
Posoda  (situla),  čelada  in  orožje  iz  Vač. 


PREDGOVOR. 


j)poznavaj  samega  sebe."  Ta  zlati  rek,  ki  se  je  blestel  nad 
durmi  poganskega  svetišča,  ne  velja  le  vsakemu  poedincu, 
temveč  prav  tako  celemu  narodu.  Vsak  narod  mora  poznati  razmere, 
v  katerih  sedaj  živi,  pa  poznati  tudi  svojo  preteklost.  Iz  nje  zajema 
moč  v  hudem  boju  za  obstanek,  vztrajnost  v  nesreči,  modra  navodila, 
kako  si  priboriti  boljšo  bodočnost.  Zato  pravijo  po  pravici,  da  je 
zgodovina  učiteljica  življenja. 

Ti  razlogi  so  vplivali  name,  da  sem  prijel  za  pero  in  se  lotil 
težavnega  dela,  da  napišem  slovenskemu  narodu  njegovo  zgodovino. 
—  Prav  mi  Slovenci  premalo  poznamo  svojo  preteklost.  Nimamo 
se  sicer  ponašati  s  slavnimi  kralji  in  svetovnoznanimi  čini.  Tam, 
kjer  so  si  mogotci  delili  oblast  in  kjer  se  je  določevala  usoda  Evrope, 
Slovenci  niso  imeli  odločilnega  vpliva.  Vendar  vzlic  svoji  navidezni 
skromnosti  slovenska  zgodovina  ni  brez  zanimivosti  in  pomena.  Kaže 
nam  pred  vsem,  kako  si  je  slovensko  ljudstvo  osvojilo  svojo  sedanjo 
domačijo,  kako  se  je  vzdržalo  v  hudem  boju  za  obstanek,  kako  je 
delalo  in  trpelo.  Tudi  taki  spomini  bude  ljubezen  domovinsko,  uži- 
gajo  zavednost  in  zaupanje  v  svojo  moč. 


Glede  na  obliko,  v  kateri  podajam  zgodovinsko  snov,  bi  pri- 
pomnil, da  se  nisem  mogel  odločiti  za  ono  razporedbo  v  razne  dobe, 
kakoršna  je  navadna  v  šolskih  učnih  knjigah.  To  je  pri  slovenski 
zgodovini  tem  manj  mogoče  storiti,  ker  ji  manjka  prave  enote,  in  so 
razne  slovenske  dežele  imele  tudi  različen  zgodovinski  razvoj.  V 
obliki  zgodovinskih  slik  in  povesti  hočem  opisati  značilne 
dogodke  in  osebe  iz  naše  preteklosti,  pri  tem  pa  vpoštevati  prav 
tako  politično,  kakor  tudi  kulturno  in  cerkveno  zgodovino.  Vsi 
raznoliki  pojavi  slovenskega  uma  in  slovenskega  junaštva  naj  dobe 
na  teh  listih  skromen  spomenik: 

Očetov  naših  imenitna  dela, 
kar  jih  nekdanjih  časov  zgodba  hrani, 
kako  Metulum  se  Avgustu  brani, 
kaj  je  do  zdaj  Ljubljana  doživela, 
kak'  veri  bramba  bila  je  dežela, 
kako  pri  Sisku  Kolpe  so  pijani, 
omagali  pred  Kranjci  Otomani, 

in  še  druge  znamenite  zgodbe  tja  do  najnovejšega  časa. 

Vso  zgodovinsko  snov  nameravam  prilično  obdelati  v  petih 
zvezkih.  Prvi  opisuje  približno  prvo  polovico  srednjega  veka 
(6. — 12.  stoletje),  drugi  bode  slikal  osebe  in  razmere,  kakršne  so  bile 
proti  koncu  srednjega  veka;  tretji  bode  obdeloval  dobo  luteranstva 
in  katoliške  reformacije,  četrti  17.  in  18.  stoletje,  peti  najnovejši  čas. 

Prvi  zvezek  pa  završujem  z  enako  željo,  kakor  je  zaključil  kar- 
tuzijanski  brat  Filip  v  zajčkem  samostanu  svoj  spev  o  „Marijinem 
življenju",  da  bi  šel  med  verne  brate  po  vsej  domačiji,  učil  spoštovati 
vzore  in  navade  naših  pradedov,  vzbujal  zavednost,  vnemal  ljubezen 
do  Boga  in  domovine. 

V  Ljubljani,  meseca  januarja  1910. 

Pisatelj. 


Izkopine:  Posode,  orožje  iz  Vira  pri  Stični. 


1.  Naša  domovina  v  prazgodovinski  in 
rimski  dobi. 

^«d  nekdaj  stanuje  tukaj  moj  rod,  —  če  ve  kdo  za  druz'ga, 
rPm  pove  naj  od  kod."  Tako  je  pel  pred  sto  leti  naš  slavni 
(25^=^^  pesnik  Vodnik  in  s  temi  besedami  izrazU  svoje  prepričanje, 
da  Slovenec  ni  priseljenec  v  svoji  domovini,  kakor  sta  se  priselila 
Nemec  in  Italijan,  temveč  da  biva  v  njej  že  iz  tistih  pradavnih  časov, 
ko  so  si  prvi  ljudje  poiskali  selišč  v  Evropi.  Vodnik  je  bil  mnenja, 
da  so  bili  slovenskega  rodu  stari  Ilirci,  ki  so  bili  naseljeni  ob  Adriji 
in  so  že  davno  pred  Rimljani  gospodovali  na  morju,  kakor  tudi  prebi- 
valstvo, ki  je  za  časa  Rimljanov  bilo  razširjeno  po  naših  krajih. 
Mnogo  učenih  mož  je  pozneje  pritegnilo  njegovemu  mnenju. 

Vendar  nam  zgodovinski  viri  nedvomno  izpričujejo,  da  se  je 
naseljevanje  Slovencev  v  sedanjih  pokrajinah  pričelo  šele  proti  koncu 
šestega  stoletja  po  Kristusu,  da  so  takrat  prejšnji  prebivalci  bili  pre- 
magani in  se  deloma  izselili,  deloma  pa  poslovenili  in  strnili  z  novimi 
priseljenci.  Kaže  se  nam  v  tisti  dobi  popolen  prevrat  verskih  in 
družabnih  razmer,  ki  bi  bil  nemogoč,  ako  bi  bilo  isto  prebivalstvo 
že  preje  v  teh  krajih.  Zato  moramo  v  zgodovini  naših  dežel  ločiti 
dve  dobi:  dobo  pred  prihodom  in  po  prihodu  Slovencev. 
Preden  pričnem  pripovedovati  o  naši  slovenski  preteklosti,  je  po- 
trebno, da  se  ozremo  tudi  v  tiste  čase  nazaj,  ko  je  še  prvotno  pre- 
bivalstvo bivalo  v  naši  domovini  in  je  še  Rimljan  gospodaril  v  njej'. 
Te  čase  imenujemo  prazgodovinsko  in  rimsko  dobo  naše  domovine. 


o  najstarejših  časih  in  dogodkih  slovenskih  dežel  nimamo 
pisanih  poročil.  Toda  o  čemur  molčita  knjiga  in  povest,  o  tem 
glasno  govore  izkopane  posode,  orožje  in  kinč,  ki  se  v  vedno  večji 
množini  dobivajo  iz  krila  zemlje.  —  Mnogokrat  zadene  kmetovalec  pri 
oranju  ali  prekopavanju  svoje  njive  na  starinsko  orodje  razne  oblike, 
na  bronaste  obroče,  sulice,  nože,  čelade.  Ljudje  pa  pripovedujejo, 
da  so  tamkaj  nekdaj  prebivali  „ajdje"  in  imenujejo  take  kraje 
„ajdovščina",  „ajdovski  grad"  ali  pa  „gradišče";  tudi  pravljice  o 
zakletih  kraljičinah  in  skritih  zakladih  rade  nastanejo  na  takih  skriv- 
nostnih mestih.^ 

Vse  te  starinske  reči  so  ostanki  nekdanjih  prastarih  prebivalcev 
naših  pokrajin  in  nam  nudijo  precej  jasno  podobo  o  njih  življenju 
in  delovanju.  Starinoslovci,  ki  se  bavijo  s  preiskovanjem  in  tolma- 
čenjem takih  izkopavin,  pravijo,  da  je  ni  kmalu  dežele  na  svetu,  ki  bi 
bila  na  njih  tako  bogata,  kakor  je  naša  slovenska  dežela.  O  pra- 
zgodovinskih prebivalcih,  ki  so  nekdaj  bivali  pri  nas,  pa 
pripovedujejo  to-le: 

Že  dva  tisoč  let  pred  Kristusom  so  bile  slovenske  dežele  na- 
seljene z  ljudstvom,  kateremu  ne  vemo  imena,  ki  je  pa  zapustilo 
mnogo  sledov  svojega  bivanja.  Bil  je  malo  izobražen,  napol  divji 
narod,  ki  je  prebival  v  skalnatih  duplinah  ali  na  malih  holmih  poleg 
močvirja,  ki  so  bili  že  po  naravi  utrjeni.  Žita  še  ni  poznal,  niti 
domače  živine,  niti  tkane  obleke.  Bil  je  lovski  rod,  čigar  življenje 
je  bil  nepretrgan  boj  z  divjimi  zvermi.  Glavno  orožje  mu  je  bil 
kamen,  iz  katerega  si  je  napravil  mlat  ali  kladivo,  pa  tudi  kosti 
ubitih  živali  je  znal  porabiti  za  razno  orodje  in  z  njihovimi  kožami 
si  je  odeval  telo.  Te  čase,  ko  je  še  surov  ali  pa  preprosto  obdelan 
kamen  človeku  služil  za  edino  orodje,  imenujemo  kameneno  dobo 
človeškega  rodu. 

Posebno  zanimive  prastare  naselbine  so  mostišča  |ali  stavbe 
na  koleh,  ki  nam  že  kažejo  višjo  stopnjo  izobrazbe  tedanjega  pre- 
bivalstva. —  Pri  izbiranju  selišč  so  ljudje  posebno  pazili  na  to,  da 
je  bil  kraj  že  po  naravi  utrjen  in  se  je  dal  lahko  braniti  pred  so- 
vražnikom. Zato  so  v  jezerih  in  plitvih  rekah  ne  daleč  od  brega 
zabili  v  dno  kole  in  položili  črez  nje  mostove,  na  katerih  so  si  po- 
stavili svoje  koče.  Te  koče  so  bile  lesene,  večinoma  okrogle,  po- 
krite z  deskami,  slamo  ali  praprotjo.  V  tleh  je  bila  na  sredi  na- 
pravljena odprtina,  da  so  mogli  zajemati  vodo  ali  loviti  ribe.  Take 
naselbine  na  koleh  so  se  našle  na  ljubljanskem  barju  blizu  Iga,  ob 
Ljubljanici  in  v  Cirkniškem  jezeru,  a  bile  so  gotovo  tudi  drugod. 

Ribištvo,  lov,  živinoreja  so  bila  glavna  opravila  mostiščarjev. 
Za  obleko  so  jim  služile  živalske  kože,  iz  kosti  pa  so  napravljali 
raznovrstno  orodje:  kladiva,  mlate,  igle,. iz  zobov  divjega  merjasca 
zakrivljene  nože.  Žita  menda  še  niso  pridelovali;  pač  pa  jim  je 
služil  v  živež  povodnji  orešek,   čigar  jedro  je   bilo^močnato   kakor 

'  Take  starine  ne  gre  zametavati.  Najprimernejše  je,  opozoriti  g.  župnika 
ali  učitelja  na  izkopane  reči,  ki  jih  bode  že  znal  spraviti  na  pravi  kraj.  Muzeji 
tako  starinsko  orodje  radi  kupujejo  za  primerno  ceno.  Vsekako  pa  je  treba 
skrbeti,  da  ostanejo  v  deželi  in  se  ne  raznašajo  na  tuje. 


kostanj.  Tega  so  zmleli  s  kamni  in  si  iz  njega  napravili  kruh. 
Poznati  so  morali  tudi  že  lan,  ker  se  nahajajo  v  bližini  mostišč 
pogosto  vretenca  in  vički,  ki  se  rabijo  pri  preji  in  celo  ostanki 
cvirna  ali  preje.  Precej  razvito  je  bilo  tudi  lončarstvo.  Vse  posode 
so  bile  sicer  napravljene  z  roko,  pa  vendar  okusno  ozaljšane  z 
raznimi  okraski.  Posebno  ljubko  se  kaže  v  teh  ilovnatih  izdelkih 
materinska  ljubezen  tedanjih  žena.  Na  ljubljanskem  barju  so  namreč 
našli  poleg  mostišča  veliko  množico  ilovnatih  otroških  igrač:  malih 
posodic,  vrčkov,  ropotulj,  ki  imajo  podobo  ježa,  sove,  vretenca, 
in  katere  so  matere  svojim  ljubljenčkom  obešale  okoli  vratu. 

Mostišče  na  ljubljanskem  barju. 


Koliko  časa  so  se  ohranile  stavbe  na  koleh,  ni  mogoče  natančno 
določiti.  Nekateri  starinoslovci  sodijo,  da  se  je  pri  nas  okoli  leta 
1300.  pred  Kristusom  končal  ta  način  naseljevanja.  Le  to  se  jasno 
vidi,  da  je  te  naselbine  uničil  požar,  bodisi,  da  je  slučajno  nastal  ali 
pa  so  ga  zanetili  sovražniki. 

Pet  stoletij  pozneje  se  nam  razgrne  popolnoma  drugačna  podoba. 
Naselbine  prebivalstva  niso  bile  več  nastavljene  na  vodah,  temveč 
na  strmih,  dobro  utrjenih  hribih,  katere  sedaj  imenujemo  gradišča. 
In  ljudstvo,  ki  je  bilo  naseljeno  v  teh  gorskih  trdnjavah,  ni  poznalo 
le  kamenja  in  živalskih  kosti,  temveč  je  znalo  že  iz  raznih  kovin, 
iz  bakra,  brona  in  železa  izdelovati  svoje  orodje. 

Prazgodovinskih  gradišč  imamo  na^  Slovenskem  vse  polno. 
Najznamenitejša  so  na  Kranjskem:  Vače,  Šmarjeta,  Smihel  pri  Hre- 
novicah;  na  Goriškem:  Sv.  Lucija  pri  Tolminu;  na  Koroškem:  Rožek, 
Napoleonov  vrh  blizu  Beljaka;   na  Štajerskem:  Ruše,  Negova.  Neka- 

tere  teh  naselbin  so  silno  stare.  Tisočletja  je  tu  prebival  rod  za 
rodom:  od  prvotnih  kamenarjev  pa  do  izobraženih,  bojevitih  Rimljanov. 

Predmeti,  ki  se  izkopujejo  na  teh  krajih,  so  naj  razno  vrstnejši. 
Med  lončenimi  posodami  zavzemajo  prvo  mesto  žare,  ki  imajo 
navadno  obliko  velikega  lonca.  V  nje  so  spravljali  ostanke  sežganih 
mrličev.  Najzanimivejše  in  najlepše  pa  so  situle,  to  je  bronaste 
posode,  ki  so  zgoraj  širše,  spodaj  pa  nekoliko  ožje  in  kojih  gornji 
rob  ima  v  sebi  obroč,  da  se  more  zanj  pritrditi  povprečni  držaj. 
Marsikatere  teh  posod  so  okrašene  z  vrezanimi  ali  izbočenimi  podo- 
bami, tako  znamenita  „ vaška  situla",  katero  so  izkopali  1.  1879.  na 
Vačah  in  ki  ima  v  treh  pasovih  prizore  iz  lovskega  in  vojaškega 
življenja.  Zelo  mnogoštevilni  so  predmeti,  ki  so  služili  za  kinč: 
pločevinasti  pasovi,  bogato  obloženi  z  izbokanimi  okraski,  ovratnice, 
zapestnice,  igle  za  lase,  uhani  in  prstani,  zlasti  pa  mnogoštevilne 
zapone  (fibule),  ki  so  služile  za  pripenjanje  obleke  na  ramenih  in 
prsih.  Vse  druge  predmete  pa  po  svoji  množini  in  mnogo  vrednosti 
prekaša  najdeno  orožje:  sekire,  meči,  osti  za  sulice,  puščice,  noži, 
srpi  in  čelade. 

Iz  vseh  teh  najdenih  predmetov  sklepamo,  da  je  bilo  ljudstvo, 
ki  je  prebivalo  po  naših  gradiščih,  mogočno  in  bojevito.  Imelo  je 
svoje  poglavarje,  ki  so  je  vodili  v  bojih.  Poznalo  je  živinorejo  in 
poljedelstvo  in  je  tudi  že  udomačilo  konja  za  ježo  in  vprego.  — 
Gradišča  so  podobna  dobro  zavarovanim  trdnjavam.  Na  vrhu,  sredi 
naselbine,  na  lepem  ravnem  prostoru,  so  imeli  ljudje  shranjeno  svoje 
imetje,  živila,  tudi  živino,  ali  pa  je  bilo  tamkaj  pokopališče.  Okoli 
te  središčne  ravnine  so  se  vrstili  nasipi,  včasih  v  več  krogih. 
Debeli  koli,  zabiti  v  zemljo,  med  katere  je  bilo  vpleteno  protje, 
so  sluzih  nasipom  v  oporo.  K  tem  močnim  plotovom  in  nasipom 
so  prislonili  svoja  stanovanja,  lesene,  na  pol  v  zemljo  vkopane  in 
s  prstjo  pokrite  koče.  —  O  veri  in  bogočastju  prebivalstva  po  teh 
gradiščih  sicer  nimamo  mnogo  prič,  vendar  se  da  z  gotovostjo 
povzeti  vsaj  to,  da  so  verovali  v  nesmrtnost  duše  in  v  življenje 
na  onem  svetu.  To  spričuje  njih  spoštovanje  in  češčenje  mrličev. 
Mrtva  trupla  so  deloma  sežigali  na  grmadah,  deloma  jih  polagali 
v  nizke,  plitve  grobe.  Revni  ljudje  so  potem  navadno  ostanke 
sežganih  mrličev  spravili  v  okroglo,  kotličasto  jamo,  bogatini  pa 
so  jih  vložili  v  posebno  mrtvaško  žaro,  katero  so  pokrili  s  skrilj- 
nato  ploščo.  Hkrati  s  kostmi  in  pepelom  so  devali  v  te  posode  tudi 
lonce,  čase,  skledice,  v  katerih  so  bile  najljubše  jedi  pokojnikove. 
Pridejali  so  navadno  mrliču  tudi  bogato  doto  nakrasnin  iz  brona, 
stekla,  jantarja,  ilovice.  Po  njihovem  mnenju  se  namreč  mrtvec  ni 
ločil  od  človeške  družbe,  temveč  je  ostal  v  zvezi  s  svojimi  sorod- 
niki in  prijatelji  in  je  na  onem  svetu  nadaljeval  življenje,  kateremu 
je  bil  tukaj  privajen. 

Dočim  nam  izkopavine  razgrinjajo  dovolj  jasno  sliko  o  življenju 
in  delovanju  prazgodovinskega  prebivalstva  na  Slovenskem,  nam  pa 
vendar  ne  odgovore  odločno  na  vprašanje:  kateri  narod  pa  je 
imel  tisočletja  v  posesti  naše  dežele  in  kakšno  je  bilo  njegovo  ime? 
Zdi  se,  da  je  izza  dobe   mostišč  in  kamenarjev   pa  do  Rimljanov 


tukaj  prebivalo  eno  in  isto  prvotno  prebivalstvo,  ki  je  sicer  napre- 
dovalo v  gospodarstvu  in  izobrazbi,  pa  je  vendar  glede  na  narodnost 
ostalo    bistveno   neizpremenjeno.     Skoraj    vsi   novejši   starinoslovci 


Orodje  mostiščarjev.    Spodaj  kamenje,  s  katerim  se  je  mlelo  žito. 


prištevajo  to  ljudstvo  Ilirom,  to  je  onemu  mogočnemu  narodu,  ki 
si  je  že  pred  Rimljani  ob  adrijatskem  morju  ustvaril  veliko  kraljestvo, 
raztezajoče  se  daleč  tja  preko  Istre  in  Dalmacije  do  albanskih  gora, 

in  o  katerem  poje  pesnik:  „Mogočen  na  morju  Ilir'jan  je  bil,  ko  se 
je  Rimec  še  ladje  tesat  učil."  —  Severni  Iliri  so  se  delili  v  mnoga 
plemena.  Najznamenitejši  izmed  njih  so  Veneti,  naseljeni  po  gornji 
Italiji,  Istrijani,  Japodi,  stanujoči  ob  gornji  Kolpi  in  po  Krasu, 
Liburni  v  vzhodni  Istri.  Nad  ilirske  rodove  so  prišli  okoli  leta  380. 
pred  Kristusom  iz  Galije  (sedanje  Francoske)  bojeviti  Kelti,  jih 
deloma  premagali  in  se  med  njimi  naselili.  Keltom  pripisujejo  zgo- 
dovinarji Noričane  na  Koroškem,  Karne  ob  koroško-beneški  meji, 
Tavriščane  na  Kranjskem,  Latobike  ob  Savi  in  Krki.  Pa  njih  go- 
spostvof__ni  dolgo  trajalo.    Podjarmili  so  jih  Rimljani. 


„Kjerkoli  Rimljan  zmaga,  tamkaj  se  tudi  naseli."  Tako  je 
velelo  staro  rimsko  načelo.  Zato  so  tudi  naše  dežele  dobile  deloma 
rimsko  prebivalstvo,  kakor  hitro  je  rimski  orel  nad  njimi  zagospo- 
doval. Jugovzhodne  pokrajine.  Goriško  z  Vipavskim,  so  prišle  pod 
rimsko  oblast  že  1.  128.  pred  Kristusom.  Osvojitev  drugih  dežel  pa 
je  združeno  z  imeni  slovečih  rimskih  vojskovodij  Julija  Cezarja  in 
Oktaviana,  poznejšega  cesarja  Avgusta.  Julij  Cezar  je  obiskal  le 
mimogrede,  kakor  pravi,  iz  tega  namena  naše  dežele,  „da  bi  spoznal 
pokrajine  in  ljudstva".  Po  njem  se  imenuje  triglavsko  pogorje 
„julijske  alpe",  in  prelaz  črez  Hrušico  „postaja  na  julijski  planini" 
(statio  in  alpe  Julia).  Vendar  je  Cezar  s  tem  pohodom  začrtal  pot 
svojim  naslednikom.  Njegov  stričnik  Oktavijan  je  (1.  44.  pr.  Kr.)  že 
vodil  rimske  legije  zoper  Japode  in  Latobike  in  se  polastil  utrjenih 
gradišč  ob  gorenji  Pivki.  Na  hud  odpor  je  zadel  pri  mestu  MetuUum 
(zdaj  menda  Metlje  pri  Starem  Trgu),  katero  je  branilo  tri  tisoč 
vojakov.  Oktavian  je  bil  pri  obleganju  dvakrat  ranjen,  a  hrabri 
branitelji  so  končno  vendar  le  podlegli  rimski  premoči  in  našli  smrt 
pod  razvalinami  gorečega  mesta.  Od  Metula  je  Oktavijan  prodiral 
dalje  ob  Krki,  si  podjarmil  Latobike  in  se  slednjič  polastil  ob  izlivu 
Kolpe  ležečega  mesta  Segeste,  kjer  je  pozneje  nastalo  rimsko  mesto 
Siscia,  sedanji  Sisek.  Za  Japodi  so  prišli  na  vrsto  Karni,  Noričani 
in  Tavriščani.  Leta  14.  po  Kristusu  je  bila  že  vsa  Ilirija  v  oblasti 
Rimljanov  in  meje  njih  cesarstva  so  se  raztezale  tja  do  Donave. 

Slovenske  dežele  za  dobo  rimskega  gospostva  niso  tvorile 
upravne  celote,  temveč  so  bile  razdeljene  v  več  provincij.  Koroško 
in  severozahodni  del  Gorenjskega  je  pripadal  Noriku,  vzhodni  Štajer 
in  Dolenjsko  z  Emono  (Ljubljano)  vred  Panoniji,  Notranjsko  z  Go- 
riškim pa  Veneciji  in  Istri.  Vendar  so  se  meje  pozneje  večkrat 
izpremenile.  —  Po  vseh  teh  pokrajinah  so  Rimljani  najpreje  ustanovili 
vojaška  taborišča,  katera  so  se  kmalu  razvila  v  naselbine  in  mesta. 
Najznamenitejša  so  bila^na  Koroškem:  Virunum  (na  gosposvetskem 
polju),  Tiburnia  (blizu  Špitala);  na  Štajerskem:  Celeia  (Celje)  in 
Poetovium  (Ptuj);  na  Kranjskem:  Emona  (Ljubljana),  Nauportus 
(Vrhnika),  Neviodunum  (Krško);  v  Primorju:  Tergeste  (Trst). 

Rimljan  je  prinesel  marsikaj  dobrega  v  deželo. 

v  prvi  vrsti  je  treba  omenjati  ceste.  V  tem  oziru  so  bili 
Rimljani  pravi  mojstri.  Njih  ceste  so  bile  tako  trpežne,  da  jih  tudi 
poznejša  stoletja  niso  uničila.  Služile  so  trgovini  in  prometu  skozi 
ves  srednji  vek.  In  še  dandanes  gredo  naše  glavne  ceste  v  tisti 
smeri,  v  kateri  so  jih  izpeljali  Rimljani.  Na  mnogih  krajih  je  bilo  treba 
tir  rimske  ceste  le  popraviti,  da  se  more  na  njej  prevažati  ljudi  in 
blago.   Za  naše  kraje  važno  križišče  cest  je  bilo  v  Akvileji  (Ogleju). 


Orodje  iz  bronaste  dobe.    Sekire,  dleta,  srp,  noži. 


Od  tod  je  bila  izpeljana  cesta  na  Koroško  črez  Pontebo,  po  Kanalski 
dolini  v  Beljak  in  preko  Krive  Vrbe  v  Virunum.  Druga  glavna 
proga  je  vodila  preko  Soče  po  Vipavski  dolini  črez  Hrušico  in  Lo- 
gatec (Longaticum)  v  Emono  (Ljubljano).  Odtod  črez  Savo  pri 
Črnučah  na  Mengeš,  Trojane  (Adrante),  Celje  in  Ptuj.  V  Emoni  se 
je  od  te  proge  odcepila  druga  cesta,  ki  je  vodila  črez  Šmarje, 
Trebnje  (Praetorium  Latobicorum),  Novo  mesto  v  Neviodunum,  čigar 
ostanki  se  nahajajo  na  Krškem  polju,  in  od  tod  ob  Savi  proti  Sisku. 
Tudi  Ptuj  in  Sisek,  Celje  in  Virunum,  Akvileja  in  Trst  so  bila  zve- 
zana s  cestami,  da  ne  omenjamo  mnogih  kolovozov  in  stranskih 
potov,  ki  so  preprezali  naše  pokrajine.  Ceste  so  služile  v  prvi  vrsti 
vojaškim  namenom,  pa  tudi  dobro  urejeni  državni  pošti,  trgovini  in 
naobrazbi.     Po  njih  so  dohajali  v  deželo  rimski  naselniki. 

Tuji  gospodovale!  so  posebno  dobro  znali  izrabljati  tudi  zaklade 
zemlje.  Rudnike  za  baker,  železo,  svinec,  ki  so  jih  deloma  že  pričeli 
kopati  prebivalci  ilirske  dobe,  so  Rimljani  iznova  dvignili,  gradili 
so  fužine  in  pospeševali  kovaško  obrt.  Taki  rimski  rudniki  so  bUi 
zlasti  pogosti  na  Koroškem,  na  Kranjskem  so  se  ohranili  njih  sledovi 
v  Bohinju,  pa  tudi  drugod.  Domači  izdelki  so  se  v  veliki  množini 
izvažali  v  Italijo.  Zadruge  brodarjev,  kovačev,  tesarjev,  suknarjev, 
ki  se  omenjajo  v  napisih,  izpričujejo,  kako  zelo  je  tedaj  cvetela  obrt. 

Slednjič  ne  smemo  pozabiti,  da  je  za  časa  Rimljanov  prvič 
prisijal  žarek  krščanske  vere  v  naše  kraje.  Mesto  Sirmium  (sedaj 
Srem),  kjer  je  bil  sv.  Andronik, .  učenec  sv.  Pavla,  prvi  škof,  in  Akvileja 
(Oglej)  sta  pošiljala  blagovestnike  k  nam.  Pobožno  sporočUo  ime- 
nuje sv.  Mohorja  prvega  akvilejskega  škofa  in  njegovega  diakona 
Fortunata  kot  prva  oznanjevalca  sv.  vere.  Sicer  je  krščanstvo  v 
prvih  stoletjih  le  počasi  napredovalo  in  je  moralo  izvojevati  hud  boj 
s  poganstvom,  ki  je  bilo  pri  vojaškem  prebivalstvu  močno  ukore- 
ninjeno. Še  v  četrtem  stoletju  so  se  pri  nas  zidali  templji  v  čast 
solnčnemu  bogu  Mitru,  boginji  Isidi  in  drugim  malikom.  Toda  vesel 
napredek  krščanstva  se  kaže  v  mogih  škofijah,  ki  so  se  ustanovile, 
in  v  veliki  množici  mučencev,  ki  so  radovoljno  žrtvovali  svoje  živ- 
ljenje za  sveto  vero.  Izmed  škofij,  ki  so  bile  za  časa  Rimljanov 
ustanovljene,  je  omeniti:  Trst,  Koper,  Emono  (Ljubljano),  Petovij, 
Celje,  Sisek,  Tiburnija  (na  Koroškem).  Skoraj  gotovo  je  imelo  tudi 
mesto  Virunum  škofijski  sedež.  Žal,  da  so  divji  viharji  poznejših 
časov  le  prehitro  zamorili  nadebudno  setev. 

Z  vlado  Rimljanov  konča  stari  vek,  konča  tudi  doba  vstaljenih 
in  urejenih  politiških  in  gospodarskih  razmer  v  naših  deželah.  Kar 
je  prišlo  za  njo,  to  je  bilo  razdejanje  in  zmeda,  ki  je  trajala  več 
stoletij.  Novi  narodi  so  tedaj  prišli  od  vzhoda,  si  iskali  selišč  in 
izpodrivali  drug  drugega.  Naše  dežele  pa  so  bile  tista  struga,  po 
kateri  se  je  veletok  ljudstev  valil  proti  jugu  v  Italijo  in  na  Balkan. 
—  Prvi  so  prišli  divji  Huni.  Njih  poglavar  Atila,  imenovan  „šiba 
božja",  je  leta  452.  pripeljal  svoje  trume  iz  ogrskih  nižav,  razdejal 
Ptuj,  Celje,  Emono,  oplenil  in  razrušil  bogato  Akvilejo  in  kot  hudo- 
urnik drl  naprej  v  Italijo.  Le  vsled  posredovanja  papeža  Leona  L 
je  prizanesel  Rimu.  Za  Huni  so  prišli  germanski  rodovi  Rugijcev, 
Herulov,  Gepidov,  Gotov  in  Langobardov.  Vsi  ti  so  drli  preko  naših 
pokrajin,  izpodrinili  rimsko  prebivalstvo,  se  za  nekaj  časa  vstavili, 
pa  hiteli  zopet  naprej.    Zadnji  v  tej  vrsti  so  bili  Slovenci. 

2.  Prihod  in  naselitev  Slovencev. 

Ko  so  Rimljani  gospodovali  v  naši  domovini,  je  narod  Slovencev 
vzajemno  z  drugimi  slovanskimi  rodovi  prebival  po  širnih  planjavah 
južne  in  zahodne  Rusije,  tja  do  Visle  na  severu  in  dolenje  Donave 
na  jugu.  Tedaj  še  ni  bilo  med  Slovani  tiste  razlike  v  jeziku  in  šegi, 
kakor  jo  opažamo  danes.  Sami  sebe  so  se  nazivali  „Sloveni",  tujci 
pa   so   jim    rekli   tudi    „Veneti"    (od   tod   nemški   izrazi    „Wenden", 

„windisch")  ali  Srbi.  Živeli  so  kot  miren  poljedelski  narod  v  nizkih 
raztresenih  kočah,  obdelovali  zemljo  in  pasli  svoje  črede.  Grški 
pisatelj  Prokopij  pravi  o  njih,  da  se  niso  upali  niti  oblegati  mest, 
niti  se  bojevati  na  ravnem  polju. 

A  sila  časa  je  napravila  iz  miroljubnih  ljudi  silen  in  bojevit 
rod,  ki  je  drzno  naskakoval  mogočne  države  in  si  z  mečem  v  roki 
osvojil  obsežne  pokrajine.  Kaj  je  napotilo  Slo  vene ,  da  so  začeli 
siliti  proti  jugu  in  zahodu,  ni  znano.  Menda  jim  je  bila  domovina 
pretesna,  ali  pa  jih  je  mikal  zgled  germanskih  plemen,  ki  so  si  po 
lepih  pokrajinah  Italije,  GaUje   in  Španije   osvojili  nova   bivališča   in 


Grobišče  pri  Vačah  z  izkopinami. 


ustanovili  mogočna  kraljestva,  ali  pa  so  jih  tiščali  drugi  narodi  naprej. 
—  Najprej  je  moč  slovenskega  orožja  občutilo  grško  cesarstvo.  Že 
v  začetku  šestega  stoletja  so  se  pričeli  drzni  pohodi  Slovenov  črez 
Donavo  na  grško  ozemlje.  Prodirali  so  v  Trakijo,  Ilirijo,  Dalmacijo, 
pustošili  po  deželi,  oblegali  mesta  Toper,  Solun  in  se  pokazali  celo 
pred  zidovjem  Carigrada.  A  ti  pohodi  niso  služili  le  ropu  in  plenu, 
temveč  so  bih  neka  vrsta  oboroženega  naseljevanja.  Sirski  zgodo- 
vinar Ivan  iz  Efeza  piše  namreč  o  njih:  „V  tretjem  letu  po  smrti 
grškega  cesarja  Justina  (1.  581.)  se  napravi  na  pot  prokleto  ljudstvo 
Slovenov,  prehodi  vso  Grško  ter  tesalske  in  traške  pokrajine.   Osvoji 

si  mnogo  mest  in  trdnjav,  pustoši,  požiga,  ropa  in  gospodari  po 
deželi  ter  biva  v  nji  popolnoma  svobodno  in  brez  strahu,  kakor  v 
svoji  domačiji.  Na  ta  način  so  dobili  Slovani  prosto  roko  v  deželi, 
bivali  ondi  ter  se  razširjali  po  nji,  dokler  jih  ni  Bog  pregnal.  Pu- 
stošili, požigali,  plenili  so  prav  tja  do  dolgega  zidovja  (blizu  Cari- 
grada) ter  si  z  ropanjem  pridobili  vse  cesarjeve  črede  —  mnogo 
tisoč  —  in  tudi  črede  drugih.  In  glej,  do  današnjega  dne  (1.  584.) 
bivajo,  posedajo  in  počivajo  v  rimskih  pokrajinah  brez  skrbi  in 
strahu;  pleneč,  moreč,  požigajoč  so  obogateli  ter  imajo  mnogo  zlata, 
srebra,  konjskih  čred  in  orožja,  vojskovanju  so  se  priučili  celo  bolje 
kakor  Rimljani." 

Takrat  so  torej  zasedli  pokrajine  balkanskega  polotoka  južno 
od  Save  in  Donave  oni  Sloveni,  ki  jih  zdaj  imenujemo  Hrvate,  Srbe 
in  Bolgare. 

A  sila  Slovenov  si  je  kmalu  potem  izbrala  za  prodiranje  drugo 
smer  in  se  vrgla  na  gorate  alpske  dežele.  Tu  nastopijo  Sloveni  v 
družbi  z  Obri.  Ni  bilo  morda  sorodstvo  po  duhu  ali  krvi,  ki  je 
združilo  ta  dva  naroda  k  skupnemu  podjetju,  temveč  medsebojna 
korist.  Obri  so  bili  divje,  roparsko,  mongolsko  ljudstvo,  majhne 
gibčne  postave  in  žoltih,  strogih  obrazov.  Bili  so  izvrstni  jahači,  ki 
so  preživeli  noč  in  dan  na  svojih  konjih,  kakor  da  so  prirastli  k 
njim.  Vajeni  so  bili  streljati  na  konjih,  pa  le  težko  so  stali  na  svojih 
nogah.  Utrjeni  so  bili  tako,  kakor  noben  drug  narod.  V  boju  so 
bili  strašni  sovražniki,  ker  niso  bili  zadovoljni,  da  so  premagali  na- 
sprotnike, ampak  so  jih  hoteli  popolnoma  uničiti.  Ker  so  Obri  živeli 
le  za  boj  in  rop,  zato  so  potrebovali  po  opustošenih  zemljah,  katerih 
so  se  polastili,  takih  ljudi,  ki  so  bili  vajeni  obdelovati  polje  in  se 
pečati  s  kupčijo.  Taki  ljudje  pa  so  bili  Sloveni,  ki  so  služili  Obrom 
za  hranitelje  in  oskrbovatelje  njih  zemlje,  nasproti  pa  so  imeli  v 
njih  mogočne  zaveznike  v  vojski. 

Zavezništvo  Slovenov  z  Obri  se  je  pričelo  že  takrat,  ko  sta 
živela  oba  naroda  še  v  jugovzhodni  Rusiji  med  Volgo  in  Karpati  in 
je  temeljilo  na  popolni  enakosti  in  ravnopravnosti.  Ko  je  obrski 
vojvoda  Bajan  1.  579.  hotel  s  silo  podjarmiti  Slovene  ob  dolenji  Donavi 
in  zahteval  od  njih  davka,  tedaj  so  mu  odgovorili  samozavestno  slo- 
venski poveljniki:  „Kdo  izmed  ljudi,  katere  obsevajo  solnčni  žarki, 
je  tako  močan,  da  bi  nas  premagal?  Navajeni  smo,  da  si  lastimo 
tuje  zemlje,  ne  pa,  da  bi  si  drugi  svojili  našo.  ^  Taka  bode  naša 
navada,  dokler  bode  kaj  boja  in  kaj  mečev."  Šele  pozneje  se  je 
zavezništvo  spremenilo  v  hlapčevsko  odvisnost,  ki  je  pa  tudi  dala 
povod,  da  so  se  Slovenci  otresli' krutega  obrskega  jarma. 

V  družbi  z  Obri  so  začeli  Sloveni  proti  koncu  šestega  stoletja 
prodirati  proti  zapadu.  Tu  se  je  bil  prav  takrat  zgodil  znamenit 
prevrat.  Longobardi,  ki  so  imeli  v  posesti  vzhodne  alpske  dežele 
in  del  sedanje  Ogrske,  so  bili  1.  568.  odšli  v  Italijo  in  prostrane 
pokrajine  so  bile  brez  vladarja.  Njih  dedščino  so  zdaj  prevzeli 
Sloveni  in  Obri. 

Napačno  je  misliti,  da  se  je  naselitev  Slovencev  v  sedanji  do- 
movini izvršila  lahko,   mirno   in  brez  boja.    Kakor  so  si  njih  rojaki 

na  Balkanu  z  mečem  v  roki  osvojili  zemljo  za  svoja  selišča,  tako 
so  si  morali  tudi  Slovenci  s  silo  priboriti  tla,  na  katerih  zdaj  prebivajo. 

Pokrajine  ob  Savi,  Dravi,  Muri,  Soči,  Adriji  in  v  panonskih 
nižavah  niso  bile  prazne  in  popolnoma  opustošene.  Tu  je  živelo 
še  mnogo  rimskega  ljudstva,  vzajemno  s  prvotnim  ilirskim  in 
keltskim  prebivalstvom.  Stala  so  še  bogata  mesta  (Celeia,  Tiburnia), 
kjer  so  bili  škofijski  sedeži  in  mnogo  drugih  manjših  naselbin.  Z 
Bavarskega  pa  so  silili  v  deželo  Nemci  in  hoteli  gospodovati  v  njej. 

Po  hudih  bojih,  ki  so  trajali  več  desetletij,  so  Slovenci  rimske 
in  nemške  prebivalce  deloma  premagali  in  si  jih  podvrgli,  deloma 
pa  izrinili  iz  dežele.  Požgali  in  razrušili  so  rimska  mesta  in  zatrli 
tudi  vse  sledove  krščanstva,  da  ni  bilo  potem  skoraj  dve  sto  let 
med  Slovenci  niti  cerkve,  niti  duhovnikov. 

Zemlja,  katero  so  Slovenci  zasedli,  je  bila  zelo  obsežna,  mnogo 
obsežnejša,  kakor  je  tista,  katero  imajo  zdaj  v  posesti. 

Naravna  pota,  po  katerih  je  napredovalo  naseljevanje,  so  nudile 
reke  in  široke  doline  ob  njih.  Ker  je  naš  svet  nagnjen  proti  vzhodu, 
kamor  teče  tudi  večina  rek,  zato  so  Slovenci  od  te  strani  pričeli 
prodirati  in  silili  vedno  dalje  do  izvirov.  Zasedli  so  dolino  Save  z 
vsemi  njenimi  pritoki,  prodrli  so  ob  Dravi  tja  gori  do  toplaškega 
polja  na  Tirolskem  in  ob  Muri  daleč  v  Gornji  Štajer  v  sedanjo 
Gornjo  in  Dolenjo  Avstrijo.  Polagoma  so  se  razprostrli  po  vsej 
sedanji  Kranjski,  Koroški,  Štajerski  in  po  Primorju  ob  Adriji.  Pu- 
striška  dolina  na  Tirolskem,  solnograški  Lungau,  dolina  Aniže  med 
Gorenjo  in  Dolenjo  Avstrijo  so  imele  slovenske  naselbine.  Na  severu 
jih  je  Donava  ločila  od  sedanjih  Cehov,  na  jugu  pa  jim  je  šele  odpor 
furlanskih  vojvod,  s  katerimi  so  imeli  Slovenci  več  desetletij  hude 
boje,  ustavil  daljno  prodiranje.  Vendar  so  zasedli  severni  gorati  svet 
Furlanije  tja  do  reke  Taljamento  in  ustanovili  tudi  mnogo  naselbin 
v  niža  vi.  Marsikateri  furlanski  kraji,  Beogrado,  Passiano  Schiavonesco 
s  svojimi  slovenskimi  imeni  spominjajo  na  nekdanje  slovensko 
prebivalstvo. 

Vendar  je  treba  pripomniti,  da  je  bila  slovenska  dežela  splošno 
zelo  redko  naseljena  in  da  je  mnogo  sveta  ostalo  neobdelanega,  za- 
raščenega z  neprodirnimi  gozdi.  Tudi  oddaljene  hribovske  doline 
so  bile  šele  par  stoletij  pozneje  naseljene. 

Vrh  tega  slovenska  zemlja  ni  bila  neka  celota,  obkrožena  od 
naravnih  mej,  kakoršna  je  Češka  ali  Ogrska,  temveč  je  bila  sestav- 
ljena iz  cele  vrste  dolin  in  nižav,  ločenih  med  seboj  po  visokih 
gorovjih,  ki  so  obteževala  promet,  provzročala  razdeljenost  in  tako 
slabila  zavest  vzajemnosti.  Mesto  skupne  politične  enote  se  je 
razvila  cela  vrsta  malih  državic,  tako  v  Gorotanu,  na  Posavju  in  v 
panonski  nižavi. 

Prvotnih  prebivalcev  Slovenci  niso  popolnoma  iztrebili,  temveč 
jih  premagali  in  zasužnjili.  Od  njih  so  sprejeli  mnogo  imen  za 
glavne  reke,  mesta  in  gorske  vrhove  v  novi  domovini.  Reke:  Sava, 
Drava,  Mura,  Raba,  Krka;  mesta:  Celje,  Ptuj;  gorovja:  Alpe,  Ture, 
Kras,  so  imela  slična  imena  že  v  rimski  in  predrimski  dobi.  —  Na 
jugu  v  Primorju  se  je  ohranil  rimski  živelj   še   v  nekaterih  mestih. 

Trst,  Koper,  Piran  v  Istri,  Kormin,  Čedad  na  Beneškem  imajo  že  iz 
tistih  dob  romansko  (italijansko)  prebivalstvo. 

Proti  severu  pa  so  Slovenci  neomejeno  gospodovali  do  Donave, 
kjer  so  podajali  roke  Čehom  onstran  reke.  Nemško  prebivalstvo 
se  je  vzdržalo  le  na  severnem  robu  v  Solnogradu  in  v  vzhodnih 
Tirolah.  A  še  tu  je  bilo  izpostavljeno  silovitemu  navalu  Slovencev 
in  izgubljalo  vedno  več  tal.  Leta  611.  so  Slovenci  premagali  bavar- 
skega vojvoda  Garibalda  pri  Liencu  na  Tirolskem  in  silno  opustošili 
bavarske  meje.  Le  s  hudim  naporom  se  je  pozneje  posrečilo  Ba- 
varcem jih  pregnati  iz  dežele.  Še  sto  let  pozneje  so  morali  Nemci 
se  umikati  iz  solnograškega  Pongava  in  se  niso  upali  ondi  obnoviti 
razrušenega  samostana  sv.  Maksimilijana.  Celo  globoko  notri  v  ba- 
varsko zemljo  so  se  raztezali  pohodi  Slovencev. 

Iz  zgodovinskih  poročil  o  naseljevanju  Slovencev,  ki  sem  jih 
tu  podal,  se  da  najbolje  posneti  njih  razmerje  do  drugih  Jugoslovanov. 
Ko  so  jugoslovanski  rodovi  zapustili  svojo  prvotno  domovino,  so 
bili  eno  ljudstvo,  ki  se  je  nazivalo  z  imenom  „Sloveni",  in  rimski 
zgodovinopisci  imenujejo  „Slovenijo",  „domovino  Slovenov"  prav 
tako  pokrajine  med  Donavo  in  Adrijo,  kakor  dežele  na  Balkanskem 
polotoku.  V  svoji  sedanji  domovini  so  se  naselili  Jugoslovani  pri- 
lično  v  istem  redu,  kakor  so  preje  prebivali  v  prvotni  domovini. 
Govorili  so  en  jezik.  Sicer  so  se  po  raznih  krajih  pozneje  razvila 
razna  narečja,  a  vsa  ta  narečja  od  Alp  pa  do  Egejskega  morja  se 
še  dandanes  tako  vrste  med  seboj,  da  sega  drugo  v  drugo.  Ni 
mogoče  reči,  kje  jenja  slovenski  jezik  in  kje  se  pričenja  hrvatski, 
in  za  macedonske  Slovane  se  še  v  današnjih  dneh  prepirajo,  jih  je 
li  prištevati  Srbom  ali  Bolgarom. 

Sloveni  so  si  v  novi  domovini  ustanovili  posamezne  države. 
Oni  del,  ki  je  bival  med  Dravo  in  Adrijo,  je  imel  najprej e  razne 
vojvode  ali  „bane",  a  si  je  pod  Tomislavom  1.  914.  osnoval  enotno 
kraljestvo,  katero  je  imenoval  hrvaško.  To  ime  je  v  začetku  za- 
znamovalo najbrže  neko  pokrajino,  pozneje  pa  se  je  po  njej  začelo 
nazivati  tudi  ljudstvo,  ki  je  ondi  prebivalo.  Hrvatje  so  došli  v  svojo 
sedanjo  domovino  že  par  desetletij  pred  Slovenci  (okoli  1.  550.).  Menda 
jim  je  gotski  kralj  Totila  prepustil  Panonijo  in  Dalmacijo,  da  mu 
pomagajo  v  Boju  z  Bizantinci.  Izpodrinili  so  romansko  prebivalstvo 
ob  Adriji,  ki  se  je  vzdržalo  le  v  nekaterih  mestih.  Na  jugovzhodu 
od  hrvaškega  kraljestva  so  isti  Sloveni  ustanovili  drugo  državo  in 
jo  imenovali  s  prastarim  imenom  srbsko.  Tretji  del  je  prišel  pod 
oblast  mongolskih  Bolgarov,  ki  so  sicer  sprejeli  jezik  svojih  pod- 
ložnikov,  a  njih  ime  je  izpodrinilo  prvotno  nazivanje;  tako  je  nastalo 
slovensko-bolgarsko  carstvo.  Četrti  del  Slovenov  je  prodrl  naj- 
dalje  proti  severozahodu  in  zasedel  sedanjo  našo  domovino.  Ta 
je  ohranil  svoje  staro  ime  „Sloveni"  (Slovenci),  ki  nam  še  dandanes 
živo  kliče  v  spomin,  da  so  en  narod  vsi  tisti,  ki  bivajo  od  Slo- 
venskih goric  do  Adrije,  od  laške  meje  pa  do  Črnega  in  Egejskega 
morja. 


Staro  gradišče  v  Šmihelu  pri  Hrenovicah. 


3.  Kralj  Samo. 

Družabni  red  je  bil  pri  Slovencih  osnovan  na  enakopravnosti. 
Slovenci  niso  imeli  plemstva  kakor  Germani,  ki  so  smatrali  svoje 
kneze  in  vojvode  za  ljudi  višje  vrste,  za  potomce  bogov,  katerih  se 
morajo  oklepati  podložniki  z  brezmejnim  češčenjem  in  vdano  po- 
korščino. Pri  njih  je  imel  izprva  vsak  član  naroda  enake  pravice 
in  enake  dolžnosti.  Vsled  tega  svojstva,  kakor  tudi  pretežno 
kmetskega  značaja  našega  ljudstva,  se  pri  Slovencih  niso  razvdle 
mogočne  vojaške  države,  kakoršne  so  ustanovili  germanski  rodovi 
Gotov  v  Italiji  in  Španiji,  ali  Franki  v  Galiji.  —  Prvotna  politična 
enota  Slovencev  je  bila  župa  (županija),  zaveza  sorodovincev,  ki  so 
bili  skupaj  naseljeni  v  enem  okrožju.  Tej  zavezi  je  načelo  val  izvoljeni 
župan,  ki  je  nadzoroval  gospodarstvo,  imel  sodno  oblast  in  je  v 
dobi  poganstv^a  hkrati  opravljal  tudi  duhovniške  posle.  Take  župe 
pa  so  bile  ob  času  vojne  preslabe,  da  bi  se  mogle  same  braniti  ali 
napadati.  Zato  so  se  združile  v  male  države,  ki  so  si  izvolile  skup- 
nega poglavarja,  vojvoda  (kneza)  ali  velikega  župana.  Ta  je 
navadno  imel  oblast  le  toliko  časa,  kolikor  časa  je  trajala  vojska,  a 
jo  je  odložil,  čim  je  bila  končana.  Toda  če  je  bila  nevarnost  trajna, 
tedaj  je  knez  obdržal  svoje  dostojanstvo  tudi  dalje  časa,  in  mnogokrat 
se  je  vsled  gospodoželjnosti  tudi  trajno  ukoreninilo  v  kaki  družini. 
Take  državice  so  obsegale  navadno  vse  župe  kakega  velikega  okrožja, 
ki  je  tvorilo  naravno  celoto.  Nahajamo  jih  v  Gorotanu,  kjer  se 
omenjajo  knezi:  Valuk,  Borut,  Hotimir,  Gorazd,  v  Posavju,  kjer  sta 
kneze  vala  Vojmir  in  Ljudevit,  in  v  panonski  niža  vi  ob  Blatnem  jezeru, 
kjer  se  omenjata  Pribina  in  Kocel.  V  Bosni  so  se  take  velike  župe 
z  vojvodi  na  čelu  ohranile  celo  do  prihoda  Turkov  v  15.  stoletju. 

Le  enkrat  so  se  vsi  Slovani,  severni  in  južni,  strnili  v  večjo 
politiško  vSkupino  in  ustanovili  zvezno  državo  Samovo. 

Povod  osnovi  tega  mogočnega  kraljestva  so  dali  Obri.  Slišali 
smo,  da  so  bili  Slovenci  vojni  zavezniki  in  hranitelji  Obrov.  Dokler 
se  je  ta  zveza  opirala  na  enakopravnost  in  dobrohotnost,  je  lahko 
obstala,  ker  je  donašala  obema  narodoma  korist  A  kmalu  so  Obri 
hoteli  gospodovati  nad  Slovenci   in   so  jih  pričeli  kruto  zatirati.    V 

Zgodovina  slov.  naroda.  2 

vojskah  so  morali  Slovenci  sami  iti  nad  sovražnike,  Obri  pa  so 
ostali  v  svojih  taborih.  A  če  je  bilo  kaj  vojnega  plena,  so  ga  ti 
hoteli  imeti  zase.  Po  zimi  so  Obri  prihajali  v  deželo  Slovencev,  so 
tam  živeli  in  se  redili  na  njih  stroške,  jim  s  silo  jemali  žene  in 
hčere  in  nakladali  še  druge  davke.  Kaj  čuda,  če  se  je  ljudstvo 
slednjič  uprlo  in  se  skušalo  otresti  hudega  jarma. 

Toda  Obrov  je  bilo  mnogo  in  bili  so  bojeviti  ljudje.  Le  z 
združenimi  sUami  je  bilo  mogoče  streti  njihovo  nasilstvo.  Tu  je 
vstal  Samo,  zbral  1.  623.  okoli  sebe  vse  slovanske  rodove,  ki  so 
bivali  ob  Labi,  na  Češkem,  v  Moravi,  v  Posavju  in  ob  Adriji.  Z 
vsemi  temi  četami  se  je  vrgel  nad  Obre  in  jih  porazil.  Neštevilna 
množica  Obrov  je  tedaj  padla  pod  mečem  združenih  Slovanov. 

Ta  uspeh  je  poučil  Slovane,  da  je  le  v  edinosti  moč.  In  Samo, 
ki  je  bil  voditelj  zveznih  slovanskih  čet  v  boju  proti  Obrom,  je  tudi 
še  po  slavni  zmagi  obdržal  vrhovno  oblast  nad  vsemi  združenimi 
rodovi  in  je  kot  kralj  nad  njimi  vladal  celih  petintrideset  let  (leta 
623.-658.). 

Iz  življenja  tega  izrednega  moža  nam  je  le  malo  znano.  Ne- 
kateri zgodovinarji  so  trdili,  da  je  bil  frankovskega  rodu  in  se  je 
najprej e  pečal  s  trgovino.  Toda  ni  težko  dokazati,  da  je  bil  Samo 
Slovan  po  rodu,  po  duhu  in  po  zunanjosti.  Že  ime  Samo  ali  Samo- 
slav  je  slovansko,  slovanske  šege  so  vladale  na  njegovem  dvoru, 
dočim  je  bil  s  Franki  kakor  z  Obri  v  vednem  sporu. 

Samova  slovanska  država  je  bila  neka  narodna  ^zveza  med 
Čehi,  Slovenci  in  polabskimi  Srbi.  Središče  ji  je  bilo  Češko  s  so- 
sednjimi deželami.  Na  severu  so  se  ji  pridružili  polabski  Srbi,  ka- 
terim je  takrat  vladal  knez  Drvan,  na  jugu  Slovenci  pod  vojvodom 
Valukom.  A  skoro  gotovo  se  je  raztezal  Samov  vpliv  še  dalje  proti 
jugovzhodu  k  sedanjim  Hrvatom  in  Srbom,  kajti  tudi  ti  slovanski 
rodovi  so  se  v  začetku  sedmega  stoletja  z  drugimi  Slovani  vred 
rešili  obrskega  jarma. 

A  Samova  država  ni  bila  Slovanom  le  mogočna  opora  proti 
Obrom  na  vzhodu,  temveč  tudi  proti  nemškim  Frankom  na  zapadu, 
od  koder  je  njihovi  svobodi  grozila  še  hujša  nevarnost. 

Frankovski  kralj  Dagobert  je  okoli  leta  630.  sklenil  s  Samom 
trgovinsko  zvezo  in  je  poslal  mnogo  frankovskih  kupcev  v  slovenske 
dežele,  ki  so  ondi  prodajali  raznovrstno  blago  in  dragotine.  A  zdi 
se,  da  so  bili  ti  frankovski  trgovci  ogleduhi,  ki  so  imeli  pot  pri- 
pravljati Dagobertovi  vojski.  Zato  so  Slovani  padli  po  njih,  jih 
mnogo  ubili  in  se  polastili  njih  blaga.  Dagobert  je  zdaj  najpreje 
zahteval  zadoščenja,  a  ko  mu  ga  Samo  ni  hotel  dati,  je  prišlo  do 
krvavega  spopada.  Frankovski  zgodovinar  Fredegar  o  tem  dogodku 
podaje  sledeče  poročilo:  „V  tistem  letu  (631)  so  Slovani,  imenovani 
Vinidi,  ubili  mnogo  frankovskih  trgovcev,  ki  so  kupčevali  v  Samovem 
kraljestvu,  in  se  polastili  njih  blaga.  To  je  bil  povod  razpora  med 
Dagobertom  in  Samom,  kraljem  Slovanov.  Dagobert  pošlje  k  Samu 
poslanca  Siharija  in  zahteva,  naj  se  tisti,  ki  so  njegove  trgovce 
umorili,  kaznujejo,  za  ugrabljeno  blago  pa  naj  se  da  primerna  od- 
škodnina.   Toda  Samo   ni  hotel   sprejeti   Siharija,  niti  ga  pustiti  na 

svoj  dvor.  Nato  se  je  Siharij  oblekel  po  slovansko  in  z  zvijačo  se 
mu  je  posrečilo  s  svojim  spremljevalstvom  priti  pred  Sama  in  mu 
razložiti  vse  zahteve,  ki  so  mu  jih  bili  naložili.  Toda  Samo  ni  hotel 
popraviti  krivice  svojih  ljudi,  temveč  je  le  dovolil,  da  se  postavi 
sodišče,  ki  naj  bi  sodilo  o  teh  in  drugih  prepomih  zadevah  med 
obema  strankama.  Nato  pa  začne  Siharij  kot  nepreviden  poslanec 
rabiti  zasramovalne  besede,  groziti  in  zahtevati,  naj  bodeta  Samo  in 
njegovo  ljudstvo  pokorna  kralju  Dagobertu.  Samo,  že  nekoliko 
užaljen,  odgovori:  „Saj  smo  na  uslugo  Dagobertu,  mi  in  naša  zemlja, 
ako  le  hoče  z  nami  v  prijaznosti  živeti."  A  Siharij  mu  odvrne 
izzivajoče:  „Ni  mogoče,  da  bi  živeli  kristjani  in  služabniki  božji  v 
prijateljski  zvezi  s  poganskimi  psi."    „Dobro,"  mu   reče   nato   Samo, 


Izkopina:  Gališko  orožje. 


„ako  ste  vi  božji  služabniki,  mi  pa  poganski  psi,  vas  smemo  raztrgati  s 
svojimi  zobmi,  ker  se  tako  obnašate  proti  svojemu  Bogu."  Potem 
so  vrgli  Siharij  a  iz  Samovega  dvora.  —  Ko  Dagobert  vse  to  zve, 
ukaže  po  vsej  Avstraziji  zbirati  vojsko,  katera  se  potem  v  treh  od- 
delkih napoti  nad  Sama  in  Slovane.  Dagobert  izpodbudi  tudi  Longo- 
barde,  da  se  vzdignejo  zoper  nje.  A  tudi  Slovani  se  pripravljajo  na 
vseh  straneh  za  boj.  Alemanska  vojska  pod  vodstvom  vojvoda 
Krodeberta  premaga  Slovane,  prav  tako  longobardska.  Alemani  in 
Longobardi  ujamejo  mnogo  Slovanov  in  jih  odpeljejo  s  seboj.  Dru- 
gače pa  se  je  godilo  avstrazijski  vojski  pri  Wogastogradu,  kjer  se 
je  zbral  glavni  oddelek  hrabrih  Slovanov.  Tri  dni  je  trajal  boj,  in 
Dagobert  je  izgubil  velik  del  svoje  vojske.  Nazadnje  je  moral 
zapustiti  tabor  in  vse  drugo,  kar  je  imel  pri  sebi,  in  je  bil  prisiljen 
bežati  v  svojo  domovino.  Slovani  pa  so  kmalu  potem  opetovano 
začeli  napadati  Turingijo  in  druge  frankovske  pokrajine." 

Poročilo  nemškega  zgodopisca  priča  dovolj,  kako  nevarni  so- 
sedje so  bili  Slovani  mogočnim  Frankom  za  dobe  kralja  Sama. 

Po  Samo  vi  smrti  (1.  658.)  je  njegova  velika  država  razpadla. 
Slovenci  so  se  ločili  od  svojih  severnih  bratov  Čehov  in  zopet  živeli 
pod  svojimi  domačimi  vojvodi.  Vez,  ki  je  družila  vse  Slovane  v 
sedanjih  avstrijskih  deželah  in  preko  njih  v  mogočno  politično  celoto, 
se  je  le  še  enkrat  za  malo  let  obnovila  za  češkega  kralja  Otokarja  11. 
Vendar  je  imela  Samova  država  za  vse  slovanske  rodove  trajen 
pomen.  Rešila  jih  je  poniževalnega  obrskega  jarma,  jih  dvignila  na 
višjo  stopinjo  izobrazbe  in  razvnela  narodno  zavednost.  Pod  Samom 
so  Slovani  čutili,  da  so  kos  svojim  nemškim  sosedom,  in  ta  zavest 
jim  je  vžigala  pogum  in  dajala  podjetnost  za  tedanje  mnoge  boje. 
Ako  bi  bili  Slovani  ohranili  edinost  kot  dragoceno  Samovo  ded- 
ščino,  bi  bili  tudi  v  poznejših  časih  sami  določevali  usodo  in  oprti 
na  svojo  lastno  moč  uspešno  odbijali  sovražnike  na  desni  in  levi. 
Tako  pa  je  le  prekmalu  zavladala  med  njimi  nesloga,  ki  jih  je  uklo- 
nila tujemu  jarmu.    Po  pravici  toži  pesnik: 

„ Viharjev  jeznih  mrzle  domačije 
pokrajine  bile  naše  so,  kar  Samo 
tvoj  duh  je  zginil,  kar  nad  tvojo  jamo, 
pozabljeno  od  vnukov,  veter  brije." 

Seveda  je  treba  upoštevati,  da  je  bilo  edinstvo  Slovanov  tedaj 
le  plod  zunanje  sile,  ne  pa  notranjega  kulturnega  razvoja.  Veliki 
vojvodi,  mogočni  vladarji,  kakršni  so  bili  Aleksander  Veliki  ali  Samo, 
ki  dosežejo  sijajne  trenotne  uspehe,  so  navadno  le  redki  zgodovinski 
pojavi.  Tudi  med  nemškimi  plemeni  je  vladala  nesloga,  dokler  jih 
ni  združil  sv.  Bonifacij  v  eni  katoliški  veri  in  oprl  politično  edinstvo 
na  škofije  in  samostane.  Ta  enotna  cerkvena  organizacija,  katero  je 
vpeljal  veliki  nemški  apostol,  je  bila  kakor  obroč,  ki  je  vezala  po- 
samezne dele  in  plemena  Nemčije. 

Slovanom  ni  bilo  prisojeno,  da  bi  bili  pravočasno  dobili  tako 
trdno,  enotno  cerkveno  uredbo.  Kar  je  ustvaril  sv.  Metod  v  Panoniji 
in  Moravi,  je  le  prehitro  uničil  Madjarski  naval.  Zato  je  pa  manj- 
kalo prave  kulturne  podlage  za  slovansko  vzajemnost,  ki  je  ostala 
le  trenoten  pojav. 


4.  Boji  s  Furlani. 


Koliko  sile  in  bojnega  navdušenja  je  živelo  v  slovenskem 
narodu  prva  stoletja  njegovega  bivanja  v  sedanji  domovini,  izpriču- 
jejo zlasti  drzni  napadi  na  južne  sosede,  Longobarde  in  Furlane,  ki 
so  bili  za  Slovence  večinoma  zmagoviti. 

O  tej  dobi  slovenske  zgodovine,  ki  nam  kaže  naše  pradede  kot 
junaške,  bojevite  ljudi,  vajene  z  orožjem  v  roki  si  osvajati  zemljo, 
nam  obširno  poroča  longobardski  zgodovinar  Pavel  Diakon. 

Ta  mož  se  je  rodil  okoli  leta  725.  v  mestu  Čedadu  na  Furlan- 
skem, torej   prav  blizu  slovenske  meje.    Po  očetu   se  je  imenoval 

Pavel  "VVarnefrid,  pa  ker  je  pozneje  stopil  v  duhovski  stan  in  postal 
diakon,  je  dobil  priimek  od  te  duhovske  službe. 

V  šolo  je  hodil  najprej e  v  Čedadu,  pozneje  v  Paviji,  kjer  so 
takrat  stolovali  longobardski  kralji.  Seznanil  se  je  s  kraljem  Rat- 
chisom,  kateremu  se  je  tako  prikupil,  da  je  poslej  po  očetovsko 
zanj  skrbel.  Postal  je  učitelj  pesništva  na  kraljevem  dvoru  in  dobil 
celo  plemenito  Adelbergo,  hčer  zadnjega  longobardskega  kralja,  v 
vzgojo  in  pouk.  Ko  je  leta  744.  Karol  Veliki  storil  konec  longo- 
bardskemu  kraljestvu,  je  Pavel  sklenil  odtegniti  se  svetu.  Oblekel 
je  redovniško  haljo  in  se  podal  v  benediktinski  samostan  na  gori 
Montecassino  blizu  Neapolja.  Tu  je  umrl  bržkone  13.  aprila  1.  799. 

V  samostanski  samoti  se  je  Pavel  pečal  s  spisovanjem  raznih 
knjig.  Med  njegovimi  deli  je  za  nas  najvažnejša  „Zgodovina  Longo- 
bardov",  ker  mnogo  poroča  o  usodi  in  dejanjih  našega  naroda  v 
tisti  dobi,  ko  drugi  nemški  zgodopisci  o  njem  skoraj  popolnoma 
molče.  Pavel  Diakon  je  Slovence  sam  dobro  poznal,  ker  je  svojo 
mladost  preživel  v  njihovi  bližini  in  je  od  svojih  pradedov  slišal 
mnogo  pripovedovati  o  njih  bojnih  činih.  Te  narodne  pripovedke 
je  sprejel  v  svojo  zgodovino  in  nam  tako  podal  jasno,  zanimivo  sliko 
o  tedanjih  burnih  časih.  Tu  naj  kratko  podam  vsebino  njegovega 
zgodovinskega  dela,  v  kolikor  se  tiče  nas  Slovencev,  deloma  do- 
slovno  tako,  kakor  nam  poroča  živahni  pripovedovalec  sam. 

Slovenci  so  prišli  v  dotiko  z  Longobardi  in  posebej  še  s  Fur- 
lani,  svojimi  sosedi,  takoj  po  naselitvi  v  sedanji  domovini.  V  družbi 
z  Obri  jih  vidimo  opetovano  prodirati  v  Italijo,  tako  že  leta  598.  in 
pozneje  leta  610.,  ko  je  znameniti  samostan  sv.  Ivana  ob  Timavu  se 
zrušil  v  razvaline  in  je  celo  mesto  Čedad  padlo  Obrom  v  roke.  Iz 
te  dobe  nam  je  ohranil  Pavel  Diakon  lep  spominek  slovenske 
usmiljenosti.  Pripoveduje  namreč,  kako  čudovito  se  je  rešil  njegov 
praded  Lopichis  obrske  sužnosti  in  povrnil  zopet  v  Furlanijo. 

Ko  je  Lopichis  bežal  iz  obrske  dežele,  je  blodil  več  dni  po 
goratih  krajih.  Trohica  kruha,  katero  je  vzel  s  seboj,  mu  je  kmalu 
pošla.  V  nevarnosti  je  bil,  da  bi  umrl  lakote.  Nato  pride  v  kraj, 
kjer  so  stanovali  Slovenci.  Neka  postarna  slovenska  žena  hitro 
spozna,  da  je  begunec  in  da  od  lakote  omaguje.  Usmili  se  ga, 
skrije  ga  v  svoji  hiši  in  mu  skrivaj  po  malem  daje  potrebne  hrane, 
dokler  si  ni  opomogel.  Ko  je  bil  že  dovolj  krepak,  mu  je  dala  še 
nekaj  živeža  na  pot,  in  ga  poučila,  v  katero  stran  mora  iti.  Tako 
je  Lopichis  že  črez  par  dni  prišel  zdrav  na  svoj  dom. 

Boji  z  združenimi  Slovenci  in  Obri  so  bili  za  Furlane  vedno 
nesrečni.  Le  oni  del  Slovencev,  ki  so  bivali  na  skrajnem  jugozapadu, 
v  čedadski  okolici  in  po  goriških  brdih  do  Medane,  se  jim  je  okoli 
1.  611.  posrečilo  za  nekaj  časa  dobiti  v  svojo  oblast. 

Tudi  pozneje,  ko  je  bila  zveza  med  Obri  in  Slovenci  že  davno 
pretrgana,  beremo  še  v  Pavlovi  zgodovini  o  mnogih  vojnih  pohodih 
Slovencev  v  Italijo.  Zdaj  so  na  svojo  roko  izkušali  prodirati  proti 
jugu.  Brez  dvoma  Slovencem  ni  bilo  toliko  za  plen  in  požiganje, 
kolikor  bolj  za  lepe,  solnčne  italijanske  ravnine,  kjer  so  se  hoteli 
stalno   naseliti.     Z  dveh   strani  so   izkušali   prodirati  v   Furlanijo,  ob 

Nadiži  proti  Čedadu  in  po  takozvani  ogrski  cesti  mimo  Palmenove 
proti  Taljamentu.  Toda  na  meji  so  stali  bojeviti  Furlani  z  mečem 
v  roki  in  branili  vhod  v  Italijo.  Zato  je  prišlo  do  krvavih  spopadov. 
Enega  nam  Pavel  Diakon  tako-le  opisuje: 

Okoli  1.  664.  je  bil  Vektari  furlanski  vojvoda  in  je  imel  svoj 
sedež  v  Čedadu.  Prigodilo  se  je,  da  je  moral  po  opravkih  odpoto- 
vati na  kraljev  dvor  v  Pavijo.  Ko  so  Slovenci  to  zvedeli,  so  zbrali 
močno  vojsko  in  hoteli  napasti   Čedad.    Ne  daleč  od  tega  mesta  pri 


Nadiška  dolina. 


Briščah  so  postavili  svoj  tabor.  Toda  vojvoda  Vektari  se  je  bil  že 
prejšnji  večer  povrnil  iz  Pavije,  česar  pa  Slovenci  niso  opazili.  Ker 
so  Vektarijevi  grofi  odšli  že  vsak  na  svoj  dom,  se  je  vzdignil  on 
sam  s  petindvajsetimi  možmi  in  šel  nad  Slovence.  Ti  so  se  smejali, 
ko  so  videli  malo  krdelce  in  so  rekli,  da  gre  pač  nad  nje  akvilejski 
patriarh  s  svojimi  duhovniki.  Ko  je  Vektari  prišel  do  mosta  nad 
reko  Nadižo,  pri  katerem  so  se  postavili  Slovenci,  je  vzel  z  glave 
svojo  čelado  in  se  jim  dal  spoznati,  imel  je  namreč  plešasto  glavo. 
Ko  so  Slovenci  videli,  da  je  Vektari  sam  prišel,  so  se  tako  prestra- 
šili, da  so  mislili  bolj  na  beg,  kakor  na  boj.  Vektari  je  nato  s 
svojim  malim  krdelcem  napadel  Slovence  in  jih  toliko  pobil,  da  jih 
je  izmed  pet  tisoč  mož  le  prav  malo   ubežalo. 

Lahko  je  spoznati,  da  je  Pavel  hotel  tukaj  nekoliko  proslaviti 
svoje  rojake,  in  sicer  na  račun  resnice.  Neverjetno  je  namreč,  da 
bi  bilo  5000  oboroženih  Slovencev,  ki  so  se  nameravali  polastiti 
celega  mesta,  bežalo  pred  petindvajsetimi  možmi  in  se  dalo  od  njih 
pobiti.  Zgodovinska  resnica  bode  najbrže  ta,  da  je  Vektari  nena- 
doma udaril  na  Slovence,  ki  so  hoteli  zasesti  furlansko  nižavo  in 
jih  je  z  manjšo  silo  vrgel  nazaj  v  gore  nad  Čedadom. 

Ta  spopad  se  je  sicer  končal  s  porazom  Slovencev,  vendar 
mora  Pavel  Diakon  že  nekaj  desetletij  pozneje  poročati  o  drugem 
usodnem  udarcu,  ki  je  zadel  Furlane  pod  vojvodom  Ferdulfom  1.  705., 
ko  je  bilo  uničeno  skoraj  vse  njihovo  plemstvo.  Slovenci  so  se 
tudi  takrat  prikazali  v  večjem  številu  blizu  Čedada,  toda  pomneč 
svoj  poraz  za  vojvoda  Vektarija,  se  niso  spustili  v  ravnino,  kjer 
niso  mogli  mnogo  opraviti  proti  dobro  oboroženemu  in  v  boju  izur- 
jenemu plemstvu  furlanskemu.  Poiskali  so  si  raje  naravne  trdnjave 
in  se  utaborili  na  strmi  gori  blizu  Čedada.  Semkaj  so  izvabili  svoje 
nasprotnike  in  jih  skoraj  do  zadnjega  potolkli.  Zanimivo  poročilo 
tej  strašni  nesreči  se  glasi  tako: 

„Po  smrti  Adonovi  je  dobil  vojvodstvo  Ferdulf,  doma  iz  Ligurije, 
nestalen  in  ošaben  človek.  Hotel  si  je  pridobiti  sloves  zmagovalca 
nad  Slovenci,  pa  je  s  tem  napravil  veliko  škodo  sebi  in  Furlanom. 
Podkupil  je  nekatere  Slovence,  da  bi  na  njegov  poziv  poslali  vojsko 
v  Furlanijo.  To  se  je  zgodilo,  a  je  dalo  povod  veliki  nesreči  na 
Furlanskem.  Nekatere  slovenske  roparske  čete  so  namreč  napadle 
furlanske  črede  in  ovčarje,  ki  so  pasli  v  njih  bližini,  in  napravile 
mnogo  plena.  ^ 

Župan  dotičnega  okraja,  plemenit,  hraber  in  čvrst  mož,  je  hitel 
za  roparji,  a  jih  ni  mogel  dohiteti.  Ko  se  je  vračal,  ga  sreča  vojvoda 
Ferdulf  in  ga  vpraša,  kaj  se  je  zgodilo  z  roparji.  Argait,  tako  mu 
je  bilo  namreč  ime,  mu  odgovori,  da  so  ušli.  Nato  pravi  Ferdulf 
zaničljivo:  „Kako  bi  ti  mogel  izvršiti  kaj  hrabrega,  ker  se  imenuješ 
Argait,  kar  pomenja  bojazljivca."  Argait,  hraber  mož,  pa  mu  na  to 
jezno  odvrne:  „Dal  Bog,  da  ne  bi  umrla  prej,  dokler  ne  bodo  ljudje 
spoznali,  kdo  izmed  naju  je  večji  bojazljivec." 

Kmalu  potem,  ko  sta  se  tako  prepirala,  je  prišla  mnogobrojna 
vojska  Slovencev,  katere  je  bil  Ferdulf  z  denarjem  izvabil  v  Fur- 
lanijo, in  se  utaborila  na  vrhu  neke  gore,  ki  je  bila  zaradi  strmin 
le  težko  dostopna.  Vojvoda  Ferdulf  je  s  svojo  vojsko  prišel  do 
gorskega  podnožja  in  iskal  zložnejše  poti,  da  bi  napadal  Slovence. 
Tedaj  pravi  že  omenjeni  Argait  Ferdulfu :  „Spomni  se,  vojvoda 
Ferdulf,  da  si  me  imenoval  bojazljivca  in  nesposobnega  človeka. 
Sedaj  naj  pride  kazen  božja  nad  tistega  izmed  naju,  ki  bode  prišel 
pozneje  do  Slovencev."  Po  teh  besedah  obrne  svojega  konja  proti 
strmini,  po  kateri  je  bil  dohod  zelo  težak  in  prične  jezditi  proti 
taboru  Slovencev.    Ferdulfu  pa  se  je  zdelo   sramotno,  ako  ne  bi  po 


^  Furlanski  pastirji  so  pogosto  gnali  svoje  črede'' v  tolminske  hribe,  a 
tudi  Tolminci  v  furlanske  nižave.  Zdi  se,  da  je  med  njimi  prišlo  do  malega 
spopada,  ki  je  dal  povod  večji  vojski. 

isti  težavni  poti  napadel  Slovencev  in  je  jezdil  za  Argaitom  po  ne- 
pripravnih  in  nepristopnih  krajih.  Za  njim  jo  je  udrla  ostala  vojska, 
ker  se  ji  je  zdelo  nečastno,  ako  ne  bi  sledila  svojemu  vojvodi.  Ko 
Slovenci   zapazijo,   da   se   jim   sovražniki    približujejo  po  strmini,   se 

hrabro  postavijo  v  bran  in  se  bojujejo  bolj  s  kameni  in  sekirami, 
kakor  z  orožjem.  Vržejo  jih  s  konj  in  skoraj  vse  pobijejo.  Tako 
so  zmagali  bolj  po  naključju,  kakor  vsled  hrabrosti.  Uničeno  je 
bilo   vse   furlansko   plemstvo,   padel   vojvoda  Ferdulf,  padel  je   tudi 

Argait,  ki  ga  je  izvabil  v  boj.  Toliko  hrabrih  mož,  ki  bi  bili  sicer 
v  slogi  in  s  previdnostjo  mogli  več  tisoč  nasprotnikov  poraziti,  je 
tu  padlo  vsled  mržnje  in  nepremišljenosti.  Le  en  Longobard,  kate- 
remu je  bilo  ime  Munichis,  in  ki  je  postal  pozneje  oče  furlanskemu 
vojvodu  Petru  in  cenedskemu  vojvodu  Urzu,  je  izvršil  hrabro  in 
moško  delo.  Ko  je  padel  s  konja,  mu  je  neki  Slovenec,  ki  se  je 
nanj  vrgel,  zvezal  roki,  pa  vendar  je  z  zvezanima  rokama  izvil  na- 
sprotniku sulico  iz  desnice  in  ga  prebodel.  Nato  se  je  zvalil  zvezan 
po  strmini  navzdol  in  ušel." 

Kje  je  tista  gora,  kjer  se  je  vršil  opisani  boj,  ni  znano.  Neka- 
teri mislijo,  da  je  bila  gora  Špik  pri  Čedadu,  ker  se  njega  lega  in 
strmina  strinja  s  tem,  kar  poroča  o  kraju  Pavel  Diakon.  Poraz,  ki 
so  ga  tedaj  doživeli  Furlani,  pa  je  bil  tako  strašen,  da  se  dolgo  časa 
niso  upali  bojevati  proti  Slovencem. 

Ker  je  bilo  v  bitki  pri  gori  Špik  uničeno  vse  furlansko  plemstvo, 
je  moral  Pemon,  naslednik  Ferdulfov  na  vojvodskem  prestolu  v 
Čedadu,  skrbeti  za  nov  naraščaj.  Zato  je  zbral  na  svojem  dvoru  vse 
sinove  plemiče  v,  ki  so  v  oni  bitki  poginili  in  jih  je  dal  vzgojiti 
zajedno  s  svojimi  otroci.  Ko  so  ti  plemiški  sinovi  že  dorastli  in 
bili  za  boj  sposobni,  pride  Pemonu  novica,  da  so  Slovenci  zopet 
udrli  na  Furlansko  in  se  utaborili  pri  Lavarianu.  Tedaj  gre  Pemon 
takoj  nad  nje  s  tistimi  plemenitimi  sinovi,  ki  jih  je  pri  sebi  izrejal,  da 
bi  maščevali  smrt  svojih  očetov.  Ko  je  tretjič  napadel  Slovence, 
jih  je  premagal.  Izmed  furlanskih  vojakov  ni  padel  menda  nihče, 
razun  nekega  starca  Sigvalda.  Vendar  je  hrabrost  Slovencev  Pemona 
tako  prestrašila,  da  je  takoj  na  bojišču  z  njimi  sklenil  mir. 

V  vseh  teh  bojih  so  bili  Slovenci  napadalci.  Furlani  pa  so 
morali  njih  napade  odbijati.  Napadovalec  pa  je  v  obče  močnejši  ali 
vsaj  drznejši  od  tistega,  ki  se  mora  braniti.  Zato  tudi  Longobardi, 
oziroma  njih  vojvode  v  Furlaniji  niso  nikdar  mislili  na  to,  da  bi 
razširili  svojo  oblast  črez  dežele  Slovencev.  Bili  so  zadovoljni,  da 
so  mogli  obvarovati  svojo  zemljo  pred  njihovimi  napadi.  Le  enkrat 
je  poizkusil  vojvoda  Ratchis  vdreti  v  slovensko  deželo,  a  vse  kaže, 
da  se  je  njegov  vojni  pohod  ponesrečil. 

V  Pavlovi  zgodovini  beremo  namreč,  da  je  okoli  leta  738. 
Ratchis  pričel  vojsko  s  Slovenci.  Z  vehko  četo  je  pridrl  na  Kranjsko, 
jo  opustošil  in  pobil  mnogo  Slovencev.  Ti  so  se  hoteli  zato  mašče- 
vati in  nenadoma  napadejo  Furlane.  Vojvoda  ni  utegnil  vzeti  sulice 
iz  rok  svojega  orožnika,  temveč  ubije  s  palico,  katero  je  slučajno  v 
rokah  držal,  prvega  Slovenca,  ki  ga  je  hotel  napasti. 

Tu  Pavel  Diakon  naenkrat  pretrga  svojo  pripoved.  Prav  nič 
ne  omenja,  kaj  se  je  potem  zgodilo,  so  li  Furlani  odbili  nepričako- 
vani napad,  ali  pa  so  morali  bežati.  Na  nekem  drugem  kraju  pa 
poroča,  da  so  Slovenci  po  goriških  brdih  morali  furlanskemu  vojvodu 
v  znamenje  podložnosti  plačevati  nek  davek  do  Ratchisovih  časov, 
pozneje  pa  ne  več.  Zato  je  zelo  verjetno,  da  se  Ratchisu  njegov 
napad  na  Kranjsko  ni  posrečil,  in  njegov  poraz  je  povzročil,  da  so 
se  tudi  Slovenci  po  imenovani  pokrajini  iznebili  furlanske  oblasti. 

Vest  o  Ratchisovem  napadu  na  Slovence  v  Kranjski  je  zadnja, 
ki  jo  je  napisal  Pavel  Diakon  o  našem  narodu. 

Iz  njegovih  poročil  posnemamo,  da  se  Slovencem  ni  posrečilo 
z  orožjem  v  roki  si  izvojevati  lepe  Italije,  Toda  kar  niso  mogli 
pridobiti  s  silo,  to  so  dosegli  mirnim  potom.  Ob  ogrski  cesti  so 
prodirali  kot  obdelovalci  zemlje  daleč  notri  proti  Taljamentu.  Nase- 
lili so  se  tamkaj  z  dovoljenjem  tistih  plemiških  veleposestnikov,  ki 
so  vladali  v  Furlaniji,  in  katerim  so  morali  od  zemlje,  ki  so  jo  dobili 
v  last,  plačevati  primeren  davek.  Ni  se  čuditi,  če  so  se  ti  Slovenci, 
ki  so  živeli  ločeni  od  svojih  rojakov,  potopili  v  laškem  morju.  Le 
krajevna  imena  nam  še  pričajo,  da  se  je  globoko  v  Furlaniji  nekdaj 
glasil  slovenski  jezik,  —  Gorate  kraje  v  severovzhodni  Benečiji  pa 
so  si  Slovenci  gotovo  s  silo  zasedli  v  tistih  časih,  katere  nam  opisuje 
Pavel  Diakon.  In  značilno  je,  da  je  še  danes  slovenska  jezikovna 
meja  ob  reki  Nadiži  pri  Čedadu,  tam,  kjer  so  se  za  vojvoda  Vekta- 
rija  in  Ferdulfa  vršili  krvavi  boji  med  Slovenci  in  Furlani. 

5.  Iz  življenja  naših  pradedov. 

Značaj  narodov  je  odvisen  od  zemlje,  na  kateri  živi,  in  od  dela, 
s  katerim  se  peča.  Slovenci  so  bili  kakor  drugi  Slovani  že  od 
nekdaj  poljedelci.  Poljedelec  pa  ne  zapušča  lahko  svojega  zem- 
ljišča, da  bi  šel  osvajat  tujo  zemljo,  plenit  in  ropat,  temveč  se  trdno 
drži  lastne  grude.  S  tem  se  strinjajo  najstarejša  poročila,  ki  opisujejo 
Slovene  kot  delavno,  miroljubno  ljudstvo.  Vendar  je  sila  časa  po- 
tisnila tudi  Slovencem  meč  v  roko  in  niso  kar  nič  zaostajali  za 
svojimi  bojevitimi  zavezniki  Obri.  Iz  vsega,  kar  nam  poročajo  zgo- 
dovinski viri  o  mnogih  vojnih  pohodih  Slovenov  v  šestem  in  sedmem 
stoletju,  moramo  sklepati,  da  sta  naše  pradede  tedaj  živila  v  prvi 
vrsti  vojna  in  plen,  ne  pa  mirno  kmetiško  delo.  A  to  je  bila  pre- 
hodna doba,  ki  je  minila,  ko  se  je  ljudstvo  stalno  naselilo  v  svoji 
novi  domovini  in  so  se  povrnili  mirnejši  časi. 

Kmetovanje  starih  Slovencev  je  bilo  zelo  preprosto.  Na  položnih, 
prisojnih  krajih  so  iztrebili  gozd  s  sekiro  ali  pa  s  požiganjem  in 
tamkaj  postavili  svoje  selišče.  Za  oranje  jim  je  namesto  železnega 
pluga  služilo  „drevo",  to  je  močna  lesena  kljuka  ali  kolenčasta  drevesna 
veja,  s  katero  so  zrahljali  zemljo.  Hiše  so  bile  vse  lesene.  Zidana 
poslopja  staviti  so  učili  Slovence  šele  tujci.  Tako  čitamo,  da  je 
gradeški  patriarh  Fortunat  Ljudevitu  Posavskemu  poslal  zidarjev, 
da  so  mu  zidali  trdnjavo,  prav  tako  je  solnograški  nadškof  Liutpram 
slovenskemu  knezu  Pribinu  poslal  zidarjev,  kovačev  in  tesarjev,  da 
so  v  Blatogradu  postavili  cerkev  sv.  Adrijana.  Poleg  obdelanega 
polja  je  dajala  živinoreja  glavni  vir  dohodkov.  Po  goratih  krajih, 
na  pr.  na  Tolminskem,  je  bilo  skoro  izključno  le  pastirstvo  in  pla- 
ninarstvo  udomačeno.  In  tolminski  pastirji  so  gonili  svoje  črede  po 
zimi  globoko  doli  v  furlansko  nižavo. 

Stara  kakor  slovenski  narod  sam  je  tudi  slovenska  čebelo- 
reja.  Slovenci  so  jo  poznali  gotovo  že  v  svoji  prvotni  domovini  na 

južnem  Ruskem,  kjer  so  obsežni  lipovi  gozdi  bili  za  njo  zelo  pri- 
pravni. Tudi  v  novih  alpskih  pokrajinah  so  se  pričeli  marljivo  pečati 
s  čebelarstvom.  Ker  so  imeli  zemlje  toliko,  kolikor  so  je  mogli 
iztrebiti,  zato  so  posekali  na  prisojnih  krajih  cele  gorske  obronke 
in  pustUi,  da  so  se  prerasli  z  vresjem.  Tu  so  imele  čebele  bujno 
pašo.  V  mnogih  listinah  se  taki  čebelni  pašniki  izrecno  omenjajo. 
Pri  marsikateri  slovenski  kmetiji  je  bil  pridelek  na  medu  in  vosku 
veliko  več  vreden,  kakor  pa  na  žitu  ali  mladih  živalih.  To  izpri- 
čujejo najstarejši  urbariji  ali  zapisniki  davščin,  ki  so  jih  morali  pod- 
ložniki  dajati  graščaku  od  svojih  pridelkov.  Tu  je  pri  mnogih  vaseh 
zabeleženo  le  malo  živine  ali  žita,  pač  pa  velika  množina  medu. 

Tudi  obrt  Slovencem  ni  bila  neznana.  Platno  za  potrebno 
obleko  se  je  izdelovalo  doma;  tudi  lončarstvo  je  bilo  zelo  razširjeno. 
Polagoma  se  je  obrt  razvila  tako,  da  so  vsi  prebivalci  istega  kraja 
izdelovali  blago  ene  vrste,  kakoršno  so  se  bili  naučUi  od  svojih  pra- 
dedov  in  ga  potem  zamenjavali  med  seboj.  Tako  so  bili  v  enem 
kraju  sami  kolarji,  rešetarji,  lončarji,  kožarji  ali  tkalci.  Frankovski 
in  beneški  trgovci  so  prinesli  razne  tuje  izdelke  v  deželo,  okraske 
iz  zlata  in  srebra  ali  druge  kovine,  steklene  kupice,  umetno  kovano 
orožje,  in  so  jih  zamenjevali  za  platno,  kože  in  volno.  Na  rudarstvo 
spominjajo  nekatera  stara  krajevna  imena:  na  pr.  Železno,  Rudnik. 

Družabno  življenje  starih  Slovencev  je  bilo  osnovano  na  za- 
drugi. Zadruga  je  bila  družba  sorodnikov,  ki  so  skupaj  bivali  v 
eni  hiši  in  skupno  obdelovali  nedeljivo  posestvo.  Ako  je  namreč 
zakonski  par  imel  odrasle  otroke,  si  ti  niso  ustvarili  svojega  last- 
nega gospodarstva,  ampak  so  tudi  po  ženitvi  ali  možitvi  s  svojimi 
stariši  skupaj  živeli  in  gospodarili.  V  zadrugi  so  bile  torej  združene 
poleg  dedov  tudi  družine  bratov,  sester,  vnukov  in  pravnukov.  Nihče 
izmed  njih  ni  imel  osebne  lastnine,  ampak  vsa  zemljišča  in  poslopja, 
živina  in  vse  hišno  in  gospodarsko  orodje  je  bila  skupna  last  vseh 
zadružnikov.  Kar  je  posameznik  pridobil,  je  prišlo  v  korist  celi 
zadrugi,  enako  pa  je  morala  tudi  vso  škodo  trpeti.  Kadar  je  bila 
hiša  pretesna,  so  postavili  poleg  nje  drugo,  tretjo  in  mnogokrat  se 
je  zadruga  tako  namnožila,  da  je  nastala  cela  vas,  kjer  je  sto  do 
tristo  sorodovincev  bivalo  skupaj.  Vsaka  zadruga  je  imela  svojega 
poglavarja,  ki  so  ga  nazivali  starešina,  gospodar,  ali  pri  Hrvatih 
domačin.  V  začetku  je  bil  najstarejši  mož  (ded)  za  starešino,  pozneje 
so  ga  polnoletni  člani  zadruge  volili  izmed  sebe,  in  sicer  tistega,  ki 
se  jim  je  zdel  najmodrejši  in  najizkušenejši.  Po  nekod,  na  pr.  pri 
beneških  Slovencih,  pa  je  navadno  starešina  sam  pred  svojo  smrtjo 
priporočil  tistega,  ki  ga  je  smatral  vrednim,  da  mu  je  naslednik. 
Starešina  je  vodil  vse  hišne  in  gospodarske  zadeve  zadruge.  Raz- 
deljeval je  delo,  sprejemal  dohodke,  skrbel  za  vse  potrebe  posameznih 
članov  in  razsojeval  prepire  med  njimi.  Dokler  so  bili  Slovenci  še 
pogani,  je  bil  starešina  tudi  duhovnik  zadruge,  ki  je  imel  skrbeti  za 
običajne  daritve.  Vsi  zadrugarji  so  morali  biti  starešinam  pokorni 
in  jih  spoštovati.  Umrlim  so  vedno  ohranili  blag  spomin,  jih  celo 
oboževali  in  častili  kakor  hišne  varihe.  Po  prvem  poglavarju  so 
se  imenovali  tudi  vsi  člani  zadruge.    Ako  mu  je  bilo  ime  Marko,  so 

se  zvali  njegovi  zadružniki  Markoviči,  če  je  bil  Rado,  so  se  zvali 
Radovljani,  če  Pribina,  Pribinci. 

Zadružno  življenje  je  donašalo  mnogotere  koristi.  Vplivalo  je 
ne  le  na  družinsko  življenje,  temveč  tudi  na  narodno  gospodarstvo 
in  ves  družabni  red.  Zadruge  so  preprečile  razkosavanje  posestev 
in  pospeševale  umno  obdelovanje  zemlje.  Rodbinska  vez,  ki  je 
družila  bližnje  in  daljne  sorodnike,  je  bila  močna  opora  proti  uboštvu. 
Vsaka  zadruga  je  morala  sama  skrbeti  za  svoje  onemogle  in  bolne 
člane.  Dedščine  niso  poznali,  ker  je  vse  premoženje  za  vse  čase 
ostalo  nedeljivo,  in  smrt  posameznika  v  razmerah  zadruge  ni  nič 
izpremenila. 

Sledovi  nekdanjih  zadrug  so  se  še  marsikje  ohranili  do  današ- 
njega dne.  Pri  beneških  Slovencih  žive  včasih  tri  do  štiri  družine 
v  eni  hiši.  Tisti  sin,  ki  ga  je  umirajoči  oče  blagoslovil,  pa  vodi 
celo  gospodarstvo.  Drugi  morajo  delati  in  gospodarja  ubogati.  V 
Beli  Krajini  imena  mnogih  vasij  izpričujejo,  da  so  bile  nekdaj  tam 
zadruge,  na  pr.  Adlešiči,  Pribinci,  Semtertja  se  nahaja  tudi  še  skupno 
premoženje,  katero  opravlja  eden  v  imenu  vseh  bratov. 

Iz  zadrug  so  nastale  vse-  druge  politične  skupine  naših  pra- 
dedov.  Zvezo  več  zadrug  v  okrožju  so  nazivali  župo.  Njej  je 
načeloval  župan,  ki  je  imel  zdaj  večje,  zdaj  manjše  okrožje  pod 
seboj.  Središče  župe  je  bil  grad  (gradišče),  s  plotom,  rovi  in  okopi 
utrjen  prostor  na  strmih  brdih,  sredi  vode  ali  močvirja,  kamor  so 
shranjevali  dragocenosti  in  se  o  vojnem  času  zatekali  žene  in  otroci, 
ki  se  niso  mogli  sami  braniti  proti  sovražnikom. 

O  razmerju  vojvode  (kneza)  do  naroda  smo  že  slišali.  Bil 
je  izprva  poveljnik  pri  skupnih  bojnih  podjetjih  in  oblast,  ki  jo  je 
imel,  je  bila  le  začasna.  Pa  tudi  potem,  ko  so  knezi  stalno  vladali 
v  deželi,  so  prejeli  svojo  oblast  vsled  proste  volitve,  prav  tako  kakor 
je  moški  član  zadruge  postal  njen  gospodar,  ker  je  bil  za  to  službo 
izvoljen.  Zato  čitamo  v  starih  zgodovinskih  poročilih  o  Gorazdu  in 
Hotimiru,  da  so  si  jih  Slovenci  „izbrali  in  postavili  za  kneze". 

Umeščenje  novega  kneza  na  knežji  stol  se  je  vršilo  s  posebno 
slovesnostjo.  Ohranil  se  nam  je  obred,  s  katerim  so  se  vmeščevali 
v  srednjem  veku  nemški  koroški  vojvodi.  Ni  dvoma,  da  izvira  ta 
obred,  če  odštejemo  male  poznejše  izpremembe,  še  iz  dobe  slovenske 
samostojnosti,  ko  si  je  ljudstvo  samo  izbralo  in  postavljalo  svoje 
vladarje.  Hkrati  se  v  njem  prav  jasno  izraža  razmerje,  kakršno 
je  vladalo  med  knezom  in  ljudstvom  pri  starih  Slovencih. 

Zgodopisci  nam  ta  obred  tako-le  opisujejo: 

Proti  severu  od  Celovca  se  razprostira  ozka  ravnina,  Gospo- 
svetsko  polje.  Na  zahodni  strani  te  ravnine,  ob  vznožju  šenturške 
gore,  pa  stoji  vas  Krnski  grad,  kjer  se  še  poznajo  sledovi  staro- 
davnega gradu  koroških  vojvod.  V  bližini  tega  gradu  je  cerkev 
sv.  Petra.  Za  njo  je  stal  nekdaj  napol  v  zemlji  zgornji  del  rimskega 
stebra,  ki  so  ga  imenovali  knežji  stolec  ali  knežji  kamen.  Tisti  dan, 
ko  je  imel  vojvoda  biti  umeščen,  je  sedel  na  ta  kamen  svoboden 
kmet.  Njega  pa  so  obdajale  neštete  množice  ljudstva,  pričakujoč 
novega  vojvoda.  Ta  se  je  približal  s  sijajnim  spremstvom,  slavnostno 

napravljen,  a  preden  je  prišel  h  knežjemu  kamnu,  je  moral  odložiti 
pražnjo  obleko  in  nadeti  kmetiško  nošo:  suknjo,  hlače  in  plašč  iz 
sivega  suknja,  trde  kmetiške  črevlje  in  siv  klobuk.  V  levo  roko  je 
vzel  palico,  z  desno  pa  je  vodil  na  vrvici  dvoje  živali,  lisastega  vola 
in  lisasto  kobilo,  ki  se  še  niso  rabile  za  vprego.  Tako  opravljen 
se  je  bližal  kamnu.  Ko  je  kmet  zagledal  bližajočega  se  vojvoda,  je 
zaklical  v  slovenskem  jeziku:  „Kdo  je  tisti,  ki  se  tamkaj  približuje?" 
Ljudstvo  mu  odgovori:  „Deželni  knez  je."  Dalje  vpraša  kmet:  „Je 
li  pravičen  sodnik?  Ali  mu  je  mar  blagor  domovine?  Je  li  svo- 
bodnega stanu?  Je  li  častilec  in  varih  prave  vere?"  „Je  in  bode 
vedno!"  mu  odgovori  ljudstvo.  Zopet  povzame  kmet:  „Pa  s  kakšno 
pravico  me  more  pregnati  s  tega  sedeža?"  Ljudstvo  odgovori: 
„Odkupil  ti  ga  bode  s  šestdesetimi  vinarji,  z  lisastimi  živalmi  in  z 
obleko,  ki  jo  ima,  in  tvojo  hišo  bode  oprostil  vseh  davkov."  Nato 
je  kmet  kneza  lahko  udaril  na  lice,  vzel  vola  in  kobilo  in  se  umaknil 
s  kamna.  Knez  se  je  usedel  nanj,  mahnil  z  mečem  proti  vsem  štirim 
stranem  sveta  in  je  obljubil,  da  hoče  biti  ljudstvu  pravičen  sodnik. 
Potem  je  še  izpil  iz  kmečkega  klobuka  požirek  vode  v  znamenje 
treznosti  in  zadovoljnosti  s  tem,  kar  mu  daje  domača  zemlja.  Pozneje, 
ko  so  bili  Slovenci  že  kristjani,  je  šel  knez  z  vsem  spremstvom 
vred  črez  polje  v  gosposvetsko  cerkev  k  slovesni  sv.  maši.  Šele  po 
tej  cerkveni  slovesnosti  je  knez  slekel  kmetiško  obleko,  se  opravil 
po  knežje  in  sedel  k  obedu.  Popoldne  pa  je  šel  na  polje,  kjer  stoji 
še  dandanes  iz  nagrobnih  kamenitih  plošč  sestavljen  „vojvodski  prestol" 
z  dvema  sedežema.  Na  enega  je  sedel  knez,  sprejel  poklon  gospode 
in  naroda,  delil  milosti,  potrjeval  stare  pravice  in  svoboščine,  poslušal 
prošnje  in  pritožbe  in  razsojeval  prepire.  Med  vso  slovesnostjo  sta 
smela  dva  kmeta,  Patovščan  in  Gradekar,  travo  kositi,  žeti,  celo  po- 
žigati  in  pokončavati,  koder  se  jima  je  ljubilo.  Na  ta  način  se  je 
hotelo  narodu  pokazati,  kako  bi  se  mu  godilo,  ako  bi  ne  imel  vla- 
darja, ki  mu  varuje  svobodo,  življenje  in  imetje. 

Iz  tega  obreda  povzamemo  sledeče:  Knez  je  bil  pri  Slovencih 
le  prvi  med  starešinami  in  je  prejel  svojo  oblast  iz  rok  preprostega 
ljudstva,  čigar  zastopnik  je  bil  kmet  na  knežjem  kamnu.  Kmečka 
noša,  živali,  požirek  vode  iz  klobuka  ga  spominja,  da  je  iz  ljudstva 
izšel  in  ga  tudi  knežje  dostojanstvo  od  njega  ne  loči.  Drugi  deli 
obreda  predstavljajo  njegovo  oblast:  Knez  je  voditelj  v  vojski  in 
branitelj  domovine  (mahljaj  z  mečem),  najvišji  sodnik  in  zaščitnik 
pravice,  najvišji  duhovnik,  pozneje  v  krščanski  dobi  varih  prave 
vere.  Slovenski  jezik,  ki  se  je  rabil  pri  obredu,  izpričuje,  da  izvira 
še  iz  tiste  dobe,  ko  je  edini  Slovenec  gospodoval  v  Gorotanu. 

Razmerje  poglavarjev  (županov,  knezov)  do  naroda  se  je  izpre- 
menilo,  ko  so  tuji  frankovski  vplivi  izpodrinili  preproste,  domače 
običaje.  Prvotna  enakopravnost  je  izginila.  Odlične  rodbine,  ki  so 
imele  mnogo  posestva,  so  si  razne  častne  službe  in  dostojanstva 
stalno  prisvajale  in  si  znale  pridobiti  raznih  pravic  in  svoboščin. 
Tako  je  nastalo  slovensko  plemstvo,  ki  se  je  pa  globje  ukoreni- 
nilo  šele  za  časa  tujega  gospostva.  Kjer  so  bili  pa  stanovi  s  pri- 
vilegiji, je  naravno,   da  so  nastali  tudi  brezpravni   stanovi,  sužnji. 

K  tem  so  se  izprva  prištevali  le  vojni  ujetniki  in  hudodelci,  ki  so 
morali  v  zadrugi  opravljati  hlapčevska  dela,  pa  so  sicer  imeli  še  dosti 
ugodno  življenje.  Na  bojnih  pohodih  v  Furlanijo  in  na  Nemško  so 
zajeli  Slovenci  tudi  mnogo  kristjanov  in  jih  odvedli  s  seboj  kot 
ujetnike.  Zato  je  dolgo  časa  pomenjalo  ime  ,,krščenik",  „krščenica" 
toliko  kot  hlapec  ali  dekla. 


Globoko  v  mišljenje 
in  življenje  narodov 
posegajo  njegovi  ver- 
ski nazori.  Vera 
poganskih  Slovencev, 
ki  so  jo  prinesli  še 
iz  svoje  prvotne  do- 
movine, je  bila  v  obče 
oboževanje  narave  in 
njenih  sil.  Najzname- 
nitejši pojavi  in  iz- 
premembe  v  vidnem 
svetu  so  jim  bile  delo 
skrivnostnih  bitij,  ki 
so  jih  ločili  v  dobra 
ali  slaba.  Prve  so  zvali 
bogove,  druge  bese. 
Kar  je  dobrega  na 
svetu,  pride  od  bogov, 
a  kar  je  slabega,  od 
besov.  Po  mnenju 
naših  poganskih  pra- 
dedov  žive  tudi  bo- 
govi kakor  ljudje  v 
zadrugi.  Gospodar  in 
skupni  oče  tej  zadrugi 
nebeščanov  je  Sva- 
r  o  g  ali  P  e  r  u  n.  Prvo 
ime  pomenja  nebo,  ne- 
besni obod,  ki  oklepa 
zemljo,  solnce,  zvezde 

in  luno.  Zato  so  mislili,  da  iz  njega  vse  izhaja,  da  je  ustvaritelj 
neba  in  zemlje,  povzročitelj  svetlobe  in  dobrote.  Najsilnejši  pojav 
na  nebu  pa  se  je  zdel  blisk  in  grom,  katerega  povzroča  Perun, 
„Perun  orje  z  ognjenim  plugom"  so  rekali,  kadar  je  bila  nevihta. 
Izmed  zelišč  mu  je  bila  praprot  posvečena.  Zato  so  jo  po  leti  za- 
tikali za  podboji  duri,  da  bi  Perun  ne  poslal  na  hišo  pogubonosne 
strele.  Svarogovi  sinovi  so:  Solnce,  Mesec  in  Ogenj,  hčeri  pa  sta 
mu:  Zora  in  Danica.  Solnce  so  nazivali  z  imenom  Daždbog,  ker 
daje  blagoslov  in  rodovitnost,   Kres,  ker  pošilja  svetlobo,  ali  pa  so 


Vojvodski  prestol  na  Gosposvetskem  polju. 

ga  častili  pod  imenom  S  ve  to  vit,  ki  -je  bil  zlasti  bog  poletja  pa 
tudi  boja,  ker  premaga  mraz,  temo  in  mrak  in  pomaga  svojim  ča- 
stilcem v  vojski.  Slikali  so  ga  s  štirimi  obrazi,  kar  spominja  na 
štiri  letne  čase.  Razun  teh  poosebljenih  nebesnih  teles  so  še  omeniti: 
Triglav,  gospodar  morja,  zemlje  in  zraka,  Veles,  bog  pastirjev 
in  varih  čred,  Vesna,  boginja  pomladi,  Lada,  boginja  rodovitnosti. 
Izmed  besov  je  M  oran  a  predstavljala  smrt  in  zimo,  Stribog  pa 
pogubonosno  nevihto. 

Božanska  bitja  nižje  vrste  so  bile  Vile,  ki  so  živele  v  vodah, 
po  gorah  in  gozdih.  Bile  so  lepe  mlade  deklice,  zračnih  teles,  odete 
v  belo  tančico,  ki  so  se  mnogokrat  prikazovale  ljudem,  jim  bile  na- 
klonjene in  rade  pomagale  s  svetom  in  dejanjem.  Njim  so  slične 
Rojenice,  tri  sestre,  ki  so  bivale  v  votlinah  in  določevale  novo- 
rojencem usodo.  Med  zle  duhove  so  prištevali  Škrata,  Čateža, 
ki  je  na  polčlovek,  napol  kozel  in  stanuje  po  strmih  gozdnih  pe- 
činah, Povodnjega  moža.  Moro  in  Volkodlaka,  zlodeja  v 
volčji  podobi. 

Poleg  imenovanih  božanstev,  ki  so  skupna  skoraj  vsem  slo- 
vanskim narodom,  je  vsaka  zadruga  in  vsako  pleme  še  posebej 
častilo  duše  umrlih  poglavarjev  kot  hišne  varihe.  Postavljali  so  jim 
v  spomin  podobe,  katere  so  jemali  s  seboj,  kadar  so  se  preseljevali 
iz  kraja  v  kraj. 

Milost  dobrih  bogov  in  varstvo  proti  hudobnim  besom  so  si 
stari  Slovenci  izkušali  nakloniti  z  molitvijo  in  daritvami.  Da- 
rovali so  navadno  govedo,  ovce,  poljske  pridelke,  katere  so  sežigali 
na  žrtvenikih.  Templov  ali  svetih  hramov  niso  imeli.  vSveti  kraji, 
kjer  so  se  vršili  bogoslužni  shodi  in  daritve,  so  bili  navadno  gradišča 
sredi  župe,  gore,  gaji  in  gozdi,  zlasti  pa  izviri  rek.  Tam  so  postav- 
ljali tudi  podobe  svojih  bogov.  Kakor  jim  je  manjkalo  templov, 
tako  tudi  niso  imeli  posebnega  duhovstva.  Omenil  sem  že,  da  je  bil 
gospodar  zadruge  oziroma  župan  ali  vojvoda  hkrati  tudi  duhovnik, 
ki  je  v  imenu  naroda  opravljal  daritve. 

Praznikov  je  bilo  v  letu  mnogo  in  so  se  strinjali  z  izpre- 
membami  v  prirodi  ob  raznih  letnih  časih.  Največji  praznik  je  bil 
ob  času  zimskega  solnčnega  prevrata,  ko  pričenja  dan  rasti.  Imeno- 
vali so  ga  Koleda  ali  Badnjik.  Hitro  ko  je  skopnel  sneg,  so  sežgali 
podobo  Morane,  boginje  zime,  praznovali  obujenje  Vesne  in  njeno 
podobo  prenašali  v  slovesnih  obhodih.  Pravi  pomladni  praznik  pa 
je  bil  proti  koncu  meseca  aprila,  o  sv.  Juriju.  Tedaj  so  z  daritvami, 
igrami  in  pesmimi  proslavljali  zmago  luči  nad  zimsko  tmino  in 
mrazom.  Vrsto  glavnih  praznikov  je  zaključU  poletni  Kres,  praznik 
solnca  in  ognja.  Njima  na  čast  so  naši  pradedje  po  brdih  in  gorah 
zažigali  grmade,  spuščali  goreča  kolesa  v  dolino,  z  gorečimi  plame- 
nicami  tekali  in  rajali. 

Naši  poganski  pradedje  so  bili  prepričani,  da  je  človeška  duša 
neumrjoča  in  da  prične  onstran  groba  novo  življenje.  Dokler  telo 
ni  pokopano,  je  obsojena,  da  nemirno  leta  po  drevju,  potem  pa  se 
preseli  v  raj  (nav)  ali  pa  v  črno  noč.  Raj  je  domovina  solnčnega 
boga,  kjer  vlada  večna  pomlad,  sreča  in  zadovoljnost.     Tam  bivajo 

duše  umrlih,  pa  tudi  tistih,  ki  še  niso  bili  rojeni.  Raznobojna 
mavrica  je  most.  po  katerem  pridejo  duše  pravičnih  v  raj,  hudobneži 
pa  morajo  iti  k  besom  v  temno  noč.  Svoje  mrliče  so  Slovenci 
deloma   pokopavali,   deloma    sežigali.     Novejši   čas    so    strokovnjaki 


našli  in  prekopali  mnogo  staroslovenskih  grobov,  tako  v  Bohinju, 
na  Bledu,  v  Komendi  pri  Kamniku,  Mengšu,  Črnomlju,  na  Sveti  gori 
pri  Litiji,  na  Hajdini  pri  Ptuju.  Iz  njih  spoznamo,  da  so  mrliče  poko- 
pavali z  vsemi  okraski  in  z  orodjem,  ki  so  ga  rabili  v  življenju,  Ako 
pa  je  bil  mrtvec  sežgan,   so   shranili  pepel  v  lončene  žare,  priložili 


Zgodovina  slov.  naroda. 

še   razen   nakit  in   vse   skupaj   pokrili  z  gomilo.    Navadno  je  imela 
vsaka  zadruga  svoje  pokopališče  („Žale"). 

Poganski  nazori  in  običaji  so  se  le  počasi-  umikali  krščanstvu. 
Še  tedaj,  ko  so  že  stale  krščanske  cerkve  in  se  je  ljudstvo  v  njih 
zbiralo  k  božji  službi,  se  je  vendar  še  na  mnogih  krajih  držalo  svojih 
malikov  in  poganskih  obredov.  V  Beli  Krajini  je  bilo  še  leta  1228. 
mnogo  poganstva-  in  Kobaridci  na  Tolminskem  so  še  sto  let  pozneje 
(1331.)  častili  neko  drevo  ob  svetem  studencu.  Morali  so  jim  drevo 
posekati  in  studenec  zasuti.  V  naših  vražah,  narodnih  navadah, 
pravljicah  in  narodnih  pesmih  se  je  do  današnjega  dne  mnogo  ohra- 
nilo, kar  ima  poganski  značaj.  Marsikje  je  ljudstvo  svoje  prvotne 
poganske  nazore  preneslo  na  krščanske  svetnike  in  stari  narodni 
običaji  so  se  oklenili  cerkvenih  praznikov.  „Zeleni  Jurij",  ki  se  še 
mnogokje  obhaja  z  ljudskimi  igrami  in  pesmimi,  spominja  na  staro- 
davni pomladni  praznik.  Prav  tako  so  narodni  običaji  o  Božiču  in 
o  Kresu,  pripovedke  o  vilah  in  rojenicah,  pravljice  o  zakletih  kra- 
lj ičinah,  ki  jih  reši  mladi  junak,  prepletene  s  spomini  na  pogansko 
preteklost. 


6.  Krščanski  blagovestniki  iz  Solnograda 

in  Akvileje. 

Poganska  doba  naših  pradedov  je  trajala  v  novi  domovini  skoraj 
dvesto  let.  Skozi  ves  ta  čas  so  se  kazali  strastne,  divje  nasprotnike 
krščanstva.  Neki  zgodovinski  vir  nam  pripoveduje,  da  je  okoli 
1.  696.  truma  Slovencev  prišla  črez  Alpe  na  Bavarsko,  pridrla  do  koče 
puščavnika  Marina  in  zahtevala  od  njega,  da  bi  ji  kazal  pot  po 
bavarskih  tleh.  Ker  pa  puščavnik  tega  ni  hotel  storiti,  so  Slovenci 
najprej  prisilili  svetega  moža,  da  jim  je  znašal  drva.  Nato  so  ga 
vrgli  na  grmado  in  živega  sežgali.  Nekaj  desetletij  pozneje,  1.  725., 
so  Slovenci  pridrli  v  Pongau  na  Solnograško  in  razrušili  cerkev 
in  samostan  sv.  Maksimiljana.  Enako  so  postopali  tudi  ob  svojih 
vojnih  pohodih  v  Furlanijo. 

Ob  takem  sovražnem  razmerju  do  krščanstva  in  bojaželjnem 
značaju  naših  pradedov  so  morali  tudi  prvi  poizkusi  krščanskih  misi- 
jonarjev biti  zaman.  Ko  je  1.  612.  irski  menih  sv.  Kolumban  hotel  iti 
k  Slovencem,  da  bi  med  njimi  razširjal  Kristusov  nauk,  tedaj  mu 
je  bilo  v  spanju  razodeto,  da  to  ljudstvo  še  ni  zrelo  za  sveto  vero. 
Slično  je  bilo  tudi  delovanje  sv.  Amanda,  apostola  belgijskega  in  škofa  v 
Utrehtu  brez  trajnega  uspeha.  Ta  je  prišel  med  Slovence  za  vladanja 
kralja  Sama  okoli  leta  630.,  in  sicer  zato,  da  bi  dosegel  med  njimi 
mučeniško  krono.  Prepeljal  se  je  črez  Donavo  in  prišel  v  Karan- 
tanijo,  kjer  je  pričel  oznanjevati  sv.  evangelij.  Nekaj  jih  je  pač  pri- 
dobil Kristusovi  veri,  ker  je  pa  imel  od  svojega  delovanja  primerno 
malo  sadu  in  je  spoznal,  da  tudi  mučeništva  ne  more  doseči,  se  je 
vrnil  k  svojim  prejšnjim  ovčicam. 

Šele  tedaj  so  postali  Slovenci  dovzetnejši  za  krščansko  vero, 
ko  so  stopili  v  prijateljsko  dotiko  in  zavezništvo  s  krščanskimi 
narodi  in  iskali  pri  njih  opore  proti  divjim  Obrom,  To  se  je  zgodilo 
sredi  osmega  stoletja  (1.  745.).  V  Gorotanu  je  takrat  vladal  vojvoda 
Borut.     Bojevati  je  moral  hude   boje  z  Obri  v  Panoniji,   ki  so  hoteli 


iznova  zasužnjiti  Slovence.  Ker  se  je  sam  čutil  preslabega,  da  bi 
jih  odgnal,  obrnil  se  je  do  Bavarcev  in  jih  prosil  pomoči.  Ti  so  res 
pomagali  pregnati  Obre.  Vendar  so  Slovenci  Bavarcem  njih  pomoč 
drago  plačali.  Postali  so  od  njih  odvisni  in  so  morali  z  njimi  vred 
priznavati   tudi   nadoblast    frankovskih   kraljev.     V   poroštvo    svoje 

zvestobe  je  moral  Borut  poslati  na  Bavarsko  svojega  sina  Gorazda 
in  nečaka  Hotimira  z  nekaterimi  drugimi  odličnimi  Slovenci.  Izrekel 
je  željo,  naj  bi  se  oba  mladeniča  na  Bavarskem  poučevala  v 
krščanski  veri. 

V  Solnogradu  je  tedaj  vladal  škof  Virgilij.  Ta  je  poslal  slo- 
venska kneževiča  v  benediktinski  samostan  sv.  Odrešenika  na  otoku 
Awa  v  Kiemskem  jezeru,  kjer  je  bila  sloveča  šola.  Tu  sta  se  zdaj 
Gorazd  in  Hotimir  poleg  svetnih  vednosti  učila  krščanskih  resnic  in 
prejela  sveti  krst.  Njun  učitelj  in  krstni  boter  je  bil  Lupo,  pred- 
stojnik Kiemskega  samostana. 

Ko  je  leta  750.  umrl  vojvoda  Borut,  so  Slovenci  prosili  Bavarce, 
naj  jim  pošljejo  njegovega  sina  Gorazda  za  naslednika  in  so  ga 
takoj  dvignili  na  vojvodski  prestol.  Gorazd  je  bil  prvi  krščanski 
slovenski  knez. 

Koliko  je  za  njegove  vlade  krščanstvo  napredovalo,  nam  ni 
znano.  Staro  poročilo  trdi,  da  je  ustanovil  cerkev  sv.  Lamberta  na 
Zgornjem  Štajerskem,  kjer  je  imel  baje  tudi  svoj  grad.  Vendar 
karkoli  je  že  na  tej  govorici,  gotovo  je  moralo  biti  med  Slovenci 
precej  kristjanov,  ker  je  tedanji  papež  Caharija  (f  752)  določil,  naj 
spada  Karantanija  v  cerkvenih  zadevah  pod  solnograško  škofijo. 

Po  triletnem  vladanju  je  umrl  Gorazd  (1.  753.).  Sledil  mu  je 
Hotimir,  ki  je  bil  tudi  že  kristjan  in  katerega  so  Slovenci  z  do- 
voljenjem kralja  Pipina  izvolili  za  svojega  kneza.  Kako  je  pod  njim 
misijonsko  delo  napredovalo,  o  tem  poroča  neznani  bavarski  zgodo- 
pisec  v  svojem  spisu:  „0  izpreobrnjenju  Karantancev"  približno 
sledeče: 

„Ko  se  je  vračal  Hotimir  med  Slovence,  mu  je  dal  njegov  boter 
Lupo  svojega  nečaka,  duhovnika  Maj  orana,  s  seboj  in  ga  opominjal, 
naj  je  v  cerkvenih  zadevah  vedno  pokoren  solnograški  cerkvi.  Ho- 
timir je  vse  to  obljubil  in  ves  čas  svojega  življenja  skazoval  po- 
korščino in  vdanost  imenovani  cerkvi,  od  katere  je  dobival  pouk  in 
dušno  oskrbovanje." 

Videti  je,  da  je  bil  Majoran  dvorni  kaplan  slovenskega  kneza, 
ki  je  pač  skrbel  zanj  in  za  njegovo  družino,  a  se  ni  mogel  sam 
uspešno  posvetiti  misijonskemu  delu  v  deželi.  Treba  je  bilo  novih 
delavcev,  da  se  je  krščanstvo  moglo  širiti  med  ljudstvom.  Zato  je 
Hotimir  črez  nekaj  let  prosil  solnograškega  škofa  Virgilija,  naj  pride 
obiskat  njegovo  ljudstvo,  da  je  potrdi  v  sveti  veri  in  poskrbi  za 
njegove  verske  potrebe.  Virgilij  tej  želji  sam  ni  mogel  ustreči.  Pač 
pa  je  med  Slovence  poslal  pokrajinskega  škofa  Modesta  kot  svojega 
namestnika  in  z  njimi  duhovnike  Wattona,  Reginberta,  Kočarja  in 
Latina,  potem  diakona  Ekeharda  in  več  drugih  klerikov.  Škofu 
Modestu  je  dal  oblast,  da  sme  posvečevati  cerkve  in  duhovnike. 

Ko  je  Modest  s  svojimi  duhovniki  prišel  v  Karantanijo,  je  po- 
stavil tri  glavne  cerkve,  in  sicer:  cerkev  pri  Gospej  Sveti,  cerkev 
sv.  Petra  na  Lurnskem  polju  (blizu  mesta  Špital  ob  Dravi),  cerkev 
sv.  Marije  ob  Ingeringu  na  Zgornjem  Štajerskem  in  še  več  manjših 
cerkva  po  ostalih  krajih  dežele.  Skoraj  gotovo  so  bile  imenovane 
tri  cerkve   središča  treh  velikih   misijonskih  okrožij,  izmed  katerih 

je  prvo  obsegalo  osrednje  in  vzhodno  Koroško,  drugo  zapadno  Ko- 
roško, tretje  gorenjo  Štajersko.  Pri  Gospej  Sveti  je  imel  Modest  svojo 
škofovsko  stolico.  Ostal  je  v  Karantaniji  do  svoje  smrti  (okoli  leta 
765.)  in  bil  v  Gosposvetski  cerkvi  pokopan.  Njegov  grob  je  videti 
še  pod  oltarjem  v  levi  stranski  ladji. 

Doslej  se  je  krščanstvo  razširjalo  po  Karantaniji  popolnoma 
mirno,  in  misijonsko  delo  je  obetalo  obilo  uspeha.  Toda  po  Mo- 
destovi  smrti  so  se  vnele  domače  vojske  med  Slovenci.    Poganska 


Deželna  dvorana  v  Celovcu,  kjer  je  „Knežji  kamen'^  sedaj  shranjen. 


stranka  je  zavidno  gledala  tujce,  ki  so  prihajali  v  deželo  in  bili  ha 
vojvodovem  dvoru  vedno  dobro  sprejeti.  Menda  jih  je  tudi  strah, 
da  Slovenci  izgube  svojo  samostojnost,  ako  zmaga  krščanstvo,  na- 
gibal k  odporu.  Takoj  ko  je  Modest  zatisnil  oči,  je  prišlo  do  prvega 
sovražnega  izbruha.  Solnograški  škof  Virgilij  se  je  zato  vzlic  proš- 
njam Hotimirovim  obotavljal  priti  v  Karantanijo,  da  ne  bi  izzval  jeze 
poganov.  Črez  nekaj  časa  je  poslal  duhovnika  Latina,  menda  le  za 
službo  vojvodu  Hotimiru,  ne  pa  za  misijonsko  delo.  Toda  prihod 
tujega  meniha  je  bil  poganski  stranki  znamenje  za  nov  upor.  Latin 
je  moral  bežati  iz  dežele.  Črez  leto  dni,  ko  so  se  duhovi  nekohko 
pomirili,  si  je  Hotimir  izprosil  zopet  dva  duhovnika,  a  na  veliko 
nesrečo  krščanstva  je  kmalu  na  to  umrl  (okoli  1.  769.). 

Zdaj  je  v  tretje  nastala  domača  vojska  med  Slovenci.  Poganska 
stranka  je  zmagala,  pregnala  iz  dežele  vse  tuje  in  domače  duhovnike 
in  cerkve  razrušila.  Več  let  ni  bilo  med  Slovenci  nobenega  mašnika 
in  nobene  službe  božje. 

Tu  je  posegel  vmes  bavarski  vojvoda  Tasilo  II.  (Tesel), 

Ker  zaradi  domačih  bojev  ni  bilo  varno  na  slovenskih  tleh 
postavljati  cerkva,  je  Tasilo  1.  770.  ustanovil  na  slovensko-nemški 
meji,  v  Pustriški  dolini  na  Tirolskem,  novo  misijonsko  središče.  Tisti 
kraj,  ki  je  bil  že  od  starodavnih  časov  sem  pust  in  brez  prebivalcev, 
se  je  imenoval  India,  pozneje  Innichen.  Tasilo  je  vso  to  okolico 
do  slovenske  meje  podaril  Attonu,  opatu  cerkve  sv.  Petra  v  Schar- 
nitzi,  z  namenom,  da  tam  postavi  samostan,  iz  katerega  bi  izšli  misi- 
jonarji, ki  naj  bi  neverno  ljudstvo  Slovencev  privedli  na  pot  resnice. 
Tako  so  nemški  duhovniki,  ki  se  po  Hotimirovi  smrti  niso  mogli 
več  shajati  na  slovenskih  tleh,  imeli  novo  misijonsko  zbirališče  prav 
tik  slovenske  meje.  Od  tu  se  je  pozneje  krščanstvo  razširjalo  zlasti 
po  dravski  dolini,  tja  doli  do  Beljaka. 

Hkrati  pa  je  Tasilo  tudi  zbral  svoje  trume,  da  s  silo  stre 
upor  poganske  stranke.  Skoraj  gotovo  so  ga  pokristjanjeni  Slovenci 
sami  prosili  vojne  pomoči.  Leta  772.  vdere  Tasilo  v  Karantanijo, 
premaga  poganske  Slovence  in  pripomore  katoliški  stranki  do  go- 
spostva v  deželi.  Slovenski  vojvoda  je  zdaj  postal  Vol  kun,  veren 
kristjan. 

Odslej  si  poganska  stranka  ni  več  upala  vzdigniti  se  zoper 
kristjane,  in  misijonsko  delo  je  uspešno  napredovalo. 

Kakor  Hotimir,  tako  je  tudi  Volkun  prosil  škofa  Virgilija,  naj 
mu  pošlje  krščanskih  misijonarjev.  Virgilij  je  rad  ustregel  njegovi 
želji  in  je  v  letih  772.,  do  784.,  to  je  do  svoje  smrti,  šestkrat  poslal 
po  dva  ali  tri  duhovnike  z  mnogimi  kleriki  nižje  vrste  med  Slovence. 
Brez  dvoma  je  bilo  v  teh  letih  tudi  že  nekaj  domačih  mladeničev 
posvečenih  v  duhovnike,  ki  so  s  tujimi  misijonarji  razširjali  sveto 
vero  med  svojimi  rojaki. 

Splošno  so  naši  pradedi  radi  sprejeli  krščansko  vero  in  se 
kmalu  pokristjanili.  Saj  črez  nekaj  desetletij  je  bila  že  večina  Slo- 
vencev krščena.  Vendar  so  bili  nižji  sloji  ljudstva  splošno  dovzet- 
nejši  za  svete  resnice,  kakor  pa  župani,  starešine  in  drugi  velmožje. 
Ti  so  za  vojvoda  Hotimira  zanetili  upor  in  so  se  tudi  pozneje  kazali 
nedostopne  in  trdovratne.  Lepo  nam  predstavlja  to  zgodovinsko 
resnico  starodavna  pripovedka  o  gostiji  vojvoda  Inka. 

Inko  je  bil  eden  izmed  naslednikov  Volkunovih  in  je  vladal  v 
Karantaniji  okoli  1.  800.  Bil  je  zaradi  svoje  umnosti  zelo  priljubljen 
pri  ljudstvu,  ki  mu  je  bilo  naklonjeno  in  se  je  rado  ravnalo  po  nje- 
govih ukazih.  Trudil  se  je  na  vso  moč,  da  bi  se  njegovi  podložniki 
pokristjanili.  Nekoč  je  povabil  na  pojedino  poganske  velikaše  in 
njih  krščanske  podložnike.  Poganom  je  odkazal  prostor  zunaj  hiše 
na  prostem  ter  jim  postregel  s  kruhom,  mesom  in  vinom  v  umazanih 
posodah,  krščanskim  služabnikom  pa  v  pozlačenih  kozarcih.  Nato 
so  ga  velikaši  vprašali:  „Zakaj  nas  tako  preziraš?"  On  jim  pa  od- 
govori :   „Vi,  ki  še  niste  očistili   telesa  pri  sv.  krstu,  niste  vredni,  da 

bi  se  združili  z  onimi,  ki  so  se  že  prerodili,  temveč  morate  uživati 
hrano  zunaj  hiše,  kakor  psi."  Vsled  tega  so  se  tudi  velikaši  dali 
poučiti  v  sveti  veri  in  se  podvizali,  da  bi  bili  prej  krščeni.  Tako 
se  je  krščanska  vera  vedno  bolj  širila. 

Pri  pokristjanjenju  Slovencev  opažamo  tisto  prikazen,  kakor 
dandanašnji  na  daljnem  vzhodu.  Zakaj  pa  se  Japoncem  tako  mudi 
učiti  se  evropske  kulture?  Ker  so  prepričani  in  vidijo,  kako  nad- 
kriljuje  Evropa  ves  drugi  svet  s  svojim  umom,  s  svojimi  postavami, 
s  svojim  družabnim  redom,  z  umetnostjo  ob  času  miru,  s  svojim 
orožjem  v  vojski.  Danes  svet  govori  o  evropski  kulturi,  v  stari 
dobi  pa  se  je  govorilo  o  krščanski  omiki.  Še  je  evropska  kultura 
krščanska  v  vsem  svojem  bistvu,  in  naj  se  ljudje  še  tako  branijo 
krščanskega  imena. 


Pogled  na  Akvilejo  (Oglej)  s  stolnico. 


Kjer  sta  se  srečala  krščanstvo  in  poganstvo,  srečala  sta  se  nasprot- 
nika kakor  zima  in  pomlad,  in  zima  je  morala  podleči.  Poganski 
Slovenci  so  morali  videti,  kako  med  Nemci,  v  varstvu  svete  cerkve 
in  njenih  škofov,  vlada  blaženi  mir,  kako  rodi  polje  svoj  sad,  kako 
rastejo  mesta,  kako  se  razvija  obrt  in  umetnost.  Slovenec  je  moral 
tudi  izvedeti,  da  katoliška  cerkev  vabi  vse  narode,  kakor  mati 
kliče  svojo  deco,  da  bi  vstopili  vsi  kot  enakopravni  udje  te  dru- 
žine. Katoliško  življenje  na  Nemškem  je  bilo  v  dobi,  ko  so  se  po- 
kristjanili  Slovenci,  poživljeno  od  duha  sv.  Bonifacija,  moža  po  srcu 
božjem.  Zato  se  ne  čudimo,  da  se  je  Slovenec  tako  kmalu  po- 
kristjanil. 

Za  Virgilijem  je  Ar  no  vladal  solnograško  škofijo.  Pod  njim 
se  je  misijonsko  okrožje  razširilo  preko  Karantanije  in  Panonije  tja 
do  Donave  na  vzhodu  in  Drave  na  jugu.  Povod  so  dali  boji  z  Obri, 
katere  so  frankovske  čete  1.  791.,  potem  795.  in  796.  popolnoma  pre- 
magale. Panonija,  kjer  je  bilo  poleg  Obrov  naseljenih  tudi  mnogo 
Slovencev,  je  bila  zdaj  Frankom  podložna.  Na  ukaz  Karola  Velikega 
se  je  Arno  leta  798.  podal  v  to  novo  pokrajino,  posvečeval  cerkve, 
postavljal  mašnike  in  učil  ljudstvo.  Ker  pa  sam  ni  bil  kos  mnogemu 
delu,  je  postavil  za  Karantanijo  in  sosednje  pokrajine  novega  pokra- 
jinskega škofa  Teodorika.  Novi  škof  je  dobil  oblast,  da  je  po  ime- 
novanih krajih  s  poukom  skrbel  za  dušno  korist  slovenskega  ljudstva, 
urejal  božjo  službo  in  nastavljal  mašnike.  Vendar  je  moral  priznati 
solnograške  nadškofe  za  svoje  višje  cerkvene  pastirje.  Za  Teodo- 
rikom  sta  bila  pokrajinska  škofa  v  Sloveniji  še  Oto  in  Oswald.  Po- 
zneje pa  so  ondi  nadzorovali  misijonsko  delo  nad  duhovniki  Alfrid, 
Rihbald  in  drugi. 


Mnogo  manj  kakor  o  delovanju  solnograške  škofije  v  Karan- 
taniji  smo  poučeni  o  razširjanju  krščanstva  po  južnih  krajih  naše 
domovine,  po  Kranjskem  in  v  Primorju,  kjer  so  akvilejski  pa- 
triarhi imeli  svoj  delokrog.  Videti  je,  da  akvilejska  cerkev  v  tej 
dobi  še  ni  vplivala  toliko  na  versko  življenje  med  Slovenci,  kolikor 
v  poznejših  stoletjih.  Temu  so  bili  vzrok  večkratne  vojske  med 
Slovenci  in  Longobardi,  pa  tudi  onemoglost  in^  versko  razkolništvo, 
ki  sta  tedaj  vladala  v  akvilejski  patriarhiji.  Častni  priimek  „apo- 
stola  Slovencev"  nosi  patriarh  Pavlin  II.  (787 — 802),  katerega  cerkev 
kot  svetnika  časti.     Oglejmo  si  nekoliko  njegovo  življenje. 

Pavlin  je  bil  rodom  Furlanec;  a  ne  ve  se,  ali  romanskega  ali 
longobardskega  rodu.  Zibel  mu  je  tekla  skoraj  gotovo  v  vasi  Pre- 
mariako  blizu  Čedada.  V  mladih  letih  si  je  pridobil  temeljito 
izobrazbo  v  raznih  vednostih,  postal  je  duhovnik  in  učitelj  govor- 
ništva na  višji  šoli  v  Čedadu.  Tu  ga  je  spoznal  mogočni  frankovski 
kralj  Karol  Veliki  in  ga  vzel  na  svoj  dvor.  Leta  787.  je  Pavlin  za- 
sedel stolico  akvilejskih  patriarhov. 

Z  njegovo  vlado  je  napočila  patriarhiji  nova  doba  slave  in 
procvitanja.  Pavlin  je  bil  učen  bogoslovec,  ki  je  s  temeljitimi  spisi 
zavračal  zmote  tedanjih  krivovercev  in  razkolnikov  in  imel  pri  vseh 
važnejših  cerkvenih  in  politiških  zadevah  vplivno  ^besedo.  V  domači 
škofiji  je  napravil  red  in  na  cerkvenem  zboru  v  Čedadu  je  leta  796. 
izdal  stroge  določbe  glede  življenja  duhovnikov  in  vernikov.  Zlasti 
pa  je  dvignil  nekdanji  ugled  stare  akvilejske  škofije  s  tem,  da  je 
razširil  njeno  okrožje  črez  dežele  Slovencev  in  Obrov. 

Pričetek  misijonskega  dela  v  južnih  pokrajinah  naše  domovine 
je  v  zvezi  z  vojskami,  ki  so  jih  morali  bojevati  Franki  z  Obri. 
Divje  in  neuko  obrsko  ljudstvo  je  bila  glavna  opora  poganstvu. 
Zato  je  Karol  Veliki  pričel  odločilen  boj  zoper  nje,  in  šele  s  po- 
polnim porazom  tega  ljudstva  je  bila  evangeliju  pot  odprta  tudi  med 
Slovence.    Prva  vojska  se  je  pričela  1.  791.    Z  dveh  strani   so  zgra- 

bili  sovražnika.  Karol  sam  je  z  dvema  oddelkoma  prodiral  ob  Do- 
navi proti  obrski  zemlji,  na  jugu  pa  je  njegov  sin  Pipin  s  furlansko 
in  longobardsko  vojsko  vdrl  v  Spodnjo  Panonijo  ob  Dravi  in  Savi. 
Posledica  tega  boja  je  bila,  da  so  bili  Obri  potisnjeni  preko  reke 
Donave,  njih  vpliv  na  Slovence  odbit  in  s  tem  tudi  strta  moč  po- 
ganstva. 

Čeprav  nam  manjka  natančnejših  podatkov,  kako  je  zdaj  na- 
predovalo krščanstvo,  vendar  vidimo  že  nekaj  let  pozneje  (1.  795.) 
slovenskega  župana  Vojnomira  s  furlanskim  grofom  Erikom  iti  v  boj 
zoper  Obre.  (Gl.  sliko  na  str.  49.)  Gotovo  so  bili  krščanski  Slovenci, 
ki  so  podpirali  Franke.  Furlansko-slo venska  vojska  je  prekoračila 
Donavo   in  razrušila   glavni  tabor  Obrov.    Vsi  zakladi,  ki  jih  je  ro- 


Notranjščina  akvilejske  bazilike. 


parsko  ljudstvo  v  teku  dveh  sto  let  tu  nakopičilo,  so  prišli  zmago- 
valcem v  pest  in  vsa  slovensko-obrska  dežela  tja  do  Donave  in  Save 
je  postala  frankovska  provincija.  Zdaj  je  napočil  čas,  ko  se  je  moglo 
pričeti  redno  misijonsko  delo  v  južnih  pokrajinah. 

Prihodnje  leto  (796)  sta  se  podala  oba  bližnja  cerkvena  kneza, 
akvilejski  patriarh  Pavlin  in  solnograški  nadškof  Arno,  z  mnogimi 
duhovniki  v  novo  misijonsko  ozemlje.  Spremljala  ju  je  močna  vojska 
pod  vodstvom  Pipinovim,  da  bi  jima  bila  v  obrambo.  V  obrskem 
taboru  onstran  Donave  so  imeli  posvet,  kako  razumno  nadaljevati 
misijonsko  delo.  Poudarjalo  se  je,  da  je  treba  pogane  najprej 
poučiti  v  krščanski  veri,  predno  se  jim  podeli  sveti  krst.  Tudi  se 
jih  ne  sme  siliti  h  krščanstvu,  temveč  prostovoljno  naj  se  mu  uklo- 
nijo.   Pavlin  sam   se  to  pot   ni  dolgo  mudil  v  Panoniji,  ker  je  imel 


42 

še  tisto  leto  cerkveni  zbor  v  Čedadu  (1.  796.),  a  došli  so  pozneje  tja 
akvilejski  misijonarji,  in  delo  pokristjanjevanja  je  poslej  mirno  na- 
predovalo. 

Ker  so  na  slovenskem  ozemlju  poslej  delovali  deloma  duhovniki 
iz  Solnograda,  deloma  iz  Akvileje,  je  prišlo  kmalu  med  obema  ško- 
fijama do  hudega  spora.  Slo  je  zato,  pod  čigavo  oblast  pravzaprav 
spadajo  slovenske  pokrajine.  Akvilejski  patriarh  se  je  skliceval  na 
starodavne  pravice,  češ,  da  so  te  dežele  že  v  rimski  dobi  spadale 
pod  Akvilejo,  solnograški  duhovniki  pa  so  poudarjali,  da  že  več  ko 
pol  stoletja  delujejo  v  deželi  in  da  so  večinoma  sami  Slovence  pri- 
dobili krščanstvu.  Cesar  Karol  je  oba  tekmeca,  solnograškega  nad- 
škofa Arnona  in  akvilejskega  patriarha  Maksencija,  pozval  v  Ahen 
in  spor  1.  811.  razsodil  tako,  da  hodi  poslej  reka  Drava  od  svojega 
izvira  pa  do  izliva  v  Donavo  meja  obeh  škofij.  Vse  pokrajine  se- 
verno od  Drave  naj  pripadajo  škofiji  solnograški,  dežele  južno  od 
Drave  pa  akvilejski  patriarhiji. 

Skoraj  tisoč  let  (do  1.  1751.)  je  ostala  v  veljavi  razsodba  mo- 
gočnega frankovskega  cesarja.  In  pomenljiva  ni  bila  le  za  naše 
cerkveno,  temveč  tudi  za  narodno  življenje,  ker  je  izročila  severne 
dežele  nemškemu,  južne  pa  italijanskemu  vplivu. 

Ni  vesela  prikazen,  da  je  po  nekod  v  naših  krajih  razširjanje 
krščanstva  bilo  združeno  z  vojnimi  pohodi.  In  žal,  da  je  nekaj  res- 
nice v  besedah  Gregorčičevih: 

In  prišli  so,  krstiti  jih  želeč, 

v  levici  križ,  a  v  desni  meč, 

in  dede  naše  so  krstili 

sred  dednih,  širnih  njih  planjav; 

a  ko  so  krst  zvršili, 

njih  dom  je  bil  in  tuji  meč  krvav. 

A  treba  je  upoštevati  tedanje  bojevite  čase.  Karol  Veliki  ^se 
je  zavedal,  kolikega  pomena  je  krščanstvo  za  večni  in  časni  blagor 
ljudstva,  in  zato  je  izkušal  cerkvi  pridobiti  razne  poganske  narode 
v  okrožju  svojega  prostranega  kraljestva.  A  kjer  se  je  pojavljal 
proti  takim  poizkusom  silovit  upor,  je  tudi  z  mečem  krotil  trdo- 
vratne pogane.  Za  Slovence  je  bil  odločilen  trenotek,  ko  so  imeli 
voliti  med  krščanstvom  in  poganstvom.  Obri,  ki  so  Kristusovo  vero 
zavrgli,  so  izginili  brez  sledu  iz  zgodovine,  tako,  da  je  nastal  pre- 
govor: „Izginili  so  kakor  Obri;  niti  sorodovinca,  niti  dediča  ni  za 
njimi."  Slovenci  pa,  dasiravno  primemo  maloštevilni,  so  s  krščan- 
stvom stopili  v  krog  kulturnih  narodov  in  se  ohranili  do  danes,  ker 
so  spoznali  „dan  svojega  obiskanja". 


Staroslovenske  posode  in  nakit  iz  mcngiških  in  bohinjskih  grobov. 


7.  Franki  in  Slovenci. 

Nova  doba  v  življenju  našega  naroda  se  pričenja  z  oblastjo 
Frankov.  Njihova  nadvlada  je  uničila  Slovencem  samostojnost,  po- 
vzročila vedno  večje  politično  in  gospodarsko  odvisnost  in  počasno 
ponemčevanje. 

Slovence  je  uklonil  frankovski  oblasti  mogočni  cesar  Karol 
Veliki  (vladal  od  leta  763. — 814.),  ki  po  pravici  nosi  ta  priimek, 
kajti  bil  je  velik  po  telesu  in  po  svojem  duhu.  Z  mogočno  roko  je 
posezal  v  usodo  narodov  in  ustvaril  državo,  ki  se  je  raztezala  od 
Baltiškega  morja  do  južne  Italije,  od  reke  Ebro  v  Španiji  pa  do 
Odre  na  Saksonski  zemlji.  Podjarmil  je  svoji  oblasti  Longobarde, 
Saksonce,  Bavarce,  Slovane  in  Obre.  Bil  je  najznamenitejši  vladar 
srednjega  veka.  Dokler  je  živel,  mu  je  bila  pokorna  skoraj  vsa 
Evropa,  in  ko  je  umrl,  je  bil  vzor  vsem  svojim  naslednikom.  Tudi 
ljudstvu  se  je  neizbrisno  vtisnil  njegov  spomin.  In  značilno  je,  da 
še  dandanes  vladarje  nazivljemo  z  njegovim  imenom,  kajti  beseda 
„kralj"  je  nastala  iz  lastnega  imena  „Karol". 

En  del  slovenske  zemlje  je  dobil  Karol  v  posest  že  leta  774., 
ko  je  razrušil  longobardsko  kraljestvo  v  gornji  Italiji.  Da  bi  rešil 
papeža  in  mesto  Rim  nasilstva  Longobardov,  je  šel  z  vojsko  nad 
longobardskega  kralja  Deziderija,  ga  premagal  in  prisilil  k  miru. 
Ker  se  pa  Deziderij  ni  držal  mirovne  pogodbe,  ga  je  Karol  kratko- 
malo  odstavil  in  poslal  v  samostan.  Ki-aljestvo  Longobardov  s  Fur- 
lanijo  vred  in  ž  njo  tudi  slovenske  pokrajine  po  Benečiji  in  Goriškem 
so  mu  tedaj  prišle  v  roke.  Furlanci  z  vojvodom  Rotgaudom  na 
čelu  so  se  sicer  dve  leti  pozneje  uprli,  a  bili  so  poraženi,  Rotgaud 
ujet  in  na  smrt  obsojen. 

Po  drugih  slovenskih  deželah  so  tedaj  še  vladali  domači  knezi, 
ki  so  bili  pa  odvisni  od  bavarskih  vojvodov.  Zlasti  po  Tasilovi  vojski 

leta  772.  se  je  bavarsko  gospostvo  zelo  utrdilo.  A  tudi  te  dežele 
so  prešle  v  frankovsko  oblast,  ko  je  Karol  leta  788.  konec  storil 
samostojni  vojvodini  Bavarski. 

Vojvoda  Tasilo  II.  je  bil  že  s  Karolovim  očetom  Pipinom  sklenil 
zavezo,  mu  obljubil  vojno  pomoč  in  zvestobo,  A  zbal  se  je  narašča- 
joče frankovske  moči  in  se  izkušal  na  vse  načine  osvoboditi  vezi, 
ki  so  ga  žugale  udušiti.  Zelo  ga  je  zabolel  padec  longobardskega 
kraljestva,  kajti  Tasilo  je  bil  Deziderijev  zet  in  zaveznik.  Na  skrivnem 
je  pripravljal  upor  in  iskal  zaveznikov.  Leta  781.  so  morali  papeževi 
in  Karolovi  poslanci  spominjati  Tasila  na  pogodbe  in  obljube,  ki  jih 
je  bil  dal.  Vzlic  temu  se  prijateljske  razmere  niso  vzdržale.  L.  787. 
je  poslal  Karol  proti  Bavarski  tri  armade,  eno  iz  Italije  črez  Tirolsko, 
drugo  od  severozapada  proti  Donavi,  tretjo  od  zapadne  strani  proti 
Avgsburgu.  Poslednji  je  sam  načelo  val.  Spričo  tolikih  sovražnih 
trum  se  je  moral  Tasilo  vdati.  Iznova  obljubi  Karolu  pokorščino 
in  mu  da  talnike,  med  njimi  svojega  sina  Teodona.  Komaj  pa  je 
frankovski  kralj  zapustil  Bavarsko,  že  je  Tasilo  pozabil  na  svoje 
obljube,  se  zavezal  z  Obri  in  pripravljal  vojsko  zoper  Franke.  Ko 
je  Karol  to  zvedel,  je  sklical  državni  zbor  v  Ingelheim,  kamor  je 
pozval  tudi  Tasila  in  njegove  velikaše.  Tu  je  bil' bavarski  vojvoda 
zaradi  veleizdaje  obsojen  na  smrt.  Karol  pa  mu  je  kot  svojemu 
sorodniku  kazen  toliko  olajšal,  da  je  moral  iti  v  samostan.  Enaka 
usoda  je  zadela  njegovo  soprogo  Liutbergo,  njegova  sina  in  hčeri. 

Bavarsko  je  sedaj  prišlo  neposredno  pod  frankovsko  oblast.  Z 
Bavarskim  vred  pa  je  od  frankovskih  vladarjev  postala  odvisna  ve- 
čina slovenske  zemlje,  namreč  Karantanija,  ki  je  obsegala  sedanje 
Koroško,  Kranjsko,  Štajersko  razen  vzhodnega  roba,  Pustriško  dolino 
na  Tirolskem,  solnograški  Lungau  in  južni  kos  sedanje  Spodnje 
Avstrije.  Vse  te  dežele  so  pripadle  Frankom  brez  boja,  kajti  Slo- 
venci se  leto  poprej  niso  udeležili  upora  vojvoda  Tasila  in  tudi 
sedaj  niso  imeli  vzroka  se  zanj  potegovati.  Le  Obri  so  se  vzdignili 
za  svojega  zaveznika,  prihrumeli  z  eno  vojsko  na  mejo  Bavarskega, 
z  drugo  do  meje  Furlanije,  pa  bili  so  na  obeh  straneh  premagani. 

Slovenske  dežele  so  bile  zdaj  pritegnjene  v  krog  velike  fran- 
kovske države,  bile  so  nje  najvzhodnejši  del,  njene  mejne  pokrajine 
proti  Obrom.  Karol  Veliki  je  dobro  spoznal  njih  pomen  in  je  na- 
pravil iz  njih  močno  vojaško  granico,  ki  je  imela  varovati  frankovsko 
cesarstvo  in  z  njim  krščanstvo  proti  navalom  divjih  Obrov  in  drugih 
barbarskih  narodov.  Vse  ozemlje  med  Donavo  in  Adrijo  je  razdelil 
v  dve  mejni  grofiji  (marki),  katerim  je  postavil  na  čelo  svoje  na- 
mestnike. „Vzhodna  mejna  grofija"  je  obsegala  najbrže  ozemlje 
med  Donavo  in  Dravo.  Tu  je  bil  najprej  frankovski  namestnik 
mejni  grof  Gerold.  Za  njim  se  še  imenujejo  v  devetem  stoletju 
Goterham,  Werinhar,  Albrik,  Gotafrid  in  drugi.  Vse  dežele  južno  od 
Drave  s  Furlanijo  vred  so  pripadale  „Furlanski  mejni  grofiji", 
kjer  je  bil  prvi  mejni  grof  Erik,  zelo  pobožen  kristjan,  hraber  vojak 
in  velik  prijatelj  akvilejskega  patriarha  Pavlina.  Bil  je  leta  799.  pri 
obleganju  Trsata  ubit.  Za  njim  sta  vladala  še  Kadolaj  in  Balderik, 
katerega  je  cesar  Ludovik  pobožni  1.  828.   odstavil  in  razdelil  nje- 

govo   pokrajino   v   štiri    grofije.      Velika    furlanska    grofija   je    tedaj 
prenehala. 

Pod  nadzorstvom  imenovanih  kraljevih  namestnikov  so  po  raznih 
pokrajinah  vladali  razni  vojvodi,  knezi  in  grofi,  domačini  in  tujci. 
Karol  Veliki  je  namreč  Slovencem  pustil  njih  domače  kneze  in  voj- 
vode, menda  za  plačilo,  ker  so  brez  upora  priznali  njegovo  oblast. 
Merodajni  so  bili  pa  za  to  tudi  politični  oziri.  Slovenci  so  se  ložje 
privadili  na  tujo  vlado,  ko  so  jim  v  prvem  času  njih  odvisnosti  za- 
povedovali domačini  mesto  tujih  grofov,  pa  tudi  krščanstvo  se  je 
hitreje  razširjalo  in  utrjevalo  v  deželi,  ko  so  spoznali  naši  pradedje, 
da  jim  ne  prinaša  trdega  robstva.  Zato  nahajamo  v  Karantaniji  in 
v   Panoniji   še   nekaj    časa   male   slovenske   državice  pod    domačimi 


Ribnica  ob  Vrbskem  jezeru. 

„Valpodonium"  —  valpetstvo  Karola  Velikega. 


vojvodi  in  knezi.  Na  Koroškem  se  za  vojvodom  Inkom,  katerega 
smo  že  omenili,  imenujejo  še  Pribislav,  Semika,  Stoj  mir  in 
Etgar.  Na  sedanjem  Kranjskem  je  leta  795.  zapovedoval  vojvoda 
Vojnomir,  ki  je  pomagal  Frankom  v  bojih  zoper  Obre.  Ko  je 
bila  po  obrskih  vojskah  strta  moč  tega  barbarskega  naroda  in  so 
Slovenci,  bivajoči  v  Panoniji,  postali  frankovski  podložniki,  se  je 
okoli  1.  840.  tudi  tu  osnovala  mala  državica  s  Pribinom  in  Kocelom 
na  čelu.  Tuji  vladarji  pa  so  bili  vojvoda  Ivan  v  Istri  (804),  grof 
Salachon  na  tleh  sedanjega  južnega  Štajerja  (838)  in  drugi. 

Pa  tudi  ta  oblika  slovenske  samouprave  ni  bila  trajna.  V  Karan- 
taniji ji  je  konec  storila  vstaja   panonskega  vojvoda  Lj  ude  vita. 

Ljudevit  je  bil  okoli  1.  815.  veliki  župan  ali  vojvoda  v  ozemlju 
med  Dravo,  Savo  in  Kolpo,  torej  na  sedanjem  Hrvaškem.  Podložen 
je  bil  furlanskemu  mejnemu  grofu  Kadolaju,  ki  je  baje  s  Slovani 
postopal  zelo   nečloveško.     Frankovska   oblast  se  je  tedaj  raztezala 

črez  Hrvaško  in  Dalmacijo,  kjer  je  vladal  vojvoda  Borna,  tja  do 
Braničevcev  in  Timočanov  ob  srbsko-bolgarski  meji.  Ljudevit  je 
težko  prenašal  frankovsko  gospostvo  in  želel  postati  samostojen. 
Iskal  je  le  primernega  povoda,  da  bi  se  uprl.  Leta  818.  pošlje  ce- 
sarju Ludoviku  v  Heristal  nekaj  poslancev,  ki  naj  bi  se  pritožUi 
zaradi  strogega  postopanja  grofa  Kadolaja.  Cesar  se  menda  za  te 
pritožbe  ni  zmenil,  ker  je  Ljudevit  že  naslednje  leto  pričel  vojno  s 
Franki.  Frankovska  vojska,  sestavljena  iz  italskih  in  bavarskih  trum, 
je  prodirala  iz  Italije  črez  slovensko  zemljo  nad  upornike,  pa  ni 
opravila  ničesar  in  se  je  morala  vrniti.  Grof  Kadolaj,  njen  poveljnik, 
je  umrl  nagle  smrti.  To  je  Ljudevitu  povečalo  pogum.  Na  razne 
strani  je  razpošiljal  svoje  poslance  in  iskal  zaveznikov.  Dobil  je  na 
svojo  stran  Kranjce  in  del  karantanskih  Slovencev,  na  vzhodu  so  se 
mu  pridružili  srbski  Timočani.  Tako  se  je  velik  del  Jugoslovanov 
od  italijanske  do  bolgarske  zemlje  združil  zoper  Franke,  le  dalma- 
tinski Hrvatje  pod  vojvodom  Bornom  so  jim  ostali  zvesti.  Ojačen 
po  velikem  številu  zaveznikov  je  Ljudevit  vdrl  v  Karantanijo,  da 
izrine  Franke  iz  dežele.  Nasproti  mu  je  prišel  Balderik,  naslednik 
umrlega  Kadolaja,  z  močno  vojsko.  Pri  Dravi  je  prišlo  do  boja  in 
Balderik  je  prisilil  Ljudevita,  da  je  moral  zapustiti  karantansko 
zemljo.  Zelo  čudno  se  je  obnašal  v  tem  boju  Jugoslovanov  proti 
Frankom  dalmatinski  vojvoda  Borna.  Bil  je  tekmec  Ljudevitov  in 
ga  je  hotel  s  pomočjo  frankovskega  vladarja  izpodriniti.  Dvignil  se 
je  s  svojimi  četami  v  obrambo  tujcev  in  se  pri  Kolpi  postavil  Lju- 
devitu nasproti.  A  njegovi  lastni  ljudje,  ki  niso  hoteli  prelivati 
bratske  krvi,  so  ga  zapustili  in  prešli  k  Ljudevitovi  armadi.  Le  s 
pomočjo  svoje  telesne  straže  se  je  Bornu  posrečilo  rešiti  življenje. 
Umakniti  se  je  moral  v  svoje  utrjene  gradove  in  pustiti,  da  je  Lju- 
devitova  vojska  pustošila  po  njegovi  zemlji.  Potem  pa  je  meseca 
januarja  leta  820.  hitel  v  Ahen  k  cesarju  Ludoviku,  da  mu  poroča  o 
ravnanju  svojega  protivnika  in  se  z  njim  posvetuje,  kako  bi  ga  bilo 
mogoče  premagati.  Na  njegov  predlog  je  državni  zbor  v  Ahenu 
sklenil,  udariti  na  Ljudevita  hkrati  s  treh  strani. 

Ko  je  minila  zima,  se  je  dvignila  skoraj  vsa  ogromna  država 
frankovska,  da  stre  junaškega  vojvodo.  Tri  vojske  sestavljene  iz 
Sasov,  Frankov,  Bavarcev  in  Italcev  so  prodirale  proti  Posavju  na 
združene  Slovence,  Hrvate  in  Srbe.  Ena  je  šla  iz  Italije  po  stari 
rimski  cesti  preko  Hrušice  in  Ljubljane,  pa  ni  mogla  napredovati, 
ker  so  ji  Ljudevitove  čete  branile  prehod  črez  alpske  klance.  Se- 
verna je  prodirala  ob  Donavi  v  Gorenjo  Panonijo,  da  preko  Drave 
udari  na  Hrvaško.  Tudi  tej  vojski  je  Ljudevit  dolgo  časa  zabranjeval 
prehod  črez  Dravo.  Najbolje  se  je  godilo  srednji,  ki  se  je  pomikala 
črez  Karantanijo.  Ljudevitove  čete  so  se  ji  sicer  trikrat  postavile 
nasproti,  pa  so  se  morale  vselej  umakniti.  Vojska  je  prekoračila 
reko  Dravo  in  prva  zasedla  Hrvaško. 

Sedaj  je  bila  tudi  severnim  in  južnim  frankovskim  trumam 
odprta  pot.  Ljudevit  je  uvidel,  da  je  proti  toliki  premoči  vsak  odpor 
brezupen.  Njegovo  ljudstvo  se  je  poskrilo  po  gozdovih  in  močvirjih, 
on  sam  pa  se  je  s  svojo  vojvSko   zavaroval  v  močni  trdnjavi,  katero 

je  bil  dal  zgraditi  na  strmem  brdu.  Franki  so  sedaj  po  slovenskih 
in  hrvaških  pokrajinah  plenili  in  pustošili,  kakor  jim  je  bilo  drago, 
pa  so  tudi  vsled  raznih  kužnih  bolezni  izgubili  mnogo  ljudi.  Ko  so 
se  frankovske  čete  vračale  domov,  so  prisilile  Kranjce,  ki  so  bivali 
ob  Savi,  da  so  se  zopet  podvrgli  oblasti  mejnega  grofa  Balderika; 
tudi  tisti  del  Karantancev,  ki  se  je  bil  zvezal  z  Ljudevitom,  je  moral 
zopet  priznati  frankovsko  oblast. 

Vzlic  mnogim  žrtvam  in  veliki  množici  zbranih  čet  ta  vojska 
vendar  ni  dosegla  popolnega  uspeha.  Moč  Ljudeviteva  še  ni  bila 
strta.  Zato  so  se  Franki  leto  pozneje  (1.  821.)  na  državnem  zboru 
zopet  posvetovali,  kako  bi  zadušili  upor  Jugoslovanov.  Iznova  so 
sklenili  poslati  tri  armade,  ki  naj  bi  pustošile  zemljo  Ljudevitovih 
zaveznikov.  Na  ta  način  so  hoteli  njega  samega  oslabiti  in  tako 
udušiti  ves  upor.  Spričo  teh  priprav  tudi  Ljudevit  ni  bil  brezbrižen. 
Izprevidel  je,  da  se  ne  more  več  Frankom  upirati  na  prostem  polju, 
zato  je  pričel  graditi  trdnjave,  kamor  bi  se  mogli  zateči  njegovi 
Hrvatje  s  svojim  blagom  ob  času  frankovskega  navala.  Pri  tem 
podjetju  ga  je  zelo  podpiral  patriarh  Fortunat,  ki  je  bil  tekmec 
akvilejskega  patriarha  in  imel  svojo  stolico  na  otoku  Gradežu  pri 
Akvileji.  Pošiljal  mu  je  iz  Italije  zidarje  in  tesarje,  da  so  mu  stavili 
gradove.  Komaj  so  bile  zgradbe  gotove,  že  se  navale  tri  frankovske 
vojske  na  Posavje,  a  ljudstvo  je  našlo  zavetje  v  trdnjavah.  Franki 
so  nekaj  časa  plenili  in  pustošili  po  deželi,  pa  so  se  morali  slednjič 
vrniti  brez  uspeha.  Njih  voditelji  so  morali  na  državnem  zboru  v 
Diedenhofenu  (meseca  novembra  821)  poročati  cesarju,  da  niso  mogli 
premagati  Ljudevita,  ker  ni  hotel  priti  iz  trdnjav  na  bojno  polje. 

Prihodnje  leto  (822)  se  je  dvignila  iz  Italije  nad  Ljudevita  nova 
vojska,  že  deseta  v  vrsti  vojnih  pohodov,  ki  so  jih  poslali  Franki 
proti  njemu.  Ljudevit  bi  se  bil  mogel  sicer  še  držati  v  svojih  utrjenih 
gradovih,  pa  menda  se  mu  je  smililo  revno  ljudstvo,  kateremu  so 
Franki  pustošili  polja  in  požigali  koče.  Da  odvrne  to  nesrečo  od 
svojega  naroda,  zapusti  svojo  prestolnico  Sisek  in  zbeži  k  dalma- 
tinskim Srbom.  Tu  je  baje  dal  umoriti  nekega  kneza,  da  bi  se  sam 
polastil  njegove  zemlje.  Vsaj  nemški  viri  tako  poročajo.  Toda 
moral  je  tudi  ta  kraj  zapustiti.  Napotil  se  je  k  Ljudemislu,  ujcu 
vojvoda  Borna,  ki  ga  je  pa  kmalu  dal  zvijačno  umoriti.  Zdaj  Fran- 
kom ni  bilo  težko  podvreči  si  vstajnike,  ker  so  bili  brez  voditelja 
in  celo  med  seboj  nesložni. 

Upor  posavskega  kneza  Ljudevita  ni  izviral  iz  osebne  boja- 
željnosti  ali  drugih  samoljubnih  namenov.  Lahko  je  opaziti,  da  mu 
je  pri  njegovem  boju  zoper  Franke  skoraj  ves  narod  po  Sloveniji, 
Hrvaški  in  Srbiji  stal  ob  strani.  Prav  zato  frankovske  čete  vzlic 
svoji  premoči  in  vzlic  opetovanih  pohodov  niso  nikdar  dosegle  trajnih 
uspehov.  Vstaja  posavskega  Ljudevita  je  bila  torej  obsežen  in  močan 
odpor  Jugoslovanov  proti  frankovskemu  gospostvu.  Podporo,  katero 
je  Ljudevit  dobil  pri  patriarhu  Fortunatu  kaže,  da  so  njegov  boj 
proti  Frankom  podpirali  tudi  Grki.  Šlo  je  namreč  za  to,  čigav  vpliv 
bode  prevladal  med  Jugoslovani,  grški  ali  frankovski.  Fortunat  pa 
je  bil  zaupnik  carigrajskega  cesarja  Leona.  Frankovski  cesar  Ludovik 

ga  je  zaradi  tega  pozval  na  odgovor.    Toda  Fortunat  je  zbežal  črez 
morje  v  Zader  in  od  tam  v  Carigrad. 

Za  Slovence  in  Hrvate  je  imela  ponesrečena  vstaja  Ludovikova 
žalostne  posledice.  Izgubili  so  svoje  domače  kneze  in  mesto  njih 
so  nastavili  Franki  po  Karantaniji  in  Hrvaški  nemške  grofe.  V 
listinah  se  imenujejo  Helmwin,  Abgarij,  Pabon.  Kmalu  potem  (828) 
je  cesar  Ludovik  odstavil  tudi  furlanskega  mejnega  grofa  Balderika, 
češ,  da  ni  kos  svoji  nalogi  in  je  njegovo  ozemlje  razdelil  v  štiri 
okrožne  grofije,  katerih  imena  pa  niso  znana.  Skoraj  gotovo  je  ob- 
segala prva  Furlanijo,  druga  Istro  s  Krasom  in  del  Notranjskega; 
tretja  „Slovensko  marko"  ob  Savi,  četrta  Dolenjo  Panonijo.  Nemško 
gospostvo  se  je  zdaj  za  vedno  udomačilo  v  deželi  in  časi  slovenske 
samostojnosti  se  niso  več  povrnili. 


Dočim  so  korotanski  Slovenci  izgubili  svojo  samostojnost,  se 
je  ista  v  Panoniji  (sedanji  ogrski  nižavi)  vendar  še  nekoliko  dalje 
ohranila.    Priča  temu  je  država  Pribinova  in  Kocelova. 

Pribina  je  bil  izprva  gospodar  v  Nitranski  pokrajini  na  da- 
našnjem severnem  Ogrskem.  Takrat  je  bil  še  pogan,  vendar  kristjanom 
naklonjen,  ker  jim  je  celo  cerkve  zidal.  Tudi  solnograški  škofje  in 
duhovniki  so  bili  pri  njem  dobro  sprejeti.  Menda  je  prav  to  prija- 
teljstvo peklo  moravskega  kneza  Moj  mira,  ki  je  okoli  1.  836.  napadel 
Pribino  in  ga  s  frankovskimi  duhovniki  vred  izgnal  iz  Nitre.  Pribina 
je  bežal  črez  Doravo  k  Ratbodu,  grofu  Vzhodne  marke.  Tu  se  je 
dal  poučiti  v  krščanski  veri  in  bil  krščen  v  cerkvi  sv.  Martina  v 
Traismauer.  Z  grofom  Ratbodom  pa  se  je  kmalu  spri  in  zapustivši 
Vzhodno  marko  je  bežal  s  svojim  sinom  Kocelom  najprej  k  Bol- 
garom, potem  pa  k  vojvodu  Ratimiru,  ki  je  gospodoval  med  Savo 
in  Dravo. 

Ko  je  izbruhnila  vojska  med  Ratimirom  in  Ratbodom,  se  je 
Pribina  zatekel  v  ozemlje  „Savinjske  marke",  pod  ■  oblast  grofa 
Salachona.  Ker  se  ni  hotel  postaviti  na  stran  sovražnikov  frankovske 
države,  si  je  pridobil  naklonjenost  kralja  Ludovika,  ki  mu  je  1.  840. 
dal  v  fevd  velik  del  Dolenje  Panonije  ob  reki  Zali,  ki  se  izliva  v 
Blatno  jezero.  To  ozemlje  je  segalo  na  vzhodu  do  Donave,  na  se- 
verozahodu do  Rabe,  na  zahodu  pa  je  obsegalo  še  velik  del  Štajerske 
s  Ptujem  vred.  —  Ker  je  bila  zemlja  le  malo  obljudena,  je  Pribina 
zbiral  okoli  sebe  slovenske  prebivalce,  pa  tudi  mnoge  nemške  nasel- 
nike.  Na  močvirnatem  kraju  je  sezidal  utrjeno  mesto,  ki  se  je  izprva 
po  njem  zvalo  Pribinov  grad,  pozneje  pa  Blatograd  (Moosburg,  Szalavar). 

Pribina  je  ves  čas  svoje  vlade  skrbel  za  razširjanje  krščanstva 
in  je  bil  zelo  vdan  solnograškim  nadškofom.  L.  850.  se  je  mudil  pri 
njem  nadškof  Luitpram  in  mu  je  posvetil  cerkev  Matere  božje,  katero 
je  bil  dal  sezidati  v  svojem  glavnem  mestu.  Pri  tej  slavnosti  je  bila 
navzoča  odlična  družba:  štirinajst  slovenskih  in  sedemnajst  nemških 
plemenitašev.  Par  let  pozneje  je  nadškof  iznova  prišel  na  Pribinovo 
zemljo  in  posvetil  na  čast  sv.  Rupertu  cerkev  v  Salapiuginu  ob  Zali. 

Tudi  je  poslal  Pribinu  iz  Solnograda  mnogo  zidarskih,  slikarskih  in 
kovaških  mojstrov,  ki  so  postavili  v  Blatogradu  veličastno  cerkev 
sv.  Adrijana.  Se  tretja  cerkev  je  bila  sezidana  v  Pribinovem  glavnem 
mestu,  namreč  sv.  Janeza  Krstnika.  Razun  te  so  bile  tedaj  že  po- 
stavljene cerkve  v  Ptuju,  Kiseku,  Pečuhu  in  drugod. 

Svojo  vdanost  do  Frankov  je  moral  Pribina  drago  poplačati. 
Ko  je  izbruhnila  vojska  med  Franki  in  Moravani,  so  ga  ti  imeli  za 
nemškega  zaveznika.  Udarili  so  črez  Donavo  v  njegovo  zemljo  in 
ga  ubili  (1.  861.) 

Po  Pribinovi  smrti  je  njegov  sin  K  o  cel  postal  vladar  v  Dolenji 
Panoniji.  Tudi  on  je  izprva  kazal  veliko  naklonjenost  do  nemških 
škofov.  Leta  864.  se  je  solnograški  nadškof  Adalvin  sredi  zime  na- 
potil k  njemu  v  daljni  Blatograd  in  se  mudil  črez  božične  praznike 
pri  vojvodu  Kocclu,  Posvetil  je  v  tistih  dneh  več  cerkva  in  prebi- 
valcem poslal  potrebnih  duhovnikov.  Par  let  pozneje  (866)  nahajamo 
Adalvina  zopet  v  Dolenji  Panoniji,  kjer  je  pridigoval,  delil  zakrament 
sv.  birme  in  posvečeval  cerkve.  Toda  to  prijazno  razmerje  se  je 
kmalu  izprevrglo  v  hudo  nasprotstvo. 

Ko  sta  v  drugi  polovici  L  867.  slovanska  apostola  Ciril  in  Metod 
na  poti  iz  Morave  v  Rim  došla  v  Dolenjo  Panonijo,  ju  je  Kocel 
sprejel  z  velikim  veseljem  in  se  jih  oklenil  z  vsem  srcem.  Odslej 
je  vse  njegovo  delovanje  merilo  na  to,  da  ju  pridobi  za  svojo  Vojvo- 
dino. Leta  869.  je  poslal  poslance  k  papežu  Hadrianu  s  prošnjo, 
naj  mu  pošlje  Metoda  za  škofa.  Papež  je  rad  uslišal  njegovo  prošnjo, 
in  Metod  je  z  velikim  uspehom  deloval  nekaj  let  v  Kocelovi  državi. 
Ker  je  vojvoda  Kocel  očitno  podpiral  sv.  Metoda,  se  je  nemškim 
škofom  tako  zelo  zameril,  da  so  mu  zagrozili  z  božjo  kaznijo.  Menda 
je  to  nasprotstvo  tudi  povzročilo,  da  za  njim  ni  bilo  več  slovenskega 
kneza  v  Panoniji.  Ko  je  Kocel  okoli  1.  874.  umrl,  mu  je  sledil  nemški 
grof  Gozwin.  Zadnji  ostanek  slovenske  samostojnosti  je  bil  uničen 
za  vedno. 

*  *  .. 

Tesna  zveza  z  Bavarci  in  pozneje  s  Franki  je  seveda  zelo 
vplivala  na  narodno  življenje  Slovencev.  Nemške  ustanove,  nemške 
navade,  nemški  nazori  so  se  čedalje  bolj  med  njimi  razširjali. 

Pred  vsem  je  izginila  ona  staroslovenska  enakopravnost,  ko  je 
bil  vsak  član  naroda  svoboden  in  imel  enake  pravice,  enake  dolž- 
nosti. Pod  nemškim  vplivom  so  se  vedno  bolj  pojavljali  razločki 
med  posameznimi  stanovi.  Kmalu  so  se  tudi  Slovenci  delili  v  tri 
vrste,  v  plemenitaše,  svobodnjake  in  sužnike. 

Pričetki  plemstva  so  bili  med  Slovenci  že  dani,  ko  so 
razne  častne  službe  (župana,  vojvoda)  v  nekaterih  družinah  postale 
dedne.  Tako  na  pr.  sta  vojvodstvo  v  Karantaniji  za  Borutom  pode- 
dovala njegov  sin  Gorazd  in  stričnik  Hotimir.  Pri  Nemcih  je  bila 
ločitev  v  plemiče  in  preproste  ljudi  zelo  razvita.  In  ko  so  zavladale 
v  Karantaniji  in  Panoniji  frankovske  postave,  se  je  ista  stroga  ločitev 
tudi  tu  zakonito  vpeljala.  Zato  nahajamo  v  listinah  devetega  in  de- 
setega  stoletja  omenjenih   dokaj   slovenskih  plemičev.    V   Pribinovi 

državi  na  panonskih  tleh  se  imenujejo  okoli  4eta  850.  sledeči  pleme- 
niti možje:  Kocel,  Unčat,  Hotimir,  Ljutomir,  Črven,  Žilec,  Volčina. 
Poleg  koroške  Krke  je  živel  proti  koncu  devetega  stoletja  pleme- 
nitaš  Svetopolk,  katerega  sta  cesar  Arnulf  in  njegov  sin  Ludovik 
obdarovala  z  raznimi  posestvi.  Blizu  Sore  na  Kranjskem  je  1.  989. 
imel  Pribislav  svojo  lastnino.  V  listinah  solnograških  nadškofov  se 
omenjajo  kot  lastniki  raznih  po- 
sestev grof  Moj  mir,  Svetopolk, 
Trdogoj,  Vitogoj  in  Milo. 

Preprosto  ljudstvo  se  je  ločilo 
v  svobodne  in  nesvobodne 
(podložne)  ljudi.  Ker  so  karantanski 
Slovenci  leta  788.  prostovoljno  pri- 
znavali frankovsko  vrhovno  oblast 
in  jim  celo  pomagali  v  bojih  z 
Obri,  zato  jim  je  cesar  Karol  pustil 
njihovo  prostost  in  lastnino.  Smeli 
so  po  svoji  volji  ravnati  s  svojim 
posestvom,  se  naseljevati,  kjer  se 
jim  je  zdelo,  hoditi  k  sodnim  zbo- 
rom in  nositi  orožje.  Znano  nam  je 
mnogo  imen  svobodnih  Sloveaicev 
in  Slovenk,  ki  so  živeli  v  devetem 
in  desetem  stoletju  in  imeli  svoja 
posestva  po  raznih  krajih  slovenske 
zemlje.  V  neki  pogodbi  iz  1.  827. 
se  omenjajo  kot  priče  razni  slo- 
venski svobodni  možje,  ki  so  živeli 
na  tleh  sedanje  Gorenje  Avstrije, 
tako  na  pr.:  Ljubisko,  Tal,  Ljubnik, 
Ljubin,  Velan,  Vitan,  Dobromisel  in 
drugi.  Mnogo  Slovencev  pa  je  pod 
frankovsko  oblastjo  izgubilo  svojo 
prostost  in  svoje  imetje,  postali 
so  podložniki  plemičev  ali  celo 
popolnoma  sužniki.  To  je  za- 
delo posebno  tiste,  katere  so  si 
morali  Franki  s  silo  podvreči,  ali 
pa  so  se  udeležili  kakega  upora 
zoper  vladarja  in  državo.    Ko  so  se 

Slovenci  ob  strani  posavskega  kneza  Ljudevita  vojskovali  zoper  čete  ce- 
sarja Ludovika,  tedaj  so  pač  mnogi  izmed  njih  izgubili  svobodo  in  imetje. 
Podložniki  so  morali  plemičem  obdelavati  zemljo,  zato  so  dobili  od 
njih  hišo  z  gospodarskim  poslopjem  in  del  pridelka.  Privezani  so 
bili  na  grudo,  katere  niso  smeli  zapustiti  brez  gospodarjevega  do- 
voljenja. Najnižja  stopinja  podložništva  je  bilo  robstvo.  Rob  (sužnik) 
je  postal,  kdor  je  bil  ujet  v  boju,  ali  kogar  je  kupil  gospodar.  Z 
njim  je  smel  ravnati  kakor  z  mrtvim  blagom.  Rob  mu  je  služil  za 
posla,  pomagal  na  lovu,  izdeloval  potrebno  orodje  in  obleko.    Imena 


Prastari    Marijin    kip    v    Krki,    pred 

katerim    so   si   kupovali  sužnji  svojo 

prostost 

nesvobodnih  Slovencev  in  njih  družin  se  v  starih  listinah  večkrat 
omenjajo.  Leta  832.  je  podelil  kralj  Ludovik  škofijski  cerkvi  v  Re- 
gensburgu  svojo  lastnino  ob  reki  Erlaf  v  Dolenji  Avstriji  z  ondot- 
nimi  slovenskimi  prebivalci  vred.  L.  945.  je  nemški  cesar  Oton  L 
podaril  cerkvi  Matere  Božje  pri  Gospej  Sveti  na  Koroškem  nekatera 
svoja  posestva,  ležeča  blizu  imenovane  cerkve.  Na  njih  so  tedaj 
prebivali  podložniki:  Budist,  Namdrag,  Budigoj,  Dobronega  in  Gorazd. 
S  kmetijami  vred  so  prešli  v  last  gosposvetske  cerkve.  - —  Podlož- 
ništvo  in  robstvo  se  je  žal  med  Slovani  vedno  bolj  širilo,  tako  da 
je  postalo  značilno  za  ves  slovanski  narod.  Slovansko  ime  je  Nemcem 
in  Italijanom  naravnost  pomenilo  sužnja  (Slavus-Sklave-Schiawo)  in 
nastal  je  med  njim  pregovor:  „V  sužnosti  žive  Slovani."  Ob  Adriji 
se  je  razvila  zelo  živahna  kupčija  s  slovenskimi  sužnji,  s  katero  so 
se  pečali  zlasti  Madjari.  Benečani  in  Grki  so  iz  Istre  in  Dalmacije 
izvažali  tako  človeško  blago,  m  je  prodajali  mohamedanskim  vla- 
darjem v  Azijo,  Afriko  in  na  Špansko.  Zaman  so  izkušali  gradeški 
patriarhi  s  cerkvenimi  kaznimi  in  beneški  doždi  s  strogimi  zakoni 
preprečiti  to  sramotno  trgovino.  Po  malem  je  trajala  do  poznega 
srednjega  veka. 

Cerkev  je  suženjstvo  obsojala,  čeprav  ga  ni  mogla  takoj  od- 
praviti. Osvoboditev  sužnjev  je  proglasila  za  dobro  delo.  Gospodarji 
so  pripeljali  svoje  sužnje  v  cerkev  pred  oltar  ali  sveto  podobo  in 
jih  tamkaj  vpričo  škofa  in  duhovnikov  slovesno  proglasili  za  svobodne. 
Škof  pa  je  te  osvobojence  sprejel  v  cerkveno  varstvo.  V  zahvalo  so 
navadno  plačevali  cerkvi  nek  letni  davek.  V  Krki  je  še  sedaj  videti 
starodavno  Marijino  podobo,  pred  katero  so  se  sužnji  osvobojevali. 
Sv.  Ciril  si  je  izprosil  od  kneza  Rastislava  in  Kocela  900  ujetnikov, 
katere  je  nato  izpustil.  Blažena  Hema,  grofica  krška,  je  dala  mnogim 
sužnjem  prostost  za  prav  majhno  odkupnino,  ker  je  bila  prepričana, 
da  stori  Bogu  prijetno  delo.  V  ustanovno  listino  krškega  samostana 
je  postavila  določbo,  da  se  sme  vsak  prvorojenec  na  samostanskih 
posestvih  odkupiti  za  pol  talenta  in  petnajst  denarjev  in  to  pravico 
mu  nihče  ne  sme  kratiti.  Tudi  akvilejski  patriarhi  so  na  enak  način 
pospeševali  osvoboditev  sužnjev.  Patriarh  Bertold  je  ob  svojem 
umeščenju  vsem  sužnjem  na  andeških  posestvih  v  Furlaniji  podaril 
prostost.  Drugi  plemiči  so  ga  posnemali.  V  Akvileji  je  navadno 
take  osvobojence  gospodar  predstavil  kakemu  kanoniku  stolne  cerkve, 
ki  jih  je  trikrat  peljal  okoli  oltarja  Matere  božje  in  proglasil  za  „cer- 
kvene  ljudi".  Tudi  oprostilno  listino  so  pokladali  na  oltar.  Pravo 
suženjstvo  je  res  vedno  bolj  ginilo,  a  podložništvo  se  je  ohranilo 
kot  gospodarska  ustanova  do  najnovejšega  časa. 

8.  Sveta  Ciril  in  Metod. 

Sveta  brata  nista  prva  sejala  seme  božje  besede  med  Slovani. 
Slišali  smo,  da  so  že  sto  let  pred  njunim  prihodom  vladali  v  Goro- 
tanu  krščanski  knezi  in  vsaj  pol  stoletja  je  v  ogrski  niža  vi  že  klilo 
cerkveno  življenje.  Prav  tako  so  tudi  Moravani  1.  818.  dobili  iz  Ba- 
varskega prve  misijonarje  in  se  podvrgli  duhovni  oblasti  pasovskega 
škofa.  Del  češkega  plemstva  se  je  bil  že  leta  845.  dal  krstiti  v 
Regensburgu.  Vendar  sta  sveta  brata  mogočno  vplivala  na  razvoj 
cerkvenega  življenja  med  slovanskimi  rodovi,  ker  sta  oznanjevala 
božjo  besedo  v  narodovem  jeziku,  mu  prinesla  pismo  in  knjige  in  s 
tem  položila  temelj  slovanski  narodni  izobrazbi.  Zato  po  pravici 
zaslužita  častno  ime  „slovanska  apostola". 

Zibelka  je  tekla  sv.  Cirilu  in  Metodu  v  mestu  Solunu  v  Mace- 
doniji.  Njun  oče  Leon,  po  rodu  Grk,  je  bil  ondi  višji  državni  uradnik. 
Metod  je  bil  starejši  izmed  sedmero  otrok,  Ciril,  ki  je  pa  to  ime 
dobil  šele  pozneje  v  Rimu  in  bil  pri  svetem  krstu  imenovan  Kon- 
stantin, pa  najmlajši. 

Solunski  prebivalci  so  bili  tedaj  prav  tako,  kakor  še  dandanes, 
po  večini  Grki,  okolica  pa  je  bila  popolnoma  slovanska.  Zato  sta 
se  sveta  brata  že  izza  otroških  let  popolnoma  priučila  slovanščine, 
ki  jima  je  bila  drugi  materni  jezik.  Prvi  pouk  sta  prejela  v  domači 
hiši.  Ko  sta  nekoliko  odrastla,  so  ju  poslali  stariši  v  Carigrad  na 
cesarski  dvor,  da  se  ondi  še  bolje  izobrazita.  Metod  je  kmalu  postal 
cesarski  namestnik  v  neki  slovanski  pokrajini  in  odpirala  se  mu  je 
pot  do  najvišjih  služb.  A  pobožnost  ga  je  nagnila,  da  se  je  vsem 
častem  odpovedal,  oblekel  črno  redovniško  haljo  in  šel  v  samostan 
na  goro  Olimp.  Konstantin  pa  je  živel  le  svoji  znanosti  in  se  v  njej 
tako  odlikoval,  da  je  dobil  častni  naslov  „filozof".  Postal  je  učitelj 
modroslovja  v  Carigradu  in  bil  posvečen  v  mašnika. 

Pravi  delokrog  se  je  odprl  bratoma,  ko  sta  bila  poslana  1.  861. 
v  misijonsko  delo  h  Kazarom.  Odslej  je  imelo  vse  njihovo  življenje 
biti  posvečeno  temu  vzvišenemu  poklicu. 

Kazari  so  bili  divje  finsko  ljudstvo,  ki  je  prebivalo  v  južni 
Rusiji  med  reko  Don  in  pogorjem  Kavkazom.  Deloma  so  bili  že 
krščeni,  deloma  pa  še  pogani.  Prosili  so  carigrajskega  cesarja 
Mihaela,  naj  jim  pošlje  učenega  moža,  ki  bi  jih  poučil  v  pravi 
krščanski  veri.  Mihael  se  je  posvetoval  s  patriarhom  in  določil  za 
ta  posel  Konstantina,  ki  je  vzel  s  seboj  brata  Metoda.  Njuno  delo- 
vanje med  Kazari  je  bilo  zelo  u.spešno.  Že  črez  nekaj  let  je  njihov 
vladar  sporočil  cesarju  v  Carigrad  veselo  vest,  da  se  je  vse  ljudstvo 
izpreobrnilo  h  katoliški  veri.  Za  bivanja  pri  Kazarih  pa  se  je  zgo- 
dilo še  nekaj  drugega  važnega:  Konstantin  je  našel  telesne  ostanke 
svetega  mučenca  papeža  Klemena.  Iz  ustnega  izročila  in  pismenih 
podatkov  je  spoznal,  da  počiva  truplo  sv.  Klemena  blizu  mesta 
Herzona.  Ukazal  je  kopati  pri  neki  podrti  cerkvi  na  bližnjem  otoku 
in  res  zadel  na  svetnikove  ostanke.  Prenesli  so  jih  najpreje  v  mestno 
stolnico,  pozneje  pa  jih  je  vzel  Konstantin  s  seboj  v  Carigrad. 

Poslanstvo  apostolskih-  bratov  med  Kazari  je  trajalo  približno 
dve  leti.  Potem  sta  se  vrnila  v  domovino  in  živela  le  znanosti  in 
pobožnim  vajam. 

A  zopet  jima  ni  bilo  prisojeno  dolgo  uživati  mirnega  življenja. 
Iznova  ju  je  Bog  klical  na  misijonsko  delo  med  Slovane. 

Leta  863.  so  došli  v  Carigrad  poslanci  moravskega  kneza 
Rastislava  prosit  cesarja  Mihaela,  naj  jim  pošlje  učiteljev,  ki  bi  bili 
zmožni  slovenskega  jezika,  češ,  da  je  moravsko  ljudstvo  že  prejelo 
sveto  vero  in  mu  tudi  ne  primanjkuje  misijonarjev,  ki  so  prišli  v 
deželo  iz  Nemčije,  Italije  in  Grškega,  pa  niso  vešči  narodovega  jezika. 
Cesar  Mihael  ni  mogel  izbrati  sposobnejših  mož,  kakor  sta  bila 
Konstantin  in  Metod,  ki  sta  svojo  zmožnost  že  sijajno  izkazala  pri 
Kazarih  in  poleg  tega  tudi  dobro  govorila  slovenski  jezik.  Brata  sta 
sprejela  poslanstvo  in  se  kmalu  odpravila  na  pot  v  Moravo. 

Konstantin  je  bil  že  pri  Kazarih  spoznal,  da  ni  dovolj,  ljudstvu 
le  ustmeno  oznanjevati  večne  resnice,  temveč  mu  je  treba  podati 
božjo  besedo  tudi  pisano  v  njegovem  domačem  jeziku.  Velika  ovira 
za  spisovanje  slovenskih  nabožnih  knjig  pa  je  bilo  pomanjkanje 
pismen  ali  črk.  Zato  se  je  še  pred  odhodom  v  Moravo  lotil  težav- 
nega dela,  da  raznim  glasom  slovenskega  jezika  določi  primerna 
znamenja.  Tako  je  sestavil  ono  „azbuko"  ali  alfabet,  ki  ga  imenujemo 
„glagolski  alfabet"  ali  „glagolica".  Morda  je  sprejel  med  svoja  pisma 
tudi  nekaj  znamenj,  ki  so  bila  že  prej  med  Slovani  v  rabi.  Takoj 
po  sestavi  alfabeta  je  poslovenil  tudi  nedeljska  berila  in  evangelije 
in  jih  vzel  s  seboj  na  Moravsko.  Za  književni  jezik  je  sprejel  ono 
narečje,  kateremu  je  bil  privajen  izza  otroških  let  in  ki  so  je  govo- 
rili Slovani  v  solunski  okolici. 

Sveta  brata  sta  šla  naravnost  v  deželo,  kamor  sta  bila  name- 
njena. Neresnično  je,  da  sta  se  med  potjo  ustavila  na  Bolgarskem 
in  krstila  kneza  Borisa. 

Ko  sta  se  približala  V.elehradu,  tedanjemu  glavnemu  mestu 
Morave,  jima  je  šel  Rastislav  z  mnogobrojnim  ljudstvom  naproti  in 
ju  sprejel  z  veliko  častjo.  Z  vnemo  sta  se  zdaj  lotila  apostolskega 
dela.  Poučevala  sta  mladino,  uredila  božjo  službo  in  iztrebljala 
poganske  razvade  in  napake.  Pa  tudi  slovstveno  delo  je  napredovalo. 
Poslovenila  sta  mnogo  cerkvenih  knjig  in  tudi  pri  božji  službi  vpeljala 
slovenski  jezik. 

Štiri  leta  in  pol  sta  tako  plodonosno  delovala  pri  Moravanih, 
potem  sta  se  odpravila  na  pot  proti  Rimu.  Vzroki,  ki  so  jih  k  temu 
prisilili,  so  bili  različni.  Manjkalo  jima  je  pomočnikov,  a  sama  nista 
mogla  posvetiti  svojih  učencev,  ker  sta  bila  le  duhovnika,  ne  pa  škofa. 
Pa  tudi  politiške  razmere  so  se  bile  izpremenile  njima  na  škodo. 

Rastislav  je  ostal  samostojen  vladar  le  do  leta  864.  Tedaj  je 
prihrumela  na  Moravsko  vojska  kralja  Ludovika.  Rastislav  je  zbežal 
v  grad"  Dovina,  a  tukaj  se  je  moral  zmagalcu  vdati  na  pogoje,  ki  jih 
je  ta  stavil.  Podvreči  se  je  moral  nemški  nadoblasti  in  obenem  tudi 
nemškemu  cerkvenemu  vplivu.  V  tisti  stari  dobi  še  ni  prodrlo  ka- 
toliško načelo  o  enakopravnosti  vseh  narodov:  tukaj  je  bil  Rimljan, 
tam  Grk,  tam  Nemec!    Na  vzhodu  se  je  dvigal  zdaj   tudi   Slovan 

kot  enakopraven  sin  katoliške  cerkve.  A  Nemčija  je  že  tedaj  smatrala 
Češko,  Moravsko  in  Koroško  kot  nemško  pokrajino  in  jih  ni  hotela 
izpustiti  iz  oblasti  nemških  škofov. 

Ko  je  Ludovik  zmagal  Rastislava,  izpre videla  sta  tudi  Ciril  in 
Metod,  da  morata  deželo  in  svoj  delokrog  zapustiti. 

V  Rimu  sta  bila  vama,  papež  je  imel  dovolj  oblasti,  da  zaukaže 
nemškim   škofom,   naj   pripoznajo  bizantinska   brata  kot   služabnika 


Sv.  Metod.  Sv.  Mati  Božja.  Sv.  Ciril. 

Osnutek  oltarne  slike  za  slovansko  kapelo  v  Loretu. 

katoliške  cerkve.  Zato  sta  se  sveta  brata  1.  867.  odpravila  iz  Morave 
na  pot  proti  jugu.  S  seboj  sta  vzela  ostanke  sv.  Klemena.  V  Zgornji 
Italiji  ju  zadene  poziv  papežev,  naj  prideta  v  Rim. 

Na  rimski  stolici  je  sedel  tedaj  papež  Nikolaj  L,  mož  bistrega 
uma  in  odločne  volje,  katerega  štejejo  med  najznamenitejše  nasled- 
nike sv.  Petra.  Vzrok,  da  je  pozval  brata  v  Rim,  je  bil  ta,  ker  sta 
došla  iz  Carigrada,  kjer  je  že  tedaj  poganjalo  strupeno  seme  razkola 
in  upornosti  proti  Rimu  in  se  je  bilo  bati,  da  se  isto  ne  zanese  tudi 
med  slovanske  rodove.    Papež  se  je  hotel  gotovo  prepričati  o  njuni 


56 

pravovemosti  in  zvestobi  do  rimske  stolice,  preden  jih  pooblasti  za 
misijonsko  delovanje. 

Ko  sta  bila  sveta  brata  na  poti  v  Rim,  je  umrl  papež  Nikolaj. 
Njegov  naslednik  Hadrijan  II.  ju  je  sprejel  z  veliko  častjo  in  se 
posebno  razveselil,  ker  je  od  njih  dobil  relikvije  sv.  Klemena,  katere 
je  ukazal  shraniti  v  cerkvi  istega  svetnika.  Tudi  bogoslužne  knjige, 
katere  je  bil  spisal  Konstantin,  je  papež  potrdil,  blagoslovil  in  jih 
položil  na  oltar  „sv.  Marije  pri  jaslicah".  Ko  sta  dokazala  svojo 
vernost  in  vdanost  do  rimske  stolice,  je  papež  posvetil  oba  v  škofa, 
njune  učence  pa  v  mašnike  in  diakone.  Konstantin  je  ob  tej  priliki 
izpremenil  svoje  ime  in  se  odslej  nazival  Ciril.  Slovanska  apostola 
pa  sta  dobila  ob  tej  priliki  še  drug  izreden  privilegij.  Papež  jima 
je  namreč  v  posebnem  pismu  dovolil  rabo  slovenskega  jezika  pri 
božji  službi,  vendar  s  pristavkom,  da  naj  se  čita  pri  sveti  maši  berilo 
in  evangelij  najprej  v  latinskem,  potem  pa  v  slovenskem  jeziku. 

Ciril  ni  dolgo  užival  škofovske  časti.  Že  v  Rimu  je  začel  bo- 
lehati in  umrl  14.  februarja  1.  869.  Na  papeževo  povelje  so  ga  po- 
kopali v  cerkvi  sv.  Klemena. 

Metod  je  moral  zdaj  sam  nadaljevati  zapričeto  misijonsko  delo. 

Papež  Hadrijan  II.  je  Metoda  imenoval  nadškofom  za  Moravsko. 
Nadškof  o  vska  čast  je  bila  v  tisti  dobi  veliko  večjega  pomena,  kakor 
dandanašnji.  Škof  je  posvečeval  duhovnike,  nadškof  pa  škofe.  Mo- 
ravska in  Panonija  sta  bili  od  Nemcev  popolnoma  odvisni,  dokler 
nista  imeli  lastne  cerkvene  organizacije,  podlaga  lastne  organizacije 
pa  je  bila  nadškofija.  Papež  si  je  torej  prizadeval,  slovanske  dežele 
v  cerkvenem  oziru  osvoboditi  nemškega  vpliva.  Zato  je  pisal 
kralju  Ludoviku  L  874.:  „Jasne  dokaze  imamo,  da  je  Panonija  bila 
že  od  nekdaj  Rimski  stoUci  podložna  provincija.  Če  so  si  jo 
pozneje  Nemci  podjarmili,  s  tem  niso  dobili  pravice,  kršiti  rimsko 
posest."  Zato  je  papež  zahteval,  da  se  slovanske  pokrajine  podrede 
nadpastirju,  ki  bi  bil  le  Rimu,  ne  pa  Nemcem  pokoren.  In  ko  je 
kralj  Ludovik  imenoval  sina  Karlmana  za  vojvoda  slovanske  obmejne 
pokrajine,  pisal  je  papež  tudi  temu:  „Prosimo  te,  naj  bo  dovoljeno 
našemu  sobratu  Metodu,  ki  smo  ga  imenovali  našim  namestnikom, 
izvrševati  v  deželi  škofovske  posle." 

Metod  se  je  tedaj  vrnil  na  Moravsko,  a  zgodovina  poroča,  da 
je  zdaj  deloval  v  deželi  Kocelovi.  Zakaj?  Rastislav  se  je  namreč 
hotel  otresti  nemškega  jarma,  a  leta  870.  ga  je  izdal  lastni  stričnik 
Svetopolk  Ludoviku,  ki  je  ukazal  nasprotnika  oslepiti  in  zapreti  v 
samostan.  Svetopolk  mu  je  bil  naslednik,  a  pod  nemško  nadoblastjo, 
radi  tega  na  Moravi  ni  bilo  prostora  za  Metoda.  A  tudi  v  Kocelovi 
pokrajini  je  naletel  Metod  kot  nasprotnik  Nemcev  na  silne  težkoče. 

Bavarski  zgodopisec  namreč  poroča:  „Rihbald  je  bil  od  solno- 
graškega  nadškofa  Adalvina  posvečen  v  arhipresbiterja  (nadduhovnika) 
za  Kocelovo  deželo.  Ostal  je  tam,  dokler  ni  prišel  nek  Grk,  Metod  po 
imenu,  ki  je  z  novoizumljeno  slovansko  pisavo  izpodrinil  latinski  jezik, 
rimski  nauk,  ki  je  zdavna  obstoječe  pogodbe  pokopal  s  filozofično 
zvijačo  in  je  bil  vzrok,  da  je  latinska  božja  služba  ljudstvu  zamrzela. 
Ker  Rihbald  teh  razmer  ni  mogel  pretrpeti,  se  je  vrnil  v  Solnograd." 

Ustanovitev  nove  nadškofije  z  Metodom  na  čelu  je  vzbudila 
med  bavarskimi  škofi  hud  odpor,  ker  so  jim  bile  odvzete  dežele,  v 
katerih  so  že  dolgo  časa  izvTŠevali  cerkveno  oblast.  L.  870.  so  se 
zbrali  solnograški  nadškof  Adalvin,  freisinški  škof  Anon  in  pasavski 
škof  Hermanrik,  da  bi  se  posvetovali  o  novi  cerkveni  uredbi.  Prisilili 
so  celo  nadškofa  Metoda,  da  je  prišel  na  to  zborovanje,  katerega  se 
je  udeležil  celo  sam  kralj  Ludovik  „Nemški".  Freisinškega  škofa 
Anona  so  izvolili  za  sodnika,  četudi  bi  nadškofa  smel  soditi  le 
patriarh  ali  sam  papež.  Metod  je  zaman  zahteval,  naj  razsodi  med 
njimi  rimska  stolica.  Vrgli  so  ga  v  ječo  in  imeli  zaprtega  dve  leti 
in  pol.    Papežu  pa  niso  o  vsem  tem  ničesar  sporočili. 

Toda  vest  o  teh  dogodkih  je  slednjič  vendarle  prišla  v  Rim. 
Ondi  je  bil  med  tem  Hadrijanu  II.  sledil  papež  Ivan  VIII.,  ki  se  je 
odločno  potegnil  za  Metoda.  Poslal  je  leta  873.  bavarskim  škofom 
ostra  pisma  in  se  tudi  pritožil  pri  nemškem  kralju  Ludoviku.  Hkrati 
je  poslal  na  Bavarsko  jakinskega  škofa  Pavla  z  naročilom,  naj  strogo 
postopa  proti  bavarskim  škofom,  ako  bi  Metoda  ne  osvobodili.  Vsled 
papeževega  posredovanja  je  Metod  dobil  zopet  prostost  in  se,  spremljan 
od  škofa  Pavla,  vrnil  v  Moravo. 

Tu  je  bil  med  tem  časom  Rastislavu,  katerega  so  Nemci  pre- 
magali in  odstavili,  sledil  Svetopolk,  ki  je  Metoda  na  papeževo 
poročilo  sicer  prijazno  sprejel,  pa  mu  ni  bil  nikdar  tako  naklonjen, 
kakor  njegov  prednik.  Zdaj  je  mogel  Metod  nekaj  let  mirno  delo- 
vati. Toda  papež  je  zahteval  za  svojo  zaščito  od  njega  veliko  žrtev. 
Prepovedal  mu  je  namreč  po  svojem  poslancu,  jakinskem  škofu 
Pavlu,  pri  maši  in  drugih  cerkvenih  obredih  uporabljati  slovenski 
jezik.  To  je  bil  zanj  hud  udarec.  Kako  pa  je  Metod  sprejel  to 
prepoved?  Zgodovinski  viri  o  tem  ničesar  ne  poročajo.  Gotovo  je 
le,  da  je  Metod  še  dalje  opravljal  božjo  službo  v  slovenskem  jeziku. 
Spoznal  je  pač,  da  je  slovensko  bogoslužje  pri  ljudstvu  že  tako 
udomačeno  in  tolika  opora  njegovemu  misijonskemu  delu,  da  bi  z 
odpravo  uničil  vse  uspehe,  ki  si  jih  je  pridobil  z  dolgoletnim  trudom. 
Zato  je,  opirajoč  se  na  dovoljenje  Hadrijana  II.,  ravnal  tako,  kakor 
je  spoznal  za  nujno  potrebno.  Morda  je  tudi  sporočil  papežu  ali 
njegovemu  poslancu,  da  je  zapoved  neizpeljiva. 

Nemški  škofje  pa  niso  mogli  preboleti  izgube,  ki  jih  je  zadela 
in  so  še  dalje  napadali  Metoda.  Leta  879.  so  ga  tožili  pri  papežu 
krivo  verstva,  češ,  da  moli  pri  sv.  maši  veroizpoved  brez  dostavka 
„filioque"  in  ne  veruje,  da  izhaja  sveti  Duh  iz  Boga  Očeta  in  Boga 
Sina.  Očitali  so  mu  tudi,  da  svojevoljno  vpeljuje  slovensko  bogo- 
služje. Pridobili  so  celo  Svetopolka  na  svojo  stran,  da  je  tudi  on 
poslal  po  nekem  duhovniku  Ivanu  neugodna  poročila  o  Metodu  v 
Rim.  Papež  takih  tožb  seveda  ni  mogel  prezreti.  Zato  je  pozval 
Metoda  v  Rim,  da  se  osebno  opraviči  in  izpriča  svojo  pravovernost. 

Pokoren  papeževemu  povelju  se  je  odpravil  Metod  tretjič  v 
Rim.  Njegove  nasprotnike  je  zastopal  pri  papežu  nemški  duhovnik 
Viching.  Ivan  VIII.  je  nato  sklical  cerkveni  zbor,  ki  se  je  imel 
pečati  s  predloženimi  tožbami.  Metod  se  je  pred  papežem  in  zbra- 
nimi škofi  popolnoma  opravičil,  kar  je  potrdil   sam  papež  v  pismu 

do  Svetopolka  pišoč,  da  je  našel  Metoda  v  vseh  cerkvenih  naukih 
pravovernega.  Tudi  mu  je  iznova  potrdil  nadškofijsko  oblast  črez 
Velikomoravsko  in  Panonijo  in  zaukazal,  da  morajo  biti  Metodu  po- 
korni vsi  duhovniki  v  Svetopolkovi  državi,  naj  so  že  katerekoli 
narodnosti.  Razun  tega  je  Ivan  VIII.  obnovil  privilegij,  ki  ga  je  bil 
dal  Metodu  Hadrijan  II.  in  dovolil,  da  se  sme  v  njegovi  nadškofiji 
opravljati  božja  služba  v  slovenskem  jeziku  s  pogojem,  da  se  berilo 
in  evangelij  citata  najprej  latinsko,  potem  pa  slovensko. 

Papež  piše;  „Pismena,  ki  jih  je  iznašel  filozof  Konstantin,  da  se 
tudi  v  tem  jeziku  glasi  Bogu  hvala,  popolnoma  odobravam  in  zapo- 
vedujem, da  se  v  tem  jeziku  oznanjuje  evangelij  in  razglašajo  Go- 
spodova dela.  Saj  nas  sv.  pismo  poživlja,  naj  Vsemogočnega  ne 
hvalimo  le  v  treh,  marveč  v  vseh  jezikih.  Veri  pa  nikakor  ni  na- 
sprotno, če  se  sv.  maša  bere  v  slovenskem  jeziku,  če  se  tako  berejo 
evangeliji,  pisma  apostolov,  in  vrši  tako  tudi  druga  božja  služba.  Saj 
je  tisti  Bog,  ki  je  ustvaril  tri  glavne  jezike:  hebrejskega,  grškega, 
latinskega  v  svojo  čast,  ustvaril  tudi  vse  druge.  Vendar  pa  naročujem 
radi  večjega  ugleda,  da  se  po  vseh  cerkvah  evangelij  bere  najprej 
latinsko  in  potem  slovensko,  da  ga  razume  ljudstvo.  Ako  pa  želiš 
ti,  ali  žele  tvoji  knezi,  da  se  mašuje  latinsko,  naj  se  sv.  maša  opravi 
v  latinščini." 

Nemški  stranki  pa  je  papež  ustregel  s  tem,  da  je  Nemca  Vichinga 
posvetil  za  škofa  v  Nitri,  pa  mu  zapovedal,  da  mora  biti  pokoren 
Metodu,  svojemu  metropolitu. 

Metod  se  je  zdaj  opravičen  in  potrjen  po  zaupanju  papeževem 
vrnil  v  Moravo,  a  mirnega  življenja  tudi  poslej  ni  imel.  Viching, 
katerega  je  imela  zdaj  nemška  stranka  v  deželi  za  svojega  zastopnika, 
je  izkušal  z  raznimi  sredstvi  izpodkopati  njegov  vpliv,  čeprav  se  mu 
njegove  spletke  niso  posrečile. 

Viching  je  bil  pač  Nemec  po  rodu,  med  Nemci  je  imel  prijatelje, 
ki  so  nanj  vplivali  in  pričel  se  je  razdor.  Ohranjeno  nam  je  še 
papeževo  pismo,  v  katerem  Ivan  VIII.  Metoda  tolaži  radi  Vichingovega 
nastopanja  in  zagotavlja,  da  Viching  iz  Rima  nima  nobenih  tajnih 
naročil,  na  katera  se  je  ta  menda  skUceval.  Ob  koncu  tega  pisma 
papež  izraža  željo,  da  bi  Metod  prišel  v  Rim  (1.  881.)  Ta  listina  je 
zadnja,  ki  nam  poroča  o  Metodu. 

Metod  je  med  tem  z  vso  vnemo  nadaljeval  misijonsko  delo. 
Dovršil  je  s  pomočjo  dveh  učencev  prevod  svetega  pisma  stare 
zaveze,  razun  dveh  knjig  Makabejcev.  Poroča  se  tudi,  da  je  krstil 
češkega  vojvoda  Bofivoja  in  njegovo  soprogo  Ljudmilo,  da  je  na- 
pravil več  potovanj  k  nekemu  ogrskemu  vladarju,  katerega  je  napol 
izpreobrnU,  in  h  grškemu  cesarju  Baziliju  v  Carigrad.  Cesar  Bazilij 
ga  je  baje  spoštljivo  sprejel  in  si  pridržal  nekaj  Metodovih  duhov- 
nikov in  slovenskih  bogoslužnih  knjig.  Razširjenje  slovenskega  bogo- 
služja po  Srbiji,  Bolgariji  in  Makedoniji  spravljajo  v  zvezo  s  tem 
potovanjem. 

Ni  se  čuditi,  če  je  Metod  vsled  obilnega  truda  in  visoke  sta- 
rosti 75  let  jel  pešati.  Ko  so  njegovi  duhovniki  to  opazili,  so  ga 
vprašali,  koga  si  želi  za  naslednika.  Metod,  ki  je  dobro  poznal  svoje 

učence,  je  pokazal  na  Gorazda,  češ,  da  je  domačin,  svoboden  človek, 
dobro  poučen  v  latinski  književnosti  in  pravoveren.  Na  cvetno  ne- 
deljo leta  885.  je  bil  že  jako  slab,  vendar  je  šel  *v  cerkev  opravljat 
službo  božjo.  Tu  je  še  enkrat  govoril,  potem  pa  blagoslovil  kneza, 
duhovnike  in  ves  narod.  Tretji  dan  potem  (6.  aprila)  je  umrl.  Nje- 
govi učenci  so  mu  izkazali  zadnjo  čast  in  maševali  za  njegovo  dušo 
v  slovenskem,  latinskem  in  grškem  jeziku.  Pokopali  so  ga  v  Vele- 
hradu  na  Moravi,  kjer  je  zadnja  leta  imel  svojo  stolico. 

Metodova  smrt  je  bila  za  slovenske  'duhovnike  hud  udarec. 
Takoj  se  je  zopet  pojavil  nemški  vpliv  s  toliko  močjo,  da  je  pretil 
uničiti  slovansko  bogoslužje.  Papež  Štefan  VI.  je  poslal  proti  koncu 
istega  leta,  ko  je  Metod  umrl  (1.  885.)  tri  poslance  k  Svetopolku  z 
naročilom,  naj  odpravijo  rabo  slovenskega  jezika  pri  božji  službi  in 
naj  tudi  Gorazdu,  o  katerem  je  papež  mislil,  da  ga  je  Metod  svoje- 
voljno postavil  za  naslednika,  prepovedo  izvrševati  škofovsko  službo, 
dokler  se  ne  pride  opravičit  v  Rim.  Ta  prepoved  je  Vichingu  in 
njegovi  stranki  pripomogla  do  sijajne  zmage.  Svetopolk,  ki  itak  ni 
bil  nikdar  prijatelj  slovenskih  duhovnikov  in  slovenske  službe  božje, 
je  dal  1.  886.  z  vojaško  silo  izgnati  okoli  200  Metodovih  učencev  iz 
svoje  države.  Najimenitnejši  med  njimi  so  bili:  Gorazd,  Klemen, 
Naum,  Sava  in  Angelar.  Šli  so  v  Bolgarijo,  Dalmacijo  in  v  nekatere 
druge  jugoslovanske  pokrajine.  Gorazd  in  Klemen  sta  postala  celo 
bolgarska  škofa.  V  nadškofiji  panonsko-moravski  je  bilo  slovensko 
bogoslužje  s  tem  izgonom  sicer  skoraj  zatrto,  a  Metodovi  učenci  so 
je  zato  razširili  po  drugih  jugoslovanskih  krajih,  kjer  se  je  ohranilo 
do  današnjega  dne.  V  slovenskem  jeziku  in  po  rimskem  obredu 
se  je  praznovala  božja  služba  po  Dadmaciji  in  njenih  otokih,  po  Istri 
in  Hrvaškem  in  proti  koncu  srednjega  veka  celo  po  mnogih  krajih 
na  Kranjskem.  Slovensko  bogoslužje  grškega  obreda  pa  se  je  ohra- 
nilo med  Srbi,  Bolgari  in  Rusi. 

V  obeh  cerkvah,  v  latinski  in  grški,  je  enako  slavij  en  in  češčen 
spomin  sv.  Cirila  in  Metoda.  Grški  cerkvi  pripadata  po  svojem  rodu, 
latinski  po  svojem  delovanju.  Obema  sta  zapustila  dragoceno  ded- 
ščino,  prave  vere,  narodnega  slovstva  in  krščanske  omike.  Na 
Moravane,  Čehe  in  panonske  Slovence  sta  vplivala  osebno,  na 
Srbe,  Bolgare  in  Ruse  po  svojih  učencih  in  knjigah.  Tako  stojita 
častitljivi  podobi  svetih  bratov  kakor  znamenje  na  razpotju  slovanskih 
rodov.  In  njuno  češčenje,  ki  je  skupno  vsem  Slovanom,  katoličanom 
kakor  onim,  ki  žive  v  razkolu,  nas  navdaja  z  upanjem,  da  se  bodo 
po  zgledu  svojih  apostolov  zopet  združili  v  pravi  veri  in  pokorščini 
do  Kristusovega  namestnika.^ 


'  Na  Velehradu  sta  se  zadnji  čas  vršila  že  dva  shoda  slovanskih  bogo- 
slovcev  za  zedinjenje  katoliške  in  pravoslavne  cerkve.  Prvi  je  bil  1.1907.,  drugi 
1.  1909.  Udeležili  so  se  jih  tudi  nekateri  ruski  bogoslovci.  —  Istemu  namenu 
zedinjenja  razkolnih  slovanskih  bratov  služi  tudi  „Apostolstvo  sv.  Cirila  in 
Metoda",  neke  vrste  bratovščina,  ki  zbira  doneske  za  podporo  slovanskim  misi- 
jonom  v  Macedoniji  in  Bolgariji. 

9.  Madjarski  navali. 

Za  Ciril-Metodovo  zarjo,  ki  je  napo- 
vedovala Slovanom  po  Karantaniji,  Panoniji 
in  Moravi  svetel  dan  verske  in  narodne 
probuje,  je  žal  le  prehitro  prišla  temna 
noč  suženjstva  in  barbarstva,  ki  je  skoraj 
sto  let  tlačila  naše  pradede  in  zamorila, 
kar  je  komaj  pričelo  brsteti.  Madjarski 
navali  so  povzročili  ta  usodni  preobrat 
na  verskem  in  narodnem  polju. 

Madjari  ali  Ogri  so  prištevati  uralsko- 
finskim  plemenom,  kakor  njih  predniki 
Obri  in  Huni.  Izprva  so  bivali  ob  vzhodni 
strani  srednjega  Urala  in  Kaspiškega  jezera. 
Enako  drugim  narodom  so  tudi  Madjari 
zapustili  svojo  pradomovino  in  šli  proti 
jugozapadu.  Naselili  so  se  v  južni  Rusiji 
med  Dnjeprom  in  Donom,  kjer  so  jim  bili 
Kazari  sosedi.  Tedaj  še  niso  bili  enoten 
narod,  temveč  so  bili  razdeljeni  na  sedem 
rodov.  Kazarski  kan  jih  je  pozval,  naj  si 
izbero  skupnega  vrhovnega  poveljnika. 
Nato  so  dvignili  na  ščit  Almušovega  sina 
Arpada,  ki  jim  je  bil  prvi  vladar.  Ko  je 
1.  861.  slovanski  apostol  Konstantin  (Ciril) 
potoval  h  Kazarom,  je  baje  prišel  tudi  z 
njimi  v  dotiko.  Legenda  pripoveduje,  da 
so  ga  Madjari  napadli  tuleč  kakor  volkovi, 
a  njegova  mirnost  in  iskrena  molitev  je 
potolažila  njih  divjost,  da  mu  niso  nič  za- 
lega storili.  Le  tri  leta  so  ostali  Madjari 
med  Kazari,  potem  so  se  pomaknili  proti 
zapadu  v  močvirnate  ravnine  med  Donavo 
in  Dnjeprom.  Nek  arabski  potopisec  Ibn 
Dasta  njihovo  življenje  v  teh  pokrajinah 
sledeče  opisuje:  Madjari  prebivajo  med 
Pečenegi.  Namesto  hiš  imajo  šotore,  v 
katerih  stanujejo.  Potujejo  iz  kraja  v  kraj 
iščoč  si  dobrih  pašnikov.  Njih  domovina 
je  jako  obsežna  in  se  razprostira  do  Črnega 
morja.  Kadar  nastane  zima,  gredo  k  rekam, 
da  tu  love  ribe.  Njih  dežela  ima  mnogo 
gozdov  in  tekočih  voda;  tla  so  močvirnata, 
vendar  je  tudi  dosti  rodovitne  zemlje.  Po 
veri  so  malikovalci.  Njih  knez  ima  pod 
seboj  20.000  konjikov,  ki  mu  vsi  morajo 
biti  pokorni.  Madjari  gospodujejo  sosednjim 

Slovanom,  nalagajo  jim  davke  in 
ravnajo  z  njimi,  kakor  z  ujetniki.  Na- 
padajo jih,  love  in  potem  tirajo  v 
mesto  Karch,  pristanišče  ob  Črnem 
morju,  kjer  jih  zamenjavajo  grškim 
trgovcem  za  žamet,  pisane  preproge 
in  drugo  blago.  —  Iz  tega  sporočila 
vidimo,  da  so  Madjari  s  Slovani  prav 
tako  ravnali,  kakor  prej  Obri,  in 
da  so  oni  pozneje  zanesli  sramotno 
kupčijo  s  slovanskimi  sužnji  na  adri- 
jansko  obal. 

Ko  je  bil  sveti  Metod  nadškof 
panonsko-moravski,  so  bivali  Madjari 
še  vedno  ob  Črnem  morju,  vendar  so 
se  večkrat  prikazovali  na  mejah  fran- 
kovskega  cesarstva.  Legenda  pripo- 
veduje, da  je  hotel  neki  ogrski  kralj, 
ko  je  prišel  do  donavske  strani,  videti 
Metoda.  Nekateri  iz  Metodovega  sprem- 
stva so  sicer  temu  odsvetovali,  češ, 
da  bi  ne  bilo  varno  iti  tja.  Toda 
Metod  se  ni  dal  preplašiti  in  je  šel 
k  njemu.  Kralj  ga  je  sprejel  s  častjo 
in  veseljem.  Pogovarjal  se  je  z  njim 
modro,  kakor  se  spodobi  takim  možem, 
in  ga  odpustil  ljubeznivo  z  mnogimi 
darovi.  Pred  odhodom  ga  je  še  po- 
ljubil in  mu  rekel:  „Spominjaj  se  me 
vedno,  častiti  oče,  v  tvojih  svetih  mo- 
litvah." Navzlic  tej  prijaznosti  do 
slovanskega  apostola  se  ogrski  vla- 
dar in  tudi  njegovi  podložniki  še  dolgo 
niso  pokristjanili. 

Nova  doba  v  življenju  madjar- 
skega  naroda  se  je  pričela,  ko  jih  je 
vzhodnofrankovski  vladar  Arnulf  po- 
vabil v  Panonijo,  da  bi  mu  pomagali 
v  njegovih  bojih  z  Moravani.  Že  leta 
892.,  ko  se  je  Arnulf  vojskoval  s 
Svetopolkom,  so  se  mu  pridružili 
Madjari  in  so  z  ognjem  in  mečem  pu- 
stošili po  Moravi.  Do  stalne  naselitve 
tedaj  še  ni  prišlo.  Madjari  so  se  po 
tem  vojnem  pohodu  zopet  povrnili  v 
svoja  bivališča  ob  Črnem  morju.  Prav 
tako  so  tudi  1.  894.  le  mimogrede  pri- 
hrumeli črez  Donavo  in  opustošili 
Panonijo.  A  med  tem,  ko  je  velik  del 

madjarske  vojske  na  tujem  ropal  in  moril,  so  se  Bolgari  v  družbi 
s  Pečenegi  polastili  njihove  domače  dežele.  Ko  se  je  madjarska 
vojska  vrnila,  je  našla  močne  sovražne  trume  v  njej.  Zdaj  so  si 
morali  Madjari  drugod  iskati  bivališč.  Leta  895.  ali  pa  896.  so  udrli 
v  ogrsko  nižino  in  se  naselili  ob  reki  Tisi  in  njenih  pritokih. 

Prihod  tega  divjega  ljudstva  v  Panonijo  je  bil  za  Slovence 
velika  nesreča.  Po  Ogrskem  in  Erdeljskem,  katero  deželo  so  si  zdaj 
Madjari  osvojili,  so  takrat  prebivali  večinoma  Slovani,  le  malo  je 
bilo  med  njimi  nemških  naseljencev.  Pričakovati  je  bilo,  da  nastane 
tu  velika  slovanska  država.  Pribinova  in  Kocelova  državica  ob 
Blatenskem  jezeru  je  bil  že  nadepoln  pričetek  za  tak  razvoj.  Ko  so 
pridrli  Madjari,  je  kralj  Arnulf  leta  890.  ta  del  Panonije  podelil 
hrvaškemu  vojvodu  Braslavu,  da  bi  ga  branil  pred  njihovimi  napadi. 
Toda  tudi  ta  slovenski  otok  je  izginil  v  madjarski  povodnji.  Madjari 
so  slovansko  prebivalstvo  večinoma  pomorili,  deloma  pregnali  iz 
dežele,  deloma  pa  zasužnjili.  Le  na  jugozahodnem  delu  Ogrske,  med 
Muro  in  Rabo,  so  se  do  danes  ohranili  ostanki  teh  panonskih  Slovencev. 

S  slovenskim  življem  so  iztrebili  Madjari  tudi  krščanstvo  in 
cerkveno  uredbo  Metodovo.  Leta  900.  so  poročali  bavarski  škofje 
papežu  Janezu  IX. :  „Ogri  so  nas  napadli,  odpeljali  nekatere  kot 
jetnike,  druge  umorili,  tretje  z  lakoto  in  žejo  po  ječah  usmrtili  in 
jih  tako  brezštevilno  uničili.  Plemenite  može  in  poštene  žene  so 
odvedli  v  sužnost,  požgali  so  božje  cerkve  in  razdejali  vsa  poslopja 
tako,  da  v  celi  Panoniji,  naši  največji  pokrajini,  ni  ne 
ene  cerkve.  Lahko  Vam  (papežu)  od  Vas  postavljeni  škofje  povedo, 
ako  hočejo  priznati  resnico,  koliko  dni  so  potovali  in  niso  videli 
drugega,  kakor  opustošeno  zemljo."  Ljudstvo  je  bilo  brez  cerkvi 
in  brez  duhovnikov.  Vendar  se  je  zvesto  držalo  krščanskih  navad 
in  svetih  resnic.  Ko  so  proti  koncu  desetega  stoletja  zopet  prišli 
misijonarji  na  Ogrsko,  so  našli  ondi  še  mnogo  skrivnih  kristjanov. 

Posebno  usodno  je  bilo  za  slovenske  dežele,  ker  so  Madjari, 
komaj  da  so  se  nekoliko  udomačili  v  novi  domovini,  pričeli  ropati 
in  pleniti  po  bližnjih  in  daljnih  pokrajinah.  Dvajsetkrat  so  napadli 
Nemčijo,  sedemkrat  Italijo,  dvakrat  so  prihrumeli  v  bizantinsko  državo, 
štirikrat  so  prišli  na  sedanja  francoska  tla  in  enkrat  so  prekoračili 
celo  Pireneje.  Pot  v  te  pokrajine  pa  je  vodila  preko  slovenske  zemlje 
in  madjarska  povodenj  se  je  dr  vila  skoraj  leto  za  letom  črez  naše 
kraje,  puščajoč  za  seboj  razvaline  in  pogorišča. 

Najbolj  je  mikala  madjarsko  pohlepnost  bogata  Italija.  Slišali  so 
menda,  da  je  ta  dežela  zelo  rodovitna  in  da  bi  se  moglo  tamkaj 
naropati  mnogo  plena.  Zato  so  že  1.  898.  tja  poslali  nekaj  čet,  ki  naj 
bi  si  ogledale  zemljo  in  pripravljale  pot  za  poznejše  pohode.  Meseca 
avgusta  1.  899.  pa  so  z  veliko  vojsko  udarili  v  Italijo,  premagali  so 
krščanvske  čete  pri  reki  Brenti,  potem  pa  so  se  vsuli  po  Beneškem 
in  Lombardiji  in  prišli  celo  do  Velikega  sv.  Bernarda.  Požgali  in 
oropali  so  mnogo  vasi  in  mest.  Ostali  so  v  Italiji  tudi  naslednjo  zimo 
in  pomlad.  Akvilejska  škofija,  kateri  je  pripadalo  mnogo  slovenskih 
pokrajin,  je  vsled  teh  roparskih  pohodov  zelo  trpela.  Vse  tedanje 
listine  tožijo   o   strašnem  razdejanju.  Slavni  Štivanski  samostan  pri 

Devinu,  katerega  so  obiskovali  Slovenci  od  blizu  in  daleč,  se  je  zrušil 
v  prah,  prav  tako  samostan  sv.  Martina  v  Belinju  in  še  mnogo  drugih 
svetih  hramov.  O -napredku  krščanstva  med  Slovenci  ob  takih  raz- 
merah ni  bilo  govora,  akvilejska  cerkev  je  bila  preslaba,  da  bi  mogla 
nadaljevati  misijonsko  delo,  in  ljudstvo  je  menda  večinoma  padlo 
nazaj  v  staro  poganstvo. 

Pri  svojih  pohodih  v  Italijo  so  Madjari  uporabljali  staro  rimsko 
cesto,  ki  je  vodila  iz  Panonije  črez  Ptuj,  Celje,  Emono  (Ljubljano), 
Logatec,  Hrušico  in  Vipavsko  dolino.  Od  Vipavske  doline  naprej 
so  jo  udarili  proti  zahodu  po  takozvani  „Ogrski  cesti".  Zato  so 
pokrajine  ob  tej  rimski  cesti:  Spodnje  Štajersko,  Kranjsko,  Goriško 
največ  trpele. 

Spomladi  1.  901.  so  napadli  Karantanijo,  vendar  jim  tedaj  bojna 
sreča  ni  bila  mila.  Na  velikonočno  soboto,  11.  aprila,  so  bili  pre- 
magani in  so  se  morali  vrniti  domov.  Tem  usodnejši  je  bil  padec 
velikomoravskega  kraljestva,  ki  je  v  letih  904.  in  906.  postalo  žrtev 
madjarske  nasilnosti  in  zlasti  strašni  poraz  bavarske  vojske  dne 
6.  julija  1.  907.  V  tej  bitki,  ki  je  za  pol  stoletja  odločila  usodo  naših 
dežel,  so  padli:  solnograški  nadškof  Teotmar,  brižinski  škof  Uto, 
briksenški  škof  Caharija  in  bavarski  vojvoda  Luitpold.  Zdaj  je  pre- 
nehala oblast  Frankov  nad  vzhodnimi  mejnimi  deželami,  ki  so  bile 
popolnoma  prepuščene  madjarski  ropaželnosti.  Vzhodna  mejna  grofija 
in  tudi  druge  marke,  katere  so  bili  Franki  ustanovili  na  Kranjskem 
in  Štajerskem,  izginejo  in  se  šest  desetletij  ne  omenjajo  v  zgodovini. 

Nekoliko  boljša  je  bila^  usoda  Slovencev  po  goratih  krajih  na 
Koroškem  in  na  Zgornjem  Štajerskem.  Ti  so  bili  dokaj  oddaljeni 
od  tistih  glavnih  cest,  po  katerih  so  se  navadno  drvile  madjarske 
čete.  Tudi  se  madjarski  konjiki  niso  mogli  tamkaj  tako  lahko  kretati 
in  uspešno  vojskovati,  kakor  po  italski  nižavi  ali  bavarski  planoti. 
In  slednjič  v  Karantaniji  ni  bilo  iskati  bogatega  plena.  Zato  se  je 
tukaj  vzdržala  redna  frankovska  oblast.  Omenjajo  se  karantanski 
vojvodi  Arnulf,  Perhtold,  Henrik.  Tudi  ki-ščanstvo  se  je  tu  bolje 
ohranilo,  kakor  na  jugozapadu.  Solnograški  nadškof  je  so  večkrat 
obiskali  Karantanijo.  Adalbert  je  imel  1.  927.  celo  cerkveni  zbor  pri 
Gospej  Sveti.  Sicer  so  pa  pokrajinski  škofje  (Salomon,  Engelfrid, 
Alarik,  Dietrih,  Gotabert)  oskrbovali  cerkvene  zadeve. 

Veliki  roparski  pohodi  Madjarov  so  trajali  približno  do  srede 
desetega  stoletja.  Leta  955.  pa  je  nemški  cesar  Oto  I.  v  tridnevni 
bitki  na  leškem  polju  pri  Avgsburgu  njihove  čete  popolnoma  potolkel. 
Tega  strašnega  udarca  Madjari  niso  mogli  preboleti.  Spoznali  so, 
da  sredi  evropskih  narodov  ne  morejo  več  živeti  od  ropa  in  nasilstva, 
temveč  se  morajo  Ydati  mirnemu  in  stalnemu  življenju.  Njihovi 
vladarji  Geza  in  sv.  Štefan  so  jih  tudi  napeljevali  na  to  pot.  Učitelji 
omike  in  izobrazbe  pa  so  jim  bili  Slovani.  Od  njih  so  se  naučili 
poljedelstva,  živinoreje  in  raznih  obrti.  To  pričajo  še  danes  slovenske 
besede,  katerih  je  vse  polno  v  madjarščini  in  s  katerim  so  imenovali 
prej  neznane  stvari,  na  pr.  poljsko  orodje,  obrti,  dneve  itd. 

Bitka  na  leškem  polju  je  za  slovensko  zgodovino  važen  mejnik, 
ker  zaključuje  ono  tristoletno  dobo,  ko  so  bile  naše  zemlje  izpostav- 

Ijene  navalom  barbarskih  narodov:  Obrov,  Madjarov,  in  so  morali 
naši  pradedje  stati  na  braniku  za  evropske  narode.  Ako  so  vsled 
tega  zaostali  za  drugimi  narodi,  ki  so  živeli  v  ugodnejših  razmerah 
in  se  prostejše  razvijali,  kdo  bi  jim  mogel  v  zlo  šteti?  Ta  bitka  je 
pa  tudi  odprla  novim  nemškim  naselnikom  vrata  med  Slovence. 


Grad  Sovnek. 


Spomin  na  boje  z  Obri  in  Madjari  se  je  trajno  vtisnil  tudi 
ljudski  duši.  V  pesmih  in  narodnih  pripovedkah  o  „pesoglavcih"  in 
„polkonjih",  ljudeh,  ki  imajo  zgoraj  človeško,  od  pasu  pa  konjsko 
podobo,  ali  pa  živalski  obraz,  še  živ^  spomini  na  drzne  jezdece 
s  spačenimi  obrazi,  golo  glavo  in  dolgimi  kitami,  ki  so  lovili  kristjane, 
jim  trgali  srce  iz  prsi  in  pili  njihovo  kri. 

10.  Velika  Karantanija  in  njene  obmejne 

pokrajine. 

Potreba  močne  državne  obrambe  proti  Madjarom  je  imela  za 
Slovence  zlasti  eno  važno  posledico,  da  se  je  zopet  pojavilo  edinstvo 
slovenskih  dežel  z  novoustanovljeno  Veliko  Karantanijo. 

Cesar  Oton  L  je  leta  952.  združil  vse  dežele  od  Donave  pa  do 
Adrije,  in  do  italijanskih  rek  Mincio  in  Po  v  eno  upravno  celoto, 
Karantanijo,  in  jo  povzdignil  v  Vojvodino.  Poleg  stare  Karantanije 
je  nova  Vojvodina  obsegala  tudi  Furlanijo,  Veronsko  marko  in  Istro. 
Imela  je  zlasti  namen,  da  varuje  obmejne  pokrajine  pred  roparskimi 
napadi  Madjarov  in  jim  zabranjuje  dohod  v  Nemčijo  in  Italijo. 

Izprva  je  bila  nova  povečana  Karantanija  še  združena  z  Vojvo- 
dino Bavarsko  in  podložna  istemu  vladarju.  Prvi  ji  je  načeloval 
vojvoda  Henrik  L,  brat  cesarja  Otona,  ki  si  je  moral  v  furlanskih 
pokrajinah  s  silo  priboriti  vdanost  in  pokorščino.  Po  njegovi  smrti 
(1.  955.)  je  podedoval  obe  Vojvodini  njegov  sin  istega  imena,  znan  po 
priimku  Henrik  II.  Prepiralec  (der  Zanker). 

Ko  je  oče  umrl,  je  bil  mladi  vojvoda  še  deček,  in  mesto  njega 
je  vladala  začasno  njegova  mati  Judita,  katero  je  s  svojim  svetom 
podpiral  freisinški  škof  Abraham.  To  je  bilo  povod,  da  je  vedno 
bolj  naraščal  vpliv  freisinške  cerkve  v  Karantaniji  in  si  je  tamkaj 
pridobila  mnogo  posestev.  Mladi  vojvoda  je  imel  pod  svojo  oblastjo 
obsežne  dežele,  večje  kakor  drugi  nemški  knezi,  in  ni  se  čuditi,  če 
se  mu  je  že  zgodaj  vzbudila  želja,  postati  neodvisen  vladar  na  svojem 
ozemlju.  Mati  Judita  in  škof  Abraham  sta  to  željo  še  gojila.  Lahko 
je  bilo  za  take  namere  pridobiti  Bavarce,  med  katerimi  je  še  živel 
spomin  na  domače  vladarje,  Tasila  in  njegove  prednike.  Tudi  slo- 
vensko prebivalstvo  Karantanije  je  upalo  od  bavarskih  vojvod  večje 
samostojnosti  in  se  jim  rado  pridružilo  v  boju  proti  nemškim  ce- 
sarjem. Henrik  je  sklenil  še  zvezo  s  češkim  vojvodom  Miečislavom, 
da  se  tako  s  slovansko  pomočjo  osvobodi  cesarjeve  nadvlade.  Toda 
cesar  Oton  II.  je  kmalu  zvedel  o  naklepih  bavarskega  vojvode  in  je 
leta  976.  Henrika  II.  odstavil. 

Zdaj  je  prišlo  do  ločitve  Karantanije  od  Bavarske.  Nemški 
cesarji  niso  več  pustili,  da  bi  en  sam  vojvoda  združeval  toliko  oblast 
v  svoji  roki,  ker  jim  je  utegnila  biti  nevarna.  Zato  je  cesar  Oton  11. 
1.  976.  odcepil  Karantanijo  z  Veronsko  in  Akvilejsko  marko  od  Ba- 
varske in  jo  povzdignil  v  samostojno  vojvodino,  ki  je  bila  neposredno 
cesarju  podložna.  Pa  tudi  pri  karantanskih  vojvodih  opazujemo  v 
naslednjih  letih  ono  stremljenje  po  neodvisnosti,  kakor  prej  pri 
bavarskih. 

Že  prvi  karantanski  vojvoda  Henrik  III.  Mlajši  se  je  v  ta 
namen  združil  s  prejšnjim  odstavljenim  bavarskim  Henrikom  in  iz- 
kušal  dobiti  še  druge  zaveznike  proti  cesarju.  Tudi  njemu  se  naklep 
ni  posrečil;  izgubil  je  le  svoje  dežele  (1.  977.). 

Zgodovina  slov.  naroda.  •  5 

Za  istimi  cilji  je  hrepenel  vojvoda  Adalbero  iz  rodu  Epen- 
štajncev,  ki  je  vladal  v  Karantaniji  1.  1012. — 1036.  Adalbero  je  iskal 
zaslombe  pri  Hrvatih  in  sklenil  zvezo  celo  s  polabskimi  Slovani,  da 
se  otrese  nemške  nadvlade.  Ko  je  1.  1035.  pričel  upor,  je  prišlo  v 
Karantaniji  med  njegovimi  in  cesarjevimi  privrženci  do  krvavih  bojev. 
Skoraj  gotovo  sta  v  teh  bojih  padla  sinova  krške  grofice  Heme. 
Adalbero  je  podlegel  in  zbežal  v  svoj  grad  Eresburg  na  Bavarsko, 
kjer  je  črez  tri  leta  umrl  (1039). 

V  Karantaniji  so  si  zdaj  sledili  na  vojvodskem  prestolu  razni 
nemški  plemiči,  tako  švabski  grof  Welf  (1047 — 1056),  Konrad  III. 
Lotarinški  (1056—1061)  in  Bertold  iz  Zahringena  (1061—1077).  Toda 
nobeden  izmed  njih  si  ni  pridobil  ugleda  in  vpliva  v  deželi.  Proti 
koncu  11.  stoletja  je  prešlo  vojvodstvo  zopet  v  oblast  Epenštanjcev, 
ki  so  je  obdržali,  dokler  ni  rod  izmrl  (1.  1122.). 

Jedro  velike  državne  skupine,  ki  jo  je  ustvaril  cesar  Oton  I. 
leta  952.,  je  bila  starodavna  Karantanija.  Obsegala  je  poleg^  sedanje 
Koroške  še  Pustriško  dolino  na  Tirolskem  in  del  Gornje  Štajerske. 
Okoli  tega  središča  pa  so  se,  nalik  utrdbam,  vrstile  mejne  grofije  ali 
„marke",  ki  so  bile  vojaško  urejene  in  zavarovane. 

Na  severu,  ob  Donavi,  je  iznova  oživela  „Vzhodna  marka". 
Tu  se  1.  972.  omenja  mejni  grof  Burkhard,  za  njim  Luitpold.  L.  976. 
pa  je  je  dobil  v  posest  grof  Leopold  iz  rodu  Babenberžanov,  ki  so 
poslej  ondi  vladali  skoraj  tri  sto  let  (do  1.  1246.) 

Ob  Muri  je  bila  okoli  leta  970.  ustanovljena  „Karantanska 
marka",  pozneje  imenovana  „Zgornja  marka".  Prvi  mejni  grof,  ki 
jo  je  upravljal,  je  bil  Markward  Epcnštajnski.  Okoli  1,  1050.  je  dobil 
to  pokrajino  Otokar  grof  Travenski,  ki  se  je  imenoval  po  svojem 
gradu  Štajer  (v  sedanji  Zgornji  Avstriji),  tudi  grof  štajerski.  To  ime 
se  je  preneslo  tudi  na  pokrajino,  katero  je  Otokar  upravljal.  Zato 
se  je  „Karantanska  marka"  pozneje  imenovala  „Štajerska  marka". 
Dežela  je  dobila  ime  od  vladarske  rodbine,  ki  je  v  njej  gospodovala. 
Ozemlje  te  mejne  grofije  se  je  hitro  širilo.  L.  1122.  so  podedovali 
štajerski  grofi  po  izmrlem  rodu  koroških  Epenštajncev  velik  del 
Gornjega  Štajerja,  leta  1148.  pa  tudi  mnogo  sveta  okoli  Maribora  in 
Ptuja.  Vez  med  Karantanijo  in  Štajersko  je  bila  vedno  rahlejša  in 
je  popolnoma  prejenjala,  ko  je  cesar  Friderik  I.  1.  1180.  mejno  grofijo 
štajersko  povzdignil  v  samostojno  Vojvodino. 

Pokrajine  ob  Savinji  in  Savi  so  bile  združene  v  „Spodnjo 
ali  Savinjsko  marko".  Nahajamo  jo  že  v  začetku  9.  stoletja, 
ko  jo  je  upravljal  bavarski  grof  Salachon.  Med  njegovimi  nasledniki 
se  omenja  slovenski  plemič  Volkun  (Waltunc),  ki  je  imel  posestva 
pri  Rajhenburgu  ob  Savi.  Za  časa  madjarske  nadvlade  je  Savinjska 
marka  izginila,  pa  je  na  novo  oživela,  ko  je  bilo  treba  na  ogrski 
meji  z  močno  vojaško  granico  zajeziti  navale  ropaželjnih  sosedov. 
Upravo  so  zdaj  dobili  grofi  Seliški,. ki  so  imeli  svoj  sedež  v  Celju. 
Za  svojo  zvesto  stražo  na  meji  so  bili  od  cesarjev  bogato  obdarovani. 
Cesar  Oton  II.  je  daroval  grofu  Viljemu  I.  iz  rodbine  Seliče-Breže 
nekaj  zemljišč  pri  Vitanju.  Njegov  sin  Viljem  II.,  soprog  krške 
grofice   Heme,  je  prejel   od   cesarja  Henrika   II.  še    obsežnejša   po- 

sestva  pri  Kozjem,  Koprivnici,  Hodinju  in  Voglejni.  Ko  je  z  blaženo 
Hemo  izmrl  rod  grofov  Seliških,  je  prešla  uprava  „Savinjske  marke" 
in  tudi  del  njihove  zasebne  lastnine  na  grofe  Plajenske^  Omenjajo 
se  Askuin,  Starkhand  I.  in  II.  Koroški  vojvoda  Henrik  Šponhajmski 
je  1.  1123.  tem  plemičem  vzel  oblast  nad  „Savinjsko  marko",  vendar 
jih  ni  mogel  izriniti  iz  dežele.  Njihov  glavni  grad  je  bil  poslej 
Sovnek  in  kmalu  so  se  kot  plemiči  sovneški  dvignili  do  nove 
veljave. 

Ves  svet  južno  od  Karavank  tja  do  dolenjskega  Snežnika  in 
hrvaške  meje  je  pripadal  ,,Kranjski  marki".  Izmed  kranjskih 
mejnih  grofov,  ki  so  menda  imeli  svoj  sedež  v  Ljubljani  ali  v  Kranju, 
se  omenjajo  v  listinah  Popo,  Waltilo,  Eberhard,  Udalrik. 


Stara  Škofja  Loka. 


Notranjsko  s  Krasom  in  Primorjem  je  pripadalo  „Istrski 
marki".  Tudi  ta  upravna  skupina  ima  svoj  začetek  v  dobi  Karola 
Velikega,  v  čigar  imenu  je  vojvoda  Ivan  gospodoval  nad  Istro 
1.  804.  Karantanski  vojvodi  so  „Istrsko  marko"  obnovili  in  jo  tesno 
priklenili  nase.  Navadno  so  izročili  upravo  svojemu  drugorojenemu 
sinu,  ki  je  stoloval  v  Kopru.  A  poleg  oblasti  mejnih  grofov  se  je  v 
Istri  razvila  že  v  10.  stoletju  svetna  oblast  cerkvenih  knezov.  Akvi- 
lejski  patriarhi  so  dobili  posestva  v  Milah,  Kopru,  Izoli;  poreški 
škofje  črez  mesto  Poreč  in  njegovo  okolico  daleč  v  notranje  pokra- 
jine dežele.  Puljski  škof  je  bil  neodvisen  gospodar  v  grofiji  „Po- 
lesini",  to  je  v  puljski  okolici. 

Goriško  je  bilo  izprva  del  Furlanije  in  je  z  njo  vred  pripa- 
dalo „Veronski  marki".  Toda  kmalu  se  je  razvila  posebna  grofija 
goriška,  ki  je  bila  nekaj  časa  v  posesti  koroških  vojvodov  iz  rodbine 

Epenštajncev.  Markvard  III.  je  bil  prvi,  ki  si  je  okoli  1.  1030.  pri  vzel 
naslov  „grof  goriški".  Kakor  Istra,  tako  je  bila  tudi  goriška  grofija 
namenjena  mlajšim  sinovom  koroških  vojvodov,  ki  so  jo  zopet  prepu- 
stili kakemu  drugemu  sorodniku,  ako  so  slučajno  sami  zasedli  voj- 
vodski  prestol.  Na  ta  način  je  prešla  1.  1090.  v  posest  pustriških 
grofov  (Pustertaler  Grafen),  ki  so  se  iz  Tirolske  preselili  v  solnčne 
pokrajine  ob  Soči,  si  postavili  grad  na  gorici  blizu  te  reke  in  se 
poslej  imenovali  edinole  „G  o  r  i  š  k  e   g  r  o  f e". 

Vse  imenovane  marke  so  bile  izprva  v  tesni  zvezi  s  Karantanijo, 
in  njih  grofi  so  bili  podložni  karantanskim  vojvodom.  Ti  so  večkrat 
mejne  pokrajine  tudi  sami  upravljali.  Toda,  ko  je  minila  nevarnost  od 
strani  Madjarov,  ko  je  oblast  mejnih  grofov  postala  dedna  in  so  si 
nekatere  plemiške  družine  pridobile  v  teh  krajih  mnogo  lastne  zemlje, 
tedaj  se  je  pri  njih  pojavila  težnja  po  neodvisnosti.  Od  Velike  Ka- 
rantanije  se  je  najprej  ločila  „Vzhodna  marka",  za  njo  štajerska  in 
savinjska.  Tudi  na  jugu  so  se  izpremenile  razmere,  ko  so  akvi- 
lejski  patriarhi  postali  svetni  vladarji  v  Furlaniji,  Istri  in  Kranjski. 

Akvilejska  cerkev  je  dobila  že  v  10.  stoletju  od  nemških  ce- 
sarjev mnogo  pravice  in  posestev.  L.  1001.  ji  je  podelil  cesar  Oton  III. 
polovico  vse  zemlje  med  Sočo,  Vipavo,  Devinom  in  Alpami.  Nekaj 
desetletij  pozneje  (1027)  je  Konrad  II.  vsa  akvilejska  posestva  izločil 
iz  Koroške  vojvodine  in  patriarhu  priznal  knežje  dostojanstvo.  Zlasti 
se  je  pod  patriarhom  Poponom  množila  posest  in  veljava  akvilejske 
cerkve.  Leta  1028.  mu  je  podelil  cesar  Konrad  ves  Kras  z  Vipavo, 
Postojno,  Cirknico,  Ložem  in  vso  zemljo  tja  do  Reke.  S  takimi 
pridobitvami  je  rastel  tudi  politični  vpliv  in  se  je  pripravljala  pot 
vladarski  oblasti. 

To  oblast  je  dosegel  patriarh  Sigehard.  Bil  je  nemškega  rodu 
in  je  bil  pričujoč  na  državnih  zborih  v  Openhajmu  in  Trieru  kot 
papežev  poslanec.  Sigeharda  je  cesar  Henrik  IV.  dobil  na  svojo 
stran,  ko  se  je  razvnel  med  njim  in  papežem  Gregorijem  VIL  boj  za 
cerkvene  pravice,  boj  za  neodvisnost  katoliške  cerkve  od  svetne 
oblasti,  boj  proti  korupciji,  ki  se  je  s  pomočjo  svetnih  vladarjev 
vrivala  v  svetišče.  Sigehardu  plačana  kupna  cena  je  bila  velika. 
Cesar  mu  je  dal  furlansko  grofijo  z  listino  pisano  v  Paviji  in  pozneje 
mu  je  podaril  istrsko  grofijo  in  kranjsko  marko  (1.  1077.). 

Res,  da  ni  hvaliti  patriarha  Sigeharda  zaradi  njegovega  obna- 
šanja. Vendar  so  tako  patriarhi  postali  svetni  vladarji  črez  južni  del 
slovenskega  ozemlja.  Podložen  jim  je  bil  ves  svet  od  Livnice  in 
Piave  na  Furlanskem  pa  do  hrvaške  meje,  od  Adrije  do  Karavank. 
Cerkvena  država  akvilejska  se  je  vzdržala  par  stoletij.  Bila  je  poleg 
koroškega  vojvodstva  največja  upravna  skupina  na  slovenskih  tleh. 
Vendar  ni  bila  nikdar  posebno  utrjena.  Patriarhova  oblast  ni  mogla 
zabraniti,  da  ne  bi  razne  plemiške  rodbine  dobile  obsežnih  posestev 
na  Kranjskem,  Goriškem,  v  Istri  in  tamkaj  svojevoljno  gospodarile. 
Zato  se  je  zgodovinski  razvoj  poslej  vršil  v  znamenju  razkosavanja 
slovenske  zemlje. 


Brcže  na  Koroškem  v  16.  stoletju. 


11.   Kako  so  Nemci  prišli  v  deželo. 

v  sedmem  in  osmem  stoletju  so  imele  vse  vzhodne  alpske 
dežele,  od  izvira  reke  Drave  do  panonske  nižave,  od  Donave  pa  do 
Adrije  enotno  slovensko  prebivalstvo,  ,,Slovenija",  ,,Domovina 
Slovanov"  imenujejo  stare  listine  vso  to  obsežno  deželo,  in  njeni 
deli  so  bili  prav  tako  pokrajine  ob  reki  Aniži  in  Ipuši  v  Spodnji  in 
Zgornji  Avstriji,  kakoi"  Lurnsko  polje  na  zapadnem  Koroškem, 
Dudlebski  okraj  na  vzhodnem  Štajerskem,  Kranjska  in  Primorje. 

To  enotno  prebivalstvo  se  je  ohranilo,  dokler  so  Slovenci  bili 
samostojni.  Ko  so  pa  prišli  1.  788.  pod  frankovsko  oblast,  se  je  pri- 
čelo tisto  počasno  pa  vztrajno  poncmčevanje  slovenskih  dežel,  ki  je 
trajalo  do  konca  srednjega  veka  in  nam  odvzelo  skoraj  polovico 
one  zemlje,  ki  je  bila  lastnina  naših  pradedov. 

Omenil  sem  že,  da  so  bili  Slovenci  na  ozemlju,  ki  so  ga  bili 
zasedli,  primeroma  redko  naseljeni.  Vendar  je  bila  velika  razlika 
glede  na  posamezne  pokrajine.  Splošno  smemo  reči,  da  je  bila 
gostost  prebivalstva  največja  na  jugu  in  jugovzhodu,  torej  v  tistih 
krajih,  kjer  se  je  slovenski  živelj  ohranil  do  danes.  Proti  severu 
in  zapadu  pa  so  bile  slovenske  naselbine  čedalje  redkejše. 

Ob  Donavi  jih  sicer  nahajamo  na  obeh  straneh,  tudi  ob  reki 
Aniži,  Ipuši,  Erlafu,  Traguši.  A  po  teh  pokrajinah  je  bilo  tudi  še 
mnogo  močvirja  in  neprodirnih  gozdov,  katere  Slovenci  niso  obdelali. 
To  stran  Severnika  (Semmering)  splošno  označuje  •  sicer  povodje 
Drave,  Mure,  Save  obseg  slovenske  zemlje.  Pa  tudi  tukaj  so  se 
Slovenci  precej  izogibali  obližja  glavnih  rek,  deloma  iz  strahu  pred 
povodnjo,  deloma  pa  tudi  zato,  ker  so  se  po  ravninah  gibali  zapo- 
redoma razni  bojni  pohodi  in  tod  ni  bilo  mogoče  graditi  domov  in 
vasi.    Raje  so   prislonili   svoje   vasi   na  prisojna   gorska   pobočja   v 

stranskih  dolinah,  kjer  so  včasih  prodrli  prav  daleč  v  gorovje.  Zato 
je  bilo  v  stari  Sloveniji  prostora  dovolj,  kjer  sta  lahko  sekira  in 
plug  nemškega  naseljenca  zastavila  svoje  delo. 

Prve  čete  bavarskih  kmetov  so  prišle  na  slovensko  ozemlje 
po  zmagoslavnih  bojih  cesarja  Karola  proti  Obrom  1.  796.  V  teh 
vojskah  so  bili  Obri  skoraj  popolnoma  iztrebljeni,  pa  tudi  mnogo 
Slovanov  pokončanih.  Veliki  kosi  obdelane  zemlje  po  ogrski  nižavi 
so  prešli  po  vojnem  pravu  v  oblast  Frankov,  a  še  več  je  bilo  ne- 
obdelane. Karol  je  podaril  te  pokrajine  svojim  vojakom,  ki  so  se 
ondi  naselili,  začeli  trebiti  gozdove,  obdelavati  zemljo,  pa  hkrati 
bili  tudi  močna  mejna  straža  proti  obrskim  napadom.  O  tem  na- 
seljevanju poroča  kratko  brezimni  bavarski  zgodopisec:  „Ko  je  Karol 
vrgel  Obre  nazaj,  so  pričeli  v  pokrajinah,  iz  katerih  so  bili  Obri 
izgnani,  Slovani  in  Bavarci  prebivati  in  se  množiti." 

Drugače  je  bilo  s  ponemčevanjem  v  Karantaniji.  Te  pokrajine 
si  Franki  niso  v  vojski  osvojili,  temveč  je  sama  radovoljno  priznala 
njihovo  oblast.  Zato  tudi  zemlja  ni  postala  kraljeva  lastnina,  temveč 
je  ostala  še  dalje  v  posesti  slovenskih  gospodarjev.  Nemško  na- 
seljevanje je  bilo  nekoliko  počasnejše,  a  tem  vztrajnejšc  in  uspeš- 
nejše. In  posebno  značilno  je,  da  se  je  to  naseljevanje  vršilo  v 
znamenju  veleposestva  in  plemstva. 

Mejni  in  okrožni  grofi,  katere  so  Franki  pošiljali  v  Vzhodno 
mejno  grofijo,  v  Furlansko  marko  in  drugam,  so  dobili  v  svojih 
okrožjih  mnogo  neobdelane  zemlje  ali  zaplenjenih  posestev  od  cesarja 
v  dar  in  postali  veleposestniki  v  deželi.  Tako  sta  imela  mejna 
grofa  Ratbod  in  Viljem  mnogo  posesti  med  Anižo  in  Rabo.  Na  Ko- 
roškem so  imeli  mnogo  gradov  in  zemlje  nemški  cesarji  sami.  In 
kralj  Arnulf  je  podelil  leta  895.  svojemu  zvestemu  Volkunu  (Wal- 
tunu)  zemljo  v  Trušenjski  dolini  in  na  Dješki  gori  na  Koroškem, 
dalje  Rajhenburg  in  Krško  ob  Savi  in  posestva  ob  Ingeringu  na 
Štajerskem.  Tuji  plemiči  so  na  svojih  posestvih  naseljevali  nemške 
podložne  kmete  in  vpeljali  nemški  način  gospodarstva.  Za  prvo 
kolonijo  je  sledila  kmalu  druga  in  tretja.  In  v  par  letih  je  bila  na- 
pravljena močna  zagozda  tujega  življa  med  Slovenci.  Poleg 
nemških  plemičev  se  imenujejo  sicer  izprva  tudi  nekatere  slovenske 
plemiške  rodbine,  ki  so  imele  velika  posestva.  Grof  Vitogoj  je  imel 
okoli  leta  859.  mnogo  zemlje  v  Admontski  dolini  na  Zgornjem  Šta- 
jerskem in  Spodnji  Avstriji,  grof  Svetopolk  pa  v  Krki  na  Koroškem. 
Tudi  Pribina  in  Kocel  sta  dobila  mnogo  posestev  od  nemških  ce- 
sarjev v  dar.  Vendar  slovenski  posestniki  v  poznejših  časih  čedalje 
bolj  ginejo.  Kmalu  so  bile  le  bavarske  in  frankovske  rodbine  pri 
nas  lastniki  gradov  in  veleposestva. 

Poleg  svetnih  veljakov  so  dobile  posebno  mnogo  slovenske 
zemlje  v  dar  nemške  cerkve. 

Iz  Bavarskega  je  prišlo  najprej  krščanstvo  med  nas.  A  sa- 
mostani in  misijonska  središča  niso  razširjala  le  verskih  resnic  in 
verskega  življenja,  temveč  so  tudi  mnogo  storila  za  obdelovanje 
zemlje,  iztrebljenje  gozdov  in  razširjanje  umnega  poljedelstva.  Za  vse 
te  zasluge  so  jih  nemški  cesarji,   grofi,  pa   tudi  drugi  zasebniki  slo- 

venske  in  nemške  narodnosti  bogato  obdarovali  s  posestvi.  Značilen 
zgled  te  vrste  je  benediktinski  samostan  ob  Kremzi,  Kremsmiin- 
ster.  Ustanovil  ga  je  bavarski  vojvoda  Tasilo  1.  777.  in  mu  podelil 
ves  obdelan  svet  v  okolici  s  podložniki  vred,  od  neobdelanega  pa 
na  raznih  straneh  toliko,  kolikor  ga  hočejo  redovniki  sami  iztrebiti 
Menihi  tega  samostana  so  kmalu  raztegnili  svoje  gospodarsko  delo 
daleč  na  okoli.  ^  Obdelali  so  zlasti  okraj  „Grunzwita"  v  okolici  se- 
danjega mesta  Št.  Hipolita  v  Spodnji  Avstriji.  Tja  so  poslali  svoje 
hlapce  in  slovenske  podložnike,  postavili  cerkev,  hiše  in  gospodarska 
poslopja.  V  plačilo  za  njihovo  gospodarsko  delo  jim  je  cesar  Ludovik 


Poroka  Viljema  in  Heme. 

(Slikal  FrohmuUer.  —  Fot.  Beer.) 


„Pobožni"  1.  828.  podaril  ves  ta  okraj,  „izvzemši  lastnino  svobodnih 
Slovanov". 

Naravno  je,  da  sta  oni  dve  bavarski  škofiji,  ki  sta  imeli  pri 
pokršče vanju  Slovencev  največ  zaslug  in  v  deželi  največ  vpliva, 
dobili  tudi  največ  zemlje  v  last,  namreč  solnograška  in  frei- 
s  i  n  š  k  a. 

Solnograški  škofje  so  imeli  najobsežnejša  veleposestva  na  slo- 
venskih tleh  in  so  daleč  nadkriljevali  vse  druge  nemške  vlasteline. 
Slovenski  vojvodi  in  posestniki  so  sami  podarili  matici-cerkvi  marsi- 
kateri kos  zemlje  v  znamenje  hvaležnosti  in  vdanosti,  ali  pa  v  plačilo 
za   duhovne    dobrote.     Še   mnogo   več  pa  ji  je   naklonila   cesarjeva 

milost.  Iz  mnogoštevilnih  darilnih  listin  devetega  stoletja  'dobimo 
precej  natančno  podobo  o  solnograških  posestvih  na  Slovenskem. 
Nahajamo  jih  med  Anižo  in  Dunajskim  lesom,  na  panonskih  tleh  in 
posebno  v  obilnem  številu  po  Karantaniji.  Tu  so  imeli  svoje  dvore 
in  zemljišča  zlasti  v  okolici  Gospe  Svete,  v  Lavantinski  dolini,  okoli 
Lipnice   na   srednjem   Štajerskem,   v  dolini  Gorenje  Mure  in  Murice. 

Na  Koroškem  so  bile  zlasti  Breze  važna  solnograška  pose.st. 
Iziprva.  je  bil  tu  mal  dvor  z  gospodarskimi  poslopji,  katerega  je  kralj 
Ludovik  „Nemški"  1,  861.  podelil  nadškofu  Adalvinu.  Lega  tega  dvora 
je  bila  zelo  ugodna,^  ker  je  tu  mimo  vodila  trgovska  cesta  iz  južne 
Nemčije  v  Italijo.  Že  1.  1015.  so  dobile  Breze  pravico,  trgovati,  po- 
birati mitnino  in  kovati  denar.  Razun  solnograških  nadškofov,  ki  so 
v  varstvo  svoje  posesti  na  šentpeterski  gori  sezidali  močan  grad,  je 
imela  tudi  grofica  Hema  krška  v  breški  okolici  svoja  posestva.  Po 
nji  jih  je  podedovala  krška  škofija. 

P^reisinška  škofija  je  stopila  v  tesnejšo  zvezo  s  sloven- 
skimi pokrajinami,  ko  je  dobila  leta  816.  v  posest  znani  samostan 
Innichen  v  Pustriški  dolini  na  Tirolskem.  Ta  samostan  je  bil  usta- 
novljen leta  770.  z  izrecnim  namenom,  da  razširja  krščanstvo  med 
Slovenci.  Sadov  tega  dela  so  postali  zdaj  deležni  tudi  njegovi  po- 
sestniki, freisinški  škofje.  Videti  je,  da  se  je  njih  misijonski  vpliv 
raztezal  zlasti  po  gornji  dravski  dolini.  Glavno  središče  pa  je  bil 
Otok  ob  Vrbskem  jezeru,  kjer  je  stala  cerkev  sv.  Primoža  in  Feli- 
cijana  in  kjer  proti  koncu  devetega  stoletja  nahajamo  že  mnogo 
nemških  posestnikov.  Iz  obilnih  darov,  ki  so  jih  tudi  Slovenci  da- 
rovali freisinškim  škofom,  moramo  sklepati,  da  so  bili  njih  misijo- 
narji med  ljudstvom  priljubljeni.  L.  891.  je  dobila  škofija  od  ^kralja 
Arnulfa  staro  misijonsko  postojanko  na  Lurnskem  polju  blizu  Špitala 
na  zahodnem  Koroškem.  Slovenski  vojvoda  Kocel  ji  je  podaril  1.  861. 
svoje  posestvo  pri  Blatnem  jezeru.  Razun  tega  je  dobila  še  mnogo 
sveta  med  Trušnjami  in  Grebinjem,  v  Turih  in  v  Rožeku  na  Ko- 
roškem. Ti  darovi  so  se  v  desetem  in  enajstem  stoletju  pomnožili 
še  z  obsežnimi  posestvi  na  Kranjskem  in  v  Istri. 

Solnograška  in  freisinška  cerkev  sta  bili  sicer  najbogatejši, 
toda  ne  edini  posestnici  na  Slovenskem.  Bogato  žetev  so  imele  pri 
nas  še  druge  nemške  škofije  in  samostani.  PasoVvSka  škofija  je 
dobila  posestva  ob  Litavi  in  v  Kirchbachu  pri  Tulnu,  regensburška 
škofija  zemljo  ob  izlivu  reke  Erlaf  v  Donavo  in  trideset  kmetij  poleg 
Rabe,  regensburški  samostan  sv.  Emerana  mnogo  zemljišč  v  sedanji 
Zgornji  in  Spodnji  Avstriji  in  ob  Blatnem  jezeru  v  ogrski  nižavi, 
bavarska  cerkev  v  Ottingu  obširna  posestva  pri  Trebnjem  na  Koroškem. 
Vsa  ta  darila  so  viden  izraz  politiške,  gospodarske  in  duševne  od- 
visnosti Slovencev  od  bavarskih  sosedov. 

Nek  mejnik  v  napredku  nemškega  naseljevanja  so  madjarski 
navali.  Odločilna  bitka  1.  907.,  v  kateri  je  bila  poražena  vsa  mogočna 
bavarska  vojska,  je  izpremenila  položaj  v  vzhodnih  deželah.  Nemško 
gospostvo  je  bilo  zdaj  potisnjeno  preko  Aniže.  Vzhodna  marka  in 
Panonija  sta  bili  izgubljeni,  cerkvene,  gospodarske  in  politiške  vezi, 
ki  so  družile  Bavarsko  s  temi  pokrajinami  so  bile  pretrgane,  nemške 

naselbine  po  sedanji  Ogrski,  Spodnji  Avstriji,  Spodnji  Štajerski  in 
Kranjski  uničene.  Le  po  goratih  krajih  gorenje  Koroške  in  Šta- 
jerske se  je  vzdržalo  nemško  gospostvo  in  neovirano  razširjalo 
svoj  vpliv. 

Toda  če  pomenja  madjarski  naval  oslabitev  nemštva  v  slovenskih 
pokrajinah,  se  je  pa  zato  njegov  vpliv  neizmerno  pomnožil  po  bitki 
na  leškem  polju  1.  955.  Zdaj  so  se  na  stežaj  odprla  vrata  nemškemu 
naseljevanju. 


Gotska  rezbarija  v  Krki:   Zgradba  krške  cerkve  (na  levi  bi.  Hema). 


Nepregledna  je  vrsta  onih  bavarskih  družin,  mejnih  in  okrožnih 
grofov,  preprostih  plemičev  in  svobodnjakov,  ki  je  zdaj  prišla  v 
deželo  in  v  njej  dobila  zemljišča.  Iz  teh  priseljenih  plemičev  se  je 
razvilo  ono  nemško  veleposestvo,  ki  si  je  do  najnovejšega  časa  delilo 
slovensko  zemljo  in  imelo  vso  oblast  na  njej.  Težko  je  opisati  to 
mnogoštevilno  družbo  in  določiti  natanko  nje  7.\c:,z(i,  s  poznejšimi 
plemiškimi  družinami.  Tu  se  imenujejo  na  Štajerskem  Otokar  in 
Aribo  pradeda  grofov  Ijubenskih,  Markward  in  Adalbero,  ustanovitelja 
dinastije  Epenštajncev,  Rahvin,  veleposestnik  v  ptujski  okolici  in  na 
Pohorju,  grofa  Weriand  in  Rudolf  iz  Witenswalda,  posestnika  v 
Slovenskih  goricah.  Na  Kranjskem  so  se  tedaj  naselili  pradedje 
Turjačanov,  Galenbergov,  Ostrovrharjev,  Preddvorccv,  Nevdeckov, 
Ortenburžanov  in  mogočnega  rodu  Andechs-Mcran ;  na  Goriškem 
izvirajo  iz  te  dobe  družine  Strassoldo  (najstarejša  v  deželi),  Auersperg, 
Wallsee,  Attems  in  še  mnoge  druge.    Tja  v  Istro  in  laško  Furlanijo 

je  segal  nemški  vpliv.  Ti  plemiči  so  sezidali  utrjene  gradove  po 
naših  gorah  in  gričih  in  si  storili  podložno  slovensko  ljudstvo,  ki  je 
prebivalo  na  njih  posestvih.  Poleg  tega  pa  so  tudi  z  Bavarskega, 
Tirolskega  in  gorenje  Koroške  poklicali  svoje  nemške  podložnike 
na  nova  posestva  po  Slovenskem  in  tako  pomnoževali  nemški  živelj 
v  deželi. 

Pri  nemških  cerkvah  opažamo  v  tej  dobi  pred  vsem  razšir- 
jenje njih  vpliva  in  posestva  preko  Drave  v  južne  slovenske  pokrajine, 
zlasti  na  Kranjsko  in  v  Istro.  Na  Kranjskem  je  nastalo  dvojno  veliko 
gospostvo  in  se  ohranilo  tja  dokonča  18.  stoletja,  namreč  loško  in 
blejsko,  prvo  v  posesti  freisinških,  drugo  briksenških  škofov. 

Freisinška  škofija  je  že  1.  880.  pridobila  posestva  na  južnem 
Koroškem  v  Rožni  dolini.  Po  madjarskih  navalih  pa  se  je  razširil 
njen  vpliv  takoj  preko  Ljubelja  na  Gorenjsko.  Nemški  cesar  Oto  II. 
je  30.  junija  1.  973.  daroval  freisinškemu  škofu  Abrahamu  precej  ob- 
sežno zemljišče  v  loški  okolici,  večinoma  porečje  selške  Sovre.  A 
črez  nekaj  desetletij  so  si  škofje  svojo  posest  tako  razširili,  da  je 
obsegala  ves  svet,  po  katerem  se  stekajo  vode  v  reko  Sovro  in  tudi 
ravnino  ob  desnih  pritokih  reke  Save  od  Krope  pa  do  Mavčič,  torej 
prilično  vse  gorenjske  pokrajine  med  Idrijo,  Radovljico  in  Bohinjem. 
Onstran  Save  so  si  1.  1274.  pridobili  le  vas  Okroglo.  Vsa  ta  obsežna 
posest  se  je  imenovalo  loško  gospostvo,  kajti  škofje  niso  bili 
le  gospodarji  zemljišč,  gozdov  in  voda,  ampak  tudi  pravi  vladarji  in 
najvišji  sodniki  svojim  podložnikom.  Ko  je  deželica  prešla  v  last 
bavarske  škofije  je  bila  le  pičlo  obljudena.  Na  njej  je  bilo  le  nekaj 
malih  slovenskih  naselbin:  Suha,  Žabnica,  Selca,  Praše,  Breg.  Zato 
so  začeli  škofje  zgodaj,  deloma  že  1.  1030.,  posebno  pa  v  12.  stoletju, 
tu  naseljevati  Nemce.  Na  lepo  rodovitno  ravan  med  Kranjem  in 
Loko  so  privedli  svoje  bavarske  rojake  in  ta  kraj  imenovali  „žu- 
panstvo  Bavarcev".  Zasnovali  so  ondi  mnogo  nemških  vasi:  Veitingen 
(Bitnje),  Dorfern,  Emern  (Virmaše),  Oberaern  (Zg.  Virmaše),  Burgstall 
(Puštal).  Ob  desnem  bregu  Sore,  po  hribih  od  Poljan  do  Loke,  so 
škofje  nasehli  Korošce  in  kraj  imenovali  „koroško  županstvo". 
Vendar  so  bili  ti  koroški  priseljenci  najbrže  Slovenci,  kar  izpričujejo 
njihova  slovanska  osebna  imena  (Svetec,  Svobodin,  Valkun  in  drugi). 
V  samotne  in  gozdne  kraje  okoli  sedanje  Sorice  pa  je  škof  Emihon 
1.  1283.  naselil  nemške  Tirolce  iz  Pustriške  doline. 

Te  nemške  naselbine  se  sicer  sredi  slovenske  okolice  niso 
vzdržale.  Njih  prebivalci  so  se  tekom  stoletij  počasi  poslovenili. 
Kranjski  zgodopisec  Valvazor  poroča,  da  so  že  ob  njegovem  času 
(1.  1680.)  ljudje  po  Bitnju  govorili  čudno  slovensko-nemško  mešanico 
in  za  zgled  te  govorice  navaja  sledeči  stavek:  Nim  du  mreža,  ich 
die  puša,  wermer  tiča  fangen  (Vzemi  ti  mrežo,  jaz  pa  puško,  bova 
tiče  lovila).  Danes  pa  govore  slovensko  vsi  nekdanji  frcisinški  pri- 
seljenci, celo  Sovričani,  med  katerimi  se  je  nemščina  najdalje  vzdržala. 
Svoje  tirolske  domovine  pa  se  še  spominjajo  s  tem,  da  vsakih  sedem 
let  romajo  v  Innichen  in  darujejo  sveče  za  ondotno  farno  cerkev. 

Najlepši  kos  slovenske  zemlje  je  brez  dvoma  dobila  v  posest 
briksenška   škofija,   namreč   Bled    in    Bohinj   z   okolico.     Tudi 

blejsko  gospostvo  je  bilo  neposredno  podložno  briksenškim  škofom 
v  svetnih  in  cerkvenih  rečeh.  Imeli  so  prave  vladarske  pravice  na 
tem  kraju.  Daroval  jim  je  to  lepo  posestvo  pobožni  nemški  cesar 
Henrik  II.  V  darovalni  listini  z  dne  11,  aprila  1.  1004.  je  odredil,  da 
preide  kraljevo  posestvo  Bled  v  last  briksenškega  škofa  Alboina. 
Počasi  se  je  ta  posest  tako  razširila,  da  je  blejsko  gospostvo  ob- 
segalo ves  svet  med  Bohinjko  in  Dolinko,  od  njunega  izvira  pa  do  zdru- 
žitve pri  Radovljici.  Briksenški  škofje  niso  pošiljali  na  svoja  posestva 
naseljencev  iz  Tirolske,  njihovi  podložniki  so  bili  skoraj  izključno 
Slovenci.  Le  vas  „Nemški  rovt"  v  Bohinju  s  svojim  imenom  spo- 
minja na  staronemške  naselbine. 

Gotska^^rezbarija  v  Krki:  Slovo  bi.  Heme  od  soproga  Viljema. 


Loško  gospostvo  je  bilo  za  freisinške  škofe  važna  postojanka 
za  poznejše  pridobitve  v  južnih  deželah,  ki  nikakor  niso  bile  malen- 
kostne. Na  Dolenjskem  so  si  pridobili  „županstvo  Zagrad,"  to  je 
Belo  cerkev  in  še  27  drugih  vasi  v  dobravski  okolici  blizu  Krke; 
v  Istri  zemljišča  pri  Piranu  in  Novemgradu,  potem  vasi  Kobed,  Loka, 
Ospo,  Kamen,  Št.  Peter  in  druge. 

Razun  omenjenih  dveh  škofij  so  še  nekatere  druge  nemške 
cerkve  v  tej  dobi  razširile  svojo  posest  na  Slovenskem  ali  jo  pa  na 
novo  pridobile.  Med  poslednjimi  je  imenovati  škofijo  bamberško, 
kateri  je  cesar  Henrik  II.  1.  1007.  podaril  gorenjo  lavantinsko  dolino 
in  pa  vso  kanalsko  dolino  od  Beljaka  do  Pontablja.  Poslednja 
posest  je  bila  tem  važnejša,  ker  je  do  najnovejšega  časa  trgovska 
cesta  v  Italijo  vodila  skozi  to  dolino. 

Priseljevanje  Nemcev  na  slovensko  zemljo  se  je  po  malem 
vršilo  skozi  ves   srednji   vek,   vendar  najbolj  v  desetem  in  enajstem 

stoletju.  Dežela  je  bila  tedaj  sicer  še  po  večini  slovenska  in  slo- 
venski jezik  je  v  njej  gospodaril.  Toda  nemški  gradovi  in  nemška 
posestva  so  bila  kakor  močne  postojanke,  ki  so  daleč  na  okoli  raz- 
širjale svoj  vpliv.  Ponemčevanje  je  posebno  pospeševalo  podložništvo, 
ki  je  slovenskega  kmeta  popolnoma  izročilo  svojevoljnosti  nemškega 
gospodarja,  prav  tako  mešani  zakoni  in  gospodarska  odvisnost  od 
nemških  sosedov.  Kmalu  so  se  te  posamezne  postojanke  pričele 
širiti  in  se  strnile  v  veliko  celoto.  Počasi  pa  vztrajno  je  nemštvo 
prodiralo  proti  jugu.  Pravijo,  da  se  je  nemška  meja  vsako  stoletje 
za  eno  miljo  pomaknila  naprej.  Le  v  onih  krajih,  kjer  so  Slovenci 
na  gosto  skupaj  bivali,  zlasti  pa  južno  od  Drave,  kjer  nemški  vpliv 
nikdar  ni  bil  tako  močan,  kakor  na  severu,  se  je  mogel  vzdržati 
slovenski  živelj.  Nemški  otoki  so  tukaj  —  razun  Kočevja  —  potonili 
v  slovenskem  morju. 

Z  južne  strani  od  italijanstva  ni  bil  pritisk  nikdar  tako  močan, 
kakor  s  strani  nemštva  od  severa.  Akvilejski  patriarhi  so  sicer  tudi 
dobili  mnogo  slovenske  zemlje  v  posest,  tako  že  1.  820.  nekaj  zemljišč 
okoli  Celja,  1.  1001.  ves  svet  med  Sočo,  Vipavo  in  Alpami,  1.  1040. 
mnogo  sveta  okoli  Cirknice,  postali  so  celo  posvetni  vladarji  v 
Istri  in  na  Kranjskem.  Toda  tujih  kolonij  niso  pošiljali  na  slovensko 
zemljo. 

Izjemoma  čitamo  le  o  patriarhu  Bertoldu  Andeškem,  da  je 
1.  1218.  pomnožil  prebivalstvo  na  Tolminskem  z  nemškimi  naselniki. 
Hriboviti  kraji  ob  gorenji  Bači  so  bili  namreč  od  Slovencev  le  redko 
naseljeni.  Zato  je  patriarh  Bertold,  čigar  rodbina  je  imela  na  Ti- 
rolskem mnogo  posestev,  pozval  iz  okolice  mesta  Innichen  v  Pustriški 
dolini  mnogo  svojih  kmetov  na  Tolminsko.  Zasedli  so  gorati  svet 
med  Voglom  in  Poreznom,  kjer  se  sedaj  nahajajo  vasi:  Koritnica, 
Grand,  Stržišče,  Kal,  Znojle,  Obloke,  Hudajužna,  Podbrdo,  Kuk, 
Tertnik,  Bača  in  Petrovo  brdo.  Slovenci  so  nazivali  te  naselnike 
„Nemškorutarje".  Od  patriarha  so  dobili  večje  pravice  in  svoboščine, 
kakor  pa  navadni  kmetje.  Ni  jim  bilo  treba  biti  podložnim;  bili  so 
svobodni  posestniki  na  svojih  tleh.  Smeli  so  hoditi  oboroženi  in  po 
svojih  gozdih  prosto  loviti.  Patriarhu  so  plačevali  le  neko  malo 
svoto  za  davke  in  v  slučaju  vojske  so  morali  poslati  deset  oboroženih 
mož  v  obrambo  tolminskega  gradu. 

V  neki  listini  patriarha  Bertranda  iz  leta  1346.  namreč  čitamo: 
„ Vsako  leto  morajo  (nemškorutarji)  plačevati  nam  in  akvilejski  cerkvi 
32  denarjev  akvilejske  vrednosti  (po  naše  6  kron).  Vaški  župan 
(„rutharius"),  kateremu  ni  treba  nič  davka  plačevati  za  svoje  zemljišče, 
mora  dati  našemu  tolminskemu  glavarju  o  sv.  Mihelu  en  obed,  to  je 
kosilo  in  večerjo,  in  vsi  ostali  kmetje  omenjenih  vasi  drug  obed,  ali 
mesto  tega  tri  fortone  (približno  20  kron).  Pri  tej  priložnosti  mora 
glavar  soditi  njihove  prepire;  sicer  pa  ima  to  pravico  njihov  občinski 
sodnik,  le  da  se  smejo  občinarji  proti  njegovi  razsodbi  pritožiti  pri 
tolminskem  glavarju  ali  pri  nas.  Ako  bi  hotel  kak  kmet  svoje 
zemljišče  zapustiti  in  iti  drugam,  moral  bode  tretjino  vsega  imetja 
na  našem  zemljišču  pustiti.  Tudi  morajo  občinarji,  kadarkoli  bode 
tolminski   grad   v  nevarnosti,  izmed   sebe   deset   oboroženih  mož  tja 

poslati  v  obrambo  gradu,  in  če  se  bode  glavarju  potrebno  zdelo,  sme 
te  vojake  tudi  dalje  časa  v  gradu  obdržati." 

Nemškorutarji  so  govorili  do  najnovejšega  časa  svoje  tirolsko 
narečje.  Tudi  spomin  na  njihovo  prvotno  domovino  med  njimi  ni 
izmrl.  Vsako  leto  so  pošiljali  v  Innichen  neko  svoto  za  maše  v 
čast  sv.  Lambertu,  da  bi  jih  Bog  obvaroval  gosenic,  žužkov  in  drugega 
mrčesa,  ki  jim  je  rad  uničeval  poljske  pridelke.  Mlajši  rod  pa  razume 
le  slovensko.  Vsaka  razlika  med  pustriškimi  naseljenci  in  domačini 
je  izginila. 

O  furlanskih  naselbinah  med  Slovenci  imamo  komaj  sledove. 
Le  redka  krajevna  imena  Laško,  Lahovče,  Lašiče,  Laški  rovt  tu  pa 
tam  spominjajo  na  nekdanje  furlanske  naselbine  ali  gospodarje. 


Gotska  rezbarija  v  Krki:  Hemi  ubijejo  sina  Viljema. 


Mnogo  slovenske  zemlje  je  tekom  stoletij  prešlo  v  nemško  last 
in  mnogo  Slovencev  se  je  poizgubilo  med  tujci.  Toda  kar  je  slo- 
venskega naroda  preostalo,  ima  lahko  tem  večje  zaupanje  v  bodočnost. 
Njegovo  življenje  je  bilo  trd  boj  za  obstanek  skozi  vsa  stoletja. 
Močnejši  narodi,  kakor  je  slovenski,  so  se  potujčili  in  izgubili  svojo 
narodnost,  tako  germanski  Gotje,  Longobardi,  Franki;  Slovenci  pa 
so  vkljub  močnemu  tujemu  navalu  vztrajali  na  zemlji  svojih  pradedov 
in  ohranili  njih  dedščino. 

12.  Blažena  Hema,  grofica  krška. 

Pod  nemškim  vplivom,  ki  je  počasi  obvladal  javno  življenje  v 
slovenskih  deželah,  se  je  kmalu  prebivalstvo  delilo  le  v  dva  sloja: 
gospodujoče  plemiče  in  podložnike.  Grad  je  neomejeno  gospodoval, 
bil  je  središče  in  glavna  opora  tedanjega  napredka.  Plemstvo  je  imelo 
vodstvo  vseh  javnih  zadev  v  svojih  rokah,  ustanavljalo  je  cerkve, 
župnije,  samostane  in  druge  zavode  za  verske  in  gospodarske  namene. 
Slovenski  in  nemški  plemiči  so  tekmovali  med  seboj  pri  tem  delu. 
Vendar  prvi  vedno  bolj  ginejo  in  marsikateri  izmed  njih  so  se  po- 
tujčili  tekom  stoletij.  Le  še  njih  slovenska  imena  spominjajo  na 
njih  narodno  pokolenje. 

Posebno  značilen  in  vzvišen  zgled  požrtvovalnega  dela  te  vrste 
nam  je  Hema,  grofica  krška. 

O  „sveti  Hemi",  kakor  jo  ljudstvo  navadno  imenuje,  čeprav  ni 
bila  od  cerkve  proglašena  za  svetnico,  so  nastale  tekom  časa  razne 
pripovedke  in  mnogokrat  je  težko  določiti,  koliko  zgodovinske  res- 
nice je  v  njih.  Tu  hočem  na  podlagi  zanesljivih  poročil  podati  malo 
sliko  o  njenem  življenju  in  delovanju,  ki  je  dovolj  pomenljivo  za 
našo  domačo  zgodovino. 

Grofica  Hema  je  bila  slovenskega  plemiškega  rodu. 
Njen  ded  ali  praded  je  bil  Svetopolk,  kateremu  je  cesar  Arnulf  I. 
1.  898.  podelil  okrožje  Breze  (Friesach)  ali  Krško  grofijo  z  glavnim 
gradom  Seliče  (Zeltschach)  blizu  Brez.  S  tem  je  postavil  temelj 
imenitni  rodbini  grofov  Seliških  ali  Breških,  ki  je  izven  Koroške 
imela  obsežna  posestva  v  dolini  Aniže  in  okoli  Pilštanja  na  Štajer- 
skem. Rojstvo  grofice  Heme  stavijo  poznejša  poročila  navadno  v 
leto  983.  Njena  roditelja  sta  bila  baje  grof  Engelbert  iz  Pilštanja 
in  grofica  Tuta.  Že  v  zgodnji  mladosti  je  prišla  plemenita  deklica 
na  dvor  cesarja  Henrika  II.,  s  katerim  je  bila  v  sorodu.  Tu  je  bila 
prideljena  dvornim  služabnicam  cesarice  Kunigunde.  Ta  pobožna 
cesarica,  katero  časti  cerkev  z  njenim  soprogom  vred  kot  svetnico, 
ji  je  bila  najlepši  zgled  krščanskega  življenja  in  lepih  čednosti.  Ko 
je  dorasla,  jo  je  zasnubil  imeniten  plemič  Viljem,  mejni  grof  v 
Savinjski  marki.  Tudi  ta  je  bil  potomec  domačega  rodu.  Njegov 
ded  je  bil  Volkun  ali  Valjhun  (Waltun),  ki  je  razun  Trušenjske  doline 
in  Djekš  na  Koroškem  leta  895.  dobil  tudi  okolico  rajhenburško  in 
krško  v  posest.  Pozneje  so  se  ta  posestva  še  pomnožila  z  zemljišči 
okoli  Vitanja,  ob  Sotli  in  v  dolini  Mirne  na  Dolenjskem.  Vsa  označena 
posestva  dveh  imenitnih  rodbin  so  se  zdaj  združila  v  rokah  zakonske 
dvojice,  grofa  Viljema  in  grofice  Heme. 

Iz  tega  srečnega  zakona  sta  se  rodila  dva  sinova,  Viljem  in 
Hartwik.  Vendar  Hemi  ni  bilo  prisojeno  dolgo  časa  uživati  zakonsko 
in  materinsko  srečo.  Že  pred  1.  1015.  izgubi  svojega  soproga  Viljema. 
Pobožni  grof  se  je  namreč,  tako  poroča  stara  pripovedka,  po  zgledu 
mnogih  kristjanov  napravil  na  božjo  pot  v  Rim.  Hodil  je  peš,  brez 
spremstva  in  v  preprosti  romarski  obleki.  V  Rimu  je  nepoznan 
opravil   svojo   pobožnost,   počastil  svetega   očeta   in   se  zopet   vrnil 

proti  domu.  Ko  je  bil  že  v  svoji 
domačiji  blizu  vasi  Grabern  v 
lavantinski  dolini,  ga  napade 
huda  bolezen  in  v  par  dnevih 
spravi  s  sveta.  Pokopali, so" ga 
v  cerkvi  sv.  Lenarta,  katero  je 
bil  sam  dal  sezidati.  Odslej  se 
je  grofica  Hema  pečala  le  z 
vzgojo  svojih  sinov,  z  vajami 
pobožnosti  in  raznovrstnimi  do- 
brimi deli.  Zgraditi  je  dala  na 
svoje  stroške  celo  vrsto  cerkva, 
tako  Matere  Božje  v  Liedingu, 
sv.  Lovrenca  na  Gori,  sv.  Petra 
v  Brezah,  sv.  Lamberta  in  sv. 
Jurija  v  Trušnjah.  Skoraj  gotovo 
so  bile  tudi  župnijske  cerkve 
sv.  Mihaela  v  Pilštanju,  sv.  Ru- 
perta  v  Vidmu  za  Savo  in  sv.  Ru- 
perta  na  Dolenjskem  zidane  od 
nje,  če  jih  niso  postavili  že  njeni 
predniki. 

Leta  1036.  zadene  grofico 
Hemo  nov  hud  udarec.  Izgubila 
je  oba  svoja  sinova.  To  nesrečo 
stara  pripovedka  tako-le  opisuje: 
Blizu  Sehč  je  imela  grofica  Hema 
velike  rudnike  za  zlato  in  srebro, 
kjer  je  imelo  posla  mnogo  ru- 
darjev. Ker  so  imeli  dobro  plačo, 
so  živeli  v  izobilju  in  razkoš- 
nosti,  vdali  se  pijančevanju  in 
razuzdanosti.  Mlada  grofa  Viljem 
in  Hartwik  sta  jih  krotila  po 
svojih  močeh  in  s  strogostjo 
kaznovala  razuzdance.  Ko  se  je 
eden  izmed  grofovskih  rudarjev 

drznil  posiliti  ženo  nekega  uglednega  meščana  iz  Brez,  sta  ga  dala 
takoj  obesiti.  Ta  strogost  pa  je  tako  razdražila  rudarje,  da  so  se 
uprli  proti  svoji  gospodi.  Ko  sta  nekega  dne  mlada  grofa  prišla  v 
rudnik,  so  ju  zgrabili  in  umorili. 

Skoraj  gotovo  pa  upor  rudarjev  in  smrt  mladih  grofov  ni  po- 
vzročil opisani  dogodek,  temveč  oboje  je  v  zvezi  s  tedanjimi  zgodo- 
vinskimi razmerami  v  Karantaniji.  Vojvoda  na  Koroškem  je  bil 
takrat  Adalbero,  sin  Mark\varda  Epenštajnskega.  Adalbero  je  bil 
izprva  ljubljenec  nemškega  cesarja  Konrada  II.,  toda  pozneje  je 
začel  delati  na  to,  da  odcepi  Karantanijo  od  nemške  države.  Zato 
je  bil  1.  1035.  odstavljen  od  vojvodstva  in  moral  bežati  na  Nemško. 
Njegova   stranka  v  deželi   se  je  zdaj    dvignila  zanj    in  pričela  upor. 


Kip  blažene  Heme  v  Krki. 

Tudi  Adalbero  se  je  vrnil  že  leto  pozneje  in  se  ji  postavil  na  čelo. 
Prišlo  je  do  krvavih  spopadov  med  plemstvom,  ki  je  ostalo  cesarju 
zvesto,  in  med  uporniki.  Na  čelu  cesarske  stranke  pa  sta  bila  grof 
Viljem  in  njegov  brat  Hartvvik,  dočim  so  njima  podložni  rudarji  okoli 
Brez  in  Selič  stali  na  strani  Adalberovi.  Tako  je  umevno,  zakaj  sta 
mlada  grofa  padla  kot  žrtvi  v  boju.  Neko  poročilo  veli,  da  je  celo 
Adalbero  sam  ubil  Viljema  in  potem  zbežal  na  svoj  grad  Eresburg 
na  Nemškem.     Upor  rudarjev  so  šele  z  veliko  silo  zadušili. 

Hema  je  bila  zdaj  brez  otrok,  zadnja  svojega  rodu.  Vsa  obsežna 
posestva  starišev,  ki  jih  je  prinesla  za  doto  v  zakon,  in  posestva 
umrlega  moža  so  zdaj  postala  njena  last.  Ker  ni  imela  dedičev,  je 
sklenila  vse  to  premoženje  porabiti  za  dobre  namene.  Napravila  je 
dve  veliki  ustanovi,  ki  sta  bili  za  cerkveno  življenje  med  Slovenci 
izredne  važnosti. 

Svoja  posestva  na  Zgornjem  Štajerskem  je  izročila  okoli  1.  1041. 
solnograškemu  nadškofu  Balduinu  z  določbo,  naj  se  tamkaj  ustanovi 
moški  samostan.  Njeno  željo  je  izvršil  šele  Balduinov  naslednik 
Gebhard,  ki  je  z  volilom  grofice  Heme  1.  1074.  ustanovil  sloveči 
benediktinski  samostan   sv.  Blaža  v  Admontu. 

Še  večjega  pomena  je  postala  pozneje  druga  njena  ustanova, 
nunski   samostan  v  Krki. 

Misel,  ustanoviti  samostan  za  redovnice,  se  je  pač  rodila  v  duši 
blage  grofice  vsled  tega,  ker  je  sama  hotela  preživeti  zadnja  leta 
svojega  življenja  v  samostanski  samoti.  V  ta  namen  je  darovala  vse 
svoje  premoženje,  kar  ga  ji  je  še  preostalo:  posestva  v  Krški  dolini, 
grad  Breze  s  trgom,  grad  in  dvor  v  Trušnjah,  svoja  posestva  na 
Bavarskem  in  v  savinjski  dolini,  dvor  Št.  Jurij  pri  Strassburgu  in 
Škerljevo  v  dolini  Mirne  na  Dolenjskem. 

Pobožne  pripovedke  so  obdale  to  ustanovitev  s  čudovitimi 
dogodki. 

Ko  je  pobožna  grofica  premišljevala,  kje  bi  sezidala  samostan, 
je  prepustila  določitev  prostora  božji  sodbi.  V  ta  namen  je  vpregla 
par  volov,  ki  še  nikdar  niso  nosili  jarma,  k  vozu  in  nanj  postavila 
podobo  Matere  Božje.  Potem  je  pustila,  da  so  voli  šli,  kamor  so 
hoteli.  Na  onem  kraju,  kjer  bi  obstali,  je  hotela  sezidati  samostan. 
Vpreženi  par  je  hitel  naglo  brez  zadržka  naprej  in  obstal  na  kraju, 
kjer  je  danes  cerkev,  krška  stolnica. 

Zidavo  cerkve  in  samostana  je  grofica  Hema  skrbno  nadzoro- 
vala in  imela  navado,  delavcem  dnino  sama  izplačevati.  Tedaj  se  je 
na  večer  usedla  na  neki  kamen  in  vsakemu  dajala  svoj  delež  po 
zasluženju.  Ko  so  bili  pa  nekateri  nezadovoljni,  je  dovolila,  da  je 
smel  vsak  delavec  sam  poseči  v  denarnico  in  si  vzeti  kolikor  je 
hotel.  Toda  na  čudovit  način  se  je  zgodilo,  da  ni  vzel  nihče  več, 
kakor  le  toliko,  kolikor  je  bil  zaslužil.  Trdi  kamen,  na  katerem  je 
sedela  grofica,  tako  veli  pravljica,  pa  je  postal  mehak  kakor  vosek 
in  dobil  obliko  udobnega  sedeža.  Še  danes  ga  je  videti  v  rakvi 
krške  stolnice  poleg  oltarja  blažene  Heme. 

Cerkev  Matere  Božje  in  samostan  je  slovesno  posvetil  solno- 
graški  nadškof  Balduin  na  Veliki  Šmaren   15.  avgusta   1043.    Tedaj 

so  došle  tudi  prve  redovnice  z  opatinjo  Ito  iz  Solnograda.  Grofica 
Hema  je  tisti  dan  s  posebno  darilno  listino  vse  svoje  že  označeno 
premoženje  darovala  samostanu  in  sprejela  redovno  obleko.  Že^dve 
leti  pozneje,  29.  junija  1045,  je  umrla  mirne  smrti. 

Slava  in  češčenje  pobožne  krške  grofice  se  je  pričelo  šele  po 
njeni  smrti  prav  razširjati.  Njen  grob  je  kmalu  postal  sloveča  božja 
pot  za  romarje  iz  vseh  slovenskih  pokrajin. 

Leta  1174.  so  prenesli  truplo  pokojne  grofice  s  pokopališča  v 
rake  v  krške  stolnice  in  jo  položili  na  kraj,  ki  se  še  danes  imenuje 
oltar  blažene  Heme.  Ta  prenos  njenih  ostankov  je  posebno  vžgal 
zaupanje  in  češčenje  vernikov  do  blage  rajnke.  Trumoma  so  ljudje 
drli  k  njenemu  grobu,   bolniki   so   iskali  tamkaj  zdravja,   nesrečneži 


Gotska  rezbarija  v  Krki:  Redovnice  pridejo  v  Krko. 


pomoči.  Že  leta  1229.  se  je  sestavil  zapisnik  izrednih  ozdravljenj  in 
čudovitih  dogodkov,  ki  so  se  zvršili  na  njeno  priprošnjo.  Papeži  so 
to  češčenje  priznali  s  tem,  da  so  romarjem  h  grobu  blažene  Heme 
podelili  posebne  odpustke.  V  krški  cerkvi  so  obhajali  spo- 
minski dan  njene  smrti  kot  cerkven  praznik  s  posebnim  obrazcem 
za  sv.  mašo  in  brevii*.  Vsled  praznika  sv.  Petra  in  Pavla,  ki  pade 
na  29.  junija,  dan  njene  smrti,  se  je  spomin  blažene  Heme  praznoval 
dva  dni  prej.  Tudi  njene  relikvije,  dragocen  zlat  prstan  in  zlat 
nakit  z  biserom,  ki  se  hranijo  v  krški  cerkvi,  so  verniki  zelo  častili.^ 
Ker    se   je    sloves    o    svetosti    pokojne    krške    grofice    vedno    bolj 


^  V  Mokronogu  na  Dolenjskem  so  dolgo  časa  hranili  črevelj  sv.  Heme,  ki 
pa  gotovo  ni  od  nje,  temveč  iz  poznejše  dobe. 

Zgodovina  slov.  naroda.  6 

širil  in  so  bila  romanja  k  njenemu  grobu  vedno  mnogobrojnejša,  se 
je  kmalu  pojavila  želja,  naj  bi  njeno  češčenje  ne  bilo  omejeno  na 
malo  krško  škofijo,,  temveč  od  papeža  priznano  za  vso  cerkev.  Tej 
želji  sta  dala  izraz  cesar  Friderik  III.  in  cesarica  Leonora  1.  1465., 
ko  sta  prosila  papeža  Pavla  II.,  naj  grofico  Hemo  slovesno  proglasi 
za  svetnico.  Tudi  koroški  deželni  stanovi,  krški  škof  in  stolni 
kapitelj  so  se  pridružili  tej  prošnji.  Papež  Pavel  je  takoj  komisiji 
treh  kardinalov  poveril  preiskavo  o  življenju  in  čudežih  blažene 
Heme.  Kardinali,  ki  so  morali  biti  v  Rimu,  pa  so  imenovali  za  svoje 
namestnike  pri  tej  preiskavi:  Jurija,  škofa ^  v  Sekovi,  Sigismunda 
Lamberga,  škofa  ljubljanskega,  Ivana,  opata  v  Št.  Lambertu,  in  Gerarda, 
opata  v  Vetrinju.  Ta  komisija  se  je  sešla  na  praznik  sv.  Jerneja, 
24.  avgusta  1466  v  Krki,  da  prične  preiskavo.  Ljudstva  se  ^ je  zbralo 
izredno  mnogo.  Prišli  so  romarji  iz  Koroške,  Kranjske,  Štajerske, 
Hrvaške.  Zaslišavanja  prič  so  trajala  tri  dni.  Razpravljalo  se  je  o 
vseh  znamenjih  češčenja:  o  kapelah  in  oltarjih,  ki  so  blaženi  Hemi 
posvečeni,  o  njenem  imenu,  ki  se  je  pri  sv.  krstu  pridevalo  deklicam, 
o  relikvijah,  čednostih  in  dobrih  delih  pokojne  grofice  in  o  čudežnih 
ozdravljenjih,  ki  so  se  zgodila  na  njeno  priprošnjo.  Razne  cerkvene 
slovesnosti  in  pridige  v  slovenskem  in  nemškem  jeziku  so  bile 
združene  s  to  preiskavo.  Zapisnik  o  vseh  teh  poizvedbah  so  poslali 
v  Rim,  in  cesar  Friderik  je  še  v  posebnem  pismu  celo  zadevo  kar- 
dinalom nujno  priporočil.  Toda  ni  prišlo  do  tega,  da  bi  bila  grofica 
Hema  od  papeža  slovesno  proglašena  za  svetnico.  Turški  napadi  na 
slovenske  dežele,  ki  so  se  kmalu  potem  pričeli,  in  protestantske 
homatije  so  bile  vzrok,  da  se  pozneje  koroški  stanovi  niso  več 
zavzemali  za  pospešitev  dolgotrajnih  posvetovanj  in  preiskav,  ki  se 
navadno  vrše  pri  rimski  stolici,  predno  se  komu  prizna  čast  oltarja 
in  splošnega  češčenja. 

Vendar  se  zaupanje  ljudstva  do  blažene  Heme  ni  omajalo.  V 
protestantski  dobi  so  sicer  romanja  k  njenemu  grobu  nekoliko  po- 
jenjala, a  so  se  v  17.  stoletju  iznova  oživela.  Zapisniki  krške  stolnice 
imajo  iz  te  dobe  zabeleženih  mnogo  čudovitih  dogodkov,  obljub  in 
darov  pobožnih  romarjev.  Iz  njih  posnamemo,  da  je  češčenje  blažene 
Heme  še  vedno  obsegalo  vse  slovenske  dežele  in  se  raztezalo  celo 
na  Hrvaško  in  Ogrsko.  Za  cesarja  Jožefa  II.  (1780 — 90)  je  vlada 
romanja  prepovedala  in  še  pozneje  kolikor  mogoče  zadrževala.  Vsled 
tega  je  tudi  češčenje  pobožne  krške  grofice  zopet  nekoliko  pojenjalo. 
Vendar  njen  spomin^  med  ljudstvom  še  vedno  živi,  zlasti  po  Koroškem, 
Gorenjskem,  okoli  Št.  Ruperta  na  Dolenjskem  in  na  Spodnjem  Šta- 
jerskem. In  tudi  romarji  iz  teh  krajev  se  včasih  še  odpravijo  na 
pot  v  daljno  Krko  k  njenemu  grobu. ^ 

Na  njene  rudnike  okoli  Brez  spominjajo  stare  „fužine  svete 
Heme"  v  Bohinju. 


^  Glavni  romarski  shod  je  o  prazniku  sv.  Petra  in  Pavla,  na  dan  njene 
smrti.  Kranjci  imajo  ^zaoblj  ubij  eno  božjo  pot  četrto  nedeljo  po  Veliki  noči,  pa 
jih  prihaja  le  malo.    Štajerci  priromajo  o  Binkoštih. 

Nunski  samostan  blažene  Heme  v  Krki  je  bil  za  razvoj  cer- 
kvenih razmer  na  Slovenskem  posebno  zato  velike  važnosti,  ker  se 
je  že  črez  nekaj  desetletij  izpremenil  v  drugo  znamenitejšo  cerkveno 
ustanovo,  v  krško  škofijo. 

V  darilni  listini,  s  katero  je  grofica  Hema  podelila  vse  svoje 
premoženje  novemu  samostanu,  je  sicer  prepovedala  porabiti  je  za 
svetne  namene,  vendar  je  pustila  solnograškemu  nadškofu  prostost, 
da  sme  po  svoji  previdnosti  porabiti  darovana  zemljišča  za  kako 
drugo  cerkveno  ustanovo.  Potreba  za  tako  preosnovo  se  je  kmalu 
pokazala. 

Solnograška  nadškofija,  ki  je  obsegala  vse  slovenske  dežele 
doli  do  Drave,  je   bila  zelo  obsežna  in  težavna  za  obhoditi.     Visoke 


Gotska  rezbarija  v  Krki:   Duhovnik  blagoslavlja  ljudem  oči  s  Heminim 

prstanom. 


gore,  ki  so  bile  večji  del  kta  s  snegom  in  ledom  pokrite,  so  ločile 
Solnograd  od  Koroške  in  Štajerske.  Zato  so  solnograški  škofje  že 
v  8.  stoletju  za  misijonsko  delo  med  Slovenci  postavili  posebne  po- 
krajinske škofe,  ki  so  imeli  svoj  sedež  pri  Gospej  Sveti.  Ti  niso 
bili  redni  višji  pastirji  slovenskih  pokrajin,  temveč  le  po  potrebi 
začasno  nameščeni.  Taka  pokrajinska  škofa  sta  bila  že  Modest  in 
Teodorik.  V  devetem  in  desetem  stoletju  se  imenujejo  še  Salomon, 
Engilfrid,  Alarik,  Dietrik  in  Gotabert.  Pozneje  pa  ti  pomožni  škofi 
izginejo,  in  vsa  uprava  obsežne  škofije  je  ležala  na  ramah  solno- 
graških  višjih  pastirjev.  Vendar  se  je  kmalu  pokazala  nujna  potreba 
za  dežele  onstran  gora  stalno  nastaviti  škofa,  ki  bi  v  imenu  solno- 
graških  nadškofov  vladal  podrejeno  duhovstvo  in  opravljal  tiste 
cerkvene   posle,   za  katere  je   treba   škofovskega   posvečenja.     Že 

leta  1070.  si  je  izprosil  solnograški  metropolit  Gebhard  od  papeža 
Aleksandra  II.  dovoljenja,  da  sme  na  poljubnem  kraju  ustanoviti 
škofijsko  stolico  in  si  tamkaj  postaviti  pomočnika.  Najprimernejši 
kraj  za  tako  stolico  pa  je  bila  Krka,  kjer  je  bogata  ustanova  grofice 
Heme  nudila  dovolj  sredstev  za  vzdrževanje  škofa  in  stolnega  ka- 
piteljna.  Gebhard  je  imel  tudi  dovolj  razloga  nastopiti  zoper  krški 
samostan : 

L.  1066.  se  je  namreč  hotel  cesar  Henrik  IV.  iznebiti  svoje  soproge 
Berte  in  je  iskal  sveta  in  pomoči  pri  raznih  gospodih,  tudi  pri  svojih 
škofih.  Med  temi  je  bil  vladarju  posebno  vdan  mogunški  nadškof 
Sigfrid.  Nanj  se  je  cesar  obrnil,  naj  mu  izposluje  v  Rimu  pri  papežu 
Aleksandru  II.  dovoljenje,  da  odslovi  svojo  ženo  in  vzame  drugo. 
Sigfrid  se  je  ustrašil.  Ko  bi  bil  v  verskih  zadevah  bolj  poučen,  bi 
bil  moral  vedeti,  da  takega  dovoljenja  cerkev  ne  more  dati.  Izprva 
se  je  Sigfrid  upiral,  a  ko  mu  je  cesar  obljubil,  da  mu  zato  ukroti 
uporne  Turinžane,  ki  v  Moguncijo  niso  hoteli  plačevati  desetine,  je 
obljubU  in  pričel  umazano  kupčijo.  Tisto  leto  je  krški  samostan 
bil  v  zelo  prijateljskem  razmerju  s  cesarjem  in  Sigfridom,  dobil  je 
od  cesarja  obsežna  posestva  v  Geroltisdorfu  na  Nižje  Avstrijskem  z 
vsemi  pritiklinami:  sužnji,  vinogradi,  polji,  pašniki,  gozdi,  lovi  in 
mlini  vred.  Obenem  se  je  tedaj  dogovorilo,  da  zapr6  cesarico  v 
kak  samostan.  Ta  samostan  je  mogel  biti  le  krški,  in  zato  sta  bUa 
na  prednico  razjarjena  papež  in  solnograški  nadškof.  Zgodovinar 
pa  o  samostanu  ne  govori  veliko,  pravi  le,  da  ni  rodil  dobrega  sadu. 

Ko  je  torej  umrla  opatica  Himzila,  je  Gebhard  takoj  prosil 
cesarja  Henrika  IV.  in  papeža  Aleksandra  II.,  naj  dovolita,  da  se  od- 
pravi nunski  samostan  in  njegovo  premoženje  porabi  za  ustanovitev 
nove  škofije.  Ko  je  došlo  papeško  potrdilo,  je  šel  Gebhard  takoj  v 
Krko  in  6.  maja  1072  slovesno  posvetil  in  umestil  prvega  krškega 
škofa  Giintherja,  ki  je  bil  domačin  iz  Krapfelda.  Iz  duhovščine,  ki 
je  bila  že  prej  v  službi  pri  samostanski  cerkvi,  se  je  osnoval  stolni 
kapitelj  1.  1124. 

Novoustanovljena  krška  stolica  je  bUa  prva  redna  škofija  na 
slovenskem  ozemlju.  Novi  škof  sicer  izprva  še  ni  imel  odmerjenega 
svojega  okrožja.  BU  je  le  splošno  pomočnik  ali  namestnik  solno- 
graškega  nadškofa  za  pokrajine  to  stran  Visokih  Tur.  Šele  1.  1131. 
so  bile  določene  meje  nove  škofije,  ki  je  obsegala  dolino  Motnice 
in  Krke,  potem  nekatere  pokrajine  ob  spodnji  Krki  in  prisojno  stran 
v  dolini  reke  Gline.  Vsi  ti  kraji  so  bili  neposredno  pod  oblastjo 
krškega  škofa,  toda  njegov  delokrog  se  je  raztezal  na  vse  solno- 
graško  ozemlje. 

Blažena  Hema  je  s  svojo  ustanovo  vsaj  posredno  položila 
temelj  za  novo  škofijsko  stolico,  zato  se  po  'pravici  časti  kot  usta- 
noviteljica krške  škofije. 


Svibno. 


13.  Gradovi. 


Na  slovenski  zemlji  tja  do  12.  stoletja  ne  nahajamo  mnogo 
mest  in  trgov.  Le  na  jugu,  na  Primorskem,  so  se  nekatera  mesta 
ohranila  še  iz  rimske  dobe,  a  imela  so  večinoma  romansko  (italijansko) 
meščanstvo  in  so  bila  večkrat  v  nasprotju  s  slovenskim  prebivalstvom 
na  deželi.    Najimenitnejše  med  njimi  je  bil  Trst. 

Začetek  tržaškega  mesta  sega  nazaj  v  prazgodovinsko  dobo. 
Že  Karni  so  tu  ustanovili  trgovsko  pristanišče  Trgeste.  Ko  so  si 
leta  178.  pred  Kristusom  Rimljani  podvrgli  Istro,  so  izpremenili 
karnsko  mesto  v  močno  vojaško  naselbino,  ki  se  je  raztezala  od 
griča  sv.  Justa  doli  proti  morju.  —  V  6.  stoletju  je  imel  Trst  že 
škofijsko  stolico  in  je  spadal  nekaj  časa  pod  oblast  bizantinskih 
cesarjev.  Karol  Veliki  si  je  podvrgel  s  slovenskimi  pokrajinami 
vred  tudi  Trst  in  ga  pridružil  furlanski  marki.  V  10.  stoletju  je  bil 
Trst  močno  utrjeno  mesto.  Imel  je  obzidje,  stolpe,  vrata  in  hodnike. 
Oblastniki  v  mestu  so  bili  vojaški  tribuni,  ki  so  skrbeli  za  red  in 
varnost  v  mestu  in  je  branili  ob  času  vojske  pred  napadi  sovražnikov. 

Kralj  Lotar  II.  je  podelil  1.  948.  Trst  z  okolico  vred  kot  svetno 
kneževino  tržaškim  škofom  in  v  njih  oblasti  je  ostal  nad  300  let. 
Že  v  13.  stoletju  se  nahaja  med  tržaškimi  meščani  mnogo  imen 
slovenskih  priseljencev,  ki  so  došli  s  Krasa  in  iz  drugih  slovenskih 
vasi  in  se  v  mestu  stalno  naselili. 

Poleg  Trsta  je  omeniti  še  Koper,  Piran,  Rov  in  j,  Poreč, 
P  ulj,  ki  so  že  vsi  v  10.  in  11.  stoletju  imeli  samoupravo  z  župani 
ali  mestnimi  sodniki  na  čelu  in  bogato  romansko  meščanstvo.  Tekom 
13.  stoletja  so  spravili  ta  mesta  Benečani  pod  svojo  oblast,  deloma 
z  zvijačo  in  obljubami,  češ,  da  bodo  varnejša  pod  okriljem  beneškega 

leva,  deloma  s  silo.  Ostala  so  pri  njih  tja  do  konca  18.  stoletja 
(1.  1797.),  ko  je  vsa  Istra  prišla  pod  Avstrijo. 

Slovensko  mesto  po  pretežnem  številu  prebivalstva  in  značaju 
okolice  je  bil  v  tej  dobi  morda  le  Ptuj.  Tudi  Ptuj  stoji  na  rimskih 
tleh.  Ko  je  bil  za  ljudskega  preseljevanja  razdejan,  so  gotovo  že 
Slovenci  na  njegovih  razvalinah  napravili  utrjeno  gradišče.  V  9.  sto- 
letju je  mesto  spadalo  k  tistemu  delu  Panonije,  kjer  sta  vladala 
slovenska  kneza  Pribina  in  Kocel.  Imelo  je  dve  cerkvi.  Nekaj  časa 
so  tu  gospodovali  slovenski  plemiči.  V  listinah  namreč  beremo,  da 
je  cesar  Arnulf  odvzel  nekemu  Karantancu  njegovo  imetje  v  Ptuju 
zaradi  veleizdaje  in  je  z  drugimi  deli  mesta  podaril  solnograškim 
škofom.  Tedaj  se  je  delilo  mesto  v  spodnje  in  zgornje,  imelo  je  že 
sodstvo,  mitnico  in  most.  Solnograški  škofje  so  menda  sezidali  stari 
grad,  kjer  so  pozneje  bivali  mogočni  ptujski  go.spodje. 

Drugod  po  slovenski  zemlji  pa  so  bila  tedaj  le  kmečka  sela  in 
vasi,  nad  katerimi  so  se  ponosno  dvigali  gradovi  na  strmih  gričih  in 
pečinah.  Grad  je  bil  značilno  znamenje  srednjeveške  pokrajine,  v 
katero  so  le  še  cerkve  in  samostani  spravile  nekaj  izpremembe. 
Grad  je  gospodoval  nad  vasjo  in  ljudmi,  ki  so  tamkaj  prebivali,  bil 
je  glavna  opora  in  zavetišče  v  bojnih  časih;  v  njem  se  je  merila 
pravica  in  določevala  usoda  podložnikom,  bil  je  vir  blagoslova  in 
zla  za  srednjeveško  družbo.  Zato  je  potrebno,  da  si  natančneje 
ogledamo  tudi  gradove  in  življenje  na  njih. 

Kadarkoli  govorimo  o  gradovih,  navadno  mislimo  na  mogočna 
poslopja  z  velikimi,  svetlimi,  bogato  opremljenimi  dvoranami,  kjer 
je  vse  združeno,  kar  more  življenje  napraviti  udobno  in  prijetno.  In 
o  grajski  gospodi,  ki  je  ondi  živela,  si  mislimo,  da  je  plavala  v 
izobilju  in  veselju,  krateč  si  čas  z  veselicami  in  pojedinami.  Tako 
si  predstavlja  grajsko  življenje  tudi  pesnik,  ko  pravi: 

„Svatuje  dan  za  dnevom  grad, 
po  njem  veselje  vriska, 
ko  siromaka  mraz  in  glad, 
pod  milim  nebom  stislca." 

Bilo  je  na  mnogih  krajih  morda  res  tako  v  15.  in  16.  stoletju, 
ko  je  brezvestno  zatiranje  in  izkoriščanje  od  strani  grajske  gospode 
dvignilo  kmete  k  obupnemu  odporu,  toda  v  onih  časih,  ki  smo  jih 
opisali  v  prejšnjih  poglavjih,  je  bilo  življenje  na  gradovih  prav  tako 
skromno  in  preprosto,  kakor  stavbe  same. 

Že  Slovenci  so  poznali  gradove,  to  je  utrjene  prostore  na  strmih 
brdih,  sredi  vode  ali  močvirja,  kamor  so  pribežali  o  vojnem  času  in 
kjer  so  opravljali  svoje  poganske  žrtve.  Utrjevali  so  jih  z  močnim 
lesenim  plotom,  nasipi  in  okopi,  izza  katerih  so  metali  kamenje  in 
sulice  na  sovražnike.  Taka  utrdba  je  bil  tabor  na  gori  Špik  v 
Furlaniji,  katerega  je  drzno  naskakovalo  furlansko  plemstvo  in  pri 
tem  našlo  svojo  smrt.  Ko  so  Slovenci  spoznali  umetnost  stavbarstva, 
so  si  mesto  lesenih  trdnjav  od  tujih  zidarjev  dali  napraviti  zidane 
gradove.  Tako  je  gradeški  patriarh  Fortunat  leta  821.  poslal  panon- 
skemu vojvodu  Ljudevitu  zidarjev  in  umetnikov,  ki  so  mu  stavili 
gradove,  da  je  v  njih  našel  zavetje  ob  času  frankovskih  napadov. 

Tudi  gradovi  nemških  plemičev  se  izprva  niso  dosti  razliko- 
vali od  preprostih  slovenskih  trdnjav.  Primeren  prostor  na  strmem 
griču  je  bil  obdan  s  plotom  in  nasipom,  včasih  tudi  z  okopi,  na 
sredi  se  je  dvigal  mogočen  trden  stolp,  v  začetku  lesen,  pozneje 
zidan,  ki  je  služil  za  opazovanje  („straža"),  pa  tudi  za  stanovanje 
grajski  gospodi.  Razdeljen  je  bil  v  več  nadstropij,  da  so  lahko 
vanj  spravili  tudi  obrambeno  moštvo  in  zalogo  živeža.  Na  grajskem 
dvorišču  je  bilo  še  nekaj  koč  za  hlapce  in  dekle,  hlevov,  peči,  in 
včasih  tudi  kapela.  Mnogo  gradov  izprva  ni  imelo  nobenih  drugih 
prostorov,  kakor  trden  stolp  okrogle  ali  mnogokotne  oblike.  Zidali 
so  te  stolpe  iz  lomlj enega  kamna  po  dva  metra  na  debelo;  notranji 
premer  je   imel   9 — 10   metrov.     Močni  hlodi,   ki   so  nosili  strop,  so 


Stari  vipavski  yrad. 


jih  delili  v  več  nadstropij.  V  spodnjih  delih  so  bile  navadno  na- 
pravljene ozke  strelne  line,  v  zgornjih,  ki  so  služila  za  stanovanja, 
pa  večja  okna.  Tako  obliko  je  imel  na  pr.  Kebeljski  grad  pri 
Konjicah.  V  12.  stoletju  so  se  ti  preprosti  gradovi  razvili  v  mogočne 
razsežne  stavbe.  Toda  grajski  stolp  (turn)  je  še  vedno  ostal  naj- 
znamenitejši del  poslopja.  Zato  so  mnogi  gradovi  od  njega  dobili 
svoje  ime,  na  pr.  Turn  pri  Premu,  Iški  turn,  Turn  pri  Radečah,  Turn 
pri  Črnomlju  itd. 

Gradovi  posebne  vrste  so  utrjene  in  pozidane  jame,  ki  so  že 
v  prazgodovinski  dobi  služile  človeku  za  bivališče.  V  srednjem 
veku  so  si  včasih  vitezi  v  njih  poiskali  varno  zavetje  in  jih  izpre- 
menili  v  udobne  gradove.  Najznamenitejši  grad  te  vrste  je  Jama 
(Lueg)  pri  Postojni  (sedaj  imenovan  ,,Predjamski  grad"),  kjer  je  v 
15.  stoletju  gospodoval  glasoviti  Erazem  Predjamski.  —  Erazem  je 
bil  izprva  mnogočislan  junak,  katerega  je  cesar  Friderik  III.  pozval 
celo  na  svoj  dvor  in  ga  imel  med  svojim  spremstvom.    Toda  vroče- 


krvni  vitez  se  je  nekoč  spri  s  cesarskim  maršalom  Papenhajmom  in 
ga  zabodel.  Zasledovali  so  ga  kot  morilca.  Erazem  je  zbežal  v 
svojo  nedostopno  Jamo,  in  iz  tega  varnega  zavetja  je  zdaj  napravljal 
roparske  pohode  po  okolici,  plenil  in  požigal.  Postal  je  prava  nadloga 
za  vso  Notranjsko.  Zato  je  cesar  ukazal  1.  1483.  svojemu  tržaškemu 
glavarju  Ravbarju,  naj  oblega  Jamski  grad  in  ujame  drznega  klati- 
viteza.  Ravbar  je  prišel  z  močnim  vojaškim  krdelom  pred  grad  in 
pričel  obleganje.  Hotel  je  Erazma  in  njegovo  posadko  izstradati. 
Toda  iz  grada  je  vodil  skrivni  podzemeljski  rov  v  vipavsko  dolino, 
od  koder  si  je  Erazem  vedno  preskrbel  novega  živeža.  V  zasmeh 
je  vrgel  včasih  cel  kos  pečenega  vola  ali  svežega  sadja  med  oble- 
govalce.  Toda  slednjič  ga  je  vendar  zadela  usoda.  Nek  grajski 
hlapec  je  razodel  Ravbarju,  da  hodi  Erazem  vsak  večer  v  sobo 
grajskega  vratarja  in  mu  je  obljubil,  da  bode  z  bakljo  dal  znamenje, 
kadar  se  bode  zopet  tamkaj  mudil.  Ko  se  je  zvečer  zabliščalo  do- 
govorjeno znamenje,  nameri  Ravbar  svoj  top  proti  onemu  kraju. 
Kamenita  krogla  je  podrla  grajski  zid,  ki  je  pod  svojimi  razvalinami 
pokopal  klati  viteza.  Erazem  je  bil  zadnji  svojega  rodu.  —  Iste  vrste 
kakor  Erazmov  grad  pri  Postojni  je  bil  tudi  grad  Luknja  (Lueg) 
na  Dolenjskem  in  Landerska  jama  v  beneški  Sloveniji.  V  veliki 
landerski  duplini  je  bila  sicer  že  v  9.  stoletju  cerkvica  sv.  Ivana 
Krstnika,  a  hkrati  je  služila  tudi  Slovencem  kot  zavetišče  ob  so- 
vražnih napadih.  Zato  jo  imenujejo  furlanski  zgodopisci  „slovensko 
trdnjavo". 

Večina  naših  gradov  je  imela  v  poznejših  stoletjih  nemška 
imena.  Vendar  iz  tega  ne  gre  sklepati,  da  so  bili  vsi  od  tujcev 
zgrajeni.  Nasprotno  je  lahko  dokazati,  da  so  imeli  mnogi^  stari  gra- 
dovi prvotno  slovenska  imena  in  slovenske  posestnike.  Na  Štajerskem 
na  pr.  spominjajo  na  prvotne  staroslovenske  zgradbe:  Ljubno  (Leoben), 
Slovenji  Gradec,  Radgona  (Ratigojsburg  =  Radogojev  grad);  na 
Kranjskem:  Loka,  Polhov  gradeč,  Bled,  Smlednik,  Kolovrat,  Gorice, 
Skrije vo,  Trebnje,  Pusti  gradeč,  Zavrh;  na  Goriškem:  Gorica,  Ločnik, 
Prem,  Vogrsko,  Višnje  vek;  v  Furlaniji:  Belgrad,  Černjev,  Nebojse  in 
še  mnogo  drugih. 

Kakor  je  slovensko  plemstvo  izgubilo  stik  s  svojim  narodom, 
se  vrglo  po  tuji  nemški  gospodi  in  se  kmalu  ponemčilo,  tako  so  tudi 
gradovi  pozneje  dobili  nemška  imena. 

Oglejmo  si  po  tem  splošnem  opisu  najznamenitejše  gradove,  ki 
se  večkrat  omenjajo  v  naši  zgodovini. 

Med  najstarejše  utrdbe  je  prištevati  Blatograd  (Moosburg) 
blizu  Vrbskega  jezera  na  Koroškem.  Moral  je  obsegati  več  poslopij, 
ker  se  leta  888.  že  imenuje  mesto.  Okoli  Blatograda  je  bilo  široko 
močvirje,  ki  je  varovalo  prebivalce  sovražnih  napadov.  Kralj  Arnulf 
se  je  večkrat  tu  mudil,  kar  izpričujejo  darilne  listine,  ki  so  bile 
izdane  v  Blatogradu  leta  888.  in  889.  Še  znamenitejši  je  Krnski 
grad  blizu  Gospe  Svete,  kjer  je  bila  morda  nekdaj  stolica  slovenskih 
knezov.  Dandanes  je  Krnski  grad  vas,  a  pred  tisoč  leti  je  bilo  malo 
utrjeno  mestece,  ki  je  obsegalo  kraljevi  grad  in  še  nekaj  drugih 
poslopij.  Nekateri  frankovski  vladarji  so  tu  imeli  svoj  dvor. 

Ob  Dravi,  nasproti  izliva  reke  Krke,  je  stal  grad  Kamen,  kjer 
je  bivala  1.  970.  pobožna  grofica  Hildegarda,  mati  briksenškega  škofa 
Alboina.  Zapustila  je  svojemu  sinu  vso  podedovano  lastnino,  a  ta 
je  velik  del  izročil  briksenški  cerkvi.  Tako  je  tirolska  škofija  do- 
bila obsežna  posestva  na  spodnjem  Koroškem,  ki  so  se  izdatno  po- 
množila s  posestvi  na  Kranjskem,  ko  je  Alboin  leta  1CX)4.  pridobil 
blejsko  gospostvo.  Hildegarda  je  umrla  v  sluhu  svetosti.  V  cerkvi 
sv.  Lovrenca,  kjer  je  bil  njen  grob,  so  se  pozneje  zgodila  čudežna 
ozdravljenja  in  kmalu  je  ondi  nastala  sloveča  božja  pot.  Akvilejski 
patriarh  Bertold  je  vsled  tega  leta  1238.  cerkev  izvzel  iz  oblasti  ka- 
piteljna  v  Dobrlivasi  in  neposredno  podredil  patriarhu. 


Turjak. 


Zgodaj  se  je  pričel  razvijati  Beljak.  V  9.  stoletju  je  stal  tukaj 
grad,  ki  je  bil  kraljeva  last.  Poleg  njega  je  kmalu  nastal  dvor,  kjer 
so  se  naselili  kraljevi  vojaki  (ministeriali)  in  drugi  grajski  služabniki. 
Ko  je  cesar  Oton  II.  leta  979.  podaril  Beljak  briksenškemu  škofu 
Alboinu,  je  bila  ondi  že  cerkev  sv.  Jakoba,  kjer  je  sedaj  mestna 
župnija.  Ugodna  lega  na  križišču  trgovskih  cest,  ki  so  iz  podo- 
navskih pokrajin  in  zapadne  Nemčije  vodile  skozi  kanalsko  dolino 
in  Pontabelj  v  Italijo,  je  malo  naselje  kmalu  dvignila.  V  začetku 
11.  stoletja  (1007?)  je  prišel  Beljak  s  Podkloštrom  vred  v  posest 
bamberške  škofije  in  že  leta  1060.  mu  je  cesar  Henrik  IV.  podelil 
tržne  pravice,  sodno  oblast,  samoupravo,  pravico  kovati  denar  in 
pobirati  mitnino.  Hkrati  je  zagotovil  vsem  trgovcem,  ki  so  potovali 
v  Beljak  in  nazaj,  varno  pot.  S  tem  je  bil  položen  temelj  poznej- 
šemu razcvitanju  Beljaka,  ki  je  bil  v  srednjem  veku  najvažnejše 
trgovsko  mesto  na  Koroškem. 

Razun  omenjenih  gradov  je  Koroška  zlasti  izza  12.  stoletja 
dobila  še  mnogo  drugih  ponosnejših  stavb  na  svojih  mnogoštevilnih 
gričih  in  gorah.  Naj  omenim  le  nekatere  z  letnicami  vred,  ko  se 
prvič  imenujejo:  Ostrovica  (9.  stoletje),  Breze  (860),  Trebnje  (1163), 
Grebinj  (1160),  Podklošter   (1060). 

Pokrajine  v  spodnještajerski  marki,  ob  Dravi,  Savinji  in  Savi, 
ki  so  bile  na  meji  Madjarov  in  najbolj  izpostavljene  njihovim  na- 
padom, je  bilo  še  posebno  treba  zavarovati  z  močnimi  utrdbami. 
Zato  nahajamo  tu  že  v  9.  in  10.  stoletju  celo  vrsto  gradov,  najvzhod- 
nejša  in  najmočnejša  postojanka  je  bil  Ptuj,  kjer  se  je  že  zgodaj  v 
okrilju  varnega  gradu  razvilo  celo  mesto. 

S  Ptujem  je  kmalu  začel  tekmovati  Maribor  (Marchburg  =  grad 
v  marki).  Ime  samo  naznanja  začetek  tega  mesta.  Bil  je  izprva 
močen  grad  v  obrambo  proti  Madjarom,  kjer  so  imeli  mejni  grofi 
svoj  sedež.  Proti  koncu  12.  stoletja  nahajamo  tu  majhen  obzidan  trg, 
ki  se  je  vedno  bolj   razširjal   in   kmalu   pridobil   mestne   pravice. 

Posebno  gosto  nastavljeni  so  bili  gradovi  v  savinjski  pokrajini  ali 
grofiji  (pagus  Sovne),  ki  se  je  raztezala  od  izvirov  Savinje  do  izliva 
Sotle,  od  Mirne  na  Kranjskem  gori  do  Pohorja.  Tu  nahajamo  že  ob 
vznožju  solčavskih  planin  star  grad,  ki  je  bil  sezidan  na  temeljih 
staroslovenske  utrdbe.  Sedaj  se  imenuje  Gornjigrad  po  nemškem 
imenu  Oberburg;  toda  srednjeveško  ime  „Obremburg"  bolj  kaže  na 
prvotni  slovenski  pomen  (obrana  ali  obramba).  Leta  1140.  so  grad 
spremenili  v  benediktinski  samostan. 

Južno  od  Gornjegagrada,  tam  kjer  Savinja  pridere  v  celjsko 
kotlino,  blizu  Braslovč,  se  je  dvigal  na  srednjevisokem  griču  Sovnek, 
dom  plemičev  sovneških  in  zibelka  poznejših  mogočnih  celjskih  grofov. 
Prvič  se  imenuje  1. 1130.  Sovneški  gospodje  so  bili  divji,  bojeviti  vitezi, 
ki  so  mnogo  škode  storili  gornjegrajski  opatiji  in  žičkemu  kartuzi- 
janskemu  samostanu,  pa  tudi  v  duhu  pokore  radi  popravili  svoje  kri- 
vice z  dobrimi  deli  in  pobožnimi  ustanovami. 

Friderik  L  Sovneški  je  1.  1335.  pridobil  Celje  in  si  izprosil  od 
cesarja  Ludovika  Bavarskega,  da  ga  je  povzdignil  v  grofovski  stan 
in  mu  dal  ime  po  novo  pridobljenem  posestvu.  Tako  so  Sovneški 
gospodje  postali  grofi  celjski.  Toda  stari  celjski  grad  je  stal  že 
več  stoletij  prej.  Mejni  grofi  savinjski  iz  rodbine  Seliče-Breže  so 
že  okoli  leta  976.  imeli  tu  svoj  sedež.  Ko  je  rodbina  z  blaženo  Hemo 
leta  1045.  izmrla,  so  prešla  njihova  posestva  v  tuje  roke.  Isti  mejni 
grofi  so  imeli  še  več  drugih  gradov  ob  Savi,  tako  Rajhcnburg  (ome- 
njen^ že  1.895.),  Kozje,  Pilštanj;  na  sedanji  kranjski  strani  pa  Škrljevo 
pri  Št.  Rupertu  in  Mokronog. 

V  „krajni  marki"  vzbuja  naše  zanimanje  zlasti  ljubljanski 
grad,  s  katerim  je  združen  prvi  početek  sedanjega  glavnega  mesta 
dežele  Kranjske.  Žal,  da  imamo  prav  o  tem  kraju  mnogo  manj  za- 
nesljivih zgodovinskih  poročil,  kakor  o  drugih  mestih  po  Slovenskem. 
Gotovo  je  ljubljanski  grad  najstarejša  točka  Ljubljane.  Že  Rimljani 
so  utrdili  to  naravno  središče  dežele.  Ko  je  rimska  Emona  izginila 
v  valovju  ljudskega  preseljevanja  in  so  Franki  zavladali  nad  Slovenci, 
so  menda  njihovi  mejni  grofi  tu  postavili   svoj    dom.     Gotovo   pa  je 

grad  stal  že  za  časa  koroških  vojvodov.  Slično,  kakor  pri  drugih 
mestih,  so  se  tudi  tu  pod  gradom  naselili  najprej  vojaki  (ministeriali), 
ki  so  pripadali  vojaškemu  spremstvu  mejnega  grofa,  potem  trgovci 
in  obrtniki.  Tako  je  polagoma  nastalo  pod  gradom  ob  desni  strani 
Ljubljanice  malo  naselje,  sedanji  ,,Stari  trg",  ki  je  bilo  z  gradom 
vred  obzidano  in  utrjeno.  Kranjski  zgodovinopisec  Valvasor  pripo- 
veduje, da  je  bila  okoli  leta  1000.  Ljubljana  že  mnogoštevilna  občina, 
ker  je  1.  1006.  huda  kuga  ondi  pobrala  nič  manj  kakor  17.000  ljudi. 
Dalje  pripoveduje,  da  je  leta  1073.  ljubljanski  trgovec  Peter  Baldavič 
na  sedanjem  Vodnikovem  trgu  na  svoje  stroške  dal  sezidati  cerkev 
sv.  Filipa  in  da  je  1.  1092.  mesto  že  imelo  svojega  sodnika  in  mestni 


Ostrovica. 


svet.  Toda  ta  poročila  niso  zanesljiva  in  malo  verjetna.  Prvikrat 
se  imenuje  kraj  1.  1144.,  in  sicer  z  nemškim  imenom  Lavbach,  a  dve 
leti  pozneje  nahajamo  tudi  slovensko  ime  „Lubigana''. 

Kakor  Ljubljana  si  tudi  Kranj  prisvaja  starodaven  izvor  in 
čast,  da  je  bil  sedež  frankovskih  mejnih  grofov,  ki  so  vladali  kranjsko 
marko,  pa  imamo  za  take  trditve  še  manj  opore  kakor  pri  Ljubljani. 
Druge  gradove  po  Kranjskem  nahajamo  že  iz  začetka  v  posesti 
nemških  plemiških  rodbin,  ki  so  se  tekom  10.  in  11.  stoletja  priselile 
v  deželo.     Značilna  zgleda  te  vrste  sta  gradova  Svibno  in  Turjak. 

Svibno  (Schiirfenberg)  leži  ob  Savi  blizu  Radeč  in  je  že  več 
stoletij  v  razvalinah.  Na  silno  strmi  in  visoki  pečini  se  je  nekdaj 
dvigal  grad.  Celo  divji  golobi,  ki  so  hoteli  iz  ravnine  prileteti  tja 
gori  —  tako  pripoveduje  Valvasor  — ,  so  morali  med  potom  večkrat 

sesti  na  pečevje  in  se  odpočiti,  ker  niso  mogli  v  enem  poletu  zma- 
gati tolike  višine.  Zgradil  je  to  drzno  stavbo  okoli  1.  928.  Arnulf  iz 
rodu  Scharfenbergov,  ki  je  z  drugimi  frankovskimi  grofi  došel  v 
deželo,  da  brani  mejo  cesarstva  proti  Madjarom.  Rodbina  Ostro- 
vrharjev  je  postala  zelo  mogočna  in  vplivna.  Razdelila  se  je  v 
mnoge  veje,  ki  so  se  nazivale  po  svojih  posestvih  in  katerih  imena 
zavSledujemo  skozi  ves  srednji  vek. 

Že  Arnulfovi  sinovi  so  ustanovili  tri  kolena.  Najstarejši  Oton 
je  ostal  gospodar  na  Svibnem,  drugi  sin  Ortolf  je  ustanovil  nov 
Ostrivrh,  Sostro  (Osterberg)  ob  izlivu  Ljubljanice  v  Savo,  tretji  sin 
Arnulf  pa  Zibnik  pri  Radečah.  Še  slavnejši  pa  je  postal  grad  in 
rod  Gallenbergov  pri  Zagorju,  kjer  je  Ortolf  III.  iz  rodu 
Ostrovrharjev  1.  1040.  si  postavil  svoj  dom. 

Mična  pravljica  je  združena  s  starodavnim  svibenskim  gradom 
in  mogočnim  rodom  Ostrovrharjev.  Ko  je  Viljem  Ostrovrhar  go- 
spodaril v  gradu  svojih  očetov  in  se  nekoč  vračal  proti  domu,  se 
mu  prikaže  v  gozdu  blizu  doma  lepa  deklica  in  mu  izroči  zlat  prstan 
z  dragocenim  kamnom,  rekoč,  da  ne  bode  nikdar  trpel  škode  niti  na 
svoji  časti,  niti  na  imetju,  ako  bode  nosil  prstan  vedno  pri  sebi, 
varoval  svojo  čast  in  če  bode  vedno  pokoren  svojemu  pravemu  go- 
spodu. Nato  je  deklica  izginila  in  vitez  je  ni  nikdar  več  videl. 
Dragoceni  zaklad  in  njen  opomin  pa  je  skrbno  varoval  in  se  res 
povzpel  do  slave  in  bogastva.  Leta  1293.  pa  je  moral  na  Koroško 
v  vojsko  zoper  Konrada  Aufenštajnskega  in  je  padel  v  bitki  pri 
Grebinju.  Umirajoč  je  podaril  prstan  svojemu  nasprotniku  in  mu 
sporočil  opomin  neznane  deklice.  Odslej  se  je  skrivnostni  zaklad 
hranil  v  družini  Aufenštajncev  in  jim  prinesel  mnogo  blagoslova. 
Toda  zadnji  potomec  tega  rodu.  Friderik,  je  pozabil  na  opomin,  se 
uprl  leta  1396.  proti  svojemu  gospodu,  vojvodu  Viljemu,  in  izgubil 
imetje  in  prostost.  Tudi  svibenski  grad  je  prešel  leto  pozneje  iz 
posesti  Ostrovrharjev  na  Habsburžane. 

Med  one  redke  plemiške  rodbine,  ki  so  prve  došle  v  deželo  in 
se  ohranile  do  današnjega  dne,  je  prištevati  Turjačane  (Auersperge). 
Njih  rodni  grad  je  Turjak,  nekaj  milj  proti  jugozapadu  od  Ljubljane. 
Ime  je  dobil  od  divjega  vola  ali  tura,  čigar  glavo  so  imeli  stari 
Turjačani  v  svojem  grbu.  Došli  so  na  Kranjsko  že  s  Franki  v 
9.  stoletju  ali  pa  vsaj  kmalu  po  leski  bit  vi  (955)  in  si  postavili  svoj 
trdni  dom  na  enem  izmed  onih  gričev,  ki  so  obkroževali  ljubljansko 
barje.  Kako  star  je  bil  ta  „Spodnji  grad",  sklepamo  od  tod,  da  je 
že  leta  1067.  Konrad  Turjaški  postavil  nad  njim  novo  razsežnejše 
in  udobnejše  poslopje,  sedanji  Turjak.  V  bojevitih  časih  srednjega 
veka  je  ta  grad  zadela  marsikatera  nesreča.  Leta  1140.  je  grof 
Henrik  Ortenburški,  ki  se  je  prepiral  s  Turjačani  zaradi  neke  ded- 
ščine,  Turjak  do  tal  požgal.  Petdeset  let  je  ležal  v  razvalinah,  dokler 
ga  ni  Adolf  Turjaški  1.  1190.  zopet  dvignil  in  obnovil  v  prejšnjem 
sijaju.  Posest  Turjačanov  se  je  tekom  stoletij  zelo  namnožila.  Cela 
vrsta  gradov  je  bila  njihova  lastnina.  Med  svojimi  člani  so  šteli 
mnogo  mož,  ki  so  imeli  velik  vpliv  in  so  odločilno  posegali  v  usodo 
naših  dežel. 

Razun  imenovanih  gradov  segajo  nazaj  v  prva  stoletja  nemškega 
gospostva  še  marsikatere  druge  slične  zgradbe,  na  pr.  Blejski  grad 
(omenjen  leta  1011.),  Preddvor  (1154),  Mengeš  (1177),  Mirna  (1165), 
Smlednik,  Postojna  (okoli  L  1200.). 

Ako  se  ozremo  še  preko  Hrušice  na  goriško  stran,  se  nam 
pojavi  kot  najstarejši  grad  na  slovenskih  tleh  Solkan  pod  Sveto 
goro.    Leta   1001.  je    podaril  cesar  Oton   IIL  polovico  tega  gradu  in 

Grad  Kamen. 


polovico  Gorice,  ki  je  bila  tedaj  še  mala  vas,  akvilejskemu  patriarhu 
Ivanu.  Gotovo  pa  je  tudi  že  goriški  grad  stal  vil.  stoletju,  ker  so 
se  že  koroški  Epenštajnci  tedaj  po  njem  naziv  ali  grofje  goriški. 

Med  najzanimivejše  goriške  gradove  po  svoji  legi  in  stavbi  pa 
je  prištevati  De  vin.  Na  skrajnem  koncu  adrijanskega  morja,na  strmi 
skali,  ki  skoraj  navpično  pada  k  morski  gladini,  stoji  starodavna 
mogočna  zgradba,  ki  še  danes  vzbuja  občudovanje  vsakega  popot- 
nika. Ponosno  zre  na  morje  pod  seboj  in  kadar  se  njegovo  zidovje 
sveti  v  solnčnih  žarkih,  tedaj  je  mornarjem  na  Adriji  dober  kažipot. 
S  svojo  lego  ne  obvladuje  le  morja,  temveč  tudi  cesto,  ki  pelje  iz 
Furlanije  mimo  grada  na  Kras.     Za   časa  Rimljanov  je   tu  stal  grad 

Pucinum,  ob  katerem  je  rastlo  znamenito  vino.  V  srednjem  veku 
je  bil  Devin  sedež  mogočne  rodbine  gospodov  de  vinskih,  ki  so  imeli 
tudi  grad  Prem.  Bili  so  zelo  na  slabem  glasu,  ker  so  pogosto  kot 
roparski  vitezi  nadlegovali  trgovce,  ki  so  z  blagom  potovali  v  Trst. 
Akvilejski  patriarhi  so  jih  morali  s  silo  krotiti.  Leta  1395.  je  rod 
izmrl  in  grad  je  prišel  v  last  Habsburžanov. 

Drugi  stari  gradovi  na  nekdanjem  goriškem  ozemlju  so  še: 
Tolmin  (omenjen  1.  1188.),  Rihenberk  (1.  1200.)  in  Vipava,  ki  je  bila 
v  13.  stoletju  v  posesti  goriških  grofov,  pozneje  pa  akvilejskih  pa- 
triarhov. 

Doba  gradov  je  trajala  skozi  ves  srednji  vek.  Ko  so  pa  proti 
koncu  15.  stoletja  iznašli  smodnik  in  topove,  tedaj  ni  pomagala  gra- 
dovom niti  visoka  lega  na  strmih  pečinah,  niti  debelo  zidovje  več. 
Gospoda  se  je  preselila  iz  svojih  utrjenih  bivališč  v  ravnine  in  si 
tamkaj  postavila  nove  udobne  hiše  z  gospodarskimi  poslopji  — 
graščine. 

Tudi  stari  plemiški  rodovi  so  večinoma  izmrli,  njihovi  ponosni 
domovi  pa  so  razpadli.  In  sedaj  je  mesto  gradov  videti  le  še  žalostne 
razvaline,  katere  obraščajo  smreke  in  prepleta  zeleni  bršljan.  Vendar 
so  tudi  te  razvaline  častitljive  in  zanimive,  ker  se  jih  drži  lep  kos 
naše  preteklosti. 


Kakšno  je  bilo  življenje  na  gradovih? 

Omenil  sem  že,  da  v  starih  časih  ne  smemo  iskati  sedanje  go- 
sposke udobnosti  in  razkošnosti.  Življenje  v  nekdanjih  gradovih  ni 
bilo  posebno  prijetno  in  kratkočasno.  Prostora  je  bilo  med  debelim 
zidovjem  primeroma  malo.  Dokler  so  bili  še  „turni"  edina  grajska 
stavba,  je  služila  za  stanovanje  ena  sama  izba,  v  kateri  so  gospoda 
in  družina  bivali,  obedovali  in  spali.  Izza  12.  stoletja  je  bila  poleg 
stolpa  pač  tudi  udobnejša  hiša,  ki  so  jo  imenovali  palačo  (palas).  V 
njej  je  bila  velika  dvorana,  ki  je  služila  za  sprejemnico  in  bila  cesto 
okrašena  z  orožjem,  lovsld mi '  trofejami,  v  poznejših  časih  tudi  s 
podobami  prednikov.  Imenovali  so  jo  viteško  dvorano  ali  dvorano 
prednikov.  Gospodinji  in  otrokom  je  bila  odmenjena  za  stanovanje 
čumnata  (kemenate). 

V  teh  prostorih,  ki  so  bili  preprosto  opravljeni,  se  je  razvijalo 
enakomerno  življenje  grajske  gospode.  Prave  razsvetljave  in  kurjave 
niso  poznali.  Svetiti  so  si  morali  z  voščenimi  svečami,  ki  so  bile 
pa  drage,  ali  pa  z  bakljami  in  treskami,  ki  so  slabo  svetile  in  dajale 
mnogo  dima.  Ker  po  sobah  ni  bilo  peči,  ampak  le  neke  vrste 
kurišča,  kakoršni  so  še  sedanji  laški  kamini,  zato  so  po  gradovih 
mnogo  prezebovali.  Kamini  so  namreč  požrli  mnogo  drv  in  zelo 
zakadili  sobe,  pa  dajali  le  malo  gorkote.  Tudi  stekla  še  niso  poznali. 
Okna,  ki  so  bila  itak  zelo  majhna,  so  morali  zadelati  z  lesenimi  za- 
tvornicami,  z  mehurji,  roženimi  ploščami,  s  koženico  ali  pa  oljnatim 
papirjem.  Zato  je  bilo  v  dvorani  mnogokrat  temno  še  po  dnevi.  — 
Ob  slabem  svitu  plapolaj očih  bakelj  in  ob  brlečih  treskah  so  grajske 

gospe  s  svojimi  hčerami  in  deklami  opravljale  ročna  dela,  predle, 
vezle,  pletle,  šivale,  dočim  so  možje  polegali  po  klopeh,  pogrnjenih 
s  kožami  ubitih  živali  in  s  popivanjem  kratili  čas.  Poslednje  je 
bilo  po  gradovih  le  preveč  v  navadi.  In  Janez  Ludovik  Lindeški, 
ki  si  je  izbral  za  geslo:  „Vinca  kupica  je  moja  ljubica",  ni  bil  edini 
svoje  vrste. 

Najljubše  opravilo  viteške  gospode  je  bil  boj.  Kadar  ni  bilo 
treba  vojvodu  ali  kralju  slediti  v  vojsko,  so  si  pa  drugod  poiskali 
priložnosti  za  tak  posel.  Mnogo  naših  vitezov  je  šlo  v  11.,  12.  in 
13.  stoletju  v  sveto  deželo  bojevat  se  proti  Turkom,  odkoder  se  na- 
vadno niso  več  vrnili.  Ali  pa  so  doma  drug  drugemu  napovedali 
boj,  si  škodovali  na  imetju,  požigali  vasi,  ropali  in  plenili.  Marsi- 
kateri vitezi,  ki  so  imeli  svoje  gradove  ob  velikih  trgovskih  cestah, 
so  se  večinoma  preživljali  z  ropom.  Napadali  so  mimoidoče  kara- 
vane trgovcev,  jim  ugrabili  blago,  njih  same  pa  zaprli,  dokler  se  niso 
odkupili  z  veliko  svoto  denarja.  Nekateri  vladarji,  zlasti  Rudolf 
Habsburški  so  se  mnogo  trudili,  da  bi  zatrli  to  roparsko  viteštvo; 
vendar  je  nahajamo  tja  do  novega  veka. 

V  mirnih  časih  je  bil  zlasti  lov  priljubljena  zabava.  Posebne 
vrste  je  bil  lov  s  sokoli.  Udeleževale  so  se  ga  tudi  grajske  gospe 
in  gospodične.  Sokole  so  namreč  tako  izučUi,  da  so  jim  krotko 
sedeli  na  rokah,  ob  danem  znamenju  pa  se  spustili  v  zrak  za  drugimi 
ptiči,  jih  okljuvali,  da  so  mrtvi  ali  omočeni  popadali  na  tla. 

Še  večjega  pomena  so  bile  v  življenju  grajske  gospode  viteške 
igre  ali  turnirji,  kjer  so  si  iskali  zabave,  časti  in  slavnega  imena. 
Turnirji  so  bili  vojna  šola  za  viteze.  Tu  so  pokazali  javno  svojo 
moč,  spretnost  in  pogum.  Turnir  je  bil  napovedan  na  določenem 
mestu  že  več  mesecev  naprej,  in  gospoda  je  prišla  tja  od  blizu  in 
daleč.  Kranjski  zgodovinar  Valvasor  pripoveduje,  da  se  je  vršil  leta 
1165.  v  mestu  Curihu  na  Švicarskem  tak  turnir,  in  da  se  ga  je  ude- 
ležilo mnogo  plemstva  iz  Koroške  in  Kranjske.  Z  vojvodom  Hen- 
rikom Bavarskim  je  prišel  tja  Sigismund  Galenberški,  z  vojvodom 
Koroškim  Henrik  Lichtenberški,  Ambrož  Črnomeljski  in  Ivan  Apfalter. 

Za  boj  določeni  ravni  prostor  je  bil  s  peskom  posut  in 
ograjen.  V  polkrogu  so  bili  postavljeni  leseni  odri  za  gledalce. 
Vitezi,  ki  so  se  smeli  udeležiti  turnirja,  so  najprej  nastopili  skupno 
v  železni  opravi,  s  šlemom,  oklepom  in  ščitom.  Objahali  so  ves 
bojni  prostor,  klanjajoč  se  gospodi  na  odru.  Na  poziv  glasnika 
(herolda)  sta  se  potem  nasprotnika  postavila  drug  proti  drugemu  s 
kopjem  ali  sulico  v  roki.  Na  dano  znamenje  sta  izpodbodla  konja 
in  si  zdirjala  naproti.  Vsak  izmed  nju  je  izkušal  nasprotnika  tako 
v  prsi  zadeti,  da  bi  ta  omahnil  in  s  konja  padel  na  tla.  Kdor  je  to 
dosegel,  je  bil  zmagovalec.  Ako  je  bil  prvi  nasprotnik  poražen,  je 
nastopil  drugi,  tretji  in  igra  se  je  ponavljala  tako  dolgo,  ,da  ni  bilo 
nikogar  več,  ki  bi  bil  kos  zmagalcu. 

Častno  pa  je  bilo  za  viteza,  ako  se  mu  je  pri  sunku  zdrobilo 
kopje.  Zlomljeno  kopje  je  smel  zamenjati  z  novim  in  nadaljevati. 
Cim  več  kopij  je  vitez  zlomil,  čim  več  nasprotnikov  je  vrgel  v  prah, 
tem  slavnejše  je  bilo  njegovo  ime. 

Tumirjijnavadno  niso  bili_boji^na  življenje  in  smrt,  vendar  se 
je  pri  njih  mnogokrat  pripetila  nesreča,  Ako  je  vitez  v  težki  železni 
opravi  padel  s  konja,  si  je  lahko   zlomil   roko  ali  nogo,   ali  pa  mu 


je  nasprotnikovo  orožje  zadalo  hudo  rano.  Včasih  so  se  pa  ti  dvo- 
boji bojevali  tudi  iz  sovraštva  in  ljubosumnosti.  Tedaj  nasprotnika 
nista  prej  jenjala,  da  je  eden  izmed  nju  mrtev  obležal  na  bojišču. 


Zgodovina  slov.  naroda. 


98 

Zmagalci  v  turnirjih  so  bili  zelo  slavij  eni.  Od  plemenitih  gospej 
so  dobili  nagrado:  dragoceno  orožje,  zlato  verižico  ali  prstan.  Nji- 
hovi čini  pa  so  se  poveličevali  z  besedo  in  pesmijo. 

V  15.  stoletju  je  živel  na  gradu  Kamen  pri  Radovljici  tak  slaven 
junak,  Gašper  Lambergar  po  imenu.  Meril  se  je  v  boju  s  samim 
cesarjem  Maksimilijanom  in  je  nebroj  nasprotnikov  vrgel  v  prah. 
Med  temi  je  bil  zlasti  nek  velikan  iz  Češkega,  kateremu  je  Lambergar 
odsekal  glavo.  Slovenska  narodna  pesem  ),Pegam  in  Lambergar" 
zanimivo  opisuje  ta  viteški  dvoboj. 

Pegam  izziva  Dunajčane  in  samega  cesarja,  češ,  da  ga  nima 
junaka,  ki  bi  se  z  njim  boril.  Toda  cesar  se  takoj  spomni  na  Lam- 
bergarja,  ki  prebiva  na  Kamnu  v  kranjski  deželi  in  mu  brž  napiše 
list,  naj  pride  na  Dunaj  in  se  Pegamu  v  bran  postavi.  Lambergar  pa 

poda  se  v  svetlo  kamrico, 
na  glavo  dene  kapico, 
pripaše  sebi  sabljico, 
zasede  konj'ča  brzega. 
Rok6  pa  materi  moli: 
„Mat'  moja,  zdrav'  ostan'te  vi." 
In  zdaj  pa  s  konjem  zadrči, 
ko  strela  hitro  mi  leti 
in  se  poprej  ne  vstanovi, 
da  v  beli  Dunaj  pridrči. 

Pegam  se  ustraši  njegovega  prihoda.  Izbereta  si  za  boj  ravno 
polje  pred  mestom,  kjer  jih  gledajo  cesar  in  njegovi  dvorjani. 

Enkrat  vkup  zadirjata, 
en  drugmu  nič  ne  storita; 
v  drugo  vkup  zadirjata, 
klobuke  z  glav  si  zbijeta; 
v  tretje  vkup  zadirjata, 
Pegamu  glav'ca  odleti, 
Lambergar  jo  je  na  meč  vjel, 
nesel  cesarju  svetlemu. 

V  nekaterih  pesmih  pa  ima  velikan  Pegam  tri  glave.  Lambergai 
mu  prekolje  srednjo  in  ga  tako  umori.  Cesar  ga  hoče  nagraditi  za 
junaštvo. 

Mu  reče  tako  svetli  car: 

„  Junak  ti  moški  Lambergar, 

kaj  češ  imeti  za  svoj  dar?" 

Pa  Lambergar  odgovori: 

,Na  Kranjskem  imam  grade  tri, 

de  b'  moji,  prosim,  lastni  b'li." 

Pa  cesar  tako  govori: 

„Kar  češ  imet',  naj  se  zgodi, 

kar  dolgo  ti  tvoj  rod  živi." 

Zgodba  o  Pegamu  in  Lambergarju  je  bila  med  slovenskim 
ljudstvom  tako  znana,  da  jo  pogosto  nahajamo  naslikano  celo  na 
čebelnih  panjih.  Slava  nekdanjega  viteštva  in  njegovih  bojev  se 
zrcali  v  njej. 


Stična  na  Dolenjskem. 


14.  Samostani. 

Poleg  gradov  so  bili  za  srednjeveško  duševno  in  gospodarsko 
življenje  največje  važnosti  —  samostani. 

Že  pri  misijonskem  delu  med  Slovenci  v  8.  in  9.  stoletju  naha- 
jamo posebno  pogosto  menihe.  Samostana  Innichen  in  Kremsmunster, 
oba  ustanovljena  od  bavarskega  vojvoda  Tasila,  sta  bila  močni  misi- 
jonski postojanki,  od  koder  se  je  krščanska  vera  širila  po  severni 
in  zapadni  Karantaniji.  Tudi  Modest  in  njegovi  tovariši,  katere  je 
poslal  solnograški  škof  Virgilij  —  sam  irski  menih  —  med  Slovence, 
so  bili  skoraj  gotovo  redovniki  iz  samostana  sv.  Petra  v  Solnogradu, 
In  slovenska  kneževiča  Gorazd  in  Hotimir  sta  dobila  krščansko 
vzgojo  in  pouk  pri  menihih  v  samostanu  sv.  Odrešenika  na  otoku 
kiemskega  jezera.  Že  iz  teh  podatkov  je  lahko  posneti,  da  je  bilo 
izpreobrnjenje  Slovencev,  kakor  vseh  srednjeevropskih  narodov, 
večinoma  delo  menihov.  Toda  vpliv  samostanov  se  ni  omejil  le  na 
versko  življenje,  temveč  je  segal  tudi  na  šolstvo,  gospodarstvo, 
promet,  trgovino,  umetnost,  sploh  na  vse  stroke  duševnega  in  dru- 
žabnega življenja.  Menihi  so  iztrebljali  gozdove  in  jih  izpreminjali 
v  sadonosna  polja,  učili  ljudi  umnega  kmetovanja,  skrbeli  za  ceste, 
mostove  in  druge  prometne  z\q.zq.  Le  v  samostanih  sta  našla  znanost 
in  slovstvo  v  burnih  časih  zgodnjega  srednjega  veka  tiho  zavetje,  le 
tu  so  bile  višje  šole  in  se  je  gojila  umetnost.  Po  pravici  pravi 
duhoviti  francoski  pisatelj  Montalembert,  da  se  ima  Evropa  za  svojo 
omiko  zahvaliti  menihom. 

Spričo  tolike  važnosti  je  treba,  da  si  ogledamo  tudi  ta  središča 
srednjeveškega  kulturnega  življenja.    Nekateri  izmed  samostanov,  ki 


100 

jih  tu  omenjam,  so  bili  sicer  ustanovljeni  v  poznejših  stoletjih  (v  13., 
14.  ali  15.)  vendar  jih  hočem  hkrati  z  drugimi  opisati,  ker  pripadajo 
oni  skupini  samostanov,  ki  so  ustvarili  verske  in  gospodarske  raz- 
mere zgodnjega  srednjega  veka. 

Med  najstarejše  redovne  naselbine  na  slovenski  zemlji  je  pri- 
števati samostan  sv.  Ivana  pri  Devinu  na  Primorskem.  Stal  je 
ob  čudoviti  reki  Timavu,  katero  imenuje  rimski  pesnik  Vergil 
„mater  morja",  ker  močna  kakor  veletok  prodere  izpod  zemlje  in 
se  po  zelo  kratkem  teku  že  izliva  v  morje.  Začetki  samostana  segajo 
še  nazaj  v  rimsko  dobo.  L.  611.  je  bil  od  Obrov  razdejan,  pa  se  je 
zopet  dvignil  iz  razvalin.  Akvilejski  patriarh  Ulrik  I.  iz  rodu  ko- 
roških Epenštajncev  je  leta  1112.  samostan  obnovil  in  ga  bogato 
obdaril.  Daroval  mu  je  vso  zemljo  od  Soče  do  Timava  in  še  mnogo 
druge  posesti.  Štivanski  samostan  je  bil  sloveča  božja  pot,  kamor 
so  Slovenci  romali  v  velikem  številu.  Do  najnovejšega  časa  so  tja 
hodUe  procesije  iz  kraških  župnij,  toda  nekdaj  so  tja  prihajali 
obiskovalci  iz  daljnih  krajev.  In  ta  romanja  niso  služila  le  verskim, 
ampak  tudi  kupčij skim  namenom.  Ker  je  bilo  pri  sv.  Ivanu  prista- 
nišče za  ladje,  je  prišlo  tja  mnogo  trgovcev  s  pomorske  strani,  s 
katerimi  je  ljudstvo  iz  Primorja  in  Kranjske  tržilo  za  svoje  izdelke. 
Glavni  sejem  o  prazniku  sv.  Ivana  je  trajal  šest  dni.  Tedaj  so  pri- 
peljali tja  mnogo  tujih  vin,  žita,  konj,  prediva  in  platna.  Kakor  je 
sedaj  Trst,  tako  je  bil  tedaj  sv.  Ivan  važno  trgovsko  središče  za  naše 
dežele.  Posebno  znamenit  spominek,  ki  je  menda  v  zvezi  s  tem 
slovečim  samostanom,  pa  je  „štivanski  ali  čedadski  evangelij".  To 
je  prepis  evangelija  sv.  Marka  na  pergamen  ali  tanko  kožico,  ki  ga 
je  izvršil  nek  neznanec  v  petem  ali  šestem  stoletju.  V  srednjem 
veku  so  pa  mislili,  da  je  to  lastnoročni  rokopis  sv.  Marka  in  so  ga 
zelo  visoko  cenili.  Nek  patriarh  je  dal  vezati  ves  evangelij,  ki  je 
obsegal  sedem  knjižic,  v  zlate  platnice.  Sedaj  je  ohranjenih  le  še 
pet  knjižic.  Tri  se  nahajajo  v  Čedadu,  dve  pa  v  Pragi.  Za  nas 
Slovence  je  ta  evangelij  zato  velike  važnosti,  ker  je  na  njegovem 
robu  napisanih  veliko  število  osebnih  slovanskih  imen.  To  so  imena 
romarjev,  ki  so  prišli  v  samostan  (po  vsej  priliki  je  misliti  na  sv. 
Ivan  pri  Devinu)  na  božjo  pot,  kaj  darovali  za  cerkev  in  zato  smeli 
svoja  imena  napisati  na  rob  svete  knjige.  Videti  je,  da  jih  je  navadno 
zapisaval  kak  duhovnik.  Po  pisavi  soditi,  so  bila  skoraj  vsa  imena 
zapisana  v  devetem  in  desetem  stoletju  (850 — 950).  Med  njimi  naha- 
jamo mnogo  zgodovinskih  oseb,  tako  bolgarskega  kralja  Borisa,  ki 
se  je  leta  861.  dal  krstiti  in  se  podpisal  s  svojim  novim  krstnim 
imenom  Mihael,  moravskega  kneza  Svetopolka  in  njegove  žene  Sveto- 
žizne.  Iz  onih  krajev  Panonije,  kjer  je  gospodoval  vojvoda  Braslav, 
so  se  podpisali:  Železna,  njegova  žena  Hesla  in  njihov  sin  Stregomil. 
Mnogo  lepih  staroslovenskih  imen,  ki  so  pozneje  popolnoma  izginila, 
imamo  še  ohranjenih  na  teh  listih.  Tu  so  moška  imena:  Budislav, 
Grešič,  Dražič,  Zlebor,  Nosimir,  Unislav,  Trebibor,  Trudopolk,  Sebi- 
drag,  Borižit,  Predislav,  Miromisl,  Žitomir,  Motak,  Vitogoj,  Žilec^ 
Radoslav;  še  izrazitejša  so  ženska  imena:  Ljuta,  Sobeslava,  Slavenka, 
Stranka,  Mala,  Zemidraga,  Mojslavka,  Miroslava  in  druga. 


101 


Redovniki  pri  sv.  Ivanu   so  bili   benediktinci   ali    „črni   menihi" 
iz  onega  reda,  ki  si  je  pridobil  največ  zaslug  za  razširjanje  krščanstva 


in  povzdigo  omike  v  srednji  Evropi.  Redovna  pravila  so  jim  ukazo- 
vala ročno  delo,  od  katerega  niti  duhovniki  niso  bili  izvzeti,  nalagala 
jim  skrb  za  prepisovanje  knjig  in   samostanske   šole.     Zato   vidimo. 

da  so  se  svetni  in  cerkveni  oblastniki  v  začetku  posluževali  zlasti 
tega  reda  za  razširjanje  verskega  življenja  in  pospeševanje  splošne 
omike.  Tja  do  konca  11.  stoletja  so  vsi  novoustanovljeni  samostani 
pripadali  benediktinskemu  redu. 

V  ozemlju  stare  Karantanije  jih  nahajamo  mnogoštevilno.  Razun 
že  omenjenih  redovnih  naselbin  v  Innichenu,  Kremsmiinstru  in  Admontu 
je  zelo  stara  ustanova  benediktinski  samostan  Matere  božje  na 
Osojah,  ob  jezeru  enakega  imena.  Samostansko  sporočilo  stavi 
pričetek  tega  samostana  v  ono  dobo,  ko  so  v  Gorotanu  vladali  še 
domači  slovenski  knezi,  namreč  v  šesto  ali  pa  vsaj  v  deveto  stoletje. 
Takrat  je  baje  pogan  Ozij,  grof  trebanjski,  ki  se  je  izpreobrnil  h 
krščanstvu,  ustanovil  samostan  in  mu  nadel  svoje  ime.  Toda  ta  pri- 
povedka je  le  ponesrečena  razlaga  krajevnega  imena.  Iz  starih  listin 
se  da  dokazati,  da  so  osojski  samostan  ustanovili  stariši  akvilejskega 
patriarha  Popona  okoli  leta  1000.  Par  desetletij  pozneje  (1.  1028.)  je 
namreč  Popon  odkupil  opatijo  iz  oblasti  svojega  brata  in  jo  nepo- 
sredno podredil  akvilejskemu  patriarhu. 

Med  slovenskimi  in  karantanskimi  plemiči  se  je  odlikoval  kot 
dobrotnik  cerkve  in  ustanovitelj  samostanov  zlasti  palatinski  grof 
Ko  cel  (Chazilo).  Imel  je  svoja  posestva  na  koroško-furlanski  meji, 
v  porečju  reke  Bele  tja  do  Pontebe.  Gotovo  so  bili  tisti  kraji  že 
takrat  naseljeni  od  Slovencev,  ki  so  ohranili  svojo  govorico  in  na- 
rodne običaje  do  današnjega  dne.  Sedaj  se  imenuje  tista  okolica 
Rezija  in  pfebivalci  Režij ani.  Za  časa  grofa  Kocela  je  bilo  središče 
doline  njegov  grad  v  Možnici  (Moggio).  Ko  se  je  okoli  leta  1080. 
grof  Kocel  odpravljal  na  križarsko  vojsko  v  Palestino,  je  napravil 
oporoko,  v  kateri  je  zapustil  vsa  svoja  posestva  na  Furlanskem 
akvilejskemu  patriarhu  Frideriku  s  pogojem,  da  ustanovi  na  mestu 
možniškega  gradu  benediktinski  samostan  v  čast  Materi  božji  in 
sv.  Golu.  Patriarh  Friderik  je  bil  Slovan,  Čeh  po  rodu,  pa  je  bil  že 
leta  1085.  umorjen.  Stari  letopisci  poročajo,  da  so  ga  ubili  njegovi 
lastni  ljudje,  to  je  Slovani.  Morda  se  je  trudil  za  izpreobrnjenje  po- 
ganskih Slovencev  v  svoji  škofiji  in  padel  pri  tem  kot  žrtva  svojega 
poklica.  Gotovo  je  le,  da  Friderik  še  ni  izvršil  Kocelove  oporoke. 
Še  le  patriarh  Ulrik  L  je  leta  1115.  začel  zidati  samostan  in  je  Ko- 
celovo  zapuščino  še  pomnožil  z  mnogimi  posestvi  v  Brncah  na 
Koroškem,  pri  Materi  božji  in  pri  sv.  Janezu  v  Zilski  dolini.  Možniška 
opatija  je  zdaj  gospodovala  v  Reziji  in  se  trudila  z  obdelovanjem 
skalnatega  in  peščenega  sveta,  o  katerem  pravi  domači  režij anski  pevec: 

Kadar  na  vrh  vun  prideva, 
tja  in  sem  pogleda va, 
je  sama  skala  in  rob; 
tja  noter  v  dno  pogledava, 
je  samo  voda  inu  prod. 

Skoraj  vsi  tamošnji  Slovenci  so  ji  bili  podložni.  Zato  nahajamo 
v  starih  zapisnikih  možniške  opatije  m^nogo  pristnih  slovenskih  imen, 
kakoršna  so:  Gorjanin,  Bilina,  Gurič,  Črnigoj,  Žitič,  Golob,  Vekoslav, 
Svetlič,  Stojan,  Zupina,  Zvene,  Dubligoj.  Danes  je  slovenski  jezik  v 
Reziji  že  zelo  pokvarjen  in  ljudje  niti  ne  umejo  več  čiste  slovenščine. 

Zanimivo  je,  da  učenjaki,  ki  so  se  pečali  s  proučevanjem  Rezije  in 
njenih  prebivalcev,  teh  ne  prištevajo  pravim  Slovencem,  temveč 
pravijo,  da  so  nastali  iz  zmesi  raznih  slovanskih  panog.  Vsekako 
pa  kažejo  veliko  žilavost  in  vztrajnost,  ker  so  se  ohranUi  do  da- 
našnjega dne  navzlic  temu,  da  so  najvzhodnejši  del  slovenskega 
naroda  in  skoraj  popolnoma  ločeni  od  svojih  bratov. 

Razun  opatije  v  Možnici  je  omeniti  še  neko  drugo  cerkveno 
ustanovo  grofa  Kocela,  namreč  kolegiatni  kapitelj  v  Dobrlivasi 
v  Junski  dolini.  Tudi  to  svojo  lastnino  je  bil  dal  Kocel  akvilejski 
cerkvi  z  naročilom,  da  naj  se  na  njegovem  grobu  napravi  samostan, 
kjer  bi  bratje  zanj  molili.  Kocel  je  umrl  na  svojem  posestvu  v 
Gottlingu.  Patriarh  Ulrik  pa  je  dal  njegovo  truplo  prepeljati  v 
Dobrlovas  in  tam  sezidati  1.  1106.  cerkev  Matere  božje.  Hkrati  s 
cerkvijo  je  ustanovil  kolegij  kanonikov,  ki  so  bili  pa  vezani  na 
redovna  pravila  („regularni  kanoniki").  Samostan  je  oskrboval  dušno 
pastirstvo  v  okolici. 

Med  one  redke  benediktinske  samostane,  ki  so  se  preko  dolge 
dobe  osmih  stoletij  ohranili  do  današnjega  dne,  je  prištevati  šent- 
pavelsko  opatijo  v  lavantinski  dolini.  Pričetek  tega  samostana 
je  združen  z  zgodovino  plemiškega  rodu  Šponhajmovcev.  —  Grof 
Sigfried,  čigar  rojstni  grad  Šponhajm  je  bil  na  Nemškem  med  reko 
Mozelo  in  Renom,  se  je  priženil  na  Koroško  in  vzel  za  soprogo 
grofico  Rihardo  iz  lavantinske  doline.  L.  1064.  se  je  grof  Sigfried 
pridružil  križarski  vojski  bamberškega  škofa  in  umrl  na  povratku 
iz  Jeruzalema  v  Bolgariji.  Njegova  žena  Riharda  je  odkupila  truplo 
za  drag  denar  in  ga  pokopala  v  cerkvi  sv.  Pavla,  katero  je  bila  dala 
sama  zgraditi.  Potem  pa  je  vzela  v  roko  romarsko  palico  in  šla  na 
daljno  božjo  pot  k  sv.  Jakobu  v  Kompostelo  na  Španskem.  Na 
povratku  je  obiskala  še  svoje  sorodnike  v  Šponhajmu,  kjer  je  tudi 
njo  zadela  smrt.  Njen  sin  Engelbert,  ki  je  bil  zdaj  dedič  vsega 
premoženja,  je  v  spomin  svojih  starišev  pri  cerkvi  sv.  Pavla  sezidal 
samostan  in  si  naprosil  menihov  iz  Hirsau  na  Švabskem.  Leta  1085. 
je  prišlo  od  tam  dvanajst  bratov  pod  vodstvom  opata  WezLla  in  usta- 
novilo novo  naselbino.  Samostan  je  dobil  od  rodbine  Šponhajmov 
mnogo  posestev  na  Koroškem,  Štajerskem  in  v  ljubljanski  okolici. 

O  kulturnem  delu  šentpavelskega  samostana  imamo  nekaj  zani- 
mivih poročil.  Menihi  so  dobili  v  dar  mnogo  takega  sveta,  ki  ga  je 
bilo  treba  šele  iztrebiti  in  obdelati.  Ustanovnik  grof  Engelbert  je 
podaril  opatu  Wezilu  velik  kos  puste  zemlje  v  okolici  Maribora,  ki 
se  je  imenovala  Radimlje.  Menihi  so  tu  ustanovili^  samostansko  po- 
družnico ali  hospic  in  pričeli  z  obdelovanjem.  Še  danes  spominja 
krajevno  ime  Sv.  Lovrenc  v  Puščavi  na  prejšne  razmere  in  meniško 
delo.  Slično  jim  je  hotel  ustanovnik  prepustiti  tudi  še  druge  obsežne 
pokrajine  ob  Dravi  v  obdelovanje.  Toda  velika  oddaljenost  od 
samostana,  pomanjkanje  delavnih  moči,  zlasti  pa  ^dni  napadi  Mad- 
jarov,  katerim  so  btli  ti  kraji  izpostavljeni,  so  napotili  opata  Wezila, 
da  ponudbe  ni  sprejel.  Sklepati  pa  ^  smemo,  da  so  enako,  kakor  v 
okolici  Maribora,  menihi  tudi  okoli  Šent  Pavla  neobdelani  svet  izpre- 
menili  v  rodovitno  zemljo. 

Na  duševno  izobrazbo  je  samostan  vplival  zlasti  s  svojo  šolo. 
Ta  ni  bila  namenjena  le  domačemu  redovniškemu  naraščaju,  ampak 
tudi  vzgoji  in  pouku  zunanjih,  zlasti  plemiških  mladeničev.  — 
Človekoljubna  naprava  je  bila  ubožnica  ali  špital,  katero  je  samostan 
vzdrževal  na  svoje  stroške. 

Enajsto  in  dvanajsto  stoletje  je  bila  doba  najvišjega  razvoja  za 
benediktinski  red  v  naših  krajih.  In  če  se  ozremo  na  smer,  v  kateri 
je  prodiral,  opažamo,  da  so  se  njegove  naselbine  s  severa  vedno  bolj 
širile  proti  jugu. 

Za  Št.  Pavlom  sta  bila  ustanovljena  samostana  Arnoldštajn 
(Podklošter)  v  kanalski  in  Gornji  Grad  v  savinjski  dolini. 

V  kanalski  dolini  na  Koroškem  so  imeli  bamberški  škofje  že 
izza  1.  1007.,  ko  je  bila  škofija  ustanovljena,  obširna  posestva.  Cesar 
Henrik  II.  jim  je  podaril  tudi  Volšperk  in  Beljak.  Med  temi  po- 
sestvi je  bil  tudi  neki  grad  z  imenom  Arnoldštajn,  katerega  pa 
je  škofiji  ugrabil  neki  vitez.  Ko  je  leta  1 106.  bamberški  škof  Oton 
potoval  iz  Italije  proti  domu,  je  prišel  tudi  na  Koroško  in  se  tu 
nekaj  časa  mudil.  Vzel  je  grad  zopet  v  posest,  ukazal  ozidje  podreti 
in  je  ondi  ustanovil  samostan  sv.  Jurija.  Slovenci  so  ga  menda  ime- 
novali kratko  „klošter",  ker  nosi  trg,  ki  se  je  razvil  pod  samostanom, 
ime  „Podklošter".  Škof  Oton,  ki  je  tudi  polabskim  Slovanom  ozna- 
noval  sveti  evangelij,  je  zelo  skrbel  za  svoje  slovenske  podložnike 
na  Koroškem.  Razun  samostana  je  sezidal  cerkev  sv.  Štefana  južno 
od  Volšperka,  potem  sv.  Lenarta  in  sv.  Jurija  pod  Kamnom  in  kapelo 
v  Žabnici. 

Zadnji  benediktinski  samostan  v  naših  deželah  je  bil  ustanovljen 
v  Gornjem  Gradu.  Tudi  tukaj  je  bil  ustanovitelj  plemič,  kije 
hotel  v  čast  božjo  in  blagor  svoje  pokrajine  v  oddaljeni  dolini  ob 
Dreti  naseliti  marljive  redovnike.  Imenoval  se  je  Diebald  „de  Chagere", 
menda  zato,  ker  je  imel  svoj  dom  v  Kokarjih.  On  in  njegova  žena 
Truta  nista  imela  potomcev.  Zato  sta  sklenila  s  svojim  premoženjem 
ustanoviti  benediktinski  samostan.  Diebald  je  dal  v  ta  namen  leta 
1140.  svoje  posestvo  Gornjigrad  (Obremburg)  z  vsemi  poslopji,  gozdi, 
njivami,  pašniki  in  podložniki  akvilejskemu  patriarhu  Peregrinu  L, 
ki  je  tej  ustanovi  pridejal  še  nekaj  posestev  na  Furlanskem  in 
30  mark  srebra  za  zidavo  samostana.  Redovniki  so  dobili  še  poleg 
tega  pravico,  da  smejo  svojo  posest  razširiti  z  iztrebljenj enjem  gozda 
kolikor  hočejo.  Odkod  je  nova  naselbina  došla,  ni  znano.  Prvi  opat 
je  bil  Bertold,  ki  se  omenja  leta  1145.  —  Samostan  je  imel  izprva 
le  gornjegrajsko  župnijo  za  oskrbovati;  že  tekom  13.  stoletja  so  mu 
bile  pridružene  župnije  sv.  Jurija  v  Skalah,  Marije  Device  v  Braslovčah 
in  sv.  Mihaela  v  Pilštanju.  Ohranil  se  je  do  15.  stoletja.  Leta  1462. 
je  papež  Pij  11.  gornjegrajsko  opatijo  podredil  ljubljanskemu  škofu 
in  mu  nakazal  tudi  njene  dohodke.  Menihi  pa  niso  hoteli  priznati 
škofa  za  svojega  gospodarja.  Zato  je  papež  Sikst  IV.  1,  1473.  opatijo 
zatrl  in  ukazal  ondi  namestiti  svetne  duhovnike.  Od  tedaj  je  Gornji 
Grad  v  posesti  ljubljanskih  škofov. 

Benediktinski  red  je  že  v  12.  stoletju  pognal  iz  sebe  novo 
čvrsto    mladiko,    ki    se    je    v    kratkem    izrastla    v    močno,   košato 

drevo  in  je  razširila  svoje  veje  tudi  črez  slovensko  zemljo.    To  je 
bil  red  cistercijanov  ali  „belih  menihov". 


Pravi  ustanovitelj  cistercijanskega  reda  je  bil  sv.  Bernard.  Bil 
je  rodom  Francoz  iz  plemenite,  bogate  rodbine.  Toda  že  v  zgodnji 
mladosti  je  kazal  nenavadno  resnobo  in  veliko  ljubezen  do  samote. 
Ko  je  bil  21  let  star,  je  pregovoril  še  nekaj  svojih  bratov  in  sorod- 
nikov, da  se  skupno  posvete  redovnemu  življenju.  Prav  takrat  je 
živelo  v  kraju  Cit6  pri  Dižonu  nekaj  menihov,  ki  so  hoteli  obnoviti 
prvotno  strogost  in  preprostost  benediktinskega  reda.  Toda  njih 
borno  življenje,  polno  zatajevanja  in  težkega  dela,  ni  privabilo  nobe- 
nega novinca.  Poleg  tega  je  pa  še  kužna  bolezen  zredčila  vrste 
redovnikov.  Zdelo  se  je,  da  bode  naselbina  popolnoma  izmrla.  Tu 
je  potrkal  1.  1112.  sv.  Bernard  s  tridesetimi  tovariši  na  samostanska 
vrata  in  sprejel  redovniško  obleko.  Zdaj  je  naenkrat  zavladalo  novo 
življenje.  Število  redovnikov  se  je  tako  pomnožilo,  da  je  bilo  kmalu 
treba  ustanoviti  nove  samostane. 

Nova  redovna  družina  se  je  bistveno  držala  pravil  sv.  Benedikta. 
Obnoviti  je  hotela  le  ono  uboštvo  v  samostanski  opravi,  ono  strogost 
v  življenju  in  oni  način  delovanja,  ki  je  vladal  ob  času  sv.  Benedikta 
med  njegovimi  redovniki.  Po  prvi  naselbini  v  Cito  (latinsko  Cistcr- 
cium  —  vodnjak)  so  se  redovniki  imenovali  cistercijani.  Njih  obleka 
je  bila  bela  volnena  halja,  črez  katero  so  nosili  dolg  črn  škapulir. 
Uživali  so  velik  ugled  pri  vseh  slojih  prebivalstva.  Neki  zgodopisec 
(Jakob  iz  Vitrija)  opisuje  okoli  leta  1240.  njihovo  življenje  na  sledeč 
način:  Vsa  cerkev  Kristusova  je  prešinjena  občudovanja  in  spošto- 
vanja teh  menihov,  kakor  z  vonjem  nebeškega  balzama  in  ni  je 
dežele  niti  pokrajine,  kamor  ne  bi  bila  ta  blagonosna  trta  pognala 
svojih  mladik.  Obleka  teh  redovnikov  je  zelo  preprosta.  Spodnjega 
oblačila  nimajo.  Meso  jedo  le  v  hudi  bolezni;  ribe,  jajca,  mleko,  sir 
uživajo  le  izjemoma  kot  miloščino;  samostanski  bratje  tudi  ob  naj- 
težjem delu  na  pristavah  ne  pijejo  vina.  Vsi  redovniki  spe  na  slami, 
ne  da  bi  odložili  svojo  haljo.  O  polnoči  vstanejo  in  prepevajo  psalme 
do  jutra,  potem  je  maša.  Ko  ta  mine,  se  zbero  v  kapiteljski  sobi  in 
vsakdo  se  obtoži  javno  svojih  grehov.  Ves  dan  se  pečajo  s  težkim 
delom,  Čitanjem  in  molitvijo.  Pri  vseh  teh  opravilih  vedno  molče, 
razun^tisto  uro,  ki  je  odmenjena  za  duhovne  pogovore. 

Čudovito  hitro  se  je  red  množil  in  razširjal.  V  50  letih  je  štel 
že  343  opatij.  Na  slovenskem  ozemlju  so  se  naselili  cistercijani  že 
za  življenja  sv.  Bernarda.  Skoro  ob  istem  času  sta  bili  ustanovljeni 
dve  opatiji:  Vetrinj  pri  Celovcu  (1142)  in  Stična  na  Dolenj- 
skem (1136). 

Vetrinj sk o  opatijo  sta  ustanovila  koroški  grof  Bernard  in 
njegova  žena  Kunigunda.  Menihi  so  došli  iz  vilarskega  samostana 
blizu  Metza  v  Lotaringiji.  O  tej  ustanovitvi  in  o  imenu  nove  opatije 
je  nastala  pozneje  čudovita  pravljica.  Bernard  in  Kunigunda  sta 
imela  stričnika  Henrika,  ki  se  je  vzgoje  val  na  francoskem   dvoru  in 

pripravljal  za  duhovski  stan.  Kraljica  in  njena  hči  sta  ga  imele  zelo 
rade.  A  prav  radi  tega  so  ga  zavidljivi  dvorniki  pričeli  obrekovati, 
češ.  da  ima  z  njima  grešno  znanje.  Podvreči  se  je  moral  tako- 
zvani  „božji  sodbi"  in  se  boriti  z  levom.  Srečno  ga  je  premagal  in 
tako  dokazal  svojo  nedolžnost.  Potem  pa  ni  hotel  nič  več  ostati  na 
kraljevem  dvoru.  Oblekel  je  redovniško  haljo  in  postal  opat  vilar- 
skega  samostana  (Weiler-Bettnach).  Ko  mu  je  grof  Bernard  podelil 
svet  za  ustanovitev  nove  naselbine,  jo  je  imenoval  „Victoria",  to  je 
zmaga.  Tudi  ta  pripovedka  je  le  ponesrečeno  tolmačenje  slovenskega 
imena  Vetrinj,  ki  se  v  obliki  Vittringen  nahaja  že  v  najstarejših 
samostanskih  listinah. 


Kartuzijanski  samostan  Pleterje. 


Cistercijani  so  še  bolj  kakor  benediktinci  pospeševali  polje- 
delstvo. Redovna  pravila  so  jim  strogo  ukazovala  obdelovati  zemljo. 
Vsi  redovniki  so  morali  delati,  celo  opat  ni  bil  izvzet.  Med  delom 
so  molčali  in  se  pomenjevali  z  znamenji.  Za  slovenske  dežele,  ki 
imajo  pretežni  kmetijski  značaj,  je  bil  prihod  teh  redovnikov  velikega 
pomena.  Prinesli  so  iz  tujine  nove  sadeže,  nove  žitne  vrste  in  z 
njimi  pomnožili  domače  pridelke.  Dvignili  pa  so  tudi  način  kmeto- 
vanja. Mesto  preprostega  lesenega  drevesa,  s  katerim  so  tedanji 
kmetje  razoravali  zemljo,  so  uvedli  železni  plug  in  drugo  popolnejše 
poljsko  orodje.  Za  srednji  vek  so  bili  cistercijanski  samostani  to, 
kar  so  dandanes  kmetijske  šole.  Njih  pristave  z  vzornim  gospo- 
darstvom, umno  živinorejo  in  dobro  obdelanimi  njivami  so  močno 
dvignile  poljedelstvo. 

Gospodarski  pomen  samostanov  za  tedanjo  dobo  se  posebno 
jasno  kaže  v  zgodovini  vetrinjskega  samostana.  Že  izza  leta  1200. 
je  samostan  vzdrževal  most  črez  Dravo  pri  Humberku  in  ustanovil 
pri  vasi  Kožentavri  (pri  krznarjih)  gostinjec  za  popotnike.  Pa  tudi 
cesto,  ki  je  vodila  od  tu  črez  Ljubelj  na  Kranjsko,  so  svetni  in  du- 
hovski  oblastniki  prepustili  samostanu  v  oskrbovanje.  Vrh  Ljubelja 
pri  cerkvi  sv.  Lenarta  je  bil  tudi  gostinjec,  kjer  je  vedno  bivalo 
nekaj  samostanskih  bratov,  da  so  sprejemali  popotnike  in  skrbeli  za 
njih  varnost.  Z  dohodki  cerkve  pa  so  se  popravljala  pota  in  mostovi. 
Izza  1.  1330.  je  bilo  tudi  na  Malem  Ljubelju  pri  cerkvi  sv.  Magdalene 
v  Zapotnici  slično  zavetišče  in  je  tamkaj  stalno  bival  vsaj  en  duhov- 
nik. Na  kranjski  strani  je  imel  tak  hospic  ali  gostinjec  pod  Ljubeljem 
v  oskrbi  stiski  samostan. 

Slično  kakor  pot  črez  Ljubelj,  je  obvladoval  vetrinjski  samostan 
še  drugo  prometno  zvezo,  ki  je  družila  Kranjsko  s  Štajersko.  V 
Tuhinjski  dolini,  ki  se  razteza  od  Kamnika  proti  Motniku,  so  grofi 
iz  rodbine  Andechs-Meran  ustanovili  hospital  za  sprejemanje  revnih 
popotnikov.  Patriarh  Bertold  je  to  ustanovo  izročil  vetrinjskemu 
samostanu  v  oskrbovanje,  ki  je  tam  vzdrževal  nekaj  bratov.  Pozneje 
je  sezidal  samostan  tamkaj  cerkev  sv.  Antona  pušča vnika  in  obsežen 
močan  grad.  Za  časa  lutrovskega  gibanja  pa  je  ustanova  prenehala, 
in  v  letu  1606.  je  vetrinjski  opat  prodal  grad  Ivanu  Thalerju.  Zdaj 
le  še  ime  Špitalič  spominja  na  staro  ustanovo. 

Opatija  Stična  je  bila  ustanovljena  že  par  let  pred  Vetrinjem 
(1136).  Ustanovitelji  so  bili  trije  višnjegorski  plemiči:  Henrik,  Ditrich 
in  Meinhalm.  Akvilejski  patriarh  Peregrin  je  posestva,  ki  so  jih  v 
ta  namen  darovali,  še  pomnožil  z  drugimi  dohodki  in  slovesno  priznal 
novoustanovljeno  opatijo.  Redovniki  so  došli  iz  Rune  (Reun)  pri 
Gradcu.  Stiski  samostan  je  bil  za  Kranjsko  velike  važnosti  tako  v 
cerkvenem,  kakor  v  gospodarskem  oziru.  Ko  dežela  še  ni  imela 
škofije,  je  bila  Stična  cerkveno  središče,  tembolj,  ker  ji  je  bilo  tekom 
let  vtelesenih  mnogo  župnij.  Najprej  je  samostan  dobil  obsežno 
šentviško  župnijo  z  72  podružnicami,  potem  Žužemberk,  Dobrniče, 
Belo  cerkev  in  še  mnogo  drugih.  O  gospodarskem  delu  pa  pričajo 
stare  listine,  ko  pripovedujejo,  da  so  stiski  menihi  iztrebili  gozde  pri 
Laščah  in  tamkaj  ustanovili  pristavo,  slično  tudi  ob  Krki  „na  bajnofu" 
pri  Novem  mestu,  kjer  so  nasadili  vinograde.  In  narodna  pesem,  ki 
se  je  še  v  začetku  preteklega  stoletja  popevala  v  šentviški  okolici, 
je  poročala  o  treh  belih  menihih,  ki  so  došli  iz  tujine  in  učili  ljudstvo 
umnega  kmetovanja.  Cesar  Jožef  II.  je  samostan  zatrl,  toda  1.  1896. 
se  je  zopet  obnovil  in  se  vedno  lepše  razvija. 

Tudi  cistercijani  so  prodirali  vedno  dalje  proti  jugu.  Vetrinjski 
samostan  je  dobil  kmalu  hčerko  na  kranjsko-hr vaški  meji,  opatijo 
Kostanjevico.  Ustanovil  jo  je  leta  1234.  koroški  vojvoda  Bernard. 
Tudi  za  to  ustanovo  so  bili  merodajni  verski  in  gospodarski  cilji. 
Menihi  naj  bi  obdelovali  tamošnjo  pokrajino,  ki  je  bila  le  redko 
naseljena  in  z  gozdom  pokrita,  iztrebili  ostanke  poganstva,  ki  so  še 
preostali,  dvignili  trgovino  in  promet  z  južnimi  deželami  in  zlasti 
zavarovali  tudi  deželno  mejo  proti  Madjarom.    Delovanje  kostanje- 


109 

viškega  samostanav' se  je  raztezalo  zlasti  proti  hrvaški  strani.  Že 
leta  1250.  si  je  opatija  ustanovila  podružnico  na  otoku  sv.  Jakoba 
pri  Zagrebu  in  kmalu  si  je  pridobila  celo  posestva  ob  Vrbasu  v  Bosni. 
Gotovo  bi  bili  cistercijani  prodirali  vedno  dalje  na  slovanski  jug,  da 
jim  ni  pozneje  turška  sila  zastavila  poti  in  uničila  njihovo  delo.* 


Tretji  red,  ki  se  je  hkrati  z  benediktinskim  in  cistercijanskim 
udomačil  v  naših  krajih  in  znatno  vplival  na  versko  in  gospodarsko 
življenje  našega  naroda,  je  bil  red  kartuzijanov. 

Ustanovil  ga  je  1.  1084.  sv.  Bruno,  ki  si  je  izbral  neko  puščavo 
pri  mestu  Grenobel  na  Francoskem  za  svojo  redovno  naselbino.  Po 
tej  puščavi,  imenovani  „Kartuzija"  (francosko  Šartres),  so  se  redov- 
niJii  imenovali  kartuzijani.  Red  sv.  Brunona  je  imel  najstrožja  pravila. 
Menihom  je  bilo  zaukazano  vedno  molčanje,  naložena  so  jim  bila 
stroga  pokorila,  vzdrževati  so  se  morali  vseh  mesnih  jedil  in  živalske 
zabele.  Živeli  so  kakor  samotarji  vsakdo  v  svoji  celici,  kjer  so  se 
pečali  z  molitvijo,  premišljevanjem,  spisovanjem  knjig  in  ročnimi 
deli.  Zgled  strogega,  spokornega  in  vzdržnega  življenja  je  mogočno 
vplival  na  tedanjo  dobo.  Kmalu  so  bili  kartuzijani  med  ljudstvom 
zelo  priljubljeni,  svetni  oblastniki  pa  so  jih  čislali  kot  duhovne  vod- 
nike in  svetovalce,  modre  spovednike  in  učene,  pobožne  može^ 

Prva  njihova  naselbina  na  naših  tleh  je  bila  kartuzija  v  Žicah 
pri  Konjicah.  Ko  je  štajerski  mejni  grof  Otokar  I.  leta  1149.  od 
nemškega  cesarja  Konrada  III.  dobU  upravo  spodnje  Karantanske 
marke,  je  takoj  želel  v  novopridobljenem  ozemlju  ustanoviti  kak 
samostan.  Po  daljšem  preudarku  se  je  odločil  za  kartuzijane.  Re- 
dovnikom je  podaril  dolino  ob  Žičnici  pri  Konjicah.  Leta  1159.  je 
prišlo  tja  12  menihov  in  24  bratov  (konverzov)  iz  Velike  Kartuzije 
pri  Grenoblu.  Na  čelu  jim  je  bn  odličen  menih  Beremund  iz  ple- 
menitega angleškega  rodu  knezov  Cornevalskih.  Kartuzijani  so  usta- 
novili v  Žički  dolini  dve  redovni  naselbini.  Za  menihe  (patre)  so 
izbrali  konec  doline.  Tu  je  nastal  „Gornji  samostan"  s  celicami 
menihov  in  cerkvijo  naj  odličnejšega  puščavnika,  sv.  Janeza  Krstnika. 
Nekoliko  nižje  proti  jugovzhodu  so  sezidali  „spodnji  samostan"  za 
brate,  katerim  je  bilo  izročeno  gospodarstvo.  Tu  je  bU  tudi  gostinjec 
(hospital)  za  sprejem  popotnikov  in  cerkvica  Device  Marije.  Vas 
ŠpitaUč  še  sedaj  spominja  na  prvotne  kartuzijanske  stavbe,  ki  so 
stale  na  tem  kraju. 

Kartuzijani  sami  so  svoje  selišče  imenovali  „dolina  sv.  Janeza", 
pozneje  pa  so  mu  rekli  žički  ali  zajčki  samostan.  Kakor  drugod,  se 
je  tudi  tukaj  o  pričetku  kartuzije  razvila  pravljica,  ki  je  s  tem 
imenom  v  tesni  zvezi.  Štajerski  vojvoda  Otokar  I.  je  baje  na  lovu 
zagledal  košuto  izredne  velikosti  in  bele  barve  in  jo  je  brez  uspeha 
zasledoval.  Ko  je  ves  truden  pod  nekim  drevesom  zaspal,  se  mu  je 
prikazal  sv.  Janez  Krstnik  in  mu  je  zapovedal  v  imenu  božjem,  naj 
na  tistem  mestu,  kjer  je  izginila  košuta,  sezida  samostan.  Lovci  pa 
so  slučajno  spodUi  zajca,  ki  je  skočil  vojvodu  v  naročje.    Zato  je 

novo  naselbino  imenoval  „Zajec"  (Seitzkloster).  Po  neki  drugi  pri- 
povedki je  vojvoda  takrat,  ko  se  je  zbudil,  našel  zajca  v  naročju, 
kamor  je  bil  pribežal  pred  psi  in  lovci.  To  je  imel  za  znamenje, 
naj  imenuje  kartuzijanski  samostan  po  zajcu.  Seveda  se  opira  ta 
pravljica  na  krivo  tolmačenje  nemškega  imena  „Seitzkloster",  ki  so 
ga  izvajali  od  slovenske  besede  zajec. 

Žička  kartuzija  je  dobila  od  raznih  plemičev  mnogo  posestev 
v  dar.  Središče  teh  posestev  je  bila  Žička  dolina,  katero  so  kartu- 
zijani  gotovo  našli  še  pusto  in  obraščeno,  pa  so  jo  s  svojo  pridnostjo 
izpremenili  v  rodovitna  polja,  sočne  pašnike  in  sadonosne  vinograde. 
Izven  te  doline  so  imeli  še  posestva  v  Zrečah,  Dramljah,  Oplotnici, 
Slov.  Bistrici,  na  dravskem  polju  okoli  Maribora  in  Ptuja.  Ta  posestva 
so  obdelovali  s  pomočjo  podložnih  kmetov,  ki  so  jih  ondi  naselili. 
Umevno  je,  da  je  bilo  tako  samostansko  veleposestvo  v  tistih  časih 
za  trgovino  in  promet  velikega  pomena.  Tudi  žički  kartuzijani  so 
imeli  skrbeti  za  važno  prometno  zvezo.  L.  1160.  je  štajerski  mejni 
grof  Otokar  VIL  ustanovil  ob  Severniku  (Semmering)  blizu  Murice 
hospital  za  reveže  in  popotnike,  ki  so  posebno  mnogoštevilno  hodili 
preko  tega  sedla  v  podonavske  pokrajine.  Svojo  ustanovo  je  bogato 
obdaroval.  V  začetku  so  imeli  upravo  tega  gostinjca  posebni  špitalski 
mojstri.  L.  1259.  pa  so  ga  prevzeli  v  oskrbovanje  žički  kartuzijani. 
Duhovščina  iz  Gornjega  Štajerja  in  Spodnje  Avstrije  je  z  milodari 
gostinjec  izdatno  podpirala. 

Kmalu  za  Žicami  (leta  1172.)  je  bila  ustanovljena  druga  kartu- 
zijanska  naselbina  v  Jurjevem  pri  Laškem  trgu.  Ustanovitelj  je 
bil  krški  škof  Henrik,  ki  je  svoja  škofijska  posestva  v  šentjurski 
dolini  prepustil  redovnikom  v  ta  namen.  Okoli  1.  1200.  je  bil  sicer 
samostan  zatrt.  Na  mestu  kartuzijanov  so  se  tamkaj  naselili  svetni 
duhovniki.  Toda  že  leta  1209.  je  štajerski  vojvoda  Leopold  kartuzijo 
zopet  obnovil.  Odslej  se  je  samostan  brez  ovir  mogel  razvijati. 
Velike  dobrotnike  je  imel  „Jurklošter"  v  celjskih  grofih,  ki  so  ga 
obsipali  z  raznoterimi  darovi.  Grof  Friderik  Celjski  je  leta  1428.  v 
Jurkloštru  dal  pokopati  svojo  nesrečno  ženo  Veroniko  Deseniško, 
ustanovil  zanjo  obletnico  in  samostanu  podaril  kapelo  sv.  Egidija  pri 
Zidanem  mostu.  Vendar  tej  kartuziji  ni  bil  prisojen  dolgotrajen 
obstanek.  Proti  koncu  15.  stoletja,  ko  je  bilo  pri  nas  luteranstvo  na 
višku,  je  „Jurklošter"  zelo  propadel  Zato  je  nadvojvoda  Ernest 
L  1591.  samostan  z  vsemi  posestvi  vred   podaril  jezuitom  v  Gradcu. 

Na  Kranjskem  so  imeli  Kartuzijani  dve  naselbini:  v  Bistri  pri 
Vrhniki  in  v  Pleterjah  na  Dolenjskem. 

Prvo  je  ustanovil  koroški  vojvoda  Ulrik  iz  rodu  Šponhajmov 
1.  1260.  Ime  je  dobil  samostan  po  vodi  Bistrici,  ki  se  tamkaj  izliva 
v  Ljubljanico.  Ustanovitelj  ga  je  obdaroval  z  velikim  kosom  zemlje, 
ki  se  je  raztezal  od  kraja  Podpeč  pri  Ljubljanici  pa  do  Rakitne, 
Cirknice  in  Spodnjega  Logatca.  Pozneje  je  dobil  bistriški  samostan 
tudi  mnogo  posestev  v  Vipavi  in'  blizu  Kopra  v  Istri.  Tudi  Bistra 
je  uživala  naklonjenost  celjskih  grofov.  Friderik  in  njegova  žena 
Veronika  sta  darovala  samostanu  1.  1426.  mnogo  denarja,  kelihov  in 
cerkvenih   paramentov.     Dala    sta   napraviti    tri   nove    celice  in   pri 

cerkvi  tri  nove  stranske  kore  s  posebnim  oltarjem  za  ustanovljeno 
večno  mašo  celjske  rodbine.  Bistra  je  srečno  prestala  turške  napade 
in  viharje  luteranske  dobe  in  se  vzdržala  do  1.  1782.,  ko  je  cesar 
Jožef  II.  to  kartuzijo  z  mnogimi  drugimi  samostani  vred  zatrl. 

Najmlajša  med  slovenskimi  kartuzijami  je  bila  pleterska. 
Njena  ustanovitev  pripada  že  koncu  srednjega  veka.  Celjski  grof 
Herman  je  dal  1.  1407.  na  svoje  stroške  zgraditi  samostan  in  cerkev, 
najlepšo  gotsko  stavbo  v  deželi.    Redovniki  so  prišli  iz  Žič.    Dokler 

so  živeli  celjski  grofje,  se  je  pleterska  kartuzija  lepo  razvijala,  a  ko 
je  1.  1456.  izmrl  celjski  rod,  je  tudi  samostan  izgubil  svojo  zaslombo 
in  ni  se  mogel  več  dvigniti  do  prejšnje  veljave.  Napadi  Turkov  in 
lutrovske  homatije  so  jo  docela  oslabile.  Redovniki  so  deloma 
izmrli,  deloma  zapustUi  samostan,  posestva  pa  so  se  zanemarjala  in 
zapravljala.  Zato  je  nadvojvoda  Ferdinand  1.  1596.  pleterski  samostan 
podaril  ljubljanskim  jezuitom. 

Zanimivo  je,  da  se  je  prav  ta  kartuzija  po  preteku  treh  stoletij 
zopet  obnovila.  L.  1900.  je  sklenil  generalni  kapitelj  v  Veliki  kar- 
tuziji  pri  Grenoblu  nakupiti  graščino  in  posestvo  Pleterje  in  tamkaj 
zopet  sezidati  samostan.  Sklep  se  je  izvršU  takoj  v  naslednjih  letih. 
Zdaj  se  zopet  dviga  v  mirnem  zatišju  ob  vznožju  Gorjancev  obsežen 
samostan  s  cerkvijo  in  velikim  dvoriščem,  okoli  katerega  se  vrste 
celice  posameznih  menihov.  Novi  pleterski  samostan  je  gotovo  si- 
jaj nejši  in  obsežnejši,  kakor  so  bile  stare  slovenske  kartuzije,  toda 
molčeči,  resni  menihi,  ki  so  se  tamkaj  naselUi,  žive  prav  tako  pre- 
prosto, vzdržno  in  spokorno,  kakor  so  živeli  njihovi  bratje  pred 
sedmimi  stoletji. 

Oglejmo  si  nekoliko  življenje  in  delovanje  teh  menihov. 

Pravi  dom  vsakega  kartuzijana  je  celica,  ki  je  pa  v  resnici 
cela  hišica  z  vrtičem  poleg  nje.  Vsaka  ima  tri  dele:  v  spodnjem  je 
delavnica,  v  zgornjem  spalnica  in  molilnica.  Tu  je  menih  sam  svoj 
gospodar.  Noben  tovariš  ga  ne  sme  obiskati  razun  z  dovoljenjem 
priorjevim.  Pa  tudi  sam  je  ne  sme  zapustiti  razun  iz  važnih  vzrokov. 
Oprava  hišice  je  preprosta,  iz  surovega  lesa.  Videti  je  le  najpotreb- 
nejše predmete:  posteljo,  mizo,  stol  in  klečalnik.  Za  ležišče  služi 
slama,  za  odejo  ovčje  kože.  Tudi  redovna  obleka  je  preprosta: 
dolga  halja  iz  debelega  sukna  bele  barve  pokriva  život.  Okoli  ledij 
nosijo  pas;  črez  haljo  pa  še  škapulir,  to  je  pol  metra  širok  kos  blaga, 
ki  jim  od  spredaj  in  zadaj  sega  do  tal,  v  sredi  pa  ima  luknjo,  skozi 
katero  se  vtakne  glava.  Za  zimo  in  slabo  vreme  imajo  še  plašč  s 
kapuco,  ki  jo  lahko  potegnejo  črez  glavo.  Hrana  je  zelo  borna  in 
pičla.  Trikrat  na  teden  je  jpost  ob  kruhu  in  vodi,  ostale  dni  pa 
dobe  za  hrano  razno  sočivje,  zelenjavo,  kruh,  sadje  in  vino,  v  četrtek 
tudi  sira,  jajec  in  rib.  Boljšo  hrano  imajo  v  nedeljo,  ko  je  skupen 
obed.  Mesa  in  juhe  ne  smejo  uživati  niti  v  bolezni.  Vzlic  tej  pičli 
hrani  pa  učakajo  kartuzijani  nenavadno  visoko  starost.  Mnogo  je 
med  njimi  starčkov  sedemdesetih,  osemdesetih  ali  devetdesetih  let 

Kakšno  je  dnevno  opravilo  kartuzijanov? 

Poleti  vstanejo  okoli  polnoči,  po  zimi  kake  dve  uri  pozneje. 
Potem  se  zbero  v  cerkvi,  kjer  opravijo  „jutranjice"  (jutranje  molitve). 
Ostali  čas  do  zore  je  odmerjen  premišljevanju.  Potem  sledi  sv.  maša 
in  nekatere  druge  molitve.  Ves  ostali  dopoldan  je  posvečen  ročnemu 
delu.  Tudi  popoldne  se  zopet  vrsti  molitev  s  premišljevanjem  in 
ročnim  delom.  Skoraj  vsi  kartuzijani  so  prepisavali  knjige  na  per- 
gamen,  to  je  na  tanko  belo  kožico.  To  delo  je  bUo  težavno  in  mučno, 
vendar  so  je  smatrali  za  svojo  sveto  dolžnost.  Pero  je  bilo  njihovo 
najimenitnejše  orodje.  Zato  pa  so  sprejemali  med  redovnike  le  take 
mladeniče,  ki  so  že  znali  pisati,  ali  pa  vsaj  vzbujali  upanje,  da  se  tej 

umetnosti  kmalu  priuče.  Na  ta  način  so  marljivi  kartuzijani  obogatili 
svoje  samostanske  knjižnice  z  mnogimi  znamenitimi  knjigami. 

Značilen  zgled  pridnosti  in  umetnosti  je  bil  brat  Nikolaj,  ki  je 
živel  okoli  leta  1347.  v  bistriškem  samostanu.  Prepisal  je  veliko 
delo  sv.  Avguština  „de  civitate  Dei"  (o  državi  božji)  na  pergamen. 
Toda  kar  vzbuja  naše  občudovanje,  ni  le  debeli  folijant,  ki  je  delo 
njegove  pridne  roke,  temveč  pred  vsem  lepe  slikarije,  ki  krase  na- 
slovni list,  lepi  okraski  v  zlatu  in  barvah,  ki  obdajajo  mnoge  začetne 
črke  na  raznih  listih.  Tu  se  nam  kaže  pravi  umetnik,  ki  je  z  izredno 
marljivostjo  in  veliko  ljubeznijo  izvršil  svoje  delo.  Ta  knjiga  je  bUa 
dragocen  zaklad  bistriškega  samostana.  Sedaj  se  hrani  v  ljubljanski 
študijski  knjižnici. 

A  ne  le  s  prepisovanjem  knjig,  tudi  z  mnogimi  izvirnimi  deli 
so  kartuzijani  bogatili  znanost  in  nabožno  slovstvo.  Med  žičkimi, 
pleterskimi  in  bistriškimi  redovniki  nahajamo  več  pisateljev,  na  pr. 
priorja  Konrada  Hajnburškega,  ki  je  najraje  opeval  Marijo  in  svetnike, 
bogoslovnega  pisatelja  Nikolaja  Kemfa,  Mateja  Gurgarja  in  druge. 
Posebno  znamenit  pisatelj  iz  tega  kroga  pa  je  bil  brat  Filip.  Živel 
je  okoli  leta  1320.  v  žički  kartuziji  in  je  v  nemškem  jeziku  po  neki 
slični  latinski  pesnitvi  priredil  spev  o  življenju  Marijinem.  Vse  delo 
obsega  10.133  vrstic  in  opisuje  Marijino  življenje  od  njenega  rojstva 
pa  do  vnebovzetja.  Pred  nekaj  leti  (1907)  smo  dobili  slovenski  prevod 
tega  dela  (od  g.  M.  Žemljica).  Iz  njega  naj  tu  sem  denem  odlomek 
iz  zadnjega  dela,  s  katerim  brat  Filip  zaključuje  svoj  spev: 


In  ta  zdaj  pošljem  slavospev, 

da  najde  tisočer  odmev 

po  širnem  vsem  krščanskem  sveti 

m  v  vsaki  duši  zate  vneti, 

da  tvojo  vsak  spozna  krepost, 

posnema  tvojo  vsak  čednost. 

In  to  Marijino  življenje 

mu  bodi  zgled  in  hrepenenje. 

Kdor  to  posluša  ali  bere, 

dobil  bo  milosti  stotere. 

Marija  ga  ne  zapusti, 

skazuje  razne  mu  dobrote, 

varuje  greha  ga  in  zmote; 

ob  smrtni  uri  ga  krepi. 

To  tudi  knjigo  o  Mariji 
po  vsej  razpošljem  domačiji, 
da  se  med  vernimi  mi  brati 
časti  dostojno  sveta  mati, 
in  da  novsod  tembolj  spozna 
se  vera  v  Jezusa  ' —  Boga. 
Vsakogar,  ki  bo  knjigo  bral, 
pa  prosim  še  dobrote  ene: 


Naj  večkrat  se  spominja  mene, 

ko  davno   že  bom  v  grobu  spal. 

V  molitvi  prosi  naj  Boga, 

Gospoda  zemlje  in  neba, 

da  grešnika  se  me  usmili 

in  vzame  v  svoj  me  dom  premili. 

Jaz  Filip  sem  imenovan, 

a  Bog  mi  malo  je  spoznan 

in  brat  preprost  sem  samostanski, 

po  redu  pa  kartuzijanski. 

Tu  v  Zajčkem  samostanu  spev 

prepeval  sem  v  samoti  tihi, 

začutil  v  srcu  sem  odmev, 

ki  ga  vzbudili  so  navdihi; 

in  te  v  srce  je  Jožef  vlil, 

ki  ženin  je  Marije  bil, 

ki  Jezusa  je  porodila 

in  nam  rešenje  zadobila. 

Ta  ljubi  Jezus  pa  nam  daj 

zavoljo  nje  nebeški  raj, 

in  skazi  svoje  usmiljenje! 

S  tem  njeno  se  konča  nživljenje*. 

Amen. 


}R 


Zgodovina  slov.  naroda. 

15.  Cerkvene  razmere.    Versko  življenje. 

Vsled  razsodbe  Karola  Velikega  iz  leta  811.  je  bilo  slovensko 
ozemlje  razdeljeno  med  solnograško  in  akvilejsko  škofijo. 

Vendar  moramo  reči,  da  je  bil  vpliv  s  severa  na  Slovence 
mnogo  močnejši,  kakor  pa  z  juga-.  V  solnograškem  okrožju  so  že 
zgodaj  nastale  važne  misijonske  postojanke,  ustanovili  se  prvi  samo- 
stani, osnovale  nove  škofije,  dočim  akvilejska  škofija  tej  cerkveni 
uredbi  ni  imela  ničesar  nasproti  postaviti.  In  tudi  v  njenem  lastnem 
okrožju  so  morale  nemške  cerkve  (bamberška,  briksenška,  freisinška) 
zastaviti  svoje  misijonsko  delo,  čeprav  so  bile  podrejene  oblasti 
akvilejskega  patriarha.  Po  večini  je  torej  nemštvo  našemu  cerkve- 
nemu življenju  vtisnilo  svoj  znak,  ker  je  imelo  v  tedanjih  časih 
mnogo  več  prodirajoče  sile  v  sebi,  kakor  pa  romanstvo  severne 
Italije,  ki  je  bUo  samo  podložno  nemškim  cesarjem. 

Novega  misijonskega  dela  je  bilo  treba  med  Slovenci  po  kon- 
čanih madjarskih  navalih.  Ti  so  bili  krščanstvu  v  Panoniji  in  Karan- 
taniji  zadeli  hude  rane.  Cerkve  so  bile  podrte,  duhovniki  pregnani, 
misijonsko  delo  je  bilo  onemogočeno.  Ljudje  so  padli  deloma  zopet 
nazaj  v  poganstvo,  deloma  pa  na  skrivnem  ohranili  svoje  krščanstvo 
in  opravljali  svoje  pobožnosti.  Le  v  goratih  krajih  Koroške  se  je 
ohranila  redna  cerkvena  oblast  in  je  še  klilo  versko  življenje.  Treba 
je  bilo  torej  proti  koncu  10.  stoletja  iznova  zidati  cerkve,  snovati 
župnije  in  ljudstvo  dvigniti  iz  duševne  zapuščenosti. 

Solnograški  nadškofi  so  se  z  veliko  vnemo  lotili  tega  dela.  Že 
Friderik  I.  (957 — 991)  je  večkrat  prepotoval  Štajersko  in  Koroško, 
posvečeval  cerkve  in  nastavljal  duhovnike.  Od  cesarja  Otona  I.  si 
je  dal  potrditi  vsa  prejšnja  posestva  solnograške  cerkve  in  na  novo 
pridobil  še  mnogo  zemljišč.  Tudi  papež  Benedikt  VI.  mu  je  potrdil 
metropolitsko  oblast  črez  Karantanijo  in  Panonijo  in  ga  imenoval  za 
svojega  poslanca  (legata),  da  more  samostojno  urejati  cerkvene 
razmere.  —  Izmed  njegovih  naslednikov  je  uspešno  deloval  v  Karan- 
taniji  nadškof  Balduin  (leta  1041. — 1060.),  vplivni  svetovalec  krške 
grofice  Heme,  ki  je  bogato  obdaroval  njen  nunski  samostan,  posvetil 
stolnico  Matere  božje  v  Krki,  in  mnogim  cerkvam,  ki  jih  je  bila 
grofica  Hema  dala  zidati,  podelil  župnijske  pravice.  Še  vplivnejši 
je  bil  Balduinov  naslednik  Gebhar  d  (1060— 1088),  ki  je  iz  zapuščine 
bi.  Heme  ustanovil  krško  škofijo  in  samostan  sv.  Blaža  v  Admontu. 
V  hudem  boju,  ki  se  je  tedaj  bil  med  papežem  Gregorijem  VIL  in 
nemškim  cesarjem  Henrikom  IV.,  je  Gebhar  d  zvesto  stal  na  strani 
papeževi.  Zato  je  bil  dvakrat  pregnan  s  svoje  stolice  in  se  je  moral 
kot  begunec  potikati  po  raznih  krajih.  Vendar  je  z  besedo  in  pismom 
neustrašeno  zagovarjal  svoje  prepričanje  do  smrti.  —  Gebhardu  je 
sledil  nadškof  Tiemo  (1090 — 1095),  ki  mu  je  bil  soroden  po  duhu 
in  delovanju.  Ker  je  bil  zvest  privrženec  papežev,  je  imel  v  svoji 
škofiji  močno  nasprotno  stranko,  kateri  je  pripadalo  zlasti  mnogo 
plemstva.  Ta  se  je  oklenila  cesarja  Henrika  IV.  in  od  njega  po- 
stavljenega škofa  Bertolda  iz  Selič.  Prišlo  je  med  obema  strankama 
celo   do   krvavih   bojev.    Tiemo  je  moral  bežati  iz  Solnograda  in  je 

iskal  zavetišča  na  svojem  utrjenem  gradu  v  Brezah.  Toda  na  poti 
črez  Visoke  Ture  so  ga  sovražniki  ujeli  in  pet  let  imeli  v  zaporu. 
Slednjič  se  mu  je  posrečilo  podkupiti  čuvaje  in  ubežati  na  Švabsko. 
L.  1101.  se  je  pridružil  križarski  vojski  bavarskega  vojvoda  Welfa  I. 
Pri  mestu  Korozaim  je  bil  od  Saracenov  ujet  in  umorjen.  Po  burnem 
življenju  je  našel  mučeniško  smrt  na  tuji  zemlji.  —  Tiemo  je  posvetil 
1.  1093.  šentpavelsko  opatijsko  cerkev  in  je  podelil  opatu  župnijske 
pravice  za  cerkev  sv.  Egidija.  —  Slično  so  delovali  tudi  njegovi 
nasledniki,  nadškofi  Konrad  I.  (1106—1147),  Eberhard  I.  (1147—1164), 
Konrad  11.  (1166  —  1168),  Adalbert  I.  (1168  —  1177),  Konrad  III. 
(1177—1183),  Adalbert  II.  (1183—1200).  Pospeševali  so  ustanavljanje 
samostanov,  snovali  nove  župnije  in  zidali  cerkve. 

Škofijsko  okrožje  pa  je  bilo  preveč  obsežno,  da  bi  je  mogli 
solnograški  metropoliti  sami  vladati.  In  čim  bolj  se  je  po  Koroškem 
in  Štajerskem  množilo  prebivalstvo,  čim  več  je  bilo  tamkaj  novih 
cerkva,  župnij  in  samostanov,  tem  težje  je  bilo  enemu  škofu  izvrše- 
vati vse  posle.  Že  solnograška  škofa  Virgilij  in  Amo  sta  za  Karan- 
tanijo  postavila  posebnega  pokrajinskega  škofa,  ki  bi  v  njunem  imenu 
nadzoroval  duhovnike,  posvečeval  cerkve  in  skrbel  za  razširjanje 
krščanske  vere.  Škofa  te  vrste  sta  bila  Modest  in  Teodorik.  Pozneje, 
proti  koncu  devetega  stoletja,  je  ta  ustanova  za  nekaj  časa  prenehala, 
a  v  desetem  stoletju  na  novo  oživela.  Ti  pokrajinski  škofje  so  imeli 
svoj  sedež  pri  Gospej  Sveti.  Zadnji  med  njimi  je  bil  Gotapert  (okoli 
1.  955.).  Menda  so  se  solnograški  škofje  bali,  da  se  Karantanija  ne 
izloči  iz  njihove  škofije  in  postane  neodvisna.  Zato  so  po  madjarskih 
napadih  zopet  sami  izvrševali  vse  potrebne  škofovske  posle  v  deželi. 
Toda  vprašanje  novih  škofij  je  postajalo  čedalje  nujnejše.  Nadškof 
Gebhard  je  izpre videl,  da  potrebuje  pomočnika  v  svoji  višjepastirski 
službi.  Zato  je  izpremenil  samostansko  ustanovo  blažene  Heme  in  1. 1071. 
v  Krki  ustanovil  škofijsko  stolico.  Krški  škofje  niso  bili  samostojni 
višji  pastirji  in  tudi  niso  imeli  določenega  škofijskega  okrožja,  temveč 
so  izvrševali  škofovske  posle  le  kot  namestniki  in  pomočniki  solno- 
graških  metropolitov.  Vendar  je  bilo  z  novoustanovljeno  škofijo  po- 
stavljeno važno  cerkveno   središče  za  pokrajine  v  zapadni  Karantaniji. 

Enaka  potreba  se  je  kmalu  pokazala  tudi  v  vzhodnih  deželah. 
Strožja  cerkvena  vlada  in  skrbnejše  pastirovanje  je  bilo  tem  nujnejše, 
ker  se  je  v  12.  in  13.  stoletju  po  naših  deželah  pričelo  širiti  krivo- 
verstvo  Valdenzov  in  Bogomilov  in  našlo  mnogo  privržencev.  Solno- 
graški nadškof  Eberhard  II.  (1201 — 1246),  ki  je  večkrat  prepotoval 
svojo  obsežno  škofijo,  se  je  osebno  prepričal  o  tej  potrebi  in  ustanovil 
dve  novi  škofijski  stolici,   sekovsko  in  lavantinsko. 

V  Sekovi  je  bil  tedaj  že  kolegiatni  kapitelj  kanonikov,  kate- 
rega je  ustanovil  1.1142.  neki  plemič  Adelram  Waldeck.  Treba  je 
bilo  le  predstojniku  te  cerkvene  družbe  podeliti  škofovsko  posvečenje 
in  mu  odkazati  posebno  okrožje.  Nadškof  Eberhard  je  poslal  1.  1218. 
prosta  Karola  iz  Brez  v  Rim,  da  predloži  papežu  načrt  nove  ustanove 
in  izprosi  njegovo  potrjenje.  Papež  Honorij  III.  je  rad  privolil  v 
Eberhardovo  namero,  ko  se  je  prepričal,  da  so  bili  dani  vsi  pogoji 
za  ustanovitev  škofijske   stolice.     Prvi  sekovski  škof  je  postal  prost 


116 

Karol.  Imel  je  pod  svojo  oblastjo  le  majhno  okrožje,  ki  se  je  raz- 
tezalo poldrug  dan  hoda  v  dolgost  in  širokost. 

Deset  let  pozneje  je  bila  ustanovljena  stolica  lavantinska. 
Neka  priprava  za  to  pomenljivo  ustanovo  je  bil  tudi  tukaj^  kolegiatni 
kapitelj,  katerega  je  nadškof  Eberhard  1.  1212.  zasnoval  v  Št.  Andražu 
po  redovnih  pravilih  sv.  Avguština.  L.  1225.  pa  se  je  s  prošnjo  obrnil 
na  papeža  Honorija  III.,  naj  dovoli,  da  se  ta  cerkvena  družba  izpre- 
meni  v  stolni  kapitelj  s  škofom  na  čelu.  V  prošnji  je  navedel  vse 
tiste  razloge,  kakor  prej,  ko  je  šlo  za  ustanovitev  sekovske  škofije, 
češ,  da  sam  ni  kos  vladanju  mnogoštevilne  črede  in  hoče  breme 
dušnega  pastirstva  deliti  z  drugimi  tovariši.  Papež  je  poveril  preiskavo 
zadeve  posebni  komisiji,  ki  je  pritrdila  novi  ustanovi.  Leta  1228.  je 
izdal  Eberhard  v  Solnogradu  ustanovno  listino,  v  kateri  je  določil 
pravice  lavantinskega  škofa  in  njegovo  razmerje  do  solnograških 
metropolitov.  Tudi  temu  škofu  je  bilo  prideljeno  le  majhno  okrožje. 
Na  Koroškem  so  mu  pripadale  župnije :  Št.  Andraž,  Lavamiind  in 
Spodnji  Dravograd  s  podrejenimi  kapelami;  na  Štajerskem:  Remšnik, 
Veliki  Št.  Florijan,  Sv.  Peter  in  sv.  Martin  v  Sulmski  dolini.  Vsa 
škofija  je  obsegala  torej  le  sedem  župnij  in  nekaj  kapel,  in  je  obdržala 
ta  majhen  obseg  do  leta  1786.,  ko  je  cesar  Jožef  11.  na  novo  uredil 
škofijska  okrožja. 

Tri  nove  škofije,  ki  so  tekom  dveh  stoletij  nastale  na  solno- 
graškem  ozemlju,  so  brez  dvoma  zelo  vplivale  na  razvoj  verskega 
življenja.  Cerkvena  uredba  je  dobila  v  njih  močno  oporo,  duhovščina 
in  ljudstvo  skrbnejše  nadzorstvo,  duhovno  pastirovanje  in  bogočastje 
svoje  naravno  središče.  Vendar  se  metropoliti  v  Solnogradu  nikakor 
niso  odrekli  svoji  škofovski  oblasti  črez  Koroško  in  Štajersko, 
temveč  so  krške,  sekovske,  in  lavantinske  škofe  imeli  le  za  svoje 
namestnike  v  obmejnih  krajinah.^ 

Poleg  imenovanih  škofov  so  pomagali  upravljati  cerkvene  zadeve 
tudi  arhidiakoni,  po  redu  sicer  navadni  duhovniki,  ki  so  pa  od 
solnograškega  nadškofa  prejeli  oblast,  nadzirati  duhovščino  svojega 
okrožja  (arhidiakonata),  izpraševati  tiste,  ki  so  se  pripravljali  za  višje 
redove,  razsojevati  malenkostne  pravde  in  kaznovati  z  denarnimi 
globami  male  prestopke.  Imeli  so  torej  slične  posle,  kakor  naši 
sedanji  dekani.  Na  Koroškem  nahajamo  take  arhidiakone  v^  Brezah, 
Velikovcu  in  Osojah;  na  Štajerskem:  v  Sekovi  za  Gorenji  Štajer  in 
v  Strassgangu  za  pokrajine  ob  Dravi. 

Posebno  značilni  so  za  solnograško  škofijsko  okrožje  premnogi 
kolegiatni  kapitlji,  to  so  družbe  svetnih  duhovnikov,  ki  so  skupno 
živeli  in  delovali.  Na  čelu  take  družbe  je  bil  prost.  Solnograški 
nadškof  je  so  z  veliko  vnemo  pospeševali  ustanovitev  kapitljev,  na  pr. 
Eberhard  II.  Nahajamo  jih  pri  Gospej  Sveti,  v  Brezah,  kjer  se  omenjata 
dva  kapitlja,  sv.  Jerneja  in  sv.  Virgilija;  v  Velikovcu,  v  Št.  Andražu 
in  v  Sekovi. 


^  Vsled  te  starodavne  oblasti  imajo  še  dandanes  solnograški  nadškofe 
pravico,  da  imenujejo  za  lavantinsko  in  sekovsko  stolico  vselej,  za  krško 
stolico  pa  menjavaj e  s  cesarjem  vsakega  tretjega  škofa. 

Stolna  cerkev  v  Krki. 


Ozrimo  se  zdaj  še  proti  jugu  na  starodavno  akvilejsko 
cerkev,  ki  vsled  svoje  oddaljenosti  od  lastnikov  svetne  moči  in 
oblasti  ni  dobivala  tistih  podpor,  kakor  nemške  škofije. 

Akvilejska  škofija  je  vsled  madjarskih  napadov  posebno  hudo 
trpela.  Vse  zgodovinske  listine  iz  tedanje  dobe  tožijo  o  strašnem 
razdejanju  in  bridki  nesreči,  ki  je  zadela  mesta,  samostane  in  cerkve 
po  Goriškem  in  Furlaniji.  Umevno  je,  da  patriarhi  v  takih  razmerah 
niso  mogli  skrbeti  za  svoje  pokrajine  onstran  julijskega  pogorja, 
ker  so  imeli  doma  skrbi  in  dela  dovolj.  Šele  v  začetku  11.  stoletja 
se  je  dvignila  akvilejska  cerkev  iz  mnogoletne  razdejanosti  k  novemu 
življenju  in  delovanju. 

Obnovitelj  akvilejske  slave  je  bil  patriarh  P  op  on  (1019—1045). 
Rodil  se  je  v  Karantaniji  iz  plemenitega  rodu  grofov  trebanjskih. 
Njegovi  stariši  so  bili  ustanovitelji  znamenite  osojske  opatije.  Predno 
je  Popon  dosegel  čast  akvilejskega  patriarha,  je  bil  več  let  kancelar 
cesarja  Henrika  II.  Združeval  je  v  sebi  lastnosti  vojaka,  državnika 
in  škofa.  Bil  je  cerkveni  knez,  kakršnega  so  zahtevali  tedanji  boje- 
viti časi.  —  L.  1023.  je  prišel  na  čelu  mogočne  armade  na  Kranjsko 
in  prepodil  Madjare  iz  dežele.  Akvilejsko  marko  je  popolnoma 
oprostil  oblasti  karantanskega  vojvoda  Adalbera  in  si  tudi  s  silo 
podvrgel  bližnje  mesto  Gradež,  ki  je  imelo  svojega  patriarha.  Naj- 
večje zasluge  pa  si  je  pridobil  s  tem,  da  je  iznova  pozidal  mesto 
Akvilejo. 

Za  burne  dobe  ljudskega  preseljevanja  je  bila  Akvileja  skoraj 
popolnoma  zapuščena.  Stare  stavbe  so  razpadle,  tla  so  postala 
močvirna  in  prebivalci  so  se  večinoma  preselili  drugam.  Tudi  pa- 
triarhi so  iskali  drugod  pripravnejšega  bivališča.  Bivali  so  nekaj 
časa  v  Korminu,  pozneje  pa  v  Čedadu.  Popon  pa  je  prestavil  svojo 
stolico  zopet  v  Akvilejo  in  je  starodavno  mesto  obudil  k  novemu 
življenju.  Sezidal  si  je  veličastno  patriarhovsko  palačo,  popravil 
ceste  in  trge,  obnovil  pristanišče,  skrbel  za  trgovino  in  promet. 
Najkrasnejši  spomenik  pa  si  je  postavil  z  veličastno  novo  stolnico. 

Akvilejska  stolna  cerkev  ima  še  dandanes  v  bistvu  isto  obliko, 
kakršno  ji  je  dal  patriarh  Popon.  (Glej  sliki  na  str.  39.  in  41.)  Zidana 
je  po  vzorcu  starokrščanske  bazilike  v  podobi  križa  v  zgodnjem  ro- 
manskem slogu.  Veličasten  pogled  se  ti  odpre  po  široki,  prostorni 
cerkvi,  ako  vstopiš  skozi  glavna  vrata.  Mogočni  stebri  se  vrste  ob 
obeh  straneh  glavne  ladje,  ki  nosijo  gotske  loke.  Stene  nimajo  no- 
benih okraskov,  a  tem  bolj  vplivajo  s  svojo  preprosto  belino.  Skozi 
okna  glavne  ladje  prosto  lije  svetloba  in  napolnjuje  vse  prostore. 
Najlepši  del  cerkve  pa  je  polkrožni,  vzvišeni  prezbiterij  (svetišče),  h 
kateremu  vodita  dve  vrsti  širokih  kamenitih  stopnic.  Na  sredi  sve- 
tišča je  glavni  oltar  z  dvojno  oltarno  mizo,  da  more  duhovnik  tudi 
proti  ljudstvu  obrnjen  maševati.  Pod  svetiščem  je  kripta,  kjer  so 
imeli  nekdaj  shranjena  trupla  sv.  Mohorja  in  Fortunata  in  druge  reli- 
kvije. Zdaj  so  jih  prenesli  deloma  v  laški  Videm,  deloma  pa  v  Gorico. 
Stolnica  je  bila  posvečena  Materi  božji  in  ustanoviteljem  akvilejske 
cerkve,  sv.  Mohorju  in  Fortunatu.  Tudi  mogočni,  prosto  stoječi  stolp 
poleg  cerkve  je  še  iz  Poponove  dobe. 

Za  vzdrževanje  božje  službe  je  ustanovil  patriarh  stolni  kapitelj, 
ki  je  štel  petdeset  kanonikov  in  ga  bogato  obdaroval.  —  Tako  je 
Popon  položil  temelj   srednjeveški  Akvileji   in   slavi   njene    cerkve. 

Romanski  portal  (vrata)  v  Krki. 


Vendar  je  bila  ondi  stolica  patriarhov  le  kakih  dvesto  let.  Pozneje 
so  jo  vsled  nezdravega,  od  močvirja  okuženega  podnebja  prestavili 
v  Videni  (Udine),   ki  je  dobil  priimek  „Nova  Akvileja". 

Popon  in  njegovi  nasledniki  na  patriarhijski  stolici  tja  do  konca 
trinajstega  stoletja  so  bili  skoraj  vsi  nemškega  plemiškega  rodu. 
Nemški  cesarji  so  podeljevali  to  častno  službo  svojim  zvestim  pri- 
vržencem, da  so  imeli  v  akvilejskih  patriarhih  mogočne  zaveznike 
za  svojo  politiko  v  Italiji.  Prav  iz  tega  vzroka  so  jim  podelili  tudi 
svetno  oblast  črez  Furlanijo,  Istro  in  Kranjsko.  Zato  opažamo,  da 
so  ob  velikih  sporih  med  papeži  in  cesarji  akvilejski  cerkveni  knezi 
pogosto  bili  na  strani  cesarjev  in  se  postavili  v  nasprotje  s  svojim 
vrhovnim   cerkvenim  poglavarjem. 

Za  slovenske  dežele  niso  bili  vsi  akvilejski  škofje  enakega  po- 
mena. Mnogih  delovanje  je  merilo  drugam,  a  nekateri  so  uspešno 
zastavili  svoje  delo  za  povzdigo  verskega  življenja  med  našim  na- 
rodom. 

Za  Poponom  je  zasedel  akvilejsko  stolico  patriarh  Eberhard 
(1045 — 1049),  ki  je  bil  prej  kanonik  v  Avgsburgu,  pa  je  vladal  le 
malo  časa.  Tudi  o  Gotepoldu  (1049  — 1060)  in  Ravangerju 
(1060 — 1068),  ki  sta  bila  oba  Nemca  po  rodu,  ni  omeniti  posebnih 
dejanj  in  dogodkov. 

Mnogo  pomenljivejši  je  bil  Sieghard  (1068 — 1077),  ki  je 
cerkvenemu  dostojanstvu  pridružil  še  svetno  oblast  črez  velik  del 
slovenske  zemlje  in  ustvaril  cerkveno  državo  akvilejsko.  Imela  je 
namen,  da  varuje  nemškim  cesarjem  prost  dohod  v  Italijo.  Omenil 
sem  že,  na  kakšen  način  si  je  Sieghard  prislužil  svetno  vladarstvo. 
Prejel  je  knežje  žezlo  od  cesarja  Henrika  IV.  v  plačilo,  ker  mu  je 
izdatno  pomagal  v  boju  proti  papežu  Gregorju  VIL  in  protikralju 
Rudolfu.  Ko  se  je  meseca  maja  leta  1077.  Henrik  vračal  iz  Italije 
domov  na  Nemško,  da  prične  vojsko  zoper  Rudolfa,  ga  je  Sieghard 
spremljal  na  vsej  poti.  Na  državnem  zboru  v  Ulmu  je  patriarh  pred- 
ložil celo  ponarejena  papeževa  pisma,  ki  naj  bi  dokazala,  da  je  le 
Henrik  IV.  pravi  kralj.  S  tem  je  nemške  kneze  tako  zbegal,  da  niso 
vedeli,  pri  čem  da  so.  Ko  se  je  Sieghard  s  tega  zborovanja  vračal 
domov,  začelo  se  mu  je  blesti  in  izgubil  je  pamet  popolnoma.  Neki 
stari  zgodopisec  pravi:  „Bolezen  ga  je  mučila  nekaj  časa  v  svarilo 
verolomnikom  in  odpadnikom,  potem  pa  je  umrl  in  šel  v  pekel.  A 
umrl  ni  le  Sieghard,  temveč  z  njim  vred  tudi  nekaj  služabnikov. 
Mrliče  so  odpeljali  v  Akvilejo."  Sklepati  bi  smeli,  da  je  bil  patriarh 
in  njegovo  spremstvo  zastrupljeno  od  protikralja  Rudolfa. 

Edini  Slovan  v  sijajni  vrsti  akvilejskih  cerkvenih  oblastnikov 
je  bil  Friderik  II.  (1084 — 1085).  Po  rodu  je  bil  Čeh,  stričnik  češkega 
kralja  Vratislava.  Prijateljske  vezi  so  ga  družile  s  slovenskim  grofom 
Kocelom,  kateremu  je  zapustil  vse  svoje  premoženje  za  cerkvene 
ustanove  v  slovenskih  pokrajinah.  Zelo  blagonosno  je  bilo  delovanje 
patriarha  Ulrika  I.  (1085  — 1121)  iz  rodu  koroških  Epenštajncev. 
Imel  je  sloves  vnetega,  strogega  cerkvenega  kneza,  pa  tudi  hrabrega, 
pogumnega  vojskovodja.  Nobeden  njegovih  prednikov  ni  toliko  storil 
za  ustanovitev  cerkva  in  samostanov,  kakor  Ulrik.  Benediktinske 
opatije:  Možnica,  Rozač  (Rosazzo  na  goriško-furlanski  meji),  Belinje 
pri  Akvileji,  Sv.  Ivan  ob  Timavu  so  bile  od  njega  sezidane  ali  vsaj 
obnovljene.    Tudi  kolegiatni  kapitelj   v  Dobrlivasi  na  Koroškem  je 

Notranjščina  cerkve  v  Krki, 


njegova  ustanova.  ,Na  Goriško  in  Furlansko  je  poklical  mnogo 
nemških  plemiških  družin  in  jim  podelil  akvilejske  gradove  in  zem- 
ljišča v  fevd. 

Enak  vrstnik  mu  je  bil  Peregrin  L  (1132 — 1161),  sin  koroškega 
vojvoda  Henrika  iz  rodbine  Šponhajmov.  Ustanovil  je  cistercijanski 
samostan  v  Stični  in  benediktinsko  opatijo  v  Gornjem  Gradu. 

O  delovanju  drugih  patriarhov  nimamo  mnogo  poročil.  Včasih 
so  obiskovali  slovenski  del  svoje  škofije,  prirejali  shode  duhovščine 
v  posameznih  okrožjih  in  na  njih  urejali  cerkvene  zadeve.  Tak  shod 
je  imel  patriarh  Ulrik  II.  (1161  — 1182)  v  Št.  Rupertu  pri  gradu 
Škrljevo  na  Dolenjskem  1.  1163.  Tedaj  je  podelil  cerkvi  v  Velesovem 
na  Gorenjskem  župnijske  pravice.  Druge  škofijske  posle  (birmovanje, 
posvečevanje  cerkva)  so  navadno  poverili  škofom  v  Pičnu  ali  Novem 
Gradu  v  Istri. 

Kakor  solnograški  nadškofje  so  tudi  akvilejski  patriarhi  izpre- 
videli,  da  je  njihovo  okrožje  za  uspešno  pastirovanje  preveč  obsežno 
in  da  bode  treba  za  slovenske  pokrajine  ustanoviti  posebno  škofijo. 
L.  1237.  je  patriarh  Bertold  v  tej  zadevi  vložil  prošnjo  na  apostolsko 
stolico.  V  tej  spomenici  omenja,  da  se  akvilejska  škofija  razteza  deset 
dni  hoda  proti  ogrski  meji  in  da  vsled  tega  ne  more  redno  obiskovati 
vseh  župnij.  Duhovnikov  zelo  primanjkuje  in  mnogo  ljudi  umira  brez 
svetih  zakramentov.  Bati  se  je  tudi,  da  ljudstvo  ne  zabrede  v  krivo- 
verske  zmote,  iz  katerih  bi  je  bilo  težko  osvoboditi.  Zato  predlaga, 
naj  se  v  Gornjem  Gradu  ustanovi  nova  škofija,  ali  pa  naj  se  tjakaj 
prestavi  škofija  iz  Pična,  ki  je  itak  zapuščena  in  nima  skoraj  nobenih 
kanonikov.  Papež  Gregor  IX.  je  poveril  preiskavo  te  zadeve 
škofoma  v  Novem  Gradu  in  Trstu  z  naročilom,  naj  mu  natančno 
poročata,  ako  je  načrt  izvedljiv.  Toda  do  izvršitve  ni  prišlo.  Kakšne 
zapreke  so  se  pojavile,  ni  znano.  Šele  1.  1461.  se  je  uresničila  namera 
patriarha  Bertolda,  ko  je  cesar  Friderik  III.  ustanovil  ljubljansko 
škofijo  in  ji  pridružil  gornjegrajsko  opatijo. 

Pri  cerkveni  vladi  so  patriarhom  pomagali  arhidiakoni.  Vsa 
škofija  je  bila  razdeljena  v  štiri  arhidiakonate:  1.  Arhidiakonat  akvi- 
lejski, kateremu  je  pripadalo  poleg  Furlanije  tudi  Goriško  z  Vipavo. 
2.  Arhidiakonat  Kranjski  (Carniolae  et  Marchiae)  s  sedežem  v  Ljub- 
ljani. 3.  Arhidiakonat  savinjski  za  Štajersko  južno  od  Drave.  To 
oblast  so  navadno  izvrševali  gornjegrajski  opatje.  4.  Arhidiakonat 
spodnjekoroški  ali  junske  doline,  ki  je  bil  poverjen  župnikom  v 
Beljaku  ali  pa  proštom  v  Dobrlivasi.  —  Ker  je  bila  škofijska  stolica 
zelo  oddaljena  in  so  patriarhi  le  redko  obiskovali  svoje  slovenske 
pokrajine,  je  cerkvena  vlada  popolnoma  prešla  v  roke  arhidiakonov. 
Splošno  je  cerkvena  organizacija  v  pokrajinah  južno  od  Drave  po- 
časneje napredovala,  kakor  pa  severno  od  nje,  v  solnograškem  okrožju. 


Za  našo  cerkveno  zgodovino  so  posebno  važne  najstarejše 
župnije,  ker  nam  kažejo  prvotne  misijonske  postojanke  in  središča, 
od  koder  se  je  sveta  vera  širila  po  deželi. 

Kdo  je  prvi  pri  nas  zidal  cerkve?  To  so  bili  oni  plemiči  in 
veleposestniki  slovenskega  in  nemškega  rodu,  ki  so  si  delili  posest 
slovenske  zemlje.    Ti  so  na   svojih    obsežnih  zemljiščih  postavljali 

Grob  sv.  Heme  v  Krki. 


(Fot.  Beer.) 


prve  cerkve  za  svoje  podložnike,  ki  so  imele  izprva  le  značaj  za- 
sebnih kapel  ali  molilnic,  pa  so  kmalu  od  škofov  dobile  župnijske 
pravice:  krstni  kamen,  pokopališče  in  tako  postale  župnijske  cerkve 

za  vso  okolico.  Zato  opažamo,  da  stoje  take  cerkve  navadno  v 
bližini  starih  gradov. 

Na  Koroškem  je  zelo  mnogo  cerkva  sezidala  grofica  Hema; 
nadškof  Balduin  pa  jim  je  podelil  župnijske  pravice.  V  kanalski 
dolini  je  bamberški  škof  Oton  ustanovil  štiri  župnije;  grof  Kocel  pa 
eno  v  Dobrlivasi.  Na  Štajerskem  je  Markvard  Epenštajnski  postavil 
mnogo  župnijskih  cerkva.  Na  Kranjskem  so  mnogo  cerkva  sezidali 
freisinški  in  briksenški  škofje;  izmed  plemiških  družin  pa  zlasti  Tur- 
jačani  in  Ortenburžani.  Na  Zgornjem  Štajerskem  sta  v  11.  stoletju 
Trdislav  in  Slava  na  svojem  zemljišču  blizu  Admonta  sezidala  cerkev 
sv.  Valburge.  V  Panoniji  je  bil  slovenski  knez  Pribina  velik  dobrotnik 
cerkva.  —  Še  večje  pa  je  število  onih,  ki  so  cerkve  obdarovali  z 
zemljišči,  da  se  je  mogla  vzdrževati  duhovščina  in  vršiti  božja  služba. 
Tu  imamo  ohranjenih  nebroj  starih  listin,  ki  pričajo  o  vnemi  naših 
prednikov  za  čast  božjo  in  razširjanje  krščanstva. 

Stare  župnije  so  imele  navadno  jako  velik  obseg.  Za  zgled 
naj  tu  navedem  župnijo  sv.  Petra  v  Ljubljani,  ki  je  obsegala  vse 
porečje  Ljubljanice  od  njenega  izvira  pri  Vrhniki,  pa  do  izliva  pri 
Zalogu.  Še  razsežnejša  je  bila  župnija  Št.  Vid  na  Dolenjskem,  kateri 
je  pripadal  ves  svet  med  Savo  in  Krko.  Pozneje  je  stalo  v  njenem 
okrožju  72  cerkva.  —  Seveda  je  bilo  pastirovanje  v  takih  obsežnih 
župnijah  zelo  težavno.  Duhovniki  so  morali  delati  tako,  kakor  delajo 
še  sedaj  misijonarji.  Ob  gotovih  časih  so  obiskali  podružnice  v 
oddaljenih  krajih  svoje  župnije,  imeli  tamkaj  božjo  službo,  delili  svete 
zakramente,  potem  pa  se  zopet  vrnili  k  župnijski  cerkvi.  Šele  v  13. 
in  14.  stoletju  so  bili  nastavljeni  pri  oddaljenih  podružnih  cerkvah 
stalni  vikarji. 

Vseh  posameznih  župnij  iz  desetega,  enajstega  in  dvanajstega 
stoletja  tu  ne  moremo  našteti.  Mnogim  se  doba  njihove  ustanovitve 
niti  določiti  ne  da.  Vendar  naj  tu  slede  imena  nekaterih  župnij,  ki 
segajo  nazaj  v  najstarejše  čase. 

Na  severu  ob  Dravi  je  nekaj  župnij  in  cerkva,  ki  se  omenjajo 
že  v  9.  in  10.  stoletju.  Med  nje  je  prištevati:  Ptuj,  Pesnica,  Lendova, 
Velika  Nedelja  (ok.  850).  Stare  matice-župnije  so  tudi  sv.  Martin  pri 
Slovenjem  Gradcu  (omenjene  1.  1090.),  Maribor,  Konjice  (1173),  Pilštanj 
(10.  stol.).  Laško,  Braslovče,  Žalec,  Gornji  Grad,  sv.  Jurij  v  Skalah 
(10.  stol.).  —  Na  Koroškem  so  prištevati  med  najstarejše:  Gospa  Sveta, 
Breze,  Krka,  Št.  Andraž  in  Št.  Pavel  v  lavantinski  dolini.  Št.  Rupert 
pri  Velikovcu,  Otok  na  Vrbskem  jezeru,  Šmihel  pri  Pliberku,  Dobrlavas, 
Osoje,  Kotmaravas,  Šmohor  v  Zilski  dolini.  —  Na  Kranjskem  zazna- 
muje menda  prvo  in  najstarejše  misijonsko  okrožje  župnija  sv.  Petra 
v  Ljubljani,  ki  je  stala  že  davno,  predno  je  nastalo  sedanje  mesto. 
Onstran  Save  je  stara  in  prostrana  mengeška  župnija  obsegala  vso 
pokrajino  tja  do  pogorja  Karavank  in  Štajerske  meje.  Severo-zapadno 
od  nje  segata  župniji  Cerklje  in  Vodice  še  pred  13.  stoletje  nazaj.  V 
porečju  reke  Sore,  na  zemljišču  freisinških  škofov,  je  bila  že. v  10. 
stoletju  ustanovljena  Stara  Loka,  mati  vseh  cerkvii  in  duhovnij  po 
okolici.  V  srednji  savski  dolini  označuje  stari  grad  Kranj  nekdanje 
versko  središče.  Dve  stari  župnijski  cerkvi  sta  že  zgodaj  v  srednjem 

veku  stali  tu  druga  blizu  druge,  Šmartin  pred  Kranjem  in  Sv.  Kancijan 
v  mestu.  Za  gorenje  Posavje  je  bila  Radovljica  ne  samo  prva,  temveč 
dolgo  časa  tudi  edina  župnija.  Na  Dolenjskem  so  prastare  župnije: 
Št.  Vid,  Ribnica,  Trebnje,  Mirna  peč.  Bela  cerkev.  Lesko vec.  Kako 
počasi  je  tu  doli  napredovala  uredba  župnij,  vidimo  iz  tega,  da  je 
akvilejski  patrmrh  Bertold  za  Belo  Krajino  šele  leta  1228.  ustanovil 
prvo  župnijo  Črnomelj  in  ji  podredil  štiri  podružnice:  Tri  fare  pri 
Metliki,  Podzemelj,  Vinico  in  Semič.  Na  Notranjskem  sta  bili  naj- 
starejši akvilejski  župniji  Stari  Trg  pri  Ložu  in  Cirknica;  v  okrožju 
tržaške  škofije  pa  so  zgodaj  nastale:  Slavina,  Trnovo  pri  Ilirski 
Bistrici,  Tomaj,  Dolina  pri  Trstu.  —  Na  Goriškem  so  bile  že  v  prvi 
polovici  srednjega  veka  ustanovljene  slovenske  župnije:  Solkan,  Volče, 
Bovec,  St.  Vid  na  Tolminskem,  Vipava. 

Stare  cerkve  po  naših  krajih  so  bile  večinoma  lesene,  zato  se 
niso  dolgo  ohranile.  Le  samostanske  cerkve,  škofijske  stolnice  in  še 
nekatere  druge  cerkvene  zgradbe  so  bile  zidane  od  tujih  staviteljev. 
Med  cerkvene  spomenike  te  vrste,  ki  so  se  ohranili  iz  zgodnjega 
srednjega  veka,  je  prištevati  stolne  cerkve  v  Akvileji  in  v  Krki. 

Krška  škofijska  cerkev  je  dobila  v  bistvu  svojo  sedanjo  obliko 
že  proti  koncu  12.  stoletja.  Zidana  je  v  romanskem  slogu  s  tremi 
ladjami,  katere  se  končujejo  s  polkrožnimi  apsidami.  Ob  pročelju 
cerkve  stojita  dva  mogočna,  četverokotna  stolpa.  Posebno  krasen 
pa  je  romanski  portal,  ki  je  sestavljen  iz  cele  vrste  vitkih  stolpičev 
in  ličnih  lokov  in  napravlja  mogočen  vtis.  Iz  zunanje  lope,  ki  se 
zaradi  stenskih  slikarij,  predstavljaj očih  Adama  in  Evo,  imenuje  pa- 
radiž, se  pride  v  notranjo  lopo,  ki  se  v  treh  lokih  odpira  proti  ladji. 
Preprosti  slopovi  s  polkrožnimi  loki  ločijo  glavno  ladjo  od  stranskih. 
Vzhodni  del  cerkve  s  svetiščem  (prezbiterijem)  je  dvignjen  za  šest 
stopnic.  Pod  njim  se  namreč  nahaja  znamenita  kripta  z  grobom 
sv.  Heme.  Ta  kripta  je  mala  podzemeljska  cerkev  in  je  sama  zase 
pravi  biser.  Cel  gozd  vitkih,  belih  stebričev  se  ti  dviga  pred  očmi 
in  nosi  zajedno  s  šestimi  slopovi  obok.  Lepa  stavba  se  je  ohranila 
skoraj  neizpremenjena  do  današnjega  dne. 

Pri  drugih  cerkvenih  zgradbah  iz  te  dobe  so  se  nam  ohranili 
le  posamezni  deli,  tako  pri  stiski  opatijski  cerkvi,  pri  župni  cerkvi 
v  Svibnem,  v  Konjicah  itd. 

O  verskem  življenju  v  zgodnjem  srednjem  veku  nimamo 
skoraj  nobenih  poročil.  Razvijalo  se  je  v  tistih  določenih  in  pre- 
prostih oblikah,  kakor  sploh  vse  življenje  našega  ljudstva  v  tedanji 
dobi.  Nek  poseben  značilen  pojav  so  bila  božja  pota,  ki  jih  je 
bilo  več  in  ki  pričajo,  da  je  že  od  nekdaj  naše  ljudstvo  rado  romalo. 
—  NaraMio  je,  da  je  bila  Akvileja  in  njena  stolnica,  od  koder  je 
prišlo  krščanstvo  v  naše  kraje,  cilj  romarskih  potovanj.  Slovenci 
so  hodili  tja  zlasti  Veliki  teden,  ko  so  bile  izpostavljene  relikvije  v 
češčenje  in  pa  ob  slovesnem  vmeščenju  patriarhov.  Tedaj  so  se 
vršili  v  Akvileji  veliki  shodi,  ki  so  trajali  po  več  dni  in  privabili 
ljudstvo  od  vseh  strani.  Furlanski  zgodopisec  Frančišek  di  Toppo  opisuje 
tak  shod  1.  1334.  na  sledeč  način:  „ Prihajali  so  prebivalci  s  kraških 
gora,  pokriti  s  temnimi  kapami,   obšitimi  s  kožuhovino   ali  vidrovino 

in  rdečim  čopom.  Nosili  so  sive  jopiče  in  kratke  hlače,  ki  so  bile 
pod  kolenom  brez  gumb,  in  izpod  katerih  so  se  kazale  rdeče  ail 
pa  višnjeve  dolge  nogavice.  Nekateri  so  nosili  tudi  visoke,  debele 
in  podkovane  škornje;  držali  so  v  rokah  ali  pa  imeli  na  ramo  na- 
slonjeno debelo  gorjačo.  Prišle  so  žene  s  Kranjskega,  ki  leži  onstran 
Goriškega  in  so  nosile  na  glavi  belo  strjeno  ruto,  ki  je  visela  doli 
po  hrbtu  in  del  tega  zakrivala.  Imele  so  bele  ali  pa  rdeče  modrce, 
krilo  obšito  z  raznobarvnimi  trakovi;  na  nogah  pa  so  nosile  črevlje, 
ki  so  bili  z  jermeni  dobro  zvezani.  Bile  so  večinoma  plavolase, 
imele  so  višnjeve  oči  kakor  nebo  in  mnoge  tudi  pege  po  obrazu. 
Na  prvi  pogled  so  kazale  več  moči  in  zdravja,  kakor  pa  dražesti  in 
mičnosti." 

Poleg  Akvileje  je  bil  tudi  sv.  Ivan  pri  Devinu  mnogo  obiskan. 
Tu  so  bile  znamenite  relikvije,  katere  je  prišlo  ljudstvo  častit  od 
blizu  in  daleč.  Starodavna  Marijina  božja  pot  je  bUa  na  Stari  Gori 
pri  Čedadu.  Njen  začetek  sega  nazaj  v  osmo  stoletje.  Že  v  11.  in 
12.  stoletju  so  jo  obiskovali  mnogoštevilni  romarji  in  ohranila  se  je 
do  današnjega  dne.  Na  Koroškem  je  bil  zlasti  grob  sv.  Heme  v 
Krki  in  sv.  Hildegarde  v  Kamnu  od  Slovencev  pogosto  obiskovan. 
Na  Kranjskem  je  nastala  najstarejša  Marijina  božja  pot  v  Lescah 
na  Gorenjskem.  Že  v  11.  stoletju  je  tu  stala  lesena  Marijina  cerkvica. 
Čeprav  ni  bila  posvečena,  je  vendar  zlasti  ob  Marijinih  praznikih  pri- 
hajalo tja  mnogo  ljudstva  od  blizu  in  daleč.  Prinašali  so  tudi  mnogo 
darov  in  jih  pokladali  na  Marijin  oltar.  Duhovniki  so  izprva  odvra- 
čali ljudi  in  se  upirali  temu  češčenju,  toda  bilo  je  zaman.  Okoli 
1.  1140.  je  plemič  Nantwin,  na  čigar  zemljišču  je  stala  cerkev,  leseno 
zgradbo  podrl  in  sezidal  novo  Marijino  svetišče.  Lesce  so  ostale 
znamenita  slovenska  božja  pot  tja  do  18.  stoletja. 

Iz  teh  podatkov  se  nam  razkriva  isti  verni  in  pobožni  značaj 
našega  ljudstva,  kakoršen  je  še  dandanes.  Slovenska  vernost  in 
pobožnost  je  že  v  12.  stoletju  tako  slovela,  da  je  celo  nemški  zgo- 
dovinopisec  Helmold,  ki  je  živel  v  daljni  Prusiji,  zapisal  o  Slovencih 
sledeče  lepe  besede:  „Karantanci  (Slovenci),  sosedje  Bavarcev,  so 
zelo  pobožni  ljudje.  Ni  ga  naroda,  ki  bi  bil  tako  vdan  Bogu  in 
svojim  duhovnikom,  kakor  je  ta."     Pač  lepo  izpričevalo  iz  tujih  ust! 

Versko  življenje  je  v  srednjem  veku  tudi  zelo  vplivalo  na 
druge  socijalne  razmere,  na  gospodarstvo,  trgovino  in  promet.  Okoli 
cerkva  in  samostanov  se  je  osredotočila  trgovina;  istemu  namenu  so 
mnogokrat  služila  romanja  v  daljne  dežele.  Naprava  cest  in  mostov 
pa  je  veljala  za  dobro  delo,  ki  ga  je  marsikdo  izvršil  „za  blagor 
svoje  duše",  cerkev  pa  še  podpirala  z  odpustki. 

Velike  važnosti  je  bila  za  srednjeveško  trgovino  božja  služba, 
zlasti  ob  velikih  praznikih  ali  cerkvenem  „žegnanju"  (opasilu).  Čim 
redkejše  so  bile  tedaj  župne  cerkve,  čim  obsežnejše  posamezne  župnije, 
tem  več  ljudstva  se  je  zbiralo  k  božji  službi  ob  cerkvenih  sloves- 
nostih. Trgovcem  so  nudili  taki  shodi  najugodnejšo  priliko  za 
kupčijo.  Zato  so  znamenite  župnije,  božja  pota  in  druga  cerkvena 
središča  bili  tudi  važni  tržni  kraji,  kjer  so  se  vršili  mnogoobiskovani 
sejmi.  —  Trgovce  je  privabila  v  obližje  cerkve  množica  ljudi,  ki  se 

je  tam  zbirala,  a  še  bolj  varnost  svetega  kraja.  Cerkve,  samostani 
in  njihova  okolica  so  uživali  pravico  „božjega  miru".  Z  ostrim, 
cerkvenimi  kaznimi  je  bil  na  teh  krajih  prepovedan  vsak  poboj,  ropi 
umor  in  sploh  vsako  nasilno  dejanje.  V  dobi,  ko  je  veljala  le  pra- 
vica močnejšega,  ko  je  bilo  oropanje  trgovcev  na  dnevnem  redu,  ko 
so  mnogi  vitezi  prežali  na  trgovske  karavane,  da  se  okoristijo  z 
njihovim  blagom,  so  bila  taka  zavetišča  za  trgovino  neprecenljive 
vrednosti. 

Omenil  sem  že  velike  semnje  pri  sv.  Ivanu  Devinskem.  A  tudi 
drugod,  v  Akvileji,  pri  samostanih,  na  božjih  potih  in  ob  shodih  pri 
domačih  župnijskih  cerkvah  so 
se  pobožnosti  pridružile  kup- 
čijske  koristi.  —  Na  Dolenjskem 
je  bil  velik  shod  v  Stični  v 
osmini  sv.  Petra  in  Pavla.  Raz- 
uzdanost, ki  se  je  večkrat  ob 
tej  priliki  pojavljala,  je  prisilila 
menihe,  da  so  prosili  patriarha, 
naj  shod  preloži  na  vigilijo  sv. 
Nikolaja,  ko  huda  zima  zabra- 
njuje  nenravne  izgrede.  V  Bo- 
hinju so  bili  veliki  semnji  pri 
cerkvici  sv.  Janeza  ob  jezeru, 
kjer  so  furlanski  [kupci  in  slo- 
venski kmetje  izmenjavali  svoje 
blago.  In  slično  je  bilo  tudi  drugod. 
Trgovina  je  bila  tako  zelo 
navezana  na  cerkve  in  božjo 
službo,  da  so  se  vsled  tega 
kmalu  pojavile  mnoge  razvade. 
Trgovci  so  namreč  prodajali 
blago  v  cerkvenih  lopah  in  hiše 
božje  izrabljali  za  skladišča. 
Zato  se  pogosto  slišijo  tožbe  o 
zlorabi  cerkva  za  svetne  namene, 
in  škofje  so  se  morali  boriti 
proti  takim  razvadam. 

Največje  firme  za  trgovino  in  izvoz  pa  so  bili  samostani.  Vsi 
starejši  samostani  na  Slovenskem  so  bili  ustanovljeni  ob  glavnih 
cestah,  kjer  je  bil  živahen  promet.  Bistra  ob  progi  Ljubljana-TrSt, 
oziroma  Ljubljana- Akvileja;  Stična  in  Kostanjevica  ob  dolenjski 
progi  proti  Krškemu  in  Sisku;  Vetrinj  ob  cesti,  ki  je  vodila  iz  Št. 
Vida  črez  Ljubelj  na  Kranjsko;  Arnoldštajn  v  trgovsko  važni  ka- 
nalski dolini.  Vsi  so  živahno  tržili  z  deželnimi  pridelki.  Svetna  go- 
sposka in  kupčijska  mesta  pa  so  jim  podeljevala  razne  privilegije: 
prostost  od  colnine  in  mitnine,  pravico  za  napravo  skladišč,  da  so  jih 
privabila  na  svoj  trg.  Bistriški,  stiski  in  vetrinjski  samostan  so  imeli 
živahno  kupčijo  s  primorskimi  mesti  ob  Adriji.  Kostanjevica  pa  je 
tržila  s  hrvaškimi  pokrajinami.    Vsled  tega  tudi  opažamo,  da  so  bila 


Lesce  na  Gorenjskem. 

prometna  sredstva:  ceste,  mostovi,  gostinjci,  večinoma  v  oskrbi  cerkva 
in  samostanov. 

Stik  z  inozemstvom  so  vzdrževala  daljna  romanja:  v  Rim, 
v  Palestino,  pozneje  v  Loreto  in  v  Kompostelo,  ki  so  tudi  služila 
kupčijskim  namenom.  Kraji,  kjer  so  se  božjepotniki  ali  križarji 
zbirali,  in  primorska  mesta,  kjer  so  se  vkrcavali  na  ladje,  so  postala 
važna  tržišča.  Trst,  Mile  ob  tržaškem  zalivu,  Koper,  sv.  Ivan  De- 
vinski  so  se  prav  vsled  teh  romarskih  pohodov  dvignili  do  veljave 
in  blagostanja.  Zato  so  tekmovali  med  seboj,  da  napeljejo  tok  ro- 
marjev iz  alpskih  dežel  na  svoja  pristanišča.  In  mnogokrat  je  trgovska 
zavist  povzročila  celo  krvave  praske. 

Vse  to  nam  priča,  da  je  bila  vera  tedaj  podlaga  vsemu  social- 
nemu redu  in  kulturnemu  stremljenju.  Pod  njenim  vplivom  so  na- 
stale raznotere  oblike  družabnega  življenja  in  vse  tiste  ustanove,  ki 
"so  pospeševale  gospodarski  in  duševni  razvoj  našega  naroda.  Cerkev 
ni  učila  le  večnih  resnic  in  tolažila  revno  ljudstvo  s  plačilom  v 
nebesih,  temveč  mu  je  bila  tudi  skrbna  vzgojiteljica  k  časni  sreči  in 
vodnica  k  omiki  in  napredku. 


Konec  prvega  dela. 


Drugi  del. 


Pozni  srednji  vek. 


Zgodovina  slov.  naroda. 

Benediktinski  samostan  Št.  Pavel  na  Koroškem. 


1.  Slovenske  dežele.    Razni  vladarji. 

^načilno  znamenje  slovenske  zgodovine  v  poznem  srednjem 
veku  je  razcepljenost  slovenskega  ozemlja.  „Velika  Karan- 
tanija",  ki  jo  je  bil  ustvaril  cesar  Oton  kot  trden  okop  proti 
Madjarom,  je  razpadla,  ko  se  od  njih  ni  bilo  več  bati 
silnih  napadov.  Počasi  so  se  odcepile  od  Karantanije  njenS  marke 
in  pričele  pod  svojimi  vladarji  živeti  samostojno  življenje.  Ta  proces 
se  je  pričel  že  v  12.  stoletju  in  se  počasi  nadaljeval.  Na  mesto  politične 
jednote  so  stopile  razne  neodvisne  dežele,  ki  so  imele  sicer  še  druge 
meje  kakor  jih  imajo  dandanes,  pa  so  vendar  zapustile  svoja  imena 
kot  dediščino  avstrijskim  kronovinam  naše  dobe. 

Najpreje  se  je  ,,Vzhodna  marka"  dvignila  do  samostojnosti. 
Tu  je  gospodarila  izza  leta  976.  junaška  in  podjetna  plemiška 
rodbina  Babenberžanov.  Ni  bila  lahka  naloga  poverjena  tem 
mejnim  grofom.  Treba  je  bilo  mejno  deželo  ob  Donavi  ne  le  braniti 
proti  Madjarom,  temveč  jo  tudi  razširiti.  In  kolikor  dežele  so  si  iz- 
vojevali  z  mečem  v  roki,  kolikor  je  je  bilo  opustošene  ali  še  neob- 
delane, to  je  bilo  treba  še  le  naseliti  in  prebivalstvo  počasi  dvigniti 
do  višje  izobrazbe.  Babenberžani  so  svojo  nalogo  dobro  izpolnjevali. 
Počasi  so  razširili  meje  svojega  ozemlja  do  reke  Litve  na  vzhodu  in 
do  Aniže  (Erlafa)  in  Kremze  na  zapadu.  Cele  trume  nemških  kmetov 
iz  Bavarske,  Svabske,  Saksonske  so  došle  v  podonavske  pokrajine  in 
kmalu  sta  sekira  in  plug  divjo  pustinjo  izpremenila  v  rodovitno  zemljo. 

Slovenski  naseljenci  so  se  tu  naj  preje  poizgubili  med  množico 
nemških  kolonov.  Jako  dolgo  so  se  ohranile  slovenske  naselbine 
okoli  samostana  sv.  Florijana,  blizu  sedanjega  mesta  Line  v  Zgornji 
Avstriji.  O  teh  nas  poučuje  samostanska  mrtvaška  knjiga  iz  12.  sto- 
letja. Iz  nje  spoznavamo,  da  so  živeli  okoli  sv.  Florijana  svobodni 
Slovenci  (Arnolt,  Ljubosta,  Lastej),  ki  so  samostan  obdarovali.  Tudi 
druge  samostanske  listine  naštevajo  do  13.  stoletja  mnogo  slovenskih 
imen:  Nežina,  Livca,  Svento.  Onkraj  Donave  je  imel  šentflorjanski 
samostan  leta  1111.  posestvo,  ki  sta  mu  ga  podarila  Trebež  in  Primi- 
slav.  Od  poslednjega  je  tamošnja  vas  dobila  ime  Primislasdorf  (Pri- 
mislavova  vas,  sedaj  Praseldorf  blizu  Uhrfahra).  Samostani  in  škofije 
so  imeli  Slovence  zlasti  zato  radi  na  svojih  posCvStvih,  ker  so  bili 
priznani  čebelorejci  in  so  jim  pridelovali  potrebni  vosek  za  cerkveno 
rabo,  poleg  tega  pa  še  sladko  medico.  Od  tod  mnoga  slovenska 
imena  na  bavarskih  in  avstrijskih  listinah  tje  do  14.  stoletja.  —  Slo- 
vence srečujemo  dalje  še  do  poznega  srednjega  veka  kot  solnorudarje 
po  bavarskih  solinah.  Nahajamo  jih  še  v  12.  stoletju  kot  meščane 
mesta  Halla  in  posestnike  v  okolici.  Potem  pa  vedno  bolj  ginejo  te 
priče  naše  starodavnosti.  Le  imena  gora,  holmov  in  potokov  še  spo- 
minjajo, da  je  nekdaj  Slovenec  bival  ob  Donavi. 

„ Vzhodna  marka"  je  za  nas  pomenljiva,  ker  je  bila  zibelj 
Avstrij  e.  Leta  995.  se  v  neki  listini  dežela  prvič  imenuje  „Ostar- 
richi"  (Osterreich,  Avstrija).  —  Babenberžan  Henrik  IL,  imenovan 
,Jasomirgot",  (imel  je  navado  pritrjevati  z  besedami:  „Ja,  so  mir  Gott 
helfe",  „Da,  ako  mi  Bog  pomaga"),  je  bil  leta  1156.  od  cesarja  Friderika 
povišan  v  vojvoda  in  njegova  dežela  v  neodvisno  Vojvodino 
Avstrijo.  Henrik  II.  je  tudi  pravi  ustanovitelj  mesta  Dunaja. 
Leta  1144.  je  vložil  temeljni  kamen  za  cerkev  sv.  Štefana  in  si  kmalu 
poteni  „na  Dvoru"  (am  Hof)  sezidal  trden  grad.  Tudi  znameniti  samostan 
„pri  Škotih"  je  njegova  ustanova  (leta  1158.)  Ugodna  lega  mesta  je 
privabila  mnogo  tujih  trgovcev  in  obrtnikov,  ki  so  se  naselili  v 
okrilju  močnega  gradu.  Dunaj  je  kmalu  prekosil  druga  podonavska 
mesta  in  trge  in  postal  glavno  mesto  avstrijske  Vojvodine.  —  Pod- 
jetnost Babenberžanov  pa  je  segala  še  dalje.  Iz  Avstrije  so  prodirali 
proti  jugu,  si  pridobili  Štajersko  in  del  Kranjske.  Gotovo  bi  bila  že 
v  13.  stoletju  Avstrija  postala  politično  središče  obsežne  babenberške 
države,  da  ni  s  Friderikom  ILleta  1246.  izumrla  hrabra  dinastija. 

Poleg  Avstrije  je  tudi  Štajerska  kmalu  nastopila  kot  samo- 
stojna politična  celota.  Ime  je  dobila  od  gradu  „Stira"  (Štajer)  ob 
Aniži,  kjer  je  bil  rodni  grad  travenskih  ali  štajerskih  grofov.  Bilo  je 
zelo  mnogolično,  slabo  zaokroženo  ozemlje,  ki  so  mu  gospodarili  ti 
vladarji.  Obsegalo  je  na  severu  izprva  dolino  Mure  in  Murice,  pozneje 
(izza  leta  1148.)  tudi  svet  med  Muro  in  Dravo  z  mesti  Mariborom  in 
Radgono,  v  sedanjem  Spodnjem  Štajerju  pa  le  nekaj  posestev  v 
Savinjski  dolini  (Žalec,  Laško)  in  ob  Sotli. 

Stara  „Savinjska  marka",  to  je  svet  ob  Savinji  in  Savi  je  še 
dolgo  pripadala  koroški  Vojvodini,  prav  tako  Slovenji  gradeč.  Uprava 
tega  dela  je  bila  poverjena  mejnim  grofom  kranjskim,  ki  so  imeli 
v  starem   Celjskem  gradu  svojega  sodnika.    Ko  je  cesar  Friderik  I. 

leta  1180.  podelil  štajerskim  grofom  vojvodsko  čast,  je  s  tem  zelo 
dvignil  ugled  in  veljavo  dežele.  Razna  neodvisna  gospodstva  in  grofije 
so  počasi  izginjale  in  oblast  vojvod  se  je  vedno  dalje  širila  proti 
jugu.  Isti  nagib,  ki  je  v  10.  stoletju  ustvaril  „VeliliO  Karantanijo",  je 
tudi  sedaj  razširil  in  ojačil  Vojvodino  Štajersko.  Bila  je  najvzhodnejša 
dežela  nemškega  cesarstva  in  branik  državne  meje  proti  Ogrom. 

V  tistih  časih  ni  imel  le  Spodnji  Štajer  slovenski  značaj  kakor 
dandanes,  temveč  Slovence  nahajamo  prav  po  vsej  zemlji  štajerskih 
vojvod.  Že  tedaj,  ko  so 
bili  štajerski  Otokarji  še 
preprosti  travenski  grofi 
in  so  bila  njihova  posestva 
omejena  na  dolino  Aniže, 
so  Slovence  dobro  poznali. 
Skoraj  vse  travensko 
okrožje  (Traungau)  je  bilo 
od  Slovencev  naseljeno. 
Tvorili  so  celotne,  zaklju- 
čene naselbine  v  dolinah 
Aniže,  reke  Steyer  in  po 
gornjem  delu  Kremske 
doline.  Ker  so  bili  ti  kraji 
gozdnati  in  malo  obljudeni, 
se  je  Slovenstvo  tu  ohra- 
nilo deloma  še  do  12.  sto- 
letja. Okoli  leta  1110.  je 
daroval  štajerski  grof 
Otokar  samostanu  Garsten 
v  travenskem  okrožju  dve 
kmetiji,  ki  jih  je  imel  v 
posestvi  „Ortwin  s^  Slo- 
vani". In  v  mestu  Štajer 
se  je  še  dolgo  neka  hiša 
imenovala  Beli  grad  (Bal- 
grad).  Goram,  vodam  in 
krajem  pa  so  večinoma 
Slovenci  dali  imena.  Slo- 
venska so  imena  skoraj 
vseh  večjih  voda:  Lausa 
(Luža),  Frudnitz  (Brod- 
nica),  Zauchen  (Suha),  Ga- 

flenz  (Jablonec),  Močvirnik,  Muetnich  (Motnik);  enako  gore:  Zemsekberg 
(Čemšek),  Wurchkogel  (V^rh),  Hobiscti  (Gabež);  kraji:  Leombach  (Ljub- 
nica),  Gross  und  Klein  Loiben  (Ljubno),  Gams  (Kamnica),  Moderndorf 
(Modrice)  itd. 

V  sedanji  Vojvodini  štajerski  srečujemo  tje  gori  do  virov  Mure 
in  Murice  Slovence  vseh  stanov:  plemenitaše,  svobodne  posestnike  in 
podložnike.  Stavili  so  gradove  in  jim  dajali  imena,  obdarovali  s  svo- 
jimi  kmetijami   samostane  in    cerkve    in  jim   služili  kot  podložniki. 


Aojvoda  Henrik  „Jasomirgot". 

Slovensko  je  ime  gradu  Gružarji  (Greischern,  Gruscharn)  v  Aniški 
dolini,  ki  je  bil  v  posesti  mejnega  grofa  Otokarja,  slično.  tudi  Ljubno 
(Leoben),  Pekova  (Peckau),  Sekova  (Seckau),  Smilje  (Smilnburg  sedaj 
Schmierenburg),  kjer  se  omenjata  še  leta  1250.  svobodna  Slovenca: 
Vidic  in  Neso.  —  Zelo  dolgo  so  se  ohranili  Slovenci  okoli  Admonta 
(Vodmat)  in  gojserskega  samostana  (Goss).  Tu  niso  bili  le  naseljeni 
samostanski  podložniki,  temveč  tudi  svobodno  rojeni  možje,  ki  se 
navajajo  kot  priče  v  raznih  listinah,  tako  leta  1240.  Preslav,  Svoj  slav, 
Jurko  za  Admont,  Lesko var  in  Rabne  leta  1255.  za  Goss.  Še  1. 1250. 
sta  imela  v  Kroglem  (Krieglach)  blizu  Severnika  (Semmering)  slovenska 
kmeta:  Stangoj  in  Stojan  svoja  posestva.  Gotovo  nista  bila  edina  v 
onem  okrožju. 


Dočim  so  se  obmejne  pokrajine  razširjale  in  vedno  krepkeje 
razvijale,  se  je  njihovo  središče  Koroško  vedno  bolj  zoževalo. 
Stara  Karantanija  je  okoli  leta  1000.  obsegala  ozemlje,  vredno  kra- 
ljestva. Raztezala  se  je  od  Visokih  Tur  in  Semeringa  pa  do  Krke  in 
istrskega  Krasa,  od  reke  Rabe  do  Toplaškega  polja.  Dvesto  let  pozneje 
je  bila  Koroška  vtesnjena  med  Karavanke  in  Ture.  Na  vzhodu  ji  je 
izven  sedanjih  deželnih  mej  še  nekaj  časa  pripadala  Savinjska  marka 
na  zapadu  pa  „Pustriška  grofija"  tje  do  izvirov  Drave.  Vendar  vez, 
ki  je  družila  nekdaj  Koroško  z  obmejnimi  pokrajinami  ni  bila  popol- 
noma razrušena.  Vojvode  Jz  rodu  Epenštajncev  in  c)panhajmov  so 
imeli  obsežna  posestva  na  Štajerskem  in  Kranjskem,  kjer  so  izvrše- 
vali vladarsko  oblast,  njihove  sinove  in  sorodnike  pa  nahajamo  tudi 
kot  grofe  v  Gorici  in  Istri.  Celo  na  akvilejsko  patriarhovsko  stolico, 
ki  je  bila  tedaj  velikega  političnega  pomena,  so  znali  koroški  vojvode 
spraviti  može  svojega  rodu.  Ulrik  I.  (1085 — 1122)  je  bil  iz  rodu  Epen- 
štanjcev,  Peregrin  1.(1132—1161)  Španhajmovec,  Ulrik  IL  (1162—1182), 
grof  iz  Trebnja  na  Koroškem.  Zlasti  je  med  Koroško  in  Kranjsko 
še  dolgo  trajala  politiška  vzajemnost  kot  zadnji  ostanek  nekdanje 
tesne  zsqz<č  vseh  vzhodnih  alpskih  pokrajin. 

Jeli  bila  Koroška  koncem  12.  stoletja  še  slovenska  dežela? 

Z  vso  odločnostjo  smemo  to  potrditi.  Res  da  je  bilo  nemško 
naseljevanje  zelo  napredovalo,  vendar  so  tujci  in  domačini  Koroško 
Vojvodino  imeli  in  imenovali  slovensko  deželo.  —  Ko  pruski  zgodo- 
pisec  Helmold  v  12.  stoletju  našteva  slovanske  rodove,  imenuje  tudi 
„Korošce"  (Carinthii),  katere  loči  od  Bavarcev.  Njemu  so  torej  „Ko- 
rošci"  isto  kakor  Slovenci,  kar  izpričuje,  da  je  še  vedno  Korotan 
veljal  za  središče  Slovenije  in  sta  se  obe  imeni  rabili  za  iste  ljudi 
in  iste  pokrajine.  Enako  se  v  nekem  zemljepisu  iz  13.  stoletja  poleg 
češke,  poljske,  ruske  in  pruske  dežele  tudi  Koroška  imenuje  ,.win- 
disches  lant"  (slovenska  dežela). 

A  tudi  uradno  in  postavno  je  bil  priznan  slovenski  značaj  Ko- 
roške. To  se  je  predvsem  godilo  z  umeščenjem  koroškega  vojvode 
v  slovenskem  jeziku  in  slovensko  prisego,  ki  je  bila  v  rabi  do  17. 
stoletja.  Iz  vsega,  kar  bodemo  o  tem  pozneje  slišali  in  iz  slovenskih 

razsodb  koroških  vojvod  smemo  sklepati,  da  je  bil  slovenski  jezik 
na  dvoru  koroških  Epenštanjcev  in  Španhajmov  udomačen  in  spo- 
štovan. —  Isto  velja  tudi  o  plemstvu.  Nekdanjih  plemenitašev  s  slo- 
venskimi imeni,  kakor  so  bili  v  10.  stoletju,  Svetopolk,  Sebigoj,  Rogič, 
grofi  seliški  in  breški  je  sicer  vedno  manj,  vendar  opažamo,  da  se 
vsaj  do  srede  13.  stoletja  tudi  med  njimi  še  deloma  vzdržuje  slovenski 
jezik  in  se  vsled  tega  ločijo  slovenski  plemiči  od  nemških.  Okoli 
leta  1200.  pripoveduje  neki  „Trevrezent",  ki  je  bival  pod  Humperškim 
gradom,  da  so  ob  viteških  igrah  prišli  iz  Rožne  doline  slovenski 
možje,  (vitezi)  oboroženi  s  sulicami  in  se  po  nemški  viteški  navadi 
bojevali,  plesali,  lovili,  igrali,  da  je  bilo  veselje.  Viteza  Ulrika  z 
Lihtenštajna  je  leta  1227.  koroško  viteštvo  pozdravilo  v  slovenskem 
jeziku.  In  ko  so  drugi  dan  Liriku  izročili  neko  pisemce,  je  začuden 
povdarjal,  da  je  nemško  pisano.  Plemiški  priimki  in  osebna  imena, 
čeprav  pokvarjena,  do  srede  13.  stoletja  kažejo  prvotni  slovenski  značaj. 
Naj  jih  za  zgled  nekaj  tu  navedem:  de  Grasinitz  (Krasnice),  von  Chrast 
(Hrast),  von  Feistriz  (Bistrica),  de  Frisach  (Breze),  de  Goriach  (Gorje), 
Globantschitz  (Globočnica),  von  Grades  (Grad,  Gradec),  von  Gradnegg 
(Gradnikar),  de  Gurenz  (Krnos),  von  Chotmaresdorf  (Hotmarjeva,  ali 
Hotimirova  vas),  de  Chollenz  (Kolenec),  de  Leobenegg  (Ljubno),  von 
Mottniz  (Motnica),  von  Sirovnic  (Žirovnica).  Leta  1245.  je  bil  mini- 
sterial  (podložni  plemič)  krške  cerkve  Permusel  (Premisel). 

Slovensko  ljudstvo  je  bilo  zlasti  onostran  Drave  precej  pome- 
šano z  nemškimi  priseljenci.  Vendar  ponemče vanje  še  ni  bilo  tako 
napredovalo,  da  bi  ustvarilo  celotno  nemško  ozemlje.  V  Pustriški 
dolini  okoli  Lienza  se  v  11.  stoletju  omenja  mnogo  slovenskih  kmetij. 
Neki  Hecilin  je  leta  1030.  dvajset  takih  kmetij  podaril  briksenški 
cerkvi.  Se  več  jih  je  označenih  na  Lurnskem  polju  okoli  Špitala  in 
po  vaseh  Lieserhofen,  Altersberg,  Gorje,  Lendorf,  Breznica  (Fressnitz), 
potem  v  Rangersdorfu  v  Belanski  dolini  in  drugod.  Kjer  se  pa 
omenjajo  slovenske  kmetije,  tam  se  je  gotovo  še  glasil  slovenski 
jezik.  Slovenske  naselbine  so  se  torej  tudi  na  severnem  Koroškem 
še  menjavale  z  nemškimi  vasmi. 

Proti  koncu  13.  stoletja  pa  vsi  ti  sledovi  Slovenstva  vedno  bolj 
ginejo.  Ko  so  izumrle  domače  dinastije  Epenštanjcev  in  Španhajmov, 
je  zginil  tudi  slovenski  jezik  z  dvora  koroških  vojvod.  Slovensko 
umeščenje  je  postalo  brez  pomena,  gola  ceremonija,  ki  je  novi  voj- 
vode niso  umeli  in  se  ji  tem  raje  odtegnili.  Plemstvo  se  je  ponemčilo 
v  jeziku,  šegah,  običajih  in  svojih  priimkih,  nemške  kolonije  so 
zastrnile  vso  severno  plat  koroške  zemlje  in  prodirale  vedno  bolj 
proti  Dravi. 


Kranjska  je  med  slovenskimi  deželami  primeroma  najpozneje 
dobila  določene  meje  in  se  pojavila  kot  upravna  celota.  V  10.  in  11. 
stoletju  je  bila  vsa  dežela  eno  upravno  okrožje  „Kranjska  marka", 
toda  segala  je  na  jugovzhodu  le  do  dolenjskega  Snežnika  in  do 
Gorjancev.  Še  le  v  začetku  13.  stoletja  se  je  pridružila  sedanja  Bela 
Krajina,  ki  je  preje  v  cerkvenem  in  političnem  oziru  pripadala  Hrvaški. 


168 

Tedaj  pa  je  tudi  že  v  navado  prišla  delitev  dežele  v  dve  okrožji. 
Gorenjska  stran  do  Ljubljane  in  Notranjska  okoli  Loža  in  Cirknice 
se  je  nazivala  Kranjska  (Carniola);  Dolenjska  do  hrvaške  meje  pa 
Marka  (die  March,  mejna  dežela)  ali  pa  tudi  „Slovenska  Marka" 
(die  windische  March),  „Hrvaška  ali  Ogrska  marka",  pozneje  tudi 
„Metliška  marka".  Proti  Goriškemu  in  Istri  je  bila  meja  zelo  negotova. 
Zdi  se,  da  je  šla  od  Cirknice  proti  Planini  in  Logatcu,  tako  da  so  že 
kraji  Planina,  Postojna,  Senožeče,  Vipava  in  dolina  Idrijce  pripadali 
Goriškemu. 

S  Kranjskim  je  delila  dolgo  časa  usodo  sosednja  Istra.  Tukaj 
kakor  tam  so  bili  mejni  grofi  iz  rodu  Weimar-Orlamunde  Epenštanjci 
in  Španhajmi.  Izza  leta  1077.  je  prešla  ta  oblast  na  akvilejske 
patriarhe,  a  obstala  je  skoraj  le  po  imenu  in  bila  večkrat  prekinjena. 
Že  v  12.  stoletju  je  ločiti  v  Istri  dvoje  upravnih  okrožij.  „Istrsko 
marko",  ki  je  obsegala  obrežna  mesta  s  pretežno  italijanskimi  pre- 
bivalci in  „grofijo  Istro",  to  je  notranji  del  dežele,  izključno  na- 
seljen s  slovanskim  prebivalstvom.  Središče  te  grofije  je  bil  stari 
grad  Pazin,  zato  se  je  imenovala  tudi  „Pazinska  grofija",  a  obsegala 
je  še  mnogo  drugih  gradov  *in  posestev  v  sredini  od  Šlovreča  ob 
Limu  do  Učke  gore  in  Lovrana. 

Najnevarnejši  sovražnik  patriarhove  oblasti  v  Istri  je  bila  be- 
neška republika. 

Pri  vseh  zapadno  -  istrskih  mestih  opažamo  že  v  začetku  sred- 
njega veka  ogromno  blagostanje,  ki  ga  moramo  prav  občudovati.  Po 
njih  vidimo  lepe  stavbe,  krasne  cerkve,  ki  jih  moremo  prištevati 
najlepšim  spomenikom  tistih  časov,  dragoceno  cerkveno  opravo  in 
druge  udobnosti  bogatih  mest.  Tolikega  blagostanja  niso  mogli  po- 
vzročiti vinogradi,  oljčni  nasadi  ali  soline  po  okolici,  temveč  pred 
vsem  razvita  trgovina.  Istrska  mesta  so  tu  posredovala  med  slo- 
venskimi deželami  in  med  Dalmacijo,  Italijo,  posebno  pa  Benetkami. 

Kaj  čuda,  če  so  Benečani  izkušali  ta  važna  tržišča  spraviti  pod 
svojo  oblast.  Deloma  se  je  to  zgodilo  že  v  9.  in  10.  stoletju,  —  L.  876. 
je  hrvaški  knez  Domagoj  z  veliko  vojaško  silo  napadel  istrska  mesta, 
med  njimi  Mile  pri  Trstu  in  Koper.  Maščevati  se  je  hotel  nad  njimi 
zaradi  sramotne  kupčije  s  slovenskimi  in  hrvaškimi  sužnji,  ki  je  tedaj 
cvetela  na  istrski  obali  in  brezvestnim  prekupcem,  Benečanom  in 
Grkom,  prinašala  velik  dobiček.  Obe  mesti  sta  iskali  pomoči  pri  be- 
neški republiki,  ki  ju  je  vzela  v  svoje  varstvo. 

Izprva  ta  odvisnost  ni  bila  trajna,  ker  so  se  mesta  kmalu  osvo- 
bodila beneškega  jarma.  Toda  v  drugi  polovici  13.  stoletja,  ko  je  moč 
akvilejskega  patriarha  vedno  bolj  pešala,  so  Benečani  stalno  zasedli 
več  istrskih  mest.  Posrečilo  se  jim  je  deloma  z  zvijačo  in  deloma  z 
lepimi  obljubami,  deloma  s  pretvezo,  češ,  da  bodo  mesta  varnejša  pod 
okriljem  beneškega  leva.  Večkrat  so  tudi  meščani  sami  dali  povod, 
da  se  je  republika  začela  vmešavati  v  njihove  zadeve.  Ako  so  med 
njimi  nastali  strankarski  prepiri,  ki  jih  med  seboj  niso  mogli  z  lepa 
poravnati,  je  navadno  prišel  beneški  kapitan,  ki  je  z  železno  pestjo 
napravil  red,  pa  tudi  mesto  vklonil  oblasti  beneške  republike. 

Najpoprej  so  se  polastili  Benečani  Poreča  in  Rovinja,  ki  so 
ju  smatrali  .za  svoji  pristanišči.  Potem  pa  jim  je  padalo  mesto  za 
mestom  kakor  zrel  sad  v  naročje.  Leta  1202.  je  bil  Trst  prvikrat  za- 
seden, proti  koncu  13.  stoletja  (1279 — 1291)  so  ga  celo  trikrat  napadli. 
Tu  sicer  niso  mogli  trajno  zastaviti  svojega  gospodstva,  Trst  se  je 
raje  podvrgel  Habsburžanom.  ^  kar  jim  je  pri  Trstu  izpodletelo, 
se  je  posrečilo  pri  drugih  istrskih  mestih.  V  letih  1269 — 1331  so  že 
priznala  beneško  oblast  sledeča  mesta:  Novi  Grad,  Šlovreč,  Moto- 
vun,  Koper,  Piran,  Izola,  Pulj,  Dinjan.  Tako  se  je  pripravljala  be- 
•neška  Istra,  ki  je  v  začetku  15.  stoletja  obsegala  ves  zapadni  rob 
od  Kopra  do  Pulja  z  Labinom  in  Buzetom  na  vzhodu,  in  se  ločila  od 
avstrijske  Istre,  kateri  sta  poleg  pazinske  grofije  pripadala  tudi 
Kastav  in  Reka.  „Istrsko  marko"  je  vladal  patriarhov  namestnik,  ki 
je  stoloval  v  Kopru.  „Istrsko  grofijo",  pa  so  imeli  do  leta  1122.  v 
posesti  koroški  Epenštanjci  (Engelbert  I.  in  II.),  za  njimi  grofi  goriški 
in  od  leta  1374.  naprej  Habsburžani. 

Ni  bila  le  gospodoželjnost  in  politično  tekmovanje  med  goriškimi 
grofi  in  akvilejskimi  patriarhi,  kar  je  pospeševalo  delitev  dežele,  temveč 
so  tudi  drugi,  globlji  vzroki  ločili  „marko"  od  ,,grofije".  Tamkaj  so 
bila  mesta  s  samoupravo  in  vedno  bolj  naraščajočim  italijanskim  pre- 
bivalstvom, tukaj  gradovi  s  fevdalnim  gospodarstvom  in  slovenskimi 
podložniki;  tam  razvita  trgovina  z  Dalmacijo  in  Italijo,  tukaj  polje- 
delstvo in  živinoreja. 

Zanimivo  sliko  o  mestih  ob  Adriji  nam  podaje  arabski  poto valeč 
Ibn  Edris  (Edrisi),  ki  jih  je  popisal  okoli  1.  1150.  na  povelje  svojega 
kralja  Rogerja  II.  Med  prvimi  trgovskimi  mesti  imenuje  Gradež. 
O  njem  pripoveduje,  da  ima  mnogoštevilno  prebivalstvo  in  da  se 
razni  narodi  tamkaj  nahajajo.  Vedno  je  ondi  polno  ladij,  ki  dovažajo 
in  odvažajo  blago.  Pet  milj  od  Gradeža  oddaljen  je  kraj  Sv.  Ivan 
pri  De  vinu.  Tu  je  cvetoče  mesto  velikega  obsega,  naseljeno  z 
vojaki,  obrtniki,  plemiči,  trgovci  in  rokodelci.  Mesto  je  močno  utrjeno 
in  leži  ob  neki  reki,  ki  je  vzlic  kratkemu  teku  dovolj  velika,  da 
preskrbuje  prebivalce  z  vodo.  Štivan  leži  ob  koncu  „Beneškega  za- 
liva" in  na  meji  beneškega  ozemlja.  Mestu  Akvileji  služi  za  prista- 
nišče; kupčijske  ladje,  ki  so  pripravljene  za  odhod,  se  tamkaj  zbirajo. 
Pri  Štivanu  se  zaliv  in  z  njim  tudi  hkrati  akvilejsko  ozemlje  obrne 
proti  vzhodu.  Zadnje  pomorsko  mesto,  ki  spada  pod  patriarha,  je 
Lovran.  Potem  se  začenja  Dalmacija  in  Slavonija,  t.  j.  Hrvaško. 

Po  Edrisijevem  poročilu  so  imela  sledeča  istrska  mesta  ,,fran- 
kovsko",  to  je  italijansko  prebivalstvo:  Koper,  Izola,  Piran,  Umag, 
Novi  grad  in  Poreč.  Rovinj  in  Pulj  sta  morala  biti  takrat  zelo  ne- 
znatna, ker  ju  niti  ne  omenja.  Po  vseh  drugih  krajih  so  bivali  Slovani. 

Ozrimo  se  slednjič  še  na  razvoj  Goriške.  Tudi  ta  grofija  je 
imela  v  srednjem  veku  drugačne  meje  in  drugačno  razdelitev  kakor 
dandanes.  V  obče  moramo  pri  stari  Goriški  razločevati  tri  dele.  Prava 
grofija,  to  je  posest  goriških  grofov  ni  bilo  celotno  zaokroženo 
ozemlje.  Največji  kos  posestva  je  bila  zemlja  med  Vipavščico,  Sočo 
in  Alpami  z  mestom  Gorico.  Temu  posestvu  so  pripadala  tudi  Brda 
onostran   Soče,   mesto   Kormin   in   cela  vrsta  furlanskih  vasi.  —  Kot 

posebno  okrožje  se  poleg  grofije  goriške  omenja  Kras,  kjer  so  bili 
glavni  kraji:  Devin,  Prem,  Komen,  Rihenberk,  Dornberk,  Vipava. 
Senožeče,  Postojna  in  Planina  (Hasberg)  s  Predjamo.  Obe  okrožji 
sta  imeli  skupno  upravo.  Zato  se  je  deželni  glavar  imenoval  „kapitan 
na  Goriškem  in  na  Krasu".  —  Večjo  samostojnost  je  imel  tretji  del: 
glavarstvo  tolminsko.  Obsegalo  je  povodje  gorenje  Soče  in 
Idrijce  do  njenih  izvirov.  Tolminsko  je  bilo  podložno  akvilejskim 
patriarhom,  ki  so  imeli  na  gradu  „Kozlov  rob"  nad  Tolminom  svo- 
jega upravitelja  (kapitana).  Šele  tedaj,  ko  je  patriarhova  država  raz- 
padla (1420.),  je  mala  deželica  prišla  pod  oblast  goriških  grofov  in. 
pozneje  (leta  1500.)  z  Goriškim  vred  pod  žezlo  Habsburžanov. 

Težje  je  tu  na  jugu  določiti  razmerje  Slovenstva  do  Italijanstva, 
ker  nam  manjka  zgodovinskih  virov.  Gotovo  je  le,  da  je  bila  Gorica 
prvotno  popolnoma  slovenska  naselbina  in  da  zasledujemo  slovenske 
vasi  še  globoko  v  Furlanijo.  Vas  „Meretto"  je  imela  še  v  11.  stoletju 
slovenske  prebivalce  in  o  Rozaču,  kjer  so  akvilejski  patriarhi  ustano- 
vili samostan,  pravi  neki  vir,  da  leži  na  Slovenskem  (in  Sclavonia).  Že 
ime  priča  o  prvotnem  slovenskem  značaju  te  naselbine.  Tudi  na  jugu 
so  torej  Slovenci  zlasti  po  onih  krajih,  kjer  so  bili  redko  naseljeni, 
izgubili  mnogo  ozemlja,  čeprav  italijanski  živelj  ni  kazal  tiste  pro- 
dirajoče sile,  kakor  nemški  na  severu. 

Nemštvo  je  bilo  na  Goriškem  omejeno  na  gradove  in  plemstvo. 
Z  goriškimi  grofi,  ki  so  bili  nemškega  pokolenja,  se  je  deloma  vdo- 
mačilo  tudi  v  mestu  Gorici. 

Opisane  deželne  meje  že  same  dovolj  izpričujejo  razdeljenost 
slovenske  zemlje.  Toda  proces  razkosavanja  tudi  pri  teh  deželnih 
mejah  ni  obstal,  temveč  je  še  dalje  napredoval,  ker  so  si  razne  ple- 
miške rodbine  delile  posest  v  njih. 

Dolga  je  vrsta  vladarjev  svetnega  in  duhovskega  stanu,  ki  so  v 
drugi  polovici  srednjega  veka  gospodovali  v  naši  domovini.  Poleg 
škofov  bamberških,  briksenških  je  tu  omenjati  zlasti  plemiške  rodbine 
Španhajmov,  Ortenburžanov ,  Babenberžanov,  grofov  andeških, 
grofov  goriških  in  celjskih.  Vsi  ti  so  bili  ne  le  pravi  lastniki  svojih 
posestev  temveč  tudi  neomejeni  vladarji  na  njih.  Večinoma  so  bili 
celo  neodvisni  od  svojega  vojvode  in  neposredno  le  cesarju  podložni. 
A  pri  njihovih  posestvih  bi  zaman  iskali  zaokroženih  mej,  večinoma 
so  bila  le  vrsta  trgov,  gradov  in  vasi  v  raznih  pokrajinah  in  deželah. 
Redkokdaj  se  je  kdo  teh  malih  dinastov  vsled  osebne  podjetnosti, 
rodbinske  z\q.zq  ali  dedinske  pogodbe  povzpel  do  večje  oblasti. 
Vendar  njihova  vlada  ni  bila  brez  pomena  za  našo  domovino.  Mnogi 
so  utemeljitelji  naših  mest,  trgov  in  gradov,  ali  pa  so  s  snovanjem 
župnij,  samostanov  in  drugimi  javnimi  napravami  vplivali  na  razvoj 
slovenskega  ljudstva.  Zato  je  potrebno,  da  se  ozremo  na  njihovo 
delovanje. 


št.  Vid,  staro  glavno  mesto  koroško. 


2.  Vojvoda  Bernard  Koroški. 

v  12.  in  13.  stoletju  so  imeli  prastari  prestol  koroških  vojvod 
v  posesti  grofi  iz  rodbine  Španhajmov.  Njih  rodni  grad  Španhajm 
je  bil  visoko  gori  v  Nemčiji  med  Renom  in  Mozelo.  Od  tam  se  je 
grof  Siegfried  v  11.  stoletju  priženil  na  Koroško,  vzemši  v  zakon 
Rihardo  iz  rodu  plemičev  Lavantinskih.  Njegov  sin  Engelbert  je  usta- 
novitelj slovitega  benediktinskega  samostana  v  Št.  Pavlu.  —  Posestva 
grofov  španhajmskih  niso  bila  izredno  velika.  Izven  Lavantinske  do- 
line so  imeli  mnogo  sveta  med  Muro  in  Dravo,  v  12.  stoletju  tudi  na 
Kranjskem:  v  ljubljanski  okolici  in  ob  Krki  (Kostanjevica).  Toda 
rodbina  si  je  pridobila  velik  ugled  in  vpliv,  ko  je  po  zadnjem  Epen- 
štanjcu  leta  1122.  podedovala  dostojanstvo  koroškega  vojvoda. 

Vojvoda  je  bil  v  vojski  voditelj  vsega  viteštva  in  vojaštva  svoje 
dežele.  Na  poziv  cesarjev  mu  je  moral  priti  s  svojo  vojsko  na  pomoč 
in  se  s  svojim  spremstvom  udeleževati  dvornih  slovesnosti.  Bil  je  tudi 
najvišji  sodnik  in  posredovalec  v  deželi,  varuh  in  zaščitnik  cerkvam 
in  revežem. 

Osem  koroških  vojvodov  štejemo  iz  rodu  španhajmskega  (En- 
gelbert, Henrik  IV.,  Ulrik  L,  Henrik  V.,  Herman,  Ulrik  II.,  Bernard 
in  Ulrik  III.).  Vedno  so  se  izkazali  pobožne  kristjane,  veledušne  po- 
speševatelje  cerkva  in  samostanov.  Mnogi  izmed  njih  so  se  udeležili 
križarskih  vojsk.  Mlajše  sinove  te  rodbine  pa  nahajamo  v  cerkveni 
službi,  kot  menihe,  opate,  škofe  in  celo  na  patriarhovski  stolici  v 
Akvileji. 

Višek  slave  in  oblasti  je  dosegla  španhajmska  rodbina  za  vla- 
danja vojvoda  Bernarda  (1202 — 1256).  Nadkrilil  je  svoje  prednike 
ne  le  po  dolgotrajni  vladi  temveč  tudi  po  izredni  delavnosti  in  za- 
slugah za  dežele,  ki  so  mu  bile  podložne. 

V  mladosti  je  vojvoda  Bernard  mnogo  potoval  in  si  pridobil 
bogato  znanje  in  izredno  izobrazbo.  Ker  je  bil  starejši  brat  vojvoda 
Ulrik  II.  zbolel  za  gobavo  boleznijo,  ki  jo  je  bil  leta  1198.  v  kri- 
žarski vojski  nalezel,  zato  je^  Bernard  prišel  nepričakovano  mlad  do 
vlade.  Mudil  se  je  ravno  v  Štrassburgu  kot  potujoč  vitez,  ko  so  ga 
našli  poslanci  iz  Koroške  in  mu  naznanili,  da  se  je  Ulrik  odpovedal 
vojvodstvu.  Bernard  se  je  takoj  odpravil  domov,  kjer  ga  je  plemstvo 
v  gradu  Sokolovo  (Himmelberg)  z  veliko  radostjo  sprejelo.  Po  staro- 
davnem običaju  je  bil  umeščen  na  „Knežjem  kamnu"  in  je  tako  kot 
slovenski  knez  nastopil  vlado  v  deželi. 

Prastari  običaj  umeščevanja  pri  Krnskem  gradu,  ki  sem  ga  opisal 
v  prvem  delu  „Zgodovine  slov.  naroda",  je  bil  tedaj  še  vedno  v  na- 
vadi. Čeprav  se  je  bila  dežela  že  precej  ponemčila,  je  vendar  veljal 
koroški  vojvoda  pred  javnostjo  za  slovenskega  kneza.  Zato  je 
prisegel  v  slovenskem  jeziku,  bil  s  slovenskim  obredom  umeščen  in 
ljudstvo  je  spremljajoč  kneza  v  slovesnem  sprevodu  prepevalo  slo- 
venske narodne  pesmi,  hvaleč  Boga,  da  ima  zopet  varuha  in 
vladarja.  Tudi  pred  nemškim  cesarjem  je  nastopal  koroški  vojvoda 
kot  Slovenec.  Opat  Ivan  iz  Vetrinja,  ki  popisuje  obred,  kakor  se  je 
vršil  leta  1286.  ob  umeščenju  vojvode  Majnarda,  namreč  pravi:  „Ako 
se  je  kdo  v  navzočnosti  cesarjevi  pritožil  čez  vojvodo,  je  bil  ta  dolžan 
zagovarjati  se  le  v  slovenskem  in  nobenem  drugem  jeziku". 
S  tem  se  strinja,  kar  pripoveduje  o  dvornih  običajih  pisatelj  Enej 
Silvij  Piccolomini,  ki  je  pod  imenom  Pij  II.  leta  1458.  zasedel  papeški 
prestol.  Pravi  namreč,  da  je  bil  koroški  vojvoda  na  nemškem  dvoru 
vrhovni  lovski  mojster,  h  kateremu  so  prinašali  vse  preporne  zadeve 
v  lovskih  rečeh.  Toda,  kedar  je  v  pričo  cesarja  vršil  svoj  posel,  je 
razsojeval  le  v  slovenskem  jeziku.  Pozneje,  ko  vojvodi  niso 
več  razumeli  slovenskega  jezika,  je  bilo  umeščenje  pač  brezpomemben 
obred,  a  za  vlade  Španhajmov  je  bil  slovenski  jezik  še  v  navadi 
ne  le  pri  nižjem  ljudstvu,  temveč  tudi  pri  plemstvu. 

Soprogo  si  je  poiskal  vojvoda  Bernard  na  Češkem,  na  dvoru 
kralja  Otakarja  I.  Pfemisla,  Koroški  zgodopisec,  opat  Ivan  iz  Vetrinja 
pripoveduje  o  tej  snubitvi  mično  zgodbico.  —  Kraljičina  Juta  je  imela 
navado  ob  gotovih  dneh  zbirati  na  dvoru  tujce  vsakega  stanu  in  jim 
streči,  donašajoč  jim  vode  za  umivanje  in  mnogovrstnih  jedi.  Ko  je 
Bernard  prišel  v  Prago  in  zvedel  o  tej  navadi,  se  je  neopazen  pri- 
družil revnim  gostom  kraljičinim.  A  ko  je  tudi  njemu  stregla,  ji  je 
naenkrat  potegnil  dragocen  prstan  z  roke  in  si  ga  sam  nataknil  v 
znamenje  zaroke.  Spremstvo  kraljičino  je  bilo  razburjeno  in  je  hotelo 
drznega  tujca  prijeti.  Toda  ko  se  je  dal  spoznati  in  prosil  Juto  za 
njeno  roko,  mu  je  rada  privolila.  Tudi  kralju  Otakarju  je  bil  viteški 
vojvoda  všeč,  sprejel  ga  je  za  zeta  in  mu  podaril  bogata  posestva 
na  Moravskem. 

Bernard  se  je  mnogo  mudil  na  cesarskem  dvoru  in  imel  pri 
važnih  državnih  poslih  vplivno  besedo.  V  boju  med  cesarjem  Filipom 
iz  štavfovske  rodbine  in  Otonom  IV.  je  stal  na  strani  prvega.  Ko  je 
bil  Filip  leta  1208.  umorjen,  se  je  vojvoda  Bernard  udeležil  kronanja 
Otonovega  v  Rimu.  Ker  se  Oton  vsled  nasprotovanja  papeževega  in 
mnogih  knezov  ni  mogel  vzdržati  na  prestolu,  ga  je  zapustil  tudi 
Bernard  in  se  oklenil  mladega  Štavfovca  Friderika  II.,  kateremu  je 
bil  odslej  ves  čas  naj- 
zvestejši  pristaš  in  sve- 
tovalec. 

V  svoji  deželi  si  je 
vojvoda  Bernard  znal 
utrditi  oblast,  razširiti 
posestva  in  dvigniti  mesta 
in  trge. 

Stolica  koroških  voj- 
vod je  bila  tedaj  v  Šent 
Vidu  ob  Glini. 

Že  leta  1131.  je  bil 
Šent  Vid  znamenit  trg. 
Izza  dobe  Ulrika  I.  so 
vojvodi  stolovali  v  njem. 
Bernard,  ki»je  bil  na 
svojih  potovanjih  spoznal 
udobnost  in  razkošnost 
tujih  dvorov,  si  je  tu 
priredil  lepo  palačo  in 
se  obdal  s  sijajnim 
spremstvom.  Plemiči  iz 
okolice  so  dobili  častne 
dvorne  službe.  Viteze 
z  grada  Kraig  je  ime- 
noval za  stolnike.  Morali 
so  pri  slovesnih  prilož- 
nostih vojvodi  streči  pri 
mizi.  Gospode  z  Ostro- 
vice  je  napravil  za  dvorne 
točaje,  viteze  s  Kelers- 
berga  pa  za  maršale. 
Imel  je  tudi  na  svojem 
gradu  dvornega  hišnika 

in  po  dva  dvorna  kapelana.  Med  poslednjimi  nahajamo  večinoma 
župnike  iz  Sent  Vida  na  Koroškem,  iz  Kraiga,  Velikovca  in  pa  iz 
Kostanjevice  na  Kranjskem.  Vojvodov  dvor  je  mogočno  dvignil 
šentviško  mesto.  Bilo  je  za  časa  Bemardove  vlade  važno  tržišče. 
Imelo  je  mitnico,  kovnico  za  denar,  razne  obrtnike,  trgovce  in  več 
cerkva. 

Poleg  Šentvida    sta    bili    glavni  španhajmski   mesti   Celovec 
in  Velikovec. 


Juta,  soproga  vojvode  Bernarda. 

(Po  sliki  v  ljubljanskem  muzeju.) 

V  Celovcu  je  bil  v  12.  stoletju  le  vojvodski  lovski  grad.  Za 
vojvode  Ulrika  11.  (1181 — 1202)  nahajamo  tamkaj  mal  trg  in  mitnico. 
Bernard  pa  je  Celovcu  podelil  mestne  pravice,  ga  obdal  z  močnim 
ozidjem,  skozi  katero  je  vodilo  dvoje  utrjenih  vrat  Da  bi  dvignil 
trgovino  in  dovažanje  živil,  je  hotel  iz  Vrbskega  jezera  v  mesto  na- 
peljati kanal.  Ko  so  pa  graditelji  pričeli  z  delom,  se  je  temu  podjetju 
vetrinjski  opat  odločno  ustavil.  Zato  se  je  koristni  načrt  še  le  mnogo 
pozneje  izvršil.  —  Mesto  se  dolgo  časa  ni  moglo  povzpeti  do  prave 
veljave,  ker  je  trgovinska  pot  iz  južne  Nemčije  šla  preko  Šentvida 
in  Beljaka  v  Italijo. 

Tudi  Vel  i  ko  v  ec  je  španhajmska  ustanova.  Pričetek  mesta 
je  v  zvezi  s  starodavnim  mostom,  ki  je  tu  vodil  čez  Dravo.  Zato  je 
bil  kraj  posebno  pripraven  za  trgovino.  Neki  starejši  grof  Bernard 
iz  španhajmske  rodovine  je  Velikovec  okoli  leta  1105.  podaril  sa- 
mostanu šentpavelskemu.  Tedaj  je  imel  že  vse  pravice  velikega  trga. 
Vendar  so  Španhajmi  še  vedno  obdržali  oblast  nad  njim,  ker  se 
imenuje  med  glavnimi  gradovi  koroških  vojvodov.  Bernard  si  je  leta 
1239.  na  hribu  nad  mestom  sezidal  grad,  kjer  se  je  s  svojo  soprogo 
pogosto  mudil.  —  Še  pomenljivejša  je  zgradba  novega  mosta  čez 
Dravo  leta  1218.,  za  katerega  je  dal  šentpavelski  samostan  potreben 
svet  in  les.  Zato  so  pa  smeli  velikovški  meščanje  in  samostan  svoje 
blago  brez  mostnine  prepeljavati  preko  reke.  —  Kako  naglo  se  je 
razvijal  Velikovec  za  vojvoda  Bernarda,  vidimo  iz  tega,  da  je  solno- 
graški  nadškof  Eberhard  leta  1201.  pri  župni  cerkvi  sv.  Ruperta  zunaj 
mesta  ustanovil  kolegiatni  kapitelj  z  dvanajstimi  kanoniki  in  proštom 
na  čelu.  Nekaj  let  pozneje  (1240)  so  sezidali  meščani  zopet  novo 
cerkev  sv.  Magdalene  v  mestu  (sedanjo  mestno  župno  cerkev).  Tudi 
samostan  avguštincev  je  dobilo  mesto  leta  1256. 

Vojvoda  Bernard  je  dobro  vedel,  kolikega  pomena  je  trgovina 
za  blagostanje  v  deželi.  Priča  temu  je  že  omenjen  načrt  kanala  med 
Celovcem  in  Vrbskim  jezerom  in  zgradba  novega  mosta  čez  Dravo 
pri  Velikovcu.  Za  vzdrževanje  mosta  pri  Humpergu  je  podaril  vetrinj- 
skemu  samostanu  zemljišče  v  Glinjah  (Glienach).  Da  pozive  zvezo  s 
Kranjsko,  so  koroški  vojvodi  zlasti  skrbeli  za  pota  čez  Ljubelj.  Omenil 
sem  že,  da  je  tu  vetrinjski  samostan  imel  skrb  za  vzdržavanje  ceste 
in  gostinjcev  na  koroški  strani.  Slični  gostinjec  so  napravili  Špan- 
hajmovci  na  kranjski  strani  pod  Ljubeljem.  Ker  je  bilo  treba  na 
takem  kraju  kovačev,  kolarjev  in  so  se  tudi  blago  in  živila  lahko 
razpečavala,  zato  je  kmalu  nastala  iz  gostinjca  mala  naselbina  ime- 
novana „Ljubeljski  trg"  (Forum  Lubelinum).  Bernardov  sin  Ulrik  III. 
je  leta  1261.  trg  podaril  stiškemu  samostanu  s  pogojem,  da  brezplačno 
sprejema  revne  popotnike. 

Najbolj  se  je  trudil  vojvoda  Bernard,  da  bi  speljal  trgovinsko 
progo  iz  Nemčije  v  Italijo  čez  svojo  zemljo.  Vsa  trgovina  iz  po- 
donavskih pokrajin  in  Bavarske  je  tedaj  šla  preko  Beljaka  in  Kanalske 
doline  v  južne  kraje.  Zavidno  je  gledal  Bernard  bogastvo  beljaških 
meščanov  in  korist,  katero  je  imel  njih  gospodar,  bamberški  škof,  od 
cvetoče  trgovine.  Zato  je  sklenil  speljati  promet  čez  svoj  svet  in 
prisilil   šentpavelskega   opata  Konrada,   da  mu  je  prepustil  zemljišče 


175 

\Vernberg  pri  Beljaku.  Pod  vernberškim  gradom  je  napravil  most 
čez  Dravo,  na  dravskem  otoku  pa  trdnjavo,  mitnico  in  načrt  za  novi 
trg.  Tudi  je  pričel  graditi  novo  cesto  čez  Bekštanj  (Finkenstein), 
Dobravo  in  Dičjo  vas  proti  Brnci,  da  bi  se  ognil  Beljaka  in  napravil 
krajšo  progo  v  Kanalsko  dolino.  Lahko  je  umeti,  zakaj  se  je  bam- 
berški  škof  temu  podjetju  odločno  ustavljal.  Prišlo  je  med  obema 
celo  do  boja. 

Škofa  Ekberta  so  podpirali  njegovi  sorodniki,  vojvodi  Meranski. 
Izprva  je  bil  srečen  in  razdjal  mnogo  gradov  in  vasi  Bernardo vih. 
Odločilni  boj  pa  se  je  izvojeval  leta  1227.  pri  Volšpergu  v  Lavantinski 
dolini.  Škof  je  bil  ujet  in  dolgo  časa  zaprt  na  Bekštanj u.  Slednjič  sta 
solnograški  nadškof  Eberhard  in  avstrijski  vojvoda  Leopold  posre- 
dovala za  mir.  Vojvoda  Bernard  je  dobil  tisoč  mark  srebra  odškodnine, 
toda  obljubiti  je  moral  da  bode  most  podrl,  tudi  ne  gradil  novega 
trga,  niti  postavljal  mitnice  v  škodo  Beljaku.  Tako  se  je  načrt  izja- 
lovil.    Beljak  je  zopet  neomejeno  obvladoval  trgovino  z  Italijo. 


Nič  manjšega  pomena  kakor  za  Koroško  je  bila  vlada  Španhaj- 
mov  in  posebno  vojvoda  Bernarda  za  Kranjsko.  —  Ako  pri- 
merjamo zgodovinski  razvoj  obeh  dežel  v  prvi  polovici  srednjega 
veka,  spoznamo  na  prvi  pogled  da  je  Koroška  sosedno  „Kranjsko 
marko"  precej  nadkriljevala.  Tu  so  se  hitreje  razvijala  mesta  in  trgi, 
bolj  sta  cveteli  trgovina  in  obrt.  Imela  je  preje  važne  samostane, 
škofije  in  mnogo  župnij  in  kolegiatnih  kapiteljev.  Vse  to  priča  o  ži- 
vahnem politiškem  in  cerkvenem  življenju.  Kranjska  pa  je  bila  redko 
naseljena  in  oddaljena  od  onih  velikih  prog,  ki  se  je  po  njih  tedaj 
gibal  svetovni  promet.  Zato  se  je  tukaj  kulturno  življenje  počasneje 
razvijalo.  Vendar  je  posebno  trinajsto  stoletje  v  tem  oziru  pomenljivo 
za   našo   deželo   in   velik  delež  pri  tem  razvoju  imajo  Španhajmi. 

Poleg  Tržiča  so  bila  središča  njih  kranjskih  posestev  še 
Kranj,  Ljubljana  in  Kostanjevica. 

O  Kranju  je  znano  le  toliko,  da  je  bil  za  vojvoda  Bernarda 
(leta  1221.)  že  mesto.     Imelo  je  svojo  župnijo. 

Mnogo  bolj  je  bilo  združeno  s  Španhajmi  procvitanje 
Ljubljane. 

Ljubljansko  gospodstvo  koroških  vojvodov  je  obsegalo 
velik  kos  zemlje  od  izvira  Ljubljanice  do  njenega  izliva  pri  Zalogu, 
od  Sore  na  severozapadu  do  Turjaka  na  jugovzhodu.  Središče  tega 
gospodstva  je  bil  Ljubljanski  grad,  a  pripadali  so  mu  tudi  še  gradovi: 
Turjak,  Ig,  Gorice,  Falkenberg  in  Hertenberg  (pri  sv.  Katarini  nad 
Ljubljano).  Dočim  je  starejša  zgodovina  Ljubljane  popolnoma  zavita 
v  temo.  se  nam  za  dobe  Španhajmov  mesto  prvikrat  pojavi,  in 
sicer  leta  1144.  pod  nemškim  imenom  Laibach,  a  skoraj  hkrati  (1146.) 
kot  slovenska  Ljubljana  (Lubigana). 

Jezikoslovci  so  se  že  mnogo  ukvarjali  z  razlago  teh  imen.  Naj- 
verjetnejša in  najpreprostejša  razlaga  je  ta:  Mesto  je  gotovo  dobilo 
svoje  ime  od  reke,  ki  skozi  teče,  ne  pa  obratno.  Kajti  reka  je  bila 
preje  tu,  kakor  mesto  in  se  je  morala  preje  imenovati.  Imenovala  pa 

se  je  nekdaj  skoro  gotovo  Lubija  (ali  L'bija),  kakor  se  še  sedaj  ime- 
nuje eden  izvirov  Ljubljanice  pri  Verdu.  Prebivalce  ob  Lubiji  so  ime- 
novali „Ljubljane".  Prav  tako  so  nazivali  tudi  glavno  naselbino  ob 
Lubiji  (primerjaj  Poljane,  Rušane,  Draždane).  Pozneje  so  se  „Ljub- 
Ijane"  izpremenile  v  Ljubljano.  Nemško  ime  „Laibach"  pa  je  skoraj 
gotovo  nastalo  iz  slovenskega  v  „Ljubah"  (prim.  v  Rušah).  Od  tod 
razne  nemške  pisave  v  starih  listinah:  Lejbach,  Leobach  itd. 

Ljubljana  se  je  štela  med  glavne  gradove  španhajmovske.  Mlajši 
sin  ali  brat  vojvodov  je  navadno  stalno  tukaj  bival,  da  je  upravljal 
družinska  posestva  na  Kranjskem.  Zato  se  podpisuje  Ulrik,  brat  voj- 
voda Henrika,  leta  1144.  in  1146.  v  listinah  „Ulrik  Ljubljanski".  — 
Za  časa  vojvode  Bernarda  je  bila  Ljubljana  že  mesto,  seveda  le 
majhnega  obsega. 

Najstarejši  del  je  gotovo  grad.  Ta  ni  imel  le  močnega  stolpa 
z  obzidjem  temveč  tudi  palačo,  kjer  je  bival  vojvoda,  kadar  je 
prišel  v  Ljubljano,  sicer  pa  njegov  kastelan  ali  mestni  glavar. 
Mesto  samo  je  bilo  vtesnjeno  med  Ljubljanico  in  grajski  hrib  in  je 
obsegalo  le  sedanji  „Stari  trg"  in  „Florijansko  ulico".  Prištevalo  se 
je  namreč  mestu  le  to,  kar  je  bilo  znotraj  mestnega  zidu.  Mestni  zid 
pa  se  je  spuščal  na  jugovzhodni  strani  gradu,  kjer  so  sedaj  grajske 
razvaline,  od  močnega  stolpa  po  pobočju  hriba  do  sedanjega  vhoda  v 
„Florijansko  ulico".  Tu  so  bila  „Spodnja"  ali  „Pisana  vrata".  Dalje 
je  šel  zid  proti  Ljubljanici,  se  z  njo  zavil  in  tekel  vsporedno  z  reko 
do  sedanjega  „Hradeckega  mostu".  Ob  tem  mostu  pri  vhodu  v  „Stari 
trg"  so  bila  „Zgornja  mestna  vrata".  Od  tu  je  krenil  zid  zopet  čez 
gorsko  pobočje  proti  gradu  in  končal  pri  močnem  stolpu  na  severo- 
zapadni  strani.  Grad  in  mesto  sta  tvorila  torej  enoto  in  sta  bila  z 
istim  zidom  zavarovana. 

Prebivalstvo  Ljubljane  je  bilo  začetkom  13.  stoletja  sestavljeno 
iz  vojvodovih  uradnikov  (imenujejo  se:  okrajni  sodnik,  nadzornik  po- 
sestev, gozdar,  kletar)  njegovega  vojaškega  spremstva  (ministerialov) 
nekaterih  obrtnikov  in  trgovcev.  Ker  so  bili  v  mestu  mnogoobiskovani 
sejmi,  zato  so  si  tudi  razni  samostani,  tedaj  veletržci  v  deželi,  tu  na- 
pravili posebne  dvore  (na  pr.  Jurklošter,  Stična)  s  shrambami  za  svoje 
pridelke.  Ob  vhodu  v  mesto  je  bila  mitnica,  kjer  se  je  morala  pla- 
čevati mitnina  za  vse  blago,  ki  se  je  prinašalo  na  ljubljanski  trg. 
Ako  je  hotel  vojvoda  komu  nakloniti  posebno  milost,  ga  je  oprostil 
tega  davka.  Poseben  pomen  je  dajala  mestu  kovnica  za  denar,  ki  so 
jo  bili  Španhajmi  ustanovili. 

Za  dobo  Bernardove  vlade  je  bil  tesen  prostor  v  mestu  že  pre- 
majhen. Zato  vidimo,  da  nastajajo  nove  naselbine  izven  mestnega 
ozidja.  K  tem  novim  zgradbam  pa  ne  štejemo  male  mestne  cerkvice 
sv.  Nikolaja,  ki  je  s  kaplanijskim  poslopjem  vred  stala  na  mestu 
sedanje  stolnice,  niti  župnijske  cerkve  sv.  Petra,  ki  je  bila  precej 
daleč  od  mesta  onstran  Ljubljanice.  Obe  cerkvi  sta  bili  skoraj  gotovo 
zidani  še  predno  je  mesto  stalo. 

Nove  naselbine  so  ustanovili  minoriti,  ki  so  došli  v  Ljubljano 
okoli  leta  1233.  in  nemški  viteški  red.  Minoriti  so  se  naselili  na  pro- 
stornem kraju  blizu  cerkve  sv.  Nikolaja  (sedanji  „Vodnikov  trg"),  torej 

izven  ozidja.  Nemškim  križarjem  je  dal  Ulrik,  Bernardov  sin,  ki  je 
za  očetove  vlade  upravljal  ljubljansko  gospodstvo  okoli  leta  1228. 
najpreje  stanovanje  v  mestu,  pozneje  pa  so  se  preselili  preko  Ljub- 
ljanice na  svoj  sedanji  prostor. 

Ljubljana  je  tedaj  že  imela  vsaj  tri  cerkve,  župnijsko  šolo  pri 
sv.  Petru  in  skoraj  gotovo  že  tudi  šolo  nemških  križarjev.  Izmed 
oblastnikov  se  omenjata  dva:  Rudelin  s  Hrušice  (de  Pierpaum),  voj- 
vodov kastelan  in  mestni  glavar,  ki  je  imel  svoj  sedež  na  gradu,  in 
pa  vicedom  Leon,  upravitelj  vojvodovih  financ.  Razun  palače  na  gradu 
so  imeli  koroški  vojvode 
tudi  letovišče  nad  Turnom 
pri  Ljubljani,  kjer  se  je 
Ulrik  III.  rad  mudil. 

Izven  ljubljanskega 
gospodstva  so  si  pridobili 
Španhajmi  še  gradove: 
Sostro  pri  izlivu  Ljubljanice, 
Kravjek  in  Mokronog.  Sre- 
dišče njihovih  posestev  na 
Dolenjskem  pa  je  bila  Ko- 
stanjevica. 

Deželna  meja  proti 
Hrvaškemu  tedaj  še  ni  bila 
določena,  pa  tudi  nikdar 
varna.  Ogrski  napadi  so  se 
tam  doli  pogosto  vrstili. 
Vidi  se,  da  je  približno 
Krka  takrat^  delala  mejo. 
Zato  so  Španhajmi  na 
otoku  Krke,  jugovzhodno 
od  Šentjerneja,  zgradili 
močno  trdnjavo  v  obrambo 
dežele  in  ji  nadeli  značilno 
ime  „Landstrost"  („tolažba 
dežele"  odtod  sedanje  ime 
„Landstrass").  Slovenci  so 
jo  imenovali  Kostanje- 
vico, po  razsežnih  kosta- 
njevih gozdih  v  okolici.  Tudi  tukaj  se  je  okoli  leta  1250.  že  razvil 
precej  velik  trg.  Razun  vojaštva  se  imenujejo  v  Kostanjevici:  kastelan, 
sodnik,  tržni  nadzornik,  uradniki  in  pisarji.  Nekaj  časa  je  bila  v  Ko- 
stanjevici tudi  kovnica  za  denar. 

Vojvoda  Bernard  ni  hotel  ^Slovenske  Krajine"  le  zavarovati 
pred  sovražniki,  temveč  jo  tudi  kulturno  dvigniti.  Zato  je  ustanovil 
blizu  Kostanjevice  v  zatišju  Gorjancev  cistercijanski  samostan  in  tje 
poslal  menihe  iz  Vetrinja.  Mala  dolina  se  je  imenovala  „Toplica", 
menda  zaradi  gorkega  studenca,  ki  je  tamkaj  izviral.  Menihi  so  rodo- 
vitni naselbini  nadeli  ime  „M arij  in  studenec"  (Mariabrunn),  a 
ljudstvo   ga  je  navadno  imenovalo  po  bližnjem  mestu  Kostanjevica. 

Zgodovina  slov.  naroda.  12 

Koroški  vojvoda  Ulrik  III.,  zadnji  Španhajmovec. 

Neka  pripovedka  spravlja  ustanovitev  samostana  v  zvezo  z 
vojsko,  ki  jo  je  imel  vojvoda  Bernard  z  bamberškim  škofom  leta 
1225.  Pred  odločilno  bitko  pri  Volšpergu  je  baje  obljubil  v  slučaju, 
da  premaga  nasprotnika,  v  čast  Matere  božje  ustanoviti "  samostan. 
Ko  je  bila  zmaga  dobljena  in  škof  celo  ujet,  je  ustanovil  Kostanjevico. 
Ta  pripovedka  ni  neverjetna,  ker  imajo  mnoge  cerkvene  in  dobrodelne 
ustanove  v  sličnih  obljubah  svoj  izvor.  Tudi  samostansko  sporočilo 
trdi,  da  so  1.  1226.  pričeli  z  zgradbo  samostana.  Pobožna  Juta  je  baje 
dala  nagib  za  pobožno  ustanovo.  Ustanovno  pismo  je  izdano  1.  1234. 

Kolike  važnosti  je  bila  nova  naselbina  na  slovensko-hrvaški 
meji,  vidimo  iz  tega,  da  so  mu  bili  ogrski  in  hrvaški  veljaki  zelo 
naklonjeni.  Zagrebški  arhidiakon  Peter  je  ustanovil  že  leta  1250. 
podružnico  na  otoku  sv.  Jakoba,  ki  se  je  pozneje  prestavila  v  Gradac 
pri  Zagrebu.  Ban  Štefan  in  njegovi  sinovi  so  ga  proti  koncu  tega 
stoletja  bogato  obdarovali  in  ogrski  kralj  Bela  IV.  mu  je  podaril 
zemljišča  ob  Vrb  asu.  —  Navzlic  tej  naklonjenosti  je  bil  samostan  zelo 
ogrožena  postojanka.  Vedne  vojske  in  pogosti  ogrski  roparski  pohodi 
so  ga  opetovano  žugali  uničiti.  Že  leta  1235.  je  daroval  vojvoda 
Bernard  samostanu  posestvo  Osredek  pri  Preseki  z  namenom,  da  si 
menihi  na  bližnjem  hribu  postavijo  leseno  ali  zidano  trdnjavo,  kjer 
bi  imeli  zavetišče  za  časa  vojske.  Kako  zelo  je  cenil  ustanovitelj 
svoje  delo,  vidimo  iz  tega,  da  je  dal  svojo  umrlo  soprogo  Juto  leta 
1237.  in  mlajšega  sina  Bernarda  leta  1249.  pokopati  v  kostanjeviški 
samostanski  cerkvi. 


Gornji  opis  priča  dovolj,  kolikega  pomena  je  bila  Bernardova 
vlada  za  slovensko  zemljo.  Bil  je  odločen,  delaven,  a  tudi  nasilen 
mož,  ki  je  hrepenel  razširiti  svojo  oblast  in  se  je  pri  tem  malo  oziral 
na  pravice  drugih.  Zato  je  večkrat  prišel  navzkriž  s  svojimi  sosedi 
in  tudi  z  duhovsko  gosposko.  Okoli  leta  1220.  si  je  prisvojil  proti- 
postavno  patronstvo  nad  župnijsko  cerkvijo  sv.  Petra  v  Ljubljani  in 
s  tem  pravico  predlagati  župnike.  Zaradi  tega  je  akvilejski  patriarh 
Bertold  vojvoda  izobčil  in  prepovedal  v  Ljubljani  izvrševati  božjo 
službo  („interdikt").  Šele  leta  1227.  se  je  prepir  poravnal.  —  Enaka 
kazen  je  zadela  vojvoda,  ki  se  je  bil  po  smrti  Babenberžana  Fride- 
rika II.  svojevoljno  polastil  brižinskih  gradov  (posestev)  na  Dolenj- 
skem. Tedaj  je  prost  v  Dobrlivasi  leta  1252.  na  ukaz  papeža  Ino- 
cencija  IV.  nad  njim  izrekel  izobčenje  in  prepovedal  v  njegovih  mestih: 
v  Št.  Vidu,  Velikovcu,  Celovcu  in  Kostanjevici  in  pa  tudi  kjerkoli 
drugje  bi  vojvoda  bival,  izvrševati  božjo  službo  in  deliti  zakramente 
sv.  krsta  in  sv.  popotnice.  Tudi  tržaški  škof  je  opetovano  tožil,  da 
mu  vojvoda  Bernard  na  Krasu  razdira  vasi  in  pustoši  zemljišča. 

Vendar  moramo  reči,  da  se  je  navzlic  tem  nasilnostim  Bernard  iz- 
kazal velikega  dobrotnika  cerkvenim  in  raznim  dobrodelnim  ustanovam. 
Skoraj  vsi  samostani  v  njegovi  deželi  so  bili  bogato  obdarovani,  zlasti 
Št.  Pavel,  Vetrinj,  Stična  in  Rožac  v  Furlaniji. 

Svoje  junaštvo  je  vojvoda  izkazal  v  mnogih  vojskah.  Posebno 
nevaren  je  bil  naval  Mongolov  leta  1240.    To  azijatsko  ljudstvo  je 

pridrlo  v  gostih  trumah  preko  Rusije  in  skoraj  bi  bilo  opustošilo  vso 
srednjo  Evropo.  Že  so  bili  Mongoli  premagali  Poljsko,  napadli  Ogrsko 
in  Šlezijo,  moreč  in  pleneč  po  deželi.  Zaman  se  jim  je  izkušal  usta- 
viti ogrski  kralj  Bela  IV.  Mongoli  so  porazili  ogrsko-hr vaško  vojsko 
ob  reki  Saj  o  in  kakor  vihra  udrli  čez  Hrvaško  proti  Dalmaciji.  Kra- 
ljevo mesto  Zagreb  s  svojo  stolno  cerkvijo  se  je  tedaj  zrušilo  v  raz- 
valine. V  tej  sili  sta  se  koroški  in  avstrijski  vojvoda  obrnila  na  papeža 
za  pomoč.  Gregor  IX.  je  objavil  slovesen  poziv  za  križarsko  vojsko 
proti  Mongolom  (junij  1,240.)  Meseca  avgusta  se  je  zbrala  krščanska 
vojska  pri  Ljubnem  na  Štajerskem.  Prišli  so  s  svojimi  četami:  vojvoda 
koroški  in  avstrijski,  češki  kralj  Otakar  L,  patriarh  akvilejski,  nad- 
škof solnograški  in  mnogo  drugih  plemičev  iz  okolice.  Zbrana  vojska 
je  obvarovala  naše  dežele  mongolske  povodnji.  Vendar  ni  prišlo  do 
večje  odločilne  bitke.  Mongoli  so  namreč  zvedeli,  da  je  umrl  njihov 
vladar  Čingis-kan  in  se  vrnili  domov  v  azijske  stepe. 

Slika  Bernardove  dobe  bi  ne  bila  popolna,  ako  bi  ne  omenil  še 
neke  druge  strani  njegove  vlade,  namreč  vneme  za  umetnost  in  poezijo. 
Na  svojih  potovanjih  je  bil  vojvoda  Bernard  spoznal  pesništvo  in 
in  pesnike  in  jih  je  izkušal  privabiti  tudi  na  svoj  dvor.  Nemški  pesnik 
Walter,  imenovan  „von  der  Vogelweide",  je  bil  večkrat  gost  na  šent- 
viškem gi'adu,  prav  tako  koroški  pesnik  Cahej  s  Sokolovega  (Himmel- 
berg),  Konrad  Sovneški  in  kranjski  Leopold  Ostrovrhar.  —  Večkrat 
so  bile  na  Bernardovem  dvoru  sijajne  viteške  igre,  katerih  se  je 
udeleževala  naj  odličnejša  gospoda.  Neko  tako  igro,  ki  se  je  vršila 
leta  1227.,  opisuje  Ulrik  Lihtenštanjski.  Kaže  nam,  s  kakšnimi  stvarmi 
se  je  ^takrat  viteštvo  včasih  zabavalo,  in  je  tudi  poučna. 

Štajerski  vitez  Ulrik  z  Lihtenštajna  je  bil  bojevit  junak  pa  tudi 
pesnik.  Ljubil  in  iskal  je  povsod  izrednih  doživljajev,  s  katerimi  bi 
si  pridobil  slavno  ime.  Spomladi  leta  1227.  je  izdal  oklic  na  vse  viteze 
po  Koroškem  in  sosednjih  deželah,  da  se  hoče  po  Jurjevem  iz  Benetk 
odpraviti  na  pot  v  obleki  poganske  boginje  Venere.  Tisti  vitez,  ki  se 
hoče  z  njim  boriti,  dobi  zlat  prstan  v  dar.  Ako  Venera  premaga  vi- 
teza, se  mora  njej  v  čast  prikloniti  na  vse  štiri  strani  sveta,  ako  pa 
zmaga  vitez,  dobi  od  nje  rožo,  ki  jo  nosi  s  seboj.  Ulrik  je  odpotoval 
25.  aprila  iz  Mestre  preko  sedanjega  Pontablja  in  dalje  skozi  Kanalsko 
dolino.  Ko  je  prišel  v  Vrata  (Torl),  je  zadel  na  vojvoda  Bernarda,  ki 
se  je  bil  utaboril  s  svojim  spremstvom.  Bilo  je  več  kakor  sto  vitezov 
navzočih.  Ko  Ulrik  zagleda  tabor,  ukaže  svojemu  klicarju  trobiti. 
Vojvoda  in  njegovi  vitezi  slišijo  glas  trobente,  mu  gredo  nasproti  in 
ga  sprejmejo  s  slovenskim  pozdravom:  „ Bog  vas  sprejmi,  kra- 
ljeva Venus".  Ulrik,  ki  sam  popisuje  to  potovanje,  piše  namreč:  „Ihr 
Gruss  war  gegen  mich  also:  Buge  waz  primi,  gralva  Venus".  —  Nekaj 
vitezov  se  je  z  njim  bojevalo.  Ulrik  je  razdelil  15  prstanov.  Potem  je 
šla  vsa  truma  v  Beljak,  kjer  se  je  turnir  nadaljeval,  prav  tako  v  Šent- 
vidu. Došel  je  tudi  pesnik  Cahej  s  Sokolovega,  ki  se  je  oblekel  v 
meniško  obleko  in  se  hotel  v  taki  opravi  z  Venero  bojevati.  Ulrik 
se  je  nekaj  časa  branil,  a  se  je  slednjič  na  prigovarjanje  vitezov  vdal 
in  drznega  lažimeniha  pahnil  s  konja  v  prah.  Cahej  je  moral  poleg 
sramotnega  poraza  trpeti  še  trpko  zasmehovanje  svojih  sovrstnikov. 

Ta  zgodba  nam  kaže,  da  je  bil  za  časa  vojvoda  Bernarda  med 
koroškim  plemstvom  slovenski  jezik  v  navadi  in  tudi  na  vojvodovem 
dvoru  običajen. 

Bernard  je  izredno  dolgo  vladal  svoje  dežele,  namreč  54  let. 
Umrl  je  v  visoki  starosti  osemdesetih  let  in  bil  pokopan  v  Šentpavlu, 
v  samostanski  cerkvi  (januarja  1256).  Zapustil  je  dva  sinova,  Ulrika 
in  Filipa.  Filip  je  postal  nadškof  solnograški,  čeprav  ni  nikdar  prejel 
višjih  duhovniških  redov  in  je  pozneje  povzročil  še  mnogo  homatij. 
Ulrik  III.  je  bil  za  očetovega  življenja  upravitelj  španhajmskih  po- 
sestev na  Kranjskem  in  večinoma  bival  v  Ljubljani.  Po  smrti  očetovi 
je  zasedel  koroški  vojvodski  prestol. 

Ker  je  vzel  v  zakon  grofico  Agnezo  Andeško,  vdovo  babenber- 
škega  Friderika,  so  mu  pripadla  kmalu  posestva  te  družine  na  Kranj- 
skem in  imel  je  že  toliko  oblast,  da  se  je  imenoval  „vojvoda  na 
Koroškem  in  gospod  na  Kranjskem".  Ulrik  III.  je  ustanovitelj  samo- 
stana Bistre  pri  Vrhniki.  Tudi  sicer  je  kazal  Ljubljani  in  deželi  veliko 
naklonjenost.  Toda  ni  mu  bilo  prisojeno  dolgo  vladati.  Umrl  je  v 
Čedadu  leta  1269.  brez  otrok.  Z  njim  je  izumrla  domača  dinastija.  Za 
dediščino  pa  se  je  vnel  vroč  boj. 


Grobni  spomenik  Španhajmov  v  Št.  Pavlu. 

3.  Grofi  Andeški. 

v  južni  Bavarski,  ne  daleč  od  Amerskega  jezera,  se  dviga  „sveta 
gora"  Andechs.  Dandanes  je  tam  gori  sloveča  božja  pot,  v  srednjem 
veku  pa  je  bil  na  mestu  sedanje  cerkve  močan  grad,  dom  grofov 
Andeških.  Pričetki  rodbine  in  njene  posesti  segajo  nazaj  v  10.  sto- 
letje. Imeli  so  izprva  mnogo  gradov,  zemljišč  in  vasi  na  Bavarskem, 
pozneje  so  si  potom  raznih  dediščin  pridobili  še  posestva  na  Tirolskem 
(v  inski  in  pustriški  dolini)  in  Nižji  Avstriji. 

V  slovenskih  pokrajinah  se  je  rodbina  udomačila  v  12.  stoletju 
in  sicer  potom  ženitve.  Bertold  III.  je  imel  za  ženo  Sofijo,  hčer  Popona, 
mejnega  grofa  v  Istri  in  na  Kranjskem.  Ker  Popon  ni  imel  drugih 
otrok,  je  vsa  dediščina  pripadla  Sofijinim  sinovom  iz  andeške  rodbine. 
Bertold  III.  je  imel  že  leta  1173.  mnogo  posestev  na  Koroškem,  Kranj- 
skem in  Spodnjem  Štajerskem,  od  cesarja  pa  je  dobil  mejno  grofijo 
istrsko.  —  Andeška  posest  je  bila  prav  tako  malo  zaokrožena  in 
celotna,  kakor  posest  drugih  dinastov  na  Slovenskem,  vendar  so  bili 
samostojni,  le  cesarju  podložni  gospodarji  na  svojih  tleh.  Iz  starih 
listin  razberemo,  da  so  andeški  gradovi  in  posestva  bila  raztresena 
po  sledečih  krajih:  na  Koroškem^  so  imeli  stari  Blatograd  (Moosburg), 
Ljubelj,  veliko vško  okolico;  na  Štajerskem:  Slovenji  gradeč,  Rečico 
pri  Gornjem  gradu,  Ribnico  pri  Celju;  na  Kranjskem:  Kamnik,  Šte- 
fanjo  goro  pri  Kranju,  Šmarje,  Lebek,  Mehovo,  Toplice,  Slap,  Vipavo. 
—  Glavni  andeški  postojanki  na  Slovenskem  pa  sta  bili  Kamnik 
in  Slovenji  Gradec. 

Mesto  Kamnik  ima  andeškim  grofom  zahvaliti  svoj  početek 
in  razvoj.  Prvo  selišče  imamo  iskati  pri  razvalinah  „Starega  gradu", 
ki  je  nekdaj  nosil  ime  „Kamnik".  Kamniški  vitezi  so  bili  plemiči 
nižje  vrste,  ministeriali  (podložniki)  andeških  grofov.  Nahajamo  jih 
pogosto  v  njihovem  spremstvu  ob  slovesnih  prilikah,  z  njimi  so  morali 
iti  v  boj,  jih  sprejemati  in  gostiti  na  svojem  gradu  in  za  nje  uprav- 
ljati kamniška  posestva.  Rodbina  kamniških  gospodov  je  bila  pobožna 
rodbina.  Nekatere  sinove  nahajamo  v  cerkveni  službi,  kot  župnike  v 
Kamniku  in  Mengšu  ("VVeriant).  Trije  bratje  te  rodbine  so  tudi  usta- 
novitelji velesovskega  samostana. 

Grofi  Andeški  so  se  pričeli  zelo  zanimati  za  kamniško  okolico, 
kakor  hitro  so  jo  dobili  v  posest.  Vzrok  temu  je  bila  ugodna  lega 
„Starega  gradu",  ki  je  obvladal  važno  trgovsko  pot  na  Štajersko. 
Glavni  promet  Kranjske  s  Štajersko  tedaj  ni  šel  po  Savski  dolini 
preko  Radeč  in  Laškega,  niti  po  sedanji  državni  ali  starorimski  cesti 
čez  Podpeč  in  Trojane,  temveč  čez  Kamnik,  skozi  Tuhinjsko  dolino 
do  Žalca,  od  tu  deloma  po  Savinjski  dolini  na  Celje  in  Ptuj,  deloma 
pa  skozi  sotesko  Pake  v  Slovenji  gradeč. 

Ob  važnih  prometnih  progah  so  se  najpreje  razvila  mesta  in 
trgi.  Tako  tudi  tukaj.  Ob  Bistrici,  kjer  se  zavije  cesta  v  Tuhinjsko 
dolino  je  nastalo  malo  naselje,  ki  se  že  leta  1190.  imenuje  trg.  Med 
prvimi  poslopji  nahajamo  tu  gostinjec  (hospital)  za  sprejemanje  popot- 
nikov, špitalsko   cerkev   (sedanjo   mestno   župno    cerkev)    in   „Mali 

grad"  ki  se  je  tedaj  imenoval  tudi  „Spodnji  grad".  —  Ker  je  namreč 
„Stari  grad",  bil  na  visoki  gori,  precej  oddaljen  od  ceste,  so  si  an- 
deški  grofi  sezidali  udobnejši  dom  v  svojem  trgu,  na  malem  hribčku 
kraj  Bistrice.  Grajska  cerkvica  je  bila  že  tedaj  (začetkom  13.  stoletja) 
zidana  v  dve  nadstropji,  kar  ne  najdemo  sicer  nikjer  na  Kranjskem. 
Zgodovinarji  so  mnogo  ugibali,  kakšen  pomen  bi  imela  ta  čudna 
zgradba.  Najpreprostejša  razlaga  je  pač  ta,  da  je  bila  gornja  kapela 
namenjena  grajski  gospodi,  spodnja  pa  služabništvu,  ker  se  slična 
delitev  nahaja  še  drugod  po  nemških  gradovih.  Pod  spodnjo  kapelo 
je  bila  rodbinska  rakev.  —  V  trgu  so  imeli  kmalu  tudi  bližnji  grajščaki 
in  samostani  svoje  dvore  in  skladišča.^  Andeški  grofi  pa  so  tu  po- 
stavili mitnico  in  kovnico  za  denar.  Že  v  začetku  13.  stoletja  je 
imelo  mesto  svojo  župnijo.  Prvi  župnik  z  imenom  Friderik  se  omenja 
leta  1207.  Skoraj  gotovo  je  bil  Kamnik  tedaj  večji  in  pomenljivejši 
kraj  v  deželi,  kakor  pa  Ljubljana  sama,  ki  se  je  šele  proti  koncu 
13.  stoletja  povzpela  do  večje  veljave. 

Kamnik  je  družila  s  Savinjsko  dolino  trgovska  pot,  ki  je  držala 
do  najsevernejše  postojanke  andeške  posesti  na  ^)tajerskem,  do  Slo- 
venjega  Gradca. 

Pričetek  Slovenj ega  Gradca  je  popolnoma  podoben  onemu  mesta 
Kamnika.  Izprva  je  bil  tu  grad  savinjskih  mejnih  grofov  iz  rodu 
"VVeimar-Orlamiinde.  Iskati  ga  moramo  na  hribu  nad  „Starim  gradom", 
tam  kjer  je  danes  cerkev  sv.  Pankracija.  V  11.  stoletju  je  bila  sedanja 
župna  cerkev  še  grajska  kapela,  katero  je  obdajalo  starodavno  utrjeno 
poslopje.  Imenovalo  se  je  kratko  „ Gradec"  in  še  le  v  13.  stoletju  so 
mu  začeli  praviti  „Slovenji  gradeč",  da  so  ga  ločili  od  „Bavarskega 
gradca"  ob  Muri,  sedanjega  štajerskega  glavnega  mesta,  „Nemškega 
gradca".  —  „Gradec"  je  bil  središče  obsežnega  posestva,  takozvane 
slovenj egraške  provincije,  ki  se  je  raztezala  od  sedanje  koroške  meje 
do  Pohorja  na  vzhodu  in  do  Drave  na  severu. 

Ko  so  dobili  andeški  grofi  Slovenji  Gradec  (okoli  leta  1173.), 
je  bila  že  tamkaj  župnija  in  celo  sedež  savinjskega  arhidiakona.  Pod 
njihovo  vlado  se  je  kraj  kmalu  dvignil.  Postal  je  važno  središče  za 
trgovino,  kakor  Kamnik,  Žalec  in  Laško.  Prvotno  naselbino  moramo 
iskati  v  Starem  trgu,  pa  tudi  pričetki  sedanjega  mesta  so  bili  takrat 
že  dani,  ker  se  leta  1251.  omenja  mestna  cerkev  sv.  Elizabete. 

Andeškim  grofom  so  bila  posestva  na  Slovenskem  prilično  to, 
kar  so  sedaj  državam  kolonije  v  Aziji,  Ameriki  in  drugih  delih  sveta. 
Opažamo  pa,  da  so  skrbeli  za  svoja  mesta  in  trge,  se  trudili,  da  na- 
peljejo promet  iz  Koroške,  Štajerske  skozi  Kranjsko  v  Istro  in  njena 
primorska  mesta.  V  ta  namen  so  ustanovili  gostinjce  v  Tuhinjski 
dolini  („Špitalič")  in  vrh  Ljubelja. 

Posest  na  Slovenskem  pa  je  imela  biti  rodbini  tudi  trdna  opora 
za  dalekosežne  politične  načrte  na  slovenskem  jugu.  Bertold  IV.,  sin 
prvega  vladarja  iz  te  rodbine  na  slovenski  zemlji,  je  dobil  od  cesarja 
Friderika  I.  Rdečebradca  leta  1180.  naslov  „vojvoda  Meranski".  Ta 
priimek  nima  ničesar  opraviti  s  tirolskim  mestom  enakega  imena. 
Za  njim  se  marveč  skriva  slovansko  ime  „more"  (primerjaj  Pomorje- 
Pommern).     „Merania"   ali   „Moravia"  je  pomenjala  deželo  ob  morju 

in  sicer  sedanjo  Hrvaško  in  Dalmacijo.  Cesar  Friderik,  ki  je  v  mar- 
sičem rad  posnemal  svojega  slavnega  prednika  Karola  Velikega,  se 
je  menda  spomnil,  da  je  nekdaj  tudi  ta  del  jugoslovanske  zemlje  bil 
pod  frankovsko  oblastjo  in  hotel  zopet  obnoviti  nekdanje  vezi.  Sicer 
so  imeli  andeški  grofi  le  naslov  „meranskih"  ali  „hrvaško- dalmatinskih 
vojvodov",  pravi  vladarji  so   bili  ogrski  kralji.    Toda  vidi  se,  kako 


Kapela  na  „ Malem  gradu"  pri  Kamniku. 


so   se  počasi  snovale  vezi,  ki  naj  bi  jim  utrdile  oblast  in  vpliv  med 
Jugoslovani. 

Taka  prilika  je  bila  tretja  križarska  vojska  (1189—1191).  Cesar 
Friderik  je  peljal  svoja  vojna  krdela  po  suhem  preko  Bosne  in  Ma- 
cedonije  v  Azijo.  Bertold  IV.,  mejni  grof  istrski  in  vojvoda  Meranski, 
je  poveljeval  tretji  vojni  trumi,  kjer  je  bilo  zbrano  tudi  plemstvo  iz 
slovenskih  dežel.  Srbi  in  Bulgari  so  se  bili  prav  takrat  osvobodili 
bizantskega  jarma  in  so   iskali   zaslombe   pri    mogočnem    nemškem 

cesarju.  Obljubili  so  mu  celo  pomožne  čete,  ako  bi  hotel  zajeti  Cari- 
grad. Srbi  so  mu  imeli  dati  20.000,  Bulgari  40.000  mož.  Pogajanja  z 
njimi  pa  je  vodil  Bertold,  vojvoda  Meranski.  V  Nišu  je  sklenil  naj- 
prej e  rodbinsko  zvezo  s  Stepanom  Nemanjo,  velikim  županom  srbskim 
in  njegovim,  bratom  Krešimirom  (Crazimer)  (23.  julija  1189.)  Obljubil 
je  namreč  Štefanovemu  sinu  Tohu  dati  svojo  hčer  za  ženo.  Na  praznik 
sv.  Jurija  prihodnjega  leta  je  imelo  srbsko  poslanstvo  priti  po  mlado 
knežno  v  Istro,  Meseca  novembra  se  je  Bertold  pogajal  z  Nemanjem 
ob  vhodu  v  balkanske  soteske  zaradi  pomožnih  čet  in  tudi  še  v 
zimskih  mesecih  je  bil  večkrat  posredovalec  med  njim  in  cesarjem, 
A  zdi  se,  da  pogajanja  niso  privedla  do  uspeha.  Brez  srbsko-bulgarske 
vojske  je  Bertoldova  truma  prekoračila  Helespont,  Vojvoda  se  je 
odlikoval  še  v  mnogih  bojih  in  udeležil  obleganja  trdnjave  Akon. 
Toda  že  leta  1190.  se  je  vrnil  domov,  ne  da  bi  videl  svete  dežele. 
Cesar  Friderik  je  gotovo  zato  poveril  pogajanja  s  Srbi  istrskemu 
mejnemu  grofu,  ker  je  bil  zmožen  slovanskega  jezika  in  pa,  ker  je 
bil  določen  za  bodočega  vojvoda  jugoslovanskemu  ozemlju,  ki  se  je 
imelo  pridobiti  nemškemu  cesarstvu. 

Slava  andeške  rodbine  ni  dolgo  trajala.  Bertoldu  IV.,  ki  je  umrl 
leta  1204.,  je  sledil  v  mejni  grofiji  istrski  in  na  slovenskih  posestvih 
Henrik  IV.  A  vladal  je  komaj  štiri  leta,  ko  ga  zadene  strašen  udarec. 
Osumljen  je  bil,  da  je  sokriv  umora  nemškega  cesarja  Filipa.  —  Za 
rimsko  cesarsko  krono  sta  se  namreč  po  smrti  Henrika  VI.,  sina  mo- 
gočnega Friderika,  1.  1197.  poganjala  dva  tekmeca,  Filip  iz  štaufovske 
rodbine  in  Oton  Bavarski.  Filip  je  dobil  na  Nemškem  premoč  in  bi 
bil  gotovo  svojega  nasprotnika  popolnoma  izpodrinil,  da  ga  ni  grof 
Oton  iz  Wittelsbacha  leta  1208.  v  Bambergu  zavratno  umorD.  Vse  se 
je  zgražalo  nad  tem  strašnim  zločinom.  Javno  mnenje  je  obdolžilo 
tudi  andeško  rodbino,  da  je  z  morilcem  v  zvezi.  Henrik,  mejni  grof 
istrski  in  njegov  brat  Ekbert,  škof  bamberški,  sta  morala  naglo  bežati 
na  Ogrsko  k  svojemu  svaku,  kralju  Andreju  II.,  da  si  rešita  življenje. 
Vso  njuno  lastnino  in  njune  fevde  pa  je  cesar  Oton  IV.  zaplenil. 
Toda  obsodba  je  bila  krivična.  Novejši  zgodopisci  so  vsi  tega  mnenja, 
da  se  nobeden  imenovanih  grofov  ni  udeležil  zarote  proti  Filipu,  ker 
nista  imela  nikakega  povoda  mu  biti  sovražna,  niti  nista  mogla  pri- 
čakovati kakega  dobička  od  njegove  smrti.  Zato  je  tudi  andeška 
rodbina  polagoma  zopet  prišla  v  milost  pri  nemškem  cesarju.  Leta 
1211.  je  dobil  Henrik  IV.  zopet  Istro  in  Kranjsko  mejno  grofijo  in  vsa 
rodbinska  posestva  na  Slovenskem.  Srečujemo  ga  v  Kamniku  in 
Slovenjem  gradcu,  ali  pri  akvilejskem  patriarhu  Bertoldu,  njegovem 
bratu.  Bavarski  samostan  Diessen,  kateremu  so  bili  andeški  grofi 
zavetniki,  je  dobil  za  njegove  vlade  obsežna  posestva  pri  nas. 

Leta  1228.  je  Henrik  umrl  brez  potomcev.  Njegova  žena  Sofija 
Višnjegorska  je  po  soprogovi  smrti  z  rodbinskim  premoženjem  na- 
pravila mnogo  pobožnih  in  dobrodelnih  ustanov  pri  cerkvah  in  samo- 
stanih, pa  je  kmalu  zapustila  svet  in  umrla  kot  redovnica  v  admont- 
skem  samostanu. 

Delovanje  drugih  vojvodov  Meranskih,  Otona  VIL  in  VIII.,  ki  sta 
nasledovala   Henriku,  je  bilo  namerjeno   za   drugimi   cilji.    Za  svojo 

posest  na  Slovenskem  se  niso  mnogo  brigali.  Kranjska  in  istrska 
mejna  grofija  pa  je  zopet  prešla  na  akvilejske  patriarhe.  Ko  so  z 
Otonom  VIII.  izumrli  moški  potomci  an deške  rodbine  (leta  1248.),  je 
preostala  še  Agneza  kot  dedinja  vsega  premoženja.  Zato  so  jo  snubili 
Babenberžani  in  Španhajmi,  dokler  se  ni  koroškemu  vojvodu 
Ulriku  III.  posrečilo,  z  njeno  roko  dobiti  tudi  bogata  andeška  posestva 
v  svojo  oblast. 

Trajen  spominek  je  podedovala  od  te  rodbine  kranjska  dežela, 
namreč  svoj  grb.  Andeški  grb  kaže  orla,  ki  ima  razprostrte  peruti 
in  na  desno  stran  obrnjeno  glavo.  Ista  podoba  se  kaže  na  pečatih. 
V  grbu  Otona  VIII.  je  nad  orlom  še  upodobljen  lev,  ki  koraka  na 
desno.  —  V  kranjskem  grbu  je  imel  orel  preko  prsi  in  peruti  še 
pas  v  belo-modro-rdeči  barvi.  Leta  1463.  je  cesar  Friderik  III.  hotel 
kranjske  stanove  odlikovati  in  jim  je  dovolil,  da  smejo  mesto  bele  barve 
rabiti  zlato  in  orlu  postaviti  na  glavo  cesarsko  krono.  Tak  je  ostal 
grb  do  leta  1848.,  ko  je  vlada  dovolila,  da  smejo  zopet  rabiti  prvotne 
barve:  belo-modro-rdeče. 


Akvilejska  bazilika  ^iz  notranjščine). 

4.  Patriarh  Bertold  Akvilejski. 

Mogočna  rodbina  andeških  grofov,  ki  je  štela  med  svojimi  člani 
mnogo  cerkvenih  dostojanstvenikov,  redovnikov  in  redovnic,  je  dala 
v  prvi  polovici  13.  stoletja  tudi  akvilejski  stolici  pastirja  in  vladarja, 
patriarha  Bertolda. 

Bertold  je  bil  vrhovni  pastir  prostrane  škofije  akvilejske,  ki  se 
je  raztezala  od  reke  Li vence  v  Benečiji  do  Drave  na  severu  in  do 
Kolpe  na  vzhodu,  pa  tudi  svetni  vladar  v  Furlaniji,  Istri  in  Kranjski 
marki.  Za  njegove  vlade  je  bila  akvilejska  patriarhija  na  višku  moči 
in  ugleda.  Prištevati  ga  moramo  med  one  redke  patriarhe,  ki  so  se 
zanimali  za  slovenski  del  svoje  škofije.  Sam  se  je  pogosto  mudil  v 
naših  krajih,  skrbel  za  dušni  blagor  svojih  slovenskih  podložnikov  in 
mnogo  storil  v  njihovo  korist.  Zato  je  potrebno,  da  se  pomudimo  ob 
njegovi  podobi. 

Bertold  se  je  rodil  v  gradu  Andechs  na  Bavai-skem  leta  1182. 
Bil  je  sin  meranskega  vojvoda  Bertolda  IV.  Dve  njegovi  sestri  sta 
dosegli  kraljevo  krono  in  sicer  Agneza,  soproga  francoskega  kralja 
Filipa  Avgusta  in  Gertruda,  ki  se  je  poročila  z  ogrskim  kraljem 
Andrejem  II.  Tudi  dve  svetnici  je  štel  med  svojimi  sorodniki: 
Hedvigo,  knjeginjo  šlesko,  ki  mu  je  bila  sestra  in  stričnico  Elizabeto 
Turinško,  hčer  ogrske  Gertrude. 

Za  vzgojitelja  je  dobil  mladi  Bertold  nekega  viteza,  ki  ga  je  bolj 
izuril  v  raznih  bojnih  igrah  in  viteških  spretnostih  kakor  pa  v  vedi 
in  umetnosti.  Še  predno  je  postal  duhovnik,  je  dobil  proštijo  bamberško 
in  kmalu  se  mu  je  odprla  pot  celo  do  višje  časti. 

Ogrska  kraljica  Gertruda  je  imela  velik  vpliv  na  svojega  soproga. 
Bila  je  ponosna  in  častihlepna  ženska  in  je  na  vso  moč  pospeševala 
svoje  sorodnike.  Po  njenem  prizadevanju  je  dobil  Bertold  nadškofijsko 
stolico  v  Kaloči,  čeprav  je  bil  še  le  24  let  star  in  malo  poučen  v 
bogoslovju.  Papež  Inocencij  III.  ga  izprva  ni  hotel  potrditi,  ker  je 
vedel,  da  je  premlad  za  tako  dostojanstvo.  Na  prošnjo  kralja  Andreja 
mu  je  slednjič  vendar  poslal  nadškofovski  palij.  —  Bertoldova  vlada 
v  Kaloči  ni  bila  srečna.  Ogri  so  mu  bili  sovražni,  ker  je  bil  nemškega 
rodu,  pa  tudi  s  svojim  nastopom  jih  je  večkrat  razžalil.  Vendar  je 
vsled  svoje  rodbinske  ^veze  s  kraljem  kmalu  dosegel  tudi  vplivne 
politiške  službe.  Leta  1209.  ga  je  imenoval  kralj  Andrej  za  bana  na 
Hrvaškem  in  leta  1212.  je  postal  celo  upravitelj  ogrskega  kraljestva. 

Zdi  se,  da  je  Bertold  v  tej  dobi  živel  precej  posvetno  in  se 
zapletel  v  mnoge  spletke  na  kraljevem  dvoru.  Ko  so  leta  1203.  tudi 
drugi  trije  bratje,  Ekbert,  Henrik  IV.  in  Oton,  ki  so  bili  osumljeni 
sokrivde  pri  umoru  cesarja  Filipa,  pribežali  na  Ogrsko  k  sestri  Ger- 
trudi,  se  je  nemški  vpliv  na  ogrskem  dvoru  posebno  utrdil.  To  je 
izzvalo  pri  ogrskih  magnatih  hud  odpor.  Morda  so  se  nemški  grofi 
res  prešerno  obnašali.  Osnovala  se  je  tajna  zarota  zoper  nje.  Bližnji 
povod  je  dal  nek  zločin,  katerega  je  baje  storil  po  sporočilu  nekaterih 
Bertold,  dočim  drugi  dolže  mejnega  grofa  Henrika.  Zarotniki  so  leta 
1214.  umorili  kraljico  Gertrudo.  Bertold  in  njegovi  bratje  so  si  rešili 
življenje  le  s  tem,  da  so  naglo  zbežali  na  Nemško. 

Leta  1218.  je  bil  Bertold  izvoljen  za  akvilejskega  patriarha  in  od 
papeža  Honorija  III.  potrjen.  Njegovo  življenje  in  delovanje  v  novem 
dostojanstvu  je  mnogo  resnejše  in  pomenljivejše,  kakor  pa  mladostna 
leta,  ki  jih  je  preživel  na  Ogrskem.  Na  patriarško  stolico  je  bil 
slovesno  umeščen. 

Prihod  novega  patriarha  v  akvilejsko  stolnico  je  bil  za  vso  škofijo 
velik  praznik,  ki  je  privabil  iz  vseh  krajev  neštete  množice  v  staro- 
davno mesto.  Ne  le  Furlanci,  ampak  tudi  Goričani,  Kranjci  in  Slo- 
venci iz  drugih  pokrajin  so  ob  tem  slavlju  radi  romali  v  Akvilejo. 
Seveda  so  bili  navzoči 
vsi  cerkveni  prelati :  pod- 
ložni škofje,  opati  samo- 
stanov, arhidiakoni.  V 
obilnem  številu  je  došlo 
plemstvo  in  vsa  mesta 
so  poslala  svoje  zastop- 
nike. Na  meji  mestnega 
ozemlja  je  pričakovala 
novega  patriarha  du- 
hovščina s  kapitljem  na 
čelu.  Patriarh  je  jezdil 
na  beli  muli,  pred  .njim 
diakon  s  križem.  Za 
njim  so  se  vrstili  v  slo- 
vesni procesiji:  duhov- 
ščina, dvorni  stražniki 
(pazi),  vojaštvo,  podložni 
plemiči  in  telesna  straža. 
Pri  glavnih  vratih  stol- 
nice je  patriarh  stopil 
z  mule  in  se  pri  tem 
posluževal  nekega  dolo- 
čenega kamna.  Bertold  u 
je  po  nesreči  izpodrsnilo 
in  je  padel  na  cerkveni 
prag.  Ljudstvo  bi  bilo 
to  malo  nesrečo  ob  slo- 
vesni priliki  gotovo  imelo 
za  slabo  znamenje  in  jo 
smatralo  za  napoved  ne- 
srečne vlade.  Toda  Bertold  je  imel  razsodnega  duha  in  je  spoznal 
položaj.  Razprostrl  je  roke  na  cerkvenih  tleh,  kakor  bi  jih  hotel  ob- 
jeti in  zaklical  s  psalmistom,  kraljem  Davidom:  „Hic  requies  mea  in 
saeculum  saeculi"  („Tukaj  je  moje  počivališče  na  vse  veke"),  češ,  da 
si  je  že  sedaj  izbral  mesto  za  svojo  rake  v.  Res  so  ga  pozneje  pokopali 
ob  cerkvenih  vratih  in  mu  omenjene  besede  vdolbli  v  spominsko 
ploščo  za  grobni  napis.  —  Sredi  cerkve  je  patriarh  pokleknil,  odvzeli 
so  mu  biret  in  dekan  stolnega  kapitlja  mu  je  dal  slovesni  blagoslov. 
Nato  ga  je  duhovščina  spremila  v  prezbiterij  in  ga  umestila  na  patri- 

arhovsko  stolico,  kamenit  sedež  iz  belega  marmorja,  ki  je  še  ohranjen. 
S  tega  sedeža  je  imel  patriarh  kratek  latinski  nagovor.  Sledila  je 
slovesna  pontiflkalna  maša,  med  katero  so  zastopniki  duhovstva, 
plemstva  in  mest  darovali  novemu  poglavarju  razne  dragocenosti; 
debele  sveče,  denar,  vino,  zlate  in  srebrne  posode.  Po  maši  je  pa- 
triarh podeljeval  fevde  in  razne  darove  zaslužnim  vojakom  in  podlož- 
nikom;  ako  je  kdo  prejel  od  njega  zlato  verižico  ali  z  zlatom  okrašen 
pas,  veljalo  je  to  za  posebno  odlikovanje.  Belo  mulo  z  dragocenimi 
vajeti  in  patriarhove  ostroge  je  dobilo  mesto  Akvileja  v  dar.  Bertold 
se  je  ob  tem  slovesnem  umeščenju  izkazal  posebno  velikodušnega, 
ker  je  podaril  vsem  nevoljnikom  na  andeških  posestvih  v  Furlaniji 
prostost. 

Bertoldu  se  je  posrečilo  tudi  svetno  oblast  akvilejskih  patriarhov 
zopet  obnoviti  v  nekdanjem  sijaju.  Kranjska  in  Istrska  marka,  kateri 
je  bil  Sieghard  leta  1077.  prejel  od  cesarja  kot  državni  fevd,  ste 
namreč  proti  koncu  12.  stoletja  prešli  v  oblast  Španhajmov  in 
andeških  grofov.  Ker  je  sedaj  eden  iz  njihove  rodbine  zasedel  akvilejsko 
stolico,  so  se  drugi  bratje  radovoljno  z  njim  poravnali  in  priznali 
starodavno  oblast  akvilejske  cerkve  čez  istrsko  in  kranjsko  zemljo. 
Cesar  Friderik  II.  je  leta  1227.  te  pravice  iznova  potrdil. 

Kot  svetni  vladar  je  imel  Bertold  takoj  mnogo  posla  v  Furlaniji, 
kjer  je  divjal  hud  boj  med  plemstvom  in  v  Istri,  kjer  so  bili  Benečani 
zasedli  Pulj,  Poreč  in  mu  odvzemali  polagoma  še  druga  obrežna 
mesta.  V  vsem  sijaju  mogočnega  kneza  se  je  pokazal  leta  1220.  ob 
kronanju  cesarja  Friderika  II.  v  Rimu,  kamor  je  došel  v  spremstvu 
2000  konjenikov. 

S  cesarjem  Friderikom  II.  je  bil  patriarh  Bertold  vedno  v  tesni, 
prijateljski  zvezi  in  je  bil  od  njega  opetovano  bogato  obdarovan.  A 
prav  ta  zaupna  zveza  mu  je  napravljala  mnoge  težave,  ko  je  prišlo 
med  papežem  in  cesarjem  do  hudega  razpora.  Leta  1227.  je  papež 
Gregor  IX.  Friderika  izobčil,  ker  je  vedno  odlašal  obljubljeno  križarsko 
vojsko  in  prelomil  prisego.  Bertold  pa  je  stal  še  vedno  na  strani 
cesarjevi  in  mu  ni  hotel  odtegniti  pomoči.  Zato  se  papež  v  nekem  pismu 
bridko  čez  njega  pritožuje,  češ,  da  se  druži  s  sovražniki  sv.  cerkve 
in  celo  druge  izkuša  pridobiti  za  cesarja.  Iz  tega  namena  je  bil  potoval 
k  svojemu  svaku,  ogrskemu  kralju  Andreju  in  se  izognil  poslancu 
Egidiju,  katerega  je  bil  (papež)  k  njemu  poslal.  Pod  pokorščino  in 
prisego  ga  roti,  naj  ostane  zvest  in  vdan  apostolski  stolici  in  naj  ne 
pomaga  sovražnikom  sv.  cerkve,  sicer  bi  ga  moral  imeti  za  krivo- 
prisežnika  in  ga  proglasiti  za  izobčenega.  Za  enkrat  se  je  Bertoldu  z 
drugimi  knezi  vred  posrečilo  napraviti  mir  med  papežem  in  cesarjem. 
Leta  1230.  je  bil  sklenjen  mir  in  Friderik  od  vezan  izobčenja.  —  Ko  se 
je  leta  1239.  nasprotstvo  med  obema  najvišjima  oblastnikoma  krščan- 
stva iznova  poostrilo  in  je  izbruhnil  srdit  boj,  vidimo  akvilejskega 
patriarha  iznova  ob  strani  cesarjevi.  A  sedaj  mu  ni  bilo  več  mogoče 
pomirjevalno  vplivati,  ampak  njega  samega  je  zadelo  zagroženo  iz- 
občenje. Ta  stroga  cerkvena  kazen  ga  je  hudo  pekla.  Spoznal  je 
tudi,  da  vodi  Friderikova  politika  v  pogubo.  Zato  je  potoval  v  Rim, 
si  osebno  od  papeža  izprosil  odvezo  in  mu  obljubil  zvestobo.    Bil  je 

tudi  leta  1245.  navzoč  na  splošnem  cerkvenem  zboru  v  Lijonu,  kjer 
je  bila  cesarju  Frideriku  II.  odvzeta  vladarska  oblast. 

Za  patriarhovo  državico  je  bila  Bertoldova  vlada  pomenljiva, 
ker  si  je  ustvaril  za  Furlanijo  parlament  ali  državni  zbor,  menda 
najstarejši  zgled  te  vrste.  V  tem  parlamentu  so  imeli  pravico  zboro- 
rovanja  in  glasovanja  cerkveni  prelati,  plemstvo  in  odposlanci  mest. 
Zbrali  so  se  v  kaki  cerkvi,  v  gradu,  na  mestnem  trgu  ali  pa  na 
prostem  polju  pod  milim  nebom.  Leta  1251.  so  zborovali  poslanci  na 
konjih,  na  prostrani  ravnini  „Campo  Formio"  v  Furlaniji.  Brez  do- 
voljenja parlamenta  ni  smel  patriarh  napovedati  vojske,  niti  sklepati 
miru  ali  nove  zwqzq.  Tudi  za  nove  zakone  in  davke  je  bilo  treba 
njegovega  privoljenja.  Redni  shodi  tega  zanimivega  zbora  so  se  vršili 
vsako  pomlad,  koncem  meseca  maja,  izredni  pa  ob  nastopu  vlade 
novega  patriarha.  Tedaj  je  moral  sam  v  najkrajšem  času  sklicati 
parlament  in  pred  njim  priseči,  da  hoče  varovati  svoboščine  in  pra- 
vice dežele.  Iz  njega  si  je  tudi  izbral  svetovalce,  po  enega  iz  kurije 
duhovstva,  plemstva  in  meščanov,  ki  so  mu  pomagali  pri  vladi.  Prvi- 
krat se  omenja  parlament  leta  1204.,  stalna  ustanova  pa  je  postal 
za  patriarha  Bertolda. 

Kakor  drugi  svetni  knezi  je  tudi  akvilejski  patriarh  stopil  več- 
krat na  čelo  vojske  in  se  podal  v  boj.  Opraviti  je  imel  z  upornimi 
plemiči  v  Furlaniji,  s  sosednjimi  Trevižani  in  s  koroškim  vojvodom 
Bernardom.  Leta  1240.  je  vodil  križarsko  vojsko  iz  naših  pokrajin 
proti  Mongolom  na  ogrsko  mejo. 

Mnogo  si  je  prizadeval,  da  bi  iznova  dvignil  svoje  razpadajoče 
stolno  mesto,  starodavno  Akvilejo.  Patriarh  Popon  je  bil  okoli  1. 1030. 
na  razvalinah  starega  rimskega  mesta  sezidal  novo  srednjeveško 
Akvilejo.  A  tudi  Poponovi  nasledniki  so  se  mnogo  trudili,  da  bi 
vzdržali  nekdanji  pomen  tega  važnega  trgovskega  središča,  ki  je  imelo 
na  svojem  pečatu  ponosen  napis:  „Akvileja,  glavno  mesto  Italije" 
(„Urbs  haec  Aquilea,  caput  est  Italiae").  Toda  propadanje  mesta  se 
ni  dalo  vzdržati.  —  Znano  je,  da  je  zapadna  obal  Adrije  zelo  plitva. 
Gorske  reke.  Ter,  Tilment,  Nediža  ob  velikih  nalivih  prineso  mnogo 
peska  2  gora,  preplavljajo  okolico,  pa  tudi  zasipljejo  svoje  izlive  z 
gramozom.  Na  drugi  strani  tudi  morje  ob  času  plime,  ali  kadar  drvi 
„široko"  mogočno  valovje,  preplavlja  obal,  napolni  vse  kotline  in 
dolbine,  se  zajezi  za  raznimi  nasipi,  da  potem  ne  more  več  odteči. 
Tako  nastajajo  močvirja,  ki  ob  vročini  kužijo  zrak  in  povzročajo 
razne  bolezni,  zlasti  mrzlico.  Pri  Akvileji  so  se  kmalu  pojavile  te 
nezgode  in  povzročile,  da  je  prišla  v  sloves  nezdravega  mesta.  Pre- 
bivalci so  ga  zapuščali,  celo  duhovniki  in  redovniki  niso  mogli  tamkaj 
vzdržati  vse  leto.  Mesto  je  vidno  propadalo.  Bertold  se  je  z  vso  močjo 
zavzel,  da  bi  ga  zopet  dvignil.  Nameraval  je  skopati  kanale,  ki  bi 
odvajali  vodo,  popraviti  ceste  in  hiše.  Načrt  za  izboljšanje  mestnega 
ozemlja  je  predložil  parlamentu,  ki  mu  je  soglasno  pritrdil  in  obljubil 
za  izvršitev  znatne  doneske.  S  papeževim  dovoljenjem  je  naložil  davek 
tudi  vsem  župnijam  po  akvilejski  škofiji,  da  bi  se  moglo  obnoviti 
cerkveno  središče.  Toda  vsi  poizkusi  Bertolda  in  njegovih  naslednikov 
so  bili  zaman.  Mesto  je  zapadlo  pogubi.  Že  Bertold  je  leta  1238.  pre- 

stavil  svojo  stolico  iz  Akvileje  v  laški  Videm  (Udine),  ki  je  [bilo 
zdravo  mesto  s  prijetno  lego.  In  poslej  so  patriarhi  vedno  tamkaj 
bivali.  Le  ob  slovesnih  prilikah  ob  umeščenju  in  velikih  praznikih 
so  še  obiskovali  akvilejsko  stolno  cerkev,  simbol  svoje  slave  in  oblasti. 

Ozrimo  se  sedaj  še  na  pastirsko  delovanje  Bertoldovo!  Mnogo- 
krat je  prepotoval  slovenski^  del  svoje  škofije  in  se  pogosto  mudil 
na  Kranjskem  in  Spodnjem  Štajerskem.  Sreča vamo  ga  pri  nas  ob 
raznih  prilikah  v  spremstvu  nekaterih  istrskih  ali  furlanskih  podložnih 
škofov.  V  cerkvah  ali  na  svojih  gradovih  je  zbral  okoli  sebe  arhi- 
diakone  in  druge  duhovnike  in  z  njimi  reševal  razne  cerkvene  zadeve. 
Leta  1231.  je  v  Rečici  blizu  Gornjega  grada  sodil  dva  kmeta,  Lenarta 
in  Janeza  iz  Vologa,  ki  sta  bila  obdolžena,  da  sta  se  po  noči  splazila  v 
gornjegrajski  samostan,  tam  predrla  stene  in  odnesla  mnogo  dragocenih 
reči.  Pred  sodnijo  obtoženca  nista  mogla  zločina  tajiti  in  bi  bila  po 
tedanjem  pravu  zapadla  smrti.  Patriarh  ju  je  na  prošnjo  opata 
Alberta  pomilostil  in  jima  naložil  za  kazen,  da  morata  iti  čez  morje 
v  Sveto  deželo  in  tamkaj  vse  svoje  dni  opravljati  vojaško  službo.  • 

Zelo  je  dvignil  Bertold  ugled  slovenske  božje  poti  na  Kamnu 
v  Junski  dolini  na  Koroškem.  Cerkev  je  pripadala  dobrlo vaškemu 
samostanu  avguštincev.  Slovensko  ljudstvo  jo  je  rado  obiskavalo,  ker 
je  tamkaj  bila  pokopana  blažena  Hildegarda,  ki  je  umrla  v  sluhu 
svetosti.  Leta  1238.  pa  je  cerkev  iznova  zaslovela  zaradi  nekega 
čudeža.  Duhovnik  Volbert,  ki  je  v  cerkvi  sv.  Lovrenca  na  Kamnu 
daroval  sv.  mašo,  je  izpremenil  kruh  in  vino  tudi  vidno  v  podobo 
mesa  in  krvi  Kristusove.  Patriarh  Bertold  in  tirolski  grof  Albert  sta 
baje  sama  prišla  gledat  čudo  in  se  prepričala  o  njegovi  resničnosti. 
Grof  Albert  je  takoj  pri  tej  cerkvi  ustanovil  dva  beneflcija,  patriarh 
Bertold  pa  jo  je  s  pismom,  izdanim  v  Beljaku  28.  aprila  1238,  iz  vzel 
iz  oblasti  dobrlovaškega  samostana  in  jo  neposredno  sebi  podredil. 

Versko  življenje  je  bilo  takrat  posebno  na  Kranjskem  še  na  nizki 
stopinji.  Župnij  je  bilo  malo  in  bile  so  silno  obsežne,  ljudstvo  pa 
zapuščeno,  neuko,  zelo  udano  praznoverju  in  raznim  zmotam.  Zaradi 
pomanjkanja  duhovnikov  so  mnogi  umirali  brez  zakramentov.  Tudi 
je  bilo  še  dovolj  poganskih  navad  in  običajev  vkoreninjenih.  Sam 
papež  Gregorij  IX.  je  očital  Bertoldu,  da  so  v  njegovi  patriarhiji  še 
malikovalci.  Posebno  zapuščena  je  bila  Bela  Krajina,  kjer  morda  razun 
nekaterih  grajskih  duhovnikov  ni  bilo  nobenih  dušnih  pastirjev.  Ta 
del  je  bil  prav  takrat  po  prizadevanju  andeških  grofov,  menda  Ber- 
tolda  samega,  odločen  od  Hrvaške  in  pridružen  Kranjski.  Bertold  se 
je  zavzel  za  te  obmejne  kraje  svoje  škofije,  kjer  je  bilo  mnogo  po- 
ganstva in  krivovernih  zmot.  S  pomočjo  svoje  pobožne  svakinje  Sofije 
Višnjegorske,  ki  je  nakazala  potrebne  dohodke,  je  ustanovil  1.  1228. 
župnijo  Črnomelj  in  ji  podredil  štiri  podružnice:  Tri  fare  pri  Metliki 
(ki  je  tedaj  še  ni  bilo),  Vinico,  Semič  in  Podzemelj.  Znamenita  usta- 
novna listina,  ki  je  bila  izdana  18.  oktobra,  se  glasi:  „V  imenu  svete 
in  edinstvene  Trojice.  Amen.  Ker  smo  po  božji  previdnosti  in  bla- 
ženem Petru,  namestniku  Kristusovem,  zato  prejeli  pastirstvo  in  vlado 
duš,  da  jih  ne  vodimo  samo,  ampak  jim  tudi  koristimo,  moramo  z 
veliko   previdnostjo   in    skrbjo  paziti  na    to,    kar  se  tiče  izveličanja 


191 


vernikov  in  časti  božje  .  . .  Zato  mi 
Bertold,  po  božji  milosti  patriarh 
akvilejske  cerkve,  naznanjamo  v  ved- 
nost vsem  sedanjim  ljudem  in  pri- 
hodnjim potomcem,  da  smo,  nagnjeni 
po  pravičnih  in  razumnih  prošnjah 
prebljubljene  naše  sestre  Sofije,  po- 
božne mejne  grofice  istrske,  ki  po 
božji  volji  nima  potomstva  in  je  zato 
Kristusa,  edinega  sinu  Marije,  si  iz- 
volila za  dediča,  ljudstvo  v  okraju 
Metliki,  ki  je  bilo  zaslepljeno  po 
zmotah  in  je  posnemalo  poganske 
navade,  pridružili  naši  cerkvi  in  čredo, 
ki  je  bila  zgrešila  pravi  hlev,  zopet 
pripeljali  na  pot  resnice.  Ukazali  smo, 
da  se  v  tisti  deželi,  na  kraju,  ki  se 
imenuje  Črnomelj,  posveti  cerkev  v 
čast  sv.  Petru,  prvaku  apostolov,  in 
smo  ji  pridružili  kot  materi  in  uči- 
teljici štiri  cerkve,  ki  leže  v  njenem 
okrožju.  Te  v  Kristusu  ustanovljene 
cerkve  je  imenovana  naša  sestra  v 
izveličanje  duše  svojega  soproga,  mej- 
nega grofa  istrskega,  našega  brata  in 
svojo  lastno  korist  obdarovala  z  bo- 
gatimi posestvi  in  je  desetino  te  de- 
žele po  navadi  rimske  cerkve,  ki  je 
vseh  glava  in  učiteljica,  prepustila 
akvilejski  stolici,  tako,  da  vsi,  ki  imajo 
v  posesti  imenovano  desetino,  morajo 
njo  od  nas  ali  naših  naslednikov  do- 
biti v  fevd,  imenovana  naša  sestra  in  njeni  dediči  pa  imajo  pravico 
patronstva."  —  Še  pomenljivejši  je  Bertoldov  načrt  za  ustanovitev  škofije 
v  Gornjem  gradu  iz  1. 1238.  (Gl.  I.  del,  str.  153).  Ganljivo  je  popisal  papežu 
zapuščenost  ljudstva  in  pomanjkanje  duhovnikov,  ki  je  tem  usodnejše, 
ker  se  je  bati  razširjanja  krivoverstva.  Žal,  da  ni  prišlo  do  izvršitve. 
Tembolj  je  izkušal  dvigniti  Bertold  versko  življenje  z  novimi 
samostani  in  redovnimi  naselbinami  Prva  taka  ustanova  je  bil  samo- 
stan dominikank  v  Velesovem.  Tu  so  imeli  v  začetku  13.  stoletja 
mnogo  posesti  vitezi  iz  Kamnika,  ki  so  bili  podložni  andeškim  grofom. 
Trije  bratje,  Gerloch,  Walther  in  Weriand,  župnik  mengeški,  so  se 
leta  1238.  zavezali  s  pogodbo,  da  hočejo  dati  svoja  zemljišča  za  samo- 
stan in  skrbeti  za  zgradbo  poslopja.  Weriand  je  obljubil  preskrbeti 
dva  zidarska  mojstra  in  šest  delavcev.  Izdatno  pomoč  je  obljubil  tudi 
gornjegrajski  opat  Albert,  ki  je  menda  vzbudil  zanimanje  za  to  usta- 
novo. Patriarh  Bertold  je  ustanovno  pismo  slovesno  potrdil  11.  de- 
cembra 1238.  v  cerkvi  sv.  Marjete  ob  navzočnosti  mnogih  cerkvenih 
in  svetnih  veljakov.  Samostanu  je  podaril  župnijo  sv.  Jurija  in  kapelo 


Patriarhov  prestol  v  baziliki. 

sv.  Tomaža  pri  Cerkljah.  Ustanovniki  so  mu  vtelesili  župnijo  sv.  Marjete 
v  Velesovem;  pozneje  je  dobil  še  Cerklje.  Tako  so  bili  samostanu 
zagotovljeni  izdatni  dohodki,  pa  tudi  velik  vpliv  v  cerkvejiih  zadevah. 
Samostanska  cerkev  Matere  božje  je  postala  kmalu  znamenita  božja 
pot.  Po  njej  se  je  kraj  imenoval  „Dolina  Matere  božje"  (Marienthal); 
staro  slovensko  ime  pa  je  Velesalo  (velika  vas). 

Prve  redovnice  so  došle  iz  samostana  Ziegelhofen  na  Nižje- 
avstrijskem.  Pozneje  nahajamo  med  njimi  skoraj  same  plemkinje  iz 
najimenitnejših  rodbin.  Nova  ustanova  je  bila  za  naše  kraje  v  dvojnem 
oziru  pomenljiva:  za  gospodarstvo  in  versko  vzgojo.  Poleg  Stične 
je  bil  velesovski  samostan  največje  gospodarsko  podjetje  v  deželi. 
Imel  je  mnogo  zemlje,  mnogo  podložnih  vasi  in  se  je  pridno  udele- 
ževal trgovine.  Še  večjega  pomena  pa  je  bil  za  versko  vzgojo  ljudstva. 
Tu  je  hitro  nastalo  važno  cerkveno  središče,  z  mnogimi  duhovniki, 
kapelani,  beneficiati,  altaristi,  kamor  se  je  ljudstvo  rado  zatekalo  v 
svojih  verskih  potrebah.  Redovnice  same  so  se  pečale  z  vzgojo  in 
poukom  plemiških  deklic.  Bile  so  zelo  izobražene  in  pridno  prepiso- 
vale knjige.  Zato  imamo  v  tem  samostanu  najstarejšo  pričo  za  dekliško 
šolo  in  dekliški  vzgojni  zavod  v  deželi. 

Kmalu  za  velesovsko  redovno  naselbino  je  nastal  sličen  samostan 
v  Studenicah  pri  Mariboru.  Ustanoviteljica  je  plemenita  gospa 
Sofija  iz  Rogatca.  Nameravala  je  najprej  sezidati  cerkev  in  ubožnico 
(hospital).  Toda  zanimanje,  ki  se  je  bilo  takrat  vzbudilo  za  nova  re- 
dova:  frančiškanski  in  dominikanski,  jo  je  nagnilo,  da  je  odstopila  od 
prvotnega  načrta  in  ustanovila  samostan  dominikank.  Patriarh  Bertold 
je  tudi  ta  samostan  izdatno  podprl.  Leta  1245.  je  izdal  listino  v  kateri 
pravi:  „Da  se  izvrši  pobožna  in  sveta  želja  predrage  hčere  v  Kristusu, 
sestre  Sofije,  in  da  bi  bilo  naši  duši  v  blagor  in  izveličanje,  damo  s 
tem  na  znanje  vsem,  da  podarimo  župnijo  Slivnico  novi  sadiki  pri 
Studencu  Matere  božje  v  Poljčah  z  vsemi  dohodki  in  pravicami,  ki  ji 
pripadajo". 

Nič  manjšega  pomena,  kakor  omenjena  dva  samostana,  so  bili 
duhovni  sinovi  sv.  Frančiška  ali  minoriti,  ki  so  prišli  za  vlade 
Bertoldove  v  naše  kraje.  Najpreje  je  bil  ustanovljen  samostan  mi- 
noritov  v  Gorici,  kmalu  potem  v  Ljubljani,  Beljaku,  Celju  in  Ptuju. 
Z  minoriti  je  dobilo  ljudstvo  vnete  pridigarje  in  izpovednike. 

Bertold  je  sploh  kazal  v  pastirskem  delovanju  globoko  pobožnost 
in  pravo  apostolsko  skrb  za  svoje  podložnike.  NapravU  je  mnogo 
pobožnih  in  dobrodelnih  ustanov,  obdaroval  bogato  cerkve  in  samo- 
stane. Zadnje  njegovo  pomenljivo  delo  na  Slovenskem  je  bila  nova 
cerkev  sv.  Elizabete  v  Slovenjem  Gradcu,  andeškem  trgu.  S  tem  je 
hotel  postaviti  dostojen  spomenik  svoji  stričnici,  ki  je  bila  leta  1236. 
prišteta  med  blažence.  Ukazal  je,  da  se  njen  praznik  po  vsi  akvilejski 
škofiji  slovesno  obhaja.  Prav  v  tej  cerkvi  je  30.  aprila  leta  1251.  (ob 
posvečevanju)  podarU  svoje  rodbinsko  posestvo  Slovenji  Gradec  akvi- 
lejski škofiji.  Že  mesec  pozneje  (23.  maja)  je  umrl  v  visoki  starosti 
70  let.  Pokopali  so  ga  na  kraju,  ki  si  ga  je  bil  zaznamoval  že  ob 
začetku  vlade,  ob  glavnem  vhodu  akvilejske  bazilike.  —  Preprosto 
ljudstvo  ga  je  ohranilo  v  dobrem  spominu. 

5.  Babenberžani  na  Štajerskem. 

Domači  dinastiji  štajerskih  grofov  ni  bilo  pri  soj  eno  dolgo  živ- 
ljenje. Prvi  vojvoda  Otokar  IV.  je  bil  tudi  zadnji  svojega  rodu.  Ker 
je  bil  izza  mladih  let  bolehen  in  je  nalezel  še  strašno  gobovo  bolezen, 
je  ostal  neoženjen  in  brez  potomstva.  Zato  je  moral  že  v  življenju 
poskrbeti,  kaj  bode  z  veliko,  lepo  štajersko  deželo  po  njegovi  smrti. 
Gotovo  se  je  p  tej  zadevi  najpopreje  posvetoval  s  cesarjem  Friderikom  L, 
ker  je  bila  Štajerska  državni  fevd,  pa  tudi  s  svojim  podložnim  plem- 
stvom in  odločilnimi  cerkvenimi  oblastniki.  Uspeh  tega  posvetovanja 
je  bil  sklep,  da  naj  pripade  Vojvodina  Štajerska  po  Otokarjevi  smrti 
avsti"ijskim  vojvodom  iz  babenberškega  rodu.  Sredi  meseca  avgusta 
leta  1186.  sta  se  šešla  vojvoda  Otokar  in  Leopold  Babenberški,  sprem- 
ljana od  mnogih  veljakov,  na  Šentjurijski  gori  ob  Aniži.  ^Tu  je  bila 
sestavljena  Otokarjeva  „oporoka",  ki  določa  zedinjenje  Štajerske  z 
Avstrijo.  V  njej  pravi  namreč  štajerski  vojvoda:  „Ker  je  Bog  v  svoji 
milosti  že  našim  starišem  pa  tudi  nam  podelil  veliko  bogastvo  na 
ljudeh  in  posestvih,  nas  mori  huda  skrb,  ker  nimamo  nobenega  dediča, 
komu  naj  pripade  naša  lastnina.  Ko  smo  se  torej  posvetovali  z  našimi 
veljaki,  smo  izbrali  zelo  plemenitega,  strogega  in  zvestega  avstrijskega 
vojvoda  Leopolda,  našega  sorodnika  za  svojega  naslednika,  ako  bi 
umrli  brez  potomstva,  ker  njegova  dežela  meji  na  našo  in  bode  pra- 
vičnost enega  kneza  lažje  vladala  obe  deželi." 

Ob  tej  priliki  je  Otokar  slovesno  potrdil  pravice  štajerskega 
plemstva,  duhovščine  in  samostanov.  Meščanov  in  kmečkega  ljudstva 
ne  omenja  v  svoji  oporoki,  kajti  mesta  so  bila  tedaj  še  le  v  početkih, 
politično  brez  pomena,  kmečko  ljudstvo  pa  podložno  grajščakom  in 
popolnoma  v  njihovi  oblasti. 

Meseca  maja  leta  1192.  je  umrl  Otokar  IV.,  komaj  trideset  let 
star.  Pokopali  so  ga  v  zajčkem  samostanu,  kjer  so  počivali  tudi 
njegovi  stariši. 

Blizu  150  let  so  bili  Otokar  in  njegovi  predniki  iz  rodu  tra- 
venskih  grofov  vladarji  štajerske  dežele.  Bili  so  odločni,  razumni 
možje,  katerim  se  je  posrečilo  polagoma  razširiti  svoje  ozemlje  in 
meje  svoje  oblasti  prestaviti  globoko  doli  v  slovenske  pokrajine. 

Gradec  se  je  pod  njimi  dvignil  v  glavno  mesto  dežele.  Slo- 
venci so  mu  dali  ime  in  gotovo  na  kraju  sedanjega  mestnega  gradu  že 
postavili  preprosto  utrdbo,  v  kateri  so  iskali  zavetja  ob  času  obrskih 
ali  madjarskih  navalov.  Tudi  pozneje,  ko  so  travenski  Otokarji  tam 
gori  postavili  svoj  zidani  grad,  se  je  zaznamoval  do  13.  stoletja  le  s 
slovenskim  imenom,  kar  pomenja,  da  je  bila  tudi  okolica  s  Slovenci 
naseljena.  Isto  izpričujejo  premnoga  krajevna  imena:  Topla  (Topel), 
Gaberje  (Gabriach),  Borovnica  (Fernitz),  Rakovnica  iRagniz).  Slovenci 
so  tudi  prostrano  graško  ravan  iztrebili  in  obdelali.  Ime  Vinica  priča, 
da  so  naši  pradedje  v  graški  okolici  gojili  celo  vinorodno  trto. 

Prvi  meščani  v  Gradcu,  trgovci  in  obrtniki,  so  bili  pač  prise- 
ljeni Nemci  iz  Bavarskega.  Zato  se  je  pozneje  mesto  imenovalo 
„ Bavarski  gradeč". 

Zgodovina  slov.  naroda.  13 

Štajerski  grofi  so  se  posluževali  za  povzdigo  svoje  dežele  tistih 
kulturnih  sredstev,  ki  jih  je  nudil  tedanji  čas.  Materielna  in  duševna 
kultura  pa  sta  bili  takrat  tesno  združeni,  in  nositelji  obeh  so  bili 
menihi.  Zato  vidimo,  da  so  tudi  travenski  Otokarji  marljivi  pospeše- 
vatelji  samostanov.  V  obližju  Gradca  so  leta  1128.  naselili  cistercijane, 
jim  sezidali  samostan  Runa  (Rain)  in  jih  obdarovali  z  mnogimi  zemljišči. 

Dočim  so  bili  pri  naselitvi  cistercijanov  v  graški  okolici  pred 
vsem  merodajni  gospodarski  oziri,  je  imel  samostan  avguštincev  v 
Borovi  (Vorowe,  nemški  Vorau)  skrbeti  za  pastirstvo  v  najskrajnejšem 
severovzhodnem  delu  dežele,  ob  ogrski  meji.  —  Najznamenitejša 
ustanova  v  sedanjem  slovenskem  delu  dežele  pa  je  bil  zajčki  samo- 
stan (1159.)  (Glej  I.  del,  str.  109j.  O  kulturnem  delu  kartuzijanov  priča 
Žička  dolina,  ki  je  plod  njihovega  truda  in  dela.  Iz  samostanskih 
gospodarskih  zapiskov  posnamemo,  da  so  imeli  mnogo  posestev  tudi 
na  Dravskem  polju,  v  Oplotnici  in  Zrečah. 

Vnanja  zgodovina  štajerske  zemlje  pod  vlado  travenskih  grofov 
ne  kaže  izrednih  dogodkov.  Razun  malih  viteških  bojev  in  prask, 
je  omeniti  pred  vsem  napade  Ogrov.  Veliki  madjarski  navali,  ki  so 
nekdaj  Nemčijo  in  Italijo  napolnjevali  s  strahom  in  grozo,  so  sicer 
sredi  10.  stoletja  preminili,  toda  Štajerska  in  Kranjska  tudi  poslej 
nista  bili  pred  njimi  varni.  Ob  meji  so  se  vedno  bili  vroči  boji,  kakor 
pozneje  med  Turki  in  Hrvati  v  vojaški  granici.  In  Madjari  so  bili 
še  vedno  bolj  nagnjeni,  na  roparskih  pohodih  si  ugrabiti  bogat  plen, 
kakor  pa  se  preživljati  z  mirnim  poljedelstvom. 

Iz  življenjepisa  solnograškega  nadškofa  Konrada  (1106 — 1147) 
posnemamo,  da  so  vsled  madjarskih  napadov  posebno  trpele  slovenske 
pokrajine,  kjer  so  divji  roparji  ugrabili  mnogo  ljudi,  da  so  jih  prodali 
za  sužnje  v  orient.  Zato  so  morali  deželni  vladarji  in  drugi  vele- 
posestniki pred  vsem  skrbeti  za  utrjene  gradove  in  močno  obmejno 
stražo.  Nadškof  Konrad  je  dal  sezidati  Lipnico,  iznova  utrditi  razpadli 
Ptujski  grad  in  Rajhenburg  za  Savo.  Tudi  se  mu  je  posrečilo 
z  odločnim  nastopom  madjarsko  nasilstvo  za  nekaj  časa  zavrniti. 
Njegov  življenj episec  pohvalno  omenja,  da  so  se  za  njegove  dobe 
obmejne  dežele  zopet  povrnile  k  nekdanjemu  blagostanju.  Bile  so 
pokrite  z  vasmi,  gradovi  in  naseljenci  in  glede  na  rodovitnost  in  raz- 
notere pridelke  niso  kar  nič  zaostajale  za  Avstrijo.  Trgovina  z  ljudmi, 
ki  je  bila  od  nekdaj  zelo  živahna,  je  postala  zelo  redka,  da  skoraj 
popolnoma  izginila.  —  Posebno  skrbni  in  odločni  branit elj i  meje  so 
bili  vitezi  Ptujski,  katerim  se  je  leta  1160.  posrečilo  celo  velik  kos 
sveta  okoli  Velike  nedelje  Madjarom  odtrgati  in  jo  pridružiti  Štajerski. 

Vlada  Babenberžanov,  ki  so  nastopili  leta  1192.  dediščino 
travenskih  grofov,  je  trajala  pol  stoletja.  Štajerski  deželi  ni  prinesla 
izrednih  dogodkov  in  dobrot.  Toda  za  Babenberžane  same  je  bila 
nova  posest  zelo  pomenljiva,  kajti  z  njo  se  jim  je  odprla  pot  proti 
jugu,  kamor  je  tudi  odslej  težila  njihova  politika. 

Prvi  vojvoda  tega  rodu  Leopold  V.  je  vladal  le  dve  leti.  Meseca 
maja  leta  1192.  je  sprejel  v  Gradcu  poklonitev  podložnega  plemstva 
in  duhovstva.  Tedaj  je  dal  v  znamenje  združenja  na  javnem  trgu  na 
sulico  obesiti  oba  deželna  grba:  štajerskega  in  avstrijskega  in  je  imel 

pred  cerkvijo  sv.  Egidija  (sedaj  stolna  cerkev)  prvo  javno  sodbo.  Prav 
tam  je  tudi  dve  leti  pozneje  nesrečno  končal  življenje.  O  božičnih 
praznikih  se  je  mudil  v  Gradcu  z  mnogobrojnim  spremstvom.  Na 
dan  sv.  Štefana  je  bila  napovedana  viteška  igra.  Toda  vojvodi  se  je 
na  ledenih  tleh  izpodrsnilo,  padel  je  s  konja  in  si  zlomil  nogo.  Zdrav- 
niki so  mu  jo  morali  odsekati,  pritisnil  je  prisad  in  v  nekaterih  dneh 
je  Leopold  izdihnil  dušo.  Neki  zgodopisec  tiste  dobe  ga  lepo  označuje 
z  besedami:  „Reveži  in  bogatini  so  žalovali  za  njim  tako  zelo,  da  ni 
bilo  preje  nikdar  slišati  takega  žalovanja". 

Štajersko  je  podedoval  njegov  sin.  V  zgodovini  je  znan  pod 
priimkom  Leopold  „Slavni"  (der  Glorreiche,  leta  1194  —  1230).  V 
vrsti  babenberških  Leopoldov  je  bil  šesti  tega  imena.  —  Vlada  Leo- 
poldova  je  pomenjala  za  Štajersko  dobo  mirnega  razvoja  in  pro- 
cvitanja.  Skrbel  je  za  varstvo  meje  proti  Ogrski  in  ustanovil  celo  vrsto 
utrjenih  krajev  (Neustadt,  Friedberg,  Voitsberg).  Kot  močno  obmejno 
stražo  je  naselil  nemške  križarje  v  Gradcu  in  Veliki  nedelji.  —  Po- 
sebno pomenljiva  je  zgradba  „Zidanega  mostu"  čez  Savo  pri  Radečah. 
Promet  iz  podonavskih  pokrajin  v  Italijo  je  šel  tedaj  čez  Severnik 
(Semmering),  kjer  so  bili  travenski  grofi  ustanovili  gostinjec,  potem 
skozi  dolino  Murice  do  njenega  izliva  v  Muro,  od  tod  čez  Ljubno  in 
Judenburg  do  planinskega  sedla  pri  Neumarktu.  Tu  je  cesta  pre- 
koračila Alpe,  šla  dalje  čez  Breze,  Šentvid,  Beljak  proti  Pontebi  in 
v  furlansko  ravnino.  Vojvoda  Leopold  VL  pa  je  hotel  napeljati  promet 
čez  Gradec,  Laško,  skozi  savsko  sotesko  na  Ljubljano  in  od  tod  v 
primorska  mesta.  „Zidani  most"  je  bilo  torej  pomenljivo  kulturno 
delo,  ker  je  odprlo  trgovini  novo  progo  in  naše  dežele  približalo 
podonavskim  pokrajinam.  Nič  manj  ni  bil  važen  za  Babenberžane, 
katerih  vpliv  se  je  preko  njega  razširjal  proti  jugu.  Vojvoda  je  pri- 
pisoval novemu  mostu  dovolj  pomena,  ker  je  sam  pregledal  novo 
zgradbo,   ko  je  bila  dovršena  (1224.)  in  se  je  imela  izročiti  prometu. 

Kako  se  je  s  trgovino  širil  tudi  politični  vpliv  Babenberžanov 
v  deželah  tostran  Save,  izpričuje  njihova  posest,  ki  so  jo  kmalu  pri- 
dobili na  Dolenjskem.  Leta  1229.  je  freisinški  škof  Gerold  prodal 
vojvodi  Leopoldu  vsa  svoja  posestva  v  Slovenski  marki  za  1650  mark 
srebra.  Bila  so  to  obsežna  zemljišča  s  sledečimi  kraji:  Zagrad,  Kle- 
novik,  Kersinvrh,  Laknica,  Male  in  Velike  Poljane,  Brezje,  Draga,  Stari 
Grad,  Nemška  vas,  Na  bregu.  Strug,  Breznik,  Gabrje.  Središče  teh 
posestev  je  bila  Dobrava  (Gutenwert),  važna  postojanka  za  trgovino 
s  Hrvaškim.  Tedaj  je  bila  Dobrava  že  mal  trg,  kjer  so  imeli  frei- 
sinški škofje  svojo  hišo,  sodnika,  kastelana,  razne  druge  uradnike  in 
nadzornike  posestev.  Za  Babenberžane  je  bila  to  prva  postojanka  na 
Kranjskem  in  pričetek  poznejših  pridobitev.  —  Nakup  malega  okrožja 
Pordenone  v  Furlaniji,  ki  ga  je  vojvoda  Leopold  pridobil  od  gospodov 
„di  Castelo",  pomenja  nov  korak  proti  jugu  in  proti  morju. 

Po  zgledu  tedanje  viteške  gospode  je  tudi  vojvoda  Leopold  leta 
1217.  šel  na  križarsko  vojsko  v  Sveto  deželo.  Ta  pohod  bi  smeli 
imenovati  avstro- ogrsko  križarsko  voj  sko,  ker  se  je  h  krati 
z  njim  tudi  ogrski  kralj  Andrej  II.  odpravil  čez  morje  na  Jutrovo. 
Izredno  mnogo  odličnega  viteštva  iz  naših  krajev  je  bilo  v  Leopoldov! 

armadi:  škof  bamberški  Ekbert,  vladar  v  beljaški  okolici,  vojvoda 
Oto  Meranski  iz  Istre,  Engelbert  Turjaški,  grofi  Bogen  in  Plaien  in 
še  mnogo  drugih.  Leopold  je  šel  preko  Štajerske  in  Kranjske  v 
Akvilejo  in  od  tu  čez  Istro  v  Hrvaško  Primorje,  kjer  se  je  pridružil 
kralju  Andreju,  ki  je  došel  preko  Zagreba  z  ogrskimi  in  hrvaškimi 
velikaši.  Združena  vojska  je  prodirala  po  dolini  Zrmanje  proti  Splitu, 
kjer  se  je  vkrcala  na 
beneške  ladje. 

Mnogo  Slovencev 
in  Hrvatov  se  je  tedaj 
borilo  pod  zastavami  šta- 
jerskega, kranjskega,  ko- 
roškega, istrskega  plem- 
stva in  prelilo  svojo  kri 
za  rešitev  svete  zemlje. 
Križarjem  se  je  pridru- 
žilo tudi  veliko  pobožnih 
romarjev,  ki  so  hoteli 
pod  njihovo  zaščito  obis- 
kati posvečene  kraje.  Po- 
edinosti  iz  te  vojske 
nam  je  malo  znanih. 
Ogrski  kralj  Andrej  se 
je  brez  posebnega  uspeha 
kmalu  vrnil  domov.  Av- 
strijski križarji  so  se 
hrabro  borili  v  Siriji, 
Palestini  in  Egiptu.  Na- 
skočili so  saracensko 
trdnjavo  na  gori  Tabor 
in  osvojili  močno  utrjeno 
mesto  Damiette,  ki  je 
bilo  ključ  do  Egipta. 
Leta  1219.  se  je  vojvoda 
Leopold  s  svojimi  tru- 
mami vrnil  iz  Palestine 
in  meseca  avgusta  dospel 
zopet  na  Dunaj.  —  Ta 
križarska  vojska  je  imela 

za  naše  kraje  še  to  posledico,  da  so  se  vladarji  slovenske  zemlje 
seznanili  na  Jutrovem  z  dvema  redovama,  ki  sta  prav  kmalu  dobila 
mnoge  naselbine  po  naših  krajih,  namreč  z  nemškimi  vitezi  in  redom 
,, manjših  bratov"  (minoritov). 

Vojvoda  Leopold  je  umrl  leta  1230.  in  je  bil  pokopan  v  cister- 
cijanskem  samostanu  Lilienfeld. 

Vlada  njegovega  sina  Friderika  Bojevitega  (1230 — 1246)  po- 
menja  za  avstrijske  dežele  pričetek  bridkih  in  burnih  časov.  Novi  vojvoda 
je  bil  orjaške  postave,  velikih  telesnih  moči,  pogumen  in  podjeten,  pa  tudi 
nasilen  in  se  je  kaj  malo  zmenil  za  utemeljene  zahteve  in  pravice  drugega. 


Vojvoda  Friderik  Bojeviti,  zadnji  Babenberžan. 

Zasledoval  je  politiko  svojega  očeta  in  skrbel,  da  razširi  posest 
in  oblast  v  slovenskih  deželah.  Zato  se  je  oženil  v  drugem  zakonu 
z  Agnezo  iz  rodovine  vojvodov  Andechs-Meran,  ki  mu  je  prinesla  za 
doto  mnogo  posestva. 

Njegovo  gospodstvo  je  bilo  na  jugu  že  tako  obsežno  in  utrjeno, 
da  si  je  privzel  priimek  „Gospod  Kranjske"  in  postal  nevaren  tekmec 
koroških  Španhajmcev,  Središče  babenberških  posestev  je  postal 
Kamnik,  kjer  je  bila  menda  nameščena  njihova  deželna  sodnija,  dočim 
je  Ljubljana  pripadala  koroškim  vojvodom. 

Še  večji  uspehi  so  se  obetali  avstrijskemu  vojvodu.  Vršila  so 
se  pogajanja  s  cesarjem  Friderikom,  da  se  Avstrija  in  štajersko  po- 
vzdigneta v  kraljevino  in  se  jima  pridruži  tudi  Kranjska  kot  samo- 
stojna Vojvodina,  kateri  je  imel  načelo  vati  Friderikov  sorodnik  Anzelin, 
zadnji  potomec  Meranovcev.  ^  S  tem  bi  bila  babenberška  posest  na 
jugu  zaokrožena  in  utrjena.  Že  je  cesarjev  pisar  Peter  de  Vineis  iz- 
delal važno  listino,  ki  je  imela  Frideriku  potrditi  oblast  od  Donave 
pa  do  Adrije,  ko  so  se  pogajanja  hipoma  razbila.  Predno  je  še  mogel 
podjetni  vojvoda  dalje  zasledovati  svoje  visoke  cilje,  ga  je  zasegla 
smrt  na  bojnem  polju. 

Friderik  je  živel  v  vednih  vojskah  in  praskah  in  si  od  tod  pri- 
dobil priimek  „Bojeviti".  Vojskoval  se  je  z  upornimi  plemiškimi 
podložniki  na  Avstrijskem,  katere  je  ukrotil,  s  češkim  kraljem  Vaclavom 
in  ogrskim  Andrejem.  Ni  se  bal  z  umori  in  nasilstvi  si  odpirati  pota 
do  moči.  —  Ker  so  ga  vedne  vojske  stale  mnogo  denarja,  je  nalagal 
podložnikom  velike  davke,  cerkvam  in  s^amostanom  grabil  posestva 
in  dragocenosti.  Zato  ni  bil  priljubljen  niti  pri  meščanstvu,  niti  pri 
duhovščini.  Opetovano  so  se  pritoževali  pri  cesarju  zaradi  njegove 
samovoljnosti  in  krutosti.  Vendar  mu  gre  zasluga,  da  je  leta  1241. 
obvaroval  svoje  dežele  pred  napadom  divjih  Mongolov.  Ko  se  je 
leta  1246.  spustil  iznova  v  boj  z  Madjari  je  padel  v  bitki  ob  Litvi, 
dne  15.  julija,  ne  da  bi  zapustil  potomca.  Z  njim  je  izmrl  babenberški  rod. 

Čeprav  je  bila  Friderikova  vlada  zelo  viharna,  vendar  so  njegovo 
smrt  obžalovali  vsi  domači  zgodopisci  in  pesniki  tedanjega  časa. 
„Nesreča  je  bila,"  piše  opat  Ivan  iz  Vetrinja,  „da  je  umrl  vojvoda,  a 
posebno  še  za  to,  ker  ni  zapustil  nobenega  dediča."  Zato  je  veljal 
dan  bitke  ob  Litvi  skozi  stoletja  za  dan  nesreče  in  žalosti. 


199 


6.  Vlada  češkega  kralja  Pf emisla  Otakarja  11. 

Sredina  13.  stoletja  je  bila  usodna  za  naše  pokrajine.  Tri  vladarske 
rodbine  so  izumrle.  Mogočni  ljudje,  ki  so  dolgo  določevali  usodo  na- 
šemu narodu,  so  odstopili  s  pozorišča.  Novi  gospodarji  so  se  oglašali 
in  prilaščevali  pravico  nad  lepimi  deželami.  Vnel  se  je  boj  za  dediščino, 
ki  je  imel  za  posledico  še  večjo  nestalnost  razmer,  rastočo  razdvo- 
jenost med  plemstvom  in  ljudstvom.  Strah  in  grozo  brezvladja  so 
slovenske  dežele  tedaj  v  veliki  meri  občutile.  Poleg  tega  je  še  manj- 
kalo vrhovnega  zaščitnika  in  poglavarja,  nemško-rimskega  cesarja, 
ki  bi  bil  z  odločnostjo  napravil  red. 

Najpreje  je  izumrl  rod  Babenberžanov  (1246).  Posrečilo  se  mu 
je  meje  svojega  gospodarstva  raztegniti  tja  do  Kolpe  in  kršnega  Krasa 
in  pridobil  si  je  bil  tudi  pristanišče  Pordenone  ob  Adriji.  Z  ženitvijo 
in  dedinskimi  pogodbami  se  je  posest  širila  in  zaokroževala.  Velika 
zemljišča  nekdanjih  vojvodov  Meranskih,  od  katerih  je  živel  le  še 
Bertold,  patriarh  akvilejski,  so  jim  pripadla.  Vedno  jasneje  se  je  črtalo 
enotno  gospodstvo  Babenberžanov,  ki  se  je  imelo  povzdigniti  v  kra- 
ljevino in  obsezati  alpske  dežele  od  Donave  do  Adrije. 

Toda  z  zadnjim  Babenberžanom  so  bili  tudi  ti  načrti  položeni 
v  grob. 

Na  jugu  so  sedaj  nastopili  koroški  Španhajmci  kot  dediči 
njihovih  teženj.  Vojvoda  Ulrik  III.  je  vzel  za  ženo  Agnezo,  vdovo 
Babenberžana  Friderika,  dedinjo  meranskih  posestev,  ki  mu  je  oblast 
tako  pomnožila,  da  se  je  imenoval  „Gospod  Kranjske  in  Slovenske 
Marke".  Zdelo  se  je,  da  bode  zopet  starodavna  Karantanija  tisto  sre- 
dišče, okoli  katerega  se  bodo  združile  slovenske  dežele,  tembolj  ker 
so  Španhajmci  tudi  po  južnem  Štajerju  (Slovenji  Gradec)  širili  svojo 
oblast.  Le  dve  desetletji  je  rasla  moč  koroških  vojvodov.  Leta  1269. 
je  umrl  Ulrik  III.  brez  dediča,  slovenske  dežele  pa  so  bile  brez  vladarja. 

Težko  je  popisati,  kolika  zmeda  in  kolik  nered  je  zavladal  po 
naših  krajih.  Ni  bil  brez  pomena  obred,  da  so  pred  umeščenjem 
koroškega  vojvoda  na  gosposvetskem  polju  smeli  Gradnikarji,  Patov- 
čani  in  Ravbarji  poljubno  pleniti  in  požigati  po  okolici.  Pokazali  so 
s  tem,  kaj  se  je  godilo  v  deželi,  kadar  ni  bilo  varuha  in  branitelja 
postav.  Vse  listine  tedanjega  časa  opisujejo  nasUstva  roparskih  vitezov, 
prešemost  svetne  gospode,  praske  in  boje,  plenit  ve  in  požige.  Celo 
vitez  Ulrik  z  Lichtenštajna  toži  o  svojih  tovariših.  „Po  noči  in  po 
dnevi  ropajo  po  deželi.  Mnoge  vasi  so  razrušene  in  zapuščene.  Boga- 
tini so  postali  tako  predrzni,  da  revežem  ugrabljajo  njihovo  imetje." 
Pravil  je  lahko  iz  lastne  izkušnje,  ker  so  tudi  njega  ujeU  in  ga  eno 
leto  in  tri  tedne  imeli  zaprtega  v  hudi  ječi,  iz  katere  se  je  rešil  le  z 
velikimi  žrtvami. 

Enako  slika  tužne  razmere  štajerski  letopis  (Reimchronik)  pišoč: 
„Tudi  gospoda  je  začela  okušati  tisto  revščino  in  nadlogo,  ki  so  jo 
občutili  romarji  in  trgovci,  katerim  so  ugrabili  njihovo  imetje.  Ne 
morem  vam  popisati,  kakšna  nesreča  in  kakšno  trpljenje  je  zadelo 
deželo".    Nič   boljše,   kakor  revnemu  ljudstvu,  se  ni  godilo  cerkvam 

in  samostanom,  katerim  je  manjkalo  mogočnega  varuha.  Z  njihovimi 
zemljišči  in  dragocenostmi  so  se  najraje  odškodovali  ropaželjni  vi- 
teški sosedje. 

Ob  takih  razmerah  je  umevno,  da  si  je  vse  pošteno  in  miro- 
ljubno prebivalstvo  želelo  mogočnega  in  odločnega  vladarja  v  deželo. 
In  prav  tak  je  bil  mladi  kraljevič  Pfemisl  Otakar  II.  iz  sosednje 
Češke.  Bil  je  še  mlad  po  letih  in  v  polni  moči,  odločen,  radodaren 
in  prijazen,  veledušen  podpiratelj  cerkva  in  samostanov.  Združeval 
je  v  sebi  vse  lastnosti  dobrega  vladarja. 

Najpreje  je  prišel  Otakar  do  vlade  v  Avstriji  in  Štajerski. 
Kmalu  po  smrti  bojevitega  Friderika  se  je  tamkaj  osnovala  stranka, 
ki  ga  je  povabila,  naj  prevzame  vlado  v  deželi.  Otakar  je  bil  takrat 
še  prestolonaslednik  in  mejni  grof  na  Moravi.  S  sijajnim  spremstvom 
se  je  podal  leta  1251.  na  Dunaj,  Nikjer  ni  našel  upora,  povsod  so  ga 
radostno  sprejemali.  Češki  kraljevič  si  je  znal  s  svojo  radodarnostjo 
proti  mestom,  cerkvam  in  samostanom  pridobiti  srca  prebivalstva. 
—  Ker  so  nekateri  še  vedno  mislili,  da  imajo  tudi  ženski  potomci 
babenberškc  rodbine  neko  nasledstveno  pravico,  je  Otakar  v^zel  za  ženo 
postarno  Marjeto,  sestro  umrlega  Friderika.  Njegova  žrtev  je  bila  tem 
večja,  ker  je  bil  sam  zadnji  moški  potomec  iz  rodu  Pfemislovcev  in 
od  priletne  soproge  ni  bilo  več  pričakovati  zaroda.  Nevesta  je  prinesla 
češki  kroni  neizpodbojno  pravico  do  dveh  lepih  dežel. 

Večje  težave  je  našel  Otakar  na  Štajerskem.  Tudi  tu  se  je 
ustanovila  neka  stranka,  ki  mu  je  bila  prijazna,  s  solnograškim  nad- 
škofom Filipom  in  Ulrikom  Lichtenštajnskim  na  čelu.  Toda  večina 
štajerskih  plemičev  je  hotela  imeti  drugega  gospodarja.  In  med  njimi 
so  bili  mogočni  gospodje:  Friderik  Ptujski,  Ulrik  in  Leutold  iz  Wil- 
dona,  Seifrid  Marenberški  in  mnogi  drugi.  Hoteli  so  izprva  bavar- 
skemu vojvodi  Henriku  podeliti  vlado,  a  ko  so  izprevideli,  da  ta  ne 
bode  kos  mogočnemu  češkemu  kraljeviču,  so  se  oklenili  svojega 
madjarskega  soseda,  kralja  Bele  IV.  Ogrski  kralj  je  že  davno  prežal 
na  lepo  štajersko  zemljo  in  Babenberžani  so  jo  le  z  velikimi  žrtvami 
obvarovali  pred  njegovo  nasilnostjo.  Sedaj  se  mu  je  zdela  ugodna 
prilika,  da  si  jo  prisvoji.  Tudi  Bela  si  je  hotel  pridobiti  neko  na- 
videzno pravico  do  babenberške  dediščine  s  tem,  da  je  zaročil  Jedert. 
stričnico  Friderika  Bojevitega  s  svojim  nečakom  Romanom  iz  Haliča. 
Tako  sta  obe  Babenberžanki  Margareta  in  Jedert  imeli  političnim 
težnjam  dati  neko  zakonito  podlago,  čeprav  so  bile  pravice  mlade 
Jederti  brez  vsake  veljave. 

Kralj  Bela  je  poslal  bogate  darove  na  Štajersko,  da  pridobi  ta- 
mošnje  stanove.  In  res  so  prišli  leta  1252.  na  Ogrsko  štajerski  po- 
slanci, ki  so  pozvali  njegovega  sina,  mladega  kralja  Štefana,  naj  pride 
vladat  njihovo  deželo.  —  Sedaj  se  je  pričela  dolgoletna  vojska  med 
češko  in  ogrsko  stranko.  Z  žalostjo  poročajo  zgodopisci,  kako  so 
divjali  ogrski  vojaki,  posebno  Kumani,  po  Avstrijskem  in  Štajerskem, 
kako  so  na  tisoče  ljudi  vsakega  stanu,  starosti  in  spola  zasužnjili  in 
odvedli  s  seboj.  L.  1253.  je  sam  Bela  z  mnogobrojno  vojsko  —  nad 
80.000  mož  -  navalil  na  Štajersko,  izgnal  Otakarja  in  njegove  čete  iz 
dežele,  si  podvrgel  uporne  gradove  in  gospodo  in  prodrl  tje  do  Dunaja. 

Zdaj  je  posegel  vmes  sam  papež  Inocencij  IV.  Poslal  je  svojega 
legata,  ki  je  prinesel  Beli  in  Otakarju  pismo  s  pozivom,  naj  se  po- 
ravnata. „Mi  zastopamo,'^  je  pisal  papež,  „ne  kakega  človeka,  ampak 
Boga  na  zemlji  ...  Po  božji  milosti  smo  na  čelu  vsem  vladam  na 
svetu.''  —  Pričela  so  se  pogajanja  za  mir,  ki  se  je  slednjič  sklenil, 
v  Budapešti  3.  aprila  1.  1254.  Ogrski  kralj  je  dobil  večji,  južni  del 
Štajerske  od  Semmeringa  do  koroške  meje,  Otakar  pa  nekatere  se- 
verne štajerske  pokrajine  z  Avstrijo  vred.  Babenberška  dediščina  je 
bila  začasno  razdeljena. 

Kralj  Bela  je  poslal  svojega  prvorojenca  Štefana  na  Štajersko, 
da  bi  bil  za  vladarja  v  deželi.  Da  bi  mogel  petnajstletni  vojvoda 
tem  uspešnejše  izvrševati  svoj  posel,  mu  je  pridružil  za  svetovalca 
izkušenega  in  vernega  hrvaškega  bana  Štefana  iz  rodu  Šubičev.  Mladi 
kralj  se  je  nazival  odslej  vojvoda  Štajerske,  ban  Štefan  pa  „kapitan 
Štajerske".  L.  1254.  se  je  ban  Štefan  mudil  v  štajerskem  Gradcu,  kjer 
je  obdan  od  domačih  velikašev  imel  javno  sodbo.  Potem  pa  ni  mogel 
dalje  ostati  pri  svojem  gospodu,  ker  so  ga  važni  posli  klicali  nazaj 
v  hrvaško  kraljestvo.  Zato  je  imenoval  deželnega  sodnika  Gottfrida 
iz  Maribora  in  deželnega  maršala  Friderika  Ptujskega  za  svoja 
namestnika  in  odhitel  v  Dalmacijo  na  vojsko  proti  Benečanom.  Pa 
to  ni  bilo  dobro,  ker  je  s  tem  vznevoljil  drugo  štajersko  gospodo, 
ki  je  bila  zavidna  svojima  tovarišema. 

Tudi  Otakar  ni  pustil  Štajerske  izpred  oči.  Ker  je  vedel,  da 
madjarska  vlada  ni  priljubljena  v  deželi,  je  spretno  porabil  vsako 
priliko,  da  si  pridobi  štajersko  plemstvo. 

Ni  mu  bilo  treba  dolgo  čakati.  Prav  tisti  plemiči,  ki  so 
nekdaj  nasprotovali  Otakarju,  so  se  sedaj  uprli  Madjarom  (1258). 
Najprej  je  pričel  Seifrid  Marenberški,  eden  najuglednejših  štajerskih 
plemičev,  kljubovati  banovim  poveljem.  In  ko  ga  je  ban  Štefan  hotel 
strahovati  in  je  oblegal  njegov  grad,  je  prišel  Hartnid  Ptujski  z  dru- 
gimi vplivnimi  plemiči  s  Podravja,  potolkel  Štefanovo  vojsko,  tako 
da  je  moral  nemudoma  bežati  iz  dežele.  Ogrske  vlade  s  tem  sicer 
še  ni  bilo  konec,  kmalu  je  prišla  močna  madjarska  vojska,  zasedla 
uporni  Ptuj  in  utrdila  banovo  vlado.  Toda  nezadovoljnost  je  tlela 
naprej  in  leta  1259.  je  izbruhnil  splošen  upor.  V  enajstih  dneh  so  bili 
tujci  izgnani  iz  dežele. 

Sedaj  je  prišla  za  češkega  Otakarja  ugodna  prilika,  da  vkloni 
Štajersko  svoji  oblasti.  Uporni  štajerski  plemiči  so  nujno  potrebovali 
mogočnega  zaščitnika.  In  kdo  drugi  je  mogel  to  biti,  kakor  njihov 
sosed  na  severu?  Takoj  je  poslal  Otakar  svoje  čete  v  obrambo  Šta- 
jerske. In  ko  so  Madjari  prihodnjo  spomlad  (leta  1260.)  hoteli  iznova 
udariti  na  Štajersko,  so  našli  ob  deželni  meji  močno  vojsko,  ki  je 
odbila  napad. 

Kralj  Bela  je  spoznal,  da  si  Štajerske  ne  bode  mogel  podvreči, 
ako  preje  ne  premaga  Otakarja  samega.  Še  tisto  poletje  zbere  ogromno 
vojno  silo,  kateri  so  se  pridružili  tudi  njegovi  slovenski  zavezniki  na 
jugu  in  vzhodu:  Hrvati,  Srbi,  Bolgari,  precej  ruskih  in  poljskih  knezov, 
vsega  skupaj  blizu  140.000  mož.  Otakar  pa  zbere  vojsko  iz  svojih 
dežel,  kateri   so  se  pridružile   pomožne   čete  iz  Avstrije,   Štajerske 

Šlezije  in  nekaterih  nemških  držav.  Pridružila  sta  se  mu  tudi  Filip, 
nadškof  solnograski  in  vojvoda  Ulrik  s  koroškim  in  kranjskim  vi- 
teštvom.    Alpske  dežele  so  se  same  postavile  na  stran  Otakarjevo. 

Vnela  se  je  krvava  bitka  pri  Kressenbrunu.  Otakarjeva  vojska 
je  bila  že  v  veliki  stiski,  ko  poseže  odločilno  Vmes  njegova  težka 
konjiča.  Bilo  je  7000  čeških  oklopnikov,  v  železni  opravi  od  nog  do 
glave.  Proti  tej  železni  steni  madjarska  lahko  oborožena  konjiča  ni 
mogla  ničesar  opraviti.  Mladi  kralj  Štefan  je  bil  kmalu  ranjen  in  se 
je  moral  umakniti  z  bojišča,  njegova  vojska  pa  se  je  valila  v  divjem 
begu  proti  reki  Mora  vi,  kjer  jih  je  mnogo  našlo  smrt  v  motnih  va- 
lovih. Strašna  je  bila  madjarska  izguba.  Osemnajst  tisoč  mož  je  ob- 
ležalo na  bojnem  polju,  štirinajst  tisoč  jih  je  utonilo  na  begu.  Madjarska 
oblast  je  bila  popolnoma  strta.  Kralj  Bela  je  bil  zadovoljen,  da  si  je 
v  mirovni  pogodbi,  sklenjeni  v  Požunu,  od  zmagovitega  češkega  kralja 
kupil  mir  s  tem,  da  se  je  odpovedal  Štajerski,  ker  bi  mu  bil  Otakar 
prav  lahko  odvzel  še  nekaj  severnih  madjarskih  pokrajin,  tembolj, 
ker  so  imele  češko  (slovaško)  prebivalstvo. 

Srečen  izid  boja  proti  Madjarom  je  Otakarju  tako  silno  pom- 
nožil bojno  slavo,  da  so  ga  daleč  na  okoli  nazivali  le  „železnega" 
ali  „zlatega"  kralja.  Štajerska  je  bila  sedaj  neoporečno  njegova 
posest.  V  novi  deželi  je  skrbel  za  red  in  varnost  in  postavil  svojega 
modrega  svetovalca,  škofa  Bruna  iz  Olomuca  za  poglavarja.  Ta  častit- 
ljivi mož,  po  rodu  Nemec  iz  rodbine  holštanjskih  grofov  Šaumburg, 
je  bil  zelo  izveden  v  vseh  opravkih,  bogoslovec,  državnik  in  vojak 
ob  enem.  Na  Štajerskem  je  zapustil  trajne  sledove  svojega  umnega 
gospodarstva.  Ustanovil  je  mesto  Bruck  ob  Muri,  napravi  natančno, 
računsko  knjigo  o  deželnih  dohodkih  in  strogo  krotil  iropaželjne 
grabežljive  viteze. 

Za  Otakarja  je  bila  štajerska  dežela  le  nova  postojanka  za  daljno 
prodiranje  proti  jugu.  Njegov  načrt  je  bil:  združiti  vse  vzhodne 
alpske   pokrajine   s   češkimi    deželami   in   iz    te    velike, 
skupine    ustanoviti    neodvisno    velevlast.     Zato   je    obrnil 
sedaj  svojo  pozornost  na  sosednjo  Koroško  in  Kranjsko. 

Omenil  sem  že,  da  je  takrat  gospodoval  v  teh  deželah  vojvoda 
Ulrik,  zadnji  potomec  španhajmskega  rodu.  Bližnjih  sorodnikov  ni 
imel  razun  brata  Filipa,  ki  je  bil  zasedel  nadškofijsko  stolico  v  Solno- 
gradu.  Filip  sicer  še  ni  bil  prejel  mašniškega  posvečenja,  vendar  kot 
nadškof  ni  prišel  v  poštev  za  vojvodski  prestol  na  Koroškem.  Morda 
je  bilo  tudi  kako  osebno  nasprotje  med  bratoma.  Na  drugi  strani  pa 
je  vezala  Ulrika  z  Otakarjem  vez  sorodstva  in  prijateljstva.  Zato 
mu  je  v  podjebradski  pogodbi  4.  decembra  1268.  zapustil  vsa  svoja 
posestva,  vedoč,  da  bode  združitev  z  Otakarjevo  veliko  državo  njegovim 
deželam  mnogo  več  koristila,  kakor  pa,  če  ostanejo  neodvisne  pod 
slabotno,  nezanesljivo  bratovo  vlado.  Da  bi  Filipa  odškodoval,  je 
Otakar  s  svojim  velikim  vplivom  dosegel,  da  je  bil  izvoljen  za  patriarha 
akvilejskega.  Tako  je  dosegel  hkrati  veliko  cerkveno  in  svetno  do- 
stojanstvo. Že  leta  1269.  je  Ulrik  umrl;  bogata  dediščina  na  jugu  je 
bila  prosta. 

Kralj  Otakar  je  poslal  takoj  svojega  zastopnika,  brnskega  prosta 
Konrada,  da  v  njegovem  imenu  prevzame  vlado  na  Koroškem  in 
Kranjskem.  Toda  stvar  ni  šla  tako  gladko.  —  Prvi  odločni  odpor  je 
našel  češki  kralj  prav  v  naši  Kranjski.  Drugega  novembra  leta  1269. 
se  je  v  Ljubljani  v  poslopju  nemškega  viteškega  reda  zavezalo  pet 
odličnih  plemičev,  da  bodo  zvesto  služili  Filipu  in  z  vsemi  silami 
branili  njegove  pravice.  Bili  so  to:  Rudelin  s  Hrušice,  poglavar  ljub- 
ljanskega gradu,  Herman  z  Vranje  peči,  Turjačana,  Gerold  in  Oton 
in  Gerloch  Hertenberški.  Med  pričami  te  važne  listine  nahajamo  še 
brata  Dietricha,  predstojnika  nemških  vitezov,  tri  brate  istega  reda  in 
pa  Urbana  Puclja,  prvega  znanega  ljubljanskega  sodnika.  Sedaj  se 
je  tudi  Filip  domislil,  da  bi  bilo  mogoče  poleg  duhovske  časti  si 
ohraniti  tudi  svetno  gospodstvo.  Ker  je  našel  nekaj  zaslombe  v  de- 
želi, se  je  takoj  polastil  vsega  Koroškega  in  Kranjskega,  zlasti,  ker 
se  mu  je  pridružil  celo  Otakarjev  pooblaščenec,  prost  Konrad.  Pri- 
dobil si  je  tudi  mogočnega  zaščitnika  svojih  pravic,  ogrskega  kralja 
Štefana  V.  —  Vendar  Otakarjeva  stvar  nikakor  ni  bila  izgubljena. 
Izdatno  so  ga  podpirali  škofje,  najbogatejši  in  najvplivnejši  posestniki 
v  deželi  in  tudi  med  plemstvom  je  imel  mnogo  pristašev.  To  se  je 
pokazalo  takoj  prihodnje  leto,  ko  je  prišel  kralj  v  svoje  južne  dežele. 
da  jih  vzame  v  posest. 

Ukrotil  je  najprej  Filipovega  zaveznika,  ogrskega  kralja  Štefana, 
potem  pa  se  je  meseca  novembra  1.  1270.  s  svojo  vojsko  pomikal 
proti  jugu.  Zasedel^  je  Slovenji  Gradec,  ki  je  bil  takrat  v  posesti 
akvilejske  cerkve.  Že  tu  nahajamo  v  njegovem  spremstvu  najzna- 
menitejše viteze  iz  Štajerske  in  Kranjske.  V  njihovem  spremstvu  je 
prodiral  skozi  Savinjsko  dolino  na  Kranjsko.  Tu  je  najpreje  obiskal 
mogočni  stiski  samostan,  katerega  je  vzel  v  svoje  varstvo,  potem  pa 
je  šel  proti  Ljubljani,  ki  je  bila  v  oblasti  Filipovih  privržencev. 
Ulrik  Lihtenštanjski,  ki  ga  je  bil  Otakar  imenoval  za  maršala,  je  bil 
med  tem  s  sprednjo  stražo  že  dospel  pred  mestno  ozidje  in  preskrbel 
potrebna  živila  za  vojsko.  Ko  je  prišel  tudi  glavni  oddelek  vojske,  je 
kralj  dal  vojakom  najprej  dva  dni  za  oddih.  Tretji  dan  zgodaj  v  jutro 
pa  je  ukazal  napad  na  mesto,  katero  je  zavzel  v  prvem  naskoku. 
Tudi  posadka  na  gradu,  ki  ni  imela  niti  dovolj  streliva  niti  živeža, 
se  mu  je  radovoljno  vdala.  Otakar  ji  je  podaril  življenje  in  dovolil, 
da  je  smela  prosto  oditi,  ko  je  odložila  orožje.  Še  nekaterih  drugih 
gradov  se  je  Otakar  polastil,  med  njimi  Kamnika  in  Kostanjevice, 
potem  je  izročil  upravo  novemu  deželnemu  poglavarju  Ulriku  Habs- 
paškemu,  imenoval  za  deželnega  pisarja  loškega  župnika  Henrika  in 
jo  udaril  preko  Gorenjske  čez  Trbiž  na  Koroško.  Tu  ni  našel  nikakega 
odpora.  Brez  boja  so  se  mu  vdali  Filipovi  privrženci.  Skoraj  gotovo 
je  bil  Otakar  tedaj  tudi  na  vojvodskem  prestolu  pri  Gospej  Sveti  po 
staroslovenskem  običaju  kot  koroški  vojvoda  umeščen. 

Iz  Koroške  jo  je  krenil  Otakar  preko  alpskega  pogorja  na  Šta- 
jersko in  se  hotel  od  tam  podati  čez  Semmering  v  Avstrijo.  Tu  ga 
zadene  kakor  strela  iz  neba  vest,  da  Madjari  onstran  Semmeringa  nanj 
preže,  da  bi  ga  zavratno  napadli  in  ujeli.  Bila  je  zima,  in  debel  sneg 
je  pokrival   gore.    Toda  razjarjeni  Otakar  se  ni  ustrašil  vremenskih 

nezgod,  temveč  jo  udaril  po  drugem  potu  čez  planine  na  avstrijska 
tla  in  srečno  ušel  madjarski  zasedi.  Nato  je  pričel  vojsko  s  svojimi 
zahrbtnimi  sovražniki  in  jih  hitro  ukrotil.  Ogrski  kralj  Štefan  se  je 
moral  slovesno  odpovedati  vsem  pravicam,  ki  bi  si  jih  prilaščevali 
on  sam  ali  njegovi  nasledniki  do  Štajerske,  Koroške,  Kranjske  in 
Slovenske  krajine. 

Kralj  Otakar  je  bil  sedaj  na  višku  moči  in  slave.  Vladal  je 
državo,  ki  se  je  raztezala  od  Krkonošev  do  Jadranskega  morja.  Kakor 
nekdaj  kraljestvo  Samovo,  so  tudi  meje  Otakarjeve  oklepale  vse  Čehe 
in  pa  večji  del  slovenskega  naroda.  Z  gotovostjo  je  bilo  pričakovati, 
da  se  podjetni  in  neumorno  delavni  kralj  ne  bode  zadovoljil  s  tem 
posestvom,  temveč  da  bode  razširil  svojo  oblast  proti  jugozapadu  ob 
jadranski  obali,  tembolj  ker  je  že  stara  Karantanija  nekdaj  obsegala 
tiste  pokrajine  in  ker  je  tudi  Otakarjev  vpliv  na  akvilejsko  patriarhijo 
vedno  bolj  rasel. 

Otakarjeve  osebne  vrline  in  njegovo  vlado  hvalijo  vsi  zgodo- 
pisci  tedanje  dobe.  Mnogo  vedo  pripovedati  o  njegovi  milosrčnosti, 
njegovem  usmiljenju  nasproti  revežem,  vdovam  in  sirotam.  Posebno 
pa  se  poudarja  pobožnost  češkega  kralja  in  njegova  vdanost  do  svete 
cerkve.  V  veliki  njegovi  državi  ni  bilo  samostana  ali  cerkve,  katere 
ne  bi  bil  bogato  obdaroval.  Ogromno  število  listin  iz  njegovega  časa 
dokazuje,  kako  visoko  je  cenil  veliko  važnost  cerkvenih  zavodov 
za  omiko  svojih  narodov  in  kako  izdatno  je  podpiral  vse  koristne 
cerkvene  naprave. 

Z  železno  pestjo  je  krotil  češki  kralj  grabežljive  in  uporne  ple- 
miče. Ljudstvo  mu  je  bilo  zato  hvaležno.  Toda  mnogi  zgodopisci  ga 
vsled  te  stroge  odločnosti  imenujejo  samosilnika  in  krvoločneža.  Zlasti 
se  sklicujejo  na  dogodek  s  štajerskim  plemičem  Seifridom  Maren- 
berškim.     Kaj  se  je  zgodilo? 

Ko  se  je  Otakar  nekoč  vračal  iz  Koroške  skozi  Dravsko  dolino 
na  Štajersko,  so  ga  veselo  pozdravljali  kmetje  in  meščani.  Tudi  bližnji 
plemiči  so  se  mu  prišli  poklanjat,  le  Marenberžana  ni  bilo  blizu,  ker 
je  bil  bolan.  Zlobni  obrekovalci  ga  začrnijo  pri  Otakarju,  češ,  da  ga 
Marenberžan  noče  priznati  za  svojega  gospoda.  Zato  ukaže  kralj  svo- 
jemu glavarju,  brž  ko  se  vrne  v  Prago,  naj  ujame  zanikrnega  ple- 
menitaša  in  mu  ga  pošlje  na  Češko.  Njegov  ukaz  se  je  izvršil.  Ortolf 
Slovenjegraški  je  povabil  Marenberžana  na  obed.  Pri  tej  priliki 
ga  primejo  in  pošljejo  v  Prago.  Tam  ga  mučijo  na  razne  načine, 
dokler  mu  neki  češki  župan  z  betom  glave  ne  razdrobi  in  ga  tako 
reši  bolečin. 

Ta  žalostna  zgodba  se  ne  nahaja  le  v  mnogih  zapiskih  in  leto- 
pisih, temveč  je  zašla  celo  med  ljudstvo,  ki  je  Seifrida  kot  ustanov- 
nika  nunskega  samostana  v  Marenbergu  zelo  častilo  in  rado  romalo 
k  njegovemu  grobu.  Vendar  je  zelo  neverjetna,  ker  se  ne  strinja  niti 
s  krajem  niti  s  časom.  Skoraj  gotovo  je  umrl  Seifrid  Marenberški  na 
poti  v  Prago  ali  v  Pragi  sami.  O  načinu  njegove  smrti  pa  ne  vemo 
nič  zanesljivega.  Pripovedka  o  velikih  mukah  pa  naj  bi  menda  le 
predstavljala,  kako  strogo  je  postopal  kralj  z  upornimi  plemiči. 

Otakar  je  razdelil  svoje  alpske  dežele  v  dve  upravni  okrožji  in 
vsaki  postavil  na  čelo  posebnega  deželnega  glavarja.  Štajersko  je 
upravljal  najpreje  škof  Bruno  iz  Olomuca,  za  njim  Milota  z  Dedič  in 
pa  Burkard  s  Klingenberga.  —  Koroško,  Kranjsko  in  Slovensko  krajino 
je  poveril  Ulriku  Drnholckemu  iz  rodu  čeških  Kavnicev.  Ta  mož 
je  bil  pogumen  vojak  in  odličen  državnik.  Z  vso  odločnostjo  je  za- 
stopal koristi  svojega  kralja  v  novopridobljenih  deželah.  Vzdrževal 
je  varnost  in  red  v  svojem  okrožju  in  si  tudi  na  zunaj  znal  pridobiti 
ugled  in  vpliv.  Napravil  je  mir  v  Furlaniji,  kjer  so  se  mali  vlastelini 
in  plemiči  vedno  vojskovali  med  seboj  in  povzročil,  da  je  bil  kralj 
Otakar  imenovan  za  generalnega  kapitana,  to  je  vrhovnega  vojnega 
poveljnika  akvilejske  cerkve.  Žal,  da  je  hrabri  mož  padel  že  1.  1273. 
v  boju  proti  Madjarom. 

Ni  bilo  prisojeno  češkemu  kralju,  dolgo  se  veseliti  svoje  vla- 
darske slave  in  moči.  Prav  takrat,  ko  je  bil  iznova  ponižal  Madjare, 
in  si  utrdil  svojo  oblast,  se  je  zvršil  na  Nemškem  važen  dogodek, 
ki  je  imel  naenkrat  zasukati  kolo  sreče  navzdol.  Rudolf,  grof 
habsburški,  je  bil  29.septembra  leta  1273.  izvoljen  za 
nemškega   cesarja. 


Pečat  Pfemisla  Otakarja  II. 

7.  Pričetek  habsburške  oblasti. 

Nemško  cesarstvo  od  leta  1254,  ni  imelo  pravega  vladarja. 
Volilni  knezi  so  tisto  leto  sicer  kar  dva  tekmeca  posadili  na  cesarski 
prestol,  toda  bila  sta  tujca,  ki  sta  lovila  le  prazno  senco  cesarske 
časti,  pa  se  nista  zmenila  za  vladne  posle.  Prvi,  Rihard  Kornwaleski, 
je  bil  brat  angleškega  kralja  in  si  je  z  visokimi  svotami  kupil  cesarski 
naslov,  a  bil  je  v  državi  brez  vpliva  in  ugleda.  Drugi,  kralj  Alfonz 
iz  Kastilije  na  Španskem,  je  bil  preveč  oddaljen,  da  bi  bil  mogel  kot 
vladar  priti  v  poštev.  Ne  enkrat  ga  ni  bilo  na  Nemško.  Ni  čuda,  če  je 
ob  takih  razmerah  v  mogočni  nemški  državi  bilo  vse  v  neredu,  če 
se  je  razpasla  ropaželjnost  in  nasilstvo  viteštva,  če  ni  bilo  nikjer  več 
najti  pravice,  temveč  je  le  močna  pest  odločevala.  Vsi  tedanji  zgodo- 
pisci  živo  popisujejo  zmedo  in  revščino,  ki  je  nastala  po  vseh  po- 
krajinah nemškega  cesarstva,  ker  je  manjkalo  varuha  pravice,  zaščit- 
nika postav. 

Dokler  sta  živela  cesarja  po  imenu,  je  bilo  težko  izpremeniti  te 
razmere.  Ko  je  pa  leta  1272.  Rihard  umrl  za  mrtvoudom,  so  se  vendar 
vzbudili  nemški  knezi.  Sešli  so  se  v  Frankfurtu  k  volitvi  in  soglasno 
izvolili  grofa  Rudolfa  Habsburškega. 

Povsod  je  vest,  da  je  država  po  dolgem  tužnem  času  zopet  do- 
bila vladarja,  vzbudila  veliko  veselja.  Neki  letopis  pravi:  „Zaupljivo 
je  zopet  kmet  prijel  za  oralo,  trgovec  je  s  svojim  blagom  varno 
potoval  skozi  dežele,  roparji  in  zločinci  pa  so  se  prestrašeni  poskrili 
po  svojih  brlogih". 

Častita  oseba  pradeda  naše  cesarske  hiše  je  važna  dovolj,  da  si 
jo  nekoliko  natančneje  ogledamo. 

V  Švici,  ob  divji  reki  Ari,  je  stal  na  strmen  hribu  rodni  grad 
Habsburžanov.  Sezidal  ga  je  leta  1028.  grof  Radbot.  Grad  je  dobil  ime 
po  drznem  jastrebu,  ki  je  tamkaj  gnjezdil  in  pogosto  obletaval  njegovo 
zidovje  (Habsburg  =  Habichtsburg=Jastrebski  grad).  Po  gradu  pa  se 
je  nazivala  tudi  plemiška  rodbina,  ki  je  tamkaj  imela  svoj  dom. 
Habsburški  grofi  se  niso  prištevali  med  najimenitnejše  nemške  mo- 
gotce. Živeli  so  skromno,  tiho  življenje.  Skrbeli  so  za  svojo  rodbino 
in  posest  in  se  redkokdaj  vmešavali  v  velike  politične  borbe.  Le  tu 
in  tam  srečujemo  njihova  imena  med  križarji,  ki  so  se  šli  bojevat 
za  Sveto  deželo  ali  v  velikih  bojih  med  papeži  in  cesarji. 

Tudi  grof  Rudolf  je  bil  pravi  zgled  preprostosti  in  skromnosti. 
Sovražil  je  blesk  in  sijaj  in  navadno  hodil  v  obnošeni  obleki.  Vendar 
je  bil  tudi  po  svoji  vnanjosti  izredna  prikazen.  Bil  je  mož  velike, 
vitke  postave,  bledega  obličja  in  dolgega  nosu.  Pri  vrstnikih  je  veljal 
za  pogumnega  in  bojevitega.  V  svojih  načrtih  je  bil  moder  in  previden, 
v  vedenju  prijazen,  šaljiv  in  dovtipen.  Zato  se  je  posebno  prikupil 
kmetom,  meščanom  in  tudi  svojim  vojakom.  Razun  Friderika  I.  ni 
bilo  nemškega  cesarja,  o  katerem  bi  si  pripovedovalo  ljudstvo  toliko 
pripovedk  in  pravljic,  kakor  o  Rudolfu. 

Znana  je  zgodba  o  lovcu  Rudolfu  in  duhovniku,  ki  je  šel  s  sveto 
popotnico  k  bolniku.    Radovoljno  mu  je  dal  svojega  konja,  da  je  na 

njem  prebredel  vodo  in  iz  spoštovanja  do  Izveličarja  se  je  branil  žival 
še  dalje  obdržati  za  svojo  rabo.  Podaril  jo  je  duhovniku,  da  mu  služi 
v   njegovem   težavnem   poklicu.     Ta 
zgodba   prav    lepo   izpričuje  njegovo     " 
pobožnost. 

Izvolitev  Rudolfa  za  nemškega 
cesarja  je  bila  zlasti  usodna  kralju 
Otakarju  in  njegovi  oblasti  v  alpskih 
pokrajinah. 

Hudo  nasprotje  je  nastalo  med 
obema  vladarjema  že  vsled  tega,  ker 
nemški  knezi  niso  povabili  češkega 
kralja  k  volitvi,  čeprav  je  imel  to  pra- 
vico vsled  starodavne  navade.  Ota- 
kar  je  zaradi  tega  vedno  tajil  veljav- 
nost Rudolf  o  ve  izvolitve,  čeprav  jo  je 
bil  papež  priznal  in  potrdil.  Se  bolj 
pa  je  postala  preporna  pravica  češ- 
kega kralja  do  alpskih  dežel.  Slišali 
smo,  da  je  Otakar  pridobil  Avstrijo 
in  Štajersko  kot  dediščino  po  Baben- 
beržanih,  Koroško  s  Kranjsko  in  Slo- 
vensko marko  pa  vsled  dedinske  po- 
godbe z  vojvodom  Ulrikom.  Toda  vse 
te  Vojvodine  so  bile  državne  dežele. 
Vojvodstva  oddajati  in  vojvode  po- 
stavljati ali  potrjevati  pa  je  bila 
izključno    pravica  nemškega   cesarja. 

Otakar  se  ni  mogel  sklicevati  na 
tako  potrditev.  Imel  je  sicer  alpske 
pokrajine  že  nekaj  desetletij  v  svoji 
oblasti.  Njegova  zasluga  je  bila,  da 
jih  je  pomiril  in  zmagovito  branil 
zoper  sovražne  sosede.  Toda  dobil 
jih  je  v  oblast  ob  času,  ko  na  Nem- 
škem ni  bilo  pravega  cesarja.  Manj- 
kalo mu  je  pravne  podelitve.  Od 
cesarja  Rudolfa  pa  je  ni  hotel  iz- 
prositi. Zato  je  prišlo  kmalu  do  hu- 
dega spopada. 

Na  državnem  zboru  v  Niirnbergu 
11.  novembra  leta  1274.  je  vprašal 
Rudolf  zbrane  kneze,  kaj  je  storiti 
glede  na  tista  državna  posestva, 
ki  so  bila  po  izobčenju  cesarja  Fri- 
derika (leta  1245.)  državi  ugrab- 
ljena? Knezi  so  odgovorili,  da  jih  je  treba  nazaj  dobiti,  čeprav  s  silo. 
Česar  je  dalje  vprašal,  kaj  je  storiti  s  češkim  kraljem,  ki  tekom  enega 


Rudolf  Habsburški. 

Nagrobna  plošča  v  kripti  stolnice  v  Speyerju. 

leta  ni  prosil,  naj  se  mu  potrdi  dedna  oblast  na  Češkem  in  Morav- 
skem.  Knezi  so  odgovorili:  Kdor  brez  pravega  vzroka  tekom  enega 
leta  opusti  prositi  za  potrditev,  izgubi  svoje  dežele.  S  tem  je  bila  nad 
Otakarjem  že  izrečena  obsodba.  Pozvali  so  ga  najpreje  na  državni 
zbor  v  Vircburg,  pozneje  v  Avgsburg  (leta  1275.)  na  zagovor.  Otakar 
ni  prišel.  Poslal  je  tja  svojega  poslanca,  sekovskega  škofa  Bernarda, 
ki  svojega  gospoda  ni  nič  zagovarjal,  temveč  le  ugovarjal  veljavnosti 
Rudolfove  izvolitve.  To  je  navzoče  kneze  ^še  bolj  razkačilo  in  sklenili 
so,  da  je  treba  državne  fevde  Avstrijo,  Štajersko,  Koroško,  pa  tudi 
dedne  dežele  Češko  in  Moravsko  Otakarju  vzeti.  Ker  se  ta  razsodbi 
ni  hotel  ukloniti,  so  ga  obsodili  v  pregnanstvo.  Vojska  je  bila  tako 
neizogibna. 

Še  predno  je  prišlo  do  odločilnega  boja  med  obema  vladarjema, 
se  je  Otakarjeva  vlada  v  slovenskih  pokrajinah  začela  rušiti. 

Omenili  smo,  da  se  je  meščanom  in  kmetom  pod  njegovo  vlado 
dobro  godilo  in  da  je  tudi  cerkve  obsipal  z  dobrotami.  Vladal  je 
krepko  in  pravično  in  se  povsod  skazoval  veledušnega  dobrotnika. 
Toda  v  javnem  življenju  takrat  nista  odločevala  meščan  in  kmet, 
temveč  nemirno  bojevito  plemstvo.  Ropaželjni  vitezi  in  druga  plemiška 
gospoda  pa  ni  marala  za  strogo  vlado,  ki  jim  je  branila,  zidati  roparska 
gnezda  na  strmih  skalah,  napadati  popotnike,  pustošiti  cerkve  in  vasi. 
Zato  je  nemško  plemstvo  naših  dežel  komaj  čakalo  trenotka,  da 
otrese  neznosni  jarem  in  si  dobi  drugega  gospodarja,  ki  bi  mu  pustil 
več  svobode. 

Najmanj  trdna  je  bila  Otakarjeva  vlada  na  Koroškem,  kjer  je 
zadnji  čas  Henrik  Pfanberški  vladal  kot  deželni  glavar.  V  tem  možu 
se  je  Otakar  zelo  zmotil.  Pripadal  je  tistemu  štajersko-koroškemu 
plemstvu,  ki  o  češki  vladi  ni  hotelo  nič  slišati  in  je  pripravljalo  očiten 
upor.  Henrik  Pfanberški  je  bil  prvi,  ki  je  z^  njimi  potegnil.  Le  s  silo 
se  je  vzdrževala  Otakarjeva  vlada  tudi  na  Štajerskem.  Dokler  je  de- 
želni glavar,  Čeh  Milota  z  Dedič,  se  opiral  na  češke  posadke  po  mestih 
in  gradovih,  ni  prišlo  nikjer  do  uspešnega  upora.  Vendar  je  moral 
Otakar  od  plemenitih  rodbin  zahtevati  talnike,  da  ne  bodo  motile 
javnega  miru.  Prepovedal  je  tudi  pod  smrtno  kaznijo  prekoračiti 
deželno  mejo,  prinašati  pisma  Rudolfu  ali  od  njega.  Nekaterim  ple- 
menitašem  se  je  vendar  posrečilo  priti  na  Rudolfov  dvor,  kjer  so 
poživljali  nemškega  cesarja,  naj  kmalu  prične  vojsko  zoper  svojega 
nasprotnika,  češ,  da  se  bode  dežela  postavila  na  njegovo  stran. 

Leta  1276.  je  bilo  vse  toliko  pripravljeno,  da  je  Rudolf  mogel 
pričeti  odločilni  boj.  Dne  24.  junija  je  še  v  imenu  države  slovesno 
izobčil  Otakarja  potem  pa  se  dvignil  s  svojo  vojsko  proti  Češki. 
Vojni  načrt  je  bil  tako  zasnovan,^  da  je  imel  glavni  oddelek  vojske 
pod  cesarjem  Rudolfom  napasti  Češko,  goriška  grofa  Majnard  in 
Albrecht  naj  bi  z  juga  zasedla  Otakaijeve  slovenske  dežele,  cesarjev 
prvorojeni  sin  Albrecht  pa  naj  bi  skozi  Solnograd  prodiral  proti 
Avstriji.  Na  jugu  se  je  ta  načrt  kmalu  izvršil.  Na  Koroškem  ni  našel 
grof  Majnard  skoraj  nobenega  odpora.  Ko  so  češke  posadke  zvedele, 
da  se  bliža  goriški  grof  in  da  jim  preti  vstaja  v  deželi,  so  se  umak- 
nile na  Štajersko.  Prav  tako  je  Majnardov  brat  Albreht  hitro  zasedel 

Kranjsko  in  Slovensko  marko.  Tu  se  mu  je  sicer  ustavljal  deželni 
glavar  Ulrik  Habspaški,  ki  je  celo  padel  v  možatem  boju  za  pravice 
svojega  gospoda,  vendar  to  ni  moglo  rešiti  Otakarjeve  vlade.  Sedaj 
vzplamti  vstaja   tudi   na  Štajerskem.     Najodličnejši  plemiči  štajerski, 

koroški  in  kranjski  se  zberejo  dne  19.  septembra  1276.  v  samostanu 
Rain  pri  Gradcu  in  se  slovesno  zavežejo,  z  vsemi  silami  podpirati 
kralja  Rudolfa.  Zaman  se  je  upiral  Milota  s  češkimi  posadkami  rasto- 
čemu uporu.    Nasprotniki  se  polaste  z  naskokom  mesta  Judenburga, 


Zgodovina  slov.  naroJa 

kmalu  na  to  se  jim  mora  vdati  tudi  Gradec  in  konec  je  bilo  Otakar- 
jeve  vlade. 

Na  severu  ni  šlo  mnogo  boljše.  Rudolf  si  sicer  ni  upal  s 
svojo  maloštevilno  vojsko  napasti  češke  dežele,  toda  zvezal  se  je  z 
bavarskim  vojvodom  in  jo  udaril  ob  Donavi  v  Avstrijo.  Ko  je  Otakar 
zvedel  o  tej  izpremembi,  je  hitro  marširal  skozi  gozdnate  in  malo 
obljudene  pokrajine  jugovzhodne  Češke  in  ko  je  izgubil  vsled  lakote 
in  bolezni  mnogo  vojakov,  pride  slednjič  na  Avstrijsko,  da  brani 
zadnje  ostanke  svoje  oblasti.  Med  tem  je  Rudolf  že  stal  pred  Du- 
najem, kjer  je  bila  Otakarjeva  stranka  še  precej  močna.  Ponosni 
češki  kralj  je  sicer  bridko  občutil,  kako  se  podira  sijajna  zgradba 
njegove  oblasti,  toda  nikakor  še  ni  bil  voljan  se  ukloniti  svojemu 
nasprotniku.  Tu  pa  mu  vstane  za  hrbtom  v  lastni  deželi  nov  sovražnik: 
upro  se  mu  namreč  češki  plemenitaši.  Tudi  njim  je  presedala  krepka 
vlada  Otakarjeva,  ki  je  branila  kmeta  in  meščana  in  krotila  pohlep 
grabežljivega  plemstva.  Na  čelu  upornikov  sta  bila  dva  odlična  ple- 
menitaša  Boreš  Riesenburški  in  Zaviš  Falkenštanjski,  ki  je  bil  že  dalj 
časa  v  tajni  zvezi  z  Rudolfom.  Zavratni  napad  lastnih  podložnikov  v 
usodnem  trenutku,  ko  je  bilo  treba  varovati  pravice  in  ugled  češke 
krone,  je  bil  za  Otakarja  najhujši  udarec.  V  tem  položaju  ni  mogel 
storiti  drugega,  kakor  se  vdati  in  prositi  miru.  Prišlo  je  do  pogajanj 
na  nekem  donavskem  otoku  (Camberg?)  in  slednjič  do  mirovne  po- 
godbe 21.  novembra  1276. 

Otakar  se  je  v  tej  pogodbi  odpovedal  vsem  pravicam  do  Avstrije, 
Štajerske,  Koroške,  in  Kranjske  in  je  moral  svoje  dedne  dežele  Češko 
in  Moravsko  od  Rudolfa  prejeti  v  fevd.  Zato  pa  je  bil  oproščen 
držav^nega  in  cerkvenega  izobčenja.  Mir  se  je  imel  raztegniti  na  vse 
podložnike  obeh  kraljev,  katerim  se  imajo  vrniti  odvzeti  gradovi  in 
posestva.  V  potrditev  te  mirovne  pogodbe  je  imel  Rudolf  zaročiti 
češkemu  prestolonasledniku  svojo  hčer  in  ji  za  d6to  zastaviti  severni 
del  Nižje  Avstrije  do  Donave  za  40.000  mark,  Otakar  pa  naj  bi  enako 
zaročil  svojo  hčerko  Rudolfovemu  sinu  in  ji  dal  za  doto  posestev  v 
vrednosti  40.000  mark. 

Nasprotnik  je  bil  premagan,  brez  krvave  bitke.  Otakar  je  moral 
priznati  Rudolfa  za  cesarja,  se  mu  pokloniti  in  se  odreči  novopridob- 
Ijenim  deželam.  Njegova  čast  je  bila  ponižana,  njegova  oblast  strta. 
Ni  čuda,  če  je  težko  prebolel  ta  udarec  in  je  le  čakal  ugodne  prilike, 
da  se  maščuje  nad  svojim  nasprotnikom. 

Za  Rudolfa  je  bila  zmaga  primeroma  lahka.  Brez  velikih  žrtev 
je  dobil  v  oblast  lepe  alpske  dežele  od  Donave  tje  do  Krasa.  Skromni 
švicarski  grof,  kije  bil  doslej  brez  večjih  lastnih  posestev  in  se  nikakor 
ni  mogel  meriti  z  drugimi  nemškimi  knezi  in  vojvodi,  čeprav  je  nosil 
cesarski  naslov,  je  sedaj  porabil  ugodno  priliko,  da  svoji  rodbini 
pridobi  primerne  dežele,  z  njimi  ugled  in  veljavo  v  nemški  državi. 
Ta  načrt:  osnovati  v  alpskih  pokrajinah  dedno  habsburško  oblast,  je 
zasledoval  Rudolf  gotovo  že  izza  svoje  izvolitve  za  nemškega  cesarja. 
Začasno  se  je  zadovoljil  s  tem,  da  je  proglasil  deželni  mir  za  Avstrijo, 
Štajersko,  Koroško  in  Kranjsko  in  upravo  koroške  vojvodine  izročil 
svojemu  zavezniku  Majnardu.  Med  tem  pa  so  postale  razmere  s  češkim 

kraljem  zopet  napete.  Vsi  istodobni  pisatelji  pripisujejo  krivdo  Otakarju 
in  dolže  zlasti  njegovo  ošabno  soprogo,  ogrsko  kraljičino  Kungoto, 
da  ni  mogla  pozabiti  izgube  lepih  dežel  in  ga  je  vedno  hujskala  na  boj. 

Rudolf  si  je  sedaj  poiskal  mogočno  zaslombo  pri  svojem  madjar- 
skem  sosedu,  ki  je  bil  že  od  nekdaj  zagrizen  sovražnik  češkega  kralja. 
Zahteval  je  pomoči  od  sorodnih  knezov,  od  solnograškega  nadškofa, 
od  Majnarda  Goriškega  in  računal  tudi  na  izdatno  pomoč  iz  avstrijskih 
pokrajin.    Skrbno  pripravljen  je  mirno  čakal,  kaj  ima  priti. 

Tudi  Otakar  se  je  dobro  pripravljal,  pridobil  je  za  zaveznike 
nekaj  severnonemških  knezov,  vojvoda  bavarskega  in  Poljake.  Celo 
na  Dunaju  je  užival  še  mnogo  udanosti.  Skovala  se  je  neka  tajna 
zarota  proti  Rudolfu,  kateri  je  bil  vplivni  meščan  Riidiger  Paltram  na 
čelu.  Toda  bila  je  zatrta,  preden  je  mogla  kaj  škoditi  habsburški  vladi. 

Prav  ta  zarota  je  sprožila  vojsko.  Češki  kralj  takoj  zgrabi  za 
orožje  in  se  dvigne  na  boj.  Meseca  junija  zapusti  Prago  in  hiti  na 
Moravsko,  kjer  so  se  zbirale  njegove  pomožne  čete.  Potem  pa  je  brez 
potrebe  tratil  čas  in  sile  z  obleganjem  raznih  gradov  in  mestec, 
ne  da  bi  jo  udaril  proti  Dunaju  in  se  vsaj  polastil  severnega  obrežja 
Donave. 

Rudolf  je  med  tem  združil  svojo  vojsko  z  Madjari  pri  Hain- 
burgu,  prekoračil  Donavo  in  se  utaboril  pri  Marcheku,  kamor  so 
došle  tudi  avstrijske  in  nemške  čete. 

Iz  Nemčije  je  dobil  Rudolf  le  malo  pomoči,  tem  več  pa  iz  alpskih 
pokrajin.  Tu  so  bili  iz  Štajerske:  Oton  Lichtenštanjski,  Kolo  iz 
Vuzenice  in  Friderik  Ptujski,  ki  so  mu  pripeljali  tisoč  mož;  iz 
Koroške:  Henrik  Pfanberški,  Ulrik  Vovbrski,  Friderik  Ortenburški. 
Kranjsko  viteštvo  se  je  pridružilo  grofu  Majnardu  Goriškemu,  deloma 
pa  se  vojskovalo  pod  koroško  zastavo. 

Ko  se  je  Rudolf  združil  z  Madjari,  krene  od  Marchecka  proti 
severu  na  kamenito  polje,  ki  se  je  razprostiralo  okoli  sela  Diimkrut 
(Suhi  kruti)  med  reko  Moravo  in  Donavo.  Tu  je  prišlo  26.  avgusta 
1278.  do  znamenite  bitke,  ki  se  navadno  imenuje  bitka  na  „Morav- 
skem  polju". 

Boj  se  je  pričel  okoli  devete  ure  zjutraj.  Rudolf  je  razdelil  svojo 
vojsko  v  štiri  oddelke,  dva  sta  bila  madjarska,  tretji  avstrijski, 
četrti  pa  je  bil  sestavljen  iz  nemških,  goriških,  kranjskih,  koroških, 
štajerskih  pomožnih  čet.  Poslednjemu  oddelku  je  sam  povelj  al.  Boj 
so  pričeli  ogrski  Kumani  s  puščicami  in  so  kmalu  potisnili  češke 
čete  nazaj.  Na  desnem  krilu  pa  so  se  češki  konjiki  pod  Otakarjevim 
osebnim  vodstvom  vztrajno  upirali  Rudolfu.  Krepko  so  pritiskali  na  nje 
Kranjci  pod  zastavo  Majnardovo.  Končno  pa  se  vendar  posreči  Čehom, 
da  vržejo  Rudolfa  nazaj  in  skoro  predero  njegove  vrste.  Cesar  je 
bil  sam  v  smrtni  nevarnosti,  ker  so  mu  prebodli  konja  in  njega 
samega  strmoglavili  v  strugo  plitvega  potoka.  Le  še  en  trenotek  in 
po  njem  bi  bilo.  Tu  mu  priskoči  na  pomoč  neki  vitez,  ga  izvleče  iz- 
pod mrtvega  konja  in  posadi  na  drugega.  Med  tem  se  je  bila  tudi  že 
bojna  sreča  obrnila.  Nove  čete  Rudolfove,  ki  so  bile  doslej  v  re- 
zervi, posežejo  v  boj.  To  ohrabri  utrujene  vojake,  ki  planejo  z  novo 
srditostjo  na  svoje  nasprotnike.    Že  se  umika  levo  češko  krilo.    V 

tem  usodnem  trenotku  ukaže  češki  kralj  poveljniku  rezerve,  Miloti, 
naj  pribiti  na  pomoč  s  svojimi  čilimi  četami.  Toda  izdajalski  Milota, 
ki  je  bil  že  preje  v  zaroti  zoper  Otakarja,  je  bil  s  svojimi  krdeli 
zapustil  bojišče,  ne  da  bi  se  bil  lotil  boja.  Sedaj  je  bil  izid  bitke  odločen. 

Strah  in  groza  prešine  hrabre  češke  čete.  V  divjem  begu  se 
spuste  proti  Moravi.  Le  Otakar  ni  hotel  bežati.  Z  malim  spremstvom 
se  zakadi  v  najgostejšo  sovražno  trumo  in  se  tako  hrabro  bojuje,  da 
se  nihče  ne  upa  v  njegovo  bližino.  Slednjič  se  konj  zgrudi  pod  njim 
in  skoraj  brez  zavesti  se  mora  vdati  svojim  sovražnikom.  Toda  ti 
ga  niso  pustili  pri  življenju.  Vzamejo  mu  orožje,  razbijejo  čelado  na 
glavi  potem  pa  s  sulicami  in  meči  prebodejo  njegovo  truplo.  Kralj 
je  padel  v  roke  neusmiljenih  morilcev.  Pravijo,  da  je  bil  eden  mo- 
rilcev neki  točaj,  drugi  pa  sorodnik  nesrečnega  Seifrida  Marenber- 
škega,  čegar  smrt  je  hotel  maščevati  nad  kraljem.  Ko  je  Rudolf 
zvedel  o  nesrečni  smrti  svojega  nasprotnika,  je  hitel  k  njemu  in  ga 
našel  ubitega  in  oropanega.  Ginjen  je  gledal  njegovo  truplo,  ki  je  v 
svoji  otrpnelosti  in  nagoti  tako  živo  pričalo,  kako  minljiva  je  zemeljska 
slava  in  človeški  sijaj.  Mrliča  je  ukazal  oprati  in  odpeljati  na  Dunaj, 
kjer  so  ga  mazilili  in  postavili  na  ogled.  —  Ni  treba  še  posebej 
omenjati,  da  je  bila  češka  vojska  popolnoma  pobita  in  razkropljena. 
Čez  12.000  vojakov  je  obležalo  na  bojnem  polju, 

Otakarjeva  žalostna  usoda  je  globoko  pretresla  vso  tedajno 
Evropo.  Lahko  si  mislimo,  kako  je  češki  narod  jokal  za  svojim  kra- 
ljem. Po  stoterih  cerkvah  so  zvonili  zvonovi  in  ljudstvo  je  molilo  in 
prosilo  za  pokoj  njegove  duše.  Pa  niso  žalovali  po  njem  le  Čehi, 
tudi  nemški  naseljenci  na  zapadnem  Češkem,  katerim  je  bil  tamkaj 
nakazal  selišča  in  jih  podpiral,  so  z  njim  izgubili  svojega  najboljšega 
dobrotnika.  Celo  v  nemških  letopisih  nahajamo  ginljive  žalostinke  in 
izraze  polnega  sočutja  nad  njegovo  nesrečno  smrtjo.  Tako  čitamo  o 
njem  v  kolmarski  kroniki:  „Bil  je  v  svojih  dneh  močen  ščit  za  vse 
kristjane  ...  Bil  je  srčen  kakor  lev,  plemenit  kakor  orel.  In  ta  kralj 
je  sedaj  mrtev.  Vse  oči  naj  prelivajo  solze.  Kdo  bode  sedaj  skrbel 
za  vdove  in  sirote?  Umrl  je  kot  junak,  ki  se  častno  bojuje".  Tudi 
Rudolf  je  v  svojem  poročilu  na  papeža  proslavljal  Otakarjev  spomin 
rekoč:  da  ni  uničila  njegove  sile  hrabrost,  temveč  desnica  Boga 
v  višavi,  ki  milo  sodi  pravdo. 

Tedanji  vrstniki  so  prav  znali  ceniti  zgodovinski  pomen  zna- 
menite bitke  „na  Moravskem  polju".  Vedeli  so,  da  se  je  izvojeval  boj 
med  češkim  levom  in  habsburškim  orlom.  Otakarjev  vzor  je  bila 
mogočna  država,  segajoča  od  Krkonošev  do  Jadranskega  morja.  Pa 
njemu  ni  bilo  prisojeno  ustvariti  ta  vzor.  Drugi  je  stopil  na  njegovo 
mesto.  In  kar  se  ni  posrečilo  ponosnemu  pa  neprevidnemu  češkemu 
kralju,  to  je  izvršil  trezni  in  modri  Rudolf  Habsburški.  Habsburžani 
so  postali  dediči  njegovih  dežel  in  njegovih  načrtov. 

S  kraljevo  smrtjo  je  bil  tudi  odpor  Čehov  končan.  Otakarjeva 
vdova  Kungota  je  sklenila  z  Rudolfom  mir.  Varstvo  kraljevih  otrok 
in  začasna  vlada  na  Češkem  se  je  prepustila  za  dobo  petih  let  Otonu 
Braniborskemu,  Moravsko  je  dobil  za  isti  čas  kot  vojno  odškodnino 
cesar  Rudolf.  V  potrditev  miru  naj  bi  se  sklenil  zakon  med  kraljevimi 


213 


2.  s 


S  a 

o    s 

>■  -M 


o 

3 


otroci  in  sicer  naj  poroči  kraljevič  Vaclav  Rudolf  o  vo  hčer  Jitko  (Guto), 
najmlajši  Rudolfov  sin  enakega  imena  pa  Otakarjevo  hčer  Agnezo. 
Koncem   meseca  novembra  1278.  sta  se  obe  poroki  v  mestu  Iglavi  z 

vso  sijajnostjo  praznovali,  čeprav  sta  imela  Vaclav  in  Jitka  komaj 
osem  let,  Rudolf  in  Agneza  pa  po  deset  let. 

Po  sklenjenjem  miru  je  ostal  Rudolf  skoraj  tri  leta  v  novo  pri- 
dobljenih deželah.  Sedaj,  ko  je  bil  odpor  popolnoma  zatrt,  je  mogel 
misliti  na  to,  da  izvojevane  alpske  dežele  izroči  lastnim  sinovom. 
Pa  tudi  sedaj  je  postopal  tako  previdno  in  potrpežljivo,  da  so  pre- 
tekla še  štiri  leta,  preden  sta  bila  Rudolfova  sinova  umeščena  na 
nove  Vojvodine. 

Najprej  je  izkušal  Rudolf,  da  si  pridobi  cerkvene  dostojanstve- 
nike in  osnuje  prijateljsko  zvezo  s  škofijami  in  samostani  po  Avstrij- 
skem. Zato  jim  je  pri  vsaki  priliki  skazoval  svojo  naklonjenost. 
Cerkveni  knezi  pa  so  pripravljali  pot  Rudolfovi  vladi  s  tem,  da  so 
njegovim  sinovom  mnogoštevilna  posestva  prepustili  v  fevd  (užitek). 
Skrbel  je  tudi  za  mir  in  red  v  alpskih  pokrajinah.  Sam  je  predsedoval 
stanovskim  skupščinam  in  vodil  sodnijske  obravnave.  Proglasil  je 
vnovič  deželni  mir  za  deset  let  in  strogo  prepovedal  vsako  nasilnost 
ali  oboroženo  zvezo.  Skrb  za  pomirjenje  in  uravnavo  svojih  dežel  ga 
je  nagnila,  da  je  večkrat  potoval  po  teh  pokrajinah.  Najpreje  je  obiskal 
Štajersko  in  se  mudil  v  Gradcu  pet  dni,  potem  se  je  podal  skozi 
Mursko  dolino  proti  severozapadu  in  je  v  Judenburgu  sprejel  koroške 
in  kranjske  stanove.  Tu  so  se  zbrali  poslanci,  plemstvo,  svetna  in 
redovna  duhovščina,  da  se  poklonijo  habsburškemu  vladarju  in  z 
njim  posvetujejo  o  važnih  zadevah  svojih  dežel.  Vse  je  prevzela  cesar- 
jeva prijaznost  in  tekmovali  so  med  seboj,  da  si  pridobe  njegovo 
naklonjenost.  Za  deželnega  glavarja  jim  je  Rudolf  takrat  postavil 
grofa  Majnarda  Goriškega. 

S  takimi  dejanji  se  je  počasi  pripravljala  habsburška  oblast  in 
kar  se  je  razvijalo  tekom  let,  je  bilo  pravno  potrjeno  koncem  1.  1282. 

Zgodovinski  dan,  ko  se  je  izpolnila  srčna  želja  ustanovitelja 
naše  cesarske  hiše  in  prešla  dedna  oblast  alpskih  pokrajin  na  Habs- 
buržane,  je  bil  dan  27.  decembra   1282. 

Rudolf  je  sklical  za  tisti  čas  državni  zbor  v  Avgsburg.  Zbrano 
je  bilo  mnogo  najodličnejše  gospode.  Brez  ugovora  je  privolil  državni 
zbor  Rudolfovi  zahtevi,  naj  se  podele  avstrijske  dežele,  ki  jih  je  bil 
cesar  sam  priboril  državi,  njegovima  sinovoma  Albrehtu  in  Rudolfu. 
Zato  jima  je  cesar  takoj  slovesno  izročil  zastave  imenovanih  dežel  v 
znamenje,  da  imata  ondi  pravno  posest  in  ju  je  imenoval  za  vojvoda 
in  državna  kneza.  Potem  se  je  sestavila  listina,  ki  nam  ohranjuje 
spomin  na  to  imenitno  dogodbo.  Potrdili  so  jo  vsi  navzoči  knezi  in 
zastopniki  avstrijskih  stanov  s  svojimi  podpisi.  Rudolf  pa  ji  je  pridjal 
še  svoj  cesarski  pečat  v  zlatu. 

Tako  se  je  izvišil  znameniti  državno-pravni  čin,  s  katerim  je 
bila  ustanovljena  habsburška  vlada  v  sedanjih  avstrijskih  deželah. 
Pripomniti  pa  je  še  dvoje  važnih  dogodkov.  V  imenovani  listini  je 
bila  izrečena  samostojnost  Kranjske,  ki  je  bila  dotlej  še  vedno  v  neki 
zvezi  s  Koroško.  Vojvodstvo  Koroško  pa  se  v  Avgsburgu  ni  izročilo 
Habsburžanon,  čeprav  je  Rudolf  preje  to  nameraval.  Izročil  je  nekaj 
let   pozneje   (leta   1286.)   to   deželo   svojemu   sorodniku  in  zavezniku 

grofu  Majnardu  kot  plačilo  za  njegovo  zvesto  službovanje  in  za  iz- 
datne denarne  podpore,  s  katerimi  je  kralju  v  zadregi  pomagal. 

Neka  druga  stvar  je  močno  vznemirjala  stanove  avstrijskih  voj- 
vodin:  da  jim  je  Rudolf  postavil  dva  vladarja.  Rudolf  je  to  storil 
gotovo  za  to,  da  je  nove  dežele  tembolj  priklenil  na  svojo  rodbino 
in  je  dedinsko  pravico  bolj  zavaroval.  Vendar  je  bil  takoj  pripravljen, 
vstreči  želji  deželnih  stanov  in  je  proglasil  že  prvega  junija  1,  1283. 
habsburški  hišni  red,  v  katerem  zapoveduje,  naj  se  uprava  Avstrije, 
Štajerske,  Kranjske  in  Slovenske  krajine  izroči  izključljivo  Albrehtu 
in  njegovim  potomcem,  Rudolf  pa  naj  dobi  odškodnino  v  denarju, 
ako  mu  cesar  v  štirih  letih  ne  preskrbi  druge  kneževine.  S  tem 
odlokom  so  bile  odstranjene  vse  neprilike  skupne  oblasti. 

Dne  11.  junija  leta  1283.  so  se  zbrali  vsi  deželni  dostojanstveniki 
in  najodličnejši  plemenitaši  na  Dunaju,  da  se  poklonijo  bratoma  in 
jima  prisežejo  zvestobo.  Ta  slovesni  čin  je  pomenil  priznanje  habs- 
burške vlade  od  strani  ljudstva.  In  kako  trdno  je  držala  ta  prisega 
zvestobe,  nam  priča  zgodovinsko  dejstvo,  da  je  od  tistih  časov  pa 
do  današnjega  dne  usoda  alpskih  dežel  in  z  njimi  slovenskega  naroda 
najtesneje  združena  z  habsburško  cesarsko  hišo.  S  ponosom  moramo 
povdarjati,  da  so  prav  naše  dežele  bile  začetek  in  temeljni  kamen 
sedanje  velike  avstrijske  države. 


Stari  grad  nad  Grebinjem. 


Vovbre  (Heunburg)  pri  Velikovcu. 


8.  Grofi  Goriški. 

s  habsburško  vlado  je  bil  za  vsa  prihodnja  stoletja  položen  temelj 
zgodovinskemu  razvoju  našega  naroda.  Bilo  je  konec  tistih  poizkusov 
raznih  vladarjev,  ki  so  hoteli  v  alpskih  deželah  zasnovati  večjo  ali 
manjšo  deželno  skupino  in  si  ustvariti  enotno  gospodstvo.  Omenili 
smo  jih  celo  vrsto,  od  Velike  Karantanije  cesarja  Otona  I,  pa  do 
zadnjega  ponesrečnega  poizkusa  češkega  kralja  Otakarja.  Nobenemu 
ni  bilo  mogoče  izvršiti  zasnovanega  načrta.  Trezni,  previdni  Rudolf 
pa  je  s  habsburško  oblastjo  postavil  trdno  postojanko,  okoli  katere 
so  se  počasi  skupljevale  dežele,  ki  sestavljajo  sedanjo  avstrijsko 
monarhijo.  —  Seveda  ta  oblast  v  začetku  še  ni  bila  enotna  in  posebno 
vplivna.  Bilo  je  še  mnogo  drugih  malih  in  velikih  vlastelinov,  ki  so 
si  s  Habsburžani  na  jugu  delili  oblast.  Vendar  se  je  njihova  posest 
stalno  širila  in  zaokroževala.  Napredek,  zaokroževanje  in  utrditev 
habsburške  oblasti  v  slovenskih  deželah  to  je  naša  zunanja  zgo- 
dovina  v  naslednjih  stoletjih. 

Po  zgodovinskem  dogodku  v  Avgsburgu  leta  1282.  Habsburžani 
niti  niso  neposredno  izvrševali  svoje  oblasti  v  naših  krajih.  Vojvod- 
stvo  Koroško  je  dobil  grof  Majnard  Goriški.  Isti  je  v  imenu  Habs- 
buržanov  upravljal  tudi  Kranjsko  in^  Slovensko  krajino,  kateri  je  pri- 
padala tedaj  tudi  Savinjska  dolina.  Če  še  upoštevamo,  da  so  goriški 
grofi  imeli  obsežno  dedno  posest  v  Primorju,  moramo  reči,  da  je  ta 
dinastija  za  dobo  naslednjih  petdesetih  let  dejansko  vladala  na  Slo- 
venskem.   Zato  je  potrebno,  da  se  ozremo  na  njeno  preteklost. 

Z  letom  1000.  se  ime  goriške  grofije  prvič  pojavi  v  zgodovini. 
Solkanski  grad  je  bil  tedaj  njeno  središče.*  Akvilejski  patriarh  Ivan  IV. 
in  furlanski  grof  Werigancl  sta  si  delila  posest  goriške  pokrajine. 
Werigandova  hči  Hedviga  pa  je  delež  svojega  očeta  prinesla  za  doto 
grofu  Markwardu  iz  rodu  koroških  Epenštanjcev,  ki  so  odslej  gospo- 
dovali ob  Soči.  Ker  visokoležeči  Solkanski  grad  ni  bil  pripraven  za 
upravo  dežele,  so  si  Epenštanjci  postavili  drugo  trdnjavo  ob  vasi 
Gorici,  ki  je  kmalu  postala  glavni  grad  v  deželi.  Le  malo  poročil  o 
delovanju  tega  rodu  je  ohranjenih.  Njihova  glavna  ustanova  je  samo- 
stan v  Rozaču,  ob  sedanji  avstrijsko-furlanski  meji,  katerega  so 
bogato  obdarovali  in  kjer  je  bila  poslej  družinska  rakev  goriških  grofov. 
Rozač  se  nahaja  na  Furlanskem  zahodno  od  Goriških  Brd  in  je  sedaj 
letovišče  videmskih  nadškofov.  Tedaj  je  bila  okolica  še  slovenska, 
ker  pravi  neki  vir,  da  leži  samostan  na  Slovenskem  („in  Sclavonia"). 
—  Izvršitelj  ustanove  je  bil  akvilejski  patriarh  Henrik  (1077 — 1084), 
ki  je  podaril  novemu  samostanu  mnogo  sveta  po  okolici  od  „laškega 
studenca"  pa  do  „hribov  sv.  Janeza"  in  naselil  tamkaj  redovnike, 
avguštince.  Ko  je  Ulrik  I.  iz  rodu  Epenštajncev  zasedel  akvilejsko 
patriarhovsko  stolico,  je  avguštinsko  naselbino  izpremenil  v  bene- 
diktinsko opatijo.  —  Rozač  je  imel  mnogo  posestev  na  slovenski 
zemlji,  zlasti  po  Goriškem  in  na  Krasu  okoli  Sežane,  Komna, 
sv.  Križa,  Solkana  in  Tolmina. 

Okoli  1.  1100.  je  goriška  posest  koroških  vojvodov  prešla  na 
neko  drugo  plemiško  rodbino,  ki  je  imela  svoj  dom  v  Pustriški  dolini 
in  Lumskem  okrožju  na  zapadnem  Koroškem.  Imenujejo  jih  zato  na- 
vadno Pustriške  ali  Lurnske  grofe.  —  Bil  je  to  starodaven  koroški 
plemiški  rod.  Pokrajine,  nad  katerimi  so  gospodovali,  so  bile  nekdaj 
vse  slovenske.  Vendar  je  bila  grofovska  rodbina  popolnoma  nemška 
in  je  tudi  ohranila  svoj  nemški  značaj,  ko  je  prišla  v  posest  goriške 
slovenske  zemlje.  Tudi  doli  na  solnčnem  jugu  so  bile  rodovitnejše 
pokrajine,  kakor  pa  v  mrzli  Pustriški  dolini.  Semkaj  so  prestavili 
Pustriški  grofi  svoj  sedež  in  se  odslej  nazivali  „ Grofi  Goriški".  Ta 
dežela  je  postala  zibel  njihove  slave  in  oblasti. 

Prvi  grof  nove  goriške  dinastije  je  bil  Majnard  (1124 — 1139). 
Pripravil  je  svojim  potomcem  pot  do  veljave  in  moči  s  tem,  da  je 
postal  zavetnik  mogočne  akvilejske  cerkve. 

V  tedanjih  bojevitih  časih,  ko  je  odločevala  le  surova  sila  moč- 
nejšega, so  morali  vsi  neoboroženi  ljudje,  ki  se  niso  mogli  sami 
braniti  ali  si  z  mečem  poiskati  pravice,  imeti  varuha  ali  zavetnika, 
ki  se  je  zanje  potegoval,  kedar  je  bilo  treba.  Razen  vdov  in  sirot  so 
imele  take  zavetnike  vse  cerkve  in  samostani.  Bili  so  to  navadno 
bližnji  plemiči,  ki  so  jih  morali  varovati  ropa,  nasilnosti  in  se  tudi 
pred  vojvodom  ali  cesarjem  potegniti  za  njihove  pravice.  Za  tako 
varuštvo  so  bili  zavetniki  dobro  plačani.  Dobivali  so  del  dohodkov 
od  sodnije,  od  letnih  pridelkov,  pa  tudi  posestva  v  fevd  ali  užitek. 
Še  večje  pravice  so  si  znali  taki  zavetniki  cerkva  sami  pridobivati, 
ker  so   si  prilaščevali    cerkveno   premoženje,  nasilno  ravnali  z   du- 


*  Glej  I.  del,  str.  125  si. 

hovniki  in  cerkvenimi  podložniki  in  tako  postali  mesto  varuhov 
njihovi  zatiralci. 

Zavetništvo  akvilejske  cerkve  je  bilo  za  goriške  grofe  tem 
pomenljivejše,  ker  so  stopili  v  tesno  zvezo  s  starodavno  patriarhijo, 
ki  je  s  svojim  ugledom  tudi  njih  visoko  dvignila.  Pa  tudi  plača  za 
varuštvo  ni  bila  skromna.  To  vidimo  že  iz  pogodbe  leta  1202.,  ki  je 
bila  sklenjena  med  patriarhom  Peregrinom  II.  in  goriškimi  grofi. 
Patriarh  se  je  odrekel  svojemu  delu  v  goriški  grofiji  in  jo  popolnoma 
prepustil  v  last  svojemu  zavetniku.  Goriški  grofi  So  bili  sedaj  ne- 
omejeni gospodje  ozemlja  med  Sočo,  Vipavščico  in  Alpami. 

Kmalu  pa  se  je  ta  prijateljska  zveza  izpre vrgla  v  hudo  nasprot- 
stvo,  ker  so  si  grofi  prilaščevali  nad  akvilejsko  cerkvijo  vedno  več 
pravic,  izkoriščali  in  izžemali  njene  podložnike.  Opetovano  so  bile 
med  patriarhom  in  grofi  praske  in  hudi  boji.  Z  duhovnimi  in  svetnimi 
kaznimi  je  morala  cerkev  braniti  svoje  pravice  proti  svojim  zavetnikom. 

Zgodovinski  viri  12.  in  13.  stoletja  nam  opisujejo  goriške  grofe 
kot  bojevite,  malo  izobražene  može,  ki  so  živeli  za  boj,  lov  in  druge 
viteške  zabave.  Znali  so  govoriti  le  svojo  tirolsko  nemško  narečje  in 
so  se  morali  v  občevanju  z  Italijani  ali  Slovenci  posluževati  tolmačev. 
O  marsikomu  izmed  njih  se  pripovedujejo  hude  razvade  in  napake. 
Označujeta  jih  nasilnost  in  nezmernost,  ki  sta  bili  tedaj  med  plem- 
stvom zelo  razširjeni.  Vso  njihovo  starejšo  zgodovino  prepletajo 
malenkostni  boji  s  furlanskimi  plemiči  ali  patriarhi.  Posrečilo  se  jim 
je  v  teh  časih  utrditi  in  razširiti  svojo  posest  na  Goriškem  in  zasta- 
viti svoj  vpliv  v  Furlaniji. 

Nova  doba  se  pričenja  v  goriški  zgodovini  z  Majnardom  III. 
(1220 — 1258)  in  njegovimi  nasledniki,  ko  je  segala  oblast  in  moč 
goriških  grofov  daleč  preko  goriške  zemlje  in  se  jim  je  posrečilo 
pridobiti  celo  vojvodsko  in  kraljevo  krono. 

Majnard  III.  je  podedoval  po  svoji  stari  materi,  ki  je  bila  iz  rodu 
meranskih  vojvodov,  mnogo^  posestev  na  Tirolskem,  dalje  Slovensko 
marko  in  grofijo  istrsko.  Štiri  leta  pozneje,  po  smrti  njegovega 
zeta,  tirolskega  grofa  Alberta,  mu  je  pripadla  skoraj  vsa  Tirolska. 
Tako  se  jim  je  z  ženitvijo  in  dediščino  množila  posest.  Ni  čuda,  če 
so  bili  goriško-tirolski  grofi  tedaj  že  zelo  veljavni  gospodje  in  so  jim 
še  celo  nemški  cesarji  poverjali  važne  službe.  Majnard  III.  je  bil 
okoli  leta  1250.  deželni  glavar  štajerski. 

Veliko  ulogo  je  imel  v  zgodovini  goriških  grofov  denar  To 
se  je  pokazalo  posebno  pri  Majnardu  IV.  (1258 — 1295).  Mogočno  je 
vladal  na  Goriškem  in  Tirolskem,  neprestano  krotil  nasilne,  roparske 
viteze,  pa  tudi  modro  gospodaril  s  svojim  premoženjem  in  si  pri- 
dobil veliko  gotovine.  Denar  pa  je  imel  tedaj,  ko  je  bil  še  zelo  redek, 
veliko  večjo  vrednost  kakor  dandanes.  In  bogati  knezi  niso  bili  nič 
manj  zaželjeni  zavezniki,  kakor  tisti,  ki  so  imeli  mnogo  zemlje  in 
vojakov.  —  Majnardu  je  prinesla  zlasti  njegova  zveza  z  Rudolfom 
Habsburškim  mnogo  dobička.  On  je  bil  tisti,  ki  je  leta  1273.  Rudolfa 
na  državnem  zboru  v  Nirenbergu  predlagal  za  cesarja  in  mu  pomagal 
z  denarjem.  Zanj  je  leta  1276.  zasedel  Koroško  in  Kranjsko  in  v  odlo- 
čilni bitki^*na  Moravskem  polju  je  vodil  viteštvo  slovenskih  dežel. 


219 

Rudolf  se  mu  je  izkazal  hvaležnega  s  tem,  da  mu  je  podelil  voj vod- 
stvo koroško  in  ga  postavil  za  svojega  upravitelja  na  Kranjskem  in 
v  Slovenski  marki.  Še  le  tedaj,  ko  bi  izumrli  goriški  grofi,  naj  bi  jim 
sledili  na  Koroškem  Habsburžani, 

Prijateljska  zveza  med  goriškimi  grofi  in  Habsburžani  se  je  še 
posebno  utrdila,  ko  je  Rudolfov  sin  Albreht  II.  vzel  Majnardovo  hčer 
Elizabeto  za  ženo.  S  tem  je  postala  Elizabeta  mati  vse  habsburške 
rodovine. 

Majnard  je  bil  po  starodavnem  obredu  umeščen  za  koroškega 
vojvoda.  Ta  znameniti  dan  je  bil  1,  septembra  leta  1286.  Dva  pisatelja 
nam  na  drobno  opisujeta  slavnost.  Vse  se  je  vršilo  natančno  tako, 
kakor  pred  pol  tisočletja.  Slovenska  je  bila  voj  vodo  va  prisega,  slo- 
venski kmet  ga  je  umeščal,  slovenske  pesmi  so  se  razlegale.  Pa 
vendar  je  postalo  to  umeščenje  že  gola  forma,  brez  jedra  in  pomena. 
Kaj  naj  rečemo,  ako  je  smel  vojvoda  slovenska  vprašanja  kratko 
zavrniti :  „Ich  enwaiss,  was  du  meinst,  ich  verstann  dine  Sprach  nit". 
(Ne  vem,  kaj  hočeš,  ne  razumem  tvojega  jezika).  Knez  se  ni  več 
zavedal,  da  je  vojvoda  slovenske  dežele.  Ta  je  takrat  že  izgubljevala 
svoj  izključno  slovenski  značaj.  Plemstvo,  meščanstvo  in  deloma  tudi 
kmečko  ljudstvo  po  severnih  krajih  je  bilo  že  nemško.  Slovenski 
obred  je  bil  le  še  spominek  na  slovensko  preteklost  koroške  vojvodine. 

Habsburško-goriška  vlada  je  naletela  izprva  v  alpskih  deželah 
na  enak  odpor,  kakršnega  so  nekdaj  občutili  Babenberžani  in  češki 
kralj  Otakar.  Puntalo  se  je  razbrzdano  plemstvo,  ki  se  ni  hotelo 
ukloniti  strogemu  redu  in  opustiti  svoje  nasilnosti.  Nekateri  odlični 
štajerski,  koroški  in  kranjski  plemenitaši  so  se  zarotili  zoper  Albrehta 
in  Majnarda  in  hoteli  vreči  njuno  vlado.  Med  njimi  se  imenujejo: 
Ulrik  Pfanberški,  Friderik  Stubenberški,  Hartnid  iz  Wildona,  Ulrik 
Vovbrski  (Heunburški),  Viljem  Ostro vrhar.  Zlasti  med  grofom  vovbrskim 
in  goriškim  se  je  vnel  Ijut  boj,  ki  je  trajal  več  let.  Štajerski  letopis 
(Reimchronik)  obširno  opisuje  zanimive  dogodke,  ki  nam  živo  pred- 
stavljajo razmere  v  tedaniih  boievitih  časih.  Zato  jih  po  njem  tu  podajem. 


Severovzhodno  od  Veliko vca  na  mogočnem  hribu  se  je  dvigal 
grad  Vovbre,  nemški  Heunburg.  V  najstarejših  listinah  se  ime- 
nuje „Hunenburg",  to  je  Hunski  grad  in  je  gotovo  nastal  že  v  10.  sto- 
letju, ko  je  bilo  treba  močnih  trdnjav  proti  Madjarom.  Vovbržani  so 
imeli  malo  grofijo  ob  Dravi  pa  tudi  mnogo  posestev  v  Savinjski  do- 
lini in  na  Kranjskem.  Bili  so  izmed  mogočnih  vlastelinov,  ki  so  si 
hoteli  ustvariti  svoje  neodvisno  gospodstvo  v  naših  deželah.  Ulrik  III. 
Vovbrski  je  hotel  obnoviti  Savinjsko  mejno  grofijo  in  tu  postati 
samostojen  vladar.  Posrečilo  se  mu  je,  da  je  dobil  zavetništvo  nad 
gomjegrajskim  samostanom.  Prav  zaradi  tega  se  je  pričel  prepir  z 
Majnardom,  koroškim  vojvodom. 

Hudo  je  peklo  ponosnega  Vovbržana,  ko  mu  je  vojvoda  od- 
rekel pravico  do  zavetništva.  V  divji  upornosti  mu  je  prisegel  mašče- 
vanje.    Sklenil  je   zvezo  z  akvilejskim  patriarhom,  ki  mu  je  obljubil 

pomoč  zoper  Majnarda  in  Albrehta  v  vseh  vojnih  podjetjih  na  Ko- 
roškem, v  Savinjski  dolini,  na  Kranjskem,  v  Slovenski  marki  in 
Furlaniji.  —  Ker  mu  domači  grad  ni  bil  dovolj  varen,  si  je  Ulrik 
izbral  drugo  nedostopno  trdnjavo  v  zavetje.  S  silo  se  je  polastil 
bamberškega  gradu  v  Grebinju. 

Neposredno  nad  grebinjskim  trgom  se  dviga  skala  iz  apnenca 
do  70  metrov  višine.  Na  južni  strani  pada  navpično  v  dolino,  na 
zapadu  pa  je  zavarovana  od  sten,  ki  štrle  do  20  metrov  visoko  proti 
nebu.  Tu  gori  je  čepel  starodavni  grad  kakor  orlovsko  gnezdo  na 
skalovju.  Veljal  je  za  nepremagljivega,  kajti  oni  del  gorskega  pobočja, 
ki  je  bil  še  dostopen,  je  bil  zavarovan  z  močnim  zidovjem  in  nepro- 
dirnimi  stolpi. 

Tu  sem  se  je  zatekel  Ulrik  s  svojo  družino.  Tu  je  hotel  klju- 
bovati vojvodu  in  cesarju,  tu  je  snoval  načrte,  kako  bi  ponižal  svo- 
jega nasprotnika.  Stari  grebinjski  grad  ni  z  lepa  videl  toliko  življenja 
in  vrvenja  med  svojimi  zidovi,  pa  tudi  ne  toliko  žalosti  in  strahu, 
kakor  v  tistih  letih,  ko  sta  v  njem  bivala  grof  Ulrik  in  njegova  žena 
Agneza  s  svojimi  otroci. 

Upor  je  izbruhnil  na  Štajerskem,  kjer  je  divji  Hartnid  iz  Wildona 
pričel  pleniti  in  pustošiti  gradove  in  vasi  vojvoda  Albrehta.  Pridružil 
se  mu  je  Friderik  Štubenberški.  S  pomočjo  bavarskega  vojvoda  Otona 
in  solnograškega  nadškofa  Konrada  so  upali  zmagati  vojvodove  čete. 
Toda  ljudstvo  ni  bilo  na  njihovi  strani.  Zlahka  je  Albreht  na  Šta- 
jerskem zatrl  upor  in  kolovodjo  Hartnida  poslal  ujetega  v  grad 
Hainburg  ob  Donavi.  Potem  je  šel  s  svojimi  četami  na  Koroško.  Da 
kaznuje  solnograškega  nadškofa,  je  zavzel  in  zažgal  mesto  Breze,  ki 
je  bilo  njegova  last.  Spričo  razvalin  tega  mesta  je  potem  sklenil  mir 
z  upornimi  plemiči  in  obljubil,  da  bode  varoval  deželne  pravice,  kakor 
so  jih  nekdaj  dali  vojvodi  Otokar,  Leopold  in  Friderik. 

Toda  nepremagan  je  ostal  Ulrik  na  svoji  strmi  pečini  in  snoval 
nove  nakane  proti  vojvodom.  —  Majnarda  takrat  ni  bilo  v  deželi. 
Zapustil  je  kot  upravitelja  svojega  sina  Ludovika,  ki  je  bival  v  mestu 
Št.  Vidu  ob  Glini.  Proti  temu  so  bile  sedaj  naperjene  Ulrikove  nakane. 
Po  dogovoru  s  solnograškim  nadškofom  je  sklenil  nenadoma  napasti 
mesto,  ujeti  mladega  Ludovika  in  ga  obdržati  kot  talnika,  da  izsili  od 
očeta  svoje  zahteve.  Posrečilo  se  mu  je  pridobiti  za  to  zaroto  nekaj 
koroških  plemičev  in  celo  nekateri  šentviški  meščani  so  obljubili 
pomoč. 

Ob  določenem  dnevu  —  bilo  je  meseca  julija  leta  1292.  —  sta 
se  odpravili  posadki  iz  Grebinja  in  Brez  in  došli  okoli  polnoči  pred 
Št.  Vid.  Prvo  je  vodil  sam  grof  Ulrik.  Pristavili  so  lestvico  ob  mestno 
zidovje  in  se  splazili  v  mesto.  Vsled  šuma  so  se  zbudili  vojaki  v 
gradu  in  z  Ludovikom  na  čelu  planili  na  trg,  kjer  se  je  vnel  divji 
boj.  Ludovik  bi  bil  kmalu  usmrten,  ker  ga  zarotniki  v  temi  niso 
spoznali.  Slednjič  ga  ujameta  dva  plemiča  in  peljeta  pred  solnograškega 
vicedoma  (upravitelja),  ki  ga  ukaže  odpeljati  na  bližnji  solnograški 
grad  Taggenbrunn.  Grof  Ulrik  je  bil  ves  divji,  ker  se  mu  ni  po- 
srečilo, da  bi  dobil  princa  v  pest. 

Med  tem  so  vojaki  plenili  po  mestu  in  gradu.  Plena  je  bilo 
toliko,  da  so  odpeljali  v  Grebinj  in  Breze  več  sto  voz  obloženih  z 
oljem,  pivom,  vinom,  žitom,  moko,  obleko,  kožuhovino,  kožami,  bakrom, 
svincem,  železom,  in  drugim  blagom.  Poleg  tega  so  si  Ulrikovi  ljudje 
jemali  vse,  kar  jim  je  prišlo  v  pest:  denar,  posodo,  dragotine,  obleko. 
Hlapci,  ki  so  došli  tje  brez  suknje  in  plašča,  so  imeli  na  sebi  po  tri 
s  kožuvino  podložene,  dragocene  obleke,  da  so  jecali  od  vročine.  In 
marsikdo,  ki  ni  imel  preje  niti  vinarja,  si  je  nagrabil  denarja,  da  bi 
ga  imel  dovolj  za  vse  življenje.  Toda  pri  vinu  in  kockah  so  vse 
zapravili  .  .  . 

Sredi  svojih  ljudi,  ki  so  vriskali  od  veselja,  se  je  le  grof  Ulrik 
žalosten  in  potrt  vračal  na  grebinj ski  grad,  ker  mu  je  solnograški 
vicedom  odpeljal  najdragocenejši  plen. 

Grebinjsko  polje. 


Ko  je  vojvoda  Majnard  zvedel  o  dogodkih  na  Koroškem,  se  je 
silno  razsrdil  in  poslal  svojega  prvorojenca  Otona  z  močnimi  četami, 
da  napravi  red  in  kaznuje  krivce.  Huda  kazen  je  zadela  najprej 
zarotnike  iz  šentviške  okolice.  Oton  jih  je  obsodil  na  smrt.  Nadeli 
so  jim  okove,  jih  z  vrvmi  privezali  na  konje  in  vlekli  na  mestni  trg, 
kjer  jih  je  rabelj  obglavil. 

Toda  Ulriku,  ki  je  prežal  na  grebinjskih  pečinah,  niso  mogli 
priti  blizu.  Imel  je  sicer  le  majhno  posadko  in  tudi  novih  zaveznikov 
na  Koroškem  ni  mogel  dobiti.  Toda  branil  se  je  še  lahko  celo  poletje. 
Med  tem  pa  je  poslal  svojega  vazala  (podložnega  plemiča)  Eberharda 
iz  Št.  Petra  na  Kranjsko,  da  naprosi  tamošnje  privržence,  naj    mu 

pridejo  na  pomoč.  Dolgo  ni  bilo  zaželjenih  čet,  in  grof  Ulrik  je 
že  mislil  na  poravnavo  in  mir. 

Kar  je  nekoč  —  meseca  marca  leta  1293.  —  pozno  v  noči  prišla 
močna  oborožena  četa  pred  zidovje  trga  Grebinja  in  zahtevala,  naj 
ji  odpro  vrata.  Bil  je  Viljem  Ostrovrhar  s  svojimi  ljudmi,  ki  jih  je 
nabral  po  Kranjskem  in  Slovenski  marki  in  jih  sedaj  pripeljal 
Ulriku  na  pomoč.  Tedaj  je  nastalo  veliko  veselje  v  grebinjskem  gradu. 
Ulrik  je  zopet  čutil,  da  je  kos  svojim  nasprotnikom. 

Viljem  Ostrovrhar  s  Svibnega  ob  Savi  je  bil  izmed  najslovitejših 
vitezov  tedanjega  časa.  Daleč  naokoli  je  slovelo  njegovo  junaštvo. 
Bil  je  pri  turnirjih  vedno  zmagovalec.  V  pesmih  in  pripovedkah  so 
živela  njegova  dela.  Bil  je  pa  tudi  častihlepen,  neupogljiv  in  mašče- 
valen človek.  Udeleževal  se  je  nekdaj  bojev  proti  kralju  Otakarju, 
ko  je  ta  vladal  po  naših  deželah  in  je  sedaj  pomagal  upornemu  Ulriku 
proti  vojvodu.  Kakšen  sloves  je  imel  pri  ljudeh,  priča  pravljica  o 
čudežnem  prstanu,  ki  mu  ga  je  baje  izročila  neka  vila  kot  poroštvo 
slave  in  sreče,  dokler  bo  ohranil  zvestobo  svojemu  gospodu. 

Ostrovrhar  je  prišel  sicer  po  noči  v  grebinjski  grad,  vendar  so 
nasprotniki  zvedeli  o^  njegovem  prihodu.  Majnardov  maršal  Told  je 
poslal  po  nove  čete  v  Št.  Vid,  in  hitro  je  prišel  Konrad  Aufenštanjski  s 
50  možmi  na  pomoč.  Skupaj  sta  prodirala  s  svojimi  četami  proti 
Grebinju. 

Med  tem  je  sklenil  tudi  Viljem  iti  sovražnikom  nasproti;  grof 
Ulrik  pa  je  ostal  pri  posadki  v  gradu.  Za  rana  v  jutru,  ko  si  je 
nadeval  vojno  upravo,  zapazi,  da  mu  manjka  prsnega  oklepa.  Iskali 
so  ga  povsod  po  gradu,  a  ni  ga  bilo  dobiti  nikjer.  Moral  se  je  od- 
praviti brez  njega. 

Pred  trgom  je  Viljem  razporedil  svoje  vojake.  Bilo  jih  je  dve 
sto.  Spredaj  so  šli  strelci,  za  njimi  tisti,  ki  so  bUi  oboroženi  s  sulico 
in  mečem.  Potem  jih  je  peljal  po  cesti,  koder  so  morale  priti  so- 
vražne trume. 

Na  grebinjskem  polju  pod  Vašinjo  goro  so  trčUi  skupaj.  —  Boj 
so  začeli  strelci,  ki  so  se  obsipavali  s  puščicami.  Ko  so  bile  vse  po- 
streljene in  so  morali  strelci  odstopiti  z  bojnega  pozorišča,  so  udarili 
vitezi  drug  na  drugega.^  Strašen  je  bil  ropot,  ko  je  trčilo  jeklo  ob 
jeklo,  železo  ob  železo.  Že  ob  prvem  napadu  so  se  trije  grof  o  vi  za- 
vezniki zvalili  s  konj,  vendar  so  drugi  še  stali  kakor  neprodirna 
železna  stena.  Toda  vojvodovim  ljudem  je  zrasel  pogum.  Za  prvim 
naskokom  je  sledil  drugi  in  tretji  in  kmalu  so  se  morale  Ulnkove 
trume  umikati  proti  Grebinju.  Smrt  Friderika  z  Vajseneka  (Belega 
brda),  kateremu  je  neki  hlapec  zbil  šlem  z  glave  in  preklal  črepinjo, 
jih  je  slednjič  popolnoma  preplašila.  Kdor  je  mogel,  je  zbežal,  drugi 
pa  so  bili  ujeti  ali  potolčeni. 

Boj  je  bil  končan,  zmaga  odločena.  Sedaj  so  iskali  Viljema,  ki 
ga  ob  zadnjem  spopadu  ni  bilo  več  videti.  Našli  so  ga  na  tleh  pre- 
bodenega  s  sulico.  Imel  je  še  sedem  drugih  ran  in  zlomljeno  nogo. 
Ko  je  Konrad  Aufenštanjski  ranjenca  vprašal,  če  je  Viljem  Otrovrhar, 
mu  je  pritrdil  in  ga  prosil,  naj  se  skloni  k  njemu.  Potem  potegne  s 
prsta    čudežni  obroček  in  ga  izroči  Aufenštajnu,  rekoč:   „Vzemi  ta 

prstan,  ne  bo  ti  žal.  Dokler  ga  bodeš  imel,  ti  bode  prinašal  bogastva 
in  slave".  Ranjenega  Viljema  so  hoteli  spraviti  v  Velikovec,  a  umrl 
je  v  rokah  hlapca,  ki  ga  je  hotel  vzeti  k  sebi  na  konja.  Truplo  so 
pozneje  prepeljali  v  Kostanjevico  in  je  menda  pokopali  v  samostanski 
cerkvi.  Tako  je  žalostno  končal  slavni  Viljem  Ostrovrhar.  Tudi 
skrivnostni  prstan  ga  ni  otel  pogube,  ker  ni  bil  več  zvest  svojemu 
gospodu  —  vojvodu  Majnardu. 

Le  grof  Ulrik  je  še  kljuboval  na  svojem  nedostopnem  gradu. 
Toda  sedaj  je  sam  habs- 
burški vojvoda  Albreht 
nastopil  proti  njemu. 
Ukazal  je  svojemu  mar- 
šalu Hermanu  Landen- 
berškemu  z  močno  četo 
prodreti  na  Koroško  in 
brez  usmiljenja  opleniti 
in  opustošiti  vse,  kar  je 
grofovega.  Omenil  sem 
že,  da  so  imeli  vovbrški 
grofi  svojo  deželico,  ki 
se  je  raztezala  od  Djekš 
pa  do  Grebinja.  Tu  so 
imeli  svoje  podložne 
kmete,  ki  so  bivali  de- 
loma raztreseni  kot  po- 
sestniki ali  pa  živeli  sku- 
paj v  vaseh.  Te  grofove 
podložnike  je  sedaj  za- 
del strašen  udarec.  Voj- 
vodove  čete  so  se  ustavile 
ob  vsakem  vovbrškem 
posestvu.  Naj  preje  so 
ugrabili  vso  premičnino, 
zalogo  živil  in  živino, 
posekali  so  drevje,  opu- 
stošili  polje,  potem  pa 
zažgali  hiše,  skednje  in 
hleve.  Ako  je  bil  v  kaki 
vasi  le  en  sam  vovbrški 

podložnik,  zgorela  je  vsa  vas.  Tako  je  šlo  razdejanje  od  posestva  do 
posestva,  od  vasi  do  vasi.  Po  dnevi  in  po  noči  se  je  dvigal  ognjeni 
zubelj  iz  gorečih  hiš  in  vasi. 

Grof  Ulrik  je  gledal  z  visokega  gradu  to  grozo  razdejanja  in 
polotil  se  ga  je  velik  strah.  Slišal  je,  da  za  vovbrško  grofijo  pridejo 
na  vrsto  njegova  posestva  v  Savinjski  dolini  in  po  drugih  krajih.  To 
ga  je  moralo  spraviti  na  beraško  palico.  Bolela  ga  je  pa  tudi  stiska 
stoterih  nedolžnih  podložnikov,  ki  so  zaradi  njega  izgubili  vse  svoje 
imetje.  Zato  je  sklenil  se  pomiriti  ž  vojvodom.  Poslal  je  brzo  po  svo- 
jega sorodnika  Friderika  Ortenburškega  in  ga  prosil,  naj  posreduje 

Friderik  Lepi,  vojvoda  avstrijski. 

med  njim  in  med  Albrehtom.  Grebinj  je  dal  bamberškemu  škofu 
nazaj,  potem  pa  je  šel  sam  s  svojo  družino  na  Dunaj  in  se  vojvodu 
izročil  na  milost  in  nemilost. 

Albreht  je  hotel  sicer  izprva  upornika  kaznovati  z  vso  strogostjo. 
Trše  kakor  diamant  je  bilo  njegovo  srce,  pravi  letopis.  Pa  vendar  so 
ga  omehčale  prošnje  in  solze  njegove  žene  Elizabete.  Grof  Ulrik  je 
bil  pomiloščen.  Albreht  ga  je  postavil  za  svojega  grajskega  upravi- 
telja v  Novem  mestu  na  Spodnjem  Avstrijskem,  dokler  bi  njegova 
opustošena  posestva  na  Koroškem  ne  bila  postavljena  v  prejšni  stan, 
in  ga  preskrbel  z  vsem  potrebnim. 

Tako  se  je  končal  boj  upornega  plemstva  proti  habsburško- 
goriški  oblasti.  Zadnji  upornik  se  je  moral  brezpogojno  vdati  in 
prositi  milosti. 

Poučen  je  ta  dogodek  zlasti  za  to,  ker  nam  kaže,  koliko  je 
trpelo  meščanstvo  in  kmečko  ljudstvo  ob  mnogih  bojih,  ki  so  jih 
plemiški  gospodje  med  seboj  bojevali.  Breze  so  bile  v  dveh  deset- 
letjih trikrat  oplenjene  in  požgane.  Nič  bolje  se  ni  godilo  Št.  Vidu. 
In  kadarkoli  sta  se  sprla  sosednja  viteza,  so  plamtele  vasi  njunih 
podložnikov.  Viteška  gospoda  je  skazovala  svojo  hrabrost,  a  škodo 
je  trpelo  ubogo  ljudstvo. 


Medtem,  ko  so  se  na  Koroškem  dogajale  te  važne  stvari,  se  je  voj- 
voda Majnard  mudil  izven  dežele.  Imel  je  opraviti  večinoma  na  Tirol- 
skem, kjer  je  izkušal  razširiti  svojo  oblast  čez  Trident  in  si  pridobil 
zavetništvo  nad  to  škofijo,  Z  denarjem  je  nakupoval  gradove  in  po- 
sestva. Prav  zato  pa  je  bilo  v  njegovih  vzhodnih  pokrajinah  toliko 
nereda  in  nemira. 

Goriška  posest  je  postala  tako  velika,  da  je  bilo  treba  misliti 
na  delitev.  Že  1.  1272,  je  sklenil  Majnard  s  svojim  bratom  Albertom  II. 
pogodbo,  v  kateri  je  pridržal  sebi  vsa  tirolska  posestva  do  Pustriške 
doline,  Albertu  pa  izročil  Goriško,  Metliko,  posestva  na  Koroškem  in 
v  Istri.  Vojvodstvo  Koroško,  uprava  Kranjske  in  Slovenske  marke  je 
ostala  Majnardu  in  njegovim  potomcem.  Od  tedaj  so  se  ločili  goriški 
grofi  v  dve  rodbini  v  tirolsko  in  goriško. 

Prva  je  bila  za  nas  nekaj  časa  pomenljivejša,  ker  je  gospodovala 
nad  večjim  delom  slovenske  zemlje.  Ko  je  vojvoda  Majnard  1.  1295. 
umrl,  so  prevzeli  njegovi  trije  sinovi:  Oton,  Ludovik  in  Henrik  oče- 
tovo dediščino.  Vladali  so  svoje  dežele  vzajemno  in  niso  po  drugih 
zgledih  tedanjega  časa  razkosa  vali  očetovega  deleža.  Napravila  se  je 
torej  upravna  skupina:  Tirolsko,  Koroško  in  Kranjsko  s  Slovensko 
krajino,  ki  pa  že  zato  ni  mogla  imeti  trajnega  obstanka,  ker  so  bile 
naše  dežele  po  trgovini,  prometnih  zvezah,  posestvu  in  še  mnogih 
drugih  vezeh  mnogo  bolj  združene  s  Štajerskim  in  podonavskimi  po- 
krajinami, kakor  pa  z  daljnim  Tirolskim. 

Izmed  omenjenih  treh  bratov  je  bil  Henrik  najpodjetnejši.  Vladal 
je  tudi  najdalje  in  se  najvišje  povzpel,  ker  se  mu  je  posrečilo  pri- 
dobiti češko  kraljevo  krono.  Oženj  en  je  bil  z  Ano,  sestro  kralja 
Vaclava  III.,  ki  je  bil  leta  1306.  umorjen.    Ker  ni  zapustil  moških  po- 

tomcev,  so  njegove  štiri  sestre  zase^ zahtevale  bratovo  dediščino.  Cesar 
Albreht  Habsburški  pa  je  hotel  Češko  in  Moravo  podeliti  svojemu 
najstarejšemu  sinu  Rudolfu,  ki  je  imel  že  Avstrijsko  in  Štajersko  v 
posesti.  —  Čehi  so  bili  izprva  na  strani  Rudolfovi,  ker  so  upali,  da 
se  osnuje  pod  habsburškim  žezlom  mogočna  češka  država,  kakršna 
je  bila  za  kralja  Otakarja  II.  Meseca  oktobra  leta  1306.  je  bil  Rudolf 
izvoljen  za  češkega  kralja.  Toda  kmalu  je  zadel  na  upor  pri  nekaterih 
čeških  plemičih.  Moral  jih  je  s  silo  krotiti  in  v  tem  boju  je  nenadoma 
umrl.  Po  dedni  pogodbi  mu  je  imel  sedaj  na  Češkem  slediti  avstrijski 
vojvoda  Friderik  Lepi.  Toda  nevolja  nad  Rudolfovo  vlado  se  je  bila 
med  tem  tako  razvnela,  da  je  češko  ljudstvo  splošno  zahtevalo  ko- 
roškega vojvoda  Henrika,  soproga  najstarejše  sestre  pokojnega  Vaclava 
za  kralja.  Leta  1307.  ga  je  volilni  shod  češkega  plemstva  soglasno 
pozval  na  prestol.  Henrik  se  je  takoj  podal  v  Prago  in  je  bil  od 
ljudstva  povsod  navdušeno  pozdravljen.  Spremljalo  ga  je  mnogo 
plemstva  iz  Koroške,  Tirolske  in  Kranjske. 

Češka  krona  je  kralja  Henrika  zapletla  v  hude  boje  z  njegovim 
svakom  in  starim  zaveznikom,  cesarjem  Albrehtom.  Ta  ni  hotel  trpeti, 
da  bi  se  pod  okriljem  tirolsko-gorivških  grofov  osnovala  velika  češka 
država,  katero  je  bil  z  velikim  trudom  preprečil  njegov  oče  Rudolf. 
Zabraniti  je  moral  združitev  čeških  in  alpskih  dežel  tembolj,  ker  bi 
bila  sicer  v  nevarnosti  habsburška  oblast.  Zato  je  takoj,  ko  je  izvedel 
novico,  da  je  vojvoda  Henrik  izvoljen  za  češkega  kralja,  ukazal  svo- 
jemu sinu,  avstrijskemu  vojvodu  Frideriku  in  štajerskemu  deželnemu 
glavarju  Ulriku  Wallsee  z  vojsko  vdreti  na  Koroško  in  zasesti  vsa 
vojvodska  posestva. 

V  poletju  leta  1308.  je  po  naših  deželah  zopet  divjal  boj,  kakor 
že  večkrat  v  zadnjih  desetletjih.  Štajerski  deželni  glavar  Ulrik  je 
najpreje  oblegal  mesto  Št.  Vid,  ki  se  mu  je  kmalu  moralo  vdati  in 
šel  potem  pred  Velikovec,  kjer  je  zadel  na  močnejši  odpor.  Za  Veli- 
kovcem  je  prišel  na  vrsto  Celovec,  ki  se  je  tudi  kmalu  podal.  Vsa 
ta  mesta  je  Ulrik  za  avstrijskega  vojvoda  Friderika  vzel  v  posest  in 
v  nje  postavil  močno  vojaško  posadko. 

Naše  dežele  so  se  tedaj  razdelile  v  dve  stranki:  avstrijsko  in  ti- 
rolsko-goriško.  Odlične  družine  Vovbržanov  in  Ortenburžanov  vidimo 
na  strani  Friderikovi.  Celo  goriški  grof  Henrik  se  je  dvignil  zoper 
svojega  bratranca.  V  družbi  z  Majnardom  Ortenburškim  je  vdrl  na 
Kranjsko,  zasedel  Višnjo  goro,  Kranj  in  Falkenštajn.  Le  Ljubljana 
se  jim  je  branila.  —  Še  strastnejši  je  bil  boj  v  Savinjski  dolini.  Tu 
je  vladalo  že  dalj  časa  hudo  nasprotje  med  gornjegrajskim  opatom 
Wulfingom  in  njegovim  zavetnikom  Ulrikom  Vovbrskim.  Ko  se  je 
vnela  domača  vojska,  sta  savinjski  glavar  Hugo  Tauferski  in  opat 
"VVulfing  branila  pravice  kralja  Henrika.  Proti  njima  pa  je  stopil  Ulrik 
Sovneški  na  čelu  nekaterih  plemičev  in  hotel  te  pokrajine  podvreči 
vojvodu  Frideriku.  Ko  je  bila  na  Koroškem  vojska  končana,  mu  je 
prišel  na  pomoč  še  grof  Friderik  Vovbrski.  Skupaj  sta  potem  pre- 
magala kraljevega  glavarja  Hugona,  gornjegrajskega  opata  Wulfinga 
pa  odpeljala  kot  ujetnika  na  Koroško,  kjer  je  bival  nad  eno  leto  in 
šele  na  strogo  zahtevo  akvilejskega  patriarha  bil  izpuščen. 

Zgodovina  slov.  naroda.  15 

Za  ljudstvo  so  bili  ti  boji  tem  pogubnejši,  ker  so  se  vršili  po 
leti  ob  času  žetve  in  so  bili  skoraj  vsi  pridelki  uničeni. 

Med  tem  je  doživel  kralj  Henrik  na  Češkem  bridka  razočaranja. 
Dežela  je  bila  vsled  vojsk  in  strankarskih  bojev  razdvojena  in  raz- 
burkana. Lakomno  plemstvo,  ponosno  na  svoje  bogastvo  in  moč,  je 
hrepenelo  le  za  veljavnimi  službami  in  dostojanstvi,  hotelo  razširiti 
svojo  posest  in  se  od  kralja  kolikor  mogoče  neodvisno  storiti.  Henrik 
je  kmalu  čutil,  da  ni  kos  tem  zmedenim  razmeram  in  da  ne  more 
ukrotiti  prevzetnega  plemstva.  Avstrijska  stranka  v  deželi  je  bila 
vedno  močnejša  in  je  hotela  vojvodu  Frideriku  ponuditi  češko  krono. 
Vse  to  je  Henrika  preplašilo,  da  je  že  koj  v  začetku  hotel  skrivaj 
deželo  zapustiti.  Vendar  se  je  njegovo  vladarstvo  še  vzdržalo  do 
leta  1310.  Ko  pa  je  Henrik  Luksemburški  postal  nemški  cesar,  je 
hotel  Češko  pridobiti  svoji  rodbini.  Zlahka  si  je  v  deželi  zasnoval 
sebi  prijazno  stranko,  ki  je  izvolila  njegovega  sina  Ivana  za  kralja. 
Meseca  decembra  je  prišel  novi  kralj  z  vojsko  v  deželo  in  zavzel 
mesto  Prago.  Henrik  se  je  moral  umakniti  na  Tirolsko.  Od  vse 
kraljeve  slave  mu  je  preostal  le  naslov:  „kralj  češko-poljski",  ki  ga 
Je  nosil  do  svoje  smrti. 

Henrik  je  še  vladal  svoje  dedne  dežele  do  leta  1335.  Odkar 
so  se  mu  ponesrečili  njegovi  češki  načrti,  je  na  nje  tem  večjo  skrb 
obračal.  Opetovano  ga  srečamo  v  Ljubljani,  Kamniku  in  po  drugih  krajih. 

Mesta  so  se  pod  njegovo  vlado  zelo  dvignila.  Ljubljana  je  imela 
takrat  že  svojo  avtonomijo  z  mestnimi  sodniki  na  čelu  in  svojo  mestno 
hišo.  Kralj  Henrik  je  leta  1320.  odredil,  da  je  vsak  ljubljanski  hišni 
posestnik  dolžan  v  splošno  korist  plačevati  davke  in  pomagati  pri 
mestni  straži,  popravljanju  mestnega  obzidja,  okopov  in  mostov.  Na 
Koroškem  se  je  zlasti  dvignil  Št.  Vid,  glavno  mesto  dežele,  ki  je  že 
pod  Majnardom  dobil  mestne  pravice  (1.  1294.).  Bilo  je  sicer  veliko- 
krat oblegano  in  oplenjeno,  pa  vendar  so  si  meščani  hitro  opomogli. 

H  krati  s  povzdigo  mest  pa  opazujemo  veliko  naraščevanje 
židovstva.  Ti  nestalni  potomci  Ahasverovi  so  se  že  zelo  zgodaj 
pojavili  kot  neljubi  gostje  po  naših  mestih  in  trgih.  Pečali  so  se  s 
trgovino,  zdravništvom  in  oderuštvom.  —  V  Ljubljani  so  bili  menda 
židje  prvi  trgovci  in  so  imeli  dolgo  časa  v  rokah  velik  del  trgovine 
z  inozemstvom.  Naseljeni  so  bili  zunaj  mestnega  ozidja,  onstran  Ljub- 
ljanice, kjer  še  danes  „Židovska  ulica"  in  „Židovska  steza"  spomi- 
njata na  nekdanjo  židovsko  naselbino.  Naš  zgodopisec  Valvasor  pri- 
poveduje, da  so  že  pred  1.  1213.  imeli  svojo  sinagogo  (molivnico)  in 
da  so  živahno  tržili  z  Benečani,  Ogri  in  Hrvati.  —  Pa  tudi  po  drugih 
mestih  jih  srečujemo  v  obilnem  številu,  tako  v  Beljaku,  Šentvidu,  v 
Brezah,  Celovcu,  Celju,  Mariboru,  Ptuju.  Za  bivališče  so  jim  bila 
odločena  posebna  mestna  okrožja.  Podložni  so  bili  neposredno  vla- 
darju dežele,  kateremu  so  morali  plačevati  precej  visok  davek.  Zato 
so  nazivali  Žide  „knežje"  ali  „cesarske  hlapce".  Uživali  so  precej 
veliko  neodvisnost,  ker  so  jih  smeli  soditi  le  posebni  židovski  sodniki. 
—  Na  Kranjskem,  Koroškem  in  Štajerskem  je  znašal  v  14.  stoletju 
„židovski  davek"  500  goldinarjev,  kar  je  bila  precej  visoka  svota 
za  tedanje   čase.    Razun  tega  so  morali  še  plačevati   izredne  vojne 

davke  in  ob  poroki  kake  kneginje  ali  kraljičine  tudi  prispevke 
za  doto. 

Občevanje  med  Židi  in  kristjani  je  bilo  po  cerkvenih  in  svetnih 
postavah  strogo  urejeno.  —  Že  po  noši  in  obleki  so  se  morali  židje 
ločiti  od  kristjanov.  Njihovo  značilno  znamenje  je  bil  šiljati  klobuk 
(pileus  comutus),  katerega  niso  smeli  zamenjati  z  drugim  pokri valom. 
Kristjanom  je  bilo  prepovedano  Žide  vabiti  v  goste,  se  udeleževati 
njihovih  veselic  ali  kupovati  od  njih  živila,  ker  je  bila  razširjena 
sumnja,  da  jih  včasih  zastrupljajo.  Cerkev  je  tudi  prepovedovala  z 
Židi  kupčevati  ali  jemati  od  njih  posojila,  ker  so  bili  kot  goljufi  in 
oderuhi  na  slabem  glasu.  Toda  sila  je  bila  tu  močnejša  kakor  postave. 
Ne  le  meščani  ampak  tudi  plemiči  in  celo  knezi  so  bili  večkrat  pri 
Židih  hudo  zadolženi.  Pogosto  se  v  srednjem  veku  ponavljajo  tožbe 
o  visokih  obrestih  in  ponarejenih  dolžnih  pismih,  s  katerimi  so  židje 
izžemali  ljudem  denar.  Zato  je  prišlo  večkrat  do  hudega  nasprotstva 
in  krvavih  židovskih  pogromov.  Še  bolj  so  razdražile  ljudi  vesti,  da 
so  židje  tu  in  tam  umorili  kakega  kristjana,  da  skrunijo  svete  hostije, 
da  zastrupljajo  vodnjake,  kar  povzroča  kugo  in  druge  nalezljive  bo- 
lezni pri  ljudeh  in  živini.  —  Valvasor  poroča,  da  je  bil  leta  1290. 
hud  spopad  med  Ljubljančani  in  Židi  zaradi  nekega  otroka,  ki  so  ga 
baje  umorili,  da  bi  rabili  njegovo  kri  pri  svojih  gnusnih  obredih. 
Več  Židov  je  bilo  ubitih.  —  Še  bolj  so  razvnela  maščevalnost  ljudskih 
mas  poročila  o  dogodkih  v  Volšpergu  na  Koroškem,  kjer  so  si  židje 
baje  znali  pridobiti  nekaj  posvečenih  hostij,  katere  so  zbadali  do  krvi 
in  jih  potem  izkušali  sežgati.  Takrat  je  prišlo  do  splošnega  židovskega 
pogroma  po  vsej  Avstriji.  Mnogo  Židov  je  bilo  ubitih,  utopljenih,  sež- 
ganih, večinoma  vsi  so  bili  oropani  svojega  imetja.  —  Drugačni  vzroki 
so  povzročili  pogrom  leta  1370.  Takrat  je  ljudstvo  planilo  nanje  baje 
na  višji  ukaz,  ker  so  z  goljufijo  in  nesramnim  oderuštvom  storili 
mnogo  škode.  Povsod  so  ljudje  napadli  židovske  naselbine  in  ugrabili, 
kar  so  mogli  zaseči.  Vsem  Židom  so  zažugali  smrt,  ako  se  ne  izpre- 
obrnejo  h  krščanstvu.  Vendar  je  bila  ta  zahteva  spričo  znane  židovske 
trdovratnosti  le  pretveza,  da  so  jim  lažje  izsilili  denar.  —  Vzlic  to- 
likim preganjanjem  so  se  židje  z  veliko  žilavostjo  še  dolgo  vzdržali 
v  naših  mestih. 

Pri  kralju  Henriku,  ki  je  bil  zadnja  leta  v  velikih  denarnih  za- 
dregah, so  prišli  židje  v  milost,  ker  so  mu  s  posojili  radi  pomagali. 
Zato  jim  je  naklonil  mnogo  pravic  in  svoboščin.  L.  1330.  je  dovolil 
Židu  Aronu,  zdravniku  Arnoldu  in  njunim  tovarišem,  da  so  v  Ljub- 
ljani vzdrževali  banko,  od  katere  so  mu  morali  vsako  leto  dajati 
določen  znesek;  tudi  jim  je  glede  poslovanja  podelil  razne  ugodnosti, 
na  pr.  da  so  bili  dolžni  le  enkrat  podati  račun  in  ga  nikdo  ni  smel 
ponovno  od  njih  zahtevati.  Iz  listin  je  razvideti,  da  so  ljubljanski 
židje  imeli  kupčijsko  zvezo  z  Benečijo.  —  Ljudstvu  to  sebično  po- 
speševanje židovstva  ni  bilo  v  korist. 

Leta  1335.  je  umrl  kralj  Henrik  brez  moških  potomcev.  Vsled 
dedne  pogodbe  je  pripadlo  vojvodstvo  Koroško  s  Kranjskim  vred 
Habsburžanom,  ki  so  še  le  sedaj  dobili  južne  slovenske  dežele  ne- 
posredno pod  svojo  oblast 

Dočim  je  tirolska  rodbina  goriških  grofov  v  kratkem  času  izmrla, 
se  je  goriška  vzdržala  še  dve  stoletji  in  se  povspela  do  velike 
oblasti  in  moči.  —  Albert  11.  (1263 — 1304)  se  sicer  ni  pečal  toliko  s 
svetovno-političnimi  dogodki,  kakor  njegov  brat  Majnard,  vendar  doma 
ni  živel  v  miru  in  brezdelju.  Njegova  vlada  je  polna  bojev  z  akvi- 
lejskimi  patriarhi  in  Benečani. 

Kakšne  razmere  so  vladale  med  patriarhi  in  njihovimi  zavetniki, 
priča  dogodek  pri  Rozaču,  kjer  je  Albert  po  noči  napadel  patriarha 
Gregorija  Montelongo,  ga  ujel,  posadil  na  suho  kljuse  in  ga  napol 
razgaljenega  vlekel  v  Gorico  (leta  1267.).  Še  le  na  posredovanje  kralja 
Otakarja  je  patriarha  izpustil.  Vendar  s  tem  še  ni  bilo  bojev  konec. 
Kmalu  na  to  so  Albertovi  ljudje  napadli  Gregorjevega  vicedoma  (upra- 
vitelja posestev),  konkordijskega  škofa,  in  ga  ubili.  Enako  nasilno  je 
postopal  grof  Albert  proti  patriarhu  tudi  v  Istri  in  na  Tolminskem. 

Že  iz  starih  časov  so  bili  akvilejski  patriarhi  vrhovni  vladarji 
na  Tolminskem,  menda  zato,  ker  se  je  ta  obmejna  deželica  prištevala 
Furlaniji.  V  cerkvenih  zadevah  je  bila  podložna  kapitlju  v  Čedadu. 
—  Akvilejski  patriarh  je  imel  na  Tolminskem  svojega  namestnika, 
ki  se  je  imenoval  poglavar  (kapetan).  Poglavarjeva  dolžnost  je  bila 
varovati  grad  „Kozlov  rob",  braniti  deželne  meje  pred  sovražnimi 
napadi,  preganjati  roparje  in  druge  zločince,  skrbeti  za  geste  in  mo- 
stove, nadzirati  javna  dela,  upravljati  patriarhova  posestva  in  izvrše- 
vati sodnijsko  oblast.  Za  plačilo  je  imel  stanovanje  na  „Kozlovem 
robu"  in  dobival  dohodke  nekaterih  kmetij  in  travnikov.  Za  pomoč 
mu  je  bilo  ob  strani  več  uradnikov:  poglavarjev  namestnik,  tajnik 
ali  pisar,  ki  je  vodil  račune  in  korespondenco,  oskrbnik  (gastaldo), 
ki  je  pobiral  desetino  in  druge  davke,  dva  trabanta,  ki  sta  mu  bila 
za  telesno  stražo  in  veliko  število  biričev  ali  vojaških  hlapcev,  ki  so 
bili  v  gradu  za  posadko.  —  Razun  „Kozlovega  roba",  ki  se  je  dvigal 
na  visokem  hribu,  so  imeli  patriarhi  v  Tolminu  tudi  svoj  poseben 
dvor  za  letovišče.  Stal  je  v  ravnini  na  dolenji  strani  Tolmina,  na 
onem  kraju,  ki  se  še  sedaj  imenuje  „Dvor".  Večkrat  so  prihajali 
patriarhi  ob  veliki  letni  vročini  v  Tolmin  in  bivali  tu  v  svojem  dvoru 
nad  hladno  Tolminko. 

Za  bojevite  in  slavohlepne  goriške  grofe  je  bilo  Tolminsko  go- 
spodstvo  vedno  dražilo,  tembolj  ker  je  že  po  naravi  veliko  bolj 
združeno  s  pokrajinami  ob  Soči,  kakor  pa  s  Furlanijo  onkraj  gora. 
Zato  so  ob  mnogih  bojih  s  patriarhi  najraje  merili  na  njihovo  tol- 
minsko  posest  in  jo   za  daljši  ali  krajši  čas  spravili  v  svojo  oblast. 

Grof  Albert  je  dvakrat  napadel^  tolminski  grad  (1.  1272.  in  1299.), 
pa  ga  je  moral  obakrat  dati  nazaj.  Še  bolj  je  njegov  sin  Henrik  II. 
zastavil  vse  sile  v  pridobitev  Tolminskega.  Leta  1313.  je  pridrl  v 
Tolmin  z  močnimi  četami,  zažgal  vas  in  začel  oblegati  patriarhov  dvor, 
ki  je  bil  znatna  trdnjava.  Tolminci  so  iz  strahu  zbežali  v  gore  in 
gozdove.  Tolminski  poglavar  je  bil  tedaj  patriarhov  nečak  Viljem 
de  Razi,  veljaven  mož,  a  slab  in  neodločen  vojak.  Hotel  se  je  že  ob 
prvem  navalu  malodušno  vdati.  Toda  posadka  je  bila  hrabrejša  kakor 

poveljnik.  Dvor  se  je  držal  več  kakor  tri  tedne.  Slednjič  se  Viljem 
naveliča  dolgega  obleganja  in  izroči  trdnjavo  grofu,  ki  je  dovolil 
posadki  svoboden  odhod.  —  Takrat  je  ostal  Tolmin  šest  let  v  oblasti 
goriškega  grofa.    Ko  je  bil  sklenjen  mir,  ga  je  zopet  dobil  patriarh. 

Slični  dogodki  so  se  pozneje  še  večkrat  ponavljali,  tako  1.  1330., 
ko  se  je  Majnard  polastil  vsega  tolminskega  glavarstva  in  ga  obdržal 
trideset  let.  Tudi  patriarhi  so  sami  spoznali,  da  Tolminskega  ne  bodo 
obdržali.  Zato  so  izkušali  vsaj  z  dobičkom  prodati.  Leta  1379.  je 
patriarh  Ludovik  della  Torre  zastavil  tolminsko  glavarstvo  z  vsemi 
pravicami  za  60(X)  mark  mestu  Čedadu.  Še  le  leta  1420.,  ko  se  je  zru- 
šila patriarhova  svetna  oblast,  so  dobili  goriški  grofi  Tolminsko  v 
stalno  posest. 

Grofa  Alberta  so  zaradi  nasilnosti  proti  patriarhu  in  akvilejski 
cerkvi  zadele  hude  cerkvene  kazni.  Bil  je  opetovano  izobčen.  Zadnja 
leta  visoke  starosti  je  preživel  bojeviti  mož  v  miru  na  svojem  gradu 
Bruck  v  Pustriški  dolini.  Umrl  je  leta  1304.  in  bil  z  veliko  sloves- 
nostjo pokopan  v  Rozaču,  v  kraju  svojih  prednikov. 

Višek  moči  in  slave  je  dosegel  goriški  rod  pod  Albertovim  sinom 
Henrikom  II.  (1304 — 1323).  Vladal  je  ob  istem  času  kakor  tirolski 
Henrik,  ki  je  bil  koroški  vojvoda  in  češki  kralj.  Njegov  goriški 
bratranec  sicer  ni  dosegel  tako  visokih  dostojanstev,  vendar  je  svojo 
dedno  posest  tako  razširil,  da  je  postal  najmogočnejši  knez  v  alpskih 
deželah.  Gospodoval  je  od  padovanske  ravnine  do  hrvaške  meje, 
od  Pustriške  doline  do  istrske  obali.  Imel  je  veliko  premoženje  v 
gotovini  in  vrlo  izurjeno  armado,  za  katero  je  izbiral  vojake  po  svojih 
posestvih  v  Istri,  na  Krasu,  v  Slovenski  krajini,  na  Koroškem,  Kranj- 
skem in  Goriškem.  A  kar  je  še  večje  vrednosti,  zgodovinski  viri  ga 
hvalijo  kot  prijaznega,  dobrodušnega  moža,  ki  si  je  znal  pridobiti 
spoštovanje  in  zvestobo  svojih  podložnikov.  Opustil  je  surovi,  neusmi- 
ljeni način  bojevanja,  kjer  se  je  slepo  žrtvovalo  imetje  in  življenje 
neštetih  ljudi  osebni  maščevalnosti.  Grof  Henrik  ni  nikdar  brez 
potrebe  pustošil  tujih  posestev  in  prelival  krvi.  Kadar  je  moral  krotiti 
upornike,  se  je  zadovoljil  s  tem,  da  je  kolovodje  imel  nekaj  časa 
zaprte,^  druge  pa  spustil  na  svobodo. 

Čeprav  je  bil  nežnega  značaja,  vendar  njegova  vlada  ni  bila 
mirna,  nasprotno,  vse  svoje  življenje  je  imel  opraviti  z  vojnimi  podjetji. 
Najprej  je  obrnil  svojo  pozornost  na  akvilejsko  cerkveno  državo, 
kjer  je  bila  tedaj  patriarhova  oblast  že  zelo  omajana.  Njegov  cilj  je 
bil:  polastiti  se  svetne  oblasti  v  patriarhiji.  Prvi  korak  k  temu  cUju 
se  mu  je  zdelo  dostojanstvo  generalnega  kapitana,  ki  je  imel  povelj- 
stvo nad  patriarhovo  vojsko.  Ker  mu  pa  patriarhi,  sluteč  njegove 
slavohlepne  naklepe,  niso  hoteli  takoj  ugoditi,  je  prišlo  opetovano  do 
vojske.  Dolgo  let  je  bojna  vihra  divjala  po  Furlaniji  in  Goriški. 
Leta  1310.  je  bil  slednjič  patriarh  Otobono  prisiljen,  da  je  imenoval 
goriškega  grofa  za  svojega  generalnega  kapitana.  In  od  tistega  časa 
pa  do  svoje  smrti  je  bil  Henrik  pravi  vladar  v  Furlaniji. 

Ko  je  utrdil  svojo  oblast  v  patriarhovi  državi,  je  kmalu  začel 
razširjati  svoj  vpliv  tudi  po  drugih  pokrajinah  gornje  Italije.  Mesta 
Padova  in   Treviso   so  bila  vsled  strankarskih  bojev  zelo  oslabljena, 

in  bližnji  dinasti  so  živeli  v  večni  vojski  med  seboj.  Tu  je  posegel 
vmes  podjetni  goriški  grof  in  kmalu  napravil  red.  Mesto  Padova  ga 
je  izvolilo  za  svojega  zavetnika,  v  treviški  pokrajini  je  bil  imenovan 
za  državnega  vikarja  (namestnika).  Tudi  mesto  Trst  se  je  izročilo 
njegovemu  varstvu  in  ga  izvolilo  za  svojega  župana  (leta  1320.). 

Tako  je  Henrik  dospel  na  višek  svoje  oblasti  in  slave.  Patriarhi 
so  se  ga  bali  in  se  mu  uklonili,  furlansko  plemstvo  ga  je  spoštovalo 
in  ubogalo.  Toda  izkazal  se  ni  le  bojevitega  kneza,  temveč  tudi  oče- 
tovskega prijatelja  svo- 
jim podložnikom.  Go- 
rico, svoj  rodni  grad 
je  povzdignil  v  mesto  s 
samoupravo  in  mu  na- 
kazal potrebne  dohodke. 
Kako  se  je  mesto 
razvijalo? 

Najstarejši  del  Go- 
rice je  tisto  okrožje,  ki 
se  širi  v  ravnini  okoli 
sedanje  stolne  cerkve. 
Tu  je  stala  že  pred  letom 
1000.  vas  Gorica.  Brez 
dvoma  so  jo  ustanovili 
Slovenci,  ki  so  ji  dali 
tudi  ime.  Grofi  Goriški 
so  si  tudi  potem  na  hribu 
postavili  svoj  grad.  Ka- 
kor drugod,  tako  tudi 
tukaj  ni  bilo  obzidano 
le  teme  hriba,  ampak  zi- 
dovje  se  je  na  južni 
strani  po  gorskem  po- 
bočju spuščalo  nižje  proti 
ravnini  do  predloženega 
holma  in  zaseglo  precej 
obširen  prostor,  ki  se  je 
prišteval  grajskemu  dvo- 
rišču (Burghut ,  Burg- 
fried).  Tu  so  nastale  hiše 
grofovih  uradnikov,  ministerialov,  rokodelcev.  Kmalu  so  se  naselili 
v  varnem  zavetju  tudi  trgovci,  oštirje  in  židje. 

Temu  obzidanemu  delu  Gorice  je  grof  Henrik  leta  1307.  podelil 
mestne  pravice.  Goriški  meščani  so  smeli  sami  voliti  svoje  uradnike 
in  pobirati  malo  užitnino  za  vzdrževanje  mestnega  ozidja  in  vrat.  S 
tem  je  bil  dan  za  razširjanje  in  procvit  Gorice  trden  temelj.  Okoličani 
so  smeli  živila  le  na  mestnem  trgu  prodajati,  prav  tako  obrtniki  svoje 
izdelke.  Naravno  je,  da  sta  se  obrt  in  trgovina  v  mestu  zelo  dvignila. 
Tudi  bližnji  plemiči  so  si  v  mestu  postavili  svoje  hiše.  Omenjata  se 
dve  cerkvici:  kapela  sv.  Martina  v  gradu  in  cerkvica  sv.  Duha  v  mestu. 


Henrik  IV.,  grof  Goriški. 

Med  prebivalstvom  nahajamo  mnogo  slovenskih  imen  (Vodopivec, 
Zlatolasec,  Šinigoj,  Budigoj),  tudi  nekaj  Nemcev  iz  spremstva  goriških 
grofov  je  bilo  že  zgodaj  v  mestu.  Iz  bližnje  Furlanije  pa  so  se  začeli 
priseljevati  tujci  (notar  Zambonus  iz  Belluna,  rodovina  Orzon  iz  če- 
dadske  okolice  itd.).  —  Glavni  del  naselbine,  vas  Gorica,  je  bila  še 
vedno  izven  mestnega  ozidja.  Tu  je  bil  minoritski  samostan  s  cerkvijo 
in  kapelo  sv.  Katarine.  Tu  so  v  prvi  polovici  14.  stoletja  sezidali 
glavno  cerkev  sv.  Hilarija  in  Tacijana,  ki  je  spadala  nekaj  časa  k 
solkanski  župniji,  a  se  že  leta  1354.  omenja  kot  župna  cerkev.  Grof 
Ivan  je  leta  1455.  ta  del 
utrdil  z  jarki  in  nasipi 
in  ga  pridružil  mestu. 
Imenovalo  se  je  Spod- 
nje mesto  in  se  tako 
ločilo  od  gornjega, 
starejšega  in  obzidanega. 
V  16.  stoletju  je  imela 
Gorica  že  7000  ljudi  in 
živahno  trgovino  z  živim 
srebrom,  vinom,  lesom, 
žitom  in  drugimi  pridelki. 
Bila  je  tem  večjega  po- 
mena, ker  v  grofiji  Go- 
riški ni  bilo  drugih  mest 
in  je  sama  potegnila  nase 
vso  obrt  in  trgovino  v 
deželi. 

Z  ustanovitvijo  me- 
sta Gorice  si  je  grof 
Henrik  postavil  trajen 
spomenik.  Največji  vla- 
dar domačega  plemiš- 
kega rodu  je  tudi  njen 
največji  dobrotnik. 

Henrik  ni  dočakal 
visoke  starosti.  Umrl  je 
na  svojem  gradu  v  Go- 
rici leta  1323.,  komaj 
šestdeset  let  star.  Pra- 
vijo, da  ga  je  zastrupil  njegov  nasprotnik,  laški  plemič  Scaligero. 

Po  Henrikovi  smrti  je  vladala  nekaj  časa  goriško  grofijo  nje- 
gova vdova  Beatrika.  Značilno  je  za  ugled,  ki  ga  je  užival  goriški 
rod,  da  je  tej  previdni  in  odločni  ženi  patriarh  poveril  svetno  oblast 
v  svoji  državi  in  jo  imenoval  celo  za  generalnega  kapitana  v  Furlaniji. 

S  Henrikom  pa  je  umrl  tudi  zadnji  odlični  in  veljavni  goriški 
grof.  Pričela  se  je  delitev  goriških  posestev,  ki  je  povzročala  mnoge 
pravde  in  razprtije  med  brati.  Premoženje  je  bilo  slabo  oskrbovano. 
Preje  bogati  grofi  so  zabredli  v  dolgove,  morali  prodajati  in  zastav- 
ljati svoja  posestva.    Vojvodi  avstrijski,  ki  so  jih  najbolj  podpirali  z 

Elizabeta  Avstrijska,  prva  soproga  goriškega 
.  grofa  Henrika. 

denarjem,  so  si  z  raznimi  pogodbami  zagotovili  njihovo  dediščino. 
Tako  je  že  leta  1374.  velik  kos  goriškega  gospodstva  pripadel  Habs- 
buržanom.  Albert  IV.  jim  je  zapustil  svoj  delež:  grofijo  Pazin  v  Istri, 
kraje  ob  gorenji  Pivki  in  Slovensko  krajino.  Ker  so  h  krati  tudi 
Devinski  gospodje  se  podvrgli  avstrijskim  vojvodom,  se  je  takrat 
pridružil  Kranjski  del  Istre,  postojnski  okraj  in  dolenji  Kras  z  De- 
vinom  ob  Adriji. 

Žalosten  zgled  razbrzdanosti  kaže  življenje  grofa  Henrika  IV. 
V  mladih  letih  se  je  zaročil  z  Elizabeto  Avstrijsko  in  s  Habsburžani 
leta  1394.  sklenil  dedinsko  pogodbo,  po  kateri  je  imela  grofija  Goriška 
v  slučaju,  da  izmro  moški  potomci  goriških  grofov,  preiti  na  avstrijske 
vojvode,  obratno  pa  tudi  avstrijske  dežele  na  Goričane,  ako  bi  Habs- 
buržani preje  izmrli.  Henrik  se  je  mnogo  mudil  na  Dunaju,  kjer  je 
prav  pustolovsko  in  razuzdano  živel.  Enej  Silvij,  ki  je  bil  takrat 
tajnik  cesarja  Friderika  III.  in  je  grofa  Henrika  dobro  poznal,  ga 
slika  kot  moža  brez  vzgoje  in  omike.  Vdan  je  bil  pijančevanju  v 
najhujši  meri  in  vsled  tega  zelo  surov  in  podivjan.  Najraje  je  občeval 
po  navadnih  gostilnah  z  zanikrnimi  kmeti  ali  razuzdanimi  ženskami. 
Hodil  je  v  zamazani,  obnošeni  obleki,  z  razgaljenimi  prsi.  Svoje  otroke 
je  celo  po  noči  budil  in  jih  nalival  z  vinom.  Ako  so  se  upirali,  je 
rekel,  da  jih  ne  prizna  za  svoje,  ker  se  branijo  vina.  Grdo  je  ravnal 
tudi  s  svojo  tretjo  ženo  Katarino,  ki  je  bila  zelo  pametna  in  odločna. 
Ker  ni  mogla  več  prenašati  surovosti  svojega  moža,  ga  je  dala  za- 
preti v  grad  Bruck  pri  Liencu.  Celjski  grof  Ulrik  je  postal  varuh 
Henrikovih  otrok. 

Zadnja  leta  je  bil  grof  Henrik  popolnoma  nesposoben  za  vlado. 
Zato  je  vladne  posle  reševala  Katarina  v  imenu  svojih  sinov. 

Gospodarsko  in  nravno  je  propadal  goriški  rod.  Premoženje  je 
vedno  bolj  ginilo,  posestva  so  se  krčila  in  bila  zadolžena.  Pa  tudi  v 
življenju  in  delovanju  njegovih  članov  so  se  množila  znamenja  pro- 
pasti. Henrikov  sin  Lenart  je  bil  zadnji  svojega  rodu.  Sicer  ni 
podedoval  razuzdanosti  svojega  očeta,  pač  pa  njegovo  nebrižnost. 
Lenartovo  življenje  je  brez  znamenitih  činov.  Obnovil  je  dedinsko 
pogodbo  s  Habsburžani  in  umrl  je  leta  1500.  na  svojem  tirolskem 
gradu.  Pokopan  je  bil  v  goriški  stolni  cerkvi,  kjer  si  je  dal  napraviti 
kamenit  grobni  spomenik. 

Kakor  luč  je  pojemala  slava  goriških  grofov  in  ugasnila  je  prav 
v  začetku  novega  veka.  Kakor  je  ginila  posest,  v  kateri  je  koreninila 
njegova  moč,  tako  je  ginil  tudi  rod  sam.  H  krati  sta  preminila  oba. 
Oblast  in  ugled  goriških  grofov  sta  tesno  združena  z  razmerami 
srednjega  veka.  Zato  sta  morala  prejenjati,  ko  je  napočil  novi  vek. 
Njihovo  dediščino  so  prevzeli  Habsburžani. 

9.  Habsburški  vojvodi.     Hude  nadloge. 

Leta  1335.,  ko  je  po  smrti  koroškega  vojvoda  Henrika  pripadlo 
Habsburžanom  Koroško  in  Kranjsko  s  Slovensko  marko,  je  bilo 
ustvarjeno  jedro  bodoče  avstrijske  države.  Avstrijski  orel  je  že  go- 
spodoval od  Donave  do  dolenjskega  Snežnika  in  izvirov  reke 
Drave.  Seveda  je  treba  vedno  poudarjati,  da  to  gospodstvo  ni  bilo 
celotno  in  neomejeno.  S  Habsburžani  so  si  delili  oblast  še  mnogi 
drugi,  večji  in  manjši,  duhovski  in^  svetni  gospodje.  Tu  je  bila  grofija 
ortenburška  s  središčem  v  mestu  Špitalu  ob  Dravi,  grofija  vovbrska, 
celjska;  gospodstvo  babenberško,  brižinsko,  briksenško.  Vsi  ti  so  bili 
mali,  neodvisni  vladarji  na  svojih  posestvih  in  marsikdo  izmed  njih 
se  je  spustil  celo  v  tekmo  z  mogočnejšimi  Habsburžani.  Politika 
avstrijskih  vojvodov  je  stremila  za  tem,  da  na  znotraj  koliko  mogoče 
utrde  svojo  gospodstvo  in  je  na  zunaj  razširijo.  Od  tod  mnogi  boji  z 
upornimi  podložniki,  od  tod  dedinskepogodbein  vojske  z  južnimi  sosedi. 

Prvo  stoletje  (1335 — 1439)  je  avstrijska  oblast  le  počasi  napre- 
dovala. Do  vplivne  oblasti  se  zlasti  po  naših  slovenskih  deželah  ni 
mogla  povspeti.  Kriva  je  bila  temu  zlasti  mnogokratna  delitev  dednih 
dežel,  ki  jih  je  razkosala  v  dva  ali  tri  dele  in  jih  tako  oslabila.  Kljub 
temu  se  je  habsburški  rod  ohranil  in  polagoma  pridobival  novo  posest. 

Drugi  julij  leta  1335.  je  bil  tisti  znameniti  dan,  ko  se  je  dal 
avstrijski  vojvoda  Oton  s  priimkom  „Veseli''  na  Knežjem  kamnu 
slovesno  umestiti  in  je  s  tem  vzel  v  posest  staroslavno  Vojvodino. 
Njegovim  nemškim  dvornikom  se  je  zdel  obred  sicer  surov  in  smešen. 
Toda  Oton  je  znal  dobro  ceniti  njegov  pomen,  ker  je  vedel,  koliko 
zmore  zvestoba  in  navdušenost  ljudstva  v  nevarnih  dneh.  Vez,  ki 
se  je  tedaj  spletla  med  knezom  in  podložniki,  je  držala  skozi  vsa 
poznejša  stoletja.  Seveda  si  je  bilo  treba  zagotoviti  vdanost  in  zve- 
stobo raznih  malih  dinastov  v  deželi  in  tudi  braniti  novopridobljeno 
deželo  proti  Ivanu  Luksemburškemu,  ki  jo  je  kot  zet  umrlega  Henrika 
zase  zahteval.  Koroški  vojvoda  Henrik  je  namreč  zapustil  edino  hčer 
Marjeto,  katero  so  ljudje  zaradi  njenih  pokvečenih  ust  imenovali  „die 
Maultasche",  („krivousta  Marjeta").  Čeprav  se  ni  odlikovala  po  telesni 
lepoti,  je  vendar  imela  odlične  snubce,  ki  so  upali,  da  bodo  z  njeno 
roko  hkrati  pridobili  dve  lepi  deželi:  Tirolsko  in  Koroško.  —  Naj- 
prej je  bil  ženin  bogate  dedinje  kraljevič  Ivan,  sin  Ivana  Luksem- 
burškega,  ki  je  malo  preje  zasedel  češki  kraljevi  prestol.  S  to  poroko 
so  upali  Luksemburžani  ovreči  dedinsko  pogodbo,  ki  so  jo  bili  skle- 
nili goriški  grofi  s  Habsburžani,  in  razširiti  svojo  oblast  globoko  doli 
do  italijanske  meje.  Ko  je  vojvoda  Henrik  zatisnil  oči,  je  poleg  habs- 
burških bratov  Otona  in  Albrehta  tudi  Ivan  Češki  prijavil  svoje  pra- 
vice do  dediščine.    Vneli  so  se  boji  v  Avstriji  in  na  Koroškem. 

Že  meseca  februarja  1.  1336.  je  vdrl  kralj  Ivan  z  močno  vojsko 
v  Avstrijo  in  po  navadi  tedanjega  časa  strašno  po  njej  plenil  in  po- 
žigal.  Mnogo  utrjenih  mest  je  prišlo  v  njegove  roke.  Vojvoda  Oton 
mu  je  šel  nasproti  z  vojsko,  ki  jo  je  v  naglici  nabral  po  Avstrijskem, 
Štajerskem,  Koroškem  in  Kranjskem.  Pri  Znojmu  sta  sovražnika  trčila 

skupaj.  Na  večer  24.  aprila,  pred  odločilno  bitko,  pa  izve  vojvoda 
Oton,  da  sovražniki  nameravajo  zahrbten  napad.  Še  v  tisti  noči  po- 
begne z  nekaterimi  spremljevalci  na  Dunaj.  Zapuščena  vojska  se  ni 
hotela  sama  spustiti  v  boj  in  se  je  razpršila.  Velik  je  bil  strah,  da 
je  zdaj  Avstrija  izgubljena.  „Tolika  sramota  še  ni  prišla  nad  Habs- 
buržane,"  je  zaklical  hromi  vojvoda  Albreht  vrnivšemu  se  bratu  Otonu. 
Vendar  kralj  Ivan  iz  neznanih  vzrokov  ni  izrabil  svoje  zmage,  ampak 

se  je  kmalu  vrnil  s  svojo 
vojsko  v  Prago. 

Med  tem,  ko  so  se 
ti  dogodki  vršili  ob  Do- 
navi, je  upal  kraljevič 
Karol ,  najstarejši  sin 
kralja  Ivana,  se  hitro 
polastiti  Koroške.  Vdrl 
je  v  Pustriško  dolino'^in 
s  svojimi  četami  pustošil 
okoli  Lienca.  Vendar  ni 
mogel  skozi  sotesko  pri 
Zgornjem  Dravogradu 
prodreti  v  deželo.  Med 
tem  pa  so  prišle  Avstrij- 
cem na  pomoč  s  severa 
švabske  in  bavarske  čete, 
z  juga  pa  grofi  Goriški. 
Karol  je  moral  deliti 
svojo  armado  in  je  imel 
preveč  posla,  da  obdrži 
Tirolsko,  kakor  da  bi 
mogel  še  misliti  na  osvo- 
jitev Koroške. 

Slednjič  je  prišlo 
do  poravnave  meseca 
oktobra  1.  1336.  v  mestu 
Ens.  Vsaka  stranka  je 
obdržala,  kar  je  že  imela 
v  oblasti.  Koroško  s 
Kranjsko  je  ostalo  Habs- 
Mladostna  poročenca  Ivan 
zadovoljna  in  sta  na  vsak 


Vojvoda  Oton  „ Veseli". 


buržanom.  Tirolsko  pa  Ivanu  Češkemu, 
in  Marjeta   sicer  s  to  pogodbo   nista   bila 

način  hotela  dobiti  Koroško  v  posest,  toda  vsa  njuna  prizadevanja 
so  bila  zaman.  Niti  obmejnih  gradov  in  prelazov  se  nista  mogla  po- 
lastiti.   Še  le  1.  1341.  sta  pristala  na  delitev  očetove  dediščine. 

O  bojih  „krivouste"  Marjete  na  Koroškem  vesta  poznejša  zgodo- 
pisca  Unrest  in  Megiser  mnogo  pripovedovati.  Pri  njih  čitamo,  da  se 
je  vseh  omenjenih  bojev  Marjeta  sama  udeleževala  in  da  se  je  silno 
maščevala  nad  Korošci,  ker  niso  hoteli  priznati  njene  oblasti.  Glavna 
bitka  se  je  baje  izvojevala  pri  Feldkirchenu,  kjer  je  Marjetino  vojsko 
napadel  koroški   deželni  maršal  Friderik  Aufenštajnski  s  štajerskim. 

koroškim  in  kranjskim  viteštvom.  Dva  tisoč  (!)  Cehov  je  baje  takrat 
obležalo  na  bojišču,  in  vendar  je  Marjeta  zmagala.  Mnogo  epizod  se 
pripoveduje  tudi  o  njenih  napadih  na  razne  gradove  in  o  grozovitostih, 
ki  jih  je  pri  tem  storila.  Le  trdni  grad  Ostrovica  ji  je  kljuboval.  — 
Vendar  o  vseh  teh  posameznostih  pisatelji  iste  dobe  ničesar  ne  pri- 
povedujejo. Najbrže  vojska  ni  bila  tako  krvava,  kakor  jo  je  pozneje 
naslikala  domišljija  imenovanih  zgodopiscev. 

V  ljudskem  spominu  še  vedno  živi  „krivousta"  Marjeta  in  mnogo 
pripovedk  je  zlasti  okoli  Ostrovice  o  njej  ohranjenih.  Splošno  jo 
slikajo  poročila  kot  kruto, 
krvoločno  žensko,  ki  ni 
imela  nič  nežnega  na  sebi. 
— Poroka  z IvanomLuksem- 
burškim  je  bila  pozneje  raz- 
veljavljena. Marjeta  se  je 
v  drugič  omožila  z  Ludo- 
vikom  Bavarskim,  ki  je 
hotel  Tirolsko,  Koroško  in 
Kranjsko  pridobiti  svoji 
rodbini.  Toda  posrečilo  se 
mu  je  le  prvo  deželo  ob- 
držati še  nekaj  časa  v  svoji 
posesti.  Leta  1363.  je  Mar- 
jeta sama  Tirolsko  pre- 
pustila Habsburžanom. 

Še  le  po  hudih  bojih 
sta  prišla  habsburška  brata, 
Oton  „Veseli"  in  Albreht 
„Hromi"  v  mirno  posest 
koroške  Vojvodine  in  z  njo 
združene  kranjske  dežele. 
—  Poklonitev  kranjskega 
plemstva  in  duhovstva  je 
sprejel  Oton  leta  1336.  v 
Št.  Vidu  pri  Stični,  njegov 
brat  Albreht  pa  dve  leti 
pozneje  v  Ljubljani.  Prvi  je 
vladal  le  nekaj  let  (f  1339.). 

Po  njegovi  smrti  je  Albreht  II.  sam  z  veliko  modrostjo  in 
odločnostjo  gospodoval  nad  avstrijskimi  deželami  (leta  1339 — 1358). 
Bil  je  sicer  hrom  na  nogah  in  rokah,  v  nosilnici  se  je  dal  prenašati 
od  kraja  v  kraj.  Vendar  je  bil  ljudstvu  zelo  priljubljen  vsled  svoje 
preprostosti  in  previdnosti.  Rekali  so  mu  hromi  ali  modri  Albreht. 
Prepovedal  je  vsak  dvoboj  in  izdal  za  Koroško  poseben  zakonik, 
v  katerem  so  bile  zabeležene  starodavne  deželne  postave  z  mnogimi 
drugimi  modrimi  predpisi.  Koroški  stanovi  so  sprejeli  ta  zakonik 
kakor  dragocen  zaklad  in  ga  z  velikim  spoštovanjem  shranili  v 
utrjenem  gradu  Ostrovici. 


Vojvoda  Albrecht  II.  nHromi". 

Zgodovina  te  dobe  sicer  ni  bogata  na  izrednih  zunanjih  dogodkih, 
a  tembolj  se  je  vtisnila  ljudskemu  spominu  po  strašnih  nezgodah  in 
uimah,  ki  so  takrat  zadele  naše  dežele. 

Leta  1338.  so  prišle  kobilice.  Te  požrešne  živali  so  v  srednjem 
veku  večkrat  v  velikih  tropah  preplavile  naše  dežele  in  storile  na 
sadežih  mnogo  škode.  Že  leta  1195.  beremo  v  nekem  letopisu: 

„Pri  Lipnici  na  Štajerskem  so  se  pojavile  tako  velike  kobilice, 
da  so  bile  skoraj  podobne  vrabcem  (!).  Priletele  so  skozi  Ogrsko  na 
Štajersko  in  Kranjsko  in  uničile  vse,  kar  je  raslo.  Kadar  so  se  dvig- 
nile, je  postalo  tako  temno,  kakor  bi  bilo  oblačno  vreme".  Ljubenski 
letopis  pripoveduje,  da  so  se  leta  1309.  pokazale  zlasti  na  Spodnjem 
Štajerskem,  okoli  Slovenj ega  Gradca.  Vitez  Rudolf  Ostrovrhar  se  je 
upal  iti  med  nje.  Železna  oprava  ga  je  varovala,  da  mu  niso  mogle 
do  živega.  Nekega  hlapca  Ulrika  Sovneškega,  ki  se  je  na  konju 
spustil  med  neko  trumo,  pa  so  z  živaljo  vred  oglodale  do  kosti.  S 
Štajerskega  so.  letele  na  Kranjsko  in  se  potem  zaobrnile  proti  Zagrebu. 

Leta  1338.  pa  je  bilo  najusodnejše." 
'     Opat  Ivan  iz  Vetrinja,   Slovenec  po  rodu,  ki  je  zapisoval  zna- 
menite  dogodke   svoje   dobe   in  nekateri  drugi  letopisci  o  tej  strašni 
nadlogi  približno  sledeče  pripovedujejo: 

„V  tem  letu  (1338.)  je  prišla  od  vzhoda  nebrojna  tropa  kobilic, 
ki  se  je  v  mesecu  juliju  in  avgustu  razprostrla  čez  Poljsko,  Češko, 
Moravsko,  Ogrsko,  Avstrijsko  in  Lombardijo  tje  do  bregov  reke  Rena. 
Vse,  kar  je  bilo  vzklilo  iz  zemlje,  so  z  divjo  požrešnostjo  oglodale 
do  korenin.  Prestrašeno  ljudstvo  je  povsod  napravljalo  litanije  in 
procesije  in  obupno  stegalo  roke  proti  nebu.  Bilo  jih  je  čudno  gledati. 
Letele  so  po  zraku  v  urejenih  vrstah,  kakor  trume  vojakov  in  kadar 
so  se  spustile  na  tla,  so  napravile  cele  tabore.  Vojskovodji  so  letali 
dan  hoda  pred  drugimi  trumami,  kakor  da  hočejo  poiskati  pripraven 
kraj,  kjer  bi  se  naselila  neizmerna  množica.  Okoli  devete  ure,  ko  so 
najprej  posedli  voditelji,  se  je  spustila  tudi  druga  truma  na  tla  in  se 
ni  ganila  z  mesta  do  solnčnega  vzhoda  drugega  dne,  ko  so  se  njihova, 
po  rosi  in  mokroti  obtežena  trupla,  vsled  gorkih  solnčnih  žarkov 
nekoliko  olajšala.  Potem  so  se  v  trumah  redno  pomikale  naprej, 
tako  da  je  bila  med  temi  živalicami  opaziti  prava  vojaška  disciplina. 
—  Požrle  so  vso  žetev,  seno,  travo  do  zadnje  bilke,  le  vinogradov 
se  niso  dotaknile.  Imele  so  po  štiri  perutnice,  na  glavi  greben  in 
njihovo  truplo  je  bilo  posejano  s  svetlimi  pikami,  kakor  z  žlahtnimi 
kamni,  ki  jih  ženske  našivajo  na  obleko.  Celo  na  teku  so  se  raz- 
množevale in  so  povsod  popuščale  svojo  zalego.  Mladiči  so  hitro 
zrasli  in  se  pomnožili.  V  nekaterih  krajih  so  mlado  zalego,  ki  se  še 
ni  mogla  dvigniti  v  zrak  pokonča  vali  s  pobijanjem  in  ognjem.  — 
Strašno  je  bilo  gledati,  kadar  so  priletele.  Že  od  daleč  se  je  slišalo 
zamolklo  šumenje.  Ko  so  prišle  bližje,  so  razširjale  strašen  smrad  in 
letele  tako  na  gosto,  da  je  solnce  zatemnelo." 

Kranjski  zgodopisec  Valvasor  še  pripoveduje,  da  je  dal  moravski 
mejni  grof  Karol  (poznejši  cesar  Karol  IV.)  izmeriti  tako  trumo  ko- 
bilic, ki  je  bila  sedla  na  zemljo.  Merila  je  po  tri  nemške  milje  na 
dolgost  in  širokost. 

V  poznejših  časih  so  se  kobilice  še  večkrat  pojavile,  vendar  ne 
več  s  toliko  silo,  kakor  leta  1338. 

Nove  nadloge  so  zadele  naše  dežele  desetletje  pozneje:  potres 
in   k  u  g  a. 

Vsi  zgodopisci  tedanjega  časa  v  živih  barvah  na  široko  opisujejo 
grozo  razdejanja,  ki  ga  je  povzročil  strašni  potres  leta  1348. 

Bilo  je  na  praznik  izpreobrnenja  sv.  Pavla  dne  25.  januarja,  okoli 
3.  ure  popoldne,  ko  je  vse  dežele  od  Adrije  do  Donave  pretresel 
močan  sunek,  kakršnega  še  ni  bilo  čutiti  od  stvarjenja  sveta.  Koroško 
in  Kranjsko  je  njegova  sila  najhujše  zadela.  Lepo  je  sijalo  solnce 
ob  treh  popoldne.  Kar  se  strese  zemlja  z  grozno  silo.  Zvonovi  so 
sami  zapeli.  Razdejanih  je  bilo  26  mest,  mnogo  cerkva  in  nad  40  gradov. 
Krasna  bazilika  v  Akvileji  je  skoraj  postala  razvalina.  Treslo  se  je 
po  vsem  Frijulskem,  da  so  se  rušili  stolpi  in  trdna  poslopja.  Ljudi 
in  živino  so  podsuli  padajoči  zidovi.  Stresala  se  je  zemlja  40  dni  in 
večkrat  tudi  v  dveh  naslednjih  letih. 

Višek  razdejanja  je  bil  v  Ziljski  dolini.  \'isoki  Dobrač  je  že  vsled 
prejšnjih  potresov  na  mnogih  krajih  kazal  razpokline.  Usodnega  dne 
pa  je  goro  tako  silno  streslo,  da  se  je  skalna  gromada  razpočila  in 
del  gore  se  je  zvalil  v  dolino.  Ta  silen  plaz  je  zasul  sedemnajst  vasi 
in  gradov  ob  vznožju  in  zajezil  reko  Ziljo,  da  je  narasla  v  veliko 
jezero.  Deset  vasi  je  potonilo  v  njenih  valovih.  Tudi  ob  Osojskem 
jezeru  so  pokale  gore  in  se  rušile  v  vodo.  Vsi  gradovi,  ki  so  se 
dvigali  na  holmih  in  hribih  ob  Dravi  in  Zilji,  so  se  sesuli  in  njihove 
razvaline  so  se  kotalile  v  doline.  Nihče  ne  more  presoditi,  koliko 
ljudi  je  pod  njimi  izgubilo  življenje. 

Največ  jih  je  obležalo  pod  razvalinami  mesta  Beljaka.  Razun 
nekaterih  lesenih  kolib  ni  tu  preostalo  prav  ničesar.  Ker  je  bil  praznik 
apostola  Pavla,  so  bili  meščani  ravno  zbrani  v  župni  cerkvi  sv.  Jakoba 
pri  popoldanski  božji  službi.  Potresni  sunek  je  prišel  tako  naglo,  da 
niti  en  človek  ni  ušel.  H  krati  je  začel  izvirati  na  gornjem  trgu  močen 
vrelec  vode,  ki  je  poplavil  okolico.  In  da  je  bilo  razdejanje  še  večje, 
je  izpod  razvalin  izbruhnil  plamen  in  uničil,  kar  je  ostalo.  Toliko 
gorja  ni  nikdar  solnce  obsevalo,  kolikor  ga  je  bilo  videti  po  naši 
domovini  ta  usodni  zimski  dan. 

Medtem,  ko  o  nesreči  na  Koroškem  viri  mnogo  pripovedujejo,  so 
nam  posameznosti  s  Kranjskega  manj  znane.  Le  ena  ljudska  pripo- 
vedka se  menda  nanaša  na  to  nesrečo,  namreč  pripovedka  o  propadu 
Starega   Tržiča  na   Gorenjskem, 

Pod  Ljubeljem  se  je  bil  na  kranjski  strani  razvil  mal  trg,  ki  se 
v  listinah  navadno  imenuje  Ljubeljski  trg.  Ljudje  so  mu  pravili:  „ Stari 
Tržič".  Koroški  vojvoda  Ulrik  III.  je  svet  v  okolici  podaril  stiškemu 
samostanu  s  pogojem,  da  v  svojem  gostinjcu  brezplačno  sprejema 
revne  popotnike.  Pričetki  trga  so  torej  v  zvezi  s  znamenito  stisko 
opatijo,  ki  je  tamkaj  vzdrževala  cesto  in  gostinjec.  Ljudje  pa  pripo- 
vedujejo, da  se  je  nekoč  vsled  strašnega  potresa  porušila  gora  Korošica 
in  zasula  trg.  Prebivalci  so  potem  deloma  ustanovili  novo  naselbino 
nižje  v  dolini,  kjer  se  stekata  dva  potoka,  to  je  sedanji  Tržič 
(Neumarktl),  deloma  pa  so  se  izselili  v  Borovlje  na  Koroško,  kjer  so 

nadaljevali  železno  obrt,  kateri  so  bili  že  doma  privajeni.  Ljudska 
domišljija  je  strašni  dogodek  po  svoje  tolmačila,  češ,  da  je  pridivjal 
čez  gore  strašen  zmaj,  pod  čegar  mogočnimi  skoki  so  se  rušile  gore 
in  je  celo  velikega  kamenitega  zmaja,  ki  stoji  v  Celovcu  na  trgu, 
spravilo  z  njim  v  zvezo.  —  Ob  času,  kdaj  se  je  to  vršilo,  ljudsko 
sporočilo  ne  ve  nič  zanesljivega.  Ljudje  pravijo:  „Zgodilo  se  je  pred 
300  ali  400  leti".  Vendar  je  verjetno,  da  sredi  14.  stoletja  in  je 
pred  vsem  misliti  na  oni  silni  potres,  ki  je  napravil  toliko  gorja  tudi 
onstran  Karavank. 

Eno  leto  za  potresom  (1349.)  je  prišla  kuga.  Bila  je  to  tista 
strašna  ljudska  epidemija  (nalezljiva  bolezen),  ki  je  prišla  iz  azijskih 
step  preko  Indije  in  Perzije  v  Evropo  in  se  v  letih  1348.  in  1349. 
razširila  po  njej  tje  gori  do  Islandije.  Splošno  sodijo,  da  je  pobrala 
v  Evropi  dve  tretjini  prebivalstva.  V  naše  kraje  je  prišla  iz  Italije  in 
nastopila  s  toliko  silo,  da  so  izmrle  cele  vasi  in  da  je  v  mnogih  mestih 
po  hišah  le  redek  človek  še  preostal.  Zdravniška  pomoč  je  bila  brez- 
uspešna. Prenehale  so  vse  družinske  in  družabne  vezi.  Ljudje  so 
zapuščali  svoje  delo  in  bivališča,  bežali  v  gozdove,  kakor  neumni 
begali  semtertja,  skrbno  se  ogibajoč  drug  drugega,  da  bi  se  ne  okužili. 
Vsa  obrt  in  trgovina  je  prenehala,  cele  pokrajine  so  bile  neobdelane, 
ker  so  ljudje  izmrli  ali  pa  se  v  topi  brezupnosti  vdali  brezdelju. 

Lahko  si  je  misliti,  kako  silno  so  pretresle  te  nezgode  ljudsko 
dušo.  Pojavile  so  se  izredne  posledice,  ki  jih  moramo  deloma  obsojati 
kot  blodnje  prestrašenega  in  brezupnega  ljudstva.  V  mnogih  krajih 
so  se  začeli  pogromi  Židov,  ker  so  jih  obdolžili,  da  so  zastrupili 
studence  in  s  tem  povzročili  kugo.  Še  značilnejši  pa  so  nastopi 
bičarjev. 

Bičarji  so  bili  neka  vrsta  javnih  spokornikov,  ki  so  hoteli  z 
izrednimi  pokorili  potolažiti  božjo  jezo  in  odvrniti  strašne  šibe.  Shajali 
so  se  izprva  v  cerkvah,  kjer  so  molili  in  se  bičali  do  krvi.  Prvikrat 
čitamo  o  njihovem  nastopu  leta  1260.  Ob  veliki  kugi  leta  1349.  so  se 
iznova  pojavili.  O  njihovem  početju  poročajo  letopisi  sledeče:  „V 
mnogih  deželah  so  nastale  javne  spokorne  vaje,  ki  so  bile  zelo  čudne. 
Mnogi  ljudje,  reveži  in  bogatini,  vitezi  in  kmetje,  starci  in  mladeniči 
so  hodili  v  procesijah,  nagi  do  pasu,  glavo  pa  so  imeli  pokrito  s 
platnenim  prtom.  Nosili  so  križe,  zastave,  goreče  sveče  in  biče,  s 
katerimi  so  se  tolkli  do  krvi.  Med  tem  so  prepevali  pobožne  pesmi. 
Hodili  so  iz  dežele  v  deželo,  od  mesta  do  mesta,  od  vasi  do  vasi,  od 
cerkve  do  cerkve.  Mnogi  gledalci  so  bili  ganjeni  in  se  jokali.  Nekateri 
so  se  razgaljeni  valjali  v  blatu  in  mlakah.  Vsak  spokornik  je  hodil 
s  temi  procesijami  od  jutra  do  večera  skozi  33  dni.  —  Ti  bičarji  so 
tudi  trdili,  da  nihče  ne  more  biti  odvezan  od  svojih  grehov,  ako  ni 
bil  en  mesec  v  njihovi  družbi.  Odvezovali  so  se  tudi  kar  med  seboj 
od  grehov  in  trdili,  da  morejo  celo  duše  pogubljenih  rešiti  iz  pekla". 

Iz  zadnjih  trditev  je  že  razvideti,  da  so  se  med  bičarji  razširile 
verske  zmote.  Nastopali  so  proti  duhovnikom  in  škofom,  zametavali 
cerkveno  oblast  in  sebe  imeli  za  najpopolnejše  ljudi.  Papež  Klement  VI. 
je  sam  proti  njim  nastopil  in  jih  izobčil.  Svetni  knezi  so  jih  preganjali 
z  vso  strogostjo.    V  kratkem  času  je  bila  bičarska  sekta  zatrta. 


239 

Velike  nezgode,  ki  so  zadele  naše  dežele  sredi  14.  stoletja,  nam 
prav  živo  predstavljajo,  kolika  beda  in  siromaštvo  je  mnogokrat  trlo 
naše  ljudstvo  v  srednjem  veku,  kajti  vse  te  šibe  niso  prišle  le  enkrat 
nad  ljudi,  ampak  se  mnogokrat  ponavljale  v  večji  ali  manjši  meri, 
dočim  so  dandanes  skoraj  neznane. 


Vojvoda  Albreht  je  1.  1355.  zbral  najodličnejše  plemiče  svojih 
dežel  na  Dunaju  in  si  od  njih  dal  s  prisego  potrditi  habsburški  hišni 
red,  po  katerem  naj  bi 
njegovi  sinovi  Rudolf, 
Friderik,  Albreht  in  Le- 
opold skupno  vladali 
vsem  habsburškim  de- 
želam, tako  da  bi  dedi- 
ščina ostala  vedno  ne- 
razdeljena. Vendar  so 
bile  te  določbe  le  malo 
časa  v  veljavi. 

Po  očetovi  smrti  je 
bil  pravi  vladar  Ru- 
dolf IV.  s  priimkom: 
„Ustanovnik"  (der  Stif- 
ter).  Bil  je  podjetnega, 
ponosnega  duha,  ki  je  z 
vso  vnemo  deloval  za 
pomnožitev  habsburške 
oblasti  in  je  hotel  avstrij- 
ske dežele  napraviti  ne- 
odvisne od  nemške 
države.  Vladal  je  le  se- 
dem let  (1358—1365),  pa 
si  je  v  tem  kratkem  času 
zagotovil  častno  mesto 
v  avstrijski  zgodovini. 

Svoje  južne  dežele 
je  zelo  visoko  cenil,  ker 
so  mu  odpirale  pot  proti 
morju.  Vedel  je  tudi,  da 
so  kot  prehodne  dežele  iz  Nemčije  v  Italijo  zelo  važne  za  trgovino. 
Se  je  li  bil  dal  umestiti  na  „Knežjem  kamnu",  tega  ni  mogoče  z 
gotovostjo  dognati,  vendar  je  obnovil  stare  dvorne  službe  koroške 
Vojvodine:  dvornega  maršala,  točaja,  komornika,  ki  jih  je  poveril 
vdanim  plemičem.  Kakor  nekdanji  koroški  vojvodi,  se  je  tudi  on  rad 
nazival  „najvišji  državni  lovski  mojster"  in  si  prvi  nadel  ime  „nad- 
vojvoda". 

S  kakšnimi  dalekosežnimi  načrti  je  pričel  Rudolf  svojo  vlado 
in  s  kolikim  sijajem  je  znal  nastopati,  priča  zlasti  veliki  knežji 
kongres,  ki  se  je  vršil  27.  marca  leta  1360.  v  Ljubljani.   Tu  je  bH 


Rudolf  IV.  ^Ustanovnik". 

navzoč  akvilejski  patriarh  Ludovik,  solnograški  nadškof  Ortolf,  škofje: 
frizinški,  pasovski,  krški,  briksenški,  lavantinski,  Majnard,  mejni  grof 
Brandenburški  in  grof  Tirolski,  Majnard  in  Henrik,  grofa  Goriška, 
Oton  grof  Ortenburški,  Ulrik  in  Herman  Celjski  in  še  mnogo  druge 
svetne  in  duhovske  gospode.  Ta  sijajen  shod  se  je  že  pečal  s  tistimi 
velikimi  podjetji  Rudolfovimi,  ki  so  merila  na  pridobitev  Tirolske, 
združitev  Goriške  z  avstrijskimi  deželami  in  razširjenje  avstrijskega 
vpliva  v  Furlaniji  in  gornji  Italiji.  S  tem  kongresom  je  bila  združena 
tudi  slovesna  poklonitev  kranjskih  stanov.  Novi  vojvoda  je  po- 
kazal svojo  naklonjenost  do  dežele  s  tem,  da  je  podelil  mestom, 
samostanom  in  plemstvu  mnoge  pravice. 

Rudolfova  podjetnost  je  morala  kmalu  povzročiti  hude  spore. 
Najpreje  se  je  zapletel  v  vojsko  z  akvilejskim  patriarhom  Ludovikom 
della  Torre.  Rudolf  se  je  rad  vtikal  v  furlanske  zmešnjave,  hoteč  si 
ondi  pridobiti  vpliva  in  posesti.  V  oporo  mu  je  pri  tem  služilo  me- 
stece Pordenone,  ki  je  bilo  že  izza  babenberških  časov  v  oblasti  av- 
strijskih vojvod.  Pri  svojih  načrtih  je  bil  Rudolf  tem  manj  pri- 
pravljen izpustiti  iz  rok  kako  posestvo,  ki  ga  je  imel  v  oblasti.  To 
je  privedlo  do  vojske.  Stara  akvilejska  posestva:  mitnica  v  Klavžetu 
(Chiusaforte  ob  reki  Beli  južno  od  Pontebe),  grad  Vencone,  Vipava, 
Lož,^  Postojna,  Trebnje  in  Tiffen  na  Koroškem  ter  Slovenji  Gradec 
na  Štajerskem  so  bila  že  dalj  časa  v  posesti  avstrijskih  vojvodov.  Ko 
je  patriarh  Ludovik  zahteval  od  Rudolfa,  da  jih  vrne,  mu  je  ta  kratko- 
malo  zahtevo  odbil.  Izbruhnila  je  vojska.  Rudolf  in  njegov  brat  Fri- 
derik sta  zbrala  v  svojih  deželah  4000  mož  in  skozi  Goriško  vdrla 
v  Furlanijo.  Patriarh  je  bil  premagan  in  je  moral  v  spremstvu  dva- 
najsterih naj  odličnejših  furlanskih  plemičev  potovati  na  Dunaj  prosit 
miru.  Vsi  nekdanji  akvilejski  fevdi  v  slovenskih  deželah  so  pripadli 
avstrijskim  vojvodom. 

Pa  tudi, na  manj  bojeviti  način  je  znal  Rudolf  razširjati  svojo 
oblast.  Leta  1363.  je  pridobil  Tirolsko  potom  pogodbe  s  postarno 
Marjeto  „Maultasch".  Ko  se  je  zaradi  vojske  mudil  na  Goriškem,  je 
sklenil  dne  22.  septembra  leta  1361.  z  goriškimi  grofi  dedinsko  po- 
godbo, po  kateri  naj  bi  Habsburžani  in  Goričani  med  seboj  pode- 
dovali svoje  dežele,  ako  bi  kaka  rodbina  preje  izmrla.  Slično  pogodbo 
je  sklenil  Rudolf  nekaj  let  pozneje  (1364.)  tudi  z  Luksemburžani,  ki 
so  vladali  na  Češkem.  S  temi  pogodbami  je  bila  položena  prva  kal 
k  sijajni  bodočnosti  habsburške  vladarske  rodbine  in  avstrijske  države. 
Pozni  vnuki  so  poldrugo  stoletje  pozneje  želi,  kar  je  bila  zasadila 
Rudolfova  previdna  politika. 

Z  Rudolfovim  stremljenjem  proti  jugu  je  tudi  v  zvezi,  da  je 
leta  1364.  povzdignil  Kranjsko  v  samostojno  Vojvodino 
Prejšnji  vladarji  so  se  imenovali  le  „gospodje"  Kranjske,  ki  je  ve- 
ljala za  del  Vojvodine  Koroške.  Rudolfu  pa  je  bila  naša  dežela  važna 
postojanka  za  nove  pridobitve  v  Primorju,  zato  ji  je  dal  samostojno 
upravo  in  vlado.  Poznejši  zgodovinski  dogodki  so  tudi  v  tem  oziru 
potrdili  njegove  dalekovidne  načrte.  Kmalu  so  Habsburžani  pridobili 
nova  posestva  na  Krasu,  v  Istri  in  Primorju,  ki  so  se  vsa  pridružila 
Vojvodini  Kranjski. 

Vojvoda  Rudolf  IV.  sije  pridobil  ime  „Ustanovnik",  ker  je  zasnoval 
mnoge  kulturne  ustanove  trajne  vrednosti.  Na  Dunaju  je  dozidal  krasno 
gotsko  cerkev  sv.  Štefana  in  ustanovil  pri  njej  kolegiatni  kapitelj.  vŠe 
večjega  pomena  je  bila  ustanovitev  dunajskega  vseučilišča  (1.  1365.), 
kjer  so  si  poslej  mladeniči  in  možje  iz  avstrijskih  dežel  imeli  pri- 
dobivati višjo  izobrazbo. 

Za  naše  dežele  je  vojvoda  Rudolf  še  posebej  zaslužil  ta  priimek, 
ker  je  ustanovitelj  No- 
vega mesta. 

Kakor  začetek  Tržiča 
na  Gorenjskem,  je  tudi 
začetek  Novega  mesta 
združen  s  kulturnim  de- 
lovanjem stiškega  samo- 
stana. Hrib  ob  reki  Krki, 
na  katerem  leži  mesto, 
je  po  svoji  naravi  zelo 
pripraven  za  utrdbo.  In 
res  je  bil  na  tem  brdu, 
kakor  poroča  zgodopisec 
stiškega  samostana,  brat 
Pavel  Pucelj,  že  1.  108L 
mal  utrjen  kraj,  ki  ga 
je  ljudstvo  imenovalo 
„ Gradec".  Morda  ta  trd- 
njava ni  bila  niti  zidana, 
ampak  napravljena  le  iz 
lesa  in  prsti,  kakor  so 
bile  druge  staroslovanske 
utrdbe.  Stiski  samostan 
je  dobil  kmalu  po  usta- 
novitvi na  Dolenjskem 
mnogo  zemljišč,  posebno 
še  v  novomeški  okolici. 
Zdi  se,  da  je  bil  središče 
teh  posestev  „Gradec" 
ob  Krki.  Tu  je  bival 
stiski  oskrbnik,  tu  so 
sezidali  menihi  svoj  „Baj- 

nof"  (Weinhof)  za  upravo  vinogradov  na  Trški  gori  in  postavili  svoje 
žitnice.  Iz  starega  „Gradca"  je  tekom  treh  stoletij  nastal  obzidan  kraj, 
ki  se  je  imenoval  „Markstatt"  (utrjen  kraj  v  Slovenski  krajini).  — 
Naselbina  na  brdu  pa  je  morala  biti  zelo  majhna,  ker  se  je  mala 
mestna  cerkvica,  ki  so  jo  pred  par  desetletji  podrli,  imenovala 
„sv.  Anton  v  gozdu".  To  kaže,  da  je  takrat,  ko  je  bila  cerkev  zidana, 
na  mestu  sedanjega  Antonovega  ali  Florijanovega  trga  bil  še  gozd. 
V   cerkvenem  oziru  je  spadala  naselbina  pod  župnijo  Mimopeč. 

Nova  doba  v  zgodovini  Novega  mesta  se  pričenja  s  7.  aprilom 
leta  1365.,  ko  je  Rudolf  IV.  podelil  temu  kraju  mestne  pravice.   V  ta 

namen  je  odkupil  od  stiškega  opata  Petra  stari  Gradec  z  okolico  in 
mu  zanj  podaril  druga  posestva.  Novemu  mestu  je  potem  dal  ime 
„Rudolfswert"  to  je  „Rudolfovo  brdo"  ali  „Rudolfov  otok".  Besede 
„Wert",  „Weride",  „W6rth",  pomenjajo  namreč  v  srednjeveški  nem- 
ščini otoke  ali  kraje,  ki  jih  na  več  ali  celo  na  vseh  straneh  obliva 
voda.  3£ato  se  znani  polotok  na  Vrbskem  jezeru  imenuje  „Maria-Worth" 
„Otok"  (Marijin  otok)  in  slično  se  imenuje  tudi  otok  na  Blejskem 
jezeru.  Ljudstvo  pa  se  ni  oprijelo  imena  „Rudolfovo  brdo"  ampak 
imenuje  kraj  še  danes  „Novo  mesto",  čeprav  kaže  staro  lice. 

Novemu  mestu  je  Rudolf  postavil  na  čelo  mestnega  sodnika,  ki 
je  imel  pravico  sprejemati  nove  meščane  in  razsojevati  prepire  med 
njimi.  Kdorkoli  je  že  eno  leto  bival  v  mestu,  je  s  tem  dobil  pravico, 
da  je  smel  biti  sojen  le  od  mestnega  sodnika.  Njegova  sodna  oblast 
je  segala  daleč  čez  mestno  ozidje  in  obsegala  tudi  vasi  dobre  dve 
uri  na  okoli.  —  Kdorkoli  se  je  v  mestu  naselil,  je  bil  sedem  let  davka 
prost,  potem  pa  je  moral  nositi  vsa  tista  bremena  kakor  drugi  v 
mestu  bivajoči  ljudje:  plačevati  davke,  pomagati  pri  mestni  straži, 
pri  popravljanju  mestnega  ozidja  in  drugih  nujnih  zadevah.  Da  ne  bi 
mestni  svet  ali  mestne  hiše  prišle  kdaj  v  oblast  tujih  gospodarjev,  je 
vojvoda  prepovedal  meščanom  neprimičnine  prodajati  komu  drugemu, 
klkor  le  Meščanom  in  je  vsako  nasprotno  pogodbo  proglasil  za  ne- 
veljavno. V  prospeh  trgovine  je  določil:  trgovec,  ki  pride  ob  sejmu  s 
svojim  blagom  v  Rudolfovo,  je  osem  dni  pred  sejmom  in  osem  dni 
po  njem  varen  pred  vsako  tožbo  ali  drugim  nadlegovanjem.  Vsi 
trgovci,  ki  z  Ogrskega  prihajajo  z  blagom  mimo  Novega  mesta,  ga 
morajo  najprej  meščanom  dati  na  prodaj  in  smejo  ž  njim  le  tedaj  iti 
dalje,  če  ga  Novomeščani  niso  potrebovali.  Meščani  so  bili  prosti 
vseh  naklad,  mitnin  in  carin  pri  svoji'  trgovini  proti  Kostanjevici, 
Višnji  gori  in  Ribnici. 

Z  ustanovitvijo  Novega  mesta  je  iznova  pokazal  Rudolf  svojo 
državniško  taodrost.  Kraj  ni  bil  močna  trdnjava,  niti  imenitno  tržišče, 
niti  važen  v  drugem  oziru.  Vendar  je  postal  središče  avstrijskih  po- 
sestev na  Dolenjskem  in  je  v  gospodarstvu  obvladal  vso  Slovensko 
krajino.  S  tem  jo  je  tudi  privedel  pod  avstrijsko  oblast,  kar  se  je 
že  zgodilo  v  bližnjem  desetletju. 

Le  nekaj  mesecev  po  ustanovitvi  Novega  mesta  je  vojvoda 
Rudolf  umrl  (27.  julija  1365.},  še  le  26  let  star.  Smrt  ga  je  dohitela  v 
Milanu.  Njegovo  truplo  so  prepeljali  na  Dunaj  in  je  položili  v  cerkvi 
sv.  Štefana  k  večnemu  počitku.  Čeprav  mu  ni  bilo  dano,  da  bi  bil  iz- 
vršil svoje  načrte,  vendar  je  prištevati  naj  odličnejšim  vladarjem  habs- 
burške hiše. 

Ko  je  vojvoda  Rudolf  daleč  od  svoje  domovine  zatisnil  oči, 
njegova  dva  brata  Albreht  in  Leopold  še  nista  bila  odrasla  mla- 
deniški  dobi.  Prvi  je  bil  sedemnajst,  drugi  petnajst  let  star.  Nekaj 
časa  sta  po  določbi  svojega  očeta  vzajemno  vladala  avstrijske  dežele. 

Takoj  prvo  leto  sta  morala  varovati  svojo  oblast  na  Koroškem 
proti  upornima  bratoma  Konradu  in  Frideriku  Aufenštanjskemu.  Glavni 
grad  Aufenštanjcev  je  bil  Pliberk.  Vojvodske  čete  so  opustošile  njihovo 
posest,  požgale  mesto  Pliberk,  uporna  brata  pa  sta  se  morala  vdati 

na  milost  in  nemilost.  Vojvoda  Leopold  ju  je  zaprl  v  močen  stolp 
gradu  Streho vo,  kjer  sta  imela  ostati  do  svoje  smrti.  Še  le  leta  1396., 
čez  dolgih  28  let,  je  bil  Friderik  izpuščen,  dočim  je  Konrad  v  ječi  umrl. 

Leta  1373.,  so  se  pričele  nesrečne  delitve  avstrijskih  dežel. 
Albreht  IIL  je  dobil  Avstrijo,  vse  druge  dežele:  Štajersko,  Kranjsko  s 
Tirolskim  in  švicarskimi  posestvi  so  pripadle  Leopoldu  IIL  Oba 
vojvoda  sta  tudi  ustanovila  dve  različni  rodbini  habsburške  hiše.  Albreht 
je  pričetnik  avstrijske, 
Leopold  pa  štajerske 
rodbine. 

Pravi  vladar  v  slo- 
venskih deželah  je  bil 
torej  vojvoda  Leopold. 
Bil  je  podjeten,  bojevite 
narave,  kakor  njegov  brat 
Rudolf  in  je  že  deloma 
žel  sadove  njegove  pre- 
vidne politike.  Vsled 
dedne  pogodbe  z  goriš- 
kimi grofi  mu  je  1.  1374. 
pripadla  Slovenska  kra- 
jina, postojnski  okraj  s 
Krasom,  grofija  Pazin  v 
Istri  in  devinska  okolica. 
S  tem  je  bila  vsa  sedanja 
Kranjska  združena  pod 
habsburškim  žezlom  in 
so  se  njene  meje  celo 
razširile  do  jadranske 
obali  pri  Devinu  in  glo- 
boko doli  do  sredine 
istrskega  polotoka. 

Še  važnejša  je  bila 
pridobitev  Trsta.  Mesto 
Trst  je  izza  10.  stoletja 
bilo  tudi  v  svetnih  stva- 
reh podložno  svojim  ško- 
fom. Vendar  ta  vlada  ni 
bila  dovolj  močna,  da  bi 

varovala  mesto  in  njegovo  neodvisnost  pred  sovražnimi  napadi.  Zato 
so  se  Tržačani  radi  zatekli  v  varstvo  akvilejskih  patriarhov  ali  pa 
goriških  grofov.  Leta  1295.  je  mestno  plemstvo  dobilo  vlado  v  svojo 
oblast,  dočim  ni  škofom  ostalo  drugega  kakor  naslov  tržaških  grofov. 
Za  župana  so  si  izvolili  goriškega  grofa  Majnarda  IV. 

Trst  je  bil  tedaj  primeroma  majhno  mesto,  vtesnjeno  med  zi- 
dovje,  ki  se  je  v  obliki  trikota  na  severo-zapadni  strani  gradu  „Ta- 
bor"  spuščalo  proti  morju.  Izven  ozidja  je  bilo  nekaj  samostanov, 
špitalov  in  posameznih  hiš.  Drugo  je  bilo  zasajeno  z  vrtovi,  oljčnimi 
gaji  in   vinogradi.  —   Stare  romanske  (italijanske)  rodbine,  ki  so  še 

preostale  iz  rimskih  časov,  so  se  kot  neke  vrste  plemstvo  ločile  od 
drugega  prebivalstva.  Proti  koncu  13.  stoletja  je  bilo  le  13  takih 
rodbin,  ki  so  pošiljale  vse  svoje  polnoletne  člane  v  veliko  mestno 
svetovalstvo  in  imele  v  rokah  vso  vlado  po  mestu  in  okolici.  Te 
rodbine  so  bile  sledeče :  Leo,  Bonomo,  Burlo,  Paduano,  Basscio,  Cicoti, 
Stella,  Pellegrini,  Belli,  Petazzi,  Tofani,  Argento  in  Giuliani.  Naraščaj 
je  dobivalo  mestno  prebivalstvo  najbolj  po  slovenskih  priseljencih  s 
Krasa,^  ki  so  se  v  Trstu  stalno  nastanili  in  pridobili  meščanske  pra- 
vice. Citamo  jih  navadno  kot  priče  na  raznih  listinah,  na  pr.  v  13.  sto- 
letju: Domenik  ^Sivec,  njegov  zet  Pentek;  gospe  Vodanka  in  Imica, 
Martin  Mulec,  Černegor,  Lopec,  Tricegoj,  Zalokar;  v  14.  stoletju: 
Stojan,  Kosec,  Nedeljko,  Večeslav,  Peruša  s  Proseka,  Nedeljica,  Preveč, 
Papež,  Prosinec  in  še  mnogo  drugih.  Iz  Italije  je  bilo  v  srednjem 
veku  manj  priseljencev,  ker  je  vladala  vedno  velika  napetost  med 
Trstom  in  Benetkami. 

Po  tržaški  okolici  so  se  do  12.  stoletja  širili  razsežni  hrastovi 
gozdij  ki  so  jih  le  tu  in  tam  prekinila  letovišča  tržaške  gospode.  Ves 
ta  svet  so  iztrebili  in  obdelali  Slovenci.  Naselili  so  se  na  mestnem 
svetu  in  se  zlasti  pečali  z  živinorejo.  Zato  tržaški  Italijan  še  sedaj 
imenuje  okoličane  „mandriere"  (črednike,  mandra  =  čreda).  Bili  so 
podložni  tržaški  občini,  v  cerkvenem  oziru  pa  stolnemu  kapitlju,  ki 
je  moral  pri  njih  oskrbovati  župnijske  posle.  Tudi  število  slovenskih 
okoličanov  ni  bilo  veliko;  do  konca  18.  stoletja  niso  imeli  niti  svojih 
župnij,  vendar  so  že  takrat  nastale  vse  tiste  naselbine,  kjer  vidimo 
danes  cvetoče  občine,  tako:  Prosek,  Kontovelj,  Barkovlje,  Trstenik, 
Longera,  Katinara,  Sv.  Križ. 

Trstu  je  vedno  grozila  nevarnost  od  sosednjih  Benetk,  ker  sta 
obe  mesti  tekmovali  v  trgovini  ob  jadranski  obali.  Prišlo  je  večkrat 
do  vojske  med  Tržačani  in  Benečani.  Opetovano  je  beneška  posadka 
zasedla  mesto. 

Odkar  so  Habsburžani  razširili  svoje  gospodstvo  čez  bližnje 
pokrajine,  so  Tržačani  začeli  pri  njih  iskati  varstva  in  opore  proti 
Benetkam.  —  Leta  1368.  so  bili  beneški  mornarji  napadli  neko  tržaško 
ladjo,  ki  je  bila  baje  pripeljala  v  luko  prepovedano  blago.  Razsrjeni 
Tržačani  so  ubili  beneške  mornarje  in  njihovega  zapovednika,  na 
glavnem  trgu  pa  so  raztrgali  in  z  nogami  teptali  zastavo  sv.  Marka. 
Vsled  te  žalitve  se  je  vnela  vojska.  V  svoji  stiski  so  Tržačani  av- 
strijskega vojvoda  Leopolda  prosili  pomoči.  Ta  je  sam  prišel  v  Trst, 
da  brani  mesto  pred  sovražniki.  Kmalu  je  bil  z  Benečani  sklenjen 
mir.  Odrekli  so  se  vsem  pravicam  do  mesta  za  75.000  cekinov. 

Do  trajne  združitve  Trsta  z  avstrijskimi  deželami  je  prišlo 
leta  1382.  Plemiško  poslanstvo  je  potovalo  k  vojvodu  Leopoldu  v 
Gradec  in  mu  v  imenu  mestnega  starešinstva  izročilo  Trst  z  okolico 
vred  v  stalno,  nepreklicno  lastnino.  Vojvoda  pa  se  je  zavezal,  da 
hoče  novo  posestvo  vedno  varovati  in  braniti  vseh  sovražnikov.  V 
vojvodovem  imenu  je  imel  zapovedovati  mestu  njegov  poglavar  (ka- 
pitan), ki  se  je  pa  moral  držati  mestnega  opravilnika.  Prvi  tak  po- 
glavar je  bil  Hugon  Devinski.  Pozneje  nahajamo  v  tej  službi  Nikolaja 

Predjamskega  (Logarja),  Nikolaja  Ravbarja  in  druge  kranjske 
plemiče.  Vso  tržaško  okolico  so  avstrijski  vojvodi  pridružili 
Kranjski. 

Vendar  priznanje  avstrijske  oblasti  mestu  Trstu  ni  prineslo  za- 
želj enega  miru.  Veliko  meščanov  je  bilo  bolj  vdanih  Benečanom  kakor 
pa  Avstriji.  Zato  sta  si  v  mestu  vedno  stali  nasproti  avstrijska  in 
benečanska  stranka.  Prišlo  je  do  hudih  notranjih  razprtij,  in  tudi 
vojske  z  Benečani  niso  ponehale. 

S  Trstom  so  pridobili  Habsburžani  prvo  močno  postojanko  ob 
Adriji  in  jo  vzlic  vsem  poznejšim  nakanam  sovražnikov  obdržali  do 
današnjega  dne. 

Po  zgledu  svojega 
brata  Rudolfa  je  tudi 
Leopold   III.    posezal   v 

strankarske  prepire 
gornjeitalskih  dinastov 
in  je  leta  138L  peljal 
močno  vojsko,  desettisoč 
konjenikov  in  štiritisoč 
pešcev,  pred  mesto  Tre- 
viso,  da  je  brani  pred 
Padovanci.  Toda  brez 
koristi  je  trosil  denar  in 
prelival  kri  svojih  pod- 

ložnikov.    Trajnega 
uspeha  ni  dosegel. 

Pogubna  usoda  je 
slednjič  zadela  vojvoda 
Leopolda  na  švicarski 
zemlji.  Tu  so  bila  stara 
habsburška  posestva. 
Toda  svobodoljubni  Švi- 
carji niso  hoteli  prenašati 
avstrijske  oblasti  in  se 
klanjati  vojvodovim  uka- 
zom. Prišlo  je  do  vojske 
1.  1386.  Leopold  je  hitel 
branit  očetovsko  dediš- 
čino, pa  je  z  vsemi  svo- 
jimi vitezi  našel  smrt  v  bitki  pri  Sempahu  (9.  julija^  1386.).  Njegovo 
truplo  so  izprva  pokopali  v  mestu  Konigsfelden.  Cez  štiristo  let  so 
je  prenesli  v  benediktinski  samostan  sv.  Blaža  v  Schwarzwaldu. 
Leta  1807.,  ko  so  se  tamošnji  menihi  preselili  v  šentpavelski  samo- 
stan na  Koroškem,  so  Leopoldove  ostanke  vzeli  s  seboj.  Sedaj  zopet 
počivajo  v  domači  zemlji,  v  cerkvi  sv.  Pavla. 

Leopold  je  zapustil  štiri  sinove,  ki  so  pozneje  vsi  prišli  do  vlade 
avstrijskih  dežel:  Viljema,  Leopolda,  Emesta  in  Friderika.  —  V 
posebno  tesni  zvezi  s  Kranjsko  pa  je  bila  tudi  njegova  vdova,  voj- 
vodinja  V  i  r  i  d  a. 


.  ....  . .....  -IVS  AuJtr.  Uus.iel 

d^Conventui  Sittic.jure,quibMsvis  alus  mhi-  7 

Virida  je  bila  iz  plemenite  milanske  rodbine  Viscontijev.  Rudolf  IV. 
je  bil  zasnoval  zaroko  mlade  knežne  s  štirinajstletnim  Leopoldom,  da 
utrdi  zvezo  svoje  rodbine  z  milanskimi  plemiči.  Virida  je  bila  ple- 
menita, ponosna  žena,  ki  je  z  vso  dušo  podpirala  slavohlepne  načrte 
svojega  soproga.  Tem  hujši  jo  je  zadela  njegova  nesrečna  smrt.  Ko 
je  Leopold  padel  v  bitki,  je  tudi  Virida  izgubila  vso  oblast  in  ves 
vpliv  na  vojvodskem  dvoru  v  Gradcu.  Vlado  je  prevzel  Leopoldov 
brat  Albreht  IIL  (1379 — 1395)  in  si  prisvojil  tudi  vzgojo  njenih  otrok. 
Nesrečna  žena  je  sedaj  zapustila  vojvodski  dvor  in  se  podala  v  samoto. 
Blizu  Stične  na  Kranjskem  si  je  izbrala  svoj  vdovski  sedež.  —  Poleg 
Šent  Vida  je  bil  mal  dvor,  ki  ga  je  ljudstvo  imenovalo  „Pristava". 
Tu  je  Virida  sezidala  gradič  in  v  njem  preživela  svoja  vdovska  leta. 
Bila  je  velika  dobrotnica  stiškega  samostana  in  revežev  po  okolici. 
Zato  jo  je  ljudstvo  ohranilo  v  hvaležnem  spominu  in  še  danes  ve 
mnogo  povedati  o  plemeniti  „gospej  s  Pristave".  Umrla  je  okoli  leta 
1414.  in  bila  pokopana  v  samostanski  cerkvi,  kjer  je  še  sedaj  na 
njeni  grobni  plošči  videti  grb  Viscontijev:  kačo,  ki  požira  otroka. 

Pod  vojvodom  Albrehtom  IlI.  so  bile  vse  avstrijske  dežele  za 
kratko  dobo  združene.  Tem  večja  razdvojenost  in  razcepljenost  pa  je 
nastala  pod  njegovimi  nasledniki.  Skoraj  celo  15.  stoletje  nam  kaže 
žalostno  sliko  notranjih  bojev,  bratovskih  prepirov,  vednih  delitev  in 
popolne  onemoglosti.  K  tem  nezgodam  so  se  pridružili  še  turški  na- 
padi in  vnanje  vojske.  Vendar  je  v  teh  burnih  časih  habsburška  oblast 
pokazala  izredno  žilavost  in  srečno  prestala  vse  nezgode. 

Do  prve  delitve  je  prišlo  leta  1395.,  ko  je  Albreht  IV.  dobil 
Avstrijo,  Viljem  pa  vse  druge  dežele,  kakor  jih  je  nekdaj  vladal 
njegov  oče  Leopold.  Pa  tudi  Viljem  je  moral  kmalu  očetovsko  dediš- 
čino deliti  s  svojim  bratom  Leopoldom,  kateremu  je  prepustil  Tirolsko 
in  posestva  v  Alzaciji,  na  Burgundskem  in  Švabskem.  Ta  delitev  je 
sicer  izprva  veljala  le  za  par  let,  pa  se  je  pozneje  zopet  in  zopet 
obnovila  in  slednjič  posj:ala  trajna. 

Slovenske  dežele  Štajerska,  Koroška  in  Kranjska  s  pritiklinami 
so  bile  od  tega  časa  združene  pod  vladarjem  štajerske  ali  leopoldinske 
linije  in  dobile  tudi  skupno  ime  ,,Notranja  Avstrija",  ki  jim  je 
ostalo  do  vlade  cesarja  Jožefa  II. 

O  posameznih  vladarjih  te  dobe  je  le  malo  povedati.  Vojvoda 
Viljem  (1395 — 1406)  je  imel  velike  razprtije  s  svojim  bratrancem 
Albrehtom  IV.  in  je  moral  braniti  svoje  dežele  proti  Turkom,  ki  so 
L  1396.  po  nesrečni  bitki  pri  Nikopolju  pridrli  na  Kranjsko  in  Spodnje 
Štajersko,  opustošili  pokrajine,  požgali  mesto  Ptuj  in  čez  16.000  ljudi 
odpeljali  v  sužnost. 

Po  njegovi  smrti  se  je  zopet  vnel  za  dediščino  hud  boj  med 
bratoma  Leopoldom  in  Ernestom,  ki  se  je  končal  še  le  leta  1411., 
ko  je  Leopold  preminul. 

Vojvoda  Ernest  (1411 — 1424)  nosi  zaradi  svoje  velike  telesne 
moči  priimek  „Železni".  Sorodna  mu  je  bila  v  tem  oziru  njegova 
soproga  Cimburga  Mazovijska,  nečakinja  poljskega  kralja  Vladislava. 
—  Ernest  je  bil  zadnji  koroški  vojvoda,  ki  se  je  dal  na  gosposvet- 
skem  polju  po  starem  obredu  umestiti.  Na  nedeljo  16.  marca  1.  1414. 

so  bili  vsi  podložni  plemiči  poklicani  h  Krnskemu  gradu,  kamor  je 
došel  tudi  vojvoda  s  svojim  dvorom.  Seveda  je  pridrlo  od  vseh  strani 
polno  preprostega  ljudstva.  Ernesta  je  takrat  umestil  knez-kmet  Jurij 
Schatter  iz  rodbine  Edlingerjev.  Dobil  je  zato  od  njega  popolno  svo-p 
boščino  vseh  davkov  za  svoji  posestvi  v  Pokrčah  in  Blažnji  vasi. 
Emestov  sin  Friderik  IV.  se  je  odtegnil  običaju  ustoličenja,  vendar 
pa  je  izdal  stanovom  in 
knezu-kmetu  pismo,  da 
zato  ne  bodo  prikrajšani 
v  svojih  pravicah  in  svo- 
boščinah. Pozneje  se  je 
vršil  ves  obred  v  celovški 
mestni  hiši. 

Za  vlade  vojvoda 
Emesta  so  njegove  de- 
žele uživale  v  polni  meri 
dobroto  miru.  Le  turška 
nevarnost  je  grozila  ob 
meji.  Zato  je  Ernest  uka- 
zal utrditi  Ljubljano  in 
določil,  da  mora  pri  tem 
delu  pomagati  tudi  plem- 
stvo in  duhovščina,  ki 
ima  svoje  hiše  v  mestu. 
—  Svojo  naklonjenost 
do  Ljubljančanov  je  po- 
kazal vojvoda  tudi  1. 142 1 ., 
ko  je  izbruhnil  hud  pre- 
pir med  meščani  in  tur- 
jaškimi grofi  zaradi  na- 
bavljanja lesa  v  turjaških 
gozdih.  Ljubljančani  so 
imeli  to  pravico  od  nek- 
daj. Ko  so  se  jim  pa  Tur- 
jačani  začeli  ustavljati, 
se  je  vojvoda  Ernest  po- 
tegnil za  nje  in  1.  1421.  v 
Ljubljani  osebno  razsodil 
mestu  v  korist.  Toda  deželni  glavar  Jurij  Turjaški  razsodbe  ni  hotel 
priznati  in  je  pričel  z  vso  divj ostjo  pritiskati  na  meščane.  Rop,  plen 
in  požig  so  mu  bila  pripravna  sredstva.  Sedaj  je  vojvoda  vnovič 
prišel  v  Ljubljano,  je  nasilnega  glavarja  odstavil  in  meščanom  pri- 
pomogel do  njihove  pravice  (1423). 

Ernest  je  umrl  v  najboljši  moški  dobi  leta  1424.  Bil  je  pravičen 
in  odločen  knez,  čegar  vlado  so  le  preveč  motili  družinski  prepiri 
in  tlačili  neznosni  dolgovi.  Za  njim  avstrijskim  deželam  še  dolgo  ni 
zasijala  zarja  boljših  časov. 


Vojvoda  Ernest  ^Železni". 

Razvaline  gradu  Ortenburg. 


10.  Ortenburžani. 

Med  vladarji,  ki  so  si  v  13.  in  14.  stoletju  s  Habsburžani  delili 
oblast  v  slovenskih  deželah,  je  pred  vsem  omeniti  Ortenburžane 
in  celjske  grofe. 

Ortenburžani  so  dobili  svoje  ime  od  grada  Ortenburg  na  Ko- 
roškem. Romantično  razvalino  je  videti  na  desnem  bregu  Drave  blizu 
mesta  Špitala.  Neko  poročilo  trdi,  da  je  grof  Friderik  sredi  11.  sto- 
letja tu  gori  postavil  svoj  dom. 

Lega  gradu  nima  nič  posebno  vabljivega  ali  mogočnega  na  sebi 
in  daleč  zaostaja  za  drugimi,  na  strmih  gričih  in  navpičnih  skalah 
sezidanimi  srednjeveškimi  trdnjavami.  Vendar  je  bila  v  drugem  oziru 
pomenljiva.  —  Trgovska  cesta,  ki  je  iz  Beljaka  vodila  ob  Dravi 
navzgor,  se  je  pri  Ortenburgu  razdelila  v  dve  veji.  Ena  je  vodila 
proti  severu  čez  Gmiind  v  Solnograd,  druga  je  šla  še  nekaj  časa  ob 
Dravi  proti  severovzhodu  do  izliva  reke  Moli  in  od  tu  čez  Gorenj  o 
Belo  in  čez  Visoke  Ture  pri  Malnici  na  Solnograško.  Ta  cesta  je 
v  srednjem  veku  vzdrževala  promet  med  južno  Nemčijo  in  Italijo.* 
Grad  je  torej  obvladoval  ves  promet  med  Tirolami  in  Koroško  in  na 
drugi  strani  med  Bavarsko  in  južnimi  deželami.  Vsi  trgovci,  ki  so 
hoteli  s  svojim  blagom  proti  Beljaku,  so  si  morali  pri  Ortenburžanih 
odkupiti  prosto  pot  in  se  z  njimi  dogovoriti  o  varnem  spremstvu. 
Tako  sta  jim  naraščala  ugled  in  premoženje. 

*=  Po  isti  progi  gre  sedaj  nova  Turška  železnica. 

Kmalu  so  imeli  Ortenburžani  na  Koroškem  svojo' malo  deželico, 
grofijo  Ortenburško,  ki  se  je  raztezala  ob  Dravi  od  izliva  reke  Moli 
prav  blizu  do  Beljaka.  Tu  so  bili  pravi  vladarji,  neposredno  cesarju 
podložni,  imeli  so  oblast  podeljevati  plemstvo  in  imenovati  svoje 
palatinske  grofe.  Na  Ortenburgu  so  vzdrževali  sijajen  dvor  z  raz- 
nimi častnimi  službami:  dvornega  maršala,  točaja,  stolnika,  z  mno- 
gimi plemiči,  Častnimi  gospemi  in  gospodičnami,  dvornimi  kapelani 
in  notarji. 

Vzlic  svoji  veljavi  so  imeli  Ortenburžani  sloves  mirnih  in  pra- 
vičnih gospodov.  Na  razvoj  naših  dežel  so  vplivali  veliko  bolj  kakor 
drugi  mogočnejši  vladarji.  Dokaj  mest  in  trgov,  župnij,  samostanov 
in  drugih  kulturnih  ustanov  je  v  svojih  prvih  početkih  združeno  z 
imenom  grofov  Ortenburških. 

Narav^no  se  je  kazal  njihov  vpliv  najprej  v  bližnji  okolici. 
Herman  Ortenburški  je  ustanovil  leta  1191.  na  svojem  svetu  pod 
gradom  gostinjec  za  popotnike  in  ob  njem  kapelo  z  enim  duhovnikom. 
Taka  ustanova  je  bila  ob  važni  prometni  progi  naravnost  potrebna. 
Od  blizu  in  daleč  so  prihajali  siromaki,  bolniki,  pohabljenci,  gobovci 
pred  grajska  vrata,  prosili  kruha,  obleke  in  zdravniške  pomoči. 
Hermana,  ki  je  bil  takrat  arhidiakon  in  pozneje  škof  v  Krki,  je  k 
temu  dobremu  delu  nagibala  še  osebna^  pobožnost.  Iz  skromne  usta- 
nove se  je  razvilo  tekom  stoletij  mesto  Spi  t  al,  čegar  ime  še  sedaj 
spominja  na  njegov  začetek. 

Že  v  12.  stoletju  so  se  raztezala  ortenburška  posestva  daleč 
preko  njihove  grofije  na  Kranjsko  in  Štajersko. 

Največ  sveta  so  imeli  na  Gorenjskem,  z  nekaterimi  presledki 
vso  dolino  Save,  od  njenega  izvira  pri  Kranjski  gori  pa  doli  do  Sore. 
Le  blejsko  gospodstvo  jim  je  tu  omejevalo  oblast.  Vendar  je  orten- 
burška posest  na  desni  strani  Savice  segala  tudi  v  Bohinjsko  dolino 
in  preko  jezera  proti  bohinjski  Srednji  vasi.  Kakor  z  dvema  mogoč- 
nima rokama  je  ortenburški  svet  oklepal  gospodstvo  briksenških 
škofov. 

Središče  tega  posestva  je  bil  stari  Lipniški  grad  (nemško 
Waldenburg)  pri  Radovljici.  Stal  je  gotovo  že  v  12.  stoletju.  Na  desni 
strani  Save,  na  visokem  hribu  je  videti  zadnje  ostanke  te  znamenite 
utrdbe,  in  vas  Lancovo  (Lanzendorf)  ob  vznožju  še  spominja  na  nekdanje 
ortenburške  suličarje  in  vojnike,  ki  so  se  bile  tamkaj  naselili.  Po  tem 
gradu  so  se  vsa  ortenburška  posestva  na  Gorenjskem  imenovala 
Lipniško  gospodstvo. 

Pod  okriljem  mogočnega  gradu  se  je  razvil  ortenburški  trg 
Radovljica.  Menda  je  tudi  tukaj  stal  najprej  gradič,  sedanja  radov- 
ljiška grajščina  poleg  župne  cerkve,  katero  so  grofi  sezidali,  da  so 
lahko  bivali  nižje  v  dolini,  bližje  cesti  in  župni  cerkvi  in  so  se  le 
ob  nevarnih  časih  zatekli  na  visoko  Lipnico.  Isto  teženje,  zapustiti 
visoke,  težko  dostopne  hribe  in  si  postaviti  udobnejše  gradiče  nižje 
v  dolini,  opazujemo  že  v  13.  in  14.  stoletju  tudi  drugod.  Ortenburžani 
sami  so  imeli  tak  gradič  neposredno  poleg  svojega  rodbinskega  gradu 
v  Špitalu  in  grofi  Andeški  so  si  poleg  visokega  „ Gornjega  Kamnika" 
postavili  udobnejši  „Mali  grad". 

Kdaj  je  nastala  Radovljica,  se  ne  da  dognati.  V  zapisniku  orten- 
burških  posestev  iz  leta  1263.  se  niti  grad,  niti  trg  še  ne  omenja. 
Tedaj  je  stala  pač  še  le  župna  cerkev  z  vasmi  po  okolici.  Najbrže 
imamo  staviti  pričetek  radovljiškega  trga  v  dobo  koroškega  vojvoda, 
kralja  Henrika  (f  1335.),  torej  v  začetek  14.  stoletja.  Takrat  so  že 
Ortenburžani  bivali  v  radovljiški  grajščini  in  tamkaj  nastavljali  svoje 
sodnike.  —  V  mesto  je  bila  Radovljica  povišana  šele  za  cesarja  Fri- 
derika IV,  ali  pa  Maksimilijana,  torej  v  letih  1490—1500. 

Drug  važen  grad  na  Lipniškem  gospodstvu  je  bil  Kamen.  Še 
sedaj  so  videti  slikovite  razvaline  pod  visoko  Begunj šico.  Grad  je 
sicer  mnogo  bolj  znan  po  svojih  poznejših  gospodarjih  Lambergih  in 
zlasti  po  slavnem  junaku,  ki  se  je  bojeval  s  Pegamom. 

Lambergar  junak  je  ta, 
gor'  na  belem  Kamnu  stoji, 
se  nikogar  ne  boji. 

Ustanovitelji  tega  gradu  pa  so  bili  Ortenburžani.  V  13.  stoletju 
sta  bila  tamkaj  dva  gradova  Jama  in  Kamen.  Prvi  grad  je  bil  tiste 
vrste,  kakor  Luknja  na  Dolenjskem  ali  Jamski  grad  pri  Postojni, 
obzidana  in  utrjena  skalnata  duplina,  ki  so  si  jo  lastniki  priredili  za 
bivališče.  Gotovo  je  bila  Jama  starejša  kakor  Kamen,  ker  nihče  ni 
pozneje  iskal  zavetja  v  podzemeljski  duplini,  če  je  imel  že  udobno  zidan 
grad.  L.  1263.  se  Jamski  grad  še  imenuje  in  je  imel  svojega  kastelana. 
Pozneje  so  ga  opustili.  Kranjski  zgodopisec  Valvasor  je  okoli  1.  1650. 
še  videl  obzidano  okno,  skozi  katero  je  bilo  videti  v  duplino.  Ljudje 
so  takrat  pripovedovali,  da  so  si  ta  podzemeljski  grad  škrati  napravili. 
V  resnici  spada  med  najstarejše  in  najzanimivejše  naše  gradove. 

Na  jugovzhodni  strani  ortenburških  posestev  je  stalo  Stražišče 
(Wartenberg).  Po  opisih  v  raznih  listinah  moramo  staviti  ta  grad  na 
hrib  pred  Šmarjetno  goro  pri  Kranju,  ki  se  sedaj  imenuje  „ Gradišče". 
Po  njem  je  dobila  vas  ob  vznožju  svoje  ime.  Prištevali  so  ga  glavnim 
ortenburškim  gradovom,  ker  so  posamezni  člani  tamkaj  bivali  in  se 
po  njem  celo  imenovali,  na  pr.  grof  Henrik  (de  Wartenberg).  Stal  je 
gotovo  že  v  začetku  12.  stoletja,  ker  je  bil  Henrik  od  leta  1145 — 1192 
njegov  gospodar.  Stražiški  grad  je  mejil  na  sosednje  Loško  gospod- 
stvo  in  velikokrat  je  prišlo  med  njegovimi  gospodarji  in  frižinskimi 
škofi  do  krvavih  prask.  Stražiški  gospodje  so  radi  napravljali  vojne 
pohode  po  okolici,  plenili  in  požigali.  Zato  je  frižinski  škof  Oton 
leta  1202.  grad  kupil  za  drag  denar  in  ga  podrl.  Vendar  so  ga  Orten- 
buržani pozneje  zopet  postavili,  ker  čitamo  o  novih  bojih.  Še  le 
leta  1263.  ga  je  PMderik  Ortenburški  odstopil  za  20  mark  starih  akvi- 
lejskih  denarjev  in  tedaj  za  vedno  izgine  iz  zgodovine.  Ortenburžani 
so  si  mesto  njega  postavili  na  nasprotni  strani  Save  vrh  strme  skale 
v  mestu  Kranju  nov  grad,  Kieselstein  (1.  1262.).  Skoraj  ob  istem  času 
(1252)  so  dobili  tudi  na  drugem  bregu  Save  mnogo  zemljišč:  Naklo 
in  vso  zemljo  tje  do  Kokre. 

Ortenburški  vladarji  so  skrbno  upravljali  svojo  posest.  Ustano- 
vili so  trg  Radovljico,  ustanavljali  in  podpirali  župnije,  zidali  cerkve 
in  napravili  prve  rudokope. 

Radovljiška  župnija  je  morda  starejša  kakor  ortenburški  rod, 
vendar  so  njene  meje  izprva  segale  skoraj  tako  daleč,  kakor  Lipniško 
gospodstvo,  tja  do  izvirov  Save  v  Bohinju  in  pri  Kranjski  gori,  na 
severu  do  Karavank. 

Seveda  so  bili  ti  kraji  tedaj  le  redko  naseljeni.  Vsa  Gornja  do- 
lina od  Radovljice  do  Bele  peči  je  bila  še  pokrita  z  neprodimimi  gozdi. 
Ortenburžani  so  v  začetku  14.  stoletja  tja  gori  poslali  nove  naseljence 
in  jim  sezidali  cerkve  v  Kranjski  gori  in  na  Dovjem.  Akvilejski  pa- 
triarh Ludovik  jim  je  leta  1362.  za  te  župnije  podelil  patronstvo.  Slično 
so  tudi  v  Bohinju  postavili  cerkve  za  svoje  podložnike,  tako  svetega 
Martina  v  Srednji  vasi,  sv.  Pavla  v  Stari  fužini  in  sv.  Janeza  ob  jezeru. 

O  naselitvi  Gornje  savske  doline  in  zidanju  tamošnjih  cerkva  priča 
sledeča  listina  patriarha  Ludovika  della  Torre  z  dne  30.  novembra  1362: 

„Ludovik,  po  božji  milosti  patriarh  svete  akvilejske  stolice,  želi 
ljubljenemu  sinu  v  Kristusu,  Henriku,  župniku  v  Radovljici,  blagoslov 
v  Gospodu.  —  Zvedeli  smo,  da  so  v  nekaterih  močvirjih  in  gozdovih 
v  okrožju  tvoje  radovljiške  župnije,  ki  so  bUi  doslej  neobljudeni  in 
neobdelani,  na  novo  nastale  mnoge  naselbine,  in  da  so  se  močvirja 
izpremenila  v  rodovitne  njive.  Ker  so  tamošnji  prebivalci  zdaj  po- 
stavili dve  cerkvi,  eno  v  Kranjski  gori,  drugo  na  Dovjem  (Lengen- 
wald),  oziraje  se  na  pobožnost  ljudstva  v  imenovanih  močvirjih  in 
hoteč,  da  se  v  blagor  njihovih  duš  jim  dele  sveti  zakramenti  in 
opravlja  božja  služba,  podeljujem  tebi  in  tvojim  naslednikom,  radov- 
ljiškim župnikom,  s  to  listino  pastirstvo  omenjenih  naseljencev  z 
upravo  cerkvenih  stvari  in  ti  v  duhu  pokorščine  strogo  ukazujemo, 
da  skrbiš  za  njihove  duše,  jih  vzgojuješ  v  strahu  božjem  in  jim  deliš 
svete  zakramente  ...  V  imenu  svojem  in  svojih  naslednikov  pode- 
ljujemo tebi  in  tvojim  naslednikom  popolno  oblast,  da  nastaviš  pri 
omenjenih  cerkvah,  kakor  pri  drugih  podružnicah,  ki  so  tebi  pod- 
ložne, sposobne  vikarje,  ki  naj  so  tebi,  oziroma  tvojim  naslednikom 
podložni  in  naj  materi  cerkvi  izkazujejo  dostojno  spoštovanje  .  . ." 

Po  ortenburških  posestvih  na  Kranjskem  je  zlasti  cvetelo  fuži- 
narstvo.  Rudokopi  pri  sv.  Križu  nad  Jesenicami,  pri  Stari  fužini  v 
Bohinju,  v  Kropi,  Kamnigorici  in  Lipnici  so  se  obdelovali  že  v  njihovih 
časih.  Značilno  je,  da  ljudstvo  vse  te  srednjeveške  rudokope  imenuje 
„fužine  sv.  Heme",  menda  zato,  ker  se  spominja,  da  je  bila  grofica 
Hema  posestnica  velikih  fužin  okoli  Brez  na  Koroškem. 

Druga  velika  ortenburška  posest  je  bila  na  Dolenjskem.  Imeno- 
vati bi  jo  smeli  po  glavnem  gradu  ribniško  gospodstvo.  Segalo 
je  od  grada  Čušperk  pa  do  reke  Kolpe  in  merilo  več  kakor  pet 
nemških  milj  na  dolgost.  V  14.  stoletju  je  bilo  komaj  polovico  te 
zemlje  obdelane  in  sicer  le  gorenji  del  okoli  Dobrepolj  in  Ribnice, 
vse  drugo  so  pokrivali  gozdovi.  —  Središče  teh  posestev  je  bila 
Ribnica.  So  li  grad  in  župnije  ustanovili  Ortenburžani  ali  pa  sta 
oba  starejša  od  njih,  se  ne  da  dognati.  Gotovo  je,  da  so  leta  1263. 
že  bili  v  posesti  gradu  in  tudi  imeli  patronstvo  nad  župnijo.  Za  ta 
del  kranjske  dežele  je  bila  oblast  Ortenburžanov  posebno  pomenljiva, 
ker  so  v  neobdelane  kraje  svojega  gospodstva  poklicali  nove  nemške 
naseljence  in  tako   ustanovili  nemški  jezikovni  otok  —  Kočevje. 

Začetek  Kočevja  in  naselitev  nemških  kmetov  so  še  le  zgodo- 
vinske in  jezikoslovne  preiskave  zadnjih  desetletij  deloma  pojasnile. 

Omenil  sem  že,  da  so  obsežno  ortenburško  ozemlje  južno  od 
Ribnice  pa  do  hrvaške  meje  ob  Kolpi  pokrivali  veliki  gozdovi.  V  teh 
gozdnatih  krajih  so  slovenski  drvarji  in  naselniki  že  tu  in  tam  usta- 
novili male  naselbine,  kar  izpričujejo  sloven.ska  krajevna  imena:  Gote- 
nica, Osilnica,  Topli  vrh  itd.  V  13.  stoletju  sta  stala  ob  Kolpi  tudi  že 
ortenburška  gradiča:  Kostel  in  Poljane  s  slovenskimi  oziroma  hrvaškimi 
naselbinami.  Za  uspešno  kolonizacijo  svojega  ozemlja  pa  so  imeli 
Ortenburžani  doma  premalo  podložnikov,  ker  je  bilo  prebivalstvo  v 
deželi  itak  še  precej  redko.  Zato  so  začeli  najpreje  iz  svoje  koroške 
grofije  preseljevati  kmete  na  ribniško  gospodstvo.  Prva  truma  takih 
naseljencev  je  došla  tje  okoli  leta  1330,  pod  grofom  Otonom  Orten- 
burškim.  Da  so  Kočevci  res  deloma  koroški  priseljenci,  dokazuje 
njihov  jezik  in  mnogo  krajevnih  imen,  ki  se  popolnoma  skladajo  s 
koroškimi.  Na  Koroškem  nahajamo  Schwarzenbach,  Krapfeld,  Winkel, 
Ebenthal,  Mooswald,  Reichenau,  Rain,  Feuersberg,  Friesach ;  iste  kraje 
tudi  na  Kočevskem.  Ta  čudovita  enakost  in  sorodnost  se  kaže  tudi  pri 
osebnih  imenih :  Braun,  Thaler,  Lobisser,  Bachmaier,  Schober,  Scherzer 
itd.  Pokrajino,  kjer  so  se  Korošci  naselili,  so  imenovali  „Mooswald", 
gotovo  zato,  ker  je  bila  močvirna  in  z  gozdom  obraščena.  (Prim. 
koroški  Moosburg-Blatograd).  Ker  je  bila  naselbina  od  župne  cerkve 
sv.  Štefana  v  Ribnici  preveč  oddaljena  (štiri  ure  hoda),  jim  je  grof 
Oton  postavil  malo  kapelo  sv.  Jerneja,  ki  je  postala  pozneje  mestna 
župna  cerkev,  in  je  leta  1339.  dobil  od  patriarha  pravico,  da  nastavi 
pri  njej  kaplana.  Menda  je  kmalu  izprevidel,  da  jim  z  malošte- 
vilnimi naseljenci  ni  dosti  pomagano.  Če  še  upoštevamo,  da  je  „čma 
smrt"  leta  1349.  pobrala  izredno  veliko  prebivalstva,  lahko  razumemo, 
zakaj  so  si  Ortenburžani  od  drugod  preskrbeli  novih  kolonov. 

Prav  takrat  je  bil  cesar  Karol  IV.  na  Nemškem  premagal  svo- 
jega tekmeca  Giintherja  in  njegove  frankovsko-turinške  zaveznike. 
Za  kazen  so  ti  kmečki  uporniki  izgubili  svojo  prostost  in  postali 
cesarju  podložni.  Ta  je  podaril  300  frankovskih  in  turinških  kmetov 
z  ženami  in  otroci  grofu  Frideriku  Ortenburškemu,  ki  jih  je  poslal 
v  gozdnate  kraje  svojega  Ribniškega  gospodstva  (leta  1350.). 

Truma  novih  kolonov  je  bila  precej  mnogoštevilna.  Ceniti  jo 
smemo  na  1500  oseb.  Naselili  so  se  izprva  v  bližini  že  obstoječih 
naselbin:  Stari  trg  pri  Poljanah,  Topli  vrh,  Kostel,  Mooswald.  Po- 
stavili so  svoje  lesene  koče  ob  vodah  in  gozdnih  robovih.  Zato  so 
Slovenci  ves  okraj  imenovali  „Koče",  „v  Kočah"  (prim.  Kotsch  na 
Štajerskem  in  Kotschach  na  Koroškem).  Od  tod  nemško  ime:  Gottschee. 
Naselbine  so  bile  kmalu  tako  številne,  da  jim  je  bilo  treba  postaviti 
cerkve  in  duhovnike.  —  Leta  1363.  je  patriarh  Ludovik  dovolil  grofu 
Otonu  Ortenburškemu,  da  nastavi  dušne  pastirje  za  Kočevje  (Moos- 
wald).  Poljane  (Stari  trg),  Kostel  (Fara),  Osilnico  in  Gotenico,  ker  so 
bile  cerkve  že  zgrajene.  In  sicer  je  smel  grof  predlagati  pripravne 
osebe  ribniškemu  župniku,  ki  jih  je  potrdil  in  vmestil.  Posebno  hitro 

se  je  razvijala  stara  naselbina  Mooswald.  Leta  1337.  jo  imenuje  grof 
Oton  že  „naš  trg  v  Kočevju"  (unser  Markt  in  der  Kotsche).  Mestni 
grb  iz  leta  1471.  kaže  na  višnjevem  ščitu  s  plotom  pregrajeno  trdnjavo, 
pred  katero  stoji  sv.  Jernej  s  knjigo  in  nožem  v  rokah. 

Kočevarji  so  ohranili  svoj  nemški  značaj  do  današnjega  dne.  Še 
sedaj  govore  svoje  prvotno  narečje,  v  katero  so  sprejeli  mnogo  slo- 
venskih besedi.  Zato  jih  tujci,  čeprav  so  vešči  nemškemu  jeziku, 
zelo  težko  razumejo. 

Kočevski  svet  je  večinoma  malo  rodoviten,  kraški,  skalovit  in 
malokje  raven.  Zato  se  pri  njih  poljedelstvo  ni  razvilo,  in  tudi  živino- 
reja ne  uspeva.  Že  iz  starih  časov  je  njihov  glavni  zaslužek  kroš- 
njarstvo.  —  Leta  1492.  je  cesar  Friderik  III.  Koče vcem  dovolil,  da 
smejo  tržiti  z  živino,  s  platnom  in  drugimi  izdelki  po  Hrvaškem  in 
drugih  pokrajinah.  Od  tistega  časa  so  se  z  dušo  in  telesom  vdali 
trgovini,  in  sicer  ne  toliko  doma  kakor  v  tujini,  na  pr.  na  Dunaju, 
v  Trstu,  Pragi,  Varšavi,  kjer  imajo  velike  trgovske  hiše.  Polje  ob- 
delujejo doma  le  ženske,  moški  le  tedaj,  ako  se  na  pomlad  vrnejo 
domov.  V  jeseni  gredo  krošnjarji  z  doma  in  vso  zimo  tržijo  po  tujih 
deželah.  Mnogi  pa  izostanejo  po  več  let  in  le  denar  domov  pošiljajo. 
Novejši  čas  krošnjarstvo  peša  in  ž  njim  tudi  imovitost  Kočevcev. 


Umevno  je,  da  so  Ortenburžani  ob  tolikem  posestvu  v  naših 
deželah  dosegli  velik  vpliv.  Opetovano  so  opravljali  službe  deželnih 
glavarjev  na  Koroškem  in  Kranjskem,  glavarjev  na  babenberških  po- 
sestvih in  so  bili  mnogo  zaželjeni  zavezniki.  Zlasti  so  jih  odlikovali 
Habsburžani  s  svojim  zaupanjem.  S  celjskimi  grofi  so  sklenili  leta 
1377.  medsebojno  dedinsko  pogodbo.  Imela  je  biti  poslednjim  v  veliko 
korist.  Pobožnost  ortenburške  rodbine  se  kaže  v  tem,  da  se  je  mnogo 
njenih  članov  posvetilo  cerkveni  službi.  Grof  Ulrik  I.  je  bil  naddiakon 
in  prost  v  Akvileji,  grof  Herman  škof  v  Krki  in  naddiakon  za  Zgornje 
Koroško,  druge  nahajamo  kot  župnike  v  Radovljici  in  Št.  Vidu  pri  Stični. 
—  Razun  župnij  in  cerkva,  ki  so  jim  bili  Ortenburžani  ustanovitelji, 
imamo  še  od  njih  nebroj  pobožnih  ustanov  pri  drugih  cerkvah,  tako 
za  Radovljico,  Velesovo,   avguštinski   samostan   v  Ljubljani,   Ribnico. 

Ortenburška  posest  se  je  večkrat  delila,  vendar  redno  zopet 
prešla  na  rodbino  nazaj.  Vso  dediščino  je  še  enkrat  združil  grof  Fri- 
derik III.  (1389 — 1418).  Bil  je  bogat  na  časteh,  posestvih  in  ugledu. 
Njegov  vpliv  je  bil  tolik,  da  je  postavil  svojega  svaka,  vojvoda  Tecka 
celo  na  patriarhovsko  stolico.  Toda  ortenburška  zvezda  je  imela  hitro 
zatoniti.  Friderikov  edini  sin  je  umrl  v  otroških  letih.  Zakon  z  Marjeto, 
vojvodinjo  Teck,  je  bil  nesrečen.  In  neko  poročilo  trdi,  da  je  bil  grof 
Friderik  od  lastne  žene  umorjen.  Nekoč,  ko  je  bil  na  Lipniškem  gradu 
pri  veseli  gostiji,  mu  je  soproga  prerezala  jabolko  in  mu  ga  polovico 
podala.  Friderik  se  je  kmalu  mrtev  zgrudil  na  tla.  Nož  je  bil  na  eni 
strani  zastrupljen. 

Ogromna  je  bila  dediščina,  ki  so  jo  Ortenburžani  zapustili;  štela 
je  celo  vrsto  cvetočih  mest,  trgov  in  gradov  z  razsežnimi  zemljišči. 
Vse  to  je  pripadlo  Celjanom. 

Gornji  Celjski  grad. 


11.  Celjski  grofi. 


Ni  je  bilo  v  poznem  srednjem  veku  vladarske  rodbine,  ki  bi  se 
v  kratkem  času  povzpela  do  tolike  veljave  in  pridobila  toliko  bogastva, 
kakor  rodbina  celjskih  grofov.  Njihov  vpliv  se  je  raztezal  daleč  preko 
domače  zemlje  v  jugoslovanske  dežele,  imeli  so  odločilno  besedo  pri 
vseh  važnejših  dogodkih  svoje  dobe  in  obetala  se  jim  je  celo  kraljeva 
krona.  Toda  nemila  usoda  je  z  zadnjim  potomcem  pokopala  tudi  vse 
njihove  drzne  načrte.  Iz  poročil  starih  letopisov,  narodnih  pesmi  in 
pripovedk  lahko  posnamemo,  kolikega  pomena  je  bil  celjski  rod  za 
svojo  dobo. 

Celjski  grofi  se  pojavijo  v  zgodovini  najprej  kot  plemiči  S  ov- 
ne šk  i.  Ime  „Sovne"  je  slovensko  in  pomenja  isto  kakor  Savinja,  ki 
je  zaznamovala  reko  pa  tudi  pokrajino  na  obeh  njenih  bregovih.  K 
savinjski  grofiji  je  pripadala  celo  vsa  pokrajina  ob  Savi  tja  do  Sotle 
ob  hrvaški  meji  in  proti  severu  do  Pohorja  in  Drave.  Po  kraju  je 
tudi  grad  dobil  ime  So  v  nek  (Savinjek). 

Sovneški  grad  je  imel  skrito,  idilično  lego.  Dvigal  se  je  jugo- 
zapadno  od  Braslovč,  na  solnčni  strani  pogorja  Dobro  vije.  Ni  bil 
velik  po  obsegu  in  komaj  mu  je  poznati,  da  je  bil  rodni  grad  mo- 
gočnih celjskih  grofov.  K  sovneškemu  gospodstvu  so  pripadale  tudi 
Braslovče,  kjer  ^so  imeli  Sovneški  patronstvo  nad  župno  cerkvijo, 
potem  gradovi:  Šajnek,  Ostrovec,  Libenštajn,  Legenburg,  Gotovlje. 

Sovneški  rod  izvira  menda  iz  rodu  grofov  Plajenskih,  ki  so  bili 
mejni  grofi  v  savinjski  pokrajini.  Prvikrat  se  pojavijo  v  zgodovini 
okoli  leta  1120.,  ko  se  imenuje  Gebhard  Sovneški  kot  priča  v  neki 
darilni  listini  šentpavelskega  samostana.  Sovneški  so  bili  bojeviti, 
podjetni  ljudje.  Označuje  jih  že  tista  slavohlepnost  in  strastna  dobička- 
željnost,  ki  jo  opažamo  posebno  izrazito  pri  zadnjih  potomcih  celjskega 
rodu.  —  O  prvih  članih  ni  mnogo  izrednega  povedati.  Kakor  drugi 
plemiči  tedanje  dobe  so  se  udeleževali  raznih  bojev,  iger  in  sloves- 
nosti, pri  katerih  med  drugimi  imeni  čitamo  tudi  ime  tega  ali  onega 
gospoda  s  Sovneka. 

Veljava  rodbine  se  je  zelo  povečala,  ko  so  dobili  zavetništvo 
nad  mogočnim  gomjegrajskim  samostanom.  Dali  so  si  obrambo  samo- 
stana dobro  plačati  in  dobivali  za  izvrševanje  sodne  oblasti  nad  samo- 
stanskimi podložniki  lepe  dohodke.  Kakšno  razmerje  je  včasih  vladalo 
med  opatijo  in  njenimi  zavetniki,  nam  dobro  osvetljuje  neki  dogodek 
iz  leta  1255.  —  Pičenski  škof  Oton  je  takrat  (21.  februarja)  v  bras- 
lovški  cerkvi  sodil  o  tožbi,  ki  jo  je  naperil  gornjegrajski  opat  Henrik 
proti  Gebhardu  III.  Sovneškemu.  Očital  mu  je,  da  je  gornjegrajska 
posestva  oropal  in  opustošil,  poslopja  razdejal,  tako  da  zemljišča  več 
let  niso  dajala  nikakih  dohodkov.  Dva  podložnika  je  celo  umoril, 
drugim  pa  odsekal  noge,  ušesa  ali  jih  pa  trpinčil  na  drugačen  način. 
Gebhard  je  priznal  svojo  krivdo,  se  le  s  kratkimi  besedami  hotel 
opravičiti,  bil  pripravljen  popraviti  škodo  in  se  s  samostanom  po- 
ravnati. Tako  je  bil  mir  za  nekaj  časa  zopet  napravljen. 

K  pomnožitvi  rodbinske  posesti  je  mnogo  pripomogla  dedinska 
pogodba,  ki  so  jo  sovneški  bratje:  Gothard,  Konrad,  Leopold  in  Ulrik 
leta  1262.  med  seboj  sklenili.  Po  tej  pogodbi  je  imela  v  slučaju,  da 
bi  kdo  izmed  njih  umrl  brez  potomcev,  dediščina  preiti  na  onega  brata, 
ki  bi  še  ostal  pri  življenju  ali  pa  na  njegove  potomce.  S  tem  modrim 
sklepom  se  je  preprečilo  razcepljevanje  rodbinskega  premoženja. 

Sovneška  posest  se  je  zelo  pomnožila,  ko  so  leta  1322.  izmrli 
vovbrški  grofi  (Heunburžani).  Po  njih  je  podedoval  Friderik  Sovneški 
mnogo  posestva  v  Savinjski  in  Šaleški  dolini  in  tudi  polovico  celj- 
skega gradu,  drugo  plovico  so  podedovali  grofi  Pfanberški,  ki  so 
jo  pa  takoj  zastavili  Konradu  Aufenštajnskemu.  Med  dvema  gospodar- 
jema je  prišlo  do  krvave,  dolgotrajne  vojske,  v  kateri  so  največ  trpeli 
meščani  in  kmetje.  Slednjič  je  habsburški  vojvoda  Albreht  II.  napravil 
mir  med  nasprotnikoma  z  določbo,  da  naj  grof  Friderik  odkupi  celjsko 
posestvo  za  250  mark  srebra.  Tako  so  sovneški  gospodje  po  dolgi 
borbi  dobili  v  last  grad  in  mesto,  po  katerem  so  se  odslej  nazivali 
in  ki  je  postalo  zibel  njihove  slave  in  moči.  Leta  1341.  je  cesar  Lu- 
dovik  v  Monakovem  na  priporočilo  deželnega  vojvoda  Abrehta  II., 
Friderika  s  Sovneka  povzdignil  v  grofovski  stan  in  mu  pridel  ime 
grofa  Celjskega.  Grb  je  povzel  novi  grof  po  svojih  vovbrških 
prednikih:  tri  zlate  zvezde  na  modrem  polju. 


Starodavno  Celje,  ki  je  bilo  že  za  časa  Rimljanov  cvetoča 
naselbina,  ki  je  postalo  celo  glavno  mesto  noriške  provincije,  pa  je 
zamrlo  v  valovih  ljudskega  preseljevanja,  je  z  celjskimi  grofi  zopet 
vstalo  k  novemu  življenju. 

Srednjeveško  Celje  se  prvič  imenuje  leta  824.,  ko  je  Ludovik 
Pobožni  potrdil  akvilejski  cerkvi  nekatera  podrejena  posestva  v  Celju. 
Kraj  je  bil  takrat  le  še  mala  vas.  Ko  je  cesar  Oton  L  leta  955.  ustvaril 
Veliko  Karantanijo  in  so  bile  združene  pokrajine  ob  Savinji  in  Savi 
v  „Savinjsko  marko",  je  postal  Celjski  grad  sedež  mejnih  grofov. 
Grof  Gunther  (1123—1140)  ga  je  utrdil  in  s  tem  je  dobil  tudi  kraj 
pod  gradom  pravo  oporo  in  zavetje.  V  Celju  še  takrat  ni  bilo  cerkve, 
pripadalo  je  župniji  sv.  Nikolaja  v  bližnjem  Žalcu.  —  Pod  vovbrškimi 

grofi  se  je  Celje  razvilo  v  trg,  imelo  je  svojega  sodnika  in  bilo  že 
tudi  deloma  zavarovano.  Vitez  Grasel  je  okoli  leta  1200.  sezidal  na 
kraju,  kjer  je  stala  nekdaj  rimska  trdnjava  in  stoji  sedaj  vojašnica, 
močan  stolp  z  rovom  in  okopom,  trg  sam  pa  je  bil  še  brez  obrambe. 
V  trgu  je  bila  tudi  že  lastna  župnija  pri  cerkvi  sv.  Danijela,  pri  kateri 
so  imeli  vovbrški  grofi  patronske  pravice.  Isti  so  ustanovili  1.  1241. 
v  Celju  tudi  minoritski  samostan. 

V  takem  stanu  je  prišlo  Celje  v  posest  novih  lastnikov  celjskih 
grofov.  Friderik  se  je  izkazal  naklonjenega,  veledušnega  vladarja. 
Obdal  je  trg  z  okopom  in  rovom,  prestavil  je  svoj  sedež  v  stari 
Celjski  grad  in  v  utrjeno  poslopje,  ki  se  je  držalo  Graslovega  stolpa 
(Spodnji  grad).  Grofovi  uradniki,  dvorniki,  vojaki  so  se  nastanili  v 
mestu,  ki  je  sedaj  postalo  središče  celjske  grofije,  in  prebivalstvo  se 
je  vidno  pomnoževalo.  Novo  življenje  je  pričelo  kliti  na  staro- 
davnem kraju. 

Kakor  za  Celje  je  skrbel  grof  Friderik  tudi  za  pomnožitev  svo- 
jega gospodstva.  Celjska  grofija  se  je  takrat  raztezala  od  Šaleka  nad 
Vojnikom  do  Gabrnika  pri  Poljčanah,  od  Podčetrtka  blizu  do  Slo- 
venske Bistrice.  Friderik  je  kupil  še  grad  Prežin  pri  Teharjih,  Pogred 
pri  Vranskem,  Vrbovec  nad  Mozirjem,  Gornji  grad  in  Krško  na 
Kranjskem.  Razen  tega  je  mnogo  posestev  od  akvilejskega  patriarha 
in  krškega  škofa  ter  avstrijskih  vojvodov  dobil  v  zastavo  ali  v  fevd. 
Grof  Friderik  je  umrl  leta  1360.  in  bil  pokopan  v  Celju  v  minoritski 
cerkvi,  kateri  je  bil  velik  dobrotnik. 

Pod  Friderikovimi  nasledniki  se  je  množila  oblast  in  veljava 
celjskega  rodu.  Deset  Sovneških  je  nosilo  ime  celjskih  grofov  in  šest 
jih  je  bilo  vladarjev  v  svoji  grofiji.  Zgodovinski  pomen  njihove  vlade 
pa  je  v  tem,  da  niso  le  spajali  pod  svojo  oblastjo  razne  slovenske 
dežele,  ampak  so  jo  razširili  tudi  po  drugih  jugoslovanskih  pokrajinah. 
Pripravljala  se  je  neka  jugoslovanska  država  pod  okriljem  celjskih 
grofov.     Hitri  propad  njihovega  rodu  je  razrušil  velike  načrte. 

Preko  domače  zemlje  se  je  pričel  razširjati  celjski  vpliv,  ko  je 
grof  Herman  I.  (1369 — 1385)  vzel  za  ženo  Katarino,  hčer  bosenskega 
kralja  Štefana  L  Tvrdka.  Tvrdku  se  je  posrečilo  spraviti  pod  svojo 
oblast  vse  hrvaške  zemlje,  Bosno,  Banovino  in  Dalmacijo.  Postal  je 
torej  bližnji  sosed  mogočnim  celjskim  grofom,  katere  si  je  želel  pri- 
dobiti za  svoje  zaveznike.  Zato  je  sklenil  z  njimi  rodbinsko  zvezo. 
Celjani  pa  so  od  tega  časa  obračali  svojo  pozornost  na  slovanski  jug 
in  se  pričeli  vmešavati  v  hrvaške  in  ogrske  zadeve. 

Višek  slave  in  oblasti  pomenja  vlada  grofa  Her- 
mana II.  (1385—1434). 

Bil  je  sin  preje  imenovanega  Hermana  in  se  je  rodil  okoli  leta 
1350.  Prvikrat  se  pojavi  v  zgodovini,  ko  je  leta  1377.  s  svojim  očetom 
spremljal  križarsko  vojsko  vojvoda  Albrehta  III.  proti  Prusom.  Takrat 
je  prišel  s  svojo  četo  daleč  proti  severu  do  Niemena.  Pot  je  bila 
težavna,  ker  je  vodila  skozi  puščave,  čez  vode  in  močvirja.  Pa  tudi 
prebivalci  so  se  upirali  krščanski  vojski.  Celjani  so  se  v  teh  bojih 
tako  odlikovali,  da  je  sam  vojvoda  Albreht  prosil  grofa  Hermana  I. 
za  podelitev  viteštva  in  s  tem  javno  proslavil  njegovo  junaštvo.    Na 

Zgodovina  sjlov.  naroda.  17 

povratku  je  potem  Herman  II.  na  Ruskem  pripravil  vojvodu  in  82  vi- 
tezom veliko  gostijo,  pri  kateri  ni  manjkalo  zlatorumenega  „ljutomerca". 

Grof  Herman  se  je  oženil  z  Ano,  grofico  Šaumburško,  s  katero 
je  imel  tri  sinove:  Friderika,  Hermana,  Ludovika  in  tri  hčere:  Eli- 
zabeto, Ano  in  Barbaro.  Leta  1385.  mu  je  umrl  oče,  ki  je  zapustil 
svojemu  prvorojencu  vso  oblast  v  grofiji. 

V  naslednjih  letih  vidimo  Hermana  pri  vladarskih  poslih  v  do- 
mačih deželah.  Leta  1390.  je  postal  kranjski  deželni  glavar.  V  tej 
službi  se  je  izkazal  posebno  velikega  dobrotnika  cerkve  in  duhov- 
ščine. Mnogo  pobožnih  ustanov  je  napravil  pri  avguštincih  v  Ljub- 
ljani, kartuzijanih  v  Bistri,  Jurjevem  in  Žicah  in  je  zasnoval  novi 
samostanski  naselbini  v  Pleterjah  in  Lipoglavi  na  Hrvaškem. 

Odločilno  leto  pa  je  bilo  v  Hermanovem  življenju  leto  1396.,  ki 
mu  je  odprlo  pot  do  najvišjih  časti. 

Cesar  Sigismund  je  takrat  zbiral  veliko  križarsko  vojsko  proti 
Turkom.  Iz  vse  zapadne  Evrope  so  dohajale  čete:  Nemci,  Cehi,  Burgundci, 
Francozi.  Čete  slovenskih  dežel  je  vodil  grof  Herman.  Tudi  ogrska 
in  hrvaška  gospoda  je  prišla  v  obilnem  številu.  Tako  se  je  zbrala 
močna  armada,  najmanj  60.000  samih  konjenikov,  ki  je  koncem  meseca 
avgusta  ali  začetkom  septembra  vdrla  v  Bulgarijo.  Izprva  so  imeli 
križarji  srečo.  Zavzeli  so  grad  Vidin  in  ujeli  turško  posadko.  Na 
praznik  sv.  Večeslava,  28.  septembra,  so  zadeli  pri  Nikopolju  na  glavno 
turško  vojsko,  broječo  okoli  100.000  vojakov.  Vodil  jo  je  sultan  Bajazet. 
Vnela  se  je  strašna  bitka.  Zmaga  se  je  že  nagibala  na  krščansko 
stran,  ko  dojde  v  odločilnem  trenotku  turški  vojski  na  pomoč  srbski 
knez  Stjepan  Lazarevič  s  5000  konjeniki  in  udari  na  utrujene  Sigis- 
mundove  čete.  Križarji  so  se  morali  umakniti  proti  Donavi,  kjer  jih 
je  čakalo  brodovje.  Toda  nastala  je  tako  strašna  zmeda,  da  se  je 
rešil  le  mal  del  razbite  vojske.  Vse  drugo  so  pogoltnili  valovi  Donave 
ali  pa  pobili  in  ujeli  Turki.  Med  redkimi  bojevniki,  ki  so  vstrajali  ob 
strani  cesarja  Sigismunda,  je  bil  grof  Herman.  Pobegnil  je  z  njim  na 
ladiji  v  Carigrad  in  od  tod  se  je  vrnil  po  morju  čez  Split  v  domovino. 

Cesar  Sigismund  ni  pozabil  na  usluge,  ki  mu  jih  je  storil  Herman 
v  nevarnih  trenotkih.  Poplačal  mu  jih  je  uprav  s  kraljevo  veliko- 
dušnostjo. V  neki  listini  iz  leta  1397.  našteva  natanko  njegove  zasluge 
in  mu  v  zahvalo  podarja  mesto  Varaždin  z  okolico  vred.  Kmalu  potem 
mu  je  podelil  še  dva  gradova  v  hrvaškem  Zagorju:  Vinico  in  Vrbovec 
blizu  Rogatca  (sedaj  Veliki  Tabor).  Od  tedaj  so  se  Celjani  nazivali 
tudi  grofi  Zagorski.  Sedaj  se  je  čedalje  bolj  svetila  celjska  zvezda. 
Celjski  grofi  so  postali  hrvatski  velikaši,  ogrski  magnati  in  vplivni 
svetovalci  cesarjevi. 

Odlična  poslanstva  so  prihajala  iz  tujine  na  Celjski  grad  po 
neveste.  Leta  1417.  so  prišli  poslanci  goriškega  grofa  Henrika  IV. 
snubit  Hermanovo  hčer  Elizabeto.  Že  preje  je  prišla  sijajna  četa 
vitezov  iz  Poljske  v  imenu  kralja  Vladislava  po  grofico  Ano,  stričnico 
Hermanovo.  Leta  1401.  je  bila  poroka  v  Krakovu  in  leto  pozneje 
slovesno  kronanje.  Vendar  poljska  krona  mladi  Ani  ni  prinesla  sreče. 
Umrla  je  pozabljena  leta  1416.  —  Leta  1405,  je  cesar  Sigismund  sam 
snubil  Hermanovo  hčer  Barbaro.    V  Budapešti  se  je  vršila  poroka 

in  kronanje.  —  Kraljica  Barbara  je  bila  žena  izredne  lepote  in  bistro- 
umnosti, pa  tudi  častilakomna  in  strastna,  kakor  vsi  Celjani.  Svojemu 
soprogu  je  prizadela  pozneje  z  razuzdanim  življenjem  mnogo  bridkosti. 
Sigismund  jo  je  celo  z  dvora  pregnal  in  dolgo  časa  je  morala  pre- 
živeti zaprta  v  nekem  ogrskem  gradu. 

Vsled  tesne  rodbinske  z\tzQ  s  cesarjem  je  grof  Herman  dobival 
vedno  nove  dokaze  njegove  milosti  in  naklonjenosti.  Še  leta  1405. 
mu  je   podaril   Sigismund  grad  Čakovec  z  Medjimurjem  in  nekoliko 


Razvaline  Celjskega  gradu. 


pozneje  ga  je  imenoval  za  hrvaško-slovenskega  bana.  Sedaj  je  postal 
najodličnejši  magnat  ogrske  krone. 

Treba  je  priznati,  da  si  je  Herman  pridobil  za  svojega  zeta 
velike  zasluge,  tako  na  bojnem  polju  kakor  z  modrim  svetom.  Pri 
vseh  važnejših  državnih  poslih  ga  vidimo  ob  Sigismundovi  strani, 
tako  na  bojišču  v  Furlaniji,  na  ogrskih  in  hrvaških  državnih  zborih 
in  na  cerkvenem  zboru  v  Kostnici.  Leta  1420.  mu  je  pripadla  bogata 
ortenburška  dediščina.  Od  tedaj  je  nosil  naslov:  grof  Celjski,  Orten- 
burški  in  Zagorski.  Še  sijajnejši  dar  mu  je  obetala  bodočnost:  kraljevo 
krono  bosensko. 

Kralj  Stjepan  Tvrdko  II.  je  bil  brez  potomcev.  Najbližji  sorodnik 
mu  je  bil  celjski  grof  in  hrvaški  ban  Herman,  sin  njegove  sestre. 
Gotovo  je  vplivala  nanj  tudi  želja,  da  bi  bUe  hrvaške  dežele  zajedno 
s  slovenskimi  združene  pod  mogočnimi  celjskimi  vladarji  in  bi  se  tem 
lažje  ubranile  turške  sile.  Zato  je  kralj  Tvrdko  dne  2.  septembra  1427. 
na  svojem  stolnem  gradu  Bobovcu  izdal  pomemben  odlok,  v  katerem 
izjavlja,  da  za  slučaj,  ako  ne  bi  zapustil  zakonskih  potomcev,  svojemu 
ljubljenemu  sorodniku  in  bratu  Hermanu,  grofu  celjskemu  in  banu 
slavonskemu  z  ozirom  na  posebno  prijateljstvo,  ljubezen  in  zvestobo, 
ki  mu  jo  je  skazoval,  daruje  vse  bosensko  kraljestvo,  do  katerega  naj 
imajo  enako  pravico  tudi  Hermanovi  potomci.  Ta  odlok  se  žal  ni 
izvršil.  Zadel  je  na  odpor  pri  nekaterih  bosenskih  in  hrvaških  veli- 
kaših,  ki  so  se  branili  tujega  gospodarja. 

Vendar  grof  Herman  svojih  visokih  ciljev  ni  izpustil  iz  oči.  In 
smel  je  tembolj  upati,  da  se  kdaj  uresničijo,  ker  je  imel  tesne  rod- 
binske zs^zo,  z  vsemi  bližnjimi  vladarji,  s  kraljem  češkim,  poljskim, 
ogrskim.  Svojega  vnuka  grofa  Ulrika  je  oženil  s  hčerjo  srbskega  kneza 
Jurija  Brankoviča.  Že  to  priča  dovolj,  da  je  še  vedno  želel  razširiti 
svoj  vpliv  po  slovanskem  jugu. 

V  zadnjih  letih  svojega  življenja  je  še  dočakal,  da  ga  je  Sigis- 
mund  imenoval  za  državnega  barona  ogrske  krone  (1430.)  in  mu  za 
časa  svoje  odsotnosti  (1430—1434)  poveril  z  dvema  magnatoma  vred 
upravo  ogrskega  in  hrvaškega  kraljestva.  Hotel  ga  je  povišati  tudi  v 
državnega  kneza  nemške  države  in  njegovo  grofijo  v  kneževino, 
vendar  so  se  habsburški  vojvodi  temu  načrtu  odločno  upirali.  Spo- 
znali so  v  celjskih  grofih  nevarne  tekmece  za  svojo  oblast.  Zato 
niso  pustili,  da  bi  se  osnovala  neodvisna  državica  v  slovenskih 
deželah. 

Grof  Herman  je  umrl  v  visoki  starosti,  pa  do  konca  še  vedno 
čil  na  duhu  in  telesu,  v  mestu  Požunu  leta  1435.  Pokopali  so  ga 
v  Pleterjah, 

Dočim  je  zvezda  celjske  slave  vedno  bolj  žarela,  rodbinsko  živ- 
ljenje mogočnih  grofov  vendar  ni  bilo  brez  temnih  peg  in  bridkih 
izkušenj.  Omenil  sem  že  nesrečni  zakon  med  Sigismundom  in  Barbaro. 
Še  bolj  je  svoj  čas  vzbudila  veliko  zgledovanje  žalostna  usoda  Fri- 
derikove  žene  Elizabete  in  Veronike  Desiniške, 

Najstarejši  sin  grofa  Hermana,  po  imenu  Friderik  se  je  1.  1405. 
poročil  z  Elizabeto,  edino  hčerjo  kneza  Štefana  Frankopana.  Za  doto 
mu  je  prinesla  nekaj  hrvaške  zemlje:  polovico  otoka  Krka,  gradove 
Trsat,  Bakar  in  Bribir  v  Vinodolu.  Oče  Herman  pa  je  odstopil  mla- 
demu paru  za  užitek  gradove:  Steničnjak  in  Samobor  v  Slavoniji, 
Krško,  Kostanjevico,  Novomesto  in  Mehovo  na  Kranjskem,  Friderik 
je  bival  s  svojo  soprogo  redno  na  Krškem  gradu  in  je  mnogo  storil 
za  naselbino,  ki  se  je  pod  njim  začela  razvijati.  Krško  mesto  mu 
ima  zahvaliti  svoj  početek  in  razvoj.  Živel  je  nekaj  let  s  svojo 
ženo  v  srečnem  zakonu  in  imel  z  njo  sina  Ulrika. 

Okoli  leta  1412.  pa  se  je  hudo  spri  s  svojo  soprogo  in  odslej 
skoraj  deset  let  bil  ločen  od  nje.  Vsi  tedanji  viri  soglasno  trdijo,  da 
se  je  grof  zagledal  v  neko  Veroniko  iz  plemenite  viteške  rodbine 

Desiničev  in  da  je  to  znanje  bilo  krivo  družinske  razprtije.  —  Tekom 
desetih  let  je  njegov  oče  Herman  s  knezi  Frankopani  večkrat  poizkušal, 
da  pomiri  Friderika  z  Elizabeto,  toda  bilo  je  zaman.  Leta  1422.  se 
jim  je  posrečilo,  da  so  pri  neki  slovesnosti  zakonca  združili  in  ju 
odvedli  v  grad  Krapino.  Elizabeta  je  bila  žalostna  in  ni  slutila  nič 
dobrega.  Ko  so  došli  v  grad,  je  rekla  svojim  spremljevalcem:  „Dragi 
gospodje  in  prijatelji,  kaj  mi  pomaga  ta  poravnava?  Vem,  da  me 
bodete  jutri  našli  mrtvo  kraj  mojega  gospodarja".  Dvorniki  so  jo 
pogovarjali,  češ  da  je  sedaj  vse  dobro  in  da  bode  še  mnogo  let  živela 
v  zakonski  ljubezni.  Toda  Elizabetina  slutnja  se  je  res  izpolnila. 
Drugo  jutro  so  jo  našli  mrtvo  v  postelji.  Nekateri  viri  poročajo,  da 
jo  je  grof  Friderik  zabodel  z  lovskim  nožem.  Zjutraj  je  baje  smešljivo 
rekel  dvornim  služkinjam:  „Le  pojdite  k  vaši  gospej  in  poglejte,  kako 
ji  je".  Ko  so  prišle  v  njeno  spalnico,  so  našle  grofico  mrtvo  in  na- 
stala je  silna  žalost  po  vsem  gradu.  Celjska  kronika  pa  poroča:  „Ko 
je  bilo  po  Kristusovem  rojstvu  leta  1422.,  je  umrla  soproga  grofa 
Friderika,  ki  je  bila  modruška  kneginja.  Zgodilo  se  je  to  v  Krapini, 
od  koder  so  jo  odvedli  v  Celje  v  samostan.  Javno  se  je  po  svetu 
govorilo,  da  jo  je  soprog,  ko  sta  bila  po  noči  v  spalnici,  v  postelji 
prebodel  in  usmrtil  in  sicer  zaradi  neke  deklice  po  imenu  Veronike, 
katero  bi  bil  rad  vzel  za  ženo." 

Čeprav  je  ves  svet  govoril,  da  je  grof  Friderik  soprogo  zaklal, 
vendar  ga  ni  nihče  pozval  na  odgovor.  Kralj  Sigismund  je  imel  posla' v 
vojski,  a  v  Slavoniji  ni  bilo  bana.  Le  stric  umorjene  Elizabete,  knez 
Nikolaj  Frankopan,  se  je  dvignil,  da  maščuje  umor  svoje  sorodnice. 
Odtegnil  je  Celjanom  frankopanske  gradove,  ki  jih  je  bila  rajnica 
prinesla  za  doto  in  poslal  v  Budapešto  svojega  prvorojenca  Ivana, 
da  obračuna  z  njenim  morilcem  Friderikom,  ki  se  je  takrat  mudil 
pri  svojem  svaku  Sigismundu.  Viteški  Ivan  je  pozval  Friderika  na 
božjo  sodbo,  na  dvoboj,  češ,  da  mu  hoče  s  tem  dokazati,  da  je  morilec 
njegove  sestričine.  To  je  zbudilo  na  kraljevem  dvoru  veliko  pozornost. 
Kralj  je  poslal  obema  nasprotnikoma  ukaz,  naj  mirujeta  na  njegovi 
zemlji.  Nato  ju  pokliče  pred  sebe,  da  zasliši  tožitelja.  Tu  je  knez 
Ivan  javno  pred  kraljem  grofa  obdolžil  zavratnega  umora  in  je  rekel, 
da  mu  žeU  pokazati,  kako  zna  pošten  knez  nesramnemu  morilcu  z 
roko  podati  dokaze,  Čeprav  mu  ni  dosti  dober  za  tak  časten  boj. 
Sigismund  je  vplival  pomirjevalno  in  prepustil  razsodbo  v  tej  zadevi 
danskemu  kralju  Eriku,  ki  je  bil  takrat  slučajno  na  njegovem  dvoru. 
Najbrže  je  vplivala  tudi  kraljica  Barbara,  da  so  ji  rešili  brata.  Gotovo 
je  le,  da  je  Friderik  ostal  zdrav  in  prost  in  da  se  je  povrnil  v  Sla- 
vonijo, kjer  se  je  spustil  v  razne  boje  in  spletke. 

Okoli  leta  1424.  se  je  proti  volji  očetovi  skrivaj  poročil  z  Ve- 
roniko, kateri  je  svet  očital,  da  je  hote  ali  nehote  kriva  smrti  kne- 
ginje  Elizabete.  Pa  tudi  oče  Herman  se  je  razsrdil  na  sina.  Morda 
bi  mu  bil  umor  prejšne  žene  še  odpustil,  a  da  se  je  zvezal  z  plem- 
kinjo  nižje  vrste  in  tako  omadeževal  svojo  visoko  dostojanstvo,  tega 
mu  v  svojem  užaljenem  ponosu  ni  hotel  odpustiti.  Ukazal  ga  je  zve- 
zati,  zapreti  v  gornji  Celjski  grad  in  mu  je  hotel, odtegni  ti  vsa  posestva 
in  pravice.  Menda  je  hotel  izprva  svojemu  drugemu  sinu  Hermanu  III. 

prepustiti  vladarstvo  v  grofiji.  Toda  mladi  Herman  se  je  ponesrečil 
pri  Radovljici.  Padel  je  s  konja  in  umrl.  —  Sedaj  sta  preostala  od  vse 
celjske  rodbine  le  še  Friderik  in  njegov  sin  Ulrik.  Vse  kaže,  da  je 
stari  Herman  hotel  nedoraslemu  Ulriku  prepustiti  dediščino  in  očeta 
izključiti.    Toda  prišlo  je  drugače. 

Čimbolj  je  položaj  celjske  rodbine  napravljal  grofu  Hermanu 
skrbi,  tem  strastnejše  je  sovražil  Veroniko  Desiniško,  ki  je  po  nje- 
govem mnenju  povzročila  vse  zlo.  Grof  Friderik  je  bil  zadnja  leta 
z  njo  preživel  na  gradu,  ki  ga  je  bil  sam  sezidal  blizu  Kočevja  in  ki 

se  je  po  njem  imenoval  Frid- 
rihštajn  (Friderikov  grad). 
Herman  je  poizkusil,  da  jo 
dobi  v  pest.  Poslal  je  svoje 
biriče  na  Kočevsko,  da  jo 
ujamejo  in  pritirajo  v  Celje. 
Veronika  mu  je  ubežala  in  v 
spremstvu  nekaterih  služab- 
nikov se  je  potikala  po  raz- 
nih krajih.  Celo  v  gozdovih 
je  morala  iskati  zavetja. 
Slednjič  jo  zalotijo  Herma- 
novi  biriči  v  Vurpergu  pri 
Ptuju.  Zaprli  so  jo  najprej 
v  grad  Ostrovec,  toda  po 
ukazu  razljučenega  Hermana 
ji  je  bila  pripravljena  hujša 
usoda.  Imela  je  umreti  kot 
čarovnica. 

Postavili  so  jo  pred 
celjsko  mestno  sodnijo  in 
obtožili,  da  je  mladega  grofa 
omamila  s  čarovniškimi  sred- 
stvi. Toda  njen  zagovornik 
je  tako  spretno  prepričal 
sodnike  o  njeni  nedolžnosti, 
da  so  jo  spoznali  za  nekrivo. 
Mogočni  grof  pa  je  na  vsak 
način  hotel  njeno  smrt.  Zaprl 
jo  je  najprej e  na  Ostrovec,  kjer  je  ostala  nekaj  časa  brez  hrane.  Ko 
je  bila  od  lakote  in  žeje  že  napol  mrtva,  je  Herman  poslal  tje  dva 
viteza,  ki  sta  jo  utopila  v  ribniku  pod  gradom  (18.  oktobra  1428). 

Tako  je  končala  celjska  žaloigra  s  smrtjo  nesrečne  Veronike. 
Odkar  sta  živela  z  grofom  Friderikom  v  zakonu,  sta  pač  z  raznimi 
pobožnimi  ustanovami  izkušala  popraviti  zločin,  ki  je  kakor  prokletstvo 
ležal  nad  njima.  Enej  Silvij  po  pravici  sodi,  da  Veroniko  zadene  manjša 
krivda,  ker  je  najbrže  grešila  iz  človeške  slabosti  ali  pa  celo  prisiljena. 
Pokopali  so  jo  najpreje  v  Braslovčah  potem  pa  prenesli  v  kar- 
tuzijanski  samostan  v  Jurjevem.  Med  pobožnimi,  molčečimi  menihi  je 
slednjič  našla  mir,  ki  ga  na  svetu  ni  mogla  najti. 

Smrt  Veronike  Desiniške  je  spravila  očeta  s  sinom.  Morda  sta 
vplivala  tudi  Sigismund  in  Barbara.  Vrata  ječe  so  se  Frideriku  od- 
prla. Vendar  je  preteklo  še  nekaj  let,  preden  je  dobil  svoje  prejšnje 
pravice. 

Sigismund  ga  je  hotel  odstraniti  od  doma  in  mu  ponujal  na- 
mestništvo  na  Sedmograškem,  toda  ta  načrt  se  ni  izvršil.  Friderik  je 
živel  nekaj  let  v  radovoljnem  prognanstvu  na  Lipniškem  gradu  pri 
Radovljici,  kjer  je  baje  zelo  žaloval  za  Veroniko  in  večkrat  obiskal 
njen  grob.  Leta  1431.  se  odpravi  na  romanje  v  Rim,  da  s  tem  spo- 
kornim  delom  javno  zadosti  za  storjeni  zločin.  Na  potu  ga  ujame 
Nikolaj,  mejni  grof  iz  Ferare,  in  ga  vrže  v  ječo,  iz  katere  ga  reši 
Henrik  IV.,  grof  goriški  z  veliko  odkupnino. 

Ko  je  Friderik  leta  1434.  prišel  do  vlade,  je  storil  marsikaj  v 
korist  Celja  in  svoje  grofije,  pa  tudi  živel  zelo  razkošno  in  burno, 
divjajoč  za  boji  in  vsakovrstnimi  nasladami. 

Leta  1436.  je  zadela  celjske  grofe  najvišja  odlika,  po  kateri  je 
že  grof  Herman  hrepenel.  Cesar  Sigismund  je  30.  novembra  v  Pragi 
v  sijajnem  zboru  imenoval  celjska  grofa  Friderika  IL  in  njegovega 
sina  Ulrika  za  državna  kneza  in  je  povišal  združeno  celjsko,  orten- 
burško  in  šternberško  grofijo  v  državno  kneževino.  Novim  knezom 
je  podelil  samostojno  sodstvo,  jim  dovolil  kovati  denar  s  svojim 
grbom,  kopati  zlato  in  srebro  in  jim  dal  sploh  vse  pravice,  ki  so  jih 
imeli  drugi  knezi  v  cesarstvu. 

To  povišanje  je  vzbudilo  hudo  nasprotstvo  habsburških  štajer- 
skih vojvodov,  ki  so  se  pričeli  bati  za  svojo  oblast  na  jugu.  Tedanji 
vojvoda,  poznejši  cesar  Friderik  III.,  se  je  prav  tisti  čas  mudil  v  Pa- 
lestini in  ni  mogel  ugovarjati.  Takoj  po  svojem  povratku  pa  se  je 
pritožil  pri  cesarju,  da  je  vazale  štajerske  Vojvodine  poknežil  brez 
njegovega  dovoljenja.  Pritožba  pri  cesarju  ni  nič  izdala,  pač  pa  se  je 
vnela  med  Habsburžani  in  Celjani  večletna  krvava  vojska,  v  kateri 
je  trpela  skoraj  vsa  slovenska  zemlja. 

Bližnji  povod  je  bil  neki  prepir  med  celjskim  grofom  Fride- 
rikom IL  in  krškim  škofom  Janezom  Šalermanom  zaradi  nekaterih 
posestev  blizu  Celja.  Grof  Friderik  je  poslal  svojega  vojskovodjo, 
češkega  plemiča  Jana  Vitovca,  ki  je  bil  takrat  prišel  s  tremi  konji 
iz  Šleške  k  njemu  v  službo,  nad  krške  gradove.  Vitovec  naglo  na- 
skoči gradove  Anderburg,  Sotesko,  Gomilo,  Vitanje  in  jih  zavzame. 
Ko  štajerski  vojvoda  Friderik  V.  to  sliši,  hiti  krškemu  škofu  na  po- 
moč. Sedaj  se  je  vnel  boj  med  vojvodom  in  celjskimi  knezi  (1439.). 
Tudi  slovenske  dežele  so  se  razdelile  v  celjsko  in  habsburško  stranko. 
Na  avstrijski  strani  so  stali  Ljubljančani  in  Istrani,  na  strani  Celjanov 
skoraj  vsi  drugi  Slovenci.  Vitovec  udari  na  vojvodove  gradove  in 
vzame  z  naskokom  Zbelovo,  Poličane  na  južnem  Štajerskem,  Kacen- 
štajn  pri  Begunjah,  Mokronog  na  Dolenjskem.  Tu  je  bil  vojvodov 
stotnik  Dimbacher  težko  ranjen.  S  posadko  vred  se  je  moral  podati. 
Odpeljali  so  ga  v  ječo  v  Krapino.  Tudi  pri  Ložu  je  prišlo  do  hudih 
bojev.  Mesto  Lož  je  bila  celjska  posest.  Oblegal  ga  je  vojvodov 
stotnik  Kiištof  Fladnitzer  z  istrskimi  četami.  Posadka  je  zvijačno 
spustila   del  Istrancev   v  mesto,  jih  potolkla  in  se  polastila  njihovega 

orožja.  Potem  je  planila  iz  mesta  in  oblegalce  zapodila  v  beg.  Ko  je 
drugi  dan  Fladnitzer  ponovil  napad,  je  bil  od  nekega  loškega  meščana 
umorjen,  njegove  čete  pa  razkropljene. 

Zmaga  je  bila  na  strani  Celjanov.  Med  tem  je  vojvoda  Friderik 
postal  nemški  cesar  in  s  Celjani  sklenU  premirje.  Toda  trajalo  je  le 
par  let.     Iznova  se  je  boj  vnel  leta  1442. 

Boj  proti  avstrijski  stranki  je  vodil  Friderikov  sin  grof  Ulrik  II., 
kateremu  se  je  pridružil  celo  lastni  brat  cesarja  Friderika  III.,  Habs- 
buržan  vojvoda  Albreht.  Dolžil  je  cesarja,  da  mu  je  prikratil  dediščino 
in  se  hotel  nad  njim  maščevati.  Združena  Ulrikova  in  Albrehtova 
vojska  je  štela  16.000  mož.  Vdrla  je  na  Kranjsko  in  najpreje  pričela 
oblegati  Ljubljano.  Vodja  Ljubljančanov  je  bil  takrat  baron  Jurij 
Apfaltrer,  ki  je  mesto  za  obsedanje  dobro  preskrbel  in  sklenil  ga 
braniti  do  zadnje  kaplje  krvi.  Celjani  so  postavili  velike  metalne 
stroje  in  z  debelimi  kamni  pričeli  pretresati  mestno  ozidje.  Toda  bilo 
je  zaman.  Baron  Apfaltrer  in  meščan  Kisel  sta  obrambo  mesta  tako 
spretno  vodila,  da  so  oblegalci  na  kresni  večer  morali  brez  uspeha 
oditi.  Znosili  so  se  nad  okolico,  ki  so  jo  opustošili  in  razrušili  so 
Apfaltrerjev  stolp  (sedaj  Tivoli)  pri  Ljubljani. 

Izpred  Ljubljane  jo  Ulrik  udari  proti  Kranju.  Tudi  Kranjci  so 
bili  Avstriji  zvesti.  Toda  celjska  vojska  je  mesto  v  kresni  noči  tako 
nenadoma  naskočila,  da  se  meščani  niso  mogli  postaviti  v  bran. 
Vendar  so  v  Kranju  kmalu  dogospodarili.  Ko  je  došla  mala  truma 
Avstrijcev,  so  se  meščani  uprli  zoper  celjsko  posadko  in  jo  zapodili. 

Razgrajajoč  in  požigajoč  po  deželi  dere  celjska  vojska  sedaj 
proti  Novemu  mestu,  katero  prične  Ulrik  oblegati  z  mnogimi  tisoči 
vojakov.  Kranjski  zgodopisec  Valvasor  pravi  o  tem  napadu:  „Tudi 
ta  oreh  (Novo  mesto)  ni  bil  mečji  od  ljubljanskega.  Skrhali  so  si  le 
zobe  ob  njem,  zakaj  mesto  je  odbilo  napad  tako  možko,  da  so  Celjani 
izgubili  mnogo  ljudi.  Odnesli  niso  s  seboj  nič  drugega  kakor  kesanje, 
da  so  žrtvovali  za  nepotrebni  napad  toliko  ljudi". 

Krvavi  boji  so  hudo  zadeli  naše  dežele.  Kmalu  sta  obe  stranki 
želeli  miru.  Leta  1443.  se  je  sklenila  poravnava  v  Dunajskem  Novem 
mestu,  kjer  je  cesar  Friderik  priznal  celjskim  grofom  knežje  dosto- 
janstvo in  se  je  sklenila  važna  dedinska  pogodba.  Cesar  je  v  tej 
pogodbi  obljubil  za  slučaj,  ako  bi  Habsburžani  preje  odmrli  kakor 
Celjani,  njim  zapustiti  avstrijsko  Istro  (grofijo  Pazin),  Metliko,  Mehovo, 
Novo  mesto,  Kostanjevico,  Laško,  Vojnik,  Žalec,  Postojno  in  Vipavo; 
celjska  grofa  Friderik  in  Ulrik  pa  sta  Habsburžanom  obljubila  celjsko, 
ortenburško  in  šternberško  grofijo,  ako  bi  njun  rod  preje  izmrl  kakor 
habsburški.  S  tem  je  bil  spor  poravnan.  Frideriku  je  že  dobro  deset- 
letje pozneje  pripadla  bogata  celjska  dediščina,  h  kateri  si  je  bil  pot 
pripravil  z  umno  dedinsko  pogodbo. 

Grof  Friderik  se  je  v  svoji  starosti  vedno  bolj  odtegoval  vladnim 
poslom.  Vse  boje  in  politične  zadeve  je  prepustil  svojemu  sinu  Ulriku. 
LotUa  se  ga  je  neka  nevolja  in  čmernost,  da  se  je  ogibal  resnega 
dela.  Svoj,  od  očeta  Hermana  porušeni  grad  Fridrihštajn  je  zopet  sezidal 
in  v  njem  živel  zelo  razkošno. 

Mesto  Celje  se  mu  ima  zahvaliti  za  svojo  obnovitev.  Leta  1450. 
je  staro  mestno  obzidje,  ki  se  je  bilo  razsulo,  pričel  iznova  pozidavati 
in  utrjevati.  Delo  je  trajalo  tje  do  leta  1473.  Tudi  v  mestu  samem 
je  bilo  po  požaru  leta  1442.  sezidanih  mnogo  hiš.  Celje  je  imelo  takrat 
že  vse  mestne  pravice.  Meščani  so  bili  prosti  tlake,  krčmarji  vinarine. 
Smeli  so  si  prosto  voliti  mestnega  sodnika  in  svetovalce.  Za  sveto- 
valnico jim  je  grof  Friderik  prepustil  svojo  hišo  na  trgu,  v  kateri  si 
je  pridržal  le  eno  sobo  za  svojo  orožnico. 

Zadnja  leta  svojega  življenja  je  izkušal  grof  Friderik  z  dobrimi 
deli  popraviti  prejšne  razuzdanosti.  Leta  1450.,  ko  se  je  praznovalo 
sv.  leto,  se  je  odpravil  šestinosemdesetletni  starec  v  sijajnem  spremstvu 
desetih  konjenikov  v  Rim,  da  dobi  odpuščanje  svojih  grehov.  Toda 
zdi  se,  da  je  šel  tje  bolj  iz  gizdavosti  kakor  pa  iz  pobožnosti  in 
kesanja.  Važnejša  pa  je  pobožna  ustanova,  ki  jo  je  napravil  za  pokoj 
svoje  duše,  dominikanski  samostan  Novi  klošter  v  Savinjski  dolini. 
Okoli  leta  1449.  je  začel  zidati  samostan  in  cerkev.  Tri  leta  pozneje 
pa  je  izdal  ustanovni  list,  v  katerem  se  nazivlje  „po  božji  milosti 
knez  in  grof  celjski".  —  Friderik  II.  je  umrl  13.  julija  leta  1454.  na 
Sovneku  nad  devetdeset  let  star.  Pokopali  so  ga  v  Celju  v  mino- 
ritski  cerkvi.  ^. 

Ulrik  II.  ali  grof  Urh  je  bil  zadnji  svojega  rodu.  Bilje  edini 
še  preostali  sin  grofa  Friderika  iz  njegovega  zakona  z  nesrečno  Eli- 
zabeto Frankopanko.  Za  ženo  je  imel  Katarino,  hčer  srbskega  kralja 
Jurija  Brankoviča  in  carigrajske  Irene  Kantakuzene.  Imel  je  torej 
vplivne  rodbinske  z\ezc  na  balkanskem  polotoku.  Katarina  je  rodila 
grofu  Ulriku  dva  sina:  Hermana  in  Jurija  in  hčer  Elizabeto,  ki  so  pa 
vsi  pomrli  že  v  mladih  letih. 

Svoje  politično  delovanje  je  pričel  Ulrik  leta  1438.  na  Češkem 
kot  namestnik  kralja  Albrehta,  kateremu  je  bil  polujec.  Toda  sovraž- 
niki so  ga  obdolžili,  da  hrepeni  po  češki  kroni.  Zato  ga  je  Albreht 
kmalu  odstavil.  —  V  naslednjih  letih  se  je  bojeval  skupno  s  svojim 
očetom  proti  cesarju  Frideriku  za  knežje  dostojanstvo  in  neodvisnost 
svoje  grofije.  Ko  je  bil  ta  razpor  leta  1443.  poravnan,  je  v  domačih 
deželah  nastopil  mir.  Toda  duh  grofa  Ulrika  je  bil  preveč  nepokojen, 
da  bi  bil  mogel  dolgo  v  miru  živeti.  Začel  se  je  vmešavati  v  ogrske 
politične  zadeve  in  zlasti  nastopal  kot  zavetnik  in  varuh  svojega 
sorodnika  kraljeviča  Ladislava  Posmrtnika. 

Na  Ogrskem  je  bil  po  smrti  cesarja  Sigismunda  leta  1437.  Habs- 
buržan  Albreht  V.  postal  kralj.  Imel  je  za  ženo  Elizabeto,  njegovo  hčer 
iz  zakona  s  celjsko  Barbaro.  Ko  je  Albreht  že  čez  dve  leti  umrl,  je 
nastala  na  Ogrskem  velika  zmešnjava.  En  del  plemstva,  kateremu  je 
bil  na  čelu  slavni  zmagovalec  Turkov,  grof  Janoš  Hunjadi  Korvin,  je 
pozval  na  ogrski  prestol  poljskega  kralja  Vladislava  IIL  Drugi  del 
pa  je  priznal  Sigismundovo  hčer  in  njenega,  po  očetovi  smrti  rojenega 
sina  Ladislava  (Posmrtnika)  za  prave  dediče  ogrske  krone.  Ko  je 
bil  mladi  kralj  še  le  tri  mesece  star  (15.  maja  1440.),  je  bil  že  v 
Stolnem  Belem  gradu  kronan  za  ogrskega  kralja.  Grof  ULrik  mu  je 
takrat  držal  nad  glavo  krono  sv.  Štefana  in  je  prisegel  mesto  njega. 

Med  tem  je  prišel  poljski  Vladislav  v  deželo  in  našel  med  plem- 
stvom mnogo  privržencev.  Grof  Ulrik  in  njegov  vojskovodja  Vitovec 
pa  sta  s  svojimi  četami  vdrla  na  Ogrsko  in  pričela  boj  proti  njegovi 
stranki.  Ulrik  je  bil  malo  srečen.  Blizu  Raba  ga  ujame  Janoš  Hunjadi 
in  pošlje  Vladislavu  v  Budim.  Kralj  je  sicer  grofa  izpustil,  vendar 
mu  je  moral  dati  24  svojih  ljudi  za  talnike  in  priseči,  da  pride  pred 
njega,  kedarkoli  bode  pozvan.  Uspešneje  se  je  bojeval  Vitovec,  ki  je 
pred  Somboteljem  poljsko  vojsko  razbil  in  ujel  vojskovodjo  Pavla 
Banfija.  Leta  1441.  se  je  posrečilo  papeževemu  poslancu  Julijanu 
Cesariniju  napraviti  mir.  Vendar  se  nista  niti  Elizabeta  niti  poljski 
Vladislav  odrekla  kraljevskemu  naslovu.  Tudi  pravice  svojega  sina 
je  mati  še  vzdrževala. 

Varuštvo  mladega  dediča  ogrske  krone  je  sedaj  prevzel  cesar 
Friderik,  katerega  je  bil  že  pokojni  Albreht  določil  za  ta  posel. 

Leta  1444.  je  poljsko-ogrski  kralj  Vladislav  padel  v  nesrečni 
bitki  s  Turki  pri  Varni.  Sedaj  so  vsi  Ogri  složno  priznali  Ladislava 
Posmrtnika  za  svojega  vladarja.  Toda  cesar  Friderik  je  hotel  še  imeti 
na  Ogrskem  odločilno  besedo.  Zato  se  je  branil,  izročiti  jim  ogrsko 
krono  in  svojega  varovanca.  Ko  je  leta  1451.  odpotoval  v  Rim  h  kro- 
nanju, je  mladega  kraljeviča  vzel  s  seboj,  da  bi  mu  ga  med  njegovo 
odsotnostjo  ne  iztrgali  iz  rok. 

Sedaj  je  nastopil  Celjan  grof  Ulrik  z  vso  odločnostjo  za  svojega 
sorodnika.  Pridružili  so  se  tudi  stanovi  v  spodnjeavstrijski  vojvodini, 
ki  je  bila  dedna  dežela  Ladislavova.  Nameravali  so  cesarju  že  takrat, 
ko  je  bil  na  poti  v  Rim,  zvijačno  ugrabiti  kraljeviča.  Toda  načrt  se 
ni  posrečil.  Ko  je  cesar  Friderik  na  povratku  iz  Rima  prišel  v  mesto 
Judenburg,  so  zahtevali  poslanci  grofa  Ulrika  z  drznimi  besedami, 
naj  jim  izroči  Ladislava.  Ker  jih  cesar  ni  hotel  poslušati,  ga  obkolita 
Ulrik  Celjski  in  voditelj  upornih  Avstrijcev  Einzinger  z  12.000  vojaki 
pri  Dunajskem  Novem  mestu.  Bila  bi  gotovo  mesto  zavzela  in  ujela 
cesarja,  da  ga  ni  rešil  vitez  Andrej  Baumkircher  iz  Vipave.  Vendar  se  je 
moral  Friderik  grofu  Ulriku  vdati  in  mu  prepustiti  Ladislava  v  varstvo. 

Leta  1452.  je  bil  Ladislav  proglašen  za  češkega  kralja,  morav- 
skega  mejnega  grofa  in  avstrijskega  vojvoda.  Leto  pozneje  so  ga  tudi 
Ogri  v  Požunu  kronali  za  svojega  kralja.  Ulrik  Celjski  je  bil  h  krati 
imenovan  za  namestnika  na  Avstrijskem.  Toda  njegova  vlada  tamkaj 
ni  bila  priljubljena.  Izžemal  je  podložnike  in  prodajal  državne  službe 
za  denar.  Slednjič  se  je  spri  zaradi  neke  ženske  tudi  s  svojim  prejšnjim 
prijateljem  Einzingerjem,  ki  ga  je  očrnil  pri  kralju  Ladislavu. 

Ponosni  Celjan  je  bil  odslovljen  iz  službe  in  moral  sramotno 
zapustiti  kraljevi  dvor.  Le  od  treh  konjenikov  spremljan  se  je  vrnil 
na  svoj  rodni  grad,  kjer  je  čakal  ugodne  prilike,  da  si  pridobi  zopet 
kraljevo  milost.  Z  denarjem  se  mu  je  posrečilo  pridobiti  si  nekaj 
dvornikov,  da  so  pregovorili  kralja,  naj  Einzingerja  izžene  iz  Dunaja 
in  zopet  sprejme  tFlrika.  S  sijajnim  spremstvom  pride  grof  Ulrik  pred 
Dunaj,  kjer  mu  pride  nasproti  sam  kralj  in  ga  slovesno  pelje  na  svoj 
dvor  (1455.).  Mogočni  celjski  grofje  bil  zopet  postavljen  v  prejšno  čast. 

Vendar  vsa  ta  čast  in  oblast  nista  mogli  zadovoljiti  nemirnega 
duha  Ulrikovega.     Želel  je  biti  kraljevi  namestnik  tudi  na  Ogrskem, 

kakor  je  imel  to  službo  že  v  Avstriji  in  hrvaških  deželah.  Toda  tamkaj 
mu  je  bil  na  poti  mogočni  Janoš  Hunjadi.  Zato  ga  je  začel  pri  La- 
dislavu dolžiti,  da  ne  mara  mnogo  za  kralja,  da  samovoljno  vlada  na 
Ogrskem  in  da  bi  mu  utegnil  celo  ugrabiti  kraljestvo.  Mladi,  ne- 
izkušeni kralj  je  grofu  verjel  in  pozval  Hunjadija  k  sebi  na  Dunaj. 
Ogrski  junak  pa  se  je  bal  stopiti  na  avstrijska  tla  in  se  je  raje  od- 
rekel upravi  ogrskega  kraljestva,  kakor  da  bi  se  šel  zagovarjat  pred 
svojega  sovražnika  Ulrika.  Še  tisto  leto  (1456.)  je  padel  Janoš  Hunjadi 
pri  Belgradu  v  boju  proti  Turkom  in  grofu  Ulriku  se  je  izpolnila 
vroča  želja  —  postal  je  kraljevi  namestnik  na  Ogrskem. 

Toda  prav  ta  dolgo  zaželjena  čast  je  povzročila  njegov  padec. 
Z  velike  višine  je  strmoglavil  sebe  in  svoj  rod  v  prepast. 

Po  bitki  pri  Belem  gradu  je  zbral  Ladislav  križarsko  vojsko 
proti  Turkom.  Bilo  je  zbranih  okoli  44.000  mož  pod  vodstvom  ogrskega 
magnata  Nikolaja  Ujlaka.  Njim  se  je  pridružil  tudi  celjski  grof  Ulrik 
s  svojimi  četami.  Pluli  so  po  Donavi  navzdol  in  se  ustavili  pri  Belem 
gradu.  Kralj  Ladislav  je  šel  s  svojim  stricem,  grofom  Ulrikom  v 
mesto  in  se  nastanil  v  gradu. 

Poveljnik  v  Belgradu  je  bil  takrat  Hunjadijev  starejši  sin  Laslo 
(Ladislav),  Ulrikov  strasten  sovražnik.  Ko  je  prišel  ponosni  Celjan, 
spremljan  le  od  nekaterih  služabnikov  v  njegov  grad,  spoznal  je 
Laslo  ugodno  priložnost,  da  maščuje  svojega  očeta  nad  njegovim 
obrekovalcem.     Grofa  Ulrika  je  zadel  smrtonosni  udarec. 

Zgodovinski  dogodek,  ki  se  je  vršil  v  Belgradu  leta  1456.,  kjer 
je  pod  mečem  svojih  nasprotnikov  izkrvavel  zadnji  celjski  grof,  opisuje 
„Celjska  kronika"  s  sledečimi  besedami: 

„Ko  je  prišel  kralj  Ladislav  z  grofom  Ulrikom  čez  Donavo  (proti 
Belgradu),  je  prišel  k  Celjanu  neki  Madjar  in  ga  skrivaj  svaril,  naj 
nikar  s  kraljem  ne  hodi  v  grad,  sicer  ne  bode  prišel  živ  iz  njega. 
Nato  pošlje  grof  Ulrik  enega  izmed  svojih  spremljevalcev  tje,  da  po- 
gleda, kakšni  so  prostori,  če  je  kaj  vojakov  v  njih,  in  kako  so  pri- 
pravili njemu  in  kralju  prenočišče.  Tega  spremljevalca  so  pustili  v 
grad,  mu  pokazali  sobe  za  kralja  in  grofa,  ki  so  bile  lepo  in  udobno 
pripravljene,  ni  pa  videl  velikega  števila  vojakov,  ki  so  bili  skriti  v 
stolpu  in  kleteh.  Poslanec  se  je  vrnil  k  grofu  Ulriku  in  mu  rekel, 
naj  si  nikar  ne  napravlja  skrbi,  češ,  da  ni  v  gradu  nič  vojakov, 
nasprotno  pa  je  zanj  in  za  kralja  vse  lepo  pripravljeno." 

Kralj  in  grof  Ulrik  sta  potem  v  spremstvu  80  do  100  ljudi  šla 
v  grad,  dočim  se  je  križarska  vojska  utaborila  pred  mestom. 

„Sedaj  je  zopet  prišel  nek  drug  Madjar  in  ga  svaril,  češ,  da  mu 
gre  za  življenje.  Rekel  mu  je,  da  bi  njega  pač  še  rešil  iz  grada,  toda 
kralj  mora  ostati.  Grof  Ulrik  mu  odgovori:  »Vse  prepustim  volji 
božji.  Naj  se  zgodi,  kar  Bog  hoče.  Svojega  gospoda  in  kralja  pa  ne 
zapustim,  raje  umrjem«.  To  se  je  zgodilo  po  noči.  In  tisto  noč  je 
imel  grof  Ulrik  hude  skrbi,  ker  je  vedel,  da  je  v  gradu  skritih  mnogo 
vojakov.  Zjutraj  sta  bila  kralj  in  grof  Ulrik  pri  maši.  Še  predno  je 
bila  maša  končana,  so  poslali  Laslo  Hunjadi,  Silagi  Mihael  in  nekateri 
drugi  ogrski  gospodje  po  celjskega  grofa,  naj  hitro  pride  k  njim  v 
posvete  zaradi  važnih  reči,   ki  jih   ne  morejo  brez  njega  rešiti.    Po 

maši  je  šel  grof  Ulrik  na  posvetovanje,  kjer  so  ga  bili  že  obsodili. 
Komaj  je  prišel  med  magnate,  ko  ga  napade  Laslo  Hunjadi,  češ,  kaj 
dela  na  Ogrskem,  ali  nima  dovolj  gospodstva,  da  si  še  na  Ogrskem 
išče  premoženja  in  časti.  Ulrik  pa  jim  odgovori,  da  je  prišel  svojemu 
kralju  in  krščanski  veri  v  pomoč,  njihovega  premoženja  pa  ne  zahteva 
in  ga  tudi  ne  potrebuje.  Tedaj  izdere  Laslo  Hunjadi  meč  iz  nožnice 
in  zakliče:  »Udarite  po  Celjanu!«  Ko  je  grof  Ulrik  videl,  da  mu  gre 
za  življenje,  tedaj  se  mu  je  zbudil  levji  pogum.  Prijel  je  za  svoj  meč 
in  udaril  po  Hunjadiju,  ki  je  komaj  odbil  nevarni  udarec.  Vendar 
ga  je  ranil  na  glavi  in  palcu  in  mu  odbil  ročaj  meča.  Tedaj  pa  so 
se  odprle  duri  in  v  dvorano  so  prigrmeli  skriti  vojaki  z  meči  in 
sulicami  in  so  celjskega  grofa  hudo  ranili  na  glavi  in  nogi.  Ko  so 
ga  potolkli,  so  ga  položili  na  neko  mizo  in  mu  odsekali  glavo.  — 
Ko  je  bil  umor  dovršen,  je  tekel  nezvesti  Laslo  Hunjadi  h  kralju,  ki 
je  bil  takrat  v  svoji  sobi,  mu  pokazal  svoje  rane,  češ,  da  je  moral 
braniti  svoje  življenje  proti  Celjanu.  Kralj  Ladislav  se  je  ustrašil, 
vendar  si  ni  upal  morilca  kaznovati  zaradi  ogrske  posadke,  ki  je 
bila  v  gradu.  Zato  je  z  njim  prijazno  govoril,  češ,  da  mu  je  stvar 
zelo  neljuba  in  da  bi  bil  preje  posredoval,  če  bi  bil  vedel  za  tako 
jezo  med  njima.  Vendar  je  bil  že  takrat  sklenil  maščevati  umor,  kar 
je  tudi  pozneje  storil.  Ko  je  pa  vest  iz  grada  prišla  med  vojsko  pred 
mestom,  in  so  križarji  zvedeli,  kako  je  bil  celjski  grof  umorjen,  so 
hoteli  naskočiti  grad.  Vendar  so  to  opustili  na  ukaz  kralja  Ladislava. 
Zahtevali  pa  so  truplo,  katero  jim  je  bilo  izročeno.  Prišel  je  tudi 
kardinal  (Karvajal),  ki  ga  je  poslal  naš  oče  papež  h  križarjem,  ko  je 
zvedel,  kaj  se  je  zgodilo  celjskemu  grofu,  k  mrtvemu  truplu,  ga  ob- 
jokoval, pregledal  in  popisal  vse  rane  in  se  vrnil  zopet  domov.  Tudi 
drugi  križarji  so  se  vrnili,  in  vojni  pohod  v  Turčijo  je  bil  prekinjen. 
Na  povratku  je  bilo  še  mnogo  križarjev  od  Ogrov  umorjenih.  In  vse 
to  se  je  zgodilo  po  Kristusovemu  rojstvu  v  letu  1456.,  v  četrtek,  na 
dan  pred  praznikom  sv.  Martina". 

Ulrikovo  truplo  so  prepeljali  v  Celje  in  je  pokopali  v  minoritski 
cerkvi.  Pri  pogrebu  se  je  še  enkrat  razvil  ves  sijaj,  s  katerim  so  se 
celjski  grofl  tako  radi  obdajali  v  življenju.  Navzoča  je  bila  tudi 
kneginja  Katarina,  udova  Ulrikova  in  hči  despota  Jurija  Branko viča, 
ki  je  pri  maši  prinesla  spominski  dar  za  svojega  pokojnega  soproga 
in  za  njo  so  isto  storili  mnogi  vitezi  in  dvorniki.  Po  končani  zaduš- 
nici  je  prišlo  dvanajst  črno  odetih  dvornikov  in  so  postavili  na  oder 
oklep,  kopje,  meč,  čelado  in  ščit  ubitega  kneza.  Za  njimi  je  nastopil 
vitez,  ves  v  železni  opravi,  ki  je  vrgel  na  tla  ščit,  čelado  in  grb  in 
trikrat  na  ves  glas  zaklical:  „Heut  Graf  en  von  Cilli  und  nimmermehr!" 
(Danes  grofi  celjski  in  nikdar  več!)  Naposled  je  zlomil  rodbinski 
grb  v  znamenje,  da  je  izmrl  mogočni  celjski  rod.  In  tedaj,  pravi 
celjska  kronika,  so  zagnali  možje  in  žene  tolik  vik  in  jok,  da  ga  ni 
mogoče  popisati. 

Niso  bile  osebne  vrline,  zaradi  katerih  je  ljudstvo  žalovalo  po 
celjskih  grofih,  temveč  zato,  ker  ga  je  prešinjala  bridka  zavest,  da  je 
zopet  izmrl  domač  plemiški  rod,  ki  se  je  dvignil  do  velike  moči  in 
slave  in  ki  mu  je  bila  odmenjena  velika  naloga  v  jugoslovanski  zgodovini. 

12.  Cesar  Friderik  III. 

z  dobo  zadnjih  celjskih  grofov  je  tesno  združena  oseba  njihovega 
tekmeca  in  poznejšega  dediča,  Habsburžana  Friderika. 

Vojvoda  Friderik  je  bil  sin  Ernesta  Železnega,  ki  je  vladal 
deželam  Notranje  Avstrije.  Ob  smrti  očetovi  (1424)  je  bil  še  le 
deset  let  star.  Zato  je  do  leta  1435.  njegov  stric  Friderik  IV.  Tirolski 
imel  nad  njim  varuštvo  in  vladal  na  Štajerskem,  Koroškem  in  Kranj- 
skem. Ko  je  dopolnil  dvajseto  leto,  je  bil  h  krati  s  svojim  bratom 
Albrehtom  proglašen  za  polnoletnega.  Brata  sta  se  potem  na  Dunaju 
leta  1436.  tako  pogodila,  da  Friderik  sam  prevzame  vlado  v  notranje- 
avstrijskih  deželah,  dočim  bi  imel  Albreht  le  tisto  oblast,  ki  bi  mu  jo 
hotel  starejši  brat  podeliti.  Po  tej  pogodbi  se  je  Albreht  čutil  hudo 
oškodovanega  in  odslej  je  dolgo  časa  gojil  zoper  Friderika  strastno 
sovraštvo,  ki  ga  je  privedlo  do  krvave,  bratomorne  vojske.  Zaveznike 
pa  si  je  dobil  v  celjskih  grofih. 

Prva  leta  Friderikovega  vladanja  napolnjuje  ta  bratovski  prepir 
in  hudi  boji  s  Celjani.  Bili  so  boji  za  gospodstvo  v  slovenskih  de- 
želah. Zanimivo  je,  da  se  je  Friderik  pri  tem  opiral  na  senjsko- 
modruške  kneze  Frankopane. 

Frankopani  so  bili  tekmeci  Celjanov  v  Banovini  in  Hrvaškem 
primorju.  Zlasti  odkar  je  Elizabeta  Frankopanka,  žena  celjskega  Her- 
mana II.,  umrla  žalostne  smrti  od  roke  moževe,  je  nastalo  med  obema 
rodbinama  hudo  nasprotstvo.  Tem  raje  so  ponosni  hrvaški  plcmeni- 
taši  stopili  na  stran  Habsburžanov,  da  stro  moč  celjskih  grofov. 

Dva  Frankopana  nahajamo  zapored  kot  deželna  glavarja  na 
Kranjskem:  Štefana  in  Dujma.  S  Štefanom  Frankopanom  je  sklenil 
vojvoda  Friderik  leta  1437.  posebno  zvezo,  v  kateri  se  je  prvi  zavezal, 
da  mu  hoče  v  slučaju  vojske  s  tisoč  možmi  priti  na  pomoč.  Hrvaški 
plemenitaš  je  stal  na  straži  za  avstrijske  koristi  v  naših  deželah. 

Bližnji  povod  za  boj  je  dala  poknežitev  celjskih  grofov,  ki  so 
se  s  tem  hoteli  popolnoma  odtegniti  oblasti  avstrijskih  vojvodov. 

Vojvoda  Friderika  ob  tem  pomenljivem  dogodku  ni  bilo  doma. 
Šel  je  leta  1436.  na  daljno  božjo  pot  v  Palestino.  To  romanje  ni  bilo 
nič  podobno  nekdajnim  križarskim  pohodom.  Z  malim  spremstvom 
se  je  miroljubni  knez  vkrcal  v  Trstu,  da  pobožno  obišče  svete  kraje 
in  se  je  preko  Benetk  zopet  vrnil  v  domovino.  Med  vitezi,  ki  so  ga 
spremljali,  nahajamo:  Jurija  Apfaltrerja,  Jurija  Čmomeljčana,  Janeza 
Sauraua  iz  Kranjske,  Janeza  Ungnada,  Ulrika  Fladnizerja,  Viljema 
Reispergerja  iz  Koroške  in  še  mnogo  drugih. 

Komaj  se  je  povrnil  na  dom,  že  je  izbruhnil  boj.  Posamezne 
dogodke  tega  boja  in  končno  poravnavo  sem  obširneje  opisal  v  prejšnem 
poglavju.  Pripomniti  je  le  še,  da  so  se  že  davno  prej,  ko  je  prišlo  do 
očitne  vojske,  godUi  mali  spopadi  med  celjskimi  in  vojvodovimi 
podložniki.    Letopisi  nam  nekatere  teh  dogodkov  obširneje  opisujejo. 

Na  Dolenjskem  je  imel  vojvoda  pri  Cerkljah  most  na  ladjah 
(čez  Savo?).  Ko  je  Friderik  bival  v  Palestini,  je  celjski  glavar  na 
Krškem  gradu  most  razdrl  in  ladje  odpeljal  v  Krško.  Prisiliti  je  hotel 
tudi  brodarje,  da  bi  bili  zanaprej  celjskim  grofom  pokorni. 

Posebno  hudo  je  trpela  Dolenjska  leta  1437,  ko  je  še  grof  Štefan 
Frankopan  tam  vodil  boj  proti  Celjanom.  Vojvodov  glavar  v  Kostanje- 
vici je  bil  takrat  Jurij  Gall.  Celjski  podložnik  Jošt  Fiirteneger  je  pridrl 
s  trumo  svojih  vojakov  v  kostanjeviško  okolico  in  strašno  opustošil 
pokrajino.  Oplenili  so  vse  hiše,  ugrabili  živino  in  drugo  premoženje, 
može,  žene  in  otroke  so  pretepali  in  pobijali,  celo  cerkvam  niso  pri- 
zanašali. Kostanj eviški  glavar  pa  ni  le  vse  to  mirno  gledal,  ampak  se 
je    celo  udeležil  roparskega  pohoda  zoper  lastne  podložnike.    Leto 

pozneje  ga  je  za  to  iz- 
dajstvo zadela  zaslužena 
kazen. 

Vzlic  sovražnim  de- 
janjem je  še  le  leta  1439. 
med  Friderikom  in  Ce- 
ljani izbruhnila  prava 
vojska,  ki  je  pa  tem 
huje  zadela  deželo,  ker 
je  trajala  skoraj  štiri  leta. 
Vojvoda  Friderik  je 
med  tem  dosegel  izredno 
čast.  Leta  1440.  je  bil 
izvoljen  za  rimsko-nem- 
škega  cesarja  in  dve  leti 
pozneje  je  bil  slovesno 
kronan  v  Ahenu.  V  vrsti 
nemških  vladarjev  je  bil 
Friderik  tretji  tega  ime- 
na; nekateri,  ki  prište- 
vajo tudi  Friderika  Le- 
pega pravim  cesarjem,  ga 
imenujejo  Friderika  IV. 
Kot  cesar  je  sklenil  leta 
1443.  s  celjskimi  grofi 
že  omenjeni  mir  in  de- 
dinsko  pogodbo,  ki  mu 
je  imela  mirnim  potom 
zagotoviti  v  slovenskih 
deželah  ono  oblast,  ki 
je  z  mečem  ni  mogel 
izvojevati. 

Še  le  po  tem  miru 
je  čutil  cesar  Friderik  svoje  gospodstvo  v  južnih  deželah  toliko  za- 
varovano, da  je  tu  nastopil  kot  vladar  in  sprejel  slovesno  poklonitev 
deželnih  stanov  (plemstva  in  duhovščine). 

Na  Koroškem  se  je  to  zgodilo  leta  1443.  ^  Dvajsetega  decembra 
je  prišel  cesar  z  mnogobrojnim  spremstvom  v  Šent  Vid,  glavno  mesto 
dežele,  kamor  je  pozval  vse  vojvodske  vazale  in  druge  poslance.  Tu 
je  praznoval  božične  praznike.  Devetindvajsetega  decembra  je  bil 
slovesen  zbor  koroških  stanov,  ki  so  se  cesarju  poklonili.    Friderik 

se  je  ob  tej  priliki  izjavil,  da  mu  je  znano,  kako  so  se  njegovi  predniki 
na  Knežjem  kamnu  dali  umestiti,  na  prestolu  na  Gospovetskem 
polju  podeljevali  fevde  in  prisegali  stanovom,  da  jim  hočejo  varovati 
pravice  in  svoboščine,  meni  pa,  da  se  njemu  zaradi  cesarske  časti,  h 
kateri  ga  je  Bog  poklical,  lahko  opusti  obred  umeščenja  in  prisega. 
Zadostuje  naj,  da  se  fevdi  razdele  v  Šent  Vidu  in  da  kraljeva  beseda 
namestuje  prisego.  Stanovi  so  se  pokorno  vdali  Friderikovi  zahtevi 
in  prosili  le  za  pismeno 
potrditev  svojih  pravic. 
Kmet  -  knez  ( Herzog- 
bauer  ali  Edlinger),  ki 
je  umeščeval  vojvodo  in 
zato  dobival  razne  pra- 
vice, sije  pozneje  1. 1457. 
dal  od  Friderika  potrditi 
svoje  svoboščine. 

Tako  je  prejenjal 
starodavni  obred  sloves- 
nega umeščevanja  ko- 
roških vojvodov.  Fride- 
rikov naslednik  Maksi- 
milian,  ki  je  bil  Slo- 
vencem zelo  naklonjen, 
je  sicer  obljubil,  da  se 
da  umestiti  po  stari  šegi. 
Toda  do  izvršitve  ni 
prišlo,  ker  je  imel  Maksi- 
milijan posla  drugod. 
„Knežji  kamen"  ob  Krn- 
skem gradu  in  vojvodski 
prestol  na  Gosposvet- 
skem  polju  sta  osirotela. 

V  začetku  1.  1444. 
je  prišel  Friderik  na 
Kranjsko    in    bival   več 

mesecev  v  Ljubljani. 
Sprejel  je  poklonitev  de- 
želnih stanov,  potrdil 
razne  privilegije  plem- 
stvu, mestom  in  samo- 
stanom in  obiskal  zna- 
menite kraje  v  deželi.  Med  mnogobrojnim  spremstvom,  ki  je  takrat  s 
Friderikom  prišlo  v  deželo,  je  bil  tudi  njegov  tajnik  Enej  Silvij  Picco- 
lomini,  ki  je  bil  pozneje  škof  v  Trstu  in  slednjič  z  imenom  Pij  II. 
zasedel  papeški  prestol.  Ta  odlični  mož  se  je  takrat  do  dobra  seznanil 
z  razmerami  naše  domovine  in  je  pozneje  s  svojo  odločilno  besedo 
pripomogel,  da  se  je  ustanovila  ljubljanska  škofija. 

Friderik  je  bil  sam  zase  miroljuben  mož  in  malo  vnet  za  vojsko, 
vendar  njegova   vlada  vzUc  temu   ni   bila  mirna.    Ko  so  se  domače 

razmere  po  avsrijskih  deželah  nekoliko  uredile,  so  prišle  pa  tem 
večje  zunanje  spletke,  ki  so  onemogočile  mir.  Boj  za  varuštvo  nad 
mladim  Ladislavom  Posmrtnikom  napolnjuje  naslednja  leta.  Naše  dežele 
so  takrat  zopet  hudo  trpele.  Petindvajset  tisoč  Madjarov  je  leta  1446. 
pridrlo  na  Štajersko,  plenilo  in  požigalo  po  nji  in  opustošilo  tudi  so- 
sednjo Koroško  in  Kranjsko.  Premirje  v  Radgoni  (1.  1447.)  je  slednjič 
deželo  rešilo  drznih  roparjev. 

Leta  1450.  je  šel  Friderik  h  kronanju  v  Rim.  Na  poti  se  je  po- 
ročil z  Lenoro,  princesinjo  portugalsko,  plemenito  in  pobožno  ženo, 
ki  mu  je  postala  zvesta  družica  v  življenju.  —  Dočim  je  cesar  na 
tujem  praznoval  svoje  slavlje,  se  mu  je  pa  doma  pripravljal  upor. 
Bavarski  grof  Einzinger  je  ščuval  nižjeavstrijske  stanove,  in  stari  nje- 
govi nasprotniki,  grofi  celjski,  so  se  iznova  dvignili  proti  Frideriku. 
Komaj  se  je  povrnil  domov,  žeje  imel  proti  sebi  močno  uporno  vojsko 
pod  vodstvom  grofa  Einzingerja  in  Ulrika,  ki  sta  ga  oblegala  v  Dunaj- 
skem novem  mestu.  Friderik  se  je  moral  vdati  in  Ladislava  pre- 
pustiti Ulriku. 

Navzlic  važnim  vladarskim  poslom,  ki  jih  je  imel  kot  rimsko- 
nemški  cesar,  vendar  Friderik  ni  zanemarjal  svojih  dednih  notranje- 
avstrijskih  dežel.  Nasprotno  opažamo,  da  je  na  te  obračal  posebno 
skrb.  Leta  1453.  je  s  posebnim  odlokom  potrdil  stare  pravice  habs- 
burške hiše  in  določil,  naj  imajo  tisti  člani  rodbine,  ki  bodo  vladali 
na  Štajerskem,  Koroškem  in  Kranjskem,  naslov  nadvojvoda.  Nekaj 
let  pozneje  pa  je  napočil  tisti  važni  trenotek,  ko  je  imel  svojo  posest 
na  jugu  pomnožiti  z  bogato  celjsko  dediščino. 


Ko  je  leta  1456.  padel  pod  mečem  zarotnikov  zadnji  Celjan,  je 
zapustil  toliko  posestev,  da  jih  v  sličnem  obsegu  le  redkokdaj  nahajamo 
v  oblasti  kakega  kneza  ali  vojvoda.  „Celjska  kronika"  natančno  na- 
števa vsa  mesta,  trge  in  gradove,  ki  so  bili  lastnina  celjskih  grofov. 
Naštejmo  Je  tiste,  ki  so  jih  imeli  na  slovenski  in  hrvaški  zemlji. 

Na  Štajerskem  so  bili  v  njihovi  posesti:  Celje,  Ostrovec,  Podgrad 
Hekenberg,  Sovnek,  Braslovče,  Paka,  Mozirje,  Vrbovec,  Rudnik,  Gornji 
Grad,  Forhtenek,  Kacenštajn,  Šoštanj,  Šalek,  Gorica,  Soteski  grad 
Novi  grad,  Rabensberg,  Lemberg,  Vitanje,  Konjice,  Vuzenica,  Muta 
Ivnica,  Hohenburg,  Waldstein,  Pfanberg,  Murek,  Frusenau,  Freistein, 
Rogatec,  Kraljev  grad,  Podsreda,  Planina,  Žusem,  Rifnik,  Prežin, 

Na  Koroškem:   Ortenburg,    Šternberg,   Špital,  Paternion,   Gornj 
Dravograd,  Spodnji  Dravograd,  Somerek,  Kellerberg,  Steierberg,  Pre- 
grad, Gornji  Kamen,  Spodnji  Kamen,  Weissenek,  Hartneidstein,  Mauten- 
berg,  Breznik,  Falkenstein,  Greifenburg,  Trebnje. 

Na  Kranjskem:  Svibno,  Krško,  Radovljica,  Kranjski  gradič,  Lož, 
Ribnica,  Kočevje,  Fridrihštajn,  Poljane,  Bela  peč,  Kostel,  Ig,  Smlednik, 
Kropa,  Polhov  gradeč,  Lipniški  grad,  Goričane,  Ortnek,  Čušperk,  Vinica, 
Mirna,  Naklo. 

Na  Hrvaškem:  Zagreb,  Samobor,  Steničnik,  Medvedgrad,  Jurjevo, 
Koprivnica,  Varaždin,  Čakovec,  Štrigova,  Krapina,  Carvar,  Bistrica, 
Neodelec,  Kamenice,  Vrana,  Kostanjevica  itd. 

Razun  tega  so  imeli  celjski  grofi  še  v  zastavo:  Slovensko  Bi- 
strico, Laško,  Žalec,  Vojnik,  Strahovo,  Marenberg,  Radeče,  Stettenberg, 
Metliko,  Kostanjevico,  Novomesto,  Žibnik,  Višnjo  goro. 

Umevno  je,  da  je  bogata  dediščina  marsikoga  mikala.  Nič  manj 
nego  štiriindvajset  se  jih  je  oglasilo,  ki  so  si  lastili  pravice  do  nje. 
Najimenitnejši  med  njimi  so  bili:  Cesar  Friderik,  ogrski  kralj  Ladislav, 
vojvoda  Albreht  VL,  goriški  grof  Ivan  in  Frankopani,  grofi  modruško- 
krčki.  Zahtevala  pa  je  dediščino  tudi  Ulrikova  vdova,  grofica  Katarina. 
Po  znani  pogodbi  iz  leta  1443.  je  bil  postavni  dedič  celjske,  orten- 
burške  in  štemberške  grofije  cesar  Friderik.  Grofici  Katarini  pa  so 
bili  vsi  njeni  vazali,  dvornild,  vitezi,  svetovalci  prisegli,  da  ne  bodo 
dediščine  nikomur  preje  izročili,  dokler  ona  sama  ne  dobi  svojega 
vdovskega  deleža.  Prihodnji  praznik  sv.  Valentina  se  je  imelo  odločiti, 
komu  naj  se  gradovi  izroče.  Vitovec  je  bil  izbran  za  vojskovodjo 
celjske  grofije.  Njemu  in  Katarini  so  vsi  celjski  podložniki  prisegli 
zvestobo. 

Toda  prekanjeni  Vitovec  je  tudi  hotel  dobiti  nekaj  drobtin  od 
bogato  obložene  mize.  Brez  vednosti  grofice  Katarine  se  začne  po- 
gajati s  cesarjem.  Friderik  mu  da  mnogo  denarja,  prepusti  grad 
Šternberg  pri  Beljaku,  mu  podeli  plemstvo  in  ga  imenuje  za  štem- 
berškega  barona.  Sedaj  je  bil  Vitovec  takoj  na  strani  cesarjevi  in 
mu  izročil  Gornji  Celjski  grad,  kakor  tudi  Spodnji  grad  v  mestu.  S  tem 
je  imel  Friderik  že  dragoceno  zastavo  v  rokah.  Dne  16.  februarja 
leta  1457.  so  mu  tudi  v  Gradcu  zbrani  razsodniki  priznali  pravico  do 
celjskih  posestev  in  gradov,  le  oskrbniki  v  Žibniku,  Sovneku,  Ostrovcu, 
Starem  gradu,  Forchteneku  in  Radovljici  se  niso  hoteli  cesarju  udati. 

Toda  za  cesarja  je  prišla  nevarnost  še  z  druge  strani.  Ogrski 
kralj  Ladislav  da  v  soglasju  z  vdovo  Katarino  vsem  celjskim  oskrb- 
nikom povelje,  da  ne  smejo  celjskih  gradov  in  posestev  nikomur 
drugemu  izročiti,  kakor  le  njegovemu  pooblaščencu.  H  krati  se  je 
tudi  on  začel  prizadevati,  da  pridobi  Vitovca.  Zato  mu  je  potrdil 
posestvo  gradu  Greben  na  Hrvaškem  in  mu  obljubil  še  druge  gradove 
na  slovenski  meji.  Vitovcu  se  je  menda  zdelo,  da  bode  dobiček  na 
strani  Ladislavovi  večji,  kakor  pa  pri  varčnem  Frideriku.  Zato  je 
naenkrat  izpremenil  stališče.  Nenadoma  zapusti  Celje  in  odide  na 
Hrvaško. 

Z  enim  samim  udarcem  je  hotel  boju  napraviti  konec.  V  svojem 
gradu  Grebenu  zbere  četo  vojakov  in  jo  hitro  udari  proti  Celju, 
kjer  je  bil  cesar  Friderik  s  svojim  dvorom.  Hotel  je  cesarja  ujeti  in 
ga  prisiliti,  da  se  dediščini  odpove.  Pa  načrt  se  mu  ni  do  cela  posrečil. 

Cesarja  so  svarili,  naj  ne  zaupa  Janu.  Njegov  nagli  odhod  je 
bil  vse  dvomike  osupnil.  Zato  je  spremstvo  sililo  v  Friderika,  naj  se 
poda  v  Gornji  Celjski  grad,  ki  je  bil  že  po  naravi  težko  dostopen  in 
poleg  tega  še  močno  utrjen.  Že  drugo  jutro  naskoči  Vitovec  z  osemsto 
jezdeci  s  savinjske  strani  mesto  Celje.  Mestno  ozidje  še  ni  bilo  do- 
delano, in  posadka  maloštevilna.  Po  kratkem  boju  se  je  morala  udati. 
Vitovec  je  ujel  ves  cesarski  dvor:  državnega  kancelarja,  krškega 
škofa  Ulrika,  ki  se  je  bil  zatekel  v  cerkev,  Ivana  in  Jurija  Ungnada, 
Sigismunda  Sebriacha  in  več  druge  gospode.  Tudi  bogati  zaklad  celjske 

rodbine  v  zlatu,  srebru  in  dragih  kamenjih  je  prišel  v  njegove  roke. 
Mestni  grad  in   hiše  meščanov  je  Vitovec  prepustil  vojakom  v  plen. 

Sedaj  se  je  pričelo  obleganje  Gornjega  Celjskega  gradu.  Toda 
zaman  je  poizkušal  Vitovec  dobiti  trdnjavo  v  svojo  oblast.  Osem  dni 
so  bili  vsi  napadi  odbiti.  Tedaj  pa  se  je  že  bližala  vojska  pod  Ulrikom 
Šaumburškim,  ki  so  jo  štajerski,  koroški  in  kranjski  stanovi  poslali 
cesarju  na  pomoč.  Nekega  dne  zapusti  Vitovec  nepričakovano  zgodaj 
zjutraj  v  megli  Celje  in  se  z  jetniki  in  bogato  obloženim  tovorom 
vrne  na  Hrvaško.  Cesar  je  bil  rešen. 

Ljudska  pripovedka  pripisuje  rešitev  cesarja  Friderika  posebnemu 
nadnaravnemu  razodenju.  Ko  je  Friderik  molil  v  svoji  stiski,  se  mu 
prikaže  sv.  Maksimilijan,  patron  celjski  (po  drugem  sporočilu  sv.  Nikolaj), 
in  mu  veli,  naj  nemudoma  zapusti  mesto  po  nekem  skrivnem  pod- 
zemeljskem hodniku.  Cesar  je  izvršil,  kar  mu  je  zapovedal  svetnik. 
Drugi  dan  je  bilo  mesto  v  Vitovčevih  rokah. 

Boj  za  celjsko  dediščino  se  je  še  le  sedaj  prav  razvnel.  Friderik 
je  izprevidel,  da  mirnim  potom  ne  pride  do  cilja.  Zato  je  z  vso  od- 
ločnostjo pričel  boj  zoper  Vitovčeve  privržence.  Vse  hude  posledice 
tega  boja  so  trpele  naše  dežele  v  toliki  meri,  da  se  po  pravici  Vi- 
tovčev  boj  stavi  v  isto  vrsto  s  poznejšimi  turškimi  navali. 

Cesar  Friderik  je  z  došlo  vojsko  notranjeavstrijskih  deželnih 
stanov  najpreje  naskočil  in  osvojil  celjske  gradove  po  Savinjski 
dolini,  potem  jo  je  udaril  skozi  Ljubljano  in  Kranj  na  uporno 
Radovljico,  katero  je  oblegal  in  zavzel.  Od  tod  hiti  proti  Beljaku,  na- 
skoči Vitovčev  grad  bternberg  (Strmec)  in  ga  do  tal  poruši. 

Pa  tudi  Vitovec  ni  med  tem  držal  križem  rok.  Po  Hrvaškem  in 
Kranjskem  je  zbral  mnogo  vojske  in  šel  z  njo  mimo  Celja  čez  Tro- 
jane na  Kranjsko.  Hitro  je  naskočil  Škofjo  Loko,  ki  je  bila  na  strani 
cesarjevi,  jo  oplenil  in  zažgal.  Nato  je  šel  mimo  Kranja  proti  Radovljici, 
kjer  je  takrat  poveljeval  cesarski  glavar  Gašper  Lamberg.  Ko  je  ta 
zvedel  o  Vitovčevem  prihodu,  se  je  tako  prestrašil,  da  je  sam  mesto 
zažgal  in  urno  odšel.  Vitovec  je  ogenj  pogasil  in  mesto  zasedel  s 
svojimi  ljudmi.  Potem  je  hotel  oditi  zopet  čez  Trojane  na  Štajersko. 
Sedaj  se  je  obupano  ljudstvo  samo  dvignilo  v  obrambo  svojega  imetja. 

Močna  truma  kmetov  je  počakala  Vitovčeve  vojake  v  Črnem 
grabnu  in  mnogo  iz  med  njih  s  koli  in  kamni  pobila.  Vojskovodji 
samemu  se  je  posrečilo  uiti  čez  goro.  Poslal  je  potem  iz  Savinjske 
doline  zopet  nove  trume  vojakov,  ki  so  kmete  deloma  pobile,  de- 
loma ujele. 

Med  takimi  boji  so  se  razmere  nenadoma  izpremenile.  Meseca 
novembra  leta  1457.  umre  kralj  Ladislav,  in  boj  za  celjsko  dediščino 
je  bil  hitro  končan.  Katarina  in  Vitovec  sedaj  nista  imela  nobene 
opore  več  in  z  lastnimi  sredstvi  tudi  nista  mogla  nadaljevati  vojske 
proti  močnejšemu  cesarju.  Prišlo  je  do  poravnave  v  mesecu  decembru 
tistega  leta.  Katarina  je  prepustila  Frideriku  celjsko,  ortenburško  in 
šternberško  grofijo,  cCvSar  pa  je  dal  vdovi  za  užitek  do  smrti  Krški 
grad  in  dva  tisoč  funtov  vinarjev  letnih  dohodkov.  Tudi  Vitovec  je 
dobil  svoj  delež,  izprva  grad  Krapino,  pozneje  pa  še  tirolsko  mesto 
Lienz  in  Zagorsko  grofijo  (1460.).    Nekdanji  ubožni  češki  plemič  je 

imel  sedaj  velika  posestva,  nazival  se  je  grof  Zagorski,  baron  Štern- 
berški,  hrvaški  ban  in  cesarski  svetnik. 

Grofica  Katarina  je  imela  Krško  le  malo  časa  v  posesti.  Leta 
1460.  je  izročila  upravo  gradu  svojemu  oskrbniku  in  se  preselila  v 
Dubrovnik,  kjer  je  za  njo  skrbela  sestra  Mara,  žena  sultana  Murada. 
Leta  1469.  se  je  odpovedala  svojemu  vdovskemu  deležu  in  šla  k  sestri 
na  grad  Ješovo  ob  Strumi,  kjer  je  umrla.  Pokopali  so  jo  v  Konci 
nad  Strmico. 

Enotne  celjske  grofije  je  bilo  sedaj  konec.  Največ  si  je  pridržal 
cesar,  drugo  je  razdelil  med  svoje  prijatelje  in  privržence.  „Tako  je 
bila  razdrobljena  in  uničena  Celjska  grofija",  pravi  kronika,  ,,gradovi 
in  posestva  so  se  razdelila".  —  Za  cesarja  je  pomenjala  ugodna  rešitev 
tega  vprašanja  velik  korak  k  utrditvi  avstrijske  oblasti  v  južnih  deželah. 


Boj  za  celjsko  dediščino  se  je  sicer  za  cesarja  srečno  završil 
vendar  je  imel  slabe  posledice:  draginjo  in  velike  davke.  Denarna 
sredstva  je  Friderik  popolnoma  izrabil  in  si  še  vrh  tega  nakopal 
velike  dolgove.  Vsled  tega  je  prišlo  do  denarne  krize.  Da  bi  pokril 
primankljaj,  je  dal  kovati  slab  denar  v  bakru,  srebru  in  zlatu,  ki  je 
bil  manj  vreden,  kakor  prejšni.  Tudi  svojim  privržencem,  ki  so  mu 
bili  kaj  posodili,  je  dal  pravico  kovati  denar,  tako  Andreju  Baum- 
kircherju,  Sigismundu  Visprijškemu  in  drugim.  Vsi  ti  so  seveda  pravico 
po  svoje  izkoriščali  in  še  več  pripomogli  k  poslabšanju  denarja. 
Revščino  so  še  posebno  pomnožili  visoki  davki  in  visoka  carina  na 
deželne  pridelke:  vino,  žito,  železo.  Vsled  tega  so  se  živila  silno  po- 
dražila, trgovina  je  propadala,  povsod  se  je  širila  nezadovoljnost  z 
Friderikovo  vlado. 

Imelo  je  priti  še  hujše,  —  Po  smrti  kralja  Ladislava  je  bilo 
oddati  troje  vladarstev:  kraljestvo  ogrsko  in  hrvaško,  kraljestvo  češko 
in  Vojvodino  avstrijsko.  Friderik  ni  bil  posebno  pogumen  in  podjeten 
mož,  po  pravici  so  mu  mnogokrat  očitali  neodločnost  in  brezbrižnost, 
vendar  je  delal  na  to,  da  si  pridobi  imenovane  dežele.  Na  Ogrskem 
je  imel  nekaj  pristašev,  tako  magnata  Ujlaka,  grofa  Posinga  in  nekaj 
drugih  nezadovoljnežev,  vendar  si  je  tu  sin  slavnega  Ivana  Hunjadija, 
Matija  Korvin,  pridobil  splošen  ugled.  Friderik  ni  mogel  proti  njemu 
nič  opraviti.  Tudi  na  Češkem  so  si  izbrali  za  kralja  domačina,  Jurija 
Podjebrada.  Le  Vojvodina  Avstrijska  je  po  dednem  pravu  po  smrti 
Ladislavovi  imela  preiti  na  druge  Habsburžane.  Trije  avstrijski  vojvodi: 
Friderik,  Albreht  in  Sigismund  so  se  tako  dogovorili,  da  dobi  Fri- 
derik Spodnjo  Avstrijo,  Albreht  Zgornjo  Avstrijo,  Sigismund  pa  tretji 
del  dohodkov  iz  obeh  dežel. 

V  Spodnji  Avstriji  so  bili  s  Friderikovo  vlado  kmalu  zelo  ne- 
zadovoljni, ker  ni  mogel  vzdržati  reda  in  miru  v  deželi.  Cesarjevi 
najemniki  so  v  družbi  s  klati  vitezi  plenili,  pustošili  in  stiskali  pre- 
bivalstvo. „Kaj  nam  pomagajo  vojvodi",  je  vzkliknil  nevoljno  zna- 
meniti dunajski  učenjak  Tomaž  Ebendorfer,  „ako  nam  bodočnost  ne 
kaže  drugega,  kakor  da  bodemo  morali  oplenjeni  od  roparjev  iti 
beračit  od  hiše  do  hiše,  ali  se  pa  vsaj  nikdar  ne  moremo  mirno  vleči 

k  počitku".  —  Razne  roparske  čete  so  zasedle  kraje  po  okolici  dunajski 
in  zabranjevale  dovoz  živil.  Friderik  pa  se  ni  zmenil  za  tako  stisko 
prebivalstva  in  niti  v  deželo  ni  prišel.  Izbruhnil  je  očiten  upor. 
Na  Dunaju  so  nezadovoljni  meščani  župana  in  občinske  svetovalce 
vrgli  v  ječo  in  izvolili  Volbenka  Holzerja  za  svojega  voditelja  (1462). 
Friderik  se  je  sedaj  vendar  dvignil  s  Štajerskega  in  prišel  na  Dunaj. 
Toda  uporni  meščani  so  pod  vodstvom  Holzerjevim  obkolili  cesarski 
grad  in  ga  pričeli  oblegati.  Tudi  Friderikov  brat,  vojvoda  Albreht,  je 
potegnil  z  uporniki  in  poslal  dvesto  konjenikov  na  pomoč.  Oblegana 
cesarska  družina  je  bila  kmalu  v  veliki  zadregi.  Živila  so  pošla,  celo 
mačke  in  psi  so  jim  morali  biti  v  živež.  Toda  v  največji  sili  je 
došla  pomoč. 

Deželni  stanovi  „Notranje  Avstrije"  so  bili  takrat  zbrani  na 
deželnem  zboru  v  Lipnici.  Uporni  Avstrijci  so  tudi  te  hoteli  dobiti 
na  svojo  stran  in  jim  živo  slikali  žalostne  razmere  pod  Friderikovo 
vlado.  Toda  stanovi  se  niso  dali  omajati  v  svoji  zvestobi  in  so  sklenUi 
poslati  cesarju  vojsko  v  pomoč.  Štajerski  plemič  Erazem  Štubenberg 
je  bil  izbran  za  vojnega  poveljnika.  Sedemnajstega  novembra  sta  dva 
poslanca  prinesla  cesarju  v  grad  poročilo,  da  se  bliža  vojska  iz 
notranjeavstrijskih  dežel.  H  krati  je  došel  s  severa  na  pomoč  Jurij 
Podjebrad.  Dva  dni  pozneje  se  je  pri  Dunaju  vnela  Ijuta  bitka,  kjer 
so  bili  uporniki  poraženi  in  Friderik  osvobojen. 

Trditi  smemo,  da  so  v  teh  usodnih  trenotkih,  ko  je  šlo  za  Fri- 
derikovo oblast,  prav  naše  dežele  odločilno  posegle  v  avstrijsko 
zgodovino.  Le  vsled  njihove  zvestobe  in  hitre  pomoči  je  Friderik 
obdržal  svojo  oblast.  To  je  cesar  tudi  sam  priznal  in  zlasti  počastil 
kranjsko  deželo  s  tem,  da  ji  je  „zboljšal"  grb. 

Deželni  grb  kranjski  je  do  tistih  časov  kazal  orla,  kateremu  je 
preko  prsi  bil  razpet  trak  v  belo-modro-rdeči  barvi.  Friderik  je  od- 
ločil, da  naj  bo  poslej  orel  v  grbu  okrašen  s  kraljevo  krono  in  naj 
se  mesto  bele  barve  pri  traku  rabi  zlata.  Ta  oblika  kranjskega  de- 
želnega grba  je  bila  v  rabi  do  leta  1848.,  ko  je  ministrstvo  na  prošnjo 
slovenskih  društev  in  državnih  poslancev  zopet  dovolilo  rabo  prvotne 
belo-modro-rdeče  barve. 

Cesar  se  v  odloku  z  dne  12.  februarja  1460.,  s  katerim  je  zboljšal 
grb,  spominja  posebno  zvestobe  in  junaštva  kranjskega  viteštva,  ki 
mu  je  došlo  v^  veliki  sili  na  pomoč.  Posebej  se  tu  imenujejo:  deželni 
glavar  Ulrik  Šaumburg,  Jurij  Črnomelj ski,  glavar  v  Postojni,  Gašper 
Črnomelj  ski,  deželni  stotnik  in  oskrbnik  v  Smledniku,  Andrej  Hohen- 
wart,  glavar  v  Metliki,  Ivan  Turjaški,  Andrej  Apfaltrer,  Erazem  Neu- 
haus,  Jošt  Galenberg,  Jurij  Lamberg,  Ivan  Gall,  Oton  Semenič,  Andrej 
Semenič,  Friderik  Logar,  Nikolaj  Ravbar  itd.  Cesar  jim  je  podelil 
mnoge  privilegije  in  častne  službe. 

Komaj  je  bila  vojska  v  Spodnji  Avstriji  končana,  je  že  prišlo 
do  novega  spopada  z  Benečani  zaradi  Trsta. 

Odkar  je  bil  Trst  pod  avstrijsko  oblastjo  (1382),  so  si  Be- 
nečani prizadevali,  da  napeljejo  trgovino  iz  slovenskih  dežel  na  svoja 
mesta:  Milje,  Koper,  Piran.  Zato  so  dajali  trgovcem  razne  ugodnosti. 
Videti  je,  da  so  kranjski  in  štajerski  trgovci  svoje  blago  raje  iz- 

vazali  v  istrska  mesta  kakor  pa  v  Trst.  O  pomenu  te  trgovine  se 
nekoliko  poučimo,  ako  čitamo,  da  je  na  leto  do  40.000  tovornih 
konj  in  mul  šlo  čez  Kras  v  Istro.  Tržačani  so  to  živahno  trgovino 
zavidno  gledali  in  s  silo  napeljali  promet  na  svoje  pristanišče.  Napadali 
so  trgovske  karavane,  ki  so  prihajale  iz  Kranjskega,  jih  oropali  in 
trgovce  pretepli.  Isto  se  je  godilo,  kadar  so  se  iz  Istre  vračale  čete 
tovorne  živine,  obložene  s  soljo,  vinom  in  oljem.  Istrska  mesta 
so  prosila  Benečane  za  pomoč.  Kmalu  je  republika  poslala  20.000 
mož,  ki  so  z  morske  strani  naskočili  Trst.  Toda  mesto  je  bilo  dobro 
utrjeno  in  se  ni  kmalu  udalo.  Pričelo  se  je  dolgotrajno  obleganje. 
—  Tržačani  so  prosili 
pomoči  bližnje  dežele  in 
cesarja  Friderika.  Došlo 
je  200  konjenikov  in  tisoč 
strelcev,  ki  pa  niso  bili 
kos  mnogobrojni  beneški 
vojski.  Benečani  so  za- 
prli celo  cesto  proti 
Kranjski  in  zasedli  Cor- 
niale,  Kačiče  in  Završnik 
(Schwarzenegg).  V  Trstu 
je  zmanjkalo  živeža,  tako 
da  so  obleganci  morali 
jesti  celo  podgane,  miši 
in  omehčano  usnje.  Mo- 
hov  in  Novi  grad  sta  že 
bila  v  oblasti  sovraž- 
nikov. Gotovo  bi  se  bil 
Trst  takrat  moral  vdati 
na  milost  in  nemilost, 
ako  bi  ne  bil  nekdanji 
tržaški  škof  in  tedanji 
papež  Pij  II.  posredoval 
za  mir,  ki  je  bil  skle- 
njen v  Benetkah  12.  no- 
vembra 1463.  Tržačani 
so   morali    izven    mesta 

Benečanom  prepustiti  vse  ^^P^^  P«  "•  (^nej  Silvij  Piccolomim.) 

ozemlje,    opustiti    svoje 

soline  in   zagotoviti  neomejeno   svobodo   za  trgovino  med  Kranjsko 
in  Istro. 


Kako  slabotna  je  bila  vlada  Friderikova  vzlic  dobri  volji  vla- 
darjevi, kakšno  moč  so  imeli  v  tistih  časih  še  razni  plemiči  in  roparski 
vitezi,  nam  priča  dogodek  z  Andrejem  Baumkircherjem  in 
Erazmom  Logarjem  iz  Predjame. 

Baumkircherji  so  bili  plemiški  rod,  ki  je  imel  posestva  na  Kranj- 
skem in  Štajerskem.  Cesar  Friderik  je  podaril  Viljemu  Baumkircherju 

leta  1437.  neki  stolp  (grad)  pri  Vipavi  in  več  zemljišč  v  Ribnici.  Grad 
moramo  iskati  nad  Lesnim  Brdom  pri  Vrhniki,  kjer  je  do  najnovej- 
šega časa  stala  utrjena  zgradba,  ki  so  jo  nazivali  Baumkircherjev  stolp 
(Baumkircherturm).  Tu  se  je  rodil  Viljemu  Baumkircherju  sin  Andrej. 
Leta  1440.  je  prišel  mladi  Andrej  na  cesarski  dvor  in  se  pridno  vadil 
v  orožju.  Vzrastel  je  v  junaškega  moža  ogromne  postave  in  silne 
telesne  moči. 

Izkazal  se  je  zlasti  leta  1452.,  ko  je  Einzinger  oblegal  cesarja  v 
Dunajskem  Novem  mestu.  Ko  so  sovražniki  naskočili  mesto  in  vrgli 
cesarske  vojake  nazaj,  je  vitez  Andrej  sam  ob  mestnih  vratih  toliko 
časa  zadrževal  napadalce,  dokler  se  niso  cesarski  zopet  zbrali  in  vrata 
zaprli.  Andrej  je  postal  slavljen,  občudovan  junak.  Cesar  mu  je  pokazal 
svojo  naklonjenost  s  tem,  da  mu  je  podelil  baronstvo  in  ga  imenoval 
za  svojega  glavarja  v  Požunu.  Bil  je  v  tedanjih  bojevitih  časih  naj- 
bolj pripraven  za  voditelja  vojaških  čet  in  drznega  napadovalca. 

Pa  tudi  pri  Baumkircherju  opažamo  isto,  kar  pri  Vitovcu.  Stal  je 
vedno  na  strani  tistega,  od  katerega  si  je  obetal  večji  dobiček.  Zato 
je  v  naslednjih  bojih  Friderika  z  Ladislavom  služil  poslednjemu  in 
celo  hudo  pustošil  po  Avstrijskem  in  Štajerskem.  Dobil  je  zato  od 
Ladislava  nekaj  posestev  na  Hrvaškem. 

Kdaj  sta  se  s  Friderikom  zopet  pobotala,  ni  znano.  V  bojih  z 
Vitovcem  je  stal  zopet  na  strani  cesarjevi  in  mu  posebno  dobro  služil, 
ko  so  uporni  Dunajčani  oblegali  Friderika  v  cesarskem  gradu.  Tedaj 
je  šel  kot  poslanec  v  Prago  k  Juriju  Podjebradu  prosit  pomoči. 
Trideset  konj  je  bil  takrat  vzel  s  seboj,  pa  drug  za  drugim  so  počepali 
pod  drznim  dirjalcem.  Na  zadnjem  konju  je  slednjič  dospel  neko  noč 
v  mesto.  Pot  ni  bila  brezuspešna.  Pripeljal  je  nazaj  Podjebrada  z 
močno  vojsko. 

Ko  se  je  vnel  boj  pri  Dunaju,  je  bil  Andrej  Baumkirchcr  med 
prvimi  bojevniki,  ki  so  pridrli  v  mesto.  Ko  se  je  potem  sklenil  mir, 
je  pričakoval  bogatega  plačila.  Toda  cesar  Friderik  je  bil  vedno  v 
denarnih  zadregah  in  ni  nikdar  posebno  veledušno  obdaroval  svojih 
privržencev.  Dal  je  sicer  Baumkircherju  v  zastavo  za  obljubljenih  6000 
cekinov  mesto  Korneuburg,  podelil  mu  je  tudi  pravico,  da  sme  kovati 
svoj  denar,  toda  drugih  pričakovanih  darov  ni  bilo. 

Baumkircherjeva  zvestoba  do  Friderika  se  je  zopet  omajala, 
tembolj  ker  je  na  Ogrskem  takrat  vzhajala  nova  zvezda  junaštva  in 
viteštva,  Matija  Korvin.  Kmalu  se  je  začel  z  njim  pogajati  in  prejemal 
od  njega  razna  darila.  Menda  je  pod  njegovim  vplivom  leta  1469. 
tudi  zanetil  na  Štajerskem  upor,  ki  je  postal  zanj  usoden. 

Omenil  sem  že,  da  Friderikova  vlada  zaradi  znanih  razmer  pri 
ljudstvu  ni  bila  priljubljena.  Plemstvo  pa  je  bilo  nevoljno  na  cesarja, 
ker  jim  ni  izplačeval  dolžnega  plačila.  Hitro  se  je  zasnovala  zarota. 
Voditelji  upora  so  bili:  Andrej  Baumkircher,  Janez  Stubenberg,  Krištof 
in  Andrej  Naringer,  Ulrik  Pesničar  in  Nikolaj  Lichtenštajn.  Da  se 
odškodujejo  za  dolžne  svote,  so  2.  februarja  leta  1469.  zavzeli  Maribor 
in  potem  zapored:  Fiirstenfeld,  Slovensko  Bistrico,  Wildon,  Konjice. 
—  Cesarja  je  zadela  ta  novica  v  Italiji,  ko  se  je  vračal  z  rimskega 
romanja.  Hitel  je  domov,  hitro  zbral  v  Šent  Vidu  na  Koroškem  deželne 

stanove  in  zahteval  od  njih  nujne  pomoči  v  denarju  in  vojakih.^  Potem 
je  pričel  proti  upornikom  odločen  boj.  Najprej  je  kaznoval  Štuben- 
berga,  ki  je  imel  v  posesti  grad  Humberk  (Hollenburg)  ob  Dravi. 
Njegovi  ljudje  so  pogosto  s  tega  gradu  napadali  trgovce,  ki  so  po 
Ijubelski  cesti  potovali  na  Kranjsko.  Trije  koroški  plemiči  Sigmund 
Kreutzer,  oskrbnik  v  Bekštanju,  njegov  brat  Rupert  in  Baltazar 
Višprijski  (Weisbriach)  so  se  dogovorili  o  načrtu,  kako  napasti  grad. 
Pripravili  so  pletene  lestvice  in  drugo  orodje  za  napad  in  po  noči  s 
pomočjo  nekaterih  pogumnih  Celovčanov  splezali  čez  grajsko  ozidje. 
Posadka  se  je  morala  vdati. 

Enaka  usoda  je  zadela  štubenberški  grad  Kac  ob  Muri  in  druga 
posestva  upornikov,  tudi  Radgona  je  prišla  v  njihovo  oblast.  Baum- 
kircher  je  med  tem  z  najetimi  četami,  ki  jih  je  nabral  na  Češkem  in 
Ogrskem,  plenil  po  dolini  Mure  in  Murice.  Huda  stiska  je  prišla  nad 
slovenske  dežele.  Napočila  je  jesen  in  zima  in  še  ni  bilo  konca  bojem 
in  plenitvi.  Ljudstvo  je  pričelo  mrmrati  nad  cesarjem,  češ,  da  iz  sko- 
posti  prepušča  svoje  podložnike  pogubi.  Še  le  v  mesecu  juniju  leta 
1470.  na  deželnem  zboru  v  Velikovcu  se  je  cesar  poravnal  z  nasprot- 
niki. Obljubil  je  plačati  Baumkircherja  in  njegove  vojake.  Stanovi  so 
mu  v  ta  namen  dovolili  visoke  davke.  —  Toda  poravnava  je  ostala 
na  papirju.  Davek  se  ni  mogel  iztirjati,  dolg  je  ostal  neporavnan. 
Baumkircherjevi  vojaki  pa  so  po  svoje  dalje  „gospodarili"  na  Štajerskem. 

Sedaj  je  Friderik  s  silo  napravil  konec  neznosnim  razmeram. 
Pozval  je  Baumkircherja  in  Andreja  Greisenekerja  v  Gradec.  Komaj 
sta  bila  v  mestu,  je  ukazal  mestna  vrata  zapreti,  oba  upornika  prijeti 
in  obglaviti. 

Kranjski  zgodopisec  Valvasor  pripoveduje  po  ljudskem  sporočilu, 
da  si  je  bil  Baumkircher  izgovoril  varen  prihod  in  odhod  od  večernic 
prvega  do  večernic  drugega  dne.  Pri  pogajanjih  pa  se  je  zamudil  z 
raznim  govorjenjem  in  prerekanjem,  da  je  neopaženo  pretekel  izgo- 
vorjeni čas.  Ko  se  je  zavedel,  je  tekel  k  mestnim  vratom,  da  zajaše 
svojega  konja.  V  tistem  trenotku  zapoje  večerni  zvon,  mestna  vrata 
se  zapro  in  Andrej  je  bil  ujet.  Kmalu  potem  je  odletela  tudi  njegova 
glava  v  prah.  Skoraj  gotovo  je  ta  pripovedka  le  izmišljena.  Cesar  se 
je  bil  odločil  za  strogo  obsodbo,  da  stori  konec  vednim  bojem.  Ne- 
kateri zgodopisci  menijo,  da  je  Baumkircher  snoval  napad  na  cesar- 
jevo osebo  in  ga  je  Friderik  le  prehitel.  Po  pravici  sodi  Valvasor  o 
njem:  „Bi]  je  izvrsten  junaški  bojevnik,  pa  slab  državnik  in  politik. 
S  tem,  da  je  izgubil  glavo,  je  pokazal,  da  ni  imel  dosti  razuma  v  njej. 
Imel  je  pač  levje,  ne  pa  lisičje  možgane". 

Baumkircher  se  je  ljudstvu  vsled  svojega  junaštva  zelo  priljubil. 
Navzlic  mnogim  bojem,  ki  je  z  njimi  deželo  oškodoval,  so  ga  zlasti 
Štajerci  ohranili  v  dobrem  spominu.  Še  sedaj  žive  med  ljudstvom 
mnoge  pripovedke  o  njem. 

Okoli  Vrhnike  pripovedujejo  o  slovitem  Baumkircherju  sledeče: 

Pred  davnim  časom  je  gospodoval  nad  kmeti  po  okolici  hor- 
julski  in  vrzdenški  (blizu  tam  je  stal  Baumkircherjev  grad)  mogočen 
grof,  po  imenu  Andrej  Baumkircher.  Bil  je  neusmiljen  gospodar  svojim 
podložnikom.    On   in   njegovi  hlapci   so  brezobzirno  stiskali  ubogega 

kmeta,  ki  si  v  svoji  revščini  in  zapuščenosti  ni  mogel  prav  nič  po- 
magati. Zaman  so  bile  kmetske  prošnje,  zaman  kmetske  solze.  Ko 
so  zatirani  kmetje  videli,  da  z  lepa  ničesar  ne  opravijo,  so  šli  k  ce- 
sarju, da  jih  varuje  pred  trdim  grofom.  Cesar,  ki  jim  je  bil  naklonjen, 
jim  je  dal  pravico,  da  smejo  grofa  umoriti,  če  ga  kedaj  po  Avemariji 
zasačijo  izven  njegovega  gradu.  —  Toda  položaj  kmetov  se  je  nato 
le  poslabšal.  Čez  dan  se  je  Baumkircher  razveseljeval  s  tem,  da  je 
gledal,  kako  so  njegovi  valpeti  v  največji  vročini  z  biči  kmete  pri- 
ganjali k  delu,  večere  pa  je  preživel  s  svojimi  prijatelji  pri  polnih 
vrčih  vina  in  bogato  obloženi  mizi  v  svojem  trdnem  gradu. 

Tudi  bližnji  polhograjski  grof  je  bil  Baumkircherjev  sovražnik. 
Pogovoril  se  je  s  kmeti,  kako  bi  krutega  gospoda  s  poti  spravili. 
Ob  določenem  dnevu,  ko  se  bo  vračal  Baumkircher  z  lova,  ga  je 
imel  polhograjski  grof  na  poti  zadržati.  Vrzdenškemu  cerkveniku  pa 
so  naročili,  naj  še  pred  mrakom  zvoni  Avemarijo. 

Z  bogatim  plenom  obloženi  so  se  tisti  dan  Baumkircher  in  nje- 
govi hlapci  vračali  z  lova.  Tu  jim,  kakor  po  naključju,  pride  nasproti 
polhograjski  grof  in  jih  s  prijaznimi  besedami  nekaj  časa  zadržuje. 
Kar  se  oglasi  večerni  zvon  s  stolpa  vrzdenške  cerkve.  Baumkircher 
izpodbode  konja,  da  bi  v  naglem  diru  prišel  na  svoj  grad,  preden  bi 
odzvonilo.  Toda  naenkrat  ga  zajame  velika  četa  razsrjenih  kmetov. 
Grofa  potegnejo  s  konja  in  ga  ubijejo,  njegovo  spremstvo  pa  razkrope. 
Potem  vdero  v  njegov  grad,  ugrabijo,  kar  je  imelo  količkaj  vred- 
nosti, umore  ženo  in  otroke  nesrečnega  Baumkircherja  in  grad  zažgo. 
Daleč  na  okoli  so  razsvetljevali  plameni  gorečega  gradu  pokrajino, 
in  vsi  kmetje  so  vedeli,  da  je  sedaj  konec  neusmiljenemu  gospodarstvu 
mogočnega  grofa." 

Ta  ljudska  pripovedka  priča,  da  je  imel  rod  Baumkircherjev  ob 
zapadnem  robu  ljubljanskega  močvirja,  okoli  Vrhnike  in  Horjula, 
posestva  in  podložnike.  Baumkircherji  so  bili  sosedje  polhograjskih 
gospodov,  ki  so  po  njih  podedovali  stolp  in  zemljišča.  Gotovo  so  v 
tej  okolici  dalj  časa  bivali,  ker  se  je  njihova  nasilnost  in  žalostna 
usoda  tako  živo  vtisnila  ljudskemu  spominu.  —  Pripovedka  prestavlja 
to,  kar  se  je  dogodilo  v  štajerskem  Gradcu,  na  domača  tla.  Seveda 
so  v  njo  strnjeni  dogodki  raznih  časov.  Kar  se  v  njej  pripoveduje  o 
uporu  kmetov,  ropanju  in  požigu  grada,  vse  to  spominja  na  poznejše 
kmečke  upore,  ko  je  bila  1.  1515.  polhograjska  grajščina  oropana  in 
požgana. 

Z  Baumkircherjem  smemo  primerjati  Erazma  Logarja  (Lueger), 
ki  ga  narodna  pripovedka  po  znanem  gradu  pri  Postojni  imenuje 
„Erazem  Predjamski". 

Logarji  so  bili  bogata  plemiška  rodbina  na  Kranjskem.  Bili  so 
dedni  maršali  goriških  grofov,  imeli  za  čuda  veliko  hiš  v  Ljubljani 
in  mnogo  posestev  okoli  Loke  in  na  Notranjskem.  Prvi  po  imenu 
znani  Logar  je  Nikolaj,  ki  je  bil  leta  1452.  glavar  devinskega  gradu. 
Cesar  Friderik  mu  je  leta  1472.  poveril  tudi  oskrbništvo  v  svojem 
furlanskem  mestu  Pordenone  in  v  Vipavi.  Ko  je  leta  1463.  beneška 
stranka  v  Trstu  povzročila  upor  proti  Avstriji,  je  šel  Nikolaj  Logar 
z  izbranimi  četami  nad  uporno  mesto.    Po  noči  je  vdrl  v  Trst,  ujel 

mnogo  meščanov,  jih  odvedel  s  seboj  in  zaprl  v  devinske  ječe. 
Zaradi  zaslug,  ki  si  jih  je  pridobil  pri  pomirjenju  Trsta,  ga  je  cesar 
Friderik  imenoval  za  tržaškega  glavarja.  Z  železno  roko  je  sedaj 
krotil  upornike.  Hotel  je  celo  mestno  samoupravo  zatreti.  Toda  neki 
Anton  Luka  je  naščuval  ljudstvo  proti  njemu.  Glavar  in  škof  Anton 
Goppo  sta  morala  bežati  iz  mesta.  Razjarjeno  ljudstvo  je  divjalo  več 
dni  po  mestu,   umorilo  mnogo  privržencev  avstrijske  stranke,  plenilo 

in  razdiralo  njihove  hiše.  Ko  je  cesar  o  tem  zvedel,  je  poslal  Logarju 
novih  čet  in  mu  ukazal  vdreti  v  Trst.  S  3000  možmi  je  naskočil  mesto 
in  dal  tri  dni  pleniti  po  njem.  Mnogo  upornih  meščanov  je  bilo  umor- 
jenih, drugim  se  je  posrečilo,  da  so  ubežali.  Cesar  je  dal  potem  v 
varstvo  mesta  na  kraju  starega  „Tabra"  sezidati  nov  grad.  —  Zaradi 
glavarjeve  strogosti  so  se  Tržačani  pritožili  pri  cesarju,  ki  jim  je  dal 
zadoščenje.  Logar  je  bil  odstavljen  in  na  njegovo  mesto  je  prišel 
leta  14,78.  Nikolaj  Ravbar. 

Znani  Erazem  Logar  je  bil  brat  ali  pa  sin  Nikolajev.  Kakor 
prejšni  je  tudi  on  živel  le  za  vojsko  in  držal  s  tistim,  ki  ga  je  bolje 
plačal.  Ko  se  je  leta  1478.  cesar  Friderik  zapletel  v  vojsko  z  ogrskim 
kraljem  Matijem  Korvinom,  je  bil  Erazem  na  njegovi  strani.  Podpiral 
je  2000  Madjarov,  ki  so  hoteli  naskočiti  Trst,  pa  se  morali  brez  uspeha 
umakniti.  —  Še  usodnejše  je  bilo  za  Erazma,  da  se  je  kar  na 
svojo  pest  vojskoval  in  plenil  po  Notranjskem.  Po  navadi  roparskih 
vitezov  je  napadal  trgovske  karavane,  ki  so  potovale  čez  Kras  v  Trst 
in  istrska  mesta.  Zato  je  dal  cesar  Friderik  Nikolaju  Ravbarju  ukaz, 
naj  ga  ujame  živega  ali  mrtvega.  Ravbar  je  šel  pred  Jamski  grad, 
ga  oblegal  in  Erazma  ustrelil.'^'  Z  Erazmom  je  izmrl  plemiški  rod 
Logarjev. 


Cesar  Friderik  je  vladal  notranjeavstrijske  dežele  skoraj  šest- 
deset let  (1435 — 1493).  Zato  se  ni  čuditi,  če  je  z  njegovo  osebo  združen 
lep  kos  naše  domače  zgodovine  in  če  mnogi  zgodovinski  dogodki 
napolnujejo  njegovo  vlado. 

Iz  zadnje  dobe  nam  je  omeniti  še  dvoje  večjih  vojsk:  turške 
napade  in  vojsko  z  ogrskim  kraljem  Matjažem  Korvinom. 

O  prvih  turških  navalih,  ki  so  bili  toliko  usodnega  pomena  za 
slovenske  dežele  in  so  s  krvavimi  črkami  zapisani  v  našo  povestnico, 
hočem  obširneje  razpravljati  v  posebnem  poglavju.  Tu  naj  omenjamo 
le  obrambno  delovanja  cesarja  Friderika  in  notranjeavstrijskih  de- 
želnih stanov. 

Ko  se  je  po  padcu  Carigrada  (1453.)  turška  nevarnost  vedno 
bolj  približevala,  je  Friderik  posebno  skrbel  za  utrditev  mest  in  trgov. 
Že  leta  1448.  je  ukazal  vsem  prebivalcem  ljubljanske  okolice,  naj 
pridejo,  kadar  bodo  pozvani,  s  sekirami,  lopatami  in  drugim  zidarskim 
orodjem  v  Ljubljano,  da  pomagajo  pri  napravi  zidovja  in  okopov,  ker 
bodo  v  slučaju  sile  tudi  sami  s  svojim  imetjem  dobili  tamkaj  zavetje 
in  varstvo.  Slični  odloki  so  bili  v  naslednjih  letih  izdani  tudi  v  korist 
drugih  mest.  Metličanom  je  na  pr.  cesar  leta  1464.  za  štiri  leta  odpustil 
vse   davke  in   naklade,   da  bodo  tem  lažje  skrbeli  za  utrditev  mesta. 

Vendar  je  manjkalo  enotnega,  odločnega  odpora.  Friderik  ni 
bil  mož,  ki  bi  se  bil  povzpel  do  pogumnega  dejanja.  Notranja  raz- 
dvojenost avstrijskih  dežel  je  slabila  odporno  sUo.  —  Značilno  je,  da 
so  tri  dežele:  Štajerska,  Koroška  in  Kranjska  večkrat  same,  celo  proti 
volji  cesarjevi  imele  skupne  deželne  zbore,  kjer  so  se  stanovi  po- 


**  Pripovedko  o  njegovi  smrti,  glej  I.  del,  str.  120. 

svetovali  o  svojih  pripravah  zoper  Turke.  Taki  deželni  zbori  so  bili 
leta  1469.  v  Št.  Vidu  na  Koroškem,  leto  pozneje  v  Brezah,  leta  1474. 
v  Volšpergu,  za  posamezne  dežele  pa  v  raznih  mestih.  Vsa  prizade- 
vanja papežev,  knezov  in  duhovščine,  izpodbuditi  Friderika  na  veliko 
križarsko  vojsko  proti  Turkom,  so  bila  zaman.  Ogrožene  dežele  niso 
dobile  nikake  državne  pomoči.  Le  toliko  vojaštva,  kolikor  so  ga  same 
zmogle,  so  postavile  na  mejo  v  obrambo  domačije.  Ni  čuda,  če  je 
moral  Friderik  ob  toliki  brezbrižnosti  slišati  marsikatero  trpko  besedo 
od  deželnih  stanov.  Kolika  nezadovoljnost  je  vladala  med  ljudstvom, 
spoznamo  iz  nekega  oklica,  ki  so  ga  v  Gradcu  javno  pribili  in  ki 
je  bil  stroga,  svarilna  pridiga  za  cesarja:  „Dvigni  se  iz  spanja,  v 
katerem  že  dolgo  ležiš  po  svojem  poželjenju",  kliče  neznani  pisec 
cesarju,  „tvoji  podložniki  iz  plemstva  in  priprostega  ljudstva  v  Voj- 
vodini Kranjski  in  Metliki  te  že  več  kakor  pol  leta  s  hrepenečimi 
tožbami  kličejo  na  pomoč  zoper  Turke".  Potem  spominja  cesarja 
svete  prisege,  ki  jo  je  storil  pri  kronanju  in  slavnih  del  njegovih 
prednikov.  Očita  mu,  da  je  nezadovoljnost  svojih  podložnikov  po- 
vzročil s  poslabšanjem  denarja,  zvišanjem  davkov,  carine  in  drugih 
bremen.  Slednjič  mu  stavi  pred  oči  zgled  njegovega  očeta  Ernesta, 
ki  ni  imel  niti  deseti  del  Friderikovih  dohodkov  in  se  je  vendar  slavno 
bojeval  zoper  sovražnike.  —  Spis  je  zanimiv  vzgled,  kako  prosto- 
dušno so  umeli  presojati  v  srednjem  veku  celo  najodličnejše  osebe 
v  državi. 

Mesto  da  bi  Friderik  zbral  vse  svoje  sile  in  jih  nasproti  postavil 
prodirajočemu  polumesecu,  se  je  pa  zapletel  v  nesrečno  vojsko  z 
ogrskim  kraljem  Matijem  Korvinom. 

Matija  Korvin  je  znani  „kralj  Matjaž"  slovenskih  narodnih 
pesmi.  Ostal  je  pri  ljudstvu  v  dobrem  spominu.  Toda  slave  svojega 
imena  nima  zahvaliti  vojski  s  Friderikom,  čeprav  je  takrat  morda 
postal  znan  po  naših  krajih,  temveč  pred  vsem  svojim  viteškim  bojem 
s  Turki.  Razmere  med  cesarjem  in  kraljem  Matijem  so  bile  vedno 
napete,  ker  sta  bila  tekmeca.  Friderik  je  opetovano  poizkušal  pri- 
dobiti ogrsko  krono,  dočim  si  je  tudi  Matija,  odkar  je  veljal  za  prvo- 
boritelja  krščanstva  proti  Turkom,  delal  upe  na  cesarski  prestol.  Že 
leta  1476.  sta  si  drug  drugemu  očitala,  da  si  bunita  podložnike.  Ko 
je  Friderik  sprejel  pri  sebi  Korvinovega  nasprotnika,  ostrogonskega 
nadškofa  Ivana,  in  zoper  njega  sklenil  zvezo  s  poljsko- češkim  kraljem 
Vladislavom,  je   kralj   Matija   udaril  z  vojsko  na  P^riderikove  dežele. 

Sam  je  šel  preko  Litve  in  Dunajskega  gozda  in  zavzel  mesta: 
Klosterneuburg,  Komeuburg,  Tuln  in  Št.  Hipolit.  Na  Štajersko  pa  je 
prodrl  iz  Slavonije  zagorski  knez  Juraj,  sin  Jana  Vitovca.  Požgal  je 
trg  Ljutomer  in  oplenil  vso  pokrajino  tja  do  Maribora.  Na  Kranjsko 
sta  udarila  iz  Hrvatske  knez  Štefan  IL  Frankopan  in  njegov  sin  Ber- 
nardin. Cesar  se  ni  upal  v  bran  postaviti  na  odprtem  polju,  ampak 
se  je  umaknil  v  Krems,  potem  v  mesto  Štajer,  naposled  v  Gmunden. 
Turški  naval,  ki  je  zopet  pretil,  je  slednjič  povzročil,  da  je  Matija 
sklenil  mir.  Cesar  mu  je  dal  visoko  odškodnino:  100.000  cekinov  in 
mu  moral  pustiti  v  fevd  kraljestvo  Češko.  —  Toda  mir  je  trajal  komaj 
dve  leti.  Friderik  je  hotel  begunca  Ivana  vsiliti  solnograškemu  kapit- 

Iju  za  nadškofa,  a  ta  se  je  obrnil  na  ogrskega  kralja  za  pomoč. 
Matija  Korvin  je  sedaj  nastopil  kot  zavetnik  in  varuh  solnograške 
cerkve  proti  Frideriku.  Že  1.  1479.  je  zopet  napadel  avstrijske  dežele, 
zavzel  Ptuj,  Lipnico  in  druge  solnograške  in  sekovske  gradove  na 
Štajerskem;  tudi  Radgona  in  Kostanjevica  ste  se  mu  morali  udati. 
Njegov  vojskovodja,  Čeh  Panisko,  je  v  jeseni  leta  1440.  prodrl  na 
Koroško,  zasedel  Breze  in  gradove  po  okolici,  dočim  se  je  druga 
ogrska  četa  pod  vodstvom  stotnika  Črnahora  polastila  gradu  Sovodnje 
(Gmiind). 

Vse  te  vojske  so  se  vršile  h  krati  s  strašnim  turškim  navalom 
leta  1480.  Od  dveh  sovražnikov  so  bile  slovenske  dežele  poplavljenje 
in  opustošene.  Ogrske  čete  so  hodile  po  deželi  in  ljudem  izžemale 
hude  davke  v  denarju  in  živilih,  češ,  da  jih  hočejo  varovati  pred 
turškimi  roparji.  Turki  sami  pa  so  po  stari  navadi  plenili  in  požigali, 
dočim  so  se  Ogri  poskrili  za  varnim  zidovjem.  Kar  je  še  preostalo, 
so  oropali  sami. 

Iz  te  tužne  dobe  je  zlasti  spomina  vredno  obleganje  Gospe  Svete 
pri  Celovcu.  Matijev  poveljnik  Hans  Haugwitz  je  prišel  meseca  sep- 
tembra leta  1480.  od  Št.  Vida  pred  utrjeno  Gosposveto  in  razpostavil 
svoje  topove  okoli  cerkve.  Obrambo  je  vodil  gosposvetski  kanonik 
in  župnik  iz  Čajne  po  imenu  Radhaupt.  Haugwitz  je  sprožil  nekaj 
streJov  proti  cerkvi.  —  Do  najnovejšega  časa  je  bilo  videti  tamkaj 
obešeno  tako  kamenito  ogrsko  krogljo.  —  Naenkrat  pa  strel  razžene 
top  in  ubije  vojaka,  ki  je  stal  ob  njem.  Haugwitz  še  ni  odnehal, 
ampak  je  ukazal  s  puškami  in  loki  streljati  na  branitelje.  Toda  le 
eden  izmed  njih  je  bil  od  puščice  malo  ranjen,  Ogri  pa  so  izgubili 
mnogo  vojakov. 

Sramotno  je  moral  stotnik  oditi  in  se  je  iz  jeze  znesel  nad  rev- 
nimi kmeti  po  gosposvetski  okolici,  katerim  je  požigal  hiše.  —  Od 
tega  časa  je  bila  Gospa  Sveta  pri  kmečkem  ljudstvu  še  bolj  v  časti, 
ker  je  bilo  prepričano,  da  je  vsled  posebne  priprošnje  Marijine  bila 
njena  cerkev  rešena.  Neka  priprosta  slika  v  cerkveni  ladji  še  spo- 
minja na  ta  dogodek.  —  Ogrskega  stotnika  pa  je  kmalu  zadela  za- 
služena kazen.  Na  Štajerskem  so  ga  potolkli  in  ujeli. 

Z  malimi  presledki  je  trajala  nesrečna  vojska  s  Matijem  Korvinom 
vsa  naslednja  leta  do  Korvinove  smrti  (leta  1490.).  Koliko  ponižanje 
za  cesarja,  ko  so  ogrske  čete  leta  1485.  zavzele  celo  Dunaj,  in  je 
1.  junija  kralj  Matija  praznoval  slovesen  vhod  v  habsburško  stolico! 
Matij evi  poveljniki  pa  so  plenili  po  Štajerski,  Koroški  in  Kranjski. 
Od  teh  sta  se  zlasti  odlikovala  Jakob  Sekelj  in  hrvaški  ban  Matija 
Gereb.  Sekelj  je  z  zagorskima  grofoma,  Jurijem  in  Viljemom, 
Vitovčevima  sinovoma  plenil  po  Štajerski  in  Koroški,  Gereb  je  prodrl 
na  Kranjsko  in  Istro,  da  bi  se  polastil  poglavitnih  mest,  zlasti  Reke 
in  Trsta.  Ti  navali  Korvinovih  stotnikov  so  se  našemu  ljudstvu  živo 
vtisnili  v  spomin.  Toda  če  je  takrat  pelo:  „Kralj  Matjaž  je  korenjak, 
—  med  vami  ni  nobeden  tak",  je  žal  moralo  občutiti  to  bojno  sUo 
na  lastnem  telesu. 

Večina  avstrijskih  dežel  je  bila  že  v  oblasti  Matijevi.  Cesar  je 
moral   bežati   na  Nemško,  da  si  pri  raznih  knezih  izprosi  pomoči. 

Matija  Korvin  pa  se  je  med  tem  obdal  na  Dunaju  s  sijajnim  dvorom 
in  snoval  načrte,  kako  bi  si  pridobil  cesarski  prestol.  Kar  ga  nenadoma 
zadene  smrt  (6.  aprila  1490.).  Friderik  je  bil  rešen  najhujšega  sovražnika. 
Hrvaški  zgodopisec  Ivan  Tomašič  poroča,  da  se  je  sam  turški 
sultan  Muhamed  IL  izrazil  o  Matiju:  „Dal  sem  preiskati  ves  svet  in 
vse  kneze  na  zemlji,  pa  nisem  našel  enakega  kralju  Matjažu.  Jaz  in 
kralj  Matjaž  sva  edina  vredna,  da  se  imenujeva  vladarja".  Bil  je 
nizkega  rodu,  potomec  rumunskih  pastirjev,  a  se  je  povzpel  do  slave 
prvega  junaka  svojega  časa.  Kedar  se  je  dvignil  s  svojo  „črno  vojsko" 
na  sovražnika,  mu  je  bila  zmaga  gotova.  O  njegovi  priljubljenosti  pri 
ljudstvu,  ki  se  izraža  v  slovanskih  narodnih  pesmih  še  izpregovorim 
na  drugem  mestu.  Pridobil  si  je  trajen,  hvaležen  spomin,  posebno 
zaradi  tega,  ker  je  vedno  branil  priprosto  ljudstvo  proti  nasilnosti 
plemstva.  Slovela  je  tudi  njegova  pravicoljubnost.  Narod  je  trdil  po 
njegovi  smrti:  „Odkar  kralj  Matjaž  spi,  nikjer  pravice  ni".  —  Med 
Slovenci  je  nastala  pozneje  pravljica,  da  kralj  Matjaž  ni  umrl,  ampak 
spi  v  neki  votlini  stoletno  spanje.  Kje  je  tista  gora,  ki  ga  zakriva,  o 
tem  krajevne  pripovedke  niso  edine.  Gorenjci  pravijo,  da  spi  Matjaž 
pod  Triglavom,  Vipavci  pod  Čavnom,  Korošci  pod  Peco.  Prebudil 
se  bode,  kadar  mu  zraste  brada  devetkrat  okoli  kamnate  mize.  Takrat 
bode  pred  njegovo  jamo  v  božični  noči  zrastla  zelena  lipa.  Od  pol- 
noči do  ene  bode  tako  sladko  cvetela,  da  napolni  vso  okolico  s  pri- 
jetno dišavo.  Cvetela  bo  samo  eno  uro,  potem  se  posuši.  Na  to  po- 
sušeno lipo  bo  obesil  kralj  Matjaž  svoj  ščit  in  takrat  ozeleni  lipa  z 
nova.  S  svojo  „črno  vojsko"  bode  pridrl  na  dan,  premagal  in  zatrl 
vse  slovenske  nasprotnike,  pregnal  vso  krivico  s  sveta  in  ustanovil 
zlate  čase. 


Za  vlade  vojvoda  in  cesarja  PMderika  so  zadele  slovenske  dežele 
najhujše  nadloge  in  avstrijsko  oblast  največje  ponižanje.  Večni  ro- 
parski pohodi  raznih  plemičev,  boj  s  Celjani,  vojska  z  Ogri,  turški 
navali,  vse  to  je  prignalo  ljudstvo  skoraj  do  obupa.  Friderik  pa  je 
bil  nezmožen,  napraviti  red  in  mir  in  braniti  svoje  dežele  proti  tujim 
napadalcem.  Zdelo  se  je,  da  se  habsburška  oblast  bliža  koncu.  In 
vendar  je  oprezni,  počasni,  neodločni  Friderik  prav  s  svojo  potrpež- 
ljivostjo in  vztrajnostjo  premagal  vse  težave.  Globoko  v  srcu  mu  je 
bilo  vkoreninjeno  prepričanje  o  bodoči  slavi  svoje  rodbine  in  moči 
Avstrije.  Na  svoja  pisma,  listine,  zlate  in  srebrne  posode,  stavbe  in 
druge  spomenike  je  imel  navado  začrtavati  črke:  A.  E.  I.  O.  U.  Po 
njegovi  lastni  razlagi  so  te  črke  začetnice  peterih  latinskih  besedi: 
,,Austriae  est  imperare  orbi  universo"  (Avstrija  ima  poklic  vladati 
vsemu  svetu).  Pozneje  so  jih  drugi  razlagali:  „Austria  erit  in  orbe 
ultima"  (Avstrija  bode  ostala  zadnja  na  svetu,  to  je:  trajala  bode  do 
konca  sveta).  Sam  je  vedno  meril  na  to,  da  si  pridobi  češko  in  ogrsko 
krono  in  z  rodbinskimi  zvezami  je  pripravljal  pot  do  poznejše  oblasti 
in  slave  habsburške  hiše.  Sinovi  in  vnuki  so  želi,  kar  je  zasnoval  in 
zasadil  s  svojo  previdno  in  vztrajno  politiko. 

13.  Ustanovitev  ljubljanske  škofije. 

Med  ustanovami  cesarja  Friderika  je  bila  za  slovenske  dežele 
najpomenljivejša  nova  škofija  v  Ljubljani. 

Cerkvene  razmere  v  slovenskih  deželah  so  nujno  zahtevale  pre- 
ureditve. —  Obsejna  akvilejska  škofija  se  je  raztezala  do  Drave  na 
severu,  do  Kolpe  in  Sotle  na  vzhodu.  Patriarhi  niso  mogli  na  tem 
ogromnem  ozemlju  sami  izvrševati  škofovskih  poslov  in  so  zlasti  izza 
13.  stoletja  le  redkokdaj  obiskovali  slovenski  del  svoje  škofije.  Duhovsko 
vlado  so  večinoma  prepuščali  arhidiakonom,  izvrševanje  tistih  opravil, 
za  katere  je  bilo  treba  škofovskega  reda  (birmovanje,  posvečevanje 
cerkva  itd.),  pa  so  poverili  svojim  pomožnim  škofom  ali  namestnikom 
(vikarjem).  Večjidel  so  opravljali  službo  vikarjev  škofje  iz  bližnje 
Istre,  iz  Pična  (Petena)  ali  pa  iz  Novega  Grada  (Citta  Nuova).  Nekateri 
izmed  njih  so  kar  stalno  bivali  v  Ljubljani  ali  v  kakem  drugem 
slovenskem  mestu. 

V  petnajstem  stoletju  sta  bila  namestnika  akvilejskih  patriarhov 
pičenska  škofa:  Gregor  (1418—1433)  in  Martin  (1436—1456).  — 
Gregor  je  bil  rodom  Korošec  in  redovnik  avguštinec.  Bival  je  navadno 
v  Ljubljani  v  avguštinskem  samostanu  ali  pa  pri  kartuzijanih  v  Bistri. 
Njegovo  ime  srečujemo  večkrat  na  raznih  listinah,  ko  je  posvečeval 
cerkve  ali  oltarje  po  naših  krajih  in  podeljeval  odpustke.  Umrl  je 
leta  1433.  v  Bistri  in  bil  tamkaj  pokopan.  Vse  svoje  premoženje  je  v 
oporoki  zapustil  gostoljubnim  kartuzijanom.  —  Še  znamenitejša  in  vpliv- 
nejša oseba  je  bil  njegov  naslednik,  pičenski  škof  Martin.  Tudi 
Martin  je  bil  menda  Korošec  iz  plemiške  rodbine  Mannsbergov,  ki 
so  v  15.  stoletju  imeli  posestva  na  Kranjskem,  Koroškem  in  Štajerskem. 
Okoli  leta  1436.  je  postal  pičenski  škof  in  bil  od  akvilejskega  patri- 
arha Ludovika  Tecka  imenovan  za  vikarja  čez  vso  akvilejsko  škofijo 
izven  Furlanije.  Martinova  oblast  se  je  torej  raztezala  čez  vse  slo- 
venske dežele  južno  od  Drave.  Svojo  rezidenco  je  imel  v  Ljubljani 
pri  cerkvi  sv.  Nikolaja,  kamor  je  leta  1448.  sklical  sinodo  (cerkveni 
zbor)  svojega  okrožja,  Vikarsko  službo  je  z  vnemo  izvrševal.  Mudil 
se  je  na  raznih  krajih  naše  domovine  in  odločilno  posegal  v  naše 
cerkvene  razmere.  Posebej  ga  je  še  s  cesarjem  Friderikom,  ki  ga  je 
imenoval  za  svojega  svetovalca,  družila  vez  prijateljstva  in  medsebojno 
zaupanje.  Več  kakor  dvajset  let  je  izvrševal  višjepastirsko  oblast  v 
slovenskih  deželah.  Umrl  je  v  Ljubljani  na  praznik  sv.  Kilijana  (8. julija 
leta  1456.)  in  bil  pokopan  v  cerkvi  sv.  Nikolaja  pod  prižnico.  Še  sedaj 
spominja  vzidana  grobna  plošča  pod  korom  ljubljanske  stolnice  na 
tega  izrednega  moža. 

Potreba,  osnovati  za  južne  slovenske  dežele  posebno  škofijo,  je 
bila  torej  dovolj  očitna.  Po  pravici  jo  je  poudarjal  že  patriarh  Bertold 
leta  1237.  v  svoji  prošnji  na  apostolsko  stolico. 

Za  avstrijske  vladarje  pa  so  bili  v  tej  zadevi  merodajni  tudi 
politični  razlogi.  —  S  pridobljeno  celjsko  dediščino  so  postali  Habs- 
buržani  neomejeni  gospodarji  na  slovenskem  jugu.  Zadnji  mogočni 
tekmec  je  bil  odstranjen,  v  kratkem  jim  je  imelo  pripasti  na  podlagi 
dedinske  pogodbe  tudi  Goriško.  Avstrijska  oblast  je  ob  Adriji  uspešno 

tekmovala  z  beneško.  Tembolj  se  je  sedaj  poostrilo  staro  nasprotje 
med  tema  državama.  —  Akvilejska  cerkev  pa  je  bila  izza  leta  1418., 
ko  so  Benečani  zasedli  Furlanijo  in  zrušili  patriarhovo  državo,  popol- 
noma v  oblasti  mogočne  republike.  Člani  plemenitih  beneških  rodbin 
(Barbo,  Grimmani),  so  zasedli  akvilejsko  stolico;  patriarhi  sami  so 
najraje  bivali  v  Benetkah.  Vsled  tega  so  Habsburžani  težko  trpeli,  da 
akvilejski  patriarhi,  ki  so  bili  sedaj  beneški  podložniki,  izvršujejo 
cerkveno  oblast  po  avstrijskih  de- 
želah. Bali  so  se,  da  se  ne  bi  po  njih 
v  naših  deželah  širil  italijanski  vpliv. 

Zato  je  cesar  Friderik  kmalu 
potem,  ko  mu  je  pripadla  bogata 
celjska  dediščina,  zasnoval  načrt,  da 
za  slovenske  pokrajine  južno  od  Drave 
ustanovi  posebno  škofijo.  Vendar  je 
preteklo  še  nekaj  let,  preden  je  stvar 
dozorela. 

Neka  pripovedka  spravlja  usta- 
novitev ljubljanske  škofije  v  nepo- 
sredno zvezo  z  boji,  ki  so  se  pričeli 
za  celjsko  posest  med  cesarjem  Fri- 
derikom in  vojvodom  Vitovcem. 

Kranjski  zgodopisec  Valvasor 
pripoveduje:  Ko  se  je  Friderik  1.  1457. 
s  svojim  dvorom  mudil  v  Celju,  ga 
je  hotel  Vitovec  zavratno  napasti  in 
ujeti.  Toda  cesarju  se  je  po  noči  v 
sanjah  prikazal  neki  škof  (je  li  bil 
celjski  patron  sv.  Maksimiljan  ali 
sv.  Nikolaj,  patron  ljubljanskega  mesta, 
tega  ni  mogel  razločiti)  in  mu  nujno 
svetoval,  naj  se  iz  mesta  umakne  v 
Gornji  Celjski  grad.  Proti  svoji  navadi 
je  Friderik  drugi  večer  prenočil  v 
trdnem  gradu,  dočim  je  Vitovec  mesto 
zavzel  in  ves  cesarski  dvor  zajel.  Le 
Friderik  je  bil  rešen.  Iz  hvaležnosti, 
da  ga  je  Bog  otel  na  tak  čudovit 
način,  je  sklenil  ustanoviti  ljubljansko 
škofijo. 

Ta  pripovedka,  na  katero  spo- 
minja slika  na  oboku  prezbiterija  ljubljanske  stolnice,  ne  navaja  pra- 
vega vzroka  za  cesarjevo  ustanovo.  Vplivali  so  pač  na  Friderika  še 
drugi,  že  omenjeni  razlogi.  Vendar  je  mogoče,  da  sta  ga  čudežna 
rešitev  in  pomoč,  ki  jo  je  dobil  kmalu  potem  od  kranjskega  viteštva 
še  posebno  nagnila,  da  je  z  ustanovitvijo  nove  škofije  naklonil  svojim 
južnim  deželam  veliko  dobroto.  —  Tudi  kar  se  pripoveduje  o  cesar- 
jevih sanjah,  ne  gre  kratko  zavreči.  Znano  je,  da  jim  je  Friderik  pri- 
pisoval velik  pomen  in  rad  o  njih  pripovedoval. 


Grobna  plošča  Martina,  škofa 
pičenskega,  v  ljubljanski  stolnici. *"• 

Načrt  je  bilo  tem  lažje  izvesti,  ker  je  že  leto  pozneje  Enej  Silvij 
Piccolomini,  velik  zaupnik  cesarjev  in  prejšni  njegov  tajnik,  zasedel 
papeški  prestol  pod  imenom  Pij  II. 

Papežu  Piju  II.  so  bile  slovenske  dežele  znane.  V  spremstvu 
cesarja  Friderika  jih  je  opetovano  prepotoval,  dalj  časa  se  je  mudil 
v  Gradcu  in  leta  1444.  nekaj  mesecev  tudi  v  Ljubljani.  Pozneje  je  kot 
tržaški  škof  izvrševal  cerkvena  opravila  po  Notranjskem.  Poznal  je 
dobro  duhovno  zapuščenost  naših  pokrajin  in  tem  raje  privolil  v 
Friderikovo  namero. 

Pogajanja  so  se  vlekla  par  let  Leta  1461.  na  praznik  sv.Nikolaja, 
patrona  nove  škofijske  cerkve,  je  Friderik  v  Gradcu  izdal  ustanovno 
listino. 

V  njej  izjavlja,  da  ustanavlja  pri  cerkvi  sv.  Nikolaja  v  Ljubljani: 
škofijo,  proštijo,  stolno  dekanijo,  deset  kanonikatov  in  štiri  vikariate. 
Za  plačo  določa  škofu  užitek  in  dohodke  gradu  Goričane  na  Gorenj- 
skem, opatije  v  Gornjem  gradu,  župnije  svetega  Petra  v  Ljubljani, 
sv.  Martina  pri  Kranju  in  sv.  Mihaela  pri  Pliberku,  proštu  in  kano- 
nikom pa  dohodke  osmih  drugih  župnij.  Vsem  imenovanim  daje  po- 
sebne pravice  in  privilegije.  Ljubljanski  škof  naj  ima  v  svojem  grbu 
dvoglavega  kronanega  orla  na  zlatem  polju,  za  orlom  in  nad  njim  pa 
srebrno  pastirsko  palico.  Slednjič  ukazuje  svojim  podložnim  oblast- 
nikom vse  določbe  natanko  izvršiti  in  zavaruje  ustanovo  proti  vsem 
nasprotnikom  s  strogimi  kaznimi. 

Papež  Pij  II.  je  ustanovo  nove  škofije  potrdil  z  apostolskim 
pismom  (bulo),  izdanim  v  Pienci  na  Laškem  dne  6.  septembra  1.  1462. 
in  ji  je  h  krati  določil  njen  obseg. 

Kakšno  ozemlje  je  obsegala  nova  škofija? 

Po  volji  ustanovitelje  vi  je  imela  ljubljanska  škofija  pač  obsegati 
ves  avstrijski  del  akvilejske  patriarhije,  to  je  vse  slovenske  pokrajine 
južno  od  Drave  izvzemši  Goriško.  Toda  akvilejski  patriarh  Ludovik 
Scarampo  se  je  temu  uprl  z  vso  silo,  in  tudi  beneška  vlada  je  hotela 
na  vsak  način  preprečiti  cesarjevo  namero.  Ustanovitve  škofije  sicer 
italijanski  ugovori  niso  zabranili,  pač  pa  je  dobila  veliko  manjši  obseg, 
kakor  ji  je  bil  izpočetka  prisojen.  Prideljene  so  ji  bile  le  tiste  župnije, 
iz  katerih  so  škof  in  stolni  kanoniki  dobivali  svoje  dohodke.  Ker  so 
bile  pa  tedanje  župnije  mnogo  večje  kot  današnje  in  so  bile  podrejene 
novi  škofiji  z  vsemi  pritiklinami  (vikariati,  kapelanijami,  samostani) 
zato  je  bil  njen  obseg  vendar  večji,  kakor  drugih  škofij  po  našem 
ozemlju  na  pr.  lavantinske  ali  krške.  —  Manj  ugodno  je  bilo,  da  nova 
škofija  ni  imela  zaokroženega  ozemlja,  ampak  je  imela  župnije  raztresene 
po  treh  deželah.  —  Na  Kranjskem  so  ji  pripadale:  župnija  sv. Petra 
v  Ljubljani  z  vikariati^  Ig  in  Vrhnika;  Št.  Vid  pri  Ljubljani;  Vodice  z 
vikariatom  Smlednik;  Šmartin  pri  Kranju:  Naklo,  Radovljica,  Sora,  Šent 
Jernej,  Svibno  in  kapela  na  Pšati.  Na  Štajerskem  so  ji  bile  pri- 
deljene z  gornjegrajsko  opatijo  vred  tudi  vse  tej  vtelešene  župnije  in 
sicer  sledeče:  župnija  Gornji  Grad  z  vikariati:  Solčava,  Ljubno,  Rečica, 
Mozirje;  župnija  sv.  Jurija  v  Skalah  z  vikariati:  Sv.  Martin  pod  Ša- 
lekom,  Šoštanj,  Sv.  Janez  na  Peči,  Sv.  Ilja  pri  Gradiču;  župnija  Bra- 
slovče  z  vikariati:   Vransko,  Sv.  Pavel  pri  Voljski,  Griže,  Trbovlje; 

župnija  Pilštajn  z  vikariati:  Št.  Vid  pri  Planini  (Montpreis),  Sv.  Peter 
pod  Gorami,  Podčetrtek,  Podsreda,  Žušem.  Na  Koroškem:  župnija 
sv.  Mihaela  pri  Pliberku  z  vikariati:  Pliberk,  Globasnica,  Vogrče, 
Črna;  župnija  sv.  Nikolaja  pri  Beljaku  z  vikariati:  Sv.  Rupert  (am  Moos), 
Dvor,  Skočidol  in  Lipa. 

Vse   drugo  je   še   vedno   pripadalo  akvilejski  patriarhiji.    Nova 
škofija  je  bila  le  majhen  otok  v  njenih  razsežnih  mejah  in  akvilejski 
škofje   so  za  nekaj    časa  še  obdržali  svojo  oblast  nad  večjim  delom 
slovenskih  dežel,  čeprav 
jim  je  bila  zelo  omejena. 

S  cesarskim  in  pa- 
peškim  pismom  ustano- 
vitev ljubljanske  škofije 
še  ni  bila  dovršena.  Ve- 
like težave  so  se  poja- 
vile zlasti  pri  vtelešenju 
gornjegrajske  opa- 
tije. 

Starodavni  bene- 
diktinski samostan  v 
Gornjem  gradu  je  bil 
tekom  15.  stoletja  izgu- 
bil mnogo  svojega  ugleda 
in  blagonosnega  vpliva 
na  slovenske  pokrajine. 
Med  redovniki  sta  se 
deloma  pojavila  stran- 
karstvo  in  razuzdanost. 
Med  slabe  predstojnike 
tiste  dobe  je  prištevati 
opata  Rudolfa,  ki  je 
1.  1443.  samostan  skrivaj 
zapustil,  vzemši  s  seboj 
denar,  dragocenosti  in 
listine.  Prišlo  je  tako 
daleč,  da  so  morali  re- 
dovniki prositi  svojega 
varuha,  celjskega  grofa 
Friderika,  naj  napravi 
red  v  samostanu,  —  Ve- 
lika izguba  je  zadela  Gornji  grad,  ko  je  izmrl  celjski  rod.  Pravica 
zavetništva  ali  varuštva  je  prešla  sedaj  na  cesarja  Friderika,  ki  je 
takoj  sklenil  po  načrtu  patriarha  Bertolda  iz  1.  1237.,  dohodke  bogate 
opatije  porabiti  za  svojo  ustanovo.  Ugodna  prilika  se  mu  je  kmalu 
ponudila. 

Leta  1460.  je  umrl  gornjegrajski  opat  Gašper  Pintar.  Redovniki 
so  njegovo  smrt  naznanili  cesarju,  svojemu  varuhu,  da  bi  se  z  njim 
dogovorili  o  novi  volitvi.  Toda  cesar  jim  je  prepovedal  izvoliti  si 
novega  poglavarja   in   jim    ukazal,   naj    čakajo  v  tej   zadevi  papeže- 

Sanje  cesarja  PYiderika. 

(Slika  v  ljubljanski  stolnici.) 


Zgodovina  slov  naroda 

vega  odloka.  Hkrati  je  poslal  k  papežu,  ki  se  je  takrat  mudil  v 
svojem  rojstnem  mestu  Pienci,  poslanca  Hartunga  iz  Kaplje,  da  mu 
razodene  svoj  namen.  Papež  Pij  II.  je  takoj  s  posebnim  pismom  po- 
trdil cesarjevo  prepoved  in  si  pridržal  gornjegrajsko  opatijo,  da  z 
njo  stori  po  svoji  volji.  —  Redovniki  so  menda  slutili,  kaj  jih  čaka 
in  so  vzlic  cesarjevi  prepovedi  hiteli  si  izbrati  opata,  da  odvrnejo  na- 
meravano vtelešenje.  Izvoljen  je  bil  Gregor  Hinek  iz  Trebnja,  telesno 
pohabljen  mož  (enook)  in  tudi  sicer  malo  sposoben  za  samostanskega 
predstojnika.  Toda  ta  korak  je  bil  zaman.  V  cesarjevi  ustanovni  listini 
je  bila  gornjegrajska  opatija  prideljena  ljubljanski  škofiji.  Samostan 
naj  bi  sicer  še  ostal  in  v  njem  naj  bi  bilo  deset  do  dvanajst  redov- 
nikov, ki  bi  opravljali  božjo  službo  in  duhovno  pastirstvo  po  okolici. 
Toda  papež  je  določil,  naj  ima  ljubljanski  škof  pravico  priorja  na- 
stavljati in  ga  poljubno  odstavljati. 

Gornjegrajski  redovniki  niso  hoteli  priznati  veljavnosti  teh  odlokov 
in  so  vztrajali  v  svojem  odporu.  Ko  jim  je  cesarjev  kancelar,  krški 
škof  Ulrik,  razveljavil  volitev  opata,  so  vložili  priziv  na  papeža. 
Tudi  to  sredstvo  ni  nič  pomagalo.  Pij  II.  je  potrdil  razsodbo  Ulrikovo 
in  zažugal  benediktincem  s  cerkvenimi  kaznimi,  ako  se  ji  ne  uklonijo. 
Spričo  odločne  volje  papeževe  in  cesarjeve  so  redovniki  slednjič 
spoznali,  da  je  ves  upor  zaman.  Pa  kaj  so  storili?  Vsi  so  zapustili 
gornjegrajsko  opatijo  in  s  seboj  vzeli  vse  listine,  zapisnike,  drago- 
cenosti, perilo,  orodje,  živino  in  živila,  s  kratka  vse,  kar  se  je  dalo 
odnesti.  Do  zidovja  oropana  in  prazna  je  prišla  opatija  v  posest  ljub- 
ljanskega škofa. 

Škof  Sigismund  pl.  Lamberg  se  je  mnogo  prizadeval,  da  napravi 
v  samostanu  red.  Zoper  menihe,  ki  so  mu  odnesli  vse  listine  in  drago- 
cenosti, je  moral  na  pomoč  poklicati  apostolsko  stolico.  Zadelo  jih  je 
cerkveno  izobčenje.  Toda  spor  se  na  ta  način  le  ni  dal  spraviti  s 
sveta,  zato  je  Lamberg  modro  krenil  na  pot  pogajanja.  Jeseni  1.  1463. 
se  je  sklenila  poravnava.  Gregor  Hinek  se  je  odpovedal  opatiji  in 
dobil  letno  odškodnino,  samostansko  služabništvo  pa  je  škof  vzel  v 
svojo  službo.  Nato  so  se  redovniki  s  priorjem  Gregorjem  na  čelu 
poklonili  škofu  Sigismundu  v  Gornjem  gradu,  priznali  njegovo  oblast 
in  mu  obljubili  pokorščino.  Isti  dan  jih  je  ljubljanski  kanonik  Mohor 
odvezal  izobčenja. 

Pravda  je  bila  sicer  s  to  poravnavo  končana,  toda  ugrabljenih 
reči  škof  Sigismud  le  ni  dobil  nazaj  in  tudi  propad  samostana  se  ni 
dal  zadržati.  Zaman  so  bili  vsi  poizkusi  dvigniti  disciplino.  Menihi 
niso  bili  zadovoljni,  da  bi  škof  gospodaril  v  samostanu  in  so  uhajali 
drug  za  drugim.  Lamberg  si  je  nekaj  časa  pomagal  s  tem,  da  je  iz 
tujih  samostanov  sprejemal  menihe  v  Gornji  grad.  Toda,  ko  so  se 
pričeli  turški  napadi,  se  je  vsa  samostanska  družina  razkropila.  Na 
škofovo  prošnjo  je  končno  papež  Sikst  IV.  leta  1473.  samostan  zatrl 
in  ukazal  Lambergu,  naj  v  Gornjem  gradu  ustanovi  kolegij  svetnih 
duhovnikov,  ki  bodo  opravljali  božjo  službo  in  pastirstvo.  Samostan, 
ki  je  nad  300  let  prvačil  na  Spodnjem  Štajerskem  in  bil  zlasti  za 
Savinjsko  dolino  v  kulturnem  oziru  velikega  pomena,  je  s  tem  pre- 
nehal. 

Med  ljudmi  po  Savinjski  dolini  se  je  ohranilo  sporočilo,  da  je 
zadnji  samostanski  brat  umrl  v  prognanstvu  visoko  gori  pod  skalnatim 
Rogačem  pri  samotni  podružnici  sv.  Lenarta  in  bil  v  cerkvi  pokopan. 
Še  pred  nekaterimi  desetletji  so  kmetje  iz  okolice  za  njegov  dušni 
pokoj  vsako  leto  dne  3.  novembra  gomjegrajskemu  župniku  plačevali 
po  eno  sveto  mašo  in  tujcu,  ki  je  prišel  v  njihov  samotni  kraj,  kazali 
sredi  cerkve  njegov  grob  z  besedami:  „Tu  je  pokopan  naš  duhovni 
gospod,  samostanski  brat  iz  Gornjega  grada.  Bog  mu  daj  večni  pokoj". 

Cesar  Friderik  izroča  škofu  Lambergu  ustanovno  listino. 

(Slika  v  ljubljanski  stolnici.) 

Sneženi  plaz,  ki  je  leta  1895.  malo,  samotno  cerkvico  skoraj 
razrušil,  je  menda  zasul  tudi  ta  zadnji  spomin  na  gomjegrajske  menihe. 

Ljubljanski  škofje  so  staro  opatijo  tekom  let  popolnoma  pre- 
novili. Krištof  Ravbar  jo  je  za  časa  turških  napadov  1.  1517.  obdal 
z  močnim  zidovjem,  stolpi  in  globokim  jarkom.  Emest  grof  Attems 
(1743 — 1757)  pa  je  samostansko  poslopje  prenovil  v  lepo  udobno 
palačo.  Ukazal  je  podreti  tudi  staro  cerkev  in  na  njenem  mestu  po- 
stavil krasno  stolnico,  sedanjo  župnijsko  cerkev. 

V  Gornjem  gradu  je  bila  dolgo  časa  redna  rezidenca  ljubljanskih 
škofov.  Tu  so  bivali  večji  del  leta  in  od  tu  so  vladali  svojo  škofijo. 
V  Ljubljano  so  prihajali  le  tedaj,  kadar  so  jih  tje  klicala  cerkvena 
opravila.  Še  le  za  cesarja  Jožefa  IL,  ko  se  je  Savinjska  dolina 
izločila  iz  ljubljanske  škofije,  so  prestavili  svoje  bivališče  trajno  v 
Ljubljano.    Takrat  je  tudi  prenehal  gornjegrajski  duhovniški  kolegij. 


Ozrimo  se  sedaj  še  na  prva  dva  višja  pastirja,  ki  sta  ob  koncu 
srednjega  in  začetku  novega  veka  vladala  ljubljansko  škofijo!  Druge 
bodemo  srečavali  pozneje  tekom  slovenske  zgodovine. 

Prvi,  ki  je  zasedel  novo  škofijsko  stolico,  je  bil  Sigismund 
pl.  Lamberg. 

Plemiški  rod  Lambergov  je  došel  okoli  1. 1360.  iz  Nižje  Avstrije 
na  Kranjsko.  Kmalu  so  imeli  v  posesti  več  gradov:  Čmelo  (Rotten- 
biichel)  pri  Kamniku,  Kamen  pri  Begunjah,  Gutenberg  pri  Tržiču, 
Ortnek  in  Otenštajn. 

Na  Gutenbergu  je  gospodaril  proti  koncu  14.  stoletja  Jurij  Lam- 
berg, ki  se  je  poročil  s  Katarino  (Sibilo)  pl.  Ditrihštajn.  Imel  je  osem 
otrok,  šesti  med  njimi  je  bil  naš  Sigismund. 

Na  strmem  desnem  bregu  tržiške  Bistrice  je  še  danes  videti 
razvaline  starega  gradu  Guttenberga  in  cerkvico  sv.  Jurija,  ki  jo  je  bil 
dal  pobožni  graščak  sezidati  svojemu  patronu. 

Izmed  Jurijevih  sinov  je  bil  Gašper  poveljnik  cesarja  Friderika 
v  Slovenski  krajini,  Jurij  (mlajši)  stotnik  in  oskrbnik  freisinških  škofov 
v  Loki,  Sigismund  pa  se  je  posvetil  duhovskemu  stanu. 

Kje  je  hodil  v  šolo,  ne  vemo.  Gotovo  je  najprej  obiskoval  kako 
župnijsko  šolo  na  Kranjskem,  morda  v  Kranju,  ^ki  je  bila  najbližja. 
—  Leta  1444.  najdemo  Sigismunda  kot  župnika  v  Šmartinu  pri  Kranju. 
Še  le  sedaj  se  je  pričel  pečati  z  višjimi  bogoslovnimi  študijami.  Iz- 
prosil si  je  dovoljenje,  da  sme  za  tri  leta  zapustiti  svojo  župnijo  in 
iti  na  vseučilišče  izpopolnit  si  svoje  znanje.  Menda  je  šel  v  Bolonjo 
ali  Padovo,  kamor  so  Slovenci  navadno  zahajali.  Z  univerze  se  ni 
več  vrnil  na  svojo  šmartinsko  župnijo,  ampak  je  šel  na  dvor  cesarja 
Friderika,  kjer  je  postal  dvomi  kapelan  in  cesarjev  miloščinar.  Tu 
se  je  seznanil  z  Enejem  Silvijem,  poznejšim  papežem  Pijem  II.  in 
sklenil  ž  njim  prijateljstvo.  S  cesarskega  dvora  je  bila  Sigismundu 
odprta  pot  do  višjih  cerkvenih  dostojanstev. 

Ko  je  bila  leta  1461.  ustanovljena  ljubljanska  škofija,  je  bil  takoj 
Sigismund  pl.  Lamberg  določen  za  novo  stolico.  Dve  leti  pozneje  je 
šel  osebno  v  Rim  in  bil  menda  od  papeža  samega  v  škofa  posvečen. 

Prva  skrb  mu  je  bila  sedaj  za  stolno  cerkev  sv.  Nikolaja,  ki  jo 
je  bilo  treba  popraviti  in  prezidati.  —  Na  mestu  sedanje  stolnice  je 
stala  takrat  še  mala,  prastara  cerkvica,  ki  so  jo  postavili  ljubljanski 
brodarji  in  čolnarji  svojemu  patronu  sv.  Nikolaju.  Bila  je  podružnica 
ljubljanske  župnije  sv.  Petra,  majhna  po  obsegu  in  revna  po  opravi 
Le  en  duhovnik,  kapelan,  je  bival  stalno  pri  njej  in  opravljal  božjo 
službo.    Za  popravo  stolnice  sta  cesar  Friderik  in  cesarica  Eleonora 


293 

naklonila  Lambergu  gmotno  podporo.  Papež  Pij  II.  pa  je  podelil  vsem 
vernikom,  ki  bi  za  olepšavo  cerkve  kaj  darovali,  razne  odpustke.  S 
temi  darovi  je  izvršil  škof  najnujnejša  popravila.  Bistveno  pase  cerkev 
ni  izpremenila  do  leta  1704.,  ko  so  sezidali  sedanjo  stolnico. 

Veliko  posla  je  imel  prvi  škof,  da  je  uredil  pravne  razmere 
svojih  župnij  do  akvilejskega  patriarha  in  si  zagotovil  potrebno  ne- 
odvisnost. Prišlo  je  celo  do  ostrih  sporov. 

Leta  1466.  je  bil  Lamberg  član  komisije,  ki  je  v  Krki  vodila 
preiskavo  o  češčenju  in  čudežih  blažene  Heme,  da  bi  pobožno  grofico 
proglasili  za  svetnico. 

Glavni  znak  pa  so  vtisnili  Lambergovi  vladi  turški  boji,  in  vsa 
skrb  novega  škofa  se  je  morala  obračati  na  to,  da  odvrne  od  slo- 
venskih pokrajin  turške  navale  in  zaceli  rane,  ki  jih  je  vsekal 
tuji  meč. 

O  tej  žalostni  dobi  naše  zgodovine  hočem  obširneje  razpravljati 
v  drugem  poglavju.  Tu  naj  omenim  le  delež,  ki  ga  je  imelškof  Sigis- 
mund  pri  obrambnem  delu  zoper  Turke.  Kakor  so  v  tistih  nevarnih 
časih  pred  vsem  papeži  stali  na  braniku  za  krščanske  svetinje,  tako 
so  se  tudi  po  naših  krajih  škofje  in  duhovniki  udeleževali  vojnih 
priprav  proti  Turkom.  Leta  1464.  je  bil  škof  Sigismund  imenovan 
za  komisarja  pri  nabiranju  križarske  vojske.  V  ta  namen  je  napravljal 
posebne  cerkvene  pobožnosti  s  pridigami  in  slovesnimi  obhodi, 
zbiral  je  križarje  in  denai*  za  vojne  namene.  Skoraj  pri  vseh  shodih 
kranjskih,  štajerskih  in  koroških  stanov,  ki  so  jih  napravljali  zato, 
da  se  posvetujejo  o  skupnem  odporu,  je  bil  osebno  navzoč. 

Ob  mnogoštevilnih  turških  napadih,  ki  so  se  izza  1.  1469.  vrstili 
skoraj  vsako  leto,  je  bilo  razrušenih  zlasti  mnogo  samostanov  in 
cerkva.  Le  ob  velikem  turškem  navalu  1. 1471.  je  bilo  na  Kranjskem  40, 
na  Štajerskem  pa  24  cerkva  požganih.  Koliko  skrbi  in  posla  je  bilo 
za  škofa  Sigismunda  ob  takih  žalostnih  razmerah.  Treba  je  bilo  po- 
magati, kjer  je  bila  sila  največja,  rešiti,  kar  se  je  dalo  rešiti,  in  zopet 
pozidati,  kar  je  bilo  razdejanega.  Opetovano  čitamo  v  teh  časih  o 
posvečevanju  cerkva  in  oltarjev,  ki  so  bili  od  Turkov  oskrunjeni. 
Cerkvena  oblast  je  podpirala  zgradbo  novih  cerkva  s  tem,  da  je 
radodarno  delila  vsem  dobrotnikom  duhovne  milosti,  samostanom 
pa  je  pomagala  z  vtelešenjem  župnij. 

Ker  je  bilo  treba  celiti  globoke  rane,  zato  se  ni  čuditi,  da  Lam- 
berg na  zunaj  ni  mogel  razviti  tako  sijajnega  delovanja,  kakor  bi  ga 
bil  ob  ugodnejših  razmerah.  Vendar  je  imel  vse  lastnosti  dobrega 
višjega  pastirja.  Sam  je  bil  pobožnega,  neomadeževanega  življenja,  a 
tudi  v  cerkveni  vladi  odločen  in  strog.  Njegova  gorečnost  se  zlasti 
lepo  kaže  v  skrbi  za  razširjanje  pobožnosti  med  ljudstvom  s  cerkve- 
nimi bratovščinami,  ki  so  za  njegove  vlade  nastale  po  raznih  krajih. 

Škof  Lamberg  je  umrl  v  sluhu  svetosti  18.  junija  leta  1488.  in 
bil  pokopan  v  prezbiteriju  stare  šenklavške  cerkve,  kjer  je  skromna 
kamenita  plošča  krila  njegovo  rake  v.  Leta  1678.  so  dvignili  škofove 
ostanke  iz  šenklavške  cerkve  in  jih  prenesli  na  grad  Kamen  pri 
Begunjah,  kjer  so  jih  položili  v  grajski  kapeli  sv.  Valentina  v  dru- 
žinsko rakev  Lambergov.  Kranjski  zgodopisec  Valvasor  je  bil  navzoč, 

ko  so  dvignili  truplo  in  poroča,  da  je  bilo  čudovito  dobro  ohranjeno 
in  je  razširjalo  prijeten  vonj. 

Spomin  škofa  Sigismunda  Lamberga  je  bil  vedno  častitljiv.  Imel 
je  sloves  učenega  in  pobožnega  cerkvenega  kneza. 

Drugačno  sliko  nam  razgrinja  življenje  in  delovanje  njegovega 
naslednika  Krištofa  pl.  Rav barja.  Bil  je  hkrati  višji  pastir,  vojsko- 
vodja in  državnik  in  si  je  na  vseh  teh  poljih  pridobil  mnogo  zaslug. 

Že  njegovo  povišanje  na  škofijsko  stoli co  je  bilo  izredno. 
Zadelo  ga  je  še  v  zgodnjih  mladeniških  letih.  —  Krištof  se  je  rodil 
okoli  leta  1466.  na  Kranjskem  očetu  Nikolaju  pl.  Ravbarju  in  materi 
Doroteji  rojeni  Logar,  iz  rodu  vitezov  Predjamskih.  Študiral  je  v 
Padovi  in  na  Dunaju,  kjer  je  kmalu  stopil  v  tesno  zvezo  s  cesarskim 
dvorom.  Menda  se  je  pečal  še  z  vseučiliškimi  študijami,  ko  se  je 
leta  1488.  vsled  Lambergove  smrti  izpraznila  ljubljanska  škofijska 
stolica.  Pravico  imenovati  novega  škofa  je  imel  po  ustanovnem  pismu 
cesar  Friderik,  ki  je  takoj  imenoval  za  to  odlično  mesto  mladega 
Krištofa  pl.  Ravbarja,  čeprav  je  bil  še  le  22  let  star.  —  V  Rimu  pa 
s  tem  imenovanjem  niso  bili  zadovoljni,  deloma  zaradi  mladosti  pred- 
laganega kandidata,  deloma  pa  zato,  ker  Krištof  tedaj  še  niti  v  du- 
hovnika ni  bil  posvečen.  Štiri  leta  se  je  stvar  zavlačevala.  Slednjič 
je  papež  Aleksander  VI.  na  prigovarjanje  cesarjevo  leta  1493.  potrdil 
Krištofa  Ravbarja  za  škofa  in  mu  pregledal  postavno  zahtevano  starost. 
Še  tisto  leto  je  prejel  Ravbar  mašniško  posvečenje,  štiri  leta  pozneje 
(1497.)  pa  je  bil  posvečen  v  škofa  in  prevzel  vlado  svoje  vladikovine. 

Menda  je  vzgoja  mladega  Krištofa  merila  izprva  bolj  na  vojaško 
izurjenost,  kakor  pa  na  duhovsko  učenost.  Vsaj  opaziti  je  pri  njem, 
da  je  bil  za  obojni  posel,  ki  se  zdi  navadno  nezdružljiv,  skoraj  enako 
usposobljen.  Razlagamo  si  to  lahko  iz  njegove  viteške  vzgoje.  Pa 
tudi  tedanji  bojeviti  časi  so  zahtevali  od  škofa,  da  je  znal  prav  tako 
sukati  meč  v  obrambo  domovine,  kakor  pastirsko  palico  v  korist 
svoje  črede. 

O  škofovskem  delovanju  Krištofa  pl.  Ravbarja  nam  je  malo 
znanega.  Opetovano  čitamo  o  njem,  da  je  potoval  po  škofiji  in  po- 
svečeval cerkve.  Trajnih  zaslug  si  je  pridobil  s  tem,  da  je  postavil 
sedanji  škofijski  dvorec,  katerega  je  sezidal  domači  stavbenik  Avguštin 
Černe.  Tu  je  bival,  kadar  so  ga  cerkveni  posli  zadrževali  v  Ljubljani. 
Sicer  pa  je  bilo  njegovo  najljubše  bivališče  v  Gornjem  gradu,  kjer 
je  vzdrževal  mnogoštevilen  dvor,  ki  je  štel  nad  90  oseb.  Zaradi  vednih 
turških  navalov  je  dal  grad  močno  utrditi,  prav  tako  tudi  svojo  rezi- 
denco v  Ljubljani.  —  Za  njegove  vlade  se  je  ljubljanska  škofija  ne- 
koliko povečala.  Prideljene  so  ji  bile  župnije:  Kranj,  Dob  in  Slovenji 
gradeč  na  Štajerskem.  —  Zadnja  leta  se  je  moral  škof  Ravbar  boriti 
proti  živahni  lutrovski  agitaciji,  ki  sta  jo  pričela  v  Ljubljani  Primož 
Trubar  in  deželni  pisar  Matija  Klombner.  Trubarju  je  sicer  pridige 
v  ljubljanski  stolnici  prepovedal,  vendar  naraščajočega  gibanja  ni 
mogel  ustaviti. 

Izreden  pojav  v  Ravbarjevem  življenju  je  bil  tudi  ta,  da  je  imel 
poleg  ljubljanske  škofije  še  dve  drugi  važni  cerkveni  službi.  Bil  je 
hkrati    opat    samostana    Admont    in    upravitelj   sekovske   škofije  na 

Štajerskem.  —  Ko  so  leta  1501.  v  admontskem  samostanu  nastali 
prepiri  in  sta  si  dva  opata  lastila  pravico  predstojništva,  je  posegel 
vmes  cesar  Maksimilijan  in  imenoval  razumnega  in  odločnega  Krištofa 
pl.  Ravbarja  za  samostanskega  predstojnika.  Ravbar  je  skrbno  varoval 
koristi  opatije  in  gospodarstvo  ohranil  v  dobrem  stanu.  Posebno  leta 
1525.  si  je  pridobil  veliko  zaslug  za  Admont,  ko  je  z  vojsko  ščitil 
opatijo  pred  upornimi  kmeti.  —  Upravo  sekovske  škofije  je   dobil 

OTimOTH0R\3  RAVBER.  EHSCDTO  LABACENSBi 


Krištof  pl.  Ravbar,  knezoškof  ljubljanski. 

Ravbar  po  odstopu  učenega  škofa  Matija  Scheidta  leta  1503.    Vse  te 
visoke  cerkvene  službe  je  opravljal  do  svoje  smrti. 

V  zgodovini  si  škof  Ravbar  ni  pridobil  slavnega  imena  toliko  s 
pastirskim  delovanjem,  kolikor  bolj  s  svojimi  zaslugami  na  vojaškem 
in  državniškem  polju.  Dvema  cesarjema,  Maksimilijanu  I.  in  Ferdinandu  I. 
je  bil  zaupnik  in  zvest  služabnik  v  vseh  važnih  državnih  poslih.  Že 
v  mladih  letih  je  bil  poslan  v  Rim  k  papežu  Juliju  II.  v  važni  politični 

zadevi  (leta  1505.).  Ko  se  je  vrnil,  mu  je  cesar  Maksimilijan  poveril 
poslanstvo  k  raznim  nemškim  knezom.  Kmalu  potem  ga  zopet  naha- 
jamo kot  cesarjevega  političnega  posredovalca  v  Rimu  in  Neaplju.  — 
Posebno  važno  vlogo  pa  je  imel  Krištof  pl.  Ravbar  na  dunajskem 
kongresu  leta  1515.  Takrat  so  se  zbrali  na  posvet  trije  mogočni 
vladarji:  cesar  Maksimilijan,  Sigismund,  kralj  poljski  in  Vladislav, 
kralj  ogrski.  Šlo  je  zato,  kako  napraviti  mir  med  krščanskimi  knezi 
in  jih  združiti  za  odpor  proti  Turkom.  Cesar  Maksimilijan  je  prevzel 
nalogo,  da  posreduje  med  Poljaki  in  RuvSi.  Leta  1517.  je  šlo  posebno 
poslanstvo  treh  mož  z  Dunaja  v  Moskvo,  da  se  pogaja  o  miru  med 
tema  narodoma.  Med  njimi  nahajamo  dva  plemiča  iz  Kranjske:  Krištofa 
Ravbarja  in  Sigismunda  pl.  Herberštajna.  Leto  pozneje  je  imel  Ravbar 
zopet  posla  na  Poljskem  in  poravnaval  napetost  med  poljskim  kraljem 
in  ruskim  velikim  knezom. 

Maksimilijanov  naslednik  cesar  Ferdinand  I.  je  skoraj  v  vseh 
važnejših  državnih  zadevah  škofa  Ravbarja  poprašal  za  svet.  Bil  je 
njegov  poslanec  na  Ogrskem  in  Hrvaškem,  ko  je  šlo  za  to,  da  se  te 
dežele  pridobe  za  habsburško  oblast.  Kako  tesno  je  bila  v  škofu 
Ravbarju  cerkvena  služba  združena  z  državno,  poznamo  iz  tega,  da 
je  bil  leta  1529.  imenovan  za  deželnega  glavarja  kranjskega  in  je 
postal  leta  1532.  celo  cesarski  namestnik  za  Nižjo  Avstrijo. 

Izmed  Ravbarjevih  vojaških  podjetij,  je  omenjati  pred  vsem  njegov 
delež  pri  prvi  benečanski  vojski  (1508 — 1515);  o  posameznostih  te 
vojske  hočem  razpravljati  v  naslednjem  poglavju.  Tu  naj  le  opomnim, 
da  je  bil  Krištof  Ravbar  takrat  od  cesarja  postavljen  za  varuha  mesta 
Trsta,  za  splošnega  proviantnega  mojstra  (preskrbovalca  živil)  cesarske 
vojske,  vojnega  komisarja  in  poveljnika  enemu  delu  avstrijskih  čet. 
Vplival  je  na  vojsko  ne  le  s  svojim  svetom,  ampak  se  tudi  osebno 
udeleževal  bojev,  naskokov  na  trdnjave  in  drugih  bojnih  podjetij.  V 
njem  je  mogočno  plamtelo  junaštvo  in  bojno  navdušenje  njegovega 
rodu,  ki  je  dal  državi  toliko  odličnih  junakov  in  se  poleg  duševnih 
darov  odlikoval  zlasti  s  svojo  telesno  močjo.  Zato  je  bil  tudi  škof 
Ravbar  kos  tolikim  in  tako  mnogostranskim  nalogam,  ki  so  se  mu 
stavile. 

Leta  1525.  je  zbral  Ravbar  v  Gornjem  gradu  malo  četo  41  konje- 
nikov in  46  peščev  in  šel  z  njimi  na  Gornje  Štajersko,  da  ščiti  svojo 
opatijo  Admont  proti  upornim  rudarjem  in  kmetom.  Zasedel  je  spodnjo 
in  zgornjo  Admontsko  sotesko  in  prenesel  vse  dragocenosti  iz  samo- 
stana na  grad  Galenštajn.  Toda  uporniki  so  obe  utrdbi  naskočili, 
zavzeli  samostan  in  ga  oplenili.  Ravbar  je  bil  preslab,  da  bi  se  jim 
mogel  uspešno  ustavljati.  Leto  pozneje  se  je  zopet  udeležil  vojske 
proti  upornikom,  a  zadela  ga  je  nova  nesreča,  ker  je  bil  njegov 
sorodnik  Gašper  Ravbar  od  kmetov  ujet  in  obglavljen. 

Leta  1529.  nahajamo  Ravbarja  z  vojsko  pred  Zagrebom.  To  pot 
je  šlo  proti  privržencem  madjarskega  plemiča  Ivana  Zapolje,  ki  je 
hotel  postati  ogrski  in  hrvaški  kralj.  Večji  del  hrvaškega  plemstva 
je  leta  1526.  v  gradu  Cetina  avstrijskega  nadvojvoda  Ferdinanda 
priznal  za  kralja,  dočim  so  se  nekateri  slavonski  plemenitaši  z 
zagrebškim  škofom  Simonom  Erdedom  vred  oklepali  Zapolje.    Mesto 

Zagreb  je  bilo  takrat  na  strani  Ferdinandovi,  toda  grof  Nikolaj  Turn 
ga  je  le  težko  branil  proti  Zapoljevi  stranki,  ki  se  je  utrdila  „na 
Kaptolu"  in  oblegala  mesto.  Cesarski  posadki  je  začelo  primanjkovati 
živeža,  in  grof  Turn  je  že  hotel  mesto  izročiti  nasprotnikom,  ko  pride 
Krištof  Ravbar  z  vojaško  četo  Zagrebu  na  pomoč.  Zapoljanci  so  se 
bali,  da  ne  bi  bili  zahrbtno  napadeni,  opustili  so  obleganje  mesta  in 
se  umaknili  proti  Dravi. 

Zadnje  večje  podjetje,  ki  se  ga  je  Ravbar  udeležil,  je  bila  vojska 
proti  Turkom  leta  1532.  Takrat  je  kot  cesarski  namestnik  branil 
Nižjo  Avstrijo  proti  četam  divjih  roparjev.  V  družbi  z  bavarskim  voj- 
vodom Friderikom  je  19.  septembra  ob  reki  Schwarzi  zajel  trume 
Kassimbegove  in  jih  popolnoma  potolkel. 

Po  tem  letu  se  je  škof  Ravbar  odtegnil  bojnemu  polju  in  živel 
le  za  svoje  cerkvene  in  upravne  posle.  Cesar  Ferdinand  je  v  trajen 
spomin  Ravbarjevih  zaslug  za  državo  njemu  in  vsem  njegovim  nasled- 
nikom, ljubljanskim  škofom,  podelil  knežji  naslov.  V  listini,  ki  je 
bila  izdana  na  Dunaju  26.  maja  leta  1533.  pravi:  „Mi  Ferdinand  pri- 
znavamo, da  je  prečastni,  ljubi  in  pobožni  ljubljanski  škof  Krištof, 
upravitelj  sekovski,  naš  namestnik  v  Spodnji  Avstriji,  našim  pred- 
nikom, avstrijskim  nadvojvodom,  rimskim  cesarjem  in  kraljem,  posebno 
našemu  ljubemu  dedu  Maksimilijanu  blagega  spomina,  v  benečanski 
vojski  dolgo  časa,  zvesto,  neumorno  in  okritosrčno  služil.  Nič  manj 
ni  služil  tudi  nam  za  naše  vlade  v  Spodnji  Avstriji  v  raznih  poslih 
in  poslanstvih,  posebno  ko  je  mogočni  sovražnik  krščanstva,  turški 
cesar  z  neštetimi  trumami  oblegal  naše  mesto  Dunaj  in  ko  je  preteklo 
leto  iznova  napadel  našo  deželo.  Zato  smo  hoteli  njemu  v  plačilo  za 
zvesto  službo,  ljubljanski  škofiji  in  zaradi  njega  tudi  vsem  bodočim 
ljubljanskim  škofom  nakloniti  našo  milost  in  smo  prostovoljno,  po 
preudarku  in  treznem  posvetu  imenovanemu  Krištofu  in  zaradi  njegovih 
zaslug  tudi  vsakemu  bodočemu  ljubljanskemu  škofu  milostno  podelili 
naslov  kneza,  njegovemu  dvorcu  v  našem  mestu  Ljubljani  pa  pravice 
knežjih  gradov  ..." 

Krištof  Ravbar  je  dosegel  starost  sedemdesetih  let.  Spomladi 
leta  1536.  se  je  še  mudil  v  Gornjem  gradu,  potem  pa  šel  po  opravkih 
na  Dunaj,  kjer  se  ga  je  lotila  huda  bolezen.  Umrl  je  26.  avgusta. 
Njegov  stric  Daniel  pl.  Gallenberški  in  Franc  Kacijanar,  njegov  naslednik 
na  ljubljanski  škofijski  stolici,  sta  mu  stala  ob  strani  v  zadnjih  urah. 
Truplo  so  prepeljali  v  Gornji  grad.  Škof  Hren  mu  je  dal  napraviti 
grobni  spomenik  iz  belega  marmorja,  ki  proslavlja  njegova  dosto- 
janstva in  zasluge. 

Med  ljubljanskimi  škofi  je  Krištof  Ravbar  brez  vrstnika.  Nikdo 
ni  za  njim  opravljal  tako  raznovrstnih  poslov,  nikdo  ni  združeval  v 
sebi  tolika  dostojanstva,  kakor  ta  znameniti  državnik  in  vojak  na 
škofijski  stolici. 

14.  Maksimilijan  I. 


s  cesarjem  Maksimilijanom  (1493 — 1519)  stojimo  na  pragu  nove 
časovne  dobe.  Razni  dogodki  so  vplivali  na  zgodovinski  razvoj  s  toliko 
silo,  da  povzroče  velik  preobrat  v  življenju  narodov.  Med  te  dogodke 
je  prištevati  v  prvi  vrsti  izumitev  smodnika.  Smodnik  ni  le  preobrazil 
načina  vojskovanja,  ampak  je  globoko  posegel  v  ves  sestav  človeške 
družbe.  Viteštvo  počasi  izginja  s  pozorišča,  ker  šlem  in  ščit  ne  moreta 
več  varovati  bojevnika  pred  novim  strelivom.  In  gradovi,  ki  so  skoraj 
tisoč  let  na  strmih  višinah  gospodarili  nad  okolico,  se  rušijo  v  prah 
pred  kamenitimi  in  železnimi  krogljami,  ki  se  na  nje  vsipljejo  iz 
velikih  topov.  —  Drug  mejnik  v  zgodovini,  ki  je  bil  zlasti  usodepolen 
za  naše  dežele,  je  padec  Carigrada  leta  1453.  Ko  so  Turki  podrli 
to  zadnjo  obrambo  krščanstva  na  Balkanu,  jim  je  bila  pot  v  srednjo 
Evropo  odprta.  Več  stoletij  je  morala  Avstrija,  posebej  še  Slovenci 
in  Hrvatje,  vse  svoje  sile  zastaviti  v  to,  da  odvrnejo  Ijutega  sovraž- 
nika od  svojih  mej.  —  Preobrat  v  življenju  je  napravila  tudi  izumitev 
tiskarstva,  ki  je  omiko,  preje  lastno  le  nekaterim  izbranim  ljudem, 
napravilo  ljudstvu  splošno  dostopno;  trgovini  in  prometu  je  odkritje 
Amerike  in  drugih  novih  delov  sveta  odprla  nova  pota.  Verske  novo- 
tarije  16.  stoletja  so  slednjič  enotno  krščanstvo  razcepile  v  razne 
ločine  in  mnoge  narode  popolnoma  odtujile  katoliški  cerkvi.  Vsi  ti 
dogodki  so  preobrazili  svet,  njegovo  mišljenje  in  stremljenje  in  ustvarili 
novi  čas.  Ustvarili  so  tudi  nove  razmere  med  našim  narodom. 

Cesarja  Maksimilijana  imenujejo  „zadnjega  viteza",  ker  je  staro 
viteštvo  s  svojimi  vzori  imelo  v  njem  še  plemenitega  zastopnika. 
Rodil  se  je  1.  1450.  v  Dunajskem  Novem  mestu.  Od  svoje  matere, 
portugalske  Eleonore,  je  podedoval  bister  um,  živahen  značaj  in  za 
vse  dobro  in  lepo  dovzetno  srce.  Zgodaj  se  je  vadil  v  orožju  in 
viteških  igrah,  za  katere  je  kazal  toliko  ljubezni  in  spretnosti,  da 
je  kmalu  veljal  za  najslavnejšega  borilca  svoje  dobe.  Za  nas  je  zani- 
mivo vedeti,  da  se  je  Maksimilijan  že  v  zgodnji  mladosti  učil  slo- 
venskega jezika.  Učitelj  za  to  stroko  mu  je  bil  menda  znameniti 
Celjan,  Tomaž  Prelokar.  Ta  učeni  mož  je  bil  tajni  svetovalec  cesarja 
Friderika  in  njegov  dvorni  pridigar.  V  tej  službi  je  bil  večkrat  ce- 
sarski poslanec  in  pooblaščenec  v  raznih  zaupnih  zadevah.  Friderik 
ga  je  dal  tudi  za  učitelja  latinščine  svojemu  sinu  Maksimilijanu.  Pre- 
lokar je  dosegel  pri  cesarjeviču  take  uspehe,  da  je  Maksimilijan  slovel 
za  najboljšega  latinca  svojega  časa.  Hkrati  z  latinščino  ga  je  učil 
tudi  slovenščine,  menda  sledeč  odredbi  cesarja  Karola  IV.,  ki  je  v 
„zlati  buli"  postavil  pravilo,  da  mora  nemški  cesar  govoriti  vsaj  en 
slovanski  jezik.  Pravijo,  da  je  Prelokar  za  svojega  učenca  sestavil 
celo  slovensko  slovnico  in  slovarček.  Popolnoma  dognati  se  ta  trditev 
ne  da,  le  toliko  je  gotovo,  da  je  Maksimilijan  znal  slovensko,  ker  to 
sam  pripoveduje  v  življenjepisu  „Weiskuning"  (Der  weise  Konig  = 
modri  kralj).  —  Tomaž  Prelokar  je  pozneje  za  svoje  zasluge  pri 
vzgoji  Maksimilijanovi  postal  dunajski  prost,  slednjič  škof  v  Kostnici 
(Konstanz)  in  je  umrl  leta  1495. 

Tu  ne  bodemo  opisovali  Maksimilijanovih  zaslug  za  avstrijsko 
državo  in  njegovih  raznih  bojev,  v  poštev  pridejo  le  izpremembe  in 
dogodki,  ki  so  se  za  njegove  vlade  vršili  po  naših  krajih. 

Pred  vsem  so  dali  Turki  na  meji  mnogo  opraviti,  ker  so  se  krvavi 
napadi  vrstili  leto  za  letom.  Domača  deželna  bramba  jim  ni  bila  kos; 
tudi  se  je  navadno  zbrala  prepozno,  ko  je  že  sovražnik  z  ugrabljenim 
plenom  na  brzih  konjih  odhitel  čez  mejo.  Maksimilijan  je  poslal  na 
Kranjsko  v  obrambo  dežele  oddelek  svoje  nove  armade,  1200  suličarjev 
(Landsknechte).  Bili  so  oboroženi  s  4  do  5  metrov  dolgimi  sulicami, 
dvema  pištoloma  in  težkim  mečem.  V  nasprotju  z  deželno  brambo,  ki 
se  je  še  le  ob  času  nevarnosti  zbirala  in  oboroževala,  so  imeli  biti 
suličarji  stalna  posadka  v  deželi  in  vedno  pripravljeni  za  boj.  Toda 
ti  vojaki  so  bili  prebivalstvu  v  veliko  nadlogo  in  so  mu  storili  mnogo 
škode.  Proti  sovražniku  pa  vendar  niso  ničesar  opravili.  Ko  so  leta 
1494.  Turki  preko  Kostanjevice  zopet  vdrli  na  Kranjsko,  suličarjev 
ni  bilo  nikjer.  Posamezni,  ki  so  se  tu  in  tam  sovražniku  ustavljali, 
pa  so  mu  bili  s  svojo  čudno  obleko  in  dolgimi  kitami  le  v  zasmeh. 
Maksimilijan  je  pač  snoval  velike  načrte  proti  Turkom.  Na  shodu 
deželnih  stanov  „Notranje  Avstrije"  v  Mariboru  leta  1495.  je  zahteval, 
da  vzdržujejo  dežele  stalno  vojsko.  Tudi  je  izkušal  dobiti  pomoč  v 
denarju  in  vojaštvu  iz  Nemčije,  toda  poznejši  dogodki  so  vse  njegove 
načrte  uničili.  —  Na  imenovanem  mariborskem  shodu  so  stanovi 
sprožili  še  neko  drugo  važno  zadevo,  ki  se  je  tikala  Židov.  Izza 
časa,  ko  so  goriški  grofi  vladali  nad  našimi  pokrajinami,  so  se  židje 
po  mestih  in  trgih  zelo  pomnožili.  Bili  so  trgovci  in  bankirji  za  me- 
ščanstvo in  plemstvo  in  so  z  oderuštvom  zelo  obogateli.  Vladarji  so 
jih  trpeli,  ker  so  jim  plačevali  poseben  „židovski  davek"  in  jim  včasih 
tudi  pomagali  v  denarnih  stiskah.  Toda  sovraštvo  ljudstva  do  neljubih 
gostov  je  večkrat  izbruhnilo  in  prišlo  je  do  velikih  židovskih  po- 
gromov.  Leta  1495.  so  stanovi  avstrijskih  dežel  na  shodu  v  Mariboru 
iznova  dvignili  obtožbo  zoper  Žide,  čes,  da  so  presveti  zakrament 
onečaščali,  male  krščanske  otroke  neusmiljeno  mučili,  morili  in  njihovo 
kri  rabili  pri  svojih  gnjusnih  obredih  in  da  so  s  ponarejenimi  pismi, 
pečati  in  drugimi  sredstvi  ljudi  mnogokrat  goljufali  in  jih  spravljali  v 
pogubo.  Zato  so  stanovi  zahtevali,  naj  se  židje  izženo  iz  avstrijskih 
dežel.  Maksimilijan  je  bil  s  tem  predlogom  zadovoljen,  če  ga  stanovi 
odškodujejo  za  odpadle  davke.  Pogodili  so  se,  da  plača  Štajerska 
38.000,  Koroška  4000  goldinarjev  odškodnine.  Zato  je  Maksimilijan 
naslednje  leto  (1496.)  izdal  ukaz,  da  morajo  vsi  židje  tekom  šestih 
mesecev  te  dežele  zapustiti.  Kranjska  ni  plačala  nikake  odškodnine 
in  tam  tudi  ni  prišlo  do  izgona,  ker  nahajamo  Žide  še  leta  1515.  v 
Ljubljani.  Pač  pa  so  posnemali  cesarjev  zgled  drugi  knezi,  tako  solno- 
graški  nadškof,  ki  jih  je  izgnal  iz  Brez,  škof  bamberški,  ki  jih  je  iztiral 
iz  Beljaka.  Izgnanci  so  šli  večinoma  v  Gorico,  laški  Videm  (Udine) 
in  Benetke.    V  naše  kraje  se  od  tedaj  niso  več  vrnili. 

Za  naše  dežele  velepomenljiv  dogodek  se  je  izvršil  leta  1500., 
ko  je  Goriško  prišlo  pod  avstrijsko  oblast  in  so  vse  slovenske 
pokrajine  bile  združene  pod  habsburškim  žezlom.  —  Zadnji  goriški 
grof  Leonhard  (Lenart)  je  umrl  pozabljen  na  svojem  gradu  v  tirolskem 

mestu  Lienz.  Za  Goriško  se  ves  čas  svojega  življenja  ni  skoraj  nič 
brigal,  temveč  je  preživel  v  pijanosti  in  brezdelju  svoje  dni  na  tirolskih 
posestvih.  Vlado  je  prepustil  kapitanu  Ivanu  Febonu  della  Torre,  ki 
se  je  moral  sam  upirati  strašnim  turškim  navalom.  Na  podlagi  sklenjenih 
dedinskih  pogodeb  se  je  po  Lenartovi  smrti  cesar  Maksimilijan  pro- 
glasil za  zakonitega  dediča  vseh  goriških  posestev.  Poslal  je  kot 
svoje  poslance  tri  grofe  s  tristo  jezdeci  v  Gorico,  da  bi  v  njegovem 
imenu  prevzeli  vlado  v  deželi.  Stanovi  so  se  poklonili  cesarjevim 
poslancem,  prisegli  zvestobo,  ti  pa  so  jim  potrdili  njihove  stare  pravice. 
Tudi  ljudstvo  je  z  veseljem  pozdravilo  novo  vlado,  ker  je  upalo  pod 
mogočno  zaščito  habsburškega  orla  krepkejše  obrambe  proti  Turkom 
in  Benečanom. 

Z  Goriškim  je  pripadla  Avstriji  tudi  Vipavska  dolina  in  glavarstvo 
tolminsko  s  znamenitim,  novim  rudnikom  —  Idrijo. 

O  početku  idrijskega  rudnika  poročila  precej  soglasno  pri- 
povedujejo sledeče:  Okoli  leta  1490.  je  neki  kmet  v  prostranih  gozdih 
ob  Idrijci  izdeloval  leseno  posodo.  Nekoč  pristavi  leseno  vedro  k 
studencu,  ki  je  izviral  na  severni  strani  sedanjega  idrijskega  mesta, 
pod  „Rožnim  hribom",  da  bi  se  čez  noč  nova  posoda  dobro  namočila. 
Kako  se  začudi,  ko  najde  drugo  jutro  vse  dno  pokrito  s  svetlim  živim 
srebrom.  Ko  gre  čez  nekaj  dni  v  Škofjo  Loko,  pripoveduje  najprej 
o  svoji  najdbi  nekemu  zlatarju,  vendar  mu  kraja  noče  razodeti.  Kmalu 
potem  pa  zaupa  svojo  skrivnost  vojaku  Andreju  Pergarju  iz  Grebinja, 
ki  so  ga  navadno  imenovali  „Kocijan  Anderlein".  —  Ta  se  je  v  družbi 
z  nekaterimi  rudarji  lotil  dela  in  pričel  kopati  v  idrijski  kotlini.  Prvi 
rov  je  nastal  pod  „Rožnim  hribom",  kjer  je  izviral  čudni  studenec. 
Ko  je  ruda  tukaj  kmalu  ponehala,  so  pričeli  kopati  na  južni  strani, 
kjer  je  sedaj  „Antonov  rov".  Toda  prvi  podjetniki  niso  imeli  potrebnih 
sredstev,  da  bi  dvignili  bogate  zaklade,  ki  so  ležali  globoko  doli 
pod  zemljo.  Zato  so  kmalu  delo  opustili.  Na  njihovo  mesto  je  stopUa 
druga  rudarska  družba,  ki  je  hotela  poizkusiti  svojo  srečo.  Najeli  so 
rudarje  po  Koroškem  in  Solnograškem.  Načelnik  rudokopa  je  bU 
Valentin  Kuttler  iz  Solnograda.  Tudi  njim  izprva  sreča  ni  bila  mila, 
ker  so  delali  le  plitve  rove,  mesto  da  bi  kopali  na  globoko.  Družbi 
je  že  denar  tako  pošel,  da  ni  mogla  več  izplačevati  rudarjem  zaslužka. 
Bati  se  je  bilo  upora.  Kar  zadenejo  rudarji  22.  junija  v  jami  na  debele 
plasti  samega  skriljevca,  ki  je  bil  zelo  bogat  na  živem  srebru.  Samega 
veselja  hite  iz  jame  in  vriskajo.  Kutlerjeva  soproga  ni  vedela,  kaj 
pomenja  veliki  vrišč  in  je  mislila,  da  je  izbruhnil  očiten  upor.  Iz 
strahu  skoči  proti  oknu  in  vrže  med  rudarje  svojo  zadnjo  dragocenost, 
srebrn  pas.  Toda  veseli  vzkliki  rudarjev  so  jo  poučili,  da  so  po 
dolgem  brezuspešnem  delu  našli  srebrno  rudo.  V  zahvalo  za  ta  srečni 
dogodek  se  je  novi  predor  v  čast  svetniku,  ki  se  praznuje  22.  junija, 
imenoval  „jama  sv.  Ahacija",  in  še  danes  se  proslavlja  znameniti  dan 
s  svečano  procesijo.  Od  tistega  časa  srebrne  rude  ni  nikdar  zmanjkalo. 
—  Za  idrijske  rudarje,  ki  so  pripadali  župniji  v  Spodnji  Idriji,  so 
leta  1500.  postavili  prvo  cerkvico,  posvečeno  sv.  Duhu,  ki  so  jo  pozneje 
navadno  imenovali  cerkev  sv.  Trojice.  Še  danes  stoji  na  kraju,  kjer 
je  bil  omenjeni  kmet  našel  svoj  čas  prve  sledove  živega  srebra. 

Idrija  je  tedaj  po  svoji  zemljepisni  legi  pripadala  Goriškemu  in 
se  je  še  le  pod  cesarjem  Jožefom  1.  1783,  stalno  priklopila  Kranjski. — 
Ko  je  cesar  Maksimilijan  zavladal  v  deželi,  se  je  za  idrijski  rudokop 
zelo  zanimal.  Kakor  druge  zasebne  družbe  je  tudi  sam  na  svoje  stroške 
pričel  kopati  za  živim  srebrom,  drugim  podjetnikom  pa  je  naložil  de- 
setino od  skupička,  kar  mu  je  donašalo  preko  tisoč  goldinarjev  na  leto. 

Za  Avstrijo  je  bila  pridobitev  Goriškega  velike  važnosti,  ker  je 
s  tem  utrdila  svojo  oblast  ob  adrijanski  obali  in  zaokrožUaj  svoje 
meje  proti  jugozahodu. 
Nova  dežela  je  imela 
nalogo,  braniti  državno 
mejo  pred  napadi  Be- 
nečanov, ki  so  pod  zad- 
njim goriškim  grofom 
imeli  že  precej  vpliva  in 
si  prisvojili  gospodstvo 
zlasti  v  Gradiški  in  na 
Tolminskem.  A  izvoje- 
vati  se  je  morala  za  njeno 
posest  dolgotrajna  prva 
beneška  vojska 
(1508—1518)  ki  je  po- 
sebno hudo  zadela  naše 
dežele. 


Benečane  je  zelo 
peklo,  da  je  lepa  in  važna 
goriška  dežela  prišla  pod 
avstrijsko  oblast,  tembolj 
ker  so  se  bali  za  svojo 
trgovino,  odkar  so  Habs- 
buržani  začeli  pospeše- 
vati Trst  in  tje  napelje- 
vali trgovino  iz  avstrij- 
skih dežel.  Zato  so  se 
začeli  kmalu  spori  z 
novimi  sosedi.  Cesar 
Maksimilijan  je  dobro 
vedel,  da  je  vojska  z  Benečani  neizogibna  in  je  hitro  utrdil  goriški 
grad.  Boj  se  je  pričel,  ko  je  ohola  republika  leta  1508.  prepovedala 
Maksimilijanu,  potujočemu  h  kronanju  v  Rim,  prehod  skozi  svoje 
ozemlje.  Ker  Maksimilijan  vsled  tega  ni  mogel  biti  od  papeža  kronan, 
si  je  prevzel  naslov  „izvoljeni  rimski  cesar",  prevzetne  Benečane  pa 
je  sklenil  ponižati  in  je  takoj  pričel  ž  njimi  vojsko.  Upal  je,  da  jih 
bode  na  kopnem  hitro  uničil.  Toda  prišlo  je  drugače.  Avstrijski 
stanovi  in  nemški  knezi  so  pustili  Maksimilijana  na  cedilu.  Dovolili 
so  mu  le  malo  denarja  in  vojakov,  ki  so  se  le  počasi  zbirali  in 
prepozno  dohajali  na  bojišče. 

Benečani  so  imeli  dobrega  vojskovodjo  Jerneja  d'Alviano,  ki  je 
spomladi  leta  1508.  hitro  pričel  prodirati  proti  Goriškemu.  Kormin  je 
s  svojimi  topovi  v  enem  dnevu  užugal  in  oplenil,  premagal  posadko 
pri  soškem  mostu  in  se  naenkrat  pojavil  pred  Gorico.  Mesto  se  je 
hitro  udalo  in  obljubilo  zvestobo  Benečanom.  Posadka  na  gradu  se 
je  držala  nad  mesec  dni  in  hrabro  odbijala  napade,  toda  ker  ni  bilo 
pomoči  od  nikoder,  se  je  slednjič  morala  vdati  22.  aprila  1508.  Kmalu 
potem  so  zasedli  Benečani  gradove:  Rihenberk,  Št.  Danijel,  Vipavo, 
Devin,  preko  Devina  je  šel  Alviano  pred  Trst,  dočim  je  po  morju 
prijadral  kapitan  Contarini  pred  mesto  in  ga  pričel  silno  obstreljevati. 
Ko  je  bilo  že  mestno  zidovje  porušeno  in  tudi  mnogo  hiš  razdejanih, 
so  se  morali  Tržačani  vdati  in  plačati  15.000  cekinov  vojne  odškodnine. 
Meseca  maja  so  si  osvojili  Benečani  večji  del  avtrijske  Istre  z  Reko 
in  Trsatom  vred,  meseca  junija  pa  so  zasedli  idrijski  rudnik. 
Maksimilijan  ni  vedel  drugega  storiti,  kakor  hitro  skleniti  s  sovraž- 
nikom premirje  na  tri  leta.  Moral  jim  je  prepustiti  vse,  kar  so  imeli 
v  svoji  oblasti. 

Benečani  so  mislili,  da  jim  bodo  osvojene  pokrajine  za  vedno 
ostale.  Zato  so  se  v  njih  dobro  udomačili.  Popravili  in  utrdili  so 
goriški  grad  in  mu  dali  tisto  obliko,  ki  jo  ima  še  dandanes.  Maksi- 
milijan pa  je  globoko  užaljen  in  ponižan  komaj  čakal  ugodne  prilike, 
da  se  nad  njimi  maščuje. 

Koncem  leta  1508.  se  mu  je  posrečilo  stopiti  v  zvezo  s  fran- 
coskim in  španskim  kraljem  in  papežem  Julijem  II.  Glavni  namen  te 
zveze  je  bil:  razkosati  beneško  republiko  in  ji  odvzeti  vse,  kar  je 
bila  zadnje  čase  na  italijanski  celini  ugrabila.  Maksimilijan  je  hotel 
imeti  razun  Goriškega  še  Furlanijo  in  gornjeitalske  pokrajine  tje  do 
Verone  in  Rovereda. 

Sovražnika  so  zgrabili  z  raznih  strani.  Maksimilijan  je  pričel  precej 
pozno  z  vojnimi  podjetji,  ker  se  je  moral  preje  pogajati  z  deželnimi 
stanovi  zaradi  denarja  in  vojakov.  Njegovi  vojskovodje  so  bili:  voj- 
voda Erik  Brunsviški,  Krištof  Ravbar,  škof  ljubljanski  in  Krištof  Fran- 
kopan,  knez  modruški.  —  Poslednjega  nahajamo  že  izza  leta  1505.  v 
službi  Maksimilijanovi,  kjer  se  je  seznanil  s  svojo  pobožno  in  zvesto 
ženo  Apolonijo  Lang,  hčerjo  avgsburškega  patricija  in  sestro  glaso- 
vitega  krškega  škofa,  poznejšega  kardinala  Mateja  Langa.  Knez  Krištof 
je  bil  hraber  junak  in  izvrsten  vojskovodja.  Njegovo  geslo  je  bilo: 
„Upanje  moje  je  Bog".  Prvikrat  se  je  proslavil  leta  1508.,  ko  je  pri 
obleganju  grada  Prema  na  Notranjskem  ujel  beneškega  plemiča  Jero- 
nima  Savorgnana.  Leta  1509.  je  vzel  Benečanom  Devin  in  Pazin  potem 
pa  se  boril  okoli  Raspa  in  Novega  grada  na  Krasu.  Za  njegove  zasluge 
mu  je  daroval  cesar  Maksimilijan  Novi  grad  (Castelnuovo)  in  nekatera 
posestva  okoli  Postojne,  imenoval  ga  je  za  glavarja  v  Postojni  in  na 
Krasu  in  za  cesarskega  svetovalca. 

Tudi  na  drugih  bojiščih  je  bila  Maksimilijanova  armada  zmagovita. 
Brunsviški  vojvoda  je  prodrl  v  Furlanijo  in  osvojil  mesti  Feltre  in 
Belluno.  V  kratkem  so  se  morali  umakniti  Benečani  iz  goriške  okolice, 
razun  iz  Gradišča.  Trst,  Reka  in  drugi  kraji  so  se  zopet  vrnili  pod 
avstrijsko  oblast.  Dvaindvajsetega  junija  —  na  praznik  sv.  Ahacija  — 

je  ukazal  Maksimilijan  vojvodu  Eriku  in  Krištofu  Ravbarju,  naj  zasedeta 
Idrijo,  kar  se  je  še  tisto  leto  zgodilo. 

V  Furlaniji  Eriko va  armada  dalje  ni  imela  posebnih  uspehov. 
Kranjski  konjeniki  so  naskočili  Tržič  (Monfalcone),  pa  ga  niso  mogli 
zavzeti.  Erik  sam  je  oblegal  Videm  (Udine).  Ko  tu  ni  mogel  ničesar 
opraviti,  se  je  spravil  nad  Čedad.  Od  Čedadcev  je  zahteval  cesar 
Maksimilijan,  naj  mu  prepuste  Tolminsko,  katero  so  si  prilaščevali 
po  razpadu  akvilejske  cerkvene  države  (1.420.).  uedadska  občina  mu 
je  odgovorila,  da  je  po 
dolgi  posesti  dobila  pra- 
vico do  Tolmina  in  ga 
zato  ne  more  pustiti  iz 
rok.  Vojvoda  Brunsviški 
prične  1.  avgusta  mesto 
oblegati  in  obstreljevati. 
Toda  kmalu  se  je  prepri- 
čal, da  je  mesto  dobro 
utrjeno  in  da  ima  pre- 
malo moči.  Zato  zopet 
pusti  obleganje  in  krene 
ob  Nadiži  na  Tolminsko. 

Stari  grad  „  Kozlov 
rob"  v  Tolminu  je  bil 
takrat  v  posesti  Bene- 
čanov. Branila  sta  ga 
Friderik  in  Pavel  For- 
mentini.  Erik  jima  je 
stavil  ugodne  pogoje,  ako 
bi  se  uklonila  avstrijski 
oblasti.  Toda  zapoved- 
nika  nista  hotela  o  tem 
nič  slišati.  Ker  vojvoda 
ni  mogel  z  lepa  dobiti 
trdnjave  v  roke,  z  dolgo- 
trajnim obleganjem  pa 
ni  hotel  izgubljati  časa, 
se  poda  proti  Bovcu,  kjer 

so  prebivalci  kazali  ve-  »Zadnji  vitez." 

liko  nagnenje  do  Avstrije. 

Bovec  je  bil  za  Habsburžane  velikega  pomena.  Že  v  rimskih 
časih  je  vodila  cesta  iz  Čedada  skozi  Nadiško  dolino,  čez  Kobarid, 
Bovec  in  Predil  na  Koroško,  in  v  zgodnjem  srednjem  veku  se  je 
gibal  po  tej  progi  ves  promet  med  Furlanijo  in  Nemčijo.  Kakor 
drugod  ob  gorskih  prelazih  je  nastala  tudi  pod  Predilom  postaja  za 
popotnike  in  tovorno  živino,  ki  se  je  tem  bolj  razvijala,  čim  živah- 
nejša je  bila  trgovina  po  predilski  cesti.  Koncem  11.  stolelja  je  ko- 
roški vojvoda  Henrik  iz  rodu  Epenštajnov  bovško  okolico  podaril 
rozaškemu  samostanu;  pozneje  je  prišla  pod  pafriarhovo  vlado.  Ob 
mnogih  vojskah  koroških  in  avstrijskih |jV0J vodov  s  patriarhi  je  dobil 

Bovec  velik  pomen,  ker  je  bil  poleg  Pontebe  najvažnejši  obmejni 
prelaz.  Nad  vasjo  je  bila  tesna  „bovška  soteska",  kjer  se  je  lahko 
sovražniku  dohod  iz  Italije  popolnoma  zaprl.  Okoli  1.  1470.  so  začeli 
Benečani  utrjevati  bovško  sotesko  proti  Turkom  in  postavili  malo 
trdnjavico,  ki  je  bila  v  začetku  lesena.  —  Prebivalstvo  pa  ni  hotelo 
o  beneškem  gospodstvu  nič  slišati;  trgovina  in  promet  sta  ga  veliko 
bolj  vezali  na  bližnjo  Koroško. 

Ko  je  došel  vojvoda  Erik,  je  bil  v  Bovcu  radostno  sprejet.  Bov- 
čani  so  mu  prostovoljno  izročili  trdnjavo  z  okolico  in  obljubili,  da 
bodo  zvesti  avstrijski  podložniki,  ako  se  jim  puste  njihove  pravice 
in  ne  nakladajo  nova  bremena.  O  teh  zadevah  so  se  meseca  avgusta 
1.  1509.  vršila  pogajanja  med  koroškim  deželnim  glavarjem  Vidom 
Velzerjem  in  bovškim  županom  Avguštinom  Maksimilijan  je  dovolil 
Bovčanom  davčno  prostost  in  pustil,  da  smejo  z  občinskimi  pašniki 
in  gozdi  poljubno  ravnati.  Mesto  lesene  trdnjave  so  sezidali  Avstrijci 
močan  grad  („Klužo"),  in  Bovčani  so  se  zavezali,  da  ga  hočejo  braniti 
proti  Benečanom.  Ta  zvestoba  in  vdanost  do  Avstrije  se  je  ohi'anila 
od  roda  do  roda  in  še  sedaj  se  ljudstvo  z  njo  ponaša. 

Ko  se  je  Bovec  vdal  Avstriji,  se  beneška  stranka  tudi  v  Tol- 
minu ni  mogla  več  vzdržati.  Vojvoda  Erik  prisili  zapovednike  tolmin- 
skega gradu,  da  se  mu  3.  septembra  vdajo.  Načelniki  beneške  stranke 
Formentini  in  Cusani  so  bili  ujeti  in  so  se  morali  pozneje  z  denarjem 
odkupiti.  S  pridobitvijo  Tolmina  je  bila  beneška  vojska  za  tisto  leto 
končana. 

Po  zgledu  Bovčanov  in  Tolmincev  so  se  odtrgali  od  Benečanov 
tudi  prebivalci  po  vaseh:  Stanovišče,  Gorenja  in  Dolenja  Borjana, 
Sedlo  in  Homec.  V  večni  spomin  na  ta  dogodek  je  izdal  vojvoda 
Erik  Brunsviški  22.  junija  1510.  v  Gorici  pismo,  v  katerem  pripoveduje, 
da  so  omenjeni  prebivalci  poslali  k  njemu  svoje  poslance,  ki  so  v 
imenu  vseh  vaščanov  prisegli,  da  hočejo  biti  v  bodoče  zvesti  podlož 
niki  Avstrije.  Zaradi  tega  domoljubnega  čina  in  pa  zato,  ker  so  se 
že  v  vojski  izkazali  hrabre  branitelje  na  beneški  meji,  jim  dovoljuje, 
da  smejo  tudi  nadalje  živeti  po  svojih  starih  običajih^  da  jim  ni  treba 
nobenemu  beneškemu  podložniku  nikakih  plačil  dajati  zaradi  svoje 
poprejšne  odvisnosti  od  Benečanov,  da  naj  plačujejo  svoji  gosposki 
le  tri  četrtine  desetin,  ostalo  četrtino  pa  naj  zase  obdrže,  oprošča  jih 
tudi  vsega  davka  na  sol  in  ukazuje,  naj  ima  vsakdo  omenjene  pre- 
bivalce za  prave  in  zveste  Avstrijce. 

S  tem  je  bila  za  vsa  poznejša  stoletja  določena  meja  avstrijske 
države  proti  beneški  republiki,  pa  tudi  meja  med  avstrijskimi  in 
beneškimi  Slovenci.  Po  izgonu  Francozov  leta  1814.  se  je  le 
toliko  spremenila,  da  so  se  poprej  beneške  vasi:  Breginj,  Logje,  Ro- 
bedišče  in  Livek  pridružile  Avstriji. 

Onkraj  tolminskih  hribov,  v  severovzhodnem  kotu  italijanske 
pokrajine  Videm  v  goratih  krajih  ob  Nadiži,  Teru  in  Tilmentu  pa  je  izza 
leta  1509.  nad  40.000  Slovencev  ostalo  pod  vlado  beneške  republike, 
ki  so  večinoma  da  danes  ohranili  svoj  jezik  in  svoje  slovenske 
običaje.    Splošno  smemo  reči,   da  so  Slovenci  zasedli  gorati  del  vi- 

demske  pokrajine  gotovo  že  v  tistih  časih,  ko  so  bojevali  vroče  boje 
s  furlanskimi  vojvodi  za  solnčno  Italijo* 

Najnovejša  preiskovanja  poljskega  učenjaka  Baudouina  de  Cour- 
tenay  (Boduena  de  Kurtene)  so  dokazala,  da  se  ne  strinjajo  popol- 
noma vsi  furlanski  Slovani  v  jeziku,  značaju  in  šegah  z  avstrijskimi 
Slovenci,  ampak  je  med  njimi  razločevati  štiri  skupine.  —  Prvo  sku- 
pino tvorijo  Režij  ani,  ki  so  neka  zmes  raznih  slovanskih  panog^z 


Osojani  v  Rezijanski  dolini. 


nekim  tujim  turanskim  plemenom,  čegar  sledovi  se  še  opazujejo  v 
jeziku.  V  oddaljeni,  zakotni  dolini  reke  Bele  so  se  naselili  že  zarana, 
ker  je  večina  krajevnih  imen  (imena  gora,  rek,  bivališč)  čisto  slo- 
vanska. Prvi  žarek  kulture  je  šinil  v  te  samotne  kraje,  ko  je  karan- 


-  Glej  I.  del,  str.  49  si. 

Zgodovina  slov.  naroda. 

tanski  grof  Kocelj  leta  1070.  ukazal  tamkaj  ustanoviti  benediktinsko 
opatijo  Možnico  in  jo  bogato  obdaroval.  Rezija  je  postala  zdaj  last 
možniških  benediktincev,  ki  so  do  1.  1400.  sami  skrbeli  za  dušne  po- 
trebe Rezijanov.  Vse  kaže,  da  je  bila  prva  cerkev  zidana  v  Bilu,  ker 
je  njen  patron  sv.  Jurij  (Rezijani  mu  pravijo  „Šan  Džorč")  tudi  patron 
cele  Rezije.  Zanimivih  zgodovinskih  dogodkov  samotna  gorska  dolina 
ni  doživela.  Ljudstvo  se  je  živilo  s  poljedelstvom  in  živinorejo.  V 
domačih  zgodbah  so  zabeleženi  le  spori,  ki  so  jih  imeli  Rezijani  s 
furlanskimi  sosedi  iz  Chiusaforte  (Kjuzaforte)  in  iz  Rakolanske  doline 
zaradi  pašnikov  in  planin,  za  katere  so  se  tepli  in  preganjali.  Pod 
beneško  republiko  je  Rezija  koncem  15.  stoletja  dobila  nekaj  pomena 
zaradi  gorskih  prehodov  iz  soške  doline,  posebno  iz  Bovca,  koder  je 
sovražnik  včasih  izkušal  prodirati.  Zato  so  Benečani  v  Reziji  zgradili 
dve  mali  trdnjavici,  eno  pri  Solbici,  ki  se  še  sedaj  imenuje  „Grad", 
drugo  pri  Bilu.  Tu  so  Rezijani  stali  na  straži  za  republiko  ob  času 
vojske  in  mnogih  kužnih  bolezni.  Dandanes  si  večinoma  kot  krošnjarji 
in  brusarji  po  svetu  služijo  kruh.  —  K  drugi  skupini  spadajo  Slovani 
ob  reki  Teru  (Torre)  z  glavnimi  kraji :  Neme,  Ahten,  Breginj,  Čamej, 
Tarčent  itd.  Ti  so  najbolj  sorodni  istrskim  Hrvatom  in  so  imeli  v 
srednjem  veku  večinoma  duhovnike  (glagoljaše)^iz  Istre  in  Dalmacije. 
Isto  potrjuje  zapisnik  bratovščine  sv.  Marije  v  Čarneju,  ki  ga  je  na- 
pisal okoli  1.  1500.  notar  Ivan  s  Krka.  Pisan  je  z  latinskimi  črkami 
in  laškim  pravopisom  v  hrvaškem  narečju.  —  Tretja  skupina,  šent- 
peterski  Slovenci  s  središčem  Št.  Peter  ob  Nadiži,  so  mešanica 
Slovencev  in  Hrvatov,  vendar  prvi  močno  prevladujejo.  Obmejni  Slo- 
vani ob  reki  Idriji  (Judrio)  pa  se  popolnoma  strinjajo  z  avstrijskimi 
Slovenci. 

V  srednjem  veku  je  tudi  ta  najzapadnejša  betva  našega  naroda 
živela  pod  oblastjo  raznih  nemških  in  laških  plemičev,  ki  so  si  po- 
stavili svoje  gradove  po  furlanskih  hribih.  Taki  gradovi  so  bili:  Rtin, 
Humin,  Karkoški  grad  (Gronumbergo  =  Griinenberg),  Uruspergo  (Urs- 
berg  =  Auersbe^g),  Soffumburg  (Suffenberg  =  Scharfenberg),  Kukanj, 
Ahten  (Attems  =  Attimis),  Partištajn  (Partistagno) ,  Čamejski  grad 
(Cergneu),  Neme  in  drugi.  Deželni  glavar  je  bil  tedaj  akvilejski 
patriarh. 

Leta  1420.  so  z  drugo  Furlanijo  vred  tudi  slovenske  pokrajine 
prišle  pod  oblast  Benečanov.  Imenovale  so  se  med  ljudstvom  in 
tudi  uradno  „Beneška  Slovenija"  ali  „Italijanska  Slavija". 
Prebivalce  je  na  republiko  priklenila  posebno  zemljepisna  lega.  Vsa 
Beneška  Slovenija  visi  na  italijansko  stran,  vode  teko  v  Italijo,  vse 
ceste  vodijo  med  Lahe,  javne  koristi,  promet  in  trgovina  jo  vlečejo 
k  Italiji,  občevanje  z  drugimi  Slovenci  pa  jim  je  zelo  od  rok.  Visoke 
gore  jo  ločijo  od  Goriške  in  Koroške.  —  Benečani  so  dobro  vedeli, 
kolikega  pomena  so  zanje  te  slovenske  naselbine,  ležeče  na  meji 
proti  Avstriji.    Zato  so  storili  vse,  da  bi  si  pridobili  srca  Slovencev. 

Pustili  so  jim  njihovo  samoupravo  in  jim  podelili  celo  nove 
pravice  in  privilegije.  Oproščeni  so  bili  raznih  davkov  od  lesa,  sena, 
slame  in  vsake  mitnine  od  živali,  ki  so  jih  gonili  na  živinske  sejme. 
Pošiljali  so   med  nje  vedno   slovenske  in  hrvaške   duhovnike  in  jim 

pustili  njihovo  samoupravo.  —  Vsaka  vas  si  je  izbrala  svojega  „de- 
kana",  ki  je  predsedoval  „sosednji",  to  je  skupščini  vseh  hišnih  go- 
spodarjev, kjer  se  je  razpravljalo  o  skupnih  rečeh.  Vse  vasi  pa  so 
bile  podrejene  dvema  glavnima  dekanatoma :  landerskemu  za  nadiško 

in  sovodnjiško  dolino,  merskemu  (od  vasi  Mersa  —  Mjersa)  za  šent- 
lenartsko.  Prvi  se  je  imenoval  banka  ali  miza  landarska,  drugi 
banka  ali  miza  merska.  Od  časa  do  časa  so  se  zbirale  velike  so- 
sednje,  katerim  sta  predsedovala  velika   dekana   ali  šindika.  —  Pri 

starodavni  cerkvici  sv.  Kvirina,  podružnici  šentpetrske  župnije,  je  še 
sedaj  videti  pod  košato  lipo  kamnito  mizo,  kjer  so  se  shajali  zastop- 
niki vasi  iz  treh  dolin  in  v  „veliki  sosednji"  razpravljali  o  deželnih 
zadevah,  sodili  prestopnike  in  hudodelce,  ukrepali  o  javnem  redu, 
skratka:  imeli  so  svoj  domač  parlament.  Celo  prizivi  zoper  razsodbe 
teh  „sosedenj"  se  niso  vlagali  na  čedadsko  sodišče,  ker  bi  se  bili 
morali  obrniti  iz  svoje  deželice  na  tujce,  ampak  prizivali  so  se  od 
ene  mize  (banke)  na  drugo.  Kot  plačilo  za  te  velike  pravice  pa  so 
Slovenci  prevzeli  mejno  stražo  proti  Avstriji.  Že  leta  1492.  jih  hvali 
neko  pismo  beneškega  doza,  češ  da  zvesto  čuvajo  tamošnje  prehode 
in  jih  dobro  stražijo  pred  „barbarskimi  narodi".  Ti  prehodi  so  bili: 
Podbonesec,  Livek,  Klinac,  Klobučarji  in  sv.  Nikolaj  nad  Jajnikom. 
Slovencem  je  bilo  pod  smrtno  kaznijo  zaukazano,  da  ne  smejo  nikogar 
pustiti  čez  te  prehode  in  zlasti  ob  času  kuge  zavrniti  vsakega,  ki  bo 
prihajal  iz  Koroške,  Kranjske,  Štajerske,  iz  Dunaja,  Avstrije,  Ogrske 
ali  Poljske.  Za  vso  dolgo  mejno  črto,  od  goriških  Brd  pa  gori  do 
Kanina,  so  potrebovali  redno  le  200  mož.  Ti  so  prihajali  vsak  dan  na 
stražo  in  niso  dobivali  druge  hrane,  kakor  turščno  pogačo,  ki  so  jim 
jo  doma  pod  pepelom  spekli.  —  Da  so  Slovenci  to  mejno  stražo 
zvesto  opravljali,  jim  priznava  doževo  pismo  iz  leta  1628,  kjer  pravi, 
„da  so  vsak  čas  in  ob  vsaki  priložnosti  in  še  zlasti  ob  zadnjih  ne- 
mirih na  Furlanskem  (ob  drugi  beneški  vojski)  dokazali  s  prsi  in 
krvjo  pravo  zvestobo  nasproti  beneški  republiki".  Zaradi  tega  jim  je 
dovolila  vlada,  da  so  smeli  v  svojem  ozemlju  nositi  strelno  orožje 
predpisane  oblike.  Uradni  odloki  jih  mnogokrat  imenujejo  „najzvestejše 
ljudstvo"  in  pravijo  o  njih,  da  so  „neomahljive  zvestobe".  —  Ker  so 
Benečani  s  svojimi  slovenskimi  podložniki  obzirno  ravnali  in  jim  niso 
hoteli  vzeti  njihove  narodnosti,  zato  so  se  Slovenci  privadili  italijan- 
skemu gospodstvu.  In  ko  je  1.  1866.  Benečija  pripadla  novoustanov- 
ljenemu italijanskemu  kraljestvu,  so  se  vsi  beneški  Slovenci,  izvzemši 
enega,  izrekli  za  zedinjenje  z  Italijo. 

Vrnimo  se  sedaj  zopet  nazaj  k  beneški  vojski!  Vkljub  zmagam 
Avstrije  in  Francije  1.  1509  je  vojska  med  Maksimilijanom  in  be- 
neško republiko  trajala  še  naprej.  Bojna  sreča  se  ni  obrnila  stalno 
niti  na  eno,  niti  na  drugo  stran.  Nepovoljna  poročila  so  dohajala 
zlasti  z  vzhodnega  bojišča,  kjer  so  Benečani  iznova  obvladali  Reko. 
Glavni  zapovednik  njihovega  brodovja,  po  imenu  Angelo  Trevisani 
je  bil  zbral  15  galej  (bojnih  ladij)  in  blizu  3000  vojakov  in  se  z  njimi 
usidral  pri  mestu  Omišalj  (na  Krku)  nasproti  Reki.  Dne  2.  novembra 
1509.  je  prišel  pred  solnčnim  vzhodom  pred  mesto.  Posadka  je  spre- 
jela beneško  brodovje  s  silnim  streljanjem,  vendar  se  je  posrečilo 
beneškim  četam  zavzeti  mestno  zidovje.  Nato  se  je  boj  nadaljeval 
v  mestu  samem,  dokler  niso  meščani  podlegli  sovražni  premoči.  Zma- 
govalci so  pričeli  v  svoji  jezi  pleniti  mesto  in  niso  nikomur  priza- 
našali; mnoge  so  na  kosce  razsekali,  slednjič  pa  zažgali  mesto.  Raz- 
dejanje je  bilo  toliko,  da  je  sam  vojskovodja  Trevisani  rekel  o  njem, 
češ,  da  je  tu  bila  Reka.  Še  isti  dan  je  ukazal  napasti  reško  trd- 
njavo, kjer  se  je  morala  nemška  posadka  vdati.  —  Med  rečmi,  ki  so 
jih  Benečani   ob   tej  priliki  na  reki   zaplenili,   se  imenujejo  posebno 

svete  relikvije,  cerkvene  posode  in  druge  dragocenosti,  ki  so  jih 
našli  v  cerkvi  sv.  Marije.  Vse  to  so  odnesli  v  Benetke  in  težko  da 
so  pozneje  kaj  vrnili. 

Manj  srečen  je  bil  beneški  vojskovodja  Contarini  v  Istri.  Prodrl 
je  črez  Učko  goro  v  notranjo  deželo  in  plenil  po  vaseh.  Toda  ce- 
sarski poveljnik  Sigismund  Herberštajn  ga  dohiti,  mu  vzame  plen, 
potolče  njegovo  četo  in  njega  samega  ubije. 

Leto  1510.  je  minulo  brez  posebnih  dogodkov.  Vojska  se  je 
vlekla  naprej  in  se  je  razdrobila  v  majhne  spopade  in  poboje.  Spo- 
mladi 1.  1511.  je  bilo  bojišče  izprva  na  Kranjskem.  Beneški  povelj- 
nik Civrano  je  požigajoč  in  pleneč  prodrl  do  Postojne.  Postojnski 
glavar  Krištof  Frankopan  mu  je  šel  naproti,  ga  zvabil  pri  Senožečah 
v  zasedo  in  tako  potolkel,  da  se  je  le  poveljniku  in  nekaterim  konje- 
nikom posrečilo  rešiti  si  življenje.  Zdaj  je  Krištof  Ravbar  z  avstrij- 
skimi četami  vdrl  v  Furlanijo  in  zavzel  Videm  in  Gradiško.  Prvo 
mesto  so  sicer  Benečani  kmalu  dobili  nazaj,  Gradiška  pa  je  ostala  v 
avstrijski  oblasti.  —  K  nadlogam  dolgotrajne  vojske  se  je  tisto  leto 
pridružil  strašen  potres.  Prvi  sunek,  dne  24.  marca,  je  zlasti  pre- 
tresel Ljubljano.  Cerkev  in  samostan  nemškega  viteškega  reda,  vice- 
domova  palača  in  mnoge  trdne  hiše  so  se  razrušile,  druge  pa  so  do- 
bile take  razpoke,  da  so  jih  morali  prebivalci  zapustiti.  Dne  26.  marca 
med  4.  in  5.  uro  popoldne  se  je  sunek  ponovil.  Osem  mestnih  stolpov 
in  del  ozidja  se  je  zvalil  v  prah.  Na  Gorenjskem  so  se  sesuli  gra- 
dovi :  Stari  grad  pri  Kamniku,  Kamen,  Škofja  Loka,  Tržič,  Gutenberg, 
Bled ;  na  Notranjskem :  Postojna,  Polhov  gradeč,  Planina ;  na  Do- 
lenjskem :  Turjak.  V  Idriji  se  je  odtrgal  del  „Kobalove  planine", 
zvalil  v  Idrijco  in  zajezil  vodo,  da  je  preplavila  skoraj  ves  rudnik. 

Leto  1512.  je  minulo  med  brezuspešnim  pogajanjem.  Glavni  ce- 
sarski vojskovodja  v  tej  dobi  je  bil  Krištof  Frankopan,  kateremu  se 
je  posrečilo  dobiti  obrežno  trdnjavo  Marano.  L.  1514.  je  zavzel  Udine, 
Čedad  in  skoraj  vso  Furlanijo.  Toda  velika  nesreča  ga  je  zadela 
pri  Gradiški,  kjer  ga  je  beneški  poveljnik  obkolil  in  ujel.  Zmago- 
slavni sovražniki  so  ga  odvedli  v  Benetke  in  ga  vrgli  v  ječo  Tore- 
sello  v  doze  vi  palači,  kjer  je  ostal  skoraj  pet  let.  Nesrečo  je  z  njim 
delila  njegova  zvesta  žena  Apolonija,  ki  ga  ni  hotela  zapustiti.  Leta 
1519.  so  ga  Benečani  poslali  v  Milan,  kjer  se  mu  je  posrečilo  uiti, 
vdana  soproga  pa  je  v  tem  mestu  umrla.  Lepa  priča,  kako  veren  in 
pobožen  junak  je  bil  Krištof  Frankopan,  je  nemški  molitvenik,  ki  ga 
je  izdal  za  svojega  jetništva  v  Benetkah  1.  1518.  vzajemno  s  svojo 
soprogo  Apolonijo.  Knjigo  krasi  mnogo  lepih  lesorezov.  Ena  slika 
kaže  Marijo  v  nebo  vzeto,  pred  katero  klečita  na  eni  strani  junaški 
knez  Krištof  Frankopan,  a  na  drugi  pa  njegova  soproga  Apolonija. 

Za  Frankopanom  je  postal  avstrijski  vojskovodja  na  Furlanskem 
kranjski  general  Nikolaj  Salm.  Nasproti  njemu  je  zopet  beneški  ge- 
neral Alviano  pridobival  vedno  več  uspehov.  Tako  se  je  vojska  leto 
za  letom  vlekla  naprej.  Leta  1518.  so  sklenili  premirje  na  pet  let, 
toda  meje  med  Avstrijo  in  beneško  republiko  niso  bile  določene. 
Šele  po  Maksimilijanovi  smrti  sta  sklenila  cesar  Karol  V.  in  nadvoj- 
voda Ferdinand,  ki  je  postal  deželni  knez  na  Goriškem,  z  Benečani 

pogodbo  v  Wormsu  (28.  aprila  1521),  ki  je  priznala  Avstriji  kraje: 
Akvilejo,  Gradiško,  Bovec  in  nekaj  furlanskih  mest  in  vasi.  — 
Avstriji  dolgotrajna  beneška  vojska  razun  akvilejske  obali,  Gradiške 
in  Bovca  ni  prinesla  nobene  druge  koristi. 


Razun  beneške  vojske  so  skoraj  ob  istem  času  pretresali  naše 
dežele  nevarni  notranji  nemiri,  kmečki  upori  (1515).  O  njih  ho- 
čem razpravljati  pozneje  v  posebnem  poglavju.  Maksimilijan  je  imel 
usmiljenje  s  svojimi  podložniki,  in  kmečka  beda  mu  je  šla  do  srca. 
Pošiljal  je  poslance  po  deželi,  ki  so  se  poučevali  o  razmerah  kmetov 
po  raznih  krajih  in  beležili  njihove  pritožbe.  Ukazal  je  graščakom, 
da  naj  ne  zatirajo  kmetov  in  jim  ne  nalagajo  novih  bremen.  Vendar 
ni  pri  gospodi  ničesar  opravil.  Stanovi  so  se  krčevito  držali  svojih 
pravic  in  upor  zadušili  v  krvi. 

Za  Maksimilijanove  vlade  se  je  Avstrija  vzlic  vsem  nesrečnim 
vojskam  učvrstila  in  dvignila  do  velikega  ugleda.  V  prejšnjih  časih 
habsburške  dežele  niso  imele  skoraj  nič  skupnega,  razun  osebe  voj- 
vodove.  Deželni  stanovi  (zastopniki  plemstva,  duhovstva  in  pozneje 
tudi  meščanstva)  so  vzajemno  z  vladarjem  po  svoje  urejali  vse  javne 
zadeve.  Pod  pritiskom  turške  nevarnosti  so  se  začeli  stanovi  „No- 
tranje  Avstrije,"  to  je  Štajerske,  Koroške  in  Kranjske,  shajati  k  skup- 
nim deželnim  zborom,  da  se  posvetujejo,  kako  obvarovati  svoje  de- 
žele pred  napadi  sovražnikov.  Taki  skupni  zbori  so  bili  že  za  ce- 
sarja Friderika  III.  v  St.  Vidu  in  Volšpergu  na  Koroškem  in  pozneje 
na  drugih  krajih.  Toda  ti  shodi  niso  bili  stalna  ustanova,  ampak  so 
se  shajali,  kadar  je  bila  sila  in  so  obravnavali  vprašanja,  ki  so  bila 
takrat  posebno  pereča.  Pod  Maksimilijanom  pa  se  je  osnoval  neke  vrste 
skupen  parlament,  „odborniški  shodi"  (die  Ausschusstage),  kamor  so 
posamezne  dežele  pošiljale  svoje  zastopnike,  ki  so  razpravljali  o 
finančnih  in  vojnih  zadevah,  o  pravosodju,  upravi,  pozneje  celo  o  ver- 
skih stvareh  in  javni  nravnosti.  Od  leta  1519  naprej  se  neprenehoma 
vrste  „odborniški  shodi"  in  njihovi  sklepi  so  bili  velikega  pomena 
za  notranji  razvoj  avstrijske  monarhije. 

Druga  važna  Maksimilijanova  ustanova  je  bila  osrednja  vlada 
za  vse  dežele  „ Dolenje  Avstrije,"  to  je  za  Gornjo  in  Spodnjo  Avstrijo, 
Štajersko,  Koroško  in  Kranjsko.  Imenovala  se  je  „regiment"  in  je 
bila  najvišja  oblast  za  upravo,  pravosodje,  vojaške  in  policijske  za- 
deve. Izprva  so  bili  v  tej  osrednji  vladi  le  od  cesarja  imenovani 
uradniki,  na  zahtevo  stanov  je  pa  sprejel  cesar  1.  1510  tudi  njihove 
zastopnike  v  „regiment". 

Za  Koroško  se  je  pod  Maksimilijanom  zgodila  važna  izprememba. 
Stari  Št.  Vid  ob  Glini  je  izgubil  pravico  glavnega  mesta  in  Celovec 
je  postal  politično  središče  dežele.  —  Ko  so  koroški  stanovi  1.  1515 
poslali  proti  upornim  kmetom  svoje  čete,  jih  šentviški  meščani  niso 
hoteli  sprejeti  v  prenočišče,  ker  se  jim  je  zdelo  nevarno  toliko  vo- 
jaštva spustiti  v  mesto.  Stanovi  so  se  pritožili  pri  cesarju,  ki  je  pre- 
iskavo o  tej  zadevi  poveril  krškemu  škofu  Mateju  Langu.  Prav  ta- 
krat (1514)  je  zadela  Celovec  nesreča,  da  ga  je  silen  požar  popol- 

noma  uničil.  Prebivalci  so  morali  mesto  zapustiti  in  so  se  razkropili 
na  vse  strani.  Stanovom  se  je  zdela  zdaj  ugodna  prilika,  da  si  ustva- 
rijo trdno  zavetišče  ob  mnogih  sovražnih  napadih  in  ponavljajočih 
se  uporih  podložnikov.  Poslali  so  k  cesarju  v  Inomost  svoje  zastop- 
nike s  prošnjo,  naj  jim  izroči  mesto  in  grad  Celovec  v  last,  da  bodo 
mogli  tam  imeti  svoje  deželne  shode  in  naj  dovoli,  da  izpremene  ta 
kraj  v  trdnjavo,  kjer  bode  plemstvo  in  duhovstvo  imelo  zavetje  ob 
času  vojske.  Cesar  jim  je  24.  aprila  1516  izročil  darilno  pismo,  v 
katerem  dovoljuje  stanovom,  da  ravnajo  s  Celovcem,  kakor  s  svojo 
lastnino  in  ondi  poljubno  nastavljajo  oblastnike  in  svetovalce.  Vse 
stare  pravice  in  svoboščine  celovških  meščanov  je  proglasil  za  od- 
pravljene. Med  celovškim  prebivalstvom  je  povzročil  ta  cesarjev  sklep 
silen  strah.  Prosili  so  ga,  naj  jim  ne  jemlje  starodavnih  privilegijev 
in  jih  obdrži  neposredno  pod  svojo  oblastjo.  Toda  cesar  je  umrl, 
preden  je  mogel  uslišati  njihovo  prošnjo.  Ostalo  je  pri  prejšnjem  sklepu. 

Zadnja  leta  svojega  življenja  se  je  Maksimilijan  vztrajno  pečal  z 
načrtom,  kako  Turke  pregnati  iz  Evrope.  V  ta  namen  je  snoval  zvezo 
vseh  krščanskih  vladarjev.  Papež  Leon  X.  ga  je  pa  pri  tem  delu 
izdatno  podpiral.  Z  istim  načrtom  se  je  pečal  shod  stanovskih  za- 
zastopnikov  v  Welsu  1.  1517.  Sklenili  so  vojsko  zoper  Turke  na  tri 
leta,  obravnavali  o  predloženem  bojnem  načrtu  in  denarni  pomoči. 
Toda  do  izvršitve  ni  prišlo. 

Na  drugi  način  se  je  mnogo  uspešnejše  posrečilo  Maksimilijanu 
oskrbeti  trdno  oporo  proti  Turkom  s  tem,  da  je  delal  za  združenje 
ogrskega  in  češkega  kraljestva  s  habsburškimi  deželami.  Na  Ogrskem 
in  Češkem  je  takrat  vladal  dobri  a  slabotni  kralj  Vladislav  II.  Jage- 
lovič.  Večnim  bojem,  ki  jih  je  moral  vojskovati  proti  upornim  do- 
mačinom in  proti  Turkom,  ni  bil  kos.  Zato  je  sam  iskal  zavezništva 
in  opore  pri  Habsburžanih.  Imel  je  le  enega  sina,  Ludovika,  ki  je 
bil  pa  slaboten,  in  hčer  Ano.  Tesna  zveza  obeh  vladarskih  rodbin 
se  je  imela  utrditi  z  ženitvijo.  Načrt  se  je  izvršil  1.  1515.  na  Du- 
naju, ko  se  je  praznovala  zgodovinsko  znamenita  dvojna  poroka.  Ogrski 
kraljevič  Ludovik  se  je  poročil  z  Maksimilijanovo  vnukinjo,  nadvoj- 
vodinjo  Marijo ;  avstrijski  nadvojvoda  in  poznejši  cesar  Ferdinand 
pa  je  vzel  ogrsko  kraljičino  Ano  za  ženo.  Pri  veliki  in  sijajni  sve- 
čanosti, ki  se  je  ob  tej  priliki  vršila  v  cerkvi  sv.  Štefana,  je  kar- 
dinal in  ogrski  primas  Tomaž  Bakač-Erded  izvršil  poroko,  škof  Jurij 
pl.  Slatkonja,  rodom  Slovenec  iz  Ljubljane,  pa  je  pel  ob  mnogoštevilni 
asistenci  veliko  sv.  mašo.  Že  dobro  desetletje  pozneje,  po  smrti 
ogrskega  kralja  Ludovika  11.  1.  1526,  je  kraljičina  Ana  svojemu  so- 
progu Ferdinandu  izročila  bogato  doto :  kraljestvo  češko  in  ogrsko- 
hrvaško.  —  Maksimilijanu  pa  gre  zasluga,  da  je  s  to  znamenito  že- 
nitvijo položil  temelj  za  zgradbo  močne  avstrijske  države  in  dvignil 
habsburško  vladarsko  rodbino  do  velike  moči  in  slave. 

Maksimilijan  je  umrl  v  Welsu  na  Gornjem  Avstrijskem  12.  ja- 
nuarja 1519  v  šestdesetem  letu  starosti  in  bil  pokopan  v  Dunajskem 
Novem  mestu.  Že  nekaj  let  pred  smrtjo  si  je  bil  dal  napraviti  krsto 
in  jo  vedno  na  potovanjih  s  seboj  vozil.  Tudi  je  zahteval,  da  ga  ne 
nazivajo  „cesarsko  veličanstvo",  temveč  le  z  imenom  Maks.  V  njegovi 

oporoki  kažejo  določbe  zlasti  glede  revežev  njegovo  pobožnost  in 
dobroto,  ki  mu  je  v  življenju  pridobila  toliko  prijateljev.  Malo  vla- 
darjev je  bilo  pri  prostem  ljudstvu  tako  priljubljenih,  kakor  cesar 
Maksimilijan. 


Za  Maksimilijanove  vlade  je  bilo  na  cesarskem  dvoru  in  na  du- 
najskem vseučilišču  mnogo  Slovencev  in  na  Slovenskem  rojenih  mož 
v  visokih  službah.  Poleg  Krištofa  Ravbarja  in  Tomaža  Prelokarja,  ki 
smo  ju  že  omenili,  se  moramo  tu  spominjati  zlasti  dveh  odličnih  mož, 
ki  sta  se  proslavila  ne  le  z  visokimi  dostojanstvi,  ampak  tudi  s  svo- 
jimi deli  na  polju  umetnosti  in  znanstva.  Ta  dva  moža  sta:  Jurij 
pl.  Slatkonja  in  Sigismund  Herberštajn. 

Slatkonja  seje  rodil  v  Ljubljani  1.  1456.,  kjer  je  obiskoval  latin- 
ske šole.  Da  je  bil  slovenskega  rodu,  priča  že  njegovo  ime.  Po  te- 
danjem, ne  posebno  temeljitem  jezikoslovju,  je  tolmačil  svoje  ime, 
kakor  da  je  sestavljeno  iz  besedi  „zlat"  in  „konj''.  Zato  so  ga  tudi 
njegovi  znanci  in  prijatelji  nazivali  z  grškim  imenom  „Chrysippus", 
kar  isto  pomenja,  in  cesar  Maksimilijan  mu  je  dal  pozneje  za  grb 
zlatega  konja  na  belem  polju.  Vse  to  priča,  da  so  se  tedanji  omikanci 
trudili  po  svoje  razlagati  slovensko  ime.  Seveda  njihovo  tolmačenje 
ni  bilo  pravo.  Priimek  „Sladkonja"  bi  namreč  pomenilo  zelo  sladko- 
snednega  človeka.  Kot  osebno  ime  seveda  nima  tega  pomena  več.  Ko 
je  bil  Slatkonja  devetnajst  let  star,  je  prišel  1.  1475.  na  Dunaj,  kjer  se 
je  na  vseučilišču  posvetil  modroslovnim  študijam.  Potem  je  postal  du- 
hovnik in  nekaj  let  služil  v  domovini.  L.  1495.  ga  nahajamo  na  cesarskem 
dvoru  kot  kapelana  in  kantorja  (cerkvenega  pevca).  Slatkonja  se  je 
cesarju  Maksimilijanu  posebno  priljubil  s  svojim  milim  značajem  in 
veliko  previdnostjo  pri  vseh  važnejših  zadevah.  Zato  ga  ni  pustil 
več  iz  svojega  obličja,  ampak  mu  je  poverjal  razna  zaupna  poslanstva 
in  obsipal  z  dokazi  svoje  naklonjenosti.  Ker  je  bila  služba  dvornega 
kapelana  slabo  plačana,  mu  je  naklanjal  dohodke  raznih  župnij  in 
drugih  cerkvenih  služb.  Tako  je  dobival  Slatkonja  dohodke  župnij : 
Dob,  Dobrniče,  Trebnje,  Lož,  Moravče,  proštije  v  Novem  mestu  in 
Ljubljani  in  pičenske  škofije.  Duhovniške  posle  po  vseh  teh  krajih 
je  izvrševal  po  svojih  vikarjih. 

Leta  1498.  je  Maksimilijan  ustanovil  dvomi  pevski  zbor,  kateremu 
je  postavil  Slatkonjo  kot  kapelnika  na  čelo.  Ni  bila  majhna  naloga, 
ki  jo  je  Slatkonja  prevzel.  Cesar  je  želel  imeti  vzgleden  pevski  zbor, 
kakor  ga  je  bil  večkrat  čul  na  Nizozemskem,  toda  manjkalo  mu  je 
potrebnega  denarja.  Kar  je  najel  osobja,  ni  bilo  vse  porabno;  nado- 
mestovati  ga  je  moral  mnogokrat  s  popolnoma  neznanimi  ljudmi  ali 
pa  dobivati  pevce  od  drugod.  Zbor  tudi  ni  imel  stalnega  domovja, 
ker  je  bil  cesar  večjidel  na  potu.  Včasih  je  ostal  dalj  časa  v  istem 
mestu,  posebno  ob  raznih  državnih  zborih,  in  tedaj  je  poklical  tudi 
svoje  pevce  k  sebi:  včasih  ves  zbor  ali  pa  le  en  del,  kakor  je  ravno 
kazalo.  Pevci  so  morali  živeti  na  cesarjeve  stroške  po  gostilnah  in 
brez  dela  čakati  njegovega  povelja.  In  to  družbo  je  moral  Slatkonja 
zediniti,  nadzorovati  in  jo  umetniško  izobraziti. 

Neprestano  je  urejeval  in  prenavljal;  stare  pevce  je  izločeval, 
neporabne  odslavljal,  novince  sprejemal  na  poizkušnjo,  dečke,  ki  so 
glas  menjali,  preskrboval,  bodisi,  da  jim  je  izprosil  za  odpravnino 
večje  vsote  ali  pa  proste  študije.  Pri  tem  je  imel  pa  voditi  tudi  prak- 
tične vaje  in  izkušnje,  določevati,  kateri  glasbotvori  se  morajo  peti, 
kaj  je  treba  vglasbiti  in  kako,  s  kratka,  naloga  je  bila  ogromna, 
odgovornost  velika,  ker  je  bilo  vse  združeno  v  njegovi  roki.  Pod 
Slatkonjevim  vodstvom  se  je  glasbeni  zbor  hitro  povzpel  do  umet- 
niške višine  in  zaslul  po  vsej  Evropi.  Slatkonja  je  tudi  sam  zlagal 
pesmi  in  jim  prirejal  napeve  ob  slovesnih  prilikah.  V  neki  skladbi 
na  čast  Marije  Device  pravi  n.  pr.:  „To  pesem  v  pobožni  umetnosti 
ustvarja  tebi,  preblaga  mati,  Jurij  Slatkonja,  škof  pičenski,  kantor  in 
voditelj  cesarskega  zbora,  vtapljajoč  se  marljivo  v  veselje  tvojih  praz- 
nikov; posebno  pa  mu  je  pri  srcu  oni  dan,  ko  si  bila  vzeta  v  nebo, 
kjer  se  svetiš  v  lepoti  lunini  in  si  izbrana  kakor  solnce." 

Po  Slatkonjevem  prizadevanju  so  prišli  na  cesarski  dvor  zna- 
meniti skladatelji,  n.  pr. :  Henrik  Izaak,  Ludovik  Genftl,  in  mnogo 
mož  in  mladeničev  se  je  pod  njegovim  vodstvom  povzpelo  do  visoke 
umetniške  popolnosti.  Zato  je  njegovo  delovanje  na  glasbenem  polju 
bilo  pomenljivo  ne  le  za  cesarski  dvor  in  za  Dunaj,  tudi  ne  samo  za 
Avstrijo,  temveč  za  vse  dežele  zapadne  Evrope.  V  stvareh,  tičočih 
se  glasbe,  je  veljal  za  prvega  strokovnjaka   in  merodajnega  veščaka. 

Znameniti  kapelnik  cesarskega  dvora  pa  ni  slovel  le  kot  izvrsten 
glasbenik,  ampak  tudi  kot  učenjak  in  pesnik.  Krog  učenih  mož,  ki 
so  mu  bili  znanci  in  prijatelji,  je  bil  izredno  velik.  Mnogi  so  mu 
poklanjali  svoja  dela  ali  pa  so  ga  prosili,  naj  jih  pospešuje.  Iz  dolge 
vrste  imen  ki  bi  jih  lahko  tu  navedel,  naj  omenim  le  nekatera.  Tržaški 
škof  Peter  Bonomo  je  bil  že  izza  mladih  let  z  njim  v  zvezi.  Vse- 
učiliški  profesor  Andrej  Perlah,  rodom  iz  Svičine  pri  Mariboru 
mu  je  poklonil  svoj  astronomični  koledar  in  ga  hvali,  češ,  da  je 
dober  matematik  in  astronom.  Za  tajnika  si  je  vzel  Slatkonja  Slo- 
venca Avguština  Tyferna  iz  Laškega  na  Štajerskem,  ki  je  bil  prvi 
in  najzanesljivejši  nabiralec  rimskih  napisov.  Ta  mož  je  bil  preje 
tajnik  škofa  Krištofa  Ravbarja,  kateremu  je  napravil  načrte  za  stavbo 
škofijskega  dvorca  v  Ljubljani  in  za  prezidavo  Gornjega  Grada.  Po- 
zneje je  v  Slatkonjevi  službi  sezidal  škofijsko  palačo  na  Dunaju. 

Vrhunec  časti  je  dosegel  Slatkonja,  ko  je  bil  1.  1513  imenovan 
za  škofa  dunajskega.  Cesar  je  posvečenje  svojega  varovanca  odredil 
za  trinajsti  dan  meseca  novembra  1.  1513.  in  razposlal  mnogo  vabil 
k  tej  svečanosti.  V  povečanje  slavnosti  je  združil  posvečenje  s  pre- 
nosom zemeljskih  ostankov  svojega  očeta  Friderika  III.  iz  začasnega 
groba  v  novo  rakev  pri  sv.  Štefanu.  Ta  rakev  kaže  v  svojih  reliefih 
(izboklih  podobah)  znamenite  dogodke  iz  Friderikove  dobe,  med  njimi 
tudi  važen  dogodek  iz  naše  domače  zgodovine,  namreč  ustanovitev 
ljubljanske  škofije.  Ker  je  bil  13.  november  nedelja,  je  prišlo  k 
sv.  Štefanu  zelo  mnogo  ljudstva:  duhovnikov,  plemičev  in  meščanov; 
nekaj  že  zaradi  navzočnosti  cesarjeve,  nekaj  zaradi  nenavadnega 
opravila,  kajti  Slatkonjevo  posvečenje  je  bil  prvi  cerkveni  obred  te 
vrste,  ki  se  je  vršil  v  cerkvi  sv.  Štefana  na  Dunaju.  Dnevi  svečanosti 

so  kmalu  minuli,  za  njimi  pa  so  prišli  dnevi  polni  dela  in  skrbi, 
Slatkonja  se  je  zavedal,  kaj  je  prevzel  s  škofovskim  dostojanstvom. 
Vestno  je  izpolnjeval  svojo  višjepastirsko  službo,  uravnaval  svojo 
majhno,  pa  zanemarjeno  škofijo  in  se  trudil,  da  jo  je  vedno  bolj 
spoznaval  po  vizitacijah,  dasiravno  tedaj  ni  bila  navada,  da  bi  škof 
sam  obiskaval  svoje  župnije  in  samostane. 


Škof  Slatkonja  (zadaj)  in  njegov  zbor  v  izprevodu  cesarja  Maksimilijana. 


Pri  vsej  tej  pastirski  skrbi  in  delavnosti  pa  ni  zanemarjal 
glasbe  in  znanstva  in  vestno  izpolnjeval  svoje  druge  dolžnosti,  ki  so 
bile  raznotere  in  mnogoštevilne.  Kot  cesarjev  svetovalec  se  je 
z  vnemo  udeleževal  vladnih  političnih  posvetovanj.  To  izpričujejo 
njegova  ohranjena  pisma,  v  katerih  se  nahaja  več  mest,  na  pr. 
o  Turkih  in  o  političnih  dvornih  tajnostih.  Vse  kaže,  da  jih  je  pisal 
mož,  ki  je  imel  vpogled  v  vse  dvome  zadeve.  Cesar  ga  je  mnogo- 
krat potreboval.  V  slučaju  kake  dvorne  slovesnosti  ga  nikdar  ni  hotel 

pogrešati.  Zato  nahajamo  Slatkonjo  pri  vseh  važnejših  političnih  in 
cerkvenih  svečanostih.  Zadnja  leta  svojega  pastirovanja  je  imel  hude 
boje  z  lutrovskimi  pridigarji,  ki  so  se  bili  pričeli  na  Dunaju  oglašati. 
Koliko  zaupanje  je  imel  do  njega  cesar  Maksimilijan,  priča  to,  da 
ga  je  z  nekaterimi  drugimi  veljaki  vred  imenoval  za  izvršitelja  svoje 
oporoke.  Umrl  je  na  Dunaju  1.  1522  in  bil  pokopan  v  stolni  cerkvi 
sv.  Štefana,  kjer  si  je  dal  napraviti  še  v  življenju  grobni  spomenik. 
Latinski  napis  na  tem  spomeniku,  ki  kratko  navaja  Slatkonjeva  do- 
stojanstva, slove  v  slovenskem  prevodu  tako :  ,Jurij  pl.  Slatkonja,  po 
rodu  Kranjec,  doma  iz  Ljubljane,  rajnega  presvitlega  cesarja  Maksi- 
miliana  svčtnik  in  kapelnik ;  mož  pobožen,  skromen,  neomadeževan, 
ki  je  kot  dika  škofovstva  nedvomno  presegel  vse  svoje  prednike. 
Še  za  živih  dni  si  je  dal  postaviti  ta  spomenik.  Umrl  je  26.  aprila, 
v  letu   zveličanja  1522.    Živel  je  66  let,  en  mesec  in  pet  dni." 

Popolnoma  drugačno  lice  kaže  življenje  in  delovanje  drugega 
znamenitega  moža,  barona  Sigismunda  Herberštajna.  Čeprav 
je  bil  Nemec  po  rodu  in  mišljenju,  vendar  mu  gre  v  slovenski  zgo- 
dovini že  vsled  tega  častno  mesto,  ker  si  je  pridobil  naslov  „dru- 
gega  razkritelja  Rusije". 

Pravi  dom  njegove  rodbine  je  bil  na  Gorenjem  Štajerskem,  kjer 
je  ob  Bistrici  stal  grad  Herberštajn.  Od  tam  je  prišla  rodbina  na 
Kranjsko  in  v  Istro  in  stopila  v  sorodstvo  z  znamenitimi  rodbinami 
Logarjev  in  Kacijanarjev.  Andrej  Herberštajn,  ded  našega  Sigismunda, 
je  bil  glavar  postojnski  in  kraški  in  gospodar  gradu  Lupoglava  v 
Istri.  Sin  Lenart,  ki  je  podedoval  očetovo  dostojanstvo  in  dobil  v  fevd 
graščino  vipavsko,  se  je  oženil  z  Barbaro,  hčerjo  Nikolaja  Logarja. 
Imela  sta  več  sinov  in  hčer,  pa  nobeden  izmed  njih  se  ni  tako  pro- 
slavil, kakor  Sigismund. 

V  solnčni  Vipavi  se  je  porodil  Sigismund  dne  24.  avgusta  1.  1486. 
Krasota  vipavske  doline  z  modrim  italijanskim  podnebjem  mu  ni 
nikdar  šla  iz  spomina  in  še  v  poznih  letih  je  rad  pripovedoval  pri- 
jateljem o  svojem  rojstnem  kraju.  Kot  otrok  ni  obetal  nič  dobrega; 
bil  je  šibak  in  vedno  bolehen.  Pobožna  mati  ga  zaobljubi  Materi  božji 
in  ga  pošlje  še  v  nežni  starosti  na  božjo  pot  v  Loreto  na  Laškem. 
Vera  je  pomagala.  Sigismund  je  postal  zdrav  in  krepak,  da  je 
prekosil  vse  svoje  brate.  —  Prvi  pouk  je  dobival  v  Vipavi,  kjer 
je  takrat  bila  župnijska  šola.  Poleg  drugih  potrebnih  reči  se  je  učil 
s  posebno  vnemo  slovenskega  jezika.  Sam  pripoveduje  o  tem:  „ Sloven- 
ščina mi  je  delala  v  mladosti  mnogo  preglavice.  Moral  sem  preslišati 
mnogo  priimkov,  kakor :  „  Sclaf",  „Khadrotz"  in  dr.  A  nikdo  me  ni 
mogel  odvrniti  od  učenja  tega  jezika,  ki  mi  je  pozneje  toliko  ko- 
ristil." Iz  Vipave  je  prišel  deček  v  Krko  na  Koroškem,  kjer  je  bil 
njegov  stric  Viljem  Welzer  stolni  prost.  Tam  se  je  šolal  dve  leti  po 
načelih,  ki  so  veljala  za  vzgojo  bodočih  vitezov  in  dvornikov.  Všled 
kuge  se  je  1.  1496  vrnil  domov  in  ostal  eno  leto  pri  stariših.  Pa  že 
1.  1497  ga  je  peljal  brat  Jurij  na  Dunaj,  kjer  si  je  pridobil  bogato 
znanje.  Poleg  marljivih  študij  se  je  vadil  tudi  v  orožju  in  že  v  osem- 
najstem letu  starosti  je  bil  popolnoma  izobražen  viteški  mladenič. 
L.  1506  se  je  udeležil  vojske  proti  Ogrom,  potem  pa  živel  na  dvoru 

cesarja  Maksimilijana,  čegar  naklonjenost  si  je  mladi  duhoviti  vitez 
kmalu  pridobil.  Prve  časti  si  je  priboril  v  vojski  proti  Benečanom, 
kjer  se  je  izkazal  v  Istri  in  Furlaniji  spretnega,  pogumnega  povelj- 
nika. Za  njegove  zasluge  ga  je  cesar  1.  1514  odlikoval  z  viteštvom 
in  ga  imenoval  za  dvornega  komisarja.  Odslej  je  ostal  v  državni 
službi  do  svoje  smrti  1.  1566. 


<»^<^ 


m 


Sigismund  Herberštajn. 


^>^°> 


Dasiravno  je  bil  Herberštajn  na  Kranjskem  rojen,  vendar  se 
nikdar  ni  čutil  Kranjca.  Sam  sebe  je  vedno  imel  za  Štajerca.  Njegova 
rodbina  se  ni  udomačila  na  Kranjskem  in  je  kmalu  zamenjala  svoja 
posestva  na  jugu  z  graščinami  na  Štajerskem  in  Nižjeavstrijskem. 
Sigismund  sam  je  hodil  s  Štajerci  v  boje  proti  Benečanom  in  Ogrom 
in  samo  enkrat  se  je  bojeval  proti  Turkom  pod  poveljništvom  sorod- 
nika Janeza  Kacijanarja  (1.  1532.).  Posvetovanj  kranjskih  stanov  se 
ni  udeleževal,  pač  pa  je  bil  odbornik  in  govornik  štajerskih  stanov 
pri  mnogih  prilikah. 

Sigismund  je  bil  sicer  plemenitaš  od  nog  do  glave,  ponosen  na 
slavo  svoje  rodbine  in  marljivo  delaven  za  povzdigo  njene  veljave, 
vendar  ni  bilo  pri  njem  najti  tiste  plemenitaške  ošabnosti,  ki  je  sma- 
trala vse  plemiče  za  ljudi  višje  vrste,  ki  so  neskončno  visoko  nad 
preprostim  ljudstvom.  Herberštajn  se  je  rad  ponašal,  da  so  bili  nje- 
govi predniki  kmetje  in  tako  ubogi,  da  je  sedmero  bratov  imelo  samo 
po  ene  hlače  in  da  je  devetero  hčera  imelo  za  doto  le  en  plašč  in  rekel 
je  sam  o  sebi:  „Ako  bi  bil  delal  s  plugom  moj  oče  ali  jaz  sam,  ne 
bi  zamolčal  tega".  Za  oholo,  ničevo  življenje  svojih  vrstnikov  sploh 
ni  maral;  žal  mu  je  bilo  za  vsako  uro,  ki  mu  je  pretekla  brez  ko- 
ristnega dela. 

V  dvorni  službi  je  imel  Herberštajn  največ  posla  z  diploma- 
tičnimi  poslanstvi.  Skozi  sedem  in  trideset  let  je  skoraj  vsako  leto 
potoval,  včasih  tudi  po  dvakrat.  Prehodil  je  skoraj  vso  Nemčijo, 
Dansko,  Poljsko,  Rusko,  Špansko,  Ogrsko  in  Sedmograško.  Vsega 
skupaj  štejemo  petdeset  potovanj.  Zadnji  posel  te  vrste  je  bilo  po- 
tovanje k  državnemu  zboru  poljskemu  v  Piotrkovo,  od  katerega  se 
je  vrnil  1.  1553.  Bil  je  vešč  mnogih  jezikov,  v  svojem  poslu  hladno- 
krven in  neustrašljiv,  Z  mnogimi  izkušnjami  si  je  pridobil  temeljito 
znanje  političnih,  gospodarskih,  in  verskih  razmer  v  domači  deželi 
kakor  v  tujih  državah.  Toda  potoval  ni  le  kot  diplomat,  ampak  kot 
skrben  opazovalec  dežele  in  ljudi.  Podnebje,  rastline,  živalstvo,  ko- 
vine, vera,  jezik,  šege,  vlada,  trgovina,  obrt,  zidava  hiš,  vse  to  ga  je 
zanimalo,  vse  je  vestno  zabeležil.  Prav  to  opazovanje  bitja  in  žitja 
raznih  narodov  tedanjega  časa  je  važnejše,  nego  zasluge,  ki  si  jih  je 
pridobil  na  polju  politike.  Razkril  je  strmečemu  svetu  skrivnosti 
vzhodne  Evrope  in  si  zaslužil  naslov  „ drugega  razkritelja  Rusije." 
Sicer  so  prišli  že  pred  Herberštajnom  na  Rusko  diplomati,  trgovci  in 
taki  ljudje,  ki  so  tamkaj  iskali  svoje  sreče.  Tudi  ruski  poslanci  so 
bili  že  poprej e  obiskali  zapadno  Evropo.  Njihova  pripovedovanja 
in  poročila  so  bila  vir  za  poznavanje  Rusije.  Toda  ta  poročila  so 
bila  zelo  površna  in  mnogokrat  nezanesljiva.  Herberštajn  je  šele  raz- 
kril Rusijo  v  pravem  pomenu  besede,  ker  je  podal  obširno  in  hkrati 
podrobno  sliko  dežel  in  ljudi,  ki  so  jih  zapadni  Evropci  komaj  po 
imenu  poznali.  Izmed  njegovih  spisov,  ki  se  nanašajo  na  Rusijo,  je 
omeniti  sledeče :  „Razlaganje  ruskih  reči"  (Rerum  Moscovitarum 
commentarii)  „Moskovija,  glavno  mesto  Rusije"  („Moscovia  die  Haupt- 
stadt  der  Reissen").  Tudi  v  svojem  življenjepisu  („Raittung  und 
Antzaigen  meines  Lebens  und  Wesens")  se  peča  mnogo  s  svojimi 
ruskimi  potovanji.  Kako  željno  so  tedaj  čitali  Herberštajnove  knjige, 
nam  pričajo  mnogi  ponatisi  v  latinščini  in  nemščini  in  pa  prestave 
v  druge  jezike.  Ruski  carici  Katarini  II.  se  je  zdela  „Moskovija"  tako 
zanimiva,  da  jo  je  ukazala  iznova  natisniti  v  izvirni  obliki. 

Slika  Rusije,  ki  jo  podaje  Herberštajn,  je  še  dandanes  prav  tako 
zanimiva,  kakor  je  bila  za  cesarja  Maksimilijana  L,  ki  je  rad  poslušal 
svojega  poslanca  in  spretnega  pripovedovalca  pozno  v  noč,  da  ga 
je  spanec  premagal. 

Herberštajn  nazivlje  z  imenom  „Rus"  vse  Slovane,  ki  rabijo  slo- 
vanski jezik  in  so  pravoslavne  vere.    Ta  beseda  pa  se  pri  njem  ne 

ujema  z  imenom  „Moskvičan",  ki  mu  označuje  le  Velikoruse,  pod- 
ložnike  velikega  kneza  moskovskega.  „ Slovenski"  jezik  sega  po 
Herberštajnu  zelo  daleč  in  sicer  ga  rabijo  Dalmatinci,  Bošnjaki, 
Hrvati,  Istrani,  Primorci  ob  Adriji  do  Furlanije,  Kraševci,  Kranjci, 
Korošci  (Kharner)  do  Drave,  Štajerci  štiri  milje  doli  pod  Gradcem, 
ob  Muri  do  Donave.  Iz  poslednjih  podatkov  je  razvideti,  da  je  bila 
naša  jezikovna  meja  na  severu  skoraj  ista,  kakor  dandanes.  Onstran 
Save  in  Drave  našteva  Herberštajn  med  slovanskimi  rodovi  Mize, 
Srbe  (Race"),  Bolgare  in  vse  prebivalce  tja  do  Carigrada;  na  severu 
imenuje  Čehe,  Lužičane,  Moravane,  Šlezijce,  Slovence  ob  Vagi  in 
mnogo  rodov  od  Vage  dalje  na  Ogrskem,  potem  Poljake,  Ruse  in 
Crikase  ob  Črnem  morju.  Tudi  ob  Labi  na  Nemškem  so  se  še  na- 
hajali ostanki  Slovanov,  ki  so  bili  nekdaj  gospodarji  teh  krajev. 

Zemlja  Rusov,  pravi  Herberštajn,  se  začenja  kmalu  za  Krakovem, 
blizu  „sarmatskih^  gor"  (Karpatov)  in  se  razprostira  ob  Dnepru  in 
Dnestru  doli  do  Črnega  morja.  Proti  severu  sega  do  Ledenega  morja, 
do  Švedske  in  do  dežel  ob  Baltiškem  morju.  V  verskem  oziru  so 
katoličani  le  Litvani  in  Žmudi,  ki  imajo  pa  poseben  jezik;  med  njimi 
se  nahaja  mnogo  „Rusov"  (t.  j.  pravoslavnih).  Rusi  imajo  dva  vladarja, 
kralja  poljskega  in  velikega  kneza  moskovskega.  —  Obširno  opisuje 
Herberštajn  ruski  dvor  v  Moskvi  in  dvorsko  življenje,  ki  je  bilo 
uravnano  po  orientalskem  vzorcu.  Veliki  knez  Vasilij  Ivanovič,  vla- 
dar poljedelskega  naroda,  je  živel  sredi  svojih  podložnikov,  kakor 
graščak  med  svojimi  kmeti.  Njegov  stolni  grad  je  bil  Kremi,  obdan 
z  močnim  obzidjem;  na  široko  okoli  so  ga  obdajali  mesto  meščanskih 
hiš  kmečki  domovi.  Vsa  zemlja  je  bila  lastnina  knezova,  ki  jo  je 
smel  deliti  po  svoji  volji  in  je  neomejeno  gospodoval  nad  vsemi 
podložniki.  Herberštajn  se  je  čudil  veliki  oblasti  kneževi,  ki  se  ni- 
kakor ni  mogla  primerjati  cesarjevi  na  zapadu.  A  neki  Rus  Simeon 
ga  je  poučil,  rekoč:  „Ziga,  našemu  gospodu  se  mora  drugače  služiti, 
nego  tvojemu."  Ruske  „kneze"  primerja  Herberštajn  grofom  in  du- 
hovnim knezom  ogrskim  in  hrvaškim;  nižje  plemstvo  so  boljarji  in 
boljarski  sinovi.  Besedo  „boljar"  izpeljuje  iz  slovenske  besede  „boj", 
iorej  boijarji  =  bojevniki  (Kriegsleute).  —  Zelo  rad  opisuje  rusko  nošo 
tn  večkrat  predstavlja  samega  carja,  kako  sedi  na  prestolu,  opravljen 
v  dolgi  kaftan,  ki  je  obrobljen  s  kožuhovino.  Na  glavi  ima  visoko 
kučmo,  enako  obšito  s  krznom,  noge  pa  tiče  v  turških,  spredaj 
navzgor  zakrivljenih  črevljih.  —  Izredno  so  zanimale  Herberštajna 
verske  in  cerkvene  razmere  med  Rusi,  Splošno  ne  hvali  posebno 
razmer  pravoslavne  cerkve  in  zlasti  graja,  da  je  preveč  odvisna  od 
carja.  Tudi  mu  ni  všeč,  da  so  na  pr.  tisti,  ki  so  imeli  voliti  metro- 
polita,  si  izbrali  za  to  dostojanstvo  samotarja,  suholičnega  in  brada- 
tega moža,  ne  pa  učenega,  ki  bi  svet  in  razmere  dobro  poznal.  O 
razliki  med  katoličani  in  pravoslavnimi  pravi,  da  je  v  verskem  oziru 
majhna,  in  objavlja  v  dokaz  pismo  metropolita  Ivana  do  papeža,  v 
katerem  so  naštete  vse  preporne  točke  glede  vere  in  obreda.  Kljub 
temu  je  sovražil  Rus  katoličana  bolj  od  mohamedana  in  se  goreče 
podvrgel  mnogoterim  težavnim  cerkvenim  zapovedim,  ki  so  še  dan- 
danes znak  pravoslavne  cerkve  in  jih  Herberštajn  na  drobno  opisuje. 

Zanimive  so  tudi  mnoge  črtice  iz  življenja  ruskega  ljudstva,  kakršnih 
je  mnogo  vpletenih  med  njegove  spise,  ki  jih  pa  tu  ne  morem  po- 
drobno navajati.  —  Zelo  obširno  poglavje  v  Herberštajnovi  „Mosko- 
viji"  je  „Chorografia",  zemljepis  Rusije,  ki  ga  pojasnjuje  pridejan 
zemljevid.  S  Herberštajnom  prehodi  čitatelj  vso  Rusijo  notri  do  Sibirije, 
od  Črnega  do  Ledenega  morja.  V  tem  poglavju  je  nakopičil  pisatelj 
mnogo  tvarine  in  podal  svetu  prvi  obširen  zemljepis  vzhodne  Evrope, 
ker  se  ni  omejil  na  Rusijo,  temveč  popisal  tudi  sosednje  dežele. 

V  svojih  spisih  se  kaže  Herberštajn  prav  takega,  kakršen  je  bil 
v  življenju  in  vedenju.  Vedno  pripoveduje  mirno  in  hladno,  s  tisto 
zmernostjo  in  obzirnostjo,  ki  je  prirojena  ali  priučena  prednost  dvor- 
nikov  in  diplomatov.  —  Zanimati  nas  morajo  njegove  besede  v  pred- 
govoru „Moskovije",  tembolj  ker  prihajajo  iz  peresa  rojenega  Nemca. 
Ko  je  še  enkrat  poudaril,  koliko  žalitev  je  moral  preslišati  zaradi 
učenja  slovenščine,  pristavlja:  „Vendar  me  to  ni  odvrnilo  od 
slovenskega  jezika,  temveč  kjerkoli  sem  imel  prilož- 
nost ga  govoriti,  se  ga  nikdar  nisem  sramoval,  ker  sem 
to  imel  za  častno  in  dostojno."  Te  besede  imajo  pomen  prav 
tako  dandanes,  kakor  v  Herberštajnovi  dobi  pred  štiri  sto  leti. 

v  turškem  taboru. 


15.  Turki  na  Balkanu. 

„Turška  sila",  kako  velik  del  slovenske  zgodovine  izražajo 
te  besede,  s  krvjo  in  solzami  pisane  zgodovine.  Skoraj  tri  sto  let  so 
morale  naše  dežele  vzdrževati  silovite  navale  divjih  Turkov,  ki  so  jih 
s  svojimi  četami  poplavljali  skoraj  leto  za  letom,  požgali  in  oplenili, 
kar  so  mogli  zaseči,  in  neštete  množice  prebivalstva  odvedli  s  seboj 
v  sužnost.  Za  vse  bodoče  čase  je  turška  nevarnost  našemu  narodnemu 
življenju  vtisnila  neizbrisne  sledove. 

Slovenske  in  hrvaške  dežele  so  bile  ves  ta  čas  branik  krščanske 
Evrope.  Dočim  so  na  severu  in  zapadu  narodi  neovirano  napredovali 
v  omiki  in  blagostanju,  se  je  po  jugovzhodnih  alpskih  deželah,  na 
Posavju  in  Podravju  bil  Ijut  boj  za  obstanek  krščanske  kulture. 
Slovenec  in  Hrvat  sta  stala  na  straži  za  najdražje  svetinje  evropskih 
narodov.  S  svojo  hrabrostjo  sta  odbijala  Ijute  napade,  ki  so  merili  na 
pogin,  iztrebljenje  vse  krščanske  omike.  Ako  so  vsled  tega  naše 
dežele  zaostale  v  napredku,  izobrazbi  in  splošni  kulturi  za  drugimi 
srečnejšimi  pokrajinami,  kdo  bi  jim  mogel  to  šteti  v  zlo? 

Navzlic  strašnim  nesrečam,  ki  so  jih  povzročili  turški  navali 
tolikrat  po  naših  krajih,  so  bili  vendar  tisti  Časi  junaška  doba  našega 
naroda.  Premnogokrat  so  stali  Slovenci  in  Hrvati  popolnoma  osam- 
ljeni močnejšim  sovražnikom  nasproti.  Pomoči  od  drugod  večinoma 
ni  bilo.  In  vendar  jim  ni  upadel  pogum,  ni  pojenjala  vztrajnost,  zopet 
in  zopet  braniti  ogroženo  domovino.  Zato  se  nikjer  v  zgodovini  ne 
kaže  lepše  slovenska  hrabrost,  slovenska  vernost  in  zvestoba,  kakor 

v  turških  bojih.  Zato  so  se  pa  tudi  globoko  vtisnili  ljudskemu  spo- 
minu. O  njih  živi  med  narodom  največ  pripovedk  in  nje  najbolj 
proslavlja  slovenska  narodna  pesem. 


Pradomovina  Turkov  je  srednja  Azija,  kjer  so  živeli  stoletja  in 
stoletja  kakor  drugi  pastirski  narodi  (nomadi)  od  živinoreje,  lova, 
vojske  in  plena.  Izprva  so  bili  malikovalci.  Ko  so  začeli  v  10.  sto- 
letju prodirati  proti  zapadu,  Aralskemu  in  Kaspiškemu  jezeru,  so  prišli 
v  dotiko  z  mohamedanskimi  rodovi  in  od  njih  sprejeli  Mohamedovo 
vero.  Med  leti  1214.  in  1224.  so  se  naselili  v  Armeniji  in  pričeli  Bi- 
zantincem  jemati  pokrajino  za  pokrajino.  Prvi  neodvisni  turški  vladar 
je  bil  O  s  man  L  (1299),  ki  se  je  nazival  ,.sultan".  Po  njem  se  je 
turška  država  imenovala  tudi  osmansko  cesarstvo.  Njegov  sin  Urhan  I. 
je  že  razširil  njene  meje  preko  Male  Azije  tja  do  Bospora,  uredil 

upravo  in  vojaštvo  in 
ustanovil  izbrano  vojaško 
četo  iz  samih  ugrablje- 
nih krščanskih  otrok,  ki 
se  je  posebno  odlikovala 
po  drznosti  in  divjosti. 
To  so  bili  sloviti  j ani carji 
(jeni  čeri  =  nova  četa), 
med  katerimi  je  bilo  po- 
zneje tudi  mnogo  Slo- 
vencev. 

Kmalu  je  tudi  Ev- 
ropa občutila  turško  na- 
silstvo.  Posamezne  os- 
manske  čete  so  se  že 
okoli  leta  1326.  včasih 
spustile  preko  ožin  Egej- 
skega  morja,  ropale  in 
požigale  po  grškem  ce- 
sarstvu, dasiravno  se  še 
niso  v  Evropi  stalno  na- 
selile. Vendar  je  že 
Urhan  I.  gojil  gorečo 
željo:  streti  moč  Bizan- 
tincev  in  se  polastiti  nji- 
hove zemlje.  Domače 
razprtije  in  spletke  na 
grškem  dvoru,  kjer  je 
večkrat  stala  nasproti 
stranka  proti  stranki  in  se  bojevala  za  vladarsko  oblast,  so  mu  olaj- 
ševale delo.  Predvsem  se  mu  je  zdelo  potrebno,  da  si  pridobi  onkraj 
Helesponta  kako  trdnjavo  kot  oporo  za  vojna  podjetja  in  daljne 
osvojitve.  Urhanov  sin  Sulejman  je  izvršil  njegov  načrt.  Leta  1353.  se 
spusti  z  malo  četo  osemdesetih  mož  na  plavih,  ki  so  bili  napravljeni 

iz  neobtesanih  debel  in  zvezani  z  jermeni  iz  vdovskih  kož,  čez  Egejsko 
morje,  naglo  udari  na  slabo  zavarovani  obrežni  grad  Tzimbe  (sedaj 
Čini  nad  Galipolijem)  in  se  ga  polasti.  Ta  grad  je  bil  prva  turška 
postojanka  v  Evropi.  Od  tu  so  napravljali  svoje  vojne  pohode  in  si 
kmalu  vse  pokrajine  daleč  na  okoli  podvrgli.  Deset  let  pozneje  je 
evropska  Turčija  že  mejila  na  države  Albancev,  Rumunov,  Srbov  in 
Bolgarov.  Pa  tudi  ti  narodi  so  se  morali  drug  za  drugim  ukloniti 
turškemu  gospostvu. 

Najprej  so  prišli  na  vrsto  Bolgari.  Sultan  Murad  L  si  je 
1.  1363.  osvojil  znamenito  mesto  Odrin  ali  Adrianopel  (turško  Edreneh), 
in  tu  sem  prestavil  svojo  stolico.  Od  tega  časa  Bolgari  niso  imeli 
več  miru  pred  nasilnim  sovražnikom.  Kmalu  je  padla  Stara  Zagora 
in  Plovdiv  (Filipopel),  kjer  je  pričel  stolovati  Sulejmanov  vojvoda 
Lalašahin  kot  prvi  beg- 
lerbeg  (sultanov  namest- 
nik) Rumelije.  Bolgarski 
car  Ivan  Šišman  III.,  ki  je 
takrat  bival  v  starem  stol- 
nem mestu  Trnovem,  se 
je  moral  Muratu  pokoriti 
in  postati  njegov  pod- 
ložnik  (vazal).  V  poroštvo 
svoje  zvestobe  je  dal 
Sišman  sultanu^  za  ženo 
svojo  sestro.  Še  danes 
proslavlja  bolgarska  na- 
rodna pesem  Maruljo, 
lepo  Bolgarko,  ki  si  je 
tudi  kot  carica  izvolila, 
da  ostane  kristjana,  dasi- 
ravno  ji  je  sultan  ponudil 
posebno  džamijo  (moliv- 
nico),  vso  napolnjeno  s 
srebrnimi  svečniki,  ako 
se  poturči. 

Zdelo  se  je,  da  se 
morebiti  Srbom  posreči, 
česar  niso  zmogli  niti 
Grki,  niti  Bolgari.  Srbsko 
carstvo  je  bilo  takrat 
najmogočnejše  na  Bal- 
kanu. Štefan  Dušan 
Silni,  največji  srbski 
vladar        (1331  —  1355) 

se  je  dal  v  Skopi  ju  kronati  za  carja  Srbov,  Grkov,  Bolgarov  in 
Albancev.  Njegovo  kraljestvo  se  je  raztezalo  od  Donave  do  Jadran- 
skega morja,  od  bosenskih  pokrajin  do  grškega  polotoka.  Žal,  da  so 
se  že  pod  njegovim  sinom  Urošem  IV.  pričeli  notranji  boji  in  se  je 
veliko  ^srbsko   carstvo   razdelilo   med   nekatere  velikaše.     V  južnem 

delu  Srbije  sta  vladala  brata  Vukašin  in  Uglješa  s  prestolnicami 
Skopljem  in  Prizrenom.  Ta  dva  sta  zbrala  lepo  vojsko,  ki  je  štela 
nad  60.000  ljudi,  in  sta  šla  proti  Odrinu,  da  zavzameta  turško  pre- 
stolnico. Prilika  je  bila  ugodna.  Sultan  Murad  se  je  mudil  v  Mali 
Aziji  in  njegov  vojvoda  Lalašahin  je  mogel  le  4000  vojakov  sovraž- 
nikom nasproti  postaviti.  Toda  Srbi  so  lahkomiselno  zapravili  gotovo 
zmago.  Prezirajoč  malo  številno  turško  vojsko,  so  priredili  v  taboru 
veselo  gostijo  in  se  upijanili.  Sredi  temne  noči  med  25.  in  26.  septem- 
brom leta  1371.  navale  Turki  naenkrat  z  vseh  strani  na  srbski  tabor. 
Nastalo  je  krvavo  klanje  in  skoraj  vsi  Srbi  so  poginili  pod  turškim 
mečem.  Turki  še  dandanes  imenujejo  kraj  boja  Sirb-sindigi,  to  je 
„poguba  Srbov".  Zmagoviti  Osmani  so  se  po  tej  nepričakovani  zmagi 
vsuli  preko  srbske  zemlje,  po  njej  plenili  in  požigali.  Največ  je  trpela 
Macedonija,  kjer  so  si  podvrgli  zapored  vse  velmože,  med  njimi  tudi 
Vukašinovega  sina,  kralja  Marka  v  Prilipu,  katerega  proslavljajo  tudi 
slovenske  narodne  pesmi  pod  imenom  „kraljevič  Marko".  Še  tisto  leto 
(1371),  je  umrl  v  Nerodimlju  car  Uroš  IV.,  poslednji  srbski  vladar  iz  rod- 
bine Nemanjičev.  Sledil  mu  je  v  severnem  delu  srbske  države  car  Lazar 
Hrebeljanovic  (1371 — 1389),  ki  je  pa  moral  oblast  deliti  z  nekaterimi 
drugimi  velikaši.  Njegova  vlada  je  bila  nepretrgana  vrsta  obupnih 
bojev  proti  turški  premoči.  Sultan  Murad  se  je  posebno  trudil,  da 
obvlada  vojno  cesto,  ki  je  že  izza  časa  Rimljanov  vodila  iz  Sredca 
(Sofije)  preko  Niša  k  reki  Moravi,  potem  ob  njej  v  podonavske  po- 
krajine, zlasti  proti  Belgradu.  Leta  1382.  se  je  polastil  mesta  Sredca 
in  štiri  leta  pozneje  se  je  pričela  krvava  borba  za  grad  Niš,  kjer  je 
bilo  križališče  cest  za  Srbijo,  Bolgarsko  in  Ogrsko.  Sam  sultan  Murad 
je  pripeljal  turško  vojsko  pod  zidovje  grada  Niša.  Dasiravno  so 
branitelji  hrabro  odbijali  njegove  napade,  se  je  morala  trdnjava  vendar 
čez  25  dni  vdati.  Sedaj  je  bila  Muradu  odprta  pot  v  sredino  srbske 
države.  Car  Lazar  je  v  tem  težavnem  položaju  sklenil  zvezo  s  svojim 
sosedom,  bosenskim  kraljem  Štefanom  Tvrtkom.  Z  njegovo  pomočjo 
je  1.  1387.  pri  Pločniku  ob  reki  Toplici  turško  vojsko  tako  silno  pobil, 
da  je  komaj  petina  Turkov  ostala  živih.  Ali  prav  ta  prva  srbska  zmaga 
je  izpodbudila  sultana  Murada  k  odločilnemu  boju,  ki  se  je  izvojeval 
na  znamenitem  Kosovem  polju,  kjer  se  je  prej  in  pozneje  še 
mnogokrat   odločevala  usoda  balkanskega   polotoka  (15.  junija  1389). 

Car  Lazar  je  zbral  veliko  vojsko,  kateri  so  se  pridružili  tudi 
bosenski  kralj  Štefan  Tvrtko,  knezi  albanski,  vlaški,  hercegovski  in 
mnogo  drugih  zaveznikov.  Kar  mrgolelo  je  vojakov  na  Kosovem 
polju.  Pravijo,  da  jih  je  bilo  več  kakor  200.000  mož,  Turkov  pa  baje 
komaj  peti  del.  In  vendar  jim  je  bila  bojna  sreča  mila.  Po  tridnevni 
strašni  bitki,  kateri  ni  kmalu  najti  vrstnice  v  svetovni  zgodovini,  je 
bila  ogromna  srbska  vojska  popolnoma  pokončana,  car  Lazar  ubit  in 
Srbija  izbrisana  iz  vrst  neodvisnih  evropskih  držav.  Bilo  je  brez 
pomena,  da  je  srbski  junak  Miloš  Obilic  zadnji  večer  na  čelu  dva- 
najstih mož  pridrl  v  sultanov  šotor  in  Muradu  zabodel  meč  v  srce. 
Maščeval  je  le  nesrečo  svoje  domovine,  turške  sile  ni  ustavil. 

Le  visoko  gori  v  Zeti,  sedanji  Črni  gori,  se  ponosni  planinski 
sinovi  niso  uklonili  turškemu  jarmu.    Po  smrti  Dušana  Silnega  jim 

je  vladala  rodbina  Balšičev,  potem  pa  pod  benečansko  vrhovno  oblastjo 
Črnojeviči  do  leta  1516.  Ko  se  je  drugi  Črnojevič  priznal  za  turškega 
podložnika,  mu  Črnogorci  niso  hoteli  biti  več  pokorni.  Obrnili  so 
se   na   svojega   vladiko  (škofa)  Vavila  in  mu  ponudili  svetno   oblast. 

Z  njim  se  pričenja  vrsta  duhovnih  knezov  (vladik),  ki  so  hrabremu 
gorskemu  ljudstvu  v  vednih  bojih  s  Turki  ohranili  krščansko  vero 
in  ljubljeno  svobodo.  Še  le  Danilo  Petrovič  Njeguš,  ki  se  je  1. 1852. 
odpovedal  svoji  duhovski  časti,  je  bil  prvi  svetni  vladar  in  ustano- 
vitelj sedanje  dinastije  Njegušev. 

Po  bitki  na  Kosovem  polju  so  se  dežele  severno  od  Balkana 
Turkom  hitro  uklonile  in  pot  v  podonavske  pokrajine  jim  je  bila 
odprta.  Muradov  sin  Bajazet  si  je  Bolgarsko  popolnoma  podvrgel  in 
vlaškega  vojvoda  prisilil,  da  mu  je  plačeval  letni  davek. 

Ko  je  Srbija  podlegla,  je  morala  Ogrska  braniti  krščansko 
Evropo  pred  turškim  nasilstvom.  Vzajemno  s  Slovenci  in  Hrvati  je 
skozi  tri  sto  let  zvesto  izvrševala  to  nalogo.  In  šele  ob  tem  braniku 
se  je  razbila  moč  polumeseca.  Ivan  Hunjadi,  Janez  Kapistran,  Matija 
Korvin  (kralj  Matjaž)  so  najznamenitejši  junaki  iz  prvih  bojev  s  Turki. 

Leta  1391.  so  turške  čete  prvikrat  udarile  čez  Savo  na  hrvaško 
zemljo  in  oplenile  sremsko  županijo.  Da  bi  jih  ostrašil,  se  odloči  cesar 
Sigismund  leta  1392.  na  čelu  močne  vojske  vdreti  v  Srbijo.  Pridružil 
se  mu  je  tudi  celjski  grof  Viljem  s  svojimi  četami.  Ogrska  vojska 
je  sicer  prodrla  precej  daleč  v  Bolgarsko,  ker  so  se  Turki  previdno 
umikali,  toda  posebnega  uspeha  ni  dosegla.  Sultan  Bajazet  je  po  od- 
hodu Ogrpv  še  bolj  pritiskal  na  Bolgare  in  Vlahe,  da  bi  jim  vzel 
pog.um  za  upor,  in  je  tudi  snoval  načrte  za  napade  na  Ogrsko. 

,  Na.|)rosnjo  vlaškega  vojvoda  Mirča  in  grškega  cesarja  Emanuela 
se  je  cesar  Sigismund  1.  1396.  dvignil  na  veliko  bojno  podjetje  proti 
Turkom.  Nič  manj  ni  nameraval,  kakor  da  osvobodi  Carigrad  preteče 
nevarnosti  in  zapodi  neljube  goste  nazaj  v  Azijo.  Delale  so  se  velike 
priprave.  Sigismund  je  iskal  pomoči  pri  Nemcih,  Francozih  in  Bur- 
gundcih,  ki  so  mu  poslali  precej  močne  čete  na  pomoč.  Papež  Boni- 
facij IX.  je  po  avstrijskih  deželah,  po  Tirolskem  in  Solnograškem 
ukazal  oznanjevati  križarsko  vojsko.  Celo  Angleži  so  prišli  s  tisoč 
možmi.  Slovenske  križarje  je  vodil  Herman  II.,  grof  celjski.  Izprva 
je  bila  Sigisinundu  sreča  mila.  Mesto  Vidin  je  bilo  z  naskokom  za- 
vzeto. Toda  pri  Nikopolju  zadene  križarsko  vojsko  usodni  udarec* 
Sam  sultan  Bajazet  je  bil  z  močno  turško  vojsko  prihitel  na  bojno 
polje,  da  se  meri  z  mogočnim  nemškim  cesarjem.  Nespretnost  težkega 
francoskega  viteštva,  ki  ni  bilo  kos  lahki  turški  konjiči,  in  pomoč 
srbskega  kneza  Štefana  Lazareviča,  ki  je  v  odločilnem  trenotku  s 
svojimi  konjiki  ob  strani  Turkov  napadel  utrujene  Sigismundove  čete, 
sta  povzročila  strašen  poraz  krščanske  vojske.  Dvajset  tisoč  jih  je 
obležalo  na  bojnem  polju,  skoraj  toliko  je  bilo  ujetih  ali  pa  utonilo 
v  valovih  deroče  Donave.  Cesar  Sigismund  si  je  s  Hermanom  Celjskim 
in  nekaterimi  drugimi  spremljevalci  komaj  rešil  življenje. 

Po  tej  turški  zmagi  je  bila  usoda  Jugoslovanov  odločena.  Srbi 
in  Bolgari  so  bili  izročeni  Turkom  na  milost  in  nemilost,  in  Bajazet 
je  mogel  po  svoji  volji  brez  ovire  prodirati  v  Bosno,  Slavonijo  in 
Ogrsko.  Pravijo,  da  se  je  na  bojišču  zaklel,  da  si  hoče  osvojiti  Bu- 
dimpešto, ukloniti  Nemčijo  in  Italijo  in  da  mora  njegov  konj  zobati 

*  Glej  str.  258. 

oves  z  altarja  sv.  Petra  v  Rimu.  Zdi  se,  da  je  izkušal  svojo  grožnjo 
tudi  izvršiti.  Med  tem,  ko  je  Sigismund,  spremljan  od  nekaterih  zvestih 
prijateljev,  begal  ob  izlivu  Donave  in  iskal  prilike,  da  se  po  morju 
vrne  v  domovino,  je  sultan  Bajazet  udaril  na  Slavonijo  in  zavzel 
utrjeno  mesto  Mitrovico,  ki  je  bilo  važno  trgovišče  in  močna  opora 
za  ogrsko  vojsko.  Od  tu  so  se  razlile  njegove  čete  kakor  povodenj 
črez  Hrvaško,  jugozapadno  Ogrsko  in  Štajersko. 

Takrat  so  slovenske  dežele  prvikrat  občutile  turško 
divjost. 

Turki  so  prodirali  iz  Slavonije  ob  naravnih  cestah,  to  je  ob 
rekah  Savi,  Dravi  in  Muri.  Na  odpor  niso  naleteli  nikjer,  ker  je 
menda  vest  o  strašnem  porazu  krščanske  vojske  pri  Nikopolju  povsod 
povzročila  tolik  strah,  da  se  nihče  ni  upal  zmagalcem  v  bran  posta- 
viti.^—  Ena  teh  zmage  pijanih  in  ropaželjnih  čet  je  vdrla  ob  Dravi 
na  Štajersko,  prekoračila  reko,  nenadoma  naskočila  mesto  Ptuj,  ki 
je  bilo  brez  obrambe,  ga  oropala,  zažgala  in  strašno  plenila  po  vsej 
okolici.  Eden  izmed  vojnih  ujetnikov  pri  Nikopolju,  ki  je  živel  dalj 
časa  na  Turškem  in  opisuje  ta  napad,  pravi,  da  so  Turki  takrat  od- 
peljali s  seboj  okoli  16.000  mož,  žen  in  otrok.  En  del  teh  sužnjev 
je  ostal  na  Grškem,  druge  so  poslali  v  Malo  Azijo.  Za  Štajersko  ta 
prvi  turški  obisk  ni  imel  drugih  nasledkov  kakor  tega,  da  je  bila 
ptujska  okoUca  strašno  opustošena  in  požgana.  Bajazet  ni  hotel  dalje 
prodirati,  temveč  se  je  nenadoma  vrntl  domov.  Morda  ga  je  od  dalj- 
nega bojevanja  odvrnila  bolezen,  ali  pa  je  spoznal,  da  je  premalo 
pripravljen  za  vojsko  na  zapadu. 

V  naslednjih  desetletjih  ni  zabeleženih  večjih  turških  bojnih  pod- 
jetij proti  zapadu.  Turkom  samim  je  pretila  strašna  nevarnost  od 
Mongolov,  ki  so  pod  vodstvom  Timurlenka  osnovali  velikansko  azijsko 
cesarstvo  in  napadali  turška  posestva  v  Mali  Aziji.  Bojeviti  Bajazet 
se  mu  je  1.  1402.  nasproti  postavil  pri  Angori,  pa  je  izgubil  vojsko  in 
svobodo.  Med  njegovimi  sinovi  so  se  vnele  krvave  vojske  za  na- 
sledstvo na  prestolu,  ki  so  trpele  več  kakor  deset  let,  dokler  ni 
slednjič  Mohamed  I.  obvladal  svoje  brate  ter  zopet  pomiril  in  uredil 
osmansko  cesarstvo. 

V  tej  dobi  je  le  nesrečna  Bosna  bila  večkrat  napadena  in  po- 
plavljena od  Turkov.  Žal,  da  so  jih  domači  vojvodi  in  veliki  župani 
sami  klicali  v  deželo.  Kakor  drugod  so  tudi  tukaj  domače  razprtije 
dale  Turkom  povod,  vmešavati  se  v  bosenske  zadeve  in  si  počasi 
pripravljati  pot  do  vlade  v  deželi.  Po  smrti  kralja  Štefana  Tvrtka  I. 
se  je  povzpel  na  bosenski  prestol  Štefan  Ostoja  (1.  1398.),  katerega 
so  podpirali  oni  bosenski  magnati,  ki  so  bili  sovražni  Sigismundu. 
Živel  je  v  prijateljstvu  s  Turki  in  jih  imel  celo  za  svoje  zavez- 
nike proti  Sigismundu.  Toda  sreča  mu  ni  bUa  dolgo  mila.  Ko  se  je 
spravil  s  Sigismundom,  ga  je  domača  narodna  stranka  zapustila  in 
Štefana  Tvrtka  II.  postavila  za  kralja.  Sedaj  se  je  vnela  domača 
vojska,  v  katero  so  posegli  tudi  cesar  Sigismund  in  Turki.  L.  1408. 
je  bil  Tvrtko  ujet  in  Ostoja  zopet  dvignjen  na  prestol.  V  naslednjih 
letih  nahajamo  v  Bosni  opetovano  turške  čete  kot  zaveznike  kralja 
Ostoja   in    drugih   bosenskih    vojvodov.  —  S   tem   soglaša   pripoved 

zgodopisca  Valvasorja,  ki  poroča,  da  so  Turki'  9.  oktobra  leta  1408. 
vdrli  v  Belo  krajino  in  jo  strašno  ©pustošili.  Sličen  roparski  napad 
se  je  zgodil  tudi  1.  1411.,  ker  isto  leto  poroča  metliški  komtur  nem- 
škega viteškega  reda  poveljništvu  avstrijske  balije,  „da  sta  bili  redovna 
hiša  v  Metliki  in  župnija  Črnomelj  opustošeni  od  Turkov.  Sam  nujno 
potrebuje  denarne  pomoči,  sicer  ne  more  vztrajati  na  svojem  mestu." 

Važnejši,  kakor  ta  dva  pohoda  malih  roparskih  čet,  je  bil  turški 
napad  1.  14i5.  Bližnji  povod  je  dal  bosenski  vojvoda  Hrvojc,  ki  si  je 
hotel  s  pomočjo  Turkov  podvreči  del  Bosne  in  južno  Dalmacijo  in 
pričel  vojsko  proti  Sigismundu.  Po  Veliki  noči  imenovanega  leta  je 
vdrl  z  mnogoštevilno  turško  vojsko  preko  Hrvaške  na  Ogrsko.  So- 
vražniki so  prišli  do  Blatenskega  jezera,  razrušili  mnogo  cerkva, 
požgali  vasi,  poklali  veliko  množico  kristjanov  in  odvedli  čez  8000  jet- 
nikov s  seboj.  Od  glavnega  krdela,  ki  jo  je  udarilo  na  Ogrsko,  so 
se  odločile  nekatere  manjše  turške  čete  in  plenile  po  celjski  in  orten- 
burški  grofiji.  Neki  oddelek  pa  je  prekoračil  Kolpo  pri  Vinici  in  drvil 
čez  Kočevje  in  Ribnico  proti  Ljubljani,  ki  je  tedaj  prvikrat  videla 
krutega  sovražnika  pred  svojim  ozidjem. 

Brzi  seli  so  raznesli  novico  o  tem  napadu  na  vse  strani.  — 
Cesarja  Sigismunda  takrat  ni  bilo  doma,  mudil  se  je  pri  cerkvenem 
zboru  v  Kostnici  in  tudi  na  sporočilo  o  nesreči,  ki  je  zadela  Ogrsko, 
ni  hotel  zapustiti  tega  mesta.  Od  njega  ni  bilo  pričakovati  pomoči. 
Pač  pa  se  je  tedaj  dvignil  akvilejski  patriarh,  vojvoda  Ludovik  Teck, 
v  obrambo  svoje  škofije.  Mudil  se  je  v  Rozaču  na  slovensko-furlanski 
meji,  ko  ga  preseneti  novica,  da  so  Turki  že  na  Kranjskem.  Takoj 
skliče  odbornike  svojega  parlamenta  v  Videm  na  posvet.  Sklenili  so, 
da  se  osnuje  splošna  deželna  hramba.  Polovica  vseh  za  orožje  spo- 
sobnih mož  naj  bi  šla  s  patriarhom  proti  Turkom,  druga  polovica 
pa  varovala  dom.  Toda  Benečani,  ki  so  bili  s  Turki  spora  ?umljeni, 
so  znali  preprečiti  nameravani  pohod.  Furlanska  mesta  so  se  obo- 
tavljala, pustiti  svoje  vojaštvo  iz  dežele,  češ,  da  ga  potrebujejo  doma. 
Le  z  majhno  četo  se  je  patriarh  binkoštni  torek  (21.  maja)  leta  1415. 
odpravil  proti  Kranjski.  Prišel  je  do  Ribnice,  pa  med  tem  so  bili 
Turki  deželo  že  zapustili.  —  Še  enkrat  so  bile  naše  dežele  isto  leto 
hudo  vznemirjene.  Bilo  je  začetkom  meseca  avgusta,  ko  je  vojvoda 
Hrvoje  s  pomočjo  Turkov  potolkel  neko  ogrsko-hrvaško  vojsko,  ki 
je  bila  vdrla  v  Bosno.  Zmagovalci  so  zasledovali  bežeče  Ogre,  na- 
padli Dalmacijo,  Hrvaško,  celjsko  grofijo  in  požigali  pokrajine  tja 
do  Drave.  Baje  so  takrat  okoli  30.000  kristjanov  odvedli  preko  Dal- 
macije s  seboj  domov.  Tudi  sedaj  je  strašna  vest  o  turškem  napadu 
povzročila  velik  strah  po  vseh  sosednjih  deželah.  Toda  razun  dolgih 
posvetovanj  se  ni  storilo  nič. 

Za  Ljubljano  je  imel  ta  turški  napad  še  to  posledico,  da  je  do- 
bila novo  mestno  ozidje.  V  prejšnjih  stoletjih  je  obsegal  mestni  zid, 
ki  se  je  spuščal  z  grada  na  dveh  straneh  proti  Ljubljanici,  le  „Stari 
trg"  s  „Florijansko  ulico".  Izza  trinajstega  stoletja  pa  so  nastali  novi 
deli  mesta  okoli  cerkve  sv.  Nikolaja  in  frančiškanskega  samostana 
(na  sedanjem  „VodnLkovem  trgu")  in  onstran  Ljubljanice  okoli  av- 
guštinskega  samostana  (sedaj  „Marijin  trg").  Tam  so  bile  tudi  našel- 

bine  Židov  in  hiše  plemiške  gospode  („Gosposka  ulica").  Ko  so  se 
Turki  prikazali  v  ljubljanski  okolici,  so  morali  Ljubljančani  izprevideti, 
kolika  nevarnost  preti  nezavarovanemu  delu  mesta.  Zato  so  se  takoj 
lotili  dela  in  napravili  zid  z  jarkom  in  okopom  tudi  na  levem  bregu 
Ljubljanice  okoli  židovske  in  gosposke  naselbine  tja  do  cerkve  nemških 
križarjev,  kjer  se  je  zid  obrnil  zopet  proti  Ljubljanici.  Vojvoda  Ernest 
„Železni"  je  leta  1416.  ukazal  duhovski  in  svetni  gospodi,  da  morajo 
meščane  pri  tem  obrambnem  delu  podpirati.  —  Ljubljana  je  s  tem 
dobila  še  enkrat  večji  obseg,  kakor  ga  je  preje  imela. 


Turki  napadajo  Carigrad. 

(Po  istodobni  sliki.) 


Vsi  popisani  napadi  so  bili  še  le  prvi  obiski  neljubih  gostov; 
bili  so  poizvedovalni  pohodi,  ki  so  služili  Turkom  v  to,  da  bližje 
spoznajo  kraje  in  ljudi,  kjer  so  si  pozneje  tolikrat  poiskali  sužnjev 
in  drugega  bogatega  plena.  Strah  in  trepet  je  prešinil  vse  slovensko 
ljudstvo,  ko  se  je  zavedlo  strašne  nevarnosti.  Toda  za  enkrat  so 
napadi  ponehali  in  več  kakor  pol  stoletja  so  naše  dežele  imele  mir. 
Treba  je  bilo  prej  na  Balkanu  poraziti  zadnje  predstraže,  preden  so 
turški  roparji  postali  neomejeni  gospodarji  na  naših  tleh. 

Odločilni  boji  so  se  takrat  bojevali  pri  Carigradu,  na  ogrski 
meji,  v  Bosni  in  Albaniji. 

Turkom  je  gospodoval  po  Mohamedovi  smrti  zopet  odločen  in 
podjeten  mož,  sultan  Murad  II.  Bil  je  še  le  19  let  star,  ko  je  zasedel 

očetov  prestol,  pa  je  vendar  že  znal  vladati  in  se  je  tudi  na  bojnem 
polju  izkazal  razumnega  vojskovodja  in  hrabrega  junaka.  Kadarkoli 
je  v  vojski  sam  poveljeval,  je  gotovo  zmagal.  Osvojil  si  je  velik  del 
grškega  cesarstva  z  mestom  Solunom  in  si  leta  1431.  podvrgel  vso 
Albanijo.  Z  mnogoštevilno  armado  je  leta  1437.  pridrl  na  Ogrsko  in 
Sedmograško  in  odnesel  neizmeren  plen.  Našel  pa  je  tedaj  junaka, 
ki  mu  je  bil  kos  v  podjetnosti  in  vojskovanju.  To  je  bil  ogrski  po- 
veljnik Ivan  Hunjadi,  v  hrvaških  narodnih  pesmih  znan  pod  imenom 
„Janko  Sibinjanin".  Večkrat  je  z  majhnimi  četami  premagal  močne 
turške  vojske  in  zlasti  na  Sveti  dan  1.  1443.  pri  Kunovici  v  Bolgariji 
skupaj  s  kraljem  Vladislavom  pridobil  sijajno  zmago.  Sultan  je  moral 
sam  prositi  za  mir,  ki  je  bil  sklenjen  v  Segedinu,  in  vrniti  osvojeno 
Srbijo  Juriju  Brankoviču. 

Isto  leto  je  dvignil  zastavo  svobode  albanski  junak  Skander- 
beg.  Bil  je  doma  v  oni  gorati  pokrajini,  ki  se  razteza  ob  Jadranskem 
morju  južno  od  Skadra  (Skutari)  tja  do  gorovja  Pindus  ob  grški 
meji  in  se  je  nekdaj  imenovala  Ilirija,  sedaj  pa  se  zove  Albanija. 
Prepregajo  jo  visoke  s  snegom  pokrite  gore,  s  katerih  padajo  divji 
hudourniki  v  tesne  doline  in  soteske.  Gozdovi  se  menjajo  s  sočnatimi 
pašniki,  strmo  obrežje  pa  je  razdeljeno  v  neštete  zalive  in  pristanišča, 
ki  so  že  po  naravi  dobro  zavarovani.  Tu  je  prebivalo  že  izza  davnih 
časov  svobodoljubno  ljudstvo,  ki  se  je  samo  nazivalo  Skipetari,  med 
tem,  ko  so  jih  tujci  imenovali  Albance  ali  Arnavte.  Albanci  niso 
slovanskega  rodu,  temveč  so  potomci  starih  Ilirov,  ki  so  drugod 
popolnoma  izginili  in  le  še  v  skalovitih  gorah  ob  južni  Adriji  s  čudo- 
vito vztrajnostjo  ohranili  svoj  jezik  in  svoje  narodne  običaje. 

Skanderbegovo  pravo  ime  je  bilo  Jurij  Kastriota.  Njegov  oče  Ivan  je 
bil  plemenit  albanski  knez,  ki  je  stoloval  v  mestu  Kroja,  pa  je  1.  1423. 
moral  svojo  deželo  prepustiti  Turkom  in  svoje  sinove  dati  za  talnike. 
Mali  Jurij  je  bil  takrat  še  le  9  let  star.  Prisilili  so  ga,  da  je  prestopil 
k  mohamedanski  veri  in  mu  nadeli  ime  Skander-beg  (=  knez  Aleksan- 
der). Pridobil  si  je  naklonjenost  sultana  Murada  II.,  ki  ga  je  dal 
vzgojiti  s  svojimi  sinovi. 

Toda  v  mladem  Juriju  ni  ugasnila  iskra  sovraštva  in  mašče- 
valnosti. Ko  mu  je  leta  1431.  oče  umrl,  je  Skander-beg  zahteval 
albansko  kneževino  kot  svojo  postavno  dediščino.  Sultan  mu  je  ni 
hotel  dati.  Zdaj  je  le  iskal  priložnosti,  da  ubeži  k  svojim  rojakom 
in  na  čelu  vojske  udari  na  Turčine.  Z  zvijačo  se  mu  je  posrečilo 
1.  1443.  polastiti  se  mesta  Kroje,  in  s  tistim  dnem  je  Albanija  postala 
neodvisna.  V  trenotku  se  je  razširil  upor  po  vsej  deželi.  Albanski 
poveljniki  so  v  Lješu  izvolili  Skander-bega  za  svojega  narodnega 
vojskovodja  in  mu  prisegli  zvestobo.  Pričela  se  je  dolga  vrsta  drznih 
bojev,  ki  jih  je  Skander-beg  izvojeval  večkrat  sam  s  svojimi  Albanci 
proti  turški  premoči.  Petindvajset  let  je  trajala  ta  junaška  borba. 
Vsa  Evropa  je  gledala  takrat  na  albanske  gore  in  občudovala  junaka 
vseh  junakov  —  Skander-bega. 

Ta  obupni  odpor  malega  junaškega  naroda  je  bil  tem  slavnejši 
in  sijajnejši,  ker  pade  v  dobo,  ko  so  krščanske  narode  na  Balkanu 
zadeli  najusodnejši  udarci. 


333 


Izpodbujen  po  Skander-begovih  uspehih  je  ogrski  kralj  Vladislav 
1.  1444.  z  maloštevilno  vojsko  25.000  mož  vdrl  v  Bolgarijo.  Hotel  je 
zadati  turški  oblasti  smrtni  udarec.  Toda  prevelika  je  bila  samozavest 
krščanskih  križarjev,  ki  so  podcenjevali  turško  moč.  Pri  Varni  jim 
stopi  nasproti  sam  sultan  Murad  II.  z  nebrojno  vojsko,  ki  so  jo  cenili 
na  več  kakor  sto  tisoč  mož.  Ni  manjkalo  glasov  v  krščanskem  taboru, 
ki  so  opominjali,  da  se  pravi  Boga  izkušati,  ako  se  spuste  v  boj  s 
toliko  sUo.  Pa  vzlic  tem  opominom 
se  je  bitka  drugi  dan  pričela,  in  Vla- 
dislav je   izgubil  vojsko   in  življenje. 

Skander-beg  ni  nikdar  izpostav- 
ljal svoje  vojske  toliki  nevarnosti.  S 
svojo  četo,  ki  je  štela  osem  do  deset 
tisoč  mož,  je  bival  navadno  v  nedo- 
stopnih gorah  in  gozdovih.  Od  tu  je 
napadal  posamezne  turške  oddelke, 
sedaj  po  dnevi,  sedaj  po  noči.  Prišel 
je  kakor  blisk  in  zopet  izginil,  še 
preden  so  se  nasprotniki  zavedli,  koga 
imajo  pred  seboj.  Sam  sultan  Murad, 
ki  je  leta  1449.  in  1450.  s  poldrug 
stotisoč  možmi  in  mnogimi  topovi 
pridrl  v  Albanijo,  se  je  po  krvavih 
bitkah  in  praskah  in  po  brezuspešnem 
obleganju  mesta  Kroje  moral  umakniti 
z  zavestjo,  da  proti  Skander-begu  ne 
more  ničesar  opraviti. 

Toda  turška  oblast  v  Evropi  je 
bila  že  preveč  ukoreninjena  in  kristjani 
premalo  složni  med  seboj,  da  bi  se 
mogli  povzpeli  do  velikega  vojnega 
podjetja  in  prepoditi  nasilne  azijske 
roparje.  —  Za  sultanom  Muradom  je 
nastopil  vlado  zopet  bojevit,  krvoločen 
vladar,  sultan  Mohamed  II.  V  zgodo- 
vini ima  priimek  „osvojevalec",  ker  si 
je  podvrgel  dve  cesarstvi,  14  kraljestev 
in. kneževin  in  200  mest. 

Najprej  se  je  lotil  Mohamed  zadnje  postojanke  grškega  cesar- 
stva —  Carigrada.  Meseca  aprila  1.  1453.  prične  oblegati  mesto, 
ki  je  štelo  med  300.000  prebivalci  komaj  5000  braniteljev.  Bizantinski 
cesar  Konstantin  XII.  se  je  sicer  hrabro  branil,  pa  kaj  je  mogel  opra- 
viti proti  silni  turški  premoči,  ki  je  od  vseh  strani  kakor  železne 
klešče  zajela  mesto  in  ki  so  jo  cenili  na  pol  milijona  vojakov.  Turki 
so  oklicali  „sveto  vojsko";  šlo  je  zopet  za  veliko  odločilno  bitko 
med  križem  in  polumescem.  Poldrugi  mesec  je  grška  posadka  hrabro 
odbijala  turške  napade,  toda  spričo  železne  vztrajnosti  Turkov  izid 
vendar  ni  mogel  biti  dvomljiv.  Dne  29.  maja  ukaže  Mohamed  splošen 
naskok  na  mesto.   Prvi  napad  je  bil  odbit,  drugi  odbit  Jarki  so  bili 


Sv.  Janez  Kapistran. 

že  polni  mrtvih  trupel.  Kar  prigrmi  izbrana  četa  janičarjev,  dvajset 
tisoč  mož,  katerim  se  posreči  splezati  na  mestno  ozidje.  Cesar  Kon- 
stantin sam  pade  v  boju.  Kmalu  so  Turki  neomejeni  gospodarji  v 
mestu.  Popoldne  tistega  dne  je  imel  zmagovalec  s  sijajnim  spremstvom 
svoj  slovesen  vhod.  Najprej  je  šel  v  cerkev  sv.  Sofije  in  opravil 
zahvalno  molitev  za  zmago.  Potem  je  ukazal  sneti  križ  s  kupole  in 
na  njo  vsaditi  polumesec.  Muezimi  (turški  duhovniki)  so  klicali  s 
prižnice:  „Alah  je  Bog,  Alah  je  velik.  Pridite  k  molitvi!"  Cerkev 
sv.  Sofije  je  postala  turška  mošeja.  —  Tako  je  prenehalo  grško  ce- 
sarstvo v  1127.  letu  po  ustanovitvi  mesta  Carigrada. 

Strašen  je  bil  vtis  te  novice  na  vso  Evropo.  Papež  Kalikst  III. 
je  dvignil  svoj  glas  in  pozval  vse  krščanstvo  na  veliko  križarsko 
vojsko  zoper  sultana  Mohameda.  Toda  njegov  glas  ni  našel  odmeva. 


♦V   «  -'ti      -^ 

Turki  oblegajo  Belgrad. 

(Po  istodobni  sliki.) 


Evropski  vladarji  so  bili  med  seboj  preveč  razdvojeni  in  njihov  na- 
čelnik, nemški  cesar  Friderik,  je  imel  preveč  posla  z  domačimi 
stvarmi,  kakor  da  bi  bil  mogel  misliti  na  vojsko  s  Turki.  Le  v  srcih 
dveh  mož  je  še  gorela  iskra  tistega  navdušenja,  ki  je  za  časa  kri- 
žarskih vojsk  dvignilo  vso  Evropo  proti  polumescu.  Eden  izmed  teh 
je  bil  plemenit  ogrski  vitez  Ivan  Hunjadi,  drugi  reven  menih,  fran- 
čiškan Janez  Kapistran. 

Janez  je  dobil  svoj  priimek  od  rojstnega  mesta  Capistrano  na 
Laškem.  Izprva  je  bil  sodnik,  pa  je  zapustil  svet,  stopil  v  strogi 
frančiškanski  red  in  kmalu  zaslovel  kot  izvrsten  govornik.  Papež 
Nikolaj  V.  ga  je  1.  1451.  poslal  v  Avstrijo,  da  pridiguje  proti  husitom 
in  vnema  ljudi  za  križarsko  vojsko.    Takrat  je  prepotoval  Kranjsko, 

Koroško  in  Štajersko  in  se  je  baje  mudil  tudi  v  Ljubljani.  Bil  je  že 
sedemdeset  let  star,  majhne  postave,  koščenega,  upadlega  obraza.  Pa 
to  staro  telo  je  oživljal  mladeniški  ogenj.  Kadar  je  govoril,  je  njegova 
navdušenost  vnela  vse  poslušalce.  Tisoč  in  tisoč  ljudi  mu  je  prišlo 
naproti,  kadar  je  prišel,  in  ga  zopet  spremilo,  ko  je  odhajal.  —  Ta 
mož  je  zbiral  križarsko  vojsko  proti  Turkom.  In  njegov  poziv  ni  bil 
zaman.  Mladeniči  in  možje  so  zgrabili  za  orožje  in  šli  za  njim.  Bila 
je  čudna  vojska,  ki  se  je  zbrala  okoli  sivolasega  vojskovodja  v  rjavi 
meniški  halji:  kmetje,  dijaki,  menihi,  duhovniki.  Ta  je  imel  meč  in 
sulico,  drugi  koso,  tretji 
cepec  ali  z  železom  oko- 
vano palico.  Pa  en  duh 
je  navdajal  vso  to  mno- 
govrstno trumo,  en  cilj 
jim  je  bil  pred  očmi  : 
zmagati  ali  umreti  za 
krščansko  vero. 

Sultan  Mohamed  II. 
se  je  bil  spomladi  leta 
1456.  z  vsemi  svojimi 
silami  vrgel  na  Belgrad. 
Hotel  je  to  trdnjavo  do- 
biti v  sv^ojo  oblast,  da 
more  dalje  prodirati  na 
Ogrsko  in  v  Nemčijo. 
Obdal  je  mesto  z  vseh 
strani,  na  kopnem  je  po- 
stavil svoje  topove  in 
okope,  po  Donavi  in  Savi 
pa  so  plavale  nebrojne 
turške  šajke.  Tako  ni  bilo 
mogoče  Belgradu  od 
nikoder  pomagati ;  niti 
hrane  niso  mogli  dobiti 
prebivalci.  Sultan  se  je 
bil  zaklel,  da  mora  trd- 
njavo v  štirinajstih  dneh 
dobiti  v  roke,  tekom  dveh 
mesecev  pa  hoče  v  Bu- 
dimpešti večerjati.  Pra- 
vijo tudi,  da  je  rekel  ob 
tej  priliki:  „Kakor  je  le  en  Bog  v  nebesih,  tako  mora  biti  tudi  le  en 
car  na  zemlji." 

Hunjadi  in  Kapistran  sta  sklenila  Belgrad  osvoboditi.  V  ta  namen 
sta  zbrala  svoje  čete  okoli  Pctrovaradina  in  Slankamena.  Treba  je 
bilo  najprej  napraviti  zvezo  med  Belgradom  in  Ogrsko,  da  se  je 
mogla  trdnjava  preskrbovati  s  hrano  in  četami.  Hunjadi  je  bil  po- 
kupil v  Slankamenu  okoli  200  ladij  in  jih  napolnil  z  izbranimi  in 
dobro  oboroženimi  križarskimi  četami.   Dne  14.  julija  1456  je  pričelo 


Katarina  Kosača,  kraljica  bosenska 
(t  leta  1473.  v  Rimu). 

krščansko  brodovje  boj  proti  turškim  galejam  in  v  petih  urah  izvo- 
jevalo  popolno  zmago.  Tri  velike  turške  galeje  so  se  potopile,  druge 
so  se  morale  umakniti.  Ko  je  boj  divjal,  je  stal  Ivan  Kapistran  na 
bregu  in  navduševal  krščansko  vojsko,  kličoč  ime  Jezusovo  in  dvi- 
gujoč sveto  razpelo,  ki  mu  ga  je  poslal  papež  po  kardinalu  Karva- 
jalu.  Zmaga  na  Donavi  je  zopet  ohrabrila  obupano  belgrajsko  posadko 
za  daljno  obrambo,  pa  tudi  sultana  vzpodbudila  za  nove  naskoke. 
Hunjadi  in  Kapistran  sta  preskrbela  mesto  z  živili  in  novimi  četami 
in  sta  se  tudi  sama  pridružila  hrabrim  braniteljem.  Prvi  je  prevzel 
poveljništvo  vojske,  drugi  je  navduševal  vojake  in  križarje  s  svojimi 
ognjevitimi  besedami.  Dvaindvajsetega  julija  je  dal  sultan  povelje 
za  splošen  naskok  na  trdnjavo.  Z  vso  silo  se  navale  turške  čete  na 
Belgrad.  Že  je  bilo  spodnje  mesto  v  njihovi  oblasti,  ozidje  in  obrambni 
okopi  razdejani,  že  se  je  hotel  Hunjadi  umakniti  iz  razvaline  preko 
Donave,  ko  poseže  vmes  Kapistran  in  na  čelu  križarjev  plane  na  Turke 
s  toliko  silo,  da  so  se  morali  umakniti  iz  mesta.  Ko  je  bil  ta  strašni 
napad  odbit,  je  Hunjadi  zapovedal,  naj  nikdo  izmed  krščanskih  vo- 
jakov ne  zapusti  mesta,  ker  je  pričakoval  novega  napada,  toda 
zmagoslavnih  križarjev  ni  bilo  več  mogoče  brzdati.  Pod  vodstvom 
Kapistranovim  naskočijo  turški  tabor  in  zapode  vso  vojsko  v  beg. 
Štirideset  tisoč  mrtvecev  je  obležalo;  sijajna  zmaga  je  vzradostila 
ves  krščanski  svet,  a  še  posebno  papeža  Kaliksta  III.,  ki  je  iznova 
pozival  krščanske  kneze,  naj  dovrše,  kar  sta  pričela  hrabra  junaka 
Hunjadi  in  Kapistran.  Pa  niti  tema  ni  bilo  prisojeno,  da  bi  na- 
daljevala zapričeto  zmagoslavno  delo.  V  krščanskem  taboru  je  iz- 
bruhnil legar  in  najprej  pobral  Ivana  Hunjadija.  Umrl  je  11.  avgusta 
1456  v  naročju  Kapistranovem,  ki  mu  je  zatisnil  oči  z  besedami: 
„Zmagal  si!"  Nekaj  tednov  pozneje  je  legel  v  grob  tudi  Kapistran. 
Smrt  ga  je  dohitela  v  frančiškanskem  samostanu  v  Iloku,  ki  ga  je  bil 
sam  ustanovil.  L.  1690.  ga  je  katoliška  cerkev  proglasila  za  svetnika. 

Zmaga  pri  Belgradu  je  prinesla  kristjanom  le  kratko  premirje. 
Sultan  Mohamed  je  potreboval^  par  let  počitka,  da  je  prebolel  hudi 
udarec  in  zbral  novo  armado.  Že  1.  1458.  si  je  podvrgel  zadnji  ostanek 
srbske  države  z  utrjenim  mestom  Smederevom  (Semendrija).  Prebi- 
valstvo je  bilo  deloma  odpeljano  v  sužnost,  v  deželo  pa  so  prišli 
turški  naseljenci.    Srbija  je  postala  turška  pokrajina. 

Za  njo  je  prišla  Bosna  na  vrsto.  Leta  1461.  je  umrl  kralj  Štefan 
Tomaž  in  sledil  mu  je  sin  enakega  imena,  ki  se  je  nazival  Štefan 
Tomaževič.  Zaupajoč  na  pomoč  papeža  Pija  II.  in  Skander-bega  je 
leta  1462.  sultanu  Mohamedu  odrekel  letni  davek,  ki  so  ga  bosenski 
kralji  že  dalj  časa  plačevali  Turkom.  Razkačen  pridrvi  Mohamed 
prihodnje  leto  z  veliko  vojsko  v  Bosno,  osvoji  si  trdnjavo  za  trdnjavo 
in  kmalu  je  bila  skoraj  vsa  dežela  v  njegovi  oblasti.  Stotisoč  ljudi 
obojega  spola  so  Turki  odvedli  v  sužnost  in  okoli  30,000  bosenskih 
mladeničev  potaknili  med  janičarje.  Tudi  kralj  ni  ušel  svoji  usodi. 
Štefan  Tomaževič  je  hotel  ubežati  iz  dežele  v  Dalmacijo,  a  Turki  ga 
dohite  in  obkolijo  v  gradu  Ključ.  Po  kratkem  obleganju  se  je  moral 
kralj  vdati  na  milost  in  nemilost.  Turki  ga  tirajo  zvezanega  pred 
sultana  Mohameda,  ki  ga  je  nekaj  dni  imel  pri  sebi  v  taboru,  potem 


337 


pa  ga  dal  obglaviti.  Njegova  mati  Katarina  in  žena  Marija  sta^^bežali  v 
tujino.  Katarina  se  je  slednjič  zatekla  v  Rim  k  papežu,  ki  ji  je  nakazal 
denarno  podporo.  Živela  je  v  neki  hiši  blizu  cerkve  sv.  Marka,  obdana 
od  plemenite  bosenske  gospode,  ki  je  bila  z  njo  vred  zapustila  nesrečno 
domovino.  Umrla  je  leta  1473.,  zapustivši  papežu  vse  pravice  do  bo- 
senskega  kraljestva,  in  bila  pokopana  v  cerkvi  sv.  Marije  na  „Ara 
coeli",  kjer  je  še  zdaj  videti  njen  grobni  spomenik. 

Z  Bosno  je  padel  zadnji  branik  na  Balkanu.  Turki  so  razširili  svojo 
oblast  do  Save  in  pričeli  napadati  hrvatsko  banovino.  Evropa  je  tudi 
sedaj  ostala  brezbrižna.  Le  ogrski  kralj  Matija  Korvin,  ki  ga  je  ljud- 
stvo 1.  1458.  na  Rakoškem  polju  dvignilo  na  prestol,  je  s  svojo  vojsko 
udaril  na  Turke  in  se  nekaj  let  srečno  bojeval  proti  njim.  Pridobil 
si  je  s  tem  sloves  največjega  junaka  svoje  dobe  in  njegove  bojne 
čine  opevajo  slovensko  -  hrvaške  narodne  pesmi,  —  Poleg  njega  je 
zastavil  tudi  papež  Pij  II.  vse  svoje  moči  za  boj  zoper  Turke.  Zbiral 
je  v  Jakinu  (Ancona)  veliko  brodovje,  katero  je  hotel  sam  peljati 
preko  Adrije  v  Albanijo  Skander-begu  na  pomoč.  A  pogumni  mož 
je  umrl  v  Jakinu  spričo  zbrane  mornarice,  še  preden  se  je  mogel 
vkrcati  na  ladjo  (1464).  Z  njim  je  bilo  tudi  zasnovano  podjetje  uničeno. 


Štefan  Tomaževič,  zadnji  bosenski  kralj, 
kleči  pred  Izveličarjem. 

Zgodovina  slov.  naroda. 

16.  Turški  navali  ob  koncu  srednjega  veka. 

Med  tem,  ko  so  se  obupni,  krvavi  boji  izvojevali  v  hrvaških 
in  srbskih  pokrajinah,  so  naše  dežele  imele  mir.  Toda  bila  je  le 
tišina  pred  hudo  nevihto.  Vsa  srca  je  moril  strah  pred  Turčinom,  ki 
se  je  vedno  bolj  približeval  naši  meji.  Gospoda  je  hitela  utrjevat 
svoje  gradove,  meščanstvo  je  popravljalo  ozidje,  okope  in  jarke,  za 
skupno  obrambo  dežele  se  ni  storilo  ničesar. 

Leta  1469.  se  prične  doba  vsakoletnih  turških  napadov,  ki  je 
skoraj  brez  presledka  trajala  do  1.  1483.  Pri  vseh  teh  napadih  Turki 
niso  morda  nameravali  osvojiti  si  nove  zemlje,  tudi  ni  šlo  za  redna 
vojna  podjetja  na  ukaz  sultanov,  ampak  le  za  roparske  pohode  večjih 
ali  manjših  turških  čet,  ki  so  preko  vSave  vdrle  na  Hrvatsko  in  Slo- 
vensko, da  si  poiščejo  bogatega  plena  in  nasitijo  svojo  krvoločnost. 

Glavni  zgodovinski  vir  za  naslednje  dogodke  so  zapiski  Jakoba 
Unresta,  ki  je  bil  župnik  v  slovenski  Dholici  (Techelsberg)  na  Ko- 
roškem in  je  živel  v  drugi  polovici  15.  stoletja.  Bil  je  torej  sam 
priča  strašnih  dogodkov,  ki  jih  je  vestno  zabeleževal  v  svoji  „Av- 
strijski  kroniki".  Zato  jih  hočem  po  njegovih  zapiskih  tu  podati. 

Koncem  meseca  aprila  ali  v  prvih  dneh  meseca  maja  1.  1469.  je 
vdrl  turški  paša  Ezebeg  z  armado  20.000  mož  iz  Bosne  na  Hrvaško. 
Prodrl  je  skozi  Liko  do  mesta  Senja,  kjer  so  se  morali  knezi  Franko- 
pani  odkupiti  z  bogatimi  darovi.  Od  tu  je  udaril  na  Modruš,  kjer 
je  vso  okolico  požgal,  potem  pa  preko  Kolpe  drl  na  Kranjsko.  Na 
binkoštno  nedeljo,  21.  maja,  se  utabore  Turki  pri  Metliki  in  ves  teden 
divjajo  po  okolici.  Mesto  Metlika  je  bilo  popolnoma  razdejano.  Iz 
Bosne  došli  frančiškani,  ki  so  si  bili  pričeli  graditi  samostan  na  otoku 
Lahinje  „pri  treh  farah",  so  bežali  v  utrjeno  Novo  mesto.  —  Iz  Bele 
krajine  der6  Turki  na  Kočevsko,  kjer  požgo  mesto  Kočevje,  potem 
pa  dirjajo  naprej  proti  Ljubljani  in  zažgo  šenklavško  cerkev.  Druge 
trume  so  divjale  okoli  Žužemberka  in  Kostanjevice  in  so  se  utaborile  na 


339 

šentjemejskem  polju.  Kranjski  deželni  stanovi  so  začeli  naglo  zbirati 
deželno  brambo.  Vsaka  hiša  je  imela  dati  po  enega  oboroženega  moža. 
Toda  zbrali  so  se  prepozno.  Turki  so  se  bili  z  bogatim  plenom  že 
umaknili  v  Bosno.  Ko  so  došli  do  reke  Kolpe,  ki  je  bila  vsled  hudega 
deževja  zelo  narastla,  in  niso  mogli  svojih  jetnikov  hitro  prepeljati, 
so  jih  čez  tisoč  na  bregu  poklali.  Isto  leto  so  Turki  še  opetovano 
plenili  po  naših  krajih.  Meseca  junija  in  septembra  jih  nahajamo  na 
Krasu  in  na  Furlanskem,  kjer  je  Skanderpaša  z  ognjem  in  mečem 
uničil  mnogo  vasi  tja  do  reke  Piave  in  enajst  tisoč  ljudi  tiral  s 
seboj  v  sužnost.  Koncem  leta,  ko  je  že  začelo  zmrzovati,  so  prodrli 
na  Dolenjsko,  v  krško  okolico  in  v  Savinjsko  dolino,  katero  so  oro- 
pali tja  do  Celja.  Koliko  škode  so  napravili  to  leto,  je  težko  natančno 
določiti.  Dolenjsko,  Kočevsko,  Kras,  Goriško  in  Furlanija,  vse  to  je 
bilo  opustošeno ;  trgi,  vasi,  cerkve,  hiše  požgane,  na  tisoče  ljudi 
umorjenih,  dvajset  do  trideset  tisoč  odpeljanih  v  sužnost,  poleg  na- 
ropanih  goved  in  drugega  blaga,  ki  so  ga  vzeli  Turki  s  seboj.  Vest 
o  strašni  nesreči,  ki  je  zadela  slovenske  dežele,  je  vzbudila  pozornost 
celo  v  Rimu,  in  papež  Pavel  II.  je  posebne  odpustke  naklonil  tistim, 
ki  bi  Metliko  in  Slovensko  krajino  branili  pred  neverniki. 

Za  oporo  pri  svojih  roparskih  pohodih  so  si  zgradili  Turki  na 
desnem  bregu  Save  trdnjavo  Šabac.  Od  tu  jim  je  bila  odprta  pot  na 
južno  Ogrsko,  Hrvaško  in  Kranjsko.  Zaman  je  izkušal  kralj  Matija 
Korvin  preprečiti  zgradbo.  Ko  so  došle  njegove  čete  pred  trdnjavo, 
je  bilo  zidovje  že  tako  visoko,  da  Ogri  niso  ničesar  opravili  in  so 
morali  brez  uspeha  oditi.  Koliko  zaslombo  je  nudila  trdnjava  turškim 
roparjem,  priča  siloviti  turški  naval  1.  1471. 

Komaj  je  bilo  zidovje  zgrajeno,  že  je  bosenski  poveljnik  Ezebeg 
pričel  udarjati  na  hrvatsko  in  slovensko  zemljo.  Meseca  maja  je  vdrl 
v  Dalmacijo  in  opustošil  vse  pokrajine  do  Spleta,  Šibenika  in  Zadra. 
Meseca  junija  pa  je  s  15.000  konjeniki  pridrl  na  Kranjsko,  divjal 
nekaj  časa  po  deželi  in  odgnal  20.000  kristjanov  s  seboj.  Ko  so  Turki 
sužnje  hitro  pospravili  po  svojih  trdnjavah,  se  vrne  kakih  10.000  ro- 
parjev zopet  v  deželo,  pleni  in  ropa  tja  do  Ljubljane  in  odpelje  novo 
trumo  sužnjev  s  seboj.  Bosenski  paša  Ezebeg  je  vedel,  da  se  mu  v 
naših  deželah  ni  bati  nikakega  odpora,  ker  se  je  cesar  Friderik  takrat 
mudil  na  državnem  zboru  v  Regensburgu.  Zato  se  je  o  Binkoštih 
tretjič  prikazal  pri  Vinici  ob  Kolpi  s  16.000  konjeniki  in  iznova  na- 
pravil roparski  napad  na  deželo.  Na  binkoštni  pondeljek  se  utabore 
Turki  na  Rašici  in  dirjajo  potem  proti  Ljubljani,  kjer  se  prikažejo  že 
v  torek  zjutraj.  Gotovo  bi  bili  takrat  meščane  iznenadili,  ako  ne  bi 
bil  dim  gorečih  vasi  Ljubljančanom  naznanjal  prihod  sovražnikov. 
Pri  Ljubljani  razdeli  paša  svojo  vojsko  na  tri  dele.  Ena  truma  dirja 
preko  Save  proti  Kranju  in  Kokri  in  razun  vasi  požge  tudi  velesovski 
samostan;  druga  se  spusti  proti  Kamniku,  oropa  Mekine  in  hiti  skozi 
Tuhinjsko  dolino  proti  Celju,  kjer  vse  požge  in  pokol  je.  Tretja  četa 
je  menda  divjala  po  Dolenjskem  okoli  Stične,  ki  je  bila  takrat  do 
tal  razrušena.  Opat  Ulrik  ni  ničesar  storil  v  obrambo  samostana  in 
je  pobegnil  z  nekaterimi  brati.  Kar  je  menihov  ostalo  doma,  so  jih 
Turki  privezali  svojim  konjem  za  repe  in  jih  tirali  s  seboj.     O  kaki 

deželni  brambi  na  Kranjskem  v  tem  letu  nič  ne  čitamo.  Pač  pa  so 
koroški  deželni  stanovi,  mesta  in  kmetje,  sklenili  priti  svojim  sosedom 
na  pomoč.  Krištof  Ungnad  Sovneški  in  Viljem  Šenk  z  Ostro vice  sta 
hitela  z  naglo  nabrano  vojsko  čez  Ljubelj  in  Kokrsko  sedlo  na 
Kranjsko.  Toda  sovražnik  jo  je  bil  takrat  že  pobral  s  svojim  plenom 
nazaj  v  Bosno. 

Koliko  gorja  je  bilo  takrat  v  deželi,  posnamemo  iz  poročila,  ki 
ga  je  stotnik  mesta  Celja  poslal  državnemu  zboru  v  Regensburg : 
„Lepa  opatija  Stična  je  razrušena,  Pleterje  v  razvalinah,  Jurklošter, 
dva  samostana  v  Savinjski  dolini  (Gornji  grad  in  Novi  klošter),  dva 
v  ljubljanskem  predmestju  (avguštinski  in  frančiškanski),  razdjana; 
Velesovo  in  Mekine  oropane,  nune  odpeljane.  Na  Kranjskem  so  Ijuti 
sovražniki  razrušili  ali  požgali  blizu  40,  na  Štajerskem  24  cerkva,  iz 
prve  dežele  so  odgnali  10.000,  iz  druge  5000  duš;  5  trgov  in  do  200 
vasi  so  oropali  in  razdjali.  Kamorkoli  so  prišli,  je  bilo  vse  požgano 
in  pokončano.  In  vendar  preže  Turki  ob  meji  še  v  treh  taborih  na 
rop  in  umor." 

Pa  nesreče  tistikrat  še  ni  bilo  dovolj.  Tudi  južne  dežele  so 
dobile  svoj  delež,  ker  so  Turki  meseca  avgusta  pridrli  na  Vipavsko 
in  Goriško,  odpeljali  s  seboj  500  ljudi  in  mnogo  živine. 

V  naslednjih  letih  so  bili  Turki  redni  gostje  na  Slovenskem. 
Skoraj  vsako  leto  je  zaznamovano  v  Unrestovi  kroniki  s  požigi  cerkva, 
ropanjem  in  morijami. 

Meseca  marca  1472  so  pridrli  na  Notranjsko  in  zažgali  župno 
cerkev  v  Cirknici.  Prišedši  do  Ljubljane,  so  našli  mestna  vrata  za- 
prta in  zidovje  zastraženo.  Utaborili  so  se  na  treh  krajih,  v  ,Jami" 
za  sv.  Krištofom,  v  Šiški  in  na  Poljanah.  Utrjenega  mesta  se  niso 
lotili,  pač  pa  ropali  po  okolici  in  zažgali  tudi  staro  župno  cerkev 
sv.  Petra.  Slednjič  so  jih  odpodile  kroglje  z  ljubljanskega  gradu. 
Isto  leto  sta  pretrpeli  tudi  Goriška  in  Furlanija  hud  napad,  ob  ka- 
terem je  bilo  baje  12.000  ljudi  odpeljanih  v  sužnost. 

Prihodnje  leto  1473.  je  turški  napad  veljal  posebno  Koroški, 
ki  je  takrat  prvič  videla  divjega  sovražnika  v  svojih  mejah.  Župnik 
Unrest  živo  in  natančno  opisuje  ta  strašni  obisk. 

Bilo  je  v  četrtek  po  sv.  Matevžu  (23.  septembra),  ko  pridero 
Turki  skozi  Žumberk  na  Kranjsko.  Blizu  Novega  mesta  so  ujeli 
Korošca  Mihaela  Cvitarja,  ki  jim  je  moral  kazati  pot.  Kakor  vihra 
je  divjala  četa  skozi  Mirno  peč  in  Trebnje  proti  Ljubljani.  Po  Val- 
vasorjevem sporočilu  je  bilo  18.000  konjenikov  in  9000  pešcev.  Mesta 
se  niso  lotili,  ker  niso  imeli  s  seboj  pripravnih  topov  za  obleganje 
in  jim  je  bilo  le  za  rop.  Drvili  so  naprej  mimo  Ljubljane  in  Kranja, 
čez  Št.  Jurij  in  Kokrsko  sedlo  in  se  v  soboto  že  prikazali  pred  Kaplo. 
Tukaj  bi  bili  lahko  sovražnika  ustavili,  ker  je  soteska  proti  Rebru 
že  po  naravi  utrjena.  Toda  prestrašeni  prebivalci  se  za  tak  odpor 
niso  bili  pripravili.  Pobegnili  so  na  visoke  pečine  poleg  Bele  in 
valili  skale  na  sovražne  čete  v  dolino.  Na  ta  način  je  bilo  ubitih 
17  Turkov  in  200  konj.  Toda  ta  ovira  roparjev  ni  oplašila.  Pustili 
so  mrliče  na  tleh  in  dirjali  naprej.  Še  tisti  dan  so  bili  pri  Rebru.  Tu 
se  trume  razdele  in  krenejo  na  desno  in  levo.  Ena  četa  je  požigala, 

morila  in  ropala  po  Junski  dolini,  okoli  Dobrlevasi  in  Pliberka  in  se 
slednjič  utaborila  na  desnem  bregu  Drave,  blizu  Brezja.  Celo  Veli- 
kovec,  kjer  je  bil  pravkar  semenj,  so  hoteli  roparji  nenadoma  napasti. 
K  sreči  jih  zagledata  še  o  pravem  času  neki  Kamničan  iz  Kranjske 
in  neki  domač  kmet,  ki  hitro  podereta  del  mostu  čez  Dravo  in  rešita 
zbrano  množico  gotove  smrti.  Druga  četa  je  prebrodila  Dravo  pri 
Mohličah  in  drvila  ob  njenem  bregu  do  Ličje  vasi.  Potem  se  razkrope 
na  vse  strani.  Nekateri  obiščejo  Blatograd,  Trg,  Glinsko  dolino, 
Št.  Vid  in  samostan  Št.  Jurij  ob  jezeru,  kjer  ugrabijo  nekaj  nun,  dalje 
Ostro vico,  Vovbre  in  blizu  Veliko vca  pridejo  zopet  preko  Drave  v 
Junsko  dolino.  Drugi  so 
med  tem^  dirjali  okoli 
Vetrinja,  Žihpolja  in  Pod- 
kmosa.  Kamorkoli  je 
pogledalo  oko,  povsod 
je  bilo  videti  le  goreče 
vasi,  oskrunjene  cerkve 
in  brez  števila  ubitih 
kristjanov,  zlasti  otrok. 
Kakor  v  posmeh  so  tirali 
turški  roparji  dolge  vrste 
ljudi,  okoli  2000,  vsako- 
vrstne domače  živine  in 
velike  tovore  ugrablje- 
nega blaga  mimo  mesta 
Celovca.  Tedaj  je  hotela 
četa  kmetov  v  svoji  obup- 
nosti  vsaj  nekaj  rešiti  iz 
rok  grabežlj  ivega  roparja. 
Planejo  torej  iz  mesta  in 
napadejo  Turke.  Toda 
niti  po  številu,  niti  po 
bojni  spretnosti  jim  niso 
bili  kos.  Devetdeset  kme- 
tov je  obležalo  mrtvih 
na  mestu,  drugi  so  bili 
razkropljeni  na  vse  strani, 
Turl[  pa  so  šli  s  svojim 
plenom  naprej,  prekora- 
čili Dravo  pri  Mohličah  in  se  zopet  združili  s  četami  v  Junski  dolini. 
Združeni  oropajo  potem  vso  Junsko  dolino  in  29.  septembra  odrinejo 
proti  Guštanju.  Pred  Slovenjim  Gradcem  se  jim  postavi  nasproti  mestni 
oskrbnik  Egidij  Schultheitzinger  s  100  možmi,  pa  je  drago  plačal  to 
drznost.  Njegovi  ljudje  so  bili  deloma  razkropljeni,  deloma  pobiti. 
Pri  Slovenjem  Gradcu  so  napravili  taborišče  in  prenočili.  Zjutraj  so 
se  razdelili  v  dva  oddelka.  Ena  četa  je  šla  skozi  Vitanje  v  Konjice, 
kjer  so  se  v  župnišču  v  goste  povabili,  drugi  so  ŠU  črez  Velenje, 
Šoštanj  in  lepo  Savinjsko  dolino.  V  soboto  se  je  dolga  vrsta  ujetih 
kristjanov,  katerih  se  je  nabralo   do  8000,  in  ugrabljene  živine  od 

8.  ure  zjutraj  do  4.  popoldan  počasi  pomikala  mimo  Celja.  Slovenci 
so  sicer  neprenehoma  napadali  in  nadlegovali  Turke,  pa  niso  nič 
opravili.  Še  tisti  dan  so  roparji  storili  mnogo  škode  pri  sv.  Juriju, 
vzhodno  od  Celja,  potem  pa  so  se  pri  Brežicah  umaknili  na  Hrvaško. 

Kako  usoden  čas  je  takrat  napočil  za  Slovence,  kako  živo  so 
čutili,  da  gre  za  njihov  obstoj  in  da  jim  skoraj  bije  zadnja  ura,  vse 
to  priča  obupna  prošnja  za  pomoč,  ki  so  jo  kranjski  deželni  stanovi 
1.  1474.  naslovili  na  papeža  Siksta  IV.  To  pismo  je  živa  slika  za- 
puščenosti,  obupnosti  in  razdvojenosti,  ki  je  takrat  vladala  v  naših 
deželah,  in  natančno  opisuje  strašno  gorje,  ki  jih  je  zadelo.  Zato  je 
hočem  vsaj  deloma  tu  podati. 

„ Sveti  oče,"  tako  pišejo  kranjski  stanovi,  „kot  vaše  revne  za- 
puščene in  izdane  ovčice  pribežimo  k  vam,  polni  zaupanja  in  ljubezni 
do  vaše  svetosti,  kakor  so  nekdaj  pribežali  prebivalci  grškega  ce- 
sarstva in  drugi,  ki  so  bili  hudo  stiskani  od  sovražnikov  Kristusovega 
imena.  Ker  takrat  ni  bilo  krščanske  pomoči  od  nikoder,  si  je  pod- 
vrgel grozoviti  Turek  grško  cesarstvo,  Bosno,  Srbijo,  Armenijo  in 
druge  dežele.  Takrat  smo  tudi  mi  povzdignili  glas  na  vso  moč,  toda 
žal,  da  je  bil  le  malo  uslišan.  In  tudi  tista  pomoč,  ki  nam  je  došla, 
je  prišla  prepozno.  Zato  je  turški  sovražnik  osemkrat  pridrl  z  veliko 
množico  v  našo  deželo,  jo  požgal  in  tako  opustošil,  da  se  mora  smi- 
liti Bogu,  vaši  svetosti  in  vsakemu  kristjanu.  Kaj  nas  pa  čaka,  ako 
nam  še  sedaj  kristjani  ne  pridejo  na  pomoč?  Nič  drugega,  kakor 
da  se  bodemo  mi  (Kranjci)  in  prebivalci  Slovenske  kra- 
jine, Metlike,  Istre,  Krasa  in  še  mnogo  drugih  sosednih 
pokrajin,  ki  z  nami  vred  enako  silo  trpe,  morali  vzdigniti 
in  zapustiti  deželo,  mesta,  gradove  in  domovino.  Ako  pa 
bode  do  tega  prišlo,  česar  se  bojimo,  kje  bode  ta  revna  in  pregan- 
jana množica  našla  zavetja  in  živeža?  In  kaj  se  zna  še  zgoditi,  ako 
bo  Turek  naše  dežele  zasedel  in  od  tod  vedno  dalje  stegal  svoje 
grabežljive  roke  po  krščanstvu?  Vse  kar  je  krščanskega,  bi  uničil 
in  razdjal.  Kdor  ni  sam  izkusil  in  videl  bridkosti,  se  mu  ne  da  opi- 
sati niti  s  pismom  niti  z  zgovornimi  besedami.  Kdor  je  pa  videl 
tisočero  silo,  bridko  vpitje,  veliko  trpljenje  in  jok  ubogih  ujetih  kri- 
stjanov te  dežele,  kakor  so  to  videli  stotniki  in  hlapci  mejnega  grofa 
Alberta  Brandenburškega  in  vojvoda  Sigismunda  Avstrijskega,  ki  sta 
jih  poslala  našemu  cesarju  in  naši  deželi  na  pomoč,  ta  je  bil  pač 
ganjen  žalosti  in  usmiljenja.  Božji  zakon  nam  zapoveduje,  da  ljubimo 
Boga  čez  vse,  svojega  bližnjega  pa  kakor  samega  sebe,  in  da  je  treba 
zlasti  tistim  pomagati,  ki  so  v  sili  in  nadlogah.  Kdo  pa  je  bolj  za- 
puščen, kdo  je  revnejši  in  nadložnejši,  kakor  smo  mi.  Štiri  dolga 
leta  že  traja  vojska  in  še  je  ne  bode  konec,  ako  nam  ne  pribiti  Bog 
sam  z  mogočno  roko  na  pomoč.  Malo  čutimo,  da  se  kdo  zmeni  za 
reve  naše  dežele  in  cerkve,  ker  v  tolikih  letih  se  ni  nič  izdatnega 
storilo  za  nas;  sami  smo  se  morali  braniti  in  skrbeti,  da  ne  pridemo 
krutemu  Turku  v  pest.  Baha  se  namreč,  da  se  mu  mora  klanjati 
vsa  zemlja.  Zato  ne  kaže  drugega,  kakor  da  ga  spodimo  iz  dežele, 
ali  da  jo  zapustimo  sami,  ali  pa  se  podvržemo  Turku.  Prvo  je  težavno, 
ker  so  naše  moči  proti  njegovi  sili  premajhne;  drugo  je  še  težavnejše, 

ker  bi  morali  zapustiti  domovino  in  živeti  v  prognanstvu;  tretje  pa 
bi  nam  bilo  najtežje,  da  bi  namreč  mi,  ki  nosimo  ime  Kristusovo,  bili 
podložni  zaničevalcu  in  sovražniku  tega  presv.  imena. 

Da  ostanemo  torej  združeni  z  rimsko  cerkvijo  in  ne  bodemo 
prisiljeni  podvreči  se  sovražniku  in  da  tudi  sosednje  dežele,  na  katere 
bi  za  nami  planil  Turek,  ne  pridejo  zaradi  nas  v  enake  stiske,  je 
treba,  da  glasno  kličemo  na  pomoč,  da  bode  vsaj  kdo  zaslišal  naš 
tužni  klic  in  nam  pomagal  s  svetom  ali  dejanjem.  Naše  razmere  so 
take,   da  nas   nihče   ne   ubrani  propada,   ako   ne   dobimo  nemudoma 


Trdnjava  Šabac. 


pomoči.  In  če  si  sovražniki  podvržejo  našo  deželo,  česar  nas  ob- 
varuj dobrotljivi  Bog,  potem  jim  je  odprta  pot  in  ne  bodo 
jih  ovirale  niti  gore  niti  vode,  da  bi  ne  vdrli  v  laške  in 
nemške  dežele,  bati  se  je  celo  za  Rim,  ker  so  v  nekaterih 
letih  pridrli  iz  Carigrada  do  sem  in  še  dalje  .  .  . 

In  koga  drugega  naj  bi  v  tej  sili  klicali  na  pomoč,  kakor  naj- 
višjega poglavarja  sv.  krščanske  vere,  ki  je  od  Boga  postavljen,  da 
pase  njegove  ovčice,  in  varno  krmari  čoln  sv.  Petra,  da  se  ne  potopi, 
zlasti  pa  da  se  ne  morejo  mohamedovci  ponašati  in  utrditi  v  prepri- 
čanju, češ,  da  se  jim  ni  bati  krščanskega  meča  in  da  je  ni  sile,  ki 
bi  se  jim  mogla  ustaviti  in  rešiti  krščansko  kri. 

Prosimo  vašo  svetost,  naj  premisli  in  uvažuje  veliko  nečast,  ki 
se  dela  Bogu  s  tem,  da  se  onečaščajo  sveti  zakramenti,  rušijo  hiše 
božje  in  da  je  bilo  toliko  božjih  služabnikov  in  toliko  tisoč  ljudi 
pomorjenih.  Kako  neusmiljeno  je  sovražnik  ločil  žene,  može,  otroke 
in  sorodnike  in  jih  nage,  bose,  lačne  in  žejne,  vkovane  v  železo  in 
verige  kakor  hudodelce,  z  rokami  na  hrbtu  zvezanimi,  odgnal  v 
sužnost.  Kako  nečloveško  oskrunja  uboge  žene  in  device,  da  žalostno 
kličejo  na  pomoč,  kako  brezsrčno  dela  s  starimi  ljudmi  in  nedolžnimi 
otročiči,  katere  na  kosce  razseka,  ako  jih  ne  more  s  seboj  tirati. 
Kako  neusmiljeno  se  preliva  krščanska  kri,  koliko  revščino  trpe 
revni  kristjani,  katerim  je  bilo  vse  njihovo  imetje  ugrabljeno  in  po- 
žgano,  ki  nimajo  niti  strehe  niti  zavetja,  kamor  bi  se  skrili  pred 
groznim  sovražnikom.  Kako  strašna  nadloga  je  to,  da  morajo  revne 
matere  s  svojimi  malimi  otroci  bežati  v  črni  noči,  ob  velikem  deževju 
in  nevihti  in  kar  je  še  hujše,  da  nimajo  dece  s  čim  pokriti.  Koliko 
je  tu  mraza  in  trpljenja,  strahu  in  revščine,  koliko  bridkosti,  bolečine 
in  joka.  Nobeno  človeško  srce  ne  more  tega  popolnoma  umeti,  nihče 
popisati  in  dopovedati.  Zato  prosimo  vašo  svetost  in  ves  kardinalski 
zbor,  da  se  nam  v  kratkem  pomaga  z  močno  deželno  brambo  proti 
Turkom  in  da  se  napravi  veliko  vojno  podjetje  proti  njim  .  .  ." 

Tako  so  pisali  kranjski  stanovi  papežu  Sikstu  IV.,  dobro  vedoč, 
da  imajo  v  njem  mogočno  oporo  proti  Turkom.  Papež  je  res  dvignil 
svoj  glas.  V  posebnem  pismu  z  dne  24.  junija  1475  je  ukazal 
nabirati  vojake  in  denar  za  bojne  namene  in  prirejati  v  ta  namen 
cerkvene  slovesnosti,  obhode  in  javne  molitve.  Vladarji  so  se  takrat 
pričeli  živahno  gibati.  Cesar  Friderik  III.  je  meseca  majnika  sklical 
črno  vojsko  zoper  Turke.  Tudi  ogrski  kralj  Matjaž  je  nabiral  vojake. 
Benečani,  Poljaki,  Rumuni  so  obljubili  pomoč.  V  jeseni  se  je  dvignil 
Matija  Korvin  z  10.000  vojaki  proti  jugu,  da  napade  novo  turško 
trdnjavo  Šabac  na  desnem  bregu  Save.  Oblegal  jo  je  30  dni  brez 
uspeha  in  še  le  z  zvijačo  se  mu  je  posrečilo  jo  dobiti  v  oblast.  Za- 
radi poznega  letnega  časa  se  ni  lotil  drugega  vojnega  podjetja,  ampak 
se  je  vrnil  domov,  da  se  pripravi  za  prihodnje  leto. 

Vzlic  vsem  bojnim  pripravam  tudi  1.  1475.  ni  minulo  brez  turš- 
kega napada.  Meseca  avgusta  so  udarili  Turki  na  Štajersko  in  divjali 
po  Dravskem  polju  od  Ptuja  do  Lembaha.  Ko  sta  jim  šla  štajerski 
in  koroški  poveljnik  s  svojimi  četami  nasproti,  se  Turki  umaknejo 
proti  Savi  do  Brežic.  Sedaj  pridejo  tudi  Kranjci  s  svojim  poveljnikom 
Ludovikom  Kozjakom.  Združene  čete  vseh  treh  dežel  napadejo  potem 
Turke  pri  reki  Sotli,  toda  bile  so  preslabe  nasproti  turški  premoči. 
Kristjani  so  šteli  komaj  450  mož,  Turkov  pa  je  bilo  baje  12.000.  Zato 
največje  junaštvo  ni  ničesar  pomagalo.  Mnogo  plemenitašev  je  bilo 
v  tej  bitki  ubitih  ali  pa  odpeljanih  v  sužnost.  Med  mrtvimi  so  bili: 
Janez  Gradnekar,  Viljem  Gall,  Viljem  Grasel,  Andrej  vitez  Naringer; 
med  jetniki:  Sigismund  Polhajm,  vrhovni  poveljnik,  deželni  stotnik 
koroški  Jurij  Šenk  in  kranjski  Ludovik  Kozjak,  Oton  Semenič,  Andrej 
Hohenwart  in  še  mnogo  drugih.  Za  Jurija  Šenka  so  zahtevali  Turki 
4000  goldinarjev  odkupnine,  za  Ludovika  Kozjaka  2000,  kar  je  bilo 
za  tedanje  čase  izredno  velika  svota.    Posledica  nesreče  je  bila  ta. 


345 


da  so  krvoločni  roparji  postali  še  drznejši.  Kmalu  po  sv.  Mihelu  so 
bili  zopet  na  Slovenskem.  Glasoviti  Korošec  Miha  Cvitar  jim  je  bil 
že  drugič  kažipot.  Drli  so  mimo  Krškega  in  Kostanjevice  proti  Kranju 
in  Radovljici  in  hoteli  prodreti  na  Koroško.  Toda  našli  so  gorske  pre- 
hode na  Ljubelju,  Korenu  in  na  Jezerskem  dobro  zavarovane,  zato 
so  razgrajali  tem  dalje  po  Kranjskem.  Več  kakor  mesec  dni  so  divjali 
od  kraja  do  kraja,  ne  da  bi  se  jim  kdo  v  bran  postavil.  Števila 
sužnjev,  ki  so  bili  ob  tem  napadu  odpeljani  in  velikosti  nesreče  sicer 
ni  zabeležila  nobena  kronika,  vendar  si  lahko  mislimo,  koliko  škode 
je  napravila  turška  ropaželjnost,  ko  je  brez  ovire  toliko  časa  uniče- 
vala deželo.  Kako  so 
se  bili  Turki  že  sezna- 
nili z  našimi  kraji  in 
navadami,  priča  napad 
na  Muljavo  ob  Miklav- 
ževem semnju  istega  leta. 
Bosenski  paša  Ahmet  je 
bil  zvedel,  da  se  tisti  dan 
zb  ere  na  Mulj  a  vi  pri  Stični 
izredno  veliko  ljudstva  iz 
vse  Dolenjske.  Zato  pri- 
divja naenkrat  z  močno 
četo  nad  iznenadene  sej- 
marje,  jih  deloma  poseka, 
deloma  ujame  in  okoli 
4200  oseb  obojega  spola 
odpelje  s  seboj. 

Naslednja  leta  zazna- 
mujejo višek  turške  sile. 
Vsako  izmeU  njih  je  s 
krvavimi  črkami  začrtano 
v  našo  povestnico.  Sedaj 
je  bila  ta,  sedaj  ona  de- 
žela glavno  pozorišče 
turške  divjosti.  Vsi  na- 
padi so  bili  tako  uniče- 
valni, silni  in  krvavi,  ka- 
kršnih ni  bilo  z  lepa 
poprej. 

Na  dan  pred  sv.  Marjeto,  11.  julija  1476,  je  pridrla  četa  4500 
konjenikov  iz  Hrvaškega  proti  Brežicam.  Ker  niso  mogli  črez  Savo, 
jo  udarijo  proti  samostanu  Pleterje,  ki  je  bil  močno  utrjen.  Samostan 
so  brez  uspeha  naskakovali.  Zato  opuste  obleganje  in  dirjajo  proti 
Novemu  mestu,  potem  čez  Bloke,  Cirknico  proti  Postojni  in  naprej  čez 
Vipavo  proti  Gorici.  Od  tu  so  jo  krenili  črez  Črni  vrh  in  Žire  v  loško 
okolico,  Polhov  gradeč  in  Logatec.  Najsamotnejše  doline  in  grape 
so  takrat  videle  Turka.  Razun  revnih  kraških  vasi  je  takrat  občutil 
turško  divjost  tudi  Lož.  Roparji,  ljudje  so  jim  pravili  mavharji  (Sack- 
manner),  so  požgali   mesto  in  prebivalce  odpeljali.    Ko  je  ta   druhal 


Papež  Sikst  IV. 

prebredla  vso  Dolenjsko  in  Notranjsko,  je  odšla  preko  Kočevja  in 
Kolpe  na  Hrvaško.  En  del,  ki  je  štel  blizu  2000  mož,  pa  se  je  ločil 
od  nje,  šel  pri  Krškem  čez  Savo  in  plenil  po  Spodnjem  Štajerskem, 
okoli  Rogatca,  Pilštajna,  Kozjega,  Sevnice  in  Brežic  in  se  z  bogatim 
plenom  obložen  vrnil  domov.  Mnogo  usodnejši  je  bil  drugi  napad 
istega  leta,  ki  je  zlasti  hudo  zadel  Koroško.  Bilo  je  okoli  10.000 
ropaželjnih  konjenikov  iz  Bosne,  ki  so  v  četrtek  pred  sv.  Kozmo  in 
Damijanom  pridrli  na  slovensko  zemljo.  Dirjali  so  ob  Savi  na  Go- 
renjsko proti  Kranjski  gori,  odtod  skozi  Belo  peč  in  Trbiž.  Ker  so- 
teska pri  Vratih  ni  bila  zastavljena,  so  takoj  napadli  Podklošter.  Za- 
žgali so  trg,  čegar  plamen  je  dosegel  tudi  višje  ležeči  benediktinski 
samostan  in  ga  pokončal.  Dvesto  ljudi,  ki  so  pribežali  iz  okolice  v 
varno  samostansko  ozidje,  se  je  v  dimu  zadušilo.  Menihi  z  opatom 
na  čelu  so  se  junaško  branili.  Dvakrat  so  Turki  naskočili  močno 
zidovje,  pa  so  bili  vselej  odbiti.  Vendar  od  samostana  ni  ostalo  ni- 
česar kakor  zakristija  in  kleti,  vse  drugo  je  požar  uničil.  Iz  Pod- 
kloštra  so  Turki  dirjali  naprej,  preplavali  pri  Vetrovu  (Federaun) 
derečo  Žilo  in  pri  Beljaku  Dravo.  Pri  Wernbergu  so  se  razdelili  v 
dve  četi,  ena  je  plenila  okoli  Dholice,  Osoj,  Št.  Vida  in  Ostrovice, 
druga  si  je  izbrala  Velikovec,  Grebinj,  Labod,  Št.  Pavel  za^svoj  cilj. 
Več  kot  pol  šentpavelskega  trga  so  Turki  požgali,  naskočili  Št.  Andraž 
in  dve  milji  na  okoli  vse  pokončali  in  požgali.  Nihče  se  ni  postavil 
v  bran  drznim  roparjem.  Le  Miklavž  Wildensteiner,  posestnik  Trutten- 
dorfa,  je  z  nekaterimi  ljudmi  branil  svoj  grad.  Zaman  so  naskakovali 
utrjeno  graščino.  S  pobitimi  glavami  so  morali  oditi,  zapustivši  40 
mrtvecev.  Tembolj  so  se  maščevali  nad  ubogimi  kmeti  po  okolici; 
od  Vrbskega  jezera  do  Veliko vca  je  ostalo  le  malo  hiš.  Z  ujetimi 
ljudmi  in  naropanim  blagom  so  šli  Turki  preko  Slovenjega  Gradca 
in  Celja  proti  Krškemu.  Tu  so  se  utaborili,  ostali  osem  dni  in  raz- 
pošiljali „mavharje"  na  vse  strani.  Močna  četa  je  še  obiskala  No- 
tranjsko in  Kras. 

Tako  je  minilo  žalostno  leto  1476.  Prav  pravi  župnik  Unrest 
o  tej  moriji  in  drznem  ropanju:  „Naj  vendar  pomisli  vsak  pameten 
človek,  kako  je  mogoče,  da  je  tako  majhna  četa  Turkov,  ki  so  jo 
cenili  k  večjemu  na  2000  mož,  smela  brez  ovire  divjati  po  Dravski 
dolini.  Koroškem,  Slovenski  krajini.  Kranjskem  in  Krasu  in  povzro- 
čati toliko  škode,  ne  da  bi  se  ji  kdo  ustavil.  O  ljubi  Bog,  čas  bi 
že  bil,  da  krščanski  meč  skrha  turško  sabljo !  Po  tem  napadu  so 
se  kmetje  splošno  jezili  nad  gospodo  in  stanovi,  da  nič  ne  store  proti 
Turkom,  in  da  jim  gledajo  skozi  prste.  Nekatere  plemenitaše  in  viteze 
so  celo  obdolžili,  da  so  skrivni  zavezniki  roparjev". 

Ker  ni  bilo  od  nikoder  niti  denarja  niti  vojakov,  so  bile  slo- 
venske dežele  navezane  le  na  samopomoč.  Stanovi  so  pač"  pobirali 
nove  davke  in  gradili  nove  trdnjave,  toda  vse  to  je  le  malo  izdalo. 
Naslednje  leto  147  7.  so  bile  primorske  pokrajine  glavno 
pozorišče  turških  bojev.  Povod  so  dali  Benečani,  ki  so  se  na  Grškem 
in  v  Albaniji  zapletli  v  vojsko  s  Turki.  Sultan  Mohamed  je  sklenil, 
da  napade  Benečane  tudi  na  njihovi  domači  zemlji.  Zato  pošlje  me- 
seca  oktobra   Omar- bega  z  veliko  vojsko,   ki  so  jo  cenili  na  30.000 

mož,  na  Furlansko,  Seveda  tudi  Kranjski  niso  prizanesli.  Benečani 
so  postavili  v  obrambo  celo  vrsto  okopov  od  izliva  reke  Soče  do 
Gorice,  zgradili  so  dva  tabora  pri  Gradiški  in  Foljani  in  utrdili  tudi 
most  pri  Gorici.  Toda  Turki  so  se  hitro  polastili  mostu,  preden  so 
še  Benečani  zvedeli,  da  prihaja  turška  vojska.  Nato  izvabi  Omar-beg 
tudi  beneškega  kapitana  Jeronima  Novello  iz  utrjene  Gradiške  na 
prosto  polje  in  ga  popolnoma  porazi.   Beneške  čete  so  bile  razkrop- 


Turki  napadajo  Skadar. 

(Po  sliki  v  beneški  doževi  palači.) 

Ijene,  Novelo  ubit.  Sedaj  se  roparji  razlijejo  kakor  povodenj  po  vsej 
prostrani  Furlaniji.  Skednji,  hiše,  gradovi,  vasi,  gozdi,  vse  je  gorelo. 
Tje  do  Trevize  in  reke  Piave  so  dr  vili  turški  jezdeci  moreč  in  po- 
žigajoč.  Ko  so  gledali  videmski  meščani  z  visokega  stolpa  po  ro- 
dovitnih planjavah  svoje  domovine,  tedaj  je  bilo  videti  od  Soče  do 
Piave  velikansko,  plamteče  morje.  Iz  več  kakor  100  vasi  se  je  dvigal 
ognjeni  zubelj  proti  nebu.  Posebno  nas  mora  zanimati  vest,  da  so 
Turki  o  tem  napadu  posekali  3000  mož,  ki  so  jih  bili  Benečani  po- 
stavili za  čuvarje  ob  gorskih  sedlih  in  prelazih.  Ne  motimo  se,  če 
pravimo,  da  so  bili  ti  nesrečni  branitelji  meje  beneški  Slovenci. 

Strašnemu  napadu  se  je  tisto  leto  pridružila  še  kuga,  ki  je  skoraj 
več  ljudi  pomorila  kakor  turški  meč. 

Tudi  naslednje  leto  1478.  je  beneško-turška  vojska  prinesla  Slo- 
vencem nove  hude  napade.  Sultan  Mohamed  je  takrat  oblegal  beneško 
trdnjavo   Skadar   (Skutari)  v  Albaniji.    Ker  konjenikov  pri  tem  pod- 

jetju  ni  potreboval,  jih  pošlje  s  Skender-begom  na  čelu  na  Furlansko, 
da  Benečane  doma  napadejo.  Bilo  je  po  žetvi  in  prebivalci  so  bili 
že  pospravili  poljske  pridelke.  V  utrjeni  Gradiški  jih  je  mnogo  našlo 
varno  zavetje.  Ko  so  Turki  prebredli  Sočo,  bi  bili  radi  Benečane 
izvabili  na  boj,  toda  beneški  poveljnik  v  Gradiški  se  ni  hotel  z  njimi 
sprijeti.  Zato  se  sovražniki  umaknejo  proti  Korminu  in  23.  julija  se 
spuste  proti  severu  v  Kobarid,  potem  poleg  Soče  v  Bovec  in  Log. 

V  bovški  soteski  so  jim  Slovenci  razrušili  most  in  ustrelili 
imenitnega  Turka,  Hasan-bega.  Zasedli  so  tudi  bližnje  hribe,  od  koder 
so  hoteli  kamenje  valiti  na  sovražnike.  Toda  Turki  so  si  znali  po- 
magati. Preplezali  so  visoke  pečine  brez  steze  in  pota,  po  katerih 
morda  preje  še  nikdar  ni  hodila  človeška  noga.  Konje  so  na  vrveh 
vlekli  kvišku  in  jih  prav  tako  spuščali  od  skale  do  skale  v  globočino. 
Tako  se  jim  je  posrečilo  priti  po  ovinkih  okoli  Predela  in  dospeti 
v  Trbiž.  Sedaj  je  zopet  občutila  Koroška  vso  grozo  turškega  napada. 

Ko  se  je  raznesla  vest,  da  so  Turki  na  Soči,  se  zbero  koroški 
kmetje  pod  vodstvom  nekega  Matjaža,  da  bi  odbili  napad.  Bilo  jih 
je  kakih  3000  mož,  ki  so  se  utaborili  pri  Kokovi.  Kar  pribeže  begunci 
s  Predela  s  strašno  novico,  da  je  Turkov  kot  listja  in  trave  in  da  so 
že  na  koroški  zemlji.  To  je  kmete  tako  preplašilo,  da  jih  je  po  noči 
od  sobote  do  nedelje  2600  ušlo.  Mala  četa,  ki  je  še  preostala,  in 
kateri  se  je  pridružilo  še  nekaj  rudokopov  in  drugih  brambovcev, 
ni  mogla  proti  mnogoštevilnemu  sovražniku  ničesar  opraviti.  Turki 
so  kmete  nenadoma  zajeli,  deloma  pobili,  deloma  pa  razpršUi.  Že  v 
nedeljo  večer  so  bili  Turki  na  Vratih.  Goreče  vasi  in  hiše  so  na- 
znanjale njihov  prihod.  Trpela  sta  zdaj  zlasti  Zilska  in  gornja 
Dravska  dolina.  Trg  Šmohor  so  Turki  zažgali  in  cerkev  sv.  Danijela 
razdjali.  Blizu  Špitala  so  prebredli  Dravo,  zažgali  imenovani  trg  in 
se  razpršili  po  bližnjih  dolinah.  Povsod  so  lovili  ljudi  in  živino. 
Krka,  Breze,  Strassburg  so  takrat  videli  Turka.  V  Zilski  dolini  je 
bilo  takrat  pomorjenih  tudi  mnogo  duhovnikov,  ki  so  se  s  slabo 
oboroženimi  četami  v  okolici  cerkva  in  drugih  utrjenih  krajih  ustav- 
ljali sovražniku.  Pri  Beljaku  so  se  roparske  čete  zopet  združile  in 
korakale  z  naropanim  blagom  in  ujetimi  kristjani  mimo  mesta  proti 
sv.  Mariji  ob  Žili,  kjer  je  bil  glavni  vojni  tabor.  Beljaška  okolica  je 
takrat  silno  trpela.  Vsako  vasico,  vsako  duplino  po  hribih,  kjer  so 
bili  kristjani  skriti,  so  Turki  iztaknili,  živino  na  planinah  ugrabili, 
ljudi  posekali  ali  pa  odvedli  s  seboj. 

Skender-beg  je  poslal  iz  svojega  tabora  nekega  ujetega  kmeta 
s  krvavo  puščico  v  Beljak  prašat,  ali  bi  ne  hotel  kdo  odkupiti 
ujetih  kristjanov.  Mestni  sodnik  se  je  nato  začel  s  Turki  pogajati 
za  odkupnino  jetnikov  in  za  svoto,  ki  naj  bi  jo  mesto  plačalo,  da  bi 
sovražniki  prizanesli  vasi  in  cerkvi  sv.  Marije  ob  Žili.  Pobotali  so 
se,  da  morajo  dati  Beljačani  tovor  vina,  voz  kruha  in  20  cekinov. 
Turški  poveljnik  se  je  zaklel  pri  svoji  duši  in  sablji,  da  se  hoče 
držati  pogodbe.  Toda  ko  so  prišli  Beljačani  drugo  jutro  v  turški 
tabor,  niso  našli  nobenega  Turka  več.  Še  pred  dnevom  se  je  vojska 
vzdignila,  zažgala  cerkev  in  vas,  moža  pa,  ki  sta  bila  prišla  iz  mesta 
se  pogajat,  umorUa. 

Ko  so  se  Turki  naveličali  divjati  po  slovenski  zemlji,  so  se  zopet 
odpravili  proti  domu.  Silno  veliko  plena,  10.000  ujetih  kristjanov  in 
mnogo  drugega  blaga  so  tirali  s  seboj.  Pri  Mohličah  prebredejo  dne 
15.  avgusta  Dravo,  poprej  pa  posekajo  starčke  in  otroke,  ki  jih  niso 
mogli  vzeti  s  seboj.  Drava  ni  mogla  nesti  tolike  teže.  Utonilo  je 
mnogo  Turkov,  a  še  več  kristjanov  v  valovih  narasle  reke.  Skozi 
Junsko  dolino  so  šli  roparji  mimo  Slovenj ega  gradca  in  Celja  na 
Hrvaško.  Med  tem,  ko  je  turška  sablja  tako  strašno  gospodarila  na 
Koroškem,  tudi  kranjskim  Slovencem  ni  prizanesla,  dasiravno  nimamo 
o  tem  napadu  natančnejših  poročil. 

Z  zadoščenjem  čujemo,  da  je  Turke  pri  tem  pohodu  vendar 
končno  zadela  maščevalna  roka  pravice.  Ko  se  je  namreč  turška 
vojska  počasi  pomikala  proti  Bosni,  sta  jo  napadla  grof  Peter  Zrinjski 
in  poveljnik  trdnjave  Jajca  z  malo  četo.  Turki  v  zadregi  umore  ne- 
katere ujete  kristjane,  drugi  se  oproste  in  zbeže.  Sami  se  potem 
umaknejo  v  bližnji  gozd.  Toda  Hrvati  jih  drugi  dan  tako  porazijo,  da 
se  jih  je  od  20.000  komaj  5000  rešilo.  Tako  je  končal  najhujši  turški 
napad,  ki  ga  je  doživela  koroška  dežela. 

Drugo  leto  so  Benečani  sklenili  mir  s  sultanom  Mohamedom. 
Prepustiti  so  morali  Turkom  skoraj  vsa  svoja  posestva  v  Albaniji  in 
na  Grškem  in  si  izgovorili  le  svobodno  uvažanje  in  izvažanje  be- 
neškega blaga  v  vse  turške  kraje  in  pristanišča.  Da  rešijo  svojo 
trgovino,  so  sklenili  z  nevemiki  pogodbo  v  sramoto  krščanskega 
imena. 

V  velikem  obsegu  je  bil  zasnovan  roparski  pohod  1.  1480.  Takrat 
so  prodrli  najdalje  proti  severu  in  zapadu.  Valvasor  piše,  da  je  takrat 
štela  turška  vojska  26.000  mož.  Že  meseca  julija  je  plenil  en  oddelek 
po  Notranjskem,  okoli  Kočevja,  Ribnice,  Cerknice  in  Logatca.  Glavna 
vojska  pa  je  v  začetku  avgusta  napadla  Koroško.  Na  tihem  je  pri 
Mohličah  prebrodila  Dravo  in  šla  mimo  Trušenj  in  Ostrovice  proti 
Staremu  dvoru.  Na  koroški  meji  so  se  trume  razdelile.  En  del  je 
šel  čez  hribe  na  gorenje  Štajersko  proti  Neumarktu  in  pleml  okoli 
Rottenmana,  Ljubnega  (Leoben)  in  Judenburga;  drugi  si  je  izvolil 
Koroško  za  pozorišče  svojih  grozovitosti.  Turki  so  takrat  z  vso  silo 
napadli  Lavantinsko  dolino,  pa  so  zadeli  na  odpor  kmetov  pri  Preimsu 
in  Ladniku,  katerim  se  je  posrečilo  prepoditi  sovražnika.  Tudi  utrjeno 
rojansko  cerkev  so  zaman  naskakovali.  Iz  Koroške  so  napravljale 
posamezne  čete  roparske  pohode  v  bližnje  pokrajine.  Nekatere  so 
plenile  okoli  Slovenj  ega  Gradca,  druge  so  vdrle  skozi  Kanalsko  dolino 
na  Furlansko,  kjer  so  premagale  500  beneških  najemnikov,  zopet 
druge  so  divjale  po  Kranjskem.  Tudi  sedaj  se  ni  nihče  krepko  uprl 
sovražniku.  Poedine  trume  kmetov  ali  meščanov  so  morebiti  rešile 
posamezne  kraje,  toda  skupnega  odločnega  odpora  ni  bUo  nikjer. 

Strašno  je  bilo  razdejanje,  ki  so  ga  Turki  zapustili  za  seboj. 
Največ  sta  trpeli  to  pot  Štajerska  in  Koroška.  Izredno  mnogo  cerkva 
je  bilo  razrušenih  in  požganih,  mnogo  vasi  do  tal  razdejanih,  da  so 
jih  prebivalci  morali  popolnoma  zapustiti.  Na  tisoče  ljudi  je  bilo 
odpeljanih  v  sužnost,  med  njimi  okoli  500  duhovnikov.  Pretresljivo 
opisuje  strašno  stisko  sekovska  župnijska  kronika,  ki  pravi: 

„Monštrance,  kelihe,  masno  obleko,  knjige,  oltarna  pregrinjala 
in  druge  cerkvene  dragocenosti  so  Turki  ugrabili;  božje  hiše  so  iz- 
premenili  v  hleve,  kjer  so  plesali  in  počenjali  najostudnejše  razuzda- 
nosti. Duhovnike  so  sežigali,  jih  utapljali  ali  drugače  morili,  mnogo 
so  jih  odgnali  v  bridko  sužnost.  Po  nekaterih  krajih  so  može  in 
žene  z  družino  vred  zvezali  in  jih  tirali  s  seboj.  Novorojeno  deco 
so  materam  trgali,  morili  in  metali  čez  plotove.  Veliko  množico  zalih 
deklic  so  odpeljali  v  težko  sužnost.  Nedolžne  otročiče  so  basali  v 
luknjaste  vreče,  da  so  skozi  luknje  glave  molili  in  ječali,  da  je  bilo 
groza.  Kar  je  bilo  močnih  ljudi,  so  jih  odgnali,  slabotnežem  glave 
odsekali  ali  pa  jih  utopili.  Velika  žalost  in  revščina  je  bila  v  vsej 
deželi.  Nič  ni  pomagalo  ne  jokati  se,  ne  prositi.  Nihče  ni  bil  varen 
življenja,  ne  na  hribih  in  ne  v  dolinah,  niti  na  planinah,  ako  ga  Bog 
sam  ni  otel.  Povsod  je  bilo  na  kupe  ubitih  živali  in  umorjenih  ljudi 
in  ni  ga  bilo,  da  bi  jih  bil  zagrebel.  Psi  in  volkovi  so  se  gostili. 
Po  hribih  so  mrtva  trupla  ležala  v  vodnjakih  ali  gnila  na  prostem, 
le  na  pol  zakopana.  Nastal  je  tak  smrad,  da  ga  ljudje  niso  mogli 
več  prenašati.  Pač  je  bilo  treba  klicati  s  prerokom  Davidom:  „0 
Bog,  tuje  ljudstvo  je  prišlo,  oskrunilo  tvoj  tempelj,  tvoje  ime  in  tvoj 
narod." 

Kar  je  nesrečnim  prebivalcem  še  preostalo,  so  tisto  leto  požrle 
požrešne  kobilice.  Stari  letopisi  tudi  poročajo,  da  je  zaradi  preobile 
mokrote  žetev  segnila  na  polju  in  da  je  število  živih  ljudi,  ki  je  ušlo 
morivnemu  meču,  še  zmanjšala  neusmiljena  kuga. 

Leta  1481.  je  umrl  sultan  Mohamed  „Osvojevalec".  V  tridesetih 
letih  svojega  vladanja  je  priboril  turškemu  polumescu  prej  nepoznano 
slavo  in  oblast.  Za  slovenske  dežele  je  bil  prava  šiba  božja.  Kristjane 
je  smrtno  sovražil.  Zgodopisci  poročajo,  da  je  v  nekem  razglasu  do 
svojih  podložnih  objavil  sledečo  prisego :  „Obljubljam  in  prisezam, 
pri  edinem  Bogu,  ki  je  vse  ustvaril,  da  nočem  prej  zaspati,  niti  okusiti 
dobrih  jedil,  niti  poželeti  kake  druge  naslade,  ne  storiti  nič  dobrega, 
niti  obrniti  se  proti  vzhodu,  dokler  ne  razderem  in  s  kopiti  svojega 
konja  ne  poteptam  lesenih,  železnih,  srebrnih  in  slikanih  bogov,  ki 
so  si  jih  z  rokami  naredili  častilci  Kristusovi,  dokler  ne  izbrišem  s 
sveta  od  vzhoda  do  zahoda  vseh  njihovih  pregreh." 

Njegov  naslednik  Bajezit  II.  ni  bil  podoben  svojemu  očetu.  Ljubil 
je  mir  in  tiho  življenje,  cenil  učenost  in  umetnost.  Vojskoval  se  je 
le  tedaj,  ko  je  bil  prisiljen.  Dasiravno  so  se  z  njegovo  vlado  raz- 
mere za  evropske  narode  splošno  na  bolje  obrnile,  so  vendar 
hrvaške  in  slovenske  pokrajine  še  vedno  mnogo  trpele  vsled  turške 
sile.  Bojeviti,  plenaželjni  begi  in  paše  so  kar  sami,  mnogokrat  zoper 
voljo  sultanovo,  prirejali  roparske  pohode  v  naše  pokrajine,  jih  izže- 
mali  in  plenili. 

V  letu  1481.  ni  zabeleženo  nobenega  turškega  napada.  Pa  že  v 
naslednjem  letu  so  pridrli  zopet  na  Kranjsko  in  odvedli  s  seboj  mnogo 
ljudi.  Leta  1483.  je  bil  zopet  velik  napad,  ob  katerem  so  hudo  trpele 
kar  tri  dežele:  Kranjska,  Koroška  in  Štajerska.  Ko  so  se  roparji  iz 
vseh  krajev  zopet  sešli,  so  se  odpravili  z  9000  jetniki  proti  domu. 
Toda  sreča  jim   to   pot   ni  bila  mila.     Hrvatje  in  Srbi  z  nekaterimi 

kranjskimi  plemenitaši  vred  se  dvignejo,  zbero  naglo  močno  armado 
12.000  mož  in  Turkom  zastavijo  pot.  Pri  potoku  Onavici  ob  reki 
Uni  so  pričakovali  sovražnika.  Zapovedovali  so  tej  krščanski  vojski: 
Ivan  Zrinjski,  Zmaj  despot  Vuk,  grof  Bernardin  Frankopan,  ban  Gara 
in  dva  Turjaška.  Ko  jih  turški  paša  zasluti,  jim  pošlje  svojo  pred- 
stražo,  ki  je  štela  1200 — 2000  mož  nasproti.  Vsi  ti  so  padli  pod 
krščanskim  mečem.  Zdaj  se  je  polotil  turške  vojske  velik  strah. 
Osvobojeni  krščanski  jetniki  so  pozneje  pripovedovali,  kako  so  Turki 
v  taboru  na  drog  obesili  sabljo  in  vedeževali,  ali  jim  obeta  srečo  ali 
nesrečo.  Toda  mesec  je  bil  krvav,  postal  je  potem  črn  in  temen. 
Prikazale  so  se  tudi  tri  zvezde,  iz  katerih  je  ogenj  švigal  na  vojake, 
da  so  si  prestrašeni  lase  ruvali  iz  glave  in  brade,  na  zemljo  padali 
in  drug  drugega  objemali.  Turški  paša  je  poslal  krščanskim  povelj- 
nikom pet  osedlanih  konj  v  dar  s  ponudbo,  da  jim  hoče  izročiti  vse 
naropane  ljudi  in  živali,  ako  turški  vojski  nič  zalega  ne  store.  Toda 
ti  so  ponudbo  odbili  in  konje  poslali  nazaj  rekoč,  da  nič  ne  marajo 
od  turškega  poveljnika  kakor  le  to,  kar  si  bodo  z  mečem  priborili. 
Še  med  pogajanjem  je  krščanska  vojska  obšla  turške  čete  in  jih  z 
vseh  strani  napadla.  Turki  so  izkušali  prodreti  krščanske  vrste  in 
se  rešiti,  toda  bilo  je  zaman.  Večinoma  so  popadali  pod  krščanskim 
mečem.  Paša  in  z  njim  200  odličnih  Turkov  se  je  poskrilo  med 
ujetimi  kristjani,  da  si  otmo  življenje.  Toda  Hrvatje  so  jih  ujeli  in 
poslali  ogrskemu  kralju,  jetnike  pa  osvobodili.  Od  sedem  do  osem 
tisoč  Turkov,  ki  so  zapustili  Bosno,  se  jih  je  komaj  toliko  vrnilo 
domov,  da  so  vest  o  strašnem  jporazu  razglasili  po  Turčiji. 

Najvažnejša  posledica  krščanske  zmage  ob  Uni  je  bila  ta,  da  več 
let  potem  Slovenci  niso  bili  od  Turkov  nadlego vani.  Ljudstvo  se  je 
nekoliko  oddahnilo  od  vednih  napadov  in  bojev,  utrjevalo  je  mesta, 
cerkve,  tabore  in  se  tako  pripravljalo  na  prihodnje  nezgode.  Še  le 
1.  1491.  čitamo  o  novem  napadu,  ki  se  je  ponavljal  tudi  v  naslednjih 
dveh  letih.  Slovence  je  menda  takrat  že  minil  strah  in  trepet,  ki  so 
ga  imeli  pred  Turki,  opetovano  se  je  ljudstvo  samo  dvignilo  v  obrambo 
svojega  imetja.  L.  1491.  so  počakali  kmetje  Turke  v  temnih  gozdih 
Hrušice.  Zgrabijo  jih  z  dveh  strani,  mnogo  jih  pobijejo,  ujete  kristjane 
pa  oproste.  Menda  spominjajo  še  danes  na  ta  dogodek  holmci  pri 
vasi  Hrušici,  ki  jih  ljudstvo  imenuje  „turški  klanci".  L.  1493.  je  pri- 
dirjal  Jakub-paša  z  8000  konjeniki  in  razsajal  deloma  po  Spodnjem 
Štajerskem,  deloma  po  Kranjskem.  Jakob  Sekelj  je  slednjič  s  5000 
jezdeci  pognal  roparje  iz  dežele.  Tem  nesrečnejša  je  bila  bitka,  ki 
jo  je  bojevala  slovensko-hrvaška  vojska  9.  septembra  istega  leta  s 
turškimi  četami.  Ban  Emerik  Derenčin  je  bil  ujet,  mnogo  najugled- 
nejših plemenitašev  ubitih.  Ubitim  so  odrezali  glave  in  jih  z  banom 
vred  poslali  sultanu  Bajezitu  v  Carigrad.  Zgodnja  smrt  je  še  le  rešila 
hrabrega  Derenčina  strašne  sužnosti. 

Od  vseh  slovenskih  dežel  je  ob  turških  napadih  najhujše  trpela 
Kranjska,  ki  je  morala  s  sosednjo  Hrvaško  največkrat  vzdržati  ro- 
parske navale.  Kako  je  bila  dežela  izžeta,  priča  pismo  kranjskega 
deželnega  glavarja  Viljema  Turjaškega  iz  1.  1493.,  v  katerem  sporoča 
kralju  Maksimilijanu,  da  deželni  zbor  ni  mogel  pritrditi  vladni  pred- 

logi  o  splošnem  davku  in  vojnem  skladu,  ker  je  ljudstvo  popolnoma 
ubožalo.  Vendar  sta  duhovščina  in  plemstvo  pripravljena  pomagati 
kralju  s  svojimi  dohodki,  katerim  naj  se  davek  naloži. 

Še  obupnejšo  prošnjo  so  poslali  kralju  hrvaški  stanovi:  „Kakor 
trdnjava  branimo  krščanske  dežele  s  svojimi  životi.  Ko  bi  dopustili, 
bi  Turki  preko  Hrvaške  vedno  nadlegovali  drugo  krščanstvo.  Vsak 
dan,  vsako  uro  žrtvujemo  življenje,  čast  in  premoženje.  Očetje,  bratje 
in  prijatelji  so  nam  neusmiljeno  ubiti  ali  ujeti,  žene,  otroci,  hčere 
odpeljane  in  oskrunjene,  kar  je  za  nas  največja  nesreča  na  svetu. 
Ako  se  nam  takoj  ne  pomaga,  se  ne  moremo  ubraniti  Turkov,  ker 
so  nas  vedni  boji  z  njimi  spravili  na  beraško  palico.  Naši  gradovi 
in  hiše  so  prazni,  podložniki  in  kmetje  odpeljani,  naše  imetje  je  ugrab- 
ljeno, razdjano  in  požgano.  Doslej  smo  odbili  vsakršne  ponudbe,  ki 
so  nam  jih  stavili  Turki,  misleč,  da  se  bodo  cesar  in  knezi  kedaj 
uprli  turškemu  nasilstvu  in  da  ostanemo  v  zvezi  s  krščanskim  svetom. 
Sedaj  pa  se  ne  moremo  dalje  braniti,  ker  do  prihodnje  pomladi  ali 
poletja  so  nam  Turki  stavili  obrok,  da  jim  moramo  odgovoriti  in 
obljubiti  pokorščino.  Ker  so  v  sedemdesetih  letih  bojevanja  popol- 
noma opešale  naše  moči,  zato  prosimo  v  imenu  božjem  in  mile  ma- 
tere njegove,  naj  nas  cesar  in  knezi  varujejo  turške  sužnosti.  Ker  je 
sveta  dolžnost  rimskega  cesarja,  braniti  krščansko  vero,  naj  ne  do- 
pusti, da  nas  iztrgajo  iz  krščanskega  občestva.  Sicer  smo  prisiljeni, 
izneveriti  se  božjim  zapovedim.  Tudi  naše  žene,  otroci  in  prijatelji 
morajo  popustiti  krščansko  vero,  naša  posestva,  gradove  in  vso  deželo 
pa  treba  prepustiti  Turkom  ..." 

L.  1493.  je  umrl  cesar  Friderik  In.  Pod  njegovim  sinom  Maksi- 
milijanom so  se  razmere  obrnile  na  bolje.  Ta  je  sklenil  s  sultanom 
Bajezitom  premirje,  da  obvaruje  svoje  jugovzhodne  dežele  novih 
nesreč.  Medsebojni  boji  Bajezitovih  sinov,  janičarski  upor,  veliki  potres 
1.  1509.  pa  so  povzročili  med  Turki  hudo  krizo,  da  je  bila  njihova 
moč  zelo  oslabljena  in  se  ni  mogla  več  na  zunaj  pojavljati  s  tisto 
nasilnostjo,  kakor  v  prejšnjih  desetletjih.  Zato  so  po  usodepolnem 
XV.  stoletju  slovenske  pokrajine  dvajset  let  imele  mir  pred  svojim 
najhujšim  sovražnikom.  Sicer  se  še  v  raznih  letih  prilično  omenja 
turško  ropanje,  tako  1.  1499.  po  Furlaniji  pod  vodstvom  Iskender-paše, 
vendar  so  bili  ti  pohodi  vedno  bolj  redki  in  so  slednjič  popolnoma 
prenehali. 

Za  Slovence  ni  bilo  ne  preje  ne  pozneje  v  zgodovini  tako  usodne 
dobe,  kakor  so  bili  veliki  turški  navali  v  zadnjih  treh  desetletjih 
XV.  stoletja.  Bojevali  so  takrat  krvav,  obupen  boj  za  obstanek  in  le 
čuditi  se  je,  da  niso  v  tem  boju  popolnoma  podlegli.  Rane,  ki  jih  je 
vsekal  turški  meč,  pa  se  stoletja  niso  zacelile. 

(Iz  -Osterr.-ung.  Monarchie  in  Wort  und  Bild".i 


17.  Deželna  bramba  in  tabri. 


Spričo  rednih  turških  navalov,  ki  so  leto  za  letom  preplavljali 
deželo  in  ob  katerih  so  sovražniki  skoraj  brez  ovire  in  odpora  smeli 
pleniti  in  moriti,  se  nam  nehote  vsiljuje  vprašanje,  kako  je  bilo  v 
tistih  časih  z  deželno  brambo  in  drugimi  pripravami  v  varstvo  pre- 
bivalcev. 

Ves  čas,  ko  so  slovenske  dežele  morale  vzdrževati  najhujše  bar- 
barske napade,  so  bile  navezane  le  na  lastno  moč  in  lastna  sredstva. 
—  Stalno  vojsko  je  takrat  tvorilo  v  deželi  plemstvo,  kateremu  je 
navadno  načeloval  deželni  glavar.  Plemiči  so  služili  za  konjike  in  so 
bili  razdeljeni  v  dve  ali  štiri  čete.  Vsak  konjik  je  imel  s  seboj  po 
dva,  tri  in  tudi  več  oprod  ali  hlapcev  (Reisige),  ki  so  se  borili  peš 
ali  pa  tudi  imeli  svoje  konje.  Posamezna  mesta,  trgi,  samostani  so 
bili  dolžni,  ob  posebnii  prilikah  postaviti  določeno  število  konjikov 
in  pešcev  med  borilce  in  skrbeti  za  njih  vzdrževanje.  Vendar  ta  vojska 
ob  velikih  turških  napadih  ni  zadostovala  za  obrambo  dežele.  L.  1469. 
so  ukazali  kranjski  deželni  stanovi,  da  se  splošno  oboroži  vsa  de- 
želna bramba.  Vsaka  hiša  je  morala  dati  po  enega  za  boj  sposobnega 
moža.  Na  ta  način  se  je  zbralo  20.000  mož,  ki  so  imeli  iti  pod  vod- 
stvom Andreja  Hohenwarta  nad  Turke.  Toda  trebalo  je  precej  časa, 
preden  se  je  taka  bramba  dvignila  in  usposobila  za  boj.  Zlasti  proti 
hitrim  in  gibčnim  turškim  jezdecem  ni  mogla  dosti  opraviti.  In  res 
čitamo,  da  so  se  bili  Turki  s  svojim  plenom  omenjenega  leta  že 
umaknili  čez  Kolpo,  preden  so  jih  kranjski  brambovci  mogli  dohiteti. 

Važen  pojav  v  zgodovini  tedanje  dobe  so  skupni  deželni  zbori 
vseh  dežel  „Notranje  Avstrije",  to  je  Štajerske,  Koroške  in  Kranjske. 


Zgodovina  slov.  naroda. 

Starodavne  vezi,  ki  so  nekdaj  družile  vse  pokrajine  stare  Karantanije, 
so  se  spričo  skupne  turške  nevarnosti  zopet  obnovile.  Na  skupnih 
deželnih  zborih  so  se  poslanci  vseh  treh  dežel  posvetovali,  kako  od- 
biti turške  napade  in  kako  dobiti  sredstva  za  vzdrževanje  potrebne 
vojske.  Zavest  edinosti  in  skupne  dolžnosti  je  bila  med  stanovi  vseh 
treh  dežel  enako  živa.  Zato  so  se  čutili  kot  en  narod  vkljub  politični 
razdeljenosti. 

Že  1.  1461.  je  sklical  cesar  Friderik  tak  notranje-avstrijski  de- 
želni zbor  v  Maribor.  Združeni  poslanci  deželnih  stanov  so  takrat 
sklenili,  za  potrebe  deželne  brambe  prebivalstvu  naložiti  nov  davek. 
Moralo  se  je  plačati  od  vsakega  dvora  po  3  denarje  (16  do  18  naših 
vinarjev),  od  vsake  koče  po  16,  od  vsakega  zemljišča  po  60  denarjev. 
—  Naslednje  leto  (1462)  so  na  deželnem  zboru  v  Lipnici  (Leibnitz) 
uredili  deželno  brambo.  Glavne  določbe  so  bile  sledeče:  Za  deželne 
brambovce  naj  se  postavi  poseben  načelnik ;  vsaka  dežela  naj  se  raz- 
deli v  štiri  brambovska  okrožja;  v  vsakem  okrožju  naj  pobirata  dva 
pooblaščenca  doneske  za  deželno  brambo;  kadar  je  nevarnost,  da 
sovražnik  pridere  v  deželo,  naj  skliče  brambovski  načelnik  vso  svojo 
vojsko,  odbor  dvanajstih  poslancev  pa  naj  za  to  potreben  denar  od- 
loči iji  zaračuni. 

Tudi  1.  1468.  in  1469.  so  se  odborniki  notranje-avstrijskih  dežel 
mnogokrat  skupaj  posvetovali  o  napravah  v  varstvo  prebivalstva,  pa 
se  tudi  bridko  pritoževali,  da  mesta  in  trgi  doneske  za  deželno  brambo 
le  zanikarno  plačujejo,  med  tem  ko  morajo  kmetje  pri  mestih  hudo 
tlako  delati,  da  zaradi  židovskega  oderuštva  in  goljufije  dežele  vedno 
bolj  obubožajo,  da  notranje  razprtije  s\ab6  vojno  silo  in  odpor  proti 
sovražniku. 

Ko  so  se  pričeli  silni  navali,  so  se  takoj  v  začetku  prejšnje 
naprave  izkazale  za  nezadostne;  tudi  deželna  bramba  je  odpovedala. 
Zato  so  se  zdaj  vrstili  novi  skupni  zbori,  zdaj  na  tem,  zdaj  na  onem 
kraju.  Na  njih  se  je  mnogo  govorilo  in  sklepalo,  kako  bi  se  poma- 
galo slovenskim  deželam  proti  turški  sili.  Žal,  da  besedam  niso  sle- 
dila dejanja  in  da  je  bil  edini  sklep,  ki  se  je  res  izvršil  —  nalaganje 
novih  davkov. 

L.  1470.  je  sklical  cesar  Friderik  odbornike  Štajerske,  Koroške 
in  Kranjske  v  Breze  na  Koroškem.  Ta  skupščina  pa  se  je  sešla  v 
Velikovcu,  kjer  je  zborovala  od  meseca  maja  do  julija.  Bilo  je  zbrane 
veliko  svetne  in  duhovske  gospode,  kateri  je  predsedoval  sam  cesar. 
Štajerci  so  se  posebno  potegovali  za  to,  da  se  cesar  pogodi  z  Baum- 
kircherjem,  kateremu  je  bil  veliko  dolžan,  ker  so  bili  sicer  notranji 
domači  boji  neizogibni.  Toda  dežele  so  morale  same  prevzeti  cesar- 
jeve dolgove,  ako  so  hotele  imeti  doma  mir.  V  ta  namen  se  je  na- 
ložil vsemu  prebivalstvu  treh  dežel  takozvani  „stanovski"  ali  „telesni 
davek".  Plačevati  ga  je  moral  vsakdo  po  svojem  premoženju,  od 
najvišjega  gospoda  do  berača  in  otroka  v  naročju  materinem.  In  ta 
davek  se  je  najmanj  porabil  za  deželno  brambo,  temveč  le  za  to,  da 
je  cesar  potolažU  domačega  nezadovoljnega  in  upornega  viteza. 

Krvava  žaloigra  se  je  med  tem  na  slovenskih  tleh  neovirano 
vršila  naprej  in  razun  malih  prask  s  posameznimi  maloštevilnimi  če- 

tami  nimamo  nikakih  poročil  o  delovanju  deželne  brambe.  Zato  se 
je  skupni  notranjeavstrijski  deželni  zbor  v  Mariboru  1.  1475.  pečal  s 
preosnovo  domače  vojske.  Sklenilo  se  je  najeti  vojake,  ki  naj  služijo 
deželam  kot  stalna  posadka.  Razvrstiti  se  imajo  ob  meji  tako,  da 
Turki  ne  bodo  več  mogli  nenadoma  prodreti  v  deželo,  kakor  se  je 


Suličarji. 


preje  večkrat  zgodilo.  Za  vzdrževanje  te  vojske  naj  plačujejo  vsi  pre- 
bivalci, brez  razlike  stanu,  na  teden  vsaj  po  en  vinar;  oproščeni  so 
le  tisti,  ki  nič  ne  zaslužijo.  Postavili  so  tudi  za  vsako  deželo  poseb- 
nega vojskovodja :  za  Koroško  Jurija  Šenka  z  Ostrovice,  za  Štajersko 
Reinprechta  iz  Rajhenburga,  za  Kranjsko  Ljudevita  Kozjaka,  oskrb- 
nika gradu  Mehovo.  Deželni  vojni  poveljniki  so  imeli  po  štiri  pri- 
bočnike in  zase  po  24,  pribočniki  pa  po  10  konjikov.  S  tem  je  bila 
prejšnja  deželna  bramba  skoraj  odpravljena,  nadomestila  jo  je  vojska 
plačanih  najemnikov,  katerim  je  bilo  bojevanje  le  neke  vrste  roko- 

delstvo.  Le  plemstvo  je  še  služilo  v  konjiči,  pa  tudi  smelo  mesto 
sebe  postaviti  v  armado  plačane  najemnike.  —  Pri  napadu  leta  1475. 
je  sicer  ta  preosnovana  vojska  Turkom  stopila  nasproti  pri  Bizelju 
blizu  Sotle,  pa  bila  je  močna  komaj  450  mož.  Po  hudem  boju  je  baje 
obležalo  400  mož  na  bojišču,  mnogo  plemenitašev  je  bilo  ujetih  in 
odpeljanih  v  sužnost.  Vse  obrambne  priprave  so  se  izkazale  za  po- 
manjkljive in  nezadostne. 

Prihodnji  deželni  zbori  so  imeli  zopet  obrambo  proti  Turkom 
na  dnevnem  redu.  Sklenilo  se  ni  drugega,  kakor  da  se  nalože  novi 
davki.  Ubogo  ljudstvo,  ki  si  je  itak  rešilo  komaj  borno  življenje,  je 
postalo  nevoljno  zaradi  vedno  naraščajočih  denarnih  bremen,  tembolj, 
ker  mu  vse  žrtve  niso  ničesar  koristile.  Kmetje  so  začeli  mrmrati 
in  so  splošno  mislili,  da  se  le  gospoda  bogati  z  njihovimi  žulji.  Ziljani 
so  se  davku  očitno  uprli  in  dve  leti  pozneje  je  vsled  te  nevolje  iz- 
bruhnil na  Koroškem  celo  kmečki  upor.  —  Ker  ni  bilo  denarjev,  je 
moral  sam  cesar  tirjati  in  priganjati  stanove,  da  plačajo  vojskovodje 
in  najete  vojake.  Tako  je  30.  marca  1477  zapovedal  kranjskim  sta- 
novom, naj  plačajo  Krištofa  Lamberga  in  Jurija  Scheirerja,  ki  so  ju 
najeli  za  poveljnika  svoji  vojski.  Enaki  ukazi  so  se  tudi  pozneje 
večkrat  ponavljali. 

Nove  načrte  v  obrambo  svojih  dednih  dežel  je  zasnoval  po  Fri- 
derikovi  smrti  njegov  sin  Maksimilijan  I.  Sklical  je  poslance  iz  Šta- 
jerske, Koroške  in  Kranjske  leta  1494.  v  Maribor  na  posvet.  Njegovi 
komisarji  so  predložili  skupščini  nove  brambne  predloge.  Zahteval 
je  od  poslancev,  naj  vzdržujejo  prihodnje  poletje  nekaj  tisoč  konjikov 
in  pešcev  zoper  Turke.  V  ta  namen  naj  do  vole  od  100  funtov  vinarjev 
po  1  funt  vojnega  davka.  Kar  bo  vojska  več  stala,  hoče  sam  plačati. 
Tirjal  je  dalje  užitnino  in  dac  in  obljubil,  da  iztira  Žide  iz  vseh  no- 
tranjeavstrijskih  dežel,  ako  ga  stanovi  odškodujejo  za  davke,  ki  jih  od 
njih  dobiva.  —  Maksimilijan  je  posebno  zaupal  na  svoje  „suličarje" 
(Landsknechte),  ki  so  bili  takrat  nove  vrste  vojaki,  oboroženi  z  okle- 
pom, mečem,  dvema  pištolama  in  5  do  6  metrov  dolgo  sulico.  Teh 
suličarjev  je  poslal  cesar  Maksimilijan  okoli  1200  na  slovensko- 
hrvaško  mejo,  da  bi  ji  bili  za  stražo.  Toda  ob  turškem  napadu  1.  1494. 
jih  ni  bilo  nikjer  najti,  pač  pa  so  bili  kmetom  v  veliko  nadlego.  — 
Ker  so  pozneje  naše  dežele  imele  nekaj  časa  pred  Turki  mir,  so  se 
vedno  bolj  opuščale  naredbe  o  deželni  brambi,  le  tu  in  tam  se  je 
spomnil  še  kak  deželni  zbor,  kolika  nevarnost  vedno  preti  od  jugo- 
izhoda. 

Vse  avstrijske  dežele  so  bile  takrat  del  nemškega  cesarstva 
in  bilo  je  pričakovati,  da  bodo  knezi  nemške  države  ob  hudi  sili,  ki 
so  jo  trpele  jugovzhodne  dežele,  z  denarjem  in  vojaštvom  prišli  na 
pomoč,  tembolj,  ker  je  avstrijski  vojvoda  Friderik  nosil  nemško  ce- 
sarsko krono.  Tudi  državnih  zborov,  ki  so  se  pečali  s  „turškim 
vprašanjem",  štejemo  celo  vrsto;  tudi  tam  se  je  mnogo  govorilo  in 
sklepalo,  storilo  pa  še  manj   nego  na  domačih  shodih. 

Prvi  državni  zbor,  ki  je  imel  določiti  državno  pomoč  ogroženim 
deželam,  se  je  vršil  v  Regensburgu  1.  1470.  Razun  nemških  knezov 
so  bili  takrat  vabljeni  tudi  zunanji  vladarji:    papež,  kralj  ogrski,  Be- 

ncčani,  vojvoda  burgundski  in  drugi.  Cesar  je  tirjal  v  obrambo  svojih 
dežel  10.000  mož.  Zaman  je  ugovarjal  papežev  poslanec,  da  s  tako 
vojsko  ne  bodo  ničesar  opravili,  da  je  sramiota  za  nemško  državo, 
neštevilnemu  sovražniku  nasproti  postaviti  tako  pičlo  število,  in  da 
bode  taka  pomoč  dežele  na  turški  meji  bolj  vznemirila  nego  ojačila. 
Cesar  je  ostal  trmast.  Po  dolgem  besedovanju  so  sklenili,  da  se  zbere 
2500  konjikov  in  7500  pešcev  v  Gradcu  in  nekaterih  drugih  krajih, 
da  jih  rabijo  v  potrebi.  Meseca  aprila  leta  1472.  naj  se  začno  shajati. 
Namen  te  vojske  je,  da  reši  vse  pokrajine,  ki  so  v  oblasti  nevernikov. 
Ako  bode  treba,  se  ji  pridruži  še  druga  armada.  Potrebni  denar  za 
vzdrževanje   vojske  naj   se   dobi  tako,   da   vsakdo  plačuje  od  svojih 


Kostel  ob  Kolpi. 


dohodkov  po  10  odstotkov.  Vsak,  ki  ima  1000  gold.  rednih  dohodkov, 
mora  oborožiti  po  dva  pešca  ali  enega  konjika  in  jih  eno  leto  vzdr- 
ževati proti  Turkom.  Ta  sklep  ni  zahteval  od  nemške  države  izrednih 
žrtev.  Kaj  pomeni  10.000  vojakov  za  vso  državo?  Vendar  se  še  ta 
skromna  pomoč  ni  poslala.  Slovenske  dežele  so  bile  predaleč,  da  bi 
se  mogočni  nemški  knezi  za  nje  brigali.  In  dokler  se  niso  turški 
konji  napajali  v  Lehu  ali  Inu,  toliko  časa  turških  napadov  niso  sma- 
trali za  državno  nevarnost.  —  Enak  uspeh  so  imeli  poznejši  zbori. 
Na  papeževo  zahtevanje  je  razpisal  cesar  leta  1473.  državni  zbor  v 
Augsburg.  Tu  so  prav  živo  opisovali  revščino  in  stisko  slovenskih 
dežel.  Cesar  je  zagotavljal,  da  se  je  združil  s  papežem  k  složnemu 
delovanju  za  obrambo  svojih  dežel  in  za  odpor  proti  Turkom.  Zahteval 
je,  naj  se  izvrši  načrt,  ki  so  ga  pred  dvema  letoma  sprejeli  v  Regens- 
burgu  in  naj  tudi  nemška  mesta  pošljejo  1000  konjikov  na  pomoč. 
Toda  ob  tej  zahtevi  so  se  obravnave  razbile.    Leto  pozneje  je  bil  v 

Augsburgu  nov  državni  zbor.  Lepo  število  imenitne  gospode  je  bilo 
zbrane:  cesar,  danski  kralj,  papežev  poslanec,  mnogo  knezov,  pre- 
latov  in  škofov.  Cesar  je  zopet  zahteval,  naj  se  regensburški  sklepi 
nemudoma  izvrše.  Mesta  naj  nabirajo  pešcev  in  konjikov  in  naj  jih 
takoj  pošljejo  cesarskemu  stotniku,  kadar  pride  povelje.  Stanovi  in 
mesta  so  slednjič  sprejeli  cesarjeve  predloge.  Pa  to  je  bilo  tudi  vse. 
Komaj,  da  so  izvolili  potrebne  komisarje  za  izvršitev  sklepov,  ki  so 
ostali  na  popirju. 

Pet  let  pozneje  (1479)  je  Friderik  zopet  moledoval  pri  nemških 
knezih  za  pomoč.  Takrat  se  je  vršil  državni  zbor  v  Niirnbergu. 
Cesarski  poslanec,  grof  Schaffrid  -  Leiningen,  je  zgovorno  opisoval, 
kako  hudo  se  godi  cesarskim  dednim  deželam.  Ako  ne  pride  pomoč 
in  podpora,  bodo  njih  prebivalci  prisiljeni,  pogoditi  se  s  sovražnikom 
ali  pa  deželo  zapustiti.  Turki  so  jih  napadli  triindvajsetkrat.  Dežele 
so  tako  obubožane,  opustošene  in  oplenjene,  da  skoraj  nihče  ne  more 
v  njih  prebivati  in  je  treba  živila  uvažati  od  drugod.  —  Cesar  je 
takrat  tirjal  le  6000  do  7000  mož  za  prvo  silo,  katerim  je  hotel  do- 
dati še  2000  vojakov  iz  svojih  dežel.  S  temi  upa  sovražnika  tako 
dolgo  zadrževati,  da  se  zbere  močna  armada. 

Cesar  menda  sam  ni  pričakoval  mnogo  uspeha  od  tega  zbora, 
ker  se  ga  niti  osebno  ni  udeležil.  In  res  je  državni  zbor  odgovoril 
na  predloge  njegovih  poslancev:  ker  je  zbranih  premalo  knezov  in 
zastopnikov  mest,  ne  more  ničesar  skleniti.  —  Nič  bolje  ni  bilo  z 
drugimi  državnimi  zbori.  Videlo  se  je,  da  nemškim  knezom  ni  bilo 
mar,  pošUjati  vojake  in  žrtvovati  kaj  v  obrambo  slovenskih  dežel. 

Večjega  pomena  je  bila  pomoč,  ki  je  došla  Slovencem  v  turških 
bojih  od  papežev  in  katoliške  cerkve.  Turški  boji  so  bUi  verski 
boji  v  pravem  pomenu  besede.  Kakor  je  gnalo  Mohamedove  častilce 
v  boj  divje  sovraštvo  zoper  krščanstvo,  tako  so  tudi  Jugoslovani  s 
svojim  junaštvom  h  krati  branili  „krst  častni  in  svobodo  zlato".  Pa- 
peži so  jim  bili  v  tem  obupnem  boju  močna  opora,  ker  so  jih  pod- 
pirali z  denarjem  in  s  svojim  mogočnim  vplivom.  —  Ko  je  vneti 
Janez  Kapistran  peljal  svoje  križarske  čete  pred  Belgrad,  je  bilo  med 
njimi  gotovo  tudi  mnogo  Slovencev.  Od  tedaj  se  je  pri  nas  nepre- 
nehoma oznanjevala  križarska  vojska  proti  Turkom.  Svetna  in  re- 
dovna duhovščina  je  s  prižnice  izpodbujala  ljudstvo  na  obrambo  vere 
in  domovine.  Posebno  so  se  pri  tem  odlikovali  duhovni  sinovi  Kapi- 
stranovi,  frančiškani.  —  Leta  1464.  je  imenoval  papež  Pij  IL  lavan- 
tinskega  škofa  Rudolfa  za  svojega  poslanca  na  Nemškem,  da  pridobi 
kneze  in  cesarja  za  križarsko  vojsko.  Rudolf  je  imenoval  za  svojega 
komisarja  ljubljanskega  škofa  Sigismunda  Lamberga  in  mu  poveril 
nabiranje  križarjev.  V  ta  namen  so  se  vršile  posebne  cerkvene  po- 
božnosti  s  pridigami  in  slovesnimi  obhodi.  Vsi,  ki  so  se  hoteli  ude- 
ležiti vojske,  so  dobili  posebna  križarska  znamenja.  Kdor  se  je  sam 
ni  mogel  ali  ni  hotel  udeležiti,  je  lahko  oborožil  mesto  sebe  koga 
drugega.  Vsi  križarji  so  bili  deležni  popolnih  odpustkov  in  oproščeni 
vseh  cerkvenih  kazni.  Po  cerkvah  so  se  postavili  nabiralniki  in  na- 
brani milodari  so  se  imeli  porabiti  za  križarske  namene.  Vsi  ozna- 
novalci  križarske  vojske  so  bili  deležni  popolnih  odpustkov  kakor 

vojaki  sami.  Vsak  križar  je  moral  imeti  toliko,  da  se  je  šest  mesecev 
sam  vzdrževal.  Leta  1469.  je  papež  Pavel  II.  še  posebne  milosti  na- 
klonil tistim,  ki  bi  Metliko  in  Slovensko  krajino  branili  pred  Turki. 
—  Na  državnih  zborih  so  bili  vedno  papeževi  poslanci  tisti,  ki  so 
odločno  poudarjali  potrebo  državne  pomoči,  navdušeno  izpodbujali 
kneze  in  cesarja  na  križarsko  vojsko.  Seveda  so  bili  njihovi  opomini 
vedno  le  glas  vpijočega  v  puščavi. 


Utrdbe  pri  Železni  Kapli  na  Koroškem. 


Slovenci  so  se  zavedali,  kje  jim  je  iskati  v  sili  zavetja  in  po- 
moči. Priča  temu  je  prošnja  kranjskih  stanov  do  papeža  Siksta  IV. 
Cerkveni  poglavar  je  storil,  kar  je  mogel.  Trudil  se  je,  spraviti  vla- 
darje med  seboj,  in  pošiljal  poslance  na  vse  strani,  da  bi  pregovorili 
kneze  za  skupno  vojno  podjetje  proti  Turkom,  a  uspeha  ni  dosegel. 
Razglasil  je  28.  junija  1475  tudi  bulo  (pismo),  v  kateri  izpodbuja  du- 
hovščino, da  z  molitvijo,  besedo  in  nabiranjem  darov  podpira  priprave 
za  križarsko  vojsko  zoper  Turke.  V  ljubljanski  stolni  cerkvi  so  morali 
opraviti  litanije  in  slovesne  obhode  za  srečno  vojsko  zoper  Turke. 
Tudi  ta  sredstva  spričo  nebrižnosti  cesarjeve  niso  mnogo  pomagala. 

Kar  je  ob  turških  napadih  posebno  obteževalo  uspešno  brambo 
dežele,  je  bilo  to,  da  so  Turki  izprva  napravljali  svoje  roparske  po- 
hode nenadoma  in  z  veliko  naglico.  V  njihovih  četah  so  bili  sami 
lahki  konjiki,  ki  so  se  kakor  blisk  prikazali  v  deželi,  drli  z  velikansko 
hitrostjo  naprej,  kakor  vihra  iznenada  planili  na  prestrašeno  prebi- 
valstvo, oplemli  in  požgali  pokrajino,  še  preden  je  mogel  kdo  misliti 
na  odpor,  in  naglo  zopet  odšli.  Zato  so  morali  deželni  stanovi  pred 
vsem  skrbeti  za  to,   da  so  se  vesti  o  pretečih  napadih  kar  najhitreje 

iz  Hrvaške  sporočile  na  Kranjsko  in  dalje  po  sosednih  deželah,  da 
si  je  moglo  ljudstvo  poiskati  varnega  zavetja  in  rešiti  pred  grabež- 
ljivim Turkom,  kar  je  bilo  v  naglici  mogoče. 

O  štajerskih  stanovih  čitamo  leta  1475.,  da  so  opazovalne  straže 
postavili  na  turški  meji  in  jih  vzdrževali  na  svoje  stroške.  Isto  na- 
pravo so  na  shodu  v  Mariboru  sklenili  vpeljati  odborniki  vseh  treh 
notranjeavstrijskih  dežel.  S  „tedenskim  vinarjem"  se  je  imela  ta  mejna 
straža  vzdrževati. 

Kmalu  je  prišlo  v  navado,  da  so  Hrvatje  ob  času  nevarnosti 
pošiljali  na  Kranjsko  pismena  poročila  o  gibanju  turških  čet,  tako- 
zvane  „Turške  glase".  Brzi  seli  so  jih  prenašali  iz  kraja  v  kraj 
in  napovedovali  prihod  Turkov.  Grajski  stotniki,  poveljniki  trdnjav 
in  mest  so  potrjevali  prejem  s  svojim  podpisom.  Že  1.  1479.  čitamo, 
da  je  Lovro  Turjaški  iz  Hrvaškega  sporočil  kranjskemu  vicedomu  o 
pretečem  turškem  napadu.  Listi  s  to  novico  so  potem  švigali  sem 
ter  tje.  Vicedom  jo  je  sporočil  v  Tržič  z  opominom,  naj  se  razširi 
po  vsem  Gorenjskem.  Koroški  namestnik  jo  je  zvedel  iz  Celja  in  jo 
takoj  naznanil  Beljačanom,  beljaški  sodnik  pa  svojemu  gospodu  na 
Bavarsko.  V  dveh  dneh  je  bila  preteča  nevarnost  splošno  znana.  — 
Mnogo  takih  ,, Turških  glasov"  iz  16.  stoletja  je  še  ohranjenih.  Pisani 
so  z  glagolico  v  hrvaškem  jeziku.  Za  zgled  naj  tu  navedem  odlomek 
iz  1.  1566.:  „To  sam  otil  dati  na  znanje,  da  i  vi  od  grada  do  grada 
po  vsem  Vinodolu  do  Tersata  in  na  Riku  i  dalje  na  Pivku,  na  Kras 
i  tja  do  Lublane  te  iste  glase  oznanite,  da  se  vsaki  zna  držati  pri- 
pravan  i  ot  toga  čuvat  se,  da  se  ka  škoda  ne  primeri,  ne  ino  Bog 
s  vami."  Ako  so  „glasi"  došli  o  pravem  času,  so  se  ljudje  že  mogli 
pripraviti  na  neprijetni  obisk  in  poiskati  varno  zavetje. 

Mnogokrat  pa  so  došli  prepozno,  ker  so  bile  turške  trume  hi- 
trejše. Zato  se  je  polagoma  razvil  drugačen  način  sporočevanja,  ki 
je  ostal  v  rabi  vsa  poznejša  stoletja.   To  so  bili  —  kresovi. 

Kresovi  so  postali  značilna  svarilna  znamenja  za  naše  kraje. 
Kadar  so  plamteli  na  gorah,  tedaj  je  naznanjal  njih  zubelj,  da  je  Turek 
v  deželi.  Rabili  so  jih  že  ob  prvih  turških  napadih.  S  časom  pa  so 
postala  kresišča  stalne  stražnice,  redno  zastavljene  s  čuvarji,  ki  so 
morali  ob  preteči  nevarnosti  takoj  dati  znamenje  prebivalstvu.  —  Na 
določenih  vrhovih  je  bilo  nagromadenih  več  sto  tovorov  suhega  lesa. 
Poleg  gromade  so  stali  nabasani  možnarji.  Ko  je  stražnik  zagledal 
sovražne  trume,  je  zažgal  možnar  in  podkuril  kres,  ki  je  spravil  po 
koncu  vse  prebivalstvo  po  okolici.  Za  prvim  kresom  se  je  zasvetil 
drugi,  tretji,  in  v  par  urah  je  vedela  vsa  dežela,  da  Turek  zopet  pleni 
in  mori  po  njej.  —  Turške  napade  je  bilo  navadno  pričakovati  s  treh 
strani.  Pridrli  so  ob  Savi  mimo  Brežic  in  po  dolini  Krke,  ali  pa  čez 
niža  ve  ob  Kolpi  preko  Kočevja  in  Ribnice.  Včasih  so  si  izbrali  tudi 
pot  ob  morju:  čez  Senj,  Vinodol,  Reko  in  Istro.  Ob  vseh  treh  progah 
so  bila  določena  kresišča,  ki  so  sporočala  dobljena  znamenja  naprej, 
dokler  ni  bila  po  njih  opozorjena  posadka  ljubljanskega  gradu.  Za 
napade  po  dolini  Save  in  Krke  so  bili  določeni  kraji:  Mehovo — Hmel- 
nik — Št.  Peter  pri  Žužemberku  —  Primskovo — Višnja  Gora — Marija 
Magdalena  pri  Šmarju — Ljubljanski  grad.  Kadar  so  Turki  pridrli  preko 


361 


Utrdbe  stiškesa  samostana. 


Kolpe  in  Bele  krajine,  so  goreli  kresovi  v  sledeči  vrsti:  Vinica — Po- 
ljane— Kostel — Fridrihštajn^Ribnica — Ortnek— Turjak — Ig — Ljubljana. 
Preko  Istre  se  je  naznanil  njihov  prihod  po  kresiščih:  Učka  gora — 
Mahrenfels — Klana — Gutnek — Šilentabor — Senožeče — Postojna — Lož — 
Vrhnika— Ljubljana.  Iz  Ljubljane  so  šla  znamenja  naprej  po  Gorenjskem 

proti  koroški  meji  v  sledeči  vrsti:  Šmarna  gora — Gorenji  Kamnik — 
Šmarjetna  gora — Radovljica — Sv.  Peter  pri  Begunjah — Bled — Jesenice— 
Bela  peč.  —  Kresovi  so  torej  namestovali  sedanji  telegraf  in  njih 
krvavi  svit  je  napovedoval  deželi  strašne  dneve  boja  in  požiga. 


Kakor  je  spomin  na  kresove  tesno  združen  s  turškimi  boji,  tako 
imamo  v  slovenskih  deželah  ohranjene  še  spomenike  druge  vrste,  ki 
pričajo  o  tedanjih  hudih  časih,  to  so  utrjene  cerkve  ali  tabri. 

Edino  varno  zavetje  pred  turškimi  roparji  so  našli  prebivalci 
v  raznovrstnih  trdnjavah,  obzidanih  mestih,  utrjenih  gradovih  in  drugih 
naravno  ali  umetno  zavarovanih  krajih.  Ker  so  imeli  turški  napadi 
le  značaj  roparskih  pohodov,  zato  njihove  čete  niso  imele  s  seboj 
težkih  topov  in  drugega  oblegovalnega  orodja.  Tudi  niso  radi  izgub- 
ljali časa  z  dolgotrajnim  oblegovanjem  mest  in  gradov,  ampak  si  raje 
poiskali  žrtev  in  plena  tam,  kjer  je  bilo  oboje  lažje  dobiti.  Za  var- 
nim zidovjem,  za  jarki  in  nasipi  si  je  prebivalstvo  najlažje  rešilo 
življenje  in  imetje.  To  je  bil  edini  uspešni  način  samoobrambe.  Zato 
vidimo,  da  so  tudi  vladarji  najbolj  skrbeli  za  utrjevanje  mest  in  na- 
pravo drugih  zavarovanih  krajev. 

Že  leta  1416.  je  vojvoda  Emest  ukazal  utrditi  mesto  Ljubljano, 
popraviti  in  razširiti  mestno  ozidje,  napraviti  nasipe  in  jarke.  Ko  je 
pozneje  turška  nevarnost  postala  še  silnejša,  je  cesar  Friderik  1.  1448. 
ukazal  vsem  ljubljanskim  okoličanom,  naj  pribite  s  sekirami,  lopatami 
in  drugim  orodjem  meščanom  na  pomoč,  da  popravijo  ozidje,  rove 
in  okope,  češ,  da  bodo  imeU  ob  času  nevarnosti  v  mestu  varno  za- 
vetje. Ogroženi  MetUki  je  cesar  1.  1464.  odpustil  polovico  vseh  dav- 
kov, da  si  meščani  lažje  napravijo  trdno  ozidje  okoli  mesta,  1.  1467. 
je  ukazal  utrditi  Celje. 

Prav  turška  nevarnost  je  bila  vzrok,  da  je  proti  koncu  15.  sto- 
letja na  Slovenskem  nastalo  mnogo  novih  mest  in  trgov.  Cesar  Fri- 
derik je  radodarno  podeljeval  mestne  pravice,  ki  so  bile  za  meščane 
važen  vir  dohodkov,  da  je  s  tem  pomnožil  število  utrjenih  in  zava- 
rovanih krajev  v  deželi.  L.  1447.  je  skoraj  ob  istem  času  povzdignil 
v  mesti  Krško  in  Lož.  Da  si  morejo  kraj  utrditi,  je  podelil  Ložanom 
pravico,  prirejati  semnje  in  je  vse  nove  naseljence  oprostil  davkov  na 
šest  let.  Naslednje  leto  je  ukazal  kmetom  okoli  Slovenj ega  gradca, 
naj  mesto  ograde  z  jarki  in  nasipi,  da  imajo  v  sili  zavetje.  L.  1478. 
je  Višnjagora  postala  mesto.  Višnjani  so  dobili  pravico,  pobirati  cest- 
nino, po  en  vinar  od  tovora,  in  imeti  tri  semnje,  da  morejo  svoje 
mesto  zataboriti.  Sedmega  majnika  istega  leta  je  ukazal  cesar  obzidati 
vipavski  trg. 

Trdnjave  drugačne  vrste  so  nastale  ob  deželnih  mejah  in  gorskih 
soteskah,  da  so  branile  sovražniku  prehod.  L.  1477.  so  koroški  sta- 
novi vsemu  prebivalstvu  naložili  „ deseti  vinar",  to  je  deseti  del  od 
dohodkov  kot  turški  davek.  S  tem  denarjem  so  sezidali  trdnjave  ob 
važnih  prelazih  pri  Železni  Kapli,  pri  Guštanju  blizu  Korena  in  pri 
Sv.  Magdaleni  na  Malem  Ljubelju.  Slične  utrdbe  so  napravili  Benečani 

na  Predelu  in  v  furlanski  nižavi  od  izliva  Soče  do  Gorice.  Tudi  pri 
Trstu  so  bili  prehodi  zagrajeni.  Kranjska  je  žal  ostala  nezavarovana, 
ker  so  njene  meje  proti  vzhodu  in  jugu  popolnoma  odprte  in  bi  jih 
bilo  treba  utrditi  z  močnimi  trdnjavami,  kakršne  so  šele  pozneje  na- 
stale na  Hrvaškem  in  v  Vojaški  krajini. 

Obzidani  trgi  in  zavarovana  mesta  so  pač  nudila  zavetje  bližnjim 
okoličanom,  tudi  gospoda  je  bila  vama  na  svojih  utrjenih  gradovih, 
toda  kmečko  ljudstvo  po  deželi  je  bilo  po  večini  na  milost  in  nemi- 
lost izročeno  turškemu  nasilju.  Začelo  si  je  tudi  graditi  svoje  trdnjave, 
večjidel  okoli  cerkva,  katere  je  hkrati  s  svojo  svobodo  in  življenjem 
branilo  proti  polumescu.    Tako  so  nastali  znameniti  tabri. 


Šilentabor. 


Beseda  „tabor"  ali  „taber"  je  menda  staronemškega  izvora  in 
pomenja  utrjen  kraj,  trdnjavo.  Valvasor  pripoveduje,  da  so  pričeli 
graditi  tabre  1.  1471.  Za  vzgled  so  jim  menda  služile  slične  utrdbe,  ki 
si  jih  je  ljudstvo  napravljalo  na  Sedmograškem  ob  sovražnih  napadih. 

Na  primernem  kraju  blizu  vasi,  na  kakem  nizkem  griču  ali  pa 
tudi  sredi  gozda  so  napravili  trden  stolp  z  močnim  ozidjem,  kamor 
so  se  ob  času  nevarnosti  zatekli  ljudje  in  spravili  tudi  svoje  imetje. 
Največkrat  pa  so  utrdUi  domačo  cerkev,  oziroma  pokopališče  z  ozid- 
jem, stolpi,  rovi  in  nasipi.  Tu  je  bilo  dovolj  prostora  za  vse  prebi- 
valstvo iz  okolice.  Da  se  je  „tabor"  mogel  dalj  časa  držati,  je  imel 
prostorne  shrambe  za  živila,  skladišča  in  vodnjake.  V  zidovju  in 
stolpih  so  bile  napravljene  strelne  line.  Branitelji  in  zapovedniki  tem 
trdnjavam  so  bili  navadno  domači  duhovniki  ali  plemiči  iz  okolice. 
Med  tem,  ko  so  mladeniči  in  možje  stali  na  ozidju,  streljali  na  Turke, 
valili  kamenje  in  debla  na  nje,   so  starčki,  žene  in  otroci  klečali  v 

cerkvi  pred  altarji,  prosili  Boga  za  zmago  in  rešitev.  Dvojna  lepa 
misel  se  izraža  v  teh  cerkvenih  trdnjavah.  Slovenci  so  se  zavedali, 
da  s  svojim  življenjem  branijo  verske  svetinje  in  da  jim  je  v  obupnem 
boju  poleg  osebnega  junaštva  potrebna  božja  pomoč,  katero  so  si 
hoteli  zagotoviti  s  tem,  da  so  branili  svoje  svete  kraje. 

Ali  so  tabri  nudili  ljudstvu  dovolj  varno  zavetje? 

Splošno  smemo  reči,  da  so  bile  te  trdnjave  primerne  svojemu 
namenu  in  so  neštete  množice  rešile  bridke  sužnosti  ali  pa  gotove 
smrti.  Ako  je  tabor  le  nekaj  dni  vzdržal  naskoke  sovražnikov,  ki 
niso  bili  pripravljeni  na  dolgotrajno  obleganje,  je  bilo  prebivalstvo 
že  rešeno.  Turki  so  dirjali  naprej  in  si  drugod  poiskali  plena.  —  Ko 
so  leta  1478.  Turki  morili  in  požigali  po  Koroškem,  so  se  prebivalci 
Starega  trga  zatekli  v  svojo  cerkveno  trdnjavo.  Mož  sicer  ni  bilo 
mnogo,  vendar  so  hrabro  odbijali  naskoke  sovražnikove.  Razsrjeni 
začno  Turki  goreče  puščice  streljati  na  cerkev  in  brambovce.  Toda 
oprezni  čuvarji  so  zabranili  požar.  Osramočeni  so  morali  Turki  oditi 
v  veliko  veselje  hrabrih  braniteljev.  Še  sedaj  priča  o  tem  dogodku 
sledeči  nemški  napis  na  cerkvenem  ozidju:  „Leta  1478.  so  pričeli 
Turki  to  božjo  hišo  v  torek  4.  avgusta  ob  sedmi  uri  naskakovati  z 
vso  silo  in  so  jo  trikrat  zažgali,  toda  rešila  sta  jo  ljubi  sveti  Rupert 
in  sveti  Maksimilijan  s  svojimi  zaslugami  pri  Bogu,  kije  pokazal 
svojo  milost  in  znamenja.  Maloštevilni  možje  so  branili  ozidje."  — 
Gotovo  so  bili  tabri  priče  velikega  junaštva,  o  katerem  žal  zgodovina 
ničesar  ne  poroča.  Večinoma  se  je  v  njih  ljudstvo  z  uspehom  branilo 
proti  Turkom,  večkrat  pa  je  našlo  tudi  smrt  v  plamenu  goreče  cerkve 
ali  pod  mečem  sovražnikov. 

Kako  potrebni  in  rabni  so  bili  tabri  za  časa  turške  sile,  priča 
že  njihovo  veliko  število  po  vseh  slovenskih  deželah.  Prav  mnogo 
se  jih  je  ohranilo  skozi  vsa  stoletja  do  današnjega  dne. 

Posebno  velik  je  bil  tabor  pri  cerkvi  sv.  Štefana  v  Ko  sani. 
Postavili  so  ga  prebivalci  dvanajsterih  vasi  v  košanski  dolini  v  za- 
četku 16.  stoletja.  Imel  je  jajčasto  obliko,  šest  stolpov  po  štiri  nad- 
stropja visokih  in  24  pritličnih  shramb.  V  spodnje  prostore  so  sprav- 
ljali vino,  živila,  strelivo,  pa  tudi  ženske,  starčke  in  otroke.  Nad 
temi  shrambami  so  bili  leseni  hodniki,  kjer  so  stali  branitelji  tabra. 
Obrambi  so  služili  tudi  močni  zidani  stolpi  s  strelnimi  linami,  iz  ka- 
terih so  s  puškami  in  topiči  streljali  na  sovražnika.  Tabor  je  imel 
svojo  posebno  upravo.  Vsako  leto  so  se  zbrali  25.  aprila,  na  praznik 
sv.  Marka,  ko  je  bil  v  Košani  semenj,  možje  iz  okolice,  da  pregledajo, 
v  kakšnem  stanu  so  utrdbe,  kaj  je  treba  popraviti  in  preskrbeti,  in 
da  volijo  upravitelje.  Na  čelu  uprave  je  bil  „gvardijan"  (nadzornik), 
kateremu  je  bilo  prideljenih  12  do  13  kapitanov;  bližnje  gospostvo 
je  imelo  sodno  pravico.  „Gvardijan"  je  imel  v  posesti  ključe  k  tabru 
in  je  bil  odgovoren  za  vse  stvari,  ki  so  bile  v  njem;  blagajne  in 
račune  je  vodil  „ višji  kapitan".  —  Ko  so  v  18.  stoletju  ponehali  turški 
napadi,  je  služil  košanski  tabor  za  občinsko  skladišče.  Zdaj  je  že 
večinoma  razpadel. 

Ker  je  še  pri  cerkvah  opaziti  vsaj  sledove  nekdanjih  utrdb,  naj 
jih   tu   nekaj   navedem.    Največ  jih  je  najti  na  Kranjskem  in  v  Istri, 

veliko  manj  na  Štajerskem  in  Koroškem.  Spomin  na  nje  se  je  ohranil 
v  krajevnih  imenih:  „Tabor",  „na  Tabru". 

Na  Notranjskem  so  bili  sledeči  tabri:  Šilentabor  pri  Zagorju, 
zidan  leta  1471.,  velikanskega  obsega;  grad  „Predjama",  grad  Prem, 
„Pod  jamo  tabor"  pri  Podstenju,  Košana,  Tabor  pri  župni  cerkvi  v 
Vremah,  vas  Britof  na  Tabru,  ^Tabor  v  Dolenji  vasi  pri  Senožečah, 
Tabor  pri  Vrabčah,  Tabor  pri  Št.  Vidu,  Tabor  pri  Ustjah,  Tabor  v 
vipavskem  trgu,  Studeno,  Begunje  pri  Cirknici,^  Cirknica,  Zgornji  in 
Spodnji  Logatec,  Tabor  pri  Zavracu,  Tabor  v  Žireh.  Med  največje  je 
prištevati  tabor  ob  cerkvi  sv.  Urha  pri  Nadlišku,  ki  so  ga  sezidali 
grofi  Turjaški. 


Tabor  na  Sveti  sori  ob  Savi. 


Na  Gorenjskem :  podružnici  sv.  Nikolaja  pri  Šmarju  in  sv.  Ahacija 
pri  Turjaku,  vas  Taberje  pri  Sostrem,  Št.  Jakob  ob  Savi,  Šmarna  gora, 
sv.  Urh  pri  Horjulu,  Primskovo,  Št.  Jurijska  gora,  Repnje,  Komenda, 
Šmartin  v  Tuhinjski  dolini,  Češnjica,  Krtina,  Dob,  Goričica  pri  Dom- 
žalah, podružnica  sv.  Kunigunde  na  „Tabru"  pri  Ihanu,  Cerklje  (župna 
cerkev),  Poljane,  Predvor. 

Na  Dolenjskem:  Loški  potok  (župna  cerkev),  Podtabor  v  Strugah; 
kočevski  tabri :  Stara  Loka,  Mosel,  Morobitz,  Neseltal,  Osilnica,  Gotte- 
nitz;  vasi:  Stari  tabor  in  Novi  tabor  in  v  Crmošnjicah;  Trebnje,  Mirna 
peč,  Semič. 

V  Primorju:  Tabor  v  Škocijanu,  Repentabor,  Tabor  v  Štijaku, 
Dutovljah,  Sežani,  Štanjelu,  Tomaju  in  še  mnogo  drugih. 

Na  Štajerskem  imajo  znake  nekdanjih  utrdb:  razvaline  Zajčkega 
samostana,  župna  cerkev  v  Žalcu,  samostan  Jurjevo  in  Gornji  Grad, 
kjer  je  ljubljanski   škof  Ravbar  dal  napraviti   močno  ozidje  in  jarke. 

Po  nekaterih  krajih  Kranjske  in  Istre  se  je  ljudstvo  ob  turških 
napadih  rado  zatekalo  v  mnogoštevilne  podzemeljske  jame  in  dupline, 
o  čemer  še  sedaj  pripoveduje  ljudsko  sporočilo.  Zavetišče  te  vrste 
je  bil  „Šmajdov  grad"  pri  Kranju,  v  strme  skalnate  bregove  Kokre 
vsekana  jama,  ki  je  bila  dobro  utrjena.  Valvasor  imenuje  slična  za- 
vetišča: jamo  S.  Servolo  v  Istri,  Luknjo  in  Lebinico  pri  Dupljah,  jame 
pri  Smledniku,  Krki,  v  dolini  Iške  in  druge.  Med  najzanimivejše  pa 
spadajo  takozvane  „Matjaževe  kamre"  pri  Zavracu  nad  Logatcem. 
Ta  prostorna  in  skrita  jama  se  je  zapirala  z  železnimi  vrati.  Napravilo 
jih  je  loško  gospostvo  v  varstvo  prebivalstva. 

Na  Koroškem  je  bil  na  Djekšah  tabor,  ki  je  še  precej  ohranjen. 


Načrtajmo  še  tu  kratko  posledice  silovitih  turških  napadov: 
Najhujša  posledica  dolgotrajnih,  obupnih  bojev  je  bilo  občutljivo 
zmanjšanje  prebivalstva  po  slovenskih  deželah.  Leto  za  letom  so  pri- 
hajali Turki  v  naše  kraje  in  najdragocenejši  plen,  ki  so  ga  odpeljali, 
so  bile  neštete  trume  otrok,  mladeničev,  mož,  deklet  in  žena.  Zgodo- 
pisci  tiste  dobe  navajajo  prav  strašne  števUke.  Že  po  prvem  napadu 
1.  1469.,  ki  je  veljal  zlasti  Beli  krajini,  je  baje  turški  paša  sultanu  v 
dar  poklonil  500  ugrabljenih  zalih  dečkov  in  prav  toliko  deklic.  Okoli 
30.000  ljudi  je  bilo  tisto  leto  odpeljanih  v  sužnost.  Pri  naslednjih 
napadih  so  zabeležene  enako  visoke  številke.  Leta  1471.  cenijo  število 
jetnikov  na  15.000,  1.  1474.  na  6000,  pri  velikih  napadih  v  letih  1478 
do  1480  poprečno  vsako  leto  20.000  do  30.000.  Ni  pretirano,  ako 
rečemo,  da  so  Turki  odpeljali  gotovo  nad  sto  tisoč  naših  ljudi  in  da 
so  jih  najmanj  toliko  tudi  pobili.  To  je  bilo  pa  zlasti  za  Kranjsko, 
ki  itak  ni  bila  gosto  naseljena,  občutljiva  izguba. 

Izmed  vseh  stanov  je  najhujše  zadelo  kmeta.  Gospoda  in  meščani 
so  bili  zavarovani  za  močnim  ozidjem,  kmet  je  postal  z  družino  in 
imetjem  vred  plen  divjih  roparjev,  ako  se  mu  ni  posrečilo'ob  pravem 
času  ubežati.  Po  raznih  okrajih  je  bilo  na  stotine  zemljišč  brez  gos- 
podarja in  obdelovalca.  Na  razsežnem  gospodstvu  graščine  Kostel 
ob  Kolpi  je  bilo  v  začetku  16.  stoletja  le  pet  zemljišč  zastavljenih. 
Bistriški  kartuzijani  so  prosili  za  odpis  davkov  in  desetine,  češ,  da 
jim  Turki  niso  le  vsega  pokončali  in  požgali,  ampak  tudi  vse  pod- 
ložne kmete  odpeljali  v  sužnost.  Kočevcem  je  cesar  Friderik  1.  1492. 
dovolil,  da  si  smejo  s  krošnjarjenjem  služiti  kruh,  ker  se  vsled  turških 
napadov  s  poljedelstvom  niso  mogli  več  preživljati.  Trumoma  so  za- 
puščali kmetje  svojo  zemljo  in  svoje  dvore,  si  iskali  zaslužka  v  mestih 
in  trgih  ali  pri  kupčiji,  ker  so  jim  redno  vse,  kar  so  pridelali,  ugra- 
bili tuji  roparji.  Prišlo  je  tako  daleč,  da  so  ljudje  resno  mislili,  po- 
polnoma zapustiti  svojo  domovino  in  si  drugod  poiskati  mirnejših 
selišč.  —  S  kmetom  so  seveda  trpeli  vsi  drugi  stanovi,  pred  vsem 
plemstvo,  ki  je  dobivalo  od  njega  svoje  glavne  dohodke.  Ako  pod- 
ložniki  vsled  turškega  ropanja  niso  mogli  redno  plačevati  letnih 
davščin,  je  obubožala  tudi  gospoda.  Ker  so  se  pa  graščaki  trudili, 
da  bi  vzlic  strašni  stiski,  ki  je  takrat  tlačila  kmečki  stan,  svojim  pod- 

ložnikom  vendar  izželi  kolikor  mogoče  visoke  davščine,  postalo  je 
ljudstvo  nezadovoljno  in  se  v  svoji  obupnosti  s  silo  uprlo  proti  go- 
spodi.   Kmečki  upori  16.  stoletja  so  tudi  posledica  turške  sile. 

Trgovina,  ki  pri  nas  nikdar  ni  bila  posebno  razvita,  je  vsled 
vedno  preteče  nevarnosti  enako  trpela.  Zlasti  v  hrvaške  dežele,  s 
katerimi  so  Štajerci  in  Dolenjci  živahno  tržili,  se  trgovci  niso  več 
upali.  Živine  in  domačih  pridelkov  itak  ni  bilo  mogoče  izvažati,  ker 
je  vse  postalo  plen  ropaželjnih  Turkov. 

Z  ljudstvom  vred  je  bila  hudo  oškodovana  tudi  cerkev.  Turki 
so  posebno  zasledovali  duhovnike  in  redovnike,  ki  so  bili  voditelji 
ljudstva  v  tem  verskem  boju.  Župnik  Unrest  poroča,  koliko  njegovih 
duhovnih  bratov  je  bilo  pri  obrambi  tabrov  1.  1478.  grozovito  umor- 
jenih, in  dve  leti  pozneje  je  bilo  med  ujetimi  kristjani  nič  manj  nego 
500  oseb  duhovskega  stanu  odpeljanih  v  sužnost.  Marsikje  so  se 
samostani  vsled  turških  napadov  popolnoma  razdružili  (Gornji  Grad), 
drugod  so  bili  menihi  do  zadnjega  ujeti  in  pobiti.  Skoraj  povsod  pa 
so  bila  samostanska  poslopja  porušena  in  požgana.  —  Cerkveni  do- 
hodki so  se  vsled  žalostnih  gospodarskih  razmer  silno  skrčili,  cer- 
kvena posestva  so  bila  vsled  velikih  davkov  in  vojnih  naklad  kmalu 
zadolžena,  mnoge  ustanove  za  cerkvene,  dobrodelne  in  šolske  namene 
so  prenehale.  Vse  to  se  pojavlja  zlasti  v  začetku  16.  stoletja  in  je 
mnogo  pripomoglo,  da  je  luteranstvo  v  naših  deželah  našlo  ugodna  tla. 


Razvaline  tabora  Nadlišek. 

Na  potu. 


18.  Zgodoviliski  dogodki  v  narodnih  pesmih 
in  pripovedkah. 

Dokler  narod  še  nima  svoje  pismenosti  in  svojega  slovstva,  mu 
je  ustno  sporočilo  edini  vir  za  spoznavanje  preteklosti.  Narodna 
pesem  in  pripovedka,  ki  se  podedujeta  od  rodu  do  rodu,  sta  zvesti 
spremljevalki  vseh  važnejših  zgodovinskih  dogodkov.  Med  Slovenci 
je  bilo  nekdaj  mnogo  takega  narodnega  blaga,  kjer  je  ljudska  do- 
mišljija po  svoje  okrasila  in  raztolmačila  zanimive  dogodke  svojega 
časa.  Kar  pripoveduje  furlanski  zgodovinar  Nicoletti  v  16.  stoletju  o 
Tolmincih,  da  radi  prepevajo  o  svetnikih,  o  kralju  Matjažu  in  drugih 
odličnih  osebah  svojega  naroda,  to  velja  tudi  o  drugih  Slovencih. 
Marsikatere  teh  junaških  pesmi  in  pripovedk  je  sicer  že  časa  tok 
izbrisal,  vendar  so  tudi  tiste,  ki  so  se  ohranile,  za  nas  velike  važnosti. 
Ne  smemo  sicer  v  njih  iskati  čiste  in  neskaljene  zgodovinske  resnice, 
vendar  nam  pričajo,  kako  je  ljudstvo  pojmovalo  in  presojalo  dogodke 
svoje  dobe.  Kar  zgodovina  le  suhoparno  izraža  z  imeni  in  številkami, 
to  narodna  pesem  in  pripovedka  sporočata  v  pesniški  obliki,  z  gorko 
besedo  in  živo  domišljijo.  In  kar  je  tamkaj  megleno  in  nedoločno, 
to  postane  v  pesmi  pestro  in  živo.  V  njej  vse  živi,  se  giblje,  govori 
in  čuti.  Zato  so  narodne  pesmi  najpristnejši  izraz  ljudske  duše. 

Zgodovinskih  dogodkov  iz  zgodnjega  srednjega  veka  ljudski 
spomin  ni  skoraj  nič  ohranil.  Nahajajo  se  le  tu  in  tam  še  redki  sle- 
dovi, vse  drugo  so  zabrisali  poznejši  bojeviti  časi.  Nazaj  v  12.  ali 
13.  stoletje  segajo  pripovedke  o  početku  raznih  samostanov,  romarskih 
cerkva,  nekaterih  gradov  in  mest.  Okoli  Št.  Vida  na  Dolenjskem  je 
bila   še  v  začetku   prejšnjega   stoletja   razširjena  pesem  o  treh   belih 


Viteški  dvoboj. 


menihih,  ki  so  prišli  iz  tujine,  ustanovili  stiski  samostan  in  učili  ljudi 
umnega  kmetovanja.  Ime  zajčkega  samostana  razlaga  narodna  pri- 
povedka, češ,  da  je  spečemu  mejnemu  grofu  Otakarju  zajec  pod 
pazduho  zlezel,  zato  je  grof  samostan,  ki  ga  je  na  tistem  kraju  usta- 
novil, po  tej  živali  imenoval.  Spomin  na  molčeče  menihe  in  njihove 
ponočne  molitve  še  ohranjuje  pripovedka  o  „ponočni  procesiji  zajčkih 
menihov".  Okoli  Maribora  je  med  ljudstvom  zlasti  znana  „sveta 
Sofija",  grofica  Rogaška  in  ustanoviteljica  studeniškega  samostana. 
Grob   Seifrida  Marenberškega,  znanega   nasprotnika  kralja   Otakarja 


Zgodovina  slov.  naroda. 

in  ustanovitelja  tamošnjega  samostana,  ki  je  umrl  v  sluhu  svetosti, 
je  postal  celo  sloveča  božja  pot  in  razne  pripovedke  so  nastale  o 
njegovi  smrti.  Enako  je  tudi  o  življenju,  delovanju  in  čudežih  blažene 
Heme,  grofice  Krške,  bilo  razširjenih  mnogo  legend. 

Kakor  bršljin  razvaline  starih  gradov,  tako  prepletajo  tudi 
spomin  na  njihove  prebivalce  razne  pesmi  in  pravljice.  Iz  njih  se 
dajo  na  drobno  posneti  vse  razmere  po  gradovih  tedanjega  viteštva. 
V  nasprotje  z  lesenimi  in  rujavimi  kmečkimi  hišami  se  zidani  grad 
vedno  imenuje  „skalen  grad",  „svetel  grad"  ali  „beli  grad".  V  belem 
gradu  stanujeta  „žlahtni  gospod"  in  „žlahtna  gospa",  ki  imata  še 
druga  gospodarska  poslopja. 

Stoji,  stoji  tam  beli  grad. 

Je  v  gradu  žlahten  gospod  mlad. 

In  v  gradu  žlahtna  je  gospa 

z  njim  poročena  pusta  dva. 

Pristav'co  belo  imata, 

v  pristav'ci  mlado  majerco. 

Znamenit  del  gradu  je  grajski  stolp  z  linami,  od  koder  je  lep 
razgled  daleč  na  okoli.  Od  tu  se  stražnik  ozira  za  sovražno  vojsko, 
tu  pričakuje  grajska  gospa,  da  zagleda  napovedane  goste  ali  vračajočega 
se  soproga,  od  tu  se  ozira  grajska  gospodična  po  zaželjenih  snubcih. 

Breda  vstaja,  ko  se  dan  zazori. 
Se  sprehaja  sem  ter  tje  po  dvori, 
si  odpirat  ide  gornje  line 
Ide  gledat  doli  na  ravnine 


Ravbar  zjutraj  rano  vstajal, 
se  po  gradu  je  sprehajal, 
line  hodil  si  odpirat, 
dol  na  zlato  polje  gledat. 


Mnogobrojna  je  grajska  družina,  ki  streže  gospodi.  Imenujejo 
se:  kuhar  ali  kuharica,  hlevar,  vrtnar,  paže,  mojškra,  majer  ali  ma- 
jerca.  Ne  manjka  tudi  prebrisani  Pavliha  ali  grajski  norec,  ki  z  raz- 
nimi burkami  razveseljuje  gospodo,  pa  vzlic  svoji  dozdevni  neumnosti 
marsikatero  modro  ugane. 

Le  grajski  norec  se  smeji, 
tako-le  pravi,  govori: 
„Močno,  močno  se  meni  zdi, 
da  mlada  Zora  mrtva  ni." 

Glavno  opravilo  vitezov  je  boj.  Kar  jim  še  preostane  časa,  ga 
porabijo  za  lov  ali  za  viteške  igre  (turnirje). 

Turnirji  so  dali  zgodovinsko  podlago  znani  narodni  pesmi  „Pegam 
in  Lambergar".  Kaj  pa  izraža  naslov?  Priča  nam,  da  je  ta  pesem  go- 
tovo nastala  proti  koncu  15.  stoletja,  ker  je  spomin  na  viteške  igre 
v  njej  strnjen  z  zgodovinskimi  dogodki,  ki  so  se  vršili  za  časa  ce- 
sarja Friderika  III.  in  Maksimilijana.  „Lambergar"  tu  pomenja  slav- 
nega viteza  Gašperja  Lamberga,  iz  znane  rodbine,  ki  se  je  bila  okoli 

1.  1396.  naselila  na  Kranjskem  in  dala  ljubljanski  škofiji  prvega  škofa 
Sigismunda.  Izprva  je  bil  Guttenberg  pri  Tržiču  rodbinska  posest. 
L.  1436.  pa  je  kupil  Jurij  II.  Lamberg,  brat  škofa  Sigismunda,  grad 
Kamen  pri  Begunjah.  Njegov  sin  Gašper  je  posebno  slovel  zaradi 
svojega  junaštva  in  spretnosti  v  turnirjih.  Nič  manj  kot  petinosem- 
desetkrat  se  je  meril  z  raznimi  vitezi  in  bil  skoraj  vedno  zmagovalec. 
Le  cesarju  Maksimilijanu  in  trem  drugim  gospodom  je  podlegel  na 
bojišču.  Ni  čuda,  da  se  je  njegova  slava  razširjala  daleč  na  okoli, 
da  so  njegova  dejanja  poveličevali  v  pesmih  in  slikah.  Valvazor  pri- 
poveduje, da  je  bila  ob  njegovem  času  v  gradu  Kamnu  na  steni  videti 
slika,  ki  je  predstavljala  boj  nekega  Lamberga  z  neznanim  češkim 
velikanom.  Ljudstvo  po  okolici  pa  je  v  pesmih  proslavljalo  junaškega 


Stari  Guttenberg  pri  Tržiču. 


zmagovalca.  In  „Pegam",  ki  zabavlja  cesarju  in  izziva  Dunajčane? 
Prvotni  tip  temu  Lambergovemu  nasprotniku  je  dala  oseba  češkega 
viteza  Jana  Vitovca,  vojskovodja  celjske  grofice  Katarine  (prim.  Pegam- 
Pehajm-Behaimb).  Bil  je  na  Kranjskem  v  slabem  spominu  zaradi 
ropanja  in  požiganja  po  Gorenjskem,  ko  se  je  bojeval  1.  1458.  odlo- 
čilni boj  za  celjsko  dediščino.  Ljudska  domišljija  je  napravila  iz  njega 
bojnega  velikana  s  tremi  glavami,  ki  mora  pa  vendar  podleči  hrabremu 
Lambergarju. 

Izmed  drugih  zgodovinskih  oseb,  ki  so  zapustile  med  ljudstvom 
trajen  spomin,  je  omeniti  posebno  viteza  Erazma  iz  Predjame  in 
Andreja  Baumkircherja.  Njuni  zgodbi  smo  že  omenili  na  drugem 
kraju.  Značilno  je,  da  se  ljudsko  sporočilo  o  teh  dveh  roparskih 
vitezih  in  pustolovcih  zelo  vjema  z  zgodovinsko  resnico. 

Tudi  celjski  grofi  so  tako  globoko  posegli  v  zgodovino  našega 
naroda,  da  ni  čuda,  ako  se  je   spomin  na  nje  ohranil  v  narodnih 

pesmih  in  pripovedkah.  Najbolj  je  bil  ljudstvu  znan  lahkoživi  in 
bojeviti  grof  Friderik  IL,  ki  je  umrl  leta  1454.,  in  nesrečna  Veronika 
Desiniška,  prav  tako  mogočni  Urh  II.,  zadnji  Celjan.  Ljudsko  sporo- 
čilo slika  celjske  grofe  kot  pohotne,  nasilne  ljudi,  ki  so  podložnim 
kmetom  ugrabljali  hčere  in  žene  in  jih  jemali  k  sebi  v  grad.  Znana 
je  pripovedka  o  poplemenitvi  Teharjanov.  Grof  Urh  je  zalezoval  po- 
štena dekleta  bližnjih  vasi  in  je  po  noči  preoblečen  v  meniha  hodil 
vasovat  v  sosednje  Teharje.  Pogumni  teharski  fantje  pa  sklenejo,  ga 
za  ponočne  obiske  občutljivo  kaznovati.  Neki  večer  ga  ujamejo  in 
toliko  časa  drže  zaprtega,  da  jim  vsem  s  posebnim  pismom  plemstvo 
podeli.  Seveda  je  misliti  pri  tem  le  na  posebne  pravice  in  privilegije, 
kakoršne  so  dajali  včasih  gospodje  svojim  podložnikom.  Tudi  nagli 
pogin  celjskega  rodu  spravlja  ljudska  pripovedka  v  zvezo  z  njihovim 
razuzdanim  življenjem.  Grof  Urh  je  ugrabil  kmetu  edino  hčer.  Zaman 
pride  žalostni  oče  prosit  in  rotit  neusmiljenega  moža,  naj  mu  vrne 
ljubljenega  otroka.  Zasmehujoč  ga  spodi  grof  iz  grada.  Zdaj  mu  kmet 
razsrjen  napove  kazen  božjo:  zgodnjo  smrt,  pogin  celjskega  rodu  in 
razpad  celjske  grofije. 

Ljudstvo  pripisuje  celjskim  grofom  ustanovitev  dveh  cerkva : 
Sv.  Treh  Kraljev  v  Tinjah  na  Pohorju  in  Marije  Device  v  Svetini. 
Prvo  je  dal  baje  sezidati  grof  Friderik,  ko  se  je  rešil  ječe,  v  katero 
ga  je  bil  dal  razsrjeni  oče  zapreti;  drugo  je  postavil,  ko  se  je  srečno 
vrnil  iz  Laškega,  kjer  ga  je  imel  ferarski  vojvoda  dalj  časa  ujetega. 
Marijino  cerkev  na  Velikem  vrhu  je  zidal  neki  zidarski  mojster  z 
Nemškega.  Ko  je  zidovje  že  stalo,  se  je  zaman  trudil,  da  bi  je  lepo 
pobelil.  Ves  omet  je  popadal  proč,  še  preden  se  je  posušil.  Grof 
Friderik  se  razsrdi  zaradi  njegove  nerodnosti  in  ga  da  v  ječo  vreči. 
Obupanemu  jetniku  pa  se  prikaže  po  noči  Marija  in  mu  naznani,  da 
hoče  sama  imeti  temno  cerkev,  da  je  Turki  ne  bodo  mogli  ugledati 
in  napasti.  Zato  je  povzročila,  da  je  belež  odpadel.  Ko  mojster  grofu 
to  pove,  mu  je  tudi  ta  odpustil  in  ga  rešil  ječe. 

Grajska  gospoda  sploh  pri  ljudstvu  ni  ostala  v  dobrem  spominu. 
Skoraj  povsod  vedo  mnogo  pripovedovati,  kako  so  vitezi  razuzdano 
živeli,  se  med  seboj  bili;  pripovedujejo  tudi  o  raznoterih  zločinih  in 
družinskih  razprtijah.  Stalna  oseba  v  teh  mnogovrstnih  pravljicah,  ki 
se  pripovedujejo  sedaj  o  tem,  sedaj  o  drugem  gradu,  je  zaJkleta  grajska 
gospodična,  ki  se  v  obliki  kače  solnči  na  grajskih  razvalinah  in  čuva 
podzemeljske  zaklade.  Nedolžen  mladenič  jo  bode  nekoč  rešil,  jo 
dobil  za  ženo  in  za  doto  neizmerno  bogastvo. 

Na  mesto  drugih  naj  denem  tu  sem  pravljico  o  starem  smled- 
niškem  gradu  (blizu  Vodic  na  Gorenjskem): 

V  davnih  časih  je  živel  v  smledniškem  gradu,  čegar  mogočne 
razvaline  so  še  danes  videti  na  obraščenem  hribu,  nek  vitez,  ki  je 
bil  zelo  vdan  igri  s  kockami.  Ker  mu  je  bila  sreča  mila,  je  stavil 
vedno  visoke  svote  in  redno  dobival.  Vsled  tega  so  se  mu  pričeli 
njegovi  tovariši  odtegovati  in  nazadnje  ni  bilo  nikogar  več,  ki  bi  se 
upal  igrati  z  vitezom.  Zdaj  je  poklical  vitez  samega  vraga,  da  bi 
mu  bil  tovariš  pri  igri.  Nekoč  sta  igrala  celo  noč.  Toda  sreča  se  je 
zdaj  izpreobrnila.    Vitez  je  izgubljal  svoto  za  svoto  in  kmalu  je  bilo 

vse  njegovo  premoženje  izgubljeno.  Toda  strast  mu  še  ni  dala  miru. 
Slednjič  zastavi  najmlajšo  hčerko  in  svojo  lastno  dušo,  pa  tudi  sedaj 
izgubi.  Strašen  vihar  je  razsajal  tisto  noč  okoli  grada.  Drugo  jutro 
so  dolgo  časa  zaman  iskali  viteza  in  njegovo  hčerko.  Našli  so  ga 
slednjič  v  dvorani  z  ožganim  obrazom,  od  grada  pa  se  je  plazila 
ostudna  kača.  Ko  so  hoteli  mrliča  pokopati,  so  grobarji  začuli  v 
rakvi  naenkrat  čudno  rožljanje.  Dvignejo  pokrov  in  pogledajo,  pa  od 
mrliča  ni  bilo  videti  druzega  kakor  le  čevlje,  vse  drugo  je  bil  odnesel 
vrag.  O  zakleti  vitezovi  hčerki  si  pripovedujejo  ljudje,  da  na  grajskem 
hribu  čuva  neizmerne  zaklade,  ki  so  zavezani  v  treh  velikih  rjuhah. 
Nek  pastirček,  ki  se  je  bil  več  dni  zapored  umival  v  bistri  studenč- 
nici   ob   znožju   gore,  pa  je   enkrat  to   opustil,  je  tisti  dan  zagledal 


Humberški  grad  (Hollenburg)  in  Rožna  dolina  na  Koroškem. 


ukleto  kačo,  ki  mu  je  žalostno  rekla:  „Ko  bi  se  bil  ti  deček  še  danes 
umil  v  bistri  studenčnici,  bi  me  bil  rešil  in  smel  bi  bil  seči  v  polne 
rjuhe  cekinov  in  zajeti,  kolikor  bi  hotel.  Tako  pa  si  zapravil  svojo 
in  mojo  srečo."  S  temi  besedami  je  kača  izginila  in  nihče  je  ni 
več  videl. 

Povest  o  dveh  sovražnih  bratih  si  pripovedujejo  okoli  Rajhen- 
burga.  Tam  je  videti  dva  gradova,  enega  na  strmi  skali,  druzega  v 
dolini.  Oba  sta  bila  v  davnih  časih  dom  dveh  bratov,  zadnjih  potomcev 
rajhenburškega  rodu.  Strastno  sta  se  sovražila  in  iskala  prilike,  da 
se  maščujeta  drug  nad  drugim.  Nekoč  je  gledal  zgornji  Rajhenburžan 
pri  oknu  na  spodnji  grad  in  v  tistem  trenotku  je  stopil  tudi  njegov 
brat  k  oknu  in  pogledal  gori.  Sovraštvo  jima  vzkipi  v  srcu  z  vso 
silo.  Hipoma  zgrabi  zgornji  vitez  puško  in  ustreli  svojega  brata.  Ko 
hlapci  iz   spodnjega  gradu  zapazijo,  kaj   se  je  zgodilo,  zgrabijo  za 

orožje,  naskočijo  gornji  grad  in  ubijejo  morilca.  Glave  obeh  bratov 
so  spravili  v  grajsko  kapelo,  kjer  sta  bili  vedno  tako  obrnjeni,  da  sta 
si  gledali  oko  v  oko.  In  ako  jih  je  kdo  hotel  drugače  obrniti,  bilo  je 
čuti  milo  ječanje,  drugo  jutro  pa  so  bile  glave  zopet  v  prejšnjem 
položaju. 

Nežnejšo  povest  vedo  ljudje  na  drugi  strani  Save  o  Viljemu 
Ostro vrharju  in  vilinem  prstanu,  ki  nas  uči,  da  so  pogumnim  junakom 
dobre  vile  posebno  naklonjene  in  da  skrbe  za  njihovo  srečo. 

Največ  spominov  se  je  ohranilo  med  narodom  na  turške  boje. 
Ti  časi  so  bili  junaška  doba  Slovencev,  ko  je  moral  ves  narod  skupno 
braniti  vero  in  svobodo  proti  Ijutim  Osmanom.  Ta  čas  se  je  razvilo 
viteško  življenje  in  mišljenje  narodovo,  dvignila  samozavest  in  vzlic 
bridkim  izkušnjam,  ga  je  prešinjal  neukročen  pogum.  Zato  je  ta  doba 
podala  narodnim  pesmim  in  pripovedkam  največ  snovi  in  se  najbolj 
vtisnila  ljudskemu  spominu. 

Osebe,  katerih  junaštvo  pesmi  opevajo,  so  deloma  domači  po- 
veljniki (Ravbar),  deloma  junaki  iz  jugoslovanske  zgodovine  (Ivan 
Hunjadi,  Matija  Korvin,  kraljevič  Marko,  Sekely).  Turški  boji  so 
mnogokrat  združili  Slovence  s  Hrvati  in  Ogri  k  skupnim  vojnim  pod- 
jetjem. Iz  bojev  ob  Savi  in  Kolpi  so  prinesli  slovenski  vojaki  s  seboj 
spomine  na  vojvoda  „Janka",  „kralja  Matjaža"  in  srbske  pesmi  o 
„kraljeviču  Marku",  ki  so  se  udomačile  med  našim  narodom. 

Eden  največjih  junakov  izza  časa  prvih  turških  napadov  je  Kor- 
vinov  oče,  Ivan  Hunjadi.  V  hrvaških  narodnih  pesmih  je  dobro 
znan  pod  imenom  Janko  Sibinjanin  (Sibinj  =  Hermannstadt  na  Er- 
deljskem).  Slovenska  pesem  „ženitev  Janka  vojvode"  pripoveduje, 
kako  je  snubil  za  ženo  lepo  Janjo  iz  Temešvara  in  kako  mu  je  pri 
tem  pomagal  sin  njegove  sestre,  modri  junak  Sekol.  Ivan  Hunjadi 
se  je  skoraj  vse  življenje  bojeval  zoper  Turke.  Proslavil  se  je  že 
1.  1440.,  ko  jih  je  prepodil  iz  Erdeljskega  in  potolkel  20.000  sovraž- 
nikov. Še  znamenitejša  je  bila  njegova  zmaga  1.  1443.,  ko  je  peljal 
križarsko  vojsko  preko  Donave,  podil  Turke  od  mesta  do  mesta  in 
jim  odvzel  vso  Bolgarijo.  V  balkanskih  soteskah  je  pokončal  nad 
30.000  Turkov.  Sam  papež  in  najmogočnejši  evropski  vladarji  so 
mu  čestitali  na  teh  uspehih.  Vojvoda  Ivan  je  takrat  sklenil  desetleten 
ugoden  mir  s  Turki.  Na  prigovarjanje  papeževo  in  drugih  vladarjev, 
ki  so  mu  obljubljali  pomoč  in  hoteli  Turke  izriniti  iz  Evrope,  je  sicer 
prihodnje  leto  zopet  stopil  vojski  na  čelo  in  zgrabil  mohamedance 
pri  Varni  (1444).  Toda  boj  se  je  končal  s  popolnim  porazom  krščanske 
vojske.  Ogrski  kralj  Ladislav  „Vamenčik"  je  padel,  Hunjadija  pa  je 
ujel  valaški  vojvoda  Drakul,  zaveznik  sultana  Murada.  Da  bi  opral 
sramoten  poraz,  ki  ga  je  zadel  pri  Varni,  je  vojvoda  Ivan  čez  par 
let  iznova  zbral  25.000  mož  zoper  Turke.  Med  njimi  je  bilo  mnogo 
Slovencev  iz  Spodnjega  Štajerskega,  Ogrskega  in  Hrvaškega.  L.  1448. 
zadeneta  sovražnika  skupaj  na  Kosovem  polju.  Turška  vojska  je  bila 
šestkrat  večja.  Po  tridnevnem  klanju  je  bila  vsa  ogrska  vojska  pobita, 
ujeta,  in  razkropljena.  Hunjadija  je  takrat  ujel  turški  zaveznik  Jurij 
Brankovič.  Tri  mesece  je  ostal  Hunjadi  v  ječi.  Izpustili  so  ga  še  le, 
ko  se  je  zavezal,  da  oženi  svojega  sina  Matija  Korvina  z  Brankovičevo 

vnukinjo  Elizabeto.  Vendar  se  ta  poroka  ni  izvršila.  Večer  svojega 
življenja  je  stari  Hunjadi  še  osvetlil  s  slavno  zmago  pri  Belem  gradu 
(1456),  pa  je  kmalu  nato  umrl  za  kužno  boleznijo.  Ogri  ga  po  pravici 
prištevajo  med  svoje  največje  junake. 

Na  Ivana  Hunjadija  se  po  vsej  priliki  nanaša,  kar  pripoveduje 
narodna  pesem  o  „kralju  Matjažu  v  turški  ječi".  Matija  Korvin  sam 
ni  bil  nikdar  od  Turkov  ujet,  pač  pa  velja  o  njegovem  očetu,  kar 
pravi  narodna  pesem : 

„Trikrat  je  že  na  vojski  bil, 
četrtikrat  je  vlovljen  bil, 
v  turško  ječo  vržen  bil. 
V  njej  ostal  je  let  in  dan, 
da  ni  videl  belega  dne. 
in  solnca  ne  rumenega." 


Grad  Kamen  pri  Begunjah. 


Jetnika  reši  „Marjetica,  turškega  cesarja  mlajša  hčer". 

„Ona  je  k  njemu  tekala, 
mu  kratek  čas  je  delala." 

Obljubi  mu,  da  ga  hoče  rešiti  sužnosti,   ako  jo  vzame  za  ženo. 
Toda  jetnik  se  brani,  rekoč: 

„Doma  imam  svojo  gospo, 
trikrat  je  lepši,  kakor  ti, 
trikrat  je  mlajši,  kakor  ti." 

Obljubi  pa  ji,  da  jo  hoče  omožiti  s  svojim  „bratom  Matjažem": 

„Doma  imam  brata  mlajšega, 
in  on  Matjaž  je,  kakor  jaz, 
lepo  krono  ima,  kakor  jaz, 
tega  Matjaža  hočem  dat, 
ak'  hočeš  ga  Marjetica  vzet." 

Videti  je,  da  je  ženitvena  pogodba,  ki  jo  je  bil  sklenil  Ivan 
Hunjadi  z  Jurijem  Brankovičem.  dala  povod,  da  je  nastala  pripovedka 
o  rešiteljici  Marjetici.  Narodna  pesem  sicer  pripoveduje  o  sinu,  kar 
velja  o  njegovem  očetu,  vendar  popolnoma  resnično  opisuje,  da  se 
jetnik  brani  neveste,  češ,  da  je  že  oženj  en  in  da  ji  hoče  dati  svojega 
„brata"  (pravilno  sina)  Matjaža  za  moža. 

Kralj  Matjaž  je  najznamenitejši  junak  slovenskih  narodnih 
pesmi.  Zgodovinsko  podlago  tej  bajni  osebi  je  dal  ogrski  kralj  Matija 
Korvin,  o  čegar  vojskah  s  cesarjem  Friderikom  in  Turki  smo  že  preje 
slišali.  Da  se  je  ogrski  kralj  Matjaž  Slovencem  tako  prikupU,  temu 
so  bile  vzrok  tedanje  politične  in  socialne  razmere  našega  naroda. 
Slovenci  so  mnogo  občevali  z  ogrsko  državo.  Hodili  so  tje  ne  le  po 
kupčiji,  ampak  tudi  na  v^ojsko  proti  Turkom.  Zato  se  je  ime  ogrskega 
junaka  kmalu  med  njimi  razglasilo.  In  Matija  se  je  še  posebno  za- 
nimal za  kranjsko  deželo,  katero  je  hotel  celo  kupiti  od  cesarja 
Friderika.  Še  bolj  je  zaslovel  med  našim  ljudstvom,  ko  si  je  v  letih 
1480 — 1487.  deloma  osvojil  avstrijske  dežele  in  celo  cesarski  Dunaj, 
kjer  je  začel  stolovati,  kakor  da  je  postavni  vladar  v  naših  krajih. 
Matija  Korvin  je  že  od  svojega  očeta  Ivana  Hunjadija  podedoval  slavo 
nepremagljivega  krotitelja  Turkov.  Njegova  „črna  vojska",  v  kateri 
so   bili   Ogri,   Cehi,  Moravani  in  Slovenci,  je  bila  strah  sovražnikov. 

Narodna  pesem  pripoveduje,  kako  se  je  Matjaž  oženil  z  mlado 
Alenčico,  „kraljico  ljubo  ogrsko".    Čez  tri  dni 

so  prišle  cajtinge  po  nja, 
da  brž  v  vojsko  se  poda. 

Ko  se  bojuje  s  Turki,  ugrabijo  ti  njegovo  ženo  in  jo  odpeljejo 
na  Turško.  Matjažu  naznani  ptica,  kaj  se  je  zgodilo.  Ta  se  brž  obleče 
po  turško  in  zdirja  na  iskrem  belcu  v  globoko  Turčijo.  „Na  sred' 
Turčije  globoke,  stoje  tri  lipe  zelene",  pod  njimi  rajajo  Turki. 
Matjaž  plača  za  raj  rumen  zlat,  si  izbere  za  plesalko  svojo  Alenčico 
in  se  z  njo  zavrti. 

„Ko  v  tretje  raj  žara  jata, 
prof  konjču  jo  zavij eta." 

Zasedeta  ga  in  se  spustita  v  dir  proti  Donavi.  Da  bi  Turki 
izgubili  sled,  je  dal  Matjaž  svojemu  konju  podkve  na  robe  prikovati. 
Tako  sta  srečno  ušla. 

V  tej  pesmi  pač  ni  nič  zgodovinskega,  razun  bojev  s  Turki. 
Matjaževa  nevesta  Alenčica  je  popolnoma  bajno  bitje,  ker  se  o 
njej  pripoveduje,  da  jo  je  rodila  jutranja  zarja,  da  je  bila  nebeška 
devica  in  da  so  jo  rojenice  zibale  v  zlati  zibelki.  Kakor  Matjaž,  tudi 
ona  ni  umrla,  temveč  se  dvignila  nazaj  v  svetle  oblake. 

Kralj  Matjaž  pa  Slovencem  ni  le  vzor  bojevitega  junaka,  temveč 
tudi  modrega  in  dobrega  vladarja.  V  nasprotju  s  slovenskimi  kmeti, 
katere  so  trli  proti  koncu  15.  stoletja  hudi  davki,  domače  vojske  in 
turški  navali,  so  njihovi  sosedje,  ogrski  kmetje,  živeli  pod  Korvinovo 
vlado  v  najsrečnejšem  miru.  Kralj  Matija  Korvin  je  bil  velik  prijatelj 
kmetov,  branil  jih  je  zunanjih  sovražnikov,  pa  tudi  ni  pustil,  da  bi 

jih  preveč  zatirali  plemiči  in  grajščaki.  Sam  je  šel  v  vinograd,  prijel 
za  motiko  in  zahteval  od  svojih  spremljevalcev,  naj  kopljejo  z  njim, 
da  izkusijo,  koliko  mora  trpeti  ubogi  kmet.  Ta  dobrota  se  je  raz- 
glasila tudi  med  slovenskimi  kmeti  in  njegovo  ime  je  šlo  od  ust  do 
ust.    Zato  pravi  narodna  pesem: 

Ko  kralj  Alatjaž  je  kraljeval, 
tedaj  je  kmetic  dobro  kmetoval. 


Marija  zavetnica  v  turški  sili. 

(Slika  pri  sv.  Primožu  nad  Kamnikom.' 


Osebo  kralja  Matjaža  si  je  ljudska  domišljija  preustvarila  v 
vzornega  vladarja,  ki  po  očetovsko  skrbi  za  svoje  podložnike  in  jih 
z  mogočno  roko  varuje  vseh  sovražnikov.  Pri  tem  je  naš  „ kralj 
Matjaž"  skoraj  popolnoma  izgubil  stik  z  zgodovinskim  Matijem  Kor- 
vinom.  Nikakega  sledu  ni  več  o  njegovem  tujstvu  ali  ogrstvu,  postal 
je  pravi  narodni  junak  slovenski. 

Na  Koroškem  pripovedujejo,  da  si  ga  je  bilo  ljudstvo  samo  iz- 
bralo za  kralja  na  Gosposvetskem  polju  in  da  je  imel  svojo  stolico 

na  Krnskem  gradu.  Noč  in  dan  so  bila  odprta  vrata  njegovega  gradu, 
vsak  siromak  si  je  lahko  izprosil  milosti,  vsak  zatiranec  je  našel  pri 
njem  pravico.  Kralj  je  bil  zelo  dober  in  je  dajal  same  zlate  kovati. 
Tu  se  vidi,  da  so  koroški  Slovenci  združili  z  Matjaževo  osebo 
svoje  najstarejše  zgodovinske  spomine  iz  onih  časov,  ko  so  še  imeli 
narodno  samostojnost,  si  prosto  volili  svoje  domače  vojvode  in  jim 
v  imenu  ljudstva  izročali  vladarsko  oblast. 

Ljudstvo  tudi  ne  verjame,  da  je  kralj  Matjaž  umrl.  Tak  vzoren 
junak  ne  more  umreti,  on  le  spi  v  neki  gori  stoletno  spanje.  Enkrat 
se  bode  predramil  in  zopet  pridrl  s  svojo  vojsko  na  dan.  Zadnjo  bitko 
bode  bojeval  na  Sorskem  polju,  kjer  bo  premagal  sedem  kraljev  in 
ustanovil  večni  mir : 

„Kjer  trivršna  smreka  rase, 

mir  bo  sklenjen  v  Sorskem  polji, 

trije  kralji  zlate  čase 

ustanovijo,  vse  bo  bolji." 

Med  tem  ko  je  kralj  Matjaž  lasten  le  slovenskemu  ljudstvu,  je 
njegov  vrstnik  kraljevič  Marko  naroden  junak  vseh  jugoslo- 
vanskih rodov.  Njegovo  ime  slavijo  pesmi  od  Triglava  do  Črnega 
morja  in  do  grškega  zaliva.  Njegovo  osebo  je  okrasila  domišljija 
narodova  z  vsemi  vrlinami,  ki  si  jih  je  mogla  izmisliti  o  svojem 
ljubljencu.  Kakor  Matjaž  je  tudi  kraljevič  Marko  vzor  boritelja  za 
narod,  za  pravico,  za  vero  in  resnico. 

Zgodovinskih  spominov  je  malo  v  njegovih  pesmih  in  pripo- 
vedkah. Po  sporočilu  je  bil  sin  kralja  Vukašina,  ki  se  je  1.  1366.  z 
Urošem,  sinom  mogočnega  srbskega  vladarja  Stjepana  Dušana,  boril 
za  carstvo  v  Srbiji,  pa  je  bil  slednjič  premagan  in  usmrten.  Marko 
je  bil  iz  početka  zelo  slaboten  deček,  toda  neka  dobra  vila  mu  je 
dala  izredno  moč,  da  je  drevje  ruval  in  skale  metal.  Pozneje  je  prišel 
v  Prizren  na  dvor  carja  Dušana,  kjer  se  je  priučil  junaškemu  obna- 
šanju in  pisal  „knjige  carostavne".  Ko  so  po  Dušanovi  smrti  nastale 
razprtije  zaradi  nasledstva,  so  modrega  Marka  poklicali,  naj  razsodi, 
komu  gre  carstvo.  Razsodil  je  proti  svojemu  očetu  v  prilog  carjeviču 
Urošu.  Ker  mu  vsled  očetove  jeze  zdaj  ni  bilo  več  ostati  doma,  da 
si  skovati  sabljo,  vzame  buzdovan  (bat),  pa  gre  junačit  po  širnem 
svetu.  Kmalu  je  zaslovelo  njegovo  ime.  Siromaki  so  ga  blagoslavljali, 
ker  jim  je  rad  pomagal,  varoval  in  branil  je  vdove  in  sirote.  Turki 
so  se  zbali,  ako  so  le  culi  njegovo  ime.  Občeval  je  z  najboljšimi 
srbskimi  junaki  in  izvršil  mnogo  junaških  činov.  Zvest  tovariš  mu  je 
bil  konj  „ šareč",  ki  mu  je  pomagal  v  marsikateri  zadregi.  Marko  je 
junačil  nad  sto  let  in  umrl  na  Urvini  planini,  ko  je  še  preje  z  mečem 
zabodel  svojega  zvestega  „šarca".    Pokopali  so  ga  na  Sveti  gori. 

Slovenske  pesmi  o  kraljeviču  Marku  pripovedujejo,  kako  je  po- 
sekal turške  goste,  ki  so  prišli  na  njegov  grad,  kako  je  bil  od  za- 
vidnih  vitezov  prodan  v  turško  sužnost,  pa  se  je  rešil  s  svojim  ju- 
naštvom, kako  je  otel  svojo  ženo,  ki  so  jo  s  silo  odvedli  „trije  mladi 
Nemčiči",  in  kako  jo  je  kaznoval  za  njeno  nezvestobo.  Marko  je  tu 
popolnoma  podoben   drugim   srednjeveškim   vitezom,  ki  potujejo  od 

grada  do  grada,  iščejo  nenavadnih  čudnih  dogodkov  in  se  proslavljajo 
z  junaškimi  deli. 

Narodne  pesmi  se  niso  le  glasile  v  proslavo  velikih  junakov, 
ampak  se  je  z  njimi  tudi  podžigal  pogum  slovenskih  bojevnikov. 
Nekaj  pesmi  imamo,  ki  so  pristen  izraz  takega  narodnega  navdušenja 


Kapela  sv.  Jurija  na  ljubljanskem  gradu. 


in   ki  so   se   prepevale,   kedar  so   šli   slovenski   mladeniči  ^v  boj  na 
turško  mejo.  Za  zgled  le  neko  koroško  popevko  iz  Kotmare  vasi: 

Enga  konjča  bom  si  kupil, 
enga  konjča  šimlastga. 
Oj  pa  daleč  jaz  pojezdim, 
dol'  na  mejo  ogrsko. 

V  eno  roko  vzamem  puškico, 
v  drugo  svetlo  sabljico, 
pa  prav  frišno  se  bom  skusil, 
za  sveto  vero  katoliško. 

Z  javnimi  molitvami  in  procesijami  se  je  ob  turških  vojskah 
vnemal  ljudski  pogum.  Zlasti  Marijine  cerkve  so  bile  cilj  mnogim 
romanjem,  ker  je   Marija  veljala   za  veliko   zavetnico   krščanskega 

ljudstva.  Takrat  je  nastala  pesem:  „0  Marija,  o  Marija,  pojdi  z  nami 
v  kompanijo."  V  cerkvah  so  ljudje  darovali  razne  lesene  ali  voščene 
kipce,  ki  so  spominjali  na  Turke. 

Poleg  junakov  proslavljajo  pesmi  tudi  žene  in  dekleta,  ki  so  se 
odlikovale  s  hrabrostjo  in  se  bojevale  proti  sovražnikom.  Zgodo- 
vinskih spominov  na  take  junakinje  je  več.  Zgodopisci  poročajo  o 
neki  gospej  pl.  Turn  na  gradu  Feistenberg,  ki  se  je  ob  turškem  na- 
padu še  le  vdala,  ko  so  ji  krvoločni  roparji  odsekali  obe  roki,  in  o 
devici  na  Krškem  gradu,  ki  je  skočila  s  strme  pečine  v  Savo,  da  se 
reši  divjih  Turkov.  V  narodnih  pesmih  je  zgled  takih  junaških  žen 
Alenčica,  Gregčeva  sestrica.  Ko  so  ji  Turki  ubili  brata,  se  sama 
obleče  po  vojaško, 

pripaše  svetlo  sabljico, 

svetlo  kakor  solnce, 

ojstro,  kakor  britvo ; 

po  sredi  nje  kača  leži, 

na  konci  iz  nje  ogenj  gori, 

v  kačjem  strupu  je  kamena 

za  Turke  je  namenjena. 

Potem  odhiti  na  brzem  konju  v  globoko  Turčijo,  dirja  po  njej  gori 
in  doli  in  seka  Turke. 

„Torko  jih  za  njo  leži, 
ko  snopja  za  ženjicami." 

Pesem  nam  slika  zgled  junaštva,  ki  je  imel  gotovo  svojo  zgodo- 
vinsko podlago  v  bojnih  činih,  s  katerimi  so  se  poleg  moških  odli- 
kovale tudi  ženske. 

Turški  rop  narodne  pesmi  pogosto  opisujejo. 

„Nocoj  je  Turek  ropal, 
nocoj  v  tamni  noči, 
ubil  mi  oča,  mater 
in  mojo  mlaj  sestrico, 
mi  ukradel  mojo  ljubo." 

Ugrabljeni  otroci  tudi  v  daljni  Turčiji  ne  pozabijo  svoje  domo- 
vine.- Poturčeni  brat  pripelje  svojo  sestro,  ki  se  ji  toži  po  stariših, 
zopet  domov.  Domači  ga  ne  spoznajo  več.  „|erco  so  sprejemali, 
Turčina  grdo  gledali."  Njemu  pa  se  je  milo  storilo,  da  se  je  domu 
popolnoma  odtujil.  Obišče  še  enkrat  zeleni  vrt  in  utrga  rdeče  jabelko 

rekoč : 

„ Jablan,  jablan,  jablanca, 
bodi  srečna  ti  doma. 
Ko  sem  še  pobič  bil, 
sem  tebe  jaz  vsadil." 

Potem  se  zavihti  na  konjiča  in  zdrči  nazaj  na  Turško. 

Značilno  je,  da  rop  slovenskih  deklet  narodne  pesmi  večkrat 
opisujejo  kot  snubitev,  kateri  se  nevesta  prisiljena  vda.  Najlepša 
pesem   te  vrste  je  ,,Mlada  Breda".    Grajska  hči  zagleda  s  stolpa  v 

daljavi  lahno  meglico  in  vpraša  mater,  kaj  to  pomeni.    Mati  pa  ji  je 
začela  razlagati : 

„Ta  meglica  ni  ne  od  vodice, 
ta  meglica  ni  ne  od  gorice, 
tud'  oblak  ni  toče  hudourne, 
izpod  neba  gnan  od  sile  burne; 
to  je  sapa  turških  konj  meglena, 
ki  jih  polna  steza  je  zelena. 
Turki  pote  jezdijo,  oj  Breda  ! 


Grbi  kranjskih  deželnih  glavarjev  v  kapeli  na  ljubljanskem  gradu. 


Od  strahu  Breda  skoraj  omedli  in  prosi  mater: 

Oj  nikarte  mene  Turku  dati ! 
Kaj  počela  bom  v  deželi  tuji? 
Turk  je  hud,  njegova  mat'  še  huji. 

Mati  jo  skuša  pomiriti  in  ji  daje  nauke,  kako  se  naj  obnaša 
proti  svoji  tašči.  Toda  Breda  ima  hude  slutnje,  se  zjoka  in  reče 
materi : 

-K'dar  mi  boste  balo  nakladala, 
nakladala,  v  skrinjo  jo  spravljala, 
pečo  šlarasto  mi  dobro  zvijte, 
jo  vrh  vsega  blaga  položite; 
najpoprej  bom  peče  potreb'vala, 
z  njo  si  srčne  rane  zavezVala. 

Ko  pridirjajo  turški  snubci,  jih  mati  dobro  pogosti  in  napoji, 
jjeli  so  si  svatje  napivati,  jeli  so  po  Bredi  vpraševati."  Mati  pošlje 
po  njo.  „Gor  za  mizo  so  jo  posadili,  z  njo  za  mizo  sladko  vince 
pili."  Potem  ji  ženin  pokloni  dar  svoje  matere,  mladega  konja  belca, 
osedlanega  z  žametovim  sedlom  in  obrzdanega  z  zlato  uzdo. 

Nanj  mi  mlado  Bredo  posadijo, 
z  njo  po  ravnem  polju  v  dir  drčijo, 
da  se  dela  gosta  mi  meglica, 
oj  meglica,  turških  konj  sapica. 

Toda  v  žametastem  sedlu  je  hudobna  tašča  skrila  bodalo.  V 
diru  se  konj  izpodtakne  in  bodalce  se  Bredi  v  prsi  zasadi.  Še  ima 
toliko  moči,  da  pridirja  na  grad  svojega  turškega  ženina,  kjer  jo  hoče 
tašča  zastrupiti.  Od  žalosti  obupana  gre  Breda  v  svojo  spalnico  in 
se  vleže  v  posteljo. 

Urno  srčne  rane  si  odveze 
še  tako  izpregovori  in  pravi: 
„Teci,  teci,  srca  vir  krvavi! 
Materi  te  mili  bom  poslala, 
videla  me  več  ne  bo  na  sveti, 
J  da  b'  vsaj  slišala  o  meni  peti. 

Tudi  turški  ženin  od  žalosti  z  njo  vred  umrje. 

Naravno  je,  da  je  ljudstvo  s  posebnim  veseljem  pozdravljalo 
tabre,  kjer  je  našlo  najvarnejše  zavetje.  V  Spodnji  Kapli  na  Ko- 
roškem so  za  časa  turških  napadov  sezidali  trdnjavo  Kremljico.  Vse 
ljudstvo  po  okolici  je  bilo  veselo,  ko  so  jo  srečno  dovršili.  Nastala 
je  pesem,  ki  se  pričenja  z  besedami: 

„0j  ti  preljuba  Kremljica, 
ki  si  naša  zabranica." 

Mnogo  je  krajevnih  pripovedk  o  turških  bojih,  ki  se  z 
malimi  izpremembami  tu  in  tam  pripovedujejo.  Marsikje  so  tudi  razni 
spomeniki,  ki  jih  ljudstvo  spravlja  s  Turki  v  zvezo:  „turški  križ", 
„turške  šance",  na  pr.  pri  Železni  Kapli  na  Koroškem.  In  pri  kaki 
stari  cerkvi  še  hranijo  turško  podkev  ali  verigo. 

Po  Tolminskem  je  zelo  znana  bukovska  pripovedka  o  Turkih. 
Turki  so  pridrli  v  soboto  proti  večeru  na  vrh  bukovskega  sedla.  Ko 
začujejo  zvonenje  iz  cerkvenega  stolpa,  reče  turški  načelnik:  „Le 
buči,  buči  sv.  Lenart,  še  nocoj  bodo  moje  mule  na  tvojem  oltarju 
zobale  in  moji  junaki  iz  tvoje  čase  rujno  vince  pili!"  Ko  pa  hočejo 
Turki  naprej,  začno  se  mulam  noge  vdirati,  tako,  da  se  nihče  ni 
mogel  z  mesta  ganiti.  Razkačeni  Turki  so  se  morali  vrniti,  in  Bukovci 
so  bili  rešeni.  Se  danes  se  imenuje  mesto,  kjer  so  se  mule  pogrezale, 
„žrelo",  in  v  spomin  čudežne  rešitve  zvonijo  še  zdaj  vsak  petek  ob 
treh  popoldne  (?). 

Enako  se  pripoveduje  o  cerkvi  v  Svečah  na  Koroškem,  o  sv. 
Janezu  pri  Bohinjskem  jezeru  in  Materi  božji  na  Homcu. 

„Turški  križ"  na  Tolminski  cesti  med  Ročinjem  in  Dolenjimi 
Seli  je  baje  iz  1.  1478.  Kmetje  so  bili  na  bližnjem  hribu  nanesli  mnogo 
kamenja  in  ga  spuščali  na  Turke,  ki  so  prodirali  ob  Soči.  Na  ta  način 
so  mnogo  ne  vernikov  pobili.  Obupani  načelnik  pa  je  potem  zasekal 
z  mečem  v  skalo  križ,  rekoč :  „Pri  tem  znamenju  prisegam,  da  ne 
bomo  ne  jaz,  ne  moji  nasledniki  več  hodili,  koder  bela  voda  (Soča) 
teče  in  kjer  take  gore  v  nebo  mole." 

Nad  vasjo  Pečnico  na  Koroškem  je  strmo  skalovje,  ki  ga  ljudje 
imenujejo  Tabor.  V  tem  skalovju  je  bila  nekdaj  zelo  prostorna  jama, 
ki  se  je  zapirala  z  železnimi  vrati.  Ljudje  pripovedujejo,  da  so  v 
pradavnih  časih  bivale  žalik-žene  (svete  ali  bele  žene,  sibile),  ki  so 
bile  dobre  in  modre  in  pri  ljudeh  v  veliki  časti.  Ko  so  prišli  Turki 
v  Pečnico,  v  Taboru  že  ni  bilo  več  žalik-žen,  pač  pa  so  se  tje  za- 
tekali ljudje  s  svojim  imetjem.  Turki  so  jamo  iztaknili,  jo  oropali  in 
razrušili,  da  se  je  južna  skalnata  stena  podrla  in  zdrčala  v  dolino. 
Železna  vrata  je  imel  do  najnovejšega  časa  bližnji  kmet. 

Marsikje  se  pripoveduje,  kako  je  Mati  božja,  ali  kako  so  svet- 
niki varovali  svojo  cerkev  pred  turškim  napadom.  Megla  jo  je  zakrila, 
strele  so  švigale  ali  pa  so  se  začele  turškim  konjem  noge  vdirati, 
da  niso  mogli  naprej. 

O  podružnici  sv.  Magdalene  nad  Laškim  pravijo  to-le :  Ko  so 
Turki  enkrat  prišli  od  Dola  proti  Golcam  in  našli  cerkev  zaklenjeno, 
je  neki  Bošnjak  s  handžarjem  po  vratih  vsekal.  Treska  je  odskočila 
od  vrat  in  se  mu  zasadila  v  roko.  Prestrašen  je  zaklical  svojim  to- 
varišem: „Odlazimo,  bračo,  svetac  je  kod  kuče." 

V  Šent  Janžu  v  Rožu  so  Turki  vdrli  v  cerkev.  Eden  izmed 
njih  udari  z  mečem  po  kipu  Matere  božje.  Zadene  jo  na  čelo  in 
krvava  sraga  se  je  pokazala  na  glavi  Marije  device.  Baje  se  udarec 
pozna  še  dandanes.  Ko  so  Turki  hoteli  naskočiti  marenberški  samo- 
stan, se  je  neki  Turek  znosil  nad  križem,  ki  je  stal  pred  samostanskim 
poslopjem.  Prestrelil  je  Izveličarjevo  podobo,  pa  v  tistem  hipu  je  bil 
udarjen  s  slepoto.  Križ  hranijo  v  Landsbergu. 

Po  Koroškem  je  splošno  znana  povest  o  ujeti  Serajnici.  (Prim. 
Sketovo  povest  „Miklova  Zala".)  Ko  so  Turki  napadli  Sv.  Jakob  v 
Rožu,  so  s  seboj  odpeljali  mnogo  ljudi,  med  njimi  tudi  lepo 
mlado  ženo  kmeta  Serajnika.  Prebila  je  sedem  let  v  turški  sužnosti. 
Slednjič  se  je  usmili  neka  stara  Turkinja  in  ji  pokaže,  v  kateri  smeri 
naj  gre,  da  bode  prišla  domov.  Rekla  ji  je :  „Le  pojdi  na  severno 
stran,  dokler  ne  prideš  do  velike  vode.  Potem  idi  vedno  ob  vodi 
navzgor  in  prišla  bodeš  domov".  Serajnica  je  storila,  kakor  ji  je  na- 
svetovala  Turkinja.  Toda  Turki  so  imeli  pesjane,  to  je  ljudi,  ki  so 
imeli  le  eno  nogo  in  le  eno  oko  sredi  čela.  Kakor  psi  so  šli  za  člo- 
veško sledjo  in  kristjane  vohali  že  od  daleč.  Te  pesjane  so  poslali 
Turki  za  Serajnico.  Ubežna  žena  je  hodila  vedno  ob  veliki  reki 
navzgor,  kakor  ji  je  ukazala  Turkinja,  vendar  le  po  noči.  Po  dnevi 
se  je  skrila,  stoječ  v  vodi,  pod  korenine  dreves,  ki  so  rastla  na  bregu 
in  si  še  dala  na  glavo  kos  ruše,  da  bi  je  pesjani  ne  zasledili.  Res 
so  ji  bili  preganjalci  za  petami,  pa  izgubili  so  njeno  sled  tam,  kjer 


384 


je  Serajnica  stopila  v  vodo,  da  se  je  skrila.    Slišala  je,  kako  so  go- 
vorili med  seboj :  t^    •    v,,i     *    •      • 
•*  Tu  je  b'la,  tu  je  ni; 

krščanski  duh  diši. 

Žena  je  prišla  za  Drav6  slednjič  srečno  k  svojemu  možu,  ki  se 
je  med  tem  že  hotel  zopet  oženiti,  pa  vendar  ni  prišlo  do  poroke. 

V  Velči  vasi  pri  Sv.  Jakobu  v  Rožu  pa  pripovedujejo  o 
neki  drugi  ugrabljeni  ženi,  ki  se  je  vrnila  prav  takrat,  ko  je  njen 
mož  z  drugo  nevesto  obhajal  ženito vanje.  Vsi  svatje  so  se  je  izprva 
ustrašili,  potem  pa  je  bil  mož  vesel  njene  vrnitve,  prav  tako  drugi 
gostje  in  pojedina  se  je  veselo  nadaljevala.  Ali  je  je  bila  vesela  tudi 
druga  nevesta,  o  tem  pripovedka  molči.  Vrnivša  se  žena  je  zopet 
dobila  vse  stare  pravice. 

Čudno  je,  da  je  vzlic  mnogoterim  stiskam,  ki  so  trle  ljudstvo 
za  časa  turških  bojev,  med  njim  nastala  sledeča  prerokba:  „Dokler 
krava  od  jutra  tuli,  je  še  lahko,  kadar  bode  pa  začel  vol  od  večera 

rjuti,  tedaj  bode  huda.  Krava,  ki 
bode  takrat  med  Celovcem  in  Be- 
ljakom, bode  zlat  zvonec  imela," 
to  se  pravi,  bode  tako  redka  in 
draga,  kakor  da  bi  imela  zlat  zvo- 
nec na  vratu.  To  staro  napoved 
so  pozneje  ljudje  tako  tolmačili,  da 
se  je  izpolnila  za  časa  francoskih 
vojsk,  ko  je  prišel  sovražnik  od 
zapada. 


Roparski  vitezi. 

19.  Plemstvo  in  deželna  uprava. 

Treba  je,  da  zdaj  obrnemo  svoj  pogled  od  vojnih  dogodkov  na 
kulturne  razmere,  v  katerih  je  živel  slovenski  narod  v  srednjem 
veku.  Pri  tem  se  ne  bomo  vedno  omejevali  na  zadnja  tri  stoletja, 
ampak  posegli  nazaj  v  prejšnje  čase,  ko  so  se  pričele  razvijati  tiste 
upravne,  družabne  in  kulturne  oblike,  ki  so  določale  naše  javno  živ- 
ljenje skozi  mnoga  stoletja. 

Slej  ko  prej  je  odločevalo  v  javnem  življenju  plemstvo.  Imelo 
je  vso  politično  oblast  v  svojih  rokah. 

Mnogo  odličnih  plemiških  družin  smo  že  srečali  tekom  stoletij. 
Bile  so  večinoma  take  družine,  ki  so  bile  neposredno  cesarju  samemu 
podložne  in  izvrševale  pravo  vladarsko  oblast  na  svojem  ozemlju. 
Toda  število  plemiške  gospode  je  bilo  mnogo  večje  in  se  je  množilo 
od  stoletja  do  stoletja.  Rodbinska  imena  so  zdaj  skoraj  izključno 
nemška.  Poleg  Auerspergov  in  Gallenbergov  je  omeniti  na  Kranjskem 
še  rodbine:  Hoflein  (Predvor),  Mannsburg  (Mengcš).^Rabensberg  (Vranja 
peč),  Hertenberg,  Flodnig  (Smlednik)  itd.;  na  Štajerskem :  gospode 
Sovneške,  Ptujske,  Konjiške,  Rogaške,  Pilštanjske,  Slovenjegraške, 
Ljutomerske;  na  Koroškem:  Aufenštajne,  Kraige,  Ostroviške  (Oster- 
witz),  Sternberge,  Heunburžane  (Vovbrske);  na  Goriškem:  gospode 
Vipavske,  Dornberške,  Solkanske,  Devinske,  Orzon,  Cerou  itd. 

V  14.  in  15.  stoletju  so  marsikatere  stare  plemiške  družine  iz- 
mrle,  na  pr.  Ostrovrharji,  grofi  Krški  (f  1322),  gospodje  Kostanjeviški 
(t  1306),  gospodje  Ptujski  (1438),  grofi  Celjski  (1456),  gospodje 
Konjiški  (1448),  toda  priselile  so  se  nove  rodbine  deloma  iz  Italije, 
deloma  iz  Nemčije.  Furlanskim  priseljencem  je  prištevati  rodbine: 
Attems,  Thurn  (della  Torre),  Rabbata,  Lanthieri;  iz  Nemškega  so  došli : 
"VVallsee,  Lamberg,  Rauber  in  še  mnoge  druge. 

Rodbina  Thurn  ima  slavno  preteklost.  V  13.stoletju  so  bili  dolgo 
časa  v  mestu  Milanu  neomejeni  gospodarji,  dokler  niso  podlegli  Vis- 


Zpodovina  slov.  naroda 

contijem.  Štiri  udje  te  [rodbine  so  kot  patriarhi  zasedli  akvilejsko 
stolico  in  ji  s  tem  pripomogli  do  veljave  v  naših  krajih.  Lombardo 
della  Torre  (f  1280)  je  ustanovil  goriško  linijo  Thurn-Valsassina, 
Lamoral  pa  je  praded  sedanje  knežje  rodbine  Thurn-Taxis.  Thurni  so 
imeli  mnogo  posestev  v  Furlaniji,  na  Goriškem,  Koroškem  in  Kranj- 
skem in  so  se  v  16.  stoletju  razširili  po  Nemčiji,  Belgiji  in  Španiji. 
V  novem  veku  jih  opetovano  srečujemo  na  vplivnih  mestih. 

Plemiški  rod  Lambergov  je  došel  na  Kranjsko  iz  Nižje  Avstrije. 
Viljem  pl.  Lamberg  je  bil  v  službi  Ortenburžanov  na  Lipniškem  gradu 
(Waldenburg)  pri  Radovljici  in  se  je  1.  1366.  poročil  z  Diemuto  iz 
Podvina,  ki  mu  je  za  doto  prinesla  gradova  Ortnek  in  Lichtenberg. 
S  tem  se  je  rodbina  udomačila  v  deželi.  Viljemovi  sinovi  so  ustanovili 

tri  glavne  linije  Lamber- 
gov:. prvo  na  Črnelem 
(Rottenbiichel)  pri  Kam- 
niku, drugo  na  Gutten- 
bergu  in  Kamnu,  tretjo 
na  Ortneku  in  Otenštajnu. 
Lamberge  nahajamo  v 
15.  stoletju  na  Kranjskem 
po  raznih  častnih  službah: 
Jurij  Lamberg  je  bil  1. 
1438.  deželni  upravitelj 
(Landesverweser)  in  je 
namesto  val  deželnega 
glavarja  v  sodnih  zade- 
vah. Izmed  njegovih 
sinov  je  bil  Gašper  leta 
1487.  poveljnik  cesarja 
Friderika  v  Slovenski 
krajini,  Jurij  stotnik  in 
oskrbnik  freisinskih  ško- 
fov v  Loki,  Sigismund 
prvi  škof  ljubljanski. 

Nič  manjši  sloves 
ni  imela  v  deželi  rodbina 
Ra  v  bar  je  v,  ki  so  se 
leta  1433.  naselili  na 
gradu  Kravjek  (nemško 
Weineck)  blizu  Št.  Vida 
na  Dolenjskem.  Tudi 
Ravbarji  so  dali  cesarju 
in  domovini  mnogo  od- 
ličnih in  zvestih  mož.  Nikolaj  in  Gašper  Ravbar  sta  bila  proti 
koncu  15.  stoletja  cesarska  stotnika  v  Trstu,  Krištof  Ravbar  je  bil 
drugi  škof  ljubljanski.  Več  Ravbarjev  se  je  proslavilo  v  poznejših 
turških  vojskah,  ko  so  bili  poveljniki  mesta  Karlovca.  Tudi  narodna 
pesem  se  spominja  „nepremaganega  konjskega  glavarja"  Adama  Rav- 
barja,  ki  je  pridobil  pri  Sisku  zmago  nad  Turki.  Duševna  in  telesna 

moč  je  bila  čudovito  združena  v  tem  rodu.  Izmed  vseh  njegovih 
članov  se  je  v  telesni  moči  baje  najbolj  odlikoval  Andrej  Eberhard 
Ravbar,  čegar  orjaška  postava  je  bila  nekdaj  naslikana  na  steni  grada 
Kravjeka.  Že  njegova  zunanjost  je  bila  izredna.  Bil  je  tri  vatle  višji 
kakor  drugi  ljudje  in  tako  močen,  da  je  železno  podkev  zlahka  zlomil 
s  svojimi  rokami.  Naj- 
bolj pa  so  občudovali 
dolgo  brado,  ki  si  jo  je 
spletel  v  kiti,  da  sta  mu 
segali  do  tal  in  zopet 
nazaj  do  pasu,  kjer  je 
imel  konec  pritrjen. 
Močni  baron  Andrej  je 
bil  vojni  svetnik  na  dvoru 
cesarja  Maksimilijana  II., 
kjer  je  opetovano  imel 
priložnost,  pokazati  svoje 
izredne  sile.  Pobil  je 
nekoč  s  pestjo  nekega 
orjaškega  Žida,  ki  se  je 
hotel  z  njim  meriti,  do 
smrti  in  si  priboril  tudi 
nevesto  v  neki  tekmi. 

Zgodovina  srednje- 
veških plemiških  rodbin 
si  je  po  vsebini;in^izred- 
nih  dogodkih  precej  po- 
dobna. Pripoveduje  nam 
o  raznih  bojih,  ki  so  jih 
imeli  plemiči  med  seboj, 
o  viteških  igrah,  družin- 
skih razprtijah,  pa  nam 
slika  tudi  njihovo  glo- 
boko vernost  in  pobož- 
nost,  ko  poroča,  kako  so 
zidali  in  obdarovali  cer- 
kve in  samostane,  skrbeli 
za  razne  pobožne  in  do- 
brodelne ustanove  in  ko- 
liko vitezov  je  šlo  ob 
križarskih  vojskah  na 
daljni  vzhod  se  bojevat 
za  rešitev  svete  dežele. 

Bil  je  to  nasilen  in  bojevit  rod,  ki  je  mnogokrat  z  javno  pokoro 
in  dobrimi  deli  izkušal  poravnati  storjene  krivice.  Tako  čitamo  o 
konjiškem  gospodu  Leopoldu,  da  je  v  bolezni  obžaloval  „mnoge  svoje 
krivice  in  izgrede",  poslal  po  zajčkega  priorja  Petra  in  ga  prosil, 
naj  ga  sprejme  za  brata  v  samostan.  Ko  je  njegova  žena  v  to  pri- 
volila in  se  tudi   sama   zavezala  stopiti  v  samostan,  je  prior  oblekel 

Leopolda  v  kartuzijansko  haljo  ob  navzočnosti  konjiškega  župnika 
in  nekaterih  plemenitnikov  (1234). 

Razun  veljavncjših  plemiških  rodbin,  ki  so  bile  odlikovane  s 
knežjim,  grofovskim  ali  baronskim  naslovom,  je  bilo  zlasti  proti  koncu 
srednjega  veka  mnogo  druge  nižje  gospode,  ki  so  se  imenovali  „vi- 
tezi"  ali  ,,gospodje".  To  nižje  plemstvo  se  je  počasi  razvilo  iz  vrst 
minisleriaiov.  Marsikak  neodvisen  mož  je  rad  vstopil  v  službo  voj- 
voda, kneza  ali  drugega  mogočnega  plemiča,  da  ga  je  spremljal  v 
vojno,  mu  pomagal  pri  upravi  njegovih  posestev  ali  ga  namestoval 
pri  sodišču.  Tak  služabnik  ali  ministerial  sicer  ni  bil  popolnoma 
prost,  temveč  navezan  na  osebo  in  družino  svojega  gospodarja,  vendar 
je  imel  več  ugleda  kakor  drugi  podložniki.  Živel  je  gosposko  in 
stanoval  v  zidanem  domu.  V  plačilo  za  storjene  usluge  in  izkazano 
zvestobo  mu  je  gospod  podelil  večkrat  kak  gradič  za  oskrbovanje, 
ki  mu  je  ostal  vse  življenje  in  ki  so  ga  včasih  podedovali  tudi  njegovi 
otroci  in  vnuki.  Tako  je  iz  nekdanjega  podložnika  postal  neodvisen 
plemič  ali  vitez,  ki  si  je  z  umnim  gospodarstvom  pomnožil  svojo  po- 
sest in  ugled  in  kmalu  sam  imel  mnogo  ministerialov  okoli  sebe. 

Viteštvo  v  ožjem  pomenu  besede  pomenja  plemiče  nižje  vrste, 
bojevnike  ali  konjike,  ki  so  sledili  svojemu  vojvodu,  grofu  ali  knezu 
v  boj;  toda  izza  križarskih  vojn,  ki  so  ugled  vitezov  silno  dvignile, 
se  je  vse  plemstvo  prištevalo  viteškemu  stanu.  Viteštvo  je  postalo 
dostojanstvo,  za  katero  se  je  moral  plemič  skrbno  pripravljati. 

V^iteška  vzgoja  se  je  pričela  že  z  izpolnjenim  sedmim  letom. 
Takrat  je  prišel  plemiški  deček  na  dvor  kakega  kneza  ali  na  grad 
odličnega  viteza.  Tu  je  bival  kot  „paže"  celo  vrsto  let.  Domači  du- 
hovnik ga  je  učil  krščanskega  nauka,  čitanja,  pisanja  in  mu  vtepel 
v  glavo  tudi  nekaj  latinščine.  Grajska  gospa  je  dečke  učila,  kako  se 
morajo  klanjati  gospodi,  kako  se  obnašati  pri  obedu  in  raznih  slo- 
vesnostih. Glavna  pozornost  pa  se  je  polagala  na  viteške  umetnosti: 
jahanje,  streljanje,  borenje,  lov,  plavanje  itd.  S  štirinajstim  letom  je 
deček  postal  oproda  (Knappe)  in  je  odslej  moral  svojega  gospodarja 
povsod  spremljati.  Hodil  je  z  njim  na  lov,  k  viteškim  igram,  v  boj 
in  se  vadil  sukati  težki  meč,  metati  bojno  kopje,  krotiti  konje  itd.  V 
enoindvajsetem  letu  je  mladenič  postal  vitez.  Ta  dogodek  se  je  vršil 
zelo  slovesno.  Kralj,  knez  ali  kak  drug  odličen  vitez  mu  je  dal 
„viteški  udarec".  Mladi  mož  se  je  nanj  pripravljal  s  postom  in  mo- 
litvijo. V  cerkvi  je  prisegel,  da  bode  branil  pravico,  udove  in  sirote, 
častil  cerkev  in  njene  služabnike  in  se  bojeval  proti  nevernikom. 
Nato  je  pokleknil  pred  kralja  ali  kneza,  ki  ga  je  trikrat  lahno  udaril 
z  mečem,  rekoč:  „V  imenu  Boga,  sv.  Mihaela  in  sv.  Jurija  te  pro- 
glašam za  viteza."  Potem  so  mu  izročili  znake  viteškega  dostojanstva: 
meč,  konja,  oklep,  šlem,  vojno  suknjo,  pas,  železne  rokavice  in  zlate 
ostroge.  Novi  vitez  je  potem  navadno  odšel  na  potovanje  po  svetu 
iskat  izrednih  dogodkov,  da  si  z  junaštvi  zasluži  podeljeno  čast. 

Proti  koncu  srednjega  veka  je  viteštvo  precej  propadlo.  Vgn jez- 
dile so  se  med  njim  razne  napake,  pred  vsem  pijančevanje  in  nasilstvo 
proti  slabejšim.  Množili  so  se  roparski  vitezi,  ki  so  oškodovali  cerkve 
in  samostane,  napadali  potujoče  trgovce  in  si  ugrabljali  plen,  kjerkoli 

Turnir. 


je  bilo  mogoče.  Smrtonosni  udarec  pa  je  prizadel  viteštvu  smodnik, 
ki  je  popolnoma  izpremenil  način  bojevanja.  Tudi  gradovi  na  strmih 
hribih  se  niso  mogli  več  braniti  proti  težkim  topovom.  Gospoda  si  je 
zidala    nove    domove    nižje    v    ravnini,    katerim   pa   ni    bilo    glavni 

namen  obramba  proti  sovražnikom,  temveč  udobno  stanovanje  in  go- 
spodarske potrebe.    Na  mesto  gradov  so  stopile  graščine. 


Naravno  je,  da  so  odličnejši  plemiči  imeli  velik  političen  vpliv 
v  deželi.  Ker  so  pripadali  k  spremstvu  vojvoda  ali  deželnega  kneza, 
ga  spremljali  v  vojsko  in  k  raznim  slovesnostim,  so  postali  tudi  nje- 
govi svetovalci  v  vseh  važnejših  rečeh.  Kmalu  je  nastalo  načelo,  da 
vladar  ne  sme  kaj  važnega  ukreniti  proti  soglasni  volji  odličnejših 
gospodov  v  deželi.  —  Na  drugi  strani  pa  vidimo,  da  člani  imenitnejših 
plemiških  rodbin  nastopajo  ob  slovesnih  priložnostih  kot  zastopniki 
dežele,  se  v  njenem  imenu  poklanjajo  novemu  vladarju  in  potrjujejo 
sklenjene  pogodbe.  Poleg  svetne  gospode  opažamo  pri  takih  prilikah 
tudi  cerkvene  dostojanstvenike :  škofe,  redovne  opate  in  druge  prelate. 

Ko  je  Babenberžan  Leopold  V.  po  smrti  travenskega  grofa  Oto- 
karja  VIII.  1,  1192.  nastopil  vlado  na  Štajerskem,  je  takoj  sklical  shod 
odlične  gospode  v  Gradec,  da  se  z  njimi  posvetuje  o  deželnih  zadevah. 
—  Na  Koroškem  se  je  1.  1335.  plemstvo  na  posebnem  shodu  posve- 
tovalo, komu  naj  bi  dežela  pripadla,  ali  Ivanu  Luksemburškemu  ali 
Habsburžanom.  In  ko  je  bil  Oton  „Veseli"  za  vojvoda  umeščen,  se 
mu  je  v  imenu  dežele  poklonila  višja  duhovščina  in  plemstvo.  —  Na 
Kranjskem  opažamo  enak  nastop  leta  1278.,  ko  sta  se  duhovščina  in 
plemstvo  poklonila  cesarju  Rudolfu  v  Judenburgu.  Na  Goriškem  ple- 
miči dolgo  časa  niso  mogli  priti  do  veljave,  ker  jih  je  bilo  manj  in 
so  bili  popolnoma  odvisni  od  goriških  grofov.  Še  le  v  15.  stoletju, 
ko  sta  moč  in  ugled  grofov  vedno  bolj  propadala,  se  je  dvignil  vpliv 
drugega  plemstva.  Grof  Henrik  IV.  je  1.  1453.  celo  določil,  naj  imajo 
plemeniti  veleposestniki  jerobstvo  nad  njegovimi  otroci  in  naj  v  nji- 
hovem imenu  vladajo.  Ko  so  v  14.  in  15.  stoletju  nekatera  mesta  prišla 
do  veljave,  nahajamo  tudi  njih  zastopnike  med  drugim  plemstvom. 

Naravno  je,  da  se  je  iz  takih  nastopov  kmalu  razvila  neka  stalna 
pravna  oblika  in  da  je  višja  duhovščina  s  plemstvom  in  zastopniki 
mest  tvorila  organizirano  skupino,  ki  se  je  nazivala  „ deželni  stanovi" 
(Landstande)  ali  „deželani". 

Shajali  so  se  ob  gotovih  časih  k  posvetovanju  na  deželnih 
zborih.  Pravico  članstva  so  imeli  pri  kranjskem  deželnem  zboru 
izprva  le  grofi  in  gospodje  (3  knezi,  18  grofov,  42  baronov),  pozneje 
tudi  58  drugih  plemičev,  dalje  škofje:  ljubljanski,  tržaški  in  pičenski, 
komendator  nemškega  viteškega  reda,  prosta  ljubljanski  in  novomeški, 
opata  stiski  in  kostanjeviški,  prior  bistriški,  sedem  stolnih  kanonikov. 
Izmed  mest  so  pošiljala  svoje  zastopnike:  Ljubljana,  Kranj,  Kamnik, 
Novo  mesto,  Metlika,  Črnomelj,  Lož.  Tudi  Trst  in  Reka  sta  bila  dalj 
časa  zastopana  v  kranjskem  deželnem  zboru.  —  Stanovi  so  si  zlasti 
za  vlade  cesarja  Friderika  III.  pridobili  velike  pravice  in  so  imeli 
večji  vpliv  na  javne  razmere,  kakor  ga  imajo  sedanji  voljeni  poslanci 
avstrijskih  deželnih  zborov.  Preden  je  vojvoda  sprejel  njihov  poklon, 
je  moral  potrditi  razne  deželne  svoboščine  in  privilegije.    Stanovi  so 

določevali  o  miru  in  vojski,  dovoljevali  ali  odklanjali  nove  davke, 
vojno  naklado,  skrbeli  za  deželno  brambo  in  si  zlasti  v  16  stoletju 
prisvajali  tudi  oblast,  urejevati 
cerkvene  zadeve.  Pravico  sklice- 
vati deželne  zbore  je  imel  vladar, 
toda  prav  mnogokrat  so  se  de- 
želni stanovi  sešli  proti  njegovi 
volji  in  sklepali  vzlic  njegovi 
prepovedi. 

Kadar  ni  bilo  splošnega 
deželnega  zbora,  se  je  sešel  vsaj 
deželni  odbor,  ki  je  štel  naj- 
manj 24  članov.  Tekoče  posle 
so  opravljali  stalni  zastopniki 
plemstva,  mest  in  cerkvenih  pre- 
latov.  Večkrat  so  imele  notranje- 
avstrijske  dežele:  Štajerska,  Ko- 
roška in  Kranjska  skupne  shode 
svojih  deželnih  odborov,  da  se 
posvetujejo  o  deželni  brambi  proti 
Turkom.  Vršili  so  se  v  Radgoni 
(1446),  Velikovcu  (1470),  Mari- 
boru (1475),  Št.  Vidu  (1486), 
Gradcu  (1512  in  1528),  Inomostu 
(1518).  Včasih  so  se  zbrali  tudi 
deželni  odborniki  vseh  avstrijskih 
dežel,  da  sklepajo  o  skupnih  za- 
devah, tako  v  Pragi  (1541)  in  na 
Dunaju  (1556). 

Na  čelu  stanov  in  deželne 
uprave  je  bil  deželni  glavar. 
Imenoval  ga  je  vladar  na  predlog 
deželnih  stanov.  Dokler  še  Slo- 
venska krajina.  Kras  in  Istra  niso  Strelec. 
bile  združene  s  Kranjsko,  je  imela 
vsaka  teh  pokrajin  svojega 
glavarja,  vendar  nam  o  njihovem 

delovanju  ni  nič  znanega.  Vrsta  kranjskih  deželnih  glavarjev  se  pri- 
čenja z  Rudelinom  iz  Hrušice  (1269),  za  njim  nahajamo  sledeče:  Ubrik 
Drnholc,  Ulrik  Šenk  s  Habsbacha,  grof  Majnard  Goriški,  Friderik 
Sovneški  (1332),  Hardeg  Ptujski,  Hartnid  z  Vajseneka,  Rudolf  Oton 
Lichtenštajn,  grof  Oton  Ortenburški,  Leutold  s  Stadeka,  Konrad  Aufen- 
štanjski,  grof  Ulrik  Celjski,  Konrad  Kreig,  Hugo  Devinski,  grof  Viljem 
Celjski,  grof  Herman  Celjski,  Ivan  Neudecker,  Seifrid  Galenberški, 
Jakob  Stubenberški,  Viljem  Rabenštajn,  Ulrik  Šenk  z  Ostrovice,  Jošt 
z  Ostrovice,  grof  Štefan  Frankopan,  Ulrik  Šaumburški,  grof  Dujam 
Frankopan,  Sigismund  Sebriach,  Nikolaj  Višprijski,  Andrej  Hohen\vart, 
Viljem  Auersperg.  Kranjski  deželni  glavarji  so  imeli  svojo  stolico  na 
ljubljanskem  gradu,  kjer  se  še  zdaj  v  grajski  kapeli  sv.  Jurija  našli- 

kani  njihovi  grbi.  Cesar  Friderik  III.  je  za  nje  ustanovil  tamkaj  po- 
sebno   kapelanijo. 

Na  Štajerskem  nahajamo  deželne  glavarje  že  v  začetku  trinajstega 
stoletja.  Večinoma  so  bili  Člani  imenitnih  plemiških  rodbin:  Pfannberg, 
Stubenberg,  Stadeck,  Pettau,  Wallsee.  —  Na  Koroškem  so  zabeleženi 
v  njihovi  vrsti:  Pfannbergi,  Kraigi,  Aufenštajni,  Lichtenštajni,  grofi 
(lOriški;  na  Goriškem:  mnogo  Dornbergov,  gospodje  Solkanski,  della 
Torrc  itd. 

Deželni  glavar  je  bil  namestnik  deželnega  vladarja  (vojvoda  ali 
kneza).  Bil  je  vrhovni  sodnik  v  deželi,  sprejemal  od  vladarja  ukaze, 
načeloval  deželnim  zborom,  podeljeval  fevde  in  vodil  zbrano  vojno 
četo  deželnega  plemstva  ali  deželno  brambo  v  boj.  —  Ker  je  bil 
glavar  večkrat  iz  dežele  odsoten  ali  pa  vsled  svojega  poklica  ali 
starosti  ni  mogel  opravljati  vseh  odkazanih  poslov,  zato  je  imel  na- 
mestnika, ki  se  je  nazival  deželni  upravitelj  (Landesverweser 
ali  Landpfleger).    Izročali  so  mu  zlasti  sodne  zadeve  v  rešitev. 

Tretji  deželni  uradnik  je  bil  vicedom  (okrajšano  iz  vice-dominus), 
ki  je  imel  upravo  deželnih  financ.  Gospodaril  je  s  posestvi  deželnega 
kneza,  določal  in  zaračunaval  mitnino,  državno  naklado,  tlako  in  druga 
izredna  bremena,  ki  jih  je  vladar  ukazal.  To  službo  so  podeljevali 
plemičem,  meščanom  ali  pa  duhovnikom,  kdor  se  je  izkazal  dovolj 
zvestega  in  pripravnega  za  umno  gospodarstvo. 


Pravosodje  je  bilo  v  srednjem  veku  zelo  različno,  ker  mu 
je  bilo  sedanje  načelo,  da  so  pred  postavo  vsi  ljudje  enaki,  popolnoma 
tuje.  Nemška  fevdalna  ustava,  ki  je  ločila  vse  ljudi  v  gospode  in  pod- 
ložnike,  je  naravno  tudi  prve  postavila  poslednjim  za  sodnike. 

Nek  ostanek  staroslovcnske  samouprave  se  pojavlja  še  skozi 
ves  srednji  vek  v  županih  in  njihovi  sodni  oblasti. 

Vaški  župan  je  bil  po  svojem  poklicu  posredovalec  med  ple- 
miško gospodo  in  podložnim  ljudstvom.  Srečavamo  ga  južno  od  Drave 
skoraj  po  vseh  vaseh.  Župan  je  sporočal  vaščanom  povelja  gosposke, 
pobiral  davke,  določal  kmetom  dolžnosti  in  pravice,  red  v  vasi,  v 
gozdu,  na  cesti,  na  občinskih  pašnikih,  poslušal  je  tožbe  in  prepire 
med  kmeti  in  če  je  šlo  za  manjše  reči,  jih  je  kar  sam  razsojeval. 
Po  stari  navadi  mu  je  pomagalo  soditi  dvanajst  kmetov,  ki  so  bili 
njegovi  porotniki  ali  „zapriseženi  možje".  Sodni  zbori  so  se  navadno 
vršili  pod  vaško  lipo,  v  cerkveni  lopi,  pred  glavnimi  vrati  ali  sicer 
na  javnem  kraju.  Župan  je  imel  v  znamenje  svoje  oblasti  dolgo  palico, 
navadno  leskovko,  katero  je  izročil  svojemu  namestniku,  ako  je  bil 
sam  zaslišan  za  pričo.  Glasovanje  se  je  vršilo  tako,  da  je  župan 
najprej  razložil  pravdo  in  pokazal  dvoje  potov,  da  odločijo  v  prid 
tožitelju  ali  obtožencu,  potem  je  eden  izmed  kmetov  zarezoval  gla- 
sove „na  rovaš",  t.  j.  na  leskovo  palico;  odločevala  je  veČina.  Od  tod 
še  zdaj  pregovor:  „Imava  še  nekaj  na  rovašu",  t.  j.  imava  še  nek 
prepir  poravnati. 


393 


Župane  je  navadno  nastavljala  grajska  gosposka,  včasih  jih  je 
volilo  ljudstvo.  V  plačilo  za  županske  posle  so  imeli  užitek  od  enega 
zemljišča,  ki  se  je  imenovalo  „župa"  (die  Supp)  ali  „županica"  in  so 
bili  tudi  oproščeni  raznih  služnosti,  davkov  in  naklad. 

Na  Tolminskem  je  moral  župan 
akvilejskemu  patriarhu  kot  dežel- 
nemu gospodu  na  sveti  evangelij 
priseči,  da  bode  svoje  podložne 
vestno  vladal,  patriarhu  zvesto  služil, 
vse  njegove  pravice  in  dohodke 
krepko  branil  in  zlasti  ,,pustote" 
(neobdelana  zemljišča,  ki  so  bila 
po  fevdalnem  pravu  last  deželnega 
kneza)  po  svoji  moči  patriarhu  in 
cerkvi  obdržal.  Z  „dvanajstijo"  je 
razsojeval  male  prepire  med  obči- 
narji,  nalagal  globe  ali  pa  zapiral 
v  „berlin"  (vaško  temnico). 

Obsežno  samoupravo  so  imeli 
na  Tolminskem  tudi  Nemškorutarji. 
V  listini  patriarha  Bertranda  iz  leta 
1346.  čitamo  o  tem:  „ Vaški  župan 
in  sodnik  (rutharius),  kateremu  ni 
treba  nič  davka  plačevati  za  svoje 
zemljišče,  mora  dati  našemu  tolmin- 
skemu glavarju  o  sv.Mihelu  en  obed, 
t.  j.  eno  kosilo  in  večerjo,  vsi  ostali 
kmetje  omenjenih  vasi  (Koritnic, 
Trtnik,  Gradišče)  pa  drug  obed, 
ali  mesto  tega  3  fertone  (primeroma 
20  kron).  Pri  tej  priložnosti  mora 
glavar  soditi  njih  prepire,  sicer  pa 
ima  to  pravico  njih  občinski  sodnik, 
le  da  se  smejo  občinarji  proti  nje- 
govi razsodbi  pritožiti  pri  tolmin- 
skem glavarju  ali  pri  nas." 

Kot  sodnike  nižje  vrste  nahajamo  župane  tudi  drugod  na  Slo- 
venskem, na  pr.  na  loškem  gospostvu  brižinskih  škofov,  na  Spodnjem 
Štajerskem  itd.  Seveda  je  bila  njihova  sodna  oblast  odvisna  od 
zemljiške  gosposke,  ki  je  poleg  županov  imela  še  druge  sodnike 
(oficial,  stifter)  in  je  župansko  pravosodje  poljubno  omejila  ali  pa 
odpravila. 

O  županovi  volit  vi  nam  je  ohranil  naš  zgodopisec  Valvasor  za- 
nimive črtice,  ki  se  sicer  nanašajo  na  17.  stoletje,  pa  imajo  toliko 
starinskega  na  sebi,  da  lahko  sklepamo  na  enake  splošne  navade  v 
srednjem  veku.  V  Kastvu  pri  Reki  sta  vladala  dva  župana  z  12  za- 
priseženci.  Enega  župana  je  izvolil  vsako  leto  glavar  izmed  sodcev, 
drugega  je  volilo  ljudstvo.  Ker  bi  bil  vsak  izmed  dvanajsterih  rad 
župan,  zato  so  bili  nekaj  dni  pred  volitvijo  zelo  radodarni  in  plačevali 


Kranjski  vojvodski  stol, 
sedaj  v  deželnem  muzeju. 

volilcem  obilo  za  pijačo,  da  bi  si  pridobili  njihove  glasove.  Način 
volitve  same  opisuje  Valvasor  pri  Pazinu. 

Eden  izmed  zapriseženih  mož  hodi  z  rovašem  in  nožem  od  vo- 
lilca  do  volil  ca,  vpraša  vsakega  za  njegov  glas  in  to  z  nožem  na 
rovašu  zaznamuje.    Kdor  dobi  največ  glasov,  tisti  je  izvoljen. 

Rovaš  je  še  za  Valvasorja  (sredi  17.  stoletja)  imel  važno  ulogo 
pri  županski  sodbi  po  Beli  Krajini  in  Istri.  Župan  je  glasove  dva- 
najsterih sodnikov,  ki  so  bili  v  prid  tožitelja  ali  zatoženca,  na  rovaš 
zarezal.  Večina  glasov  je  tudi  tukaj  odločila,  in  zoper  razsodbo  pri- 
ziv  ni  bil  dopuščen.  Valvasor  se  bridko  pritožuje  nad  tem  lesenim 
zapisnikom,  češ,  „da  se  mora  vsakdo  podvreči  kmetski  razsodbi,  ki 
se  je  zarezala  na  rovaš,  ker  ni  bilo  po  teh  krajih  toliko  plemičev, 
da  bi  mogli  sodnijo  njim  izročiti."  Kmetje  pa  se  našemu  zgodopiscu 
ne  zde  dovolj  pametni,  da  bi  odločevali  v  raznih  stvareh  brez  do- 
puščenega priziva.  Vendar  je  prav  rovaš,  ki  je  Valvasorju  tako  malo 
ugajal,  važen  ostanek  iz  onih  časov,  ko  so  še  Slovanom  črte  in  za- 
reze služile  mesto  pismenk.  Še  dandanes  je  rovaš  tu  in  tam  po  Slo- 
venskem v  rabi. 

Dasiravno  je  bila  županska  razsodba  v  Beli  krajini  pod  Valva- 
sorjem sporočilu  nepreklicna,  vendar  splošno  to  pravilo  ni  veljalo. 
Župan  je  pač  razsojeval  kot  mirovni  sodnik  male  sporne  stvari  in 
poravna \^al  tožbe,  vendar  je  bila  nad  njim  še  vedno  grajska  sodna 
oblast,  ki  je  poslovala  vsako  leto  ob  gotovih  časih  v  javnih  sodnih 
zborih,  ki  so  jih  imenovali  veče. 

O  njih  čitamo  v  zemljiški  knjigi  loške  graščine  iz  leta  1501. 
sledeče :  „Že  od  starih  časov  je  bila  navada,  da  se  je  vršila  vsako 
leto  v  Goričanah  sodba,  h  kateri  so  bili  vsi  kmetje  celega  (grajskega) 
sodišča  enkrat  na  leto  pozvani.  Tem  zborom  pravijo  veče. 
Na  ta  dan  so  se  razsodile  vse  sporne  stvari  in  tožbe,  ki  so  se  pri- 
petile med  letom,  a  niso  bile  sodno  poravnane.  Tu  se  je  vsakemu 
obsodilo,  kar  je  bilo  za  pravo  spoznano.  Kdor  ni  prišel  k  veči,  ta 
je  bil  kaznovan  z  globo  12  šilingov."  Enaki  zbori  se  omenjajo  tudi 
pri  drugih  graščinah,  tako  pri  Devinu,  Gallenbergu,  Šoštanju,  Sovneku. 

Kmečka  veča  je  bila  torej  pravi  sodni  zbor  vseh  kmetov  po- 
sameznih deželskih  sodišč.  Vsi  podložniki  grajskega  ozemlja,  tudi 
priselniki  drugih  graščin,  so  bili  dolžni  priti  na  zbor.  Kdaj  in  ko- 
likokrat na  leto  se  je  veča  sešla,  to  ni  določal  graščak,  ampak  stara 
navada.  V  manjših  graščinah,  kakoršne  so  bile  Goričane,  je  bila 
veča  samo  enkrat  v  letu,  v  večjih  po  dvakrat  ali  večkrat,  večjidel  v 
poletnem  času  okoli  kresa. 

Veče  so  bile  javne  in  so  se  vršile  navadno  pod  košato  lipo,  ki 
je  stala  pred  gradom.  Nekateri  zapisniki  izrecno  omenjajo  take  lipe, 
kjer  so  se  shajali  sodni  zbori.  Taka  lipa  je  stala  pred  starim  gradom 
Gallenbergom,  in  še  danes  stoji  pred  Turjakom  enako  znamenito 
drevo,  ki  ga  je  prištevati  največjim  na  Kranjskem.  Večkrat  se  omenja 
slavna  lipa  blejska.  Stala  je  sredi  vasi  Grad  (zdaj  Bled),  na  križišču 
pota,  ki  pelje  od  blejske  župne  cerkve  proti  Rečici  in  steze,  ki  pelje 
iz  blejskega  gradu  navzdol  na  cesto  proti  Zasipu.  Sedaj  je  tamkaj 
studenec   in   tik   njega   mala   kapelica.    Bližnji   hiši   pa   se  še  vedno 

pravi:  „Pod  lipo"  in  stari  vaščani  se  še  spominjajo,  kako  so  jim 
pravili  dedi,  da  je  na  tistem  mestu  nekdaj  stala  lipa  in  da  so  pod 
njo  bile  ljudske  veselice.  Pa  služila  ni  le  zabavi,  temveč  tudi  kot 
javno  sodišče,  kadar  se  je  pod  njenim  okriljem  zbrala  veča,  da  raz- 
soja v  važnih  zadevah  kmečkega  življenja.  Kdor  ve,  kako  globoko 
sega  pravosodje  v  gospodarske,  socialne  in  javne  razmere  sploh  in 
kako  so  bili  vsi  važnejši  dogodki  v  enakomernem  življenju  sloven- 
skega kmeta  združeni  z  domačo  lipo,  ta  lahko  razume,  zakaj  je  to 
drevo   toli   slavljeno   v  narodnih  pesmih  in   pripovedkah.   —  Vodja 


Vitezi  na  lovu. 


sodne  razprave  je  bil  sodnik  ali  grajski  oskrbnik  (Pfleger)  kot  po- 
oblaščenec sodnega  gospoda,  ki  je  v  veči  navadno  tudi  označeval  in 
oznanjal  konfine  (meje)  grajskega  sodišča  in  pobiral  sodni  davek 
(večni  fenig).  V  področje  več  je  spadala  mala  sodna  oblast :  sodila 
je  o  spornih  dediščinah,  o  pretepih,  pa  tudi  o  vseh  razmerah  med 
gosposko  in  podložnimi  kmeti,  v  kolikor  jih  že  niso  župani  poravnali. 
Ugovor  proti  njeni  razsodbi  ni  bil  dopuščen. 

Med  tem,  ko  so  bile  nekatere  veče  splošni  sodni  zbori,  h  ka- 
terim so  bili  dolžni  priti  vsi  grajani,  so  drugod  klicali  k  njim  le 
župane  kot  zastopnike  sodišču  pristojnih  podložnikov.  Vzrok  je 
jasen,  ker  so  bili  župani  spoštovani,  v  kmečkih  razmerah  in  pravnih 
običajih  zvedeni  možje,  ki  so  s  svojimi  sveti  največ  pripomogli,  da 
se  je  sporna  stvar  prav  razsodila.  Taki  županski  shodi  se  omenjajo 
na   Premu,   v  Devinu,   na    Gallenbergu.     Župani  so   sicer  večali   ob 

gotovem  času,  navadno  vsake  kvatre,  a  razpravo  je  vodil  in  sklepal 
le  graščinski  oskrbnik  ali  sodnik.  Kdor  je  bil  v  veči  županov  ob- 
sojen, je  smel  vložiti  priziv  na  kranjskega  vicedoma  kot  višjo  oblast. 

Do  konca  18.  stoletja  se  je  ohranilo  župansko  sodstvo  pri  be- 
neških Slovencih,  kjer  je  vsaka  soseska  imela  svoje  mirovno  sodišče 
z  županom  ali  dekanom  na  čelu  in  tudi  svoj  poseben  opravi Inik 
(statut).  Vse  soseske  pa  so  bile  razdeljene  v  dve  veliki  županiji:  lan- 
darsko  (21  sosesk)  in  mjersinsko  (15  sosesk).  Župani  so  se  zbirali 
okoli  velikih  kamnatih  miz  in  pod  predsedstvom  velikega  župana  kot 
„banka"  sodili  v  važnejših  zadevah.  Priziv  se  je  vložil  od  ene  „banke" 
na  drugo,  nikoli  pa  ne  izven  dežele.  „ Banke"  so  imele  tudi  ječe, 
kamor  so  zapirali  večje  hudodelce;  manjšim  so  nalagali  le  globe. 

Tudi  sodna  oblast  zemljiške  gospode  ni  bila  neomejena.  Odvzeta 
ji  je  bila  navadno  „krvna  sodba"  (Blutbann,  Blutgericht),  to  je  vsi 
tisti  zločini,  ki  so  se  po  tedanjem  kazenskem  pravu  kaznovali  s  smrtjo 
ali  okrvljenjem,  kakor:  umor,  velika  tatvina,  cestni  rop,  vlom.  Za 
take  slučaje  je  bilo  pristojno  sodišče  deželnega  glavarja  ali  njegovega 
namestnika,  deželnega  upravitelja. 

Vrhovni  sodnik  v  deželi  je  bil  deželni  knez,  vojvoda  ali  vladar 
sam.  Ko  so  bili  koroški  vojvodi  umeščeni  na  Gosposvetskem  polju, 
so  na  vojvodskem  prestolu  sedeč  sprejemali  pritožbe  vsakega,  kdor 
je  prišel  k  njim  iskat  pravice.  Slično  čitamo  o  goriških  grofih,  da 
so  imeli  sodne  dneve  po  deželi.  Kadar  so  prišli  v  ta  namen  na  Tol- 
minsko, so  dobili  v  dar  dve  kravi.  —  Pozneje  so  pač  vladarji  skoraj 
vse  sodstvo  prepustili  deželnim  glavaijem  in  njihovim  namestnikom. 
Pred  njihovo  sodbo  so  prišli  vsi  plemiči  in  svobodni  ljudje,  ki  niso 
bili  nobeni  gosposki  podložni.  Pri  sodbi  plemičev  je  imel  deželni 
glavar,  oziroma  upravitelj  za  porotnike  nekaj  zapriseženih  zastopnikov 
izmed  stanov.  Sodbe  drugih  ljudi  pa  so  se  vršile  zelo  enostavno.  O 
sodstvu  na  Goriškem  čitamo,  da  sta  si  deželni  upravitelj  in  sodnijski 
kancelar  navadno  pridružila  nekaj  mož,  ki  sta  jih  slučajno  srečala 
na  cesti  in  pred  grajskimi  vrati,  ali  pod  lopo  na  javnem  trgu  površno 
razsodila  tožbo.  Razsodbo  je  kancelar  takoj  na  licu  mesta  zapisal  in 
strankama  izročil.  Deželnemu  glavarju  so  bili  za  posamezne  okraje 
podrejeni  ,.gastaldi"  (župani),  ki  so  imeli  včasih  tudi  kakega  pisarja 
poleg  sebe.  Ta  dva  sta  sklicala  najodličnejše  občinske  može  „na  pravdo" 
pod  vaško  lipo  in  preporno  zadevo  rešila  ali  krivca  kaznovala.  Od 
njune  razsodbe  se  je  lahko  vložil  priziv  na  deželnega  glavarja. 

Kakor  plemiči  tako  so  imeli  tudi  tržani  in  meščani  svoje 
posebno  sodišče,  katero  so  si  sami  izvolili.  Sestavljeno  je  bilo  iz 
mestnih  svetovalcev,  načeloval  mu  je  mestni  sodnik.  Pa  tudi  tu 
čitamo  včasih  o  večah,  kot  stari  ustanovi.  Tako  nam  sporoča  za- 
pisnik radeške  graščine :  „Obče  trško  sodišče,  ki  se  imenuje  veča, 
sodi  od  starih  časov  vsako  leto  v  Radečah,  v  hiši  trškega  sodnika. 
Ta  naj  o  pravem  času  naznani  tožni  dan  gosposki,  ki  pošlje  k  veči 
svojega  oskrbnika,  da  vzame  na  znanje  globe,  naložene  (obsojenim) 
tržanom,  in  da  se  ne  sklene  in  ne  vzame  v  posvet,  kar  bi  nasproto- 
valo graščini."  Trška  veča  v  Radečah  je  bil  torej  polni  zbor  tržanov, 
ki  je  vsako  leto   meseca  decembra  na  kvatrni  petek  volil  sodnika. 

Trške  veče  so  bile  javne  in  samo  z  ozirom  na  letni  čas  v  sodnikovi 
hiši,  drugej  na  pr.  v  Laškem  trgu  je  bil  sodni  zbor  na  glavnem  trgu. 
Skoraj  gotovo  so  bili  tudi  drugod  po  naših  mestih  in  trgih  izprva 
taki  splošni  sodni  zbori,  ki  so  se  pozneje  omejili  na  mestne  svetovalce. 
Pod  mestno  sodno  pravico  so  spadali  ne  le  vsi  prepiri  meščanov, 
ampak  vseh  v  mestni  oblasti  živečih  ljudi,  ki  niso  bili  kaki  drugi 
gosposki  podložni.  Navadno  je  obsegala  mestna  oblast  poleg  pravega 
mesta  še  okolico.  Celo  plemenitaši  so  morali  priti  pred  mestno  go- 
sposko, ako  so  imeli  tožiti  meščane  zaradi  dolgov  ali  razžaljenja. 
Mestna  sodnija  je  imela  tudi  „krvavo  sodno  oblast"  in  je  smela 
zločince  na  smrt  obsojati.  Ta  kriminalna  oblast  mestnega  sodnika  se 
je  navadno  raztezala  čez  velik  kos  dežele.  Meje  ljubljanskega  krvavo- 
sodnega  sodišča  so  segale  na  eni  strani  do  Iga  in  Vrhnike,  na  drugi 
do  Šmarne  gore  in  Dola  pri  Zalogu.  Druga  gospostva,  ki  so  imela 
le  „grajsko  sodno  oblast",  so  navadno  pritirala  svoje  „malefične 
osebe"  na  mejo  ljubljanskega  sodišča  in  jih  tu  oddala  mestnim  bi- 
ričem  z  malo  svoto  za  stroške  pravde. 

Med  pravicami,  ki  so  jih  dobili  meščani  od  deželnih  knezov,  je 
zavzemalo  mestno  sodišče  prvo  mesto.  Bilo  je  neprecenljive  vrednosti 
v  tedanjih  nasilnih  časih,  ko  je  pri  sodbi  podložnikov  odločevala 
največkrat  samovoljnost,  ne  pa  pravica. 

Mestno  ozidje  z  notranje  strani. 


20.  Mesta.    Obrt  in  trgovina. 

že  za  časa  rimskega  gospostva  so  bila  v  naših  deželah  utrjena 
mesta,  ki  so  bila  pa  večinoma  pokončana  ob  preseljevanju  narodov. 
Preostalo  je  le  nekaj  mest  ob  Jadranskem  morju:  Akvileja,  Trst,  Koper, 
Pulj.  Vendar  so  se  Slovenci  tu  in  tam  naselili  ob  razvalinah  starih 
kulturnih  središč,  iz  katerih  so  se  po  mnogih  stoletjih  dvignile  nove 
mestne  naselbine.  Tako  se  je  Ljubljana  dvignila  tam,  kjer  je  stala 
rimska  Emona,  srednjeveško  Celje  je  podedovalo  od  stare  rimske 
Celeje  ime  in  lego,  prav  tako  Ptuj. 

Za  početek  in  razvoj  srednjeveških  mest  sta  bila  pred  vsem 
merodajna  trgovina  in  promet.  Splošno  se  opaža,  da  so  nastala  naj- 
starejša mesta  iz  sejmišč  ali  tržišč  na  tistih  progah,  koder  se  je  gibal 
velik  promet.  Kraji,  kjer  se  je  stekalo  več  rek  ali  dolin,  prehodi  črez 
reke  ali  barja,  ob  brodovih  in  mostovih,  so  bili  posebno  pripravni 
kraji  za  kupčevanje.  Na  takih  krajih  so  zgodaj  nastale  cerkve,  h 
katerim  so  prihajali  ljudje  od  blizu  in  daleč  k  službi  božji.  Cerkveni 
shodi  pa  so  privabili  trgovce  in  obrtnike,  ki  so  tje  prinašali  svoje 
blago  na  prodaj  in  se  kmalu  tudi  sami  naselili  v  obližju  cerkve,  kjer 
so  bili  varnejši  in  se  jim  je  vedno  nudila  prilika  za  izkupiček.  Enako 
so  nastala  tržišča  tudi  pod  okriljem  mogočnih  gradov,  čegar  gospodar 
je  ščitil  življenje  in  blago  trgovcev,  skrbel  za  mir  in  red  na  sejmu 
in  kaznoval  zločince,  ki  so  hoteli  slepariti  pri  blagu,  meri  ali  uteži. 
Od  tod  se  je  ohranila  do  najnovejšega  časa  navada,  da  so  ob  sejmih 
obešali  na  dolg  drog  ali  na  kako  hišo  roko,  držečo  meč,  kot  znamenje 
sodne  pravice  in  tržnega  varstva.  Obramba  pa  je  gospodarju  tržišča 
prinašala  tudi  lep  dobiček,  ker  so  na  takih  krajih  napravili  mitnice 
za  izvoz  in  dovoz  blaga  in  so  morali  sejmarji  za  pravico,  da  smejo 
na  trgu  kupčevati,  plačati  posebno  sej  marino.  Zaradi  večje  varnosti 
so  napravili  okoli  takih  naselbin  ograje,  ki  so  bile  izprva  iz  lesa  in 

prsti.  Pozneje  so  jih  obdali  tudi  z  zidom,  ki  je  imel  stolpe  in  trdna 
vrata.  Tako  so  nastali  srednjeveški  trgi,  ki  so  se  kmalu  razvili  v 
mesta. 

Značilna  znamenja  trgov  so  bila:  pravica  trgovanja,  mitnica  in 
poseben  tržni  sodnik,  ki  ga  je  nastavljal  gospodar  zemljišča  ali  so 
ga  pa  tržani  smeli  prosto  voliti. 

Najstarejši  zgled  te  vrste  v  naših  deželah  je  bil  Ptuj,  ki  je 
imel  most  čez  Dravo  in  kjer  so  že  890  solnograški  škofje  pobirali 
mostnino  in  carino.  Imenuje  se  že  takrat  „mesto",  ker  je  bilo  obzi- 
dano. Na  Koroškem  sta  nastala  najstarejša  trga  ob  stari  cesti,  ki  je 
južno  Nemčijo  in  podonavske  pokrajine  vezala  z  Italijo.  Oba  sta  bila 
pod  varnim  okriljem  trdnih  gradov.  Prvi  je  nastal  na  zemljišču  grofice 
Heme,  ki  je  od  cesarja  Henrika  II,,  1.  1015.  za  Breze  dobila  tržno 
in  carinsko  pravico;  drugi  je  bil  Beljak,  kamor  so  dostikrat  pri- 
hajali tuji  trgovci,  potujoč  v  Italijo.  Koncem  10.  stoletja  je  bilo  to 
mesto  še  majhen  dvor,  ki  je  bil  v  posesti  bamberških  škofov.  Cesar 
Henrik  IV.  je  dal  1.  1060.  škofom  pravico,  da  smejo  na  tem  kraju 
napraviti  trg,  pobirati  carino,  kovati  denar  in  da  so  popolnoma  ne- 
odvisni od  koroškega  vojvoda  in  drugih  kraljevih  uradnikov.  Zago- 
tovil je  tudi  varnost  vsem  trgovcem,  ki  potujejo  v  Beljak  ali  nazaj. 
S  tem  je  bila  prihodnjost  Beljaku  zagotovljena,  ki  se  je  razvil  v 
mogočno  in  bogato  mesto. 

Drugi  trgi,  pri  katerih  je  bila  merodajna  ugodna  lega  za  kupčijo, 
so  sledeči:  Veliko vec,  ob  mostu  čez  Dravo,  Ljubeljski  trg 
pozneje  Tržič,  ob  prehodu  čez  Ljubelj,  Kamnik,  ob  cesti  skozi 
Tuhinjsko  dolino  na  Štajersko,  Dobrava  (Gutenwert)  pri  brodu  čez 
Krko  (sedaj  Hrvaški  brod),  kjer  je  bila  živahna  kupčija  z  Belo  kra- 
jino in  Hrvaško.  Drugo  važno  sejmišče  ob  Krki,  ki  je  imelo  trgovsko 
zvezo  z  Ogrsko  in  Hrvaško,  je  bilo  na  kraju  sedanjega  Novega 
mesta.  Imenovalo  se  je  „Trg  v  Krajini"  (Markstatt)  in  je  nastalo  na 
zemljišču  stiškega  samostana.  Vojvoda  Rudolf  IV.  je  trg  povzdignil 
v  mesto.  V  isto  vrsto  trgov  spadajo  tudi  Radeče,  ležeče  na  kraju, 
kjer  se  Savinja  izliva  v  Savo  in  kjer  so  vodne  ceste  pospeševale 
kupčijo.  Trg  se  omenja  1.  1206.  in  je  bil  v  posesti  radeških  gospodov. 

V  drugo  vrsto  moramo  šteti  ona  mesta,  ki  so  nastala  v  bližini 
važnejših  gradov.  Tudi  na  takih  krajih  se  je  kmalu  razvila  večja  ali 
manjša  naselbina.  Kjer  so  imeli  vojvodi,  knezi  ali  drugi  mogočni 
gospodje  svoje  bivališče,  tam  se  je  zbralo  mnogo  vojaškega  spremstva, 
ministerialov  ali  plemiških  podložnikov  in  uradnikov,  za  katere  je 
bilo  treba  pod  gradom  zidati  posebne  hiše  in  dvore.  Zaradi  varnosti 
so  jih  obdali  z  zidom,  kakor  grad  sam.  Kmalu  so  se  tamkaj  naselili 
tudi  trgovci  in  obrtniki,  naselbina  je  dobila  tržno  pravico,  ki  je  pri- 
vabila ljudi  z  dežele  na  kupčijo  in  slednjič  samoupravo  z  raznimi 
privilegiji.     Iz  trga  je  nastalo  mesto. 

Na  ta  način  je  nastala  večina  naših  mest :  Št.  Vid  na  Koroškem 
ob  stolnem  gradu  koroških  vojvodov,  Celovec  ob  njihovem  lovskem 
gradu,  kateremu  je  vojvoda  Bernard  podelil  tržne  pravice,  Ljubljana 
na  kranjskih  posestvih  Španhajmov,  Škofja  Loka  na  loškem  gospostvu 
freisinskih  škofov,  Maribor  ob  gradu  štajerskih  vojvodov,   Celje  pod 

starodavno  utrdbo  savinjskih  mejnih  grofov,  Gorica  pod  glavnim  gradom 
enakega  imena.  Kostanjevica  je  bila  menda  že  iz  početka  zasno- 
vana kot  močna  trdnjava  ob  deželni  meji,  ki  je  s  tržno  pravico  pri- 
tegnila tudi  kupčijo  nase. 

Za  razvoj  mest  je  bila  pri  nas  posebno  pomenljiva  vlada  goriških 
grofov.  Od  njih  so  dobili  mestne  privilegije:  Radovljica,  Kostanjevica, 
Metlika  in  Črnomelj.  Drugačni  razlogi  kakor  preje,  so  bili  merodajni 
pri  ustanovitvi  mest  v  15.  stoletju.  Takrat  je  zlasti  na  Kranjskem  cela 
vrsta  trgov  in  vasi  dobilo  mestne  pravice.  Bili  so  to  glede  na  prebi- 
valstvo maloštevilni  in  tudi  v  trgovskem  oziru  neznatni  kraji.  Cesar 
Friderik  III.  jih  je  povzdignil  v  mesta,  ker  je  hotel  imeti  v  deželi 
mnogo  utrjenih  krajev,  kjer  bi  ljudstvo  našlo  ob  turških  napadih  varno 


Beljak. 


zavetje.  Mestne  pravice  so  bile  za  nove  meščane  vir  dohodkov,  zato 
so  pa  zahtevali  od  njih,  da  so  mesto  z  ozidjem  in  jarki  dobro  utrdili. 
Ko  je  bil  kočevski  trg  1.  1469.  od  Turkov  požgan,  so  ga  dve  leti 
pozneje  zopet  sezidali,  in  cesar  Friderik  je  novo  zidanemu  mestu  po- 
delil mestne  pravice.  Kočevci  so  dobili  lastno  sodišče,  kateremu  je  nače- 
loval  od  meščanov  izvoljeni  mestni  sodnik,  smeli  so  prosto  trgovati  in 
kupčevati,  imeli  prosto  cestnino  in  ribištvo,  pašo,  drva  in  zastopnika 
v  deželnem  zboru.  Dovolil  jim  je  tudi  štiri  nove  sejme  in  je  prestavil 
v  mesto  dva  sejma,  ki  sta  bila  preje  pri  cerkvi  sv.  Rešnjega  telesa. 
L.  1477.  sta  dobila  mestne  pravice  Krško  in  Lož.  Prvi  kraj  se  je 
dvignil  pod  vlado  celjskih  grofov  do  večjega  pomena,  ker  je  imel 
grof  Friderik  nekaj  časa  tamkaj  svoj  sedež.  Lož  je  bil  mali  trg  z 
mnogimi  usnjarji  in  čevljarji.  Imel  je  tudi  mnogoobiskane  sejme  za 
sol  in  žito.    V  ustanovnem  pismu  izdanem  v  soboto  pred  nedeljo 


401 


„Oculi"  (tretjo  nedeljo  v  postu)  1477  izjavlja  cesar  Friderik :  „Ker 
Turki  in  ne  verniki  že  nekaj  let  prihajajo  z  vojsko  in  napadajo  naše 
kneževine:  Štajersko,  Koroško  in  Kranjsko  in  so  zlasti  naš  trg  Lož 
na  Kranjskem  popolnoma  uničili  in  požgali,  zato  smo  sklenili  in  od- 
redili, da  se  isti  naš  trg  v  Ložu  priredi  v  trdnjavo  in  da  se  bivališče 
naših  meščanov  in  ljudi  dobro  zavaruje.  Ker  poznamo  in  srčno  ob- 
čutimo veliko  izgubo  in  škodo,  ki  so  jo  naši  meščani  in  ljudje  od 
Turkov  pretrpeli  in  bi  se  trdnjava  ne  mogla  zidati  in  dovršiti,  smo 
vsled  njihovih  iskrenih  prošenj  in  zaradi  javnega  blagra  omenjeno 
utrdbo,  v  kolikor  je  že  osnovana  in  obzidana,  povišali  v  mesto  in  jo 
imenovali  Lož;  naše  ljudi  in  podložnike,  ki  imajo  tamkaj  hiše  ali  ki 
jih  sedaj  zidajo,  ali  ki  bodo  pozneje  tamkaj  bivali,  pa  smo  napravili 


Velikovec  z  mostom  čez  Dravo. 


in  imenovali  za  meščane."  Ložanom  je  dal  cesar  pravico,  da  imajo 
semenj,  ki  se  je  preje  vršil  o  sv.  Mihelu  na  Blokah,  da  si  smejo  sod- 
nika voliti,  v  Cirkniškem  jezeru  ribe  loviti,  da  so  prosti  vsake  tlake 
in  jih  za  šest  let  oprostil  tudi  vseh  davkov. 

Naslednje  leto  (v  četrtek  po  sv.  Ulriku  1.  1478.)  je  Višnja 
gora  postala  mesto.  Višnjani  so  imeli  staro  selišče  v  dolini  (sedanji 
Stari  trg).  Zaradi  turških  napadov  so  prosili  cesarja,  da  si  smejo  na 
bližnjem  hribu  napraviti  utrjen  kraj.  Ker  si  sami  iz  svojega  premo- 
ženja niso  mogli  sezidati  in  utrditi  mesta,  podelil  jim  je  cesar  pravico, 
da  so  smeli  pobirati  od  vsakega  tovornega  konja,  ki  bi  šel  mimo 
mesta  ali  prišel  tje  na  sej  m,  po  en  vinar  mitnine,  vendar  je  pridržal 
sebi  in  svojim  naslednikom  pravico,  da  jim  lahko  mitnico  zopet  od- 
vzame. Iz  šentviške  fare  pri  Stični  je  prestavil  tri  sejme  v  novo  vi- 
šenjsko  mesto.    Vsakdo  je  smel  živež :  ribe,  divjačino,  vino  in  žito 

nositi  v  Višnjo  goro  na  trg.  Onim,  ki  bi  se  hoteli  v  mestu  naseliti, 
naj  so  bili  kogarkoli  podložniki,  ni  smel  nikdo  braniti  naselitve. 

Oglejmo  si  sedaj  po  tem  kratkem  zgodovinskem  pregledu  tiste 
pravice  in  privilegije,  ki  so  dajali  mestom  veljavo  in  ugled. 

Vir  blagostanja  in  napredka  za  meščane  je  bila  pravica  kupče- 
vanja  in  trgovine,  ki  je  bila  že  v  14.  in  15.  stoletju  izključno  omejena 
na  mesta.  Deželni  knezi  so  podeljevali  mestom  pravico,  da  so  se  tam 
vršili  letni  in  tedenski  sejmi.  Vsi  okoličani,  ki  so  hoteli  svoje  pridelke 
spraviti  v  denar,  so  bili  prisiljeni,  da  jih  peljejo  v  mesto  na  prodaj. 
Tamkaj  so  razložili  tudi  mestni  trgovci  in  obrtniki  svojo  robo  in 
pričela  se  je  živahna  kupčija,  ki  je  donašala  meščanom  temveč  denarja, 
čimbolj  so  bili  semnji  obiskani.  S  tržno  pravico  so  dobila  mesta  tudi 
dovoljenje,  da  smejo  pobirati  carino,  kovati  denar  in  nalagati  tistim, 
ki  bi  motili  obiskovalce  sejmov  pri  prihodu  in  odhodu  občutne  denarne 
kazni.  Vse  to  je  bilo  za  mestno  upravo  in  meščane  vir  bogatih  dohodkov. 

Meščanom  so  se  prištevali  tisti  stanovalci,  ki  so  bili  podrejeni 
oblasti  mestnega  sodnika.  K  njim  pa  niso  pripadali  duhovniki  in  ple- 
miči, ker  ta  dva  stanova  je  sodilo  duhovsko  oziroma  plemiško  sodišče. 
Tudi  niso  bili  meščani  tisti  prebivalci,  ki  so  bili  podložni  kaki  drugi 
gosposki  in  naposled  klienti  (varovanci),  ki  so  se  prostovoljno  podali 
v  mestno  zavetništvo.  Pritisk  v  mesta  je  bil  zelo  živahen,  zlasti  odkar 
se  je  položaj  kmetov  proti  koncu  srednjega  veka  zelo  poslabšal  in 
so  mesta  nudila  veliko  večjo  varnost  pred  sovražnimi  napadi.  L.  1478. 
je  dal  cesar  Friderik  III.  Ljubljančanom  pravico,  da  smejo  sprejemati 
v  mestno  zidovje  tudi  s  kmetov  pobegle  ljudi.  Nihče  ni  mogel  takih 
pribeglih  ljudi  od  meščanov  tirjati.  Komur  se  je  posrečilo  doseči  mestno 
ozidje  in  prestopiti  prag  mestnih  vrat,  je  bil  prost  in  nihče  ni  mogel 
več  vprašati  po  njem.  Veljalo  je  pravilo:  „Prost  je,  kdor  diha  mestni 
zrak."  Sicer  se  je  pa  zahtevalo  od  vsakega,  kdor  je  hotel  biti  sprejet 
med  meščane  in  postati  deležen  njihovih  pravic,  da  je  že  nekaj  časa 
bival  v  mestu.  Doba  pa  ni  bila  določena,  včasih  je  zadostovalo  pol 
leta,  včasih  eno  leto. 

Meščanom  v  obče  ni  bilo  treba  delati  tlake,  niti  plačevati  mitnine 
in  desetine.  Tudi  drugih  naklad  niso  imeli  toliko,  kakor  kmetje.  Pač 
pa  so  uživali  mnogo  ugodnosti:  dobivali  so  les  in  drva  iz  mestnih 
logov,  smeli  so  pasti  živino  na  mestnih  travnikih;  prebivalci  mnogih 
mest  in  trgov  so  smeli  celo  loviti  in  ribariti.  Med  bremeni,  ki  so 
obteževale  meščane,  je  omenjati  na  prvem  mestu  kontribucijo  ali 
davek,  ki  se  je  plačeval  gospodu  zemljišča,  kjer  je  mesto  stalo.  Ne- 
posredno deželnemu  knezu  podložna  mesta,  kakoršna  so  bila  pri  nas 
izza  15.  stoletja  skoraj  vsa,  so  tudi  njemu  plačevala  kontribucijo. 
Velikost  tega  davka  se  je  ravnala  po  potrebah  deželnega  kneza,  ki 
je  vsako  leto  posebej  pisal  deželnim  stanovom^  koliko  zahteva.  Mnogo 
hiš  je  bilo  davka  prostih.  Ko  so  1.  1442.  Ljubljančani  odgnali  celjskega 
grofa  Ulrika  od  svojega  mesta,  je  cesar  Friderik  III,  v  zahvalo  po- 
pustil davek  vsem  tistim  hišam,  katerih  gospodarji  so  se  boja  udeležili. 
Le  v  znamenje  odvisnosti  so  plačevali  po  en  krajcar  na  leto  in  sicer 
so  ga  prinašali  30.  septembra  o  polnoči  slovesno  na  rotovž.  Mestni 
očetje  so  želeli,  da  se  ohrani  spomin  na  hrabre  prednike  vse  večne 

čase,  zato  so  hoteli  1.  1599.  nekega  meščana,  ki  ni  prišel  o  polnoči  s 
krajcarjem  na  rotovž,  kaznovati  z  globo  enega  cekina,  a  stari  možje 
so  izpričali,  da  se  je  to  tudi  že  prej  kdaj  prigodilo,  pa  vendar  niso 
nikogar  kaznovali,  zato  je  malomarni  meščan  dobil  le  ukor.  Poleg 
tega  so  bili  meščani  dolžni  vzdrževati  in  stražiti  mestno  ozidje.  To 
je  bila  edina  vrsta  tlake,  ki  se  jim  je  nalagala.  Za  časa  velikih  turških 
navalov  so  pač  velike  mestne  utrdbe  meščane  hotele  skoraj  udušiti, 
vendar  so  jim  morali  v  nujnih  slučajih  kmetje  z  okolice  pomagati 
pri  napravi  jarkov  in  ozidja.  V  tedanjih  bojevitih  časih  je  moralo  tudi 
mestno  ozidje  biti  vedno  zastraženo.  To  službo  so  opravljali  meščani, 
ki  so  zato  od  deželnih  knezov  dobili  pravico,  da  smejo  nositi  orožje, 
med  tem  ko  je  moral  tujec,  prišedši  v  mesto,  orožje  odložiti. 


Lož. 


Kolike  važnosti  je  bila  pravica,  imeti  svoje  posebno  mestno 
sodišče,  o  tem  smo  že  slišali.  Mestni  sodnik  pa  ni  bil  le  to,  kar  ime 
dandanes  zaznamuje,  ampak  je  bil  na  čelu  vse  mestne  uprave.  Ob 
strani  mu  je  stalo  dvanajst  zapriseženih  mož,  takozvani  notranji  svet, 
kateremu  se  je  pridružil  še  tu  in  tam  „ zunanji  svet"  s  24  svetovalci. 
Mestni  sodnik  je  bil  zelo  čislana  in  vplivna  oseba.  Njegova  volitev 
se  je  vršila  vsako  leto  ob  določenem  dnevu  zelo  slovesno.  Ko  so  ga 
v  Ljubljani  po  izvolitvi  spremljali  svetovalci  domov,  je  zvonilo  po  vseh 
cerkvah,  na  gradu  pa  so  pokali  možnarji  in  topovi.  Še  le  proti  koncu 
15.  stoletja  (v  Ljubljani  1.  1504.)  je  stopil  mesto  sodnika  na  čelo  mestne 
uprave  župan. 

Zunanjost  srednjeveških  mest  je  bila  skoraj  povsod  enaka.  Vsako 
mesto  je  bilo  obdano  z  močnim  ozidjem,  pred  katerim  je  bil  globok 
in  širok  jarek  napolnjen  z  vodo,   ako  ni   slučajno  kaka  reka   tekla 

mimo  in  je  bilo  tako  mesto  že  po  naravi  zavarovano.  Črez  jarek  ali 
vodo  je  bil  napravljen  dvižen  most,  katerega  so  v  nevarnih  časih 
dvignili  in  pritisnili  ob  koncu  pred  mestna  vrata.  Na  mestnem  ozidju 
so  bili  hodniki  in  line  za  branitelje,  tu  in  tam  je  bil  tudi  kak  stolp, 
posebno  na  voglih.  Mestna  vrata  so  bila  vdelana  v  rezano  kamenje 
in  z  železom  okovana.  Zaradi  večje  varnosti  so  jih  tudi  od  znotraj 
zaklepali  z  močnimi,  v  zid  vloženimi  zapahi.  Ker  je  vzdrževanje 
mestnega  ozidja  stalo  mnogo  truda  in  denarja,  zato  ga  niso  radi  raz- 
širjali. Ljubljana  je  do  začetka  15.  stoletja  imela  obzidan  le  sedanji 
Stari  trg.  Še  le  1.  1416.,  ko  so  grozili  turški  napadi,  so  obdali  tako- 
zvani  „Novi  trg"  onstran  Ljubljanice  z  jarkom  in  zidom.  Vsled  tega 
je  bil  prostor  v  srednjeveških  mestih  zelo  pičlo  odmerjen,  in  hiše  so 
stale  tesno  skupaj,  graditi  so  jih  morali  v  višavo,  zato  so  bile  precej 
visoke,  stanovanja  pa  nizka  in  temna.  Proti  ulici  so  bile  obrnjene  z 
ozko  stranjo  in  gorenje  nadstropje  je  navadno  molelo  dalje  naprej 
nego  pritličje,  tako  da  so  se  skoraj  zbližale  hiše  tostran  in  onstran 
ulice.  Ulice  so  bile  zelo  ozke  in  mračne,  kakor  prostori  po  hišah. 
Ker  so  bile  hiše  ponajveč  zgrajene  iz  lesa  in  tudi  po  mestih  pogosto 
krite  le  z  deskami  in  slamo,  zato  so  bili  meščani  v  vednem  strahu 
pred  ognjem.  Ni  čuda,  da  je  v  tedanjih  časih  ogenj  upepelil  marsi- 
katero mesto  do  zadnje  hiše,  dasiravno  je  moral  sodnik  večkrat  na  leto 
pregledati  dimnike  in  odrediti  potrebne  poprave. 

Rokodelci  in  trgovci  so  stanovali  tako,  da  je  imela  vsaka  zadruga 
svojo  ulico,  ki  se  je  po  njej  imenovala:  čevljarska,  ključavničarska, 
usnjarska  ulica  itd.  Tudi  židje  so  imeli  odkazan  svoj  oddelek  mesta, 
tik  zidu  ali  pa  izven  mestnih  vrat. 

Mestne  ulice  so  vodile  na  veliki  trg,  kjer  so  stale  najlepše  hiše, 
med  njimi  najodličnejša  mestna  hiša  ali  „rotovž",  kjer  je  bila  sodna 
dvorana,  posvetovalnica  in  drugi  uradi.  Pogosto  je  bil  v  mestu  tudi 
grad  zemljiškega  gospoda.  Zgrajen  je  bil  na  kakem  griču  tik  mesta, 
s  katerim  ga  je  vezal  močen  zid  ali  pa  je  stal  v  kakem  oglu  tik 
zidu  in  bil  meščanom  zadnje  pribežališče,  kadar  so  sovražniki  mesto 
zavzeli. 

Z  mesti  sta  bili  v  poznem  srednjem  veku  najtesneje  združeni 
obrt  in  trgovina. 

Prvotni  način  obrti  je  bil  ta,  da  se  je  vse,  kar  je  družina  po- 
trebovala, izdelovalo  doma,  tako  sukno,  platno,  obleka,  orodje  in  razno 
pohištvo.  Tako  je  bilo  vsaj  urejeno  na  velikih  frankovskih  dvorih. 
Karol  Veliki  je  ukazal,  naj  vsak  grof  pazi  na  -to,  da  bode  v  nje- 
govem okrožju  vedno  dovolj  izurjenih  rokodelcev.  Enako  so  skrbeli 
posestniki  velikih  zemljišč,  škofi,  samostani  in  druga  gospoda  za  spretne 
obrtnike  na  svojih  posestvih.  Najstarejše  obrtnike  na  Kranjskem  na- 
hajamo zabeležene  na  pristavah  brižinskih  škofov.  Na  gradovih  so 
opravljali  to  delo  domači  robovi  ali  podložniki,  ki  so  morali  preskrbeti 
svojega  gospoda  z  vsem  potrebnim. 

Ako  nam  te  razmere  predstavljajo  nemški  vpliv  na  razvoj  naše 
obrti,  imamo  pa  vendar  po  naših  krajih  še  nekaj  sledov,  ki  nas  spo- 
minjajo na  stari  slovenski  način  rokodelstva. 

Znano  je,  da  so  se  že  stari  Slovani  bavili  z  obrtnostjo  in  sicer 
tako,  da  je  ena  zadruga  ali  vas  se  pečala  vedno  z  istim  rokodelstvom, 
ki  ga  je  bil  izvrševal  že  praded  zadruge  in  za  njim  vsi  njegovi  po- 
tomci od  roda  do  roda.  Tako  so  bili  v  eni  vasi  sami  kolarji,  v  drugi 
kovači,  v  tretji  lončarji  itd. 

Pridelke  so  potem  med  seboj  izmenjavali,  oziroma  pozneje  pro- 
dajali na  sejmih.  Da  so  bili  tudi  pri  nas  po  raznih  krajih  domače 
obrti  udomačene,  nam  pričajo  še  ohranjeni  redki  sledovi  in  poročajo 
tudi  zgodovinski  viri.  Posebno  razširjeno  je  bilo  lončarstvo,  ker  so 
lončenih  peči  in  lončenih  posod  povsod  potrebovali.  Prav  tako  je  bilo 
po  kmetih  mnogo  tkalcev  in  suknarjev.  Izdelovali  so  grobo,  sivkasto 
sukno    (loden),    iz    katerega    so    napravljali    svojo    navadno    obleko. 


Višnja  gora. 


Suknarji  se  omenjajo  v  škofjeloški  okolici,  v  Celju,  Mozirju,  Gornjem 
gradu.  Ribniška  „suha  roba"  je  izpričana  v  15.  stoletju,  pa  njeno  iz- 
delovanje gre  gotovo  v  davne  čase  nazaj.  O  njej  izvemo  še  le,  ko 
je  cesar  Friderik  leta  1492.  dovolil  Kočevcem  in  Ribničanom,  izvažati 
živino,  platno  in  „razne  lesene  predmete,  kakršne  sami 
doma  izdelujejo,"  na  Hrvaško  in  v  druge  obmejne  dežele.  Kakšni 
so  bili  ti  domači  izdelki,  nam  pripoveduje  Valvasor:  leseni  krožniki, 
lesene  sklede,  škafi,  vedra,  rešeta  in  mnogo  druge  drobnarije.  Ko- 
vaški obrt  se  je  največ  pečal  z  izdelovanjem  žebljev.  Bil  je  na 
Kranjskem  razširjen  skozi  ves  srednji  vek,  zlasti  po  onih  krajih,  kjer 
se  je  lilo  železo :  okoli  Radovljice  in  Kamnegorice,  na  Jesenicah,  v 
Bohinju,  v  Železnikih  in  okoli  Kamnika.  Domači  obrt  je  bil  navadno 
postransko  kmetovo  delo.  Lotil  se  ga  je  takrat,  ko  je  kmetovanje 
počivalo  in  tudi  živinoreja  ni  dajala  preveč  opravila.  Pomočnikov  pri 

tem  ni  imel,  kakor  le  svoje  domače:  ženo,  hčere  in  sinove,  ki  so 
zopet  isto  rokodelstvo  učili  svoje  potomce. 

Gori  omenjena  listina  cesarja  Friderika  za  Kočevje  in  Ribnico 
nam  priča,  kaj  je  uničilo  domače  obrti  po  deželi.  Bile  so  to  zadruge 
ali  cehi  po  mestih,  ki  so  dobile  izključno  pravico  do  rokodelstva, 
deloma  pa  prepoved  trgovanja  po  deželi,  ki  se  je  tudi  omejilo  na 
mesta  in  trge.  Ko  so  obrtniki  postali  poseben  stan  z  velikimi  privi- 
legiji in  pravicami  in  kmet  ni  mogel  več  prosto  kupčevati  s  svojimi 
izdelki,  pa  jih  niti  ni  smel  na  mestnem  trgu  več  razpoložiti  na  prodaj, 
ako  ni  pripadal  k  organiziranemu  cehovstvu,  je  morala  domača  obrt 
propadati.  Le  izjemoma  je  dal  cesar  Friderik  III.  za  lesne  izdelke 
Ribničanom  in  Kočevcem  dovoljenje,  da  smejo  še  zanaprej  z  njimi 
tržiti  po  tujih  deželah.  Marsikje  po  deželi,  kjer  so  se  ljudje  večinoma 
le  s  kako  obrtjo  pečali  in  je  bilo  kmetijstvo  postranska  stvar,  so  sicer 
skušali  rešiti  svoj  zaslužek  s  tem,  da  so  tudi  sami  zasnovali  svojo 
zadrugo  (na  pr.  lončarji  v  Ljubnem  pri  Radovljici,  žrebljarji  in  kovači 
na  Gorenjskem)  in  si  dali  obrtno  pravico  potrditi  od  gospoda  svojega 
zemljišča  ali  pa  deželnega  kneza.  Vendar  niso  mogli  tekmovati  z  mo- 
gočnim cehovstvom  po  mestih  in  trgih. 

Obrtnike  je  vleklo  v  mesta  marsikaj.  Ker  je  tamkaj  skupaj 
bivalo  več  odličnejših  in  premožnejših  ljudi,  je  bilo  tudi  več  zaslužka, 
redne  mestne  sejme  so  obiskovali  ljudje  od  blizu  in  daleč  in  slednjič 
so  tudi  mestni  obrtniki  hodili  s  trgovci  na  kupčijo  izven  dežele  in 
svoje  izdelke  smeli  povsod  prosto  prodajati.  Kjer  so  se  mesta  hitreje 
razvila,  kakor  na  Koroškem,  tam  nahajamo  tudi  obrtnike  že  zgodaj 
omenjene,  v  Beljaku  in  Brezah  že  v  12.  stoletju,  drugod  se  pojavijo 
še  le  v  13.  in  14.  stoletju.  Čeprav  so  ohranjena  le  redka  imena,  vendar 
si  moramo  misliti,  da  se  je  tedaj  vse  meščanstvo  pečalo  z  obrtjo  in 
trgovino.  Imena  so  večinoma  nemška,  kakor  je  bila  nemška  gospoda, 
ki  jih  je  v  svojih  mestih  in  trgih  naselila  in  zdi  se,  da  je  mestna 
obrt  s  časom  popolnoma  prešla  v  nemške  roke.  Naj  tu  navedem 
nekaj  izgledov:  Maribor  (1.1215.)  usnjar  Kubelin;  meščani:  Nikolaj, 
Warnher,  Dullacher,  Bertold,  Osredek;  Gorica  (13.  in  14.  stoletje): 
krčmar  Greiner,  čevljar  Hunt,  stroj  ar  in  štacunar  Meilinger,  krojač 
Marin,  tkalec  Warnerij  iz  Karnije  (Italijan!),  orožar  Oton,  kovač 
Orvecelj,  apnar  Jakob.  Izpričani  so  pa  tudi  v  Gorici  slovenski  prebi- 
valci: Brjec,  Breginjec,  Bunjec,  Mrlišek  itd.  V  Ljubljani  je  prvi 
izpričani  obrtnik  Dankwart  Zellenberger  (1.  1360.).  Imel  je  na  Poljanah 
ob  Ljubljanici  mlin  na  dve  kolesi. 

Mestno  obrtništvo  se  je  začelo  posebno  razvijati,  odkar  se  je 
pričelo  združevati  v  zadruge  ali  cehe.  Rokodelski  cehi  (iZiinfte) 
so  nastali  iz  cerkvenih  bratovščin  in  so  imeli  izprva  le  verske  namene: 
povzdigo  božje  službe,  praznovanje  svojega  patrona,  napravo  lastne 
kapele,  oltarja  ali  zastave.  Take  bratovščine  so  imeli  po  malih  mestih 
in  trgih  vsi  obrtniki  skupaj,  ko  so  se  pa  rokodelci  vedno  bolj  množili, 
so  se  pričele  tudi  bratovščine  ločiti  po  posameznih  rokodelstvih.  Toda 
iz  teh  cerkvenih  družb  so  kmalu  nastale  strokovne  organizacije  z 
važnimi  obrtnimi,  trgovskimi  in  drugimi  političnimi  pravicami,  ki  so 
popolnoma  obvladale  vse  panoge  rokodelstva,  tako  da  nihče  ni  smel 

izvrševati  obrti,  kdor  ni  bil  član  kake  rokodelske  zadruge.  Ta  prehod 
iz  cerkvenih  bratovščin  v  zadruge  z  obrtnimi  pravicami,  nam  posebno 
jasno  kaže  neka  listina  iz  1.  1399.  Ljubljanski  krojači  so  imeli  takrat 
pri  mestni  cerkvici  sv.  Nikolaja  bratovščino  sv.  Rešnjega  telesa  in 
oskrbovali  svoj  oltar  z  vsem  potrebnim.  Vojvoda  Viljem  pa  je  dal 
16.  novembra  1399  tej  bratovščini  važno  pravico,  da  smejo  v  Ljubljani 
izključno  le  njeni  člani  izvrševati  krojaško  obrt  V  tistem  času  so  se 
združili  tudi  krznarji  v  bratovščino.  Rokodelske  pravice  sta  ji 
dala  brata  Albreht  III.  in  Leopold  III.  Tujim  krznarjem  je  bilo  v 
Ljubljani  nakupovanje  kožuhovine  in  izvrševanje  krznarskih  del  pre- 
povedano. Tujec  ni  smel  v  Ljubljani  kupiti  nobene  kožuhovine,  razun 
s  posredovanjem  priseženega  krznarskega  mešetarja.  Izjemo  je  delala 

le  polhovina,  ki  se  je  prosto  prodajala  in  kupovala,  pa  tudi  te  je  bilo 
treba  kupiti  najmanj  sto  kož. 

Najbolj  se  je  dvignilo  cehovstvo  v  15.  stoletju,  ki  je  bilo  tudi 
za  razvoj  naših  mest  velikega  pomena.  V  Ljubljani  se  razun  bratov- 
ščine krznarjev  in  krojačev  omenja  še  zadruga  čevljarjev  in  mesarska 
bratovščina.  V  Novem  mestu  so  1.  1472.  v  nekem  kupnem  pismu  le 
splošno  omenjeni  cehovci  (Zechleute).  V  Kamniku  je  bila  bratovščina 
sv.  Duha  stanovska  bratovščina  čevljarjev.  Kranj,  Lož  in  Višnja  gora 
so  dobili  zadružno  organizacijo  menda  še  le  v  začetku  16.  stoletja.  V 
Gorici  je  dal  grof  Ivan  1.  1455.  obrtne  pravice  in  privilegije  bratov- 
ščinam krojačev,  čevljarjev  in  krznarjev.  H  krati  je  odredil,  da  se 
smejo  prodajalne  lope  napravljati  le  v  mestu  in  morajo  kmetje  iz 
okolice  tje  prihajati  kupovat,  kar  potrebujejo.  Kdor  ni  bil  član  zadruge, 
ni  smel  po  vsej   goriški  deželi  izvrševati  rokodelstva.    Zelo  razvito 

je  bilo  zadružno  življenje  v  Škofji  Loki.  Stanovske  družbe,  ki  so 
se  tu  osnovale,  so  imele  značaj  pravih  rokodelskih  zadrug.  Brižinski 
škofi  so  jim  (1.  1457.  oz.  1475.)  potrdili  obrtni  red.  Omenjajo  se  za- 
druge krojačev,  čevljarjev,  krznarjev,  kovačev,  žebljarjev,  lončarjev. 
Naj  tu  navedem  nekatere  podrobnosti: 

Kdor  je  hotel  postati  krznarski  mojster,  je  moral  biti  zakonskega 
rodu  in  se  izkazati  s  kakim  mojsterskim  delom.  Kovači  so  bili  v 
mestu  najbolj  mnogoštevilni,  ker  tu  se  je  obdelalo  največ  gorenjskega 
železa.  Kovaški  „ hlapci"  so  vedno  imeli  dovolj  dela,  mnogokrat  so 
se  mojstri  kar  trgali  zanje  in  si  jih  drug  drugemu  odgovarjali.  Mojstra 
si  je  smel  izbrati  vsak,  katerega  si  je  hotel  in  si  prebrati  drugega, 
vendar  pa  je  moral  preje  službo  odpovedati  in  stopiti  iz  nje  še  le  po 
dogovorjenem  času.  Tudi  mojstri  niso  smeli  sprejeti  pomagaČa  preje, 
kakor  da  je  doslužil  dogovorjeni  čas.  Ako  se  je  kdo  proti  temu  pre- 
grešil, je  bil  od  zadruge  kaznovan,  in  sicer  kovač  z  dvojno  globo. 
Pravila  so  tudi  določala,  da  mojstri  ne  smejo  plačevati  pomočnikov 
po  številu  izdelanega  blaga,  ampak  na  dan.  Da  se  ne  prigodi  kaka 
nesreča  od  ognja,  so  se  morale  kovaške  peči  dvakrat  na  leto  pre- 
gledati. Lončarji  so  poleg  drugih  pravil  sprejeli  v  svoj  obrtni  red  tudi 
določilo,  da  ne  sme  noben  mojster  sprejeti  kakega  dela,  ki  je  bilo 
že  pri  drugem  mojstru  naročeno.  Za  lončarske  pomočnike  („hlapce") 
je  bila  tedenska  plača  natanko  določena.  Vajenci  so  se  morali  učiti 
tri  polna  leta.  Ako  je  kdo  pobegnil,  ga  ni  smel  sprejeti  noben  drug 
mojster.  Vsi  cehi  so  imeli  svoje  patrone  (kovači  sv.  Aloja),  cehovske 
praznike  in  so  bili  dolžni  udeleževati  se  procesije  sv.  Rešnjega  telesa. 

Zadruge  so  imele  zlasti  dvojni  namen:  varovati  svojo  izključno 
pravico  do  obrti  proti  „nepoštenim  rokodelcem"  ali  „šušmarjem",  h 
katerim  so  šteli  vse  rokodelce  na  kmetih  in  vse  tiste,  ki  niso  bili 
vpisani  v  zadrugo  in  pa  pomagati  svojim  članom  v  raznih  potrebah 
življenja.  Zato  so  cehi  imeli  svoje  premoženje,  zemljišča,  gozde,  mline. 

Vsaka  zadruga  je  imela  svoj  dom  („jepergo",  herberge),  kjer 
so  v  varni  skrinji  hranili  listine,  na  katerih  so  bile  zapisane  zadružne 
pravice  in  svoboščine.  Tu  so  se  zbirali  mojstri  na  posvetovanje,  se 
oglašali  potujoči  pomočniki,  prenočevali  in  čakali  dela.  Zadruga  je 
sprejemala  vajence  in  nadzorovala  njih  učenje.  Enako  je  nadzorovala 
pomočnike  in  mojstre,  kako  izvršujejo  svoj  obrt.  Huda  kazen  je  zadela 
mojstra,  ki  je  izdeloval  slabo  blago  in  tako  pripravil  domačo  obrt  v 
slab  glas.  Število  mojstrov  je  bilo  natanko  določeno.  Novega  mojstra 
je  sprejela  zadruga  še  le  tedaj,  kedar  je  izmed  starih  mojstrov  kateri 
umrl,  opustil  svoj  obrt  ali  pa  izgubil  svojo  cehovsko  pravico.  Le  z 
velikim  trudom  in  obilimi  stroški  je  dosegel  kak  pomočnik,  da  so  mu 
priznali  mojstrske  pravice.  Pomočniki  in  vajenci  so  pripadali  k 
družini  svojega  mojstra,  ki  jim  je  dajal  stanovanje  in  hrano,  nadzoroval 
njihovo  življenje  in  vedenje  in  skrbel,  da  so  izpolnovali  svoje  verske 
dolžnosti.  Z  njimi  vred  se  je  udeleževal  cerkvenih  svečanosti,  katerih 
so  se  udeleževali  vsi  cehi,  vsak  s  svojo  zastavo. 

Da  niso  cehi  preveč  izrabljali  svojih  obrtnih  pravic  v  škodo 
odjemalcev,  zato  je  skrbela  mestna  gosposka,  ki  je  nadzorovala  njih 
obrtni  red,  določala  ceno  njih  izdelkom  in  pazila  na  to,  da  so  rabili 

pravo  mero  in  vago.  Cesar  Friderik  III.  je  na  pr.  ukazal  leta  1435.. 
naj  ima  mesarska  zadruga  v  Št.  Vidu  na  Koroškem  redno  12  mojstrov 
in  naj  prodaja  meso  po  navadni  vagi.  Dva  zvedena  meščana  pa  naj 
določata  cene  posameznim  vrstam  mesa.  Mestno  sodišče  je  dobivalo 
od  nje  na  leto  osem  mark  vinarjev  in  jezike  od  zaklane  živine.  Mli- 

narji,  peki  in  pivovarnarji  so  smeli  imeti  le  po  dvanajst  prešičev. 
Kar  jih  je  bilo  več,  jih  je  zaklenil  cesarski  vicedom.  Mestni  sodnik 
je  tudi  pazil  na  to,  da  spečejo  peki  toliko  kruha,  kolikor  ga  mesto 
potrebuje.  Zato  je  hodil  sam  gledat,  ali  imajo  potrebno  zalogo  moke. 

ali  pečejo  dosti  velike  hlebe  in  se  drže  postavne  cene.    Premajhne 
hlebe  je  pekom  jemal  in  daroval  ubožcem. 

Zadružna  organizacija  je  bila  rokodelcem  močna  opora.  Varovala 
jih  je  kvarnega  vpliva  neukih  ljudi  in  divje  konkurence,  pospeševala 
napredek  obrti,  zagotovila  vsem  rokodelcem  pošten  zaslužek  in  mnogim 
pripomogla  do  gmotnega  blagostanja.  Zato  je  bil  resničen  stari  pre- 
govor: „Rokodelstvo  ima  zlato  dno." 


Z  rokodelstvom  je  bila  najtesneje  združena  trgovina,  ker  so 
obrtniki  svoje  izdelke  večinoma  sami  prodajali.  Kakor  pri  obrtu, 
moramo  tudi  pri  trgovini  razločevati  dvojno  dobo.  V  starejših  časih, 
ko  je  bila  trgovina  še  prosta,  se  je  razvijala  po  sejmiščih  na  deželi, 
okoli  cerkva,  samostanov  in  božjih  potov,  v  14.  in  15.  stoletju  pa  se 
vedno  bolj  omejuje  na  mesta  in  trge,  ki  dobe  tržne  pravice,  obvladujejo 
skoraj  popolnoma  domačo  trgovino  in  vzdržujejo  stik  z  inozemstvom. 

Kaj  je  vleklo  trgovce  v  bližino  božjih  hiš  in  samostanov,  smo 
že  omenili,  pred  vsem  varno  zavetje  pred  roparskim  nasilstvom  in 
množica  ljudi,  ki  se  je  tamkaj  zbirala.  Mnogi  teh  selških  sejmov  so 
bili  zelo  znameniti,  obiskani  od  domačinov  in  tujcev. 

Znamenita  božja  pot  je  bila  pri  sv.  Ivanu  poleg  Devina.  Ko  je 
opat  Ivan  1.  1113.  našel  „svete  moči"  (relikvije)  tega  svetnika,  so  pri- 
hajale tja  cele  procesije  iz  vseh  kraških  župnij,  romarji  pa  celo  iz 
daljnega  Hrvaškega.  Glavni  shod  je  bil  o  kresu  in  takrat  tudi  veliki 
letni  sejem,  ki  je  trajal  šest  dni.  Kupčevalo  se  je  posebno  s  konji,  ki 
so  jih  pripeljali  od  vseh  strani.  Devinski  gospodje,  ki  so  bili  zavetniki 
tamošnjega  benediktinskega  samostana,  so  napravili  svojo  žrebčarijo 
in  kobilarno  za  konjerejo,  ki  se  jim  je  dobro  izplačevala.  Ladje  so 
pripeljale  iz  Italije  in  z  istrske  obali  vino,  sol,  olje,  iz  slovenskih  krajev 
so  prišli  veliki  tovori  železnine,  lanu,  platna,  žita.  Cvetoča  trgovina 
ob  devinskem  pristanišču  je  zlasti  v  oči  bodla  Tržačane,  ki  se  dolgo 
časa  niso  mogli  povzpeti  do  iste  veljave.  Iz  jeze  so  večkrat  napadli 
z  orožjem  devinski  sejem,  ga  razpodili  in  oplenili  ladje,  ki  so  tja 
dovažale  blago.  Od  cesarskega  stotnika  Nikolaja  Ravbarja  so  zahtevali, 
naj  prepove  uvoz  tujih  vin  in  železnih  izdelkov  k  sv.  Ivanu,  razun, 
ako  bi  se  to  blago  nalagalo  v  Trstu.  Vendar  je  bilo  še  1.  1493.  dolo- 
čeno, da  morajo  beneške  in  sploh  vse  italijanske  ladje  pristati  v 
Devinu,  ako  hočejo  vino  in  olje  uvažati  v  avstrijske  dežele.  To  je 
Tržačane  tako  razkačilo,  da  so  1.  1541.  prišli  z  veliko  vojaško  četo 
pred  trg  in  ga  popolnoma  razdjali. 

Enake  slike  prostega  kupčevanja  ob  slovesnih  priložnostih  se 
nam  razgrinjajo  tudi  drugod  po  Slovenskem.  Kmečko  ljudstvo  je  rado 
trgovalo,  ker  mu  je  trgovina  mnogokrat  donašala  večji  dobiček  kakor 
težavno  obdelovanje  zemlje.  Tudi  graščaki  so  jo  pripuščali  svojim 
podložnikom,  ker  so  bili  sami  deležni  njihovega  izkupička.  Zanimive 
podatke  imamo  iz  Bohinja.  Ta  gorska  dolina  je  bila  precej  ločena  od 
ostale  Kranjske,  ker  je  le  ozka  tovorna  pot  vodila  ob  Savici  z  Bleda 
do  Bohinjskega  jezera.  Ves  promet  se  je  takrat  obračal  čez  Bačo  na 

tolminsko  in  laško  stran.  Teden  za  tednom  so  šle  po  tej  strmini 
mnogoštevilne  črede  drobnice  in  goveje  živine,  katere  so  gonili  go- 
renjski kmetje  na  sejme  v  Čedad,  Videm  in  druge  furlanske  kraje. 
Pa  tudi  velike  karavane  tovornih  konj,  težko  obložene  z  bohinjskim 
železom,  so  plezale  čez  visoko  gorsko  sedlo  in  se  zopet  vračale  z 
živili  in  vinom.  V  Bohinju  samem  se  je  vsa  kupčija  osredotočila  okoli 
stare  cerkvice  sv.  Janeza  ob  Bohinjskem  jezeru.  Vsako  leto  sta  bila 
tu  dva  velika  sejma:  prvi  prošnji  teden  pred  Kristusovim  vnebohodom, 
drugi  pred  praznikom  sv.  Janeza 
Krstnika.  Takrat  so  prihajali  v 
Bohinj  laški  trgovci  kupovat  ži- 
vino ali  železno  rudo  in  razpe- 
čavat  svoje  blago  ali  vino.  Na 
Dolenjskem  je  bil  Št.  Vid  pri 
Stični  jako  živahen  kraj.  Ob  ne- 
deljah in  praznikih  se  je  po  kon- 
čani službi  božji  pričel  okoli 
cerkve  šumeč  semenj.  Ti  ne- 
deljski semnji  so  bili  od  trgovcev 
in  kupčevalcev  tako  zelo  obisko- 
vani, da  so  vzbudili  odpor  me- 
ščanskih trgovcev  v  Ljubljani. 
Leta  1360.  so  se  obrnili  s  prošnjo 
na  vojvoda  Rudolfa  IV.,  naj  to 
kupčevanje  prepove.  Rudolf  je 
res  prepovedal  semnje,  ne  le  v 
Št  Vidu,  ampak  sploh  po  kmetih. 
Trgovati  naj  bi  smela  edino  le 
mesta  in  trgi,  češ,  da  le  ti  trgovci 
plačujejo  od  svoje  trgovine  do- 
neske v  knežjo  blagajnico,  med 
tem,  ko  se  kmetje  izogibajo  vseh 
carin  in  cestnin.  Odslej  se  take 
prepovedi  kmetske  trgovine  skozi 
par  stoletij  zopet  in  zopet  po- 
navljajo. Seveda  se  ni  mogla  po- 
polnoma zatreti,  ker  jo  je  gospoda 
sama  pospeševala  na  svojih  zem- 
ljiščih in  jo  izrabljala  v  svojo 
korist.  V  Kačicah,  ob  progi 
Hrpelje- Št.  Peter,  je  en  sam  se- 
menj završniškemu  gospostvu 
leta  1398.  prinesel  sedem  akvilejskih  mark  soldov  (okoli  300  K)  na 
„štantnini".  Še  ob  koncu  srednjega  veka  se  čujejo  pogoste  pritožbe, 
da  kmetje  raje  kupčujejo,  kakor  da  bi  obdelovali  zemljo,  in  da  so 
vsled  tega  mnoga  zemljišča  popolnoma  zapuščena. 

Dokler  se  niso  še  razvila  mesta  in  trgi,  so  bile  največje  trgovske 
tvrdke  v  deželi  samostani,  pred  vsem  Vetrinj,  Žice,  Bistra,  Stična, 
Kostanjevica.  Vetrinj  je  obvladoval  popolnoma  južno  trgovsko  progo 

čez  Ljubelj,  vzdrževal  je  most  čez  Dravo  pri  Humberku,  gostinjec 
vrh  Ljubelja  in  skrbel  za  cesto,  ki  je  vodila  na  Kranjsko.  Gospodarski 
pomen  žičkega  samostana  se  kaže  zlasti  v  tem,  da  je  1.  1259. 
sprejel  v  oskrbo  gostinjec  na  Semeringu,  ki  ga  je  1.  1160.  ustanovil 
štajerski  mejni  grof  Otokar  L  za  „popotnike",  da  imajo  streho,  po- 
steljo, ogenj  in  vse  potrebno.  Kartuzijani  so  upravljali  to  važno  po- 
stojanko do  1.  1383.,  ko  jo  je  vojvoda  Oton  Veseli  izročil  cistercijanom 
v  Neubergu.  S  tem  je  gostinjec  propadel.  Bistriška  kartuzija 
je  dobila  od  svojega  ustanovitelja,  vojvoda  Ulrika,  popolno  prostost 
od  carine  za  vse  blago,  ki  bi  ga  samostan  izvažal  na  trg.  Tudi  grof 
Albert  Goriški  je  oprostil  bistriške  redovnike  mitnine  pri  Podpeči 
(Rupi)  in  Podvelbu.  Samostan  je  imel  zlasti  živahno  trgovsko  zvezo 
s  Koprom,  kjer  je  imel  svoj  dvor,  mnogo  vrtov,  velike  oljčne  in 
vinske  nasade.  Stiska  opatija  je  imela  veliko  kupčijo  s  prista- 
nišči ob  Adriji.  Bila  je  oproščena  carine  na  sledečih  mitnicah:  Ljub- 
ljana, Unec,  Landol,  Postojna,  Lož  in  Trst,  torej  po  vseh  cestah,  ki 
so  vodile  k  Jadranskemu  morju.  Kostanjeviška  trgovina  je  merila 
zlasti  na  Hrvaško. 

Ko  so  mesta  obvladala  trgovino,  se  je  njihovo  gmotno  blago- 
stanje in  z  njim  vred  tudi  obseg  in  število  prebivalstva  pričelo  zelo 
dvigati.  Najbolj  se  je  to  pokazalo  pri  Ljubljani,  ki  je  v  14.  stoletju 
štela  nad  4000  prebivalcev,  imela  svoj  stari  in  novi  trg  in  vzdrževala 
živahne  kupčijske  zwq,zq  s  severnimi  in  južnimi  deželami.  L.  1376.  je 
dovolil  vojvoda  Leopold  IIL,  da  smejo  ljubljanski  trgovci  trgovati  po 
Koroškem  in  Štajerskem  z  vsem  blagom  razun  s  ptujskim  vinom. 
Ptuj  je  imel  namreč  stare  trgovske  pravice,  ki  so  mu  varovale  domače 
pridelke  pred  tujo  konkurenco.  Poleg  Ljubljane  je  bilo  Novo  mesto 
najvažnejši  trgovski  kraj  v  deželi,  kjer  je  bila  velika  kupčija  z  žitom 
na  Ogrsko  in  bogate  zaloge  vsakovrstnega  blaga.  Glavni  gorenjski 
tržišči  Kamnik  in  Škofja  Loka  sta  imeli  kupčijske  zwqzq  s  Furlanijo. 
Posluževali  sta  se  pri  tem  neke  proge,  ki  je  dandanes  skoraj  pozab- 
ljena. To  je  bila  tovorna  pot,  ki  je  vodila  iz  Loke  skozi  Poljansko 
dolino  čez  Oslico  in  Cirkno,  od  tu  k  sv.  Luciji  v  Tolmin,  dalje  čez 
Kobarid  in  skozi  Nadiško  dolino  v  Čedad  in  Videm.  Seveda  se  na 
tej  progi  ni  moglo  blago  prevažati  na  vozeh,  hodili  so  le  s  tovori 
obloženi  konji  in  mule.  Ta  način  prometa  je  bil  pri  nas  tje  do  17. 
stoletja,  ko  so  se  pričele  izboljševati  ceste,  najbolj  navaden,  in  skoraj 
povsod  najdemo  izraženo  višino  prometa  s  številom  tovorov. 

Za  povzdigo  mestnega  trgovstva  je  posebno  mnogo  storil  cesar 
Friderik  III.  Ljubljana  je  imela  v  začetku  njegove  vlade  le  dva  sejma, 
do  njegove  smrti  se  je  njih  število  povišalo  na  pet  Za  popravo  mostov 
je  dovolil  1.  1477.  pobiranje  mostnine  po  vinarju  od  tovora,  ob  sejmih 
pa  po  dva  vinarja.  Ko  so  brodniki  na  Savi  odirali  trgovce  in  tirjali 
previsoko  brodnino,  je  cesar  ukazal  deželnemu  glavarju,  naj  skrbi, 
da  se  kupčija  s  tem  odiranjem  ne  bo  ovirala.  Posebno  živahni  so 
bili  ljubljanski  živinski  sejmi.  Da  živina  ni  trpela  pomanjkanja 
živeža,  je  bil  pripravljen  zanjo  velik  pašnik  zunaj  mesta.  Juri  Črno- 
meljski  in  vicedom  Juri  Višnjegorski  (Weichselberger)  sta  dala  te 
pašnike  ograditi  in  dovolila  Ljubljančanom   le  proti  plačilu  svojo  ži- 

vino  tu  sem  goniti.  Seveda  so  zaradi  tega  živinski  trgovci  izostajali. 
Cesar  Friderik  pa  ukaže  1.  1451.  omenjenima  gospodoma,  da  ograjo 
takoj  odstranita.  Ponavljajo  se  zopet  stare  pritožbe  zaradi  trgovstva 
na  kmetih.  Brez  vsakega  dovoljenja  so  se  osnovali  nedeljski  sejmi 
v  Šmarju,  na  Igu  in  po  drugih  krajih.  Cesar  Friderik  je  ponovil 
prepoved  kupčije,  ki  je  pa  prav  tako  malo  izdala,  kakor  za  časa 
njegovih  prednikov. 

Mnogo  važnejša,  kakor  domača  kupčija,  je  bila  trgovina  z  ino- 
zemstvom. Zgodaj  so  se  razvile  kupčijske  zs^zo,  z  Benetkami.  Že  v 
desetem  stoletju  je  šla  trgovina  skozi  Kanalsko  dolino  na  Koroškem 
preko  sedanje  Pontebe  do  mesta  Gemone,  kjer  so  bila  velika  skladišča, 
od  tod  dalje  na  laški  Videm  (Udine)  in  na  Benetke.  Beljak  s  svojimi 


Pot  čez  Ljubelj  s  kranjske  strani. 


velikimi  privilegiji  je  to  trgovsko  progo  obvladoval.  Vsi  trgovci,  ki 
so  šli  v  Italijo,  in  Benečani,  ki  so  potovali  s  svojim  blagom  na  Nemško, 
so  morali  ostati  nekaj  dni  v  Beljaku,  plačati  carino  za  svoje  blago 
in  je  razložiti  na  prodaj  za  meščane.  To  so  imenovali  skladiščno 
pravico  (Stapelrecht).  Iz  Kanalske  doline  je  vodila  že  izza  časa  Rim- 
ljanov še  druga  proga  čez  Predelj,  Bovec,  Kobarid  skozi  Nadiško  do- 
lino v  Furlanijo.  Na  tej  progi  je  bil  cilj  trgovcev  mesto  Čedad,  čegar 
sejme  so  Slovenci  zelo  obiskovali.  To  progo  so  imeli  v  oskrbi 
in  varstvu  beneški  Slovenci.  Zato  jih  je  doze  Girolamo  Vendramin 
1.  1492.  oprostil  vseh  davkov.  Zaradi  nasilstva  roparskih  vitezov,  ki 
so  tod  prežali  na  trgovske  karavane,  pa  je  kupčija  zelo  trpela.  In  ko 
so  Benečani  začeli  pospeševati  progo  čez  Pontebo  in  Videm,  je  Čedad 
skoraj  popolnoma  propadel. 

Tudi  Kranjci  so  z  Benetkami  živahno  trgovali.  Razun  tovorne 
poti,  ki  je  vodila  iz  Škofje  Loke  črez  Tolminsko,  jim  je  za  to  kupčijo 
najbolj  služila  stara  rimska  cesta  črez  Hrušico  in  Ajdovščino.  L.  1408. 
so  prosili  ljubljanski  trgovci  beneškega  doza  Mocenigo,  naj  se  jim 
dajo  v  Benetkah  iste  pravice,  kakor  jih  imajo  nemški  trgovci  iz  Ulma, 
Augsburga,  Regensburga,  Dunaja  in  drugih  mest.  Habsburški  vojvoda 
Emst  se  je  sam  potegoval  za  Kranjce.  Ljubljanski  mestni  pisar  Ni- 
kolaj je  takrat  prišel  s  priporočilnimi  pismi  vojvodovimi  v  Benetke 
pred  doza  in  ga  prosil,  naj  ljubljanskim  trgovcem  dovoli  uporabo 
nemškega  skladišča  (fondaco  dei  tedeschi).  Doze  Mocenigo  je  sicer 
poudarjal,  da  so  s  tem  Benečani  oškodovani  na  pristojbinah,  ki  so  jih 
kranjski  trgovci  plačevali  za  shranjevanje  svojega  blaga,  vendar  je 
ugodil  vojvodovi  prošnji. 

A  še  dalje  proti  jugu  so  prišli  kranjski  trgovci.  Blizu  sloveče 
božje  poti  Loreto  je  bilo  nekdaj  cvetoče  trgovsko  mesto  Sinigalia, 
čegar  letni  semnji  za  lan  in  konoplje  so  bili  posebno  znameniti.  Tjekaj 
so  hodili  tudi  kranjski  kmetje  kupovat  sirovino  za  izdelovanje  platna 
in  razpečavat  svoje  pridelke.  Kako  zelo  so  bili  ti  sejmi  znani  med 
našim  ljudstvom,  priča  še  sedaj  slovenski  pregovor:  „Živo  je,  kakor 
na  sejmu  v  Sinigaliji." 

Kaj  se  je  izvažalo  v  Italijo?  Iz  Koroške  in  Gorenjske  pred  vsem 
železo  in  železno  orodje,  dalje  živina,  platno,  kožuhovina,  sukno,  iz 
Idrije  živo  srebro.  V  Benetkah  pa  so  kupovali  naši  trgovci  zlate  in 
srebrne  dragocenosti,  bisere,  žlahtno  kamenje,  orientalske  dišave, 
umetno  izdelano  orožje,  drage  tkanine,  prte,  svilene  izdelke,  fino  usnje, 
baržun  in  razne  steklene  izdelke. 

Kako  zelo  sta  bili  naša  trgovina  in  obrt  proti  koncu  srednjega 
veka  udomačeni  v  Furlaniji,  priča  slovenska  bratovščina  sv. 
Hieronima,  ki  se  je  1. 1452.  ustanovila  v  laškem  Vidmu.  Imenovala  se 
je  „fraternita  degli  Schiavoni"  (bratovščina  Slovencev)  in  je  imela  namen 
podpirati  svoje  člane  v  slučaju  bolezni  in  potrebe,  njih  revnim  hčeram 
izplačevati  malo  doto  in  jim  slednjič  preskrbeti  krščanski  pogreb. 
L.  1479.  je  bil  na  čelu  slovenske  bratovščine  mojster  Jakob  iz  Loke. 

Trgovina  z  Italijo  je  nekoliko  krenila  od  navadne  starodavne 
poti,  ko  je  Trst  prišel  pod  avstrijsko  oblast. 

Trst  je  bil  v  13.  stoletju  še  malo,  neznatno  mestece,  ki  se  je 
raztezalo  na  pobočju  grajskega  hriba  in  štelo  komaj  par  tisoč  prebi- 
valcev. V  trgovini  ni  moglo  tekmovati  z  mogočnimi  Benečani,  tem 
manj,  ker  so  imeli  v  oblasti  tudi  istrska  pomorska  mesta  in  so  znali 
trgovino  iz  slovenskih  in  hrvaških  pokrajin  napeljati  na  svoja  prista- 
nišča. Svetovni  promet  med  južno  Nemčijo,  podonavskimi  pokrajinami 
in  Italijo  pa  je  takrat  itak  šel  preko  Beljaka  in  Pontebe. 

Naravna  zaslomba  tržaški  trgovini  so  bile  slovenske  dežele.  Od 
tu  so  že  zgodaj  prihajali  v  mesto  tovori  z  domačimi  pridelki:  žitom, 
kožami,  železnino;^ nasprotno  pa  so  nalagali  v  Trstu  sol,  vino,  južno 
sadje  in  dišave.  Se  večjega  pomena  so  postale  naše  dežele  za  Trst, 
ko  je  vojvoda  Leopold  VI.  1.  1227.  ukazal  zgraditi  „Zidani  most"  in 
je  tako  kupčijo  iz  Avstrije,  Štajerske  in  zapadne  Ogrske  napeljal  preko 
Ljubljane  proti  morju.    Ko  so  Habsburžani  spravili  slovenske  dežele 

v  svojo  oblast,  so  Tržačani  spoznali,  da  je  tako  v  trgovskem,  kakor 
v  političnem  oziru  zanje  najbolje,  ako  ostanejo  z  njimi  združeni.  Zato 
so  leta  1382.  radovoljno  priznali  avstrijsko  oblast  in  odslej  z  vsemi 
sredstvi  izkušali  trgovino  iz  notranje-avstrijskih  dežel  napeljati  na 
svoje  mesto.  Prvi  avstrijski  glavar  je  bil  Hugo  Devinski,  ki  je  v 
Trstu  sprejel  prisego  zvestobe  in  župansko  palico  iz  rok  mestnega 
starešinstva. 

Zaradi  trgovine  je  prišlo  do  hudih  bojev  med  Benetkami  pa  tudi 
do  spopadov  s  kranjskimi  trgovci,  ki  se  niso  hoteli  ukloniti  tržaškim 
zahtevam. 

Od  tržaške  ceste  se  je  tedaj  ločila  neka  tovorna  pot  pri  Št.  Petru 
in  šla  čez  Završnik  (Schwarzenegg)   in  Rodik  skozi  Kačjo  dolino  v 


Pot  čez  Ljubelj  s  koroške  strani. 


benečanski  Koper.  Bila  je  od  kranjskih  trgovcev  zelo  obiskana.  Čez 
40.000  tovornih  konj  in  mul  je  šlo  tod  na  leto  z  domačimi  pridelki 
otovorjenih  v  beneška  primorska  mesta  in  se  vračalo  z  vinom,  oljem 
ali  soljo.  Tržačani  so  večkrat  napadli  te  karavane,  jih  oropali  in 
trgovce  natepli.  Posledica  je  bila,  da  so  jim  Benečani  1.  1463.  napo- 
vedali vojsko  in  od  njih  izsilili  prosto  pot  za  svojo  trgovino.  Iz 
enakih  razlogov  so  Tržačani  izkušali  razgnati  devinski  sejm,  ki  je 
donašal  Benečanom  korist,  in  so  hoteli  leta  1511.  razdjati  tudi  Milje 
(Muggia),  ker  so  zaradi  svoje  ugodne  lege  uspešno  s  Trstom  tekmovale. 
Cesar  Friderik,  je  ukazal,  da  mora  vsa  trgovina  iz  Notranje  Avstrije 
iti  na  Trst  Cesar  Maksimilijan  I.  je  ta  ukaz  potrdil  in  še  dodal,  da 
mora  tudi  ogrska  trgovina  iti  črez  Ptuj  na  Trst,  da  morajo  kranjski 

trgovci  svoje  žito  v  Trst  pošiljati  in  ga  tam  za  dva  solda  ceneje 
prodajati  kakor  po  drugih  tržiščih. 

Trst  je  bil  z  vsem  obrežjem  vred  tja  do  Devina  pridružen 
Kranjski,  kamor  je  tudi  pošiljal  svoje  poslance  na  deželni  zbor.  Vendar 
so  se  Tržačani,  opirajoč  se  na  svoje  obsežne  pravice  vedno  branili, 
kaj  prispevati  k  davkom  in  nakladam  kranjskih  deželnih  stanov. 
Drugo  važno  pristanišče  ob  Adriji  so  dobile  avstrijske  dežele,  ko  je 
cesar  Friderik  od  grofa  Henrika  Wallsee  1, 1471.  kupil  Reko  (nemški 
imenovano  St.  Veit  am  Pflaum).  Tudi  ta  se  je  pridružila  Kranjski 
in  je  imela  z  njo  živahno  trgovsko  zvezo.  Reški  kupci  so  trgovali 
z  našimi  posebno  za  sledeče  predmete:  železo,  jeklo,  žeblji,  kose,  srpi, 
les  za  ladje  in  vesla,  volovske  kože,  lesene  posode,  žito,  živina,  volna, 
platno.  Vse  to  se  je  iz  naših  krajev  preko  Reke  izvažalo  v  Dalmacijo 
in  Italijo.  Od  tam  pa  so  dobivali :  milo,  salpeter,  sol,  rozine,  mandlje, 
suhe  fige  in  nasoljene  morske  ribe.  Med  velikimi  trgovci,  ki  so 
kupčevali  z  Reko  se  imenujejo :  Jurij  Baloh,  Vid  Spiljavec,  Jakob 
Kristanič,  Matej  Bobnar,  Matej  Kutjevac  in  drugi.  Turški  napadi  so 
reško  trgovino  popolnoma  uničili. 

Proti  severu  držeče  ceste  so  ovirale  visoke  Karavanke,  pa  tudi 
te  je  zmogla  trgovska  vstrajnost.  Iz  Ljubljane  je  vodila  na  Koroško 
cesta  preko  Kranja  in  dalje  ob  Kokri  čez  Kokrško  sedlo  na  Jezersko, 
Kaplo  in  Veliko vec;  druga  je  šla  čez  Tržič  in  Ljubelj  proti  drav- 
skemu mostu  pri  Humberku,  od  tu  na  Celovec;  tretja  važna  trgovska 
cesta  je  šla  po  gorenji  Savski  dolini  proti  Trbižu,  tu  se  je  razcepila 
na  levo  preko  Predelja  in  Bovca  proti  Gorici,  na  desno  pa  v  Beljak. 
Že  1.  1390.  se  je  tovorila  sol  čez  Ljubelj  in  Kaplo,  prav  tako  mnogo 
železa.  Glavni  tržišči  za  to  sta  bili:  Veliko  vec  in  Št.  Vid.  V  Veliko  vcu 
so  uživali  kranjski  trgovci  od  starih  časov  posebne  pravice,  katere 
so  jim  Korošci  1.  1503.  začeli  kratiti.  Kranjci  so  se  pritoževali,  da  jih 
Korošci  ovirajo  pri  zidanju  skladišč  in  pri  razpečavanju  in  prevažanju 
železa  skozi  Velikovec.  Cesar  Maksimilijan  je  moral  Korošcem  z 
ostrimi  kaznimi  zažugati,  če  bi  Kranjce  še  dalje  oškodovali. 

Cvetočo  trgovino  po  naših  krajih  je  skoraj  popolnoma  udušila 
turška  sila.  Trgovska  pota  proti  jugovzhodu  in  vzhodu  so  se  popol- 
noma zaprla,  drugod  so  jo  trle  obilne  cestnine  in  carine.  Denarja  ni 
bilo  v  deželi  nič,  ceste  pa  tako  slabe,  da  se  je  komaj  moglo  tovoriti, 
kaj  še  le  voziti.  Trgovstvo  z  živino  so  morali  Kranjci  dati  iz  rok, 
ker  so  se  osnovale  živinske  trgovske  družbe.  Vrhu  tega  je  bilo  še 
meščanstvo  obloženo  z  velikimi  vojnimi  nakladami.  Ni  čuda,  če  je  s 
kmetom  vred  hudo  trpelo  tudi  prebivalstvo  po  mestih  in  trgih. 

Pripomniti  je  še,  da  je  bila  mestna  obrt  že  izza  prvih  početkov 
večinoma  v  nemških  rokah,  med  tem  ko  je  trgovina  ost^a  dolgo 
slovenska.  To  izpričujejo  imena  trgovcev,  že  omenjena  slovenska 
bratovščina  v  Vidmu  in  prav  tako  slovenska  cerkvena  ustanova  v 
daljnem  Ahenu,  ki  so  jo  napravili  leta  1495.  kranjski  in  ljubljanski 
trgovci  v  čast  sv.  Cirilu  in  Metodu.  Zavedali  so  se  svoje  narodnosti 
in  hoteli  tudi  v  tujini  za  svoje  rojake  imeti  slovenskega  duhovnika.  Še 
le  v  16.  stoletju  prevladuje  pri  nas  vpliv  nemškega  trgovstva. 

Slika  naše  srednjeveške  trgovine  bi  ne  bila  popolna,  ako  bi  ne 
omenili  glavnega  kupčijskega  sredstva  —  denarja,  V  zgodnjem 
srednjem  veku  je  bila  vsa  kupčija  le  izmenjavanje  raznih  izdelkov. 
Vendar  se  kmalu  pojavljajo  razne  oblike  denarja,  ki  so  ga  takrat 
kovali  svetni  in  duhovski  oblastniki.  Že  1.  975.  je  dobila  pravico  kovati 
novce  grofica  Hema  za  kraj  Lieding  pri  Strassburgu  in  kmalu  potem 
grof  Viljem  Seliški  za  Breze.  Travenski  grofi  so  kovali  svoj  denar 
v  mestu  Enns,  solnograški  nadškof  je  v  Ptuju,  Brezah  in  nekaj  časa  tudi 
Brežicah  ob  Savi.  Španhajmi  so  imeli  svoje  kovnice  v  Št.  Vidu,  Ljub- 
ljani in  Kostanjevici;  Babenberžani  v  Gradcu,  akvilejski  patriarhi  v 
Akvileji,  Čedadu  in  Vidmu.  Izprva  so  kovali  le  srebrne  novce  (fenige). 
V  14.  stoletju  je  bil  pri  nas  najbolj  v  navadi  akvilejski  in  beneški 
denar.  Za  enoto  je  služil  „srebrni  denar"  („denaro"  sedanjih  9  do  10 
krajcarjev),  dva  denarja  sta  tvorila  „groš"  (grossus)  in  dvajset  de- 
narjev eno  „liro"  (primeroma  K  3'60  sedanje  vrednosti).  V  navadi  je 
bila  tudi  slovenska  lira  (lira  schiavonesca),  ki  je  bila  72  krajcarjev 
vredna.  Večje  svote  so  računali  po  „markah",  izmed  katerih  je  ena 
veljala  30  do  40  kron.  Po  letu  1400.  se  je  začel  pri  nas  razširjati 
dunajski  denar.  Za  enoto  so  mu  bili  „fenigi"  (Wiener  pfenige  ali 
„vinarji"),  30  fenigov  je  tvorilo  en  sold  (solidus),  240  fenigov  pa*en 
„funt".  Poslednje  ime  je  prišlo  od  tod,  ker  so  denar  večkrat  vagali, 
da  ga  niso  židje  in  drugi  oderuhi  mogli  obrezati  in  tako  trgovca 
oškodovati.  Za  časa  cesarja  Friderika  se  večkrat  ponavljajo  tožbe, 
da  je  dunajski  denar  mnogo  slabši  kakor  je  bil  v  prejšnjih  časih. 
Zato  so  se  ljudje  branili  ga  sprejemati.  Vendar  je  slednjič  obvladal 
vse  avstrijske  dežele  in  izpodrinil  druge  novce. 


Patriarhov  prestol  v  čedadski  stolnici. 

Zgodovina  slov.  naroda.  27 

Trgovska  karavana  na  poti. 


21.  Rudarstvo. 

Rudarstvo  v  slovenskih  pokrajinah  sega  daleč  nazaj  v  prazgo- 
dovinsko in  rimsko  dobo.  Že  takrat  so  bivali  po  mnogih  naših  gra- 
diščih fužinarji  in  spretni  kovači.  Noriško  železo  je  bilo  pri  Rimljanih 
na  dobrem  glasu.  Železno  rudo  so  kopali  večinoma  po  tistih  krajih, 
kjer  so  rudniki  še  dandanes :  Erzberg  na  Štajerskem,  Hiittenberg  na 
Koroškem,  Bohinj  na  Kranjskem  (Ajdovski  gradeč).  Topili  so  jo 
deloma  v  deželi  sami,  kar  izpričujejo  veliki  kupi  izkopane  žlindre, 
deloma  pa  jo  izvažali  v  Gorenj  o  Italijo  (Sulmo  ali  Comum),  kjer  so 
bile  velike  tvornice  za  železo.  In  kakor  v  starem  veku,  so  bile  tudi 
skozi  vsa  poznejša  stoletja  naše  dežele  prava  zakladnica  za  Italijo. 
Vsa  naša  trgovina  z  železom  se  je  obrnila  proti  jugu.  Kakor  nekdaj 
Rimljani,  tako  so  v  srednjem  veku  Benečani  izrabljali  bogate  rudne 
zaklade  naših  dežel  in  jih  deloma  dobili  v  svojo  posest. 

O  našem  rudarstvu  imamo  iz  zgodnjega  srednjega  veka  le  malo 
poročil.  Pričelo  se  je  menda  še  le  tedaj,  ko  so  po  veliki  zmagi  nad 
Madjari,  1.  955.,  zavladali  v  deželi  mirnejši  časi.  —  Pred  vsem  je  bila 
za  gojitev  živinoreje  nujno  potrebna  sol.  Južne  slovenske  pokrajine 
ob  Adriji  so  se  preskrbovale  z  morsko  soljo,  ki  se  je  dovažala  na 
tovorih.  Večja  gospodarska  podjetja,  n.  pr.  samostani,  so  imeli  celo 
svoje  soline  ob  istrski  obali  ali  pa  si  vsaj  izgovorili  gotovo  število 
tovorov  za  svojo  potrebo.  Severne  pokrajine  pa  so  dobivale  sol  iz 
velikih  solnih  rudnikov  Zgornje  Avstrije  in  Štajerske.  Kameneno  sol 
so  tu  navadno  dobivali  raztopljeno  iz  mnogih  naravnih  ali  umetno 
napravljenih  studencev  in  vodnjakov.  Slano  vodo  so  napeljevali  h  kotlom 

v  lesene  koče,  kjer  se  je  toliko  časa  varila,  da  je  voda  izhlapela  in 
pustila  čisto  sol  v  posodi.  Tudi  pri  teh  solinah  so  si  večji  gospodarji 
izkušali  zagotoviti  svoj  delež.  Izgovorili  so  si  pravico,  zajemati  od 
solnega  studenca,  imeti  eden  ali  več  kotlov  ali  kočo  za  varenje  in 
pravico  do  lesa  za  kurjavo  iz  bližnjih  gozdov.  Take  soline  so  bile  v 
Halu  pri  Admontu,  v  Aussee  (Osoje)  in  po  mnogih  drugih  krajih.  — 
Slovenci  so  bili  znani  kot  spretni  solinarji,  in  po  bavarskih  solinah 
srednjega  veka  je  delalo  povsod  mnogo  Slovencev.  Tako  čitamo,  da 
je  v  gornjeavstrijskem  mestu  Hallu  1.  810.  Slovenka  Sova  samostanu 
Mondsee  podarila  hišo  in  dva  kotla  za  kuhanje  soli.  V  12.  stoletju 
(1159)  se  v  istem  mestu  imenujeta  slovenska  meščana  Jelene  in  Ljubeč, 

Soline  in  rudokopi  so  bili  po  nemškem  pravu  lastnina  deželnega 
vladarja  (kralja  ali  cesarja),  ki  jih  je  deloma  ali  popolnoma  drugim 
daroval  ali  dal  v  fevd  (užitek).  Pa  tudi  posestniki  so  jih  smeli  med 
seboj  zamenjevati,  prodajati  ali  zastavljati.  Zato  so  šli  pogosto  iz 
roke  v  roko. 

O  velikih  štajerskih  železnih  rudnikih :  Eisenerz,  Vordernberg, 
Leoben  (Ljubno)  se  je  ohranilo  sporočilo,  da  so  jih  razkrili  že  1.  712. 
in  da  so  bili  Slovenci  prvi,  ki  so  jih  obdelovali.  V  tisti  okolici  je 
bilo  mnogo  slovenskih  posestnikov,  ki  so  imeli  svoj  delež  pri  rudo- 
kopih  in  rovih  in  na  priprost  način  iz  rude  topili  železo. 

Na  Koroškem  se  omenja  prvi  rudokop  1.  890.  pri  Št.  Lenartu  v 
Lavantinski  dolini.  Kralj  Arnulf  ga  je  tedaj  podaril  solnograški  nad- 
škofiji.  —  Mnogo  rudokopov  za  srebro  je  bilo  v  naslednjem  stoletju 
okoli  Brez  in  Selič.  V  življenju  sv.  Heme  čitamo,  da  so  njuna  sinova 
1.  1036.  umorili  rudarji  iz  omenjenih  krajev.  V  spominu  našega  ljudstva 
je  ime  krške  grofice  tako  tesno  spojeno  z  rudokopi,  da  je  vse  sta- 
rejše jame  ali  fužine  kratko  imenovalo  „rudokope  ali  fužine  sv.  Heme". 
—  Najbolj  pa  so  sloveli  v  srednjem  veku  koroški  rudniki  za  zlato 
po  raznih  dolinah  in  obronkih  Turškega  pogorja,  okoli  Gmiinda,  v 
dolini  Molle  in  Bele  (Pollathal).  O  njih  pričajo  mnogi  zapuščeni  rovi 
in  razvaline  starih  topilnic.  Tu  so  kopali  zlato  solnograški  nadškofi, 
gospodje  Višprijski,  Rosenheimi,  Weitmoserji  in  vitezi  z  Goldberga.  Da 
so  tudi  v  teh  krajih  Slovenci  prvi  iskali  dragoceno  zlato,  pričajo 
krajevna  imena  na  pr.  občina  „Zlatnik",  sedaj  Slating  pri  Trebesingu. 
Domači  zlati  rudniki  so  začeli  propadati,  ko  se  je  po  odkritju  Amerike 
uvažalo  zlato  iz  tujih  dežel  in  so  se  cene  žlahtnih  kovin  znatno  izpre- 
menile.  —  Na  Spodnjem  Koroškem  je  bil  glavni  pridelek  svinec.  Že 
v  12.  stoletju  so  ga  kopali  v  beljaški  okolici,  v  Slovenjem  Plajbergu 
(Windisch-Bleiberg)  in  Rablju.  Rabili  so  ga  posebno  mnogo  pri  cerkvenih 
stavbah  za  napravo  oken,  za  pokrivanje  streh  in  kot  primes  pri  na- 
pravljanju  raznih  barv.  Plajberg  je  prišel  1. 1006.  pod  oblast  bamberških 
škofov.  V  Slovenjem  Plajbergu  je  imel  vetrinjski  samostan  vzajemno 
z  vitezi  na  Humperku  svoje  rudnike.  Svinčeno  rudo  so  izvažali  preko 
Humperka  in  jo  topili  blizu  Zakamna,  kjer  se  še  sedaj  pravi  na 
„plavžu".  Beljačani  so  s  svincem  živahno  tržili  v  Benetke,  Genovo, 
Nemško,  Ogrsko  in  v  Turčijo.  Med  tem,  ko  so  zlati  rudniki  na  Ko- 
roškem popolnoma  propadli,  so  se  ohranili  svinčeni  rudniki  na  Spod- 
njem Koroškem  in  železni  okoli  Hiittenberga  do  današnjega  dne. 

Na  Kranjskem  se  je  pridelovalo  v  srednjem  veku  skoraj  izključno 
le  železo.  Najstarejši  rudniki  so  bili  na  freisinskem,  ortenburškem 
in  briksenškem  svetu.  Na  posestvu  brižinskega  škofa  so  ležale  hobovške 
in  imenitne  železniške  fužine;  pod  oblastjo  Ortenburžanov  so  bili  rud- 
niki okoli  Jelovce,  Stara  fužina  v  Bohinju  in  Planina  nad  Jesenicami, 
pod  blejsko  gospodstvo  so  se  štele  fužine  jeseniške,  javorniške,  one 
v  Radolni  in  Bohinjski  Bistrici. 

Začetek  kranjskega  železarstva  se  izgublja  v  sivi  starodavnosti. 
Gotovo  je,  da  so  že  mnogo  preje,  ko  stare  listine  omenjajo  rudnike, 
peči,  fužine  in  fužinarje,  Slovenci  na  svoj  priprost  način  kopali  rudo, 
jo  topili,  prodajali  železo  in  iz  njega  napravljali  raznovrstno  orodje. 
Bohinjska  Stara  fužina  je  veljala  že  v  16.  stoletju  za  „starodavno" 
(uralt).  Isto  velja  o  plavžu  sv.  Heme  na  desnem  bregu  Savice  pri 
Nomenju.  Da  so  ti  železni  rudniki  res  zelo  stari,  priča  tudi  to,  ker 
niso  bili  izključna  lastnina  radovljiškega  ali  blejskega  gospodstva, 
ampak  so  smeli  Bohinjci  sami  poljubno  delati  jame  in  ogljenice,  topiti 
rudo  in  razpečavati  železo.  Gotovo  jim  je  ostala  ta  pravica  iz  dobe, 
ko  še  ni  bilo  nad  njimi  oblasti  ortenburških  grofov  ali  briksenških 
škofov.  Kako  tesno  je  bilo  v  Bohinju  ljudsko  življenje  že  iz  prvega 
početka  združeno  z  rudarstvom,  pričajo  tudi  mnoga  krajevna  imena: 
Rudnica,  Rudni  lom,  Rudno  polje.  Rudna  dolina. 

Enako  nas  vodijo  tudi  sledovi  mnogih  peči  in  rudnikov  na  Jelovci 
nad  Kamno  gorico,  Kolnico  in  Železniki  s  svojim  preprostim  sestavom 
nazaj  v  zgodnji  srednji  vek,  ko  je  še  ljudstvo  svobodno  smelo  izrab- 
ljati zaklade  svoje  zemlje,  in  rudarstvo  še  ni  bilo  pridržano  kralju 
ali  drugi  gospodi. 

Pismena  poročila  nas  prestavijo  že  v  dobo,  ko  so  razni  gospodje 
zemljišč  se  začeli  pečati  s  pridobivanjem  rude,  ko  so  rudarji  postali 
že  poseben  stan,  pa  so  tudi  naši  domači  rudniki  začeli  prehajati  v 
tuje  roke. 

Značilen  zgled  te  vrste  so  Železniki.  Gotovo  je,  da  so  tudi 
tukaj  Slovenci  izprva  kopali  železno  rudo.  „Na  štalci,"  nekem  ob- 
raščenem  hribu  nad  Češenco,  so  našli  sredi  gozda  ostanke  njihovih 
topilnic  in  cele  kupe  težke  železne  žlindre.  Prve  plavže  boljše  vrste 
in  kovačnice  pašo  postavili  Italijani.  Iz  listin  namreč  posnamemo, 
da  so  se  okoli  leta  1340.  naselili  v  Železnikih  laški  fužinarji  in  kovači. 
Imenujejo  se:  mojster  Jacomo,  Jernej  Zshab,  Muron,  Silvester  in  Jakob 
Monfidion.  Brižinski  škofi  so  jim  dali  zemljišča,  gozdne  parcele  in 
jim  dovolili,  da  smejo  postaviti  svoje  plavže.  Zato  so  dobivali  od 
njih  vsako  četrtletje  po  6  mark  in  40  fenigov.  Med  tem  ko  so  bile 
stare  topilnice  večinoma  v  hribih  in  gozdovih,  so  laški  fužinarji  po- 
stavili svoja  „kladva"  v  dolini  ob  vodi,  na  mestu  sedanjih  Spodnjih 
in  Zgornjih  Železnikov.  Naši  ljudje  so  imenovali  novo,  naselbino 
„Lahovše",  katero  ime  se  je  ohranilo  do  današnjega  dne.  Laški  vpliv 
na  tamošnjo  železarstvo  se  pozna  tudi  iz  mnogih  krajevnih  izrazov, 
ki  so  se  v  Železnikih  udomačili,  na  pr.  vigenj  ali  vigenc  (ital.  igne 
=  ogenj),  klovže  (chiuso,  vodna  zatvomica),  fužina  (fucina,  kovačnica), 
škarjevc  (scarco,  odtok  vodovoda).  Tudi  imena  za  razne  vrste  žebljev 
so  italijanska:  canali,  ceseni,  dasoldi,  duplini  itd.  —  Vendar  nahajamo 

poleg  laških  mojstrov  tudi  domače  podjetnike.  Že  v  14.  stoletju  so 
omenjeni:  Plaveč,  Nikolaj  Dermot,  Andrej  in  Jurij  Rumpler,  Maks 
Lukovec;  v  16.  stoletju:  Marko  Plaveč,  Andrej  Brecelj,  Greg.  Kisovec. 
Proti  koncu  16.  stoletja  je  Matija  Notar  na  „Farjevem  potoku"  usta- 
novil plavž  in  „slovensko  kladvo",  ki  je  pa  okoli  1.  1642.  prenehalo. 
—  Tuji  fužinarji  so  se  večinoma  bavili  le  s  topljenjem  rude  in  ob- 
delovanjem železa,  kopanje  in  iskanje  železne  rude  so  prepustili 
kmetom  iz  okolice,  ki  so  jo  kopali  na  svojih  zemljiščih  in  nosili  v 
Železnike  na  prodaj.  —  Železni  izdelki :  žeblji,  železni  drogovi,  žage 
so  šli  navadno  po  tovorih  čez  Zalilog  in  Podbrdo  proti  sv.  Luciji  na 
Tolminskem,  od  tu  po  Soški  dolini  k  sv.  Ivanu  pri  Devinu,  deloma 
so  se  tudi  prodajali  škofjeloškim  in  kranjskim  trgovcem. 

V  gorenji  Savski  dolini  nas  vodijo  najstarejši  sledovi  rudnikov 
v  Rovte  nad  Jesenicami.  Med  tem  ko  je  bila  dolina  ob  Savi 
zaradi  vednih  povodni,  močvirij  in  mrzlega  podnebja  do  14.  stoletja 
še  neobljudena,  so  vabile  k  naselitvi  solnčne  planine  ob  Golici,  Kočni 
in  Belšici,  ker  niso  nudile  le  sočnatih  pašnikov,  ampak  tudi  bogate 
zaklade  železne  rude.  Ortenburški  podložniki  so  tu  iztrebljali  gozde 
in  začeli  pridelovati  železo.  V  nasprotju  z  bohinjskimi  in  železniškimi 
rudniki,  kjer  je  topljenje  rude  bilo  na  nizki  stopinji,  so  tu  nastale  že 
v  14.  stoletju  zidane  peči  in  kladiva.  Grof  Friderik  Ortenburški  je 
dal  Rovtarjem  za  njihove  plavže  in  rudnike  posebne  privilegije.  — 
Proti  koncu  srednjega  veka  so  tudi  tu  Italijani  začeli  izpodrivati  do- 
mače podjetnike.  Napravili  so  laške  plavže  po  novem  načinu  in  se 
naselili  tudi  v  dolini :  na  Jesenicah,  na  Savi  in  Javorniku.  Rudniki 
so  prešli  v  tuje  roke,  domačini  so  se  omejili  na  poljedelstvo  in  ži- 
vinorejo. Med  rudniškimi  posestniki  se  imenujejo  v  16.  stoletju: 
Bucceleni,  Locatelli,  Morchetti,  Cavalar,  Perkazin,  Kramer,  Božič. 
Rudarji  v  dolini  so  bili  že  leta  1523.  tako  mnogoštevilni,  da  se  je 
zanje  ustanovila  posebna  župnija  na  Jesenicah,  ki  je  obsegala  tudi 
Savo,  Javornik  in  Rovte. 

Razurt  Italijanov  srečujemo  tudi  Nemce  po  gorenjskih  rudnikih, 
Briksenski  škof  Ulrik  je  dal  1. 1403.  nekemu  Hermanu  Eselnu  rudnik 
na  belaški  planini  nad  Belo  v  fevd.  Zato  mu  je  moral  plačevati  od 
enega  plavža  1  marko  in  40  akvilejskih  vinarjev,  od  vage  pa  eno 
akvilejsko  marko  na  leto.  —  Na  Bohinjski  Bistrici  je  leta  1540.  neki 
Maulner  s  priimkom  „konjski  tat"  postavil  fužine  in  za  nje  plačeval 
davščino  blejski  gosposki.  Med  bohinjskimi  fužinarji  se  imenujejo  v 
16.  stoletju :  Peter  Grošar,  Franc  Kuhel,  Jurij  Klane,  Ambrož  della 
Grotta,  Štefan  Kralj,  Primož  LavrenČič,  Jeronimo  Millano,  Antonio 
Panizoll,  Matija  Žmitek,  Julij  Bucceleni,  Ivan  Coronini. 

Zelo  zanimivo  je  zasledovati,  kako  so  naši  slovenski  pradedje 
dobivali  rudo  in  kakšni  so  bili  njihovi  najstarejši  plavži  (topilnice). 

Na  Kranjskem  najbolj  znana  železna  ruda  je  bil  „bobovec" 
(rjavi  železo vec,  Brauneisenstein),  katere  je  bilo  zlasti  mnogo  dobiti 
v  obliki  bobu  podobnih,  oglajenih  zrn  in  večjih  gomolj.  Ker  leži 
včasih  prav  na  vrhu  zemlje,  da  ga  ni  treba  kopati,  zato  je  umevno, 
zakaj  so  ga  najbolj  zasledovali.  Ob  robovih  obširne  Jelovice,  v  Bo- 
hinju, Železnikih,  Kropi  in  Kamni  gorici  se  je  bobovec  najpogosteje 

nahajal  in  prav  tam  nahajamo  ostanke  najstarejših  topilnic.  —  Po 
hribih  nad  Jesenicami  in  Javornikom  se  je  nahajal  jeklenec  (Eisen- 
spat,  Spateisenstein),  ki  je  svetle,  rumenkaste  barve,  ko  se  izkoplje 
pa  zarjavi,  ako  leži  dolgo  časa  na  zraku.  Jeklenec  se  težje  topi 
kakor  bobovec  in  zahteva  tudi  umnejšega  obdelovanja. 

Na  brezštevilnih  krajih  kažejo  sledovi,  da  so  morali  rudo  v 
začetku  približno  tako  topiti,  kakor  otroci  včasih  pečejo  krompir. 
Izkopali  so  v  zemljo  okroglo  žlebino,  počez  položili  drv  in  oglja, 
nasuli  rude  in  vse  skupaj  podkurili.  Sapo  so  vpihavali  z  ročnim 
mehom.  Bobovec  se  je  prav  lahko  topil  in  železo  se  je  odtekalo  v 
globino,  kjer  se  je  napravljala  vedno  večja  pogača  surovega  železa 
ali  grodlja.     Ko  je   bila   dovolj  velika,   ohlajena  in  očiščena  žlindre, 


Železniki. 


zadel  jo  je  kmet  na  rame  in  jo  nesel  na  bližnji  sejm  ali  trg  na  prodaj. 
Seveda  je  pri  takem  topljenju  ostajalo  v  žlindri  še  polovico  železa, 
kar  pričajo  še  ohranjeni  kosi  v  ljubljanskem  deželnem  muzeju.  To- 
pilnice te  vrste  niso  stale  v  dolinah,  ker  mehov  še  ni  gonila  vodna 
sila,  nahajamo  jih  marveč  v  gorah  sredi  gozdov,  ki  so  dajali  kmetu- 
fužinarju  potrebno  kurivo:  oglje  in  drva.  Na  strmih  gorskih  obronkih, 
ki  so  bili  izpostavljeni  vetru,  so  pa  včasih  v  topilno  jamo  od  strani 
izkopali  vodoraven  sapnik  ali  kanal,  da  je  skoz  njega  vlekel  veter, 
podpihaval  oglje  in  razvnemal  ogenj.  Sledovi  takih  peči  na  veter 
(Windofen)  se  nahajajo  na  Jelovici,  v  Bohinju  in  na  jeseniških  Rovtah. 
Pozneje  so  začeli  topilne  peči  zidati.  Pa  tudi  te  še  niso  stale 
ob  vodah.  Sredi  divjega  gozda,  kjer  se  je  nahajala  železna  ruda,  so 
jih  postavljali.  Nekatere  teh  peči  so  bile  le  nizka  zidana  ognjišča, 
ki  so  imela  na  sredi  globljo  jamo,   kamor  se  je  odtekalo  raztopljeno 

železo  (Brennfeuerherd),  druge  so  bile  že  obzidani,  en  ali  dva  metra 
visoki  plavži,  ki  so  imeli  primeroma  pol  metra  v  premeru.  Zidali  so 
jih  okrogle  ali  na  štiri  vogle  iz  nezgorljivega  ila  ali  kremenca.  Mesto 
naravnega  vetra  so  uvedli  večje  mehove,  katerih  rtasti  konci  so  mo- 
leli v  glinaste  cevi  in  vodili  sapo  v  plavž.  Gonili  so  jih  z  rokami 
ali  pa  z  nogami.  V  peč  so  nalagali  oglja,  nanj  rude,  potem  zopet 
oglja  in  rude,  plast  za  plastjo.  Zažigali  so  jo  od  spodaj,  kakor  še 
dandanes.  Včasih  so  izpustili  žlindro,  da  je  odtekla.  Iz  stopljene 
rude  se  je  na  dnu  nabirala  počasi  kepa  železa,  ki  so  jo  imenovali 
volk  (Wolf,  lupo).  Za  enega  volka  je  bilo  treba  18 — 24  vsipljajev 
oglja  in  rude ;  bil  je  včasih  dva  do  štiri  cente  težak.  Ko  je  volk 
narastel,  so  odtrgali  spodaj  sprednjo  steno  peči,  ki  je  bila  iz  ila  in 
izvlekli  volka.  Očistili  so  ga  žlindre  in  zvalili  do  bližnjega  kladiva, 
kjer  so  ga  razdelUi  na  kose,  ali  mu  sicer  dali  primerno  obliko,  da 
je  mogel  romati  v  kovačnico.  Plavže  te  vrste  so  imenovali  „slo- 
venske  peči"  („windische  Ofen"),  ker  so  jih  naši  ljudje  najraje 
rabili.  —  V  13.  stoletju  so  prestavili  plavže  s  hribov  v  doline  in  šele 
v  15.  stoletju  so  začeli  rabiti  vodno  silo,  da  je  gonila  mehove.  Za 
plavže  v  dolini  imamo  najstarejšo  gotovo  letnico  1422.,  ki  je  bila 
vrezana  na  kameniti  plošči,  vzidani  pri  stari  peči  na  volka  v  Spodnjih 
Železnikih.  V  Kropi  so  pri  „Starem  kladvu"  že  v  14.  stoletju  sezidali 
slovensko  peč  na  volka.  V  16.  stoletju  je  bilo  še  polno  „slovenskih 
plavžev"  po  Kranjskem,  na  pr.  v  Radolni,  na  Lipnici,  v  Kamni  gorici, 
v  Kropi,   Železnikih  itd. 

Prav  takrat  pa  so  tudi  že  začeli  napravljati  boljše,  nemške 
in  laške  peči.  Poslednje  so  se  imenovale  tudi  brešanske  peči 
(brescianische  Ofen)  po  mestu  Brescia  v  Italiji,  kjer  so  stale  velike 
fužine.  Ti  plavži  so  bili  že  višji  (3 — 4  metre)  in  nekoUko  podobni 
sedanjim  visokim  pečem  (Hochofen).  Na  vrhu  je  merila  širjava  od- 
prtine primenoma  tretjino  metra,  na  sredi  en  meter  in  na  dnu  se  je 
zopet  zožila.  Tudi  te  peči  so  bile  prirejene  na  „ volka",  to  se  pravi: 
iz  rude  so  dobivali  neposredno  kovno  železo,  ki  se  je  dalo  obdelovati 
v  kovačnicah,  in  ne  še  le  surovino  (Roheisen)  ali  grodelj,  kakoršen 
teče  stopljen  iz  visokih  peči  in  ki  ga  je  treba  pretopiti,  da  se  dobi 
kovno  železo  ali  jeklo.  „Nemške  peči"  se  omenjajo  v  14.  stoletju  v 
Rovtah  nad  Jesenicami.  „Laške  peči"  pa  so  postavili  v  začetku  16. 
stoletja  italijanski  podjetniki  na  Jesenicah  in  na  Savi. 

Poleg  železne  rude  je  glavni  pogoj  za  plavžarstvo  primemo 
kurivo.  Zato  se  je  do  najnovejšega  časa  rabilo  oglje.  Ker  so  gozdi 
na  Jelovici,  pod  triglavskim  pogorjem,  pod  Kočno  in  Belšico  nudili 
oboje,  zato  so  tudi  po  teh  gozdnatih  krajih  nastale  prve  topilnice. 
Poleg  „slovenske  peči"  visoko  gori  v  gozdu  se  je  dvigala  tudi  oglje- 
nica,  in  ko  je  bila  okolica  posekana,  so  peč  prestavili  drugam,  kjer 
je  bilo  zopet  dovolj  lesa.  Naši  plavžarji  so  bili  hkrati  tudi  ogljarji. 
In  še  le  pozneje,  ko  so  plavže  prestavili  v  dolino  k  vodam,  s  katerimi 
preproste  gozdne  peči  niso  mogle  tekmovati,  sta  se  te  dve  obrti  ločile. 
Plavže  so  postavljali  le  imenitnejši,  mnogokrat  tuji  podjetniki,  med 
tem  ko  je  domačim  okoličanom  preostalo  le  pridelovanje  oglja,  katero 
so  s  tovorno  živino  spravljali  „h  kladvu"  v  dolino. 

Obdelovanje  železa  v  kovačnicah  se  je  vršilo  deloma  na  kraju, 
kjer  so  bili  plavži,  tako  v  Kropi,  Kamni  gorici  in  Železnikih,  deloma 
pa  tudi  drugod.  Gorenjsko  železo,  kolikor  ga  je  prišlo  na  domači 
trg,  se  je  večinoma  obdelovalo  v  Škof  j  i  Loki.  Glavni  izdelek  so  bili 
žeblji,  pa  tudi  drugo  železno  orodje:  kose,  srpi,  žage,  noži  itd.  Največ 
kranjskega  železa  je  šlo  v  surovi  obliki  ali  pa  obdelano  v  Italijo. 

Ob  koncu  srednjega  veka  se  je  na  Kranjskem  razkril  rudnik, 
ki  je  po  svojem  bogastvu  in  pomenu  pozneje  daleč  nadkrilil  druga 
rudarska  podjetja  in  je  še  dandanes  njihov  glavni  predstavnik,  to  je 
rudnik  za  živo  srebro  v  Idriji.  O  njegovem  slučajnem  raz- 
kritju smo  culi  že  na  drugem  mestu.^*'  Idrijski  rudnik  je  bil  izprva 
popolnoma  v  rokah  zasebnih  podjetnikov.  Prvi  je  kopal  Andrej  Perger 


Stara  Idrija. 


iz  Grebinja,  za  njim  neki  Kutler  iz  Solnograda.  Cesar  Maksimilijan 
je  priznal  podjetnikom  njihove  pravice,  vendar  jim  je  naložil  za  davek 
deseti  del  čistega  izkupička  in  si  pridržal  pravico,  napraviti  svojo 
jamo.  Res  je  pričel  z  rovom  sv.  Katarine,  Tudi  drugi  odlični  možje 
so  sestavili  podjetniško  družbo  za  izkopavanje  živega  srebra.  Med 
njimi  čitamo  imena :  grof  Gabriel  Ortenburški,  Bernard  Kles,  škof  v 
Tridentu;  Krištof  Ravbar,  ljubljanski  knezoškof  in  kranjski  deželni 
glavar;  Sigismund  Ditrichštajn,  Sigismund  Lamberg  in  Erazem  Praunwart. 
Za  delavce  so  prišli  rudarji  iz  Koroškega  in  Solnograškega.  Zato  so 
imenovali  novo  rudarsko  naselbino  „Nemška  Idrija".  —  O  množini 
pridelanega  živega  srebra  si  lahko  napravimo  predstavo,  ako  čitamo, 
da  se  je  1.  1519.  iz  Ahacijevega  rova  prodalo  361  centov.  Cesar  je 
dobival  skoraj  dve  tretjini  letnega  pridelka. 

*  Glej  str.  300. 

Način  pridelovanja  je  bil  tudi  tukaj  zelo  priprost.  Na  sitih  iz 
železne  ali  bakrene  žice  so  rudo  najprej  izmivali  na  vodi.  Živo  srebro, 
ki  se  je  nahajalo  v  skriljevcu  v  večjih  ali  manjših  kapljicah,  je  pri 
tem  popadalo  na  tla.  Preostalo  rudo  so  potem  žgali.  Prvotne  žgalnice 
so  bile  popolnoma  podobne  ogljenicam.  Razne  plasti  lesa  ali  oglja 
in  rude  so  bile  sestavljene  v  velike  kupe  in  pokrite  s  prstjo.  Ves 
kup  so  potem  zažgali  in  pustili,  da  je  pogorel;  ko  se  je  ohladil,  so 
ga  razkopali.  Živo  srebro  se  je  stekalo  na  tleh.  —  Pridelano  čisto 
srebro  so  spravljali  v  velikih  usnjenih  mošnjah  in  ga  pošiljali  v  Be- 
netke, Solnograd  ali  Augsburg.  L.  1525.  je  napravila  neka  augsburška 
tvrdka  z  idrijskimi  rudokopi  pogodbo  za  15.000  centov  živega  srebra 
in  cinobra.  Zaloge  idrijskega  živega  srebra  so  bile  takrat  tudi  v 
Ljubljani,  Loki,  Kranju,  Gorici  in  Benetkah.  V  Augsburgu  so  plačevali 
cent  srebra  ali  cinobra  po  20  goldinarjev.  Ves  promet  z  živim  srebrom 
in  cinobrom  je  šel  po  tovorih  preko  Žiro  v  skozi  Poljansko  dolino  na 
Loko  in  Kranj,  deloma  pa  čez  Tolminsko  na  Gorico.  Po  prvem  so- 
vražnem napadu  v  beneški  vojski  so  v  Idriji  sezidali  grad  (Gewerken- 
egg),  ki  je  bU  utrjen  z  zidovjem  in  jarkom  (leta  1520.).  Pri  cerkvi 
sv.  Duha  (zdaj  sv.  Trojice)  je  bil  že  1.  1522.  nastavljen  kaplan  Singer. 

Splošno  naše  rudarstvo  v  srednjem  veku  ne  kaže  posebno  ži- 
vahnega razvoja.  Način  obdelovanja  rude  je  bil  še  zelo  priprost  in 
izven  Idrije  je  bilo  rudarstvo  večinoma  le  postransko  opravilo  kmečkih 
ljudi.  V  začetku  novega  veka  (v  16.  stoletju),  ko  nastopijo  imovitejši 
podjetniki,  domačini  in  tujci,  s  popolnejšimi  pripomočki,  se  je  tudi 
okoli  naših  fužin  pričelo  razvijati  živahnejše  rudarsko  življenje.  H 
krati  so  tudi  avstrijski  vladarji  pričeli  potom  zakonov  urejati  razmere 
po  rudokopih,  izdajati  rudniške  rede  in  nastavljati  rudniške  sodnike, 
ki  so  imeli  skrbeti  za  red,  določati  posameznim  podjetnikom  deleže 
pri  rudokopih  in  fužinah  in  razsojevati  njihove  prepire.  Prvi  rudniški 
red  za  vso  Avstrijo  je  izdal  1.  1517.  cesar  Maksimilijan.  Razvil  se  je 
poseben  stan  rudarjev,  ki  je  imel  svoje  pravice  in  privilegije  in  ni 
živel  v  taki  odvisnosti  od  zemljiške  gosposke,  kakor  kmetje.  V  rud- 
niškem redu  cesarja  Maksimilijana  čitamo:  „Rudar,  kadar  gre  na  delo 
v  rudnik,  prav  tako  ogljar,  plavžar  in  drvar,  ki  gredo  po  svojih 
poslih,  in  kadar  ima  rudar  svoj  nahrbtnik  na  rami  in  gorsko  palico 
v  roki,  plavžarji  in  oglarji,  kovači  in  drvarji,  kadar  gredo  na  delo 
ali  z  gore,  vsi  ti  so  pod  varstvom  deželnega  kneza."  Ta  skrb  av- 
strijskih vladarjev  je  privedla  naše  rudarstvo  v  16.  stoletju  do  veli- 
kega razvoja. 

Sevnica. 


22.  Razmere  kmečkega  stanu.  Poljedelstvo. 

Ko  je  slovensko  plemstvo  večinoma  izumrlo  ali  pa  se  ponemčilo, 
ko  so  se  po  mestih  in  trgih  okoli  nemške  gospode  začeli  naseljevati 
tuji  obrtniki  in  trgovci,  je  le  še  kmečko  ljudstvo  na  deželi  ohranilo 
svoj  prvotni  slovenski  značaj,  in  vzlic  tujemu  gospostvu  vztrajalo 
pri  svojem  jeziku,  svojih  narodnih  šegah  in  običajih.  Ker  je  torej 
naša  slovenska  zgodovina  pred  vsem  zgodovina  našega  kmečkega 
ljudstva,  ki  je  vsemu  našemu  narodnemu  življenju  vtisnilo  svoj  znak, 
zato  je  potrebno,  da  se  ozremo  na  njegovo  osodo  v  srednjem  veku 
in  si  ogledamo,  kako  je  delalo  in  trpelo  v  tistih  časih. 

Razun  plemenitašev,  ki  so  bili  posebno  odlikovan  stan  z  raznimi 
pravicami  in  privilegiji,  so  se  vsi  drugi  ljudje  delili  v  svobodne 
in  nesvobodne. 

Svobodni  ljudje  so  bili  pravi  lastniki  svojih  posestev  in  deležni 
vseh  drugih  državljanskih  pravic.  Nastopali  so  pri  sodbah  kot  sod- 
niki, priče  ali  tožniki,  sklepali  veljavne  pogodbe,  smeli  nositi  orožje 
in  z  njim  braniti  svoje  pravice  in  sledili  svojemu  poveljniku  v  vojsko. 
Število  svobodnih  slovenskih  posestnikov  je  moralo  biti  v  11.  in  12. 
stoletju  še  precej  veliko,  ker  nam  maloštevilne  listine  iz  tiste  dobe 
navajajo  precej  imen.  V  enem  samem  okraju,  na  Bledu,  se  okoli 
leta  1080.  omenjajo  sledeči  svobodni  slovenski  posestniki:  Prisnoslav, 
Adalfrit  in  njegova  sinova  Ivan  in  Preslav,  Vencegoj,  Radigoj  in  nje- 
gova soproga  Treplica,  Ivan,  Preslav,  Jurij  in  Domoslav,  Azili  in 
njegova  sina  Preslav  in  Stanogoj.  Ako  se  je  domači  živelj  v  tolikem 
številu  ohranil  na  posestvu  briksenške  cerkve,  moramo  sklepati,  da 
ga  tudi  drugod  tuje  gospostvo  ni  moglo  hitro  izpodriniti.  Vendar  se 
opaža,  da  Slovenci  vedno  bolj  opuščajo  domača  osebna  imena  in  jih 
nameščajo  s  tujimi.  Ako  čitamo  na  pogodbah  imena:  Hartwig,   Pemo, 

Johannes,  Egizi,  Sizo,  Reginpraecht,  Wolfram,  Imizi,  Gieppo,  Wolfhart, 
Sigihart,  Orthwin,  bi  jih  imeli  za  pristne  Nemce,  ako  bi  slučajno  pri- 
dejana  opomba  ne  povedala,  da  so  to  „priče  slovenskega  rodu" 
(Sclavigenae).  Zato  v  poznejših  stoletjih  iz  javnega  življenja  vedno 
bolj  ginejo  znaki  slovenske  narodnosti,  ki  je  mnogokrat  zakrita  s 
tujim  odelom.  Svobodni  Slovenci  so  bili  večinoma  manjši,  samostojni 
posestniki,  ki  z  imetjem  in  ugledom  niso  mogli  tekmovati  z  bogatejšo 
in  mogočnejšo  nemško  gospodo.  Ker  je  v  bojevitih  časih  srednjega 
veka  odločevala  le  pest  močnejšega  in  je  moral  vsakdo  sam  braniti 
svoje  življenje  in  imetje,  zato  je  umevno,  da  so  si  manjši  svobodni 
posestniki  poiskali  pomoči  in  zavetja  pri  mogočnejših  gospodih.  Po- 
dali so  se  v  varstvo  kakega  samostana,  cerkve  ali  bližnjega  graščaka, 
in  mu  postali  podložni.  V  ta  namen  so  izročili  kakemu  duhovskemu 
ali  svetnemu  gospodu  svoje  posestvo  in  je  zopet  prejeli  od  njega  v 
fevd  (užitek)  proti  letni  najemščini.  Zato  so  pa  uživali  njegovo  mo- 
gočno varstvo  in  bUi  hkrati  rešeni  raznih  bremen,  ki  so  jih  morali 
nositi  svobodni  ljudje.  Zgled  takega  svobodnjaka  je  župan  Stinko  iz 
ptujske  okolice,  ki  se  je  leta  1277.  z  vsem  svojim  imetjem  podal  v 
varstvo  nemške  viteške  komende  pri  Veliki  nedelji,  obljubil,  da  bode 
vse  svoje  življenje  ostal  v  službi  in  podložnosti  nemškega  reda,  da 
bode  celo  vsa  svoja  oddaljena  posestva  prodal  in  vso  kupno  svoto 
založil  pri  svojih  zavetnikih. 

Osebna  samozavest  je  bila  takrat  med  ljudstvom  še  premalo  razvita, 
da  bi  se  taka  odvisnost  komu  zdela  sramotna.  Zato  število  svobodnih 
ljudi  vedno  bolj  gine,  dasiravno  imamo  za  nje  zglede  tja  do  konca  sred- 
njega veka.  Še  leta  1444.  je  izdal  cesar  Friderik  III.  za  Koroško  sle- 
dečo odredbo :  „Nobenega  kmeta,  ki  nima  svoje  lastne  dediščine,  se 
ne  sme  klicati  pred  naše  plemiško  sodišče  (Landschranne),  ampak  ga 
je  treba  tožiti  pri  njegovi  gosposki."  Iz  tega  odloka  spoznamo,  da 
so  imeli  svobodni  kmetje  precej  enake  pravice,  kakor  plemenitaši. 
Na  Koroškem  so  bili  taki  svobodni  kmetje  Edlingerji,  ki  so  umeščali 
vojvoda;  v  isto  vrsto  spadajo  tudi  Teharjani,  Zagorci  in  nekateri 
drugi  plemičarji. 

Velika  večina  kmetskega  ljudstva  je  bila  nesvobodna,  pod- 
ložna svoji  zemljiški  gosposki.  Ta  odvisnost  je  bila  v  začetku  sred- 
njega veka  tolika,  da  se  skoraj  prav  nič  ni  razločevala  od  robstva. 
Gospodar  zemlje  je  bil  hkrati  neomejen  gospod  vseh  ljudi,  ki  so  bili 
na  njej  naseljeni  in  ki  jih  je  smel  prodajati,  zamenjevati,  kupovati 
kakor  blago.  Opravljati  so  mu  morali  vse  potrebne  posle  na  gradu, 
kjer  so  mu  služili  za  hlapce  in  dekle,  ali  pa  jim  je  dal  v  obdelovanje 
kos  zemlje,  za  kar  so  mu  morali  dajati  del  letnih  pridelkov  in  oprav- 
ljati tlako.  Služiti  so  mu  morali  s  svojo  osebo  in  svojim  imetjem, 
prav  tako  vsi  njihovi  potomci.  Ako  je  kak  „nevoljnik"  vzel  v  zakon 
ženo,  ki  je  bila  podložna  drugemu  gospodu,  sta  si  gospodarja  otroke 
razdelila,  ali  pa  že  naprej  s  pogodbo  določila,  komu  pridejo  otroci  v 
last.  —  V  naši  zgodovini  imamo  vse  polno  takih  zgledov.  Okoli 
leta  1030.  je  freisinški  škof  Egilbert  prepustil  plemiču  Sigihardu  svoja 
posestva  v  Lindu  in  Scheiflingu  na  Gornjem  Štajerskem  in  s  posestvi 
vred  mu  je  daroval  tudi  mnogo  slovenskih  podložnikov,  med  katerimi 

se  imenujejo :  Radigoj,  Žitovit,  Bratrica,  Dobrožica,  Jelen,  Vitobrater, 
Vranica,  Radoš,  Trdodrag,  Gojen,  Žiznec,  Trebica,  Roža,  Imela,  Dobrica, 
Anica,  Radonja,  Večegoj.  Okoli  1.  1050.  je  plemeniti  Skrot  v  okraju 
mesta  Lienz  na  Tirolskem  prepustil  briksenski  cerkvi  štiri  hlapce : 
Godeslava,  njegovega  sina  Preslava,  Sigiprehta  in  Bitinja.  Ti  ljudje 
so  bili  za  svoje  gospodarje  živ  kapital,  ki  je  nosil  vsako  leto  visoke 
obresti,  s  katerim  so  pa  tudi  poljubno  razpolagali.  Vendar  se  je  tudi 
nevoljnikom  s  časom  dovoljevala  vedno  večja  osebna  svoboda.  Vzroki 
so  bili  različni.  Mnogi  nevoljniki  so  šli  kot  vojaki  v  križarske  vojske. 


Vurberg  ("VVurmberg). 


pa  jih  iz  Jutro vega  ni  bilo  več  nazaj,  izredno  veliko  jih  je  pobrala 
kuga,  drugi  so  utekli  v  mesta  in  trge  in  postali  svobodni.  Tudi 
cerkev  je  pospeševala  osvobojenje  nevoljnikov  in  je  proglasila  za 
dobro  delo.  Z  lepim  zgledom  so  cerkveni  oblastniki,  ki  so  svojim 
nevoljnikom  ob  slovesnih  prilikah  podeljevali  prostost,  vabili  k  po- 
snemanju tudi  svetno  gospodo.  Marsikdo  je  v  oporoki  „za  blagor 
svoje  duše"  določil,  da  se  imajo  oprostiti  vsi  njegovi  robovi.  —  Vse 
to  je  dalo  povod,  da  je  morala  gospoda  splošno  s  svojimi  podložniki 
lepše  ravnati,  jim  dajati  več  svobode  in  pravic  in  izboljšati  njihovo 
gmotno  stanje.  Prodajanje  in  zamenjevanje  nevoljnikov  je  pojenjalo. 
Zdaj  niso  bili  več  tako  prikovani  na  grudo,  da  bi  je  ne  mogli  zapu- 
stiti, temveč  so  dobili  za  gotovo  odkupnino  prost  odhod.  Pogoji  za 
naselitev  so  bili  ugodnejši  in  zahteve,  ki  jih  je  stavila  gosposka  na 
svoje  podložnike,  so  se  odmerile  in  določile.  S  tem  so  se  samovolj- 
nosti gospode  postavile  meje  in  kmet  je  dobil  več  osebne  prostosti. 
Prejšnje  robstvo  se  je  izpremenilo  v  podložništvo  z  natanko  do- 
ločenimi pravicami  in  dolžnostmi.  Od  15.  stoletja  naprej  že  več  ne 
nahajamo  zgledov  popolne  osebne  odvisnosti,  kakor  v  prejšnjih  časih, 
temveč  povsod  pravno  urejeno  razmerje  med  gosposko  in  podložniki. 

Ako  si  to  razmerje  natančneje  ogledamo,  opazimo  dolžnosti 
dvojne  vrste.  Podložnik  je  moral  služiti  svojemu  gospodarju  s  svojo 
delavno  močjo  in  mu  kot  davščino  prepustiti  tudi  del  svojih  letnih 
pridelkov.  Dolžnosti  prve  vrste  imenujemo  tlako  (roboto),  dolžnosti 
druge  vrste  pa  služnosti  (Dienste),  ali  davščino  (Zins),  ki  se  je 
dajala  deloma  v  živilih,  deloma  v  denarju. 

Ni  je  najti  kmalu  pravne  ustanove,  ki  bi  bila  skozi  vsa  stoletja 
ostala  tako  neizpremenjena,  kakor  tlaka.  Večje  izpremembe  so  se 
izvršile  še  le  v  18.  stoletju  pod  cesarico  Marijo  Terezijo,  preje  je 
tlaka  enakomerno  težila  kmečko  ljudstvo  skozi  tisoč  let.  —  Vodilno 
načelo  pri  odmerjanju  in  razdeljevanju  tlake  je  bilo  to,  da  morajo 
podložniki  osebno  ustreči  vsem  potrebam  gospostva  in  gospodarja 
samega.  Zemljiške  knjige  12.  in  13.  stoletja  pričajo,  da  se  je  delavna 
moč  podložnikov  izprva  uporabljala  poljubno  za  vsakovrstna  dela,  ne 
da  bi  se  ista  natančneje  določevala.  Še  le  pozneje  je  prišla  v  navado 
delitev  tlačanskih  opravil  v  razne  stroke  z  natančno  določbo  časa, 
ob  katerem  jih  morajo  podložniki  izvršiti. 

Umevno  je,  da  je  bilo  največ  tlake  opraviti  na  grajskih  njivah 
in  poljih.  Tu  je  bilo  vse  obdelovanje  prepuščeno  podložnikom.  Delo 
se  je  pričelo  spomladi  s  plugom  in  se  završilo  z  žetvijo.  In  tu  je 
moral  kmet  ne  le  svojo  roko  in  svojo  delavno  moč  dati  v  grajsko 
službo,  ampak  tudi  s  svojim  oralom  in  živino  priti  na  pomoč.  V 
zemljiških  knjigah  čitamo  na  pr.:  „Vsako  zemljišče,  ki  ima  plug,  mora 
grajskemu  nadzorniku  orati  tri  dni  v  letu,  en  dan  jeseni  in  dva  dni 
spomladi."  Za  vprego  pri  plugu  je  bilo  treba  dati  par  volov  ali  par 
konj.  Za  oranjem  je  prišla  setev  in  trebljenje  grajskih  njiv.  Najbolj 
pa  je  bila  v  škodo  podložnikom  tlaka  ob  žetvi,  ker  si  je  izgovorila 
gosposka  navadno  najugodnejši  čas  za  spravljanje  pridelkov.  In  še  le, 
ko  je  bilo  delo  na  grajskih  njivah  končano,  je  mogel  kmet  misliti 
na  to,  kako  bode  napolnil  svoje  lastne  skednje.  Enako  delo  je  moral 
opravljati  podložnik  graščaku  pri  spravljanju  sena,  gnojenju  njiv, 
obdelovanju  repe  in  zelja,  lanu  in  vinogradov.  V  Šoštanj skem  zapis- 
niku čitamo :  „Vsak  posestnik  je  dolžan,  gospostvu  en  dan  žeti  in 
kositi  travo;"  v  Slovenskih  goricah:  „Vsak  podložnik  je  dolžan  oko- 
pavati  vinograde  štiri  dni."  K  temu  delu  je  še  prišla  tlaka  pri  iz- 
trebljenju gozdov,  sekanju  in  dovažanju  lesa,  ki  je  bila  natančno 
odmerjena.  Za  Kozje  na  Štajerskem  je  bilo  na  pr,  določeno :  „Vsak 
izmed  podložnikov  je  dolžan  o  Božiču  peljati  na  grad  dva  tovora  drv, 
jih  razsekati  in  znesti  v  grajsko  shrambo."  —  K  tej  tlaki,  ki  se  je 
opravljala  na  grajskih  zemljiščih,  so  prišla  še  druga  dela,  ki  so  ustre- 
zala potrebam  gospodarja  ali  grajske  družine.  K  tem  je  prištevati 
dovažanje  kamenja,  peska  in  apna,  pomoč  pri  zidanju  in  popravljanju 
grajskih  poslopij,  popravljanje  plotov,  cest  in  mostov,  brodarstvo, 
snaženje  grajskih  prostorov,  ob  času  vojske  bramba  gradu.  V  voj- 
niškem  zapisniku  čitamo:  „Meščani  naznanjajo,  da  že  od  nekdaj  niso 
bili  dolžni  gospostvu  delati  nobene  tlake,  pač  pa  so  prilično  poma- 
gali z  dovažanjem,  kedar  se  je  kaj  zidalo  na  Gorenjem  Celju,  tudi 
so  dolžni  stražiti  grad  Gorenje  Celje  ob  vojni  nevarnosti."  Ljudje  iz 
Zgornje  Lipnice  pri  Radovljici  so  bili  svobodni  rudarji  in  posestniki. 

Zato  jim  ni  bilo  treba  delati  nič  tlake.  Pač  pa  sta  po  noči  vedno  po 
dva  in  dva  stražila  na  Lipniškem  gradu,  enako  so  imeli  stražo  ob 
času  vojske  in  ob  javnih  sod- 
bah. Zato  so  imeli  pravico, 
nositi  sabljo,  sulico  in  z  že- 
lezom okovano  palico.  V 
Zgornji  Lipnici  je  bilo  18 
takih  svobodnjakov. 

Zelo  pregledno  sliko  o 
srednjeveški  tlaki  nam  poda- 
jejo  zapisniki  Loškega  go- 
spostva, ki  je  bilo  raz- 
deljeno v  15  županstev.  Za- 
pisniki so  deloma  iz  12.  (1160), 
deloma  iz  13.  in  14.  stoletja. 
Kadar  se  je  mudil  freisinški 
škof  v  Loki,  so  morali  pod- 
ložniki  prinesti  potrebno  meso 
v  kuhinjo,  in  sicer  po  gotovem 
redu.  Eni  so  donašali  ribe, 
drugi  kapune,  zopet  drugi  so 
morali  v  škofovo  kuhinjo  no- 
siti vodo  in  tamkaj  pomagati 
pri  kuhinjskih  opravilih.  — 
Stražišani  so  morali  obdelovati 
škofove  vinograde  v  Šmarjetni 
gori  in  pridelano  vino  speljati 
v  loške  grajske  kleti.  Kmetje 
iz  Bitnja  in  Crngroba  so  bili 
dolžni  kositi  in  spraviti  seno 
z  grajskih  travnikov  na 
Okroglem  in  okoli  Žabnice, 
posestniki  iz  županije„Fuerten" 
(Brod)  so  morali  iti  po  vino 
v  Slovensko  marko,  na  Go- 
riško   ali   v  Furlanijo.    Neki 

kmet  v  Stari  Loki,  ki  se  nazivlje  jjSodar"  (vasarius),  je  moral  za 
prejeto  zemljišče  vsako  leto  pregledati  sode  v  grajski  kleti,  poško- 
dovane popraviti  in  napraviti  20  novih.  Najrazličnejšo  tlako  so  morali 
opravljati  kmetje  iz  Gadmarjeve  županije.  Nemška  beseda  „Gadmer" 
pomeni  priseljenca  ali  kočarja.  Zato  so  s  to  besedo  zaznamovali 
tudi  oskrbnika  županstva  in  vso  naselbino,  ki  je  obsegala  sedanje 
vasi:  Moškrin,  Trnje,  Vešter,  Vincarje,  Crngrob.  —  O  tlaki  teh  pod- 
ložnikov  čitamo  v  zapisnikih  sledeče:  „Mi  revni  ljudje  iz  Gadmarjeve 
županije  smo  Vam  (škofu)  dolžni,  kadar  ste  v  Loki  navzoči  s  svojim 
spremstvom,  pomagati  v  kuhinji;  šestnajst  posestnikov  mora  obdelati 
vse  vaše  zeljnike,  jih  zasaditi,  opleti  in  s  plotom  obdati;  repo  izruvati, 
jo  zribati  in  spraviti  v  sode.  Dolžni  smo  tudi  vrh  zidovja  vaših  ob- 
zidanih vrtov  položiti  trnje,  plaviti  po  vodi  les  za  kurjavo  ali  stavbe, 


Znamenje  pri  Kamniku  iz  leta  1510. 

deske  voziti  od  vode  pri  župni  cerkvi,  spravljati  sneg  s  hleva  in 
kopališča  in  napravi  jati  po  zimi  potrebna  pota,  izmeriti  žito,  je 
prevažati  v  kaščo  in  snažiti  dvorišče  v  Spodnjem  gradu.  Kadar  se 
napravlja  apnenica,  moramo  mi  pred  njo  narediti  ograjo,  da  se  apnenec 
ne  raztrese  in  ko  se  apno  gasi,  ga  moramo  čuvati,  da  se  zopet  ne 
vname.  Vaše  vino  iz  Marke  (Dolenjskega)  moramo  pripeljati  v  loške 
kleti  in  je  tamkaj  odložiti;  vaš  vodnjak  v  gradu  očistiti ;  h  gradu 
„Wildenlock",  k  hlevu  spodnjega  gradu,  kopališču  in  mlinu  moramo 
dovažati  deske,  kadar  je  treba.  Za  vaš  vinograd  „na  Kamnitniku" 
mora  vsak  izmed  16  posestnikov  dati  po  dve  sto  količev  in  vaše 
stanovanje  in  kopališče  moramo  obložiti  z  mahom." 

Tlako  je  urejal  in  napovedoval  župan,  ki  je  navadno  ob  nedeljah 
po  božji  službi  ljudem  javno  naznanjal,  kdaj  in  kam  morajo  priti  na 
delo.  Kdor  ni  prišel,  je  bil  kaznovan  z  globo,  zaporom  ali  batinami. 
Nadzorstvo  nad  tlačani  pri  delu  pa  je  imel  grajski  „valpet"  (iz  staro- 
nemškega  „walboto"),  ki  je  marsikdaj  ljudem  dal  čutiti  svojo  oblast, 
jih  obkladal  z  delom  in  mučil,  da  je  bil  navadno  najbolj  sovražena 
oseba  med  grajskimi  uradniki. 

Koliko  časa  v  letu  je  trajala  tlaka?  Ako  pregledujemo  stare 
zapisnike,  se  nam  zdi,  da  posamezna  gospostva  niso  preveč  obre- 
menjevala svojih  podložnikov.  Za  Gornji  grad  je  bila  določena  letna 
tlaka:  štiri  dni  v  samostan  in  eno  vožnjo  v  Pilštajn;  za  Ptuj  4  dni, 
Maribor  3  dni,  Laško  3  dni.  Kozje  4  dni,  Ljutomer  12  dni.  Izguba 
treh,  štirih,  ali  tudi  dvanajstih  dni  ni  pomenila  občutljivo  škodo  v 
kmečkem  gospodarstvu.  Toda  upoštevati  je  treba,  da  je  poleg  te 
določene  tlake,  bila  še  nedoločena  ali  neodmerjena,  ki  je  trajala 
toliko  časa,  da  je  bilo  delo,  pri  katerem  je  moral  tlačan  pomagati, 
opravljeno.  Taka  neodmerjena  tlaka  se  je  morala  opravljati  pri  zi- 
danju, obdelovanju  polja,  žetvi,  trgatvi  in  mnogih  drugih  delih.  Tu 
je  le  prerada  zastavila  grajska  gospoda  svojo  oblast  in  kmete  občut- 
ljivo obremenila,  tu  so  grajski  „valpti"  imeli  prosto  polje  za  neome- 
jeno tiranstvo.  Mnogokrat  je  preostalo  zatiranim  kmetom  komaj  par 
tednov  za  obdelovanje  svojega  posestva.  Zato  so  občutili  kot  znatno 
olajšavo  odlok  Marije  Terezije,  da  vsa  tlaka  za  poedinca  ne  sme 
presegati  156  dni.  Izmed  dolžnosti,  ki  so  jih  imeli  podložniki  do 
svoje  zemljiške  gosposke,  je  bila  tlaka  pač  najhujše  breme. 

Druga  važna  dolžnost  so  bile  letne  davščine  v  živilih  in  denarju, 
ki  so  jih  morali  podložniki  redno  plačevati  grajski  gospodi.  Imenovale 
so  se  služnosti  (Dienste,  Zins,  servitium)  in  bile  združene  s  po- 
sestvom, kakor  tlaka  z  osebo  kmetovalčevo. 

Redne  služnosti  je  moral  plačevati  kmet  kot  najemščino  za 
posestvo,  ki  ga  je  dobil  od  gospodarja  zemlje.  Med  te  spada  davščina 
od  žita,  ki  se  je  plačevala  od  vseh  podložnih  zemljišč,  razun  planinskih 
posestev,  ki  niso  imela  polja  ali  vinogradov.  Presegala  je  po  veli- 
kosti in  ceni  vse  druge  služnosti.  Za  odmerjenje  je  bila  pri  vsakem 
gospostvu  določena  posebna  mera.  Loški  podložniki  so  na  pr.  od- 
merjali žito  svoji  gosposki  z  „loškim  mernikom"  (Lokisch  Metz), 
drugod  je  bila  zopet  drugačna  mera  zaukazana.  Žitna  davščina  se  je 
dajala  navadno  od  treh  vrst:  od  pšenice,  rži  in  ovsa,  omenjajo  pa  se 

še  drugi  poljski  pridelki :  ječmen,  pšeno,  lan,  fižol,  grah,  repa,  zelo 
redko  ajda.  Velikost  letne  služnosti  se  je  odmerila  po  velikosti  in 
rodovitnosti  zemljišča,  pa  tudi  po  zahtevah,  ki  jih  je  stavila  zemljiška 
gosposka.  V  županiji  Laško  na  Spodnjem  Štajerskem  je  dajal  vsak 
posestnik  po  4  bokale  ali  mere  (Massl)  pšenice,  4  bokale  ovsa;  v 
Slovenskih  goricah:  1  mernik  pšenice,  1  mernik  ovsa,  1  korec  (Gorz) 
fižola,  1  korec  maku,  1  korec  pšena  ali  ajde.  —  V  primeri  z  letnim 
pridelkom  navadno  žitni  davek  ni  bil  previsok.  Gospostvu  Kozje 
na  Spodnjem  Štajerskem  se  je  moralo  od  zemljišča,  ki  je  merilo  dva 
in  pol  orala,  dajati  na  leto  4  škafe  pšenice  in  4  škafe  ovsa,  to  je  po 
stari  avstrijski  meri  2*08  mernika  pšenice  in  1"8  mernika  ovsa.  Ako 
vzamemo,  da  se  na  zemljišču  označene  velikosti  povprečno  pridela 
50  mernikov  pšenice  in  87  mernikov  ovsa,  je  vendar  ostalo  podlož- 
nemu kmetu  še  celih  47  mernikov  pšenice  in  85  mernikov  ovsa.  — 
Loškim  podložnikom  so  se  vselej  o  sv.  Juriju  precenile  obsejane  njive, 
njih  velikost  in  rodovitnost  in  po  tej  cenitvi  se  je  določila  letna  dav- 
ščina. Kedar  je  bila  slaba  letina  vsled  toče,  suše,  povodnji  in  drugih 
uim,  se  je  deloma  ali  tudi  popolnoma  odpisala. 

Davščine  od  vseh  drugih  pridelkov  so  se  zaznamovale  s  skupnim 
imenom  ,,male"  ali  „kuhinjske  služnosti",  ker  so  prišle  v  prid  go- 
sposki kuhinji  in  se  tamkaj  porabile.  Med  te  se  prištevajo  kruhi, 
to  je  mali  hlebčki,  ki  so  se  prav  pogosto  dajali,  ^menjajo  se  pšenični 
in  rženi  kruhi.  Gojserski  samostan  na  Zgornjem  Štajerskem  je  dobival 
še  v  15.  stoletju  za  davščino  slovenske  „pogače",  kar  je  gotovo  pre- 
ostalo iz  dobe,  ko  so  mu  bili  še  slovenski  kmetje  podložni.  Precej 
velika  je  bila  davščina  od  živine:  po  eno  ovco  z  jagnjetom  ali  enega 
prašiča.  Od  poslednjega  so  se  dajali  tudi  posamezni  deli :  pleče, 
klobase.  V  vseh  zapisnikih  se  pogosto  omenjajo  davščine  od  kuretine, 
ki  se  je  morala  v  srednjem  veku  pri  nas  zelo  marljivo  gojiti.  Za 
Zgornjo  Cerknico  v  Slovenskih  goricah  je  na  pr.  zabeleženo,  da  je 
moral  vsak  podložnik  dati  o  božiču  eno  kokoš,  enako  v  postu,  o 
Veliki  noči  pa  dvajset  jajec.  Služnosti  enake  visokosti  imamo  zabele- 
žene tudi  na  mnogih  drugih  krajih. 

Posestva  na  planinah  (S\vaigen,  odtod  priimek  Schwaiger  =  pla- 
ninar),  kjer  je  bilo  manj  poljedelstva  pa  več  živinoreje,  so  tudi  svojo 
davščino  dajala  v  živini  in  mlečnih  izdelkih,  posebno  v  siru.  Posled- 
njega je  bilo  več  vrst  in  se  je  dajal  v  toliki  množini,  da  ni  služil  le 
za  potrebo  grajske  družine,  ampak  so  mnogi  posestniki  z  njim  živahno 
trgovali.  Planinarji  na  Loškem  gospostvu  so  dajali  po  200  hlebov 
sira  določene  velikosti  in  vrednosti.  V  zapisniku  gornjegrajskega 
samostana  iz  1.  1461.  čitamo :  „Pankracij  ob  Rogačnici  daje  300  go- 
sposkih sirov  (hemkes),  dve  kokoši  in  20  jajec ;  Perko  na  Repni 
(Repenšek):  300  sirov,  2  kokoši,  20  jajec,  1  vrč  medu;  Janko  Strnad: 
300  nunskih  sirov  (Nonnenkes),  od  ovčarije  o  sv.  Juriju  eno  jagnje, 
meso  ene  ovce,  dve  kokoši  in  20  jajec."  Gornjegrajski  samostan  je 
dobival  od  svojih  podložnikov  skupaj  12.629  hlebcev  sira  raznih  vrst. 
—  Čebelarji  so  morali  dajati  davščino  v  medu  in  vosku.  Poslednje 
se  je  zlasti  zahtevalo  od  cerkvenih  podložnikov  ali  ,.vidmarjev" 
(videm  =  cerkveno   zemljišče).     Kjer  je   bila  razvita  domača  obrt,  so 

Zgodovina  slov.  naroda.  •  28 


434 

jo  plačevali  tudi  od  sukna  in  platna.  Fužinarji  na  Dovjem  so  dajali 
Loškemu  gospostvu  na  leto  po  80  podkev,  neko  posestvo  blizu  Save 
pa  pol  volka  (massa)  železa. 

Gor  š  čin  o  (Bergsteuer)  ali  davek  od  vinogradov  je  bilo  pla- 
čevati o  sv.  Juriju,  in  sicer  ali  v  denarjih  ali  pa  v  blagu  (vinu),  kakor 
je  bila  stara  navada  v  dotičnih  goricah.  Gorščino  je  bilo  treba  pla- 
čati v  vsakem  slučaju,  tudi  če  je  toča  kmetu  pobila  ali  slana  vzela 
ves  pridelek.  Se  več !  Ako  je  bila  izgovorjena  gorščina  v  blagu, 
moštu,  tedaj  je  bilo  kmetu  dajati  takozvano  „župo",  to  se  pravi  naj- 
boljši sok,  ki  priteče  sam  iz  zmletih  ali  —  ker  takrat  grozdja  še  niso 
mleli  —  iz  stlačenih  jagod.  Ob  slabih  letinah,  ko  je  bilo  grozdje 
kislo  in  mošt  slab,  se  kmet  ni  mogel  izgovarjati,  da  boljšega  ni  mogel 
dati,  kakor  takega,  kakršen  mu  je  zrastel.  Gorski  zakon  je  veleval: 
„Če  nimaš  sladkega  mošta  v  svojem  vinogradu,  kupi  ga  tam,  kjer 
veš,  da  ga  dobiš  in  zadovolji  svojega  gorskega  gospoda  ž  njim."  — 
Če  kdo  ob  določenem  času  (o  sv.  Juriju)  ni  plačal  gorščine,  zahteval 
je  gorski  gospod  sledeče  leto  o  sv.  Juriju  za  obe  leti  skupaj  in  sicer 
za  drugo  leto  dvojno  davščino  in  če  je  tudi  drugi  obrok  zamudil, 
zaračunala  se  mu  je  gorščina  celo  trikratno.  Recimo,  da  je  bilo  kmetu 
dajati  od  vinograda  po  dve  vedri  gorščine.  Če  jih  je  ostal  dolžan,  je 
moral  o  prihodnjem  sv.  Juriju  dati  gorskemu  gospodu  šest  veder  mesto 
dveh,  tretje  leto  pa  celo  deset.  Po  tretjem  letu  se  je  smel  nemar- 
nemu davkoplačevalcu  vinograd  vzeti.  Značilno  je,  da  za  novo 
napravljeni  vinograd  gorski  gospod  ni  mogel  svojevoljno  določiti 
gorščine,  temveč  le  s  pritrjenjem  mejaše  v. 

Zgodaj  so  se  dajale  davščine  tudi  v  denarju,  ki  so  bile  de- 
loma že  prvotno  naložene  na  posestvo  ali  hišo,  ali  pa  so  se  dajale 
kot  odkupnina  za  žito,  živino  ali  druga  živila.  Na  Spodnjem  Štajerskem 
so  bile  tu  pa  tam  na  ta  način  obdačene  vse  peči.  V  sovneškem  in  šo- 
štanjskem  okraju  se  je  plačalo  od  peči  po  dva  „feniga"  ali  vinarja. 
Z  denarjem  so  se  smele  odkupiti  vse  davščine  v  živilih  in  so  bile  v 
ta  namen  v  zapisnikih  vedno  določene  primerne  cene,  na  pr.  za  pra- 
šiča 15  denarjev,  za  ovco  16,  za  jagnje  5,  za  mero  ovsa  en  denar. 
Mnogi  so  plačevali  svoje  davščine  le  v  denarju,  na  pr.  Nemškorutarji 
na  Tolminskem,  ki  so  dajali  akvilejskim  patriarhom  na  leto  32  denarjev 
in  bili  popolnoma  oproščeni  drugih  služnosti. 

Poleg  rednih  služnosti,  ki  splošno  niso  bile  velike,  pa  je  moral 
skoraj  vsak  podložen  kmet  plačevati  še  razne  izredne  pristojbine,  ki 
so  včasih  dosegle  veliko  vrednost. 

Na  prvem  mestu  je  tu  omeniti  pristojbino  za  umeščenje.  — 
Gosposka  je  namreč  mnogokrat  kmetijo  prepustila  podložniku  le  za 
toliko  časa,  dokler  je  živel,  potem  ni  prešla  na  njegove  otroke,  ampak 
se  je  lahko  oddala  komu  drugemu.  Posestva  te  vrste  so  se  imenovale 
„proste  kmetije"  (Freistift).  Drugod  so  se  prepuščale  družini  od  roda 
do  roda,  ako  je  le  plačevala  dogovorjene  davščine  in  vzdrževala  dom, 
hlev  in  skedenj  v  dobrem  stanu.  Kadarkoli  je  došel  kmet  na  novo 
zemljišče,  je  moral  za  umeščenje  dati  grajskemu  oskrbniku  neko  pri- 
stojbino, na  pr.  v  Loki  en  kruh  in  pol  mernika  ovsa.  Ako  je  odšel  s 
posestva,  se  je  moral  odkupiti  s  tretjino  njegove  vrednosti.    Kadar 

je  kak  podložnik  umrl,  je  zahteval  gospodar  za  „mrtvaščino"  naj- 
lepšega vola  iz  hleva  in  eno  jagnje.  Tudi  premakljiva  zapuščina  ni 
vedno  pripadla  njegovim  otrokom  ali  sorodnikom.  Pri  loških  pod- 
ložnikih  se  je  razdelila  v  tri  dele :  en  del  je  dobil  škof,  drugi  del 
vdova,  tretji  del  se  je  dajal  za  maše  v 
dušni  blagor  umrlega  pokojnika.  — 
Izredne  pristojbine  so  se  dajale  tudi 
ob  javnih  sodbah.  Loški  sodnik  je 
navadno  prišel  trikrat  na  leto  v  po- 
samezne vasi  na  sodbo  :  o  sv.  Juriju, 
sv.  Mihelu  in  o  Svečnici.  Takrat  ga 
je  morala  občina  preskrbeti  z  jedjo 
in  pijačo.  Župan  je  moral  dati  sodeč 
vina  in  za  kosilo  preskrbeti  mesa  in 
jajec.  Vaščani  so  mu  morali  za  večerjo 
predložiti  kozje  meso,  kuretino  in 
drugo  potrebno.  Poleg  tega  je  moral 
dati  še  vsak  posestnik  hlebec  kruha 
in  mero  ovsa.  Kar  ni  sodnik  sam 
porabil,  je  smel  vzeti  s  seboj.  Enake 
služnosti  nahajamo  zabeležene  tudi  na 
drugih  krajih,  vendar  so  se  tudi  te 
smele  odkupiti  z  denarjem.  Ako  so 
podložniki  uživali  od  gosposke  po- 
sebne ugodnosti,  je  bilo  za  nje  plačati 
primerno  davščino.  „Revni  ljudje"  iz 
Laškega  gospodstva  so  dajali  gradu 
Gorenje  Celje  na  leto  po  en  škaf  ovsa 
in  eno  kokoš.  Zato  so  pa  smeli  svoje 
prešiče  goniti  v  grajske  hrastove  in 
bukove  gozde  na  pašo.    Podložniki  v 

Žusmu  so  dajali  v  ta  namen  po  eno  kokoš  in  eno  klobaso,  v  Kozjem 
pa  eno  pleče  od  vsakega  zaklanega  prešiča. 

Enako  davščino  so  morali  plačevati  tudi  polharji  od  svojega 
plena  v  grajskih  gozdovih.  Iz  urbarjev  posnamemo,  da  je  bil  lov  na 
polhe  že  starodavna  navada.  Vendar  jih  nekdaj  niso  lovili  v  pasti, 
kakor  opisuje  Valvasor,  temveč  v  jame.  Tako  čitamo  v  zapisnikih 
graščine  Kozje:  „Vsak,  kdor  ima  jamo  za  polhe,  se  mora  vsako  leto 
oglasiti  pri  gospostvu  in  plačati  2  feniga  in  ako  se  dve  leti  ne  oglasi, 
mu  jo  gospod  sme  odvzeti  in  drugemu  prodati."  Za  Konjice  so  ve- 
ljale sledeče  določbe:  ,,Podložniki,  ki  imajo  v  gozdu  po  24  ali  še  več 
jam  za  polhe,  dajo  takrat,  kadar  je  lov  od  vsake  jame  po  12  polhov 
ali  12  fenigov.  In  kdor  hoče  take  jame  imeti,  se  mora  oglasiti  pri 
gospostvu  na  dan  sv.  Jurija  in  plačati  2  feniga  za  oglas." 

Najznamenitejši  trenotek  v  enakomernem  življenju  kmečkega 
podložnika  je  bil  tisti  dan,  ko  je  nesel  ali  peljal  svoje  davščine  v 
v  grad  (Stifttag).  Zgodilo  se  je  to  navadno  o  sv.  Mihelu  ali  sv.  Martinu, 
manjše  služnosti  so  se  plačevale  tudi  o  sv.  Juriju  ali  Veliki  noči.  Ob 
takih  slovesnih  prilikah   je  bila  navada,   da  je  kmet  svoji   gospodi 

podaril  še  kak  izreden  dar  „za  poklon"  (Ehrung),  bodisi  v  denarju 
ali  pa  živilih.  Na  Spodnjem  Štajerskem  so  imenovali  te  darove  „po- 
jedine"  (pojedenhiihner),  morda  zato,  ker  so  služili  za  prazniško  kosilo. 
Vendar  so  ti  darovi  kmalu  postali  tako  navadni,  da  se  nahajajo  skoraj 
povsod  zapisani  med  rednimi  služnostimi. 

K  davščinam,  ki  so  se  plačevale  zemljiški  gosposki,  so  prišle  še 
nekatere  naklade  za  druge  namene.  K  tem  spada  zlasti  cerkvena  dese- 
tina. To  so  morali  plačevati  izza  dobe  Karola  Velikega  brez  izjeme 
vsi  posestniki,  svobodni  in  nesvobodni.  Imenovala  se  je  desetina,  ker 
je  bilo  treba  dati  deseti  del  letnih  pridelkov :  poljskih  sadežev,  živine, 
kuretine  in  mlečnih  izdelkov.  Plačevala  se  je  župni  cerkvi  in  se 
razdelila  v  4  dele.  En  del  je  dobil  škof,  drugi  del  župnik,  tretji  del  se 
je  porabil  za  vzdrževanje  in  opravo  cerkve  ali  cerkvenih  poslopij,  četrti 
del  so  dobili  domači  siromaki.  —  Ko  so  se  Slovenci  za  časa  Karola 
Velikega  pokristjanili,  jim  niso  naložili  takoj  polne  desetine.  Bali 
so  se,  da  bi  jih  ta  cerkveni  davek  ne  odvrnil  od  krščanske  vere. 
Alkuin,  modri  svetovalec  Karola  Velikega,  je  takrat  pisal  solnograš- 
kemu  nadškofu  Amu :  „Bodi  oznanovalec  pobožnosti,  ne  pa  iztir- 
jevalec  desetine.  Desetina  je  izpodkopala  vero  Saksoncev."  Zato 
so  Slovenci  izprva  plačevali  cerkvi  prostovoljno  nek  letni  davek, 
ki  se  v  starih  listinah  imenuje  „slovanska  desetina",  „desetina  po 
navadi  Slovanov"  in  se  je  dajal  ne  glede  na  velikost  zemljišča  ali 
množino  letnega  pridelka.  Toda  že  v  11.  stoletju  so  nadškofi  solno- 
graški  in  gotovo  tudi  akvilejski  patriarhi  vpeljali  popolno  desetino 
po  cerkvenem  predpisu,  ki  se  je  poslej  plačevala  skozi  vsa  stoletja 
do  najnovejšega  časa. 

Kar  dandanes  imenujemo  davke,  namreč  redna  plača  deželni 
ali  državni  vladi  od  zemljišča,  hiše  in  dohodkov,  je  bilo  v  srednjem 
veku  dolgo  časa  neznano.  Deželnemu  vladarju  ali  vojvodu  se  je 
dajala  le  neka  mera  ovsa  za  krmo  (Marchfutter),  posebno  ob  času 
vojske,  včasih  je  dobival  tudi  nekake  pristojbine  za  sodbo  in  varuštvo 
podložnikov.  Prvikrat  čitamo  o  Frideriku  Bojevitem,  da  je  1.  1237. 
od  vsakega  posestva  tirjal  po  60  denarjev  in  ta  davek  šiloma  iztir- 
javal.  Tudi  poznejši  avstrijski  vojvodi:  Oton,  Albreht  II.,  Leopold  III., 
Ernst  Železni  so  napravili  ob  posebnih  priložnostih  splošne  naklade, 
katere  so  pa  podložniki  občutili  kot  novotarijo  in  se  zato  branili 
jih  plačevati.  Vendar  so  se  davki  množili  zlasti  pod  cesarjem  Fri- 
derikom III.,  ki  je  bil  v  vednih  denarnih  stiskah.  Takrat  so  začeli 
deželni  zbori  dovoljevati  naklade.  Vpeljala  se  je  „životna  štibra" 
(Leibsteuer),  ki  so  jo  morali  vsi  ljudje  brez  razlike  stanu  plačevati  in 
sicer:  škof  40  goldinarjev,  redovni  opat  ali  prost  32  gold.,  arhidiakon 
6  gold.,  župnik  1 — 2  gold.,  grofi  32  gold.,  baroni  28  gold.,  vitezi  10 
gold.,  drugi  plemiči  s  posestvom  5  gold.,  meščani  s  posestvom  na  de- 
želi 2  gold.,  drugi  meščani  1  gold.,  svobodni  posestniki  1  gold.,  pod- 
ložni kmetje  s  celim  zemljiščem  34  fenigov,  pol-zemljakarji  24  fenigov, 
rokodelski  pomočniki,  posli  in  dninarji  7  fenigov,  berači  2  feniga. 
Dohodki  iz  tega  davka  so  se  večinoma  porabili  za  poravnavo  cesarskih 
dolgov.  Kmalu  potem  se  je  vpeljal  „tedenski  vinar"  v  korist  deželne 
brambe  proti  Turkom.    Dasiravno  te  naklade  niso  bile  visoke,  so 

vendar  vzbudile  med  kmeti  hudo  nezadovoljnost  in  so  poleg  drugih 
vzrokov  dokaj  pripomogle  h  krvavim  uporom. 

Ako  se  po  teh  podatkih,  ki  smo  jih  povzeli  iz  pisanih  listin  in 
poročil,  ozremo  na  splošni  položaj  kmečkega  stanu  v  srednjem  veku, 
moramo  reči,  da  njegovo  stanje  ni  bilo  nevzdržljivo  in  brezupno. 
Kmečki  domovi  so  bili  nedotakljivi  in  posestva  se  niso  mogla  za- 
dolžiti ali  zapraviti.  Samovoljnosti  gospode  so  se  postavile  meje  s 
tem,  da  so  se  napravili  zapisniki  ali  urbarji,  kjer  so  bili  natančno 
zabeležene  vse  služnosti  in  vrste  tlake,  ki  so  jih  bili  kmetje  dolžni 
svoji  gospodi.  Kjer  se  je  gospoda  držala  urbarskih  zapiskov,  tam 
kmetu  ni  bilo  pretežko  življenje,  ker  pisane  naklade  niso  bile  velike. 
Posebno  na  posestvih  cerkva  in  samostanov  so  služnosti  skoro  sto- 
letja ostale  enake  in  tudi  tlaka  je  bila  milejša,  kakor  drugod.  Zato 
je  nastal  pregovor:  „Pod  krivo  palico  je  dobro  živeti."  Seveda  je 
gospoda  vzlic  pisanim  pogodbam  in  urbarjem  lahko  neusmiljeno  iz- 
žemala  svoje  podložnike,  ker  mu  je  bila  hkrati  gospodar  in  sodnik. 
Preko  nje  pa  kmet  navadno  ni  našel  pravice. 

Dasiravno  je  med  ljudstvom  spomin  na  podložništvo  in  tlačanstvo 
združen  z  bridkimi  spomini  na  grajsko  nasilnost  in  brezsrčnost,  vendar 
iz  srednjega  veka  nimamo  mnogo  zgledov  ljudske  nezadovoljnosti  ali 
celo  krvavih  uporov.^  Nasprotno  kaže  vse,  da  je  kmet  voljno  pre- 
našal svojo  usodo.  Še  le  proti  koncu  srednjega  veka  je  iz  raznih 
vzrokov,  o  katerih  bomo  pozneje  slišali,  nezadovoljnost  med  kmeti 
vedno  naraščala  in  slednjič  dobila  duška  v  —  kmečkih  uporih. 


O  srednjeveškem  poljedelstvu  in  gospodarstvu  imamo  malo  po- 
ročil. Vendar  si  lahko  napravimo  o  njem  površno  sliko  iz  urbarskih 
zapiskov,  tembolj  ker  se  vnanja  oblika  ni  skoraj  nič  izpreminjala, 
ampak  ostala  enaka  skozi  mnoga  stoletja. 

V  primeri  z  razsežnimi  gozdovi,  ki  so  pokrivali  slovenske  dežele, 
je  bila  obdelana  zemlja  v  zgodnjem  srednjem  veku  zelo  redka.  In 
vendar  je  le  poslednja  dajala  potrebne  pridelke,  med  tem,  ko  je  gozd 
veljal  za  nerabno,  škodljivo  puščavo.  Zato  so  veliki  in  mali  posest- 
niki dobivali  pravico,  da  smejo  gozdove  poljubno  izseka  vati  in  jih 
izpreminjati  v  rodovitne  njive.  Za  novoobdelani  svet  ni  bilo  celo  nekaj 
časa  treba  plačevati  desetine  in  drugih  davščin.  Na  Koroškem  in 
Štajerskem  so  mnogo  sveta  iztrebili  benediktinski  samostani,  na  Kranj- 
skem cistercijani  v  Stični  in  Kostanjevici.  Freisinški  škofje  so  s 
pomočjo  svojih  bavarskih  naseljencev  izsekali  ves  obsežen  gozd,  ki 
se  je  nekdaj  raztezal  med  Savo  in  Soro,  in  ga  izpremenili  v  rodovitno 
polje.  Kar  se  je  tu  izvršilo  v  velikem  obsegu  in  po  gotovem  načrtu, 
to  so  drugod  delali  kmetje  na  svojo  pest.  Od  tod  mnoga  krajevna 
imena:  Laze,  Rovte,  Preska  (Preseka),  Sekovo,  Trebnje  itd.  Zemljiška 
gosposka  je  morala  biti  s  tem  kulturnim  delom  zadovoljna,  ker  so 
se  z  obdelano  zemljo  množili  tudi  njeni  dohodki.  Pri  iztrebljanju  je 
kmetom  poleg  sekire  služil  tudi  ogenj,  s  katerim  so  požigali  cela 
gorska  pobočja,  in  preostali  pepel  je  bil  dobro  gnojilo  za  nove  njive. 

Iz  enakih  razlogov  so  smeli  podložni  kmetje  neomejeno  uporabljati 
grajske  gozdove,  sekati  v  njih  les  za  stavbo  in  kurjavo,  izvažati  količe 
in  drogove  za  svojo  rabo.  Le  prav  nizke  davščine  so  včasih  zabeležene 
v  urbarijih  za  tako  pravico.  Še  le  proti  koncu  srednjega  veka  so  se  te 
razmere  izpremenile.  Gosposke  so  pričele  kmetom  kratiti  njihove  stare 
pravice  in  zoper  pustošenje  gozdov  so  se  izdajali  strogi  zakoni. 

Kmetovanje  je  bilo  zelo  priprosto.  Za  oranje  je  služilo  navadno 
leseno  drevo,  posamezne  vasi  so  imele  včasih  skupaj  železen  plug. 
Glavni  pridelek  je  bilo  žito  trojne  vrste:  pšenica,  rž  in  oves.  Veliko 
manj  je  bilo  ječmena,  zelo  malo  pa  ajde.  Turšica  ali  sirek,  ki  se 
sedaj  tako  pogosto  sadi,  se  je  šele  v  16.  stoletju  udomačila  pri  nas, 
in  krompir,  ki  je  sedaj  skoraj  glavno  živilo  preprostega  ljudstva,  je 
bil  do  18.  stoletja  nepoznan.  Izredno  mnogo  se  je  sadilo  lanu.  Izmed 
živine  je  bilo  govedo  zelo  razširjeno,  med  tem  ko  se  konji  redko 
omenjajo.  Prašičereja  je  bila  najbolj  razvita  na  Spodnjem  Štajerskem 
in  Dolenjskem,  skoraj  povsod  pa  je  najti  velike  črede  ovac  in  koz. 

Planinske  kmetije  (Swaigen)  so  se  pečale  le  z  živinorejo 
in  izdelavanjem  sira.  Vsak  dvor  je  imel  8 — 10  krav  in  večjo  ali 
manjšo  čredo  ovac.  Sira  je  napravil  več  tisoč  hlebcev  na  leto.  Take 
planinske  kmetije  so  zabeležene  v  Laškem,  okoli  Gornjega  grada,  na 
mnogih  krajih  po  Koroškem,  v  Kamniških  planinah,  v  bohinjskih  in 
loških  hribih  in  na  Tolminskem.  Po  bohinjskih  in  tolminskih  hribih 
se  lahko  zasleduje  laški  vpliv  na  naše  planinstvo  in  sirarstvo.  Skozi 
ves  srednji  vek  je  prihajalo  mnogo  furlanskih  pastirjev  v  planine  nad 
Sočo  in  v  okolico  Bohinjskega  jezera.  Bilo  jim  je  tem  ložje,  ker  je 
bil  tolminski  svet  lastnina  akvilejskega  patriarha.  Že  v  14.  stoletju 
se  omenja  planina  na  Krnu,  ki  se  še  danes  imenuje  „Kašina",  (cascina 
je  laška  beseda  in  pomenja  pristavo,  sirarijo).  Od  furlanskih  pastirjev 
so  se  menda  tudi  Slovenci  naučili  sirarstva,  ker  imajo  mlekarske  mere 
in  uteži  večinoma  laška  imena,  na  pr.  libra,  nafa,  onča. 

Pri  opisovanju  slovenskega  poljedelstva  ne  smemo  prezreti  če- 
belarstva, ki  je  bilo  že  od  nekdaj  med  našim  ljudstvom  udomačeno. 
Urbariji  nam  v  tem  oziru  nudijo  zanimive  podatke.  Žički  kartuzijani 
so  dobivali  iz  županije  Laško  19  vrčev  medu  na  leto  in  v  mariborski 
županiji  so  znašale  letne  služnosti  medu  nad  150  vrčev  ali  loncev.  V 
ptujski  okolici  se  je  nahajala  cela  vrsta  vasi,  ki  niso  služile  nič  žita, 
prav  malo  živine,  pač  pa  toliko  medu,  da  je  njegova  vrednost  daleč 
presegala  vse  druge  služnosti  Za  druge  dežele  še  ni  toliko  urbarijev 
objavljenih,  da  bi  mogli  zasledovati,  kje  je  bilo  čebelarstvo  posebno 
razvito.  Vendar  že  zgornje  številke  pričajo,  da  se  čebeloreja  ni  gojila 
le  za  zabavo,  temveč  namenoma,  zaradi  pridelovanja  voska  in  medu. 
Med  tem  ko  je  dandanes  ajda  glavna  paša  za  čebele,  se  ta  v  srednjem 
veku  skoraj  nikjer  ne  omenja.  Najboljši  čebelni  pašniki  so  bili  takrat 
z  vresjem  pokrita  gorska  pobočja  ali  nižave.  Videti  je,  da  so  take 
pašnike  namenoma  napravljali  ali  vsaj  neobdelane  puščali,  da  so  čebele 
lahko  tamkaj  brale  med  in  vosek.  Marsikje  se  namreč  poleg  njiv. 
travnikov  in  gozdov  posebej  izrecno  omenjajo  „pašniki  za  čebele" 
(Zeidelweide).  Cerkve  in  samostani,  ki  so  rabili  mnogo  voska  za 
svoje  potrebe,  so  čebelorejo  posebno  pospeševali. 

Z  vinarstvom  so  se  menda  naši  predniki  seznanili  že  v  tistih 
časih,  ko  so  zasedli  svoje  sedanje  dežele.  Rimski  vojaki,  ki  so  za- 
nesli vinorodno  trto  v  nemško  Porenje,  so  jo  menda  zasadili  tudi  ob 
Krki,  dolenji  Dravi  in  Savi.  Pripovedka  o  pirovanju  vojvoda  Inka  nam 
priča,  da  se  je  že  v  8.  stoletju  pilo  vino  na  dvorih  slovenskih  voj- 
vodov. In  ko  so  nemški  cesarji  v  9.  in  10.  stoletju  razdeljevali  med 
nemško  gospodo  kose  slovenske  zemlje,  se  že  marsikje  omenjajo  tudi 
vinogradi.  Kako  zelo  se  je  vinogradništvo  Slovencem  priljubilo  in  kako 
so  poizkušali  plemenito  trto  po  svoji  domovini  povsod  zasajati,  skle- 
pamo lahko  iz  tega,  da  se  v  srednjem  veku  omenjajo  vinogradi  po 
mnogih  krajih,  kjer  jih  sedaj  že  davno  več  ni.  Na  Gorenjem  Šta- 
jerskem so  bili  ob  času,  ko  je  bilo  tamkaj  še  slovensko  prebi- 
valstvo, zasajeni  vinogradi  okoli  Ljubnega  (Leoben)  in  Gradca,  kjer 
še  ime  „Weinitz"  (Vinica)  priča  o  nekdanjih  slovenskih  viničarjih. 
Na  Koroškem  je  rastla  trta  okoli  Ostro vice,  v  Junski,  Lavantinski  in 
spodnji  Dravski  dolini.  V  življenju  blažene  grofice  Heme  čitamo,  da 
je  1.  1046.  podarila  vse  svoje  vinograde  okoli  Trušenj  in  Ostrovice 
samostanu  v  Krki.  V  Junski  dolini  je  briksenški  škof  Albuin  po 
svoji  materi  Hildegardi  podedoval  nekaj  vinogradov  blizu  gradu  Kamen 
in  jih  1.  994.  podaril  svoji  cerkvi.  Na  Kranjskem  je  bila  v  11.  stoletju 
zlasti  blejska  okolica  z  vinogradi  bogato  zasajena.  Še  preden  je 
briksenška  škofija  ondi  zavladala,  srečujemo  okoli  Bleda  same  svobodne 
slovenske  vinogradnike.  Na  loškem  svetu  so  imeU  freisinški  škofje 
svoje  vinograde  „na  Kamnitniku"  in  v  Šmarjetni  gori.  Poslednji  so 
se  še  le  v  16.  stoletju  izpremenili  v  njive.  Izmed  štajerskih  vin  je 
najbolj  slovel  „Ljutomerec",  katerega  so  imeli  posebno  radi  celjski 
grofi  na  svojem  dvoru.  Na  Kranjskem  so  najbolj  čislali  Vipavca  in 
„Rebulo"  (Reinfall,  vinum  rifolium)  z  Goriškega,  katero  so  zlasti 
Ločani  s  tovori  prevažali  preko  Tolminskega.  Manj  je  bilo  takrat  v 
čislih  dolenjsko  vino  (Marwein  ali  Marchwein,  kar  pomeni  vino  iz 
Marke),  ker  se  je  menda  zdelo  prekislo.  Naši  samostani  so  imeli  svoje 
vinograde  večinoma  na  Vipavskem  in  Goriškem. 

Gospodarstvo  z  zemljiščem,  način  obdelovanja,  red  v  vasi, 
na  poljih,  pašnikih  in  v  gozdu  že  v  srednjem  veku  ni  bil  prepuščen 
samovoljnosti  poedinih  kmetov,  ampak  se  je  določal  na  skupnih  zborih 
„pravdah"  ali  večah.  Kadar  je  župan  imel  v  vasi  javno  sodbo  ali  kadar 
je  došel  „na  večo"  grajski  sodnik,  kar  se  je  zgodilo  dvakrat  ali 
trikrat  v  letu,  ni  le  razsodil  prepornih  zadev  med  vaščani  in  kaznoval 
krivce,  ampak  je  tudi  po  dogovoru  in  posvetovanju  s  kmeti  in  na 
podlagi  starih  navad  dal  natančen  red,  ki  ima  vladati  na  občinskih 
pašmkih,  njivah,  in  gozdovih,  določil,  kakšne  pravice  imajo  podložniki 
in  kaj  so  dolžni  dajati  svoji  gosposki.  Ti  zakoni  so  se  potem  kmetom 
večkrat  prečitali,  da  so  jih  mnogi  znali  na  pamet  V  gospodarskem 
oziru  so  bili  zelo  potrebni  in  koristni.    Nekaj  naj  jih  tukaj  sledi: 

Kazen  je  zadela  vsakega  kmeta,  kdor  je  sosedu  oral  čez  mejo, 
mu  napeljal  vodo  na  njivo,  prestavil  ali  odstranil  mejnik,  žalU  čuvaja 
v  vinogradu,  obsekal  sosedu  drevo  ali  mu  pokosil  travo.  Zapovedano 
je  bilo  ob  določenem  času  popraviti  plotove  in  iztrebiti  jarke.  Sadje 
se  ni  smelo  trgati  pred  sv.  Jernejem.  Strogo  je  bilo  zapovedano,  kdaj 

je  treba  najeti  občinskega  črednika,  ki  je  moral  paziti  na  živino  tako, 
kakor  bi  bila  njegova  in  si  je  smel  najeti  pomagača,  tretinjaka.  Ka- 
znovan je  bil,  kdor  je  rabil  krivično  mero  in  vago,  po  noči  razgrajal, 
na  polju  igral,  med  mašo  točil  vino,  ali  kdor  ni  zapiral  za  seboj  lese. 
Prepovedano  je  bilo  obsekavati  drevesa  visoko  do  vrha,  ali  delati 
pred  nedeljo  in  praznikom  čez  delopust,  ki  ga  je  naznanjal  čuvaj  ali 
cerkveni  zvon.  Tudi  zdravstvenih  ukazov  ni  manjkalo,  na  pr.  da  je 
treba  mrhovino  na  primernem  kraju  dovolj  globoko  zakopati. 

V  vinorodnih  krajih  so  se  vršile  posebne  „gorske  pravde", 
pri  katerih  so  imeli  besedo  od  viničarjev  izvoljeni  „gorniki"  ali  „gor- 
ščaki".  Bile  so  to  prava,  neodvisna  kmečka  sodišča,  sestavljena  iz 
13  vinogradnikov,  samih  kmetov.  Predsedoval  je  „gorski  župan",  ki 
se  je  vsako  leto  na  novo  volil,  drugi  gorniki  so  bili  njegovi  prised- 
niki.  Gorska  pravda  se  je  vršila  dvakrat  v  letu,  spomladi  med  Veliko 
nočjo  in  Binkoštmi  in  jeseni  precej  po  trgatvi,  na  vinskih  gorah, 
ki  so  bile  že  od  starodavnih  časov  določene.  K  tem  shodom  je  moral 
prihajati  brez  izjeme  vsak  podložni  vinogradnik,  če  je  imel  kaj  opraviti 
ali  pa  nič.  Kdor  je  izostal  in  si  ni  priskrbel  namestnika,  je  bil  kaznovan. 
Gorski  župan  je  potem  navzočim  raztolmačil  gorski  zakon  in  poklical 
na  odgovor  vse  one,  ki  so  se  tekom  leta  kakorkoli  pregrešili  proti 
njemu  ali  proti  starodavnim  navadam,  veljavnim  v  vinskih  goricah. 
Skoraj  nikdar  ni  minila  gorska  pravda,  da  ni  bil  ta  ali  oni  vinogradnik 
obsojen.  Gorniki  so  morali  zlasti  paziti  na  to,  da  so  se  stara  gorska 
pota  pravočasno  in  temeljito  popravljala,  na  novo  nastala  razdirala, 
da  živina  ni  delala  v  vinogradih  škode,  da  so  bile  zagraje  in  mejniki 
v  redu,  da  se  v  vinogradih  ni  sadilo  preveč  drevja  in  kar  je  še  drugih 
določb  zahtevalo  umno  gospodarstvo.  Kmetu,  ki  ni  vsako  leto  obrezal 
trt,  ali  jih  tri  leta  zaporedoma  ni  okopal,  je  zapadel  vinograd  gosposkL 
Kdor  je  ukradel  sosedu  kole,  mu  vlomil  v  zidanico  ali  posekal  trto, 
je  bil  kaznovan  z  globo  10  mark.  Kdor  pa  ni  plačal  globe,  temu  se 
je  odsekala  noga,  s  katero  je  bil  najprej  stopil  v  tuji  hram,  ali  roka, 
s  katero  je  delal  škodo. 

Gorske  pravde  so  bile  za  vinogradnike  dragocene  svoboščine, 
ki  so  jih  varovale  pred  nasilstvom  in  samovoljnostjo  graščakov  in 
kakršne  se  v  gospodarskem  življenju  našega  kmeta  niso  z  lepa  po- 
javile. Njih  pričetki  segajo  nazaj  v  zgodnji  srednji  vek  in  vzlic 
grajskemu  gospostvu  so  se  ohranile  do  konca  18.  stoletja.  Avstrijski 
vladarji  so  slovenskim  kmetom  to  skromno  obliko  avtonomije  (samo- 
stojnosti) večkrat  potrdili.  L.  1584.  je  potrdil  nadvojvoda  Karol 
gorski  zakonik  za  Notranjo  Avstrijo,  ki  je  bil  spisan  v 
slovenskem  jeziku.  Bila  je  to  prva  vladna  listina  izdana  v  slo- 
venščini. O  gorskem  zakonu  in  gorskih  pravdah  ljudje  dandanes  po 
vinskih  goricah  ne  vedo  nič  več  povedati,  dasiravno  so  se  pred  pol 
drug  sto  leti  še  vršile.  Besede  „gorski  gospod",  „gorniki",  „gorščaki" 
ali  „mejaši"  kot  prisedniki  gorskih  pravd  so  se  poizgubile  iz  našega 
besednega  zaklada,  kakor  so  izginile  osebe,  katere  so  zaznamovale. 
Le  še  priimek  „Gornik"  nas  spominja  na  staro  ustanovo. 

Taborišče. 


23.  Kmečki  upori  ob  koncu  srednjega  veka. 

v  mirnih  časih  in  urejenih  državnih  razmerah  je  bil  položaj 
podložnih  kmetov  vzdržljiv,  pod  pravično  gosposko,  ki  se  je  držala 
urbarskih  dolžnosti  celo  prav  dober,  dasiravno  je  bila  brezprav- 
nost kmečkega  stanu  žalostna  dediščina,  ki  ga  je  brezpogojno  izročala 
samovoljnosti  grajske  gospode. 

Tudi  v  srednjem  veku  so  se  vpoštevale  osebne  vrline.  Z  delav- 
nostjo in  umnim  gospodarstvom  se  je  marsikdo  dvignil  do  velikega 
blagostanja,  se  odkupil  podložnosti  in  se  povspel  celo  do  plemiča. 
Revni  vitezi  so  si  šteli  v  srečo,  ako  so  dobili  bogato  kmečko  hčer 
za  ženo  in  bogati  kmetje  so  se  včasih  ženili  pri  revnih  viteških  hčerah, 
ker  so  upali,  da  si  tem  potom  pridobe  viteško  dostojanstvo.  Iz  sred- 
njega veka  imamo  mnogo  poročil,  ki  slikajo  kmečko  življenje  v 
ugodni  luči.  „Kmetje  nosijo  lepšo  obleko,  kakor  gospoda,"  piše 
koroški  župnik  Unrest  sredi  15.  stoletja,  „in  pijejo  boljše  vino." 

O  silovitih  kmečkih  uporih  proti  gospodi  po  naših  krajih  nam 
iz  srednjega  veka  ni  skoraj  nič  znanega.  Edini  zgled  te  vrste  je  upor 
stiskih  kmetov  1.  1358.,  ki  pa  ni  bil  nasilen  in  krvav.  Kmetje  so  od- 
povedali samostanu  pokorščino,  ker  jim  je  bil  opat  Nikolaj  zvišal 
naklade,  pa  so  se  pozneje  zopet  z  lepa  pobotali. 

Proti  koncu  srednjega  veka  se  je  iz  mnogoterih  vzrokov  položaj 
kmečkega  stanu  izdatno  poslabšal  in  slednjič  povzročil  velike  socialne 
boje,  ki  so  se  deloma  tudi  v  naslednjih  stoletjih  ponavljali. 

Pred  vsem  so  povzročili  kmečko  bedo  dolgotrajni  in  hudi  boji, 
ki  so  vznemirjali  naše  dežele  za  vlade  cesarja  Friderika  III.,  najprej 
boji  s  Celjani  in  Vitovcem  za  celjsko  dediščino,  potem  divjanje  Baum- 

kircherjevih  najemnikov,  ki  so  neusmiljeno  požigali  in  plenili  kmečke 
vasi.  Župnik  Unrest  piše:  „Tolika  škoda  se  je  godila  deželi,  da  je 
ni  mogoče  popisati."  Komaj  so  se  ti  nemiri  poravnali,  je  že  stal  pred 
durmi  hudi  Turek,  ki  si  je  poslej  leto  za  letom  zlasti  pri  nezavaro- 
vanih slovenskih  kmetih  iskal  bogatega  plena. 

Med  tem,  ko  so  turški  navali  oslabili  kmečko  ljudstvo,  mu  vzeli 
mnogo  dragocene  živine  in  ljudi,  uničili  letne  pridelke  in  pokončali 
cele  vasi,  so  se  pa  na  drugi  strani  množila  njegova  bremena  in  se 
mu  prikrajševale  njegove  stare  pravice. 

Velike  denarne  žrtve,  ki  so  jih  zahtevale  vedne  vojske,  je  izku- 
šala  gospoda  zvaliti  na  podložnike  s  tem,  da  je  od  njih  tirjala  večje 
davščine  v  blagu,  denarju  in  tlaki.  Na  ta  način  so  nastale  prenaklade 
ali  naddavščine  (Uberzins).  Ker  je  bilo  vsled  turških  napadov  mnogo 
kmetij  brez  gospodarja  in  ni  bilo  lahko  zanje  dobiti  drugega  kmeta, 
so  gosposke  davke  in  tlako  zapuščenega  zemljišča  naložile  ostalim 
podložnikom,  da  se  niso  dohodki  posestva  preveč  znižali.  Zvišali  so 
tudi  „mrtvaščino"  in  tlako  tako  poostrili,  da  je  kmet  komaj  dihal.  In 
poleg  domače  tlake  so  prišla  ob  času  vojske  še  mnogotera  dela  pri 
utrjevanju  mest  in  trgov,  ki  so  jih  morali  kmetje  na  cesarjev  poziv 
opravljati.  V  obrambo  dežele  je  moral  vsak  dvajseti,  deseti,  peti  ali 
celo  iz  vsake  hiše  po  en  mož  na  vojsko,  ostali  so  morali  brezplačno 
prevažati  vojaško  blago,  dajati  vojakom  priprego,  stanovanje,  hrano 
in  še  mirno  trpeti  surovosti  razdivjanega  vojaštva. 

Hudo  so  zadele  kmeta  stroge  prepovedi  kupčevanja  na  deželi, 
ki  je  bilo  nekdaj  velike  važnosti  za  razvoj  domače  obrti.  Še  težje 
so  prenašali,  da  si  je  gospoda  sama  začela  izključno  lastiti  pravico 
do  gozdov,  voda  in  planin,  branila  kmetu  delati  nove  laze  in  rovte, 
sekati  v  gozdih,  loviti  ribe  ali  divjačino,  da  so  se  za  uporabo  planin 
zahtevale  vedno  večje  davščine  ali  da  so  se  raje  dajale  tujcem  v 
zakup  kakor  domačinom. 

Pri  vsem  tem  so  se  še  množili  cesarski  davki  in  razni  notranje- 
avstrijski  deželni  zbori  so  zaradi  turških  navalov  razpisavali  vedno 
nove  naklade.  Kmetje  niso  razločevali,  kaj  si  jemlje  zemljiška  gospoda 
in  kaj  zahteva  cesar,  oziroma  deželni  stanovi  za  obrambo  proti  Turkom. 
Občutili  so  vse  kot  neopravičeno  nasilje  gospode,  kot  nova  težka 
bremena,  ki  se  niso  strinjala  z  nekdanjimi  pravicami  in  dolžnostmi 
In  ob  teh  skupnih  stiskah  se  je  med  kmeti  živo  vnela  stanovska 
zavest,  čutili  so,  da  so  ljudje  istega  stanu,  ki  si  more  le  v  trdni  zvezi 
proti  gospodi  izvojevati  svoje  pravice.  Zato  so  začeli  prirejati  shode 
in  zwQZQ^  kjer  so  najprej  mimo  izražali  svoje  zahteve  in  pritožbe,  jih 
pošiljali  cesarju  in  gosposki,  ko  pa  vendar  ni  bilo  odpomoči,  je  iz- 
bruhnila krvava  buna.  Vse  gibanje  se  je  vršilo  pod  geslom :  „Za 
staro  pravdo,"  to  je  za  tiste  pravice  in  dolžnosti,  ki  so  nekdaj  veljale. 
Socialni  boji  slovenskih  kmetov  ob  koncu  srednjega  veka  se  še  niso 
bojevali  za  osvoboditev  kmečkega  stanu,  ampak  so  imeli  le  namen, 
olajšati  mu  neznosno  breme. 

Prvikrat  čujemo  o  gibanju  med  kmeti  1.  1469.,  ko  so  se  zbrali 
podložniki  z  Gornjega  Štajerskega  pri  Knittelfeldu,  in  izdali  poziv  na 
deželne  stanove,  naj   branijo  deželo  pred  Turki,  sicer  se  iim  bodo 

sami  nasproti  postavili.  Dasiravno  na  tem  shodu  še  niso  razpravljali 
o  svojih  stanovskih  zadevah,  vendar  je  bil  s  tem  storjen  začetek 
ljudskega  gibanja,  ki  je  poslej  vedno  bolj  naraščalo.  Nov  povod  je 
dala  leta  1470.  „životna  štibra"  (Leibsteuer)  cesarja  Friderika,  ki  je 
obdačila  vse  ljudi,  od  grofa  do  berača,  od  posestnika  do  otroka  v 
materinem  naročju.    Ta  naklada  se  je  zdela  revnim   ljudem  posebno 

težka.  In  zopet  čujemo,  da  so  kmetje  na  Štajerskem  napravljali 
shode  in  se  posvetovali,  kako  bi  se  rešili  novega  davka.  Cesar  je 
te  shode  prepovedal,  češ,  da  se  po  njih  napravlja  le  nered  in  škoda 
deželam  in  ljudem.  Toda  misel  kmečkih  shodov  in  tesne  stanovske 
zveze  se  ni  dala  zatreti. 

Leta   1478.  so  se  zbrali  kme^*e  iz     Zilske   doline  in   sosednih 
krajev  in  napravili  „punt"  (Bund  =  zveza),  ki  se  je  bliskoma  razširil. 

„Kmečka  zveza  je  narastla,  kakor  potočič  ob  hudi  uri,"  piše  Unrest. 
Vzrok  razburjenju  je  bil,  ker  je  ortenburški  oskrbnik  začel  tirjati 
podvojeno  pristojbino  za  umeščenje  na  zemljišče.  Ko  so  se  kmetje 
branili  plačevati  novi  davek,  jih  je  dal  deželni  vicedom  nekaj  zapreti. 
Nato  se  je  dogovorilo  40  kmetov  pod  vodstvom  nekega  Petra  Wun- 
derlicha,  da  bodo  šli  skupaj  v  ortenburški  trg  Špital  k  umeščenju  in 
plačali  le  pristojbino  po  stari  navadi.  Ko  jih  je  vicedom  karal  zaradi 
upornega  vedenja,  so  se  dogovorili,  da  napravijo  v  svojo  obrambo 
močno  zvezo.  Prvi  shod  so  imeli  o  Veliki  noči  leta  1478.  v  beljaški 
okolici,  kjer  so  sprejemali  nove  člane.  Zasadili  so  v  zemljo  dva 
droga  in  privezali  počez  na  nju  gol  meč.  Potem  so  stopili  mož  za 
možem  pod  meč,  položili  nanj  prste  in  prisegli  zvestobo  „puntu".  Za 
vrhovnega  poglavarja  je  bil  izbran  že  omenjeni  Peter  Wunderlich, 
kateremu  je  stal  na  strani  odbor  sestavljen  iz  kmetov,  kovačev,  čev- 
ljarjev in  drugih  rokodelcev.  Iz  vsakega  sodnega  okraja  sta  bila 
izbrana  po  dva  kmeta,  da  sta  šla  v  Aniško  dolino  na  Štajerskem  in 
se  seznanila  z  zahtevami  tamošnje  kmečke  z\qzq.  Vsakdo,  ki  je  bil 
sprejet  v  zvezo,  je  moral  plačati  6  fenigov  pristopnine.  „Puntarji" 
so  se  javno  hvalili,  da  je  njih  zveza  potrjena  od  samega  cesarja, 
zahtevali  so  od  duhovnikov,  da  s  prižnice  oznanjujejo  punt,  pošiljali 
so  pisma  na  prelate,  gospodo,  mesta  in  trge,  naj  pristopijo  njihovi 
zvezi,  ki  ima  namen  braniti  domovino  pred  nevernimi  Turki.  Grajske 
sodnike  so  odstavljali  in  mesto  njih  naj  bi  v  vsakem  okraju  po  štiri 
kmetje  razsojevali  prepire ;  celo  župnike  so  hoteli  sami  umeščati  in 
odstavljati.  Lahko  si  mislimo,  koliko  razburjenja  je  napravila  ta  zveza 
med  gospodo  in  posestniki.  Poročali  so  cesarju  v  Gradec,  kaj  se 
na  Koroškem  godi  in  dobili  povelje,  naj  z  upomeži  strogo  postopajo. 
Pa  tudi  kmetje  so  izjavljali,  da  imajo  poziv  od  cesarja,  naj  hite  s 
puntom.  Tako  se  je  zgodilo,  da  se  je  kmečka  zveza  razširila  črez 
vso  Koroško. 

Med  tem  pa  so  napočili  dnevi  groze  in  stiske  za  deželo.  Turki 
so  pridrli  26.  julija  črez  Predel  in  se  razgrnili  po  Kanalski  dolini. 
Puntarji  so  sklenili  Turke  napasti  in  pregnati,  da  bi  mogli  potem 
reči :  „Mi  smo  deželo  rešili,  ne  pa  gospoda."  Tri  tisoč  mož  se  je 
zbralo  pri  Kokovcm  pod  vodstvom  kmeta  Matjaža.  Toda  vojska  ni 
bila  izurjena  za  boj  in  najmanj  sposobna,  se  nasproti  postaviti  urnim 
turškim  jezdecem,  katerih  je  bilo  okoli  30.000.  Kmetom  je  upadel 
pogum  in  večina  jih  je  zbežala.  Ostalo  je  le  600  mož,  ki  so  se  hoteli 
braniti  na  utrjenem  kraju.  Toda  Turki  so  jih  zajeli  zgoraj  od  vrha 
in  spodaj  od  Žilice,  jih  400  posekali,  druge  polovili,  le  prav  redki  so 
ušli.  „Punt"  je  bil  uničen.  Po  odhodu  Turkov  so  še  gosposke  mnogo 
kmetov  polovile,  jih  vtaknile  v  grajske  temnice,  ali  pa  obsodile  na  smrt. 

Koroški  punt  je  bilo  prvo  večje  kmečko  podjetje,  ki  je  vzbudilo 
mnogo  strahu  med  gospodo,  pa  vsled  pomanjkanja  spretnega  vodstva 
žalostno  končalo.  Iskra  nezadovoljnosti  in  upornosti  pa  je  med  kmeti 
tlela  naprej.  Tu  in  tam  čitamo,  da  so  se  kmetje  branili  plačevati 
služnosti,  cesarske  davke  ali  cerkveno  desetino.  Mnogo  nezadovolj- 
nosti in  odpora  je  vzbudil  „tedenski  vinar".  Leta  1475.  je  moral 
freisinški  škof  Sikstus  župana  na  Dovjem  pri  Jesenicah  resno  opo- 

minjati,  naj  iztirjuje  novi  davek,  katerega  se  ljudje  branijo  plačevati. 
Leta  1490.  so  se  uprli  škofovi  podložniki  v  Loki,  Železnikih  in  Selcih 
in  se  pritožili  zaradi  neznosnih  davkov.  Skrbni  cerkveni  knez  je 
poslal  svoje  svetovalce  v  Loko,  naj  preiščejo  razmere  in  je  pisal 
svojim  podložnikom: 


Kapiteljska  cerkev  v  Novem  mestu. 


„Ničesar  nas  ni  za  dobe  naše  vlade,  ki  je  bogata  na  raznih  ne- 
zgodah, bolj  užalostilo,  kakor  upor  naših  podložnikov  na  Kranjskem. 
Glede  novih  davkov  smo  vam  že  večkrat  odgovorili,  da  nismo  od 
njih  prejeli  niti  goldinarja,  niti  vinarja.  Zahtevajo  jih  deželni  stanovi 
v  korist  našega  gospoda,  rimskega  cesarja  in  ogrskega  kralja.  In 
če  jih  tirjajo  stanovi,  kako  moremo  mi  ali  naš  oskrbnik  vzeti  kaj  od 
tega  denarja.  NaročUi  smo  tudi  našemu  oskrbniku,  naj  ne  tir  j  a  od 
vas  nobenih  novih  davkov  ali  naklad  in  naj  ničesar  ne  zahteva,  kar 
niso  že  imeli  naši  predniki.  Zato  ostanite  v  pokorščini  in  dajajte 
redno,  kar  ste  dolžni  dajati  gospostvu."  Škof  je  odredil,  naj  kmetje 
iz  poedinih  županstev  sami  izvolijo  svoje  zaupnike,  ki  bi  davke  pri- 
memo razdeljevali. 

Leta  1495.  so  se  uprli  podložniki  gomjegrajske  graščine  in  od- 
rekli ljubljanskemu  škofu  dolžne  davščine.    Krištof  Ravbar  je  prosil 

pomoči  papeža  Aleksandra  VL,  ki  je  imenoval  za  svoja  komisarja 
ljubljanskega  stolnega  prosta  in  stolnega  dekana,  jima  naročil,  naj 
gresta  v  Gornji  Grad,  pokličeta  uporne  kmete  pred  se  in  jim  zažugata 
hude  cerkvene  kazni,  ako  ne  bodo  izpolnovali  svojih  dolžnosti.  — 
Nekateri  cerkveni  odloki  akvilejskih  patriarhov  pričajo,  da  so  kmetje 
na  Dolenjskem  in  Spodnjem  Štajerskem  duhovnikom  odrekali  cerkveno 
desetino.  Povsod  je  vrelo  med  ljudstvom  in  treba  je  bilo  le  malega 
povoda,  da  je  izbruhnil  velik  plamen. 

Pod  cesarjem  Maksimilijanom  se  položaj  podložnikov  ni  izboljšal, 
temveč  celo  izdatno  poslabšal.  Nesrečna  vojska  z  Benečani  je  hudo 
oškodovala  naše  dežele.  Trgovina  proti  morju  je  bila  zaprta,  cesarski 
in  beneški  vojaki  so  pa  kar  vprek  drli  preko  naših  krajev  in  izže- 
mali  ubogega  kmeta.  Vrhu  tega  so  izšle  nove  stroge  odredbe,  ki  so 
prepovedovale  izseka  vanje  gozdov,  kupce  vanje  po  kmetih  in  naselje- 
vanje kmetov  po  mestih.  Kakor  so  bile  te  odredbe  umestne  za 
splošno  blaginjo,  so  vendar  kmete  hudo  zadele  in  nezadovoljnost  med 
njimi  pomnožile. 

Veliko  uporno  gibanje  se  je  pričelo  h  krati  v  treh  slovenskih 
deželah:  na  Kranjskem,  Koroškem  in  Štajerskem.  Ustanovila  se  je 
„slo venska  kmečka  zveza"  (windischer  Bauernbund),  ki  je  zahtevala 
„staro  pravdo",  kakršna  je  bila  zapisana  v  urbarskih  zapiskih.  Vse 
druge  naklade  so  se  imele  odpraviti.  Nasproti  gospodi  so  se  člani  te 
kmečke  7.nq,zq.  imenovali  „uboga  gmajna".  Neka  nemška  pesem  ,,od 
kranjskih  kmetov"  popisuje  to  gibanje: 

Hort  Wunder  zu,  der  Bauem  Unruh 

that  sich  so  sehr  ausbreiten. 

In  kurzer  Zeit,  zu  Krieg  und  Streit, 

kam  mancher  her  von  Weitem. 

Aus  ihrer  Gemein,  taten  sie  schreien:  „Stara  pravda!" 

Ein  jeder  wollt  sich  rachen,  seines  Herm  Gut  nun  schwachen. 

Le  vkup,  le  vkup,  le  vkup  uboga  gmajna! 

Mit  gemeinem  Rat  si  kamen  dar, 

fiir  G'schlosser  und  Markt,  das  ist  wahr. 

Kmečki  upori  leta  1514.,  ki  so  se  vršili  na  Ogrskem  in  Virtem- 
berškem,  so  ogenj  še  podnetili.  Na  Gorenjskem  je  vrelo  zlasti  med 
bohinjskimi  in  blejskimi  kmeti,  ker  so  jim  plemiči  Jurij  in  Hartman 
Kraig  in  Jurij  Puchheim,  ki  so  imeli  več  desetletij  blejsko  gospostvo 
v  zakupu,  vzkratili  mnogo  starih  pravic.  Sestavili  so  pritožbo  na 
briksenskega  škofa,  kjer  pravijo : 

„Mi  revni  ljudje  moramo  dajati  gospostvu  vsake  kvatre  po  24 
rib.  Zato  smo  pa  smeli  za  časa  celjskih  grofov  in  cesarja  Friderika  v 
vseh  vodah  prosto  ribariti,  izvzemši  deset  tednov  med  sv.  Mihelom  in 
sv.  Andrejem.  Sedaj  pa  Kraig  in  njegovi  hlapci  sami  ribarijo,  nam 
pa  branijo.  Pobrali  so  nam  že  petkrat  naše  mreže  in  še  sedaj  jih 
nismo  dobili  nazaj.  Tudi  so  nas  njegovi  ljudje  napadli,  pretepli  in  s 
silo  odpodili  od  vode.  —  Že  od  nekdaj  smo  imeli  po  gorah  prost  lov 
s  pastmi,  zanjkami,  vrvmi  na  divje  koze  in  kune.  Gospod  Kraig  pa 
je  brez  vzroka  in  pravice  naše  pasti  razdrl,  jih  na  en  dan  25  sesekal, 

in  kar  jih  še  dandanes  dobi,  jih  da  sesekati  in  nas  moti  pri  lovu.  Vsakdo 
okoli  nas  lovi  divjačino  in  mi,  kraljevi  podložniki,  ki  smo  sredi  go- 
zdov, bi  je  ne  smeli  loviti?"  ...  Še  mnogo  drugih  pritožb  in  krivic 
navajajo  v  svoji  spomenici,  ki  jih  je  obljubil  škof  vestno  preiskati. 

Med  tem  se  je  kmečka  zveza  po  Gorenjskem  močno  razširila. 
Bohinjcem  so  se  pridružili  Blejci,  potem  kmetje  iz  radovljiškega, 
kranjskega,  kamniškega  in  polhograjskega  okraja.  Punt  je  štel  okoli 
20.000  mož.  Na  čelu  sta  bila:  kmet  Klander,  ki  je  ljudem  blagoslavljal 
križe  in  molke  in  pravil,  da  sv.  Duh  iz  njega  govori,  in  pa  „krofasti 
krojač"  iz  Radovljice.  Zvezarji  so  poslali  k  cesarju  Maksimilijanu 
svoje  zaupnike  s  pritožbami  in  prosili  pomoči.  Cesar  jih  je  prijazno 
sprejel  in  jim  svetoval,  da  naj  se  mirno  razidejo,  češ,  da  se  hoče  sam 
zavzeti  za  njihove  zahteve.  Ko  so  se  pogajanja  še  vršila,  je  že  počilo 
na  Dolenjskem. 

V  Kočevju  in  Krškem  je  bil  velik  zatiralec  kmetov  Jurij  pl.  Thum, 
ki  je  z  vso  krutostjo  iztirjaval  davke  od  podložnikov;  še  na  slabšem 
glasu  je  bil  njegov  valpet  Gregor  Stržen.  Ko  so  njegovi  kmetje  začeli 
zahtevati  „staro  pravdo",  je  upal  Thurn  gibanje  s  tem  udušiti,  da  je 
dal  nekatere  voditelje  zapreti  in  usmrtiti.  Toda  razjarjeni  kmetje  so 
napadli  grad  v  Kočevju  in  ubili  Thuma  in  njegovega  valpta  Stržena. 
Zdaj  se  je  povsod  razvnel  ogenj  upora. 

Na  nebu  so  bila  videti  tri  solnca  in  tri  mavrice,  ki  so  napove- 
dovale hude  čase.  Kmetje  so  pozvali  meščane  in  duhovnike,  naj  se 
jim  pridružijo,  toda  oboji  so  stali  ob  strani.  Edini  plemič  Glanhofer 
je  potegnil  s  kmeti,  morda  prisiljen.  Dal  jim  je  en  top,  s  katerim  so 
oblegali  Andreja  Lamberga  na  Črnelem  (Rottenbiichel). 

Dne  17.  maja  so  naskočili  uporni  kmetje  grad  Mehovo  pri  Novem 
mestu,  ki  sta  ga  imela  takrat  v  zakupu  brata  Mindorfer.  Oba  grajska 
gospoda  in  še  16  drugih  plemičev  je  poginilo  pod  bati  in  kosami 
razjarjenih  kmetov.  Umorili  so  tudi  dva  njuna  sinova  in  vsa  trupla 
zmetali  čez  zid  v  grajski  jarek.  Mater  grajskih  gospodov  in  njeni 
dve  hčeri  pa  so  prisilili  zmagovalni  podložniki,  da  so  se  nemudoma 
preoblekle  v  kmečko  obleko  in  jih  odvedli  na  polje,  češ,  naj  same 
poskusijo,  kako  težko  je  delo  podložnika.  —  Kakor  Mehovo,  so  padli 
tudi  gradovi:  Thurn,  Raka,  Mokronog,  Polhov  gradeč,  Čušperk. 

Na  Štajerskem  se  je  pričel  upor  v  konjiškem  okraju  in  se  kmalu 
razširil  čez  ves  Spodnji  Štajer  tja  do  Gradca.  Povsod  so  trume  kmetov 
napadale  gradove  in  jih  plenile.  Dne  12.  julija  so  naskočili  Kunsperg, 
Podsredo,  Bizeljsko  in  začeli  oblegati  Brežice.  Tu  se  je  zbrala  izredno 
mnogoštevilna  kmečka  vojska,  poznejši  zgodovinarji  trdijo,  da  jih  je 
bilo  80.000,  in  se  kmalu  polastila  mesta.  Cesarski  poveljnik  Marko 
Kisi  je  mesto  zažgal  in  se  umaknil  v  utrjeni  grad.  Kmetje  so  kmalu 
vse  tri  grajske  zidove  izpodkopali  in  vdrli  v  grad.  Poveljnik  se  je 
hotel  z  nekaterimi  spremljevalci  rešiti,  toda  grajski  most,  ki  je  bil 
podžagan,  se  je  pod  njim  vdrl,  padel  je  v  jarek,  kjer  so  ga  kmetje 
pobili.  Padlo  je  še  nekaj  drugih  hrvaških  plemičev.  Zmage  pijani 
kmetje  so  njihove  glave  nataknili  na  sulice,  jih  nosili  po  taboru  in 
mrtva  trupla  pustili  nepokopana.  Toda  prav  pri  Brežicah  jih  je  imela 
zadeti  maščevalna  usoda. 

Ob  istem  času  kakor  na  Štajerskem  so  se  pokazali  prvi  pojavi 
kmečkega  punta  na  Koroškem.  Neki  kmet  iz  Pustrice,  ki  je  bil  pod- 
ložnik  šentpavelskega  samostana,  je  šel  v  Konjice,  da  se  dogovori  s 
tamošnjimi  puntarji  o  zahtevali,  ki  jih  hočejo  kmetje  staviti  in  o  po- 
moči, ki  bi  jo  mogli  pričakovati  od  Štajercev.  Dasiravno  naprošene 
pomoči  ni  bilo,  so  Korošci  vendar  sklenili  ustanoviti  „punt"  za  vso 
deželo.  Pregovorili  so  kapelana  pri  sv.  Martinu  v  Lavantinski  dolini, 
da  je  oznanil  s  prižnice,  naj  vsi  podložniki  pridejo  na  kmečki  shod 
v  Pustrico.  Kmalu  je  zveza  štela  3000  mož  in  si  izbrala  svoje  po- 
veljnike. V  Rojah  blizu  Št.  Andraža  je  bilo  središče.  Od  tu  so  izdajali 
svoje  pozive  in  povelja.  Sklicevali  so  se  na  božjo  pravico,  ki  mora 
zmagati  in  izjavljali,  da  niso  nikomur  sovražni,  pač  pa  hočejo  vztrajati, 
dokler  ne  bodo  pravice  dosegli.  Na  kmečkem  shodu  v  Trušnjah  je 
bilo  že  zelo  viharno  in  2000  kmetov  je  šlo  od  tam  v  Ziljsko  dolino, 
da  pridobi  Ziljane.  Polastili  so  se  trdnjave  Stari  dvor  (Althofen)  in 
se  pričeli  pripravljati  za  boj.  Koroški  deželni  stanovi  so  proti  njim 
poslali  armado,  ki  je  štela  1500  mož,  in  po  kratkem  boju  uporne 
kmete  pri  Starem  dvoru  premagala.  S  tem  je  bil  punt  na  Koroškem 
pobit.  Vzdignili  so  se  sicer  še  kmetje  v  Junski  dolini,  prodrli  do 
Velikovca  in  tamkaj  zasedli  most  čez  Dravo,  toda  bili  so  v  kratkem 
potolčeni  in  razpodeni. 

Med  tem  je  izkušal  cesar  Maksimilijan  posredovati.  Poslal  je 
v  vse  tri  dežele  svoje  komisarje,  ki  naj  bi  proučili  razmere,  pomirili 
kmete  in  brez  prelivanja  krvi  zopet  napravili  red.  Toda  milo  po- 
stopanje ni  bilo  po  volji  deželnim  stanovom,  ki  so  bili  že  zbrali  svojo 
vojsko  in  ji  postavili  Jurija  pl.  Herberštajna  na  čelo.  Ta  mož  je  postal 
glavni  junak  v  nesrečni  kmečki  vojski  in  je  bil  za  upornike  velik 
strah.  Bil  je  brat  slovitega  Sigismunda  Herberštajna,  „razkritelja 
Rusije". 

Jurij  Herberštajn  je  napadel  najprej  trumo  kmetov  pri  Gleisdorfu 
in  jo  razgnal.  Ko  je  zvedel,  da  se  zbirajo  uporniki  pri  Vuzenici  ob 
Dravi,  je  drl  s  svojo  vojsko  tja  in  jih  potolkel.  Večje  trume  kmetov 
so  bile  takrat  zasedle  Celjski  grad  in  se  nameravale  združiti  s  Kranjci. 
Te  združitve  se  je  gospoda  najbolj  bala.  Zato  je  Herberštajn  takoj, 
ko  je  dobil  iz  Koroške  nekaj  pomoči,  kmete  pri  Celju  napadel  in  po 
hudem  boju  jih  okoli  700  pobil,  drugi  so  se  razpršili  na  vse  strani. 
Glavni  tabor  kmečke  vojske  je  bil  takrat  še  pri  Brežicah,  kjer  so  bili 
pa  uporniki  brez  pravega  voditelja.  Proti  njim  je  šel  štajerski  glavar 
Sigismund  pl.  Dietrichštajn  z  850  jezdeci,  osmimi  četami  hlapcev  in 
nekaterimi  topovi.  Kmetje  so  bili  oboroženi  le  z  malimi  sulicami, 
meči  in  kosami.  Z  majhnim  trudom  je  Dietrichštajn  kmečko  vojsko 
premagal.  Begunce  so  večinoma  pobili.  Izid  slovenske  kmečke  vojske 
sedaj  že  ni  bil  več  dvomljiv. 

Na  Kranjskem  se  deželni  stanovi  niso  upali  proti  kmetom  ničesar 
storiti.  „Mi  smo  preveč  slabi  v  primeri  s  kmeti,  pomoči  ne  dobimo 
od  nikoder  in  prizadevanje  cesarskih  komisarjev  je  brezuspešno,"  je 
pisal  kranjski  deželni  glavar  Ivan  pl.  Turjaški  na  Štajersko.  Vse  je 
pričakovalo  rešitve  od  Herberštajna.  Toda  strašne  vesti  o  porazih 
štajerskih  kmetov  pri  Celju  in  Brežicah  so  tudi  kranjskim  upornikom 

vzele  pogum.  Ko  je  šel  Herberštajn  pri  Rajhenburgu  črez  Savo,  je  že 
glas  o  njegovem  prihodu  kmete  tako  prestrašil,  da  so  se  kar  razkro- 
pili. „Sedaj  ni  nikakih  kmečkih  shodov  več,"  mu  piše  deželni  glavar, 
„rešili  ste  nas  iz  pekla".  Vendar  je  Herberštajn  s  svojo  armado  šel 
skozi  vso  Kranjsko  in  si  jo  popolnoma  podvrgel.  Kmet  Klander, 
„krofasti  krojač"  in  nekateri  drugi  voditelji  upornikov  so  zbežali  na 
Beneško. 

Po  zmagi  je  sledila  kazen  puntarjev.  Na  Koroškem  je  moral 
vsak  podložnik  plačevati  8  fenigov  na  leto,  na  Kranjskem  so  naložili 
vsaki  hiši  en  goldinar  novega  davka,  na  Štajerskem  nam  sicer  naložena 
svota  ni  znana,  vendar  so  tudi  tukaj  kmetje  morali  plačevati  denarne 
globe  svoji  gosposki. 

Tri  mesece  je  trajala  nesrečna  kmečka  vojska.  Končala  se  je 
s  popolno  zmago  plemstva,  a  do  sprave  med  gospodo  in  kmetom  ni 
prišlo.  Plemstvo,  v  svesti  si  svoje  moči,  ni  hotelo  priznati  svojih 
krivic  in  zlajšati  bremen,  temveč  zahtevalo,  da  se  kmet  brezpogojno 
ukloni.  Kmet  pa  je  videl,  da  se  ne  more  drugače  rešiti,  kakor  da 
zgrabi  za  orožje.  Zato  je  prišlo  zopet  in  zopet  do  novih  bojev.  Doba 
osvoboditve  kmečkega  stanu  pa  še  davno  ni  napočila. 


Sprejem  odličnih  gostov. 


Zgodovina  slov.  naroda. 

Grba  prvih  dveh  ljubljanskih  škofov, 

(Iz  Valvasorjeve  knjige  grbov.) 


24.  Pod  akvilejskimi  patriarhi. 

Sredi  13.  stoletja  se  je  zgodila  v  akvilejski  patriarhiji  važna  iz- 
prememba.  S  patriarhom  Bertoldom  konča  vrsta  Gibelinov  na  staro- 
davni stolici,  to  je  onih  škofov,  ki  so  v  velikem  boju  med  papeži  in 
nemškimi  cesarji  stali  na  strani  poslednjih.  Bili  so  ti  patriarhi  nemškega 
rodu,  večinoma  plemiči  iz  odličnih  rodbin,  ki  so  prišli  do  svojega 
dostojanstva  s  pomočjo  svojih  visokih  pokroviteljev.  Akvilejski  kapitelj 
je  sicer  imel  pravico  voliti  si  svojega  škofa,  pa  tudi  nemški  cesar  je 
bil  član  kapitlja  in  oddal  svoj  glas,  ki  je  bil  navadno  odločilen.  Za 
naše  dežele  so  bili  gibelinski  patriarhi  od  11.  do  13.  stoletja  zato  po- 
sebno važni,  ker  so  bili  z  njimi  v  tesni  zvezi  in  jih  večkrat  obiskovali. 
Mnogo  važnih  cerkvenih  ustanov  izvira  iz  njihove  dobe. 

Po  smrti  patriarha  Bertolda  (f  1251),  iz  rodu  andeških  grofov,  se 
pričenja  vrsta  Welfovcev,  zvestih  privržencev  papeževih,  ki  so  bili  po 
večini  Italijani  in  kojih  skrb  je  merila  zlasti  na  politične  in  cerkvene 
razmere  v  Furlaniji  in  Lombardiji.  Za  pokrajine  „onstran  gora",  to 
je  za  naše  dežele,  so  se  mnogo  manj  brigali.  Pa  tudi  pri  nas  so  se 
politične  razmere  kmalu  zasukale  tako,  da  so  povzročile  hudo  nasprot- 
stvo  med  avstrijskimi  vojvodi  in  patriarhi.  Zato  je  svetna  oblast  pa- 
triarhova  pri  nas  kmalu  popolnoma  propadla,  cerkvena  pa  zelo  oslabela. 

Kdor  obišče  starodavno  akvilejsko  stolnico,  najde  grobne  spo- 
menike gibelinskih  patriarhov  raztresene  po  glavni  ladiji.  Tam  počivajo: 
Popon,  Ulrik  I.  in  II.,  Peregrin  II.  in  Bertold.  Welfovce  pa  najdeš 
zbrane  v  stranski  kapeli  sv.  Ambrozija,  kjer  se  bleste  njihovi  mar- 
mornati sarkofagi.  Tako  se  še  po  smrti  nehote  izraža  politično 
nasprotstvo,  ki  jih  je  ločilo  v  življenju. 

Prvi  odločen  Welfovec  je  bil  patriarh  Gregor  de  Montelongo 
(1251 — 1269),  katerega  je  papež  Inocencij  IV.  posadil  na  akvilejsko 
stolico.    Odlikoval  se  je  s  hrabrostjo  in  bojno  podjetnostjo.    Zato  je 

vsa  njegova  vlada  polna  bojev  za  svetno  oblast.  Istrska  mesta  si  je 
pridobil  s  tem,  da  jim  je  dovolil  prosto  volitev  županov.  Zaradi 
kranjskih  posestev  se  je  zapletel  v  hud  spor  s  koroškim  vojvodom 
Ulrikom  III.,  ki  se  je  bil  polastil  akvilejskih  gradov  in  posestev.  Vnel 
se  je  kratek  pa  vroč  boj,  ki  je  deželo  zelo  oškodoval.  Vojvoda  Ulrika 
je  zadelo  cerkveno  izobčenje.  Slednjič  se  je  leta  1261.  sklenil  mir 
med  obema  nasprotnikoma.  Ulrik  je  priznal  patriarhu  Gregoriju  oblast 
nad  mestom  Ljubljano  in  pripadajočimi  gradovi:  Goričane,  Hertenberg, 
Falkenberg,  Ig  in  Auersperg,  obljubil  je  tudi,  da  mu  izroči  Slovenji 
Gradec,  da  v  treh  letih  iznova  sezida  podrti  akvilejski  grad  Werdeneg 
in  da  se  odpove  vsem  pravicam  do  Vipave  in  Postojne.  Patriarh 
Gregor  pa  je  podelil  ljubljansko  gospostvo  z  mestom  in  gradovi 
vred  vojvodu  Ulriku  v  fevd.  —  Najhujši  preganjalci  patriarhovi  so 
bili  goriški  grofi,  med  njimi  posebno  Albert  II.  Za  vsako  malenkost 
so  se  ob  goriško-furlanski  meji  vneli  hudi  boji.  Goriški  grofi  so  se 
hoteli  polastiti  vrhovne  vojaške  oblasti  v  patriarhiji  in  si  pridobiti 
kolikor  mogoče  furlanske  zemlje,  patriarhi  pa  so  branili  svojo  posest 
in  neodvisnost.  Kako  strastno  sovraštvo  se  je  vnelo  med  grofom 
Albertom  in  patriarhom  Gregorijem,  priča  sramotni  dogodek  pri  Rozaču 
leta  1267.,  kjer  je  goriški  grof  premagal  svojega  nasprotnika,  ga  ujel, 
na  pol  razgaljenega  po- 
sadil na  mršavo  kljuse  rmm*timi%ii.umiijiiujjaigk.-*'ji,',!i>mm 
in  ga  ljudem  v  zasmeh 
v  sprevodu  odpeljal  v 
Gorico.  Še  le  češki  kralj 
Otakar  je  rešil  patriarha 
iz  goriške  ječe.  Da  so 
se  vsled  tega  vneli  novi 
hudi  boji,  je  umevno.  Še 
le  smrt  je  rešila  patriarha 
Gregorija  hudega  sovraž- 
nika. Umrl  je  leta  1269., 
ne  da  bi  bil  v  škofa 
posvečen. 

Po  Gregorijevi  smrti 
je  bila  patriarhovska  sto- 
lica  štiri  .  leta  prazna. 
Akvilejski  kapitelj  je  pod 
vplivom  češkega  kralja 
Otakarja  sicer  izvolil 
solnograškega  nadškofa 
Filipa,  brata  koroškega 
vojvoda  Ulrika  III.  za 
patriarha,  toda  papež 
Gregor  X.  ga  ni  hotel 
potrditi,  ker  mu  je  manj- 
kalo potrebnih  zmožnosti. 
Leta  1273.  pa  je  bil  ime- 
novan   na     to     odlično 

mesto  Rajmund  iz  ugledne  milanske  rodbine  „della  Torre" 
(1273 — 1299).  Za  njim  so  prišli  še  trije  člani  tega  rodu  na  akvilejsko 
stolico,  tako  da  jo  je  imela  imenovana  rodbina  48  let  v  posesti.  Tudi 
Rajmundova  vlada  je  polna  bojev  z  goriškimi  grofi,  ki  so  mu  hoteli 
vzeti  Tolmin,  z  Benečani,  ki  so  vedno  bolj  širili  svojo  oblast  po  Istri 
in  z  Milanci,  kjer  se  je  rodbina  Viscontije v  povspela  do  vrhovne  oblasti. 
Splošno  patriarh  Rajmund  v  teh  bojih  ni  dosegel  velikih  uspehov. 
Najznamenitejše  njegovo  bojno  podjetje  je  bila  osvoboditev  Trsta 
leta  1289.  Benečani  so  se  hoteli  polastiti  važnega  trgovskega  mesta, 
ki  je  z  njimi  uspešno  tekmovalo,  in  so  ga  oblegali  z  močno  vojsko. 
Patriarh  Rajmund  pa  zbere  okoli  30.000  peščev,  5000  konjikov,  si 
pridruži  še  Goričane  in  gre  s  to  mnogobrojno  armado  nad  Benečane, 
ki  so  spričo  tolike  bojne  sile  takoj  zbežali.  Trst  je  bil  rešen,  istrskih 
obrežnih  mest  pa  vendar  patriarh  ni  dobil  nazaj,  v  čedadskem  miru 
(leta  1291.)  so  bila  prisojena  Benečanom.  Zaman  se  je  trudil  Rajmund, 
da  bi  si  po  smrti  koroškega  vojvoda  Ulrika  pridobil  Ljubljano  in 
pripadajoče  ji  gradove.  Zadnji  Španhajm  je  sicer  v  svoji  oporoki 
ljubljansko  gospostvo  zapustil  akvilejski  cerkvi,  toda  češki  kralj 
Otakar  važnega  mesta  ni  hotel  dati  iz  rok.  Ko  je  goriški  Majnard 
zavladal  na  Koroškem  in  Kranjskem,  je  Rajmund  od  njega  iznova 
zahteval  Ljubljano,  pa  tudi  sedaj  brez  uspeha  (1288).  V  zadoščenje 
je  bilo  patriarhu,  da  sta  dva  mogočna  gospoda  se  priznala  za  vazala 
(podložnika)  akvilejske  cerkve,  to  sta  bila  Friderik  iz  Ptuja,  ki  je 
junaško  branil  svoje  ogroženo  mesto  proti  IVladjarom,  in  grof  Sternberg 
na  Koroškem.  Rajmund  je  čutil,  da  grozi  akvilejski  cerkveni  državi 
največja  nevarnost  od  Habsburžanov.  Zato  je  izkušal  na  kak  način 
si  pridobiti  zvestih  pomočnikov  v  nevarnosti;  v  ta  namen  je  sklenil 
tudi  zvezo  s  solnograškim  nadškofom  in  vovbrškimi  grofi  (Heunbur- 
žani).  —  Svojih  cerkvenih  poslov  patriarh  Rajmund  ni  zanemarjal, 
L.  1282.  je  imel  veliko  sinodo  (cerkveni  zbor)  v  Akvileji,  ki  j^e  izdala 
stroge  odredbe  proti  napadalcem  cerkvenih  oseb,  roparjem  cerkvenega 
premoženja,  proti  onim,  ki  ne  plačujejo  cerkvene  desetine,  ali  ki  cer- 
kveno pokopujejo  izobčence.  Sinoda  je  tudi  ukazala  slovesno  prazno- 
vanje spominskega  dne  sv.  Mohorja  in  Fortunata,  zapovedala  pod- 
ložnim škofom,  da  morajo  vsako  leto  obiskati  akvilejsko  stolnico 
in  poročati  patriarhu  o  svojih  škofijah.  —  Župnijo  Tolmin  je  patriarh 
podaril  1.  1297.  čedadskemu  kapitlju,  v  čegar  oblasti  je  potem  ostala 
mnogo  stoletij.  Ko  je  Rajmund  della  Torre  umrl  1.  1299.,  je  zapustil 
sloves  viteškega  in  vzlic  svoji  bojevitosti  pobožnega  in  spravljivega 
cerkvenega  kneza. 

Naslednja  dva  patriarha  je  imenoval  papež  Bonifacij  VIII.,  ne 
da  bi  se  oziral  na  volitev  akvilejskega  kapitlja.  Prvi  je  bil  imenovan 
Peter  Gerra,  ki  je  vladal  komaj  20  mesecev,  in  po  njegovi  zgodnji 
smrti  Otobono  de  Razzi  (1302 — 1315).  Pod  njim  so  se  množila 
znamenja  propada  akvilejske  cerkvene  države.  V  deželi  so  se  bojevali 
med  seboj  prevzetni  plemiči  in  mnogokrat  napadali  tudi  svojega  de- 
želnega kneza,  na  meji  pa  so  prežali  goriški  grofi  na  vsako  ugodno 
priložnost,  da  se  okoristijo  na  račun  patriarhov.  Res  se  je  grofu 
Henriku  po  mnogih  bojih  in  praskah  posrečilo,  da  je  postal  generalni 

kapitan  v  Furlaniji  in  si  s  tem  pridobil  vrhovno  oblast  nad  vojaštvom. 
—  Vsled  vednih  bojev  je  bil  patriarh  Otobon  mnogokrat  v  velikih 
denarnih  zadregah  in  je  moral  podložnim  cerkvam  nalagati  visoke 
davke,  kar  je  povzročilo  veliko  nezadovoljnost  med  duhovstvom.  Po 
smrti  papeža  Klementa  V.  so  baje  kardinali  Otobonu  dajali  upanje,  da 
postane  njegov  naslednik.  Zaradi  tega  se  je  podal  v  Genovo  na  po- 
gajanje, pa  je  že  na  poti  umrl  pri  Piačenci. 

Za  Otobonom  sta  zasedla  patriarhijsko  stolico  zopet  dva  člana 
rodbine  Thum :  Gaston  della  Torre  (1316 — 1318),  preje  nadškof  v 
Milanu  in  Pagano  della  Torre.  Prvi  ni  niti  prišel  v  Furlanijo,  ampak 
se  je  mudil  nekaj  časa  na  papeškem  dvoru  v  Avinjonu  in  ko  je  preko 

(Slovenska  imena :   Menedraga,  Trebelio,   Gomer,    Sovinao,   Pudaram,   Žitomisel,    Gonimer,    Razmene, 
Nitrabor,  Kasno,  Vitomisel,  Mislena,  Negota,  Sala,  Stranimer,  Trebenja.) 


Neaplja  potoval  v  svojo  škofijo,  je  po  nesreči  padel  s  konja  in  se 
ubil.  Tem  pomenljivejši  je  bila  vlada  njegovega  naslednika  Pagana 
della  Torre  (1318 — 1332),  ki  je  bil  odločen  in  skrben  cerkven 
knez.  Pagano  je  bil  preje  škof  v  Padovi  in  si  je  že  tam  pridobil 
mnogo  zaslug  za  povzdigo  cerkvene  discipline  in  verskega  življenja. 
Z  goriškimi  grofi  in  avstrijskim  vojvodom  Friderikom  Lepim  so  ga 
družile  prijateljske  vezi.  Zato  je  bilo  pričakovati  srečne  in  blago- 
nosne  vlade,  toda  prišlo  je  drugače. 

Svojo  cerkveno  državo  je  našel  Pagano  v  popolnem   neredu. 
Grajska  gospoda  je  živela  v  vednih  bojih  med  seboj,  duhovščina  in 

meščani  so  bili  razprti,  roparski  vitezi  so  prežali  po  cestah,  napadali 
trgovce  in  onemogočili  vsako  trgovino  med  Koroško,  Goriškim  in 
Furlanijo.  Največji  roparji  so  bili  plemiči  Villalta,  ki  so  obvladovali 
cesto  čez  Kobarid,  Bovec  in  Predil.  Potnikom  so  navadno  ugrabili 
imetje,  jih  metali  v  ječo  in  jim  le  za  visoko  odkupnino  zopet  dajali 
prostost.  Slednjič  se  nikdo  ni  več  upal  potovati  po  tej  cesti.  Mesto 
Čedad  je  vsled  tega  trpelo  veliko  škodo.  Enako  kakor  plemiči  VUlalta 
so  tudi  gospodje  Varmo,  Ossopo,  Prambergo  živeli  od  cestnega  ropa. 
Patriarh  je  drzne  nasilnike  pozval  na  odgovor,  jih  deloma  kaznoval, 
a  roparskih  gnezd  le  ni  mogel  iztrebiti. 

Nesreča  je  bila  za  patriarha,  da  se  je  zapletel  v  hude  boje  z 
mestom  MUanom,  kjer  je  hotel  svoji  rodbini  zopet  pomagati  do  vrhovne 
oblasti.  Toda  šestletni  boj  je  bil  brezuspešen  in  se  je  končal  s  po- 
polnim porazom  welfovske  stranke,  doma  pa  se  je  med  tem  anarhija 
le  še  bolj  razširila.  Še  na  večer  življenja  je  moral  Pagano  izvojevati 
nove  boje  z  goriškimi  grofi  in  Frankopani,  svojimi  nekdanjimi  zavez- 
niki. Umrl  je  1.  1332.  v  mestu  Vidmu  (Udine),  pa  še  po  smrti  ni  našel 
miru.  Ko  so  njegovo  truplo  nesli  v  Akvilejo,  napade  roparska  tolpa 
sprevod,  razpodi  pogrebce,  ugrabi  mrliču  nakit  in  dragocena  oblačila. 
Razgaljeno  truplo  mrtvega  patriarha  Pagana  so  našli  drugi  dan  kmetje 
in  je  prinesli  v  Akvilejo. 

Za  vlade  Pagana  della  Torre  se  je  baje  mudil  v  Tolminu  1. 1319. 
sloveči  italijanski  pesnik  Dante  in  tu  zložil  nekaj  spevov  „božje  ko- 
medije". Pripoveduje  se,  da  je.  veliki  pesnik  noči  preživel  na  tol- 
minskem gradu  med  vitezi  in  gospemi,  dneve  pa  v  jami,  ki  je  po 
njem  dobila  ime  „Dantejeva  jama"  (ali  Zaloška  jama).  O  mraku  so 
ga  baje  večkrat  videli  v  rudeči  obleki  pred  jamo  sedeti.  Nekateri 
so  sicer  Dantejevo  bivanje  na  Tolminskem  tajili,  vendar  najnovejši 
preiskovalci  njegovih  del  zopet  trde,  da  so  morali  biti  pesniku  naši 
kraji  znani,  kar  izpričujejo  nekateri  popisi  v  „komediji". 

Paganov  naslednik  na  starodavni  akvilejski  stolici  se  po  pravici 
prišteva  najznamenitejšim  srednjeveškim  patriarhom;  cerkev  ga  celo 
časti  kot  svetnika.  Bil  je  to  Bertrand  de  St.  Ginnes  (1334—1350), 
Francoz  po  rodu.  Preje  je  bil  profesor  cerkvenega  prava  na  vseuči- 
lišču v  mestu  Toulouse  (Tuluz)  in  pozneje  svetovalec  na  papeškem 
dvoru  v  Avinjonu.  Bil  je  moder  državnik,  hraber  v  vojski,  skrben 
oče  svojim  podložnikom,  izredno  pobožen,  velik  dobrotnik  cerkva  in 
samostanov.  S  češkim  kraljem  Karolom  Luksenburškim  so  ga  družile 
tesne  prijateljske  vezi  in  parkrat  ga  je  imel  pri  sebi  v  gosteh.  V 
vojski  je  bil  srečen.  Domače  uporne  plemiče  je  kmalu  ukrotil  in  tudi 
zunanje  svoje  sovražnike  premagal.  Enako  kakor  njegovi  predniki, 
se  je  moral  tudi  Bertrand  bojevati  z  goriškimi  grofi  za  svoje  pravice. 
Ojačen  s  četami  moravskega  mejnega  grofa  se  je  leta  1340.  polastil 
Kormina,  prodrl  do  Gorice  in  začel  oblegati  utrjeni  grad.  Ker  je  posadka 
trdnjavo  hrabro  branila  in  je  nastopila  huda  zima,  je  moral  Bertrand 
obleganje  opustiti  in  se  brez  uspeha  vrniti.  Tu  v  taboru  pred  Gorico 
se  je  baje  zgodilo,  da  je  patriarh  v  sveti  noči  iz  strahu  pred  sovražnim 
napadom  v  viteški  opravi,  ki  jo  je  nosil  pod  cerkvenimi  oblačili, 
služil  polnočno  sveto  mašo.    Te  navade  so  se  potem  njegovi  nasled- 

niki  držali,  dokler  ni  bila  patriarhija  zatrta.  Menda  še  sedaj  spominja 
na  ta  dogodek  navada,  da  v  Gorici,  Čedadu  in  Vidmu  pri  polnočnici 
diakon  poje  evangelij  z  mečem  v  roki  in  da  je  imel  včasih  celo  čelado 
na  glavi. 

Bertrand  se  je  mnogo  trudil,  da  bi  zemljišča,  gozdove  in  mesta, 
ki  so  bila  nekdaj  last  akvilejske  cerkve,  pa  so  ji  bila  tekom  časa 
ugrabljena,  zopet  pridobil.  Večinoma  se  mu  je  to  posrečilo  z  vojsko 
ali  pa  s  prijateljskim  pogajanjem.  L.  1335.  je  prišel  z  mnogoštevilnim 
sijajnim  spremstvom  v  Ljubljano,  kjer  je  imel  sestanek  z  avstrijskim 
vojvodom  Otonom  in  se 
z  njim  pogajal  o  svetnih 
in  cerkvenih  zadevah 
naših  dežel.  Na  povratku 
je  prenočil  v  Cirknici, 
potem  pa  hitel  domov, 
kjer  je  zopet  izbruhnil  boj 
med  furlanskimi  plemiči. 
Za  Bertrandove  vlade 
so  zadele  akvilejsko 
cerkveno  državo  hude 
nadloge:  kobilice,  kuga, 
potres,  lakota.  Bertrand 
je  izkušal  po  svoji  moči 
ljudstvu  olajšati  strašno 
stisko.  Vsak  dan  je  po- 
goščeval  črez  2000  re- 
vežev.  Da  bi  dvignil  duha 
svojih  potrtih  podlož- 
nikov,  je  ukazal  prirejati 
cerkvene  slovesnosti  in 
javne  veselice,  revnim  de- 
klicam je  izplačeval  doto, 
da  so  se  mogle  omožiti. 
Pred  vsem  pa  je  skrbel 
za  povzdigo  verskega 
življenja  in  ugled  duhov- 
ščine. Leta  1339.  je  imel 
velik  cerkveni  zbor,  ki 
je  izdal  navodila  za  živ- 
ljenje duhovnikov,  stroge 
odredbe  proti  oderuhom, 

proti  onečaščanju  cerkva  in  pokopališč  in  raznim  drugim  razvadam. 
Leta  1342.  je  objavil  patriarh  poseben  odlok  proti  razkošnosti  in 
gizdavosti  v  obleki.  Nevredne  samostanske  predstojnike  in  duhov- 
nike je  strogo  kaznoval,  cerkve  in  samostane  bogato  obdaroval. 
Trgovino  je  izkušal  dvigniti  z  napravo  novih  cest  in  s  tem,  da  je 
skrbel  za  varnost  trgovskih  karavan.  Gnezda  roparskih  vitezov  je 
brez  usmiljenja  razdjal.  S  tem  si  je  nakopal  hudo  sovraštvo  razvajene 
viteške  gospode,  ki  mu  je  stregla  po  življenju.    Ko   se  je   nekoč 

vračal  iz  Padove  domov,  so  ga  zarotniki  napadli  pri  gradu  Spilim- 
bergo  in  neki  Villalta  mu  je  zadel  pet  smrtonosnih  ran.  Patriarh 
je  izkrvavel  na  cesti,  med  tem  ko  je  njegovo  spremstvo  zbežalo. 
Še  danes  označuje  znamenje  kraj  tega  strašnega  umora.  Bertranda 
so  pokopali  v  Vidmu  pod  velikim  oltarjem  in  pozneje  zaradi  njegovih 
kreposti  proglasili  za  blaženega. 

V  naslednjih  desetletjih  se  pojavlja  velik  vpliv  čeških  Luksem- 
buržanov  na  patriarhovsko  stolico.  Luksemburžani  so  bili  tekmeci 
avstrijskih  vojvodov.  In  ker  so  se  ti  polastili  alpskih  dežel,  je  hotel 
češki  kralj  Karol  IV.  vsaj  akvilejsko  cerkveno  državo  ohraniti  pod 
svojim  vplivom.  Na  njegovo  prošnjo  je  papež  Klement  VI.  imenoval 
Karolovega  polbrata  Nikolaja  za  patriarha  (1350 — 1358).  Pa  tudi 
Habsburžani  so  dobili  svoj  delež.  Vojvoda  Albreht  II.  je  zasedel 
gorenjo  vipavsko  dolino,  ki  je  odslej  ostala  v  oblasti  njegovih  na- 
slednikov. Ko  je  cesar  Karol  IV.  1.  1354.  potoval  v  Italijo,  ga  je  pa- 
triarh Nikolaj  v  Vidmu  zelo  slovesno  sprejel.  S  tem  obiskom  sta  v 
zvezi  dva  znamenita  dogodka. 

Že  patriarh  Bertrand  je  dobil  od  papeža  dovoljenje,  da  sme 
ustanoviti  v  Čedadu  vseučilišče  (1339),  cesar  Karol  je  zdaj  na  prošnjo 
svojega  brata  izdal  ustanovno  listino,  v  katerej  izjavlja,  da  hoče 
ustanoviti  visoko  šolo,  katero  bi  lahko  obiskovali  mladeniči  iz  so- 
sednih dežel:  Nemci,  Ogri,  Slovani  in  Italijani.  Gotovo  je  bil  Čedad, 
ki  leži  skoraj  na  jezikovni  meji  treh  narodov,  v  ta  namen  pripraven 
kraj,  vendar  se  ustanova  ni  izvršila  vsled  ugovora  bližnjega  pado- 
vanskega  vseučilišča,  ki  bi  bilo  po  njej  trpelo  veliko  škodo.  — 
Druga  znamenitost,  ki  je  v  zvezi  s  Karolovim  bivanjem  v  Vidmu, 
je  dragocen  dar,  ki  ga  je  ob  tej  priliki  prejel  od  patriarha,  namreč 
dva  zvezka  dragocenega  „čedadskega  ali  štivanskega  evangelija", 
ki  je  veljal  za  rokopis  sv.  Marka.  Za  nas  Slovence  je  ta  evan- 
gelij posebno  zato  pomenljiv,  ker  so  posamezni  listi  popisani  z 
imeni  slovenskih  romarjev  iz  9.  in  10.  stoletja.  Cesar  Karol  je  dal 
darovanemu  rokopisu  napraviti  dragocene  platnice  iz  zlata  in  biserov 
in  ga  poslal  nadškofu  v  Prago  z  ukazom,  naj  vsako  leto  na  veliko- 
nočni praznik  eden  izmed  kanonikov  iz  njega  čita  sv.  evangelij.  — 
Tudi  vlada  češkega  Nikolaja  ni  minila  brez  bojev.  Ko  je  ogrski 
kralj  Ludovik  Benečanom  napovedal  vojsko,  sta  bUa  patriarh  Nikolaj 
in  grof  Majnard  VIL  Goriški  njegova  zaveznika.  Patriarh  je  takrat 
napadel  Gradež  in  odnesel  z  otoka  relikvije  sv.  Mohorja  in  Fortunata. 
Želel  je  tudi  svojo  stolnico  prestaviti  iz  nezdrave  Akvileje  v  Videm, 
pa  ni  dobil  papeževega  privoljenja.  L.  1358.  je  imel  Nikolaj  sinodo 
za  ureditev  cerkvenih  razmer  svoje  škofije  in  je  še  tisto  leto  umrl. 

Za  Luksemburžanom  je  dosegel  patriarhovsko  čast  zopet  eden 
iz  rodbine  Thurnov,  Ludovik  della  Torre  (1359—1365).  Njegova 
vlada  je  bil  veden  boj  z  avstrijskim  vojvodom  Rudolfom  IV.  „Usta- 
novnikom",  ki  si  je  prisvojil  mnogo  akvilejskih  posestev  in  vedno 
bolj  širil  svoj  vpliv  po  gornji  Italiji.  Takoj  v  začetku  se  je  patriarh 
Ludovik  pritožil  pri  papežu,  da  si  je  vojvoda  Rudolf  nepostavno  pri- 
lastil Zgornjo  in  Spodnjo  Vipavo,  Lož,  Postojno,  Vencone  z  mitnico 
in  sotesko  ob  Beli,  Trebnje  na  Koroškem  in  Slovenji  Gradec.    Tudi 

Aufenštajni,  ki  so  imeli  na  Koroškem  in  Spodnjem  Štajerskem  mnogo 
akvilejskih  fevdov,  so  mu  odrekli  pokorščino  in  se  izjavili  za  pod- 
ložnike  avstrijskih  vojvodov.  Ker  pogajanja  in  prošnje  niso  pomagale, 
se  je  vnel  boj.  Vojvoda  Rudolf  je  hitro  premagal  patriarhove  čete  in 
prodrl  globoko  v  Furlanijo.  Ludovik  je  moral  v  spremstvu  dvanajstih 
plemičev  potovati  na  Dunaj,  da  si  izprosi  miru  in  ga  je  dobil  le  pod 
pogojem,  da  odstopi  vse  fevde,  ki  jih  je  imela  akvilejska  cerkev  na 
Štajerskem,  Koroškem, 
Kranjskem,  v  Slovenski 
marki  in  na  Krasu,  voj- 
vodu Rudolfu.  S  tem  je 
svetna  oblast  akvilejskih 
patriarhov  po  naših  krajih 
popolnoma  prejenjala.  Pa 
tudi  po  tem  dunajskem 
miru  še  ni  bilo  konec 
bojev.  Podjetni  Rudolf 
je  iskal  novih  pridobitev 
v  Furlaniji,  ker  je  vedel, 
da  mu  patriarh  ni  kos. 
Bojna  sreča  se  je  nagi- 
bala zdaj  na  eno,  zdaj 
na  drugo  stran,  dokler 
ni  smrt  leta  1365.  obeh 
tekmecev  h  krati  pokli- 
cala s  pozorišča. 

Po  Ludovikovi  smrti 
se  je  zopet  pojavil 
luksemburški  vpliv.  Pa- 
pež Urban  V.  je  postavil 
na  prošnjo  cesarja  Ka- 
rola  IV.  njegovega  nek- 
danjega kancelarja 
Markwarda  pl.  Rand- 
ecka  za  patriarha  (1365— 
1381).  Z  velikim  sijajem 
je  bil  umeščen  v  svojo 
duhovsko  in  svetno  oblast. 
V   deželi  je   bil   mir   in   z 

Patriarh  Ludovik  Scarampo. 


Pričel  je  vladati  v  zelo  ugodnih  razmerah, 
vsemi  sosedi  je  prijateljsko  občeval.  Za 
upravo  svoje  dežele  si  je  pridobil  veliko  zaslug  s  tem,  da  je  ukazal 
zbrati  vse  pravne  navade,  ki  so  bile  v  veljavi  in  jih  združil  v  zakonik. 
Ta  zbirka  postav  je  bila  sicer  izprva  izdana  le  za  Furlanijo,  pa  je 
dobila  pozneje  veljavo  tudi  za  druga  akvilejska  okrožja  po  Istri, 
Kranjski,  Slovenski  marki  in  Goriškem.  —  Ker  je  potres  leta  1348. 
akvilejsko  stolnico  zelo  poškodoval,  jo  je  dal  Markward  iznova  po- 
zidati in  ji  dal  tisto  obliko,  ki  jo  ima  še  dandanes.  Vzlic  svoji  miro- 
ljubnosti se  je  zapletel  v  razne  boje.  Ker  mu  je  primanjkovalo  denarja, 
je  1. 1379.  zastavil  Tolminsko  na  šest  let  mestu  Čedadu  za  6000  mark 

soldov.  S  tem  je  brila  deželica  za  patriarha  izgubljena,  ker  je  Mark- 
wardovi  nasledniki  niso  dobili  več  nazaj. 

Z  Markwardom  je  legel  v  grob  zadnji  samostojni  patriarh,  ki 
je  svojo  oblast  uveljavil  v  vsem  obsegu  in  v  miru  vladal  svojo  deželo. 
Za  njim  so  se  množila  znamenja  razpada,  ki  so  spravila  vso  državo 
v  nered  in  jo  slednjič  vrgla  v  žrelo  grabežljivemu  južnemu  sosedu. 
Po  Markwardovi  smrti  je  dobil  patriarhijo  kardinal  Filip  Alengon, 
stričnik  francoskega  kralja,  ne  da  bi  bil  obvezan  v  njej  bivati.  Ker 
so  se  pa  ljudje  temu  uprli,  je  imenoval  papež  Ivana  iz  Morave,  strič- 
nika  cesarja  Karola  IV.  za  patriarha  (1387—1394).  Ivan  je  sicer  prišel 
v  Furlanijo,  pa  je  s  svojim  posvetnim  življenjem  in  ošabnim  nastopom 
odbil  vse  podložnike.  Umrl  je  leta  1394.  nasilne  smrti  pod  meči  za- 
rotnikov. —  Prišli  so  potem  žalostni  časi  cerkvenega  razkola.  In 
kakor  sta  si  v  cerkvi  dva  papeža  delila  vrhovno  oblast,  tako  je  tudi 
akvilejska  patriarhija  imela  dva  višja  pastirja,  Antona  da  Ponte  in 
Antona  Panciera,  ki  sta  imela  vsak  svojo  stranko  za  seboj  in  se  borila 
za  priznanje.  Mesto  se  je  vzdignilo  zoper  mesto,  grad  zoper  grad. 
Benečani  pa  so  porabili  te  domače  razprtije,  da  so  širili  svoj  vpliv 
po  Furlaniji  in  izkušali  plemstvo  potegniti  na  svojo  stran.  Že  takrat 
bi  se  bili  polastili  velikega  dela  dežele,  da  ni  bil  za  vojaškega  po- 
veljnika imenovan  grof  Friderik  Ortenburški,  ki  jih  je  s  pomočjo 
cesarskih  čet  izrinil  iz  Furlanije. 

Pod  vplivom  mogočnega  grofa  Ortenburškega  se  je  vršila  tudi 
volitev  novega  patriarha.  Izvoljen  je  bil  njegov  svak  Ludovik, 
vojvoda  Teck  (1412 — 1435)  iz  plemenite  bavarske  rodbine.  Imel 
je  takrat  še  le  nižje  redove  in  dolgo  časa  ni  mogel  dobiti  papeškega 
potrjenja.  Še  le  na  cerkvenem  zboru  v  Kostnici  ga  je  novoizvoljeni 
papež  Martin  V.  leta  1418.  priznal  za  patriarha  in  mu  s  tem  podelil 
oblast  v  cerkvenih  zadevah. 

A  prav  takrat,  ko  je  Ludovik  dosegel  zaželjeno  priznanje  in 
utrdil  svojo  veljavo,  se  je  zrušila  njegova  svetna  oblast.  Benečani  so 
porabili  njegovo  odsotnost  iz  dežele  in  hitro  zasedli  najvažnejša  mesta 
v  Furlaniji:  Čedad,  Sacile,  Videm.  Spoznali  so  namreč,  da  jim  je  ta 
dežela  za  trgovinsko  zvezo  z  Nemčijo  nujno  potrebna.  Bilo  jim  je  tem 
lažje  deželo  zasesti,  ker  se  je  ljudstvo  že  naveličalo  vednih  razprtij  v 
patriarhovi  državi  in  je  samo  želelo  priti  pod  varstvo  mogočne  republike. 
Hkrati  s  Furlanijo  so  dobili  Benečani  tudi  velik  kos  Istre,  posestva 
goriških  grofov  pa  so  morali  vsled  posredovanja  nadvojvoda  Ernsta 
pustiti  pri  miru.  —  Poizkusi  patriarha  Ludovika,  da  bi  s  pomočjo  ce- 
sarja Sigismunda  dobil  svoje  dežele  nazaj,  se  niso  obnesli.  Prav  tako 
ni  nič  pomagalo  posredovanje  papeža  Martina  V.  in  slovesno  izobčenje, 
katero  je  proglasil  nad  Benečani  bazelski  cerkveni  zbor  (1435). 

Razpad  patriarhove  države  je  imel  za  akvilejsko  cerkev  važne 
posledice.  Ludovik  je  za  vedno  zapustil  Furlanijo  in  se  poslej  mudil 
v  avstrijskih  deželah.  O  cerkveni  vladi  na  Beneškem  ni  hotel  nič 
slišati.  Ker  so  mu  odvzeli  žezlo,  je  odložil  tudi  pastirsko  palico. 
Večinoma  je  bival  kot  gost  pri  svojem  prijatelju  in  sorodniku,  celjskem 
grofu  Hermanu  v  Celju,  Krapini,  Rogatcu  in  Slovenjem  Gradcu.  V 
Celju  je  imel  več  kot  deset  let  svoj  dvor  in  svoje  sodišče. 

Stolnica  v  Čedadu.    (Pročelje.) 

Zadnja  doba  Ludovikovega  življenja  in  delovanja  je  tesno  zdru- 
žena z  bazelskim  cerkvenim  zborom,  kjer  se  je  dal  zapeljati  v  hudo 
nasprotstvo  proti  papežu.  Dolžil  je  po  krivici  papeža  Evgena  IV., 
ki  je  bil  rojen  Benečan,  da  je  sporazumljen  s  svojimi  rojaki  in  za- 
dovoljen z  okupacijo  akvilejske  cerkvene  države.  S  tistim  strastnim 
sovraštvom,  ki  ga  je  gojil  do  Benečanov,  je  nasprotoval  tudi  Evgenu. 
Za  seboj  pa  je  potegnil  tudi  skoraj  vso  svojo  škofijo  in  tako  povzročil 
cerkveni  razkol.    Umrl  je  v  Bazelu  leta  1439.  na  neki  kužni  bolezni. 

Ko  je  bila  po  smrti  vojvoda  Tecka  akvilejska  škofijska  stolica 
izpraznjena,  jo  je  papež  Evgen  podelil  Ludoviku  III.  Scarampo- 
Mezzarota  (1439  — 1465),  ki  je  bil  nadškof  v  Florenci,  pa  tudi 
bazelski  cerkveni  zbor  je  imenoval  patriarha  in  sicer  tridentinskega 
škofa  Aleksandra  Ziemowitskega,  Poljaka  po  rodu.  Ludovik  III. 
Scarampo  je  našel  priznanje  in  pokorščino  le  v  beneškem  delu  akvi- 
lejske škofije;  avstrijske  dežele  z  Goriškim  vred  so  priznavale  oblast 
bazelskega  patriarha  Aleksandra.  Za  Aleksandrom,  ki  je  leta  1444. 
umrl,  sta  vladala  v  naših  deželah  še  razkolna  škofa  Lovrenc  pl. 
Lichtenberg  in  Martin,  škof  pičenski.  Še  le  leta  1447.,  ko  se  je 
Enej  Silvij  v  imenu  cesarja  Friderika  šel  poklonit  smrtnobolnemu 
papežu  Evgenu,  priznal  njegovo  oblast  in  s  tem  zavrgel  bazelske 
strankarje,  se  je  cerkveno  edinstvo  zopet  obnovilo  in  Ludovik  III. 
Scarampo  je  bil  splošno  priznan  za  patriarha.  Vendar  je  bila  njegova 
oblast  v  avstrijskih  deželah  le  navidezna.  Kot  njegov  namestnik  je 
Martin,  škof  pičenski,  precej  samostojno  vodil  cerkvene  posle  v  naših 
krajih.  Politično  nasprotstvo  med  Avstrijo  in  Benečani,  ki  je  že  za 
časa  Ludovika  Tecka  povzročilo  delitev  akvilejske  škofije  in  pozneje 
celo  razkol,  je  tudi  sedaj  omejevalo  akvilejskim  patriarhom  izvrše- 
vanje njihove  pastirske  službe.  Vse  stremljenje  Habsburžanov  je  šlo 
za  tem,  da  avstrijske  dežele  odtrgajo  od  akvilejske  patriarhije  in  jih 
podrede  posebnemu  škofu.  Deloma  se  je  to  izvršilo  z  ustanovitvijo 
ljubljanske  škofije  1.  1462. 

O  tej  znameniti  ustanovi  smo  že  razpravljali  na  drugem  mestu. 
Nova  škofija  je  imela  sicer  le  majhen  obseg,  večina  slovenske  zemlje 
je  še  ostala  podložna  akvilejskemu  patriarhu.  Vendar  je  bila  njegova 
oblast  pri  nas  zelo  omejena.  Skoraj  nobene  župnije  ni  več  podeljeval 
patriarh,  temveč  vse  so  bile  v  oblasti  cesarjevi  ali  pa  vtelešene  samo- 
stanom. Patriarh  Ludovik  III.  Scarampo  si  je  pomagal  s  tem,  da  je 
avstrijski  del  svoje  škofije  podredil  posebnemu  generalnemu  vikarju. 
Po  smrti  škofa  Martina  beremo  v  listinah  zapored  imeni  pičenskih 
škofov  Jakoba  in  Konrada  kot  pooblaščencev  akvilejskih. 

Ko  je  leta  1465.  umrl  Ludovik,  je  papež  Pavel  II.  imenoval  za 
patriarha  svojega  nečaka,  kardinala  Marka  Barbo  (1471 — 1491).  Ta 
je  imel  mnogo  opraviti  z  diplomatiškimi  posli  in  je  poveril  vlado 
svoje  škofije  vikarjem  (namestnikom).  V  njegovem  imenu  je  1. 1487. 
kaprulanski  škof  Peter  Carli  napravil  kanoniško  vizitacijo  po  slovenskih 
deželah.  Z  avstrijsko  vlado  so  se  preje  vršila  pogajanja,  da  je  dovolila 
izvrševati  cerkveno  oblast  beneškemu  škofu.  Bil  je  to  prvi  obisk 
višjega  pastirja  izza  časa  cerkvenega  razkola,  torej  prvi  po  dolgi 
dobi  petdesetih  let. 

Stolnica  v  Čedadu.    (Notranjščina.) 


Izza  časa  Marka  Barba  so  dosegli  le  Benečani  patriarhovsko 
dostojanstvo.  Prišlo  je  celo  v  navado,  da  se  je  vladajoči  patriarh  v 
starosti  odpovedal  svoji  časti  na  korist  kakega  sorodnika.  Tako  se 
je  ohranila  patriarhovska  služba  dolgo  časa  v  posesti  nekaterih  ple- 
menitih benečanskih  družin  (Grimmani,  Barbaro).  Zaman  je  cesar 
Maksimilijan  leta  1509.  zasedel  mesto  Akvilejo  in  jo  spravil  pod  av- 

strijsko  oblast,  da  bi  si  pridobil  vpliv  na  patriarhijo.  Akvilejska 
stolica  je  ostala  v  posesti  Benečanov,  dokler  ni  bila  zatrta. 

Proti  koncu  srednjega  veka  imamo  še  omeniti  patriarha  Her- 
molaja  Barbaro  (1491—1493)  in  Nikolaja  Donato  (1493—1497). 
Poslednji  je  vedno  bival  v  Čedadu,  kjer  je  popolnoma  prezidal  in 
obnovil  krasno  stolnico.  Zveza  s  slovenskimi  deželami  je  bila  od  tu 
zopet  živahnejša,  kar  priča  veliko  število  slovenskih  duhovnikov,  ki 
so  bili  takrat  v  Čedadu  posvečeni  in  pogosti  obiski  patriarhovih  vi- 
karjev v  naših  krajih.  Leta  1492.  je  obiskal  koprski  škof  Jakob 
Valaresso  Gorenjsko,  zlasti  kranjski  in  kamniški  okraj  in  se  vrnil 
preko  Beljaka  v  Italijo.  Dve  leti  pozneje  je  došel  iz  Čedada 
Peter  Carii,  škof  kaprulanski,  na  kanoniško  vizitacijo.  Obiskal  je 
Gorenjsko,  Spodnji  Štajer  in  deloma  Spodnje  Koroško,  umeščeval 
župnike,  posvečeval  cerkve  in  altarje,  birmo  val  in  delil  sv.  redove. 
Povod  tem  pogostim  obiskom  je  bil  pač  žalosten  položaj  slovenskih 
dežel  za  časa  najhujših  turških  napadov,  pa  tudi  skrb  patriarhov,  da 
ohranijo  svoj  vpliv  na  te  oddaljene  pokrajine. 

Politični  dogodki  v  začetku  šestnajstega  stoletja  so  kmalu  po- 
rušili to  tesno  zvezo. 


Izmed  naštetih  akvilejskih  višjih  pastirjev  moremo  komaj  reči 
o  enem  ali  dveh,  da  sta  kedaj  obiskala  svoje  slovenske  podložnike, 
vsi  drugi  so  bili  zapleteni  v  politične  boje  v  toliki  meri,  da  je  njihovo 
cerkveno  delovanje  trpelo  hudo  škodo.  Za  izvrševanje  onih  cerkvenih 
poslov,  ki  je  bilo  zanje  treba  škofovskega  reda  (birmovanje,  posve- 
čevanje  cerkev  in  altarjev  itd.),  so  imeli  navadno  pomožne  škofe  ali 
namestnike  (vikarje),  ki  so  v  imenu  patriarhovem  obiskovali  župnije, 
nadzirali  duhovščino,  sklicevali  sinode  in  izvrševali  še  druge  sodne 
in  upravne  posle.  Za  naše  cerkveno  življenje  so  bili  ti  vikarji  skoraj 
večjega  pomena,  kakor  patriarhi  sami,  ker  so  bili  v  tesnejši  zvezi  z 
duhovščino  in  ljudstvom  v  slovenskih  deželah.  Nekateri  izmed  njih 
so  stalno  bivali  na  Kranjskem  ali  pa  so  vsaj  deželo  pogosto  obisko- 
vali. V  trinajstem  stoletju  so  opravljali  službo  vikarjev  pičenski  škofje 
(Pičan,  Pedena  v  Istri) :  Popo  L,  Popo  II.,  Oto.  Za  vlade  patriarha 
Pagana  della  Torre  je  bil  vikar  v  naših  deželah  avguštinec  Fr.  Enoch. 
Patriarh  mu  je  leta  1322.  dovolil,  da  sme  stalno  bivati  v  Ljubljani 
ali  pa  v  Bistri  pri  kartuzijanih.  Le  včasih  je  dolžan  obiskati  svojo 
škofijo.  Škof  Enoch  je  umrl  leta  1324.  v  Ljubljani  pri  avguštincih. 
Pod  patriarhom  Nikolajem  je  bil  vikar  za  naše  dežele  senjski  škof 
Simon  Protiva  (1352 — 1360).  V  15.  stoletju  sta  bila  vikarja  pičenska 
škofa  Gregor  (1418—1433)  in  Martin  (1436—1456).  Prvi  je  bival 
navadno  v  Bistri,  kjer  je  tudi  pokopan,  drugi  je  imel  svojo  stolico  v 
Ljubljani  pri  šenklavški  cerkvi.  Pozneje  nahajamo  v  enaki  službi 
še  druge  škofe,  ki  smo  jih  deloma  omenili  v  razpravi.  Ta  način 
cerkvene  vlade  se  je  za  avstrijski  del  akvilejske  škofije  ohranil  do 
18.  stoletja. 

Med  tem  ko  so  imenovani  škofje  le  od  časa  do  časa  obiskovali 
naše  dežele,  je  bila  cerkvena  uprava  sama  skoraj  izključno  v  rokah 

arhidiakonov.  Njih  oblast  je  bila  tem  večja,  čimbolj  je  bil  oddaljen 
akvilejski  škofijski  sedež,  čimbolj  je  bila  zveza  z  njim  omejena  ali 
celo  pretrgana.  Arhidiakoni  so  imeli  oblast  sklicevati  shode  duhov- 
ščine svojega  okraja,  izpraševati  duhovske  kandidate  in  jih  priporočati 
za  sprejem  višjih  redov,  umeščati  nižje  beneficiate  in  podeljevati  od- 
vezo od  nekaterih  patriarhu 
pridržanih  grehov  in  kazni.  V 
manjših  kazenskih  zadevah  so 
imeli  nad  duhovniki  tudi  sodno 
oblast.  Arhidiakone  si  je  du- 
hovščina sama  volila  in  vsi 
poizkusi,  omejiti  ji  to  pravico, 
so  bili  brezuspešni. 

Od  naših  dežel  je  Go- 
riško z  Vipavsko  dolino  pri- 
padalo arhidiakoniji  akvi- 
lejski. Tolminsko  je  bilo 
podložno  čedadskemu  kapitlju, 
ki  je  imenoval  župnike, 
in  od  koder  je  tudi  včasih 
prišel  eden  kanonikov  nad- 
zorovat dušno  pastirstvo.  Vsa 
dežela  Kranjska  je  bila  izprva 
podložna  enemu  arhidiakonu, 
ki  se  je  imenoval  „arhidi- 
akon  Kranjske  in  Marke" 
(t.  j.  sedanje  Dolenjske).  V  15. 
stoletju  se  je  ta  veliki  arhi- 
diakonat  razdelil.  „Arhidiako- 
nija  kranjska"  je  obsegala 
sedanje  Gorenjsko  z  Ljubljano 
in  Cerknico,  „arhidiakonija 
dolenjska"  pa  Belo  krajino, 
dolino  Kolpe,  Krke  in  Mirne. 
..Arhidiakonija  savinj- 
ska"  je   obsegala   Štajersko 

južno  od  Drave  in  tudi  še  del  jugovzhodne  Koroške;  „arhidiako- 
nija  Koroška"  ali  Junske  doline  pa  večji  del  Koroške  južno  od 
Drave.  Nekaj  izjem  so  v  tej  razdelitvi  povzročili  samostani,  katerim 
so  bile  vtelešene  mnoge  župnije  in  vsled  tega  izvzete  iz  oblasti  svet- 
nega arhidiakona.  Slična  izjema  je  bila  tudi  arhidiakonija  rib- 
niška, ki  je  nastala  proti  koncu  15.  stoletja.  Stara  ribniška  župnija 
je  bila  zelo  obsežna.  Obsegala  je  ves  kočevski  svet  doli  do  Črnomlja. 
Ko  so  Ortenburžani  sredi  14.  stoletja  na  Kočevskem  naselili  Nemce, 
zanje  zidali  cerkve  in  ustanovili  mnogo  novih  župnij  (Kočevje,  Poljane, 
Kostel,  Osilnica,  Gotenica)  so  dobili  ortenburški  grofi  pravico  patron- 
stva,  ribniški,  župniki  pa  oblast  predlagane  duhovnike  kanoniško 
umeščati  Isto  pravico  so  si  lastili  glede  župnij  Lož  in  Bloke,  češ, 
da  sta  tudi  ti  dve  župniji  ortenburški  ustanovi.    Ker  so  sami  izvrše- 


Krstilnik  patriai-ha  Kaliksta  v  čedadski 
stolnici  (8.  stoletje). 

vali  pravice  in  posle  arhidiakona  v  svojem  okrožju,  so  si  kmalu 
nadeli  tudi  naslov,  katerega  so  patriarhi  molče  priznali. 

Nova  ustanova  v  cerkveni  organizaciji  na  Kranjskem  je  bil 
novomeški  kolegiatni  kapitelj. 

Skupno  življenje  duhovnikov  je  veljalo  skozi  ves  srednji  vek 
za  vzor  pravega  duhovniškega  življenja.  Najbolj  vneti  škofje  so 
pospeševali  tako  združevanje,  n.  pr.  solnograški  metropolit  Eberhard  II., 
toda  ohranilo  se  je  le  v  krajih,  kjer  je  bila  cerkvena  disciplina  dobro 
urejena.  Na  Koroškem  je  bilo  že  v  13.  stoletju  po  raznih  mestih  več 
duhovniških  družb,  na  Kranjskem  se  pojavi  šele  ob  koncu  srednjega 
veka  taka  ustanova. 

Iz  ustanovne  listine  novomeškega  kapitlja  povzamemo,  da  so 
nekateri  dolenjski  duhovniki  prosili  cesarja  Friderika,  naj  jim  dovoli 
združiti  se  v  kolegij,  kjer  bi  „pod  eno  streho  in  pri  eni  mizi"  skupno 
živeli.  Na  čelu  teh  duhovnikov  je  bil  Jakob  Auersperger  (Turjaški), 
župnik  v  Št.  Rupertu  in  arhidiakon  v  Slovenski  krajini.  O  njegovi 
vnemi  za  božjo  čast  pričata  krasni  gotski  cerkvi  v  Št.  Rupertu  in 
Novem  mestu.  Za  ustanovitev  kapitlja  so  še  z  njim  vred  prosili : 
Kancian,  župnik  v  Dobrniču;  Klement  in  Jakob,  kapelana  bratovščine 
sv.  Trojice  v  Novem  mestu ;  Pavel,  kapelan  bratovščine  sv.  Jakoba 
in  še  več  drugih  duhovnikov.  Cesar  Friderik  je  prošnji  ugodil  dne 
27.  aprila  1493  in  leto  pozneje  (30.  aprila  1494)  je  papež  Aleksander  VI. 
ustanovitev  kapitlja  potrdil  in  mu  določil  organizacijo.  Kapitelj  naj 
šteje  13  kanonikov;  prvi  med  njimi  bodi  prost,  drugi  dekan.  Vsi  člani 
kapitlja  naj  skupno  žive.  Število  kanonikov  pa  ni  bilo  nikdar 
popolno,  ker  je  primanjkovalo  dohodkov. 

Število  župnij,  ki  je  bilo  še  do  12.  stoletja  zelo  majhno,  se  je  od 
tistega  časa  začelo  polagoma  množiti.  V  starih  velikih  župnijah,  ki 
so  bile  preobsežne,  da  bi  bilo  mogoče  redno  duhovno  pastirstvo,  so 
se  pričeli  ustanavljati  vikariati  (podžupnije)  in  kapelanije  pri  posa- 
meznih cerkvah.' 

V  obsežni  župniji  sv.  Petra  v  Ljubljani,  ki  se  je  raztezala  od 
izliva  Ljubljanice  do  Hrušice,  sta  že  leta  1291.  bila  ustanovljena  vi- 
kariata  na  Igu  in  v  Logatcu.  Okoli  leta  1320.  se  tudi  že  omenja 
Vrhnika.  V  župniji  Loka  je  v  isti  dobi  obstojal  vikariat  Poljane, 
med  tem  ko  sta  bila  v  Selcih  in  Železnikih  ustanovljena  mnogo  pozneje. 
Za  prostrano  radovljiško  župnijo  je  v  zapisniku  iz  leta  1291.  izpričan 
vikariat  Bohinj  (Srednja  vas)  in  kapela  na  Bledu.  Par  desetletij  po- 
zneje (1323)  so  bile  že  Gorje  samostojna  župnija.  V  Kranjski  gori 
in  na  Dovjem  so  nastale  cerkve  še  le  okoli  leta  1360.,  na  Jesenicah 
pa  v  začetku  16.  stoletja.  Kamniška  župnija  se  je  raztezala  po  Tu- 
hinjski dolini  do  štajerske  meje;  imela  je  1.  1291.  le  v  Špitaliču  go- 
stinjec  z  enim  duhovnikom  in  kapelo  v  Mekinjah.  Na  Štajerskem  so 
se  iz  župnije  sv.  Jurija  v  Skalah  v  13.  stoletju  izločili  vikariati :  Sv. 
Martin  pod  Šalekom,  sv.  Mihael  v  Šoštanju  in  sv.  Janez  na  Peči, 
pozneje  tudi  sv.  Ilj  pri  Gradiču.  Župnija  Gornji  grad  je  do  12.  ozi- 
roma 14.  stoletja  obsegala  vso  sedanjo  dekanijo  s  kuracijo  sv.  Andreja 
v  Belih  vodah  vred.  Najprej  se  je  tu  izločil  vikariat  na  Rečici  (1173), 
v  14.  stoletju  pa  vikariati  v  Solčavi,  v  Ljubnem  in  v  Mozirju. 

Predaleč  bi  nas  zavedlo,  ako  bi  hoteli  zasledovati  i"azvoj  cer- 
kvene organizacije  po  vseh  posameznih  okrožjih.  Že  navedeni  zgledi 
dovolj  pričajo,  kako  so  se  izza  13.  stoletja  množile  duhovnije  po 
deželi.  Ako  se  preje  omenja  le  malo  župnij  z  velikimi  okrožji,  ne 
smemo  iz  tega  sklepati  le  na  pomanjkanje  rednega  duhovnega  pa- 
stirstva,  ampak  tudi  na  redko  naseljenost  prebivalcev. 

Med  župniki  in  beneficiati  opažamo  po  naših  krajih  poleg  do- 
mačinov tudi  dosti  tujcev.  Mnogokrat  so  dobivali  dobre  župnije 
Italijani  in  celo  Francozi.  Seveda  niso  sami  izvrševali  duhovnega 
pastirstva,  ampak  dobivali  le  dohodke  in  za  oskrbovanje  duhovskih 
poslov  imeli  nastavljene  slabo  plačane  vikarje  (namestnike).  Iz  tega 
se  je  razvila  navada,  da  župniki  mnogokrat  sploh  niso  bivali  na  kraju 
svoje  službe,  ampak  drugod  in  prepuščali  pastirovanje  najetim  du- 
hovnikom. ■ —  Nekaj  izgledov :  V  Kamniku  je  bil  leta  1291.  župnik 
Manfred  della  Torre ;  v  Mengšu  (1325)  Franc  della  Torre,  kanonik 
akvilejski,  ki  je  dal  župnijo  za  tri  leta  v  najem  plemenitemu  Fride- 
riku de  Varmo  za  letnih  60  mark.  V  Radovljici  je  bil  1.  1348.  župnik 
Viljem  pl.  Gurnery  de  Cuchanea,  njegov  vikar  pa  Nikolaj  Mels. 
Cirkniško  župnijo  so  imeli  pogosto  tujci,  na  pr.  Taddeus  de  Palude, 
patriarhov  kapelan,  Ivan  de  Reate  in  drugi.  V  Konjicah  na  Štajerskem 
so  bili  župniki:  Kandid  de  Varmo,  Askulin  della  Torre,  Aleman  della 
Torre;  v  Laškem:  Peter  Camillus  de  Calumpna,  Franc  de  Uttino.  — 
Med  srednjeveškimi  duhovniki  opažamo  tudi  mnogo  plemičev  iz  naj- 
odličnejših  rodbin  in  sicer  ne  le  na  škofijskih  sedežih,  temveč  tudi 
na  župnijah  po  deželi.  Ortenburžani  so  bili  župniki  v  Radovljici,  go- 
spodje Limbarski  (de  Lilienberg)  župniki  v  Mengšu  in  Moravčah; 
Ahacij  pl.  Sebriach,  župnik  v  Laškem;  Albert  ^Ostrovrhar,  župnik  v 
Konjicah  (1319);  Baltazar  Turjaški,  župnik  v  Škocijanu  pri  Turjaku 
(1280);  Jakob  Turjaški,  župnik  v  Št.  Rupertu  (1490).  In  te  zglede  bi 
še  lahko  pomnožili  z  mnogimi  drugimi. 

Duhovski  naraščaj  se  je  večinoma  izobraževal  in  vzgajal  doma. 
Župniki  so  imeli  po  enega  ali  več  dijakov,  ki  so  se  izobraževali  pod 
njihovim  vodstvom  in  se  pri  njih  učili  praktičnega  pastirovanja.  Zlasti 
opažamo  take  duhovske  šole  na  imenitnejših  župnijah  (Kranj,  Ribnica), 
kjer  so  izobraženi  duhovniki  zbrali  okoli  sebe  po  več  dijakov  in  jih 
poučevali  v  potrebnih  znanostih. 

O  verskem  življenju  našega  ljudstva  hočemo  pozneje  razprav- 
ljati v  posebnem  poglavju.  Tu  naj  le  omenimo,  da  velika  krivoverska 
gibanja  srednjega  veka  niso  šla  brez  sledov  mimo  naših  dežel.  V 
prvi  vrsti  velja  to  o  krivoverstvu  bogomilov,  ki  se  je  razširilo  iz  Bosne 
in  Hrvaške  preko  naših  dežel  po  Gornji  Italiji  in  Francoski,  kjer  so 
se  imenovali  patareni  ali  katari  (čisti).  Bogomili  so  zametali  vse 
cerkvene  zakramente  in  vse  duhovstvo.  Od  raznih  molitev  so  sprejeli 
le  „oče  naš".  Učili  so,  da  v  cerkvah  prebiva  satan  in  se  zbirali  v 
šumah  ali  podzemeljskih  jamah.  V  življenju  so  se  vzdrževali  mesa 
in  vina,  vsakega  uboja  kake  živali  in  so  imeli  množitev  Človeškega 
rodu  za  greh,  kar  pa  ni  zabranjevalo,  da  so  se  vdali  mnogim  razuz- 
danostim. Tem  krivim  naukom  so  se  pridružile  pri  jugoslovanskih 
bogomilih  še  mnoge  narodne  vraže  iz  poganske  dobe,  na  pr.  zagovor 

ZgodoTina  slov.  naroda.  30 

raznih  bolezni  pri  ljudeh  in  živini,  čarovniške  svetinje  (amuleti)  itd. 
V  naših  deželah  se  je  krivoverstvo  bogomilov  ali  patarenov  posebno 
razširilo  po  Koroškem,  kjer  je  bila  živahna  trgovinska  zveza  z  Italijo. 
Zasledujemo  jih  pa  tudi  po  Kranjskem,  zlasti  v  Beli  Krajini.  Ko  je 
patriarh  Bertold  1.  1228.  ustanovil  župnijo  Črnomelj,  pravi  sam,  da  je 
to  storil,  „ker  je  ljudstvo  v  okraju  Metliki  bilo  zaslepljeno  po  zmotah 
in  posnemalo  poganske  navade"  in  da  je  „čredo,  ki  je  zgrešila  pravi 
hlev,  zopet  pripeljal  na  pot  resnice".  Enako  izraža  v  pismu  na  papeža 
Gregorija  leta  1238.  bojazen,  „da  se  utegne  ljudstvo  po  naših  krajih 
vdati  krivoverskim  zmotam,  iz  katerih  ga  ne  bo  lahko  rešiti".  Vsekako 
je  tu  misliti  na  bogomilstvo,  ki  je  bilo  v  bližnji  Hrvaški  zelo  razširjeno. 

O  novem  krivoverskem  gibanju  čujemo  okoli  leta  1312.  na 
Spodnjem  Štajerskem.  Takrat  je  pisal  patriarh  Otobon  priorju  v 
zajčkem  samostanu,  „da  so  nekateri  izmed  njegovih  podložnikov 
onstran  gora  okuženi  po  krivo  verskih  naukih  in  da  se  je  zmota  že 
tako  razširila,  da  mnogi  po  raznih  krajih  dvomijo  o  katoliški  veri." 
Zato  mu  naroča,  naj  v  družbi  z  arhidiakonom  prepotuje  akvilejsko 
škofijo,  pridiguje  božjo  besedo  in  preiskuje,  koliko  je  sumljivih  krivo- 
verstva.  O  uspehih  svoje  preiskave  naj  mu  pismeno  poroča.  Videti 
je,  da  je  bilo  to  krivoverstvo  hitro  zatrto. 

Čudni  sledovi  starega  poganstva:  češčenje  dreves  in  svetih  stu- 
dencev so  se  med  Slovenci  ohranili  do  14.  stoletja.  Okoli  leta  1331. 
so  se  še  Kobaridci  shajali  pod  nekim  starim  drevesom  in  molili  pri 
studencu,  ki  je  pod  njim  izviral.  Verski  inkvizitor  za  Beneško  in 
Furlansko,  Franc  de  Clugia,  ki  je  izvedel  o  tem  malikovalstvu,  se 
menda  sam  ni  upal  odpraviti  starodavne  ljudske  razvade.  Šel  je  v 
Čedad  in  tam  pozval  ljudi  na  križarsko  vojsko  proti  Tolmincem.  Na 
čelu  močne  čete  je  prišel  potem  v  Kobarid,  posekal  drevo,  zamašil 
studenec  in  tako  izruval  zadnji  ostanek  stare  poganske  vere. 


Škofijska  grba:  ljubljanski  in  pičenski. 

Ptuj. 


25.  Pod  solnograškimi  nadškofi. 

Vezi,  ki  so  družile  slovenske  dežele  z  nadškofijo  v  Solnogradu, 
so  se  pričele  še  preje  rahljati,  kakor  pa  one,  ki  so  nas  vezale  s  pa- 
triarhijo  na  jugu.  Iz  Solnograda  je  sicer  zasinil  prvi  žarek  krščanske 
vere  v  Karantanijo  in  misijonsko  delo  se  je  od  te  strani  začelo  z 
večjo  vnemo  in  vztrajnostjo,  nego  iz  Akvileje,  toda  kmalu  je  cerkvena 
organizacija  tako  napredovala,  da  sta  Koroška  in  Štajerska  v  cer- 
kvenem oziru  postali  precej  samostojni  in  je  vpliv  solnograških  škofov 
vedno  bolj  ginil. 

Znano  je,  s  koliko  vnemo  sta  za  časa  slovanskih  apostolov  nad- 
škofa Liupram  in  Adalwin  izvrševala  svojo  pastirsko  službo.  Vkljub 
zimi  in  mrazu  sta  večkrat  prehodila  dolgo  pot  iz  Solnograda  v  Ka- 
rantanijo in  Panonijo,  obiskovala  slovenska  vojvoda  Pribina  in  Kocela, 
posvečevala  cerkve  in  nastavljala  pri  njih  duhovnike. 

Navali  Madjarov  so  proti  koncu  devetega  stoletja  ustavili  daljno 
misijonsko  delovanje  in  skoraj  uničili,  kar  je  bilo  preje  storjenega. 
Ko  so  se  povrnili  mirnejši  časi,  so  nadškofi  iz  Solnograda  obnovili 
svoje  apostolsko  delo;  Srečujemo  jih  pogosto  na  potovanjih  po  Ko- 
roškem in  Štajerskem,  kjer  so  posvečevali  cerkve  in  ustanavljali 
samostane.  Pri  tem  delu  so  jih  podpirali  odlični  plemiči  in  deželni 
knezi.  Sijajen  zgled  te  vrste  je  Hema,  grofica  krška,  ki  je  ustanovila 
dva  samostana  in  celo  vrsto  cerkva  na  svojih  posestvih.  —  Iz  te  dobe 
je  posebno  znamenito  delovanje  nadškofa  Balduina  (1041 — 1060),  ki  je 
mnogim  novopostavljenim  cerkvam  podelil  krstno  in  pogrebno  pra- 
vico in  nakazal  za  vzdrževanje  potrebno  desetino.  Njegov  naslednik 
Gebhard  (1060 — 1088)  je  cerkveno  organizacijo  v  Karantaniji  po- 
sebno s  tem  pospešil,  da  je  deželo  razdelil  v  župnije  z  določenimi 
mejami  in  ustanovil  krško  škofijo  (1070). 

Kakor  akvilejski  patriarhi,  tako  tudi  solnograški  nadškofi  niso 
posegali  le  v  cerkvene  razmere  naših  dežel,  ampak  so  tudi  kot  last- 
niki premnogih  posestev  imeli  velik  političen  vpliv.  Radodamost 
nemških  cesarjev,  bavarskih  vojvodov  in  pobožnost  podložnih  plemičev 
je  obdarovala  solnograško  cerkev  s  tolikimi  zemljišči,  da  se  je  glede 
na  oblast  in  ugled  lahko  merila  s  samimi  koroškimi  vojvodi.  Važna 
mesta,  kakor  Breze  na  Koroškem,  Ptuj  na  Štajerskem  so  jim  bila 
pokoma,  celo  vrsto  gradov  so  šteli  med  svojo  lastnino  in  njihova 
posestva  so  se  raztezala  tja  do  Save  in  Sotle  (Sevnica,  Rajhenburg, 
Brežice). 

Ta  politični  pomen  solnograške  nadškoflje  se  posebno  jasno 
kaže  pod  vlado  nadškofa  Konrada  I.  (1106 — 1147),  iz  plemenite 
bavarske  rodbine  Abensbergov.  —  Ko  se  je  koroški  vojvoda  Henrik 
Epenštajnski  polastil  nekaterih  solnograških  posestev  v  Furlaniji  in 
se  branil  jih  vrniti,  je  pridrl  nadškof  Konrad  s  tisoč  možmi  na  Koroško, 
da  si  s  silo  pribori  pravico.  Tu  mu  je  prišel  na  pomoč  še  krški  škof 

Hildebolt  s  300  vojaki.  Pri  Glan- 
ecku  blizu  Št.  Vida  sta  se  pribli- 
žali vojvodova  in  nadškofova  ar- 
mada. Vendar  ni  prišlo  do  krva- 
vega spopada.  Stari  vojvoda  je 
spoznal  svojo  krivico,  v  platneni 
obleki  in  bosonog  je  prišel  v 
škofov  tabor  prosit  odpuščanja. 
Povrnil  je  vsa  ugrabljena  posestva 
in  se  zopet  spravil  s  cerkvijo. 
Konrad  je  prenovil  in  utrdil  svoj 
grad  pri  Brezah,  da  se  je  zdel 
kakor  kraljeva  stolica  in  je  pri- 
silil meščane,  da  so  se  naselili 
v  njegovem  okrilju  na  desnem 
bregu  reke  Motnice.  Odslej  so 
bile  Breze  glavna  opora  solno- 
graških nadškofov  na  Koroškem. 
Tudi  za  svoje  vzhodne  po- 
krajine na  ogrski  meji  je  skrbel 
nadškof  Konrad.  Ker  so  bili  ti 
kraji  posebno  izpostavljeni  ro- 
parskim pohodom  Madjarov,  ki 
so  ugrabljali  ljudi  in  imetje,  se 
je  1.  1127.  sam  podal  na  vzhodnje 
Štajersko,  prepotoval  obmejne 
kraje  in  z  ogrskim  kraljem 
Štefanom  II.  sklenil  pogodbo, 
ki  naj  bi  v  bodoče  preprečila  ropanje  plenaželjnih  čet.  V  varstvo 
svojih  posestev  proti  Madjarom  je  sezidal  grad  Lipnico  (južno  od 
Gradca)  in  obnovil  Rajhenburg  za  Savo.  Nič  manj  ni  bil  Konrad 
delaven  za  povzdigo  verskega  življenja  v  svoji  nadškofiji.  Pri 
svojem    stolnem    kapitlju    je    vpeljal    skupno    življenje    kanonikov 

in  redovna  pravila  sv.  Avguština,  katere  je  moral  sprejeti  tudi  škofijski 
kapitelj  v  Krki.  Krškemu  škofu,  ki  je  imel  do  tedaj  le  škofovsko 
Čast,  pa  nobene  podrejene  vladikovine,  je  šele  Konrad  1.  1131.  odločil 
malo  okrožje  v  dolini  Motnice  in  Krke.  V  Brezah  je  ustanovil  hospital 
za  bolnike  in  reveže  in  ga  bogato  obdaroval.  Novi  samostani  so 
nastali  za  njegove  vlade  v  Rainu  pri  Gradcu  (1129),  Sekovi  (1140), 
Vetrinju  (1142).  Trikrat  je  zbral  nadškof  Konrad  svojo  duhovščino 
in  podrejene  škofe  k  sinodi  okoli  sebe,  da  z  njimi  uredi  cerkvene 
razmere.  Po  štiridesetletni  plodonosni  vladi  ga  je  dohitela  smrt  v 
Lungavu,  ko  se  je  že  bolan  vračal  iz  Koroške  domov  (9.  aprila  1147). 
Pokopali  so  ga  v  solnograški  stolnici. 

Eberhard  L  (1147—1164)  je  bil  že  zapleten  v  hude  boje,  ki 
so  za  časa  Štaufov  nastali  med  papeži  in  nemškimi  cesarji.  Stal  je 
stanovitno  na  strani  papeža  Aleksandra  III.,  ki  ga  je  imenoval  za 
svojega  legata  (poslanca)  v  Nemčiji.  Večkrat  ga  srečujemo  na  ško- 
fijskih potovanjih  po  Koroškem  in  Štajerskem,  kjer  je  imel  shode 
duhovske  in  svetne  gospode,  tako  v  samostanu  Rain,  v  Brezah,  Beljaku, 
v  Lipnici  in  Ljubnem.  Ko  je  admontski  samostan  1.  1152.  popolnoma 
pogorel,  se  je  z  nadškofovo  pomočjo  na  novo  dvignil  iz  pepela. 
Župnijska  organizacija  je  pod  njim  vztrajno  napredovala.  Pomenljiva 
je  ustanova  male  lesene  kapele  z  izrezljano  Marijino  podobo  v  dolini 
gorskega  potoka  Zeli  iz  leta  1159.,  kjer  so  rudokopi  in  solinarji  iz 
okolice  opravljali  svojo  pobožnost.  Leta  1200.  se  je  mesto  lesene  ka- 
pele postavila  iz  kamna  zidana 
cerkev  in  je  kmalu  postala  sloveča 
božja  pot  —  sedanje  Marijino 
Celje.  Nov  samostan  je  nastal  za 
Eberhardove  vlade  v  Borovi  (Vorau, 
leta  1161.),  ki  ga  je  ustanovil  šta- 
jerski mejni  grof  Otokar  VIL 

Pod  Eberhardovimi  nasledniki, 
Konradom  IL  in  Adalbertom  III.  so 
se  razprtije  z  nemškim  cesarjem  tako 
poostrile,  da  sta  morala  večinoma 
bivati  izven  Solnograda,  navadno  v 
Brezah  ali  Admontu.  Adalbert  je  bil 
celo  1. 1174.  odstavljen  in  sam  cesar 
Friderik  Rudečebradec  je  v  tistih 
hudih  bojih  prišel  na  Koroško  in 
Štajersko,  imel  shode  v  Brezah  in 
v  Lipnici,  da  izpodkoplje  vpliv  svo- 
jega mogočnega  nasprotnika. 

Ako  so  cerkvene  razmere  v 
solnograški    nadškofiji    vsled    teh 

razprtij  hudo  trpele,  so  se  vendar  kmalu  na  bolje  obrnile  pod  mo- 
gočno vlado  Eberharda  IL  (1200—1246),  katerega  smemo  šteti  med 
najodličnejše  srednjeveške  škofe.  Neumorno  je  obiskoval  Eberhard 
svoje  pokrajine  tostran  Velikih  Tur.  Skoraj  vsako  leto  ga^srečamo 
v  Lipnici,  v  Brezah,   Rainu   ali   Ptuju,   kjer  je  imel  cerkvene   shode 

duhovnikov  ali  zbiral  svetno  gospodo  okoli  sebe.  Leta  1202.  je  na 
sinodi  v  Brezah  potrdil  samostanu  Admontu  posest  župnije  Jarenina 
v  Slovenskih  goricah.  Samostana  Rain  in  Sekovo  je  bogato  obdaril. 
S  posebno  vnemo  je  pospeševal  skupno  življenje  duhovnikov  v  ko- 
legiatnih  kapitljih,  katerih  štejemo  iz  njegove  dobe  celo  vrsto.  Med 
prve  ustanove  te  vrste  je  menda  šteti  proštijo  sv.  Janeza  na  Mostiču 
(St.  Johann  am  Briickl)  pri  izlivu  Krčice  v  Krko,  ki  je  bila  pozneje 
prestavljena  v  Spodnji  Dravograd  (okoli  leta  1200.).  Pri  stari  cerkvi 
sv.  Andreja  v  Lavantinski  dolini  je  ustanovil  nadškof  Eberhard  1.  1212. 
kolegij  kanonikov  po  redovnih  pravilih  sv.  Avguština.  Nekaj  let 
pozneje  je  nastal  kapitelj  v  Podkrnosu  (1219).  Mnogo  si  je  prizadeval 
pobožni  nadškof,  da  je  bil  znameniti  njegov  prednik  Virgilij,  znani 
karantanski  apostol,  ki  je  poslal  škofa  Modesta  z  mnogimi  duhovniki 
med  Slovence,  v  Rimu  prištet  med  svetnike.  Njemu  v  čast  je  sezidal 
potem  v  Brezah  leta  1230.  cerkev  sv.  Virgilij  a  in  ob  njej  ustanovil 
kolegiatni  kapitelj.  —  Trg  Velikovec  je  tedaj  še  pripadal  župniji 
sv.  Ruperta  izven  mesta.  Tu  je  ustanovil  Eberhard  kolegiatni  kapitelj 
s  13  kanoniki  in  proštom  na  čelu.  Ker  v  trgu  samem  še  ni  bilo  cerkve, 
meščani  pa  so  vendar  želeli  imeti  tamkaj  božjo  službo,  so  stavili 
škofu  ponudbo,  da  na  svoje  stroške  kupijo  stavbišče  za  cerkev  in 
kapiteljsko  hišo,  ako  dovoli,  da  se  kapitelj  prestavi  v  mesto.  To  se 
je  zgodilo.  Meščani  so  kupili  od  šentpavelskega  opata  Hartwiga 
primeren  prostor  in  ga  izročili  škofu,  ki  je  tamkaj  dal  sezidati  novo 
lepo  cerkev  sv.  Magdalene.  Kapitelj  je  oskrboval  dušno  pastirstvo 
po  župnijah:  Št.  Rupert,  Tinje,  Sv.  Marjeta  pri  Telenbergu,  Sv.  Štefan 
pri  Trušnjah,  Sv.  Martin  na  Djekšah  in  Sv.  Magdalena  v  Knezi.  Od 
leta  1662.  biva  prost  veliko vškega  kapitlja  v  Tinjah. 

Goreči  višji  pastir  je  spoznal,  da  je  redno  nadzorstvo  in  skrbno 
škofovsko  poslovanje  ob  velikem  obsegu  solnograške  škofije  nemo- 
goče. Že  leta  1215.  je  pri  splošnem  cerkvenem  zboru  v  Rimu  predložil 
papežu  Inocenciju  III.  načrt  za  ustanovo  treh  škofij.  Ena  se  je  imela 
ustanoviti  na  otoku  Kiemskega  jezera,  kjer  je  nekdaj  stal  prastari 
samostan  sv.  Odrešenika  s  slovečo  šolo  in  kjer  sta  se  nekdaj  vzgo- 
je vala  slovenska  vaj  vodiča  Gorazd  in  Hotimir  v  krščanstvu,  druga  v 
Sekovem,  tretja  v  Št.  Andražu  na  Koroškem.  Papež  Inocencij  III.  je 
z  veseljem  pritrdil  nadškof ovemu  načrtu.  Ko  se  je  Eberhard  vrnil 
iz  Rima,  je  pričel  takoj  izvrševati  svoje  namere.  Leta  1218.  sta  bili 
že  prvi  dve  škofiji  ustanovljeni.  V  ustanovnem  pismu  papeža  Ho- 
norija  III.  za  Sekovo  iz  leta  1218.  čitamo:  „Po  modrem  prevdarku, 
da  je  ob  veliki  razsežnosti  solnograškega  okrožja  nemogoče,  da  bi 
mogel  vsem  njegovim  prebivalcem  nakloniti  pastirsko  skrb  in  v  strahu, 
da  ni  nikogar,  ki  bi  podajal  malim  mleko  dobrega  nauka,  odraščenim 
pa  tečno  jed,  ki  bi  potrdil,  kar  je  slabotnega,  in  privezal,  kar  je  od- 
trganega, si  nam  po  ljubljenem  sinu  Karolu,  proštu  v  Brezah,  poslal 
pismeno  prošnjo,  naj  ti  damo  dovoljenje  in  oblast,  da  v  sekovski 
cerkvi  tvoje  škofije  ustanoviš  škofijsko  stolico  in  da  ji  s  privoljenjem 
tvojega  kapitlja  odločiš  okrožje  poldrug  dan  hoda  v  premeru  in 
300  mark  letnih  dohodkov  ....  Ker  smo  po  skupnem  posvetovanju 
z  našimi  brati  prišli  do  prepričanja,  da  je  ta  tvoja  namera  v  proslavo 

božjega  imena  in  povišanje  krščanskokatoliške  vere,  radi  ugodimo 
tvojim  zahtevam,  kakor  so  gori  omenjene."  —  Pravica  imenovati  in 
umestiti  sekovskega  škofa  je  bila  pridržana  solnograškemu  metropo- 
litu.  Prvi  je  zasedel  novo  stolico  prost  Karol  iz  Brez.  —  Leta  1225. 
je  Eberhard  zopet  predložil  papežu  Honoriju  prošnjo  za  ustanovitev 
nove  škofije  v  Št.  Andražu.  Utemeljil  jo  je  s  tem,  „da  množica 
izročene  mu  črede  potrebuje  skrbi  še  drugega  pastirja,  ker  more  sam 
zaradi  neugodnih  potov  komaj  obiskati  vso  škofijo.  Zato  prosi,  da 
se  v  cerkvi   sv.  Andreja  v  Lavantinski   dolini,  pri  kateri  je 


Grba  školij:  Krka  in  Chiemsee. 


preje  služil  le  en  svetni  duhovnik  in  kjer  je  nedavno  uredil  redovni 
kolegij  s  proštom  na  čelu,  ustanovi  škofijska  stolica."  Papež  je  tudi 
tej  želji  rad  ugodil,  in  Eberhard  je  10.  maja  1228  izdal  ustanovno 
pismo,  v  katerem  si  je  zlasti  sebi  in  svojim  naslednikom  izgovoril 
pravico  imenovati  lavantinskega  škofa  in  prepovedal  kapitlju  v 
Št.  Andražu  vsako  izvolitev.  O  mejah  nove  škofije  ustanovno  pismo 
ničesar  ne  omenja.  Še  le  iz  neke  listine  nadškofa  Friderika  II.  iz 
leta  1280.  zvemo,  da  je  obsegala  sedem  župnij  s  podrejenimi  kapelami, 
ki  so  bile  deloma  na  Koroškem,  deloma  na  Štajerskem.  Obdržala  je 
ta  majhen  obseg  celo  vrsto  stoletij. 

Ustanovitev  novih  škofij  je  nadškof  Eberhard  utemeljeval  po- 
sebno z  veliko  oddaljenostjo  mnogih  svojih  pokrajin  od  solnograške 
stolice  in  z  velikim  številom  podložne  mu  črede.  Vendar  se  ne  motimo, 
če  trdimo,  da  so  ga  k  temu  nagnili  še  drugi  vzroki.  Prav  takrat  se 
je  tako  po  Kranjskem,  kakor  po  Koroškem  in  Štajerskem  širilo 
krivoverstvo  bogomilov  ali  patarenov.  Avstrijski  vojvoda  Leopold  VI. 
je  postopal  proti  njim  z  veliko  strogost  o  in  je  hotel  zaradi  njih  že 
leta  1210.  na  Dunaju  ustanoviti  škofijo.  Toda  namera  se  ni  izvršila 
vsled  ugovora  pasavskega  škofa,  kateremu  so  pripadale  pokrajine  ob 
Donavi.  Kar  se  vojvodu  ni  posrečilo,  je  lahko  izvršil  nadškof  Eberhard, 
ker  je  popolnoma  prosto  določeval  v  mejah  svoje  škofije.  Ni  brez  po- 

mena,  ako  poudarja  papež  v  ustanovnem  pismu  sekovske  škofije,  da 
doslej  ni  bilo  tamkaj  višjega  pastirja,  ki  bi  podajal  vernikom  pravi  nauk, 
„zopet  utrdil,  kar  je  slabotnega  in  privezal,  kar  je  odtrganega".  Enaki 
razlogi  so  prilično  ob  istem  času  (1237)  nagnili  akvilejskega  patriarha 
Bertolda,  da  se  je  potegoval  za  škofijo  v  Gornjem  Gradu,  „ker  se 
bode  sicer  ljudstvo  vdalo  zmotam,  iz  katerih  ga  bode  težko  rešiti". 
Eberhard  je  izprevidel,  da  je  najboljše  sredstvo  proti  krivoverstvu 
dobro  urejena  cerkvena   organizacija  in  skrbno  pastirsko  delovanje. 

Kako  zelo  so  bili  patareni  ali  katari  po  Koroškem  razširjeni, 
pričajo  tudi  strogi  odloki,  ki  jih  je  izdal  nadškof  proti  njim.  V  pomoč 
pri  tem  boju  je  dobil  redovnike,  ki  so  bili  že  deset  let  prej 
uspešno  nastopili  proti  katarskemu  krivoverstvu  na  južnem  Fran- 
coskem, —  dominikane.  Prvi  samostan  tega  reda  je  nastal  v 
Brezah,  kjer  je  bila  okolica  od  krivovercev  posebno  okužena.  Pravi 
ustanovitelj  te  dominikanske  naselbine  je  sv.  Hiacint,  krakovski  ka- 
nonik in  Poljak  po  rodu.  Ko  se  je  Hiacint  okoli  leta  1225.  podal  s 
poljskim  kraljem  v  Rim,  je  tam  spoznal  novoustanovljeni  red  domi- 
nikanov,  ki  se  mu  je  tako  dopadel,  da  je  sam  vanj  stopil  in  oblekel 
belo  redovno  haljo.  Na  povratku  v  domovino  je  prišel  v  Breze,  ko- 
roško stoiico  solnograških  nadškofov  in  s  pomočjo  Eberharda  II. 
postavil  prvi  samostan  tega  reda  v  alpskih  pokrajinah  (1227).  Kmalu 
potem  je  bil  ustanovljen  dominikanski  samostan  v  Ptuju.  V  Brezah 
so  novi  redovniki  vzdrževali  slovečo  latinsko  in  bogoslovno  šolo, 
kamor  so  bližnje  škofije  in  samostani  pošiljali  svojo  duhovščino  po 
strokovno  izobrazbo.  L.  1231.  je  papež  Gregor  IX.  imenoval  priorja 
in  subpriorja,  njegovega  namestnika,  v  Brezah  za  inkvizitorje  (pre- 
iskovalce) proti  krivovercem  po  Koroškem  in  Štajerskem  in  jima 
ukazal,  naj  posebno  strogo  postopata  proti  odpadlim  duhovnikom. 

Razun  dominikanov  so  se  za  Eberhardove  vlade  naselili  v  naših 
deželah  še  minoriti  v  Gradcu,  Ptuju  in  Volšpergu;  avguštinci  v 
Velikovcu,  nemški  križarji  v  Brezah  in  pri  Veliki  nedelji  na  vzhod- 
njem  Štajerskem, 

Z  veliko  vnemo  in  odločnostjo  je  vladal  nadškof  Eberhard  svojo 
prostrano  vladikovino  celih  46  let  in  si  z  velikimi  ustanovami  zagotovil 
častno  mesto  v  cerkveni  zgodovini.  Umrl  je  1.  decembra  1246  v 
Brezah;  njegovo  truplo  so  prepeljali  v  Solnograd. 

Po  JEberhardovi  smrti  so  napočili  za  solnograško  nadškofijo 
hudi  časi,  ko  so  se  na  stolici  sv.  Ruperta  hitro  menjavali  možje  raznih 
značajev  in  teženj,  med  katerimi  se  je  komaj  ta  ali  oni  izkazal  vred- 
nega svojega  visokega  dostojanstva. 

Najprej  je  bil  izvoljen  za  nadškofa  Filip,  sin  koroškega  vojvoda 
Bernarda  in  češke  Jute.  Bil  je  leta  1247.,  ko  je  bil  pozvan  na  solno- 
graško stoiico,  že  prost  v  Višegradu  in  papežev  kapelan,  pa  zelo 
posveten,  bojevit  človek,  ki  ni  nikdar  prejel  višjih  duhovniških  redov. 
Vse  njegovo  prizadevanje  je  merilo  na  razširjanje  svetne  oblasti. 
Leta  1251.  je  pridrl  z  močno  četo  v  dolino  Aniže,  da  bi  se  s  pomočjo 
svojih  podložnih  ministerialov  polastil  vlade  na  Štajerskem.  Menda 
ga  zato  tudi  večkrat  srečujemo  na  solnograških  posestvih  v  Ptuju, 
Lipnici  in  Brežicah.    Iz  istega  vzroka  se  je  zapletel  v  boje  z  goriš- 

kimi  grofi  na  Koroškem.  Ker  ni  hotel  prejeti  višjih  redov,  ga  je 
stolni  kapitelj  solnograški  leta  1256.  odstavil  in  izvc4il  sekovskega 
škofa  Ulrika  za  metropolita.  Filip  se  je  maščeval  s  tem,  da  je  hudo 
opustošil  posestva  solnograške  cerkve  po  Koroškem  in  Štajerskem. 
Med  obema  tekmecama  je  izbruhnila  krvava  vojska.  S  pomočjo 
češkega  kralja  Otakarja  II. 
in  koroškega  vojvoda  Ulrika 
se  je  sicer  še  nekaj  časa  držal. 
Slednjič  je  bil  na  posredo- 
vanje Otakarjevo  izvoljen  za 
akvilejskega  patriarha,  kjer 
je  bil  pa  še  manj  na  mestu. 
Ko  se  je  tudi  njegov  namest- 
nik Ulrik  odpovedal  nadško- 
fovski  službi  (1265),  je  dobil 
Vladi  si  a  v,  sin  šlezijskega 
vojvoda  enakega  imena,  solno- 
graško  stolico.  Vladislav  se 
je  pač  zavzel  za  svoje  pastirske 
posle,  ustanavljal  župnije  in 
cerkve  in  jih  zastavljal  z  de- 
lavnimi duhovniki.  Izkušal  je 
tudi  popraviti  škodo,  ki  so  jo 
trpeli  samostani  in  cerkve  pod 
njegovim  prednikom,  vendar 
je  le  kratko  časa  vladal.  Umrl 
je  leta  1270.  v  svoji  domovini, 
v  mestu  Vratislavi  (Breslau). 
Pod  Friderikom  II. 
(1270—1285)  se  je  izvršil  v 
naših  krajih  oni  veliki  prevrat, 
ko  je  po  kratkem  češkem 
medvladju  habsburška  rodo- 
vina  pridobila  vzhodne  alpske 
dežele.  Nadškof  Friderik  je 
pomagal  cesarju  Rudolfu  s 
svetom,  četami  in  denarjem, 
pa  je  zato  moral  trpeti,  da  je 
Otakarjev  namestnik  na  Šta- 
jerskem, Milota,  požgal  in 
opustošil  solnograška  po- 
sestva. Habsburški  vpliv  na 
solnograško  stolico  se  je  po- 
kazal že  po  njegovi  smrti,  ko  je  Rudolf  pl.  Hoheneck,  preje  kancelar 
cesarja  Rudolfa,  dosegel  nadškofovsko  čast  (1285—1290).  Ta  vpliv 
se  je  moral  kmalu  izprevreči  v  hudo  napetost,  ko  so  začeli  Habs- 
buržani  razširjati  in  utrjevati  svojo  oblast  po  vzhodnih  alpskih  de- 
želah in  hoteli  tudi  solnograško  kneževino,  katero  so  vladali  nadškofi, 
spraviti  v  odvisnost.  Večkrat  so  izbruhnili  sovražni  boji,  tako  že  pod 


Karol  iz  Brez,  prvi  škof  sekovski. 

(Po  sliki  v  sekovski  stolnici.) 

Rudolfom  in  posebno  še  pod  njegovim  naslednikom  Konradom  IV. 
Ker  so  imeli  solnograški  cerkveni  knezi  tudi  na  vzhodu,  na  Bavar- 
skem, nevarne  nasprotnike  svoje  neodvisnosti,  zato  se  jim  je  bilo 
večkrat  treba  boriti  na  dve  strani.  Sklepali  so  z\tze,  zda]  z  enim, 
zdaj  z  drugim  svojim  sosedom,  kakor  jim  je  ravno  kazalo. 

Iz  življenja  teh  državnikov  in  diplomatov,  katerih  delovanje  je 
večinoma  merilo  na  visoke  politične  cilje,  nas  zanimajo  le  oni  dogodki, 
ki  so  v  neposredni  zvezi  z  našimi  deželami.  Tu  je  omeniti  pred  vsem 
spor  z  mogočnimi  gospodi  Ptujskimi. 

Ptuj  in  z  njim  ves  svet  na  jugovzhodu  okoli  Ormoža  in  Sre- 
dišča je  že  okoli  leta  863.  prišel  v  last  solnograške  cerkve.  Za  časa 
madjarskih  napadov  je  sicer  ta  oblast  prenehala,  toda  ko  so  se  po- 
vrnili mirnejši  časi,  so  dobili  solnograški  škofje  Ptuj  nazaj,  ki  je 
postal  važen  obmejni  branik  proti  Madjarom.  Sedanji  ormoški  in 
ljutomerski  okraj  sta  pa  še  dolgo  ostala  pod  madjarsko  oblastjo. 
Te  najvzhodnejše,  vedno  ogrožene  in  sovražnim  napadom  izpostavljene 
pokrajine  so  izročili  solnograški  nadškofi  v  oskrbo  in  obrambo  nekim 
plemenitašem,  ki  so  kmalu  po  kraju  dobili  svoje  ime  in  se  nazivali 
gospodje  Ptujski.  Imeli  so  vedne  boje  z  Madjari,  katerim  so 
trgali  kos  za  kosom  zemlje  izpod  njihove  oblasti.  Posebno  se  je 
proslavil  Friderik  Ptujski  leta  1199.,  ko  je  grabežljive  roparje 
premagal  pri  Veliki  Nedelji  in  spodil  iz  krajev  okrog  današnjega 
Ormoža  in  Središča.  Osvojena  zemlja  je  bila  last  deželnega  vladarja, 
a  vojvoda  Leopold  jo  je  prepustil  zmagovalcu.  Friderik  Ptujski  je 
potem  svoje  posestvo  pri  Veliki  Nedelji,  ki  je  bilo  zelo  prazno  in 
neobljudeno,  podaril  nemškim  križarjem.  —  Ni  se  čuditi,  če  so  se 
čutili  gospodje  Ptujski  precej  neodvisne  od  solnograških  cerkvenih 
oblastnikov  in  so  svojevoljno  gospodarili  na  zemlji,  ki  so  jo  priborili 
in  vzdrževali  le  s,  svojo  hrabrostjo.  Okoli  1.  1263.  je  prešel  Ptuj  zopet 
v  oblast  Madjarov,  ker  ga  je  nadškof  Ulrik  zastavil  kralju  Beli  IV. 
za  3000  mark  srebra.  Ko  so  se  Madjari  umaknili  iz  Štajerske,  je  dobil 
mesto  kralj  Otakar  in  pozneje  cesar  Rudolf  Habsburški,  ki  ga  je 
prepustil  Frideriku  Ptujskemu  za  2100  mark.  Sedaj  so  se  imeli 
gospodje  Ptujski  popolnoma  za  neodvisne,  niso  hoteli  več  priznati 
oblasti  solnograških  nadškofov  in  so  se  celo  zvezali  z  njihovimi 
nasprotniki.  Nadškof  Rudolf  je  pozval  vsled  tega  ošabnega  Friderika 
v  Gradec  pred  sodišče,  ki  je  upornega  ministeriala  odstavilo  od  službe 
mestnega  in  grajskega  poveljnika  in  mu  odvzelo  vse  solnograške 
fevde  (1285).  Razsodba  se  je  sicer  izvršila,  vendar  je  prišlo  vsled 
posredovanja  uglednih  štajerskih  plemičev  čez  dve  leti  do  poravnave. 
Friderik  je  priznal  oblast  solnograških  nadškofov  in  je  bil  s  svojim 
bratom  Hartnidom  vred  zopet  umeščen  na  svoja  prejšnja  posestva  in 
službe.  —  Razun  mesta,  po  katerem  so  se  imenovali,  so  imeli  go- 
spodje Ptujski  še  v  posesti  Vurberg,  Ormož  in  Središče.  Rodbina, 
ki  se  je  dvignila  do  velike  moči  in  slave,  je  izmrla  s  Friderikom  V. 
leta  1438. 

Razun  Ptuja  so  bili  še  glavni  solnograški  gradovi  na  Spodnjem 
Štajerskem:  Lipnica  (Leibnitz),  Sevnica,  Rajhenburg  in  Brežice.  — 
Naravno  je,  da  se  je  poslednji  kraj,  ležeč  ob  steku  dveh  rek,  Save  in 

Krke,  kmalu  razvil  v  cvetočo  naselbino  z  živahno  trgovino.  Nadškof 
Ortolf  je  leta  1353.  Brežicam  potrdil  mestne  pravice  in  določil  tržni 
red.  Iz  njega  povzamemo  sledeče:  Mestnega  sodnika  imenuje  nadškof 
ali  pa  solnograški  vicedom  v  Lipnici.  Štirinajst  dni  se  sme  vsakdo 
v  Brežicah  muditi,  potem  lahko  postane  meščan  ali  pa  svobodno 
odide.  Ob  dveh  semnjih,  ki  se  vršita  o  Binkoštih  in  sv.  Lovrencu, 
sme  vsakdo  tržiti  osem  dni  preje  in  osem  dni  pozneje.  Mestni  sodnik 
sodi  o  vseh  tožbah  meščanov  in  plemičev,  okoličani  smejo  tožiti  breške 
meščane  le  pri  mestnem  sodniku.  Nikdo  ne  sme  v  Brežicah  vina  na 
drobno  prodajati,  ako  ni  meščan.  Kdor  je  kakemu  meščanu  kaj  dolžan, 
naj  se  ga  pridrži  v  mestu,  dokler  ne  plača. 


Školija  v  Krki. 


Enake  tržne  pravice  je  dal  nadškof  Eberhard  III.  leta  1408.  za 
Sevnico.  Naj  omenimo  le  nekatere  posebnosti:  Vicedom  v  Lipnici 
mora  skrbeti  za  sodstvo  in  varnost  v  Sevnici,  ne  da  bi  se  dal  od 
koga  podkupiti.  Kdor  se  zateče  v  Sevnico  in  ni  proti  nadškofiji 
ničesar  zagrešil,  uživa  tamkaj  14  dni  zavetje  in  varnost,  po  14  dneh 
se  mora  na  lastno  nevarnost  podati  kamor  hoče  ....  Hčere  imajo  v 
Sevnici  isto  dedinsko  pravico  kakor  sinovi.  Ako  kak  Sevničan  zakrivi 
uboj,  mora  plačati  kazen  vicedomu,  sodniku  in  sorodnikom  umrlega, 
da  si  reši  življenje,  kakor  je  navada  v  Ptuju  in  Lipnici. 

O  cerkvenem  delovanju  solnograških  nadškofov  proti  koncu 
srednjega  veka  ni  mnogo  povedati.  Zelo  pogosto  so  bili  v  Solnogradu 
cerkveni  zbori,  kjer  so  se  zbrali  podrejeni  škofje:  krški,  lavantinski, 
sekovski,  opati  raznih  samostanov  in  redovni  predstojniki,  arhidiakoni 
in  tudi  mnogo  druge  duhovščine.  Od  leta  1335.  do  1518.  jih  štejemo 
deset.  Predmet  obravnavam  so  bile  križarske  vojske,  pobiranje  desetine 


476 

za  vojne  namene,  navodila  za  nošo  in  življenje  duhovnikov,  reforma 
samostanov,  razmere  med  redovniki  in  župniki,  ureditev  božje  službe 
in  odprava  mnogih  razvad.  Marsikateri  teh  zborov  nam  podajajo 
zanimivo  sliko  tedanjih  cerkvenih  razmer.  Na  sinodi,  ki  jo  je  sklical 
nadškof  Sigismund  pl.  Volkersdorf  leta  1456.  v  Solnograd,  se  je  du- 
hovščina iz  Zgornje  in  Spodnje  Štajerske  pritoževala  nad  vmešavanjem 
svetnih  gospodov  v  duhovsko  pastirovanje  in  kršenjem  duhovske 
sodne  oblasti.  Isto  sta  potrdila  škofa  lavantinski  in  sekovski:  svetni 
gospodje  svojevoljno  nastavljajo  ali  odstavljajo  učitelje  in  cerkvenike 
brez  vednosti  župnikov,  duhovnike  silijo,  da  imajo  pridigo  in  sveto 
opravilo  ob  uri,  ki  je  gospodi  prijetna,  jih  silijo  obiskovati  njihove 
krčme,  cerkvi  podložne  kmete  izrabljajo  za  tlako  na  svojih  posestvih. 
Značilne  so  tožbe  o  razvadah,  ki  so  se  tu  in  tam  udomačile.  Na 
Veliko  noč  nosijo  nekateri  duhovniki  peš  ali  pa  na  konju  sv.  Rešnje 
telo  po  vsej  župniji  brez  prave  pobožnosti.  Marsikje  so  med  Vsta- 
jenjem Gospodovim  in  praznikom  sv.  Jakoba  ali  sv.  Lovrenca  v  navadi 
vsako  nedeljo  obhodi  s  sv.  Rešnjim  telesom.  Drugod  je  navada,  da 
duhovnik,  kadar  se  bliža  huda  ura,  nese  sv.  Rešnje  telo  na  pokopališče 
in  deli  blagoslov,  dasiravno  nima  pri  sebi  niti  dečka,  ki  bi  z  zvončkom 
dajal  znamenje,  in  ljudstvo,  ki  dela  na  polju,  ne  pazi  na  to  sveto 
opravilo.  Odpravijo  naj  se  tudi  nekateri  prazniki,  ki  se  v  nasprotju 
s  cerkvenimi  postavami  slovesno  praznujejo,  na  pr.  četrtek  po  Veliki 
noči,  Binkostih  in  Božiču,  petek  po  Kristusovem  Vnebohodu  in  še 
nekateri  drugi. 

Ob  koncu  15.  stoletja  srečamo  na  solnograški  stolici  mogočnega 
moža,  ki  je  bil  nam  Slovencem  nekoliko  bližje,  kakor  mnogi  drugi 
njegovi  predniki.  To  je  bil  Lenart  pl.  Keutschach  (1495—1519). 
Njegov  rodni  grad  Hodiše  (nemško  Keutschach)  leži  južno  od 
Celovca  in  rodbina  hodiških  gospodov  se  je  prištevala  najodličnejšim 
koroškim  plemiškim  rodbinam.  Lenart  je  prišel  že  zgodaj  v  samostan 
avguštinskih  kanonikov  v  Dobrlivasi,  kjer  se  je  vzgojeval  za  duhovski 
poklic.  Postal  je  potem  samostanski  prost,  pozneje  stolni  prost  v 
Solnogradu  in  slednjič  nadškof.  Odlikoval  se  je  z  izredno  odločnostjo. 
Leta  1496.  je  ukazal  preiskati  in  preurediti  vse  samostane  v  škofiji. 
Dve  leti  pozneje  je  izgnal  vse  Žide  s  solnograških  posestev,  češ,  da 
so  krivi  oderuštva,  goljufije  in  drugih  zločinov.  Podrejene  škofijske 
stolice  je  izročil  znamenitim  možem.  Krški  škof  je  postal  kancelar 
cesarja  Maksimilijana,  slavni  Matej  Lang,  pozneje  Lenartov  naslednik 
v  Solnogradu  in  kardinal;  škofijo  lavantinsko  je  dobil  Lenart  plem. 
Peuerl,  upravo  sekovske  škofije  pa  je  izročil  ljubljanskemu  škofu 
Krištofu  pl.  Ravbarju.  Z  umnim  in  previdnim  gospodarstvom  je  spravil 
solnograško  deželo  do  velikega  blagostanja.  V  dolgi  vrsti  solnograških 
nadškofov  je  Lenart  Hodiški  prištevati  med  najznamenitejše. 


Tri  škofije:  krška,  sekovska  in  lavantinska,  ki  so  se  ustanovile 
v  solnograškem  ozemlju,  niso  imele  namena  odvzeti  nadškofu  vlado 
na  Koroškem  in  Štajerskem,  temveč  mu  pridružiti  pomočnike,  ki  so 

bili  popolnoma  od  njega  odvisni  in  katerim  se  je  odločilo  za  škofijsko 
okrožje  le  toliko  župnij,  kolikor  jih  je  bilo  nujno  potrebnih,  da  so 
se  z  njihovimi  dohodki  vzdrževali  škof  in  kapitelj.  Višjepastirsko 
oblast  nad  pokrajinami  onkraj  Drave  so  si  slej  ko  prej  pridržali 
solnograški  nadškofi. 

Krški  škofje  so  navadno  bivali  na  svojem  gradu  Strassburgu, 
od  koder  je  bilo  izdanih  večina  njihovih  listin  in  odlokov.  Ob 
vznožju  tega  gradu  je  nastalo  malo  mestece,  kjer  je  škof  Gerold 
1.  1331.  ustanovil  kolegiatni  kapitelj.  Cesar  Friderik  mu  je  leta  1468. 
vtelesil  župnijo  Vipavo  na  Kranjskem  in  Novo  cerkev  na  Štajerskem. 

V  vrsti  krških  škofov  srečujemo  le  može  nemškega  plemiškega 
rodu,   ki  so   iz   solnograškega  stolnega   kapitlja    ali    iz   proštije  pri 


Ck)spa  Sveta. 


Gospej  Sveti  prišli  na  škofijsko  stolico.  Na  Koroškem  so  izvrševali 
službo  solnograškega  generalnega  vikarja  (namestnika)  in  opravljali 
tiste  duhovniške  posle,  za  katere  je  treba  škofovskega  reda.  Ob 
slovesnem  umeščenju  koroških  vojvodov  je  krški  škof  novega  kneza 
vpeljal  v  slavnostnem  sprevodu  v  gosposvetsko  cerkev  in  vpričo 
zbrane  gospode  in  ljudstva  opravil  sveto  opravilo.  Mnoge  krške 
škofe  nahajamo  tudi  kot  kancelarje  v  diplomatiški  službi  pri  avstrijskih 
vojvodih,  tako  že  Pavla  pl.  Harracha  leta  1354.,  Ivana  II.  in  mnogo 
drugih.  Škof  Henrik  I.  je  ustanovil  okoli  leta  1170.  kartuzijanski 
samostan  Jurklošter  na  Spodnjem  Štajerskem.  Zelo  nemiren  duh  je 
bil  Lovrenc  plem.  Lichtenberg,  menda  iz  kranjske  plemiške  rodbine 
Lichtenbergov,  ki  je  imela  svoj  grad  blizu  Litije.  Bil  je  izprva  kan- 
celar  pri  avstrijskih  vojvodih  in  leta  1424.  postal  škof  lavantinski. 
Ker  so  mu  bili  dohodki  te  škofije  prepičli,  se  je  že  ob  življenju  škofa 

Ernesta  polastil  posestev  in  dohodkov  krške  škofije,  da  si  zagotovi 
nasledstvo.  Vendar  se  mu  to  ni  posrečilo,  ker  je  papež  Evgen  IV. 
imenoval  Janeza  Schallermana  za  krškega  škofa.  Upravo  posestev 
krške  škofije  na  Kranjskem  in  Štajerskem  (Mokronog,  Vitanje,  Pilštajn) 
je  pa  vendar  obdržal  Lovrenc,  ki  je  iz  dohodkov  prejemal  1100  funtov 
vinarjev  na  leto.  L.  1438.  je  postal  zopet  škof  lavantinski,  in  bazelski 
cerkveni  zbor  ga  je  protipostavno  imenoval  za  akvilejskega  patriarha. 
Zdaj  je  po  Koroškem  in  Kranjskem  postopal  zelo  nasilno,  da  bi  si 
pridobil  priznanje.  Skliceval  je  shode  duhovstva,  odstavljal  arhidiakone 
in  župnike,  ki  ga  niso  hoteli  priznati  in  jim  nalagal  razne  cerkvene 
kazni.  Zato  ga  je  papež  odstavil  in  izobčil.  Umrl  je  menda  sprt  s 
cerkvijo  v  Št.  Andražu  in  bil  tamkaj  pokopan  (1446). 

Mnogo  neznatnejša  po  obsegu  in  dohodkih  je  bila  lavantinska 
škofija.  Prvi  škofje  so  navadno  bivali  v  Volšpergu,  ker  v  Št.  Andražu 
ni  bilo  primernega  stanovanja.  Zaradi  pičlih  dohodkov  so  radi  spre- 
jemali druge  službe.  Navadno  so  bili  vicedomi  solnograških  nadškofov, 
to  je  upravitelji  njihovih  posestev  na  Koroškem.  Zaradi  tega  jih 
nahajamo  pogosto  v  Brezah,  kjer  so  imeli  svoj  grad.  Ko  je  škof 
Henrik  II.  prosil  papeža,  naj  se  lavantinski  škofiji  vtelesi  župnija 
sv.  Florijana  pri  Mariboru,  je  utemeljeval  svojo  prošnjo  s  tem,  da  je 
lavantinska  škofija  najmanjša  v  nemškem  cesarstvu,  da  morajo  lavan- 
tinski škofje  živeti  kakor  navadni  župniki  po  kmetih  in  si  z  delom 
in  raznimi  posli  služiti  svoj  kruh,  —  Pogosto  nahajamo  lavantinske 
škofe  v  zaupnih  diplomatiških  službah  pri  avstrijskih  vojvodih  in 
kot  solnograške  arhidiakone  za  Spodnje  Koroško.  Tudi  to  stolico 
so  navadno  dobivali  solnograški  kanoniki,  prosti  ali  opati,  večinoma 
možje  plemenitega  stanu. 

Župnijska  organizacija  je  v  solnograški  nadškofiji  hitreje  na- 
predovala, kakor  pa  v  akvilejski  patriarhiji  tostran  Drave.  V  celov- 
škem okrožju  je  bila  še  vedno  najznamenitejša  cerkev  Gospa  Sveta, 
kjer  je  bila  župnija  za  vso  okolico,  kolegiatni  kapitelj  s  proštom  na 
čelu  in  sloveča  božja  pot.  Tu  so  se  vršili  mnogi  cerkveni  zbori  pod 
vodstvom  solnograških  nadškofov  ali  krških  škofov  in  cerkvene 
občine  so  prihajale  od  blizu  in  daleč  s  svojimi  duhovniki  obiskovat 
starodavno  koroško  svetišče.  Kanoniki  od  Gospe  Svete  so  oskrbovali 
pastirstvo  daleč  na  okoli.  Prva  celovška  cerkev  sv.  Egidija  je  bila 
skozi  ves  srednji  vek  gosposvetska  podružnica.  Tudi  Št.  Rupert  pri 
Celovcu  in  Čanjče  sta  se  izločila  iz  te  prastare  župnije.  Poleg  Gospe 
Svete  je  v  celovškem  okrožju  najstarejša  cerkev  Marije  Device  na 
Otoku  ob  Vrbskem  jezeru.  Tam  je  stala  že  v  devetem  stoletju 
cerkev  posvečena  sv.  Primožu  in  Felicijanu,  v  kateri  so  bile  shranjene 
tudi  svetinje  teh  dveh  svetnikov.  Cerkev  je  bila  v  posesti  freisinških 
škofov,  ki  so  tamkaj  ustanovili  kolegiatni  kapitelj.  Svetinje  sv.  Pri- 
moža in  Felicijana  so  baje  v  14.  stoletju  prenesli  k  cerkvi  sv.  Primoža 
nad  Kamnikom.  Stare  matice  župnije  so  tudi  Tinje  in  Št.  Rupert  pri 
Veliko vcu.  Prva,  ki  se  je  leta  1232.  združila  z  veliko vško  proštijo, 
je  obsegalo  vso  dolino  Krke  od  sv.  Janeza  na  Mostiču  do  izliva  v  Dravo 
in  še  dolino  Mogriach  onstran  Krke.  Velikovški  prost  je  bil  navadno 
tudi  solnograški  arhidiakon  za  Spodnje  Koroško. 


479 


Na  Štajerskem  so  najstarejše  župnije  v  slovenskem  ozemlju  med 
Muro  in  Dravo:  Maribor,  Jarenina,  Radgona,  Ptuj.  Prvotna  ptujska 
župnija  s  starima  podružnicama  pri  Sv.  Lovrencu  v  Slovenskih  goricah 
in  sv.  Marjeti  na  Dravskem  polju  je  segala  do  razvodja  med  Pesnico 
in  Ščavnico  in  šla  ob  madjarski  meji  do  izliva  Pesnice  v  Dravo.  V 
ormoškem  in  ljutomerskem  okraju  so  še  do  konca  12.  stoletja  go- 
spodovali divji  Madjari,  zato  se  še  niso  mogle  tamkaj  razviti  stalne 
župnije.  Šele  potem,  ko  se  je  posrečilo  ptujskim  gospodom  to  okrožje 
rešiti  izpod  madjarske  oblasti  (1199),  je  postala  Velika  nedelja  zanje 
duhovno  središče.  V  13.  stoletju  so  se  zgradile  cerkve  tudi  v  Ormožu 
in  Središču. 

Reka  Drava  je  sicer  še  vedno  ločila  solnograško  nadškofijo  od 
akvilejske  patriarhije,  kakor  za  časa  Karola  Velikega,  vendar  se  je 
vpliv  obeh  verskih  središč  proti  koncu  srednjega  veka  zelo  zmanjšal. 
Tekom  stoletij  so  se  razvile  nove  razmere,  ki  so  vedno  nujnejše 
zahtevale  preureditev  cerkvene  organizacije. 


Razvaline  žičke  cerkve. 

Velika  Nedelja.    (Komenda  nemškega  viteškega  reda.) 


26.  Stari  in  novi  redovi. 

Redovi  iz  zgodnjega  srednjega  veka  nosijo  na  sebi  znak  časa, 
v  katerem  so  nastali.  Benediktinske  in  cistercijanske  naselbine,  ležeče 
navadno  na  nizkih,  prijaznih  gričih  ali  sredi  rodovitne  doline  s  svo- 
jimi zemljišči,  podložnimi  vasmi,  s  svojim  velikim  gospodarstvom  na- 
pravljajo  popolnoma  vtis  mogočnih  gradov,  ki  so  jim  bili  vrstniki  v 
tedanjih  časih.  Njihov  pomen  se  tudi  ne  sme  presojati  le  z  verskega 
stališča,  še  mnogo  bolj  so  bili  pomenljivi  za  razširjanje  kulture,  za 
povzdigo  kmetijstva,  za  promet  in  trgovino. 

Gospodarstvo  in  z  njim  naraščajoče  blagostanje  pa  je  samostanom 
prineslo  marsikatere  nevarnosti.  Posamezni  član,  ki  je  vstopil  v  be- 
nediktinski ali  cistercijanski  red,  se  je  sicer  odpovedal  vsakemu 
imetju,  toda  samostani  sami  so  vedno  bolj  bogateli.  Pobožni  plemiči 
so  jim  darovali  velike  kose  zemlje  in  zlasti  v  dobi  križarskih  vojsk 
se  je  samostanska  posest  zelo  pomnožila.  Marsikak  vitez,  ki  je  šel 
na  boj  v  sveto  deželo,  je  pred  odhodom  doma  podaril  samostanu  v 
bližini  del  svojega  posestva,  da  si  zagotovi  molitev  pobožnih  bratov. 
Z  bogastvom  pa  je  preprosto  življenje,  ki  je  v  samostanih  v  začetku 
vladalo,  vedno  bolj  ginilo,  naselila  se  je  razkošnost,  propadala  je 
samostanska  disciplina  in  verska  vnema,  vgnezdile  so  se  raznovrstne 
razvade.  Zato  kažejo  benediktinski  in  cistercijanski  samostani  proti 
koncu,  srednjega  veka  splošno  znamenje  propada.  —  Pri  nas  je  treba 
k  naštetim  vzrokom  še  pridejati  turške  navale,  ki  so  mnoge  samo- 
stanske naselbine  popolnoma  uničile,  druge  spravile  na  rob  pogube. 

Najstarejši  koroški  samostan  na  O  so  j  ah  je  tekom  14.  stoletja 
v  blagostanju  in  veljavi  zelo  napredoval.  Da  se  je  lažje  vzdrževal, 
mu  je  bila  vtelešena  župnija  sv.  Jakoba  v  Rožni  dolini.  Tudi  plemiška 
rodbina  Aufenštajnov  ga  je  bogato  obdarovala.  Ko  so  pa  v  15.  stoletju 
v  cerkvi  in  državi  izbruhnile  velike  homatije,  so  Osoje  pričele  pro- 
padati. Samostanski  predstojniki  so  se  hitro  menjavali,  množe  se 
tožbe  o  slabem  gospodarstvu,  mnogo  posestev  je  bilo  treba  zastaviti 
ali  prodati,  da  so  se  mogli  plačati  vojni  davki.  L.  1484.  je  samostan 
do  tal  pogorel,  prav  v  tistem  času  so  Turki  in  Ogri  plenili  in  požigali 
po  deželi.  Redovna  družina  je  štela  takrat  komaj  6  duhovnikov.  Še 
le  leta  1500.  se  je  samostan  s  cerkvijo  zopet  dvignil  iz  razvalin.  — 
Mnogo  večji  ugled  kakor  osojski  samostan  je  imela  šentpavelska 


Opatija  Vetrinj  pri  Celovcu. 


opatija,  katero  so  posebno  Španhajmi  podpirali.  Ko  je  pa  ta  rod 
izmrl,  je  izgubila  svojo  najmočnejšo  oporo.  Zato  ji  poznejši  časi  niso 
prinesli  posebnega  dobička,  nasprotno  je  vsled  ognja  in  sovražnih 
napadov  mnogo  trpela.  Cesar  Friderik  IIL,  ki  je  bil  v  vednih  de- 
narnih zadregah,  si  je  za  časa  svojih  razprtij  z  vitezom  Baumkircherjem 
in  bojev  z  Matjažem  Korvinom  od  šentpavelskega  samostana  izposodil 
mnogo  denarja,  katerega  seveda  ni  nikdar  vrnil.  Turški  in  madjarski 
napadi,  slabo  gospodarstvo  in  z  njim  vred  propadanje  redovnega 
življenja  so  samostan  skoraj  popolnoma  uničili.  —  Manjši,  pa  od 
svojih  zavetnikov,  bamberških  škofov,  dobro  preskrbljen  je  bil  sa- 
mostan Arnoldštajn  pri  Beljaku.  Strašen  potres  leta  1348.,  ki  je 
razklal  goro  Dobrač,  sicer  samostanskega  poslopja  samega  ni  razsul, 
pač  pa  je  del  gore  zasul  17  vasi,  ki  so  bile  večinoma  samostanu  pod- 
ložne. Bamberški  škof  Leopold  je  zato  redovnikom  podaril  52  zemljišč. 


Zgodovina  slov.  naroda. 

da  se  je  mogla  naselbina  še  dalje  vzdržati.  Leta  1476.  so  „Podklošter" 
oblegali  Turki,  katerega  so  redovniki  junaško  branili.  Zavzeti  ga 
sicer  niso  mogli,  pa  zanetili  so  požar,  ki  je  samostan  s  cerkvijo  vred 
popolnoma  uničil.  —  V  gospodarskem  oziru  velevažen  je  bil  cister- 
cijanski  samostan  v  Vetrinj  u,  ki  je  imel  tudi  na  Kranjskem  mnogo 
posestev  okoli  Preddvora,  župnijo  Soro  in  Špitalič  v  Tuhinjski  dolini. 
Kakor  večina  drugih  samostanov  je  tudi  vetrinjska  opatija  vzdrževala 
poleg  samostana  ubožnico,  kamor  so  sprejemali  bolnike  in  stare  hi- 
ralce.  Značilno  je  za  gostoljubnost  in  dobrodelnost  tega  samostana, 
da  je  moral  1.  1358.  zaradi  mnogih  gostov  in  siromakov,  ki  so  se 
vanj  zatekali,  prodati  nekaj  zemljišč.  Samostansko  poslopje  je  bilo  z 
zidovjem  in  jarki  tako  utrjeno,  da  mu  Turki  in  Madjari  niso  mogli 
do  živega.  Vetrinj ski  opatiji  so  bile  vtelešene  župnije:  Vetrinj,  Kamen, 
Žihpolje,  Kotmaraves,  Bilčoves,  Hodiše,  Kapla  pri  Dravi  in  Sv.  Marjeta. 
Nesreča  je  bila  za  samostan,  da  včasih  ni  imel  nobenega  pravega 
predstojnika.  Krški  škof  Matej  Lang  je  dobil  vetrinjsko  opatijo  le 
zato,  da  mu  je  nesla  dohodke  in  jo  je  sam  zopet  oddal  drugemu  škofu 
proti  letni  odškodnini.  Ob  takih  razmerah  je  samostanska  disciplina 
morala  propadati. 

O  razmerah,  ki  so  vladale  v  gornjegrajski  opatiji,  smo 
deloma  že  razpravljali  pri  ustanovitvi  ljubljanske  škofije.  Potreba 
reforme  se  je  pokazala  že  v  15.  stoletju.  Cesar  Friderik  III.  je  hotel 
preosnovo  na  ta  način  izvršiti,  da  je  Gornji  grad  pridružil  ljubljanski 
škofiji  in  ga  izročil  škofu  Lambergu  v  last.  Toda  gornjegrajski  re- 
dovniki niso  hoteli  priznati  škofove  oblasti  nad  seboj.  Ko  so  se 
pričeli  turški  napadi,  se  je  vsa  redovna  naselbina  razdružila.  Papež 
Sikst  IV.  je  slednjič  z  bulo  od  dne  8.  aprila  1473  samostan  zatrl  in 
ukazal  škofu,  naj  v  Gornjem  gradu  osnuje  kolegij  svetnih  duhovnikov, 
ki  bodo  vzdrževali  božjo  službo  in  oskrbovali  duhovno  pastirstvo. 

Kranjska  opatija  Stična  je  bila  več  stoletij  cerkveno  središče 
za  vso  deželo  in  skozi  ves  srednji  vek  najuglednejši  samostan.  Ob 
velikem  kulturnem  pomenu,  ki  ga  je  samostan  imel,  se  ni  čuditi,  da 
je  užival  naklonjenost  cerkvenih  in  svetnih  oblastnikov.  Ugledne 
družine  so  ga  obdarile  s  posestvi  in  napravile  razne  ustanove,  habs- 
burški vladarji,  papeži  in  cerkveni  zbori  so  mu  naklonili  pravice  in 
privilegije.  Stiski  opat  je  smel  blagoslavljati  cerkveno  obleko,  po- 
svečevati kelihe,  oltarje  in  podložne  cerkve,  smel  je  rabiti  škofovska 
znamenja  (mitro  in  pastirsko  palico)  in  deliti  nižje  redove.  S  tolikimi 
pravicami  obdarovan,  je  lahko  nastopal  kot  cerkveni  knez  v  deželi. 
Delokrog  redovnikov  se  je  povečal,  ko  so  se  samostanu  vtelesile 
mnoge  župnije,  kjer  so  morali  sami  oskrbovati  duhovno  pastirstvo, 
tako  Št.  Peter  v  Savinjski  dolini  (1256),  Št.  Vid  s  sedemdesetimi 
podružnicami,  Dobrniče,  Žužemberk,  Krka,  Bela  cerkev  (s  podruž- 
nicami Škocijan,  Šmarjeta  in  Št.  Peter  pri  Novem  mestu)  in  slednjič 
Šmarje  pri  Ljubljani  (1496). 

Posebno  velika  dobrotnica  stiske  opatije  je  bila  vojvodinja  Virida, 
ki  je  „na  Pristavi"  pri  Št.  Lambertu,  eno  uro  od  Stične,  imela  svoj 
gradič.  Opat  Albert  pl.  Lindeck  (1388 — 1405),  ki  je  v  tistem  času 
vladal,  je  bil  precej   posveten  mož,    ki   je  lahkomiselno   zapravljal 

samostansko  premoženje.  Leta  1405.  se  je  moral  opatiji  odpovedati, 
pa  je  imel  še  vedno  zaslombo  pri  nekaterih  menihih  in  svetnih  ve- 
ljakih, ki  so  mu  hoteli  pomagati  zopet  do  vlade.  Hudi  boji,  ki  so 
sledili   pod   njegovim   naslednikom   Petrom  Limšakom   (1405 — 1424), 


> 

so  zelo  škodili  redovnemu  življenju.  V  teh  žalostnih  časih  je  Virida 
opetovano  samostanu  posodila  velike  svote.  Vzela  je  sicer  v  zastavo 
zemljišča,  pa  določila,  da  po  njeni  smrti  pripadajo  redovnikom.  Komaj 
so  se  te  rane  nekoliko  zacelile,  že  so  prišle   druge  nadloge,  turški 

napadi.  Leta  1471.  je  bila  stiska  opatija  popolnoma  razdejana,  menihi 
pa  večinoma  odpeljani  v  sužnost.  In  komaj  se  je  samostan  dvignil 
iz  razvalin,  že  ga  je  zadel  nov  turški  naval.  Ob  takih  razmerah  se 
ni  čuditi,  da  je  gospodarstvo  propadalo  in  redovno  življenje  pešalo. 

Z  ugledno  in  bogato  opatijo  stisko  nikakor  ni  mogla  tekmovati 
druga  naselbina  cistercijanov  v  Kostanjevici.  Bila  je  na  zelo 
ogroženem  kraju  in  izpostavljena  napadom  ropaželjnih  Madjarov.  Že 
leta  1235.  je  koroški  vojvoda  Bernard  daroval  samostanu  posestvo 
Osredek  pri  Proseku  z  dovoljenjem,  da  si  na  bližnjem  hribu  napravi 
leseno  ali  kamenito  trdnjavo  in  zavaruje  proti  sovražnim  napadom. 
Med  dobrotniki  samostana  nahajamo  ogrskega  kralja  Belo  IV.  in 
hrvaškega  bana  Štefana  Boguda.  Kostanjeviški  opatiji  so  bile  vtele- 
šene  župnije :  Sv.  Jakob  v  Kostanjevici,  kapela  sv.  Lovrenca,  Videm 
z  vikariati  Brežice,  Sevnica,  Rajhenburg  in  Sv.  Križ  pri  Kostanjevici. 
Turški  navali  so  samostan  skoraj  popolnoma  uničili.  Za  opata  Konrada 
(1481)  je  bil  v  Kostanjevici  en  sam  redovnik  z  imenom  Martin;  včasih 
se  je  zgodilo,  da  so  bile  celice  popolnoma  prazne  in  da  je  bilo  treba 
samostan  naseliti  z  novimi  redovniki  iz  Vetrinja. 

Med  tem,  ko  se  pri  benediktinskih  in  cistercijanskih  samostanih 
množe  znamenja  propada,  se  je  neki  drugi  red  vzdržal  v  svoji  nrvotni 
strogosti  in  ohranil  svoj  ugled,  namreč  kartuzijani.  —  Zička 
k  ar  t  uz  i  j  a,  ki  je  bila  najstarejša  na  Slovenskem  in  celo  v  vsem 
nemškem  cesarstvu,  se  je  mirno  pa  vztrajno  razvijala.  Štajerski  in 
habsburški  vojvodi  so  ji  bili  zelo  naklonjeni  in  izkazali  svojo  na- 
klonjenost z  bogatimi  darili.  Celo  plemiči  so  vstopali  med  redovne 
brate,  ki  so  bili  na  glasu  modrih  in  svetih  mož.  Leta  1234.  je  stal 
ob  bolniški  postelji  konjiškega  graščaka  Leopolda  prior  Peter  in  mu 
znal  tako  lepo  prigovarjati,  da  je  ta  sklenil  sprejeti  iz  njegovih  rok 
meniško  haljo  v  znamenje  pokore.  Ko  je  ozdravel,  je  vstopil  kot  pre- 
prost brat  v  samostan  in  umrl  v  sluhu  svetosti.  Ugled  žičkega  samo- 
stana spoznamo  iz  tega,  da  mu  je  ogrski  kraljevič  Štefan,  tedaj  šta- 
jerski vojvoda,  1. 1259.  izročil  gostinjec  na  Semmeringu  „za  okrepčanje 
slabotnih,  za  tolažbo  bolnikov  in  sprejem  katerihkoli  popotnikov". 
Kartuzijani  niso  dolgo  upravljali  gostinjca,  ker  ga  je  že  leta  1331. 
vojvoda  Oton  Veseli  izročil  cistercijanskemu  samostanu  v  Neubergu. 
S  tem  pa  je  gostinjec  propadel.  Proti  koncu  14.  stoletja  je  bila  žička 
kartazija  sedež  generalnega  priorja  in  kraj  občnih  zborov  vsega  kar- 
tuzijanskega  reda.  Leta  1424.  je  živel  tam  prior  brat  Bernard,  ki  je 
bil  že  preje  predstojnik  v  osmih  kartuzijah  in  slovel  zaradi  svoje 
učenosti  in  pobožnosti.  Na  cerkvenem  zboru  v  Kostnici  je  imel  vplivno 
besedo.  Cesar  Friderik  je  1.  1438.  Žice  bogato  obdaroval.  Kako  je 
v  tistih  časih  žička  naselbina  cvetela,  priča  krasna  gotska  cerkev,  ki 
je  bila  takrat  zidana,  in  mnoga  druga  poslopja,  katerih  razvaline  so 
še  danes  videti.  Ko  so  pričeli  Turki  napadati  deželo,  so  morali  kar- 
tuzijani svoj  samostan  izpremeniti  v  trdnjavo  in  nastaviti  svetne  vo- 
jake za  njeno  obrambo.  Vendar  so  bila  posestva  opustošena,  včasih 
tudi  redovne  hiše,  tako  1.  1494.,  ko  so  Turki  odvedli  s  seboj  priorja 
in  dva  redovnika.  Ker  novinci  niso  več  vstopali,  se  je  samostanska 
družina  zelo  krčila. 

Iz  tihega  življenja  drugih  slovenskih  kartuzij,  Jurklošter, 
Bistra  in  Pleterje,  nimamo  zabeležiti  posebnih  dogodkov.  Značilno 
je,  da  so  celjski  grofje,  ki  sicer  niso  bili  na  glasu  pobožnih  mož,  ta 
strogi  red  izdatno  podpirali.  Grof  Herman  II.  je  leta  1407.  na  svoje 
stroške -dal  zgraditi  pletersko  cerkev  s  samostanom  in  je  bil  tamkaj 
tudi  pokopan.  Grof  Friderik  in  Veronika  Desiniška  sta  bogato  ob- 
darovala Bistro  in  Jurklošter,  kjer  je  nesrečna  Veronika  slednjič  našla 
svoje  zadnje  počivališče,  —  Splošno  je  opaziti  pri  vseh  kartuzij anskih 
samostanih  do  srede  15.  stoletja  živahen  razvoj  in  napredek.  Med 
redovniki   nahajamo   celo   vrsto    znamenitih   pisateljev,   bogoslovcev, 


Grba:  sekovski  in  lavantinski. 


učenjakov,  tako  že  imenovanega  brata  Bernarda  v  Žicah,  Nikolaja 
Kemfa  v  Pleterjah  in  še  mnogo  drugih.  Svetni  knezi  in  vladarji  so 
jih  jemali  za  svoje  izpovednike  in  svetovalce  in  jih  obsipali  z  dokazi 
svoje  naklonjenosti.  Najbolje  osvetljuje  ugled,  ki  so  ga  v  tedanji 
dobi  uživali  kartuzij ani,  da  je  celo  ljubljanski  sodnik  Henrik  Staut- 
haimer,  velik  dobrotnik  bistriškega  samostana,  oblekel  v  Bistri  belo 
haljo  in  umrl  kot  kartuzijanski  redovnik.  Isto  je  storil  tudi  ljubljanski 
župnik  Ernst  Messenberg.  —  V  zadnjih  desetletjih  15.  stoletja  pa  so 
tudi  njim  vsekali  smrtne  rane  turški  napadi.  Leta  1471.  sta  bila  raz- 
dejana Jurklošter  in  Pleterje.  Bistriški  redovniki  so  morali  prositi, 
naj  se  jim  popuste  davki  in  desetina,  ker  so  Turki  vsa  samostanska 
posestva  opustošili  in  podložne  kmete  odpeljali.  Samostan  se  je  moral 
vzdrževati  z  miloščino. 


Vsi  našteti  samostani  so  bili  za  naše  kulturno  življenje  v  srednjem 
veku  brez  dvoma  velikega  pomena.  Toda  razširjali  so  svoj  vpliv  le 
na  deželi,  kjer  so  se  v  samotnih  dolinah  ali  na  hribih  dvigale  redovne 
naselbine,  podobne  gradovom  v  okolici.  Izza  13.  stoletja  pa  se  začn6 
pojavljati  poleg  gradov  tudi  trgi  in  mesta,  ki  so  polagoma  potegnila 
nase   vso   trgovino   in   obrt   in   postala  žarišča   duševnega   življenja. 

Starejši  redovi  niso  bili  primerni  za  delovanje  po  teh  novih  posto- 
jankah, ker  so  njihovim  ustanoviteljem  stali  drugi  cilji  pred  očmi. 
Toda  nove  potrebe  so  rodile  tudi  nova  sredstva.  Iz  cerkve  so  vzšli 
redovi,  ki  so  se  posvetili  posebno  dušnemu  pastirstvu  po  mestih  in 
trgih,  ki  so  hkrati  poudarjali  načelo  popolnega  uboštva  in  se  tako 
izognili  nevarnostim,  ki  jih  je  prineslo  starejšim  samostanom  preveliko 
gospodarstvo  in  bogastvo.  To  so  bili  takoimenovani  beraški  redovi: 
minoriti,  avguštinci  in  dominikani. 

Manjši  bratje  ali  minoriti,  duhovni  sinovi  sv.  Frančiška 
Asiškega,  so  se  kmalu  po  smrti  svojega  ustanovitelja  iz  Italije  raz- 
širili po  naših  deželah.  Prvi  minoritski  samostan  je  menda  dobila 
Gorica,  kjer  je  po  sporočilu  sam  sv.  Anton  Padovanski  pridigoval  in 
L  1225.  ustanovil  cerkev  in  minoritski  samostan  v  spodnjem  mestu. 
V  naslednjem  letu  je  dal  sezidati  kapelo  sv.  Katarine  in  je  tri  leta 
sam  vodil  novo  redovno  naselbino.  Med  tem  časom  je  ustanovil  še 
samostane  v  Trstu,  Poreču  in  Pulju.  Po  vplivu  sv.  Antona  so  baje 
prišli  minoriti  tudi  v  Ljubljano,  kjer  jih  nahajamo  že  leta  1242.  S 
svojo  skromnostjo  in  vnemo  so  se  meščanom  hitro  priljubili.  Skoraj 
ob  istem  času  so  nastale  še  naselbine  v  Celju,  Ptuju  in  Mariboru.  V 
Celje  so  jih  menda  leta  1241,  poklicali  grofi  Vovbrski.  Njihovi  na- 
sledniki, celjski  grofi,  so  bili  največji  dobrotniki  minoritov.  Grof 
Friderik  I.  je  sezidal  bratom  leta  1341.  novo  cerkev  in  samostan  in 
grof  Herman  jim  je  nakazal  bogata  posestva.  Skoraj  vsi  člani  celjske 
rodbine  so  pokopani  v  minoritski  cerkvi.  —  V  Ptuju,  kamor  so  došli 
minoriti  okoli  leta  1239.  in  se  do  danes  vzdržali,  so  našli  največjo 
oporo  pri  ptujskih  gospodih,  ki  so  jih  zalagali  z  žitom  in  vinom. 
Bernard  Ptujski  jim  je  leta  1399.  še  posebej  odstopil  dvoje  županstev: 
Jasenice  in  „Lichtenegk"  in  v  ustanovnem  pismu  določil,  naj  se  v 
ptujskem  samostanu  vedno  vzdržujejo:  en  gvardijan,  en  pridigar,  deset 
duhovnikov  in  štirje  novinci,  —  V  Mariboru  je  mestni  župnik  1.  1282, 
odstopil  minoritom  neko  podružnico  ne  daleč  od  mesta,  na  levem 
dravskem  bregu,  da  so  tamkaj  imeli  svojo  božjo  službo.  Na  Koroškem 
je  bil  velik  dobrotnik  minoritov  bamberški  škof  Henrik  I.  Vpeljal 
jih  je  na  svoja  posestva  in  jim  sezidal  dva  samostana  v  Volšpergu 
in  Beljaku.  V  Beljak  so  došli  prvi  redovniki  iz  Italije  in  dasiravno 
so  živeli  le  od  miloščine,  so  se  prav  hitro  pomnožili.  Na  obeh  krajih 
so  imeli  nižje  latinske  šole. 

Vzroki,  da  so  se  minoriti  tako  hitro  razširili  po  naših  krajih, 
so  bili  različni.  Iz  poročila  patriarha  Bertolda  nam  je  znano,  da  je 
bilo  naše  ljudstvo  takrat  v  verskem  oziru  še  zelo  zapuščeno,  brez 
dušnih  pastirjev,  da  so  mnogi  živeli  v  raznih  zmotah  in  umirali  brez 
svetih  zakramentov.  Ta  duhovna  zapuščenost  je  bila  tembolj  nevarna, 
ker  se  je  prav  takrat  krivo  verstvo  bogomilov  ali  patarenov  iz  Hrvaške 
in  iz  Italije  razširjalo  po  naših  krajih.  Ob  takih  razmerah  so  bili 
novodošli  redovniki  sv.  Frančiška  nujno  potrebni  delavci  v  zapuščenem 
vinogradu,  tembolj,  ker  so  vso  svojo  skrb  posvetili  pouku  in  tolažbi 
preprostega  ljudstva.  S  svojim  siromaštvom  in  versko  vnemo  s  po- 
ljudnimi govori  in  zlasti  s  „spokornimi  bratovščinami"  (tretjim  redom) 
so  mogočno  vplivali  na  versko  mišljenje  in  življenje  tedanje  dobe. 

Zgodovina  nam  o  vsem  tem  delu  le  malo  poroča,  vendar  se  kažejo 
njega  sadovi  v  zaupanju,  s  katerim  se  je  ljudstvo  oklepalo  siromašnih 
bratov,  in  velikem  ugledu,  ki  so  ga  uživali.  Le  o  delovanju  posa- 
meznih minoritov,  ki  so  zavzemali  odlična  mesta  in  opravljali  zaupne 
posle,  nam  ve  tudi  naša  domača  zgodovina  nekaj  povedati. 

Boj  proti  krivoverstvu  in  raznim  zmotam  je  bil  že  izpočetka 
združen  z  namenom  minoritskega  reda  v  naših  krajih.  To  nam  iz- 
pričuje poročilo  o  delovanju  papeževega  poslanca  brata  Fabijana,  ki 
je  leta  1325.  izdal  stroge  odredbe  proti  nekaterim  krivovercem  v 
tržaški  okolici  in  goreče  izpodbujal  ljudstvo  k  pravi  veri.  Nekaj 
let  pozneje  (1331)  je  minorit  Frančišek  de  Clugija  prepotoval  akvi- 
lejsko  škofijo  in  se  trudil,   da  iztrebi  praznoverje  in  zmote,  ki  so  še 


Razvaline  Jurkloštra. 


ostale  iz  dobe  poganstva.  Kobaridcem  je  takrat  posekal  drevo  in 
zamašil  studenec,  ki  so  ga  po  bo^'e  častili.  Velik  socialni  ugled,  ki 
so  ga  uživali  minoriti  pri  vseh  slojih  prebivalstva,  jim  je  pridobil  tudi 
vpliv  na  tedanje  politične  razmere.  V  bojih  papežev  s  Hohenštaufi 
so  stali  odločno  na  strani  rimske  stolice  in  leta  1250.  oznanovali 
tudi  po  naših  krajih  križarsko  vojsko  zoper  Konrada  IV.  Ko  se  je 
bojeval  nekaj  desetletij  pozneje  odločilen  boj  za  naše  dežele  med 
češkim  kraljem  Otokarjem  in  Rudolfom  Habsburškim,  tedaj  so  zopet 
minoriti  zastavili  svoj  vpliv  v  korist  Rudolfu,  hiteli  od  mesta  do  mesta, 
od  gradu  do  gradu,  pridobivali  meščanstvo  za  novoizvoljenega  cesarja 
in  odvezovali  Otakarjeve  podložnike  od  zaprisežene  zvestobe. 

O  njihovem  vplivu  na  versko  življenje  pričajo  mnoge  pobožnosti, 
ki  so  se  najprej  pričele  v  redii  in  od  tu  našle  pot  med  vernike.  Na 

prvem  mestu  je  imenovati  ljubke  jaslice,  katere  so  minoriti  po  zgledu 
svojega  ustanovitelja  razširjali.  Kdo  ne  ve,  kako  so  se  udomačile 
med  našim  narodom?  In  poleg  rojstva  Kristusovega  je  bila  tudi  po- 
božnost  do  njegovega  prebridkega  trpljenja,  ki  so  jo  z  vso  vnemo 
oznanjevali  in  gojili.  V  ta  namen  je  služil  zlasti  križev  pot  in  razne 
pasijonske  igre,  katerih  pričetki  segajo  nazaj  v  dobo  ustanovitve 
frančiškanskega  reda  in  katere  so  kapucini  v  17.  stoletju  iznova 
oživili.  Za  naš  narod  so  kulturnega  pomena,  ker  vidimo  v  njih  prve 
pojave  ljudskih  iger,  pri  katerih  se  je  uporabljal  slovenski  jezik. 
Tudi  za  Marijino  češčenje  so  minoriti  mnogo  storili.  Njihov  red  se 
je  zlasti  potegoval  za  brezmadežno  spočetje  Marijino,  ki  takrat  še  ni 
bilo  proglašeno  za  versko  resnico.  V  minoritskih  samostanih  se  je 
tudi  praznik  Marijinega  spočetja  najprej  praznoval.  Za  Ljubljano  je 
v  tem  oziru  značilna  neka  ustanova,  katero  je  napravil  leta  1439. 
bogati  meščan  Werenburger  v  minoritski  cerkvi.  Zapustil  ji  je  vse 
svoje  premoženje  z  določbo,  naj  praznujejo  Marijino  spočetje  s  16 
duhovniki,  dvanajst  revežev  naj  tisti  dan  obdarujejo  z  zimskimi 
suknjami  in  300  ljudi  naj  obdarujejo  z  miloščino,  vsak  naj  dobi  po 
tri  vinarje. 

Vsled  naklonjenosti  prebivalstva,  so  redovniki  sv.  Frančiška 
kmalu  dobili  bogata  darila  v  denarju  in  zemljiščih,  ki  so  pa  mnogo 
škodila  prvotnemu  strogemu  redovnemu  življenju.  Tekom  let  je 
skoraj  ves  red  precej  popustil  od  nazorov  svojega  ustanovitelja,  glede 
na  uboštvo  in  preprostost  v  redovnih  hišah  in  cerkvah.  Prevladala 
je  ona  struja,  ki  se  je  imenovala  po  velikih,  lepih  samostanih  ali 
konventih  stranka  konventualov  ali  minoritov.  Vsi  avstrijski  samo- 
stani so  ji  pripadali.  Ljubljanski  minoritski  samostan  je  imel  več 
vinogradov  in  vinskih  hramov  v  Vipavi,  mnogo  zemljišč  okoli  Ško- 
cijana  in  Žužemberka  na  Dolenjskem.  Enako  je  bilo  v  Ptuju,  Celju 
in  drugod.  Kakor  pa  je  rastlo  bogastvo,  tako  je  propadala  redovna 
disciplina  in  izginjala  prvotna  vnema.  Propad  so  še  povečale  velike 
razprtije  v  15.  stoletju,  pred  vsem  cerkveni  razkol,  ki  se  je  pojavil 
tudi  v  minoritskem  redu  in  povzročil  mnogo  zmešnjav.  Kaj  čuda, 
če  sta  ginila  tudi  zaupanje  in  naklonjenost  prebivalstva.  Leta  1482. 
je  poročal  kranjski  deželni  glavar  Viljem  Turjaški  cesarju  Frideriku  IIL, 
da  se  ljubljanski  minoritski  samostan  bliža  razpadu,  da  je  v  njem  le 
malo  bratov  in  da  je  redovna  disciplina  slaba.  Slične  razmere  so 
vladale  drugod.  Tu  je  pa  prišla  reforma  iz  reda  samega,  od  duhovnih 
sinov  sv.  Janeza  Kapistrana.  Na  mesto  minoritov,  ki  so  nosili  črno 
haljo,  so  po  naših  samostanih  večinoma  stopili  observanti  ali  fran- 
čiškani, ki  so  nosili  rjavo  redovno  obleko.  Minoriti  so  ostali  še 
v  Gorici,  Trstu,  Celju,  Ptuju  in  Beljaku. 

Sv.  Janez  Kapistran  se  prišteva  med  največje  zgodovinske  osebe 
15.  stoletja  in  njegova  redovna  družina,  ki  jo  je  zbral  okoli  sebe,  da 
jo  vname  za  stare  frančiškanske  vzore  uboštva  in  ponižnosti,  je  kmalu 
zaslovela  posebno  v  Avstriji.  Leta  1451.  je  prišel  Janez  Kapistran  na 
vabilo  cesarja  Friderika  na  Dunaj,  da  pridiga  zoper  husite  in  vnema 
za  vojsko  proti  Turkom.  Potoval  je  iz  Italije  v  spremstvu  dvanaj- 
sterih redovnih  bratov  preko  južne  Koroške  in  Štajerske.    Slovel  je 

kot  pridigar  in  čudodelec.  Na  tisoče  ljudi  je  poslušalo  njegove  govore 
in  dasiravno  niso  razumeli  njegovih  besedi,  jih  je  vendar  navdušil  in 
ganil  njegov  ogenj.  Valvasor  poroča,  da  je  leta  1454.  pridigoval  tudi 
v  Ljubljani.  Cesar  Friderik  mu  je  bil  zelo  naklonjen  in  mu  je  izročil 
že  leta  1451.  samostan  sv.  Teobalda  v  dunajskem  predmestju,  da  ondi 
vpelje  svoje  observante.  Koncem  15.  stoletja  je  bilo  v  Avstriji  že  19 
reformiranih  samostanov. 


Samostan  premonstratov  v  Grebinju. 


V  naših  deželah  so  se  Kapistranovi  frančiškani  najprej  naselili 
v  Beli  krajini.  Jurij  in  Gašper  Črnomeljski  in  Andrej  Hohenwart, 
stotnik  metliški,  so  sklenili  1.  1466.  pri  Gradacu,  na  otoku  Lahinje, 
jim  sezidati  samostan.  Papež  Pavel  II.  je  v  to  rad  privolil,  in  že  leto 
pozneje  so  pričeli  z  zidavo.  Trije  ustanovniki  so  obljubili  pri- 
spevati vsak  po  400  goldinarjev.  Prvi  redovniki  so  prišli  iz  Bosne, 
kjer  je  bilo  takrat  mnogo  samostanov  od  Turkov  porušenih.  Toda 
že  leta  1469.  je  tudi  novo  naselbino  pri  Metliki  uničil  turški  naval. 
Frančiškani  so  morali  bežati  v  Metliko  za  varno  mestno  obzidje.  Tu 
jim  je  došlo  vabilo  novomeških  meščanov,  naj  v  kapeli  sv.  Lenarta 
v  Novem  mestu  opravljajo  božjo  službo.  Frančiškani  so  ponudbo 
sprejeli  in  že  leta  1470.  prevzeli  cerkev  sv.  Lenarta.  Stanovali  so 
menda  izprva  v  zasebnih  hišah.  L.  1472.  je  Elizabeta  pl.  Čmomeljska, 
vdova  Ivana  Snopovčana,  nakupila  v  Novem  mestu  osem  hiš  z  vrtovi 
in  jih  izročila  redovnikom  za  samostansko  stavbišče.  —  Kmalu  so 
prišli  frančiškani  tudi  v  Ljubljano.  Viljem  Turjaški,  zavetnik  ljub- 
ljanskih minoritov,je  sam  predlagal  cesarju  Frideriku,  naj  seminoritski 
samostan  izroči  observantom.  Frideriku  je  predlog  ugajal  in  po  nje- 
govem naročilu  je  krški  pomožni  škof  Nikolaj  Kaps  27.  avgusta  1491 

izročil  ljubljansko  cerkev  in  samostan  novodošlim  redovnikom.  Tretja 
naselbina  frančiškanov  je  nastala  v  Kamniku,  kjer  so  jo  ustanovili 
kamniški  meščani  leta  1493.  Imenovala  se  je  „samostan  sv.  Primoža 
in  Felicijana".  Poleg  imenovanih  so  nastali  še  na  slovenskih  tleh: 
samostan  v  Pazinu  (1491),  v  Ormožu  (1495)  in  na  sv.  Gori  pri  Go- 
rici (1565). 

Delovanje  frančiškanov  je  merilo  na  versko  obnovo  in  povzdigo 
ljudstva.  Zato  so  bili  pred  vsem  goreči  pridigarji  po  zgledu  svojega 
duhovnega  očeta.  Ljubljanski  gvardijan  Aleksander  iz  Požuna  je 
oznanoval  po  Štajerskem,  Koroškem,  Solnograškem  križarsko  vojsko 
zoper  husite.  Kot  pridigarja  sta  slovela  tudi  brat  Ludovik  iz  Slavonije 
in  Jakob  iz  Štravbinga.  Velikih  zaslug  so  si  pridobili  frančiškani 
za  časa  turških  napadov,  ko  so  s  posebno  vnemo  izpodbujali  ljudstvo 
k  odporu,  nabirali  denar  in  vojake  za  obrambo  meje  in  bili  voditelji 
v  vojnih  pohodih  zoper  Turke.  Mnogi  neljubi  spori  pa  so  nastali  s 
svetno  duhovščino,  ki  je  tožila  redovnike,  da  ji  kratijo  župnijske 
pravice,  da  brez  dovoljenja  izpovedujejo  vernike,  pobirajo  od  njih 
desetino  in  jih  pokopujejo  v  svojih  cerkvah.  Papež  Leon  X.  je  slednjič 
ta  hud  prepir  razsodil  in  frančiškane  vzel  v  svoje  posebno  varstvo. 

Sicer  je  bila  pa  observantom  prisojena  le  kratka  doba  procvi- 
tanja.  Komaj  pol  stoletja  je  minulo,  odkar  so  se  naselili  po  naših 
krajih  in  že  je  vihar  luteranstva  cvetočo  provincijo  skoraj  popolnoma 
uničil. 

Drug  beraški  red,  ki  se  je  že  zgodaj  naselil  po  naših  krajih, 
so  bili  avguštinci  (eremiti  ali  puščavniki).  Kdaj  so  prišli  v  naše 
dežele,  ni  natanko  znano.  Leta  1263.  je  koroški  vojvoda  Ulrik  III. 
ustanovil  avguštinski  samostan  v  Velikovcu,  kmalu  potem  so  se 
nastanili  tudi  v  Muti  na  Štajerskem.  V  Ljubljani  so  jim  menda 
Ortenburžani  sezidali  samostan,  ki  se  prvikrat  omenja  leta  1329.  Stal 
je  pri  špitalskem  mostu  (na  sedanjem  Marijinem  trgu)  in  bil  združen 
s  cerkvijo  sv.  Martina.  Zato  se  v  listinah  navadno  imenuje  „samostan 
sv.  Martina  pri  mostu".  O  njihovem  delovanju  nimamo  dosti  poročil. 
Leta  1490.  so  Turki  razdejali  cerkev  in  samostan,  ker  sta  bila  izven 
mestnega  ozidja.  Avguštinci  so  se  potem  preselili  na  Stari  trg  k 
cerkvi  sv.  Jakoba. 

O  dominikanih  in  povodu,  ki  jih  je  privedel  v  naše  kraje, 
smo  že  razpravljali  v  prejšnjem  poglavju.  Razun  Brez  in  Ptuja 
so  imeli  še  eno  naselbino  južno  od  Drave,  „Novi  KI  oster"  pri 
Celju.  Samostan  je  ustanovil  grof  Friderik  Celjski  leta  1453.  za 
deset  patrov,  dva  novinca  in  dva  brata  lajika.  —  Izmed  drugih  redov 
je  omeniti  še  premonstrate  v  Grebinju  na  Koroškem,  ki  so  bili 
enako  avguštinskim  kanonikom  neka  vrsta  v  družbi  živečih  duhov- 
nikov z  redovnimi  obljubami.  Nosili  so  bele  redovne  halje  in  iz- 
vrševali dušno  pastirstvo  po  župnijah.  Grebinjski  premonstrati  so 
prevzeli  župniji  Matere  Božje  v  Grebinju  in  sv.  Petra  (zdaj  sv.  Križa) 
na  Peravi  pri  Beljaku;  oskrbovali  so  tudi  špital  sv.  Katarine  v 
beljaškem  predmestju. 

Mnogo  važnejši,  kakor  te  male  redovne  naselbine,  ki  so  jih 
srednjeveške  razmere  rodile,  pa  jih  je  novi  vek  kmalu  pokopal,  je 

bil  drug  red,  ki  je  lepo  strnil  viteško  hrabrost  z  meniško  vzdržnostjo 
in  skoraj  vse  svoje  postojanke  po  naših  deželah  ohranil  do  današnjega 
dne,  red  nemških  križarjev. 

Začetek  nemškega  viteškega  reda  moramo  iskati  v  Jeruzalemu, 
kjer  so  nemški  trgovci  leta  1128.  ustanovili  bolnišnico  in  zavetišče 
za  svoje  rojake.  Člani  so  se  pečali  izprva  le  z  bolniško  postrežbo 
in  so  se  delili  v  brate  in  duhovnike.  Vojvoda  Friderik  Švabski  je 
leta  1190.  izpremenil  to  organizacijo  v  viteški  red  in  mu  dal  nalogo, 
braniti  sveto  deželo  proti  nevemikom.  Nemški  križarji  so  si  kmalu 
pridobili  mogočne  prijatelje,  ki  so  jim  podarili  mnogo  posestev  v 
Aziji  in  Evropi.  Niso  se  omejili  le  na  to,  da  branijo  svete  kraje 
proti  Saracenom,  ampak  so  raztegnili  svoje  delovanje  tudi  na  Evropo, 
zlasti  na  tiste  dežele,  kjer  krščanstvo  še  ni  bilo  razširjeno,  kakor  na 
Pruskem,  ali  pa  le  slabo  utrjeno.  Prva  postojanka  nemških  križarjev 
po  naših  deželah  je  bila  v  Brezah,  kjer  jim  je  nadškof  solnograški 
Eberhard  IL,  leta  1203.  prepustil  zanemarjen  hospital  in  jim  nakazal 
vso  desetino,  ki  jo  je  dobival  tamošnji  njegov  grad.  Skoraj  istočasno 
ali  pa  še  prej  jim  je  Friderik  Ptujski  prepustil  svoje  posestvo  s  po- 
lovico desetine  pri  Veliki  Nedelji.  Pripoveduje  se,  da  so  prvi 
nemški  vitezi  prišli  v  Ptuj  na  Veliki  petek  leta  1199.  in  so  dva  dni 
pozneje  že  pomagali  Frideriku  Ptujskemu  v  bitki  pri  Veliki  nedelji. 
Menda  ta  pripovedka  ne  izraža  drugega,  kakor  namen,  ki  ga  je  imel 
Friderik,  ko  je  poklical  nemške  viteze  na  ogroženo  madjarsko  mejo. 
Naselili  naj  bi  opustošeni  in  neobljudeni  svet  okoli  Nedelje  in  bili 
močna,  vedno  za  boj  pripravljena  straža  proti  Madjarom.  Že  1.  1219, 
je  imela  Velika  Nedelja  svojega  komturja,  brata  Otona  in  župnika 
brata  Ditricha.  Leta  1233.  je  Friderik  Ptujski  prepustil  nemškemu 
viteškemu  redu  tudi  patronske  pravice,  ki  jih  je  imel  do  cerkve 
„sv.  Nedelje",  da  bi  križarji  tem  skrbneje  opravljali   božjo  službo  in 

pospeševali  verski  pouk.  Vse  to  je  potrdil  nadškof  Eberhard  L  1236. 
in  sicer  posebno  zaradi  tega,  „ker  bodo  lahko  nemški  bratje  tamošnje 
slovensko   prebivalstvo   s    previdnim   ravnanjem   poboljšali."    —   Iz 


Samostan  vStudenice  pri  Poljčanah. 


zadnjih  dveh  listin  se  še  natančneje  poučimo  o  delovanju  križarjev. 
Kakor  povsod  so  gotovo  tudi  v  Veliki  nedelji  ustanovili  špital  za  bol- 
nike, ker  je  bila  to  njihova  redovna  dolžnost.  Zraven  tega  pa  je  bil 
njihov  poklic  poučevati  ljudstvo  v  verskih  resnicah.  Zato  opažamo,  da 
so  povsod  ustanavljali  šole,  kjer  so  zbirali  otroke,  jih  poučevali  v 
najpotrebnejšem  znanju  in  še  posebno  v  krščanskem  nauku.  Nad- 
škofove  besede  pa  kažejo,  da  je  moral  tak  pouk  v  krajih  okoli 
Velike  nedelje  biti  zelo  potreben  in  da  je  tam  živelo  ljudstvo  v 
verskih  zmotah,  ker  pričakuje  nadškof  od  modrega  postopanja  nemških 
križarjev  „izboljšanje  slovenskega  ljudstva".  Slednjič  so  nemški 
vitezi  imeli  nalogo,  braniti  deželno  mejo  proti  madjarskim  napadom. 
Po  krajih  ob  ogrski  meji,  ki  so  bili  last  deželnega  vladarja,  nahajamo 
v  13.  stoletju  veliko  število  „strelskih  dvorcev"  (Schiitzenhofe),  to  je 
zemljišč  z  utrjenim  dvorcem,  ki  so  jih  deželni  vladarji  podarili  po- 
sameznikom, zato  da  so  bili  vsak  čas  pripravljeni,  prijeti  za  orožje, 
če  bi  sovražnik  vdrl  v  deželo.  Zlasti  jih  je  bilo  mnogo  okoli  Radgone, 
Ljutomera  in  sv.  Lenarta  v  Slovenskih  goricah.  V  okolici  Velike 
Nedelje,  Središča  in  Ormoža  takih  strelskih  dvorcev  ni  bilo,  ker  je 
bila  zemlja  tukaj  last  solnograških  nadškofov,  oziroma  ptujskih  go- 
spodov, ki  so  sami  skrbeli  za  deželno  brambo.  Njihova  desna  roka 
so  bili  pa  nemški  vitezi,  ki  so  imeli  v  krajih  med  Središčem  in  Ljuto- 
merom res  velik  delokrog:  skrbeti  za  versko-duševno  izobrazbo  ljudstva, 

obdelovati  od  Madjarov  opustošene  kraje,  skrbeti  za  popotnike  in 
bolnike,  pa  tudi  z  mečem  braniti  mejo.  Toda  veliko  bogastvo  je 
bilo  redu  v  pogubo.  Veliki  mojstri,  komturji  in  vitezi  so  se  vdali 
razkošju  in  posvetnemu  življenju.  Vsled  tega  so  začeli  gmotno  in 
nravno  propadati  in  niso  bili  več  kos  veliki  nalogi,  ki  je  bila  redu 
zastavljena.  Ob  času,  ko  se  je  vzdignil  vihar  Lutrove  nove  vere,  so 
bile  razmere  v  področju  nemškega  reda  najbolj  žalostne. 

V  Ljubljano  je  poklical  nemške  križarje  koroški  vojvoda 
Ulrik  III.  okoli  leta  1247.  Nastanil  jih  je  najprej  v  mestu  na  Starem 
trgu,  potem  pa  jim  zidal  hišo  in  cerkev  izven  ozidja  na  sedanjem 
„Križevniškem  trgu".  Križarji  so  tu  vzdrževali  špital  za  gobovce, 
šolo  in  pozneje  tudi  sirotišnico.  Proti  koncu  15.  stoletja  je  deloma 
vsled  turških  napadov,  deloma  vsled  slabega  gospodarstva  hiša  tako 
propadla,  da  je  komtur  že  predlagal,  naj  se  opusti.  —  VBeli  krajini 
se  je  naselil  nemški  viteški  red  okoli  leta  1256.  Tudi  tukaj  so  bili 
merodajni  isti  smotri,  kakor  za  naselbino  pri  Veliki  nedelji.  Treba  je 


Grba:  briksenški  in  freLsinški. 


bilo  poučevati  ljudstvo,  ki  je  po  besedah  patriarha  Bertolda  bilo  „za- 
slepljeno  po  zmotah  in  posnemalo  poganske  navade",  pa  tudi  mejo  je 
bilo  treba  straži  ti  proti  ropaželjnim  madjarskim  četam.  Nemški  red  je 
dobil  župnijo  Črnomelj  s  podružnicami:  Tri  fare  pri  Metliki,  Vinica, 
Semič,  Podzemelj.  V  Metliki  so  vzdrževali  špital,  ki  je  sicer  v  začetku 
15.  stoletja  propadel,  pa  ga  je  metliški  stotnik  Andrej  Hohenwart  zopet 
obnovil.  O  redovni  šoli  iz  srednjega  veka  nimamo  nobenih  vesti, 
pač  pa  vemo,  da  je  bila  v  16.  stoletju  v  Črnomlju  šola,  na  kateri  so 
se  poučevala  tudi  glagolska  in  cirilska  pismena.  Že  leta  1411.  je 
bila  metliška  komenda  tako  od  Turkov  opustošena,  da  se  ni  mogla 
več  sama  vzdrževati.  Še  huje  je  bilo  proti  koncu  stoletja.  L.  1469. 
so  Turki  razdejali  metliško  župno  cerkev  Matere  božje  pri  Treh  farah, 
zato  se  je  župnija  prestavila  v  mesto  k  sv.  Nikolaju.  Žalostne  razmere 

med  vitezi  in  redovnim  duhovstvom  so  tudi  tu  pospeševale  razšir- 
janje lutrovstva,  kakor  na  Štajerskem. 


Ako  se  slednjič  ozremo  še  na  ženske  samostane  po  Slo- 
venskem, moramo  reči,  da  niso  bili  tako  številni  kakor  moški.  Prvo 
mesto  med  njimi  je  zavzemal  samostan  velesovski  (ustanovljen 
leta  1238.),  kjer  so  se  naselile  dominikanke.  Ugled,  ki  ga  je  samostan 
užival,  izpričujejo  obila  darila,  privilegiji  in  duhovne  milosti,  ki  jih 
je  dobival  od  svetnih  vladarjev,  patriarhov  in  papežev.  Med  redov- 
nicami nahajamo  skoraj  izključno  plemiške  hčere  iz  najodličnejših 
družin,  kakor :  Sauer,  Paradeiser,  Gall,  Grimschitz  in  drugih.  Pred- 
nico so  si  dominikanke  same  izvolile.  Patriarh  jo  je  črez  osem  dni 
potrdil,  ako  se  ni  nihče  pritožil  pri  arhidiakonu.  V  redovnih  zadevah 
so  bile  nune  podložne  dominikanom  v  Čedadu,  ki  so  imeli  pravico 
jih  nadzorovati,  izpovedovati  in  vpeljati  potrebne  reforme.  Samostanu 
so  bile  vtelešene  tri  župnije:  Velesovo,  Št.  Jurij  in  Cerklje.  Pri  samo- 
stanski cerkvi,  kjer  je  bila  znamenita  božja  pot,  je  bilo  nastavljenih 
več  kaplanov,  beneficiatov  in  altaristov.  S  poukom  in  vzgojo  plemiških 
deklic  so  se  velesovske  nune  pečale  že  izpočetka;  leta  1504.  pa  je 
dovolil  patriarh,  da  ustanove  v  ta  namen  poseben  zavod.  Ko  so  se 
začeli  turški  napadi,  je  služil  redovnicam  bližnji  grad  Kamen  (Frauen- 
stein)  v  zavetišče.  Prednica  Julij ana  iz  Peč  je  leta  1533.  grad  s  ka- 
pelico vred  prenovila  in  utrdila. 

Skoraj  ob  istem  času  kot  velesovski  samostan  je  nastala  tudi 
naselbina  dominikank  v  Studenicah  pri  Poljčanah  (1237).  V  redovnih 
zadevah  je  bil  studeniški  samostan  podložen  dominikancem  v  Ptuju, 
izmed  katerih  so  menda  nekateri  stalno  tam  bivali  kot  nunski  izpo- 
vedniki.  Vtelešene  so  mu  bile  župnije :  Studenice,  Slivnica,  Poljčane, 
Laporje.  Dohodke  od  njih  je  dobival  samostan,  in  opatinja  je  imela 
pravico  predlagati  patriarhu  župnike  za  te  beneflcije.  O  kakem  vzgoj- 
nem zavodu  v  Studenicah  nimamo  poročil,  vendar  smemo  sklepati,  da 
so  se  redovnice  tudi  tu  pečale  s  poukom  in  vzgojo  deklic,  ker  je 
bila  to  njihova  redovna  dolžnost.  Večkrat  je  bil  samostan  od  Turkov 
oropan  in  požgan.  Leta  1487.  je  škof  Peter  Carli  posvetil  od  Turkov 
oskrunjeno  cerkev  in  samostan,  iznova  je  moral  isto  storiti  škof 
Daniel  de  Rubeis.  —  Tretja  naselbina  dominikank  je  nastala  1.  1251. 
v  Marenbergu.  Ustanovnika  sta  bila  Seyfried  Marenberški  in  nje- 
gova soproga  Gisela. 

Poleg  nun  sv.  Dominika  smo  imeli  na  Slovenskem  tudi  redov- 
nice sv.  Frančiška,  klarisinje.  Prvi  samostan  te  vrste  je  bil 
ustanovljen  v  Mekinjah  pri  Kamniku  leta  1300.  Ustanovila  sta  ga 
Sigfried  in  Elizabeta  pl.  Gallenberg.  Ta  plemiška  družina  je  vsled 
tega  dobila  pravico  patronstva  in  je  bila  dolgo  časa  samostanu  velika 
dobrotnica.  V  mekinjski  cerkvi  se  nahajajo  mnogi  grobni  spomeniki 
Gallenberžanov.  Kakor  v  Velesovem  nahajamo  tudi  v  Mekinjah  hčere 
najodličnejših  družin  med  redovnicami.  —  Drugi  samostan  istega 
reda  je  bil  v  Škof  j  i  Loki.    Ustanovil  ga  je  leta  1358.  Otokar  Bla- 

goviški,  župnik  v  Kamniku.  Loške  redovnice  niso  imele  toliko  od- 
ličnih dobrotnikov  kot  drugi  samostani.  Zat6  so  morale  živeti  v 
ubožnejših  razmerah,  vendar  jih  je  bilo  včasih  prav  mnogo,  baje  do 
250.  V  boju  med  Vitovcem  in  Friderikom  je  bil  samostan  leta  1458. 
požgan,  pa  dvignil  se  je  zopet  iz  razvalin.  Redovna  disciplina  se  je 
splošno  ohranila  v  dobrem  stanu. 

Pogled  na  razvito  redovništvo  nam  priča  o  globoki  vernosti  in 
pobožnosti  vseh  slojev  prebivalstva  v  srednjem  veku.  Meščanstvo 
je  tekmovalo  s  plemstvom  v  snovanju  redovnih  naselbin.  In  zlasti 
da  so  uspevali  strogi  redovi  kartuzijanov,  frančiškanov,  dominikanov 
in  sorazmerne  ženske  redovne  organizacije,  vse  to  dokazuje,  da  je 
ljudstvo  prešinjala  velika  nravna  moč,  ki  se  je  razodevala  v  teh 
množicah  redovnikov  in  redovnic.  Le  verska  vnema  more  roditi 
take  organizacije  in  jih  prav  voditi  v  splošni  blagor.  Zato  opažamo 
ob  verskih  razprtijah  16.  stoletja  pred  vsem  nagel  propad  redovništva. 


Romar  na  strmi  poti. 

Stenske  slike  v  kapeli  na  Turjaku. 


27.  Šolstvo.    Znanost  in  umetnost. 


Ljudske  šole  v  današnjem  pomenu  besede,  ki  bi  jo  otroci  do- 
ločene starosti  morali  obiskovati,  srednji  vek  ni  poznal.  Znanost  — 
in  k  tej  se  je  že  prištevalo  najenostavnejše  pojmovanje  čitanja  in 
pisanja  — ,  je  bila  predpravica  odličnih  stanov,  pred  vsem  duhovstva 
in  plemstva.  A  celo  med  temi  nahajamo  pogosto  može,  ki  niso  imeli 
najpotrebnejšega  znanja.  Izmed  ljudstva  so  obiskovali  šolo  le  tisti, 
ki  so  se  hoteli  usposobiti  za  kak  „učen"  poklic,  za  duhovnika,  uči- 
telja, grajskega  pisarja  ali  cerkovnika.  Število  učencev  na  posameznih 
šolah  je  bilo  zato  vedno  omejeno,  menda  ni  nikdar  presegalo  števila 
20  ali  30,  navadno  pa  je  bilo  manjše.  —  Po  cerkveni  postavi  je 
moral  vsak  župnik  imeti  klerika,  ki  je  oskrboval  petje  v  cerkvi  in 
vodil  šolo.  V  kolikem  obsegu  se  je  ta  zapoved  na  Slovenskem  iz- 
vrševala, ne  moremo  natančno  določiti,  ker  nam  manjka  podatkov 
iz  posameznih  župnij.  Le  mimogrede  posnamemo  iz  podpisov  na 
starih  listinah,  da  je  tu  ali  tam  bival  „pevec  in  učitelj".  Posebno  jih 
zasledujemo  na  starih  župnijah,  ki  so  postale  matice  drugim  manjšim 
vikariatom. 

V  Ljubljani  je  bila  stara  župnijska  šola  pri  sv.  Petru,  ki  se 
omenja  že  leta  1262.  Pozneje  se  pojavi  enaka  ustanova  pri  sv.  Ni- 
kolaju, ki  je  proti  koncu  14.  stoletja  vsled  malomarnosti  župnikov 
in  meščanov  prenehala.  Leta  1418.  sta  prosila  župnik  Jurij  Haugen- 
reuter  in  mestna  občina  ljubljanska  vojvoda  Ernesta,  naj  se  šola  pri 
sv.  Nikolaju  obnovi.  Vojvoda  je  želji  ustregel  in  šenklavška  šola  se 
je  poslej  vzdržala  tja  do  srede  16.  stoletja.  Tretjo  šolo  so  v 
Ljubljani  ustanovili  nemški  križarji.  Z  njo  je  bil  združen  neki  zavod 
za  vzgojo  revnih  dečkov  in  deklic.  —  Nekaj  zanimivih  podatkov 
imamo  o  šoli  v  Kranju.  Že  v  začetku  15.  stoletja  je  imelo  kranjsko 
mesto  svoje  šolsko  poslopje.  Stalo  je  „auf  der  Hofmarch",  to  je  na 
cerkvenem  trgu  za  pokopališko  kapelo.    L.  1423.  je  župnik  Koloman 

de  Mannswerde,  ki  je  bil  hkrati  tudi  prost  kolegiatnega  kapitlja 
sv.  Virgilija  v  Brezah  in  arhidiakon  za  Gorenjsko,  to  poslopje  podrl 
in  na  pridobljenem  stavbišču  sezidal  novo  župnišče.  Mestna  občina 
se  je  vsled  tega  pritožila  pri  deželnem  knezu,  ki  je  v  Kranj  poslal 
posebno  komisijo,  da  je  zaslišala  obe  stranki  in  sklenila  poravnavo. 
Koloman  je  ponudil  mestni  občini  tri  hišice  „na  pungrtu"  kot  odškod- 
nino za  „dvorno  marko".  Ena  izmed  njih,  kjer  je  prebival  čevljar 
Flohel,  se  je  odločila  za  šolo  in  cerkovnikovo  stanovanje.  V  Škof  j  i 
Loki  so  freisinški  škofje  že  v  14.  stoletju  vzdrževali  šolo,  za  katero 
je  pozneje  tudi  mesto  skrbelo.  Tudi  briksenški  škofje  so  smatrali 
za  svojo  dolžnost,  skrbeti  za  ljudski  pouk  na  svojih  posestvih.  Na 
Bledu  je  bila  šola  že  v  začetku  15.  stoletja.  Listine  nam  poročajo 
celo  o  učitelju,  ki  je  bil  vešč  slikarstva  in  je  okrasil  steno  poleg 
tabemaklja  v  župni  cerkvi  z  lepimi  slikami.  V  Kamniku  je  bil 
leta  1481.  učitelj  Jurij  Loški,  v  Novem  mestu  Krištof  Vranic  iz  Kranja. 
V  ustanovnem  pismu  novomeškega  kapitlja  čitamo,  da  so  učenci 
v  cerkvi  pomagali  peti  dnevni  oflcij.  Dalje  se  omenjajo  šole  še  v 
sledečih  župnijah:  Šmarje  pri  Ljubljani,  kjer  je  zabeležen  leta  1504. 
Štefan  Pehlar,  klerik  in  voditelj  šole.  Višnja  gora  (leta  1499.  Martin 
Sevniški,  učitelj  in  pevovodja).  Krško  (1.  1478.  učitelj  Peter),  Radovljica, 
Ribnica,  Vipava  (1.  1504.  šolski  vodja  Luka).  Tudi  v  Črnomlju  in 
Metliki  je  gotovo  nemški  red  že  pred  koncem  srednjega  veka  ustanovil 
šole,  kakor  je  imel  navado  drugod.  —  Celjska  šola  je  bila  nameščena 
v  špitalu  sv.  Uršule,  pozneje  sv.  Elizabete  za  župno  cerkvijo.  Nastala 
je  za  časa  celjskih  grofov.  Poučeval  je  cerkvenik,  ki  je  zato  vsako 
leto  dobival  dva  funta  vinarjev.  L.  1460.  se  omenja  Pavel  Pildhawer, 
„ravnatelj  celjske  šole".  Še  preje  je  imelo  mesto  Maribor  svojo  šolo, 
kjer  se  1.  1325.  omenja  učitelj  Hartwick.  Izpričane  so  tudi  šole  v 
Veliko vcu,  Celovcu  in  Gorici.  Enako  kakor  župnije  in  mestne  občine 
so  tudi  samostani  vzdrževali  svoje  šole,  deloma  za  izobrazbo  redov- 
nega naraščaja,  deloma  za  vnanje  učence.  Prve  so  se  imenovale 
notranje,  druge  zunanje  šole.  O  kartuzijanskem  samostanu  Bistra 
čitamo,  da  je  v  začetku  16.  stoletja  vzdrževal  šolo  s  približno  12 
učenci,  ki  jo  je  vodil  poseben  učitelj.  Slične  naprave  so  bUe  v  Pod- 
kloštru,  Vetrinju,  Stični,  Kostanjevici.  Celo  v  mali  lavantinski  škofiji 
je  moralo  proti  koncu  srednjega  veka  biti  več  župnijskih  šol,  ker  se 
1.  1456.  pritožujeta  škof  in  prost  lavantinski  o  postopanju  plemiških 
posestnikov  proti  župnikom,  češ,  da  svojevoljno  nastavljajo  in  od- 
stavljajo  učitelje. 

Večinoma  so  bile  imenovane  šole  ljudske  ali  elementarne.  Po- 
učevali so  se  v  njih  temeljni  nauki  latinščine,  ki  so  jo  rabili  učenci 
pri  pevanju  cerkvenega  oflcij  a,  slovesnih  maš  in  drugih  pobožnosti. 
Poleg  tega  so  se  učili  nemško  citati  in  pisati.  Pouk  slovanskih  pismen 
(glagolice  in  cirilice)  je  izpričan  za  Belo  krajino.  Slovenščina  s  ci- 
rilskimi  in  glagolskimi  pismeni  se  je  morala  pa  tudi  poučevati  v 
Vipavi,  kjer  si  je  Sigismund  Herberštajn  v  nežni  mladosti  pridobil 
potrebno  znanje,  da  je  mogel  pozneje  z  Rusi  občevati  in  dopisovatL 

Nekatere  izmed  imenovanih  učnih  zavodov  moramo  staviti  med 
šole  višje  vrste.  Semkaj  spada  pred  vsem  sloveča  šola  dominikanov 

v  Brezah,  ki  je  duhovnikom  nudila  popolno  strokovno  izobrazbo. 
Enako  je  bila  sloveča  šola  v  Št.  Pavlu,  kjer  so  se  mladeniči  učili 
vseh  „prostih  umetnosti",  to  je:  latinskega  jezika  in  slovstva,  govor- 
ništva, modroslovja,  računstva,  glasbe,  geometrije  in  astronomije 
(zvezdoslovja).  Tudi  stolni  kapitelj  v  Krk[i  je  imel  šolo  take  vrste, 
katero  je  nadzoroval  eden  izmed  stolnih  kanonikov  (šolastik).  Tu 
so  se  izobraževali  plemiški  sinovi,  duhovski 
kandidati,  pa  tudi  drugi  revni  dijaki,  za  katere 
so  poskrbeli  še  posebej  z  ustanovami.  Proti 
koncu  15.  stoletja,  ko  je  vsled  turških  napadov 
šolstvo  po  naših  krajih  že  precej  opešalo,  je 
bilo  v  krški  notranji  šoli  še  18,  v  zunanji  pa 
10  plemiških  dijakov.  Izmed  kranjskih  šol 
moramo  v  to  vrsto  staviti  ljubljansko  šen- 
klavško  šolo,  ki  je  nudila  toliko  znanja 
v  latinščini  in  drugih  potrebnih  znanostih,  da 
so  dijaki  od  tu  lah^o  prestopili  na  vseučilišče. 
Enako  je  bil  tudi  učni  zavod  v  Ribnici,  „latinska 
šola",  za  izobrazbo  duhovskega  naraščaja. 
Švabski  kronist  Burkhardt  Zink  pripoveduje, 
daje  potem,  ko  je  dovršil  ljudsko  šolo  v  mestu 
Memingen,  1.  1407.  prišel  v  Ribnico  in  tamkaj 
hodil  v  šolo  sedem  let,  da  se  pripravi  za  vse- 
učilišče. Tudi  na  šoli  v  Kranju  so  dobili 
duhovski  kandidati  vso  potrebno  izobrazbo. 
Učitelji  in  učenci  so  si  radi  nadevali  imena 
slavnih  grških  modroslovcev  ali  latinskih  pi- 
sateljev. Tako  čitamo,  da  je  patriarh  Ludovik 
Teck  za  svojega  bivanja  v  Celju  dal  dijaku 
Sokratu,  ki  se  je  učil  pri  Platonu  v  Kranju, 
dovoljenje,  da  mu  sme  vsak  škof  podeliti  višje 
redove. 

Skoraj  vse  šole,  ki  smo  jih  našteli,  so 
bUe  cerkvene  ustanove.  Vendar  so  dobivale 
proti  koncu  srednjega  veka  mestne  občine 
vedno  več  vpliva  nanje,  deloma  so  jih  tudi 
ustanovile  in  vzdrževale.  V  Ljubljani  se  je 
poleg  župnika  posebno  mestna  občina  zavzela 
za  obnovitev  šenklavške  šole.  Ko  je  v  Kranju 
župnik  Koloman  podrl  staro  šolsko  poslopje, 
so  se  mestni  svetovalci  pritožili  pri  vojvodu 
Emestu   in  zahtevali,    da  župnik   odstopi   za 

šolo  drugo  primerno  poslopje,  kar  se  je  tudi  zgodilo.  O  Škof  j  i  Loki 
čitamo  leta  1474.,  da  je  mestno  starejšinstvo  svojevoljno  nastavilo 
novega  učitelja,  ne  da  bi  prašalo  župnika,  ki  je  do  tistih  dob  imel 
neoporečno  tako  pravico. 

Vseučiliško  izobrazbo  so  si  Slovenci  v  srednjem  veku  večinoma 
poiskali  v  Italiji.  Najbolj  sta  bili  obiskani  vseučilišči  v  Bolonji  in 
Padovi.  Ne  le  mladeniči,  ampak  tudi  zreli  možje,  ki  so  že  bili  župniki 

ali  pa  opravljali  druge  častne  službe,  so  si  izprosili  dovoljenje,  da  so 
smeli  zapustiti  svoje  beneficije  in  oditi  na  vseučilišča.  Zato  nahajamo 
zlasti  v  15.  stoletju  mnogo  duhovnikov  z  akademiškimi  častmi.  V 
Bolonji  so  študirali:  Ulrik  Schayn,  župnik  ljubljanski,  Paulus  iz  Kam- 
nika (de  Oberstein),  Baltazar  pl.  Lamberg ;  v  Padovi :  Krištof  baron 
Ravbar,  Mihael  Tiffemus  in  drugi.  —  Ustanovitev  vseučilišča  v  Čedadu, 
ki  jo  je  nameraval  akvilejski  patriarh  Nikolaj  (1. 1357.)  in  ki  bi  gotovo 
našemu  duševnemu  življenju  dala  drugo  smer,  se  žal  ni  izvršila. 

Ko  je  vojvoda  Rudolf  IV.  „Ustanovnik"  leta  1365.  osnoval  vse- 
učilišče na  Dunaju,  so  se  naši  dijaki  pričeli  tja  zatekati.  Vendar 
italijanska  vseučilišča  niso  izgubila  svojega  vpliva,  temveč  so  veljala 
še  vedno  za  najodličnejša  središča  znanosti  in  umetnosti.  Na  Dunaju 
so  se  prištevali  Slovenci  „avstrijski  narodnosti"  in  so  imeli  svoje 
zavetišče  v  dijaškem  zavodu,  imenovanem  „bursa  agni"  (zavod  jagnjeta), 
kjer  je  Brikcij  Preprost  iz  Celja  ustanovil  nekaj  štipendij.  Tudi  med 
profesorji  dunajskega  vseučilišča  nahajamo  v  14.  in  15.  stoletju  mnogo 
odličnih  mož  iz  naših  dežel.  V  zapisnikih  čitamo  sledeča  imena: 
O.  Lenart  iz  Kranjske,  avguštinec,  profesor  bogoslovja  (leta  1388.); 
Andrej  iz  Ljubljane,  profesor  prostih  umetnosti  (1431);  Gregor  iz 
Kranja,  profesor  prostih  umetnosti  (1448);  Lavrencij  iz  Gornjega  Grada, 
profesor  civilnega  prava  (1426);  Mihael  iz  Kranja,  profesor  prostih 
umetnosti  (1446);  Tomaž  Prelokar  iz  Celja,  profesor  prostih  umet- 
nosti; Krištof  iz  Kranjske,  profesor  prostih  umetnosti  (1458);  Matija 
Hvale  iz  Vač,  1.  1510.  dekan  na  fakulteti  prostih  umetnosti.  Posebno 
znamenit  je  bil  Brikcij  Preprost  iz  Celja,  v  dobi  od  leta  1476 — 1501. 
trikrat  dekan  na  fakulteti  prostih  umetnosti  in  petkrat  na  bogoslovnem 
oddelku,  trikrat  rektor  (ravnatelj)  dunajskega  vseučilišča. 

Za  žensko  izobrazbo  v  srednjem  veku  sicer  ni  bilo  tako 
preskrbljeno  kakor  za  moško,  vendar  se  tudi  ta  ni  popolnoma  za- 
nemarjala. Največ  so  tu  vplivali  ženski  samostani.  O  izobrazbi  re- 
dovnic pričajo  bogate  zaloge  rokopisov,  ki  so  se  našle  v  njih  knjiž- 
nicah. Poleg  nemščine  se  je  posebno  poučevala  latinščina,  ki  je 
imela  v  javnem  življenju  prilično  enako  veljavo,  kakor  pozneje  fran- 
coščina, in  pa  glasba.  Kadar  so  samostani  predlagali  novoizvoljeno 
prednico  patriarhu  v  potrjenje,  so  v  prošnji  navadno  poudarjali,  da 
je  v  latinščini  in  glasbi  dobro  poučena. 

Znanstveno  in  slovstveno  delovanje  v  srednjem  veku 
še  ni  bilo  tako  živahno,  kakor  pozneje  v  16.  stoletju.  Manjkalo  je  še 
glavnega  pripomočka  —  tiska.  Zato  so  bile  knjige  še  redka  drago- 
cenost, ki  so  se  čuvale  kakor  zaklad  in  bile  pristopne  le  malemu 
številu  izvoljencev.  Pomnoževale  so  se  le  s  prepisovanjem.  Največ 
so  se  prepisovale  na  pergamen,  to  je  na  prirejeno  tanko  belo  kožico 
mladih  telet,  koz  ali  jagnjet,  bogoslužne  knjige:  masne  knjige,  du- 
hovniški brevir,  zbirke  pridig  in  obredniki,  ali  pa  take  knjige,  ki  so 
služile  za  izobrazbo  duhovnikom.  Samostani  so  imeli  svoje  kronike, 
kamor  so  zabeleževali  najimenitnejše  dogodke  svojega  časa,  potem 
zapisnike  umrlih  članov  svojega  reda  s  kratkimi  podatki  iz  njihovega 
življenja,  zbirke  prepisanih  listin  o  svojih  pravicah,  posestvih  in  pri- 
vilegijih. Marsikateri  teh  rokopisov  so  prava  umetnina  zaradi  krasnih 

malih  slikarij,  s  katerimi  so  prepisovatelji  krasili  zlasti  naslovni  list, 
začetne  črke  ali  robove  posameznih  listov.  Z  občudovanja  vredno 
vnemo  in  marljivostjo  so  se  pečali  s  tem  delom  pred  vsem  menihi. 
Najstarejši  umetnik  te  vrste,  čegar  ime  nam  je  zgodovina  ohranila, 
je  bil  brat  Bernard  iz  stiškega  samostana,  ki  se  je  na  nekem  roko- 
pisu iz  13.  stoletja  podpisal :  „Bernard,  najmanjši  izmed  redovnikov 
Kristusovih".  Prepisal  je  obsežno  latinsko  knjigo  sv.  Gregorija,  ki 
je  znana  pod   imenom  „Liber  Moralium"  (Knjiga  nravnih  naukov)  in 


Kostnica  pri  Mokronogu. 


ko  je  svoje  delo  dokončal,  je  pristavil  prošnjo:  „Kadar  bodeš,  čitatelj, 
vzel  to  knjigo  v  roke,  spomni  se,  prosim  te,  mojega  truda  in  mi  pomagaj 
z  dobroto  molitve."  Iz  bistriške  kartuzije  nam  je  znan  brat  Nikolaj,  kije 
živel  okoli  1.  1347.  in  izgotovil  krasen  rokopis  z  bogatimi  slikarijami, 
ki  vsebuje  delo  sv.  Avguština  „de  civitate  Dei"  (o  državi  božji).  V  žički 
kartuziji  so  živeli  prepisovatelji:  prior  Konrad  Heimburški,  brat  Matija 
Maselhart,  prior  Matej  Gurgar.  Posebno  lepe  rokopise  je  dobila  kranjska 
župna  cerkev  po  velikodušnosti  svojega  župnika  Kolomana  de  Manns- 
werde.  Vzdrževal  je  na  svoje  stroške  posebnega  prepisovatelja  in 
slikarskega  umetnika,  Jakoba  Katzpecka,  ki  je  po  njegovem  naročilu 
dovršil  troje  okrašenih  rokopisov  na  pergamen,  namreč:  knjigo  sv. 
Gregorija  „Liber  Moralium",  veliko  masno  knjigo  in  sveto  pismo.  Z 
opravičenim  ponosom  je  župnik  Koloman  na  svečnico  1.  1412.  vpričo 
Jakoba  s  Pero  ve,  kranjskega  mestnega  sodnika  in  vseh  mestnih  sve- 
tovalcev položil  dragoceni  dar  na  šmarni  oltar  v  kranjski  župni 
cerkvi.  Posebna  listina  ohranja  spomin  na  ta  slovesni  dogodek.  Leta 
1491.  je  Ivan  Vonwerd  iz  Augsburga  (de  Avgusta)  za  kranjsko  cerkev 
spisal  dva  zvezka  neke  obredne  knjige  za  pevanje  psalmov  (antifonarij). 

Srednjeveško  slovstvo  je  bilo  večinoma  pisano  v  latinščini,  ki 
je  bila  jezik  učenjakov  in  izobražencev.  Celo  darilne  in  kupne  pogodbe 
so  tja  do  konca  13.  stoletja  pisane  skoraj  izključno  v  latinskem  jeziku, 
še  le  po  tem  času  se  je  v  mestih  in  trgih  včasih  rabila  nemščina. 
Izmed  latinskih  pisateljev  so  omeniti :  Andrej  Gall  de  Gallenstein, 
župnik  v  Beli  cerkvi  in  arhidiakon  Slovenske  krajine,  ki  je  spisal 
bogoslovno  delo  „o  angelju  varuhu  in  prevarah  hudobnega  duha"  in 
zgodovino  „o  početku  in  napredku  krščanske  vere  na  Kranjskem". 
Drugi  znameniti  bogoslovni  pisatelj  je  bil  Nikolaj  Kemph,  prior  v 
Pletrijah  in  Jurkloštru.  Pavel  iz  Kamnika  (de  Oberstein)  je  spisal 
latinski  slavospev  na  cesarja  Maksimilijana.  Avguštin  Tififernus,  rojen 
v  Laškem  trgu,  tajnik  ljubljanskega  škofa  Krištofa  Ravbarja  in  slovit 
starinoslovec,  je  izdal  zbornik  rimskih  napisov,  Brikcij  Preprost  pa 
več  učenih  slovniških  del.  Poleg  latinskih  znanstvenikov  smo  imeli 
v  deželi  tudi  nemške  pisatelje,  katerih  spisi  so  se  ohranili  tu  in  tam 
po  grajskih  knjižnicah.  Kot  pesnika  sta  bila  v  drugi  polovici  13. 
stoletja  na  glasu  Konrad  Sovneški  in  Viljem  Ostrovrhar.  Kranjski 
plemič  Oton  pl.  Rasp  je  v  14.  stoletju  v  rimah  opeval,  kako  je  izkušal 
božjega  Zveličarja  hudobni  duh  (Von  der  Versuchung  des  Herrn  durch 
den  Satan),  in  skoraj  ob  istem  času  je  v  žički  kartuziji  brat  Filip 
spesnil  svoje  „Marijino  življenje"  (Marienleben).  Herman  Talner  iz 
Trebnja  je  okoli  leta  1456.  izdal  dvoje  del,  neko  pesem  o  Aleksandru 
Velikem  in  pa  zgodovino  habsburške  hiše,  spisano  za  Ludovika  Kozjaka. 
Vendar  je  negotovo,  imamo  li  izvirno  delo  pred  seboj  ali  pa  le  prepis. 
Na  Koroškem  imamo  omeniti  dva  znamenita  zgodovinska  pisatelja: 
Opata  Ivana  iz  Vetrinja  in  župnika  Jakoba  Unresta.  Opat  Ivan  je 
bil  na  čelu  vetrinjskega  samostana  od  leta  1314.  do  1344.  Spisal  je 
„kroniko  raznih  zgodb",  ki  pričenja  z  letom  1217.  in  konča  z  letom 
1339.  Njegov  slog  je  zelo  živahen.  Posebno  obširno  opisuje  umeščenje 
koroških  vojvodov  na  gosposvetskem  polju  in  je  zato  za  našo  zgo- 
dovino velike  važnosti.  Zgodbe  turških  navalov  nam  je  natančno 
opisal  Jakob  Unrest,  kanonik  v  Podkrnosu  in  župnik  v  slovenski 
fari  na  Dholici.  Spisal  je  dve  zgodovinski  deli:  koroško  in  avstrijsko 
kroniko.  Prva  ima  nekaj  odlomkov  o  vpeljavi  krščanstva  na  Ko- 
roškem in  prazgodovini  deželnih  prebivalcev,  mnogo  praznih  pravljic, 
dalje  popis  samostanov  in  najodličnejših  plemiških  družin  in  je  manjše 
vrednosti  kakor  „avstrijska  kronika",  ki  opisuje  zgodbe  habsburških 
vladarjev,  zlasti  cesarja  Friderika  III.  in  turških  napadov,  ki  jih  je 
Unrest  sam  doživel  in  jih  zelo  živo  opisuje.  Po  vsej  priliki  sta  bila 
oba  ta  dva  moža  Slovenca  po  rodu,  ali  pa  sta  naš  jezik  vsaj  dobro 
znala,  ker  sta  delovala  v  slovenskem  kraju. 


Kako  je  bilo  s  slovenščino  v  srednjem  veku? 

Slišali  smo,  da  je  latinščina  bila  lezik  izobražencev,  v  katerem 
so  se  pisale  knjige  in  dolgo  časa  tudi  vse  pogodbe  in  javne  listine. 
V  tem  se  Slovenci  niso  nič  razlikovali  od  svojih  nemških  sosedov, 
ki  so   enako   zapostavljali   svoj   jezik  in  rabili  v  javnem   življenju 

ugledno  latinščino.  Vendar  je  slovenski  jezik  tja  do  13.  stoletja  užival 
velik  ugled.  Znano  nam  je,  da  ga  ni  govorilo  le  preprosto  ljudstvo, 
ampak  tudi  deželni  knezi  in  njih  viteško  spremstvo  je  v  njem  občevalo. 
Pri  umeščenju  koroških  vojvodov  in  njihovih  razsodbah  je  bila  raba 
slovenskega  jezika  po  starodavnem  običaju  zaukazana.  Vendar  je  to 
malo  vplivalo  na  razvoj  našega  narodnega  življenja,  ker  vojvodi  in 
vitezi  niso  bili  tesno  združeni  z  domačim  ljudstvom  in  niso  ohranili 
njegovega  slovenskega  značaja,  ampak  so  se  vrgli  po  zgledu  svojih 
nemških  vrstnikov  in  se  kmalu 
potuj  čili  v  jeziku  in  življenju. 
Od  konca  13.  stoletja  naprej  je 
slovenščina  javno  služila  le  še 
preprostemu  narodu,  imela  je 
svojo  veljavo  v  cerkvi  pri 
verskem  pouku  in  deloma  tudi 
pred  sodiščem. 

Slovenskih  slovstvenih 
spomenikov  iz  srednjega  veka 
imamo  zelo  malo,  večinoma 
so  prevodi  raznih  molitev  in 
obredni  obrazci,  ki  jih  je 
ljudstvo  moralo  znati.  Med 
najstarejše  spomenike  te  vrste 
štej  emo  takozvane  „b  r  i  ž  i  n  s  k  e 
odlomke".  S  tem  imenom 
se  nazivljejo  trije  spomeniki, 
ki  so  se  našli  v  nekem  zbor- 
niku nekdanje  škofijske  knjiž- 
nice v  mestu  Freisingen  na 
Bavarskem.  Prvi  izmed  njih 
obsega  očitno  izpoved,  ki  jo 
je  navadno  ljudstvo  molilo  za 
duhovnikom  po  pridigi,  drugi 
obsega  kratko  homilijo  ali 
nagovor  in  tretji  izpovedno 
molitev.  Freisinski  spomeniki 
nas    vedejo    nazaj    v    deseto 

in  enajsto  stoletje  slovenske  zgodovine.  Poleg  Akvileje  in  Solno- 
grada  je  tedaj  tudi  freisinška  škofija  delovala  za  razširjanje 
krščanstva  med  Slovenci.  Videti  je,  da  so  bile  izpovedne  molitve 
in  nagovor  prirejene  za  uporabo  freisinškim  duhovnikom,  kadar  so 
šli  med  Slovence.  Prvi  spomenik,  ki  po  najnovejših  preiskavah  izvira 
iz  konca  desetega  stoletja,  je  morda  služil  škofu  Abrahamu  (957 — 994), 
ki  je  leta  973.  dobil  škofjeloško  okolico  in  z  njo  mnogo  slovenskih 
podložnikov.  Pri  drugih  dveh  odlomkih,  ki  se  pripisujejo  koncu  11. 
stoletja,  pa  je  misliti  na  freisinskega  škofa  Ellenharta  in  njegovega 
kapelana  Wathona,  katerega  nazivlje  neki  bavarski  kronist  celo  „apo- 
stola  Karantanije".  Taki  priročni  spisi,  kakor  sta  jih  imela  škofa 
Abraham   in  Ellenhart  za   uporabo  med  Slovenci,  tedaj  niso  bili  ne- 


Cerkev  v  Dvoru  pri  Polhovem  gradcu. 

navadni.  Mnogi  nemški  škofje,  ki  so  delovali  med  Slovani,  so  si 
dali  napraviti  malo  zbirko  homilij  (pridig)  in  molitev,  da  so  jih  pri- 
lično  uporabljali  na  svojih  misijonskih  potovanjih,  tako  meziborski 
škof  Verner  in  škof  Brunon  iz  Oldenburga  (1156).  Tudi  freisinskim 
škofom  je  bilo  na  tem,  da  so  mogli  slovenskim  podložnikom  včasih 
oznanjevati  besedo  božjo  v  njihovem  jeziku.  Za  take  slučaje  jim  je 
dobro  služila  zbirka,  kakršna  je  ohranjena  v  freisinskih  odlomkih. 

Po  teh  skromnih  pričah  slovenskega  pismenstva  nimamo  tje  do 
15.  stoletja  nič  sledov.  Edini  pojavi  slovenskega  jezika  v  tem  času 
so  osebna  in  krajevna  imena,  ki  so  zabeležena  po  raznih  listinah.  V 
prvi  vrsti  je  tu  imenovati  štivanski  ali  čedadski  evangelij  z  imeni 
slovenskih  romarjev  iz  devetega  in  desetega  stoletja,  ki  ima  za  nas 
prilično  isto  vrednost,  kakor  krstna  knjiga.  Enako  je  mnogo  staro- 
slovenskih  imen  ohranjeno  v  bratovščinski  knjigi  šentpeterskega 
samostana  v  Solnogradu,  kjer  je  bilo  v  zgodnjem  srednjem  veku  za 
nas  važno  cerkveno  središče  in  kamor  so  Slovenci  radi  romali.  Tu 
čitamo  poleg  karantanskega  vojvoda  Adalberona,  akvilejskih  patriarhov 
Urša  in  Peregrina  lepa  slovenska  imena:  Ljubota,  Lepa,  Hotimir, 
Vitoglav,  Vitogoj,  Radovin,  Semignev,  Kosan,  Možic,  Tihomira,  Dobromisl, 
Pribila,  Trdogoj,  Debelogoj,  Izbor,  Nebomir,  Mirica,  Ljubšič,  Dragovan, 
Črne,  Trebil,  Gojmir,  Dobrožit,  Ljubonja,  Višemir,  Semidrug,  Ljubotun. 
Mnogo  krasnih  slovenskih  imen  imamo  dalje  ohranjenih  na  raznih 
kupnih  in  darilnih  pogodbah,  s  katerimi  so  karantanski  vojvodi,  nemški 
cesarji,  slovenski  in  nemški  plemiči  cerkvi  ali  posameznim  osebam 
prepuščali  posestva  in  ljudi  na  Slovenskem.  Kako  pristno  slovensko 
življenje  se  nam  kaže  že  v  11.  stoletju  v  blejski  okolici,  kjer  sreču- 
jemo svobodne  slovenske  veleposestnike:  Nepokor,  Prisnoslav,  Vence- 
goj,  Dobrogoj,  Trebinja,  Vojnoslav,  Dobrisko,  Godeslav.  Enaka  imena 
imamo  zabeležena  tudi  po  Gornjem  Koroškem  in  Štajerskem  tja  do 
konca  13.  stoletja.  Pričajo  nam  še  danes  o  izrednem  bogastvu  nek- 
danjega slovenskega  jezika  in  njegovi  lepoti,  pa  tudi  kažejo  na  njegovo 
tesno  sorodstvo  z  drugimi  jugoslovanskimi  narečji,  pri  katerih  so  se 
slična  poznamenovanja  do  danes  ohranila.  Čimbolj  se  je  širil  tuji 
živelj  po  slovenskih  pokrajinah,  tem  bolj  so  se  izgubljala  pristna 
slovenska  imena.  Najpoprej  so  se  izpodrinile  domačinke  po  dvorih 
slovenskega  plemstva,  ki  se  je  že  v  10.  in  11.  stoletju  oprijelo  tujih 
imen,  potem  po  mestih  in  trgih,  kjer  sta  obrt  in  trgovina  pospeševala 
tuje  naseljevanje.  Naj  dalje  so  se  ohranila  med  preprostim  ljudstvom 
na  deželi  in  v  goratih  krajih.  Listine  14.  in  15.  stoletja  nam  pričajo, 
da  so  Slovenci  že  tedaj  dajali  otrokom  ista  osebna  imena,  kakor 
dandanes.  V  koroškem  rokopisu  iz  15.  stoletja  nahajamo  poleg 
sedaj  navadnih  krstnih  imen :  Jera,  Neža,  Urša,  le  še  eno  staro  slo- 
vensko ime :  Svetka,  katero  smemo  prištevati  najstarejšim  ženskim 
imenom,  kakor  so  bila:  Blagica,  Cvetka,  Dobrica,  Ljutica,  Slavka, 
Zorka,    Živka. 

Kako  si  je  neuko  ljudstvo,  ki  ni  znalo  ne  citati,  ne  pisati,  po- 
magalo z  zarezami  in  znamenji,  nam  priča  „rovaš"  pri  kmečki  sodbi 
in  „lesena  pratika".  Poslednja  je  služila  kmetovalcu,  da  mu  je  na- 
znanjala nedelje  in  praznike,  vremenska  znamenja,  ščip,  mlaj,  prvi  in 

zadnji  krajec.  S  črtami,  križi  in  krogi,  ki  so  zarezani  v  ozke  hrastove 
deščice,  je  izraženo  vse  potrebno,  kar  je  moral  kmet  vedeti  za  domačo 
rabo.  Taki  leseni  koledarji  so  še  v  poznejših  stoletjih  viseli  po 
mnogih  kmečkih  hišah,  vendar  kaže  njih  preprosta  oblika  na  sivo 
starodavnost. 

Iz  15.  stoletja  imamo  nekaj  majhnih  slovstvenih  drobtin.  Na 
prvem  mestu  je  omeniti  „ljubljanski  rokopis"  v  nekem  zborniku, 
ki  je  nastal  okoli  leta  1430. 
Obsega  pa  dve  očitni  izpovedi, 
katerih  jezik  se  zelo  pribli- 
žuje sedanjemu  dolenjskemu 
narečju.  Gotovo  sta  služila 
ta  dva  obrazca  ljudstvu  za 
javno  porabo  v  cerkvi.  — 
Zgodovinsko  društvo  v  Ce- 
lovcu hrani  z  nemškimi  črkami 
pisan  rokopis,  ki  obsega  na 
eni  strani  „Oče  naš",  „Češčeno 
Marijo"  in  „Vero",  iz  početka 
15.  stoletja,  na  drugi  strani  pa 
krstna  imena  onih  oseb,  ki 
so  ustanovile  in  vzdrževale 
Marijino  bratovščino  v  Ratečah 
na  Gorenjskem  z  letno  številko 
1467.  Iz  tiste  dobe  so  slovenska 
imena  mesecev  v  nekem  roko- 
pisu iz  Loke  na  Kranjskem, 
ki  se  večinoma  strinjajo  z  na- 
šimi sedanjimi  imeni,  le  za 
„rožnik"  (junij)  so  rabili  ime 
,,bobov  cvet",  za  kimovec 
(september)  „poberuh",  oktober 
se  je  imenoval  „listognoj"  in 
november  „kozoprsk". 

V  beneško -slovenskem, 
ali  bolje  hrvaškem  narečju  je 

spisan  zapisnik  Marijine  bratovščine  v  Črnjevu  na  vzhodnem 
Furlanskem.  V  njem  so  zabeležena  darila  in  ustanove,  ki  so  jih 
razni  ljudje  napravili  pri  tej  bratovščini.  Zapisnik,  ki  izvira  deloma 
iz  leta  1497.,  deloma  iz  leta  1502. — 1508.,  je  pisan  v  italijanskem 
pravopisu.  Jezik  kaže  mnogo  posebnosti  furlanskega  narečja  in 
italijanskih  tujk,  ki  so  še  dandanes  po  Primorskem  in  na  Krasu  v 
navadi.  V  petnajsto  stoletje  pripada  najbrž  tudi  rokopis  mesta 
Kranja,  ki  obsega  štiri  slovenske,  z  nemškimi  črkami  pisane  pri- 
sežne  obrazce,  po  katerih  so  prisegali  meščani,  zagovorniki,  sodniki 
in  priče  v  Kranju.  Te  prisege  kažejo,  da  je  slovenščina  tudi  pri 
sodniji  zavzemala  važno  mesto. 

Vsi  navedeni  odlomki  so  bili  prvi  poizkusi,  izražati  živo  narodovo 
govorico  z  latinskimi   ali  nemškimi   črkami.    Vendar  pri  presojanju 


Kor  cerkve  v  Škofji  Loki. 

naših  srednjeveških  slovstvenih  razmer  ne  gre  prezreti  vpliva,  ki  ga 
je  imelo  na  Slovence  cerkveno-slovansko  glagolsko  slovstvo,  ki  sta 
ga  kot  dediščino  zapustila  slovanska  apostola  sv.  Ciril  in  Metod. 
Jezikoslovci  so  dokazali,  da  so  bili  že  „brižinski  spomeniki"  naprav- 
ljeni po  glagolskih  vzorcih  od  duhovnikov,  ki  so  bUi  vešči  sloven- 
skega jezika,  pa  tudi  glagolskih  pismenk.  Isti  vpliv  izpričuje  šola  v 
Črnomlju  in  pa  mnogi  glagolski  odlomki  (masnih  knjig,  obrednikov 
in  brevirjev)  iz  15.  stoletja,  ki  so  se  našli  po  raznih  krajih,  posebno 
na  Kranjskem  in  Primorskem.  Cerkveno-slovansko  slovstvo  se  je 
med  Slovenci  širilo  tem  ložje,  ker  so  prihajali  v  naše  dežele  duhov- 
niki iz  Istre  in  Hrvaškega  Primorja  in  so  celo  škofje  iz  tistih  krajev 
opravljali  pri  nas  službo  vikarjev  akvilejskega  patriarha.  Glagolica 
pa  ni  služila  le  za  cerkveno  rabo,  temveč  so  jo  rabili  tudi  v  svetnih 
zadevah.  „Turški  glasi",  ki  so  naznanjali  o  gibanju  turške  vojske 
in  so  jih  raznesli  po  vseh  slovenskih  pokrajinah,  so  bili  mnogokrat 
pisani  z  glagolico.  Celo  pozivi,  s  katerimi  so  se  sklicevali  kranjski 
stanovi  na  deželni  zbor,  nosijo  glagolske  podpise.  Vse  to  priča,  da 
moramo  tudi  hrvaško  glagolsko  slovstvo  prištevati  duševnemu  zakladu 
našega  ljudstva  v  srednjem  veku.  Šele  Primož  Trubar  je  zavrgel 
„krovaško  besedo"  in  „krovaške  puhštabe"  in  začel  pisati  slovensko 
dolenjsko  narečje  najprej  z  nemškimi,  potem  z  latinskimi  črkami.  S 
tem  je  bila  književna  vzajemnost  s  Hrvati  pretrgana. 


Med  tem,  ko  je  bilo  slovstveno  delovanje  v  srednjem  veku 
vsled  pomanjkanja  tiska  še  omejeno,  se  kaže  na  polju  umetnosti 
vesel  razvoj.  Spomeniki  te  vrste  so  trajne  priče  verskega  življenja 
in  verske  vneme  naše  dobe.  Za  slovenske  dežele  pomenja  15.  in  še 
začetek  16.  stoletja  višek  srednjeveškega  stavbarstva  in  umetnosti. 
Takrat  so  se  zidale  najlepše  cerkve  po  mestih  in  trgih  in  nastale  so 
mnogobrojne  podružnice  po  naših  gorah,  ki  še  sedaj  vzbujajo  veliko 
pozornost  tujcev  in  zanimanje  ljubiteljev  umetnosti.  Več  kot  polovico 
vseh  naših  cerkvi  je  iz  15.  stoletja.  Mnogim  se  sicer  komaj  pozna 
prvotni  značaj,  ker  so  bile  pozneje  potrebam  primemo  prezidane, 
vendar  še  marsikje  spominjajo  deli  stavbe,  okna,  rebra  ali  šiljasti 
lok  na  dobo,  v  kateri  je  nastala. 

Primeroma  do  konca  13.  stoletja  so  zidali  pri  nas  v  roman- 
skem slogu,  katerega  označuje  pred  vsem  mogočni  svod  (Gew61be) 
nad  cerkveno  ladjo,  ki  ga  nosijo  močni  slopi  ali  stebri  in  visoki 
duhovniški  kor  s  kripto  ali  podzemeljsko  kapelo.  Okna  so  za- 
vršena  s  polkrožnim  lokom  in  velika  vrata  bogato  okrašena  s 
polkrožnim  čelom,  ob  katerih  se  še  večkrat  nahajajo  vitki  stebriči, 
združeni  z  okrožicami,  izpeljanimi  v  obliki  loka  nad  velikimi  vratmi. 
Najznačilnejša  stavba  te  vrste  je  škofijska  cerkev  v  Krki,  ki  je  bila 
dodelana  okoli  leta  1216.  in  se  je  skoraj  neizpremenjena  ohranila  do 
današnjega  dne.^  V  enakem  slogu  so  bile  zidane  cerkve  dominikanov 
v  Brezah,  benediktincev  v  Št.  Pavlu  in  bazilika  avguštincev  v  Sekovi. 


.Slike  na  straneh  147,  151,  155. 

Pri  drugih  zgradbah  so  se  ohranili  le  še  posamezni  deli,  tako  pri 
cerkvi  v  Crngrobu  pri  Škofji  Loki,  v  Konjicah  in  drugod.  Zanimivi 
ostanki  iz  te  stavbinske  dobe  so  tudi  nekatere  grajske  kapele,  tako 
dvonadstropna  kapela  na  ,,Malem  gradu"  v  Kamniku,  ki  je  že  gotovo 
stala  v  začetku  13.  stoletja.  Gornji  prostor  je  služil  za  gospodo, 
spodnji  za  družino.  Spodnja  kapela  ima  precej  prostorno  lopo  in 
hodnik    (galerijo),  ki  je  izpeljan   okoli   nje.     Ob  vratih   dva   prosto 


Sv.  Peter  nad  Begunjami. 


stoječa  stebriča  podpirata  polkrožni  lok.  Iz  prezbiterija  (duhov- 
niškega kora)  vodijo  ozke  stopnice  v  gornjo  kapelo,  ki  ima  zvezdnat 
svod  s  prav  topim  šiljastim  lokom.  Pod  spodnjo  kapelo  je  kripta 
z  banjastim  svodom,  ki  je  primeroma  3  metre  dolga.  Lesen, 
osmerokotni  stolpič  je  bil  prejšnje  čase  zidan.  Druga  zanimiva 
ostalina  iz  zgodnjega  srednjega  veka  je  romanska  kapelica  v  Tre- 
belnem  na  Dolenjskem.  Dobre  pol  ure  od  Mokronoga  stoji  blizu 
cerkve  sv.  Petra  kapelica,  ki  je  zdaj  že  zelo  razrušena,  brez  strehe 
in  vsa  zaraščena  s  bršljinom.  Tloris  ima  obliko  kroga,  čegar  premer 
je  približno  štiri  in  pol  metra  dolg.  Na  koncu  je  prizidana  polukrožna, 
dva  metra  dolga  dolbina  za  altar.  Ljudje  v  okolici  pripovedujejo, 
da  sta  v  tej  kapeli  nekdaj  maševala  sveta  brata  Ciril  in  Metod  in 
da  se  je  v  prejšnjih  časih  rabila  za  slovansko  bogoslužje.  V  resnici 
pa  je  bila  ta  kapelica  nekdaj  kostnica  (karner)  bližnje  cerkve  sv.  Petra, 
kamor  so  spravljali  mrtvaške  kosti.  Takih  pokopaliških  kapel,  ki  so 
bile  navadno  posvečene  sv.  Mihaelu,  nahajamo  v  poznejših  časih  prav 
mnogo  po  vseh  naših  krajih.  Bile  so  skupen  spomenik  (mavzolej) 
za  vse  vernike,  počivajoče  na  pokopališču  in  hkrati  kraj,  kjer  so  se 


508 

za  njih  dušni  pokoj  opravljale  svete  maše.  Mnoge  izmed  njih  so  imele 
celo  svojega  posebnega  duhovnika. 

V  14.  in  15.  stojetju  je  pri  naših  stavbah  zavladal  gotski  slog. 
Značilno  znamenje  njegovo  je  šiljasti  lok,  ki  se  kaže  pri  vratih  in  pri 
oknih  in  je  tudi  težko  svodovje  romanskega  sloga  olajšal  in  poživil. 
Na  svodih  vidimo  rebra,  sestavljena  iz  večjih  ali  manjših  okrožic, 
obročev  in  svitkov,  ki  se  menjujejo  z  ličnimi  žlebiči.  Rebra  pod- 
pirajo vitki  snopičasti  slopi  ali  pa  členoviti  podstavki  (konzole).  Okna 
so  široka  in  visoka,  s  stebriči  razdeljena  v  več  oddelkov  in  ozaljšana 
s  krogovičjem  ali  mrežo  vino  (Maasswerk).  Značilen  okrasek  gotskih 
stavb  so  tudi  mali  četverokotni  stolpiči,  s  strmo  piramidalno  streho 
in  križno  rožo  na  vrhu,  takozvane  fiale,  ki  jih  opažamo  pri  najraz- 
ličnejših stavbnih  delih. 

V  gotskem  slogu  se  je  pri  nas  mnogo  zidalo.  Lepi  spomeniki 
te  vrste  na  Koroškem  so:  Gospa  Sveta,  zidana  v  sedanji  obliki  okoli 
leta  1420.,  le  stolpa  sta  preostala  iz  romanske  dobe,  župna  cerkev  v 
Beljaku,  sv.  Lenart  v  Lavantinski  dolini,  cerkev  nemškega  viteškega 
reda  v  Brezah,  župna  cerkev  v  Veliko vcu  in  Marijina  cerkev  na 
Otoku  (Maria  W6rth).  Na  Štajerskem  je  omeniti  župno  cerkev  v 
Ptuju,  nekatera  poslopja  žičke  kartuzije,  potem  Jurklošter  pri  Sevnici, 
kjer  so  romansko  cerkev  prezidali  v  gotskem  slogu,  župnijske  cerkve 
v  Konjicah  in  Čadramu,  samostanska  cerkev  v  Gornjem  gradu,  župna 
cerkev  v  Ljubnem  in  še  mnogo  drugih.  Na  Kranjskem  imamo  naj- 
lepše gotske  stavbe  še  sedaj  ohranjene,  namreč  samostansko  cerkev 
sv.  Trojice  v  Pleterjah  iz  leta  1420.,  župne  cerkve  v  Št.  Rupertu, 
Kranju,  Škofji  Loki,  Radovljici,  Kranjski  gori  in  Novem  mestu;  po- 
družnice Sv.  Primož  nad  Kamnikom,  sv.  Janez  ob  Bohinjskem  jezeru. 
Gosteče,  Suha,  Krtina  pri  Dobu.  Najpoznejši  gotski  stavbi  na  Kranj- 
skem sta  bili  v  podružnici  v  Crngrobu  pri  Škofji  Loki  (1520)  in  v 
Dvoru  pri  Polhovem  gradcu  (1544). 

Posebno  živahna  doba  cerkvenega  stavbarstva  je  bila  pri  nas 
ob  koncu  15.  stoletja.  Vzrok  so  bili  roparski  pohodi  Turkov,  ki  so 
puščali  za  seboj  pogorišča  in  razvaline.  S  čudovito  vztrajnostjo 
je  ljudstvo  zopet  in  zopet  zgradilo  podrte  in  pogorele  božje  hrame, 
kakor  da  je  hotelo  z  njimi  pokazati  pred  svetom,  da  krščanska  vera 
še  ni  podlegla  turškemu  polumescu.  Pa  tudi  cela  vrsta  novih  cerkvži 
je  bilo  zgrajenih  v  tistih  časih,  ki  so  preveč  mnogoštevilne,  da  bi 
jih  mogli  tu  našteti. 

Imena  staviteljev  so  nam  večinoma  neznana,  le  par  domačih 
umetnikov  je  zabeleženih.  Med  beneškimi  Slovenci  je  postavil  nekaj 
cerkva  „mojster  Andrej"  iz  Loke,  čegar  spomin  še  ohranjuje  kamenita 
plošča  v  cerkvi  sv.  Ivana  v  Landarju  z  napisom:  „maister  Andre  von 
Lack  anno  1477".  Cerkev  v  Crngrobu  je  postavil  Ločan  „mojster 
Jurko".  Iz  pogodbe,  ki  jo  je  sklenil  leta  1520.  z  loškim  gospodstvom 
in  mestno  občino,  spoznamo,  da  se  je  zavezal  pričeti  stavbo  meseca 
aprila  leta  1521.  in  jo  v  treh  letih  dokončati.  Med  tem  časom  ne 
sme  zapustiti  loškega  okraja  razun  v  nujnih  zadevah  za  10  do  12 
dni.  Za  zidavo  prezbiterija  (duhovniškega  kora)  in  stolpa  dobi  700 
goldinarjev  in  ne  sme  več  tirjati.  Ako  se  te  pogodbe  ne  drži,  zapade 


509 


Cerkev  v  Crngrobu.   (Notranjščina.) 

S  svojim  imetjem  in  življenjem  loškemu  gospodstvu.  Mestno  cerkev 
v  Skofji  Loki  je  sezidal  Kranjec  Junaver  (ne  Kunaver,  kakor  se  na- 
vadno piše),   podružnico  v  Praprečah  pri   Brdu   Štefan   Steinmetzer, 

cerkev  v  Dvoru  Gregor  Ruckenstein,  škofijski  dvorec  v  Ljubljani 
mojster  Avguštin  Černe. 

Skoraj  vse  gotske  cerkve  so  bile  okrašene  s  slikami  (freskami). 
Na  stenah  so  bile  navadno  skupine  iz  življenja  Kristusovega,  Marije 
Device  in  apostolov,  ali  pa  slike  onih  svetnikov,  ki  jih  je  ljudstvo 
kot  priprošnjike  ali  pomočnike  v  raznih  nezgodah  in  boleznih  posebno 
častilo.  Iz  ureditve  se  vidi,  da  slike  niso  služile  le  v  kras  hiši  božji, 
ampak  tudi  v  pouk  ljudstva.  Cerkev  je  bila  v  srednjem  veku  sre- 
dišče narodovega  življenja.  Tu  je  iskalo  ljudstvo  pomoči  in  tolažbe 
pri  svojih  zaščitnikih  in  priprošnjikih,  ki  jih  je  videlo  naslikane  na 
stenah  svojih  cerkva.  Ob  teh  svetopisemskih  in  svetniških  slikah  se 
je  učilo  vere  in  kreposti.  Zato  je  služila  srednjeveška  umetnost  pred 
vsem  praktičnim  namenom.  Ker  so  si  takrat  dragocene  knjige  mogli 
nabaviti  le  premožni  in  učeni  ljudje,  ljudstvo  pa  je  bilo  večinoma 
nevešče  branja  in  pisanja,  zato  so  jih  nadomeščale  mnogotere  slike 
na  cerkvenih  stenah.  Cerkev  je  bila  priprostim  vernikom  slikana 
biblija  ali  ilustrirana  knjiga,  ki  mu  je  stavila  pred  oči  najimenitnejše 
resnice  krščanske  vere.  Dasiravno  so  bile  te  slike  zelo  preproste 
in  brez  prave  umetniške  vrednosti,  so  bile  vendar  velikega  pomena 
za  pouk  in  versko  življenje  vernikov. 

Naj  navedem  za  vzgled  le  freske  na  stenah  starodavne  cerkvice 
sv.  Janeza  ob  Bohmjskem  jezeru,  ki  so  deloma  iz  14.,  deloma  iz  15. 
stoletja.  Tu  vidimo  prizore  iz  življenja  sv.  Janeza  Evangelista  in 
Janeza  Krstnika.  Na  stenah  okoli  altarja  so  naslikani  dvanajsteri 
apostoli,  kot  stebri  sv.  cerkve,  ki  so  jo  ustanovili  in  jo  vzdržujejo 
s  svojo  vnemo.  Pa  tudi  razni  stanovi  imajo  tu  svoje  varuhe  in  pri- 
prošnjike. Tu  je  sv.  Barbara,  patrona  nekdanjih  bohinjskih  rudokopov 
in  fužinarjev,  sv.  Lenart,  ki  so  ga  častili  bohinjski  živinorejci,  sv. 
Volbenk,  zavetnik  pastirjev,  drvarjev  in  čolnarjev.  Na  zunanji  steni 
pa  je  velikanska  slika  sv.  Krištofa,  katerega  so  radi  upodabljali  skoraj 
na  vsaki  cerkvi  in  ga  častili  kot  varuha  zoper  naglo  in  nepreviden© 
smrt.  Bila  je  med  ljudstvom  razširjena  misel,  da  nihče  ne  bo  umrl 
tisti  dan  nagle  smrti,  ko  je  videl  sliko  sv.  Krištofa. 

Izmed  cerkva,  ki  so  vsaj  deloma  do  našega  časa  ohranile  svoje 
freske,  je  še  omeniti:  Sv.  Primož  nad  Kamnikom,  kjer  stenske  slike 
predstavljajo  življenje  Marijino ;  posebno  je  med  njimi  znamenita 
„Marija  pomočnica  v  turški  sili",  ki  je  skoraj  gotovo  delo  tujega 
umetnika.  V  Žerovnici  (župnija  Breznica  na  Gorenjskem)  predstavljajo 
slike  prizore  iz  mučeništva  apostolov  in  spominjajo  na  koroške  in 
tirolske  vzorce.  Bogate  stenske  slikarije  še  imajo:  podružnica  sv. 
Lenarta  v  Bodeščah  (župnija  Ribno),  sv.  Petra  nad  Begunjami,  cerkve 
v  Suhi,  na  Križni  gori,  v  Gostečah,  na  Visokem  pri  Igu,  v  Dedendolu, 
na  Muljavi,  sv.  Peter  na  Vrhu  in  sv.  Jurij  pri  Igu.  V  gornjegrajskem 
okraju  so  se  še  ohranile  stenske  slikarije  pri  sv.  Joštu  (župnija  Šmartin 
za  Dreto)  podobe  sv.  Krištofa  pri  sv.  Janezu,  v  Ljubnem,  v  Solčavi  in 
na  Brezju.  Zanimivo  umetnino  iz  gotske  dobe  ima  tudi  župnijska 
cerkev  v  Čadramu  na  Štajerskem,  namreč  sliko  , Jezusa  na  Oljski 
gori",  ki  je  napravljena  na  desko  in  ima  še  celo  prvotni  poznogotski 
okvir  z  letnico  1497.    Napraviti  jo  je  dal  tedanji  konjiški  nadžupnik 

Stenske  slikarije  v  cerkvi  na  Suhi. 

Valentin  Fabri   (menda  Kovač   ali  Kovačič),  čegar  grb,  naklo  s  kla- 
divom, se  nahaja  na  sliki. 

Marsikje  se  stare  stenske  slikarije  skrivajo  pod  debelimi  plastmi 
beleža,  ki  so  ga  v  poznejših  časih  nanje  naložili,  mivSleč,  da  bodo 
olepšali  cerkev,  ako  stene  enakomerno  pobelijo.  To  le  kaže,  da  so 
naši  ljudje  pozneje  imeli  malo  smisla  za  umetnost  in  za  častitljivost 
božjih  hiš.  Kjerkoli  se  taki  ostanki  starodavne  umetnosti  še  nahajajo, 
jih  je  treba  skrbno  čuvati  in  previdno  razkriti,  da  bodo  še  poznim 
potomcem  pričali  o  mišljenju  in  delovanju  naših  prednikov. 

Ako  prašamo  po  imenih  naših  srednjeveških  umetnikov,  jih 
moremo  žal  le  malo  navesti.  Iz  neke  listine  nemškega  viteškega  reda 
poznamo  slikarja  Werianta,  ki  je  živel  v  Ljubljani  leta  1306.  Sredi 
15.  stoletja  nam  je  ohranjeno  ime  ljubljanskega  slikarja  Ivana,  ki  je 
bil  sin  Friderika,  slikarja  v  Beljaku,  in  je  napravil  leta  1443.  stenske 
slike  v  podružnici  sv.  Nikolaja  na  Visokem,  nekoliko  pozneje  (1453) 
pa  v  podružnici  na  Muljavi  pri  Stični.  Njegov  oče  Friderik  je  pre- 
slikal mnogo  cerkva  na  Koroškem  (na  pr.  v  Milštattu).  Zato  se  ni 
čuditi,  ako  je  sin  na  isti  način,  po  istih  vzorcih  delal  na  Kranjskem, 
in  se  po  mnogih  naših  cerkvah  kaže  vpliv  beljaške  slikarske  šole. 
—  Iz  šole  ljubljanskega  slikarja  Ivana  je  bil  po  vsej  priliki  tudi 
umetnik,  ki  je  leta  1448.  napravil  freske  v  starološki  župni  cerkvi, 
ki  je  sedaj  že  podrta,  in  ki  je  pet  let  pozneje  poslikal  stene  v  Cm- 
grobu.  Iz  pokvarjenega  podpisa  se  da  sklepati,  da  se  je  ta  umetnik 
imenoval  Bonifacij  in  je  bil  morda  Ločan  po  rodu.  Način  slikarije 
in  uporaba  barv  kaže,  da  je  bil  s  slikarjem  Ivanom  v  osebnem  stiku, 
skoraj  gotovo  njegov  učenec.  Vpliv  tega  mojstra  se  pojavlja  tudi 
pri  freskah  v  Mačah,  pri  sv.  Petru  na  Vrhu,  v  Bodeščah,  pri  sv.  Janezu 
ob  Bohinjskem  jezeru  in  v  Žerovnici. 

Drugih  cerkvenih  del  se  nam  je  le  malo  ohranilo.  Večje  gotske 
cerkve  so  imele  altarje  na  krila  z  glavnim  kipom  v  sredi,  nad  ka- 
terim se  je  dvigal  lep  nastavek  s  kipi,  stolpiči  in  baldahinom,  manjše 
cerkve  pa  le  preprosto  omarico  s  kipom  dotičnega  svetnika.  Lep 
krilni  altar  je  imela  stara  šenklavška  stolnica  v  Ljubljani,  katerega  pa 
so  podrli,  ko  so  1.  1705.  sezidali  novo  cerkev.  Altar  v  obliki  omarice 
se  je  še  ohranil  v  Gostečah  (sedaj  je  v  ljubljanskem  muzeju).  Lepe 
gotske  rezbarije,  predstavljajoče  prizore  iz  življenja  sv.  Heme,  imamo 
v  škofijski  cerkvi  v  Krki  na  Koroškem.  Mnogo  preprostejša  je  rez- 
barija  iz  Bele  Peči,  ki  predstavlja  Marijino  smrt  in  je  nekdaj  menda 
služila  gotskemu  altarju  v  okrasek.  Po  vsej  priliki  je  ta  umetnina 
delo  skromnega  domačega  podobarja.  Na  Štajerskem  so  se  ohranili 
pri  podružnici  sv.  Jošta  (župnija  Šmartin  za  Dreto)  ostanki  gotskih 
altarnih  nastavkov,  ki  predstavljajo  dogodke  iz  življenja  sv.  Erharda 
in  v  Čadramu  nekateri  zanimivi  gotski  kipi. 

Izmed  umetnin  svetnega  značaja,  naj  omenim  tu  le  staro  ljub- 
ljansko mestno  hišo  (rotovž),  ki  so  jo  začeli  zidati  leta  1484. 
Stala  je  na  mestu  sedanjega  rotovža.  Postavil  jo  je  ljubljanski  stav- 
benik Peter  Bezlaj.  Iz  popisa  te  zanimive  stare  stavbe  posnamemo, 
da  je  bila  hiša  12  korakov  dolga  in  bila  zidana  na  močnem  podstavku. 
Na  pročelju  je  upodobil  slikar  Anton  Gerizi  (Jerič?)  dvanajst  Sibil. 
Med  dvema  oknoma  je  bila  velika  slika  „pravičnosti",  katero  je  pred- 
stavljala ženska  sedeča  na  prestolu  in  obdana  od  svetovalcev.    Na 

obeh  straneh  sta  bili  naslikani:  sodba  Salomonova  in  sodba  perzijskega 
kralja  Kambiza,  ki  ukazuje  krivičnega  sodnika  odreti.  Na  pročelju 
so  bile  tudi  še  štiri  čednosti:  zmernost,  pravičnost,  srčnost  in  modrost. 
V  zborovalni  dvorani  je  bila  naslikana  posledna  sodba,  več  portretov 
cesarjev  in  cesaric  in  pogled  na  mesto  Ljubljano.  Poseben  okrasek 
je  napravil  mestni  hiši  ljubljanski  kipar  Janez  Lipec,  namreč  dva 
velika  kipa  Adama  in  Eve,  ki  sta  bila  postavljena  na  oglih  pročelja. 
Veljala  sta  za  posebno  ljubljansko  znamenitost.  Valvasor  pripoveduje, 
da  je  moral  vsak  tujec,  ko  je  prišel  prvič  v  Ljubljano,  iti  na  rotovž 
jih  poljubit.    Zlasti  potujoči  rokodelci  so  jima  skazovali  to  čast. 

Umetnih  del  v  zlatu  in  srebru  nam  iz  srednjega  veka  ni  pre- 
ostalo skoraj  nič.  Slovenske  dežele  so  jih  morale  žrtvovati  ob  času 
velikih  turških  navalov.  Leta  1526.  je  dal  nadvojvoda  Ferdinand 
popisati  vse  cerkvene  dragocenosti,  da  se  porabijo  za  deželno  brambo 
ob  turških  napadih.  Z  veliko  strogostjo  so  postavljene  komisije  za- 
sledovale zlate  in  srebrne  cerkvene  posode,  kipe  in  dragocene  veznine. 
Vse,  kar  je  bilo  pristne  kovine,  so  potem  stolkli  v  kepe,  prepeljali 
v  Gradec  in  prekovali  v  denar.  Le  suhi  zapisniki  še  poročajo  o 
naših  srednjeveških  cerkvenih  dragocenostih,  —  Tako  so  naši  pred- 
niki žrtvovali  ne  le  kri  in  denar,  temveč  tudi  svoje  umetnine  za 
svobodo  drage  domovine. 


Marijina  smrt.   (Bela  peč.) 


Zgodovina  slov.  naroda. 

Lesene  slovenske  hiše. 


28.  Versko  in  narodno  življenje. 

Srednji  vek  je  bil  splošno  doba  živahnega  verskega  življenja,  ki 
se  javlja  v  mnogoštevilnih  pobožnih  ustanovah,  cerkvenih  bratovščinah, 
božjih  potih,  raznih  socialnih  napravah  v  pomoč  revežem,  bolnikom 
in  popotnikom. 

Pobožne  ustanove  v  povišanje  in  olepšanje  bogočastja  so  se 
tekom  srednjega  veka  namnožile  do  izredno  velikega  števila.  Sem 
ne  spada  le  zidava  cerkva  in  samostanov,  ustanovitev  stolnih  in  ko- 
legiatnih  kapitljev,  raznih  beneficijev,  temveč  tudi  notranja  oprava 
cerkvži^  vzdrževanje  altarjev,  doneski  za  večno  luč,  ustanove  za  slo- 
vesne maše  ob  velikih  spominskih  dnevih,  za  obletnice  in  procesije. 
Nemogoče  je  le  površno  opisati,  kar  so  storili  verniki  vseh  slojev 
v  tem  oziru.  Prvo  mesto  med  njimi  je  zavzemalo  plemstvo.  Orten- 
buržani,  gospodje  Ptujski,  grofi  Celjski,  Turjaški,  Lambergi,  cesar 
Friderik  III.  so  le  nekateri  zgledi  izmed  mnogih.  Poleg  plemstva  je 
zlasti  meščanstvo  podpiralo  cerkvene  namene.  Mesta  in  trgi  so  imeli 
najlepše  cerkve,  najštevilnejšo  duhovščino,  največ  bratovščin  in  drugih 
ustanov.  Poleg  župnikov  nahajamo  tu  vikarje  (namestnike  župnikov), 
kapelane  in  vicekapelane,  beneficiate  pri  raznih  kapelah  in  altariste. 
Pri  ljubljanski  stolnici  je  bilo  poleg  kanonikov  (8 — 10)  in  štirih  vi- 
karjev še  pet  beneficiatov.  V  Kranju  so  zabeleženi  sledeči  duhovniki: 
župnik  in  njegov  vikar,  po  dva  kapelana  in  vicekapelana,  beneficiati 
v  špitalski  kapeli,  v  kostnici  na  pokopališču,  pri  altarjih  sv.  Jurija, 
sv.  Nikolaja,  sv.  Fabijana  in  Sebastiana,  sv.  Rešnjega  telesa,   sv.  Kata- 

rine,  sv.  Ane,  sv.  Uršule.  Mestne  občine  in  zadruge  so  imele  upravo 
cerkvenih  ustanov  in  beneficijev  in  so  nadzorovale,  da  so  se  dolžnosti, 
ki  so  bile  z  njimi  združene,  vestno  opravljale.  Pogosto  opažamo,  da 
so  mestni  odbori  darovali  velike  svote  za  cerkvene  namene.  Mestna 
občina  v  Kranju  je  leta  1432.  ustanovila  beneficij  sv.  Jurija  v  župni 
cerkvi,  leto  pozneje  beneficij  v  hospitalu  in  v  cerkvi  sv.  Fabiana  in 
Sebastiana.  Metliški  sodnik  Peter  in  svetovalci  so  ustanovili  1.  1455. 
v  Metliki  kaplanijo.  Posebno  znamenita  je  ustanova,  ki  sta  jo  na- 
pravili leta  1495.  združeni  občini  ljubljanska  in  kranjska  v  Ahenu. 
Prosili  sta  tamošnji  stolni  kapitelj,  naj  se  pri  „slovanskem  altarju 
štirih  učenikov"  ustanovi  beneficij.  Duhovnik,  ki  bo  imel  to  službo, 
je  dolžan  enkrat  na  teden  pri  altarju  opraviti  sv.  mašo  in  slovenskim 
romarjem  deliti  sv.  zakramente.  Pravico  predlagati  primernega  du- 
hovnika, sta  si  občini  sami  pridržali.  Nabrana  je  bila  že  glavnica, 
ki  je  dajala  10  renskih  goldinarjev  obresti  na  leto  in  se  je  imela  še 
povečati.  Ahenski  stolni  kapitelj  je  zahteval,  da  se  zvišajo  letni 
dohodki  beneficiatovi  na  40  cekinov  in  se  mu  preskrbi  tudi  primerna 
hiša.  Res  se  je  v  naslednjih  letih  s  prostovoljnimi  doneski  romarjev 
letna  renta  zvišala  na  39  goldinarjev  v  zlatu.  Prvi  beneficiat  pri 
slovanskem  altarju  je  bil  Kristijan  pl.  Elchenrode,  katerega  sta  občini 
predlagali,  ker  je  bil  dovolj  zmožen  slovenskega  jezika. 

Velike  važnosti  za  razvoj  bogočastja  in  verskega  življenja  so 
bile  cerkvene  bratovščine.  Teh  organizacij  je  bilo  v  srednjem 
veku  zelo  mnogo,  ne  le  pri  župnih  cerkvah,  temveč  tudi  pri  podruž- 
nicah. Na  njih  je  večjidel  slonelo  izvrševanje  božje  službe,  olepšanje 
altarjev  in  cerkva.  Vsaka  bratovščina  je  imela  svojo  kapelo  ali  altar; 
imovitejše  tudi  svoje  duhovnike.  Dolžnost  družbenikov  je  bila,  skrbeti 
za  opravo  in  razsvetljavo  kapele  ali  altarja,  za  masno  obleko  in  svete 
posode,  za  prireditev  slovesnih  maš  in  drugih  pobožnosti.  Bratovski 
prazniki  so  se  praznovali  s  shodi  in  slovesnimi  procesijami,  katerim 
je  sledil  skupni  obed.  Za  umrle  člane  so  se  vršile  slovesne  zadušnice. 

Bratovščine  so  se  ustanavljale  v  proslavo  svetnikov,  do  katerih 
je  imelo  ljudstvo  posebno  zaupanje.  Župnijski  patron  je  imel  navadno 
v  župniji  tako  versko  družbo  (na  pr.  bratovščino  sv.  Kancijana  v 
Kranju,  sv.  Jurija  v  Loki  in  Ložu  itd.),  mnogo  jih  je  bilo  tudi  usta- 
novljenih v  čast  Matere  božje,  sv.  Lenarta,  zavetnika  poljedelcev  in 
jetnikov,  sv.  Antona  in  Boštjana,  pomočnikov  zoper  kugo,  in  drugih 
patronov.  Posebno  se  je  pričelo  češčenje  sv.  Rešnjega  Telesa  v  15. 
stoletju  po  bratovščinah  razširjati.  Povod  temu  gibanju  so  bili  husiti, 
katerim  je  bil  kelih  bojno  znamenje  in  simbol  zahteve  sv.  obhajila 
pod  obema  podobama.  Njim  nasproti  so  katoličani  postavili  sv.  hostijo 
kot  znamenje  svoje  vere,  da  je  Kristus  pod  eno  podobo  ves  pričujoč. 
Papeža  Martin  V.  in  Evgen  IV.  sta  časti vcem  sv.  Rešnjega  telesa  po- 
delila posebne  odpustke.  Vsled  teh  papeževih  odlokov  se  je  pričelo 
živahno  gibanje  zlasti  v  avstrijskih  deželah,  kjer  je  bil  odpor  proti 
husitstvu  posebno  potreben.  Nastalo  je  mnogo  bratovščin,  ki  so  si 
zastavile  namen,  gojiti  češčenje  sv.  Rešnjega  telesa,  skrbeti  za  sijaj 
procesij  in  častno  spremstvo,  kadar  se  nese  sv.  popotnica  bolnikom. 
V  ljubljanski   stolnici   se  omenja  že  leta   1399.  krojaška  bratovščina 

sv.  Rešnjega  telesa,  kar  priča,  da  so  bili  z  verskimi  smotri  združeni 
tudi  socialni.  Cesar  Friderik  je  pri  tej  bratovščini  leta  1444.  napravil 
posebno  ustanovo  za  slovesno  prenašanje  svete  popotnice  k  bolnikom. 
Poleg  ljubljanske  se  imenujejo  še  bratovščine  sv.  Rešnjega  telesa  v 
Kranju,  Gornjem  gradu,  Gorici,  Št.  Vidu  pri  Stični,  Ribnici,  Novem 
mestu,  Metliki  in  drugod. 

Posebno  značilen  pojav  verske  gorečnosti  v  srednjem  veku  so 
mnoga  božja  pota,  med  katerimi  je  največ  Marijinih.  Priljubljeni 
in  mnogoobiskovani  sveti  kraji  v  deželi  so  bili:  Mati  božja  v  ljub- 
ljanski komendi,  ki  se  omenja  že  leta  1275.  in  škapulirska  Mati  božja 
pri  minoritih^  (omenjena  leta  1444.),  Šmarna  gora  (omenjena  1.  1435.), 
Crngrob  pri  Škofji  Loki,  Velesovo,  Sv.  Primož  nad  Kamnikom,  1.  1397 
od  papeža  Bonifacija  IX.  z  odpustki  obdarovan.  Lesce  so  bile  že  v 
11.  stoletju  sloveča  božja  pot.  Cerkev  Matere  božje  na  blejskem 
otoku  ne  stoji  na  kraju  templja  boginje  Žive,  kakor  veli  pripo- 
vedka, pač  pa  je  tu  stala  že  v  13.  stoletju  mala  kapela,  ki  je  bila 
menda  lesena.  Sredi  15.  stoletja  so  na  mestu  kapele  postavili  zidano 
cerkev.  Ljubljanski  škof  Sigismund  Lamberg  je  15.  decembra  1465 
novo  stavbo  posvetil.  Na  Koroškem  so  bili  znameniti  sveti  kraji: 
Gospa  Sveta,  grob  blažene  Heme  v  Krki,  in  sv.  Domicijana  v  Milštatu, 
Mati  božja  v  Podgorju  (Maria  Elend),  Šent  Janž  v  Rožni  dolini,  kjer 
je  baje  nek  Turek  s  sabljo  zamahnil  nad  Marijino  podobo  in  je  kri 
pritekla  iz  rane  in  Sveče  (Svefše  =  Svetišče),  kjer  so  bili  Turki  ču- 
dovito zadržani,  ker  so  se  njihovim  konjem  začele  noge  vgrezati  v 
zemljo.  Leta  1360.  se  je  pričela  božja  pot  na  sv.  Viša r j  ah,  kjer 
je  baje  nek  pastirček  našel  v  grmovju  Marijino  podobo,  katero  so 
prenesli  vrh  gore  in  ji  sezidali  cerkev.  V  Logu  na  Vipavskem  je 
goriški  grof  Lenart  leta  1445.  dal  sezidati  večjo  cerkev  in  nastavil 
pri  njej  duhovnika.  Postala  je  kmalu  priljubljena  božja  pot.  Na  Šta- 
jerskem je  bila  mnogoobiskovana  Ptujska  gora  ali  Črna  gora,  kjer  je 
Bernard  III.,  gospod  Ptujski  1.  1424.  sezidal  Marijino  cerkev. 

Občudovati  je  zlasti  dolga  potovanja,  ki  so  jih  napravljali  naši 
predniki  k  svetim  krajem  v  daljne  dežele.  Razun  Čedada  in  Akvileje 
so  obiskovali  v  velikem  številu  posebno  Rim.  Značilno  je,  da  slo- 
venska beseda  „romanje"  pomenja  prvotno  potovanje  v  Rim.  Slovenski 
romarji  so  hodili  navadno  v  Trst.  Od  tu  so  jih  prepeljali  tržaški 
brodarji  preko  morja  v  Jakin  (Ancona).  Obiskali  so  najprej  Loreto 
potem  Rim.  Ta  romanja  pa  niso  služila  le  verskim  namenom,  temveč 
tudi  trgovskim  koristim.  Na  laških  tržiščih,  zlasti  v  Sinigaliji,  so 
razpečavali  svoje  pridelke,  platno  ali  sukno,  nakupovali  surovino  in 
razne  italijanske  dragocenosti.  Na  Bavarskem  so  obiskovali  najbolj 
Marijino  svetišče  v  Alt-Ottingu  in  sv.  Volbenka.  Celo  k  sv.  Jakobu  v 
daljno  Kompostelje  na  Španskem  je  marsikaterega  romarja  privedla 
verska  vnema.  —  Najslavnejša  srednjeveška  božja  pot  pa  je  bila  k 
sv.  Trem  kraljem  v  Kelmorajn  (Kolin  ob  Renu)  in  „Cahe"  (Ahen).  Po 
izgledu  čeških  in  ogrskih  romarjev  so  tudi  Slovenci  najbrže  koncem 
14.  stoletja  ustanovili  v  Ahenu  svoj  altar,  posvečen  Materi  božji  in 
štirim  velikim  učenikom  latinske  cerkve:  sv.  Ambrožu,  Avguštinu, 
Hieronimu  in  Gregoriju.  L.  1495.  sta  mestni  občini  v  Ljubljani  in  Kranju 

Jezus  na  Oljski  gori. 

(Slika  na  desko  v  Čadramu  iz  1. 1497.] 

pri  tem  altarju  ustanovili  že  omenjeni  beneficij  sv.  Cirila  in  Metoda. 
Velika  romanja  v  Kolin  in  Ahen  so  se  vršila  vsako  sedmo  leto. 

Božjepotniki  so  šli  od  doma  v  manjših  skupinah  že  v  zgodnji 
pomladi  in  se  zbirali  ob  Renu.  Med  potom  so  dobili  prenočišča  v 
raznih  gostinjcih  in  samostanih.  V  mestu  Andernach  so  imeli  spravljene 
svoje  križe  in  zastave.  Od  tu  so  šli  v  procesiji  do  Kolina,  kjer  je 
bil  18.  maja  slovesen  vhod.  V  Kolinu  so  se  mudili  šest  tednov. 
Glavno  zavetišče  Slovencev  je  bilo  v  hospitalu  (gostinjcu)  Ipperwald, 
kjer  je  našlo  do  160  romarjev  hrano  in  prenočišče,  kjer  so  se  pa 
tudi  drugi  zbirali,  kedar  je  bilo  treba  skupnega  posvetovanja.  Tu  so 
si  najprej  soglasno  izvolili  tolmača,  ki  je  imel  v  imenu  romarjev 
posredovati  pri  svetnih  in  cerkvenih  oblastih,  potem  12  starejših,  iz- 
kušenih mož,  ki  so  skrbeli  za  red  in  nravno  življenje  popotnikov  in 
razsojevali  prepire  med  njimi.  Tolmač  je  za  plačo  dobil  od  kolinske 
romarske  komisije  novo  obleko  in  150  goldinarjev  potnine,  kar  priča, 
da  je  bila  njegova  služba  zelo  važna  in  ugledna.  Volitev  in  umeščenje 
se  je  vršilo  vselej  s  primerno  slovesnostjo.  „Ko  se  je  vse  lepo  in 
natančno  izvršilo,  tedaj  se  po  starodavnem  običaju  in  krepostni  navadi, 
po  zgledu  kralja  Davida  napravi  spoštljiv  ples  v  vesel  spomin.  Potem 
gre  vsak  na  svoje  mesto  in  srečno  završi  svoje  dnevno  opravilo  z 
večerno  molitvijo."  O  romarskem  življenju  nam  podajejo  zapisniki 
gostinjca  v  Ipperwaldu  in  drugi  kolinski  letopisi  še  marsikatere  za- 
nimive podrobnosti.  Tako  čitamo  k  letu  1375.:  „Na  23.  dan  meseca 
maja  je  prišlo  160  romarjev,  ki  so  bili  vsak  zvečer  v  Ipperwaldu 
pogoščeni,  kjer  so  bile  mize  postavljene  po  „Kameneni  poti".  Vsak 
je  dobil  kos  kruha,  skledico  graha,  košček  špeha  in  dvakrat  se  mu 
je  vrček  s  pivom  napolnil.  Tako  je  šlo  do  praznika  sv.  Ivana  (kresa), 
ko  smo  jih  pričeli  dvakrat  na  dan  pogoščevati,  opoldne  in  zvečer. 
Nadzorniki  so  bili  pri  vsaki  pojedini  navzoči ...  V  sredo  ob  7.  uri 
zjutraj  so  se  zunanji  romarji  zopet  zbrali,  vsak  je  dobil  kos  kruha, 
rogelj  za  dva  vinarja  in  čutaro  vina.  Ko  se  je  to  zgodilo,  so  dobri 
ljudje  in  romarji  nekaj  časa  molili  zase,  za  gosposko  in  vse  svoje 
dobrotnike.  Ko  so  se  solznih  oči  poslovili,  so  potovali  v  božjem 
imenu  v  Ahen.  Vsemogočni,  večni  Bog  naj  jih  spremlja  in  jih  zopet 
pripelje  nazaj  v  njihovo  domovino,  nas  pa  naj  potrdi  v  dobrem  in 
varuje  vsega  hudega."  Zopet  drugod  čitamo  sledeče:  „Prišlo  je  okoli 
3000  Ogrov,  Čehov,  Avstrijcev  in  drugih  romarjev  v  Kolin,  da  obiščejo 
svetišče.  Revnim  romarjem  so  dali  mnogo  denarja  ubogajme.  Ležali 
so  ob  potoku  in  v  vseh  hišah  . . .  Nesli  so  tudi  v  stolnico,  v  cerkev 
Matere  božje  in  k  belim  gospem  (dominikankam  ?)  velike  težke  sveče, 
v  katere  so  vtaknili  veliko  novcev  in  jih  darovali.  Nekateri  Ogri 
so  pripeljali  s  seboj  velike  medvede,  dolge  kakor  konj,  ki  so  plesali 
v  gostilnah  in  na  cesti  po  taktu  godbe."  Tudi  porok  se  je  med  ro- 
marji vedno  nekaj  sklenilo,  po  štiri  ali  pet.  Ženitovanje  so  obhajali 
po  „navadi  slovenskih  kmetov",  kar  so  kolinski  meščani  posebno 
radi  gledali. 

Na  praznik  sv.  Petra  in  Pavla  (29.  junija)  je  bilo  slovesno  po- 
češčenje  velikih  relikvij  v  stolnici.  Od  tu  je  vodila  romarje  pot  v 
„Cahe",  kjer  so  ostali  od  9.  do  13.  julija  in  bili  pogoščeni  od  raznih 

samostanov.  Na  povratku  v  domovino  so  obiskali  še  Trier.  Potem 
so  se  romarske  trume  razkropile.  V  letopisih  kolinskega  mesta  so 
naši  romarji  večkrat  zabeleženi  kot  „Ogri"  ali  „Dunajčani",  ker  so 
bili  deloma  iz  ogrskih,  deloma  iz  avstrijskih  dežel.  Da  so  bili  pa  to 
ljudje  naše  narodnosti,  spoznamo  iz  neke  knjižice,  ki  jo  je  spisal 
kolinski  mestni  pisar  Feistritzer  v  porabo  pri  sprejemu  romarjev,  in 
ki  obsega  razun  navodil  za  njihovo  bivanje  v  Kolinu  tudi  vprašanja, 
ki  so  se  zastavila  novodošlim  popotnikom.  Naslov  tej  knjižici  je: 
„Alt-Wenthen  (Wenden)  oder  Ungarn  Ordnungsbiichlein".  Tam  čitamo, 
da  so   „Ogre"   vprašali   na    sledeči    način:    „Ste   vi   Slovenci?"     Na 


Gotski  altami  nastavek  (Gosteče). 

njihov  odgovor  je  treba  reči:  dobru,  dobru,  gut.  „0d  koth  ste  vi?'* 
Ko  povedo,  je  treba  odgovoriti:  Je  prau,  zhe  dobru,  ist  schon  recht. 
„Kam  greste  vi?"  Na  odgovor  se  zopet  reče:  prau,  nu  dobro,  zhe 
prau,  schon  gut  und  recht.  In  drugod  zopet  čitamo:  „Za  Ogre  veljajo 
tisti,  ki  so  doma  iz  Kranjske,  Koroške  in  Hrvaške  in  dokaze  zato  s 
seboj  prineso."  Ta  romanja  so  trajala  tje  do  leta  1775.,  ko  jih  je 
cesar  Jožef  II.  prepovedal.  Veljalo  je  za  pravilo,  da  mora  vsakdo 
enkrat  v  življenju  videti  „sveto  mesto  Kelmorajn". 

Živo  versko  življenje  se  je  na  zunaj  posebno  lepo  kazalo  v 
mnogih  cerkvenih  ustanovah,  ki  so  se  napravile  v  podporo  siromakov 
in  bolnikov  in  v  splošno  javno  korist. 

Miloščina  je  bila  že  izza  prvih  stoletij  krščanstva  del  cer- 
kvenega bogočastja.  Ta  naredba  se  je  ohranila  tudi  v  srednjem  veku. 
Od  cerkvene  desetine  se  je  četrti  del  izločil  v  podporo  revežev.  Tudi 
od  masnih  in  drugih  pobožnih  ustanov  so  redno  siromaki  dobivali 
svoj  delež.  Včasih  so  bila  ta  darila  prav  izdatna.  Ko  je  grof  Herman 
Celjski  leta  1429.  v  Pletrijah  ustanovil  obletnico,  je  določil,  naj  od 
ustanove  vsako  leto  dvanajst  revežev  dobi  po  eno  zimsko  suknjo. 
Enako  je  ljubljanski  meščan  Ivan  Wernburger,  ki  je  napravil  ustanovo 
za  slovesno  praznovanje  Marijinega  spočetja,  določil,  naj  isti  dan 
dobi  12  revežev  po  eno  zimsko  suknjo,  300  pa  naj  se  jih  obdaruje 
z  denarjem.  Pri  slovesnostih  in  mrtvaških  opravilih,  ki  so  jih  na- 
pravljale  bratovščine,  so  bila  v  navadi  darovanja  „za  učence  in  reveže". 

Veliko  je  bilo  število  hospitalov,  ki  so  služili  deloma  za 
bolnice,  deloma  za  ubožnice,  ali  pa  so  bili  gostinjci,  namenjeni  za 
sprejemanje  revnih  popotnikov.  Samostani  so  bili  že  po  svojih  redovnih 
pravilih  zavezani,  sprejemati  in  pogoščevati  tujce.  Nekateri  so  v  ta 
namen  zidali  posebna  poslopja,  tako  zajčki  kartuzijani,  ki  so  se  po- 
sebno odlikovali  po  svoji  gostoljubnosti.  Na  to  še  sedaj  spominja 
Špitalič  pri  Konjicah.  V  Studenicah  pri  Poljčanah  je  bil  hospital  že 
pred  ustanovitvijo  samostana.  Opatija  gornjegrajska  je  vzdrževala  pravo 
bolnico,  ki  je  imela  svoje  redne  dohodke.  Enake  ustanove  so  bile  v 
Vetrinju,  Runi  (Reun)  in  drugod.  Na  Kranjskem  so  bili  trije  gostinjci 
namenjeni  revnim  popotnikom.  Eden  je  bil  v  Tuhinjski  dolini,  na  ka- 
terega še  sedaj  spominja  ime  Špitalič,  drugi  pod  Ljubeljem,  tretji  pa  na 
prelazu.  Onstran  Ljubelja,  na  koroški  strani,  je  bil  gostinjec  ob  drav- 
skem mostu  poleg  Humberka.  Kraj  se  je  nazival  „pri  krznarjih"  (Kožen- 
tavra,  Kirschenteuer).  Malteški  red  je  na  kraju  sedanje  župnije  Ko- 
menda vzdrževal  hospital,  ki  je  bil  hkrati  ubožnica  in  bolnica;  omenja 
se  že  1.  1291.  Drugi  hospitali  so  bili  večinoma  v  mestih  in  trgih.  V 
Ljubljani  so  ustanovili  najstarejši  zavod  te  vrste  nemški  križarji, 
in  sicer  najprej  za  gobavce.  Pozneje  se  je  izpremenil  v  splošno 
ubožnico  in  se  je  imenoval  „hospital  Matere  božje".  V  zvezi  z  njo 
je  bila  sirotišnica,  katero  je  akvilejski  patriarh  leta  1472.  priporočil 
milosrčnosti  vernikov  in  je  vsem  njenim  dobrotnikom  naklonil  odpustke. 
Za  gobavce  in  okužence  so  odločili  špital,  ki  je  bil  izven  mesta,  na 
sedanjem  Rožniku.  Druga  ljubljanska  ubožnica,  meščanski  špital, 
je  bila  ustanova  ogrske  kraljice  Elizabete,  ki  je  leta  1345.  mesto  ob- 
darovala s  tem  zavodom.  Uprava  je  bila  izročena  ljubljanskemu 
magistratu.  S  špitalom  je  bila  združena  kapela  sv.  Elizabete  in  beneficij 
za  duhovnika,  ki  je  ondi  opravljal  božjo  službo.  Starejši  kot  ljubljanski 
zavodi  je  bil  hospital  v  Kamniku.  Ustanovil  ga  je  okoli  1.  1228. 
akvilejski  patriarh  Bertold  s  pomočjo  svojih  dveh  bratov  in  kamniškega 
župnika  Henrika.  V  15.  stoletju  je  dobil  nekaj  ustanov  v  korist  re- 
vežem in  bolnikom.  V  Novem  mestu  je  bil  hospital  „Brezmadež- 
nega  spočetja",  imenovan  tudi  hospital  sv.  Martina,  s  kapelo  in 
beneficijem.  Omenja  se  leta  1428.,  ko  mu  je  patriarh  Ludovik  Teck 
podelil  odpustke.  V  Kranju  je  ustanovila  hospital  sv.  Antona  in 
sv.  Lenarta  plemenita  družina  Naimhof  koncem  14.  ali  v  začetku  15. 
stoletja.    L.  1454.  jo  je  mesto  prevzelo  v  svojo  upravo.    Krško  je 


imelo  zavod  za  uboge,  še  preden  je  dobilo  mestne  pravice.  Ustanovil 
ga  je  župnik  Martin  Krški,  kancelar  celjskih  grofov  in  župnik  v 
Laškem  trgu  okoli  leta  1440.  Cesar  Friderik  je  leta  1478.  ustanovo 
potrdil.  Isti  Martin  Krški  je  menda  s  pomočjo  celjskih  grofov  ustanovil 
hospital  sv.  Duha  pred  Celjem,  ki  se  je  pozneje  prestavil  v  mesto. 
Na  Štajerskem  se  še  imenujejo:  Marijin  hospital  v  Laškem  trgu, 
hospital  sv.  Duha  v  Slovenjem  Gradcu,   v  Mariboru  in  Ptuju. 


Belokranjska  hiša. 


Poslednjega  so  ustanovili  ptujski  gospodje  leta  1315.  pri  cerkvi  vseh 
svetnikov.  V  Gorici  je  bil  že  v  13.  stoletju  hospital  „Matere  božje". 
Nemški  viteški  red  je  vzdrževal  enake  naprave  v  Brezah,  pri 
Veliki  Nedelji  in  v  Metliki.  Metliški  špital,  ki  je  v  15.  stoletju 
že  precej  propadel,  je  zopet  obnovil  stotnik  Andrej  Hohen\vart.  Gre- 
binjski  premonstrati  so  vzdrževali  hospital  na  Peravi  pri  Beljaku. 
Ta  pregled  nam  kaže,  da  srednji  vek  glede  na  človekoljubje 
kar  nič  ni  zaostajal  za  našo  dobo,  temveč  jo  v  marsičem  prekašal. 
Priča  nam  pa  tudi,  da  je  versko  prepričanje  imelo  veliko  ustvarjajočo 
silo,  ki  se  je  izražala  v  najrazličnejših  delih  krščanskega  usmiljenja. 
Kako  so  takrat  vsakovrstna  javna  koristna  dela  od  cerkve  dobivala 
pobudo  in  pomoč,  naj  priča  še  sledeči  dogodek:  Leta  1454.,  1.  marca,  je 
izdal  akvilejski  patriarh  Ludovik  Scarampo  posebno  pismo  na  svojo 
duhovščino  po  Kranjskem,  naj  z  besedo  in  dejanjem  vernike  vnema, 
da  prispevajo  k  vzdrževanju  in  popravljanju  lesenega  mostu  čez  Savo 
pri  Kranju,  ki  ga  morajo  meščani  vzdrževati,  ne  da  bi  pobirali  kako 
mitnino  ali  mostnino,  le  s  prostovoljnimi  doneski  krščanskih  ljudi  iz 
okolice.  Ti  stroški  so  zelo  visoki,  ker  je  reka  zelo  dereča,  njeno 
dno  mehko  in  peščeno  in  večkrat  nastopajo  povodnji.   Kadar  pridejo 

torej  meščani  nabirat  prispevke  za  most,  naj  kristjani  radi  darujejo, 
ker  most  vsem  služi  in  je  že  v  takem  stanu,  da  je  nevarno  čezenj 
hoditi.  Vsak,  kdor  bo  v  ta  namen  kaj  daroval,  dobi  100  dni  odpustka. 
Enako  so  tudi  druge  naprave  socialnega  življenja,  ki  nimajo  na  videz 
s  cerkvenim  delokrogom  nikakega  stika,  prejemale  od  cerkve  in  ver- 
skega mišljenja  ljudstva  krepak  nagib  za  svoj  razvoj. 


Ozrimo  se  končno  še  na  vsakdanje  ljudsko  življenje  v  sred- 
njem veku! 

V  prvi  vrsti  pridejo  tu  v  poštev  bivališča,  kjer  se  večjidel 
razvija  družinsko  življenje.  Grški  zgodovinar  Prokopij  poroča,  da 
so  stari  Slovani  prebivali  v  revnih  raztresenih  kočah.  Predstavljati 
si  moramo  te  koče  v  obliki  stožca  ali  keglja,  ki  je  imel  iz  protja 
spleten  in  z  ilovico  ometan  podstav,  na  katerem  je  slonela  visoka 
koničasta  slamnata  streha.  Ko  so  Slovenci  prišli  v  sedanje  alpske 
pokrajine,  so  sprejeli  od  Frankov  lesene  hiše,  ki  so  se  ohranile 
po  mnogih  krajih  do  današnjega  dne.  Najstarejša  oblika  teh  lesenih 
stavb  je  bila  hiša  z  enim  samim  prostorom,  ki  je  služil  hkrati  za 
kuhinjo  in  bivališče  ljudem.  Nad  njim  se  je  dvigala  slamnata  streha 
z  odprtino,  ki  je  odvajala  dim  na  prosto.  Na  te  najpreprostejše  hiše 
nas  spominjajo  „dimnice",  ki  se  še  tu  in  tam  nahajajo  po  južnem 
Štajerskem  in  Koroškem.  Znaten  korak  k  izpopolnitvi  hišne  stavbe 
se  je  izvršil,  ko  so  vežo  z  ognjiščem  ločili  od  izbe  z  leseno  ali 
zidano  steno.  Kmalu  so  se  pridružili  še  prostori  na  drugi  strani  veže, 
(shramba,  čumnata)  in  se  je  tako  hiša  razdelila  v  tri  glavne  dele,  ki  jih 
je  skoraj  povsod  lahko  poznati.  Srednji  del  hiše  (veža  ali  lopa),  v 
kateri  se  je  prišlo  neposredno  z  dvorišča  ali  ceste,  je  služil  za  kuhinjo. 
Nad  nizkim  ognjiščem,  ki  je  bilo  navadno  sredi  veže  ali  pa  pomak- 
njeno k  steni,  je  visel  na  verigi  bakren  kotel,  ki  se  je  lahko  spuščal 
višje  ali  niže,  kakor  je  bilo  ravno  treba.  Stare  veže  niso  imele  stropa, 
temveč  videla  se  je  iz  njih  neposredno  slamnata  streha,  pod  katero 
je  viselo  po  zimi  svinjsko  meso  in  klobase,  da  so  se  prekadile  in 
posušile.  Tudi  ni  bilo  dimnika,  ampak  si  je  dim  z  ognjišča  in  peči 
moral  poiskati  izhoda  kjer  je  hotel,  pri  veznih  durih  in  pri  linah  ali 
odprtinah  podstrešja.  Veža  je  bila  nekdaj  najpriljubljenejše  zbirališče 
v  mrzlih  jesenskih  in  zimskih  večerih.  Tu  se  je  zbrala  družina  okoli 
ognja  in  -posedla  po  tleh.  Tu  so  se  razgovarjali  o  dnevnem  delu, 
prepevali  pesmi,  pripovedovali  si  dnevne  novice  in  pravljice.  Izba 
(prednja  hiša)  je  služila  za  stanovanje,  obednico  in  spalnico.  Najzna- 
čilnejši predmet  je  bila  tu  velika  glinasta  peč,  ki  je  imela  svoj  prostor 
v  kotu  pri  vratih.  Da  so  bile  že  v  srednjem  veku  peči  v  rabi,  spo- 
znamo iz  urbarijev,  ker  so  po  njih  številu  odmerjali  letno  davščino 
v  denarju.  Hišno  opravo  si  moramo  v  zgodnjem  srednjem  veku 
misliti  kar  najbolj  priprosto.  Gotovo  takrat  še  ni  bilo  lepe  javor- 
jeve  mize,  niti  klopi  okoli  nje,  in  za  posteljo  je  služila  na  nizkem 
lesenem  odru  ob  steni  nastlana  slama.  Jedli  so  izprva  na  tleh  iz 
lesenih  ali  glinastih  posod.    Za  nasteljo  je  služil  tudi  mehak  posušen 

mah,  s  katerim  so  zadelovali  kote  in  špranje  v  izbi.  Celo  o  škofovskem 
gradu  v  Loki  čitamo,  da  so  mu  morali  podložniki  sobe  z  mahom 
obložiti.  Hišna  okna  so  bila  navadno  zelo  majhna  in  so  pri  lesenih 
hišah  ostala  majhna  do  današnjega  dne.  Od  13.  stoletja  naprej  se  je 
kakor  drugod  po  srednji  Evropi,  tudi  po  naših  hišah  oprava  vedno 
bolj  množila  in  izboljševala.  Ljudje  so  gledali  na  večjo  udobnost  in 
lepšo  zunanjo  obliko,  ki  se  pozna  še  na  mnogih  domačih  izdelkih : 
na  skrinjah,  stolih,  kolovratih  in  posodi.  Hiše  so  bile  navadno  po- 
stavljene s  širino  proti  cesti,  kamor  je  dvoje  oken  nudilo  razgled;  iz 
dveh  drugih  oken  se  je  videlo  na  dvorišče.  Hlev  je  izprva  s  hišo 
vred  krila  ista  streha.  Pozneje  so  bili  hlevi  od  hiše  ločeni  in  tako 
postavljeni,  da  so  s  hišo  in  skednji  vred  tvorili  zagrajen   četverokot. 

Pri  hišah  je  bila  dolgo  le  stena  ob  peči  ali  ognjišču  zidana,  vse 
drugo  je  bilo  leseno.  Celo  po  mestih  so  bile  večinoma  lesene,  s 
slamo  krite  hiše.  Ta  nemški  hišni  tip  zasledujemo  lahko  po  vsem 
Štajerskem,  Kranjskem  in  severnem  delu  Tolminskega.  Po  južnem 
delu  Goriške,  na  Krasu  in  po  ostalem  Primorskem  pa  opazujemo 
italijanski  vpliv  na  hišne  stavbe.  Tu  so  nastale  kmalu  zidane  hiše 
s  plitvo  streho,  ki  so  bile  znotraj  skoraj  enako  urejene,  kakor  njihove 
lesene  vrstnice. 

O  najstarejši  narodni  noši  dobimo  redke  sledove  le  v  staro- 
slovenskih  grobovih.  Iz  njih  spoznamo,  da  so  se  stari  Slovenci  nekdaj 
oblačili  v  platno,  katero  so  si  sami  doma  tkali.  Iz  njega  so  si  na- 
pravljali  hlače  in  ohlapno  dolgo  srajco,  katero  so  spuščali  prosto 
preko  hlač  (tuniko).  Po  vsej  priliki  je  bila  ta  noša  podobna  sedanji 
belokranjski  in  hrvaški  noši.  Nakit  so  naši  predniki  posebno  ljubili. 
Moški  in  ženske  so  nosili  okoli  glave  platneno,  obvezo,  od  katere 
so  ob  sencih  viseli  po  dva  ali  trije  srebrni  ali  bronasti  obročki.  Roke 
so  bile  okrašene  s  prstani,  v  katere  so  bili  vdelani  stekleni  biseri. 
Premožnejši  so  imeli  na  srajcah  tudi  okrašene  zaponke.  Kmalu  je 
pri  obleki  začelo  prevladovati  sukno.  Slovensko  kmečko  nošo  13. 
stoletja  povzamemo  lahko  iz  popisa  slovesnega  umeščenja  na  gospo- 
svetskem  polju.  Koroški  vojvoda,  ki  je  moral  nastopiti  v  slovenski 
kmečki  obleki,  je  bil  opravljen  na  sledeči  način :  Imel  je  hlače  in 
suknjo  iz  sivega  blaga.  Poslednja  je  segala  nekoliko  čez  kolena  in 
bila  zadaj  z  razporki  odprta.  Na  nogah  je  imel  opanke,  ki  so  bile 
z  jermeni  dobro  privezane,  na  glavi  siv  klobuk  z  vrvico  enake  barve. 
Ogrnil  se  je  s  preprostim  sivim  plaščem  in  vzel  v  roko  palico.  Iz 
tega  popisa  spoznamo,  da  je  bila  že  srednjeveška  kmečka  noša  precej 
taka,  kakoršna  je  bila  v  navadi  za  Valvasorjevih  časov  v  17.  stoletju 
po  Kranjskem.  Glavni  deli  so  bili :  daljša  ali  krajša  vrhnja  suknja 
iz  domačega  sivkastega  blaga  (lodna),  enake  hlače,  segajoče  do  kolen, 
širokokrajen  klobuk  in  opanke  ali  lesene  coklje  na  nogah.  Žensko 
nošo  13.  stoletja  nam  opisuje  Ulrik  Lichtenštanjski.  Srečal  je  namreč 
na  svojem  viteškem  pohodu  blizu  Kindberga  na  Zgornjem  Štajerskem 
Slovenko,  ki  se  je  hotela  z  njim  na  bojišču  meriti.  Ta  žena  je  bila 
preoblečeni  vitez  Oton  Buhovski.  Opravo  slovenske  žene  nam  pri 
tej  priliki  Ulrik  tako-le  popisuje :  „Dve  dolgi  kiti  sta  ji  viseli  doli 
celo  čez  sedlo;  na  sebi  je  imela  „godeže",  kar  je  obleka  slovenskih 

žen,  a  vrh  tega  še  tudi  „šapelj"  jako  drag  in  bogat."  To  poročilo 
nemškega  viteza  nas  spominja  na  dolgotrajno  slovensko  navado,  da 
so  neomožena  dekleta  nosile  kite  viseče  preko  hrbta,  med  tem  ko  so 
jih  zakonske  žene  spletale  okoli  glave  in  si  jih  tam  pritrjevale. 
„Godeži"  so  bile  neke  vrste  vrhnja  obleka,  „šapelj"  pa  je  bila  obveza 
za  glavo,  ki  je  bila  zlasti  spredaj  na  čelu  bogato  vezena  in  okrašena. 
Iz  naslednjega  stoletja  imamo  zanimiv  popis  furlanskega  zgodopisca 
Frančiška  di  Toppo,  ki  je  ob  slovesnem  umeščenju  patriarha  Bertranda 
leta  1334.  videl  slovenske  noše  v  Akvileji  in  jih  na  sledeč  način  opi- 
suje :  „Prebivalci  kraških  gora  so  bili  pokriti  s  temnimi  kapami, 
obšitimi  s  kožuhovino  ali  vidrovino  in  rdečim  čopom  na  vrhu.  Nosili 
so  sive  jopiče  in  kratke  hlače,  ki  so  bile  pod  kolenom  brez  gumb 


Gorenjska  narodna  noša. 


in  izpod  katerih  so  se  kazale  rdeče  ali  višnjeve  dolge  nogavice.  Ne- 
kateri so  nosili  tudi  visoke,  debele  in  podkovane  škornje,  v  rokah 
so  držali  ali  imeli  na  ramo  naslonjeno  debelo  gorjačo  ....  Žene  s 
Kranjskega  so  nosile  na  glavi  belo  strjeno  ruto,  ki  je  visela  doli  po 
hrbtu  in  del  tega  zakrivala.  Imele  so  bele  ali  pa  rdeče  modrce,  krilo 
obšito  z  raznobarvnimi  trakovi;  na  nogah  pa  so  nosile  čevlje,  ki  so 
bili  z  jermeni  dobro  zvezani."    Iz  opisa  furlanskega  zgodopisca  ni 

Belokranjski  svatje. 


težko  spoznati  nošo,  ki  se  je  pri  kmečkih  prebivalcih  tržaške  okolice 
z  malimi  izpremembami  ohranila  do  najnovejšega  časa:  kratke  hlače 
z  razporki  ob  strani,  kratka  suknja  in  kosmata  kapa,  ki  je  pač  v 
novejšem  času  izgubila  rdeči  čop.  Zanimivo  pa  je,  da  se  že  tu  pri 
ženski  obleki  omenja  znamenita  „peča",  ki  je  še  dandanes  značilen 
del  naše  narodne  noše.  Tudi  z  raznobarvnimi  trakovi  obšita  krila, 
beli  ali  rdeči  modrci,  ki  so  obsegali  „ošpetelj"  s  širokimi  nabranimi 

rokavi  so  se  od  tistih  dob  podedovali  od  rodu  do  rodu  in  šele  naj- 
novejši čas  izginjajo  med  narodom. 

Iz  vseh  navedenih  popisov  je  videti,  da  je  narodna  noša  skozi 
mnoga  stoletja  ohranila  skoraj  neizpremenjeno  obliko.  Isto  nam  iz- 
pričuje tudi  opis  stare  slovenske  noše,  ki  ga  podaje  O.  Marko  Pohlin 
v  „Kranjski  kroniki".  Ta  znameniti  mož  je  sicer  pisal  v  18.  stoletju, 
vendar  hoče  podati  sliko  noše,  ki  je  bila  nekdaj  v  navadi  in  „se  še 
semtertja  po  Kranjskem  na  kmetih  izslediti  da".  V  pokvarjeni  slo- 
venščini nam  jo  tako-le  opisuje : 

„Kako  so  se  stari  Kranjci  oblečeni  nosili  bi  morda  rad  kdo 
vedel.  Hočem  toliko,  kolikor  se  pusti  iz  starih  bukev  povzeti,  postreči. 
Moški  so  si  po  svoji  dolgosti  kos  debelega,  nebarvanega,  večjidel 
sivega  sukna  odmerili  na  pedi,  ali  tolikanj  kosmatih  kož  odločili,  te 
skupaj  sešili,  rokave  vstavili  in  eno  suknjo  ali  kožuh  naredili.  Pre- 
možnejši so  tudi  lepše  suknje  iz  belega,  čedno  opranega  blaga  ali  iz 
barvanim  suknom  prevlečene  plašče  večjidel  le  čez  ramo  nosili.  Na 
enak  način,  kakor  suknje  iz  blaga,  so  si  tudi  kmetje  iz  hodničnega 
platna,  gospodje  iz  tančice  pustili  svoje  srajce  delati.  S  širokim 
zeleno-pisanem  ali  okovanem  pasom  iz  sukna  ali  z  rdečim  ali  plavim 
pasom  iz  „žnor"  so  se  črez  sredo  prepasavali.  Dve  poli  platna  ali 
mehko  ustrojene  jirhovine  so  vsacega  posebej  skupaj  sešili  in  hlače 
do  peta,  gospodje,  ki  so  kratke  škorenj ce  obuvali,  tudi  hlače  iz  sukna 
do  kolen  dolge,  si  delati  storili.  Kolikor  košatejše  hlače  je  kdo  nosil, 
toliko  zaljši  je  bil.  Glavo  je  pokrivala  kosmata  kapa,  pa  tudi  iz  vrvic 
ali  slame  umetno  spleten  klobuk.  Njihova  obutev  je  bil  usnjen  podplat, 
z  luknjicami  ob  kraju,  ki  je  bil  na  nogo  s  suknom  ali  zidanim  blagom 
podloženo,  z  jermeni  pritrjen.  Eni  so  tudi  lesene  coklje  nosili.  Čez 
ramo  so  imeli  torbico,  vsak  za  svojo  potrebo  na  jermenu;  v  rokah 
pa  so  palico  ali  šibo  držati  vajeni  bili.  —  Stara  ženska  noša  pa  je 
bila  taka :  Krila  in  janke  so  imele  za  ofert  s  zidanim  modrcom  in 
predpasnikom  iz  platna.  Ravnotako  tudi  naložen,  okoli  vratu  zapet, 
na  ramah  in  na  koncu  rokavov  pri  zakonskih  za  praznik  s  črno, 
pri  dekletih  z  rdečo,  plavo  ali  zeleno  prejo,  na  prsih  z  dvemi  ali 
tremi  zaponkami  nataknjen  ošpetelj.  Gosposke  so  koravde  ali  zlate 
dnarce  okoli  vratu  nosile,  kakor  tudi  srebrn,  preproste  pa  le  okovan 
usnjat  pas  imele,  od  katerega  je  na  jermenu  nožič  ali  ključ  od  njih 
skrinje  doli  visel.  Po  vrhu  so  časih  svoj,  z  belimi  trakovi  obšit 
kožuh,  ali  pa  z  barvanimi  trakovi  obšito  jopo  oblekle.  Dekleta  so 
večjidel  in  zlasti  doma  le  gologlave  s  spletenimi  kitami,  žene  pa  v 
svitek  nabranimi,  in  z  iglo  vrh  glave  zataknjenimi  lasmi  hodile,  sicer 
pa  tudi  s  platneno,  dobro  nabrano  in  lepo,  čez  sredo  ločeno  avbo, 
tudi  s  kosmato  kapo  ali  pa  s  špicami  obšito,  včasih  tudi  pisano  pečo 
pokrite.  Teh  deklet  čelo  je  krasil  z  zlatom  vezen  šapelj,  njih  roke 
pa  prstani  s  steklenim  očesom,  po  dva  ali  trije  na  enem  prstu.  Več 
prstanov,  več  štimanja!  Prav  tako  so  si  tudi  v  kitah,  prejo  iz  volne 
ali  svile  med  lase  vtikale.  Noge  so  obuvale  v  ustrojene,  iz  jagenjč- 
kovih  kož  narejene  in  pisane  štibale,  ali  če  so  svoje  nabrane,  večjidel 
rdeče  nogavice  obuvale,  so  tudi  svoje  črne  čevlje  z  veliko  rdečo,  čez 
preveze  položeno  zaviho,  natikovale.    Večjidel  pa  so  možje  kakor 

žene  bose  hodile.  Proti  dežju  so  žene  svoj  život  in  obleko  z  eno 
rjuho,  možje  pa  s  plaščem  iz  ličja  narejenim  varovali,  da  niso  mokri 
postali.  V  roki  so  ženske  en  robec  ali  ruto,  ne  za  vsekovati  (to 
tedaj  še  ni  v  navadi  blo),  ampak  za  štimanja  voljo  nosile  . . ." 

Oče  Marko  Pohlin  je  pri  svojem  popisovanju  seveda  strnil  sta- 
rejšo nošo  z  mnogimi  novostimi,  ki  so  se  šele  v  16.  in  17.  stoletju 
pri  nas  udomačile.  Vse  to  prestavlja  v  davne  čase,  celo  v  rimsko 
dobo  nazaj.  Vendar  se  da  iz  njegovega  opisa,  ako  ga  primerjamo 
z  drugimi  poročili,  lahko  posneti,  kakšna  je  bila  primeroma  noša  naših 
prednikov  proti  koncu  srednjega  veka.  Značilno  je,  da  vsi  poroče- 
valci omenjajo  debelo  palico 
ali  gorjačo  kot  zvesto  sprem- 
ljevalko slovenskega  kmeta. 
Že  koroški  vojvoda  jo  je  pri 
umeščenju  držal  v  roki.  In 
od  takrat  je  ostala  značilno 
znamenje  do  Valvasorjevih 
časov,  ki  pri  popisovanju  noše 
vedno  pripominja,  da  možje 
vedno  nosijo  močne  drenove 
palice  in  celo  obširno  razlaga, 
kako  si  jih  pripravljajo. 

Drugih  podatkov  o  ljud- 
skem življenju  v  srednjem 
veku  imamo  le  malo.  V  zvezi 
s  tem,  kar  čitamo  o  ljubezni 
našega  ljudstva  do  petja  in 
godbe,  je  poročilo,  da  so  imeli 
Slovenci  svoj  narodni  ples, 
ki  so  ga  plesali  ob  enako- 
merni melodiji  preproste  dude 
ali  meha  (Dudelsack),  ki  se 
je  sedaj  le  še  med  kraškimi 
Čiči  deloma  ohranil.  Nemški 
pesnik  Seifried  Helbling  pravi 
namreč    v    neki     pesmi     iz 

13.  stoletja  („der  junge  Luzidarius"):  „Zu  Kraine  sind  wir  gebeten  — 
dass  wir  den  windischen  tretten  —  nach  der  Blatterpfifen"  (Na 
Kranjskem  so  nas  prosili,  da  plešemo  slovenski  ples,  po  taktu  dude). 
Mlado  ljudstvo  je  navadno  rajalo  pojoč  v  zboru  okoli  častitljive 
lipe  pred  cerkvijo  ali  pred  gradom,  meščani  so  imeli  na  trgih  svoja 
javna  zabavišča.  O  Ljubljančanih  zvemo  iz  starih  zapiskov,  da  So 
se  shajali  ob  vodnjaku  na  Starem  trgu  in  se  zabavali  ob  glasovih 
strun  in  piščalk  „s  spoštljivim  plesom".  Celo  pobožni  kolinski  ro- 
marji so  napravili  v  tujem  mestu  „spoštljiv  raj  po  izgledu  kralja 
Davida". 

Značaj  slovenskega  ljudstva  proti  koncu  srednjega  veka  je  naj- 
bolje pogodil  čedadski  zgodovinar  Mark  Anton  Nicoletti.  Popisal  je 
življenje  patriarha  Filipa  d'  Alengon  (1381 — ^1387)  in  se  ob  tej  priliki 

spominja  tudi  njegovih  slovenskih  podložnikov.  Njegove  besede  veljajo 
sicer  neposredno  o  Tolmincih,  vendar  jih  smemo  splošno  obrniti  na 
tedanje  slovensko  ljudstvo.  Poročilo  se  glasi  tako :  „Tolminci  so 
preprosti  in  pobožni,  svojim  predstojnikom  so  pokorno  vdani,  zdržu- 
jejo  se  prepirov,  vendar  branijo  z  vnemo  svojo  čast  in  ne  odpuste 
žalitve,  ako  niso  dobili  postavnega  zadoščenja.  Drže  se  z  vso  sta- 
novitnostjo svojih  navad,  vedno  se  oblačijo  v  isto  obleko  in  se  ne 
ravnajo  po  španski,  nemški  ali  francoski  modi,  kakor  se  oblači  vsa 
Italija.  Žive  se  od  živinoreje,  ker  imajo  mnogo  pašnikov,  in  od  svojih 
poljskih  pridelkov.  Premožnejši  so  večjidel  skopi  in  zelo  štedljivi, 
tako  doma  kakor  proti  tujcem,  vendar  se  ob  gotovih  prilikah  ne  boje 
stroškov.  Kadar  se  njihove  hčere  omože,  jim  dajo  za  doto  nekaj 
glav  živine  in  zraven  še  en  „groš"  (po  naše  8 — 10  kron).  Ali  k 
temu  dobi  nevesta  še  mnogo  darov  od  sorodnikov  in  svatov  pri  že- 
nitovanju.  Po  bogati  pojedini,  polni  mastnih  jedi,  kakoršne  ukazuje 
navada,  se  postavi  na  mizo  velika  pogača,  kamor  mečejo  kmetje  za 
stavo  večje  ali  manjše  svote  denarja,  kakor  je  kdo  bolj  ali  manj 
premožen,  ali  pa  kakor  se  kdo  hoče  izkazati.  Tistega,  ki  je  posebno 
radodaren,  navzoči  pohvalijo  z  glasnim  ploskanjem.  V  znamenje 
zmage  v  tej  tekmi  radodarnosti  in  ljubezni  nesejo  domov  že  omenjeni 
kruh.  Tudi  so  zelo  praznoverni  in  mnogo  drže  na  vraže.  Zato  se 
nevesta  v  spremstvu  žen  na  eni  strani  in  ženin  s  svojimi  tovariši  na 
drugi  strani  vračajo  od  poroke  na  ženinov  dom  v  hitrem  teku  med 
vednim  vpitjem,  mahajo  z  golimi  meči  po  zraku  in  klatijo  veje  z 
dreves  in  se  ne  poslužujejo  navadne  poti,  ampak  gredo  kar  črez 
polje  in  druge  nenavadne  kraje,  kakor  da  bi  hoteli  prepoditi  zle 
duhove,  ki  bi  utegnili  zakonu  škodovati.  Imajo  tudi  navado  v  svojem 
jeziku  na  razne  načine  peti  hvalne  pesmi  o  Kristusu,  o  svetnikih, 
o  Matjažu,  ogrskem  kralju  in  drugih  znamenitih  junakih  svojega 
naroda." 

Tu  imamo  ohranjenih  nekaj  značilnih  potez  iz  tedanjih  ženito- 
vanjskih  običajev,  med  katerimi  ima  veliko  vlogo  ženitovanjska  pogača, 
in  slovesno  spremljanje  neveste  na  ženinov  dom.  Zvemo  pa  tudi, 
kakšen  praznoveren  pomen  je  imelo  izprva  vriskanje,  hrumeča  godba 
in  streljanje  pri  poročnih  slovesnostih.  Eno  lastnost  po  pravici  tuji 
zgodopisec  posebno  poudarja  pri  našem  ljudstvu,  to  je  ljubezen  do 
svojih  starodavnih  navad,  do  rodne  zemlje  in  svojega  jezika.  Ta 
žilava  vztrajnost,  ki  se  ni  podvrgla  tujemu  vplivu,  ampak  zvesto 
čuvala  očetovsko  dediščino,  je  ohranila  naš  narod  sredi  mnogih  bojev 
srednjega  veka. 


Konec  drugega  dela. 


(Zgodovinski  viri  in  uporabljene  knjige  bodo  navedene  v  zadnjem  zvezku 
^Zgodovine".) 


Tretji  del. 


Novi  vek. 


o 


I.   Luteranstvo  in   cerkvena  reforma 
med  Slovenci. 


Zgodovina  slov.  naroda. 

Kolajna  v  spomin  ljubljanskega  prosta  Arnolda  iz  Brucka,  dvornega  glasbenika  cesarja  Ferdinanda. 


1.  Habsburžani  pridobe  češke,  ogrske  in 
hrvatske  dežele. 

eto  1519.,  smrtno  leto  cesarja  Maksimilijana,  pomenja  v  mno- 
gem oziru  začetek  nove  dobe,  ne  le  zato,  ker  se  je  takrat 
pričel  na  Nemškem  verski  razkol,  ki  je  vtisnil  16.  stoletju 
značilno  znamenje  hudih  verskih  bojev,  temveč  pred  vsem 
zaradi  važnih  političnih  izprememb,  ki  so  se  zgodile  po  Maksimilija- 
novi  smrti.  Med  tem,  ko  sta  pod  cesarjem  Friderikom  III.  oblast  in 
posest  Avstrije  skoraj  popolnoma  razpadli,  opažamo  pod  njegovim 
naslednikom  Maksimilijanom  vzlic  mnogoterim  zunanjim  in  notranjim 
bojem  vedno^  naraščajočo  moč  habsburške  hiše.  Pridobitev  Goriške, 
Burgundije,  Španije,  z  njo  Neaplja,  Sicilije  in  novonajdene  Amerike 
označujejo  to  pot  proti  višku  svetovne  oblasti.  Vsem  tem  deželam 
razun  Goriške  so  sicer  pozneje  vladali  španski  Habsburžani,  ki  so  se 
odcepili  od  avstrijske  linije,  vendar  je  modri  Maksimilijan  zasnoval 
tudi  za  Avstrijo  dalekosežne  načrte,  ki  so  se  uresničili  še  le  po  njegovi 
smrti  s  pridobitvijo  ogrskih,  hrvaških  in  čeških  dežel. 

Cesar  Maksimilijan  je  bil  odredil,  da  v  slučaju  njegove  smrti 
prevzame  začasno  vlado  v  notranjeavstrijskih  deželah  na  Dunaju 
poslujoči  „regiment"  ali  osrednja  vlada,  katero  je  bil  sam  sestavil  iz 
nekaterih  zaupnih  mož,  in  sicer  tako  dolgo,  dokler  ne  bi  njegova 
dediča  Karol  in  Ferdinand  drugače  poskrbela.  Med  člani  vlade 
najdemo  tudi  naša  dva  rojaka:  dunajskega  škofa  Jurija  Slatkonjo  in 
tržaškega  škofa  Petra  Bonoma.  Deželni  stanovi  pa  niso  hoteli  o 
„regimentu"  nič  slišati.  Bili  so  mnenja,  da  imata  nova  vladarja  še  le 

tedaj  pravico  izvrševati  svojo  oblast,  ko  sta  s  prisego  potrdila  deželne 
pravice  in  svoboščine,  med  tem  pa  naj  stanovi  sami  skrbe  za 
upravo  javnih  zadev.  Nižjeavstrijski  deželni  zbor  je  „regimentu" 
kratkomalo  odpovedal  pokorščino.  Kranjski  deželni  zbor  se  sicer  ni 
upal  kaj  takega  storiti,  vendar  so  njegovi  sklepi  v  bistvu  merili  na 
isti  cilj.  Stanovi  so  se  polastili  uprave  cesarskih  posestev,  odredili 
vse  potrebno  za  obrambo  dežele  in  imenovali  nekaj  poslancev  za 
skupni  deželni  zbor,  ki  se  je  imel  sniti  v  Brucku  ob  Muri.  Enake 
sklepe  so  napravili  Štajerci  in  Korošci.  Dne  13.  marca  1519  so  se 
poslanci  notranjeavstrijskih  dežel  sešli  z  onimi  iz  Spodnje  in  Gornje 
Avstrije  in  iz  Tirolskega  v  Brucku.  Tu  se  je  razpravljalo  o  enotni 
organizaciji  deželne  brambe,  o  pomožnih  četah,  ki  so  se  imele  po- 
slati ogrskemu  kralju,  o  poslanstvih  k  Hrvatom  in  Benečanom  za 
sporazumno  postopanje  in  dobro  sosedstvo,  o  kovanju  novcev  in  sploh 
o  rešitvi  vseh  javnih  zadev,  ki  so  sicer  spadale  v  delokrog  vladarjev. 
Tu  se  prvič  jasno  pokaže,  koliko  oblast  so  si  prisvajali  stanovi  pri 
vladi  dežele.  Hoteli  so  ob  medvladju  sami  odločevati  o  vseh  strokah 
deželne  uprave  in  pred  poklonitvijo  novemu  vladarju  narekovati  po- 
goje, pod  katerimi  bi  bili  voljni,  priznati  njegovo  oblast.  Zato  se  ni 
čuditi,  da  je  prišlo  že  sedaj  do  nasprotstva  med  vladarji  in  stanovi, 
ki  se  je  tekom  16.  stoletja  ob  hudih  verskih  bojih  še  poostrilo. 

Dediča  avstrijskih  dežel,  brata  Karol  in  Ferdinand,  sta  tedaj  bi- 
vala izven  avstrijskih  dežel,  prvi  na  Španskem,  drugi  v  Belgiji.  Splošni 
deželni  zbor  v  Brucku  je  sklenil,  da  gre  posebno,  poslanstvo,  sestav- 
ljeno iz  zastopnikov  vseh  avstrijskih  dežel,  k  starejšemu  bratu  Karolu 
na  Špansko,  da  opraviči  postopanje  stanov  in  se  dogovori  z  njim 
glede  poklonitve.  Kranjski  stanovi  so  izvolili  v  to  poslanstvo:  Trojana 
Turjaškega,  viteza  Jurija  Schnitzenpauma  in  Nikolaja  pl.  Turna;  koroški 
stanovi  so  poslali  na  Špansko  Ivana  Ungnada  in  Ivana  s  Silberberga, 
Štajerci  Sigismunda  pl.  Herberštajna  in  Ivana  Hofmana.  Koncem 
junija  se  je  poslanstvo  sešlo  v  Beljaku  in  potem  odpotovalo  preko 
Pontebe,  Benetk,  Ferare,  Florence  v  Rim  in  Neapelj.  Tu  so  se  vkrcali 
na  ladje,  a  še  le  po  mnogih  nezgodah  in  prestanem  hudem  viharju 
so  3.  novembra  dospeli  v  Barcelono. 

Kranjski  poslanci  so  podali  deželnim  stanovom  obširno  poročilo 
o  svojem  potovanju,  ki  je  zanimiva  priča  tedanjih  kulturnih  raznler. 
Naj  tu  omenim  nekatere  posameznosti. 

V  Benetkah  je  sprejelo  poslanstvo  v  imenu  republike  dvanajst 
odličnih  beneških  plemičev  in  jih  spremilo  v  prenočišče  k  sv.  Juriju. 
Drugi  dan  je  bil  slovesen  sprejem  pri  dožetu  in  beneškem  senatu. 
Pokazali  so  jim  svojo  zakladnico  in  jih  bogato  pogostili.  Enako  so 
bili  sprejeti  v  Padovi,  Ferari,  Bolonji.  V  Rimu  jim  je  cesarski  po- 
slanik izprosil  avdijenco  pri  papežu  Leonu  X.  V  Neaplju  so  se  pogo- 
dili z  nekim  posestnikom  ladij,  da  jih  preko  Sardinije  prepelje  na 
Špansko.  Plačali  so  mu  za  prevoz  400  cekinov.  Veter  in  vreme  sta 
jim  bila  zelo  nasprotna.  Več  tednov  so  morali  čakati  pri  Sardiniji 
na  odprtem  morju  ugodnega  vetra.  Komaj  pa  so  zapustili  sardinsko 
obrežje,  že  je  nastal  močen  vihar,  ki  jih  je  vrgel  proti  otoku  Minorki. 
„Vsi   mornarji   so   že   obupali  in  se  pripravljali  za  plavanje.    Klicali 

so  Boga  in  našo  ljubo  Gospo  iz  Monserata  na  pomoč,   ki  jih  je  res 
čudežno   rešila."     Tudi   nadaljna  pot   ni   bila   brez  mnogih  zamud  in 


Cesar  Karol  V. 

(Po  Tizianovi  sliki  y  dunajskem  dvornem  muzeju.) 


težav.  Skoraj  tri  mesece  so  porabili  za  prevoz  iz  Neaplja  na  Špansko, 
kjer  so  se  izkrcali  3.  novembra. 

Sprejem  na  kraljevem  dvoru  ni  bil  posebno   milostljiv.    Nižje- 
avstrijski  poslanec  Siebenbiirger  je  govoril  precej  oblastno  in  žaljivo. 

Karolov  kancelar  Gattinara  je  v  cesarjevem  imenu  odgovoril  in  grajal 
postopanje  deželnih  stanov,  ker  niso  hoteli  priznati  oblasti  od  Maksi- 
milijana postavljenega  „regimenta"  in  samovoljno  posegali  v  vladarjev 
delokrog.  Bivanje  v  Barceloni  se  je  zavleklo  skoraj  do  Božiča.  Dne 
16.  decembra  so  bili  poslanci  pri  cesarju  Karolu  zadnjikrat  v  avdijenci, 
potem  so  se  vrnili  po  kopnem  preko  Francoske  in  Italije  proti  domu. 
Karol  je  med  tem  imenoval  posebno  komisijo,  sestavljeno  iz  duhovskih 
in  svetnih  veljakov,  ki  je  v  letu  1520.  potovala  po  vseh  avstrijskih 
deželah  in  v  njegovem  imenu  sprejemala  poklonitev  deželnih  stanov. 
Kranjci  so  se  nekaj  časa  branili,  češ,  da  mora  preje  vladar  s  prisego 
potrditi  pravice  dežele.  Toda  na  odločno  cesarjevo  zahtevo  so  se 
vdali  in  slovesna  poklonitev  se  je  izvršila  11.  julija  istega  leta. 

Habsburške  dežele  so  izza  časa  cesarja  Maksimilijana  preveč 
narasle  po  številu  in  obsegu,  bile  so  tudi  preveč  različne  po  jeziku 
in  navadah,  da  bi  jim  mogel  gospodovati  en  sam  vladar.  Že  cesar 
Maksimilijan  je  hotel  avstrijske  dežele  združiti  v  kraljevino  in  Ferdi- 
nanda povzdigniti  v  kralja.  Karol  je  to  namero  izvršil.  S  pogodbo, 
sklenjeno  v  Wormsu  8.  aprila  1.  1521.,  je  prepustil  bratu  Ferdinandu 
Gorenjo  in  Dolenjo  Avstrijo,  Štajersko,  Koroško,  Goriško  in  Kranjsko. 
Vendar  poslednje  ne  v  celem  obsegu.  Slovenska  krajina,  Istra,  Kras 
s  Trstom  in  Reko  so  se  imele  kot  posebna  skupina  združiti  s  špan- 
skimi posestvi  v  Italiji,  Milanom  in  Neapljem.  Ta  združitev  bi  bila 
imela  usodne  posledice  za  naše  dežele.  Zato  so  deželni  stanovi  od- 
ločno proti  njej  ugovarjali.  Ko  je  nadvojvoda  Ferdinand  leta  1521. 
sklical  deželni  zbor  v  Ljubljano,  da  sprejme  poklonitev  stanov,  so  ti 
izjavili,  da  morajo  preje  vsi  odtrgani  deli  Kranjske:  Slovenska  krajina, 
Istra,  Kras  s  Trstom  in  Reko,  biti  z  njo  zopet  združeni,  preden  morejo 
novemu  deželnemu  knezu  obljubiti  pokorščino.  Ta  odločen  nastop  je 
pomagal.  V  novi  delitveni  pogodbi,  ki  sta  jo  brata  sklenila  30.  janu- 
arja leta  1522.  v  Bruselju,  so  bili  vsi  omenjeni  deli  zopet  vtelešeni 
Kranjski.  Za  stanove  je  bila  poslej  bruseljska  pogodba  postavni 
temelj,  na  katerega  so  se  opirali,  ko  so  zahtevali,  da  tudi  Trst  pre- 
vzame naklade  in  bremena  dežele  Kranjske,  kateri  pripada. 

Kmalu  po  sklenjeni  pogodbi  je  prišel  Ferdinand  v  Avstrijo,  da 
prevzame  vlado  svojih  dežel.  Najprej  se  je  podal  v  Dunajsko  Novo 
mesto,  kjer  je  poseben  sodni  dvor  pod  nadvojvodovim  predsedstvom 
preiskoval  prepir  med  starim  in  novim  „regimentom".  Osem  upornih 
Dunajčanov,  ki  niso  hoteli  priznati  oblasti  prejšnje  vlade,  je  bilo  na 
smrt  obsojenih.  Iz  Avstrije  je  odšel  Ferdinand  na  Tirolsko  in  se 
nastanil  v  Innsbrucku.  Bil  je  takrat  visok,  suh  mož,  bledega  obraza, 
zelo  ponosen  in  poln  velikih  načrtov.  Njegova  vlada  je  bila  za  Av- 
strijo v  mnogem  oziru  velepomenljiva.  O  vojskah  s  Turki  in  o  pri- 
četkih  luteranstva  hočem  pozneje  razpravljati.  Tu  naj  omenim  le  nov 
kmečki  upor  in  pridobitev  ogrsko-hrvaških  dežel. 


Komaj  so  se  polegli  valovi  velikega  kmečkega  punta  1.  1515., 
že  je  začelo  med  kmeti  iznova  vreti.  Iskro  upora  so  zanetili  to  pot 
Lutrovi   nauki   o   „evangeljski   prostosti"    in    „svobodi   krščanskega 

človeka".  Njegovi  predikanti  so  bili  marsikje  voditelji  upornih  kmetov. 
Tudi  v  zahtevah,  ki  so  jih  uporniki  stavili,  se  pojavlja  vpliv  nove 
vere.  Zahtevali  so  prostost  od  tlake,  letnih  davščin  in  cerkvene  dese- 
tine, odpravo  gradov,  samostanov  in  škofij,  prosto  uporabo  gozdov, 
pašnikov  in  voda,  svobodno  oznanovanje  „čistega  evangelija",  svo- 
bodno volitev  župnikov  itd.  Merili  so  torej  na  popolni  politični, 
verski  in  socialni  prevrat.  Središče  tega  kmečkega  upora  ni  bilo  v 
naših  avstrijskih  deželah,  temveč  na  južnem  Švabskem,  kjer  so  se 
tudi  izvojevali  glavni  boji  med  gospodo  in  podložniki.  Vendar  so 
valovi  tega  gibanja  segli  tudi  v  naše  obližje. 

Iz  Švabskega  se  je  razširil  kmečki  upor  najprej e  po  Tirolskem, 
kjer  so  kmetje  napadli  mesto  Briksen,  opustošili  hiše  plemičev  in 
duhovnikov  in  oplenili  samostan  Neustift.  Tudi  v  Pustriški  dolini, 
okoli  Bolcana  in  Merana  je  izbruhnil  upor.  Na  Solnograškem  so  se 
dvignili  kmetje  in  rudarji  v  Gaštanjski  dolini,  drli  z  vojsko  proti 
glavnemu  mestu  in  oblegali  nadškofa  Mateja  Langa  v  trdnjavi  Hohen- 
salzburg.  Ferdinandu  se  je  posrečilo  Tirolsko  pomiriti  s  tem,  da  je 
izdal  nov  deželni  red,  s  katerim  so  se  odpravile  marsikatere  davščine 
in  robote,  toda  v  italijanskem  delu  dežele  je  bil  upor  šele  po  mnogih 
krvavih  bojih  in  strašnih  kaznih  zadušen.  Komaj  se  je  posrečilo  v 
eni  deželi  napraviti  mir  in^  red,  vzplamtel  je  „punt"  že  v  drugi.  Na 
Gornjem  Avstrijskem  in  Štajerskem  so  bila  ugodna  tla.  Med  tem, 
ko  so  se  v  Innsbrucku  pogajali,  so  že  bili  plat  zvona  po  štajerskih 
in  avstrijskih  vaseh.  Povsod  so  zgrabili  kmetje  in  rudarji  za  sulice, 
cepce,  vile,  kose  in  se  združili  v  „krščanski  punt".  Okoli  Schlad- 
minga  in  Admonta  je  bil  upor  najhujši.  Ljubljanski  škof  Krištof  Ravbar, 
ki  je  bil  takrat  upravitelj  admontskega  samostana,  je  ukazal  vse 
samostanske  dragocenosti  spraviti  na  utrjen  grad  Galenstein.  Sam 
pa  je  z  močno  četo  zastavil  pri  neki  soteski  dohod  upornim  rudarjem. 
Vendar  se  je  upornikom  posrečilo  prodreti  skozi  Ravbarjeve  vrste, 
polastiti  se  opatije  in  jo  opleniti.  Duhovniki  so  morali  bežati.  Šta- 
jerski stanovi  so  poslali  proti  razdivjanim  kmečkim  četam  svojega 
deželnega  glavarja  Sigismunda  Dietrichštajna,  ki  je  bil  pa  vsled  bo- 
lehnosti  nesposoben  za  poveljništvo.  Uporniki  ga  pri  Schladmingu 
napadejo,  njegove  čete  razkrope,  njega  samega  pa  ujamejo.  Šele  grofu 
Nikolaju  Salmu,  ki  je  z  vojsko  notranje-avstrijskih  deželnih  stanov 
prišel  na  pomoč,  se  je  posrečilo  kmečko  vojsko  premagati.  Mesto 
Schladming  je  bilo  popolnoma  razdejano,  voditelji  kmečke  vojske  na 
smrt  obsojeni,  njihove  hiše  porušene,  vsem  upornim  krajem  je  bila 
naložena  globa. 

Zdelo  se  je,  da  bode  nemško  kmečko  gibanje  našlo  odmev  tudi 
po  naših  dolinah  in  vaseh.  Tudi  med  kranjskimi  kmeti  je  začelo 
vreti  in  razširjale  so  se  med  njimi  enake  zahteve,  kakor  so  jih  stavili 
uporniki  na  Švabskem.  Toda  do  prelivanja  krvi  ni  prišlo.  Deželni 
glavar  Jožef  Lamberg  je  hitro  zbral  v  Kranju  300  oboroženih  konje- 
nikov in  upor  v  kali  zadušil.  Da  je  bil  položaj  precej  nevaren, 
spoznamo  iz  poročila,  ki  so  ga  podali  kranjski  poslanci  na  državnem 
zboru  v  Avgsburgu  nadvojvodu  Ferdinandu.  V  njem  pravijo,  da  je 
upor  sicer  začasno  zadušen,  vendar  je  pričakovati,  da  razdivjani  kmetje 

ne  bodo  preje  jenjali,  dokler  ne  pripravijo  vladarja  ob  moč  in  oblast, 
plemstvo  in  duhovščino  pa  ob  življenje  in  imetje.  Zato  naj  deželni 
knez  skrbi,  da  bodo  prihodnje  leto  oborožene  čete  pripravljene  za 
pomoč,  ako  bi  se  upor  ponovil.  Vojske  zoper  uporne  kmete  in  rudarje 
na   Zgornjem   Štajerskem   so  se  udeležili  tudi  kranjski  in  koroški 

stanovi.  Kranjci  so  poslali  tja  oboroženo  četo  konjenikov  in  suličarjev 
pod  vodstvom  Gašperja  Ravbarja,  Ivana  Kacijanarja  in  Franca  Tann- 
hausena,  ki  pa  ni  imela  posebne  sreče.   Gašpar  Ravbar  je  bil  ujet  in 


Kraljica  Ana,  soproga  Ferdinandova. 

(l'o  sliki  v  dunajskem  dvornem  muzeju.) 

obglavljen,  njegove  čete  razkropljene.  Kranjska  je  zahtevala  od 
solnograškega  nadškofa  kot  odškodnino  za  dovoljeno  pomoč  5000 
goldinarjev,  vendar  jih  ni  dobila  nikdar  izplačanih. 

Naslednje  leto  1526.  je  bilo  za  Avstrijo  velepomenljivo.  Prineslo 
je  nadvojvodu  Ferdinandu  tri  nove  krone:  ogrsko,  hrvaško  in  češko. 

Mladi  kralj  Ludovik  II.,  iz  rodu  poljskih  Jagelovičev,  ki  je  vladal 
omenjenim  trem  kraljevinam,  je  obležal  po  krvavi  bitki  s  Solimanom 
pri  Mohaču  mrtev  na  bojnem  polju.  Po  dedni  pogodbi,  sklenjeni 
med  Habsburžani  in  Jageloviči,  je  imel  nadvojvoda  Ferdinand,  soprog 
Ludovikove  sestre  Ane,  pravico  do  nasledstva.  Na  Češkem  se  je 
Ferdinandu  posrečilo  brez  posebnih  težav  uveljaviti  svoje  pravice. 
Čehi  so  se  sicer  trdo  držali  načela,  da  imajo  pravico  voliti  svojega 
kralja,  toda  volilni  odbor  se  je  na  skrivnem  pogajal  s  Ferdinandovimi 
zaupniki  in  pri  volitvi  dne  26.  oktobra  je  dobil  Ferdinand  vse  glasove. 
Češke  velikaše  je  pridobil  deloma  s  privilegiji,  deloma  z  denarjem. 
Že  v  začetku  leta  1527.  (24.  februarja)  se  je  vršilo  v  Pragi  slovesno 
kronanje. 

Manj  ugodno  so  se  razvijale  stvari  na  Ogrskem  in  Hrvaškem. 
Na  Ogrskem  so  se  držali  magnati,  skoraj  vsi  cerkveni  knezi  in  nižje 
plemstvo  erdeljskega  vojvoda  Ivana  Zapolja  in  sklicevali  na  odlok 
državnega  zbora  iz  leta  1505.,  po  katerem  je  bilo  tujcem  zabranjeno 
zasesti  ogrski  prestol.  Ferdinand  se  je  izprva  skušal  pogajati  z  na- 
rodno stranko  Zapoljevo  in  doseči  mirno  poravnavo.  Kot  posredovalce 
in  nad  vojvodo  ve  zaupnike  nahajamo  pri  teh  obravnavah  opetovano 
odlične  plemiče  iz  naših  slovenskih  dežel.  Na  sestanku  slavonskih 
in  ogrskih  velikašev  v  Požunu  (18.  novembra  1526)  sta  zagovarjala 
Ferdinandove  pravice  ljubljanski  stolni  dekan  Jurij  Kreutzer  in  Erazem 
Dornberški.  Ko  so  Zapoljevci  sklicali  državni  zbor  v  Stolni  Beligrad, 
da  volijo  novega  kralja,  je  Ferdinand  poslal  tja  svoje  zastopnike 
Sigismunda  Višnjegorskega  (Weichselberger),  Marka  Becka  in  Filipa 
Breuerja.  Toda  ogrsko  plemstvo  je  bilo  na  Ferdinanda  tako  razsrjeno, 
da  je  začelo  pretiti  njegovim  poslancem.  Morali  so  kar  najhitreje 
zbor  zapustiti,  da  so  odnesli  življenje.  Soglasno  je  bil  Ivan  Zapolja 
izvoljen  za  ogrskega  kralja  in  slovesno  kronan  (11.  novembra).  Z 
njim  so  potegnili  tudi  nekateri  slavonski  plemiči,  katerim  sta  načelo- 
vala  knez  Krsto  Frankopan  in  zagrebški  škof  Simon  Erdedi.  Med 
tem  se  je  na  Ogrskem  začela  gibati  tudi  avstrijska  stranka,  kateri  je 
načelovala  kral.jica-vdova  Marija  Avstrijska.  Njeni  svetovalci  so  bili: 
ogrski  palatin  Štefan  Batory,  ljubljanski  škof  Krištof  Ravbar,  plemiči 
Jurij  Herberštajn,  Erazem  Dornberški  in  Štefan  Pemflinger.  Zapolja 
je  hotel  prestolno  vprašanje  rešiti  na  ta  način,  da  je  ponudil  kraljici- 
vdovi  ženitev,  toda  ponosna  Habsburžanka  ga  je  kratko  zavrnila,  češ, 
da  noče  biti  izdajica  svojega  brata,  ki  je  prisegel,  da  hoče  za  ogrsko 
krono  živeti  in  umreti.  Palatin  Batory,  ki  je  po  ogrski  postavi  imel 
edini  pravico,  sklicati  državni  zbor  v  slučaju,  da  je  bil  prestol  iz- 
praznjen, je  zbral  Ferdinandu  vdane  ogrske  stanove  v  Požunu  (16.  de- 
cembra). Razun  maloštevilnih  plemičev  in  dveh  škofov  so  bili  tu 
zastopani  le  Saksonci  z  Erdeljskega  pod  grofom  Pemflingerjem  in 
nemško  mestno  prebivalstvo  iz  severne  Ogrske.  Volilni  zbor  je  imel 

svoje  shode  v  frančiškanski  cerkvi.  Palatin  Štefan  Batory  je  opozarjal 
v  uvodnem  govoru  na  žalostne  razmere  v  ogrski  državi,  kateri  preti 
divji  Turek,  in  ki  je  vzlic  strašni  nevarnosti  razdeljena  v  razne  stranke. 
Opominjal  je  stanove,  naj  izvolijo  takega  kralja,  ki  bode  mogel  zemljo 
braniti  pred  Turki  in  ji  zaceliti  hude  rane.  Slednjič  je  priporočil 
Ferdinanda  kot  takega  vladarja.  Škof  Krištof  Ravbar,  ki  je  načeloval 
Ferdinandovim  poslan- 
cem, je  izjavil  v  imenu 
nadvojvodovem :  „Naš 
gospodar  bode  branil 
Ogrsko  ne  le  s  svojo 
lastno  močjo,  temveč  tudi 
s  silami,  ki  mu  jih  bodo 
poslali  v  pomoč  nemški 
cesar,  nemški  knezi  in 
drugi  njegovi  rojaki. 
Trdno  je  sklenil,  da  za 
vaš  blagor  žrtvuje  svoje 
imetje,  svojo  osebo,  svoje 
življenje  in  svojo  kri. 
Kot  zetu  kralja  Vladi- 
slava  in  na  j)odlagi  do- 
govorov, sklenjenih  od 
njegovega  pradeda  Fri- 
derika in  deda  Maksi- 
milijana imel  bi  popolno 
pravico,  da  zahteva 
ogrsko  krono  in  da  se 
dvigne  z  orožjem  nad 
vojvoda,  ki  si  jo  prisvaja; 
toda  on  noče  prelivati 
krščanske  krvi,  in  naj- 
manj krvi  Ogrov,  ki  se 
že  toliko  časa  hrabro 
bore  za  krščansko  vero. 
Zato  ni  mislil  nikoli  z 
vojsko  iti  nad  nje,  tem- 
več pričakuje  njihovega 
priznanja  in  izvolitve." 
Nato  so  ogrski  zagovorniki  kraljice  Marije  poudarjali,  da  je  Ferdinand 
soprog  Ane,  potomkinje  starih  ogrskih  kraljev,  in  zboru  predlagali^ 
naj  ga  po  ženskem  nasledstvenem  pravu  prizna  za  kralja.  Izvolitev 
Ivana  Zapolja  je  bila  proglašena  za  neveljavno,  ker  volilnega  shoda 
v  Stolnem  Belemgradu  ni  sklical  palatin;  potem  so  vsi  navzoči  soglasno 
oklicali  Ferdinanda  za  kralja  ogrskega.  Slovesno  zvonenje  in  pokanje 
topov  je  naznanjalo  ljudstvu,  da  je  Habsburžan  zasedel  ogrski  prestol. 
Kronanje  se  ni  moglo  izvršiti,  ker  je  bila  krona  sv.  Štefana  v  rokah 
Ferdinandovega  tekmeca,  Ivana  Zapolja.  Orožje  je  moralo  odločiti 
med  dvema  kraljema. 

Kraljica  Marija  Ogrska,  soproga  Ludovika  II. 

Največjega  pomena  za  daljni  razvoj  ogrskih  razmer  so  bili  do- 
godki na  Hrvaškem.  Hrvati  so  se  bili  leta  1102.,  po  smrti  zadnjega 
svojega  narodnega  vladarja  Zvonimira,  na  podlagi  pisane  pogodbe, 
sklenjene  z  ogrskim  kraljem  Kolomanom,  pridružili  kroni  sv.  Štefana 
in  priznavali  oblast  ogrskih  kraljev  nad  troedino  kraljevino.  Ko  je 
z  Ludovikom  II.  izumrla  dinastija  ogrskih  kraljev,  so  smatrali  Hrvati, 
da  je  pogodba  z  Ogrsko  porušena  in  si  prisvajali  pravico,  da  samo- 
stojno odločujejo  glede  prestolonasledstva.  Marsikaj  jih  je  nagibalo 
na  avstrijsko  stran.  Že  za  časa  celjskih  grofov  so  družile  Slovence 
in  Hrvate  tesne  vezi,  ki  so  se  ob  hudih  turških  bojih,  ko  so  vzajemno 
stali  na  straži  „za  krst  častni  in  svobodo  zlato",  le  še  utrdile.  Stanovi 
„Notranje  Avstrije"  so  mnogokrat  podpirali  Hrvate  z  denarjem  in 
vojaštvom.  Posebno  jim  je  še  nadvojvoda  Ferdinand  v  zadnji  vojski  s 
Turki,  ki  je  izbruhnila  1.  1521.,  poslal  na  pomoč  svojega  poveljnika 
grofa  Nikolaja  Salma,  da  ščiti  gradove  ob  Uni.  Za  Salmom  so  bili 
Ferdinandovi  vrhovni  kapitani  na  Hrvaškem  Nikola  Jurišič  in  Ivan 
Kacijanar.  Pa  tudi  hrvaški  plemiči  so  imeli  mnogo  posestev  na  Kranjskem 
in  Štajerskem  in  se  bratili  z  avstrijsko  gospodo.  Zato  se  ni  čuditi,  da 
je  avstrijski  vpliv  na  Hrvaškem  tembolj  rastel,  čim  manj  se  je  mogla 
nesrečna  dežela  zanašati  na  ogrsko  pomoč.  Ob  turškem  navalu  1.  1525. 
je  prišlo  na  Dunaj  hrvaško  poslanstvo  in  svoje  kraljestvo  izročilo 
pokroviteljstvu  nadvojvoda  Ferdinanda.  Da  bi  si  tembolj  zagotovili 
njegovo  pomoč,  so  hoteli  celo  Ferdinanda  proglasiti  za  kralja  bosenskega. 

Ko  je  bilo  v  vprašanju  prestolonasledstva  storiti  odločilen  korak, 
pojavila  se  je  tudi  med  Hrvati  razdvojenost.  Hrvaški  plemiči  iz 
Primorja  so  se  odločno  nagibali  k  nadvojvodu  Ferdinandu,  med  tem 
ko  so  se  slavonski  stanovi  navduševali  za  Ivana  Zapolja,  čigar  rodni 
grad  Zapolje  je  bil  na  slavonski  zemlji  med  Vrbovo  in  Novo  Gradiško. 
Volilni  sabor  so  sklicali  Hrvati  v  grad  Cetin  na  dan  sv.  Tomaža, 
21.  decembra  1526.  Ferdinand  si  je  izbral  za  poslance  na  tem  saboru 
štiri  odlične  Kranjce:  dunajskega  prosta,  doktorja  filozofije  in  prava, 
Pavla  iz  Kamnika  (de  Oberstain),  vrhovnega  poveljnika  Nikolaja  Juri- 
šiča,  Ivana  Kacijanarja  in  Ivana  Piichlerja,  poveljnika  gradu  Mehovo  na 
kranjskohrvaški  meji.  Ferdinandovi  poslanci  so  se  sestali  s  hrvaškimi 
stanovi  31.  decembra  v  frančiškanskem  samostanu  na  Cetinu.  Predmet 
pogajanj  je  bila  pred  vsem  deželna  hramba,  katero  bi  moral  Ferdinand 
na  svoje  stroške  vzdrževati  na  Hrvaškem.  Razprave  so  se  zategnile 
skoraj  do  večera  drugega  dne.  Ko  so  Ferdinandovi  poslanci  pristali 
na  zahteve  Hrvatov,  so  zbrani  stanovi  1.  januarja  1.  1527.  soglasno 
izvolili  Ferdinanda  „za  pravega,  nedvojbenega,  naravnega,  vsega  slav- 
nega kraljestva  hrvaškega  kralja  in  gospodarja". 

Nekaj  dni  po  cetinskem  saboru  (6.  januarja)  so  se  zbrali  tudi 
stanovi  kraljevine  Slavonije  v  mestecu  Dubrava  pod  vodstvom  kneza 
Krsta  Frankopana  in  zagrebškega  škofa  Simona  in  izvolili  Ivana 
Zapolja  za  kralja.  Vendar  je  moral  knez  Frankopan  navzočim  ple- 
mičem obljubiti  in  priseči,  da  bode  delal  za  mir  in  sporazum  med 
obema  protikraljema.  Tako  je  bilo  tudi  hrvaško  kraljestvo  ob  začetku 
novega  leta  1527.  razdeljeno  v  dva  velika  tabora:  Slavonija  je  imela 
za  kralja  Ivana  Zapolja,  Hrvaška  pa  nadvojvoda  Ferdinanda. 

Hrvatje  so  pričakovali  od  novega  kralja,  da  združi  kraljevino 
Hrvaško  s  svojimi  dednimi,  notranjeavstrijskimi  deželami  v  eno  upravno 
celoto,  da  potrdi  vse  njene  pravice  in  privilegije  in  zlasti  da  vzdržuje 
na  Hrvaškem  stalno  vojaško  posadko  1000  konjenikov  in  200  pešcev 
v  obrambo  meje  proti  Turkom.  Ko  se  te  obljube  Ferdinandovih  po- 
slancev niso  izvršile,  se  je  hrvaško  plemstvo  28.  aprila  1.  1527.  zopet 
sešlo  na  sabor  v  Cetin  in  se  v  spomenici  na  kralja  Ferdinanda  bridko 
pritoževalo  nad  hudo  škodo,  ki  jo  mora  trpeti  Hrvaška,  ker  nedostaje 
močne  deželne  brambe.  Poleg  tuge  in  žalosti,  ki  se  javlja  v  tej  spo- 
menici, se  odlikuje  na 
nekaterih  mestih  tudi  po 
svojem  moškem  ponosu, 
ako  na  primer  stanovi 
poročajo  kralju :  „Naj 
ve  vaše  veličanstvo, 
nikdar  še  ni  bilo  slišati, 
da  si  je  kateri  vladar  s 
silo  podvrgel  Hrvaško, 
ampak  po  smrti  zadnjega 
našega  kralja  Zvonimira 
smo  se  svobodne  volje 
pridružili  sveti  kroni 
ogrskega  kraljestva  in 
sedaj  vašemu  veličan- 
stvu." Na  to  odločno 
spomenico  je  odgovoril 
Ferdinand  s  pomirljivim 
pismom,  v  katerem  je 
izkušal  potolažiti  in  ohra- 
briti  užaljene  hrvaške 
stanove.  Obljubil  jim  je, 
da  bode  imenoval  novega 
skrbnega  bana,  utrdil  ob- 
mejne gradove  in  da  jim 
bode  njegov  poveljnik 
Jurišič  s  svojo  vojsko 
ob  kakem  nenadnem  na- 
padu vedno  v  zaščito. 
Le  dvojne  želje  jim  za 
sedaj  ne  more  izpolniti 
konjenikov  in  dvesto  pešcev, 
upornemu   Zapolju ;   enako   ne 

združi  Hrvaško  s  svojimi  avstrijskimi  deželami,  ker 
posla  z  drugimi  važnimi  zadevami.  Vendar  hoče  o 
ukreniti,  ko  napoči  ugoden  čas. 

Med   tem   se  je   bil   že   vnel   krvavi   boj 
krono.     Izmed  kranjskih  plemičev  se  je  takrat  najbolj  proslavil  mož, 
ki  je  par  desetletij  pozneje  z  viška  slave  nenadno  strmoglavil  v  prepad 
—  IvanKacijanar.    Ta  odličen  vojskovodja  je  bil  potomec  neke 


Kardinal  Matej  Lang,'^,nadškof  solnograški. 

Hrvaškem  ne  more  vzdrževati  tisoč 
ker  rabi  vojaštvo  na  Ogrskem  proti 
more  pristati   na   njihov    predlog,    da 

plemenite  rodovine,  ki  je  imela  že  sredi  13.  stoletja  posestva  okoli 
Gornjega  grada  v  Savinjski  dolini  in  dobila  svoj  priimek  od  grada 
Katzenstein  ob  Paki  blizu  Šoštanja.  Več  Kacijanarjev  nahajamo  kot 
vazale  Gornjegradčanov.  Leta  1370.  je  spremljal  Rudolf  Katzenstein 
vojvoda  Albrechta  na  Furlansko.  V  prvi  polovici  15.  stoletja  so  Ka- 
cijanarji  svoja  posestva  v  Savinjski  dolini  deloma  prodali  in  se  naselili 
na  Gorenjskem  okoli  Radovljice.  Celjani  pa  so  leta  1439.  razdrli  grad 
Katzenstein,  da  ne  bi  prišel  v  roke  cesarju  Frideriku. 

Leta  1476.  čitamo 
prvič  o  posestvih  Kacija- 
narjev v  Begunjah,  kjer 
je  bil  njihov  grad,  tudi 
Katzenstein  imenovan, 
bližnji  sosed  „Kamnu", 
gradu  Lambergov.  Oče 
našega  junaka  je  bil 
Lenart  Kacijanar,  mati 
pa  Uršula,  sestra  zname- 
nitega Žiga  Herbersteina 
iz  Vipave.  Prvič  se  pojavi 
v  domači  zgodovini  ime 
Ivana  Kacijanarja,  ko  je 
poveljeval  oddelku  lahke 
konjiče  v  boju  proti  Tur- 
kom. Kmalu  potem  ga 
nahajamo  na  Zgornjem 
Štajerskem,  kjer  je  vodil 
četo  kranjskih  deželnih 
stanov  proti  upornim 
kmetom.  Nadvojvoda 
Ferdinand  ga  je  imenoval 
za  svojega  poveljnika  na 
Hrvaškem  in  večkrat 
rabil  v  zaupnih  diploma- 
tičnih  poslih.  Lavoriko 
ztnagonosnega  vojsko- 
vodja pa  si  je  pridobil 
Kacijanar  v  bojih  z 
Ivanom  Zapoljem. 
Nadvojvoda  Ferdinand  je  zbral  ob  ogrski  meji  močno  vojsko, 
ki  je  štela  8000  pešcev  in  3000  izbranih  konjenikov.  Za  vrhovnega 
vojskovodja  je  imenoval  braniborskega  markgrofa  Kazimira,  za  pod- 
poveljnike  pa  grofa  Nikolaja  Salma,  Ivana  Kacijanarja,  Leisserja  in 
druge.  Ker  je  markgrof  kmalu  obolel,  sta  postala  Salm  in  Kacijanar 
glavna  poveljnika  avstrijske  vojske.  Ferdinand  je  prodiral  s  svojimi 
četami  na  desnem  bregu  Donave.  Gradovi  in  trdnjave  v  tem  kraju, 
kakor  Gjur  (Raab),  Ostrogon,  Višegrad,  so  se  mu  vdale  brez  odpora 
ali  po  kratkem  boju.  Že  20.  avgusta  leta  1527.  je  imel  Ferdinand 
slovesen   vhod  v  Budimpešto,  od  koder  se  je  bil  Zapolja  na  Veliki 


Škof  vSlatkonja. 

(Po  sliki  v  novomešlvi  proštiji.) 

Šmaren  umaknil  v  Hatvan.     Grof  Nikolaj  Salm  je  nemudoma  udaril 
za  njim,  ga  dohitel  pri  Tokaju  in  porazil  njegovo  vojsko. 

Zapolja  so  zdaj  najvplivnejši  privrženci  zapustili,  med  njimi 
ogrski  primas  Pavel  Vardaj  in  varuh  ogrske  krone  Perenj.  Ferdinand 
je  bil  na  državnem  zboru  v  Stolnem  Belemgradu  (Stuhlweifienburg) 
slovesno  za  kralja  potrjen  in  3.  novembra  kronan.  Vendar  njegov 
trdovratni  tekmec,  še  ni  obupal  nad  svojo  srečo,  si  iskal  zaveznikov 
in  pripravljal  za  prihodnje  leto  novo  vojsko.  Kralj  Ferdinand  je 
imenoval  Ivana  Kacijanarja  za  vrhovnega  poveljnika  v  daljnih  vojnih 
podjetjih  in  mu  podredil  3200  pešcev  in  800  konjikov.  S  temi  malo- 
številnimi četami  je  osvajal  Kacijanar  na  gorenjem  Ogrskem  grad  za 
gradom,  mesto  za  mestom.  Le  Trenčin  se  mu  je  ustavljal.  Zapolja 
je  med  tem  zbral  na  vzhodnem  Ogrskem  7000  mož  in  šel  z  njimi 
proti  Košicam  (Kaschau),  da  kaznuje  mesto,  ki  se  mu  je  bilo  izneverilo. 
Pa  tudi  Kacijanar  je  prišel  branit  svoje  zaveznike.  Pred  mestom  se 
je  razvila  odločilna  bitka.  Kacijanar  je  navalil  s  toliko  silo  na  Za- 
poljeve  trume,  da  so  bile  tekom  ene  ure  pobite  in  razpršene  (6.  marca). 

S  to  zmago  je  postal  Ferdinand 
neomejen  vladar  na  Ogrskem,  Kacija- 
nar pa  si  je  pridobil  sloves  zmago- 
vitega poveljnika.  Zapolja  je  moral 
bežati  na  Poljsko  in  je-  izkušal  s  po- 
močjo sultana  Solimana  srečnemu 
tekmecu  iztrgati  ogrsko  krono.  Turki 
so  zdaj  posegli  v  ogrske  boje. 


Spomenik  na  Mohaškem  polju. 

Ogrske  Slovenke. 


2.  Ogrski  Slovenci. 


Preden  dalje  zasledujemo  krvave  vojske  s  Turki,  ki  so  se  spletle 
iz  domačih  bojev  med  Ferdinandovo  in  Zapoljevo  stranko,  se  moramo 
preje  ozreti  na  najvzhodnejši  del  našega  naroda,  ki  je  stoletja  živ.el 
pod  oblastjo  Madj arov  skromno,  tiho  življenje  in  leta  1526.  z  Ogrsko 
vred  prišel  pod  habsburško  oblast,  to  so  —  ogrski  Slovenci. 

Se  dandanes  se  Slovenci,  ki  bivajo  na  Ogrskem  pod  krono  sv. 
Štefana,  in  katere  cenijo  približno  na  80.000  duš,  precej  ločijo  od 
svojih  rojakov  po  avstrijskih  deželah.  Govore  svoje  narečje,  v  katerem 
so  pisane  tudi  njihove  knjige.  Ker  so  že  tisoč  let  gospodarsko  in 
politično  odvisni  od  Madjarov,  so  tekom  stoletij  marsikaj  od  njih 
sprejeli,  in  mnogo  slovenskih  vasi  je  že  potonilo  v  madjarski  po- 
vodnji.  Tudi  tu  mnogokje  le  imena  gora,  rek  in  vasi  pričajo  o  nek- 
danjih slovenskih  prebivalcih.  Vendar  je  zgodovina  ogrskih  Slovencev 
zelo  zanimiva,  ker  nas  uči,  da  so  Madjari  zlasti  od  njih  prejeli 
krščansko  kulturo  in  pod  njihovim  vplivom  se  privadili  mirnemu, 
poljedelskemu  življenju. 

Do  najnovejšega  časa  so  Madjari  imenovali  Slovence,  ki  so 
prebivali  po  zapadnih  ogrskih  županijah,  ,,Vandale".  Od  kod  to 
ime,  ni  prav  jasno.  Ali  tiči  za  njim  znano  nemško  ime  ,,Vendi"  (die 
Weidenden),   ali   pa  je   nastalo   iz    napačnega   mnenja,   da   so    ogrski 

Slovenci  ostanek  onega  germanskega  plemena,  ki  je  v  petem  stoletju 
v  severni  Afriki  ustanovilo  veliko  kraljestvo.  Res  pa  je,  da  že  koncem 
osmega  stoletja  stari  kronisti  z  imenom  ,,Vandali"  zaznamujejo  pre- 
bivalce stare  Panonije:  Obre  in  Slovane. 

V  istem  času  so  stopili  ogrski  Slovenci  prvič  v  stik  z  zapadno, 
krščansko  kulturo.  Ko  sta  Karol  Veliki  in  njegov  sin  Pipin  v  letih 
790. — 804.  z  opetovanimi  vojnimi  pohodi  strla  obrsko  moč,  so  se  tudi 
Slovenci,  bivajoči  ob  povodju  Mure  in  Rabe,  otresli  dolgoletnega  jarma 
svojih  azijatskih  tlačiteljev.  Solnograški  metropolit  Arno  in  njegov 
pomožni  škof  Teodorik  sta  na  Karolovo  povelje  tukaj  prva  oznanovala 
sveto  vero,  posvečevala  cerkve  in  nastavljala  duhovnike.  Ker  so  bili 
Obri  skoraj  popolnoma  iztrebljeni  in  je  rodovitnim  panonskim  nižavam 
primanjkovalo  prebivalstva,  so  se  v  prvi  polovici  9.  stoletja  Slovenci 
po  teh  krajih  pričeli  zelo  množiti  in  po  malem  naselili  ves  svet  od 
Mure  pa  do  Donave  na  vzhodu.  Tu  se  je  pod  nemško  vrhovno  oblastjo 
okoli  leta  840.  osnovala  slovenska  država,  kateri  je  izprva  načelo  val 
Pribina  in  pozneje  Kocel.  Središče  te  države  je  bil  Pribinov  grad 
ali  Blatograd  (sedaj  Salavar)  ob  Blatnem  jezeru,  čigar  lega  na  nizkem 
holmu  sredi  močvirja  živo  spominja  na  druge  slične  staroslovenske 
utrdbe  po  Karantaniji.  Pod  Pribinovo  vlado  je  panonska  Slovenija  hitro 
napredovala  v  krščanski  omiki.  V  Blatnem  gradu  je  vojvoda  poleg 
cerkve  sv.  Ivana  Krstnika  in  Matere  božje  postavil  še  veličastno  cerkev 
v  čast  mučeniku  Adrijanu,  za  katero  mu  je  nadškof  Liupram  iz  Solno- 
grada  poslal  potrebne  zidarske,  slikarske,  kovaške  in  tesarske  mojstre. 
Izven  glavnega  mesta  so  nastale  cerkve  tudi  v  Pečuhu  (Fiinfkirchen), 
Kiseku  (Giins),  Dudlebih  (blizu  Radgone),  Ptuju,  Pesnici,  Lendovi  in 
mnogih  drugih  krajih,  ki  jih  stari  zapiski  natančno  navajajo,  katerim 
se  pa  lega  ne  da  določiti,  ker  so  morebiti  tekom  časa  brez  sledu 
izginili  ali  pa  dobili  popolnoma  novo  ime.  Štirinajst  cerkvi  imenuje 
neki  neznani  zgodopisec  iste  dobe  na  vzhodnem  Ogrskem,  ki  so  bile 
vse  za  Pribinove  vlade  sezidane  in  posvečene.  Za  višje  duhovnike  so 
nastavili  solnograški  nadškofi  v  Pribinovi  državi  nekega  Dominika, 
potem  Svarnagla  in  Altfrida. 

Nova  doba  je  napočila  ogrskim  Slovencem  s  prihodom  slovan- 
skih apostolov  Cirila  in  Metoda.  Sveta  brata  sta  prišla  med  panonske 
Slovence,  ko  sta  potovala  iz  Morave  v  Rim.  Vojvoda  Kocel,  Pribinov 
naslednik,  ju  je  sprejel  z  veliko  častjo  in  se  razveselil,  ko  je  videl 
v  slovanskem  jeziku  pisane  knjige.  Dal  je  Cirilu  50  učencev,  da  bi 
jih  poučil  v  potrebnih  znanostih  in  pripravil  za  duhovniški  poklic. 
Posebno  uspešno  je  deloval  sv.  Metod  v  Kocelovi  državi  po  svoji 
vrnitvi  iz  Rima,  kjer  je  bil  od  papeža  posvečen  v  nadškofa  čez  pa- 
nonsko in  moravsko  zemljo.  Solnograški  višji  duhovnik  Richbald 
in  njegovi  pomočniki  so  videli,  da:  proti  njemu  ničesar  ne  opravijo 
in  so  zapustili  deželo.  Delovanje  vnetega  moža  je  sicer  prekinila 
obsodba  in  ječa  v  Solnogradu,  vendar  ga  leta  873.  zopet  nahajamo 
na  panonskih  tleh,  kjer  je  imel  gotovo  svojo  stolico  v  Blatnem  gradu 
pri  vojvodu  Kocelu,  ki  se  ga  je  oklepal  z  veliko  ljubeznijo  in  češčen>em. 
Panonski  Slovenci  so  bili  torej  pred  vsemi  drugimi  deležni  blago- 
nosnega  vpliva  slovanskih  apostolov. 

Kocelova  slovensko-krščanska  država,  ki  se  je  pričela  tako  nade- 
budno razvijati,  ni  imela  dolgotrajnega  obstanka.  Po  smrti  sloven- 
skega vojvoda  (874?)  je  nemški  Arnulf  gospodoval  čez  Panonijo, 
kateremu  jo  je  moravski  Svetopolk  zaman  izkušal  iztrgati  iz  rok. 
Spodnje  Pomurje  je  takrat  pripadalo  dudlebski  grofiji,  ki  je  imela 
svoje  središče  v  Dudlebih  pri  Radgoni  in  segala  precej  daleč  v  Panonijo. 
Že  leta  894.  pa  so  se  oglasili  divji  gostje,  ki  so  uničili  Kocelovo  in 
Metodovo  delo.  Madjari  so  tisto  leto  napravili  prvi  roparski  pohod 
preko  Donave,  strašno  oplenili  slovenske  pokrajine,  pobili  odraslo 
mladino,  otroke  in  žene  pa  odpeljali  s  seboj  v  sužnost.  Cesar  Arnulf 


Spodnja  Lendova. 


je  izročil  Panonijo  z  Blatogradom  vojvodu  Braslavu,  ki  je  takrat 
gospodoval  nad  ozemljem  med  Dravo  in  Savo,  da  bi  jo  varoval.  Toda 
Braslav  je  bil  preslab  nasproti  madjarski  premoči.  Sam  je  menda 
padel  v  boju,  mnogo  slovenskega  ljudstva  pa  je  takrat  bežalo  na  jug 
preko  Drave,  da  najde  zavetja  v  Slavoniji.  Okoli  leta  900.  so  Madjari 
stalno  zasedli  svet  med  Muro  in  Donavo.  Arpad,  vrhovni  vojskovodja 
Madjarov,  je  baje  takrat  sam  šel  s  svojimi  četami  v  dolino  Rabe  in 
Rabnice,  si  osvojil  Železno  stolico  (sedaj  Vasvar)  in  se  utaboril  ob 
Panonski  gori  (Panon-holma  —  Martinsberg),  od  koder  je  z  zadovolj- 
stvom opazoval  lepo  deželo,  ki  mu  je  pripadla  v  vojni  plen.  Kot 
posadko  je  tu  nastanil  pleme  Elod  ali  Lebed. 

Ker  so  bili  Madjari  pastirsko  in  ribiško  ljudstvo,   so  se  naselili 
izprva  v  veliki   množici  le  v  rodovitnih  nižavah   ob   Donavi  in  Tisi 

in  se  od  tu  počasi  razširjali  proti  gorskim  krajem.  Slovenci  so  postali 
od  njih  odvisni,  morali  so  jim  obdelovati  zemljo  in  jim  dajati  velik 
del  svojih  pridelkov.  Toda  njih  število  se  je  zelo  skrčilo,  deloma 
vsled  krvavih  bojev  z  novimi  gospodarji,  deloma  vsled  kupčije  s 
sužnji,  ki  so  jo  Madjari  pričeli  v  veliki  meri  gojiti  ob  jadranski  obali. 

Že  v  svoji  prejšnji  domovini  ob  Črnem  morju  so  imeli  Madjari 
navado,  napadati  slovanske  naselbine  in  jetnike  zamenjavati  grškim 
trgovcem  za  žamet,  pisane  preproge  in  drugo  blago.  Enako  so  delali 
sedaj  tudi  s  slovenskimi  jetniki,  ki  so  jih  ugrabili  na  Ogrskem,  Šta- 
jerskem in  po  Slovenski  krajini.  Spravili  so  jih  v  istrska  pristanišča, 
predvsem  v  Pulj,  kjer  so  jih  Grki,  Benečani  in  Židje  sprejeli  na  svoje 
ladje  in  prodajali  za  drag  denar  mohamedanskim  vladarjem  v  Azijo, 
Afriko  in  na  Špansko.  Emir  Alhakem,  kalif  v  Kordovi  na  Španskem, 
je  imel  v  svoji  telesni  straži  2000  Slovanov.  Pod  kalifom  Abderah- 
manom  III.  (912—916)  se  je  to  število  pomnožilo  na  4000.  Imeli  so 
posebno  zaupne  posle,  ker  jim  je  kalif  poveril  službo  v  svoji  palači 
in  jih  kot  pešce  uvrstil  v  svojo  vojsko.  Enako  so  si  tudi  sultani  v 
Magrebu  s  slovanskimi  sužnji  pomnoževali  svojo  telesno  stražo.  ^Naj- 
več teh  žrtev  je  bilo  iz  Ogrskega  in  iz  Slovenske  krajine.  Še  le 
kralj  Koloman  je  prepovedal  na  Ogrskem  rojene  sužnje  prodajati  v 
inozemstvo. 

Ob  koncu  10.  stoletja  se  je  izvršil  na  Ogrskem  oni  veliki  prevrat, 
ki  je  ropaželjni  in  bojeviti  pastirski  narod  Madjarov  počasi  izpremenil 
v  mirne  poljedelce  s  stalnimi  naselbinami. 

Ta  prevrat  je  v  zvezi  s  pokristjanjenjem  Madjarov.  Prvi  ogrski 
knez,  ki  je  bil  naklonjen  krščanski  veri,  je  bil  Gejza.  Imel  je  za 
ženo  poljsko  knežno  Sarolto,  ki  je  bila  kristjana  in  je  tudi  na  svojega 
moža  blažilno  vplivala.  Njegov  sin  Štefan  (1000 — 1037)  je  na  krščanski 
podlagi  preosnoval  svojo  državo  po  evropskem  zgledu  in  se  trudil, 
da  ji  pridobi  vse  dobrote  zapadne  kulture.  Preje  so  bili  Madjari 
razdeljeni  v  razna  plemena,  katerim  so  načelovali  posamezni  glavarji 
iz  uglednih  družin,  kjer  je  bila  ta  čast  dedna.  Kralj  Štefan  pa  je 
razdelil  Ogrsko  v  velike  županije  (komitate),  katerim  je  po  slovanskem 
zgledu  postavil  na  čelo  župane  (madjarsko:  ispan,  nemško:  Gespan), 
ki  so  upravljali  sodne,  vojaške  in  civilne  zadeve.  V  12.  stoletju  je 
bilo  okoli  70  takih  županij.  Slovenci  so  bili  prideljeni  zlasti  salajski 
(Szala,  ob  reki  enakega  imena)  in  železni  županiji  (Vas),  kjer  so  pre- 
bivali v  večjih  množicah.  Vendar  jih  zasledujemo  v  zgodnjem  srednjem 
veku  še  po  mnogih  drugih  krajih.  Posebno  je  skrbel  kralj  Štefan 
za  razširjanje  krščanstva  v  svoji  deželi.  Ustanovil  je  celo  vrsto  škofij 
in  samostanov,  ki  so  postala  važna  duhovna  središča.  V  nekdanjem 
Pribinovem  mestu  Salavar  se  je  ob  cerkvi  sv.  Adriana  dvignila  be- 
nediktinska opatija,  enako  v  Pečvaradu  južno  od  Pečuha.  Po  njegovih 
stopinjah  so  hodili  tudi  drugi  ogrski  kralji  in  se  trudili,  da  z  nasel- 
binami takih  redov,  ki  so  se  pečali  s  poljedelstvom,  dvignejo  mate- 
rielno  in  duševno  kulturo.  Zato  nahajamo  na  zapadnem  Ogrskem 
zelo  pogosto  benediktinske  in  cistercijanske  samostane.  Da  se  vpelje 
redno  dušno  pastirstvo,  je  ukazal  kralj  Štefan,  naj  deset  vasi  skupaj 
sezida   po   eno   župno   cerkev,  kateri  naj    darujejo  dve  zemljišči,  dva 

hlapca,  voz  s  konjem,  6  volov,  2  kravi  in  20  glav  drobnice.  Kralj 
sam  pa  je  poskrbel  za  masno  obleko  in  svete  posode.  'Vaški  župani 
so  morali  gledati  na  to,  da  so  ljudje  praznovali  nedelje,  obiskovali 
božjo  službo  in  izvrševali  druge  krščanske  dolžnosti. 

Med  prebivalstvom  so  prvo  mesto  zavzemali  duhovniki,  drugo 
„grofi"  (comites),  katerim  so  se  prištevali  potomci  starih  odličnih 
družin,  posestniki  velikih  zemljišč  in  odlični  državni  uradniki,  na 
tretjem  mestu  je  bilo  nižje  plemstvo:  vitezi  in  vojaki,  ki  so  imeli  kaj 
zemljišča;  slednjič  drugi  svobodni  ljudje.  Podložnikov  je  bilo  več 
vrst.  „Vdvorniki"  so  bili  nekako  v  sredi  med  svobodnjaki  in  robovi. 
Bivali  so  večjidel  na  kraljevih,  škofijskih  in  samostanskih  dvorih, 
kjer  so  opravljali  službo  čuvarjev,  lovcev,  vinogradnikov,  mlinarjev, 
vojaških  spremljevalcev  in  so  bili  večjidel  iz  vrst  osvobojenih  sužnjev 
ali  siromašnih  svobodnjakov.  Drugi  podložniki  so  bili  privezani  na 
grudo  (hlapci,  mancipia),  od  katere  so  dajali  letne  davščine  in  delali 
tlako  svojemu  gospodarju,  zopet  drugi  so  bili  popolni  sužnji  (robovi). 
Med  Slovenci  nahajamo  vse  imenovane  sloje  prebivalstva.  Razun 
plemičarjev  nižje  vrste,  katerih  je  včasih  mnogo  bivalo  skupaj  v  eni 
vasi,  se  imenujejo  svobodni  meščani  in  posestniki,  hlapci  in  robovi. 
Zanimivo  je,  da  madjarski  kralj  Štefan  ni  zatiral  drugih  narodnosti 
na  Ogrskem  in  je  tujce  celo  pospeševal.  Imel  je  navado  reči,  da  je 
država,  ki  prizna  le  en  jezik  in  eno  narodnost,  slabotna  in  mora 
razpasti. 

Napačno  bi  bilo  misliti,  da  se  je  na  Ogrskem  veliki  prevrat,  ki 
je  napravil  iz  Madjarov  miroljubne  poljedelce,  za  krščanstvo  in  omiko 
dovzetne  ljudi,  hipoma  izvršil.  Še  v  12.  stoletju  poroča  freisinški 
kronist  Oto,  da  Madjari  najraje  bivajo  po  leti  v  šotorih,  s  katerimi 
se  selijo  iz  kraja  v  kraj,  jeseni  pa  poiščejo  svoje  borne  koče,  da  v 
njih  prezimijo.  Zanimivo  je  zasledovati,  kako  so  Madjari  prvo  omiko 
dobili  s  posredovanjem  Slovanov  in  posebej  še  Slovencev.  Najboljša 
priča  za  to  je  madjarski  jezik,  ki  ima  še  dandanes  prav  mnogo  slo- 
venskih besed  za  vse  one  stvari,  ki  so  bile  preje  bojevitemu,  nomad- 
skemu narodu  neznane  in  ki  jih  je  šele  tedaj  spoznal  in  se  naučil 
jih  zaznamovati,  ko  je  prišel  s  Slovani  v  dotiko. 

Umevno  je,  da  so  bili  Slovenci  Madjarom  prvi  učitelji  v  polje- 
delstvu. Zato  je  večina  madjarskih  besedi,  ki  zaznamuje  polje  in 
njegove  lastnosti,  razne  stroke  poljedelstva  ali  kmečko  orodje,  slo- 
vanskega izvora:  na  pr.  jarom  (jarem),  kolya  (kola),  koczi  (kočija), 
taliga  (telega),  szani  (sani),  kalamaz  (kolomaz),  lemes  (lemeš),  tilo 
(trlo),  gereben  (greben),  czep  (cep),  kasza  (kosa),  szita  (sito),  jazcol 
(jasli),  bot  (bat),  darong  (drog),  pojana  (poljana),  patak  (potok),  rona 
(ravan).  Od  Slovencev  so  povzeli  Madjari  svojo  narodno  nošo,  belo 
prteno  obleko  z  dolgo  srajco  in  širokimi  hlačami,  in  z  njo  vred  so 
prešla  v  madjarščino  tudi  slovenska  imena  za  posamezne  njene  dele, 
na  pr.  czapka  (čapka,  kapa),  gatya  (gače),  gerezna  (krzno),  irha  (jir- 
hovina),  guba  (guba),  kapa  (kapa),  kozsok  (kožuh),  palast  (plašč), 
pantlika  (petlja),  ruha  (rjuha),  taska  (taška).  Od  vSlovencev  so  se 
naučili  Madjari  staviti  hiše  in  preproste  utrdbe  s  prstenimi  ali  lese- 
nimi ograjami,  od  njih  so  prejeli  mero  in  denar,  razne  vrste  rokodelstva, 
pohištvo,  nakit,  godbo  in  igre.  Enako  pričajo  slovenske  izposojenke 
v   madjarskem  jeziku,   da   so   se   od   Slovencev   naučili  zaznamovati 

cerkvene  osebe,  čase  in  opravila,  državne  oblastnike,  narode,  dežele 
in  reke,  na  pr.  kerestjen  (kristjan),  poganj  (pogan),  pap  (pop),  piispok 
(biskup),  deak  (dijak),  prauda  (pravda),  megya  (meja),  kiraly  (kralj), 
czaszar  (cesar),  vaj  da  (vojvoda),  ispan  (župan),  Nemeth  (Nemec),  Szazs 
(Saks  ali  Saksonec),  Kranisz  (Kranjec),  Horvat  (Hrvat).  Nasprotno 
so  sicer  prekmurski  Slovenci  tekom  poznejših  stoletij  pod  vplivom 
madjarizacije  sprejeli  mnogo  besedi  od  svojih  sosedov,  a  tostran  Mure 
so  zašle  zelo  redke  poedinke. 

Vnanja  zgodovina  slovenskih  pokrajin  na  Ogrskem  nam  pripo- 
veduje o  mnogih  bojih,  ki  so  se  izvojevali  med  Madjari  in  nemškimi 
cesarji  ali  njihovimi  mejnimi  grofi.  Meja  med  Ogrsko  in  Štajersko 
je  bila  dolgo  časa  negotova,  in  kdor  je  imel  več  moči,  si  je  tudi  dalje 
postavil  svoje  mejnike.  Razun  tega  so  bili  bojeviti  in  ropaželjni  Madjari 
še  vedno  nemimi  sosedi,  ki  so  s  svojimi  pohodi  dali  povod  mnogim 
praskam  obmejnih  plemičev. 

Ko  so  pod  Štefanovim  naslednikom  kraljem  Petrom  izbruhnile 
notranje  razprtije,  je  nemški  cesar  Henrik  III.  v  letih  1042. — 1053. 
opetovano  s  svojo  vojsko  prodrl  na  Ogrsko  in  si  osvojil  mnogo  krajev 
ob  Donavi  in  Rabi.  Zdi  se,  da  je  hotel  takrat  meje  nemškega  ce- 
sarstva razširiti  tja  do  Rabe  in  iz  tamošnjih  pokrajin  ustvariti  novo 
marko  ali  mejno  grofijo.  V  istem  času  čitamo,  da  je  mejni  grof 
Gotefried  pri  Ptuju,  ali  kakor  trde  drugi,  pri  kraju  Piitten  hudo  po- 
razil ogrske  čete,  ki  so  bile  vdrle  na  Štajersko  (1042).  Toda  bojna 
sreča  se  je  kmalu  izpremenila,  ker  leta  1053.  so  Madjari  iznova  vdrli 
v  Karantanijo  in  poleg  drugih  pokrajin  si  osvojili  tudi  utrjeni  grad 
„Hengistburg"  (sedaj  Wildon  južno  od  Gradca).  Šlo  je  v  teh  bojih  za 
to,   da  ogrsko  kraljestvo  postane  odvisno  od  nemškega   cesarstva. 

Vojni  pohodi  Nemcev  pa  so  imeli  tudi  namen,  njihovi  kolonizaciji 
odpreti  prosto  pot  v  zapadne  ogrske  pokrajine.  Koliko  so  pa  ti  boji 
potisnili  mejo  Karantanije  proti  vzhodu,  je  težko  dognati.  Gotovo  je 
le,  da  se  takrat  štajersko-ogrska  meja  ni  krila  s  sedanjo  mejo  teh 
dežel,  temveč  je  ob  reki  Pinki,  Rabi,  Stremu  in  Krki  velik  kos  sedanje 
Železne  županije  pripadal  karantanski  mejni  grofiji.  Enako  je  Rad- 
gonski okraj  segal  precej  daleč  na  Ogrsko.  Mnogo  sedanjih  ogrskih 
Slovencev  je  bilo  takrat  pod  oblastjo  karantanskih  mejnih  grofov. 

Enake  zgodovinske  slike  krvavih  razprtij  med  Arpadoviči, 
nemških  vojnih  pohodov,  malih  obmejnih  prask  nam  razgrinjajo  tudi 
poznejša  desetletja.  Ko  je  leta  1063.  nemški  cesar  Henrik  IV.  šel  z 
vojsko  na  Ogrsko,  da  pomaga  kralju  Salomonu  proti  njegovemu 
tekmecu  Gejzi,  se  je  udeležil  tega  pohoda  tudi  kranjski  mejni  grof 
Udalrik  II.  in  tamkaj  dobil  svojo  nevesto  Sofijo,  hčer  ogrskega  kralja 
Bela  I.  Slovenci  ob  obeh  straneh  Mure  so  mnogo  trpeli  vsled  teh 
napadov  od  vzhoda  in  zapada.  Vendar  so  bili  štajerski  Slovenci  na 
slabšem,  ker  Madjari  niso  le  porušili  njihovih  domov  in  odvedli  ži- 
vino, temveč  so  ugrabili  tudi  ljudi  in  kot  sužnje  vlekli  s  seboj  na 
Ogrsko.  Ko  so  leta  1127.  nekateri  plemiči  iz  zapadne  Ogrske  zopet 
plenili  po  Štajerskem  in  so  zlasti  solnograški  cerkvi  napravili  veliko 
škode,  je  šel  solnograški  nadškof  Konrad  sam  na  Ogrsko,  da  se  pri- 
toži pri  kralju  Štefanu  II.     Res  je   kralj  ukazal,   da  morajo  roparski 

vitezi  izročiti  vse  jetnike  in  povrniti  storjeno  škodo.  Znamenit  do- 
godek iz  teh  dolgotrajnih  obmejnih  bojev  je  tudi  zmaga  Friderifta 
Ptujskega  nad  Madjari  okoli  1.  1199.  pri  Veliki  Nedelji,  s  katero  je 
pridobil  lep  kos  ogrske  zemlje  štajerski  Vojvodini.  V  trinajstem  stoletju 
so  se  zopet  boji  Babenberžana  Friderika  II.  Bojevitega,  ki  si  je  hotel 
osvojiti  obmejne  ogrske  županije  in  po  njegovi  smrti  boji  za  baben- 
berško  dediščino  med  češkim  Otakarjem  II.  Premislovcem  in  ogrskimi 
kralji  izvojevali  na  obmejnem  ozemlju  štajerskih  in  ogrskih  Slovencev. 

Zaradi  pogoste  vojne  nevarnosti  na  obeh  straneh  je  bila  meja 
tako  na  štajerski  kakor  na  ogrski  strani  dobro  zavarovana.  Na  šta- 
jerski strani  nahajamo  utrjene  gradove  (Hartberg,  Thalberg,  Riegers- 
burg,  Radgono,  Ptuj,  Maribor,  Rajhenburg);  „strelske  dvorce"  in  močno 
obmejno  stražo  nemških  vitezov.  Pa  tudi  Madjari  so  svojo  granico 
vojaško  osnovali  in  so  med  slovensko  in  nemško  prebivalstvo  naselili 
madjarske  vojnike,  ki  so  morali  stražiti  mejo.  Ti  graničarji  so  živeli 
skupaj  s  svojimi  družinami  v  velikih  vaseh,  so  veljali  za  plemičarje 
in  dobili  od  svojih  kraljev  posebne  privilegije. 

Značilno  je  za  Ogrsko,  da  tamkaj  v  zgodnjem  srednjem  veku 
ne  nahajamo  zidanih  gradov,  ki  so  bili  pri  nas  zelo  razširjeni.  Po 
zgledu  staroslovenskih  trdnjav,  ki  so  bile  napravljene  iz  lesa  in  prsti, 
so  si  napravili  tudi  Madjari  prve  svoje  utrdbe.  Zlasti  so  bila  središča 
komitatov,  kjer  je  stoloval  veliki  župan,  na  tak  način  utrjena,  tako 
Blatograd  (Salavar)  in  Železna  stolica  (Vasvar).  Okoli  njih  so  se 
vrstile  koče  iz  bičja  in  ilovice  ali  pa  iz  lesa.  Ko  so  se  pod  kraljem 
Gejzom  II.  (1141 — 1161)  pričeli  Nemci  naseljevati  na  Ogrskem  in 
Erdeljskem,  so  se  tudi  tamkaj  na  gričih,  ob  vodah  in  močvirjih  začeli 
dvigati  gradovi.  Veliki  mongolski  napad  leta  1241.  je  pokazal,  kako 
potrebni  so  gradovi  in  utrjena  mesta  v  zavetišče  prebivalstvu.  Zato 
je  kralj  Bela  IV.  odredil,  naj  po  vsem  kraljestvu  napravijo  čim  več 
zidanih  trdnjav.  Ker  Madjari  še  niso  bili  privajeni  zidanju  gradov  in 
načinu  njihove  obrambe,  je  poklical  Bela  za  učitelje  redovne  viteze, 
Templarje  in  Ivano vce  na  Ogrsko. 

Med  najstarejše  gradove  v  ogrski  Sloveniji  spada  Gornja 
L  e  n  d  o  v  a  (Felso-Lendva,  nem.  Oberlimbach).  Slovensko  ljudstvo  ga 
imenuje  še  dandanes  kratko  „Grad",  in  tamošnjo  župnijo  „faro  pri 
Gradi".  Ustno  sporočilo  trdi,  da  so  ga  sezidali  templarji.  Ko  je  bil 
ta  red  leta  1311.  odpravljen,  je  dobila  Gornjo  Lendovo  z  vsemi  ob- 
širnimi posestvi  plemiška  rodbina  Szechy,  ki  je  imela  velik  del  slo- 
venske zemlje  v  oblasti.  Razun  lendovske  okolice  so  ji  pripadale 
tudi  Sobota  (Mura-Szombat),  trg  z  12  vasmi.  Tišina  in  Szechy-Sziget 
ob  Krki  v  salajskem  komitatu.  Člani  te  družine  so  opravljali  večkrat 
službo  velikih  županov  Železne  stolice.  Spomin  na  njihovo  oblast 
ohranjujejo  mnoge  lepe  cerkve,  ki  so  jih  sezidali  podložnim  Slovencem. 
V  reformacijski  dobi  pa  je  prav  ta  plemiška  rodbina  storila  največ 
za  razširjenje  luteranstva  med  Slovenci  in  je  cele  občine  s  silo  od- 
trgala od  katoliške  cerkve.  Ko  so  1.  1684.  Szechyji  izumrli,  so  prešla 
njihova  posestva  na  rodbine  Batthyany,  Szapary  in  Szecheny. 

Še  znamenitejši  kakor  grad  Gornja  Lendova  je  bil  v  zgodovini 
srednjega  veka  Novi  Grad  (madj.  Nemeth-ujvar  =  Nemški    grad) 

ali  Giissing  ob  Stremu.  Kralj  Gejza  II.  je  podaril  to  okolico  nem- 
Ikemu  vitezu  Wolferju,  ki  si  je  na  malem  griču  sredi  močvirne  doline 
postavil  zidano  trdnjavo  in  postal  praded  znamenitih  Gissingovcev. 
Bili  so  na  glasu  drznili  roparskih  vitezov  in  v  ogrski  kakor  tudi 
hrvaški  zgodovini  imeli  večkrat  vodilno  vlogo.  Za  časa  Henrika 
Gissingovca  (1267)  je  imela  rodbina  že  celo  vrsto  gradov  ob  ogrsko- 
štajerski  meji  in  tudi  obširna  posestva  v  Slavoniji.  Henrik  je  opravljal 
častno  službo  ogrskega  palatina  in  slavonskega  bana.  V  bojih  med 
češkim  kraljem  Otakarjem  II.  in  Rudolfom  Habsburškim  so  stali 
Gissingovci  na  strani  Otakarjevi  in  mu  pomagali  proti  svojemu  last- 
nemu l^ralju,  zlasti  pa  so  se  srdito  bojevali  proti  Baboničem,  Rudolf- 
ovim   privržencem  v  Slavoniji   in   pritirali   deželo   skoraj   v  popolno 


Podružnica  vSv.  Ane  v  Boreči. 


pogubo.  Ob  istem  času  jih  nahajamo  tudi  med  velikimi  župani  v 
Šopronju  in  Železni  stolici.  O  Ivanu  Gissingovcu  in  njegovem  bratu 
Petru  iz  Pečuha  čitamo,  da  sta  1.  1289.  napravljala  roparske  pohode 
na  Štajersko.  Zato  je  avstrijski  vojvoda  Albrecht  z  vojsko  pridrl  v 
Železno  stolico,  odvzel  Gissingovcem  mesto  Kisek  (Giins)  in  34  drugih 
gradov  in  vasi.  Par  let  pozneje  je  moral  sicer  skoraj  vse  prisvojeno 
ozemlje  zopet  izročiti  Ogrski,  toda  več  gradov  je  bilo  razdejanih,  da 
bi  se  roparski  pohodi  ob  meji  ne  mogli  več  ponavljati.  Ko  je  rodbina 
Gissingovcev  izumrla,  so  dobili  njihova  posestva  Ujlakiji  in  za  njimi 
grofi  Batthyany.  V  Novem  Gradu  se  je  1.  1459.  osnovala  zarota  zoper 
kralja   Matjaža  Korvina,  kateri  so   pripadali  razun  Nikolaja  Ujlakija 

še  Pavel  Banfy  s  Spodnje  Lendove,  Ivan  Szechy  z  Gornje  Lendove, 
grofi  Martin  Frankopan,  Nikolaj  Kanižaj,  znana  viteza  Jan  Vitovec  in 
Andrej  Baumkircher,  vsi  posestniki  v  obmejnih  ogrskih  pokrajinah. 
Ti  so  se  zbrali  17.  februarja  1459  in  izvolili  avstrijskega  vojvoda  in 
nemškega  cesarja  Friderika  III.  za  ogrskega  kralja.  Friderik  se  sicer 
ogrske  dežele  ni  mogel  polastiti,  vendar  je  od  takrat  nosil  naslov 
ogrskega  kralja.  Gissingovci  so  ustanovili  tudi  utrjeno  mesto  Kisek 
(Giins),  katero  je  leta  1529.  Nikola  Jurišič  s  tolikim  junaštvom  branil 
proti  Turkom. 

Za  Slovence  v  salajskem  komitatu  je  bil  glavni  grad  Spodnja 
Lendova  (Als6-Lendva),  ob  izlivu  Lendove  v  Krko.  Bil  je  že  po 
naravi  utrjen  z  mnogimi  vodnimi  strugami  in  močvirji,  ki  se  tod  še 
danes  razširjajo.  Spodnja  Lendova  je  bila  starodavna  posest  plemiške 
rodbine  Banfjjev,  ki  so  tu  mogočno  gospodovali  do  srede  17.  stoletja. 
Njihova  oblast  se  je  raztezala  na  severu  do  Turnišča  in  Belatincev. 
Spodnjelendovski  grad  je  baje  sezidal  Štefan  Banfy  1.  1282.  Kakor 
Gissingovci  so  imeli  tudi  Banfjji  velik  vpliv  na  sosedno  Slavonijo, 
kjer  so  imeli  svoja  posestva  in  cesto  opravljali  ugledno  bansko  službo. 
Tako  vidimo,  da  so  bile  slovenske  pokrajine  na  Ogrskem  prav  mno- 
gokrat v  tesni  zvezi  z  bližnjo  Hrvaško.  Razun  Banfjjev  so  bili  še 
veliki  posestniki  v  bližnji  okolici  Kanižaj  i,  katerim  je  pripadala 
Velika  Kaniža,  in  Z  r  in  j  s  ki,  ki  so  imeli  Medjimurje  (Legrad,  Čakovec, 
Zrinjvar)  in  velika  zemljišča  v  šomodski  županiji  (Czurgo),  kjer  do 
najnovejšega  časa  nahajamo  naseljene  Slovence. 

Odvisno  od  teh  vlastelinov  je  živelo  slovensko  ljudstvo  skozi 
ves  srednji  vek  v  podložništvu,  obdelovalo  polja  in  vinograde  svojih 
gospodarjev  in  plačevalo  zaukazane  davščine  (desetino).  Vendar  na- 
hajamo še  v  poznem  srednjem  veku  Slovence  plemiškega  stanu,  ki 
so  jih  imenovali  „nemešnjake"  (na  pr.  Mlinarice  v  Soboti)  in  nekatere 
naselbine  med  njimi  so  imele  tudi  mestne  pravice.  Tako  svodobno 
mesto  je  bilo  Turnišče.  Volilo  si  je  svojega  sodnika;  imelo  je 
pravico  imeti  semnje  in  lastne  obrtne  cehe.  Lendovska  grofa  La- 
dislav in  Štefan  Banfv  sta  1.  1548.  občini  potrdila  meščanske  pravice 
in  jo  oprostila  vsake  robote.  Enako  se  tudi  kraj  Šal  ovci  (Sal)  pri 
Dolincih  imenuje  mesto. 

Zelo  dolgo  so  se  pri  ogrskih  Slovencih  ohranili  ostanki  staro- 
slovenskih  zadrug.  Že  krajevna  imena  pričajo,  da  so  se  ljudje  tamkaj 
naseljevali  v  zadrugah,  ki  so  dobile  imena  od  svojih  ustanoviteljev. 
Tako  imamo  na  Ogrskem  imena  vasi:  Matjaševci,  Otovci,  Radovci, 
Vodarci,  Vidonci,  Neradnovci,  Štefanovci,  Šulinci,  Stanovci,  Sebeborci. 
Do  najnovejšega  časa  so  po  dva  ali  trije  bratje  s  svojimi  družinami 
skupaj  bivali  v  eni  hiši.  Najstarejši  brat  je  vodil  gospodarstvo,  ako 
ni  to  oblast  sam  prostovoljno  prepustil  kakemu  drugemu.  Kot  starešina 
je  imel  pravico,  da  je  smel  prenočevati  v  „izbi",  ki  je  najodličnejši 
prostor  v  hiši,  med  tem  ko  so  si  drugi  morali  poiskati  svoja  ležišča 
v  „kamri''',  na  veži,  v  hlevu  ali  drugod. 

Versko  življenje  in  cerkvena  organizacija  sta  se  med 
ogrskimi  Slovenci  zgodaj  razvila.  Mnoge  cerkve  se  omenjajo  že  v 
9.  stoletju.     Ko  so  se  pričeli  madjarski  navali,  je   bilo  ljudstvo   sicer 

več  kot  pol  stoletja  brez  duhovnikov  in  božjih  hiš,  vendar  je  ohranilo 
na  skrivnem  krščansko  vero  in  z  veseljem  pozdravilo  misijonarje,  ki 
so  proti  koncu  10.  stoletja  zopet  prišli  na  Ogrsko.  Pod  kraljem  Štefanom 
Svetim  in  njegovimi  nasledniki  je  cerkvena  organizacija  hitro  napre- 
dovala. Ogrski  Slovenci  so  bili  izprva  prideljeni  škofiji  v  Gjuru  (Raab), 
ki  je  bila  ustanovljena  že  leta  1009.,  deloma  pa  oni  v  Veszpremu. 


"'^;.- 


Ogrski  Slovenec, 


Ko  je  kralj  Ladislav  ustanovil  zagrebško  škofijo,  ji  je  podredil 
tudi  prebivalce  salajske  županije,  med  tem  ko  bi  železna  županija  imela 
še  dalje  pripadati  gjurski  škofiji  (1091).  Ogrske  Slovence  je  ta  ločitev 
neprijetno  dirnila  in  radi  bi  bili  vsi  imeli  zagrebškega  škofa  za  svo- 
jega višjega  pastirja.  Zato  so  se  Slovenci  Železne  stolice  s  svojimi 
duhovniki  vred  uprli  gjurskemu  škofu  Mikulinu  in  prosili  zagrebškega 
škofa  Prodana,  naj  jih  sprejme  v  svojo  očetovsko  skrb.  Prodan  je 
sicer  to  rad  storil,  toda  s  tem  izzval  hude  spore,  ki  so  se  šele  tedaj 

polegli,  ko  je  obveljala  kraljeva  razsodba,  ki  je  pridelila  Slovence  Že- 
lezne stolice  gjurski,  salajske  pa  zagrebški  škofiji.  Ta  ločitev  je  potem 
ostala  tja  do  18.  stoletja. 

Tudi  župnije  so  se  med  ogrskimi  Slovenci  zgodaj  ustanovile,  naj- 
starejše že  v  11.  stoletju.  Mnoge  župnijske  cerkve  so  znameniti  spome- 
niki cerkvenega  stavbarstva  in  še  danes  pričajo,  da  so  imeli  naši  rojaki 
onstran  Mure  že  v  zgodnjem  srednjem  veku  mnogo  lepih  zidanih  in 
umetniško  okrašenih  cerkev.  Največ  so  k  temu  pripomogli  bogati 
plemiški  veleposestniki,  ki  so  jim  bili  patroni,  pred  vsem  rodbine 
Szechy  in  Banfv. 

V  Soboti  je  bila  menda  prva  cerkev  zidana  že  1.  1071.  Imeli 
so  jo  nekaj  časa  templarji  v  posesti.  Potem  je  prešla  v  last  „grad- 
skih  grofov"  Szechy,  ki  so  jo  dali  večkrat  prezidati.  Med  najstarejše 
in  največje  cerkvene  spomenike  v  ogrski  Sloveniji  je  prištevati  župno 
cerkev  v  Tišini,  sedaj  sedež  dekanije  in  središče  slovenske  „okrog- 
line".  Srednja  cerkvena  ladija  je  bila  zidana  v  romanskem  slogu  v 
11.  ali  12.  stoletju.  Duhovniški  kor  je  dala  napraviti  grofica  Sara 
Szechy  koncem  14.  stoletja. 

Ljudsko  sporočilo  pripoveduje,  da  je  grofica  Sara  bivala  na 
svojem  gradu  v  Soboti  in  od  tu  rada  obiska  vala  tisinsko  cerkev.  Ker 
je  bila  bolna  na  nogah,  se  je  morala  voziti  in  si  večkrat  v  potoku 
Mokos  hude  bolečine  olajševati  s  hladno  vodo.  Nekoč  je  obljubila, 
da  hoče  Mariji  v  čast  okrasiti  njeno  cerkev,  ako  ozdravi.  Ko  je  kmalu 
potem  začutila  vesele  posledice  svoje  obljube,  je  dala  tisinsko  cerkev 
na  novo  sezidati  in  s  stolpom  okrasiti.  Od  tistega  časa  je  postala 
Tišina  znamenita  božja  pot.  K  „Materi  milosti"  so  zahajali  Slovenci 
od  blizu  in  daleč.  L.  1426.  so  Turki  to  podobo  z  drugimi  dragoce- 
nostmi vred  odnesli  iz  tisinske  cerkve,  jo  oropali  nakitja  in  vrgli  v 
neki  grm,  kjer  je  ležala  7  let.  Slučajno  je  naletel  nanjo  neki  pastir. 
Menda  so  jo  zdaj  iz  strahu  pred  Turki  prepeljali  v  Lankovice  na 
Štajersko,  kjer  so  na  prizadevanje  sv.  Janeza  Kapistrana  frančiškani 
sezidali  cerkev  in  samostan.  Od  tistega  časa  so  Lankovice  postale 
priljubljena  božja  pot  ogrskih  Slovencev. 

Stara  matica-župnija  je  tudi  Tu  m  išče,  čigar  prebivalci  so  že 
od  starih  časov  svobodni  meščani.  Dandanes  obsega  razun  mesta  še 
12  vasi,  nekdaj  mu  je  pripadala  tudi  črenšovska  in  belatinska  župnija. 
Župna  cerkev  se  je  včasih  imenovala  „Blažena  Devica  Marija  pod 
logom"  ali  „na  pustinji".  Tudi  k  tej  cerkvi  so  radi  romali  ljudje  iz  Medji- 
murja  in  prekdravskih  pokrajin.  Patron  so  ji  bili  lendovski  grofi  Banfy. 

Med  ljudstvom  še  sedaj  živi  spomin  na  pobožnega  grofa  Mikloša 
Banfy,  bana  hrvatskega,  ki  se  je  pred  vsakim  Marijinim  praznikom 
postil  ob  kruhu  in  vodi  in  rad  s  procesijo  romal  k  blaženi  Devici 
Mariji  v  Turnišče.  Na  njega  še  spominja  „banska  pot"  (ban-uta) 
pri  Radamasovcih,  kjer  si  je  grof  na  stara  leta  dal  presekati  bližnico 
skozi  gozd,  da  bi  lažje  obiskoval  priljubljeno  cerkev.  Štefan  Banfv 
je  leta  1383.  dal  prezidati  turniško  cerkev  v  prehodnem  romansko- 
gotskem  slogu.  L.  1664.  so  jo  Turki  požgali,  tako  da  je  od  cerkve 
ostal  le  duhovniški  kor,  stene  ladje  in  del  stolpa.  Posebna  znamenitost 
te  cerkve  so  lepe  stenske  slike  (freske),  ki  predstavljajo  prizore  iz 

življenja  sv.  Ladislava  po  legendi  iz  Thuroczijeve  kronike.  Žal,  da 
so  jih  poznejše  prezidave  hudo  pokvarile. 

Redovniških  naselbin  na  sedanjem  ozemlju  ogrskih  Slovencev 
ni  bilo  mnogo.  Najznamenitejša  je  bila  cistercijanska  opatija  v  Šent- 
gothardu  ob  izlivu  Labnice  (Lafnitz)  v  Rabo.  Ustanovil  jo  je  kralj 
Bela  IV.  1.  1183.,  in  poklical  v  njo  menihe  iz  Francoskega.  Po  bitki 
pri  Mohaču  (1526)  so  bila  njena  posestva  dolgo  časa  v  rokah  posvetnih 
veljakov.  Cesar  Karol  VI.  jo  je  1.  1734.  podaril  avstrijski  opatiji  Hei- 
ligenkreuz,  najnovejši  čas  pa  je  prešla  v  posest  samostana  Zircz.  Pod 
šentgothardsko  opatijo  so  spadale  slovenske  vasi:  Števanovci,  Dolenci, 
Dolenji  in  Gorenji  Sinik.  A  nekdaj  jih  je  bilo  še  mnogo  več,  ki  so 
sedaj  deloma  pomadjarene,  deloma  ponemčene,  kakor  pričajo  krajevna 
imena :  Windischdorf,  Windisch  Minihof  itd.  V  župnijah,  ki  so  bile 
opatiji  podložne,  so  pastirovali  večinoma  cistercijani  sami  kot  župniki. 
Benediktinci  in  avguštinski  eremiti  so  se  naselili  pri  Novem  gradu 
(GUssing),  kjer  je  kralj  Gejza  II.  (1141 — ^1161)  ustanovil  samostan.  Be- 
nediktinsko opatijo  Borchi,  ki  je  bila  1.  1532.  od  Turkov  razdejana, 
stavijo  nekateri  v  slovensko  župnijo  Ivanovci  (Szent  Benedek), 
drugi  v  Borečo  k  sv.  Ani. 

Približno  enake  starosti  in  znamenitosti,  kakor  turniška  cerkev, 
je  tudi  stavba  v  Martijancih  (Martohely).  Ta  stara  župnija  je 
imela  že  1.  1392.  rednega  duhovnega  pastirja  z  imenom  Erasmus,  ki 
je  dal  župno  cerkev  lepo  prenoviti  in  poslikati.  Freske  predstavljajo 
razne  prizore  iz  življenja  Kristusovega  in  sv.  Martina,  pa  so  bile  po- 
zneje od  protestantov  zelo  pokvarjene.  Druge  stare  cerkve  so:  sv. 
Jurij  v  Rogačovcih,  kapela  na  Selu  (Totlak),  Sv.  Nedelja  v  Petrovcih 
in  Boreča  sv.  Ana. 

Sv.  Nedelja  je  dobila  ime  po  sv.  Trojici,  kateri  je  cerkev  po- 
svečena. Zidana  je  na  nizkem  griču,  s  katerega  je  lep  razgled  po 
vsej  pokrajini.  Pred  cerkvijo  stoje  stari,  močni  hrasti,  pod  katerimi 
se  verniki  po  božji  službi  radi  zbirajo.  Kakor  druge  župne  cerkve 
v  ogrski  Sloveniji,  je  bila  tudi  ta  zidana  prvotno  v  gotskem  slogu, 
na  katerega  spominja  zlasti  lepi  mrežasti  svod  nad  ladjo.  Nedaleč 
od  Sv.  Nedelje  je  vas  Boreča  (Borhaza)  z  znamenito  staro  stavbo. 
Kraj  je  dobil  ime  od  borovih  gozdov,  ki  pokrivajo  vso  okolico.  Ker 
je  kapela  tamkaj  posvečena  sv.  Ani,  zato  ji  pravijo  ljudje  „Boreča 
sv.  Ana".  Cerkvica  leži  na  hribu  sredi  borovja  in  je  videti  daleč  na 
okoli.  Na  prvi  pogled  ne  napravi  na  opazovalca  posebnega  vtisa  in 
malokdo  sluti,  da  malo  svetišče  stoji  že  več  kot  600  let  na  tem  mestu. 
Letnica  nad  glavnimi  vrati  priča,  da  je  bila  kapela  že  1.  1315.  sezidana, 
a  ves  značaj  stavbe  kaže,  da  je  treba  njene  početke  staviti  celo  par 
desetletij  nazaj.  Boreča  sv.  Ana  spada  med  najzanimivejše  cerkvene 
spomenike  ogrskih  Slovencev. 

Zgodovina  ogrskih  Slovencev  nam  kaže  v  srednjem  veku  sliko 
mirnega,  skromnega  življenja,  v  kolikor  niso  ta  mir  kalili  obmejni 
boji  in  praske  vitezov  med  seboj.  Pojavov  slovenske  narodnosti  bi 
v  javnem  življenju  zaman  iskali.  Iz  nekaterih  redkih  sledov  smemo 
sklepati,  da  se  je  tudi  pri  ogrskih  Slovencih  poleg  sodstva  zemljiške 
gosposke  dolgo  časa  ohranila  županska  sodna  oblast  v  zadevah   go- 

spodarstva  in  manjših  prestopkov.  Enako  nahajamo  tudi  pri  njih 
„gorske  pravde"  in  „gorski  zakon",  ki  je  bil  pisan  celo  v  slovenskem 
jeziku,  kakor  pričajo  „Artikulusi  Nedelszkoga  vrha".  Po  krajevnih 
imenih  spoznamo,  da  se^  je  tu  slovenski  živelj  enako  skrčil,  kakor  na 
Gornjem  Koroškem  in  Štajerskem.  Poleg  hudih  bojev  za  časa  mad- 
jarske  okupacije,  izseljevanja  in  kupčije  s  sužnji,  so  bile  gotovo  temu 
krive,  redke  naselbine.  Ko  so  prišli  ogrski  Slovenci  pod  madjarsko 
oblast,  so  bili  popolnoma  ločeni  od  svojih  rojakov  tostran  Mure,  v 
političnem,  verskem  in  gospodarskem  oziru  podložni  tujemu  plemenu, 
zato  je  naravno  potujčevanje  zelo  napredovalo.  Izpostavljene  slo- 
venske naselbine  na  vzhodu  so  se  skoraj  popolnoma  pomadjarile  in 
le  v  obmejnih  zapadnih  krajih,  kjer  je  gostost  prebivalstva  zabranje- 
vala  tuje  priseljevanje,  se  je  Slovenstvo  ohranilo  do  današnjega  dne. 
Tu  je  pa  tudi  pokazalo  svojo  žilavo  vstrajnost  in  ohranilo  svoj 
narodni  značaj  v  prvotni  čistosti. 

Turški  navali  in  verski  boji  so  tekom  16.  in  17.  stoletja  zanesli 
med  ogrske  Slovence  hude  viharje. 


Ogrska  Slovenka. 

3.  Boji  s  sultanom  Solimanom.    Ivana 
Kacijanarja  slava  in  pogin. 

v  Carigradu  je  1.  1520.  zavladal  sultan  Soliman  II.  (1520—1566) 
eden  največjih  turških  vladarjev,  moder  in  trezen,  poleg  tega  slavo- 
hlepen  m  izvrsten  vojvoda.  Naznanil  je  ob  nastopu  vlade  svetu  da 
hoče  izpolniti  obljubo  svojega  očeta,  ki  se  je  bil  zaklel,  da  v  slavo 
preroka  Mohameda  postavi  tri  veličastne  hramove,  ki  jih  bodo  ljudje 
občudovali:  enega  v  Jeruzalemu,  drugega  v  Budapešti,  a  tretjega  v 
samem  Rimu.  Za  premirje,  ki  ga  je  bil  sklenil  njegov  oče  z  ogrskim 
kraljem  Ludovikom,  se  ni  brigal.  Že  1.  1521.  se  je  dvignil  z  veliko 
vojsko  IZ  Carigrada  proti  Donavi,  da  udari  na  Belgrad,  ki  je  veljal 
za  ključ  do  ogrske  dežele  in  njeno  najmočnejšo  trdnjavo  proti  tur- 
škemu cesarstvu.  Kralj  Ludovik  je  iskal  pomoči  na  vseh  straneh 
pri  papežu  Leonu  X.,  pri  nemškem  cesariu,  pri  kralju  poljskem  in 
beneški  republiki.  Ko  so  bile  tu  prošnje  zaman,  je  poslal  celo  po- 
slance na  Angleško  in  Portugalsko.  Toda  razmere  v  zapadni  Evropi 
so  bile  take,  da  nikomur  ni  prišlo  na  um,  pomagati  nesrečnemu  kralju 
Med  tem.  ko  je  Ludovik  prosjačil  po  evropskih  dvorih,  ko  so  na 
njegovo  povelje  nosili  po  Ogrski  okrvavljen  meč  in  poživljali  ljudstvo 
k  orožju,  so  že  došlp  turške  čete  pod  trdnjavi  Belgrad  in  Šabac  in 
JU  začele  oblegati.  Sabac  se  je  moral  hitro  vdati,  ko  so  bili  vsi  ju- 
naški branitelji  pobiti.  V  Belgradu  je  bilo  okoli  700  najetih  vojakov 
razun  teh  se  nekaj  belgrajskih  in  sremskih  prebivalcev.  Ta  četa  ljudi 

se  je  morala  v  bran  postaviti  ogromni  turški  vojski,  ki  je  štela  100.000 
mož,  in  velikim  sultanovim  topovom.  Vendar  se  je  več  tednov  junaško 
branila.  Turki  so  si  le  z  velikimi  žrtvami  mogli  osvojiti  mesto  in 
zunanji  grad.  Ko  se  je  sultan  pripravljal,  da  začne  naskakovati  no- 
tranji grad  ali  pravo  trdnjavo,  izdal  je  branitelje  eden  izmed  kapitanov 
posadke,  ki  je  po  noči  prišel  v  turški  tabor  in  sultanu  povedal,  na  kateri 
strani  je  trdnjava  slabo  utrjena.  Vendar  so  še  drugi  poveljniki  nekaj 
časa  odbijali  turške  navale.  Po  dvamesečni  obupni  brambi  se  je 
morala  trdnjava  dne  29.  avgusta  1521  podati. 

Sultan  Soliman  ni  takoj  izrabil  svoje  zmage,  ker  je  obrnil  svojo 
pozornost  na  utrjen  otok  Rodos,  katerega  so  vitezi  Ivanovci  pogumno 
branili.  Dovolj  mu  je  bilo,  da  je  prodrl  obrambno  črto  kralja  Matjaža 
Korvina  in  da  je  južna  meja  Ogrske  in  Slavonije  bila  odprta  turškim 
četam.  Za  naše  dežele  pa  je  imel  padec  Belgrada  to  posledico,  da 
so  se  zoipet  pričeli  ponavljati  turški  roparski  pohodi. 

Že  meseca  maja  1.  1522.  se  je  dogodil  prvi  vpad  v  dolino  Pivke 
na  Notranjskem.  Na  cvetno  nedeljo  so  Turki  nenadoma  napadli 
župnijsko  cerkev  v  Slavini,  kjer  je  bilo  ljudstvo  zbrano  pri  sv.  maši. 
Mašnika,  ki  je  čital  trpljenje  Kristusovo,  so  potegnili  izpred  oltarja  in 
ga  umorili.  Z  njim  vred  je  bilo  tudi  veliko  vernikov  posekanih.  Potem 
so  se  spustili  skozi  Postojno,  Cerknico,  Ribnico,  Kočevje  in  Hrvaško 
proti  domu.  Narodna  bramba  se  je  sicer  naglo  zbrala  in  jo  vdrla  za 
roparji,  pa  jih  ni  dohitela.  Roparski  napad  se  je  izvršil  z  veliko 
naglico  v  treh  dneh,  vendar  je  prišlo  več  tisoč  Slovencev  v  turško 
sužnost.  Kakor  v  prejšnjih  stoletjih,  imamo  tudi  tu  pred  seboj  le 
ropanje  sosednih  obmejnih  Turkov,  katerim  je  to  pot  načeloval 
Ferhadbeg. 

Ti  dogodki  so  izpodbudili  nadvojvoda  Ferdinanda,  da  je  zopet 
nekoliko  poskrbel  za  obrambo  meje  na  jugovzhodu.  Na  turško  mejo 
je  postavil  ogleduhe,  ki  so  imeli  poročati  o  vsakem  gibanju  turških 
čet.  Grofa  Nikolaja  Salma  je  postavil  za  poveljnika  avstrijski  vojski, 
ki  je  zasedla  nekatere  hrvaške  gradove  in  trdnjave.  Tudi  narodna 
bramba  se  je  iznova  uredila  in  vadila  v  orožju.  Meseca  septembra 
1.  1522,  je  sporočil  grof  Salm  koroškemu  deželnemu  glavarju  Vidu 
Welzerju,  da  je  pričakovati  novih  turških  napadov.  Zato  naj  mesta, 
trgi,  duhovščina  in  plemstvo  zberejo  kar  največ  vojakov  peš  in  jež  in 
naj  jih  pošljejo  proti  Metliki,  kjer  jih  pričakuje  Salm  s  svojimi  četami. 
Enaka  sporočila  so  došla  gotovo  tudi  drugim  deželnim  glavarjem. 

Vse  te  priprave  niso  mogle  zadržati  Turkov,  ki  so  leta  1523, 
zopet  neusmiljeno  oplenili  metliško  okolico.  Deželni  komtur  nemškega 
viteškega  reda  piše  približno  v  istem  času :  „Nič  drugega  ni  pri- 
čakovati, kakor  da  bode  Turek  iz  dežele  kranjske  in  metliške  okolice 
kmalu  odpeljal  vse  ljudstvo  v  večno  sužnost.  Rad  bi  bil  že  za  po- 
lovično ceno  prodal  vsa  tamošnja  redovna  posestva,  toda  kupca  je 
težko  najti  in  deželni  upravitelj  ne  pusti,  da  bi  šel  denar  iz  dežele 
kakor  nekdaj."  Ker  je  bilo  po  padcu  otoka  Roda  (21.  decembra 
1522)  pričakovati,  da  se  vsa  turška  sila  zopet  vrže  proti  Ogrski  in 
južnim  avstrijskim  deželam,  zato  je  Ferdinand  hitel  pripravljati  odpor. 
Leta  1523.  ie  ukazal,  da  se  po  vseh  glavarstvih,  gospostvih,  mestih 

in  trgih  preštejejo  vsi  za  vojsko  sposobni  možje  in  pokličejo  pod 
zastavo.  Razpisal  je  tudi  splošni  davek,  ki  so  ga  morali  plačevati  vsi 
ljudje,  od  prvega  plemiča  do  zadnjega  berača.  Graščaki  so  imeli 
nalogo,  nabirati  denar  pri  svojih  podložnikih  in  ga  oddajati  v  glavno 
mesto.  Poleg  tega  so  bili  nastavljeni  nabiralniki  po  cerkvah  in  pri- 
digarjem naročeno,  v  cerkvenih  nagovorih  vernike  izpodbujati  k  da- 
režljivosti  za  turško  vojsko.  Papež  Klemen  VIII.  je  izdal  posebno 
bulo,  v  kateri  je  poživljal  vse  kristjane  na  vojsko  proti  Turkom  in 
bojevnikom  podelil  popolen  odpustek. 

Spomladi  1.  1526.  se 
je  dvignil  sultan  Soliman  s 
100.000  možmi  in  300  topovi 
iz  Carigrada  proti  Ogrski. 
Kralj  Ludovik  je  bil  brez 
vojakov  in  denarja.  „ So- 
vražnik je  na  meji",  je  pisal 
takrat  papežev  nuncij  v  Rim, 
„a  mi  nimamo  niti  enega 
topa.  Kralj  Ludovik  ne  bi 
bil  mogel  k  svojemu  voj- 
nemu poveljniku  Pavlu 
Tomoru  poslati  niti  svojega 
sela,  ako  bi  mu  ne  bil  jaz 
posodil  potrebnih  novcev." 
Turki  so  zavzeli  najprej 
Petrovaradin  in  potem  pro- 
dirali proti  Oseku.  Ogrska 
plemiška  vojska  se  je  zbi- 
rala pri  Tolni.  Bilo  je  vse 
skupaj  nekaj  nad  20.000 
mož.  S  temi  se  je  spustil 
kralj  Ludovik  v  odločilni 
boj  ,  na  polju  pri  Mohaču 
29.  avgusta  1526.  Poraz  je 
bil  strašen.  Sedem  cerkve- 
nih knezov  500  odličnih 
plemičev  in  do  20.000  vo- 
jakov je  obležalo  na  bojnem 
polju,  ie  redki  so  ušli.  Kralj 
Ludovik  se  je  nekaj  časa  hrabro  boril,  a  ko  je  njegova  vojska  pričela 
bežati,  izkušal  si  je  tudi  sam  rešiti  življenje.  S  svojim  konjem  je 
hotel  preskočiti  narasli  potok  lvcIc,  toda  ranjena  žival  je  padla  v  vodo 
in  pokopala  tudi  kralja  v  motnih  valovih.  Čez  deset  dni  je  bil  sultan 
Soliman  že  v  Budapešti,  kjer  je  neusmiljeno  plenil  in  požigal.  Iz 
Budapešte  so  napravljale  turške  čete  roparske  pohode  na  vse  strani. 
Soliman  pa  to  pot  še  ni  nameraval  osvojiti  si  Ogrske,  ampak  je 
podpiral  izvolitev  Ivana  Zapolja.  Že  čez  mesec  dni  se  je  vrnil  v  hitrih 
marših  proti  domu.  Uničil  je  bil  na  svojem  pohodu  v  Slavoniji  in  na 
Ogrskem  okoli  200.000  ljudi. 

Nikdar  ni  bila  turška  nevarnost  za  avstrijske  dežele  večja,  kakor 
tedaj,  ko  se  je  zdelo,  da  se  vsa  Ogrska  klanja  polumesecu.  Zdaj 
niso  več  ločile  široke  reke  in  prostrane  pokrajine  avstrijskih  dežel 
od  turških  mejnih  straž;  Turki  so  jim  bili  neposredni  mejaši  in  so- 
sedje. Dohod  v  osrčje  habsburške  monarhije  jim  je  bil  odprt  in  celo 
cesarski  Dunaj  izpostavljen  navalu  sovražnikov.  Boj  za  ogrski  prestol 
med  Ferdinandom  in  Ivanom  Zapoljem  je  dal  sultanu  še  več  prilike 
vmešavati  se  v  avstrijske  zadeve.  Kaj  je  bilo  naravnejc,  kakor  da  je 
Zapolja,  poražen  od  Ferdinandovih  poveljnikov,  iskal  opore  pri  sultanu 
Solimanu?  S  pomočjo  Turkov  si  je  Ivan  Zapolja  izkušal  pridobiti 
ogrsko  krono. 

Ferdinand  je  hotel  izprva  mirnim  potom  odvrniti  pretečo  ne- 
varnost. Že  16.  februarja  1527  je  naročil  iz  Prage  ljubljanskemu  škofu 
Krištofu  Ravbarju,  naj  poišče  pripravnega  moža,  da  gre  v  Belgrad 
k  Belibegu.  Temu  naj  prigovarja,  da  ne  podpira  Zapolja  in  tudi  ne 
napada  Ferdinandovih  dežel.  V  plačilo  mu  sme  obljubili  6000  cekinov. 
Denar  in  pooblastilno  pismo  bode  prejel  v  Ljubljani.  Ravbar  je  dobil 
za  ta  posel  Blaža  Radošiča,  ki  je  bival  v  Metliki.  Imel  je  iti  celo  v 
Carigrad  do  samega  sultana,  v  turških  deželah  dobro  opazovati,  kaj 
se  snuje  zoper  Avstrijo  in  kakšno  zvezo  je  sklenil  Zapolja  s  Turki. 
Ni  znano,  če  je  ta  poslanec  res  dospel  v  glavno  turško  mesto,  gotovo 
pa  ni  nič  opravil.  Zato  je  Ferdinand  1.  1528.  odpravil  v  Carigrad  novo 
poslanstvo,  za  katero  je  odbral  Hrvata  Ivana  Hobordanca  iz  Slatine 
(Salathnok)  na  Ogrskem  in  Kranjca  Sigismunda  Višnjegorskega  (Weich- 
selberger).  Dne  9.  aprila  sta  stopila  na  turško  zemljo.  Več  kot  300 
lepo  opravljenih  Turkov  jima  je  prišlo  do  Turškega  broda  naproti. 
Povsod  sta  bila  slovesno  sprejeta,  s  krasnimi  sprevodi  in  najokus- 
nejšimi  pojedinami  so  jima  lajšali  dolgo  potovanje.  Dne  29.  maja  sta 
srečno  prišla  v  Carigrad.  Pogajanja  z  velikim  vezirjem  Ibrahimom 
in  sultanom  se  niso  ugodno  razvijala.  Sprejem  se  je  vršil  sicer  z 
vso  slovesnostjo,  kakršna  je  bila  v  navadi  na  turškem  dvoru,  toda 
Soliman  ni  pokazal  nikake  prijenljivosti.  Ko  sta  pri  neki  priliki  v 
imenu  Ferdinandovem  zahtevala  nazaj  trdnjave,  ki  so  jih  Turki  zadnja 
leta  osvojili,  tako  Belgrad,  Šabac,  Slankamen,  Petrovaradin,  Oršovo, 
Novi  grad,  Banjaluko,  Skradin,  Jajce  in  Ostrovico,  pripomnil  je  Ibrahim 
paša  zbadljivo:  „Čudno,  da  Ferdinand  ne  zahteva  še  Carigrada."  Po- 
slanca so  pod  raznimi  pretvezami  zadrževali  v  Carigradu  dobrih  pet 
mesecev.  Slednjič  ju  je  odslovil  sultan  z  zasmehljivim  odgovorom: 
„Sporočita  svojemu  gospodu,  da  pridem  osebno  z  veliko  močjo  in 
veličanstvom  in  mu  hočem  sam  izročiti  zaželjene  trdnjave.  Opomnita 
ga,  naj  vse  lepo  uredi  in  pripravi,  da  nas  spodobno  sprejme."  Dal 
jima  je  s  seboj  tudi  pismo,  naslovljeno  na  „Ferdinanda,  kralja  Vendov," 
ki  ni  pomenilo  drugega,  kakor  napoved  vojske. 

Med  tem,  ko  so  se  v  Carigradu  pogajali  za  mir  in  spravo,  je 
Ferdinand  napenjal  vse  sile,  da  si  pridobi  potrebnega  denarja  in  vo- 
jakov za  pretečo  vojsko.  Že  leta  1523.  je  izdal  odlok,  da  so  vse 
cerkvene  ustanove  in  samostani  cesarska  lastnina,  s  katero  smejo 
avstrijski  vladarji  poljubno  razpolagati,  ne  da  bi  jim  bilo  treba  za  to 
papeževega  privoljenja.  Na  podlagi  tega  odloka  je  dal  tri  leta  pozneje 

vpričo  stanovskih  komisarjev  preceniti  vse  cerkvene  dragocenosti  in 
jih  prekovati  v  denar.  Zahteval  je  tudi  od  duhovščine  tretjino  do- 
hodkov. Ko  vse  te  velike  žrtve  še  niso  zadostovale,  je  leta  1530. 
terjal  četrti  del  vsega  cerkvenega  premoženja,  ki  naj  se  proda  ali  pa 
zastavi.  Vkljub  odporu  duhovnikov  so  komisarji  strogo  izvrševali 
kraljevo  zapoved,  cerkveno  premoženje  popisovali,  cenili  in  četrti  del 
prodajali.  Tudi  deželni  zbori  so  se  v  teh  hudih  časih  večkrat  shajali 
na  posvetovanje.  Predmet  je  bil  redno  dovoljevanje  denarja  in  vo- 
jakov proti  Zapolju  in  Turkom.  Tako  je  štajerski  deželni  zbor  meseca 
aprila  1527  dovolil  7CX)  konjikov,  600  pešcev,  7000  funtov  vinarjev 
in  iz  cerkvenega  premoženja  31.725  goldinarjev   za  vojsko  proti  Za- 


Belgrad  v  16.  stoletju. 


polju.  Vsem  podložnikom  so  naložili  davek.  Dve  leti  pozneje  so 
dovolili  Štajerci  zopet  22.000  gld.  Od  kranjskih  stanov  je  zahteval 
Ferdinand  10.000  gld.  Koroški  in  štajerski  prelati  so  morali  sami 
oborožiti  3000  pešcev  in  jih  na  svoje  stroške  vzdrževati  štiri  mesece. 
Povsod  so  že  leta  1528.  napovedovali,  da  je  v  kratkem  pričakovati 
velikega  turškega  navala.  Še  nikdar  se  ni  ljudi  polastil  tolik  strah 
pred  Turki,  kakor  tedaj  in  celo  v  uradnih  listinah  se  imenuje  sultan 
Soliman  „najhujši  in  najmočnejši  tiran  na  svetu". 

Bližajoči  se  veliki  vihar  so  napovedovali  roparski  pohodi  leta 
1528.  Že  v  postu  se  je  na  tihem  prikradlo  kakih  1000  roparjev  na 
Kočevsko.  Napadli  so  tri  velike  vasi,  jih  oropali,  ljudi  in  živino  pa 
odpeljali.  Toda  ta  četa  je  bila  le  prednja  straža  glavne  roparske 
trume.  V  sredo  pred  sv.  Gregorjem  jih  je  vdrlo  na  Kras  okoli  2000. 
Okoli  Postojne  so  vse  pokončali,  tudi  trg  čisto  izpraznili,  še  le  topovi 
iz  utrjenega  postojnskega  gradu  so  jih  pregnali.  Pod  Šilentabrom  so 

naleteli  na  florentinske  trgovce,  katerim  so  ugrabili  20  tovorov  svile. 
Po  svoji  navadi  so  potem  plenili  okoli  Cerknice,  Loža,  Blok,  Nadliška, 
Ortneka,  Ribnice  in  Kočevja.  Ves  Kras  je  bil  požgan  in  opustošen, 
celo  v  Ljubljano  bi  se  bili  prikradli  drzni  roparji,  da  ni  postojnski 
oskrbnik  hitro  tja  sporočil,  da  je  Turek  v  deželi.  Deželni  glavar  je 
hitro  sklical  brambovce,  toda  le  50  konjenikov  in  200  kmetov  se  je 
v  naglici  zbralo  okoli  poveljnika  Bernardina  Ričana.  S  to  peščico 
je  šel  Ričan  proti  Kočevju.  V  malih  praskah  pobije  nekaj  Turkov, 
druge  pa  prisili,  da  se  umaknejo  proti  Kolpi.  Narodna  bramba  se 
je  potem  razšla,  misleč,  da  so  se  sovražniki  vrnili  domov.  Toda  četa 
konjikov  in  pešcev  se  je  bila  poskrila  in  še  drugi  dan  hudo  oplenila 
okolico  Kostela  in  Poljan. 

V  začetku  meseca  julija  se  je  zbrala  pri  Bihaču  na  Uni  druga 
roparska  truma  z  namenom,  da  jo  udari  na  slovensko  zemljo.  Pri 
Kostelu  so  prebrodili  Kolpo  in  divjali  skozi  Kočevje  in  Ribnico  proti 
Turjaku.  Bilo  jih  je  kakih  5000  hitrih  konjikov.  Ko  pri  močnem 
turjaškem  gradu  nič  ne  opravijo,  se  spuste  na  ižansko  polje  in  drve 
proti  Ljubljani,  kjer  mimogrede  zapalijo  nekaj  hiš.  Potem  preplavijo 
Savo  in  razgrajajo  po  mengeški  okolici.  Ko  zvedo,  da  se  zbira  proti 
njim  črna  vojska,  se  kakor  blisk  vrnejo  zopet  na  Dolenjsko.  V  diru 
so  naskakovali  višnjegorski  grad  in  utrjeni  stiski  samostan,  toda 
brez  uspeha.  Njih  divjanje  je  občutila  tudi  trebanjska,  žužemberška, 
mirnopeška  in  novomeška  okolica.  Skozi  Kočevje  so  se  potem  umaknili 
na  Hrvaško.  Med  tem  je  bil  kranjski  deželni  poveljnik  zbral  pre- 
cejšno vojsko  in  je  ž  njo  urno  udaril  za  sovražnikom.  Vzajemno  s 
hrvaškim  banom  Ivanorn  Karlovičem  zgrabijo  Slovenci  pri  Volanskem 
gradu  bežeče  Turčine.  Čez  tisoč  Turkov  je  obležalo  na  bojnem  polju, 
400  jih  je  bilo  ranjenih,  drugi  so  odnesli  pete.  Ujete  ženske  in  otroke 
je  ukazal  bosenski  paša  pred  bojem  pomoriti,  nekateri  Turki  pa  so 
jim  prizanesli  in  jih  poskrili,  češ,  da  bi  jih  po  bitvi  tirali  s  seboj. 
Vsi  ti  jetniki  so  bili  rešeni.  Ojunačeni  po  tej  zmagi  se  spuste  Slo- 
venci zdaj  celo  v  sovražnikovo  deželo,  da  se  ondi  maščujejo  za  mnoge 
krivice,  ki  so  jih  doslej  pretrpeli  od  Turka. 

Ferdinand  ni  mogel  zabraniti  teh  turških  navalov,  kako  naj  bi 
še  vzdržal  napad  velike  Solimanove  vojske  ?  Nemške  državne  pomoči 
ni  hotelo  biti,  tudi  denarna  podpora  iz  avstrijskih  dežel  je  le  počasi 
dohajala.  V  hudi  stiski  poskusi  še  enkrat  odkupiti  si  premirje  za 
vsako  ceno.  Nikolaj  Jurišič,  poznejši  kranjski  deželni  glavar,  je  bil 
izbran,  da  gre  naravnost  do  sultana  v  Carigrad  in  mu  ponudi  100.000 
cekinov  v  dar,  ako  pristane  na  premirje;  velikemu  vezirju  Ibrahimu 
je  bilo  odločenih  40.000  cekinov,  vsakemu  drugemu  paši,  ki  bi  utegnil 
pripomoči  k  premirju,  po  1000  do  2000  cekinov.  Ferdinand  je  pisal 
sultanu,  da  nič  ne  želi  tako  goreče,  kakor  v  prijaznosti  in  dobri  so- 
seščini ž  njim  živeti. 

Toda  bilo  je  prepozno.  Že  10.  maja  1529  je  odšel  Soliman  z 
250.000  možmi  in  300  topovi  iz  Carigrada  proti  Ogrski.  Čez  Dravo 
so  napravili  Turki  most  pri  Oseku  in  šest  dni  so  korakale  turške 
trume  preko  njega.  Na  mohaškem  polju  se  je  sultanu  poklonilo  več 
ogrskih  velikašev  z  Ivanom  Zapoljem  na  čelu,  ki  mu  je  spoštljivo 

poljubil  roko.  Jurišič  je  med  tem  prišel  v  Metliko  ob  Kolpi  in  od 
tu  prosil  za  varno  spremstvo  do  sultana  Solimana.  Toda  niti  odgo- 
vora ni  dobil. 

Velika  turška  armada  je  prodirala  proti  Budapešti,  kjer  se  je 
trdnjava  morala  hitro  podati.  Dne  14.  septembra  je  drugi  poveljnik 
janičarjev  slovesno  umestil  Ivana  Zapolja  na  ogrski  prestol.  Sultan 
Soliman  sam  pa  je  hitel  s  svojo  veliko  armado  proti  Dunaju,  da  si 
osvoji  glavno  mesto  avstrijsko  in  tako  postavi  krono  svojim  velikim 
zmagam. 

Bil  je  trenotek  svetovno  zgodovinskega  pomena,  ko  se  je  pri- 
kazala velikanska  turška  armada  pred  Dunajem.    Ako  bi   bilo  padlo 


Kostajnica  ob  Uni. 


mesto  sultanu  v  roke,  potem  bi  bilo  turško  gospostvo  na  Ogrskem 
za  vedno  utrjeno  in  pot  v  Nemčijo  bi  bila  prosta.  In  vendar  so  bile 
priprave  za  obrambo  mesta  nezadostne.  Komaj  16.000  braniteljev  je 
odbijalo  silne  turške  naskoke.  Med  njimi  je  bilo  mnogo  vitezov  in 
vojakov  iz  Štajerske,  Koroške  in  Kranjske,  ki  so  pogumno  branili 
avstrijsko  prestolnico  in  se  proslavili  s  svojim  junaštvom :  Jurij  pl. 
Burgstall,  Ivan  Gall,  Krištof  Lamberg,  Melhior  Stadler;  izmed  Kranj- 
cev: Nikolaj  Turn,  načelnik  pešcev;  Trojan  Turjaški,  Erazem  Obričan, 
Ivan  Abfaltrer,  Melhior  Lamberg,  Jurij  Gallenberg,  Ludovik  Gal  in 
mnogi  drugi.  Največja  junaštva  pa  je  izvršil  Ivan  Kacijanar,  poveljnik 

lahke  konjiče,  ki  je  branil  trdnjavo  pri  „Koroških  vratih".  Tu  je 
9.  oktobra  vzdržal  trikratni  sovražni  naskok.  Pri  drugem  navalu  dne 
]  1.  oktobra  je  prišlo  do  boja  na  nož.  Kacijanar  je  z  golo  sabljo  branil 
svojo  postojanko,  dvanajst  mrtvih  Turkov  je  obležalo  pred  njim  v 
jarku.  Prav  tako  brezuspešen  je  bil  tretji  naskok  12.  oktobra  1.  1529. 
Avstrijci  in  Kranjci  pod  Kacijanarjevim  vodstvom  so  stali  neomahljivi 
kakor  zid.  Drugi  dan  je  napravil  Kacijanar  v  družbi  s  Hrvatom 
Pavlom  Bakičem  izpad  proti  Nufidorfu.  Posrečilo  se  jima  je  četo 
Turkov  prevarati  z  dozdevnim  begom,  jih  zvabiti  v  bližnje  vinograde 
in  tu  deloma  ujeti,  deloma  potolči.  Ko  se  je  tudi  glavni  naskok  dne 
14.  oktobra  ponesrečil  in  so  se  med  turško  armado  začele  pojavljati 
razne  bolezni,  je  ukazal  Soliman  obleganje  prekiniti  in  je  s  svojo 
vojsko  v  naglih  marših  šel  skozi  Ogrsko  proti  domu.  Tudi  na  po- 
vratku  je  Kacijanar  povzročil  Turkom  hudo  škodo,  ker  jih  je  s 
svojimi  konjiki  zasledoval,  jim  odvzel  mnogo  plena  in  jetnikov,  jih 
veliko  posekal  in  ujel.  Dan  za  dnem  sta  hodila  Ivan  Kacijanar  z 
drznim  Sigismundom  Višnjegorskim  lovit  Turke  in  se  skoraj  vselej 
vračala  obložena  z  bogatim  plenom :  turškimi  preprogami,  dragoce- 
nimi šotori,  orožjem  in  odličnimi  jetniki,  za  katere  je  bilo  pričakovati 
visoko  odkupnino. 

Dunaj  se  je  sicer  srečno  iznebil  Ijutega  sovražnika,  tem  hujše 
pa  so  občutile  njegovo  divjo  jezo  Spodnja  in  Zgornja  Avstrija,  Ogrska 
in  vŠtajerska.  Roparske  čete  so  za  časa  obleganja  na  desnem  bregu 
Donave  prodrle  do  Linca  in  Regensburga,  požgale  in  pokončale  vse, 
kar  jim  je  prišlo  v  roke.  Božje  hrame  in  kapele  so  oropali  in  raz- 
dejali, uničili  vso  žetev  na  polju,  otročiče  so  rezali  materam  iz  teles, 
jih  metali  na  kolovoze  ali  nabadali  na  sulice.  Po  cestah  so  ležala 
trupla  devic,  ki  so  jih  do  smrti  oskrunjali  in  mučili.  Na  tisoče  je 
bilo  ubitih  prebivalcev,  še  več  odgnanih  v  sužnost.  Enako  se  je 
godilo  z  vzhodnim  delom  Zgornje  Štajerske.  Na  Kranjskem  1.  1529. 
niso  imeli  skoraj  nikoli  miru  pred  Turki,  zlasti  ne  po  obmejnih  krajih 
okoli  Metlike.  O  tem  poroča  Jurišič  v  pismu  z  dne  27.  avgusta : 
„Vsak  dan  se  dogode  napadi  Turkov,  ki  pridero  v  četah  po  50  ali 
60  konjikov.  Zlasti  pa  martolozi  (iregularni  vojaki)  požigajo  in  ro- 
pajo po  hrvaškem  in  kranjskem  obmejnem  ozemlju."  Pridrli  so  celo 
do  Stične,  kjer  se  jim  je  posrečilo  zavzeti  samostan  in   ga   razdejati. 


Po  odhodu  Turkov  bi  se  bil  Ferdinand  z  nabrano  vojsko  lahko 
polastil  vse  Ogrske  in  Zapolja  popolnoma  izpodrinil.  Toda  čete 
nemških  držav  niso  hotele  prodirati  na  Ogrsko,  češ,  da  so  dolžne  le 
nemško  državo  braniti  proti  Turkom.  Enako  je  manjkala  tudi  drugim 
Ferdinandovim  deželam  državna  zavest,  ki  bi  priznavala  skupne  po- 
trebe in  koristi.  Češki  stanovi  so  bili  voljni  skrbeti  le  za  varstvo 
svojih  dežel,  enako  so  se  stanovi  Notranje  Avstrije  čutili  dolžne,  le 
drug  drugemu  pomagati.  Nihče  ni  mislil  na  to,  da  je  treba  tudi  za 
Ogrsko  tvegati  kri  in  življenje,  ker  si  s  tem  v  lastno  varnost  posta- 

vijo    močno    obrambo.     Le   par   tisoč    mož   je   pod   vodstvom   Ivana 
Hardeka  in  Kacijanarja  šlo  na  Ogrsko  in  zavzelo  nekaj  mest. 

Kralj  Ferdinand  je  bil  prepričan,  da  bode  Soliman  prihodnje 
leto  ponovil  napad  na  avstrijsko -ogrske  dežele.  Ker  ni  mogel  z 
orožjem  nastopiti  v  varstvo  svojih  pravic,  mu  ni  kazalo  drugega, 
kakor  nastopiti  pot  pogajanja.  Meseca  maja  1530  je  iznova  poizkusil 
s  poslanstvom  pridobiti  sultana  Solimana  za  mirno  poravnavo.  To 
pot  sta  bila  izbrana  zopet  dva  moža  iz  naših  dežel:  Jožef  Lamberg, 
gospod  na  Ortneku  in  znani  Nikolaj  Jurišič.  Za  latinskega  tolmača 
jima  je  bil  pridejan   doktor  prava  Benedikt  Kuripešič  iz  Gornjega 


Kisek  (Giins)  v  sedanjem  času. 


grada  v  Savinjski  dolini,  ki  je  potovanje  natančno  opisal  v  posebni 
knjižici.  Poslanca  sta  dobila  navodilo,  naj  skleneta  s  Solimanom  pre- 
mirje za  deset  let  in  naj  mu  obljubita  za  to  po  100.000  cekinov  na 
leto,  velikemu  vezirju  Ibrahimu  pa  10.000  goldinarjev,  drugim  postrež- 
Ijivim  pasem  pa  2000  goldinarjev  enkrat  za  vselej.  Meseca  avgusta 
sta  poslanca  zapustila  Avgsburg  v  spremstvu  24  oseb.  V  Ljubljani 
se  jim  je  pridružil  Kuripešič.  Potovali  so  skozi  Hrvaško,  Bosno, 
Srbijo  in  Bolgarijo  in  dospeli  17.  oktobra  v  Carigrad.  Šele  deveti 
dan  (25.  oktobra)  jih  je  pustil  veliki  vezir  Ibrahim  paša  pred  sebe. 
Lamberg,  ki  je  po  svoji  lastni  izjavi  znal  slovensko,  je  nagovoril 
Ibrahima  v  nemškem  jeziku,  ker  mu  je  bilo  tako  ukazano.  Kuripešič 
je  prestavil   njegove   besede  v  latinščino.     Ker  pa   nihče  ni  znal  teh 

jezikov,  nastala  bi  bila  velika  zmešnjava,  da  se  ni  Jurišič  oglasil  v 
hrvaškem  jeziku,  ki  ga  je  umel  eden  izmed  turških  tolmačev.  Ibrahim 
je  po  svoji  navadi  ošabno  in  zaničljivo  odgovarjal.  Na  zahtevo  po- 
slancev, da  se  Ferdinandu  prepusti  Ogrska,  je  odvrnil,  da  nima  nobene 
pravice  do  nje.  Pravi  njen  gospodar  je  sultan,  ki  si  jo  je  dvakrat  z 
mečem  osvojil.  Ko  sta  poslanca  hotela  svoje  prošnje  podpirati  z  de- 
narjem, odrezal  se  je  veliki  vezir,  da  njegov  gospod  ne  potrebuje 
njunega  denarja.  Odprl  je  okno  in  pokazal  na  sedem  stolpov,  rekoč, 
da  so  vsi  polni  zlata  in  srebra,  katerega  se  še  niso  dotaknili.  Sultan 
ne  prodaja  dežel  in  ljudi  in  najmanj  mu  bode  sam  kaj  takega  svetoval, 
zato  naj  molčita  o  denarju. 

Zelo  slovesen  je  bil  sprejem  pri  sultanu,  ki  ga  Kuripešič  tako 
opisuje:  „V  pondeljek  7.  novembra,  okoli  11.  ure,  je  turški  cesar  poslal 
mnogo  odličnih  turških  gospodov  po  poslance  njegovega  veličanstva, 
ki  so  se  oblekli  v  praznično  obleko,  si  nadeli  zlat  nakit  in  jezdili  k 
cesarju,  mi  pa  smo  šli  peš.  Mimo  cerkve  sv.  Sofije  smo  prišli  na 
veliko  dvorišče,  kjer  smo  našli  hlapce  turške  gospode,  ki  so  držali 
konje,  ki  jih  navadno  jahajo,  kadar  gredo  na  dvor.  Sredi  dvorišča 
sta  stala  dva  velika  slona,  na  njih  pa  dva  jezdeca,  ki  sta  ju  vodila. 
Ko  smo  prišli  k  drugim  vratom,  so  morali  gospodje  stopiti  s  konj 
in  iti  peš  čez  neko  lepo  in  prostorno  dvorišče.  V  njem  je  bilo  dvorno 
služabništvo  turškega  cesarja,  gotovo  okoli  3000  po  številu,  ki  je 
stalo  na  raznih  krajih  in  se  zelo  razlikovalo  po  svoji  noši.  Najpreje 
so  bili  dvorniki  z  belim  ovojem  (turbanom)  okoli  glave,  ki  jih  ime- 
nujejo Assapi  in  vedno  jezdijo  ali  hodijo  tik  cesarja.  Tudi  teh  je 
bilo  veliko.  Za  njimi  so  bili  dvorniki  v  pozlačenih  plaščih.  Pred 
njimi  so  vedno  stali  poveljniki  v  zlati,  žametasti  in  svileni  opravi, 
katere  so  poslanci  pozdravili  in  ki  so  jim  z  enako  vljudnostjo  od- 
zdravili. Sredi  dvorišča  je  bilo  tudi  10  levov  in  2  leoparda,  priko- 
vanih z  železno  verigo,  ki  so  strašno  rjuli  in  besneli.  Nato  so  peljali 
poslance  v  lepo  sobo  k  štirim  najvišjim  turškim  oblastnikom,  namreč 
Ibrahim,  Kasum,  Aias  in  Behad  paši,  kjer  so  ostali  eno  uro.  Ti  štiri 
paše  so  spremili  gospode  poslance  k  cesarju  v  lepo  hišo,  kjer  so 
ostali  nekaj  čez  pol  ure,  potem  so  zopet  odšli  s  spremstvom  v  svoje 
prenočišče." 

Niti  pri  tem  sprejemu,  niti  v  poznejših  razgovorih  z  Ibrahimom 
nista  poslanca  nič  opravila.  Sultan  ni  hotel  izpustiti  Ogrske  iz  rok, 
pa  tudi  ni  maral  za  premirje.  Po  slovesu  od  sultana,  ki  je  bilo  15. 
novembra,  so  ju  zadrževali  v  Carigradu  še  šest  tednov.  Šele  v  četrtek 
pred  Božičem  sta  odrinila  in  2.  februarja  1531  iz  Krupe  kralju  spo- 
ročila o  slabem  izidu  svojega  poslanstva.  Mirna  poravnava  je  zopet 
splavala  po  vodi. 

Med  tem  so  Osmani  po  svoji  stari  navadi  rogovilili  in  plenili 
po  naših  krajih.  Leta  1530.  so  petkrat  planili  čez  mejo  in  odgnali 
okoli  3000  prebivalcev.  Naslednje  leto  so  pridrli  na  Pivko,  toda 
Hrvati  pod  Vukom  Frankopanom  so  jim  pobrali  ujete  kristjane  in 
naplenjeno  blago.  Na  Štajerskem  so  Turki  storili  mnogo  škode  okoli 
Ljutomera  in  samostana  v  Žicah,  kjer  so  priorja  Andreja  na  kosce 
razsekali. 

Ker  se  je  bilo  v  kratkem  nadejati  novega  velikega  turškega  navala, 
se  je  kralj  Ferdinand  po  možnosti  pripravljal.  Po  smrti  grofa  Nikolaja 
Salma,  vrlega  branitelja  dunajskega  mesta,  je  postavil  za  vojnega 
maršala  avstrijskih  čet  na  Ogrskem  Lenarta  pl.  Velsa,  Ivana  Kacija- 
narja  za  prvega  vojskovodja  na  Štajerskem,  Koroškem  in  Kranjskem, 
Ivana  Ungnada  Sovneškega  pa  za  deželnega  glavarja  na  Štajerskem. 
Zlasti  Ungnad  in  Kacijanar  sta  bila  nekaj  časa  duša  vsem  bojnim 
podjetjem  proti  Turkom.  Njima  se  je  pridružil  še  ljubljanski  škof 
Krištof  Ravbar,  katerega  nahajamo  na  vseh  deželnih  zborih  in  shodih 
in  ki   si  je   kot   diplomat   in  vojskovodja  pridobil   mnogo  zaslug  za 

Senj  z  gradom  Nehaj  (na  desni). 


Ferdinanda.  L.  1530.  je  zasnoval  Ravbar  načrt,  kako  uspešno  odvrniti 
Turke  od  slovenske  meje.  V  ta  namen  se  mu  je  zdel  najpripravnejši 
pripomoček,  ako  se  sovražnikom  vzameta  Kamengrad  in  Ključ  z  oko- 
lico vred,  ker  so  iz  teh  krajev  najbolj  pogosto  in  najložje  vpadali  v 
Hrvaško  in  Kranjsko.  Kacijanar  in  Nikolaj  Zrinjski,  oče  znanega 
sigetskega  junaka,  naj  bi  ta  načrt  izvršila.  Poslanci  Ravbarjevi  so  se 
sešli  z  Zrinjskim,  ki  je  bil  takoj  pripravljen,  pričeti  obleganje  omenjenih 
gradov.  Svetoval  je  poleg  tega  še,  naj  se  nastavijo  na  mejo  vojaške 
čete,  ki  bi  napadale  in  vznemirjale  Turke,  kakor  so  doslej  oni  Slo- 
vane, in  jim  vračale  milo  za  drago.  Tako  bi  se  dali  začasno  odbiti 
turški  navali,  dokler  ne  pride  večja  armada,  ki  so  jo  obljubili  nemški 
knezi  v  Avgsburgu.  Zakaj  se  ta  načrt  ni  izvršil,  nam  ni  znano,  kaže 
nam  pa  posebno  jasno  ono  vzajemnost,  ki  je  vladala  med  Slovenci 
in  Hrvati  za  časa  velikih  turških  bojev. 

Ko  je  nevarnost  novega  turškega  navala  postajala  vedno  večja, 
so  se  zbrali  zastopniki  kranjskih,  koroških  in  štajerskih  stanov  na 
odborniškem  shodu  v  Spodnjem  Dravogradu  dne  24.  marca  1.  1531. 
Izmed  Kranjcev  so  bili  tu:  škof  Krištof  Ravbar,  Vuk  Lamberg,  Avguštin 
Paradajzar,  Erazem  Turn;  iz  Koroške  Krištof  Welser,  iz  vŠtajerske 
Ivan  Ungnad  in  vrhovni  vojni  poveljnik  Ivan  Kacijanar.  Sporazumeli 
so  se,  da  se  nastavi  stalna  straža  na  meji  peš  in  jež  in  vzdržuje  na 
Kranjskem  posadka  2000  oboroženih  kmetov.  Potrebne  stroške,  ki 
so  znašali  10.000  goldinarjev,  so  si  dežele  med  seboj  razdelile.  Na 
odborniškem  shodu  v  Innsbrucku  (19.  februarja  1532)  je  bilo  treba 
na  Ferdinandovo  zahtevo  dovoliti  nove  svote  (230.500  goldinarjev)  in 
poleg  tega  še  prevzeti  vzdrževanje  2305  konjikov  in  9220  pešcev  za 
dva  meseca.  Lahko  si  mislimo,  kako  težko  so  zmogle  naše  oplenjene 
in  izžete  dežele  tolika  bremena. 

Spomladi  1,  1532.  je  počila  vest,  da  sultan  pripravlja  nov  naval 
na  Ferdinandove  dežele.  Veljal  je  to  pot  Nemčiji  in  njenemu  cesarju 
Karolu  V.,  katerega  je  sultan  še  imel  za  enako  vrednega  nasprotnika, 
med  tem  ko  je  Ferdinanda  zaničljivo  imenoval  „mali  gospodek".  Dne 
28.  aprila  se  je  dvignil  z  200.(XX)  možmi  in  300  topovi  iz  Carigrada. 
Ferdinand  se  ni  čutil,  da  bi  bil  kos  tej  ogromni  vojski,  zato  je  še  enkrat 
poizkusil  s  pogajanjem.  Poslal  je  grofa  Nogarola  in  Jožefa  Lamberga 
k  sultanu  z  obsežnim  pooblastilom.  Razun  vsakoletnega  daru  je  bil 
Ferdinand  pripravljen,  priznati  Zapolja  za  kralja  v  onem  delu  Ogrske, 
ki  ga  je  imel  v  oblasti,  ako  bi  pripadlo  celo  kraljestvo  po  njegovi 
smrti  Habsburžanom.  Poslanca  sta  zadela  na  sultana  pri  Nišu  v  južni 
Srbiji.  Toda  niti  o  miru,  niti  o  premirju  ni  hotel  nič  slišati,  temveč 
je  prisilil  poslanca,  da  sta  šla  z  njim.  Pri  Oseku  je  turška  vojska 
prebrodila  Dravo.  Od  tu  je  sultan  pisal  Ferdinandu  zelo  izzivajoče 
pismo,  v  katerem  mu  naznanja,  da  se  ne  namerava  vojskovati  ž  njim, 
temveč  s  španskim  kraljem,  Id  naj  ga  pričakuje  na  nemški  meji,  ako 
je  pogumen,  sicer  naj  mu  pa  plača  tribut.  Soliman  pri  tem  pohodu 
ni  prodiral  ob  Donavi  proti  Budapešti,  kakor  sicer,  ampak  preko 
jugozapadne  Ogrske,  skozi  salajsko  in  železno  županijo  proti  Dunaju. 
Pot  ga  je  vodila  torej  skozi  ozemlje  ogrskih  Slovencev,  ki  so  zdaj 
občutili  vso  grozo  turškega  nasilstva.  Ne  da  bi  bil  našel  kaj  odpora, 
je  prišel  do  malega  utrjenega  mesta  Kisek  (Giins)  ob  štajerski  meji. 
Toda  prav  ob  tej  trdnjavici   se  je  imela  razbiti  silna  sultanova  moč. 

Poveljnik  Kiseka  je  bil  takrat  znani  hrvaški  junak  Nikolaj 
Jurišič,  kranjski  deželni  glavar,  ljubljenec  hrvaške  gospode  in  veren 
pristaš  kralja  Ferdinanda.  Ko  se  je  prikazala  turška  vojska,  je  imel 
Jurišič  pri  sebi  le  28  lahko  in  10  težko  oboroženih  konjikov,  s  ka- 
terimi se  je  hotel  umakniti  h  glavni  vojski  na  Dunaj.  Ker  se  je  pa 
mnogo  kmetov  z  ženami  in  otroci  zateklo  v  grad,  se  je  odločil,  da 
brani  mesto  in  ljudstvo  pred  Turki.  Sestavil  je  iz  pribeglih  kmetov 
in  meščanov  posadko,  ki  je  štela  okoli  700  mož.  Med  tem,  ko  se  je 
Jurišič  še  pripravljal  za  obrambo  in  navduševal  obupne  meščane,  so 
razpostavili  Turki  svoje  topove  po  bližnjih  gričih  in  vinskih  goricah 
in  začeli  mesto  od  vseh  strani  s  krogljami  obsipati.  Strašen  ogenj 
je  trajal  tri  dni,  vendar  ni  napravil  preveč   škode,   ker  kroglje  niso 


573 


bile  večje  od  jajec.  Dne  14.  avgusta  so  začeli  Turki  mesto  naska- 
kovati  in  napravljati  podkope.  Branitelji  so  odbili  vse  naskoke.  Ko 
se  je  vsled  nekega  podkopa  zrušil  zid  16  metrov  v  dolgost,  je  po- 
sadka toliko  časa  vzdrževala  prodirajoče  Turke,  da  je  bila  odprtina 
zopet  zadelana.  Posebno  hud  je  bil  12.  naskok  dne  28.  avgusta,  ko 
so  že  štiri  zastave  plapolale  na  mestnem  obzidju.  Po  odbitem  naskoku 
je  pisal  Jurišič  še  tisti  dan  Ferdinandu:  „0d  naših  700  oboroženih 
kmetov  je  že  polovica 
poginila ;  smodnika,  ki 
sem  ga  kupil  za  300 
goldinarjev,  imam  le  še 
en  cent.  Le  milost  božja 
nas  čuva,  bodi  ona  milost- 
Ijiva  moji  duši."  Vendar 
je  hrabri  Jurišič  odbil 
vse  sultanove  pozive,  naj 
se  vda.  Na  to  so  poizku- 
sili Turki  še  zadnji  glavni 
naskok.  Besni  janičarji 
in  druge  čete  so  se  na- 
valile na  mesto  z  vseh 
strani.  Posadka  je  izgu- 
bila 60  mož,  sam  Jurišič 
je  krvavel  iz  dveh  ran. 
Skozi  vse  odprtine  so 
prodirali  Turki  in  osem 
njihovih  zastav  je  že  bilo 
na  obzidju.  Tu  zaženo 
obupani  starci,  ženske 
in  otroci  v  mestu  strašen 
vik  in  jok,  da  so  se  Turki 
prestrašili  in  pričeli  umi- 
kati, misleč,  da  imajo  pred 
seboj  nove  čete.  Pozneje 
so  Turki  govorili,  da  jih 
je  konjik  z  ognje- 
nim mečem  gonil  z  ob- 
zidja, dočim  so  kristjani 
pripisovali  zmago  sv. 
Martinu.  „Moj  smodnil 
Jurišič   kralju,   „kar  je 


Ivan  Unsnad  Sovneški. 


:  je   bil   že  popolnoma   porabljen,"    je    pisal 
še  mojih   ljudi  ostalo  živih,  je   izgubilo   ves 


pogum.  JNiti  eno  uro  bi  se  ne  mogel  več  braniti."  Tri  ure  po  od- 
bitem naskoku  je  naznanil  veliki  vezir  Jurišiču,  da  mu  je  pri  sultanu 
izprosil  milost  in  ga  pozval,  naj  pride  k  njemu  na  pogovor.  Tu  mu 
je  Ibrahim  izjavil,  da  mu  je  sultan  mesto  podaril,  zahteva  le,  da  na- 
takne turško  zastavo  na  obzidje.  Jurišič  je  temu  rad  ustregel.  Sultan 
je  potem  takoj  zapovedal,  da  krene  vojska  izpred  Kiseka.  Bilo  je  to 
30.  avgusta  1532.  V  plačilo  za  junaško  obrambo  je  podaril  Ferdinand 
Kisek  Jurišiču  v  dedno  posest. 

Solimana  je  sedaj  minila  volja,  da  bi  jo  udaril  proti  Dunaju. 
Poslal  je  sicer  tja  četo  „mavharjev"  pod  Kazimbegom,  ki  je  štela 
okoli  15.000  mož,  da  opleni  in  požge  deželo,  toda  zbrana  nemška 
vojska,  ki  je  pričakovala  Solimana,  je  te  roparje  strašno  pobila. 
Sultan  sam  je  šel  čez  štajersko  mejo  preko  Friedberga  in  Hartberga 
proti  Gradcu.  Trdnjav  se  sicer  ni  mogel  polastiti,  tem  hujše  je  trpela 
dežela,  ki  jim  je  bila  odprta.  Povsod  so  le  pogorišča  in  razvaline 
zaznamovale  pot  mogočnega  turškega  cesarja.  Pred  glavno  vojsko 
so  šli  roparji,  požigalci  in  Tartarji  pod  vodstvom  svojega  kana,  ki 
so  predirjali  pokrajine  na  levem  bregu  Mure  in  požgali  kmečke  vasi, 
da  so  po  noči  ognjeni  zublji,  po  dnevi  pa  oblaki  dima  Turkom  kazali 
pot.  Sultan  je  prišel  11.  septembra  pred  Gradec,  toda  že  drugi  dan 
jo  je  na  levem  bregu  Mure  ubral  naprej,  ne  da  bi  poizkusil  napad 
na  mesto.  Med  tem  je  Kacijanar,  ki  je  stal  s  svojimi  četami  pri 
Dunaju,  v  največjem  diru  hitel  Gradcu  na  pomoč,  pa  je  prišel  tja  že 
po  odhodu  sultano-vem.  Moral  je  ostati  v  mestu,  da  so  se  spočili 
utrujeni  vojaki.  Pavel  Bakič  pa  je  s  kranjskimi  konjiki  udaril  za 
Turki,  prijel  njihove  zadnje  straže  pri  Lipnici  ob  prehodu  čez  reko 
Sulm,  500  Turkov  pobil  in  okoli  50  ujel.  Solimanovo  umikanje  se  je 
izpremenilo  v  popolen  beg.  Dne  13.  septembra  je  turška  vojska  že 
taborila  v  ravnini  okoli  Lipnice.  Uspehov  ni  nikakih  dosegla,  razun 
da  je  bilo  mnogo  kmetov  ujetih  in  v  sužnost  odpeljanih.  Od  tod  so 
krenili  Turki  proti  Svečini,  kjer  so  zažgali  grad,  kakih  1000  pa  se 
je  spustilo,  čez  Radi  proti  Koroški.  Deželni  glavar  Vid  Welzer  je 
bil  postavil  v  sotesko  pri  Spodnjem  Dravogradu  močno  posadko.  Ko 
jo  Turki  ugledajo,  pobegnejo  nazaj  čez  Remšnik.  Dva  dni  kasneje 
je  sultan  dospel  pred  Maribor.  ^Na  čelu  posadke  tega  mesta  je  bil 
znani  Sigismund  Višnjegorski.  Štiri  dni  je  taborila  turška  vojska  na 
levem  dravskem  bregu,  da  napravi  most  čez  reko.  Veliki  vezir 
Ibrahim  paša  je  vodil  delo  s  toliko  previdnostjo  in  priročnostjo,  da 
je  že  20.  septembra  mogla  armada  pričeti  svoj  prehod.  Soliman  je 
bil  z  delom  tako  zadovoljen,  da  je  Ibrahimu  poklonil  dragocenega 
osedlanega  konja  in  mnogo  denarja.  Ko  je  prešla  vsa  vojska  preko 
Drave  in  se  utaborila  na  Ptujskem  polju,  so  most  zažgali.  Gradovi 
po  okolici:  Lembach,  Slivnica  in  Radosek  so  padli  Turkom  v  roke. 
Ena  truma  roparjev  je  baje  prodrla  tudi  proti  Celju.  Na  desnem  bregu 
Drave  je  marširala  turška  vojska  mimo  Ptuja  (22.  septembra)  in  se  z 
velikimi  težavami  pomikala  skozi  Haloze,  kjer  so  se  vozovi  in  topovi 
hudo  pogrezali  v  razmočenih  ilovnatih  tleh.  Proti  večeru  istega  dne 
je  dospel  sultan  v  Vinico  na  Hrvaškem  in  šel  od  tod  čez  Varaždin, 
Požego  in  Belgrad  brez  ovire  na  Turško. 

Iz  Lugoviča  je  poslal  Ibrahim  ujetega  Andreja  Stadlerja  z  ošab- 
nim pismom  k  Ferdinandu,  češ,  da  je  iskal  njegov  sultan  španskega 
kralja  Karola  zaman  v  njegovih  deželah  in  prehodil   gore   in   doline. 


Solimanu  se  vojni  pohod  1.  1532.  ni  posrečil,  pa  tudi  Ferdinan- 
dove dežele  so  tako  onemogle,  da  so  nujno  potrebovale  miru  in 
počitka.     Z  ncmško-špansko  vojsko,  ki  se  je  bila  zbrala  pri  Dunaju, 

bi  bil  sicer  Ferdinand  zopet  lahko  odločil  boj  z  Zapoljem  v  svojo 
korist,  toda  Nemci  niso  hoteli  pomagati  Ferdinandu,  da  si  osvoji 
Ogrsko  in  so  se  po  Solimanovem  odhodu  kmalu  razšli.  Začela  so  se 
zopet  pogajanja  s  sultanom  in  sedaj  ne  brez  uspeha.  Soliman  je  imel 
posle  na  Grškem  in  ob  perzijski  meji  in  je  hotel  imeti  na  zapadu 
vsaj  nekaj  časa  mir.  S  posredovanjem  viteza  Jeronima  iz  Zadra  in 
doktorja  Kornelija  Scheppra,  tajnika  cesarja  Karola,  se  je  sklenila 
mirovna  pogodba  v  Carigradu  meseca  septembra  1533.  Sultan  je 
priznal  kralja  Ferdinanda  za  svojega  sina,  in  veliki  vezir  Ibrahim  za 
svojega  brata.  Mir  naj  ima  ta  toliko  časa,  dokler  ga  sam  ne  prelomi. 
Na  Ogrskem  naj  obdrži  tiste  pokrajine,  ki  jih  je  zasedel,  razun  ako 
mu  Zapolja  prostovoljno  odstopi  svoj  del.  Enako  kakor  s  sultanom, 
je  pričel  Ferdinand  tudi  z  Ivanom  Zapoljem  dolgotrajna  pogajanja, 
ki  pa  niso  imela  zaželj  enega  uspeha. 

Vojno  stanje  se  med  tem  na  kranjski  meji  ni  izpremenilo;  na- 
padi so  se  dogajali  s  turške  in  slovensko-hrvaške  strani.  Ko  je  bil 
sultan  še  na  Ogrskem,  je  zbral  Ivan  Piichler,  oskrbnik  mehovskega 
gradu,  kranjske  viteze  in  kmete  in  z  njimi  vdrl  v  Bosno.  Zavzel  je 
nekaj  gradov,  potolkel  nekaj  turških  čet  in  odnesel  precej  plena. 
Turki  so  hoteli  ta  napad  maščevati  in  kmalu  jih  je  okoli  3000  pri- 
grmelo  na  Kras,  kjer  so  veliko  vasi  pokončali  in  mnogo  ljudi  za- 
sužnjili. A  Slovenci  jim  zastavijo  vse  ceste  in  soteske.  Vitez  Jakob 
v  Ravnah,  ki  je  bil  takrat  kapitan  na  Krasu  in  v  Istri,  je  naglo  zbral 
četo  kmetov,  zgrabil  Turke,  jih  baje  okoli  2000  potolkel,  500  pa  ujel. 
Seveda  mu  je  hkrati  padel  ves  nagrabljeni  plen  v  roke.  Enak  vojni 
pohod  sta  napravila  Ivan  Kacijanar  in  Sigismund  Višnjegorski  s  kranj- 
skimi četami  v  Bosno  1.  1533.,  v  času  ko  so  se  že  vršila  v  Carigradu 
mirovna  pogajanja.  Slovenci  so  tedaj  požgali  in  oplenili  turške  vasi 
tja  do  Udvina,  mnogo  živine  so  tirali  s  seboj,  mnogo  Turkov  pobili 
in  ujeli.  Naš  kronist  Valvasor  poroča,  da  Kacijanar  še  nikdar  ni 
napravil  Turkom  toliko  škode,  kakor  pri  omenjenem,  napadu.  Zato 
jim  je  bilo  že  njegovo  ime  v  velik  strah. 

Ko  je  bil  mir  s  Solimanom  sklenjen,  je  kralj  Ferdinand  prepo- 
vedal napadati  obmejne  turške  pokrajine.  V  odloku,  izdanem  na 
Dunaju  dne  1.  oktobra,  je  ukazal  kranjskim  duhovnikom  in  svetnim 
oblastim:  „Mir  povsod  ohranjujte,  mirno  živite  s  sosedi,  nikomur  ne 
delajte  škode  in  nadloge.  Niti  v  večjih,  niti  v  manjših  trumah  ne 
napadajte  turških  dežel  in  krajev  in  ne  kalite  miru  na  noben  način. 
Kdor  bi  to  zapoved  prekršil,  bode  na  imetju  in  telesu  strogo  kaznovan, 
da  bode  turški  cesar  spoznal,  da  hočemo  mir,  ki  smo  ga  prejeli, 
docela  ohraniti  in  kaznovati  vse,  ki  mu  nasprotujejo."  Enako  so 
oznanili  mir  tudi  v  Slovenski  in  Hrvaški  krajini. 

Dasiravno  je  bil  dolgo  zaželjeni  mir  s  Turki  sklenjen,  mu  vendar 
niso  nikjer  prav  zaupali,  najmanj  pa  Ferdinand,  ki  je  hitel  s  pripra- 
vami za  novo  vojsko.  Že  v  začetku  1.  1533.  so  utrdili  Kočevje  in 
Žužemberk.  Jeseni  je  bil  Kacijanar  poklican  na  Ogrsko  in  mesto 
njega  Ivan  Piichler  imenovan  za  vrhovnega  poveljnika  vseh  vojnih 
čet  Notranje  Avstrije.  L.  1535.  so  Krško  oskrbeli  s  topovi  in  naslednje 
leto  so   se  dela  za  utrjevanje  gradov  in  mest  še  v  večjem  obsegu 

nadaljevala.  Na  Kacijanarjev  opomin  so  utrdili  Ljubljano  in  jo  pre- 
skrbeli s  strelivom,  enako  gradove:  Čušperk,  Ribnico,  Senožeče  in 
Polhov  Gradec.  Dne  1.  junija  1536  je  sklical  Ferdinand  stanovske 
odbornike  iz  Koroške,  Kranjske  in  Štajerske  v  Spodnji  Dravograd 
na  posvetovanje.  Dovolili  so  4000  goldinarjev  za  hrvaško  granico 
in  sklenili  ljudstvo  v  deželi  splošno  oborožiti.  Meseca  decembra 
istega  leta  je  bil  nov  shod  odbornikov  iz  petero  avstrijskih  dežel 
(Koroške,  Kranjske,  Štajerske,  Spodnje  in  Zgornje  Avstrije)  in  iz  so- 
sednje Goriške  na  Dunaju,  ki  je  trajal  do  meseca  marca  naslednjega 
leta.  Dovolili  so  za  obrambo  meje  800  težko  in  2000  lahko  oboro- 
ženih konjikov  in  2200  pešcev,  razun  čet  deželnih  stanov.  Stroške 
za  vzdrževanje  te  vojske  v  znesku  195.200  goldinarjev,  so  prevzele 
dežele  skupno,  in  sicer  je  pripadlo  na  Štajersko  48.800,  na  Koroško 
39.533,  na  Kranjsko  in  Goriško  16.266  goldinarjev.  Iz  domačih  kmetov 
naj  se  izbere  2000  najkrepkejših  mož  in  jih  dobro  oboroži. 

V  skrajni  sili  je  treba  poklicati  vsakega  desetega,  šestega  ali  petega 
moža  pod  zastavo,  vendar  le  z  vednostjo  in  privoljenjem  deželnih 
poveljnikov  in  vojnih  svetovalcev.  Odborniki  so  sestavili  tudi  spo- 
menico na  papeža  Pavla  III.,  v  kateri  ga  prosijo,  naj  napravi  mir 
med  krščanskimi  vladarji  in  naj  one,  ki  so  v  zvezi  s  Turki,  odvrne 
od  te  pogubne  z\qzq.  Slikajo  mu  v  živih  barvah,  kako  vedno  bolj 
napreduje  turško  nasilstvo  in  kakšne  žalostne  posledice  ima  za  vero 
in  cerkev.  Slednjič  prosijo  tudi  papeža,  naj  skliče  splošni  cerkveni 
zbor  za  poravnavo  verskih  razprtij  med  luteranci  in  katoličani.  Kranjec 
Krištof  pl.  Lamberg,  tedaj  kanonik  v  Solnogradu,  je  bil  pooblaščen, 
da  izroči  papežu  spomenico.  Tudi  na  stanove  kraljevine  češke  so 
se  obrnili  odborniki  s  prošnjo  za  pomoč. 

Enako  kakor  Slovenci  so  tudi  Hrvati,  ki  so  bili  razdeljeni  v 
Ferdinandovo  in  Zapoljevo  stranko,  izprevideli  potrebo  skupnega  od- 
pora proti  Turkom.  Dasiravno  je  bil  mir  na  papirju,  sta  vendar 
bosenski  sandžak  (poveljnik)  Usrefbeg  in  smederevski  sandžak  Meh- 
metbeg  napadala  Slavonijo  in  osvojevala  trdnjavo  za  trdnjavo.  Dne 
12.  marca  1537  je  padel  v  turške  roke  Klis,  najmočnejša  trdnjava 
južno  od  Velebita.  Na  saboru  v  Križevcih  15.  aprila  1537  so  Hrvati 
proglasili  do  prihodnjega  Božiča  splošni  mir  med  strankami  v  deželi, 
za  obrambo  kraljevine  so  sklenili  zbrati  800  konjikov  in  200  pešcev, 
katerim  naj  poveljuje  Ludovik  Pekri.  V  vseh  bojnih  podjetjih  pa  naj 
ravna  sporazumno  z  vrhovnim  poveljnikom  Ferdinandovem,  Ivanom 
Kacijanarjem.  Slavonski  sabor  je  sklenil  17.  maja  postaviti  1690  mož 
v  obrambo  meje. 

Tekom  poletja  se  je  zbrala  v  Koprivnici  na  Hrvaškem  lepa 
vojska  iz  vseh  Ferdinandovih  dežel,  ki  je  imela  ustaviti  prodiranje 
Turkov  v  Slavoniji.  Bilo  jih  je  zbranih  okoli  24.000  vojakov,  16.0(X) 
pešcev  in  8000  konjikov.  Konjiki  so  bili  pretežno  iz  Hrvaške  in 
Slavonije,  a  voditelji  so  jim  bili  poleg  Ludovika  Pekrija  še  Fran 
BatthyanY,  Pavel  Bakič,  Baltazar  Banfy,  Ivan  Tahi,  Ivan  Zrinski  in 
Ladislav  More.  Pešci  so  prišli  iz  raznih  krajev.  Čehe  je  vodil  grof 
Albert  Slik,  Štajerce  deželni  glavar  Ivan  Ungnad,  Korošce  Erazem 
Mager,  Avstrijce  Hardeck,  Tirolce  in  italijanske  strelce  grof  Ludovik 

Lodron.  Kranjskim  četam  je  poveljeval  Ivan  Kacijanar,  ki  je  bil 
hkrati  vrhovni  vojvoda  vse  armade.  Topov  so  imeli  8  velikih  in  40 
malih.  Tako  se  je  z  velikimi  nadami  pričela  usodepolna  vojska,  s 
katero  je  združen  popolen  poraz  in  pogin  nesrečnega  Ivana 
Kacijanar  j  a. 

Prve  dni  septembra  se  je  začela  armada  v  slavonskem  Podravju 
pomikati  proti  Virovitici.  Že  med  potjo  so  večkrat  nastale  razprtije 
med  Šlikom  inKacijanar- 
jem,  ker  se  -češki  po- 
veljnik ni  hotel  pokoriti 
zapovedim  vrhovnega 
kapitana.  Prišlo  je  tudi 
do  malih  prepirov  med 
Čehi  in  Štajerci.  Dne 
10.  septembra  je  prišla 
vojska  do  Virovitice,kjer 
ji  je  primanjkovalo  hrane, 
za  katero  je  bil  obljubil 
poskrbeti  zagrebški  škof 
Simon  Erded.  Vsled  je- 
senskih nalivov  so  iz- 
bruhnile še  razne  bolezni, 
tako  da  je  umrlo  8000 
pešcev.  Iz  Virovitice  je 
poslal  Kacijanar  Pavla 
Bakiča  s  tisoč  konjiki  k 
gradu  Sopje,  da  ga  iztrga 
iz  rok  Turkom,  ki  so  ga 
bili  pred  več  meseci  ugra- 
bili. Od  13.  do  20.  sep- 
tembra je  taborila  vojska 
v  Valpovu  in  se  priprav- 
ljala, da  udari  na  Osek 
in  odvzame  Turkom  naj- 
znamenitejše mesto  na 
prehodni  cesti  izBelgrada 
na  Ogrsko.  Ako  je  bil 
utrjeni    Osek    v    oblasti 

kristjanov,  potem  je  bilo  tudi  prodiranje  Turkov  proti  zapadni  Sla- 
voniji ustavljeno. 

Pa  tudi  Turki  med  tem  niso  mirovali.  Smederevski  paša  Meh- 
medbegJahija-Ogli  je  prišel  še  za  časa  Oseku  na  pomoč  in  dobil  tudi 
od  bosanskega  paše  5000  vojakov  za  pomnožitev  posadke.  Uredil  je 
obrambo  mesta  tako.  da  Kacijanar  niti  misliti  ni  mogel  na  redno  oble- 
ganje, Mehmedbeg  pa  ni  hotel  sprejeti  odločilne  bitke  na  odprtem  polju. 

Ker  ni  pred  Osekom  ničesar  opravil,  pričel  se  je  Kacijanar  prve 
dni  oktobra  vračati.  Toda  Turki  so  ga  pretekli  in  mu  prestrigli  naj- 
krajšo in  najboljšo  pot  iz  Oseka  proti  Valpovu.  Tako  je  bila  krščanska 
vojska  potisnjena  protu  jugozapadu  v  močvirne   kraje  ob   reki  Vuki. 


Ferdinand  I.  v  cesarski  opravi. 


Zgodovina  slov.  naroda. 

Pa  tudi  na  tem  potu  so  jo  obletavali  zasledujoči  Turki  in  ji  prizadjali 
mnogo  škode.  Takrat  je  poginil  junaški  Pavel  Bakič,  ki  je  kot  po- 
slednja straža  zadrževal  sovražne  konjike.  Krščansko  vojsko  je  ob- 
vladal velik  strah,  tembolj,  ker  ji  je  začelo  primanjkovati  hrane  in 
krme.  Oslabeli  in  onemogli  vojaki  so  se  privlekli  z  velikimi  težavami 
dne  9.  oktobra  do  Gorjana  ne  daleč  od  Djakova.  Tu  so  se  odločili 
vojskovodje,  da  hočejo  popustiti  vozove  in  topove,  ker  jih  na  močvirni 
zemlji  ni  bilo  mogoče  spraviti  naprej,  sami  pa  so  hoteli  kreniti  v 
severni  smeri  proti  Valpovu,  kjer  so  upali  dobiti  hrane.  Odhod  se 
je  imel  izvršiti  po  noči,  ko  bi  Kacijanar  dal  znamenje  z  žvegljo.  Toda 
še  preden  se  je  to  zgodilo,  je  izvedel  Kacijanar,  da  sta  Ludovik  Pekri 
in  zagrebški  škof  s  svojimi  ljudmi  že  odšla.  Tedaj  se  ga  je  polotil 
tolik  strah,  da  jo  je  kar  brez  glave  s  svojo  četo  potegnil  za  njima, 
ne  da  bi  se  več  brigal  za  ostalo  vojsko.  Z  njim  je  odšel  tudi  štajerski 
poveljnik  Ivan  Ungnad.  Nad  preostalimi  Tirolci,  Italijani,  Čehi  in 
Korošci  je  prevzel  vrhovno  poveljništvo  grof  Lodron.  Vnel  se  je  obupen 
boj  s  turško  premočjo,  ki  je  za  krščansko  vojsko  bil^  tem  pogubnejši, 
ker  je  že  v  začetku  boja  pobegnil  tudi  grof  Albert  Slik.  Večina  pre- 
ostalih, med  njimi  Erazem  Mager,  so  poginili  junaške  smrti.  Grofa 
Lodrona  z  zadnjimi  ostanki  vojske  so  potisnili  v  močvirje  in  težko 
ranili.  Ker  mu  je  Mehmedbeg  zajamčil,  da  mu  daruje  življenje,  se 
je  slednjič  podal.  Toda  verolomni  paša  ga  je  dal  obglaviti,  češ,  da 
bi  itak  na  dobljenih  ranah  na  poti  v  Carigrad  umrl.  Turki  so  za- 
plenili ves  tabor  in  vse  preostale  topove,  med  njimi  posebno  veliko 
„Kacijanarico",  katero  so  poslej  več  kot  pol  stoletja  vodili  proti 
kristjanom.  Največ  so  trpeli  v  tem  boju  Čehi.  Od  5000  mož  se 
gotovo  niti  eden  ni  vrnil  domov. 

Poraz  Kacijanarjeve  vojske  pri  Oseku  in  Gorjanu  je  silno  raz- 
buril vso  krščansko  javnost.  Na  Nemškem  so  nastale  sramotilne 
pesmi  „0  treh  ubežnih  stotnikih",  in  na  durih  dunajskih  cerkva  je 
bilo  citati  sledeče  verze: 

Kacijanar,  Ungnad  und  Schlik 

Die  mochten  hangen  an  einem  vStrick, 

(Kacijanarja,  Ungnada  in  Slika  bi  bilo  treba  obesiti  na  vrv).  Tudi 
kralja  Ferdinanda  je  globoko  zadel  poraz  njegove  vojske,  tembolj 
ker  sta  zdaj  Slavonija  in  Hrvaška  bili  odprti  turški  sili.  Ivan  Zapolja 
pa  je  pošiljal  svoje  šele  vSlavoncem  in  Hrvatom  in  jih  poživljal,  naj 
se  mu  uklonijo,  ako  se  hočejo  rešiti  nesreče. 

Krivda  glavnih  poveljnikov,  ki  so  strahopetno  pobegnili,  mesto 
da  bi  vstrajali  pri  svoji  vojski,  se  ni  dala  opravičiti.  Po  pravici  se 
je  pritoževal  Ferdinand,  „da  so  kakor  nezvesti  pastirji  sramotno  za- 
pustili svoje  ovce  in  pobegnili"  in  pozval  krivce  na  odgovor.  Hkrati 
je  odvzel  Kacijanarju  poveljništvo  in  imenoval  zvestega  in  junaškega 
Nikolaja  Jurišiča  za  kranjskega  deželnega  glavarja  in  vrhovnega 
poveljnika  svoje  vojske  na  Hrvaškem.  Kacijanar  se  ni  upal  zapustiti 
Slavonije,  ampak  je  8.  novembra  iz  Susedgrada  prosil  milosti  in  se 
izkušal  opravičiti.  Po  kraljevem  poslancu  Trojanu  Turjaškem  je 
poslal    kralju    obsežno    spomenico    o    vsem    bojnem    podjetju.     Na 

njegovo  prošnjo  mu  je  dal  Ferdinand  spremno  varstveno  pismo  za 
tri  mesece,  da  pride  v  Krems  se  opravičit.  Tu  je  izročil  pismeno 
obrambo  in  je  še  ustmeno 
dodal,  da  je  bil  glavni  vzrok 
umikanju  izpred  Oseka  po- 
manjkanje hrane;  povratek  je 
bil  sklenjen  v  vojnem  svetu 
od  vseh  poveljnikov,  pa  se 
je  pozneje  izprevrgel  v  popolen 
beg,  ki  ga  ni  bilo  mogoče 
preprečiti.  On  sam  ni  prvi 
pobegnil  in  nihče  mu  ne  more 
očitati  izdajstva.  Ta  opravičba 
pa  sodnike  ni  zadovoljila;  kot 
veleizdajalca  so  ga  zaprli  na 
Dunaju  v  ječo.  Vse  prošnje 
in  posredovanja  mu  niso  nič 
pomagala.  Skliceval  se  je  na 
spremno  pismo  in  svojo  zvesto 
službo,  spominjal  je  kralja, 
kolikokrat  se  je  zanj  slavno 
bojeval  in  ga  zaklinjal  naj  mu 
oprosti  „zadnjo  njegovo  ^ne- 
rodnost". Zaman  so  prosili 
zanj  tudi  njegovi  prijatelji, 
kranjski  deželni  stanovi  in 
sam  poljski  kralj.  Slednjič 
je  zahteval  Kacijanar,  naj  ga 
postavijo  pred  redno  sodbo. 
Ko  se  tudi  to  ni  zgodilo,  se 
je  zbal  najhujšega  in  je  v  noči 
od  30.  do  31.  januarja  1538 
pobegnil.  Spustil  se  je.;;na 
vrveh,  ki  mu  jih  je  baje  poslala 
neka  imenitna  gospa,  v  grajski 
j.irek  in  od  tod  ušel  na  prosto 
polje.  Tu  je  slučajno  naletel 
na  nekega  kmeta  in  ga  prisilil, 
da  je  z  njim  jezdil  do  kraja, 
ki  je  bil  Kacijanarju  znan.  Tu 
je  kmeta  zabodel,  da  ga  ne 
bi  izdal  in  potem  po  noči  in 
po  dnevi  dirjal  naprej,^  dokler 
ni  prišel  v  Slavonijo.  Že  okoli 
15.  februarja  je  bil  na  svojem 
utrjenem  Susedgradu.    Odslej 

je  gotovo  dve  leti  bival  v  Sla-  • 

voniji  in  Hrvaški,   zbiral   okoli   sebe   nezadovoljno   hrvaško  gospodo 
in   koval  zarote  proti  Ferdinandu  in  njegovim  privržencem. 

Grobni  spomenik  Kacijanarjev  v 
Gornjem  gradu. 

Kacijanarjeve  spletke  na  Hrvaškem  bi  bile  imele  gotovo  za 
Ferdinanda  slabe  posledice,  ako  bi  se  ne  bil  prav  takrat  poravnal  s 
svojim  tekmecem  Ivanom  Zapoljem  in  da  se  niso  Turki  zapletli  v 
vojsko  z  beneško  republiko.  Vsled  tega  so  se  nasprotstva  na  Hrvaškem 
ublažila  in  Kacijanarju  je  zmanjkalo  potrebne  opore.  Vendar  ni  miroval 
in  porabil  vsako  priliko,  da  se  maščuje  nad  svojim  prejšnjim  gospodom. 

Ferdinand  je  dobro  vedel,  kako  nevarnega  sovražnika  ima  zdaj 
na  Hrvaškem.  Dne  4.  februarja  1538  je  izdal  v  Pragi  pismo,  v  ka- 
terem ga  je  proglasil  za  veleizdajico  in  „javnega  sovražnika",  pozval 
vse  oblastnike  na  Ogrskem  in  Hrvaškem,  da  ga  čim  preje  živega  ali 
mrtvega  ujamejo  in  obljubil  nagrado  6000  do  10.000  goldinarjev 
tistemu,  ki  bi  ga  živega  ujel  in  izročil  kralju,  a  polovico  te  svote 
onemu,  ki  bi  ga  mrtvega  izročil.  Kraljeva  tiralica  je  bila  za  zdaj 
brez  uspeha,  ker  hrvaški  plemiči  niso  bili  Kacijanarju  sovražni,  ampak 
so  mu  obljubili  svojo  pomoč  in  se  z  njim  mnogokrat  shajali  na  posvet. 
Tako  poročata  hrvaški  in  slavonski  ban  dne  27.  februarja  kralju 
Ferdinandu:  „Vsa  gospoda  kraljevine  hrvaške  se  je  zvezala  in  zaro- 
tila  s  Kacijanarjem,  da  v  nikakem  slučaju  drug  drugega  ne  zapuste." 
Ko  se  nesrečni  vojskovodja  ni  več  varnega  čutil  na  obmejnem  Sused- 
gradu,  se  je  zatekel  v  Gvozdansko  k  bratoma  Ivanu  in  Nikolaju 
Zrinjskemu  in  jih  prosil,  da  mu  za  nekaj  časa  prepuste  svoj  grad 
Kostajnico  ob  Uni.  Dasiravno  so  imeli  Zrinjski  Kostajnico  „za  glavo 
in  vrata  vse  hrvaške  kraljevine  in  vseh  svojih  posestev",  izročili  so 
jo  vendar  Kacijanarju,  ker  jim  je  prisegel,  da  jo  hoče  takoj  vrniti, 
ko  zadobi  milost  pri  svojem  kralju.  Ko  je  pa  dobil  važni  grad  v 
svojo  oblast,  ni  več  mislil  na  to,  da  si  izprosi  milosti,  ampak  se  je 
pričel  pogajati  s  Turki.  Pisal  je  bratoma  Zrinjskima  svojeročno,  da 
hoče  preiti  k  sultanu  in  jih  pozval,  naj  ga  eden  izmed  njih  spremlja 
k  turškemu  cesarju,  sicer  bode  Kostajnico  izročil  Turkom.  Med 
tem,  ko  se  je  na  eni  strani  spustil  v  pogajanja  s  svojimi  prejšnjimi 
najhujšimi  sovražniki,  je  vendar  zatrjeval  poveljniku  španskih  čet,  ki 
jih  je  bil  FerdinanS  poslal  na  Hrvaško,  da  je  nedolžen  in  da  so  vsa 
pogajanja  s  Turki  le  slepilo  zanje,  pišoč  mu:  „Mnoga  pogajanja  so 
se  vršila  med  menoj  in  Turki,  toda  drugače  nisem  mogel  ravnati, 
ako  sem  hotel  pokrajino,  kjer  prebivam,  pred  njimi  obvarovati.  Slišal 
sem,  da  so  me  ljudje  pri  vas  obrekovali,  češ,  da  želim  proti  vam 
peljati  turško  vojsko,  v  kateri  so  tudi  moji  ljudje.  Smelo  trdim,  da 
bi  rad  zaprl  vse  Turke,  ako  bi  bilo  v  moji  moči." 

Pogajanja  Ivana  Kacijanarja  s  Turki  in  njegove  grožnje,  da 
hoče  Kostajnico  izročiti  sultanu,  so  silno  razburile  kneze  Zrinjske. 
Zato  so  začeli  premišljevati,  kako  bi  se  znebili  svojega  nemilega  gosta. 
Dne  9.  julija  1539  sta  se  brata  Zrinjska  mudila  v  Ivaniču,  pri  vrhovnem 
poveljniku  Jurišiču  in  se  z  njim  pogajala.  Jurišič  jima  je  obetal,  da 
bode  svoj  vpliv  pri  kralju  zastavil  njima  v  korist.  Izprositi  jima 
hoče  oprostilno  pismo  za  vse,  kar  sta  se  morda  proti  kralju  pregre- 
šila, jima  pridobiti  gradove:  Susedgrad,  Želin,  Kostajnico  in  Petrovljan, 
za  gradoTc:  Medvedgrad,  Rakovec  in  Lukovec,  pa  jima  izposlovati 
pisma,  ki  jima  bodo  zajamčila  nasledstvo.  Kralj  Ferdinand  je  vse  te 
obete  svojega  poveljnika  svečano  potrdil  in  obljubil,  da  jih  hoče  do 

novega  leta  izpolniti.  Značilna  je  pripomba  v  Ferdinandovem  pismu, 
da  je  te  milosti  naklonil  Zrinjskim  zaradi  njihovih  preteklih  in  bo- 
dočih zaslug,  pa  tudi  „iz  gotovih,  dobro  premišljenih  vzrokov". 

Ni  dvoma,  da  so  dogovori  med  Zrinjskimi  in  Jurišičem,  kakor 
tudi  obljube  kralja  Ferdinanda  še  bolj  vplivale,  da  sta  brata  sklenila, 
znebiti  se  svojega  gosta.  Kaj  se  je  dalje  zgodilo,  o  tem  se  poročila 
ne  strinjajo  popolnoma.  Gotovo  je  le  to,  da  je  knez  Nikolaj  Zrinjski 
dal  27.  oktobra  v  Kostajnici  Ivana  Kacijanarja  ubiti.  Ogrski  zgodovinar 
Isthuanfy  opisuje  dogodek  na  sledeči  način:  Feidinand  je  pisal  skrivaj 
pismo  Nikolaju  Zrinjskemu,  v  katerem  ga  je  karal,  da  je  Kacijanarju 
odstopil  Kostajnico  in  ga  pozval,  naj  ga  ujame  ali  pa  umori.  Nikolaj 
je  nato  šel  v  Kostajnico,  kjer  ga  je  Kacijanar  pogostil.  Ko  je  ta 
po  gostiji  odšel  v  svojo  spalnico,  poslal  je  Zrinjski  za  njim  dva  vo- 
jaka, Jurija  Grabusa  in  Ivana  Hojšiča,  sam  pa  je  šel  h  grajskim  vratom 
in  tam  motil  ljudi,  da  ne  bi  preprečili  njegove  namere.  Ko  sta  najeta 
vojaka  prišla  v  gornje  grajsko  nadstropje,  sta  sporočila  Kacijanarju, 
da  bi  mu  rada  nekaj  naznanila,  kar  se  njega  tiče.  Ko  je  ta  odpustil 
svojo  družino  in  ju  sprejel,  ga  napade  prvi  Jurij  Grabus  in  ga  rani 
v  trebuh.  Dasiravno  je  rana  bila  smrtna,  vendar  je  Kacijanar  še  hotel 
zgrabiti  za  svoje  orožje,  ki  je  viselo  na  steni,  toda  Hojšič  ga  prehiti 
in  s  sekiro  udari  po  glavi,  da  se  mrtev  zgrudi  na  tla.  Nato  so  mrtvo 
truplo  vrgli  na  grajsko  dvorišče,  preje  pa  mu  odsekali  glavo,  katero 
so  poslali  kralju  Ferdinandu  na  Dunaj.  Drugi  pisatelj,  Fran  Forgač, 
pa  poroča,  da  je  Nikolaj  Zrinjski  sam  ubil  Kacijanarja.  Pri  neki  go- 
stiji v  Kostajnici  mu  je  potegnil  meč  iz  nožnice,  kakor  da  bi  ga  hotel 
ogledati  in  ga  z  njim  prebodel. 

Nasilna  smrt  Kacijanar  jeva  je  povsod  povzročila  silno  razburjenje. 
Ko  so  hrvaški  plemiči  očitali  Zrinjskim,  da  so  vcrolomni  ubijalci,  sta 
brata  v  posebni  spomenici  na  kralja  poudarjala,  da  sta  Kacijanarja 
spravila  s  pota,  ne  zaradi  časnega  dobička  ali  posestva,  „ampak  z 
ozirom  na  krščansko  vero  in  njegovo  posvečeno  veličanstvo",  Fer- 
dinand je  knezom  rad  odpustil  vse,  „kar  so  v  njegovem  ali  koga 
drugega  imenu  storili",  in  je  odredil,  „da  nihče  ne  sme  niti  njima  niti 
njunim  potomcem  omenjeni  čin  očitati,  niti  jih  žaliti  na  njihovi  časti", 

Kacijanarjevo  truplo  so  prepeljali  v  Gornji  grad  na  Štajerskem, 
kjer  ga  je  njegov  brat,  ljubljanski  škof  Franc  Kacijanar,  dal  pokopati 
v  svoji  stolni  cerkvi  in  mu  postaviti  spomenik.  Na  grobni  plošči  je 
videti  v  kamen  vklesana  podoba  viteza  v  bojni  opravi,  ki  drži  v 
desnici  zastavo.  Ob  desni  nogi  je  upodobljena  bajka  o  lisici,  ki  je 
žrjava  povabila  v  goste  in  mu  pri  tej  priliki  vrat  pregrizla.  Pod  tem 
prizorom  sta  videti  dve  kači,  ena  prodira  skozi  mrtvaško  glavo,  druga 
se  zvija  na  tleh.  Obe  kači  imata  človeški  glavi,  katerih  poteze  spo- 
minjajo na  obraze  knezov  Zrinjskih.  Napis  ob  vznožju  spomenika, 
se  glasi:  „Podoba  plemenitega  gospoda  Ivana  Kacijanarja,  barona  v 
Kacenštajnu  in  Smledniku,  ki  je  žalostno  poginil  v  Kostajnici  na 
Hrvaškem  25.  oktobra  1538."  Letnica  smrti  je  tu  napačna  in  priča, 
da  je  bil  napis  pozneje  dostavljen.  Od  prvotnega  napisa  je  ostalo 
le  to,  kar  je  videti  na  spomeniku  ob  levi  roki  Kacijanarjevi,  namreč: 
„V  48.  letu  svoje  starosti."  Kacijanarjevo  premoženje  je  kralj  Ferdinand 

zaplenil,  vendar  je  pozneje  njegovi  hčeri,  ki  je  bila  omožena  z 
Ulrikom  pl.  Eitzingom,  vrnil  grad  Vrbovec  (Altenburg)  v  Savinjski 
dolini.  Baje  so  tudi  Kacijanarjevi  trije  sinovi  po  kraljevi  milosti  nazaj 
dobili  očetova  posestva  na  Koroškem  in  Kranjskem. 

Kacijanar  je  bil  mož  izrednega  junaštva,  vztrajen  vojak  in  nc- 
utrudljiv  bojevnik  proti  Turkom.  Sposobnosti  za  vojskovodja  pa  v 
svoji  vojaški  službi  ni  pokazal.  Zato  je  bilo  napačno,  da  so  mu  v 
bojnem  podjetju  proti  Oseku  izročili  vrhovno  poveljništvo  iz  najraz- 
ličnejših čet  sestavljene  vojske.  Nepokorščina  in  slaba  priprava  sta 
zakrivili  njegov  poraz  pri  Gorjanu,  njegovi  cilji  po  begu  z  Dunaja 
in  spletke,  ki  so  povzročile  njegov  žalosten  konec,  pa  še  sedaj  niso 
popolnoma  pojasnjene.  Kot  maščevalci  Kacijanarjevi  so  nastopili  le 
Turki,  ki  so  1.  1540.  vdrli  na  Hrvaško  in  strašno  opustošili  posestva 
knezov  Zrinjskih. 

Čudno  je,  da  nesrečni  junak  Kacijanar  v  slovenskih  narodnih 
pesmih  in  pripovedkah  ni  zapustil  nobenega  spomina. 


Silni  sultan  Soliman  je  po  sklenjenem  miru  s  kraljem  Ferdinandom 
še  trikrat  udaril  na  Ogrsko.  Nova  prilika  se  mu  je  ponudila,  ko  je 
umrl  njegov  varovanec  Ivan  Zapolja  in  je  hotel  Ferdinand  spraviti 
vso  Ogrsko  pod  svojo  oblast.  Med  tem,  ko  je  Ferdinandov  general 
Rogendorf  oblegal  Budo,  je  pridrl  Soliman  na  Ogrsko,  razbil  Rogen- 
dorfovo  vojsko  in  zavzel  glavno  mesto  Budo,  ki  je  poslej  ostala 
145  let  v  turški  oblasti  (1541).  Zaman  je  izkušal  Ferdinand  leto 
pozneje  ogrsko  stolico  iztrgati  Turkom  iz  rok.  Soliman  je  iznova 
navalil  na  Ogrsko,  si  osvojil  Pečuh,  Ostrogon,  Stolni  Beli  grad  in 
mnogo  drugih  trdnjav  (1543).  Turki  so  prodirali  vedno  naprej.  Fer- 
dinand je  izprevidel,  da  mu  le  še  mirna  poravnava  more  rešiti  del 
ogrskega  kraljestva.  Zato  se  je  začel  zopet  pogajati  in  1.  1547.  sklenil 
s  sultanom  premirje  za  pet  let  pod  pogojem,  da  sme  obdržati  ogrske 
pokrajine,  ki  jih  ima  v  oblasti  in  da  plača  30.000  cekinov  na  leto. 
Tako  je  bila  razdeljena  Ogrska  na  tri  dele.  Ferdinand  je  imel  v 
oblasti  severozapadno  Hrvaško  in  zapadne  dele  Ogrske;  Turki  so 
zasedli  sredino:  mesta  ob  obeh  straneh  Donave  in  spodnji  del  ozemlja 
med  Donavo  in  Tiso;  Erdeljsko  z  vzhodnimi  ogrskimi  pokrajinami 
je  ostalo  Zapoljevemu  sinu  Ivanu  Sigismundu  II.  Vendar  meja  ni 
bila  nikjer  natanko  določena  in  turški  vojaki  so  tudi  za  časa  miru 
neovirano  plenili  in  požigali  po  ogrskih  vaseh.  Leta  1566.  nahajamo 
bojevitega  sultana  zopet  na  Ogrskem,  da  se^  polasti  nekaterih  velikih 
trdnjav,  ki  so  ovirale  turško  prodiranje.  Še  le  sedaj  je  bolehnega, 
a  neutrudljivega  starca  pred  mestom  Sigetom,  katero  je  branil  junaški 
Nikolaj  Zrinjski,  dohitela  smrt. 

Med  tem,  ko  so  se  te  velike  vojske  izvojevale  med  velikimi 
rednimi  armadami  na  obeh  straneh,  so  divjali  mali  boji  na  meji  skoraj 
nepretrgoma  naprej.  L.  1538.  je  dobil  novi  kranjski  deželni  glavar 
Nikolaj  Jurišič  z  meje  poročilo,  da  hoče  sam  sultan  prihodnje  leto 
vdreti  v  deželo  in  Ljubljano  oblegati.  Lahko  si  mislimo,  kolik  strah 
je  povzročila  ta  novica   med  kranjskimi  stanovi.    Vsi  obupani  so  se 

obrnili  do  kralja  Ferdinanda  in  sosednjih  Štajercev  za  pomoč,  češ, 
da  bodo  sicer  v  svoji  zapuščenosti  prisiljeni  storiti  sklepe,  ki  bodo 
v  škodo  krščanstvu.  Tu  se  nam  javlja  že  drugič  obupna  misel  kranjskih 
deželnih  stanov,  da  vse  žrtve  ne  bodo  nič  pomagale,  da  bodo  slednjič 
vendar  le  prisiljeni,  podati  se  Turkom  in  odpasti  od  krščanske  vere. 
Bojazen  se  k  sreči  ni  izpolnila,  a  vojne  priprave  so  se  z  vso  mar- 
ljivostjo nadaljevale.  „Turško  vprašanje"  je  bilo  na  dnevnem  redu 
vseh  deželnih  zborov  in  odborniških  shodov,  stroški  za  vzdrževanje 
vojske  na  meji  so  bili  največji  in  so  hudo  obremenjevali  tako  svetne 
kakor  cerkvene  stanove.  Iz  zakladnic  v  Gradcu  in  Dunajskem  Novem 

mestu  so  vozili  topove,  puške,  sulice,  sekire,  smodnik,  kroglje  v  Ptuj, 
Ljubljano  in  druga  važnejša  mesta  na  Hrvaškem,  v  Dalmaciji  in  Slo- 
venski krajini.  V  Brežice  so  zazidali  3000  goldinarjev.  Bramba 
Hrvaške  krajine  je  bila  izročena  baronu  Erazmu  Turnu,  komturju 
nemškega  viteškega  reda  v  Avstriji.  Ko  je  Turn  1.  1539.  zaradi  bo- 
lehnosti  odstopil,  sta  prevzela  poveljništvo  Sigismund  Višnjegorski 
in  ban  Keglevič.  Za  prevažanje  živeža,  streliva  in  drugih  vojnih  po- 
trebščin čez  Muro,  Savo  in  Dravo  je  kralj  Ferdinand  ukazal  vice- 
domom  na  Štajerskem,  Koroškem  in  Kranjskem,  naj  pripravijo  ladje 
in  plave.  Tudi  natančen  zemljevid  Kranjske,  Slovenske  krajine  in 
Hrvaške  je  ukazal  narisati. 

Na  večkratne  opomine  kranjskih  stanov,  da  človeške  naredbe 
ne  zadostujejo,  ako  jih  Bog  ne  podpira,  je  razposlal  Ferdinand  dne 
20.  oktobra  1541  razglas,  v  katerem  pravi,  da  zavoljo  hudih  pregreh 
in  nesloge  v  veri  Bog  kristjane  tepe  s  kugo,  draginjo,  lakoto  in  po- 

sebno  s  turško  šibo.  Da  se  odvrne  božja  jeza,  ukazuje,  naj  po  vseh 
mestih,  trgih  in  vaseh,  v  župnijskih  in  drugih  cerkvah  vsaj  enkrat  na 
teden  ob  določenem  času  napravljajo  očitne  obhode  s  sv.  mašo  in  naj 
vsak  dan  ob  dvanajsti  uri  zvone.  Župnikom  in  propovcdnikom 
je  bilo  ukazano,  naj  v  svojih  govorih  vernike  opominjajo  k  pokori 
in  poboljšanju  življenja,  gosposke  pa  naj  čujejo,  da  se  ta  zapoved  izvrši. 
To  zvonenje  za  od  vrnitev  turške  sile  se  je  razširilo  po  vseh  avstrijskih 
deželah  in  se  ohranilo  do  današnjega  dne,  dasiravno  je  pozneje  dobilo 
drugačen  pomen.  Še  pred  nekaterimi  desetletji  je  bila  na  mnogih 
krajih  na  Slovenskem  navada,  da  so  ljudje  pri  „Angelovem  češčenju" 
dostavili  tudi  očenaš  za  „odvrnitev  hudega  Turka". 

O  malem  turškem  napadu  čitamo  1.  1540.,  ko  je  neka  roparska 
četa  vdrla  na  Kočevsko,  pokončala  mesto  in  okolico.  Leta  1543., 
meseca  septembra,  so  Turki  plenili  po  Hrvaškem  okoli  Krupe,  Ribnika, 
Novega  grada  in  zašli  do  Metlike.  Hrvaški  ban  Peter  Keglevič  in 
Jurij  Frankopan  Slunski  sta  jih  v  družbi  z  nekaterimi  drugimi  ple- 
miči na  dan  sv.  Jerneja  (24.  avgusta)  napadla  pri  Otočcu.  jih  pobila  in 
jim  odvzela  ves  nagrabljeni  plen.  Dve  leti  pozneje  so  bili  Turki  zopet 
na  Kranjskem  in  pokončali  vse  vasi  od  Kostanjevice  do  Krškega.  Na 
Hrvaškem  pa  so  jim  pri  Vagatovičevem  brodu  precej  olajšali  naropano 
breme.  Iznova  jih  najdemo  tu  v  naslednjih  dveh  letih,  ko  so  plenili 
okoli  Metlike,  Kočevja,  Ribnice,  Nadliška  in  Blok.  Slovencem  se  je 
takrat  posrečilo  jih  zajeti  pri  Vinici,  jih  nekaj  potolči,  nekaj  pa  ujeti. 

Glavno  pozorišče  obmejnih  bojev  zdaj  ni  bila  več  naša  Kranjska, 
niti  druge  slovenske  dežele,  ampak  Hrvaška  krajina,  kjer  so  pa 
imeli  naši  rojaki  važno  nalogo.  Oskrbovali  so  razne  trdnjave  z  živili, 
posadkami  in  poveljniki,  opetovano  jih  srečujemo  tudi  na  čelu  obmejne 
vojske.  Že  1.  1540.  je  bila  trdnjavica  Bihač  sredi  Une  pridružena 
Kranjski,  ki  je  prevzela  obrambo.  Poveljniki  so  bili  tu:  Erazem  Turn, 
Viljem  Šnicenpaum,  Jurij  Saurau  in  drugi.  Enako  jih  nahajamo  kot 
poveljnike  v  Reki,  Senju,  Petrinji,  Karlovcu,  Sisku,  katerega  je  za- 
grebški kapitelj  dal  utrditi  1.  1544.  Ko  je  Ferdinand  1.  1553.  ustanovil 
za  obrambo  hrvaške  meje  stalno  vojsko,  je  bil  imenovan  za  prvega 
poveljnika  štajerski  deželni  glavar  Ivan  Ungnad,  baron  Sovneški, 
in  mu  je  bilo  naročeno,  da  v  obrambi  krajine  dela  sporazumno  s 
hrvaškim  banom  in  senjskim  kapitanom  Ivanom  Lenkovičem.  Dasi- 
ravno je  bilo  v  tistih  letih  premirje  s  sultanom  Solimanom,  vendar 
je  bila  Hrvaška  krajina  pozorišče  mnogih  hudih  bojev.  Bosenski, 
hercegovski  in  požeški  paše  so  vedno  napravljali  večje  in  manjše 
pohode, ^osvajali  hrvaška  mesta  in  trdnjave.  Zapored  so  padle:  \'iro- 
vitica,  Cazem,  Dubrava  in  Kostajnica,  in  z  njimi  je  prišel  tudi  kos 
za  kosom  hrvaške  zemlje  v  turške  roke.  Ungnad  se  je  ^•zajemno  z 
banom  Nikolajem  Zrinjskim  trudil,  da  reši  ostanke  hrvaške  kraljevine, 
vendar  v  svojih  bojih  ni  bil  srečen.  Za  njim  je  bil  Ivan  Lenkovič 
vrhovni  kapitan,  ki  si  je  pridobil  velike  zasluge  za  utrditev  Senja, 
kjer  je  mestu  v  zaščito  sezidal  grad  Nehaj.  Lenkovič  se  je  posebno 
proslavil  z  veliko  zmago  nad  Turki  pri  sv.  Jeleni,  severovzhodno  od 
Zagreba  (1557),  kjer  je  s  vSvojimi  400  konjiki  pobil  desetero  sovraž- 
nikovo premoč.    O  posameznih  turških  navalih  v  naše   dežele  pa  še 

vedno  čujemo.  Tako  so  bili  1558 — 1561  opetovano  v  Kočevju,  v 
Ribnici  in  na  Notranjskem,  kjer  jih  je  Herbart  Turjaški  napadel  pri 
Nadlišku  in  mnogo  potolkel  (febr.  1559).  Na  svečnico  1.  1564.  so  se 
prikazali  pri  Postojni  in  od  tu  dirjali  proti  Ribnici,  kjer  so  po  svoji 
navadi  morili  in  požigali.  V  njihovem  spremstvu  je  obiskala  nesrečno 
deželo  še  strašna  kuga,  ki  je  izpraznila  cele  vasi  in  trge. 

Sredi  teh  krvavih  bojev  je  umrl  avstrijski  vladar  Ferdinand 
1.  1564.  Po  odpovedi  svojega  brata  Karola  V.  si  je  pridobil  1.  1556. 
poleg  češke  in  ogrske,  še  nemško  cesarsko  krono,  ki  je  odslej  ostala, 
izvzemši  en  sam  kratek  presledek,  250  let  v  oblasti  Habsburgovcev. 
Ferdinanda  so  krasile  velike  kreposti  duha  in  značaja.  Bil  je  preprost 
v  svojem  življenju,  skromen,  iskreno  pobožen  in  od  srca  vdan  kato- 
liški cerkvi,  katero  je  po  svojih  močeh  branil  pred  luteranskim  na- 
silstvom.  Da  ni  imel  sreče  v  bojih  s  Turki,  temu  je  bila  največ 
kriva  okolnost,  da  sam  ni  imel  niti  sposobnosti  niti  veselja  za  vojsko. 
Vendar  se  je  s  čudovito  vztrajnostjo  do  zadnjega  upiral  turški  pre- 
moči. Pod  njim  so  se  združile  avstrijske,  češke,  ogrske  in  hrvaške 
dežele  v  močen  jez  proti  turški  povodnji.  Skupna  zgodovinska  naloga, 
da  branijo  zapadno  kulturo  pred  osmanstvom,  jih  je  zedinila  pod 
habsburškim  žezlom.  Pi-voboritelji  v  tem  zgodovinskem  boju  pa  so 
bili  Hrvati  in  Slovenci. 


Viteška  oprava. 

Prizor  iz  turšltih  bojev. 


4.  Uskoki  in  Vojaška  krajina. 

Neprestani  turški  boji  so  povzročili  med  našim  prebivalstvom 
nekatere  znatne  izpremerabe  in  dali  povod,  da  so  se  obmejne  pokra- 
jine zavarovale  s  celo  vrsto  trdnjav  in  vojaško  organizirale.  Kranjski, 
štajerski  in  koroški  stanovi  so  to  osnovo  podpirali  z  denarjem  in  z 
vojaštvom.  Zato  smemo  Vojaško  krajino  imenovati  slovensko-hrvaško 
ustanovo,  ki  je  posebno  živo  pričala,  kako  tesna  vzajemnost  je  za- 
vladala med  obema  narodoma  pod  pritiskom  turške  sile. 

Turško  nasilstvo  v  Srbiji,  Bosni  in  Hercegovini  je  pregnalo 
mnogo  ljudi  iz  teh  ogroženih  pokrajin,  ki  so  iskali  mirnejšega  zavetja 
pri  svojih  sosedih  na  severu  in  zapadu,  na  Hrvaškem,  Ogrskem,  Šta- 
jerskem, Kranjskem  in  v  Istri.  Splošno  so  se  imenovali  ti  ljudje 
Vlahi  ali  Morlaki,  pa  tudi  Uskoki  ali  Pribegi,  ker  so  uskočili 
Turkom  in  pribežali  k  Hrvatom  in  Slovencem.  Po  narodnosti  so  bili 
večinoma  Srbi  iz  Bosne  ali  nekdanje  kraljevine  srbske  in  pravoslavne 
vere,  deloma  pa  tudi  katoliški  Hrvati  iz  Dalmacije,  Hercegovine  in 
Slavonije.  Ti  so  se  navadno  imenovali  Predavci  ali  Prida  v  ci 
(adiuncti).  Tu  in  tam  pa  nahajamo  med  Vlahi  celo  Rumune  onega 
plemena,  ki  je  še  dandanes  naseljeno  v  večjih  in  manjših  skupinah 
po  Macedoniji  in  Albaniji  in  ki  jih  imenujejo  Kucovlahe  ali  Zinzare. 

Prve  vlaške  ali  uskoške  naselbine  segajo  nazaj  v  15.  ali  celo 
zadnja  desetletja  14.  veka.  Takrat  se  jih  je  mnogo  naselilo  v  Liki 
na  severni  strani  Velebita,  okoli  Cetina  in  Klisa  v  Dalmaciji.  Posebno 
Klisu  so  bili  močna  obramba,  ko  je  bil  od  vseh  strani  od  Turkov 
obdan.  Junaški  poveljnik  mesta,  Peter  Krušič,  je  s  svojimi  Uskoki 
napravljal   drzne  pohode  v  turške  pokrajine   in  jim  napravil  mnogo 

škode.  Pri  nekem  izpadu  pa  je  bil  poveljnik  L  1537.  ubit  in  hrabra 
trdnjava  se  je  morala  vdati.  Glavna  četa  Uskokov,  okoli  600  po 
številu,  se  je  zdaj  preselila  v  Senj,  kjer  jim  je  kralj  Ferdinand  od- 
kazal  zemljišča  in  obljubil  plačo,  ako  mu  služijo  v  vojski  proti  Turkom. 
Dobivali  so  na  leto  20.000  cekinov^  Vendar  se  jim  je  ta  svota  vsled 
velike  suše,  ki  je  mnogokrat  vladala  v  kraljevi  blagajni,  le  redko 
izplačala.  Ker  jim  kraški  svet  okoli  Senja  ni  nudil  dovolj  živeža  in 
tudi  sami  niso  imeli  mnogo  spretnosti  in  veselja  za  mirno  poljedelstvo, 
vdali  so  se  tem  raje  ropanju.  Izprva  so  po  suhem  napravljali  roparske 
pohode  v  turške  pokrajine,  odvažali  ljudi,  živino  in  vsakovrsten  dr.igo- 


Žumberk. 


cen  plen.  Kmalu  pa  so  se  jim  bolj  priljubili  izleti  po  morju  v  malih 
hitrih  ladjah,  s  katerimi  so  obiskovali  dalmatinsko  obal.  Tako  so 
prišli  senjski  Uskoki  v  sloves  drznih  morskih  roparjev,  ki  so  bili 
daleč  na  okoli  strah  vsem  mornarjem.  Ivan  Lenkovič,  ki  je  1.  1539. 
s  Senjem  vred  prevzel  poveljništvo  nad  njimi,  je  spoznal  v  njih  spretno 
in  bojevito  obmejno  posadko,  ki  je  bila  vedno  pripravljena  za  drzne 
napade  in  se  lahko  merila  s  turškimi  „martolozi"  ali  „mavharji". 

Približno  ob  istem  času  kakor  okoli  Senja,  so  se  naselili  Uskoki 
tudi  na  Kranjskem  okoli  Žumberka  in  Marindola.  Tudi  tukaj 
so  odločevali  vojaški  nameni. 

Že  cesar  Maksimilijan  I.  je  spoznal  nujno  potrebo,  postaviti  na 
mejo  ogleduhe,  ki  bi  skrbno  opazovali  gibanje  turške  vojske  in  o 
njej  točno  poročali.  Le  tako  je  bilo  mogoče  preprečiti  nenadne 
napade.  Pod  Ferdinandom  1.  sta  skrbela  za  take  ogleduhe  zlasti 
hrvaški  ban  Ivan  Karlovič  in  Ivan  Kobašič,  lastnik  gradu  Brekoviča 
pri  Bihaču,  ki  je  pa  kmalu  svoj  ogroženi  grad  zapustil  in  se  umaknil 
v  varni  Žumberk.  Rabila  sta  za  ta  posel  navadno  turške  podložnike 
slovanske  narodnosti,  ki  so  se  zatekli  v  varstvo  hrvaških  poveljnikov. 
Mnogo  je  bilo  pa  tudi  vojnih  ujetnikov,  Srbov  in  Morlakov,  ki  so  jih 
avstrijski  poveljniki  imeli  zaprte  v  Bihaču  in  drugih  obmejnih  trdnjavah. 
Bili  so  to  pomohamedanjeni  Slovani,  ki  so  radi  tega  odpadli  od  turške 
vere  in  gospostva,  da  so  dobili  prostost  in  mogli  živeti  na  avstrijskih 
tleh.  Tako  poroča  Pavel  Mily,  ki  je  poveljeval  po  gozdih  razpostav- 
ljenim krščanskim  obmejnim  stražnikom,  iz  Bihača  23.  julija  1530 
Ivanu  Kacijanarju,  da  imajo  tamkaj  jetnika,  Turka  Kovačeviča  in 
„harambaša"  majorja  Nikolaja  Bidojeviča.  Pozneje  čujemo  o  novih 
pribegih  in  jetnikih.  Bili  so  to  napovedniki  one  velike  trume  bo- 
senskih  Uskokov,  ki  je  meseca  septembra  prišla  pred  Bihač.  Kacijanar 
se  je  za  te  pribežnike  takoj  zavzel  in  je  priporočil  štajerskim  stanovom, 
češ  da  so  Turki,  ki  so  s  svojimi  ženami,  otroci  in  imetjem  pribežali 
iz  Bosne.  Najpreje  jim  je  priskrbel  prezimovališča  in  hrano,  za  kar 
so  kranjski,  koroški  in  štajerski  stanovi  darovali  500  funtov  vinarjev. 
Toda  treba  jim  je  bilo  najti  stalnih  bivališč.  Tu  je  došla  ponudba 
hrvaškega  plemiča  Ivana  Kobašiča,  naj  se  naselijo  v  Žumberku,  ki 
je  nudil  obilo  pašnikov  za  mnogoštevilne  črede  njihove  živine.  Usko- 
kom tega  ni  bilo  treba  dvakrat  reči.  Z  velikim  veseljem  so  zasedli 
žumberška  posestva,  pa  se  vrinili  tudi  v  grad,  iz  katerega  jih  Kobašič 
ni  mogel  spraviti.  Tudi  v  drugih  zadevah  so  mu  nemirni  gostje 
delali  tolike  neprilike,  da  se  je  Kacijanarju  čez  nje  bridko  pritoževal 
in  ga  prosil,  naj  jih  vzame  v  svojo  službo.  Kobašiču  se  je  želja 
deloma  izpolnila,  ko  so  stanovi  na  odborniškem  shodu  v  Spodnjem 
Dravogradu  24.  marca  1531  sklenili,  da  vzamejo  300  Uskokov  za  tri 
mesece  v  svojo  službo  kot  „martoloze",  to  je  oborožene  stražarje 
(grško:  hamartolos  =  oboroženi  vojak).  Toda  komaj  so  bili  ti  pri- 
bežniki  preskrbljeni,  že  so  došli  novi  iz  cetinske  pokrajine  v  Dalma- 
ciji. Podpoveljnik  Peter  Rebrovič  je  7.  junija  1561  Kacijanarju  naznanil 
njih  prihod.  In  zdaj  je  sledila  četa  za  četo.  Kacijanar  je  komaj  mogel 
sproti  poročati  kralju  Ferdinandu  o  teh  priseljevanjih,  vendar  so  mu 
bili  dobro  došli,  ker  jih  je  hotel  porabiti  v  važne  bojne  namene.  V 
pismu  z  dne  23.  junija  1531  je  naznanil  kralju  iz  Ljubljane,  da  se  je 
četi,  o  kateri  je  dva  dni  preje  poročal,  zopet  pridružilo  čez  1000 
Uskokov  z  ženami,  otroci  in  vsem  svojim  imetjem.  Živine,  ki  so  jo 
s  seboj  prignali,  je  okoli  15.000  glav.  Nujno  prosijo,  da  se  jim  od- 
kažejo  zemljišča.  Kacijanar  svetuje,  naj  jih  Ferdinand  ne  zavrne, 
„kajti  z  njihovo  pomočjo  bode  mogoče  z  lahkoto  v  krat- 
kem času  osvojiti  si  kraljestvo  bosensko."  Kacijanar  pred- 
laga, naj  jih  kralj  naseli  na  svojem  posestvu  Kostelu  ob  Kolpi  in  naj 
jim  da  poveljnika,  ki  bi  lahko  stanoval  v  imenovanem  gradu.  Fer- 
dinand je  takoj  ukazal  kranjskim  stanovom,  naj  jim  nakažejo  bivališča 

za  bivanje  in  hrano.  Že  v  letu  1531.  nahajamo  Uskoke  naseljene 
okoli  Kostela,  Poljan  in  Osilnice,  kjer  jim  je  bil  za  stotnika  Nikolaj 
Ravbar,  deloma  pa  na  Krasu  okoli  Postojne  in  Prema,  kjer  jim  je 
poveljeval  Jakob  Ravnah.  Za  vojsko  sposobni  možje  so  služili  kot 
konjiki  ali  pešci  in  dobivali  primerno  plačo.  Vsaka  vas  je  imela 
svojega  vojvoda.  Bili  so  tudi  za  šest  let  oproščeni  vseh  davščin  in 
bremen  in  Kacijanar  jim  je  kot  kranjski  deželni  glavar  dal  še  posebne 


Vlaška  vas  ob  turški  meji. 


privilegije  glede  pašnikov,  kjer  so  smeli  imeti  svojo  živino.  Sicer  so 
se  po  stari  svoji  navadi  preživljali  tudi  z  ropanjem.  Bližnji  hrvaški 
sosedje  okoli  Lipovgrada,  Okiča  in  Jaške  so  se  kmalu  bridko  prito- 
ževali zaradi  nasilnosti  Uskokov.  Prišlo  je  tudi  do  razprtij  z  domačim 
prebivalstvom.  V  Žumberku  so  jih  celo  kmetje  napadli  in  izkušali 
s  silo  prepoditi. 

Ker  so  bile  odkazane  naselbine  le  začasne,  je  bilo  uskoško 
vprašanje  še  vedno  nerešeno.  Xi  manjkalo  tudi  turških  pozivov,  naj 
se  vrnejo  nazaj  v  Bosno.  Ferdinand  je  pritiskal  na  kranjske  stanove, 
naj  Uskokom  odkažejo  stalna  bivališča  in  jim  je  v  podporo  nakazal 
1000  goldinarjev. 

Stalno  naseljevanje  se  je  potem  počasi  izvršilo  v  naslednjih  letih. 
Meseca  maja  1533  so  zasedli  31  zemljišč  (gruntov)  v  Žumberku.  Toda 
vse  preskrbeti  je  bilo  tem  težje,  ker  so  dohajale  še  vedno  nove  trume. 
Spomladi  1538  je  povzročil  vojvoda  Jurij,  da  je  odšla  velika  četa  iz 
bosenskih  okrajev  Srpa,  Unice  in  Glamoča,  ki  je  zelo  oblastno  in  na- 
silno nastopala.  Hrvati,  katerim  so  bili  v  veliko  nadlego,  so  te  na- 
seljence imenovali  „Raščane".  Kralj  Ferdinand  pa  je  nasproti  tem 
„novim  Uskokom"  kazal  veliko  naklonjenost  in  odredil,  naj  jih  naselijo 
okoli  Kostela  ali  pa  po  drugih  primernih  krajih,  njihovim  trem  voj- 
vodom naj  nakažejo  po  50  goldinarjev  na  leto,  vsaki  zadrugi  pa  dva 
starja  (mere)  žita.  Glede  naselbin  so  se  obravnave  pletle  naprej. 
Stanovi  so  predlagali  Poljane  pri  Kostelu,  Ledenice,  Modruš  in  Ogulin 
na  Hrvaškem,  češ,  da  na  Kranjskem  ni  več  prostora.  Zadrega  je  bila 
tem  večja,  ko  sta  1.  1539.  zopet  prišla  dva  roja.  Avstrijska  vlada  je 
večino  izmed  teh  prisilila,  da  so  odpotovali  v  ogulinsko  in  modruško 
okolico,  kjer  so  na  gospostvu  grofov  Frankopanov  imeli  obdelovati 
zemljo.  Ker  jim  pa  tako  delo  ni  bilo  po  volji,  so  večinoma  zopet 
pobegnili.  S  kranjskimi  Uskoki  so  se  bili  stanovi  dogovorili,  da 
pošljejo  leta  1533.  svoje  poslance  k  stanovskemu  zboru  v  Ljubljano, 
kjer  so  se  imeli  dogovoriti,  kje  dobe  selišča  za  svoje  ljudi.  Želeli 
so  zemljišča  žumberške  in  preseške  gosposke  na  Gorjancih,  deloma 
pa  zemljišča  pleterskega  samostana  in  kostanjeviškega  glavarstva. 
Tu  bi  mogli  vsi  skupaj  stanovati  in  še  veliko  svojih  znancev  iz  Bosne 
privabiti,  S  tem  so  bili  kranjski  stanovi  zadovoljni,  ker  so  sami 
zahtevali,  naj  se  Uskoki  skupaj  naselijo,  da  se  preprečijo  prepiri  o 
posestnih  pravicah  in  mnogotere  tožbe  o  pobojih  in  ropanju.  Toda 
najemnica  žumberškega  gradu,  vdova  Kobašič,  se  je  v  imenu  svojih 
sinov  odločno  branila  odstopiti  to  gospostvo,  ker  je  prišel  njih  rod- 
binski grad  pri  Bihaču  Turkom  v  roke.  Tako  se  je  kljub  pritjskanju 
kranjskih  stanov  vsa  stvar  zavlekla  do  naslednjega  leta.  Se  le  v 
februarju  1534  je  izročila  vdova  Kobašič  Ivanu  Piichlerju,  oskrbniku 
gradu  Mehovo,  gospostvo  Žumberk  proti  temu,  da  so  ji  dali  graščino 
Gorenji  Mokronog.  Tedaj  pa  se  je  nemudoma  pričelo  naseljevanje 
Uskokov  po  Gorjancih.  Za  stotnika  je  bil  imenovan  Ivan  Piichler. 
Sicer  so  pa  živeli  še  dalje  pod  svojimi  domačimi  vojvodi,  ki  so  jim 
razsojevali  medsebojne  prepire  in  zapovedovali  v  vojski.  Glede  na 
plačilo  in  oboroževanje  so  bili  popolnoma  odvisni  od  kranjskih  de- 
želnih stanov.  Leta  1535.  jim  je  dal  Ferdinand  posebne  privilegije. 
Oprostil  jih  je  za  20  let  vseh  davkov,  najemnin,  desetin  in  robot. 
Zato  pa  so  morali  biti  vedno  pripravljeni,  da  udarijo  na  sovražnika. 
Po  preteklih  20  letih  naj  bi  plačevali  po  en  ogrski  goldinar  od  vsa- 
kega ognjišča,  zraven  še  vse  davke,  desetino  in  roboto.  Vendar  so 
se  jirn^  tudi  pozneje  privilegiji  še  vedno  podaljševali. 

Žumberški  Uskoki  so  potegnili  za  seboj  še  mnogoštevilne  trume. 
Ker  na  Kranjskem  ni  bilo  več  prostora,  jim  je  odkazal  Ferdinand 
gorenjo  Slavonijo  (das  Windischland)  za  novo  domovino.  Tu  so  na- 
polnili varaždinsko,  koprivniško,  belovarsko  in  svetojursko  okolico, 
kjer  se  je  bilo  že  poprej  nekaj  Srbov  naselilo  in  sezidalo  samostan 
Marčo. 

Prodrli  so  Uskoki  tudi  proti  severovzhodu  na  Štajersko  in  tu 
ustanovili  nekaj  naselbin.  V  Veržeju  ob  Muri  se  je  1,  1552.  naselil 
neki  Ivan  Margetič  in  nakupil  več  zemljišč.  Malih  bojev  ob  meji  se 
je  na  čelu  čete  pešcev  redno  udeleževal.  Več  Uskokov  je  dobilo  od 
štajerskih  stanov  strelski  dvorec  blizu  Ptuja  (v  listinah  Schiitzen- 
hof,  pozneje  Aichhof  imenovan).     Enako  so  naselili  štajerski  stanovi 


v/o 


Trdnjava  Brinj. 


mnogo  srbskih  Pribegov  v  Skok  ah  in  Dobrovcih  pri  Mariboru. 
Prve  družine,  ki  so  tu  dobile  zemljišča,  se  imenujejo  v  listinah: 
Alekšič,  Doičin  in  Vukmir.  Pozneje  je  bilo  v  Skokah  šest  zadrug. 
Tekom  let  se  je  skoška  naselbina  popolnoma  poslovenila,  vendar  se 
sledovi  prvotnih  prebivalcev  niso  popolnoma  izbrisali.  Še  rajni  Davorin 
Terstenjak,  ki  je  bil  1.  1844.  kaplan  v  Slivnici,  je  opazil,  da  se  prebi- 
valci vasi  Skok  in  Dobro vcev  precej  razlikujejo  od  drugih  domačinov. 
Život  jim  je  slok,  lasje  črni,  poteze  obraza  drugačne,  kakor  navadnih 
Pohorcev.  „Družinska  imena  Radolič,  Markolič,  Milovčič  so  kazala 
na  njihovo  srbo-hrvaško  pokolenje  in  ime  Dobrovci  me  je  spominjalo 
na  jugoslovanske  zadruge.  Ime  Skoki  ali  Skokljani  pa  me  jo^  že 
takrat  nagibalo  na  misel,  da  morajo  biti  ti  ljudje  Uskoki." 

Ko  je  naselbina  v  Skokah  precej  narastla,  se  je  nekaj  srbskih 
Vlahov  naselilo  v  bližnji  Ragosi,  kjer  so  imeli  sedem  zemljišč. 
Štajerski  deželni  glavar  Ivan  Ungnad  je  nekaterim  Vlahom  1.  1557. 

nakazal  zemljišča  na  posestvih  zajčkega  samostana.  Tu  so  ustanovili 
malo  vas  Seršovica.  O  vseh  teh  naselbinah  nam  poročajo  shra- 
njeni akti  in  listine,  vendar  je  bilo  posameznih  priseljenih  Hrvatov 
in  Srbov  še  mnogo  več.  Se  dandanes  kažejo  rodbinska  imena  mnogih 
prebivalcev  okoli  Ptuja,  Ormoža  in  Ljutomera  na  prvotno  domovino, 
od  koder  so  se  priselili.  Tako  imamo  v  vsakem  okraju  na  stotine 
ljudi  z  imenom  Horvat  ali  Bezjak  (ime  za  Hrvate  \z  Zagorja),  Šmigoc 
(=  Uskok),  Skok,  Lah  (Vlah),  Vaj  da  (vojvoda),  Šokač,  ne  glede  na 
pristna  srbo-hrvaška  imena  :  Krištovič,  Markovič,  Milošič  in  mnogo 
drugih. 

Slednjič  moramo  tu  omeniti  tudi  hrvaških  naselbin  v  ogrski 
Sloveniji,  v  salajski  in  železni  županiji  in  še  severno  od  teh  v 
šopronjskem  komitatu  tja  do  Donave.  Tudi  te  naselbine  so  nastale 
v  začetku  16.  stoletja,  ko  se  je  hrvaški  narod  izseljeval  iz  Bosne  in 
spodnje  Slavonije  v  mirnejše  kraje.  Grofi  Batthyany  so  dali  1.  1524. 
na  poziv  kralja  Ferdinanda  mnogim  beguncem  zemljišča  na  svojih 
posestvih  „Batthyan"  in  „Enyng". 

O  kranjskih  Uskokih,  njih  življenju,  šegah  in  navadah  naš  domači 
zgodopisec  Valvasor  mnogo  pripoveduje.  Hvali  jih,  da  so  dobri  vo- 
jaki, toda  surovi  in^divji.  ,,Zato  krotak  in  dober  poveljnik  pri  njih 
ničesar  ne  opravi.  Čim  strožji  pa  z  njimi  ravna,  tembolj  ga  ljubijo. 
Brez  ropanja  in  klanja  ne  morejo  živeti.  Zato  včasih  skrivaj,  včasih 
pa  očitno  hodijo  na  rop  v  turške  pokrajine.  Orožje  jim  je  največje 
veselje  in  najdragocenejši  kinč." 

Med  tem  ko  so  se  Uskoki  po  Štajerskem  že  davno  poslovenili, 
so  ohranili  kranjski  Žumberčani  svoj  jezik,  svoje  navade  in  verske 
obrede  do  danes.  Ko  so  se  naselili,  so  bili  pravoslavne  vere.  Tudi 
danes  imajo  še  svoj  grški  obred  in  oženjene  duhovnike  (pope).  Vendar 
se  prištevajo  zedinjenim  Grkom  (unijatom),  ki  priznavajo  papeževo 
oblast  in  so  podrejeni  unijatskemu  škofu  v  Križevcih.  Za  Žumberk 
in  Marindol  se  je  najnovejši  čas  vnela  pravda,  ali  ta  okraj  pripada 
Kranjski  ali  Hrvaški,  avstrijski  ali  ogrski  državni  polovici.  Prebivalstvo 
je  pač  srbohrvaške  narodnosti  in  želi  biti  spojeno  s  Hrvaško,  v  res- 
nici pa  ni  zastopano  niti  v  kranjskem  deželnem  zboru,  niti  v  hrvaškem 
saboru.  Voj vodstvo  kranjsko  pravno  ni  nikdar  odstopilo  Žumberka, 
ampak  je  smatralo  ta  okraj  vedno  kot  del  kranjske  dežele. 

Doslej  opisane  naselbine  so  bile  večinoma  osnovane  v  vojaške 
namene,  da  se  je  polagoma  ustvarila  stalna  obmejna  straža,  ki  je 
morala  vedno  biti  pripravljena  za  poizvedovanje  in  zavračanje  turških 
napadov.  V  15.  in  16.  stoletju  pa  opažamo  tudi  veliko  število  pri- 
seljencev z  miroljubnim  namenom,  da  si  poiščejo  varnejšega  domovja, 
kakor  so  ga  imeli  pod  turško  oblastjo.  Takih  priseljencev  nahajamo 
zlasti  v  Istri  in  sicer  se  tu  pojavi  zanje  ime  „Čiči".  Gič  pomenja 
enako  kakor  Vlah  nomade  ali  črednike,  ki  so  hodili  s  svojo  živino 
iz  kraja  v  kraj  in  iskali  pripravnih  pašnikov.  In  sicer  so  se  tako 
nazivali  vsi  nomadi,  brez  razlike  na  narodnost,  Srbi  prav  tako  kakor 
Rumuni  ali  Kucovlahi.  Zato  pravi  koroški  župnik  Unrest  z  ozirom 
na  Vlahe,  ki  so  se  naselili  okoli  Velebita  in  v  cetinskem  okraju: 
„Čičarija  leži  med  Hrvaško  in  Bosno."     Enako   pravi  Kuripešič  v 

svojem  potopisu,  ko  govori  o  Bošnjakih:  „Druga  narodnost  (v  Bosni) 
so  Srbi,  ki  jih  imenujejo  Vlahe,  mi  pa  jim  pravimo  Čiči  ali  Martolozi." 


Stolp  iz  utrdbe  škofa  Ravbarja  v  Gornjem  gradu. 


Istra  je  v  15.  in  16.  stoletju  vsled  kuge  in  mnogih  bojev  izgubila 
zelo  veliko  ljudi,  tako  da  so  cele  pokrajine  bile  neobljudene.  Av- 
strijska vlada  kakor  tudi  beneška  republika  sta  si  mnogo  prizadevali, 
da  privabita  novih  naseljencev.  L.  1463.  se  omenjajo  Čiči  okoli  Pazina 


Zgodovina  slov.  naroda. 


38 

kot  podložniki  in  vojaki  kneza  Ivana  Frankopana.  Še  starejše  pa 
utegnejo  biti  naselbine,  ki  se  v  severni  Istri  razširjajo  po  „Čičariji" 
od  Buzeta  do  Veprinca.  Hrvati  jih  imenujejo  Vlahi-Ciribirci,  enako 
kakor  tudi  one  v  pazinskem  ol^raju  in  jih  ločijo  od  Vlahov-Arbanasov 
na  južni  strani  Rase,  Žmina,  Kringa  in  Baderne.  Po  vsem  soditi, 
imamo  v  teh  Čičih  ali  Čiribircih  zanimive  ostanke  macedonskih  Ru- 
munov  ali  Kucovlahov,  ki  žive  v  večjih  in  manjših  skupinah  še  danes 
kot  pastirski  narod  po  Macedoniji  in  Albaniji  in  so  prav  ob  zadnji 
veliki  balkanski  vojski  vzbudili  pozornost  evropske  javnosti.  Njihov 
jezik  je  neka  čudna  mešanica  iz  rumunščine,  oziroma  stare  latinščine 
in  novogrščine.  Istrski  Ciči  so  se  do  danes  večinoma  že  vsi  poslo- 
venili in  pohrvatili.  Svoj  čiribirski  ali  rumunski  jezik  govore  še  v 
vaseh  Mune  in  Žejane,  vendar  je  precej  pomešan  s  hrvaškimi  bese- 
dami. V  pazinskem  okraju  pa  so  še  štiri  vasi:  Sušnjevica,  Nova  vas, 
Brdo  in  Grobnik,  kjer  starejši  ljudje  še  v  domačem  krogu  rabijo 
rumunščino.  Otroci  pa  že  s  sedmim  letom  popolnoma  hrvaško  govore. 
Kakor  njihovi  macedonski  pradedi,  se  pečajo  tudi  istrski  Ciči  pred 
vsem  z  ovčarstvom,  dočim  jim  poljedelstvo  mrzi.  Priseljevanje  tujega 
prebivalstva  je  v  Istri  trajalo  tja  do  začetka  17.  stoletja. 


Pri  osnovi  širokega  in  močnega  obrambnega  pasu  na  hrvaški 
meji,  ki  so  ga  pozneje  nazivali  Vojaška  krajina,  so  imeli  Uskoki 
važno  vlogo.  Bili  so  vojaki  po  poklicu,  najeti  in  plačani  od  stanov; 
in  boj  proti  Turkom  jim  je  bil  glavno  opravilo.  V  isto  vrsto  moramo 
prištevati  neko  stalno  vojsko,  ki  so  jo  stanovi  vzdrževali  na  meji 
Kranjske  in  Štajerske.  Sestavljena  je  bila  večinoma  iz  konjištva, 
nekoliko  domačega,  nekoliko  tujega  (italijanskega  in  španskega),  ki 
se  je  neprenehoma  ob  meji  sem  in  tja  pomikalo,  ^v  potrebi  pa  tudi 
odjezdilo  na  Hrvaško  na  pomoč  proti  Turkom.  Še  le  tedaj,  ko  je 
sovražnik  mejno  stražo  predrl,  so  se  sklicali  brambovci  v  deželi,  da 
so  sovražnika  napadli  in  če  mogoče,  potolkli.  Po  zgledu  teh  slovenskih 
hrambo vcev  je  bila  osnovana  tudi  deželna  hramba  na  Hrvaškem  v 
onem  malem  delu  kraljevine,  ki  še  ni  bil  prišel  Turkom  v  oblast. 
Tudi  obrambni  red  je  bil  na  Hrvaškem  blizu  enak,  kakor  na  Slo- 
venskem, le  da  je  bil  vrhovni  načelnik  hrvaških  brambovcev  ban  sam. 

Vojaško  krajino  so  imeli  v  16.  stoletju  za  najpripravnejšo  vojno 
šolo,  kjer  so  se  mogli  mladi  plemiči  vaditi  v  orožju,  izobraziti  se  v 
bojnih  umetnostih  in  usposobiti  za  višje  vojaške  službe.  Tako  je 
postala  Krajina  izobraževališče  najslavnejših  avstrijskih  generalov  16. 
in  17.  stoletja.  Tu  so  se  izurili:  Nikolaj  Salm,  Jurij  Jurišič,  Ivan 
Kacijanar,  Ivan  Ungnad,  Ivan  Lenko vič,  Herbart  Turjaški  in  mnogi  drugi. 

Izmed  vseh  dežel  se  je  za  ustanovitev  stalnih  obrambnih  naprav 
na  hrvaški  meji  potegovala  najbolj  Kranjska.  Že  1.  1520.  so  prosili 
kranjski  stanovi  kralja  Ferdinanda,  naj  dovoli,  da  se  vse  premoženje 
svetojurskih  vitezov,  Ivano  vcev  in  nemških  križarjev  na  Kranjskem 
porabi  za  obrambo  meje.  Potem  predlagajo,  naj  vzame  Hrvate,  te 
„junaške  ljudi",  ki  z  veliko  težavo  varujejo  mali  ostanek  svoje  kralje- 

vine  med  Uno  in  Kolpo  v  vojno  službo  za  varstvo  meje.  Slednjič 
zahtevajo,  naj  se  utrdi  ljubljanski  grad  in  mesti  Črnomelj  in  Reka. 
Dve  leti  pozneje  so  osnovali  Kranjci  popolno  urejeno  službo  ogleduhov 
in  selov,  da  se  je  hitro  raznesla  vest  o  pretečem  turškem  napadu.  V 
Klani,  na  severni  strani  Reke,  ki  je  tedaj  še  spadala  h  Kranjski,  so 
vzdrževali  dva  konja  in  dva  hlapca,  ki  sta  bila  dolžna,  hitro  sporočiti 


Petrinja  ob  Kolpi. 


bližajočo  se  nevarnost.  Eden  teh  hlapcev  je  moral  hiteti  iz  Klane 
skozi  Godnik  (Gutenegg),  Jablanico  in  Prem  v  Senožeče,  drugi  pa 
po  Istri  v  Podgrad  in  Sacerb  (S.  Servolo)  proti  Trstu.  Kakor  hitro 
hlapca  pridirjata  do  kakega  gradu  ali  tabora,  naj  se  dvakrat  ustreli 
iz  možnarjev,  da  ljudstvo  izve  o  približevanju  Turkov.  Iz  Senožeč 
naj  se  potem  vest  dalje  sporoči  proti  Rihenberku  in  Gorici,  od  tu  na 
eni  strani  proti  Furlaniji,  na  drugi  strani  pa  ob  Soči  gori  proti  Tol- 
minu. Po  drugem  sporočilu,  da  je  Turek  že  v  deželi,  naj  se  trikrat 
ustreli  in  po  vseh  hribih  gromade  zažgo. 

Ferdinand  sam  je  enako  postavil  svoje  poizvedovalce  in  ogleduhe 
na  turško  mejo,  jo  ukazal  na  več  krajih  utrditi  in  tam  vzdrževal 
tisoč  vojakov.  Vez,  ki  se  je  vsled  teh  razmer  spletla  med  hrvaškimi 
in  slovenskimi  deželami,  je  postala  še  tesnejša,  ko  je  1.  1522.  ogrski 
kralj  Ludovik  obrambo  Hrvaške  in  Slavonije  kratkomalo  prepustil 
Ferdinandovi   skrbi  in   so   se   tudi  Hrvati   sami   podali  pod  njegovo 

varstvo.  Šlo  je  tu  pred  vsem  za  trdnjave,  ki  jih  je  bilo  treba 
popraviti  in  zastaviti  z  močnimi  posadkami.  Po  pogodbi,  sklenjeni 
v  Niirnbergu,  je  prervzel  Ferdinand  dolžnost,  da  pošlje  v  hrvaške 
trdnjave:  Senj,  Krupa,  Knin,  Skradin,  Klis  in  Ostro vica  ^'000  mož 
posadke  in  jih  na  svoje  stroške  vzdržuje  vsaj  štiri  mesece.  Enako 
je  prevzel  tudi  od  hrvaških  plemičev  posamezne  gradove  z  obvezo, 
jih  preskrbeti  z  vsem  potrebnim  in  braniti  pred  sovražnikom,  tako 
od  Zrinjskih:  Novi  grad,  Dobro  njivo  in  rudnik  Gvozdansko,  dočim 
jim  je  Ferdinand  prepustil  Pazin  in  Kasta  v.  Celo  Benečani  so  se 
zavzeli  za  obrambo  hrvaške  meje  in  plačevali  banu  Ivanu  Torkvatu 
Karloviču  2500  cekinov  na  leto,  da  je  vzdrževal  150  konjikov  proti 
Turkom. 

Pomen  teh  trdnjav  se  je  kmalu  pokazal.  Dasiravno  so  Turki 
leta  1523.  osvojili  Ostrovico  na  Uni,  so  bili  vendar  hrabro  odbiti  pri 
Skradinu,  Kninu  in  Krupi,  katero  je  takrat  oblegal  Surim  paša.  Tudi 
Jajce,  katero  je  oblegalo  20.000  Turkov,  je  osvobodil  grof  Krsto 
Frankopan.  Ti  uspehi  avstrijskih  posadk  so  bili  pa  tudi  zadnji  v  teh 
krajih.  Kmalu  potem  so  Turki  zasedli  vso  „Visoko  Hrvaško"  in 
imenovane  obmejne  gradove. 

V  naslednjih  turških  vojskah  so  Hrvati  po  pravici  največjo  skrb 
obračali  na  stanje  trdnjav.  L.  1527.  se  pritožujejo  nad  svojim  banom 
Batthjanijem,  da  ne  skrbi  za  varnost  dežele  in  ima  v  Bihaču  le  pet 
vojakov.  Ako  pade  le  še  en  grad  ob  Uni,  je  Hrvaška  izgubljena. 
Ti  gradovi  pa  so  tako  poškodovani,  brez  vojakov  in  streliva,  da  se 
morajo  najdalje  v  treh  dneh  podati.  Kralj  Ferdinand  je  na  to  odgo- 
voril, da  je  svojemu  vojnemu  poveljniku  Jurišiču  zapovedal,  naj  vse 
stori  za  obrambo  Bihača  in  drugih  utrjenih  mest.  Le  gradove  ob 
Uni,  ki  jih  je  bilo  dvanajst,  naj  Hrvati  sami  oborožujejo  in  vzdržujejo, 
ker  so  lastnina  hrvaških  grofov  Blagajev  in  Zrinjskih.  V  potrebi 
jim  bode  prišel  Jurišič  na  pomoč  s  strelivom  in  topovi.  Kranjska  je 
takrat  oskrbovala  zlasti  trdnjavi  Bihač  in  Brinj  (Briindl).  V  Bihač  so 
poslali  Kranjci  200  goldinarjev  za  tamošnjo  posadko,  v  Brinj  pa  tri 
cente  smodnika,  tovor  svinca  in  za  333  gld.  žita. 

L.  1528.  je  bilo  na  dnevnem  redu  vprašanje  stalne  obmejne 
vojske.  Deželni  glavar  kranjski  je  poročal  v  svojem  pismu  z  dne 
16.  marca,  da  kmečka  vojska  proti  Turkom  nič  ne  more  opraviti,  da 
se  ne  upira  zadosti  in  da  z  njo  ni  mogoče  nikake  časti  pribojevati. 
Kmetje  so  postali  že  po  vsej  deželi  nevoljni  in  mrmrajo,  da  morajo 
vedno  davke  in  doneske  plačevati,  vedno  za  vojsko  pripravljeni  biti 
in  živež  s  seboj  nositi,  zraven  pa  še  gledati,  kako  jim  Turek  imetje 
pokončuje.  Zato  ni  druge  pomoči,  kakor  da  se  ustanovi  v  deželi 
stalna  vojska  plačanih,  svojemu  poklicu  živečih  vojakov.  V  enakem 
smislu  so  razpravljali  stanovi  na  deželnem  zboru  v  Ljubljani  (6.  no- 
vembra 1528)  in  na  odborniškem  shodu  v  Gradcu  (10.  decembra  1528). 
Ferdinand  je  ustregel  željam  stanov  in  postavil  na  mejo  1500  španskih 
vojakov.  Toda  svoje  plače  niso  redno  dobivali  in  nadlegovali  pre- 
bivalce za  živež.  Na  odborniškem  shodu  v  Sp.  Dravogradu  je  prevzela 
Štajerska  dve  tretjini,  Koroška  pa  eno  tretjino  stroškov  za  vzdrževanje 
španskih  vojakov  ob  hrvaški  meji.  Stotnik  jim  je  bil  Misser  (gospod) 

Antonio  de  Camargo.  Njemu  priporočajo  stanovi,  naj  gleda  na  to, 
da  vojaki  ne  bodo  nadlegovali  ubogega  ljudstva.  Stotnik  je^  to  ob- 
ljubil pod  pogojem,  da  se  mu  bode  plača  redno  dajala.  Razen  Špancev 
je  vodil  fiidi  Ivan  Piichler  700  lahkih  konjikov  ob  hrvaški  meji.  Tudi 
za  te  so  obljubili  Štajerci  in  Korošci  dve  tretjini,  ostalo  tretjino  pa 
naj  bi  dajali  Kranjci.  S  Kranjci  so  vzajemno  nosili  stroške  za  ob- 
mejno vojsko  tudi  Goričani. 

Dasiravno  je  bilo  v  začetku  nekaj  tujih  vojakov  v  mejni  službi, 
vendar  so  jih  kmalu  nadomestili  z  domačini.  Štajerski  deželni  odbor 
v  Gradcu  (januarja  1529)  je  zahteval,  naj  se  ne  prepušča  več  deželna 
bramba  tujim  konjikom,  temveč  naj  se  izroči  domačinom.  Stanovi 
so  tudi  zahtevali,  da  bi  kralj  sam  skrbel  za  njih  vzdrževanje,  ker  so 
pa  izprevideli,  da  to  ni  mogoče,  so  dovolili  v  ta  namen  22.000  gld. 
v  treh  obrokih.  Tudi  Kranjci  so  dovolili  zopet  1000  gld.  za  živež 
in  400  gld.  za  ogleduhe. 

V  naslednjih  letih  je  bila  skrb  za  organizacijo  Vojaške  krajine 
večinoma  prepuščena  Ivanu  Kacijanarju.  Imel  je  pod  svojim  povelj- 
stvom na  turški  meji  2000  pešcev,  500  konjikov  in  nekaj  topničarjev. 
Ti  vojaki  so  bili  navadno  zbrani  med  Varaždinom  in  Koprivnico,  da 
so  lahko  zabranili  prodiranje  Turkov  v  Slavonijo.  Ob  Kolpi  je  stalo 
le  700  lahkih  konjikov  in  300  pešcev,  ki  so  bili  razvrščeni  po  raznih 
obmejnih  gradovih  in  so  stali  na  leto  14.000  gld.  Ko  je  Ferdinand 
Kacijanarja  poklical  na  Ogrsko,  da  se  bojuje  proti  Zapolju,  je  Vojaška 
krajina  takoj  začela  propadati.  Na  odborniškem  shodu  v  Lincu 
(13.  jan.  1530)  so  tožili  kranjski  poslanci,  da  je  hrvaška  meja  brez 
varstva;  Bihač  in  Repič  so  stražniki  popolnoma  zapustili,  po  drugih 
mestih,  na  pr,  v  Senju  in  Zagrebu,  pa  ne  dobivajo  svojih  potrebščin. 
Na  to  je  kralj  s  tolažilnimi  besedami  odgovoril,  da  bode  skrbel  za 
mejne  utrdbe,  popravil  razpale  gradove  v  Ljubljani  in  Metliki  kakor 
tudi  ostale  tabore  po  deželi  in  jih  preskrbel  s  strelivom. 

To  pot  je  bil  Ferdinand  mož-beseda.  Zapovedal  je  iz  Prage, 
naj  se  utrdijo  hrvaški  gradovi:  Klis,  Senj,  Otočac,  Brinj,  Bihač,  Rogač 
in  Kamen,  le  Stari  grad  naj  se  več  ne  utrjuje.  Ob  istem  času  je 
imenoval  Kacijanarja  za  vrhovnega  vojaškega  poveljnika  slovenskih 
dežel.  Z  istim  predmetom  se  je  bavil  odborniški  shod  v  Slovenjem 
Gradcu,  kjer  so  sklenili  imenovane  obmejne  gradove  oborožiti  in  z 
živili  preskrbeti.  Izvršitev  teh  sklepov  so  poverili  stanovi  Ivanu 
Kacijanarju.  V  naslednjem  letu  1531.  se  je  na  odborniškem  shodu  v 
Spodnjem  Dravogradu  že  stavil  predlog,  naj  se  za  obrambo  meje  med 
krščanskimi  Uskoki,  ki  so  pribežali  na  Hrvaško,  nabere  300  martolozov 
in  naj  se  jim  plačuje  po  dva  cekina  na  mesec.  Te  misli  se  je  poprijela 
vlada,  jo  razširila  in  izpeljala  v  posameznostih.  S  tem  je  bila  Vo- 
jaška krajina  v  svojem  glavnem  sestavu  utemeljena. 

Med  tem,  ko  so  Kranjci  skrbeli  zlasti  za  hrvaško  mejo  južno 
od  Save,  so  štajerski  stanovi  obračali  svojo  skrb  pred  vsem  na 
svojo  mejo  proti  Slavoniji  med  Savo  in  Dravo.  Tu  so  zahtevali  že 
1.  1527.,  naj  Ferdinand  zavaruje  deželno  mejo  z  okopi  in  pregrajami. 

Leta  1530.  so  sklenili  utrditi :  Hartberg,  Fiirstenfeld,  Feldbach, 
Gleisdorf,  Radgono,  Maribor,  Ptuj,  Ormož,  Celje,  Rogatec  in  pred  vsem 

Gradec.  Vse  to  naj  bi  se  izvršilo  s  tlako.  Vidi  se,  da  so  se  Štajerci 
bali  turških  napadov  tudi  z  ogrske  strani. 

Po  velikem  porazu  Kacijanarjevem  pri  Gorjanu  je  nastala  iznova 
nevarnost,  da  bodo  Turki  prodirali  ob  Dravi  proti  Štajerski.  Zato  so 
stanovi  vzdrževali  v  Slavoniji  skozi  celo  leto  močno  obmejno  posadko 
in  sklenili  na  Dunaju  vzajemno  s  stanovi  drugih  avstrijskih  dežel,  da 
utrde  Zagreb,  Varaždin,  Bihač,  Otočac,  Pečuh,  Stolni  Beligrad,  Ostrogon 
in  Komorn  (1542).  Naše  „notranjeavstrijske"  dežele  so  se  takrat  z 
velikim  navdušenjem  zavzele  za  izpopolnitev  in  utrditev  Vojaške  krajine. 
Na  drugem  praškem  kongresu  (1544)  so  predložili  njih  poslanci  v 
ta  namen  velepomenljiv  in  obsežen  načrt.  Po  tem  načrtu  se  je  imel 
v  deželah  ogrske  krone  širok  pas  zemlje  od  moravske  meje  pa  do 
Jadranskega  morja  zastaviti  z  9CXX)  konjiki  in  1000  „opravljenimi 
konji"  (menda  lahkimi  konjiki).  Ta  pas  se  je  imel  razdeliti  v  petero 
oddelkov,  ki  so  se  imeli  porazdeliti  med  posamezne  dežele.  Štajerski 
obmejni  okraj  se  je  raztezal  od  Spodnje  Lendove  v  salajskem  komi- 
tatu  pa  do  Save,  od  tu  do  Adrije  je  morala  za  mejo  skrbeti  Kranjska. 
Ta  načrt  se  je  v  polnem  obsegu  izvršil  še  le  30  let  'pozneje,  vendar 
so  se  Štajerci  odslej  vsaj  v  svojem  okrožju  po  njem  ravnali.  L.  1546. 
so  sklenili  v  Ptuju  vzajemno  s  Korošci  postaviti  na  slavonsko  mejo 
stalno  vojsko,  in  sicer  naj  bi  vzdrževala  Štajerska  467  konjikov  in 
333  pešcev.  Koroška  pa  238  konjikov  in  167  pešcev.  Vojaštvo  je  bilo 
razdeljeno  po  sledečih  gradovih:  Varaždin,  Ludbreg,  Virovitica,  Ga- 
bornok,  Kaniža,  Baboča,  Sv.  Ivan,  Dobrova,  Ivanič,  Svibovec,  Plavnica, 
Topolovac,  Čazma,  Hrastovica,  Kostajnica,  Ujvar.  S  tem  je  bila 
slavonska  Vojaška  krajina  ustanovljena. 

V  daljnem  njenem  razvoju  so  se  nekatere  izmed  imenovanih 
trdnjav  posebno  utrdile  in  oborožile,  pred  vsem  Varaždin,  Virovitica, 
dalje  Št.  Jurij,  Prodavič,  Koprivnica,  Križevci.  Stroški  za  pozidavanje 
trdnjav,  vzdrževanje  posadk,  oskrbovanje  z  živili  in  strelivom  so  bili 
precej  visoki.  Okoli  1.  1554.  so  izdali  štajerski  stanovi  v  ta  namen 
več  kot  170.000  goldinarjev,  katera  svota  se  je  pozneje  pač  nekoliko 
zmanjšala,  a  vendar  dobro  izpričuje  velike  žrtve,  ki  so  jih  tudi  Šta- 
jerci morali  trpeti  za  obrambo  slavonske  meje. 

Zgodovinski  pregled  o  snovanju  Vojaške  krajine  nam  kaže,  da 
so  se  za  njo  dovoljevali  vsako  leto  prav  velike  svote.  Slovenske 
dežele  so  pošiljale  tudi  svoje  najboljše  sinove  na  turško  mejo,  da  so 
tam  osebno  izvrševali  načrt  Vojaške  krajine  in  jo  branili  sovražnih 
napadov.  Seveda  ni  misliti,  da  jih  je  pri  tem  vodila  le  ljubezen  ali 
usmiljenje  do  bratskega  naroda  hrvaškega,  temveč  pred  vsem  lastna 
korist.  Saj  je  postala  Hrvaška  nepremagljiv  branik  vse  zapadne 
Evrope  proti  turški  sili,  ki  ga  je  sam  papež  imenoval  „antemurale 
christianitatis"  (predzidje  krščanstva).  Tembolj  je  bilo  potrebno,  da 
so  si  slovenske  dežele  napravile  močan  okop  proti  Turkom,  ko  so 
tolikrat  morale  občutiti  strašne  posledice  njihovih  divjih  navalov.  — 
Hrvati  sami  niso  neposredno  vplivali  na  osnovo  Vojaške  krajine,  ker 
so  se  vsled  svojega  nesrečnega  položaja  in  razdvojenosti  le  redkokdaj 
dvignili  do  odločnega  dejanja  in  so  sami  bili  preveč  oslabljeni,  da  bi 
mogli  ustvariti  tako  veliko  delo.    Pač  pa  se  ie  takrat  med  Hrvati 

vžgala  zavest,  da  morajo  iskati  opore  pri  bližnjih  Slovencih,  ako  se 
hočejo  ubraniti  popolnega  pogina.  Ta  zavest  se  javlja  v  cetinski 
nagodbi,  kjer  so  Hrvati  zahtevali  od  Ferdinanda,  naj  združi  Hrvaško 
s  svojimi  dednimi  deželami  in  je  našla  svoj  izraz  tudi  v  pragmatični 
sankciji  1.  1712.,  kjer  so  določili,  naj  vlada  na  Hrvaškem  tisti  Habs- 
buržan,  ki  bode  imel  tudi  Štajersko,  Koroško  in  Kranjsko.  Tako 
vidimo,  kako  se  je  v  turških  bojih  med  slovenskimi  deželami  samimi 
vedno  bolj  vnemalo  in  utrjevalo  čustvo  edinosti,  pa  tudi  vedno  tesneje 
spletala  slovensko-hrvaška  vzajemnost. 


■^^^§a 


Naskok  na  trdnjavo. 

Grba  ljubljanskih  škofov:  Kacijanarja  in  Tekstorja. 


5.  Vzroki  in  pričetki  luteranstva. 

Slovensko  ljudstvo  so  v  16.  stoletju  razburjali  hudi  verski  boji, 
ki  so  se  pričeli  z  razširjanjem  luteranstva  in  trajali  skoraj  sto  let. 
Dasiravno  je  takrat  turška  nevarnost  obvladala  vse  javno  življenje 
in  je  Avstrija  s  turškim  polumescem  bojevala  obupen  boj  za  obstanek, 
vendar  so  se  razvili  poleg  tega  notranji  boji  med  katoliško  cerkvijo 
in  novo  vero,  ki  so  s  toliko  silo  prevzeli  vse  ljudsko  mišljenje  in 
teženje  in  tako  globoko  posegli  v  naše  cerkvene,  politične,  socialne, 
slovstvene  in  sploh  vse  kulturne  razmere,  da  pomenjajo  novo  dobo 
v  zgodovini  našega  naroda. 

Vzroki,  da  se  je  mogla  verska  novotarija  po  naših  deželah  raz- 
širjati, so  bili  različni. 

V  katoliški  cerkvi  sami  so  se  proti  koncu  srednjega  veka 
vgnezdile  mnoge  napake  in  razvade,  ki  so  škodovale  verskemu  živ- 
ljenju. Taka  napaka  je  bilo  skupljevanje  več  raznovrstnih  cerkvenih 
služb  v  rokah  ene  osebe,  ki  jih  nikakor  ni  mogla  sama  opravljati. 
Cesarja  Friderik  III.  in  Maksimilijan  sta  imela  navado,  poplačevati 
zasluge  svojih  zvestih  podložnikov  s  cerkvenimi  beneficiji  (kanonikati, 
župnijami  in  drugimi  cerkvenimi  ustanovami),  ki  so  dajali  dobre  do- 
hodke.* Najznačilnejši  zgled  te  vrste  je  škof  Slatkonja,  ki  je  imel 
poleg  pičenske  škofije  še  dve  proštiji  in  pet  župnij.  S  tolikim  številom 
so  bili  obdarovani  le  nekateri  cesarjevi  dvorniki,  toda  v  manjšem 
obsegu  je  bilo  skupljevanje  beneficijev  tudi  med  nižjo  duhovščino  v 
navadi.  Lenart  Seidl  je  imel  na  pr.  hkrati  kanonikat  v  Ljubljani, 
župnijo  v  Dobu  in  vikariat  v  Kamniku.    Enakih  zgledov  bi  lahko  še 

mnogo  našteli.  Ker  posestniki  cerkvenih  beneficijev  niso  mogli  sami 
opravljati  vseh  svojih  službenih  dolžnosti,  so  najemali  slabo  plačane 
vikarje  ali  namestnike,  ki  pa  za  svojo  čredo  niso  kazali  tiste  skrbi, 
kakor  redni  dušni  pastirji  in  se  čutili  le  najemnike,  ki  so  bili  na 
svojih  mestih  od  danes  do  jutri.  Vsled  takih  razmer  je  versko  živ- 
ljenje po  župnijah  trpelo  hudo  škodo. 

Še  bolj  k  varljiv  je  bil  veliki  vpliv  plemstva  in  meščanstva  na 
vso  cerkveno  upravo.  Proti  koncu  srednjega  veka  so  poedini  plemiči 
kakor  tudi  mestne  občine 
ustanovile  mnogo  cer- 
kvenih beneficijev,  župnij 
in  kapelanij.  S  tem  so  si 
ustanovitelji  in  njih  po- 
tomci pridobili  pravico 
patronstva.  Za  vse  te 
službe  so  smeli  predla- 
gati primerne  duhovnike, 
nadzorovati  upravo  cer- 
kvenega premoženja  in  s 
cerkveno  gosposko  vred 
določevati  o  njegovi  upo- 
rabi. Toda  ob  začetku 
protestantskega  gibanja 
prilaščevali  so  si  cerkveni 
patroni  še  mnogo  več. 
Imeli  so  župne  cerkve 
ali  druge  kapele  popol- 
noma za  svojo  lastnino, 
svojevoljno  ugrabljali 
njih  premoženje  in  po- 
rabljevali  v  svojo  korist, 
nastavljali  so  župnike  in 
druge  duhovnike  brez 
škofovega  dovoljenja,  si 
prisvojevali  zapuščino 
duhovnikov  ali  pa  pustili 
cerkvene  službe  neza- 
stavljene,  da  so  mogli 
sami  prejemati  dohodke 
od  njih.  Na  ta  način  so 
prešle  mnoge  cerkve   v 

oblast  luteranskih  predikantov  in  skozi  vso  dobo,  kar  je  pri  nas 
trajalo  protestantsko  gibanje,  se  vedno  ponavljajo  tožbe  o  samovoljnem 
postopanju  plemiške  gospode. 

Poleg  teh  cerkvenih  razmer,  ki  so  bile  ob  začetku  16.  stoletja 
precej  splošne,  so  se  po  naših  slovenskih  deželah  pokazale  še  druge 
rane  v  cerkveni  organizaciji. 

Solnograški  nadškof  in  akvilejski  patriarh  sta  bila  za  avstrijske 
dežele   tuja   cerkvena   kneza,  katerima  je  bila  cerkvena  oblast  vsled 


Škof  Krištof  Ravbar. 

političnih  nasprotstev  z  avstrijskimi  vladarji  zelo  omejena,  včasih  celo 
popolnoma  onemogočena.  Več  kakor  sto  let  ni  prestopil  noben  akvi- 
lejski  patriarh  avstrijske  meje,  da  bi  osebno  obiskal  svojo  podložno 
čredo.  Arhidiakonom  in  župnikom  pa  je  bilo  prepovedano  hoditi  k 
cerkvenim  zborom  v  Čedad  ali  Videm,  si  od  patriarha  ali  njegovega 
namestnika  osebno  izprositi  umeščenja  na  cerkvene  službe  in  preporne 
zadeve  spraviti  pred  njegov  sodni  stol.  Ker  ni  imel  višji  pastir  skoraj 
nobenega  vpliva  na  duhovnike  in  ljudstvo,  zato  ni  čuda,  da  se  je  v 
avstrijskem  delu  solnograške  in  akvilejske  škofije  kmalu  pojavil  po- 
polen  nered  in  ni  bilo  dolgo  časa  nikogar,  ki  bi  bil  združil  katoličane 
k  odločnemu  odporu  proti  luteranstvu. 

Naposled  moramo  omeniti  še  glavnega  sovražnika,  ki  je  našo 
srednjeveško  cerkveno  organizacijo  skoraj  popolnoma  razdejal  in 
protestantom  dal  mnogo  prilike,  da  so  se  vedno  bolj  razširjevali  in 
okrepljevali,  —  to  je  bila  vedno  grozeča  turška  sila.  Redni  turški 
napadi  so  že  sami  cerkev  silno  zadeli.  Mnogo  samostanov  je  bilo 
razdejanih  ali  pa  je  vsaj  zelo  obubožalo.  Največ  je  trpelo  od  Turkov 
kmečko  ljudstvo,  z  njim  vred  pa  cerkev  in  duhovščina,  ki  je  od  njega 
imela  edine  dohodke.  Vsled  turške  sile  je  propadlo  mnogo  cerkvenih 
ustanov,  beneflcijev,  župnijskih  in  mestnih  šol,  bolnišnic.  Pri  drugih 
so  se  dohodki  zmanjšali  ali  pa  se  je  z  njimi  okoristila  svetna  gospoda. 
Vrhu  tega  so  še  avstrijski  vladarji  s  hudimi  vojnimi  davki  obremenje- 
vali cerkvena  posestva  in  dohodke.  L.  1523.  je  zahteval  kralj  Ferdinand 
od  duhovnikov  za  vojne  namene  tretji  del  letnih  dohodkov.  L.  1525. 
so  popisali  vse  cerkvene  dragocenosti  v  zlatu,  srebru  in  biserih  in 
jih  porabili  za  obrambo  dežele.  Turški  davki  so  znašali  leta  1526. 
eno  tretjino,  dve  leti  pozneje  pa  že  polovico  letnih  dohodkov  duhovnikov. 
L.  1529.  je  zahteval  Ferdinand  od  cerkvenih  prelatov  in  samostanov, 
naj  prodajo  ali  zastavijo  četrti  del  vseh  nepremakljivih  cerkvenih 
posestev,  ker  potrebuje  denar.  L.  1532.  je  dovolil  papež  novo  naklado 
v  znesku  polovice  letnih  cerkvenih  dohodkov.  Kjer  naloženih  davkov 
niso  hoteli  vplačevati,  so  cerkveno  posest  kratkomalo  zaplenili  in 
prodali  ali  pa  zastavili.  Taka  gospodarska  kriza  je  silno  vplivala 
na  ves  cerkveni  sestav.  Mnoge  župnije  so  bile  prazne.  Duhovniki 
od  svojih  beneflcijev  niso  toliko  dobivali,  da  bi  mogli  svojemu  stanu 
primerno  živeti.  Prisiljeni  so  bili  se  pečati  s  krčmarstvom  in  kupčijo, 
kar  je  zelo  škodovalo  njihovemu  ugledu  in  kršilo  cerkveno  disciplino. 
Polagoma  je  začelo  tudi  duhovnikov  primanjkovati.  Škof  Ravbar  je 
tožil  1.  1525.,  da  jih  je  v  osmih  letih  komaj  17  posvetil  v  mašnike  in 
da  je  sila  veliko  župnij  brez  pastirjev.  Razmere,  ki  jih  slika  dunajski 
škof  Janez  Faber  v  Spodnji  Avstriji,  so  vladale  tudi  po  naših  deželah. 
L.  1533.  piše  namreč  kralju  Ferdinandu:  „Zaradi  pomanjkanja  dobrih 
duhovnikov  propada  vse :  župnije,  cerkve  in  župnišča,  vse  je  od 
Turkov  razdejano,  župniki  ubiti.  Jaz  sem  škof  brez  duhovnikov." 
Ob  istem  času  toži  jezuit  Kanizij:  „Župnije  so  ali  prazne  ali  pa  v 
rokah  odpadlih  in  ničvrednih  ljudi.  Ako  ne  pošlje  Bog  v  kratkem 
mnogo  delavcev  v  Avstrijo,  bodo  ljudje,  ne  rečem  krivoverci,  temveč 
kakor  neumna  živina  postali.  In  zares  se  je  čuditi,  da  dobro  misleči 
že  niso  morali  pretrpeti  mučeniške  smrti." 

Ker  so  z  dunajskim  vseučiliščem  vred  propadle  tudi  naše  domače 
šole,  novega  naraščaja  ni  bilo  pričakovati.  V  deželo  so  prišli  tuji 
ljudje,  ki  so  bili  nevedni  in  na  slabem  glasu,  skrivni  ali  očitni  od- 
padniki in  dobili  razne  cerkvene  službe.  Tako  se  je  med  duhovstvom 
vedno  bolj  širila  nevednost  in  razbrzdanost. 
Pod  vplivom  protestantskega  gibanja  se  je 
to  zlo  še  povečalo.  Mnogi  duhovniki,  ki  so 
sicer  še  pridržali  katoliško  vero,  spoved 
in  katoliške  obrede,  so  se  skrivaj  ali  pa 
očitno  poročili  in  javno  živeli  s  svojimi 
ženami  in  družinami. 

Tako  je  marsikaj  pripomoglo,  da  so 
verske  novotarije  v  naših  deželah  našle 
ugodna  tla. 


Luteranstvo  se  je  pričelo  pri  nas  raz- 
širjati vsled  nemškega  vpliva.  Živahne 
trgovske  z\^q,zq,  med  nemškimi  avstrijskimi 
deželami  pa  Ljubljano  in  Trstom  so  povzro- 
čile, da  je  zlasti  v  Ljubljani  v  začetku  16. 
stoletja  naraslo  število  nemških  trgovcev, 
obrtnikov  in  drugih  priseljencev.  O  tem 
nam  pripoveduje  zanimiva  stara  listina,  ko 
navaja  naraščajoče  nemško  prebivalstvo  za 
vzrok,  da  so  okoli  1.  1530.  pri  ljubljanski 
stolnici  nastavili  dva  nemška  pridigarja.  Z 
nemštvom  pa  so  se  zanesle  k  nam  prve 
kali  nove  vere. 

Enako  so  vplivala  nemška  vseučilišča. 
Preden  so  se  pričeli  veliki  turški  navali 
pod  sultanom  Solimanom,  je  imelo  dunajsko 
vseučilišče  za  naše  dijake  veliko  privlačno 
silo.  Toda  turški  boji  in  zlasti  obleganje 
1.  1529.  so  mu  zadali  smrtni  udarec.  Učitelji 
in  učenci  so  se  razkropili,  v  Ferdinandovi  ^,  ,  ,...,,  r,  ,  . 
blagajni  pa  je  bila  prevelika  suša,  da  bi  ^^«^"^  P^«^^^  ^^^^^  Ravbarja. 
mogel  to  važno  ustanovo  obnoviti  v  prejš- 
njem sijaju.  Tok  dijakov  se  je  zdaj  obrnil  proti  Nemčiji,  v  Tibingo, 
Wittenberg  in  Jeno,  kjer  je  gospodovalo  luteranstvo.  Mnogi  plemiči 
in  meščanski  sinovi  so  tamkaj  iskali  svojo  izobrazbo  in  po  svoji 
vrnitvi  bili  najvnetejši  zagovorniki  nove  vere,  najmarljivejši  njeni 
razširjevalci.  Med  njimi  moramo  zlasti  omeniti  mnogotere  člane 
rodbine  Ungnad  iz  Koroškega,  ki  so  prvi  imeli  na  svojih  gradovih 
Sovnek  in  Waldenstein  lutrovske  predikante.  Znani  štajerski  deželni 
glavar  Ivan  Ungnad  Sovneški,  ki  je  največ  storil  za  razširjanje  pro- 
testantstva  v  naših  deželah,  je  študiral  v  Wittenbergu  in  občeval  z 
Lutrom.  —  Matija  Gerbič  iz  Istre  (Garbitius  Illjricus),  ki  je  bil  pro- 
fesor grškega  jezika  v  Tibingi,  je  sprejel  Matija   Frankoviča-Vlašiča 

v  svojo  hišo  in  še  mnoge  druge  Kranjce  in  Istrane.  Mihael  Tiffernus 
iz  Laškega  trga  (f  1555)  je  postal  učitelj  vojvoda  Krištofa  Virtem- 
berškega,  zapustil  svojo  knjižnico  tibinškemu  vseučilišču  in  del  imovine 
za  štipendije  svojim  rojakom,  ki  bi  ondi  študirali.  Iz  zapisnikov 
posnamemo,  da  je  bilo  v  16.  stoletju  vpisanih  v  Tibingi  113  Kranjcev, 
115  Štajercev,  69  Korošcev  in  4  Goričani.  Med  njimi  nahajamo  sinove 
plemiških  rodbin:  Gall,  Gallenberg,  Sauer,  Auersperg,  Barbo,  Kazianer, 
Mercheritsch,  meščanske  in  kmečke  sinove  iz  Ljubljane,  Kamnika, 
Celja,  Vipave  in  drugih  krajev.  Mnogi  teh  dijakov  so  se  po  svoji 
vrnitvi  v  domovino  naselili  po  gradovih  kot  vzgojitelji  mladih  ple- 
mičev  ali  pa  kot  predikanti,  oznanovalci  nove  vere.  Nemška  vseučilišča 
so  največ  pripomogla,  da  je  luteranstvo  po  naših  krajih,  zlasti  med 
plemstvom  in  meščanstvom,  našlo  toliko  opore. 

Kralj  Ferdinand  je  bil  odločen  nasprotnik  verske  novotarije.  Že 
1.  1523.  je  strogo  prepovedal,  razširjati  spise  Lutra  in  njegovih  pri- 
vržencev po  avstrijskih  deželah.  Leto  pozneje  je  Ferdinand  v  družbi 
z  bavarskim  vojvodom,  solnograškim  nadškofom  in  nekaterimi  drugimi 
knezi  v  Regensburgu  napravil  natančen  načrt,  kako  odpraviti  napake 
in  razvade  v  cerkvenem  življenju  in  preprečiti  novotarije.  Naj  tu 
navedem  nekatere  odloke:  Vse  izpremembe  glede  vere  in  božje  službe 
so  prepovedane;  pobegle  menihe  in  nune,  odpadle  in  oženjene  duhov- 
nike je  treba  kaznovati  po  cerkvenih  predpisih;  spisi  krivovercev  in 
drugi  slični  zasramovalni  spisi  naj  se  zatro;  kdor  je  zaradi  krivoverstva 
izgnan  iz  ene  dežele,  se  ne  sme  sprejeti  v  drugo;  le  od  škofa  potrjeni 
pridigarji  smejo  oznanovati  božjo  besedo;  duhovniki  morajo  krepostno 
živeti,  nositi  dostojno  obleko,  ne  smejo  imeti  krčme  in  vinotoča, 
ogibati  se  morajo  gostiln,  pojedin  in  plesov;  zakramenti  se  ne  smejo 
deliti  za  denar,  vendar  naj  darovi,  ki  se  že  iz  starih  časov  ob  tej 
priliki  dele,  ostanejo  v  veljavi;  za  duhovnike  naj  se  sprejemajo  le 
učeni  in  dostojni  možje;  vsak  dušni  pastir  mora  biti  izprašan;  menihi 
ne  smejo  imeti  župnij;  zapovedani  posti  ostanejo  v  veljavi,  zapovedani 
prazniki  pa  se  omeje;  dekani  in  arhidiakoni  morajo  strogo  nadzorovati 
izvrševanje  zapovedi  itd.  Ta  regensburški  načrt  za  cerkveno  reformo 
je  bil  odslej  avstrijski  vladi  dolgo  časa  merilo  v  vseh  cerkvenopoli- 
tičnih  stvareh.  Zato  je  strogo  postopala  proti  novovercem  in  se 
trudila  cerkvene  razmere  izboljšati,  vendar  je  večina  odlokov  ostala 
le  na  papirju. 

Luteranstvo  se  je  med  tem  vedno  bolj  razširjalo.  Mnogo  so 
pomagali  kmečki  upori,  da  se  je  duh  nezadovoljnosti  in  upornosti 
širil  med  duhovščino  in  ljudstvom.  Leta  1525.  toži  ljubljanski  škof 
Krištof  Ravbar:  „Žalibog  je  v  deželi  velika  zmeda,  ki  so  jo  povzročili 
zlasti  pridigarji,  ker  spravljajo  zoprne  reči  na  prižnico,  povzročajo 
bolj  verske  razprtije,  nemir  in  upor,  kakor  pa  da  bi  pospeševali 
edinost."  Ob  istem  času  izvemo,  da  so  nekateri  akvilejski  duhovniki 
že  po  lutrovsko  prikrojevali  sv.  mašo.  Izpuščali  so  namreč  najbistve- 
nejši del,  kanon  s  povzdigovanjem  vred  in  tako  varali  ljudstvo.  Škof 
Ravbar  naravnost  pravi,  da  so  tako  delali  duhovniki  akvilejskega 
arhidiakona  v  Praprečah  pri  Kamniku  in  mu  očita,  da  so  se  takega 
ravnanja  od  njega  naučili.    V  Ljubljani  se  je  kmalu  osnoval  krog 

nekaterih  meščanov,  ki  so  se  očitno  nagibali  k  luteranstvu.  Njim  na 
čelu  je  bil  pisar  deželnih  stanov,  Matija  Klombner.  Ta  mož  je 
kmalu  postal  duša  protestantskemu  gibanju.  On  je  bil  tisti,  ki  je 
priganjal  Trubarja,  da  je  začel  pisati  slovenske  protestantske  knjige, 
pridobival  mu  je  pomočnike,  sestavljal  književni  program,  razpečaval 
in  razpošiljal  knjige  na  vse  strani  in  v  vseh  teh  zadevah  pisal  nebroj 
pisem.  Povsod  je  hotel  imeti  prvo  besedo  in  vsem  luteranskim  pod- 
jetjem stati  na  čelu.  Zato  se  je  pozneje  spri  z  vsemi  sotrudniki, 
posebej  še  s  Trubarjem.  Vsekako  pa  je  bil  Klombner  prvi,  ki  je 
pričel  s  protestantsko  agitacijo  na  Kranjskem.  Okoli  njega  so  se 
zbrali:  Matija  Zweckl,  Andrej  Farrest,  Lenart  Budina,  Krištof  Prunner, 
Adam  Bohorič  in  Jernej 
Picus  (Žolna).  Imena 
kažejo,  da  so  bili  ti  možje 
meščanskega  stanu.  Ple- 
mičev,  ki  so  bili  pozneje 
glavni  pospeševatelji  in 
zaščitniki  luteranstva,  ne 
nahajamo  med  njimi. 
Menda  jih  je  kmečki 
upor,  ki  je  nastal  pod 
vplivom  novoverskega 
gibanja,  še  zadrževal  od 
luteranstva. 

Na  Koroškem  je 
okoli  leta  1525.  Volbenk 
Todt,  gvardijan  mino- 
ritov  v  Volšpergu,  porabil 
razburjenost  med  kmeti 
in  pričel  oznanovati  Lu- 
trove  nauke.  S  tem  je 
zasejal  seme  verskega 
razdora  v  Lavantinski 
dolini. 

L.  1527.je  izdal  kralj 
F^erdinand  v  Budapešti 
strog  odlok  proti  lutrov- 
cem:  Kdor  zaničuje  bo- 
žanstvo Kristusovo  z  be- 
sedo ali  pismom,  naj  se  kaznuje  s  smrtjo  v  ognju;  kdor  noče  iti  k 
spovedi  ali  prelamlja  cerkvene  zapovedi,  naj  bo  zaprt  ob  kruhu  in 
vodi;  Lutrove  knjige  in  spisi  naj  se  sežgo;  uradniki,  ki  bi  kraljevih 
odlokov  ne  hoteli  izvršiti,  naj  se  takoj  iz  službe  odpuste,  mestnim 
občinam  pa  odtegnejo  njihove  pravice.  I)a  bi  spoznal  verski  položaj 
v  svojih  deželah,  je  napovedal  kralj  Ferdinand  24.  marca  1528  cer- 
kveno vizitacijo  za  svoje  dedne  avstrijske  dežele:  Zgornjo  in  Spodnjo 
Avstrijo,  Štajersko,  Koroško  in  Kranjsko.  Za  vladne  komisarje  so 
bili  pri  tej  vizitaciji  imenovani:  Krištof  Ravbar,  škof  ljubljanski,  Krištof 
pl.  Zinzendorf,  Volbenk  Matseber.  V  akvilejskem  delu  naših  dežel  se 

jim  je  pridružil  tudi  akvilejski  arhidiakon.  Poročila  o  tej  vizitaciji  se 
nam  ohranjena  iz  nekaterih  štajerskih  krajev  in  nudijo  zanimiv  vpogled, 
od  kod  in  na  kakšen  način  se  je  luteranstvo  širilo  po  naših  deželah. 

Na  Vidovo  (15.  jun.)  je  prišla  komisija,  v  kateri  je  bil  tudi  Slo- 
venec dr.Vincenc  Fiirbekh,  v  Ptuj  in  je  tja  poklicala  bližnje  duhovnike 
s  cerkvenimi  ključarji  in  župani.  Pri  Sv.  Marjeti  nižje  Ptuja  je  bilo 
takrat  pet  duhovnikov,  župnik  Peter  Vaselkorcher,  duhovna  pomočnika 
Bernard  Adelprecher  in  Miklavž  Grasperger  ter  kaplan  Janez  Žiher. 
Duhovniki  in  župljani  so  bili  vsi  pravoverni.  Razmere  v  mestu  Ptuju 
iz  zapisnika  niso  razvidne. 

Dne  2.  julija  je  bila  vizitacija  v  Mariboru.  Poleg  vikarja  je 
bilo  ondi  11  beneficiatov,  toda  malo  jih  je  maševalo  in  malo  ljudi 
hodilo  v  cerkev.  Več  lutrovskih  knjig  je  bilo  sežganih,  V  Slivnici 
60  oseb  ni  šlo  k  sv.  obhajilu.  V  Radgoni,  kjer  je  bilo  15  duhov- 
nikov, je  imel  grajski  oskrbnik  lutrovske  knjige.  Žena  Friderika 
pl.  Gleinitz  je  cerkvi  sv.  Martina  odvzela  nek  vinograd,  prav  tako 
Janez  pl.  Kainach  noče  cerkvi  dajati,  kar  ji  gre.  V  Slovenjem 
Gradcu  je  neki  Janez  Haas,  ki  je  bil  prišel  z  Dunaja,  že  nekaj  let  v 
špitalu  in  zasebnih  hišah  imel  lutrovsko  božjo  službo.  Obhajal  je  70 
oseb  pod  podobami  kruha  in  vina,  rekoč:  „Vera,  ki  jo  imaš  v  smrt 
Jezusa  Kristusa,  naj  te  pripelje  v  večno  življenje."  Procesije  sv. 
Rešnjega  Telesa  se  je  udeleževalo  le  kakih  30  oseb,  največ  žensk. 
Na  prigovarjanje  komisarjev  se  je  izpreobrnilp  nad  50  oseb  in  jim 
je  bila  podeljena  odveza.  Župnije  po  okolici:  Šoštanj,  Sv.  Janez,  Sv. 
Vid  so  bile  od  luteranstva  še  malo  okužene.  V  Novi  cerkvi  ni  bilo 
nič  krivovercev.  Verniki  v  Vitanju  so  se  pritoževali,  da  njihov 
župnik  Mihael  Diestelschrott  ne  zna  slovensko.  Zato  ne  slišijo  pridige 
niti  o  Veliki  noči.  Njegovi  kaplani  hodijo  le  okoli  po  podružnicah. 
V  Celju  sta  bila  dva  kaplana  in  16  beneficiatov.  Kaplan  Rupert 
Furtmiiller  je  imel  celo  pred  komisijo  tako  „nerodno"  pridigo,  da  se 
mu  je  pridigo  vanje  in  spo  vedo  vanje  za  eno  leto  prepovedalo.  V 
Gornjem  gradu  ni  bilo  krivovercev,  ker  je  bila  tam  škofova 
rezidenca.  Duhovniki  v  Mozirju  so  se  vsi  držali  stare  vere  in 
imeli  le  mimogrede  kake  prepire  zaradi  štolnine.  V  Celje  so  prišli 
tudi  duhovniki  in  ključarji  iz  Rečice  in  izjavili:  Gospa  na  Vrbovcu 
(Altenburg)  je  imela  pri  sebi  odpadlega  duhovnika,  ki  je  bil  oženjen, 
in  silila  kmete,  da  so  ga  hodili  poslušat.  Toda  ljudje  so  rekli,  „da 
pridiguje  čudne  reči".  Žena  Kacijanarja  na  Rečici  prepoveduje  svojim 
kmetom  dajati  desetino,  darove  in  pogrebščino.  V  okolici  Rogatca, 
Podčetrtka,  Podsrede  in  Planine  ni  bilo  lutrovcev.  Na  Velenjskem 
gradu  je  Franc  pl.  Lichtenberg  branil  škalskemu  župniku  maševati 
v  grajski  kapeli  in  nagovarjal  ljudi,  naj  cerkvi  ne  dajejo  darov  in 
desetine.  Na  svojem  gradu  je  imel  odpadlega  meniha.  Sodnik  Andrej 
v  Šoštanju  je  javno  dal  oklicati,  naj  cerkvam  več  ne  donašajo 
darov.  Gospa  pl.  Altenhaus  ima  v  Forchtenecku  kapelana  Jurija  Veršiča, 
ki  je  oženjen.  Ta  na  mašo  nič  ne  drži  in  pravi  ljudem:  „Ko  k  maši 
zvoni,  si  ušesa  zamašite."  Graščakinja  nagovarja  svoje  kmete,  naj 
hodijo  njenega  kapelana  poslušat  in  jim  prepoveduje  dajati  za  maše, 
cerkvi  kaj  darovati  ali  častiti  sv.  Rešnje  Telo;  tudi  svetnike  zaničuje. 


607 


Komisarji  so  naročili,  naj  jim  pl.  Altcnhaus  izroči  kapelana  in  ga  pošlje 
v  Celje,  kar  se  pa  ni  zgodilo.  Jurij  pl.  Triebeneck  na  Gradišču 
(Schvvarzenstein)  je  imel  pri  sebi  pobeglega  meniha  in  svojim  ljudem 
prepovedal  cerkvi  desetino  dajati. 

Iz  tega  zapisnika  povzemamo,  da  so  že  v  prvem  desetletju  lu- 
trovstva  bili  po  mnogih  krajih  naše  domovine  posamezni  privrženci 
in  oznanovalci  nove  vere,  ki  se  je  zanesla  k  nam  po  tujih  odpadlih 
duhovnikih  in  menihih.  Opaža  pa  se  tudi,  da  so  jim  bili  plemiči 
glavni  zaščitniki,  ki  so  zastavili  agitacijo  za  luteranstvo  med  ljudstvom 
posebno  s  tem,  da  so  jih  odvra- 
čali od  plačevanja  desetine,  štol- 
nine  in  drugih  cerkvenih  davščin. 

Kmalu  po  tej  vizitaciji  (19. 
dec.  1528)  je  izdal  kralj  Fer- 
dinand nov  odlok,  v  katerem 
zahteva,  naj  oblastva  ne  ovirajo 
akvilejskega  patriarha  in  njego- 
vih arhidiakonov,  ako  hočejo 
postopati  proti  zapeljivim  predi- 
kantom,  in  naj  jim  ne  odrekajo 
potrebne  pomoči.  Potem  graja, 
da  duhovnike  kličejo  pred  svetna 
sodišča  in  si  v  slučaju  smrti  pri- 
lastujejo  njihovo  zapuščino.  Ne- 
kateri patroni  beneficijev  in 
drugih  ustanov  si  sami  prisvajajo 
njih  dohodke  ali  pa  nameščajo 
sumljive,  zapeljive  duhovnike,  ki 
niso  sposobni  za  dušno  pastirstvo; 
duhovnikom  odtegujejo  desetino, 
darove  in  druge  župnijske  do- 
hodke. Vsled  tega  se  zaničuje  duhovski  stan  in  razširja  krivoverstvo. 
Slednjič  ukazuje  kralj,  naj  proti  odpadlim  duhovnikom  in  razširje- 
valcem  krivo  verstva  strogo  postopajo. 

Vsi  ti  odloki  in  še  mnogi  drugi,  ki  so  kmalu  potem  izšli,  niso 
imeli  vidnega  uspeha,  K  večjemu  so  dosegli  to,  da  se  privrženci 
nove  vere  niso  upali  javno  nastopiti,  tembolj  se  je  nadaljevala  agi- 
tacija na  skrivnem  z  besedo  in  pismom.  To  nam  izpričuje  povelje 
kranjskega  deželnega  glavarja,  Ivana  Kacijanarja  iz  1.  1530.,  naj  zapro 
nekatere  lutrovce,  ki  poleg  drugih  krivoverskih  naukov  „po  kotih 
pridigujejo  zoper  najsvetejši  zakrament  našega  Izveličarja  in  prebla- 
ženo  Devico  Marijo." 

Hkrati  z  luteranstvora  so  se  razširjali  v  tistih  časih  po  naših 
krajih  še  verski  no votarj i  neke  druge  vrste,  prekrščevalci.  Svoje 
ime  so  dobili  od  tod,  ker  so  vse  odrasle  ljudi,  ki  so  k  njim  presto- 
pili, še  enkrat  krstili.  In  sicer  je  imel  ta  krst  biti  poroštvo  poštenega 
krščanskega  življenja.  Razun  njega  pa  niso  priznavali  nobenega  drugega 
zakramenta.  Zametali  so  tudi  duhovstvo  in  vse  cerkvene  oblasti.  Ta 
nauk  se  je   iz  Švice  preko  Tirolske  in  Koroške  začel  razširjati  po 

naših  deželah.  L.  1529.  je  novoimenovani  akvilejski  arhidiakon  Ivan 
Schwab  dobil  nalog,  naj  posebno  prekrščevalce  zasleduje  in  kaznuje. 

V  istem  času  poroča  štajerski  glavar  Sigismund  Dietrichstein,  da 
lahkomiselne  in  predrzne  osebe  svetnega  in  duhovskega  stanu  izkušajo 
krive  nauke  razširjati  med  neukim  ljudstvom.  Zlasti  se  razširjajo 
prekrščevalci.  Tiste,  ki  imajo  te  krivoverce  za  podložnike,  nič  proti 
njim  ne  store.  Treba  bode  strogo  proti  njim  postopati;  krivovercem 
se  morajo  hiše  in  vse  imetje  sežgati.  Ko  je  leto  pozneje  Ivan  Ungnad 
prevzel  štajersko  deželno  glavarstvo,  „so  bili  na  Štajerskem  in  v 
celjvski  grofiji  vsi  stolpi  in  vse  ječe  polne  prekrščevalcev  in  bilo  jih 
je  čedalje  več  zaprtih".  Trubar  sam  pravi,  da  je  bilo  izprva  število 
prekrščevalcev  pri  nas  mnogo  večje,  kakor  luteranov  in  pripoveduje 
o  nekem  takem  krivovercu,  da  je  v  Rajhenburgu  za  Savo  umoril 
svojega  gospodarja,  dvornega  maršala  solnograškega  nadškofa,  ker 
se  je  oženil  z  vdovo  nekega  Jurija  iz  Rajhenburga  in  se  opravičeval, 
češ,  da  mu  je  duh  božji  tako  veleval,  ker  je  bila  tista  vdova  od  Boga 
njemu  v  zakon  odmenjena. 

Na  Kranjskem  nahajamo  prekrščevalce  v  kamniški  in  ljub- 
ljanski okolici.  Kamniški  prekrščevalci  so  imeli  1.  1566.  za  na- 
čelnika Jurija  Krelja  in  so  se  shajali  v  gradu  Zaprce  (Steinbiichel). 

V  ljubljanski  okolici  so  imeli  svoje  zbirališče  v  Hrušici.  Med 
meščani  in  kmeti  so  imeli  mnogo  privržencev.  Kralj  Ferdinand  je 
tudi  proti  tej  verski  sekti  1.  1544.  izdal  strog  odlok.  Ukazal  je  pre- 
krščevalce poloviti  in  vtakniti  v  ječo.  Oblasti  naj  dajo  jetnike  poučiti 
učenim  bogoslovcem,  ki  naj  si  prizadevajo,  da  jih  odvrnejo  od  zmote. 
Trdovratni  krivoverci,  njih  pridigarji  in  hujskači,  ki  hodijo  po  deželi 
in  tisti,  ki  opetovano  padejo  v  to  zmoto,  naj  se  kaznujejo  s  smrtjo, 
razun  če  sami  rado  volj  no  prekličejo  zmoto  in  so  pripravljeni  sprejeti 
naloženo  pokoro.  Vendar  prekrščevalcev  navadno  niso  usmrtili,  ampak 
jih  poslali  v  Trst  na  galeje,  kjer  so  morali  na  ladjah  opravljati  službo 
veslačev:  nekaj  trdovratnežev  so  obsodili  tudi  v  dosmrtno  ječo  ob 
kruhu  in  vodi;  mnogo  je  bilo  pomiloščenih  ali  pa  so  pobegnili.  Tako 
poroča  1.  1540.  kranjski  deželni  glavar  Nikolaj  Jurišič  kraljici  Ani, 
da  se  je  na  Kranjskem  pet  prekrščevalcev  izpreobrnilo.  Kakor 
avstrijska  vlada,  so  tudi  luteranci  sami  to  versko  sekto  z  vso  strp- 
gostjo  zasledovali. 

Največjega  pomena  za  daljni  razvoj  novoverskega  gibanja  je 
bila  mogočna  zaščita  deželnih  stanov.  Poedini  odpadniki  in  pri- 
digarji bi  ne  bili  mogli  ničesar  opraviti  in  zlasti  luteranstvo  bi  se  ne 
bilo  povzpelo  do  tolike  moči,  ako  bi  se  ne  bilo  zavzelo  zanj  skoraj 
v  celoti  naše  plemstvo.  Kaj  ga  je  k  temu  najbolj  nagibalo,  je  lahko 
spoznati.  Pred  vsem  časni  dobiček,  upanje  okoristiti  se  s  cerkvenim 
ali  samostanskim  premoženjem  in  drugimi  ustanovami,  ki  so  po  novi 
uredbi  imele  preiti  v  njihovo  posest.  Kakor  deželna  bramba  proti 
Turkom,  tako  je  tudi  versko  vprašanje  bilo  vedno  na  dnevnem  redu 
deželnih  zborov  in  odborniških  shodov.  Deželni  stanovi  so  si  pri- 
svajali pravico,  svojevoljno  določevati  cerkvene  reforme  in  pričeli 
hud  boj  proti  avstrijskim  vladarjem  za  svobodo  luteranstva,  med  tem 
ko  so  sami  z  največjim  nasilstvom  postopali  proti  katoličanom. 

Izprva  se  na  raznih  shodih  ponavljajo  le  tožbe  proti  duhovnikom 
in  grajajo  mnoge  razvade.  Tako  na  odborniškem  shodu  v  Inomostu 
1.  1518.,  kjer  stanovi  na  dolgo  in  široko  naštevajo,  kaj  je  treba  od- 
praviti iz  cerkvenega  življenja.  Enake  pritožbe  so  podala  avstrijska 
mesta  1.  1524.  Tičejo  se  pa  le  nekaterih  privilegijev  duhovščine,  ki 
so  bili  meščanom  v  kvar.  Ako  bi  se  bilo  gibanje  za  cerkveno  re- 
formo ohranilo  v  tej  smeri,  bi  bilo  s  pomočjo  avstrijske  vlade  gotovo 
rodilo  dobre  sadove.  Toda  kmalu  se  pojavlja  v  zahtevah  stanov 
izprva  prikrito,  pozneje  pa  očitno  tudi  pridiga  „čistega  evangelija". 
Marsikdo  izprva  ni  vedel,  kam  merijo  te  besede,  ki  so  se  zdele  na 
videz  zelo  nedolžne.  Postale  so  pa  kmalu  geslo  vseh  luteranov  in 
pomenjale  zametavanje  vse  cerkvene  tradicije  (ustnega  izročila).  Prvi- 
krat so  zahtevali  oznanjevanje  „čistega  evangelija"  stanovi  na  splošnem 
zboru  avstrijskih  dežel  v  Augsburgu  1.  1526.  Vendar  v  tej  stvari  še 
niso  bili  edini.  Štajerci  so  v  svoji  pritožbi  odločno  zahtevali,  da  je 
treba  preprostim  ljudem  božjo  besedo  brez  vsake  „človeške  primesi" 
oznanovati.  Korošci  se  cerkvenega  vprašanja  niso  še  nič  dotaknili. 
Kranjci  pa  so  se  takrat  še  pritoževali  čez  oznanovalce  nove  vere, 
ker  jih  je  menda  kmečki  upor  prejšnjega  leta  s  strahom  navdal.  — 
Kralj  Ferdinand  je  dobro  vedel,  kam  merijo  stanovi.  „Pod  pretvezo 
čistega  evangelija  hočejo  dobiti  dovoljenje,  da  bi  smeli  razširjati  za- 
peljive nauke  v  mojih  dednih  deželah."  Zato  je  zahtevo  kratkomalo 
odbil.  Vendar  je  ostal  „čisti  evangelij"  na  dnevnem  redu  vseh  sta- 
novskih shodov.  Leta  1531.  so  zahtevali  deželni  stanovi  v  Inomostu, 
,,naj  kralj  ukaže  škofom,  da  nastavljajo  take  duhovnike,  ki  oznanju- 
jejo  božjo  besedo  brez  človeške  primesi."  Na  dunajskem  shodu  leta 
1536.  poudarjajo,  „da  primanjkuje  rednih,  sposobnih  in  spretnih  pridi- 
garjev. Kralj  naj  odredi,  da  sveto  in  božjo  besedo  oznanujejo  ljudstvu 
razumni,  učeni  in  spretni  pridigarji,  češ,  da  se  bodo  javne  razmere 
šele  takrat  izboljšale,  ko  se  bode  božja  beseda  vsak  dan  oznanovala." 
Dočim  stanovi  pridigo  po  lutrovskem  načinu  tako  povzdigujejo,  so 
jim  pa  vse  druge  cerkvene  pobožnosti  le  „praznoverje  in  maliko- 
valstvo". 

Mnogo  odkritejše  in  odločnejše,  kakor  v  zgornjih  sklepih,  so 
nastopili  stanovi  1.  1541.  v  Pragi.  Bil  je  takrat  čas,  ko  je  zopet  gro- 
zila turška  nevarnost  in  je  Ferdinand  zahteval  od  stanov  novih  žrtev. 
Plemstvo  je  izrabilo  priložnost  in  zahtevalo  neprikrito  oznanovanje 
lutrovega  nauka.  V  svoji  spomenici  na  kralja  poudarja,  da  je  turška 
sila  kazen,  ki  jo  Bog  pošilja  ljudem  zaradi  malikovanja  in  zaničevanja 
božje  besede.  Zato  prosijo  stanovi,  naj  kralj  dopusti,  da  se  čista, 
neskaljena  evangeljska  resnica  brez  strahu  oznanuje.  Posebno  naj 
se  razlaga  nauk  opravičenja  po  veri  v  Kristusa  v  tem  zmislu  in  naj 
se  deli  sv.  obhajilo  pod  obema  podobama.  Tu  nahajamo  že  vse 
bistvene  dele  luteranstva:  „čista  evangeljska  resnica",  „nauk  opravi- 
čenja po  veri"  in  „sveto  obhajilo  pod  obema  podobama".  Med  za- 
stopniki, ki  so  spomenico  podpisali,  nahajamo  iz  Štajerske  Ivana 
Ungnida,  Ivana  Višprijskega  (Weissbriach),  Jurija  pl.  Herberštajna;  iz 
Kranjske:  Sigismunda  Višnjegorskega  (Weichselberger),  Krištofa  Ramb- 
schiissel  in  Erazma  Scheyer;  dalje  zastopnike  mest:  Gradec,  Radgona, 

Št.  Vid  na  Koroškem  in  Ljubljana.  V  imenu  Goričanov  je  podpisal 
Bonaventura  pl.  Eck.  Stanovski  zastopniki  se  niso  prav  nič  za  to 
zmenili,  da  je  Ferdinand  vsako  versko  izpremembo  prepovedal.  Ob 
priložnem  in  nepriložnem  času  so  ponavljali  svoje  zahteve  in  zlasti 
izrabili  turško  nevarnost,  da  so  pritiskali  na  kralja,  naj  jim  ugodi, 
sicer  ne  dovolijo  novih  davkov  in  vojakov.  To  je  bilo  povod,  da  je 
moral  že  Ferdinand  mnogo  popustiti  od  svoje  strogosti,  še  bolj  so 
bili  prisiljeni  njegovi  nasledniki  nastopiti  pot  pogajanja  z  lutrovskimi 
stanovi.  Ker  je  imelo  takrat  plemstvo  vso  oblast  v  rokah,  zato  je 
umevno,  da  so  tudi  vsi  Ferdinandovi  odloki  in  prepovedi  ostali  le  na 
papirju.  Po  gradovih  in  mestih  je  gospoda  vpeljevala  luteranske  pre- 
dikante  in  pripravljala  javno  organizacijo  lutrovske  cerkve.  Mož,  ki 
je  našim  stanovom  v  ta  namen  največ  pomagal,  je  bil  —  Primož 
Trubar. 


Tržaški  škof  Peter  Bonomo. 


611 


Laški  trg. 


6.  Trubarjev  prvi  nastop  in  spor  s  cerkvijo. 
Urban  Tekstor. 

Primož  Trubar  je  bil  rojen  8.  junija  1508  v  Rašici  pri  Turjaku 
iz  dobre  krščanske  rodbine.  Oče  je  bil  tesar  in  ključar  pri  podruž- 
nici sv.  Jerneja,  katero  je  dal  nekemu  hrvaškemu  slikarju  preslikati 
in  za  to  delo  iz  svojega  plačal  20  ogrskih  cekinov.  Njegov^  sin 
Primož  mu  je  čez  mnogo  let  to  vnemo  za  hišo  božjo  očital,  češ,  da 
bi  bil  bolje  storil,  „da  bi  bil  shtiri  voli  kupel  ino  tem  bogim  sosedam 
dal,  da  bi  z  njim  orali  in  svoje  otroke  shivili".  Umrl  je  nasilne  smrti 
za  časa  kmečkega  upora  1.  1525.,  ko  je  bil  od  upornih  kmetov  obešen 
na  drevo.  Trubar  je  pozneje  v  svojih  spisih  in  pridigah  posmehljivo 
omenjal  očetovo  pobožnost,  ki  ga  ni  mogla  rešiti  nesrečne  smrti. 

Že  v  zgodnji  mladosti  je  prišel  mladi  Primož  v  Trst  k  škofu 
Petru  Bonomu,  kjer  je  bil  sprejet  v  število  cerkvenih  pevcev 
in  hkrati  opravljal  mala  strežniška  opravila  v  škofijskem  dvorcu. 
Obiskaval  je  nekaj  časa  tudi  šolo  na  Reki  (1521),  potem  pa  se  pri 
tržaškem  škofu  pripravljal  na  duhovniški  poklic.  Ko  je  bil  Bonomo 
upravitelj  dunajske  škofije  in  član  dunajske  vlade,  se  je  tudi  Trubar 
mudil  nekaj  časa  na  Dunaju  in  v  Solnogradu  (1521),  pa  ni  obiskoval 
vseučilišča.  Pridobil  si  je  dovolj  znanja  v  nemškem  in  italijanskem 
jeziku,  dočim  sam  pravi,  da  mu  latinščina  dela  težave.   Manjkalo  mu 

je  posebno   globlje   bogoslovne  naobrazbe.    Njegovo   znanje  je  bilo 
povprečno  toliko,  kakor  drugih  nižjih  duhovnikov  v  tedanji  dobi. 

V  krogu  tržaškega  škofa  Bonoma  moramo  iskati  onih  vplivov, 
ki  so  Trubarjevemu  poznejšemu  mišljenju  in  delovanju  določili  smer. 
Škof  Peter,  iz  stare  plemenite  tržaške  rodbine  Bonomo,  je  slovel 
kot  poznavatelj  starin  in  latinskega  slovstva.  Zapustil  je  več  latinskih 
spisov  in  pesmi.  Cesarju  Maksimilijanu  je  bil  zelo  priljubljen,  zato 
mu  je  večkrat  poveril  zaupne  diplomatiške  posle.  Bonomo  je  pri- 
padal oni  struji  med  omikanci  tedanje  dobe,  ki  jih  imenujemo  „hu- 
maniste".  Humanisti  so  stremili  v  prvi  vrsti  za  slovstvenimi  in  znan- 
stvenimi smotri,  ker  so  hoteli  poživiti  študij  starega  rimskega  in  grškega 
slovstva,  zgodovine  in  umetnosti.  Toda  iz  spisov  poganskih  pisateljev 
so  se  navzeli  tudi  mnogih  njihovih  nazorov  o  veri  in  nravnosti.  Zato 
so  humanisti  napadali  duhovniški  celibat,  katoliško  redovništvo,  za- 
metavali  so  češčenje  svetnikov,  božja  pota  in  vse  to  imenovali  „prazno- 
verne  razvade".  Najprikladneje  bi  jih  imenovali  „prosvetljence'*  15.  sto- 
letja, Trubar  sam  poroča,  da  je  Bonomo  na  svojem  dvoru  razlagal  dijakom 
poleg  rimskega  pesnika  Vergilija,  spise  Erazma  Rotterdamskega  in 
francoskega  reformatorja  Ivana  Kalvina,  torej  slovstvena  in  znanstvena 
dela  takih  mož,  ki  so  bili  verski  novotariji  naklonjeni.  Zato  se  ni  čuditi, 
če  se  je  Trubar  že  v  zgodnji  mladosti  navzel  proticerkvenega  duha. 

Menda  še  ni  bil  22  let  star,  ko  ga  je  škof  okoli  1.  1530.  posvetil 
v  mašnika.  V  svojih  pismih  poudarja  Trubar  opetovano,  da  je  ome- 
njeno leto  začel  pridigovati  in  se  imenuje  „slovenskega  pridigarja  v 
Trstu".  Po  vsej  priliki  se  je  začelo  Trubarjevo  delovanje  v  tržaški 
minoritski  cerkvi.  Slovenska  tržaška  okolica  takrat  še  ni  imela  lastnih 
župnij,  temveč  je  morala  mestna  duhovščina  oskrbovati  pastirovanje 
daleč  na  okoli.  Ker  je  slovensko  ljudstvo  posebno  rado  zahajalo  v 
minoritsko  cerkev,  je  bilo  zlasti  tukaj  treba  slovenskih  pridigarjev. 
Zato  so  tržaški  minoriti  od  začetka  16.  stoletja  za  slovenske  okoličane 
vzdrževali  po  enega  slovenskega  pridigarja,  ki  je  bil  navadno  svetni 
duhovnik.  Tu  je  bilo  večkrat  pozorišče  Trubarjevemu  delovanju  v 
poznejših  letih  in  tu  sem  moramo  staviti  tudi  njegov  prvi  nastop. 

Kmalu  (1530)  pa  mu  je  bil  odločen  delokrog  drugej.  Tržaški 
škofje  so  imeli  že  izza  leta  1480.  v  posesti  župnijo  Laški  trg  z  vsemi 
podrejenimi  vikariati,  med  katere  je  spadala  tudi  Loka  pri  Radečah. 
Tu  sem  je  poslal  Bonomo  mladega  Trubarja,  ki  je  bil  menda  župnijo 
že  nekaj  let  preje  od  njega  prejel  (1527).  Ker  so  bili  dohodki  cer- 
kvenih beneficijev  v  tistih  časih  zelo  skromni,  si  je  Trubar  izboljšal 
svoj  gmotni  položaj  s  tem,  da  si  je  pridobil  tudi  neko  kaplanijo  v 
Celju,  kjer  pa  ni  stalno  bival.  Splošno  je  v  letih  1530.  do  1540.  pri 
njem  opaziti,  da  se  ni  držal  po  cerkvenih  postavah  zaukazane  rezi- 
dence, ker  ga  nahajamo  zdaj  v  Celju,  zdaj  v  Loki,  zdaj  v  Laškem 
trgu  ali  v  Trstu  in  kmalu  tudi  v  Ljubljani. 

V  Loki  se  je  pojavil  prvi  spor  med  novim  župnikom  in  vernim 
ljudstvom.  Sam  pripoveduje,  da  se  je  ustavljal  neki  ženski,  ki  je 
pravila,  da  se  ji  prikazujeta  sv.  Boštjan  in  sv.  Rok  in  ji  ukazujeta^ 
naj  se  njima  v  čast  nad  Kompoljem  sezida  cerkev,  sicer  prideta  pomor 
in  kuga  nad  živino  in  ljudi.    Ako  bi  šlo  tu  le  za  dvomljive  prikazni 

neke  ženske,  bi  Trubarjev  odpor  ne  bil  ljudi  tako  v  živo  zadel.  Toda 
stvar  je  imela  drugačno  ozadje.  V  preteklih  stoletjih  je  bila  naj- 
strašnejša šiba  božja  —  kuga,  ki  je  v  malih  presledkih  zopet  in 
zopet    morila    po    naših 


Obupano  Ijud- 


vedelo    drugod 


tis:tum defecerttvirtm mea.ne  dtrelimjKM mu* 


deželah, 
stvo    ni 

pomoči  iskati,  kakor  pri 
Bogu  in  svojih  patronih 
ali  priprošnjikih.  Ko  je 
1.  1529.  kuga  zopet  lepo 
štajersko  deželo  izpre- 
menila  v  tužno  grobišče, 
je  ljudstvo  v  radeškem 
okraju  hotelo  v  čast  sv. 
Roku  in  sv.  Boštjanu, 
pomočniku  zoper  to 
strašno  morilko,  sezidati 
cerkev.  Napravili  so 
malo  leseno  kapelico, 
kjer  so  duhovniki  ma- 
ševali  in  nabirali  darove 
za  stavbo.  Trubar  je 
moral  zelo  strastno  proti 
tej  zidavi  nastopiti,  ker 
je  vzbudil  pri  svojih 
župljanih  toliko  ogorče- 
nost, da  je  bil  prisiljen 
župnijo  zapustiti.  Seme 
novoverskih  nazorov  pa 
je  gotovo  že  pričelo  kaliti, 
ker  čitamo,  da  so  pozneje 
ljudje,  ki  so  bili  v  ver- 
skih stvareh  „hudobnega 
mišljenja",  cerkev  sv. 
Boštjana  v  Loki  napadli 
in  zažgali.  Užaljeno 
ljudstvo  je  nato  prosilo 
akvilejskega  patriarha, 
da  jo  sme  iznova  posta- 
viti na  varnejšem  kraju, 
v     bližini     šentjurskega 

samostana   (1576).     To  je   sedanja   loška   podružnica   sv.  Fabijana   in 
Boštjana  na  Poljani  ob  gori  Radež. 

Dočim  Trubar  v  Loki  s  prvim  nastopom  ni  imel  sreče,  je  našel 
kmalu  ugodnejša  tla  za  razširjanje  svojih  naukov  v  Ljubljani.  Tu 
je  že  deloval  po  njegovih  načelih  Matija  Klombner  s  krogom  svojih 
privržencev,  ki  so  na  skrivnem  razširjali  Lutrove  nemške  spise.  Tudi 
v  ljubljanskem  kapitlju  je  bilo  več  kanonikov  naklonjenih  novotariji, 
tako  Wiener,  Dragolič  in  Mertlic.   Med  temi  je  pozneje  proslul  zlasti 

kanonik  Pavel  Wiener,  pod  škofom  Ravbarjem  in  Kacijanarjem 
zelo  vpliven  mož,  član  deželnega  zbora  in  blagajničar  deželnih  stanov, 
ki  je  kmalu  za  Trubarjem  pričel  javno  oznanovati  Lutrove  nauke. 
Ti  so  menda  pozvali  Trubarja,  naj  pride  v  Ljubljano  in  mu  izročili 
službo  stolnega  pridigarja  (1531).  Trubar  je  obdržal  dohodke  svoje 
župnije  in  kapelanije  in  odšel  gotovo  z  vednostjo  škofa  Bonoma  na 
svoje  novo  mesto.  Še  le  v  Ljubljani  se  je  pričel  humanist  Trubar 
marljiveje  pečati  z  novoverskimi  bogoslovnimi  pisatelji  in  se  je  oklenil 
tiste  struje,  ki  mu  je  bila  najbolj  sorodna  in  jo  je  zastopal  švicarski 
humanist  Ulrik  Cvingli.  Proučeval  je  spise  Cvinglijevih  učencev, 
Bullingerja  in  Pellikana,  ki  so  prav  takrat  izhajali  in  iz  njih  zajemal 
snov  za  svoje  pridige.  Oba  imenovana  švicarska  reformatorja  imenuje 
svoja  duševna  očeta  in  učitelja. 

Svoje  delovanje  v  Ljubljani  je  pričel  Trubar  s  tem,  da  je  gromel 
s  šenklavške  prižnice  zoper  neoženjenost  duhovnikov  in  obhajilo  pod 
eno  podobo.  Mnogim  je  to  tembolj  ugajalo,  ker  se  cerkveni  predpisi 
v  teh  zadevah  po  mnogih  krajih  itak  niso  več  izvrševali.  Škof  Ravbar 
je  sicer  tujemu  agitatorju  pridige  v  stolnici  kmalu  prepovedal,  pa 
ljubljanski  magistrat  mu  je  odprl  cerkvico  sv.  Elizabete  v  meščanskem 
špitalu,  kjer  je  bilo  poslej  skozi  več  desetletij  zbirališče  ljubljanskih 
protestantov.  S  Trubarjem  so  potegnili  že  omenjeni  trije  kanoniki 
in  nekateri  drugi  ljubljanski  duhovniki,  na  odločen  odpor  je  zadel  le 
pri  frančiškanih.  Ljubljanski  frančiškan  pater  Tomaž  iz  Solnograda 
in  Hrvat  pater  Ivan  v  Novem  mestu  sta  več  kot  dvajset  let  (1522 — 1548) 
neumorno  pridigovala  zoper  luterane  in  prekrščevalce,  a  slednjič  oba 
umrla  nasilne  smrti.  Sam  Trubar  piše  1.  1560.  v  nekem  pismu,  da  so 
mu  bili  nasprotni  le  arhidiakoni  in  frančiškani  („Erzpriester  und  Bar- 
fiifiermiinch").  Deset  let  je  mogel  Trubar  v  Ljubljani  neovirano 
razširjati  svoje  nazore  in  še  le  1.  1540.  ga  je  opomnil  kraljev  odlok 
na  dolžnost,  naj  biva  v  svoji  župniji.  Prihodnja  leta  nahajamo  Trubarja 
deloma  v  Laškem  trgu,  katero  župnijo  je  dobil  od  škofa  Bonoma 
okoli  1.  1540.,  deloma  pa  v  Trstu.  Kar  ga  zadene  nepričakovano  od- 
likovanje, postal  je  ljubljanski  kanonik. 

To  čudno  ravnanje  duhovske  gosposke  je  v  zvezi  z  izpremembo, 
ki  se  je  izvršila  na  ljubljanski  škofijski  stolici  po  Ravbarjevi  smrti 
(f  1536).  Za  diplomatom  in  plemičem  Ravbarjem  je  dobil  ljubljansko 
škofijo  zopet  član  ugledne  kranjske  plemiške  rodbine,  Frančišek 
Kacijanar  (1536—1543),  preje  prost  pri  Gospe  Sveti  na  Koroškem. 
Vse  kaže,  da  je  bil  Kacijanar  sam  zelo  naklonjen  novi  veri  in  skrit 
privrženec  luteranstva.  Pavla  Wienerja,  ki  je  že  1.  1539.  javno  kazal 
svoje  protestantsko  prepričanje  in  plemiča  Sigismunda  Weichselber- 
gerja,  ki  je  na  odborniškem  shodu  v  Pragi  1.  1541.  v  imenu  kranjskih 
stanov  zahteval  svobodo  za  luteransko  veroizpoved,  nahajamo  med 
njegovimi  osebnimi  zaupniki.  Wiener,  dasiravno  oženjen,  je  dobil 
stolni  kanonikat,  stolno  župnijo,  kaplanijo  sv.  Janeza  „pod  mostom" 
in  poleg  tega  še  dekanijo  novomeškega  stolnega  kapitlja.  Značilno 
je  zlasti,  da  je  Kacijanar  1.  1543.  vizitacijo  svojih  župnij,  ki  jo  je  bil 
kralj  Ferdinand  ukazal,  poveril  Wienerju,  o  katerem  so  takrat  že  na 
Dunaju  vedeli,  da  je  popolen  luteran.    Nov  dokaz  za  posebno  Kači- 

janarjevo  zaupanje  do  voditeljev  novoverskega  gibanja  posnemamo 
tudi  iz  tega,  da  je  Wienerja  in  Sigismunda  "VVeichselbergerja  imenoval 
za  izvrševatelja  svoje  oporoke.  Ob  takih  razmerah  ni  čudno,  da  je 
ves  tedanji  ljubljanski  kapitelj,  ki  je  pa  štel  le  pet  ali  šest  članov, 
bil  zelo  naklonjen  luteranstvu  in  da  je  tudi  Trubar  postal  stolni  ka- 
nonik. L.  1542.  je  Trubar  zopet  pridigoval  v  Ljubljani  in  zlasti  pobijal 
nazore  prekrščevalcev,  ki  so  se  takrat  širili  po  Slovenskem. 

Povod  za  hude  napade  na  katoliške  šege 
in  navade  so  mu  dala  romanja  na  Sv.  Goro 
pri  Gorici,  ki  so  se  prav  takrat  pričela.  Neka 
pobožna  pastirica  Uršula  Ferligojnica  je  pra- 
vila ljudem,  da  je  imela  od  1.  1539.  na  gori 
Skalnici  nad  Solkanom  večkrat  prikazni  Ma- 
tere božje,  kadar  je  na  vrhu  pasla  svojo  čredo. 
Ljudje  so  deklico  nadzorovali  in  ko  so  se 
prepričali,  daje  res  pobožna  in  lepega  vedenja, 
so  ji  začeli  verjeti,  tembolj  ker  je  že  menda 
v  prejšnjih  stoletjih  tam  stalo  Marijino  sve- 
tišče. Kmalu  je  tam  stala  kapela,  in  ljudje  so 
začeli  znašati  denar,  da  bi  se  zidala  cerkev. 
Anton  pl.  Papež  iz  Gorice  in  trije  Solkanci 
(Krivic,  Bassin,  Mihelič)  so  se  zavzeli  za  to 
podjetje  in  izprosili  od  patriarha  dovoljenje, 
da  smejo  na  vrhu  gore  postaviti  romarsko  cer- 
kev. L.  1544.  je  bila  posvečena,  in  sam  patriarh 
Marino  Grimmani  je  poslal  iz  Vidma  za  glavni 
oltar  lepo  sliko  Matere  božje,  ki  je  še  sedaj  na 
svojem  mestu.  Kmalu  je  bila  Sv.  Gora  priljub- 
ljena božja  pot.  L.  1566.jo  je  nadvojvoda  Karol 
izročil  v  oskrbo  frančiškanom  bosenske 
provincije.  Trubar  je  seveda  v  vsem  tem 
videl  le  prevaro,  goljufijo  in  sebičnost,  češ, 
da  so  romarske  cerkve  le  „od  tih  hudizhevih, 

lezhniuih  bab  gori  prishle  in  so  k  timu  ty  ^    ,        ,  _    ,,    ^  ^^    .. 
fary,  menihi,  cehmoshtri  in  mezhnari  zarad  ^'""^"^^^Gom^t    radu"'^^'''''"^'' 
njih  trebuha  volo  pomagali."  ^     or  j  m  gra  u. 

Toda  ni  ostalo  le  pri  takih  slučajnih 
spopadih.  Odkar  so  se  začeli  deželni  stanovi  odločno  potegovati  za 
luteranstvo,  je  pogum  njihovim  privržencem  med  duhovniki  vedno  bolj 
rasel.  Trubar  in  njegovi  tovariši  so  začeli  javno  napadati  nauke  in 
obrede  katoliške  cerkve.  Na  prižnici  so  oznanovali,  da  sv.  maša  nič 
ne  velja,  da  Marije  ni  treba  častiti,  norčevali  se  iz  litanij  in  procesij, 
iz  škofa,  kadar  je  posvečeval  duhovnike,  in  imenovali  katoliško  bogo- 
častje  malikovanje.  In  kar  se  še  ni  smelo  javno  povedati,  o  tem  so 
govorili  na  svojih  skrivnih  shodih,  ki  so  se  vršili  v  hišah  kanonikov, 
v  cerkvi  pri  sv.  Krištofu  in  na  Rožniku.  Izza  leta  1544.  se  opaža,  da 
nastopajo  Trubarjevi  privrženci  kot  samostojna  stranka,  ki  je  vedno 
bolj  odkrito  delala  za  razkol,  dasiravno  je  Trubar  še  dolgo  trdil,  da 
hoče  ostati  ,,v  pravi  katoliški  cerkvi". 

Med  tem  je  umrl  škof  Kacijanar,  ki  se  je  še  na  smrtni  postelji 
dal  obhajati  pod  obema  podobama,  in  ljubljansko  stolico  je  zasedel 
mož  odločno  katoliških  načel,  Urban  Tekstor,  pod  čigar  vlado 
je  prišlo  do  odkritega  boja  z  luteranstvom. 


Urban  Tekstor  se  je  menda  po  domače  pisal  Tkalčič  ali 
Kavčič  in  je  po  šegi  tedanjega  časa  polatinil  svoje  slovensko  ime. 
Rojen  je  bil  okoli  1.  1498.  v  mali  vasi  na  goriškem  Krasu  od  preprostih 
starišev.  Iz  njegovih  mladih  let  ni  ničesar  znanega.  Toliko  je  gotovo, 
da  si  je  pridobil  na  tedanjih  vseučiliščih  obilo  znanja  v  raznih  ved- 
nostih, v  govorništvu  in  bogoslovju  in  se  odlikoval  v  učenosti.  Že 
pred  1.  1540.  je  prišel  na  dvor  kralja  Ferdinanda,  kjer  je  dobil  službo 
dvornega  kaplana  in  miloščinarja.  Tu  si  je  s  svojo  modrostjo  in 
dobrotljivostjo  kmalu  pridobil  tolik  ugled,  da  ga  je  Ferdinand  po 
smrti  dunajskega  škofa  Ivana  Faberja  izbral  za  svojega  izpovednika 
(1541).  Leto  pozneje  je  dobil  župnijo  Bruck  ob  Muri,  katere  pa  ni 
nikdar  osebno  oskrboval.  Kot  dvorni  kaplan  je  imel  Tekstor  zelo 
nemirno  življenje.  Spremljati  je  moral  kralja  z  drugim  dvorom  vred 
na  potovanju.  Zato  ga  nahajamo  vsako  leto  na  najrazličnejših  krajih: 
na  Dunaju,  v  Breslavi,  v  Pragi,  Regensburgu  in  celo  v  vojaškem 
taboru  pred  Wittenbergom,  kjer  je  imel  božjo  službo. 

Ko  je  1.  1543.  umrl  ljubljanski  škof  Frančišek  Kacijanar,  je  kralj 
Ferdinand  imenoval  za  njegovega  naslednika  Urbana  Tekstorja.  Do- 
hodki ljubljanske  škofije  so  se  v  tistih  časih  vsled  turških  napadov 
zelo  skrčili.  Značilno  je,  da  Kacijanar  niti  letnega  prispevka  20  gld., 
ki  ga  je  bil  zahteval  kralj  Ferdinand  v  korist  dunajskega  vseučilišča, 
ni  mogel  plačevati.  V  pismu  na  kralja  se  opravičuje,  da  je  prevzel 
od  svojega  prednika  4000  gld.  dolga  na  zaostalih  davkih.  Stanovi  ga 
terjajo  in  žugajo  z  rubežnijo.  L.  1537.  so  ga  le  bojne  priprave  stale 
2000  gld.  in  tudi  v  bodočnosti  jih  ne  bo  konca.  Pod  njegovim  pred- 
nikom je  bilo  za  6000  goldinarjev  zemljišč  zastavljenih.  Ob  takih 
razmerah  je  pomenila  škofovska  služba  le  veliko  žrtev. 

Tekstor  je  bil  še  tisto  leto  od  apostolske  stolice  potrjen  (19.  de- 
cembra). Kot  škof  se  je  pogosto  mudil  v  svoji  vladikovini,  dasiravno 
ni  stalno  v  njej  bival.  Včasih  je  obiskal  Gornji  grad,  ob  važnih  pri- 
likah tudi  ljubljansko  stolnico,  kjer  je  birmoval  in  posvečeval  duhov- 
nike. Slej  ko  prej  pa  je  bil  Dunaj  in  cesarski  dvor  glavno  pozorišče 
njegovega  delovanja.  Tu  ni  imel  posla  le  z  božjo  službo  in  oskrbovanjem 
revežev,  ampak  zastavil  je  svoj  vpliv  za  razne  reforme  in  kulturne  na- 
mene. Ferdinand  ga  je  rad  uporabljal  pri  važnih  zaupnih  poslih.  Ko 
je  1.  1546.  umrl  tržaški  škof  Peter  Bonomo,  za  čigar  vlade  se  je  bilo 
lutrovstvo  v  Trstu  in  po  okolici  zelo  razširilo,  je  Tekstor  na  željo 
kralja  Ferdinanda  potoval  v  Benetke,  da  se  ondi  snide  z  jezuitom 
Klavdijem  Jajem  in  mu  ponudi  tržaško  škofijo.  Skromni  mož  se  je 
branil  te  ponudbe,  češ,  da  ne  ustreza  namenu  njihovega  reda  in  je 
hkrati  opozoril  Tekstorja,  naj  kralj  rajši  na  Dunaju  ustanovi  jezuitski 
kolegij,   ako  potrebuje  njihove  pomoči.    Od   takrat  je   bil  Tekstor 

velik  prijatelj  in  zaščitnik  novoustanovljenega  jezuitskega  reda.  Leta 
1555.  je  dobil  še  vplivno,  pa  tudi  težavno  službo,  postal  je  dvorni 
pridigar.  Vendar  se  je  že  leto  pozneje  odpovedal  temu  poslu,  ker 
je  menda  spoznal,  kako  nehvaležno  delo  je,  svetnim  mogotcem  ozna- 
novati  resnico. 

Dasiravno  se  je  Tekstor  v  diplomatiških  in  cerkvenih  poslih 
mnogo  mudil  izven  dežele,  vendar  ni  izpustil  izpred  oči  verskih  razmer 
svoje  škofije.  To  nam  izpričuje  prvi  veliki  spor  z  luteranstvom  za 
njegove  vlade. 


MAaiSTEil-VEIT       EIK  •  PREDICANT 
5V  MVRMBERG  •  VND    SER  WriT  Bil  KANT- 
DEH,- GOES  ■^X^ORT •  HAT •  TREVI.ICK  TRISN-— ' 
GELERT- CEPREDlcr  VfJD  •  aESCHRIBK• 
DER-NVN•VER5CHlDEN•JST•r^l•G0T■-^-' 
DIS•^XB^I•VEKWZCHSLEr'MIT-DE!A•T0T• 


Vid  Dietrich,  predikant  v  Nurnbergu. 


Ko  je  Tekstor  prevzel  ljubljansko  škofijo,  je  izprva  še  potrdil 
VVienerja  in  Trubarja  za  stolna  pridigarja,  pa  kmalu  je  poslednjega 
odslovil  iz  Ljubljane  in  ga  poslal  na  kapiteljsko  župnijo  v  Sent  Jernej 
opravljat  župnijske  posle  (1546).  Ko  se  je  pa  natančneje  poučil  o 
namerah  in  delovanju  novovercev,  je  odločno  nastopil  proti  njim. 
Priliko  mu  je  dal  tridentinski  cerkveni  zbor. 

Opetovano  so  izjavili  avstrijski  protestanti,  med  njimi  tudi  kranjski 
deželni  stanovi,  da  žele  splošnega  cerkvenega  zbora,  ki  naj  bi  odpravil 
razdvojenost  v  verskih  stvareh  in  zopet  povrnil  deželi  mir  in  edinost. 
Ko  se  je  1.  1545.  sešel   cerkveni  zbor  v  Tridentu,  je  Tekstor  takoj 

hotel  uveljaviti  njegove  verske  odloke  in  odločno  zavrniti  daljno 
protestantsko  propagando.  Kot  svojega  zastopnika  je  poslal  v  Trident 
mladega  profesorja  dunajskega  vseučilišča  Burcharda  de  Monte  iz 
Holandije,  ki  je  bil  1.  1546.  navzoč  pri  obravnavi  težavnega,  a  zelo 
važnega  vprašanja  „o  opravičenju"  (de  iustificatione),  katero  sta  v 
Ljubljani  po  lutrovskem  načinu  razlagala  Wiener  in  Trubar.  Naslednje 
leto  je  sestavil  Tekstor  posebno  komisijo,  ki  je  imela  preiskovati 
nauke  novoverskih  duhovnikov  in  o  njih  izreči  svojo  sodbo.  V  njenem 
imenu  je  šel  spomladi  1.  1547.  Burchard  v  Bolonjo,  kamor  je  bil  cer- 
kveni zbor  preložen,  „da  mu  predloži  sedem  členov,  o  katerih  se  je 
na  Kranjskem  razpravljalo".  Ti  členi  sicer  niso  označeni,  toda  če 
primerjamo  poznejše  zasliša vanje  obtožencev  in  prič  v  tožbi,  potem 
lahko  spoznamo,  na  katere  stvari  so  se  nanašali.  Tikali  so  se:  opra- 
vičenja,  razlage  sv.  pisma,  maše  in  drugih  zakramentov,  duhovskega 
celibata,  cerkvene  oblasti,  češčenja  Matere  božje  in  svetnikov,  nauka 
o  vicah  in  o  prošnji  za  mrtve.  Ker  cerkveni  zbor  o  vseh  teh  rečeh 
še  ni  bil  sklepal,  dobil  je  Burchard  le  natančen  prepis  odloka  „o 
opravičenju"  in  „o  razlaganju  sv.  pisma".  S  temi  odloki  je  odšel 
27.  julija  iz  Bolonje. 

O  naslednjih  stopnjah  velike  tožbe  zoper  kranjske  protestante 
nismo  natančno  poučeni.  Meseca  avgusta  ali  septembra  1547  je  došel 
v  Ljubljano  kraljev  ukaz,  naj  zapro  voditelje  lutrovskega  gibanja: 
stolnega  prosta  Lenarta  Mertlica,  generalnega  vikarja  Jurija  Dragoliča, 
kanonika  Wienerja  in  Trubarja,  pa  lajike  Mateja  Klombnerja,  Martina 
Pregla  in  Adama  Koncilija. 

Ukaz  se  ni  izvršil  v  polnem  obsegu,  zakaj  vsi  imenovani  lajiki 
so  ostali  svobodni.  Mertlic,  ki  je  bil  skrivaj  poročen,  je  bil  od  službe 
odstavljen  in  izobčen,  le  Wienerja  in  Dragoliča  so  zaprli  na  ljubljan- 
skem gradu. 

Trubar,  ki  se  je  takrat  mudil  na  kapiteljski  župniji  v  Šentjerneju, 
je  preko  Hrvaškega  in  Reke  ubežal  v  Trst,  kjer  je  bil  že  iz  prejšnjih 
časov  dobro  znan.  Njegov  zaščitnik  Peter  Bonomo  je  bil  sicer  takrat 
že  mrtev,  a  Trubar  je  upal  dobiti  v  novem  škofu  Frančišku  Jožefiču 
iz  Senja  zopet  moža  svojega  mišljenja.  Toda  svetna  in  cerkvena 
oblast  sta  zdaj  odločno  postopali.  Jožefič  je  bil  odstavljen  in  Trubarju 
ni  kazalo  drugega,  kakor  izseliti  se  v  inozemstvo.  Na  prošnjo  kranjskih 
stanov  mu  je  kralj  Ferdinand  naslednje  leto  (1548)  dovolil  se  vrniti 
na  Kranjsko,  ako  se  pridigovanja  popolnoma  zdrži.  Temu  ukazu 
se  pa  Trubar  menda  ni  hotel  podvreči.  Vrnil  se  je  za  kratek  čas 
zopet  v  svojo  domovino,  kjer  so  mu  med  tem  zaplenili  premoženje 
s  knjižnico  vred,  o  kateri  pravi,  da  je  bila  vredna  400  goldinarjev, 
za  tedanji  čas  precej  visoka  svota.  Od  tu  se  je  podal  preko  Koroške 
in  Tirolske  k  znanemu  luteranskemu  pridigarju  Vidu  Dietrichu  v 
Niirnberg  na  Bavarskem  in  je  po  njegovem  posredovanju  dobil  službo 
predikanta  v  Rotenburgu. 

Med  tem  je  tekla  tožba  proti  ljubljanskim  protestantom  naprej. 
Škof  Tekstor  sam  je  prišel  z  Dunaja,  da  jo  vodi,  zaslišavanje  pa  je 
poveril  frančiškanskemu  gvardijanu.  Pokazalo  se  je,  kako  globoko 
so   se  že  ukoreninili  luteranski  nazori  med  duhovstvom.    Nekatere 

izpovedbe  prič  naj  tu  slede:  Pavel  Wiener  je  na  praznik  Vseh  svet- 
nikov pridigoval  ljudstvu,  naj  svetnikov  nikar  ne  časti  in  na  pomoč 
kliče,  češ,  da  nam  le  angeli  morejo  pomagati.  Kadar  so  pri  litanijah 
v  procesiji  molili:  ,,Prosi  za  nas",  je  ljudi  vedno  zavračal;  javno  je 
govoril,  da  Marija  ne  more  nič  poma- 
gati ljudstvu  in  rabil  razne  psovke. 
Imel  je  knjige  Brencija,  Spangenberga 
in  drugih  sličnih  luterancev.  Primož 
Trubar  je  javno  pridigoval:  ,,Ako  ne 
verujete  evangeliju  in  ne  pustite  mali- 
kovanja,  bodete  morali  hudo  kazen 
trpeti."  Jurij  Dragolič  je  dajal  ljudem 
odvezo,  dasiravno  se  niso  obtožili  po- 
sameznih grehov.  Gašper  Rokavec, 
novi  stolni  vikar,  pa  je  na  Veliki 
Šmaren  tako  sramotil  Marijo,  da  je 
ljudstvo  preplašeno  bežalo  iz  cerkve. 
—  \Viener  se  je  moral  še  posebno 
zagovarjati,  ker  ni  hotel  maševati  za 
umrlo  kraljico  Ano  in  se  je  bil  že 
drugič  oženil.  Vse  akte,  tičoče  se 
preiskave,  je  Tekstor  poslal  kralju 
Ferdinandu  v  Augsburg.  Nanj  je  na- 
slovil tudi  Wiener  svoj  zagovor,  v 
katerem  je  poudarjal,  da  katoliških 
resnic  ni  napadal.  Tudi  kranjski  de- 
želni stanovi  so  zanj  prosili,  pa  ni 
nič  pomagalo.  Cesarje  ukazal  Wienerja 
pripeljati  na  Dunaj,  kjer  so  ga  zaprli 
v  minoritski  samostan.  Tu  so  ga  po- 
stavili pred  novo  preiskovalno  komi- 
sijo, sestavljeno  iz  treh  škofov  in  petih 
doktorjev,  med  temi  sta  bila  tudi  škof 
Tekstor  in  že  imenovani  Burchard  de 
Monte.  Ti  so  ga  hoteli  izlepa  prego- 
voriti, da  bi  preklical  svoje  zmote. 
Wiener  je  priznal  svoje  nauke,  a  mesto 
da  bi  jih  preklical,  se  je  začel  prere- 
kati s  sodniki  in  jih  imenoval  krivo- 
verce.  Zato  je  bil  obsojen  v  prognan- 

stvo.  Odšel  je  leta  1549.  v  Hermannstadt  na  Erdeljsko,  kjer  je  postal 
superintendent  ali  protestantski  škof,  a  kmalu  umrl  za  kugo  (16.  av- 
gusta 1554). 

Postopanje  cerkvene  in  svetne  oblasti  proti  lutrovcem  je  bilo 
dovolj  popustljivo.  Preiskave  so  se  vršile  le  proti  voditeljem  novo- 
verskega  gibanja  in  še  ti  so  bili  le  s  tem  kaznovani,  da  so  izgubili 
cerkvene  službe  in  dva  izmed  njih  pregnana  iz  dežele.  Značilno  je  za 
popustljivost  ali  nevednost  akvilejskega  patriarha,  da  je  bil  Rokavec,  ka- 
terega mu  je  kralj  Ferdinand  izročil  v  kaznovanje,  vsake  krivde  oproščen. 


Grobna  plošča  škofa  Tekstorja 
v  Gornjem  gradu. 

Vendar  je  ta  prvi  odločni  nastop  proti  luteranstvu  vzbudil  srdito 
razdraženost  med  njegovimi  privrženci.  Ni  slučaj,  da  je  isto  leto 
pater  Ivan  v  Novem  mestu  umrl  za  ranami,  ki  mu  jih  je  zadal  neki 
luteran  (f  17.  januarja  1548)  in  da  skoraj  ob  istem  času  ljubljanski 
mrtvaški  zapisnik  beleži  smrt  vnetega  pridigarja  proti  novovercem, 
patra  Tomaža  iz  Solnograda,  češ,  da  je  umrl  zastrupljen  od  luteranov 
(2.  aprila  1548). 

Razširjanja  protestantstva  Tekstorjeve  naredbe  niso  zajezile. 
Deželni  stanovi  so  za  svobodo  lutrovske  veroizpovedi  zastavili  ves 
svoj  vpliv.  Na  vseh  deželnih  zborih  se  ponavlja  zahteva  „po  učenih, 
krščanskih  pridigarjih,  ki  jih  je  treba  poklicati  v  deželo".  Seveda 
so  stanovi  s  temi  besedami  merili  le  na  lutrovske  predikante.  Ko 
je  1.  1556.  Ferdinand  poklical  zastopnike  stanov  na  Dunaj,  da  mu  do- 
volijo nove  davke  za  vojsko  proti  Turkom,  so  poslanci  pred  vsem 
zahtevali  svobodo  za  luteransko  ali  augsburško  veroizpoved.  Ferdinand, 
ki  je  bil  v  velikih  denarnih  zadregah,  si  ni  znal  drugače  pomagati, 
kakor  da  jim  je  dovolil  prejemati  obhajilo  pod  obema  podobama, 
toda  s  pogojem,  da  ne  zakrivijo  nobenega  krivoverstva  in  tudi  pri 
božji  službi  nič  ne  izpremene.  Duša  vse  protestantske  agitacije  med 
plemstvom  je  bil  takrat  štajerski  deželni^  glavar  Ivan  Ungnad.  Ker 
je  bil  hkrati  še  vrhovni  poveljnik  za  Štajersko,  Koroško,  Kranjsko 
in  Hrvaško,  imel  je  po  vseh  teh  deželah  veHk  vpliv,  ki  ga  je  zastavil 
za  razširjanje  luteranstva.  Tekstor  je  imel  s  tem  mogočnim  nasprot- 
nikom hude  boje  in  njemu  je  tudi  pripisovati,  da  je  moral  Ungnad 
1.  1556.  odložiti  dostojanstvo  deželnega  glavarja  in  se  izseliti  na  Virtem- 
berško.  Poznejša  pisma  Ungnadova  pričajo,  da  je  sam  ljubljan- 
skemu škofu  pripisoval  svoj  padec,  in  velika  srditost  do  Tekstorja 
se  izraža  v  njih. 

Kako  neprijetno  je  še  bilo  deželnim  stanovom  v  tistih  časih 
očitanje  odpadništva,  nam  pričajo  njihove  dolgovezne  pritožbe  zaradi 
neke  pridige,  ki  jo  je  imel  škof  Tekstor  meseca  aprila  1.  1555.  v  Kranju. 
Opominjal  je  ljudstvo,  naj  ostane  zvesto  veri  svojih  očetov  in  ne 
posnema  zgleda  „deželanov"  (deželnih  stanov),  ki  so  odpadli  od  nje, 
ker  zahtevajo  proti  cerkvenim  zapovedim  obhajilo  pod  obema  podo- 
bama. Plemstvo,  ki  se  je  bilo  prav  takrat  sešlo  na  deželnem  zboru 
v  Ljubljani,  so  te  odkrite  besede  hudo  zbodle.  Izgovarjali  so  se.  da 
niso  odpadniki  in  zahtevali  od  škofa,  naj  jih  ne  sumniči  pred  prostim 
ljudstvom.  Toda  Tekstor  se  je  skliceval  na  svojo  škofovsko  dolžnost. 
„Kdor  si  stvari  ogleda  pri  luči,  mora  skoraj  spoznati,  da  hočejo  od- 
pasti."    Le  preproste  ljudi  je  hotel  obvarovati  enake  nesreče. 

Tekstorjevo  delovanje  pa  ni  merilo  le  na  obrambo  katoliške 
vere  proti  luteranstvu,  izkušal  je  marveč  tudi  izboljšati  žalostne  cer- 
kvene razmere  in  povzdigniti  propadlo  šolstvo. 

Vsled  turških  vojsk  so  cerkve  večinoma  izgubile  svoje  dohodke 
in  mnogo  šol  je  moralo  prenehati.  Dunajsko  vseučilišče  je  popol- 
noma propadlo.  Nekateri  strokovni  oddelki  (fakultete)  so  prene- 
hali, manjkalo  je  učiteljev  in  učencev.  Tekstor  sam  poroča,  da  je  iz 
bogoslovnega  oddelka  v  dvajsetih  letih  izšlo  komaj  20  duhovnikov. 
In  vendar  je  bila  edino  višje  duhovsko   izobraževališče  v  avstrijskih 

deželah.  Tekstor  se  je  na  vso  moč  trudil,  da  dvigne  to  najodličnejšo 
avstrijsko  šolo  zopet  do  prejšnje  veljave.  Bil  je  veledušen  podpornik 
profesorjev  in  dijakov,  katerim  je  rad  pomagal  z  bogatimi  darovi. 
Ustanoviteljem   in   voditeljem   nižjih   šol  je   izprosil  letne  podpore  iz 

cesarske  blagajne;  dijake  je  podpiral  z  lastnimi  sredstvi  in  s  pripo- 
ročili pri  odličnih  možeh  in  skrbel  še  zlasti,  da  so  se  zopet  obnovili 
in  uredili  zavodi  (burze),  ustanovljeni  njim  v  korist.  Zato  se  ni  čuditi, 
da  je  imel  Tekstor  velik  ugled  ne  le  na  dvoru,  ampak  tudi  med 
učenjaki  in  prijatelji  umetnosti,  ki  so  ga  proslavljali  v  besedi  in  pismu. 
Največjega  pomena  za  poznejšo  katoliško  cerkveno  reformo  pa 
je  bilo  Tekstorjevo  razmerje  do  novoustanovljenega  jezuitskega  reda. 

Tekstor  se  je  seznanil  z  jezuiti  na  cesarskem  dvoru  in  je  spoznal 
v  teh  redovnikih  sposobne  može  za  preosnovo  šolstva,  vzgojo  duhov- 
skega  naraščaja  in  pospešitev  cerkvene  reforme.  Že  leta  1546.  se  je 
pogajal  z  njimi  o  preosnovi  dunajskega  bogoslovnega  oddelka  in 
ustanovitvi  kolegija.  Pet  let  pozneje  se  je  načrt  izvršil.  Tekstor  je 
bil  patrom  pri  snovanju  dunajskega  kolegija  v  pomoč,  kolikor  je 
mogel.  Ko  so  došli  meseca  majnika  1551  prvi  jezuiti  na  Dunaj,  jih 
je  sprejel  pod  svojo  streho  in  hranil  pri  svoji  mizi,  dokler  jim  ni 
preskrbel  pripravnega  stanovanja  v  zapuščenem  dominikanskem  sa- 
mostanu blizu  vseučilišča.  Novoustanovljeni  kolegij  se  je  tako  hitro 
dvignil,  da  je  štel  že  1.  1554.  čez  400  zunanjih  učencev.  S  to  preosnovo 
dunajskega  vseučilišča  je  v  zvezi  neki  načrt  za  povzdigo  šolstva  v 
avstrijskih  deželah,  ki  ga  je  kralj  Ferdinand  1.  1551.  predložil  deželnim 
zborom  v  obravnavo.  V  njem  opozarja  kralj,  da  so  šole  vsled  hudih 
časov  skoraj  povsod  propadle,  opominja  poslance  mest  in  trgov,  naj 
se  zopet  ustanove  in  naj  pošlje  vsaka  dežela  na  dunajsko  vseučilišče, 
ki  je  iznova  urejeno,  50  do  60  mladeničev,  starih  po  15  let,  da  se  s 
petletnim  študijem  pripravljajo  na  duhovniški  poklic  in  tako  prepreči 
veliko  pomanjkanje  dušnih  pastirjev. 

Poleg  dunajskega  kolegija  je  pripisovati  Tekstorjevemu  priza- 
devanju še  ustanovitev  kolegija  v  Pragi,  kjer  so  jezuitom  prepustili 
dominikanski  samostan  sv.  Klemena  sredi  Prage.  Glede  ureditve  tega 
kolegija  je  Tekstor  pogosto  dopisoval  s  sv.  Ignacijem,  mu  svetoval, 
katere  patre  naj  ondi  nastavi  za  učitelje  in  kako  naj  delujejo.  Sno- 
vanje teh  šol  je  v  tesni  zvezi  z  nekim  načrtom,  ki  ga  je  zasnoval 
1.  1554.  blaženi  Kanizij  v  obrambo  katoliške  vere  v  Avstriji  in  za 
čigar  izvršitev  se  je  Tekstor  posebno  potegoval.  Po  tem  načrtu  naj 
bi  v  župnijah,  ki  so  bile  brez  dušnih  pastirjev,  skrbeli  za  vzdržavanje 
katoliške  vere  in  opravljali  nekatere  pobožnosti  od  papeža  pooblaščeni 
lajiki;  po  vseh  deželah  naj  se  ustanove  šole  s  konvikti,  vzgojnimi 
zavodi,  da  se  mladina  iz  plemiškega  in  viteškega  stanu  vzgoji  v  ka- 
toliški veri  in  po  nji  tudi  stariši  obvarujejo  krivoverstva;  slednjič  naj 
se  poskrbi  za  izobražen  in  delaven  duhovski  naraščaj  s  tem,  da  se 
ustanovi  veliko  semenišče  na  Dunaju.  Smer  katoliške  cerkvene  re- 
forme imamo  že  tu  zaznamovano,  dasiravno  so  nje  izvršitev  takrat 
še  razne  okoliščine  zadrževale,  tako  smrt  cesarja  Ferdinanda,  ugovori 
nekaterih  škofov,  zlasti  pa  nasprotovanje  deželnih  stanov,  ki  o  taki 
reformi  niso  hoteli  nič  slišati.  Še  le  proti  koncu  16.  stoletja  so  se  ta 
načela  deloma   uresničila   in  katoliški   cerkvi  pripomogla  do  zmage. 

Kako  je  skrbel  Tekstor  za  vzgojo  in  znanstveno  izobrazbo  du- 
hovstva,  nam  slednjič  izpričujejo  gojenci,  katere  je  poslal  študirat  v 
Rim  v  nemški  kolegij  (CoUegium  Germanicum).  Komaj  je  sv.  Ignacij 
1.  1551.  ustanovil  ta  zavod,  se  že  nahajata  ondi  med  drugimi  dijaki 
dva  Tekstorjeva  stričnika :  Marko  Tekstor  in  Jurij  Bogateč,  in  še 
nekaj  drugih  Slovencev  iz  ljubljanske  in  akvilejske  škofije  (Jernej 
Philius  iz  Ljubnega  pri  Gornjem  gradu;  Ivan  Kobenzl,  Gašpar  Krieger 
iz  Ljubljane,  Pavel  Skalič  in  „magister  Anton").  Za  vse  te  gojence 
je  Tekstor  očetovsko  skrbel.  V  pismih  na  sv.  Ignacija  vedno  povpra- 
šuje po   njih   zdravju,  znanstvenem  napredku  in  izraža  nestrpno  pri- 

čakovanje,  da  se  skoraj  povrnejo  na  delo  v  domovino.  Pač  je  bil 
med  njimi  eden,  ki  mu  je  vso  skrb  in  naklonjenost  slabo  plačal  — 
Pavel  Skalič.  Ta  mož  je  pozneje  žalostno  zašel,  postal  luteran  in 
živel  nekaj  let  na  Nemškem  pravo  pustolovsko  življenje,  slednjič 
je  v   Danzigu  vendarle  spravljen  s  cerkvijo   umrl.     Dočim  je  Urban 

Predgovor  iz  „ Abecednika". 


Tekstor  s  Skaličem  doživel  bridke  izkušnje,  je  vendar  z  vzgojo 
mnogih  drugih  delavnih  in  nadarjenih  mož  zelo  koristil  ne  le  svoji 
škofiji,  temveč  vsej  Avstriji.  Med  temi  ni  bil  zadnji  Ivan  pl.  Kobenzl, 
vplivni  svetovalec  nadvojvoda  Karola,  ki  je  bil  močna  opora  katoliški 
cerkveni  reformi  v  poznejših  desetletjih. 

Med  takim   neumornim   delom   na   cesarskem   dvoru  in  v  svoji 
škofiji  se  je  škof  Tekstor  postaral  in  začel  bolehati.    Smrt  ga  je 

zadela  nenadoma.  Ko  se  je  1.  1558.  s  cesarjem  vračal  z  državnega 
zbora  v  Frankfurtu  in  prišel  v  mesto  Donauworth,  ga  je  na  poti  v 
cerkev  na  hišnih  stopnicah  zadela  kap,  da  se  je  pri  padcu  hudo  pobil 
po  životu  in  obrazu  in  takoj  mrtev  obležal.  Ta  dogodek  je  dal  povod 
govorici,  da  so  mu  protestanti  ponoči  nalašč  stopnice  polili  z  vodo 
in  je  vsled  tega  izpodrsnil  na  zmrzlem,  spolzkem  kamnu.  Resničnost 
te  govorice  se  sicer  ne  da  izpričati,  vendar  se  je  spominja  celo  napis 
na  Tekstorjevi  grobni  plošči.  Protestanti  so  pa  še  na  drugačen, 
malo  plemenit  način  dali  duška  svoji  jezi  na  pokojnega  škofa.  Raz- 
glasili so  naglo  nesrečno  smrt  za  očitno  kazen  božjo,  ki  je  zadela 
Tekstorja  radi  tega,  ker  je  preganjal  „čisti  evangelij".  O  takem 
obrekovanju  že  poroča  Konstantin  Selender,  ki  mu  je  sestavil  grobni 
govor  in  pozneje  se  zopet  ponavlja  v  latinskih  in  nemških  verzih. 
Strastni  luteran  Frankovič-Vlašič  (Flaccius  Illjricus)  je  izdal  sramo- 
tilne verze  „na  sramotno  smrt  ljubljanskega  škofa  Urbana,  največjega 
preganjalca  Kristusovega".  Hvaležni  Kobenzl  je  šel  po  mrtvo  truplo 
svojega  dobrotnika  v  daljni  Donauworth,  ga  spremil  v  Gornji  grad 
in  pokopal  v  tamošnji  baziliki,  kjer  mu  je  škof  Hren  postavil  skromen 
spomenik. 

Urban  Tekstor  spada  med  najznamenitejše  osebe  reformacijske 
dobe.  Z  apostolsko  gorečnostjo  se  je  postavil  v  bran  proti  narašča- 
jočemu luteranstvu,  kakor  mu  je  velevala  pastirska  dolžnost.  Vendar 
v  njegovem  značaju  ne  nahajamo  nič  strastne  maščevalnosti.  In  kakor 
skrbi  za  pravovernost,  prav  tako  zastavi  tudi  svojo  moč  za  cerkveno 
reformo  in  kulturno  delo.  Vneme  za  znanstvo  in  lepe  umetnosti  je 
komaj  najti  pri  drugih  krščanskih  humanistih  v  večji  meri,  kakor  pri 
Tekstorju.  Posebno  pomenljivo  pa  je  njegovo  delovanje  zaradi  tega, 
ker  je  začrtal  glavne  obrise  katoliške  reforme  že  davno  preje,  preden 
je  pri  nas  luteranstvo  doseglo  višek  svoje  moči.  Ni  bila  Tekstorjeva 
krivda,  če  se  njegove  naredbe  in  nasveti  niso  izvršili  in  če  so  deželni 
stanovi,  izrabljajoč  turško  silo  in  zadrego  avstrijskih  vladarjev,  z 
vsemi  silami  pospeševali  luteranstvo  in  znali  preprečiti  vsako  podjetje 
v  prilog  katoliške  vere.  Tayčar,  Hren,  Brenner  in  drugi  katoliški 
reformatorji  koncem  16.  stoletja  so  hodili  po  Tekstorjevih  potih  in 
bistveno  uporabljali  le  sredstva,  ki  jih  je  bil  že  on  pripravil.  Zato 
zasluži  po  pravici  odlično  mesto  v  njihovi  vrsti. 

Ptujski  grad. 


7.  Trubar  in  Vergerij.    Protestantsko 

slovstvo. 


Trubarjevo  bivanje  na  Nemškem  (1548 — 1561)  je  za  razvoj  nje- 
govega verskega  mišljenja  zelo  pomenljivo.  Tu  v  krogu  nemških 
reformatorjev  se  je  Trubar  še  le  vživel  v  luteranstvo,  katero  je  poslej 
oznanoval  z  besedo  in  pismom,  Dasiravno  ni  popolnoma  zatajil 
svojih  cvinglijanskih  nazorov  in  še  dopisoval  s  švicarskimi  somišlje- 
niki, se  je  vendar  skrbno  ogibal  vsega,  kar  bi  mu  utegnilo  nakopati 
nevoljo  nemških  zaščitnikov.  Navzlic  temu  se  ga  je  sumnja,  da  ni 
odkritosrčen  luteran,  držala  celo  življenje.  Zopet  in  zopet  mora  v 
pismih  in  predgovorih  k  svojim  delom  zagovarjati  svojo  lutrovsko 
pravovernost.  Celo  njegov  življenj episec  Andrea,  ki  mu  je  sestavil 
spominski  govor,  pravi,  da  je  Trubar  še  le  na  Nemškem  postal  „pravi 
kristjan  in  se  potrdil  v  nauku  in  veri". 

S  posredovanjem  Vida  Dietricha,  predikanta  v  Niirnbergu,  je 
dobil  Trubar  službo  pridigarja  v  Rotenburgu  ob  reki  Tauber,  kjer 
se  je  poročil  z  Barbaro  Klaus,  ki  je  bila  menda  Celjanka  po  rodu. 
Iz  tega  zakona  sta  se  mu  rodila  dva  sinova  in  tri  hčere.  Ta  zakon 
ni  bil  edin,  ki  ga  je  Trubar  sklenil,  ker  nam  poroča  škof  Hren,  da 
je  imel  zapored  štiri  žene.  L.  1553.  se  je  preselil  s  svojo  družino  v 
kempten,  kjer  je  osem  let  opravljal  službo  luteranskega  župnika. 


Zgodovina  slov.  naroda. 

Na  Nemškem  se  je  pričelo  tudi  slovstveno  delovanje  Trubarjevo. 
Pisar  Klombner,  Trubarjev  marljivi  književni  agent,  si  je  prisvajal 
zaslugo,  da  ga  je  izpodbudil,  naj  s  tiskom  širi  lutrovstvo  med  Slo- 
venci, ker  je  ne  more  več  oznanovati  z  živo  besedo.  Prvi  dve  knjigi, 
Abecednik  in  Katekizem,  sta  izšli  1.  1550.  iz  Morhartove  tiskarne  v 
Tibingi  pod  izmišljenim  imenom,  tiskani  z  nemškimi  črkami. 
„Abecedarium",  ki  je  obsegal  le  eno  tiskovno  polo  (16  strani),  je 
imel  ljudstvo  seznaniti  s  Trubarjevimi  pismeni  in  njih  izgovarjavo, 
hkrati  pa  tudi  s  temeljnimi  nauki  luteranstva.  Popolen  naslov  se 
glasi :  „Abecedarium  und  der  klein  Catehismus  in  der  windischen 
Sprach.  Ane  buquice  is  tih  se  ty  mladi  inu  preprosti  Slovenci  mogo 
lahku  vkratkim  zhasu  brati  nauuzhiti.  Vtih  so  tudi  ty  vegshi  stuki  te 
kerszhanske  vere  inu  ane  moljtve  te  so  prepisane  od  aniga  peryatila 
Slovenzou."  Katekizem  je  posnet  po  sličnih  luteranskih  knjigah,  ka- 
terim je  Trubar  pridejal  par  pesmi  in  posnetek  neke  Vlašičeve  knjige 
o  „pravi  veri"  (de  vocabulo  fidei).  Naslov  tej  knjigi  je  sledeči : 
„Catechismus  in  der  Windischenn  Sprach,  sambt  einer  kurtzen  Aufi- 
legung  in  gesang  weifi.  Item  die  Litanei  vnd  ein  predig  vom  rechten 
Glauben,  gestelt  durch  Philopatridum  lUiricum.  Anu  kratku  poduzhenie, 
s  katerim  vsaki  zhlouik  more  vnebu  pryti."  Ta  knjiga  je  bila  na- 
menjena v  prvi  vrsti  duhovnikom  na  Slovenskem,  da  bi  poučevali 
veronauk  po  Lutrovih  nazorih.  V  predgovoru  opominja  pisatelj  slo- 
venske župnike,  pridigarje,  učitelje  in  stariše,  naj  poučujejo  otroke 
katekizem.  Vendar  ta  prvi  slovstveni  poizkus  ni  imel  zaželj enega 
uspeha.  Pisava  je  bila  zelo  okorna,  mali  naklad,  ki  je  šel  skoraj 
ves  na  Kranjsko,  se  ni  razpečal  in  tiskovni  stroški  se  niso  pokrili. 
Za  nas  sta  pa  „Abecedarium''  in  „Katekizem"  zato  posebno  pomenljiva, 
ker  sta  prvi  v  novoslovenskem  jeziku  tiskani  knjigi. 

Trubar  je  nad  svojim  slovstvenim  delom  popolnoma  obupal. 
Dasiravno  so  ga  njegovi  somišljeniki  na  Kranjskem  prosili,  naj  izda 
še  „postilo",  to  je  razlago  nedeljskih  evangelijev,  vendar  ni  hotel  o 
tem  nič  slišati.  Tu  sta  mu  prišla  na  pomoč  dva  moža,  ki  sta  v  veliko 
obsežnejši  meri  izvršila  njegov  načrt,  Ungnad  in  Vergerij. 

Peter  Pavel  Vergerij  se  je  rodil  v  zadnjih  letih  15.  stoletja  (okoli 
1498)  iz  italijanske  plemiške  rodbine  v  Kopru.  Na  padovanskem  vse- 
učilišču je  študiral  proste  vede  in  pravo,  si  pridobil  lavor  pesnikov 
in  doktorski  naslov.  Pozneje  je  opravljal  odvetniško  službo  v  Veroni, 
Padovi  in  Benetkah.  L.  1526.  se  je  oženil  z  Diano  Contarini,  ki  mu 
je  pa  kmalu  umrla  (1528?)  Zdaj  je  Vergerij  sklenil  posvetiti  se  du- 
hovniškemu poklicu.  Vplival  je  gotovo  nanj  zgled  dveh  njegovih 
bratov,  Avrelija,  ki  je  bil  papežev  tajnik  v  Rimu  in  Janeza  Krstnika, 
ki  je  L  1532.  postal  škof  v  Pulju.  Z  njuno  pomočjo  je  upal  tudi  sam 
doseči  visoke  cerkvene  službe.  L.  1530.  ga  najdemo  v  Rimu,  kjer 
je  brez  potrebne  priprave  postal  duhovnik  in  že  dve  leti  pozneje  je 
bil  sprejet  med  papeževe  tajnike.  Takoj  so  mu  bili  poverjeni  važni 
diplomatski  posli.  Najpreje  je  šel  kot  papežev  poslanec  v  Benetke, 
1.  1533.  pa  na  dvor  kralja  Ferdinanda  v  Prago  in  na  Dunaj. 

Tu  se  je  seznanil  z  ljubljanskim  škofom  Krištofom  Ravbarjem, 
ki  se  je  večkrat  posluževal  njegovega  posredovanja,  kadar  je  hotel 

od  kralja  ali  papeža  kaj  doseči.  Vergerij  je  v  tem  času  gojil  nado, 
da  po  Bonomovi  smrti,  katero  je  skoraj  pričakoval,  dobi  od  Ferdi- 
nanda tržaško  škofijo.  Vendar  se  njegovi  upi  niso  izpolnili,  ker  je 
Bonomo  vzlic  visoki  starosti  in  bolehnosti  še  živel  13  let.  Pač  pa 
mu  je  kralj   Ferdinand  dal  1.  1534.  župnijo  Komen  na  Goriškem,  od 

Trubarjev  prvi  katekizem.  (Naslovni  list.) 


katere  je  dobival  le  dohodke,  50  cekinov  na  leto,  ne  da  bi  sam  osebno 
opravljal  župnijskih  poslov.  Umevno  je,  da  je  papežev  poslanec  posebno 
pazno  zasledoval  razširjanje  luteranstva  v  Avstriji  in  večkrat  o  tej 
zadevi  poročal  v  Rim.  Z  bistrim  duhom  je  spoznal,  da  tiči  moč  in 
uspeh  protestantske  propagande  v  pospeševanju  narodnega  slovstva 
in  opetovano  je  svaril  rimske  oblasti  in  beneško  vlado,  naj  pazijo 
na  luteranske  knjige  v  nemškem  in  italijanskem  jeziku,  ki  se  skrivaj 
širijo   med   ljudstvom.     Ni   čudno,   da  je   pozneje,   ko  je  odpadel  od 

katoliške  cerkve,  isto  slovstvo  med  Jugoslovani  z  vso  vnemo  po- 
speševal. 

Poslanstvo  Vergerijevo  je  trajalo  približno  eno  leto.  Ko  je 
1.  1534.  umrl  papež  Klemen  VIL,  je  njegov  naslednik  Pavel  III.  Ver- 
gerija  pozval  v  Rim  in  ga  nekaj  časa  pridržal  pri  sebi.  A  že  v  za- 
četku naslednjega  leta  mu  je  poveril  važno  poslanstvo  na  Nemškem, 
da  tamošnje  kneze  pridobi  za  splošni  cerkveni  zbor.  Tu  je  imel 
posla  približno  dve  leti.  L.  1536.  je  bil  imenovan  za  modruškega  škofa, 
kjer  je  pa  ostal  le  nekaj  mesecev.  Ker  je  bil  s  to  škofijo  malo  za- 
dovoljen, so  ga  premestili  v  Koper,  kjer  je  deloval  deset  let.  V  tem 
času  se  je  dobro  seznanil  s  slovanskim  jezikom,  pa  kmalu  je  pričel 
razširjati  tudi  krivoverske  nauke.  Pridigal  je  proti  češčenju  svetnikov 
in  grajal  tiste,  ki  so  proti  kugi  sv.  Roka  klicali  na  pomoč.  Čital  je 
marljivo  lutrovske  knjige  in  imel  v  svoji  sobi  slike  najznamenitejših 
luteranov.  L.  1545.  je  bil  pri  beneški  vladi  obtožen  krivoverstva,  z 
njim  tudi  še  nekateri  drugi  kanoniki,  duhovniki  in  redovniki.  Vergerij 
se  ni  hotel  podvreči  sodnikom  in  je  zbežal  najpreje  v  Mantovo  k 
svojemu  prijatelju,  kardinalu  Herkulu  Gonzaga,  potem  pa  k  cerkve- 
nemu zboru  v  Trident.  Toda  cerkveni  očetje  v  Tridentu  ga  niso 
hoteli  sprejeti  v  svojo  sredo.  Nevoljen  se  je  vrnil  v  Padovo,  kjer 
je  1.  1548.  očitno  prestopil  k  luteranstvu.  Nato  je  bil  v  Rimu  odstavljen 
od  službe  in  izobčen.  Po  kratkem  bivanju  v  Švici,  kjer  je  opravljal 
službo  predikanta  v  laški  vasi  Vicosoprano,  je  šel  1.  1553.  na  Virtem- 
berško  k  vojvodu  Krištofu,  kjer  se  je  pričela  druga  doba  njegovega 
življenja  in  delovanja,  v  kateri  je  služil  pred  vsem  razširjanju  pro- 
testantstva  z  besedo  in  pismom. 

L.  1555.  je  stopil  Vergerij  v  pomenljivo  slovstveno  zvezo  s  Tru- 
barjem in  s  tem  iznova  posegel  v  verske  razmere  naših  dežel. 

Izobraženi  humanist  Vergerij,  ki  je  imel  širše  obzorje  kakor 
Trubar  in  Klombner,  je  hotel  napraviti  prevod  sv.  pisma,  ki  bi  bil 
umljiv  vsem  Jugoslovanom.  Menda  so  ga  deželni  stanovi  s  Kranjskega 
in  Koroškega  opozorili,  da  bi  mu  mogel  pri  tem  delu  Slovenec  Trubar 
v  bhžnjem  Kemptenu  mnogo  pomagati.  Obrnil  se  je  torej  nanj  pismeno, 
naj  sodeluje.  Toda  Trubar  je  prošnjo  odbil,  „češ,  da  ne  razume 
grščine  in  hebrejščine,  slovenski  jezik  je  reven  na  izrazih,  razdeljen 
v  mnoga  narečja,  hrvaščina  pa  mu  ni  dovolj  znana".  Vendar  sta  se  oba 
moža  sešla  v  Ulmu  koncem  meseca  januarja  1555.  Tudi  tu  se  je 
Trubar  branil  sodelovati  iz  navedenih  razlogov.  Slednjič  sta  sklenila 
dobiti  v  pomoč  dva  slovenska  duhovnika,  ki  bi  razumela  latinsko  in 
nemško  in  dva  hrvaška,  ki  bi  znala  citati  glagolico  in  cirilico.  Toda 
ta  komisija,  ki  je  imela  ustvariti  enotni  jugoslovanski  književni  jezik, 
se  ni  sešla.  Na  Kranjskem  so  dobili  le  dva  pomočnika,  enega  Slo- 
venca in  enega  Hrvata.  Slovenski  duhovnik  je  umrl  že  med  potom 
na  Virtemberško;  hrvaški  je  prinesel  s  seboj  glagolsko  biblijo,  a  se 
je  že  čez  nekaj  dni  vrnil  v  Dalmacijo.  Značilno  je,  da  tudi  kranjski 
deželni  stanovi  niso  pritrdili  Vergerijevemu  načrtu  o  enotnem  knji- 
ževnem jeziku  za  vse  Jugoslovane,  temveč  so  zahtevali,  naj  se  za 
nje  tiska  prevod  v  „kranjskem  jeziku".  Zato  je  šlo  delo  naprej  v 
onem  tiru,  ki  ga  je  bil  Trubar  začrtal.    Trajen  uspeh  Vergerijev  je 

bil  le  ta,  da  je  odslej  Trubar  (dasiravno  nerad)  po  Vergerijevem 
vplivu  opustil  okorne  nemške  črke  in  začel  pisati  slovenski  jezik  z 
latinskimi  pismenkami. 

Prva   knjiga  z  latinskimi    črkami,  ki  je  izšla   še  1.  1555.,  je  bil 
Evangelij  sv.  Matevža  (Ta  Evangeli  suetiga  Mateusha,  sdai  pervizh 

List  iz  katekizma. 


vta  Slovenski  Jesig  preobrnen).  Imel  je  biti  le  začetek  prevoda  vsega 
svetega  pisma  nove  zaveze.  Zato  pravi  Trubar  v  predgovoru:  „Ma- 
teusha  vsamite  koker  eno  kosilice  ali  jushinico".  Bogati  obed  je  imel 
še  le  slediti.  Hkrati  z  evangelijem  je  izdal^  Trubar  nov  abecednik, 
da  vpelje  Slovence  v  svojo  novo  pisavo.  Še  isto  leto  je  izšel  tudi 
katekizem  (Catechismus  v  slovenskem  jesiku,  sano  kratko  sastopno 
Islago.  Inu  ene  molytue  ter  nauki  Boshy.  Vseti  is  zhistiga  suetiga 
Pisma),  ki  je  posnet  po  Lutrovi  enaki  knjigi. 

Vse  te  knjige  so  menda  po  večini  sad  Trubarjevega  dela. 
Koncem  predgovora  k  evangeliju  sv.  Matevža  sta  sicer  podpisana 
Vergerij  in  Trubar  („vashi  slushabniki  inu  bratie.  V.  in  T."),  vendar 
je  težko  dognati,  koliko  je  prvi  pri  prevajanju  sodeloval.  Gotovo  je 
le  toliko,  da  je  Vergerij  dal  pobudo  za  izdajanje  sv.  pisma  v  sloven- 
skem jeziku,  osnoval  načrt,  iskal  drugih  prevodov  za  primerjanje, 
preskrbel  od  vojvoda  Krištofa  in  kranjskih  stanov  denarno  podporo, 
pregovoril  tiskarja,  da  se  je  zaradi  kuge  preselil  iz  Tibinge  v  Reut- 
lingen,  kjer  se  je  pričel  tiskati  sv.  Matevž,  in  v  vseh  zadevah  vodil 
obravnave.  Zaradi  tega  se  je  imel  za  voditelja  vsega  dela.  V  svojih 
pismih  se  le  redko  spominja  svojih  sotrudnikov  in  vse  delo  sebi 
prisvaja,  kar  je  moralo  Trubarja  zelo  neprijetno  dirniti.  Samostojen 
Vergerijev  spis  je  menda  le  knjižica  z  italijanskim  pravopisom:  „Raz- 
govarange  megiu  papista  in  gednim  luteran"  (razgovor  med  katoli- 
čanom in  luteranom)  in  pa  „Jedna  molitou  tih  kerszhenikou".  Slej 
ko  prej  je  imel  Vergerij  namen,  razun  Trubarjevih  prevodov  izdati 
sveto  pismo  v  čistejšem  jeziku,  ki  bi  ga  razumel  širši  krog  Slovanov. 
Zato  književna  zveza  med  njima  ni  dolgo  časa  trajala.  L.  1557.  je 
izšel  „Ta  pervi  deil  tiga  noviga  Testamenta",  kateremu  je  sledil  čez 
tri  leta  drugi  del  z  listi  apostolov.  A  v  teh  knjigah  je  že  Trubar 
sam  kot  pisatelj  podpisan  („Primus  Truber  Creiner").  Nestalni  in 
vihravi  Vergerij  je  takrat  že  popustil  slovstveno  delo  in  vso  pozornost 
obrnil  na  diplomatiške  posle. 

Kam  so  takrat  merile  njegove  težnje,  izpričuje  Vergerij evo  po- 
tovanje na  Slovensko,  ki  ga  je  napravil  v  korist  protestantske  pro- 
pagande. V  začetku  1.  1558.  se  je  Vergerij  mudil  na  Dunaju,  kjer  ga 
je  sprejel  kralj  Maksimilijan,  Ferdinandov  naslednik  v  nemškem 
cesarstvu  in  velik  pospeševatelj  protestantskega  slovstva.  Tu  se  je 
sešel  tudi  s  Pavlom  Skaličem,  znanim  gojencem  škofa  Tekstorja,  ki 
se  je  prav  takrat  pripravljal,  da  prestopi  k  luteranom  in  odpotuje  na 
Virtemberško.  Vergerij  se  je  mudil  na  Dunaju  le  par  dni,  potem  pa 
brez  vednosti  svojega  vojvoda  Krištofa  in  kralja  Maksimilijana  na 
skrivnem  odpotoval  proti  jugu.  V  postu  istega  leta  je  bil  že  v  Ljub- 
ljani, kjer  je  prenočeval  v  gostilni  znanega  luterana  Marka  Preglja. 
S  seboj  je  imel  cele  bale  protestantskih  knjig  in  jih  brezplačno  delil 
vsakemu,  kdor  jih  je  hotel  imeti.  Kakšne  opravke  je  tu  imel,  spo- 
znamo iz  njegovih  poznejših  pisem.  Pogajal  se  je  z  deželnimi  stanovi 
o  prevodu  sv.  pisma  starega  zakona  in  nekaterih  drugih  knjig.  Baron 
Sigismund  Dietrichstein  mu  je  tedaj  izročil  neki  spis  zoper  sv.  mašo, 
da  bi  ga  dal  natisniti  na  Virtemberškem. 

Cilj  Vergerijevega  potovanja  je  bila  Akvileja,  kjer  je  morda  imel 
skrivne  privržence.  Dasiravno  je  potoval  strogo  tajno,  se  je  njegova 
namera  vendar  le  izvedela.  Patriarh  Daniel  Barbo  je  ukazal  stolnemu 
kapitlju,  naj  ne  pusti  Vergerij u  stopiti  v  cerkev,  tem  manj  še  pri- 
digovati.  Zdaj  je  Vergerij  razvijal  svoje  delovanje  po  raznih  goriških 
mestih  in  vaseh.  Ker  so  mu  bile  cerkve  zaprte,  se  je  nastanil  v  go- 
stilnah, kjer  je  izkušal  vplivati  na  ljudi  z  osebnimi  pogovori  in  raz- 
deljevanjem protestantskih  knjig.  Svoje  ime  je  skrbno  prikrival,  a 
se  izdajal  za  poslanca  kralja  Maksimilijana,  ki  je  postal  baje  že  popolen 


631 


luteran.  Največ  uspeha  je  imel  Vergerij  s  svojo  luteransko  propagando 
v  Beljaku,  kamor  je  prišel  na  povratku  v  Nemčijo.  Mudil  se  je  ondi 
15  dni  in  menda  pričakoval  denarja.  Nekega  dne  je  govoril  v  mno- 
goštevilni družbi  veljakov  in  meščanov.  Vsled  njegovega  govora  se 
je  beljaški  župnik  odločil,  da  ne  bode  nič  več  maševal,  niti  drugih 
obredov  v  cerkvi  opravljal,  temveč  le  pridigoval.  19.  aprila  se  je 
Vergerij  vrnil  v  Tibingo  in  kmalu  potem  vojvodu  Krištofu  podal 
kratko  poročilo  o  uspehih  svojega  potovanja. 

To  potovanje  nam 
dovolj  jasno  razkriva 
Vergerij  evo  namero,  da 
si  z  osebno  agitacijo 
zagotovi  vodilno  vlogo 
v  protestanskem  gibanju 
na  Slovenskem.  Vendar 
se  mu  tudi  to  ni  posre- 
čilo. Virtemberški  bogo- 
slovci  z  vojvodom  Kri- 
štofom na  čelu,  ki  so 
dajali  merilo  našim  slo- 
venskim luteranom,  Ver- 
gerij evega  vpliva  na 
Jugoslovane  niso  radi 
videli  in  so  ga  izkušali 
kolikor  mogoče  omejiti, 
ker  se  jim  je  zdel  pre- 
malo „pravoveren"  in 
utrjen  v  evangeljskih 
naukih.  Zato  so  vodstvo 
luteranstva  v  južnih  av- 
strijskih deželah  izročili 
zanesljivejšemu  in  po- 
slušnejšemu  Trubarju. 

Le  enkrat  se  je  še 
Vergerij  mimogrede 

mudil  v  naših  krajih,  ko 
je  prišel  1.  1564.  na  Ko- 
roško k  poroki  svoje 
stričnice.  Potem  pa  je 
smrt  nestalnemu  in  časti- 
hlepnemu možu  pokopala  vse  nadaljne  načrte  (4.  oktobra  1565). 


%;!c.%     :f-tr     L  lit;  C    a,-ysf.'".i.     . 


Peter  PaA^el  Vergerij. 


Ko  je  začelo  pojenjavati  Vergerijevo  zanimanje  za  jugoslovansko 
protestantsko  slovstvo,  se  je  zanj  zavzel  drug  vpliven  in  mogočen 
mož,  bivši  štajerski  deželni  glavar  Ivan  Ungnad. 

Za  prevod  sv.  Matevža  in  drugih  evangelijev  se  je  Ungnad  že 
na  Štajerskem  živo  zanimal  in  opetovano  pismeno  izpodbujal  Vergerija, 
da  započeto  delo  nadaljuje.  Ko  je  L' 1557.  prišel  na  Virtemberško,  mu 

je  vojvoda  Krištof  prepustil  prazen  kartuzijanski  samostan  sv.  Amanda 
v  mestu  Urahu  za  stanovanje.  Tu  je  nastalo  središče  jugoslovanskega 
slovstvenega  dela. 

Kakor  Vergerij,  je  tudi  Ungnad  želel  Trubarjevo  književno  pod- 
jetje tako  razširiti,  da  bi  obsegalo  vse  Jugoslovane.    Ugodna  prilika 


Naslovni  list  k  evangeliju  sv.  Matevža. 


za  izvršitev  tega  sklepa  se  je  nudila,  ko  je  neki  istrski  duhovnik, 
glagoljaš  Štefan  Konzul  iz  Buzeta  prišel  na  Nemško  in  dobil 
učiteljsko  službo  v  Regensburgu.  Ta  je  pričel  okoli  1.  1557.  Trubar- 
jeve slovenske  knjige  prevajati  v  hrvaščino,  pisano  z  glagolskimi 
črkami.    Sredstva  za  tisek  je  preskrbel  Ungnad. 

Da  so  se  mogle  tiskati  knjige  v  glagolici  in  cirilici,  je  bilo  treba 
najpreje  pripraviti  primerne  črke,  dalje  pridobiti  hrvaških  stavcev  in 

korektorjev,  kar  je  vse  takrat  na  Virtemberškem  še  primanjkovalo. 
Ungnad  je  nastanil  tiskarno  v  svoji  hiši,  dal  vliti  glagolske  in  cirilske 
črke  in  nabiral  pri  nemških  knezih  darove  za  natis  knjig,  Razun 
Štefana   Konzula    so   bili   glavni  sotrudniki  pri  Ungnadovem  podjetju 

Predgovor  k  evangeliju  sv.  Matevža. 


Anton  Aleksandrovič  Dalmatin  (Anton  Dalmata),  Jurij  Jurišič,  Jurij 
Cvečič  in  drugi.  V  malo  letih  je  poslala  Ungnadova  tiskarna  čez 
30  hrvaških  knjig  med  svet. 

Vodstvo  pri  slovstvenem  delu  je  prevzel  Trubar,  ki  je  popustil 
pridigarsko  službo  v  Kemptenu  in  se  preselil  v  Urah.  Celo  ko  mu 
je  došel  poziv  od  kranjskih  deželnih  stanov,  naj  pride  v  Ljubljano 
nadaljevat  svoje  reformatorsko  delo,  se  je  Trubar  zelo   obotavljal  in 

silno  nerad  ločil  od  Ungnadove  tiskarne.  In  vendar  pri  natiskavanju 
hrvaških  knjig,  katerih  ni  znal  niti  citati,  ni  imel  drugega  dela,  kakor 
da  je  zanje  pisal  dolge  nemške  predgovore,  katerim  je  podpisa  val 
svoje  ime  hkrati  s  Konzulom  in  Dalmatinom.  Na  ta  način  se  je 
predstavljal  zlasti  nasproti  nemškim  knezom  in  mestnim  občinam  kot 

duševni  voditelj  podjetja. 
Naravno  je,  da  tako  raz- 
merje ni  bilo  trajno 
vzdržljivo.  Ko  se  je 
Trubar  leta  1561.  vrnil  v 
Ljubljano,  se  je  začel 
pogajati  z  deželnimi  sta- 
novi, da  se  tudi  hrvaška 
tiskarna  premesti  iz  Uraha 
v   Ljubljano   in    podredi 

njegovemu  vodstvu, 
hkrati  pa  se  je  zelo  ne- 
ugodno izrazil  o  Konzu- 
lovem in  Dalmatinovem 
delu.  Ta  drzni  nastop 
Trubarjev,  ki  za  preso- 
janje hrvaških  knjig  niti 
ni  bil  dovolj  izobražen 
in  je  hotel  samovoljno 
gospodariti  nad  tujim 
blagom,  je  vzbudil  opra- 
vičeno ne  volj  o  Ungna- 
dovo  innjegovihhrvaških 
sotrudnikov.  Pričel  se 
je  hud  prepir,  ob  katerem 
so  Trubarju  očitali  ne- 
zmožnost in  poudarjali 
njegovo  omejeno  knji- 
ževno stališče,  za  katero 
se  ne  morejo  zavzeti  niti 
Belokranjci,  niti  drugi 
izvenkranjski  Slovani.  Razpor  je  trajal  toliko  časa,  dokler  ni  Ungnadovo 
podjetje  z  njegovo  smrtjo  prenehalo  (1564).  Vso  tiskamiško  opravo  so 
potem  pripeljali  v  Ungnadov  grad  Waldenstein  na  Koroškem  in  ob  koncu 
16.  stoletja,  ko  so  delovale  reformacijske  komisije,  v  Gradec.  Cesar 
Ferdinand  IL  je  podaril  črke  tiskarni  kongregacije  za  „razširjanje  vere" 
v  Rimu,  kjer  so  jih  porabili  za  natis  glagolskih  brevirjev  in  masnih  knjig. 
Zadnji  in  najvišji  cilj  protestantskega  slovstvenega  delovanja  je 
bil  prevod  vsega  sv.  pisma,  ki  jim  je  bilo  edino  versko  merilo. 
Za  tem  ciljem  so  stremili  Trubar,  Vergerij  in  Ungnad,  pa  ga  niso 
dosegli.  Kar  so  izdali,  so  bile  le  posamezne  svetopisemske  knjige 
novega  zakona,  ki  so  se  končno  združile  v  „Novi  Testament".  Še  le 
Dalmatin  je  s  svojim  prevodom  celotne  biblije  izpopolnil  njihove  po- 
izkuse in  ustvaril  delo,  ki  pomenja  višek  protestantskega  slovstva. 


Anton  Aleksandrovič  Dalmata. 

Jurij  Dalmatin  je  bil  rojen  okoli  1.  1546.  v  Krškem  za  Savo. 
Do  svojega  18.  leta  je  hodil  tamkaj  v  šolo  pri  Adamu  Bohoriču, 
ki  mu  je  vzbudil  ljubezen  do  slovenskega  jezika.  L,  1565.  je  odšel 
s  podporo  kranjskih  deželnih  stanov  na  vseučilišče  v  Tibingo,  kjer 
je  ostal  šest  let.  Že  tukaj  se  je  na  Trubarjev  nasvet  pričel  pečati  s 
slovstvenimi  poizkusi  in 
poslovenil  prvo  knjigo  ^P^^^^^^ 
Mojzesovo.  Prevod  je  B\«f>A^^^ 
priložil  svoji  vlogi  na 
kranjske  stanove,  v  ka- 
teri je  prosil,  naj  mu 
podele  kako  službo  v 
domovini.  Čez  pol  leta 
(11.  maja  1572)  je  bil 
pozvan  v  Ljubljano,  kjer 
je  prevzel  nemške  in 
slovenske  pridige.  Tukaj 
se  je  takoj  lotil  prevajanja 
svetopisemskih  knjig  in 
v  treh  letih  delo  dovršil. 
L.  1575.  je  že  predložil 
stanovom  svoj  prevod 
sv.  pisma  s  prošnjo,  naj 
ga  pregledajo  in  dajo 
natisniti.  Ob  tistem  času 
se  je  naselil  v  Ljubljani 
tiskar  Janez  Mandelc,  ki 
je  imel  Dalmatinovo  delo 
natisniti.  Za  poskušnjo 
je  izšla  knjiga  „ Jezus 
Sirah",  katero  je  Dal- 
matin poklonil  Ivanu 
Kisslu,  graščaku  na  Fu- 
žinah pri  Ljubljani,  vne- 
temu pospeševatelju  pro- 
testantskega      slovstva. 

Toda  s  tiskom  biblije  je  moral  Dalmatin  še  precej  časa  čakati.  Na 
znamenitem  shodu  v  Brucku  1.  1578.  so  sicer  stanovski  poslanci  vseh 
treh  dežel  sklenili,  na  skupne  stroške  natisniti  Dalmatinovo  slovensko 
biblijo,  toda  do  izvršitve  le  ni  hotelo  priti.  Ker  so  mu  bili  kranjski 
stanovi  preveč  počasni,  je  dal  Dalmatin  sam  leta  1578,  pri  Mandelcu 
natisniti  prvi  del  sv.  pisma,  namreč  petero  Mojzesovih  knjig  in  je  delo 
poklonil  stanovom  Notranje  Avstrije.  Začele  so  se  obravnave  o  pri- 
spevkih k  tiskovnim  stroškom,  ki  jih  je  tiskar  Mandelc  preračunal 
na  3010  gld.  Štajerci  so  obljubili  prispevati  500,  Korošci  900  gld.  L.  1581. 
se  je  v  Ljubljani  sešla  komisija,  kije  imela  pregledati  in  presoditi  Dalma- 
tinov prevod.  Iz  Gradca  je  prišel  Jeremija  Homberger,  ki  pa  ni  znal 
besedice  slovensko,  iz  Koroškega  Bernard  Steiner  in  Ivan  Faschang, 
iz  Kranjske:   Krištof  Spindler,  Jurij    Dalmatin,    Schweiger,   Tulščak. 

Felicijan  Trubar,  Adam  Bohorič,  Andrej  Savinec  in  Matej  SivČič. 
Pregledovali  so  biblijo  dva  meseca  in  slednjič  poročali  deželnim  sta- 
novom, da  ustreza  vsem  zahtevam.  Nastalo  je  vprašanje,  kje  tiskati 
slovensko  biblijo.  Mandelčevo  tiskarno  v  Ljubljani  je  dal  nadvojvoda 
Karol  zapreti  in  tiskar  sam  je  moral  Kranjsko  zapustiti  (1582).  Zato 
so  se  deželni  stanovi  obrnili  na  knjigarja  Samuela  Selfischa  v  Viten- 
bergi.  Dalmatin  sam  je  v  družbi  Adama  Bohoriča  in  Lenarta  Mravlja 
odpotoval  na  Saksonsko,  da  vodi  natisko vanje  svoje  biblije.  V  petih 
mesecih  je  bilo  delo  dovršeno  (29.  maja  do  9.  novembra  1583).  Mnogo 
skrbi  je  povzročilo  Dalmatinu  prevažanje  biblije  v  domovino.  Pri- 
čakovati je  bilo,  da  avstrijska  vlada  vse  izvode  zapleni,  ker  je  bil 
prevod  prirejen  po  Lutrovi  bibliji.  Zato  so  deželni  stanovi  ukazali, 
naj  knjige  skrbno  zadelajo  v  sode  in  zaboje  in  kot  kramarsko  blago 
spravijo  čez  mejo.  Stroški  za  natis,  vezavo  in  prevažanje  so  znašali 
čez  5000  gld.  Ceno  za  vezani  izvod  biblije  so  nastavili  stanovi  na 
4  gld.  30  krajcarjev,  za  nevezano  biblijo  na  3  gld.  30  krajcarjev. 
Toda  le  malo  izvodov^  je  bilo  prodanih,  večinoma  jih  je  bilo  treba 
brezplačno  razdeliti.  Štajerci  so  dobili  330,  Korošci  300  izvodov. 
Dalmatin  je  ostal  še  nekaj  časa  po  svoji  vrnitvi  v  Ljubljani  in  se 
potem  preselil  na  župnijo  Škocijan  pri  Turjaku,  ki  sta  mu  jo  podelila 
1.  1585.  brata  Krištof  in  Volk  Engelbert  Turjaški.  L.  1589.  ga  je  smrt 
nenadoma  zadela  v  Ljubljani;  pokopali  so  ga  pri  sv.  Petru. 

Spomin  na  Jurija  Dalmatina  se  je  ohranil  v  spominu  našega 
ljudstva,  ki  ga  imenuje  Jurij  Kobila  in  pripoveduje,  da  se  je  zatekel 
na  Turjak  h  Krištofu  Auerspergu,  ki  ga  je  imel  skritega  v  podzemski 
obokani  kleti.  Tu  je  dovršil  svoj  prevod  sv.  pisma.  Še  par  stoletij 
pozneje  se  je  temen  vhod  v  podzemeljsko  klet  imenoval  „luknja 
predikanta  Jurija  Kobile". 

S  Trubarjem  in  Dalmatinom  sta  legla  v  grob  najmarljivejša  pro- 
testantska književnika.  Zadnje  Trubarjevo  delo,  prevod  „Hišne  postile 
dr.  Martina  Lutherja",  ki  ga  je  izdal  njegov  sin  Felicijan  v  Tibingi 
1.  1595.  in  Znojilškov  katekizem  sta  bili  tudi  zadnji  luteranski  knjigi, 
ki  sta  se  natisnili  v  reformacijski  dobi  za  naše  slovenske  dežele.  S  cer- 
kveno organizacijo  in  šolstvom  je  prejenjalo  tudi  protestantsko  slovstvo. 

Kako  je  bilo  z  razširjanjem  protestantskega  slovstva  in  njega 
vplivom  na  razne  sloje  našega  naroda? 

Največ  knjig  je  šlo  med  slovensko  in  hrvaško  duhovščino,  ka- 
teri so  bile  večinoma  tudi  namenjene,  da  jo  pridobe  za  Lutrov  nauk. 
Iz  duhovnikov  je  bila  sestavljena  komisija  za  presojevanje  Trubarjevih 
in  Konzulovih  prevodov,  duhovniki  so  dali  tudi  mnogo  prispevkov 
za  natis  in  so  knjige  tudi  praktično  najbolj  uporabljali.  Trubarjev 
prevod  Novega  Testamenta,  Dalmatinova  biblija,  Postila  ali  razlaganje 
evangelijev,  vse  to  je  bilo  rabno  tudi  za  katoliške  pridigarje  in  vero- 
iičitelje,  zlasti  če  so  se  izločili  posebni  Lutrovi  nauki.  L.  1581.  poroča 
akvilejski  vizitator,  ki  je  v  patriarhovem  imenu  obiskal  naše  dežele, 
da  duhovniki  na  Slovenskem,  ki  so  malo  vešči  latinščine,  vsi  vprek 
čitajo  slovenske  svetopisemske  prevode  in  po  njih  pridigujejo.  Na 
stotine  izvodov  se  je  našlo  po  župniščih.  Enako  so  rabili  splošno 
tudi    Spangenbergovo     „Postilo"    v    Kreljevem    prevodu.     V    drugi 

vrsti  pride  v  poštev  luteransko  plemstvo.  Deželni  stanovi,  ki  so  z 
denarjem  podpirali  natis  protestantskih  knjig,  so  bili  tudi  njih  odje- 
malci  in  čitatelji.  —  Primeroma   malo   pa   je    vplivalo   protestantsko 

slovstvo  na  ljudstvo,  deloma,  ker  ni  znalo  citati,  deloma,  ker  mu  je 
bila  vsebina  tuja  novotarija.  Zlasti  so  cirilske  in  glagolske  knjige 
po  večini  ostale  nerazpečane.  Pošiljali  so  jih  za  mal  denar  ali  pa 
popolnoma  brezplačno  v  Belo  krajino.  Reko,  Senj,  Vojno  granico,  v 
Ptuj,  Medjimurje,  med  ogrske  Slovence  in  Hrvate.    Vendar  je  bilo  v 

primeri  z  velikimi  žrtvami  malo  uspeha.  L.  1564.  piše  Trubar:  „Niti 
hrvaške  (glagolske)  in  cirilske,  niti  moje  kranjske  knjige  se  ne  raz- 
pečavajo.  Zato  sem  sporočil  Štefanu  Konzulu,  da  bodeva  morala  iz 
ovojih  knjig  zavitke  delati  in  ribe  vanje  zavijati."  L.  1582.  se  pač 
hvali,  da  njegove  knjige  bero  že  tudi  kmetje  in  njih  otroci. 

Najbolj  se  je  udomačila  med  našim  ljudstvom  cerkvena 
pesmarica,  ki  je  doživela  šest  izdaj. 

Slovenci  so  že  od  nekdaj  ljubili  glasbo  in  petje.  Trubar  sam 
pripoveduje  v  predgovoru  h  „Catechismu  s  dveima  islagama",  da  pri 
procesijah  in  na  božjih  potih  radi  pojo  pesmi  o  Devici  Mariji  ali 
svetnikih  in  navaja  nekatere  zglede  starih  slovenskih  pesmic.  O  Božiču 
so  imeli  navado  peti:  „Ta  dan  je  vsiga  veselja,  Divica  je  rodila,  tiga 
sinka  boshiga";  na  Veliko  noč  v  čast  Gospodovemu  trpljenju: 

Kristus  je  od  mrtvih  vstal, 

od  svoje  bridke  martre: 

Tu  če  nas  veseliti 

inu  nam  k  troshti  biti.  Kirie  eleison. 

O  Mariji  devici  je  bila  znana  pesem,  zložena  po  latinski:  Virgo 
Deum  genuit: 

„Kir  Marija  Boga  rodi,  Aleluja, 

o  Marija  v  preproste  plejne  povije,  Aleluja, 

o  Marija  preproste  plejne,  makov  cvet,  Aleluja." 

Trubar,  ki  je  bil  v  svojih  mladih  letih  cerkven  pevec,  je  dobro 
poznal  narodne  slovenske  pesmi,  pa  tudi  veliki  vpliv  petja  na  ljudsko 
dušo.  Zato  je  že  v  prvi  svoji  knjigi,  ki  jo  je  izdal  1.  1550.,  kate- 
kizmu, pridejal  šest  najznamenitejših  poglavij  v  verzih  z  melodijami, 
da  bi  se  jih  ljudstvo  ložje  zapomnilo.  Pri  tem  je  vedno  uporabljal 
že  znano  in  udomačeno  besedilo,  n.  pr.  pri  pesmi  o  deseterih  zapovedih: 
„Kir  zhe  Bogu  sluzhiti  —  ta  ima  ohraniti  —  teh  deset  zapuvidi.  — 
Veruj  v  eniga  Boga  —  lubi  ga  iz  tvojga  serza  —  inu  tvojga  blishniga. 
Kirieleison,  Krist eleison." 

Leta  1567.  je  izdal  na  Virtemberškem  prvo  popolno  cerkveno 
pesmarico  (Ta  celi  Catehismus),  ki  je  pozneje  izšla  še  v  štirih  izdajah 
v  Tibingi,  Ljubljani  in  Vitenbergu.  Razun  Trubarja  je  zložil  največ 
pesmi  Dalmatin,  dalje  Kumprecht,  Krelj,  Kline,  Schweiger,  Bohorič. 
Stare  katoliške  ljudske  pesmi  so  navadno  nekoliko  izpremenili,  zlasti 
one  verze,  ki  sO  proslavljali  Devico  Marijo  ali  svetnike,  in  tako  „po- 
pravljene"  in  po  naukih  nove  vere  „stolmačene"  sprejeli  v  svoje 
pesmarice,  pri  drugih  so  si  besedilo  ali  melodije  izposodili  od  Nemcev. 
Ker  je  bilo  v  pesmaricah  mnogo  starih  znanih  pesmi,  zato  so  se  med 
ljudstvom  hitro  širile  in  uporabljale  tudi  pri  katoliški  božji  službi. 
O  vizitatorju  Porciji  čitamo,  da  je  1.  1573.  v  Vipavi  poizvedoval,  kdo 
je  vpeljal  v  župni  cerkvi  Trubarjeve  pesmi,  in  uporabo  protestantske 
pesmarice  prepovedal.  —  Z  donečimi  verzi  in  prijetnimi  „vižami"  so 
imeli  nauki  nove  vere  preiti  ljudstvu  v  glavo  in  srce. 

Lahko  je  posneti  iz  vsega  zgodovinskega  razvoja,  da  je  bilo 
Trubarju  in  njegovim  sotrudnikom  slovstvo  pred  vsem  sredstvo  za 
njihove  verske  namene,  za  razširjanje  luteranstva  med  Slovenci  in 

drugimi  Jugoslovani.  To  pisatelji  sami  poudarjajo  v  predgovorih  k 
svojim  knjigam.  Trubar  se  je  sicer  zavedal,  da  je  Slovenec,  enako 
Dalmatin  in  Bohorič.  V  prvi  svoji  knjigi,  ki  jo  je  Trubar  izdal  leta 
1550.,  se  je  podpisal  „domoljub  ilirski"  (Philopatridus  Illyricus);  ime- 
noval se  je  „prijatelja  vseh  Slovencev",  njih  služabnika  in  pastirja. 
Dalmatin  je  izdal  prevod  sv.  pisma  in  cerkveno  pesmarico  „iz  ljubezni 
do  domovine".  Posebno  pa  je  bil  Bohorič  ponosen  na  svoj  slovanski 
rod.  Toda  to  domoljubje  ni  potisnilo  Trubarju  peresa  v  roko,  niti 
ni  bilo  glavno  vodilo  slovstvenemu  delovanju  njegovih  tovarišev. 
Zgodovinski  dogodki  nam  kažejo,  da  so  vnanje  okolnosti  napeljale 
Trubarja  k  pisateljevanju.  Prognanstvo,  oddaljenost  od  rojakov  je 
bil  glavni  in  končni  vzrok,  da  se  je  lotil  pisma  in  tiska.  Jezik  mu 
je  bil  le  sredstvo;  zato  voli  tisti  jezik,  ki  njegovemu  namenu  najbolj 
služi,  namreč  slovenski  jezik  v  domačem,  dolenjskem  narečju.  Več 
kot  verjetno  je,  da  bi  Trubar  ne  bil  pisal  slovenski,  ako  bi  ljudstvo 
znalo  tudi  nemški  in  moglo  v  nemškem  jeziku  sprejemati  protestantsko 
vero.  L.  1582.  piše  Trubar :  „Mi  Kranjci,  Spodnještajerci,  Korošci  in 
Slovenci  rabimo  s  preprostim  ljudstvom  slovenski  jezik."  In  ko  je 
bil  Trubar  na  višku  svoje  moči,  je  izdal  dvojezičen  katekizem,  po 
katerem  naj  bi  se  Slovenci  učili  nemški.  S  svojimi  spisi  pa  so  vendar 
protestantski  književniki  začrtali  tir,  v  katerem  se  je  vsa  poznejša 
stoletja  gibalo  naše  slovstveno  delovanje  in  katoliškim  književnikom 
so  dali  nauk,  da  je  ljudstvu  treba  pouka  v  domačem  jeziku  z  besedo 
in  pismom.     In  to  spoznanje  je  rodilo  slovensko  književnost. 


640 


Grba  škofov  Seebacha  in  Glušiča. 


8.  Trubar  zopet  v  Ljubljani.    Drugo  pro- 
gnanstvo  in  smrt. 

Med  tem,  ko  je  Trubar  bival  na  Nemškem  in  se  bavil  s  slov- 
stvenim delom,  je  luteranstvo  v  naših  pokrajinah  pod  zaščito  deželnih 
stanov  stalno  napredovalo.  Tu  in  tam  so  nastopali  odpadli  duhovniki, 
ki  so  javno  z  naukom  in  življenjem  izpričevali  svoje  luteranske 
nazore.  V  Kranju  je  Gašper  Rokavec,  nekdanji  ljubljanski  stolni 
vikar,  katerega  je  bila  akvilejska  cerkvena  oblast  oprostila  vsake 
krivde,  neovirano  oznanoval  novo  vero.  V  Ljubljani  sta  se  naselila 
dva  luteranska  pridigarja  v  cerkvi  nemškega  viteškega  reda,  Jurij 
Jurišič  in  Ivan  Tulščak.  Jurišič  je  bil  rodom  Hrvat  iz  Vinodola  in 
je  dobil  že  od  svojih  vrstnikov  priimek  Jurij  Kobila,  ker  je  baje  za 
mršavo  kobilo,  ki  jo  je  od  nekega  plemiča  dobil  v  dar,  odpadel  od 
katoliške  vere.  Njegovemu  tovarišu  Tulščaku  pa  so  navadno  pravili 
„Lisec"  (der  Scheerer),  ker  mu  je  rabelj  zaradi  nekega  zločina  sra- 
motilno znamenje  vžgal  na  čelo.  Jurišič  in  Tulščak  sta  v  nemški 
cerkvi  drug  drugega  poročila  in  s  toliko  srditostjo  napadala  katoliške 
duhovnike  in  obrede,  da  se  niti  Trubar  ni  upal  njunega  ravnanja 
zagovarjati.  Med  drugim  sta  se  drznila  javno  učiti,  da  Najsvetejši 
Zakrament,  ki  ga  duhovnik  nosi  v  procesiji  in  v  monštranci  kaže 
ljudstvu,  ni  Bog,  ampak  sam  vrag.  V  Metliki  je  pridigoval  (iregor 
Vlahovič  iz  Ribnika,  glagoljaš,  ki  ni  znal  niti  latinskega,  niti  nemškega 
jezika,  Trubarjeve  spise  pa  znal  skoraj  vse  na  pamet.  L.  1559.  je  v 
družbi  z  nekaterimi  drugimi  Metličani  pregledal  Konzulove  glagolske 

prevode  in  jih  potrdil.  Ko  je  Vlahovič  nekdaj  pridigoval  v  Novem 
mestu,  ga  je  tamošnji^  prost  Jurij  Graf  ukazal  vreči  v  ječo  in  ga  imel 
sedem  dni  zaprtega.  Še  slabše  se  mu  je  godilo,  ko  je  hotel  luteranstvo 
širiti  po  Savinjski  dolini.  Ljubljanski  škof  ga  je  dal  na  Vranskem 
prijeti  in  v  Gornjem  gradu  zapreti  ob  kruhu  in  vodi.  Še  le  čez  21 
dni  je  bil  na  zahtevo  deželnih  stanov  oproščen.  Dasiravno  mu  je 
bilo  strogo  prepovedano  bivati  v  ljubljanski  škofiji,  je  vendar  drzno 
nadaljeval  svojo  propagando  za  luteranstvo.  Klombner  je  menil,  da 
bode  ta  mož  še  „kranjski  mučenik".  Tudi  drugod  so  že  javno  na- 
stopali luteranski  pridigarji,  tako  Jurij  Maček  v  Radečah  pri  Zidanem 
mostu,  Krištof  Fašang  na  Bledu,  Jurij  Stradiot  na  Krasu. 

Vendar  se  je  deželnim  stanovom  zdelo,  da  si  s  temi  možmi  ne 
bodo  mogli  dosti  pomagati,  najmanj  pa  z  njimi  ustanoviti  in  urediti 
samostojno  luteransko  cerkev.  Zato  so  želeli  dobiti  zopet  Trubarja 
v  deželo. 

Razmere  so  bile  takrat  ugodne.  Cesar  Ferdinand  je  bil  v  zadnjih 
letih  zaradi  vnanje  vojne  nevarnosti  v  verskih  stvareh  mnogo  popust- 
Ijivejši.  Na  ljubljanski  škofijski  stolici  pa  je  bil  takrat  mož,  ki  se 
iz  strahu  pred  mogočnimi  stanovi  ni  upal  ničesar  storiti  proti  lute- 
ranstvu  —  Peter  pl.  Seebach  (1558 — 1568). 

Škof  Seebach  je  bil  potomec  neke  kranjske  viteške  rodbine. 
Vzgojen  je  bil  v  Gornjem  gradu,  kjer  je  obiskoval  latinsko  šolo  in  se 
pripravljal  za  duhovniški  poklic.  Preden  je  zasedel  ljubljansko  škofijsko 
stolico,  je  bil  župnik  v  Moravčah  in  v  Rufibachu  na  Spod.  Avstrijskem, 
kjer  je  imel  še  dva  druga  beneficija.  Zdi  se,  da  je  bil  že  tukaj  zelo 
prijenljiv  nasproti  luteranom,  ker  Trubar  poroča  o  njem,  da  je  delil 
sveto  obhajilo  pod  obema  podobama  in  je  celo  upal,  da  se  bpde  kot 
škof  očitno  postavil  na  njegovo  stran.  Ko  je  dobil  Seebach  ljubljansko 
škofijo,  je  prosil  cesarja,  da  sme  obdržati  svoje  tri  župnije  v  Spodnji 
Avstriji,  češ,  da  so  dohodki  ljubljanske  škofije  tako  skromni,  da  ne 
more  ob  njih  svojemu  stanu  primerno  živeti.  Kot  škof  je  navadno  bival 
na  svojem  posestvu  v  Gornjem  gradu  in  se  tako  malo  menil  za  svoje 
dolžnosti,  da  ga  je  moral  sam  cesar  Ferdinand  opomniti,  naj  vendar 
ne  zanemarja  svoje  stolnice  v  Ljubljani  in  naj  poskrbi  pri  njej  za 
sposobne  slovenske  in  nemške  pridigarje.  Vlado  škofije  je  Seebach 
popolnoma  prepustil  svojemu  namestniku,  generalnemu  vikarju  Niko- 
laju Škoficu.  Niti  svojih  podložnih  župnij  ni  sam  obiskal,  ampak  ta 
posel  poveril  duhovniku  Nikolaju  Lubenjaku  iz  Vrbovca  (1562).  L.  1560. 
je  Seebach  sicer  izdal  neko  pastirsko  pismo  proti  krivo vercem  in 
njegov  generalni  vikar  Škofic  je  prepovedal  Jurišiču  pridigovati  v 
nemški  cerkvi,  toda  nasproti  mogočni  plemiški  gospodi  je  pokazal 
uprav  sramotno  bojazljivost. 

Deželni  stanovi  so  vedeli,  s  kom  imajo  opraviti  in  v  kratkem 
času  so  se  razmere  tako  zasukale,  da  so  skoraj  neomejeno  odločevali 
v  cerkvenih  zadevah  v  mestu  in  po  deželi.  Ko  se  je  v  juniju  1.  1560. 
sešel  deželni  zbor,  je  sklenila  plemiška  gospoda  vzlic  cesarjevi  pre- 
povedi, poklicati  Trubarja  iz  inozemstva,  da  osnuje  in  uredi  samostojno 
luteransko  cerkev.  V  svojem  pismu  na  Trubarja  z  dne  10.  junija 
poudarjajo,   da  škof  in   stolni  kapitelj   zanemarjata  dušno  pastirstvo 

Ker  Trubar  že  dolgo  let  izvršuje  to  službo  in  je  slovenščine  in  nem- 
ščine zmožen,  zato  ga  poživljajo,  naj  pride  v  deželo,  kjer  mu  hočejo 
dati  isto  plačo,  kakor  jo  je  imel  v  Kemptenu  in  mu  povrniti  vse 
stroške  za  potovanje.  Obljubljajo  mu  tudi,  da  ga  bodo  branili  pred 
vsemi  njegovimi  preganjalci. 

Trubarja  ta  poziv  v  domovino  ni  prav  nič  razveselil.  Delovanje 
pri  Ungnadovem  slovstvenem  podjetju  se  mu  je  zdelo  važnejše  in 
pred  vsem  tudi  varnejše,  kakor  pa  nadaljevati  agitacijo  za  protestantstvo 
na  Slovenskem.  Najpreje  se  je  obrnil  za  svet  na  svojega  zaščitnika 
virtemberškega  vojvoda  Krištofa  (13.  julija).  V  pismu  poroča  o  pozivu 
kranjskih  stanov.  Vojvoda  naj  vpraša  svoje  učene  bogoslovce,  je  H 
dolžan  sprejeti  vabilo  in  se  podati  v  nevarnost.  Hkrati  vprašuje 
vojvoda,  kateri  cerkveni  red  naj  bi  vpeljal  na  Kranjskem  in  ga  prosi, 
naj  bi  posredoval  za  protestante  na  Slovenskem  pri  kralju  Maksi- 
milijanu. Skoraj  ob  istem  času  je  pisal  Trubar  tudi  kralju  Maksimili- 
janu samemu  (17.  julija).  Poroča  mu,  da  bi  utegnila  vrnitev  v  domovino 
biti  nevarna,  ker  go  še  veljavni  odloki,  ki  so  bili  pred  13  leti  proti 
njemu  izdani  in  prosi  kralja,  naj  pomaga  njemu  in  svojim  protestantskim 
podložnikom  na  Kranjskem,  da  se  jim  omogoči  pridiga  sv.  evangelija 
in  podeljevanje  sv.  zakramentov. 

Tudi  kranjskim  stanovom  je  odgovoril  Trubar  nepovoljno.  V 
pismu  pravi,  da  bi  bil  sam  sicer  pripravljen  priti  v  Ljubljano,  toda 
mnenje  vojvoda  virtemberškega  in  njegovih  bogoslovcev  je,  naj  stanovi 
ničesar  ne  store  brez  vednosti  kralja  Maksimilijana.  Cesarja  naj  prosijo, 
da  se  v  Ljubljani  dovoli  tiskarna  za  natisko vanje  slovenskih  in  hrvaških 
knjig.  Ako  tega  ne  dosežejo,  naj  poskrbe  za  kakega  drugega  predi- 
kanta.^On  sam  bi  bil  kot  izobčenec  takoj  zaprt,   ako  pride  v  deželo. 

Čez  dva  meseca  (1.  oktobra)  so  stanovi  iznova  poslali  Trubarju 
pismeni  poziv,  naj  pride  hitro  v  deželo,  češ,  da  ne  morejo  dalje  ostati 
brez  „krščanskega  predikanta".  Zagotavljajo  ga  svojega  varstva.  V 
slučaju,  da  bi  nasprotni  duhovniki  cesarja  zoper  njega  naščuvali,  ga 
hočejo  spraviti  na  varen  kraj,  in  mu  vseeno  dogovorjeno  plačo  dajati, 
kakor  da  bi  bil  v  službi.  Za  potne  stroške  mu  pošiljajo  100  gld. 
s  pripombo,  da  ga  čim  preje  pričakujejo  v  Ljubljani. 

Temu  nujnemu  pozivu  se  Trubar  ni  mogel  več  ustavljati.  V 
Kemptenu  je  odpovedal  svojo  službo.  Vendar  ga  je  Ungnadovo  knji- 
ževno podjetje  še  nekaj  časa  zadrževalo.  Tu  mu  je  bila  ločitev  zelo 
težka.  Bil  je  mnenja,  da  sta  Konzul  in  Dalmata  premalo  sposobna 
in  je  hotel  dobiti  še  kake  uskoške  duhovnike,  ki  bi  dobro  znali  hrvaško 
pisati,  za  pomočnike.  Tudi  je  še  vedno  dvomil,  če  mu  bodo  kranjski 
stanovi  mogli  nakloniti  dovolj  varstva.  Kako  neodločen  je  bil,  spo- 
znamo iz  tega,  da  je  še  proti  koncu  istega  leta  prevzel  od  vojvoda 
Krištofa  ponudeno  mu  župnijo  Urach.  Toda  spomladi  1.  1561.  so  poslali 
kranjski  stanovi  svojega  slugo  Stotzingerja  k  Trubarju  na  Virtem- 
berško  s  pozivom,  naj  se  takoj  pripravi  za  pot  in  z  njim  pride  v 
Ljubljano.  Obljubili  so  mu  tudi,  da  hočejo  poskrbeti  za  pripravne 
pomočnike  pri  hrvaški  tiskarni  in  da  mu  bodo  dovolili  zopet  potovati 
na  Nemško,  ako  bode  treba.  Zdaj  ni  bilo  več  mogoče  odlašati.  V 
juniju  1561  je  Trubar  zapustil  Urach. 

Njegova  vrnitev  na  Kranjsko  je  pomenila  za  luterane  veliko 
zmagoslavje.  Zato  so  storili  vse,  da  ga  sprejmejo  z  velikimi  častmi. 
Dne  22.  junija  je  prišel  Trubar  v  Podkoren  pri  Kranjski  gori.  Žena 
Herbarta  Turjaškega,  ki  je  imel  v  najemu  blejsko  gospostvo,  mu  je 
poslala  naproti  tri  konje  in  ga  povabila  k  sebi  na  grad.  Na  praznik 
sv.  Janeza  Krstnika  je  Trubar  pridigoval  na  Bledu.  Od  tu  ga  je 
Moric  pl.  Dietrichstein 
spremil  v  Radovljico  in 
potem  na  Brdo  pri  Kranju, 
kjer  je  bil  gost  graščaka 
pi.  Eckha.  Od  cesarja  sta 
došli  dve  povelji,  na  de- 
želnega glavarja  in  na 
škofa,  naj  zabranijo,  da 
bi  se  Trubar  vrnil.  Toda 
glavar  je  bil  sam  na- 
klonjen protestantom  in 
škof  tudi  ni  nič  storil. 
Zelo  slovesen  je  bil  spre- 
jem v  Ljubljani.  Njegova 
prijatelja  Matej  Klombner 
in  Luka  Cvekelj  sta  mu 
šla  z  20  konjiki  pol 
milje  proti  Kranju  naproti, 
blizu  mesta  ga  je  spre- 
jela še  večja  truma.  Štirje 
trobentači  so  trobili 
„Tedeum". 

Dva  dni  pozneje  so 
sprejeli  zastopniki  dežel- 
nih stanov  svojega  pre- 
dikanta  v  deželni  hiši  in 
mu  iznova  obljubili,  da 
ga  hočejo  varovati  v  vseh 
slučajih.  Kako  drzno  so 
zdaj  nastopali  vzlic  vsem 
cesarjevim  prepovedim, 
priča  njih  obnašanje  proti 

cerkvenim  oblastim.  Še  preden  je  Trubar  prišel  na  Kranjsko,  je  izjavil, 
da  sedaj  ne  bode  več  v  kotih  pridigoval,  ampak  javno  nastopal.  Ker 
se  je  špitalska  kapela  svete  Elizabete  zdela  premajhna  in  preskromna, 
skušala  mu  je  plemiška  gospoda  dobiti  kako  večjo  cerkev.  Značilno 
je.  da  sta  se  Ahacij  Thurn  in  Dietrich  Turjaški  obrnila  na  frančiškane, 
katerih  sta  bila  le  še  dva  v  Ljubljani,  naj  prepuste  svojo  cerkev 
Trubarju.  Meniha  se  nista  upala  čudne  zahteve  takoj  odbiti,  ampak 
sta  vprašala  deželnega  glavarja  in  komturja  nemškega  viteškega  reda 
za  svet  in  slednjič  odgovorila,  „da  tega  ne  smeta  storiti  zaradi  svojega 
provincijala".  Še  značilnejše  je,  da  sta  na  to  deželni  glavar  Jakob 
pl.  Lamberg  in  nemški  komtur  Gabriel   Kreutzer   šla  osebno  k  škofu 


Nadvojvoda  Karol. 

v  Gornji  grad  s  prošnjo,  „naj  pusti  Trubarja  v  stolnici  pridigovati  ob 
času,  ko  stolni  kanoniki  tamkaj  nimajo  nič  opraviti".  In  škof  Seebach 
je  pohlevno  odgovoril:  „Za  svojo  osebo  bi  že  to  pustil  Trubarju,  toda 
ravnati  se  moram  po  ukazu  rimskega  cesarja".  Tako  so  znali  straho- 
vati  cerkvene  oblasti  deželni  stanovi. 

Enako  neodločnost  in  popustljivost  kaže  tudi  vse  daljno  ravnanje 
škofovo.  Na  ukaz  deželne  gospode  je  Trubar  na  praznik  sv.  Petra 
v  špitalski  cerkvi  prvikrat  pridigo  val  v  nemškem  jeziku.  V  Ljubljani 
je  bil  takrat  semenj  in  navzočih  je  bilo  tudi  okoli  40  duhovnikov. 
Sam  Trubar  se  hvali  s  svojo  pridigo,  da  ji  tudi  „papisti"  (katoličani) 
niso  mogli  ugovarjati.  Odslej  je  vedno  pridigoval  ob  nedeljah  slo- 
vensko, ob  četrtkih  pa  nemško.  Škof  je  nato  pismeno  od  njega  za- 
hteval pojasnila,  na  čigav  poziv  se  je  vrnil  v  deželo.  V  pismu  govori 
mnogo  o  potrebi  edinosti  v  cerkvi  in  poudarja,  da  so  v  Ljubljani 
vsako  nedeljo  in  praznik  tri  slovenske  pridige,  ena  v  cesarskem 
špitalu,  ena  v  nemški  cerkvi,  ena  v  stolnici;  stolni  dekan  pridiguje  v 
stolnici  nemško,  sam  (škof)  pa  v  Gornjem  gradu  ali  Ljubljani  slo- 
vensko in  nemško.  Slednjič  poživlja  Trubarja,  naj  izjavi,  kaj  namerava 
v  deželi,  ker  mora  zagovarjati  svoje  postopanje  pred  cesarjem.  — 
Trubar  je  odgovoril  na  ta  poziv  (8.  julija)  s  tem,  da  je  na  dolgo  in 
široko  popisal  svoje  delovanje  na  Kranjskem  pred  13  leti  in  zgodbo 
svojega  bega,  slednjič  pa  odkrito  izjavil,  da  hoče  oznanovati  „vero 
v  Kristusa  po  navadi  stare  cerkve  in  avgsburške  (t.  j.  luteranske) 
veroizpovedi".  Mnogo  mogočnejše  so  nastopili  stanovi  za  svojega 
varovanca.  Škofu  so  javili,  da  se  je  Trubar  vrnil  na  njihov  trikratni 
poziv,  ne  pa  iz  lastnega  nagiba.  Zato  prevzamejo  zanj  vso  odgovor- 
nost. Pozvali  so  ga  zato,  ker  „v  stolnici  niti  o  Božiču,  Veliki  noči 
in  Binkostih  ni  bilo  pridige"  in  duhovniki  niso  hoteli  deliti  obhajila 
pod  obema  podobama. 

Iz  prejšnjega  pisma  škofovega  je  razvidno,  da  je  tožba  stanov 
o  pomanjkanju  verskega  pouka  bila  neutemeljena.  Ob  imenovanih 
treh  praznikih  splošno  po  deželi  še  danes  ni  pridige,  o  Božiču  zaradi 
trojne  maše,  ki  jo  opravi  vsak  duhovnik;  o  Veliki  noči  zaradi  pro- 
cesije in  o  Binkostih  še  posebno  v  stolnici  zaradi  birme.  Toda  lutrovski 
stanovi  so  le  pridigo  imeli  za  pravo  božjo  službo,  vse  drugo  jim  je 
bilo  praznoverje  in  malikovanje.  Škof  Seebach  se  je  tudi  to  pot 
odločnemu  nastopu  plemstva  vdal.  Ko  je  došel  cesarjev  ukaz,  naj 
se  Trubarju  prepove  pridigovanje,  ako  se  izjavi  za  avgsburško  vero- 
izpoved, mu  je  celo  izrecno  dovolil,  da  sme  „zmemo  (bescheidentlich) 
pridigovati". 

Govore  zoper  cerkvene  oblastnike,  duhovnike  ali  razne  cerkvene 
razvade  so  ljudje  še  poslušali,  toda  ko  se  je  z  izpremembo  bogočastja 
začel  razkrivati  končni  cilj  novoverskega  gibanja,  jih  je  tako  bogo- 
skrunsko  ravnanje  v  živo  zadelo.  Zato  opažamo,  da  so  Trubar  in 
njegovi  tovariši  tako  v  Ljubljani  kakor  drugod  zlasti  s  svojim  nastopom 
pri  božji  službi  in  delitvi  zakramentov  vzbudili  mnogo  zgledovanja 
in  pohujšanja.  Njihov  način  obhajanja  popisuje  škof  Hren  sledeče: 
Hostije  in  velik  vrč  z  vinom  postavijo  na  oltar  in  nad  njimi  govore 
besede  zadnje  večerje :   „V  tisti  noči,  ko  je  bil  (iospod  izdan  itd." 

Trubarjeva  grobna  plošča  v  mestu  Derendingen. 


Ako  se  vrč  izprazni  in  je  še  več  obhajancev  navzočih,  gre  cerkvenik 
v  bližnjo  krčmo  po  vino,  katerega  vlijejo  v  kelih  in  brez  ponavljanja 
preje   rečenih  besedi  razdele  obhajancem  kot  zakrament.    Preostalo 

vino  pa  vzame  cerkvenik  s  seboj  in  ga  izpije  pri  kosilu.  Ako  je 
Primožu  Trubarju  pri  obhajanju  preostalo  kaj  hostij,  jih  je  vtaknil  v 
žep  in  rekel:  „To  ni  zakrament."  Verjetnost  tega  poročila  dokazujejo 
dogodki,  ki  so  se  vršili  par  let  pozneje  na  Goriškem.  Umevno  je, 
da  je  Trubar  kmalu  zapazil,  kako  je  ljudstvo  vsled  postopanja  novo- 
vercev  razdraženo  in  opominjal  k  zmernosti  in  opreznosti. 

Stanovi  so  poklicali  Trubarja  v  deželo  pred  vsem  zato,  da  bi 
jim  organiziral  samostojno  protestantsko  cerkev.  Toda  Trubar  pri 
tem  delu  ni  kazal  tiste  vneme  in  odločnosti,  katero  so  ti  pričakovali. 
Vedel  je,  da  bi  pri  izpremembi  bogočastja  naletel  na  hud  odpor  pri 
ljudstvu,  ker  so  mu  bili  starodavni  cerkveni  obredi  dragi  in  ljubi. 
Tudi  s  „predikanti",  ki  so  se  Trubarju  ponujali,  si  ni  mogel  dosti 
pomagati,  ker  so  bili  večinoma  zelo  dvomljivega  značaja.  Zato  je  bil 
Klombner  s  Trubarjevo  opreznostjo  zelo  nezadovoljen.  Opetovano 
toži  v  svojih  pismih,  da  Trubar  nima  prave  vneme  za  razširjanje 
evangelija,  da  noče  sprejemati  duhovnikov,  ki  se  mu  ponujajo  za 
predikante,  da  trpi  latinščino  v  cerkvah  in  govori  duhovnikom,  naj 
le  ostanejo  v  svoji  obredni  obleki  in  opravljajo  mašo,  kanon  pa 
naj  izpuščajo.  Izjavil  se. je  celo,  „da  bode  še  sam  zlezel  v  masni 
plašč". 

Slej  ko  prej  je  šla  Trubarjeva  namera  na  to,  da  si  pridobi  kako 
večjo  cerkev  za  svoje  privržence.  Ker  ni  šlo  s  prošnjami,  hoteli  so 
luterani  nastopiti  s  silo.  Dne  17.  julija  piše  Trubar:  „ Prihodnjo  ne- 
deljo, ko  se  bode  ljudstvo  zbralo  v  špitalski  kapeli,  hočemo  iti  v 
frančiškansko  cerkev  in  tam  pridigovati,  ne  da  bi  se  za  redovnike 
zmenili."  Namera  se  sicer  ni  izvršila,  a  dobro  osvetljuje  nasilno 
postopanje  protestantov,  kakršno  se  je  zlasti  v  naslednjih  letih  na 
mnogih  krajih  pokazalo.  Čudno  je,  da  Trubar  med  domačimi  duhovniki 
ni  našel  nobenega  odpora.  Bal  se  je  le  jezuitov,  katerim  se  ni  čutil 
kos.  Ako  bi  cesar  poslal  jezuite  proti  njemu,  piše  v  tistem  pismu, 
hoče  poslati  po  učenega  bogoslovca  Jakoba  Andreii  na  Nemško,  da 
pride  preoblečen  v  deželo  in  mu  pomaga. 

Komaj  deset  tednov  je  Trubar  deloval  na  Kranjskem,  ko  ga  je 
zopet  vleklo  nazaj  na  Nemško  k  Ungnadovi  tiskarni.  Pridobil  je  bil 
dva  sotrudnika  za  prevajanje  hrvaških  knjig,  Uskoka  Ivana  Maleševca 
in  Mateja  Popoviča  in  nekega  mladega  Turka,  ki  naj  bi  protestantsko 
slovstvo  razširjal  med  svojimi  rojaki.  V  družbi  teh  treh  oseb  se  je 
napotil  Trubar  meseca  avgusta  čez  Tirolsko  v  Urach,  kjer  je  zopet 
prevzel  župnijo  in  nadzoroval  tisk  hrvaških  knjig.  Prav  v  tej  dobi 
je  nastal  hud  razpor  med  njim  in  Konzulom.  Trubarjevo  bivanje  na 
Nemškem  je  imelo  le  značaj  kratkega  dopusta,  toda  Trubar  je  tudi 
sedaj  kazal  malo  veselja  vrniti  se  v  domovino.  Odlašal  je  potovanje 
od  meseca  do  meseca,  se  izgovarjal  z  nujnimi  opravki  in  boleznijo. 
Še  le  ko  so  stanovi  poslali  meseca  maja  naslednjega  leta  (1562)  Luka 
Cveklja  po  njega,  se  je  odločil  za  vrnitev  in  meseca  junija  prišel  s 
svojo  družino  v  Ljubljano.  Malo  preje  so  pokazali  luteranski  ple- 
miči in  meščani  svoje  prepričanje  ob  slovesnem  trenotku  s  tem,  da 
se  niso  udeležili  običajne  procesije  sv.  Rešnjega  Telesa,  za  kar  jih 
je  Trubar  pismeno  še  posebno  pohvalil. 

Ta  dogodek  je  menda  vendar  le  zdramil  škofa  Seebacha,  da  se 
je  obrnil  na  cesarja  Ferdinanda  s  prošnjo,  naj  odstrani  Trubarja. 
Značilno  je  za  strahovlado,  ki  so  jo  bili  stanovi  na  Kranjskem  vpeljali, 
da  škof  poroča  cesarju  ,,pod  spovedno  molčečnostjo"  (sub  sigillo 
confessionis),  ker  bi  sicer  niti  sam,  niti  njegovi  duhovniki  ne  bili 
varni  življenja  in  se  je  cula  grožnja:  ako  bode  Trubar  iz  Ljubljane 

pregnan,  bodo  vsi  menihi  in  „farji"  pobiti.  Potem  slika  škof  delovanje 
Trubarjevo,  ki  je  razkolnik  in  odpadnik,  krščuje  brez  blagoslovljene 
vode  in  sv.  olja,  pokopuje  brez  cerkvenih  obredov,  psuje  mašo  in  je 
pripeljal  s  seboj  nekega  tiskarja,  ki  razširja  sramotilne  pesmi  o  du- 
hovstvu,  o  katoliški  cerkvi  in  veri.  S  Trubarjem  je  potegnilo  kakih 
deset  do  dvanajst  duhovnikov,  ki  so  bili  zaradi  nevednosti,  neduhov- 
skega  življenja  in  kršenja  svojih  obljub  pognani  iz  službe.  Plemstvo 
sili  svoje  podložnike,  da  poslušajo  pridige  predikantov  po  njihovih 
gradovih,   katoliškim   župnikom   pa  odrekajo  biro,  da  bi  jim  onemo- 

gočili  službovanje.  Slednjič  zahteva  škof,  naj  se  Trubar  in  njegovi 
pomočniki  takoj  zapro  ali  pa  izženo.  Ferdinand  je  na  to  pritožbo 
takoj  ukazal  deželnemu  glavarju,  njegovemu  namestniku  in  vicedomu, 
da  vse  od  škofa  imenovane  osebe  zapro,  zlasti  Trubarja,  Klombnerja 
in  Rokavca,  ki  so  že  zdavnaj  imeli  biti  kaznovani,  pa  so  se  ječi  z 
begom  odtegnili.  Ljubljanskemu  županu  in  svetovalcem  cesar  še  po- 
sebno prepoveduje,  da  ne  smejo  Trubarju  in  njegovim  tovarišem 
pustiti  pridigovati  v  špitalski  cerkvi.  Cesarjev  ukaz  je  bil  brez  uspeha, 
ker  ga  tisti,  na  katere  je  bil  naslovljen,  niso  izvršili.  Deželni  glavar, 
deželni  oskrbnik,  vicedom  in  še  mnogo  drugih  članov  stanovskega 
odbora  je  namreč  v  seji  dne  20.  avgusta  sklenilo,  vložiti  priziv  zoper 
cesarjev  odlok,  češ,  da  se  je  Trubar  opravičil  pred  škofom,  ki  ni 
našel  nič  kaznjivega  na  njem  in  da  je  zelo  goreč  avstrijski  domoljub, 
ki  vedno  moli  za  cesarja  in  njegov^o  rodbino.  Hkrati  so  prosili  tudi 
kralja  Maksimilijana,  „ki  je  za  svoje  krščansko  prepričanje  že  mar- 
sikaj moral  pretrpeti,"  naj  posreduje  pri  cesarju.  Uspeh  tega  priziva 
je  bil,  da  je  cesar  iznova  ukazal  škofu  Seebachu,  naj  Trubarja  sod- 
nijsko  zasliši,  stanovom  pa  zapovedal,  da  morajo  postaviti  Trubarja 
pred  škofovo  sodbo.  Vsi  oskrbovanci  v  špitalu,  ki  bi  odpadli  od 
katoliške  vere,  naj  se  izključijo. 

Zaslišavanje  Trubarjevo  se  je  vršilo  v  knezoškofijski  palači  dne 
6.  in  20.  decembra  1562  vpričo  mnogih  katoliških  duhovnikov,  ple- 
mičev  in  mestnih  svetovalcev.  Trubar  je  tu  javno  priznal  avgsburško 
luteransko  veroizpoved  in  se  odrekel  katoliški  cerkvi.  Ko  je  bilo 
zaslišavanje  končano,  so  stanovi  iznova  vložili  prošnjo  na  Ferdinanda, 
da  jim  pusti  svobodno  izvrševati  protestantsko  vero  in  podarili  nje- 
govemu svetovalcu  Ivanu  Kobenclju  40  cekinov  za  njegov  trud.  Hkrati 
pa  so  se  maščevali  nad  škofom  zaradi  ovadbe  s  tem,  da  so  proti 
njemu  vložili  hudo  obtožbo  zaradi  nenravnega  življenja. 

Posledica  je  bila  zdaj  ta,  da  se  je  preiskava  obrnila  proti  škofu. 
Ferdinand  že  dolgo  ni  bil  zadovoljen  s  Seebachovim  postopanjem, 
ker  je  v  tako  resnih  časih  malomarno  opravljal  svoje  dolžnosti,  po- 
sebno pa  še  zato,  ker  je  Trubarja  pustil  v  deželo.  Ko  je  došla  obtožba 
deželnih  stanov,  je  porabil  priliko  in  ukazal  proti  Seebachu  uvesti 
preiskavo,  ki  se  je  tikala  pred  vsem  sumnje  krivo  verstva  in  pospe- 
ševanja luteranstva,  še  le  v  drugi  vrsti  obdolžitve,  ki  so  jo  stanovi 
navedli.  Predpreiskavo  je  vodil  pičenski  škof  Daniel  Barbo,  ki  je  prišel 
o  Binkoštih  leta  1562.  v  Ljubljano  in  ostal  tu  do  meseca  septembra. 
Škof  Daniel  je  potem  izposloval  od  papeža  in  cesarja  pooblastilo,  da 
se  poveri  sodnijska  preiskava  zagrebškemu  škofu  in  dvema  kanoni- 
koma. Škof  Seebach  je  bil  menda  začasno  od  službe  odstavljen  in 
vse  njegovo  imetje  v  Gornjem  gradu  zaplenjeno.  Poklicali  so  ga  na 
Dunaj,  vendar  se  je  tamkaj  precej  srečno  krivde  opral.  Tudi  ljub- 
ljanski stolni  kapitelj  je  vložil  spomenico  za  škofa,  v  kateri  navaja, 
kaj  je  vse  storil  zoper  krivoverce  in  zavrača  obdolžitev  deželnih 
stanov.  Končni  uspeh  sodnijske  preiskave  je  bil  ta,  da  je  Seebach 
obdržal  ljubljansko  škofijsko  stolico  do  svoje  smrti  (1568).  Hkrati 
s  škofom  Seebachom  je  hotel  cesar  Ferdinand  tudi  Trubarja  zadeti. 
Poslal  je  povelje  na  deželnega  glavarja,  naj  ga  pozove  na  ljubljanski 

grad  in  tamkaj  zapre.  Toda  Trubar  je  zvedel  po  svojih  dobrih  pri- 
jateljih v  deželni  hiši  o  tem  tajnem  povelju  in  se  pozivu  ni  hotel 
odzvati.     Odredba  cesarjeva  je  bila  zopet  brezuspešna. 

Kako  varnega  se  je  čutil  Trubar  pod  zaščito  stanov,  priča  njegova 
agitacija.  Dasiravno  so  mu  stanovi  svetovali,  naj  Ljubljane  nikar  ne 
zapusti,  je  vendar  meseca  avgusta  1562  šel  v  Ribnico  na  „trizmo" 
(trideseti  dan)  po  Uršuli  Lamberg.  Ribniški  župnik  mu  je  prepovedal 
vstopiti  v  cerkev  in  tamkaj  pridigo  vati.  Trubar  je  šel  nato  s  svojim 
spremstvom  v  grad  Vilvin  (Wilingrain  pri  Ribnici)  in  tamkaj  pridigoval, 
kar  je  povzročilo  mnogo  razburjenja.  Še  važnejše  je  bilo  v  naslednjem 
letu  njegovo  potovanje  na  Goriško. 

Okoli  srede  meseca  novembra  1.  1563.  je  prišel  Trubar  v  Gorico 
na  povabilo  tedanjega  goriškega  glavarja,  grofa  Jurija  Thurna.  Bilo 
je  to  pravo  agitacijsko  potovanje.  Svojemu  prijatelju  in  somišljeniku 
Hanibalu  pl.  Eckhu  je  krstil  sinčka  brez  ozira  na  cerkvene  predpise 
„z  navadno  vodo  in  brez  drugih  obredov".  Ravnotako  *je  obhajal 
po  zasebnih  hišah  v  navadni  obleki  ljudi  pod  obema  podobama. 
Veliko  hrupa  je  napravil  s  svojimi  pridigami.  Govoril  je  slovensko, 
nemško  in  laško  v  hiši  pl.  Eckha  v  Gorici  in  v  Thurnovem  gradu  v 
Rubijah.  Zadnjo  nedeljo  v  novembru  pa  je  na  malem  osličku  jezdil 
iz  dežele  skozi  Vipavsko  dolino  in  imel  med  potjo  važen  cerkven 
govor  v  Križu,  kjer  je  bilo  zbrano  ljudstvo  iz  vsega  Vipavskega, 
med  njim  tudi  mnogo  duhovnikov.  Trubar  se  hvali,  da  je  govor 
vsem  ugajal  in  ga  je  hotel  izdati  tiskanega  v  treh  jezikih.  Njegov 
nastop  je  zbudil  na  Goriškem  mnogo  pozornosti.  Biljanski  župnik 
je  hitel  takoj  poročat  v  Videm  akvilejski  cerkveni  oblasti  o  pridigah 
Trubarjevih.  Namestnik  deželnega  glavarja  in  solkansko  -  goriški 
župnik  Matija  Mercina  pa  sta  poročala  o  njem  cesarju  Ferdinandu,  ki 
je  takoj  izdal  povelje,  naj  ga  primejo  in  zvezanega  pošljejo  na 
Dunaj.  Toda  Trubar  je  bil  že  iz  dežele  in  v  Ljubljani  na  varnem. 
V  pismih  na  goriške  deželne  stanove  in  barona  Ungnada  se  je  hu- 
doval,  kako  morejo  njega  imeti  za  krivoverca,  ko  vendar  oznanuje 
„čisto  evangeljsko  vero"  in  deli  zakramente  tako,  „kakor  jih  je  Kristus 
postavil". 


Za  enotno  organizacijo  protestantske  cerkve  na  Kranjskem,  ki 
se  je  imela  pod  okriljem  plemstva  ustanoviti,  je  bil  posebne  važnosti 
cerkveni  red.  Na  Nemškem  protestanti  v  tem  oziru  niso  bili 
edini,  ker  je  imela  skoraj  vsaka  dežela  svoje  posebne  navade  in  na- 
vodila. Trubar  je  dolgo  časa  omahoval,  kakšen  cerkveni  red  bi  na 
Kranjskem  vpeljal.  Najprimernejši  se  mu  je  zdel  saksonski,  ker  je 
imel  mnogo  katoliškega  na  sebi.  Predikanti  so  pristopili  k  oltarju 
v  masnem  plašču  in  opravljali  masne  molitve  po  katoliški  navadi,  le 
kanon  s  povzdigovanjem  so  izpuščali.  Toda  fanatični  Klombner  ni 
hotel  o  teh  ,.papinskih"  navadah  nič  slišati.  Tudi  stanovi  so  se  izrekli 
za  virtemberški  cerkveni  red.  Dasiravno  so  ga  prijatelji  zelo  silili, 
je  bil  vendar  Trubar  z  vpeljavanjem  luteranskega  reda  zelo  počasen. 
Še  le  leta   1563.  je   sestavil  svojo  „Cerkovno  ordningo"  in  jo  poslal 

Ungnadu  v  Urah,  da  jo  natisne.  Za  predlogo  je  rabil  deloma  virtem- 
berški,  deloma  niirnberški  cerkveni  red,  V  predgovoru  k  svoji 
„ordningi"  je  hotel  Trubar  celo  češčenje  Matere  božje  v  neki  meri 
pripustiti  in  še  nekatere  druge  katoliške  navade.  Toda  na  Nemškem 
so  mu  predgovor  zaplenili.  Prav  Trubarjeva  „Cerkovna  ordninga" 
je  izzvala  nov  spor  z  državno  oblastjo  in  dala  povod,  da  je  bil  zopet 
izgnan  iz  dežele. 

Hkrati  s  cerkvijo  so  osnovali  protestanti  tudi  svoje  šolstvo. 
Že  1.  1540.  je  bil  luteran  Lenart  Budina  latinski  učitelj  v  Ljubljani. 
Tudi  po  nekaterih  gradovih  so  imeli  plemiči  nemške  vzgojitelje  in 
učitelje  z  wittenberškega  ali  tibinškega  vseučilišča.  L.  1563.  so  osno- 
vali deželno  latinsko  šolo  in  jo  poverili  vodstvu  Lenarta  Budina,  v 
čigar  hiši  je  bila  nastanjena.  Za  pomočnika  mu  je  bil  prideljen 
Sebastian  Krelj,  pozneje  Trubarjev  naslednik  na  Kranjskem.  Krelj 
je  bil  rojen  v  Vipavi  1.  1538.  in  je  študiral  v  Jeni  pri  Matiju  Franko- 
viču  VlašiČu  (Flaccius  Illyricus),  čigar  zvest  učenec  je  postal.  Vlašič 
je  zastopal  v  protestantstvu  najskrajnejšo  radikalno  stranko  in  se 
ponašal,  da  je  Lutrov  nauk  najčistejše  ohranil.  Istega  duha  je  bil  tudi 
Krelj,  ki  je  branil  nazore  svojega  mojvStra  v  nekem  obrambnem  spisu. 
Ko  je  1.  1563.  prišel  Vlašič  v  Ljubljano,  je  pripeljal  s  seboj  mladega 
Krelj  a.  Na  predlog  Trubarjev,  ki  je  hvalil  njegovo  latinsko  in  grško 
znanje,  so  ga  stanovi  vzeli  v  deželno  službo  za  150  gld.  na  leto. 
Imel  je  Trubarju  pomagati  v  pridigovanju  in  vsak  dan  po  eno  ali 
dve  uri  v  deželni  šoli  mlade  plemiče  poučevati  v  svetem  pismu  in 
„prostih  umetnostih".  Ko  je  bil  Trubar  1.  1565.  izgnan,  je  postal  Krelj 
superintendent  ali  luteranski  škof,  a  že  dve  leti  pozneje  je  umrl  za 
j  etiko.    Pokopali  so  ga  pri  sv.  Petru  v  Ljubljani. 

Ko  so  dobili  protestanti  s  cerkvenim  redom  in  šolstvom  trden 
temelj  za  daljno  organizacijo,  se  je  zgodilo  marsikaj,  kar  je  njihovo 
stališče  še  utrdilo  in  lutrovsko  agitacijo  pospešilo.  Znano  je,  da  je 
bil  vnanji  znak  luteranskega  prepričanja  koj  izprva :  obhajilo  pod 
obema  podobama.  To  jim  je  bilo  tudi  geslo,  ki  so  ga  vrgli  med  ljudi. 
Ko  se  je  sešel  tridentski  cerkveni  zbor,  je  hotel  cesar  Ferdinand 
daljno  razširjanje  s  tem  zajeziti,  da  bi  najvišja  cerkvena  oblast  lute- 
ranom  dovolila  ženitev  duhovnikov  in  obhajilo  pod  obema  podobama. 
Zato  je  naročil  svojim  poslancem  na  cerkvenem  zboru,  naj  se  z  vso 
vnemo  za  te  zahteve  zavzamejo.  Toda  cerkveni  zbor  je,  stoječ  na 
temelju  tisočletne  cerkvene  navade,  zahtevo  ženitve  za  duhovnike 
odbil,  dovoljenje  obhajila  pod  obema  podobama  za  posamezne  dežele 
pa  prepustil  razsodnosti  papeževi,  ako  bi  se  taka  potreba  pokazala. 
Zdaj  so  bavarski  in  avstrijski  poslaniki  z  vso  silo  pritiskali  na  papeža, 
naj  to  dovoli  vsaj  za  njihove  dežele,  češ,  da  se  bodo  potem  vsi 
luterani  spravili  s  cerkvijo,  daljni  agitaciji  pa  bode  zastavljen  jez. 
Pij  IV.  je  res  s  pismom  dne  17.  aprila  1564  dal  tako  dovoljenje  za 
vse  tiste  škofije,  za  katere  ga  je  bil  cesar  Ferdinand  zahteval.  Kakšne 
so  bile  posledice  za  naše  kraje?  Katoličani  so  ostali  slej  ko  prej 
pri  svoji  stari  navadi  in  so  prejemali  obhajilo  pod  eno  podobo.  Ta 
navada  je  postala  zdaj  javno  ločilno  znamenje  za  privržence  stare 
vere.    Protestanti  pa  so  sprejeli  cerkveno  dovoljenje  kot  postavno 

priznanje  svojega  nauka  in  ga  izrabili  v  svoje  namene.  Po  mnogih 
mestih,  trgih  in  vaseh,  kjer  so  bili  posamezni  odkriti  aH  skrivni  pri- 
vrženci nove  vere,  ki  se  doslej  niso  upali  javno  pokazati,  so  se  or- 
ganizirale večje  ali  manjše  čete,  ki  so  zahtevale  od  katoliškega  župnika 
obhajilo  pod  obema  podobama.  Luteranska  agitacija  se  je  zanesla  v 
katoliške  cerkve  in  povzročila  mnogo  razprtij.  Ljudstvo  je  imelo  vse 
tiste,  ki  so  zahtevali  tako  obhajilo,  za  krivoverce,  in  župnike,  ki  so 
jim  ugodili,  za  sumljive  luteranstva.  Nekje  na  Gorenjskem  se  je  celo 
zgodilo,  da  je  ljudstvo  napadlo  duhovnika,  ker  je  delil  obhajilo  pod 
obema  podobama.  O  kaki  spravi  luteranov  s  cerkvijo  na  podlagi 
tega  dovoljenja  ni  bilo  sledu.  Vsled  tega  je  papež  Pij  V.  že  1.  1568. 
privilegij  preklical.  V  avstrijskih  deželah  so  habsburški  nadvojvodi 
ukazali  župnikom,  naj  vztrajajo  pri  obhajilu  pod  obema  podobama. 
Zato  se  je  pri  nas  ta  navada  deloma  ohranila  tja  do  1.  1583.,  ko 
jo  je  papež  Gregor  XIII.  iznova  popolnoma  prepovedal. 

Drug  važen  dogodek,  ki  je  močno  vplival  na  razvoj  verskih 
razmer,  je  bila  izprememba  v  avstrijskem  vladarstvu.  Cesar  Ferdinand 
je  še  pred  svojo  smrtjo  razdelil  avstrijske  dežele  med  svoje  tri  sinove. 
Maksimilijan  je  dobil  Zgornjo  in  Spodnjo  Avstrijo,  Češko  in  Ogrsko, 
Ferdinand  Tirolsko,  Karol  pa  one  dežele,  ki  jih  je  skupna  usoda 
že  več  kot  sto  let  združila  v  tesno  zvezo  in  ki  jih  zaznamujemo  z 
imenom  Notranja  Avstrija,  namreč :  Štajersko,  Koroško,  Kranjsko, 
Goriško  in  Primorje  s  pazinsko  grofijo  v  Istri. 

Meseca  aprila  1.  1564.  je  prišel  nadvojvoda  Karol  v  Ljub- 
ljano, da  sprejme  poklon  deželnih  stanov.  Bilo  je  običajno,  da  je 
deželni  knez  pri  tej  priliki  potrdil  deželne  pravice  in  svoboščine. 
Štajerski,  koroški  in  kranjski  stanovi  so  se  domenili,  da  zahtevajo 
svobodo  za  luteransko  veroizpoved.  Nadvojvoda  se  je  v  svojem  od- 
govoru tej  zahtevi  previdno  izognil,  poudarjal  trud  svojega  očeta  za 
poravnavo  verskih  razprtij  in  obljubil,  da  hoče  poskrbeti  za  izboljšanje 
cerkvenih  razmer.  Seveda  je  vsako  upanje  na  versko  poravnavo  že 
davno  izginilo.  Plemiški  gospodje  tudi  niso  bili  več  s  tem  zadovoljni, 
da  svetne  in  cerkvene  oblasti  puste  luterane  pri  miru.  Odslej  so 
neprenehoma  zahtevali  in  delali  na  to,  da  se  luteranstvo  vpelje  in  razširi 
med  vse  kroge  in  sloje  prebivalstva.  Zato  vidimo,  da  si  stanovi  od 
leta  do  leta  prisvajajo  več  pravic  in  izpodrivajo  katoličane  iz  vseh 
njihovih  postojank:  iz  deželnega  odbora,  mestnih  svetov,  iz  cerkev  in 
župnij,  ki  so  bile  odvisne  od  stanov.  Protestantstvo  razvija  v  naslednjih 
dveh  desetletjih  veliko  napadovalno  moč,  katoličani  pa  so  potisnjeni 
v  položaj  obupne  obrambe  in  se  morajo  korak  za  korakom  umikati. 

Kako  so  se  politične  razmere  zasukale  v  korist  nove  vere,  se 
je  pokazalo  že  pri  slovesni  prisegi  stanov.  Izza  starih  časov  je  bila 
navada,  da  se  je  besedilo  prisege  zaključilo  z  besedami :  „Kakor 
gotovo  mi  Bog  pomaga  in  njegovi  svetniki."  Zoper  to  formulo  pa 
je  stanovski  odbor  vložil  ugovor,  češ,  da  se  ne  strinja  z  augsburško 
veroizpovedjo,  h  kateri  so  se  stanovi  že  pod  Ferdinandom  priznaM. 
Da  ni  bilo  razprtij  ob  tem  slovesnem  trenotku,  je  moral  nadvojvoda 
odjenjati  in  stanovi  so  prisegli  s  formulo :  „Kakor  gotovo  mi  Bog 
pomaga   in   njegov   sveti    evangelij."     Ta   izprememba   je    pomenjala 


654 

zakonito  priznanje,  da  je  bilo  javno  zastopstvo  treh  dežel  protestan- 
tovsko.  Na  Koroškem  se  je  poklonitev  stanov  vršila  na  Gosposvet- 
skem  polju  vpričo  Karola,  ki  je  sedel  na  vojvodskem  prestolu,  obrnjen 
proti  vzhodu,  vendar  so  umeščenje  po  kmetu  in  druge  starodavne 
običaje  opustili.  —  Ko  je  šel  nadvojvoda  v  Ljubljani  tisti  dan  k  slo- 
vesni maši  v  stolnico,  ga  je  stanovski  odbor  spremil  do  vrat  in  potem 
šel  v  špitalsko  cerkev,  kjer  jim  je  Trubar  pridigo  val.  Po  končani 
božji  službi  so  pričakovali  zopet  nadvojvoda  pred  stolnico. 

S  koliko  nasilnostjo  so  nastopali  protestanti  v  Ljubljani,  nam 
pričajo  dogodki  naslednjih  mesecev.  Omenili  smo  že,  da  Trubar  v 
Ljubljani  med  katoliškimi  duhovniki  ni  naletel  na  nikak  javen  odpor. 
Menda  ni  bilo  nikogar,  ki  bi  se  bil  upal  vpričo  stanov  z  besedo  ali 
pismom  proti  njemu  nastopiti.  Zato  je  nuncij  na  cesarskem  dvoru 
poslal  ljubljanskemu  škofu  nekega  frančiškana,  P.Jurija  Bravšiča, 
rodom  Istrana,  za  stolnega  pridigarja,  da  odločno  nastopi  proti  lute- 
ranski  agitaciji.  Bravšič  je  svojo  nalogo  neustrašeno  izvrševal.  Pri 
vsaki  priliki  je  zasebno  in  javno  ožigosal  lutrovske  predikante,  jih 
imenoval  „krivoverce,  zapeljivce  ljudstva  in  sovražnike  katoliške 
cerkve".  To  je  luterane  s  Trubarjem  vred  hudo  bolelo,  ker  so  bili 
toliko  časa  vajeni  brez  odpora  razširjati  svoje  nauke.  Koliko  jezo 
je  imel  Trubar  na  Bravšiča,  nam  priča  predgovor  k  prevodu:  „Tega 
celega  psaltra  Davidovega"  (1566),  kjer  se  pritožuje  nad  „papežniki", 
češ,  da  sovražijo  in  preganjajo  evangeljske  kristjane  in  pravi:  „Tu 
ta  rogati  hudi  Sludi  dela,  kir  taku  vnih,  suseb  v  tim  steklim,  ne- 
sramnim, lashnivim  menihu  per  s.  Miklaushu  v  Lublani  inu  u  nega 
touarishih,  super  tu  nasho  vero,  katera  ie  od  samiga  Boga  vti  s. 
Trovci  postaulena  inu  skusi  Kristusa  nam  resodiena,  dyuia,  resbva, 
prety  in  vse  slu  super  nas  smishlaua  inu  sazhene  .  .  .  ."  Posledica 
Bravšičevega  nastopa  je  bila  ta,  da  sta  se  v  Ljubljani  napravila  dva 
tabora.  Trubarjevi  privrženci  so  stali  nasproti  katoličanom.  Kolika 
srditost  je  vladala  v  obeh  taborih  in  kako  nasilno  so  nastopali  pro- 
testanti, pričajo  dogodki  v  župnijski  cerkvi  sv.  Petra.  Dne  5.  junija 
so  v  Bravšičevi  odsotnosti  pridrli  luterani  oboroženi  v  cerkev  sv. 
Petra  in  pregnali  iz  nje  katoliške  duhovnike.  Začel  se  je  pretep,  in 
kri  je  tekla.  Drznili  so  se  celo  iti  na  prižnico  in  z  nje  psovati  ka- 
toliške obrede.  Težko  je  presoditi,  je  li  bil  ta  spopad  bolj  slučajen 
ali  pa  so  se  luterani  hoteli  polastiti  stare  župnijske  cerkve  sv.  Petra. 
Bravšič,  ki  se  je  takrat  mudil  v  Istri,  imenuje  naravnost  Trubarja 
povzročitelja  teh  nemirov.  Ko  se  je  vrnil,  so  ga  luteranski  predikanti 
Trubar,  Krelj  in  Tulščak  v  posebnem  pismu  dne  1.  julija  pozvali  na 
javno  disputacijo.  V  pozivu  omenjajo,  da  jih  Bravšič  javno  imenuje 
krivoverce,  zapeljivce  in  s  tem  ljudstvo  razburja;  te  trditve  naj  dokaže. 
Tudi  se  pritožujejo,  da  so  nedavno  njegovi  privrženci,  pijani,  vpričo 
odlične  množice,  ki  je  bila  iz  celega  mesta  zbrana,  povzročili  nemire. 
Je  li  bil  ta  shod  v  špitalski  cerkvi  ali  kje  drugej,  iz  pisma  ni  mogoče 
posneti.  A  že  omenjeni  dogodki  nam  pričajo,  s  kako  strastjo  so  se 
bojevali  takrat  verski  boji  v  Ljubljani.  Bravšič  na  poziv  predikantov 
ni  takoj  odgovoril,  temveč  se  je  obrnil  na  nadvojvoda  Karola  za  svet 
in  popisal  ljubljanske  razmere. 

Gotovo  so  ti  dogodki  mnogo  pripomogli,  da  je  nadvojvoda  Karol 
odločno  posegel  vmes  in  iztiral  Trubarja.  Bližnji  povod  mu  je  dala 
njegova  „Cerkovna  ordninga",  ki  je  pravkar  izšla  in  se  imela  uvelja- 
viti. Nadvojvoda  je  z  odlokom  od  6.  septembra  1564  stanovom  pre- 
povedal cerkveni  red  objaviti,  ker  bi  to  imel  za  kršenje  svojih 
vladarskih  pravic.  Prilično  ob  istem  času  je  izšel  ukaz  na  vicedoma, 
naj  iztira  iz  Kamnika  predikanta  Jurišiča.  Stanovi  so  bili  spričo 
nadvojvodovega  povelja  v  hudi  zadregi,  ker  se  je  bilo  bati  ostrega 
boja,  ako  bi  njegovo  zahtevo  odbili.  Trubar  jih  je  sicer  izpodbujal, 
naj  nasproti  novi  vladi  pokažejo  svoje  versko  prepričanje,  če  treba 
tudi  z  nevarnostjo  svojega  imetja  in  življenja,  toda  stanovi  so  se 
odločili  za  mirnejšo  pot  pogajanja.  V  svojem  odgovoru  poudarjajo, 
da  so  pripravljeni  ukloniti  se  nadvojvodovemu  povelju  in  zahtevajo 
le,  naj  pobožne  in  razumne  osebe  pregledajo  Trubarjev  cerkveni  red, 
češ,  da  ni  v  njem  nič,  kar  bi  nasprotovalo  augsburški  veroizpovedi. 
Toda  Karol  ni  trpel  nobenega  zavlačevanja  več.  V  odloku  z  dne 
15.  decembra  je  ukazal  vse  tiskane  izvode  „cerkovne  ordninge"  izro- 
čiti deželnemu  glavarju  Jakobu  Lambergu,  Trubarja  pa  tekom  dveh 
mesecev  iztirati  iz  dežele.  Ker  je  tisti  čas  kuga  hudo  divjala,  so 
dobili  stanovi . nad voj vodo vo  povelje  še  le  meseca  februarja  naslednjega 
leta  v  roke.  Pričeli  so  zopet  z  ugovori  in  prošnjami.  Pismenemu 
ugovoru  je  sledilo  posebno  odposlanstvo  na  Dunaj,  kjer  se  je  nad- 
vojvoda Karol  takrat  mudil,  in  mu  izročilo  pismeno  pritožbo  o  verskih 
zadevah.  Toda  nadvojvoda  je  odgovoril,  da  je  bil  Trubar  že  od  ce- 
sarja Ferdinanda  obsojen  v  pregnanstvo  in  da  je  le  cesarjeva  smrt 
preprečila  izvršitev  obsodbe.  Kar  se  tiče  razvad  in  napak  v  krščanski 
cerkvi,  nimajo  stanovi  nikake  oblasti,  svojevoljno  vpeljavati  kake 
reforme.  Zato  pričakuje  od  njih,  da  bodo  spoštovali  njegove  vladarske 
pravice  in  nikake  izpremembe  v  verskih  stvareh  povzročali.  Na  po- 
novno prošnjo  je  poslanstvo  le  toliko  doseglo,  da  je  smel  Trubar  še 
do  konca  julija  ostati  v  Ljubljani  pod  pogojem,  da  se  pridigovanja 
popolnoma  zdrži  in  nikdar  več  v  deželo  ne  vrne. 

Proti  ponovnemu  Karolovemu  povelju  ni  bilo  več  ugovora.  Zato 
se  je  moral  Trubar  pripraviti  za  odhod.  Svojo  hišo  na  Starem  trgu 
nasproti  cerkve  sv.  Jakoba  in  precej  veliko  knjižnico  je  prodal  sta- 
novom in  koncem  julija  odšel  zopet  na  Nemško,  kjer  mu  je  vojvoda 
virtemberški  podelil  župnijo  v  Laufenu  ob  reki  Neckar.  Toda  kmalu 
je  bil  prestavljen  v  Derendingen  pri  Tibingi,  ker  je  hotel  biti  bližje 
tiskarni.  Za  kratek  čas  je  1.  1567.  še  enkrat  obiskal  Kranjsko,  potem 
pa  za  vedno  odšel  v  tujino. 

Daljno  bivanje  Trubarjevo  na  Nemškem  za  Slovence  nima  po- 
sebnega pomena.  Višek  svojega  življenja  in  delovanja  je  bil  že  davno 
prekoračil.  Prevajal  je  sicer  še  naprej  nemške  protestantske  knjige 
v  slovenščino,  toda  onega  živahnega  književnega  delovanja  ni  več 
opaziti,  kakor  je  bilo  za  dobe  Ungnadove.  Izdal  je  še :  „Ta  celi 
psalter  Dauidov,"  „Ta  celi  Catechismus,"  „Catechismus  s  dveima 
islagama,"  „Formula  Concordiae"  in  „Ta  slovenski  Koledar".  Prevod 
Lutrove  hišne  postile  vSta  izdala  še  le  po  njegovi  smrti  njegov  sin 
Felicijan  Trubar  in  Savinec  (1595).  Iz  Trubarjevih  pisem  posnemamo, 

da  je  še  ob  važnih  prilikah  včasih  posegel  v  zadeve  protestantov  na 
Kranjskem,  sicer  pa  je  živel  svoji  službi  in  svoji  družini.  Njegova 
hiša  je  bila  redno  zbirališče  mnogih  kranjskih  dijakov  iz  plemstva 
in  meščanstva,  ki  so  takrat  študirali  na  vseučilišču  v  Tibingi. 

V  visoki  starosti  78  let  je  umrl  Trubar  dne  29.  julija  1586. 
Znameniti  lutrovski  bogoslovec  Jakob  Andraii  mu  je  govoril  spominski 
govor  ob  grobu,  Martin  Crusius  pa  v  latinskih  verzih  sestavil  napis 
na  grobni  plošči,  ki  kaže  sliko  vstalega  Zveličarja,  pod  njo  pa  Tru- 
barja v  krogu  svoje  družine. 

Ako  se  ob  sklepu  še  enkrat  ozremo  na  Trubarjev  značaj  in 
njegovo  delovanje,  moramo  reči :  Mogočni  valovi  velikega  verskega 
gibanja  so  Trubarja  mnogo  višje  dvignili,  kakor  bi  se  bil  sicer  mogel 
povzpeti  s  svojimi  lastnimi  močmi.  Bil  je  mož  srednje  naobrazbe, 
brez  izrednih  darov  uma  in  srca.  Prijatelji  so  hvalili  njegovo  dobro- 
srčnost, usmiljenost  in  gostoljubnost.  Vendar  izbruhne  tudi  pri  njem 
večkrat  znana  „Lutrova  jeza"  in  si  išče  duška  v  krepkih  psovkah 
in  zabavljicah,  ki  jih  deloma  opravičuje  le  tedanja  splošna  posurovelost. 
Zlasti  v  slovstvenih  stvareh  je  bil  zelo  občutljiv  in  ni  trpel  ugovora. 
V  svojih  mladih  letih  površen  humanist  brez  določene  verske  smeri, 
se  je  Trubar  za  svojega  bivanja  na  Nemškem  oklenil  luteranstva,  se 
vživel  v  njegove  nauke  in  običaje  in  za  njegovo  razširjanje  zastavil 
besedo  in  pero.  Njegovi  spisi  pričajo,  da  je  veroval  v  to,  kar  je 
ljudem  oznanoval  in  potrjujejo  resnico  Andrejevih  besedi,  da  je  Trubar 
še  le  na  Nemškem  postal  „pobožen  kristjan". 

V  svojem  cerkvenem  delovanju  je  bil  popolnoma  odvisen  od 
virtemberških  bogoslovcev,  ki  so  mu  dajali  pravec,  in  od  kranjskih 
stanov,  katerih  „ponižni  sluga"  je  bil.  Zato  našemu  verskemu  gibanju 
ni  vtisnil  pečata  svoje  osebnosti.  Kot  pisatelj  Trubar  ni  bil  samo- 
stojen in  originalen.  Vsa  njegova  dela  so  skoraj  izključno  prevodi 
nemških  protestantskih  knjig.  Lutrovski  nauk  o  veljavi  in  raziska- 
vanju  pisane  besede  božje,  mu  je  potisnil  pero  v  roke  in  izpodbudil, 
da  je  prvi  začel  pisati  v  onem  narečju,  kateremu  je  bil  iz  mladosti 
privajen.  Zato  bode  njegovo  ime  ostalo  vedno  združeno  s  pričetkom 
novoslovenskega  slovstva,  dasiravno  je  njegovo  „reformatorsko"  delo 
že  davno  propadlo. 

Celje  z  gorenjim  eeljskim  gradom. 


9.  Boj  deželnih  stanov  za  svobodno  vpeljavo 

prot estantsva.     Organizacij  a    protestantske 

cerkve  in  šolstva. 


Ko  je  nadvojvoda  Karol  1.  1564.  nastopil  vlado  Notranje  Av- 
strije, je  bilo  plemstvo  skoraj  popolnoma  poluteranjeno.  Tudi  po  mestih 
se  je  že  začela  pojavljati  močna  protestantska  agitacija.  Sam  nad- 
vojvoda je  pozneje  večkrat  rekel,  da  je  našel  ob  nastopu  vlade  le 
še  ostanke  katoliške  cerkve.  Nova  vera  je  bila  zasegla  že  precej 
široke  kroge  in  si  pridobila  med  višjimi,  vladajočimi  sloji  mnogo 
privržencev.  Manjkalo  ji  je  le  še  ene  stvari,  zakonitega  pri- 
znanja od  strani  avstrijskih  vladarjev.  Zdelo  se  je,  da  so 
se  po  smrti  Ferdinandovi  tudi  v  tem  oziru  stvari  ugodno  zasukale, 
ker  je  zasedel  cesarski  prestol  njegov  najstarejši  sin  Maksimilijan  II., 
ki  ni  nikdar  prikrival  svoje  naklonjenosti  do  novoverccv  in  je  celo 
Trubarjevo  slovstveno  podjetje  z  denarjem  podpiral.  Vlado  Notranje 
Avstrije  pa  je  prevzel  nadvojvoda  Karol,  ki  do  tedaj  vsaj  svojega  na- 
sprotstva  do  luterancev  ni  nikdar  pokazal,  marveč  ga  je  marsikaj 
nagibalo  k  novi  struji. 

Toda  Karol  kot  vladar  ni  zatajil  svojega  katoliškega  prepričanja. 
Dasiravno  je  moral  v  začetku  svoje  vlade  iz  političnih  razlogov  sta- 
novom v  marsičem  prijenjati,  vendar  se  je  že  pod  njim  zasnoval  načrt, 


Zgodovina  slov.  naroda. 

kako  pripomoči  katoličanstvu  do  zmage.  Ko  je  njegov  sin  Ferdi- 
nand II.  desetletje  pozneje  zdrobil  moč  luteranstva,  se  je  ravnal  na- 
tančno po  navodilih  svojega  očeta  in  bil  le  izvršitelj  njegove  oporoke. 
Odločilno  je  vplivala  na  versko  naziranje  Karolovo  in  smer  njegove 
politike  blaga  njegova  soproga,  nadvojvodinja  Marija.  Bila  je 
hči  bavarskega  vojvoda  Albrehta,  izredno  pobožna  in  odločna  žena. 
Karol  ni  le  dobil  z  njo  zveste  tovarišice  za  življenje,  skrbne  matere 
svojim  otrokom,  temveč  tudi  neustrašeno  soboriteljico  proti  luteranstvu, 
ki  je  morda  več  pripomogla  k  zmagi  katoličanstva,  kakor  njen  soprog 
Karol  in  njen  sin  Ferdinand. 

Najvplivnejši  svetovalec  nadvojvoda  Karola  je  bil  naš  rojak 
Ivan  Kobenzl,  iz  ugledne  plemiške  rodbine,  ki  je  bila  že  v  13. 
stoletju  naseljena  na  Koroškem.  Ivanov  oče  Krištof  je  bil  glavar 
gradu  Santangelo  na  goriškem  Krasu  in  se  je  posebno  odlikoval  v 
prvi  vojski  z  Benečani.  Za  ženo  je  imel  Ano  iz  rodu  grofov  Logarjev 
(Predjamskih),  ki  mu  je  prinesla  za  doto  znani  grad  Predjamo  pri 
Postojni.  Mladega  Ivana  nahajamo  najprej  v  tesni  prijateljski  zvezi 
z  ljubljanskim  škofom  Urbanom  Tekstorjem,  ki  je  bil  menda  njegov 
rojak.  S  škofovim  posredovanjem  je  bil  Ivan  Kobenzl  med  prvimi 
gojenci  sprejet  v  nemški  zavod,  katerega  je  bil  prav  takrat  sv.  Ignacij 
v  Rimu  ustanovil  za  vzgojo  duhovskega  naraščaja  (Collegium  Ger- 
manicum).  Vendar  ni  postal  duhovnik,  pač  pa  je  kot  vitez  vstopil  v 
nemški  viteški  red  in  dobil  komendo  Precenico  pri  Gradiški,  pozneje 
pa  ljubljansko.  L.  1562.  je  bil  Ivan  tajnik  nadvojvoda  Maksimilijana 
in  ga  spremljal  v  Frankfurt  h  kronanju.  Ko  je  dve  leti  pozneje  Karol 
nastopil  vlado  v  Gradcu,  se  mu  je  pridružil  tudi  Ivan  Kobenzl  in 
postal  v  njegovi  službi  najpreje  kancelarjev  namestnik,  potem  pa 
predsednik  dvorne  komore.  Ob  istem  času  mu  je  bila  podeljena 
trdnjava  Prosek  pri  Trstu,  zato  se  je  poslej  redno  imenoval  „Ivan 
Kobenzl,  baron  s  Proseka";  večkrat  je  bil  Kobenzl  poslan  v  važnih 
diplomatskih  zadevah  na  tuje  knežje  dvore,  tako  k  cesarju  v  Prago, 
k  papežu  v  Rim  in  k  čaru  Ivanu  II.  v  Moskvo,  da  ga  pridobi  za 
zvezo  proti  Turkom.  L.  1592.  mu  je  prineslo  imenovanje  za  deželnega 
glavarja  na  Kranjskem,  kjer  si  je  ob  Vipavšici  sezidal  grad  in  ga  imenoval 
„Novi  Prosek".  Dve  leti  pozneje  ga  je  zadela  nagla  smrt  na  državnem 
zboru  v  Regensburgu,kjer  je  pokopan  v  cerkvi  nemškega  viteškega  reda. 

Slišali  smo,  da  je  Karol  v  začetku  svoje  vlade  precej  odločno 
posegel  v  ljubljanske  verske  razmere  in  je  neizprosno  zahteval  Tru- 
barjev izgon.  Enako  je  nastopil  tudi  proti  onim  plemičem,  ki  so 
imeli  posestva  deželnega  kneza  v  zakup  ali  dosmrtni  užitek  (tako- 
zvani  „Pfandschaftler")  in  začeli  na  njih  uvajati  luteranstvo.  Taki 
užitkarji  knežjih  posestev  na  Kranjskem  so  bili  Ivan  Kissel,  gospodar 
na  Fužinah  (Kaltenbrunn);  Jošt  Jožef  pl.  Turn,  Baltazar  pl.  Lamberg, 
Moric  pl.  Dietrichstein,  Franc  pl.  Schajer  in  mnogi  drugi.  Nadvojvoda 
Karol  jim  je  prepovedal  na  teh  posestvih  vpeljavati  novotarije  in  je 
ukazal  izgnati  tudi  predikanta  Jurišiča  iz  Kamnika  in  Rokavca  iz 
Kranja.  Toda  ta  prvotna  odločnost  se  je  morala  kmalu  umakniti 
opreznemu  postopanju  in  prijenljivosti,  ko  so  ga  zunanje  razmere 
spravile  v  vedno  večjo  odvisnost  od  deželnih  stanov. 

Ko  so  se  1.  1565.  in  1566.  sešli  deželni  zbori,  je  razvil  nadvojvoda 
Karol  svoj  program  o  cerkvenopolitičnih  zadevah.  Odkrito  je  priznal 
in  razkril  mnoge  napake  in  razvade  med  duhovstvom  in  redovništvom, 
ki  ne  izvršuje  svojega  poklica,  ampak  je  z  nemarnostjo  zakrivilo,  da 
so  se  vrinili  med  prave  pastirje  tuji  najemniki  in  povzročili  velik 
odpad  od  vere.  Obljubil  je,  da  se  hoče  potruditi  za  izboljšanje  ža- 
lostnih cerkvenih  razmer.  Toda  enako  je  obsodil  tudi  ravnanje  stanov: 
krščanstvo  je  vsled  luteranstva  razdeljeno  v  razne  verske  ločine,  ki 
jih  tudi  augsburška  veroizpoved  ne  more  preprečiti.  Gospoda  izkuša 
na  mnogih  krajih  svoje  podložnike  odvrniti  od  prave  vere  in  pod 
pretvezo  verstva  izvršuje  razna  prepovedana  dejanja.  Osebo  deželnega 
kneza  obrekujejo,  katoliško  bogočastje  javno  sramote  in  zaničujejo, 
kar  škoduje  deželnemu  in  verskemu  miru. 
Tu  ne  gre  le  za  verstvo,  temveč  za  vla- 
darsko oblast  in  postavno  pokorščino,  ki 
so  mu  jo  dolžni.  Zadnje  besede  prav  jasno 
izražajo,  da  je  imel  boj  med  luteranstvom 
in  katoličanstvom  pri  nas  neko  politično 
ozadje.  Ker  je  v  verskih  stvareh  takrat 
veljalo  pravilo,  da  vladar  določa  vero  v 
deželah,  ki  so  mu  podložne  (cuius  regio, 
illius  religio),  pri  nas  pa  so  bili  habsburški 
vladarji  katoliški  in  so  hoteli  katoliško  vero 
ohraniti  v  svojih  dednih  deželah,  zato  je  bil 
odpor  deželnih  stanov  proti  tej  vladarjevi 
volji  nepostaven.  Vnel  se  je  boj  med  vla- 
darjevo oblastjo  in  stanovi,  ki  so  si  prisva- 
jali pravico,  samovoljno  vpeljevati  verske 
novotarije.  In  ta  boj  se  je  končal  še  le 
tedaj,  ko  je  Ferdinand  II.  stri  politično  moč 
deželnih  stanov. 

O  reformi,  kakršno  je  imel  v  mislih  nadvojvoda  Karol,  seveda 
stanovi  niso  hoteli  nič  slišati.  Zato  v  svojem  odgovoru  poudarjajo 
le  skrajno  propalost  v  katoliški  cerkvi,  ki  je  po  njihovem  mnenju 
odpadla  od  prave  vere.  Reformo  hočejo  imeti  v  zmislu  „čistega 
evangelija"  in  za  augsburško  veroizpoved  popolno  svobodo. 

Za  daljni  razvoj  zelo  pomenljive  so  bile  obravnave  deželnih 
zborov  1.  1560.  Nadvojvoda  Karol  je  bil  prevzel  po  svojem  očetu 
ogromno  svoto  dolga,  katerega  se  je  hotel  znebiti,  ker  mu  je  silno 
obteževal  vsako  uspešno  delovanje.  Zato  je  zahteval  od  deželnih  zborov, 
naj  razpišejo  nove  davke  in  prevzamejo  odplačevanje  dolga.  Štajerci 
so  takoj  izrabili  denarno  zadrego  vladarjevo,  da  mu  izsilijo  nekaj 
verskih  svoboščin.  Zahtevali  so,  da  nadvojvoda  pripusti  luteranstvo 
ne  le  po  gradovih,  temveč  tudi  po  mestih,  trgih  in  po  deželi,  da  lu- 
teranskim  predikantom  ne  zabranjuje  pridigovanja  in  jim  svobodo 
augsburške  veroizpovedi  zavaruje  s  pismenim  potrdilom.  Posebej 
jim  je  še  začetek  božje  poti  pri  Novi  Štifti  v  Savinjski  dolini  dal 
povod,  da  so  se  zgražali  nad  strašnim  malikovanjem  med  katoličani, 
češ,  „da  bi   ne   bilo  čudno,   ako   bi  se  nebo  odprlo,   žveplo  in  ogenj 

vse  požgala  ali  pa  zemlja  pogoltnila  to  podjetje".  —  Kranjci  so  se 
pritoževali  zaradi  nekaterih  novih  izgonov  predikantov.  V  Krškem 
je  bil  mestni  sodnik  predikantu  Ivanu  Weixlerju  prepustil  mestno 
cerkev  in  bil  zato  zaprt,  Weixler  sam  pa  izgnan;  enako  se  je  godilo 
Gregoriju  Vlahoviču  v  Novem  mestu,  Ivanu  Gotscheerju  v  Višnji  gori 
in  nekaterim  drugim  predikantom  na  Krasu  in  v  Istri, 

Nadvojvoda  je  zahteve  stanov  odklonil  in  izjavil,  da  ne  pripusti 
verskih  novotarij  po  mestih,  trgih  in  po  deželi.  V  verskih  stvareh 
naj  ostane  vse  tako,  kakor  je  bilo  ob  nastopu  njegove  vlade,  sam 
pa  hoče  postopati  kakor  doslej  tudi  v  bodoče  s  krščansko  krotkostjo 
in  usmiljenjem,  dokler  se  verske  razprtije  ne  poravnajo.  Stanovi  s  to 
izjavo  niso  bili  zadovoljni  in  zato  se  je  tudi  vprašanje  o  plačevanju 
dolga  zavlačevalo  od  leta  do  leta.  Iz  dolgotrajnih  obravnav,  ki  so 
se  takrat  vršile  med  vladarjem  in  stanovi,  posnemamo,  da  se  je  nad- 
vojvoda Karol  v  cerkveno-političnih  stvareh  držal  sledečih  načel : 
Za  mesta  in  trge  je  izključno  le  sebi  prisvajal  pravico,  urejevati 
verske  razmere,  plemičem  je  pripustil  predikante  in  luteransko 
božjo  službo  za  njihove  družine  na  gradovih.  O  zakonitem,  pismenem 
priznanju  luteranstva  v  svojih  deželah  pa  ni  hotel  nič  slišati. 

Zelo  važno  je  bilo  vprašanje  o  razmerah  cerkvenih  patronov 
do  škofov,  ki  so  ga  stanovi  ob  istem  času  sprožili.  Prav  mnogokrat 
se  je  zgodilo,  da  so  luteranski  plemiški  patroni  župnije  podeljevali 
očitnim  ali  skrivnim  protestantom.  Za  ugovore  škofov,  ki  so  se  bra- 
nili jih  potrditi  in  umestiti,  se  navadno  niso  nič  brigali.  Cerkvenim 
oblastnikom  ni  preostalo  drugega,  kakor  obrniti  se  na  vladarja  in 
pri  njem  iskati  varstva  za  svojo  pravico.  Ker  so  se  vsled  tega  tožbe 
vedno  bolj  množile  in  se  je  bilo  bati,  da  bode  nadvojvoda  tudi  v  tej 
zadevi  hotel  napraviti  red,  začeli  so  stanovi  na  deželnih  zborih  nanj 
pritiskati,  naj  ne  pusti,  da  bi  škofje  kršili  pravico  plemiških  patronov 
in  da  bi  bili  duhovniki  zato  pregnani,  ker  niso  potrjeni  od  cerkvene 
oblasti.  Nadvojvoda  tudi  v  tej  zadevi  ni  dal  stanovom  izrecnega  pri- 
voljenja, vendar  je  avstrijska  vlada  v  resnici  skoraj  dve  desetletji 
trpela,  da  so  luteranski  plemiči  župnije,  katerim  so  bili  patroni,  od- 
dajali predikantom  ali  vsaj  takim  duhovnikom,  ki  so  bili  novi  veri 
naklonjeni.  Na  ta  način  je  pri  nas  mnogo. župnij  in  cerkev  prešlo 
v  luteransko  posest. 

Trije  deželni  zbori  in  dva  odborniška  shoda  sta  brezuspešno 
obravnavala  versko  vprašanje,  toda  do  sporazuma  med  stanovi  in 
vladarjem  le  ni  prišlo.  Razpor  je  napravil  mnogo  zgledovanja  po 
vsej  Avstriji.  Nadvojvoda  Karol  se  je  obrnil  na  svoja  brata  cesarja 
Maksimilijana  in  nadvojvoda  Ferdinanda  za  svet,  ki  sta  mu  oba  sve- 
tovala začasno  prijenljivost.  Slednjič  je  na  deželnem  zboru  v  Gradcu 
2.  marca  1572  izjavil,  da  podeljuje  gospodi  in  viteštvu  ne  le  za  njihovo 
osebo,  ampak  tudi  za  njihove  družine  in  podložnike  popolno  svobodo 
vesti  in  bogoslužja.  Obljubil  je,  da  tudi  cerkvenim  patronom  ne  bo 
prikrajšal  njihovih  pravic.  Le  mesta  in  trgi  so  bili  iz  te  svoboščine 
izvzeti. 

Izjavo  nadvojvoda  Karola  so  pozdravili  vsi  protestanti  po  de- 
želah  Notranje  Avstrije   kot   velik    uspeh   svoje   cerkvene   politike. 

Dejansko  so  bili  sedaj  podložniki  na  raznih  plemiških  posestvih  pre- 
puščeni vplivu  svojih  luteranskih  gospodarjev,  ki  so  jih  z  raznimi 
sredstvi  poizkušali  pridobiti  za  protestantizem.  Luteranski  agitaciji 
je  bilo  naenkrat  odprto  široko  polje.  Zato  čitamo  v  naslednjih  letih 
ponovne  pritožbe,  da  plemiška  gospoda  sili  kmete,  naj  poslušajo  pri- 
dige njihovih  predikantov  po  gradovih  in  jih  odvrača  od  katoliške 
božje  službe.  Z  gradov  se 
je  širilo  luteranstvo  med 
kmečkim  ljudstvom  po 
deželi  in  pričele  so  se 
snovati  posamezne  cer- 
kvene občine.  Hudo  so- 
cialno nasprotje,  ki  je 
takrat  vladalo  med  ple- 
miško gospodo  in  pre- 
prostim ljudstvom  in  je 
izbruhnilo     na     dan     v 

hrvaško  -  slovenskem 
kmečkem  uporu  1.  1573., 
pa  je  povzročilo,  da 
ljudstvo  ni  podleglo 
vplivu  luteranskih  go- 
spodarjev in  njihovih 
predikantov.  Zato  so 
protestantske  občine  po 
deželi  ostale  vedno  malo- 
številne. Le  na  cerkvenih 
posestvih  in  zemljiščih 
deželnega  kneza  je  imela 
po  nadvojvodovem  od- 
loku katoliška  veroizpo- 
ved ostati  neprikrajšana. 
Pa  tudi  za  te  katoliške 
postojanke  se  je  vnel 
vroč  boj. 

Dogodki  leta  1572. 
pomenjajo  važen  mejnik 
v  verskem  razvoju  naših 
dežel.  Deželni  stanovi  so 
se    zdaj    lotili    važnega 

dela,  da  samostojno  urede  svojo  luteransko  cerkev  in  šolstvo,  ker  so 
z  nadvojvodovo  izjavo  dobili  trden  temelj,  na  katerega  so  se  mogli 
opreti.  Profesor  dr.  David  Chitraus  iz  Rostoka  jim  je  izdelal  cerkveni 
in  šolski  red,  ki  je  bil  leta  1578.  predpisan  za  Štajersko,  Koroško  in 
Kranjsko. 

Vendar  se  je  zelo  varal,  kdor  je  mislil,  da  je  z  graško  porav- 
navo verski  mir  v  deželi  trajno  zagotovljen.  Tožbe  o  nasilstvih 
protestantov  so  se  množile  in  vsak  odločen  odpor  proti  njim  je  dal 
povod,   da   so   stanovi   na   deželnih  zborih   iznova   napadali  odredbe 

graške  vlade.  Nadvojvoda  je  moral  na  pr.  prepovedati  plemiškim 
patronom,  da  si  ne  smejo  prilaščevati  cerkvenega  premoženja,  pri- 
krajševati  cerkvenih  beneficijev  ali  brez  vladnega  dovoljenja  prodajati 
cerkvena  zemljišča,  kar  so  protestanti  občutili  takoj  kot  kršenje  svojih 
pravic.  Mnogo  prepirov  je  nastalo  vsled  tega,  ker  so  se  katoliški 
župniki  in  redovniki  branili  pokopavati  luteranske  plemiče  v  svojih 
cerkvah,  tembolj  ker  so  ob  takih  pogrebih  njihovi  predikanti  pridi- 
govali  in  izrabili  priložnost  za  svojo  agitacijo.  Posebno  pa  je  dal 
prihod  jezuitov  v  Gradec  (1573)  povod  novim  tožbam  deželnih  stanov. 
Nadvojvoda  je  nove  redovnike  izdatno  podpiral  z  denarjem  in  jih 
ščitil  s  svojo  oblastjo,  kar  je  luteranske  plemiče  zelo  bolelo.  Na  od- 
borniškem  shodu  združenih  dežel,  Štajerske,  Koroške  in  Kranjske 
1.  1575.  se  je  posebno  glasno  ponavljala  tožba,  da  se  ob  času,  ko  grozi 
turška  nevarnost  in  bi  se  ne  smelo  na  nič  drugega  misliti,  kakor  na 
obrambo  dežele,  vpeljuje  „tuji,  v  teh  deželah  popolnoma  neznani  je- 
zuitski red,  ki  je  kriv  vseh  razprtij,  preganjanja  revnih  kristjanov  in 
vse  nesporazumnosti  med  vladarjem  in  pokornimi  deželani".  Odslej  so 
bili  jezuiti  na  deželnih  zborih  posebno  priljubljen  predmet  napadom, 
ker  so  jim  plemiški  govorniki  nakladali  odgovornost  za  vse  mogoče 
stvari.  Karol  se  je  tudi  to  pot  stanovom  precej  dolgo  ustavljal  in  se  njih 
zahtevam  v  svojih  odgovorih  deloma  previdno  izognil,  deloma  pa 
nanje  pomirjevalno  odgovarjal.  Toda  stanovi  so  tudi  sedaj  uporabili 
orožje,  s  katerim  so  že  prvikrat  izvojevali  zmago.  Izjavili  so,  da 
ustavijo  plačevanje  dolgov  in  tudi  toliko  časa  ne  dovole  novih  davkov, 
dokler  nadvojvoda  ne  potrdi  že  priznanih  svoboščin  iz  1.  1572.  za 
plemstvo  in  njegove  podložnike  v  polnem  obsegu.  Karol  se  je  moral 
vdati  in  je  z  lastnoročnim  pismom  potrdil  stanovom  njihove  zahteve. 
Kratko  premirje  je  bilo  zopet  sklenjeno. 

Novi  hudi  boji  so  se  vneli  med  vlado  in  stanovi  1.  1578.,  ko  je 
bil  zopet  Turek  pred  vfatmi.  Ni  bilo  brez  povoda  očitanje,  da  je 
turška  nevarnost  luteranom  v  srečo,  sicer  bi  drugače  z  njimi  ravnali. 
Spomladi  imenovanega  leta  so  se  turške  čete  strašno  znosile  nad 
našo  Belo  krajino.  Mal  letak  v  obliki  četvorke  (Eine  wahrhaftige 
und  erschrockliche  Neuwe  Zeitung)  nam  v  nemškem  jeziku  opisuje, 
kako  so  Turki  oblegali  Metliko,  jo  slednjič  naskočili  in  okoli  2000 
ljudi  deloma  pobili,  deloma  pa  odpeljali  v  sužnost;  tudi  močna  trd- 
njava Kostel  ob  Kolpi  jim  je  prišla  v  roke.  Daljni  vojni  dogodki  ne 
spadajo  v  to  poglavje.  Vendar  nam  že  huda  nevarnost,  ki  se  je 
bližala  avstrijskim  mejam,  dovolj  osvetljuje  politično  ozadje  in  raz- 
kriva nagibe,  ki  so  bili  merodajni  za  postopanje  nadvojvoda  Karola 
v  naslednjem  važnem  boju  s  stanovi. 

Karol  je  bil  v  turški  sili  navezan  na  dobro  voljo  domačega 
plemstva,  ker  so  se  vsi  poizkusi,  dobiti  pomoč  od  drugod,  ponesre- 
čili. In  to  plemstvo  je  bilo  razun  cerkvenih  prelatov  luteransko. 
Med  tem,  ko  je  imel  vladar  pred  očmi  le  obrambo  svojih  dežel  in 
varnost  meje,  je  luteranska  gospoda  premišljevala,  kako  bi  izrabila 
položaj  in  vladarju  izsilila  novih  svoboščin  v  svojo  korist.  V  januarju 
leta  1578.  se  je  zbral  odborniški  shod  treh  dežel  v  mestu  Bruck  ob 
Muri.  Nadvojvoda  je  želel,  da  se  zbor  peča  le  z  vojaškimi  in  denar- 

nimi  zadevami.  Stanovi  naj  preosnujejo  obrambo  meje,  dovole  vojno 
naklado  za  pet  let,  pripravijo  večjo  svoto  denarja  za  skrajno  silo  in 
iščejo  primernih  potov  in  načinov,  kako  dobiti  potrebni  denar.  Potem 
bode  mogoče  sestaviti  vojni  svet,  izvršiti  oborožitev,  skrbeti  za  trd- 
njave, strelivo  in  živila 
ob  meji.  Stanovi  so  od- 
govorili na  te  vladne 
vojaške  predloge  z  ver- 
skimi zahtevami:  Vladar 
naj  da  vsem  svojim  pod- 
ložnikom,  revnim  ravno 
tako  kakor  bogatim,  za- 
gotovilo verske  svobode, 
tako  da  ne  bo  nihče,  ki 

priznava  augsburško 
veroizpoved,  v  svoji  vesti 
obtežen.  Preje  nikakor 
ne  morejo  preiti  k  obrav- 
navi vojaške  predloge, 
dokler  nimajo  vsi  ljudje, 
tudi  prebivalci  mest  in 
trgov,  takega  zagotovila 
v  rokah.  Nadvojvoda  je 
odgovoril  pomirjevalno: 
Doslej  še  nikomur  v 
verskih  stvareh  ni  delal 
sile,  zahteva  pa,  da  tudi 
stanovi  proti  njemu  in 
njegovim  verskim  so- 
mišljenikom nasilno  ne 
postopajo.  Ureditev  ver- 
skih razmer  po  mestih 
in  trgih  si  mora  pridržati 
kot  vladarsko  pravico; 
zato  tamkaj  ne  bode  pri- 
pustil drugo  veroizpoved, 
kakor  katoliško.  Vendar 
noče  niti  meščanov,  niti 
koga  drugega  obteževati 
v  njih  vesti.  S  temi  be- 
sedami je  nadvojvoda  priznal  stanovom  svobodo  vesti,  ne  pa  svobodo 
bogoslužja,  kar  so  hoteli  imeti.  Posledica  so  bile  nove  prošnje,  zahteve 
in  ugovori.  Zastopniki  dežel  so  hoteli  imeti  zagotovilo,  da  svoboščina, 
ki  jo  je  nadvojvoda  1.  1572.  dovolil,  velja  enakomerno  za  Štajersko, 
Koroško  in  Kranjsko,  in  sicer  brez  vsakega  prikrajšanja  v  tistem 
smislu  in  besedilu,  kakor  so  jo  stanovi  takrat  zapisali,  sicer  ne  morejo 
privoliti  denarja  in  novih  naklad. 

Položaj   nadvojvodov  je  bil  zelo  težaven.    Jasno  je  bilo,  da  se 
bode  odborniški  shod  moral  brez  uspeha  raziti,  ako  ne  ustreže  zahtevam 

stanov.  Turki  so  že  pritiskali  na  štajerske  meje;  bil  je  skrajni  čas, 
poskrbeti  za  obrambo  dežele.  Zato  se  je  Karol  odločil  za  prijenljivost. 
Dne  9.  februarja  pokliče  protestantske  odbornike  iz  plemstva,  trgov 
in  mest  k  sebi  na  dvor  in  jim  poda  ustmeno  izjavo :  Svoboščine,  ki 
jo  je  dovolil  pred  šestimi  leti,  se  hoče  zvesto  držati.  Ureditev  verskih 
zadev  po  mestih,  trgih  in  na  svojih  posestvih  pridržuje  sicer  samemu 
sebi,  vendar  ne  z  namenom,  kakor  da  bi  hotel  pregnati  predikante  in 
zatreti  šole  v  Gradcu,  Ljubljani,  Celovcu  in  Judenburgu,  ali  obteževati 
vest  meščanov.  Kakor  jim  doslej  zaradi  vere  ni  skrivil  lasu,  tako 
jim  tudi  v  bodoče  ne  bode  nič  zalega  storil;  vendar  ne  bode  trpel, 
da  bi  v  mestih  in  trgih  najemali  predikante.  Stanovi  naj  tudi  poskrbe, 
da  se  ustavi  zasmehovanje  in  obrekovanje  njegove  (nadvojvodove) 
osebe  in  njegovih  verskih  somišljenikov,  kakršno  si  mnogokrat  do- 
voljujejo ne  le  predikanti,  ampak  tudi  drugi  luterani,  tako  da  vsakemu 
takoj  pritisnejo  kako  zbadljivo  opazko,  ako  ga  zagledajo  na  cesti  ali 
kje  drugje.  S  pozivom,  naj  zaupajo  njegovim  besedam  in  naj  zdaj 
posvete  vso  skrb  obrambnim  zadevam,  je  končal  nadvojvoda  Karol 
svoj  govor. 

Deželni  zbor  je  po  kratkem  posvetovanju  odgovoril,  da  sprejme 
nadvojvodovo  izjavo  z  zadovoljstvom  na  znanje  in  da  hoče  takoj 
preiti  v  obravnavo  finančnih  in  vojaških  predlog.  S  tem  so  bile  za- 
ključene dolgotrajne  obravnave  o  cerkvenih  zadevah.  Pismene  izjave 
nadvojvoda  Karol  ni  podal,  pač  pa  so  zastopniki  stanov  njegove  be- 
sede takoj  zapisali  in  imeli  ta  zapisnik  poslej  za  postavno  podlago 
svoje  veroizpovedi. 

Vest  o  novih  verskih  pridobitvah  v  Brucku  je  vzbudila  med 
protestanti  silno  radost  in  zmagoslavje,  med  katoličani  pa  strah  in 
žalost.  Položaj  je  bil  sedaj  tak,  da  so  razen  plemstva  in  njih  pod- 
ložnikov,  tudi  štiri  mesta  (Gradec,  Ljubljana,  Celovec  in  Judenburg) 
imela  pravico,  osnovati  si  svojo  luteransko  cerkev  in  šolstvo.  Druga 
mesta  in  trgi  niso  smeli  imeti  svojih  predikantov,  pa  meščani  tudi 
niso  bili  dolžni  udeleževati  se  katoliškega  bogoslužja  in  so  lahko 
drugam  hodili  k  luteranskim  pridigam.  V  resnici  spoznamo  iz  do- 
godkov naslednjih  let,  da  so  se  protestanti  iz  meščanstva  izognili 
nadvojvodovi  prepovedi  s  tem,  da  so  poleg  mest  in  trgov  postavili 
svoje  molivnice,  se  polastili  kake  bližnje  podružnice  ali  grajske  kapele 
in  tam  imeli  svoje  verske  shode.  Tako  so  postavili  mariborski  pro- 
testanti svojo  molivnico  v  Bednavi,  Celjani  v  Scharfenau  pri  Žalcu, 
Kamničani  so  hodili  v  Podgorje,  Ločani  v  Puštal,  Radovljičani  v 
Begunje.  Še  le  reformacijske  komisije  so  jim  okoli  1.  1600.  te  lute- 
ranske  templje  razrušile. 

Leto  1578.  in  svoboščine,  ki  so  jih  deželni  stanovi  takrat  dobili, 
označujejo  višek  v  razvoju  luteranstva  po  naših  deželah.  Že  čez  par 
let  se  je  začelo  nagibati  —  v  zaton. 


Zmaga  združenih  deželnih  stanov  na  shodu  v  Brucku  je  ustvarila 
tudi  tesno   vez  med  luteranskim   plemstvom   treh   dežel:   Štajerske, 

Koroške  in  Kranjske.  Sklenili  so  v  verskih  vprašanjih  vedno  vza- 
jemno nastopati.  Prvo  njihovo  delo  je  bila  enotna  cerkvena  in 
šolska  organizacija. 

Izza  Trubarjevih  časov  je  bil  na  Kranjskem  v  navadi  virtemberški 
cerkveni  red.  Na  zahtevo  štajerskih  dežehiih  stanov  je  1.  1573.  izdelal 

David  Chitraus  iz  Rostoka  novo  navodilo  za  luteranske  cerkve,  ki 
se  je  opiralo  v  bistvenih  stvareh  na  virtemberški  obrednik.  Po  shodu 
v  Brucku  so  ga  stanovi  ukazali  vpeljati  v  vseh  treh  deželah. 

Na  čelu  vsem  luteranskim  občinam  je  bil  „cerkveni  svet",  ki 
se  je  osnoval  v  Gradcu,  Celovcu  in  Ljubljani.  Graški  cerkveni  svet 
je  imel  neko  nadzorstvo  nad  drugima  dvema.  Korošci  in  Kranjci 
niso  smeli  sprejeti  nobenega  predikanta,  ako  ni  bil  v  Gradcu  izprašan 
in  potrjen.  Prvo  mesto  med  predikanti  v  deželi  je  imel  „super- 
intendent",  kar  pomenja  isto,  kakor  grška  beseda  episkopos  (škofj. 
Superintendent  je  imel  nadzorstvo  nad  predikanti  in  je  skliceval 
sinodo  (cerkveni  zbor).  Za  Trubarjem  je  imel  to  službo  na  Kranjskem 
Sebastian  Krelj,  po  rodu  Vipavec;  za  njim  Krištof  Spindler  iz  Gop- 
pingena  na  Virtemberškem  in  slednjič  Felicijan  Trubar.  Pod  Spind- 
lerjem  se  je  vnel  znamenit  boj  za  duhovski  „koretelj".  Cerkveni 
red  je  ukazoval  to  obredno  obleko  predikantom  pri  cerkvenih  opra- 
vilih, toda  skrajni  luteranci,  njim  na  čelu  Ivan  Tulščak,  niso  hoteli 
o  tej  „papinski"  obleki  nič  slišati.  Ker  se  Tulščak  ni  hotel  Spindler- 
jevi  zapovedi  ukloniti,  je  bil  iz  službe  odpuščen. 

Glavno  skrb  so  deželni  stanovi  obračali  na  to,  da  svoje  dežele 
preskrbe  s  pridigarji.  Ker  ni  mogel  vsak  plemič  na  svojem  gradu 
rediti  predikanta  z  družino  vred,  so  stanovi  na  račun  deželne  blagajne 
najeli  „okrožne  predikante"  (Viertelprediger),  ki  so  zdaj  tu,  zdaj  tam, 
po  gradovih,  mestih  in  podružnih  cerkvah  zbirali  svoje  privržence 
okoli  sebe.  Na  Spodnjem  Štajerskem  sta  bila  dva  taka  predikanta, 
eden  za  okrožje  med  Muro  in  Dravo,  drugi  za  celjsko  okolico.  Po- 
lovico plače  (100  goldinarjev)  sta  dobivala  od  dežele,  drugo  polovico 
so  jima  morali  oskrbeti  plemiči  iz  okrožja.  Kranjski  stanovi  so  že 
1.  1569.  vzdrževali  na  deželne  stroške  24  predikantov.  V  Ljubljani 
so  delovali:  Franc  Steiner,  Ivan  Schweiger  iz  Kočevja,  Gašper  Kum- 
berger,  Ivan  Tulščak,  Benedikt  Pjroter,  Jurij  Jurišič,  Jurij  Dalmatin, 
in  slednjič  Felicijan  Trubar.  Imeli  so  navadno  po  200  goldinarjev 
plače,  le  prevajalcu  sv.  pisma,  Juriju  Dalmatinu,  so  zaradi  izrednih 
zaslug  zvišali  plačo  na  300  goldinarjev. 

Do  shoda  v  Brucku  so  imela  tudi  mnoga  mesta  in  trgi  svoje 
predikante,  ki  so  jih  večinoma  vzdržavali  s  katoliškimi  cerkvenimi 
ustanovami.  V  Višnji  gori  je  pridigo  val  1.  1568.  Hans  Gotscheewer, 
v  Radečah  Jurij  Maček,  katerega  so  menda  1.  1572.  štajerski  stanovi 
najeli  za  celjsko  okrožje,  v  Metliki  Gregor  Vlahovič,  v  Kranju  Jernej 
Knafelj,  v  Žužemberku  Krištof  Slivic,  v  Črnomlju  Martin  Gorgič.  V 
trdnjave  Vojaške  krajine  so  pošiljali  „vojne  predikante"  (Feldpredi- 
kanten),  ki  so  navadno  oskrbovali  tudi  Belo  krajino.  Tak  vojni  pre- 
dikant  je  bil  že  imenovani  Martin  Gorgič,  pozneje  je  zabeležen  za 
Karlovec  Anton  Neapolitanus  in  še  nekateri  drugi.  Tudi  posamezni 
plemiči  so  vzdrževali  predikante  na  svojih  gradovih.  Stanovi  so  takim 
grajskim  pridigarjem  dovoljevali  večje  ali  manjše  podpore,  ako  so 
se  zavzeli  za  razširjanje  luteranstva  po  okolici.  Tako  so  dovolili 
1.  1587.  Ivanu  Daxu,  predikantu  Krištofa  Turjaškega,  podporo  24  gld. 
Enako  je  bil  v  deželni  službi  Marko  Kumprecht,  predikant  grofa 
Ahacija  Turna.  Sigismund  Semenič  je  vzdrževal  nekega  luteranskega 

duhovnika,  ki  je  pridigoval  v  leseni  kapeli  poleg  gradu  Semenič;  na 
Hmeljniku  je  bival  predikant  Tomaž  Jagodic.  —  Marsikatere  katoliške 

ti,  inu  te  J  Jraviga  (pet  domou  pčrpclaj,  de  tvoje  Starinie  sdrave  najdefti,mu  daj  Bug,       ^ 
de  inoje  ozIiy  bodo  mogle  vaju  otroke  viditi  prejden  vm«rjcm. 

Inu  t)'  Srarirtii  fo  vseli  to  Hzhcr,  inu  fo  jo  kufhali,  inu  fo  jo  od  fcbepuftili,  inu  stmfiiStnmJit, 
lo  jo  opominalij  fvojga  Mosha  Starilhe  poihtovati,  kakor  fvoje  laftne  Starilhc ,  fvoj-  tok«  bi  r«  inU« 
ga  Moshalubiti.dniihino  »'fliilbm  regirati ,  inu  lamafcbe  poihtenu  Jčishati. 

XI.     CAP* 

Nu  na  potu,  kadar  fo  vHaram  bi!y  priflili,katera 

jcnafredipotapiutiNincve,naenajftidan,  je  ta  Angel  d;al. • 
Tobia,mojBrat,  tivcfhkokufmo  (h-oini  Ozhetom  sapuftili. 
De  bi  tebi  dopadlu,  takubi  m^dva  hotela  naprej  pojti,  inu 
tvojo  Shcno  po  zlialsi  puftiti  $i  nami  pojti  sdrushino  inu  Shi- 
vino.  InukadarjeTobiuletudopadJu,jcRaphaeldjal.'  Vsanii 
kfebi  od  tiga  nbjiga  Sholzha,  sakaj  ti  ga  bo{h  potrebuval.Na- 
tu  je  Tobias  u  Ribji  Shokh  kTebi  vsel,  inu  fta  taku  naprej  ftila* 
Anna  pak  je  v(ak  dan  feJela  per  poti  na  eni  Gorri ,  de  bi  mogla  delezh  okuli 
febe  viditi.    Inu  kadar  je  ona  na  tčm  mcjlU  po  nvm  gledala ,  je  ona  Ivojga  Synu  od 
daiezh  sagledala,  inu  ga  je  sdajci  posnala,inu  je  tje  iekla,inu  je  fvojmu  Moshu  pove- 
dala, inifcjcdjala  :^ole,  tvoj  Svn  gre. 

Inu  Raphael je  djal  liTobiii :  Sdajci  kakor  vhifto pridefli,  ukutnoli  inu  kiizhi 
KG  o  s  P  v  D  v,  inu  ga  sahvali,  mu  pojdi  potic  Ktvojmu  Ozhctu ,  inu  kuftaj  ga  ,  inu 
sdajci  mu oihyshalb3Jfteinsliolzhom  od  Ribe,  kateri  pcVfebiimani ,  taku  le  bodo 
sdaja  njegove  ozhy  odpčrle,  in\i  tvoj  Ozha  bo  supct  vidil,  inu  bo  filnu  vcllcl. 

TedajjetaPesnaprej  tekal,  katcriga  fta  bila  fabovsela,  inu  je  iVoim  repom 
vCrtil,  je  iltakal,  inu  vciTcl  bii.  Inu  njcgou  llčp  Ozha  je  hitru  gori  vftahnujehitcl, 
dele  je  opotčknil,  inu  je  poklizal  eniga  Hlapza,  de  bi  ga  ta  roko  pelal  pruti  ni^ovi- 
muSvnu.  Raunu  taku  je  Mati  (lunla,  inu  je  njega  kulhov^la  ,  inu  (la  (c  obadva  od 
velUlja  pLakala,  Inu  k^dar  lo  bilv  odmoldi  ,  inu  Boga  sahvalili ,  fo  oriy  vkup  doli 
fcdii- 

župnije  so  po  luteranskih  patronih  in  odpadlih  duhovnikih  prešle  v 
posest  protestantov,  tako :  Bled,  Škocijan  pri  Turjaku,  Toplice  na 
Dolenjskem  in  druge. 

Za  pridigarski  naraščaj  je  skrbelo  zlasti  vseučilišče  v  Tibingi, 
kjer  je  v  drugi  polovici  16.  stoletja  študiralo  mnogo  plemiških  in 
meščanskih*  sinov  iz  naših  dežel.  Kranjski  stanovi  so  jih  podpirali 
z  letnimi  doneski  20  do  60  goldinarjev  in  ustanovili  leta  1582.  tri 
štipendije  po  50  gld.  za  dijake  iz  Kranjskega,  ki  bi  v  Heidelbergu 
ali  Štrasburgu  študirali  modroslovje,  v  Tibingi  pa  bogoslovje  in  se 
pismeno  zavezali,  da  bodo  po  končanih  študijah  stopili  v  deželno 
službo.  Nekateri  dijaki  so  obiskovali  tudi  druge  nemške  univerze. 
Tako  je  Adam  Bohorič  študiral  v  Wittembergu,  kjer  je  v  letih  1502. 
do  1560.  zabeleženih  še  14  drugih  Kranjcev  in  tudi  precej  Korošcev. 
Zaman  sta  cesar  Ferdinand  in  njegov  naslednik  nadvojvoda  Karol 
obisk  nemških  vseučilišč  opetovano  prepovedala.  Še  le  z  ustanovitvijo 
univerze  v  Gradcu  (1586)  se  je  protestantski  vpliv  deloma  omejil. 

Hkrati  z  organizacijo  samostojne  cerkve  so  se  lotili  stanovi 
tudi  uredbe  svojega  šolstva.  K  temu  jih  je  izpodbujal  strah  pred 
jezuitskim  kolegijem  v  Gradcu,  ki  je  bil  1.  1573.  otvorjen  in  kamor 
so  celo  protestanti  radi  pošiljali  svoje  sinove.  V  Gradcu,  Ljubljani 
in  v  Celovcu  so  bile  sicer  že  preje  deželne  luteranske  šole  z  dolo- 
čenim učnim  redom,  vendar  niso  mogle  tekmovati  z  graško  jezuitsko 
šolo,  ki  je  imela  izreden  sloves.  Zato  stanovi  tožijo,  da  jih  bodo 
jezuiti  prehiteli  in  „revno  mladino  popolnoma  nase  priklenili".  — 
David  Chitraus  je  1.  1574.  tudi  za  protestantsko  šolstvo  sestavil  te- 
meljni načrt.  Graška  deželna  šola  je  bila  razdeljena  v  deško  (ljudsko) 
in  višjo  (srednjo)  šolo.  Prva  se  je  zopet  delila  v  tri  dekurije  in  je 
obsegala  kot  učne  predmete  nemško  čitanie  in  pisanje,  Lutrov  nemški 
katekizem  in  temeljne  nauke  iz  latinščine.  V  drugi  šoli  so  dobivali 
dijaki  srednješolski  pouk :  gojilo  se  je  čitanje  latinskih  pisateljev, 
pouk  grške  slovnice,  latinskih  in  nemških  govorov,  in  podajali  so  se 
temeljni  nauki  modroslovja.  Značaj  visoke  šole  je  imel  le  najvišji 
razred,  kjer  se  je  poučevalo  pravo,  modroslovje  in  bogoslovje.  Zna- 
meniti zvezdoslovec  Keppler  je  tu  poučeval  matematiko.  Na  enak 
način,  kakor  graška  šola,  sta  bili  urejeni  tudi  šoli  v  Ljubljani  in 
Celovcu,  dasiravno  ima  vsaka  i>;med  njih  svoj  posebni  značaj.  Ljub- 
ljanska deželna  šola  je  bila  razdeljena  v  štiri  razrede,  najnižji  razred 
pa  zopet  v  tri  dekurije.  Na  tej  najnižji  stopinji  so  se  učenci  vadili 
citati,  pisati  računati,  na  pamet  nedeljske  evangelije  in  luteranski 
katekizem.  Tu  je  imela  tudi  slovenščina  odmerjen  svoj  skromni 
prostor,  ker  so  dečki  druge  in  tretje  dekurije  rabili  Kreljev  slovenski 
prevod  katekizma.  Tudi  v  drugem  razredu  je  bil  še  veronauk  slo- 
venski. Toda  v  tretjem  in  četrtem  razredu  je  bilo  učencem  celo 
strogo  prepovedano,  slovensko  med  seboj  govoriti,  „da  se  ložje 
privadijo  nemščini".  Iz  tega  lahko  povzamemo,  kakšen  značaj  je  imel 
ljubljanski  stanovski  zavod.  Prištevati  ga  je  med  takozvane  „latinske 
šole",  kjer  je  imela  latinščina  prvo  in  najodličnejše  mesto,  kraj  nje 
se  je  gojila  nemščina,  med  tem  ko  je  bila  slovenščina  zapostavljena 
še  le  na  tretje  mesto. 

Na  čelu  ljubljanske  šole  je  bil  ravnatelj  (rektor),  ki  je  hkrati 
poučeval  v  najvišjem  razredu,  ob  strani  so  mu  bili  trije  podučitelji. 
Javne  izkušnje  so  bile  dvakrat  na  leto,  o  sv.  Juriju  in  sv.  Mihelu.  — 
Prvi  učitelj  je  bil  Lenart  Budina.  Ko  je  leta  1563.  Sebastijan  Krelj 
postal  superintendent,  je  pomagal  tudi  staremu  Budinu  pri  poučevanju 
sv.  pisma  in  prostih  umetnosti.  Tri  leta  pozneje  so  poklicali  stanovi 
Adama  Bohoriča  iz  Krškega,  da  prevzame  vodstvo  ljubljanske  šole. 
Bohorič  je  bil  rojen  na  Dolenjskem  in  se  šolal  1.  1543.  v  Wittenbergu, 
kjer  je  dobil  častni  naslov  „magister".  V  Krškem  je  otvoril  v  lastni 
hiši  „zavod  za  pouk  in  vzgojo",  ki  so  ga  obiskovali  zlasti  sinovi 
dolenjskih  graščakov.  Ko  je  prišel  1.  1566.  v  Ljubljano  za  ravnatelja 
na  stanovsko  šolo,  je  spisal  kratko  navodilo  za  osnovni  pouk  latin- 
skega, nemškega  in  slovenskega  jezika  in  znamenito  slovensko  slovnico, 
ki  je  izšla  pod  imenom  „Arcticae  horulae"  (Zimske  urice).  Mnogo  je 
sodeloval  tudi  pri  izdaji  Dalmatinove  biblije.  Ko  so  1.  1578.,  po  shodu 
v  Brucku,  stanovi  začeli  posvečati  večjo  pozornost  ljubljanski  šoli  in 
jo  hoteli  preosnovati,  je  bil  Bohorič  upokojen  in  dobil  naslov  šolskega 
nadzornika.  Poklicali  so  1.  1582.  Nikodema  Frischlina  iz  Tibinge  v 
deželo,  ki  je  bil  na  glasu  dobrega  učitelja,  pa  tudi  zbadljivega  in 
prepirljivega  moža.  Pod  njim  se  je  stanovska  šola  dokaj  dvignila. 
Ko  je  pa  Frischlin  brez  vednosti  stanov  hotel  vpeljati  v  šolo  nekaj 
svojih,  v  Benetkah  tiskanih  knjig,  je  nastal  hud  spor  med  ravnateljem 
in  njegovimi  zavetniki.  Frischlin  je  bil  1.  1584.  odpuščen  in  je  zapustil 
deželo.  Za  njim  je  postal  ravnatelj  Jakob  Prentelius,  ki  je  preje 
poučeval  na  stanovski  šoli  v  Celovcu. 

Izven  Ljubljane  nahajamo  šole  tudi  v  Kranju,  Metliki,  Črnomlju, 
Kamniku,  Žužemberku,  Idriji,  Krškem  in  na  Bledu.  Kjer  ni^  bilo  po- 
sebnega učitelja,  so  poučevali  predikanti  osnovne  pojme  čitanja  in 
pisanja.  Trubarjevi  abecedniki  so  jim  služili  za  pripomoček  pri  pouku 
,,preprostih  Slovencev". 

Stanovska  šola  v  Celovcu  je  imela  značaj  višje  šole  ali  aka- 
demije. Z  njo  je  bil  združen  vzgojni  zavod  ali  konvikt  za  20  ple- 
miških in  4  meščanske  dijake.  Na  tej  šoli  je  delovalo  nekaj  mož, 
ki  so  bili  svoj  čas  na  glasu  kot  učenjaki  in  slovstveniki.  V  prvi 
vrsti  je  tu  imenovati  zgodovinarja  Hijer onima  Megiserja,  ki  je 
bil  rojen  v  mestu  Stuttgart  na  Virtemberškem  in  prišel  k  nadvojvodu 
Karolu  v  Gradec  kot  njegov  dvorni  zgodopisec.  L.  1592.  so  ga  koroški 
stanovi  poklicali  na  celovško  šolo,  kjer  je  deloval  približno  do  leta 
1600.  Ko  so  jezuiti  otvorili  v  Celovcu  svoj  kolegij,  se  je  Megiser 
umaknil  na  Saksonsko  in  potem  v  Line,  kjer  je  1.  1616.  unirl.  Spisal 
je  mnogo  zemljepisnih  in  zgodovinskih  del,  med  katerimi  je  za  nas 
najvažnejša  „Koroška  kronika"  (Annales  Carinthiae),  kjer  popisuje 
zgodovino  Koroške  od  najstarejših  časov  do  svoje  dobe.  Toda  starejšo 
zgodovino  Slovencev  je  napolnil  Megiser  s  tolikimi  izmišljenimi 
pravljicami  in  pripovedkami,  da  se  nikjer  ni  mogoče  na  njegovo  delo 
zanesti.  Še  le  tedaj,  ko  poroča  o  dogodkih  zadnjih  dveh  ali  treh 
stoletij,  so  njegova  poročila  zanesljiva.  Kot  ravnatelj  v  Celovcu  se 
je  pečal  tudi  z  našim  jezikom  in  izdal  slovar  štirih  jezikov  (Dictionarium 
quattuor   linguarum),  namreč   nemškega,   latinskega,    slovenskega   in 

laškega  jezika.  —  Izven  Celovca  so  bile  še  latinske  šole  v  Beljaku 
in  Št.  Vidu. 

Cerkvena  in  šolska  organizacija,  kakršno  so  zasnovali  združeni 
stanovi  štajerski,  koroški  in  kranjski,  je  imela  skoraj  popolnoma 
nemški  značaj.  Trubar  tu  in  tam  govori  „o  pravi  cerkvi  božji  tiga 
slovenskega  jezika",  o  „novi  slovenski  cerkvi".  Njegov  sin  Felicijan 
je  izdal  pesmarico  za  cerkev,  „ki  se  v  slovenskem  jeziku  zbira  za 
gospoda  Kristusa".  Toda  do  slovenske  cerkvene  osamosvojitve  ni 
prišlo.  Prva  dva  superintendenta  na  Kranjskem,  Primož  Trubar  in 
Krelj,  sta  bila  Slovenca,  drugi  za  njima  Nemci  iz  tujine.  Na  Šta- 
jerskem in  Koroškem  pa  o  slovenstvu  luteranskih  cerkvenih  poglavarjev 
niti  sledu  ne  najdemo.  Enako  kažejo  imena  predikantov  izven  Bele 
krajine  in  Vojaške  granice  večinoma  na  njih  nemško  pokoljenje. 
Isto  velja  tudi  o  značaju  protestantskega  šolstva.  S  predikantom  je 
prišel  šolnik,  in  ta  šolnik  naj  bi  učil  kmete,  otroke  „purgarske  in 
kmetiške",  slovensko  citati  in  pisati.  To  izrecno  svetuje  in  zahteva 
Trubar.  Toda  šolstvo  je  bilo  slovensko  le  tam  in  le  toliko  časa, 
dokler  drugačno  ni  moglo  biti.  Kakor  je  služil  slovenski  jezik  Tru- 
barju in  njegovim  tovarišem  le  v  občevanju  s  preprostim  ljudstvom, 
tako  jim  je  bilo  slovensko  šolstvo  le  neobhodno  sredstvo  v  dosego 
njihovih  verskih  namenov.  Vendar  so  bili  začetki  za  poznejši  razvoj 
slovenskega  šolstva  z  njihovim  delovanjem  začrtani. 


všt.  Andraž  na  Koroškem,  sedež  lavantinske  škofije. 

Vitanje. 


10.  Vpliv  protestantstva  na  katoliške  raz- 
mere.   „Štiftarji"  in  skakači. 

Ako  se  ozremo  na  istodobne  razmere  v  katoliških  vrstah,  opa- 
zimo le  skrajni  nered,  skoraj  popolno  anarhijo  (brezvladje),  propadanje 
svetnega  in  redovnega  duhovništva.  Vse  to  je  bila  žalostna  posledica 
luteranske  agitacije,  tedanjih  političnih  razmer  in  plemiškega  nasilstva, 
pod  katerim  je  trpelo  vse  cerkveno  življenje. 

Ljubljansko  škofijo  je  vladal  v  teh  žalostnih  časih  Konrad 
Glušič  iz  Komna  na  Krasu  (1570 — 1578).  Bil  je  preprostega 
kmečkega  rodu,  kakor  njegov  nekdanji  prednik  Urban  Tekstor  in 
poznejši  naslednik  Janez  Tavčar.  Menda  je  po  Tekstorjevem  posre- 
dovanju prišel  na  Dunaj,  kjer  je  na  dvoru  dobil  službo  kapelana  in 
miloščinarja.  Leta  1555.  je  prevzel  Glušič  župniji  Kranj  in  sosednji 
Šmartin  in  od  njih  plačeval  škofu  Tekstorju  200  funtov  fenigov. 
Menda  tu  ni  sam  izvrševal  dušnega  pastirstva,  ker  se  ob  istem  času 
omenja,  da  je  bil  kapelan  na  dvoru  cesarja  Ferdinanda.  Leta  1556. 
se  je  preselil  Glušič  v  svoj  rojstni  kraj  Komen,  kjer  je  postal  župnik. 
Tu  je  ustanovil  špital  za  12  revežev  in  bil  na  glasu  vzglednega,  po- 
božnega duhovnika.  Ko  je  leta  1565.  nadvojvoda  Karol  nameraval 
osnovati  komisijo  za  reformo  goriških  cerkvenih  razmer,  je  tedanji 
goriški  glavar  Vid  Dornberški  predlagal   Ivana   Nušiča,   župnika   v 


672 

Biljani,  Konrada  Glušiča,  župnika  v  Komnu  in  Nikolaja  Reja,  župnika 
v  Ločniku,  češ,  da  so  vsi  trije  na  dobrem  glasu  in  lepega  življenja. 
Visoke  ZNQ.ZQ,  in  vzgledno  življenje  so  ga  dvignile  tudi  na  škofijsko 
stolico.  Po  smrti  ljubljanskega  škofa  Seebacha  (1568)  je  vplivni 
nadvojvodov  svetovalec  Ivan  Kobenzl  priporočil  svojega  rojaka,  ko- 
menskega  župnika  Glušiča,  za  to  odlično  mesto.  Proti  koncu  1.  1570. 
ga  je  nadvojvoda  Karol  imenoval  za  ljubljanskega  knezoškofa.  Pismo 
v  italijanskem  jeziku  z  dne  30.  decembra  1570,  ki  gaje  Glušič  po  svojem 
imenovanju  pisal  Kobenzlu,  je  še  ohranjeno  in  lepo  osvetljuje  njegovo 
skromnost  in  ponižnost.  Čudi  se,  da  ga  je  nadvojvoda  izbral  za  tako 
odlično  mesto,  ko  ima  na  izbero  toliko  izvrstnih  in  učenih  mož.  Toda 
nič  manjši  ni  njegov  strah,  če  se  ozre  na  svoje  slabotne  moči  in  z 
njimi  primerja  skrb  delo  in  trud,  ki  ga  bode  v  sedanjih  težavnih 
časih  zahtevala  njegova  služba,  „in  ki  presega  napor  desetih  Herkulov". 
Naslednje  leto  je  dobU  Glušič  papeževo  potrjenje. 

Deželni  stanovi  se  niso  upali  popolnoma  prezirati  novega  cer- 
kvenega glavarja,  ki  ga  je  bil  nadvojvoda  imenoval.  Deželni  glavar 
Herbart  Turjaški,  dasiravno  protestant,  ga  je  ob  prihodu  v  Ljubljano 
slovesno  sprejel  in  z  mnogimi  plemiči  v  sijajnem  sprevodu  spremil 
v  stolno  cerkev.  Položaj  novega  škofa  v  deželi  najbolje  osvetljuje, 
da  skoraj  nikjer  ni  nastopal  samostojno,  temveč  vse  važnejše  odredbe 
izdal  le  na  ukaz  nadvojvoda  Karola,  ki  je  popolnoma  prevzel  varstvo 
cerkvenih  zadev.  Tako  je  1.  1572.  dobil  povelje,  naj  razveljavi  vsako 
prodajo  cerkvenih  posestev,  ki  so  se  jih  bili  deželni  stanovi  polastili 
in  pričeli  brez  dovoljenja  cerkvene  in  svetne  gosposke  razpečavati. 
Enako  je  bilo  z  beneficiji  (župnijami,  kapelanijami,  bratovščinami  in 
ustanovami),  ki  si  jih  je  bila  luteranska  gospoda  prilastila.  Tudi  tu 
je  začel  škof  Glušič  preiskavo,  pa  zadel  na  trdovraten  odpor  pro- 
testantskega plemstva.  Minili  sta  še  dve  desetletji,  preden  se  je  tu 
izvršil  preobrat  in  je  katoliška  cerkev  dobila  ugrabljene  župnije,  cerkve 
in  druge  ustanove  zopet  nazaj. 

Dve  leti  pozneje  je  šel  Glušič  na  Karolovo  povelje  na  Goriško, 
da  zajezi  prodiranje  luteranstva  proti  laški  meji.  Na  Goriškem  je 
imelo  luteranstvo  nekaj  očitnih  zagovornikov  med  plemstvom,  še  več 
pa  skrivnih  privržencev.  Nadvojvoda  Karol  ni  goriškim  stanovom 
nikdar  dovolil  tistih  svoboščin,  kakor  štajerskim,  koroškim  in  kranj- 
skim. Ščitil  je  katoliško  vero  kolikor  je  mogel,  zlasti  zaradi  tega, 
da  ne  bi  zašlo  krivoverstvo  v  bližnjo  Italijo.  Benečani  so  javno  žugali, 
da  napadejo  Goriško  in  iztrebijo  vse  krivoverce,  ako  se  luteranstvo 
ondi  vgnezdi.  Na  prigovarjanje  papeževega  poslanika,  grofa  Jerneja 
Porcija,  je  določil  nadvojvoda  Karol  ljubljanskega  škofa  Konrada 
Glušiča  in  Nikolaja  Coreto,  prosta  pri  Gospe  Sveti  na  Koroškem,  za 
svoja  komisarja  in  ju  poslal  v  Gorico  s  posebnim  navodilom  in  na- 
ročilom, naj  na  „Tiho  nedeljo"  skličeta  vse  goriško  plemstvo  v  grad 
in  po  končani  maši  razglasita  voljo  vladarjevo.  Ta  volja  pa  je,  da 
spoznavajo  na  Goriškem  vsi  prebivalci  eno  in  isto  vero,  ki  jo  spo- 
znava vladar  in  po  kateri  so  se  ravnali  tudi  njih  očetje.  Vsaka 
razdvojitev  goriškega  prebivalstva  po  veri  bi  bila  v  škodo  miru  in 
javnega   reda   v   deželi   in    bi   dala  celo  sovražniku  vladarske  hiše, 

ki  se  nahaja  na  tej  meji  (Benečanom),  povod  za  sovražen  nastop,  ki 
bi  povzročil  splošno  škodo.  Da  se  ta  nevarnost  odvrne,  ne  pozna 
nadvojvoda  nobene  druge  poti,  kakor  da  izkuša  ohraniti  vero  očetov 
v  deželi  in  zato  poživlja  vse  one,  ki  so  se  oprijeli  kakih  novotarij, 
naj  jih  opuste.  Ako  pa  tega  nočejo  storiti,  naj  z  ozirom  na  javni 
blagor  prodajo  svoja  posestva  in  deželo  zapuste,  sicer  bi  jih  moral 
izgnati,  dasiravno  bi  mu  bilo  to  zelo  neljubo. 

Isto  sta  morala  komisarja  izjaviti  meščanom,  ki  sta  jih  sklicala 
v  zakristijo  župne  cerkve;  sodniku  in  mestnim  svetovalcem  pa  sta 
imela  naročiti,   da   ne   smejo   nikogar  več   sprejeti  v  mesto,  kdor  ne 


Bistra. 


prinese  od  svojega  prejšnjega  župnika  potrdila,  da  je  katoličan.  Na- 
vodilo nadvojvodovo  je  bilo  zelo  mirno.  Videti  je,  da  je  hotel  bolj 
prepričavati,  kakor  ukazovati,  bolj  vplivati  s  svojo  veljavo,  kakor  pa 
s  silo.  Vendar  poslanstvo  Glušičevo  ni  rodilo  zaželjenega  sadu.  Treba 
je  bilo  pozneje  še  strogih  odlokov  nadvojvodovih,  da  se  je  luteranstvo 
na  Goriškem  zajezilo. 

Glušič  je  vladal  ljubljansko  škofijo  le  sedem  let.  Iz  te  kratke 
dobe  bi  bilo  le  še  omeniti,  da  je  kupil  za  škofijo  grad  Rudnik  (Ruden- 
eck)  v  Savinjski  dolini  in  da  se  je  mnogo  trudil  za  vzgojo  duhov- 
niškega naraščaja.  Izredno  mnogo  Kranjcev  je  takrat  študiralo  na 
jezuitskem  kolegiju  v  Gradcu.  Tudi  število  posvečenih  duhovnikov 
priča,  kako  je  izkušal  zadelati  velike  vrzeli  v  vrstah  svojih  duhov- 
nikov. Umrl  je  1.  1578.  in  bil  pokopan  v  Gornjem  gradu  kraj  svojih 
prednikov.  Za  naslednika  je  bil  imenovan  Baltazar  Radlic,  rodom 


Zgodovina  slov.  naroda. 

iz  Višnje  gore,  tedaj  stolni  dekan  in  glasovit  cerkven  govornik,  ki 
je  pa  umrl,  še  preden  je  bil  v  škofa  posvečen. 

Med  tem,  ko  se  je  v  ljubljanski  škofiji  vsaj  redna  oblika  cer- 
kvene vlade  ohranila,  dasiravno  je  bila  obnemogla  spričo  nasilstva 
luteranskega  plemstva,  je  vakvilejskem  delu  naših  pokrajin  zavla- 
dala popolna  anarhija.  Avstrijski  vladarji  in  akvilejski  patriarhi  so  si 
od  zadnje  beneške  vojske  stali  sovražno  ali  vsaj  nezaupno  nasproti. 
Poglavarji  starodavne  mogočne  cerkvene  države  niso  mogli  pozabiti, 
da  so  jim  Habsburžani  odvzeli  zadnji  ostanek  svetne  oblasti,  mesto 
Akvilejo,  ki  je  bilo  vir  in  temelj  vse  njihove  slave.  Kaj  sta  bila  v 
primeri  z  Akvilejo  neznatna  kraja  Št.  Vid  in  Št.  Danijel  v  Furlaniji, 
ki  sta  jim  po  imenu  še  bila  podložna?  Patriarhi  so  živeli  ločeni  od 
svoje  stolnice  in  svojega  stolnega  kapitlja,  niso  nikdar  stopili  v 
akvilejsko  mesto,  kjer  je  bil  njih  sedež,  kako  bi  še  obiskali  druge 
avstrijske  kraje,  naj  jih  je  še  tako  nujno  klicala  pastirska  dolžnost. 
Habsburžani  pa  so  videli  v  patriarhih  le  podložnike  sovražne  beneške 
republike,  ki  izrabljajo  cerkveno  oblast  nad  avstrijskimi  deželami  v 
njeno  korist  in  so  z  velikim  nezaupanjem  zasledovali  vsako  njihovo 
podjetje.    Ta  spor  je  nujno  moral  imeti  žalostne  posledice. 

To  se  je  videlo  takoj  ob  prvem  odločnem  nastopu  proti  lute- 
ranstvu  1.  1548.  Kakor  na  Kranjskem  je  sklenil  Ferdinand  I.  tudi  na 
Goriškem  vpeljati  preiskavo,  da  se  prepriča,  kako  daleč  so  že  verske 
novotarije  med  ljudstvo  prodrle.  V  ta  namen  je  imenoval  dva  komi- 
sarja, Janeza  Neusidta,  župnika  v  Biljani  in  plemiča  Bernarda  Rabatta. 
Ta  dva  naj  bi  v  zvezi  s  tretjim,  ki  naj  ga  določi  akvilejski  patriarh, 
pregledala  vse  samostane  in  cerkve  in  o  razmerah  poročala  vladarju. 
Patriarh  Janez  Grimani  (1546—1592)  je  naročil  svojemu  general- 
nemu vikarju,  kotorskemu  škofu  Luki  Bizantiju,  naj  se  brez  odloka 
odpravi  na  Goriško,  preišče  cerkvene  razmere  in  tako  zadosti  pravični 
in  pobožni  želji  vladarjevi.  Avstrijskih  komisarjev  patriarhovo  pismo 
nič  ne  omenja.  Luka  Bizantij  se  je  res  podal  v  Gorico,  toda  med 
njim  in  vladnima  komisarjema  se  je  takoj  pokazalo  nasprotje.  Pa- 
triarhov vikarij  je  zahteval,  da  sam  vizitira  in  tudi  sam  izda  vse 
potrebne  odloke;  komisarja  naj  bi  bUa  navzoča  le  kot  svetovalca  in 
poročevalca.  Komisarja  pa  sta  izjavila,  da  imata  od  svojega  vladarja 
izrecno  naročilo,  da  kot  vizitatorja  preiskujeta  cerkvene  razmere,  ne 
pa  le  kot  priče.  Začele  so  se  obravnave,  a  nobena  stranka  ni  hotela 
odnehati  in  patriarhov  vikarij  se  je  brez  uspeha  vrnil  v  Videm.  Ravno 
tako  se  je  poizkus,  doseči  vizitacijo  na  Goriškem,  ponesrečil  šest  let 
pozneje,  ko  je  Ferdinand  vnovič  opozoril  patriarha  na  njeno  potrebo. 

Ob  takih  razmerah  so  se  med  duhovščino  in  ljudstvom  neovirano 
širile  razne  razvade  in  verske  zmote.  Tu  in  tam  je  še  kak  arhidiakon 
branil  cerkvene  pravice  in  izkušal  preprečiti  hujše  zlo,  kakor  na  pr. 
novomeški  prost  Jurij  Graf,  dočim  so  drugi  dajali  očitno  potuho 
verskim  novotarjem.  Vse  ovire  cerkvene  vlade  dobro  osvetljuje  neko 
pismo  iz  1.  1565.,  ki  ga  je  naslovil  generalni  vikarij  Jakob  Maracco 
na  patriarha  Janeza  Grimani.  V  njem  pravi:  „Niti  v  Beljaku,  niti 
v  drugih  krajih  nemškega  cesarstva,  v  katerih  je  večji  del  vaše  škofije, 
se  nam  ne  izkazuje  nobena  pokorščina  in  zato  ne  moremo  izvrševati 

cerkvene  oblasti  niti  s  tem,  da  bi  tja  pošiljali  duhovnike,  niti  z  vizi- 
tacijo,  niti  na  kak  drug  način.  Prej  je  bilo  edino  znamenje  naše 
oblasti  v  tem,  da  smo  delili  svete  redove  duhovniškim  kandidatom, 
ki  so  k  nam  prihajali.  Preiskali  smo  le,  če  so  dobri  katoličani,  in 
pri  tej  priliki  jim  dali  mnogo  navodil  za  službo  božjo  in  blagor 
ljudstva.  Toda  nekaj  let  sem  je  tudi  to  jenjalo,  ker  vsi  taki  kandidati 
gredo  v  Ljubljano,  kjer  prejmejo  brez  izjeme  redove  od  ljubljanskega 
škofa,  ki  sme  vsled  posebnega  privilegija  posvetiti  vse,  ki  k  njemu 
pridejo.  Ne  samo  na  Koroškem,  tudi  na  Štajerskem,  v  Savinjski 
dolini  in  na  Kranjskem  ima  vaša  prevzvišenost  samo  ime,  ne  pa 
oblast  patriarha.  Okuženi  deželni  stanovi  pa  ščitijo  krivoverske  pre- 
dikante,  ki  pohujšujejo  revno  preprosto  ljudstvo  in  ne  pripuste,  da 
bi  mogli  obiskati  župnije  po  škofiji,  strahovati  slabe  duhovnike,  ali 
sploh  izvrševati  svojo  dolžnost.  Niti  župnije  v  Beljaku,  niti  nobene 
druge  v  nemškem  cesarstvu  ne  podeljuje  vaša  prevzvišenost  ali  vaši 
pooblaščeni  služabniki,  ker  nam  je  patronstvo  vseh  že  odvzeto.  Le 
nekateri  župniki  so  prišli  včasih  z  listino  pokojnega  cesarja,  nadvoj- 
voda ali  drugih  oblastnikov  k  umeščenju.  Večji  del  pa  imajo  duhovniki 
župnije  brez  umeščanja  in  nobenega  sredstva  ni,  da  bi  jih  prisilili 
priti  sem."  Odpor  proti  akvilejski  cerkveni  oblasti  je  bil  tolik,  da 
so  stanovi  zažugali  vikarju  Maraccu  z  zastrupljenjem,  ako  pride  na 
Kranjsko.  Celo  odločni  katoličani  so  odsvetovali  vizitacijo,  češ,  da 
bode  povzročila  očiten  upor. 

Kaj  je  potem  pomagalo,  da  se  je  14.  novembra  1565  v  Akvileji 
zbrala  škofijska  sinoda  in  sprejela  odloke  splošnega  tridentinskega 
cerkvenega  zbora.  V  patriarhovem  imenu  je  predsedoval  Maracco. 
Nadvojvoda  je  poslal  kot  svoja  zastopnika  tržaškega  škofa  Repiča 
(Rapitius)  in  goriškega  glavarja  Vida  Dornberškega.  Razpravljali  so 
o  ženitvi  duhovnikov  in  obhajilu  pod  obema  podobama,  sprejeli  stroge 
določbe  proti  priležaištvu  in  ugrabiteljem  cerkvenega  premoženja. 
Toda  odloki  škofijske  sinode  so  izgubili  vso  moč,  ko  je  nadvojvoda 
ugovarjal  proti  temu,  da  bi  jih  tuji  podložniki  izvrševali  v  njegovih 
deželah.    Cerkvena  reforma  je  bila  zopet  za  dolgo  pokopana. 

Ker  se  nadvojvoda  Karol  ni  mogel  sporazumeti  s  patriarhom  o 
potrebnih  sredstvih  za  izboljšanje  cerkvenih  razmer,  se  je  obrnil  na- 
ravnost v  Rim  in  prosil  papeža,  naj  pošlje  pripravnega  moža,  ki  bi 
obiskal  samostane,  župnije  in  cerkve  in  izdal  potrebna  navodila  za 
duhovščino.  Hkrati  je  predlagal  za  ta  posel  možniškega  opata,  grofa 
Jerneja  Porcia.  Papež  Pij  V,  je  rad  ustregel  nadvojvodovi  želji  in 
dal  opatu  nalog,  naj  vizitira  avstrijski  del  akvilejske  patriarhije.  Toda 
nadvojvoda  mu  je  dal  navodilo,  naj  se  omeji  na  grofijo  goriško,  ker 
le  tukaj,  v  Gradiški  in  Trstu  je  varen.  Izven  teh  mej  pa  utegne  za- 
radi krivovercev  s  spremstvom  vred  priti  v  smrtno  nevarnost. 

Porcia  je  pričel  svojo  vizitacijo  12.  februarja  1570  v  Akvileji. 
Potem  je  pregledal  Furlanijo  in  Brda,  25.  aprila  pa  je  prišel  v  Gorico, 
kjer  se  je  mudil  cel  mesec.  Odtod  se  je  podal  skozi  Vipavsko  dolino 
na  Kras  in  naposled  v  gore.  Vizitator  je  hodil  od  cerkve  do  cerkve, 
poizvedoval  od  duhovnikov,  od  cerkvenih  ključarjev,  cerkovnikov  in 
drugih   oseb   o  verskem   stanju  duhovnije,  o  duhovnikih  in  njih  živ- 

Ijenju,  o  vernikih,  o  cerkvenem  premoženju  in  njega  upravi.  Por- 
cijeva  vizitacija  je  odkrila  veliko  propast  cerkvene  discipline  in  ver- 
skega življenja.  Skoraj  povsod  so  bili  duhovniki  skrivaj  ali  očitno 
poročeni.  Plemiči  so  se  polastili  dohodkov  raznih  beneficijev  in  so 
podeljevali  cerkvene  službe  svojim  varovancem,  ki  so  bili  več  ali 
manj  naklonjeni  luteranstvu.  Po  celem  slovenskem  ozemlju  so  bili 
raztreseni  kraji,  kjer  se  omenjajo  osebe,  ki  so  zahtevale  obhajilo  pod 
obema  podobama.  To  je  smatral  Porcia  za  viden  znak  krivoverstva. 
Posameznim  duhovnikom,  ki  so  se  pregrešili  zoper  cerkvene  zapovedi, 
je  naložil  cerkvene  in  denarne  kazni.  Luteranski  duhovniki  so  bili 
izobčeni  in  obsojeni  na  izgon  iz  dežele.  Proti  lajikom  postopati  ni 
imel  vizitator  nobene  oblasti. 

Tak  je  bil  položaj  v  goriški  deželi.  Še  slabše  se  je  glasilo, 
kar  je  vizitator  izvedel  od  ljudi  iz  sosednje  Kranjske,  posebno  iz 
Idrije,  kamor  se  ni  upal  osebno  iti,  dasiravno  je  takrat  Idrija  pripa- 
dala grofiji  Goriški.  Jasno  je  bilo,  da  luteranstvo  na  Goriškem  ni 
več  slučajen  pojav,  temveč  da  preko  te  dežele  z  vso  silo  izkuša 
prodirati  v  Italijo.  Po  vizitaciji  je  šel  Porcia  v  Gradec  na  dvor  nad- 
vojvoda Karola  in  ga  opozarjal  na  nevarnost,  ki  preti  vsled  razšir- 
jenja protestantstva  ne  le  katoliški  veri,  temveč  tudi  nadvojvodovi 
oblasti.  Važen  vzrok  razširjanja  so  po  njegovem  mnenju  luteranske 
knjige  v  slovenskem  jeziku,  ki  se  razpečavajo  po  deželi. 

Do  odločilnih  korakov  proti  luteranom  ni  prišlo.  Nadvojvoda 
Karol  je  imel  takrat  preveč  vezane  roke,  da  bi  mogel  nastopiti  proti 
mogočnim  stanovom.  Poslal  je  sicer  1.  1574.  škofa  Glušiča  in  prosta 
Nikolaja  Goretto  v  Gorico,  da  sporočita  plemstvu  in  meščanstvu 
njegovo  voljo,  toda  ta  opomin  je  bil  brezuspešen.  Edino,  kar  se  je 
doseglo  za  izboljšanje  cerkvenih  razmer,  je  bila  ustanovitev  arhi- 
diakonata  v  Gorici  (1574),  ki  je  dal  duhovščini  neko  središče  in  trdno 
zaslombo.  ^  Za  prvega  arhidiakona  je  bil  imenovan  Hieronim  Catta, 
župnik  v  Št.  Petru  pri  Gorici,  katerega  je  Porcia  med  duhovniki  v 
deželi  najbolj  pohvalil.  Patriarhu  in  njegovemu  vikarju  pa  se  je  celo 
arhidiakonat  zdel  odveč,  ker  sta  se  bala,  da  je  le  neka  priprava  za 
popolno  odcepitev  avstrijskih  pokrajin  od  akvilejske  cerkvene  oblasti. 
Catta  se  s  patriarhovim  vikarjem  ni  mogel  sporazumeti  in  se  je  že 
leta  1577.  odrekel  svoji  časti.  Za  njim  je  postal  arhidiakon  goriški 
mestni  župnik  in  poznejši  ljubljanski  knezoškof  Janez  Tavčar, 
ki  ima  za  katoliško  cerkveno  reformo  veliko  zaslug. 


Cerkvene  razmere  v  solnograški  cerkveni  provinciji  so  bile 
precej  enake,  kakor  južno  od  Drave.  Življenju  in  delovanju  nad- 
škofov Ernesta  Bavarskega  (f  1554)  in  Mihaela  pl.  Khuenburga  (f  1560) 
ni  kaj  očitati.  Imela  sta  mnogo  dobre  volje,  da  bi  ustavila  prodira- 
joče luteranstvo  in  dvignila  disciplino  med  svojim  duhovstvom.  Naj- 
bolje izpričujejo  to  pogosti  cerkveni  zbori,  ki  so  se  zbrali  v  letih 
1522—1576  v  Solnogradu. 

Prvi  dve  sinodi  (1522  in  1537)  sta  se  vršili  še  pod  nadškofom 
in  kardinalom  Matejem  Langom.   Sinodalni  zapisniki  pričajo  o  veliki 

moralni  propalosti  vseh  stanov.  Leta  1537.  je  predložila  duhovščina 
krške  škofije  svoje  želje  in  tožbe,  katere  je  prej  sklenila  na  domači 
škofijski  sinodi.  Pritoževali  so  se,  da  v  akvilejski  škofiji  nastajajo 
nove  sekte  in  se  razširjajo  krivoverske  knjige,  da  se  hoče  pri  ob- 
hajilu tudi  kelih  vpeljati,  in  da  se  dokazuje,  češ,  da  pri  izpovedi  ni 
treba  obtožiti  se  vseh  posameznih  grehov;  duhovščina  pa  je  nemarna 
in  pokvarjena.  Iz  tega 
bi  sklepali,  da  je  verska 
novotarija  izprva  v 
akvilejskem  delu  našla 
ugodnejša  tla,  kakor 
severno  od  Drave, 
dasiravno  se  je  tu 
pozneje  mnogo  moč- 
nejše pojavila,  ker 
je  imela  le  med  nem- 
škim ljudstvom  pravo 
oporo. 

Zelo  važna  sta 
bila  cerkvena  zbora 
1.  1548.  in  1549.  Raz- 
pravljala sta  o  refor- 
macijskem načrtu  ce- 
sarja Karola  V.,  ki 
se  je  imel  predložiti 
tridentinskemu  sploš- 
nemu cerkvenemu 
zboru.  Predmet  raz- 
pravam je  bilo  med 
drugim  :  vsiljevanje 
župnikov  in  pridigar- 
jev po  svetni  gospodi, 
obhajilo  pod  obema 
podobama,  izguba  na 
dohodkih  raznih  be- 
neficijev  vsled  krivde 
patronov,  ki  o  pravem 

času  ne  predlagajo  beneficiata,  motenje  volitve  prelatov  po  lajikih, 
predrzna  vsiljivost  svetne  gospode,  ki  si  prisvaja  pravico,  klerike  in 
menihe  nadzirati  v  cerkvenih  zadevah,  prodajanje  cerkvenih  posestev, 
kratenje  duhovskih  pravic  in  svoboščin  po  lajikih  itd.  Sinode  so  se 
udeležili  mnogi  slovenski  duhovniki  n.  pr.  Antijoh  Slamnikar,  župnik 
z  Eržnega;  Mohor,  župnik  velikovški;  Matija  Dular,  župnik  od  Sv. 
Marjete  pri  Volšpergu;  Krištof  Dolenčnik,  župnik  v  Malem  Št.  Vidu; 
opat  vetrinjski  in  drugi.  Sinodalne  odloke  so  poslali  kralju  Ferdinandu 
v  potrjenje,  a  brez  uspeha,  ker  se  je  skoraj  vse  plemstvo  uprlo  in  celo 
kralja  prepričalo,  da  bi  se  z  njimi  preveč  omejila  njegova  vladarska 
oblast.  Ferdinand  je  prepovedal  solnograške  odloke  proglasiti  v  av- 
strijskih deželah,  in  važno  reformno  podjetje  je  bilo  pokopano. 


Jurij  (iraf,  prost  novomeški  in  dolenjski  arhidiakon. 

Ob  zadnjem  zasedanju  tridentinskega  cerkvenega  zbora  v  letih 
1562.  in  1563.  so  se  solnograški  sufragani  iznova  zbrali  k  priprav- 
ljalnemu posvetovanju  v  starodavni  cerkveni  metropoli.  V  imenu 
metropolita  Janeza  Jakoba  barona  Kuen  je  predsedoval  krški  škof 
Urban  „Avstrijski"  (der  Osterreicher).  Obravnavali  so  reformne  pred- 
loge cesarja  Ferdinanda  I.  o  duhovski  ženit  vi,  obhajilu  pod  obema 
podobama  in  o  načinu,  kako  izboljšati  disciplino  duhovstva.  Odloki 
te  sinode  se  deloma  naslanjajo  na  tridentinske  določbe,  deloma  jih 
izpopolnjujejo.  Ker  so  ti  statuti  dosegli  celo  papeževo  potrjenje, 
pozval  je  nadškof  1.  1573.  svoje  sufragane  k  novi  sinodi,  kjer  jim  je 
prečital  papeževo  pismo  in  naznanil,  da  bo  dal  te  odloke  natisniti  in 
med  duhovščino  razdeliti,  ker  so  za  vso  nadškofijo  obvezni.  Svetna 
in  redovna  duhovščina  je  dobila  trajno  navodilo,  kako  ohraniti  ka- 
toliško vero  in  zatreti  krivoverstvo,  le  da  se  določbe  vsled  vnanjih 
političnih  zaprek  še  dolgo  niso  mogle  izvršiti. 

Ob  takih  razmerah  tudi  solnograški  sufragani  na  Koroškem  in 
Štajerskem  niso  mogli  kaj  uspešnega  storiti. 

Krški  škof  Anton  Salam anca-Hoy os  niti  duhovniških  redov 
ni  imel,  ko  je  leta  1526.  prevzel  upravo  svoje  škofije.  Še  le  14  let 
pozneje  čitamo,  da  je  bil  v  duhovnika  posvečen.  Umevno  je  potem, 
da  se  za  verski  blagor  svojih  podložnih  ni  mnogo  brigal  in  je  bil 
le  s  posvetnimi  zadevami  zaposlen.  Njegov  naslednik  Ivan  VI.  iz 
plemenite  bavarske  rodovine  Schonburg  je  vladal  komaj  tri  leta 
(1552—1555).  Za  njim  je  zasedel  krško  škofijsko  stolico  Urban 
Sagstetter  s  priimkom  „Avstrijski"  (der  Osterreicher)  (1556—1573), 
ki  je  bil  dvorni  svetnik  in  dvomi  pridigar  kralja  Ferdinanda,  katerega 
je  spremljal  na  vse  deželne  in  državne  zbore.  Seveda  je  ob  taki 
dvorni  službi  škodo  trpela  pastirska  skrb  za  domačo  škofijo. 

O  lavantinskih  škofih  te  dobe  nam  ni  mnogo  več  znanega, 
kakor  le  imena.  Filip  Renner  (1546 — 1555)  je  vladal  lavantinsko 
škofijo  sicer  malo  manj  kot  dvajset  let,  toda  o  njegovem  cerkvenem 
delovanju  vemo  le  toliko,  da  je  bil  1.  1549.  navzoč  pri  sinodi  v  Solno- 
gradu.  Njegov  naslednik  Martin  Rettinger  pl.  Wispach  (1556—1570) 
je  zapustil  sloves  učenega  in  pobožnega  moža.  Udeležil  se  je  triden- 
tinskega cerkvenega  zbora  in  izkušal  uveljaviti  njegove  določbe. 
Toda  uspehe  je  imel  le  pri  upravi  svojega  škofijskega  premoženja. 
Dal  je  nanovo  sezidati  grad  Lavant  v  Brezah  in  trdnjavo  Tvvimberg, 
nakupil  in  zamenjal  mnogo  zemljišč.  Po  njegovi  smrti  je  imenoval 
solnograški  metropolit  za  lavantinskega  škofa  Jurija  Agrikola,  ki  je 
bil  preje  prost  v  Brezah.  A  že  čez  dve  leti,  ko  je  ta  zasedel  sekovsko 
stolico,  je  škofija  osirotela.  Agrikola  je  sicer  še  obdržal  upravo 
lavantinske  škofije  „v  duhovnih  in  časnih  zadevah",  toda  v  resnici 
je  bila  skozi  12  let  brez  višjega  pastirja,  kar  je  moralo  biti  tem 
usodnejše,  ker  je  prav  takrat  bilo  luteranstvo  pri  nas  na  višku  moči. 
Bilo  je  čudno  naključje,  da  sta  bila  po  smrti  Jurija  Agrikola  (f  1584) 
v  Solnogradu  za  izpraznjeni  škofijski  stolici,  lavantinsko  in  sekovsko, 
isti  dan  imenovana  dva  moža,  katerima  gre  največ  zasluge  za  kato- 
liško reformo  in  končno  zmago  nad  luteranstvom :  Jurij  Stobej  pl. 
Palmburg  in  Martin  Brenner. 

Izmed  vseh  cerkvenih  ustanov  je  luteranska  agitacija  najhuje 
zadela  redovništvo.  Pastirovanje  po  deželi  je  večjidel  ohranilo 
vsaj  svojo  staro  zunanjo  obliko,  bogočastje  se  z  malimi  izjemami  ni 
izpreminjalo,  samostani  pa  so  se  popolnoma  izpraznili  in  odpravili, 
ali  pa  se  je  v  nje  zanesla  razuzdanost  in  posvetnjaštvo  v  najhujši 
meri.  Splošno  propadanje  cerkvenega  življenja  se  je  moralo  na  nje- 
govem cvetu,  redovništvu,  najbolj  jasno  pokazati. 

Najpreje  so  občutili  posledice  luteranske  agitacije  beraški  redovi, 
frančiškani  in  avguštinci,  ker  so  bili  odločni  nasprotniki  novoverskega 
gibanja.  Njihovi  samostani  so  bili  po  mestih  in  trgih,  kjer  se  je 
lutrovstvo  z  besedo  in  pismom  najbolj  razširjalo.  Zato  jim  je  plemstvo 
in  meščanstvo  kmalu  odreklo  vsako  podporo  in  redovnikom  ni  kazalo 
drugega,  kakor  samostane  prostovoljno  zapustiti,  ako  niso  hoteli  biti 
s  silo  izgnani,  kar  se  je  zgodilo  po  nekaterih  krajih  na  Koroškem 
in  Štajerskem.  Samostan  v  Kamniku  je  frančiškanski  kapitelj  že 
1.  1536.  sklenil  zapustiti,  „ker  krivoverci  brate  zasledujejo  in  ker  trpe 
največje  pomanjkanje  in  revščino".  V  Ljubljani  so  zavetniki  samo- 
stana, Turjačani,  frančiškanom  odtegnili  stare  ustanove,  ki  bi  jih 
imeli  upravljati  njim  v  korist,  meščanstvo  pa  jim  ni  več  hotelo  dajati 
miloščine.  Zato  nahajamo  v  naslednjih  desetletjih  tu  kakor  tudi  v 
Novem  mestu  le  po  dva  ali  tri  brate,  ki  so  bili  čuvarji  cerkve  in 
samostana  in  so  za  silo  vzdrževali  katoliško  božjo  službo.  L.  1553. 
so  tudi  avguštinci  Ljubljano  zapustili.  Njihov  samostan  pri  cerkvi 
sv.  Jakoba  so  porabili  za  špital. 

Med  tem,  ko  so  frančiškani  vsled  svoje  pravovernosti  morali 
trpeti  nasprotovanje  in  sovraštvo,  je  našlo  novoversko  gibanje  pri 
mino  riti  h  ugodnejša  tla,  pa  je  tudi  uničilo  redovno  življenje  in 
disciplino.  V  Celju  je  že  1.  1528.  minorit  Andrej  Schuster  slekel 
redovniško  haljo,  zapustil  samostan  in  v  svojih  pridigah  sramotil 
Mater  božjo  in  oznanoval  Lutrove  nauke.  Leta  1572.  je  našel  ondi 
vizitator  le  gvardijana  in  dva  brata,  ki  so  pa  živeli  brez  redovnih 
pravil.  Samostan  je  bil  star,  zanemarjen  in  se  je  skoraj  hotel  razsuti. 
Cerkev  so  redovniki  razun  glavne  kapele  dali  v  najem  za  skladišče. 
Bila  je  polna  živil  in  nesnage.  V  Beljaku  se  je  minoritski  samostan 
skoraj  popolnoma  izpraznil.  Ostal  je  le  gvardijan,  ki  je  potegnil  z 
novoverci,  se  javno  poročil  in  brez  ovire  bival  s  svojo  družino  v 
napol  podrtem  samostanskem  poslopju.  Vendar  se  je  v  cerkvi  še 
opravljala  katoliška  božja  služba.  Ko  je  1.  1572.  došel  tja  vizitator, 
se  čudnega  „gvardijana"  ni  upal  pregnati,  ker  ni  imel  nikogar  po- 
staviti na  njegovo  mesto.  Samostan  je  bil  zadnje  znamenje  katoliške 
vere  v  Beljaku.  —  V  Gorici  je  bil  minoritski  samostan  popolnoma 
odvisen  od  deželnih  stanov,  ki  so  potrjevali  predstojnike,  upravljali 
cerkveno  premoženje  in  celo  določevali  sprejem  novincev.  Ni  se 
čuditi,  ako  je  pod  oblastjo  protestantske  gospode  redovniško  življenje 
ginilo.  Samostanska  vrata  so  bila  noč  in  dan  odprta,  ključa  ni  bilo 
nikjer;  redovniki  pa  so  celo  po  noči  v  svetni  obleki  hodili  po  mestu. 

—  Dominikanska  samostana  v  Ptuju  in  Novem  kloštru  sta  bila 
le  z  nekaterimi  (4 — 5)  duhovniki  zastavljena. 

Tudi  stari,  veliki,  benediktinski,  cistercijanski  in  kartuzijanski 
samostani  s  svojimi  obsežnimi  zemljišči  in  velikim  gospodarstvom 
so  trpeli  mnogo  škode,  ko  so  zavladali  novoverski  nazori.  Sicer 
niso  bili  navezani  na  dobro  voljo  in  podporo  prebivalstva  kakor  be- 
raški  redovi,  ker  so  jim  lastna  posestva  prinašala  dovolj  dohodkov. 
Vendar  so  se  pod  vplivom  novih  naukov  samostanske  celice  vedno 
bolj  praznile  ali  pa  so  redovni  bratje  v  samostanskih  poslopjih  po- 
svetno in  razbrzdano  živeli.  Turška  nevarnost,  vojne  naklade  in 
zapravljivost  posameznih  predstojnikov  so  še  pospeševali  propast  teh 
velikih  gospodarskih  ustanov.  Marsikje  je  preostalo  le  prazno  po- 
slopje s  svojimi  zemljišči,  ki  je  zapadlo  svetni  vladi,  ker  so  bili 
brezuspešni  vsi  poizkusi,  obnoviti  in  poživiti  starodavno  redovno 
naselbino. 

Ugledna  opatija  Stična  je  primeroma  dobro  prebila  hudo  re- 
formacijsko krizo.  Sicer  ni  manjkalo  opatov,  ki  so  bili  naklonjeni 
luteranstvu,  število  redovnikov  se  je  skrčilo,  disciplina  deloma  oslabela. 
Vendar  se  je  samostan  prav  kmalu  opomogel  in  iz  njega  samega  so 
izšli  možje,  ki  so  zastavili  svoje  moči  za  katoliško  cerkveno  reformo 
na  Kranjskem.  Opat  Lovrenc  Rainer  (1580--1603)  se  po  pravici 
prišteva  med  najvplivnejše  katoliške  reformatorje  svoje  dobe.  Mnogo 
hujše  rane  sta  vsekala  turška  sila  in  luteransko  gibanje  posestrimi 
stiske  opatije  v  Kostanjevici,  kjer  je  samostansko  poslopje  večkrat 
stalo  prazno  in  je  bilo  treba  predstojnike  vedno  dobivati  od  drugod. 
Opatu  Lenartu  Hofsteterju  (1563 — 1580)  so  očitali,  da  se  ne  drži  ka- 
toliških obredov,  da  je  redovne  župnije  oddal  lutrovskim  predikantom 
in  sam  razuzdano  živi.  Ko  je  zaradi  tega  imel  biti  odstavljen,  je 
oropal  kostanj eviško  opatijo  in  z  nagrablj enimi  dragocenostmi  zbežal 
v  Novo  mesto.  Zaman  so  bili  vsi  poizkusi,  da  bi  samostan  vsaj  en 
del  ugrabljenega  premoženja  dobil  nazaj.  Nič  boljši  ni  bilo  pod 
njegovimi  nasledniki.  Opati  niso  bili  niti  potrjeni,  so  pripuščali  vsakega 
duhovnika  k  pastirovanju  in  lahkomiselno  zapravljali  samostansko 
premoženje. 

Enake  slike  gmotne  in  duševne  propalosti  nam  nudijo  koroški 
samostani  v  Podkloštru,  Dobrlivasi  in  Vetrinju. 

Starodavna  Koceljeva  ustanova  v  Dobrlivasi  je  bila  skozi 
ves  srednji  vek  duhovno  središče  za  Koroško  južno  od  Drave.  Samo- 
stan je  imel  vtelešenih  12  župnij  in  dva  druga  beneficija.  Dohodki 
od  zemljišč  so  vzlic  žalostnim  gospodarskim  razmeram  znašali  okoli 
4000  goldinarjev,  kar  je  bilo  za  tedanje  Čase  visoka  svota.  Redovniki 
so  bili  avguštinski  kanoniki;  po  trije  ali  štirje  so  s  proštom  in  de- 
kanom živeli  v  samostanu,  drugi  oskrbovali  župnije.  Poročila  nam 
pripovedujejo,  da  je  v  drugi  polovici  16.  stoletja  samostan  prišel  na 
rob  propada.  Predstojniki  so  s  premoženjem  zapravljivo  ravnali, 
marsikatere  je  bilo  treba  odstaviti,  drugi  niso  našli  priznanja  in  po- 
korščine pri  podložnih  redovnikih.  Prišlo  je  do  razprtij  in  očitne 
upornosti.  Nadvojvoda  Karol  je  poveril  slednjič  upravo  samostanskega 
premoženja  ljubljanskemu  škofu  Janezu  Tavčarju  in  ga  hotel  porabiti 

za  dotacijo  nove  škofije,  ki  bi  se  imela  ustanoviti  v  Velikovcu.  Vendar 
se  načrt  ni  izvršil. 

Strogi  in  molčeči  kartuzijani,  ki  so  imeli  pri  nas  štiri  velike 
in  cvetoče  naselbine,  so  ohranili  do  16.  stoletja  svojo  prvotno  vnemo 
in  uživali  velik  ugled.  Toda  reformacijski  viharji  so  jih  vzajemno  s 
turško  silo  skoraj  popolnoma  iztrebili,  ostala  so  le  prazna  samostanska 
poslopja  in  njih  posestva,  ki  jih  je  avstrijska  vlada  porabila  za 
druge  namene. 

V  najstarejši  izmed  slovenskih  kartuzij,  v  Žicah,  je  redovno 
življenje  tri  desetletja  (1564 — 1595)  popolnoma  prenehalo.  Že  1.  1526. 
je  prior  Peter  postal  luteran  in  jo  potegnil  v  daljni  svet.  Prior  Blaž 
je  slabo  gospodaril,  še  hujše  pa  prior  Stummel,  katerega  so  morali 
odstaviti  in  zapreti.  Nekateri  so  posnemali  Lutra  in  se  oženili.  Vendar 
se  je  tudi  v  zanemarjenem  in  propadlem  samostanu  našel  marsikak 
plemenit  značaj.  Odpadlemu  priorju  Petru  je  sledil  mučenik  Andrej, 
katerega  so  Turki  ujeli,  ko  so  1.  1529.,  pustošili  okoli  Dunaja.  Ker 
ni  hotel  zatajiti  svoje  vere,  so  ga  trpinčili,  in  red  ga  je  vpisal  med 
mučenike.  Naslednik  zapravljivega  Stummela  pa  je  bil  laški  prior 
Hugon,  ki  je  še  1.  1569,  ko  so  se  že  bili  razšli  vsi  drugi  kartuzijani, 
vstajal  zvesto  o  polnoči  in  opravljal  duhovne  ure,  kakor  da  je 
navzoč  ves  .redovniški  zbor.  Nezdravim  razmeram  v  žički  kartuziji 
je  napravil  konec  nadvojvoda  Karol,  ki  je  1.  1564.  odvzel  menihom 
pravico  razpolagati  s  samostanskim  premoženjem  in  je  za  upravitelja 
imenoval  papeškega  nuncija  Delfina.  Redovna  naselbina  je  s  tem 
prenehala,  v  cerkvi  so  vzdrževali  še  nekaj  časa  božjo  službo  tuji 
duhovniki,  posestva  pa  upravljali  svetni  oskrbniki.  Samostanu  je 
pretil  popolen  pogin.  Ko  ga  je  1.  1589.  prišel  obiskat  runski  opat 
Jurij  Freisevsen,  je  poročal  nadvojvodu  Karolu:  „Duhovnika  ni  tukaj 
nobenega.  Služba  božja  je  le  vsakih  štirinajst  dni  in  sicer  na  delavnik. 
Vinogradi  so  v  neredu,  denarja  ni  nič.  Samostan  se  bo  porušil." 
Vendar  kartuzijanski  red  na  svojo  hčerko  ni  pozabil  in  vse  poizkusil, 
da  žičko  kartuzijo  zopet  obnovi.  Posrečilo  se  mu  je  1.  1593.  zapuščeni 
samostan  zopet  naseliti  z  redovniki,  ki  pa^  izprv^a  niso  imeli  pravega 
reda,  ker  jim  je  manjkalo  predstojnika.  Še  le  pod  priorjem  Vianom 
Granvellijem  (1595  —  1623)   je  zopet^  napočila   doba   mirnega  razvoja. 

Med  tem,  ko  se  je  posrečilo  Žice  vsaj  po  mnogih  trudih  prvot- 
nemu namenu  ohraniti,  je  bil  Jurklošter  za  vedno  kartuzij ansk emu 
redu  izgubljen.  Ohranjene  listine  nam  tudi  tu  poročajo  o  slabem 
gospodarstvu,  pogostem  menjavanju  predstojnikov,  o  velikih  vojnih 
nakladah  in  hudih  vnanjih  nadlogah.  Ko  ni  bilo  več  dobiti  domačega 
redovniškega  naraščaja,  so  hoteli  pomagati  propadajoči  redovni  na- 
selbini s  sprejemanjem  tujih  redovnikov  in  odprli  samostanska  vrata 
mnogim  ljudem  dvomljivega  značaja,  ki  so  tu  le  v  sili  iskali  pribe- 
žališča, z  razuzdanim  življenjem  še  povečali  nered  in  povzročili  po- 
polen propad.  Nadvojvoda  Karol  je  tedaj  1.  1564.  Jurklošter  izročil 
nunciju  Cahariju  Delfinu  v  upravo,  ki  ga  je  zopet  Inocenciju 
Moškonu  dal  v  najem.  V  samostanu  ni  bilo  nobenega  redovnika  več, 
temveč  le  dva  kaplana,  ki  sta  opravljala  včasih  sv.  mašo.  Posestva 
in  poslopja  so  bila  skrajno  zanemarjena.    Leta  1573.  je   vdrla  truma 

upornih  ^kmetov  pod  'vodstvom  Dije  Gregoriča  v  samostan  in  se  v 
njem  gostila  z  vsem,  kar  je  mogla  zaseči.  Kartuzijanski  red  se  je 
sicer  mnogo  prizadeval,  da  bi  dobil  Jurkl oster  nazaj,  vendar  je  bil 
trud  brezuspešen.  L.  1591.  je  nadvojvoda  Emest  podaril  samostan 
jezuitskemu  redu  za  vzdrževanje  duhovskega  semenišča  v  Gradcu,  v 
čigar  posesti  je  ostal  do  1. 1773.,  ko  je  bil  red  odpravljen. 

Slično  usodo,  kakor  obe  štajerski  kartuziji,  sta  imeli  kranjski 
naselbini  v  Bistri  in  Pleterjah. 

V  Bistri  se  je  pojavil  razdirajoči  vpliv  luteranstva  zlasti  pod 
priorjem  Gregorjem  (1552 — 1564),  ki  je  bil  v  zvezi  z  ljubljanskimi 
protestanti  in  je  podpiral  Trubarjevo  književno  podjetje.  L.  1564.  je 
sam  prestopil  k  luteranom  in  bil  od  svoje  službe  odstavljen.  Gregor 
je  samostansko  premoženje  lahkomiselno  zapravljal  in  zapustil  mnogo 
dolgov.  Samostan  je  polagoma  razpadal,  starejši  menihi  so  izumrli, 
samostanska  šola  je  prenehala,  naraščaja  ni  bilo  več.  Več  desetletij 
je  bival  v  Bistri  poleg  priorja  le  še  en  redovnik  ali  kapelan.  Celo 
meniške  celice,  zapuščene  od  stanovalcev,  so  razpadale.  Nadvojvoda 
Karol  je  nameraval  dohodke  bistriškega  samostana  porabiti  za  vzdrže- 
vanje nove  škofije,  ki  se  je  imela  v  Gorici  ustanoviti.  Toda  načrt 
se  ni  izvršil.  Vendar  je  nadvojvoda  odstavil  redovnega  upravitelja 
Primoža  Jobsta  in  dal  samostanska  posestva  v  najem.  Kakor  drugod, 
v  Pleterjah,  Velesovem,  Mekinjah,  so  se  znali  luterani  tudi  tu  po- 
lastiti samostanskega  gospodarstva.  Upravitelj  Bistre  je  postal  Janez 
Hofmann,  posestnik  in  oštir  na  Vrhniki,  protestant  po  mišljenju  in 
hud  nasprotnik  katoličanov.  L.  1592.  se  je  posrečilo  kartuzijanskemu 
redu  svoj  samostan  dobiti  zopet  nazaj.  Prior  Primož  Jobst  (1592 — 1597) 
se  je  z  vso  vnemo  lotil  dela,  da  obnovi  staro  naselbino.  Doživel  je 
veselje,  da  so  se  v  zapuščenih  prostorih  bistriške  kartuzije  zopet 
naselili  njegovi  redovni   bratje  in  da  je  vzklilo  ondi  novo  življenje. 

Kartuzijanska  naselbina  v  Pleterjah  ni  tako  srečno  prebila 
hude  čase.  Njo  so  uničili  pred  vsem  turški  navali.  Ker  je  bila  iz- 
postavljena vednim  sovražnim  napadom,  zato  se  red  za  njo  ni  tako 
potegoval,  kakor  za  Žice  in  Bistro.  Sam  redovni  komisar  Franc 
Quintana  je  dal  samostanska  posestva  za  šest  let  v  najem  protestantu 
Karolu  Jurišiču.  Nadvojvoda  Ferdinand  je  slednjič  1.  1595.  določil, 
da  naj  se  dohodki  pleterske  kartuzije  porabijo  za  dotacijo  novega 
jezuitskega  kolegija  v  Ljubljani.  Dve  kartuzijanski  naselbini,  Jurklošter 
in  Pleterje,  sta  v  reformacijski  dobi  izginili  s  površja. 

Manj  kakor  moški  samostani  so  primeroma  trpele  ženske 
redovne  naselbine.  Sicer  tudi  tukaj  disciplina  ni  bila  brez  graje, 
vendar  se  je  splošno  redovno  življenje  vzdržalo  in  so  se  napake  z 
lahkoto  zopet  odpravile.  Klarisinje  v  Škof  j  i  Loki  in  dominikanke 
v  Velesovem  so  tudi  ob  času  najhujše  luteranske  agitacije  štele 
po  pet  do  deset  redovnic  in  vzdrževale  vzgojni  zavod  za  plemiške 
hčere.  V  Mekinjah  so  imeli  velik  vpliv  na  samostansko  upravo 
bližnji  luteranski  plemiči  Gallenbergi,  ki  so  mu  bili  ustanovitelji  in 
varuhi  (patroni).  Kmalu  so  se  pojavile  usodne  posledice,  ker  so  si 
Gallenbergi  prilaščevali  svojevoljno  samostansko  premoženje  in  zanesli 
lutrovsko  propagando  med  mekinjske  redovnice.    Prednica  Suzana 

Oberburger  (1583 — 1593)  je  bila  obtožena,  da  zapravlja  samostanski 
denar,  da  ž  njim  podpira  svoje  luteranske  sorodnike,  da  čita  in  pre- 
pisuje krivoverske  knjige.  Zlasti  pa  so  ji  šteli  v  zlo,  da  se  je  v 
sporazumu  z  njo  njen  sorodnik  Jakob  Gallenberg  polastil  skoraj 
vsega  samostanskega  premoženja  in  po  svoje  z  njim  gospodaril.  Bila 
je  skrajna  nevarnost,  da  preide  samostan  popolnoma  v  posvetne  roke. 
Zato  je  akvilejski  patriarh  opatinjo  Suzano  odstavil  in  ji  dal^za  na- 
slednico Jedert  Radovič,  ki  pa  ni  bila  dosti  boljša  od  prve.  Še  le  v 
začetku  17.  stoletja  so  se  redovne  razmere  obrnile  na  bolje. 

Največji  nered  se  je  vgnjezdil  v  bogatem  samostanu  Studenicah 
pri  Poljčanah  na  Štajerskem.  Že  o  prednici  Barbari  Panxer  (1563) 
so  se  cule  tožbe,  da  razuzdano  živi  in  da  se  tudi  druge  nune  ne 
drže  redovne  discipline.  Sam  akvilejski  patriarh  je  predlagal  cesarju 
Ferdinandu,  naj  se  samostanski  dohodki  (15.000  gld.)  porabijo  za 
dotacijo  jezuitskega  kolegija,  ki  naj  se  ustanovi  na  mestu  nunskega 
samostana.  Načrt  se  ni  izvršil  in  nered  je  trajal  naprej.  Pod  priorko 
Uršulo  Zeirer  se  je  skoraj  ves  konvent  s  podrejenimi  župnijami  vred 
poluteranil.  Dve  prednici  je  bilo  zaporedoma  treba  odstraniti  in  za- 
preti. Nadvojvoda  Karol  je  hotel  iznova  samostan  zatreti  in  dohodke 
porabiti  za  graški  jezuitski  kolegij.  Toda  akvilejski  cerkveni  oblastniki 
so  se  zdaj  trdovratno  upirali  nadvojvodo  vi  nameri.  Dominikanke  so 
ostale  v  Studenicah  in  že  1.  1593.  je  mogel  akvilejski  patriarh  Fran- 
čišek Barbaro  poročati  papežu  Klemenu  VIII.,  da  vladata  pri  njih  vzoren 
red  in  najvzglednejša  pokorščina. 

Enake  žalostne  slike  razbrzdanosti  in  nepokorščine  nam  raz- 
grinjajo poročila  o  nunskem  samostanu  v  Marenbergu. 

Še  le  po  treh  ali  štirih  desetletjih' hudega  propada,  se  je  dvignilo 
redovništvo  zopet  k  novemu  življenju. 


Ni  se  čuditi,  ako  se  je  ob  splošnem  razsulu  cerkvene  oblasti 
in  cerkvenega  reda  tudi  med  prostim  ljudstvom  pojavila  velika  verska 
zmešnjava  in  so  zavladale  med  njim  razne  zablode,  ki  jih  moramo 
sicer  obsojati,  ki  pa  vendar  jasno  pričajo,  da  se  ljudstvu  ni  mogel 
priljubiti  suhoparni  protestantizem  in  se  je  raje  drugod  iskalo  svoje 
verske  utehe.  Med  te  zablode  štejemo  „mu cenike"  (die  Marterer), 
,,štiftarje"  ali  zamaknjence,  ki  so  pol  stoletja  med  ljudstvom 
imeli  veliko  zaslombo,  tako  da  je  pod  njihovim  vplivom  narastlo 
močno  ljudsko  gibanje,  ki  je  obsegalo  skoraj  vse  slovenske  dežele. 

Že  Trubar  poroča  1.  1562.  v  nekem  predgovoru  h  glagolskemu 
prevodu  Novega  Testamenta  o  čudnih  ljudeh,  ki  so  se  ob  belem  dnevu 
vpričo  ljudi  vrgli  na  tla,  kakor  da  bi  imeli  božjast,  se  tresli  in  zvijali 
in  ko  so  se  zavedli,  pravili,  da  se  jim  je  prikazala  Devica  Marija  ali 
kak  svetnik,  ki  jih  je  vrgel  na  tla,  z  njimi  govoril  in  jim  ukazal  na 
bližnji  gori,  v  tej  ali  oni  dolini  ali  v  gozdu  postaviti  cerkev  in  tjekaj 
romati.  Ako  bi  tega  ne  storili,  jim  hoče  Marija,  svetnik  ali  svetnica 
vse  polje  in  vinograde  s  točo  pokončati  in  tako  kugo  poslati  nad 
ljudi  in  živino,  da  niti  tretji  del  ne  bode  pri  življenju  ostal. 

Ob  Trubarjevem  času  so  bili  opisani  prizori  še  posamezni  pojavi, 
par  desetletij  pozneje  pa  so  kar  cele  trume  pričele  z  mučenjem,  bi- 
čanjem in  zamaknjenostjo  kazati  svojo  pobožnost  in  hotele  na  ta 
način  odvrniti  mnogotere  božje  kazni,  ki  so  jih  zadele.  Celih  slojev 
ljudstva  se  je  polastilo  neko  bolestno  razpoloženje,  ki  si  je  iskalo 
duška  v  teh  izrednih,  čudnih  pojavih.  To  gibanje  se  je  pričelo  na 
Tolminskem  in  se  od  tod  razširilo  preko  Notranjskega  in  Gorenjskčga 
na  Štajersko  in  Koroško.  O  prvih  početkih  poroča  akvilejski  pomožni 
škof  Pavel  Bizancij,  ki  je  1.  1583.  sam  obiskal  Tolminsko,  sledeče: 

„Ko  sem  bil  na  vizitaciji  v  Kanalu,  so  mi  pravili,  da  sta  v  Št.  Mavru* 
dve  „prerokinji",  ki  sta  videli  v  zraku  neko  svetlobo  in  slišali  glas, 
ki  je  naznanjal,  da  je  v  bližini  neka  cerkev  pod  zemljo,  ki  jo  je 
treba  zopet  sezidati ....  Ko  sem  izvedel  to  novico,  se  napotim  proti 
Št.  Mavru  in  obiskavši  cerkev  sem  ukazal,  naj  pripeljejo  pred  mene 
oni  ženski  in  moža  ene  izmed  njih,  ki  je  bil  tudi  „prerok".  Izpraševal 
sem  jih  posamič  in  sem  našel,  da  si  vsi  trije  nasprotujejo.  Ena  je 
rekla,  da  vidi  svetlobo  v  zraku,  druga,  da  se  ji  prikaže  v  cerkvi 
sv.  Mavra,  „prerok"  pa  ni  vedel,  kaj  bi  rekel.  Nato  sem  prav  na 
tihem  hotel  preiskati  tisti  kraj,  da  se  prepričam,  kaj  je  na  govorici. 
Videl  sem  zidovje,  ki  se  je  našlo  pod  zemljo  in  ki  ne  more  biti 
drugega  kot  ostanki  cerkve,  kajti  razločno  se  je  opazila  rakev  in  v 
njej  kosti  mrtvecev.  Poleg  tega  zidovja  sem  videl  leseno  kapelo,  ki 
jo  je  ljudstvo  napravilo.  Zelo  žele,  da  bi  se  tam  zidala  cerkev.  Ker 
sem  hotel  priti  stvari  do  dna,  sem  se  vrnil  v  Št.  Maver,  kjer  sem  za- 
slišal deset  najstarejših  ljudi  in  jih  vprašal,  če  so  slišali  od  svojih 
prednikov,  da  je  bila  kdaj  cerkev  v  tem  kraju.  Odgovorili  so  mi, 
da  so  slišali  od  svojih  pradedov  in  se  ve  za  gotovo,  da  je  bil  tamkaj 
v  starih  časih  gradič  s  cerkvico  sv.  Lucije,  kjer  je  izvirala  neka  voda, 
ki  je  ozdravila  bolne  na  očeh.  Niso  nehali  me  pregovarjati,  naj 
pustim,  da  se  mašuje  v  novi  leseni  cerkvi.  Zdi  se  mi,  da  hočejo  to 
zaradi  tega,  da  bi  se  tu  napravila  neka  kramarska  lopa  za  nabiranje 
denarjev  in  drugega  blaga.  Pravijo,  da  se  je  nabrala  že  precejšnja 
svota,  za  katero  bode  treba  poskrbeti,  da  ne  izgine  v  zrak,  kakor 
je  izginila  tista  svetloba,  ki  je  ni  več  videti.  Pričela  pa  se  je  še 
druga  prevara.  Omenjeni  prerokinji  sta  namreč  takrat,  ko  sta  obisko- 
vali ono  cerkev,  pričeli  zavijati  oči,  roke  in  delati  druga  čudna  zna- 
menja, kakor  jih  delajo  božjastniki  ali  obsedenci,  dasiravno  pravita, 
da  ju  duh  božji  tako  zvija.  In  družba  teh  dveh  prerokinj  je  tako 
narastla,  da  je  sedaj  že  več  kakor  dvesto  oseb  obojega  spola,  ki  se 
zvijajo  in  delajo  znamenja,  nekateri  bolj,  nekateri  manj,  kakršen  je 
demonski  vpliv  ali  bolje  rečeno  goljufija,  ki  jih  žene.  Znabiti  je  to 
goljufija,  ker  sem  že  rekel,  da  znašajo  k  tej  cerkvi  denar,  živali  in 
blago  vsake  vrste.  Vse  te  stvari  pridejo  v  roke  nekega  trgovca, 
domačina  in  skopuha,  ki  jih  prodaja  in  ž  njimi  dela  kar  se  mu  zdi. 
Na  onem  kraju  se  zdaj  zbira  ljudstvo  iz  vseh  krajev  bližnjih  in 
daljnih  . . .  Pisal  sem  deželnemu  glavarju  v  Gorico,  mu  sporočil  vse 


*='  Hribec  sv.  Mavra  (Mirišče)  je  pri  sv,  Luciji  blizu  Tolmina,  kjer  so  našli 
mnogo  prazgodovinskih  izkopin. 

posameznosti  in  razodel  željo,  naj  stori  konec  tem  prikaznim.  Od- 
govoril mi  je,  da  je  najboljše  sredstvo,  ukleniti  štiri  može  in  štiri 
žene,  voditelje  te  družbe  in  jih  vreči  v  ječo,  da  se  z  vso  strogostjo 
proti  njim  postopa." 

Iz  tega  poročila  lahko  povzamemo  značilna  znamenja  te  verske 
zablode:  zamaknjenost  združena  s  krčevitim  zvijanjem  telesa,  mučenje 
samega  sebe  in  neka  želja  zidati  cerkve  in  kapele,  da  se  s  tem  od- 
vrnejo božje  kazni.  Od  tod  ime  „štiftarji"  ali  skakači.  Sila,  s  katero 
sta  nastopile  cerkvena  in  svetna  oblast,  vendar  ni  mogla  zatreti  nove 
sekte.  Leto  pozneje  so  se  zopet  prikazali  čudni  zamaknjenci  pri  sv.  Luciji 
poleg  Tolmina.    Prebačenski  župnik  Noctua  (Sova)  piše  o  njih: 

„Ljudje  obojega  spola  tekajo  sem  in  tja,  letajo  po  vaseh  od 
cerkve  do  cerkve  in  se  vedo  kakor  obsedeni  ali  brezumni.  Delali 
so  se,  kakor  da  bi  jih  sv.  Duh  navdihnil,  tresli  se  po  vsem  životu, 
delali  se  boječe  in  plašljive,  tolkli  so  močno  z  rokami  in  se  valjali 
okoli  cerkve,  nekateri  po  trebuhu,  drugi  po  hrbtu.  Ti  skakači  so 
bili  vsi  svetnega  stanu  in  so  z  besedami  in  dejanjem  napadali  duhov- 
nike.   Proti  njim  so  v  Ljubljani  pričeli  kriminalno  preiskavo." 

Tu  že  vidimo,  da  je  gibanje  dobilo  neko  smer,  ki  je  bila  cerkvi 
in  duhovstvu  sovražna,  a  se  je  čudovito  hitro  razširjala. 

V  Planini  na  Notranjskem  je  bila  voditeljica  neka  Maruša,  hči 
Andreja  Pogerlica  in  žena  Lenarta  Meduda.  Ta  je  pravila  ljudem, 
da  se  ji  je  ob  belem  dnevu  prikazal  Kristus  in  ji  ukazal,  naj  postane 
„štiftarca"  in  naj  na  gori  Singerle  (sedaj  Planinski  gori)  sezida  cerkev. 
„Konec  sveta  je  prišel  in  krivi  preroki  so  vstali.  Marija  bode  rešila 
svet  pogube.  Za  pokoro  pa  se  je  treba  mučiti.  Vsak,  kdor  pride 
na  Planinsko  goro,  se  mora  mučiti."  Kmalu  je  imela  na  gori  veliko 
trumo  okoli  sebe,  ki  je  hotela  postaviti  Materi  božji  cerkev.  —  Misel 
zidati  cerkev,  ni  imela  nič  napačnega  na  sebi,  toda  nova  sekta  je 
kmalu  s  tem  prekoračila  prave  meje,  da  je  hotela  imeti  svoje  lastne 
cerkve  in  svojo  božjo  službo,  pri  kateri  je  bil  bistven  del  metanje 
in  zamaknjenost.  Nič  ni  pomagalo,  da  so  „štiftarco"  vrgli  v  ječo  in 
zaprli  cerkev  na  gori,  gibanje  se  je  kmalu  razširilo  daleč  na  okoli. 
V  Ribnici  se  je  zbralo  okoli  600  mož  in  žena  in  proti  volji  župnikovi 
romalo  na  Planinsko  goro.  Tisočera  množica  se  je  zbrala  okoli  zaprte 
cerkve,  vdrla  vrata  in  se  pričela  „mučiti".  V  Preddvoru  in  Polhovem 
Gradcu  je  čudna  bolezen  ljudi  bliskoma  prevzela.  Hlapci  in  dekle 
so  zapustili  svoje  službe,  sinovi  in  hčere  svoje  stariše,  da  se  pridru- 
žijo zamaknjencem.  Po  raznih  cerkvah  se  zdaj  prično  pojavljati 
„mučeniške"  trume.  V  župni  cerkvi  na  Igu  se  je  metalo  okoli  tisoč 
oseb,  enako  v  Osilnici,  Ortneku  in  Stari  Vrhniki,  kjer  so  jim  cerkov- 
niki in  drugi  svetni  ljudje  pridigovali.  Na  ukaz  gosposke  je  bila 
,,štiftarska"  cerkev  na  Planinski  gori  požgana  in  vse  cerkvene  posode 
jim  odvzete.  Nadvojvoda  Karol  je  celo  zapovedal  vse  lesene  kapele 
in  cerkve  „štiftarjev"  požgati,  njih  same  pa  kaznovati.  Toda  ljudje 
so  poslali  v  Gradec  posebno  odposlanstvo  in  se  pritožili  pri  nadvoj- 
vodu, češ,  da  stavijo  cerkve  v  čast  božjo  po  predpisih  rimsko-katoliške 
cerkve  in  tudi  njihovo  krčevito  zvijanje  ni  nikaka  goljufija,  temveč 
neka  tuja  bolezen,  ki  jo  Bog  pošilja. 

Posebno  oduren  značaj  je  dobilo  bolestno  -  blazno  gibanje  na 
Gorenjskem,  kjer  se  je  neki  Jerom  Stopistran  izdajal  za  „sinu  božjega" 
in  našel  mnogo  privržencev.  Andrej  Nastran,  oskrbnik  gospostva 
Belapeč,  je  zaprl  okoli  30  njegovih  učencev,  ki  so  se  zbirali  po  noči 
v  raznih  hišah.  Dne  13.  decembra  1584,  ko  je  bil  oskrbnik  odsoten, 
so  zamaknjenci  iz  Koroške  Bele  povabili  svoje  somišljenike  z  Jesenic 
in  Hrušice,  se  zbrali  v  veliko  procesijo  in  šli  z  gorečimi  svečami 
skozi  vas  v  cerkev,  kjer  so  počeli  največje  razuzdanosti.  Jerom 
Stopistran  je  stopil  na  prižnico,  zapored  odlagal  posamezne  kose 
svoje  obleke  in  pri  vsakem  vprašal:  „Čegavo  je  to?"  —  na  kar  mu 
je  ljudstvo  odgovorilo:  „Tu  je  nashiga  milostiuiga  Jezusa."  V  cerkvi 
so  napravili  v  enem  kotu  paradiž,  v  drugem  pa  pekel  iz  samih  cunj. 
Ko  je  slučajno  zašel  nek  črn  kozel  med  to  zamaknjeno  družbo,  ga 
je  zbrano  ljudstvo  imelo  za  vražjo  prikazen,  ki  jo  je  Stopistran  pričel 
takoj  zagovarjati  in  rotiti.  Gotovo  je  bil  ta  voditelj  lahkoverne 
družbe  bolestno  razpoložen  človek,  ker  čitamo  o'  njem,  da  je  hodil 
po  strehah  in  se  izdajal  za  Jezusa.  V  Ljubljani  so  ga  vrgli  v  ječo, 
kjer  so  mu  od  mraza  odpadli  prsti  na  rokah  in  nogah,  da  je  žalostno 
poginil. 

L.  1584.  pomenja  višek  skakaške  sekte  na  Kranjskem.  Nekoliko 
pozneje  je  na  novo  oživela  v  Moravčah  in  na  Štajerskem.  Prvikrat 
se  omenjajo  moravški  zamaknjenci  1.  1602.  Na  čelu  sta  jim  bila  dva 
preprosta  kovača  Gašper  Goleš  in  njegov  sin  Luka.  Vendar  ime 
očeta  Gašperja  kmalu  popolnoma  izgine  in  mladi  Luka,  tedaj  okoli 
dvajset  let  star,  je  bil  neomejeni  voditelj  lahkovernega  ljudstva,  ki 
se  je  zbiralo  okoli  njega.  Pričel  je  ljudi  odvračati  od  katoliške  božje 
službe  in  na  nekem  skednju  prirejati  ponočne  shode,  kjer  se  je  delal 
zamaknjenega,  čudno  zvijal  s  telesom  in  se  metal  po  tleh.  „Metanje" 
se  ga  je  lotilo  navadno  ob  sobotah  in  na  predvečer  velikih  praznikov, 
kadar  je  bilo  gorko,  lepo  vreme  in  je  prišlo  veliko  ljudstva  od  blizu 
in  daleč.  Trajalo  pa  je  celo  noč  do  drugega  dne  opoldne.  Pravil 
je  ljudem,  da  vidi  sv.  Duha  v  podobi  bliščečega  goloba  in  Kristusa 
v  podobi  malega  dečka  s  perutnicami  v  velikem  sijaju,  oblečenega 
v  belo  obleko  s  štolo  okoli  vratu.  Ta  dva  zahtevata,  da  mora  blizu 
svojega  zemljišča  na  nekem  griču  sezidati  cerkev  sv.  Barbare  s  petimi 
oltarji,  kjer  se  bodo  godili  čudeži,  slepci  izpregledovali  in  ozdravljale 
še  druge  bolezni.  Ljudstvo  se  je  dalo  zapeljati  in  kmalu  je  bil  pri 
zamaknjenem  kovaču  vsako  soboto  velik  shod.  Zbirali  so  denar,  da 
bi  sezidali  .cerkev,  a  poleg  tega  so  se  godile  hude  razuzdanosti.  Ker 
je  „prerok"  Luka  napadal  duhovnike  in  moravškega  župnika  Janeza 
Vutaliča  imenoval  zapeljivca,  ga  je  ta  dal  v  ječo  vreči.  Na  ukaz 
nadvojvoda  Ferdinanda  je  bil  izpuščen  iz  ječe ;  ker  pa  le  ni 
jenjal  od  svojega  početja,  ga  je  kranjski  vicedom  še  isto  leto  s  to- 
variši vred  iznova  zaprl.  Vsa  ta  sredstva  so  bila  zaman.  Komaj  je 
bil  kovač  Luka  iz  ječe,  je  že  iznova  pričel  uganjati  svoje  prevare. 
L.  1607.  so  mu  v  Ljubljani  napravili  reden  proces.  V  ječi  je  na  te- 
zalnici  slednjič  priznal,  da  je  vse  skupaj  prevara,  ki  si  jo  je  izmislil 
le  v  ta  namen,  da  se  sezida  cerkev  sv.  Barbare.  Za  kazen  je  bil 
obsojen  na  galejo.    Slična  obsodba  je  že  preje  zadela  mnoge  pre- 

krščevalce  po  Kranjskem,  katere  je  cesar  Ferdinand  navadno  pošiljal 
v  Trst,  da  so  služili  za  veslače  na  vojnih  ladjah.  Toda  že  na  potu 
se  je  posrečilo  jetniku  ubežati.  Vrnil  se  je  v  Moravče,  kjer  je  zopet 
pričel  s  svojim  zamaknjenjem  zapeljevati  ljudi.  Kaj  se  je  končno  z 
njim  zgodilo,  ni  znano.  Čuditi  se  je  njegovi  drznosti  in  trdovratnosti, 
s  katero  je  kljuboval  skoraj  deset  let  duhovski  in  svetni  oblasti. 
Menda  jo  je  moral  končno  vendar  le  plačati  s  smrtjo. 

Prilično  ob  istem  času  kakor  v  Moravče,  so  se  zatrosile  ska- 
kaške  sanjarije  na  Štajersko.  Njih  glavno  mesto  je  bilo  pri  Sv.  Lenartu 
v  Slovenskih  goricah,  kjer  so  cerkveno  oblast  leta  in  leta  nadlegovali, 
naj  jim  dovoli  zidati  cerkev  božjega  groba.  Leta  1611.  so  se  obrnili 
celo  na  papeža  Pavla  V.  Ljudje  so  si  vbili  v  glavo,  da  bodo  angeli 
prenesli  božji  grob  iz  Jeruzalema  k  Sv.  Lenartu  in  ga  tako  rešili  iz 
oblasti  nevemikov.  Ako  pa  ne  zidajo  cerkve,  pridejo  velike  nesreče 
in  bo  konec  sveta.  Shajali  so  se  zlasti  ob  večerih  na  mlade  sobote, 
zbijali  različne  burke,  skakali,  se  čudno  zvijali,  imeli  razne  prikazni 
in  prerokovali,  zraven  pa  uganjali  gnusne  razuzdanosti.  Vkljub  strogim 
prepovedim  so  že  1.  1599.  postavili  leseno  kapelo  v  Radehovi  blizu 
Sv.  Lenarta,  na  mestu,  kjer  je  nekdaj  stal  grad.  Razširili  so  se  po 
župniji  Sv.  Benedikta  in  Sv.  Petra;  neko  skakaško  shajališče  je  bilo 
tudi  blizu  vasi  RuperČe,  kjer  je  še  sedaj  v  samotni  dolinici  osamljen 
holmec,  ki  ga  ljudstvo  imenuje  „prka-fara";  z  enakim  imenom  ozna- 
čujejo tudi  kraj  v  Radehovi,  kjer  je  nekdaj  stala  skakaška  kapela. 
Druga  shajališča  skakačev  so  bila  na  Visokem  bregu  pri  Lučanah 
(sedaj  Sv.  Duh  na  Ostrem  vrhu),  pri  Saboti,  na  Plaču  blizu  Svečine 
in  blizu  Spodnje  Polskave.  Sekovski  škof  Martin  Brenner,  ki  je  imel 
s  temi  ljudmi  mnogo  opraviti,  jih  označuje  na  sledeči  način:  „Težnje 
in  hrepenenje  na  gorah  in  v  gozdnih  samotah  staviti  cerkve,  izvira 
le  od  potepuhov,  ogljarjev  in  popolnoma  surovih  ljudi,  ki  so  vdani 
lenobi  in  razuzdanemu  življenju,  ki  ničesar  nimajo  in  si  po  nepoštenih 
potih  iščejo  zaslužka.  Zločinci,  sanjači,  obsedenci,  goljufi  in  lenuhi, 
ki  so  zreli  za  galejo,  si  na  gorah,  v  gozdovih  ali  v  dolinah  med 
grmovjem  izbirajo  pripravne  kraje,  jih  očistijo  grmovja  in  ljudstvo 
tja  zvabijo,  češ,  da  se  gode  čudeži.  Tako  je  napravil  neki  krojač  v 
Lučanah,  ki  je  na  skali  bližnje  gore  postavil  ograjo  in  na  njej  pri- 
trdil prižgane  sveče,  potem  pa  poklical  ljudi,  jim  pravil,  da  so  se 
prikazale  čudežne  luči  in  jim  prigovarjal,  naj  tam  cerkev  postavijo." 

Reformacijske  komisije  so  skakaške  kapele  razdrle  in  požgale, 
vendar  so  jih  tu  in  tam  zopet  postavili.  Sekta  je  životarila  še  do 
1.  1622.,  ko  je  cesar  Ferdinand  izdal  strog  ukaz,  da  se  mora  šent- 
lenartska  kapela  podreti,  vsi  skakači  pa  poloviti. 

Kako  naj  presojamo  to  čudno  prikazen? 

Protestanti  so  skakače  podpirali,  ker  so  nasprotovali  duhovnikom 
in  cerkveni  oblasti  in  jih  štejejo  za  svoje,  toda  po  krivici.  V  ciljih 
in  počenjanju  teh  sanjačev  ne  opažamo  ničesar,  kar  bi  se  strinjalo 
z  nauki  protestantov.  Strast,  zidati  cerkve  in  kapele  v  čast  Matere 
božje  ali  svetnikov,  njih  prenapeto  češčenje,  nebeške  prikazni,  ki  so 
jih  hoteli  imeti,  huda  pokorila  za  odvrnitev  božje  jeze,  vse  to  na- 
sprotuje protestantskim   načelom.    Pač   pa  v  njih  zasledimo  poteze 

srednjeveških  bogomilov  in  bičarjev,  ki  so  se  skozi  stoletja  ohranile 
med  ljudstvom  in  pojave  neke  duševne  bolezni,  ki  je  bila  posledica 
tedanje  splošne  razdraženosti  in  nenravnega  življenja.  Zgodovina 
nas  uči,  da  so  slični  pojavi  spremljali  velika  verska  in  socialna  gi- 
banja vseh  časov.  Ni  se  čuditi,  ako  jih  opazujemo  tudi  po  naših 
deželah  v  16.  stoletju.  Strašna  kuga  je  skoraj  vsako  desetletje  morila 
po  naših  krajih  in  onemoglemu  ljudstvu  je  bila  edina  obramba  proti 
njej  zaupanje  v  božjo  pomoč.  K  tej  nadlogi  so  prišli  še  napadi 
Turkov,  nesrečne  vojske  proti  njim,  kmečki  upori  in  druge  nadloge. 
Luteranska  agitacija  pa  je  zanesla  versko  zmedo  v  deželo.  Stoletne 
navade  so  se  teptale  in  rušile.  Kar  je  bilo  ljudstvu  nedotakljivo  in 
sveto,  se  je  napadalo  in  grdilo.  Katoliško  duhovstvo,  ki  bi  imelo 
ljudstvo  voditi,  mu  kazati  smer  in  pravec,  je  izgubilo  veljavo  in 
vpliv.  Zato  vidimo,  da  nastane  med  zbeganim  ljudstvom  neko  bolestno 
razpoloženje  in  si  samo  išče  izhoda  iz  verske  zmede  s  snovanjem 
neke  sekte,  v  kateri  se  jasno  izraža  težnja:  ohraniti  svoje  stare  verske 
navade.  „Krivi  preroki  so  vstali,  konec  sveta  je  prišel,"  ta  klic  ima 
silovit  vpliv  na  ljudske  mase  po  Kranjskem  in  jih  dvigne  k  obupni 
obrambi.  Zato  moramo  naše  „štiftarje",  „skakače"  in  „zamaknjence" 
sicer  obsojati  kot  versko  zablodo,  pa  hkrati  ta  pojav  upoštevati  kot 
odpor  preprostega  ljudstva  proti  razdirajočemu  protestantstvu. 


Gorenji  opis  nam  kaže  cerkvene  razmere  naših  dežel  v  drugi 
polovici  16.  stoletja  v  zelo  temni  luči.  Ako  združimo  vse  posamezne 
pojave  verskega  življenja  med  duhovstvom,  redovništvom  in  ljudstvom 
v  celotno  sliko,  moramo  reči,  da  je  protestantska  propaganda  kakor 
povsod  drugod,  tako  tudi  v  naših  deželah  povzročila  veliko  propa- 
danje cerkvene  discipline  in  hudo  versko  zmedo.  Kdor  upošteva 
označene  razmere:  onemoglost  cerkvene  oblasti,  nasilstvo  lutrovskih 
stanov  in  njih  neomejeno  gospodarstvo,  se  temu  ne  more  čuditi.  Tudi 
tisti  del  prebivalstva,  ki  ni  bil  očitno  odpadel,  je  bil  oslabljen  in 
razdejan.  Dasiravno  so  bile  marsikatere  napake  in  razvade  v 
cerkvi  že  ob  pričetku  protestantskega  gibanja,  vendar  se  je  pod  nje- 
govim razdirajočim  vplivom  nravna  in  verska  propalost  poglobljevala 
in  širila  od  leta  do  leta.  Zato  si  je  morala  katoliška  reforma  zasta- 
viti dvojni  cilj :  zlomiti  nasilstvo  deželnih  stanov  in  delovati  za  versko- 
nravni  preporod  duhovstva  in  ljudstva.  Prvo  so  izvršili  avstrijski 
vladarji,  drugo  pa  odlični  cerkveni  možje. 

Grad  v  Radgoni. 


11.    Razširjanje   luteranstva  v  posameznih 

pokrajinah. 

Kakor  hudournik  je  preplavila  Lutrova  verska  novotarija  sloven- 
ske dežele,  ne  da  bi  našla  odločnega  odpora  niti  pri  cerkvenih  niti  pri 
državnih  oblastnikih.  Stoletne  nerednosti,  razvade  in  napake  so  se 
zdaj  bridko  maščevale.  Plemstvo  in  meščanstvo,  ki  sta  imela  v  rokah 
vso  politično  moč,  ves  socialni  ugled  in  vpliv,  sta  se  skoraj  popolnoma 
postavila  na  stran  novih  bojevnikov  zoper  katoliško  cerkev  in  izrabila 
svoje  sile  v  prospeh  lutrovstva.  Le  vladarji  iz  habsburške  hiše  so  ostali 
zvesti  katoliškim  tradicijam  in  v  težavnih  časih  izkušali  rešiti,  kar  je 
bilo  mogoče.  Pričakovati  je  bilo,  da  se  bode  ob  takih  razmerah  lute- 
ranstvo  tudi  med  slovenskim  kmečkim  ljudstvom,  ki  je  bilo  do  cela 
odvisno  od  graščakov,  hitro  razširilo  in  ukoreninilo,  tembolj  ker  ni 
manjkalo  vztrajne  protestantske  agitacije  z  besedo  in  tiskom.  Vendar 
je  našel  ,, čisti  evangelij"  med  preprostim  narodom  primeroma  malo 
privržencev.  Ako  izvzamemo  nekatere  pokrajine  na  Ogrskem  in 
Koroškem,  se  ni  luteranstvo  nikjer  med  Slovenci  trajno  udomačilo. 
Po  župnijah,  kjer  so  plemiški  patroni  vrinili  lutrovske  predikante,  so 
ljudje  raje  hodili  v  sosednje  katoliške  cerkve  prejemat  svete  zakra- 
mente, kakor  da  bi  imeli  posla  s  predikanti,  ki  so  jih  graščaki  na- 
stavljali. Ljudstvu  se  ni  moglo  omiliti  suhoparno  bogočastje  luteranov, 
ki  niso  poznali  drugega   kakor  pridigo  in  čitanje  sv.  pisma,  med  tem 


Zgodovina  slov.  naroda. 

ko  so  jim  bili  tisočletni  častitljivi  verski  obredi  v  spotiko  in  zasmeh. 
Razširjanje  luteranstva  je  oviralo  tudi  socialno  nasprotje  med  graščaki 
in  kmeti,  ki  se  je  za  časa  velikega  hrvatsko-slovenskega  kmečkega 
upora  še  posebno  poostrilo.  Kmet,  ki  se  je  bojeval  proti  gospodi  za 
„staro  pravdo",  ni  bil  dovzeten  za  „čisti  evangelij"  grajskih  predikantov, 
tem  manj,  ker  je  izprevidel,  da  se  z  novo  vero  okoriščajo  le  njegovi 
nasprotniki.  Splošno  tudi  opažamo,  da  je  luteranstvo  nastopilo  s  tem 
večjo  silo,  čim  bolj  so  bili  kraji  prežeti  z  nemškim  življem;  ob  severni 
jezikovni  meji  se  pojavlja  najbolj  njegova  moč  in  vedno  bolj  pojenjuje 
proti  jugu.  Le  v  Beli  krajini  in  sosednjih  hrvaških  krajih  je  imela 
protestantska  agitacija  izrazito  naroden  značaj,  povsod  drugod  nastopa 
pod  vplivom  in  okriljem  nemške  gospode  in  služi  večjidel  njenim 
koristim. 

V  naslednjem  zgodovinskem  pregledu  hočemo  pričeti  z  razširjanjem 
protestantstva  po  Slovenjem  Štajerju  in  med  sosednjimi  prekmurskimi 
Slovenci,  potem  pa  zapored  slikati  njegov  razvoj  po  drugih  sloven- 
skih deželah. 


Luteranstvo  na  Spodnjem  Štajerskem. 

Na  severovzhodni  jezikovni  meji  je  bila  najmočnejša  protestantska 
postojanka  v  Radgoni.  Dasiravno  je  bilo  mesto  neposredno  podložno 
deželnemu  vladarju,  vendar  je  kljubovalo  vsem  vladnim  naredbam. 
Meščani  so  se  zanašali  na  svoje  močno  zidovje  in  na  pomoč  bližnjih 
ogrskih  vstašev.  Razvoj  protestantizma  ima  čisto  nemški  pečat.  Zanesen 
je  bil  že  zgodaj  neposredno  iz  Nemčije,  ker  čitamo  1.  1541.  o  nekem 
virtemberškem  duhovniku  v  Radgoni,  ki  je  bil  Lutrov  privrženec  in 
ga  je  hotela  plemiška  gospoda  dobiti  v  Gradec,  Mestni  svet  je 
bil  kmalu  popolnoma  lutrovski  in  je  izročil  mestno  župnijo  predikantu 
Abrahamu  Hombergerju.  Po  njegovi  smrti  (1570)  se  je  sicer  posrečilo 
sekovskemu  škofu  s  pomočjo  nadvojvoda  Karola  dobiti  župnijsko  cerkev 
nazaj,  toda  meščani  so  se  ogibali  katoliškega  kulta  in  katoliške  župnike 
tako  strastno  zasledovali,  da  jih  je  moralo  osem  tekom  enega  leta 
mesto  zapustiti.  Ko  so  nadvojvodovi  komisarji  hoteli  novega  župnika 
umestiti,  so  jim  Radgončani  grozili,  da  jih  pomečejo  skozi  okno  in  so 
si  v  zasmeh  po  njih  odhodu  najeli  kar  dva  predikanta.  Sekovski  škof 
Martin  Brenner  je  leta  1585.  ukazal  v  mastni  župni  cerkvi  obnoviti 
katoliško  božjo  službo,  odpraviti  lutrovske  pesmi  in  lutrovski  katekizem. 
Tudi  nadvojvoda  je  začel  strogo  nastopati,  ko  vsi  opomini  niso  ničesar 
izdali  in  je  dal  1.  1588.  mestnega  sodnika  Gobelna  in  mestnega  pisarja 
Lysta  v  Gradcu  zapreti.  Vladne  komisije  so  šle  večkrat  v  Radgono, 
da  pokatoličanijo  mestni  svet  in  urede  verske  razmere.  Toda  odpor 
meščanov  je  trajal  tja  do  1.  1599.  —  Ko  Radgončani  niso  smeli  več 
poljubno  gospodariti  v  župni  cerkvi,  so  odkazali  svojemu  predikantu 
neko  zasebno  hišo  za  stanovanje  in  shode.  Ko  ga  je  nadvojvoda  tudi 
od  tod  pregnal,  so  si  postavili  molivnico  izven  mesta  na  svetu  Mihaela 
Weixlerja  (bei  der  Herberstorffschen  Bindhiitten),  kjer  so  bile  nemške 
in  slovenske  pridige.  Slovenci,  ki  jih  je  bilo  precej  med  meščanstvom 

in  celo  v  mestnem  svetu,  so  menda  bili  izprva  nasproti  protestantstvu 
precej  hladni,  ker  poudarjajo  meščani  v  svojih  poročilih  na  deželne 
stanove,  da  so  „celo"  nekateri  Slovenci  (Windische)  vpričo  nad- 
vojvodovih  komisarjev  neustrašeno  priznali  augsburško  veroizpoved. 
Kako  so  radgonske  cerkvene  razmere  vplivale  na  okolico,  vidimo 
najbolje  pri  bližnji  podružnici  sv.  Petra,  kjer  je  par  desetletij  božja 
služba  popolnoma  prenehala.  V  Cmureku  je  graščak  Stubenberg 
župnijo  izročil  nekemu  predikantu,  ki  je  bil  več  desetletij  v  posesti 
cerkve  in  župnijskih  dohodkov.  Še  le  1.  1598.  je  mogel  škof  Martin 
Brenner  zopet  umestiti  katoliškega  župnika. 


Radgona. 


V  Mariboru,  ki  je  bil  neposredno  podložen  deželnemu  vladarju, 
se  luteranstvo  ni  moglo  prav  utrditi,  dasiravno  je  imelo  med  meščan- 
stvom in  plemstvom  dokaj  privržencev.  Z  luterani  so  potegnili  neka- 
teri domači  duhovniki,  tako  mestni  kapelan,  ki  se  je  leta  1574. 
oženil  in  ga  je  poročil  „slovenski"  kapelan  pred  cerkvenimi  vrati. 
Razun  duhovnikov  so  bili  razširjevalci  nove  vere  tudi  učitelji.  O 
mestnem  organistu  čitamo,  da  je  1.  1576.  na  prvo  adventno  nedeljo 
z  učenci  zapel  po  pridigi  lutrovsko  pesem:  „Aus  tiefer  Not  schrei  ich 
zu  dir  (Iz  hude  sile  kličem  k  Tebi)",  na  kar  so  meščani  cerkev  za- 
pustili in  je  ostalo  pri  maši  le  nekaj  kmetov.  Vsled  strogih  ukazov 
nadvojvoda  Karola  je  morala  protestanska  božja  služba  prenehati  in 
1.  1589.  je  prišla  v  Maribor  posebna  komisija,  da  pokatoličani  mestni 
svet.  Trideset  mariborskih  meščanov  se  je  moralo  pred  komisarji 
zagovarjati  zaradi  prepovedanih   sestankov.    Ko  protestanti  v  mestu 

niso  mogli  več  imeti  svojega  bogoslužja,  so  se  zatekli  v  Bednavo 
(Windenau),  ki  je  bila  v  posesti  Volka  Viljema  Herbersteina.  Že  dne 
1.  julija  1587  je  prišel  v  Bednavo  luteranski  predikant  Sigmund  Lierzer, 
ki  je  začel  luteransko  bogoslužje  v  grajski  kapeli.  Ustanovil  se  je 
poseben  odbor,  sestavljen  iz  plemičev  in  nekaterih  meščanov,  ki  je  imel 
preskrbeti  plačo  predikantu  in  sezidati  cerkev.  L.  1588.  so  napravili 
svoje  pokopališče,  za  katero  je  Herberstein  daroval  zemljišče;  ondi 
so  naslednje  leto  sezidali  tudi  stanovanje  za  predikanta.  Iz  tehtnih 
razlogov  pa  Herberstein  ni  mogel  dovoliti,  da  bi  se  še  dalje  v  njego- 
vem gradu  opravljala  božja  služba.  Iskali  so  torej  prostora  v  Racah, 
v  Slivnici,  v  mariborskem  gradu ;  naposled  so  na  novem  pokopališču 
postavili  prižnico  na  lesenih  stebrih  in  iz  lesenih  desk  napravili  začasno 
molivnico,  katero  so  morali  pozneje  še  dvakrat  razširiti,  ker  množica 
ni  imela  v  njej  prostora.  Dasiravno  je  bilo  meščanom  z  globo  10 
do  20  kron  in  celo  s  kaznijo  izgona  prepovedano  zahajati  v  Bednavo, 
ni  vse  nič  pomagalo.  Povsod  se  je  pojavljalo  kljubovanje,  prepevale 
so  se  luteranske  pesmi,  katoličani  in  posebno  katoliški  duhovniki  pa 
se  niso  smeli  prikazati  na  ulici.  L.  1598.  so  protestanti  sklenili  sezidati 
v  Bednavi  novo  cerkev,  stanovanje  za  predikanta  in  učitelja,  toda  od- 
ločen nastop  reformacijskih  komisij  je  hitro  uničil  vse  daljnje  načrte. 

Iz  zapiskov  odbora  za  zidavo  bednavske  cerkve  posnemamo,  da 
je  bilo  na  Dravskem  polju  vse  polno  protestantske  gospode.  Leta 
1588.  pišejo  plemiči  mariborske  okolice  deželnim  stanovom:  „Po  vsem 
Dravskem  polju  daleč  na  okoli  do  Cmureka  in  Žalca  nimamo  nobene 
cerkve  in  kraja,  kjer  bi  se  zbirali,  poslušali  pridigo  sv.  evangelija  in 
prejemali  zakramente.  Zato  moramo  pri  gradu  Bednava  vzdrževati 
predikanta  in  mu  sezidati  hišo,  da  ga  imamo  v  sili  pri  roki  in  obva- 
rujemo nevarnosti.  Sedaj  mora  pod  Wildhausom  ob  cesti  prebivati  v 
revni  koči  in  vedno  hoditi  skozi  mesto  Maribor,  kadar  hoče  opravljati 
svojo  službo."  Na  slovensko  kmečko  ljudstvo  pa  menda  ta  lutrovska 
postojanka  ni  imela  posebnega  vpliva,  nasprotno  čitamo  celo  o  sovražnih 
nastopih  proti  luteranom.  Leta  1587.  so  kmetje  v  Št.  Vidu  pod  Ptujem 
izgrebli  na  pokopališču  truplo  nekega  luterana,  odpili  krsto  in  truplo 
vrgli  čez  pokopališki  zid  v  neki  jarek. 

V  Vurbergu  sta  Franc  in  Ambrož  Stubenberg  najizdatneje  pod- 
pirala protestantizem.  Katoliškega  vikarja  pri  ondotni  cerkvici  so 
luterani  vrgli  skozi  okno,  razdejali  so  župnišče,  se  polastili  cerkve 
in  župnijskih  dohodkov.  Iz  cerkve  so  pometali  slike  in  kipe  in  jo 
izpremenili  v  protestantski  tempelj.  Baltazar,  sin  Franca  Stubenberga, 
je  napravil  posebno  ustanovo  za  vzdrževanje  luteranskega  predikanta, 
ki  so  ga  imeli  nastavljati  deželni  stanovi  sporazumno  z  bratoma  Seke- 
Ijema.  Ko  je  nadvojvoda  Ferdinand  začel  pritiskati  tudi  na  plemstvo, 
so  Stubenbergi  prodali  Vurberg  1.  1616.  Filibertu  Schranzu  in  morali 
tudi  cerkev  prepustiti  novim  lastnikom. 

Da  je  tudi  v  Ljutomeru  Lutrov  nauk  dobil  privržencev,  smemo 
soditi  iz  nekaterih  poročil,  ki  navajajo  imenoma  posamezne  luterane. 
Ker  so  imena  celo  nemška,  so  bili  najbrže  iz  tujine  priseljeni  obrtniki. 
Koncem  16.  stoletja  je  dobil  ljutomersko  graščino  v  last  Peter  Draškovič, 
nečak  slavnega  Hrvata,  kardinala  Jurija  Draškoviča.    Ker  je  rodbina 

Draškovičev  ostala  katoliška,  ljutomerski  protestantje  niso  imeli  v  njih 
zaščitnikov  in  zato  je  protestantizem  v  trgu  kmalu  izginil.  L,  1617.  so 
bili  že  vsi  župljani  katoličani. 

V  Ptuju  so  bile  razmere  menda  enake  kakor  v  Mariboru.  Ka- 
toliška božja  služba  sicer  ni  prenehala,  tudi  predikanti  se  niso  mogli 
trajno  v  mestu  naseliti,  toda  večina  prebivalstva  se  je  vendar  polute- 
ranila.  Za  izboljšanje  verskega  življenja  je  marljivo  deloval  mestni 
župnik  Boštjan  Knobelj  (1580—1599).  Ko  je  nastopil  službo,  je  našel 
cerkev  zanemarjeno  in  zapuščeno,  župnišče  in  gospodarska  poslopja 
pa  večinoma  v  razvalinah.    Trudil  seje,  da  zopet  napravi  red  v  cerkvi 


Maribor. 


in  med  župljani.  Na  njegovo  prošnjo  je  poslal  nadvojvoda  Karol 
1.  1590.  v  Ptuj  jezuita  o.  Kordoneja,  kije  s  svojimi  premišljenimi  post- 
nimi pridigami  mnoge  izpreobrnil.  Tudi  ostrejšega  pritiska  ni  manjkalo. 
Vladna  komisija  je  1.  1587.  ukazala,  da  morajo  vsi  mestni  svetovalci 
priseči  na  katoliško  veroizpoved  in  je  postavila  katoliškega  mestnega 
sodnika  na  čelo  mestne  uprave.  Toda  ko  je  nadvojvoda  umrl,  so  se 
ptujski  protestanti  javno  spuntali.  Odrekli  so  katoliškemu  sodniku 
pokorščino,  davkov  niso  hoteli  več  plačevati,  župnika  in  osem  kato- 
liških svetovalcev  so  napadali  z  grožnjami  in  zabavljicami,  skraika, 
zavladala  je  taka  anarhija,  da  katoličani  niso  bili  več  varni  življenja. 
Ko  je  nadvojvodinja  Marija  poslala  v  Ptuj  posebno  komisijo,  so  ji 
protestanti  pred  nosom  zaprli  mestna  vrata,  da  se  je  morala  brez  uspeha 
vrniti.  Za  cerkvena  opravila  so  klicali  predikanta  iz  Bednave.  L.  1597. 
je  bil  zopet  vzpostavljen  katoliški  mestni  svet  in  ko  je  došla  tri  leta 

pozneje  reformacijska  komisija,  je  bilo  še  60  meščanov  deloma  ali 
popolnoma  luteranskih. 

Zelo  žalostne  so  bile  verske  razmere  v  področju  nemškega  viteš- 
kega reda  okoli  Ormoža,  Velike  nedelje  in  Središča.  Ormoški 
graščak  Luka  Sekelj,  ki  je  umrl  1.  1574.,  je  bil  pogumen  vitez,  mož 
blagega  srca,  zvesto  vdan  svojemu  vladarju  in  cerkvi.  Njegova  sinova, 
Jakob  in  Mihael,  pa  sta  se  na  Ogrskem  navzela  novega  duha,  odpadla 
od  katoliške  cerkve  in  postala  vneta  razširjevalca  protestantstva  in 
kalvinstva.  Starejši,  Jakob  Sekelj,  seje  1.  1560.  oženil  z  baronico  Sofijo 
Herberstein  in  dobil  od  očeta  gradove:  Bori,  Zavrč,  Wildhaus  nad 
Mariborom  in  gospostvo  pri  sv.  Vidu  niže  Ptuja.  Tu  je  imel  tudi  pa- 
tronske  pravice  in  je  od  1.  1565.  dalje  nastavljal  za  vikarje  same  ogrske 
kalvince,  ki  so  razumeli  hrvatski.  Ti  so  z  ljudstvom  ravnali  tako  kruto, 
da  se  je  bilo  bati  vsak  čas  krvave  vstaje,  zlasti  ko  je  1. 1573.  ob  velikem 
slovensko-hrvatskem  uporu  med  kmeti  že  itak  hudo  vrelo.  Ne  le  da 
so  kal  vinski  pastorji  ljudstvo  stiskali  in  dražili,  tudi  oba  brata  sta 
gmotno  bolj  in  bolj  propadala  in  vsled  tega  nakladala  podložnikom 
vedno  hujša  bremena.  Da  1.  1573.  ni  prišlo  do  vstaje  v  Halozah,  na 
Dravskem  polju  in  med  Muro  in  Dravo,  zlasti  okoli  Ormoža,  je  pri- 
pisovati le  naglemu  porazu  kmečke  vojske  v  Posavju.  Mihael,  mlajši 
sin  Lukeža  Sekcija,  je  bil  istotako  slab  gospodar  in  strasten  kalvinec. 
Vsled  dogovora  s  sestrama  in  bratom  je  po  očetovi  smrti  prevzel 
Krapino,  Ormož  in  Središče.  V  zvezi  z  Jurijem  Zrinjskim,  ki  je  bil 
gospodar  v  sosednjem  Medjimurju,  je  širil  na  vso  moč  novo  vero  med 
svojimi  podložniki.  Jurij  Zrinjski,  sin  slavnega  sigetskega  junaka,  se 
je  1.  1570.  očitno  priznal  za  protestanta  in  začel  kruto  preganjati  kato- 
ličane. Istega  leta  je  ustanovil  v  Nedeljišču  tiskarno,  kjer  so  se  tiskale 
luteranske  knjige  v  hrvaškem  jeziku  in  se  širile  ne  le  po  Medjimurju, 
ampak  tudi  okoli  Središča,  Ormoža  in  Ljutomera.  Zlasti  ob  sejmih 
in  cerkvenih  shodih  se  je  nudila  prilika  raznim  agitatorjem,  da  so 
širili  med  ljudi  luteranske  knjige.  Ker  je  pa  takrat  le  malo  ljudi  znalo 
brati,  so  agitatorji  sami  čitali,  drugi  so  pa  poslušali.  —  Središko  žup- 
nijo in  zlasti  trg  je  kalvinstvo  popolnoma  prevzelo.  Neki  zapisnik 
pravi,  da  je  bilo  koncem  16.  stoletja  v  Središču  le  50  katoličanov. 
Duhovniki,  ki  jih  je  takrat  nastavljal  nemški  red  pri  cerkvah,  katerim 
je  bil  patron,  so  bili  malo  prida;  v  nemški  red  so  stopili  le  zato,  da 
so  mogli  prosteje  živeti,  ker  so  bili  odtegnjeni  škofovi  oblasti.  Nova 
vera  pa  je  bila  med  slovensko  ljudstvo  le  po  sili  zanesena  in  vzdržana. 
Zato  je  hitro  propadla,  ko  so  ji  odtegnili  roko  tisti,  ki  so  jo  semkaj 
zanesli  in  ko  so  dušno  pastirstvo  prevzeli  boljši  duhovniki.  Malopridni 
graščak  Mihael  Sekelj  je  zabredel  v  ogromne  dolgove  in  je  Ormož  s 
Središčem  vred  prodal  že  1.  1598.  Juriju  Rupertu  Herbersteinu,  ta  pa 
1.  1604.  baronu  Petteju,  ki  je  bil  katoličan.  S  tem  sta  kalvinizem  in 
luteranizem  izgubila  najmočnejšo  oporo.  L.  1613.  se  je  povrnil  v  ka- 
toliško cerkev  tudi  Jurij  Zrinjski  mlajši,  sin  poprej  imenovanega  Jurija 
Zrinjskega.  Zdaj  je  tudi  v  Medjimurju  kalvinstvu  odklenkalo.  Zrinjski 
je  odslovil  kalvinske  pastorje  in  nastavil  po  medjimurskih  župnijah 
katoliške  duhovnike.  V  začetku  17.  stoletja  se  je  katoliška  vera  ob 
štajersko- ogrski  meji  polagoma  zopet  obnovila. 


695 


Južno  od  Drave  sta  bili  glavni  luteranski  postojanki  v  Slove- 
njem Gradcu  in  Celju. 

V  slovenj  egraško  okolico  se  je  protestantska  agitacija 
zgodaj  zanesla.  Že  pred  1.  1528.  je  imel  tu  v  mestnem  špitalu  in  po 
zasebnih  hišah  lutrovsko  božjo  službo  predikant  Janez  Haas,  katerega 
so  v  Gradcu  kot  puntarja  obesili.  Na  prekrščevalce  nas  spominja,  ako 
čitamo  v  poročilih,  da  so  si  tudi  žene  meščanov  prisvajale  pridigarsko 
službo.  Pozneje  nastopajo  kot  zaščitniki  luteranstva  plemiči  iz  okolice. 
Ker  si  je  nadvojvoda  Karol  pridržal  popolno  oblast,  da  uredi  verske 
razmere  po  mestih  in  trgih,  zato  tudi  v  Slovenjem  Gradcu  ni  hotel 
trpeti  nobenega  predikanta.  Okoli  1. 1586.  si  je  plemiška  gospoda  najela 
predikanta  Štefana  Kimerlinga,  ki  je  menda  izprva  bival  v  mestu.  Ko 


Slovenji  Gradec. 


so  pa  došli  od  nadvojvoda  strogi  ukazi,  je  moral  bežati  čez  bližnjo 
koroško  mejo  v  Grienfels,  od  koder  so  ga  klicali,  da  jim  je  krščeval 
otroke,  poročal  in  pokopaval.  Po  Karolovi  smrti  so  začeli  protestanti 
splošno  drzneje  nastopati.  Kimerlingu  je  prepustil  Janez  Jurij  Hurnass 
svoj  dvor  pred  mestom  za  stanovanje  in  shode.  Nameravali  so  pa 
zgraditi  si  lastno  molivnico  s  pokopališčem  in  hišo  za  predikanta, 
kakor  v  Bednavi  in  pri  Žalcu.  Primeren  svet  je  bil  že  kupljen,  toda 
načrte  jim  je  prekrižal  odločni  nastop  ljubljanskega  škofa  Janeza 
Tavčarja,  ki  je  bil  takrat  vladarjev  namestnik  v  Gradcu.  Ukazal  je 
podložnikom  župnije  v  Starem  Trgu,  naj  predikanta  takoj  primejo  in 
zapro  (1596).  Vsem  daljnim  poizkusom  osnovati  lastno  luteransko 
občino  so  napravile  konec  reformacijske  komisije. 

Poleg  Slovenjega  Gradca  je  bilo   še   par   luteranskih  postojank 
v  Šaleški  dolini.     Franc  plem.  Lichtenberg    na   Velenju   in  Jurij 

pl.  Triibeneck  na  Gradišču  (Schwarzenstein)  sta  imela  že  1. 1528.  vsak  po 
enega  odpadlega  meniha  na  svojih  gradovih.  L.  1540.  je  prešlo  Velenje 
v  posest  plemenitih  Wagen,  ki  so  bili  enako  vneti  luterani  kakor  njih 
predniki.  Polastili  so  se  šaleške  podružnice  Matere  Božje  v  trgu  Ve- 
lenje in  ondi  prirejali  luteranske  bogoslužne  shode,  da  bi  se  nova 
vera  tembolj  širila  med  ljudstvom.  Za  predikanta  je  bil  tu  1.  1574. 
neki  Prus,  po  imenu  Andrej  Maier.  Katoliški  vikar  Lackner  poroča 
isto  leto,  da  ga  hodi  poslušat  nekaj  plemičev  (Horitch,  Rambschiissel, 
Schajer,  Freiberger)  in  dva  krojača  iz  Velenja,  ki  razumeta  nemško, 
„ker  predikant  je  Nemec,  pridiguje,  izpoveduje,  obhaja  in  opravlja 
vse  drugo  v  nemškem  jeziku".  Ker  z  nemškim  pridigarjem  ni  dosegel 
posebnih  uspehov,  si  je  velenjski  graščak  okoli  1.  1590.  priskrbel  za 
trško  cerkev  Hrvata  Ivana  Doljanskega,  ki  je  tu  ostal  do  1.  1598.  — 
Tomaž  Hren  je  cerkev  zopet  pridobil  katoličanom  in  jo  leta  1600. 
(9.  aprila)  vpričo  neštete  množice  ljudi  iznova  posvetil. 

Tudi  v  Celju  je  luteranstvo  koj  iz  početka  našlo  ugodna  tla. 
Življenje  meščanov  je  1.  1528.  opisal  mestni  sodnik  Janez  Radmanns- 
dorfer  s  sledečimi  besedami:  „Meščani  popivajo,  pojejo,  imajo  slabo- 
glasne  dekline,  jedo  ob  petkih  meso  in  ne  hodijo  v  cerkev.  Duhovniki 
kupujejo  in  prodajajo  vino  in  žito,  kar  jim  je  že  patriarh  Nikolaj 
1.1496.  prepovedal."  Ni  se  čuditi,  ako  so  bila  tla  za  novo  vero  pri- 
pravljena. Že  takrat  sta  kapelan  Furtmiiller  in  neki  minorit  oznanovala 
Lutrove  nauke.  Kako  je  v  naslednjih  desetletjih  protestantizem  napre- 
doval, nam  ni  znano.  Še  le  1.  1575.  čujemo  o  luteranskem  predikantu, 
ki  je  pridigoval  pri  Janezu  Helfenbergu  v  zgornjem  in  spodnjem 
celjskem  gradu.  Bil  je  to  Jurij  Maček,  preje  pridigar  v  Višnji  gori. 
Deželni  stanovi  so  ga  najeli  za  predikanta  celjskega  okrožja  (Viertl- 
prediger)  z  letno  plačo  80  goldinarjev.  Naslednje  leto  so  dobili 
protestanti  tudi  cerkev  v  Celju,  ko  jim  je  Konkordija  Himmelberg 
prepustila  kapelo  sv.  Trojice.  Tu  je  prvi  vpeljal  luteransko  bogoslužje 
sloviti  David  Rungius,  ki  je  prišel  na  prošnjo  Janeza  Helfenberga  iz 
Gradca  nalašč  k  tej  slavnosti  in  kapelo  izročil  Juriju  Mačku.  Toda 
nadvojvodovi  odloki  so  kmalu  pregnali  predikanta  iz  Celja,  ki  se  je 
zatekel  k  Erazmu  Tumbergerju  v  Žalcu.  Plemiči  celjske  okolice  so 
z  veliko  vztrajnostjo  delali  na  to,  da  si  pridobe  javno  cerkev  in  raz- 
prežejo  agitacijo  po  vsej  celjski  grofiji.  Maček  je  obiskoval  tudi  kraje 
ob  Savi  in  hodil  pridigat  celo  na  kranjsko  stran  v  Hotemože  pri 
Radečah,  a  je  s  tem  povzročil  hud  spor  s  tamošnjim  predikantom 
Hočevarjem.  Leta  1580.  so  se  plemiči  celjskega  okrožja  obrnili  na 
deželne  stanove  s  prošnjo,  naj  poleg  Mačka  nastavijo  še  enega 
predikanta,  ki  bi  bil  zmožen  slovenščine,  „ker  je  omenjeno  okrožje 
(četrtnija,  Viertl)  precej  veliko,  revno  ljudstvo  v  njem  pa  čez  mero 
vdano  maliko vanju,  popolnoma  zapeljano,  in  ena  sama  oseba  ne  zado- 
stuje za  pastirstvo  in  za  božjo  službo".  Hkrati  so  kupili  v  Žalcu  za 
1000  goldinarjev  primerno  stavbišče  za  cerkev.  A  še  isto  leto  jim  je 
nadvojvoda  zidanje  prepovedal,  „ker  imajo  pač  pravico  obstoječe 
cerkve  porabiti  za  svojo  božjo  službo,  ne  pa  zidati  novih."  Deželni 
stanovi  se  vendar  niso  dali  oplašiti.  Na  deželnem  zboru  v  Gradcu  so 
sklenili,  da  se  mora  nameravana  cerkev  vsekako  postaviti  in  sicer 

na  lastnem  svetu,  kjer  jim  nadvojvoda  ne  more  blizu.  Za  stavbišče 
so  izbrali  dvor  Govče  (Scharfenau)  pri  Žalcu,  ki  je  bil  v  posesti  Erazma 
Tumbergerja  ter  zapadel  deželi  zaradi  neporavnanih  dolgov.  Tu  se  je 
v  naslednjih  letih  gradila  cerkev,  pokopališče,  šola  in  stanovanje  za 
predikanta.  Med  tem  so  rabili  za  shode  neko  kovačnico  na  koncu  trga, 
ki  se  še  dandanes  imenuje  ,,lutrovska  kapela".  Stvar  ni  šla  gladko. 
Leta  1582.  je  nadvojvoda  Karol  v  spremstvu  svoje  soproge  prišel  v 
Celje  in  na  svojo  veliko  žalost  spoznal,  kako  se  širi  protestantizem 
po  mestu  in  okolici.  Dne  26.  julija  je  ukazal,  da  se  mora  pričeta 
zidava  cerkve  pri  Žalcu  ustaviti  in  tudi  tamošnja  lutrovska  božja  služba 
odpravili.  Toda  odborniki  so  se  sklicevali  na  sklepe  deželnega  zbora 
v  Brucku.    Med  vednimi  prepovedmi  nadvojvoda  Karola  in  ugovori 


Ljutomer. 


deželnih  stanov  se  je  zgradba  nadaljevala  in  slednjič  1.  1586.  dovršila. 
Cerkev  je  imela  obliko  mnogokota,  zidana  je  bila  iz  rezanega  kamena 
in  imela  20  marmornatih  slopov.  Kor  (duhovsko  svetišče)  je  bil  obokan, 
ladja  pa  je  imela  lesen  strop.  Zidavo  je  dovršil  laški  stavbeni  mojster 
Piegrato  po  načrtu  deželnega  stavbenika  Franca  Marbel.  Stanovi  so 
izplačali  za  zgradbo  skupaj  20.000  tolarjev.  Pokopališče  je  bilo  ob- 
dano z  močnim  zidom  in  utrjeno  z  dvema  stolpoma.  Božja  služba  se 
je  obhajala  v  nemškem  in  slovenskem  jeziku.  Predikant  Jurij  Maček 
je  1.  1591.  tu  umrl.  Njegov  naslednik  je  bil  Janez  Weidinger,  katerega 
so  morali  odstaviti  zaradi  razuzdanega  življenja.  Za  njim  sta  službo- 
vala še  Janez  Pistor  in  Janez  Doljanski,  o  katerem  se  izrecno  poudarja, 
da  je  bil  zmožen  tudi  slovenščine  (,,der  windischen  Sprache  machtig"). 
—  Z  velikimi  stroški  so  si  protestantski  deželni  stanovi  vkljub  vsem 
vladnim  prepovedim  postavili  v  Savinjski  dolini   močno  postojanko, 

ki  je  imela  celjsko  grofijo  pridobiti  za  novo  vero.  Vendar  poznejši 
dogodki  dovolj  jasno  pričajo,  da  je  slovensko  prebivalstvo  novi  lute- 
ranski  tempelj  le  težko  gledalo  in  bilo  sovražno  veri  grajske  gospode. 

Ker  nadvojvoda  ni  mogel  zabraniti  zidave  cerkve  na  plemiškem 
svetu,  je  skrbel  tembolj,  da  se  v  Celju  protestantizem  ni  razširjal. 
L.  1593.  sta  vladna  komisarja,  arhidiakon  Polidor  Montagnana  in  župnik 
Mihael  Kupic,  odstavila  luteranskega  mestnega  sodnika  Viktorja  Kralnika 
z  njegovimi  svetovalci  vred  in  postavila  na  čelo  mestne  uprave  same 
katoličane.  Ko  je  prišel  par  tednov  pozneje  akvilejski  patriarh  Franc 
Barbaro  na  vizitacijo  v  Celje,  ga  je  mestni  svet  slovesno  sprejel,  ob- 
ljubil apostolski  stolici  pokorščino  in  vdanost  in  le  prosil,  naj  bi  se 
sveto  obhajilo  delilo  meščanom  „v  tolažbo"  pod  obema  podobama. 
Ko  so  bili  poučeni,  kako  sodi  o  tej  zadevi  katoliška  cerkev,  so  se 
odrekli  tudi  temu  privilegiju  in  iznova  zatrdili  svojo  pokorščino.  — 
Mestno  župnijo  sv.  Danijela  je  v  teh  hudih  časih  vodil  Mihael  Kupic 
(Cupitianus,  1584—1597),  ki  je  bil  Celjan  po  rodu,  magister  prostih 
umetnosti  in  modroslovja.  Nastopal  je  zelo  odločno  za  pravice  kato- 
liške cerkve  in  užival  v  slovenskih  pokrajinah  velik  ugled.  Bilo  mu 
je  v  zadoščenje,  da  je  še  pred  svojo  smrtjo  videl  Celje  zopet  pokato- 
ličanjeno,  pa  tudi  lutrovsko  postojanko  pri  Žalcu  je  imel  kmalu  zadeti 
pogubonosni  udarec. 

Izven  celjskega  okrožja  so  se  le  posamezni  plemiči  javno  kazali 
za  luterane,  vendar  se  je  bilo  ljudstvo  tu  in  tam  odtujilo  katoliškemu 
bogoslužju.  V  krajih  za  Savo  je  oznanoval  lutrovstvo  okoli  1.  1590. 
Anton  Neapolitanus,  ki  je  bil  menda  Italijan  po  rodu,  ker  čitamo, 
da  je  preje  oznanoval  evangelij  v  nemškem  in  italijanskem  jeziku. 
L.  1594.  je  bil  v  Rajhenburgu  in  tožil,  da  mu  zelo  nasprotujejo  Hrvatje, 
ki  so  se  v  bližini  naselili.  Deželni  stanovi  so  imeli  takrat  patronsko 
pravico  v  Brežicah  in  mu  ponudili  to  župnijo.  Toda  Neapolitanus  jim 
je  odpisal:  „Brežičani  so  že  dolgo  let  popolnoma  vtopljeni  v  papeštvo. 
Tudi  če  bi  jim  sam  Sin  Božji  pridigoval,  bi  jih  ne  bilo  mogoče  spra- 
viti od  tega  praznoverja".  Le  če  ga  bodo  stanovi  ščitili,  hoče  sprejeti 
župnijo.  —  Drugih  poročil  o  protestantstvu  ob  Savi  nimamo.  V  Sevnici 
še  spominja  nanj  takozvana  „Koncilijeva  klet",  ki  je  nekdaj  služila 
za  luteransko  kapelo  in  kjer  je  še  nedavno  bil  ohranjen  glagolski 
napis:  „V  pana  Boga  mi  ufanje." 


Verska  zmeda  med  ogrskimi  SloTenci. 

še  mnogo  bolj,  kakor  v  drugih  pokrajinah,  so  bili  Slovenci  na 
Ogrskem  v  vsem  svojem  javnem  življenju  odvisni  od  nekaterih  ple- 
menitašev,  ki  so  imeli  obsežna  posestva  in  z  njimi  tudi  veliko  oblast 
nad  cerkvami,  duhovniki  in  ljudmi,  ki  so  bili  na  njih  naseljeni.  Zato 
je  bilo  tu  razširjanje  nove  vere  pred  vsem  delo  nekaterih  mogotcev, 
ki  so  po  geslu :  „čigar  je  pokrajina,  tisti  ima  določati  tudi  vero", 
ukazovali  svojim  podložnikom,  katere  vere  se  morajo  oprijeti.  Lute- 
ranstvo,  kalvinstvo  in  katoličanstvo  so  se  par  stoletij  na  Ogrskem 
vedno  menjavali.   Zmeda  je  bila  tem  hujša,  ker  so  bili  verski  boji  v 

zvezi  z  raznimi  upori  in  prevrati  političnega  značaja  in  so  tudi  Turki 
mnogokrat  vmes  posegli.  Luteranstvo  je  na  Ogrskem  doseglo  popolno 
zmago  še  le  v  začetku  17.  stoletja,  a  se  je  mnogo  dalj  držalo,  kakor 
po  avstrijskih  deželah.  Še  danes  je  med  ogrskimi  Slovenci  nekaj 
luteranskih  pastorjev,  ki  skrbe  za  slovenske  protestante,  pomešane 
med  katoličani  po  raznih 
župnijah  in  vaseh.  Vendar 
se  njih  število  vedno  bolj 
krči. 

Priimek  „ogrskega 
Lutra"  je  dobil  odpadli 
menih  Matija  Devaj,  ka- 
terega je  Melanhton  po- 
slal na  Ogrsko,  da  raz- 
širja novo  vero.  Posrečilo 
se  mu  j  e  pridobiti  za  svoj  e 
namere  vplivnega  pala- 
tina,  Tomaža  Nadasdj, 
ki  je  bil  takrat  veliki 
župan  Železne  stolice. 
Ta  mu  je  dal  pravico, 
da  sme  po  vsej  Železni 
županiji  oznanovati  Lut- 
rove  nauke  in  je  tudi 
sam  z  ženo  vred  prestopil 
k  protestantstvu.  Kmalu 
so  došli  še  drugi  predi- 
kantiizWittenberga,  med 
njimi  neki  Hrvat,  Drugec 
Janoš  po  imenu.  Tega  je 
Tomaž  Nadasdj  poslal  v 
slovenske  pokrajine  proti 
Muri,  vendar  o  njegovem 
daljnem  delovanju  ni  ni- 
česar znanega. 

Za  Nadasdijem  so 
se  kmalu  še  nekatere 
druge     odlične    družine 

poluteranile.  tako  Battyani  in  Sechy.'  —  Battjaniji  so  imeli  v  posesti 
Novi  Grad  (Giissing)  in  Kisek  (Giins),  kjer  že  zgodaj  nahajamo  pro- 
testantsko tiskarno  (1558).  Večji  del  slovenskega  ozemlja  pa  je  bil 
pod  oblastjo  grofov  Sechy,  katerim  sta  pripadali  Sobota  in  Gornja 
Lendova.  Po  bitki  pri  Mohaču  so  si  znali  pridobiti  celo  zavetništvo 
in  upraviteljstvo  cistercijanske  opatije  v  Šent  Gotthardu,  pod  katero 
je  spadalo  več  slovenskih  vasi. 

Protestantska  propaganda  se  je  izprva  širila  posebno  s  štajerske 
strani,  kjer  je  bila  Radgona  glavno  središče.  Promet  z  obmejnimi  kraji 
Ogrske  je  bil  zelo  živahen.  Zlasti  slovensko  prebivalstvo  je  pogosto 
prihajalo  v  mesto  na   semnje  in  cerkvene   slavnosti,  kar  so  luterani 

za  svoje  namene  dobro  izrabili.  Pri  molivnici,  ki  so  jo  postavili  izven 
mesta  kraj  Mure,  so  vzdrževali  poleg  nemškega  tudi  po  enega  sloven- 
skega pridigarja  in  na  razne  načine  vabili  ljudi  k  svojim  shodom. 
Ko  so  bili  1.  1598.  predikanti  izgnani  iz  avstrijskih  dežel,  so  našli  pri 
obmejnih  ogrskih  plemičih  varno  zavetje.  Jurij  Sechy  jih  je  nastanil 
v  gornjelendavskem  in  sobotskem  gradu,  odkoder  so  pogosto  prihajali 
v  štajerska  in  koroška  mesta,  posebno  v  Radgono.  Protestantska  mo- 
livnica  je  nastala  v  Petancih  blizu  Tišine.  L.  1601.  poroča  tamošnji 
predikant  Hans  Walter,  da  je  ob  preteklih  (binkoštnih)  praznikih  imel 
mnogo  ljudi  iz  Štajerske,  Koroške  in  celo  iz  Ljubljane.  S  pomočjo 
plemstva  so  se  luterani  polastili  tudi  katoliških  župnih  cerkva.  Jurij 
Sechy  jim  je  izročil  okoli  1.  1605.  župniji  Matere  Božje  v  Tišini  in 
sv.  Jurija  (Viz-Lendva),  ki  slučajno  nista  imeli  dušnih  pastirjev.  Velik 
vzlet  je  dobilo  luteranstvo  za  časa  Bočkajevih  nemirov.  .Štefan  Bočkaj 
iz  Debrečina  si  je  nabral  močno  vojsko  iz  ropa  in  boja  željnih  hajdukov, 
ki  so  se  klatili  po  deželi,  se  dvignil  z  njimi  v  obrambo  protestantstva 
in  kalvinstva  proti  cesarju  Rudolfu  II.  in  stopil  v  zvezo  s  Turki.  Razni 
boji  in  praske,  ki  jih  je  imel  s  cesarskimi  četami  na  zapadu,  so  posebno 
hudo  zadeli  slovenske  pokrajine.  Njegovi  „Kruci"  so  kakor  Turki  klali, 
plenili  in  požigali  po  obmejnih  pokrajinah.  Ko  je  Rudolf  sklenil  z  Boč- 
kajem  mir  na  Dunaju  (23.  junija  1606),  so  dobili  državni  stanovi,  to 
je  magnati,  plemiči,  mesta  in  kralju  podložni  trgi  svobodo  veroizpo- 
vedi, vendar  naj  bi  katoličanom  ne  jemali  cerkva  in  jim  odvzete  vrnili. 
Kako  je  z  veroizpovedjo  na  deželi,  o  tem  dunajski  mir  ni  ničesar 
določil.  Ogrsko  plemstvo  pa  se  ni  brigalo  za  postavne  omejitve,  am- 
pak je  na  svojih  posestvih  katoličanom  odvzelo  cerkve  in  vpeljalo 
luteranstvo  ali  pa  kalvinstvo.  Sechy  Jurij,  Batthyany  Franc  in  Nadasdy 
Tomaž  so  svoje  slovenske  podložne  kmete  deloma  z  obljubami  in 
darili,  deloma  z  grožnjami  in  kaznimi  pridobili  za  novo  vero.  Vse 
župne  cerkve,  kolikor  je  bilo  slovenskih  v  Železni  županiji,  so  prišle 
luteranom  v  roke.  Predikanti  se  niso  upali  takoj  opustiti  katoliških 
šeg  in  navad,  da  bi  ne  vzbudili  med  ljudstvom  odpora.  Opravljali  so 
božjo  službo  v  masni  obleki,  kipe  in  slike  Matere  Božje  in  svetnikov 
pustili  v  cerkvah,  praznovali  so  Marijine  praznike,  pridržali  izpoved 
na  uho  in  nosili  hostijo  bolnikom,  vpeljavali  ženske  po  porodu  in 
ukazali  zvoniti  ob  hudi  uri.  Tako  se  je  marsikje  prevrat  izvršil,  ne  da 
bi  ljudstvo  opazilo  velike  izpremembe.  L.  1627.  so  bile  na  ukaz  pro- 
testantskega konzistorija  obiskane  in  popisane  vse  „slovenske  cerkve" 
v  Železni  županiji.  Iz  zapisnika  posnamemo,  da  so  imeli  takrat  pro- 
testanti v  posesti  sledeče  župnije:  sv.  Helene  v  Pertoči,  sv.  Jurija  v 
Rogačovcih,  sv.  Nikolaja  v  Soboti,  Matere  Božje  v  Tišini,  sv.  Benedikta 
v  Ivanovcih,  sv.  Nikolaja  v  Selu,  sv.  Nedelje  v  Gornjepetrovcih,  v 
Gornji  Lendavi,  Gornjem  Siniku  in  v  Martijancib.  Škofje  v  Gjuru 
(Raab)  so  bili  nasproti  plemiški  nasilnosti  popolnoma  brez  moči. 
Včasih  so  poslali  katoličanom  kakega  hrvaškega  jezuita,  da  jih  je 
potolažil  in  potrdil  v  zvestobi  do  stare  cerkve.  Za  redno  dušno  pa- 
stirstvo  pa  niti  duhovnikov  niso  mogli  dobiti.  Zato  se  je  med  kato- 
liškimi Slovenci  vpeljala  izjemna  naprava,  da  so  neoženjeni  možje 
svetnega  stanu  izvrševali  duhovna  opravila,  v  kolikor  ni  bilo  nujno 

potrebno  mašniško  posvečenje.  Tem  možem,  ki  so  dobili  za  svoj  posel 
od  škofa  posebno  pooblaščenje,  so  rekli  „licentiatus"  (pooblaščenec). 
V  svojih  opravilih  so  bili  podložni  in  odgovorni  bližnjemu  katoliškemu 
župniku.  Oblečeni  v  črn  talar  in  koretelj  so  ob  nedeljah  čitali  ljudstvu 
list  in  evangelij,  krščevali  otroke,  poročali  ženine  in  neveste,  sprem- 
ljali in  blagoslavljali  mrliče.  Taki  „licentiatusi"  se  omenjajo  v  Copincih, 
v  Dolencih  in  v  Selu, 

Verska  zmeda  med  ogrskimi  Slovenci  se  je  še  povečala,  ker  se 
je  poleg  luteranstva  tudi  kalvinstvo  med  nje  zaneslo,  Sechy  Tomaž 
je  bil  kalvincem  bolj  na- 
klonjen kakor  pa  lutera- 
nom  in  je  celo  kal  vin- 
skega superintendenta  k 
sebi  poklical,  da  se  z 
njim  dogovori  o  daljnjem 
postopanju  (1631).  Med 
predikanti  obeh  veroiz- 
povedi je  večkrat  prišlo 
do  razpora  in  prerekanja, 
ne  le  zaradi  bogoslovnih 
vprašanj,  temveč  tudi  za- 
radi dohodkov,  ki  so  jih 
drug  drugemu  kratili.  Po- 
učno je  v  tem  oziru  neko 
pismo  iz  1.  1652.,  čegar 
prepis  hrani  župni  arhiv 
v  Martijancih.  Med  lute- 
ranskim  in  kalvinskim 
predikantom,  ki  sta  bi- 
vala v  tej  vasi,  je  nastal 
tak  prepir,  da  je  bilo 
treba  poklicati  na  pomoč 
turško  vojaško  oblast 
v  Veliki  Kaniži  (Nagy- 
kanisza).    Turški  aga  je 

na  to  izdal  sledeči  odlok :  „Martijanskim  prebivalcem  v  komitatu  Vas. 
—  Mi  najvišji  aga  trdnjave  Kaniža  vam  vsem,  ki  ste  v  Martijancih, 
od  malega  do  velikega  damo  naznanje,  ko  bodete  to  pismo  brali,  da 
je  prišlo  k  nam  izmed  vas  14  do  18  vaščanov  s  pismom  zapečatenim 
s  pečatom  vsega  komitata.  Razumeli  smo  vse,  kar  je  v  pismu  pisano, 
da  naj  spada  vsak  k  svoji  veri,  kalvinec  naj  vzdržuje  kalvinskega 
predikanta,  luteran  pa  luteranskega  in  vsak  naj  plačuje  svojemu  pre- 
dikantu.  Mi  kaniški  aga  to  ukazujemo;  prenašajte  zvesto  drug  dru- 
zega,  ako  ljubite  svoje  glave.  Živite  v  miru  med  seboj ;  tudi  oba 
predikanta  naj  sta  mirna,  ker  če  se  bodeta  prepirala,  plačala  bodeta 
s  svojimi  glavami.  Luteran  naj  plača  luteranu,  kalvinec  pa  kalvincu. 
Tega  se  držite!" 

Verska  novotarija,  ki  se  je  razširila  med  ljudstvom  po  prizade- 
vanju zemljiške  gospode,  je  izgubila  glavno  oporo,  ko  se  je  plemstvo 

pričelo  zopet  vračati  v  katoliško  cerkev.  Ta  prevrat  se  je  izvršil 
deloma  že  v  drugi  polovici  17.  stoletja.  Batthyany  Adam,  Nadasdy 
Franc  in  Sechy  Peter,  trije  največji  vlastelini  na  slovenskem  ozemlju, 
so  se  takrat  povrnili  v  naročje  katoliške  cerkve.  Batthyany  je  v  15 
dneh  s  svojih  posestev  okoli  Novega  Grada  (Giissing)  izgnal  vse  kal- 
vinske  pridigarje.  Tudi  Sechy  in  Nadasdy  sta  se  mnogo  trudila,  da 
izpreobrneta  podložne  kmete.  Župne  cerkve  v  Tišini,  pri  sv.  Juriju, 
Soboti,  Martijancih,  Copincih  in  na  Selu  so  po  osemdesetih  letih 
zopet  dobile  katoliške  duhovnike;  z  gornjelendavskega  in  sobotskega 
gradu  so  bili  luteranski  predikanti  pregnani.  Sechy  Peter,  ki  je  bil 
po  svojem  spreobrnenju  zelo  vnet  katoličan,  bi  bil  skoraj  gotovo  tudi 
druge  cerkve  luteranom  vzel,  ako  bi  bilo  dobiti  dovolj  slovenskih 
katoliških  duhovnikov.  Umrl  je  brez  potomcev  kot  zadnji  svojega 
rodu  1.  1684. 

Novi  mejnik  v  zgodovini  ogrskih  verskih  homatij  je  postavil 
državni  zbor  v  Odenburgu  leta  1681.  Na  podlagi  njegovih  razprav 
je  cesar  Leopold  I.  izdal  odlok,  ki  je  sicer  priznaval  svobodo  vero- 
izpovedi, a  dovoljeval  luteranske  in  kalvinske  cerkve  le  na  določenih 
krajih.  V  Železni  županiji  sta  bili  za  luterane  taki  „artikularni  mesti" 
Csoba  blizu  Kiseka  in  Domolk  pri  Malem  Celju,  za  kalvince  pa  Or. 
Po  drugih  krajih  bi  bili  morali  predikanti  cerkve,  ki  so  jih  bili  „pa- 
pincem"  vzeli,  zapustiti.  Vendar  je  še  preteklo  skoraj  pol  stoletja, 
preden  je  prišlo  do  popolne  izvršitve  tega  sklepa,  dasiravno  so  jo  že 
imenovani  plemiči  med  Slovenci  pripravljali.  Gorenji  Sinik  je  Batthya- 
nijeva  rodbina  1.  1717.  luteranom  odvzela.  Karol  VI.  je  slednjič  na 
prošnjo  gjurskega  škofa  in  kardinala  Zinzendorfa  odločil,  da  se  mo- 
rajo v  Železni  županiji  katoličanom  vrniti  vse  cerke,  ki  so  nekdaj 
bile  njihova  lastnina.  Zdaj  je  bila  predikantom  zadnja  ura  (1732).  Dva 
izmed  njih,  pri  sv.  Benediktu  in  v  Gornjih  Petrovcib,  so  morali  pan- 
durji  izgnati,  ker  se  nista  hotela  ganiti  s  svojega  mesta,  selški  predikant 
je  šel  v  Csobo  za  slovenskega  pridigarja,  križevski  „farar"  pa  se  je 
pokatoličanil  in  dobil  na  Štajerskem  v  nekem  gradu  skromno  službo. 
Protestantski  kantorji  in  učitelji  so  ob  prihodu  katoliških  župnikov 
prisegli  na  katoliško  veroizpoved  in  večinoma  ostali  na  svojih  mestih. 

Cerkve  so  bile  zdaj  v  rokah  katoličanov,  toda  ljudstvo  se  vendar 
ni  takoj  izpreobrnilo.  Preveč  dolgo  je  protestantstvo  tu  gospodovalo. 
Skoraj  poldrugo  stoletje  so  luterani  in  kalvinci  rohneli  zoper  „papinsko 
malikovanjc"  in  več  rodov  je  bilo  zapored  vzgojenih  v  novi  veri. 
Luteranstvo  je  že  prešlo  ljudstvu  v  meso  in  kri.  Iz  zapisnika  prve 
katoliške  vizitacije  1.  1678.  spoznamo,  da  so  se  med  Slovenci  Železne 
županije  ohranili  komaj  ostanki  katoličanstva.  V  Tišini  je  bilo  n.  pr. 
od  1492  prebivalcev  le  255  katoliških;  v  župniji  sv.  Benedikta,  ki  je 
imela  še  predikanta  Blaža  Keresturi,  po  rodu  Hrvata,  so  navedeni  le 
4  katoličani,  v  Selu  so  bili  sami  protestanti  razun  par  otrok,  ki  so 
jih  menda  stariši  dali  katoliškemu  župniku  krstiti;  pri  Sv.  Sebastijanu 
je  bilo  5  katoličanov,  v  Zgornji  Lendavi,  kjer  je  bil  že  katoliški  župnik 
Jurij  Szikili,  po  rodu  Madjar,  je  med  982  prebivalci  79  priznavalo 
katoliško  veroizpoved.  Umevno  je,  da  si  je  spričo  teh  razmer  kato- 
ličanstvo  le  polagoma  zopet  moglo  osvajati  tla  in  je  bilo  treba  sto- 

letnega  poučevalnega  in   vzgojevalnega   dela,   preden  je   bila  večina 
prebivalstva  zopet  katoliška. 

Po  odloku  cesarja  Karola  so  bili  protestanti  v  enakem  položaju, 
kakor  sto  let  preje  katoličani.  Imeli  niso  niti  cerkva  niti  duhovnikov. 
Okoli  Velike  noči  so  imeli  navado  potovati  v  Csobo  na  spoved  in 
„božjo  večerjo"  (obhajilo).^  Mnogo  se  jih  je  tudi  izselilo  v  šomodsko 
županijo,  ko  se  je  kraj  Surd  uvrstil  med  „artikularna  mesta"  in  se 
je  tam  smela  graditi  luteranska  cerkev.  L.  1718.  je  Marija  Magdalena 
Nadasdv,  vdova  grofa  Draškoviča,  na  prošnjo  štirih  mož  (Mihael  Bognar, 
Blaž  Rapoša,  Ivan  Rapoša  in  Martin  Drole)  podarila  izseljencem  pusto 
Liso.  Še  isto  leto  je  odpotovalo  14  slovenskih  rodbin  iz  Železne 
stolice  in  se  naselilo  v  novem  domovju.    Kmalu  so  sledile  še  druge, 

ker  so  grofi  Festetics  v  Csurgo  radi  prepustili  svoja  prazna,  neobde- 
lana zemljišča  novim  kolonom.  Tako  so  nastale  v  šomodski  županiji 
(Somogy)  slovenske  vasi :  Mihaly,  Sand,  Liszo,  Sz.  Peter,  Biikkosd, 
Sz.  Pal,  Porrog,  Pat,  Szent  Kiraly,  Vese,  Berenj,  ki  so  pripadale  pro- 
testantski občini  Šurd.  Za  „fararje"  so  imeli  izprva  madjarske  kalvince. 
Prvi  slovenski  župnik  je  bil  Adam  Berke.  Prava  duša  te  slovenske  ko- 
lonije pa  je  bil  glasoviti  Štefan  Kiizmics,  ki  jim  je  župnikoval  od  1.  1755. 
do  1779.  in  spisal  več  nabožnih  knjig.  Še  mnogo  bolj  kakor  v  Csobo, 
so  zdaj  slovenski  luteranci  Železne  stolice  o  Veliki  noči  potovali  v 
Šurd,  da  slišijo  slovensko  pridigo,  prejmejo  vesoljno  odvezo  in  obhajilo. 
Pri  tej  priliki  so  obiskali  tudi  svoje  znance  v  bližnjih  slovenskih  vaseh 
in  se  pogodili  z  veleposestniki  za  košnjo,  žetev  in  mlačvo  v  letnih 
mesecih.  Za  Kiizmičem  ni  bilo  več  slovenskih  župnikov.  Madjarski 
predikanti  so   na  izrecno   zahtevo  ljudem  še  včasih  čitali  s  prižnice 

nekatere  slovenske  molitve,  a  kmalu  je  tudi  to  izostalo.  Vedno  obče- 
vanje z  Madjari  in  madjarske  šole  so  tekom  19.  stoletja  pogoltnile  ta 
najvzhodnejši  slovenski  jezikovni  otok.  Dandanes  le  še  slovenska 
imena  (kakor:  Smodič,  Berke,  Kramar,  Lipič,  Novak,  Flisar,  Kuhar, 
Krečmar,  Lončar)  in  nekateri  ljudski  običaji  spominjajo  na  prvotno 
pokoljenje  prebivalstva. 

Veliko  manj,  kakor  med  Slovenci  Železne  županije,  se  je  pro- 
testantstvo  udomačilo  pri  njihovih  južnih  sosedih  v  komitatu  Sala. 
Tu  sta  bili  Stara  ali  Spodnja  Lendova  in  Turnišče  glavni  župniji,  obe 
podložnim  lendovskim  grofom  Banfyjem  ali  Baničem,  ki  so  jim  bili 
patroni.  Pokrajina  ob  dolenji  Muri  se  je  prištevala  k  Medjimurju  in 
bila  v  cerkvenih  stvareh  podložna  zagrebškemu  škofu.  Zato  so  bili 
duhovniki,  ki  so  prihajali  pastirovat  k  salajskim  Slovencem,  skoraj 
sami  Hrvati.  Vpeljava  nove  vere  je  bila  tu  v  zvezi  z  verskim  prevra- 
tom v  bližnjem  iMedjimurju.  Pa  kakor  se  je  tam  že  čez  par  desetletij 
obnovilo  katoličanstvo,  tako  je  tudi  na  lendovskem  gospostvu  kmalu 
zopet  zavladala  stara  vera. 

V  Medjimurju  je  vpeljal  kalvinstvo  Jurij  III.  Zrinjski,  ki  je  imel 
častno  službo  ogrskega  „tavernika"  in  je  bil  hkrati  veliki  župan  salajski. 
Od  1.  1570.  naprej  se  je  priznaval  za  očitnega  privrženca  nove  vere  in 
je  po  nasvetu  luteranskega  barona  Nikola  Mlakovačkega  (Mallakoczy), 
ki  je  bil  njegov  zaupni  prijatelj,  dal  s  silo  iztirati  vse  katoliške 
duhovnike  s  svojih  posestev.  Cerkve  so  deloma  razrušili,  deloma 
porabili  za  svetne  namene ;  le  v  samostanu  sv.  Helene  kraj  Čakovca 
so  še  pavlinski  menihi  nekaj  časa  vzdrževali  katoliško  božjo  službo. 
Deset  let  pozneje  je  bila  tudi  ta  zadnja  katoliška  postojanka  po- 
rušena in  menihi  razkropljeni.  —  Dogodki  v  Medjimurju  so  vplivali 
tudi  na  prekmursko  pokrajino.  Nikolaj  Banfy  s  Spodnje  Lendove  je 
imel  Jurijevo  sestro  Uršulo  za  ženo,  ki  je  bile  enakega  duha  kakor 
njen  brat.  Zato  se  ni  čuditi,  da  je  tudi  na  Banfjjevem  gradu  zavla- 
dalo kalvinstvo.  Njegov  dvorni  pridigar  je  bil  kalvinec  Jurij  Kulcsar. 
V  koliko  je  kriva  vera  prodrla  med  ljudstvo,  se  žal  ne  da  ugotoviti. 
Koncem  16.  stoletja  sta  se  zatekla  v  Medjimurje  slovenska  predikanta 
Znojilšek  in  Felicijan  Trubar,  a  o  njunem  delovanju  manjka  poročil. 
Strogima  luteranoma  je  bilo  tudi  kalvinstvo,  ki  je  tod  vladalo,  zelo 
neprijetno  in  ju  je  kmalu  prepodilo. 

Zanimivo  je,  da  se  je  tudi  v  slovenskih  in  hrvatskih  pokrajinah 
na  Ogrskem  novoverska  propaganda  zlasti  posluževala  tiska  in  knjig 
za  svoje  namene.  Prvi  je  osnoval  protestantsko  tiskarno  1.  1536.  Tomaž 
Nadasdj,  ogrski  palatin  in  ban  hrvatski,  na  svojem  posestvu  Novi 
otok  (Uj  Sziget)  poleg  Sarvara  v  Železni  županiji;  enako  so  imeli 
tiskarne  Batthyaniji  v  Novem  Gradu  (Giissing)  in  Kiseku  (Giins),  kjer 
je  deloval  Janez  Mandelc  po  svojem  odhodu  iz  Ljubljane.  Skupno  se 
omenja  na  Ogrskem  v  16.  stoletju  okoli  30  potujočih  tiskarjev,  ki  so 
bili  hkrati  stavci,  tiskarji,  korektorji,  rezali  in  vlivali  so  črke,  a  bili 
so  hkrati  tudi  knjigovezi  in  knjigotržci.  Večinoma  so  izšle  iz  teh 
tiskaren  madjarske  in  nemške  knjige.  —  Slovence  in  Hrvate  je  pre- 
skrbljevalo  s  knjigami  Ungnadovo  tiskarsko  podjetje.  Kranjski  trgovci 
in  kramarji  so  na  semnjih  in  po  hišah  ponujali  Trubarjeve  in  Dalma- 

tinove  knjige.  Ker  ljudstvo  ni  znalo  citati,  se  tiskani  protestantski 
nauki  sicer  niso  tako  hitro  med  ljudstvom  razširili,  kakor  bi  bili  želeli 
njih  razširjevalci,  vendar  so  tu  in  tam  nastali  krožki  vernih  poslušalcev, 
katerim  so  poedini  pismeni  ljudje  ob  nedeljah  ali  ob  delavnikih  zvečer 
čitali  iz  protestantskih  knjig.  Zelo  je  pospeševalo  razširjanje  novih 
naukov  tudi  to,  da  so  jih  podajali  protestantski  književniki  v  vezani 
besedi,  v  obliki  himen  in  pesmi,  ki  si  jih  je  ljudstvo  tem  ložje  zapom- 
nilo, ker  so  se  prepevale  po  starih  znanih  napevih.  Na  semnjih,  ob  cer- 
kvenih slavnostih,  na  ženitvovanjih  in  drugih  ljudskih  veselicah  so  se  gla- 
sile protestantske  pesmi. 

Ko  je  Ungnadovo 
književno  podjetje  na 
Virtemberškem  zamrlo, 
je  Jurij  Zrinski  ustanovil 
tiskarno  vNedelišču,  kjer 
je  na  svoje  stroške  dal 
tiskati  nekaj  hrvatskih 
knjig,  ki  jih  je  napisal 
župnik  Mihael  Bučič. 
Skoraj  ob  istem  času  ču- 
jemo  o  tiskarni  v  Spodnji 
Lendovi,  kjer  je  deloval 
tiskar  Rudolf  Hofhalter  z 
Dunaja.  Banfyjeva  tiskar- 
na menda  ni  izdala  nobe- 
nih slovenskih  in  hrvat- 
skih knjig,  pač  pa  je  na- 
tisnila par  madjarskih  del 
njegovega  grajskega  pre- 
dikanta  Jurija  Kulcsarja. 

Velik  prevrat  v  ko- 
rist katoliške  cerkve  se 
je  zgodil  na  Ogrskem, 
koje  Ferdinand  II.  1. 1619. 
dobil  kraljevo  krono  in 
potolkel  uporerdeljskega 
vojvoda  Bethlena.  Zdaj  so 
se  najodličnejši  magnati 
in  plemiči  odrekli  pro- 
testantstvu  in  prestopili 
na  Ferdinandovo  stran,  o  katerem  so  vedeli,  da  je  odločen  katoličan. 
Takrat  je  odzvonilo  tudi  kalvinstvu  v  Medjimurju.  Jurij  IV.  Zrinski  je 
bil  1.  1623.  v  samostanski  cerkvi  sv.  Helene  slovesno  sprejet  v  naročje 
katoliške  cerkve  in  je  takoj  pokazal  izpremembo  svojega  verskega  na- 
ziranja  s  tem,  da  je  ukazal  vse  protestantske  predikante  s  svojih  posestev 
s  silo  iztirati.  Ob  istem  času  se  je  morala  izvršiti  izprememba  tudi  pri 
Banfyjevi  družini  v  Spodnji  Lendovi,  ker  čitamo  med  cerkvami,  ki  so 
bile  pod  Jurijem  IV.  Zrinjskim  protestantom  odvzete,  tudi  Turnišče  kraj 
Mure.  Zagrebški  škof  Benko  Vinkovič  (1637 — 1642)  se  je  posebno  trudil 

za  izpreobrnitev  novovercev  v  Medjimurju  in  posrečilo  se  mu  je  mnogo 
kalvincev  izpreobrniti.  V  naslednjih  desetletjih  se  še  tu  in  tam  pojav- 
ljajo predikanti,  n.  pr.  v  Turnišču  1.  1631.  neki  kalvinec  Andrija  Hideg- 
kuti,  ki  je  imel  za  naslednika  zopet  luteranskega  pridigarja.  Vendar 
se  verska  novotarija  tu  nikdar  ni  tako  ukoreninila,  kakor  med  Slovenci 
v  Železni  županiji  in  kmalu  so  bili  zadnji  sledovi  protestantstva  na 
spodnjelendovskem  gospostvu  zabrisani.  L.  1829.  so  tu  našteli  še  21 
protestantov,  ki  se  tudi  najnovejši  čas  niso  mnogo  pomnožili.  Ljudstvo 
je  s  čudovito  vztrajnostjo  pretrpelo  hude  čase  notranjih  uporov,  ver- 
skih bojev,  turških  navalov  in  ohranilo  svoj  prvotni  katoliški  in 
slovenski  značaj. 

Luteranske  razprtije  na  Koroškem. 

Prve  kali  luteranstva  so  zanesli  na  Koroško  dijaki  z  nemških 
vseučilišč  in  rudarji,  ki  so  se  priseljevali  iz  Saksonskega,  Švabskega 
in  Solnograškega  v  koroške  zlate,  srebrne  in  svinčene  rudnike. 

V  kratki  dobi  50  let  (1504 — 1555)  ni  nič  manj  ko  29  Korošcev 
študiralo  v  Vittenbergu,  duševnem  središču  vsega  luteranstva.  Med 
dijaki  nahajamo  večinoma  plemiče  in  meščanske  sinove,  ki  so  potem 
na  gradovih  ko  velmožni  posestniki  ali  pa  ko  vzgojitelji  in  predi- 
kanti širili  luteranstvo.  Izmed  koroških  plemiških  rodbin  se  je  najprej 
rodbina  Ungnadov  postavila  na  stran  novovercev.  Ungnadi  so  imeli 
v  posesti  grad  Waldenstein  v  Lavantinski  dolini  in  Sovnek  (Sonneck) 
pri  Dobrli  vasi.  Bili  so  menda  prvi,  ki  so  si  na  svojih  gradovih  vzdr- 
ževali predikante.  Grad  Waldenstein  je  postal  kmalu  zbirališče  in 
zavetišče  vseh  protestantov  iz  okolice.  Tu  je  nastala  protestantska 
šola,  kjer  so  poleg  Ungnadovih  podložnikov  tudi  drugi  kmečki  otroci 
dobivali  pouk.  Katoliški  duhovniki  iz  župnij  Breiteneck  in  Theisseneck, 
kjer  so  Ungnadi  imeli  patronstvo,  pa  so  bili  pregnani. 

Najbolj  se  je  učvrstilo  luteranstvo  med  koroškimi  Nemci  vsled 
priseljevanja  protestantov  iz  Nemčije.  V  rudokope  Visokih  Tur  je  že 
1.  1520.  prišlo  mnogo  rudarjev  iz  Saksonskega,  celo  nekaj  Lutrovih 
rojakov  iz  Eislebna.  Po  visokoležečih,  od  katoliških  župnij  oddaljenih 
krajih  severne  Koroške  (MoUthal,  Lieser-  in  Maltathal)  se  je  hitro 
razširila  nova  vera.  Kmečki  upor  1.  1525.,  katerega  so  se  tu  udeleže- 
vali zlasti  rudarji,  je  bil  že  v  znamenju  protestantstva  proti  oblasti 
solnograških  škofov.  Načelnik  upornih  rudarjev,  Weitmoser,  je  največ 
storil  za  razširjanje  Lutrovega  nauka.  Tu  se  je  lutrovstvo  tudi  najbolj 
ukoreninilo  in  do  danes  ohranilo. 

S  priseljevanjem  iz  Nemčije  se  je  ustanovila  tudi  nova,  trdna 
protestantska  postojanka  v  Celovcu. 

Celovec  je  bil  v  začetku  16.  stoletja  v  primeri  s  Št.  Vidom,  Be- 
ljakom in  Velikovcem  še  neznaten  kraj.  L.  1514.  ga  je  zadela  huda 
nesreča,  da  je  do  tal  pogorel.  Mnogo  meščanov  je  takrat  zapustilo 
žalostno  pogorišče  in  si  drugod  poiskalo  domovja,  kar  jih  je  ostalo 
v  mestu,  niso  imeli  dovolj  sredstev,  da  bi  si  postavili  zidane  hiše. 
Zato  je  cesar  Maksimilijan  1.  1518.  grobljo  mesta  Celovca  z  okolico 
vred  podaril  deželnim  stanovom,  da  si  tam  sezidajo  trdnjavo,  „v  ka- 

teri  bi  imeli  plemiči  in  prelati  ob  vojni  z  neverniki  in  verniki,  ob 
sovražnih  navalih  in  uporih  varno  zavetišče  in  bivališče."  Celovški 
meščani,  kar  jih  je  v  podrtinah  še  ostalo,  so  se  sicer  upirali  priti  pod 
oblast  deželnih  stanov,  pa  ugovori  niso  nič  pomagali.  —  Stanovi  so 
zdaj  sezidali  novo  mesto  po  natančno  določenem  načrtu.  Plemiške 
družine,  kakor  Khevenhillerji,  Paradeiserji,  Seenussi,  Rauberji,  Egki, 
Etnauerji,  Ungnadi  in  drugi  so  si  tu  postavili  svoje  hiše.  Ulice  so  bile 
izpeljane  v  ravni  črti  in  se  pravokotno  rezale.  Mesto  je  bilo  z  mogoč- 
nimi nasipi  in  jarki  dobro  utrjeno,  za  sovražnike  celo  nedostopno. 
Toda  manjkalo  mu  je  še  prebivalcev.  Stanovi  so  se  s  pozivom  obrnili 
na  nemška  mesta,  zlasti  na  ona,  kjer  so  koroški  plemiči  takrat  štu- 
dirali, naj  jim  pošljejo  spretnih  rokodelcev,  trgovcev  in  obrtnikov. 
Novi  meščani  so  došli  zlasti  iz  Saksonskega,  Bavarskega  in  Vir- 
temberškega.    Tudi  plemstvo  je  privabilo  v  svoje  domove  večinoma 

posle  iz  tujine.  —  Slovensko  prebivalstvo  je  bilo  v  novem  Celovcu 
takoj  iz  prvega  početka  naseljeno.  Zapisniki  mestnega  sveta  in  lutrovske 
krstne  knjige  nam  izkazujejo  mnogo  Slovencev,  ki  so  bili  trgovci, 
rokodelci,  dninarji  ali  posli. 

Z  nemškimi  kolonisti  je  prišlo  v  Celovec  tudi  lutrovstvo.  Saj 
sta  bili  Saksonska  in  Virtemberška  takrat  njegovi  glavni  trdnjavi. 
Plemstvo  je  imelo  protestantske  vzgojitelje,  na  mestni  šoli  so  bili 
nameščeni  protestantski  učitelji,  ki  so  vpeljali  nekatoliške  učne  knjige, 
z  nemškimi  in  slovenskimi  knjigami  se  je  širila  novo  verska  propa- 
ganda. Vsled  strogih  odlokov  cesarja  Ferdinanda  se  sicer  nova  struja 
še  ni  upala  nastopiti  s  svojim  bogoslužjem,  toda  prebivalstvo  je  bilo 
kmalu  katoličanstvu  zelo  odtujeno.  Celovški  duhovniki  so  bili  nasproti 
novemu  toku  brez  moči  in  so  večinoma  opravljali  cerkvene  pobožnosti 
v  praznih  cerkvah. 

V  cerkvenem  oziru  je  takrat  spadalo  mesto  še  h  gosposvetski 
župniji.    Tamošnji   dekan  je  imel  v  Celovcu   vikarja   (namestnika)  in 

dva  kapelana;  špitalsko  cerkev  sv.  Duha  je  oskrboval  poseben  duhov- 
nik, ki  ga  je  nastavljal  mestni  svet.  Celovški  protestanti  so  bili  kmalu 
tako  mogočni,  da  so  hoteli  imeti  odločilno  besedo  pri  nastavljanju 
mestnega  vikarja.  Pod  njihovim  vplivom  je  gosposvetski  dekan  leta 
1560.  poveril  to  službo  Martinu  Knorru,  ki  se  je  priselil  iz  Katave  na 
Češkem.  Knorr  je  bil  privrženec  nove  vere  in  je  to  kmalu  tudi  javno 
pokazal.  Pod  zaščito  gradnika  Avguština  Paradeiserja  in  mestnega 
sodnika  Andreja  Permerja  je  leta  1563.  odpravil  mašo  in  vse  druge 
katoliške  pobožnosti.  Ob  istem  času  je  dal  mestni  svet  zapreti  cer- 
kvico sv.  Duha,  češ  da  se  v  njej  počenja  „grdo  malikovanje"  in  ukazal 
Knorru,  naj  tiste  osebe,  ki  še  hodijo  k  maši,  pozove  k  sebi  in  odvrne 
od  te  razvade.  V  naslednjem  letu  se  je  opustila  procesija  sv.  Rešnjega 
Telesa.  Zdaj  je  luteranstvo  v  Celovcu  tako  splošno  zavladalo,  da  je 
le  nekaj  družin  v  šentviškem  predmestju  ostalo  še  katoliških. 

Knorrov  naslednik  je  bil  že  javno  znan  protestantski  pridigar. 
Gosposvetski  dekani  so  bili  popustljivi  dovolj,  da  so  prepustili  pro- 
testantom obe  mestni  cerkvi,  sv.  Egidija  in  sv.  Duha,  in  si  dali  vsiliti 
za  vikarje  same  predikante.  Mestni  svet  jim  pa  kmalu  ni  več  pred- 
lagal mestnih  duhovnikov  v  potrjenje,  ampak  jih  svojevoljno  nastavljal 
in  odstavljal.  L.  1572.  so  bili  v  Celovcu  nastavljeni  štirje  predikanti. 
—  Mesto  se  je  vsled  novega  priseljevanja  iz  Nemčije  vedno  bolj  raz- 
širjalo. Nastala  so  nova  poslopja,  šole  in  razni  drugi  vzgojni  zavodi, 
ki  so  imeli  na  mladino  veliko  privlačno  silo.  Ni  dvoma,  da  pripada 
naj  živahnejši  razvoj  mesta  Celovca  njegovi  protestantski  dobi.  Mestno 
življenje  je  imelo  tudi  popolnoma  protestantski  značaj.  Nestrpnost 
do  katoličanov  je  bila  tolika,  da  niso  trpeli  v  mestu  nobenega  kato- 
liškega pojava.  Ko  glavna  mestna  cerkev  sv.  Egidija  še  ni  bila  v 
oblasti  protestantov,  je  nekoč  gosposvetski  dekan  hotel  v  njej  opraviti 
božjo  službo.  Toda  četa  protestantov  ga  je  napadla,  mu  odvzela  skrinjo 
s  cerkveno  obleko  in  njega  samega  ranila.  S  težavo  se  je  rešil  v  bližnjo 
hišo.  Mnogo  so  morali  pretrpeti  tudi  romarji,  ki  so  šli  mimo  mesta 
h  Gospej  Sveti.  Opata  Jurija  iz  Vetrinja,  ki  je  peljal  tako  procesijo 
mimo  Celovca,  so  luterani  nekoč  ob  mestu  pri  šentviških  vratih  s 
kamenjem  nagnali. 

Za  Slovence,  ki  so  bivali  v  Celovcu  in  bližnji  okolici,  je  tedanji 
mestni  svet  dokaj  skrbel,  ker  jih  je  hotel  pridobiti  za  novo  vero. 
Prepustil  jim  je  špitalsko  cerkev  sv.  Duha  v  izključno  uporabo  za 
luteransko  bogoslužje.  Pridige  in  drugi  obredi  so  se  tu  vršili  v  slo- 
venskem jeziku,  vendar  so  za  predikante  nastavljali  skoraj  same  Nemce, 
ki  so  bili  vešči  slovenskega  jezika.  Pod  Knorrom  je  bil  leta  1569.  tu 
nastavljen  Hans  Gotscheer,  preje  predikant  v  Višnji  Gori  in  po  pri- 
imku soditi  rojen  Kočevar.  Za  njim  se  omenja  Anton  Leban,  ki  pa 
celovškim  veljakom  menda  ni  ugajal,  ker  so  morali  1.  1571.  prositi 
slovenski  meščani  in  kmetje  iz  okolice  deželni  odbor,  naj  jim  Lebana 
še  puste  za  slovenskega  pridigarja.  Vendar  s  prošnjo  niso  uspeli.  V 
naslednjih  treh  desetletjih  (1572 — 1600)  sta  bila  slovenska  pridigarja 
pri  Sv.  Duhu  Gregor  Korbl  in  Gregor  Faschang. 

Iz  zapiskov  mestnega  sveta  še  povzamemo,  da  je  slovenski 
predikant  imel  izprva  80  goldinarjev  plače  in  prosto  stanovanje,  kar 

je  bilo  dovolj  malo  v  primeri  z  nemškimi  predikanti,  ki  so  imeli  na 
leto  po  200  do  350  goldinarjev,  poleg  tega  pa  še  hiše  in  vrtove.  Vslcd 
vednih  prošenj  se  je  Faschangu  zvišala  plača  1. 1599.  na  150  goldinarjev. 
Slovenski  pridigar  je  imel  oskrbovati  mestni  špital  in  župnijske  posle: 
pridige,  krste,  poroke,  pogrebe  pri  slovenskih  meščanih  in  okoličanih, 
ki  so  vsi  pripadali  k  samostojni  slovenski  župniji  sv.  Duha.  Od  leta 
1583.  dalje  so  imeli  tu  predikanti  tudi  svoje  (nemške)  krstne,  poročne 
in  mrliške  knjige,  ki  nudijo  zanimiv  vpogled  v  tedanje  življenjske 
razmere  Slovencev  v  Celovcu.  —  Luteranstvo  je  tu  zaseglo  razun  mest- 
nega prebivalstva  le  še  bližnjo  slovensko  okolico  severno  od  Celovca. 
Nasilni  prevrati,  bodisi  verski,  bodisi  državni,  povzročajo  navadno 
vselej  propadanje  discipline  in  nravnega  reda,  razbrzdanost  v  mišljenju 


Volšperg. 


in  življenju,  nestrpnost  in  sovražnost.  Vse  to  se  je  pojavilo  tudi  v 
Celovcu.  —  Luteranstvo  se  je  kmalu  ločilo  v  razne  sekte,  ki  so  se 
med  seboj  napadale  in  prepirale.  Najsrditejši  med  njimi  so  bili  pristaši 
Matija  Frankoviča  Vlašiča,  takozvani  flakcijanci.  Na  Koroškem  je 
imela  ta  struja  med  predikanti  in  ljudstvom  mnogo  privržencev  v 
Beljaku,  Pliberku,  Gmiindu,  Špitalu,na  Lurnskem  polju.  Hvalili  so  se,  da 
so  Lutrov  nauk  najčistejše  ohranili  in  se  odlikovali  z  brezobzirnimi, 
strastnimi  napadi  na  svoje  nasprotnike.  V  Celovcu  sta  bila  Hijeronim 
Haubold,  ravnatelj  plemiške  šole,  in  Andrej  Lang,  mestni  predikant 
pri  glavni  cerkvi,  odločna  flakcijanca,  a  hkrati  z  njima  je  služboval 
tudi  Ambrož  Ziegler,  njun  strasten  nasprotnik.  Prepir  se  je  zanesel 
v  šolo  in  na  prižnico,  kjer  se  je  nadaljeval  s  tako  srditostjo,  da  je 
slednjič  mestni  svet  vse  tri  vročekrvne  luterane  iztiral  iz  mesta.  Prav 
Andrej  Lang,  ki  je  bU  preje  predikant  na  Ungnadovem  gradu  Walden- 

stein  in  v  Celju,  nam  nravno  življenje  v  Celovcu  slika  v  zelo  temni 
luči:  „...  Sedaj  se  žalibog  tako  godi,  da  večji  del  ljudi  ob  novi  veri 
postaja  le  slabejši."  Množe  se  tožbe  o  popivanju  med  božjo  službo, 
o  malomarnosti  nasproti  cerkvenim  prireditvam,  o  prešuštvovanju  in 
razuzdanosti  med  gospodo  in  meščani.  Za  opomine  in  grajo  pridigarjev 
so  imeli  le  posmeh  in  zaničevanje.  Ko  je  bil  nek  plemič  pismeno  po- 
zvan, naj  se  udeleži  obhajila,  je  odpisal  predikantu:  „Euer  Anliegen 
hab  ich  vernommen,  zu  eurem  Sakrament  will  ich  nicht  kommen." 
(Vaše  vabilo  sem  prejel,  k  vašemu  obhajilu  me  pa  ne  bo.)  —  Ostro 
sodbo  je  izrekel  že  imenovani  Lang  tudi  o  razširjanju  luteranstva 
pišoč:  „ Večji  del  pripade  luteranstvu  zgolj  iz  nevednosti,  zaradi  ob- 
lastnikov in  drugih  veljavnih  ljudi.  Ker  mnogi  vidijo,  da  zemljiški 
gospodje  in  drugi  ljudje  postanejo  evangeljski,  se  rešijo  papeževe 
oblasti  in  trpinčenja,  pa  še  sami  pristopijo  k  novi  veri,  da  so  v  dobri 
družbi  in  se  prav  nič  od  njih  ne  razlikujejo." 

Luteranstvo  se  je  ohranilo  v  Celovcu  mogočno  in  neupognjeno, 
dokler  ni  reformacijska  komisija  1.  1600.  s  silo  strla  odpor  deželnih 
stanov  in  katoličanom  zopet  vrnila  njihove  cerkve. 

Glede  na  mogočni  vpliv  luteranstva  in  število  privržencev  se 
more  meriti  s  Celovcem  edino  le  Beljak,  kjer  je  enako  nova  vera 
vse  mesto  obvladala. 

Beljaška  mestna  cerkev  sv.  Jakoba  je  bila  v  srednjem  veku  dolgo 
časa  podružnica  Marije  ob  Zilji  in  pod  patronstvom  pl.  Dietrichsteinov. 
Leta  1526.,  ko  je  mestna  župnija  postala  samostojna,  so  odstopili 
Ditrichsteini  svojo  oblast  mestnemu  svetu,  ki  je  zdaj  nastavljal  žup- 
nike. Ni  dvoma,  da  je  živahna  trgovina,  ki  je  šla  preko  Beljaka  v 
Italijo,  že  zgodaj  zanesla  prve  kali  luteranstva  med  prebivalstvo.  Od- 
ločilno je  posegel  vmes  Vergerij  1.  1558.  Ko  se  je  mudil  na  agitacij- 
skem  potovanju  po  Goriškem  in  Furlaniji,  se  je  vrnil  v  Nemčijo  preko 
Beljaka.  Mudil  se  je  tu  15  dni  in  menda  pričakoval  denarja.  S  seboj 
je  imel  velike  bale  luteranskih  knjig,  katere  je  razdeljeval  vsakemu, 
kdor  jih  je  hotel  imeti.  Ker  so  mu  bile  cerkve  zaprte,  je  delal  za 
luteranstvo  po  gostilnah.  Nekega  dne  je  govoril  v  mnogoštevilni 
družbi  veljakov  in  meščanov.  Vsled  njegovih  besedi  se  je  beljaški 
župnik  odločil,  da  ne  bo  več  maševal  niti  drugih  katoliških  obredov 
opravljal  v  svoji  cerkvi,  ampak  le  pridi goval.  Vendar  ta  prva  odprava 
katoliškega  bogoslužja  ni  bila  stalna.  Vergerij,  ki  je  ostal  v  zvezi  s 
svojimi  somišljeniki  v  Beljaku,  piše  namreč  23.  maja  1.  1564.:  „Sporo- 
čajo  mi,  da  je  maša  iz  Beljaka  iznova  izključena  . . .  Oblast  bamber- 
škega  škofa  sicer  še  ni  odpravljena,  toda  menim,  da  Beljačani  niso 
nespametni  in  vedo,  kaj  delajo,  ako  so  se  maši  odrekli."  Isto  leto 
čujemo  o  nekem  predikantu,  ki  je  bival  v  mestu,  in  o  javnem  odpadu 
mestnega  župnika,  ki  se  je  v  cerkvi  slovesno  poročil.  Isto  je  storil 
minoritski  gvardijan,  ki  je  poslej  s  svojo  družino  bival  v  napol 
podrtem  samostanu.  Vendar  se  je  v  minoritski  cerkvi  še  nekaj  časa 
ohranila  katoliška  božja  služba,  med  tem  ko  so  bili  pri  mestni  župni 
cerkvi  nastavljeni  sami  predikanti.  —  L.  1572.  se  še  omenjajo  nekateri 
redki  katoličani,  ki  so  pa  kmalu  popolnoma  izginili.  Šest  let  pozneje 
je.  bilo  že  vse  mesto  lutrovsko.  —  Flakcijanstvo  je  tudi  tu  povzročilo 

hude  spore.  Med  preprostim  ljudstvom  se  je  tako  razširilo,  da  ni  hotelo 
nič  slišati  o  predikantih,  ki  niso  prisegali  na  Flakcijeve  nauke.  Ko  se 
je  bil  beljaški  predikant  Hieronim  Peristerius  odpovedal  flakcijanstvu, 
so  Beljačani  nosili  svoje  otroke  krščevat  raje  v  Pliberk  k  predikantu 
Petru,  kakor  da  bi  imeli  z  njim  opravka.  In  ko  je  pričel  Peristerius 
malo  pozneje  na  prižnici  hud  boj  s  flakcijancem  Janezom  Hauserjem 
zaradi  izvirnega  greha,  je  mestni  svet  oba  od  službe  odstavil.  Največ 
je  storil  za  razširjanje  protestantstva  okoli  Beljaka,  Volšperga  in  po 
Kanalski  dolini  bamberški  vicedom  Janez  Friedrich  Hoffman  (1579  do 
1587),  ki  je  bil  voditelj  koroških  luteranskih  plemiče  v.  —  Mestno 
župno  cerkev  so  katoličani  še  le  po  hudih  bojih  dobili  nazaj.  Ko  je 
1.  1594.  akvilejski  patriarh   Frančišek  Barbaro   prišel  na   vizitacijo  v 


■■^m. 


Grad  Čače  (Wasserleonburg)  v  Ziljski  dolini. 


Beljak,  so  ga  meščani  sprejeli  pri  mestnih  vratih  oboroženi  s  puškami 
in  sabljami.  Po  noči  so  bili  veliki  nemiri  in  izgredi.  Vzlic  temu  je 
zahteval  patriarh  izročitev  cerkve.  Ko  je  mestni  svet  ni  hotel  zlepa 
dati,  jo  je  dal  bamberški  vicedom  Jurij  Stadion,  odločen  katoličan,  s 
silo  odpreti  in  izročil  patriarhu.  Razvila  se  je  dolgotrajna  pravda  med 
deželnimi  stanovi  in  vicedomom,  ki  se  je  imela  skoraj  končati  s  krvavim 
spopadom.  Značilno  je  za  mišljenje  slovenskih  kmetov  v  beljaški 
okolici,  da  se  je  Stadion  pri  tem  zanašal  zlasti  na  njihovo  pomoč. 
Koncem  1.  1595.  je  pisal  cesarju,  da  nabere  lahko  med  njimi  toliko 
katoličanov,  kolikor  je  protestantov  v  Beljaku,  ako  bi  prišlo  do  boja, 
kakor  nasprotniki  groze.  Katoliškemu  župniku  še  več  let  v  mestu  ni 
bilo  obstanka,  predikanti  pa  so  pod  zaščito  deželnih  stanov  delovali 
naprej.  Tudi  tu  so  še  le  reformacijske  komisije  zlomile  odpor. 

Volšperg  glede  na  luteransko  mišljenje  ni  skoraj  nič  zaostajal 
za  Beljakom.  Tu  je  prvi  oznanovalec  luteranstva  na  Koroškem,  od- 
padli minorit  Todt  pričel  svoje  delo.  Pod  zaščito  bambcrškega  vicedoma 
Hoffmana  je  protestantstvo  bujno  prospevalo.  Za  razmere  med  novo- 
verci  in  katoličani  je  značilen  sledeči  dogodek.  Protestantski  trgovec 
Matija  Frail,  ki  je  po  svoji  ženi  dobil  patronstvo  neke  kapele  v 
mestni  župni  cerkvi,  je  starega  katoliškega  kapelana  Andreja  Maflpick, 
ki  se  je  potegoval  za  katoličane,  z  nožem  zabodel.  Mestni  svet  ga  je 
sicer  izprva  pozval  pred  svojo  sodbo,  toda  na  posredovanje  dveh  ple- 
mičev  krivde  popolnoma  oprostil.  Matija  Frail  pa  je  zdaj  kapelo  in 
beneficij,  ki  je  donašal  300  goldinarjev  na  leto,  oddal  luteranskemu 
predikantu.  Njegova  žena  Barbara  je  blizu  Volšperga  na  svojem  po- 
sestvu Pajerhofen  napravila  luteransko  molivnico  in  pokopališče,  kjer 
je  bilo  poslej  redno  zbirališče  protestantov  iz  vsega  okraja.  Razun 
verskih  bojev  so  povzročile  nezadovoljnost  med  prebivalstvom  tudi 
slabe  gospodarske  razmere.  Starodavno  železarstvo  v  Volšpergu  je 
vsled  Ungnadovega  podjetja  na  "VValdensteinu,  ki  si  je  znalo  pridobiti 
mnoge  privilegije,  zelo  propadalo  in  14  družin  se  je  moralo  popol- 
noma izseliti,  ker  se  niso  imele  s  čim  preživljati. 

Veliko  v  ec  je  bil  sredi  16.  stoletja  malo  mesto  s  približno  2000 
prebivalci  in  200  hišami.  Bilo  je  važno  tržišče  za  žito,  platno,  les  in 
železo.  Prebivalstvo  je  govorilo  nemško  in  slovensko.  Plemiške  rod- 
bine Ungnadov,  Presingov  in  Welzerjev  so  tu  imele  svoje  hiše  in 
gotovo  zanesle  tudi  luteransko  agitacijo  v  mesto.  Leta  1568.  je 
deloval  v  Velikovcu  predikant  Jurij  Wieser.  Ne  motimo  se,  če  trdimo, 
da  je  takrat  Ungnadova  kapela  služila  luteranom  za  shode,  ker  jim 
župnijska  cerkev  sv.  Magdalene  ni  bila  dostopna.  Luteranstvo  je  v 
Velikovcu  tekom  dveh  desetletij  tako  napredovalo,  da  je  le  malo  ljudi 
ostalo  zvestih  katoliški  cerkvi.  Toda  razmere  so  se  izpremenile,  ko 
je  nadvojvoda  Karol  luteransko  agitacijo  krepko  zajezil.  Ker  je  Veli- 
ko vec  spadal  pod  oblast  deželnega  kneza,  ki  je  imel  edini  pravico 
določati  o  veroizpovedi  v  mestih  in  trgih,  zato  je  dal  Karol  1.  1583. 
izgnati  luteranskega  predikanta.  S  tem  seveda  protestantske  propa- 
gande še  ni  bilo  konec.  Ker  niso  smeli  več  bivati  v  mestu,  so  se  pa 
predikanti  naselili  na  bližnjih  gradovih  Tellerberg  in  Silberegg,  kamor 
so  meščani  hodili  poslušat  njih  pridige.  Vendar  si  je  katoličanstvo  v 
mestu  polagoma  zopet  opomoglo  in  že  1.  1588.  je  imel  mestni  župnik 
zopet  300  katoliških  obhajancev. 

Izven  teh  luteranskih  trdnjav  se  nova  vera  vsaj  za  daljši  čas 
med  slovenskim  ljudstvom  ni  mogla  ukoreniniti.  V  Ziljski  dolini  je 
lastnica  gradu  Čače  (Wasserleonburg),  bogata  in  vplivna  Ana 
Neumann,  ki  je  bila  šestkrat  omožena  z  raznimi  plemiči,  podpirala 
luteranstvo.  Župnije  Šmohor,  Št.  Jurij,  Čače,  Blače  so  nekaj  časa  imele 
predikante.  —  V  Kanalski  dolini  je  luteranstvo  dobilo  nekaj  tal  v 
okolici  Podkloštra,  kjer  se  je  do  danes  ohranila  slovenska  protestantska 
občina  Zagoriče,  ki  šteje  pa  sedaj  komaj  še  7  družin  ali  približno  50 
duš.  Slovenske  protestantske  knjige  Trubarjeve,  Dalmatinove  inKreljeve, 
ki  jih  še  tu  in  tam  hranijo  po  kmečkih  hišah,  so  tekom  dveh  stoletij 
edine  gojile  med  njimi  protestantsko  versko  mišljenje.  Sedaj  pripada 

občina  luteranski  župniji  v  Nemškem  Plajberku.  Močna  luteranska 
postojanka  je  bila  tudi  v  Trbižu,  kjer  je  bamberški  vicedom  Janez 
Jurij  Stadion  1.  1594.  pregnal  predikanta.  Meščani  so  se  temu  upirali, 
češ  da  so  na  svoje  stroške  cerkev  s  tabrom  utrdili  in  prenovili,  zato 
smejo  sami  z  njo  razpolagati.  Stadion  jo  je  moral  s  silo  zasesti  in 
vrniti  katoliškemu  bogočastju.  —  O  verskih  razmerah  južno  od  Drave 
v  zadnjih  dveh  desetletjih  16.  stoletja  nam  nudi  površen  pregled  po- 
ročilo patriarhovega  namestnika,  škofa  Pavla  Bizancija,  ki  je  1.  1581. 
obiskal  Koroško  in  pisal  svojemu  predstojniku  sledeče:  „V  sledečem 
hočem  dati  pregled  o  tem,  kaj  sem  delal  na  Koroškem,  kjer  sem  našel 
duhovnike  večji  del  oženjene  in  krivoverske.  Izpovedujejo  po  načinu 
protestantov,  obhajajo  pod  obema  podobama,  otroke  plemičev  krščujejo 


Šmohor  v  Ziljski  dolini. 


brez  maziljenja  s  svetim  oljem,  sv.  poslednje  olje  so  popolnoma  opu- 
stili in  zakramenta  sv.  birme  se  niti  več  ne  spominjajo,  kar  se  opaža 
tudi  pri  ljudeh,  ki  gredo  iz  cerkve,  kadar  se  prične  govoriti  o  tem 
zakramentu  in  nočejo  poslušati.  Od  Dobrlevasi  do  Tirol,  kjer  je  meja 
patriarhije,  sem  birmal  komaj  100  oseb,  med  tem  ko  jih  je  bilo  v 
Dobrli  vasi  blrmanih  še  4500.  Z  gotovostjo  smem  trditi,  da  bode  (ka- 
toliška) vera  v  teh  krajih  popolnoma  propadla,  ako  se  hitro  ne  po- 
skrbi in  ne  izvrše  mnoge  dobre  in  koristne  odredbe,  ki  sem  jih  dal 
glede  na  duhovnike.  Plemiči,  ki  so  se  polastili  patronstva  mnogih  župnij, 
predlagajo,  ali  kar  je  še  slabše,  kar  sami  podel e  župnije  le  takim,  ki 
so  vdani  krivoverstvu  ali  mu  vsaj  naklonjeni.  To  je  res,  da  je  grof 
Ortenburški  (Ivan  grof  Ortenburg-Salamanka,  zaupnik  nadvojvodov 
Karola  in  Ferdinanda)  katoličan  in  vdan  sveti  cerkvi,  pa  tudi  po  nje- 
govih krajih   (v  grofiji  ortenburški  ob  Dravi,  od  izliva  reke  Moli  pa 

blizu  do  Beljaka)  so  nekateri  duhovniki  krivoverski,  kakor  so  tudi 
zemljiški  gospodje  istega  mišljenja.  V  nekem  mestu,  ki  se  imenuje 
Šmohor  (v  Ziljski  dolini),  sem  našel  krivoverskega  župnika,  ki  se 
obnaša  katoliško  proti  katoličanom,  krivovercem  pa  se  kaže  luterana. 
V  cerkvi  ni  bilo  Najsvetejšega  zakramenta,  ker  ti  ljudje  imajo  krivo 
vero,  da  je  telo  Kristusovo  pričujoče  pod  podobo  kruha  in  vina  le  v 
trenotku  vživanja ..."  Iz  tega  poročila  posnamemo,  da  so  se  od  katoliške 
cerkvene  organizacije  proti  koncu  16.  stoletja  ohranile  le  razvaline. 
Plemiški  patroni  so  katoliškim  župnijam  vsiljevali  predikante  in  jih 
ščitili  s  svojo  mogočnostjo.  Škofovska  oblast  je  bila  njim  nasproti 
brez  moči.  Zato  se  je  le  čuditi,  da  odpad  med  ljudstvom  ni  bil 
še  večji. 

LuteranstTO  na  Kranjskem. 

Enako  kakor  po  drugih  deželah,  je  treba  tudi  na  Kranjskem 
pri  razširjanju  protestantstva  pred  vsem  upoštevati  gradove,  mesta 
in  trge. 

Dogodke,  ki  so  v  Ljubljani  pospeševali  razširjanje  nove  vere, 
in  najznamenitejše  predstavitelje  katoliške  in  protestantske  struje  smo 
že  omenili  tekom  naših  razprav.  Ljubljanski  mestni  svet  je  bil  na- 
klonjen novotariji,  kar  spoznamo  iz  tega,  da  je  Trubarju  radovoljno 
prepustil  mestno  špitalsko  kapelo  sv.  Elizabete  za  luteransko  bogo- 
služje. Na  državnem  zboru  v  Regensburgu  1.  1541.  so  s  plemstvom 
vred  tudi  odposlanci  Ljubljane  zahtevali  pridigo  „ čistega  evangelija". 
Ko  je  cesar  Ferdinand  1.  1562.  ukazal  županu  in  mestnemu  svetu,  naj 
Trubarju  in  njegovim  tovarišem  ne  puste  pridigovati  v  špitalu,  je  bilo 
povelje  brez  uspeha.  Agitacija  za  luteranstvo  je  šla  naprej.  Vendar 
mestni  svet  v  naslednjih  verskih  bojih  ne  stopa  v  ospredje  in  je  tudi 
organizacijo  protestantske  cerkve,  nastavljanje  in  oskrbovanje  pridi- 
garjev popolnoma  prepustil  stanovskemu  odboru.  Menda  so  mu  oziri 
do  deželnega  kneza,  kateremu  je  bilo  mesto  neposredno  podložno, 
nalagali  tako  opreznost.  Mestni  svetovalci  so  bili  poslej  več  kot  20 
let  sami  luterani.  —  Predikantov  je  bilo  v  Ljubljani  od  pet  do  devet, 
ki  pa  niso  imeli  posla  le  z  mestnim  prebivalstvom,  ampak  so  iz  mesta 
hodili  na  razne  kraje  pridigo  vat  in  se  zopet  vračali  v  Ljubljano,  kjer 
so  bili  varni  pod  zaščito  deželnih  stanov.  Razun  Trubarja  in  Dalma- 
tina so  bili  tu  nastavljeni:  Jurij  Jurišič,  Ivan  Tulščak  (vulgo  Scheerer 
ali  Feistenberger),  Jurij  Klemen,  Sebastijan  Krelj,  Gašper  Kumperger, 
Krištof  Spindler,  superintendent  Jernej  Simplicij,  Ivan  Znojilšek.  Pri- 
dige so  bile  v  špitalski  cerkvi  izprva  ob  nedeljah  slovenske,  ob  če- 
trtkih nemške.  Pozneje  so  se  ob  nedeljah  in  praznikih  slovenske 
pridige  vrstile  z  nemškimi.  Vsako  nedeljo  je  bila  tudi  slovesna  „božja 
večerja",  katere  se  je  navadno  udeležilo  od  20  do  50  ljudi,  ob  vehkih 
praznikih  tudi  po  par  sto.  Obredne  molitve  so  bile  pri  tej  priliki  enkrat 
nemške,  drugič  slovenske.  Vendar  je  slovenski  živelj  pri  ljubljanski  pro- 
testantski občini  prevladoval.  Kako  se  je  luteranstvo  med  prebivalstvom 
razširilo?  Semtertje  se  čuje  sodba,  kakor  da  bi  bili  vsi  tedanji 
Ljubljančani  protestantje.  Trubar  poudarja  1.  1575.,  „da  so  vsi  gospodje. 

vitezi  in  plemiči,  kakor  tudi  večji  in  razumnejši  del  meščanov,  s  svo- 
jimi ženami,  sinovi  in  hčerami  edini  v  pravi  (luteranski)  veri".  Iz  tega 
smemo  sklepati,  da  je  bil  odličnejši  in  premožnejši  del  Ljubljančanov 
vdan  novi  veri.  Enako  poroča  tudi  škof  Tavčar  1.  1589.  na  apostolsko 
stolico,  „da  se  skoraj  vsi  meščani,  posebno  pa  bogatejši,  priznavajo 
za  luterane  in  si  vzdržujejo  predikante".  Škof  Hren  pa  piše,  da  je 
bil  1.  1597.  komaj  dvajseti  del  ljubljanskega  prebivalstva  še  katoliški 
in  med  njimi  le  ljudje  najnižje  vrste.  —  Vendar  je  take  izjave  treba 
prav  presojati.  Ljubljana  je  bila  sredi  16.  stoletja  mesto  s  približno 
7000  prebivalci.  Iz  števila  protestantskih  krstov,  obhajil  in  pogrebov, 
ki  se  nam  je  deloma  ohranilo  v  župnijskih  zapiskih,  pa  spoznamo,  da 
smemo  protestantsko  občino  ceniti  k  večjemu  na  3000  duš,  torej  na 


Trbiž. 


slabo  polovico  ljubljanskega  prebivalstva.  Gotovo  je  bil  vsled  hude 
agitacije  in  žalostnih  cerkvenih  razmer  večji  del  meščanstva  odtujen 
katoliškemu  verskemu  življenju,  vendar  se  tudi  luteranskega  bogo- 
služja niso  vsi  udeleževali,  ampak  neodločni  in  brezbrižni  omahovali 
med  obema  strankama.  —  Versko  nasprotstvo  se  je  pokazalo  zlasti 
ob  izrazitih  katoliških  slovesnostih,  ki  so  jih  izkušali  protestanti  od- 
praviti. Procesija  sv.  Rešnjega  Telesa  se  že  od  1.  1562.  ni  več  vršila. 
Enako  so  izkušali  zatreti  Marijine  praznike.  Ko  se  je  1.  1573.  bližal 
spominski  dan  Marijinega  rojstva,  so  predikanti  že  teden  dni  poprej 
oznanovali  svojim  poslušalcem,  da  tega  dne  ne  smejo  več  praznovati. 
Leta  1596.  je  bila  na  Mali  Šmaren  v  Ljubljani  slovesna  procesija  za 
osvoboditev  trdnjave  Petrinje.  Vodil  jo  je  stiski  opat  Lovrenc,  na 
čelu  več  tisoč  vernikov,  ki  so  prišli  s  svojimi  križi  in  zastavami. 
Vendar  luteranski  obrtniki  niso  opustili  dela  in  tudi  niso  zaprli  trgo- 
vin; gospe  pa  so  s  svojimi  deklami  pri  oknih  predle  in  se  norce- 


716 

vale  iz  katoličanov,  češ  da  Marija  ni  bila  nič  boljša  od  njih.  — 
Katoliška  božja  služba  se  je  v  Ljubljani  ohranila  izven  špitalske 
kapele  po  vseh  drugih  cerkvah.  Leta  1589.  piše  škof  Tavčar:  „Pri 
stolnici  z  velikimi  denarnimi  žrtvami  vzdržujem  poleg  štirih  vikar- 
jev dva  kapelana,  učitelja,  kantorja  (pevovodja)  in  šest  gojencev  (di- 
jakov), ki  se  bavijo  z  učenjem,  godbo  in  opravljajo  cerkvene  posle. 
Od  deseterih  kanonikov  jih  le  pet  prebiva  v  Ljubljani.  Vsako  nedeljo 
in  praznik  pridiga  eden  izmed  kanonikov  ob  precejšnjem  številu  po- 
slušalcev. Redno  je  tudi  maša  in  pridiga  v  cerkvi  nemškega  viteškega 
reda.  V  cesarskem  špitalu  pri  sv.  Jakobu  in  pri  frančiškanih  se  vsaj 
ob  praznikih  opravljajo  maše,  katerim  se  včasih  pridruži  tudi  pridiga." 
Opisane  razmere  se  v  Ljubljani  bistveno  niso  izpremenile  tja  do  leta 
1598.,  ko  so  bili  predikanti  izgnani. 

Izven  Ljubljane  nikjer  ni  prišlo  do  organizacije  samostojnih 
luteranskih  občin.  Tu  in  tam  se  je  posrečilo  predikantom  za  nekaj  let 
dobiti  v  posest  poedine  župnije  ali  pa  so  s  pomočjo  plemiških  patronov 
prirejali  shode   po   malih  podružnicah,   ki  se  pa  niso  dolgo  vzdržali. 

Na  loškem  gospostvu  brižinskih  škofov  se  je  jelo  širiti 
luteranstvo  pod  vlado  oskrbnikov  Lenarta  pl.  Siegersdorfer  in  njego- 
vega naslednika  Filipa  iz  iste  družine.  Lenart  Siegersdorfer  je  pred- 
lagal 1.  1560.  patriarhu  za  loškega  župnika  Ambroža  Haumana,  ki  je 
bil  naklonjen  novi  veri.  Pokazal  je  svoje  mišljenje  s  tem,  da  se  je 
oženil  in  ničesar  ni  storil  proti  luteranski  agitaciji.  Luterani  so  se 
polastili  podružnice  sv.  Križa  na  Puštalu  (Burgstall),  kjer  so  imeli 
svoje  shode.  Predikanti  so  dohajali  iz  Ljubljane  ali  Kranja.  Do  1.  1573. 
je  bil  mestni  svet  v  Škofji  Loki  še  katoliški,  ker  je  takrat  obljubil 
svoji  zemljiški  gospodi,  brižinskim  škofom,  da  se  bode  vzdržal  vsake 
verske  novotarije  in  skrbel,  da  tudi  med  meščanstvom  ne  dobi  tal. 
Toda  kmalu  so  se  razmere  izpremenile ;  sodnik  in  večina  svetovalcev 
je  potegnilo  s  protestanti.  Patriarhov  namestnik,  škof  Pavel  Bizancij 
je  1.  1581.  proti  loškemu  župniku  naperil  tožbo,  pa  zato  ni  bilo  nič 
boljše.  Večkrat  so  se  dogajali  na  loškem  svetu  hudi  spopadi  med 
predikanti  in  katoličani.  Ko  je  v  juniju  1.  1585.  Jernej  Knafelj,  pre- 
dikant  barona  Ecka  z  Brda  pri  Kranju,  prišel  na  poziv  Janeza  Jakoba 
Siegersdorferja  v  Loko,  ga  je  loški  kapelan  Vrban  Wurtzner  napadel 
z  grožnjami  in  psovkami.  Prišlo  je  celo  do  pretepa,  v  katerem  se  je 
Knafelj  s  sekiro  ubranil  nasprotnika.  Isto  leto  so  tudi  kmetje  v  Puštalu, 
ki  so  bili  baje  "VVurtznerjevi  podložniki,  napadli  s  psovkami  Jurija 
Dalmatina,  ko  je  ondi  pridigal  gospodi  in  loškim  luteranom.  Grozili 
so  mu,  da  ga  zadavijo,  ako  ga  še  enkrat  zalotijo  na  Sorskem  polju. 
V  te  razrvane  razmere  je  posegla  zemljiška  gospoda,  kateri  je  pri- 
stojala  pravica  urejati  cerkvene  zadeve  na  svojem  gospostvu.  —  Jeseni 
1.  1585.  je  vojvoda  Ernst  Bavarski,  škof  brižinski,  poslal  v  Loko  štiri 
komisarje,  ki  so  takoj  odstavili  luteranski  mestni  svet  in  nastavili  za 
mestnega  sodnika  in  svetovalce  same  katoličane.  Obisk  luteranskih 
pridig  je  bil  prepovedan  pod  denarno  kaznijo.  Meščana  Jožefa  Ober- 
huberja,  ki  je  bil  neki  voditelj  luteranov  in  druge  šuntal  k  uporu,  in 
še  nekaj  meščanov  so  dali  zapreti.  Ob  istem  času  se  je  izvršila-  izpre- 
memba   tudi   pri   upravi   loškega   gospodstva.    Mesto   luterana  Filipa 

Siegersdorferja  je  postal  oskrbnik  brižinski  kanonik  in  stolni  ško- 
lastik  Ivan  Krištof  Herbart  pl.  Hohenburg.  —  Loški  protestanti  so  se 
proti  odredbam  komisarjev  pritožili  na  deželne  stanove,  češ  da  na- 
sprotujejo svoboščinam  in  pravicam  kranjske  dežele.  Na  poziv  dežel- 
nega oskrbnika  (Landesverwalter)  so  morali  komisarji  v  Ljubljani 
pred  stanovskim  odborom  opravičevati  svoje  postopanje ;  novega 
katoliškega  sodnika  in  njegovega  pisarja  pa  so  stanovi  dali  zapreti, 
ker  sta  nekega  luteranskega  dacarja  izgnala  iz  mesta.  Še  le  strog 
ukaz  nadvojvoda  Karola,  da  se  stanovi  nimajo  vmešavati  v  posle 
brižinske  komisije,  je  slednji  dal  zopet  prosto  roko.  Osemnajst  loških 
meščanov,  ki  se  niso  hoteli  podvreči  njenim  odlokom,  je  bilo  kazno- 
vanih z  denarnimi  globami  in  zaprtih,  dokler  bi  ne  plačali.  Nasprot- 
stvo  z  deželnimi  stanovi  pa  se  je  tako  poostrilo,  da  je  novi  loški 
oskrbnik  že  ukazal  oborožiti  podložnike,  zastražiti  mesto  in  grad  za 

Ljubljana  v  17.  stoletju. 


slučaj,  da  bi  kranjsko  plemstvo  s  silo  hotelo  preprečiti  daljnje  odredbe. 
Edenintrideset  loških  podložnikov  je  bilo  zaradi  luteranstva  izgnanih. 
Pravda  z  deželnimi  stanovi  se  je  še  vlekla  tja  do  leta  1589.  in  le  s 
pomočjo  nadvojvoda  Karola  so  mogli  slednjič  brižinski  komisarji 
svoje  delo  dovršiti.  Kako  strogo  so  poslej  pazili  v  Loki  na  vsak 
pojav  protestantske  agitacije,  nam  priča  dogodek  s  predikantom  Kup- 
Ijenikom  1.  1587.  Ko  je  18.  junija  imenovanega  leta  Kupljenik  obiskal 
bolnega  luterana  Felicijana  Gompa  v  Železnikih,  sta  ga  dva  lovca 
zasačila  na  loškem  svetu,  potegnila  s  konja,  pretepla  do  krvi  in  vrgla 
v  ječo.  Teden  pozneje  ga  je  dal  loški  oskrbnik  v  spremstvu  sedmih 
lovcev  odpeljati  preko  Cerknega  in  Tolmina  v  Gorico,  od  koder  so 
ga  izročili  patriarhovemu  sodišču  v  Vidmu.  Pa  tu  se  mu  je  posrečilo 
uiti.  —  Leta  1600.  je  bilo  v  Loki  še  10  protestantov. 


718 

Prvi  oznanovalec  luteranske  vere  v  Kranju  je  bil  Gašper 
Rokavec,  ki  je  že  kot  vikar  stolne  cerkve  v  Ljubljani  deloval  v 
Trubarjevem  duhu.  Leta  1548.  je  imel  z  njim  vred  biti  zaprt,  a  se  je 
z  begom  odtegnil  kazni  in  že  prihodnje  leto  nastopil  v  Kranju  kot 
luteranski  pridigar.  Leta  1554.  ga  je  cesar  Ferdinand  poslal  v  Videm, 
da  bi  bil  ondi  sojen  od  duhovskega  sodišča,  pa  znal  se  je  oprati  vsake 
sumnje  krivo  verstva.  Zdaj  je  tembolj  drzno  nastopal.  Število  privr- 
žencev mu  je  tako  naraščalo,  da  je  imel  1.  1561.  že  300  obhajancev. 
Naslednje  leto  je  prišlo  cesarsko  povelje,  naj  Rokavca  s  Trubarjem 
vred  zapro;  vendar  so  znali  deželni  stanovi  to  preprečiti.  —  Kako  se 
je  luteranska  agitacija  zanesla  v  cerkev,  o  tem  nas  pouči  poročilo 
kranjskega  vikarja  Jurija  Wolfa,  ki  je  leta  1561.  pisal  ljubljanskemu 
škofu  Petru  v  tej  zadevi:  „Moram  naznaniti,  kaj  luterani  počenjajo. 
Kakor  ste  ukazali,  sem  oznanil  v  cerkvi,  da  bodo  v  nedeljo  po  maši 
pete  litanije.  V  pridigi  sem  razložil,  zakaj  in  kako  naj  svetnike  ča- 
stimo in  kakšna  razlika  je  med  nami  in  luterani.  Ko  sem  potem  hotel 
imeti  pete  litanije,  se  služabniki  niso  hoteli  nič  ganiti.  Luteranci  so 
namreč  naročili  učitelju,  pevcu,  učencem  in  cerkveniku,  naj  nikar  ne 
sodelujejo,  kadar  se  bodo  pele  litanije  . .  .  Seveda  sem  bil  zaradi  tega 
ne  volj  en;  mestni  sodnik  se  je  pa  smejal  in  norčeval  iz  duhovnikov. 
Rokavcu  je  sporočil,  naj  le  pride  nazaj  v  Kranj  in  naj  pase  svoje 
ovčice,  kakor  poprej."  —  Iz  tega  poročila  spoznamo,  da  se  je  tudi 
v  Kranju  bil  mestni  svet  že  poluteranil  in  ščitil  predikante.  Rokavec 
je  nadaljeval  zapričeto  delo  do  svoje  smrti  (1565).  Za  njim  so  dobili 
luterani  za  predikanta  Jerneja  Knaflja,  ki  je  pomagal  ustanoviti  v 
Kranju  luteransko  šolo.  Katoliška  šola  je  stala  na  mestu  sedanjega 
župnišča  že  v  začetku  15.  stoletja,  luteranska  se  je  pa  ustanovila  leta 
1569.  Učitelj  se  je  imenoval  latinski  in  nemški  učitelj.  Predlagal  ga 
je  deželnim  stanovom  mestni  svet  in  je  dobival  po  24  gld.  letne  plače 
iz  deželne  blagajne.  Mesto  mu  je  dajalo  po  10  gld.  na  leto,  prosto 
stanovanje,  kurjavo  in  neko  svoto  za  šolske  potrebščine.  Razun  šole 
so  si  luterani  pridobili  tudi  svojo  cerkev  in  sicer  podružnico  sv.  Rož- 
nega venca.  Ta  cerkev  je  bila  leta  1518.  na  novo  zgrajena  in  lepo 
ozaljšana.  Mestni  svet  je  ustanovil  poseben  beneficij  za  duhovnika  in 
si  s  tem  pridobil  patronsko  pravico.  Zdaj  je  izrabil  svojo  oblast  v  to, 
da  je  cerkev  izročil  luteranom.  Vendar  je  bila  še  v  mestu  močna 
katoliška  stranka,  ki  je  ugovarjala  početju  luteranov  in  poslala  leta 
1580.  škofu  Tavčarju  pismeno  pritožbo,  podpisano  od  92  hišnih  po- 
sestnikov. V  njej  pišejo  „pooblaščenci  uboge  katoliške  srenje  v 
Kranju"  med  drugim  tudi  sledeče:  „Cerkev  sv.  Rožnega  venca,  ki  je 
bila  prej  jako  krasna,  so  luterani  tako  oropali  in  opustošili,  da  ni 
mogoče  povedati.  Lepi  oltar  so  podrli,  ga  naložili  na  voz  in  peljali 
k  zlatarju  Joštu  rekoč :  „Tvoj  oče  je  ta  oltar  cerkvi  podaril,  tu  ga 
imaš  in  deni,  kamor  hočeš,  pri  nas  ga  ni  treba."  Jošt  je  potem  po- 
daril oltar  cerkvi  v  Novi  Štifti  pri  Gornjem  Gradu.  Podobo  Matere 
božje  so  prodali  v  Podbrezje,  podobo  Križanega  so  zažgali.  Lep  kelih 
te  cerkve  so  dali  svojemu  predikantu,  da  ga  nosi  s  seboj,  kadar  hodi 
obhajat  luterane.  Druge  kelihe,  masno  obleko  in  lepotičje  cerkve  so 
porabili  za  norčije  in  zapravili."  L.  1581.  je  prišel  v  Kranj  škof  Pavel 

Bizancij  na  cerkveno  vizitacijo.  Birmal  je  tu  1200  oseb,  kar  je  bilo 
za  tedanje  čase  izredno  veliko  število,  ker  sam  pravi,  da  je  bil  večji 
del  plemičev  in  meščanov  protestantski.  Pri  tej  priliki  je  tudi  iznova 
posvetil  razsvečeno  cerkev  sv.  Rožnega  venca  in  jo  vzel  zopet  v  posest. 
V  slovesni  procesiji,  ki  so  se  je  udeležili  vsi  katoličani,  je  nesel  Naj- 
svetejše iz  župne  cerkve  v  omenjeno  podružnico  in  s  tem  označil, 
da  ima  zopet  služiti  katoliškemu  bogočastju.  Mestni  svet  se  škofu 
takrat  ni  upal  upirati,  izjavil  je  celo,  da  bi  mu  kranjski  luterani  hoteli 
zopet  pokorni  biti  in  se  s  cerkvijo  spraviti,  ako  odstrani  nepriljub- 
ljenega vikarja  Matija  Marzina,  ki  je  baje  maščevalen  in  razuzdan. 
Toda  obljube  niso  bile  odkritosrčne.  Marzina  je  bil  odstavljen  od 
župnije,    odpor  luteranov  pa  je   trajal   naprej.   —   Tudi    nadvojvoda 

Karol  je  začel  strogo  nastopati  proti  kranjskim  protestantom.  Mestni 
sodnik  Junauer  je  dobil  25.  oktobra  1577  od  njega  ukaz,  da  naj  pre- 
dikanta  Knaflja,  ki  se  vtika  v  župnijske  pravice,  spodi  iz  mesta, 
Kranjci  pa  naj  se  drže  svojega  pravega  župnika,  kakor  nekdaj  njihovi 
pradedje,  ker  niti  meščani,  niti  deželni  stanovi  nimajo  pravice  izpre- 
minjati  vero  v  mestih.  Meščani  so  se  potegnili  za  Knaflja.  RekU  so, 
da  so  že  20  let  luterani,  da  jih  Knafelj  uči  že  10  let,  jim  deli  zakra- 
mente (krst  in  obhajilo),  pridiguje  in  opravlja  druge  obrede.  Tudi 
kranjski  deželni  stanovi  so  zanj  prosili.  Toda  nadvojvoda  ni  odnehal 
in  1.  1578.  ponovno  dal  strog  ukaz,  naj  predikanta  izženo.  —  Knafelj 
je  tedaj  odšel  iz  Kranja  na  Brdo  in  je  v  ondotni  kapeli  opravljal 
božjo  službo.  Kranjski  luterani  pa  so  zdaj  hodili  tja  poslušat  njegove 
pridige.  Imel  je  baje  na  Brdu  1800  obhajancev.  Nadvojvoda  s  tem 
seveda  ni  bil  zadovoljen  in  je  pisal  brdskemu  baronu  Adamu  Egkh, 
naj   ustavi   romanje   meščanov.    Prav   tako  je  prepovedal   Kranjcem 

hoditi  iz  mesta  na  Brdo  ali  poslušati  druge  predikante.  Toda  kranjski 
protestanti  so  prezirali  vladne  ukaze  in  se  norčevali  iz  nadvojvodovih 
groženj.  —  Predikant  Knafelj  je  prišel  s  svojo  družino  večkrat  v  Kranj, 
je  tu  pokopaval  na  župnem  pokopališču,  krščeval  in  pridigoval  v 
svoji  hiši,  na  kateri  je  imel  v  kamen  vdolben  rek:  Hie  Bartl  Knaffel 
Pradikant,  Mein  Stargkh  steht  in  Gottes  Handt  (Tu  Bartel  Knafelj 
predikant,  moja  moč  je  v  roki  božji).  —  Protestanti  so  nastopali  zelo 
predrzno.  Ob  cerkvenih  slovesnostih,  pri  raznih  shodih  in  veselicah 
so  se  glasile  luteranske  popevke.  Na  vikarja  Marzino  so  zložili  sra- 
motilno pesem,  ki  se  je  pričela  s  sledečo  kitico: 

V  Craini  ie  sdai  en  papeshnik 

tega  hudizha  vuzhenik 

se  ie  s  mashnimi  brati 

sueitoval  inu  naprei  vsel 

vse  verne  resegnati 

Mercina  ie  nega  ime 

pravu  hudizhevu  seime  . .  .  itd. 

Vikar  Marzina  se  je  tudi  sam  pritožil  pri  nadvojvodu,  kako 
mu  luterani  nagajajo.  Ko  je  na  praznik  Kristusovega  vnebohoda 
imel  po  stari  navadi  procesijo  s  sv.  Rešnjim  Telesom,  so"  se  mu 
nekateri  na  glas  smejali  in  se  iz  njega  norčevali.  Pritožilo  se  je  pri 
nadvojvodu  tudi  osemdeset  katoliških  hišnih  posestnikov  zaradi 
mnogih  krivic,  ki  jih  je  njim  prizadel  mestni  svet.  Nadvojvoda  je 
nato  ukazal  zapreti  sodnika  Ivana  Junauerja  in  še  tri  druge  meščane 
in  poslal  v  Kranj  posebno  komisijo,  da  preiskuje  o  resnici  navedene 
pritožbe.  Deželni  komisarji,  ki  so  prišli  v  Kranj  zadevo  preiskovat, 
so  potegnili  z  luteranskimi  meščani  in  izrekli,  da  ni  treba  nobene 
preiskave.  Mestni  sodnik  pa  je  pet  glavnih  pritožnikov  zapodil  iz 
mesta.  —  L.  1579.  je  bila  v  Ljubljani  kuga  in  so  zato  zborovali  deželni 
stanovi  meseca  novembra  v  Kranju.  Sodnik  Ivan  Junauer  je  mislil, 
da  zdaj  lahko  stori  kar  hoče,  in  je  oblastno  dovolil  Knaflju,  da  je 
prišel  stanovat  v  mesto.  Vsled  tega  je  bil  Junauer  dne  21.  januarja 
1580  pozvan  k  vladi  v  Gradec,  kjer  so  ga  zaprli  v  mestni  stolp  in 
odstavili  kot  sodnika  mesta  Kranja.  Kranjcev  pa  niti  to  ni  oplašilo. 
Mesto  Junauerja  so  izvolili  za  sodnika  luterana  Ivana  Harrerja.  Nad- 
vojvoda je  tudi  tega  odstavil  in  21.  januarja  1581  poslal  škofa  Tav- 
čarja in  vicedoma  Bonhoma  v  Kranj.  Ukazal  jima  je,  naj  pozoveta 
na  odgovor  uporni  mestni  svet  in  mu  zaradi  nepokorščine  zagrozita  s 
kaznijo,  z  izgubo  mestnih  pravic  in  izgnanjem  nepokornežev.  Harrerja 
naj  kaznujeta  in  mesto  njega  postavita  za  sodnika  drugo  sposobno 
osebo,  mestnemu  svetu  naj  ukažeta  Knafljevo  hišo  podreti  in  raz  nje 
vreči  kamen  s  Knafljevim  napisom.  Mestni  svet  tega  povelja  ni  izvršil. 
Harrer  je  bil  še  dalje  sodnik  in  Knafelj  ni  pridigoval  le  na  Brdu, 
ampak  je  hodil  tudi  okoli  po  deželi.  Šel  je  včasih  v  Loko  ali  v  Kokro, 
in  sicer  čez  hribe,  ker  so  mu  bili  kmetje  zagrozili,  da  ga  ubijejo, 
ako  ga  dobe  na  cesti.  Okoli  1.  1583.  je  Kranj  vendar  dobil  po  ukazu 
nadvojvodovem  katoličana  Snedica  za  sodnika,  a  luteranski  svetovalci 
so  mu  toliko  časa  nagajali,  da  je  moral  odstopiti.  Potem  so  1.  1584. 
zopet  izvolili  od  nadvojvoda  zavrženega  Ivana  Junauerja,  kar  je  po- 

vzročilo  nov  spor  z  vlado.  Mnogo  meščanov  je  bilo  zaradi  nepokor- 
nosti  kaznovanih  z  denarnimi  globami,  drugi  so  bili  pozvani  v  Gradec 
in  tamkaj  zaprti.  Med  luteranskimi  meščani,  ki  so  nadvojvodu  naj- 
bolj kljubovali,  je  bil  neki  Jernej  Banko.  V  Gradcu  je  sicer  prisegel 
pokorščino,  a  1.  1591.  je  na  dan  svojega  godu  peljal  nekaj  luteranskih 
meščanov  na  svojo  pristavo  zunaj  mesta,  kamor  je  bil  poklical  z  Brda 
predikanta  Knaflja  in  se  dal  z  drugimi  vred  obhajati.  Nadvojvoda  je 
nato  ukazal  vicedomu  Kamilu  Suarda,  naj  Jerneja  Banko  pokliče  pred 
sebe,  ga  zapre  v  mestni  stolp,  ondi  tri  tedne  posti  ob  kruhu  in  vodi 
ter  mu  vrh  tega  naloži  še  globo  v  denarju.  Tri  leta  pozneje  je  bil 
Jernej  Banko  še  mestni  svetovalec,  kar  dokazuje,  da  so  nadvojvodova 
povelja  imela  pri  Kranjcih  malo  veljave.  — Jernej  Knafelj  je  ob  sploš- 


Kranj  v  17.  stoletju. 


nem  izgonu   predikantov   v  1.  1598.  zbežal   v  Tržič   in   se   skrival  po 
gradovih  v  okolici.    Umrl  je  1.  1603. 

V  Kamniku,  tretjem  važnem  gorenjskem  mestu,  je  bil  boj  s 
protestantstvom  veliko  manj  trdovraten,  kakor  v  Kranju.  Agitacija 
za  novo  vero  se  je  tu  sem  brez  dvoma  zanesla  iz  Ljubljane.  Že  leta 
1561.  je  pridigal  v  Kamniku  predikant  Jurij  Jurišič,  ki  je  za  Trubarjem 
prvi  javno  nastopil  za  luteranstvo  v  ljubljanski  cerkvi  nemškega 
viteškega  reda.  Pozneje  je  odšel  na  Virtemberško  k  Ungnadovi 
tiskarni.  A  že  1.  1563.  ga  nahajamo  zopet  kot  predikanta  v  Kamniku, 
od  koder  je  bil  naslednje  leto  izgnan.  Toda  poleg  pravih  luteranov 
so  se  pojavili  v  Kamniku  tudi  verski  novotarji  druge  vrste:  pre- 
krščevalci.  L.  1566.  poroča  kamniški  župnik  ljubljanskemu  škofu 
Petru  Seebachu,   da   imajo  prekrščevalci  svoje  redne  shode  v  gradu 

Zaprce  (Steinbiichl).  Odkod  se  je  to  gibanje  zaneslo  v  Kamnik,  ni 
mogoče  določiti.  Okoli  L  1540.,  ko  je  avstrijska  vlada  začela  hud  boj 
proti  prekrščevalcem,  so  mnogo  privržencev  te  verske  ločine  tirali  iz 
severnih  dežel  čez  Celje,  Kamnik  in  Ljubljano  v  Trst,  da  so  služili 
na  ladjah  za  veslače.  Pri  tej  priliki  jih  je  mnogo  ušlo.  Prav  verjetno 
je,  da  so  ti  beguni  zanesli  nauke  prekrščevalcev  v  ljubljansko  in 
kamniško  okolico.  Kamniškim  prekrščevalcem  sta  okoli  1.  1560.  na- 
čelovala  Jurij  Krelj  in  Krištof  Stobč.  Novi  nauki  so  se  razširili  tudi 
med  ženstvom  in  po  Stobejevi  smrti  je  njegova  vdova  imela  celo 
vodilno  vlogo.  O  Stobejki  čitamo,  da  je  ob  nedeljah  in  praznikih 
zbirala  kmete  v  svoji  hiši,  jim  čitala  iz  protestantskih  knjig  in  pri- 
digovala.  Vendar  se  to  gibanje  pozneje  popolnoma  izgubi  v  luteranstvu. 
—  Tudi  v  Kamniku  se  je  protestantom  kmalu  posrečilo  dobiti  v  po- 
rabo za  svoje  shode  neko  cerkev  blizu  mesta.  Bila  je  to  podružnica 
sv.  Nikolaja  v  Podgorju,  ki  je  tedaj  pripadala  župniji  mengiški.  Razun 
tega  sta  bili  središči  protestantske  propagande  grada  Križ  in  Zaprce. 
Prvega  so  imeli  baroni  Turni,  drugega  Lambergi  v  posesti.  Mestni 
svet  pa  v  Kamniku  ni  bil  nikdar  izključno  v  oblasti  protestantov, 
dasiravno  so  imeli  v  njem  svoje  zastopnike.  Prvi  odločilni  boj  se  je 
izvojeval  med  katoličani  in  protestanti  že  1.  1574.  Takrat  je  došlo  od 
nadvojvoda  Karola  povelje  na  kamniškega  sodnika  in  svetovalce,  naj 
odpravijo  iz  mestnega  sveta  vse  protestante,  zabranijo  skrivne  shode 
v  Podgorju  in  zapro  predikante,  ako  bi  se  pokazali  v  mestu.  Vse,  ki 
bi  kršili  te  zapovedi,  pa  naj  strogo  kaznujejo.  Mestni  sodnik  Gregor 
Kramar  je  nadvojvodovo  povelje  takoj  izvršil  in  dal  vpričo  kamniškega 
župnika  na  javnem  trgu  prečitati  ukaz.  Na  čelu  kamniških  protestantov 
je  bil  takrat  mestni  pisar  Naglic,  ki  je  imel  na  svoji  strani  kakih 
štirideset  meščanov.  Vsi  ti  so  zdaj  izgubili  svoja  mesta  in  službe  pri 
kamniški  občini;  neki  meščan,  ki  je  bil  dal  svojega  otroka  krstiti 
predikantu,  pa  je  bil  iz  mesta  izgnan.  Katoliški  Kamničani  so  vse  te 
odredbe  sprejeli  z  velikim  veseljem.  Par  dni  so  proslavljali  svojo 
zmago  z  godbo,  petjem  in  popivanjem,  kar  je  protestante  še  bolj 
ujezilo.  —  Poslej  se  predikanti  niso  več  upali  v  Kamnik  in  tudi  shodi 
v  Podgorju  so  izostali.  V  mogočno  zavetje  pa  je  bil  zdaj  protestantom 
kriški  baron  Ahacij  Turn,  ki  je  imel  na  svojem  gradu  predikanta  in 
kjer  so  se  zbirali  vsi  luterani  iz  kamniške  okolice.  Okoli  1.  1588.  je 
tu  pridigal  Marko  Kumprecht,  ki  je  bil  začasno  nastavljen  za  pridi- 
garja v  Ljubljani,  pa  je  hodil  tudi  k  Ahaciju  Turnu  na  grad  Križ. 
Mnogo  meščanov  iz  Kamnika  se  je  redno  ob  nedeljah  in  praznikih 
udeleževalo  teh  shodov.  Njih  voditelj  je  bil  neki  Flerič.  Nadvojvoda 
Maksimilijan  je  ukazal  leta  1594.  sodniku  in  mestnemu  svetu,  naj  se 
Flerič  pokori  zapovedim  kamniškega  župnika  ali  pa  naj  mesto  zapusti. 
Hkrati  sta  bila  poslana  v  Kamnik  kot  vladna  komisarja  stolni  prost 
Gašper  Freudenschuss  in  vicedom  Kamillo  Suarda,  da  naložita  vsem 
luteranskim  meščanom  denarne  kazni  zaradi  prepovedanega  obiskova- 
nja božje  službe  na  kriškem  gradu  in  da  jih  pregovorita,  naj  se  pod- 
vržejo svojemu  katoliškemu  župniku.  V  Mekinah  sta  zaslišala  Urbana 
Kosa  in  Jurija  Križkarja,  ki  sta  se  oba  branila  sprejeti  kake  zapovedi 
ali  navodila  od  katoliškega  župnika.    Ukazano  jima  je  bilo  v  imenu 

nad  vojvodo  vem,  naj  se  tekom  enega  meseca  odpovesta  luteranstvu, 
sicer  izgubita  svoji  posestvi.  V  Kamniku  je  bilo  pozvanih  pred  komi- 
sijo 38  meščanov,  le  28  jih  je  prišlo.  V  imenu  vseh  obtožencev  je 
odgovarjal  Luka  Avnič,  da  v  političnih  stvareh  pač  nadvojvoda 
radi  ubogajo,  v  verskih  zadevah  pa  morajo  biti  Bogu  bolj  pokorni, 
kakor  ljudem.  Komisarji  so  jim  za  slučaj,  da  bi  še  dalje  hodili  iz 
Kamnika  k  luteranskim  pridigam,  naložili  globe  10  do  20  cekinov. 
Tri  mesece  pozneje  je  poročal  kamniški  sodnik  vicedomu,  da  so  se 
vsi   luterani  vklonili    zapovedim    razun    Wilda,    Avniča   in    deseterih 


-TTT^jr^tTSB^JHSS^P?™!«*^ 


Grad  Brdo  pi 


drugih.  Nepokorneži  so  bili  kaznovani  z  globo  20  cekinov  in  zaprti, 
dokler  ne  plačajo.  —  Kriški  graščak  Ahacij  Turn,  ki  je  bil  strasten 
luteran,  je  hotel  na  svojem  svetu  napraviti  luteransko  postojanko  za 
vso  kamniško  okolico.  Zato  je  kmalu  potem,  ko  je  v  Kamniku  zatrla 
vladna  komisija  protestantsko  gibanje,  pričel  zidati  pri  svojem  gradu 
luteransko  molivnico  in  pokopališče.  O  tem  poroča  prost  Freudenschuss 
(17.  decembra  1595)  akvilejskemu  patriarhu  sledeče:  „Zastran  Turnove 
sinagoge  je  stvar  drugačna,  kakor  sem  poročal  pred  osmimi  meseci. 
Zid,  ki  se  je  pričel  graditi,  je  imel  obliko,  kakor  da  bi  služil  za 
okroglo  cerkev.  Vendar  je  kraj  namenjen  za  pokopavanje  krivovercev. 

Ali  je  nadvojvoda  ukazal  delo  ustaviti  zelo  dvomim,  ker  je  še  le  pred 
nekaterimi  dnevi  zahteval  od  mene  poročila  o  tej  zadevi  in  sem  mu 
pisal  enako  kakor  Vaši  prevzvišenosti.  Potem  sem  se  podal  k  tistemu 
kraju  na  malem  griču,  ki  je  okoli  50  korakov  oddaljen  od  Turnovega 
gradu  in  sem  videl,  da  je  zid  do  7  komolcev  visoko  zgrajen  iz  kamna 
in  apna.  Dolgost  ne  presega  38  in  širokost  ne  26  korakov,  oblika  je 
jajčasta.  Na  notranji  strani  so  neki  loki  in  dolbine,  kamor  se  imajo 
brez  dvoma  vstaviti  grobne  plošče.  Pokopališče  je  napravljeno  prav 
tako,  kakor  ono  zunaj  mesta  Gradca,  vendar  pa  zidovje  ni  z  apnom 
ometano.  Sinagoga  (molivnica)  pa  je  sezidana  na  gradu  barona  Turna, 
pri  vhodu  na  desno  blizu  grajskih  vrat,  vendar  ni  dovršena,  niti  ometana. 
Pridige,  uživanje  neposvečenega  kruha  in  vina,  prepevanje  pesmi  se 
vrši  v  gradu,  vendar  ne  na  kraju  za  to  odločenem,  ampak  v  veži 
pred  vhodom  v  stanovanje,  kjer  navadno  prirejajo  tudi  plese."  — 
Turnov  luteranski  tempelj  je  malo  let  pozneje  razstrelila  reformacijska 
komisija. 

Izven  trgov  in  mest  se  je  zaneslo  luteranstvo  med  kmete  le  v 
slučaju,  da  se  je  kaka  plemiška  rodbina  posebno  trudila  za  njegovo 
razširjanje  ali  če  so  poedini  župniki  potegnili  z  novoverci.  V  Cerkljah 
pri  Kranju  je  bil  privrženec  protestantov  župnik  Krištof  Schwab 
pl.  Lichtenberški  in  Tufsteinski  iz  Kamnika.  Nemška  plemiška  rod- 
bina Schwabov  je  imela  v  posesti  grad  Lichtenberg  pri  Litiji,  poleg 
tega  še  Perovo  pri  Kamniku  in  Strmol  pri  Cerkljah.  Na  Pero  vem  je 
bil  rojen  župnik  Krištof.  Župnijo  Cerklje  je  dobil  1.  1546.  na  predlog 
prednice  velesovskega  samostana,  Neže  pl.  Lichtenberške,  ki  je  bila 
njegova  sorodnica.  Kakor  vsi  plemiči,  je  tudi  Krištof  Schwab  začel 
pospeševati  luteranstvo,  enako  njegovi  sorodniki  na  Stermolu.  Z  do- 
voljenjem župnikovim  so  se  polastili  bližnje  podružnice  sv.  Duha  v 
Češnjevku,  kjer  jim  je  včasih  pridigal  kak  predikant  iz  Ljubljane  ali 
Kranja.  Vendar  nova  vera  ni  zašla  med  ljudstvo.  Ko  je  1.  1581.  škof 
Bizancij  obiskal  Cerklje,  je  bila  luteranska  le  ena  družina,  gotovo 
Schwabi  na  Stermolu.  Župnik  Krištof  je  bil  odstavljen  in  izključen 
iz  škofije. 

Z  veliko  večjo  silo  je  zastavila  luteranska  propaganda  v  blej- 
skem in  radovljiškem  okraju.  —  Na  Bledu  se  je  pričelo 
novoversko  gibanje,  ko  je  Herbart  VIII.  Turjaški,  znani  kranjski  junak, 
dobil  blejsko  gospostvo  od  briksenskih  škofov  v  zakup.  Turjaški  so 
že  od  prvega  početka  pospeševali  luteranstvo.  Herbart  je  bil  tembolj 
naklonjen  novi  veri,  ker  je  imel  za  ženo  baronico  Kristino  Spaur, 
stričnico  briksenskega  škofa,  ki  je  bila  enakega  mišljenja.  Trubar  jo 
imenuje  „krščansko  in  v  svetem  pismu  dobro  poučeno  ženo"  in  jo 
je  ob  svojem  prihodu  na  Kranjsko  1.  1561.  obiskal.  Ob  tej  priliki, 
bilo  je  ravno  na  kresni  dan,  je  tudi  pridigal  v  blejski  cerkvi  in  s 
tem  se  je  pričela  propaganda  za  luteranstvo.  Delo  je  uspevalo  tem 
bolj,  ker  je  bil  takoj  pridobljen  tudi  blejski  župnik  Krištof  Fašang, 
ki  je  poslej  opustil  mašo  in  začel  javno  učiti  nove  nauke.  Fašang 
je  bil  z  Bleda  doma,,  služil  je  nekaj  let  kot  učitelj  v  Radovljici,  potem 
pa  11  let  kot  katoliški  župnik  na  Bledu.  Posledice  verskega  prevrata,^ 
so  se  kmalu  pokazale.     Starodavna  božja  pot  na  otoku  je  prenehala 

božja  služba  se  tam  ni  več  opravljala  in  tudi  ustanove  za  razne  cer- 
kvene namene  so  izginile.  Ni  se  čuditi,  ako  je  župnik  mnogo 
svojih  župljanov  potegnil  za  seboj.  Ko  sta  1.  1571.  ljubljanska  kano- 
nika David  Haziber  in  Baltazar  Radlic  preiskovala  verske  razmere 
v  radovljiški  dekaniji,  je  Fašang  sam  izjavil,  da  ima  okoli  1100  ob- 
hajancev,  katerim  pripadajo  ne  le  njegovi  lastni  župljani,  ampak  tudi 
plemiči  iz  okolice,  njih  uradniki  in  posli.  Bled  je  postal  središče 
luteranstva  za  ves  okraj.  Oddaljene  kraje  je  Fašang  včasih  obiskoval, 
da  je  pridigal  svojim  privržencem  in  jih  obhajal.  V  Kranjski  Gori  je 
imel  12  do  14  oseb,  na  Jesenicah  7,  v  Pogliču  v  gorjanski  župniji  5, 
in  v  Podhomu  dva  hišna  očeta,  ki  so  hodili  poslušat  njegove  pridige 
in  se  obhajat  pod  obema  podobama.  V  Bohinj  pa  nova  vera  ni  pro- 
drla. Od  tam  je  le  neki  dacar  hodil  na  Bled  k  luteranskim  shodom. 
—  Uspeh  preiskave  je  bil  ta,  da  je  ljubljanski  prost  Tomaž  Reutlinger 
naslednje  leto  Krištofa  Fašanga  odstavil  od  župnije.  Moric  pl.  Dietrich- 
stein,  imejitelj  radovljiške  graščine,  in  deželni  stanovi  so  se  sicer  zanj 
potegovali,  toda  brez  uspeha.  Na  Bled  je  prišla  iz  Briksena  posebna 
komisija,  ki  je  luterane  razgnala,  v  cerkvi  vpeljala  zopet  katoliško 
božjo  službo,  Fašanga  odstavila  in  nastavila  jeseniškega  vikarja  Robana 
za  župnika  na  Bledu.  Pri  tem  je  prišlo  do  malih  izgredov.  Ko  je  novi 
župnik  imel  prvo  božjo  službo,  je  prišel  k  cerkvi  tudi  Fašang.  Nje- 
govi privrženci  so  takoj  drli  iz  cerkve  na  pokopališče,  kjer  jim  je 
pridigoval,  potem  pa  so  skupaj  prepevali  slovenske  psalme.  Tudi 
poslej  še  Fašangove  agitacije  ni  bilo  konec.  Preselil  se  je  v  župnijo 
Zasip,  kjer  so  Lambergi  s  Kamna  imeli  patronstvo.  Še  le  1.  1573.  mu 
je  nadvojvoda  popolnoma  prepovedal  pridigovati  na  blejskem  gospo- 
stvu. Fašang  seje  umaknil  k  Turjaškim  v  grad  Nadlišek  na  Notranjskem. 
Umrl  je  1.  1580.  v  Ljubljani  in  bil  pri  sv.  Petru  pokopan. 

S  Fašangom  je  bil  z  Bleda  odpravljen  glavni  luteranski  agitator. 
Že  naslednje  leto  (1574)  je  tudi  Herbart  Turjaški  izgubil  blejsko  go- 
spostvo, ki  je  prešlo  na  katoliškega  Ivana  Jožefa  Lenko viča.  S  tem 
je  bilo  daljno  prodiranje  luteranstva  celo  ustavljeno.  Toda  Fašangovi 
nauki  so  se  bili  že  toliko  ukoreninili  med  ljudmi,  da  jih  ni  bilo 
mogoče  naenkrat  izruvati.  Zato  so  se  za  pokatoličanjenje  blejskih 
podložnikov  vneli  še  hudi  boji. 

Matija  Roban,  ki  je  sledil  Fašangu  v  dušnem  pastirstvu,  sicer  sam 
ni  bil  luteran,  pa  vendar  ni  mnogo  storil  za  izpreobrnjenje  novovercev. 
Služba  božja  se  je  zanemarjala,  cerkveno  premoženje  zapravljalo,  tudi 
vikarjevo  zasebno  življenje  ni  bilo  vzgledno.  Ko  je  v  februarju  1.  1583. 
ljubljanski  škof  Janez  Tavčar  obiskal  blejsko  župnijo,  je  našel  mnogo 
nerednosti,  ki  jih  je  sporočil  briksenskemu  škofu  Tomažu  kot  zem- 
ljiškemu gospodu  blejske  okolice.  Že  v  avgustu  istega  leta  so  došli 
na  Bled  briksenski  komisarji,  da  urede  cerkvene  zadeve.  Vsi  luteranski 
podložniki  so  bili  pozvani  v  grad,  kjer  so  jim  ukazali,  naj  ostanejo 
katoliški  ali  pa  naj  tekom  pol  leta  prodajo  svoja  zemljišča  in  zapuste 
blejsko  gospostvo.  Hkrati  so  jim  zažugali  100  cekinov  globe,  ako 
bi  še  dalje  obiskovali  luteranske  shode  v  begunjskem  gradu.  Vendar 
je  še  par  let  ostalo  pri  starem.  L.  1586.  je  šele  briksenski  škof  odločno 
posegel  v  blejske  razmere.   Poslal  je  iznova  na  Bled  svoje  komisarje, 

ki  so  odstavili  vikarja  Robana,  luteranske  podložnike  pa  iznova  po- 
klicali pred  sebe.  Opominjali  so  jih,  naj  se  odpovedo  krivo  verstvu, 
sicer  bodo  izgnani.  Toda  le  pet  se  jih  je  uklonilo;  drugi  so  odgovorili, 
da  hočejo  v  verskih  stvareh  biti  svobodni,  pa  tudi  nočejo  zapustiti 
niti  kraja  niti  svojih  zemljišč.  Komisarji  so  par  kolovodij  za  nekaj 
časa  zaprli  in  sedmim  luteranom  napovedali  izgon.  Toda  kranjski 
stanovi  so  se  z  vso  silo  zavzeli  za  luteranske  podložnike.  Dasiravno 
so  imeli  zemljiški  gospodarji  pravico  določati  zastran  vere  na  svojih 
posestvih  in  so  briksenski  komisarji  postopali  v  soglasju  z  nadvoj- 
vodom Karolom,  so  vendar  stanovi  njihove  odredbe  proglasili  za 
kršitev  deželnih  pravic,  njih  same  pa  pozvali  v  Ljubljano  na  odgovor. 
Komisarji  seveda  niso  hoteli  priznati  stanov  za  svoje  oblastnike  in  so 
odgovorili,  da  sprejemajo  ukaze  le  od  briksenskega  škofa  in  nadvoj- 
voda Karola.  Zdaj  so  stanovi  nastopili  s  silo.  Poslali  so  četo  40  oboro- 
ženih konjikov  na  Bled,  ki  naj  bi  zopet  umestili  izgnane  luterane  na 
zemljišča.  Konjikom  se  je  pridružilo  mnogo  radovljiških  meščanov  in 
drugih  privržencev  nove  vere,  da  je  četa  kmalu  narasla  na  200  ljudi. 
Od  hiše  do  hiše  grede  so  postavljali  s  slovesnim  trobentanjem  iz- 
gnane luterane  v  prejšnje  kmetije  rekoč:  „Postavljamo  te  na  zemlji- 
šče in  vračamo  ti,  kar  je  tvojega,  da  bodeš  graščini  pokoren  s  štibro, 
davki  in  tlako  in  vsemi  vnanjimi  rečmi,  kar  pa  zadeva  dušo  in  vest, 
nisi  dolžan  ubogati."  Takemu  nasilstvu  so  se  tudi  komisarji  hoteli  s 
silo  upreti.  Poklicali  so  z  Jesenic  Julija  Buccelenija,  ki  je  pripeljal 
na  blejski  grad  štirideset  mož;  tudi  Bohinjci  so  prihiteli  na  pomoč. 
Svojim  katoliškim  podložnikom  so  ukazali,  naj  se  oborože  in  pribite 
skupaj,  ko  se  bode  na  gradu  sprožil  strel.  Vse  je  kazalo,  da  izbruhne 
v  blejski  okolici  strasten  boj.  Deželni  upravitelj  in  odborniki  so  skrivaj 
pozvali  vse  luteranske  podložnike  po  Gorenjskem  k  orožju  in  jim 
določili  Andreja  Galla  za  poveljnika  (4.  septembra  1587).  Toda  do 
krvoprelitja  ni  prišlo,  ker  je  nadvojvoda  Karol  ukazal  deželnemu 
upravitelju,  da  mora  stanovske  konjike  takoj  z  Bleda  odpoklicati, 
luteranske  podložnike  odpraviti  z  zemljišč  in  katoličane  na  njih  mesto 
postaviti.  Le  nerada  in  po  dolgem  obotavljanju  sta  Adam  Ravbar  in 
Andrej  Gall  odšla  s  svojimi  četami  24.  septembra  z  Bleda.  Stanovi 
so  se  maščevali  nad  katoliškimi  blejskimi  podložniki  s  tem,  da  so 
24  kmetov  zaradi  zastalih  davkov  v  znesku  800  renskih  goldinarjev 
vtaknili  v  ječo,  dasiravno  je  bila  oskrbnica  blejskega  gospostva,  Ana 
Marija  Lenkovič,  pripravljena  vso  svoto  plačati.  Eksekucija  proti 
luteranskim  kmetom  pa  se  je  zavlačevala  do  1.  1589.  Še  le  12.  avgusta 
istega  leta  poroča  briksenski  škof  nadvojvodu,  da  se  je  17  kmetov 
izpreobmilo,  16  pa  jih  je  odšlo  proti  odkupnini  zemljišč  v  skupnem 
znesku  4132  goldinarjev.  Tako  se  je  novoversko  gibanje  na  Bledu 
završilo  s  popolno  zmago  briksenskih  škofov. 

Ob  istem  času,  ko  je  grozila  nevarnost,  da  se  poluterani  blejska 
župnija,  je  zastavila  protestantska  propaganda  tudi  v  bližnjih  Lescah. 
Tu  je  bil  zaščitnik  luteranov  radovljiški  graščak  Moric  pl.  Dietrichstein. 
Z  njegovo  pomočjo  se  je  naselil  pri  leščanski  cerkvi  predikant  Peter 
Kupljenik  kot  „plačani  (provisionierter)  pridigar  radovljiškega  go- 
spostva".   Od  tod  se  je  širilo  protestantstvo  zlasti  po  Radovljici  in 

bližnjih  vaseh.  —  Kupljenik  je  bil  sin  nekega  radovljiškega  kovača. 
Deset  let  je  bil  katoliški  duhovnik  in  župnik  v  Kovorju.  Potem  ga 
je  pa,  kakor  sam  pripoveduje,  čitanje  nemških  in  slovenskih  luteranskih 
knjig  pridobilo  za  novo  vero.  Okoli  1.  1563.  je  odpadel  in  bil  od  de- 
želnih stanov  nastavljen  kot  predikant  v  Lescah,  Dobival  je  od  njih 
letne  plače  30  goldinarjev,  Dietrichstein  mu  je  dajal  20  goldinarjev 
in  hrano  brezplačno,  plemstvo  iz  okolice  pa  12  goldinarjev.  L.  1571. 
je  izjavil,  da  ima  blizu  400  obhajancev,  med  temi  plemiče  iz  okolice, 
njih  uslužbence  in  večino  radovljiških  meščanov,  ki  se  vsi  obhajajo 
pod  obema  podobama.  —  Radovljiška  graščina  je  bila  last  deželnega 
kneza  in  Dietrichstein  jo  je  imel  le  v  zastavo  za  neko  posojilo 
(Pfandinhaber).  Zato  je  bilo  po  tedanjih  zakonih  protipostavno,  da  si 


Kamnik. 


je  prisvajal  na  radovljiškem  svetu  kako  oblast  v  cerkvenih  stvareh. 
Nadvojvoda  Karol  mu  je  to  1.  1572.  tudi  jasno  razložil  in  zažugal,  da 
mu  graščino  odtegne,  ako  ne  spravi  Kupljenika  takoj  iz  mesta  in 
radovljiškega  gospostva.  Dietrichstein  je  prosil  za  pomoč  deželne 
stanove  in  se  nasproti  nadvojvodu  skliceval  na  to,  da  je  Kupljenik 
nastavljen  od  dežele,  ne  pa  od  njega.  Pravda  se  je  vlekla  nekaj  let, 
ne  da  bi  prišlo  do  odločitve.  Dietrichstein  in  drugi  njegovi  somišlje- 
niki so  vendar  izprevideli,  da  na  radovljiškem  svetu  ne  bodo  mogli 
napraviti  varne  luteranske  postojanke.  Zato  so  prestavili  središče 
propagande  na  posestvo  Kacijanarjev  v  Begunje.  Posestnica  gradu 
Katzenstein  (sedaj  ženska  kaznilnica),  Julijana  Kacijanar,  je  bila  po- 
sebno vneta  luteranka  in  je  prepustila  del  svojega  grajskega  poslopja 
za  bogoslužne  shode.  Katoliške  župne  cerkve  se  luterani  niso  upali 
polastiti.  Tu  sem  so  stanovi  iz  Ljubljane  pošiljali  svoje  predikantc. 
Poleg  Kupljenika  sta  pridigala  Jurij  Dalmatin  in  neki  Klemen  Bobek, 

krojač  iz  Radovljice.  Ker  so  se  v  Begunjah  zbirali  ne  le  gorenjski 
plemiči,  ampak  tudi  podložni  meščani  in  kmetje  iz  radovljiškega  go- 
spostva, zato  je  nadvojvoda  Karol  1.  1577.  Julijani  Kacijanar  prepo- 
vedal imeti  v  svojem  gradu  sestanke  krivovercev.  Prepoved  seveda 
ni  imela  uspeha,  ker  so  prav  takrat  deželni  stanovi  bili  na  višku 
svoje  moči.  Zato  je  poslej  nadvojvoda  delal  na  to,  da  bi  vsaj  preprečil 
vpliv  begunjske  propagande  na  svoje  mesto  Radovljico.  Z  odlokom 
dne  22.  marca  1580  je  prepovedal  Radovljičanom,  naj  ne  hodijo  po- 
slušat v  Begunje  luteranskih  pridig  in  naj  odpravijo  iz  mesta  „šepavega 
človeka  (den  krumpen  Menschen),  ki  biva  pri  Požmokovi  vdovi". 
Ta  „šepavi  človek"  je  bil  menda  krojač  Klemen  Bobek,  ki  je  v  letih 
1580  do  1590  pridigal  v  Katzensteinu.  Isto  leto  je  prišel  tudi  ukaz, 
naj  zapro  odpadlega  duhovnika  Petra  Kupljenika  in  iztirajo  krivoverca 
Jerneja  Tulčaja.  Koliko  so  vsi  ti  odloki  zalegli,  je  spoznati  iz  nasled- 
njih dogodkov.  Kupljenik  je  še  več  let  bival  v  Radovljici,  kjer  je  imel 
svojo  hišo,  in  pridigoval.  Tu  in  tam  je  obiskal  tudi  bližnje  gradove 
in  zbirališča  protestantov.  Usoda  ga  je  zadela  1.  1578.,  ko  so  ga  loški 
lovci  pri  Železnikih  ujeli  in  vrgli  v  ječo,  čez  teden  dni  pa  tirali  na 
avstrijsko  mejo  v  Gorico,  kjer  so  ga  izročili  patriarhovemu  sodišču, 
kateremu  je  bil  kot  bivši  katoliški  duhovnik  podvržen.  Sam  nadvoj- 
voda je  takrat  pisal  patriarhu,  naj  s  Kupljenikom  strogo  postopa,  ker 
je  eden  glavnih  luteranskih  kolovodij  in  vehk  upornik.  Patriarhov 
namestnik  je  takoj  proti  njemu  naperil  tožbo  zaradi  krivoverstva  in 
zlorabe  duhovniške  službe.  Iz  strahu  pred  smrtjo  je  Kupljenik  preklical 
vse  svoje  zmote  in  obljubil  do  konca  življenja  v  katoliški  veri  živeti. 
Dne  2.  avgusta  1587,  neko  nedeljo,  se  je  vršil  slovesni  preklic  v  ka- 
piteljski cerkvi  (in  collegiata  ecclesia)  v  laškem  Vidmu.  Navzočna  je 
bila  vsa  duhovščina  in  mnogo  ljudstva;  Kupljenik  je  stal  na  evangeljski 
strani  na  vzvišenem  kraju.  Preiskovalni  sodnik,  neki  kapucin,  je  pri- 
digal o  njegovih  zmotnih  naukih,  nato  je  Kupljenik  sam  glasno  pre- 
čital  preklic  in  ga  podpisal.  Odstavljen  je  bil  od  duhovniške  službe  in 
obsojen  v  dosmrtno  ječo.  O  Božiču  in  o  Veliki  noči  je  imel  stati  v 
spokorni  obleki  pred  cerkvijo.  —  Toda  Kupljenikova  ječa  ni  dolgo 
trajala.  Menda  se  mu  je  še  isto  leto  posrečilo  uiti.  Ne  motimo  se,  da 
so  tudi  tu  kranjski  stanovi  imeli  svojo  roko  vmes.  Leta  1590.  so  mu 
po  petindvajsetletnem  službovanju  dovolili  pokojnino.  Kje  je  umrl, 
ni  znano. 

Med  tem  je  šla  lutrovska  propaganda  v  Radovljici  naprej.  Na 
čelu  ji  je  bil  mestni  pisar  Jakob  Dienstmann.  Nadvojvoda  Karol  je 
tudi  tu  poizkusil  pomagati  katoličanom  s  tem,  da  je  najprej  mestni 
svet  očistil  luteranov.  Pisar  Dienstmann  je  bil  od  službe  odstavljen  in 
v  mestni  svet  so  bili  imenovani  sami  katoliški  svetovalci.  Vendar  na 
verske  razmere  to  ni  imelo  posebnega  vpliva.  Shodi  v  Begunjah  so 
bili  vedno  bolj  obiskani,  tako  da  je  Julijana  Kacijanar  okoli  1.  1584. 
hotela  prirediti  protestantom  posebno  kapelo  za  njihovo  bogoslužje. 
Napravili  so  načrt  in  se  dogovorili  z  radovljiškimi  meščani  in  kmeti, 
ki  so  imeli  pri  zgradbi  opravljati  tlako  in  zanjo  preskrbeti  les  in  apno. 
Vendar  menda  tu  ni  šlo  za  novo  zgradbo,  ampak  le  za  prezidavo  ne- 
kega gospodarskega  poslopja,  ki  je  preje  služilo  za  klet  in  konjski 

hlev.  Nadvojvoda  Karol  je  leta  1586.  ukazal  Julijani,  naj  takoj  ustavi 
zgradbo,  a  stanovi  so  se  zanjo  potegnili  in  se  sklicevali  na  dogovor 
v  Brucku,  po  katerem  je  bilo  plemičem  dovoljeno  na  svojem  svetu 
izvrševati  protestantsko  bogoslužje.  Res  so  bili  poslej  luterani  v 
Begunjah  nemoteni,  dokler  jim  ni  reformacijska  komisija  uničila 
molivnice  (1600). 

Ker  nadvojvoda  plemičem  pri  Katzensteinu  ni  mogel  blizu,  se 
je  tembolj  trudil,  da  bi  Radovljičane  odtegnil  njihovemu  vplivu.  Po- 
novno so  došla  leta  1586. 
povelja  na  vicedoma  in  ra- 
dovljiški mestni  svet,  naj 
preprečijo  izhajanje  mešča- 
nov v  Begunje  in  naj  po- 
izvedujejo tudi  o  Klemenu 
Bobku,  ki  nastopa  kot  pre- 
dikant,  dasiravno  je  lekrojač 
po  svojem  poklicu.  Vidi  se, 
da  nadvojvoda  takrat  še  ni 
imel  zanesljivih  mož,  ki  bi 
bili  odločno  nastopili.  Ko- 
misarji, ki  jih  je  imenoval 
vicedom,  da  bi  preiskovali 
dogodke  v  Begunjah,  so  se 
drug  za  drugim  odtegnili 
neljubemu  poslu  in  se  na 
različne  načine  izgovarjali. 
—  Nov  povod  tožbam  in 
prepirom  med  katoličani  in 
luterani  je  bilo  strogo  po- 
stopanje radovljiškega  žup- 
nika in  ljubljanskega  prosta 
Gašperja  Freudcnschussa,ki 
ni  hotel  pokopati  luteranskih 
mrličevna  katoliškem  poko- 
pališču. Ko  je  na  dan  novega 
leta  1587.  imel  biti  pogreb 
Mihaela  Bohinjca,  sina  zna- 
nega luterana  Jurija  Bohinj- 
ca, je  Freudenschuss  prepo- 
vedal   cerkovniku    skopati 

jamo,  očetu  pa  rekel,  naj  le  gre  s  svojim  mrtvim  sinom  v  Begunje,  kamor 
navadno  zahaja.  Ker  Bohinjec  tudi  pri  drugih  cerkvah  ni  mogel  dobiti 
prostora,  je  mrlič  težal  več  tednov  nepokopan.  Pritožba,  ki  jo  je  Jurij 
Bohinjec  vložil  na  deželne  stanove,  ni  nič  pomagala,  pač  pa  je  ukazal 
nadvojvoda,  naj  Bohinjca  samega  vtaknejo  v  zapor  zaradi  čitanja  po- 
stile, pridigovanja  in  prepovedanih  shodov.  Leta  1590.  so  bili  pozvani  v 
Gradec  radovljiški  luterani  Andrej  Jernejec,  Matija  Za  vid  injakob  Žerovec, 
da  se  pred  nadvojvodom  zagovarjajo  zaradi  nepokorščine,  meščan 
Švarc  pa  je  imel  biti  izgnan.   Mestni  sodnik  Janez  Dienstmann  je  od- 

Grof  Ivan  Ambrož  Turn,  deželni  glavar  kranjski 

(1.  1585.). 


730 

govoril  na  ta  ukaz,  da  sta  Andrej  Jernejec  in  Matija  Zavid  pripravljena 
ubogati  nadvojvoda,  pa  nimata  potnine,  Švarc  je  odgovoril,  naj  mu 
le  pošteno  plačajo  hišo  in  svet,  potem  bode  rad  zapustil  Radovljico, 
Žerovec,  čegar  posestvo  je  spadalo  pod  oblast  deželnega  plemenitaša, 
pa  ni  prišel  blizu.  —  Pozneje  ni  nobenih  poročil  več  o  luteranstvu 
v  Radovljici;  kakor  drugod,  je  tudi  tu  hitro  pojemalo. 

Na  Dolenjskem  ni  bilo  tako  znamenitih  mest  in  trgov,  kakor 
jih  je  imela  Gorenjska,  zato  tukaj  tudi  ne  najdemo  tako  razvitega 
meščanstva,  kakršno  je  bilo  v  Ljubljani,  Kranju,  Loki  ali  Kamniku. 
Nova  vera  je  bila  tu  bolj  kot  drugod  navezana  na  gradove.  Med 
ljudstvo  pa  je  tem  manj  zašla,  ker  je  bila  prav  Dolenjska  leta  1573. 
prizorišče  velikega  kmečkega  upora,  ki  je  bil  naperjen  proti  plemstvu 
in  njegovim  terjatvam.  Zato  tla  za  nove  nauke  niso  bila  pripravna. 

Na  Igu  je  pospeševala  protestantstvo  plemiška  rodbina  Schnitzen- 
paum,  posestnica  gradu  Soneck.  Volbenk  Schnitzenpaum  se  je  okoli 
leta  1580.  polastil  podružnice  sv.  Jurija,  ki  jej  je  bil  menda  patron; 
dal  je  vso  cerkveno  opravo,  celo  zvonove  in  cerkveno  uro  odnesti  na 
svoj  grad.  Valvasor  obširno  opisuje,  kako  se  je  ob  tej  priliki  neki 
Schnitzenpaumov  hlapec  norčeval  iz  kipa  sv.  Jurija  in  pri  tem  zažgal 
graščino.  Luteranstvo  je  moralo  tod  zaiti  tudi  med  kmečko  ljudstvo, 
ker  je  škof  Hren  1.  1604.  dal  ižanskemu  župniku  posebno  navodilo, 
kako  naj  izkuša  luterane  pridobiti  za  katoliško  cerkev. 

Med  najmogočnejše  in  najvplivnejše  pospeševalce  luteranstva  na 
Kranjskem  moramo  prištevati  grofe  Turjaške,  ki  so  imeli  na  svojem 
glavnem  gradu  Turjaku  že  zgodaj  predikanta.  Še  danes  se  imenuje 
stara  grajska  kapela,  ki  je  okrašena  s  srednjeveškimi  freskami,  „lut- 
rovska  kapela".  Tu  so  pridigovali  Jurij  Dalmatin,  Andrej  Savinec, 
Janez  Folt  in  drugi  predikanti,  ali  pa  so  turjaški  uradniki  grajski 
družini  čitali  iz  postile,  katekizma,  pesmarice  ali  sv.  pisma.  —  Svoje 
podložne  kmete  so  hoteli  Turjaški  zapeljati  v  novo  vero  s  tem, 
da  so  izročili  župnijo  Škocijan  pri  Turjaku  luteranom.  Od  leta 
1564.  dalje  nahajamo  tu  same  predikante  za  župnike.  Imenujejo  se: 
Jurij  Dalmatin,  Andrej  Savinec,  Marko  Xilander,  Nikolaj  Murič.  Nad- 
vojvoda Karol  je  sicer  izkušal  župnijo  Turjačanom  iztrgati  in  zahteval, 
naj  dokažejo  svoje  patronstvo  do  Škocijana.  Ti  so  se  sklicevali  na 
starodavne  pravice  svoje  družine  in  se  zanašali  na  velik  ugled  in 
veljavo,  ki  so  jo  v  deželi  uživali.  Tako  je  stvar  počivala  do  1.  1597. 
Ljudstvo  ni  imelo  zaupanja  do  svojih  krivoverskih  župnikov.  L.  1581. 
poroča  škof  Bizancij,  da  so  župljani  po  večini  katoliški,  hodijo  k 
božji  službi  drugam  in  tudi  raje  drugod  prejemajo  zakramente,  kakor 
da  bi  imeli  posla  s  predikanti.  Sedemnajst  let  pozneje  pa  piše  škof 
Hren,  da  „se  je  poluteranilo  v  Škocijanu  le  20  do  30  kmetov  in  je 
vse  druge  božja  milost  čudovito  v  pravi  veri  ohranila."  L.  1598.  je 
občina  sama  prosila  patriarha  za  katoliškega  župnika,  češ  da  je  po 
sili  in  po  vplivu  grofov  Turjaških  škocijanska  fara,  ki  šteje  okoli 
tritisoč  ljudi,  že  precej  postala  lutcranska.  Za  župnika  naj  se  postavi 
Andrej  Ribič  (Piscator),  da  župnijo  zopet  pokatoličani.  Nadvojvoda 
Ferdinand  je  predlagal  Ribiča  za  Škocijan,  ne  da  bi  vprašal  grofe 
Turjaške  in  je  ukazal  stiškemu  opatu  in  vicedomu,  naj  ga  umestita. 

Dne  12.  maja  1598  sta  šla  nadvojvodova  pooblaščenca  z  novim  žup- 
nikom v  Škocijan,  kjer  sta  našla  grofa  Vajkarda  Turjaškega  z  oboro- 
ženo četo  in  dva  predikanta,  Ivana  Znojilška  in  Ivana  Wolfingerja, 
ki  sta  se  ravno  za  pridigo  pripravljala.  Turjaškemu  sta  povedala, 
kakšno  je  njuno  poslanstvo;  sicer  je  ugovarjal,  pa  se  ni  s  silo  ustav- 
ljal. Nato  sta  komisarja  predikanta  odpravila  iz  cerkve,  z  ljudstvom 
napravila  procesijo  okoli  nje  in  predstavila  novega  župnika.  Cerkvenih 
ključev  Turjaški  ni  hotel  izročiti,  nekega  podložnega  kmeta,  ki  je 
postavil  pred  cerkvijo  neko  prižnico  za  novega  župnika,  je  dal  zapreti, 
vsem  onim  pa,  ki  so  komisarjem  dali  živila,  je  naložil  denarne  globe. 
Tudi  je  prepovedal  župljanom  ubogati  novega  župnika.  Predikant 
Znojilšek  je  še  ostal  v  gradu,  tam  ob  nedeljah  opravljal  božjo  službo 
in  skupaj  s  svojim  tovarišem  pobiral  desetino.  Živino,  kolikor  je  je 
pripadalo  cerkvi,  so  odgnali,  in  grof  Turjaški  je  dal  župniku  „zakrižati" 
neki  travnik,  da  bi  ga  sam  pokosil.  Pobral  je  tudi  vse  pridelke  z 
župnijskih  njiv  in  dal  iz  podružnic  vse  cerkvene  posode  in  vso  masno 
obleko  spraviti  v  grad.  Ljubljanski  škof  Hren  se  je  proti  takemu 
nasilstvu  pritožil  na  vlado  v  Gradcu.  Nadvojvoda  Ferdinand  je  pozval 
Turjačana  na  zagovor  in  ukazal,  da  mora  predikant  Znojilšek  zaradi 
„nestrpnosti  in  grobe  nedostojnosti"  v  osmih  dneh  zapustiti  avstrijske 
dežele,  sicer  zapade  smrtni  kazni.  Nadvojvodov©  povelje  je  imel 
izvršiti  deželni  sodnik  (Landrichter).  Dne  6.  septembra  1598  je  prišel 
z  oboroženo  četo  sto  strelcev  pred  grad  Turjak.  Grofa  ni  bilo  doma, 
nekateri  služabniki,  ki  so  se  ustavljali,  so  se  morali  umakniti.  Sodnik 
je  dal  vso  živino  iz  hlevov  in  ves  spravljeni  žitni  pridelek  odpeljati 
v  Škocijan.  Znojilšek  se  je  zatekel  v  Ljubljano  pod  varstvo  deželnih 
stanov,  potem  pa  zbežal  v  Medjimurje  h  grofu  Zrinjskemu.  —  Tako 
je  Škocijan  po  preteku  40  let  zopet  imel  katoliškega  župnika. 

V  gornji  dolini  Krke  in  Temenice  so  bile  precej  na  gosto 
nasejane  protestantske  postojanke.  —  V  Višnji  gori  je  bil  že  leta 
1554.  predikant  Jurij  Maček.  Mesto  in  „ Stari  grad"  (Weichselberg) 
sta  bila  lastnina  deželnega  kneza,  a  poslednji  je  bil  takrat  v  upravi 
Turjačanov.  Luterani  so  se  tu  polastili  mestne  cerkve  sv.  Ane,  kjer 
so  imeli  svoje  shode.  Za  Mačkom  jim  je  pridigal  Hans  Gottscheer 
(Hočevar),  katerega  je  dal  nadvojvoda  Karol  1.  1570.  izgnati.  Meščani 
in  bližnje  vasi  (Dednji  dol,  Leskovec,  Polica  in  druge)  so  nato  prosile 
nadvojvoda,  naj  jim  vrne  predikanta;  tudi  deželni  stanovi  so  se  zanje 
potegnili.  Vendar  je  ostalo  pri  odloku.  Zato  je  bil  poslej  Višenjski 
grad  ali  Turen  (Weichselbach),  ki  je  bil  v  posesti  plemenitih  Gallov, 
zbirališče  protestantov,  kjer  jim  je  grajska  kapela  služila  za  shode. 
Enonadstropna  žitna  kašča  v  severovzhodnem  delu  gradu  se  še  danes 
imenuje  „ ajdovska  cerkev"  in  nam  predstavlja  nekdanjo  lutrovsko 
kapelo.  L.  1582.  je  nadvojvoda  Karol  Višnjanom  prepovedal,  „da  ne 
smejo  zaničevati  svojega  rednega  župnika  in  letati  na  grad  Višnje  k 
pridigam  in  božji  službi  krivoverskega  predikanta".  Vendar  se  novi 
nauki  ljudstva  tudi  tu  niso  posebno  prijeli.  L.  1581.  je  bilo  poleg  dveh 
gradov  še  osem  družin  luteranskih. 

V  stiski  okolici  je  bila  cela  vrsta  gradov,  katerih  gospodarji 
so  bili   luterani  in  včasih  poklicali  kakega  predikanta  za  svojo  dru- 

žino  in  podložnike.  Med  župnijami  se  omenja  le  Krka  z  večjim 
številom  (trideset  družin)  luteranov.  —  Stalna  protestantska  postojanka 
pa  je  bila  v  župniji  D  obrni  če,  in  sicer  v  Selcih  pod  Kozjakom. 
Grad  Kozjak  so  imeli  v  posesti  plemeniti  Sauer,  ki  so  se  polastili  tudi 
cerkvice  sv.  Antona.  Tu  je  pridigal  od  1.  1570.  naprej  Tomaž  Fašang 
in  dobival  od  deželnih  stanov  55  goldinarjev  podpore.  Za  njim  je  bil 
predikant  v  Selcih  njegov  sin  Abel,  ki  je  bil  še  leta  1600.  kot  zadnji 
predikant  na  svojem  mestu.  Razun  grajske  gospode  je  bilo  tu  še  30 
kmečkih  družin  luteranskih. 

Zelo  dolgo  je  trajala  protestantska  propaganda  v  Žužemberku. 
Tu  so  bili  Turjačani  gospodarji.  Zato  je  umevno,  da  so  zastavili  vse 
sile  za  razširjanje  nove  vere  in  svojevoljno  ravnali  s  cerkvami  v 
trgu.  Poleg  grajske  kapele  sv.  Ulrika  so  se  tu  polastili  luterani  tudi 
cerkve  sv.  Jakoba,  jo  celo  razširili  in  si  napravili  svoje  pokopališče. 
L.  1580.  je  bil  tu  predikant  Krištof  Slivec.  Ko  je  prišel  naslednje  leto 
patriarhov  namestnik,  pomožni  škof  Pavel  Bizancij  na  vizitacijo  v 
Žužemberk,  je  cerkev  sv.  Jakoba  predikantu  vzel  in  jo  zopet  izročil 
katoliškemu  župniku  Juriju  Josinu.  Toda  komaj  je  odšel,  so  se  lute- 
rani cerkve  zopet  polastili.  Ko  je  potem  bila  vizitacija  1.  1593.  in  je 
patriarh  Franc  Barbaro  sam  prišel  v  Žužemberk,  so  Turjačani  dali 
cerkev  zastražiti  z  močno  oboroženo  četo,  da  se  ne  bi  upal  blizu. 
V  Žužemberku  je  bilo  24  družin  lutrovskih.  Leta  1600.,  ko  so  bili  že 
vsi  predikanti  iz  Kranjske  pregnani,  je  dal  deželski  sodnik  predikanta 
Krištofa  Slivca,  ki  je  bil  takrat  že  70  let  star,  odpeljati  na  ljubljanski 
grad,  kjer  so  ga  pa  kmalu  izpustili. 

Tudi  mimo  Novega  mesta  luteransko  gibanje  ni  šlo  brez 
sledov,  dasiravno  tu  boj  med  staro^  in  novo  vero  ni  bil  tako  trdo- 
vraten, kakor  v  gorenjskih  mestih.  Že  leta  1548.  nam  beleži  kronika 
frančiškanskega  samostana  smrt  patra  Ivana,  ki  je  ob  nekem  napadu 
luteranov  zadobil  tako  hude  rane,  da  je  za  njimi  umrl.  Pozneje  več 
kot  12  let  o  luteranskem  gibanju  v  Novem  mestu  ničesar  ne  izvemo. 
Prvi,  ki  je  menda  tu  javno  oznanoval  Lutrove  nauke,  je  bil  Gregor 
Vlahovič,  predikant  metliški.  Vlahovič  je  bil  doma  iz  Ribnika  v  Beli 
Krajini,  ni  znal  ne  latinsko  ne  nemško,  pač  pa  se  je  naučil  Trubarjeve 
slovenske  in  glagolske  knjige  na  pamet.  Ker  je  bil  preje  katoliški 
duhovnik,  sodimo,  da  je  moral  biti  glagoljaš.  Leta  1559.  je  začel  s 
Tulščakom  pridigovati  novo  vero  v  Metliki. 

Vlahovič  je  bil  silno  vnet  in  delaven  luteran.  Iz  Metlike  je  hodil 
v  bližnje  in  daljne  kraje,  celo  po  deset  milj  na  okoli  in  novi  veri 
pridobival  privržencev.  V  Novo  mesto  je  prišel  1.  1560.  in  navdušeno 
oznanoval  Lutrove  nauke.  Novomeški  prost  Jurij  Graf  ga  je  dal  zgra- 
biti in  ga  imel  sedem  dni  zaprtega.  Na  zahtevo  deželnih  stanov  ga 
je  moral  izpustiti.  Ko  je  potem  Vlahovič  okoli  Gornjega  grada  pri- 
digal luteranstvo,  se  mu  je  isto  pripetilo.  Ljubljanski  škof  ga  je  dal 
zapreti  ob  kruhu  in  vodi.  Ko  je  tudi  tu  s  pomočjo  svojih  ljubljanskih 
prijateljev  čez  tri  tedne  zadobil  prostost,  se  je  zopet  vrnil  v  Metliko. 
Vlahovičeve  pridige  so  menda  duhove  hudo  razburile,  ker  piše  Klomb- 
ner  v  pismu  z  dne  24.  februarja  1560  Trubarju,  „da  je  obema  (škofu 
in  proštu)  hudo  zagodel",  kar  sta  mu  seveda  tudi  ta  dva  poplačala  z 

ječo  in  lakoto.  —  L.  1567.  je  prišel  Vlahovič  zopet  v  Novo  mesto  na 
povabilo  meščanov,  ki  so  ga  hoteli  imeti  za  svojega  predikanta.  Ker 
ga  duhovščina  ni  pustila  v  cerkev,  je  navadno  pridigoval  v  hiši  ple- 
menitega gospoda  Schejei^ja.  V  kratkem  se  je  poluteranilo  precej 
meščanov,  zlasti  ker  je  bil  akvilejski  arhidiakon,  Ivan  Klemen,  župnik 
v  Trebnjem,  sam  skrit  privrženec  nove  vere.  Njegov  brat  je  opravljal 
celo  službo  deželnega  predikanta  v  Ljubljani.  —  Novomeški  luterani 


Ivan  Znojilšek,  predikant  v  Škocijanu  pri  Turjaku. 

so  si  posebno  prizadevali,  da  bi  dobili  kako  mestno  cerkev  v  posest. 
Ker  ni  šlo  z  lepa,  izmislili  so  si  zvijačo.  Prosili  so  deželne  stanove, 
naj  jim  pošljejo  nekoliko  tovorov  peska  ali  prosa,  pa  naj  reko,  da 
je  smodnik,  pripravljen  za  trdnjave  na  turški  meji.  Zaradi  večje  var- 
nosti naj  ga  ukažejo  shraniti  v  kaki  novomeški  cerkvi  in  prepovedo 
hoditi  z  lučjo  vanjo.  Cerkvene  ključe  naj  izroče  mestnim  svetovalcem. 
Na  tak  način  bi  imeli  predikanti  dostop  do  cerkve  in  Novomeščanom 
bi  ne  bilo  treba  poslušati  očitanja  sosedov,  da  se  morajo  njihovi  pre- 
dikanti potikati  po  hišah.  Zvijača  se  ni  posrečila,  ker  ni  nobenega 
poročila,  da  bi  imeli  novomeški  protestanti  kako  mestno  cerkev  v 
posesti,  pač  pa  so  se  zbirali  pri  podružnici  sv.  Ane  v  Grabnu,  kjer 
so  imeli  plemeniti  Mordaxi  svojo  graščino. 

Poleg  Vlahoviča  je  pridigal  v  Novem  mestu  tudi  krški  predikant 
Weixler,  bivši  župnik  v  Fari  pri  Kostelu.  Uspehi  njunega  dela  niso 
bili  posebno  veliki.  L.  1581.  je  bilo  v  Novem  mestu  30  in  v  bližnjem 
Šmihelu  6  družin  luteranskih. 

Kakor  za  druga  mesta,  skrbel  je  nadvojvoda  Karol  tudi  za 
Rudolf  o  vo,  da  je  imelo  katoliški  mestni  svet.  L.  1590.  je  bil  izvoljen 
za  sodnika  protestant  Jurij  Raab;  vicedom  je  pisal  v  Novo  mesto,  da 
ga  ne  potrdi.  Izvolijo  naj  katoličana.  Novomeščani  so  se  vdali  temu 
povelju,  a  porabili  prvo  priliko,  da  so  zopet  poslali  protestante  v 
mestni  zbor.  Tri  leta  pozneje  je  bil  izvoljen  za  mestnega  sodnika 
protestant  Ivan  Gričar.  Opravičevali  so  njegovo  izvolitev,  češ  da  ima 
sodnik  mnogo  opraviti  z  vojaki,  ki  hodijo  skozi  mesto  na  turško 
mejo.  Nekateri  katoliški  mestni  svetovalci  ne  znajo  ne  brati,  ne  pisati 
in  so  tudi  prerevni.  Gričar  pa  je  bogat  trgovec,  ume  brati  in  pisati, 
zna  odgovarjati  revežu  in  bogatinu,  če  treba  lahko  prenoči  stotnike 
in  druge  take  vrste  ljudi.  Vicedom  Gričarjeve  izvolitve  ni  potrdil, 
ampak  meščanom  ukazal,  naj  izvolijo  katoličana,  sicer  bo  prisiljen 
poročati  nadvojvodu.  Proti  koncu  16.  stoletja  je  bilo  v  Novem  mestu 
še  precej  luteranov.  L.  1598.  poroča  prost  Polidor  akvilejskemu  gene- 
ralnemu vikarju:  „Tu  v  mestu  jih  je  nemalo  okuženih  od  krivoverstva, 
ki  dajo  svoje  otroke  krstiti  heretikom  in  posebno  nekemu  odpadlemu 
kartuzijanu,  ki  že  nekaj  let  pod  varstvom  stanov  tu  razširja  svoj 
strup.  Pokopujejo  jih  pri  frančiškanih.  To  neznosno  zlorabo  sem 
naznanil  nadvojvodu,  ki  je  ukazal  ljubljanskemu  vicedomu,  da  spravi 
meščane  na  pravo  pot,  predstojniku  kartuzijanov  pa  naročil,  da  od- 
padnika zapre,  kjerkoli  ga  zasači."  —  Značilna  oseba  iz  dobe  verskih 
bojev  je  tedanji  novomeški  prost  Polidor  Montagnana.  Kakor 
že  ime  priča,  je  bil  italijanskega  rodu,  stričnik  stiškega  opata  Vol- 
benka  Neflfa,  ki  ga  je  dal  študirati  v  Benetke  in  Padovo.  Pozneje  je 
bil  deset  let  dvorni  kapelan  cesarja  Ferdinanda  in  je  leta  1561.  dobil 
ljubljansko  proštijo.  Montagnana  je  imel  večkrat  po  raznih  krajih  hude 
spopade  z  luterani.  Vendar  ti  spori  pri  njem  niso  izvirali  iz  vneme  za 
katoliško  cerkev,  s  katero  je  prišel  v  svojem  življenju  večkrat  v  na- 
sprotje, marveč  iz  oblastnega  značaja  in  nastopa.  Ko  je  Trubar  prišel 
1.  1561.  v  Ljubljano,  se  je  Montagnana  z  njim  pogajal  o  prestopu  v  lute- 
ranstvo  in  se  hotel  poročiti.  Zato  je  izgubil  proštijo.  Zveze  z  visokimi 
dvornimi  krogi  so  mu  pomagale,  da  je  pri  cesarju  kmalu  zopet  prišel 

v  milost.  Nadvojvoda  Karol  ga  je  imenoval  za  svojega  svetovalca  in 
mu  podelil  župniji  Žalec  in  Teharje.  Hkrati  je  postal  arhidijakon  za 
Savinjsko  dolino.  Pa  tudi  tu  je  bil  po  svojem  življenju  in  delovanju 
bolj  protestant  kakor  katoličan.  Poročila,  ki  so  dohajala  o  njem  na 
graškega  nuncija  in  akvilejskega  patriarha,  so  bila  skrajno  neugodna; 
mnogi  so  ga  imeli  za  očitnega  luterana.  Ker  je  Montagnana  videl,  da 
nadvojvoda  Karol  strogo  postopa  z  novoverci,  je  tudi  sam  pričel  z 
njimi  strožje  ravnati.  L.  1567.  je  dobil  župnijo  Krško  (Leskovec)  in 
dve  leti  pozneje  tudi  Laško.  V  imenu  nadvojvoda  Karola  je  prevzel 
1.  1579.  upravo  samostana  Admont,  ki  jo  je  moral  pa  zaradi  razprtij 
s  štajerskimi  deželnimi 
stanovi  kmalu  zopet  opu- 
stiti. Tri  leta  pozneje  je 
postal  akvilejski  arhi- 
diakon  na  Dolenjskem, 
odstavil  novomeškega 
prosta  Jurija  Petro  vina 
in  postal  sam  njegov 
naslednik.  V  tej  dobi 
sv^ojega  življenja  je  ka- 
zal večjo  umerjenost  in 
stalnost.  Izpolnoval  je 
dolžnosti  višjega  katoli- 
škega duhovnika  dovolj 
vestno,  skrbel  za  izob- 
razbo in  nravno  življenje 
duhovnikov  in  izpreobra- 
čanje  luteranov.  Ker  je 
umrl  šele  1. 1604.,  je  pre- 
živel vso  dobo  verskih 
bojev,  v  katere  je  mnogo- 
krat posegel.  Prost  Poli- 
dor  Montagnana  je  zna- 
čilen zgled  za  reforma- 
cijsko dobo,  ker  nam  je 
priča,  da  je  protestantsko 
gibanje  vplivalo  le  pre- 
več tudi  na  visoke  cer- 
kvene dostojanstvenike. 
Izven  Novega  mesta 
so  imeli  luterani  posebno 

zaslombo  v  Toplicah.  Kakor  Škocijan,  tako  so  tudi  Toplice  grofi 
Turjaški  skozi  več  desetletij  redno  oddajali  predikantom.  Ako  jim  je 
arhidiakon  očital  kršenje  cerkvenih  pravic,  so  se  izgovarjali,  češ  da 
nastavljajo  katoliške  duhovnike.  Okoli  1.  1560.  je  bil  tu  župnik  Ivan 
Lamella,  glagoljaš  iz  Istre,  ki  je  pregledoval  in  presojal  glagolske  in 
cirilske  knjige,  ki  so  izhajale  v  Ungnadovi  tiskarni.  Za  njim  se  omenja 
predikant  Gašper  Kumperger,  katerega  so  morali  zaradi  pijančevanja 
in  vnemarnosti  odstaviti.     Spri  se  je  celo  s  turjaškim  oskrbnikom  v 

Žužemberku,  Mihaelom  Lystom,  ki  ga  je  dal  s  palicami  natepsti  in 
v  ječo  vreči.  Nasledoval  ga  je  Mihael  Vrbec,  ki  se  je  ob  času  reforma- 
cijskih komisij  okoli  1.  1609.  umaknil  h  grofom  Zrinjskim  na  Hrvaško, 
od  koder  je  še  včasih  hodil  na  Kranjsko.  Žal,  da  nimamo  nobenih 
poročil,  v  koliko  je  zašlo  luteranstvo  med  kmečko  ljudstvo.  —  Za 
župnijo  Mirna  Peč  so  imeli  luterani  postojanko  na  gradu  Hmeljnik 
(Hopfenbach),  ki  je  bil  lastnina  gospodov  Črnomelj skih.  Že  1.  1563. 
je  pridigal  tu  neki  Gašper  (Kumperger?).  Za  njim  se  omenja  Tomaž 
Jagodic  kot  predikant  deželnih  stanov  na  Hmeljniku.  Luterani  so  se 
polastili  tudi  cerkvice  sv.  Primoža  in  Felicijana  v  Kartelevem.  —  V 
smeri  reke  Krke  proti  Brežicam  nahajamo  le  tu  in  tam  kak  grad, 
kjer  so  imeli  protestanti  svoje  shode,  tako  Otočič  (W6rdl),  Stari  grad 
(Altenburg),  Presek  pri  Št.  Jerneju,  Gracarjev  turn  (Peistenberg)  in 
Berhovo  (Freyhof).  Luterani  iz  šentjernejske  okolice  so  imeli  svoje 
shode  v  cerkvi  sv.  Pankracija  pod  Presekom.  Vendar  nova  vera  ni 
zašla  med  ljudstvo;  imela  je  privržence  le  med  plemiči,  njih  druži- 
nami in  grajskimi  posli. 

Ob  Savi  nahajamo  protestante  v  Krškem  in  v  Radečah.  Oba 
trga  sta  spadala  neposredno  pod  vlado  nadvojvoda  Karola,  zato  se 
nova  vera  v  njih  ni  mogla  dolgo  vzdržati.  V  Krškem  je  pridigoval 
okoli  1.  1565.  Janez  Weixler,  nekdanji  župnik  v  Fari  pri  Kostelu.  Zbiral 
je  okoli  sebe  meščane  in  kmete,  tako  da  je  imel  redno  okoli  200 
poslušalcev.  Novi  leskovški  župnik  Polidor  Montagnana  tega  ni  hotel 
trpeti  in  nekoč  je  prišel  v  cerkev,  ko  je  ravno  pridigal.  Vpraša  ga 
vpričo  poslušalcev,  kdo  mu  je  to  dovolil,  ko  je  vendar  nadvojvoda 
njega  (Polidorja)  nastavil  za  župnika.  Predikant  se  je  skliceval  na 
Kristusa  in  deželne  stanove,  ki  so  mu  dovolili  oznanovati  sv.  evangelij. 
Poslušalci  pa  so  se  zanj  potegnili,  zmerjali  župnika  in  njegove  sprem- 
ljevalce. Zlasti  ženske  so  bile  razljutene.  Drugi  dan  je  šel  Weixler 
z  mestnim  sodnikom  in  dvema  meščanoma  k  župniku  Montagnana  in 
ga  vprašal,  zakaj  je  javno  tako  strogo  proti  njemu  nastopil.  Župnik 
se  je  izgovarjal,  da  po  ukazu  nadvojvodovem  ne  sme  nobenega  krivo- 
verskega  duhovnika  v  župniji  trpeti.  Sodnik  se  je  potegnil  za  Weixlerja, 
češ  da  ni  nič  pridigal,  kar  bi  bilo  zoper  božjo  resnico.  Po  mnogem 
prerekanju  je  slednjič  Montagnana  izjavil,  da  mu  hoče  dovoliti  pri- 
digo v  špitalski  cerkvi,  ako  obleče  masno  obleko,  kadar  obhaja  ljudstvo, 
kakor  delajo  tudi  predikanti  v  Gradcu.  Weixler  tega  pogoja  ni  hotel 
sprejeti.  —  Ta  dogodek  dobro  osvetljuje  tedanje  omahljivo  in  dvo- 
umno postopanje  Polidorja  Montagnana  proti  luteranom,  ki  se  je 
zadovoljil  s  tem,  da  le  navidez  varuje  katoliški  značaj  bogoslužja. 
Gotovo  bi  bil  Weixler  tem  lažje  širil  svoje  nauke  med  ljudstvom,  ako 
bi  bil  nastopal  v  masni  obleki.  Enako  je  svetoval  tudi  Trubar  svojim 
privržencem.  —  Weixler  je  bil  še  isto  leto  (1567)  od  nadvojvoda  iz 
Krškega  izgnan  in  se  je  podal  k  Vlahoviču  v  Novo  mesto,  leto  pozneje 
pa  v  Selce  pod  Kozjaiiom. 

Radeče  so  bile  enako  Krškemu  knežji  trg,  toda  okoli  1.  1570. 
je  imel  Viljem  pl.  Lamberg  z  Boštanja  graščino  Radeče  v  zakupu  in 
je  prav  tako  širil  luteranstvo  kakor  Moric  pl.  Dietrichstein  v  Radovljici. 
Razprtije  med  predikanti  so  povzročile,  da  je  tu  vmes  posegla  svetna 

oblast.  Od  L  1570.  je  bil  predikant  v  trgu  Ivan  Hočevar  (Gottscheer), 
kateremu  so  priredili  neko  kapelo  tik  župne  cerkve.  Hkrati  pa  je 
hodil  s  štajerske  strani  pridigat  tudi  Jurij  Maček  v  bližnje  Hotemože. 
kjer  je  imel  svoj  dvor.  Katoliški  duhovnik  Daniel  Slade  je  imel  dovolj 
vzroka  tožiti  o  motenju  katoliške  božje  službe.  Poleg  tega  se  je  do- 
godil še  škandal,  da  ga  je  neki  luteran  napadel  na  praznik  Novega 
leta  1571.,  ko  je  šel  blagoslavljat  hiše.  Nadvojvoda  Karol  je  takoj 
ukazal  Viljemu  Lambergu,  naj  iztira  oba  predikanta,  a  ta  je  stvar  spo- 
ročil deželnim  stanovom,  mesto  da  bi  bil  izvršil  vladarjevo  povelje. 
Stanovi  so  zdaj  sami  hoteli  rešiti  radeško  zadevo,  poklicali  so  oba 
predikanta  v  Ljubljano  in  za  priče  tudi  mestnega  sodnika  z  nekate- 
rimi meščani.  Potem  so  pisali  nadvojvodu,  da  se  Maček  ni  hotel  za- 
govarjati pred  kranjskimi  stanovi,  ker  je  nameščen  na  Štajerskem. 
Hočevar  ni  krivoverec,  ampak  priznava  le  avgsburško  veroizpoved, 
spopad  med  vikarjem  Sladetom  in  Krištofom  Schneiderjem  pa  tudi  ni 
bil  tako  hud,  kakor  je  bil  opisan.  Nadvojvoda  je  nato  iznova  ukazal 
Lambergu,  naj  iztira  oba  predikanta,  in  ga  hkrati  grajal,  ker  je  zadevo 
predložil  deželnim  stanovom,  ki  nimajo  v  trgu  Radeče  nobene  oblasti. 
Pa  tudi  to  povelje  je  bilo  brezuspešno.  Hočevar  je  še  dalje  ostal  v 
Radečah,  kjer  si  je  kupil  hišo.  Toda  njegovo  razuzdano  življenje  in 
vnemarnost  v  službi  sta  povzročila,  da  je  luteranski  superintendent 
Spindler  proti  njemu  naperil  preiskavo  in  se  je  moral  1.  1577.  odpo- 
vedati svoji  službi.  Na  njegovo  mesto  je  prišel  Boštjan  Prašnik,  ki 
je  že  naslednje  leto  odšel  v  Idrijo.  Za  njim  nahajamo  v  Radečah 
zopet  Hočevarja,  ki  je  še  bolj  oblastno  in  drzno  nastopal,  kakor  preje. 
Pridobil  je  zase  več  meščanov,  delil  zakramente  in  imel  ob  pogrebih 
pridige  v  katoliški  cerkvi.  L.  1587.  je  bil  na  ukaz  nadvojvoda  Karola 
zopet  izgnan,  hiša  in  vse  premoženje  njegovo  pa  zaplenjeno.  Toda 
luteranska  agitacija  v  Radečah  vendar  ni  prenehala.  Hočevar  in  Maček 
sta  se  zdaj  zatekla  na  posestva  bližnjih  plemičev,  od  koder  sta  hodila 
včasih  v  trg  opravljat  luteransko  božjo  službo. 

Čudno  je,  da  se  protestantsko  gibanje  v  nemškem  Kočevju 
ni  kaj  močno  pojavilo.  Posamezne  predikante,  ki  so  bili  Kočevarji 
po  rodu,  srečujemo  pač  drugod,  toda  v  deželici  sami  ne  nahajamo 
dosti  sledov  nove  vere.  Ko  je  1.  1581.  patriarhov  namestnik  obiskoval 
kočevske  župnije,  je  našel  pri  Jerneju  Silvestru,  mestnem  župniku 
sv.  Jerneja,  več  protestantskih  knjig.  Zato  ga  je  imel  za  sumljivega  in 
ga  zaradi  čitanja  prepovedanih  knjig  izobčil.  Toda  arhidiakon  Poljdor 
Montagnana  ga  je  še  isto  leto  odvezal  od  cerkvene  kazni  in  celo  po- 
stavil za  komisarja  v  ribniški  arhidiakoniji.  Prvi,  ki  je  začel  v  Kočevju 
luteranstvo  pridigo  vati,  je  bil  menda  župnik  Lenart  Ziegelfest.  Ko  so 
ga  odstavili  od  službe,  je  živel  še  dalje  v  mestu  kot  navaden  meščan 
in  zbiral  luterane  v  svoji  hiši.  Nadvojvoda  Ferdinand  ga  ukaže  zapreti, 
a  1.  1613.  pride  sam  v  Ljubljano  pred  vicedoma  in  zastavi  svoje  pre- 
moženje, da  je  pripravljen  se  prijaviti,  kadarkoli  bi  ga  poklicali.  Le 
sedaj  naj  ga  izpuste  in  mu  prizaneso  z  ječo.  Vicedom  ga  je  izpustil, 
ko  je  podpisal  obljubo.  Kaj  se  je  pozneje  z  njim  zgodilo,  ni  znano. 
Zdi  se,  da  je  umrl  kot  katoličan.  —  Da  se  je  Kočevje  ohranilo  v 
katoliški  veri,  je  največ  pripomogla  grofovska  rodbina  Ursini-Blagaj, 

ki  je  1.  1547. — 1618.  imela  grad  Friedrichstein  z  mestom  vred  v  zakupu 
in  ni  bila  naklonjena  novi  veri. 

V  Beli  Krajini  je  bilo  luteransko  gibanje  mnogo  živahnejše 
kakor  drugod  po  Dolenjskem  in  je  tudi  mnogo  več  ljudstva  potegnilo 
za  seboj.  Vzroki  so  mnogoteri.  Obmejne  pokrajine  so  bile  od  akvi- 
lejske  škofije  še  bolj  oddaljene  kakor  drugi  naši  kraji  in  niso  bile 
z  njo  skoraj  v  nobeni  zvezi.  Tu  je  gospodaril  v  cerkvenih  in  svetnih 
stvareh  nemški  viteški  red,  čegar  komturji  so  bili  enako  drugim  ple- 
mičem novi  veri  večkrat  zelo  naklonjeni.  Štajerski  in  kranjski  stanovi 
so  vzdrževali  v  obmejnih  trdnjavah  stalne  posadke,  zato  so  pa  imeli 
pravico,  da  so  odlični  člani  njihovega  plemstva  ondi  dobivali  službe 
vojaških  poveljnikov.  Z  njimi  se  je  zaneslo  tudi  luteranstvo  v  obmejne 
kraje.  Slednjič  je  imel  novi  verski  pokret  v  Beli  Krajini  tudi  naroden 
značaj,  ker  so  ga  podpirali  duhovniki  glagoljaši  okoli  Ozlja,  Ribnika 
in  Metlike,  ki  so  širili  zlasti  glagolske  hrvaške  knjige.  Vse  to  je  vpli- 
valo, da  je  tu  luteranstvo  dobilo  več  tal,  kakor  drugod  na  Slovenskem. 

Metlika,  stolica  Bele  Krajine,  je  bila  najživahnejše  središče 
novega  protestantskega  gibanja.  Bila  je  od  početka  turških  vojsk  pa 
do  postanka  Karlovca  (1.  1579.)  najvažnejša  točka  za  vojaška  podjetja 
na  Hrvatskem.  Tu  je  bilo  skladišče  orožja  in  hrane  za  vojsko,  tu  so 
se  zbirale  čete  in  se  urile  v  orožju.  Zato  so  v  Metliko  zahajali  po- 
gosto krajinski  zapovedniki  in  hrvatski  bani  na  dogovore  zaradi 
obrambe  meje  in  na  pregled  vojaških  čet.  Obenem  je  šla  skozi  Metliko 
glavna  pošta  iz  Hrvatske  na  Ljubljano.  Zato  ni  čudno,  da  se  je  v 
Metliki  hitro  razširila  tudi  nova  vera,  za  katero  se  niso  zanimali 
le  posvetnjaki,  ampak  tudi  duhovniki  bližnje  metliške  okolice  na 
hrvatski  in  kranjski  strani.  —  Najbolj  goreč  luteranski  pridigar  na 
hrvatski  meji  je  bil  že  imenovani  pop  Gregor  Vlahovič.  V  začetku  ni 
imel  nobene  plače,  preživljal  se  je  z  mlinom,  ki  ga  je  imel  na  potoku 
Obrhu,  z  darovi,  ki  so  mu  jih  donašali  in  se  bavil  tudi  s  suknjarstvom. 
Ako  so  mu  očitali,  da  se  tak  posel  ne  spodobi  za  pridigarja,  se  je 
skliceval  na  sv.  apostola  Pavla,  ki  je  tudi  živel  od  dela  svojih  rok.  Vla- 
hovič je  prav  pogosto  pohajal  razne  kraje  na  Hrvatskem,  da  bi  raz- 
širjal novo  vero.  L.  1563.  je  pridigal  v  Zagrebu  in  pod  Okičem  ob 
navzočnosti  bana  Tomaža  Erdeda,  zagrebškega  škofa  Matevža  Brumana, 
uglednega  vlastelina  Luke  Sekelja  in  mnogih  drugih  plemičev  iz  kralje- 
vine. Mnogo  jih  je  pridobil  za  svoje  nauke.  V  Metliki  je  imel  Vlahovič 
posebno  velik  vpliv.  Njega  so  navadno  obiskovali  sotrudniki  pri  hrvat- 
skih prevodih  luteranskih  knjig,  ga  vpraševali  za  svet  in  njegova 
beseda  je  bila  vedno  odločilna.  Med  privrženci  nove  vere  je  zavladalo 
mnenje,  da  bo  Vlahovič  pridobil  vso  Krajino  za  luteranstvo.  Prevrat 
v  mestu  je  bil  kmalu  tolik,  da  je  preostal  le  še  en  katoliški  duhovnik. 
Hrvatski  ban  Tomaž  Erded,  ki  je  bil  Vlahoviču  naklonjen,  mu  je 
hotel  pridobiti  proštijo  sv.  Rešnjega  Telesa  v  Metliki  z  vsemi  pripa- 
dajočimi posestvi.  Toda  mestni  svet  z  županom,  ki  je  bil  takrat  še 
katoliški,  se  je  temu  uprl  in  tožil  bana  1.  1562.  zaradi  nasilja.  Vendar 
so  se  pogodili  tako,  da  je  mestni  svet  dajal  na  praznik  sv.  Rešnjega 
Telesa  predikantu  Vlahoviču  po  24  goldinarjev.  V  prihodnjih  letih 
nahajamo  Vlahoviča  po  raznih  krajih.    Mogel  se  je  posvetiti  propa- 

gandi  za  luteranstvo  tem  ložje,  ker  je  imel  v  Metliki  za  pomočnika 
Ivana  Tulščaka.  L.  1569.  je  odšel  v  Brežice  h  Krištofu  Gallu,  kjer  je 
ostal  pet  let.  Njegovo  mesto  v  Metliki  je  prevzel  neki  Mihael  Matičič, 
ki  pa  ni  bil  v  čast  oznanovalcem  novega  evangelija.  Dasiravno  je  bil 
oženjen,  je  živel  vendar  'tako  razuzdano,  da  je  vzbujal  javno  po- 
hujšanje in  so  ga  morali  od  službe  odstaviti.  Njegov  naslednik  je 
bil  Nikolaj  Tuškanič,  preje  župnik  v  Semiču,  ki  se  je  poluteranil 
in  začel  v  Krupi  pridigovati  luteranske  nauke.  Metliški  protestanti 
so  imeli  takrat  v  posesti  kapelo  sv.  Katarine  v  Starem  gradu,  katero 
so  hoteli  napraviti  za  svojo  župno  cerkev.  K  njihovi  občini  so  pri- 
padali tudi  gradovi  Krupa,  Gradac  in  Podbrezje  (Freienturn),  kjer  so 
plemeniti  Purgštali  in  Turni  pospeševali  luteranstvo.  Zlasti  v  Krupi 
se  redno  omenjajo  predikanti.  —  Po  smrti  Nikolaja  Tuškaniča 
(1575)  so  Metličani  zopet  prosili  Vlahoviča,  naj  se  vrne  v  njihovo 
mesto,  dali  so  mu  tudi  pomočnika,  ki  je  oskrboval  Krupo  in  Gradac. 
Toda  nemirnemu  možu  ni  bilo  obstanka.  L.  1580.  se  je  hotel  preseliti 
v  Radeče,  a  smrt  ga  je  zalotila  v  Ljubljani,  kjer  so  ga  pokopali  pri 
sv.  Petru.  Vlahovičev  naslednik  v  Metliki  je  postal  Peter  Vokmanič, 
preje  pridigar  v  Krupi.  Imel  je  svoje  pridige  v  Starem  gradu.  Neki 
luteranski  učitelj  je  napravil  tudi  šolo  v  hiši  meščana  Krištofa  Geblerja. 
Toda  sedaj  je  nadvojvoda  Karol  uveljavil  svojo  vladarsko  oblast,  ki 
jo  je  imel  nad  mesti  in  trgi.  Ukazal  je  luteranom  odvzeti  kapelo 
sv,  Katarine,  predikanta  in  učitelja  pa  izgnati.  S  tem  seveda  prote- 
stantske agitacije  še  ni  bilo  konec.  Vokmanič  je  nekaj  časa  pridigal 
v  cerkvici  deželnega  komturja  pred  mestom  in  ko  so  se  tudi  tu  po- 
javile težave,  pod  milim  nebom  na  bližnjem  zemljišču  Sigismunda 
Semeniča.  Stanovi  so  sklenili  tu  postaviti  leseno  lopo  za  molivnico  in 
sezidati  predikantu  stanovanje.  A  pozneje  je  došlo  zopet  povelje  od  nad- 
vojvoda, da  mora  Vokmanič  zapustiti  Kranjsko.  S  posredovanjem  dežel- 
nih stanov  se  je  zdaj  naselil  na  zemljišču  grofov  Zrinjskih  onstran  Kolpe, 
odkoder  je  še  vedno  zahajal  v  Metliko.  Prišlo  je  do  spopadov  med 
katoličani  in  luterani.  Okoli  1.  1593.  so  vojaki  iz  Gorice  napadli  njega 
in  učitelja  s  snegom,  drugi  dan  vdrli  v  luteransko  molivnico  in  jo 
izkušali  zažgati.  —  Za  Vokmaničem  je  bil  še  predikant  v  Metliki 
Peter  Lukič.  L.  1598.  je  dobil  mestni  svet  od  nadvojvoda  Ferdinanda 
ukaz,  da  ga  izžene,  sicer  zapade  globi  300  cekinov.  Odslej  je  lute- 
ranska  agitacija  v  Metliki  ponehavala.  Ko  je  reformacijska  komisija 
1.  1615.  pozvala  38  luteranstva  sumljivih  oseb  pred  sebe,  jih  je  15  od 
teh  izjavilo,  da  niso  več  protestanti,  drugi  so  pomrli,  bili  bolni,  ali 
pa  so  se  izselili. 

Ob  istem  času,  ko  ^se  je  širilo  luteranstvo  v  Metliki,  je  dobilo 
nekaj  tal  tudi  v  bližnjem  Črnomlju.  L.  1569.  je  bil  tam  protestantski 
predikant  Martin  Grgič,  ki  je  hodil  tudi  po  bližnjih  trdnjavah  pridigat 
vojakom.  Ob  istem  času  je  prišel  v  Črnomelj  Ivan  Schweiger,  odpadli 
duhovnik  iz  Kočevja,  ki  je  bil  upravitelj  Herbarta  Turjaškega,  in  pričel 
razširjati  nove  nauke.  Kakor  v  Metliki,  so  tudi  v  Črnomlju  luterani 
napravili  svojo  šolo.  V  pomoč  jim  je  bil  najbolj  lastnik  črnomeljske 
graščine,  knez  Nikolaj  Frankopan.  Ko  je  bil  1.  1575.  pregnan  luteranski 
učitelj  Jernej   Mavrinec,  ki  je  poučeval  v  črnomeljski   šoli  latinska, 

cirilska  in  glagolska  pismena,  je  Frankopan  poprosil  deželne  stanove, 
naj  ga  zopet  nastavijo,  češ  da  je  tak  pouk  na  Kranjskem  potreben, 
v  Črnomlju  pa  že  od  nekdaj  v  navadi.  Za  Grgičem  nahajamo  v 
Črnomlju  leta  1582.  znanega  Antona  Neapolitana,  ki  je  prišel  v  Belo 
Krajino  kot  vojaški  pridigar.  Stanovi  so  naprosili  vojno  poveljništvo, 
da  je  smel  vsak  mesec  po  enkrat  priti  v  Črnomelj  in  tudi  sicer  kršče- 
vati  in  deliti  zakramente,  kadar  je  bilo  treba.  V  ta  namen  so  mu  dovolili 
k  plači  doklado  31  goldinarjev  za  nabavo  konja.  Čez  dve  leti  je  šel 
Neapolitanus  v  Rajhenburg  in  imel  za  naslednika  Vida  Subtiliča,  ki 
je  takrat  došel  iz  Ljubljane.  Subtilič  je  preje  deloval  med  ogrskimi 
Slovenci  in  Hrvati  na  posestvih  grofa  Batthjanija  blizu  Novega  Grada 
(Giissing).  Nameščen  je  bil  kot  predikant  za  ves  metliški  okraj.  Zato  ga 
nahajamo  zdaj  v  Črnomlju,  zdaj  v  Metliki,  Gradacu,  Krupi  ali  Karlovcu. 
Stalno  je  bival  v  Poljanah  na  posestvu  gospodov  Schnitzenpaum. 

L.  1593.  so  se  pričeli  v  Črnomlju  boji  za  mestni  svet.  Črnomelj sko 
starešinstvo  je  izvolilo  vkljub  vladni  odredbi  za  mestnega  sodnika 
luterana  Mihaela  Živkoviča.  Ko  je  vicedom  zavrgel  volitev  s  pripomnjo, 
da  morajo  voliti  katoličana,  so  ga  vnovič  izvolili,  češ  da  je  on  edini 
v  mestu  sposoben  za  to  službo.  Ko  se  je  na  tretjo  izvolitev  vicedom 
obrnil  na  nadvojvoda  Ernesta  in  je  bilo  od  njega  pričakovati  strogih 
ukazov,  so  mestni  svetovalci  13.  septembra  izvolili  katoličana  Lenarta 
Jelena,  še  preden  je  došel  kak  ukaz  od  nadvojvoda.  Meščanom  novi 
sodnik  ni  bil  posebno  všeč,  delali  so  zapreke  in  sitnosti,  kjer  so 
mogli.  Jelen  se  je  moral  pritožiti  pri  vicedomu,  ki  je  zahteval  naj- 
strožjo pokorščino  pod  hudimi  kaznimi.  Tudi  Subtilič  ni  mogel  več 
dolgo  bivati  v  mestu.  L.  1589.  je  upravitelj  vicedomstva  Bernard  Barbo 
zapovedal  mestni  občini  črnomeljski,  da  ne  smejo  imeti  nobenega 
krivoverskega  predikanta  pri  sebi,  sicer  zapadejo  globi  300  cekinov. 
Takrat  je  menda  zadnji  črnomeljski  predikant  zapustil  mesto.  Leta 
1614.  je  reformacijska  komisija  našla  v  Črnomlju  še  štiri  luterane. 

V  Semiču  je  prvi  oznanoval  novo  vero  župnik  Nikolaj  Tuš- 
kanič,  ki  se  je  1.  1567.  poluteranil,  potem  pa  nastopil  kot  predikant  v 
Krupi  in  Metliki.  Enako  se  je  zgodilo  z  njegovim  naslednikom  Gre- 
gorijem  Sitaričem,  ki  je  pozneje  pridigal  v  Črnomlju.  L.  1589.  so  se 
pomikali  skozi  Belo  Krajino  od  deželnih  stanov  nabrani  konjiki  proti 
hrvatski  meji.  Gregor  Sitarič  je  dobil  nalog,  da  spremlja  vojake  kot 
predikant.  Preden  je  odšel,  se  je  vtihotapil  v  semiško  cerkev,  odnesel 
s  seboj  pozlačen  kelih,  križ,  nekaj  svetinj  v  srebrnih  okvirih,  nekoliko 
stol  in  dvanajst  altarnih  prtov,  ki  jih  je  hotel  porabiti  za  podlogo 
svoji  obleki.  Komtur  Markvart  pl.  Egkh  se  je  zaradi  tega  zločina 
pritožil  pri  nadvojvodu  Ferdinandu.  Deželni  stanovi  so  morali  na 
njegovo  povelje  poravnati  vso  škodo,  Gregor  Sitarič  pa  je  bil  izgnan 
iz  vseh  avstrijskih  dežel.  Pobegnil  je  menda  na  Hrvatsko,  kjer  je  že 
preje  služil  za  vojnega  kapelana. 

Iz  Bele  Krajine  se  je  širilo  luteranstvo  po  obmejnih  hrvatskih 
krajih  in  trdnjavah.  Protestantske  posadke  se  omenjajo  v  Ivaniču, 
Koprivnici,  Petrinji,  Sisku,  Ogulinu,  Senju.  Protestantsko  središče 
za  Vojno  krajino  je  bilo  v  Karlovcu,  ki  je  imel  že  od  svojega  po- 
četka  (1579)  poleg  katoliškega  duhovnika  tudi  po  enega  luteranskega 

pridigarja.  Pozneje  sta  bila  tamkaj  dva  predikanta,  ki  sta  oba  pri- 
digala v  hiši  glavnega  poveljnika,  eden  nemško  za  gospodo  in  čast- 
nike, drugi  hrvatsko  za  navadne  vojake.  Še  leta  1645.  so  imeli  pro- 
testanti v  Karlovcu  svojo  lastno  cerkev.  Na  predlog  karlovškega 
generala,  kneza  Jurija  Frankopana,  je  avstrijska  vlada  pozvala  1.  1658. 
frančiškane  iz  hrvatske  provincije,  da  so  prevzeli  cerkev  in  zabrisali 
zadnje  sledove  luteranstva  v  trdnjavi. 

Ako  se  slednjič  ozremo  še  na  Notranjsko,  da  izpopolnimo 
sliko  protestantskega  gibanja  na  Kranjskem,  se  nam  tudi  tukaj  kaže 
luteranska  propaganda  omejena  skoraj  izključno  na  gradove,  le  na 
dveh  krajih  je  zašla  tudi  med  ljudstvo    v  Idriji  in  Vipavi. 

Za  župnijo  Bloke  je 
bila  luteranska  postojanka 
v  gradu  Nadlišek,  ki  je 
bil  v  posesti  Turjačanov. 
Luterani  so  se  tu  polastili 
prostorne  grajske  cerkve, 
ki  je  stala  na  dvorišču,  in 
jo  imeli  26  let  v  posesti.  Tu 
je  pridigoval  Krištof  Fašang, 
bivši  blejski  predikant,  in 
mnogi  drugi.  Bloški  župnik 
Matija  Zaletel  je  s  pomočjo 
pl.  Lenko viča  1. 1596.  cerkev 
protestantom  vzel  in  vpeljal 
zopet  katoliško  bogoslužje. 
—  VCirknicije  razširjal 
luteranstvo  župnik  Vincenc 
Perger  (1581  —  1593).  Bil 
je  zelo  neveden  in  razuzdan. 
Koga  jepatrijarh  Frančišek 
Barbaro  1.  1593.  odstavil,  je 
ostal  v  Cerknici  kot  pisar  v 
uradu  carinskega  predstoj- 
nika in  hujskal  ljudi  proti 
novemu  župniku  Antonu 
štefaniču.  Leta  1595.  piše 
Štefaničpatrijarhu:  „  Perger 
se  še  vedno  sili  za  župnika 
v  Cerknici  in  mi  nagaja. 
Med  mojo  mašo  prihaja  s 
svojim  pomagačem  Ivanom 
Lužnikom,  hudim  luteranom,  v  cerkev.  Sedeta  poleg  oltarja  in  začneta 
na  glas  prepevati  psalme.  Ljudi  po  fari  hujskata  in  napravljata  velik  šum. 
Prišel  je  k  meni  tudi  Krištof  Lužnik  in  zahteval,  da  naj  grem  obhajat 
nekega  luterana  pod  obema  podobama.  Seveda  sem  mu  to  odrekel, 
kejr  vso  župno  srenjo  obhajam  le  pod  eno  podobo.  Pergerja,  ki 
tukaj  nima  drugega  kot  hišico  in  kup  otrok,  naj  da  iztirati  nadvoj- 
voda.   Našel  sem  ga  nedavno  pri  nekem  bolniku,  katerega  je  slepil. 


Alarkvard  pl.  Egg, 
komtur  nemškega  viteškega  reda. 

Bolnik  mi  je  rekel:  Dajte  tudi  meni  blagoslovljenega  vina  in  ne  samo 
hostije."  —  S  pomočjo  Hanibala  pl.  Ekh  je  dobil  Perger  potem  mestno 
kapelanijo  sv.  Petra  v  Ložu  in  beneficij  Matere  Božje  v  Šteberškem 
gradu  (Stegberg).  Prva  mu  je  donašala  60  cekinov,  drugi  pa  73  ren- 
skih goldinarjev  na  leto.  Sedaj  so  cirkniški  luterani  romali  na  Šteberk 
poslušat  Pergerjeve  pridige.  Že  1.  1596.  pa  ga  je  pobrala  smrt.  — 
Dve  leti  pozneje  so  bili  trije  Cirkničani  naznanjeni  nadvojvodu 
Ferdinandu  kot  kolovodje  in  hujskači,  „ker  so  v  svoji  hiši  čitali 
sv.  pismo  in  postilo  ne  le  svoji  družini,  ampak  tudi  drugim  domači- 
nom in  jih  odvračevali  od  prave  vere".  Dobili  so  strog  ukor  zaradi 
nepokorščine.  Leta  1603.  sta  bila  v  Cerknici  le  še  dva  trdovratna 
luterana. 

V  Zgornji  ali  Nemški  Idriji,  kakor  seje  tedaj  nazivalo 
mesto,  je  bilo  domače  prebivalstvo  zelo  pomešano  s  tujimi  priseljenci, 
ki  so  prihajali  s  Koroškega  in  Solnograškega  v  rudnik  na  delo.  S 
tujci  se  je  kmalu  zaneslo  tudi  luteranstvo,  ki  je  skoraj  štiri  desetletja 
tamkaj  vladalo.  Že  1.  1563.  je  došel  v  Idrijo  neki  predikant,  po  rodu 
Ločan,  katerega  je  Vlašič  (Flaccius)  pripeljal  s  seboj  iz  Nemškega. 
Ko  je  1.  1571.  papeški  vizitator  Porcia  potoval  po  Goriškem  in  prišel 
tudi  v  Cerkno  na  Tolminskem,  si  v  Idrijo  ni  upal  iti.  Cerkniški 
vikar  Andrej  Puc  mu  je  takrat  o  razmerah  v  mestu  poročal  sledeče: 
„V  Nemški  Idriji,  ki  je  sosednja  moji  župniji,  so  sami  krivoverci.  V 
cerkvi  pojo  očenaš,  vero,  bere  se  evangelij  in  pridiga,  drugega  nimajo 
nič;  v  hišah  bolnikov  posvečujejo  kruh  in  vino  brez  maše.  Pridigar 
je  neki  Gregor,  sin  nekega  kovača  iz  Kobarida.  Iz  Cerkna  ljudje  večkrat 
hodijo  v  Idrijo.  Idrijčani  jih  hočejo  zapeljati,  pa  se  ne  dajo.  Župnik 
pri  sv.  Mariji  v  (Spodnji)  Idriji  je  pošten  in  katoliški,"  Luterani  se 
menda  niso  mogli  polastiti  katoliške  cerkve  sv.  Duha  (sedaj  sv.  Trojice), 
ampak  so  imeli  svoje  shode  v  neki  leseni  lopi.  Oskrbniki  rudnika, 
kakor  n.  pr.  Gregor  Komar,  so  pospeševali  novo  vero  in  silili  v  njo 
podložne  rudarje.  Iz  Ljubljane  je  hodil  v  Idrijo  predikant  Ivan 
Tulščak  pridigat  in  delit  zakramente.  Za  njim  se  omenja  neki 
Winkler,  potem  pa  od  1.  1581. — 1595.  Sebastijan  Prašnik.  Imeli  so  v 
Idriji  tudi  protestantsko  šolo,  pri  kateri  sta  delovala  kot  učitelja 
Janez  Hofer  In  Peter  Gallus.  Župnijske  knjige  ljubljanske  evangeljske 
občine  imajo  zabeležena  mnoga  imena  idrijskih  uradnikov  in  delavcev. 
L.  1595.  je  bil  predikant  Prašnik  na  povelje  nadvojvoda  Maksimilijana 
izgnan.  Za  katoliškega  dušnega  pastirja  je  bil  kmalu  potem  (1598) 
tja  poslan  Marko  Khun,  ki  je  pisal  patriarhovemu  namestniku  v 
Videm  sledeče:  „Nikjer  ni  luteranstvo  napravilo  toliko  škode,  kakor 
v  Idriji,  kjer  so  skoraj  40  let  predikanti  pridigovali  rudarjem  in 
kmetom.  Poslan  sem  bil  tja  kot  gojenec  nadvojvodskega  kolegija 
v  Gradcu,  dovršivši  modroslovne  in  večinoma  tudi  bogoslovne  štu- 
dije. Ker  znam  nemški  in  slovenski,  se  mi  je  posrečilo,  da  sem  jih 
zopet  privedel  v  naročje  katoliške  cerkve."  Zapisnik  reformacijske 
komisije  za  leta  1614. — 1618.  nima  za  Idrijo  nobenih  luteranov  več 
zabeleženih. 

Župnija  Vipava  je  bila  vtelešena  štrasburški  proštiji  na  Ko- 
roškem, kar  je  bilo  vzrok  mnogim  neredom   v  dušnem  pastirstvu. 

Krški  prosti  v  Štrasburgu  so  dobivali  dohodke  župnije,  pastirovanje 
pa  so  prepustili  slabo  plačanim  vikarjem,  ki  so  bili  poleg  tega  še 
večkrat  tujci.  Rodbina  Lanthieri,  ki  je  imela  v  posesti  vipavsko 
graščino,  je  bila  naklonjena  novi  veri.  Lovrenca  Lanthieri  je  sam 
Trubar  imenoval  „Nikodema",  ker  je  skrivaj  pospeševal  luterane, 
dasiravno  se  ni  upal  javno  za  nje  nastopiti  iz  strahu  pred  habsburškimi 
vladarji.  ^  V  \'ipavi  je  menda  prvi  oznanoval  luteranstvo  odpadli 
duhovnik  Tomaž  Ostrman,  ki  je  1.  1565.  napravil  v  Gorici  veliko  po- 
hujšanje s  tem,  da  je  krstil  plemiču  Hanibalu  Egkh  nekega  sinčka 
z  navadno  vodo  in  pri  obhajilu  z  vinom,  ki  je  ostalo  v  kelihu,  napil 
nekaterim  navzočnim  ženskam.  Nadvojvoda  Karol  je  sicer  ukazal 
Lanthieriju,  naj  ga  prime  in  pošlje  v  Gorico  pred  sodišče  deželnega 
glavarja,  pa  Ostrman  je  ubežal,  preden  je  Lanthieri  mogel  ali  hotel 
izvršiti  ukaz.  Od  Ostrmanovih  časov  se  je  v  Vipavi  ohranilo  obhajilo 
pod  obema  podobama  in  so  se  pri  cerkvenih  pobožnostih  vpeljale  lute- 
ranske  pesmi  iz  Trubarjeve  pesmarice.  —  Njegov  naslednik  je  bil 
Štefan  z  Raba  (Arbensis),  ki  je  doma  zapustil  samostan  in  prevzel 
službo  vikarja  v  Vipavi.  Vikar  Štefan  se  je  na  videz  delal  katoličana, 
pa  vendar  kjerkoli  je  mogel  ustregel  luteranom.  Obhajal  jih  je  pod 
obema  podobama,  jih  pokopaval  na  katoliškem  pokopališču  in  trpel 
v  cerkvi  luteransko  petje.  Glas  o  vipavskih  razmerah  je  prišel  celo 
do  nadvojvoda  Karola,  ki  je  1.  1579.  pisal  štrasburškemu  proštu  kot 
gospodarju  župnije  in  ga  pozval,  naj  napravi  red,  ker  se  v  Vipavi 
razširja  krivoverstvo  in  so  se  mnoge  razvade  udomačile.  Vikar 
Štefan  je  bil  naslednje  leto  pozvan  pred  patriarhovo  sodišče  v  Videm 
in  kot  krivoverec  obsojen  na  pet  let  zapora.  Vendar  mu  kazni  ni 
bilo  treba  presedeti,  ker  ga  že  naslednje  leto  zopet  nahajamo  v 
Vipavi.  Luteranstvo  se  je  pod  njim  tako  razširilo,  da  so  bili  po 
besedah  škofa  Tavčarja,  „skoraj  vsi  Vipavci  sumljivi  krivoverstva". 
Vsaj  1.  1581.  je  došel  iz  Senožeč  neki  predikant  in  jih  vse  brez  raz- 
ločka v  cerkvi  sv.  Marka  obhajal  pod  obema  podobama.  Leta  1582. 
je  obiskal  Vipavo  ljubljanski  škof  Janez  Tavčar  in  zaslišaval  duhov- 
nike o  verskih  razmerah.  Pozval  je  pred  sebe  vse  krivoverstva 
sumljive  župljane,  a  prišlo  jih  je  le  12.  Zastran  drugih  je  ukazal  vi- 
karju Štefanu,  naj  jih  opomni  na  katoliško  dolžnost,  trdovratne  upor- 
neže  pa  tekom  osmih  dni  njemu  naznani.  V  poročilu  na  nadvojvoda 
je  še  predlagal,  naj  se  vipavski  luterani  izženo,  ako  se  ne  bodo  udali. 
Zlasti  naj  se  kaznujejo  Seeprecht,  Distl,  Cividater,  Janez  Amigon,  mladi 
Andrej  Amigon  in  Andrej  Pregl.  Vsi  ti  napravljajo  mnogo  razprtij  in 
pohujšanja  med  ljudmi.  Lanthierija  pa  naj  prisilijo  z  globo  1000  ce- 
kinov, da  jih  izžene.  —  Nadvojvoda  je  škofov  predlog  izvršil.  Distelna, 
ki  je  bil  v  službi  deželnih  stanov,  je  dal  zapreti.  Zastran  drugih  lu- 
teranov  je  bilo  Lanthieriju  ukazano  pod  kaznijo  1000  cekinov,  naj 
jih  pozove  pred  sebe  in  jim  v  imenu  nadvojvoda  zapove,  da  se  mo- 
rajo povrniti  v  katoliško  cerkev  in  o  tem  prinesti  potrdilo  vipavskega 
vikarja,  sicer  naj  v  14  dneh  zapuste  svoja  zemljišča  in  odidejo  iz 
dežele.  Lanthieri  je  vojvodov  ukaz  izvnšil  in  pozval  vipavske  pro- 
testante za  21.  marec  1584  v  Gorico,  kjer  jim  je  prečital  vladno  po- 
velje.    Nekaj   se  jih  je  uklonilo   in  zopet  povrnilo  h  katoliški  veri, 

drugi  so  prosili  deželne  stanove  za  pomoč.  Prošnjo  je  podpisalo  iz 
vipavskega  trga  10  luteranov,  iz  Št.  Jurja  3,  iz  Črnega  vrha  1  in  iz 
Št.  Vida  4.  Posledica  je  bila  ta,  da  se  je  daljno  postopanje  za  celih 
10  let  zavleklo.  Dokler  je  nadvojvoda  Karol  živel,  se  vendar  vipavski 
luterani  niso  upali  več  javno  nastopati.  Po  njegovi  smrti  pa  se  je 
agitacija  za  protestantstvo  zopet  pričela,  kar  je  povzročilo  nove  stroge 
odloke  od  strani  vlade.  Okoli  40  meščanov  je  imelo  biti  izgnanih, 
pa  se  je  tudi  sedaj  odredba  le  toliko  izvršila,  da  so  se  nekateri  pro- 
stovoljno izselili  (1595).  —  Za  župnika  (vikarja)  je  bil  takrat  v  Vipavi 
nastavljen  Matej  Forstner,  ki  je  imel  s  protestanti  hude  praske.  Ne 
glede  na  stroge  vladne  prepovedi  so  imeli  luterani  po  zasebnih  hišah 
svoje  shode  in  pričeli  na  svetu  Viljema  Schnitzenpauma  graditi  lastno 
pokopališče.  Forstner  jim  je  dal  s  pomočjo  goriškega  deželnega 
sodnika  ograjo  podreti.  Leta  1597.  poroča  vipavski  vikar  patriarhu: 
„Predrznost  vipavskih  luteranov  raste  vedno  bolj.  Navozili  so  zopet 
kup  kamenja  za  svoje  pokopališče,  katero  mislijo  obzidati.  Na  pe- 
pelnico  je  Vincenc  Amigon,  vodja  vipavskih  luteranov,  poklical  iz 
Ljubljane  Jurija  Klemena  in  mu  dal  svoje  otroke  krstiti.  Drugi  dan 
so  imeli  luterani  v  hiši  njegovega  soseda  Jurkoviča  shod,  pri  katerem 
je  bilo  obhajanih  po  luteransko  70  oseb  .  .  .  Vincenc  Amigon,  sodnik 
v  Vipavi,  je  tu  glavni  povzročitelj  luteranstva  ...  S  silo  je  ukazal 
pokopati  nekega  luterana  na  našem  pokopališču.  Pridrl  je  nadme  z 
Ivanom  Magajno  in  ukazal  zvoniti  pri  luteranskem  pogrebu.  Zasra- 
moval  je  tudi  procesijo,  ki  je  prišla  iz  vŠt.  Vida  v  Vipavo,  in  se  javno 
norčeval  iz  križa,  tako  da  zdaj  Šentvidci  nič  več  ne  marajo  priti.  Mojemu 
organistu  je  ukazal,  naj  v  cerkvi  poje  luteranske  pesmi;  ob  nedeljah 
Čita  ljudem  krivoverske  pridige  (postilo),  ukazuje  delati  o  praznikih 
in  jč  meso  ob  petkih  in  sabotah."  Sedaj  je  odločno  posegel  vmes 
nadvojvoda  Ferdinand.  Leta  1597.  je  došlo  drugo  povelje  na  brata 
Lanthieri  (Lovrenca  in  Janeza),  naj  odpravita  luteranske  shode, 
meščanom  pa  naznanita,  da  bodo  vsi  trdovratni  uporneži  brez  pri- 
zanašanja  iz  vseh  nadvojvodovih  dežel  izgnani.  Pod  kaznijo  1000 
cekinov  je  bilo  bratoma  naloženo,  da  se  po  preteku  šestih  tednov 
noben  izgnanec  ne  sme  več  nahajati  na  vipavskem  svetu.  Pokopališče 
naj  goriški  arhidiakon  ukaže  podreti.  —  Brata  Lanthieri  sta  še  vedno 
omahovala,  bi  li  strogi  odlok  razglasila  ali  ne.  Vipavske  luterane 
pa  je  že  vest  o  bližajoči  se  nevihti  tako  poparila,  da  se  niso  več 
upali  javno  pokazati.  V  začetku  leta  1598.  je  prišel  od  nadvojvoda 
Ferdinanda  nov  odlok  na  Lanthierija,  ki  jima  je  naznanjal,  da  sta 
zapadla  kazni  1000  cekinov.  Ako  se  izgnani  luterani  še  čez  en  mesec 
zalotijo  na  vipavskem  svetu,  bodo  zaprti,  bratoma  pa  odtegnjeno  go- 
spostvo, ki  ga  imata  v  zakupu.  Sedaj  ni  bilo  več  mogoče  odlašati. 
O  izvršitvi  povelja  poroča  vikar  Forstner  patriarhu  v  pismu  z  dne 
3.  marca  1598:  „Ko  je  prišlo  povelje  od  nadvojvoda,  da  morajo  lu- 
terani iti  iz  dežele,  je  sklical  pl.  Lanthieri  28.  februarja  vse  vipavske 
luterane  v  grad  in  jim  prebral  ukaz.  Stražili  so  jih  vojaki,  dokler  se 
niso  odločili  ali  za  katoliško  vero  ali  za  odhod.  Vsi  so  obljubili 
prvo,  razun  šestih,  ki  jih  ni  bilo  blizu  in  so  bili  že  odšli.  Grof  in 
jaz  učiva  luterane  in  jih  prepričujeva.    Prosim  dovoljenja,  da  smem 

odvezovati  od  krivo  verstva."  Malo  pozneje  poroča  Forstner,  da  bode 
v  nedeljo  po  prazniku  sv.  Rešnjega  Telesa  10  luteranov  sprejetih  v 
katoliško  cerkev,  okoli  25  jih  je  še  ostalo  v  luteranstvu,  med  temi 
več  uslužbencev  deželnih  stanov,  ki  so  se  zanašali  na  svoje  visoke 
pokrovitelje.  Toda  nadvojvodovi  odloki  so  se  poslej  izvrševali  z  vso 
strogostjo  in  luteranstvo  je  v  Vipavi  hitro  pojenjavalo.  Razun  vikarja 
Forstnerja  si  je  pridobil  posebne  zasluge  za  pokatoličanjenje  Vipavcev 
novi  katoliški  mestni  sodnik  Peter  Ule,  za  kar  je  dobil  od  reforma- 
cijske komisije  častno  darilo  100  kron,  da  si  kupi  zlato  verižico. 

PojaTi  luteranstva  v  Primorju. 

še  manj  kakor  v  severnih  slovenskih  pokrajinah  je  imelo  pro- 
testantstvo  v  Primorju  značaj  ljudskega  gibanja.  Tu  ni  nikjer  prišlo 
do  snovanja  luteranskih  verskih  občin;  privrženci  nove  vere  so  se 
kvečjemu  shajali  v  zasebnih  hišah  ali  poedinih  grajskih  kapelah  in 
se  ločili  na  zunaj  od  katoličanov  le  v  tem,  da  so  zahtevali  obhajilo 
pod  obema  podobama.  Med  njimi  opažamo  več  plemiških  rodbin, 
nekaj  duhovnikov,  a  prav  malo  meščanstva  in  kmečkega  ljudstva. 


Gorica  v   17.  stoletju.  (Po  stari  svetogorski  sliki.) 


Na  Goriškem  se  pričenja  javna  agitacija  za  luteranstvo  z 
nastopom  Vergerijevem  1.  1558.  Oznanoval  je  nove  nauke  po  gostil- 
nah in  delil  protestantske  knjige.  Po  njegovem  odhodu  je  zopet 
nekaj  let  zavladal  mir.  Novo  dobo  za  luteranstvo  zaznamuje  poto- 
vanje Trubarjevo  na  Goriško  L  1563.  Menda  je  imel  Trubar  v  na- 
črtu, da  tudi  na  Goriško  raztegne  svoje  delovanje  in  tamkaj  ustanovi 
luteransko  občino,  ker  se  je  sam  imenoval  „predikant  v  Rubijah". 
Enako  izraža  Klombner  v  pismih  upanje,  da  bode  skoraj  mogoče 
ustanoviti  lastno  občino  v  Križu  na  Vipavskem.  —  Toda  cerkvena 
in  državna  oblast  sta  se  razširjanju  protestantstva  po  Goriškem  mnogo 
odločneje  upirala,  kakor  drugod.  Cerkveni  krogi  so  pazili  na  Goriško, 
ker  so  se  bali,  da  bode  nova  vera  od  tam  prodirala  v  Italijo.  Avstrijska 
vlada  pa  tu  ni  hotela  trpeti  verskih  bojev,  da  bi  sovražni  Benečani, 
ki  so  itak  prežali  na  vsak  povod,  ne  zasedli  Goriškega,   češ,   da  se 

morajo  ustaviti  prodiranju  krivoverstva.    Takih  izjav  je  bilo  večkrat 
slišati  od  beneške  vlade. 

Gorica,  glavno  mesto  dežele,  se  je  prav  sredi  16.  stoletja  pri- 
čela razširjati  preko  tesnili  mej,  ki  jih  je  imela  v  srednjem  veku,  in 
postala  važno  trgovsko  središče.  Dvignile  so  jo  pred  vsem  nove 
prometne  proge  ter  jo  spravile  v  tesnejšo  trgovinsko  zvezo  s  Koroško 
in  Kranjsko.  Med  tem,  ko  je  šel  skozi  ves  srednji  vek  promet  iz 
Koroške  po  Kanalski  dolini  preko  Pontebe  na  Benetke  in  Videm 
(Udine),  deloma  pa  čez  Predel  in  Kobarid  na  Čedad,  je  Gorica  stala 
ob  strani  in  se  ni  mogla  niti  z  obrtjo,  niti  s  trgovino  po  vzpeti  do 
večje  veljave.  Na  prošnjo  goriških  deželnih  stanov  se  je  nadvojvoda 
Karol  zavzel  za  novo  prometno  progo,  ki  bi  napeljala  koroško  trgo- 
vino preko  Bovca  po  Soški  dolini  skozi  Kanal  na  Gorico.  L.  1576. 
se  je  cesta  pričela  delati  in  je  zelo  poživila  obrt  in  trgovino  po  vsej 
goriški  grofiji.  Tudi  cesta  skozi  Vipavsko  dolino,  čez  Ajdovščino 
in  Hrušico,  ki  je  vezala  Gorico  s  Kranjsko,  je  bila  na  stroške  nad- 
vojvoda Karola  na  novo  napravljena  in  odprla  trgovini  živahen  pro- 
met. Tako  je  za  Gorico  v  drugi  polovici  16.  stoletja  napočila  nova 
doba  razvoja.  Mesto  je  imelo  mnogo  palač  in  odličnih  stavb.  Ple- 
miške rodbine,  kakor  grofi  Thurn-V^alsasina,  baron  Eck,  Dornberg, 
Lanthieri,  Kobenzl,  vitezi  Rabatta,  Orzon,  Attems,  Hais,  Strassoldo  in 
drugi,  so  imeli  tu  svoje  hiše.  Ob  prvi  beneški  vojski  (1509 — 1518j, 
ko  je  Avstrija  zasedla  Akvilejo  in  nekatere  druge  dele  Furlanije,  se 
je  priselilo  v  Gorico  tudi  več  furlanskih  obrtnikov,  kupcev  in  dni- 
narjev, katerih  potomci  še  sedaj  tvorijo  italijanski  del  goriškega  pre- 
bivalstva. Splošno  so  cenili  prebivalstvo  v  Gorici  koncem  16.  veka 
na  7000  ljudi.  —  Nadvojvoda  Karol,  ki  je  toliko  storil  za  procvit  Go- 
rice, je  pa  tudi  skrbel  na  vso  moč,  da  ji  ohrani  katoliški  značaj.  Lute- 
ranstvo  je  dobilo  najpreje  privržencev  med  nekaterimi  plemiškimi  rod- 
binami: Orzon,  Attems,  Lanthieri,  Eck,  Thurn.  Voditelj  novovercev  je 
bil  Hanibal  pl.  Eck,  v  čegar  hiši  je  Trubar  pridigoval,  in  ki  je  leto 
pozneje  tudi  Ostrmana  poklical  v  Gorico.  Goriškim  plemičem  so 
Ostrmanove  pridige  tako  ugajale,  da  so  ga  hoteli  najeti  za  pridigarja 
proti  letni  plači  150  gld.  Med  ljudstvom  pa  je  njegovo  bogoskrunsko 
dejanje  vzbudilo  silno  pohujšanje  in  dalo  povod,  da  so  se  vršile 
hrupne  demonstracije  proti  luteranom.  Nadvojvoda  Karol  je  ukazal 
Ostrmana  zapreti  in  naznanil  Goričanom  svojo  odločno  voljo,  da  žive 
katoliško,  kakor  njihovi  predniki,  sicer  bode  vse  nepokorneže  strogo 
kaznoval.  Odslej  se  vnanji  predikanti  niso  več  upali  na  Goriško, 
toda  v  deželi  sami  so  se  nahajali  duhovniki,  ki  so  bili  naklonjeni 
novi  veri.  Med  prvimi  se  imenuje  Franc  Croco,  kapelan  v  Šent 
Petru  pri  Gorici.  Bil  je  Italijan  po  rodu,  ker  poročila  izrecno  po- 
udarjajo, da  ni  umel  slovenskega  jezika,  temveč  le  laški.  Croco  je 
obhajal  ljudi  pod  obema  podobama  in  je  iz  šentpeterske  cerkve  skrivaj 
vzel  cerkvene  posode,  da  bi  obhajal  doma  in  po  drugih  zasebnih 
stanovanjih  nekatere  krivoverce.  Pri  krstu  je  rabil  le  navadno  vodo 
in  je  ob  neki  priliki  celo  vpričo  ljudi  sveto  olje  zaničljivo  vrgel  ob 
tla.  L.  1565,  je  nadvojvoda  opozoril  patriarha  na  tega  luterana  in  ga 
prosil,  naj  prepreči  nadaljne  „škandale".    Toda  prošnja  je  imela  le 

ta  uspeh,  da  se  je  Croco  preselil  v  Gorico,  kjer  je  služil  plemičem 
za  predikanta.  Župniji  Solkan  in  Gorica  sta  bili  takrat  združeni 
v  rokah  enega  župnika,  malovrednega  Matija  Marzina,  katerega  po- 
zneje nahajamo  v  Kranju,  in  ko  je  bil  tudi  tu  odstavljen,  pa  v  Kamniku. 
Nasproti  svojim  višjim  se  je  rad  predstavljal  kot  voditelj  katoliške 
stranke  v  Gorici,  pa  ni  užival  zaupanja  niti  pri  katoličanih  niti  pri 
protestantih.  Hanibal  pl.  Eck"  mu  je  celo  odrekel  dolžno  četrtino, 
10  cekinov  na  leto.  Ko  je  došel  1.  1571.  papeški  vizitator,  grof  Jernej 
Forcia  v  Gorico,  mu  je  župnik  Marzina  pravil,  da  so  1.  1566.  neka- 
teri nemški  meščani  zahtevali  obhajilo  pod  obema  podobama.  Spo- 
ročil je  to  nadvojvodu,  ki  mu  je  ukazal,  naj  njihovo  željo  izpolni. 
Tudi  k  bolnikom  se  nosi  posvečeno  vino.  Krivoverci  hodijo  v 
Ljubljano  ali  v  Vipavo, 
ali  pa  skrivaj  kličejo  v 
mesto  predikante.  V 
Gorici  imajo  tudi  svoje 
shode,  kjer  jim  pridigu- 
jejo  ali  čitajo  protestant- 
ske knjige  zlasti  Hanibal 
Egkh,  Luka  Grabeč  in 
Franc  Croco.  —  Uspeh 
Porcijeve  vizitacije  je  bil 
ta,  da  je  nadvojvoda 
Karol  1.  1574.  ustanovil 
v  Gorici  arhidijakonijo 
in  poslal  tjakaj  ljubljan- 
skega škof  a  Konrad  a  Glu- 
šiča,  ki  je  plemstvu  in 
meščanom  svečano  na- 
znanil njegovo  voljo,  da 
spoznavajo  vsi  prebivalci 

na  Goriškem  katoliško  vero,  in  zapovedal  mestnemu  svetu,  le  take  spre- 
jeti za  meščane,  ki  prinesejo  od  svojih  župnikov  potrdilo,  da  so  katoličani. 
L.  1578.  je  prineslo  luteranski  agitaciji  zopet  novega  netiva.  Po  deželnem 
zboru  v  Brucku  in  izjavah,  ki  so  jih  tamkaj  štajerski,  koroški  in 
kranjski  deželni  stanovi  od  nadvojvoda  izsilili  v  prilog  avgsburške 
veroizpovedi,  so  tudi  protestanti  na  Goriškem  upali  na  večjo  prostost. 
Vpliv  na  mesto  se  je  takoj  pokazal.  V  hiši  grofa  Andreja  Attemsa, 
ki  je  stala  poleg  cerkvice  sv.  Duha  na  Gradu,  so  se  po  dogodkih  v 
Brucku  pričeli  javni  shodi  protestantov.  Prirejali  so  jih  ob  času,  ko 
se  je  v  cerkvi  darovala  sv.  maša  in  je  protestantsko  petje  motilo 
katoliško  božjo  službo.  Toda  zmagoslavje  je  bilo  prezgodnje.  Nad- 
vojvoda ni  nikoli  mislil,  da  bi  se  svoboščine,  dovoljene  protestantom 
v  Brucku,  raztegnile  tudi  na  Goriško,  tem  manj,  ker  je  bilo  goriško 
plemstvo  še  po  večini  katoliško  in  je  v  njegovem  imenu  le  Hanibal 
Egkh  brez  vednosti  drugih  podpisal  prošnjo  za  svobodo  luteranstva. 
Že  koncem  avgusta  1.  1578.  je  došlo  strogo  povelje  na  glavarjevega 
namestnika  Frančiška  Dornberškega,  naj  se  takoj  odpravi  protestant- 
sko prepevanje  v  hiši  grofa  Attemsa.    Protestanti  naj  se  povrnejo  k 


, Travnik"  pred  Gorico. 

stari  veri  ali  pa  naj  zapuste  deželo.  Posebno  strogo  kazen  zažuga 
nadvojvoda  bratoma  Formentini,  ako  ne  opustita  novotarij.  —  Deželni 
glavar  grof  Thurn  je  začetkom  1.  1579.  razložil  zbranim  luteranskim 
plemičem  vladni  ukaz.  Pet  izmed  njih,  Andrej  Attems,  Lenart  Orzon, 
Erazem  Domberški,  Friderik  Orzon  in  Jernej  Posch  Begunjski  je 
nato  izjavilo,  da  hočejo  ostati  zvesti  avgsburški  veroizpovedi.  Pozneje 
so  se  tem  petim  protestantom  pridružili  še  trije  drugi,  meščan  Kumar, 
Scipio  Formentini  in  oskrbnik  grofa  Thuma  v  Križu  na  Vipavskem, 
Friderik  Hais.  Vseh  osem  je  ukazal  nadvojvoda  izgnati  iz  dežele, 
a  povelje  se  vsled  posredovanja  štajerskih  deželnih  stanov  ni  izvršilo. 
Izmed  ostalih  protestantov  se  je  Lovrenc  Lanthieri  izjavil,  da  so  ga 
le  sovražniki  očrnili  pri  nadvojvodu  kot  protestanta,  kar  jim  pa  ne 
sme  verjeti.  —  Župnik  in  arhidijakon  v  Gorici  je  bil  tisti  čas  vzgledni 
in  razumni  Janez  Tavčar  (1574 — 1580),  ki  je  že  naslednje  leto 
zasedel  ljubljansko  škofijsko  stolico.  Nadvojvoda  Karol  mu  je  na- 
ročil paziti  na  plemiče,  ki  so  ostali  v  deželi,  in  še  posebej  na  pl. 
Lanthierija,  če  bode  res  katoliško  živel,  kakor  izjavlja.  Ko  je  bil 
Tavčar  že  ljubljanski  škof,  ga  je  poslal  nadvojvoda  1.  1582.  kot  vi- 
zitatorja  na  Goriško,  da  uredi  cerkvene  razmere  in  odredi  potrebno 
zastran  luteranstva.  K  temu  ga  je  nagnil  posebno  ozir  na  Benečane, 
ki  so  se  vznemirjali  zaradi  razširjanja  luteranstva  v  pazinski  grofiji 
in  žugali,  da  hočejo  sami  v  obmejnih  deželah  napraviti  red.  Dne 
11.  marca  1582  je  prišel  Tavčar  v  Gorico.  Naslednje  dni  je  poklical 
pred  se  več  goriških  plemiče  v,  ki  so  bili  na  sumu  luteranstva.  Raz- 
ložil jim  je  neomahljivo  voljo  nadvojvoda  Karola,  ki  noče  več  trpeti 
krivovercev  v  teh  krajih  in  jih  pozval,  naj  izjavijo,  h  kateri  veri 
da  pripadajo.  Odločen  nastop  je  imel  uspeh.  Lenart  in  Frančišek  Orzon, 
Lovrenc  Lanthieri,  Andrej  in  Rudolf  Lanthieri,  Gašper  Gussman  in 
David  Vrabec  so  izjavili,  da  hočejo  biti  nadvojvodu  pokorni. 
Edini  Avguštin  Bogarin  se  je  priznal  za  luterana  in  izjavil,  da  od 
svoje  vere  ne  odneha.  Gorico  hoče  takoj  zapustiti,  ko  opravi  ne- 
katera naročila  svojega  gospodarja.  —  Izjave  same  so  nam  dokaz, 
da  se  v  Gorici  luterani  že  niso  več  upali  priznavati  luteranstva. 
Menda  je  k  temu  mnogo  pripomoglo  vedenje  grofa  Thurna  in  barona 
Lovrenca  Lanthierija,  katerima  je  pogum  najprej  upadel.  Ko  je  na- 
slednje leto  patriarhov  namestnik,  škof  Pavel  Bizancij,  prepotoval 
Goriško,  je  poročal  svojemu  predstojniku  sledeče:  „V  Gorici  se  verske 
razmere  obračajo  na  bolje,  vendar  se  mnogi  izmed  onih,  ki  se  kažejo 
in  imenujejo  izpreobrnjenci,  odtegujejo  izpovedi  in  sv.  obhajilu.  Njih 
poglavar  je  Lanthieri.  Nekateri  sicer  včasih  gredo  k  maši,  tudi  žena 
in  hčere  Lanthierijeve  so  bile  izpovedane  in  obhajane  in  jaz  sem  eno 
ali  dve  izmed  njih  birmal.  To  je  resnica,  a  moram  vendar  reči,  da 
nadvojvoda  zelo  varajo  in  da  je  ni  osebe  v  Gorici,  ki  bi  se  upala  v 
tej  zadevi  Nj.  presvetlosti  poročati  resnico."  Do  nasilnega  izgona 
luteranskih  plemičev  pa  ni  prišlo,  ker  sta  njih  voditelja  Hanibal  Egk 
in  Jernej  Posch  sama  odšla  na  Kranjsko,  drugi  pa  so  se  vsaj  na 
videz  uklonili  nadvojvodovi  odredbi.  —  Ob  istem  času  se  je  pojavil 
načrt,  da  se  ustanovi  v  Gorici  škofija.  Graški  nuncij  in  nadvojvoda 
Karol  sta  to  misel  z  vso  močjo  podpirala,  enako  ljubljanski  škof 

Janez  Tavčar.  Tudi  papež  je  bil  pridobljen.  Šentpeterski  župnik 
Hieronim  Catta  je  že  napravil  načrt,  kako  razdeliti  avstrijski  del 
akvilejske  škofije  in  kje  dobiti  dohodkov  za  novo  stolico.  Za  sta- 
novanje bodočega  škofa  bi  bila  po  njegovem  mnenju  najpripravnejša 
hiša  Hanibala  Egk,  ki  naj  bi  se  odkupila.  V  hiši,  kjer  je  nekdaj 
pridigoval  Primož  Trubar,  bi  imel  torej  stanovati  prihodnji  škof.  Žal  da 
se  ta  načrt  vsled  ugovora  akvilejskega  patriarha  in  nasprotovanja 
beneške  vlade  ni  izvršil. 

Po  smrti  nadvojvoda  Karola  se  je  pritajeno  luteranstvo  v  Gorici 
zopet  nekoliko  živahnejše  pojavilo.  Omenjajo  se  stari  znani  privr- 
ženci nove  vere,  kakor  Luka  Grabeč,  Avguštin  Bogarin,  Scipio  For- 
mentini,  Andrej  Attems,  Erazem  Dornberški,  Friderik  Orzon,  Lovrenc 
Egk.  Ko  je  prišel  1.  1593.  patriarh  Franc  Barbaro  v  Gorico,  je  ne- 
katere izmed  njih  poklical  pred  se,  druge  obiskal  na  domu  in  se  z 
njimi  razgovarjal  o  verskih  naukih.  Večinoma  so  se  priznali  za 
katoličane.  Luteranstvo  v  Gorici  je  še  hitreje  izmrlo  kakor  drugod, 
ker  v  prebivalstvu  ni  imelo  opore. 

Izven  Gorice  se  je  protestantsko  gibanje  pojavilo  le  še  v 
Rifenberku,  ki  je  bil  enako  Vipavi  v  oblasti  Lovrenca  Lanthierija. 
Tu  je  župnik  Gašper  Feuza  (Bevčar?)  iz  Kanala  pričel  oznanovati 
nove  verske  nauke.  Ko  je  1.  1571.  vizitator  Porcia  prišel  v  Rifenberk, 
je  našel  cerkev  zasedeno  od  oboroženih  ljudi,  ki  so  mu  zabranili 
vhod.  Njim  na  čelu  je  bil  rifenberški  župnik.  Škof  je  moral  tisti 
dan  prenočiti  v  neki  obcestni  krčmi  in  je  med  tem  zahteval  iz  Gorice 
od  glavarja  pomoči.  Goriški  glavar  grof  Thum  je  poslal  Lanthieriju 
ukaz,  naj  pomaga,  da  more  vizitator  izvršiti  svojo  nalogo.  Zdaj  je 
šele  mogel  Porcia  priti  v  cerkev.  Zaslišavanje  župnikovo  je  bilo 
kratko.  Na  vprašanje,  katero  vero  oznanuje,  mu  je  odgovoril,  da 
pridiguje  „evangeljsko  vero"  in  obhaja  pod  eno  ali  pa  pod  obema 
podobama,  kakor  kdo  hoče.  Odstavljen  je  bil  od  župnije  in  obsojen 
na  izgon  iz  dežele.  Pod  njegovim  naslednikom  Valentinom  Medvedom 
se  je  šele  spoznalo,  kako  zelo  se  je  razširilo  luteranstvo  med  rifen- 
berškimi  župljani.  Skoraj  vsi  so  bili  od  Feuza  zapeljani,  da  so  pre- 
jemali obhajilo  le  pod  obema  podobama;  ko  doma  niso  več  slišali 
luteranskih  pridig,  so  hodili  k  predikantu  v  Vipavo ;  katoliškim 
delavcem  v  vinogradih  so  ob  petkih  nalašč  vsiljevali  mesne  jedi. 
Ljubljanski  škof  Tavčar  je  na  svoji  vizitaciji  1.  1582.  našel  okoli  50 
rifenberških  gospodarjev  v  verski  zmoti.  Poklical  je  pred  se  njihove 
voditelje,  ki  so  bili:  kovač  Hieronim,  podnačelnik  rifenberškega  gradu, 
bratje  Primož,  Luka  in  Štefan  Pečenko,  Štefan  Hmelak,  Sebald  Hrovat 
in  Peter  Pregl.  Vsi  ti  so  izjavili,  da  se  sicer  v  vsem  drugim  pod- 
vržejo katoliški  cerkvi,  le  obhajila  pod  obema  podobama,  kakor  so 
jim  ga  podajali  njih  župniki  s  privoljenjem  apostolske  stolice  in  pre- 
vzvišenega  kneza,  ne  morejo  opustiti,  da  'ne  bi  obtežili  svoje  vesti. 
Tavčar  jih  je  izkušal  z  lepa  poučiti,  da  njihova  zahteva  ni  utemeljena 
v  naukih  katoliške  cerkve.  Toda  le  eden  se  je  vdal,  drugi  so  ostali 
trdovratni.  Zato  jim  je  naložil  denarne  kazni  od  20  do  100  gld. 
Mnogo  slabše  je  presojal  prebivalce  okoli  Rifenberka  in  sv.  Križa 
patriarhov  namestnik  Pavel  Bizancij,   ki  se  je  naslednje  leto   mudil 

na  Goriškem.  Piše  namreč  sledeče:  „Pravijo,  da  je  v  vipavskem  gradu, 
ki  je  lastnina  Lanthierijeva,  v  Rifenberku  in  drugih  vaseh  okoli 
sv.  Križa,  ki  pripada  grofu  Thurnu,  le  malo  krivovercev,  jaz  pa  sem 
prepričan,  da  je  vse  to  ljudstvo  krivoversko,  ker  nisem  našel  osebe 
v  tem  kraju,  ki  bi  bila  hotela  prejeti  zakrament  sv.  birme."  Zdi  se,  da 
je  tu  Bizancij  gledal  preveč  črno,  ker  se  je  utegnilo  ljudstvo  od- 
tegniti sv.  birmi  tudi  iz  gole  nevednosti,  tembolj,  ker  so  se  takrat 
obiski  akvilejskih  škofov  dogajali  komaj  na  40  ali  50  let.  O  rifen- 
berških  luteranih  ni  poslej  več  sledu.  Menda  so  se  večinoma  izpre- 
obrnili.  Iz  mrliške  knjige  zvemo  le  o  treh  osebah,  da  so  umrle  v 
krivo  verstvu.  Bila  sta  to  nekdanja  voditelja,  kovač  Hieronim  (f  1594) 
in  Sebald  Hrovat  (f  1596)  in  neka  ženska  Avguština  Pečenko;  vsi 
trije  so  bili  pokopani  na  neposvečenem  svetu.  —  Z  vztrajnim  delom, 
brez   nasilstva  se  je  prebivalstvo  v  Rifenberku   zopet  pokatoličanilo. 

Drugod  po  Goriškem  so  bile  tu  in  tam  posamezne  osebe  vdane 
novi  veri.  Vizitator  Porcia  je  1.  1574.  v  Šempetru  pri  Gorici, 
kjer  je  bil  preje  Franc  Croco  kaplan,  našel  štiri  gospodarje  lute- 
ranske  (čevljar  Urbanič,  Gregor  Gorsa,  Janez  Kolar  in  Luka  Jordanus), 
v  Kanalu,  kjer  je  imela  rodbina  Egkh  svoja  posestva,  je  kakih 
pet  oseb  zahtevalo  obhajilo  pod  obema  podobama,  v  Volčah  štiri, 
v  Kobaridu  se  štirje  gospodarji  niso  držali  postne  postave.  V 
Tolminu  so  vladale  med  duhovniki  zelo  slabe  razmere.  Bolni 
vikar  Jurij  Potrebuješ  ter  njegov  nečak  in  namestnik  sta  bila  sumljiva 
krivo  verstva.  Vizitator  jima  je  naložil,  da  se  morata  slovesno  v 
cerkvi  pred  ljudstvom  v  latinskem  in  slovenskem  jeziku  odpovedati 
svojim  zmotam.  Tretji  duhovnik  Mihael  Nukli  pa  je  bil  očiten  lu- 
teran.  Ko  je  zvedel  o  prihodu  Porcijevem,  je  zbežal.  Vizitator  ga 
je  ukazal  prijeti  in  zapreti.  Posrečilo  se  je  sicer  Nuklija  zasačiti, 
a  med  potjo  je  svojim  spremljevalcem  ušel. 

Iz  vseh  podatkov,  ki  so  nam  za  razširjanje  luteranstva  po 
Goriškem  na  razpolago,  moremo  sklepati,  da  so  se  tu  komaj  pojavili 
posamezni  sledovi  nove  vere. 

Mnogo  več  pogojev  za  prospevanje  protestantstva  je  nudilo 
mesto  Trst.  Tu  je  bilo  važno  kupčijsko  središče,  živahen  promet 
in  nekateri  škofje  so  bili  sami  naklonjeni  novemu  gibanju,  ki  je 
imelo  za  geslo  reformo,  preosnovo  katoliške  cerkve.  Tržaški  škof 
Bonomo  (1502 — 1546)  je  vzgojil  Primoža  Trubarja  in  lahko  si  mislimo, 
da  on  ni  bil  edini  privrženec  nove  vere,  ki  je  izšel  iz  njegove  šole. 
V  dolgi  dobi  Bonomo  ve  cerkvene  vlade  se  je  moglo  luteransko  gi- 
banje brez  vsake  ovire  razširjati.  Istega  duha  je  bil  njegov  nasled- 
nik Franc  Jožeflč  Rizzano,  ki  je  bil  pa  že  čez  eno  leto  odstavljen. 
Napredek  luteranstva  v  Trstu  je  v  tistem  času  kaj  pazno  zasledoval 
tedanji  papeški  nuncij  na  dvoru  kralja  Ferdinanda,  Peter  Pavel 
Vergerij,  ki  je  poročal  1.  1534.  v  Rim  sledeče:  „Zvedel  sem,  da  v 
Trstu  zelo  narašča  luteranstvo  vsled  trgovinskih  z\tz  z  Nemčijo. 
Dal  sem  stroge  odredbe,  pri  katerih  hoče  kralj  sam  sodelovati  z 
mojo  cerkveno  oblastjo.  Upam,  da  se  mi  posreči  s  strogostjo  iz- 
ruvati  ta  plevel.  V  Nemčiji  in  na  Češkem,  kjer  je  luteranstvo  v 
premoči,  Nj.  Veličanstvo  pač  ne  more  vsega  storiti,  kar  bi  želelo,  in 

marsikaj  prezre,  toda  v  drugih  dednih  avstrijskih  deželah  bode  od- 
ločno nastopilo  proti  krivovercem  in  proti  Tržačanom  bodo  odredbe 
še  posebno  stroge."  Kakšne  so  bile  te  odredbe,  iz  poročila  ni  mo- 
goče posneti.    Gotovo  so  bile  slične  onim  po   drugih   deželah:    pre- 

poved  protestantskih  knjig  in  stroge  kazni  za  razširjevalce  novega 
nauka.  Po  smrti  škofa  Bonomo  je  kralj  Ferdinand  zelo  želel,  da 
dobi  Trst  odločnega  katoliškega  škofa.  V  njegovem  imenu  je  ljub- 
ljanski škof  Urban  Tekstor  potoval  v  Benetke,  kjer  je  imel  sestanek 
z  jezuitom  P.  Klavdijem  Jajem  in  ga  pregovarjal,  naj  sprejme  tržaško 
škofijo.  Toda  ta  se  je  branil,  češ,  ljudje  bi  mislili,  da  se  potegujejo 
jezuitje  za  visoke  cerkvene  službe.  Tržaško  stolico  je  zasedel  Španec 
Anton  Pereguez,  iz  čegar  vlade  pa  ničesar  ni  znanega.  Iznova  ču- 
jemo  o  protestantski  propagandi  pod  njegovim  naslednikom  Ivanom 
de  Betta  (1560 — 1566),  ki  je  imel  preje  šentgothardsko  opatijo  na 
Ogrskem.  Postopal  je  proti  luteranom  zelo  strogo  in  dal  nekaj  iz- 
med njih  zapreti.  Javno  se  pa  protestantstvo  v  Trstu  ni  upalo  na- 
stopiti, ker  ni  našlo  opore  pri  mestnem  svetu  in  vladajočih  italijanskih 
patricijih.  Enake  razmere  je  našel  škof  Andrej  Repič  (Rapitius  1566 
do  1573),  preje  tajnik  in  svetovalec  cesarja  Ferdinanda.  Takoj  ob 
nastopu  svoje  vlade  je  nadvojvodu  Karolu  v  pismu  tožil,  da  nekatere 
osebe  v  Trstu  razširjajo  strupene  krivoverske  nauke  in  tudi  sicer 
žive  v  pohujšanje  dobrih  katoličanov.  Imajo  skrivne  shode  in  se- 
stanke, pri  katerih  se  brezbožno  razpravlja  o  katoliški  veri.  Nad- 
vojvoda je  zahteval  od  njega,  naj  mu  naznani  imenoma  vse  razširje- 
valce luteranstva,  vendar  o  daljnjih  korakih  proti  njim  nismo  poučeni. 
Iz  poročil,  ki  so  jih  Repičevi  nasledniki  Nikolaj  Koret,  Ivan  Bogarin 
in  Ursinus  de  Bertis  poslali  na  apostolsko  stolico,  spoznamo,  da  je 
bilo  tržaško  ljudstvo  popolnoma  katoliško  in  se  je  v  mejah  tržaške 
škofije  luteranstvo  ohranilo  le  v  nekaterih  gradovih  nemških  plemičevpo 
Krasu;  imenoma  se  navajata  Senožeče  in  Postojna,  kjer  se  je  vršila  pro- 
testantska božja  služba.  Preje  kakor  drugod  je  v  Trstu  zamrla  nova 
vera,  dasiravno  je  od  tod  izišel  prvi  njen  oznanovalec  po  naših  krajih. 
Enako  je  bilo  z  Istro.  Tudi  od  tod  so  dobili  protestanti  prve 
najodličnejše  zagovornike  in  književnike,  tako  Matija  Frankoviča 
Vlašiča  (Flaccius  Illyricus),  Petra  Pavla  Vergerija,  Štefana  Konzula 
in  nekatere  druge  predikante.  Toda  vsi  ti  so  morali  delovati  drugod. 
V  Istri  sami  se  je  nova  vera  prav  malo  razširila.  Beneška  vlada,  ki 
je  imela  v  posesti  zapadno  obrežje  od  Kopra  pa  doli  do  Pulja,  je  z 
vso  strogostjo  postopala  proti  luteranom  in  duhovnikom,  ki  so  za- 
govarjali njih  nauke,  ni  kazalo  drugega,  kakor  s  hitrim  begom  si 
rešiti  življenje.  V  avstrijskem  delu  Istre,  takozvani  pazinski 
grofiji,  je  bil  velik  pospeševatelj  luteranstva  Fran  Barbo,  vlastelin 
na  Kožljaku  (Wachsenstein)  in  stotnik  na  Reki.  Pri  njem  so  se 
shajali  privrženci  nove  vere.  Leta  1563.  se  je  mudil  na  Kožljaku 
Štefan  Konzul,  da  se  dogovori  z  graščakom  o  svojem  literarnem  delu. 
Ker  drugi  duhovniki  takrat  niso  mogli  priti  k  posvetu,  so  se  sešli 
pozneje  ob  navzočnosti  graščakovi  v  Pazinu.  Enako  kakor  v  Istri  je 
Barbo  tudi  v  Reki  hotel  širiti  luteranstvo  in  kot  stotnik  večkrat  za- 
hteval od  kranjskih  stanov  za  mesto  luteranske  pridigarje.  Marljivo 
je  razpečaval  tudi  protestantske  knjige,  ki  so  se  deloma  razdeljevale 
po  Istri,  deloma  pa  iz  Trsta  in  Reke  izvažale  v  Dalmacijo.  Preko 
prvih  poizkusov  agitacije  s  pisano  besedo  in  posameznih  privržencev 
pa  se  v  Istri  luteransko  gibanje  nikdar  ni  moglo  povzpeti. 

Brežice. 


12.  Veliki  slovensko-hrvatski  kmečki  upor. 

Preden  zasledujemo  daljnji  razvoj  verskega  gibanja,  moramo 
obrniti  pozornost  na  nekatere  važne  zgodovinske  dogodke,  ki  so  ga 
spremljali,  na  veliko  kmečko  vojsko  in  nove  turške  boje. 

Sredi  najhujših  spopadov  med  staro  in  novo  vero  je  izbruhnil 
plamen  kmečkega   upora. 

Kakor  vse  prejšnje  in  poznejše  revolucij onarne  poizkuse  naših 
kmetov  so  tudi  veliko  kmetsko  gibanje  v  začetku  sedemdesetih  let 
16.  stoletja  zakrivila  velika  bremena,  naklade,  davki,  ki  so  se  proti 
postavi  kmetom  nakladali,  in  samovoljno  nečloveško  ravnanje  od  strani 
gospode,  ki  je  vsaki  pravici  bilo  v  obraz.  —  Zemljiški  gospodje  so 
takrat  prav  kruto  izžemali  podložne  kmete,  množili  tlako,  naklade, 
mitnino  in  uvoznino.  In  kar  niso  storili  posestniki  sami  hudega  kme- 
tom, to  so  jim  prizadjali  grajski  upravitelji  („flegarji"  =  Pfleger)  in 
valpeti,  ki  se  nam  kažejo  kot  najhujši  nasprotniki  kmetov,  ki  jih 
je  kmet  s  svojim  sovraštvom  še  bolj  zasledoval,  kakor  gospodo  samo. 
Upori  v  začetku  16.  stoletja  (1515,  1525),  dasiravno  niso  imeli  uspeha, 
so  vendar  močno  dvignili  stanovsko  zavest  med  kmetskim  ljudstvom, 
iskra  nezadovoljnosti  je  tlela  naprej,  vedni  boji  s  Turki  so  nudili 
kmetom  dovolj  priložnosti,  da  so  se  urili  v  orožju  in  si  podžigali 
bojni  pogum;  treba  je  bilo  le  še  povoda,  da  se  je  bojna  sila  zatiranega 

ljudstva  obrnila  proti  lastnim  domačim  tlačiteljem.  Prvi  nagib  je  došel 
to  pot  iz  bližnje  Slavonije. 

Nedaleč  pod  Zagrebom  stoji  na  levem  bregu  Save  mestece  Pod- 
sused,  kamor  Zagrebčani  v  poletju  radi  napravljajo  izlete  v  zabavo 
in  na  oddih.  Nad  mestecem  se  dvigajo  na  strmem  hribu  razvaline  nekdaj 
močnega  in  bogatega  Susedgrada,  ki  ga  je  dal  zgraditi  ogrski  kralj 
Karol  Robert  (1301 — 1342)  ob  začetku  svoje  vlade.  Gospostvo  je 
štelo  v  16.  stoletju  okoli  350  podložnih  kmečkih  družin  (ognjišč  ali 
dimov)  in  je  obsegalo  sedem  sodstev  (iudicatus)  po  imenu  Stenjevec, 
Stupnik,  Novaki,  Podgorje,  Pušča,  Zaprešič  in  Brdovec.  V  starejših 
časih  sta  pripadala  Susedgradu  tudi  Bistra  in  Stubica,  no  v  16.  sto- 
letju sta  bili  Bistra  in  Doljna  Stubica  posebni  gospostvi,  dočim  je 
bilo  v  Gornji  Stubici  kakih  15  manjših  plemiških  posestev;  imenu- 
jejo se:  Stubički,  Gregorijanci,  Petričeviči,  Britvici  in  drugi.  Vsa  ta 
mala  plemiška  posestva  v  Gornji  Stubici  so  imela  skupaj  104  pod- 
ložne družine,    dočim  je  Dolnja  Stubica  sama  zase  štela  152  ognjišč. 

Proti  koncu  15.  stoletja  je  gospodovala  v  Susedgradu  in  Dolnji 
Stubici  rodbina  Heningov,  ki  je  pa  v  moškem  kolenu  izumrla  že  leta 
1502.  Pozneje  so  si  obsežna  posestva  prisvajale  sestre  zadnjega 
Heninga,  njihovi  možje,  sinovi  in  vnuki.  Nastalo  je  vprašanje,  ali 
ima  pravico  do  Susedgrada  žensko  potomstvo  ali  pa  po  starem  za- 
konu kralj  svobodno  podeljuje  posestva,  katerih  gospodarji  so  v 
moškem  kolenu  izumrli.  Po  dolgoletnih  pravdah  je  kralj  Ferdinand 
1.  1559.  rešil  vprašanje  tako,  da  je  podelil  polovico  Susedgrada  in 
Dolnje  Stubice  štajerskemu  plemiču  Andreju  Teuffenbergu,  ki  je  po 
svoji  materi  Katarini  dobil  ime  Hening,  drugo  polovico  pa  ogrskemu 
magnatu  Andreju  Batoriju,  ki  je  bil  po  svoji  materi  enako  potomec 
Heningovcev.  Še  istega  leta  je  Andrej  Teuffenbach-Hening  zastavil 
svojo  polovico  posestva  v  Stubici  medvedgradskemu  vlastelinu  Am- 
brožu Gregorijancu,  polovico  Susedgrada  pa  deloma  Andreju  Batoriju, 
deloma  svoji  ženi  Uršuli  Meknitzer.  L.  1563.  je  Teuffenbach  umrl, 
ne  da  bi  zapustil  za  seboj  moško  potomstvo.  Preživela  ga  je  žena 
Uršula  Meknitzer  s  štirimi  hčerami,  katerim  je  bil  glavni  zavetnik 
in  pomočnik  Ambrož  Gregorijanec  v  Stubici  in  Medvedgradu.  Andrej 
Batorj,  solastnik  Susedgrada,  ni  menda  nikdar  prišel  na  Hrvaško, 
ker  je  imel  na  Ogrskem  službo  kraljevega  dvornega  sodnika.  Zato 
je  leta  1564.  prodal  vse  svoje  pravice  na  Susedgrad  in  Stubico  za 
50.000  goldinarjev  Francu  Tahu,  poveljniku  konjiče  v  Kaniži, 
in  sluteč,  da  ta  prodaja  ne  bode  po  volji  Uršuli  Meknitzer  in  njenim 
hčeram,  ga  je  dal  proti  običaju  nenadoma  in  ponoči  brez  vednosti 
sosedov  vpeljati  v  posest.  Prav  to  nenavadno  postopanje  je  silno 
vznemirilo  vdovo  Uršulo,  njene  sorodnike  in  prijatelje.  Franca  Taha 
so  proglasili  za  vrinjenca,  ki  se  je  utihotapil  med  nje,  in  vložili  ugovor 
proti  prodaji  in  načinu  vpeljevanja.  Toda  Tahi  ni  bil  mož,  ki  bi  se 
bil  hitro  umaknil.  Preživel  je  bil  vse  svoje  življenje  v  krvavih  borbah, 
imel  visoke  vplivne  sorodnike  in  pokrovitelje.  Zato  se  je  po  brez- 
uspešnih ugovorih  med  njim  in  vdovo  Uršulo  razvila  strastna  borba 
za  gospostvo  na  Susedgradu.  Skoraj  vsa  zapadna  Slavonija  se  je 
razdvojila  na  dva  tabora;  na  Tahovi  strani  so  bili:  sam  ban  Erdedi, 

mogočni  rodbini  Alapičev  in  Keglevičev;  z  Uršulo  in  njenimi  sorod- 
niki (Heningovci)  so  potegnili  Ambrož  Gregorijanec  s  svojim  sinom 
Štefanom,  Sekelji  v  Krapini,  naposled  tudi  knez  Nikolaj  Zrinski.  In 
kakor  velikaši  se  je  tudi  nižje  plemstvo  razdvojilo  na  Tahijevce  in 
Heningovce.  Eni  so  udarjali  na  druge  s  svojimi  kmeti,  drug  dru- 
gemu so  ščuvali  podložnike.  In  tako  so  uprav  prepiri  med 
plemiči  bili  prvi  povod  kmečkemu  gibanju. 

Približno  v  prvi  polovici  1.  1565.,  ko  se  je  Franc  Tahi  bojeval 
s  Turki  na  Ogrskem,  je  vdova  Uršula  zbrala  okoli  800  podložnih 
kmetov  in  z  njihovo  pomočjo  iztirala  iz  Susedgrada  Tahovo  rodbino, 
ugrabivši  ji  vse  premakljivo  blago,  vredno  25.000  gld.  Ko  se  je 
na  to  ban  Peter  Erdedi  dvignil  s  svojo  četo,  da  kaznuje  Uršulo  in 
Tahu  vrne  Susedgrad,  so  njeni  zetje  hkrati  z  Ambrožem  Gregori- 
jancem  zbrali  zopet  3000  kmetov  in  3.  julija  1565  so  pod  Sused- 
gradom  popolnoma  razpršili  bansko  vojsko.  Odpor  Heningovcev  je 
bil  vendar  zaman,  ker  je  bil  1.  1566.  Franc  Tahi  ponovno  vpeljan  v 
svojo  polovico  Susedgrada  in  Stubice,  drugo  polovico  pa  je  prevzela 
kraljeva  kamora,  dokler  se  pravda  z  vdovo  Uršulo  ne  konča.  Zdaj 
je  začel  Tahi  neusmiljeno  preganjati  svoje  nasprotnike,  a  strašno  za- 
tirati tudi  kmete,  ki  so  se  bili  proti  njemu  borili.  Tudi  Heningovci 
niso  mirovali,  ampak  so  svoje  tožbe  zoper  Taha  predložili  kralju; 
njim  so  se  pridružili  tudi  kmetje,  ki  niso  hoteli  prenašati  Tahove 
strahovlade.  Tako  je  razpor  zasebnega  značaja  vznemirjal  vedno 
širše  kroge.  Bil  je  izprva  omejen  na  Susedgrad  in  Stubico,  kjer  se 
je  vladarstvo  Tahovo  zdelo  kmetom  nepostavno  in  bilo  vzlic  temu 
kruto,  nasilno;  a  kmalu  se  je  razširil  tudi  na  druga  gospostva.  Že 
1.  1568.  pričajo  sklepi  hrvatskega  sabora,  da  se  je  kmečko  ljudstvo 
na  več  krajih  javno  puntalo  proti  gospodi  in  da  je  bilo  tudi  nekaj 
plemičev,  ki  niso  hoteli  pomagati  pri  gašenju  tega  nevarnega  ognja. 
Po  zgledu  slavonskih  kmetov  se  je  začelo  puntati  tudi  ljudstvo  po 
sosednji  Kranjski  in  Štajerski,  tembolj,  ker  so  hrvatski  velikaši  imeli 
posestva  v  teh  deželah  in  so  njihovi  kmetje  na  obeh  straneh  Save 
in  Sotle  živahno  občevali  med  seboj.  Tako  so  Gregorijanci  imeli 
grad  Mokrice  na  Kranjskem,  Sekelji  mesto  Ormož,  sam  Franc  Tahi, 
ki  je  bil  glavni  povzročitelj  kmečkega  upora,  pa  grad  Stattenberg 
pri  Slovenski  Bistrici. 

Ko  je  zmagal  Tahi  svoje  plemiške  protivnike,  je  izkušal  z  na- 
silstvom  in  strahovlado  streti  tudi  odpor  kmetov.  Toda  iz  vseh  po- 
pisov njegovega  ravnanja  na  Susedgradu  in  Stattenbergu  moramo 
sklepati,  da  tu  ni  šlo  le  za  kratko  razburjenje  vsled  odpora  podlož- 
nikov,  ali  za  izjemno  stanje,  ki  ga  je  hotel  vpeljati  na  svojih  posestvih, 
da  pokori  neposlušne  kmete,  temveč  njegova  vlada  pomenja  silno 
izžemanje  podložnega  ljudstva  in  tiranstvo,  ki  mu  zaman  iščemo  pri- 
mere. —  Uporni  kmetje  so  pozneje  pred  sodbo  v  Ljubljani,  Zagrebu 
in  na  Dunaju  odkrili  strašno  sliko  Tahovih  zločinov.  Morda  so 
izpovedi  tu  in  tam  kaj  pretirane,  a  kar  se  je  uradno  dognalo,  je 
grozno  dovolj,  da  moremo  razumeti  obupni  odpor  podložnih  kmetov, 
ki  so  mu  bili  izročeni  na  milost  in  nemilost. 

„Kadar  je  Tahi  imel  starega  konja,  ki  ni  bil  nič  vreden,"  tako 
je  pričal  Ilija  Gregorič,  „prodal  ga  je  komu  izmed  svojih  kmetov,  o 
katerem  je  vedel,  da  je  bogat.  Ta  ga  je  moral  kupiti  za  ceno,  ki  jo 
je  Tahi  določil,  sicer  ga  je  prisilil  s  temnico  in  telesnimi  kaznimi." 
Drugi  pot  se  je  Tahu  pokvarilo  1000  veder  vina.  Porazdelil  ga  je 
med  svoje  podložnike  in  prisilil,  da  so  ga  kupili  za  ceno,  ki  jo  je 
sam  določil.  Ako  mu  vina  niso  plačali,  odvzel  jim  je  konje  in  govedo. 
—  Kmetje  so  morali  Tahovo  živino  na  svoje  stroške  rediti.  Ako  je 
kako  govedo  poginilo,  so  mu  morali  povrniti  škodo  v  denarju  po 
njegovi  cenitvi,  ni  pa  sprejel  drugega  živinčeta  v  zameno.  Enako 
so  morali  Tahovi  kmetje  rediti  in  čuvati  njegove  lovske  pse  in  ako 
je  kateri  izmed  njih  poginil,  so  mu  morali  dati  zanj  vola.    Zvišal  je 


Pozorišče  kmečke  vojne. 


služnosti  in  naklade  tako,  da  je  od  vsakega  kmeta  tirjal  22  čutar 
(Piindt  =  pinta)  vina  več,  kakor  so  mu  bili  kmetje  dolžni  dajati. 
Svojih  delavcev  ni  po  več  let  plačal;  tako  je  bil  kmetu  Mihaelu 
Gušetiču  dolžan  plačo  za  osem  let  in  Iliju  Gregoriču,  poznejšemu 
poveljniku  kmečke  vojske,  je  ugrabil  ves  imetek,  konje  in  govedo 
v  približni  vrednosti  200  cekinov.  Toda  vse  to  bi  bili  kmetje  še 
pretrpeli,  da  ni  oskrunil  Tahi  tudi  njihovega  družinskega  življenja 
in  jih  s  tem  zadel  na  najbolj  občutljivi  strani.  Pozval  je  svoje  pod- 
ložnike na  tlako,  moške  in  ženske.  A  ženske,  ki  so  mu  bile  všeč, 
je  dal  po  svojem  slugi  odvesti  na  grad,  kjer  so  postale  žrtve  Tahove 
divje  strasti.  Ko  je  komisija  vodila  preiskavo  o  teh  zločinih,  so 
podložniki  privedli  14  deklet  in  žen,  ki  jih  je  vse  Tahi  oskrunil. 
Dve  taki  nesrečnici  se  omenjata  na  Brdovcu,  ena  je  bila  hči  Tomaža 

Mačkomelja,  druga  hči  Pavla  Jurkoviča.  Poslednjo  je  imel  Tahi  dalj 
časa  na  Susedgradu  zaprto.  A  ni  bilo  še  tega  zločina  dovolj.  Menda 
je  prav  upravičena  jeza  njenega  očeta  nad  takim  nasilstvom  bila  povod, 
da  je  mladi  Gabriel  Tahi,  sin  krutega  in  pohotnega  Franca  Taha, 
nekoč  Pavlu  Jurkoviču  razsekal  lice  in  mu  iztaknil  oči.  Siromak  je 
sicer  okreval  in  šel  ob  palici  vodnika  v  Gradec  k  nadvojvodu  Karolu, 
da  osebno  toži  tirana.  Lahko  si  mislimo,  da  se  je  vest  o  tem  hudo- 
delstvu hitro  razširila  po  hrvatskih  in  slovenskih  pokrajinah.  Kamor- 
koli je  prišel  ubogi  slepec  z  okrnjenim  obrazom,  je  bil  živa  priča 
grozovitega  zločina.  Sodna  razprava  je  bila  meseca  marca  leta  1574. 
v  Gradcu,  kjer  je  bil  Gabriel  Tahi  obsojen,  da  izplača  Jurkoviču  za 
prizadeto  težko  telesno  poškodbo  1853  gld.  odškodnine,  toda  dobil  je 
po  mnogih  pritožbah  izplačanih  le  800  gld.  —  Razumljivo  je,  da  so 
bili  kmetje  najbolj  ogorčeni,  ko  jim  je  Tahi  pričel  oskrunjati  hčere, 
llija  Gregorič  je  pred  sodnijo  izpovedal,  da  je  Tahijeva  drzovitost  v 
tem  pogledu  najbolj  izpodbodla  podložnike  na  upor. 

Enako  kakor  na  Susedgradu  in  Sjtubici  je  ravnal  kruti  tiran 
tudi  s  svojimi  kmeti  v  Stattenbergu  na  Štajerskem.  Komaj  je  prišel 
v  posest  tega  gradu,  je  že  pričel  razširjati  meje  svojega  zemljišča 
na  škodo  sosedov.  Graščaku  v  Slovenski  Bistrici  je  vzel  travnik, 
žičkemu  samostanu  je  ugrabil  ribji  potok  Zgornjo  Oplotnico  in  dve 
tretjini  vinske  desetine  pri  Studenicah,  v  Cerjah,  pri  Poljčanah  in  v 
Panovniku.  Še  večjo  škodo  je  storil  sosedom,  ker  je  jemal  od  njih 
posojila,  ne  da  bi  mislil  na  povračilo.  Izposojeval  si  je  denar  tudi 
pri  imovitejših  podložnikih,  a  vse  izposojene  vsote  je  ostal  na  dolgu 
in  gorje  tistemu,  ki  se  ga  je  drznil  ponižno  prositi,  naj  mu  vrne 
denar.  Z  gorjačo  ga  je  dal  iztirati  iz  grada  ali  pa  vreči  v  ječo.  — 
Po  stari  navadi  je  imel  graščak  zahtevati  tlako  le  za  svoje  osebne 
ali  domače  potrebščine,  ne  pa  za  obrtna  ali  druga  podjetja,  ki  nesejo 
več  ali  manj  dobička.  V  graščinskih  urbarjih  (zapisnikih)  je  bilo 
natanko  določeno,  koliko  dni  v  tednu  mora  kmet  tlačaniti  in  kakšna 
dela  mora  opravljati,  Franc  Tahi  pa  je  zahteval  proti  „stari  pravdi" 
izredno  tlako,  ne  da  bi  bil  kmeta  ali  rokodelca  primerno  odškodoval. 
—  Veliko  škodo  so  trpeli  kmetje,  ki  so  za  tlako  naprodaj  nosili  ali 
vozili  graščinske  pridelke  v  Slovensko  Bistrico,  Ptuj  ali  Celje.  Tu 
so  bile  strogo  določene  najvišje  tržne  cene,  nad  katerimi  ni  bilo 
dovoljeno  prodajati  živila.  Toda  graščina  je  brez  ozira  na  tržni  red 
zahtevala  in  jemala  od  kmetov  višja  določena  izkupila.  Tako  je 
graščak  ukazal  Jurku  iz  Poljčan  dva  soda  rib  (karpov  in  ščuk) 
peljati  v  Ptuj  in  prodajati  funt  karpov  po  8  kr,,  ščuke  pa  po  6  kr. 
Toda  po  ptujskem  tržnem  redu  je  bilo  dovoljeno  prodajati  funt  kar- 
pov le  po  7  kr.,  funt  ščuk  po  5  kr.;  vrhu  tega  mu  je  v  poletnem 
času  poginilo  mnogo  rib.  Vzlic  temu  je  moral  kmet  plačati  graščaku 
polno  določeno  svoto  23  gld.  in  ker  se  je  izprva  obotavljal,  ga  je 
zaradi  nepokorščine  dal  vreči  v  ječo  in  toliko  časa  mučil,  da  je 
plačal  ves  znesek.  A  Tahi  je  tudi  brez  blaga  in  denarja  pošiljal 
podložnike  v  mesta  in  trge,  da  so  zanj  jemali  na  up  razno  blago, 
ki  so  ga  morali  naposled  sami  plačati.  Po  tem  potu  je  dobival  po- 
hlepni graščak  razna  sladila  in  dišave  in  si  privoščil  tudi  velecenje- 

nega  mal vaškega  vina.  —  Posebno  krivično  in  nasilno  je  postopal 
Tahi  kot  zemljiški  gospod.  Preziral  je  vse  zapisane  pravice  in 
sklenjene  pogodbe,  neusmiljeno  odiral  kmete  in  kočarje,  vdove  in 
sirote.  Brez  pravega  vzroka  je  dal  zdaj  temu,  zdaj  onemu  odgnati 
živino  iz  hleva,  kakor  konje,  osle,  krave,  teleta,  prašiče,  koze,  in 
odpeljati  žito,  salo,  platno,  skrinje,  konjsko  vprego,  sedla.  Kmet,  ki 
je  poslal  hlapca  s  konjem  na  tlako,  ni  bil  nikoli  varen,  da  mu  žival 
zopet  prižene  domov.  Tahi  je  hlapca  in  konja  s  težko  naloženim 
vozom  odpravil  v  Gradec,  Sused  ali  v  kak  drug  kraj,  in  ako  je  šlo 
po  sreči,  se  je  čez  par  dni  sam  vrnil  domov  brez  blaga  in  denarja. 
—  Spričo  takih  dogodkov  je  pač  umljivo,  da  je  bilo  za  Taha  pravo- 
sodje v  stattenberški  graščini  pristransko  in  krivično.  Pravosodna 
oblast  mu  je  bila  le  molzna  krava,  od  katere  je  hotel  imeti  kar  naj- 
večji dobiček;  zakaj  nasilno  prisvajanje  krivičnega  blaga  in  razno 
oškodovanje  podložnikov  je  bilo  le  mogoče,  ker  je  graščak  kot 
sodnik  imel  posilna  sredstva,  s  katerimi  je  dosegel,  kar  je  hotel. 
Najvažnejše  posilno  sredstvo  mu  je  bila  grajska  ječa  v  stolpu,  kjer 
je  vsakega  proti  vnika  „  ukrotil".  Kdor  je  črhnil  le  besedico  ne  volje, 
tega  je  dal  takoj  zaradi  „nepokorščine"  in  „upora"  zapreti.  Navadno 
pa  se  mu  je  kmet,  ki  ga  je  hotel  odreti,  že  udal,  če  mu  je  le  za- 
grozil z  ječo.  V  zadnje  leto  Tahovega  tiranstva  spada  še  hudodel- 
stvo, o  katerem  kratko  poroča  kronika  studeniškega  samostana. 
Gabriel  Tahi  je  nekega  dne  po  neimenovanem  samostanskem  pod- 
ložniku  tako  dolgo  z  golim  mečem  udrihal,  da  ga  je  usmrtil. 

Opisali  smo  položaj  Tahovih  podložnikov  nekoliko  obširneje, 
kakor  bi  bilo  za  razumevanje  naslednjih  dogodkov  neobhodno  po- 
trebno, ker  nam  poročila  prav  živo  predstavljajo  tedanje  nevzdržne 
razmere,  ki  jih  je  bilo  mogoče  le  s  silo  izpremeniti. 

Dolgo  so  kmetje  prenašali  Tahova  hudodelstva  in  prizanašali 
tiranu,  slednjič  so  sklenili  iskati  pravice  pri  samem  vladarju,  in  ako 
bi  tu  prošnje  ne  pomagale,  hoteli  so  si  pomagati  sami, 

Stattenberški  podložniki  so  že  1.  1571.  vložili  pritožbo  pri  nad- 
vojvodu Karolu,  ki  pa  ni  imela  pravega  uspeha.  Kmetje  susedgradski 
in  stubički  so  se  zbrali  v  Brdovcu  pri  župniku  Ivanu  Babiču,  kjer 
so  sestavili  na  kralja  pritožbo,  ki  jo  je  imelo  posebno  poslanstvo  na 
Jurjevo  1.  1572.  nesti  na  Dunaj.  Toda  hkrati  se  je  začela  že  predigra 
krvavega  upora  na  obeh  glavnih  posestvih  Tahovih. 

O  Božiču  1.  1571.  so  kmetje  v  Dolnji  Stubici  ubili  Tahovega 
vratarja  Mihaela  Horvata,  ko  je  od  njih  pobiral  kraljevi  vojni  davek. 
Mrtvega  Horvata  so  pustili  na  polju  ležati  dva  dni,  da  so  mu  psi 
oglodali  nos  in  ušesa,  potem  so  tretji  dan  dopustili,  da  se  je  oskru- 
njeno truplo  pokopalo.  Istega  dne  so  ranili  tudi  drugega  pobirača 
davkov,  Nikolaja  Stanka.  —  Ko  se  je  potem  Tahi  v  marcu  in  aprilu 
1.  1572.  na  kraljev  ukaz  mudil  na  državnem  zboru  v  Požunu,  je  iz- 
bruhnil splošni  upor  susedgradskih  podložnikov.  Razjarjeni  kmetje 
so  navalili  na  grad,  iztirali  Tahove  sinove  in  služabnike  in  ob  tej 
priliki  s  strelom  ranili  nekega  grajskega  vratarja.  S  posestva  pod 
gradom  so  odgnali  Tahove  konje,  svinje  in  govedo  in  jih  razdelili 
med  seboj.    Poleg  tega  so  si  prisvojili  neki  mlin  in   brod  na  Savi, 

katerega  so  premestili  po  svoji  želji  na  drug  kraj  ter  so  začeli  sami 
pobirati  prevoznino.  Slednjič  so  navalili  na  vlastelinske  dvore  v 
Brdovcu,  kjer  so  popili  mnogo  vina  in  zaplenili  nekoliko  velikih 
pušek.  Zarubili  so  tudi  dve  stari  ženski,  ki  sta  bili  Tahu  stregli  v 
bolezni  in  ga  lečili  od  protina.  Brez  kakšne  posebne  sodbe  so  ju  kot 
čarovnici  sežgali. 

Vse  to  se  je  zgodilo  meseca  aprila  in  maja  1.  1572.  Tahi  je 
naročil  svojemu  sinu  Gabrielu,  naj  poizkuša  uporne  kmete  razpršiti 
in  zopet  priti  v  Susedgrad.  Mladi  Gabriel  je  zbral  okoli  sebe  nekaj 
gospode,  prijateljev  in  služabnikov  in  je  7.  junija  izkušal  prodreti 
skozi  sovražne  vrste.  Ker  so  vse  ceste  in  pota  do  grada  z  leve 
strani  Save  imeli  kmetje  v  oblasti,  je  poizkusil  Gabriel  približati  se 
gradu  z  desnega  brega  Save, 
od  Stupnika  in  Novaka.  Ko 
se  je  približal  brodu  na  Savi, 
so  ga  sprejeli  kmetje  z  vpit- 
jem in  psovkami.  Gabriel  je 
na  to  skočil  s  konjem  v  reko, 
da  jo  preplava.  Toda  krik 
je  bil  tolik,  da  se  je  konj 
sredi  reke  splašil  in  vrgel 
gospodarja  s  sebe.  Mladi 
Tahi  bi  se  bil  vtopil,  da  ga 
ni  rešil  eden  njegovih  slug. 
A  poginil  je  njegov  orožje- 
nosec  (armiger)  Andrej  Ne- 
mec z  najboljšim  oklepom, 
čelado  in  ščitom,  kar  je  vse 
v  Savi  potonilo.  Slednjič  je 
bil  napad  Tahov  odbit  in  so 
ga  besni  kmetje  zasledovali 
do  posestev  Alapičev  v  Turo- 
polju.  Na  poti  so  mu  s  silo 
ugrabili  dva  konja,  vredna 
100  goldinarjev. 

Kmalu  potem  (21.jun.) 
se  je  zgodil  napad  na  Dolnjo 
Stubico,  kjer  je  bival  Tahov 
drugi  sin  Štefan  s  tremi  se- 
strami. Uporniki  so  navalili 
na  grad  in  pri  tej  priliki  ubili 
njegovega  konjarja.  Štefanu 
in  njegovim  sestram  se  pa 
ni  kaj  hudega  zgodilo.  Pri- 
silili so  jih  le  z  lakoto,  da  so  zapustili  grad  in  se  podali  drugam.  Nato 
so  opustošili  vrt  in  ugrabili  vso  živino. 

Značilno  je,  da  sta  bila  pri  vseh  teh  dogodkih  kraljeva  komorska 
upravitelja  Horbinovič  in  Bakšaj  na  strani  kmetov.  Enako  sta  z 
njimi   držala  tudi   Štefan   Gregorijanec    in    vdova  Uršula  Meknitzer. 

Jošt  Thurn,  premagavec  kmečke  vojske. 

Vidi  se,  da  še  niso  mislili  na  upor  in  maščevanje,  ampak  so  hoteli 
le  Tahu  iz  rok  iztrgati  njegova  posestva.  Zato  se  tudi  njegovi  rod- 
bini ni  nič  hudega  zgodilo.  Da  so  kmetje  še  vedno  upali  s  posre- 
dovanjem kralja  samega  doseči  poravnavo  brez  prelivanja  krvi,  do- 
kazuje novo  poslanstvo,  ki  so  je  par  dni  po  dogodkih  v  Dolnji 
Stubici  (24.  junija)  poslali  na  Dunaj.  Ne  ve  se,  kaj  so  ta  kmečka 
poslanstva  pri  kralju  opravila.  Zna  se  le  toliko,  da  se  je  kralj 
Maksimilijan  trudil  za  mirno  rešitev  spora.  Poslal  je  na  hrvatski 
sabor  svoje  komisarje,  katerim  je  bila  dana  naloga,  da  kmečko  gi- 
banje mirnim  potom  poravnajo.  Toda  kmetje  niso  hoteli  nič  slišati 
o  tem,  da  bi  se  zopet  vrnili  pod  Tahovo  oblast,  a  tudi  hrvatski  sta- 
novi so  pristali  na  predlog  Tahov,  da  se  uporniki  po  zasluženju 
kaznujejo  in  s  silo  zopet  privedejo  k  pokorščini.  Tako  se  je  na- 
sprotstvo  le  še  bolj  poostrilo  in  upanje  na  mirno  rešitev  spora  je 
vedno  bolj  ginilo. 

Med  tem  je  počilo  tudi  že  na  Stattenbergu.  —  Kmalu  potem, 
ko  je  bila  pritožba  stattenberških  podložnikov  na  vladarja  Karola 
brezuspešna  (1571),  so  se  začeli  kmetje  tu  in  tam  na  skrivnem  sha- 
jati in  se  posvetovati,  kako  bi  se  znebili  krutega  nasilstva.  Seveda 
so  vse  priprave  ostale  tajne  in  tudi  o  napadu  na  grad  nam  manjka 
poročil.  Le  toliko  izvemo,  da  se  je  napad  izvršil  proti  koncu  1.  1572. 
in  je  grad  bolj  po  zvijači  kakor  po  sili  prišel  kmetom  v  roke.  Mo- 
goče je,  da  so  zarotniki  zvijačno  izvabili  graščane  iz  gradu  in  potem 
planili  vanj,  ali  pa  so  jih  v  gradu  samem  nenadoma  napadli.  V  neki 
prošnji  stattenberških  kmetov  na  vladarja  iz  1.  1579.  stoji  naslednji 
stavek:  „Eden  izmed  Tahovih  nasprotnikov,  kateremu  so  zoper 
poštenost,  pravico  in  pravičnost  ugrabili  vse  premoženje  in  vsa  zem- 
ljišča, jim  je,  ker  so  bili  skrajno  neprevidni,  nenadoma  izvil  grad." 
Sklepati  se  da,  da  je  bil  ta  nasprotnik  menda  neki  Nikolaj  Kopriva 
v  Makolah,  ki  je  bil  izprva  ključar,  potem  sodnik  in  naposled  deset 
let  konjik  pri  graščini.  Ko  je  slednjič  po  trinajstletni  službi  tirjal 
plačilo  v  znesku  668  gld.,  mu  je  graščak  vzel  prsni  oklep,  železne 
rokavice,  dve  puški  in  ga  pognal.  Verjetno  je,  da  je  osvetoželjni 
Nikolaj  Kopriva,  ki  je  posebno  dobro  poznal  navade  v  gradu,  zvi- 
jačno izvabil  neprevidne  graščane  v  nastavljeno  past. 

V  stattenberškem  gradu,  katerega  so  kmetje  zasedli,  je  bila  grajska 
oprava  dražja  in  krasnejša,  kakor  v  marsikateri  knežji  palači.  Tu 
so  bile  stene  pregrnjene  s  finimi  turškimi  preprogami.  V  gosposki 
sobi  je  bilo  dragoceno  orodje:  sedla,  meči  okovani  s  srebrom,  uzde 
z  zlato  žvalo,  oklepi,  oprsniki.  Na  dolgem  hodniku  je  stalo  dvajset 
skrinj,  vse  polne  raznovrstnega  blaga:  zlatnine  in  srebrnine.  Kmetje 
bi  se  bili  lahko  odškodovali  z  dragocenim  pohištvom  in  drugimi 
stvarmi,  a  tega  niso  storili,  ker  so  le  želeli  rešiti  se  krutega  tiran- 
stva,  ne  pa  ropati  tujega  blaga. 

Ko  so  si  zarotniki  osvojili  grad,  so  bojeviti  možje,  zapustivši 
starčke,  žene  in  otroke,  odšli  in  se"  pridružili  drugim  upornikom 
Južne  Štajerske. 


761 


Med  tem,  ko  so  hrvatsko-slavonski  stanovi  zahtevali  od  kralja, 
da  se  gibanje  med  susedgradskimi  in  stubiškimi  podložniki  s  silo 
zatre,  tudi  kmetje  niso  držali  križema  rok.  Na  eni  strani  so  se 
trudili,  da  bi  pred  kraljem  opravičili  svoje  dosedanje  postopanje,  na 
drugi  strani  pa  so  se  pripravljali  na  usodni  odpor,  ako  bi  jih  kralj 
prepustil  plemiški  osveti.  Koncem  1.  1572.  so  se  pričeli  vojaško  or- 
ganizirati. A  borba  sedaj  že  ni  več  veljala  Tahu  samemu,  temveč 
vsej  gospodi  brez  razlike.  Mesto  gesla  „doli  s  Tahom"  se  je  pri- 
čelo oznanovati  geslo  „za  staro  pravdo"  in  „doli  z  gospodo"  po 
vseh  posestvih  ob  Savi,  Sotli  in  Savinji. 

Prvi  čin  upornih  kmetov  je  bil,  da  so  si  v  Stubici  izvolili  vr- 
hovno  vlado   treh   mož.    Na   čelu  ji  je  bil  Matija  Gubec,   imenovan 


Stubičko  polje,  kjer  je  bila  glavna  kmečka  vojska  poražena. 


beg,  poleg  njega  še  Ivan  Pasanec  in  Ivan  Mogaič.  Še  danes  stoji  v 
Gornji  Stubici  pri  župni  cerkvi  stara  lipa,  kjer  so  se  kmečki  trije 
glavarji  shajali  z  drugimi  kolovodji  na  posvete,  izdajali  ukaze  in 
imeli  javne  sodbe.  Razun  vlade  je  bilo  treba  urediti  tudi  vojsko. 
Za  vrhovnega  poveljnika  ali  vojvoda  so  proglasili  Ilija  Gregoriča, 
ki  je  imel  podložnih  enajst  kapitanov.  —  Vojvoda  Ilija  se  je  rodil 
v  Ribniku  blizu  Metlike,  na  posestvu  grofa  Štefana  Frankopana.  O 
priliki  nekega  navala  na  Kranjsko  (1553)  so  ga  Turki  ujeli  in 
odvedli  v  robstvo.  Ko  jim  je  srečno  ušel,  se  je  nastanil  v  Brdovcu 
na  Tahovem  posestvu.  L.  1568.  je  bil  drugič  zajet  od  Turkov  in 
odpeljan  v  Carigrad.  A  rešil  se  je  tudi  zdaj  srečno  jetništva  in 
prišel  nazaj  v  Brdovec.  Nadeli  so  mu  zaradi  tega  priimek  ,,Prebeg". 
Ilija  je  bil  izurjen  vojak,  ker  je  v  Hrvatski  krajini  služil  mnogo  let 
pod  vrhovnim  poveljnikom  Francem  Lenkovičem  in  Semeničem. 
Uporni  kmetje  so  mu  ponudili  vrhovno  poveljstvo  pod  pogojem,  da 

se  pridruži  njihovi  zvezi.  To  je  storil  tem  raje,  ker  je  imel  veliko 
jezo  na  Taha,  ki  mu  je  bil  ugrabil  ves  imetek,  vreden  200  cekinov. 

Kmečka  zveza,  ki  je  imela  rešiti  podložnike  iz  oblasti  plemiške 
gospode,  si  je  nadela  ime  „moška  punta  ali  puntarija".  Zunanje 
znamenje  upornikov  je  bil  zimzelen  (VVintergriin,  vinca  minor)  ali 
beršljin,  ki  so  ga  nosili  za  klobukom.  Kadar  so  puntarji  hoteli 
pozvati  župe  (občine),  da  se  jim  pridružijo,  so  jim  poslali  petelinovo 
pero,  znamenje  bojevitosti.  Sprejem  v  „punto"  je  bil  slovesen.  Med 
kranjskimi  vstaši  je  bila  navada,  da  so  začrtali  na  tleh  velik  krog. 
Kdor  je  naznanil  svoj  pristop,  je  stopil  z  desno  nogo  v  krog,  vzdignil 
desno  roko  in  slovesno  prisegel  zvestobo  in  pokorščino  puntarskim 
poveljnikom.  V  boju  so  si  dajali  znamenja  z  dolgo  leseno  trobljo. 
Poveljnik  Ilija  Gregorič  je  s  seboj  nosil  Kolomonov  žegen  (Wund- 
segen),  ki  ga  je  vzel  župniku  pri  Sv.  Petru  pod  Sv.  Gorami. 

Nameni,  ki  so  jih  hoteli  uporniki  doseči,  so  bili  dalekosežni. 
Z  bojem  „za  staro  pravdo"  naj  se  rešijo  vsi  slovenski  in  hrvatski 
kmetje  iz  oblasti  gospode.  Odpraviti  treba  tudi  vse  uradnike,  ki 
pobirajo  davke  in  naklade,  vse  mitnice  in  carinske  postaje,  da  se 
odpre  trgovini  svoboden  promet  do  morja.  Ako  bode  boj  uspešen, 
ustanoviti  hočejo  kmetje  v  Zagrebu  skupno  cesarsko  vlado  za  vse 
slovensko-hrvatske  pokrajine  (eine  kaiserliche  Stelle  fiir  sammtliche 
windischen  Lande),  pobirati  hočejo  sami  tudi  vse  davke  in  naklade 
in  poskrbeti  za  varnost  Krajine,  za  katero  se  gospoda  itak  ne  briga. 
Pokorni  hočejo  biti  le  kralju  in  nadvojvodu,  drugemu  nikomur.  — 
V  tem  načrtu  hrvatskih  in  slovenskih  kmetov,  ki  je  imel  popol- 
noma prevreči  tedanji  socialni  in  politični  red,  se  jasno  izražajo 
težnje  in  načrti,  ki  jih  je  deloma  šele  francoska  revolucija,  deloma 
pa  leto  1848.  privedlo  do  izvršitve.  A  hkrati  se  v  njem  pojavlja 
misel  popolne  narodne  avtonomije  (samostojnosti),  ki  priznava  le 
osebo  vladarjevo  kot  skupno. 

Ilija  Gregorič  je  kot  pravi  vojskovodja  začel  delati  po  načrtu, 
ki  ga  je  bil  sam  zamislil.  Ker  je  bil  prepričan,  da  so  hrvatski  kmetje 
sami  preslabi,  da  bi  zmagoslavno  izvršili  veliki  boj  za  osvobojenje 
svojega  stanu,  iskal  si  je  zaveznikov.  Posebno  pozornost  je  obrnil 
na  Uskoke,  prebivalce  Žumberka,  ker  jih  je  poznal  kot  izurjene  bo- 
jevnike, in  na  sosedne  kmete  po  Kranjskem  in  Štajerskem.  Kmalu 
je  bilo  pridobljeno  prebivalstvo  po  celjski  grofiji,  zlasti  na  plemiških 
posestvih  ob  Sotli,  kakor  so  Kunšperg,  Bizelj  in  Pišece,  kjer  so 
kmetje  v  množicah  pristopali  „moški  puntariji".  Zbrala  se  je  vojska, 
ki  je  štela  okoli  16.000  kmetov,  oborožena  s  kiji,  cepci,  kosami,  se- 
kirami in  drugim  poljskim  orodjem,  iz  osvojenih  plemiških  dvorcev 
so  ugrabili  tudi  nekaj  sabelj,  pušk  in  par  topov.  Dne  29.  januarja 
1573  je  bila  vsa  kmečka  vojska  na  nogah  in  se  razdelila  v  tri  dele. 
Eden  je  bil  pod  Susedom,  druga  dva  sta  taborila  od  Cesargrada  do 
Zaboka.  Po  vojnem  načrtu  Ilija  Gregoriča  je  imelo  jedro  kmečke 
vojske  ostati  v  Stubici,  da  pazi  na  mejo.  Gregorič  sam  je  hotel  z 
enim  delom  iti  na  Brežice,  ondi  si  pridružiti  nove  upornike  in  tako 
ojačiti  svojo  četo.  Tako  pomnožena  armada  se  je  imela  razdeliti  v 
dve  manjši.    Prva  naj   bi  preko  Krškega  in  Kostanjevice  prodirala 

proti  Novemu  mestu,  med  potom  si  pridruževala  uporne  kmete,  se 
združila  z  Uskoki  in  se  s  pomnoženo  silo  vrnila  preko  Metlike  k 
onemu  delu  vojske,  ki  se  je  mudil  pri  Samoboru.  Ilija  Gregorič  pa 
je  na  čelu  drugega  oddelka  hotel  marširati  na  Sevnico,  Radeče,  Laško, 
Celje  do  Vranskega  in  povsod  razvneti  med  štajerskimi  kmeti  plamen 
upora.  Z  ojačenimi  četami  se  je  hotel  preko  Rogatca  vrniti  na  Cesar- 
grad.  V  Celju  se  je  imel  od  Gregori- 
čeve  vojske  zopet  odcepiti  en  oddelek, 
kateremu  je  bila  zastavljena  naloga, 
da  krene  čez  Ljubljano  proti  morju. 
Krvavi  ples  so  najprej  začeli 
kmetje  okoli  Cesargrada,  ki  so  si  to 
trdnjavo  osvojili,  zaplenili  mnogo  pušek 
in  streliva,  grajskemu  oskrbniku  pa 
odsekali  glavo.  Na  Svečnico  je  potem 
kmečka  vojska  pod  vodstvom  Ilije 
Gregoriča  prekoračila  Sotlo  in  zavzela 
na  Savi  prevozne  brodove,  da  ^  more 
preko  reke  priti  na  kranjska  tla.  Štefan 
Gregorijanec,  posestnik  grada  Mokrice, 
ki  je  nedavno  sam  kmete  hujskal  proti 
Tahu,  se  je  zelo  bal,  da  bi  kmečka 
vojska  utegnila  navaliti  na  njegov  grad, 
tembolj  ker  so  se  ob  njenem  prihodu 
takoj  uprli  mokriški  podložniki.  Zato 
je  pisal  nujno  pismo  na  kranjske  sta- 
nove, naj  mu  pošljejo  500—600  Usko- 
kov na  pomoč.  Toda  Gregorič  ni  udaril 
naMokrice,  ampak  je  krenil  proti  severu 
in  se  utaboril  četrt  milje  daleč  od  Brežic, 
pri  neki  cerkvi  blizu  Dobove  med  Savo 
in  Sotlo.  V  noči  3.  februarja  se  je  po- 
javila kmečka  vojska  pri  Brežicah. 
Napad  na  grad  je  odbil  upravitelj 
Gašper  Possinger,  ki  je  izstrelil  tri 
krogle  iz  največjega  topa.  Kmetje  so 
zahtevali  od  meščanov,  da  se  jim  udajo 
ali  pa  obljubijo,  da  ne  bodo  nič  proti 
njim  učinili  in  jih  v  ta  namen  spuste 
v  trg.  Ko  so  meščani  to  odbili,  so 
začeli  kmetje  udarjati  na  mesto  in  se 
maščevati  nad  poedinimi  prebivalci. 
Drugi  dan  4.  februarja  je  stala  kmečka 
vojska  pri  Vidmu  nasproti  Krškemu, 
kjer  se  je  Gregorič  pogajal  s  prebi- 
valci tega  mesta,  da  se  mu  z  lepa 
podajo.    Grajski  poveljnik  v  Krškem, 

mestni  sodnik  in  meščani  so  bili  tako  (^j-obna  plošča  Franca  Taha 

preplašeni,   da  so   izročili  upornikom  v  Dolnji  Stubici. 

mesto  in  brod  ob  Savi.  Nato  se  je  v  jutro  5.  februarja  večji  del  vojske, 
okoli  2000  kmetov,  pod  kapitanom  Nikolajem  Kupiničem  prepeljal  na 
desni  breg  Save  v  Krško.  Gregorič  sam  pa  je  s  četo,  ki  je  štela 
500 — 600  mož,  na  levem  bregu  dalje  prodiral  proti  Sevnici  in  Radečam, 
pričakujoč,  da  se  mu  na  potu  pridružijo  štajerski  kmetje,  ki  jih  je  bil 
v  dolini  Bistrice,  nekega  pritoka  Sotle,  dvignil  ključavničar  Pavel  šterc. 

Med  tem  je  5.  februarja  zadel  kmečko  vojsko  pri  Krškem  prvi 
poraz.  Uskoški  poveljnik  Thurn  je  pridrl  preko  Kostanjevice  s  pri- 
bližno 500  svojih  ljudi  in  zadel  na  Kupiničeve  čete,  katere  je  hitro 
razpršil.  Sam  je  naznanil  še  isti  dan  ob  3.  uri  ponoči  kranjskim 
stanovom:  „0b  11.  uri  dopoldne  sem  se  dvignil  proti  upornikom. 
Ko  so  me  zapazili  (bilo  jih  je  okoli  2000),  so  se  zagnali  v  beg  in  se 
zatekli  v  Krško.  Nato  sem  odredil,  da  pešci  z  gornje  strani  prodro 
v  mesto,  konjiki  pa  ga  zajamejo  z  druge  strani.  In  tako  smo  z  božjo 
pomočjo  mnogo  teh  kmetov  pobili,  še  več  se  jih  je  potopilo  v  Savi. 
Vseh  skupaj  je  poginilo  do  300  mož.  Uskoki  so  besneli  in  plenili, 
da  mi  je  samemu  žal."  —  Drugi  dan  6.  februarja  je  divjala  bitka 
med  kmečko  in  plemiško  vojsko  pri  Kerestincu  in  Mokricah.  Ple- 
miški vojski  je  tu  načeloval  banov  namestnik  Gašper  Alapič,  ki  je 
kmete  neusmiljeno  razbil  in  razpršil.  Dve  uri  po  njegovi  zmagi  je 
došel  na  bojišče  Thurn  s  svojimi  Uskoki,  ki  je  drugo  jutro  obvestil 
svojega  brata  o  novi  bitki  s  sledečimi  besedami:  „Javljam  v  naglici, 
da  je  gospod  Alapič  s  konjiki  grofa  Zrinjskega  in  drugimi  četami 
pobil,  kakor  se  tu  govori,  okoli  1000  kmetov.  Pa  to  število  ni  pravo, 
vsekako  jih  bode  nekaj  stotin.  Uskoki  palijo  po  vrsti  koče  teh 
upornikov  kakor  Turki,  plenijo  jim  imetek  in  živino.  Enako  dela 
tudi  gospod  Alapič." 

V  bojih  pri  Krškem,  Kerestincu  in  Mokricah  je  obležalo  toliko 
mož,  da  o  daljnjem  odporu  kmetov  na  jugu  Save  ni  bilo  več 
govora.  Mnogi  voditelji  so  ali  poginili  ali  bili  ujeti,  preostalo  ljud- 
stvo pa  je  začelo  prositi  usmiljenja.  Thurn  poroča  9.  februarja  iz 
Kostanjevice,  da  so  se  kmetje  peterih  gospostev  že  vrnili  k  pokor- 
ščini in  ga  redoma  hodijo  prosit,  naj  jim  prizanese. 

Vrhovni  poveljnik  Ilija  Gregorič  je  bil  že  5.  februarja  v  Sevnici 
zvedel  o  porazu  svojih  tovarišev  pri  Krškem.  Da  bi  se  mu  čete  ne 
razšle,  jim  je  prikrival  žalostno  novico  in  šel  dalje  proti  Radečam. 
Tu  je  izpremenil  svoj  prvotni  načrt.  Ne  da  bi  krenil  po  Sa- 
vinjski dolini  proti  Celju,  jo  udari  proti  Planini,  da  bi  po  dolini 
Bistrice  čimpreje  prišel  do  Cesargrada  in  hrvatskega  Zagorja.  A 
preden  je  še  došel  v  Planino,  so  se  bili  štajerski  uporniki  zaradi 
lažnjive  vesti,  da  so  Turki  pridrli  v  bližnje  Kozje,  razpršili  na  vse 
strani.  Gregorič  jo  je  na  to  udaril  proti  Pilštajnu,  kjer  so  njegove 
čete  zvedele  za  razsulo  Kupiničevo  vojsko  pri  Krškem.  Da  bi  se 
ne  razkropile,  hitel  je  naprej  mimo  Kozjega  in  Podsrede  proti  Kunš- 
pergu  (Konigsberg).  Toda  pri  Sv.  Petru  pod  Sv.  gorami  blizu  izliva 
Bistrice  v  Sotlo  je  zadel  na  vojsko  štajerske  gospode,  ki  jo  je  vodil 
celjski  okrožni  poveljnik  Jurij  Schrattenbach.  Kmečka  Četa  ni  mogla 
uspeti  proti  dobro  oboroženi  gosposki  vojski;  bila  je  popolnoma  raz- 
bita in  razpršena.   Mnogo  kmetov  je  bilo  ujetih  in  odpeljanih  v  celjske 

ječe.  Rešil  se  je  edino  Ilija  Gregorič  s  svojim  tovarišem  Mihaelom 
Gušetičem.  Gregorič,  sluteč,  da  je  vse  izgubljeno,  ni  hotel  iti  k  Matiju 
Gubcu  v  Stubico,  ampak  je  begal  nekaj  časa  po  štajerskih  gorah, 
potem  se  je  hotel  preko  Slavonije  umakniti  v  Bosno.  Toda  med 
Križevci  in  Ivaničem  so  ga  ujeli  krajiški  vojaki  in  poslali  na  Dunaj. 

Za  krvavim  porazom  ob  izlivu  Bistrice  v  Sotlo  je  prišla  vrsta 
na  glavni  del  kmečke  vojske  v  Zagorju.  Dne  9.  februarja  javlja 
zagrebški  škof  in  ban  Jurij  Draškovič  nadvojvodu  Karolu,  da  je 
poslal  Gašperja  Alapiča,  Id  je  nedavno  premagal  kmete  med  Savo 
in  Kolpo,  s  5000  konjiki  in  pešci  v  zagorske  pokrajine  med  Va- 
raždinom  in  Zagrebom,  da  se  uporni  kmetje  ukrote  in  kaznujejo. 
Ban  upa  na  Boga,  da  bode  mogel  čez  tri  ali  štiri  dni  že  dobiti  ve- 
sele vesti  o  porazu   kmetov.     In  res  mu   ni   bilo  treba  dolgo  čakati. 

Dne  9.  februarja  je  bila  glavna  in  usodna  bitka  pri  Stubičkih 
toplicah  ali  bolje  v  prostrani  dolini,  ki  se  razprostira  med  toplicami 
in  Dolnjo  Stubico.  Še  danes  kaže  ljudstvo  v  tej  dolini  one  zname- 
nite kraje,  kjer  so  se  bili  najhujši  boji.  Po  sporočilu  sodobnikov 
je  obležalo  mrtvih  5000  kmetov,  iz  česar  moramo  soditi,  da  je 
kmečka  vojska  štela  najmanj  10.000  mož.  Drugi  sodobniki  poročajo, 
da  je  boj  trajal  štiri  ure  in  da  se  je  zmaga  nagibala  že  na  stran 
kmetov,  ko  je  zadnji  hip  došla  na  bojišče  nova  četa  in  pomagala 
plemiški  vojski  razbiti  zdvojene  kmete.  Poznejši  zgodopisci  vedo  še 
več  posameznosti.  V  plemiški  vojski  je  bilo  okoli  900  konjikov,  za 
temi  kraljeva  ali  banska  četa,  ki  je  čuvala  gradove  ob  Kolpi.  Ko 
je  Matija  Gubec  izvedel,  da  prihaja  kraljeva  armada,  razporedil  je 
svoje  čete  v  bojne  vrste  in  jih  z  nekaterimi  besedami  ohrabril  za 
odločilno  borbo.  Kraljeva  vojska  se  je  tako  zvrstila,  da  so  bili  pešci 
v  sredi,  na  obeh  krilih  pa  konjiki.  Boj  se  je  pričel  z  velikim  kri- 
kom in  vikom.  Kmetje  so  se  izprva  proti  pričakovanju  hrabro  borili 
in  so  nekateri  plemiči  poginili.  Slednjič  pa  so  jih  od  ene  strani  pešci, 
od  druge  strani  konjiki  zapodili  v  beg.  Mnogi  so  na  begu  padli, 
mnogi  bili  ujeti,  le  malo  jih  je  ušlo  v  šume  in  gore.  Zmagoslavni 
plemiči  so  strašno  divjali  proti  premaganim  kmetom.  Obešali  so 
jih  na  hiše  in  drevesa;  na  eni  sami  divji  hruški  ob  glavni  cesti  je 
viselo  16  nesrečnih  kmetov. 

Od  kolovodij  je  Mogaič  poginil  na  bojnem  polju;  Gubec  in 
Pasanec  sta  bila  ujeta  in  odvedena  v  Zagreb.  Se  je  li  proti  njima 
izvršila  redna  tožba,  ne  vemo,  ker  ni  o  tem  nobenih  poročil.  Samo 
to  naznanjajo  poznejši  viri,  da  sta  bila  15.  februarja  Gubec  in  Pasanec 
na  strašen  način  umorjena.  Najprej  so  Pasanca  ubili  ob  nečloveških 
mukah,  potem  so  Gubcu  z  žarečimi  kleščami  iz  živega  telesa  trgali 
meso,  mu  na  glavo  pritisnili  razbeljeno  železno  krono  in  slednjič  so 
mu  telo  kakor  razbojniku  razčetvorili.  Novejša  poročila  še  dodajejo, 
da  so  Gubca  pred  kronanjem  na  Markovem  trgu  posadili  na  razbeljeni 
železni  prestol,  a  prestol  je  bil  postavljen  tam,  kjer  je  še  danes  videti 
pet  belih,  v  sredi  prevrtanih  kamenitih  plošč.  Tako  je  storil  žalosten 
konec  „kmečki  kralj". 

Ljudstvo  v  Zagorju  pa  pravi,  da  Gubec  ni  umrl,  ampak  da  sta 
se  dve  gori  strnili  nad  njim   in  njegovo  vojsko.     Sam  Gubec  sedi  s 

svojimi  kapitani  za  kamenito  mizo,  na  kateri  so  polne  čase  vina,  in 
dolga  brada  se  mu  vedno  bolj  ovija  okoli  nje.  Ko  se  mu  devetkrat 
omota  okoli  mize,  se  bode  gora  odprla,  Gubec  bode  s  svojo  vojsko 
prodrl  na  dan  in  osvobodil  kmečko  ljudstvo.  Vidi  se,  da  se  je  tu 
oseba  „kmečkega  kralja"  Gubca  strnila  z  bajnim  kraljem  Matjažem. 

Za  časa  kmečkega  upora  je  poginilo  najmanj  6000  ljudi,  katerih 
moč  je  bila  v  tedanjih  časih  silno  potrebna  za  obdelovanje  zemlje 
in  nje  obrambo  proti  Turkom.  V  krajih,  kjer  je  bilo  središče  upora, 
so  stala  mnogoštevilna  kmečka  selišča  pusta,  razrušena  in  požgana. 
Kratko  in  točno  je  sovrstnik  Anton  Vramec  v  svoji  kroniki  opisal 
dogodke  kmečkega  upora:  „1573.  Kmetje  na  Slovenskem  so  vstali 
in  se  vzdignili  proti  svoji  gospodi  in  plemenitim  ljudem,  ki  so  jih 
posekali,  pobesili,  pomorili  in  ostale  zopet  privedli  do  pokorščine." 

Malo  zadoščenje  so  dobili  štajerski  Tahovi  podložniki,  ko  je 
nadvojvoda  Karol  odtegnil  krutemu  tiranu  graščino  Stattenberg  in 
jo  vzel  v  svojo  upravo  (1575).  A  Tahi  takrat  že  ni  bil  več  med 
živimi.  Umrl  je  v  bojnem  letu  1573  in  bil  pokopan  v  cerkvi  Svete 
Trojice  v  Dolnji  Stubici,  kjer  kamenita  plošča  z  izklesano  podobo 
označuje  kraj  njegovega  zadnjega  počitka.  Kadar  se  v  cerkvi  zbere 
mnogo  ljudstva,  se  kamen  poti  in  voda  curkoma  teče  ob  spomeniku. 
Ljudstvo  pa  pravi,  da  je  to  smrtni  pot  krvnika  zagorskih  kmetov  — 
Franca  Taha. 


Goriški  grad  v  17.  stoletju. 

Otočec  (\Vordl)  pri  Novem  mestu. 


13.  Boji  v  Hrvatski  krajini.  Bitki  pri  Bu- 
dačkih  in  pri  Sisku. 

Odkar  se  je  osnovala  Hrvatska  krajina  kot  močen,  neprodirljiv 
okop  ob  hrvatsko-turški  meji,  zgodovina  ne  beleži  več  tako  pogosto 
velikih  turških  navalov  na  slovenske  dežele,  kakršni  so  bili  proti 
koncu  15.  in  v  začetku  16.  stoletja  na  dnevnem  redu.  Toda  obramba 
Hrvatske  krajine  je  stala  mnogo  denarja  in  mnogo  krvi,  velikih  žrtev, 
ki  so  jih  poleg  Hrvatov  morali  pred  vsem  utrpeti  Slovenci.  Plemiče 
iz  odličnih  kranjskih  in  štajerskih  rodbin  nahajamo  tudi  kot  vrhovne 
poveljnike  stalne  obmejne  vojske  in  mnogih  posadk  po  trdnjavah. 

Za  Ivanom  Ungnadom  je  tu  poveljeval  Ivan  Lenkovič 
(1547 — 1569),  ki  je  Krajino  enotno  organiziral.  Lenkoviči  so  bili  po 
rodu  Hrvatje  iz  Like,  od  koder  so  se  gotovo  že  v  začetku  šestnaj- 
stega stoletja  zaradi  neprestanih  turških  napadov  preselili  na  Kranjsko. 
Enako  so  storili  tudi  grofi  Blagaji,  baroni  Gušiči,  Jurišiči,  Kružiči 
in  mnoge  druge  hrvatske  rodbine.  Lenkoviči  so  si  nakupili  na  Kranj- 
skem mnogo  posestev  in  so  bili  najmogočnejši  plemiči  med  rekama 
Krko  in  Kolpo.  V  dolini  reke  Krke  so  imeli  v  posesti  grad  Otočec 
pri  Novem  mestu,  potem  Mehovo,  Pogance  in  Ruperčvrh,  torej  vso 
okolico  tik  Novega  mesta.  Najvažnejše  njihovo  posestvo  pa  je  bila 
graščina  Podbrežje  (Freienthurn)  ob  Kolpi  med  Vinico  in  Metliko. 
Ta  grad  z  ogromnimi  prostori,  trdnim  zidom  in  štirimi  trdnjavskimi 
stolpi  je  še  danes  ohranjen.  Ob  turških  navalih  je  bil  prebivalcem 
iz  vse  okolice  varno  zavetišče,  katerega  se  Turki  nikdar  niso  mogli 
polastiti. 

Zasluge  Ivana  Lenkoviča  za  Krajino  in  njegove  boje  s  Turki 
smo  že  omenili  na  drugem  mestu.  Ni  najmanjša  Lenkovičeva  zasluga, 
da  se  je  pod  njegovim  vodstvom  izuril  v  hrabrega  bojevnika  znameniti 
Herbart  Turjaški,  ki  mu  je  imel  nasledovati  v  službi  vrhovnega 
krajiškega  poveljnika  in  čegar  ime  je  združeno  skozi  tri  desetletja  z 
vsemi  važnejšimi  podjetji  zoper  Turke. 

Herbart  Turjaški  je  bil  najstarejši  sin  Trojana  Turjaškega 
in  Ane  rojene  Eck.  Stariši  so  od  1.  1511.,  ko  je  hud  potres  razdejal 
grad  Turjak,  navadno  bivali  na  Dunaju  in  tu  se  jim  je  1.  1528.  rodil 
tudi  Herbart.  Deček  je  hodil  najprej  v  dunajske  šole,  potem  pa 
odšel  na  knežji  dvor  v  Cleve,  da  se  priuči  viteškemu  mišljenju  in 
življenju.  Bivanje  v  nemškem  mestu  Cleve  ob  Renu  je  imelo  za 
Herbarta  tudi  posledico,  da  se  je  seznanil  z  luteranstvom,  katero 
je  vneto  pospeševal  do  svoje  smrti.  Ko  je  bila  viteška  vzgoja  na 
dvoru  dovršena,  kar  se  je  prilično  zgodilo  z  18,  letom,  se  je  Herbart 
vrnil  na  Kranjsko  in  vstopil  v  vrsto  mejnih  brambovcev.  Iz  početka 
mu  je  izročil  Lenkovič  poveljništvo  čez  50  mož.  Ko  so  pa  vojalii 
videli  njegovo  spretnost  in  drznost,  služili  so  prav  radi  pod  njim  in 
se  uspešno  borili  proti  Turkom.  Lenkovič  mu  je  zaradi  tega  izročil 
100  konjikov,  s  katerimi  je  imel  napadati  sovražnika  na  njegovi 
lastni  zemlji. 

Herbart  je  dolgo  premišljeval,  kako  bi  se  mogel  maščevati  nad 
Turki  za  njih  ropanje  in  požiganje  po  hrvaških  in  slovenskih  po- 
krajinah. Slednjič  je  sklenil  poiskati  jih  na  njihovem  domu  in  jim 
poplačati  milo  za  drago.  Sporazumno  z  Lenko vičem  je  zbral 
večjo  četo  pešcev  in  konjikov  in  prav  na  tihem  napadel  vlaško  vas 
Srb,  kjer  je  prebivalce  presenetil,  jih  mnogo  pobil,  živino  pa  odpeljal. 
Herbart  je  ukazal  svojim  vojakom,  naj  delajo  enako  kakor  Turki  na 
krščanskih  tleh.  Polje  so  opustošili,  hiše  in  koče  požgali,  razdrli 
plotove  in  lesene  utrdbe,  kar  je  bilo  le  količkaj  vrednega,  pa  odnesli 
s  seboj.  —  Od  napada  na  Srb  naš  krajiški  poveljnik  ni  več  miroval, 
marveč  je  bilo  vse  njegovo  življenje  neprestana  borba  proti  Turkom. 
Zdaj  je  navalil  čez  mejo  na  tem,  zdaj  na  drugem  kraju,  vedno  tam, 
kjer  so  se  ga  najmanj  nadejali.  Potem  je  pustil  sovražnike  nekaj 
let  pri  miru,  da  jim  je  ob  ugodni  priložnosti  popravljene  vasi  in 
obdelana  polja  zopet  pokončal.  Njegov  najvažnejši  uspeh  iz  te  dobe 
je  bila  osvojitev  utrjenega  razbojniškega  gnezda  Udbine,  kjer  je  Turke 
pobil  in  pregnal,  kulo  pa  zapalil.  Herbartovi  vojaki  so  odnesli  ve- 
liko blaga,  konje  in  drugo  živino  pa  si  med  seboj  razdelili. 

Dve  leti  sta  pretekli  med  takimi  praskami  in  malimi  pohodi  na 
turško  zemljo,  ko  je  cesar  Ferdinand  priznal  Herbartove  zasluge  s 
tem,  da  ga  je  imenoval  za  stotnika  v  Sen  ju. 

Na  tem  mestu  je  imel  Herbart  še  več  prilike  uveljaviti  svoje 
viteške  zmožnosti.  Skrbel  je  za  varnost  in  red,  vedno  s  svojimi 
Uskoki  pripravljen,  da  odbije  turške  napade  in  jim  iztrga  nagrabljeni 
plen.  Do  večjega  bojnega  podjetja  je  prišlo  1.  1557.,  ko  so  Turki 
oblegali  Senj.  Stotnik  Herbart  je  s  svojo  posadko,  ki  je  štela  le 
okoli  400  mož,  navalil  iz  mesta  na  sovražnike  in  jih  pognal  v  beg, 
dasiravno  jih  je  bilo  okoli  4200.    Vsled  te  zmage  je  bil  imenovan 

za  „lajtnanta"  v  Vojaški  krajini,   to  je   za   namestnika  glavnega  po- 
veljnika Lenkoviča, 

Zdaj  se  je  pričela  najsijajnejša  doba  Herbartovega  viteškega 
življenja,  polna  bojev,  pohodov  in  zmag.  Kadarkoli  je  šlo  za  važ- 
nejše podjetje  proti  Turkom,  je  moral  Herbart  biti  zraven.  Njegov 
življenj  epi  sec  Jurij  Kisi  s  Fužin  pri  Ljubljani  nam  pripoveduje,  kako 
je  večkrat  spremljal  njegovega  očeta  Ivana,  ki  je  bil  stanovski  vojni 
blagajnik  in  imel  dolžnost  nositi  plačo  posadki  v  Bihaču.  Ko  se  je 
nekoč  izvedelo,  da  so  Turki  Slunj  napadli,  grad  in  vasi  po  okolici 
požgali,  polja  pokončali,  mnogo  krist- 
janov polovili  in  pobili,  se  je  Herbart 
takoj  dvignil  s  svojo  četo  in  pri  Brez- 
niku ob  Korani  zadel  na  sovražnika; 
odvzel  mu  je  ves  plen,  osvobodil  jet- 
nike in  sam  polovil  nad  200  Turkov, 
pri  tem  pa  izgubil  le  dva  moža.  Bitke 
sta  se  udeležila  grofa  Nikolaj  in  Fran 
Frankopan,  grof  Ursini-Blagaj,  Maksi- 
milijan Lamberg  in  Ivan  Kisi.  Ko  je 
potem  Herbart  dalje  spremljal  blagaj- 
ničarja  Kisla,  se  je  iznova  sprijel  s 
Turki,  ki  so  prežali  na  denar,  in  jih 
zapodil  v  beg.  Komaj  se  je  s  svojimi 
vojaki  utaboril  pri  Korenici,  da  se  malo 
odpočije,  že  se  je  zopet  raznesel  glas, 
da  so  Turki  napadli  grad  Pergno  ter 
nameravajo  po  stari  navadi  v  okolici 
moriti  in  požigati.  Herbart  hitro  ob- 
oroži svoje  ljudi,  jih  s  par  besedami 
navduši  za  boj  in  plane  na  sovražnika. 
Hitro  je  bilo  800  turških  konjikov  raz- 
pršenih, 150  izmed  njih  s  stotnikom 
Poturnelijem  vred  pa  ujetih.  Zdaj  je 
bila  sicer  pot  v  Bihač  odprta,  a  Kisi 
je  došel  šele  po  novih  hudih  praskah 
v  varnem  spremstvu  Herbartovem  z  de- 
narjem v  trdnjavo. 

Naslednji  leti  1559  in  1560 imamo 
zabeležiti  turške  vpade  na  Kras.  Herbart 
jim  je  povrnil  drzno  ropanje  s  tem,  da 
je  meseca  junija  1.  1560.  planil  s  svojo 
četo  čez  mejo  na  Turško,  požgal  mnogo 
vasi  in  kot  plen  odgnal  20.000  ovac.  —  Dve  leti  pozneje  je  napadel 
turško  četo,  ki  se  je  pri  valila  na  Kranjsko  do  Novega  mesta,  in  jo 
zasledoval  do  Kostanjevice.  Tu  je  pognal  Turke  v  vodo,  kjer  jih  je 
čez  100  utonilo. 

Vse  te  praske  in  pohodi  so  bili  le  odgovor  na  ropanja  obmejnih 
turških  paš,  do  večjega  bojnega  podjetja  je  prišlo  1.  1566.,  ko  je  sultan 
Soliman  napravil   svoj   zadnji  naval  na  Ogrsko   in   oblegal  trdnjavo 


Grobna  plošča  Ivana  Lenkoviča 
v  Novem  mestu. 


Zgodovina  >-lov.  naroda. 

Siget.  —  Med  tem  ko  je  glavni  del  vojske  pod  samim  kraljem  in 
nadvojvodom  Maksimilijanom  imel  braniti  Ogrsko,  je  bila  skrb  za 
slavonsko-hrvatsko  Krajino  poverjena  nadvojvodu  Karolu,  ki  jo  je  imel 
braniti  s  četami  iz  Štajerske,  Kranjske  in  Koroške.  Vrhovni  krajiški 
poveljnik  Ivan  Lenkovič  se  v  tem  času  ne  omenja  mnogo,  tembolj 
pa  njegov  namestnik  Herbart  Turjaški.  Že  v  marcu  1.  1566.  je  zbral 
Herbart  okoli  sebe  vse  čete  hrvatskih  stotnij  in  pozval  na  pomoč  tudi 
kranjsko  gospodo.  Na  njegov  poziv  so  prihiteli  v  tabor  Dietrich  in 
Vajkard  Turjaški,  Herbartova  brata,  potem  grof  Ivan  Turjaški  s  Šum- 
berga  (Auersperg-Schonberg),  poveljnik  kranjskih  vitezov  Jošt  Josip 
Turn  in  drugi.  Še  preden  se  je  krščanska  vojska  zbrala,  pride  v 
Herbartov  tabor  turški  pribežnik  Simon  Sečič  iz  Udbine  in  mu  naznani, 
da  bi  se  ta  trdnjava  prav  lahko  dala  osvojiti,  ako  jo  takoj  napade. 
Herbart  ni  dolgo  premišljeval.  Ukazal  je  svojim  četam  iz  Bihača  in 
Ripča  prodirati  proti  Udbini.  Ko  je  prenočeval  v  Zavalji,  od  koder 
se  je  hotel  preko  Visoke  Plješivice  čez  takozvani  Vražji  vrt  spustiti 
v  Krbavo,  so  ga  od  tega  odvrnili  domači  graničarji,  češ  da  bi  mu 
ljudje  in  živina  od  silnega  snega  in  blata  preveč  trpeli.  Zato  se  je 
Herbart  s  svojo  vojsko  vrnil  nazaj  v  Repič.  Da  bi  pa  vendar  ne 
odšel  praznih  rok,  navali  14.  aprila,  na  Veliko  noč,  v  bosenski  okraj 
Lušči  in  ga  neusmiljeno  opleni.  Ko  je  požgal  okoli  300  hiš,  polovil 
mnogo  Turkov  in  nagrabil  obilen  plen,  se  je  vrnil  na  velikonočni 
pondeljek  kasno  zvečer  zopet  v  Bihač. 

Ko  so  se  meseca  avgusta  bili  hudi  boji  za  trdnjavo  Siget,  je 
Herbart  Turjaški  vzajemno  s  hrvatskim  banom  Petrom  Erdedom  na- 
pravljal  večje  pohode  na  turško  zemljo,  da  bi  motili  sultana  pri  oble- 
ganju trdnjave.  Dne  29.  avgusta  so  se  sešli  pri  Topuskem  ban  Erded, 
Herbart  Turjaški  in  poveljnik  kranjskih  pomožnih  čet,  Jošt  Josip  Turen. 
Pri  sebi  so  imeli  do  3000  konjikov  in  štiri  banderije  pešcev.  Prišel 
je  tudi  knez  Fran  Frankopan  Slunjski  s  svojimi  lahkimi  konjiki.  Vsa 
ta  vojska  je  udarila  proti  Uni,  da  naskoči  trdnjavi  Novi  grad  in 
Kostajnico.  Najpreje  so  navalili  pešci  na  Novi  grad,  dočim  so  hkrati 
konjiki  hiteli  proti  Kostajnici,  pustošili  in  plenili  ob  Uni  tja  do  Save 
in  do  požeškega  sandžaka.  Enim  in  drugim  so  bili  v  zaslombo  hrvatski 
knezi  s  svojimi  lahkimi  konjiki.  Četa,  ki  je  udarila  na  Novi  grad,  je 
osvojila  in  zažgala  le  mesto  in  začela  oblegati  trdnjavo.  Med  tem  je 
izšla  turška  posadka  iz  Kostajnice,  da  pomaga  obleganemu  Novemu 
gradu.  Toda  krščanske  čete  so  jo  počakale,  zapodile  v  beg  in  raz- 
pršile, tako  da  se  je  prav  malo  Turkov  vrnilo  nazaj.  Turški  poveljnik 
v  Novem  gradu  se  je  začel  na  to  pogajati  z  oblegovalci  o  predaji 
trdnjave  pod  pogojem,  da  ga  puste  s  posadko  prosto  oditi  iz  gradu. 
Toda  Turjaški  in  Erdedi  nista  verovala  ponudbi  in  sta  sklenila  na- 
daljevati obleganje.  Hkrati  se  je  culo,  da  pride  gradu  v  pomoč  z  ene 
strani  požeški  sandžak  Usrainbeg  s  5000  konjiki,  z  druge  strani  pa 
hlivanjski  sandžak  Holibeg  z  800  janičarji  in  enakim  številom  konjikov, 
ki  jih  je  imel  povesti  sultanu  pred  Siget.  Ko  je  na  to  požeški  sandžak 
prebrodil  Savo  in  se  združil  s  hlivanjskim  Holibegom,  je  napočil  za 
slovensko-hrvatsko  vojsko  odločilni  trenotek.  Ban  Erdedi  in  Herbart 
Turjaški  se  nista  pomišljala  začeti  boj.    In  tako  je  Turke  v  dolini  Unc 

nedaleč  od  Novega  grada  zadel  hud  poraz;  njihova  vojska  je  bila 
razbita  in  razkropljena.  Sam  požeški  sandžak  Usraimbeg  je  bil  ujet 
in  poslan  v  Ljubljano,  kjer  so  ga  imeli  več  mesecev  zaprtega,  dokler 
se  ni  odkupil  za  30.000  cekinov.  Večji  del  turške  vojske  je  obležal 
na  bojnem  polju,  z  njim  tudi  drugi  glavni  poveljnik  Holibeg.  Krščanski 
vojaki  so  zasegli  obilen  plen,  mnogo  topov,  zastav,  bojne  opreme  in 
prtljage.  —  Po  tej  zmagi  sta  Erdedi  in  Herbart  Turjaški  udarila  proti 
Požegi,  požgala  sta  mesto,  kjer  je  sandžak  navadno  stoloval,  oplenila 
sta  ves  okraj,  nalovila  mnogo  ljudi  in  živine.  Vrnila  sta  se  domov 
šele  tedaj,  ko  jima  je  došla  vest,  da  je  Siget  vzlic  junaški  brambi 
Nikolaj  a  Zrinj  skega  padel 
Turkom  v  roke. 

Herbart  Turjaški  in 
Turn  sta  dobila  za  svoja 
vojna  podjetja  pohvalna 
pisma,  Herbart  sam  pa  je 
bil  še  posebno  odlikovan, 
ker  gaje  nadvojvoda  Ka- 
rol  po  smrti  Jakoba  Lam- 
berga  imenoval  za  dežel- 
nega glavarja  kranjskega 
(1566).  Kmalu  potem  je 
bilo  izpraznjeno  važno 
mesto  vrhovnega  povelj- 
nika hrvatske  in  slavon- 
ske Krajine. 

Stari  junak  Ivan 
Lenkovič  se  že  zadnjih 
bojev  ni  več  osebno  ude- 
leževal, ker  sta  ga  mučili 
bolezen  in  starost.  Bival 
je  navadno  na  svojem 
gradu  Otočec  pri  Novem 
mestu,  kjer  je  umrl  dne 
22.  junija  1569.  Ob  nje- 
govi smrti  so  bili  stanovi 
soglasno  tega  mnenja,  da 
bi  mu  bil  najpripravnejši 
in  najsposobnejši  nasled- 
nik Herbart  Turjaški. 
Zato  so  prosili  nadvoj- 
voda Karola,  naj  dovoli, 
da  Herbart  opravlja  dve  službi,  kranjskega  deželnega  glavarja  in 
vrhovnega  obmejnega  poveljnika.  Imel  je  res  v  posesti  obe  službi  do 
svoje  smrti. 

Kot  vrhovni  poveljnik  Krajine  je  imel  Herbart  težko  in  odgovorno 
službo.  Nadzirati  je  moral  vse  nebrojne  trdnjave  od  Reke  in  Senja 
pa  do  štajersko- ogrske  meje,  ohraniti  jih  v  dobrem  stanu,  preskrb- 
Ijevati  z  vojaki,  živežem  in  streljivom.   Vrhu  tega  je  moral  še  vedno 

paziti,  da  je  bil  s  svojimi  četami  pri  roki,  kadar  je  grozil  kak  turški 
naval.  Težave  so  bile^  tem  večje,  ker  je  vzdrževanje  Krajine  nalagalo 
Kranjski,  Koroški  in  Štajerski  velika  denarna  bremena,  ki  jih  stanovi 
zaradi  verskih  razprtij  niso  hoteli  radovoljno  prevzemati  in  je  bilo 
treba  na  deželnih  zborih  žrtve  za  obmejno  brambo  jim  redno  poplačati 
z  verskimi  svoboščinami.  Seveda  je  pri  tem  trpela  varnost  dežele, 
trdnjave  so  propadale,  posadke  niso  dobivale  izplačane  svoje  mezde. 
Mnogo  obmejnih  utrdb  je  bilo  le  na  papirju.  Herbart  se  je  v  zadevah 
Krajine  večkrat  mudil  v  Gradcu  in  na  Dunaju,  da  opozori  nadvojvoda 
in  cesarja  na  grozečo  nevarnost,  ki  ob  meji  nikdar  ne  preneha. 

Zadeva  obmejne  brambe  je  imela  biti  predmet  obravnavam  sploš- 
nega deželnega  zbora  v  Brucku,  ki  ga  je  sklical  nadvojvoda  Karol 
meseca  avgusta  1.  1575.  Hkrati  so  njegovi  komisarji  prepotovali  vso 
Krajino,  da  se  osebno  prepričajo  o  stanju  obmejnih  trdnjav  in  vojaštva. 
Poročila,  ki  so  jih  morali  poslušati  deželni  poslanci  v  Brucku  o  raz- 
merah v  Krajini,  niso  bila  posebno  vesela.  Vojakom  se  zadržuje  plača, 
trgovci  z  živili  in  blagom  izkoriščajo  njih  položaj  in  si  dajo  preplačati, 
kar  jim  prodajo,  poveljniki  trdnjav  so  vnemami  v  svojem  poslu,  utrdbe 
so  deloma  slabe,  deloma  zapuščene,  tako  da  bi  ne  bilo  čudno,  če  bi 
si  sovražnik  osvojil  obmejne  kraje  in  tudi  sosednje  dežele.  Ni  manjkalo 
glasov,  ki  so  grajali  Herbarta,  češ  da  ne  izpolnuje  svojih  dolžnosti 
kot  vrhovni  poveljnik.  Herbart  je  prostodušno  priznal  žalosten  položaj 
obmejnih  krajev.  Hrvatska  krvavi  vsak  dan  vsled  izdajalskih  napadov 
turških  divjakov,  ki  imajo  na  jeziku  vedno  mir,  v  resnici  pa  jim  je 
mar  le  vojska  in  rop.  Z  vsakim  dnem  raste  ;ievarnost,  med  tem  ko 
je  odpor  vedno  težavnejši.  Sam  gotovo  ni  nič  zanemaril,  ampak  se 
vedno  ravnal  po  ukazih  in  Krajino  skrbno  nadziral,  kolikor  mu  je  to 
bilo  mogoče  zaradi  velike  oddaljenosti.  Kar  je  izgubljeno,  se  ne  da 
več  rešiti.  Hoče  pa  vse  storiti,  če  treba  tudi  s  smrtno  nevarnostjo, 
kar  zahteva  od  njega  ljubezen  do  domovine  in  vojaška  čast. 

Med  tem  ko  so  tako  obravnavali  v  Brucku  o  brambi  deželne 
meje,  so  brzi  seli  prinesli  novico,  da  se  pet  bosenskih  poveljnikov 
pripravlja  za  napad  na  hrvatske  gradove.  Zbor  je  nato  sklenil,  naj  se 
Herbart  precej  poda  v  Krajino,  ker  le  njegova  prisotnost  bode  bra- 
niteljem  užgala  pogum  in  zajamčHa  uspeh  v  bodočih  bojih.  Krajiški 
general  je  šel,  kamor  ga  je  klicala  potreba  domovine,  dasiravno  je 
vedel,  da  s  svojimi  maloštevilnimi  četami  ne  vzmore  ničesar  proti 
turški  premoči  in  da  se  podaje  v  gotovo  smrtno  nevarnost. 

Potoval  je  po  noči  in  po  dnevi,  na  svojem  domu  je  porabil  dva 
dni,  da  je  uredil  svoje  domače  zadeve,  potem  pa  hitel  nemudoma  na 
svoje  mesto,  tako  da  je  bil  četrti  dan  že  v  Podbrežju  (Freienthurn), 
kjer  je  imel  svoje  konje  in  potrebno  bojno  opravo.  Od  tod  je  naročil 
vsem  obmejnim  poveljnikom,  da  se  imajo  v  štirih  dneh  zbrati  pri 
Budačkih,  kamor  je  hotel  priti  tudi  sam. 

Drugi  dan  se  je  vzdignil  Herbart  s  svojim  sinom  Volkom  Engel- 
beitom,  s  svojimi  slugami  in  kakimi  petdesetimi  konjiki  iz  Podbrežja, 
da  odbije  naval  Turkov,  ki  so  neusmiljeno  plenili  in  požigali  med 
Kolpo,  Dobno  in  Mražnico.  Zavedal  se  je,  da  gre  v  brezupen  boj,  ker 
je  imel  premalo  čet  s  seboj;  menda  mu  je  bila  tudi  usoda  Kacijanarjeva 

še  v  živem  spominu  in  sam  ni  pričakoval  ugodnejšega  izida,  kakor 
ga  je  imel  njegov  nesrečni  prednik  pri  Gorjanu.  Tako  se  je  zgodilo, 
da  je  prišel  Herbart  21.  septembra  1575  prav  žalosten  in  potrt  v 
Budački,  malo  trdnjavo  ob  rečici  Radonji,  kjer  se  je  imela  zbrati 
njegova  vojska. 

Prenočil  je  pri  gostoljubnem  hrvatskem  plemiču  Tušiloviču  in  se 
namenil,  da  ne  bo  prodiral  preje  dalje,  dokler  ne  pridejo  drugi  krajiški 
poveljniki  s  svojimi  četami.  Došli  so  bili  do^  tedaj  le:  kapitan  iz 
Hrastovice,  Julij  iz  Zadra,  kapitan  Zrinja,  Tomo  Čadež,  potem  nekateri 

Budački. 


bližnji  hrvatski  plemiči,  kakor  Ivan  Voljkovič,  Baltazar  Gušič,  Vid 
Klekovič  in  drugi;  tudi  Tum  je  poslal  četo  žumberških  Uskokov. 
Vseh  skupaj  je  moglo  biti  do  1000  pešcev  in  konjikov.  Turjaški  je 
razvrstil  čete  pod  šotore  in  nastavil  po  bližnjih  brdih  straže,  ki  so 
imele  paziti,  da  jih  Turki  ne  iznenadijo  z  napadom.  Sam  je  šel  s 
sinom  Volkom  v  Tušilovičev  grad  k  počitku. 

Med  tem  je  bil  Ferhad-paša  po  vohunih  izvedel,  da  se  je  Tur- 
jaški utaboril  pri  Budačkih,  kjer  zbira  večjo  vojsko.  Hitro  pokliče 
vse  svoje  bege  na  vojni  posvet,  kjer  so  sklenili  takoj  udariti  na 
kristjane,  da  se  ne  okrepe  z  novim  vojaštvom.  Svojo  prednjo  stražo, 

okoli  1000  mož,  je  poslal  paša  naprej  proti  reki  Radonji,  med  tem 
ko  je  hitel  sam  z  glavnim  delom  vojske  po  stranskih  potih,  da 
prime  Herbartovo  vojsko  z  druge  strani.  Vseh  Turkov  je  bilo  okoli 
12.000. 

Hcrbart  po  noči  ni  mogel  spati.  Mučila  ga  je  stara  bolezen 
(kamen)  in  morila  skrb,  kako  bode  mogel  vzdržati  turško  silo.  Val- 
vazor  ga  je  naslikal,  kako  leži  v  postelji,  pokriti  z  baldahinom,  si  z 
desnico  podpira  glavo  in  premišljuje  nesrečno  usodo  svoje  domovine. 
—  Mnogo  pred  zoro  je  vstal  in  pričel  buditi  svoje  ljudi,  da  se  oborože 
in  osedlajo  konje.  Naenkrat  poči  puška,  znamenje,  da  je  sovražnik 
blizu.  V  trenotku  je  bil  na  konju.  Toda  očetu  in  sinu  sta  se  konja 
plašila,  kar  je  pomenilo  nesrečo.  Herbart  je  hrabril  svojega  sina  ter 
svoje  spremstvo  in  razposlal  v  okolico  štiri  domače  hrvatske  plemiče, 
med  njimi  tudi  Ivana  Voljkoviča,  da  pregledajo,  kje  so  sovražniki. 
Sam  je  s  četo  60  konjikov  odjahal  k  stražam,  ki  jih  je  bil  prejšnji 
večer  razpostavil,  da  bi  izvedel,  zakaj  je  puška  počila.  Na  poti  sreča 
malo  krdelo  neznanih  mu  Turkov,  ki  so  mu  javili,  da  gre  za  njimi 
večja  turška  četa.  Bila  je  to  prednja  straža  Ferhad-paše,  ki  je  imela 
pozornost  kristjanov  odvrniti  od  glavne  turške  vojske.  Herbart  Tur- 
jaški je  s  svojim  malim  spremstvom  takoj  navalil  na  Turke  v  nadi, 
da  pride  skoraj  za  njim  ostala  vojska  in  mu  pomaga.  Trikrat  je 
potisnil  s  svojimi  konjiki  prednjo  turško  četo  nazaj,  napadajoč  jo  s 
puškami  in  kopjem.  A  med  tem  se  je  približala  glavna  turška  sila, 
ko  čet  krščanskih  še  vedno  ni  bilo  blizu.  Tako  se  je  mala  četa  morala 
boriti  z  vso  turško  vojsko.  Ko  je  Herbart  videl,  da  so  Turki  ujeli 
plemiča  Ivana  Voljkoviča,  je  udaril  na  njih  središče,  da  bi  otel  tovariša. 
Z  eno  roko  je  dvigal  rdečo  bojno  zastavo  s  sliko  Kristusovo,  z  drugo 
pa  vihtel  meč  in  sekal  sovražnike,  ki  so  ga  hoteli  na  ukaz  Ferhad- 
paše  živega  ujeti.  Dva  turška  častnika,  ki  sta  se  mu  približala,  je 
Turjaški  sesekal;  kar  mu  neki  Turek  iz  spremstva  bosenskega  paše 
ubije  konja.  Herbart  tudi  tega  pobije  na  tla,  a  med  tem  ga  Turkov 
sluga  s  kopjem  podre  na  zemljo  in  mu  odseka  glavo,  katero  nese 
zmagonosno  Ferhad-paši.  S  Turjaškim  je  bilo  potolčeno  in  ubito  tudi 
vse  njegovo  spremstvo.  Na  bojnem  polju  sta  ostala  mrtva  Friderik 
Višnjegorski  in  njegov  lajtenant  Danilo  Thetan,  a  suženjstvu  so  zapadli 
Herbartov  sin  Volk  Engelbert,  Volk  Ensthaler,  hrastovički  kapitan 
Julij  iz  Zadra,  kapitan  iz  Zrinja  Tomo  Čadež,  potem  hrvaški  plemiči 
Baltazar  Gušič,  Vid  Klekovič,  Jurij  Jankovič,  Peter  Žarkovič  in  še 
nekateri  drugi.  Le  štirje  vojniki:  Oton  in  Henrik  Losenstein,  Martin 
Volbenk  Mordax  in  Herbartov  pisar  so  si  rešili  življenje  in  prinesli 
prvi  tčžno  vest  o  smrti  svojega  poveljnika  v  Podbrežje. 

Malo  pozneje,  ko  je  izdihnil  Herbart  pod  turškim  mečem,  je 
došla  na  bojno  polje  krščanska  vojska.  Ker  pa  ni  imela  pravega  po- 
veljnika, je  bila  popolnoma  razbita  in  razpršena.  Okoli  200  jih  je 
padlo  v  boju,  drugi  so  bili  večinoma  zasužnjeni.  Kar  jih  je  bilo  raz- 
kropljenih, so  se  po  odhodu  Turkov  vrnili  na  bojišče,  pokopali  mrliče, 
Herbartovo  truplo  pa  odnesli  v  Podbrežje. 

Zmagoslavni  Turki  so  nato  oplenili  vse  pokrajine  tja  do  Kranjske, 
navalili  na  Metliko,  potem  pa  se  preko  Kamenskega  in  Steničnjaka 

vrnili  v  Bosno.  Herbartovo  glavo,  zavito  v  platno,  je  ukazal  Ferhad- 
paša  povsod  nositi  pred  seboj. 

Bitka  pri  Budačkih  se  je  izvojevala  22.  septembra  1575,  prav 
tisti  dan,  ko  so  nadvojvoda  Rudolfa  v  Pragi  kronali  za  češkega  kralja. 
Nekateri  prijatelji  Herbarta  Turjaškega  so  hoteli  krivdo  na  njegovi 
nesreči  zvaliti  na  Uskoke,  češ  da  so  hoteli  po  njegovi  smrti  prebežati 
k  Turkom.  Toda  uskoški  poveljnik  Jošt  Josip  Turn  je  vstal  v  obrambo 
svojih  ljudi  in  je  v  dveh  pismih  dokazal,  da  je  v  boju  pri  Budačkih 
poginilo  in  bilo  ujetih  preko  100  Usko- 
kov. Poraz  pa  je  zakrivil  Turjaški  sam, 
ker  je  z  malo  četo  drzno  in  nepremiš- 
ljeno napadel  Turke. 

Dne  9.  decembra  je  praznoval 
Ferhad-paša  svoj  zmagoslavni  vhod  v 
Carigrad.  Štefan  Gerlah,  predikant  ce- 
sarskega poslanika  Davida  Ungnada, 
opisuje  prizor  s  sledečimi   besedami: 

„Dne  9.  decembra  je  bil  tu  žalo- 
sten in  sramoten  izprevod.  Najprej  so 
jezdili  nekateri  ponosni  Turki  z  meje 
v  svojih  kapah  z  dolgimi  konci.  Za 
njimi  sta  nesla  dva  Turka  dve  zastavi, 
na  to  dva  druga  na  dolgih  drogovih 
glavi  Herbarta  Turjaškega  in  Fride- 
rika Višnjegorskega.  Glava  deželnega 
glavarja  je  bila  širokega,  prijaznega 
obraza,  z  rdečkasto  in  sivkasto  brado 
in  posivelimi  lasmi.  Zdelo  se  nam  je, 
kakor  da  bi  imela  rano  pod  licem. 
Glava  Friderika  Višnjegorskega  je  bila 
brez  brade  in  podolgastega  obraza. 
Tisti,  ki  so  jima  odsekali  glavi,  so  ju 
tudi  nosili.  Deli  Peruana,  ki  je  obgla- 
vil  Turjaškega,  je  postal  zaim  (nižji 
poveljnik)  in  se  mu  je  plača  zboljšala 
z  250  tolarji.  Postal  bode  gotovo  še 
alori  ali  sansabeg.  Deli  Regiex,  ki  je 
nosil  glavo  Višnjegorskega,  je  tudi 
postal  zaim  in  ima  na  leto  2000  asperov. 
Za  temi  so  nosili  štiri  zastave.  Potem  je  šel  ujeti  stotnik  z  ogrskim 
klobučkom  in  hrvatskimi  škornji,  po  imenu  Lovrenc  Petričevič,  oskrb- 
nik gospoda  Jošta  Turna  na  Žumberku;  za  njim  dva  ujeta  trobentača 
in  en  piskač,  nato  dvajset  ujetnikov  z  železnimi  verigami  okoli  vratu, 
sami  mladi  in  močni  ljudje.  In  skoraj  zadnji  je  šel  mladi  Burgstaller 
s  širokimi  rokavi  in  usnjenimi  hlačami,  z  zelenim  in  modrim  peresom 
za  klobukom.  Nessimi  Tihaja,  dvornik  Ferhad-paše  iz  Bosne,  je  pri- 
peljal hrvatske  in  kranjske  ujetnike  in  je  zato  postal  čauš  na  dvoru." 

Med  tem  se  je  v  Ljubljani  vršila  žalna  slovesnost  Herbartovega 
pogreba.   Ne  Xq  iz  mesta,  ampak  iz  vse  dežele  se  je  zbrala  25.  sep- 

tembra  odlična  gospoda  pri  Karlovških  vratih,  da  sprejme  mrtvo  truplo 
deželnega  glavarja.  Izpostavili  so  je  v  luteranski  cerkvici  sv.  Elizabete 
toliko  časa,  da  je  došla  iz  Carigrada  še  glava.  Še  le  potem  so  Her- 
barta  pokopali.  Luteranski  superintendent  Krištof  Spindler  mu  je 
govoril  za  slovo,  našteval  vrline  pokojnikove  in  ga  primerjal  junaš- 
kim Makabejcem.  Jurij  Kisi  s  F^užin  pa  ga  je  proslavil  s  posebnim 
spisom.  Nad  Herbartovim  grobom  je  bil  pozneje  postavljen  lep  mar- 
mornat spomenik  z  njegovo  podobo  in  napisom,  ki  je  proslavljal 
zasluge  umrlega,  vendar  dandanes  ni  več  ohranjen.  —  Herbartovi 
sorodniki  so  se  mnogo  trudili,  da  dobe  od  Turkov  tudi  namašeno 
kožo  z  glave  junakove  in  da  osvobode  ujetega  mu  sina  Volka  Engel- 
berta.  Šele  po  dolgotrajnih  pogajanjih  se  je  oboje  posrečilo,  potem  ko 
so  izročili  sultanu  za  odkupnino  mnogo  ujetih  Turkov,  Ferhad-paši 
pa  še  posebej  20.000  tolarjev.  Nadelani  glavi  Herbarta  in  Višnjegor- 
skega  še  danes  hranijo  na  Turjaku  v  skrinjici  iz  cipresnega  lesa  in 
ju  kažejo  obiskovalcem  gradu.  Ferhad-paša  pa  je  z  odkupnino  zgradil 
v  Banjaluki  krasno  džamijo,  ki  se  po  njem  imenuje  Ferhadija. 


V  naslednjih  letih  se  je  v  Hrvatski  krajini  takoj  poznalo,  da  je 
več  ne  čuva  Herbartova  močna  roka.  Ferhad-paša  je  hotel  obmejne 
trdnjave  drugo  za  drugo  spraviti  v  svojo  oblast.  Zato  so  se  okoli 
teh  gradov  razvili  brezštevilni  mali  boji,  ki  so  se  večinoma  končali 
s  porazi  kristjanov.  —  Vrhovni  general  v  Krajini  je  postal  Ivan 
Turjaški,  ki  pa  ni  imel  sreče  in  tudi  ne  dovolj  sredstev,  da  bi  odbijal 
mnogoštevilne  sovražne  napade. 

L.  1576.  je  pridrlo  okoli  3000  Turkov  čez  Kolpo  na  Kranjsko, 
kjer  so  strašno  divjali  in  požigali.  V  kratkem  času  so  zasužnjili  in 
naplenili  po  kranjski  in  hrvatski  strani  čez  4000  ljudi  in  7000  glav 
živine.  Hrvatsko  ljudstvo  se  je  zaradi  neprestanih  napadov  v  vedno 
večjem  številu  izseljevalo  na  zapadno  Ogrsko,  Avstrijsko  in  Moravsko, 
ker  je  zdvojilo,  da  bi  se  mogla  domovina  ubraniti  sovražnika.  Celo 
plemstvo  je  resno  mislilo  na  to,  da  prostovoljno  prizna  turško  oblast. 
—  Naslednje  leto  si  je  Ferhad-paša  osvojil  celo  vrsto  obmejnih  trd- 
njav, tako  Podzvizd,  Kladuše,  Sturlič,  Bojna,  Sračice,  Zrinj,  Gvozdan- 
sko,  Bužim.  Kako  žalostno  je  životarila  krščanska  vojska  v  teh  krajih, 
je  spoznati  iz  poročila  vrhovnega  poveljnika  Ivana  Turjaškega,  ki  ga 
je  poslal  kranjskim  stanovom  v  začetku  oktobra.  V  njem  toži,  da  je 
uprav  sramota,  kako  se  omenjeni  gradovi  prepuščajo  Turkom.  On 
sam  ima  600  konjikov,  pa  le  na  papirju,  ker  v  resnici  jih  služi  komaj 
polovica,  pa  še  ti  niso  pokorni.  Turkov  je  do  6000  mož. 

Ker  je  bila  vsled  turških  zmag  nevarnost  za  slovenske  dežele 
vedno  večja,  je  sklical  nadvojvoda  Karol  notranjo-avstrijske  stanove 
na  deželni  zbor  v  Bruck  ob  Muri  (1578).  Tu  so  se  posvetovali  o 
brambnem  redu  za  Vojaško  Krajino  in  o  doneskih  posameznih  dežel. 
Nadvojvoda  Karol  je  določil  za  vzdrževanje  Krajine  na  leto  548.205 
goldinarjev;  od  teh  stroškov  naj  bi  plačevala  Štajerska  eno  polovico, 
drugo  polovico  pa  skupno  Koroška,  Kranjska  in  Goriška.  Deželni 
odborniki  so  dovolili  na  pet  let  549.195  goldinarjev. 

Vse  te  priprave  za  obrambo  dežel  so  se  pokazale  v  kratkem  za 
prepotrebne,  ker  se  je  Turek  pokazal  zopet  na  meji.  Zgodaj  spomladi 
se  dvignejo  čete  Ferhad-paše  iz  Bosne  in  udarijo  čez  Uno  na  Hrvatsko. 
Steničnjak  so  brez  uspeha  napadali,  Drežnik  pa  osvojili.  Potem  po- 
končajo in  oplenijo  vse  do  Kolpe,  katero  prebredejo  in  28.  marca 
prično  oblegati  Metliko.  Letak  „Newe  Zeitung",  ki  je  bil  morda  tiskan 
v  ljubljanski  Mandeljčevi  tiskarni,  nam  na  štirih  straneh  popisuje  vse 
grozote  tega  napada.  Metličani  so  se  hrabro  držali  pet  dni  in  pet 
noči,  večkrat  napravili  izpade  na  sovražnika  in  mu  pobili  do  2000 
mož,  slednjič  pa  so  morali  podleči  turški  premoči.  Strašno  so  se 
Turki  nad  njimi  znosili.  Mestnega  sodnika  so  s  puščicami  ustrelili, 
mestne  svetovalce  so  obglavili,  žene  in  hčere  meščanov  oskrunili, 
potem  jih  zaprli  v  cerkev, 
katero  so  pri  odhodu  za- 
žgali. Okoli  900  mož  in 
dečkov  so  odpeljali  s  se- 
boj v  sužnost.  Vendar  so 
baje  slovenski  in  hrvat- 
ski kmetje  pozneje  (12. 
aprila)  dohiteli  turško 
četo  pri  Kolpi  in  jo  po- 
tolkli. 

Skoraj  ob  istem 
času  so  se  Turki  z  zvi- 
jačo polastili  tudi  trga 
Kostel.   Trg  in 


grad 


sta 


stala  na  strmem  hribu,  ki 
se  dviguje  osamljen  iz 
doline  nad  Kolpo.  Trg  je 
je  bil  sredi  hriba,  grad 
na  vrhu;  oba  pa  je  ob- 
dajal močan  zid.  Turki 
pridejo  pred  trg  preoble- 
čeni kot  Hrvatje  in  pro- 
sijo pomoči,  češ  da  so 
jim  roparji  iz  Bosne  vse 
ugrabili.  Da  bi  jim  tržani 
še  bolj  verjeli,  so  nosili 
s  seboj  dojenčke  in  nekaj 
hišnega  orodja.  Iz  krščan- 
skega usmiljenja  jih  prebivalci  sprejmejo  v  trg.  Pa^  še  tisto  noč  odpro 
navidezni  begunci  močni  turški  četi  trška  vrata.  Četa  se  polasti  hitro 
gradu,  pobije  posadko,  opleni  trg,  ga  zažge,  s  plenom  in  ujetniki  pa 
hitro  pobegne  dalje.  Zdaj  se  zbere  več  kranjskih  plemičev  s  svojimi 
vojaki  in  hite  na  Hrvaško,  da  bi  prestregli  roparje.  Pri  Topoloviču  se 
postavijo  na  prežo.  Turki  ne  slutijo  nič  hudega.  Kar  jih  napade 
slovensko- hrvatska  vojska,   pokonča  vse,  ujetnike  pa  reši  sužnosti. 

Obrambna   črta   ob   reki  Uni  je  bila   v  tem   času  za  kristjane 
skoraj  popolnoma  izgubljena.     Od  mnogobrojnih   trdnjav  in  trdnjavic 

stal  je  le  še  starodavni  Bihač  s  svojo  močno  posadko,  toda  nobene 
nade  ni  bilo,  da  se  bode  mogel  trajno  ubraniti  turškim  naskokom. 
Preko  Kolpe  je  bil  dohod  v  slovenske  dežele  sovražniku  zopet  odprt. 
Zato  je  sklenil  nadvojvoda  Karol  na  pripravnem  mestu  blizu  Kolpe 
sezidati  močno  trdnjavo.  Kupil  je  od  grofov  Zrinjskih  ves  kot  med 
Kolpo,  Korano  in  Dobro  in  tu  sezidal  mogočno  trdnjavo,  ki  se  je  po 
svojem  utemeljitelju  imenovala  Karlovec  (Karlstadt,  Carolostadium). 
Na  praznik  sv.  Marjete,  13,  julija  1.  1579.,  so  pričeli  z  zgradbo.  Temelj 
je  bil  položen  na  900  turških  glav,  češ  da  bode  vsled  tega  trdnjava 
nepremagljiva.  Naslednje  leto  je  bila  zgradba  dovršena.  —  Karlovec 
je  bil  poslej  najmočnejša  obramba  slovenskih  dežel  in  sedež  vrhov- 
nega poveljnika  za  Hrvatsko  krajino.  Prvi,  ki  je  v  njem  stoloval,  je 
bil  Vajkard  Turjaški,  brat  nesrečnega  Herbarta. 

Novi  branik  ob  Kolpi  je  v  naslednjem  desetletju  Turke  precej 
zadrževal,  da  niso  mogli  po  svoji  navadi  pleniti  po  naših  krajih.  Kar- 
lovška  posadka  je  bila  vedno  pripravljena  za  boj.  Čim  se  je  zvedelo, 
da  je  kaka  turška  četa  prekoračila  Uno,  že  je  bilo  vse  pripravljeno, 
da  jo  potolčejo  in  poženo  nazaj  v  Bosno.  Karlovca  pa  se  Turki  niso 
lotili,  ker  so  dobro  vedeli,  da  je  močno  utrjen  in  z  vsem  potrebnim 
oskrbljen.  Posebno  tedaj  je  upadel  bosenskim  roparjem  pogum,  ko  je 
po  smrti  Vajkarda  Turjaškega  (f  1581)  postal  Jošt  Josip  Turn  povelj- 
nik karlovške  trdnjave  in  hkrati  general  vse  Krajine.  Imenovali 
so  ga  splošno  „turšld  strah".  Svoj  priimek  je  opravičil  zlasti  s  sijajno 
zmago  pri  Slunju.  Sam  Ferhad-paša  je  bil  1.  1584.  zopet  zbral  vojno 
četo,  broječo  najmanj  9000  mož,  in  z  njo  napravil  roparski  pohod  na 
Hrvatsko  in  Kranjsko.  Trpeli  so  zlasti  kraji  okoli  Kostela,  Poljan  in 
Kočevja.  Z  mnogimi  ujetniki  in  bogatim  plenom  se  je  vračala  četa 
proti  Bosni.  Tu  zbereta  Turn  in  hrvatski  ban  Tomaž  Erdedi  hitro 
2000  mož  in  primeta  Turke  pri  Slunju  v  dolini  Močila.  Krščanska 
zmaga  je  bila  sijajna.  Turkov  je  padlo  okoli  4000,  med  njimi  mnogo 
begov;  vsi  ujetniki  so  bili  osvobojeni,  10  zastav  zaplenjenih.  —  Bil  je 
to  zadnji  večji  vpad  Turkov  na  Kranjsko. 

Vsi  opisani  boji  so  se  vršili  med  tem,  ko  je  veljal  s  sultanom 
na  papirju  sklenjeni  mir.  Pravijo,  da  je  Murat  III.  sam  obsojal  naval 
Ferhad-paše  na  Hrvatsko  in  se  izjavil,  da  je  njegov  poraz  pravična 
kazen  božja  za  verolomnost.  Ukazal  je  celo  svojim  beglerbegom  v 
Budi  in  Temešvaru,  naj  ne  napadajo  dežel  kralja  Rudolfa.  Toda  ob- 
mejni turški  poveljniki  se  niso  mnogo  brigali  za  sultanova  povelja  in 
so  popolnoma  samostojno  določevali,  ima  li  vladati  mir  ali  vojno 
stanje.  Zlasti  se  niso  zdržavali  roparskih  pohodov,  ker  so  jim  dona- 
šali  lep  dobiček. 

Za  slovenske  in  hrvatske  dežele  se  je  pomnožila  nevarnost,  ko 
je  bil  1. 1591.  imenovan  za  bosenskega  beglerbega  bojaželjni  in  krvo- 
ločni Hasan-paša. 

Naš  zgodopisec  Valvasor  poroča,  da  je  imel  Hasan  rodbinsko 
ime  Križelavič  in  da  je  bil  Italijan  po  rodu.  Izprva  je  bil  baje  kristjan 
in  celo  benediktinski  menih  (subdiakon),  potem  se  je  poturčil,  ker  je 
hotel  doseči  visoke  in  častne  službe.  Hrvatski  zgodovinarji  pa  trdijo, 
da  je  bil  Hasan-paša  rodom  Hrvat  iz  Lužaca  s  priimkom  Pridojevič 

in  bil  izprva  „riščan"  (pravoslaven).    Znano  je  tudi,  da  je  že  v  mla- 
dosti prišel  v  Carigrad  in  študiral  na  državne  stroške,  potem  je  postal 


sokolar  in   se   oženil   z 


bogato 


perzijsko   kneginjo,    vdovo 


sultanov 

velikega  vezirja  Osmana.  Ker  je  bil  hraber  vojak,  brezobziren  in  drzen 
mož,  so  ga  njegovi  zaščitniki  izbrali  za  važno  mesto  bosenskega  begler- 
bega  v  nadi,  da  bode  v  hrvatsko-slavonski  Krajini  zopet  zaigral  krvavo 
kolo,  krvaveje  nego  je  bilo  kdaj  poprej. 

Kakor  hitro  je  došel  Hasan  v  Bosno,  je  pričel  vznemirjati  ob- 
mejne kraje.  Že  3.  maja  leta  1591.  je  naznanil  ban  Tomaž  Erdedi 
karlovškemu  generalu  Andreju  Turjaškemu,  da  je  bosenski  paša  dal 
napraviti  pri  Svinj  aru  pod 
Gradiško  iz  ladij  most  čez 
Savo  in  bode  najbrže  udaril 
na  Bihač  ali  pa  na  Slavonsko 
krajino.  Andrej  Turjaški  je 
menil,  da  je  Bihač  v  večji 
nevarnosti  kot  Sisek  in  je 
zato  poslal  tamošnjemu  po- 
veljniku Krištofu  pl.  Obra- 
čanu  200  mož  iz  Karlovca 
na  pomoč.  Hkrati  je  pisal 
kranjskim  deželnim  stano- 
vom, naj  mu  pošljejo  smod- 
nika in  svinca  ter  vse  po- 
trebno pripravijo,  da  se  skli- 
čejo  domobranci  (Landes- 
aufgebot),  ako  bode  treba. 
Med  temje  Hasan  zbral  okoli 
sebe  vse  podrejene  sandžake 
in  vojsko,  ki  je  štela  18.000 
mož.  V  prvah  dneh  avgusta 
je  z  njo  udaril  proti  Sisku. 
Trdnjava  je  bila  last  za- 
grebškega kapitlja,  ki  je 
določil  za  poveljnika  kano- 
nika Nikolaja  Mikca  in  Šte- 
fana Kovačiča.  Siščani  so 
se  pod  svojima  duhovnima 
poveljnikoma  junaško  bra- 
nili in  prizadeli  Turkom 
mnogo  škode.  Ker  so  hkrati 

od  vseh  strani  došle  krščanske  čete  na  pomoč,  je  Hasan  že  četrti 
prekinil  obleganje  in  se  začel  11.  avgusta  vračati  proti  Gradiški. 

Zagrebški  kapitelj  pa  ni  zaupal  Hasanu,  ampak  je  po  njegovem 
odhodu  zopet  utrjeval  Sisek.  Vnovič  je  prosil  pomoči  slovenske 
dežele.  Kranjci  bi  bili  radi  pomagali,  ali  svoje  topove  so  bili  že 
razposlali  v  Karlovec,  Bihač  in  druge  hrvatske  trdnjave,  denarja  pa 
niso  imeli.  Še  za  karlovško  posadko  so  le  s  težavo  dobili  2000  gld. 
na  posodo,  da  so  jih  poslali  Turjaškemu.    Dežela  je  bila  vsled  vednih 


Turški  jezdec. 


dan 

bojev  tako  obubožala,  da  ni  mogla  več  pošteno  preskrbljevati  karlovške 
posadke.  Poveljnik  Andrej  Turjaški  je  bil  vsled  pomanjkanja  živeža 
prisiljen  razpustiti  vojake  po  kmetih,  da  so  se  z  ropom  preživili. 

Hasan  paša  res  ni  dolgo  miroval.  Meseca  oktobra  1.  1591.  je 
napadel  Slavonsko  krajino.  Drl  je  s  16.000  možmi  iz  Vakarskega 
Sandžaka  proti  Moslavini,  dalje  v  Ivanič  in  prišel  le  eno  nemško 
miljo  od  Zagreba  blizu  Križa.  Sedem  milj  na  okoli  je  vse  požgal, 
razdejal  trge,  vasi,  cerkve,  gradove  in  odpeljal  s  seboj  ljudi,  živino, 
žito  in  seno.  Ko  se  je  vračal,  je  gnal  s  seboj  nad  1000  jetnikov. 
Graničarji  pešci  so  pa  prestregli  vračajoče  se  Turke  v  soteski  pri 
Čazmu,  jih  mnogo  posekali  in  nekaj  ujeli. 

S  tem  se  pa  žaloigra  v  letu  1591.  še  ni  končala.  V  začetku 
novembra  se  je  vrgel  Hasan  z  begom  iz  Like  na  trdnjavo  Repič  in 
jo  že  drugi  dan  dobil  v  oblast.  Vendar  je  niso  podrli  sovražniki, 
marveč  nesreča.  Kristjanom  se  je  v  trdnjavi  vnel  smodnik  in  stolp 
je  s  posadko  vred  zletel  v  zrak.  —  Po  pravici  se  je  zdaj  pl.  Obračan 
bal  za  trdnjavo  Bihač,  kateri  je  bil  poveljnik.  Milo  je  prosil  svoje 
kranjske  rojake,  naj  mu  pošljejo  nekaj  stotin  vojakov  na  pomoč,  da 
ne  izgine  tudi  ta  slavna  trdnjava  v  plamenu.  Kranjske  deželne  sta- 
nove je  Obračano va  prošnja  zadela  v  srce.  Dne  11.  novembra  so  že 
po  vsej  Kranjski  pokali  topiči  in  goreli  kresovi,  ki  so  klicali  k  orožju 
konjike  in  pešce.  Tri  dni  pozneje  je  bila  kranjska  deželna  pehota 
že  zbrana  in  je  hotela  pravkar  odkorakati  v  Krajino,  ko  pride  od 
Andreja  Turjaškega  vesela  vest,  da  naj  se  razidejo  domov,  ker  je 
Hasan  zapustil  okolico  bihaško. 

Po  zimi  1.  1591/92,  je  zagrebški  kapitelj  utrjeval  Sisek.  Dotlej 
je  bila  trdnjava  kaj  slaba.  Zunanja  mestna  ograja  je  bila  spletena 
iz  šib  in  zamazana  z  blatom.  Treba  pa  je  bilo  napraviti  zid  in  okope. 
Kanonika,  ki  sta  ondi  zapovedovala,  sta  želela  imeti  tudi  stalne  straže 
ob  zidovju  trdnjave  in  bregovih  reke  Kolpe.  Zagrebčanom  pa  se  je 
zdelo  nujno  potrebno,  da  se  utrdi  ne  le  Sisek,  ampak  tudi  Zagreb,  ki 
bi  bil  moral  takoj  za  Siskom  okusiti  turško  silo. 

Spomladi  leta  1592.  je  Hasan  prav  na  tihem  in  zvijačno  začel 
izvrševati  svoje  naklepe  ob  bregu  Kolpe.  Tam  kjer  se  Petrinja  iz- 
liva v  Kolpo,  je  začel  z  veliko  naglico  graditi  novo  trdnjavo,  ki  naj 
bi  po  reki  dobila  ime  Petrinja.  Dne  18.  aprila  je  gledalo  zidovje 
že  poldrugi  seženj  iz  tal.  Teden  pozneje  so  notri  postavili  topove, 
nataknili  po  zidovju  20  turških  zastav  in  opoldne  ukazali  v  znamenje 
veselja  tritisočkrat  ustreliti.  Plaho  so  gledali  kristjani  z  drugega 
brega  šumno  grajenje  nove  turške  postojanke.  V  začetku  julija  je 
bila  petrinjska  trdnjava  dozidana. 

Enako  je  dal  utrditi  Repič  in  po  hudem  odporu  zavzel  Bihač, 
ki  je  bil  ključ  Hrvatske  krajine.  Za  Bihač  so  skrbeli  Kranjci,  ker 
jim  je  varoval  južno  mejo  dežele.  Tedaj  je  bil  poveljnik  trdnjave 
Ivan  Josip  pl.  Lamberg,  ki  je  imel  poleg  domačih  Hrvatov  še  150  vo- 
jakov. Jurij  pl.  Kisel  je  sicer  hitel  s  kranjskimi  brambovci  Bihaču 
na  pomoč,  toda  prišel  je  prepozno.  Trdnjava  se  je  podala,  ko  je 
Hasan  obljubil,  da  se  ljudem  ne  bo  nič  hudega  zgodilo.  Vsakdo  sme 
prosto  oditi  in  s  seboj   odnesti  kar  hoče  ali  pa   v  trdnjavi  ostati. 


781 


Toda  Turki  niso  bili  mož  beseda.  Poveljnik  Lamberg  je  odšel  s 
30  hlapci,  njih  ženami  in  otroci,  Turki  pa  so  napadli  njegovo  četo 
pri  Mečiniču,  da  bi  jo  oropali.  Le  Lamberg  je  utekel  z  nekaterimi 
tovariši.  Še  bolj  verolomno  so  delali  Turki  v  Bihaču,  kjer  so  po- 
sekali okoli  2000  prebivalcev. 

Padec  Bihača,  ki  je  skozi  desetletja  bil  glavni  branik  Hrvatske 
krajine,    je   nemilo    dirnil    ves    krščanski   svet.     V    Avstriji    in   na 

Nemškem  so  izdajali  letake,  ki  so  predstavljali  trdnjavo  in  popisovali 
njen  padec. 

Med  tem  je  Hasan  paša  zapustil  Bihač  in  po  dolini  Une  krenil 
proti  severu  v  Petrinjo.  Pri  bližnjem  Brestu  je  ban  Tomaž  Erded 
zbiral  večjo  vojsko.  Došlo  je  2000  štajerskih  domobrancev,  katerim 
so  poveljevali  Ivan  Saurau,  Jurij  Andrej  Gleispach,  Karol  Teuffenbach, 
Jonas  Wilferstorf,  Ahacij  Hohenwart  in  drugi  kapitani.  Ban  je  imel 
s  seboj  svojo  navadno  „bansko  četo"  500  mož  in  domobrance  iz 
Slavonije.  Vsega  skupaj  je  moglo  biti  pri  Brestu  okoli  3000  krščan- 
skih vojakov.  Hasan  paša  je  dal  pri  Petrinji  napraviti  most  čez 
Kolpo  in  prišel  banu  nasproti  s  7000  možmi.  Ker  je  imel  toliko 
premoč,  mu  je  bilo  lahko  zmenim  delom  vojske  obiti  krščanski  tabor 
in  s  strani  prijeti  bana  in  Štajerce.  Pretila  je  skrajna  nevarnost,  da 
bode  turška  vojska  kristjane  z  vseh  strani  obkolila.  V  tem  usodnem 
trenotku  razvije  ban  kraljevi  prapor,  ki  mu  ga  je  poslal  sam  cesar, 
da  ohrabri  krščansko  vojsko  za  napad.  Toda  bilo  je  zaman.  Ko 
Erdedi  vidi,  da  tudi  kraljevi  prapor  ne  pomaga  in  da  je  tolpa  Turkov 
prevelika,  zamenja  konja  in  pobegne  čez  vodo.  Za  njim  beže  huzarji 
in  mnogi  Štajerci.  Kar  jih  je  ostalo,  so  Turki  posekali  ali  pa  ujeli. 
Zaničljivo  je  rekel  pozneje  Hasan,  da  ne  ve,  „je  li  premagal  vojake 
ali  kramarje".    Sultan  je  poslal  zmagalcu  častno  sabljo. 

Neposredna  posledica  poraza  pri  Brestu  je  bila  ta,  da  so  Turki 
skoz  tri  dni  neusmiljeno  ropali  po  Turopolju.  Potem  je  Hasan  zopet 
mislil  na  svoj  prvotni  naklep,  osvojitev  Siska.  Dne  23.  julija  začne 
oblegati  trdnjavo,  katero  so  branili  zagrebški  kanoniki  Nikolaj  Mikac, 
Blaž  Gjurak  in  Matija  Fintič.  Turki  so  se  hoteli  polastiti  Siska  potom 
izdaje  in  so  pridobili  nekega  vojvoda  Marka,  da  pregovori  posadko, 
naj  se  prostovoljno  poda  in  prizna  sultanovo  oblast.  Toda  nakana 
ni  uspela.  Zato  je  Hasan  paša  začel  s  topovi^  grmeti  na  trdnjavo. 
Dne  25.  julija  piše  poveljnik  Mikac  generalu  Štefanu  Grassweinu  v 
Koprivnico  nastopno:  „Danes  so  Turki  trikrat  naskakovali  zunanja 
vrata  Siska  in  okope.  Nekaj  hlapcev  so  postrelili  in  smo  jih  pokopali, 
nekaj  pa  so  jih  težko  ranili . .  .  Vse  je  Turek  zlomil  in  pokončal. 
Zdaj  strelja  s  Kacijanarico,  z  velikimi  topovi  banovimi  in  drugimi 
16  topovi  tja,  kjer  leži  naš  smodnik.  Podrl  je  že  pri  stolpu  12  ko- 
molcev zidu  na  daljavo.  Tudi  kos  novega  zidu  je  že  porušil.  Na 
bregu  Kolpe  proti  gradu  je  naredil  16  močnih  okopov,  da  iz  njih 
ves  dan  strelja  na  zidovje.  Tudi  iz  drugih  okopov,  napravljenih  na 
poti  pri  stražnem  stolpu,  je  naredil  veliko  škode.  Osemdesetkrat  je 
danes  ustrelil  s  topovi.  Pet  naših  je  mrtvih,  brez  onih,  ki  so  na 
braniku,  tudi  ne  štejem  žensk  in  otrok.  Smodnika  in  živeža  so 
Turku  prinesle  kamele  40  tovorov.  Prisegel  je,  da  ne  odide,  dokler 
se  ne  udamo  in  dokler  se  bode  poznalo,  kje  je  stal  Sisek.  V  takem 
slovesu  ne  maramo  biti,  kakor  Lamberg.  Slavno  ime  hočemo  ohra- 
niti pred  svetom,  kakor  smo  je  imeli  doslej.  Pomagajte  nam  za 
božjo  voljo  vi,  polkovnik  Hrvatske  in  upravitelj  Slavonske  krajine." 

Hasan  paša  vendar  niti  s  silo  niti  z  grožnjami  ni  mogel  dobiti 
Siska.  Ko  je  skozi  pet  dni  zaman  nanj  udarjal,  naenkrat  prekine 
obleganje  in  gre  rajši  pustošit  ubogo  deželo  hrvatsko.  Tekom  zadnjih 


783 


Andrc    Turjaški,  zmagavec  pri  Sisku. 

dveh  let  je  osvojil  in  požgal  v  Krajini  okoli  26  gradov  in  trdnjav 
in  35.000  ljudi  odpeljal  v  sužnost.  Zima  je  šele  naredila  konec  ne- 
srečnemu bojevanju  v  letu  1592.,  ki  je  stalo  kristjane  toliko  krvi 
in  denarja,  Slovencem  in  Hrvatom  pa  zapustilo  strah  in  trepet  za 
bodočnost. 


Napočilo  je  osodepolno  leto  1593.,  tretje  leto  borbe  za  Sisek, 
ki  je  bil  poleg  Karlovca  še  edini  branik  hrvatskih  in  slovenskih  dežel; 
vse  drugo  je  bilo  v  razvalinah  ali  pa  v  turških  rokah.  Padec  te 
močne  trdnjave  bi  bil  Turkom  odprl  vrata  v  osrčje  naših  planinskih 
dežel.  Dobro  pripominja  Valvazor:  „Sisek  je  imel  biti  po  načrtu 
Hasanovem  tista  vrv,  s  katero  je  hotel  Kranjsko  in  Štajersko  nase 
pritegniti  in  podvreči."  Enako  poudarja  pomen  Siska  slovenska 
narodna  pesem: 

Če  Turek  vzel  nam  Sisek  bode, 

Nam  narobe  vse,  vse  pojde: 

Mest'  Ljubljana  bo  pokrajna, 

Dežela  kranjska  turška  drajna. 

Vse  se  je  balo,  da  pride  huda  nesreča  nad  hrvatsko  in  slovensko 
zemljo  precej  ko  skopni  sneg.  Iz  nekega  zasebnega  pisma  lahko 
posnamemo,  s  kolikim  strahom  so  ljudje  pričakovali,  kaj  ima  priti. 
„Zgubljen  bi  bil  Sisek,  pa  tudi  vsa  Kranjska,  ako  bi  ne  bil  Bog  ču- 
dežno pomagal.  Že  so  Ljubljančani  večjidel  sklenili  bežati;  drugim, 
zlasti  ženskam  in  otrokom  so  svetovali,  če  pride  sovražnik  pred 
mesto,  naj  raje  trumoma  poskačejo  v  Ljubljanico,  kakor  da  bi  bile 
oskrunjene  od  Turkov.  Spominjam  se,  da  sem  vse  to  od  svoje  stare 
matere  večkrat  slišal."    Tako  piše  neki  brezimni  poročevalec. 

Vkljub  temu  je  bila  vnema  za  obrambo  meje  precej  mlačna. 
Cesar  Rudolf  je  bil  pač  že  minulo  jesen  poslal  v  Zagreb  mejnega 
grofa  Karola  Burgavskega  in  mu  izročil  vrhovno  poveljništvo  nad 
vojsko.  A  dolgo  jesensko  deževje  je  prisililo  nekaj  njegovih  vojakov, 
da  so  se  vrnili  domov.  Le  grofu  Alfonzu  Montecuculiju  je  ukazal 
Karol  Burgavski,  naj  s  svojimi  150  arkebuzirji  prezimi  v  Novem 
mestu.  Toda  Novomeščani  so  se  branili  teh  vojakov,  češ,  da  nimajo 
za  njihove  konje  krme  in  hlevov.  Zato  so  morali  ostati  v  Krškem. 
Mejni  grof  Burgavski  je  koncem  januarja  ostavil  Zagreb.  Na  njegovo 
mesto  je  nadvojvoda  Ernest  poslal  Ruperta  pl.  Eggenberga,  ki  je  bil 
izkušen  general.  Dal  mu  je  naslov  komisarja,  sam  si  je  pa  pridržal 
naslov  vrhovnega  poveljnika  nad  vsemi  krajiškimi  četami. 

Eggenberg  je  došel  v  Zagreb  začetkom  februarja  in  pričel  okoli 
sebe  zbirati  večjo  armado.  Nadvojvoda  Ernest  mu  je  poslal  500  ko- 
njikov  iz  Šlezije  pod  vodstvom  Melhijorja  Roderna,  Montecuculijeve 
arkebuzirje  in  nekaj  solnograških  vojakov,  ki  jih  je  sam  izprosil  od 
nadškofa.  Poslal  mu  je  tudi  svojega  provijantnega  mojstra,  pl.  Neu- 
hausa  in  vrhovnega  nadzornika  orožarnice,  da  bi  zalagala  vojsko 
z  živežem  in  strelivom.  —  Nadvojvoda  je  obvestil  27.  aprila  tudi 
kranjske  stanove  o  preteči  nevarnosti  in  jim  ukazal,  da  naj  odpošljejo 
vojsko  varovat  deželno  mejo.  Dne  10.  maja  so  izdali  deželni  oskrbnik, 

grof  Volk  s  Turna  in  Križa,  deželni  upravitelj  Krištof  baron  Turjaški 
in  vicedom  Nikolaj  pl.  Bonhomo  z  vsemi  deželnimi  odborniki  oklic, 
ki  se  je  prečital  na  prižnicah  po  vseh  peterih  okrožjih  (Viertel) 
Kranjske  in  njej  utelešenih  gospostev:  Slovenske  marke,  Metlike, 
Istre  in  Krasa.  Oklic  je  omenjal  težav  oboroževanja  zaradi  bližnje 
žetve,  lakote,  draginje  in  kuge,  ki  vedno  preti  deželi,  a  je  vendar 
sledeče  določil :  „Konjiki  morajo  biti  do  20.  majnika  v  Zagrebu. 
Gospostva  naj  precej  narede  tudi  zapisnike  pešcev  z  ozirom  na  po- 
samezna ognjišča  in  kmetije.    Zapisniki  naj   se  pošljejo   deželnemu 


Karlovec. 


oskrbništvu,  da  dobe  stotniki  četrtin  prepise.  Izbero  naj  se  za  tri- 
desetega, desetega  in  petega  moža  najbolj  močni  in  pripravni  ljudje. 
Kadar  se  bodo  zapalili  kresovi  in  dali  ukazi  s  streli  ali  pa  s  pisa- 
nimi oklici,  naj  trideseti,  deseti  ali  peti  mož  precej  odide  na  določeno 
mesto,  kakor  se  bode  ukazalo."  —  Tudi  cesar  Rudolf  se  je  začel  bolj 
brigati  za  obmejno  vojsko  in  jo  izdatno  podpiral  z  denarjem.  Tekom 
enega  leta  je  dovolil  za  krajiške  čete  234.053  gld.  43  kr. 

Med  tem  ko  se  je  krščanska  vojska  zbirala  in  pripravljala, 
tudi  bosenski  paša  ni  miroval.  Še  preden  so  spomladi  zažvrgoleli 
škrjančki,  so  že  začele  posamezne  turške  čete  napadati  Hrvatsko 
krajino.  V  trumah  po  150  mož  so  divjali  krvoločniki  med  Kolpo 
in  Savo  in  odvajali  kristjane  v  sužnost   Sredi  aprila  je  prišel  Hasan- 

paša  z  delom  vojske  v  Petrinjo.  Ukazal  je  ondi  popraviti  podrti 
most  čez  Kolpo  in  če  mogoče  narediti  most  čez  Odro.  Vse  je  kazalo, 
da  se  bliža  napad  na  Sisek.  S  strahom  so  hodili  Siščani  gledat 
grajenje  mostu  in  turške  ognje,  ki  so  vse  noči  žareli  od  Vinodola 
do  Hrastovice.  „Poskrbite  za  nas,"  sta  pisala  upravitelja  trdnjave 
zagrebškemu  kapitlju,  „da  vsi  skupaj  ne  poginemo." 

Vendar  velika  turška  armada  še  ni  bila  zbrana.  Za  to  je  bila 
določena  Kostajnica  kot  zbirališče,  kjer  so  se  tudi  vršile  vse  priprave 
za  obleganje  Siska.  Že  20.  maja  so  vedeli  v  Zagrebu,  da  vozijo  po 
Savi  velike  topove  proti  trdnjavi.  Kmalu  potem  so  dohajale  vesti, 
da  se  pri  Kostajnici  zbirajo  tudi  drugi  turški  poveljniki  s  svojimi 
četami.  Lički  sandžakbeg  Ibrahim  je  stal  z  veliko  vojsko  pri  Zrinju 
ob  Drinu;  zvorniški  sandžak  Memibeg  se  je  utaboril  pri  Strigovlju, 
kliško-hlivanjski  sandžak  Arpadibeg  pri  Savi  in  na  Bilajskem  polju. 
—  Kakor  votli  grom,  ki  naznanja  bližajočo  se  nevihto,  ljudi  oplaši, 
tako  sta  vse  Ljubljančane  prestrašili  sporočili  Demetra  Rubiča,  voj- 
voda v  Otočcu,  in  Jurija  Lenkoviča,  glavarja  v  Senju,  da  se  je  dne 
10.  junija  Hasan  paša  začel  pomikati  z  vsemi  četami  proti  Sisku. 
Pisala  sta  deželnim  stanovom:  „Grozna  je  njegova  moč.  Kar  more 
nositi  orožje  v  pašaliku,  gre  ž  njim.  S  seboj  pelje  Kacijanarico, 
dolg  top  iz  Krupe,  in  mnogo  manjših  topičev\  Z  živežem  so  vojaki 
izvrstno  preskrbljeni." 

Na  dan  sv.  Vida,  15.  junija,  se  prikaže  Hasan-paša  pred  Siskom. 
Svoj  tabor  je  napravil  na  desnem  bregu  Kolpe,  neposredno  pred 
njenim  izlivom  v  Savo.  Iz  tabora  je  vodil  most  preko  Kolpe  na 
njen  levi  breg  in  na  takozvani  „otok"  ali  bolje  polotok,  ki  ga  tamkaj 
napravljajo  Sava,  Kolpa  in  Odra.  Na  tem  levem  bregu  je  dal  paša 
napraviti  nasip  in  na  njem  razvrstil  topove,  iz  katerih  je  streljal  na 
trdnjavo.  Poveljnika  v  Sisku  sta  bila  zagrebška  kanonika  Blaž  Gjurak 
in  Matija  Fintič,  ki  sta  imela  pri  sebi  kakih  300  vojakov.  Že  ob 
prvih  turških  naskokih  je  poginil  Matija  Fintič;  na  to  je  sam  Gjurak 
vodil  obrambo  in  sicer  s  tolikim  junaštvom,  da  mu  je  hrvatski  sabor 
dal  pozneje  posebno  priznanje. 

Ko  je  Hasan  prišel  pred  trdnjavo,  so  tekli  brzi  seli  v  Zagreb 
k  banu  in  Eggenbergu,  v  Karlovec  k  Andreju  Turjaškemu  in  v 
Koprivnico  k  Štefanu  Grassweinu  z  nujnimi  prošnjami  za  pomoč. 
General  Turjaški,  ki  se  je  vedno  bal,  da  udarijo  Turki  na  Karlovec, 
se  je  s  300  arkebuzirji  takoj  odpravil  proti  Zagrebu,  čim  se  je  uveril, 
da  je  sovražnik  resnično  pred  Siskom.  Dne  18.  junija  je  bil  že  na 
desnem  bregu  Save  pred  Zagrebom.  Hkrati  so  tudi  ban  Erdedi, 
Ruprecht  Eggenberg  in  drugi  poveljniki  iz  mesta  prepeljali  svoje  čete 
na  drugo  stran.  Vsa  krščanska  vojska  je  štela  približno  5000  konji- 
kov  in  pešcev.  Ban  Tomaž  Erdedi  je  imel  pri  sebi  bansko  četo  in 
deželno  brambo,  skupaj  1240  vojakov;  Eggenberg  je  vodil  Reitenauov 
polk  in  še  nekatere  druge  nemške  čete,  približno  1600  mož;  grof 
Peter  Erdedi  je  pripeljal  okoli  500  Uskokov,  Štefan  Grasswein  iz 
Koprivnice  400  mož,  Andrej  Turjaški  300  oklopnikov  s  tigrovo  kožo; 
manjše  oddelke  od  100  do  300  mož  so  vodili  kapitani  Adam  Ravbar 
s   Krumperka,   Krištof   Obračan,  Jurij    Sigismund   Paradeiser,    Ivan 

Draškovič,  Štefan  Tahi,  Štefan  Ursini-Blagaj.  Slednjič  je  dospel  tudi 
Melhijor  pl.  Rodern  s  500  izurjenimi  šleskimi  strelci. 

Dne  21.  junija  je  taborila  krščanska  vojska  pri  Novem  gradu 
ob  Savi.  Drugi  dan  se  je  sešel  bojni  svet  v  šatoru  Andreja  Turjaš- 
kega. Nekateri  so  predlagali,  da  je  treba  preje  natanko  spoznati 
položaj  mesta  Siska  in  turške  oblegovalne  vojske,  preden  se  začne 
boj,  drugi  so  bili  mnenja,  da  je  treba  takoj  udariti  na  Hasan-pašo  in 
izzvati  odločitev.  Sredi  po- 
svetovanja pride  brzi  sel  iz 
Siska,  ki  naznani,  da  bode 
morala  trdnjava  pasti,  ako 
ji  še  danes  ne  pride  vojska 
na  pomoč.  Ta  vest  je  pre- 
tresla tudi  najopreznejše 
poveljnike,  da  so  soglasno 
sprejeli  predlog  bana  Er- 
deda  in  general  a  Turjaškega, 
naj  vojska  takoj  pohiti  pred 
Sisek.  Sedli  so  na  konje  in 
krenili  ob  desnem  bregu 
Save  proti  jugu. 

Hasan-paša  je  zbral 
pred  Siskom  mnogobrojno 
vojsko,  ki  je  štela  18.000 
rednih  vojakov  in  20.000 
iregularnih  čet  (spahijev, 
zaimov  in  Vlahov).  Ko  so 
mu  došla  poročila,  da  se 
približuje  krščanska  vojska, 
je  pohitel,  da  preide  iz  ta- 
bora preko  Kolpe  na  levi 
breg  in  kristjane  tamkaj  po- 
čaka. Vučitrnskemu  sand- 
žaku  Kurtbegu  in  kliško- 
hlivanjskemu  sandžaku 
Apardibegu  je  poveril,  da 
čuvajo  tabor  in  iz  njega  ne- 
prestano streljajo  na  Sisek. 

Sam  pa  je  z  vsemi  drugimi  sandžaki  in  z  10.000  najboljših  vojakov 
šel  preko  mosta  in  je  pred  Siskom  razvrstil  svojo  vojsko  tako,  da 
ji  je  za  hrbtom  bila  reka  Kolpa,  na  levi  strani  Odra,  a  na  desni  most 
čez  Kolpo  in  bi  se  v  slučaju  skrajne  potrebe  mogle  čete  po  njem 
umakniti  v  tabor.  Vojsko  je  razdelil  v  tri  skupine:  levo  krilo  pri 
Odri  so  tvorili  pešci,  v  središču  je  bil  zvorniški  sandžak  Memibeg, 
na  desnem  krilu  blizu  mosta  sam  Hasan-paša. 

Turški  vojski  ni  bilo  treba  dolgo  čakati.  Skoraj  so  došle  na 
polje  pred  Sisek  zbrane  krščanske  čete:  naprej  hrvatski  konjiki  in 
pešci  pod  banom  Erdedom,  njim  so  imeli  pomagati  karlovški  oklop- 
niki  pod  vodstvom  Turjaškega.    Za  njimi  je  sledil  Rodern  s  svojimi 

Melhijor  Rodern,  poveljnik  šleskih  strelcev. 

strelci,  slednjič  Reitenauov  polk  in  Montecuculijeve  čete.  —  Bilo  je 
okoli  ene  ure  popoldne,  22.  junija,  na  praznik  sv.  Ahacija. 

Ko  so  hrvatski  konjiki  zagledali  Turke,  se  niso  mogli  zdržati, 
temveč  so  brez  povelja  z  veliko  silo  udarili  na  sovražnika.  Med 
strašnim  vikom  in  krikom  se  prične  boj,  v  katerem  pa  je  turška 
premoč  začela  potiskati  hrvatske  čete  proti  Odri.  Ko  pa  pridejo 
Turki  pod  vodstvom  zvorniškega  bega  do  kranjskih  arkebuzirjev  in 
strelcev,  se  kmalu  vse  obrne.  Na  mah  postrele  naši  vitezi  pod  vod- 
stvom Andreja  Turjaškega  in  Adama  pl.  Ravbarja  mnogo  sovražnikov 
in  jih  pomečejo  raz  konje.  V  boj  poseže  tudi  Rodern  s  svojimi  strelci. 
Turki  se  ne  morejo  več  ^ustavljati  in  se  začno  umikati  proti  mostu, 
da  bi  se  rešili  v  tabor.  Štiri  sto  Turkov  je  bilo  že  zbežalo  čez  most 
na  desno  stran  Kolpe.  Ko  Andrej  Turjaški  to  vidi,  pošlje  k  mostu 
grofa  Štefana  Blagaja  in  Jakoba  pl.  Franka,  oba  poveljnika  arkebu- 
zirjev, da  bi  beguncem  zastavila  pot.  Približno  ob  istem  času  navali 
tudi  kanonik  Blaž  Gjurak  s  svojimi  300  junaki  iz  Siska  na  sovražnike. 
Turki,  ki  so  bili  zdaj  potisnjeni  od  mosta  in  od  trdnjave,  se  spuste 
v  beg  proti  kotu,  ki  ga  napravlja  Kolpa  z  Odro  in  poskačejo  v  reko, 
da  bi  jo  preplavali.  Tu  je  nastal  silen  metež  in  tako  vrvenje,  da  se 
je  večji  del  beguncev  potopil. 

Ko  so  Turki  iz  tabora  na  drugi  strani  vode  zapazili,  kako  gre 
njihovim  tovarišem,  zapalijo  svoj  smodnik,  v  šotorih  vse  popuste  in 
zbeže.  Boj  je  trajal  le  malo  časa,  prilično  eno  uro,  in  se  završil  s 
popolnim  porazom  Turkov.  Od  10.000  turških  vojakov  se  je  rešila 
z  begom  komaj  desetina,  vse  drugo  je  poginilo  pod  krščanskim  me- 
čem ali  pa  se  potopilo  v  Kolpi.  Med  tistimi,  ki  so  našli  smrt  v  vodi, 
je  bil  sam  Hasan-paša  in  devet  begov.  Zmagoslavni  krščanski  vojski 
je  zapadel  ogromen  plen:  devet  topov  na  kolesih,  med  njimi  zname- 
nita „Kacijanarica",  10  zastav,  mnogo  velikih  ladij  in  lepa  turška 
tabora  na  obeh  bregovih  Kolpe,  polna  živeža,  streliva  in  dragocenega 
blaga.  Izmed  Avstrijcev  jih  je  padlo  malo,  izmed  vitezov  skoraj  nihče. 

Drugi  dan  so  prinesli  kranjski  vojaki  Andreju  Turjaškemu  trupli 
Hasan-paše  in  starega  zvorniškega  Memi-bega,  ki  so  ju  bili  potegnili 
iz  vode.  Turjaški  je  zajedno  z  grofom  Petrom  Erdedom  pokopal 
Hasana  na  lepem  odprtem  kraju  pri  Sisku,  toda  po  noči  so  prišli 
Turki,  izkopali  truplo  in  je  prepeljali  v  Banjoluko. 

Vest  o  zmagi  pri  Sisku  je  silno  vzradostila  ves  krščanski  svet. 
Ko  je  prišlo  poročilo  do  cesarja  Rudolfa,  je  hitel  takoj  v  dvorno 
kapelo  in  ukazal  zapeti  slovesni  „Te  Deum".  Papež  Klemen  VIIL 
je  pisal  Andreju  Turjaškemu  lastnoročno  pohvalno  pismo,  enako  banu 
Tomažu  Erdedu,  katerega  je  imenoval  španski  kralj  za  viteza  reda 
sv.  Odrešenika  in  mu  podaril  zlato  svetinjo  z  napisom:  „Domine, 
probasti  me"  (Gospod,  preizkusil  si  me).  Mnogo  bolj  od  papeža  in 
kraljev  sta  se  radovala  zmage  tista  naroda,  ki  sta  od  turške  sile 
največ  pretrpela,  a  jo  strla  z  vzajemno  močjo:  Hrvati  in  Slovenci.  — 
Zagrebški  kapitclj  je  dal  na  bojnem  polju  postaviti  kapelico  v  čast 
sv.  Ahaciju,  čegar  god  je  praznovala  cerkev  na  dan  bitke,  in  je  od- 
redil, da  se  vsako  leto  22.  junija  v  zagrebški  stolnici  opravi  zahvalna 
sveta  maša.    Cerkvico  v  čast  temu  svetniku  so   sezidali  tudi  grofi 

Tui^jaški  pri  svojem  rodnem  gradu.  Vsako  leto  oznanujc  na  praznik 
sv.  Ahacija  strel  topičev  spominski  dan  bitke  pri  Sisku  in  se  zbirajo 
pobožni  verniki  v  prijazni  cerkvici  sredi  zelenega  smrečja.  —  Slavni 
dan  naše  zgodovine  so  poveličevali  tudi  v  podobah  in  pesmih.  V 
Valvasorjevem  času  sta  bili  še  dve  podobi  bitke  pri  Sisku,  ena  v 
stolni  cerkvi,  druga  v  deželni  hiši.  Prva  je  še  ohranjena  in  je  zdaj 
v  ljubljanskem  deželnem  muzeju.  —  Razun  mnogih  umetnih  latinskih 
hvalnic,  ki  so  bile  zložene  na  zmago  pri  Sisku,  jo  proslavlja  še  po- 
sebno slovenska  narodna  pesem,  ki  si  je  izvolila  „jakega"  Adama 
Ravbarja  s  Krumperka,  nepremagljivega  konjiškega  glavarja,  za 
svojega  junaka. 

Ravbar  silno  vojsko  zbrali 

Pa  pod  Sisek  jo  pelali. 

Tolk'  je  Turka  na  terišču 

Kakor  mravelj  na  mravljišču. 

Tak  so  Turka  pozobali, 
Da  so  vsega  posabljali. 

Omeniti  je  še  končno,  da  je  škof  Hren  iz  Hasanove  obleke  dal 
napraviti  za  ljubljansko  stolnico  masni  plašč  in  dve  dalmatiki.  Prvi 
je  še  ohranjen  in  se  rabi  vsako  leto  na  praznik  sv.  Ahacija.  Blago 
je  svilnato  in  temno-rdeče,  veznina  zlata  in  srebrna  z  rdečimi  in 
modrimi  cvetlicami. 

Vojska  s  Turki,  ki  je  Slovence  tako  proslavila,  se  je  prihodnje 
leto  vnela  z  novo  močjo.  Sultan  Murat  je  zdaj  cesarju  Rudolfu 
slovesno  odpovedal  mir,  na  Hasanovo  "mesto  je  stopil  Sinan-paša. 
Slovenci  in  Hrvatje  so  v  tej  državni  vojski  tudi  še  pomagali  in  pre- 
livali svojo  kri,  toda  take  slavne  zmage  sami  niso  več  izvojevali 
kakor  pri  Sisku,  ki  ostane  njihov  najslavnejši  čin  v  stoletnih  turških 
bojih. 


Kapelica  sv.  Ahacija  pri  Turjaku. 

Novi  klošter  v  Savinjski  dolini. 


14.  Škof  Janez  Tavčar.     Politične  razmere 

po  smrti  nadvojvoda  Karola.     Vizitacija 

akvilejskega  patriarha. 

v  zgodovini  luteranstva  naših  dežel  pomenja  leto  1580.  važen 
prevrat.  Ako  si  je  preje  protestantstvo  leto  za.  letom  osvajalo  nove 
postojanke  in  izvojevalo  nove  svoboščine,  gre  poslej  težnja  vladarjev 
Notranje  Avstrije  za  tem,  da  prodiranje  krivoverstva  zajeze  in  kolikor 
mogoče  omeje  na  posamezne  kraje  ali  osebe.  Zato  je  izšla  v  na- 
slednjih dveh  desetletjih  cela  vrsta  vladnih  odlokov,  ki  imajo  namen, 
luteranstvo  zavrniti  v  gotove  strogo  določene  meje  in  mu  odvzeti 
možnost  daljnjega  prodiranja.  Vse  te  naredbe  se  navadno  zaznamu- 
jejo z  imenom  „protireformacija",  ki  se  pričenja  že  za  vlade  nad- 
vojvoda Karola,  nadaljuje  pod  njegovimi  nasledniki  Ernestom  in 
Maksimilijanom,  in  slednjič  konča  s  popolnim  iztrebljenjem  prote- 
stantstva  za  vlade  nadvojvoda  Ferdinanda.  Povod  za  tako  postopanje 
avstrijske  vlade  je  dala  pred  vsem  drznost  in  preširnost  protestant- 
skih deželnih  stanov,  ki  ni  hotela  priznati  nikakih  mej  in  je  prezirala 
vse  odredbe  deželnega  vladarja.  Ko  je  nadvojvoda  Karol  na  deželnem 
zboru  v  Brucku  leta  1578.  plemstvu  dovolil  svobodno  luteransko 
bogoslužje,  je  pristavil  pogoj,  da  se  njihovi  predikanti  dostojno  ob- 

našajo  in  se  popolnoma  zdrže  zmerjanja  in  psovanja  katoličanov. 
Predikanti  pa  se  tega  pogoja  niso  držali  in  vedno  z  leče  grmeli 
zoper  „malikovanje  papistov",  zlasti  zoper  sv.  mašo  in  češčenje 
sv.  Rešnjega  Telesa,  katero  so  imenovali  „pravega  vraga".  Bruška 
pogodba  je  določala,  da  si  prebivalci  mest  in  trgov  ne  smejo  na- 
jemati svojih  predikantov,  toda  na  premnogih  zgledih  smo  spoznali, 
kako  malo  so  se  držali  te  določbe.  Kjerkoli  se  je  sešlo  par  plemičev 
v  kakem  mestu  ali  trgu,  že  so  vzeli  s  seboj  predikanta,  ki  je  pridigal 
njim  in  drugim  meščanom  in  katerega  so  potem  pustili  v  mestu, 
preskrbeli  so  mu  vrh  tega  še  kako  kapelo  in  cerkven  beneficij,  da 
se  je  mogel  vzdržati.  Ko  je  začel  nadvojvoda  Karol  na  mesta  in 
trge  strožje  paziti  in  predikantom  ni  dovolil  ondi  bivati,  so  se  hitro 
dvignile  luteranske  molivnice  poleg  mest,  kamor  so  meščani  kakor 
v  zasmeh  nadvojvodovim  ukazom  hodili  poslušat  luteranske  pridigarje. 
Znatna  zloraba  pravice  se  je  dogajala  tudi  s  tem,  da  so  protestantski 
plemiči  župnije,  cerkve  in  beneficij e,  katerim  so  bili  patroni,  brez 
ozira  na  cerkvene  oblastnike  sami  podeljevali  predikantom,  ko  bi 
vendar  smeli  za  nje  le  škofom  predlagati  kakega  sposobnega  in 
vrednega  duhovnika,  ne  pa  svojevoljno  z  njimi  razpolagati.  —  Ni 
bil  slednjič  zadnji  vzrok  ostrejšega  postopanja  svetne  vlade  trdo- 
vratna nepokorščina  protestantskih  deželnih  stanov.  Verski  boji  so 
imeli  tudi  politično  ozadje.  Šlo  je  zato,  ali  zmaga  volja  deželnega 
kneza  ali  pa  luteransko  plemstvo  dobi  vso  oblast  v  roke.  Pomen- 
ljiva je  v  tem  pogledu  izjava  nadvojvoda  Karola  II.  z  dne  2.  decembra 
1580,  v  kateri  toži,  da  je  pri  mnogih  izgubil  dolžno  pokorščino,  odkar 
se  je  stanovom  izkazal  prizanesljivega.  Kar  hoče  knez  odpraviti,  to 
se  dopušča  ali  celo  ukazuje  in  prerekanja  ni  konca.  Vladar  si  mora 
dopustiti  jerobstvo  in  vrhovno  sodstvo  stanovskih  zastopnikov,  „kakor 
bi  bil  le  naslikan  ali  papirnat  knez".  Po  pravici  smatramo  to  izjavo 
za  napoved  in  utemeljitev  protireformacije,  ki  se  je  sedaj  pričela  na 
vseh  poljih  javnega  življenja. 

Hkrati  z  vladnimi  naredbami  proti  luteranstvu  se  je  probu- 
jalo  in  krepilo  tudi  katoliško  cerkveno  življenje.  Odlični  škofje  so 
stopili  na  čelo  katoličanov,  pričele  so  se  redne  vizitacije  župnij  in 
cerkva,  ki  jih  preje  več  kot  pol  stoletja  ni  bilo  mogoče  napravljati, 
poskrbelo  se  je  za  izobrazbo  in  vzgojo  duhovskega  naraščaja,  cerkvene 
sinode  so  dvignile  disciplino  med  duhovstvom  in  ljudstvom,  novi 
redovi  so  stopili  na  plan,  dvignili  katoliško  šolstvo  in  verski  pouk 
ljudstva.  Tako  se  je  cerkev  iz  lastne  moči  zopet  dvignila  iz  mrtvila 
in  propalosti,  v  kateri  je  bila  skoraj  celo  stoletje.  Pričela  se  je  ka- 
toliška cerkvena  reforma,  ki  je  še  mnogo  bolj  izpodnesla  tla  lute- 
ranstvu, kakor  so  mogle  to  storiti  vladne  naredbe. 

Pričetek  cerkvenega  reformnega  dela  je  pri  nas  združen  z  de- 
lovanjem škofa  Janeza  Tavčarja  (1580 — 1597). 

Tavčar  je  bil  rojen  v  Štanjelu  na^Krasu,  od  koder  sta  bila  tudi 
njegova  prednika  Tekstor  in  Glušič.  Študiral  je  na  dunajskem  vse- 
učilišču, kjer  je  bil  sprejet  v  dijaški  vzgojni  zavod  „bursa  agni" 
(„zavod  jagnjeta").  Tu  je  bival  pozneje  tudi  njegov  naslednik  Hren 
in  še  več  drugih  dijakov  iz  slovenskih  pokrajin.    Na  Dunaju  si  je 

pridobil  Tavčar  častni  naslov  „učitelja  prostih  umetnosti"  (magister 
artium  liberalium)  in  neki  kanonikat,  od  Ivaterega  je  prejemal  le  do- 
hodke brez  drugih  službenih  obveznosti.  Ko  je  komenski  župnik  Glušič 
1. 1571.  postal  knezoškof  ljubljanski,  je  Tavčar  prevzel  župnijo  v  Komnu, 
pa  je  tu  ostal  le  tri  leta.  Že  leta  1574.  ga  je  imenoval  nadvojvoda 
Karol  za  mestnega  župnika  v  Gorici,  par  let  pozneje  je  postal  tudi  arhi- 
diakon  in  opravljal  še  druge  zaupne  posle.  Po  Radlicovi  smrti  ga  je 
nadvojvoda  predlagal  papežu  Klemenu  VIII.  za  ljubljanskega  škofa  in 
je  brez  ugovora  dobil  potrdilo  rimske  stolice.  V  začetku  avgusta 
1.  1580.  je  bil  Tavčar  v  Gorici  slovesno  posvečen  za  škofa.  Posvetil 
ga  je  generalni  vikar  akvilejski,  škof  Pavel  Bizancij,  v  navzočnosti 
škofa  tržaškega  in  kaprulanskega  (Caorle).  Svojo  prvo  pontifikalno 
mašo  je  imel  dne  30.  oktobra  v  Gornjem  Gradu. 

Tu  je  pozneje  Tavčar  najraje  bival.  V  začetku  svoje  vlade  je 
sicer  izkušal  imeti  stalno  rezidenco  v  Ljubljani,  toda  slabo  stanje 
škofijskega  dvorca  in  nasprotovanje  luteranskih  meščanov  mu  je  bivanje 
v  mestu  kmalu  ogrenilo.  Le  ob  svečanih  priložnostih,  Veliki  teden, 
o  Binkoštih,  o  prazniku  sv.  Rešnjega  Telesa  in  o  Božiču  je  obiskal 
ljubljansko  stolnico,   da  je  v  njej   opravil  dolžna  škofovska  opravila. 

Takoj  v  začetku  je  razvil  Tavčar  živahno  delovanje.  V  letu 
1581.  je  obiskal  sebi  podrejene  vikariate  po  Koroškem  in  Spodnjem 
Štajerskem,  odpravil  razvade  v  božji  službi,  odstavil  nevredne  du- 
hovnike in  dal  potrebna  navodila.  Že  15.  majnika  poroča  graški 
nuncij  Malaspina  v  Rim:  „Škof  ljubljanski,  ki  ta  čas  izvršuje  svoj 
posel  z  veliko  vnemo,  je  oni  del  dežele,  ki  je  pod  njegovo  oblastjo, 
privedel  v  tak  položaj,  da  je  pričakovati  mnogo  sadu,  in  piše  nad- 
vojvodu, da  je  v  kratkem  času  birmal  okoli  4000  oseb."  —  Naslednje 
leto  nahajamo  Tavčarja  na  Goriškem,  kjer  je  na  ukaz  nadvojvoda 
Karola  obiskoval  župnije  in  cerkve,  da  se  prepriča,  kako  globoko  je 
zašlo  luteranstvo  med  ljudstvo.  Pri  tej  vizitaciji  je  sestavljal  natan- 
čen zapisnik  o  duhovnikih  in  ljudeh,  ki  jih  je  zasliševal,  tako  da 
nam  nudi  zanimiv  vpogled  v  tedanje  verske  razmere  na  Goriškem.  — 
L.  1583.  je  sledila  vizitacija  na  Kranjskem  (v  Ljubljani,  Sori,  Šmartinu 
pri  Kranju,  Vodicah  in  Radovljici  z  vsemi  podrejenimi  vikariati),  ki  je 
pokazala,  da  se  kmečko  ljudstvo  splošno  zvesto  drži  katoliške  vere. 
Le  v  blejski  okolici  je  bilo  protestantstvo  še  vedno  razširjeno  vsled 
malomarnosti  tamošnjega  vikarja  Robana.  Tavčar  je  poskrbel,  da  so 
briksenski  škofje  na  Bledu  napravili  red  in  od  svojih  podložnikov 
zahtevali,  naj  se  vrnejo  v  katoliško  cerkev  ali  pa  proti  odškodnini 
zapuste  svoja  zemljišča.  Šele  v  šestih  letih  se  je  naredba  popolnoma 
izvršila. 

Za  vso  slovensko  javnost  prevažna  ustanova  je  bilo  novo 
vseučilišče  v  Gradcu.  Nadvojvoda  Karol  je  dobro  vedel,  da 
so  tuja  nemška  vseučilišča  mnogo  pripomogla  k  razširjanju  luteran- 
stva  v  avstrijskih  deželah,  zlasti  med  plemstvom  in  meščanstvom. 
Zato  je  sklenil  za  dežele  Notranje  Avstrije  ustanoviti  višjo  šolo  v 
Gradcu  in  nje  vodstvo  podeliti  jezuitom.  L.  1572.  so  pričeli  graditi 
kolegij.  Poleg  papeža  in  nadvojvoda  Karola  so  podpirali  zgradbo  s 
prispevki  štajerski  samostani  in  ljubljanski  škof  Konrad  Glušič.  Pri- 

čeli  so  šolo  s  tremi  nižjimi  razredi.  L,  1582.  je  odredil  nadvojvoda 
Karol,  da  morajo  dijaki  iz  mest  in  trgov,  ki  so  mu  podložni  (die 
mir  eigenthiimlich  gehoren),  študirati  le  na  graški  knežji  šoli.  Jezu- 
itska šola  je  kmalu  dobila  dober  sloves,  celo  protestanti  so  tja  po- 
šiljali svoje  sinove.  L.  1584.  je  imela  že  363  učencev,  skoraj  polovico 
med  njimi  je  bilo  Slovencev.  Iz  zapisnikov  posnamemo,  da  je  bilo 
takrat  v  pripravljalnem  razredu:  45  Nemcev,  24  Slovencev,  15  Ita- 
lijanov; v  tretjem  gramatikalnem  razrc.lu:  15  Nemcev,  26  „Kranjcev" 
(Slovencev),  10  Italijanov,  1  Madjar;  v  2.  razredu:  33  Nemcev,  30 
„Kranjcev'',  13  drugih 
Slovanov,  3  Madjari.  Pri- 
lično  enako  je  bilo  raz- 
merje v  višjih  razredih. 
—  L.  1586. je  nadvojvoda 
Karol  izpremenil  višjo 
šolo  v  univerzo,  kjer  se 
je  poučevalo  bogoslovje, 
modroslovje  in  proste 
umetnosti.  Papež  Gre- 
gor XIII.  je  plačeval  na 
leto  1200  cekinov  za 
vzdrževanje  dijakov  in 
bogoslovcev  v  posebnem 
zavodu,  enako  je  tam 
vzdrževal  škof  Tavčar 
na  svoje  stroške  devet  di- 
jakov. Ako  najdemo  med 
graškimi  dijaki  izredno 
veliko  število  Kranjcev, 
je  to  dokaz,  kako  nujno 
so  takrat  na  jugu  občutili 
potrebo  dobrih,  izobra- 
ženih duhovnikov.  Gra- 
ško-  vseučilišče,  ki  je 
v  naslednjih  desetletjih 
vzgojilo  obilo  izobraže- 
nih mož  za  vse  stanove, 
je  močno  pospeševalo 
katoliško  cerkveno  re- 
formo. —  Drugo  vzgoje- 

vališče  za  duhovnike  je  Tavčar  zasnov-al  v  Gornjem  Gradu,  kjer  je 
pod  vodstvom  nekaterih  duhovnikov  študiralo  16  dijakov,  enako  je 
obnovil  zopet  staro  šenklavško  šolo,  kjer  je  vzdrževal  učitelja,  pevce 
in  šest  dijakov,  ki  so  se  bavili  s  študijami,  glasbo  in  opravljali  v 
stolnici  nižje  cerkvene  službe. 

Znatno  se  je  razširil  Tavčarjev  delokrog,  ko  ga  je  imenoval 
nadvojvoda  Karol  za  svojega  tajnega  svetnika  in  namestnika  (Regi- 
mentsstatthalter)  v  Gradcu.  Ta  poklic  se  mu  je  zdel  poseben  migljaj 
božje  previdnosti,  ker  je  zdaj  mogel  nadvojvodu  vsak  dan  nasveto- 


LarDrr. 


Nadvojvoda  Ernest,  regent  Notranje  Avstrije. 

vati  primerna  sredstva  za  poživljanje  katoliške  vere  in  ureditev 
cerkvenih  razmer.  V  zvezi  z  graškima  nuncijema  Malaspino  in  Caliga- 
rijem  je  premišljeno  in  po  določenem  načrtu  uvedel  one  naredbe,  ki 
so  zajezile  razširjanje  luteranstva  in  pripomogle  katoličanstvu  do 
končne  zmage.  Caligari  imenuje  Tavčarja  izredno  gorečega  moža, 
„ki  je  najboljša  opora  za  verske  kakor  tudi  za  vse  druge  stvari". 

Zasledovati  vsa  posamezna  dela,  pri  katerih  je  Tavčar  dal  prvo 
izpodbudo  in  uspešno  pomoč,  nam  ni  mogoče.  Ohranjene  listine 
pričajo,  da  si  je  posebno  prizadeval  za  pokatoličanjenje  mest 
in  trgov.  Ker  je  vedel  iz  skušnje,  da  so  se  zlasti  odličnejši  in 
premožnejši  meščani  oklenili  nove  vere,  ki  so  kot  mestni  sodniki 
in  svetovalci  imeli  velik  vpliv  na  drugo  prebivalstvo,  zato  je  v  zvezi 
z  nadvojvodom  hotel  pred  vsem  pri  občinskih  zastopih  izvršiti  te- 
meljito izpremembo.  Prvi  korak  k  temu  je  bil  ukaz  nadvojvoda 
Karola,  da  morajo  vsi  meščani,  ki  bodo  na  novo  sprejeti,  s  prisego 
potrditi  katoliško  veroizpoved.  S  tem  je  postal  luteranom  dostop  v 
mesta  in  trge  nemogoč.  Kmalu  so  bili  v  posameznih  krajih  luteran- 
ski  mestni  sodniki  in  svetovalci  odstavljeni,  posebno  tam,  kjer  so  se 
postavili  na  čelo  novoverskemu  gibanju,  tako  v  Radgoni,  Ptuju, 
Radovljici,  Kranju.  —  V  Ljubljani  je  bil  že  približno  tri  desetletja 
mestni  svet  v  oblasti  protestantov.  Umljivo  je,  da  se  je  Tavčar  tu 
posebno  trudil  za  izboljšanje  razmer,  tembolj,  ker  mu  je  hudo  na- 
sprotstvo  luterano v  bivanje  v  Ljubljani  zagrenilo.  Na  njegovo  prošnjo 
je  nadvojvoda  odstavil  več  protestantskih  občinskih  svetovalcev  in 
jih  namestil  s  katoliškimi.  Toda  pokatoličanjenje  mestnega  sveta  je 
le  počasi  napredovalo.  Leta  1588.  piše  ljubljanski  kanonik  Hočevar 
škofu  v  Gradec:  „Naše  ljubljanske  zadeve  so  še  vedno  v  prejšnjem 
stanu.  Zadnji  ukaz,  naj  se  v  mestni  svet  volijo  le  katoličani,  ni  nič 
izdal.  Enega  izmed  njih,  Jakoba  Franka,  so  potisnili  iz  notranjega 
sveta  v  zunanji  mestni  svet.  Katoliško  zastopstvo  se  le  počasi 
množi...  Naše  cerkve  pa  so  tako  duhovnikov,  kakor  poslušalcev  vedno 
bolj  prazne.  Moj  Bog,  kam  smo  prišli!"  Leta  1589.  je  bil  odstavljen 
luteranski  mestni  svetovalec  Agnelatis,  lekarnar  po  poklicu,  zaradi 
disputiranja  (pričkanja)  o  verskih  stvareh  in  razširjanja  krivoverskih 
knjig.  Isto  leto  izraža  Tavčar  v  svojem  poročilu  na  papeža,  da  je 
kmalu  upati  pokatoličanjenja  vsega  mestnega  sveta. 

Druga  važna  zadeva,  pri  kateri  je  Tavčar  izdatno  pomagal  s 
svojim  svetom  in  svojo  vnemo,  se  je  tikala  ustanovitve  novih 
škofij  za  južne  avstrijske  dežele.  Ker  je  prostrana  akvilejska 
patriarhija  poleg  Furlanije  in  Goriškega  še  vedno  obsegala  večji  del 
Kranjskega,  Spodnje  Štajersko  ter  Južno  Koroško,  in  je  bila  mnogo 
preobsežna,  da  bi  mogli  patriarhi  v  teh  oddaljenih  krajih  vzdrževati 
cerkveno  disciplino  in  uspešno  skrbeti  za  poživljenje  katoliške  vere, 
zato  so  avstrijski  vladarji  že  izza  leta  1560.  večkrat  nameravali 
škofije  v  svojih  južnih  deželah  pomnožiti.  Okoli  1.  1585.  je  zadeva 
postala  posebno  pereča.  Nadvojvoda  Karol  je  takrat  hotel  ustanoviti 
dve  novi  škofiji  v  Velikovcu  ob  Dravi  in  v  Gorici. 

V  Velikovcu  je  že  obstojal  kolegijatni  kapitelj  s  proštom  na 
čelu  in  lepa  mestna  cerkev  sv.  Marije  Magdalene.    Za  plačo  novemu 

škofu  so  se  imeli  pritegniti  dohodki  avguštinskega  samostana  v 
Dobrlivasi,  čegar  upravo  je  takrat  imel  škof  Tavčar.  Vendar  se  je 
velikovški  načrt  zaradi  mnogih  ovir  kmalu  opustil. 


H  C  TI?  SI  M  VS  CUi 

Veliko  več  nade  je  bilo  za  ustanovitev  škofije  v  Gorici.  Graški 
nuncij  Caligari  se  je  toplo  zavzel  za  nameravano  ustanovo  in  je  leta 
1586.  sam  potoval  na  Goriško,  da  se  prepriča,  če  so  dani  zanjo  vsi 
potrebni  pogoji.  Tavčar  je  imenoval  podjetje  „nujno  potrebno  in  sveto 
delo".  Glavne  dohodke  za  novo  škofijo  je  imel  dati  kartuzijanski 
samostan  v  Bistri.  Škof  Tavčar  je  dobil  nalog,  naj  poroča  o  stanju 
samostanskih  posestev  in  njega  dohodkih.  Toda  kartuzijani  so  se  z 
vso  odločnostjo  uprli  nadvojvodovi  nameri  in  Tavčaijeva  pot  v  Bistro 
je  bila  popolnoma  brezuspešna.  V  Gorici  so  že  določili  hišo,  kjer 
naj  bi  bival  novi  škof  in  se  celo  zedinili  na  osebo  prihodnjega  škofa, 
grofa  Turna,  toda  smrt  nadvojvoda  Karola  je  prekinila  daljnje  priprave. 
Njegov  naslednik  Ferdinand  se  je  iznova  lotil  dela,  da  izvrši  načrt, 
a  je  naletel  na  hudo  nasprotstvo  pri  akvilejskih  patriarhih  in  Bene- 
čanih. Še  le  150  let  pozneje  se  je  ustanovila  goriška  škofija. 

V  zadnjih  letih  Karolove  vlade  se  je  nasprotstvo  med  nadvoj- 
vodom in  stanovi  vedno  bolj  poostrilo.  Vlada  je  strogo  nastopala 
proti  nepokornim  meščanom  in  predikantom  zabranila  vsako  izvrše- 
vanje dušnega  pastirstva  po  mestih  in  trgih.  V  Radgoni,  Mariboru  in 
Ptuju  je  prišlo  do  hudih  sporov.  Nadvojvoda  je  ukazal  vsakega  pre- 
dikanta,  ki  bi  se  prikazal  v  teh  mestih,  takoj  zapreti.  Zaman  so  sta- 
novi na  deželnih  zborih  ugovarjali  proti  takim  odredbam.  Nekateri 
plemiči  so  že  zagovarjali  javen  odpor  in  med  lutrovskim  meščanstvom 
se  je  cula  grožnja,  da  povzroče  „pariško  krvavo  ženitvovanje".  Vse 
je  kazalo,  da  se  bliža  hud  spopad  med  lutrovci  in  vladno  katoliško 
stranko,  ko  je  smrt  nadvojvoda  Karola  (1.  julija  1590)  napetost  za 
nekaj  časa  ublažila. 


Karolov  sin  Ferdinand  je  bil  ob  očetovi  smrti  še  mladoleten  in  je 
študiral  na  vseučilišču  v  Ingolstadtu.  Zato  je  cesar  Rudolf  II.  notranje- 
avstrijskim  deželam  začasno  postavil  nadvojvoda  Erncsta  za  regenta. 
Protestanti  so  takoj  izrabili  politični  položaj.  Po  nekaterih  mestih  so 
se  uprli  katoliškim  mestnim  sodnikom  in  mestni  svet  zopet  zastavili 
z  luterani.  Stanovi  vseh  treh  dežel  pa  so  se  domenili  za  enotno  vza- 
jemno p'ostopanje  pri  poklonitvi  novemu  vladarju,  katerega  so  hoteli 
priznati   le  pod   pogojem,   da  jim  zagotovi  popolno  versko  svobodo. 

Štajerski  deželni  zbor  je  bil  sklican  5.  februarja  1591  v  Gradec. 
Pretežna  protestantska  večina  je  zahtevala,  da  mora  regent  s  prisego 
na  evangelij  potrditi  versko,  v  Brucku  sklenjeno  pogodbo  iz  1.  1578., 
češ  da  je  to  največja  deželna  svoboščina.  Enako  so  zahtevali,  da  se 
poslej  izvoli  deželni  glavar  le  na  predlog  deželnega  zbora,  sicer  mu 
ne  bodo  izkazovali  pokorščine.  Toda  nadvojvoda  Erncst  ni  hotel  nič 
slišati  o  tem,  da  bi  se  bruška  pogodba  sprejela  med  deželne  svoboščine, 
in  se  je  skliceval  na  to,  da  si  je  tudi  nadvojvoda  Karol  glede  na 
mesta  in  trge  pridržal  vse  pravice.  Pogajanja  so  se  vlekla  dolgo 
časa.  Slednjič  so  izjavili  stanovi,  da  se  brez  zadostne  „asekuracijc-' 
(zavarovanja)  poklonitev  ne  more  vršiti.  Deželni  zbor  se  je  brez 
uspeha  razšel. 

Koroški  in  kranjski  stanovi  so  imeli  zdaj  lahko  stališče.  Že  od 
deželnega  zbora  v  Brucku  so  se  v  svojih  sklepih  ravnali  vedno  po 
Štajercih,  češ  da  so  vse  tri  dežele  le  eno,  nerazdružljivo  telo.  Na 
Koroškem  so  hitro  izvedeli  o  dogodkih  v  Gradcu  in  izjavili  nadvoj- 
vodovim  komisarjem,  da  se  v  zadevah  poklonitve  ne  morejo  postaviti 
v  nasprotje  s  štajerskimi  stanovi.  Še  le  tedaj,  ko  bodo  stvari  v  Gradcu 
urejene,  naj  se  skliče  deželni  zbor  in  naj  se  vrši  poklonite  v.  —  V 
Ljubljani  se  je  zbral  deželni  zbor  12.  marca.  Nadvojvodovi  komisarji 


Jezuitsko  vseučilišče  v  Gradcu. 


SO  zahtevali  poklonite  v.  V  imenu  večine  je  izjavil  Jurij  Kisel  s  Fužin 
pri  Ljubljani,  ki  je  imel  med  luteranskim  plemstvom  vodilno  vlogo, 
da  je  že  od  starih  časov  med  »Štajersko,  Koroško  in  Kranjsko  tesna  zveza, 
tako  da  imajo  ne  le  iste  privilegije  in  svoboščine,  ampak  si  tudi  po- 
magajo v  vseh  potrebah  in  je  bila  zlasti  pri  poklonitvi  navada,  da  so 
imeli  Štajerci  prednost,  za  njimi  so  prišli  na  vrsto  Korošci  in  slednjič 
Kranjci,  Ker  se  poklonitev  ni  vršila  niti  na  Štajerskem,  niti  na  Ko- 
roškem, ne  gre,  da  bi  Kranjci  druge  prehiteli.  S  tem  odklonilnim 
odgovorom  se  je  kranjski  deželni  zbor  razšel. 

Ker  je  nadvojvoda  Ernest   izjavil   da  bode  o  ravnanju  deželnih 
stanov   poročal  cesarju  Rudolfu,  so  tudi  stanovi  treh  dežel  poslali  v 

Prago  svoje  zastopnike,  da  se  pritožijo  zaradi  preganjanja  luteranov 
in  zahtevajo  potrditev  svojih  verskih  pravic.  Potem  se  bodo  z 
veseljem  poklonili  novemu  vladarju. 

Cesar  Rudolf  je  odgovoril  pomirjevalno.  Grajal  je  stanove,  ker 
so  odrekli  poklonite  v.  Kar  se  tiče  verskih  svoboščin,  je  obljubil,  da 
se  bode  nadvojvoda  Ernest  ravnal  po  sklepih  in  pogodbah,  ki  jih  je 
z  njimi  bil  dogovoril  nadvojvoda  Karol.  Poslanci  so  bili  z  odgovorom 
zadovoljni  in  so  se  vrnili  domov  s  prepričanjem,  da  so  v  bistvu  do- 
segli svoje  zahteve. 

Za  7.  februar  1592  je  cesar  sklical  deželni  zbor,  ki  je  imel  izvršiti 
poklonite  v.  Sešel  se  je  deset  dni  pozneje  v  Gradcu.  Predlogom  nad- 
vojvodovim  je  takoj  nasproti  postavil  zahtevo,  da  nihče  ne  sme  nikogar, 
ki  priznava  avgsburško  veroizpoved,  v  njegovi  vesti  obteževati  ali 
posUjevati,  da  smejo  predikanti  brez  ovire  izvrševati  svojo  službo, 
njih  cerkve  in  šole  pa  ostati  nedotaknjene.  Glede  na  mesta  in  trge  naj 
velja  to,  kar  je  določil  nadvojvoda  Karol,  da  si  ne  smejo  sicer  na- 
stavljati svojih  župnikov,  pač  pa  naj  imajo  v  verskih  stvareh  prostost. 
—  Nadvojvodu  Ernestu  zlasti  zadnji  pogoj  ni  bil  všeč.  Zopet  so  šli 
predlogi  in  odgovori  sem  ter  tja.  Poslali  so  tudi  iznova  poslance  do 
cesarja,  ki  je  odločil,  naj  se  glede  na  mesta  in  trge  ne  vrše  nikaka  nova 
pogajanja,  ampak  naj  ostane  do  polnoletnosti  nadvojvoda  Ferdinanda 
vse  v  tistem  stanu,  kakor  je  bilo  za  časa  nadvojvoda  Karola.  S  tem 
so  bili  stanovi  zadovoljni;  hruška  pogodba  sicer  ni  bila  izrecno  po- 
trjena, pač  pa  je  po  svoji  vsebini  še  ostala  v  veljavi.  —  Na  to  se  je 
vršila  poklonitev  v  vseh  treh  deželah.  V  Ljubljani  se  je  sešel  v  ta 
namen  deželni  zbor  24.  marca  1592.  V  nadvojvodovem  imenu  so  spre- 
jeli poklonitev  deželnih  stanov  njegovi  komisarji:  ljubljanski  škof 
Janez  Tavčar,  deželni  upravitelj  grof  Volk  Turn  in  stiski  opat  Lovrenc. 
Komisarji  so  prisegli  s  katoliško  formulo:  „Kakor  gotovo  mi  Bog  po- 
maga in  njegovi  ljubi  svetniki",  stanovi  pa  po  protestantskem  načinu: 
„Kakor  gotovo  mi  Bog  pomaga  in  njegov  sveti  evangelij". 

Regentstvo  nadvojvoda  Ernesta  je  le  malo  časa  trajalo.  Že  leta 
1593.  je  postal  cesarski  namestnik  na  Nizozemskem.  V  času,  ko  je 
vladal  notranjeavstrijske  dežele,  se  je  vedno  držal  politike  svojega 
prednika  Karola.  Hude  borbe  je  imel  z  Mariborčani,  ki  so  izrinili 
katoličane  iz  mestnega  sveta,  si  izvolili  luteranskega  sodnika  in  najeli 
predikanta.  Ernestovi  strogi  odloki  so  le  malo  pomagali.  Isto  smer 
je  zasledoval  tudi  njegov  naslednik  v  regentstvu,  nadvojvoda  Maksi- 
milijan (1593 — 1595).  Cela  vrsta  luteranskih  sodnikov  je  bilo  od- 
stavljenih, tako  v  Črnomlju,  Novem  mestu,  Metliki,  Radečah  in  Krškem. 
Kjer  so  meščani  hodili  izven  mesta  poslušat  predikante,  so  bili  kaz- 
novani z  denarnimi  globami.  Po  nekaterih  krajih  so  bili  predikanti 
izgnani,  na  pr.  v  Radečah,  Idriji,  Postojni.  Tu  in  tam  so  posebne 
komisije  uravnavale  verske  zadeve  in  občinsko  upravo,  na  pr.  v 
Kamniku,  Radgoni.  —  S  takimi  odredbami  je  hotel  regent  dejansko 
pokazati,  da  ne  odstopi  od  pravice  urejevati  verske  zadeve  po  mestih 
in  trgih,  kakor  je  bil  že  nadvojvoda  Karol  opetovano  naglašal.  Do 
ostrega  spora  je  prišlo  ob  tej  priliki  z  Ljubljančani. 

Ljubljana  je  imela  že  v  zadnjih  letih  Karolove  vlade  katoliškega 
župana  in  tudi  mnogo  katoliških  svetovalcev.  Po  nadvojvodovi  smrti 
so  luterani  katoliške  svetovalce  iz  mestnega  sveta  izrinili  in  po  smrti 
katoliškega  župana  je  bil  izvoljen  na  njegovo  mesto  protestant  Maks 
Stettner  (1591),  za  sodnika  pa  neki  Aleksandrin  iz  Bergama,  ki  je  bil 
malo  preje  odpadel  od  katoliške  vere.  Nadvojvoda  Ernest  je  ukazal 
vicedomu,  naj  pokliče  mestne  svetovalce  pred  sebe  in  jim  izjavi  nje- 
govo voljo,  da  obe  mesti  zastavijo  s  katoličani,  sicer  bode  sodnika 
in  župana  sam  imenoval.  Aleksandrina  je  dal  grof  Sigismund  Turn 
na  Bledu  zapreti  z  namenom,  da  ga  pozneje  ukaže  odvesti  v  njegovo 
domače  mesto.  Ljubljanski  svetovalci  so  se  nadvojvodovemu  povelju 
vdali  in  izvolili  za  župana  katoličana  Trevisana,  nekega  zlatarja,  za 
sodnika  pa  katoliškega  špitalskega  mojstra  Steklina;  prosili  so  le,  naj 
se  luteranski  mestni  pisar  Renk  začasno  pusti  na  svojem  mestu,  dokler 
ne  dobijo  sposobnega  katoličana.  Nadvojvoda  je  bil  s  to  poravnavo 
zadovoljen  in  je  ukazal  vicedomu,  naj  kmalu  poskrbi  za  primernega  ka- 
toliškega pisarja.  Vicedom  je  predlagal  kot  pripravno  osebo  dacarja 
Vrbana  Mišma  iz  Reke.  Toda  mestni  svet  tega  moža  ni  hotel  sprejeti 
in  tudi  Renk  mu  ni  hotel  izročiti  uradnih  spisov.  Ko  je  vsled  novih 
ukazov  Mišma  slednjič  vendarle  dobil  službo  mestnega  pisarja,  so 
Renka  sprejeli  v  mestni  svet,  kjer  je  imel  obilo  priložnosti  nagajati 
svojemu  tekmecu.  Stvar  bi  se  bila  vendar  mirno  rešila,  da  ni  dobil 
mestni  svet  mogočne  opore  pri  deželnih  stanovih. 

Ko  so  se  1.  1593.  imeli  pokloniti  kranjski  deželni  stanovi  novemu 
regentu  nadvojvodu  Maksimilijanu,  oziroma  njegovima  komisarjema, 
škofu  Janezu  Tavčarju  in  grofu  Ahaciju  Turnu,  so  takoj  porabili  do- 
godek z  Aleksandrinom,  da  odklonijo  dolžno  poklonitev.  Deželni 
upravitelj  Jurij  Kisel  s  Fužin  je  v  imenu  protestantske  večine  stavil 
predlog,  da  se  poklonitev  vrši  le  pod  pogojem,  ako  Aleksandrin  dobi 
popolno  svobodo,  češ  da  ga  nameravajo  poslati  v  Italijo  na  grmado. 
Škof  Tavčar  je  bil  v  veliki  zadregi.  Povzročilo  bi  bilo  silno  zgledo- 
vanje, ako  bi  se  poklonitev  ne  vršila.  Ker  je  zopet  grozila  vojska  s 
Turki,  se  je  bilo  tembolj  varovati  notranjih  sporov.  Slišale  so  se  tudi 
grožnje,  da  bodo  stanovi  maščevali  Aleksandrina.  Tavčar  je  hitro 
obvestil  nadvojvoda  o  tem  dogodku  in  dobil  odgovor,  da  je  bil  Ale- 
ksandrin brez  ukaza  nadvojvodovega  in  celo  brez  njegove  vednosti 
zaprt.  Zato  nima  nič  proti  temu,  ako  se  izpusti  na  svobodo.  Zdaj  je 
bila  stvar  hitro  poravnana  in  9.  novembra  sta  že  komisarja  mogla 
sprejeti  prisego  deželnih  stanov. 

V  zaupnih  poslih,  kakršen  je  bil  gori  omenjeni,  nahajamo  škofa 
Tavčarja  pogosto  na  raznih  krajih.  L.  1589.  je  obiskal  apostolsko  sto- 
lico,  da  poroča  o  razmerah  svoje  škofije.  Pozneje  je  moral  na  prošnjo 
nadvojvodinje  Marije  potovati  na  Nemško.  —  Koliko  naklonjenost  je 
užival  na  dvoru,  vidimo  tudi  iz  tega,  da  mu  je  bila  poverjena  uprava  dveh 
bogatih  samostanov  na  Koroškem,  Dobrlevasi  inMilštata.  Avguštinski  sa- 
mostan v  Dobrlivasi  je  upravljal  šest  let  (1588 — 1594),  dvignil  gospodar- 
stvo, poplačal  dolgove  in  skrbel  za  redno  božjo  službo.  Ker  je  naletel 
pri  redovnikih  na  odpor,  je  1.  1594.  odložil  to  službo  in  prevzel  upravo 
velikih  posestev  vitezov  sv,  Jurija  v  Milštatu,  katero  je  imel  do  svoje  smrti. 

Zgodovina  slov.  naroda.  51 

V  zadnjih  letih  cerkvene  vlade  je  Tavčar  zastavil  vso  svojo  skrb 
in  svoj  vpliv  za  ustanovitev  jezuitskega  kolegija  v  Ljubljani. 
V  poročilu  na  apostolsko  stolico  iz  leta  1589.  govori,  kakor  da  je  to 
podjetje  že  dovršeno.  Vendar  je  bilo  treba  še  premagati  mnogo  ovir. 
Ves  svoj  načrt  je  obrazložil  v  pismu  na  papeža  Klemena  VIII.  z  dne 
1.  novembra  1593,  kjer  pravi  sledeče:  „Vaša  svetost  pozna  naše  težave 
in  naše  slabe  moči.  V  tukajšnjih  deželah  javne  oblasti  ščitijo  razširje- 
valce  krivoverstva,  katerim  se  na  noben  način  ne  morem  ustavljati. 
Primanjkuje  mi  zlasti  sposobnih  mož,  da  bi  jih  nasproti  postavil  so- 
vražnikom, ki  oblegajo  mojo  cerkev  in  ki  bi  bili  moji  pomočniki  pri 
pouku  ljudstva.  Zato  nameravam  v  Ljubljani,  kjer  so  dobili  krivoverci 
javne  šole  in  cerkev,  ustanoviti  kolegij  za  očete  jezuite,  katerih  dela 
se  nam  zde  za  sedanje  potrebe  cerkve  od  božje  previdnosti  pri- 
pravljena in  naklonjena,  da  se  napadi  vSOvražnikov  zavrnejo,  naša 
dežela  reši  in  katoliška  vera  v  njej  zopet  vzcvete.  —  Mislim,  da  mi 
je  za  izvršitev  tega  načrta  že  odprta  pot,  ako  mi  Vaša  Svetost  svojo 
očetovsko  pomoč  nakloni.  V  Ljubljani  je  namreč  poleg  stolnice  fran- 
čiškanski samostan,  v  katerem  prebiva  že  nad  30  let  en  sam  redovnik, 
in  ki  ne  donaša  cerkvi  nobene  koristi.  Ta  se  mi  zdi  za  nameravani 
kolegij  dovolj  primeren.  O  dotaciji  kolegija  se  hočem  kmalu  posve- 
tovati s  pre vzvišenim  nadvojvodom  Maksimilijanom  in  o  sklepih  Vaši 
Svetosti  poročati . . ."  Naposled  prosi  Tavčar  papeža,  naj  zadevo  pri- 
poroči jezuitskemu  generalu,  ki  naj  bi  poslal  v  Ljubljano  predstojnika 
avstrijske  provincije,  da  se  osebno  prepriča,  če  je  frančiškanski  samostan 
primeren  za  kolegij.  —  V  isti  zadevi  je  škof  Tavčar  še  opetovano  pisal 
v  Rim.  V  pismu  na  kardinala  Cintija  Aldobrandini  z  dne  15.  aprila  1594 
poroča,  da  je  nadvojvoda  Maksimilijan  določil  za  dotacijo  ljubljanskega 
kolegija  dohodke  kartuzijanskega  samostana  Bistra  pri  Vrhniki,  ki 
znašajo  1200  gld.  na  leto.  Hkrati  opisuje  obseg  študij  v  kolegiju,  ki 
naj  bi  se  završile  z  retoriko.  Kdor  bi  imel  talent  in  premoženje  za 
višje  študije,  naj  jih  nadaljuje  v  Gradcu.  Za  duhovski  naraščaj  naj 
bi  se  še  pridejal  enoletni  tečaj,  kjer  bi  se  poučevala  dialektika,  rimski 
katekizem  in  morala,  izredno  tudi  po  eno  uro  na  teden  razlaganje  ne- 
deljskih listov  in  evangelijev,  ki  naj  bi  služila  za  pridige,  eno  uro  pa 
cerkveni  obredi.  —  Kartuzijani  so  se  v  Rimu  z  vso  silo  potegnili  za 
ohranitev  bistriškega  samostana  in  našli  visoke  pokrovitelje.  Vzlic 
temu,  da  se  je  naslednje  leto  sam  nadvojvoda  Ferdinand  pri  papežu 
Klemenu  VIII.  zavzel  za  Tavčarjev  načrt,  red  vendar  ni  odnehal.  Sled- 
njič se  je  sklenila  poravnava  tako,  da  kartuzijani  mesto  Bistre  prepuste 
ljubljanskemu  kolegiju  samostan  Pleterje  z  vsemi  zemljišči  in  premo- 
ženjem. Dne  29.  decembra  1595  se  je  stiski  opat  Lovrenc  v  spremstvu 
dveh  jezuitov,  o.  Nikolaja  Koprivca  in  Lovrenca  Norvega,  podal  v  Ple- 
terje in  jim  izročil  posestvo.  —  Naslednje  leto  (23.  marca)  je  izšla 
bula  papeža  Klemena  VIIL,  s  katero  se  je  Družba  Jezusova  na  Kranjskem 
vpeljala.  Odlok  nadvojvoda  Ferdinanda  ji  je  določil  za  dotacijo:  do- 
hodke frančiškanskega  samostana  v  Ljubljani,  ki  se  je  imel  odpraviti, 
ubožnico  pri  sv.  Jakobu  in  dve  drugi  hiši  poleg  nje,  pristavo  pod 
Turnom  („unter  dem  oden  Turn",  sedaj  Tivoli)  z  vicedomskimi  zem- 
ljišči in  samostan  Pleterje. 

Tavčar  je  še  doživel  radost,  da  je  sprejel  prve  jezuite  v  ljubljan- 
skem škofijskem  dvorcu.  Dne  21.  januarja  1597  sta  došla  patra  Mihael 
Poldt  in  Krištof  Ziegelfest,  stanovala  osem  dni  v  škofiji,  potem  pa  se 
preselila  v  stari  frančiškanski  samostan.  Meseca  marca  sta  došla  še 
dva  patra,  že  imenovani  Slovenec  o.  Nikolaj  Koprivec,  in  o.  Lavrencij, 


Grobna  plošča  Jurija  Kisla.     (Sedaj  v  kranjskem  deželnem  muzeju.) 

baje  Francoz  po  rodu.  Meseca  maja  so  pričeli  šolo  z  drugim  in  tretjim 
gramajtikalnim  razredom,  katera  sta  vodila  dva  šolastika. 

Škof  Tavčar  je  preminul  še  isto  leto,  ko  je  videl  svoje  delo 
dovršeno.  Bolehal  je  že  dalj  časa  in  moral  iskati  zdravja  v  nekih 
toplicah  pri  Padovi.  Smrt  ga  je  dohitela  v  Gradcu  24.  avgusta.  V  oporoki 
je  volil  jezuitom  1000  tolarjev  za  zidavo  novega  kolegija.  Truplo  so 
balzamirali  in  je  potem  z  veliko  slovesnostjo  prenesli  v  Gornji  Grad, 
kjer  je  škof  Hren  svojemu  predniku  postavil  preprosto  grobno  ploščo 
iz  črnega  marmorja  z  napisom. 

Tavčarja  moramo  prištevati  med  najznamenitejše  katoliške  refor- 
matorje 16.  stoletja.  Odlikoval  se  je  po  zglednem  življenju,  pobožnosti 
in  modrosti.  V  zgodovini  verskih  bojev  je  sicer  bolj  zaslovelo  ime 
njegovega  naslednika  Tomaža  Hrena,  vendar  Tavčar  nima  manjših 
zaslug  za  obnovo  katoliškega  verskega  življenja.  Njegov  vpliv  se  ni 
omejil  le  na  ljubljansko  škofijo,  ampak  se  raztezal  na  vse  južne  av- 
strijske dežele,  tako  na  Štajersko  in  Koroško,  kakor  na  Kranjsko  in 
Goriško.  Skozi  več  ko  deset  let  se  ni  zasnovalo  nobeno  pomenljivejše 
cerkveno  podjetje,  ni  izšla  nobena  važnejša  vladna  odredba,  da  ne  bi 
bil  Tavčar  sodeloval  s  svetom  in  dejanjem.  Z  akvilejskim  patriarhom  je 
bil  v  tesni  prijateljski  zvezi  in  z  njegovimi  namestniki  je  zelo  pogosto 
dopisoval.  Ublažil  je  nasprotje,  ki  je  vladalo  med  avstrijsko  vlado  in 
akvilejsko  stolico,  omogočil  generalnemu  vikarju  Pavlu  Bizanciju  leta 
1581.  in  1583.  vizitacijo  avstrijskih  dežel  in  podpiral  izdatno  tudi  po- 
znejšega patriarha  Franca  Barbaro,  ko  je  leta  1593.  prepotoval  naše 
kraje.  Najmanjše  verske  naredbe  po  župnijah  Notranje  Avstrije,  od- 
stavljanje in  nastavljanje  duhovnikov,  navodila  za  življenje  ljudstva 
in  duhovništva,  vse  to  je  šlo  skozi  Tavčarjeve  roke.  V  Ljubljani  in  v 
Vidmu  spričujejo  kupi  pisem  o  njegovi  izredni  delavnosti.  Reči  smemo: 
kar  je  pozneje  rodilo  katoličanstvu  trajne  uspehe  in  mu  zagotovilo 
končno  zmago,  vse  to  je  zasnoval  že  škof  Janez  Tavčar. 


Za  oni  del  naših  pokrajin,  ki  je  spadal  pod  akvilejsko  škofijo, 
je  bila  še  vedno  usodna  napetost  med  avstrijsko  vlado  in  patriarhijsko 
stolico.  Ko  je  1.  1585.  patriarhov  vikarij  Pavel  Bizancij  sklical  v  Videm 
veliko  sinodo,  je  nadvojvoda  Karol  one  duhovnike  avstrijskih  dežel, 
ki  so  se  shoda  udeležili,  kaznoval  z  denarnimi  globami  in  prepovedal 
izvršitev  sinodalnih  odlokov.  S  tem  je  bila  vsaka  reforma  onemogočena. 
Po  Bizancij evi  smrti  (1587)  je  bil  Franc  Barbaro,  iz  benečanske  ple- 
miške rodbine,  imenovan  za  pomočnika  (koadjutorja)  in  namestnika 
staremu  patriarhu  Janezu  Grimmaniju  (1546—1593).  Prva  skrb  novega 
škofa,  ki  je  postal  kmalu  Grimmanijev  naslednik  na  patriarhijski  sto- 
lici,  je  bila  ta,  da  napravi  cerkveno  vizitacijo  v  avstrijskem  delu  pro- 
strane škofije.  Škofa  je  imel  spremljati  nadvojvodov  komisar,  ki  je  bil 
navadno  kak  arhidiakon,  in  par  jezuitov,  bogoslovcev,  ki  so  imeli  nalog 
pridigati  o  naukih,  ki  ločijo  katoliško  vero  od  protestantske.  Ker  je  Bar- 
baro napravil  vizitacijo  po  naročilu  in  v  imenu  papeža  Klemena  VIII., 
zato  je  dobil  oblast  preiskati  tudi  samostane  in  samostojno  ukreniti 
vse,  kar  se  mu  je  zdelo  potrebno  za  izboljšanje  cerkvene  discipline. 

Spomladi  1.  1593.  se  je  pričela  vizitacija  na  Goriškem.  Barbaro 
je  prišel  14.  aprila  v  Akvilejo  in  nato  obiskaval  cerkve  po  Goriškem 
do  konca  julija,  V  Gorici  je  pozval  k  sebi  v  mestno  župnišče  nekaj 
plemičev  in  meščanov,  ki  so  bili  osumljeni  krivoverstva,  druge  pa  je 
obiskal  na  domu  in  imel  z  njimi  verske  pogovore.  Vsi  so  se  odpo- 
vedali luteranstvu,  le  Anton  Lanthieri  se  je  izgovarjal,  zahteval  14  dni 
pomisleka  in  med  tem  pobegnil  iz  Gorice.  V  Rifenberku  je  bilo  21 
mož  z  ženami  in  otroci 
poklicanih  pred  vizita- 
torja.  Uklonili  so  se  vsem 
zapovedim.  Župnik  Va- 
lentin Medved  (Ursus), 
ki  je  čital  luteranske 
knjige  in  bil  sumljiv  kri- 
voverstva, se  je  zmoti 
kleče  odpovedal.  Vizita- 
tor  ga  je  odstavil  od 
službe  in  namesto  njega 
imenoval  za  župnika  Ma- 
teja Gotica.  Medved  pa 
je  ostal  kot  kapelan  v 
Rifenberku  do  svoj  e  smrti. 
—  Z  luteranstvom  na  Go- 
riškem je  šlo  h  koncu. 
Rod,  ki  je  živel  v  vihar- 
nih časih  verskih  bojev, 
je  izumiral.  Slabih  duhov- 
nikov, ki  so  z  malomar- 
nostjo in  razuzdanim 
življenjem  zakrivili  raz- 
širjanje luteranstva,  je 
bilo  vedno  manj,  pa  tudi 
voditelji  protestantskega 
gibanja  so  se  deloma  po- 
katoličanili,  deloma  iz- 
umrli, nekaj  se  jih  je  tudi 
izselilo.  „Le  malo  jih  je 
še  na  Goriškem,  ki  se 
nočejo  povrniti  k  luči  resnice,"  piše  Barbaro  naslednje  leto  nadvoj- 
vodu Maksimilijanu.  Nasvetoval  mu  je,  naj  te  kaznuje  z  denarnimi 
globami,  zelo  trdovratne  pa  tudi  izžene.  Le  posameznike  je  morda 
zadela  poslednja  kazen. 

Kot  zaključek  vizitacije  se  je  vršilo  v  Gorici  28.  julija  zborovanje 
goriške  duhovščine,  kjer  je  vizitator  dal  celo  vrsto  koristnih  odlokov. 
Z  zadovoljstvom  je  poročal  papežu:  „Mnogo  se  jih  je  izpreobrnilo  in 
veliko  je  upanje,  da  se  bodo  tudi  še  druge  odlične  osebe  povrnile  v 
katoliško  cerkev.  Tako  bo  ta  dežela  lahko  služila  za  branik  Italiji, 
zlasti  če  se  še  izvrši  moj  predlog  in  ustanovi  tukaj  jezuitski 
kolegij." 


JpRANCiSCOS  MRBARUS,  PRA-MORTUO  ALOVSlO.tiDtM  GR! 

Franc  Barbaro,  patriarh  akvilejski  (1593—1616). 

Meseca  septembra  je  prišla  na  vrsto  Kranjska  in  potem  druge 
pokrajine  akvilejske  škofije.  O  svojem  potovanju  je  poslal  Barbaro 
papežu  zelo  obširno  in  zanimivo  poročilo,  iz  katerega  hočemo  tu  po- 
dati najznamenitejše  odstavke: 

„Poročilo  o  mojem  prihodu  je  krivoverce  zelo  prestrašilo,  ker 
so  se  bali,  da  jih  bodem  s  pomočjo  svetne  oblasti  prisilil,  naj  zapuste 
svoje  zmote.  Imeli  so  na  Kranjskem  velik  shod  in  si  dali  besedo, 
da  ne  bodo  izdali  drug  druzega,  četudi  bi  se  uporabljala  sila . . . 
Sklenili  so  tudi,  da  se  bodo  javili  na  zunaj  kot  katoličani,  upajoč,  da 
na  tak  način  prikrijejo  svoje  zmote. 

Bog  je  hotel,  da  sem  prišel  na  Kranjsko  prav  takrat,  ko  so 
Turki  z  ognjem  in  mečem  pustošili  hrvatske  meje.  Osvojitev  Siska 
in  strah,  ki  ga  je  ta  nesreča  povzročila  pri  vseh,  sta  napravila  srca 
dovzetnejša  za  moje  opomine.  Vršile  so  se  procesije  po  vsej  škofiji 
in  duhovniki  iz  mojega  spremstva  so  pridigovali  ljudstvu  v  njegovem 
jeziku.  Tako  sem  obiskoval,  preiskoval,  kaznoval  in  poučeval  po  vrsti 
župnijo  za  župnijo,  dokler  nisem  dobil  v  Metliki,  par  milj  od  Karlovca, 
odprto  pismo  vrhovnega  poveljnika,  ki  mi  je  naznanil,  da  preti  roparski 
pohod  turških  čet.  Smatral  sem  za  najboljše,  da  se  brez  povoda  ne 
izpostavljam  nevarnosti  in  sem  se  vrnil  v  Ljubljano,  kjer  sem  ostal 
štiri  dni,  med  tem  ko  je  bila  vsa  dežela  polna  rožljanja  z  orožjem, 
strahu  in  trepeta. 

Ob  tej  priliki  se  je  nekaj  zgodilo,  česar  nočem  zamolčati  Vaši 
svetosti.  —  Ko  sem  nenadoma  prišel  v  mesto,  je  mislilo  ljudstvo,  ki 
je  skoraj  do  cela  krivoversko,  da  hočem  s  pomočjo  nadvojvoda 
Ernesta  prijeti  njihove  krivoverske  učitelje  in  predikante.  Zastavili 
so  rotovž  s  100  oboroženimi  možmi  in  spravili  tja  noter  tudi  svoje 
pridigarje.  Ni  mi  bilo  neljubo,  da  se  je  krivoverska  množica  tako 
prestrašila  in  upal  sem,  da  bode  to  škofiji  v  korist.  Toda  varal  sem 
se,  ker  so  ti  vragovi  služabniki  pozneje  zopet  hodili  po  deželi  in 
razširjali  svoje  zmote.  Vendar  se  niso  upali  nazaj  v  mesto  iz  strahu 
pred  grofom  Sigismundom  Tumom.  Iz  tega  bode  Vaša  svetost  izpre- 
videla,  kako  lahko  bi  bilo  preprečiti  napredovanje  krivoverstva,  ako 
bi  deželni  knezi  pomagali  cerkvi  s  svojo  mogočno  roko.  Predikanti 
dobivajo  svoje  plače  iz  deželnih  davkov,  katerih  plačujejo  dve  tretjini 
cerkve  same.  Deželni  stanovi  bi  s  temi  davki,  ki  so  namenjeni  za 
vojne  stroške,  ne  smeli  plačevati  krivoverskih  pridigarjev.  Zato  naj 
bi  poslej  katoličani  v  imenu  deželnega  kneza  pobirali  davke,  ne  pa 
stanovi,  ki  s  cerkvenim  denarjem  podpirajo  razširjevalce  pogubnega 
strupa  in  cerkvi  ugrabljajo  plačo  za  tiste,  ki  jo  vedno  napadajo  .... 

Ko  sem  izvedel,  da  so  Turki  odšli,  sem  zapustil  Ljubljano,  da 
nadaljujem  svoje  delo.  Obiskal  sem  najprej  opatijo  Stično  (Siticina) 
cistercianskega  reda,  ki  so  jo  bili  ustanovili  akvilejski  patriarhi  in 
preskrbeli  z  bogatimi  dohodki.  Našel  sem  upravo  premoženja  v  redu 
in  tudi  redovno  disciplino  v  dovolj  dobrem  stanu.  Opat  je  malo 
izobražen  mož,  pa  zglednega  življenja  in  brez  madeža.  Izprva  se  je 
sicer  vizitaciji  nekoliko  ustavljal,  vendar  se  je  uklonil,  ko  je  videl 
apostolsko  pismo.  Našel  sem  cerkev  v  dobrem  stanu,  zakristijo  z 
vsem  potrebnim  oskrbljeno,  kor  skrbno  opravljen.  Treba  je  bilo  dati 

glede  na  disciplino  le  nekaj  opominov,  ki  so  jih  radi  sprejeli.  Opat  je 
ustanovil  šolo,  kjer  so  se  poučevali  dečki  v  veronauku,  glasbi  in 
vedah,  da  bi  vzgojil  sposobne  duhovnike,  katere  bi  mogel  postaviti 
na  redovne  župnije,  kjer  so  doslej  službovali  duhovniki  brez  izkušnje 
in  škofovega  potrjenja.  V  samostanski  knjižnici  sem  našel  nekaj  pre- 
povedanih knjig,  ki  sem  jih  dal  sežgati.  Med  svetnim  služabništvom 
v  samostanu  je  bilo  nekaj  okuženih  od  krivo  verstva,  ki  so  se  hodili 
v  Ljubljano  obhajat  pod  obema  podobama.  Ko  sem  jih  poučil  in 
prepričal  o  njihovi  zmoti,  so  se  izpreobrnUi.  Ker  je  v  samostanu  bivalo 
tudi  mnogo  žensk  in  otrok  ne  glede  na  klavzuro,  sem  to  razvado 
odpravil  in  jim  odkazal  stanovanja  oddaljena  od  menihov. 

Ko  sem  potem  obiskal  zopet  mnogo  cerkva  in  župnij,  sem  prišel 
v  Ribnico,  ki  je  znamenit  kraj  po  številu  duš  in  svojih  cerkvah. 
Gospodar  te  pokrajine  je  neki  Adam  Moškon,  bogat  in  mogočen 
luteran,  ki  se  je  proti  meni  obnašal  z  največjo  uljudnostjo  in  postrež- 
Ijivostjo.  Nisem  je  zavrnil,  deloma  zato,  da  se  ne  bi  maščeval  nad 
duhovščino  in  ljudstvom,  deloma  pa  zato,  ker  sem  zapazil  na  njem 
neko  krotkost  in  ljubeznivost,  ki  me  je  navdala  z  upanjem,  da  ga 
pridobim.  Imel  sem  z  njim  dolge  pogovore  o  veri  in  ko  sem  ga  pre- 
pričal o  zmoti  raznih  krivoverskih  naukov,  je  vztrajal  le  še  na  obhajilu 
pod  obema  podobama,  češ  da  je  obhajilo  v  tej  obliki,  kakor  ga  deli 
katoliška  cerkev,  proti  ustanovitvi  Kristusovi,  ker  se  daje  le  polovica 
zakramenta.  O  tem  sva  dolgo  razpravljala,  slednjič  je  priznal,  da  se 
cerkev  ne  more  zmotiti  in  izrekel  željo,  da  bi  bil  v  njo  sprejet  Ob- 
ljubil je,  da  zopet  pride  čez  par  dni  in  se  spravi  z  Bogom.  Toda 
nisem  imel  več  prilike  ga  videti,  ker  je  odpotoval  iz  Ribnice  v  Italijo. 
Ne  bom  opustil  daljnega  prizadevanja,  da  pridobim  njegovo  dušo  za 
katoliško  cerkev. 

Iz  Ribnice  sem  prišel  v  Žužemberk,  kjer  je  grad  v  posesti 
krivovercev,  kakor  so  tudi  skoraj  vsi  prebivalci  luterani.  Vendar  je 
cerkev  v  posesti  katoličanov  in  skoraj  najbolje  oskrbovana  v  teh 
pokrajinah.  Drugo  cerkev  so  zasedli  krivoverci  in  v  nji  se  oznanu- 
jejo  njihovi  krivi  nauki.  Hotel  sem  jo  zahtevati  nazaj,  toda  bila  je 
zastražena  z  mnogimi  vojaki  in  nadvojvodovemu  komisarju  se  ni  zdelo 
umestno,  da  se  izpostavljava  nevarnosti  napada.  Sklenila  sva  pritožiti 
se  pri  nadvojvodu  in  počakati  njegove  pomoči. 

Od  tu  sem  šel  proti  hrvatski  meji  in  prišel  v  Novo  mesto, 
znamenit  kraj,  katerega  je  že  večkrat  ogenj  upepelil  in  sedanji  cesar 
Rudolf  II.  dal  na  novo  zopet  sezidati  (?).  Tu  je  lepa  kolegiatna  cerkev, 
kjer  je  nekaj  kanonikov  s  proštom  na  čelu.  Cerkev  ima  mnogo  drago- 
cenih posod.  Kapitelj  pa  je  bil  brez  reda  in  zakonov,  zato  ga  je  bilo 
treba  preosnovati  po  tridentinskih  določbah.  Frančiškanov  je  bilo  le 
malo  in  še  ti  niso  bili  posebno  zglednega  življenja.  Obrnil  sem  se 
zaradi  njih  na  provincialnega  predstojnika,  da  se  napravi  red.  — 
Kartuzijo  v  Pleterjah  sem  našel  nekemu  luteranu  za  šest  let  od- 
dano v  najem,  kateremu  so  bila  izročena  ne  le  zemljišča  in  podložniki, 
temveč  tudi  samostan  in  cerkev.  Nisem  se  mogel  zdržati  solz,  ko  sem 
videl,  da  so  zasedli  sveti  kraj  krivoverci  s  svojimi  ženami  in  otroci 
in  da  se  nahaja  tamkaj   le   en  sam  najet  duhovnik  ter  neki  brat  iz 

drugega  reda.  Ni  bilo  mogoče  takoj  pomagati,  ker  so  zatrjevali,  da 
je  bil  samostan  dan  v  najem  s  privoljenjem  nadvojvodovim  in  svete 
stolice  .... 

Ne  daleč  od  tod  je  druga  opatija  bratov  cistercijanov,  ki  se 
imenuje  Kostanjevica,  kjer  sem  našel  redovno  disciplino  popol- 
noma zanemarjeno.  Opat  se  ni  brigal  za  potrjenje  in  blagoslovljenje, 
pa  je  vendar  vladal  opatijo  v  svetnih  in  duhovnih  zadevah.  Pustil  je 
vsakega  duhovnika  k  pastiro vanju.  Porabil  je  del  dohodkov  za  vzdr- 
ževanje menihov,  z  drugim  pa  je  razpolagal,  kakor  da  je  njegova 
lastnina,  kar  sem  mu  z  drugimi  razvadami  vred  prepovedal . . . 

Od  tod  sem  šel  na  Gorenjsko  in  prišel  v  Loko,  ki  je  podložna 
kolinskemu  (brižinskemu)  nadškofu.  Tu  je  samostan  sester  sv.  Fran- 


Podklošter  (Arnoldstein). 


čiška,  ki  lahko  velja  za  vzor  glede  na  njihovo  čisto  življenje  in 
redovno  disciplino.  Zapovedal  sem  strožjo  klavzuro  in  poskrbel  po- 
trebno za  njihovo  vzdrževanje,  ker  so  zelo  ubožne  in  bivajo  v  tesnem 
samostanu,  kar  pa  prenašajo  z  veliko  potrpežljivostjo  v  spodbudo 
vsem  ljudem. 

Ne  daleč  od  tu  sem  prekoračil  Savo  in  prišel  v  Kranj,  zelo 
obljuden  kraj,  kjer  je  več  cerkva.  Glavna  cerkev,  ki  je  zelo  odlična 
stavba,  je  bila  v  rokah  nekega  pastirja,  ki  se  je  bil  javno  poročil 
in  živel  v  zakonski  zvezi.  Priznal  je  svoj  zločin  in  prosil  s  solzami 
odpuščanja.  Ko  je  javno  v  cerkvi  vpričo  ljudstva  priznal  in  preklical 
svoje  zmote,  sem  ga  obsodil  v  ječo  za  mnoge  noči  in  dal  njegovo 
ženo  odpeljati  na  veliko  veselje  vsem  katoličanom  tega  kraja. 

Nadaljujoč  svojo  pot  v  tej  deželi  sem  potem  obiskal  samostan 
Velesovo,    ki  je  bil  zelo  potreben  pomoči,  ker  se  je  neki  luteran, 


810 

po  imenu  Bonomo,  pod  pretvezo,  da  je  katoličan,  z  raznimi  zvijačami 
polastil  samostanskega  gospodarstva,  kakor  tudi  raznih  cerkva  v 
okolici.  Škodoval  je  tudi  dobremu  imenu  redovnic,  ker  so  njegovi 
sinovi  preveč  prosto  občevali  v  samostanu.  Ko  so  bile  premagane 
nekatere  težave,  sem  ga  odstavil  od  službe  in  na  njegovo  mesto 
postavil  katoliško  osebo  primerne  starosti,  ki  je  na  dobrem  glasu  in 
živi  v  zakonu.  Tej  sem  izročil  vse  premoženje  samostana  in  tudi 
redovnicam  dal  nekaj  navodil. 

Od  tod  sem  prišel  v  samostan  Me  kine,  kjer  so  redovnice 
sv.  Frančiška  (klarisinje),  ki  ni  nič  manj  potreboval  pomoči.  Tudi  tu 
se  je  neki  luteranski  plemič,  Gallenberg,  v  sporazumu  z  opatinjo  po- 
lastil skoraj  vseh  samostanskih  posestev,  češ  da  je  potomec  ustano- 
viteljev samostana.  Slišal  sem  o  tem  neredu  že  preje  in  odstavil 
opatinjo,  ki  je  bila  vrhu  tega  na  sumu  krivo  verstva  in  je  zapravljala 
redovno  premoženje.  Nune  so  bile  izvolile  drugo  opatinjo  in  jaz  sem 
jo  potrdil.  Toda  do  mojega  prihoda  ni  našla  pokorščine  v  svetnih 
stvareh.  Posestva  je  imel  še  vedno  Gallenberg  in  razdor  med  redov- 
nicami je  bil  vedno  večji,  ker  je  odstavljena  opatinja  s  pomočjo 
Gallenbergovo  nekatere  mlajše  nune  pridobila  zase  in  jih  ščuvala 
proti  novi  prednici. 

Tega  nereda  nisem  mogel  drugače  odpraviti,  kakor  da  sem 
prejšnjo  opatinjo  odpravil  iz  samostana  in  jo  poslal  v  drug  kraj,  kjer 
je  vedno  imela  biti  zaprta  v  svoji  celici.  Ukazal  sem  tudi  napraviti 
zapisnik  o  vseh  predmetih,  ki  sem  jih  našel  v  njeni  celici.  Bilo  je 
med  njimi  mnogo  dragocene  srebrnine  in  lepega  pohištva,  kar  sem 
vse  izročil  novi  opatinji.  Tako  se  je  vse  v  miru  poravnalo.  Toda 
Gallenberg  je  po  moji  vrnitvi  v  Italijo  zopet  pričel  nadlegovati  uboge 
redovnice,  ne  da  bi  jaz  mogel  kaj  storiti  za  njihovo  varstvo. 

Nadaljeval  sem  vizitacijo  župnij  in  dal  povsod  potrebne  ukaze 
in  navodila.  V  Kamniku,  ki  je  eden  najodličnejših  krajev  med  Savo 
in  Dravo,  sem  zbral  vso  duhovščino.  Po  maši  v  čast  sv.  Duhu  sem 
jih  opominjal,  naj  odpravijo  razvade,  izboljšajo  svoje  življenje  po 
zapovedih  cerkve  in  zvesto  služijo  Bogu  in  neumrjočim  dušam.  Ob- 
javil sem  splošne  konstitucije  (odredbe)  glede  na  zakramente  in  bogo- 
služje ter  ukazal  vsem  moliti  katoliško  veroizpoved. 

Iz  tega  kraja  sem  šel  na  Štajersko  in  sicer  čez  Gornji  grad, 
kjer  je  neka  opatija,  ustanovljena  od  akvilejskih  patriarhov,  ki  je  pa 
sedaj  v  posesti  ljubljanskega  škofa  ...  Na  dalj  njem  potu  sem  obiskal 
dominikanski  samostan,  imenovan  Novi  klošter  (Neolestre),  kate- 
rega so  bratje  utrdili  kakor  trdnjavo,  ker  so  ga  bili  že  mnogokrat  ople- 
nili  Turki,  ki  so  iz  lepe  cerkve  napravili  hlev  za  svoje  konje,  svete 
hostije  pa  oskrunili  in  z  nogami  teptali.  Našel  sem,  da  bratje  zelo 
svobodno  žive  in  se  ne  brigajo  mnogo  za  pastirstvo  .... 

Naslednji  cilj  mojega  potovanja  je  bilo  Celj  e,  kjer  je  bila  nekdaj 
rimska  kolonija,  kakor  pričajo  kamni  in  drugi  starinski  ostanki.  Tu 
so  bili  mestni  svet  nekaj  mesecev  preje  na  ukaz  nadvojvodov  lute- 
ranov  očistili.  Prišli  so  mi  nasproti  z  izrazom  vdanosti  in  trdili,  da 
jim  je  apostolski  sedež  rabo  keliha  najprej  dovolil,  pozneje  pa  preklical. 
Poučil  sem  jih,   da  je  zahteva  keliha  pogubna,  sveti  veri  nasprotna 

in  dokazal,  da  obhajilo  pod  obema  podobama  ni  potrebno,  ker  se  je 
že  za  časa  apostolov  delilo  pod  eno  podobo.  S  tem  se  je  mestni  svet 
pomiril  in  tudi  vsa  pokrajina  ni  več  vztrajala  na  tej  zahtevi.  —  V 
Celju  sem  našel  minoritski  samostan  brez  discipline  in  redovnega 
življenja.  Cerkev,  ki  je  zelo  lepo  zidana,  je  služila,  izvzemši  glavno 
kapelo,  za  skladišče  mnogoterih  stvari;  svetniške  podobe,  altarji  in 
grobne  plošče  so  bile  pokrite  s  prahom  in  umazane.  Dal  sem  vse 
spraviti  proč,  cerkev  postaviti  v  prejšnji  stan  in  zažugal  menihom 
hude  kazni,  ako  bi  zopet  zakrivili  tak  nered. 

Obiskal  sem  potem  vse  bližnje  župnije  in  šel  proti  Ptuju,  ki 
stoji  ob  Dravi.  Na  poti  sem  obiskal  samostan  Žice  in  Studenice. 
V  prvem  nisem  našel  znamenja  redovnega  življenja,  kakor  le  to,  da 
menihi  nosijo  redovno  haljo  in  tonzuro.  Opata  ali  priorja  ni  bilo 
nobenega.  Bratje  so  jedli  meso  in  se  ustavljali  moji  vizitaciji.  Dasi- 
ravno  sem  jim  dal  navodila,  se  zdi,  da  jih  ne  nameravajo  spolnovati 
in  se  sklicujejo  na  privilegije  svojega  samostana. 

V  Studenicah  sem  našel  najlepši  red.  Nune  so  večinoma  mlade, 
plemenitega  rodu,  uživajo  v  vsej  okolici  najboljši  sloves  in  so  zgled- 
nega življenja.  Spodbujal  sem  jih,  da  naj  tako  nadaljujejo,  dal  nekatera 
navodila  in  duhovne  pripomočke,  ki  so  jih  sprejele  z  največjo  za- 
dovoljnostjo. 

Ko  je  bila  vizitacija  na  Štajerskem  dovršena,  sem  zbral  vse 
duhovnike  v  Celju.  Bilo  jih  je  zelo  mnogo.  Tu  sem  objavil  konsti- 
tucije  (odredbe)  kakor  na  Kranjskem,  in  poskrbel  za  posamezne 
cerkve,  kakor  je  bilo  treba. 

Daljna  pot  me  je  pripeljala  na  Koroško  in  sicer  najpreje  v 
Dobrlovas,  kjer  je  proštija  redovnih  kanonikov,  ustanovljena  od 
mojih  prednikov,  akvilejskih  patriarhov.  Bila  je  nekdaj  znamenita 
vsled  sijajnega  zgleda  vernosti  in  pobožnosti,  sedaj  pa  propadla  vsled 
slabega  življenja  predstojnikov,  ki  so  jo  obremenili  z  dolgovi,  ki 
znašajo  več  kot  20.000  goldinarjev.  Svetno  upravo  je  prevzel  pod 
prejšnjim  patriarhom  škof  ljubljanski  in  že  poplačal  polovico  dolgov. 
S  pametnim  gospodarstvom  se  bode  vsota  gotovo  popolnoma  popla- 
čala in  dohodki  proštije  bi  se  potem  lahko  porabili  za  ustanovitev 
jezuitskega  kolegija  v  Gorici.  Župnije,  ki  pripadajo  samostanu,  sem 
našel  v  zelo  slabem  stanu,  tako  glede  na  bogoslužje,  kakor  na  upravo. 
Nič  boljše  ni  z  drugimi  cerkvami  v  tej  deželi.  V  Dobrlivasi  sem 
tretjič  zbral  duhovščino  in  ji  dal  potrebne  ukaze. 

Nadaljeval  sem  potem  svojo  pot  preko  Beljaka  v  Ziljsko 
dolino,  ki  je  najbolj  okužena  od  krivoverstva  in  tudi  najbolj  po- 
trebuje pomoči.  Pisal  sem  takoj  vicedomu  bamberškega  škofa,  čegar 
oblasti  je  podložen  velik  del  te  pokrajine,  naj  pride  določenega  dne 
v  Beljak,  kjer  se  hočem  z  njim  sniti.  Mudil  se  je  takrat  v  Volšpergu, 
par  dni  hoda  od  Beljaka.  Zato  sem  šel  med  tem  v  Štrasburg,  kjer 
navadno  biva  krški  škof.  Sprejel  me  je  kar  najuljudneje  in  z  vsemi 
častmi.  Prišel  je  ravno  z  vizitacije  pokrajin  onstran  Drave,  ki  bode 
gotovo  zelo  uspešna,  ker  je  ta  škof  tako  dobrosrčen,  da  ga  celo 
luterani  ljubijo  in  spoštujejo.  Ostal  sem  v  Štrasburgu  le  en  dan  in  se 
vrnil    proti  Beljaku,    kjer  sem  upal  dobiti   bamberškega  vicedoma. 

Ker  pa  ni  bilo  niti  tega  niti  koga  druzega,  ki  bi  me  poučil  o  raz- 
merah, zato  nisem  ostal  v  Beljaku,  temveč  sem  šel  deset  milj  dalje 
v  opatijo  Podklošter  (Arnoldstein),  kjer  sem  hotel  počakati  sporočila 
od  vicedoma.  Tu  sem  dobil  od  njega  pismo,  v  katerem  se  je  opra- 
vičeval, da  nima  od  škofa  nikakega  naročila  in  zelo  obžaloval,  da  ne 
more  nič  storiti  za  izboljšanje  žalostnih  razmer  v  teh  krajih.  To  me 
je  tembolj  bolelo,  ker  sem  izvedel,  da  se  grof  Ortenburški,  ki  je  naj- 
bolj vnet  branitelj  katoliške  vere  in  vse  luterane  teh  pokrajin  drži  v 

strahu,  še  ni  vrnil  iz 
Burgundije.  Upal  sem  s 
pomočjo  tega  gospoda 
kaj  uspešnega  storiti  v 
teh  obmejnih  krajih. 

V  gospodarstvo  opa- 
tije Podklošter  (Ar- 
noldstein) se  je  vrinil  neki 
svetni  luteran,  katerega 
sem  odpravil  le  z  veliko 
težavo.  Našel  sem  opata 
in  nekega  brata,  ki  se 
je  imenoval  prior,  oba 
zelo  razuzdana  inpopolna 
luterana.  Opat  mašuje  le 
enkrat  v  letu  in  ne  zna 
obredov.  Vse  služabni- 
štvo  do  cerkvenika  in 
orglavca  je  luteransko, 
katerim  opat  dovolj  uj  e  ob- 
iska vati  luteranski  tem- 
pelj v  Beljaku  in  se  obha- 
jati podobema  podobama. 
Priznal  je,  da  je  ob  mno- 
gih prepovedanih  dnevih 
jedel  meso.  Za  nadzor- 
nika svojih  delavcev  ima 
najhujšega  luterana,  v 
čegar  hiši  se  je  našlo 
silno  veliko  luteranskih 
knjig  in  kjer  i  maj  o  kri  vo- 
verci  svoje  shode.  Vzlic 
hudi  nevarnosti  in  veli- 
kemu hrupu  sem  ukazal  knjige  sežgati.  Prior,  čegar  slabo  življenje  in 
krivoverstvo  je  bilo  izpričano  in  ki  je  delil  obhajilo  pod  obema  podobama, 
je  zbežal  v  Beljak.  Pozval  sem  ga  pred  sebe  in  ker  ni  prišel,  sem  ga  odsta- 
vil in  izobčil  iz  škofije.  Opat,  ki  se  je  tudi  bal  kazni,  pa  se  je  drznil  po- 
klicati iz  Beljaka  dacarja  in  namestnika  bamberškega  vicedoma,  oba 
luterana,  ki  sta  me  grajala  in  ugovarjala  proti  temu,  da  sem  napravil 
vizitacijo  na  kraju,  ki  je  podložen  bamberškemu  škofu.  Odgovoril  sem 
jima,  kakor  se  spodobi.  Toda  opat  je  pripeljal  četo  luteranov,  oboroženo 

Grof  Ivan  (Joahim)  Ortenburški, 
deželni  glavar  koroški. 

s  puškami,  pred  samostan,  ker  se  je  bal,  da  ga  ne  odvedem  s  seboj  v 
Italijo  in  mu  ne  poberem  denarja,  ki  smo  ga  našli  pri  njem.  —  Ko  se 
je  prepričal,  da  nimam  take  namere,  se  je  pomiril . . .  Čeravno  bi  bil  lahko 
opata  izgnal  iz  kraja,  vendar  ni  bilo  primerne  osebe,  ki  bi  jo  mogel 
mesto  njega  postaviti,  in  luterani  bi  se  bili  samostana  popolnoma  po- 
lastili. Sklenil  sem  torej  počakati  ugodnejše  priložnosti.  Stavil  sem 
opatu  njegove  prestopke  pred  oči  in  obljubil  mi  je,  da  se  poboljša. 
Toda  kakor  čujem,  je  že  par  dni  po  mojem  odhodu  pričel  zopet 
prejšnje  življenje  in  sprejel  priorja  nazaj,  ker  misli,  da  se  več  ne 
povrnem  ali  pa  da  mu  bodo  luterani  pomagali ...  Ne  smem  tudi  za- 
molčati,  da  so  po  sosednjih  krajih  luterani  že  veliko  ljudi  okužili, 
zlasti  z  obhajilom  pod  obema  podobama,  vendar  ko  sem  v  cerkvi 
birmo  val,  je  prišlo  mnogo  mož  in  žena,  katere  sem  opominjal,  da  naj 
se  oklenejo  vere  sv.  rimske  katoliške  cerkve.  Veliko  jih  je  prejelo 
odvezo  od  krivoverstva  s  solzami  v  očeh." 

Ob  sklepu  patriarh  še  pripoveduje,  da  so  mu  delali  težave  tudi 
luterani  v  Trbižu  in  Naborjetu  (Malborghett)  in  povzame  ob  sklepu 
s  svojega  potovanja  sledeče  glavne  podatke: 

„Na  Kranjskem  so  skoraj  vsi  plemiči  krivo  verski,  le  malo  je 
katoliških,  kmečko  ljudstvo  pa  je  povsod  zvesto  katoliški  cerkvi.  Na 
Štajerskem  je  sicer  mnogo  plemičev  luteranskih,  pa  precejšno  število 
jih  je  tudi  katoliških,  iz  meščanstva  je  še  polovica  katoliška,  kmetje 
so  pa  vsi  verni  katoličani.  Na  Koroškem  je  plemstvo,  meščanstvo  in 
tudi  kmečko  ljudstvo  po  večini  krivoversko,  dasiravno  pripadajo  raz- 
nim verskim  ločinam,  med  katerimi  je  pa  luteranstvo  najbolj  razširjeno. 
Najbolj  trdovratno  zahtevajo  obhajilo  pod  obema  podobama,  drugih 
zmot  se  drže  le  zato,  da  tem  svobodnejše  žive  in  uživajo  cerkvena 
posestva.  Sklenili  so  med  seboj  tudi  zvezo,  da  drug  druzega  ne  bodo 
zapustili.  Na  Koroškem  je  krivoverstvo  pognalo  globlje  korenine 
nego  na  Štajerskem  in  Kranjskem.  Tu  se  posebno  razširja  flakci- 
janstvo  s  pogubnimi  sledovi  arijanstva. 

Gospoda  je  že  poizkušala  svoje  podložnike  prisiliti,  naj  sprejmejo 
luteranstvo,  toda  opustili  so  to  namero,  ker  bi  se  lahko  zanetil 
plamen  upora  . . ." 

Naslednje  leto  1594.,  pozno  v  jeseni,  je  patriarh  nadaljeval  vizi- 
tacijo  po  Koroškem  in  obiskal  zlasti  Dravsko,  Ziljsko  in  Kanalsko 
dolino.  Dne  1.  novembra  je  prišel  v  Beljak  v  spremstvu  bamberškega 
vicedoma  in  nekaterih  konjikov.  Ljudstvo  iz  okolice  ga  je  veselo  po- 
zdravljalo, Beljačani  pa  so  ga  sprejeli  pri  mestnih  vratih  vsi  oboroženi. 
Našel  je  le  še  frančiškansko  cerkev  v  oblasti  katoličanov,  v  mestni 
cerkvi  s\\  Jakoba  in  špitalski  cerkvi  sv.  Marije  Magdalene  so  imeli 
luterani  svoje  pridige  in  shode.  Patriarh  je  zahteval  obe  cerkvi  nazaj. 
Ko  so  se  pri  vicedomu  vršila  pogajanja  z  mestnim  svetom,  je  oboroženo 
meščanstvo  obkolilo  hišo.  Slišale  so  se  hude  grožnje.  Patriarh  se  jih 
ni  ustrašil,  ampak  je  4.  novembra  vzel  obe  cerkvi  v  posest  in  ju  zopet 
posvetil.  Pridobil  je  katoliškemu  bogoslužju  tudi  cerkev  sv.  Frančiška, 
katere  so  se  bili  polastili,  in  ukazal  vicedomu,  naj  izžene  beljaške 
predikante  iz  mesta.  Med  cerkvenim  opravilom  je  morala  vedno 
močna  straža  stati  okoli  cerkve  in   ga  varovati  napadov.    Za  žup- 

nika  je  postavil  v  Beljaku  Gregorija  Golarja  iz  Gorice,  ki  pa  ni 
mogel  dolgo  ostati  v  luteranskem  mestu.  —  Enako  je  pogumni  pa- 
triarh zahteval  nazaj  župno  cerkev  v  Trbižu,  kamor  je  došel  dne 
8.  novembra.  Mestni  svet  se  je  izgovarjal,  da  nima  ključev;  predikant 
Peter  Nusspaum  je  pobegnil  na  neki  grad  v  okolici.  Čez  par  dni  se 
je  vrnil,  odpovedal  luteranstvu  in  bil  odpeljan  v  Volšperk  v  ječo. 
Trbiška  cerkev  je  bila  iznova  posvečena.  Na  Brdu,  v  Muti,  Bistrici, 
Štebenju,  Šmohorju,  Št.  Danijelu,  povsod  so  bile  župnije  v  posesti 
skrivnih  ali  očitnih  luteranov,  njih  pastirji  javno  poročeni,  ki  so  de- 
lili obhajilo  pod  obema  podobama,  kar  je  imel  patriarh  za  očiten 
znak  krivoverstva.  V  Šmohorju  je  pastiroval  že  dvanajst  let  Peter 
Kasumnik.  Vzlic  prepovedi  je  obhajal  pod  obema  podobama,  ker  nihče 
ni  hotel  prejeti  obhajila  pod  eno  podobo.  Bolnikom  je  donašal  po- 
svečeno vino  iz  cerkve,  ali  pa  ga  je  tudi  posvetil  kar  na  domu.  — 
Ljudje  v  Štebenju  (Sv.  Štefan  v  Ziljski  dolini)  so  bili  vsi  katoličani, 
pa  njih  dušni  pastir  Jurij  Frank  jih  je  obhajal  pod  obema  podobama. 
Odvezoval  jih  je  kar  po  več  skupaj.  Vino  je  posvečeval  v  hišah  bol- 
nikov po  besedah  kanona.  Bil  je  poročen,  pa  je  živel  ločen  od  žene. 
Odpovedal  se  je  javno  luteranskim  zmotam  in  bil  zopet  sprejet  v 
katoliško  cerkev. 

Vizitacija  patriarha  Franca  Barbaro  je  po  mnogih  desetletjih 
zopet  obnovila  redne  cerkvene  razmere  in  napravila  konec  prikri- 
temu luteranstvu,  ki  se  je  razširjalo  po  mnogih  naših  krajih.  Z  njo 
se  je  ustvarila  tudi  trdna  podlaga  za  dalj  nje  postopanje,  ker  je  pa- 
triarh poslej  od  svojih  arhidiakonov  redno  zahteval  poročil,  kako  se 
njegove  naredbe  izvršujejo  in  kako  napreduje  cerkvena  reforma. 

Leta  1596.  je  imel  Barbaro  provincialni  cerkveni  zbor  v  laškem 
Vidmu,  kamor  so  prišli  vsi  podložni  škofje  in  mnogo  druge  višje 
duhovščine.  Ta  cerkveni  zbor  je  ostro  začrtal  pot,  po  kateri  se  je 
imelo  poslej  gibati  cerkveno  življenje,  in  je  bil  zlasti  za  avstrijski  del 
akvilejske  škofije  zelo  pomenljiv.  —  L.  1602.  je  bila  zopet  škofijska 
sinoda  v  Gorici,  kamor  so  došli  arhidiakoni  in  župniki  iz  vseh  avstrij- 
skih pokrajin.  Zanimivo  je,  da  je  tudi  patriarh  Barbaro  spoznal  potrebo, 
da  se  ljudstvo  poučuje  v  svojem  domačem  jeziku.  Zato  je  opetovano 
opominjal  duhovnike,  naj  imajo  vedno  krščanske  nauke  v  narodnem 
jeziku  in  je  dal  na  cerkvena  vrata  nabiti  table,  na  katerih  je  bil  kratek 
posnetek  katekizma  v  jeziku  dotične  župnije.  Po  mnogem  trudu  in 
naporu  je  mogel  Barbaro  z  zadovoljstvom  poročati  v  Rim,  da  je  akvi- 
lejska  škofija  zopet  branik  Italije  proti  dvojnemu  sovražniku,  proti 
Turkom  in  proti  krivovercem.  —  V  dolgi  vrsti  akvilejskih  patriarhov 
gre  Francu  Barbaro  odlično  mesto. 

Svetinja  v  spomin  škofovslvcga  posvečanja  Tomaža  Hrena. 


15.  Nadvojvoda  Ferdinand.  Škofa  Stobej  in 
Hren.    Delovanje  reformacijskih  komisij. 

Meseca  maja  L  1595.  je  prevzel  Ferdinand,  najstarejši  sin  nad- 
vojvoda Karola,  vlado  notranjeavstrijskih  dežel:  Štajerske,  Koroške, 
Kranjske,  Goriške,  Trsta  in  Reke.  Njegova  vladarska  oblast  je 
bila  po  habsburški  hišni  postavi  najprej e  začasna,  dokler  ni  dopolnil 
osemnajstega  leta  in  postal  polnoleten  (decembra  1596).  Splošno  je 
bilo  prepričanje,  da  pomenja  njegova  vlada  temeljit  prevrat  v  verskih 
zadevah.  Vedeli  so,  da  je  nadvojvoda  Ferdinand  nastopil  vlado  s 
trdnim  sklepom,  da  pomore  katoličanstvu  do  zmage,  in  ko  so  se 
deželni  stanovi  v  Gradcu  poklonili  novemu  vladarju,  je  luteran  Speidel 
zaključil  opis  slavnosti  s  tožnimi  besedami: 

„Bleib  bei  uns,  Herr  Jesu  Christ, 
den  iiberall  jetzt  Abend  ist." 

(Ostani  pri  nas  Gospod  Jezus,  ker  povsod  se  je  stemnilo). 

Ferdinand  je  bil  rojen  9.  julija  1578  in  je  že  v  12.  letu  izgubil 
svojega  očeta.  Od  svoje  matere  Marije  Bavarske  je  podedoval  glo- 
boko spoštovanje  do  katoliške  vere  in  srčno  pobožnost,  ki  je  z  leti 
še  rasla.  Za  vzgojitelja  je  imel  Jakoba  pl.  Attems,  preje  stotnika  v 
Gradiški,  ki  je  bil  na  glasu  zelo  naobraženega  in  bogaboječega  viteza. 
Veroučitelj  mu  je  bil  Ivan  Bogarin,  arhidiakon  za  Spodnje  Štajersko 
in  pozneje  škof  tržaški  (1591 — 1597),  ki  je  spremljal  mladega  Fer- 
dinanda, ko  je  leta  1590.  odšel  študirat   na  jezuitsko  vseučilišče  v 

Ingolstadt.  Po  petletnih  študijah  se  je  mladi  nadvojvoda  vrnil  v 
Gradec,  da  nastopi  očetovo  dediščino  in  vlado  Notranje  Avstrije. 

Po  stari  navadi  se  je  ob  nastopu  novega  vladarja  imela  vršiti 
poklonitev  deželnih  stanov.  Pričakovati  je  bilo,  da  bode  luteransko 
plemstvo  porabilo  to  priliko  in  nadvojvodu  izsililo  novih  svoboščin 
svoji  veri  na  korist.  Papež  Klemen  VIII.  je  v  posebnem  pismu  opo- 
zoril nadvojvodovega  namestnika,  škofa  Tavčarja,  na  to  nevarnost  in 
mu  naročil,  naj  skrbi,  da  se  bo  poklonitev  brezpogojno  vršila. 

Meseca  decembra  1596  se  je  zbral  štajerski  deželni  zbor.  Lu- 
teranski  stanovi  so  izročili  nadvojvodu  spomenico,  češ,  da  so  pri- 
pravljeni mu  priseči  zvestobo,  vendar  zahtevajo  zase  svobodo  vero- 
izpovedi v  zmislu  bruške  pogodbe  iz  leta  1578.  Ferdinand  jim  je 
hladno  odvrnil,  da  vse  to  s  poklonitvijo  ni  v  nobeni  zvezi.  Od  njih 
zahteva  sedaj  le  brezpogojno  zapriseženo  zvestobo.  Stanovi  so  se 
vdali  in  poklonitev  se  je  slovesno  izvršila  12.  decembra. 

Na  Koroškem  je  bila  pomenljiva  slavnost  28.  januarja  1597  pri 
starodavnem  vojvodskem  prestolu.  Nadvojvoda  Ferdinand  je  bil  na 
vsezgodaj  pri  sv.  maši  v  mestni  župni  cerkvi  sv.  Egidija.  Potem  je 
v  spremstvu  koroške  gospode  jezdil  na  gosposvetsko  polje,  kamor 
je  prišla  tudi  mati,  nadvojvodinja  Marija  s  svojima  hčerama.  Nad- 
vojvoda je  sedeč  na  kamenitem  prestolu  sprejel  poklonitev  plemstva 
in  mestnih  poslancev,  katerim  je  prijazno  podal  roko.  Glas  trobent, 
pokanje  topov  in  pušk  je  poveličevalo  zgodovinski  trenotek.  Sledil 
je  slovesni  „Tedeum"  v  cerkvi  Gospe  Svete  in  slavnostni  obed.  — 
Poklonitev  nadvojvodu  Ferdinandu  1.  1597.  je  bila  zadnja,  ki  se  je 
vršila  še  po  stari  navadi  pri  vojvodskem  prestolu.  Poslej  so  vso 
slovesnost  prestavili  v  deželno  hišo  celovško. 

Kranjski  deželni  zbor  je  bil  otvorjen  10.  februarja.  Cesarski 
komisarji  so  zahtevali  poklonitev  za  novega  vladarja.  Pričelo  se  je 
ostro  prerekanje.  V  imenu  protestantov  je  zahteval  grof  Ahacij  Tum, 
naj  se  preje  rešijo  vse  verske  pritožbe  in  zagotovi  popolna  verska 
svoboda.  Stolni  dekan  Tomaž  Hren  se  je  temu  predlogu  odločno 
ustavil  in  dosegel  prvo  pomenljivo  zmago  nad  svojimi  nasprotniki. 
Deželni  zbor  je  sklenil  verske  pritožbe  spraviti  na  dan  šele  po  po- 
klonitvi,  ki  se  je  brezpogojno  vršila  13.  februarja  v  škofijski  palači. 
Nadvojvoda  je  ostal  v  Ljubljani  12  dni.  Njemu  in  njegovemu  sprem- 
stvu na  čast  so  se  prirejale  sijajne  svečanosti.  Ljubljančani  so  se 
lahko  prepričali,  da  je  Ferdinand  odkrit  in  pobožen  katoličan,  ko  so 
ga  videli,  da  se  je  udeležil  z  vsem  svojim  spremstvom  božje  službe 
pri  sv.  Krištofu,  pri  sv.  Petru  in  v  kapeli  deželnega  patrona  sv.  Jurija 
na  ljubljanskem  gradu,  da  se  je  na  pepelnično  sredo  dal  v  stolnici 
pepeliti  od  dekana  Hrena  in  s  spremstvom  vred  vpisati  v  bratovščino 
sv.  Rešnjega  Telesa. 

Izprva  se  je  Ferdinand  v  verskih  zadevah  še  držal  politike  svojih 
prednikov.  Skrbel  je,  da  so  v  mestih  in  trgih  katoličani  dobili  večino 
v  občinskem  svetu  in  da  predikanti  tamkaj  niso  mogli  izvrševati 
dušnega  pastirstva.  Ko  so  Mariborčani  izvolili  za  mestnega  sodnika 
luterana  Sekelja,  ga  je  Ferdinand  odstavil  in  velel  izročiti  sodno 
oblast  nekemu  katoličanu.    Velikovčanom  je  strogo  zapovedal,  da  se 

v  cerkvenih  stvareh  drže  svojega  župnika;  luteranskega  učitelja  naj 
odpravijo  in  mestni  svet  naj  zastavijo  s  katoličani.  Z  enako  odloč- 
nostjo je  nadvojvoda  zahteval  nazaj  katoliške  župnije  in  cerkve. 
Turjačanom,  ki  so  že  30  let  v  Škocijanu  svojevoljno  nastavljali  pre- 
dikante,  je  velel  za  to  župnijo  predlagati  katoliškega  duhovnika. 
Ker  se  povelju  niso  hoteli  ukloniti,  je  dal  predikanta  Znojilška  iz 
Škocijana  pregnati  in  s  silo  umestiti  katoliškega  župnika  Ribiča. 

Vendar  Ferdinand  s  polovičarskimi  naredbami  svojih  prednikov 
ni  bil  zadovoljen,  ker  je  opazil,  da  se  z  njimi  le  vedno  na  novo  neti 
nasprotstvo  in  razdor,  protestantom  pa  daje  prilika,  da  si  na  razne 
načine  prisvajajo  vedno  večje  pravice  in  izbegavajo  njegove  ukaze. 
Zato  je  takoj  v  začetku  vlade  izjavil  svojo  trdno  voljo,  da  hoče 
katoliško  vero  v  svojih 
deželah  zopet  obnoviti, 
s  tem  utrditi  svojo  ob- 
last, ki  vedno  bolj  pro- 
pada, podložnikom  pa 
vrniti  mir  in  slogo.  V 
tem  sklepu  ga  je  še  po- 
trdilo potovanje  v  Italijo 

I.  1598. 

Mladi  vojvoda  je 
hotel  pozdraviti  papeža, 
obiskati  Rim  in  Loreto 
in  si  za  svojo  veliko 
nalogo  izprositi  božjega 
blagoslova.  Protestanti 
so  njegovo  vrnitev  s 
strahom  pričakovali,  ker 
so  mislili,  da  si  hoče 
Ferdinand  v  Italiji  zago- 
toviti oboroženo  pomoč 
in  potem  s  silo  zatreti 
luteranstvo.  „Vse  se  boji 
vrnitve  deželnega  kneza," 
piše  Kepler    iz    Gradca 

II.  junija.  „ Splošno  go- 
vore, da  bode  pripeljal 
s  seboj  italijanske  po- 
možne čete,"  Toda  Fer- 
dinandovi načrti  so  se 
imeli  izvršiti  brez  boja. 
Šel  je  na  delo  previdno 
in  odločno. 

Prvi  Ferdinandov  svetovalec  in  njegov  namestnik  pri  vladi 
Notranje  Avstrije  je  bil  takrat  lavantinski  škof  Jurij  Stobej 
pl.  Palmburg  (1584—1618).  Ta  mož,  ki  ga  moramo  prištevati 
med  glavne  katoliške  reformatorje  v  Avstriji,  je  bil  rojen  leta  1532. 
v  Braunsbergu  na  Pruskem  iz   plemenite  rodbine.    Svojo  izobrazbo 


Jurij  .Stobej  pl.  Palmburg,  knezoškof  lavantinski 

je  dobil  v  nemškem  kolegiju  v  Rimu,  kamor  je  prišel  že  s  prvimi 
jezuitskimi  gojenci.  Preden  je  zasedel  škofovsko  stolico,  je  bil  stolni 
dekan  v  Briksenu.  Malo  lavantinsko  škofijo  je  vladal  dolgih  34  let 
in  jo  popolnoma  prenovil.  Njegova  zasluga  je,  da  se  je  leta  1604. 
ustanovil  v  Celovcu  jezuitski  kolegij,  kjer  se  je  vzgajal  duhovski 
naraščaj  za  Koroško.  Veliko  obsežnejše  in  pomenljivejše  je  postalo 
Stobejevo  delovanje,  ko  je  po  smrti  škofa  Tavčarja  postal  nadvoj- 
vodov namestnik  v  Gradcu.  Odslej  je  bila  njegova  oseba  tesno 
zvezana  z  vsemi  podjetji,  ki  so  se  zasnovala  v  notranjeavstrijskih 
deželah  v  korist  katoliške  vere. 

Na  Stobeja  se  je  obrnil  za  svet  tudi  nadvojvoda  Ferdinand,  ko 
je  po  svoji  vrnitvi  iz  Italije  hotel  pričeti  z  odločno  katoliško  reformo. 
Škof  Stobej  mu  je  odgovoril  v  obširni  spomenici  (20.  avgusta  1598), 
ki  je  postala  pozneje  merilo  nadvojvodovega  delovanja  in  je  važna 
dovolj,  da  tu  vsaj  njene  glavne  misli  podamo.  Stobej  najpreje  od- 
govarja na  vprašanje,  je  li  sedaj  primeren  čas,  da  se  odločno  nastopi 
proti  luteranstvu,  in  odgovarja  tako:  Katoliška  reforma  naj  se  takoj 
izvrši.  Zaradi  vojske  s  Turki  ne  gre  tega  podjetja  odlašati.  Strah, 
da  bi  se  morda  vnela  domača  vojska,  je  pretiran.  —  Nekateri  sve- 
tujejo, naj  se  luteranstvo  iztrebi  s  silo,  češ,  da  sicer  ne  bo  mogoče 
ničesar  opraviti,  ker  se  je  v  teku  40  let  že  preveč  ukoreninilo  med 
ljudstvom;  drugi  priporočajo  prijazno  prijenljivost,  dobrikanje  in  javne 
disputacije.  Nobeno  teh  sredstev  ni  primerno.  Tisti,  ki  priporočajo 
silo,  kažejo  več  vneme  kakor  pa  razsodnosti.  Kjer  gre  za  vero,  ni 
nič  škodljivejše,  kakor  oborožena  sila.  Kaj  je  torej  storiti?  Nad- 
vojvoda naj  uporabi  svojo  oblast  in  naj  ukaže,  da  morajo  vsi  njegovi 
podložniki  biti  katoliški.  Tisti,  ki  se  nočejo  povelju  pokoriti,  naj  se 
izselijo.  Da  bode  ložje  dosegel  svoj  namen,  naj  si  izkuša  pridobiti 
njih  ljubezen  in  vdanost.  Skrbi  naj  po  svojih  deželah  za  mir  in  red, 
za  nepristransko  pravosodje  in  cenena  živila.  Ne  gre  pričeti  z  reformo 
ob  istem  času  pri  vseh  stanovih.  Prične  naj  s  predikanti,  ki  druge 
zavajajo,  in  sicer  najprej  v  Gradcu.  Prepove  naj  jim  pridigovanje 
in  ukaže  pod  smrtno  kaznijo,  da  ob  določenem  obroku  zapuste  av- 
strijske dežele.  Zaradi  previdnosti  naj  zastavi  grad  in  mesto  (Gradec) 
s  katoliškimi  vojaki.  —  Stobej  se  je  izjavil  tudi  o  nameravani  in- 
kviziciji, da  bi  na  Štajerskem,  Koroškem  in  Kranjskem  nič  ne  ko- 
ristila, pač  pa  škodovala,  ker  tu  mnogoštevilni  javno  in  svobodno 
spoznavajo  Lutrov  nauk  in  sicer  ljudje,  ki  imajo  pri  vojaštvu  in 
upravi  najodličnejše  službe.  Zato  bi  tu  inkvizicija  prišla  že  prepozno, 
pač  pa  bi  imela  pomen  za  primorske  pokrajine,  kjer  bi  utegnila 
služiti  v  obrambo  katoliške  vere. 

Glavna  misel,  ki  jo  izraža  Stobej  v  svoji  spomenici,  je  ta,  da 
ima  vladar  oblast,  določati  veroizpoved  svojih  podložnikov,  in  Ferdi- 
nand naj  to  svojo  oblast  odločno  uveljavi.  Ta  nazor  ni  nov.  Že 
verski  mir,  sklenjen  v  Avgsburgu  1.  1555.,  je  slonel  na  načelu,  da  ima 
vladar  pravico  določati  veroizpoved  v  svoji  deželi  (cuius  regio,  illius 
religio)  in  po  tem  načelu  so  mnogi  protestantski  knezi  v  podložnih 
pokrajinah  s  silo  uvedli  luteranstvo.  Proti  koncu  16.  stoletja  so  se 
pričeli  posluževati  te  pravice  tudi  nekateri  katoliški  vladarji  in  so 

luteranstvo  izrinili  iz  svojih  mej,  tako  bavarski  vojvoda  Albreht  II., 
državice  Fulda,  Jiilich— Cleve— Berg,  Westfalen,  Wurzburg  in  Solno- 
grad.  Ko  Stobej  tu  opozarja  nadvojvoda  na  njegovo  zakonito  pravico, 
mu  hoče  hkrati  dokazati,  da  izvršitev  ne  bode  težka,  ako  se  previdno 
postopa.  Ljudje  se  bodo  njegovi  zapovedi  radi  uklonili,  sicer  pa  naj 
se  jim  da  prostost,  da  se  izselijo,  ako  se  nočejo  izpreobrniti. 

Stobejeva  spomenica  je  nadvojvodu  zelo  ugajala.  Sklenil  je 
takoj  pričeti  po  njegovih  nasvetih  in  se  točno  držati  danih  mu  na- 
vodil. Ves  razvoj  državne  ,,protireformacije"  v  deželah  Notranje 
Avstrije  se  je  poslej  vršil  po  načrtu,  ki  ga  je  zasnoval  škof  Stobej, 
in  uspeh  je  pokazal,  da  je  nadvojvoda  ubral  pravo  pot. 

Velikega  pomena  je  bilo  za  srečen  izid  Ferdinandove  katoliške 
reforme,  da  sta  mu  bila  poleg  Stobeja  ob  strani  še  dva  druga  od- 
lična in  vplivna  cerkvena  moža,  ki  sta  se  zavzela  z  vso  vnemo  za 
izvršitev  njegovih  namer:  Tomaž  Hren,  knezoškof  ljubljanski,  in 
Martin  Brenner,  škof  sekovski.  Zlasti  osebnost  prvega,  kateremu  so 
pozneje  pridejali  ime  „kranjskega  apostola",   zasluži  našo-  pozornost. 

Tomaž  Hren  je  bil  rojen  13.  novembra  1560  v  Ljubljani. 
Oče  Lenart  Hren  (Kren)  je  bil  imovit  hišni  posestnik,  ki  je  imel  tudi 
pri  Jesenicah  na  Gorenjskem  fužine.  V  Ljubljani  je  bil  dolgo  časa 
mestni  svetovalec  in  celo  župan.  Kakor  večina  odličnejših  meščanov 
se  je  tudi  župan  Hren  oklenil  nove  vere.  L.  1565.  ga  najdemo  med 
poslanci,  ki  so  šli  na  graški  dvor,  da  izposlujejo  Primožu  Trubarju 
dovoljenje,  naj  bi  smel  bivati  v  deželi.  Mati  Uršula  roj.  Žitnikova  je  bila 
sestra  dunajskega  vseučiliškega  profesorja  Gašperja  Žitnika,  ki  je  po 
smrti  Lenarta  Hrena  (1568)  prevzel  vzgojo  osemletnega  dečka  Tomaža, 
ga  pozval  k  sebi  na  Dunaj  in  s  tem  rešil  „iz  žrela  krivoverstva". 
Mati  se  je  potem  drugič  omožila  z  ljubljanskim  jermenarjem  Jurijem 
Kunstom,  a  leta  1597.,  še  preden  je  Tomaž  Hren  postal  škof,  se  že 
oba  omenjata  med  mrtvimi. 

Mladi  Tomaž  je  bival  na  Dunaju  komaj  eno  leto,  ko  izbruhne 
huda  kuga.  Skrbni  ujec  pošlje  svojega  varovanca  v  admontski  sa- 
mostan, da  ga  telesno  in  duševno  zavaruje.  Ostal  je  tamkaj  štiri 
leta  in  se  vzgojeval  v  samostanski  šoli. 

Vidi  se  iz  Hrenovega  življenja,  da  je  ujec  Gašper  odločilno 
posegel  v  njegovo  usodo.  Od  njega  je  prejel  mladi  Hren  skrbno 
krščansko  vzgojo  in  se  navzel  tiste  vdanosti  do  katoliške  cerkve, 
ki  ga  je  pozneje  odlikovala.  Okoli  leta  1572.  je  bil  profesor  Gašper 
Žitnik  pozvan  v  Gradec  na  dvor  nadvojvoda  Karola  za  vladnega 
svetnika.  Ko  so  nastopno  leto  jezuiti  tam  otvorili  svojo  šolo,  je 
Žitnik  takoj  vzel  svojega  stričnika  iz  admontske  šole  in  ga  izročil 
slovečim  učiteljem  družbe  Jezusove  v  izobrazbo.  V  Gradcu  je  zdaj 
ostal  Hren  šest  let,  se  učil  prostih  umetnosti  in  modroslovja  (logike). 
Ker  pa  graška  jezuitska  šola  takrat  še  ni  bila  popolna  univerza,  se 
je  leta  1579.  zopet  vrnil  na  Dunaj,  da  dovrši  svoje  študije.  Izmed 
učiteljev,  ki  jih  je  imel  Hren  tu  na  vseučilišču,  omenja  posebno 
Aleksija  Strausa,  rodom  Ljubljančana,  in  Jurija  Ederja,  svojega  so- 
rodnika. Bival  je  štiri  leta  v  kolegiju  „jagnjeta"  (bursa  agni),  kjer 
je  bilo  nekaj  mest  po  ustanovi  odločenih  za  Kranjce.    Na  Dunaju  se 

je  Hren  marljivo  pečal  z  latinsko  poezijo  in  tudi  sam  zlagal  latinske 
pesmi,  kar  priča  še  ohranjena  „knjižica  poezij"  (libellus  poematum) 
iz  njegovega  peresa.  V  eni  izmed  njih  je  slavil  tudi  krst  nadvojvoda 
Ferdinanda.  To  pesem  je  doletelo  izredno  odlikovanje,  da  je  bila 
pri  krstnem  obredu  obešena  v  cerkvi  na  očitnem  kraju  —  pač  po 
posredovanju  pesnikovega  ujca,  vladnega  svetnika  Žitnika. 

Na  Dunaju  je  Hren  dovršil  študije  „prostih  umetnosti",  ki  so 
imele  biti  podlaga  strokovni  izobrazbi.  Na  ujčevo  željo  je  imel  še 
izpopolniti  svoje  znanje  na  slovečem  vseučilišču  v  Padovi.  Spomladi 
leta  1585.  se  je  poslovil  od  svojega  skrbnega  rednika  in  vzgojitelja 
z  lepo  pesmijo  in  se  odpravil  v  Italijo.  Ni  znano,  je  li  Hren  sploh 
obiskal  padovansko  vseučilišče  in  koliko  časa  je  tamkaj  bival. 
Menda  se  je  imel  tam  izobraziti  pred  vsem  v  pravoznanstvu.  Toda 
leta  1586.  ga  napade  v  Ljubljani  nevarna  bolezen,  v  kateri  je  baje 
storil  obljubo,  da  postane  katoliški  duhovnik,  ako  mu  Bog  zdravje 
podeli.  Ko  je  nepričakovano  okreval,  je  šel  zopet  v  Gradec,  da  se 
pripravi  za  svoj  poklic.  Čez  dve  leti  (1588)  ga  je  škof  Brenner  v 
Sekovi  posvetil  v  mašnika.  Še  isto  leto  se  je  vrnil  v  Ljubljano  kot 
kanonik  in  stolni  pridigar.  Dobil  je  prav  tisto  službo,  ki  jo  je  imel 
nekdaj  —  Primož  Trubar. 

Kot  kanonik  in  propovednik  se  je  Hren  posebno  trudil,  da  bi 
obnovil  nekatere  stare  krščanske  navade,  ki  jih  je  bil  protestantizem 
odpravil.  Med  temi  omenja  v  svojem  koledarju  darovanje  sveč  na 
Svečnico  in  praznovanje  deželnega  patrona  sv.  Jurija  v  kapeli  ljub- 
ljanskega gradu,  ki  se  je  po  37  letih  zopet  vršilo  leta  1597.  z  vso 
slovesnostjo. 

Leta  1596.  je  postal  Hren  stolni  dekan  in  po  Tavčarjevi  smrti 
prevzel  upravo  ljubljanske  škofije.  Splošno  je  bilo  mnenje,  da  po- 
stane njegov  naslednik,  dasiravno  služba  ljubljanskega  škofa  takrat 
zaradi  pičlih  dohodkov  in  razdejanih  verskih  razmer  ni  bila  po- 
sebno vabljiva.  Na  graškem  dvoru  je  imel  Hren  —  gotovo  vsled 
ujčevega  vpliva  —  zlasti  pri  nadvojvodinji  Mariji  močno  zaslombo. 
Že  18.  oktobra  1597  ga  je  nadvojvoda  Ferdinand  v  Gradcu  ustmeno  ob 
njegovi  navzočnosti  določil  za  ljubljanskega  škofa,  toda  potrditev  se 
je  v  Rimu  precej  zavlekla.  Nasprotovala  sta  mu  zlasti  graški  nuncij, 
grof  Hieronim  Porcia  in  akvilejski  patriarh  Barbaro.  Vzrok  so  bila 
razna  sumničenja  in  zahrbtne  spletke,  ki  jih  Hrenu  tudi  v  poznejših 
letih  ni  manjkalo.  Prilično  čez  dve  leti,  koncem  meseca  julija  1599, 
je  došlo  potrdilno  pismo  papeža  Klemena  VIII.  in  12.  septembra  je 
Hrena  v  dvomi  župni  cerkvi  svetega  Egidija  v  Gradcu  apostolski 
nuncij  v  škofa  posvetil.  Pri  tej  slovesnosti  sta  bila  navzočna  tudi 
sekovski  škof  Martin  Brenner  in  lavantinski  škof  Jurij  Stobej,  ka- 
terima je  Hren  kmalu  postal  enako  vreden  in  vpliven  vrstnik.  V 
spomin  na  slovesni  dogodek  je  dal  Hren  kovati  spominsko  kolajno. 
Na  eni  strani  čitamo  njegovo  ime,  na  drugi  strani  vidimo  škofa  s 
križem  na  rami  hoditi  po  trnjevi  poti;  angelj  mu  kaže  iz  daljave 
krono  in  palmo.  Ob  robu  je  vdolbeno  Hrenovo  geslo:  „Terret  labor, 
aspice  praemium"  (Ako  te  plaši  trud,  poglej  na  plačilo).  Vidi  se,  da 
se  je  novi  škof  v  polni  meri  zavedal,  kako  težavno  službo  je  prevzel. 

Še  preden  je  Hren  zasedel  škofijsko  stolico,  so  že  zadeli  lute- 
ranstvo  prvi  usodni  udarci. 

Deželni  stanovi  so  hoteli  izrabiti  svojo  neomajano  moč  v  de- 
želnih zborih  na  korist  preganjanemu  luteranstvu.  Posluževali  so 
se  starega  orožja  in  odrekli  vojne  prispevke,  ki  jih  je  nadvojvoda 
zahteval,  dokler  bi  ne  rešil  njihovih  pritožb.  Kranjski  deželni  zbor 
se  je  zbral  28.  februarja  1 598.  Med  pritožbami  so  navedli  stanovi 
postopanje  proti  luteranom  v  Vipavi  in  Kranju  ter  umestitev  katoli- 
škega župnika  v  Škocijanu  pri  Turjaku.  A  nadvojvoda  je  pritožbe 
zavrnil  in  jim  prepovedal,  da  bi  ga  še  dalje  nadlegovali  s  takimi 
rečmi.  Enako  je  bilo  v  Gradcu  in  Celovcu.  Ko  so  šli  odposlanci 
kranjskih  in  koroških  stanov  v  Gradec,  da  se  dogovore  s  Štajerci  in 
in  napravijo  načrt  za  sestanek  „velikega  stanovskega  odseka"  vseh 
treh  dežel,  ki  bi  njihovim  pritožbam  dal  večji  pomen,  jih  je  nadvoj- 
voda Ferdinand  kratkomalo  poslal  domov.  Jasno  je  bilo,  da  je 
staro  orožje  izgubilo  svojo  ostrino. 

V  Ljubljani  se  je  po  izgonu  predikantov  iz  Škocijana  pri  Turjaku 
in  po  neki  disputaciji,  ki  so  jo  imeli  jezuiti  z  ljubljanskimi  predikanti, 
pojavilo  med  luterani  veliko  razburjenje.  Nekaj  meščanov  se  je  na 
praznik  sv.  Rešnjega  Telesa  oborožilo  s  sabljami  in  hodilo  po  mestu. 
Ko  je  vicedom  pozval  župana,  sodnika  in  mestne  svetovalce  pred  sebe, 
da  se  zaradi  tega  opravičijo,  so  se  izgovarjali,  češ,  da  jim  je  nadvoj- 
voda sam  ukazal,  naj  se  oborože,  ker  je  v  Ljubljani  nekaj  sumljivih, 
zločinskih  oseb,  ki  hodijo  oborožene  s  puškami  in  sabljami.  Vicedom 
je  menil,  da  se  je  to  zgodilo  vsled  hujskanja  predikantov.  Nekaj  dni 
pozneje  so  sluge  Viljema  Schnitzenpauma  napravili  po  noči  po  ljub- 
ljanskih ulicah  velik  vrišč.  Zmerjali  so  škofa,  jezuite  in  vicedoma  v 
nemškem,  slovenskem  in  laškem  jeziku.  Vsakega,  kogar  so  srečali, 
so  ustavili  in  ga  vprašali:  „Si  li  evangeljski  ali  papinski?"  Ako  so 
naleteli  na  katoličana,  so  ga  napadli  z  golo  sabljo.  Štiri  osebe  so 
bili  ranili.  Enega  razgrajača  je  sodnik  prijel,  drugi  je  ubežal  in 
Schnitzenpaum  se  je  branil  izročiti  ga  sodišču.  Vicedom  Rabatta  je  o 
teh  dogodkih  poročal  nadvojvodinji  Mariji,  ker  se  mu  je  zdelo,  da 
nameravajo  luterani  očiten  upor. 

Slični  izbruhi  protestantskega  sovraštva  so  se  dogajali  drugod. 
V  Celovcu  so  hoteli  katoličani  vsaj  eno  cerkev  imeti  za  svojo  božjo 
službo.  Na  zahtevo  nadvojvoda  Ferdinanda  so  stanovi  izročili  ključe 
stare  župne  cerkve  sv.  Egidija.  Njim  sta  itak  ostali  še  dve  cerkvi, 
sv.  Trojice  (sedaj  sv.  Petra  in  Pavla)  in  sv.  Duha.  Ko  je  prišel  nad- 
vojvodov komisar  škof  Stobej  v  Celovec,  da  vzame  cerkev  v  posest, 
in  je  hotel  pridigati,  zaženo  protestanti  strašen  krik  in  vik,  cepetajo 
z  nogami,  mečejo  kamne  skozi  okno  toliko  časa,  da  je  škof  moral 
odstopiti.  Komaj  je  Stobej  zapustil  mesto,  je  bila  cerkev  že  zopet  v 
oblasti  protestantov.  —  Še  hujši  zločin  se  je  zgodil  pri  Gospej  Sveti. 
Na  Veliki  Šmaren  ali  praznik  Marijinega  vnebovzetja  je  prišlo  tja 
mnogo  romarjev,  med  katere  se  je  vrinilo  tudi  precej  luteranske  go- 
spode. Med  božjo  službo  so  začeli  žvižgati  in  kričati,  potem  so  pla- 
nili nad  ženske  in  dekleta,  trgali  jim  obleko  raz  život  ali  jim  zaveza- 
vali  krila  nad  glavo  in  jih  izganjali  iz  cerkve.  Potem  so  šli  v  procesiji 

zopet  nazaj  v  cerkev,  šli  k  altarjem,  kakor  da  so  duhovniki,  peli 
ostudne  pesmi,  oblivali  vernike  z  vodo,  mazali  podobe  in  skrunili 
cerkev  z  blatom.  Nadvojvoda  je  pozval  tri  glavne  povzročitelje  tega 
zločina,  ki  so  bili  seveda  lutrovski  plemiči,  na  odgovor  v  Gradec. 
Zločinci  pa  niso  šli  in  stanovi  so  jih  branili,  češ  da  tak  poziv  naspro- 
tuje njihovim  privilegijem 
in  svoboščinam.  ~ 

V  Gradcu  so  pre- 
dikanti  bolj  kakor  kdaj 
preje  napadali  papeža  in 
njegove  privržence,  ka- 
toliško vero  in  njene 
zakramente,  cerkvene  in 
svetne  oblasti.  Predikant 
Forchtman  je  v  eni  sami 
pridigi  papeža  šestnajst- 
krat imenoval  Antikrista 
in  namigujoč  na  dežel- 
nega kneza  imenoval  vse 
tiste,  ki  z  njim  držijo, 
„otroke  pogubljenja,  ki 
so  za  vso  večnost  izgub- 
ljeni, obsojeni  in  pro- 
kleti".  Prav  takrat,  ko 
seje  knez  vrnil  iz  Italije, 
kjer  je  bil  počastil  pogla- 
varja katoliške  cerkve, 
so  razširjali  protestanti 
po  mestu  bakroreze  in 
slike  papežu  v  sramoto. 
Celo  mirni  luteran,  astro- 
nom Kepler,  je  takrat 
pisal:  „Vsa  nesreča  se  je 
pričela  s  tem,  da  sta  si 
predikanta  Fischer  in 
Kelling  na  prižnici  do- 
voljevala najostudnejše 
napade."     Ko  je  v  maju 

1598  nadvojvodova  komisija  hotela  v  Radgoni  umestiti  katoliškega 
župnika  Matija  Socija  kot  zastopnika  deželnega  kneza,  jo  je  sprejelo 
na  rotovžu  meščanstvo  s  silnim  vpitjem  in  kričanjem.  Vse  pomirje- 
vanje  je  bilo  zaman,  enako  vse  pretnje  in  grožnje.  Pooblaščenci  de- 
želnega kneza  so  morali  sramotno  oditi  in  biti  veseli,  da  so  odnesli 
žive  glave.  Ko  se  je  raznesla  vest,  da  prihaja  četa  vojakov  komisarjem 
na  pomoč,  so  se  meščani  oborožili,  zaprli  mestna  vrata  in  bili  pri- 
pravljeni, da  bi  se  kakor  javni  uporniki  bojevali  proti  svojemu  vladarju. 

Omenjeni  dogodki  so  le  nekateri  slučaji  iz  množice,  ki  pričajo 
dovolj,  da  so  razmere  same  silile  na  odločitev.  —  Tu  so  udarili  kakor 
strela  z  jasnega  Ferdinandovi  septemberski  odloki. 


Aiartin  J-Jrenncr,  knczoskoi  sekovsKi. 

Prve  nadvojvodove  odredbe  so  veljale  stolnemu  mestu  Gradcu. 
Že  preje  je  bil  luteranski  mestni  svet  razpuščen  in  sestavljen  nov  iz 
samih  katoličanov.  Meščanom  je  bilo  prepovedano  brez  dovoljenja 
napravljati  zborovanja  in  shode.  Mestno  orožarno  in  vrata  so  zastražili 
s  katoliškimi  vojaki,  tudi  na  gradu  je  bilo  tristo  zanesljivih  vojakov 
iz  Goriške  in  Istre.  Poveljnik  vsem  četam  je  bil  izkušeni  in  nadvojvodu 
vdani  Krištof  Paradeiser.  —  Ko  je  bila  oborožena  pomoč  za  vse  slučaje 
zagotovljena,  je  izšel  19.  septembra  odlok  nadvojvoda  Ferdinanda,  ki 
je  zastopnikom  deželnih  stanov  strogo  ukazal  vse  luteranske  pridigarje 
in  učitelje  tekom  štirinajstih  dni  odpraviti  iz  Gradca,  Judenburga  in 
vseh  drugih  mest,  trgov  in  okrajev.  Hkrati  je  prišlo  povelje  na  ob- 
činski svet,  da  se  poslej  ne  smejo  več  uvažati  v  mesto  krivoverske 
knjige,  ali  pa  tam  prodajati  in  razširjati.  —  Deželni  odborniki  so 
ugovarjali  proti  tem  nadvojvodovim  odredbam,  a  novi  odlok  z  dne 
25.  septembra  je  odredil,  da  se  ima  luteranska  cerkev  zapreti,  in  čez 
tri  dni  (28.)  je  izšlo  zopet  povelje,  da  morajo  predikanti  in  učitelji  še 
pred  solnčnim  zahodom  mesto  Gradec,  tekom  osmih  dni  pa  deželo 
zapustiti.  Sili  se  je  bilo  treba  vdati.  Dne  29.  septembra  je  zapustilo  19 
predikantov  in  učiteljev  mesto  Gradec,  ko  so  dobili  iz  stanovske 
blagajne  izplačano  četrtletno  plačo  in  potnino.  —  Šli  so  deloma  na 
Hrvatsko  in  Ogrsko,  deloma  na  Nemško. 

V  Ljubljano  so  došli  nadvojvodov!  dekreti  29.  oktobra.  Določali 
so,  da  morajo  luteranski  pridigarji  in  učitelji  pod  smrtno  kaznijo 
zapustiti  mesto  še  pred  solnčnim  zahodom,  deželo  pa  v  treh  dneh. 
Hkrati  so  dobili  deželni  glavar,  vicedom  in  odborniki  ukaz,  da  izgnan- 
cev ne  smejo  ščititi,  ampak  jih  spodbujati,  naj  se  podvržejo  nadvoj- 
vodovemu  povelju.  Škofu  Hrenu  je  bilo  naročeno,  da  nadzoruje  izvršitev. 
Stanovi  so  upali,  da  bodo  stvar  še  nekaj  časa  zavlekli  in  si  pomagali 
s  tožbami  ali  prošnjami.  Poslali  so  iz  svoje  srede  nekaj  mož  k  škofu 
Hrenu  in  ga  prosili,  naj  predikantom  podaljša  rok  za  osem  dni,  češ 
da  zdaj  ne  morejo  zapustiti  mesta  zaradi  povodnji  in  kuge,  ki  se  je 
pojavila  v  mestu.  Prošnje  so  bile  zaman.  Na  praznik  vseh  svetnikov 
(1.  novembra)  je  šel  Hren  v  svečani  procesiji  v  špitalsko  cerkev, 
strgal  tamkaj  luteranske  cerkvene  knjige,  razbil  krstni  kamen  in  v 
novoposvečeni  cerkvi  zopet  opravil  sveto  mašo,  med  tem  ko  so  imeli 
stanovi  v  deželni  hiši  nemško  in  slovensko  luteransko  pridigo.  Drugi 
dan  so  sklenili  stopiti  v  dogovor  s  sosednimi  deželami  in  poslati  nekaj 
zastopnikov  k  nadvojvodu.  Pa  vsa  ta  sredstva  so  bila  brezuspešna. 
V  prvi  polovici  novembra  so  morali  predikanti  in  učitelji  Ljubljano 
zapustiti.  Felicijan  Trubar,  zadnji  evangeljski  superintendent,  je  šel 
najprej  v  Moravče  in  se  potem  skrival  po  raznih  gradovih,  kjer  je 
pridigoval,  krščeval  in  delil  obhajilo.  Šele  1.  1600.  je  zapustil  deželo, 
se  preselil  na  Virtemberško  in  postal  pastor  v  Griinthalu.  Tudi  drugi 
predikanti  in  učitelji  so  začasno  ostali  v  deželi,  ker  so  še  vedno  upali, 
da  bodo  stanovi  izposlovali  preklic  izgona.  Toda  bridko  so  se  varali. 
Naslednje  leto  je  kaznoval  nadvojvoda  vse  plemiče,  ki  so  imeli  pre- 
dikante  na  svojih  gradovih,  z  denarnimi  globami  do  1000  cekinov.  Ko 
so  zborovali  stanovi  leta  1599.  v  Kamniku  in  imeli  na  Križu  svojega 
predikanta  Marka  Kumprechta,  ga  je  nadvojvoda  ukazal  Ahaciju  Tumu 

pod  globo  5000  cekinov  takoj  prijeti  in  izročiti  deželskemu  sodniku. 
Enake  ukaze  so  dobili  Herbart  Lamberg,  ki  je  imel  na  Brdu  pri  Pod- 
peči  skritega  Felicijana  Trubarja,  Sabina  Lamberg,  pri  kateri  je  bival 
Ivan  Znojilšek,  Elizabeta  Lamberg,  ki  je  imela  pri  sebi  Jurija  Klemena, 
in  Nikolaj  Egg,  pri  katerem  se  je  skrival  Jernej  Knafelj.  Znojilška 
bi  bil  deželski  sodnik  skoraj  ujel,  da  ga  ni  z  zvijačo  rešil  graščak 
Pečovič.  Ko  je  prišel  sodnik  z  oboroženo  stražo  v  Trebnje,  da  prime 
predikanta,  ki  se  je  tedaj  mudU  na  gradu  Lanšprež,  ga  je  Pečovič 
prijazno  vprašal,  kaj  želi  in  ga  celo  povabil  na  večerjo.  Med  tem  ko 
se  je  sodnik  gostil  in  gospodi  pravil,  kako  huda  bode  zdaj  predla 
predikantom,  pa  so  Pečovičevi  ljudje  razpršili  njegovo  četo  in  ^Znojil- 
ška spravili  na  varno.  Pozneje  ga  nahajamo  nekaj  časa  na  Cretežu, 
od  koder  se  je  podal  h  grofom  Zrinjskim  v  Medjimurje.  Ker  je  na- 
letel tu  na  same  kalvince,  se  je  kmalu  zopet  vrnil  in  potikal  še  nekaj 
časa  po  raznih  gradovih.  Spomladi  leta  1600.  so  ga  stanovi  hkrati  s 
Felicijanom  Trubarjem  in  Jurijem  Klemenom  odpravili  iz  dežele.  Odšel 
je  s  priporočilnim  pismom  na  Virtemberško.  Splošno  se  je  vsem  pre- 
dikantom posrečilo  uiti,  le  Krištofa  Slivca,  pridigarja  v  Žužemberku, 
so  za  nekaj  časa  zaprli  na  ljubljanskem  gradu. 

V  Celovcu  se  izgon  predikantov  to  pot  še  ni  izvršil.  Celo  Stobejev 
poizkus,  pridobiti  katoličanom  staro  župno  cerkev,  se  ni  posrečil.  Vzrok 
je  bil  pač  ta,  da  Celovec  ni  bil  last  deželnega  kneza,  kakor  so  bila 
druga  mesta,  ampak  deželnih  stanov.  Poleg  tega  so  bivali  tam  baje 
le  trije  katoliški  meščani.  Tudi  po  drugih  krajih  na  Koroškem  je  bilo 
mnogo  več  protestantov  kakor  na  Štajerskem  ali  na  Kranjskem.  Zato 
je  tu  še  le  delovanje  reformacijskih  komisij  napravilo  prevrat. 

Stanovi  treh  dežel  še  niso  izgubili  vsega  upanja,  da  slednjič  vendar 
le  kaj  dosežejo  pri  nadvojvodu  v  korist  svoje  vere.  Pritisnili  so  nanj 
z  odredbo,  naj  se  vojakom  v  Hrvatski  krajini  ne  izplačuje  več  mezda 
iz  stanovske  blagajne,  ampak  naj  se  zavrnejo  s  svojimi  zahtevami  na 
graški  dvor. 

Jeseni  1.  1598.  (5.  novembra)  je  bil  v  Gradcu  shod  evangeljskih 
poslancev  vseh  treh  dežel,  ki  je  poslal  ugovor  in  prošnjo  za  pomoč 
na  cesarja  Rudolfa  v  Prago.  Toda  prošnja  je  bila  zavrnjena,  češ  da 
se  morajo  stanovi  obrniti  na  svojega  domačega  vladarja. 

V  začetku  naslednjega  leta  (22.  jan.  1599)  so  izročili  stanovski 
poslanci  nadvojvodu  samemu  obsežno  spomenico,  ki  so  jo  sestavili 
sporazumno  zastopniki  Štajerske,  Koroške  in  Kranjske.  Saurau,  deželni 
maršal  štajerski,  je  vodil  poslanstvo.  V  spomenici  so  bile  naštete  vse 
odredbe  zadnjih  let  proti  luteranstvu  in  izražena  prošnja,  naj  vladar 
svoje  ukaze  prekliče  in  obnovi  verske  razmere,  kakršne  so  bile  ob 
nastopu  njegove  vlade.  —  Nadvojvoda  Ferdinand  je  najprej  zavrnil 
koroške  in  kranjske  poslance,  katerim  je  ukazal,  naj  gredo  domov 
in  se  tamkaj  posvetujejo  o  brambi  domovine.  Na  pismeno  prošnjo 
je  obljubil  dati  točen  odgovor. 

V  deželnem  zboru  kranjskem,  ki  se  je  zbral  meseca  februarja 
1599,  je  prišlo  do  hudega  spora.  Luteranski  stanovi  so  zahtevali,  naj 
se  pred  vsem  razpravlja  o  njihovih  verskih  pritožbah  in  niso  preje 
hoteli  za  vojne  namene  nič  dovoliti.  Opetovano  se  je  bU  deželni  zbor 

odgodil,  pa  zopet  sklical.  Enako  je  bilo  v  Gradcu  in  v  Št.  Vidu,  kjer 
je  zboroval  koroški  deželni  zbor.  Slednjič  so  pristali  na  zahteve  nad- 
vojvodove  pod  gotovimi  ugovori  in  pogoji,  ki  jim  pa  niso  nič  koristili. 
—  Na  pismeno  pritožbo  luteranskih  stanov  je  Ferdinand  odgovoril 
30.  aprila  s  svojo  ,,glavno  resolucijo",  kjer  se  obširno  peča  s  poedi- 
nimi  trditvami  njihove  vloge  in  slednjič  vse  zahteve  odbije. 

Med  tem,  ko  so  se  bojevali  stanovi  s  papirnatimi  ugovori  in 
sestavljali  dolgovezne  spomenice,  je  nadvojvodova  protireformacija 
krepko  napredovala.  Že  30.  septembra  1599  je  bil  Ferdinand  izdal 
poziv  na  vse  evangeljske  meščane  Notranje  Avstrije,  naj  se  povrnejo 
v  katoliško  cerkev;  ako  pa  tega  nočejo  storiti,  naj  prodajo  svoje 
imetje,  plačajo  deseti  vinar  za  odhodnino  in  naj  zapuste  nadvojvodove 
dežele.  Prihodnji  mesec,  5.  novembra,  je  vsem  patronom  cerkva 
in  beneficijev  ukazal,  da  predlagajo  škofom  le  katoliške  duhovnike 
za  razne  cerkvene  službe.  Kmalu  potem  so  prepovedali  novi  vladni 
odloki  prodajanje  luteranskih  knjig  in  popevanje  luteranskih  pesmi. 
Meščanom  je  bilo  pod  strogo  kaznijo  zapovedano,  da  smejo  svete 
zakramente  in  druga  blagoslovila  prejemati  le  od  katoliških  duhovnikov. 
Taki  in  enaki  odloki  sicer  v  avstrijskih  deželah  niso  bili  novi,  a  ostali 
so  preje  le  na  papirju.  Zdaj  pa  so  jih  z  vso  strogostjo  uveljavile 
Ferdinandove  „reformacijske  komisije". 


„Reformacijske  ali  verske  komisije"  so  bile  vladna 
naprava,  ki  je  imela  dosledno  izvesti  načelo,  da  tisti,  ki  je  v 
deželi  vladar,  ima  tudi  uravnavati  verske  zadeve.  Sestavljene  so  bile 
iz  nekaterih  zastopnikov  cerkve,  ki  so  imeli  ljudstvo  poučevati  o 
prepornih  točkah  med  katoliško  in  protestantsko  vero,  in  pooblaščen- 
cev nadvojvodovih,  ki  so  v  njegovem  imenu  vse  potrebno  ukrenili 
glede  na  sestavljanje  občinskih  odborov  s  katoličani,  zapriseganje  me- 
ščanov, izgon  neposlušnih  podložnikov  in  druge  odredbe,  ki  so  se  zdele 
potrebne.  Reformacijske  komisije  so  prehodile  vse  tri  notranjeavstrijske 
dežele,  izganjale  predikante,  nastavljale  mesto  njih  katoliške  duhovnike, 
voditelje  luteranov  zaprle  ali  izgnale,  protestantske  tempeljne  podrle 
ali  razstrelile,  krivoverske  knjige  zaplenile  in  sežgale.  Postopale  so 
po  vseh  krajih  precej  enako.  Ko  je  došla  komisija  v  mesto  ali  kraj, 
so  pozvali  vse  moške  in  ženske  v  mestno  hišo  ali  cerkev.  Tu 
jim  je  načelnik  komisije,  na  Štajerskem  in  Koroškem  škof  Martin 
Brenner,  na  Kranjskem  škof  Hren,  najprej  govoril  o  nekaterih  temeljnih 
verskih  resnicah,  o  pravi  veri,  o  katoliški  cerkvi,  o  sv.  obhajilu  pod 
eno  podobo,  o  mašništvu  itd.  Nato  so  morali  ljudje  priseči,  da  se  bodo 
zdržali  nekatoliške  božje  službe,  ogibali  se  predikantov  in  skazovali 
deželnemu  knezu  dolžno  pokorščino.  Prisega  je  bila  taka,  da  so  jo 
po  svoji  vesti  lahko  podali  tudi  protestanti,  ker  se  ni  tikala  verskih 
naukov,  ampak  le  vnanje  pokorščine  nasproti  vladarju.  Tistim,  ki  niso 
hoteli  priseči,  se  je  določil  obrok  za  premislek  ali  pa  za  odhod,  na- 
vadno šest  tednov,  pa  tudi  več  mesecev.  Luteranski  mestni  sodniki, 
župani  in  občinski  svetovalci  so  bili  odstavljeni  in  mesto  njih  postav- 

Ijeni  na  čelo  mestnim  in  trškim  občinam  nadvojvodovi  zastopniki. 
V  varstvo  so  imele  komisije  s  seboj  močno,  oboroženo  stražo,  ki  pa 
navadno  ni  imela  kaj  posla. 

Komisije  so  pričele  svoje  delovanje  na  Zgornjem  Štajerskem. 
Isti  dan,  ko  je  ukazal  nadv^ojvoda  vzeti  stanovom  luteransko  cerkev 
(Stiftskirche)  v  Gradcu,  kjer  so  vzlic  njegovi  prepovedi  vzdrževali 
predikanta.  so  se  zbrali  v  Ljubnem  njegovi  komisarji  z  admontskim 
opatom  Janezom  na  čelu  (14.  okt.  1599),  da  starejo  odpor  luteranskih 
rudarjev.  V  kratkem  so  se  pokatoličanili  kraji :  Eisenerz,  Aussee, 
Grobming,  Schladming,  Rottenman,  ne  da  bi  se  prelila  kaplja  krvi. 
Ferdinand  je  mogel  biti  z  uspehom  te  prve  potovalne  komisije  zado- 
voljen. Dasiravno  luteranstvo  v  teh  krajih  še  davno  ni  bilo  iztrebljeno, 
so  mu  vendar  skazali  pokorščino  in  se  uklonili  njegovim  zapovedim. 


Samostan  Marenberg. 


Nato  je  prišel  na  vrsto  Spodnji  Štajer.  Na  čelo  komisije  je  tu  stopil 
sekovski  knezoškof  Martin  Brenner,  kateremu  so  bili  pridejani  še  trije 
vladni  svetniki  in  tajnik  Volbenk  Kaltenhauser.  —  Prvi  obisk  je  veljal 
glavni  luteranski  trdnjavi  —  Radgoni.  Dne  17.  decembra  1599  je 
odrinila  komisija  iz  Lipnice,  spremljana  od  150  nemških  strelcev  in 
170  oboroženih  škofovih  podložnikov.  Na  poti  v  Radgono  je  obiskala 
Cmurek,  kjer  je  pregnala  predikanta,  postavila  katoliškega  župnika 
in  sprejela  od  meščanov  obljubo  pokorščine.  Pod  noč  je  bila  že  v 
Radgoni.  Meščani  so  bili  iznenadeni  in  silno  prestrašeni.  Komisarji  so 
zahtevali  takoj  ključe  od  vseh  mestnih  vrat,  zastavili  vse  ulice  in  trge 
z  vojaki,  k  rotovžu  in  orožarni  postavili  močno  stražo  in  meščanom 
prepovedali  zapustiti  hiše.  Drugi  dan  je  dobila  komisija  v  pomoč  in 
varstvo  še  500  slovenskih  vojakov,  katere  so  oborožili   s  puškami  in 

sabljami  iz  mestne  orožarne.  Tretji  dan  so  pozvali  pred  komisijo 
vse  meščanstvo.  Škof  Brenner  je  imel  dolg  govor,  v  katerem  je  naštel 
Radgončanom  vse  pregreške  in  prestopke,  ki  so  jih  zadnja  leta  za- 
krivili. Nato  je  sledila  sodba,  da  vsled  upornosti  izgube  vse  svoje 
pravice  in  privilegije.  Mestni  sodnik,  svetovalci  in  vsi  mestni  uradniki 
so  bili  odstavljeni.  Za  nadvojvodovega  pooblaščenca  (Anwalt)  je  bil 
imenovan  novi  mestni  župnik  Matija  Socius  in  mu  je  bilo  naročeno, 
naj  se  vedno  udeležuje  sej  mestnega  sveta  in  pazi,  da  se  ne  ukrene 
kaj  zoper  katoliško  vero  in  nadvojvodovo  oblast.  Za  mestnega  sod- 
nika je  bil  postavljen  Luka  Lelič,  katerega  so  preje  zaradi  katoliškega 
mišljenja  zelo  preganjali.  Slednjič  so  se  določile  kazni  za  upornike, 
ki  so  bili  zbežali  na  Ogrsko.  Zaplenili  so  jim  imetje.  Mnogim  lute- 
ranom  so  zaradi  izgredov  proti  prejšnjim  komisijam  naložili  de- 
narne globe  od  300  do  4000  goldinarjev.  Meščanom  se  je  splošno 
določil  obrok  treh  mesecev,  da  se  izjavijo  pred  župnikom,  se  li  ho- 
čejo povrniti  v  katoliško  cerkev  ali  pa  izseliti.  Vsi  pa  so  morali 
priseči  pred  škofom,  da  hočejo  biti  pokorni  deželnemu  knezu,  se 
zdržati  bogoslužja  protestantov  in  vseh  skrivnih  shodov.  Nato  jim  je 
komisija  izročila  „inštrukcijo",  ki  je  določala,  kako  naj  se  vrši  mestna 
uprava,  katoliška  božja  služba  in  poživi  versko  življenje.  Luteranska 
molivnica  izven  mesta  se  je  imela  razstreliti.  Ker  je  pa  njen  lastnik 
Kari  pl.  Herberstorf  prosil,  naj  mu  prizanesejo,  in  je  že  sam  odpravil 
predikanta,  altar,  krstni  kamen,  grobne  spomenike  in  zvonove,  je 
nadvojvoda  Ferdinand  dovolil,  naj  se  poslopje  ohrani,  ako  ne  bode 
več  služilo  za  protestantske  shode.  Komisija  je  ostala  v  Radgoni  do 
5.  januarja.  Škof  Brenner  je  skozi  dva  tedna  vsak  dan  pridigoval  po 
več  ur  deloma  v  župni  cerkvi,  deloma  v  mestni  hiši.  Razlagal  je 
temeljne  nauke  katoliške  vere  in  se  o  njih  razgovarjal  s  posameznimi 
meščani.  Pri  odhodu  komisije  je  ostalo  v  mestu  za  posadko  150  strelcev, 
ki  so  imeli  vzdrževati  mir  in  red. 

Petega  januarja  je  prišel  Brenner  s  svojimi  spremljevalci  do 
Št.  Lenarta  v  Slovenskih  Goricah.  Trg  je  bil  katoliški,  le 
skakači  so  tu  uganjali  svoje  neumnosti.  V  bližini  je  bila  njihova  cerkev, 
zbita  iz  desk  in  pokrita  z  vejevjem.  Komisija  jo  je  ukazala  požgati. 
Drugi  dan,'  na  praznik  sv.  Treh  Kraljev,  je  po  slovesni  božji  službi 
odrinila  v  Maribor.  Straža  se  je  z  novimi  četami  pomnožila  na 
tisoč  mož. 

Maribor  je  že  leto  preje  dobil  katoliški  mestni  zastop.  Župan 
je  prišel  z  mestnimi  svetovalci  komisiji  naproti  in  jo  spremil  v  grad. 
Mariborski  luterani  so  imeli  svoje  shode  v  bližnji  Bednavi  (Windenau), 
odkoder  so  prihajali  predikanti  tudi  večkrat  v  mesto.  Komisija  je 
pozvala  vse  meščane  pred  sebe,  jim  očitala  njihovo  nepokorščino  in 
naznanila  kazen  deželnega  kneza.  Mariborčani,  prestrašeni  vsled  močne 
straže,  so  se  še  hitreje  uklonili  kakor  Radgončani.  Škof  je  imel  pri- 
dige skozi  ves  teden  in  jih  poučeval  o  zmotah  luteranstva.  Pri  izpra- 
ševanju so  se  skoraj  vsi  izjavili  za  katoliško  vero,  le  nekaj  plemičev 
je  ostalo  trdovratnih.  Ker  so  hujskali  tudi  meščane,  so  jih  izgnali  iz 
mesta.  Slednjič  je  vse  meščanstvo  podalo  zahtevano  prisego,  izročilo 
komisarjem  luteranske  knjige,  da  so  jih  sežgali,  in  prejelo  „inštruk- 

cijo",  kako  ima  v  prihodnje  živeti.  Luteranska  postojanka  v  Bednavi 
ni  ušla  svoji  usodi.  Komisarji  so  ukazali  leseno  „sinagogo"  (molivnico) 
požgati,  predikantovo  stanovanje  in  učilnico  pa  razstreliti.  Na  pogo- 
rišču so  postavili  v  svarilo  vislice,  ker  se  je  lastnik  Viljem  pl.  Herber- 
stein  upiral  knežjim  poveljem. 

Dne  15.  januarja  je  šla  komisija  v  Ptuj ,  kjer  ji  je  katoliški  mestni 
sodnik  z  vsemi  svetovalci  prišel  naproti  do  mosta,  ji  izročil  ključe 
in  jo  spremil  v  stanovanje.  —  Pri  izpraševanju  se  je  pokazalo,  da 
je  bilo  okoli  60  meščanov  deloma  ali  popolnoma  lutrovskih.  Po  tri- 
dnevnem poduku  so  se  vsi  izpreobrnili,  zato  ni  bilo  treba  nobenega 
izgnati.  Le  nekaj  plemičev  je  moralo  mesto  zapustiti.  Vsi  so  prisegli 
na  katoliško  veroizpoved  in  izročili  luteranske  knjige. 

Odtod  je  krenila  komisija  proti  Celju.  Spotoma  je  obiskala 
Slovensko  Bistrico,  kjer  je  našla  le  tri  nepokomeže,  in  Konjice,  kjer 
so  veleli  razdejati  luteransko  pokopališče.^  V  Celju  so  bili  pozvani  vsi 
meščani,  kakor  tudi  prebivalci  bližnjega  Žalca,  pred  komisijo.  Skoraj 
vsi  so  voljno  prisegli,  izročili  prepovedane  knjige  in  sprejeli  „inštruk- 
cijo".  Le  pet  trdovratnežev  so  dali  izgnati.  Veliko  veselje  je  zavla- 
dalo med  slovenskimi  okoličani,  ko  se  je  luteranska  cerkev  v  Govčah 
(Scharfenau)  zrušila  v  prah.  Iz  Celja  so  pripeljali  stenolome  in  smodnik 
za  razstrelje vanje.  Celjski  meščani,  Žalčani  in  Teharjani  so  prišli  ob- 
oroženi s  sekirami,  cepini  in  motikami.  Med  strašnim  krikom  in  vikom 
se  je  pričelo  delo  razdejanja.  Šele  čez  nekaj  dni  je  bila  cerkev,  močen 
zid  okoli  pokopališča  z  utrjenimi  stolpi  in  predikantovo  stanovanje 
razrušeno.  Ljudje  imenujejo  kraj  še  danes  „prepovedan  hrib". 

V  Slovenjem  gradcu,  kamor  je  komisija  prišla  24.  januarja, 
ni  bilo  nič  protestantov.  Vsi  meščani  so  prisegli  na  katoliško  vero- 
izpoved in  obljubili  o  bližnji  Veliki  noči  prejeti  obhajilo  pod  eno  podobo. 

Ker  južno  od  Drave  ni  bilo  nobenega  kraja  več  treba  reformirati, 
so  komisarji  prekoračili  reko,  obiskali  še  Dravberg,  Marenberg, 
Amfels  in  se  29.  januarja  vrnili  zopet  v  Lipnico.  Med  tem  je  Janez 
Friderik  pl.  Paar  z  oboroženo  stražo  razdejal  obzidano  luteransko 
pokopališče  v  Arnfelsu  in  s  silo  osvojil  tamošnjo  cerkvico,  kjer  je 
pl.  Gera  imel  luteranske  bogoslužne  shode.  Požgal  je  tudi  dve  ska- 
kaški  cerkvi,  v  Lučah  in  v  Soboti,  na  štajersko-koroški  meji,  razstrelil 
cerkev  in  dve  pokopališči  gospoda  Matija  Amana  v  Lipnici.  Zadnji 
dan  meseca  januarja  se  je  pričela  reformacija  za  vso  lipniško  okolico. 
Skoraj  vsi  prebivalci  so  se  odločili  za  katoliško  vero  in  radi  podali 
zahtevano  prisego.  Nekaterim,  ki  se  niso  hoteli  izjaviti  za  katoličane, 
so  določili  obrok,  da  se  izpreobrnejo  ali  pa  izselijo. 

V  sedmih  tednih  je  prepotovala  komisija  vsa  mesta  in  druge 
važnejše  kraje  na  Spodnjem  Štajerskem  in  jih  vsaj  na  zunaj  pridobila 
za  odredbe  vladarjeve.  Škof  Martin  Brenner  je  sklenil  poročilo  o  tem 
potovanju  z  besedami  sv.  pisma:  „Hvaljen  bodi  Gospod,  Izraelov  Bog, 
ker  je  obiskal  in  odrešil  svoje  ljudstvo." 

V  naslednjih  mesecih  so  delovale  reformacijske  komisije  z 
Brennerjem  na  čelu  po  nemških  krajih  Gornjega  Štajerja,  v  dolini 
Mure,  Murice  in  Rabe.    Delo    se  je  završilo  z  reformacijo   glavnega 


830 

mesta  Gradca,  kjer  je  komisija  delovala  od  31.  julija  do  8,  avgusta. 
Število  izgnanih  meščanov  je  tu  doseglo  par  stotin. 

Vzlic  dolgotrajnemu  napornemu  delu  se  je  škof  Brenner  lotil  še 
isto  leto  reformacije  na  Koroškem,  kjer  je  luteranstvo  pognalo 
korenine  še  globlje,  nego  na  Štajerskem.  Reformacijska  komisija  je 
imela  razun  škofa  še  sledeče  Člane:  Dr.  Angelus  Costede,  Ivan  Krištof 
Prank,  poveljnik  straže,  Volbenk  Kaltenhauser,  tajnik,  grof  Ivan  Orten- 
burški,  koroški  deželni  glavar,  in  Hartman  Zingel,  koroški  vicedom. 
Spremljala  jih  je  straža,  ki  je  štela  300  strelcev. 

Pričeli  so  svoje  delovanje  6.  septembra  v  mestu  Sovodenj,  kamor 
so  bili  poklicani  tudi  prebivalci  iz  okolice.  Izpraševali  so  jih,  moža 
za  možem,  o  njihovih  verskih  nazorih  in  jih  obvezali  s  prisego,  držati 
se  nadvojvodovih  ukazov.  Obhajilo  pod  obema  podobama  se  je  od- 
pravilo. Tisti,  ki  so  se  priznali  za  kalvince,  luterane  ali  flakcijance 
in  se  niso  hoteli  izpreobrniti,  so  bili  obsojeni,  da  se  tekom  šestih 
tednov  in  treh  dni  izselijo.  Tristo  luteranskih  knjig  je  bilo  sežganih 
na  javnem  trgu. 

Slično  se  je  vršila  reformacija  po  vsem  Koroškem.  Komisija  je 
prehodila  vso  Dravsko  dolino,  dolino  reke  Bele,  Zilje,  Krke,  Gline  in 
Lavantinsko  dolino.  Povsod  so  predikante  pregnali,  njih  molivnice 
zaprli  ali  razrušili,  katoliške  cerkve  jim  odvzeli  in  izročili  kato- 
liškim duhovnikom,  krivoverske  knjige  sežgali  in  trdovratne  prote- 
stante, ki  se  niso  dali  poučiti,  obsodili  na  izgon.  Škof  Brenner  je 
pridigal  tri  do  štiri  ure  na  dan  in  povsod  odpravil  obhajilo  pod 
obema  podobama. 

V  Špitalu  se  je  zbralo  okoli  6000  meščanov  in  kmetov  iz 
gornje  Dravske  doline.  Po  dvadnevnem  poduku  in  izpraševanju  so  jim 
določili  obrok  treh  mesecev,  da  se  povrnejo  v  katoliško  cerkev  ali 
pa  izselijo.  —  V  Ziljski  dolini  je  bilo  treba  cerkve  sv.  Andreja, 
sv.  Mohorja,  sv.  Jurija,  sv.  Lenarta,  sv.  Marije  Magdalene,  sv.  Petra 
in  župnijo   Čače  iztrgati  predikantom  iz  rok. 

Strogo  postopanje  komisije  je  povzročilo  po  Koroškem  precej 
razburjenja.  Pri  Trebnju  se  je  zbralo  vsled  hujskanja  nekega  predi- 
kanta  okoli  4000  kmetov,  ki  so  napravili  zaseke  in  nagromadili  ka- 
menje, da  s  silo  zastavijo  pot  komisarjem.  Enak  odpor  so  pripravljali 
tudi  rudarji  v  Pliberku.  V  Millstadt  so  prišli  trije  poslanci  deželnih 
stanov  ugovarjat  proti  postopanju  komisije.  Nadvojvodovi  komisarji 
so  jim  odgovorili,  da  se  ljudstvo  nima  od  njih  nič  hudega  bati.  Kar 
se  tiče  zahtevane  prisege,  jo  lahko  poda  tudi  vsak  luteran,  ker  obljubi 
le,  da  bode  deželnemu  knezu  pokoren  in  da  se  bode  ogibal  predikantov, 
dokler  je  v  deželi.  Kar  se  tiče  izgona,  nadvojvoda  nikomur  ne  jemlje 
imetja,  temveč  zahteva  le  v  korist  miru  in  edinstva,  da  se  hlapec 
umakne  gospodu,  ker  se  je  pokazalo,  da  se  sicer  ne  more  vzdržati 
red  v  deželi.  Plačevanje  desetega  vinarja  je  zakonito  zaukazano  po 
vsem  cesarstvu;  tudi  je  primerno,  da  izseljenec  odstopi  deželnemu 
knezu  del  tega,  kar  si  je  v  deželi  pridobil.  —  Komisarji  so  poročali  o 
tem  poslanstvu  in  o  odporu,  ki  se  je  pripravljal,  nadvojvodu  Fer- 
dinandu, ki  je  takoj  poslal  v  Celovec,  Beljak  in  druge  kraje  stroge 
ukaze,  naj   se   ne   ustavljajo   komisiji,   sicer  bodo  izgubili   vse   svo- 

boščine,  privilegije   in  vse  svoje  imetje.    Nato  se  nasilni  upori  niso 
več  pojavili. 

Od  12.  do  15.  oktobra  je  delovala  verska  komisija  v  Velikovcu, 
kjer  so  se  luterani  kazali  trdovratnejše  nego  drugod.  Obsojeni  so  bili 
na  izgon  v  osmih,  šestih  in  treh  tednih.  Tam  so  sežgali  tudi  500 
krivo  verskih  knjig,  luteransko  pokopališče  in  skakaško  cerkev  na 
Stuttenbergu  pa  razdejali. 

V  Volšpergu  (16.  okt.)  je  moral  mestni  svet  priseči,  da  ne 
bode  več  vzdržaval  predikanta.  Luteransko  cerkev  in  pokopališče 
so  razrušili. 

Dne  24.  oktobra  je  šla 
komisija  proti  Beljaku. 
Naproti  jej  pride  mestni 
pisar  s  tremi  meščani  in 
jo  prosi,  naj  bi  straža  ne  šla 
v  mesto.  Komisarji  so  le  ob- 
ljubili, da  hočejo  skrbeti  za 
strogo  disciplino,  in  so  šli 
s  svojo  četo  vred  v  Beljak. 
Vsi  meščani  so  bili  oboro- 
ženi, pa  si  niso  upali  upreti 
se.  Drugi  dan  je  imel  škof 
Brenner  dolg  govor  v  veliki 
dvorani  bamberškega  gradu, 
kjer  se  je  zbralo  vse  me- 
ščanstvo. Potem  so  komi- 
sarji potrdili  izgon  tistih 
meščanov,  ki  jih  je  bil  že 
preje  odpravil  iz  mesta 
bamberški  vicedom.  Belja- 
čani  so  se  s  komisarji  celo 
tako  sprijaznili,  da  so  jih 
pogostili  s  finimi  vini  in  nji- 
hovim vojakom  brezplačno 
dajali  hrano.  —  Po  drugih 
bamberških  krajih:  Trbiž, 
Naborjet,  Pliberk,  Rajbelj, 
Podklošter  je  bil  že  vice- 
dom sam  izvršil  reformacijo 
in  pregnal  trdovratne  lute- 
rane.  Njegove  odredbe  je 
komisija  potrdila. 

Zdaj  je  bila  vsa  Koroška  reformirana.  Preostalo  je  le  še  glavno 
mesto  Celovec,  kjer  so  zbrali  stanovi  močno  posadko  600  mož  in 
kamor  se  je  zateklo  tudi  27  predikantov  iz  vse  dežele,  v  nadi,  da 
se  bode  vsaj  ta  najmočnejša  postojanka  uprla  zmagoslavni  komisiji. 
Ko  so  pa  prišla  nadvojvodova  stroga  povelja  v  Celovec,  je  stanove 
hitro  minil  pogum.  Poslali  so  v  Št.  Vid,  kjer  se  je  mudila  komisija, 
svoje  zastopnike,  da  se  z  njo  pogajajo.    Po   dolgem   obotavljanju  so 

obljubili,  da  bodo  komisijo  mimo  sprejeli,  luteranske  predikante  in 
učitelje  odpravili,  njihovo  bogoslužje  in  šole  opustili,  skrbeli,  da  bodo 
meščani  orožje  odložili  in  da  komisijske  straže  ne  bodo  žalili.  Mestna 
posadka,  broječa  600  mož,  se  je  imela  prestaviti  v  Velikovec. 

Pod  večer  11.  novembra  je  komisija  dospela  pred  Celovec.  Od 
šentviškega  predmestja  čez  most,  pri  vratih  in  po  vseh  ulicah  daleč 
noter  v  mesto  so  stali  meščani,  oboroženi  s  sabljami  in  nabitimi  puš- 
kami. Na  ugovor  komisarjev  so  morali  orožje  odložiti.  —  Drugi  dan 
se  je  meščanstvo  pozvalo  v  mestno  župno  cerkev,  prišlo  je  v  velikem 
številu.  Škof  Brenner  je  šel  na  prižnico  in  jim  govoril  o  katoliških 
verskih  naukih  nad  tri  ure,  enako  tretji  dan.  Toda  njegove  besede  so 
bile  brezuspešne.  Celovčani  so  bili  že  od  mladosti  vzgojeni  v  prote- 
stantstvu  in  sovraštvu  do  katoliške  cerkve.  Zahtevane  prisege  niso 
hoteli  podati,  tudi  mestnega  sveta  ni  bilo  mogoče  pokatoličaniti,  ker 
so  bili  v  mestu  le  trije  katoliški  meščani.  Zadovoljiti  se  je  bilo  treba 
z  odpravo  predikantov  in  vpeljavo  katoliškega  bogoslužja.  Nova  sta- 
novska cerkev  sv.  Trojice  je  bila  zaprta,  tudi  v  špitalski  cerkvi  sv.  Duha 
je  prenehala  vsaka  božja  služba.  Pri  mestni  župni  cerkvi  sv.  Egidija 
pa  je  bil  nastavljen  katoliški  župnik  Matevž  Scholasticus,  ki  je  bil 
dober  pridigar.  Komisija  je  slednjič  prečitala  meščanom  nadvojvodov 
dekret,  da  se  morajo  v  dveh  mesecih  povrniti  v  katoliško  cerkev  ali 
pa  zapustiti  njegove  dežele.  —  Niti  celovški  meščani,  niti  stanovi  niso 
resno  mislili  podvreči  se  odredbam  verske  komisije.  Komaj  je  škof 
Brenner  s  svojim  spremstvom  odšel,  so  že  prišli  predikanti  nazaj  v 
mesto.  Protestantski  mestni  svet,  ki  se  je  posebno  čutil  ogroženega, 
je  prosil  stanovske  zastopnike  pomoči  in  varstva,  češ  da  se  utegne 
mesto  posloveniti,  ako  ga  bodo  morali  luteranski  Nemci  zapustiti 
(miisste  dieselbe  mit  fremden  Nationspersonen,  die  nicht  deutschen 
Gebliits  seien,  besetzt  werden).  Toda  proti  odločnim  nadvojvodovim 
poveljem  vse  obotavljanje  ni  nič  izdalo.  Najpreje  je  moral  zapustiti 
mesto  slovenski  predikant  Gregor  Fašang,  katerega  stanovi  niso 
hoteli  več  ščititi,  češ  da  ga  niso  sami  nastavili,  temveč  magistrat. 
Dne  29.  decembra  1600  je  moral  oditi.  Do  spomladi  prihodnjega  leta 
so  se  vzdržali  štirje  nemški  predikanti.  V  začetku  marca  je  prišel 
od  nadvojvoda  ukaz  na  stanovske  zastopnike,  naj  svoje  pridigarje 
nemudoma  odpravijo  iz  mesta,  sicer  bode  poslal  v  Celovec  na  njih 
stroške  posadko  in  postopal  proti  nepokornežem  s  toliko  strogostjo, 
da  se  bodo  drugi  lahko  zgledovali.  Stanovi  si  niso  več  upali  upirati  se 
odločni  volji  deželnega  kneza.  Dne  15.  marca  1601  so  bili  celovški 
predikanti  odpuščeni.  Dva  izmed  njih,  ki  sta  bila  domačina,  sta  se  še 
nekaj  časa  potikala  po  raznih  gradovih,  dva  pa  sta  šla  čez  mejo  na 
Nemško.  V  verskih  nazorih  celovškega  prebivalstva  pa  se  ni  zgodila 
nikaka  izprememba.  Niti  se  niso  prijavili  za  prestop  v  katoliško  cerkev, 
niti  se  pripravljali  za  izselitev  iz  mesta  in  dežele.  Nadvojvoda  Fer- 
dinand je  imel  preveč  posla  z  vojnimi  zadevami,  da  bi  mogel  proti 
njim  strogo  nastopiti.  Ta  položaj  je  trajal  skoraj  štiri  leta.  V  začetku 
aprila  1.  1604.  pa  je  bil  zopet  poslan  v  Celovec  škof  Brenner  z  dvema 
komisarjema,  da  končno  dovrši  pričeto  reformacijo.  Pričel  je  svoje 
delo  na  cvetno  nedeljo  s  pridigo  vpričo  mnogoštevilnega  ljudstva  in 

je  nadaljeval  skozi  štiri  mesece.  Ob  nedeljah  in  praznikih  so  bili  vedno 
poučni  govori,  ob  delavnikih  pa  izpraševanje  meščanov.  Celovčanom 
so  se  škofove  pridige  kmalu  priljubile.  Celo  odlične  gospe  so  ga 
hodile  poslušat  in  sicer  v  slovenski  kmečki  noši,  da  bi  jih  ljudje  ne 
spoznali.  Kmalu  je  bilo  zapaziti  v  mestu  velik  prevrat.  Brenner  je 
dosegel  v  par  mesecih,  da  se  je  šest  sedmin  prebivalstva  katoliško 
izpovedalo  in  obhajalo  pod  eno  podobo.  Le  kakih  50  meščanov,  veči- 
noma tujcev  iz  Šlezije,  Saksonskega  in  Virtemberškega,  je  trdovratno 
ostalo  pri  luteranstvu  in  moralo  mesto  zapustiti.  Tudi  uradniki  in 
uslužbenci  deželnih  stanov  so  se  branili  izvršiti  povelja  verske  komisije. 
Dobili  so  obrok  do  svečnice  prihodnjega  leta,  v  katerem  se  morajo 
izpreobrniti  ali  pa  deželo  zapustiti.  —  Slovesno  je  škof  Brenner  praz- 
noval v  Celovcu  praznik  sv.  Rešnjega  Telesa,  prvič  zopet  po  42  letih. 
Sijajne  procesije  se  je  udeležil  ves  mestni  svet  z  županom  in  mestnim 
sodnikom  na  čelu,  vsi  rokodelski  cehi  s  svojimi  zastavami  in  nebrojna 
množica  ljudstva.  Izredno  je  bilo  navdušenje  celovškega  prebivalstva 
in  celo  komisarji  so  se  čudili,  da  so  se  katoliški  obredi  ljudem,  ki 
so  bili  vzgojeni  v  krivo  verstvu,  tako  hitro  priljubili.  Ko  je  knezoškof 
videl,  da  se  je  katoliška  reformacija  v  Celovcu  dovolj  utrdila,  je  poveril 
pridigarsko  službo  jezuitu,  patru  Galu  Scherer,  in  se  po  štirih  mesecih 
uspešnega  delovanja  v  cerkvi  Gospe  Svete  poslovil  od  Celovčanov. 
Mesto  mu  je  priredilo  slavnosten  obed. 

Koroška  je  bila  zdaj  na  zunaj  pridobljena  za  katoliško  vero. 
Vesel  je  pisal  Brenner  nekemu  prijatelju:  „Vsa  Koroška  je  bila  v  dobi 
treh  mesecev  popolnoma  prenovljena.  Nešteta  množica  ljudi  si  čestita, 
da  so  se  mogli  zopet  povrniti  v  katoliško  cerkev ...  In  to  podjetje 
se  je  nad  vse  pričakovanje  srečno  izvršilo,  ne  da  bi  se  prelila  kaplja 
krvi.  Bogu  bodi  hvala!  Prejasni  vladar  se  je  tega  zelo  razveselil. 
Krivoverci  so  raznesli  mnoge  govorice  o  ropanju  naših  vojakov  in 
našem  nasilnem  ravnanju  proti  ljudstvu.  Ker  je  pa  vse  to  neresnično 
in  zlagano,  se  bode  samo  razblinilo  v  nič  in  ni  treba,  da  bi  zagovarjali 
svoje  postopanje." 

Vendar  luteranstvo  še  ni  bilo  popolnoma  odpravljeno.  Po  odda- 
ljenih samotnih  dolinah,  kamor  niso  prišle  reformacijske  komisije  ali 
pa  so  le  površno  opravile  svoj  posel,  so  se  še  ohranile  luteranske  knjige, 
molitve  in  pesmi.  S  čitanjem  knjig  so  se  podedovali  evangeljski  nauki 
in  običaji  od  roda  do  roda  tem  lažje,  ker  je  večkrat  primanjkovalo 
temeljitega  katoliškega  verskega  nauka.  Tako  so  se  ohranili  protestanti 
na  severnem  Koroškem  v  dolini  Lizare  in  Malte,  južno  od  Osojskega 
jezera,  vzhodno  od  Millstatta  in  na  zapadnem  pobočju  širokega  Dobrača, 
kjer  še  zadnja  slovenska  protestantska  občina  Zagoriče  priča,  da  je 
mogočno  versko  gibanje  16.  stoletja  nekdaj  potegnilo  za  seboj  tudi 
nekaj  Slovencev. 

^« 

Na  Kranjskem  je  pričela  reformacijska  komisija  delovanje  skoraj 
ob  istem  času  kakor  na  Koroškem.  Nadvojvoda  ji  je  postavil  na  čelo  škofa 
Tomaža  Hrena,  njemu  na  stran  pa  kranjskega  deželnega  glavarja  Jurija 
Lenkoviča,  vicedoma  Jožefa  pl.  Rabatta  in  Filipa  Kobenclja  s  Proseka. 

Pričetek  opisuje  Hren  v  svojem  koledarju  s  sledečimi  besedami: 
„Dne  22.  decembra  1600  je  pričela  reformacijska  komisija  svoje 
delovanje  v  Ljubljani  v  škofijskem  poslopju  v  imenu  Gospodovem. 
Dne  24.,  25.,  26.  in  27.  decembra  so  bile  pridige  o  zmotah  luteranstva, 
ki  jih  je  treba  opustiti,  in  sicer  v  stolnici  slovenske,  v  kolegiju  jezu- 
itov pa  nemške.  Bog  daj  uspeh."  V  stolnici  je  pridigoval  škof  sam, 
pri  jezuitih  o.  Henrik  Vivarius.  —  Dne  29.  decembra  je  komisija  se- 
žgala na  ljubljanskem  glavnem  trgu  osem  voz  luteranskih  knjig  in 
štirinajst  dni  pozneje  še  tri  vozove  „v  veliko  zmedo  krivovercev". 
Posrečilo  pa  se  je  protestantom  nekatere  knjige  oteti  in  jih  spraviti 
v  deželno  hišo.  —  Ves  mesec  januar  1601  je  bil  posvečen  izpreobra- 
čanju  ljubljanskih  luteranov.  Škof  je  dajal  pozvanim  meščanom  pojas- 
nila o  katoliških  verskih  resnicah  po  tri  do  štiri  ure  na  dan.  Včasih 
so  bile  obravnave  dopoldne  in  popoldne.  Vsem  se  je  predložila  prisega, 
ki  je  pa  imela,  če  po  ohranjenih  obrazcih  sodimo,  mnogo  bolj  izražen 
katoliški  značaj,  nego  slične  prisege  na  Štajerskem  in  Koroškem.  Ne- 
pokorni  so  bili  obsojeni  na  izgon  v  obroku  šestih  tednov  in  treh  dni. 
Preje  so  morali  pod  prisego  priznati  vse  svoje  premoženje  in  od  njega 
plačati  „deseti  vinar".  Le  15  ali  16  meščanov  se  je  prijavilo  za  luterane. 

—  Škof  Hren  je  iznova  posvetil  špitalsko  cerkev  sv.  Elizabete,  ukazal 
razdejati  protestantsko  pokopališče;  zemljišče  je  podaril  špitalu,  potem 
pa  je  s  svojimi  spremljevalci  odšel  na  Gorenjsko. 

Dne  8.  februarja  so  komisarji  začeli  reformirati  Kamnik.  Škof 
je  imel  govor  v  mestni  hiši.  Poslušni  meščani  so  takoj  prisegli  na 
katoliško  veroizpoved,  le  štirje  so  bili  obsojeni  v  pregnanstvo.  Pre- 
cejšno število  krivoverskih  knjig  so  na  trgu  sežgali.  Nato  so 
šli  komisarji  na  grad  Križ,  kjer  je  bila  luteranska  molivnica  in  po- 
kopališče, ter  so  oboje  razstrelili.  Obilo  ljudstva  je  z  bližnjega  Homca 
gledalo  ta  prizor.—  Čez  tri  dni  je  prišla  komisija  v  Kranj.  Poslala 
je  najprej  v  Križ  po  nekega  Križeta  Mikuša,  imenovanega  Luter,  ker 
so  njegovi  sinovi  ponoči  umorili  katoliškega  Lovretiča.  Po  zasliševanju 
in  preiskavi,  kako  se  je  zgodil  umor,  je  bilo  nekaj  ljudi  prijetih  in 
zaprtih,  Križetova  hiša  pa  popolnoma  razdejana.  Drugi  dan  je  imel 
škof  v  hiši  Mihaela  Harrerja  krivoverskim  meščanom  daljši  govor. 
Razun  enega  ali  dveh  so  se  vdali  vsi  in  prisegli  katoliško  prisego. 

—  Dne  13.  februarja  je  komisija  poslala  Krištofa  Harrerja  s  šestimi 
konji,  150  kmeti  in  z  drugimi  zanesljivimi  osebami  v  Tržič,  kjer 
so  se  uklonili  vsi  meščani.  V  Kranju  je  Hren  še  slovesno  umestil  in 
vpeljal  novega  mestnega  župnika  Janeza  Friderika  Klemena  in  ukazal 
sežgati  na  trgu  blizu  sramotnega  stebra  nabrane  luteranske  knjige, 
potem  je  17.  februarja  odrinil  proti  Loki. 

Komisija  je  prišla  v  Loko  zelo  slovesno.  Oskrbnik  brižinskega 
škofa,  Andrej  Albreht  pl.  Seidelshofen,  ji  je  prišel  z  več  jezdeci  naproti, 
jo  slovesno  sprejel  s  streli  in  jo  dobro  pogostil.  Drugi  dan  je  škof 
krivovernim  meščanom,  desetim  po  številu,  govoril  v  gradu.  Tretji 
dan  so  se  vsi  uklonili  in  prisegli  katoliško  prisego.  Krivoverske  knjige 
so  sežgali.  Oskrbnik  je  zopet  spremil  komisijo,  ki  je  zdaj  odšla  proti 
Ljubljani. 

Tu  je  škof  Hren  iznova  pozval  pred  sebe  luteranske  meščane 
nekaj  deželnih  uradnikov,  tudi  dosti  vdov  in  mater.  Več  sto  jih  je 
zopet  podalo  katoliško  prisego.  Prepovedalo  se  jim  je  pod  kaznijo 
uživanje  mesnih  jedi  ob  postnih  dnevih  in  zapovedalo,  da  naj  priha- 
jajo v  nedeljo,  pondeljek,  sredo  in  petek  v  stolnico  ali  pa  k  očetom 
jezuitom  k  pridigam,  v  katerih  se  bodo  obravnavale  poglavitne  verske 
preporne  točke. 

Dne  7.  marca  je  škof  Hren  s  Filipom  Kobencljem  zopet  odšel 
na  Gorenjsko  in  pričel  z  reformacijo  vRadovljici.  Dne  10.  marca 
se  lutrovsko  „sinagogo" 
(molivnico)  v  Begunjah,  ki 
je  preje  služila  za  hlev  in 
vinsko  klet,  s  smodnikom 
razstrelili  in  slednjič  za- 
žgali. Smodnik  je  zid  in 
kamne,  gotovo  štiri  stote 
težke,  raznesel  na  vse  strani 
in  bi  bil  skoraj  poškodoval 
bližnjo  cerkev  sv.  Urha. 
Navzočnih  je  bilo  okoli  250 
ljudi,  pa  se  nikomur  ni  nič 
zalega  storilo.  —  Drugi  dan, 
v  nedeljo,  je  škof  pridigoval 
v  Radovljici  in  potem  za- 
slišaval  meščanstvo.  Vsi  so 
prisegli  pokorščino.  Dne 
13.  marca  je  govoril  kme- 
tom in  krivoverskim  okoli- 
čanom. Poslušni  so  prisegli, 
nepokorni  pa  bili  kaznovani 
z  denarnimi  globami  in  ječo, 
med  njimi  neki  Gewacz  z 
globo  150  zlato  v,  Jurij  Pre- 
šern  pa  z  globo  100  zlatov. 
Tudi  kovači  iz  Krope  so 
prisegli  zvestobo  katoliški 
cerkvi,  prosili  so  le  za  sa- 
mostojno župnijo  in  stalnega 
župnika.  Dva  sta  bila  obso- 
jena v  prognanstvo,  eden  pa 
postavljen  z  odprto  luteran- 
sko  knjigo  k  sramotnemu  kamnu  (Pranger).  Kazen  ga  je  spametovala. 

V  Kranjsko  Goro  in  Belo  Peč  je  komisija  poslala  svoje 
pooblaščence,  sama  pa  je  odšla  v  Jesenice  k  Buccelenijevim  fužinam. 
Nepokorni  Belopečani,  med  njimi  neki  Nastran  in  njegova  žena,  so 
.  bili  pozvani  pred  komisarje  in  prisegli  pokorščino,  tamošnjega  oskrb- 
nika pa  so  dali  prijeti  in  zvezanega  odpeljati  v  Radovljico.  Pozneje 
je  bil  poslan  k  rektorju  ljubljanskega  jezuitskega  kolegija  in  se  izpre- 
obmil.  V  nedeljo  18.  marca  je  bilo  v  Radovljici  cerkveno  posvečevanje. 

Škof  je  maševal  in  imel  govor  o  obhajilu  pod  eno  podobo.  Drugi  dan 
je  sprejel  od  radovljiških  meščanskih  žen  katoliško  prisego.  —  Dne 
20.  marca  je  komisija  prišla  zopet  v  Kranj  in  zahtevala  od  mestnega 
sodnika  poročilo,  kako  so  se  tu  izvršile  njene  naredbe.  Naslednji  dan 
so  luteranske  ženske  v  Kranju  pozvali  pred  komisijo,  da  so  po- 
dale katoliško  prisego.  Škof  se  je  potem  ločil  od  Kobenceljna,  ki  je 
odpotoval  na  Koroško,  ter  šel  skozi  Kamnik  v  Gornji  grad,  od  koder 
se  je  30.  marca  zopet  vrnil  v  Ljubljano. 

Takoj  po  svoji  vrnitvi  je  pričel  Hren  z  reformacijo  ljubljanskih 
žena,  kar  mu  je  dalo  toliko  opravka,  da  je  moral  komisijo  za  Dolenjsko 
preložiti  čez  Veliko  noč.  V  začetku  aprila  je  nad  200  ljubljanskih 
gospa  s  prisego  potrdilo  katoliško  veroizpoved.  Vse  pa  se  vendar 
niso  hotele  ukloniti.  Mater  in  sestro  predikanta  Znojilška  so  morali 
zaradi  nepokorščine  spraviti  „na  Trančo"  (v  mestno  ječo).  Žena 
župana  Jožefa  Tschaule,  Khragenpacherica,  Scharflingerica,  Spolinovka 
in  nekatere  druge  so  obsodili,  da  morajo  v  treh  dneh  zapustiti 
deželo.  V  prognanstvo  so  bili  obsojeni  tudi  nekateri  deželni  uradniki: 
deželni  pisarji,  advokati,  solicitatorji  in  trobci.  Obrok  jim  je  bil  stav- 
ljen do  sv.  Jurija. 

Kakor  vidimo,  je  komisija  delala  hitro  in  odločno,  zato  je  pa 
tudi  dosegla  tolike  uspehe.  —  Zelo  slovesno  je  obhajal  Hren  tisto  leto 
praznik  sv.  Rešnjega  Telesa.  Ker  je  bila  Ljubljana  dolgo  let  po  večini 
luteranska,  zato  se  že  par  desetletij  v  njej  ni  mogla  vršiti  procesija 
sv.  Rešnjega  Telesa.  Meseca  junija  1601  pa  jo  je  zopet  vodil  škof 
Hren,  obdan  z  vsem  zmagoslavnim  sijajem.  Cehi  in  bratovščine  so 
prišle  s  svojimi  zastavami.  Ob  sviranju  godbe  in  veselem  pokanju 
topičev  je  šla  procesija  po  ljubljanskih  ulicah  in  udeležilo  se  je  ni  le 
nižje  ljudstvo,  temveč  tudi  zastopniki  oblastev. 

Spomladi  1.  1602.  se  je  reformacijska  komisija  preosnovala.  De- 
želni glavar  Jurij  Lenkovič  in  vicedom  Jožef  pl.  Rabatta  sta  umrla, 
namesto  njiju  pa  sta  bila  imenovana  za  člana  vicedom  Filip  Kobencelj 
s  Proseka  in  deželni  oskrbnik  Volk  Paradeiser.  Verska  komisija  je 
postala  stalen  urad,  ki  je  imel  pravico  v  vseh  zadevah  verskega  in 
nravnega  življenja  samostojno  preiskovati  in  razsojati. 

Meseca  marca  je  šla  komisija  na  Dolenjsko  in  po  navadi  vršila 
svoj  posel.  Obiskala  je  Višnjo  goro.  Novo  mesto,  Kostanjevico,  Črno- 
melj, Metliko  in  razrušila  neko  lutrovsko  cerkev.  —  Leta  1603.  jo 
vidimo  pri  delu  zopet  v  Ljubljani.  Zadnjega  aprila  je  izdala  odlok  na 
župana,  sodnika  in  mestni  svet  ljubljanski,  naj  magistrat  pobira  pri 
meščanih  listke  o  opravljeni  velikonočni  spovedi  in  obhajilu,  ker 
vkljub  zapovedi  mnogi  ne  ubogajo.  Nepokorneži  naj  se  kaznujejo  z 
globo  10  zlatov.  Take  in  enake  odredbe  je  morala  komisija  še  večkrat 
izdati.  —  Lutrovski  stanovi  so  se  proti  njim  kakor  tudi  proti  župni- 
kom, ki  so  od  svojih  župljanov  zahtevali  spovedne  listke,  pritožili 
naravnost  pri  nadvojvodu.  Toda  ta  je  odgovoril,  da  župniki  prav 
delajo,  ker  se  morejo  edino  na  ta  način  prepričati  o  katoliški  veri . 
svojih  župljanov. 

O  uspehu  svojega  dela  je  poročal  Hren  papežu  Klemenu  VIIL 
že  po  dovršeni  vizitaciji  na  Gorenjskem  1.  1601.    Vesel  mu  piše  sle- 

deče:  „Težko  in  prenevarno,  pa  vendar  že  davno  zaželjeno  delo, 
namreč  reformacijo  katoliške  vere  po  vsem  Kranjskem  in  Spodnjem 
Štajerskem  do  reke  Drave  (?)  sem  tem  rajši  prevzel,  ker  sem  proti 
luteranom  in  nepokornim  ljudem  po  nagonu  sv.  Duha  mogel  sukati 
apostolsko  orožje."  Potem  opisuje  papežu,  kako  je  v  kratkem  času 
enega  leta  sežgal  izredno  veliko  krivo  verskih  knjig,  pridobil  katoliški 
veri  mnogo  cerkva  in  več  kot  40.000  duš  pripeljal  v  pravi  hlev  Kri- 
stusov. Že  se  je  prenovilo  obličje  Ljubljane  in  njene  cerkve,  izpreme- 
nilo  se  je  tudi  življenje  njenih  prebivalcev,  ki  se  zdaj  kažejo  v  vsem 
svojem  vedenju  kristjane  in  katoličane. 

Delovanje  reformacijskih  komisij  je  vnanjo  cerkveno  organiza- 
cijo luteranstva  po  avstrijskih  deželah  povsod  zatrlo.  Protestantstvo 
je  postalo  prepovedana  verska  ločina,  ki  ni  imela  več  pravice  do 
obstanka  in  je  le  še  skrivaj  životarila  po  gradovih,  kjer  je  še  plem- 
stvo nekaj  časa  vzdrževalo  evangeljske  tradicije. 


^  r-r^/^JUTM-Zti    <ZrjUUKI-nt/tvjA,r 


ajri^b^ 


,-'^^&y>^  it/a    lliiiMMK  »r— M«  .  1»  I    l'l  11»^       I     I      ^ 


Bethlen  Gabor,  vojvoda  erdeljski  in  madjarski  upornik. 

Senj. 


16.  Završetek  verskih  bojev.    Izgon  prote- 
stantskega plemstva.  —  Druga  vojna  z 

Benečani. 


Delovanje  reformacijskih  komisij  v  deželah  Notranje  Avstrije 
ni  le  porušilo  protestantske  cerkvene  organizacije,  ampak  pomenja 
tudi  hud  poraz  za  politično  moč  in  veljavo  deželnih  stanov.  Pod 
njihovim  mogočnim  okriljem  se  je  dotlej  razširjalo  in  krepilo  lute- 
ranstvo,  oblast  deželnega  vladarja  pa  vedno  bolj  krčila.  Tožbe  nad- 
vojvoda Karola,  da  je  knez  le  na  papirju,  niso  bile  prazne.  Nad- 
vojvoda Ferdinand  je  hkrati  z  vso  odločnostjo  obnovil  veljavo 
deželnega  vladarja  in  katoličanstvu  pripomogel  do  zmage.  Ko  so 
izšli  njegovi  strogi  odloki,  so  imeli  stanovi  le  dvoje  na  izbiro,  da 
se  jim  podvržejo  ali  pa  prično  s  krvavim  uporom  proti  svojemu 
vladarju.  Nadvojvodov  namestnik,  škof  Stobej,  je  dobro  vedel,  da 
se  poslednjega  ni  resno  bati.  Luteranstvo  je  imelo  premalo  zaslombe 
pri  nižjem  ljudstvu,  zato  si  tudi  stanovi  niso  upali  prijeti  za  meč. 
Nekatere  bojne  priprave  v  Celovcu  in  mali  poizkusi  upora  na  Ko- 
roškem so  se  razpršili,  še  preden  je  prišlo  do  krvavega  spopada. 

Vendar  se  luteransko  plemstvo  tudi  po  usodnih  dogodkih  1.  1601. 
ni  popolnoma  vdalo,  ampak  porabilo  vsako  priložnost,  da  iznova  za- 

hteva  od  nadvojvoda  preklic  verskih  odlokov  in  svobodo  za  evan- 
geljsko  veroizpoved. 

Prva  taka  prilika  se  jim  je  nudila,  ko  se  je  ponesrečilo  vojno 
podjetje  za  osvoboditev  trdnjave  Kaniže  iz  turških  rok.  —  Kaniža 
je  veljala  dolgo  časa  za  branik  notranje -avstrijskih  dežel  proti  Tur- 
kom, a  je  prešla  20,  oktobra  1600  Turkom  v  roke,  kar  je  povzročilo 
silen  strah  med  prebivalci  Štajerske,  Koroške  in  Kranjske.  Ferdinand 
je  zbral  precej  močno  armado,  okoli  29.000  pešcev  in  8500  konjikov. 
Bile  so  deloma  domače,  deloma  tuje  čete.  Nadvojvoda  sam  je  šel 
pred  trdnjavo,  katero  je  branil  pogumni  paša  Hasan  s  1800  možmi. 
Toda  nesloga  poveljnikov  in  izredno  slabo  vreme  sta  preprečili  vsak 
uspeh.  Glavni  naskok  dne  18.  oktobra  1601  se  je  popolnoma  pone- 
srečil. Po  dveh  mesecih  brezuspešnega  obleganja  se  je  moral  Ferdi- 
nand vrniti  domov  in  pustiti  v  rokah  sovražnikov  mnogo  oblegoval- 
nega orodja,  kanonov,  pušk  in  6000  ranjenih  ali  bolnih  vojakov.  — 
Posledica  ponesrečenega  bojnega  podjetja  proti  Kaniži  so  bili  v  pri- 
hodnjem letu  hudi  navali  Turkov,  Id  so  opustošili  vse  obmejne  ogrske 
pokrajine  do  Radgone  in  Cmureka. 

Protestanti  so  takoj  proglasili  te  nesrečne  dogodke  za  kazen 
božjo,  ker  se  zatira  čisti  evangelij.  Plemstvo  se  je  shajalo  in  po- 
svetovalo, kako  bi  predikante  zopet  poklicali  v  deželo.  Nadvojvodu 
so  pošiljali  dopise  s  prošnjami  in  grožnjami,  naj  jim  prijenja  z  ozi- 
rom  na  nevarnost,  ki  deželi  preti.  Toda  Ferdinand  jim  je  dokazal 
iznova  svoj  neomahljivi  sklep  s  tem,  da  je  ukazal  prijeti  predikanta 
Pavla  Odoncija,  ki  je  bival  na  gradu  Waldstein  tri  milje  nad  Gradcem, 
in  ga  poslal  v  Trst  na  galejo.  V  Senožečah  se  je  sicer  posrečilo 
ujetniku  pobegniti,  toda  stanovi  so  spoznali  iz  tega  dogodka,  da  nad- 
vojvoda nikakor  ne  misli  na  prijenljivost.  V  istem  letu  (1602)  je 
izšel  12.  septembra  nov  „generalni  dekret",  da  se  morajo  krivoverski 
predikanti  kot  zavedni  uporniki  proti  vladarjevi  oblasti  in  rušilci 
javnega  miru,  z  učitelji  in  njihovimi  pomočniki  vred,  za  vedno  iztirati 
iz  vseh  njegovih  dežel  in  jim  nihče  ne  sme  dati  zavetja.  Tudi  vsi 
podložniki,  ki  še  niso  prestopili  v  katoliško  cerkev,  razun  „deželanov", 
se  morajo  v  šestih  tednih  priznati  za  katoličane  ali  pa  se  izseliti. 
Katoliški  župniki  morajo  paziti  na  to,  da  se  ta  ukaz  izvrši,  in  o 
izvršitvi  poročati  na  vlado. 

Od  tedaj  si  noben  predikant  ali  luteranski  učitelj  ni  upal  več 
trajno  bivati  v  deželi.  Toda  protestanti  so  se  zdaj  izognili  nadvoj- 
vodovim  ukazom  s  tem,  da  so  pričeli  mnogoštevilno  obiskovati  evan- 
geljsko  božjo  službo  v  obmejnih  krajih  Ogrske  in  Spodnje  Avstrije, 
tja  nosili  svoje  otroke  h  krstu,  se  obhajali  in  poročali.  Zato  je  izšel 
v  juliju  1603  nov  odlok,  ki  je  tako  kmetom  in  meščanom,  kakor 
tudi  plemičem  prepovedal  hoditi  k  verskim  vajam  izven  dežele,  sicer 
bodo  kaznovani  z  globo  15  mark  zlata. 

Ta  prepoved  je  luteransko  gospodo  posebno  zato  razburila,  ker 
nadvojvoda  ni  za  njo  priznal  nikake  izjeme,  ampak  ji  enako  prepo- 
vedal uhajati  iz  dežele,  kakor  meščanom  in  kmetom.  Stanovi  vseh 
treh  dežel  so  se  takoj  dogovorili  o  skupni  pismeni  vlogi  na  vladarja, 
katero  je  podpisalo  87  štajerskih,  79  koroških  in  69  kranjskih  ple- 

mičev.  V  njej  se  pritožujejo,  da  novi  odlok  krši  njihove  pravice,  ko 
imajo  vendar  zagotovilo,  da  se  noben  plemič  ne  bode  obtežil  v  svoji 
vesti,  in  poudarjajo,  da  se  ne  morejo  pokoriti  katoliškim  župnikom. 
Slednjič  spominjajo  nadvojvoda  na  svoje  zasluge  in  groze  z  izselje- 
vanjem. „Prejasni  knez  naj  premisli,  če  je  ob  sedanji  nevarnosti,  ki 
preti  domovini,  želeti,  da  najodličnejša  vojna  moč,  plemstvo  s  svojim 
spremstvom,  odide  iz  dežele."  Zato  naj  dovoli  svobodo  veroizpovedi, 
prekliče  zadnji  ukaz  in  varuje  svoboščine  deželanov. 

Veliko  število  podpisanih  plemičev  in  grožnja  z  izselitvijo  je 
napravila  na  Ferdinanda  precej  vtiska,  tembolj  ker  so  mu  tudi  nekateri 
njegovih  svetovalcev  prigovarjali,  naj  z  drugoverci  nikar  preveč 
strogo  ne  ravna,  ker  bi  se  dežele  zelo  oslabile,  ako  se  izseli 
mogočno  plemstvo.  Nadvojvoda  je  poslal  vlogo  papežu  v  Rim  in 
ga  naprosil  sveta,  hkrati  je  vprašal  tudi  svojega  namestnika  in  sve- 
tovalca Stobeja,  kaj  naj  bi  deželanom  odgovoril.  Škof  Stobej  mu 
je  odgovoril  z  obsežno  in  dobro  utemeljeno  spomenico,  v  kateri  ga 
je  izpodbujal  na  vztrajnost  pri  začetem  reformacijskem  delu.  „Kar  se 
tiče  izseljevanja,  s  katerim  plemiči  groze,  naj  jih  le  pusti  oditi,  da 
celo  sili  naj  jih  k  temu.  Potem  se  bode  šele  cilj  reformacije  popolnoma 
dosegel,  ako  se  bodo  pridružili  katoliški  cerkvi  ali  pa  odšli  iz  de- 
žele." Vendar  zelo  dvomi,  da  bi  jih  mnogo  hotelo  zaradi  Lutrovih 
sanjarij  ukloniti  svobodni  tilnik  pod  tuji  jarem.  Slični  nasveti  so 
prišli  iz  Rima. 

Nadvojvodova  „resolucija"  z  dne  26.  junija  1604  je  pričala,  da 
opomini  na  vztrajnost  niso  bili  zaman.  Strogo  je  grajal  nepokorščino 
deželanov  in  izjavil,  da  svojih  ukazov  ne  more  preklicati.  Sicer  pa 
je  vsakemu  dano  na  izbiro,  da  se  ukloni  njegovim  poveljem  ali  pa 
zapusti  njegove  dežele. 

Resnost  vladarjevih  besed  je  voditelje  luteranov  tako  prevzela, 
da  so  še  tisto  leto  sklicali  nov  shod  vseh  evangeljskih  deželanov  v 
mesecu  septembru,  kjer  so  sestavili  na  Ferdinanda  novo  prošnjo,  pa 
z  istim  uspehom,  kakor  prejšnje.  Grožnje,  da  se  izselijo,  niso  spol- 
nili,  pač  pa  so  pri  naslednjih  dveh  deželnih  zborih  (1605  in  1606)  zopet 
poprijeli  za  staro  orožje  in  žugali,  da  odreko  deželnemu  knezu  vse 
davke  in  deželne  naklade  za  obrambo  Hrvatske  krajine.  Ferdinand 
je  bil  neomahljiv,  ker  je  vedel,  da  se  večina  plemstva  ne  bo  dala 
pridobiti  za  tak  sklep,  ki  bi  pomenjal  izdajstvo  domovine. 

Ko  so  luteranski  plemiči  spoznali,  da  sami  ne  opravijo  pri  nad- 
vojvodu ničesar,  so  začeli  iskati  zaslombe  in  pomoči  pri  vnanjih 
dvorih  in  knezih.  Leta  1604.  je  šlo  stanovsko  plemstvo  k  volilnemu 
knezu  Kristijanu  II.  na  Saksonsko,  Filipu  Ludoviku  v  Pfalco  in  k  voj- 
vodu Frideriku  Virtemberškemu  s  prošnjo,  naj  posredujejo  pri  cesarju 
Rudolfu  II.,  da  vpliva  na  nadvojvoda  Ferdinanda  in  ga  pregovori,  naj 
milejše  postopa  proti  luteranom.  Naprošeni  protestantski^  knezi  so 
sicer  sestavili  pismeno  vlogo  na  cesarja,  pa  ta  ni  storil  ničesar,  kar 
bi  izpremenilo  Ferdinandovo  ravnanje. 

Živahnejše  gibanje  je  nastalo  med  avstrijskimi  protestanti,  ko 
se  je  leta  1608.  osnovala  v  mestu  Ahausen  zveza  nemških  protestant- 
skih knezov,  takozvana  „unija".    Hitro  so  se  razširile   po  naših  de- 

želah  govorice,  da  se  bode  povsod  kmalu  obnovila  verska  svoboda. 
In  ko  je  naslednje  leto  (1609)  kralj  Matija  dovolil  stanovom  Spodnje 
in  Zgornje  Avstrije,  cesar  Rudolf  pa  češkim  protestantom  svobodo 
veroizpovedi,  so  mislili  tudi  plemiči  Notranje  Avstrije,  da  je  napočil 
ugoden  trenotek  za  obnovo  njihovih  verskih  zahtev.  Meseca  julija 
1609  so  vložili  gospodje  in  vitezi  vseh  treh  dežel  ponovno  prošnjo 
na  nadvojvoda,  v  kateri  se  sklicujejo  na  svojo  zvestobo  in  pokor- 
ščino in  poudarjajo,  da  jih  je  le  skrb  za  svoje  zveličanje  prignala  do 
tega  koraka.  Ko  Ferdinand  ni  takoj  odgovoril,  so  iskali  pomoči 
tudi  pri  Ogrih,  pri  Avstrijcih  in  pri  samem  cesarju.  Pa  vsa  ta 
snubljenja  so  bila  zaman.  Dne  8.  decembra  je  izdal  nadvojvoda  svojo 
^resolucijo",  v  kateri   „kratko  in  jasno  enkrat  za  vselej  izjavlja,  da 

je  raje  pripravljen  žrtvovati  vse,  kar  je  od  božje  milosti  prejel, 
kakor  pa  odstopiti  od  svojega  mnenja,  ki  ga  je  že  opetovano  izrazil". 
Zaradi  spomenice,  ki  so  jo  plemiči  poslali  ogrskim  stanovom,  jih  je 
še  posebno  pokaral,  ker  so  v  njej  desetkrat  zakrivili  razžaljenje  veli- 
čanstva in  je  napovedal  krivcem  hudo  kazen.  Stanovi  so  se  hiteli 
opravičevat  in  zagrožena  kazen  je  tudi  res  izostala,  toda  opustili  so 
tudi  vse  daljnje  poizkuse  da  bi  pridobili  versko  svobodo. 

Zdaj  je  bil  mir  skoraj  osem  let.  Vzdramilo  jih  je  zopet  1.  1618., 
ko  je  izbruhnil  na  Češkem  krvavi  upor,  ki  je  pomenjal  začetek  tri- 
desetletne vojske.  Vojvoda  Kristijan  II.  iz  Anhalta,  ki  je  bil  takrat 
duša  protestantske  „unije"  in  vodil  boj  proti  habsburški  hiši,  je  ži- 
vahno dopisoval  z  voditelji  protestantov  v  Notranji  Avstriji  in  se  ob 

izbruhu  vojske  zanašal  na  njihovo  pomoč.  V  začetku  1.  1619.  mu  je 
pisal  njegov  zaupnik  iz  Prage:  „^tajerska  in  Koroška  sta  sklenili, 
da  zahtevata  versko  svobodo.  Cehi  jih  pismeno  spodbujajo  in 
avstrijski  stanovi  jim  pomagajo."  Deželam  nadvojvoda  Ferdinanda, 
ki  je  prav  takrat  dosegel  nemško  cesarsko  krono,  je  grozila  nevar- 
nost posebno  zaradi  tega,  ker  je  marširal  proti  njim  kot  zaveznik 
upornih  Čehov  Bethlen  Gabor,  ki  je  hotel  luteranstvu  in  kalvinstvu 
na  Ogrskem  pripomoči  do  zmage.  Ko  je  1.  1619.  naznanil  ^svoj  pri- 
hod, je  tudi  dostavil,  da  hoče  poslati  nekatere  čete  na  Štajersko, 
Koroško  in  Kranjsko.  Agenti  protestantske  „unije"  so  poročali,  da 
bodo  štajerski  stanovi  odprli  Bethlenu  deželne  meje.  Že  je  vojvoda 
Kristijan  hotel  Štajerce  javno  pozvati  na  zvezo  proti  habsburški  hiši 
in  zopet  poslati  predikante  v  Notranjo  Avstrijo,  ko  je  bitka  pri  Beli 
gori,  kjer  so  podlegli  češki  uporniki,  uničila  zadnje  upe  avstrijskega 
luteranskega  plemstva. 

Med  tem,  ko  nadvojvoda  Ferdinand  v  prvih  dveh  desetletjih 
17.  veka  ničesar  ni  ukrenil  proti  evangeljskim  gospodom  in  vitezom, 
pa  je  vodil  hud  boj  proti  njim  ljubljanski  knezoškof  Tomaž  Hren. 

Razmere  v  kranjskem  deželnem  zboru  so  se  leta  1601.  izdatno 
izpremenile,  ker  so  po  izvedeni  protireformaciji  kot  zastopniki  mest 
in  trgov  prišli  le  katoličani  v  zbornico,  ki  so  v  verskih  vprašanjih 
stali  na  strani  cerkvenih  prelatov.  Osnovala  se  je  precej  močna 
katoliška  stranka,  ki  je  vedno  odločneje  nastopala  proti  luteranskim 
plemičem.  —  Že  1.  1601.  so  vložili  katoličani  sledečo  spomenico,  ki 
je  grajala  gospodarstvo  deželnih  stanov:  Iz  deželnih  dohodkov,  h 
katerim  so  prispevali  velik  del  katoliške  cerkve  in  samostani,  so 
plačevali  stanovi  superintendente,  predikante,  učitelje  in  tiskarje  in 
potrošili  v  30  letih  le  za  Primoža  Trubarja  okoli  7000  gld.  Zaman 
so  katoliški  stanovi  ugovarjali  takim  stroškom,  ki  za  splošno  deželno 
blaginjo  niso  potrebni,  in  zahtevali,  da  se  volita  v  odbor  poleg  dveh 
protestantov  tudi  dva  katoličana.  Enako  so  plačevali  iz  deželne 
blagajne  poslanstva  v  verskih  zadevah  in  celo  posameznim  prote- 
stantskim plemičem  podarili  do  10.000  gld.  Vsi  ugovori  in  opomini 
katoliških  stanov  so  bili  zaman.  Mnogo  let  so  se  volili  le  evangeljci 
za  deželne  odbornike  in  davkarje,  zato  naj  pridejo  sedaj  katoličani 
na  vrsto  za  ta  mesta,  da  bodo  mogli  vpeljati  boljše  gospodarstvo  in 
poplačati  dolgove,  ki  obtežujejo  deželo.  —  Spomenica  za  enkrat  ni 
imela  uspeha,  vendar  je  sklenil  deželni  zbor  že  prihodnje  leto,  da 
se  v  odbor  volita  po  dva  katoliška  in  dva  evangeljska  plemiča. 
Škof  Hren  je  tudi  dosegel,  da  so  mesto  odpravljenih  pleterskih  kar- 
tuzijanov  smeli  jezuitje  kot  njihovi  nasledniki  v  posesti  samostana 
poslati  enega  zastopnika  v  deželni  zbor. 

Ker  so  bili  odposlanci  mest  in  trgov  zdaj  glavna  opora  kato- 
liške stranke,  zato  se  je  škof  Hren  s  posebno  vnemo  potegoval  za 
njihove  pravice,  tembolj  ker  je  bil  tudi  sam  meščanski  sin.  Ko  je 
hotelo  plemstvo  mestne  in  trške  zastopnike  omalovaževati,  jih  pre- 
ziralo pri  glasovanju  v  deželnem  zboru  in  odsekih  in  ni  hotelo  za- 
beleževati  njihovih  glasov  v  zapisniku,  je  sestavil  Hren  leta  1604. 
vzajemno   z   vicedomom  Filipom  Kobencljem   obsežno   pritožbo   na 

nadvojvoda,  v  kateri  se  je  krepko  potegnil  tudi  za  trgovske  in  obrtne 
koristi  mest  in  trgov. 

Najprej  škof  omenja  kmetsko  trgovino  (Gauhandel),  ki  je  v 
veliko  škodo  mestom  in  trgom.  Njihovi  zastopniki  so  na  mnogih 
deželnih  zborih  zahtevali,  da  se  odpravi,  toda  mogočni  gospodje  pl. 
Turn  so  to  zabranili.  Šele  po  katoliški  reformaciji  je  doseglo  prej 
razcepljeno  meščanstvo  z  združenimi  močmi,  da  je  nadvojvoda  odpravil 
trgovino  po  kmetih.  Sedaj  pa  deželani  ovirajo  izvršitev  te  naredbe 
in  ne  puste,  da  bi  se  razglasila  po  njih  sodiščih,  svojim  podložnikom 
pa  dovoljujejo  trgovati.  Zato  propadajo  mesta  in  trgi,  kar  se  je 
opazilo  pri  reformaciji  zlasti  na  Dolenjskem,  v  Novem  mestu,  Višnji 
gori,  Metliki,  Kostanjevici,  Mokronogu,  Črnomlju,  Žužemberku.  Včasih 
polovica  mesta  stoji  prazna  in  brez  stanovalcev.  Druge  hiše  in  utrdbe 
razpadajo  in  se  rušijo,  ker  so  mesta  navezana  edino  na  trgovino. 
Zato  je  treba  trgovanje  po  kmetih  popolnoma  odpraviti.  —  Pa  tudi 
kupčijo  s  surovim  in  neobdelanim  železom  je  treba  prepustiti  mestom 
in  gledati  na  to,  da  kladva  in  fužine,  zlasti  Buccelenijeve  na  Jesenicah, 
svoje  železnine  ne  izvažajo  same  iz  dežele,  ampak  jo  spravljajo  v 
Ljubljano  ali  druga  mesta  in  tu  prodajajo.  Mesta  se  v  svoji  edini 
življenjski  stroki  ne  smejo  zapostavljati  tujcem.  —  Dalje  zahteva 
spomenica  izboljšanje  trgovskih  cest  in  prelazov,  varstvo  meščanskega 
imetja  pri  rubežni  zaradi  davkov  in  meščanskih  pravic  v  deželnem 
zboru,  ki  jih  plemstvo  svojevoljno  omejuje.  Pred  reformacijo  so 
dobili  meščani  večkrat  stanovske  službe,  n.  pr.  davkarja,  ki  se  jim 
že  dolgo  odrekajo.     To  pravico  zahtevajo  meščani  in  tržani  nazaj. 

Stanovi  so  škofu  Hrenu  to  pritožbo  silno  zamerili.  Posebno 
jih  je  zadelo  v  živo,  ko  je  v  njej  omenil  tudi  njihovega  nasilnega 
postopanja  ob  času  protireformacije  v  Loki  in  na  Bledu,  ki  je  bilo 
naperjeno  proti  deželnemu  knezu. 

Položaj  se  je  še  poostril,  ko  je  reformacijska  komisija  začela 
strogo  terjati  povračilo  nekdanjih  cerkvenih  posestev.  Postavila  se 
je  na  cerkvenopravno  stališče,  da  se  cerkveno  zemljišče  ne  more 
veljavno  niti  prodati,  niti  zastaviti  brez  dovoljenja  višje  cerkvene 
oblasti.  Tem  manj  se  morejo  lastniki  sklicevati  le  na  dolgotrajno 
mirno  posest.  V  dobi  luteranstva  je  prešlo  mnogo  cerkvenih  posestev 
v  roke  svetne  gospode,  katera  vsa  je  sedaj  reformacijska  komisija 
terjala  nazaj  in  nalagala  njih  posestnikom  denarne  globe.  Prizadeti 
plemiči  so  bili  vsled  tega  zelo  razburjeni  in  se  pritožili  pri  nadvoj- 
vodu, češ,  da  jim  komisija  krati  pravice,  ker  spadajo  tožbe  o  ple- 
miških posestvih  pred  plemiško  sodišče  (1605).  Dasiravno  je  nad- 
vojvoda njih  ugovor  zavrnil,  se  je  vendar  še  stvar  pletla  naprej  v 
deželnem  zboru  in  raznih  odsekih.  Vse  pritožbe,  kar  so  jih  imeli 
zoper  škofa  Hrena,  so  zdaj  spravili  na  dan.  Predsednik  deželnih 
odbornikov  baron  Herbart  Turjaški  mu  je  očital,  da  se  je  nedavno 
v  Kranju  izjavil  vpričo  mnogih  oseb:  preje  noče  položiti  glave  k 
počitku,  da  bodo  vsi  lutrovski  gospodje  in  vitezi  pregnani  iz  dežele, 
kar  se  bode  zgodilo  že  v  treh  mesecih.  Tudi  je  spravil  v  razgovor 
Hrenovo  spomenico  v  zadevi  mest  in  trgov,  ki  je  očitala  stanovom 
veleizdajske  namere.    Ker  stanovi  s  pritožbami  pri  vladarju  niso  nič 

opravili,  so  se  maščevali  nad  škofom  s  tem,  da  so  ga  izključili  iz 
sej  deželnega  zbora  za  toliko  časa,  dokler  jim  ne  da  zadoščenja. 
Šele  nadvojvoda  je  spor  poravnal  (1608). 

Hren  je  dobro  vedel,  da  so  plemiči  še  vedno  močna  opora  lu- 
teranstvu  v  deželi,  in  da  je  delo  le  na  pol  storjeno,  ako  se  ta  zadnja 
evangeljska  postojanka  ne  premaga.  O  tem  ga  je  dovolj  poučil  počasni 
napredek  katoliškega  verskega  življenja  v  nekaterih  krajih  in  med 
odličnejšimi  sloji  prebivalstva.  Iz  zapisnikov  in  poročil  reformacijske 
komisije  posnamemo,  da  so  imeli  mnogi  evangeljski  plemiči  na  svojih 
gradovih  vzgojitelje,  ki  so  bili  izšolani  predikanti  in  opravljali  to 
službo  pri  grajski  družini,  kakor  so  nekateri  oskrbniki  (Pfleger)  isto 
službo  vršili  pri  podložnih  kmetih.  Pa  tudi  vnanji  pridigarji  so  pri- 
hajali v  deželo.  Predikant  Ivan  Dax,  nekdaj  učitelj  v  Kranju,  je 
1.  1609.  bival  pri  Juriju  Gušiču  na  Poganicah,  hodil  od  tod  k  drugim 
protestantskim  plemičem  in  obiskaval  po  noči  celo  mesto  Kranj, 
Mihael  Verbec,  katerega  so  bili  pred  leti  pregnali  iz  Toplic  pri 
Novem  mestu,  je  bival  stalno  na  zemljišču  grofov  Zrinjskih  pri 
Metliki.  Od  tod  je  napravljal  vsako  leto  daljša  ali  krajša  potovanja 
po  vsem  Dolenjskem  in  prirejal  po  gradovih  bogoslužne  shode.  Z 
Ogrskega  in  Medjimurja  so  prihajali  pridigarji  ne  le  v  obmejne  po- 
krajine, temveč  celo  na  Koroško.  Med  deželnimi  uradniki  in  usluž- 
benci je  bilo  še  vedno  precej  luteranov.  Ko  je  Hren  zahteval  njih 
izgon,  so  jih  stanovi  ščitili  s  tem,  da  so  jim  podelili  deželno  plemstvo. 
Tudi  med  grajskimi  pisarji  in  oskrbniki  še  tu  in  tam  nahajamo  pri- 
vržence nove  vere.  —  Vendar  je  tudi  med  plemstvom  katoliška  vera 
počasi  pridobivala  vedno  več  tal.  Leto  za  letom  sta  pošiljala  Škot 
Hren  in  patriarh  Frančišek  Barbaro  zapisnike  izpreobrnjencev  v  Rim. 
L.  1616.  piše  Hren  papežu  Pavlu  V.  sledeče:  „Le  še  nekatere  odlične 
osebe,  katerim  se  je  bila  dovolila  svoboda  veroizpovedi,  priznavajo 
luteransko  vero,  pa  tudi  od  teh  sem  v  kratkem  času  12  privedel 
nazaj  v  naročje  katoliške  cerkve  in  upanje  je,  da  se  bodo  tudi  drugi 
izpreobrnili,  ker  vedno  občujejo  s  katoličani.  Ves  mestni  magistrat 
ljubljanski,  vsi  mestni  in  deželni  uradniki  priznavajo  katoliško  vero; 
nikdo  ne  more  več  ostati  v  službi  in  tudi  ne  v  deželi,  kdor  ne  do- 
kaže z  listki  opravljene  velikonočne  spovedi  in  sv.  obhajila,  da  je  kato- 
ličan." Veliko  izgledovanja  je  napravila  1. 1625.  izpreobrnitev  deželnega 
maršala  TeodoriJka  pl.  Turjaškega.  Največji  vpliv  so  imeli  na  mišljenje 
plemstva  jezuiti.  Mladi  plemiški  naraščaj,  ki  se  je  vzgojeval  v  njihovih 
šolah,  je  postal  katoliški,  ne  da  bi  mu  bilo  treba  še  posebej  prigovarjati. 
Po  otrokih  pa  so  našli  jezuiti  pot  tudi  do  src  starišev.  Zato  se  ni 
čuditi,  ako  je  pripadal  okoli  1. 1628.  že  velik  del  plemstva  katoliški  veri. 

Veliki  uspehi,  ki  so  jih  dosegli  cesarski  poveljniki  v  tridesetletni 
vojski,  Tillyjeve  in  Wallensteinove  zmage,  so  omogočile  Ferdinandu,  da 
je  zastavil  sekiro  na  korenino  luteranstva,  od  koder  je  nekdaj  vzklilo  in  se 
razvilo  v  močno  drevo  in  od  koder  so  še  vedno  poganjale  nove  mladike. 
Prvega  avgusta  1628  se  je  objavil  odlok  cesarja  Ferdinanda,  ki  je 
zapovedal  vsem  nekatoliškim  plemičem  zapustiti  njegove  dedne  dežele. 

Že  leto  prej  se  je  bila  ustanovila  nova  reformacijska  komisija, 
ki  je  imela  paziti  na  življenje  duhovništva  in  ljudstva.  Župani,  sodniki. 

pisarji,  ki  niso  bili  dobri  katoličani,  so  se  imeli  odstaviti,  nekatoliški 
deželni  uslužbenci  in  učitelji  naj  bi  izgubili  svoje  službe.  Župniki 
naj  pazijo,  kako  se  župljani  drže  postov,  kako  posvečujejo  praznike 
in  obiskujejo  cerkev.  Krivoverske  knjige  naj  se  poberejo,  vendar 
ne  sežgo,  temveč  izroče  vseučilišču  v  Gradcu  ali  pa  jezuitskemu 
kolegiju.  Svetna  oblast  naj  komisiji  pomaga,  da  se  njeni  odloki  izvrše. 

Nova  komisija  je  imela 
pomesti  zadnje  ostanke  lute- 
ranstva,  a  hkrati  je  imel  tudi 
privilegirano  plemstvo  za- 
deti usodni  udarec.  —  V 
omenjenem  odloku  z  dne 
1.  avgusta  našteva  cesar 
Ferdinand  najpreje,  kaj  je 
že  vse  storil  proti  luteran- 
stvu.  Vsi  njegovi  odloki  so 
se  milo  izvrševali,  ker  je 
vedno  upal,  da  bode  plem- 
stvo zopet  krenilo  na  pot 
svojih  prednikov,  se  povr- 
nilo h  katoliški  veri  in  tako 
obnovilo  cerkveno  edinost 
v  deželi.  Marsikje  je  sicer 
seme  vzklilo,  drugod  pa  je 
padlo  na  peščena  tla.  Ker 
ima  deželni  knez  dolžnost, 
da  zatira  v  svojih  deželah 
verske  zmote  in  pospešuje 
starodavno,  edinozveličavno 
katoliško  vero,  mora  skr- 
beti, da  tudi  člani  starih 
plemiških  družin,  ki  so  se 
vedno  odlikovali  s  svojo 
zvestobo,  ne  trpe  škode  na 
svojih  dušah.  Zato  mora 
tudi  te  rodbine  pritegniti 
verski  reformaciji,  katero 
je  odredil.  —  Slednjič  do- 
loča obrok  enega  leta,  v  katerem  se  morajo  povrniti  v  katoliško 
cerkev.  Kdor  bi  tega  ne  hotel  storiti,  ne  sme  več  dalje  v  cesarjevih 
dednih  deželah  prebivati  in  tamkaj  imeti  svoja  posestva,  temveč  jih 
mora  izročiti  katoliškemu  pooblaščencu,  da  jih  pozneje  proda,  Ako 
bi  tudi  ta  ne  mogel  najti  kupca,  jih  bode  vlada  prodala  na  dražbi. 
Izvzeta  so  le  fidejkomisna  posestva,  od  katerih  ostane  izseljencem 
užitek.  Zaradi  zaslug,  ki  si  jih  je  plemstvo  pridobilo  za  cesarsko 
hišo,  in  večkrat  izkazane  zvestobe  jim  cesar  popusti  plačevanje  „de- 
setega  vinarja". 

Odločilni   korak  je   bil  storjen.    S  trobentanjem   in   bobnanjem 
so   razglasili   cesarski   odlok  po  vseh  krajih,  z  vseh  prižnic  so  ga 


Grof  Adam  Trautmannsdorf,   cesarsi 
poveljnik  v  beneški  vojni. 

oznanili  ljudstvu.  Bil  je  strog  odlok,  a  potreben,  ako  je  hotel  Fer- 
dinand reformacijsko  delo,  ki  ga  je  bil  pred  30  leti  pričel,  z  uspe- 
hom završiti.  —  Koliko  plemiških  rodbin  je  izpolnilo  njegovo  željo 
in  se  še  v  zadnjem  letu  oklenilo  katoliške  vere,  nam  ni  znano.  Vemo 
pa,  da  tudi  število  izseljencev  ni  bilo  majhno.  Zapisniki  navajajo 
okoli  8CX)  oseb,  ki  so  zapustile  notranjeavstrijske  dežele  in  se  izselile 
deloma  na  Nemško,  deloma  na  Češko  ali  Ogrsko.  Med  njimi  so  bile 
stare  plemiške  rodbine  štajerske,  koroške  in  kranjske,  kakor  Dietrich- 
stein,  Eggenberg,  Herberstein,  Herbersdorf,  Hohenwart,  Khevenhiiller, 
Lamberg,  Liechtenstein,  Stubenberg,  Thurn,  Trauttmannsdorf,  Scharfen- 
berg,  "VVindischgratz  na  Štajerskem;  Aichelburg,  Keutschach,  Kheven- 
hiiller, Manndorf,  Rambschiissel,  Seenuss,  Zach  na  Koroškem;  Egg, 
Gall,  Lamberg,  Paradeiser,  Pečovič,  Aichelberg,  Apfalter,  Mordax, 
Moscon,  Rauber,  Schwab,  Tschernembl  na  Kranjskem.  Mnogo  se  jih 
je  naselilo  v  Niirnbergu,  drugi  so  šli  v  Avgsburg,  Regensburg,  Ulm, 
ali  Lindau.  Še  danes  je  videti  na  pokopališču  sv.  Janeza  in  v  cerkvi 
sv.  Jerneja  pri  Niirnbergu  mnogo  grobnih  napisov  in  grbov  nekdanjih 
avstrijskih  izseljencev. 

Z  izselitvijo  protestantskega  plemstva  so  se  končali  verski  boji, 
končalo  pa  tudi  stoletno  nasprotstvo  med  vladarjem  in  stanovi. 
Poslej  se  stanovska  samozavest  nikdar  več  ne  pojavlja  s  toliko  silo, 
kakor  v  dobi  reformacije.  Že  1.  1629.  ne  nahajamo  niti  v  kranjskem, 
niti  v  štajerskem  ali  koroškem  deželnem  zboru  odločne  opozicije 
proti  vladnim  zahtevam.  Na  mesto  vlade  plemiških  deželnih  stanov 
je  stopil  državni  absolutizem. 


Med  tem  ko  so  se  na  Ogrskem,  Češkem  in  Nemškem  priprav- 
ljali hudi  verski  boji,  ki  so  žugali  potegniti  za  seboj  tudi  avstrijske 
dežele,  je  moral  nadvojvoda  Ferdinand  braniti  svoje  postojanke  ob 
Adriji  proti  sosednjim  Benečanom.  Iz  dolgotrajnega  nasprotstva 
med  Avstrijo  in  beneško  republiko,  ki  se  je  že  dolgo  časa  pojavljalo 
v  Furlaniji  in  ob  adrijanski  obali,  se  je  brez  posebne  napovedi  raz- 
vila druga  vojna  z  Benečani,  ki  je  trajala  približno  dve  leti 
(1615 — 1617)  in  posebno  hudo  zadela  naše  južne  pokrajine. 

Pravi  vzrok  vojni  je  bila  gospodljivost  Benečanov,  ki  so  hoteli 
biti  na  Jadranskem  morju  neomejeni  vladarji  in  Habsburžane  popol- 
noma izriniti  iz  Italije.  Bližnji  povod  sovražnostim  pa  so  dali  senjski 
Uskoki,  veden  strah  Turkov  in  Benečanov  na  suhem,  kakor  na  morju. 
—  Omenili  smo  že,  da  je  bil  Senj  močna  trdnjava  Vojaške  krajine 
in  važna  opora  za  vojne  pohode  proti  Turkom.  Uskoki,  ki  so  bili 
tam  naseljeni  od  začetka  16.  stoletja,  so  bili  vedno  pripravljeni  za 
boj  in  vojne  pohode.  Tudi  avstrijski  vladi  v  Gradcu  so  delali  drzni 
roparji  mnogo  preglavice,  ker  se  niso  hoteli  ukloniti  njenim  zapo- 
vedim in  so  se  celo  očitno  uprli  svojim  poveljnikom.  Ko  je  leta  1601. 
nadvojvoda  Ferdinand  svojega  komisarja  Jožefa  pl.  Rabatta  poslal  v 
Senj,  da  jih  kaznuje  zaradi  pomorskih  napadov  na  Benečane,  so  ga 
razdraženi  Uskoki  umorili.    Vzlic  takim  zločinom  je  avstrijska  vlada 

vendar  čuvala  svoje  bojevite  graničarje,  ker  so  ji  bili  na  suhem  za 
mejno  stražo  proti  Turkom,  na  morju  pa  so  bile  njihove  hitre  in 
oborožene  ladje  takrat  skoraj  edina  avstrijska  vojna  mornarica.  Prav 
iz  teh  razlogov  so  bili  Uskoki  zelo  neljubi  sosedje  Benečanom, 
ki  so  hoteli  gospodovati  nad  vso  Adrijo,  prilaščevali  le  sebi  pravico 
do  oboroženih  ladij  (galej)  in  svojevoljno  določali  plovbo  po  morju. 

Medsebojne  praske  so  bile  v  tem  položaju  neizogibne.  Uskoki 
tudi  niso  opustili  nobene  priložnosti,  da  napravijo  Benečanom  kako 
škodo  in  se  okoristijo  z  njihovim  blagom.  L.  1611.  je  uskoški  po- 
glavar Jurij  Daničič  ulovil  v  Baski  na  otoku  Krku  beneškega  pro- 
vidurja  (upravitelja)  Jeronima  Marcela  in  ga  odpeljal  s  seboj  v  Senj 
kot  ujetnika,  da  bi  dobil  zanj  bogato  odkupnino.  Od  tega  časa  so 
se  začeli  iznova  hudi  medsebojni  napadi  in  vsaka  stranka  je  gledala, 
da  napravi  drugi  čim  več  škode.  V  grofiji  pazinski  in  na  Krasu  so 
Benečani  požgali  čez  226  hiš,  pokančali  setev,  posekali  drevje  in 
vinograde,  dasiravno  se  ti  prebivalci  niso  nikdar  družili  s  Senjani. 
Zaradi  tega  so  sporočili  deželni  stanovi  goriški  že  koncem  avgusta 
1612  nadvojvodu,  da  je  nujno  potrebno  pripraviti  se  za  boj.  Tožili 
so,  da  goriški  prebivalci  ne  smejo  nositi  orožja,  med  tem  ko  so  se 
Benečani  z  njim  dobro  preskrbeli,  v  mesta  in  trge  pa  spravili  mnogo 
streliva,  hrane  in  močne  posadke.  Tržaško  starešinstvo  je  poslalo  v 
Gradec  pritožbe,  da  so  Benečani  ugrabili  njihovo  ladjo,  ki  je  vozila 
olje  iz  Apulije  v  Koper,  in  jim  zabranili  dovoz  soli.  Moščenice  so 
se  komaj  ubranile  beneškemu  napadu.  Povsod  se  zbira  beneška 
vojska,  zato  je  treba  tudi  Trst  pripraviti  za  obrambo.  Celo  zastopniki 
kranjskih  stanov  so  izdali  poziv  za  vojno,  vendar  so  se  imeli  za 
preslabe,  da  bi  sami  premagali  Benečane,  ki  so  vdrli  na  Notranjsko, 
požgali  graščino  Prem  in  razbili  kmetske  čete,  ki  so  se  jim  bile  po- 
stavile v  bran. 

Nadvojvoda  Ferdinand  je  izkušal  vojno  preprečiti.  Poslal  je  v 
Benetke  reškega  stotnika  Štefana  de  Rovere  kot  svojega  pooblaščenca, 
da  se  pogaja  z  republiko,  v  Senj  pa  dva  komisarja,  barona  Jurija  Kisla 
in  barona  Turjaškega,  ki  sta  imela  osvoboditi  ujetega  providurja 
Marcela  in  kaznovati  Senjane.  Okoli  100  Uskokov  z  ženami  in  otroki 
so  pregnali  iz  mesta,  ki  so  se  morali  naseliti  deloma  v  Selcih, 
deloma  v  Cirkvenici.  Vendar  te  odredbe  niso  mogle  pomiriti  be- 
neške republike,  ki  se  je  slej  ko  prej  pripravljala  za  vojno.  Nov 
dogodek  je  nenadoma  položaj  poostril.  Meseca  junija  1613  so  na- 
pravili Uskoki  na  12  ladjah  pohod  preko  Dalmacije  na  turško  ozemlje. 
Pri  otoku  Hvaru  zadenejo  na  ravno  toliko  beneških  ladij  z  albansko 
posadko.  Naenkrat  se  spopadejo  in  začel  se  je  krvav  boj,  ki  je 
trajal  do  pozne  noči.  V  tem  boju  so  osvojili  Benečani  dve  uskoški 
ladji,  okoli  60  Uskokov  je  bilo  pobitih,  med  njimi  njihov  poveljnik 
Nikolaj  Hreljanovič,  drugim  se  je  posrečilo  zbežati  v  Senj.  Seveda 
so  zdaj  Senjani  komaj  čakali,  da  se  maščujejo  nad  Benečani.  Pri- 
lika se  jim  je  kmalu  nudila.  Po  nekem  vohunu  so  izvedeli,  da  se 
je  usidrala  v  mandrinski  luki  na  otoku  Pagu  velika  beneška  galeja 
pod  poveljstvom  patricija  Krištofa  Veniera.  Nato  se  je  skrilo  veliko 
število  Uskokov  za  breg,  ki  je  obdajal  luko,  med  tem  ko  so  drugi 

na  šestih  ladjah  pluli  proti  Pagu.  Z  dveh  strani  so  udarili  na  ladjo, 
si  jo  osvojili  in  oplenili,  pomorščake  in  častnike  pa  pobili.  Poveljnika 
Veniera  so  pripeljali  živega  blizu  Senja,  kjer  so  ga  spravili  na  suho 
in  obglavili.  —  Vest  o  tem  groznem  dogodku  je  Benečane  silno  raz- 
burila. V  senatu  (starešinstvu)  so  mnogi  takoj  zahtevali  vojno  proti 
Avstrijcem;  zmernejši  člani  pa  so  svetovali,  naj  se  zahteva  na  graškem 
dvoru  najprej  stroga  kazen  za  zločince:  ako  bi  se  nadvojvoda  branil 
izvršiti  vse  njihove  zahteve,  naj  se  mu  zapreti  z  vojno. 

Vojne  priprave  so  se  nadaljevale  na  obeh  straneh,  enako  tudi 
obmejni  prepiri  in  spopadi.  Zaman  je  izkušal  nadvojvoda  Ferdinand 
pomirjevati.  V  Benetkah  se  je  že  davno  zasnoval  načrt,  naj  bi  bila 
Soča  naravna  meja  beneške  zemlje.  Razširjali  so  tudi  trditev,  da  je 
Avstrija  nesposobna  braniti  svojo  obal  pred  zunanjimi  sovražniki  in 
da  more  to  storiti  le  beneška  republika.  Avstrija  bi  storila  najpamet- 
nejše, ako  bi  prodala  Benečanom  Goriško  z  Istro,  Trstom  in  Senjem. 
Ker  pa  Avstrija  tega  ni  hotela  storiti,  so  uhajali  Benečani  s  silo  v  te 
kraje  in  nadlegovali  avstrijske  podložnike. 

V  jeseni  1.  1615.  so  sovražnosti  očitno  izbruhnile,  ne  da  bi  ena 
država  drugi  napovedala  vojsko.  Ferdinand  je  imenoval  za  poveljnika 
svojih  čet  grofa  Adama  Trautmansdorfa,  ki  je  bil  nedavno  iz  lute- 
ranstva  prestopil  v  katoliško  cerkev.  Temu  je  zapovedal,  naj  popravi 
vse  obmejne  trdnjave  in  naj  skliče  po  potrebi  deželno  hrambo  iz 
Koroške,  Kranjske  in  Goriške,  vendar  naj  nikar  ne  napada,  ampak 
se  le  brani.  —  Beneška  republika^je  iskala  zaveznikov  na  Angleškem, 
Nizozemskem,  Francoskem  in  v  Švici,  kar  dovolj  priča,  da  ni  šlo  le 
za  obrambo  proti  uskoškim  napadom,  temveč  za  višje  cilje.  V  trdnjavi 
Palma  se  je  zbralo  12,000  pešcev  in  2000  konjikov.  Za  poveljnika  je 
bil  izbran  Peter  Barberigo  z  naslovom  „providur"  (proveditore,  oskrb- 
nik), kateremu  je  bil  prideljen  kot  svetovalec  Pompej  Giustiniani,  ki 
je  dejansko  vodil  vsa  vojna  podjetja. 

Dne  17.  decembra  so  Benečani  osvojili  bogati  Kormin  in  kmalu 
potem  Medejo.  Najbogatejše  prebivalce  so  poslali  v  Padovo,  druge  so 
prisilili  k  pokorščini.  Drugi  dan  je  osvojil  Giustiniani  Akvilejo  in  bližnja 
mesta  z  goro  Medea.  Ločniške  soteske  na  reki  Soči,  kjer  je  vodila 
cesta  na  Furlansko  in  Laško,  se  ni  upal  napasti,  ker  je  bila  dobro 
zasedena.  Vendar  so  se  Benečani  polastili  okoli  60  krajev  na  desnem 
bregu  Soče,  ker  sta  poleg  Gradiške  in  ene  vasi  le  dve  trdnjavici  ostali 
v  avstrijski  oblasti.  V  Gradiški  je  bilo  900  mož  posadke,  ki  so  po- 
zdravili sovražnike  s  strelom. 

Po  vseh  krajih  ob  spodnji  Soči  so  Benečani  strašno  gospodarili, 
vasi  razrušili,  duhovnike  pregnali  in  cerkve  oplenili. 

Ob  istem  času  je  prispela  beneška  mornarica  s  tremi  galejami, 
36  manjšimi  ladjami  in  2000  vojaki  pred  Lovrano.  Poveljnik  je  pozval 
prebivalce,  da  se  izselijo,  ker  se  mora  mesto  na  povelje  beneške 
republike  do  tal  razdejati.  Nato  vdere  vojska  v  mesto,  ga  opleni  in 
zažge.  Enako  se  je  zgodilo  z  avguštinsko  opatijo  sv.  Jakoba  in  z 
Moščenicami. 

Vendar  je  ostalo  glavno  pozorišče  vojske  tudi  poslej  v  pokrajini 
ob  dolenji  Soči  in  valovitih  goriških  Brdih  vzhodno  od  nje. 

Ko  so  Benečani  zasedli  kraje  v  ravnini,  so  se  pripravljali,  da 
osvoje  tudi  Brda  in  odrežejo  Avstrijcem  dovoz  v  Gradiško.  Sredi 
zime  in  ob  nenavadnem  snegu  je  Giustiniani  14.  januarja  1616  zasedel 
Dobravo,  kjer  so  njegovi  vojaki  v  kleteh  plemenitih  Colloredo  zaple- 
nili mnogo  sodov  finega  vina.  Med  tem  ko  je  del  beneških  čet  rušil 
Dobravo,  drugi  del  pa  se  pripravljal,  da  odpelje  plen  v  Kormin,  so 
jih  napadli  slovenski  kmetje  iz  okolice  in  jih  večinoma  potolkli. 
Ostali  so  hitro  razmetali  napravljene  okope  in  se  umaknili.  Tudi  na- 
pad na  Št.  Martin  in  Vipolže  se  je  vsled  močnega  deževja  ponesrečil. 
—  Drugi  beneški  vpad  se 
je  izvršil  iz  Čedada  proti 
Tolminskemu.  Poveljnik 
Hektor  Savorgnano  je  hotel 
zasesti  Kobarid  in  je  menil, 
da  bode  pri  tem  podjetju 
imel  opraviti  kvečjemu  z 
domačimi  slovenskimi  kmeti. 
Pa  ko  se  je  približal  skozi 
gorsko  dolino  proti  Soči, 
je  zadel  na  oborožene  pešce 
in  četo  valonskih  konjikov. 
Sneg  in  led  sta  napravila 
vsa  pota  spolzka,  tako  da 
so  bUa  vsa  daljna  podjetja 
brezuspešna.  Benečani  so 
se  morali  vrniti  v  Čedad, 
ne  da  bi  bili  kaj  dosegli. 

Ob  istem  času  je  prišel 
v  Gorico  general  Traut- 
mansdorf  z  lepo  vojsko, 
katero  so  bile  poslale  no- 
tranjeavstrijske  dežele  na 
pomoč.  Dobil  je  povelje, 
da  se  omeji  na  obrambo  in 
varuje  zlasti  Gradiško  in 
Gorico.  V  Gorici  je  takrat 
poveljeval  grof  Volk  Fran- 
kopan  s  Trsata,  v  Gradiški 
pa  Frankol,  ki  je  bil  že  znan 
iz  turških  bojev  in  od  obram- 
be Trsta  kot  pravi  junak. 

Trautmansdorf  je  dal  hitro  utrditi  višine  nad  Podgoro  in  Zdravščino. 
Prvo  je  ščitila  trdnjavica  „Sv.  Trojica",  drugo  pa  „Zvezda".  V  Gradiški 
je  imel  zbrati  Frankol  čim  največ  čet  in  jo  braniti  z  vsemi  silami.  Žal, 
da  mu  je  bila  njegova  drznost  kmalu  v  pogubo.  Komaj,  da  je  zbral 
nekaj  čet,  že  se  je  postavil  30.  jan.  Benečanom  pred  mestom  nasproti. 
Sovražniki  so  navidez  bežali  in  ga  izvabili  za  seboj.  Komaj  pa  je  bil  s 
svojo  četo  na  prostem  polju,  so  ga  obkolili  in  potolkli.  Frankol  sam  in 
200  njegovih  vojakov  je  obležalo  na  bojišču.  —  Zdaj  so  začeli  Benečani 


Baltazar  Maradas, 
cesarski  poveljnik  v  drugi  beneški  vojni. 


Zgodovina  slov.  naroda. 

Gradiško  oblegati.  Mestni  stotnik  je  bil  takrat  Rihard  Strassoldo,  po- 
tomec stare  furlanske  rodovine.  Namesto  Frankola  pa  je  stopil  na  čelo 
posadki,  broječi  2000  mož,  Valon  Ivan  Perin.  Strassoldo  je  dal  mesto 
utrditi  z  velikimi  nasipi  in  pustil  le  en  prelaz  za  napade.  Pri  tem 
delu  so  mu  radi  pomagali  prebivalci  sami,  med  njimi  mnogo  pleme- 
nitih gospa  in  gospodičen  iz  znanih  rodbin:  Turn,  Strassoldo,  Lanthieri, 
Rabata.  Preden  se  je  začelo  obleganje,  so  jih  pozvali,  naj  radi  varnosti 
odidejo  v  Gorico,  toda  pogumne  gospe  so  izjavile,  da  hočejo  ostati 
pri  svojih  možeh,  z  njimi  deliti  nevarnosti  in  tudi  smrt.  —  Trdnjava 
je  imela  proti  Soči  majhna  vrata,  skozi  katera  so  ji  dohajala  iz  Gorice 
živila  in  pomožne  čete.  V  obrambo  teh  pošiljatev  je  Trautmansdorf 
dal  sezidati  male  trdnjavice  na  hribovju  med  Zagrajem  in  Rubijo. 
Najvažnejša  je  bila  trdnjavica  „Zvezda"  in  „Sieh  dich  fiir"  („Pazi  se") 
nad  Zdravščino,  ki  je  vzdrževala  zvezo  med  Avstrijci  in  oblegano 
trdnjavo. 

Benečani  so  pričeli  oblegati  Gradiško  s  6000  pešci  in  3000 
konjiki.  Prisilili  so  tudi  bližnje  kmete,  da  so  jim  pomagali  zidati  utrdbe 
in  napravljati  jarke  okoli  trdnjave.  Dne  5.  marca  so  jo  pričeli  obstre- 
ljevati iz  24  topov  in  izkušali  prodreti  skozi  podzemeljske  rove  do 
ozidja,  da  bi  ga  razsuli  s  smodnikom.  Toda  posadka  je  rove  pokončala 
in  vse  napade  hrabro  odbila.  Vrhu  tega  je  Trautmansdorf  na  planoti, 
ki  se  razprostira  od  Soče  proti  Fari,  večkrat  napadel  beneške  čete 
in  jih  nadlegoval  posebno  z  nočnimi  stražami.  Redkokdaj  so  se  Be- 
nečani v  teh  borbah  držali.  Njihove  čete,  ki  so  bile  zbrane  od  vseh 
vetrov,  neurejene  in  neizurjene,  so  se  hitro  plašile,  tako  da  je  sam 
poveljnik  Giustiniani  večkrat  rekel:  „Ljudi  pač  imam,  toda  malo 
vojakov." 

Vsled  tega  tudi  pri  obleganju  Gradiške  ni  bilo  izdatnih  uspehov. 
Tridnevno  obstreljevanje  od  25.  do  28.  marca  je  bilo  zaman.  Naslednji 
dan  je  Giustiniani  s  svojimi  četami  v  lepem  redu  zapustil  pokrajino. 
Beneški  senat  pa  je  razširjal  okoli  vest,  da  je  le  iz  spoštovanja  do 
katoliškega  vladarja,  ki  je  želel  premirja,  umaknil  svoje  čete  izpred 
trdnjave. 

Začela  so  se  iznova  pogajanja  in  posredovanja  za  mir,  ne  da 
bi  imela  kak  uspeh.  Benečani  so  med  tem  svojo  vojsko  preure- 
dili in  ji  postavili  na  čelo  nekaj  novih  poveljnikov.  Poleg  Barberiga 
in  Giustinianija  sta  se  pozneje  v  vojski  posebno  odlikovala  Anton 
Priuli  in  Franc  Erizzo.  Avstrijci  so  se  norčevali,  češ  da  beneški  zmaj 
dviga  zdaj  sedem  glav  iz  močvirja.  —  Pa  tudi  vojska  nadvojvoda 
Ferdinanda  se  je  pomnožila.  Španski  polkovnik  Baltazar  Maradas  je 
prišel  s  500  konjiki,  drugo  četo  konjikov  (400)  je  privedel  baron 
Florijan  Bogen. 

Novo  vojno  začno  Benečani  s  tem,  da  20.  aprila  napadejo  Brda 
in  pridero  celo  do  Št.  Florijana.  Tudi  Trautmansdorf  je  prekoračil  Sočo 
in  napravil  pri  Ločniku  trdne  okope.  Manjše  bitke  in  praske  so  bile 
potem  med  Faro  in  Ločnikom.  Toda  kmalu  se  pojavi  med  beneškimi 
in  avstrijskimi  četami  kužna  bolezen,  ki  se  je  lotila  najprej  konj,  potem 
pa  ljudi.  Do  konca  avgusta  je  pobrala  več  kot  10.000  oseb.  Vojna  podjetja 
na  Goriškem  so  vsled  tega  nekaj  mesecev  skoraj  popolnoma  počivala. 

Med  tem  so  se  razvili  obmejni  boji  na  Koroškem.  Že  meseca 
maja  je  dobil  stotnik  Smit,  Anglež  po  rodu,  od  nadvojvoda  Ferdi- 
nanda povelje,  da  osvoji  čim  preje  sotesko  Bele  pod  beneško  Pontebo 
in  potem  napade  Humin  (Gemono).  To  vse  se  je  imelo  zgoditi  hitro 
in  brez  vsakega  hrupa.  Nadvojvoda  sicer  ni  mislil  od  tu  prodreti 
na  Beneško,  ker  je  imel  Smit  komaj  400  vojakov.  Toda  osvojitev 
Pontebe  je  bila  važna  zato,  ker  je  todi  vodila  velika  trgovska  cesta 
iz  Laškega  na  Nemško.  Z  malo  četo  pešcev  in  konjikov  napade  Smit 
8.  avgusta  nenadoma  Pontebo,  razprši  presenečene  prebivalce  in  za- 
pleni v  mestu  nakopičeno  blago  nemških  in  laških  trgovcev.  A  ne 
da  bi  jo  hitro  udaril  proti  Huminu,  kakor  mu  je  bilo  ukazano,  se  je 
zamudil  v  Pontebi  in  jo  začel  utrjevati.  Čez  teden  dni  se  že  prikaže 
pred  mestom  beneška  vojska.  Dasiravno  so  bili  Avstrijci  most  čez 
Belo  podrli,  vendar  niso  mogli  odbiti  sovražnika,  ki  je  udaril  čez 
vodo  na  drugi  breg  in  jih  pregnal  do  trdnjavice  sv.  Roka,  kjer  se  je 
začela  nova  borba.  Pa  tudi  tukaj  so  bili  Avstrijci  pobiti  in  so  morali 
bežati  proti  Naborjetu.  Drugi  dan  so  Benečani  zavzeli  trg  Naborjet, 
ga  oplenili  in  požgali.  Isto  se  je  zgodilo  v  naslednjih  dneh  v  Trbižu 
in  Žabnicah.  Iz  Žabnic  so  vdrli  skozi  Bartolovo  sotesko  v  Ziljsko 
dolino  in  odgnali  s  tamošnjih  pašnikov  900  glav  živine.  Ko  so  se 
vrnili,  so  iznova  oplenili  Trbiž,  potem  se  pa  hitro  umaknili,  ker  se  je 
bližala  koroška  vojska  pod  poveljstvom  barona  Karola  Ecka. 

Ko  so  v  beneškem  taboru  izvedeli,  da  je  Ponteba  zopet  osvojena, 
je  sklenil  poveljnik  Priuli  nov  napad  na  utrjen  Kobarid.  Razun  doma- 
činov je  branilo  ta  kraj  150  nemških  konjikov  in  blizu  1000  pešcev. 
Livio  Puppi  pridere  pred  Kobarid  na  čelu  čedadske  posadke  in  beneških 
Slovencev  iz  okolice.  Hitro  so  Benečani  z  granatami  zažgali  hiše  in 
obrambne  plotove.  Večina  kraja  je  zgorela.  Avstrijci  so  se  še  nekaj 
časa  branili  za  nasipi,  a  ko  so  imeli  vedno  več  mrtvih  in  so  Benečani 
vedno  hujše  pritiskali,  so  začeli  bežati  skozi  mestna  vrata.  Kar  se  jih 
ni  rešilo  v  gore,  so  padli  pod  mečem  beneških  konjikov.  Iz  Kobarida 
gredo  zmagoslavni  Benečani  proti  Tolminu,  a  tu  nalete  na  hud  odpor 
pri  posadki,  katero  je  podpiralo  domače  prebivalstvo.  Neprestano  stre- 
ljanje s  tolminskega  gradu  jih  je  prisililo,  da  so  se  vrnili  v  Kobarid. 
Tu  so  se  utaborili  v  okopih,  ki  so  jih  bili  Avstrijci  zapustili,  in  so 
začeli  utrjevati  bližnji  hribec  sv.  Antona.  Da  bi  Avstrijci  ne  mogli  več 
dobivati  pomoči  s  Koroškega,  so  razrušili  predelsko  cesto  in  most 
čez  Sočo.  Za  poveljnika  posadki  v  Kobaridu  so  potem  postavili 
Lovrenca  Tadinija.    Druge  beneške  čete  so  se  umaknile  v  Furlanijo. 

Trautmansdorf  je  dobro  vedel,  kolika  nevarnost  mu  preti,  ako 
bi  Benečani  po  osvojitvi  Kobarida  prodirali  po  Soški  dolini  in  se 
združili  z  glavno  vojsko.  Zato  je  nujno  prosil  nadvojvoda  Ferdinanda 
nove  vojaške  pomoči,  Ferdinand  sam  ni  imel  novih  čet  na  razpolago, 
a  cesar  Rudolf  je  dovolil  100  arkebuzirjev  in  500  konjikov  pod  po- 
veljstvom grofa  Dampiera  v  obrambo  meje. 

Umni  Trautmansdorf  je  znal  sovražniku  prikriti  zadrego.  Po- 
množil je  posadke  v  Podgori  in  Fari,  se  potem  pri  Ločniku  umaknil 
na  levi  breg  Soče  in  se  utaboril  v  ravnini  okoli  Gorice.  Kmalu  so 
zapustili  Avstrijci  tudi  trdnjavico   sv.  Trojice,  tako   da  so   imeli  na 

desnem  bregu  le  štiri  utrjena  mesta,  namreč:  Faro,  Podgoro,  Vipolže 
in  Št  Martin.  Benečani  so  se  prvih  treh  trdnjavic  hitro  polastili.  Težje 
je  bilo  osvojiti  Št.  Martin,  ki  je  stal  na  strmem  bregu  in  ga  niso  mogli 
oblegati,  niti  nanj  streljati.  Ko  je  poveljnik  Giustiniani  ogledoval  po- 
krajino, kako  bi  mogel  uspešno  razporediti  čete,  ga  je  nenadoma 
zadela  sovražna  krogla  in  še  isto  noč  je  umrl  v  Ločniku,  kamor  so 
ga  prenesli.  Vkljub  temu  so  podrli  Benečani  goriški  most.  Toda 
Trautmansdorf  potolaži  prestrašene  Goričane,  postavi  nov  most  za 
silo,  prežene  sovražnika  s  hribov  v  dolino  in  ga  tamkaj  večkrat  potolče. 
Nad  Pevmo  napravi  trdnjavico  „Bosco",  ki  je  branila  soški  most. 

Z  novimi  močmi  začno  avstrijski  vojskovodje  spomladi  1.  1617. 
napadati  Furlanijo.  Da  bi  se  maščevali  za  beneško  pustošenje  po 
Brdih,  ukaže  Trautmansdorf  tolminskemu  poglavarju,  naj  napade 
bližnjo  Benečijo.  Tolminski  glavar  Gašpar  Domberg  zbere  24.  febru- 
arja najsrčnejše  prebivalce  iz  okolice,  jim  pridruži  še  četo  vojakov,  ki 
so  se  takrat  nahajali  v  Tolminu,  in  se  z  njimi  odpravi  nad  Čedad.  Na 
poti  požge  nekaj  beneških  vasi  in  upleni  mnogo  živine.  Toda  pri 
mestu  Čedadu  samem  ni  mogel  ničesar  opraviti.,  zato  se  je  kmalu 
vrnil  nazaj  na  Tolminsko.  Da  bi  se  taki  napadi  več  ne  ponavljali,  so 
ukazali  Benečani,  naj  se  sezidata  med  Čedadom  in  Kobaridom  dve 
trdnjavici. 

Namesto  umrlega  Giustinianija  so  izvolili  Benečani  za  vojnega 
poveljnika  Ivana  Medici,  ki  je  pričel  v  marcu  zopet  oblegati  Gradiško. 
Po  dolgih  pripravah  je  sklenil  poizkusiti  splošen  naskok  1.  aprila  in 
obkoliti  avstrijsko  vojsko  od  vseh  strani.  Hotel  je  premagati  št.Flo- 
rijan  v  Brdih,  zasesti  Kanal  in  prestriči  pot,  po  kateri  so  Avstrijci 
dobivali  podporo  in  hrano  čez  Tolminsko,  dalje  je  nameraval  napasti 
trdnjavico  „Bosco",  prebresti  Sočo  in  od  vzhodne  strani  napasti  trd- 
njavo Gradiško.  Toda  posrečil  se  mu  je  le  napad  na  Št.  Florijan,  a 
dvakratni  poizkus,  da  bi  prekoračil  Sočo,  mu  je  popolnoma  izpodletel. 

Meseca  maja  so  dobili  Benečani  nanovo  najete  čete  iz  Holandije 
in  Angleškega,  dočim  je  Avstrijcem  le  malo  pomoči  prihajalo.  Skle- 
nili so  iz  tržiške  okolice  napasti  Trautmansdorfa  in  si  zasnovali  nov 
načrt.  Gradiško  so  hoteli  začasno  pustiti  pri  miru  ter  se  polastiti  levega 
obrežja  Soče  in  trdnjavic  na  Krasu,  zlasti  Rubije.  Ko  bi  bUa  Rubija 
v  beneški  oblasti,  bi  se  morala  kmalu  podati  Gradiška  in  za  njo  Gorica. 
Dne  1.  junija  se  posreči  Ivanu  Medici  pri  Majnici  prekoračiti  Sočo, 
naslednji  dan  zavzeti  trdnjavici  sv.  Martina  in  sv.  Valentina  („Imperial") 
in  se  utaboriti  vrh  Rubij.  Avstrijci  so  se  morali  umakniti  in  začeli ^so 
staviti  drugo  trdnjavico  v  rubij skem  gozdu,  a  pri  tej  priliki  zadene 
sovražna  krogla  poveljnika  Trautmansdorfa,  ki  je  na  mestu  umrl 
(7.  junija).  Njegov  naslednik  je  postal  general  Maradas.  Benečani  so 
potem  izkušali  še  v  več  napadih  polastiti  se  rubijskega  gozda  in  preko 
njega  prodreti  do  Gorice,  a  zaman.  Branil  ga  je  z  drugimi  četami 
vred  tudi  komtur  nemškega  viteškega  reda,  Markvard  pl.  Egk  (Pod- 
peški),  s  kranjskimi  konjiki  in  kmeti,  s  katerimi  je  nekoč  po  noči 
prebredel  Sočo  in  potolkel  do  800  mož  močno  beneško  četo. 

Najtežavnejše  podjetje  je  bilo  oblegano  Gradiško  preskr  bije  vati 
s  hrano.    Dne  14.  julija  je  Markvard  pl.  Egk  po  hudih  bojih  spravil 

v  trdnjavo  200  tovorov  in  30  voz  hrane,  ki  so  vsi  došli  iz  Kranjskega. 
Pozneje  sta  Dampierre  in  Walenstein  opetovano  izvršila  to  nevarno 
nalogo.  Vkljub  temu  so  Gradiško  vedno  bolj  stiskali  in  že  je  začela 
posadka  trpeti  lakoto.  Tudi  trdnjavo  „Zvezdo",  katero  je  hrabro  branil 
grof  Strassoldo,  so  Benečani  vedno  tesneje  oklepali.  Ni  dvoma,  da  bi 
se  bili  morali  obe  trdnjavi  kmalu  vdati,  da  se  ni  bil  medtem  sklenil  mir 
v  Madridu  (26.  septembra), 

Benečani  niso  dobili  niti  pedi  goriškega  sveta,  tudi  niso  dosegli 
zaželjenega  gospostva  nad  Jadranskim  morjem.  Nekaj  Uskokov  je  bilo 
kaznovanih  s  prognanstvom  in  njihove  razbojniške  ladje  sežgane.  A 
ti  uspehi  niso  bili  v  nikakem  razmerju  z  ogromnimi  stroški  na  denarju 
in  ljudeh,  ki  jih  je  morala  trpeti  republika  tekom  dveh  let.  —  Tudi 
Slovenci  so  v  tej  vojski  mnogo  trpeli  in  žrtvovali.  Že  po  sklenjenem 
miru  so  dovolili  kranjski  stanovi  50.000  goldinarjev  za  vojne  stroške. 
Glavno  vprašanje  o  posesti  Jadranskega  morja  se  sicer  ni  bilo  rešilo, 
vendar  so  bili  Benečani  za  vedno  odvrnjeni  od  habsburških  dežel. 
Prvikrat  so  se  očitno  pokazale  slabosti  mogočne  republike,  ki  je 
poslej  vedno  bolj  slabela  in  pešala. 


'J^.uper 


t  i^on    Cqq£nPC}^a ^ 


7fo 


Rupert  pl.  Eggcnberg, 
štajerski  poveljnik  v  Hrvatski  krajini. 

Dobrlavas. 


17.  Jezuiti  in  kapucini.  Katoliško  slovensko 
slovstvo.  Hrenovo  kulturno  delo  in  njegova 

smrt. 

Napačno  bi  bilo  končno  zmago  katoličanstva  nad  protestantstvom 
ob  začetku  17.  stoletja  pripisovati  le  odločnemu  nastopu  habsburških 
vladarjev.  Njihovi  boji  z  deželnimi  stanovi  nam  predstavljajo  le  zu- 
nanjo plat  onega  velikega  verskega  prevrata,  pri  katerem  so  s  svet- 
nimi vladarji  vred  sodelovali  pred  vsem  cerkveni  oblastniki,  razni 
redovi  in  novovzgojena  katoliška  duhovščina.  Sporedno  z  odredbami 
avstrijskih  vladarjev  proti  luteranstvu  se  je  izvršila  notranja  reforma 
katoliške  cerkve  po  naših  krajih,  brez  katere  bi  bila  vladna  „proti- 
reformacija"  le  prazno  delo.  Iz  lastne  moči  se  je  dvignilo  katoličanstvo 
med  hudimi  boji  s  protestantstvom  in  propalostjo  do  viška,  ki  ga  preje 
morda  več  stoletij  ni  doseglo. 

Nositelji  in  zastopniki  prave  cerkvene  reforme  so  škofje.  Zato 
se  je  morala  zlasti  pri  njih  pojaviti  verskonravna  obnova  in  jih  dvig- 
niti iz  posvetnjaštva,  kateremu  so  mnogi  izmed  njih  bili  zapadli. 
Akvilejski  patriarh  Janez  Grimani  je  v  nekem  poročilu  na  rimsko 
stolico  označil  svoje  prednike  s  sledečimi  besedami:  „Bili  so  vele- 
možni  knezi,  bolj  vajeni  hoditi  v  orožju,  kakor  pa  v  škofovskem 
ornatu  in  so  raje  nosili  ščit  in  sulico,  kakor  pa  mitro  in  pastirsko 
palico."  Isto  velja  o  ljubljanskem  škofu  Ravbarju,  o  solnograških 
nadškofih  Lenartu  iz  Hodiš,  Mateju  Langu  in  še  mnogih  drugih.  Proti 
koncu    16.  stoletja   pa  srečujemo  skoraj   izključno  škofe,  ki  so  bili 

skrbni  pastirji,  vneti  za  duševni  blagor  svoje  črede  in  osebno  vzor 
neomadeževanega  življenja,  tako  Frančiška  Barbaro  v  Akvileji,  Ivana 
Bogarina  v  Trstu,  Tavčarja  in  Hrena  v  Ljubljani,  Krištofa  pl.  Spaura 
na  Krki,  Stobeja  v  Št.  Andražu,  Brennerja  v  Sekovi.  Vsi  ti  so  z  izredno 
gorečnostjo  izvrševali  svoja  višjepastirska  opravila,  pridigovali,  birmo- 
vali,  obiskovali  sebi  podrejene  župnije  in  se  trudili  za  obnovo  kato- 
liškega življenja  pri  duhovnikih  in  pri  ljudstvu.  Neka  izjema  med 
njimi  je  bil  le  solnograški  nadškof  Wolf  Dietrich  pl.  Reitenau  (1587  do 
1612),  kije  nastopil  sicerz  veliko  vnemo  svojo  visoko  službo,  toda  pozneje 
živel  le  kot  svetni  knez  in  se  moral  slednjič  odpovedati  škofiji.  Njegov 
naslednik.  Marko  Sittich,  je  deloma  popravil  napake  svojega  prednika. 

Največje  važnosti  za  uspešno  reformno  delo  je  bila  dobro  vzgo- 
jena in  izobražena  duhovščina,  ker  je  njena  duševna  in  nravna 
propalost  tekom  16.  stoletja  dala  največ  povoda,  da  je  luteranstvo 
uspešno  prodiralo.  Reforma  duhovščine  je  bila  zelo  težavna,  deloma 
zato,  ker  se  je  zlo  marsikje  globoko  zajedlo  in  se  moralo  celo  za- 
časno prenašati  z  ozirom  na  večjo  škodo,  ki  bi  sledila  nagli  odpravi, 
deloma  zato,  ker  je  slabejši  del  duhovščine  vsaki  izpremembi  trdo- 
vratno nasprotoval  in  imel  celo  pri  vplivnih  katoličanih  in  pri  dvoru 
samem  močno  zaslombo.  L.  1598.  poroča  akvilejski  patriarh  Frančišek 
Barbaro  rimski  stolici,  da  mora  med  svojimi  duhovniki  trpeti  mnogo 
zla,  ker  manjka  boljših,  ki  bi  jih  mogel  postaviti  namesto  odstavljenih 
in  ker  bi  se  vrinili  krivo verci,  ako  bi  bile  župnije  dalj  časa  zapuščene. 
Vendar  si  patriarh  ni  prikrival,  da  je  treba  zastaviti  vse  sile  za  izbolj- 
šanje razmer.  V  istem  poročilu  piše  sledeče:  „Vse  pridige  protestantskih 
predikantov  se  navadno  zaključujejo  z  napadi  na  življenje  katoliških 
duhovnikov." 

Za  obnovo  katoliškega  verskonravnega  življenja  med  duhovščino 
so  mnogo  storili  cerkveni  zbori  (sinode),  ki  so  dali  dušnim  pastirjem 
natančna  navodila  za  njih  življenje  in  delovanje.  Take  sinode  so  bile 
za  akvilejsko  patriarhijo  v  letih  1593  in  1602  v  Gorici,  1596  v  Vidmu, 
za  ljubljansko  škofijo  vsako  leto  o  prazniku  sv.  Doroteje  (6.  februarja) 
v  Gornjem  gradu  in  v  Ljubljani.  Pod  krškim  škofom  baronom  Ivanom 
Jakobom  Lambergom  (1603—1630)  so  se  morali  škofijske  sinode  udeležiti 
vsi  župniki.  Pri  tej  priliki  so  predložili  zapisnike  krščencev,  obhajancev 
in  krivovercev,  kakor  tudi  poročila  o  življenju  vernikov.  Od  10.000  prebi- 
valcev krške  škofije  je  bilo  1.  1608.  le  še  kakih  510  priznanih  luteranov. 

Se  večjega  pomena  kakor  škofijske  sinode  je  bila  za  uspešno 
cerkveno  reformo  vzgoja  in  izobrazba  duhovniškega  naraščaja.  Odkar 
so  jezuiti  otvorili  visoko  šolo  v  Gradcu,  so  skoraj  vse  južne  avstrijske 
dežele  od  tam  dobivale  svoje  duhovnike.  Posamezni  škofje  in  celo 
sam  papež  Gregor  XIII.  so  na  graškem  vseučilišču  vzdrževali  na  svoje 
stroške  nekaj  dijakov.  Ljubljanski  škof  Tavčar  je  podpiral  ondi  devet 
dijakov;  njegov  naslednik  Hren  je  ustanovil  v  graškem  semenišču 
dve  prosti  mesti,  na  Dunaju  v  zavodu  za  Kranjce  („bursa  agni")  pa 
štiri.^  V  Gornjem  Gradu  je  škof  Tavčar  obnovil  staro  duhovsko  se- 
menišče, ki  je  za  njegove  vlade  razun  orgljavca  štelo  pet  „izvrstnih" 
duhovnikov  in  šestnajst  gojencev.  Hren  je  dal  temu  „Marijinemu  ko- 
legiju" pravila,  vendar  se  je  število  gojencev  pod  njim  skrčilo  na 

sedem  ali  osem.  Akvilejski  patriarh  Frančišek  Barbaro  je  spoznal,  da 
bodo  za  njegovo  obsežno  škofijo  potrebna  tri  semenišča,  eno  za  Ita- 
lijane, drugo  za  Slovence,  tretje  za  Nemce.  Za  italijanske  bogoslovce 
je  1.  1597.  sezidal  hišo  v  Vidmu,  kjer  je  imelo  prostora  36  gojencev; 
za  Slovence  in  Nemce  sta  se  imeli  ustanoviti  semenišči  v  Gorici, 
oziroma  v  Beljaku.  Vendar  se  ta  načrt  ni  izvršil,  ker  so  se  namesto 
semenišč  na  Koroškem  in  Goriškem  kmalu  osnovali  jezuitski  kolegiji. 

Največ  sta  storila  za  katoliški  preporod  v  začetku  17.  stoletja 
dva  nova  redova,  jezuitov  in  k  a  p  u  c  i  n  o  v ,  ki  sta  bila  v  prihod- 
njih dveh  stoletjih  odločilna  za  vse  naše  duševno  življenje.  Ko  so 
se  polegli  viharji  luteranstva,  iz  katerih  je  izišla  naša  svetna  duhov- 
ščina zelo  oslabela  in  so  tudi  starejši  redovi  toliko  škode  trpeli, 
da  so  bUi  nezmožni  izvršiti  veliko  delo  katoliške  reforme,  sta  nova 
dva  redova  z  mladostnim  ognjem  in  veliko  vztrajnostjo  zastavila  svoje 
moči  za  verski  preporod  vseh  slojev  prebivalstva.  Pri  tem  delu  sta 
se  med  seboj  izpopolnjevala,  ker  so  jezuitje  s  svojimi  šolami  vplivali 
zlasti  na  plemstvo  in  meščanstvo,  kapucini  pa  so  se  oklenili  prepro- 
stega ljudstva. 

O  naselitvi  jezuitov  v  Ljubljani  in  ustanovitvi  njihove  gimna- 
zije pod  škofom  Tavčarjem  smo  že  govorili  na  drugem  mestu.  Začetek 
je  bil  zelo  težaven.  Hude  bolezni,  zlasti  kuga  je  zredčila  malo  četo 
dijakov.  Celo  poletje  1599  so  morale  biti  šole  zaprte.  K  temu  se  je 
pridružila  še  ogorčenost  protestantov  zaradi  izgona  njihovih  predi- 
kantov,  ki  so  ga  pripisovali  vplivu  jezuitov.  Škof  in  patri  takrat  niso 
bili  varni  življenja,  poroča  ljubljanski  rektor  Vivarius,  in  skozi  pol 
leta  se  je  zdelo,  da  vsak  trenotek  izbruhne  upor.  Ko  je  enkrat  po 
neprevidnosti  kuharjevi  v  sosednji  hiši  stiškega  opata  nastal  ogenj, 
so  hoteli  luteranski  meščani  porabiti  splošno  zmedo  in  izkušali  s  silo 
vdreti  v  jezuitsko  hišo.  Vendar  so  bile  te  začetne  težave  kmalu  pre- 
magane. L.  1604.  je  bila  šestrazredna  gimnazija  popolna.  Poučevali  so 
se  dve  leti  osnovni  pojmi  latinskega  jezika,  zato  sta  se  najnižja  razreda 
imenovala  „infima"  in  „principia".  Višji  razredi  so  bili:  grammatica 
(slovstvo),  syntax  (nauk  o  slogu),  poetica  (pesništvo)  in  rhetorica 
(govorništvo).  Od  tretjega  razreda  naprej  se  je  poučevala  tudi  grščina. 
Ker  so  jezuitske  šole  služile  tudi  vzgoji  duhovščine,  se  je  gimnaziji 
kmalu  pridružil  dve-  ali  triletni  tečaj  za  modroslovne  in  bogoslovne 
študije  („licej").  —  Jezuitske  šole  so  dobivale  izprva  največ  dijakov 
iz  meščanskega  in  kmečkega  prebivalstva,  pa  tudi  plemstvo  jim  je 
po  nekaterih  letih  rado  izročalo  svoje  sinove  v  izobrazbo  in  vzgojo. 
Izredno  mnogo  je  bilo  revnih  učencev  z  dežele,  ki  so  se  preživljali 
s  podporami  dobrotnikov,  s  popevanjem  po  hišah  in  cestah  in  — 
z  beračenjem.  Za  te  revne  dijake  so  jezuiti  kupili  1.  1601.  neko  hišo 
blizu  cerkve  sv.  Jakoba,  kjer  so  jim  1.  1616.  sezidali  novo  poslopje. 
L.  1604.  je  štel  konvikt  že  24  gojencev,  dve  desetletji  pozneje  70—90. 

Ob  tolikem  razvoju  jezuitskega  šolstva  jim  seveda  stari  cesarski 
špital,  nekdanji  avguštinski  samostan  in  temna,  precej  zanemarjena 
cerkev  sv.  Jakoba  nista  več  zadostovala.  Za  zidavo  novega  kolegija 
je  skrbel  že  škof  Janez  Tavčar,  ki  je  kupil  iz  svojega  denarja  dve 
hiši  za  stavbišče,  pripravil  apno  in  v  svoji  oporoki  določil  tisoč  tolar- 

jev  za  zgradbo  novega  poslopja.  Nadvojvoda  Ferdinand  je  daroval  v 
isti  namen  5000  tolarjev,  pater  Rafael  Kobenzl  pa  svoj  „patrimonij" 
v  znesku  4000  goldinarjev.  Dne  8.  maja  1598  so  z  običajnimi  slo- 
vesnostmi položili  temeljni  kamen  za  novi  kolegij.  Naslednje  leto  je 
kuga  ovirala  napredek  zgradbe,  vendar  je  bilo  poslopje  leta  1602.  že 
toliko  dovršeno,  da  so  mogli  imeti  v  njem  šolo.  Kolegij  se  je  ime- 
noval „nadvojvodski",  ker  je  bil  nadvojvoda  Ferdinand  njega  glavni 
ustanovnik  in  podpiratelj.  —  Novo  cerkev  sv.  Jakoba  so  pričeli 
graditi  leta  1613.  Kranjski  stanovi  so  dovolili  iz  deželne  blagajne 
3450  gld.  podpore;  ljub- 
ljanski mestni  svet  je 
preskrbel  opeko  in  les, 
oltarje  so  darovali  Ni- 
kolaj Čandik,  stiski  opat 
in  škof  Hren.  Lepo  novo 
zgradbo  je  svečano  po- 
svetil škof  Hren  dne 
15.nov.  1615.  Ljudje  vseh 
slojev  so  privreli  k  slo- 
vesnosti, ne  le  iz  bližine, 
ampak  celo  iz  oddaljenih 
krajev  Štajerske  in  Ko- 
roške. Navzočih  je  bilo 
70  župnikov  in  velikan- 
ska množica  ljudi,  tako 
da  njih  večji  del  ni  mogel 
v  cerkev. 

Po  radodamosti  škofa 
Hrena  so  dobili  jezuiti 
leta  1611.  „pod  Turnom" 
nov  gradič,  katerega  jim 
je  dal  na  svoje  stroške 
sezidati,  leta  1626.  pa  za 
razvedrilo  novo  hišo 
„Coronaeum"  v  Trstu 
blizu  morja  z  obednico, 
vinsko  kletjo  in  kapelico. 
Zelo  priljubljeno 
sredstvo  pri  vzgoji  mla- 
dine so  bile  jezuitom 
„ šolske  komedije",  to  je  dramatične  igre  verskega  značaja,  s 
katerimi  so  nameravali  dvojno  doseči.  Domače  predstave  so  bile  na- 
menjene šolski  mladini,  javne  pa  so  imele  namen,  da  bi  si  z  njimi 
pridobili  naklonjenost  meščanstva.  Že  koncem  šolskega  leta  1602.  so 
priredili  take  komedije,  ki  so  bile  večinoma  spisane  v  latinskem 
jeziku.  Leta  1625.  se  je  vršila  v  cerkvi  v  nemškem  jeziku  igra: 
„Christus'  Todeskampf  im  Garten".  Pa  tudi  slovenščina  se  je  uporab- 
Ijevala  pri  teh  igrah.  Tako  čitamo,  da  so  dne  6.  februarja  leta  1670. 
uprizorili   jezuitski   gojenci    „Pod   Turnom"    dramatično   igro    „Raj" 

(„Paradies")  „in  lingua  vernacula",  to  je  v  domačem,  slovenskem 
jeziku. 

Velike  zasluge  so  si  pridobili  jezuiti  tudi  za  ljubljanske  ljudske 
šole.  Že  1.  1601.  je  poslal  avstrijski  provincial  Carillo  jezuitskemu 
generalu  Aquaviva  spomenico,  kjer  zelo  priporoča  otvoritev  šole  za 
abecedarje.  V  pismu  navaja  sledeče:  „Vsa  mladina  ljubljanska  je  pro- 
testantska in  zgodnji  pouk  v  verskih  resnicah  bi  bil  tudi  za  starše 
in  druge  člane  rodbine  zelo  koristen.  Začetna  osnovna  šola  bi  bila  tudi 
priprava  za  gimnazijske  razrede.  Ker  so  vse  protestantske  šole  od- 
pravljene, ni  v  celem  mestu  nobene  šole  za  otroke  več,  razun  pri 
sv.  Nikolaju,  ki  je  pa  tako  slabo  oskrbovana,  da  nima  nobenega  ugleda 
in  da  starši  svojih  otrok  raje  v  nobeno  šolo  ne  pošiljajo.  Zato  je 
šola  za  abecedarje  v  Ljubljani  ravno  tako  potrebna,  kakor  v  Gradcu, 
na  Dunaju  in  po  drugih  krajih.  Ako  bi  primanjkovalo  redovnih  moči, 
bode  kolegij  najel  kakega  svetnega  učitelja  in  mu  poveril  vodstvo 
elementarne  šole."  —  Kakor  je  provincial  nas  veto  val,  tako  se  je  tudi 
zgodilo.  Še  isto  leto  se  je  otvorila  začetna  šola  za  abecedarje,  kjer 
je  poučeval  svetni  učitelj.  Ostala  je  pri  jezuitih  do  1.  1621.  V  avgustu 
tega  leta  pa  se  je  na  željo  škofa  Hrena  premestila  k  sv.  Nikolaju. 
Takrat  je  štela  okoli  70  abecedarjev.  —  Leta  1608.  je  neki  jezuit  iz- 
prosil pri  škofu,  da  se  je  za  pouk  deklic  nastavila  posebna  učiteljica 
in  za  dečke  dva  učitelja.  K  letu  1613.  beleži  letopisec  ljubljanskega 
kolegija  šest  osnovnih  šol  za  dečke  in  deklice. 

Ž  delovanjem  jezuitov  je  v  tesni  zvezi  začetek  katoliškega 
slovenskega  slovstva.  —  Katoliški  reformatorji  so  dobro  vedeli, 
kolik  vpliv  je  imelo  na  ljudstvo  slovensko  protestantsko  slovstvo,  in 
so  morali  nujno  skrbeti  za  to,  da  z  enakimi  sredstvi  preprečijo  njegov 
kvarni  vpliv.  Že  Trubar  se  je  jezil,  da  „papežniki"  pišejo  katekizme 
in  z  njimi  izpodrivajo  evangeljsko  resnico.  Imel  je  v  mislih  katoliški 
katekizem,  ki  ga  je  izdal  1.  1574.  v  slovenskem  jeziku  vetrinjski  cister- 
cijan  P.  Lenart  Pachernecher,  Tudi  jezuiti  so  uvideli  potrebo  sloven- 
skih knjig  za  pouk  ljudstva  in  mladine  ter  so  na  slovstvenem  polju 
zastavili  svoje  delo.  L.  1613.  so  izšli  „Evangelia  inu  Listuvi", 
to  je  odlomki  evangelijev  in  listov,  ki  se  čitajo  v  cerkvi  ob  nedeljah 
in  zapovedanih  praznikih.  Prevod  se  močno  naslanja  na  Dalmatinovo 
biblijo,  a  jezik  je  še  čistejši  in  lepši,  morda  najlepši,  kar  se  ga  je 
pisalo  v  prvih  dveh  stoletjih  našega  slovstva.  Knjiga  se  mnogokrat 
navaja  pod  Hrenovim  imenom,  kakor  bi  jo  bil  on  prevel  in  spisal. 
Toda  Hren  je  „Evangelije  in  liste"  le  pregledal,  malo  popravil  in  jih 
dal  na  svoje  stroške  natisniti.  Zato  govori  mestoma  o  njih,  kakor  o 
svojem  delu.  Pravi  pisatelj  pa  je  bil  jezuit  P.Janez  Čandik,  rojen 
okoli  1.  1583.  v  Višnji  Gori,  ki  je  dovršil  omenjeni  prevod  še  za  časa 
svojih  bogoslovnih  študij  v  Gradcu.  L.  1613.  ga  nahajamo  kot  maš- 
nika  v  Ljubljani,  kjer  je  v  cerkvi  sv.  Jakoba  poučeval  mladino  v 
krščanskem  nauku.  Pozneje  (1620)  je  šel  za  slovenskega  pridigarja 
v  Celovec.  —  Knjiga  evangelijev  in  listov  je  bila  tako  potrebna  in 
prikladna,  da  je  takoj  v  začetku  izšla  v  3000  izvodih.  Pozneje  je  bila 
opetovano  ponatisnjena.  —  Dve  leti  za  tem  prevodom  (1615)  so  jezuiti 
izdali  mali  slovenski  katekizem  s  slikami,  ki  je  bil  natisnjen 

v  Augsburgu.  Stroške  za  natis  je  poravnal  stolni  dekan  dr.  Mikec. 
Kdo  je  knjigo  prevel,  na  naslovnem  listu  ni  označeno.  —  L.  1618.  se 
je  zopet  pojavil  Čandik  z  novim  delom.  Bil  je  to  prevod  velikega 
Kanizijevega  katekizma  z  naslovom:  „Catecliismus  Petra  Canisia,  tu 
je  kristjanski  nauk."  Natisnjen  je  bil  v  Gradcu  in  imel  služiti  zlasti 
duhovnikom  pri  razlaganju  verskih  resnic.  Čandik  je  takrat  učil  v 
šentjakobski  cerkvi  krščanski  nauk,  h  kateremu  je  prihajala  zlasti 
mladina.  Jezuiti  so  imeli  navado  dečke  in  deklice,  ki  so  sedeli  v 
ločenih  vrstah,  učiti  najpo- 
trebnejše verske  resnice  in 
molitvice,  jih  izpraševati  in 
najpridnejše  obdarovati  z 
malimi  darili.  Pri  tem  so  se 
posluževali  že  omenjenega 
Malega  katekizma.  Zato  je 
zelo  verjetno,  da  je  Čandik 
spisal  oba  katekizma,  dasi- 
ravno  na  , Malem  katekizmu' 
ni  njegovega  imena. 

Še  neka  druga  knjiga 
je  bila  za  ljudstvo  zelo  po- 
trebna, namreč  cerkvena 
pesmarica.  Protestantska 
pesmarica  je  dosegla  šest 
izdaj  in  se  med  vsemi  knji- 
gami, kar  so  jih  izdali  lute- 
ranski  pisatelji,  najbolj  raz- 
širila. Udomačila  se  je  tem 
ložje,  ker  so  se  v  njo  spre- 
j  ele  stare  slovenske  popevke, 
katerim  seje  besedilo  seveda 
primerno  prikrojilo.  Zdaj  je 
bilo  zopet  treba  odpraviti 
te  „popravljene"  luteranske 
pesmi  in  seči  nazaj  na  pr- 
votno besedilo.  Sestave  nove 
katoliške  cerkvene  pesma- 
rice se  je  lotil  škof  Hren 
sam.  Izprva  je  mislil  le  na 
zbirko  pesmi,  ki  bi  bila 
pripravna  za  božjo  pot  v  Novi  Štifti  pri  Gornjem  Gradu.  L.  1612. 
piše  Čandiku:  „Vaša  prečastnost  bode  kmalu  dobila  mojo  slovensko 
pesmarico  skoraj  za  vse  praznike  v  letu,  prirejeno  v  porabo  moje 
duhovščine  v  Gornjem  Gradu  in  pri  Novi  Štifti,  kamor  prihajajo  ob 
gotovih  praznikih  blažene  Device  Marije  od  vseh  strani  romarji,  da 
bodo  kaj  imeli,  kar  bodo  v  izpodbudo  ljudstva  in  v  povišanje  pobož- 
nosti  svojega  srca  mogli  prepevati."  Par  let  pozneje  (1615)  je  Hren 
zopet  napovedal  bližnjo  izdajo  pesmarice  Sebastijanu  Nebelnu,  pred- 
stojniku admontskega  samostana.  Papeški  vizitator  Sikst  Carcanus  je 

Hrena  1.  1620.  naravnost  pozval,  naj  jo  čimpreje  izda,  enako  1.  1627. 
nuncij  Karol  Carafa.  Vendar  delo  ni  zagledalo  belega  dne.  Menda  je 
bilo  temu  vzrok,  da  v  Ljubljani  vzlic  mnogim  pripravam  ni  prišlo  do 
ustanovitve  tiskarne. 

Že  graški  nuncij  Porcija  je  okoli  1.  1580.  svetoval  nadvojvodu 
Karolu,  naj  bi  se  za  dežele  Notranje  Avstrije  ustanovile  tri  ali  štiri 
tiskarne,  da  se  prepreči  k  varljivi  vpliv  luteranskih  potovalnih  tiskarjev 
in  njihovih  izdelkov.  Poslej  je  bila  ustanovitev  tiskarne  vedno  v  na- 
črtu katoliških  reformatorjev.  Hren  je  pričel  o  njeni  napravi  razmiš- 
ljati 1.  1613.  Naredil  je  proračun  o  stroških  in  naslednje  leto  so  se 
duhovniki  pri  škofijski  sinodi  že  posvetovali,  koliki  bodo  morali  biti 
prispevki  za  nameravano  podjetje.  Škof  je  kupil  nekaj  stotov  črk  in 
tiskarna  se  je  že  zdela  gotova  stvar.  V  poročilu  na  papeža  Pavla  V. 
1.  1616.  pravi  Hren  samozavestno:  „Ustanovil  sem  tudi  novo  tiskarno 
za  ljubljanski  jezuitski  kolegij  in  za  natisk  kranjskih  knjig."  Vendar 
so  bile  te  besede  zapisane,  še  preden  je  bilo  dejanje  izvršeno.  Iz 
Hrenovih  besedi  se  da  sklepati,  da  je  hotel  tiskarno  prepustiti  jezu- 
itom, ki  bi  jo  za  natisk  svojih  slovenskih  knjig  itak  največ  rabili. 
Toda  jezuiti  so  upravo  tiskaren  neradi  prevzemali,  ker  so  jih  imeli 
za  trgovska  podjetja,  ki  so  jim  bUa  po  redovnih  pravilih  prepovedana. 
Zato  so  bili  škofovi  načrti  za  dolgo  let  pokopani.  V  začetku  1.  1625, 
se  je  obrnil  Hren  naravnost  na  jezuitskega  generala  v  Rim  in  ga 
prosil,  naj  dovoli  v  kolegiju  ustanoviti  tiskamo,  češ  da  gre  le  za 
natisk  pobožnih  knjig  v  korist  škofije  in  njenih  vernikov.  General 
Viteleschi  je  bil  škofovi  želji  naklonjen  in  je  zadevo  priporočil  av- 
strijskemu provincialu.  Hren  je  zopet  upal,  da  se  tiskarna  kmalu 
ustanovi.  Dogovoril  se  je  z  ljubljanskim  trgovcem  Hiillerjem,  da 
oskrbi  črnilo  in  papir,  ter  s  knjigovezom  Weberjem,  da  prevzame 
vezavo  knjig.  Sam  je  hotel  podariti  svoje  črke  jezuitom  pod  pogojem, 
da  tiskajo  njegovo  pesmarico.  General  proti  navedenemu  pogoju  ni 
imel  ničesar  ugovarjati,  vendar  se  zdi,  da  se  je  prav  vsled  tega  vse 
razbilo.  Jezuiti  menda  Hrenove  pesmarice  niso  smatrali  pripravne 
za  natisk.  K  njegovim  koledarskim  zapiskom  je  nekdo  pozneje  na 
mestu,  kjer  omenja  pesmarico,  dostavil  opombo:  „Bila  je  črtana  od 
očetov  jezuitov."  Zato  pa  tudi  do  ustanovitve  dolgo  zaželjene  tiskarne 
ni  prišlo.  Hrenov  naslednik  Scarlichi  je  izkušal  leta  1636.  ustanoviti 
tiskarno  s  pomočjo  ljubljanskega  magistrata,  češ  da  bi  bila  Ljubljani 
na  čast  in  ji  donašala  tudi  dobiček.  Toda  mestni  očetje  so  sklenili 
14.  julija,  da  pošljejo  škofu  sledeči  odgovor:  „Ker  je  pri  tiskarni 
treba  več,  kakor  ene  osebe,  bi  vzrasli  magistratu  iz  tega  veliki  stroškL 
Vrh  tega  so  očetje  jezuiti  nabrali  v  ta  namen  že  veliko  denarja,  pa 
se  vendar  niso  upali  lotiti  te  stvari.  Tudi  mora  tiskarna  imeti  papir- 
nico. Zato  magistrat  ne  more  ustreči."  Minulo  je  še  dobrih  40  let, 
preden  je  Ljubljana  dobila  prvo  stalno  tiskarno  (1676). 

Kakor  pri  vzgoji  mladine,  so  zastavili  jezuiti  uspešno  svoje  delo 
tudi  pri  drugih  strokah  dušnega  pastirstva.  Takoj  ob  prihodu  so  začeli 
v  šentjakobski  cerkvi  z  nemškimi  pridigami.  Ker  pa  s  temi  niso  do- 
segli dosti  uspeha,  so  v  svoji  novi  cerkvi  1.  1615.  vpeljali  slovenske 
pridige,  dasiravno  je  škof  Hren  tej  izpremembi  nasprotoval.  Prilično 

so  pridigovali  tudi  italijansko,  tako  v  postnem  času  1605.    Za  spoved 
so  bili  vedno   trije   ali  štirje  patri  na  razpolago.    Število  obhajancev 
je  o  Veliki  noči  leta  1604.  že  znašalo  2500,  naslednje  leto  3500  in  se 
je  dvignilo  1.  1643.  na  30.000.  —  Močno  so  dvignili  jezuiti  versko  živ- 
ljenje z  Marijinimi  kongregacijami  (družbami).    Prva  kongregacija  se 
je  ustanovila  1.  1606.  za  dijake.  Štela  je  izprva  30  gojencev,  deset  let 
pozneje  jih  je  bilo  63.    Leta  1624.  se  je   ustanovila  kongregacija  za 
gospode  in  meščane,  leta   1642.  pa  za  mlajše  gojence.     Ljubljanska 
jezuitska  naselbina  je  štela  celo  vrsto  odličnih  mož,  ki  jih  bomo  de- 
loma še  pozneje  omenili. 
Med  njimi  je  slovel  ob 
svojem  času  zlasti  o.  An- 
ton Erberg,  iz  kranjske 
plemiške     rodbine,     po 
svoji    obsežni    učenosti. 

Spričo  tako  obsež- 
nega in  uspešnega  delo- 
vanja ni  čuda,  da  so  se 
jezuiti  hitro  razširili  po 
vseh  notranjeavstrijskih 
deželah. 

Za  naselbino  v  Ce- 
lovcu si  je  posebno 
prizadeval  lavantinski 
škof  Stobej.  Po  njego- 
vem nasvetu  je  določil 
nadvojvoda  Ferdinand  za 
dotacijo  novega  kolegija 
dohodke  avguštinskega 
samostana  v  Dobrlivasi, 
ki  je  bil  gospodarsko  in 
versko  popolnoma  pro- 
padel. Akvilejski  patriarh 
Franc  Barbaro  se  je  sicer 
ustavljal  nadvojvodo  vi 
nameri,  toda  papež  Kle- 
men VIII.  je  leta  1604.  z 
apostolsko  oblastjo  sa- 
mostan Dobrlovas  zatrl 
in  odredil,  da  se  dohodki 
porabijo  za  ustanovitev 
jezuitskega  kolegija  v 
Št.  Vidu  ali  v  Celovcu. 
—  Še  isto  leto  so  prišli 
jezuiti  v  Celovec,  kjer  so  jim  izročili  za  stanovanje  novo  špitalsko 
poslopje  s  cerkvijo  sv.  Trojice,  ki  se  je  na  novo  posvetila  v  čast 
sv.  Petru  in  Pavlu.  V  špitalu  so  morali  jezuiti  izprva  s  siromašnimi 
oskrbovanci  skupaj  stanovati,  kar  je  povzročilo  mnoge  neprilike.  Zato 
so  1.  1616.  sami  na  svoje  stroške  sezidali  novo  ubožnico,  da  bi  mogel 

stari  špital  služiti  le  njihovim  potrebam.  —  V  prvem  letu  je  bilo  šte- 
vilo dijakov  še  majhno,  a  potem  je  naraščalo  leto  za  letom.  Od  blizu 
in  daleč,  celo  iz  Italije  so  jim  dohajali  učenci.  L.  1615.  je  bila  gimna- 
zija popolna.  Pozneje  so  dodali  še  dva  letnika  za  modroslovne  in 
bogoslovne  predmete.    Dijakov  je  bilo  1.  1615.  okoli  500. 

Prva  Marijina  kongregacija  za  dijake  se  je  ustanovila  1.  1609., 
a  se  je  morala  pozneje  deliti.  Meščani  so  dobili  svojo  Marijino  družbo 
1.  1624.  Razun  nemških  pridig  in  krščanskih  naukov  so  vpeljali  jezuiti 
že  1.  1605.  slovenske  dramatične  dvogovore  (dialoge)  o  detinstvu,  živ- 
ljenju in  trpljenju  božjega  Zveličarja  in  o  presv.  Rešnjem  Telesu,  ki 
so  imeli  veliko  privlačno  silo.  L.  1620.  so  vpeljali  v  špitalski  cerkvi 
slovenske  pridige,  katerih  se  niso  udeleževali  le  špitalski  stanovniki, 
ampak  tudi  meščani  in  drugi  ljudje.  Te  slovenske  govore  je  imel 
menda  p.  Janez  Čandik,  ki  je  prav  tisto  leto  došel  iz  Ljubljane.  Poleg 
njega  navaja  zapisnik  jezuitskega  kolegija  kot  slovenskega  pridigarja 
še  p,  Jakoba  Knapa  (f  1635).  L.  1652.  je  bila  slovenska  pridiga  pre- 
stavljena v  cerkev  sv.  Duha.  Jezuitski  letopisec  poroča  o  njej,  da 
donaša  mnogo  sadu,  ker  jo  prihajajo  poslušat  pobožne  množice  celo 
iz  daljnih  krajev.  Enako  je  služila  slovenščina  jezuitom  tudi  pri  mi- 
sijonih,  ki  so  jih  imeli  po  deželi  na  veliko  korist  kmečkega  ljudstva. 

Misel,  naj  bi  se  ustanovil  jezuitski  kolegij  v  Gorici,  je  prvi 
sprožil  patriarh  Barbaro  leta  1594.  v  svojem  poročilu  na  papeža  Kle- 
mena VIII.  Nekaj  let  pozneje  se  je  p.  Rafael  Kobenzl,  rojen  Goričan, 
na  graškem  dvoru  zelo  trudil  za  izvršitev  tega  sklepa.  Toda  razmere 
takrat  niso  bile  ugodne.  L.  1615.  je  graški  nuncij  Erazem  Paravicini 
zopet  poročal  v  Rim,  da  nadvojvoda  želi,  naj  bi  se  kolegij  kmalu 
ustanovil,  a  manjkalo  je  primerne  dotacije.  Na  slepo  srečo  sta  prišla 
še  isto  leto  dva  patra  v  Gorico  in  pričela  z  misijonom.  Stanovala  sta 
par  mesecev  v  neki  zasebni  hiši  pri  mali,  a  lepi  cerkvici  sv.  Janeza 
Krstnika,  katero  jima  je  dve  leti  pozneje  Gašper  pl.  Dornberg  prepustil 
v  last.  Ker  so  meščani  želeli,  da  patri  otvore  šolo,  so  pričeli  takoj  z 
nekaterimi  razredi.  —  L.  1618.  je  papež  Pavel  V.  združil  s  kolegijem 
župnijo  Št.  Peter  pri  Gorici,  da  bi  jezuiti  imeli  boljše  dohodke;  pozneje 
so  dobili  še  proštijo  pazinsko  (1622)  in  komendo  nemškega  viteškega 
reda  v  Prečeniku.  Ker  sta  bila  jezuitom  staro  stanovanje  in  cerkev 
sv.  Janeza  pretesna  in  tudi  preveč  oddaljena  od  središča  mesta,  so 
kupili  leta  1621.  prostorno  hišo  na  trgu.  Deset  let  pozneje  so  pričeli 
zidati  nov  kolegij  in  cerkev.  —  Šole  so  počasi  napredovale.  L.  1622. 
so  poučevali  le  en  pater  in  dva  šolastika,  tri  leta  pozneje  je  bila 
gimnazija  s  šestimi  razredi  že  popolna.  L.  1639.  so  vpeljali  tudi  pre- 
davanja o  morali  in  logiki.  Za  revne  dijake  se  je  1.  1624.  ustanovilo 
semenišče,  kjer  je  bilo  izprva  sprejetih  12  dečkov.  Leta  1636.  se  je 
razširilo  vsled  ustanove  grofa  Ivana  Werdenberga  in  njegove  soproge 
Katarine,  rojene  Coronini,  ki  sta  ustanovila  24  prostih  mest  (Semina- 
rium  Werdenbergicum).  Učitelji  v  kolegiju  so  bili  izprva  večinoma 
nemški  jezuiti.  L.  1627.  je  zahteval  general  za  Gorico  patre,  ki  dobro 
obvladujejo  italijanščino,  ker  je  hotel,  da  bi  pritegnili  nase  gojence 
iz  bližnje  Furlanije.  Tako  je  dobil  goriški  kolegij  počasi  pretežno 
laški  značaj. 

Iz  „Evangelijev  in  Listov". 


Koliko  uspehov  so  dosegli  jezuiti  v  dušnem  pastirstvu  priča  to, 
da  so  imeli  leta  1649.  štiri  cvetoče  Marijine  kongregacije,  eno  za 
plemiče  (30  članov),  drugo  za  meščane  (260),  tretjo  za  starejše  (68), 
četrto  za  mlajše  dijake  (68).  Število  obhajancev  se  je  od  IS.OCK)  v 
letu  1630.  dvignilo  prilično  14  let  pozneje  na  21.000.  Pripomniti  je 
še,  da  je  iz  vrst  jezuitov  izšel  prvi  goriški  zgodovinar  oče  Martin 
Baučer,  po  rodu  menda  Slovenec  iz  Loke,  ki  je  zapustil  dvoje  roko- 
pisov. V  enem  našteva  po  vrsti  goriške  grofe  (sjllabus  ducalium 
comitum  Goritiae),  v  drugem  pa  opisuje  znamenitejše  dogodke  iz 
zgodovine  Norika  in  Furlanije  (Annales  Noricorum  et  Forojuliensium). 
Oče  Baučer  je  umrl  v  Gorici  23.  decembra  1668. 

Začetek  jezuitskega  kolegija  v  Trstu  je  združen  z  nemiri,  ki 
so  izbruhnili  na  Češkem  ob  začetku  tridesetletne  vojske.  Ko  so  bili 
1.  1619.  jezuiti  na  Češkem  izgnani,  sta  prišla  dva  patra,  en  Nemec  in 
en  Italijan,  v  Trst  in  sta  bila  prijazno  sprejeta.  Mestni  svet  ju  je  takoj 
sklenil  pridržati  v  mestu,  dovolil  jima  je  200  gld.  podpore  in  pre- 
pustil cerkvico  sv.  Silvestra,  ki  je  bila  pa  kmalu  premajhna.  Leta 
1627.  so  začeli  zidati  novo,  a  preteklo  je  več  kot  pol  stoletja,  preden 
je  bila  dograjena.  Ker  so  meščani  želeli  imeti  gimnazijo,  so  jezuiti 
že  1.  1620.  pričeli  z  enim  razredom.  Knez  Ulrik  Eggenberg  je  kupil 
na  svoje  stroške  stavbišče  za  cerkev,  šolo  in  kolegij   in  nakazal  za 

zidavo  50.000  gld.  Vendar  šole  niso  posebno  uspevale.  V  posa- 
meznih razredih  je  bilo  le  po  10 — 30  učencev  in  število  vseh  gim- 
nazijcev ni  nikdar  doseglo  stotine.  —  Že  v  prvih  letih  svojega  bi- 
vanja v  Trstu  so  jezuiti  vpeljali  italijanske,  slovenske  in  nemške 
pridige.  Italijanske  pridige  so  bile  ob  večjih  praznikih  in  ob  petkih 
v  postu  pri  sv.  Silvestru,  slovenske  redno  ob  vseh  nedeljah  in  praz- 
nikih pri  sv.  Roku,  nemške  ob  nedeljah  za  vojaško  posadko  na  gradu. 
Število  Marijinih  družb  je  bilo  precej  veliko.  Poleg  dijaške  kongre- 
gacije  je  bila  ustanovljena  ena  za  plemiče  in  ugledne  meščane  pri 
sv.  Silvestru,  druga  za  brodarje,  ribiče  in  rokodelce  pri  sv.  Nikolaju, 
tretja  za  viničarje  in  kmete  iz  okolice  pri  sv.  Izidorju.  Cesar  Fer- 
dinand je  obdaroval  kolegij  z  mnogimi  privilegiji. 

Iz  Trsta  sta  šla  1.  1627.  dva  očeta  jezuita  in  en  šolastik  v  Reko, 
kjer  so  že  dolgo  nameravali  ustanoviti  kolegij.  Potrebno  dotacijo 
je  dala  grofica  Uršula  pl.  Thanhausen.  Čisti  dohodki  so  znašali 
1500  gld.  na  leto,  ki  so  se  s  časom  zvišali  na  2000  gld. 

Začeli  so  zidati  kolegij  in  cerkev.  Gimnazija  je  imela  štiri  ali 
pet  razredov,  semenišče  sv.  Ignacija  za  revne  dijake  pa  12  gojencev. 
Italijanske  pridige  so  se  menjavale  s  hrvaškimi,  krščanski  nauk  je 
bil  navadno  hrvaški.  Dve  Marijini  družbi,  ena  za  dijake,  druga  za 
meščane,  sta  močno  dvignili  versko  življenje. 

Kratek  pregled  jezuitskih  naselbin  po  naših  južnih  avstrijskih 
deželah  nam  priča,  da  je  imel  red  v  vseh  večjih  mestih  svoje  po- 
stojanke. Vse  višje  šolstvo,  vsa  vzgoja  duhovščine,  vsa  izobrazba 
razumništva  je  bila  v  rokah  jezuitov.  S  pridigami,  Marijinimi  druž- 
bami in  misij  oni  so  vplivali  tudi  na  versko  življenje  ljudstva.  Zato 
jim  po  pravici  pripisujemo  največji  delež  pri  katoliški  cerkveni  reformi. 


Kapucinski  samostan  v  Ljubljani. 

Mnogo  skromnejše,  dasiravno  nič  manj  uspešno,  je  bilo  delo- 
vanje kapucinov.  —  Prva  kapucinska  naselbina  v  naših  krajih  je 
nastala  že  pod  škofom  Janezom  Tavčarjem.  Po  njegovem  prizade- 
vanju je  prišlo  nekaj  očetov  kapucinov  beneške  redovne  provincije 
v  Gorico,  kjer  so  jim  na  stroške  plemiških  rodbin:  Colloredo,  Eck, 
Orzon  in  Lanthieri  postavili  samostan.  Pravi  ustanovitelj  nekdaj 
cvetoče  „štajerske  kapucinske  provincije"  pa  je  kapucin  oče  Lovrenc 
iz  Brindiza,  ki  je  leta  1599.  potujoč  v  Prago  prišel  v  Gradec  in  se 
nadvojvodu  Ferdinandu  tako  priljubil,  da  je  takoj  sklenil  kapucine 
pridobiti  za  svoje  dežele.  Že  naslednje  leto  (1600)  so  položili 
temeljni  kamen  za  kapucinski  samostan  v  Gradcu.  Novi  redovniki 
so  zlasti  zasloveli  s  tem,  da  so  se  udeleževali  kot  navdušeni  pridi- 
garji mnogih  vojen  zoper  Turke.  Sam  o.  Lovrenc  je  spremljal  leta 
1601.  krščansko  vojsko  kot  vojni  pridigar  na  Ogrsko.  Ne  manjše 
občudovanje  so  vzbudili  1.  1606.,  ko  je  v  Gradcu  razsajala  kuga,  in 
so  kapucini  neustrašeno  stregli  bolnikom,  dasiravno  je  smrt  pobrala 
štiri  iz  njih  srede. 

Leta  1607.  se  je  ustanovila  naselbina  v  Ljubljani.  Nad- 
vojvoda jim  je  daroval  za  stavbišče  vicedomski  vrt  (sedaj  „Zvezda"). 
Stanovi  so  dovolili  za  zgradbo  cerkve  in  samostana  1500  gld.  Že 
naslednje  leto  (31.  avgusta)  je  škof  Hren  z  veliko  slovesnostjo  po- 
svetil novo  kapucinsko  cerkev.  V  svojih  koledarskih  zapiskih  opi- 
suje slavnost  sledeče:  „K  temu  posvečenju  je  došlo  iz  treh  dežel  v 
izprevodu  35  župnij.  Bilo  je  navzočih  šeststo  zastav  in  do  dvajset 
tisoč  ljudi,  tako  da  v  Ljubljani  še  nikoli,  kar  ljudje  pomnijo,  ni  bilo 
videti  toliko  ljudstva  zbranega."  Kako  so  redovniki  delovali,  poroča 
Hren  v  nekem  pismu:  „V  novem  samostanu  očetov  kapucinov  so 
nemške  pridige,  ki  jih  obiskuje  ljudstvo  in  celo  plemiški  krivoverci 
s  posebnim  občudovanjem.  Tako  da  v  kratkem  času  upamo  v  vino- 
gradu in  na  polju  Gospodovem  na  bogato  žetev." 

Najboljše  priznanje  uspešnega  delovanja  očetov  kapucinov  je 
bilo,  da  je  nadvojvoda  Ferdinand  zapored  ustanovil  še  druge  nasel- 
bine v  svojih  deželah. 

V  Celju  se  je  začel  graditi  kapucinski  samostan  1.  1611.  na 
zemljišču  nekega  meščana.  Ustanovnik  si  je  izprosil  od  generalnega 
komisarja  kapucinskega  reda  v  Veroni  zadostno  število  redovnih  du- 
hovnikov, ki  naj  bi  iztrebili  ostanke  luteranstva  v  Celju  in  okolici 
in  utrdili  katoliško  vero.  Zgradba  samostana  in  cerkve  je  bila  leta 
1615.  dovršena.    Oboje  je  škof  Tomaž  Hren   14.  novembra  posvetil. 

V  Radgoni  je  prizidal  pater  Jakob  Rosolenz  iz  Stainza  k 
cerkvi,  ki  je  bila  lastnina  proštije,  samostan  in  je  oboje  leta  1614. 
izročil  kapucinom.  Radgonski  kapucini  so  imeli  hude  boje  z  ogrskimi 
protestanti.  Okoli  leta  1635.  so  bili  trije  očetje  kapucini  od  ogrskih 
kalvincev  umorjeni  in  vrženi  v  Muro. 

V  Mariboru  je  1.  1613.  posestnik  mariborskega  gradu,  Janez 
Jakob  Kisel,  grof  kočevski  in  višji  komornik  nadvojvoda  Ferdinanda, 

Zgodovina  slov.  naroda.  55 

ustanovil  kapucinom  cerkev  in  samostan.  Vendar  je  zgradba  le  po- 
časi napredovala.  Šele  leta  1624.  je  sekovski  škof  Jakob  Eberlein 
cerkev  posvetil. 

V  kratkih  presledkih  so  potem  sledile  nove  redovne  naselbine 
v  Ptuju  (1615),  Trstu  (1617),  Beljaku  (1627),  pri  Sv.  Križu  na  Vi- 
pavskem (1634),  v  Krškem  (1640),  v  Kranju  (1640),  v  Novem  mestu 
(1658),  v  Celovcu  in  Škofji  Loki  (?).  Za  samostansko  stavbišče  v 
Loki  je  meščan  Sebastijan  Lukančič  že  1.  1647.  v  oporoki  volil  svoj 
vrt.  Preteklo  je  pa  še  mnogo  let,  preden  se  je  porabilo  volilo  v 
določeni  namen.  Še  le  19.  septembra  1705  je  prosil  štajerski  pro- 
vincial  o.  Lambert  cesarja  Jožefa  I.  dovoljenja,  da  se  ondi  sezida 
samostanček  (hospic)  in  zraven  njega  mala  cerkvica.  Ko  je  došlo 
dovoljenje,  so  začeli  zidati  kranjski  kapucini,  ki  so  sloveli  tudi  v 
Loki  kot  izvrstni  pridigarji.  L.  1710.  sta  bila  cerkev  in  samostan 
dogotovljena. 

Ako  pogledamo  veliko  število  kapucinskih  samostanov,  ki  so 
se  tekom  17.  stoletja  ustanovili  po  naših  deželah,  moramo  reči,  da 
noben  red  ni  imel  kdaj  pri  nas  toliko  naselbin,  kakor  kapucinski. 
Kaj  jih  je  ljudem  tako  priljubilo? 

Pred  vsem  so  bili  kapucini  dobri  pomočniki  svetnim  duhovni- 
kom, tembolj  ker  je  v  začetku  17.  stoletja  duhovnega  naraščaja  še 
precej  primanjkovalo  in  je  bilo  dušno  pastirstvo  po  tedanjih  župnijah, 
ki  so  obsegale  velika  okrožja,  zelo  težavno.  Kapucini  so  sloveli  kot 
ljudski  govorniki  in  misijonarji.  Junaški  zgled  krščanske  ljubezni 
do  bližnjega  je  dajal  red  za  časa  velike  kuge  v  letih  1679 — 1682. 
Prostovoljno  je  šlo  takrat  mnogo  očetov  kapucinov  med  okužence 
v  bolnice  in  zasebne  hiše,  četudi  so  se  s  tem  izločili  iz  človeške 
družbe  in  zapadli  gotovi  smrti.  Število  vseh  kapucinov,  ki  so  postali 
žrtve  svojega  poklica,  ni  znano.  Redovna  mrtvaška  knjiga  štajerske 
provincije  beleži  za  Celje  štiri,  Maribor  tri,  Ptuj  dva,  Radgono  osem. 
Gorico  dva. 

Močno  so  vplivali  kapucini  na  preprosto  ljudstvo  s  pasijon- 
skimi  igrami  in  sprevodi.  V  Ljubljani  so  jih  začeli  prirejati 
okoli  1.  1617.  in  sicer  izprva  na  veliki  četrtek  po  noči  ob  gorečih 
svečah  in  plamenicah,  potem  pa  stalno  na  veliki  petek.  Udeleževali 
so  se  sprevoda  vsi  ljubljanski  rokodelski  cehi  s  svojimi  banderi. 
Igralci  so  večjidel  izražali  v  latinskih  in  nemških  verzih  to,  kar  je 
kazala  podoba,  ali  pa  so  to  predstavljali  s  kretnjami  in  vedenjem.  Vloge 
so  izprva  prevzemale  osebe  iz  visokega  plemstva  in  meščani;  za  jude 
so  bili  navadno  Tmovci  in  Krakovci.  Gorečnost  za  ta  sprevod  je 
bila  v  začetku  17.  stoletja  tolika,  da  so  celo  deželni  stanovi  zanj  po- 
darili 1000  gld.  Najbolj  je  pa  skrbela  za  potrebno  opravo  bratov- 
ščina Odrešenika  sveta  in  marsikatero  leto  dovolila  do  100  tolarjev 
podpore.  Ob  ustanovitvi  ti  sprevodi  niso  imeli  namena  ljudi  samo 
ganiti  k  pobožnosti,  ampak  dati  vernemu  ljudstvu  tudi  priložnost  za 
javno  pokoro.  Zato  je  bilo  videti  v  sprevodu  velika  množica  bičarjev, 
križenoscev  in  drugih  spokornikov.  Enake  sprevode  so  napravljali 
kapucini  tudi  v  Novem  mestu,  Kranju,  Škofji  Loki  in  morda  tudi 
drugod.    Ljudje  so  jih  prihajali  gledat  od  blizu  in  daleč.    Posebno 

važnost  imajo  pasijonski  sprevodi,  ki  so  jih  napravljali  od  leta  1721. 
kapucini  v  Škofji  Loki,  in  sicer  ne  samo  zaradi  svoje  izvirnosti  in 
nenavadne  obsežnosti,  temveč  tudi  zato,  ker  so  se  vršile  v  sloven- 
skem jeziku.  Igralci  so  bili  slovenski  meščani  in  kmetje  iz  vasi 
okoli  Loke.  —  V  jezuitskih  šolskih  igrah  in  loških  pa- 
sijonskih  sprevodih  imamo  prve  začetke  slovenske 
dramatike.  Kmalu  so  prirejali  tudi  drugod  po  Slovenskem  igre 
verskega  značaja  v  ljudskem  jeziku.  Tako  čitamo,  da  so  v  Rušah 
pri  Mariboru,  kjer  je  bila 
sloveča  božja  pot,  že 
okoli  leta  1700.  imeli  na- 
vado, o  prazniku  Imena 
Marijnega  pred  cerkvijo 
uprizoriti  kako  igro  v 
nemškem  ali  slovenskem 
jeziku. 

Kapucini  so  mar- 
ljivo gojili  tudi  slovensko 
narodno  slovstvo.  Več 
naših  pisateljev  „katoli- 
ške  dobe"  pripada  temu 
redu.  Prvo  mesto  med 
njimi  gre  o.  Janezu  od 
sv.  Križa,  ki  je  umrl  leta 
1714.  kot  gvardijan  v 
Gorici.  Njegovo  zbirko 
slovenskih  pridig  v  petih 
zvezkih,  ki  je  izšla  de- 
loma v  Benetkah,  deloma 
v  Ljubljani,  je  prištevati 
med  najboljše  slovstvene 
proizvode  tedanje  dobe. 
Njegov  vrstnik  je  bil 
P.  Rogerij  iz  Ljubljane 
(t  1.  1728.),  ki  je  izdal 
slično  slovensko  zbirko 
v  dveh  delih.  A  slov- 
stveno delo  kapucinov 
se  ni  omejilo  le  na  knjige 
nabožne  vsebine.  P.  Hipo- 
lit  iz   Novega   mesta  je 

spisal  latinsko-nemško-slovenski  slovar,  izdal  prenovljeno  Bohoričevo 
slovnico  in  prevod  Tomaža  Kempčana  („Buquize  od  slej  da  inu  navuka 
Christusa").  Poleg  teh  šteje  red  še  mnogo  pisateljev  in  bogoslovcev, 
ki  so  izdali  svoja  dela  v  latinskem  ali  nemškem  jeziku. 

Kapucinski  red  se  je  vzdržal  tja  do  konca  18.  stoletja  na  višku 
svojega  vpliva  in  ugleda.  Še  le  jožefinski  vladni  zistem  mu  je  zadal 
hude  rane.  Za  naše  versko  življenje  v  17.  in  18.  stoletju  si  je  pridobil 
mnogo  zaslug. 

55« 


Jakob  Kisi. 

Ko  so  se  že  do  dobra  utrla  nova  pota,  po  katerih  se  je  imelo 
poslej  gibati  naše  javno  življenje  in  je  tudi  padla  zadnja  postojanka 
luteranstva,  namreč  protestantsko  plemstvo,  je  odstopil  s  pozorišča 
mož,  ki  je  pri  velikem  prevratu  v  začetku  17.  stoletja  največ  sodeloval, 
škof  Tomaž  Hren. 

Leta  1614.  je  postal  Hren  namestnik  nadvojvoda  Ferdinanda  v 
Gradcu.  V  svojem  koledarju  ni  pozabil  zapisati,  da  se  je  16.  decembra 
iz  Gornjega  grada  podal  „na  svojo  težavno  službo".  Stanoval  je  v 
takozvanem  „Ravbarjevem  dvorcu"  in  dobival  za  plačo  1000  goldi- 
narjev na  leto.  O  poslih,  ki  jih  je  imel  kot  namestnik  opravljati,  smo 
zelo  slabo  poučeni;  niti  njegovi  koledarski  zapiski  nam  o  njih  skoraj 
nič  ne  poročajo.  Leta  1621.  ga  je  menda  cesar  na  lastno  prošnjo  iz 
službe  odpustil.  Tisti  dan  (11.  avgusta)  je  zapisal  Hren  v  svoj  koledar: 
„V  Gradcu  me  je  Njega  Veličanstvo  presvetli  cesar  najmilostneje  od- 
pustil iz  namestniške  službe.  Bogu  bodi  hvala  in  njegovi  deviški 
materi!" 

Ko  je  bila  z  reformacijskimi  komisijami  moč  luteranstva  popol- 
noma strta,  se  je  škof  Hren  trudil,  da  z  raznimi  koristnimi  naredbami 
in  ustanovami  dvigne  ugled  in  vpliv  katoličanstva.  Omenili  smo 
že,  kako  je  pospeševal  jezuite  in  kapucine,  kako  je  snoval  tiskamo 
in  gmotno  podpiral  natis  slovenskih  knjig.  Ni  se  vse  izvršilo,  kar  je 
imel  v  načrtih.  Kakor  se  mu  ni  posrečilo  ustanoviti  tiskarne  tako  se 
tudi  nameravana  posojilnica  (mons  pietatis)  ni  uresničila.  L.  1613. 
je  zabeležil  v  svoj  dnevnik  k  15.  avgustu:  „Posojilnica  se  je  ustano- 
vila v  ljubljanskem  kolegiju  ob  navzočnosti  in  s  privoljenjem  patra 
Teodorika  Busaeus,  družbe  Jezusove."  In  tri  leta  pozneje  piše  v  po- 
ročilu na  papeža  Pavla  V.,  da  je  osnoval  tudi  posojilnico.  Vendar  se 
je  jezuitska  poročila  nikdar  ne  spominjajo,  kar  bi  bilo  nujno  potrebno, 
ako  bi  bila  nastanjena  v  njihovem  kolegiju.  Menda  se  red  ni  hotel 
pečati  z  denarnimi  podjetji,  prav  tako,  kakor  je  zavrnil  tudi  tiskarno, 
katero  mu  je  Hren  ponujal. 

Z  izredno  vnemo  je  pospeševal  Hren  domačo  umetnost.  Na 
tem  polju  mu  gre  gotovo  prvo  mesto  med  vrstniki. 

Olepšal  je  pred  vsem  svojo  ljubljansko  stolnico,  ki  je  bila  takrat 
še  majhna  gotiška  cerkev.  Dal  jo  je  na  svoje  stroške  popraviti  in 
prenoviti.  Nekatere  naprave  omenja  sam  v  svojem  poročilu  na  papeža 
Pavla  V.:  „Tri  kapele,  odlične  posebno  zaradi  stavbinskega  sloga  in 
slikarije,  sem  dal  napraviti:  eno  na  čast  sv.  Tomažu,  drugo  v  čast 
Marijinemu  Oznanjenju  v  svoji  navadni  gomjegrajski  rezidenci,  tretjo 
v  stolni  cerkvi  v  čast  sv.  mučeniku  Florijanu  in  vsem  svetnikom, 
kjer  je  napravljena  tudi  škofovska  rakev.  Vrhu  tega  sem  dal  pri  tej 
cerkvi  postaviti  dragocen  marmornat  kor  in  novo  zakristijo;  prav 
tako  sem  dal  postaviti  zvonik  in  vso  cerkev  olepšati."  Cerkvene 
stene  so  bile  okrašene  z  raznimi  freskami.  Med  njimi  je  umestil  tudi 
sliko  „Zmaga  Kranjske  nad  Hasanom  pašo".  V  latinskih  šestomerih 
zloženi  podpis  je  skoraj  gotovo  napravil  Hren  sam.  Po  pravici  pravi 
Bolničar  v  popisu   stare  šenklavške  cerkve:  „Kar  je  dobila  cerkev 

kinča  in  redke,  dragocene  svete  oprave,  vse  je  dolžna  temu  odličnemu 
cerkvenemu  predstojniku."  Razen  stolnice  je  Hren  lepšal  in  popravljal 
tudi  druge  cerkve.  Popravil  je  cerkev  sv.  Petra  izvun  obzidja,  ki  je  raz- 
padala vsled  starosti  in  požarov,  ki  so  jih  bili  Turki  zanetili  ob  svojih  na- 
padih, in  poskrbel  tudi  za  popravo  frančiškanskega  samostana.  —  Cerkvi 
sv.  Jakoba  je  poklonil  lep  zvon  in  tri  slike  za  veliki  oltar,  avguštinski 
cerkvi  veliko  oltarno  sliko.  —  Veliko  je  dobila  od  Hrenove  vele- 
dušnosti  tudil  [njegova 
rezidenca  v  Gornjem 
Gradu.  Pozidal  je  del 
škofovske  palače,  ki  nosi 
njegov  grb.  V  cerkev  je 
postavil  nove  dragocene 
orgije,  marmornat  veliki 
oltar,  božji  grob  in  pre- 
novil je  duhovniški  kor. 
L.  1611.  je  po  njegovem 
naročilu  slikar  Marko 
Hobtner  okrasil  s  fre- 
skami kapelo  sv.  Martina 
in  dve  leti  pozneje  je 
Matevž  Plavc  slikal  zgor- 
nje stene  srednje  ladij e 
in  olepšal  oratorij.  Istega 
leta  je  še  slikal  v  kapeli 
sv.  Martina  Kilian  Schney- 
der.  Znamenito  delo  so 
tudi  grobni  spomeniki,  ki 
jih  je  dal  Hren  napraviti 
svojim  prednikom.  —  Za 
novi  kapucinski  samostan 
v  Celju  je  naročil  pri 
slikarjuPlavculepo  sliko. 
—  Stroške  za  vsako  na- 
ročeno delo  je  redno  za- 
pisal v  svoj  koledar. 
Valvasor  je  našel,  da  je 
1.  1611.  potrošil  nad  tri- 
tisoč  goldinarjev  za  olep- 
šavo cerkva. 

Leta  1616.  je  mogel 
poročati  papežu  Pavlu: 
„Na   različnih  krajih  sem 
kva,  pet  izmed  njih  jih  je 


Knezoškof  Tomaž  Hren, 

(Po  sliki  v  ljubljanski  škofiji.) 


doslej  svečano  posvetil  osemindvajset  cer- 
bilo  v  drugič  posvečenih,  ko  sem  dal  trupla 
pri  teh  cerkvah  pokopanih  krivoverskih  pridigarjev  izkopati.  Posvetil 
sem  pet  pokopališč,  štiriinosemdeset  oltarjev  in  prav  veliko  kipov. 
Na  osmih  krajih  sem  posvetil  temeljne  kamne  za  nove  cerkve,  vedno 
ob  obilnem  navalu  in  veliki  pobožnosti  ljudstva  in  sem  ob  enem 
vedno  skrbel  za  slovesno  petje." 

Njegova  skrb  se  je  raztezala  celo  na  Vojaško  krajino.  Ko  je 
1.  1601.  obiskal  trdnjavo  Petrin  j  o,  so  mu  tamošnji  vojaki  tožili,  da 
nimajo  ne  cerkve,  ne  molivnice  in  morajo  živeti,  kakor  neumne  živali 
brez  Boga  in  bogočastja.  Hren  je  takoj  sklenil  iz  svojih  in  svojega 
spremstva  milodarov  na  pripravnem  kraju  zgraditi  cerkev.  Ker  tam 
ni  bilo  kamenja  za  stavbo,  je  obljubil,  da  bo  dal  les  iz  Gornjega 
grada  na  plavili  pripeljati  do  Petrinje,  ob  enem  z  altarji  in  zvonovi. 
L.  1603.  je  bila  lesena  cerkvica  že  dovršena.  Hren  je  poskrbel  tudi 
za  dušne  pastirje  pri  novi  cerkvi  in  je  redno  pošiljal  k  njej  duhov- 
nike, ki  so  bili  zmožni  hrvaščine  in  nemščine. 

Mnogo  domačih  umetnikov  je  dobilo  delo  in  zaslužek  ob  Hre- 
novih naročilih.  Razun  že  imenovanih  so  delali  zanj  slikarji:  Janez 
Janzil,  Matija  Planer,  Elija  Wolf,  Gerhard  Kren;  kiparji:  Janez  Krst. 
Gosta,  Peter  Hoffer,  Jurij  Skornas,  Jakob  Holzwart,  Lenart  Kren,  Jurij 
Plašišik;  zlatar  Jakob  Zwigolt  in  kamenorezec  Abel  Degnu. 

Cerkvena  umetnost,  ki  je  bila  ves  čas,  kar  je  pri  nas  gospodo- 
valo luteranstvo,  popolnoma  zatrta,  je  za  časa  škofa  Hrena  vstala  k 
novemu  življenju. 

Zadnje  desetletje  svojega  življenja  je  Hren  precej  bolehal.  Mučil 
ga  je  hud  protin,  ki  ga  je  vsako  leto  po  več  tednov  položil  v  po- 
steljo. Iskal  je  leka  v  toplicah  pri  Dobrni,  v  Št.  Florijanu  pri  Šoštanju 
in  drugod.  Večkrat  ga  je  bolezen  tako  hudo  napadla,  da  so  že  pri- 
čakovali njegove  smrti.  Vendar  je  še  vedno  opravljal  škofovske  posle, 
kadarkoli  je  mogel.  Še  v  svojem  63.  letu  je  šel  na  visoko  goro 
sv.  Uršule  nad  Nazaretom,  kjer  je  imel  30.  julija  slovesne  večemice, 
drugi  dan  je  posvetil  štiri  oltarje,  imel  pete  cerkvene  molitve  (oficij), 
pridigo,  slovesno  sv.  mašo,  birmal  1000  ljudi,  opravil  še  večernice  in 
se  še  le  potem  ob  5.  uri  popoldne  okrepčal  pri  nekem  kmetu.  Leta 
1623.  je  bil  imenovan  za  cesarjevega  tajnega  svetnika,  a  že  dve  leti 
posneje  ga  je  dohitela  smrt.  Pokopali  so  ga  v  ljubljanski  stolnici  v 
kapeli  vseh  svetnikov,  kjer  si  je  že  1.  1609.  sam  postavil  grobni  spo- 
menik. Ko  so  1.  1701.  podrli  ljubljansko  stolnico,  so  njegove  ostanke 
prenesli  v  Gornji  grad  v  kapelo  sv.  Martina,  kjer  je  označevala  kraj 
njegovega  počitka  preprosta  plošča  z  napisom:  Ego  autem  hic  expecto 
resurrectionem  mortuorum  et  vitam  venturi  saeculi.  Libera  me  Domine. 
(Jaz  pa  tu  pričakujem  vstajenja  mrtvih  in  življenja  prihodnjega  veka. 
Reši  me  o  Gospod.) 

Hren  je  bil  mož  izredne  delavnosti  in  odločnosti.  Po  svoji 
vzgoji  in  izobrazbi  je  bil  „humanist".  Dobro  je  obvladoval  latinščino 
v  vezani  in  nevezani  besedi.  Mnogo  zanimanja  je  kazal  za  zgodovino, 
vsakovrstne  starine  in  umetnost;  ljubil  je  petje  in  glasbo.  Pogosto  je 
zabeležil  v  svojih  koledarjih  zanimive  cerkve  ali  oltarje  in  jih  popisal. 
V  Škof  j  i  Loki  si  je  izpisal  iz  tamošnjih  listin  podatke  o  pokoljenju 
Kočevcev.  Valvasor  tudi  pripoveduje,  da  je  spisoval  „letopis"  (Annales), 
ki  se  menda  zdaj  hrani  v  zagrebški  nadškofijski  knjižnici.  —  V 
spominu  potomcev  živi  Hren  pred  vsem  kot  velik  bojevnik  proti 
luteranstvu,  ker  je  načeloval  reformacijskim  komisijam  in  imel  zlasti 
s  plemstvom  v  deželnem  zboru  hude  spopade.  Občudovati  moramo 
pri  tem  nevarnem  podjetju  neustrašenost  škofa  Hrena,  ki  je  zastavil 

čast  in  življenje  v  dosego  svojih  ciljev.  Sam  poroča  1.  1608.  papežu, 
da  je  bil  večkrat  na  javnih  cestah  od  krivo vercev  napaden  in  da  so 
nekoč  v  Kamniku  po  noči  streljali  v  njegovo  sobo.  Stara  pripovedka, 
da  so  ga  v  Ljubljani  pri  procesiji  sv.  Rešnjega  telesa  hoteli  luterani 
napasti  in  da  se  je  imel  zahvaliti  za  rešitev  le  ljubljanskim  kovačem, 
pa  menda  nima  zanesljive  podlage.  Vendar  Hren  tega  velikega  odlo- 
čilnega verskega  boja  ni  začel  iz  lastnega  nagiba,  ampak  je  delal  po 
načrtu,  ki  so  ga  drugi  zasnovali,  in  se  posluževal  orožja,  ki  so  ga 
bili  drugi  pripravili.  Marsikdaj  je  moral  celo  od  najvišjih  oblasti 
slišati  očitke,  da  pod  njegovo  vlado  katoliška  reforma  ne  napreduje 
tako,  kakor  bi  bilo  želeti.  Pri  svojih  cerkvenih  ali  političnih  naredbah 
se  je  vedno  ravnal  po  ukazih  in  navodilih,  ki  so  mu  dohajala  z  gra- 
škega  dvora,  med  tem  ko  graški  nuncij  in  rimska  kurija  zanj  niso 
imeli  toliko  pomena.  Značilno  je,  da  Hren  nikdar  ni  napravil  zapo- 
vedanega obiska  v  Rimu  (visitatio  liminum)  in  da  je  v  dobi  svoje 
tridesetletne  vlade  le  redko  tja  poslal  zaukazano  poročilo  o  stanju 
svoje  škofije.  Razlagamo  si  to  iz  tedanjih  razmer,  ko  so  bile  cerkvene 
in  politične  zadeve  združene  v  vladarjevi  roki.  —  V  svojem  boju  proti 
luteranskemu  plemstvu  se  je  opiral  pred  vsem  na  zastopstva  mest  in 
trgov,  ki  so  dobila  že  pred  njegovo  vlado  precej  katoliško  lice.  Kot 
sin  meščanskih  staršev  je  z  vnemo  pospeševal  tudi  gmotne  koristi 
meščanstva  in  se  trudil,  da  mu  ohrani  staro  pravico  obrti  in  trgovine. 
—  Manj  zmisla  je  imel  za  potrebe  in  težnje  kmečkega  ljudstva.  Tu 
so  Hrena  obvladovali  še  popolnoma  nazori  in  predsodki  njegove  dobe. 
Ko  je  v  gornjegrajski  okolici  1.  1603.  izbruhnila  neka  kužna  bolezen, 
je  Hren  prepovedal  mrliče  pokopavati  pri  župni  cerkvi  poleg  graščine 
in  odkazal  za  nje  oddaljeno  pokopališče  sv.  Magdalene,  a  s  tem  je 
izzval  med  kmeti  hud  odpor.  Vplivali  so  tudi  se  drugi  vzroki,  da  je 
med  gomjegrajskimi  podložniki  začelo  hudo  vreti.  Kmetje  so  se  pri- 
toževati čez  davke,  tlako  služnosti,  ki  so  jih  morali  od  poljskih  pri- 
delkev  odrajtovati  graščini,  in  mero,  ki  se  je  pri  tem  rabila.  Glavna 
voditelja  neza dovolj neže v  sta  bila  neki  Jakob  v  Tlakih  in  Luka  Za- 
lesnik  iz  Ljubnega,  njihov  zakotni  pisar  pa  je  bil  Janez  Huber  v 
Celju.  Hren  je  hotel  napraviti  mir  in  red,  a  se  pri  tem  dal  zapeljati 
do  neopravičljive  krutosti.  Posledica  so  bile  pritožbe  na  svetno  in 
cerkveno  oblast,  dolgotrajne  preiskave  od  strani  nadvojvodovih 
komisarjev  in  graškega  nuncija  Salvago.  Značilno  je,  da  je  nun- 
cij stal  na  strani  kmetov  proti  škofu.  Šele  okoli  leta  1607.  je  bila 
v  tej  zadevi  izrečena  končna  razsodba  in  se  je  prebivalstvo  zopet 
pomirilo. 

Osebno  je  bil  Hren  veselega  značaja,  ljubil  je  šalo  in  dovtip. 
Dijakom  in  umetnikom  je  bil  velikodušen  podpiratelj,  svojim  sorod- 
nikom celo  preveč  naklonjen.  Imel  je  v  življenju  mnogo  nasprotnikov, 
ne  le  pri  luteranih,  ampak  tudi  med  katoličani.  Vzlic  temu  je  zapustil 
sloves  pobožnega  in  apostolskega  cerkvenega  kneza. 

Škof  Hren  pomenja  važen  mejnik  v  našem  narodnem  življenju. 
Ko  je  nastopil  vlado,  je  pri  nas  že  zamirala  protestantska  plemiška 
kultura,  ki  se  je  razvila  pod  vplivom  nemških  vseučilišč  in  se  poslu- 
ževala tudi  ljudskega  jezika  v  dosego  svojih  ciljev.  Hren  uvaja  novo 

dobo  katoliško-romanske  kulture.  Zveze  z  Nemčijo  so  bile  pretrgane, 
tembolj  pa  se  zopet  odpro  naše  dežele  italijanskemu  vplivu.  Italijanska 
vseučilišča  pridejo  do  veljave,  italijanski  okus  obvladuje  umetnosti: 
stavbarstvo,  slikarstvo  in  glasbo.  Iz  Italije  pridejo  nagibi  in  oblike 
za  naše  znanstveno  in  umetniško  delo.  Nositelja  kulture  sta  tudi  sedaj 
poleg  meščanstva  še  duhovščina  in  plemstvo,  vendar  tudi  preprosto 
ljudstvo  ni  popolnoma  izključeno  od  tega  kulturnega  življenja.  Vsaj 
poedini  kulturni  delavci  se  zavedajo  dolžnosti,  ki  jih  imajo  do  svo- 
jega domačega  ljudstva  in  ga  izkušajo  dvigniti  s  svojimi  slovstvenimi 
proizvodi.  Izdatno  napredovale  pa  so  te  težnje  še  le  s  pospeševanjem 
Ijudskošolskega  pouka  v  drugi  polovici  18.  veka. 

Hrenova  grobna  plošča  v  Gornjem  Gradu. 


Tretji  del. 


Novi  vek. 

II.  Doba  državnega  absolutizma  in 
centralizacije. 

Od  Ferdinanda  11.  do  Leopolda  II.  (1619    1792). 


Zgodovina  slov.  naroda.  56 


Grad  Šalek  na  Štajerskem. 


L  Cesarja  Ferdinand  II.  in  Ferdinand  III. 
Novi  kmečki  upori. 

o  je  1.  1619.  nadvojvoda  Ferdinand  po  svojem  stricu  Matiju 
podedoval  Zgornjo  in  Spodnjo  Avstrijo,  so  se  zopet  vse 
notranjeavstrijske  dežele  združile  z  drugimi  habsburškimi 
kronovinami  v  skupno  državno  celoto.  Hkrati  sta  Ferdinandu 
pripadli  tudi  krona  ogrska  in  češka,  vendar  ne  brez  hudih  bojev.  Na 
Češkem  je  bitka  pri  Beli  gori  odločila  v  prilog  Ferdinandu  (8.  nov. 
1620),  na  Ogrskem  se  je  dvignil  Bethlen  Gabor  na  čelu  madjarsko- 
kalvinske  narodne  stranke,  si  nadel  naslov  „kralja  Ogrov"  in  se  pri- 
pravljal, da  pride  na  pomoč  češkim  upornikom.  Toda  njih  poraz  pri 
Beli  gori  je  tudi  Bethlenu  pokopal  daljnje  načrte.  Po  nekaterih  bojih 
na  severnem  Ogrskem  je  sklenil  s  Ferdinandom  mir  v  Nikolsburgu 
(1622).  se  odpovedal  kraljevskemu  naslovu  in  prejel  od  njega  voj vod- 
stvi Oppeln  in  Ratibor  v  dedno  posest,  do  svoje  smrti  pa  še  sedem 
komitatov  ob  gorenji  Tisi  z  mestom  Košice  (Kaschau). 

Naše  dežele  so  se  udeležile  teh  bojev  le  z  malimi  četami,  ki  so 
jih  poslale  v  obrambo  vzhodne  štajerske  meje.  Na  Štajerskem,  Koro- 
škem in  Kranjskem  so  nabirali  vojake.  Kranjski  stanovi  so  poslali 
1.  1620.  proti  Bethlenu  400  hrvatskih  strelcev  pod  vodstvom  Krištofa 

Gušiča.  In  ko  se  je  naslednje  leto  nevarnost  ogrskega  napada  še 
povečala,  ker  so  se  obmejni  ogrski  sosedje  Battyany,  Sechy  in  drugi 
plemiči  dvignili  za  Bethlena,  so  Kranjci  zopet  poslali  100  konjikov 
in  200  hrvatskih  strelcev  proti  Fiirstenfeldu.  Mala  četa  je  imela  neko 
prasko  s  Turki  pri  Friedbergu,   sicer  pa  ni  prišlo  do  večjih  bojev. 

Nadvojvoda  Ferdinand  je  hkrati  z  veliko  dediščino  po  svojem 
stricu  dobil  tudi  cesarsko  krono  in  kot  Ferdinand  11.  nastopil  vlado  rimsko- 
nemškega  cesarstva  (1619—1637).  Prištevati  ga  smemo  med  najodločnejše 
habsburške  vladarje.  Na  zunaj  sicer  ni  razširil  avstrijskih  mej,  a  dvignil 
je  vladarjevo  oblast  in  veljavo  s  tem,  da  je  stri  moč  deželnih  stanov. 

Deželni  zbori  pod  njegovo  vlado  niso  imeli  druge  naloge,  kakor 
da  so  dovoljevali  nove  davke  in  naklade,  razpravljali  o  hrambi  de- 
želnih mej  in  nabiranju  vojakov  v  vojnih  časih.  Po  tedanji  šegi  so 
spadali  k  rednim  dajatvam  avstrijskih  dežel  tudi  ženitovanjski  darovi 
za  vladarja  in  druge  člane  cesarske  hiše.  S  temi  darovi  dežele  celo 
v  najhujši  sili  niso  skoparile.  Ko  se  je  cesar  Ferdinand  po  smrti 
svoje  prve  žene  drugič  oženil  s  princezinjo  Eleonoro  iz  Mantove,  so 
mu  poklonili  kranjski  stanovi  v  lepi  vrečici  2000  cekinov,  katere  mu 
je  izročilo  posebno  poslanstvo.  Ob  poroki  njegovega  najstarejšega 
sina  Ferdinanda  je  darovala  dežela  Kranjska  12.000  goldinarjev  za 
opremo  in  1800  cekinov  „za  poklon  (Ehrung)",  Štajerci  so  dali  ob 
isti  priložnosti  60.000  goldinarjev  in  10.000  cekinov,  Korošci  pa 
20.000  goldinarjev  za  opremo  in  3000  cekinov  „za  poklon".  Ko  se 
je  cesarska  princezinja  Marija  Ana  omožila  z  Maksimilijanom  Bavar- 
skim, so  kranjski  stanovi  zopet  dali  kot  poročni  dar  3000,  Štajerci 
pa  10.000  goldinarjev. 

Take  izredne  doklade  so  bUe  tembolj  občutljive,  ker  je  vlada 
ob  tridesetletni  vojni  itak  zahtevala  visoke  davke  in  je  bilo  povsod 
občutiti  veliko  pomanjkanje  denarja.  Prekupci  so  dobre  stare  zlate 
in  srebrne  denarje  hitro  zamenjali  za  slabe  italijanske  in  ogrske  novce 
in  jih  spravili  iz  dežele.  Stari  dobri  denarji  so  bili  vedno  dražji.  Leta 
1622.  je  določil  cesarski  odlok,  da  ima  cekin,  ki  je  veljal  ob  začetku 
velike  vojske  2  gld.  45  kr.,  odslej  veljati  6  gld.  45  kr.  Pa  tudi  pri  tej 
vrednosti  ni  ostalo.  Kmalu  so  plačevali  stare  cekine  z  20  goldinarji 
novega  denarja.  Čez  nekaj  let  je  padel  potem  novi  denar,  ki  so  ga 
nazivali  „do]gi  (die  lange  Miinze)"  na  osminko  vrednosti.  Ta  hudi 
padec  je  povzročil  veliko  škodo.  Štajerski  stanovi  so  izgubili  naenkrat 
646.666  goldinarjev  v  gotovini.  Nič  boljše  ni  bilo  pri  zasebnikih.  Cena 
živil  je  strašno  poskočila,  dasiravno  je  vlada  prepovedala  izvažanje 
živine,  jestvin  in  vsega  drugega  blaga,  razun  železa  in  svinca.  Cela 
vrsta  cesarskih  odlokov  in  navodil  deželnih  glavarjev  se  peča  s  tož- 
bami na  oderuštvo,  prekupovanje  denarja,  izvažanje  živil,  tihotapce 
in  potepuhe.  Na  Štajerskem  se  je  pojavila  še  kuga;  obrt  in  trgovina 
sta  popolnoma  opešali,  nastala  je  splošna  beda,  kakršne  ni  bilo  niti 
za  časa  najhujših  turških  navalov.  L.  1624.  poroča  nekdo  iz  Gradca: 
„Tu  vlada  veliko  pomanjkanje  denarja,  ker  se  vsakdo  brani  „dolgi 
denar"  vzeti  za  plačilo.  Ni  dobiti  kruha,  niti  mesa,  niti  drugih  živil. 
Visoki  gospodje  morajo  zdaj  jesti  črn  kruh,  reveži  pa  niti  črnega 
nimajo."  Na  Koroškem  je  mnogo  revnih  ljudi  od  lakote  pomrlo. 


877 


Ob  talcih  razmerah  se  je  le  čuditi,  kako  so  vzmogle  naše  dežele 
izredno  velike  žrtve,  ki  jih  je  zahtevala  tridesetletna  vojna.  Skrbeti 
so  morali  za  obrambo  meje  proti  Turkom,  pošiljati  cesarju  na  Nemško 
vojake  in  še  prispevati  velike  svote  k  vojnim  stroškom.  L.  1622.  je 
imela  dežela  Kranjska  vsled  izrednih  vojnih  stroškov  že  330.0(X)  gld. 
dolga,  ki  je  še  naraščal  od  leta  do  leta.  Vzlic  temu  so  morali  kranjski 
stanovi  leta  1631.  prevzeti  še  800.000  gld.  državnega  vojnega  dolga, 
dočim  so  Korošci  prevzeli 
1,100.000  gld.  Ko  je  1.  1632. 
zopet  zbiral  Wallenstein 
vojsko  za  cesarja,  so  skle- 
nili vsi  avstrijski  deželni 
zbori,  dazajamčijo  njegovim 
vojakom  oskrbo  in  plačo  za 
pet  mesecev.  Vsak  kirasir 
naj  bi  dobival  poleg  hrane 
po  9  gld.,  drugi  konjiki  po 
6  gld.  na  mesec.  Naslednje 
leto  je  zahteval  cesar  za  Wal- 
lensteinove  čete  prezimova- 
lišča v  notranjeavstrijskih 
deželah  s  popolno  oskrbo. 
K  stroškom  naj  bi  prispe- 
vale: Štajerska  994.045, 
Koroška  584.490,  Kranjska 
345.350,  Goriška  81 .725,  gro- 
fija Pazin  (Istra)  122.330  gld. 
Kranjskim  stanovom  se  je 
zahtevana  svota  zdela  previ- 
soka, vendar  so  vSlednjič  do- 
volili za  nabiranje  novih 
rekrutov  60.000,  za  preskrbo 
Wallensteinovih  vojakov,  ki 
so  prišli  v  deželo,  pa  160.000 
goldinarjev.  Za  pokritje  tega 
vojnega  dolga  so  sklenili  na 
vsako  zemljišče  in  vsako 
hišo  po  mestih  naložiti  po 
en  goldinar  davka,  od  raz- 
nega trgovskega  blaga  (soli,  platna,  železnine,  vina)  pa  zahtevati  pri- 
merno mitnino  (od  15  krajcarjev  do  dveh  goldinarjev  od  tovora).  — 
Nove  naklade  je  prineslo  leto  1634.,  ko  je  cesar  zahteval  za  ojačenje 
armade  na  Nemškem  od  Štajercev,  Korošcev  in  Kranjcev  600.000 
goldinarjev.  Pri  tej  priliki  je  naznanil  cesar  Ferdinand  stanovom  tudi 
izdajstvo  svojega  generala  Wallensteina  s  sledečimi  besedami:  „Zgo- 
dilo  se  je,  da  je  naš  bivši  vojni  stotnik,  vojvoda  Friedlandski,  skoval 
zoper  nas  in  našo  vladarsko  hišo  nesramno  in  ostudno  zaroto  s  tem, 
da  je  hotel  našo  vojsko  z  raznimi  izdajalskimi  in  nekrščanskimi  sred- 
stvi zoper  nas  naščuvati  in  nase  prikleniti,   tudi  nas  in  naše  nasled- 

nike  pregnati  iz  dežele,  nam  vzeti  krono  in  žezlo  in  se  polastiti  naših 
kraljestev  in  dežel."  —  Tudi  v  naslednjih  letih  čitamo  vedno  o  novih 
doneskih  k  vojnim  stroškom,  ki  so  jih  morale  prispevati  posamezne 
dežele.  Še  1.  1648.,  ko  se  je  že  sklenil  mir,  je  morala  Kranjska  dovoliti 
60.000  goldinarjev  vojnega  davka. 

Nič  manjše,  kakor  denarne  žrtve,  niso  bile  krvne  žrtve,  ki  so 
jih  morale  položiti  naše  dežele  na  oltar  skupne  avstrijske  domovine. 
Že  cesar  Ferdinand  je  izjavil:  „Kranjska  je  majhna,  pa  ljubezniva 
deželica,  odkoder  se  lahko  dobi  precejšno  število  poveljnikov  in  stot- 
nikov." Slovenci  so  bili  sploh  na  glasu  hrabrih  in  vztrajnih  vojakov 
in  pogosto  je  pel  po  naših  krajih  boben,  ki  je  naznanjal,  da  Wallen- 
stein  proti  dobri  plači  nabira  vojakov  za  svojo  armado,  da  kralj 
napolitanski  ali  španski  iščeta  rekrutov,  in  veliko  je  bilo  tudi  število 
tistih,  ki  so  se  dali  vpisati  med  vojaške  novince.  O  bojaželjnosti  naših 
prednikov  piše  Valvasor:  „Radi  se  dajo  najeti  za  vojaško  službo.  V 
mestu  Ljubljani  jih  stopi  vsako  leto  po  več  sto  v  službo  rimskega 
cesarja,  španskega  kralja  ali  Benečanov.  Zato  se  Kranjci  nahajajo  v 
vseh  regimentih  in  so  na  glasu  najboljših  in  najvztrajnejših  vojakov. 
Temu  se  ni  čuditi,  ako  pomislimo,  da  se  že  doma  v  miru  odvadijo 
vsemu,  kar  je  nežnega  in  mehkužnega." 

Na  Koroškem  je  imelo  1.  1633.,  ko  je  Wallenstein  nabiral  veliko 
vojsko  za  cesarja,  sedem  regimentov  pehote  in  dva  dragonska  regi- 
menta svoja  naborna  okrožja.  Ker  je  doma  vladala  revščina,  draginja 
in  pomanjkanje,  je  vse,  kar  je  moglo  nositi  orožje,  sililo  med  vojake. 
A  dežela  je  bila  tako  izžeta,  da  pozneje  stanovi,  ki  so  nabirali  vojake 
po  zemljiških  gosposkah,  niso  mogli  več  kakor  200  mož  spraviti  na 
noge,  pa  še  ti  so  bili  tako  revni  in  izstradani,  da  nihče  ni  dospel  na 
bojišče.  V  istem  letu  čujemo  o  nasilstvih  v  celovški  okolici  in  uporih 
med  rudarji,  ki  jih  je  povzročila  strašna  lakota.  —  V  letih  1639.  in 
1640.  so  se  na  Kranjskem  vršili  nabori  prostovoljcev  za  regimente: 
Wobl,  Colloredo,  Borri  in  Gonzaga.  Stanovi  so  dovolili  v  ta  namen 
8000  goldinarjev.  Tri  leta  pozneje  se  je  zopet  izpopolnil  regiment 
Hauser  s  kranjskimi  prostovoljci.  Le  žal,  da  so  Slovenci  bili  pome- 
šani z  drugimi  avstrijskimi  ali  nemškimi  vojaki  in  razdeljeni  skoraj 
na  vse  avstrijske  polke.  Zato  svetovna  zgodovina  ne  ve  ničesar  o 
njihovih  vojnih  činih,  naša  domača  zgodovina  pa  postane  pomanjkljiva 
in  prazna. 

Hudo  breme  za  naše  dežele  je  bila  tudi  nastanitev  podivjanega 
vojaštva,  ki  je  zahtevalo  popolno  oskrbo,  poleg  tega  pa  še  plenilo  in 
izžemalo  revno  ljudstvo.  Po  pravici  so  se  lastnih  vojakov  enako  bali, 
kakor  sovražnika.  Ko  je  leta  1634.  vlada  hotela  namestiti  v  Notranji 
Avstriji  50  čet  (Fahnlein)  pehote,  so  se  deželni  stanovi  uprli,  češ  da 
bodo  s  to  nastanitvijo  podložniki,  ki  so  že  itak  stiskani  in  preplašeni, 
popolnoma  uničeni  in  pokvarjeni.  Vendar  je  bilo  naslednje  leto  pre- 
stavljenih iz  Češkega  37  regimentov  v  notranjeavstrijske  dežele.  Od 
teh  je  prevzela  Kranjska  30  stotnij  v  oskrbo,  za  kar  so  morali  vzeti 
stanovi  15.000  goldinarjev  na  posodo.  Eckenfiirterjev  in  Manzierijev 
regiment  sta  bivala  v  Ljubljani  in  Kranju,  Gonzagov  v  Loki,  Stras- 
soldov  v  Novem  mestu.  —  L.  1647.  je  morala  Kranjska  prezimiti  tri 

regimente  konjenice  in  en  regiment  pehote.  Stanovi  so  dovolili  v  ta 
namen  80.000  goldinarjev. 

Večkrat  je  prišlo  med  vojaštvom  in  domačim  prebivalstvom  do 
sovražnih  spopadov,  ker  so  tuji  „žolnirji"  preveč  oblastno  in  preširno 
nastopali.  V  Celovcu  so  morali  uporne  vojake  1.  1656.  s  topovi  razgnati. 
Velika  rabuka  je  bila  1.  1645.  v  Ljubljani  med  meščanstvom  in  vojaki 
regimenta  Ferrari.  Sodobno  poročilo  dogodek  takole  opisuje:  Neki 
vojak  se  je  spri  z  nekim 
ljubljanskim  mesarjem.  Ven- 
dar se  je  posrečilo  posredo- 
vanju drugih,  da  ni  prišlo 
do  spopada.  Kmalu  potem 
je  četa  vojakov  napadla  dva 
mesarja  pri  „škofijskih  vra- 
tih" z  golim  mečem,  da  je 
eden  takoj  mrtev  obležal, 
drugi  pa  kmalu  potem  umrl. 
Morilci  so  se  izkušali  rešiti 
v  bližnji  frančiškanski  sa- 
mostan, toda  meščani  so  jih 
zadržali,  dokler  ni  prišla 
mestna  straža  in  jih  na  po- 
velje mestnega  sodnika  Lu- 
dovika  Schonlebna  odpe- 
ljala v  zapor.  Neki  poročnik 
istega  regimenta  se  je  straži 
ustavil  in  hotel  ujetnike 
oprostiti.  Ob  istem  času  pri- 
biti podpolkovnik  z  mno- 
gimi častniki  čez  most, 
izdere  sabljo  in  izkuša  vo- 
jake straži  iztrgati.  Toda 
ni  se  mu  posrečilo.  Vsa 
množica,  vojaki  in  meščani, 
je  drla  potem  na  Stari  trg, 
kjer  je  izkušal  mestni  sod- 
nik iznova  mirnim  potom 
spor  poravnati.  Častniki  ga 
osomo  sunejo  v  stran  kličoč 

„Viva  Ferrari"  (Živijo  Ferrari)  in  podpolkovnik  ga  celo  napade  z  golo 
sabljo.  Sedaj  je  zavrelo  tudi  med  meščani,  ki  so  bili  enako  oboroženi 
kakor  vojaki.  Neki  „padar"  izdere  meč,  da  bi  ščitil  sodnika,  vendar 
se  je  moral  umakniti  pred  razdraženimi  častniki  v  hišo  pri  stiškem 
dvorcu.  Oboroženih  meščanov  se  je  med  tem  nabralo  vedno  več.  Za- 
stavili so  ves  Stari  trg  in  zahtevali,  naj  se  izroče  morilci  mestnemu 
magistratu.  Podpolkovnik  ni  hotel  o  tem  nič  slišati,  ampak  se  je  s 
svojimi  vojaki,  ki  so  bili  večinoma  beneški  Slovani,  umaknil  v  svoje 
stanovanje.  Kmalu  potem  pride  s  četo  mušketirjev  zopet  na  cesto  in 
ukaže  streljati  na  ljudi.  En  meščan  je  bil  ustreljen,  neki  mestni  sveto- 

valeč  pa  ranjen  na  roki.  Sedaj  so  tudi  meščani  začeli  streljati  in  so 
usmrtili  štiri  vojake.  Sam  podpolkovnik  je  bil  smrtnonevarno  ranjen 
in  je  drugi  dan  umrl.  S  klici  „Živel  magistrat,  živelo  meščanstvo", 
so  besni  Ljubljančani  naskočili  hišo,  kamor  je  poveljnik  spravil  mo- 
rilce, in  jih  dali  odpeljati  v  mestno  ječo  „na  trančo".  Tudi  v  druge 
hiše  so  meščani  vdrli  za  vojaki  in  jih  nekaj  posekali,  nekaj  se  jih  je 
izkušalo  rešiti  s  tem,  da  so  poskakali  v  Ljubljanico  in  jo  preplavali. 
Morilci  so  prišli  pred  mestno  sodišče  in  bili  obsojeni  na  smrt.  O  dogodku 
so  poročali  na  cesarski  dvor,  vendar  ta  ni  hotel  kočljive  stvari  preiskovati 
in  se  je  zadovoljil  s  tem,  da  je  dal  obema  strankama  strog  ukor. 

Sredi  tridesetletne  vojne  je  umrl  cesar  Ferdinand  II.  (1637). 
Kakor  je  za  njegove  vlade  vedno  bolj  ginil  vpliv  deželnih  stanov, 
tako  je  na  drugi  strani  naraščala  oblast  in  moč  ministrov  in  tajnih 
svetnikov,  posebno  nekaterih  izvoljencev,  katerim  je  cesar  naklonil 
svoje  zaupanje.  Pod  nasledniki  Ferdinanda  II.  bodemo  srečali  še  več 
takih  mož.  Tu  moramo  omeniti  njegovega  svetovalca  in  namestnika 
mogočnega  kneza  Janeza  Ulrika  Eggenberga. 

Eggenbergi  so  bili  štajerska  plemiška  rodbina.  Sredi  16.  stoletja 
so  se  poluteranili  in  tudi  mladi  Janez  Ulrik  je  bil  v  luteranstvu  vzgojen. 
Ko  je  pa  prišel  na  dvor  nadvojvoda  Ferdinanda,  se  je  pokatoličanil 
in  svojemu  gospodu  tako  priljubil,  da  mu  je  ta  poveril  važne  in 
častne  službe.  Leta  1598.  ga  je  cesar  Rudolf  II.  povišal  v  baronski 
stan.  Ko  je  nadvojvoda  Ferdinand  postal  cesar,  je  imenoval  Eggen- 
berga za  ravnatelja  tajnega  sveta  in  po  smrti  Sigismunda  Herbersteina 
(1621)  za  deželnega  glavarja  štajerskega.  Cesarju  je  večkrat  pomagal 
v  denarnih  zadregah  in  znal  tudi  lastno  premoženje  izredno  pomnožiti. 
Na  Kranjskem  je  kupil  gospostvo  Postojno  in  se  imenoval  „grof  po- 
stojnski". L.  1622.  mu  je  cesar  podaril  gospostvo  Krumau  na  Češkem 
in  ga  kmalu  potem  imenoval  za  državnega  kneza.  Z  nakupom  si  je 
pridobil  posestva  Thal  in  Gosting  pri  Gradcu,  Stiibing,  Wildon,  Rad- 
gono, Ptuj  in  še  več  drugih  gradov  na  Štajerskem  in  Kranjskem. 
L.  1635.  ga  je  Ferdinand  II.  „zaradi  modrosti,  previdnosti  in  bogate 
izkušnje"  imenoval  za  cesarskega  namestnika  vse  Notranje  Avstrije. 
S  to  službo  je  bila  združena  letna  plača  12.000  goldinarjev.  Polovico 
te  svote  je  morala  plačevati  Štajerska,  drugo  polovico  pa  Koroška  in 
Kranjska.  Knez  Eggenberg  je  užival  po  vseh  južnih  avstrijskih  deželah 
izreden  ugled.  Njegovi  prijatelji  in  sorodniki  so  bili  ponosni,  da  je 
tako  odličen  gospod  izšel  iz  njihove  srede,  ljudstvo  pa  je  mislilo,  da 
mora  biti  pravi  vladar,  ko  je  videlo,  da  prihajajo  poslanci  knezov  in 
vojvod  k  njemu  v  Gradec  ali  če  je  pokanje  pušk  in  topov  naznanjalo 
njegov  prihod.  —  Na  višku  oblasti  je  bil  knez  Eggenberg,  ko  je  leta 
1631.  v  imenu  prihodnjega  vladarja  Ferdinanda  III.  sprejemal  poklo- 
nitev  štajerskih,  koroških,  kranjskih  in  goriških  deželnih  stanov.  Na 
Koroškem  se  je  vršila  slavnost  še  ob  vojvodskem  prestolu  pri  Gospej 
Sveti,  vendar  so  se  stari  običaji  opustili.  Kmalu  potem  pa  je  Eggen- 
bergova  slava  obledela.  Ker  je  bil  iskren  prijatelj  generala  Wallen- 
steina,  je  tudi  nanj  padla  temna  senca,  ko  je  veliki  general  padel 
kot  izdajalec  domovine.  Po  Wallensteinovi  smrti  se  je  umaknil  z  dvora 
in  se  preselil  v  Ljubljano,  kjer  je  umrl  14.  oktobra  1634. 

Njegov  sin  Ivan  Anton  je  dobil  1.  1647.  od  cesarja  Ferdinanda  III. 
za  315.000  gld.  posojila  v  posest  pokneženo  grofijo  Gradiško,  katero 
so  podedovali  tudi  njegovi  nasledniki.  Ko  so  leta  1717.  Eggenbergi  v 
moškem  kolenu  izmrli,  je  Gradiška  zopet  pripadla  cesarju.  —  Knez 
Janez  Ulrik  Eggenberg  je  značilen  zgled  mogočnega  ministra  iz  dobe 
absolutizma,  kakor  sta  bila  pozneje  Auersperg  in  Porcia. 

Ferdinandu  II.  je  sledil  najstarejši  sin  enakega  imena,  ki  se  v  vrsti 
nemško  -  rimskih  cesarjev 
imenuje  Ferdinand  III. 
(1637—1654).  Že  za  življe- 
nja svojega  očeta  je  bil  iz- 
voljen za  kralja  rimskega, 
prej  el  krono  ogrsko  in  češko 
in  poklonitev  avstrijskih  de- 
želnih stanov.  S  tem  so  bili 
preprečeni  vsi  morebitni 
spori  za  nasledstvo. 

Ferdinand  III.  je  dobil 
kot  dediščino  tudi  hudo 
vojno,  ki  je  že  trajala  skoraj 
dve  desetletji  in  kateri  še 
ni  bilo  dogledati  konca.  Kot 
cesarjevič  se  je  Ferdinand 
sam  na  čelu  armade  udele- 
ževal bojev,  izvojeval  1. 1634. 
veliko  zmago  nad  Švedi  pri 
Nordlingen,  a  je  tudi  videl 
nepopisno,  splošno  gorje,  ki 
gaje  vojna  povzročala.  Zato 
je  želel  svojim  deželam  na- 
kloniti mir,  toda  sovražni 
sili.  Francoska  in  Švedska, 
se  nista  hoteli  odreči  svojim 
koristim,  armade  in  povelj- 
niki, ki  so  živeli  od  vojne, 
pa  tudi  niso  bili  voljni  od- 
ložiti orožja.  Zato  se  je 
vlekla  vojna  naprej  do  po- 
polne onemoglosti  in  je  bila 
za.  cesarsko  armado  večjidel  nesrečna. 

Poleg  novih  vojnih  naklad,  vojaških  naborov  in  krutega  gos- 
postva nastanjenih  regimentov  imamo  v  tem  času  zabeležiti  tudi 
nov  turški  napad.  Dasiravno  je  med  osmansko  porto  in  cesarsko 
vlado  vladal  mir,  so  vendar  meseca  avgusta  1.  1640.  močne  turške  čete 
vdrle  na  A'zhodno  Štajersko.  En  del  teh  čet  je  napadel  na  Ogrskem 
slovenske  vasi  Melinci  in  Izakovci  in  zasedel  Bistrico,  kjer  je  po 
navadi  požigal  in  ropal.  Kmetje  po  okolici  so  morali  dati  veliko  mno- 
žino žita  in  moke.  Potem  so  Turki  prebredli  Muro,  opustošili  ljuto- 
merski okraj,    razdrli  neki  mlin  in  mlinarjevo  ženo  odpeljali.    Drugi 

del  roparske  druhali  je  vdrl  na  Štajersko  pri  Soboti  (Olschnitz),  pro- 
diral proti  Radgoni  in  razrušil  vse  vasi  na  posestvu  barona  Ratmanns- 
dorfa,  razun  dveh.  Prebivalci  so  morali  sultanu  priseči  zvestobo. 
Graško  vlado  so  ti  napadi  zelo  prestrašili,  tembolj  ker  je  bila  v 
nevarnosti  vsa  vinska  trgatev  in  žetev  okoli  Ljutomera  in  Radgone, 
o  kateri  pravi  poročilo,  da  je  „pravi  zaklad  vse  Spodnje  Štajerske,  da 
daje  najfinejše  vino  in  najboljše  žito."  Štajerci  so  se  obrnili  za  pomoč 
na  dunajsko  osrednjo  vlado  in  svoje  sosede  Korošce.  Cesarski  po- 
slanik v  Carigradu  se  je  pritožil  zaradi  tega  napada  pri  velikem  ve- 
zirju, a  ta  je  malomarno  skomizgnil  z  rameni,  češ,  „kar  je  storjeno, 
je  storjeno."  V  naslednjih  letih  (1641,  1646,  1655)  so  se  roparski 
pohodi  zopet  ponavljali. 

Po  tridesetih  letih  hude  vojske  in  večletnih  pogajanjih  se  je 
posrečilo  v  Miinstru  in  Osnabriicku  skleniti  mir.  Ko  so  se  posveto- 
tovali  o  mirovnih  pogojih,  so  poizkusili  avstrijski  plemiški  izseljenci 
si  zopet  priboriti  vrnitev  v  domovino  in  svobodo  za  svojo  avgs- 
burško  veroizpoved.  Nemški  protestanti  so  z  vso  vnemo  podpirali 
njihove  zahteve.  Cesarski  poslanci  pa  so  izjavili,  da  stanovi  nimajo 
pravice  in  oblasti  cesarju  dajati  zakone  za  njegove  dežele,  kakor  se 
tudi  cesar  ne  drzne  kaj  ukazovati  drugim  nemškim  knezom.  Na  po- 
novno zahtevo  protestantov  1. 1646.  je  slednjič  izjavil  grof  Trautmanns- 
dorf,  da  svobode  za  avgsburško  veroizpoved  v  cesarskih  dednih 
deželah  ne  more  obljubiti,  pač  pa  se  bode  rok  za  izselitev  podaljšal 
na  sedem  ali  osem  let  in  tudi  dopuščali  izhodi  k  luteranskemu  bogo- 
služju v  sosednje  dežele.  Vzlic  tej  odpovedi  se  protestanti  niso  dali 
oplašiti  in  so  naslednje  leto  (1647)  še  zvišali  svoje  zahteve:  Cesar 
naj  pusti,  da  se  napravi  v  avstrijskih  deželah  nekaj  lutrovskih  cerkva, 
da  se  svobodno  izvršuje  lutrovsko  bogoslužje  in  naj  vsem  izgnancem 
dovoli  vrnitev.  Trautmannsdorf  pa  je  odgovoril,  da  v  tej  točki  ne 
bode  odjenjal.  V  mirovni  pogodbi  je  bilo  slednjič  zagotovljeno  po- 
miloščenje  vsem  izgnancem  in  jim  dovoljena  vrnitev  v  domovino, 
vendar  s  pogojem,  da  se  podvržejo  avstrijskim  postavam.  Ker  pa  so 
te  postave  dopuščale  le  katoliško  bogoslužje,  zato  se  položaj  za  ple- 
miške izseljence  ni  bistveno  izpremenil. 

Vest  o  sklenjenem  miru  so  sprejele  vse  avstrijske  dežele  z  veliko 
radostjo.  Prirejali  so  zahvalne  procesije,  velike  ljudske  veselice,  in  s 
spominskimi  novci  ovekovečili  znameniti  dogodek. 

Tudi  Ferdinand  III.  se  je  trudil,  da  še  pred  svojo  smrtjo  zagotovi 
najstarejšemu  sinu  Ferdinandu  IV.  prestolonasledstvo  v  Avstriji,  na 
Češkem,  Ogrskem  in  Nemškem.  Brez  ugovora  je  bil  trinajstletni 
cesarjevič  1.  1646.  kronan  za  češkega  kralja,  tudi  Ogri  so  mu  naslednje 
leto,  ko  so  bili  pomirjeni  protestanti,  posadili  na  glavo  krono  svetega 
Štefana.  V  deželah  Notranje  Avstrije  je  sprejel  tajni  svetnik,  knez 
Maks  Dietrichstein,  1.  1651.  poklonitev  deželnih  stanov.  Na  Koroškem 
se  je  vršila  slovesnost  zadnjikrat  na  Gosposvetskem  polju.  Ferdinandov 
naslednik  Leopold  je  sprejel  prisego  zvestobe  že  v  celovški  deželni 
dvorani,  kar  je  bilo  merodajno  tudi  za  poznejše  čase.  V  Ljubljani  so 
prisegli  stanovi  25.  septembra.  Knez  Dietrichstein  je  v  imenu  vladarja 
potrdil  pravice  dežele  Kranjske  in  vseh  njej   vtelcšenih   gospostev: 

Metlike,  Krasa  in  Istre.  Pri  prisegi  se  je  prvikrat  zopet  rabila  for- 
mula: „Kakor  gotovo  mi  Bog  pomaga,  sveta  Mati  božja  in  vsi  svet- 
niki", ne  pa  „in  njegov  sveti  evangelij",  kakor  je  bila  navada  pri 
protestantskih  stanovih.  Cesarskemu  komisarju  so  poklonili  stanovi 
1500  cekinov,  dvornemu  kancelarju  1000  in  knezovemu  spremstvu 
900  goldinarjev.  V  dnevih  od  5.  do  9.  oktobra  je  bila  slavnost  poklo- 
nitve  v  Gorici.  Plemstvo,  na  čelu  mu  deželni  glavar  Lantieri,  je  po- 
dalo prisego  zvestobe  v  goriškem  gradu.  Sijajna  pojedina  je  završila 
slovesnost.  —  Ko  je  bil 
Ferdinand  IV.  leta  1653. 
v  Regensburgu  izvoljen 
za  rimskega  kralja,,  se  je 
zdelo,  da  mu  je  zagotov- 
ljena nemotena  vlada  av- 
strijskih in  nemških  dežel. 
Naenkrat  pa  huda  bole- 
zen ugrabi  nadebudnega 
cesarjeviča,  ko  še  ni  do- 
segel eno  in  dvajsetega 
leta  (1654).  Bolehnemu 
Ferdinandu,  ki  je  kmalu 
potem  umrl,  je  sledil  na 
prestolu  njegov  drugi  sin 
—  Leopold  (1657). 


Z  veliko  stisko  in 
hudimi  vojnimi  davki,  ki 
jih  je  povzročila  trideset- 
letna vojna  v  naših  de- 
želah, so  v  zvezi  novi 
kmečki  upori. 

Kmetje  so  se  na- 
sproti gospodi  vedno  ču- 
tili brezpravne  in  zatirane, 
kot  „vboga  gmajna",  ka- 
teri je  samopomoč  edina 
rešitev.  Zato  je  iskra  nezadovoljnosti  med  njimi  vedno  tlela  in  si  iskala 
duška  v  mnogih  krajevnih  uporih,  ki  so  se  dogajali  tja  do  konca  18.  sto- 
letja. Bližnji  povod  je  dalo  navadno  zvišanje  letnih  davščin  in  tlake, 
neusmiljeno  postopanje  grajske  gospode  ali  valptov,  slednjič  tudi  razne 
vladne  odredbe  ob  času  kuge.  Vse  kar  je  nasprotovalo  starodavnemu 
običaju,  je  občutil  kmet  kot  krivično  novotarijo,  s  katero  se  mu  ome- 
jujejo in  ugrabljajo  stare  pravice.  Zato  je  zopet  in  zopet  nastopil  z 
orožjem  v  roki  „za  staro  pravdo",  dasiravno  je  vedno  podlegel  mo- 
gočni gospodi. 

L.  1602.  so  se  uprli  podložniki  gradu   Mehovo  na  Dolenjskem. 
Pravi  vzrok  ni  znan.    Tedanji   graščak   na  Mehovem  je  poklical  na 

pomoč  Uskoke  iz  bližnjega  Žumberka.  Toda  kmetje  so  se  hrabro 
branili,  celo  ženske  so  napadle  Uskoke  z  vilami  in  burklami.  Od 
sto  jih  je  komaj  ušlo  deset  živih,  med  tem  ko  so  bili  na  strani  kmetov 
ubiti  le  en  mož,  neka  stara  žena  in  en  otrok.  Upor  se  je  menda  hitro 
polegel,  ker  v  naslednjih  letih  ni  več  slišati  o  njem,  —  Dve  leti 
pozneje  je  grozil  plamen  krvavega  upora  na  Kočevskem.  Povod  je 
dalo  iztirjevanje  zaostalih  davkov,  zlasti  takozvanega  „tedenskega 
vinarja".  Kočevci  o  tem  davku  niso  hoteli  nič  slišati,  nastavili  so 
oborožene  straže  po  vseh  vaseh  in  izjavili,  da  se  raje  s  silo  upro, 
kakor  da  bi  plačevali  „tedenski  vinar".  Na  tisoče  kmetov  je  bilo 
pripravljenih,  da  se  pridružijo  upornikom.  Vendar  se  je  spor  končal 
mirnim  potom. 

Zaradi  novih  davkov  se  je  vnel  1.  1627  tudi  prvi  tolminski 
„punt".  Tolminski  glavar  Gašper  Dornberg  je  začel  zahtevati  davek 
od  „novin"  t.  j.  novoiztrebljenih  njiv  in  senožeti,  namesto  nekatere  tlake 
je  terjal  odkupnino  v  denarju  in  je  napravil  novo  užitnino  na  vino. 
Še  bolj  je  razburila  kmete  strogost  grofovih  uradnikov,  ki  so  brez 
usmiljenja  izterjevali  nove  davke.  Seveda  ni  manjkalo  oseb,  ki  so 
netile  nezadovoljnost  med  ljudstvom  in  ga  šuntale  k  uporu.  Taki 
voditelji  so  skrivaj  sklicevali  ljudske  shode  in  imeli  hujskajoče  go- 
vore. Med  drugimi  se  omenjajo  kot  glavarji  upornikov  Jurij  Kobal, 
Lenart  Golja  in  Tomaž  Kragulj.  Glavni  voditelj  vsega  gibanja  pa  je 
bil  Jernej  Mavric,  ki  je  imel  na  ljudstvo  velik  vpliv.  Po  zgledu  drugih 
kmečkih  puntov,  so  tudi  tolminski  uporniki  pobirali  od  kmetov  po- 
seben puntarski  davek,  katerega  so  pa  voditelji  večinoma  zase  porabili. 
Zdi  se,  da  so  tudi  nekateri  duhovniki  pospeševali  uporno  gibanje. 

Glavar  Dornberg  je  naznanil  graški  vladi,  kaj  se  na  Tolminskem 
godi.  Na  to  pošlje  cesar  Ferdinand  v  Tolmin  posebno  komisijo,  ki 
je  sprejemala  pritožbe  podložnikov,  poslušala  zagovore,  zlasti  pa 
imela  zaslišati  začetnike  upora  in  glavne  voditelje.  Na  podlagi  teh 
poizvedb  je  cesar  Ferdinand  izdal  v  Gradcu  26.  februarja  1628  raz- 
sodbo, ki  je  Dornbergu  priznala  pravico  terjati  desetine  in  robote  od 
tistih  no  vin,  ki  so  se  iztrebile  vkljub  prepovedi  gosposke  po  1.  1600. 
ali  pa  so  že  v  urbariju  zapisane;  tudi  se  smejo  kuhinjske  služnosti 
(Kucheldienste)  odkupiti  z  denarjem.  Tolminski  podložniki  pa  so  dolžni 
opravljati  vso  tlako  in  dajati  vse  davke  baronom  Dornbcrškim,  kakor 
so  v  urbarju  zaznamovani  in  kakor  so  jih  že  od  nekdaj  dajali  tol- 
minskim glavarjem.  Pritožbe  zoper  grofovske  uradnike  naj  se  vlagajo 
na  postavnem  mestu.  —  Izmed  puntarskih  voditeljev  so  bili  skoraj 
vsi  pomiloščeni.  Cesar  je  le  zahteval  od  njih,  da  morajo  svojo  go- 
sposko prositi  odpuščanja,  poplačati  stroške  komisije  in  nekatere 
terjatve  Dornbergov  ter  ljudem  povrniti  denar,  ki  so  ga  po  krivem 
od  njih  izterjevali.  Glavni  upornik,  Jernej  Mavric,  je  bil  z  Goriškega 
izgnan.  Slednjič  je  bilo  kmetom  strogo  prepovedano  prirejati  shode 
brez  dovoljenja  gosposke,  sicer  bodo  kaznovani  na  telesu  in  premo- 
ženju. Kazen  za  ,.punf'  ni  bila  posebno  velika  in  prav  to  je  menda 
pripomoglo,  da  se  je  nevarno  gibanje  kmalu  poleglo. 

Veliko  večji  obseg  je  zajelo  uporno  gibanje  med  kmeti  na 
Spodnjem  Štajerskem  1.  1635.  —  Glavni  vzrok  so  bila  tu  huda  bre- 

mena  in  visoke  naklade,  ki  jih  je  povzročila  tridesetletna  vojna' in 
katere  je  gospoda  večinoma  zvrgla  na  kmeta.  Ko  so  stanovi  morali 
plačevati  visoke  doneske  za  nabor  vojaških  novincev  ali  prehranje- 
vanje nastanjenih  vojakov,  odškodovali  so  se  s  tem,  da  so  zahtevali 
od  kmeta  višje  davke  v  denarju  in  živilih  ali  tlaki,  kar  je  seveda 
vzbudilo  hudo  nevoljo,  tembolj  ker  kmetje  niso  znali  razločevati 
med  državnimi  in  graščinskimi  davščinami.  Zdi  se,  da  je  na  uporno 
gibanje,  ki  je  vsled  tega 
nastalo  na  Spodnjem  Šta- 
jerskem, vplivalo  tudi  na- 
rodnostno nasprotje.  Ko 
je  cesar  Ferdinand  leta 
1634  zahteval  od  Štajer- 
cev 600.000  gld.  vojnega 
prispevka,  so  stanovi  v 
deželnem  zboru  sami 
opozorili  na  nevarni  po- 
ložaj med  kmečkim  ljud- 
stvom. ,,Kmetje  na  Spod- 
njem Štajerskem  govore 
slovensko,"  tako  se  je 
glasilo  njihovo  poročilo, 
„in  tudi  sicer  je  med 
Nemci  in  Slovenci  opaziti 
skoraj  prirojena  mržnja 
in  nasprotstvo  (eine  an- 
geborene  Antipathia  und 
Widersinnigkeit),  ki  se 
utegne  še  povečati,  ako 
se  bodo  nakladala  velika 
denarna  bremena." 

Nemiri    so   se  res 
pričeli  prihodnje  leto  na 

gospostvu  Ostrovec 
(Osterwitz),    med   Vran- 
skim in  Trbovljami,  ki 
je   pripadalo  Feliksu  pl. 

Schrattenbachu.  Ta  mož,  ki  je  služil  preje  mnogo  let  kot  stotnik  v 
Vojaški  krajini,  je  bil  na  glasu  izredno  strogega  in  neusmiljenega 
gospodarja.  A  prav  njegova  strogost  je  rodila  pri  kmetih  odpor,  ki 
se  je  pojavil  že  v  začetku  1.  1635.  Schrattenbach  ga  ni  mogel  sam 
s  svojimi  hlapci  zadušiti  in  je  prosil  graško  vlado  pomoči.  Deželni 
profos  jetničar  Lovro  Maas,  ki  je  imel  skrbeti  za  javni  red  in  mir, 
je  od  nje  dobil  nalog,  da  z  lepa  posreduje  med  gospodo  in  podlož- 
niki  ter  izkuša  razburjene  kmete  pomiriti.  Maas  je  vzel  s  seboj 
40  hlapcev  in  šel  sredi  aprila  proti  Ostrovcu.  Pri  prehodu  čez  Sa- 
vinjo je  zadel  na  Schrattenbacha,  ki  je  zbral  nekaj  vojakov  ter  vdanih 
podložnikov  in  se  hotel  pridružiti  profosu,  da  bi  skupno  udarila  na 
upornike.    Profos  pa  ni  hotel  o  napadu  na  kmete  nič  slišati,    češ  da 

je  dobil  ukaz,  naj  mirnim  potom  zadevo  poravna  in  ne  pobija  pod- 
ložnikov.  Schrattenbach  je  osorno  odgovoril  in  bilo  je  videti,  da  se 
bode  spor  končal  s  pretepom.  Slednjič  njegovi  privrženci  sklenejo 
sami  napasti  kmete,  med  tem  ko  jim  je  Maas  s  svojimi  hlapci  počasi 
sledil.  Ko  se  je  bližal  Gomilskemu,  so  mu  naznanjali  streli  in  velik 
vrišč,  da  se  je  med  gospodo  in  podložniki  vnel  Ijut  boj.  Večina 
kmetov  je  bila  na  preži  pri  neki  soteski  in  sprejela  tudi  profosa  s 
streli  in  kamenjem.  Ko  so  njegovi  ljudje  zgrabili  za  orožje  in  na- 
padli upornike,  se  je  kmečka  četa  umaknila  in  razpršila.  Enajst 
upornikov  je  bilo  ujetih,  dva  sta  mrtva  obležala.  En  del  upornih 
podložnikov  se  je  zatekel  v  cerkev  sv.  Krištofa  pri  Gomilskem,  toda 
Schrattenbachovi  hlapci  so  udrli  za  njimi,  oropali  kmete,  razbili 
cerkvene  skrinje  in  ugrabili  dragocenosti.  —  Deželni  profos  je  zdaj 
spoznal,  da  ni  upati  mirne  poravnave,  ostal  je  še  dva  dni  v  okolici 
Ostrovca  in  Voljske,  potem  pa  se  vrnil  v  Gradec,  da  poroča  o  položaju. 

Po  njegovem  odhodu  se  je  naenkrat  razširil  upor  na  vsa  po- 
sestva celjskega  okrožja,  tja  do  Pohorja  na  severu  in  Ptujskega  polja 
na  severovzhodu.  Na  vzhodu  in  jugovzhodu  sta  gospostvi  Studenice 
in  Žusem  še  pripadali  ozemlju  upornikov.  —  Tudi  na  sosednjih  tleh 
dežele  Kranjske  so  štajerski  puntarji  kmalu  našli  posnemovalce.  Tu 
so  enako  vojne  naklade  in  prehranjevanje  preširnega  vojaštva  hudo 
trle  kmeta.  Vrh  tega  so  se  spuntali  še  Uskoki.  Ker  niso  dobili  plače, 
so  začeli  ropati  in  požigati  po  vaseh.  Vse  to  je  uboge  kmete  spra- 
vilo v  obup.  Na  Pivki  so  oplenili  in  razrušili  mnogo  gradov  in  dvorov. 
Podložniki  iz  Tuhinja  so  vzajemno^  s  svojimi  sosedi  iz  kamniškega 
gospostva  napadli  in  oplenili  grad  Špitalič,  nekdanji  gostinjec  vetrinj- 
skega  samostana. 

O  uporu  na  Dolenjskem  nam  poroča  kronika  mesta  krškega 
sledeče:  „Dne  3.  maja  1635  so  se  uprli  Schrattenbachovi  podložniki  v 
Voljski  in  Ostrovcu  nad  Celjem  in  oni  iz  laške  graščine.  Tem  so  se 
pridružili  podložniki  drugih  štajerskih  in  kranjskih  graščin.  Naskočili 
in  oropali  so  več  gradov  in  samostanov.  Graščaki  so  zapustili  svoja 
domovja  in  zbežali.  Kmetje  so  po  gradovih  naropali  veliko  denarja, 
srebra,  dragocenosti,  obleke,  žita  in  vina.  Krška  mestna  občina  je 
zahtevala  od  meščanov,  naj  se  postavijo  kmetom  v  bran.  Na  novo 
so  meščani  prisegli,  da  hočejo  skupaj  živeti  in  umreti  ter  se  pun- 
tarjem  postaviti  po  robu,  kolikor  bo  mogoče.  Upornikov  se  je  nabralo 
s  Štajerskega  in  Kranjskega  nekaj  tisoč.  Kranjski  stanovi  so  s  ce- 
sarjevim dovoljenjem  zoper  nje  poklicali  na  pomoč  Uskoke  in  gra- 
ničarje  iz  Karlovca,  ki  so  ukrotili  upornike."  Enako  je  vrelo  tudi 
med  kmeti  na  Gorenjskem  in  Kočevskem. 

Iz  gorenjih  poročil  tudi  posnemamo,  da  je  splošni  kmetski  upor 
izbruhnil  v  prvih  dneh  meseca  maja.  Najprej  so  podlegli  jezi  upor- 
nikov gradovi:  Ostro vec,  Heckenberg  in  Burgstall,  ki  so  bili  vsi  po- 
polnoma oplenjeni.  Enako  se  je  zgodilo  z  gradom  Voljska  (Pragwald) 
pri  Žalcu.  V  treh  urah  je  bilo  grajsko  poslopje  porušeno  in  vsi  pre- 
bivalci, ki  niso  mogli  ubežati,  pobiti.  Iz  Ostrovca  se  je  razširil  upor 
na  posestva  ljubljanskih  škofov:  Gornji  grad.  Rudnik  in  Vrbovec 
(Altenburg).    V  (Gornjem  gradu  si  je   neki  voditelj   puntarjev  nadel 

škofovo  kapo  in  kot  zemljiški  gospod  sprejemal  prisego  zvestobe 
od  svojih  tovarišev.  Kaj  je  upornike  oviralo,  da  niso  oplenili  graj- 
skega poslopja,  ni  znano.  Zapored  so  se  gradovi  Savinjske  in  Šaleške 
doline  zrušili  v  prah  ali  pa  zgoreli,  tako:  Šoštanj,  Lilienberg,  Gradič 
(Schwarzenstein),  Turn,  Helfenberg,  Šalek.  O  napadu  na  Novi  klošter 
nam  samostanska  kronika  poroča  sledeče  zanimive  posameznosti:  Ko 
so  menihi  4.  maja  opravljali  večemice,  je  prišlo  15  kmetov  kot  poslan- 
stvo drugih  podložnikov  ^^       

in  zahtevalo  nekaj  olajšav  ~    -         — r=««>¥^i_^-.- - 

pri  davščinah  in  tlaki.  Za 
gotavljali  so,  da  se  samo- 
stanu ni  bati  nič  hudega, 
ako  se  prošnji  ugodi. 
Odgovor  so  zahtevali  za 
dan  6.maja,  ko  bodo  zopet 
prišli.  Njihove  zahteve 
niso  bile  pretirane.  A  še 
preden  je  prijor  odgovo- 
ril, je  prišlo  6.  maja  pred 
samostan  kakih  200  kme- 
tov pod  vodstvom  Antona 
Repiča  in  Štefana  Dvor- 
nika, ki  niso  več  nasto- 
pili kot  prosilci,  ampak 
kot  oblastni  gospodarji. 
Hoteli  so  videti  samo- 
stanske „bombarde"  (to- 
piče),  zahtevali  kruha  in 
vina,  češ  da  potem  meni- 
hom nič  zalega  ne  store. 
Dvanajst  kmetov  je  udrlo 
v  samostansko  obednico. 
kjer  so  iskali  živil,  ome- 
njena dva  voditelja  pa  sta 
zunaj  stoječim  skozi  okno 
metala  bele  in  črne  kruhe. 
Vsi  vinjeni  so  uporniki 
slednjič  odšli  proti  Volj- 
ski.  Dva  dni  pozneje  je 
zopet  prišlo  150  kmetov, 
ki  so  zahtevali,  naj  jim 

redovniki  izroče  poljske  pridelke,  katere  so  si  s  tolikim  trudom  pridelali 
in  spravili  v  samostan.  Iznova  so  si  ogledali  samostanske  zaloge  orožja, 
katerega  so  veliko  odnesli.  Vso  noč  so  se  potem  razveseljevali  pred 
samostanom  s  pojedanjem  in  popivanjem,  zraven  streljali  iz  topičev, 
drugo  jutro  pa  so  iznova  udrli  v  obednico  in  zahtevali  pismeno  po- 
trdilo, da  so  njihove  prošnje  z  dne  4.  maja  uslišane.  Ogroženim  redov- 
nikom ni  kazalo  nič  drugega,  kakor  vse  zahteve  upornikov  ugoditi,  ako 
so   hoteli   rešiti   sebe  in  samostan.  Ta  prijenljivost  jih  je  obvarovala 

hujše  nesreče,  dasiravno  so  se  slični  nasilni  nastopi  kmetov  še  pozneje 
dogajali  dan  za  dnem,  dokler  niso  graničarji  prepodili  trume  upornikov. 

Ista  samostanska  kronika  našteva  67  gradov  in  plemiških  dvorov, 
ki  so  jih  uporniki  zažgali,  oplenili  in  porušili.  Grda  nasilstva  so  se 
dogodila  v  ženskem  samostanu  Studenice,  kjer  so  kmetje  oropali 
cerkev.  Žalostna  usoda  je  zadela  tudi  župnika  Štefana  Magerle  pri 
sv.  Juriju  poleg  Celja.  Ko  je  v  neki  pridigi  o  svetopisemskem  reku 
„dajte  cesarju,  kar  je  cesarjevega  in  Bogu  kar  je  božjega"  zago- 
varjal pravico  vladarja,  da  pobira  davke,  so  njegove  besede  učinko- 
vale, kakor  bi  vlil  olja  v  ogenj.  Kmetje  so  župnika  pred  cerkvijo 
napadli,  mu  naložili  na  rame  veliko  deblo,  katero  je  moral  stari  du- 
hovnik vleči  na  bližnji  hrib.  Komaj  je  dospel  na  vrh,  ko  poči  strel 
in  mu  še  udarec  z  mečem  razkolje  glavo.  —  V  celjskem  okraju  sta 
se  menda  le  Celje  in  Slovenska  Bistrica  ubranila  upornikov. 

V  teku  14  dni  se  je  upor  razširil  skoraj  po  vsem  Spodnjem 
Štajerskem  in  je  dežela  že  trpela  ogromno  škodo,  ko  je  še  le  zbor 
deželnih  stanov  sklenil  poslati  oborožene  čete  v  uporno  ozemlje.  Iz 
Vojaške  krajine  je  prišel  polkovnik  Jurij  Ludovik  Schwarzenberg  s 
1300  konjiki  in  pešci,  deželni  stotnik  baron  Jurij  Ernst  Herberstein 
je  zbral  200  oboroženih  hlapcev.  Že  prihod  graničarjev,  ki  so  se 
zbrali  22.  maja  pri  Žalcu,  je  kmete  silno  prestrašil.  En  del  se  je  takoj 
pred  njimi  umaknil  in  razpršil,  drugi  so  začeli  prositi  milosti.  Pri 
Soštajnu  jih  je  pričakovala  oborožena  kmečka  četa,  katero  so  z  lahka 
potolkli;  31  upornikov  je  bilo  ubitih,  23  pa  ujetih.  Podložniki  go- 
spostev Laško  in  Trbovlje,  ki  so  veljali  za  najhujše  upornike,  so  po 
svojih  odposlancih  24.  maja  obljubili,  da  bodo  odložili  orožje  in  so 
izročili  sedem  kmetov  kot  poroke  svoje  obljube.  V  začetku  junija  je 
še  vzplamtel  upor  pri  podložnikih  med  Celjem  in  Konjicami.  Ko  so 
začeli  po  vaseh  biti  plat  zvona,  so  se  zbrali  kmetje,  da  napadejo  četo 
deželne  hrambe,  ki  je  pod  vodstvom  barona  Stiibicha  prodirala  iz 
Maribora  proti  Celju.  V  gozdu  pri  Konjicah  so  postavili  stražo,  ka- 
tero so  vojaki  ujeli  in  razorožili.  Zdaj  je  kmečki  trumi  upadel  pogum, 
umaknila  se  je  in  razkropila.  Stiibich  je  brez  ovire  prišel  v  Celje. 
Pozneje  čujemo  še  tu  in  tam  o  malih  nemirih,  tako  pri  podložnikih 
graščine  Laško,  ki  še  vedno  niso  hoteli  odstopiti  od  svoje  „stare 
pravde".  Vendar  je  bil  sredi  julija  upor  večjidel  že  udušen.  Značilno 
je,  da  nahajamo  na  strani  kmetov  tudi  nekatere  plemiče,  ki  so  jih 
podpirali  s  svetom  in  dejanjem.  Med  temi  se  imenujejo  Erazem 
pl.  Rambschiissel,  Adam  pl.  Scheuern  in  neki  Gušič. 

Kazen  za  upor  ni  bila  posebno  huda.  Deželni  profos  Maas  je 
17  kmetov  odpeljal  v  Gradec,  kjer  so  bili  sojeni.  Kakšno  kazen  so 
dobili,  nam  ni  znano.  Največ  upornikov  in  najhujši  med  njimi,  so  bili 
zaprti  v  celjskem  gradu.  Od  130  kmetov  sta  bila  tu  dva  obsojena  na 
smrt,  36  jih  je  devinski  grof  Ludovik  Turn  odpeljal  na  Laško,  pet 
jih  je  bilo  izgnanih  v  mesto  Raab  na  Ogrskem,  drugim  so  naložili 
denarne  globe,  jih  posvarili  in  potem  izpustili. 

Velika  je  bila  gospodarska  škoda,  ki  jo  je  štajerska  dežela 
trpela  vsled  tega  upora.  Ne  le  celjsko  okrožje  in  njegovi  posestniki, 
tudi  drugi  deželni  stanovi  so  trpeli  mnogo  let  na  njegovih  posledicah. 

Posebno  nevarno  pa  je  bilo  to,  da  se  ljudje  kar  niso  dali  pomiriti, 
ampak  da  se  pojavljajo  večji  ali  manjši  upori  skozi  celo  17.  stoletje. 
L.  1644.  čitamo  o  malem  uporu  v  župniji  Št.  Peter  pod  Kunspergom, 
dve  leti  pozneje  so  bili  večji  nemiri  v  Spodnji  Polskavi.  Tu  so  dale 
povod  vladne  odredbe  glede  kuge,  ki  se  je  razširjala  po  celjskem 
okrožju  in  ugrabila  nad  10.000  ljudi.  Kmetje  niso  hoteli  trpeti,  da  bi 
se  posamezne  vasi  zaprle  s  stražami.  Hudo  jih  je  tudi  zadelo,  da 
oseb,  ki  so  umrle  za  kugo, 
niso  hoteli  pokopavati  na 
pokopališčih  pri  cerkvah, 
ampak  jih  zagrebli  na  od- 
daljenih krajih.  Še  le  zgo- 
vornemu pridigarju  Filipu 
Terpinu,  ki  je  bil  pozneje 
v  Ljubljani  generalni  vika- 
rij,  se  je  posrečilo  ljudstvo 
poučiti  in  pomiriti.  —  Leta 
1650.  je  bil  v  župniji  Sliv- 
nica splošen  upor  proti  žup- 
niku Janezu  Raiauer,  ker  je 
zahteval  previsoko  štolnino 
in  ni  opravljal  predpisanih 
maš.  Nemiri  so  se  še  le  po- 
legli, ko  je  Raiauer  župnijo 
zapustil.  Isto  leto  je  zopet 
hudo  vrelo  po  vsem  celj- 
skem okrožju  in  upor  je 
iznova  izbruhnil  pri  Schrat- 
tenbachovih  podložnikih. 
Povod  so  dala  huda  bremena 

vsled  prehranjevanja 
vojakov  in  prevelika  tlaka, 
katero  so  morali  kmetje 
opravljati  zlasti  s  priprego. 
Med  tem,  ko  so  se  cesarski 
komisarji  trudili,  da  bi  spor 
zlepa  poravnali,  so  se  že 
pojavili  nemiri  med  podlož- 

niki  v  Trbovljah  in  Sovneku,  kjer  je  bil  voditelj  kmetov  neki 
Boštjan  Natek.  Sovražnosti  in  nasilstva  pa  takrat  menda  niso  izbruhnila. 
—  Še  dvakrat  so  se  pozneje  morali  pečati  stanovi  s  kmečkimi  upori 
na  Spodnjem  Štajerskem.  L.  1674.  so  se  uprli  podložniki  grofa  Rudolfa 
\Vagensperga  na  gospostvu  sovneškem  in  naslednje  leto  čitamo  o 
spopadu  med  vojaštvom  in  kmečko  četo  v  Mozirju.  Ob  istem  času 
so  došla  poročila  o  skrivnih  shodih  in  posvetovanjih  kmetov  po 
drugih  krajih.  Vendar  se  je  oblastem  posrečilo  še  o  pravem  času 
voditelje  spraviti  v  ječo  in  upor  v  kali  zadušiti. 

Leta  1687.  se  pojavijo  kmečki  upori  na  Gorenjskem.  O  njih  poroča 
Bolničar  v  svojem  dnevniku:    „Na  Gorenjskem  je  izbruhnil  kmečki 

upor,  zlasti  v  Smledniku  proti  sedanjemu  gospodu.  Kmetje  so  dobili 
stari  urbar  in  nočejo  o  novem  nič  slišati.  Pritožujejo  se  tu  v  Ljubljani, 
hodijo  v  Gradec  in  na  Dunaj.  Kako  se  bo  to  končalo,  pove  prihodnje 
leto."  Naslednje  leto  je  k  2.  aprilu  zabeležil  sledečo  vest:  „Ko  so  se 
uprli  kmetje  proti  smleški  graščini  in  njenem  lastniku  Pernburgu, 
so  si  izvolili  za  vodnika  Martina  Stareta.  Izšel  je  ukaz,  naj  ga  ujamejo. 
V  Kranju  so  ga  zaprli.  Ko  so  njegovi  tovariši  to  culi,  so  mesto 
obkolili.  Vitezi  so  se  zbrali  današnji  dan  in  postavili  v  red  na  Kapu- 
cinskem trgu  pod  poveljstvom  Janeza  Jakoba  Widerkhera.  Ko  so 
prišli  v  Kranj,  so  mesto  zaprli  in  krivce  izprašali.  Kmetje  so  mislili, 
da  bodo  upornika  odpeljali  v  Ljubljano,  pa  vitezi  so  ga  dali  obglaviti 
pred  mestnimi  vrati  nad  mostom.  S  tem  je  bilo  vse  pomirjeno.  To 
se  je  zgodilo  6.  aprila." 

Par  desetletij  pozneje  so  bili  veliki  kmečki  upori  na  Goriškem. 
Središče  kmečkega  gibanja  nahajamo  na  Tolminskem,  čigar 
prebivalstvo  je  bilo  že  od  nekdaj  na  glasu,  da  je  svojeglavo  in  da 
se  krčevito  drži  svojih  starih  običajev  in  pravic.  Zato  so  tolminski 
glavarji  pogosto  tožili  na  Dunaju,  da  so  Tolminci  „upornega  duha". 
L.  1651.  je  prišlo  tolminsko  gospostvo  in  glavarstvo  v  last  rodbine 
Coronini,  ki  ga  je  kupila  od  baronov  Breunerjev  za  46.500  goldinarjev. 
Coronini  so  bili  italijanska  plemiška  rodbina  in  so  se  v  16.  stoletju 
naselili  v  Gorici.  Nazivali  so  se  „baroni  v  Prebačini  in  Gradiškuti, 
gospodje  v  Rubijah  in  Vilešu".  Podložnikom  se  pod  njih  vlado  ni 
dobro  godilo,  ker  so  jih  neusmiljeno  izžemali  in  še  danes  se  tolminsko 
ljudstvo  z  grozo  spominja  onih  časov.  —  Že  prvi  gospodar  in  glavar 
iz  rodu  Coronini,  Peter  Anton,  je  izkušal  davčni  obveznosti  podvreči 
Nemškorutarje,  ki  so  bili  vsled  svojih  starih  pravic  prosti  vseh  dajatev. 
Grof  je  zahteval,  naj  bi  poslej  tudi  oni  plačevali  desetino  in  laudemij 
od  prodanih  hiš  in  zemljišč.  Ker  so  se  Nemškorutarji  tej  zahtevi 
stanovitno  upirali,  jih  je  začel  Coronini  tožiti  pri  vladi;  vendar  se 
zdi,  da  je  pravdo  izgubil,  ker  so  Nemškorutarji  ostali  tudi  naprej 
davkov  prosti. 

Očiten  upor  se  je  vnel  v  začetku  18.  stoletja  proti  g^rofu  Jakobu 
Antonu  Coronini.  Voditelj  upornikov  je  bil  tedaj  neki  S  imen  Gol  j  a 
s  Kneze,  ki  je  ščuval  ljudi  proti  grofu.  Kmetje  so  bili  tako  trdno 
prepričani  o  svojih  pravicah,  da  so  poslali  k  cesarju  Leopoldu  na 
Dunaj  posebno  poslaništvo,  kateremu  je  načelo  val  Golja,  da  bi  se 
pritožili  zoper  stiske  in  pravice,  ki  jih  morajo  pretrpeti  od  svojih 
gospodov.  Vlada  pa  je  bila  mnenja,  da  so  se  kmetje  brez  vzroka 
uprli  svoji  postavni  gosposki,  zato  je  dala  nekatere  teh  poslancev 
zapreti  in  jih  obsodila  uklenjene  k  javnim  delom.  Golja  in  še  nekateri 
drugi  so  srečno  odnesli  petč.  Toda  prišlo  je  v  Tolmin  cesarsko  povelje, 
naj  tudi  te  zapro.  Ker  Golja  samega  niso  mogli  ujeti,  so  zaplenili 
njegovo  precej  veliko  premoženje,  ki  je  pripadlo  državni  blagajni. 
Tolminski  duhovniki  so  v  tem  uporu  stali  večinoma  na  strani 
upornikov,  jih  podpirali  s  svetom  in  zagovarjali. 

Svoj  višek  je  doseglo  uporno  gibanje  na  Tolminskem  1.  1713., 
ko  je  izbruhnil  veliki  tolminski  punt.  Povod  so  dali  takrat 
novi  državni  davki.    Vlada  je  uvedla  1.  1706.  po  vsem  Goriškem  davek 

na  meso  in  vino,  ki  naj  bi  ji  skupaj  donašal  12.000  goldinarjev. 
Novemu  davku  so  se  Tolminci  vztrajno  upirali,  zlasti  od  mesa  niso 
hoteli  nič  plačevati.  Glavni  davkar  za  Goriško  je  bil  tedaj  neki  Bandel, 
strog  človek,  ki  ni  nikomur  prizanašal  in  si  pri  davkariji  nabral  veliko 
premoženje.  Imel  je  okoli  sebe  mnogo  davkarskih  pomagačev,  ki  so 
enako  skrbeli  pred  vsem  za  svoje  žepe.  —  Tolminci  so  bili  že  nekaj 
let  z  davkom  na  dolgu  in  Bandel  jih  je  zaman  opominjal,  naj  te  za- 
ostanke poravnajo.  Tudi 
Bandelov  brat,  ki  je  bil 
župnik  na  Šentviški  gori, 
je  nagovarjal  kmete,  naj 
se  vdajo  in  poplačajo  za- 
ostale davke.  To  prigo- 
varjanje je  kmete  tako 
razjezilo,  da  župnika  za- 
pode  iz  župnije  in  mu  za- 
žugajo,  naj  se  več  ne  pri- 
kaže, sicer  se  mu  utegne 
sekaj  hujšega  zgoditi.  Na 
tihem  se  je  proti  Bandelu 
snoval  upor  in  vedno  bolj 
razširjal.  Središče  tega 
upora  je  bila  idrijska  do- 
lina, zlasti  Sveta  Lucija, 
Idrija,  Roče  in  Šentviška 
gora.  Tudi  Trebušarji, 
Čepovanci  in  Banjškarji 
so  se  počasi  pridružili. 
Kakor  leta  1628.,  tako  so 
tudi  zdaj  nekateri  vodi- 
telji ljudstvo  zbirali,  pre- 
govarjali in  zahtevali  od 
njega  denar  za  puntarske 
namene.  Med  drugimi  se 

Ferdinand  IV. 


imenujejo:  Ivan  Gradnik, 
Gregor  Kobal.  Lovro  Kra- 
gulj, Martin  Munih.  Ves 
upor  se  je  snoval  na 
skrivnem,  tako  da  niti 
tolminski  grof  ni  nič  zve- 
del o  njem,   a  povod,   da  je  nenadoma  izbruhnil,  je  dal  Bandel  sam. 

Ko  Tolminci  vzlic  vsem  opominom  niso  hoteli  poplačati  zaostalih 
davkov,  si  je  hotel  Bandel  s  silo  pomagati.  Ko  pride  sredi  marca 
1.  1713.  mnogo  Tolmincev  po  kupčij skih  opravkih  v  Gorico  in  se  hoče 
z  nakupljenim  žitom  in  soljo  zopet  vrniti  domov,  jih  ukaže  davkar 
prijeti   in   s  konji  ter  polnimi  vrečami  vred   zapreti  na  goriški  grad. 

Kakor  blisk  se  je  raznesla  ta  novica  po  Tolminskem  in  kmetom 
razgrela  kri.  Hitro  se  jih  zbere  kakih  500,  oborožijo  se  z  dolgimi, 
lesenimi  palicami  in  kosami,  pa  se  odpravijo  27.  marca  na  pot  v  Gorico. 

Pri  solkanskem  pokopališču  jih  sreča  tolminski  grof  Jakob  Anton 
Coronini,  ki  vpraša  kmete,  kam  gredo.  Odgovore  mu,  da  so  namenjeni 
v  Gorico  obračunat  z  Bandelom  zaradi  krivic.  Grof  jih  je  najprej 
izkušal  potolažiti  in  pregovoriti,  da  bi  se  vrnili  domov,  ko  pa  vse 
besede  niso  nič  pomagale,  odjezdi  hitro  v  Gorico  naznanit  vso  stvar 
deželnemu  glavarju,  grofu  Strassoldu.  Glavar  se  napoti  z  nekaterimi 
dragonci  in  40  mušketirji  nemudoma  v  Solkan  in  izkuša  Tolmince 
zlepa  pomiriti,  pa  tudi  njegove  besede  niso  imele  zaželjenega  uspeha. 
Zato  ukaže  vojakom,  naj  kmete  razkrope  in  največje  kričače  ujamejo. 
Ker  Tolminci  niso  hoteli  odstopiti,  so  začeli  vojaki  med  nje  streljati. 
En  kmet  je  bil  ustreljen,  dva  pahnjena  v  Sočo,  25  so  jih  pa  ujeli. 
Vsi  drugi  so  zbežali  po  cesti  proti  Sveti  gori.  Ujetnike  so  odpeljali 
v  goriški  grad.  Tja  se  je  umaknil  tudi  Bandel  z  vsem  svojim  imetjem. 

Kmalu  se  je  raznesla  novica,  da  hoče  drugi  dan  blizu  5000 
Tolmincev  in  Kanalcev  pridreti  v  Gorico.  Zato  ukaže  glavar,  naj 
zasede  solkanski  klanec  oddelek  deželnih  brambovcev  z  nekaterimi 
mušketirji.  Toda  ko  so  se  razkropljeni  Tolminci  drugi  dan  zopet 
zbrali  in  z  novimi  prišleci  pomnožili,  so  brambovci  potegnili  z 
uporniki  in  se  jim  pridružili,  mušketirji  pa  so  morali  bežati  v  Gorico, 
da  naznanijo,  kaj  se  je  zgodilo.  —  Kmalu  pridejo  za  njimi  tudi 
Tolminci  na  „Travnik".  Tu  obstopijo  glavarjevo  hišo  in  od  njega 
zahtevajo,  naj  izpusti  ujete  rojake,  jim  vrne  zaprte  konje  in  blago. 
Glavar  se  začne  z  njimi  pogajati,  ko  pa  vidi,  da  uporniki  ne  odstopijo 
od  svojih  zahtev,  ga  obide  strah  in  se  umakne  v  grad.  Z  grada  se 
je  začel  iznova  pogajati  s  Tolminci,  jim  obečal,  da  hoče  natanko 
preiskati,  koliko  je  Bandel  preveč  terjal  in  kar  so  vsled  tega  trpeli 
škode,  jim  vestno  povrniti. 

Med  tem  so  se  podali  nekateri  kmetje  na  Studenec  in  začeli 
razdirati  Bandelovo  hišo.  Ker  je  bila  zaprta,  so  odkrili  streho  in  po- 
prodali  iz  hiše  po  nizki  ceni  vso  posodo.  Bandela  ni  noben  meščan 
branil,  tako  se  je  bil  vsem  pristudil. 

Zdaj  so  Tolminci  iznova  zahtevali  od  glavarja,  naj  jim  izroči 
ujete  rojake  in  zažugali,  da  sicer  tudi  njemu  hišo  razdero.  Prestra- 
šeni glavarje  izprevidel,  da  z  dobrimi  besedami  pri  razljutenih  kmetih 
ničesar  ne  opravi,  izpusti  jim  ujetnike  in  da  pismeno  zagotovilo,  da 
bodo  Tolminci  poslej  oproščeni  zoprnega  jim  davka.  Izpuščene  ujet- 
nike so  sprejeli  uporniki  z  neizrečenim  veseljem  in  vpitjem.  V  pro- 
cesiji so  šli  vriskaje  čez  „Travnik". 

Pod  večer  so  se  začeli  Tolminci  vračati  proti  domu.  Nekateri 
so  se  obrnili  čez  soški  most  v  Brda  in  zanesli  iskro  upora  med 
Brice.  Drugi  so  ostali  še  v  mestu  in  hoteli  razdejati  hišo  grofa  Turna, 
pa  gradiščanski  glavar  je  poslal  oboroženo  četo  300  mož  v  Gorico, 
ki  je  zabranila  daljne  izgrede.  Zdaj  so  zadnje  trume  Tolmincev  odšle 
proti  domu.  Med  potjo  so  se  zmaščevali  v  Kanalu  nad  dacarjem,  ki 
je  pobiral  v  Bandelovem  imenu  davek  na  vino,  in  mu  razrušili  hišo. 

Med  tem  je  bil  upor  že  zajel  Brda  in  ne  dolgo  pozneje  tudi 
vipavsko  dolino,  zlasti  Rihenberk.  Slednjič  so  se  dvignili  tudi  De- 
vinci  proti  svojemu  graščaku  in  tako  se  je  upor  razširil  skoro  po 
vsem  Goriškem.  —  V  tej  stiski  prosi  goriški  deželni  glavar  v  zvezi 


893 


z  drugimi  graščaki  pomoči  z  Dunaja.  Vlada  pošlje  takoj  700  Hrvatov 
in  nekaj  drugih  čet  na  pomoč,  ki  so  v  kratkem  času  vipavske  upor- 
nike ukrotile  in  polovile. 


Pazin  v  Istri. 


Kakih  osem  dni  pozneje  poči  v  Gorici  iznova  glas,  da  so  Tol- 
minci  zopet  na  potu  v  mesto  z  namenom,  da  Hrvate  preženo,  plemiče 
pobijejo  in  ujetnike  rešijo.  Glavar  se  prestraši,  pokliče  brž  Hrvate  iz 
Rihenberka  in  jih  pošlje  v  Solkan.  Tudi  korminski  grof  in  sodnik 
zbereta  kakih  400  mož  in  jih  vodita  k  sv.  Martinu,  ker  so  namera- 
vali Tolminci  udariti  tudi  v  Brda.  Toda  napovedanih  kmečkih  čet 
ni  hotelo  biti.  Ko  so  uporniki  slišali,  da  so  jim  Hrvate  nasproti  po- 
slali, so  ostali  raje  doma. 

Zdaj  je  prišla  kazen  za  upor.  Goriški  glavar  pošlje  Hrvate  na 
Kanalsko  in  Tolminsko,  kjer  se  nastanijo  po  vseh  vaseh.  Hrano  so 
jim  morali  kmetje  sami  dajati  ali  pa  za  tlako  prinašati  iz  Gorice. 
Načelnike  upora  so  prijeli  in  odgnali  v  Gorico.  Koncem  julija 
se  je  pričela  sodnijska  preiskava,  ki  se  je  vlekla  skoraj  devet  me- 
secev. V  aprilu  1.  1714.  je  bila  proglašena  sodba.  Enajst  voditeljev 
naj  bi  bilo  usmrtenih  in  njihovo  premoženje  zaplenjeno,  stoinpetdeset 
upornih  kmetov  pa  je  bilo  obsojenih  na  več  časa  v  zapor  na  gori- 
ški grad. 

Kazen  nad  obsojenimi  Tolminci  se  je  izvršila  20.  aprila  na  Trav- 
niku, kjer  stoji  sedaj  steber  sv.  Ignacija.  Načelniku  puntarjev,  Ivanu 
Gradniku,  Gregoriju  Kobalu,  Lovrencu  Kragulju  in  Martinu  Munihu 
so  odsekali  najprej  glave  in  potem  njih  trupla  razčveterili.  Poedine 
ude  so  obesili  pri  Solkanu,  v  Panovcu  in  v  Krojini.  Drugi  dan  so 
usmrtili  štiri  druge  Tolmince  in  23.  aprila  so  obglavili  zadnje  tri: 
Matija  Podgornika,  Andreja  Lapajnarja  in  Valentina  Lapanjo.  Vsi 
tolminski  župani  so  morali  biti  navzoči  pri  izvršitvi  obsodbe. 

Tako  se  je  završil  „veliki  tolminski  punt".  Kazen  je  bila  stroga, 
če  se  oziramo  na  to,  da  so  bile  pritožbe  Tolmincev  deloma  upra- 
vičene. Kakor  pri  vseh  drugih  uporih,  tako  je  tudi  na  Tolminskem 
gospoda  gledala  le  na  to,  da  z  veliko  strogostjo  kmete  ostraši  in  s  tem 
zabrani  za  bodočnost  vse  enake  poizkuse,  ni  pa  odpravila  vzrokov 
nezadovoljnosti.  Še  le  cesarica  Marija  Terezija  in  Jožef  II.  sta  izdala 
postave,  ki  so  imele  namen  ščititi  kmeta  proti  samovoljnosti  zem- 
ljiških gospodov,  natanko  določiti  njegove  dolžnosti  in  služnosti,  za- 
gotoviti mu  osebno  svobodo  in  olajšati  težka  bremena.  Završilo  pa 
se  je  veliko  delo  osvoboditve  1.  1848.,  ko  je  bilo  odpravljeno  pod- 
ložništvo  z  vsemi  iz  njega  izvirajočimi  pravicami. 


(Iz  Valvasorja.) 

Istrski  ljudje  t  17.  veku. 


2.  Leopold  I.  in  njegovi  ministri.    Grofija 
Istra.  Prva  vojna  s  Turki. 

Ferdinand  III.  si  je  svojega  najstarejšega  sina  enakega  imena 
vzgojil  in  izobrazil  za  naslednika  na  prestolu,  med  tem  ko  je  drugi 
sin  Leopold  imel  postati  duhovnik  in  dobiti  solnograško  ali  pasavsko 
škofijo,  toda  nagla  smrt  cesarjeviča  Ferdinanda  je  izpremenila  načrte. 
Leopold  je  podedoval  po  očetu  vlado  avstrijskih  dežel  in  nemško 
cesarsko  krono.  Ko  je  1.  1657.  zasedel  prestol,  je  bil  komaj  17  let 
star.  Bil  je  po  naravi  slabotnega  zdravja,  skromen,  zelo  pobožen,  a 
neodločen.  Dal  se  je  rad  voditi  od  vplivnih  ministrov,  katerim  je 
naklonil  svoje  zaupanje.  Dasiravno  ni  bil  bojevit,  vendar  njegovo 
dolgoletno  vlado  (1657—1705)  napolnjujejo  mnoge  vojne  s  Turki  in 
Francozi.  Za  razvoj  Avstrije  je  z  njim  nastopila  nova  doba.  Osvojil  si 
je  turški  del  Ogrske  v  bojih,  v  katerih  so  se  avstrijske  dežele  začele 
zavedati  svojih  vzajemnih  koristi  in  državne  celokupnosti;  osrednja 
vlada  se  je  ojačila  in  nastopila  politiko,  ki  je  zlasti  v  narodnogospo- 
darskem oziru  bila  uspešna.  Ogrska  je  postala  1.  1687.  dedna  kralje- 
vina, moč  Turkov  pa  se  je  bila  tako  zlomila,  da  Avstriji  pozneje 
niso  bili  več  nevarni. 

Še  preden  je  oče  umrl,  se  je  dal  Leopold  kronati  za  češkega 
in  ogrskega  kralja,   tudi  avstrijski   stanovi   so  mu  prisegli  zvestobo. 

Izvolitev  za  nemškega  cesarja  se  je  nekoliko  zavlekla,  ker  se  je  fran- 
coski kralj  Ludovik  XIV.  poganjal  za  to  čast  in  si  znal  med  nem- 
škimi izbornimi  knezi  pridobiti  nekaj  privržencev.  Še  le  18.  julija  1658 
je  bil  Leopold  izvoljen  za  nemškega  cesarja.  Na  Kranjsko  je  prišel 
dvorni  tajnik  Piitterer  naznanit  veselo  vest.  Ljubljana  je  praznovala 
znameniti  dogodek  31.  julija  s  slovesno  mašo  pri  jezuitih  in  zahvalno 
pesmijo,  katero  je  spremljalo  streljanje  na  gradu.  Zvečer  je  bilo  vse 
mesto  razsvetljeno  in  novi  streli  z  grada  so  poveličevali  svečanost. 
Deželni  glavar  Volk  Engelbert  Turjaški  je  v  družbi  50  plemičev  ko- 
rakal po  mestnih  ulicah.  Drugi  dan  so  deželni  stanovi  čestitali  Leopoldu 
na  izvolitvi  in  mu  poklonili  20.000  goldinarjev  kot  prispevek  „k  potnim 
stroškom". 

Že  od  nekdaj  se  je  na  najslovesnejši  način  izražala  tesna  zveza 
med  vladarjem  in  ljudstvom  s  poklonitvijo  deželnih  stanov, 
kjer  je  deželni  knez  svečano  potrdil  pravice  in  svoboščine  dežele, 
podložniki  pa  so  po  svojih  zastopnikih  prisegli  novemu  vladarju 
vdanost  in  zvestobo.  Dasiravno  poklonite  v  že  davno  ni  imela  tiste 
politične  važnosti,  kakor  nekdaj,  se  je  vendar  na  zunaj  vršila  s  tem 
večjim  sijajem  zlasti  pod  Leopoldom,  ki  je  bil  hkrati  cesar  in  deželni 
knez  in  je  hotel  osebno  ugoditi  starodavnemu  običaju. 

Štajerski  stanovi  so  dovolili  za  to  svečanost,  ki  se  je  vršila  v 
Gradcu  9.  julija  1660,  30.000  goldinarjev.  Iz  Gradca  se  napoti  cesar 
na  Koroško,  stopi  pri  Brezah  na  koroška  tla  in  gre  čez  Št.  Vid  k 
Gospej  Sveti,  kjer  je  bil  pri  božji  službi.  Koroški  stanovi  so  ga  slo- 
vesno sprejeli  na  Goljavi  pri  sv.  Juriju.  V  sprejemnem  govoru  so  na- 
glašali,  da  Koroška  že  216  let,  od  časa  PMderika  IV.,  ni  bila  tako 
srečna,  da  bi  bila  svojemu  deželnemu  vojvodu  kot  cesarju  prisegla 
vdanost  in  zvestobo.  Od  sv.  Jurija  se  je  razvrstil  slavnosten  izprevod 
v  Celovec,  med  streljanjem  topov  in  svečanim  zvonenjem.  Cesar  je 
jahal  pod  nebom,  ki  je  bilo  bogato  obšito  z  zlatom  in  katerega  je 
nosilo  osem  mestnih  svetovalcev.  —  Poklonitev  se  je  vršila  2.  sep- 
tembra v  dvorani  deželne  hiše,  kjer  je  cesar  odkrit  pohvalno  omenil, 
da  so  mu  opustili  prisego  in  druge  običajne  obrede  in  zastavil  svojo 
cesarsko  besedo,  da  bo  stare  stanovske  in  deželne  pravice  spoštoval, 
jih  varoval  in  potrdil.  Pri  cesarskem  obedu  so  opravljali  koroški 
plemiči  pristojne  jim  deželne  dedne  službe  in  stregli  novemu  vladarju. 
Leopold  je  pogostil  vse  stanove  v  deželni  hiši  pri  dvanajstih  mizah. 
K  pojedini  je  povabil  tudi  „vojvodskega  kmeta"  iz  Blažnje  vasi,  čigar 
rodbina  je  imela  starodavno  pravico,  da  umešča  koroške  vojvode. 
Sedel  je  s  sinom  in  dvema  sorodnikoma  pri  posebni  mizi.  Cesar  ga 
je  bčgato  obdaroval  in  mu  potrdil  stare  pravice.  Zahvalna  božja 
služba  je  bila  v  cerkvi  sv.  Duha.  Na  to  je  Leopold  še  obiskal  Rosen- 
bergov  grad  na  Gorici  (Maria  Loretto)  in  jezuitski  samostan,  potem 
pa  odšel  s  svojim  spremstvom  4.  septembra  proti  Ljubljani. 

Pot  je  šla  čez  Ljubelj.  Kranjski  deželni  glavar  Volk  Engelbert 
Turjaški  je  v  družbi  mnogih  plemičev  sprejel  cesarja  na  deželni  meji, 
mu  želel  srečo  na  potovanju  in  sporočil  vdanost  in  zvestobo  dežele 
Kranjske.  Dne  5.  septembra  je  Leopold  prenočil  v  Tržiču,  drugi  dan 
so  ga  slovesno  sprejeli  kranjski  meščani.    Tretji   dan  (7.  septembra) 

je  šel  čez  Goričane  v  Ljubljano,  Pod  Št.  Vidom  je  bil  slovesen  sprejem. 
Za  cesarja  je  bil  poleg  stare  velike  lipe  pripravljen  krasen  šotor, 
ozaljšan  z  deželnim  grbom. 

Tu  je  pričakoval  deželni  glavar  v  spremstvu  vsega  kranjskega 
plemstva  prihod  deželnega  kneza.  Cesar  Leopold  je  dospel  okoli 
4.  ure  popoldne  in  stopil  iz  voza  v  šotor,  med  tem  ko  so  zagrmeli 
topovi  na  ljubljanskem  gradu.  General  Vojne  krajine,  grof  Herbart 
Turjaški,  je  pozdravil  ce- 
sarja z  lepim  nagovorom 
(..miteinerzierlichenOra- 
tion").  potem  se  je  razvr- 
stil slavnostni  izprevod. 
Na  čelu  je  jezdila  četa  hr- 
vatskih plemičev  iz  Kar- 
lovca  pod  poveljstvom 
Krištofa  Delisimonoviča, 
vsi  s  tigrovimi  kožami 
čez  rame  in  dolgimi  su- 
licami. Tem  je  sledilo 
drugo  hrvatsko  konjeni- 
štvo,  150  jezdecev,  v 
lepem  redu.  Za  Hrvati 
je  bilo  razvrščeno  kranj- 
sko plemstvo  v  štirih 
četah,  skupaj  800  mož, 
slednjič  cesarjevo  sprem- 
stvo. V  tem  redu  se  je 
pomikal  izprevod  po  Ce- 
lovški in  Dunajski  cesti, 
skozi  Kapucinsko  pred- 
mestje (sedanjo  Zvezdo), 
po  Gosposki  ulici,  Tur- 
jaškem trgu,  Čevljarskem 
mostu  in  Mestnem  trgu  v 
stolno  cerkev,  kjer  ga  je 
sprejela  duhovščina  in  je 
pičenski  škof  Vaccano 
zapel  „Te  Deum".  Cesar 
se  je  s  svojim  stricem, 
nadvojvodom  Leopoldom 
Viljemom,  ministrom  grofom  Porcio  in  grofom  Schwarzenbergom  na- 
stanil v  škofiji,  drugo  spremstvo  je  bilo  nameščeno  po  raznih  hišah. 
Zvečer  je  bilo  mesto  ob  vseh  slavnostnih  dnevih  sijajno  razsvetljeno. 

Dne  9.  septembra  so  se  zbrali  vsi  stanovi  v  deželni  hiši  in  sklenili, 
da  prisežejo  svojemu  vojvodu  zvestobo,  od  njega  pa  ne  bodo  zahtevali 
prisege,  kakor  je  bila  doslej  navada,  ker  so  prepričani,  da  jim  daje 
cesarjeva  beseda  zanesljivo  poroštvo  za  vse  njihove  stare  pravice 
in  svoboščine.  Vojvodu  so  prisego  opustili  proti  pismeni  izjavi  in 
ustmcni  obljubi,  da  bode  njihove  pravice  varoval  in  krepko  branil.  Po- 

klonitev  stanov  se  je  vršila  13.  septembra  po  določenem  vzporedu. 
Vse  dni  so  bile  razne  cerkvene  in  svetne  slovesnosti:  vprizoritev 
italijanske  komedije  na  vrtu  deželnega  glavarja,  lov,  vožnja  po  Ljub- 
ljanici i.  t.  d. 

Dne  15.  septembra  se  je  odpeljal  cesar  Leopold  proti  Gorici. 
Iz  Ljubljane  je  šla  vožnja  po  Ljubljanici  na  Vrhniko  in  dalje  čez 
Planino  v  Vipavo,  kjer  je  cesar  prenočil  v  gradu  grofa  Lorenca  Lantieri 
in  se  tudi  še  drugi  dan  mudil. 

Semkaj  mu  pride  naproti  goriški  deželni  glavar  Ernst  pl.  Herber- 
stein  v  spremstvu  štirih  najimenitnejših  goriških  plemičev  in  ga  spremi 
na  planoto  med  Solkanom  in  Gorico,  kjer  je  bil  slovesni  sprejem. 
Pred  vhodom  v  mesto  ga  pozdravi  župan  Pollini  in  mu  izroči  v  zna- 
menje zvestobe  mestne  pečate.  Izprcvod  je  šel  potem  v  mestno  cerkev, 
kjer  je  sprejel  cesarja  pičenski  škof  Vaccano  in  zapel  zahvalno  pesem. 
Poklonitev  deželnih  stanov  se  je  vršila  22.  septembra.  Po  slovesni  maši 
v  mestni  župni  cerkvi  so  v  veliki  dvorani  goriškega  gradu  prisegli 
zvestobo  plemiči,  meščani  in  odposlanci  kmečkih  občin.  Dne  24.  sep- 
tembra je  cesar  odšel  čez  Devin  v  Trst. 

V  Devin  mu  je  prišel  nasproti  poslanec  tržaškega  magistrata, 
baron  Aleksander  de  Fin  z  mnogobrojnimi  krasnimi  ladijami.  Pri- 
družil se  mu  je  tudi  grof  Peter  Zrinski,  v  čigar  ladiji  se  je  cesar 
Leopold  odpeljal  v  Trst.  Pri  Grljanu  je  stopil  na  kopno,  da  bi  v 
samostanu  pri  minoritih  opravil  molitev.  Na  to  se  je  nadaljevala 
vožnja  v  prejšnjem  redu  med  neprestanim  grmenjem  topov.  Od  na- 
brežja v  Trstu  je  bil  daleč  v  morje  napravljen  most,  da  bi  lahko 
stopil  iz  ladije.  Na  velikem  molu  je  pozdravila  cesarja  mestna  po- 
sadka, pri  mestnih  vratih  pa  občinski  odbor  z  mnogoštevilnim  plem- 
stvom, ki  mu  je  izročil  na  srebrnem  krožniku  mestne  ključe.  Pod 
krasnim  nebom,  katerega  je  nosilo  osem  plemičev,  je  šel  cesar  na  to 
v  sijajnem  izprevodu  čez  Veliki  trg  v  stolno  cerkev,  kjer  ga  je 
sprejel  tržaški  škof  Marenzi  in  zapel  „Te  Deum". 

Prva  dva  večera  je  bilo  mesto  krasno  razsvetljeno.  Poklonitev 
se  je  vršila  27.  septembra.  Cesar  Leopold  je  sprejel,  na  krasnem  pre- 
stolu sedeč,  tržaški  magistrat,  mestne  svetovalce  in  mnogo  drugih 
imenitnih  meščanov.  Najprej  je  veliki  kancelar  naznanil,  da  hoče 
Njegovo  Veličanstvo  spoštovati  vse  pravice  in  milosti,  ki  so  jih  nje- 
govi predniki  mestu  podelili.  Na  to  prebere  tajnik  prisego,  katero  so 
vsi  navzoči  za  njim  govorili.  Baron  de  Fin  je  v  dolgem  govoru  iz- 
ražal vdanost  mesta.  Svečanost  se  je  končala  s  sijajnim  obedom. 

Po  ves  teden  trajajočim  bivanju  v  Trstu  zapusti  cesar  mesto 
1.  oktobra  in  obišče  na  povratku  v  Ljubljano  še  žrebčarijo  v  Lipici, 
ki  je  bila  dve  leti  prej  ustanovljena.  Dne  4.  oktobra  se  je  mudil  v 
samostanu  Bistra  in  je  tamošnjemu  priorju  Cirianiju  podelil  naslov 
prelata.  V  Ljubljani  je  bil  iznova  slovesno  sprejet;  dne  8.  oktobra 
pa  je  čez  Krašnjo  in  Trojane  odpotoval  na  Dunaj. 

Leto  1660.  je  torej  za  Slovence  zato  zanimivo,  ker  jih  je  obiskal 
njihov  vladar,  kateremu  samemu  so  mogli  po  starodavni  navadi  priseči 
zvestobo  in  vdanost.  Ta  sreča  jim  že  mnogo  let  ni  bila  dana,  Gori- 
čanom  celo  nikdar  poprej,    ker  so  se  vselej  poklanjali  le  cesarskim 

namestnikom.  Le  še  enkrat  so  se  pozneje  ponovili  vsi  ti  sijajni  prizori 
in  sicer  1.  1728.,  ko  je  zadnji  moški  Habsburžan  Karol  VI.  sprejemal 
poklonitve  v  Notranji  Avstriji.  Potem  pa  je  za  vedno  preminul  zunanji 
blesk  teh  stanovskih  slavnosti,  kakor  je  že  davno  preje  preminul 
politiški  pomen,  ki  so  ga  imele  v  15.  in  16.  stoletju. 

Za  Leopoldove  vlade  je  imel  vso  oblast  v  rokah  cesarjev  tajni 
svet,  katerega  smemo  primerjati  sedanjemu  ministrstvu.  Najvišji 
dvorni  mojster  je  bil  prvi 
tajni  svetnik  ali  ministrski 
predsednik.  Število  dru- 
gih tajnih  svetnikov  ni 
bilo  vedno  enako.  Cesar 
jih  je  imenoval  poljubno 
po  nasvetu  najvišjega 
dvornega  mojstra  ali  po 
lastni  volji.  Tajni  svet 
je  bil  najvišje  sodišče 
in  ministrstvo  vnanjih 
zadev;  dajal  je  v  cesar- 
jevem imenu  postave,  jih 
razlagal  in  čuval  nad  njih 
izvrševanjem.  Med  Leo- 
poldovimi  vplivnimi  mi- 
nistri moramo  tu  omeniti 
zlasti  dva,  ki  sta  bila  z 
našimi  deželami  v  ožji 
zvezi. 

Prvi  je  grof  Ivan 
Vaj  kar  d  Auersperg. 
Rodil  se  je  leta  1615.  iz 
starejše  panoge  kranj- 
skega plemiškega  rodu 
in  bil  dalj  časa  vzgojitelj 
Ferdinanda  IV.  L.  1653. 
je  dobil  v  posest  graščino 
Wels,  naslednje  leto  pa 
šleski  graščini  Miinster- 
berginFrankenstein,  zato 
se  je  imenoval  „vojvoda 
miinsterberški".  L.  1655. 
je  postal  prvi  tajni  svet- 
nik, torej  prvi  minister,  ki  je  zastopal  vlado  v  notranjih  in  zunanjih 
stvareh.  Ferdinand  III.  ga  je  visoko  cenil,  še  više  njegov  gojenec 
Ferdinand  IV.  Stanovi  „Notranje  Avstrije"  so  želeli  imeti  mogočnega 
moža  za  pokrovitelja,  ker  je  dobro  poznal  potrebe  vseh  treh  dežel 
in  jih  mogel  uspešno  zagovarjati.  Štajerska  in  Koroška  sta  najprej 
sklenili,  da  naprosita  Auersperga  za  „patrona  in  pokrovitelja"  obeh 
dežel  in  sta  mu  v  ta  namen  ponudili  4000  oziroma  2500  goldinarjev 
na   leto.    V  ljubljanskem   deželnem   zboru  je  deželni  podmaršal  grof 

Blagaj  poročal  o  tem  sklepu  sosednjih  dežel  in  predlagal,  naj  bi  jih 
tudi  Kranjska  posnemala.  Stanovi  so  sklenili  dovoliti  Auerspergu  do 
smrti  3000  goldinarjev  na  leto,  „ker  ga  dežela  še  bolj  potrebuje  in 
mu  je  posebno  hvalo  dolžna".  Cesar  Leopold  je  Auerspergu  pustil 
mesto  prvega  ministra,  vendar  ga  ni  toliko  upošteval,  kakor  ministra 
Porcio  in  Lobkovica.  Po  smrti  svojega  brata,  grofa  Volka  Engelberta 
Turjaškega,  kranjskega  deželnega  glavarja,  je  knez  podedoval  Kočevje 
in  Žužemberk.  —  V  politiki  je  Auersperg  nasprotoval  Porciji  in  Lobkovicu. 
Ko  je  francoski  kralj  Ludovik  XIV.  želel  delitev  španskega  kraljestva 
med  Burbonce  in  Habsburžane,  je  Auersperg  podpiral  njegove  naklepe, 
ker  mu  je  francoski  poslanik  obečal,  da  se  bode  njegov  kralj  pri 
papežu  zanj  potegnil,  da  postane  kardinal.  Dasiravno  je  imel  družino, 
je  vendar  v  svoji  častilakomnosti  hotel  postati  enak  Richelieju  in 
Mazarinu.  To  ga  je  pogubilo.  Dva  kardinala  in  papež  sam  so  ga 
zatožili  pri  cesarju,  ki  ga  je  16.  decembra  1669  odpustil  iz  službe  in 
pregnal  v  Wels.  Na  ponovno  prošnjo  je  dosegel  le  to,  da  je  smel  v 
Ljubljani  živeti  v  pregnanstvu.  Tu  se  je  pečal  do  svoje  smrti  z 
bogoslovnimi  in  modroslovnimi  študijami,  lovom  in  ribištvom.  Umrl 
je  13.  novembra  1677  in  bil  pokopan  v  frančiškanski  cerkvi. 

Drugi  vplivni  državnik  v  začetku  Leopoldove  vlade  je  bil  grof 
Ivan  Ferdinand  Porcia.  Plemiška  rodbina  Porcia  je  bila  fur- 
lanskega izvora,  ki  si  je  pridobila  na  Kranjskem  okoli  1.  1550.  graščino 
Senožeče.  Grof  Janez  Ferdinand  je  bil  1.  1635. — 1650.  kranjski  deželni 
sodnik,  potem  je  postal  ajo  (najvišji  dvorni  mojster)  in  vzgojitelj 
cesarjeviča  Leopolda,  ki  ga  je  tudi  potem,  ko  je  zasedel  prestol,  visoko 
cenil  in  mu  največ  zaupal.  Vendar  je  bil  Porcia  za  državniški  posel 
malo  sposoben,  ker  je  bil  počasen  in  neodločen.  Vsak  opravek  je 
zavlačeval  in  dostikrat  najvažnejša  sporočila  nerešena  na  mizi  pozabil. 
Splošno  znana  je  bila  njegova  nenavadna  razmišljenost  in  pozabljivost. 
V  politiki  je  nasprotoval  Turjaškemu  in  španskemu  poslaniku  ter  je 
bil  odločno  zoper  vsak  vpliv  španskega  dvora  na  Avstrijo  in  Nemčijo. 
L.  1640.  je  kupil  graščino  ortenburško  na  Koroškem  in  sezidal  v 
renesančnem  slogu  lep  grad  v  Špitalu.  Na  Krasu  so  kupili  Porciji 
grad  Radlsek  in  priženili  gospostvo  Prem  (grad  in  trg);  najvažnejša 
pa  je  bila  pridobitev  grofije  istrske. 

Odkar  je  grofija  Istra,  ki  je  obsegala  sedanjo  sredino 
dežele  od  Št.  Lovreča  ob  Limu  pa  do  Rase  in  Učke,  pripadla  avstrijskim 
vojvodom  (1374),  so  jo  ti  navadno  dajali  v  najem  ali  zastavo  raznim 
plemiškim  rodbinam.  Že  vojvoda  Leopold  III.  je  grofijo  prepustil 
gospodom  Devinskim  za  14.000  goldinarjev.  Ko  so  Devinci  izmrli,  so 
jo  dobili  njihovi  nasledniki  Walsee  za  13.000  cekinov.  Pozneje  so 
prišli  na  enak  način  v  njeno  posest  Ravbarji,  bogati  ptujski  Moškoni 
in  Hodiščani  (von  Keutschach).  Leta  1601.  jo  je  vzel  v  najem  Bernard 
Barbo,  gospod  na  Kožljaku  in  Pasu,  za  17.500  gld.,  potem  1.  1611. 
knez  Ulrik  Eggenberg. 

Grofija  istrska  je  bila  zelo  rodovitna.  Valvasor  pravi  o  njej: 
„Vinogradi  rode  najfinejša  rdeča  in  bela  vina,  zemlja  donaša  najboljše 
žito,  oljke  se  cede  dobrega  olja,  tudi  se  nahajajo  tukaj  rastline  in 
sadeži,  s  katerimi  se  sicer  ponaša  le  Italija.    Perutninstva  je  najti  v 

velikih  množicah."  Domačega  slovensko-hrvatskega  ljudstva  pogoste 
izpremembe  deželnih  gospodarjev  niso  skoraj  nič  zadele.  Živelo  je 
po  svojih  starih  običajih  v  župah,  ki  so  imele  precej  veliko  samoupravo. 
Poleg  župana,  ki  jim  je  načeloval,  je  bila  „dvanajstija"  (banka),  ki 
je  imela  svoje  posvete  ob  kamnati  mizi  pod  vaško  lipo  ali  koprivovcem, 
v  večjih  krajih,  trgih  ali  mestih  tudi  pod  občinsko  lopo  (loggiaj. 
Dvanajstija  je  tudi  sodila  o  manjših  prestopkih  in  kaznovala  s  klado, 
trlico  ali  „berlino"  (sra- 
motnim odrom).  Valvasor 
nam  o  istrskih  županih 
poroča  sledeče:  „ Vsako 
mesto  in  vsak  trg  v  pa- 
zinski  grofiji  ima  svojega 
župana,  ki  je  hkrati  sod- 
nik, in  dvanajst  prised- 
nikov,  ki  se  po  domače 
imenujejo  »sodci«.  Ti 
imajo  oblast  razsojevati 
male  prepome  stvari. 
Njih  volitev  se  vrši  na 
poseben  način.  Na  praz- 
nik sv.  Jurija  se  zbero  v 
lopi,  ki  je  prizidana  ro- 
tovžu  in  postavljena  na 
javnem  trgu,  župan,  dva- 
najsteri prisedniki,  drugi 
meščani  in  kmetje,  ki 
pripadajo  mestu  ali  trgu. 
Lopa  (loggia)  je  odprta, 
precej  podobna  dvorani 
ali  galeriji  in  ima  na  sredi 
kamenito  mizo.  Ko  se 
prične  volitev,  gre  eden 
izmed  prisednikov  s  pa- 
lico in  nožem  okoli  ter 
vsakega  vpraša,  koga  iz- 
med dvanajsterih  hoče 
imeti  za  župana.  Ko  od- 
govori, zareže  njegov 
glas  na  palico  in  nada- 
ljuje svoj  posel.  Kdor 
ima  slednjič  največ  gla- 
sov, tisti  je  župan  in  vrhovni  sodeč."  Valvasorjevo  poročilo  nam  priča, 
da  so  se  v  Istri  še  v  17.  stoletju  župe  vladale  in  upravljale  po  staro- 
slovenski  navadi  in  je  imel  tudi  rovaš  še  važno  vlogo. 

Tudi  v  17.  stoletju  je  grofija  večkrat  izpremenila  svoje  gospodarje. 
—  Ko  je  bil  cesar  Ferdinand  III.  za  časa  tridesetletne  vojske  v  hudi 
denarni  zadregi,  jo  je  zastavil  1.  1644.  beneškima  trgovcema  Antonu 
in  Jeronimu  Fianginiju  za  350.000  gld.  posojila.    Pod  Leopoldom  pa 

jo  je  pridobil  njegov  mogočni  minister  grof  Ivan  Ferdinand  Porcia 
1. 1660.  s  tem,  da  je  vrnil  trgovcema  omenjeno  vsoto.  Cesar  jo  je  zato 
podaril  njegovi  rodbini,  katero  je  celo  za  to  zaslugo  povzdignil  v 
knežji  stan.  Tedaj  je  bilo  določeno,  naj  bo  Istra  neodvisna  od  Kranjske, 
in  ne  bo  dolžna  plačevati  kranjskih  deželnih  naklad.  Kranjski  deželni 
stanovi  pa  so  si  prizadevali  pregovoriti  Porcio,  naj  bi  jim  odstopil 
pazinsko  grofijo  za  550.000  gld.,  in  res  je  to  storil  Ferdinandov  sin, 
knez  Franc  Porcia  1.  1665.  Stanovi  so  kmalu  potem  grofijo  prodali 
za  isto  svoto  knezu  Ivanu  Vajkardu  Auerspergu  in  sicer  s  pogojem, 
da  naj  se  smatra  enako  drugim  gospostvom  na  Kranjskem,  naj  je 
podvržena  vsem  rednim  in  izvenrednim  nakladam,  ki  jih  nalagajo 
deželni  stanovi,  ne  glede  na  izjeme,  ki  so  jih  bili  avstrijski  vladarji 
še  pred  kratkim  Istranom  dovolili.  Za  civilno  sodstvo  naj  bo  prizivno 
sodišče  v  Ljubljani,  v  kriminalijah  (prestopkih  in  zločinih)  pa  naj 
imajo  Turjaški  popolno  oblast.  —  Turjaški  so  prodali  Istro  1.  1701. 
nadvojvodski  kamori  v  Gradcu,  ki  jo  je  1.  1708.  obenem  s  Sacerbom 
in  Podgradom  odstopila  tajnemu  svetovalcu  markizu  HerkuluTurinettiju 
de  Prič  v  zameno  za  Medjimurje  in  Čakovec.  Od  njega  jo  je  kupil 
1.  1766.  markiz  Anton  Montecuccoli  iz  Modene  za  240.000  goldinarjev. 
Pri  odvezi  zemljišč  1.  1848.  so  dobili  Montecuccoli  isto  svoto  kot 
odkupnino  in  pridržali  vrhu  tega  še  velikanski  grad  v  Pazinu.  —  Iz 
tega  kratkega  zgodovinskega  pregleda  vidimo,  da  je  avstrijska  Istra, 
ki  je  veljala  za  del  Kranjske,  pogosto  menjavala  svoje  gospodarje  in 
bila  tekom  17.  stoletja  enako  Gradiški  v  rokah  mogočnih  avstrijskih 
ministrov,  ki  so  pa  dobivali  iz  grofije  le  dohodke,  sicer  pa  se  niso 
za  njo  skoraj  nič  brigali. 

,  ,  Pa  vrnimo  se  zopet  nazaj  k  Leopoldovim  ministrom!  Poleg  Auers- 
perga  in  Porcia  sta  še  znamenitejša  Venčeslav  Lobkovic  in  grof 
Ivan  Maksimilijan  Lamberg.  Vendar  moramo  reči,  da  nahajamo  pri  njih 
malo  državniške  modrosti  in  odločnosti,  kakršne  so  zahtevali  tedanji 
časi.  Porcia  je  bil  nasproten  vsaki  vojni  in  je  izkušal  za  vsako  ceno 
s  Turki  ohraniti  mir.  Zato  se  ni  čuditi,  ako  ni  bila  Avstrija  za  boj 
nič  pripravljena,  ko  so  že  pričeli  Osmani  z  novimi  napadi  na 
ogrski  meji. 


Za  velikim  sultanom  Solimanom  II.  so  vladali  turško  državo 
večinoma. nebojeviti,  slabotni  cesarji.  Pa  imeli  so  poleg  sebe  večkrat 
odločne  in  podjetne  velike  vezirje,  ki  so  si  znali  pridobiti  vso  oblast 
in  odločevali  o  miru  in  vojni.  Pod  Mohamedom  III.  sta  bila  taka 
vplivna  politika  in  pogumna  vojskovodja  velika  vezirja  Sinan  in 
Ibrahim  paša,  ki  sta  1. 1594.— 1606.  vodila  boje  na  Ogrskem  in  Hrvatskem. 
Takrat  so  padle  trdnjave  Sisek,  Petrinja,  Klis,  Vešprim,  Kaniža  v 
turške  roke.  Mir  sklenjen  med  sultanom  in  cesarjem  Rudolfom  II. 
v  Žitva-Dorogu  je  napravil  tem  bojem  konec,  dasiravno  so  obmejni 
turški  paše  še  vedno  na  svojo  pest  nadaljevali  roparske  pohode  v 
avstrijsko  ozemlje  in  izvojevali  male  praske  s  hrvatskimi  in  ogrskimi 
graničarji.  Vojna  sila  Turčije  se  je  takrat  obrnila  proti  Poljski,  proti 

Perziji  in  beneški  republiki.  Bila  je  velika  sreča,  da  so  vsaj  ob  času 
tridesetletne  vojske  naše  dežele  imele  mir  pred  turškimi  navali. 

Za  vlade  Leopolda  I.  se  je  iznova  vnel  boj  med  Avstrijo  in 
Turčijo.  V  Carigradu  je  tedaj  vladal  mehkužni  in  razuzdani  Mohamed 
IV.,  ki  se  ni  mnogo  brigal  za  vlado  in  vojno,  a  je  imel  delavne  in 
bojaželjne  velike  vezirje:  Mohameda,  njegova  sina  Ahmeda  in  Mustafo, 
ki  so  vsi  po  svojem  rojstnem  mestu  imeli  priimek  Koprili.  Povod 
vojnim  zapletaj em  so  dali 
dogodki  na  Ogrskem  in 
Erdeljskem.  Po  smrti  Ju- 
rija Rakocija  je  cesar 
Leopold  hotel  imeti  za 
kneza  na  Erdeljskem 
Ivana  Kemenija,  med  tem 
ko  je  turška  vlada  pod- 
pirala Mihaela  Apafija  in 
ravnala  s  kneževino,  ka- 
kor da  je  turški  pašalik. 
Na  Dunaju  so  se  krva- 
vemu spopadu  kolikor 
mogoče  izogibali,  ker 
niso  bili  za  vojsko  do- 
volj pripravljeni  in  so 
vedno  upali,  da  bode  mo- 
goče s  pogajanji  sporna 
vprašanja  poravnati.  To- 
da meseca  marca  1.  1663. 
je  bilo  v  Belgradu  zbra- 
nih že  120.000  turških 
vojakov  pod  vodstvom 
Ahmeda  Koprilija,  da 
vdero  na  Ogrsko. 

Leopold  je  postavil 
na  čelo  svoj  e  voj  ske  grofa 
Rajmunda  Montecuccoli, 
ki  je  bil  popolnoma  kos  svoji  težavni  nalogi.  Proučil  je  do  dobra  naravo 
in  lastnosti  turških  vojen  in  dobro  vedel,  da  je  le  z  veliko,  odločilno 
zmago  mogoče  doseči  trajen  uspeh.  Po  vseh  avstrijskih  deželah  so  se 
zavedali,  da  je  od  srečnega  izida  te  vojne  odvisen  obstoj  Avstrije  in 
rešitev  mesta  Dunaja,  ki  je  veljal  za  glavni  branik  zapadne  Evrope  proti 
polumescu.  Zato  so  povsod  prirejali  molitve,  obhode  in  pobožnosti  za 
od  vrnitev  turške  sile.  —  Cesar  se  je  obrnil  za  pomoč  tudi  na  nemško 
državo  in  svoje  dežele.  Štajerska  je  nabrala  in  oborožila  6000  mož,  ki 
so  stali  deželo  na  leto  povprečno  540.000  gld.  Od  teh  jih  je  šlo  2000  h 
glavni  cesarski  vojski,  po  tisoč  v  trdnjave  Ptuj,  Radgona  in  Fiirsten- 
feld,  manjše  posadke  pa  v  druge  obmejne  kraje.  Gradec,  Radgono  in 
Ptuj  so  tudi  utrdili.  Iz  Kranjske  je  šlo  mnogo  vitezov  in  druge  go- 
spode prostovoljno  s  svojimi  četami  avstrijskemu  vojskovodji  na  po- 
moč. Med  njimi  je  bil  tudi  naš  kranjski  zgodopisec  Valvasor.  Spomladi 


Knez  Ivan  Ferdinand  Porcia. 

1.  1663.  je  imel  Montecuccoli  zbranih  kakih  11.000  vojakov,  med  tem 
ko  je  štela  turška  vojska  na  Ogrskem  skoraj  200.000  mož. 

Sredi  julija  ju  udarijo  Turki  iz  Budimpešte  proti  trdnjavi  Novi 
Zamki  (Neuhausel).  Grof  Adam  Forgač,  poveljnik  Novih  Zamkov, 
jim  je  šel  s  6000  huzarji  in  hajduki,  osmimi  banderi  konjikov  in  500 
pešci  nasproti,  ker  je  upal,  da  jih  zajame  pri  Donavi,  še  preden  bode 
vsa  turška  vojska  prekoračila  reko.  Dne  7.  avgusta  se  vname  bitka 
pri  Parkanu,  kjer  sta  Ibrahim  in  Kaplan -paša  Forgača  popolnoma 
potolkla.  Grof  je  izgubil  nad  polovico  vojske,  sam  se  je  komaj  rešil 
v  trdnjavo.  OJ  sedemsto  ujetnikov  so  jih  Turki  nekaj  posabljali, 
druge  pa  poslali  v  Budapešto.  Zdaj  začne  veliki  vezir  Ahmed  Nove 
Zamke  oblegati.  Posadka  se  je  hrabro  držala,  in  Forgač  je  sklenil 
mesto  braniti  do  skrajnosti.  Oblegovanje  je  trajalo  43  dni.  Med  tem 
časom  so  Turki  po  okolici  in  po  Moravskem  do  Olomuca  požigali  vasi 
in  25.000  ljudi  odpeljali  v  sužnost.  Ko  je  v  trdnjavi  začelo  primanj- 
kovati živeža  in  streliva,  se  je  moral  Forgač  vdati  (26.  sept.) 

S  padcem  Novih  Zamkov  se  je  zopet  povečala  nevarnost  za 
Dunaj.  Montecuccoli  se  je  utaboril  s  50.000  možmi  pred  Požunom,  da 
varuje  to  mesto  in  brani  Turkom  ob  Donavi  prodirati  proti  Dunaju. 
Med  tem  je  prihitel  tudi  grof  Nikolaj  Zrinjski  s  hrvatskimi,  ogrskimi  in 
štajerskimi  pomožnimi  četami  in  se  mu  pridružil.  Ker  se  Montecuccoli 
iz  velike  previdnosti  s  svojo  malo  vojsko  ni  upal  nad  Turke,  je 
Zrinjski  na  svojo  pest  poizkušal  jim  škodovati,  kolikormogoče.  Pri 
Komornu  jih  je  zvijačno  izvabil  iz  trdnjave  in  prav  pošteno  otepel. 
Ko  so  hotele  nekatere  čete  meseca  novembra  iti  preko  Mure  plenit  na 
Hrvatsko  in  Štajersko,  jim  je  zabranil  prehod  in  jih  tako  potolkel,  da 
se  jih  je  le  malo  vrnilo.  Še  hujše  je  natepel  Turke  njegov  brat  Peter 
Zrinjski,  ki  je  bil  ostal  na  meji  južne  Štajerske.  Bosenski  namestnilt 
Ali-paša  Čengič  je  mislil,  da  v  odsotnosti  starejšega  brata  lahko  zmore 
mlajšega,  zavzame  trdnjavo  Novi  Zrinj,  ki  jo  je  bil  Nikolaj  po  padcu 
Kaniže  postavil  v  Medjimurju  kot  branik  proti  Turkom,  in  opustoši 
Štajersko.  Ko  Peter  Zrinjski  zve,  da  koraka  Ali-paša  proti  Medjimurju, 
mu  gre  z  2000  konjiki  in  3000  dragonci  nasproti  in  se  skrije  v  nekem 
gozdu  pri  Jurjevi  steni  blizu  Karlovca.  Ko  je  bila  že  polovica  Turkov 
iz  gozda,  napade  Peter  drugo  polovico  in  jih  pobije  v  dve  uri  trajajoči 
bitki  nad  2000,  jih  ujame  okoli  300  in  zapleni  nekaj  stotin  konj.  Med 
ujetniki  je  bil  tudi  turški  poveljnik,  brat  bosenskega  paše,  katerega 
so  morali  pozneje  odkupiti  s  30.000  tolarji. 

Drugih  znamenitih  dogodkov  v  vojnem  letu  1663.  ni  bilo.  Ker 
so  došle  od  Rena  nemške  državne  čete,  močne  okoli  10.000  mož, 
zato  se  veliki  vezir  ni  upal  pričeti  novega  napada  in  je  peljal  svojo 
vojsko  v  prezimovahšča  na  Ogrskem.  Tudi  cesarske  in  nemške  čete 
so  šle  prezimovat  na  Avstrijsko,  Štajersko,  Koroško  in  Kranjsko. 
Zmagoslavna  brata  Zrinjska,  edina  zmagovalca  v  tem  vojnem  letu,  pa 
sta  zaslovela  po  vseh  evropskih  deželah.  Celo  nemške  pesmi  so  ju 
proslavljale,  kakor  priča  popevka,  ki  se  nam  je  ohranila  z  notami  vred: 

Her  Graf  Peter,  wie  das  Wetter  (Gospod  grof  Peter  kakor  veter 

Er  drein  schlaget  und  verjaget  po  njih  udriha  ter  popiha 

Die  Feinde  von  der  Christen  Hut.  sovrage  proč  s  krščanskih  sel.) 

Peter  Zrinjski. 

(Po  sliki  v  Osterreich-ungarische  Monarchie  in  Wort  und  Bild.) 


Na  zimo  se  je  cesar  Leopold  zelo  trudil,  da  zbere  kolikor  mogoče 
veliko  vojsko  proti  Turkom.  Iskal  je  pomoči  na  Francoskem,  Angleškem, 
Švedskem,  Danskem,  tudi  nemški  knezi  so  brez  razlike  vere  obetali 
svojo  pomoč.  Francoski  kralj  Ludovik  XIV.  je  s  svojo  pomožno 
vojsko  poslal  tudi  mnogo  plemiških  prostovoljcev,  da  se  bojujejo 
proti  skupnemu  sovražniku  krščanstva. 

Zgodovina  sIot.  naroda.  58 

Še  sredi  zime  je  udaril  ban  Nikolaj  iz  Novega  Zrinja  ob  Dravi 
proti  Ogrskemu,  zavzel  trdnjavi  Breznico  in  Rabovac,  kjer  je  bilo 
12.000  Turkov,  iznenadil  in  požgal  Pečuh,  in  krenil  proti  Oseku,  da 
razruši  veliki  most,  ki  je  že  izza  Solimanovih  časov  služil  Turkom 
za  prehod  na  Ogrsko.  Ko  je  nameravano  podjetje  srečno  dovršil,  se 
je  zopet  pridružil  Montecuccolijevi  vojski,  ne  da  bi  ga  Turki  sploh 
napadli. 

Kasno  spomladi,  meseca  maja,  je  začel  veliki  vezir  zopet  boj 
na  Ogrskem.  Z  veliko  vojsko  in  nad  sto  topovi  je  prekoračil  most  čez 
Dravo,  katerega  sta  bila  bosanski  in  sremski  paša  iznov^a  zgradila,  in  je 
krenil  s  svojimi  četami  naravnost  proti  Novemu  Zrinju.  Trdnjava  je 
bila  sezidana  na  obeh  straneh  reke  Mure  ob  njenem  izlivu  v  Dravo. 
Turki  jo  začno  takoj  obstreljevati.  Na  desnem  bregu  Mure  je  stala 
cesarska  vojska  v  približnem  številu  36.000  mož  pod  Montecuccolijem, 
ki  pa  za  rešitev  Novega  Zrinja  ni  ničesar  storil.  Postavil  je  v  trdnjavo 
le  nemško  posadko,  1400  mož,  ki  so  zbežali,  ko  so  začeli  Turki  z 
vsemi  silami  naskakovati.  Mnogo  jih  je  v  Muri  potonilo.  Dne  31.  junija 
se  je  moral  Novi  Zrinj  podati  in  je  bil  od  Turkov  popolnoma  razdejan. 
Hudo  je  bolelo  Zrinjskega,  da  velika  cesarska  vojska  ničesar  ni 
storila  za  rešitev  njegove  trdnjave.  Isti  dan,  ko  je  podlegla  sovražniku, 
piše  Zrinjski  iz  Čakovca  štajerskim  stanovom:  „S  težkim  srcem  vam 
naznanjam,  visokorodna  gospoda,  nezaslišano  vest,  kateri  v  zgodovini 
ni  primere.  Sovražnik  ni  moje  nove  trdnjave  z  topovi  razrušil  ali 
podkopal,  temveč  jo  je  danes  zjutraj  skoraj  s  samim  mečem  pred 
očmi  naše  vojske  vzel  in  zasedel.  Taka  je  torej  vedno  zaželjena  in 
pričakovana  pomoč.  Montecuccoli  v  obrambo  te  trdnjave  še  meča  iz 
nožnice  ni  potegnil . . .  Jaz  grem  sedaj  nazaj  v  tabor,  kjer  je  že  vse 
v  velikem  strahu,  in  bom  prelaz  preko  Mure  branil  —  naj  sem  tudi 
čisto  sam  —  do  zadnje  kaplje  krvi;  kajti  tam  je  za  vsakega  državljana 
kraj  in  čas  umreti." 

Ko  veliki  vezir  ni  mogel  prodreti  čez  Muro,  je  šel  s  svojo  vojsko 
naravnost  proti  severni  Ogrski.  Skoraj  vzporedno  z  njim  je  šel 
Montecuccoli  ob  avstrijski  meji  in  se  združil  s  Francozi  pod  maršalom 
Colignjjem.  Pri  Kermedinu  (Kormend)  in  Zahanu  so  hoteli  Turki 
prekoračiti  Rabo,  pa  cesarski  so  jim  namero  preprečili,  ko  so  zasedli 
levi  breg  reke.  V  teh  bojih  so  imeli  Turki  že  precej  velike  izgube 
in  so  bili  vedno  bolj  potisnjeni  proti  cistercijanskemu  samostanu 
Št.  Gothard,  kije  bil  ob  izlivu  Labnice  (Lafnitz)  v  Rabo.  —  Montecuccoli 
je  spoznal,  da  je  tu  ugoden  kraj  za  bitko  in  je  hotel  izzvati  odločitev. 
Prvi  dan  avgusta  je  turška  vojska  prebredla  reko  Rabo  na  nekaterih 
plitvinah  in  hotela  napasti  kristjane.  V  Montecuccolijevi  vojski  so  bile 
državne  nemške  čete  v  središču,  avstrijske  so  zavzemale  desno, 
francoske  pa  levo  krilo.  Ob  prvem  navalu  janičarjev  so  bile  državne 
čete  vržene  nazaj,  njihov  poveljnik  topništva  je  padel  in  z  njim  mnogo 
plemenitih  častnikov.  Princ  Karol  Lotarinški  pa  se  je  vrgel  s  svojimi 
regimenti  Turkom  nasproti  in  jih  ustavil.  Med  tem  je  prijel  Montecuccoli 
janičarje  od  strani  in  jih  vrgel  čez  reko  nazaj.  Tudi  druge  turške 
čete  so  bile  dalje  spodaj  že  prebredle  Rabo,  pa  so  jih  Francozi 
takoj  odbili  in  zapodili  nazaj.   Okoli  poldne  so  zbrali  Turki  na  desnem 

krilu  velike  kolone  konjeništva  in 
so  s  temi  prekoračili   reko,  da  bi 
hkrati   udarili   na   obojno   krilo   in 
središče  kristjanov.   To  je  bil  naj- 
nevarnejši, pa  tudi  odločilni  treno- 
tek.  Po  kratkem  posvetu  s  svojimi 
poveljniki  sklene  Montecuccoli  pro- 
diranje Turkov  prehiteti  s  splošnim 
napadom.  Z  velikim  krikom  se  vr- 
žejo kristjani  na  Turke.  Po  divjem 
bojnem  metežu,   ki  je  trajal  komaj 
pol    ure,   je    bila   bitka    odločena. 
Turki   so  bili  vrženi   nazaj   in  po- 
gnani v  Rabo,  kjer  jih  je  na  tisoče 
utonilo.  Več  kot  lO.OOO  Turkov  je 
pokrivalo  bojno  polje;  15  topov,  40 
zastav  in  nešteto  srebrnih,  pozlačenih 
šlemovin oklepov,  dragocenih  sabelj, 
bodal  in  drugega  orožja  je  prišlo  v 
roke  zmagovalcev.  Med  junaki,  ki 
so   se   odlikovali  na  bojnem  polju, 
so  bili  Štajerci:   grof  Karol  Traut- 
mannsdorf,  neki  Massheim  in  Ursen- 
bock.  Izmed  Kranjcev  si  je  priboril 
veliko  slavo   baron  Jurij  Bogomir 
Lamberg,    komtur  nemškega   vite- 
škega reda,  ki  je  bil  kmalu  potem 
povzdignjen  v  grofovski  stan.    Si- 
jajnejše  zmage  nad  Turki,  kakor  je 
bila   pri   Št.  Gothardu,   kristjani   že 
več  stoletij  niso  slavili.  Turki  so  bili 
prvikrat  zopet  premagani  v  veliki 
bitki  na  prostem  polju.  Štajerska  in 
z  njo  Dunaj  sta  bila  rešena  gotove 
pogube  in  storjen  je  bil  prvi  korak 
za  osvoboditev  Ogrske  izpod  tur- 
škega jarma.  —  Zato  so  vso  avstrij- 
sko javnost  presenetili  pogoji,  pod 
katerimi  je  cesar  Leopold  že  10.  av- 
gusta sklenil  mir  v  Železni  stolici 
(Vasvar).  Na  Erdeljskem  naj  bi  bil 
priznan   knez   Apafi   od  cesarja  in 
sultana.  Turki  ostanejo  na  Ogrskem 
v  posesti  vseh  mest  in  trdnjav,  ki 
jih  imajo ;   v  štirih  mesecih  pošlje 
cesar  sultanu  dar,  vsaj  200.000  gld. 
vreden,  katerega  mu  sultan  povrne 
z  enakim  primernim  darom.  Mir  naj 
traja  dvajset  let.  —  Mirovna  pogodba 


Marijin  kip 
na  Št.  Jakobskera  trgu  v  Ljubljj 

je  ostala  sicer  tajna,  vendar  se  je  tem  več  o  njej  govorilo  in  raz- 
pravljalo, ker  so  se  širile  najrazličnejše  vesti  in  se  je  zdelo  neumljivo, 
zakaj  cesarska  vojska  sijajne  zmage  pri  Št  Gothardu  ni  izrabila. 

V  spomin  na  krščansko  zmago  nad  Turki  je  bila  postavljena 
na  bojnem  polju  kapelica,  v  Gradcu  pa  steber  s  kipom  brezmadežne 
Device  Marije.  Sličen  spomenik  je  dobila  tudi  Ljubljana.  Na  izpodbudo 
cesarja  Leopolda  so  sklenili  kranjski  stanovi  14.  januarja  1664  poslej 
večno  praznovati  praznik  Marijinega  spočetja  in  v  večje  poveličanje 
te  verske  skrivnosti  postaviti  v  Ljubljani  Marijino  znamenje,  da  si 
zagotove  pomoč  nebeške  Device  v  bližnji  vojski.  Obljubo  so  izpolnili 
16  let  pozneje.  Sam  naš  kranjski  zgodopisec  Valvasor  je  napravil 
model  za  Marijin  kip,  katerega  je  ulil  ljubljanski  zvonar  Krištof 
Schlagg.  Postavili  so  ga  na  veliki  trg  pred  cerkev  sv.  Jakoba,  kjer 
še  danes  stoji  in  je  lep  kine  mesta  Ljubljane.  —  V  trenotku  največje 
nevarnosti  je  pobožni  cesar  Leopold  tudi  proglasil  sv.  Jožefa  za  patrona 
vseh  onih  dednih  avstrijskih  dežel,  ki  so  mejile  na  turško  cesarstvo. 
V  Ljubljani  so  prenesli  19.  marca  kip  sv.  Jožefa  v  slovesni  procesiji 
iz  stolnice  v  cerkev  bosonogih  avguštincev  ob  Dunajski  cesti  (pozneje 
kapela  stare  deželne  bolnice).  Ne  le  duhovščina,  tudi  vsi  stanovi, 
mnogo  drugih  odličnih  vitezov,  gospodov  in  gospej  je  sledilo  izprevodu. 
Ob  zahvalni  pesmi  so  na  gradu  trikrat  sprožili  topove.  Tako  se  je 
Ljubljana  pripravljala  na  novo  vojno  s  Turki. 


Iz  Valvasorjeve  „Pasionske  knjižice" 

Kranichsfeld 


Račje,  grad  i.razma  Tattenbacha. 


3.  Zarota.  Petra  Zrinjskega  in  Frana  Fran- 
kopana.  Druga  vojna  s  Turki. 

Vašvarski  mir  je  vzbudil  po  Hrvatskem  in  Ogrskem  veliko  ne- 
zadovoljnost. Ko  so  se  razširile  prve  vesti  o  sklenjenem  dogovoru  med 
cesarjem  in  sultanom,  je  sam  ban  Nikolaj  Zrinjski  šel  na  dunajski 
dvor,  da  obvaruje  krščanstvo  te  sramote,  pa  se  je  trudil  zaman.  Zaman 
so  pregovarjali  cesarja  tudi  nemški  knezi  in  papežev  poslanik,  naj 
ne  prepusti  Turkom,  kar  so  mu  ugrabili  v  zadnjih  letih.  Tudi  njih 
besede  so  bile  brez  uspeha.  Nezadovoljnost  med  ogrskim  in  hrvatskim 
plemstvom  je  tako  narasla,  da  je  vlada  spoznala  za  potrebno,  mnoge 
izmed  njih  poklicati  na  Dunaj,  kjer  so  jih  izkušali  z  vsemi  mogočimi 
dokazi  prepričati,  da  se  je  prav  tak  mir  moral  skleniti.  No,  to  se 
jim  ni  posrečilo.  Nezadovoljni  so  se  velikaši  vrnili  domov,  kjer  so 
z  besedo  in  pismom  nadaljevali  agitacijo  proti  dunajski  vladi,  raz- 
vnemali strasti  in  vznemirjali  ljudstvo.  Govorili  in  pisali  so,  da  dunajski 
dvor  noče  rešiti  Madjarov  in  Hrvatov  iz  turškega  gospostva,  temveč 
stremi  za  tem,  da  jim  odvzame  njihove  stare  pravice  in  jih  podvrže 
svoji  oblasti.  Zato  si  je  s  tajnimi  členi  mirovne  pogodbe  zagotovil, 
da  ga  Turki  pri  teh  namerah  ne  bodo  ovirali.  V  ta  namen  vzdržuje 
protipostavno  po  ogrskih  in  hrvatskih  mestih  nemške  posadke,  dasi- 
ravno  je  v  obrambo  dežele  v  prvi  vrsti  poklicana  domača  „črna 
vojska"  (insurrectio).  Razburjenje  so  še  posebno  podžigali  luteranski 

in  kalvinski  predikanti  po  Ogrskem,  ker  so  bili  v  vednem  strahu, 
da  jim  dunajski  dvor  ne  vzkrati  njihove  verske  svobode. 

Ban  Nikolaj  Zrinjski  ni  dolgo  preživel  vašvarskega  miru.  Umrl 
je  še  isto  leto  vsled  nesreče  na  lovu  v  svojem  gradu  v  Čakovcu 
(18.  novembra).  Dedič  vseh  njegovih  časti  je  postal  njegov  brat  Peter 
Zrinjski.  V  sijajnih  duševnih  vrlinah  in  politični  previdnosti  Peter  ni 
dosegel  svojega  brata  Nikolaja,  pač  pa  ni  zaostajal  za  njim  v  oseb- 
nem junaštvu  in  bojni 
slavi.  Zakonska  družica 
mu  je  bila  Ana  Katarina, 
hči  avstrijskega  povelj- 
nika Volka  Frankopana, 
žena  bogata  in  ponosna, 
umna  in  slavohlepna,  ki 
je  bila  verna  sotrudnica 
pri  vseh  političnih  načr- 
tih in  podjetjih  svojega 
moža.  Ko  je  Peter  Zrinj- 
ski združil  doto  svoje 
žene  z  lastnim  premože- 
njem in  vrh  tega  še  dobil 
bogato  dediščino  po  svo- 
jem bratu  Nikolaju,  je 
postal  najbogatejši  in  naj- 
vplivnejši velikaš  hrvat- 
ski in  se  je  prišteval 
med  najodličnejše  plemi- 
če vsehhabsburškihdežel. 
Ker  je  bila  po  smrti 
brata  Nikolaja  izpraz- 
njena služba  hrvatskega 
bana,  je  upal  Peter,  da 
jo  takoj  dobi,  in  se  je 
odpravil  na  cesarski  dvor, 
kjer  je  zastavil  ves  svoj 
vpliv  za  novo  vojno  s 
Turki.  Toda  vlada  se  je 
obotavljala  tri  leta  uve- 
sti Zrinjskega  v  bansko 
službo.  Zato  tudi  ni  bilo  nikakega  zakonitega  sabora  hrvatskih  stanov, 
niti  banske  vojske,  kateri  bi  moral  zakonito  umeščeni  ban  biti  vojvoda. 
—  O  novi  vojni  s  Turki  niso  hoteli  na  Dunaju  nič  slišati.  Leopoldov 
dvor  je  bil  srečen,  da  je  z  njimi  sklenil  mir  in  dobil  proste  roke  za 
politične  posle  na  zapadu,  kjer  se  je  skoraj  imelo  rešiti  vprašanje  o 
nasledstvu  na  španskem  prestolu,  ki  je  napravilo  hudo  napetost  med 
Avstrijo  in  Francosko.  Zato  je  vladal  na  dvoru  velik  strah,  kaj  se 
bo  zgodilo,  ako  začno  Ogri  in  Hrvati  novo  vojno  s  Turki. 

Ko  sta  videla  oba  podkralja,  ogrski  palatin  Franc  Vesseleny  in 
hrvatski   ban  Peter  Zrinjski,   da  njuni  kraljestvi  nimata   pričakovati 


,  KAIMOHDO, 

ConU    di  Kont/rati:cou3ai'on  dt     Hohfnrrh-  Con- 
Ttdinre   dt  Stato   £c>  M-  €/■>-■  ft^p '2efunU  O^n^-aU 
■'murrnator^  ^tc    Cariiiae  Gmfiale  dt  incmi^iTio,  eu 
Sudi  Canfini-etc 

Rajmund  Montecuccoli. 

pomoči  od  svojega  kralja,  začneta  misliti  na  to,  kako  bi^e  Ogrska  in 
Hrvatska  osvobodili  dunajske  nadvlade   in  se  sami  pogodili  s  Turki. 

Prvi  razgovori  so  se  pričeli  o  priliki  ženitvovanja  Petrove  hčere, 
Helene  Zrinjske,  s  Franom  Rakocijem  1.  marca  1666  v  Saros-Pataku 
na  Ogrskem.  Od  madjarskih  magnatov  so  se  udeležili  teh  razgovorov 
poleg  ženina  Rakocija  palatin  Franc  Vesseleny,  Franc  Nadasdy,  kraljevi 
dvorski  sodnik  Štefan  Tokoly  in  več  drugih  vplivnih  plemičev.  Gnala 
jih  je  želja  po  najobsež- 
nejši avtonomiji  Ogrske 
in  luterane  še  posebej  so- 
vraštvo do  katoliške  di- 
nastije. Izmed  Hrvatov 
sta  bila  navzoča  Peter 
Zrinjski,  ki  je  stremil  za 
tem,  da  postane  dedni 
kralj  združene  troedine 
kraljevine  Hrvatske,  in 
njegov  svak  Fran  Fran- 
kopan,  takrat  stotnik 
senjski.  Pa  tudi  ženske 
so  imele  velik  vpliv  pri 
zaroti,  pred  vsem  Vesse- 
lenyjeva  soproga,  ki  je 
bila  v  sorodstvu  z  Zrinj- 
skimi,  in  žena  bana 
Petra,  Ana,  Frankopa- 
nova  sestra. 

Vesseleny  je  spisal 
točke  pogodbe,  ki  so  jo 
pozneje  podpisali  v  Stub- 
ničkih  toplicah  (5.  aprila) 
in  si  obljubili  vzajemno 


Con.  fta.  n  ti  no  po  Li  toMA^  ,ftc. 


Sultan  Mohamed  IV. 


pomoč  ,,v  tem  strašnem     i 
času,  ko  bi  mogla  pro-      I 
pasti  domovina  enega  ali      L 
drugega".    S  prisego  so 
potrdili  obljubo,   da  ho- 
čejo z  vsemi  silami  de- 
lati na  to,  „da  po  zako- 
nih in  ustavnih  pravicah,   dobljenih  od  kraljev,   Ogrsko  in  Hrvatsko 
čuvajo  in  branijo  do  zadnje  kaplje  krvi". 

Zadnje  besede  so  imele  dati  zaroti  neko  pravno  podlago.  Zlata 
bula  ogrskega  kralja  Andreja  II.  iz  leta  1222.  je  namreč  priznala  ogr- 
skemu plemstvu  pravico,  da  se  sme  kralju  tudi  z  orožjem  upreti, 
ako  bi  hotel  kršiti  ustavne  pravice  in  svoboščine  ogrskega  kraljestva. 
Take  namene  pa  so  zarotniki  splošno  pripisovali  Leopoldu  I. 

Se  isto  leto,  meseca  novembra,  ko  je  cesar  Leopold  praznoval 
svatbo  s  špansko  infantinjo  Margareto,  so  se  zopet  sestali  ob  ženitvo- 
vanju  palatin  Vesseleny,  ban  Zrinjski  in  dvorski  sodnik  (iudex  curiae) 

Nadasdy.  Sredi  največjega  slavlja  so  imeli  po  noči  razgovore  s  fran- 
coskim poslanikom  Gremonvillom,  ker  so  se  posebno  zanašali  na 
prijatelj svo  in  pomoč  francoskega  kralja  Ludovika  XIV.  V  kraljestvu 
poljskem  so  imeli  toliko  prijateljev,  da  so  se  nadejali  pomoči  tudi  od 
državnega  zbora  poljskega.  Z  erdeljskim  knezom  Apafijem  so  bili 
sklenili  pismeno  pogodbo.  Da  si  pridobe  Benečijo,  so  ji  obetali,  da 
bodeta  Ogrska  in  Hrvatska  stopili  z  republiko  v  najtesnejšo  zvezo. 
Izborni  knez  iz  Mainca  in  drugi  nemški  knezi  so  jim  zatrjevali,  da 
z  njimi  dele  srečo  in  nesrečo.  Spomladi  so  si  upali  spraviti  na  noge 
40.000  konjikov  in  začeti  veliko  vojno.  Pripomniti  pa  je  treba,  da 
so  vse  te  zsq.zq,  bile  zelo  rahle  in  so  se  zapored  razrušile.  Ko  so  se 
obrnili  na  kralja  Ludovika  XIV.,  da  jim  pomaga  z  -vojaštvom  in  de- 
narjem, so  dobili  pač  pismo  polno  lepih  besed  in  obljub,  pa  nobenega 
denarja,  niti  vojaka. 

Peter  Zrinjski  je  izkušal  poleg  hrvatskih  tudi  slovenske  dežele 
pridobiti  za  svoje  namene.  Imel  je  zvtzo,  zlasti  s  Štajersko  in  Kranjsko, 
kjer  je  bil  član  deželnih  stanov  in  imel  mnogo  posla  zaradi  obrambe 
Vojaške  krajine.  Med  kranjskim  plemstvom  je  imel  mnogo  prijateljev. 
Zanašal  se  je  v  svojih  upih  na  mržnjo  prebivalstva  do  Nemcev,  na 
veliko  nezadovoljnost,  ki  se  je  razširjala  vsled  visokih  vojnih  davkov 
in  naklad,  in  slednjič  tudi  na  hudo  nasprotstvo  proti  mogočnemu 
Leopoldovemu  ministru  Ivanu  Vajkardu  Auerspergu.  Zrinjski  se  ie 
ponašal,  da  ima  med  plemstvom  po  južnih  avstrijskih  deželah  mnogo 
zaupnikov,  vendar  sta  le  dva  stopila  z  njim  v  ožjo  zvezo  in  podpirala 
njegove  težnje,  štajerski  grof  Erazem  Tattenbach  in  goriški 
deželni  glavar,  grof  Karol  Turn-Valsassina. 

Rodbina  Tattenbach  je  imela  od  16.  stoletja  posestva  na  Štajer- 
skem, med  drugimi  Konjice,  Kunsperg,  Bizeljsko,  Račje,  Podčetrtek, 
Triebeneck,  Lidlhof,  potem  posestva  v  Šleziji  in  grofijo  Reinstein  na 
Nemškem.  Erazem  Tattenbach  je  bil  svetovalec  notranjeavstrijske 
vlade,  zelo  častihlepen  in  ničem  uren,  pa  omejen  in  razuzdan  človek. 
Zrinjski  je  pridobil  lahkovernega  moža,  ker  mu  je  obetal,  da  postane 
štajerski  vojvoda,  ali  pa  dobi  vsaj  celjsko  okrožje  (ozemlje  med  Dravo 
in  Savo)  kot  samostojno  grofijo.  Prvi  posvet  med  Zrinjskim  in  Tatten- 
bachom  se  je  vršil  jeseni  1.  1665.  na  dvoru  Lupšina  pri  Čakovcu.  Ban 
se  je  pritoževal,  da  Ogri  in  Hrvatje  na  dvoru  nič  ne  veljajo,  da  jim 
ne  poverijo  nobenih  odličnih  služb  in  da  ima  knez  Auersperg,  njegov 
nasprotnik,  vso  oblast  v  roki.  Potem  je  pokazal  Tattenbachu  pismeno 
pogodbo,  ki  sta  jo  z  njim  sklenila  Vesseleny  in  Nadasdy  in  ga  pozval, 
naj  pristopi  k  njihovi  zvezi.  Tattenbach  je  imel  izprva  sicer  mnogo 
pomislekov:  odkod  bodo  zarotniki  dobili  denar,  kdo  jim  bo  pomagal 
z  vojaki  itd.  Slednjič  je  podpisal  prisego,  „da  hoče  Petru  Zrinjskemu 
do  zadnjega  zdiha  biti  zvest  in  stanoviten,  njegove  namere  na  vse 
možne  načine,  z  besedo  in  dejanjem  pospeševati  in  ga  tako  v  sreči 
kakor  v  nesreči  nikdar  ne  zapustiti,  tudi  če  bi  bilo  treba  žrtvovati 
življenje."  Prvemu  posvetovanju  so  sledila  še  druga,  deloma  v  Lupšini, 
deloma  na  Tattenbachovem  gradu  Račje  (Kranichsfeld)  pri  Mariboru. 
Razgovorov  se  je  udeleževal  včasih  sam  Zrinjski,  včasih  pa  je  poslal 
podpolkovnika  Lokatellija  ali  svojega  nadkonjarja  Rudolfija.  Zarotnike 

naj  'bi  Tattenbach  podpiral  s  tem,  da  bi  oborožil  svoje  podložne 
kmete  in  šel  z  njimi  čez  Ptuj  na  Hrvatsko,  kjer  se  je  imel  združiti 
z  Zrinjskim.  Skupaj  bi  potem  udarila  na  Gradec  in  se  polastila  tudi 
Ptuja,  Radgone  in  Maribora. 

Ako  se  je  že  Tattenbach  udeležil  zarote  le  iz  osebne  ničemur- 
nosti  in  častihlepnosti,  moramo  reči  o  grofu  Turnu,  da  je  bil  pravi 
pustolovec.  Rodil  se  je  iz  furlanskega  kolena  grofov  „della  Torre",  ki  so 
pozneje  navadno  nosili 
priimek  Turn-Valsassina. 
Več  članov  te  rodbine  na- 
hajamo v  službi  avstrij- 
skih nadvojvodov,  kot 
deželne  upravitelje  na 
Goriškem,  svetovalce  in 
vojaške  poveljnike.  Karol 
Turn  je  bil  zelo  ošabnega 
in  nasilnega  značaja.  Vse 
njegovo  življenje  je  polno 
spletkarij,  sovražnosti, 
lahkomiselnih  in  drznih 
podjetij.  Okoli  leta  1650. 
je  imel  hude  spore  z  gro- 
fom Ivanom  Rabatta,  za- 
radi katerih  je  vlada  proti 
njemu  uvedla  preiskavo. 
Kaj  je  bilo  vzrok,  ni  mo- 
goče dognati.  Še  hujše  so 
bile  razprtije  z  grofom 
Odorikom  Petazzijem,  ki 
so  se  poglobile  v  smrtno 
sovraštvo.  V  noči  4.  av- 
gusta 1. 1851.  je  grof  Turn 
na  čelu  oborožene  tolpe 
napadel  Petazzijev  grad 
Završnik  (Schwarzenegg) 
v  Istri,  njega  samega 
umoril,  grad  popolnoma 
oropal,  potem  pa  zbežal 

z  ugrabljenimi  stvarmi  na  Beneško.  Goriško  plemiško  sodišče  ga  je 
obsodilo  zaradi  tega  napada  (in  contumaciam)  na  izgon  iz  vseh  avstrij- 
skih dežel,  ako  pa  se  kje  zasači,  naj  bi  bil  obglavljen.  Cesar  Leopold  I. 
je  na  prošnjo  mnogih  vplivnih  oseb  1.  1658.  Turna  pomilostil  in  ga  ime- 
noval za  svojega  vojnega  svetovalca.  Pozneje  ga  nahajamo  kot  mest- 
nega kapitana  (poveljnika)  v  Trstu  in  leta  1667.  je  postal  vzlic  novim 
nasilnostim  celo  deželni  glavar  goriški. 

Z  grofom  Erazmom  Tattenbachom  je  stopil  Turn  v  zvezo  leta 
1668.  Zarotniška  prisega,  ki  jo  je  takrat  podpisal,  ima  isto  besedilo 
kakor  izjava,  ki  jo  je  Tattenbach  podal  Zrinjskemu.  Delež,  ki  ga  je 
imel  Turn  pri  zaroti,  ni  prav  jasen,  niti  niso  pojasnjeni  njegovi  osebni 


Peter  Zrinjski,  stotnik  žumberških  Uskokov. 

cilji,  ki  so  ga  zapeljali  na  krivo  pot.  Gotovo  je  imel  pripravljati  upor 
v  Primorju  in  posredovati  med  zarotniki  in  beneško  republiko,  kjer 
je  imel  vplivne  osebne  zsq,zq,.  Obtožnica  mu  našteva  celo  vrsto  zlo- 
činov, ki  jih  je  pa  menda  večinoma  zagrešil  še  v  prejšnjih  letih,  tako: 
goljufije,  krive  prisege,  prešuštvovanje,  krvoskrunstvo,  uboje  in  rope. 
Glede  na  zaroto  pravi  obtožnica,  da  je  napadel  in  oropal  cesarsko 
pošto,  izdajal  tajnosti  avstrijske  vlade  beneški  republiki,   patriarhu 

akvilejskemu  in  drugim 
upornikom,  da  je  beneške 
tolovaje,  upornike  in  dru- 
ge sovražnike  Avstrije  po 
noči  in  po  dnevi  puščal 
na  goriški  grad  in  jih 
imel  za  svoje  prijatelje, 
da  je  bil  v  pismeni  zvezi 
z  banom  Zrinjskim,  Fran- 
kopanom,  Tattenbachom 
in  zastopnikom  beneške 
republike,  katerim  je  ho- 
tel ob  izbruhu  upora  iz- 
ročiti obmejne  trdnjave. 
Vzlic  dolgovezni  obtož- 
nici moramo  reči,  da  je 
bil  grof  Turn  izmed  vseh 
zarotnikov  državi  naj- 
manj nevaren.  Obsodba 
in  ječa  sta  ga  zadela  tudi 
bolj  zaradi  njegovih  pu- 
stolovstev,  kakor  pa  za- 
radi veleizdaje. 

Kmalu  potem,  ko  je 
zarota  dobila  neko  dolo- 
čeno obliko,  so  že  zve- 
deli na  Dunaju,  da  se  na 
Ogrskem  in  Hrvatskem 
nekaj  pripravlja.  Spo- 
mladi leta  1667.  je  umrl 
palatin  Vesselenj^,  najtreznejši  in  najprevidnejši  izmed  zarotnikov,  nje- 
gova vdova  Marija,  rojena  Sechy  (Seči),  slavljena  ogrska  rodoljubkinja, 
pa  je  sama  izročila  dunajski  vladi  nekatere  listine  zarotnikov.  Tudi 
Panajotti,  grški  tolmač  turškega  velikega  vezirja,  je  sporočil  na  Dunaj, 
da  je  tajna  zarota  na  Ogrskem  ponudila  Turčiji  vrhovno  gospostvo, 
ako  ji  pomaga  rešiti  se  dunajske  vlade.  Najbolj  pa  je  razkril  vse  na- 
mere in  načrte  Madjar  Ladislav  Fekete,  ki  je  sodeloval  pri  zaroti 
samo  zato,  da  jo  je  mogel  na  dvoru  izdati. 

Na  Dunaju  so  v  začetku  proti  zarotnikom  postopali  zelo  pre- 
vidno in  popustljivo,  ker  so  vedeli,  da  bi  utegnili  s  strogostjo  raz- 
vneti  velik  požar.  V  mesecu  juliju  1669  so  poklicali  Zrinjskega  pred 
tajni  svet,  da  se  opraviči  pred  ministri  in  cesarjem.  On  je  odvračal 

od  sebe  vsako  krivdo  in  obtoževal  Nadasdjrja,  ki  se  je  pa  pred  cesar- 
jem vrgel  na  kolena,  našel  milost  in  v  zahvalo  zopet  razkril  Zrinjskega 
zvezo  s  francoskim  dvorom.  Poslednja  razkritja  so  posebno  dobro 
došla  ministru  Lobkovicu,  ki  je  dobil  s  tem  v  roke  močno  orožje 
zoper  svojega  tekmeca  Ivana  Vajkarda  Auersperga,  glavnega  zaščit- 
nika francoske  politike.  Auersperg  je  bil  odslovljen  z  dvora,  Lobkovic 
je  postal  prvi  minister,  Nadasdy  pa  je  dobil  milost  in  odpuščenje. 
Peter    Zrinjski    je 


dobro  vedel,  da  se  zbi- 
rajo nad  njegovo  glavo 
pogubonosni  oblaki,  zato 
je  hitel  s  pripravami  za 
upor.  Sredi  meseca  no- 
vembra leta  1669.  pošlje 
svojega  stotnika  Frana 
Bukovačkega  v  Carigrad, 
da  se  pogaja  s  Turki  o 
vojni  pomoči  za  prihod- 
njo pomlad.  Sultan  je 
sprejel  njegovega  po- 
slanca z  vso  vljudnostjo 
in  prijaznostjo  in  mu  dal 
zagotovilo,  da  hoče  po- 
staviti bana  za  vladarja 
vsem  onim  krščanskim 
deželam,  ki  bi  jih  v  na- 
stopni vojni  osvojil,  dol- 
žan bode  le  njemu  in  nje- 
govim naslednikom  v 
znamenje  njihove  vr- 
hovne oblasti  plačevati 
12.000  cekinov  na  leto. 
Kadar  bi  rod  Zrinjskega 
izumrl,  si  smejo  Hrvatje 
izvoliti  kralja  svoje  krvi, 
katerega  pa  mora  sultan 
potrditi.  —  Bukovački  se 
je  zamudil  na  Turškem 
polne  štiri  mesece;  šele  v  začetku  marca 

Med   tem   so   se   pričele  na 
upor 


^d<r  šerifu  urv^  SVoncifci  .Vrongepon^  tpeti^e  ^im, 

J<iL  3&  iLpni    tmSi^r  jGrj.. 


Peter  Zrinjski  in  Fran  Frankopan. 

(Po  sodobni  sliki.) 


1670  se  je  vrnil  v  Čakovec. 
severnem  Ogrskem  že  priprave  za 
Protestantski  pridigarji  so  v  cerkvah  zbranemu  ljudstvu  javno 
govorili,  da  skoraj  napoči  čas,  ko  bode  osvobojena  njihova  nesrečna 
dežela.  Spomladi  se  bodo  razklenile  verige,  ki  jih  sedaj  priklepajo 
na  suženjstvo.  Dohajale  so  tudi  vesti,  da  sta  knez  erdeljski  in  paša 
varadinski  v  zvezi  z  nezadovoljneži  in  da  je  veliki  vezir  že  prišel 
v  Belgrad.  —  Peter  Zrinjski  je  razvijal  v  začetku  marca  krčevito 
delavnost  in  hotel  čim  preje  zbrati  okoli  sebe  toliko  čet,  da  bi  mogel 
za  nekoliko  časa  vzdržati  napad  cesarske  vojske.  Pozval  je  k  sebi  v 
Medjimurje  kneza  Frana  Frankopana,  se  obrnil  za  pomoč  na  svojega 

zeta  Rakoczyja,  na  turške  paše  v  Kaniži  in  Bosni  ter  opominjal 
Tattenbacha,  naj  raz  vname  čim  preje  na  Štajerskem  proti  vladi  močan 
oborožen  upor. 

Spričo  teh  priprav  tudi  cesarski  dvor  na  Dunaju  ni  mogel  več 
odlašati  z  odločitvijo.  V  mesecu  januarju  je  dobil  novih  poročil  o 
teku  zarote  od  Tattenbachovega  nezvestega  sluge  Baltazarja  Riebla. 
Ta  prekanjeni  človek,  ki  je  bil  hkrati  Tattenbachov  sluga,  brivec  in 
zaupnik,  je  ukradel  svojemu  gospodu  mnogo  važnih  zarotniških  listin, 
med  drugimi  pismeno  pogodbo,  ki  sta  jo  sklenila  Tattenbach  in  Zrinjski, 
in  je  vse  to  prodal  za  100  cekinov  dunajski  vladi.  Še  18.  marca  je 
imel  Tattenbach  na  svojem  gradu  Račje  sestanek  s  poslancem  Zrinj- 
skega,  Rudolfijem,  a  že  par  dni  pozneje  so  ga  prijeli  in  zaprli  v 
Gradcu.  —  Med  tem  je  cesarska  vojska  dobila  nalog,  da  prodira  v 
Medjimurje  in  zajame  čete  Petra  Zrinjskega,  cesar  sam  pa  ga  je  od- 
stavil od  banske  službe,  „ker  se  je  dvignil  s  puntarskim  namenom 
proti  kroni  in  izkušal  spraviti  pod  svojo  oblast  kraljestvo  hrvatsko, 
slavonsko  in  dalmatinsko  in  njegove  bližnje  dežele".  Ko  je  Zrinjski 
videl,  da  na  Hrvatskem  le  noče  izbruhniti  pričakovani  upor  in  da 
so  ga  vse  nade,  ki  jih  je  stavil  v  svoje  zaveznike,  zapored  prevarile, 
je  sklenil  odpotovati  na  Dunaj  in  se  izročiti  cesarju  na  milost  in 
nemilost.  V  družbi  svojega  svaka  Frankopana  je  odšel  13.  aprila  iz 
Čakovca  in  prišel  17.  aprila  na  Dunaj,  kjer  so  oba  nastanili  v  neki 
gostilni  (zum  Schwan),  pod  strogim  nadzorstvom.  Meseca  avgusta, 
ko  se  ni  bilo  več  bati  upora  na  Ogrskem,  so  ju  prepeljali  v  Dunajsko 
Novo  mesto  in  kot  veleizdajnika  vrgli  v  ječo. 

Po  avstrijskih  postavah  je  sestavil  cesarski  dvor  za  preiskavo 
njunega  zločina  posebno  sodišče,  takozvani  „nepristranski  sod"  (iudi- 
cium  delegatum),  kjer  je  tekla  tožba  proti  Zrinjskemu  in  Frankopanu 
od  14.  februarja  do  16.  aprila  1671.  Dva  dni  pozneje  je  bila  nad  njima 
izrečena  smrtna  obsodba,  ki  se  je  izvršila  30.  aprila.  Že  par  dni  prej 
je  padla  na  Dunaju  glava  grofa  Nadasdyja. 

Proti  grofu  Tattenbachu  se  je  vršila  tožba  pri  notranjeavstrijski 
vladi  v  Gradcu,  kateri  je  takrat  načeloval  grof  Jurij  Saurau.  To  so- 
dišče je  bilo  mnenja,  da  Tattenbachova  krivda  ni  popolnoma  doka- 
zana in  je  predlagalo,  naj  se  kaznuje  le  z  zaporom  in  denarno  globo. 
Tajni  svet  pa  je  kot  prizivno  sodišče  razsodil,  da  je  Tattenbachova 
veleizdaja  dovolj  izpričana  in  ga  je  obsodil  na  smrt;  njegovo  pre- 
moženje je  imelo  pripasti  državi.  Na  Dunaju  so  to  razsodbo  potrdili. 
Ko  so  Tattenbachu  28.  novembra  zvečer  prečitali  smrtno  obsodbo,  se 
je  samega  strahu  onesvestil.  Potem  je  vso  noč  pisal  prošnjo  za  po- 
miloščenje,  češ  „da  ne  more  prenesti  smrti  z  mečem".  Prošnja  je  bila 
odbita  in  1.  decembra  je  bil  grof  Erazem  Tattenbach  na  dvorišču 
mestne  hiše  obglavljen. 

Najbolje  se  je  še  završila  preiskava  za  grofa  Turna.  Tudi  njega 
so  ovadili  tajnemu  svetu  kot  sokrivca  pri  zaroti.  Prišla  so  na  dan 
pisma,  ki  sta  jih  izmenjavala  s  Tattenbachom,  in  pogodba,  ki  jo  je 
bil  z  njim  sklenil.  Pozvali  so  Turna  na  Dunaj,  vendar  se  mu  je  po- 
srečilo cesarja  preprositi,  da  ga  je  pustil  na  svobodi  in  mu  celo  do- 
volil dalje  opravljati  službo  deželnega  glavarja.  V  daljnem  teku  pro- 

česa  je  nastopal  Turn  z  nečuveno  drznostjo  in  je  celo  ženo  graškega 
vladnega  komisarja  Maurerja,  ki  je  bil  poročevalec  o  njegovi  zadevi, 
odpeljal  na  Beneško.  Zato  so  ga  zaprli  v  Gradcu  na  grad  in  pričeli 
proti  njemu  celo  vrsto  procesov  zaradi  nasilstev,  ropov,  umorov  in 
veleizdaje.  Če  so  se  vsi  ti  procesi  redno  završili  z  obsodbami,  ni 
znano.  Grof  Turn  je  preživel  v  ječi  18  let  in  je  v  njej  umrl  meseca 
marca  1689. 

S  Petrom  Zrinjskim  in  Franom  Frankopanom  sta  bili  uničeni 
dve  odlični  hrvatski  plemiški  rodbini,  ki  sta  si  v  prejšnjih  časih  pri- 


Obglavljenje  Erazma  Tattenbacha. 

dobili  mnogo  zaslug  ne  le  za  narod  hrvatski,  ampak  tudi  za  habsbur- 
ške vladarje  in  naše  slovenske  dežele.  Zato  nam  vzbuja  njuna  poguba 
tem  večje  obžalovanje  in  sočutje.  —  Tattenbachov  sin  Anton  je  vstopil 
v  cistercijanski  samostan  Runa  (Reun)  pri  Gradcu  in  je  umrl  1.  1718. 
kot  prost  v  župniji  Strassengel  na  Štajerskem. 


Ko  se  je  dvajsetletno  premirje,   sklenjeno  s  Turki  v  Železni 
stolici,  nagibalo  proti  koncu,  so  jim  novi  zapletaji  na  Ogrskem  zopet 

nudili  priliko  vmešavati  se  v  avstrijske  zadeve  in  pričeti  vojsko  proti 
Leopoldu.  Mladi  grof  Emerik  Tokolj,  čigar  oče  seje  udeležil  Zrinjsko- 
Frankopanske  zarote  a  srečno  ušel,  je  stopil  na  čelo  madjarskih  upor- 
nikov in  na  zapadnem  Ogrskem  pridobival  vedno  več  ozemlja.  Turška 
vlada,  katero  je  vodil  tedaj  veliki  vezir  Kara  Mustafa,  ga  je  podpirala, 
mu  leta  1682.  poslala  kneze vski  klobuk,  sabljo  in  druge  znake  ter 
dovolila,  da  se  je  podpisaval:  „knez  in  regent  (vladar)  Ogrske".  Hkrati 
je  zbirala  veliko  vojsko,  ki  je  imela  prodirati  naravnost  proti  Dunaju. 

Ko  so  dunajskemu  dvoru  dohajale  vesti  o  teh  pripravah,  izprva 
ni  vedel  kaj  bi  storil.  Na  zapadu  je  grozila  vojna  s  Francosko  zaradi 
španske  dediščine,  iz  vzhoda  pa  je  od  Turkov  pretila  nevarnost  za 
obstoj  Avstrije.  Meseca  oktobra  1682  je  sporočil  cesarski  poslanik 
Caprara  iz  Carigrada:  „Cesarju  zdaj  ne  preostane  drugega,  kakor  da 
prime  za  meč  in  da  brani  svojo  državo  ter  vse  krščanstvo." 

Na  veliko  veselje  vsega  krščanstva  je  v  tem  odločilnem  trenotku 
papež  Inocenc  XI.  posegel  v  evropsko  politiko.  Poslal  je  cesarju 
Leopoldu  takoj  dvestotisoč  tolarjev  in  obetal,  da  bo  k  vojnim  stroškom 
prispeval  redno  še  druge  znatne  vsote.  Kralju  francoskemu  je  pisal, 
naj  ne  ovira  cesarja  v  velikem  boju  za  krščanstvo,  ako  mu  že  noče 
z  orožjem  pomagati.  Po  njegovem  posredovanju  je  sklenil  Leopold 
zvezo  s  poljskim  kraljem  Ivanom  Sobieskim  (gl.  sliko  na  strani  954), 
in  papež  je  obetal,  da  tudi  Benečijo  pridobi  za  vojno. 

Isti  dan,  ko  je  cesar  Leopold  sklenil  pogodbo  s  kraljem  poljskim 
(31.  marca  leta  1883.),  je  krenil  sultan  Mohamed  IV.  z  vezirjem  Kara 
Mustafom  na  čelu  sijajne  in  ogromne  vojske  iz  Odrina.  Bilo  je 
zbranih  okoli  250.000  vojakov,  ki  so  imeli  s  seboj  300  topov.  Kar  se 
ni  posrečilo  Solimanu  L,  da  osvoji  Dunaj  in  Nemčijo,  to  je  hotel  do- 
seči Kara  Mustafa,  Mohamed  pa  je  sanjal,  da  bode  v  vojni  slavi  pre- 
kosil vse  svoje  prednike.  Dne  1.  maja  izroči  sultan  velikemu  vezirju 
v  Belgradu  zeleno  zastavo  prerokovo  in  ga  imenuje  za  vrhovnega 
maršala  z  neomejeno  oblastjo.  Sam  ostane  v  mestu,  da  bi  hitreje  do- 
bival poročila  o  zmagah,  Kara  Mustafa  pa  je  peljal  vojsko  proti  Oseku, 
kamor  je  dospel  7.  junija. 

Leopold  je  imenoval  svojega  svaka  Karola  Lotarinškega  za 
vrhovnega  poveljnika  vojske  na  Ogrskem.  Bilo  je  vseh  skupaj  komaj 
60.000  mož;  ob  reki  Muri  pa  sta  bila  hrvaški  ban  Nikolaj  Erdedi  in 
karlovški  poveljnik  grof  Herberstein  z  osemtisoč  Hrvati.  Slab  uspeh 
je  dosegel  palatin  Eszterhazy,  ko  je  pozival  Ogrsko  na  sveti  boj  proti 
Turkom.  Zbralo  se  je  le  okoli  2000  mož,  pa  še  ti  niso  kazali  nobenega 
veselja  bojevati  se  na  strani  Leopoldovi.  Obrambo  mesta  Dunaja  je 
izročil  cesar  grofu  Riidigerju  Starhembergu,  pogumnemu  in  izkušenemu 
poveljniku,  ki  je  imel  pod  seboj  kakih  12.000  vojakov.  Poleg  tega  so 
se  osnovale  še  meščanske  čete  in  tudi  700  dijakov  pod  poveljstvom 
svojega  rektorja  je  stopilo  v  vojno  službo.  Večina  Dunajčanov  (okoli 
60.000)  je  iz  mesta  pobegnila,  z  njimi  je  odšel  7.  julija  tudi  cesarski 
dvor,  Id  je  iskal  zavetja  v  Pasavi. 

Dne  12.  julija  so  se  prikazale  prve  turške  čete  pred  Dunajem 
in  ga  v  treh  dneh  obkolile.  Okolica  je  bila  popolnoma  opustošena, 
celo  v  oddaljene  gorske  vasi  so  pridrli  roparji.    Obleganje  je  trajalo 

osem  tednov.  Turki  so  naskakovali  zlasti  utrjene  postojanke  okoli 
cesarskega  dvorca  (Burgbastei,  Lowelbastei,  Ravelin).  Dasiravno  so 
imeli  mnogo  topov,  se  jih  vendar  niso  posebno  posluževali,  marveč 
se  trudili,  da  bi  razrušili  mestno  ozidje  s  podkopi.  V  tem  je  bila  vsa 
moč  njihovega  vojskovanja.  Čim  je  podkop  zletel  v  zrak  in  razrušil 
nekaj  zidovja,  so  Turki  takoj  navalili  preko  razvalin,  potem  pa  zopet 
nekaj  dni  mirovali,  dokler  jih  ni  bobnenje  drugega  razstrelj enega 
podkopa  pozvalo  k  no- 
vemu naskoku.  Posadka, 
meščanstvo  in  dijaštvo, 
na  čelu  jim  viteški  grof 
Rudiger  Starhemberg,  so 
vse  navale  junaško  odbili, 
pričakujoč  gotove  pomo- 
či od  cesarske  vojske  in 
zaveznika,  kralja  polj- 
skega. Starhemberg  je 
pošiljal  večkrat  glasnike 
vojvodu  Lotarinškemu, 
da  mu  sporoče  o  stanju 
vojske  in  mesta,  pa  da 
nujno  prosijo  pomoči. 
27.  avgusta  so  spustili 
prve  rakete  s  stolpa  sv. 
Štefana,  da  naznanijo  pri- 
jateljem svojo  stisko,  ker 
živila  in  streljivo  sta  jim 
že  pohajala,  a  vrste  bra- 
niteljev  so  se  vedno  bolj 
redčile.  Čedalje  bolj  po- 
gosto so  se  ponoči  dvi- 
gale rakete  in  opominjale 
prijatelje  k  naglici.  V  tem 
usodnem  času  so  javila 
znamenja  izpod  Kahlen- 
berga  približaj  očo  se 
poljsko  vojsko  pod  kra- 
ljem Ivanom  Sobieskim,  a  z  Leopoldsberga  je  naznanjala  velika  rdeča 
zastava  z  belim  križem,  da  je  dospel  vojvoda  Lotarinški  s  cesarsko 
vojsko,  z  bavarskimi  in  saksonskimi  četami  mestu  na  pomoč.  Od 
veselja  je  bil  ves  Dunaj  po  koncu  in  zahvalne  pesmi  so  se  prepevale 
po  vseh  cerkvah. 

Kara  Mustafa  je  bil  upal,  da  bode  Dunaj  padel  še  pred  dohodom 
pomožne  vojske,  zato  prehoda  čez  Donavo  ni  zastavil  in  zdaj  ni  mogel 
preprečiti  združitve  cesarske  in  poljske  vojske.  S  svojimi  trumami 
se  vrže  na  krščansko  armado,  proti  Poljakom  je  šel  sam  na  čelu 
janičarjev.  Ves  dan  12.  septembra  je  divjala  krvava  bitka,  dokler  ni 
bila  pod  večer  vsa  ogromna  turška  vojska  v  divjem  begu  proti  ogrski 
meji,  zapustivši  za  seboj  ves  razkošni  tabor,  v  njem  vojno  blagajno. 


Kara.  J^fuj-ta/i^^ajJa.  Jkr^raruTii-  Jffi/l/^'. 
Veliki  vezir  Kara  Mustafa. 

370  topov,  nebroj  zastav  in  blaga,  vrednega  mnogo  tisočakov.  Bojno 
polje  je  pokrivalo  desettisoč  Turkov.  Kralj  poljski  je  na  čelu  krščanske 
vojske  kot  rešitelj  vkorakal  v  mesto,  viharno  pozdravljen  od  vseh 
Dunajčanov,  drugi  dan  je  došel  tja  tudi  cesar  Leopold.  Po  štirih  dneh 
počitka  sta  že  sklenila  oba  vladarja,  da  je  treba  z  vso  vojsko  zasle- 
dovati Turke  in  pričeti  veliko  delo  osvoboditve  krščanskih  dežel. 

Obleganje  in  osvoboditev  mesta  Dunaja  je  bil  znamenit  dogo- 
dek, ki  je  napravil  velik  vtisek  na  vso  evropsko  javnost,  pred  vsem 
na  ogrožene  nemške  in  slovenske  pokrajine.  Zato  se  ni  čuditi,  ako 
opevajo  krščansko  zmago  tudi  slovenske  narodne  pesmi,  ki  dobro 
označujejo  vpe  posamezne  točke  pri  tem  zgodovinskem  dogodku. 

Trikrat  piše  Turek  „cesarju  svitlemu"  list  in  ga  poživlja,  naj  se  vda. 

Svetli  cesar  se  je  prestrašil. 
Ker  še  pripravljen  ni  bil. 
Doli  je  padel  na  kolena 
Pred  Devico  Marijo, 
De  bi  mu  hotla  pomagati, 
De  bi  Turke  premagali. 

Doli  je  padel  na  kolena 

Pred  očeta  papeža, 

De  ima  pisat  po  študente 

V  Pragd  ino  Celje 

In  na  vse  nemške  dežele. 

Kmetje  in  mestna  gospoda  na  Dunaju  obupujejo  in  se  hočejo 
podati,  le  pogumni  študentje  so  za  oboroženi  odpor  proti  sovražniku. 

šolarji  so  se  posvet 'valj 
Posvefvali,  sklenili: 
„Branimo  se,  branimo  se. 

Še  raj  damo  našo  glavo. 

Ko  damo  krono  cesarjevo." 

Obleganci  iščejo  tolažbe  v  molitvi  in  zaupanju  na  Matei  božjo. 
Narodna  pesem  pravi,  da  je  tudi  cesar  na  Dunaju  navzočen,  kar  se 
seveda  ne  strinja  z  zgodovinsko  resnico. 

Pri  ljubem  svetem  Štefanu 
Vsi  Dunaj ci  v  cerkev  gredo. 
Tud'  je  šel  svitli  cesar  sam: 
„Zvonite,  muzicirajte, 
De  se  ne  bo  slišal  ženski  jok. 
Mladih  otrok." 

Kadar  je  mašnik  povzdigval, 
Prof  folku  se  je  obrnil: 
-Nič  ne  marajte  Dunaj  ci  vi! 
Marija  v  oblaku  stoji, 
Močno  proti  Turku  preti, 
Hudiga  Turka  v  Dunaj  ne  pusti.* 

Oblegance  slednjič  reši  vojska  zaveznikov. 

Nar  prvi  je  prišel  poljski  kralj, 
Parski  knez;  potlej  je  prišlal 
Holendarca  s  svojo  vojsko. 
Tako  močno  so  sekali. 
De  so  zajezli  vodo  Donavo. 

Z  zahvalo  Bogu  in  Materi  božji  za  rešitev  se  končajo  „pesmi 
od  Duneja". 

Med  tem,  ko  je  trajalo  obleganje  cesarskega  stolnega  mesta,  so 
morale  skrbeti  notranjeavstrijske  dežele  za  obrambo  vzhodne  štajerske 
meje.  —  Pri  Št.  Gotardu  in  Novem  Gradu  (Giissing)  na  Ogrskem  so 
se  zbrale  večje  turške  trume,  pod  poveljstvom   treh  paš  vpadle  čez 

Zgodovina  slov.  naroda.  59 

Friedberg  in  Hartberg  v  dolino  Bistrice  in  odpeljale  toliko  ljudi  ter 
živine,  da  so  mogli  7000  glav  prodati  turški  posadki  v  Kaniži.  Strah 
in  groza  sta  prevzela  vso  Štajersko,  zlasti  prebivalce  v  Gradcu,  ki 
so  že  pričakovali  napada  na  mesto  in  se  pripravljali  za  obrambo. 
Turki  so  taborili  ob  Rabi.  le  šest  ur  oddaljeni  od  Gradca,  prekoračili 
reko,  oplenili  Zgornjo  Lendovo,  Dobro  (Neuhaus),  Fehring  in  opustošili 
dolino  navzgor  proti  izviru  Rabe.  V  Gradcu  so  sklicali  deželno  brambo, 
3000  mož,  grof  Herberstein  je  zasedel  obrežje  Mure,  pri  Wildonu  pa 
so  se  zbirale  pomožne  čete  iz  Koroške  in  Kranjske.  Nevarnost  za 
Štajersko  je  bila  tem  večja,  ker  seje  tudi  obmejni  ogrski  grof  Krištof 

Battyany  pridružil  Tur- 
kom in  pošiljal  svoje  čete 
ropat  v  cesarsko  ozemlje. 
Kranjska  je  poslala  tedaj 
na  pomoč  400  strelcev 
pod  poveljstvom  znanega 
zgodopisca  barona  Ivana 
Vajkarda  Valvasorja,  ki 
sam  opisuje  v  XV,  knjigi 
vojne  dogodke  sledeče: 
„ Odšli  smo  iz  Ljub- 
ljane 7.  avgusta  popoldne 
ob  dveh  in  hitro  marši- 
rali  do  Lipnice  in  Wil- 
dona,  potem  pa  smo  ne- 
kaj dni  počivali  na  gra- 
škem  polju.  Nato  sem 
od  štajerskih  stanov  do- 
bil povelje,  naj  gremo 
proti  Fiirstenfeldu  in  naj 
osvobodimo  Radgono  ter 
druge  gradove  v  okolici. 
Poslal  sem  praporščaka 
Švaba  s  100  možmi,  pod- 
poveljnika  Portnerja  s  75 
in  barona  Ferdinanda 
Deleo  z  istim  številom 
vojakov  na  Neudau,  ne- 
kega poročnika  s  30  možmi  na  Hohenbruck,  na  Kapfenstein  nekega 
stražmojstra  z  10  in  v  Heinfeld  narednika  z  10  možmi.  Sam  sem  šel 
proti  Fiirstenfeldu  s  100  možmi  in  sem  zasedel  kraje  ob  ogrski  meji 
z  našimi  kranjskimi  ljudmi. 

Prišel  sem  v  Fiirstenfeld  24.  avg.,  ko  so  ravno  odhajale  cesarske 
čete,  na  drugi  strani  pa  so  bili  uporniki  in  Turki  že  v  bližini.  ...  Še 
preden  grem  v  svoje  stanovanje,  ukažem  most  pri  vratih  razrušiti.  Ko  so 
se  bližali  Battyanyjevi  uporniki,  so  vsi  meščani  zbežali  iz  mesta;  ostalo 
je  v  njem  le  17  starčkov  in  pa  štiri  ali  pet  žensk.  Omenjeni  uporniki  so 
zažgali  takoj  pred  mestom  veliko  in  lepo  vas  Speltenbach  in  tudi  neki 
hlev  v  predmestju.  Ukazal  sem  nanje  streljati  z  največjim  topom. 


Grof  Ernst  Rudiger  Stareraberg. 

Nedaleč  od  tam  je  stal  grof  Karol  Saurau  z  regimentom  dra- 
goncev  in  grof  Dietrichstein  z  Metternichovim  regimentom  kirasirjev. 
Napadla  sta  trume  upornikov  s  tako  silo,  da  jih  je  okoli  100  obležalo 
pred  Fiirstenfeldom,  druge  pa  sta  zasledovala  do  njihovega  tabora. 
Vasi  Ruderdorf  in  Kaltenbrun  sta  bili  požgani  in  več  sto  hiš  je  to 
noč  pogorelo.  ...  Na  naši  strani  je  bilo  le  malo  ranjenih.  Nato  so 
naši  plenili  in  požigali  po  Battyanyjevem  posestvu,  ker  so  enako  storile 
tudi  njegove  čete  na  našem  svetu. 

Dne  2.  septembra  so  prišli  baron  Stadel,  od  štajerskih  deželnih 
stanov,  grof  Trautmanns- 
dorf,  podpoveljnik  Sla- 
vonske krajine,  in  grof 
Turn,  poveljnik  v  Ivaniču, 
z  nekaj  tisoč  Hrvati,  ki 
so  se  vsi  hrabro  držali  in 
s  katerimi  sem  večkrat 
napravil  pohode  proti 
sovražniku.  —  Ko  se  je 
zdelo,  da  bodo  uporniki 
iz  Pinckenfelda  navalili 
na  Hartberg,  sem  šel  tja 
s  svojimi  vojaki  in  onimi 
100  možmi,  ki  so  bili  v 
Radgoni.  Ostal  sem  tam 
toliko  časa,  dokler  se  ni 
Battyany  podvrgel  svo- 
jemu gospodu,  rimskemu 
cesarju. 

Ko  je  po  izpreobr- 
nitvi  grofovi  nevarnost 
za  te  kraje  minula,  smo 
vsi  skupaj  odšli  in  do- 
speli 1.  novembra  zopet 
v  Ljubljano." 

Vojna  s  Turki  se  je 
med  tem  nadaljevala  na- 
prej. Poljski  kralj  Jan 
Sobieski  in  Karol  Lota- 
rinški  sta  se  18.  septem- 
bra dvignila  s  svojimi 
četami  izpred  Dunaja  in  zasledovala  umikajočo  se  turško  vojsko. 
Potolkla  sta  jo  pri  mestu  Parkany  in  zavzela  26.  oktobra  Ostrogon, 
ki  je  bil  77  let  v  turški  oblasti.  Drugih  večjih  bitk  v  tem  letu  ni  bilo. 

Spomladi  1.  1684.  so  sklenili  papež  Inocenc  XI.,  cesar  Leopold, 
kralj  poljski  in  republika  beneška  v  Lincu  zvezo,  da  vzajemno  nada- 
ljujejo vojno  s  Turki.  Kralj  Sobieski  je  prodiral  skozi  Moldavijo  in 
Valahijo,  Benečani  so  poslali  čete  v  Peloponez,  glavno  pozorišče 
vojske  pa  je  bilo  na  Ogrskem,  kjer  so  v  naslednjih  letih  velike  trd- 
njave, Novi  Zamki  (Neuhausl),  Budim,  Belgrad,  padle  cesarskim  v  roke. 

59* 


CAROLU»Sy  D.G. 

Karol  Lotarinški, 
vrhovni  poveljnik  cesarske  vojske. 

Po  dveh  stoletjih  je  bila  Ogrska  rešena  turške  oblasti.  Naše  dežele 
so  se  udeleževale  te  vojne  proti  Turkom  z  velikimi  denarnimi  žrt- 
vami. L.  1684.  so  plačale  Štajerska,  Koroška  in  Kranjska  100.000  gld. 
vojnega  davka.  Naslednje  leto  je  zahteval  papež  stoti  del  cerkvenega 
premoženja  za  vojne  stroške,  od  samostanov  in  cerkvenih  kolegijev 
pa  še  posebej  tretji  del  vsega  premoženja,  ki  so  ga  pridobili  zadnjih 
60  let.  Škofija  krška  je  morala  plačati  40.000  goldinarjev,  jezuiti  v 
Celovcu  22.000,  Vetrinj  8000  itd.  Na  ta  način  se  je  nabralo  v  avstrij- 
skih dednih  deželah  976.000  goldinarjev  za  vojno  proti  Turkom.  Leta 
1678.  so  uvedli  v  Avstriji  „koleke",  izprva  le  po  3  krajcarje.  Nove 
cerkvene  davke  je  naložil  papež  1.  1690.;  vrgli  so  pol  milijona  čistega 
doneska  k  vojnim  stroškom.  Razun  teh  davkov  so  še  posamezne 
dežele  pobirale  razne  naklade  za  oboroževanje  rekrutov,  za  oskrbo- 
vanje in  prehranitev  obmejnih  čet  in  kar  je  bilo  še  drugih  sličnih 
vojnih  podjetij. 

Vzporedno  z  velikimi  vojnimi  dogodki  na  Ogrskem  so  se  vršili 
boji  tudi  v  Slavonski  in  Hrvatski  krajini.  Leta  1684.  sta  napadla  grof 
Trautmannsdorf  in  grof  Ivan  Ernest  Paradeiser  s  4000  hrvatskimi 
konjiki  turški  tabor  med  Turbino  in  Slatino,  večji  del  Turkov  posekala 
in  jih  mnogo  ujela.  Naslednje  leto  je  napravil  grof  Josip  Herberstein, 
poveljnik  Hrvatske  krajine,  s  1000  pešci  in  300  konjiki  srečen  vojni 
pohod  v  Liko  in  na  Krbavsko,  kjer  je  razrušil  mnogo  turških  gradov. 
Toda  ti  boji  izginejo  v  primeri  z  velikimi  odločilnimi  bitkami,  ki  so 
se  izvojevale  pri  Mohaču,  Slankamenu  in  Zenti,  kjer  si  je  princ  Evgen 
Savojski  priboril  prve  lavorike. 

Mir,  sklenjen  v  Karlovcih  dne  24.  januarja  1699,  je  še  le  končal 
šestnajstletno  turško  vojno,  ki  se  je  bila  pričela  z  obleganjem  Dunaja. 
Turki  so  izgubili  vse  osvojene  pokrajine  na  Ogrskem  in  Hrvatskem 
ter  obdržali  le  Banat  z  mestom  Temešvar.  Slovenske  dežele,  ki  so 
bile  več  ko  dve  stoletji  glavni  branik  proti  turškim  napadom,  so  bile 
zdaj  rešene  nevarnega  soseda.  Obrambna  črta  se  je  pomaknila  dalje 
proti  jugu.  Tako  je  po  dolgi  vojni  dobi,  po  izredno  velikih  žrtvah  v 
blagu  in  krvi,  slednjič  vendar  napočila  Slovencem  zaželjena  doba 
miru,  ki  jim  je  omogočila  neoviran  gospodarski  in  duševni  napredek. 


(Iz  Valvasorja.) 


Saanilcku 

:Ovnek  v  Savinjski  dolini. 

4.  Kruci  na  Štajerskem.  Jožef  L  in  Karel  VI. 

Po  velikih  odločilnih  bojih  zoper  Turke  na  Ogrskem,  je  bilo 
pričakovati,  da  bodo  avstrijske  dežele  imele  mir  pred  sovražniki. 
Toda  turške  roparje  so  sedaj  nadomestili  ogrski  uporniki  ali  Kruci, 
ki  so  vznemirjali  s  svojimi  pohodi  zlasti  štajerske  obmejne  pokrajine. 

Ime  Kruc  (Kurutz)  pride  od  latinske  besede  „cruciatus"  in  je 
pomenilo  izprva  križarje,  ki  so  šli  v  Palestino  bojevat  se  proti  Sara- 
cenom.  V  začetku  16.  stoletja  so  si  pridejali  to  ime  uporni  ogrski 
kmetje,  ki  so  se  združili  pod  poveljstvom  Jurija  Dosa,  češ  da  hočejo 
iti  v  vojno  za  poveličanje  sv.  križa.  Pripeli  so  si  na  desno  ramo  ali 
na  prsi  rdeč  križ,  starodavno  vojno  znamenje  križarskih  čet.  Toda 
zviti  Dosa  z  njimi  ni  šel  na  Turke,  temveč  planil  nad  gradove  ple- 
menitašev,  ropal  in  plenil,  kjer  se  je  dalo.  Nastal  je  veliki  kmečki 
upor,  katerega  so  z  veliko  težavo  zatrli.  —  Od  tedaj  so  se  ogrski 
nezadovoljneži  in  uporniki  splošno  imenovali  le  Kruci. 

S  tem  imenom  so  se  zaznamovali  že  Bočkajevi  hajduki,  ki  so 
1.  1604.  plenili  po  Železni  in  Salajski  županiji.  Pod  poveljstvom  Gre- 
gorja Nemetha  so  udarili  tudi  na  Štajersko,  opustošili  Fiirstenfeld, 
Radgono,  okolico  Ljutomera  in  Ormoža.  Ormoški  župnik  Ivan  Dvorčič 
poroča,  da  so  v  tem  mestu  oplenili  župno  cerkev  in  odnesli  za  500  goldi- 
narjev dragocenosti. 

Veliki  navali  Krucev  pa  so  se  pričeli  proti  koncu  17.  stoletja, 
ko  je  Emerik  T6k6Iy  stopil  na  čelo  ogrskim  upornikom.  Tok61y  se 
je  nazival  „kralj  Krucev",  in  njegove  čete  so  1.  1683.,  ko  so  Turki 
prodirali  proti  Dunaju,  ostale  na  Ogrskem  kot  turška  rezerva  ter  se 
enako  pogubonosni  povodnji  razlile  po  raznih  krajih.  Na  Mursko 
polje  Kruci  tisto  leto  menda  niso  prišli.  Kakor  priča  stara  slika,  ki 
je  nekdaj  visela  v  župni  cerkvi  sv.  Križa,  a  je  sedaj  v  ljutomerski 
občinski  svetovalnici,  jim  je  Simon  Pornat,  župnik  pri  Mali  Nedelji, 
s  svojimi  ljudmi  zabranil  prehod  čez  Muro.  —  O  novih  napadih  ču- 
jemo  1.  1685.,  ko  je  Tok61yjev  privrženec  Pelhazj  niže  Veržeja  z  ne- 
katerimi Kruci  pridrl  preko  Mure,  si  okoli  sv.  Križa  po  Murskem 
polju  naropal  raznoterega  blaga,  zažgal  nekaj  hiš  in  se  potem  naglo 
zopet  umaknil  čez  Muro  na  Ogrsko.  Kmalu  potem  je  Tokoljjeva 
slava  začela  giniti.  Njegove  trume,  vedno  nadlegovane  od  cesarske 
vojske,  so  se  manjšale  od  dne  do  dne.  V  začetku  1.  1688.  se  je  mo- 
rala vdati  tudi  njegova  najmočnejša  trdnjava  Munkač,  katero  mu  je 
soproga  Helena  Zrinjska  dve  leti  junaško  branila.  Med  raznimi  drago- 
cenostimi,  ki  jih  je  tukaj  cesarska  vojska  zaplenila,  je  bila  tudi  krona 
„kralja  Krucev".  Podobna  je  dragonski  čeladi;  spodnji  del  je  vijo- 
lične barve  in  štiri  prste  na  široko  obrobljen  s  čistim  zlatom,  zgornji 
del  pa  je  obokast  in  bel,  s  platnom  obšit  in  okrašen  z  velikim  dra- 
gocenim kamnom.  —  Ko  je  T6k61y  izgubil  svojo  krono,  se  je  umaknil 
na  Erdeljsko,  in  štajerski  obmejni  kraji  so  imeli  precej  časa  mir. 

Novi  napadi  so  se  pričeli,  ko  je  ogrskim  upornikom  stopil  na 
čelo  Franc  Rakoczj  mlajši.  Novi  poveljnik  Krucev  je  bil  sin  onega 
Franca  Rakoczyja,  ki  se  je  udeležil  Zrinjsko-Frankopanove  zarote, 
mati  mu  je  bila  Helena  Zrinjska,  hči  umorjenega  bana  Petra,  ki  je 
zadnje  dni  življenja  preživela  v  Nikomediji  na  Turškem  in  do  smrti 
sovražila  dunajsko  vlado.  Očem  Rakoczjjev,  drugi  mož  Helenin, 
je  bil  že  imenovani  T6koly,  ki  je  slednjič  umrl  v  Aziji  kot  izgnanec. 
Ni  čuda,  da  se  je  mladi  Rakoczy  že  v  mladosti  navzel  hude  mržnje 
do  avstrijske  vlade. 

L.  1703.  se  je  Rakoczy  postavil  na  čelo  ogrskih  upornikov  in 
mahoma  je  razžarel  po  vsej  deželi  plamen  silne  vstaje.  Celi  roji  ne- 
zadovoljnežev  so  od  vseh  strani  vreli  k  njemu,  truma  je  naraščala 
od  dne  do  dne  in  je  narastla  do  velike  armade.  Z  njo  je  premagal 
Rakoczy  cesarsko  vojsko  in  zavzel  več  trdnjav.  Zdaj  so  se  mnogo- 
brojne  trume  Krucev  kakor  mogočna  reka  razlili  na  vse  strani.  Tudi 
slovenski  kraji  med  Muro  in  Dravo  so  morali  iznova  občutiti  njih 
divjo  besnost.  Blizu  30.000  ogrskih  vstašev  je  pod  raznimi  poveljniki 
ropalo  in  požigalo  pri  Šali,  Borovju,  Friedbergu  in  Dekanovcih,  ena 
truma  teh  divjakov  je  pod  Karo]yjem  pridrla  celo  do  Dunaja.  Ce- 
sarskemu poveljniku  grofu  Heisterju  se  je  sicer  posrečilo  premagali 
Forgača,  enega  izmed  poveljnikov  puntarskih  čet,  pa  razkropljene 
trume  so  se  kmalu  zopet  zbrale  in  še  drzneje  ropale. 

L.  1704.  so  Kruci  v  dveh  večjih  odelkih  prebrodili  Muro  in  sicer 
v  Medjimurju,  kjer  so  se  utaborili  v  Nedeljišču,  in  pri  Veržeju.  — 
Oni  pri  Veržeju  so  se  kmalu  povodnji  enako  razlili  čez  Mursko  polje 
ter  so  napravili  na  Moti,   v  Braneku  in  Razkrižju  manjše  tabore,  v 

katerih  so  spravljali  naropane  reči.  V  Ljutomer  je  prihrula  četa 
Krucev  v  soboto  8.  februarja,  a  tedanji  župan  Jurij  Smrekar  jo  je  z 
nekaterimi  pogumnimi  tržani  napadel  in  zapodil  v  beg.  Toda  drugi 
dan  so  se  divjaki  vrnili  v  večjem  številu  v  trg.  vdrli  v  cerkev  in 
pobrali  vse  dragocenosti.  Oltarje,  svete  podobe  in  kipe  svetnikov  so 
znosili  na  kup  in  sežgali,  v  oropano  in  izpraznjeno  cerkev  pa  po- 
stavili svoje  konje.  Enako  divje  so  gospodarili  v  župnišču  in  drugih 
hišah  v  trgu.  —  Ko  so 
se  Kruci  dovolj  znosili 
nad  tržani,  so  šli  nad 
kmete  v  okolici.  Na  Moti, 
v  Stročji  vasi,  na  C^venu 
pri  Pristavi  so  odgnali 
nad  150  konj,  350  goved 
in  400  prešičev,  potem 
še  nagrabili  mnogo  žita, 
moke,  vina,  sena,  obleke, 
pohištva;  kar  je  ostalo  in 
niso  mogli  spraviti  s  se- 
boj, so  pa  zažgali.  Enako 
so  divje  tolpe  ropale  tudi 
vKriževcih.  Ključarovcih, 
na  Grabah.  Branoslavcih, 
Cezanjevcih  in  po  drugih 
vaseh  Murskega  polja. 
Česar  tolovajska  drhal 
ni  mogla  sama  odnesti. 
so  morali  kmetje  pripe- 
ljati v  njihove  tabore. 
Po-amczne  čete  Krucev 
so  razbijale  in  ropale  tudi 
po  vinogradih  ter  drvile 
celo  v  spodnje  Slovenske 
Gorice.  Po  hribih  in  do- 
linah se  je  razlegal  klic 
prestrašenih  prebivalcev: 
,Bežite,  bežite !  Kruc  pride, 
rebelija  bo!'  Ko  so  ljudje 
slišali  ta  glas,  so  naglo  zakopali,  kar  je  bilo  dragocenejšega,  in  bežali 
proti  Mariboru,  zakaj  Kruci  niso  le  ropali  in  zažigali,  temveč  tudi  z 
ljudmi  grozovito  ravnali.  Nekatere  so  postrelili,  druge  do  smrti  po- 
tolkli, enim  so  odsekali  roke  ali  noge,  drugim  porezali  ušesa  in  no- 
sove, zopet  druge  so  do  nagega  slekli  in  počeli  z  njimi  nezaslišane 
hudobije,  sploh,  delali  in  divjali  so  hujše  kakor  Turki. 

Ko  so  zvedeli  v  Radgoni,  kako  se  godi  njihovim  sosedom  okoli 
Ljutomera,  je  zbral  mestni  župan  Draš  okoli  30  meščanov  in  300  dobro 
oboroženih  kmetov  in  šel  z  njimi  proti  Ljutomeru.  Tam  najde  še 
okoli  300  Krucev,  ki  se  postavijo  v  bran.  Toda  kmalu  so  bili  pre- 
magani in  pregnani  iz  trga.  Cez  šest  dni  pride  zopet  70  Radgončanov 

z  nekaterimi  kmeti  proti 
Braneku  in  naleti  pri  Krapju 
zunaj  Ljutomera  na  več 
stotin  Krucev.  Vnela  se  je 
grozna  in  krvava  bitka.  Od 
spodnje  strani  plane  na  nje 
radgonski  župan  Draš  s 
svojo  četo,  iz  Ljutomera 
pritiska  s  precejšnjo  trumo 
tržanov  in  kmetov  ljuto- 
merski župan  Juri  Smrekar, 
od  zgornje  strani  pa  je  pri- 
jela divjake  ravno  došla 
truma  Radgončanov^.  Kruci 
se  branijo  z  divjim  krikom, 
enaki  ranjenim  levom.  Toda 
Slovenci  jih  pogumno  napa- 
dejo in  vržejo  nazaj  proti 
Muri,  kjer  se  jih  je  mnogo 
potopilo.  Okoli  300  Krucev 
je  mrtvih  obležalo,  50  so 
jih  ujeli  živih.  —  Zdaj  se 
roparske  trume  dolgo  niso 
več  upale  v  ljutomersko 
okolico,  pač  pa  so  ropale, 
pobijale  in  požigale  po  Nem- 
škem Štajerskem,  posebno 
okoli  Hartberga.  —  Enako  kakor  v  Ljutomeru  so  Kruci  delali  škodo 
tudi  v  trgu  Veržeju,  ki  stoji  to  stran  Mure  blizu  ogrske  meje.  Neka 
listina,  ki  se  hrani  v  veržejskem  arhivu,  ceni  to  škodo  na  3304 gld.  48  kr. 
Posebno  izvrstno  se  je  obnašala  v  bojih  s  Kruci  četa  veržejskih  strel- 
cev, ki  je  imela  takrat  dva  sloveča  poveljnika,  nekega  Čopora  in  Šte- 
fana Ropoša.  Čopora  je  bil  menda  sodar,  silno  močan  in  srčen  človek, 
ki  je  nosil  železno  srajco  ali  oklep.  Še  slavnejši  je  bil  Ropoša  in 
ljudje  vedo  o  njem  več  pripovedk.  Znal  je  dobro  latinsko  in 
pisal  zelo  lično.  V  bojih  s  Kruci  je  pokazal  mnogo  vojaškega  ta- 
lenta in  se  posluževal  vseh  sredstev,  moči  in  zvijače,  da  premaga 
svoje  sovražnike.  Tudi  on  je  baje  nosil  železno  srajco,  jezdil  je  konja 
plavca  in  ljudstvo  pravi,  da  se  ga  kroglje  sovražnikov  niti  prijele 
niso.  Enkrat  je  zmagal  Ropoša  Kruce  pri  Meki,  to  je  na  polju  med 
Veržejem  in  Krapjem,  kjer  je  skril  v  grmovje  krdelo  svojih  strelcev, 
sam  pa  je  z  lepimi  besedami  izvabil  sovražnike  v  zasedo.  Da  bi  se 
za  napravljeno  škodo  nad  Kruci  zmaščeval,  je  šel  Ropoša  včasih  s 
svojimi  ljudmi  tudi  čez  Muro  na  Ogrsko  plenit.  L.  1704.  je  s  takega 
pohoda  prignal  s  seboj  29  glav  živine.  Vkljub  mnogim  nevarnostim 
je  dosegel  visoko  starost  in  umrl  šele  3.  junija  1.  1746. 

Ob  istem  času,  ko  sta  dobila  Ljutomer  in  Veržej  neljube  goste 
z  Ogrskega,  je  velika  četa  Krucev  prebrodila  Muro  v  Medjimurju  in 
se  utaborUa  v  Nedeljišču.  Ropala  je  kraj  Drave  in  se  mudila  precej 

časa  tudi  v  Središču.  Prvi 
dan  po  Svečnici  1.  1704.  se 
nenadomapojavijo  sovražne 
trume  „na  tratah".  Bilo  jih 
je  več  tisoč,  pešcev  in  ko- 
njenikov. Večinoma  so  imeli 
puške  in  sablje,  nekateri  pa 
le  nataknjene  kose,  gnojne 
vile,  sekire  in  bate  brez 
vsake  vojaške  oprave  in 
reda.  V  Središču  so  jih 
sploh  imenovali  le  „fraj- 
kore"  ali  „frankore"  in 
pod  tem  imenom  ve  ta- 
mošnje  ljudstvo  še  sedaj 
marsikaj  o  njih  povedati. 
Prebivalcev  je  bilo  takrat 
malo  v  trgu;  deloma  jih  je 
v  prejšnjih  dveh  letih  po- 
brala kuga,  deloma  so  jih 
uvrstili  v  cesarsko  vojsko, 
deloma  pa  so  poiskali  za- 
vetja v  Rušah  pod  Pohor- 
jem. Ker  so  bili  tržani  le 
maloštevilni,  se  Krucem  niso 
s  silo  ustavljali;  ko  so  sli- 
šali, da  nameravajo  ti  napasti 
ormoško  graščino,  so  celo 
z  njimi  potegnili  zoper  gra- 
ščaka,  od  katerega  so  mo- 
rali prestati  mnogo  bridkosti.  Združeni  Kruci  in  Središčani  napadejo  z 
velikim  hrupom  Ormož.  Najprej  vderejo  v  graščino,  kjer  vse  preiščejo  in 
premečejo,  pa  graščaka  ne  najdejo  doma.  Potem  planejo  z  vso  besnostjo 
v  mesto,  tam  oropajo  vsako  hišo  in  pivnico,  slednjič  zažgo  grad  in  mesto. 
V  nekaterih  urah  je  bil  večji  del  Ormoža  pokončan.  —  Ni  še  mesto  prav 
gorelo,  že  vihrajo  divjaki  proti  Veliki  nedelji,  kjer  so  naleteli  na  odločen 
odpor.  Velikonedeljski  župnik  nemškega  viteškega  reda,  Maksimilijan 
Krajner,  se  postavi  s  svojimi  župljani  in  nekaterimi  pribeglimi  ormoškimi 
meščani  divjakom  pogumno  v  bran  in  odbije  vse  njihove  napade.  Odpo- 
deni  od  Velike  nedelje  so  se  Kruci  s  tem  večjo  srditostjo  razkropili 
po  ljutomerskih  goricah,  ropali  in  požigali.  Ko  pridrve  k  sv.  Miklavžu, 
najdejo  cerkev  zaprto,  župnišče  pa  prazno,  ker  se  je  župnik  zaradi 
večje  varnosti  preselil  k  podružnici  žalostne  Matere  božje  v  Jeruza- 
lemu. Takoj  vlomijo  v  cerkev,  poberejo,  kar  ima  vrednost,  oltarje 
poškodujejo  in  razrušijo,  potem  pa  divjajo  naprej  proti  Jeruzalemu. 
Toda  v  „Babjem  klancu",  kjer  so  1.  1664.  junaške  žene  s  kropom 
in  debelim  kamenjem  nagnale  divje  Turke,  je  pričakoval  Kruce  mi- 
klavževski  župnik  Martin  Stariha  s  svojimi  ljudmi  in  jih  tako  sijajno 
premagal,   da  je  dobil  častni  priimek  „victoriosus",  t.  j.  premagavec. 


Helena  Zrinjska, 
soproga  Rakoczijeva  in  Tokolijeva. 

Nekaj  po  ljutomerskih  goricah  naropanih  reči  so  Kruci  precej 
zapeljali  v  Središče,  druge  pa  so  za  nekaj  časa  spravljali  v  Šalovce^ 
kjer  so  na  občinskih  tratah  imeli  svoj  tabor.  Nekaj  naropanega  blaga 
so  jim  kmetje  morali  peljati  celo  v  Nedeljišče,  kjer  je  bil  njihov 
glavni  stan.  Trg  Središče  je  bil  iznova  oropan  in  požgan,  zlasti  žup- 
nišče  in  cerkev  sv.  Duha.  Več  tednov  je  trajalo  to  ropanje  in  poži- 
ganje po  ljutomerskih  goricah  in  središki  okolici,  ko  jih  slednjič 
vendar  le  prežene  truma  Hrvatov,  ki  so  Kruce  podili  do  Mure,  jih 
mnogo  pobili  in  jim  odvzeli  precej  blaga,  ki  so  ga  bili  naropali  po 
Slovenskem  Štajerskem. 

Dve  leti  je  imela  potem  Štajerska  mir  pred  Kruci,  ker  se  je 
njihova  sila  obrnila  proti  Spodnji  Avstriji,  kjer  so  plenili  in  požigali 
celo  do  Dunaja.  L.  1705.  so  bile  Rakoczjjeve  čete  sicer  premagane 
pri  Velikem  Varadinu,  pa  ne  uničene,  in  naslednje  leto  so  ogrske 
čete  tem  grozoviteje  razgrajale  po  avstrijskih  deželah. 

Zadnji  dan  sušca  1.  1706.  so  vdrli  Kruci  v  dveh  oddelkih  nad 
Radgono  pri  nemški  sv.  Ani  in  Kleku  na  Štajersko  in  pridivjali  nad 
Straden.  Njihov  divji  krik,  pa  zdihovanje  in  plakanje  ubogih  ljudi 
se  je  razlegalo  po  vsej  okolici.  Kar  je  moglo  bežati,  je  pobegnilo  v 
hoste  in  bregove.    Milo   so  se  oglasili   stradenski  zvonovi  in  klicali 

verno  ljudstvo  na  pomoč. 
Zbralo  se  je  precejšnje 
število  krepkih  mož.  Z 
njimi  se  dekan  Matija 
Marko  Krucem  hrabro 
postavi  v  bran  in  jih  pre- 
podi. Potem  še  plane  na 
nje  neki  šolnik  (učitelj) 
na  čelu  pogumne  trume 
in  prežene  divjake  preko 
meje  na  Ogrsko.  Da  bi 
ta  drhal  ne  vdrla  iznova 
preko  Mure  na  Štajersko, 
so  tja  postavili  močne 
straže.  Tudi  iz  središke 
župnije  je  1.  1707.  hodilo 
420  ljudi  k  Muri  straži  t. 
Vzlic  tem  varnost- 
nim napravam  so  Kruci 
1.  1708.  vendarle  pridrli 
na  Štajersko.  Razsajali  in 
ropali  so  najbolj  okrog 
Friedberga.  v  Dekanov- 
cih  in  drugod  po  okolici. 
Nekatere  trume  so  pri- 
drle  tudi  v  ljutomerske 
kraje,  divjale  okoli  Male 
nedelje  in  v  tomaževski 
Jožef  1.  župniji.  Ljutomerski  žu- 

pan  Gregor  Varašič  se  jim  je  sicer  postavil  v  bran,  pa  ni  mogel 
zabraniti,  da  bi  Kruci  ne  oplenili  trga.  Tudi  ormoški  graščak  Franc 
Anton  Pete  je  z  nekaterimi  vojaki  in  trumo  kmetov  izkušal  prepo- 
diti roparje,  pa  je  bil  premagan,  njegovi  vojaki  pa  večjidel  ubiti. 
Brez  dvoma  bi  bila  tudi  njega  zadela  enaka  usoda,  da  ni  zbežal  v 
vinograd,  kjer  so  ga  podložni  viničarji  vzeli  v  svoje  varstvo  in 
mu  rešili  življenje. 


Leta  1710.  se  je  začela 
Rakoczvjeva  zvezda  nagibati 
v  zaton.  Ko  so  bili  njegovi 
zavezniki,  Francozi,  prema- 
gani, se  je  izkušal  s  cesarjem 
poravnati.  Že  so  tekla  poga- 
janja, ko  so  v  mesecu  septem- 
bru 1710  njegove  čete  pod 
poveljstvom  Adama  Palok 
zopet  pridivjale  na  Štajersko. 
Ropale  in  požigale  so  okoli 
Tirnave  in  Halbenreina,  pobile 
več  kmetov  na  polju,  odgnale 
s  seboj  mnogo  živine  in  nekaj 
ljudi.  Prebivalci  bi  se  bili  div- 
jakom radi  v  bran  postavili, 
pa  niso  imeli  orožja.  —  Na- 
slednje leto  je  Rakoczy  po- 
begnil na  Poljsko,  njegov 
glavni  poveljnik  Karolv  pa  je 
dne  1.  maja  1711  sklenil  s  ce- 
sarjem satmarski  mir,  ki  je 
zagotovil  vsem  upornikom  od- 
puščanje, ako  odlože  tekom 
treh  tednov  orožje.  Zdaj  je  bilo 
konec  ogrskih  uporov  in  z 
njimi  tudi  krucevskih  napadov 
na  Slovenji  Štajer. 


Dircčtoi'.  un^  ]^(x%xhoit'i&V&i-  uv  Crain  .1 


Knez  Ivan  Eggenberg,  deželni  glavar  kranjski 

(1674—1692). 


Boji,  ki  jih  je  moralo  izvojevati  slovensko  ljudstvo  z  ogrskimi 
roparji,  so  se  mu  živo  vtisnili  v  spomin.  O  njih  poročajo  župnijske 
kronike,  listine,  razne  pobožne  ustanove,  slike  in  denarji,  ki  se  še 
tu  in  tam  nahajajo.  Ljudstvo  pa  ve  povedati,  kje  so  Kruci  taborili, 
kje  so  bili  glavni  spopadi  z  njimi  in  kje  so  ubite  sovražnike  poko- 
pali. Beseda  „Kruc'',  dasiravno  po  obliki  tuja,  se  je  na  Murskem 
polju  in  po  Slovenskih  goricah  popolnoma  udomačila  in  pomeni  de- 
loma neustrašenega,  drznega  junaka,  deloma  pa  tudi  divjaka  brez 
vere  in  srca,  kateremu  ni  sveto  ne  tuje  blago,  ne  življenje. 


Sredi  med  boji,  ki  jih  je  moral  izvojevati  z  ogrskimi  uporniki, 
je  umrl  cesar  Leopold  (5.  maja  1705)  po  oseminštiridesetih  letih  vla- 

danja.  Dasiravno  po  naravi  dobrovoljen  in  miroljuben,  je  bil  vendar 
skoraj  vedno  zapleten  v  dolgotrajne  vojne  na  vzhodu  in  zapadu.  Še 
kot  dediščino  je  zapustil  svojemu  sinu  vojno  s  Francozi  za  nasledstvo 
na  Španskem,  ki  je  trajala  od  1.  1700.  do  1714. 

Od  naših  dežel  je  zahtevala  ta  vojna  hude  žrtve.  Zapored  so 
naložili  vsem  stanovom  vojne  davke,  celo  posli  so  morali  od  vsa- 
kega goldinarja  svoje  plače  dajati  po  6  krajcarjev.  Vladni  odloki  so 
ukazali,  da  se  kmetje  oborože  in  da  vsi  večji  posestniki  postavijo  do- 
ločeno število  mož  v  cesarsko  vojsko.  V  marcu  1.  1704.  so  morale 
cerkve  izročiti  cesarskemu  novčnemu  uradu  vso  srebrnino  in  zlat- 
nino, izvzemši  kelihe,  patene  in  monštrance,  ali  pa  odkupiti  marko 
srebra  s  15  goldinarji.  —  Boji  s  Francozi  so  se  vršili  daleč  od  naših 
mej,  le  Trst  je  bil  nekaj  čfisa  ogrožen.  V  aprilu  1.  1702.  je  prišlo 
pred  mesto  brodovje  francoskega  admirala  Forbina,  da  zapre  cesarski 
vojski  dovoz  rekrutov,  živil  in  streliva.  V  avgustu  so  začeli  Francozi 
obstreljavati  Trst  z  bombami,  ki  pa  niso  napravile  mnogo  škode. 
Tržačani  so  pribežali  v  Ljubljano,  kjer  so  ukrenili  vse  potrebno  za 
obrambo.  Grof  Rabatta  je  prevzel  poveljstvo  nad  kranjsko  črno  vojsko; 
skladišča  so  napolnili  z  vojnimi  potrebščinami.  Vendar  ni  bilo  sovraž- 
nega vpada.  Zmaga  cesarskih  poveljnikov,  Evgena  in  Malborougha 
pri  Hochstadtu  (12.  avgusta  1704)  je  odvrnila  vsako  nevarnost  od 
osrčja  monarhije. 

Jožef  I.  (1705—1711),  ki  je  sledil  Leopoldu  v  avstrijskih  de- 
želah in  na  nemškem  cesarskem  prestolu,  je  bil  previden  in  odločen 
vladar,  na  katerega  so  mnogi  stavili  velike  nade,  govoril  je  sedem 
jezikov  in  bil  velik  ljubitelj  umetnosti.  Imel  je  zasnovane  načrte  za 
velike  preosnove  v  državni  upravi,  katerih  pa  vsled  vojnih  časov  ni 
mogel  takoj  izvršiti.  Moral  je  predvsem  skrbeti,  da  srečno  dokonča 
dvojno  vojno,  z  uporniki  na  Ogrskem  in  s  Francozi  na  Nemškem. 
Pa  še  preden  se  mu  je  to  posrečilo,  ga  je  že  ugrabila  smrt  v  cvetu 
let.  Umrl  je  za  kozami  17.  aprila  1711. 

Njegov  naslednik  Karol  VI.  je  bil  drugi  sin  cesarja  Leopolda 
in  od  očeta  odločen,  da  zasede  španski  prestol.  Že  1. 1703.  je  zapustil 
očetovo  hišo  in  avstrijske  dežele  in  se  odpravil  čez  morje  na  Portu- 
galsko, kjer  se  je  imel  oženiti  s  kraljevo  hčerjo,  potem  pa  s  pomočjo 
svojega  tasta  in  zaveznika  prodirati  na  Špansko.  Toda  komaj  je 
dospel  v  Lisabon,  je  moral  zvedeti  na  svojo  žalost,  da  mu  je  mlada 
zaročenka  umrla  za  kozami.  Še  le  čez  dve  leti  se  je  Karolu  posrečilo 
priti  v  Barcelono,  glavno  mesto  Kataloncev,  svojih  odličnih  pristašev, 
od  koder  je  vodil  pet  let  vojno  za  španski  prestol,  pa  komaj  obdržal 
katalonsko  obal.  Ko  je  došla  vest  o  smrti  njegovega  brata  Jožefa, 
je  takoj  tajno  zapustil  Španijo,  da  bi  ga  njegovi  sovražniki  ne  mogli 
zajeti,  in  je  hitel  čez  Milan  v  Frankfurt,  kjer  je  še  pred  Božičem  1. 1711. 
prejel  nemško  cesarsko  krono.  Po  mnogih  nesrečah  in  neprilikah  je 
25.  januarja  naslednjega  leta  dospel  v  svojo  avstrijsko  prestolnico. 

Karolu  je  bila  prva  skrb,  da  se  pomiri  s  svojimi  nasprotniki. 
Zato  je  potrdil  satmarski  mir,  ki  ga  je  bil  sklenil  že  njegov  brat 
Jožef  z  ogrskimi  uporniki,  in  završil  špansko  nasledstveno  vojno  z 
mirom  v  Rastattu  in  Badenu  (1714).  Avstrija  je  obdržala  svoja  itali- 

janska  posestva:   Neapelj,  Milan,  Sardinijo  in  Nizozemsko;    španski 
prestol  pa  je  zasedel  Filip  V.  iz  kraljeve  hiše  francoskih  Bourbonov. 

Odmor,  ki  je  nastal  po  veliki  vojni,  je  hotel  cesar  porabiti  za 
nujne  preosnove  v  državni  upravi,  toda  že  se  je  prikazal  na  obzorju 
nov,  temen  oblak.  Turki  niso  mogli  preboleti  izgube  grškega  polo- 
toka Moreje,  katerega  so  morali  v  karlovškem  miru  prepustiti  Bene- 
čanom. Zato  so  1.  1715.  naenkrat  pričeli  vojsko  z  republiko  in  si  v 
45  dneh  osvojili  Grško. 
Avstrija  je  bila  v  zvezi 
z  Benečijo  in  Poljsko,  ki 
so  si  med  seboj  jamčile 
posest,  določeno  jim  v 
karlovškem  miru,  zato 
je  morala  zopet  prijeti 
za  orožje  proti  Turkom. 
Prva  vojna  je  bUa  uspe- 
šna. Princ  Evgen  je  leta 
1716.  pri  Petrovaradinu 
Turke  popolnoma  potol- 
kel in  osvojil  Banat  z 
mestom  Temešvar.  Tudi 
na  Hrvatskem,  v  Bosni 
in  Valahiji  so  bile  cesar- 
ske čete  zmagovite.  Na- 
slednje vojno  leto  se  je 
končalo  z  osvojitvijo 
Belgrada  (16.  avg.  1717). 
Turki  so  se  umaknili  iz 
Mehadije,  Šabca,  Zvor- 
nika  in  začeli  ponujati 
mir.  Karel  ponudbe  ni 
odbil.  Pogajanja  so  se 
pričela  v  Požarevcu  in 
završila  z  mirovno  po- 
godbo, ki  je  priznala 
Avstriji  Banat,  Valahijo 
do  reke  Alute,  Srbijo  do 
Timoka  in  Bosno  do 
reke  Une  (1718). 

Žal,  da  so  bile  vse  te  pridobitve  kmalu  izgubljene.  L.  1736.  se 
vname  vojna  med  Rusijo  in  Turčijo  zaradi  mejnih  sporov.  Carica 
Ana  I.  Ivano vna  zahteva  od  Karola,  naj  na  podlagi  nedavno  sklenjene 
pogodbe  poseže  v  boj.  Karol,  ki  je  ravno  završil  vojno  za  nasledstvo 
na  Poljskem,  je  imel  izmučene  čete  in  prazno  blagajno.  Veliki  in 
zmagoviti  vojskovodja,  princ  Evgen,  je  ravno  takrat  umrl  v  73.  letu 
starosti.  Naslednja  vojna  je  pokazala,  kaj'  je  z  njim  izgubila  habs- 
burška vladarska  hiša. 

V  poletju  1737.  je  cesarski  poveljnik  Seckendorf  z  glavno  armado 
vdrl  v  Srbijo  in  osvojil  trdnjavo  Niš.    Že  proti  koncu  leta  pa  so  bili 

Avstrijci  povsod  potisnjeni  nazaj.  Naslednje  leto  je  dobil  vrhovno 
poveljstvo  grof  Konigsegg,  pa  tudi  zdaj  ni  prišlo  do  odločitve,  v 
malih  bojih  so  Avstrijci  vedno  podlegli.  Leta  1739.  je  bil  novi  po- 
veljnik grof  Wallis  premagan  pri  Belgradu  in  veliki  vezir  je  začel 
oblegati  to  važno  trdnjavo.  Grof  Neipperg  je  dobil  nalog,  da  sklene 
v  Belgradu  mir,  ki  je  bil  za  Avstrijo  precej  poniževalen.  Izgubila  je 
vse,  kar  je  pridobila  v  požarevskem  miru,  Donava  in  Sava  sta  bili 
poslej  meja  proti  Turčiji. 

V  zvezi  s  turškimi  vojnami  moramo  omeniti  še  važno  izpre- 
membo,  ki  se  je  zgodila  pod  Karolom  VI.  s  Krajino. 

Znano  je,  da  so  notranje -avstrijske  dežele  donašale  velike  de- 
narne žrtve  za  vzdrževanje  Slavonske  in  Hrvatske  krajine  in  sicer 
nad  150.000  goldinarjev  na  leto.  Zato  so  njih  sinovi  imeli  vse  glavne 
poveljniške  službe;  Štajerska  in  Kranjska  pa  sta  se  tudi  opetovano 
trudili,  da  se  Krajina  zaradi  stroškov,  ki  jih  donašata,  prizna  za 
njuno  last.  Ferdinand  II.  jo  je  osnoval  kot  poseben  teritorij,  ki  se  je 
delil  v  varaždinski  in  karlovški  generalat  ter  bil  neposredno  pod- 
ložen kralju.  Hrvatje  so  težko  trpeli,  da  se  trga  njihova  domovina 
in  so  na  saborih  mnogokrat  ugovarjali  takim  kraljevim  naredbam. 
Enako  jih  je  bolelo,  da  so  tuji,  nemški  generali,  bili  poveljniki  hrvatski 
vojski  v  Krajini,  in  Petru  Zrinjskemu  ni  malo  razvnela  maščevalnost 
okoliščina,  da  mu  dunajski  dvor  ni  hotel  podeliti  karlovškega  gene- 
ralata,  ampak  imenoval  za  to  mesto  malo  sposobnega  Herbersteina. 
Krajiško  vprašanje  je  ostalo  nerešeno  tja  do  začetka  18.  stoletja. 
Karol  VI.  je  1.  1734.  odpravil  nemške  posadke  in  uredil  Krajino  kot 
posebno  cesarsko  deželo,  njeno  obrambo  pa  prepustil  krajiškemu 
ljudstvu,  ki  se  je  vojaško  organizovalo  in  za  svojo  vojno  službo 
dobivalo  plačo  iz  cesarske  blagajne.  Mnogo  pristno  narodnega  je 
sicer  še  ostalo.  Ljudstvo  je  bilo  razdeljeno  po  voj vodstvih,  v  vaseh 
so  še  ostali  starodavni  knezi,  da  sodijo  po  običajnem  narodnem  pravu. 
Toda  vsa  vnanja  uredba  je  bila  vojaška  in  ves  krepki  narod  je  služil 
cesarju  kot  stalna  in  redna  vojska.  Ime  „Krajiščnik"  (graničar)  postane 
zdaj  skoraj  narodno  ime  in  cesarski  poveljniki  v  Krajini  so  bili  po 
obsegu  zemljišča  in  številu  vojske  mogočnejši,  nego  sami  bani 
hrvatski. 

Dasiravno  se  je  cesar  Karol  zapletel  v  mnoge  vojne,  je  vendar 
bil  po  značaju  miroljuben  in  vsa  njegova  skrb  se  je  obračala  na  to, 
da  dvigne  blagostanje  svojih  dežel.  Zato  je  pospeševal  obrt  in  trgo- 
vino, skrbel  za  dobre  prometne  z\qzq,  in  izkušal  Avstriji  odpreti  pot 
preko  Jadranskega  morja.  O  vsem  tem  bomo  obširneje  razpravljali 
na  drugem  mestu.  —  Da  se  pouči  o  razmerah  svojih  dednih  dežel,  jih 
je  Karol  VI.  1.  1728.  sam  obiskal  in  pri  tej  priliki  sprejel  običajno 
poklonitev  deželnih  stanov. 

Z  Dunaja  je  odpotoval  cesar  s  svojo  enajstletno  hčerko  Marijo 
Terezijo  in  mnogoštevilnim  spremstvom  po  novonapravljeni  cesti 
čez  Semernik  v  Gradec,  kjer  se  je  vršila  poklonitev  6.  julija  z  ve- 
likim sijajem.  Deželni  nadtajnik  Jurij  Jakob  pl.  Deyerlsberg  je  z  ob- 
širnim opisom  in  slikami  ovekovečil  slavnostne  dneve.  Cesar  je  ostal 
v  Gradcu  do  srede  avgusta  in  potem  potoval   preko  Maribora  po 


935 


novi  cesti  v  Celovec,  kamor  je  dospel  20.  avgusta.  Sprejem  se  je  vršil 
na  goličavi  pri  sv.  Jakobu,  vhod  v  mesto  je  bil  nad  vse  sijajen.  Ker  je 
malo  prej  pogorela  cerkev  sv.  Duha,  se  je  cesar  udeležil  slavnostne 
božje  službe  pri  jezuitih.  Dne  22.  avgusta  je  bila  poklonitev  stanov 
v  deželni  hiši.  Kakor  njegov  oče  Leopold,  se  je  tudi  Karol  zahvalil 
za.  to,  da  so  mu  opustili  običajni  obred  umeščenja.  Vojvodski  kmet 
je  bil  navzoč  pri  tem  svečanem  dogodku,  dobil  potrditev  svojih  pravic 
in  bil  z  vso  družino  vred  v  neki  cesarjevi  sobi  pogoščen.  Koroški 
slikar  Frohmiller  je  v  veliki  dvorani  deželne  hiše  na  stropu  upodobil 
zgodovinski  prizor  te  poklonitve,  ki  je  bila  zadnja  v  tisočletni  zgo- 
dovini koroške  dežele.  Dne  24.  avgusta  je  Karol  zapustil  Celovec  in 
se  po  novi  Ijubelski  cesti  odpeljal  proti  Ljubljani. 


Koroški  deželni  stanovi  se  poklonijo  Karolu  VI. 

(Slika  na  stropu  deželne  hiše  t  Celovcu.) 

Kranjci  so  bili  poslali  cesarju  za  potovanje  16.000  goldinarjev 
in  delali  velike  priprave,  da  dostojno  sprejmejo  svojega  vladarja. 
Na  popravljeni  cesti  vrh  Ljubelja  so  dali  postaviti  na  svoje  stroške 
dve  kameniti  piramidi  z  latinskimi  napisi,  ki  so  proslavljali  Karolove 
zasluge  za  promet  in  trgovino.  Tu  je  cesar,  prenočivši  na  Malem 
Ljubelju,  dne  25.  avgusta  prvič  stopil  na  kranjska  tla.  Pozdravil  ga 
je  kranjski  deželni  glavar  in  vrhovni  cestni  ravnatelj  grof  Gallenberg 
in  ga  potem  spremil  v  Ljubljano.  Vhod  v  Ljubljano  in  slavnosti,  ki 
so  se  ob  tej  priliki  vršUe,  nam  popisuje  knjižica,  ki  je  izšla  v  Ljub- 
ljani 1. 1739.  (Erbhuldigungsaktus  im  Herzogthum  Krain.)  —  Poklonitev 
se  je  vršila  po  navadnem  načinu.  Posebej  se  še  omenja,  da  je  grof 
Lamberg,   ki  je  pri  cerkvenih  vratih  cesarju  držal  stremen,   ko  je 


936 

stopil  s  konja,  od  njega  dobil  v  dar  konja  z  dragocenim  sedlom  in 
vso  konjsko  opravo  vred.  Deželnemu  glavarju  je  podaril  cesar  svojo 
lastno  sliko  v  okvirju,  okrašenem  z  dragocenimi  diamanti,  komisarju 
za  ceremonije  spominski  denar  v  diamantih,  upravitelju  idrijskega 
rudnika,  Francu  pl.  Stembergu,  pa  zlato  kolajno.  Dne  30.  avgusta  je 
cesar  odpotoval  po  Ljubljanici  proti  Vrhniki,  prenočil  v  Postojni, 
v  Vipavi  in  prišel  2.  septembra  na  goriško  mejo. 

Odposlanci  deželnih  stanov  so  ga  sprejeli  v  Šempasu,  deželni 
glavar  Franc  Lantieri  na  čelu  plemstva,  tržaški  škof  Luka  Del- 
mestre  z  duhovščino  pa  pri  župni  cerkvi  sv.  Hilarija.  Poklonitev  se 
je  vršila  5.  septembra  z  vsem  mogočim  sijajem  v  veliki  dvorani  go- 
riškega gradu.  Drugi  dan  se  je  odpeljal  cesar  po  suhem  proti  Trstu. 

Z  nepopisnim  navdušenjem  so  sprejeli  tržaški  meščani  svojega 
velikega  pokrovitelja.  Saj  je  bil  Karol  tisti,  ki  je  proglasil  Trst  za 
svobodno  luko,  ki  je  ustanovil  „orientsko  kompanijo"  za  pospeše- 
vanje prekmorske  trgovine  in  ki  je  sploh  s  svojimi  napravami  po- 
ložil temelj  novemu  živahnemu  razvoju  tržaškega  mesta.  Poklonitev 
se  je  vršila  11.  septembra;  potem  je  cesar  obiskal  novo  pristanišče 
Kraljevico  ob  vhodu  v  Bakarski  zaliv.  Na  povratku  se  je  zopet 
mudil  20.  septembra  v  Ljubljani,  kjer  je  novo  društvo  „prijateljev 
glasbe"  (accademia  philharmonicorum)  med  cesarjevo  večerjo  pro- 
izvajalo razne  glasbene  umotvore  in  si  pridobilo  njegovo  posebno 
naklonjenost.  Dva  dni  pozneje  je  odpotoval  cesar  proti  štajerski  meji 
in  si  še  pri  Trojanah  ogledal  marmornati  slavolok,  kjer  so  trije  na- 
pisi izražali  zahvalo  kranjske  dežele  za  najvišji  obisk. 

Za  vlade  Karola  VL  je  bila  habsburška  oblast  na  vrhuncu.  Na 
Ogrskem  so  se  nje  meje  razširile  do  Save  in  Donave,  v  Italiji  in  na 
Nizozemskem  so  se  ji  pridružile  nove  pokrajine,  in  po  najoddalje- 
nejših  morjih  je  vihrala  avstrijska  zastava.  Tembolj  je  moral  Karol 
skrbeti  za  to,  da  združi  vse  te  raznolike  dele  svoje  monarhije  v  stalno, 
nerazdružljivo  celoto  in  zagotovi  svojim  potomcem  nemoteno  nasled- 
stvo v  vseh  kraljestvih,  kronovinah  in  deželah,  ki  niso  imeli  doslej 
nič  skupnega,  kakor  le  vladarsko  hišo.  To  se  je  zgodilo  s  pragma- 
tično sankcijo. 

Že  cesar  Leopold  je  1. 1703.,  ko  je  odhajal  njegov  sin  na  Špansko, 
sklenil  z  obema  bodočima  vladarjema,  Jožefom  in  Karolom,  rodbinsko 
pogodbo,  po  kateri  sta  imela  oba  brata  s  svojimi  potomci  po  zakonu 
prvorojenstva  pravico  nasledstva  za  vso  habsburško  monarhijo  in 
istotako  njune  hčere,  ako  bi  ne  bilo  moških  potomcev.  V  tej  pogodbi 
so  uveljavljena  vsa  tista  načela,  ki  jih  je  pozneje  proglasila  pragma- 
tična sankcija. 

Za  Karola  je  bilo  nasledstveno  vprašanje  tem  važnejše,  ker  je 
bil  zadnji  moški  Habsburžan.  V  prvih  letih  njegove  vlade  potreba  še 
ni  postala  nujna,  tem  manj,  ker  je  cesar  1. 1716.  dobil  sina  Leopolda, 
čigar  rojstvo  so  avstrijski  narodi  z  veseljem  pozdravili.  Ko  je  ce- 
sarjevič  čez  nekaj  mesecev  umrl  in  so  se  mu  pozneje  rodile  le  še 
tri  hčere,  Marija  Terezija,  Marija  Ana  in  Marija  Amalija,  je  bilo  treba 
misliti  na  to,  komu  naj  pripade  velika  dediščina  in  kako  preprečiti, 
da  ne  razpade  po  smrti  cesarjevi  obsežna  avstrijska  monarhija. 

Značilno  je,  da  so  storili  prvi  korak  za.  uresničenje  cesarjevih 
teženj  —  Hrvatje.  V  saboru  je  zagrebški  škof  Mirko  Esterbazi  9.  marca 
1712  stavil  predlog,  naj  hrvatski  narod  pomaga  habsburški  vladarski 
hiši,  da  ji  bodo  vsa  kraljestva  dedna  tudi  v  ženskem  kolenu.  Po  tri- 
dnevni razpravi  je  sabor  sklenil,  „da  Hrvatje  sprejmejo  za  vladarja 
ono  avstrijsko  princezinjo  ali  njeno  potomstvo,  ki  bi  vladala  Avstriji, 
Štajerski,  Koroški,  Kranjski  in  stolovala  v  Avstriji."  Dalje  razlagajo 
saborski  poslanci,  zakaj  hočejo  imeti  dedno  kraljestvo,  rekoč:  „Brez 
dvoma  bi  postalo  volilno  kraljestvo  pozorišče  krvavih  in  groznih 
bojev,  ognjišče  prevratov,  ki  bi  uničili  blagostanje  meščanov  in  tirali 


Slovesen  vhod  Karola  VI.  v  Trst. 

domovino  v  neizogibno  pogubo."  Zato  upajo  rešitve,  ako  sprejmejo 
vladarico  prostranih  avstrijskih  dežel  za  svojo  kraljico.  Pri  tej  samo- 
stojni odločitvi  jih  ne  ovira,  da  so  z  Ogrsko  v  državni  zvezi.  „Nič 
nas  ne  ovira,  ako  imamo  zvezo  z  Ogrsko,"  tako  pravijo.  „Pač  smo 
njihovi  zavezniki,  a  ne  pokorni  sluge . . .  svobodne  volje  smo  se 
uklonili  njihovim  kraljem.  In  njihovega  kralja  le  priznamo,  dokler 
bode  h  krati  tudi  avstrijski." 

Hrvatska  pragmatična  sankcija  torej  poudarja  tesno  zvezo 
hrvatske  kraljevine  z  avstrijskimi  dednimi  deželami  in  svobodno 
odločitev  v  državnopravnih  vprašanjih,  ne  glede  na  svoje  zaveznike 
Ogre.  S  tem  saborskim  ukrepom  se  je  nasledstveno  vprašanje  spro- 
žilo tudi  za  druge  dežele,  dasiravno  je  preteklo  še  precej  časa,  preden 
se  je  končno  rešilo.  Treba  je  bilo  dolgotrajnih  pogajanj  s  stanovi 
posameznih  dežel. 


Zgodovina  slov.  naroda. 

L.  1720.  je  predložila  osrednja  vlada  deželnim  zborom  besedilo 
pragmatične  sankcije  z  zahtevo,  da  jo  sprejmejo  kot  neizpremenljivo, 
za  vso  bodočnost  veljavno  pravilo,  po  katerem  se  je  treba  ravnati 
v  vseh  okoliščinah.  Hkrati  je  bil  označen  njen  glavni  namen,  namreč 
stalna  in  nerazdružljiva  zveza  vseh  kraljestev  in  kro- 
no v  i  n. 

Stanovi  Notranje  Avstrije  so  se  meseca  junija  zbrali  v  svojih 
deželnih  zborih  in  soglasno  sprejeli  predloženi  jim  zakon.  Kranjci 
so  izjavili,  da  se  jim  zdi  „nerazdružljiva  zveza  monarhije  od  božje 
previdnosti  dana  odredba".  Korošci  so  izrazili  nado,  da  pragmatična 
sankcija  ne  bode  v  kvar  njihovim  deželnim  svoboščinam.  Isto  so 
poudarjali  Štajerci,  ki  so  še  predlagali,  naj  bi  se  zakonitim  potom 
proglasila  tudi  katoliška  religija  za  edinopriznano  veroizpoved.  Na 
Goriškem  je  bila  proglašena  pragmatična  sankcija  5.  avgusta,  v  Trstu 
so  jo  prečitali  9.  septembra  v  mestnem  svetu,  jo  brez  ugovora  sprejeli 
in  potrdili  s  svojimi  podpisi.  Med  drugimi  jo  je  podpisalo  40  naj- 
odličnejših  patricijev.  Ogri  sankcije  niso  sprejeli  na  isti  način  kakor 
drugi.  Cesar  Leopold  je  bil  1.  1687.  izpremenil  Ogrsko  v  dedno  kralje- 
stvo, a  ogrskemu  državnemu  zboru  za  slučaj,  da  izumrje  habsburški 
rod  v  moškem  kolenu,  priznal  pravico,  da  si  izvoli  novega  kralja. 
Te  pravice  se  je  državni  zbor  1.  1723.  poslužil,  izvolil  je  za  kraljico 
Marijo  Terezijo  in  izjavil,  da  ima  tudi  žensko  potomstvo  Habsbur- 
žanov  pravico  do  ogrske  krone. 

Odredba  cesarjeva  in  pritrdilne  izjave  posameznih 
kraljestev  in  dežel  se  skupno  imenujejo  pragmatična 
sankcija.  Bistveno  obsega  tri  točke:  zakonito  pravico  prvorojen- 
stva  do  prestola,  nedeljivost  avstrijskih  dežel  in  žensko  nasledstvo 
v  slučaju,  da  manjka  moških  dedičev. 

Veliko  težje,  kakor  priznanje  dednih  dežel,  je  bilo  dobiti  pri- 
trdilo evropskih  držav.  Princ  Evgen  je  menil,  da  teh  niti  vprašati 
ni  treba,  češ,  da  sta  močna  vojska  in  polna  državna  blagajna  naj- 
boljše poroštvo  za  priznanje  pragmatične  sankcije.  Vendar  se  cesar 
Karol  ni  ravnal  po  njegovem  nasvetu  in  skušal  sedaj  to,  sedaj  ono 
državo  pridobiti  za  svoj  nasledstveni  zakon.  Popolnoma  se  mu  to  ni 
posrečilo,  in  ko  je  1.  1740.  zatisnil  oči,  mu  je  ležala  na  srcu  moreča 
skrb  za  prihodnost  monarhije  in  njene  bodoče  vladarice  Marije  Terezije. 

Deželna  hiša  v  Celovcu. 


5.  Marija  Terezija  in  njene  državne 
reforme. 


Triindvajset  let  je  preživela  mlada  cesarica  v  skrbnem  varstvu 
svojega  očeta.  Videla  je  na  svoje  oči  velike  vojne,  ki  jih  je  moral 
bojevati  z  raznimi  sovražniki,  in  ki  so  vse  merile  na  to,  da  zagotovi 
dedinji  habsburških  dežel  nemoteno  posest.  Ko  je  Marija  Terezija  za- 
sedla starodavni  prestol  svojih  prednikov,  je  bila  mnenja,  da  ji  ne  bo 
več  treba  voditi  krvavih  vojen,  ker  jih  je  že  oče  izvojeval,  in  da  ji 
bodo  prisojeni  srečni  časi  mirne,  blagonosne  vlade.  Nastopni  dogodki 
so  jo  drugače  poučili. 

;  tVzlic  temu  je  pogumna  cesarica  s  pomočjo  svojih  podložnih 
narodov  obdržala  neprikrajšano  habsburško  dediščino,  jo  celo  po- 
množila z  Galicijo  in  Bukovino,  in  kar  je  še  bolj  pomenljivo,  dala  je 
svojim  deželam  enotno  uredbo  in  tako  ustvarila  avstrijsko  mon- 
arhijo. Ugledni  in  vplivni  možje  so  tekmovali  v  njenem  svetu  za 
prvenstvo,  odkazali  državi  nove  cilje  in  naloge  ter  uvedli  v  upravo 
primerne  preosnove.  Tudi  je  doletela  Marijo  Terezijo  sreča,  da  je  dobila 
za  moža  Franca  Lotarinškega,  ki  sicer  ni  imel  velike  države,  ki  si 
je  pa  znal  pridobiti  srce  Marijino.  Vzajemno  s  svojo  visoko  soprogo 
se  je  ves  posvetil  deželam  in  narodom,  katerim  je  bil  postavljen  za 
sovladarja.  Z  njim  je  ustanovila  Marija  Terezija  vladarsko 
hišo  habsburško-lotarinško,  ki  še  sedaj   srečno  vlada. 

Položaj  ob  smrti  svojega  očeta  Karola  je  pozneje  Marija  Terezija 
sama  opisala,  rekoč :  „Bila  sem  brez  denarja,  brez  kredita,  brez  vojske 
in  brez  sveta;  ljudstvo  v  stolnem  mestu  je  bilo  razbrzdano  in  uporno, 
vse  v  razsulu."  Sovražniki  so  se  naenkrat  pojavili  v  velikem  številu. 
Komaj  je  Karol  zatisnil  oči,  že  je  naznanil  bavarski  poslanik,  da  nje- 
gov gospod,  knez  Maks  Emanuel,  ne  prizna  Marije  Terezije  za  postavno 
dedinjo  in  prijavlja  svoje  zahteve  na  habsburško  dediščino.  Dvignila 
se  je  proti  njej  tudi  Saksonska,  zaupajoč  bolj  na  svoje  zaveznike 
kakor  pa  na  lastno  silo,  in  pruski  kralj  Friderik  II.  je  mahoma  ob- 
novil staro  pravdo  svoje  hiše  zaradi  Šlezije  ter  napadel  avstrijske 
dežele. 

Vojna,  ki  se  je  zdaj  razvnela,  je  trajala  skoraj  osem  let  in  je 
znana  v  zgodovini  pod  imenom  avstrijska  nasledstvena  vojna.  Kmalu 
se  je  pokazalo,  da  tiči  za  vsemi  spletkami  stara  sovražnica  Habsbur- 
žanov,  Francija.  Ko  so  zadali  Prusi  nesrečnemu  in  nespretnemu  grofu 
Neupergu  prve  poraze,  je  že  sklenila  Francija  z  njimi  zvezo,  jim  za- 
gotovila posest  Šlezije  z  Vratislavo  in  vzela  Bavarsko  v  svojo  zaščito. 

V  Nimphenburgu  se  je  dogovorila  Francija  z  Bavarsko,  Španijo,  Sa- 
ksonsko in  Prusko,  da  naj  ostanejo  Mariji  Tereziji  le  notranjeavstrijske 
dežele.  Ogrska  in  Hrvatska.  Vse  drugo  ima  pripasti  Karolu  Albertu, 
volilnemu  knezu  bavarskemu,  ki  naj  bi  postal  nemški  cesar.  Po 
načrtu  kralja  pruskega  so  prodirale  francoske  in  bavarske  vojske 
proti  Dunaju,  kjer  so  se  imele  sniti  s  pruskimi  četami,  ki  bi  došle  iz 

Šlezije  čez  Moravsko.  Upali  so,  da  jim  ne  bo  težko  zavzeti  Dunaja, 
ker  je  bil  slabo  utrjen.  Cesarski  dvor  se  je  umaknil  deloma  v  Gradec, 
deloma  v  Požun. 

Pomenljivi  dogodki  avstrijske  nasledstvene,  kakor  tudi  poznejše 
sedemletne  vojne  (1756 — 1763),  so  se  vršili  daleč  od  naših  dežel 
in  nas  tu  zanimajo  le  velike  žrtve  v  denarju  in  krvi,  ki  so  jih  tudi 
Slovenci  žrtvovali  v  usodnem  trenotku  za  obstoj  Avstrije. 

Ko  so  Bavarci  udrli  v  Zgornjo  Avstrijo,  je  mnogo  samostanov 
in  plemiških  družin  poslalo  svoje  imetje  na  Štajersko  ali  Koroško, 
kjer  so  tudi  sami  iskali  zavetja.  V  Gradcu  se  je  zbral  odbor  za  de- 
želno brambo.  Sklenili  so  utrditi  in  zavarovati  najvažnejše  dohode  in 
prelaze  na  deželni  meji.  Utrdilo  naj  bi  se  tudi  mesto  Gradec,  kjer 
je  bilo  ozidje  v  slabem  stanu,  primanjkovalo  pa  tudi  streliva  in  živil. 

V  ta  namen  sta  imeli  dati  primerne  doneske  tudi  Koroška  in  Kranjska, 
„ker  mesto  Gradec  kot  trdnjava  služi  v  varnost  in  obrambo  obeh 
dežel".  —  Kmečka  črna  vojska,  kateri  je  bila  poverjena  obramba 
meje,  pa  se  je  slabo  izkazala.  Odkar  so  ponehali  turški  navali,  kmetje 
niso  bili  več  privajeni  vojskovanju.  Vrhu  tega  se  je  napetost  med  go- 
spodo in  kmeti  prav  takrat  zelo  poostrila,  ker  je  divjačina  na  poljih 
napravila  mnogo  škode,  a  kmetje  niso  smeli  niti  psov  imeti,  ki  bi 
divjačino  prepodili,  niti  napravljati  ostrorobih  plotov,  ker  bi  se  živali 
utegnile  raniti.  Na  Štajerskem  so  marsikje  izbruhnili  krvavi  izgredi. 
Slednjič  je  Marija  Terezija  ukazala,  da  se  postreli  „črna  divjačina", 
to  je  divji  mrjasci  in  svinje,  ter  dovolila,  da  smejo  kmetje  s  plotom 
zavarovati  svoja  zemljišča.  Ob  takih  socialnih  nasprotjih  se  ni  čuditi, 
da  se  kmetje  niso  odzvali  s  posebnim  navdušenjem  pozivu  svojih 

zemljiških  gospodov,  naj  gredo  branit  deželno  mejo.  Nekateri  so  izja- 
vili, da  bi  že  šli,  ako  bi  hotela  iti  gospoda  naprej;  drugi  so  se  izgo- 
varjali na  razne  načine.  Tudi  njihova  bojna  oprava  je  bila  slaba.  Eni 
so  prišli  brez  orožja,  drugi  s  črvivimi  helebardami  ali  zarjavelimi 
sulicami.  Zato  je  bilo  treba  za  obrambo  meje  pritegniti  graničarje  iz 
varaždinskega  generalata.  Ti  pa  so  nastopali  surovo  in  nasilno  ter  so 
povzročili  ljudem  mnogo  škode.  —  Na  Goriškem,  kjer  so  kmečko 
domobranstvo  nazivali  z 

italijanskim  imenom 
,,cernide",  je  bilo  še  pre- 
cej v  dobrem  stanu.  Leta 
1742.  je  imelo  štiri  stot- 
nije,  goriško,  gradiščan- 
sko,  tolminsko  in  kraško, 
ki  so  štele  skupaj  okoli 
3000  mož.  Njih  polkov- 
nik, grof  Strassoldo,  je 
tedaj  poročal  na  Dunaj, 
da  ne  manjka  mož,  pač 
pa  četovodij,  orožja  in 
streliva. 

V  boljšem  stanu,  ka- 
kor stara  deželna  bramba, 
je  bilo  regularno 
(redno)  vojaštvo. 
Do  Marije  Terezije  je 
bila  navada  nabirati  vo- 
jake kot  prostovoljce. 
Zemljiške  gosposke  so 
v  svojih  okrožjih  razgla- 
ševale  „patente",  s  kate- 
rimi so  imenitni  vojaški 
poveljniki  vabili  krepke 
mladeniče  pod  svoje  za- 
stave in  jim  dajali  za  to 
stalno  plačo.  Od  tod  še 
zdaj  imenujejo  po  nekate- 
rih krajih  vojake  ,žolnirje' 
(Soldner).  MarijaTerezija 
je  prva  uvedla  vojaški 
nabor.     Vsaki   deželi  in 

vsakemu  okraju  je  bilo  predpisano  določeno  število  vojakov,  ki 
so  jih  morali  postaviti  v  cesarsko  službo.  Za  temelj  pri  tej  odločitvi 
je  služil  „popis  duš",  ki  se  je  prvič  vršil  1.  1770.  Vojna  služba  je  tudi 
še  sedaj  trajala  celo  življenje.  V^endar  so  bili  mnogi  od  nje  oproščeni, 
tako  duhovniki,  uradniki,  zdravniki,  meščani  in  njihovi  sinovi,  rudarji, 
trgovci  in  še  mnogi  drugi.  Vsak  zemljiški  gospod  je  imel  pravico 
oproščati  od  vojaštva  in  je  to  svojo  pravico  mnogokrat  zlorabljal, 
ker  je  oproščeval  plemiče  in  bogatine,  siromašnim  starišem  pa  cesto 


reaieren 
iti  lin 


lerčsia 


dd/Can/^nn  u/hr.  mi 


^ 


'/^oA. 


jji^jji. 


'ti 


men 


Marija  Terezija. 


942 

jemal  edine  sinove.  Tako  se  je  zgodilo,  da  so  skoraj  le  kmečki  sinovi 
in  dninarji  služili  za  vojake.  Umevno  je,  da  so  se  mladeniči  zelo  bali 
prisilne  vojaške  službe,  ki  se  je  celo  življenje  niso  več  mogli  otresti. 
Zato  so  se  ji  skušali  odtegniti  z  begom  na  Beneško  ali  v  planine, 
kjer  so  se  skrivali  po  cele  mesece,  dokler  nabor  ni  bil  končan  in 
določeno  število  rekrutov  dopolnjeno.  Občinski  možje  so  morali  loviti 
te  begunce,  jih  zasledovati  po  njihovih  skrivnih  zakotjih  in  s  silo 
tirati  pred  naborno  komisijo. 

Dokler  je  bil  v  navadi  še  stari  način  vojaškega  nabora,  so  slu- 
žili Slovenci  pri  različnih  regimentih.  Dali  so  se  najeti  tistemu,  kdor 
je  obetal  boljšo  plačo.  Leta  1771.  so  dobili  regimenti  stalna  naborna 
okrožja.  Kranjska  je  bila  določena  v  dopolnitev  pešpolku  št  43,  čigar 
imejitelj  je  bil  1.  1775.  grof  Anton  Thurn,  med  tem,  ko  je  sedanji  de- 
želni polk  št.  17  takrat  imel  svoje  naborno  okrožje  v  Mladi  Boleslavi 
na  Češkem.  —  Med  odličnimi  Kranjci,  ki  so  se  proslavili  v  vojnah 
Marije  Terezije,  je  omeniti  posebno  barona  Maksimilijana  Rechbacha, 
grofa  Antona  Lanthierija  in  barona  Avgusta  Raspa.  Poslednjemu,  ki 
je  bil  polkovnik  pešpolka  št.  17,  se  je  posrečilo,  da  je  bil  odlikovan 
z  viteškim  križcem  novoustanovljenega  reda  Marije  Terezije  (1762). 

Vojna  bremena,  ki  so  jih  morale  nositi  dežele  za  časa  nasled- 
stvene  in  sedemletne  vojne,  so  bila  zelo  težka.  Bilo  je  treba  postaviti 
določeno  število  rekrutov,  n.  pr.  Koroška  1200  pešcev  in  nekaj  konji- 
kov,  jih  oborožiti,  preskrbeti  strelivo,  konje  in  živila.  Poleg  tega  je 
zahtevala  vlada  še  vedno  nove  „kontribucije"  v  denarju.  Osojski 
samostan  na  Koroškem  je  plačal  v  letih  1740. — 1765.  okoli  25.000 
goldinarjev  davka,  to  je  deseti  del  svojega  premoženja.  Ljubljani  je 
bil  naložen  1.  1760.  vojni  davek  v  znesku  6000  goldinarjev.  Mesto  si 
je  vzlic  svojim  velikim  posestvom  nakopalo  dolgove,  ki  jih  je  še  le 
1.  1784.  poravnalo.  Enako  se  je  godilo  drugim  zemljiškim  gospodarjem. 
Morali  so  vzeti  denar  na  posodo  ali  pa  ga  dobiti  od  svojih  podlož- 
nikov  kot  zemljiško  odkupnino.  Značilno  je,  da  so  ljubljanski  boso- 
nogi avguštinci  mesto   denarja  morali   dati  svojo  srebrno  kadilnico. 

Po  izkušnjah,  ki  si  jih  je  umna  vladarica  nabrala  tekom  vojnih 
let,  je  bilo  njeno  prvo  veliko  delo  preosnova  vojaške  uprave. 
Leta  1748.  je  prevzela  vlada  sama  nabor,  organizacijo  in  oskrbo  vse  ce- 
sarske vojske.  Stroške  za  vzdrževanje  stalne  armade,  ki  bi  štela  108.800 
mož,  so  preračunili  letno  na  14  milijonov  goldinarjev,  ki  naj  bi  se 
razdelili  na  posamezne  dežele.  Stanovi  naj  bi  se  obvezali  za  deset 
let,  da  bodo  plačevali  določeno  vsoto,  zato  so  pa  imeli  v  prihodnje 
biti  prosti  vseh  stroškov  za  nabor,  oborožitev  in  prehranitev  vojaštva. 
Štajerska  je  imela  po  tem  ključu  plačevati  za  vojaške  namene  na  leto 
1,560.000  gld.  Stanovom  se  je  zdela  vsota  previsoka  in  še  le  tedaj, 
ko  se  je  donesek  znižal  na  1,200.000,  so  pritrdili  vladnim  predlogom. 
Za  Kranjsko  je  bil  določen  prispevek  na  363.000  gld.  —  Skoraj  vsi 
deželni  zbori  so  bili  z  načrtom  osrednje  vlade  zadovoljni  in  so  skle- 
nili z  njo  pogodbe  (recese),  vendar  Štajerska,  Kranjska  in  Goriška 
le  na  tri  leta,  zato  jih  je  bilo  treba  pozneje  zopet  obnoviti.  Koroški 
stanovi  so  predlog  popolnoma  odklonili.  Toda  odločna  cesarica  je 
dala  novo  uredbo  izvesti   brez   stanov  in  njihove   dohodke  pobirati 

po  svojih  uradnikih  v  državno  blagajno.  —  S  to  preosnovo  so  izgu- 
bili deželni  stanovi  eno  svojih  glavnih  pravic:  dovoljevati  vsako  leto 
zemljiški  davek,  določevati  o  vojnih  prispevkih  in  njihovi  uporabi. 
Vse  to  je  prešlo  v  oblast  osrednje  vlade. 

Tudi  na  naši  jugovzhodni  meji  se  je  pod  Marijo  Terezijo  izvr- 
šila važna  izprememba,  nova  organizacija  Vojaške  krajine.  Ome- 
nili smo  že,  da  je  Karol  VI. 
odpravil  v  Krajini  nemške 
posadke  po  trdnjavah  in 
prepustil  obrambo  dežele 
domačemu  krajiškemu  ljud- 
stvu, ki  je  bilo  vzgojeno  za 
boj  proti  notranjim  in  vna- 
njim  sovražnikom.  Krajina 
je  postala  cesarska  dežela 
in  njeni  prebivalci  od  16. 
do  60.  leta  cesarski  vojaki, 
ki  so  prelivali  svojo  kri  v 
mnogih  vojnah  tedanjega 
časa.  Za  vlade  Marije  Tere- 
zije je  princ  Hildburghausen 
1. 1746.  razdelil  vso  Vojaško 
krajino  v  polkovnije  in  ba- 
taljone, ki  so  bili  zopet  raz- 
deljeni v  stotnije  ali  kom- 
panije.  Namesto  starodavnih 
vojvodov  in  knezov  so  po- 
veljevali avstrijski  častniki, 
večinoma  Nemci  po  rodu, 
kakor  je  tudi  nemški  uradni 
jezik  izpodrinil  domačo  hr- 
vatsko govorico.  Tudi  svojo 
narodno  nošo  so  morali 
krajišniki  sleči  in  obleči 
cesarsko  uniformo,  prikro- 
jeno po  vzorcu  ogrskih  re- 
gularnih vojakov.  Vse  te 
izpremembe  so  ljudstvo 
nemilo  dirnile.  Nastali  so 
očitni  upori  v  Senju,  okoli 

Brinja  in  v  Liki,  ki  jih  je  bilo  treba  s  silo  zadušiti.  Svoje  staro 
lice  je  Krajina  popolnoma  izpremenila.  Slikovite  doline  in  gore, 
zastavljene  s  starodavnimi  gradovi,  samostani  in  cerkvami,  je  vo-  ' 
jaška  uprava  polagoma  oropala  njihovega  krasa.  Deloma  so  jih  pre- 
pustili vplivu  vremena,  da  jih  zatare,  deloma  so  jih  sami  razrušili, 
da  so  dobili  gradiva  za  svoje  častniške  hiše,  skladišča  in  vojašnice. 
Vendar  je  Vojaška  krajina  še  več  kot  sto  let  služila  Avstriji  kot  velik 
vojaški  zavod,  od  koder  je  dobivala  v  slučaju  potrebe  nad  40.000 
hrabrih  in  drznih  vojakov.  —  Z  Vojaško  krajino  je  tudi  tesno  zdru- 

žena  usoda  Žumberka  inMarindola,  dveh  okrajev  naše  Kranjske, 
za  katere  še  danes  teče  pravda  s  Hrvatsko,  oziroma  z  Ogrsko.  Oba 
okraja  sta  se  že  od  nekdaj  prištevala  naši  deželi  in  se  tako  grad 
Žumberk  (Sicherberg  ali  Sicherburg),  kakor  tudi  posamezne  vasi,  na- 
vajajo kot  stoječe  na  Kranjskem.  Ko  se  je  tekom  stoletij  razvila  Vo- 
jaška krajina  v  močno  mejno  brambo  proti  turškim  navalom,  se  je 
tja  prištevala  tudi  važna  postojanka  Žumberk  z  Marindolom,  ker  sta 
bila  oba  okraja  naseljena  z  Uskoki.  Pod  Marijo  Terezijo  se  je  žum- 
berško  uskoško  glavarstvo  priklopilo  karlovškemu  generalatu  ter  je 
dajalo  dve  kompaniji  XII.  (slunjskemu)  graničarskemu  polku.  Vendar 
si  je  Kranjska  tudi  pozneje  izrecno  zavarovala  državnopravne  pravice 
do  žumberškega  in  marindolskega  okraja,  ki  jih  je  priznal  tudi  du- 
najski dvorni  svet.  Ko  je  bila  do  leta  1881.  stopnjema  odpravljena 
Vojaška  granica,  sta  se  oba  okraja  začasno  podredila  civilni  upravi 
hrvatske  vlade.  Končna  ureditev  meje  se  ima  izvršiti  sporazumno  med 
avstrijskim  in  ogrskim  državnim  zborom,  ki  se  pa  s  tem  vprašanjem 
doslej  še  nista  pečala. 

Druga  važna  izprememba,  ki  se  je  enako  tikala  Kranjske,  se  je 
zgodila  z  mestom  Reko.  To  važno  pristanišče  se  je  že  izza  15.  sto- 
letja prištevalo  Kranjski,  pozneje  je  veljalo  za  obmejno  trdnjavo,  kakor 
Senj,  Brinj,  Karlovec  in  druge  postojanke  v  Krajini.  Na  čelu  posadke 
je  bil  mestni  stotnik,  katerega  so  imenovali  kranjski  stanovi  ali  ga 
vsaj  vladarju  predlagali  v  imenovanje.  Z  dvornim  dekretom  od  dne 
14.  februarja  1776  se  je  Reka  priklopila  ogrski  kroni.  Stanovi,  ki  bi 
bili  morali  varovati  svoje  pravice,  so  se  molče  vdali.  Pozneje  so  pač 
na  deželnih  zborih  (1791,  1802,  1803)  zahtevali,  naj  se  jim  vrne  važno 
trgovsko  mesto,  toda  vsa  njihova  prizadevanja  so  bila  brezuspešna. 


Ko  je  Marija  Terezija  srečno  izvojevala  boj  za  očetovo  dedi- 
ščino in  so  nastopili  mirnejši  časi,  se  je  šele  mogla  s  celim  srcem 
posvetiti  blaginji  svojih  narodov  in  uvesti  v  državni  upravi  one 
preosnove,  ki  so  se  ji  zdele  potrebne.  Vse  njeno  prizadevanje  je  merilo 
na  to,  da  bi  se  razlike  med  posameznimi  deželami  kolikor  mogoče 
zabrisale  in  vsa  oblast  združila  v  rokah  osrednje  vlade.  V  ta  namen 
je  osnovala  na  Dunaju  direktorij  za  notranje  opravke  (directorium  in 
intemis  ali  in  publicis  et  cameralibus)  kot  najvišjo  upravno  oblast, 
kateri  so  bili  v  posameznih  kronovinah  podrejeni  „deželni  guberniji", 
na  Kranjskem  in  Koroškem  pa  ^deželna  glavarstva".  Največjega  po- 
mena za  prebivalstvo  pa  so  bili  novi  okrožni  uradi  ali  „kresije" 
(Kreisamter),  ki  so  imeli  posredovati  med  deželno  vlado  in  krajevnimi 
oblastvi  (občinami).  Po  lastni  izjavi  je  cesarica  ustanovila  te  urade,  „da 
bi  se  njeni  ukazi  tembolj  gotovo  izvrševali".  „Kresije"  naj  bi  torej 
nadzorovale  izvršitev  deželnoknežjih  odlokov,  delovanje  županov, 
župnikov  in  učiteljev,  skrbele  za  pravo  mero  in  vago,  red  in  mir  na 
semnjih  in  shodih,  za  dobre  ceste,  obrt  in  trgovino.  Največjega  po- 
mena so  bili  novi  uradi  za  kmečke  podložnike.  „Kresije"  so  namreč 
dobile  nalog,  da  sprejemajo  tožbe  kmetov  zoper  njihove  zemljiške 

gospodarje  in  po  svojih  močeh  odpravljajo  vzroke  nezadovoljnosti. 
—  S  tem  je  bila  predrta  stena,  ki  je  doslej  ločila  državno  oblast  od 
preprostega  ljudstva;  njeni  uradi  so  stopili  v  neposreden  stik  s  pod- 
ložnimi kmeti  in  jih  varovali  proti  krivičnemu  izkoriščanju. 

Štajersko  je  bilo  razdeljeno  v  pet  okrožij.  Sedeži  posameznih 
glavarjev  so  bili  v  Gradcu,  Mariboru,  Celju,  Judenburgu  in  Brucku. 
Na  Kranjskem  so  bili  okrožni  glavarji:  v  Ljubljani  za  Gorenjsko,  v 
Postojni  za  Notranjsko,  v  Novem  mestu  za  Dolenjsko.  Tudi  grofiji 
Goriška  in  Gradiščanska  sta  bili  podrejeni  kot  posebni  okrožji  dežel- 


Noša  Gorenjcev.     (Po  Valvasorju.) 


nemu  glavarstvu  v  Ljubljani,  pa  sta  že  1.  1754.  dobili  lastno  politično 
oblast.  Na  Koroškem  so  bile  osnovane  tri  kresije :  v  Beljaku,  Celovcu 
in  Velikovcu. 

Z  uredbo  deželnih  in  okrožnih  uradov  je  bila  stanovska  oblast 
popolnoma  odpravljena.  Niti  z  vojaštvom,  niti  z  davki,  niti  z  drugimi 
javnimi  stvarmi  niso  imeli  stanovi  več  opraviti.  Kjer  se  je  še  ohranil 
naslov  deželnega  glavarja,  kakor  na  Koroškem  in  Kranjskem,  je  ozna- 
čeval le  prvega  cesarskega  uradnika  v  deželi,  ne  načelnika  avto- 
nomne oblasti. 

Največjega  pomena  so  bile  za  vlade  Marije  Terezije  one  reforme, 
ki  naj  bi  varovale  koristi  podložnikov  in  izboljšale  njihov  gmotni 
položaj.  Vodilno  načelo  njenih  državnikov  je  bilo  to,  da  mora  kmet 
biti  v  stanu  preživljati  sebe  in  svojo  rodbino,  plačevati  davke  v  mir- 
nem, kakor  vojnem  času.  Zato  ne  velja  nobena  pogodba,  niti  urbar, 
niti  starodavna  navada,  ki  kmetu  to  zabranjuje. 

Prvi  korak  v  tej  smeri  je  bila  nova  razdelitev  davkov 
(Steuerrektifikation),  ki  naj  bi  k  davčnim  bremenom  v  večji  meri  pri- 
tegnila gospodo.  Povod  za  to  odredbo  so  dali  mnogi  zemljiški  po- 
sestniki, ki  so  zemljišča  podložnikov  svojevoljno  pritegovali  k  last- 

nemu  posestvu,  ali  jih  razkosavali,  si  dali  od  kmetov  plačati  davke, 
sami  so  jih  pa  državi  ostali  na  dolgu.  Vladni  odloki  iz  let  1747  in  1748 
so  pred  vsem  zahtevali,  naj  se  s  splošnim  popisom  dežele  (allgemeine 
Landesbereitung)  ugotovi,  kaj  je  posest  zemljiške  gospode  (dominicale), 
kaj  pa  last  podložnikov  (rusticale).  Duhovni  in  svetni  gospodje  so 
morali  natanko  navesti  svoja  zemljišča,  glavnice  in  dohodke,  ki  so 
jih  dobivali  od  svojih  podložnikov.  Vsaka  vas  je  morala  sestaviti 
zapisnik  vseh  hišnih  gospodarjev,  in  ti  so  morali  povedati,  če  izvr- 
šujejo kako  obrt,  če  imajo  zemljišča  kot  svojo  lastnino  ali  pa  le  v 
najemu.  V  mestih  in  trgih  so  morali  hišni  posestniki  in  gostači 
izročiti  zahtevane  podatke.  Posebne  komisije  so  imele  nadzorovati 
resničnost  napovedi,  slednjič  pa  glavna  komisija  na  podlagi  dobljenih 
izkazov  odmeriti  zemljiški  davek,  ki  naj  bi  služil  pred  vsem  za 
vzdrževanje  stalne  armade. 

Leta  1753.  je  bil  popis  dovršen.  A  preteklo  je  še  nekaj  let,  preden 
so  razne  nadzorovalne  in  revizijske  komisije  izvršile  svoj  posel.  Zlasti 
je  bila  pri  graščinah  zamudna  ugotovitev  dohodkov  iz  raznih  davščin 
podložnikov  in  njihova  cenitev.  Iz  popravljenih  izkazov  in  napovedi 
je  nastala  „terezijanska  davčna  knjiga  ali  kataster",  ki  je  do  1.  1819. 
služila  za  temelj  pri  odmeri  zemljiškega  davka. 

Ni  treba  obširno  razlagati,  kolikega  pomena  je  bila  ta  naprava 
za  podložnega  kmeta.  Gosposka  posest  je  bila  od  kmečke  strogo  ločena, 
enako  tudi  graščinski  davki  od  državnih.  Slednjič  so  bile  na  podlagi 
napovedi  in  izkazov  za  vselej  ugotovljene  davščine,  robota  in  služ- 
nosti, ki  jih  je  bil  kmet  dolžan  odrajtovati  svojemu  gospodu.  Vse  to 
je  bilo  podložniku  mogočna  opora  in  ga  varovalo  izkoriščevanja. 

Ako  je  Marija  Terezija  že  z  osnovanjem  „kresij"  hotela  varovati 
podložnike  proti  zemljiški  gospodi  in  jim  z  napravo  nove  davčne 
knjige  pravičneje  razdeliti  davčna  bremena,  moramo  omeniti  še  tretjo 
naredbo  v  korist  kmečkega  stanu,  namreč  robotni  patent  iz  1.  1778. 
—  Robota  ali  tlaka  je  bila  vedno  izrecno  huda  za  kmečko  gospo- 
darstvo. V  starih  urbarjih  sicer  robota  za  posamezne  gospodarje  ni 
previsoko  odmerjena,  po  8  do  20  dni  na  leto.  Toda  poleg  te  določene 
tlake  je  bila  v  navadi  še  neodmerjena,  ki  je  trajala  toliko  časa, 
kakor  je  zemljiški  gospod  ukazal.  Umevno  je,  da  je  tu  gospoda  le 
prerada  samovoljno  gospodarila  s  kmetsko  delavno  močjo  in  si  do- 
voljevala največje  krivice.  Z  robotnim  patentom  je  odredila  cesarica, 
da  je  vsak  podložnik,  ki  je  doslej  moral  več  ko  tri  dni  na  teden 
delati  tlako,  dolžan  odslej  le  tri  dni  robotati,  tako  da  vse  robote  na 
leto  „na  noben  način  in  pod  nobeno  pretvezo  ne  smejo  presegati 
156  dni".  Morale  so  biti  zelo  žalostne  razmere  za  tlačane,  da  so 
kmetje  ta  patent,  ki  jih  je  vendar  skoraj  za  polovico  leta  usužnjil 
gospodi,  občutili  kot  olajšavo. 

Vzporedno  z  vladnimi  odloki,  ki  naj  bi  varovali  kmeta,  so  šle 
tudi  naredbe,  ki  naj  bi  dvignile  izobrazbo  ljudstva  in  izpopolnjevale 
poljedelstvo  kot  temelj  narodnega  blagostanja.  Na  Francoskem  je 
prav  takrat  prodrlo  načelo,  da  je  zemlja  glavni  vir  novih  vrednot  v 
narodnem  gospodarstvu  in  je  zato  njeno  obdelovanje  treba  najbolj 
pospeševati.  Enakih  misli  je  bila  cesarica  Marija  Terezija,  ki  je  pro- 

glasila  kmečki  stan  za  „temelj  in  največjo  oporo  države".  Seveda  je 
hotela  avstrijska  vlada  s  pospeševanjem  poljedeljstva  pred  vsem  dvig- 
niti davčno  moč  ljudstva.  Kmet  naj  bi  bolje  gospodaril  in  imel  več 
dohodkov  zato,  da  bi  mogel  večje  davke  plačati  in  tako  državi  na 
drugi  strani  povrniti,  kar  je  zanj  storila.  Pa  naj  so  že  bili  nameni 
avstrijskih  državnikov  taki  ali  drugačni,  gotovo  je,  da  je  cesarica 
sama  iz  materinske  dobrohotnosti  bila  naklonjena  kmečkemu  stanu, 
ki  se  ji  je  zdel  najbolj  stiskan  in  preziran. 

Pouku  ljudstva  je  imela  služiti  pred  vsem  najpomenljivejša  na- 
prava izza  časa  Marije  Terezije,  o  kateri  pa  hočemo  pozneje  obšir- 
neje razpravljati,  ustanovitev  ljudske  šole. 

Če  je  imela  ljudska  šola  še  le  v  bodočnosti  roditi  zaželjene 
sadove,  je  vendar  hotela  cesarica 
že  med  tedanjim  rodom  pospeše- 
vati umno  kmetovanje  in  je  v  ta 
namen  ustanovila  „ kmetijske 
družbe". 

V  njih  so  se  zbirali  najraz- 
boritejši  in  najodličnejši  možje 
tedanje  dobe.  Delokrog  je  bil  kar 
najbolj  obsežen;  nobena  pravila 
niso  smela  omejevati  društvenega 
dela.  Geslo  je  bilo:  Popolna  svo- 
boda za  vsa  podjetja,  brez  zauka- 
zane metode.  Naslov  tem  organi- 
zacijam je  bil:  „Družba  za  kme- 
tijstvo in  koristne  umetnosti."  — 
Prva  se  je  osnovala  na  Koroškem 
(1764),  kmalu  potem  sta  nastali 
enaki  družbi  na  Goriškem  (1765) 
in  Štajerskem.  V  Ljubljani  je  de- 
želni glavar,  grof  Henrik  Turjaški, 
1. 1767.  zbral  prve  člane  k  posve- 
tovanju. Vpliv  nove  družbe  se 
je  kmalu  pokazal.  Trinajst  članov  je  nastopilo  s  strokovnimi  spisi, 
ki  so  večjidel  razpravljali  od  družbe  predložena  vprašanja.  Najboljši 
spisi  so  dobili  nagrade  (premije).  —  Družba  je  izdajala  tudi  redna 
tiskana  izvestja  (Sammlung  niitzlicher  Unterrichte  der  Agrikultur- 
gesellschaft  in  Krain)  o  svojih  delih  v  raznih  poljedelskih  strokah. 
Posamezne  razprave  so  v  posebnih  odtiskih,  deloma  tudi  v  slovenskem 
jeziku,  razširjali  med  ljudstvo.  Na  praktično  delo  naj  bi  navajale 
družbene  šole.  Javna  šola  za  poljedelstvo  je  bila  poverjena  vodstvu 
jezuita  Janeza  Giela,  pa  se  je  vzdržala  le  do  1.  1780.  Za  umetnike  in 
rokodelce  je  imel  jezuit  Gabrijel  Gruber  redna  predavanja  o  meha- 
niki. Učil  je  tudi  risanje,  geometrijo,  hidravliko  (nauk  o  vodnih  močeh) 
in  vzgojil  mnogo  veščih  učencev.  L.  1786.  je  osnovala  družba  poto- 
valno predilnico. 

Delokrog  družbe  je  bil  zelo  obsežen  in  dobre  volje  članom  tudi 
ni  manjkalo.  Ako  se  sadovi  niso  takoj  pokazali,  je  bila  temu  največ 

kriva  tedanja  pomanjkljiva  izobrazba  ljudstva,  ki  je  bilo  nasproti 
vsem  novotarijam  skrajno  nezaupno.  Dvorni  dekret  cesarja  Jožefa  z 
dne  6.  avgusta  1787  je  kmetijsko  družbo  na  Kranjskem  zatrl,  češ,  „da 
stroški  niso  v  nikakem  razmerju  z  uspehi,  ki  jih  je  dosegla".  Vendar 
je  1.  1804.  vstala  k  novemu  življenju. 

Izmed  večjih  kulturnih  del,  ki  jih  je  avstrijska  vlada  pričela  v 
korist  poljedelstva,  je  posebno  omenjati  osuševanje  ljubljanskega 
barja.  Izpodbudo  za  to  veliko  delo  je  dala  cesarica  že  1.  1762.  Vlada 
je  izročila  izvršitev  jezuitu  p.  Gabrijelu  Gruberju,  ki  je  tedaj  učil 
mehaniko  na  ljubljanski  jezuitski  gimnaziji.  Imel  je  nalog  napraviti 
prekop  okoli  ljubljanskega  gradu,  da  bi  se  mogla  Ljubljanica  odtekati 
po  dveh  strugah  in  bi  voda  na  močvirju  hitreje  upadala.  Gruber  je 
najprej  pričel  z  mostom  in  1.  1773.  s  kopanjem  prekopa.  V  petih  letih 
so  stroški  narasli  na  139.372  goldinarjev,  a  delo  je  bilo  komaj  napol 
dovršeno.  Prispevke  so  dali  kranjski  stanovi,  vlada  in  veledušni  baron 
Žiga  Zois.  Ko  je  bil  jezuitski  red  1.  1773.  zatrt,  Gruber  ni  ostal  več 
dolgo  v  Ljubljani.  Šel  je  na  Rusko,  kjer  se  je  še  ohranila  mala  ve- 
jica nekdaj  mogočnega  reda,  in  tam  postal  celo  jezuitski  general. 
Njegovo  delo  na  barju  je  nadaljeval  baron  Strupi,  ki  je  leta  1780. 
dovršil  nameravani  prekop.  Imenuje  se  še  danes  po  svojem  pričetniku 
^Gruberjev  kanal".  —  Enako  kakor  v  Ljubljani  je  ukazala  Marija 
Terezija  izsušiti  tudi  močvirje  pri  Akvileji,  kjer  so  dobili  23  km'^ 
zemlje  za  poljedelstvo  in  odpravili  nezdrav  zrak,  ki  je  mnogokrat 
povzročil  mrzlico. 

Kakor  je  Marija  Terezija  splošno  skrbela  za  kmetijstvo  in  ob- 
delovanje zemlje,  tako  je  pospeševala  še  posebej  poedine  stroke 
narodnega  gospodarstva.  —  V  gozdnem  redu  iz  leta  1771.  je  pri- 
poročila občinam,  naj  si  tekom  dveh  let  razdele  svoje  občinske  paš- 
nike in  gozde,  da  bi  se  na  ta  način  gozdovi  bolje  obvarovali  in  se 
zlasti  ohranila  mlada  drevesca.  Ukazala  je  napraviti  drevesnice  in 
določila,  čez  koliko  let  se  sme  sekati  na  istem  mestu.  Prepovedala 
je  sekati  mlada  drevesa  ali  njih  vršičke  za  količe  v  vinogradih,  za 
mlaje  in  druge  slične  namene.  Vsaka  družina  naj  bi  zasadila  na  leto 
vsaj  dvajset  mladih  drevesc.  —  V  južnih  deželah  se  je  pod  Marijo 
Terezijo  posebno  gojila  sviloreja.  Na  Goriškem  so  sadili  murbe 
in  pridelovali  svilo  že  sredi  16.  stoletja,  pa  le  v  posameznih  krajih. 
V  Gradiški  je  uvedel  glavar  Franc  Ulrik  Thurn  tkanje  svile  z  dobrim 
uspehom.  Pod  Karolom  VI.  so  odprli  štiri  ročne  predilnice  v  Gorici, 
tri  v  Korminu,  trideset  tkalcev  pa  je  bilo  raztresenih  drugod  po  de- 
želi. Marija  Terezija  je  izkušala  dvigniti  trgovino  s  svilo,  delila  je 
nagrade  pridnim  svilorejcem,  toda  svoboden  razvoj  trgovine  so  še 
omejevale  razne  zapreke.  L.  1765.  je  določila  vlada,  da  se  murbe  in 
dohodki,  ki  jih  lastnik  od  njih  dobiva,  ne  smejo  obdačiti,  in  da  je 
vsakemu  prosto  pusta  zemljišča  zasaditi  z  murbami  ter  jih  gojiti  v 
svojo  korist,  ako  lastnik  vzlic  opominu  tekom  enega  leta  zemljišča 
sam  ne  obdela. 

Veliko  skrb  je  obračala  Marija  Terezija  na  umno  čebelorejo, 
od  katere  si  je  obetala  za  državo  mnogo  dohodkov.  Dunajska  „Go- 
spodarska  družba"  (Okonomiegesellschaft)  je  v  ta  namen  ustanovila 

na  Dunaju  posebno  šolo,  kjer  je  bil  znameniti  kranjski  čebelar  Anton 
Janša  prvi  učitelj. 

Janša  je  bil  rojen  1.  1734.  na  Breznici  pri  Radovljici.  Pri  hiši  se 
je  reklo  po  domače  „pri  Kuharjevih".  Bili  so  znani  čebelarji,  pa  tudi 
samouki  slikarji  in  podobarji.  Obojega  se  je  naučil  tudi  mladi  Anton, 
ki  se  je  menda  najpreje  poskušal  s  slikarstvom  na  končnicah  čebel- 
nih  panjev,  katere  je  ljudska  umetnost  že  od  nekdaj  rada  krasila  z 
zanimivimi,  svetimi,  zgodovinskimi  in  šaljivimi  slikami.  Ker  je  kazal 
za  slikarstvo  mnogo  talenta  in  veselja,  so  ga  poslali  1.  1766.  z  dvema 
bratoma  vred  na  Dunaj  v  novoustanovljeno  slikarsko  šolo.  Pa  tu  ga 
je  usoda  zopet  napotila 
na  čebelarstvo.  Ko  je 
^Gospodarska  družba" 
1.  1769.  iskala  učitelja  za 
čebelarstvo,  se  je  Janša 
sam  oglasil  pri  ravnatelju 
za  to  službo.  Bil  je  spre- 
jet in  še  tisto  leto  otvoril 
čebelarsko  šolo  v  Meid- 
lingu,  katera  se  je  po- 
zneje prestavila  v  Augar- 
ten.  Pa  tudi  slikarstvu  se 
nadarjeni  mož  ni  popol- 
noma odpovedal  in  si  z 
njim  po  strani  zaslužil 
lepe  denarje.  —  Janša 
je  v  čebelarstvo  uvedel 
nekatera  nova  načela,  ki 
so  se  dobro  obnesla.  Pred 
vsem  je  poudarjal,  da  ne 
gre  čebel  moriti,  kakor 
je  bila  dotlej  navada,  am- 
pak jih  hraniti  in  množiti. 
Enako  je  priporočal  „kranjski  običaj",  da  se  čebele  v  poznem 
poletju  vozijo  na  pašo  na  ajdovo  polje,  kar  v  Spodnji  Avstriji 
še  ni  bila  navada.  Ko  so  na  Moravskem  polju  uvedli  čebelarstvo 
po  Janševem  načinu,  se  je  pridelek  medu  in  voska  izredno  pomnožil 
in  dosegel  v  dveh  mesecih  vrednost  10.472  gld.  starega  novca.  — 
Janša  svojih  koristnih  naukov  ni  le  ustmeno  razširjal,  ampak  tudi 
pismeno.  Prva  njegova  knjiga  je  bila:  „Abhandlung  vom  Schwarmen 
der  Bienen"  (Razprava  o  čebelnih  rojih),  ki  jo  je  poslovenil  P.  P. 
Glavar.  A  njegova  prestava  je  ostala  v  rokopisu.  Pač  pa  je  prevel 
štajerski  župnik  in  čebelar  J.  Dolčnik  v  slovenščino  drugo  njegovo 
knjigo:  „Vollstandige  Lehre  von  der  Bienenzucht",  ki  jo  je  bil  izdal 
dve  leti  po  Janševi  smrti  njegov  učenec  in  naslednik  na  dunajski 
čebelarski  šoli,  Jožef  Miinzberg.  Slovenski  prevod  ima  naslov:  Antona 
Janshaja,  zefsarskiga  zhebellarja  popolnoma  poduzhenje  sa  vfe  zhe- 
bellarje.  V  Zelli  1792.  —  Janša  je  umrl  neoženjen  na  Dunaju  1.  1773. 
za  vročinsko  boleznijo.  Med  Brezničani  se  je  še  dolgo  ohranil  spomin 

na  slovečega  rojaka,  „Kuharjevega  Toneja",  ki  je  na  dvoru  Marije 
Terezije  „čebele  pasel"  in  pri  tem  obogatel.  Pesnik  dr.  Jakob  Zupan 
mu  je  posvetil  sledeče,  nekoliko  robate  verze: 

Na  Kranj  nfkim  fe  kifal 
Je  muhe  redil 
Na  Duneju  pifal 
Gofpodo  vizhil. 

Krepka  pobuda  cesarske  vlade,  ki  je  pospeševala  vse  razno- 
vrstne stroke  narodnega  gospodarstva,  je  v  naših  deželah  vzbudila 
še  nekaj  drugih  mož,  ki  so  se  odlikovali  kot  umni  kmetovalci  in 
gospodarji,  ter  zasloveli  preko  mej  svoje  domovine.  Med  nje  spada 
Valentin  Černe,  rojen  1.  1747.,  ki  je  imel  posestvo  v  Šiški  blizu 
Ljubljane  in  se  proslavil  s  konjerejo  in  čebelarstvom.  Vlada  mu  je 
poverila  oskrbovanje  žrebcev,  ki  so  se  razpošiljali  po  deželi  za  izbolj- 
šanje pasme.  Pravijo,  da  je  Černe  prvi  uvedel  čebelne  panje,  ki  so 
bili  sestavljeni  iz  šesterih  dil  in  pripravni  za  prevažanje. 

Znameniti  prirodoslovec  Hacquet  je  rad  z  njim  občeval  in  ga 
stavil  celo  severnonemškim  kmetom  za  zgled. 

Najzanimivejšo  sliko  mnogostranskega  in  uspešnega  delovanja 
za  občno  blaginjo  pa  nam  nudi  življenje  komendskega  župnika  Petra 
Pavla  Glavarja. 

Glavar  je  bil  najdenček,  ki  ni  poznal  svojih  starišev.  V  Komendi 
sta  ga  sprejela  kmet  Basaj  in  njegova  žena  1.  1721.  v  svojo  družino. 
Tu  se  je  vzgajal  Peter  z  drugimi  Basaj evimi  otroki,  od  katerih  je  šel 
starejši  sin  Jernej  kmalu  v  Ljubljano  študirat.  Tudi  Peter  je  silno 
želel,  da  bi  se  izobrazil  za  kak  učen  poklic,  toda  Basaj  je  vzmogel 
komaj  stroške  za  svojega  sina.  Slednjič  se  je  Glavarju  s  pomočjo 
domačega  župnika  vendar  izpolnila  srčna  želja.  Šel  je  v  ljubljanske 
jezuitske  šole,  kjer  je  dovršil  tri  gimnazijske  razrede.  Med  tem  se  je 
odpravljal  njegov  pobratim  Jernej  Basaj  v  Gradec  na  vseučilišče,  ka- 
mor je  vleklo  tudi  Glavarja,  ker  je  slišal  doma  večkrat  praviti:  „Kdor 
v  Nemškem  Gradcu  študira,  ta  kaj  po  svetu  ve."  Tu  je  dovršil  mar- 
ljivi dijak  svoje  gimnazijske  in  bogoslovne  študije  s  tolikim  uspehom, 
da  si  je  pridobil  naklonjenost  vseh  svojih  učiteljev.  Imel  je  že  biti 
posvečen  v  duhovnika,  ko  so  ga  začeli  mučiti  dvomi  o  svojem  rojstvu 
in  o  stariših,  ki  jih  ni  nikdar  poznal.  Domači  župnik  mu  teh  dvomov 
ni  mogel  pojasniti,  enako  tudi  ne  Basajevi,  njegovi  reditelji.  Slednjič 
mu  je  dal  župnik  svet,  da  stori  najbolje,  ako  se  obrne  na  komturja 
šentpeterske  komende,  viteza  Testaferrata,  ki  je  takrat  bival  na  Malti, 
kjer  je  imel  malteški  red  svoj  sedež.  Pot  je  bila  dolga,  polna  težav 
in  zaprek.  Vendar  se  Glavar  hitro  odloči  in  jo  udari  preko  Ljubljane 
in  Reke  na  Senj.  Tu  je  moral  pol  leta  čakati  na  ladjo,  ki  bi  jadrala 
na  Malto.  Služil  si  je  med  tem  kruh  s  poučevanjem  v  hiši  nekega 
trgovca  in  se  dobro  priučil  laškemu  jeziku.  Spomladi  ga  je  še  le  vzela 
neka  ladja  na  krov  in  odvedla  proti  zaželj enemu  cilju.  —  Komtur 
Testaferrata  je  sprejel  mladega  bogoslovca  z  očetovsko  ljubeznijo, 
ga  obdržal  celo  leto  pri  sebi  in  slednjič  odpustil  z  bogatimi  darovi, 
izročivši  mu  še  priporočilno  pismo  na  senjskega  škofa,  da  ga  posveti 


951 


za  mašnika.  Na  Trsatu  je  pel  Glavar  svojo  novo  mašo  in  potem  hitel 
domov  v  Komendo.  Stari  župnik  ga  je  sprejel  z  odprtimi  rokami  kot 
svojega  duhovnega  pomočnika,  ker  sam  itak  zaradi  bolehnosti  ni  več 
mogel  opravljati  dušnega  pastirstva.  Kar  je  Glavarju  še  preostalo 
časa  od  duhovskih  opravil,  ga  je  porabil  za  gospodarske  študije  in 
poizkuse,  da  bi  mogel  tudi  na  tem  polju  koristiti  svojemu  ljudstvu. 
Še  enkrat  se  je  podal  na  daljno  Malto  obiskat  svojega  očetovskega 
prijatelja  in  pokrovitelja  in  se  na  tem  potovanju  dalj  časa  mudil  v 
Italiji.  Med  tem  je  umrl  ko- 
mendski  župnik  in  zapustil  svo- 
jemu kapelanu  polovico  svo- 
jega premoženja.  Za  njim  je 
prevzel  Glavar  tudi  župnijo  in 
upravo  posestev  šentpeterske 
komende.  Zdaj  se  je  njegovo 
delovanje  pričelo  vedno  blago- 
nosneje  in  veličastneje  razšir- 
jati. —  Na  svoje  stroške  je 
sezidal  šolo,  poklical  iz  bliž- 
njega Kamnika  za  učitelja 
Jakoba  Zupana,  ki  je  bil  vešč 
glasbi  in  petju,  in  nabral  po 
okolici  celo  število  revnih 
otrok,  katerim  ni  le  preskrbel 
šolskega  pouka,  ampak  tudi 
stanovanje,  hrano  in  obleko. 
L.  1750.  je  s  pomočjo  nekaterih 
župljanov  kupil  zemljišče  in  na 
njem  sezidal  hišo  za  beneficiata 
s  kapelo  vred,  za  katero  je  dal 
napraviti  lepo  sliko  „Ecce 
homo".  Na  Tunjicah  je  sezidal 
cerkev  z  dvema  stolpoma  in 
kupolo  po  vzorcu  cerkve  sv. 
Neže  v  Rimu.  —  Po  naročilu 
svojega  očetovskega  dobrot- 
nika, viteza  Testaferrata,  naj  bi  kupil  tudi  veliko  posestvo,  kjer  bi 
mogel  z  umnim  gospodarstvom  biti  v  zgled  in  korist  domačemu 
ljudstvu  ter  izvršiti  svoje  gospodarske  načrte.  Slučajno  je  takrat  bilo 
na  prodaj  gospostvo  Lanšprež  (Landspreis)  na  Dolenjskem,  katero  je 
kupil  Glavar  za  25.000  goldinarjev.  Sredi  obilnih  poslov  mu  pride 
vest,  da  je  komtur  Testaferrata  obolel  na  smrt  in  ga  želi  še  enkrat 
videti.  Glavar  hiti  tretjič  na  Malto  in  dobi  svojega  dobrotnika  še  pri 
življenju.  Bilo  je  zadnje  snidenje,  ker  je  vitez  kmalu  potem  umrl. 
Glavar  je  nato  postavil  svojega  gojenca  Jožefa  Tomeljna  za  beneficiata 
v  Komendi,  sam  pa  je  šel  na  posestvo  Lanšprež,  kjer  se  je  popolnoma 
posvetil  gospodarstvu.  Postavil  je  opekarno,  sezidal  velik  mlin,  zidan 
kozelc,  vinski  hram,  skedenj  in  uvedel  novo  mlatilnico  na  Kranjskem. 
Na   solnčnem  kraju  je  dal  napraviti  velik  vinograd,   obsežen  sadni 

vrt,  čebeljnjak  s  tremi  oddelki  za  200  panjev,  in  razširil  pristavo, 
kjer  je  nastanil  lepe  plemenske  bike.  Ker  je  v  okolici  manjkalo  jelo- 
vine  in  smreko vine,  je  dal  nasaditi  cele  gozdove.  Tudi  je  dal  na- 
praviti na  lastne  stroške  novo  cesto,  ki  je  vezala  novomeško  cesto  z 
Mirno.  Kot  član  kranjske  „kmetijske  družbe"  je  prevzel  Glavar  drage 
poizkuse  o  gnojenju  travnikov  z  gipsom,  oplemenitvi  trsja  in  gojenju 
čebel.  V  poznejših  letih  je  gojil  Glavar  čebelarstvo  v  tolikem  obsegu, 
da  je  imel  večkrat  po  400  do  500  panjev.  Prestavil  je  tudi  v  sloven- 
ščino in  pomnožil  z  lastnimi  dodatki  Janševo  razpravo  o  čebelnih 
rojih  („Pogovor  od  zhebelnih  rojov").  Spis  je  izročil  svojemu  gojencu, 
beneficiatu  Tomeljnu,  da  ga  tiskanega  objavi,  kar  se  pa  ni  zgodilo. 
—  Vsej  lanšpreški  okolici  je  bil  Glavar  velik  dobrotnik.  Pridnim 
gospodarjem  je  rad  brez  obresti  posojal  denar,  da  so  si  nakupili 
plemenskih  bikov,  ob  slabi  letini  je  odprl  svoje  kašče  in  dajal  reve- 
žem žita  za  setev,  ne  da  bi  tirjal  povračilo.  —  Leto  1748.  je  prineslo 
Glavarju  veselo  presenečenje.  Obiskal  ga  je  nekdanji  njegov  pobratim 
in  tovariš  v  študijah,  Jernej  Basaj,  ki  je  med  tem  postal  karlovški 
general  in  bil  celo  povišan  v  baronstvo.  Toda  veselje  se  je  izpreme- 
nilo  v  žalost,  ko  je  prijatelja  iz  mladih  let  nenadoma  zadela  kap  in 
mu  je  umrl  v  naročju.  Že  dva  tedna  pozneje  je  tudi  Glavar  obolel 
na  smrt  in  24.  januarja  izdihnil  svojo  blago  dušo.  V  oporoki  je  po- 
stavil za  dediča  vsega  svojega  imetja  „siromašno,  bolno  in  pomoči 
potrebno  človeštvo".  Iz  zapuščine  so  pozneje  v  Komendi  sezidali  bol- 
nišnico, v  katero  so  se  sprejemali  revni  bolniki  iz  domače  župnije 
in  gospostva  Lanšprež,  dobivali  popolno  oskrbo  in  zdravniško  pomoč. 
Peter  Pavel  Glavar  je  najznačilnejši  predstavitelj  onih  stremljenj,  ki 
so  obvladovala  pod  Marijo  Terezijo  naše  javno  življenje  in  si  zasta- 
vila cilj:  dvigniti  izobrazbo  kmečkega  ljudstva  potom  šolstva,  pospe- 
ševati umno  gospodarstvo  in  tudi  dejansko  podpirati  one,  ki  potre- 
bujejo socialne  pomoči. 

Isti  nagibi,  ki  so  vplivali  na  vlado  Marije  Terezije,  da  je  po- 
speševala poljedelstvo,  so  bili  merodajni  tudi  za  povzdigo  obrti  in 
trgovine,  dasiravno  se  poizkusi  na  tem  polju  niso  vselej  obnesli. 
Pred  vsem  je  hotela  Marija  Terezija  dvigniti  domačo  obrt,  od  katere 
bi  imeli  kmetje  ob  času,  ko  ni  poljskega  dela,  dober  zaslužek.  Leta 
1767.  je  poslala  v  Ljubljano  izkušeno  učiteljico  za  čipkarstvo,  da 
bi  ustanovila  posebno  šolo.  S  tem  je  hotela  pomagati  ne  le  idrijskim 
čipkaricam,  ampak  razširiti  to  žensko  ročno  delo  po  vsej  deželi.  Toda 
čipkarska  šola  je  kmalu  prenehala.  —  Enako  pozornost  je  posvečala 
cesarica  tudi  predicam,  za  katere  je  hotela  po  vseh  mestih  prire- 
diti šole.  Leta  1773.  pa  je  ukazala,  „da  sme  prejo  vsakdo  tudi  izven 
cehov  izvrševati  na  svojo  roko".  Delavci  v  ljubljanski  tovarni  za 
platno  so  bili  oproščeni  vojaščine.  —  Na  novo  je  hotela  uvesti 
Marija  Terezija  na  Kranjskem  lesno  rezbarijo,  kakršna  je  cvetela 
po  nekaterih  krajih  na  Tirolskem  in  Solnograškem.  V  ta  namen  je 
ukazala  več  dečkov  s  Kranjskega  poslati  na  Dunaj  v  rezbarsko  šolo. 
Dva  učenca  iz  Logatca  sta  bila  tamkaj  sprejeta.  Vendar  pozneje  ne 
nahajamo  nobenih  sledov  o  taki  industriji.  —  Na  Koroškem  je  njena 
vlada  enako   pospeševala  svilarstvo,   suknarstvo   in   platnarstvo  ter 

prigovarjala,  naj  bi  se  poprijel!  preje  tudi  moški,  češ  „da  to  ni  sra- 
mota za  nje,  ker  se  z  njo  pečajo  moški  tudi  na  Moravskem,  Šleskem 
in  sosednjem  Kranjskem.  Kdor  prede,  ne  more  pušiti  in  grizti  tobaka. 
Preja  naredi  konec  pohajkovanju,  ki  je  v  navadi  posebno  po  Koroškem". 

I  ^;; 

Pod  Marijo  Terezijo  se  je  avstrijska  vlada  prvič  zavedela",  svojih 
velikih  dolžnosti,  ki  jih  ima  proti  podložnemu  ljudstvu  na  polju  na- 
rodnega gospodarstva,  splošne  ljudske  izobrazbe  in  javne  dobrodelnosti. 
V  drugih  strokah  so  se  uvedle  znamenite  preosnove,  tako  v  pravo- 
sodju z  novim  kazenskim  zakonikom  (constitutio  criminalis  Theresiana), 
v  vojaštvu  z  uvedbo  naborov,  s  podržavljenjem  vojaških  zadev  in 
slednjič  v  politični  javni  upravi  z  osnovanjem  novih  okrožnih  uradov. 
Vendar  se  že  pod  Marijo  Terezijo  pojavljajo  tudi  razne  državne  poli- 
cijske naredbe,  ki  so  zlasti  pod  njenim  naslednikom  Jožefom  II.  brez 
potrebe  žalile  ljudsko  dušo  in  izzvale  hud  odpor.  Tako  je  na  pr.  neki 
vladni  odlok  1.  1758.  prepovedal  „sedmino"  ali  pojedino  pri  pogrebih 
in  krstih,  drug  ukaz  je  odpravil  streljanje  ob  cerkvenih  in  svetnih 
slavno  stih  in  določil  za  vsak  strel  globo  treh  cekinov;  enako  so  bili 
prepovedani  pasijonski  sprevodi  veliki  teden  in  popevanje  „koledni- 
kov"  o  Božiču,  in  mnoge  druge  ljudske  navade.  Dasiravno  so  hoteli 
ti  vladni  odloki  preprečiti  le  javne  razvade,  vendar  so  mnogokrat 
občutljivo  zadeli  tudi  ljudsko  življenje,  ki  se  je  tesno  oklepalo  staro- 
davnih običajev. 

Marija  Terezija  je  bila  pobožna  katoličanka,  ki  je  veliko  storila 
v  korist  cerkve  in  njenih  naprav.  Na  Ogrskem,  Hrvatskem  in  v  avstrij- 
skih  deželah  je  ustanovila  več  novih  škofij,  med  katerimi  je  za  nas 

najpomenljivejša  ustanovitev  goriške  nadškoflje.  Z  žalostjo  je  sprejela 
odlok  papeža  Klemena  XIV.  o  razpustu  jezuitskega  reda,  ker  je  jezuite 
zelo  čislala  kot  vzgojitelje  mladine.  Svojim  narodom  je  bila  naklonjena 
z  materinsko  ljubeznijo,  zato  se  ji  je  posrečilo  marsikaj  izvesti,  česar 
bi  drugi  vladarji  s  silo  nikdar  ne  dosegli.  Splošna  je  bila  žalost,  ko 
je  Marija  Terezija  29.  novembra  1780  za  vedno  zatisnila  oči.  Pri  nas 
sta  Valentin  Vodnik  in  o.  Janez  Damaščan  Dev  v  umetnih  žalostinkah 
izrazila,  kar  je  prevevalo  vsako  slovensko  srce. 

Vodnik  takrat  še  ni  ubiral  narodnih  strun,  kakor  v  svoji  po- 
znejši dobi,  in  se  je  poizkušal  v  grških  klasičnih  oblikah,  ko  je 
zapel  žalostinko  „Kranjske  modrine  žalovanje  o  smrti  Marie  Terezije". 
O.  Dev  pa  v  „Pisanicah"  izraža  splošno  žalost  v  obliki  dvogovora 
med  Donavo  in  Savo  pri  Belgradu,  kjer  Sava  toži: 

Koku  pak  de  si  Ti 
Mat'  sapustila  me 
In'  tu  nigdar  she 
Jest  nisem  vid'la  Te. 

Med  ljudstvom  je  bil  spomin  na  cesarico  Marijo  Terezijo  vedno 
blagoslovljen. 


lOA-JTNI.sS    m.  X).G.  JR,EX     PO- 
LOl^IARUM   JVtUiNUvS  DIZX  LITHU- 

A^ii^  tjiuraii^a:  r^ 

Jan  Sobieski,  kralj  poljski. 

Nazarje  v  Savinjski  dolini. 


6.  Cerkvene  razmere.    Ustanovitev  goriške 

nadškofi)  e. 

Za  Tomažem  Hrenom  je  zasedla  ljubljansko  škofijsko  stolico 
cela  vrsta  mož,  ki  so  bili  tujci  v  deželi,  in  so  se  večinoma  odlikovali  le 
po  svojem  visokem  plemiškem  rodu.  Kakor  že  preje  v  15.  stoletju, 
tako  je  tudi  v  17.  in  18.  stoletju  avstrijska  vlada  plačevala  s  cerkvenimi 
dostojanstvi  politične  in  vojaške  zasluge  posameznih  mož  ali  odličnih 
rodbin,  ki  so  navadno  svoje  drugo-  ali  tretjerojence  posvetili  cerkveni 
službi.  Tako  so  dobivale  ljubljanska,  krška  in  lavantinska  škofijska 
stolica  izključno  škofe  plemiškega  rodu.  Nekateri  izmed  njih  niso 
bili  brez  zaslug  za  svojo  škofijo,  podpirali  so  velikodušno  cerkveno 
stavbarstvo  in  druge  umetnosti,  skrbeli  za  disciplino  med  duhovstvom 
in  ljudstvom,  vendar  kot  tujci  premnogokrat  za  duševne  potrebe 
svojih  podložnikov  niso  imeli  pravega  spoznanja.  Zato  opažamo, 
da  škofje  izgube  ono  vodilno  ulogo  v  našem  cerkvenem  in  drugem 
javnem  življenju,  ki  so  jo  imeli  za  Ravbarja,  Tavčarja  ali  Hrena,  in 
da  izpodbuda  za  vsa  važnejša  podjetja  izhaja  od  drugod. 

Ko  je  umrl  škof  Hren,  so  mislili  v  Ljubljani  splošno,  da  bode 
njegov  naslednik  stolni  prost  Gašper  Bobek,  škof  pičenski,  ki  je  bil 
domačin.  Toda  cesar  Ferdinand  11,  je  predlagal  papežu  Rajnalda 
Scarlichija,  vzgojitelja  svojega  sina  in  škofa  tržaškega,  za  izpraznjeno 
stolico.  —  Valvasor  piše,  da  je  bil  Scarlichi  (Škrlič?)  po  rodu  Dal- 

matinec,  vendar  njegovo  poročilo  ni  pravO.  Sam  se  imenuje  nekje 
„Agriensis,  Ungarus".  Bil  je  torej  iz  mesta  Jager  (Erlau)  na  Ogrskem. 
Resnica  pa  je,  da  je  bil  iz  plemenite  rodbine.  Njegov  oče,  hraber 
vojak,  se  je  bojeval  mnogo  s  Turki,  ki  so  mu  vzeli  slednjič  vsa 
posestva.  Obubožanih  sinov  zvestega  vojaka  se  je  usmilil  nadvojvoda 
Ferdinand.  Z  njegovo  pomočjo  je  Rajnald  obiskoval  vseučilišče  v 
Gradcu  in  postal  duhovnik.  Ker  se  je  odlikoval  s  svojo  učenostjo, 
ga  je  nadvojvoda  Ferdinand  postavil  za  vzgojitelja  svojemu  sinu 
Ferdinandu  III.  Kmalu  potem  je  dobil  proštijo  Pazin,  1.  1622.  pa  škofijo 
tržaško.  Ko  je  umrl  Hren,  je  bil  Scarlichi  cesarski  namestnik  v  Gradcu 
in  mu  je  bilo  lahko  uveljaviti  svoje  želje  glede  na  boljšo  službo  v 
Ljubljani.  Imel  je  pa  že  takrat  hudo  telesno  hibo;  bil  je  tako  hrom, 
da  so  ga  morali  ob  prihodu  v  Ljubljano  na  stolu  nesti  v  cerkev. 
Razun  tega  mu  je  delalo  težave  izrekanje  črke  r,  kakor  nekdaj 
grškemu  govorniku  Demostenu.  Ko  je  imel  nekoč  pred  rimskim 
cesarjem  govoriti,  si  je  znal  prebrisani  mož  pomagati  iz  zadrege. 
Uredil  je  svoj  govor  tako,  da  v  njem  ni  bilo  nobene  besede  s  črko  r. 
—  Ko  je  nastopil  svojo  novo  službo  v  Ljubljani,  je  takoj  napovedal 
splošno  cerkveno  vizitacijo,  ki  jo  je  izvedel  z  veliko  natančnostjo. 
Sam  poroča  1.  1633.  papežu,  „da  je  našel  vinograd  Gospodov  s  trnjem 
in  grmovjem  preraščen  in  mesto  cerkvenega  reda  le  veliko  zmedo 
(kaos)."  O  luteranih  pravi,  da  se  jih  je  v  kratkem  času  21  preobrnilo, 
drugi,  ki  so  pa  zelo  redki  (pauculi),  „se  še  skrivajo  v  tmini,  kakor 
nočne  sove."  —  Scarlichi  je  bil  tudi  načelnik  reformacijske  komisije. 
Menda  je  na  njegov  predlog  ukazal  cesar  Ferdinand,  da  morajo  vsi 
njegovi  podložniki  s  spovednimi  listki  o  Veliki  noči  izpričati  prejem 
sv.  zakramentov.  Scarlichi  je  ustanovitelj  frančiškanskega  samostana 
Nazarje  v  Savinjski  dolini.  O  njegovem  začetku  sam  poroča  papežu 
sledeče:  „Moj  prednik  je  dal  na  solnčnem  griču  nad  gradom  Vrbovec 
(Altenburg)  sezidati  kapelo  v  obliki  lavretanske  hišice,  ki  se  je  zato 
imenovala  Nazaret.  Ko  je  obisk  ljudstva  vedno  bolj  naraščal,  sem 
poslal  tja  enega  duhovnika,  da  bi  spovedoval  in  opravljal  božjo 
službo.  Ker  pa  en  sam  duhovnik  kmalu  ni  več  zadostoval,  sem  sklenil 
hrib  s  cerkvico  vred  darovati  frančiškanom.  Zdaj  jih  je  tam  šest. 
Nabrali  so  že  dovolj  denarja  za  zidavo  samostana  in  večje  cerkve, 
kateri  se  bode  kapela  pridružila." 

Zadnja  leta  je  bolezen  škofa  tako  pohabila,  da  ni  mogel  rabiti 
niti  nog  niti  rok.  Pri  cerkveni  vladi  sta  mu  pomagala  njegov  brat 
Scarlichi,  ki  je  bil  ljubljanski  kanonik,  župnik  kamniški  in  hkrati 
generalni  vikar,  ter  frančiškanski  provincial  Mihael  Kummer  pl. 
Chumberg,  ki  je  postal  1.  1637.  njegov  pomožni  škof,  pozneje  pa  prost 
v  Novem  mestu.  Škof  Scarlichi  je  umrl  1.  1640.  in  bil  pokopan  v 
ljubljanski  stolnici. 

Sledil  mu  je  grof  Oton  Friderik  Buchheim,  iz  stare 
škotske  plemiške  rodbine,  ki  se  je  že  v  srednjem  veku  naselila  na 
Avstrijskem  in  imela  na  cesarskem  dvoru  velik  vpliv.  Eden  izmed 
njegovih  bratov  je  bil  general  in  pozneje  vojni  maršal,  drugi  višji 
cesarski  komornik.  Oton  Friderik  je  študiral  na  dunajskem  vseučilišču 
in  si  pridobil  mnogo  znanja  v  modroslovju,  bogoslovju  in  pravu.  Še 

v  mladih  letih  je  dobil  tri  kanonikate:  v  Solnogradu,  Pasavi  in  Magde- 
burgu,  postal  je  komornik  in  hišni  prelat  papeža  Urbana  VIII.  in 
slednjič  na  predlog  cesarja  Ferdinanda  III.  knezoškof  ljubljanski.  Ob 
nastopu  službe  je  prepotoval  škofijo,  da  spozna  njene  razmere  in 
potrebe.  Vsako  leto  je  šel  v  Solnograd,  kjer  je  obdržal  kanonikat 
in  se  čutil  obvezanega  vsaj  nekaj  tednov  ali  mesecev  preživeti.  Večkrat 
je  potoval  tudi  v  Rim,  kjer  je  imel  vplivne  zn^z^  in  si  z  raznimi 
cerkvenimi  dostojanstveniki  živahno  dopisoval.  Njegova  odsotnost 
iz  škofije  je  bila  čimdalje  bolj  pogosta  in  dolgotrajna.  Iz  obsežne 
korespondence,  ki  je  ohranjena,  je  spoznati,  da  je  skoraj  vse  zadeve 
cerkvene  vlade  pismeno  reševal.  Značilno  je,  da  celo  ob  prihodu 
cesarja  Leopolda  I.  leta  1660.  škofa  Buchheima  ni  bilo  v  Ljubljani. 
Cerkveno  vlado  je  prepustil  ve- 
činoma svojim  generalnim  vi- 
karjem, izmed  katerih  je  služboval 
naj  dalje  Filip  Trpin,  preje  župnik 
v  Braslovčah,  zaradi  svoje  zgo- 
vornosti imenovan  ,,slovenski 
Ciceron"  (der  windische  Cicero). 
Take  posle,  za  katere  je  bilo  treba 
škofovskega  posvečenja,  kakor 
birmovanje,  posvečevanje  oltarjev 
in  cerkva,  pa  je  zanj  opravljal 
Frančišek  Maksimilijan  Vaccano, 
rodom  Goričan,  župnik  in  arhi- 
diakon  v  Ribnici,  ki  je  1.  1646. 
postal  škof  pičenski  in  stalno 
bival  v  Ljubljani.  Buchheim  je 
bil  velik  ljubitelj  umetnosti.  V 
Italiji  si  je  redno  nabavljal  zna- 
menite slike  in  kar  je  še  drugega 
potreboval  za  svoje  pohištvo. 
Škofijski  dvorec  v  Ljubljani  je 
dal  obnoviti  in  dvigniti  za  eno 
nadstropje,  grad  v  Goričanah  pa  v 
italijanskem  slogu  na  novo  sezi- 
dati. Zadnja  leta  je  hudo  trpel  na 
protinu  in  bival  menda  stalno  v  Solnogradu.  Umrl  je  3.  aprila  1664  v 
Pasavi,  kamor  seje  bil  napotil  k  volitvi  novega  škofa,  in  je  bil  tudi  tamkaj 
pokopan.  —  Pod  Buchheimom  sta  nastali  v  Ljubljani  dve  novi  redovni 
naselbini:  samostan  klarisinj  in  bosonogih  avguštincev  (di- 
skalceatov).  Prvega  je  ustanovil  dr.  Mihael  Friderik  Hiller,  sin  ne- 
kega ljubljanskega  bukvoveza,  kije  1. 1632.  zapustil  v  oporoki  magistratu 
60.000  gld.  za  zgradbo  novega  ženskega  samostana.  Izvršitev  njegove 
ustanove  se  je  zavlekla  do  1.  1656.,  ko  se  je  nova  zgradba  s  kapelo 
sv.  Mihaela  vred  blagoslovila  in  so  prišle  prve  nune  iz  Škofje  Loke. 
Klarisinje  so  ostale  v  Ljubljani  do  1. 1782.,  ko  je  cesar  Jožef  II.  samostan 
zatrl  in  ga  ukazal  porabiti  za  vojaško  bolnico  in  skladišče.  Temu 
namenu  je  služil  več  kot  100  let,  dokler  niso  v  najnovejšem   času 


Rajnald  Scarlichi,  knezoškof 
ljubljanski. 


958 

napravili  nove  garnizijske  bolnice  izven  mesta,  staro  samostansko 
poslopje  (nasproti  hotelu  „Slon")  pa  podrli.  —  Zelo  trda  je  šla  z 
novo  naselbino  bosonogim  avguštincem.  L.  1642.  so  dobili  od 
dunajskega  nuncija  dovoljenje  za  zgradbo  samostana,  za  katero  je 
obljubil  vojvoda  Eggenberg  znatno  vsoto.  Izbrali  so  si  stavbišče  na 
nekem  svetu,  ki  je  menda  pripadal  nemškemu  viteškemu  redu.  Zato 
so  nemški  vitezi  ugovarjali  in  avguštincem  podrli  celo  križ,  ki  so  ga 
bili  postavili  v  znamenje  svoje  nove  redovne  naselbine.  Diskalceati 
so  se  morali  umakniti  k  Jami  (Grubenbrun)  v  Šiško,  kjer  jim  pa  kraj 
ni  ugajal.  Zelo  so  se  trudili,  da  bi  prišli  v  šentpetersko  predmestje, 
kjer  so  hoteli  staro  župno  cerkev  sv.  Petra  dobiti  v  svojo  posest. 
Ko  se  jim  to  ni  posrečilo,  so  kupili  ob  Dunajski  cesti  v  smeri  proti 
sv.  Krištofu  neko  pristavo  z  zemljiščem,  kjer  je  slednjič  pičenski 
škof  Frančišek  Vaccano  1. 1657.  na  praznik  sv.  Trojice  postavil  temeljni 
kamen  za  novi  samostan  in  cerkev,  ki  je  imela  biti  posvečena  sv. 
Jožefu.  O  redovnikih  poroča  ljubljanski  škof  1.  1667.  v  Rim  sledeče: 
„Šesta  redovna  cerkev,  posvečena  sv.  Jožefu,  je  izven  mesta  in  pripada 
diskalceatom.  Ti  še  le  postajajo  znani  v  deželi.  Primanjkuje  jim  patrov, 
ki  bi  znali  slovensko  pridigovati  in  spovedovati.  Le  en  del  cerkve 
in  samostan  je  dovršen,  ker  jim  manjka  denarja,  da  bi  mogli  nada- 
ljevati zgradbo."  Še  le  1.  1700  je  bila  cerkev  sv.  Jožefa  dovršena  in 
posvečena.  Redovniki  so  se  pozneje  v  Ljubljani  zelo  udomačili  in 
znana  imena  patrov:  Dizmas  Zakotnik,  Janez  Damaščan  Dev,  Marko 
Pohlin,  ki  so  delovali  na  polju  slovenskega  slovstva,  nam  pričajo, 
da  jim  tudi  domačega  naraščaja  ni  manjkalo.  —  Po  letu  1782.  je 
samostan  služil  za  deželno  bolnico  in  bil  še  le  pred  par  desetletji  s 
cerkvijo  vred  porušen. 

Buchheimu  je  sledil  na  škofijski  stolici  grof  Jožef  Rabatta 
iz  stare  goriške  plemiške  rodbine.  Oče  mu  je  bil  Anton,  cesarski 
poslanik  v  Benetkah  in  stotnik  v  Gradiški.  Leta  1639.  je  vstopil  mladi 
Rabatta  kot  vitez  v  malteški  red,  bival  več  let  na  Malti  in  napravil 
z  redovnimi  galejami  več  daljših  potovanj.  Cesar  Ferdinand  III.  ga  je 
imenoval  za  svojega  komornika  in  stotnika  telesne  straže  svojega 
sina  Ferdinanda  IV.  Po  smrti  cesarjevičevi  pa  je  Rabatta  postal 
vzgojitelj  (ajo)  nadvojvoda  Karola  Jožefa,  ki  je  bil  že  s  petnajstimi 
leti  določen  za  škofa  pasavskega.  Ko  je  bila  1.  1664.  izpraznjena 
ljubljanska  škofijska  stolica  in  je  prav  takrat  umrl  mladi  nadvojvoda, 
je  cesar  Leopold  L  imenoval  Rabatta  za  ljubljanskega  škofa,  dasiravno 
niti  duhovnik  ni  bil.  Še  isto  leto  je  prejel  duhovniško  in  škofovsko 
posvečenje,  12.  septembra  pa  je  slovesno  nastopil  svojo  novo  službo. 
—  Prihodnje  leto  je  obiskal  župnije  po  svoji  škofiji  in  1.  1667.  poročal 
papežu  o  njih  stanju.  Iz  tega  poročila  posnemamo,  da  je  štela  ljubljanska 
škofija  takrat  27  župnij  in  39  vikariatov,  skupaj  66  cerkva  z  duhovniki, 
podružnic  je  bilo  450,  moških  samostanov  8,  ženski  1.  Vseh  duš  je 
bilo  119.680.  Luteranov  na  svoji  vizitaciji  ni  našel,  razun  grofice 
Khevenhiller  s  Koroškega,  ki  je  bila  omožena  na  Kranjskem.  Pobožnost 
se  je  kazala  z  zidanjem  novih  cerkva  in  lepšanjem  starih.  Tudi 
bratovščina  sv.  Rešnjega  Telesa,  sv.  rožnega  venca,  tretji  red,  Marijine 
družbe  so  imele  vedno  več  članov.  Sinode  so  bile  redno  vsako  leto 

v  Ljubljani  in  v  Gornjem 
gradu.  —  Leta  167 L  je 
položil  škof  Rabatta  te- 
meljni kamen  za  cerkev 
sv.  Florijana  v  Ljubljani, 
ki  so  jo  hoteli  postaviti 
meščani  v  spomin  na  ču- 
dežno pomoč  ob  velikem 
požaru  1.  1660.,  ko  se  je 
na  Starem  trgu  20  hiš  se- 
sulo v  pepel.  Nameraval 
je  tudi  prenoviti  staro 
stolnico,  ki  se  je  že  zelo 
nagibala  k  razpadu,  toda 
zaradi  mnogih  vojen  je 
primanjkovalo  potreb- 
nega denarja.  Le  duhov- 
niški kor  je  bil  1.  1674. 
nekoliko  podaljšan  in 
prenovljen.  Škof  Rabatta 
je  bil  pobožen,  miroljuben 
mož,  ki  ni  mnogo  posegal 
v  javno  življenje.  Umrl  je 
po  kratki  bolezni  28.  fe- 
bruarja 1683  in  bil  v  stol- 
nici pokopan. 

Njegov  naslednik 
grof  Sigmund  Krištof 
Herberstein  sicer  tudi 
ni  bil  domačin  po  rodu,  pa  je  vendar  že  par  desetletij  bival  v  deželi 
in  poznal  njeno  stanje.  Od  leta  1666.  naprej  je  bil  ljubljanski  stolni 
prost  in  se  leta  1679.  preselil  za  prosta  v  Novo  mesto;  hkrati  je  bil 
tudi  kanonik  regensburški,  pasavski  in  bazelski.  Bil  je  zelo  skromen 
in  pobožen  mož,  ki  je  živel  le  za  svoje  študije  in  knjige.  Dne 
6.  februarja  1684  je  bil  slovesno  umeščen  za  ljubljanskega  škofa. 
Naslednje  leto  je  obiskal  vse  župnije  in  imel  2.  julija  sinodo  v  Gornjem 
gradu.  Duša  vsem  cerkvenim  in  znanstvenim  podjetjem  je  bil  za 
Herbersteinove  vlade  njegov  generalni  vikar  Janez  Anton 
Dolničar,  sin  bogatega  meščana  in  župana  Janeza  Krstnika 
Dolničarja,  ki  je  bil  1,  1688.  povišan  v  plemiški  stan  s  priimkom 
„Thalnitscher  von  Thalberg".  Dolničarjeva  zasluga  je,  da  je  dal 
izpodbudo  za  zidavo  nove  stolnice,  katero  so  začeli  graditi  1.  1700. 
in  jo  v  šestih  letih  dovršili.  Škof  Herberstein  je  daroval  v  ta  namen 
2674  gld.  iz  svojega  denarja.  „Sveto  leto"  1700  je  označeno  še  z 
nekaterimi  drugimi  važnimi  dogodki.  V  Ljubljani  se  je  otvorila  prva 
javna  knjižnica  (sedaj  semeniška),  za  katero  so  darovali  največ  knjig 
knezoškof,  stolni  prost  dr.  Janez  Krstnik  Prešeren  in  stolni  dekan 
Dolničar.  Isto  leto  sta  bili  posvečeni  novi  cerkvi  sv.  Jožefa  pri 
diskalceatih    in    avguštinska    cerkev    Marijinega  Oznanjenja    „pred 

špitalskimi  vrati"  (sedaj  frančiškanska),  katero  je  bil  dal  sezidati 
baron  Konrad  Ruessenstein  za  100,000  goldinarjev.  Koncem  meseca 
julija  1700  se  je  škof  Herberstein  odpovedal  škofiji  in  se  pozneje 
preselil  v  Perugijo  (Perudžo)  ter  vstopil  v  oratorij  sv.  Filipa  Nerija, 
kjer  je  hotel  v  miru  preživeti  še  ostali  del  svojega  življenja. 

Bolničar  je  ostal  generalni  vikar  tudi  pod  naslednjima  škofoma, 
grofom  Ferdinandom  Karolom  Kiinburgom  (1701 — 1711)  in  grofom 
Frančiškom  Karolom  Kaunizem  (1711 — 1717),  ter  je  dejansko 
vladal  škofijo.  —  Pod  Kiinburgom  se  je  zgradba  nove  stolnice  do- 
vršila. O  njenem  umetniškem  krasu  hočemo  izpregovoriti  na  drugem 
mestu.  Posvečevanje  se  je  praznovalo  z  veliko  slovesnostjo  meseca 
maja  1707  ob  pričujočnosti  cesarjevih  zastopnikov  in  je  trajalo  ves 
teden.  Dali  so  tudi  kovati  zlate  in  srebrne  svetinje,  ki  naj  bi  oveko- 
večile  znameniti  dogodek.  —  Komaj  je  bila  stolnica  gotova,  se  je  že 
Bolničar  poganjal  za  zgradbo  drugega  važnega  zavoda,  duhovskega 
semenišča,  kamor  naj  bi  se  sprejemali  zlasti  mladeniči  plemiškega 
rodu.  Zato  se  je  semenišče  imenovalo:  „Plemiški  zavod  sv.  Karola 
Boromejskega"  (CoUegium  Carolinum  Nobilium).  L.  1708.  so  položili 
temeljni  kamen  znameniti  zgradbi,  ki  je  bila  v  petih  letih  dovršena. 
Bolničar  je  ustanovil  na  tem  zavodu  več  prostih  mest  za  dijake 
svojega  sorodstva,  ki  bi  se  hoteli  posvetiti  duhovskemu  stanu.  —  V 
dobo  Kiinburgove  vlade  spada  še  drug  važen  dogodek,  ustanovitev 
uršulinskega  samostana.  Za  vzgojo  ženske  mladine  je  bila 
sicer  že  od  začetka  17.  stoletja  redno  nastavljena  po  ena  učiteljica, 
vendar  je  bila  ta  zasebna  šola  zelo  pomanjkljiva.  Ljubljanski  meščan 
Janez  Jakob  Schell  pl.  Schellenburg,  rodom  Tirolec,  je  zato  1.  1702. 
založil  precej  visoko  vsoto  denarja,  da  se  ustanovi  samostan  uršulink, 
ki  bi  deklice  poučevale  in  krščansko  vzgojevale.  Prve  nune  so  došle 
iz  Gorice  in  že  naslednje  leto  otvorile  šolo.  Ustanovnik  je  nakupil 
za  novo  redovno  naselbino  več  hiš  in  vrtov  v  bližini  vicedomskega 
poslopja,  sedanjega  deželnega  dvorca,  v  skupni  vrednosti  24.000 
goldinarjev  in  jim  še  izročil  1000  gld.  s  pogojem,  da  uršulinke  „za 
vse  večne  čase"  12  revnih  deklet  plemiškega  in  meščanskega  stanu 
v  svojem  samostanu  brezplačno  vzgojujejo  in  z  vsem  potrebnim  oskrbe. 
Samostan  je  bil  1.  1714.  toliko  dograjen,  da  so  se  mogle  nune  v  njem 
naseliti. 

Grof  Kiinburg  je  vladal  ljubljansko  škofijo  do  1.  1711.,  ko  je  bil 
imenovan  za  nadškofa  v  Pragi.  Na  njegovo  mesto  je  prišel  grof 
Frančišek  Karol  Kauniz,  iz  odlične  češke  rodbine,  ki  je  že  pod 
Kiinburgom  eno  leto  kot  pomožni  škof  (koadjutor)  opravljal  škofijske 
posle.  Bolničar  je  bil  tudi  temu  škofu  prava  desna  roka.  L.  1711.  je 
uvedel  za  ljubljansko  duhovščino  tedenske  konference,  kjer  so  vzajemno 
reševali  razna  vprašanja  dušnega  pastirstva.  Izkušal  je  tudi  s  pri- 
ljubljenimi pobožnostimi  vplivati  na  ljudstvo  in  v  ta  namen  uvedel  v 
stolnici  devetdnevnico  pred  božičnim  praznikom,  Id  se  še  danes  obhaja. 
Pred  praznikom  sv.  Rešnjega  Telesa  se  je  imela  vršiti  štirideseturna 
pobožnost,  ki  je  bila  pozneje  preložena  na  pustne  dni.  Prezgodaj  je 
umrl  marljivi  mož  v  53.  letu  starosti,  obžalovan  od  mesta  Ljubljane 
in  vse  škofije,  19.  aprila  1714.  Karkoli  se  je  pod  zadnjimi  tremi  škofi 

izvršilo  važnega  za  cerkveno  življenje,  za  znanstvo  in  umetnost,  vse 
je  neposredno  ali  posredno  združeno  z  Dolničarjevim  imenom.  — 
Za  vlade  škofa  Kauniza  je  bil  komtur  nemškega  viteškega  reda  v 
Ljubljani,  slavni  maršal  Gvidon  Starhemberg,  ki  je  1.  1714.  na  svoje 
stroške  sezidal  sedanjo  križarsko  cerkev.  Načrt  za  stavbo  je  napravil 
znameniti  stavbenik  Domenico  Rossi  iz  Benetk. 

Grof  Kauniz  je  umrl  nenadoma  1.  1717.  na  Dunaju,  še  le  41  let 
star.  —  Na  njegovo  me- 
sto je  bil  imenovan  za 
škofa  grof  Vil  j  em  L  e  s  1  i  e , 
iz  plemiške  škotske  rod- 
bine, ki  se  je  bila  na  Av- 
strijskem naselila.  Leslie 
je  bil  preje  škof  v  Vaču 
(Waitzen)  na  Ogrskem  in 
je  bil  že  67  let  star,  ko  je 
zasedel  ljubljansko  sto- 
lico.  Bil  je  na  glasu  uče- 
nega in  modrega  moža. 
Skrbel  je  za  cerkveno 
disciplino  med  duhov- 
stvom  in  ljudstvom.  Toda 
vsled  starosti  ni  mogel 
razvijati  posebne  delav- 
nosti. Umrl  je  po  osem- 
letni vladi  v  Ljubljani 
1.  1727.  in  bU  v  stolnici 
pokopan.  —  Njegov  na- 
slednik grof  Sigmund 
Feliks  Schrattenbach 
je  bil  preje  stolni  dekan 
v  Solnogradu.  Pod  njim 
je  bila  zgrajena  sedanja 
cerkev  sv.  Petra  v  Lju- 
bljani, največ  vsled  pri- 
zadevanja tedanjega  šent- 
peterskega  župnika,  dr. 
Janeza  Kraško vica,  ki  je 
iz  svojega  premoženja 
založil  pri  mestnem  ma- 
gistratu v  ta  namen  2000  gld.  L.  1728.  je  bila  cerkev  toliko  dozidana, 
da  jo  je  škof  Schrattenbach  blagoslovil,  popolnoma  dodelana  pa  je 
bila  tri  leta  pozneje.  Slikar  Valentin  Mencinger  jo  je  okrasil  z  lepimi 
slikami. 

Pod  Lesliejem  in  Schrattenbachom  je  vodil  kot  generalni  vikar 
vlado  škofije  Ivan  Jakob  Schilling,  Bolničarjev  vredni  naslednik. 
Schilling  je  bil  rodom  Ljubljančan  (*  1664),  študiral  v  Gradcu  bogo- 
slovje in  bil  pozneje  mestni  župnik  v  Kranju.  Ko  je  Anton  Codelli 
pl.  Fahnenfeld   ustanovil  1.  1718.  v  stolnici  kanonikat,  je  bil  Schilling 

Grof  Jožef  Rabbatta,  knezoškof  ljubljanski. 

zanj  prvi  imenovan,  vendar  je  še  poleg  tega  obdržal  mestno  župnijo 
kranjsko  do  svoje  smrti.  Že  škof  Kauniz  je  imenoval  Schillinga  za 
generalnega  vikarja,  katero  službo  je  potem  opravljal  skozi  29  let. 
V  svojem  delovanju  se  je  posebno  cerkvam  in  ubogim  skazal  veliko- 
dušnega dobrotnika.  Bil  je  redni  član  vladne  komisije  za  uboge,  ki 
se  je  osnovala  1.  1727.,  da  sestavi  načrt  in  pouk,  kako  bi  se  tudi  po 
kmetih  uravnale  razne  dobrodelne  naprave.  Schilling  je  sam  založil 
pri  ljubljanskem  in  kranjskem  magistratu  po  1000  gld.  in  določil,  da 
se  imajo  obresti  od  njih  izplačevati  vsako  leto  dvema  ubogima  in 
poštenima  nevestama  iz  meščanske  rodbine.  Enake  ustanove  je  napravil 
tudi  za  tri  vdove,  za  dve  Ljubljančanki  in  eno  Kranj čanko.  Ko  je 
Schilling  v  svoji  službi  izprevidel  nujno  potrebo,  da  se  v  nekaterih 
župnijah  pomnože  duhovske  službe,  in  ni  bilo  najti  dotacije,  jih  je 
Schilling  sam  na  svoje  stroške  ustanovil.  Župnijo  Soro,  ki  je  spadala 
pod  Stično,  je  odkupU.  za  6000  gld.,  jo  napravil  samostojno  in  pri 
njej  ustanovil  beneficij  za  kapelana.  Enaka  beneficija  je  napravil  za 
Podbrezje  in  za  Križe  pri  Tržiču.  Največ  pa  je  storil  za  šentpetersko 
župnijo  v  Ljubljani.  Ta  najstarejša  župnija  na  Kranjskem  je  bila  v 
začetku  18.  stoletja  še  zelo  velika  in  je  štela  okoli  70  vasi,  izmed 
katerih  so  bile  nekatere  po  dve  uri  in  še  čez  oddaljene.  Za  ves  ta 
okoliš  pa  je  imela  le  po  dva  redna,  domača  duhovnika,  ki  sama  nista 
mogla  biti  kos  tako  obsežnemu  pastirovanju.  Zato  je  SchUling  volil 
v  oporoki  vse  svoje  premoženje,  to  je  nad  80.000  goldinarjev  v  ta 
namen,  da  se  iz  obresti  te  vsote  vzdržuje  pri  sv.  Petru  pet  kaplanov 
ali  pa  tudi  več,  ako  bi  bilo  treba.  Ko  so  bile  za  časa  cesarja  Jožefa  II. 
ustanovljene  nove  župnije:  Jezica,  Javorje,  Lipoglav  in  Rudnik,  so 
tudi  te  župnike  plačevali  iz  dohodhov  Schillingove  ustanove,  češ  da 
so  ti  kraji  preje  spadali  k  fari  sv.  Petra.  vSchilling  je  opravljal  službo 
generalnega  vikarja  do  osemdesetega  leta  svoje  starosti.  Potem  se  je 
umaknil  na  svojo  župnijo  v  Kranj,  kjer  je  še  živel  deset  let  na 
radost  vseh  ubogih  in  podpore  potrebnih.  Zadnje  njegovo  delo  je  bila 
zgradba  novega  kranjskega  župnišča,  katero  je  dal  zidati  na  svoje 
stroške  1.  1749.  Schilling  je  dosegel  nenavadno  visoko  starost  devet- 
desetih let. 

Za  Schrattenbachom  je  zasedel  ljubljansko  škofijsko  stolico  grof 
Ernest  Attems,  ki  je  zapustil  mnogo  trajnih  in  lepih  spomenikov 
svojega  delovanja.  Škof  Attems  je  bil  potomec  znane  furlanske  ple- 
miške rodbine.  Študiral  je  v  nemškem  kolegiju  v  Rimu,  pozneje 
postal  kanonik  v  Solnogradu  in  Pasavi  in  1.  1733.  generalni  vikar 
pasavskega  škofa  za  Avstrijo.  L.  1743.  je  nastopil  škofovsko  službo 
v  Ljubljani.  Deloval  je  popolnoma  v  duhu  tedanje  dobe,  ki  je  zlasti 
umetnosti  visoko  cenila  in  nam  na  tem  polju  zapustila  dragoceno 
dediščino.  Najznamenitejša  spomenika  te  vrste  sta  cerkev  in  škofovska 
palača  v  Gornjemgradu  pa  grad  v  Goričanah.  Staro  in  temno 
cerkev  nekdanje  benediktinske  opatije  v  Gornjem  gradu  je  dal  Attems 
podreti  in  sezidati  lepo  in  prostorno  stavbo  v  baročnem  slogu,  ki  bo 
vedno  pričala  o  podjetnosti  ljubljanskega  škofa,  pa  tudi  o  radodar- 
nosti  kranjskih  deželnih  stanov,  ki  so  z  10.000  goldinarji  pokrili  več 
ko  polovico  stroškov.     Altarjem  je  napravil  krasne  slike  znameniti 

Kremserschmidt.  Poleg  cerkve  je  sezidal  škof  Attems  tudi  novo 
graščino  v  razkošnem  baročnem  slogu  in  dal  prostorne  sobane  po 
šegi  tedanje  dobe  okrasiti  s  štukom.  —  Enako  je  dal  tudi  škofovski 
grad  v  Goričanah  za  eno  nadstropje  dvigniti  in  prenoviti.  L.  1747.  je 
škof  Attems  v  Ljubljani  posvetil  cerkveno  zgradbo,  ki  pomeni  za- 
ključek polstoletne  živahne  stavbene  dobe,  namreč  cerkev  sv.  Trojice 
pri  uršulinkah.  Zidali  so 
jo  več  kot  30  let,  pa  tudi 
napravili  lep  spomenik 
našega  stavbarstva,  ki 
mu  gre  mesto  med  pr- 
vimi v  deželi.  —  Škof 
Attems  je  umrl  na  Dunaju 
nagle  smrti  leta  1757.  in 
bil  pokopan  v  Gornjem 
gradu,  kjer  mu  je  lepa 
bazilika  sama  veličastna 
grobnica. 

Da  izpolnimo  vrsto 
ljubljanskih  vladik,  ki  so 
vladali  še  preden  so  se 
izvršile  s  škofijo  pod  ce- 
sarjem Jožefom  II.  velike 
izpremembe,  moramo  tu 
še  omeniti  Attemsovega 
naslednika  grofa  Leo- 
polda Petazzija. 
Petazziji  so  bili  tržaška 
patricijska  rodbina,  po- 
sestniki graščine  Završ- 
nik  (Schwarzenegg)  v 
Istri  in  drugih  gradov. 
Grof  Leopold  Petazzi  je 
bil  1.  1740.  imenovan  za 
tržaškega  škofa  in  se  je 
po  Attemsovi  smrti  pre- 
selil v  Ljubljano.  Bil  je 
velik  dobrotnik  stolne 
cerkve  in  posebno  redov- 
nikom naklonjen.  Za svo- 
jo škofijo  je  izdal  1.  1762.  _ .  . 
nov  obrednik  (ritual).  Pod         'Sigismund  Herberstem,  knezoškof  ljubljanski. 

njegovo  vlado  so  se  že 

pojavljale  odredbe,  ki  so  pod  Jožefom  II.  cerkveno  samostojnost  skoraj 

uničile  in  uvedele  tudi  novo  dobo  v  zgodovini  ljubljanske  škofije. 


Večji  del  slovenskih  pokrajin  je  tudi  v  17.  in  prvi  polovici  18. 
stoleQ'a  še  spadal  pod  akvilejsko  patriarhijo.  Vsi  nedostatki  tega  raz- 

merja,  ki  so  se  na  usoden  način  pokazali  že  v  reformacijski  dobi, 
so  trajali  dalje  in  se  tekom  časa  še  pomnožili.  Zlasti  po  drugi  vojni 
z  Benečani  je  bila  napetost  med  avstrijsko  vlado  in  patriarhijo  zelo 
velika.  Benečani  so  si  znali  zagotoviti  posest  akvilejske  stolice  s 
tem,  da  si  je  vsak  patriarh  že  ob  življenju  imenoval  kakega  sorod- 
nika ali  drugega  beneškega  patricija  za  pomožnega  škofa  s  pravico 
nasledstva,  l^i  je  potem  po  njegovi  smrti  kar  zasedel  izpraznjeno 
stolico.  Tako  je  Francu  Barbaro  sledil  njegov  brat  Hermolaj,  patriarhu 
Avguštinu  Gradenigo  njegova  sorodnika  Marko  Gradenigo  in  Hieronim 
Gradenigo.  Potem  je  prešla  patriarhija  v  posest  beneške  patricijske 
rodbine  Delfin,  iz  katere  so  bili  patriarhi  Ivan  VIL,  Dionizij  in  Daniel 
Delfin.  Na  ta  način  se  je  bila  vselej  preprečila  namera  avstrijske  vlade, 
da  bi  spravila  kakega  Avstrijca  na  patriarhov  sedež,  dasiravno  je 
bila  akvilejska  stolnica  v  njeni  oblasti  in  je  tudi  stolni  kapitelj  bival 
na  avstrijskih  tleh.  Za  Frančiškom  Barbaro  noben  patriarh  ni  pre- 
stopil več  avstrijske  meje.  Zadovoljevali  so  se  s  tem,  da  so  ob  na- 
stopu službe  poslali  svojega  pooblaščenca  v  Akvilejo,  ki  je  v  njihovem 
imenu  vzel  stolnico  v  posest  in  sprejel  poklonitev  stolnega  kapitelj  a, 
sicer  pa  so  poverili  vizitacijo  župnij  svojim  arhidiakonom,  škofovske 
posle  pa  novomeškim  proštom,  tržaškim  in  pičenskim  škofom. 

Ko  je  cesar  Ferdinand  II.  videl,  da  je  zaman  ves  trud  pridobiti 
akvilejsko  stolico  kakemu  Avstrijcu,  si  je  mnogo  prizadeval,  da  bi 
vsaj  avstrijske  dežele  odtrgal  od  patriarhije  in  bi  se  zanje  osnovala 
posebna  škofija.  Zato  je  1.  1609.  svojim  podložnikom,  duhovnim  in 
svetnim,  prepovedal  obračati  se  na  patriahovo  sodišče.  Po  smrti  Fran- 
čiška Barbaro  so  se  vršila  o  nameravani  novi  škofiji  pogajanja  z 
rimsko  stolico.  Vse  nedostatke  akvilejske  cerkvene  vlade  dobro  opisuje 
spomenica,  ki  jo  je  okoli  leta  1627.  predložil  novomeški  prost  Albert 
Pessler  rimski  kuriji.  V  njej  najprej  poudarja  nezaupanje  avstrijskih 
vernikov  in  deželnih  knezov  do  patriarha,  v  katerem  vidijo  le  be- 
neškega patricija.  Kot  Benečan  se  patriarh  ne  more  in  ne  sme  udele- 
ževati deželnih  zborov  kranjskih,  koroških  in  štajerskih,  kar  je  cerkvi 
zlasti  za  časa  lutrovstva  zelo  škodilo.  Tudi  katoliška  reformacija  je 
škodo  trpela,  ker  deželni  knez  ni  imel  na  svoji  strani  odličnega 
cerkvenega  moža,  kateremu  bi  bil  poveril  važno  opravilo,  ampak  je 
moral  prepustiti  reformo  svetnim,  večkrat  luteranstvu  naklonjenim 
ljudem.  Dalje  opisuje  prost  Pessler  razširjanje  luteranstva  po  naših 
deželah,  ki  jo  je  največ  zakrivila  pomanjkljiva  cerkvena  vlada  in 
opozarja  na  velikost  akvilejske  patriarhije,  ki  se  razteza  400  milj 
daleč  in  v  kateri  živi  nad  800.000  duš.  Vsi  avstrijski  župniki  in 
kurati  so  morali  doslej  hoditi  v  daljni  Videm  na  Beneško,  da  so 
tam  patriarhu  prisegli  pokorščino  in  dobili  od  njega  potrdilo.  Ta 
pot  je  bila  dolga,  zelo  težavna  in  draga,  vrhu  tega  so  tudi  verniki 
morali  biti  brez  dušnega  pastirja,  dokler  so  bili  njih  duhovniki  na 
potu.  Eden  največjih  nedostatkov  je  bil  pa  ta,  da  ni  znal  patriarh 
in  tudi  mnogo  njegovih  duhovnikov  po  avstrijskih  deželah  potrebnih 
jezikov,  nemškega,  slovenskega  in  hrvatskega.  Ljudstvu  veljajo  pri- 
dige več  kakor  maše  in  drugi  cerkveni  obredi.  Luterani  so  ravno 
s  pridigami  največ  dosegli.  Patriarh  bi  moral  vsekako  znati  te  jezike, 

da  bi  mogel  reči  o  sebi:  Moje  ovce  poslušajo  moj  glas.  Jaz  poznam 
svoje  ovce  in  one  poznajo  mene.  —  Vzlic  vsem  naporom  cesar  s 
svojo  zahtevo  v  Rimu  ni  prodrl.  Dosegel  je  le  toliko,  da  so  si  pa- 
triarhi pomagali  pri  cerkveni  vladi  z  avstrijskimi  prelati.  Tako  je 
1.  1651.  obiskal  župnije  na  Koroškem  in  Štajerskem  novomeški  prost 
Mihael  Kummer  pl.  Chumberg,  naslovni  škof  kristopolitanski.  — 
Iznova  se  je  obravnaval  načrt  za  novo  goriško  škofijo,  ko  je  1.  1686. 
Vid  Gullin,  župnik  v 
Hensbergu  na  Štajer- 
skem, ki  je  bil  Goričan 
po  rodu,  zapustil  v  ta 
namen  vse  svoje  premo- 
ženje, to  je  nad  20.000 
goldinarjev.  Takrat  so  se 
zavzeli  za  stvar  tudi  go- 
riški stanovi  in  jezuiti. 
Stanovi  so  že  razpravljali 
o  župnijah,  ki  bi  jih  bilo 
treba  pritegniti  za  dota- 
cijo škofa  in  kapitelja  in 
sam  cesar  Leopold  L  je 
obljubil,  da  se  bode  po- 
tegoval za  izvršitev  te 
velike  potrebe,  vendar  se 
je  vsa  zadeva  v  Rimu 
zopet  zavlekla.  —  Od 
patriarhove  oblasti  na 
avstrijskem  ozemlju  že 
ni  ostalo  mnogo  več 
kakor  ime.  Vse  župnije 
so  oddajali  in  tudi  na  nje 
umeščali  drugi  prelati,  v 
cerkvenih  zadevah  so  se 
obračali  župniki  in  arhi- 
dijakoni  na  dunajskega 
nuncija,  ki  je  poverjeval 

škofovske  posle  kakemu  avstrijskemu  prelatu,  uradno  občevanje  s 
patriarhovo  kurijo  v  Vidmu  je  bilo  pod  kaznijo  prepovedano.  Vedno 
bolj  se  je  kazalo,  da  ni  izhoda  iz  tega  nevzdržljivega  položaja  kakor 
le  z  ustanovitvijo  nove  avstrijske  škofije.  Po  dvestoletnih  obravnavah, 
posvetovanjih  in  pogajanjih  se  je  končno  imela  važna  potreba  rešiti 
pod  vlado  Marije  Terezije. 

Pobožna  cesarica  ni  mogla  prezreti  žalostnega  položaja,  v  ka- 
terem so  bili  njeni  podložniki  v  južnih  deželah.  Poslala  je  v  Rim  k 
papežu  slovečega  pridigarja  o.  Avguština  iz  Lugana,  da  mu  opiše 
neznosno  stanje  in  ga  prosi  pomoči.  Benedikt  XIV.  je  takoj  sklenil 
ustreči  prošnji  avstrijske  cesarice,  ne  glede  na  ugovore,  ki  jih  je 
bilo  pričakovati  od  beneške  republike,  in  preskrbeti  avstrijskemu 
delu  akvilejske  škofije  posebnega  škofa.  Izdatno  je  pospešila  namero 


Grof  Ferdinand  Kiinburg,  knezoškof  ljubljanski. 

cesaričino  velikodušna  ponudba  goriškega  barona  Antona  Codellija, 
ki  je  hotel  pomnožiti  skromno  ustanovno  glavnico  Vida  Gullina  in 
je  eno  najlepših  hiš  v  mestu  odmenil  za  stanovanje  prihodnjemu 
škofu.  Codelli  je  daroval  za  ustanovitev  škofije  v  Gorici  40.000  goldi- 
narjev, prav  toliko  vsoto  tudi  za  ustanovitev  proštije  in  dveh  kano- 
nikov. Škof  naj  bi  poleg  tega  dobil  popolnoma  opravljeno  hišo  s 
kapelo,  vrtom  in  vinogradom.  Cesarica  Marija  Terezija  je  to  ustanovo 
potrdila  1.  1747.  in  Codelliju,  oziroma  njegovim  naslednikom,  pre- 
pustila pravico  patronstva  za  stolno  proštijo.  —  Benečani  so  napeli 
vse  sile,  da  preprečijo  nameravano  ustanovo.  Nastopili  so  v  Rimu  z 
ostrim  ugovorom  in  prišlo  je  celo  tako  daleč,  da  so  odpoklicali 
svojega  poslanika,  papeževega  nuncija  v  Benetkah  pa  odslovili.  Be- 
nedikt XIV.  se  od  vseh  teh  zaprek  ni  dal  oplašiti.  Ker  za  enkrat  še 
ni  kazalo  imenovati  rednega  škofa,  se  je  zadovoljil  s  tem,  da  je  ime- 
noval 17.  junija  1750  kanonika  grofa  Mihaela  Attemsa  za  apo- 
stolskega vikarja. 

Attems  je  bil  rojen  Goričan  iz  znane  plemiške  rodbine.  Študiral 
je  v  Gradcu,  Modeni  in  Rimu,  kjer  se  je  posvetil  duhovskemu  po- 
klicu. Pozneje  je  dobil  neko  proštijo  v  Bettenbrunn  in  kanonikat  v 
Bazelu,  kjer  je  več  let  bival.  Codelli  je  opozoril  cesarico  Marijo  Te- 
rezijo na  tega  domačina,  ko  je  šlo  za  to,  da  se  za  novo  škofijo  določi 
višji  pastir. 

Začetek  je  bil  tudi  tukaj  težak.  Benečani  so  vedeli,  da  pomenja 
imenovanje  apostolskega  vikarja  delitev  akvilejske  škofije.  Zato  so 
napeli  skrajne  sile,  da  bi  papeža  oplašili.  Iskali  so  pomoči  pri  fran- 
coskem dvoru,  pruskem  kralju  in  Angleški.  Po  avstrijskih  pokrajinah 
so  razširjali  letake,  da  so  vse  odredbe  novega  škofa  neveljavne.  Toda 
niti  duhovščina,  niti  ljudstvo  se  ni  zmenilo  za  te  spletke  in  ko  je 
ljubljanski  škof,  kot  izvrševatelj  papeževe  odredbe,  naznanil  imeno- 
vanje grofa  Attemsa  za  apostolskega  vikarja,  je  našel  soglasno  pri- 
znanje. 

Odločilni  korak  za  delitev  patriarhije  je  bil  storjen.  Treba  je 
bilo  le  še  storjenim  odredbam  podeliti  značaj  stalnosti.  To  se  je  zgo- 
dilo že  nastopno  leto.  Ko  so  Benečani  videli,  da  vsi  njihovi  ugovori 
nič  ne  pomagajo,  so  sami  predlagali  v  Rimu,  naj  se  patriarhija  od- 
pravi. Benedikt  XIV.  je  to  storil  z  bulo  od  6.  junija  1751,  kjer  je 
hkrati  izrazil  svojo  namero  ustanoviti  dve  nadškofiji,  v  Gorici  in 
Vidmu.  Meseca  aprila  (16.)  prihodnjega  leta  je  potem  izšlo  ustanovno 
pismo  goriške  nadškofije  sledeče  vsebine:  Papež  ustanovi  nadškofijo 
v  Gorici,  ki  naj  obsega  vse  ono  avstrijsko  ozemlje,  ki  je  bilo  preje 
podložno  akvilejski  patriarhiji,  ji  podredi  kot  sufragane  vse  tiste 
avstrijske  škofe,  ki  so  preje  priznavali  patriarha  za  svojega  metro- 
polita,  to  je  škofe  v  Tridentu,  Trstu,  Pičanu  in  mestu  Como.  Hkrati 
se  ustanovi  stolni  kapitelj  s  tremi  dostojanstveniki  in  petimi  kanonikati. 
Cesarica  Marija  Terezija  in  njeni  nasledniki  dobe  za  vedno  pravico 
imenovati  nadškofe.  Za  prvega  nadškofa  je  bil  imenovan  apostolski 
vikar  grof  Mihael  Attems.  —  V  Vidmu  je  bila  ustanovljena  nadškofija 
za  beneški  del  nekdanje  akvilejske  patriarhije,  brez  podrejenih  škofov 
(sufraganov). 

Marija  Terezija  je  štela  ustanovitev  goriške  nadškofije  med  naj- 
veselejše  uspehe  svoje  vlade  in  je  obsipala  novo  cerkev  s  svojimi 
dobrotami  in  milostmi.  V  Rimu  in  na  Dunaju  so  proslavljali  znameniti 
dogodek  s  spominskimi  svetinjami. 

Grof  Attems  je  vladal  svojo  prostrano  nadškofijo  do  leta  1774. 
V  Gorici  si  je  pridobil  velik  vpliv  posebno  s  svojo  radodarnostjo 
do  reveže  v,  ki  so  navadno  kar  oblegali  njegovo  palačo.  Iz  istega 
usmiljenja  je  potekla  tudi  ustanovitev  posojilnice  (monte  di  pieta),  ka- 
tero je  Attems  zasnoval  na  lastne  stroške  in  nastanil  v  svoji  hiši,  da 
bi  obvaroval  ljudstvo  oderuhov.  —  Ko  je  nadškof  pričel  obiskovati 
župnije  po  Goriškem,  Kranjskem,  Koroškem  in  Štajerskem,  je  še  le 
spoznal  mnoge  napake,  ki  so  se  vrinile  v  dušno  pastirstvo.  Kot  za- 
ključek te  vizitacije  je  potem  sklical  leta  1768.  provincialni  cerkveni 
zbor,  katerega  se  je  udeležilo  nad  300  duhovnikov.  Bilo  je  pa  že 
znamenje  novega  časa  in  duha,  da  so  se  morali  sklepi  tega  zbora 
predložiti  dunajski  vladi  v  potrditev,  preden  so  jih  smeli  objaviti. 
Največje  delo  nadškofa  Attemsa  pa  je  ustanovitev  duhovskega  seme- 
nišča, s  katerim  je  hotel  poskrbeti  za  vzgojo  dobrih  in  sposobnih 
duhovnikov.  Velikodušno  ga  je  pri  tem  podpirala  pricesinja  Lichten- 
stein,  vdova  Emanuela  vojvoda  Savojskega,  ki  je  založila  glavnico 
30.000  goldinarjev  za  13  gojencev.  Cesarica  Marija  Terezija  je  do- 
volila dati  v  isti  namen  tretjino  letnih  prihrankov  vseh  cerkva  v 
škofiji  in  nakazala  vsoto  za  vzdrževanje  šestih  klerikov  tržaške  škofije. 
Tudi  župniki  so  s  prostovoljnimi  darovi  pomagali  ustanoviti  važni 
cerkveni  zavod.  —  Nadškof  Attems  je  umrl  po  daljši  bolezni  18.  fe- 
bruarja 1774  in  bil  položen  v  semeniški  kapeli  k  večnemu  počitku. 
•:>  iZ  ustanovitvijo  goriške  nadškofije  je  bila  končana  več  stoletij 
trajajoča  pravda  med  avstrijsko  in  beneško  vlado.  Stara  patriarhija 
akvilejska,  ki  se  je  kot  častitljiva  starina  ohranila  iz  prvih  časov 
krščanstva,  je  morala  izginiti,  ko  so  se  za  vlade  Marije  Terezije  začele 
cerkvene  koristi  podrejati  državnim.  Vendar  moramo  reči,  da  je  bila 
ugodna  rešitev  tega  vprašanja  prav  tako  v  korist  cerkvene  discipline 
in  dušnega  pastirstva,  katerega  razsežna  patriarhija  ni  mogla  več 
obvladati.  Z  ustanovo  Marije  Terezije  pa  so  se  v  naslednjih  deset- 
letjih zgodile  še  mnoge  izpremembe. 

7.    Šolstvo  pred  Marijo  Terezijo.    Ustano- 
vitev ljudske  šole. 

Vpliv  nemških  vseučilišč,  ki  so  nam  poslala  v  16.  stoletju  največ 
izobraženih  privržencev  nove  vere,  je  po  dovršeni  protireformaciji 
prejenjal.  Tok  dijakov  v  nemške  dežele  se  sicer  še  ni  popolnoma 
prekinil,  toda  obiskovali  so  katoliške  visoke  šole,  ki  jih  moramo 
prištevati  romanskemu  kulturnemu  krogu.  Zapisniki  jezuitskega  vse- 
učilišča v  Ingolstadtu  nam  v  17.  stoletju  izkazujejo  mnogo  ple- 
miških in  meščanskih  dijakov  s  Koroškega,  Kranjskega,  Goriškega, 
ki  so  tam  študirali  proste  umetnosti,  modroslovje  ali  pravo,  tako 
čitamo  Goričane:  Coronini,  Kobenzl,  Rabatta,  Škrabec;  Kranjce:  Vrbec, 
Hlebec,  Brabnic,  Paradeiser,  Kacijanar,  Smrekar,  Ruess,  Moscon,  Dinzl, 
Bolničar  in  še  mnogo  drugih.  —  Ko  je  1. 1620.  nadškof  Pariš  Lodron 
v  Solnogradu  ustanovil  vseučilišče  in  ga  izročil  benediktincem,  so 
zlasti  mnogi  slovenski  duhovniki  tam  iskali  višje  izobrazbe.  Vpisane 
nahajamo  tudi  filozofe  in  pravnike.  Največ  izobraženstva  pa  nam 
je  vzgojilo  bližnje  vseučilišče  v  Gradcu.  Ker  je  to  mesto  ostalo 
izven  pozorišča  tridesetletne  vojne,  se  je  moglo  neovirano  razvijati 
in  z  njim  vred  tudi  graška  visoka  šola.  Vedni  nemiri  v  sosednjih 
severnih  in  vzhodnih  deželah  so  celo  učinili,  da  so  se  dijaki  tem 
raje  zatekali  v  Gradec.  V  prvi  polovici  17.  stoletja  je  štelo  graško 
vseučilišče  z  gimnazijo  vred  povprečno  1200 — 1300  dijakov,  izmed 
katerih  se  je  400 — 50O  posvetilo  modroslovnim  in  bogoslovnim  štu- 

dijam.  L.  1643.  se  je  ustanovila  stolica  za  cerkveno  pravo.  Navedene 
številke  tudi  kažejo,  da  je  v  Gradcu  navadno  duhovščina  iskala  stro- 
kovne izobrazbe,  med  tem  ko  se  je  svetno  razumništvo  večjidel  za- 
tekalo drugam.  Posamezne  škofije  in  samostani  so  tu  redno  vzdrževali 
določeno  število  dijakov.  Med  ljudstvom  je  imela  graška  univerza 
velik  ugled,  kakor  priča  tedanji  pregovor:  „Kdor  v  Nemškem  Gradcu 
študira,  ta  kaj  po  svetu  ve." 

Za  klasično  deželo  znanstvene  in  umetniške  izobrazbe  pa  je 
veljala  v  17.  in  18.  stoletju  Italija.  Celo  taki  dijaki,  ki  so  se  že 
izobrazili  v  Gradcu,  Solnogradu  ali  Ingolstadtu,  so  navadno  obiskali 
za  par  let  vseučilišča  v  Padovi,  Sieni,  Parmi  ali  Bol(5nji.  Mlade  ple- 
miče nahajamo  tu  v  spremstvu  meščanskih  in  kmečkih  sinov,  ki  so 
jih  spremljali  kot  njihovi  domači  učitelji  in  strežniki  (famuli).  Ni 
bUa  vsem  prisojena  srečna  vrnitev  v  domovino.  Mnogi  izmed  njih, 
ki  so  krenili  polni  nad  v  solnčno  Italijo,  so  podlegli  nenavadnemu 
podnebju,  izpremenj enemu  načinu  življenja,  nalezljivim  boleznim  ali 
pa  jih  je  zadela  roka  morilčeva.  Tako  se  je  zgodilo  Ljubljančanu 
Andreju  Verbecu,  ki  je  študiral  najprej  v  Ingolstadtu,  potem  obiskal 
vseučilišče  v  Padovi  in  slednjič  v  Sieni,  kjer  je  vztrajal  v  letih  1630. 
in  1631.,  ko  je  strašna  kuga  pustošila  Italijo.  Tu  je  dovršil  svoje 
študije,  a  kratko  pred  vrnitvijo  v  domovino  je  umrl  22.  junija  „vsled  ne- 
srečnega slučaja  z  me- 
čem ranjen."  Pokopali  so 
ga  v  cerkvi  sv.  Dominika 
v  Sieni,  kjer  mu  je  bra- 
tranec Baltazar  Vic  iz 
Ljubljane  postavil  grobni 
spomenik.  O  sličnem  do- 
godku nam  poročajo  za- 
piski vseučilišča  v  Bolo- 
niji  1.  1640.,  ko  je  Vrban 
Debeljak  iz  Radovljice 
postal  žrtev  krvavega  di- 
jaškega spora.  Nesrečni 
mladi  mož  je  prišel  v 
BolonijoJ  kot  spremlje- 
valec barona  Ivana  Her- 
berta  Lamberga  in  se  ob 
nekem  izletu  spri  z  ba- 
ronoma Jurijem  Karolom 
in  Ivanom  Jakobom  Mo- 
škonom,  oziroma  z  nju- 
nim domačim  učiteljem 
Jakobom  Knechtlom  iz 
Maribora.  Konec  prepira 
je  bil  ta,  da  je  Knechtl 
prebodel  Debeljaka,  ki  je 
še  tisto  noč  umrl.  — 
Ko  si  je  leta  1653.  Ivan 

Zgodovina  slov.  naroda. 


Grof  Franc  Karol  Kauniz,  knezoškof  ljubljanski. 

Ludovik  Schonleben  pridobil  v  Padovi  doktorski  naslov,  so  bili  pri 
slavnosti  navzoči  njegovi  rojaki:  dr.  Ivan  Anton  Kunstl,  Ivan  Burkard 
Kordičar  iz  Ljubljane,  dr.  Ivan  Burkard  iz  Senožeč,  in  dr.  Ivan  Pekel 

(Pekelius)  iz  Loke.  — 
Taki  izredni  dogodki  so 
nam  ohranili  spomin  na 
tega  ali  onega  izmed  na- 
ših dijakov,  ki  si  je  na 
italijanskih  vseučiliščih 
izpolnjeval  svoje  znanje, 
a  še  mnogo  več  imen  so 
ram  zabeležili  v  Padovi 
in  Boloniji  „zapisniki 
nemškega  naroda"  (acta 
nationis  germanicae),  h 
kateremu  so  naše  dijake 
prištevali  zaradi  pripad- 
nosti avstrijskih  dežel  k 
rimsko-nemškemu  cesar- 
stvu. Na  italijanskih  vse- 
učiliščih so  se  naši  dijaki 
do  dobra  privadili  itali- 
janščini, katero  so  pridno 
gojili  tudi  po  svoji  vrnitvi 
v  domovino.  Zato  poroča 
leta  1633.  škof  Scarlichi 
papežu,  da  na  Kranjskem 
izobraženi  ljudje  najraje 
govore  italijansko.  V  Ita- 
liji pa  so  se  naši  rojaki 
navzeli  tudi  finega  umet- 
niškega okusa  in  navdu- 
šenja za  stavbarstvo,  sli- 
karstvo, kiparstvo  in 
glasbo,  ki  posebno  označuje  našo  kulturo  v  dveh  stoletjih  po  reformaciji. 
Srednje  šolstvo  je  bilo  ves  ta  čas  skoraj  izključno  v  rokah 
jezuitov,  ki  so  ustanovili  svoje  kolegije  po  vseh  večjih  mestih.  O 
razporedbi  njihovih  šol,  načinu  vzgoje  in  jezuitskih  šolskih  igrah 
smo  že  razpravljali  na  drugem  mestu.  Ni  dvoma,  da  je  razpustitev 
jezuitskega  reda  1. 1773.  zadala  našemu  šolstvu  hud  udarec  že  zaradi 
tega,  ker  ni  bilo  dobiti  kmalu  nadomestila.  Ljubljanski  kolegij  je  štel 
takrat  43  članov:  27  duhovnikov,  4  magistre  in  12  bratov.  Patri  so 
ostali  večinoma  na  svojih  mestih  in  opravljali  profesorsko  službo  še 
v  naslednjem  desetletju.  Bogoslovni  profesorji  so  se  1.  1784.  preselili 
v  Inomost;  stolice  za  modroslovje  so  bile  odpravljene. 

V  Gorici  so  namesto  jezuitov  prevzeli  gimnazijo  „piaristi".  Na 
Koroškem  so  osnovali  benediktinci  v  Šent  Pavlu  leta  1777.  nižjo 
gimnazijo,  ko  je  prejenjal  celovški  kolegij.  Premoženje  razpuščenega 
jezuitskega  reda  je  vlada  združila  v  „šolski  sklad".  —  Zanimiv  zgled 


Novomeški  prost  Marko  Kuhn  (1605—1621), 

domačega  učnega  zavoda  iz  17.  stoletja  nam  je  gimnazija  v  Rušah 
pri  Mariboru.  Župnik  Jurij  Kozina  je  tu  v  samotni  vasi  ustanovil 
učilnico,  ki  je  kmalu  zaslovela  po  vsej  Notranji  Avstriji.  L.  1645.  je 
Kozina  pričel  šolo  s  17  učenci.  Pomožna  učitelja  sta  mu  bila  duhov- 
nika Boštijan  Strempfl  in  Janez  Pijat.  Že  v  naslednjih  letih  nahajamo 
tu  gojence  iz  najodličnejših  rodbin  Štajerske  in  sosednjih  dežel.  Število 
je  raslo  od  leta  do  leta.  Svoj  višek  je  dosegla  ruška  gimnazija  1. 1698. 
pod  vodstvom  župnika 
Luke  Jamnika,  ko  je  štela 
220  gojencev,  med  njimi 
21  grofov  in  baronov. 
Jamnik  je  uvedel  po 
zgledu  jezuitov  v  Rušah 
gledališke  igre  verske 
vsebine.  Predstavljale  so 
se  vsako  leto  na  Mali 
Šmaren,  ko  je  došlo 
mnogo  romarjev  na  božjo 
pot.  Postavili  so  na  po- 
kopališču iz  desek  pre- 
prost oder  in  ga  okrasili  z 
zelenim  vejevjem.  Igralci 
so  bUi  domačini  —  Ru- 
šani.  V  katerem  jeziku  so 
se  proizvajale  te  igre,  o 
tem  zapisniki  ruške|  šole 
molče.  Le  o  igri  1.  1700. 
se  izrecno  poudarja,  da 
seje  najprej  predstavljala 
v  nemškem,  ponavljala 
pa  v  slovenskem  jeziku. 
Menda  se  je  to  tudi  sicer 
večkrat  zgodilo,  ker  so 
bili  igralci  ruški  doma- 
čini in  enako  tudi  gle- 
dalci kmečki  slovenski 
romarji,  ki  so  umeli  le 
slovenski.  Ruška  šola  je 
prenehala,  ko  se  je  leta 
1758.  ustanovila  v  Mari- 
boru jezuitska  gimnazija. 

Tekom  svojega  obstanka,  v  113  letih  se  je  tu  izučilo  nad  6000  učencev, 
med  njimi  nad  600  plemičev  iz  najodličnejših  rodbin.  Trije  dijaki 
ruške  gimnazije  so  postali  pozneje  nadškofi,  osem  je  bilo  škofov, 
17  prelatov  in  mnogo  zgodovinsko  važnih  mož,  ki  so  dosegli  visoke 
službe  na  cesarskem  dvoru. 

Nova  srednja  šola  je  nastala  na  [Kranjskem  za  vlade  Marije 
Terezije  vNovem  mestu.  —  V  18.  stoletju  so  Novomeščani  zabredli 
v  veliko  revščino,  ker  je  vedno  bolj  propadala  trgovina  s  Hrvatsko,  ki 

jim  je  nekdaj  bila  glavni  vir  dohodkov.  Zato  so  se  že  za  Karola  VI. 
opetovano  obrnili  na  cesarski  dvor  in  prosili  pomoči.  Po  smrti  Ka- 
rola VI.  so  moledovali  z  enakimi  prošnjami  pri  cesarici  Mariji  Tereziji. 
Ta  je  bila  pripravljena  Novomeščanom  pomagati  in  jim  je  poslala 
1.  1744.  celo  svojega  vicedoma,  grofa  Orzona,  da  se  pouči  o  njihovih 
potrebah.  Orzon  je  Novomeščanom  nas  veto  val,  naj  prosijo  za  gimnazijo. 
Mestni  svet  se  je  te  misli  takoj  oprijel.  Sestavili  so  spomenico  na 
Marijo  Terezijo,  v  kateri  so  v  velikih  potezah  opisali  zgodovino  in 
tudi  revo  novomeško.  V  teh  težavah  bi  jim  bilo  pomagano,  tako  so 
trdili,  ako  bi  jim  cesarica  osnovala  v  frančiškanskem  samostanu  javne 
latinske  šole.  Obili  dijaki  bi  použivali  poljske  pridelke,  ki  jih  mesto 
zdaj  ne  more  spraviti  v  denar,  vrhtega  bi  si  prislužil  marsikateri 
meščan  in  marsikaka  uboga  vdova  svoj  kruh,  ker  bi  imela  dijake 
na  stanovanju.  Pomagano  bo  meščanom  z  javno  šolo  tudi  zato,  ker 
jim  ne  bo  treba  pošiljati  svojih  otrok  in  z  njimi  svojega  denarja  v 
tuje  kraje.  Slednjič  bo  zaželjena  šola  v  korist  tudi  sosednjim  Hrvatom, 
ker  se  bo  v  njej  poučevala  nemščina.  —  Cesarica  se  ni  branila  izpolniti 
te  prošnje,  le  zahtevala  je,  naj  stvari  tako  urede,  da  gimnazija  ne  bo 
države  nič  stala.  L.  1746.  je  mestni  svet  naredil  s  frančiškani  pogodbo, 
v  kateri  se  je  zavezal  sezidati  na  svoje  stroške  šolsko  poslopje  in 
plačevati  frančiškanom  za  gimnazijski  pouk  300  goldinarjev  na  leto. 
Še  isto  leto  so  otvorili  šest  gimnazijskih  razredov,  katere  je  obisko- 
valo 66  dijakov.  Za  časa  francoskega  gospostva  je  frančiškanska 
gimnazija  za  nekaj  let  prejenjala,-  pa  je  potem  na  novo  oživela  in 
se  ohranila  do  najnovejšega  časa. 

Pregled  srednjih  šol  nam  kaže,  da  je  bilo  za  višjo  izobrazbo  v 
duhu  tedanjega  časa  po  naših  deželah  precej  dobro  preskrbljeno. 
Ne  le  plemiškim  in  meščanskim  sinovom,  ampak  tudi  dečkom  z 
dežele  je  bila  odprta  prosta  pot  do  višjih  študij.  Za  revne  dijake  so 
bili  pri  vseh  gimnazijah  ustanovljeni  vzgojni  zavodi  (semenišča  ali 
konvikti),  kjer  so  dobivali  brezplačno  hrano  in  stanovanje.  Na  ljub- 
ljanskem semenišču  Sv.  Rogacijana  in  Donacijana  je  Jakob  pl.  Schellen- 
burg  ustanovil  dvanajst  prostih  mest  za  revne  učence.  Enako  je  bilo 
dobro  preskrbljeno  za  podporo  dijakov  z  ustanovami  v  denarju,  izmed 
katerih  se  jih  je  mnogo  ohranilo  do  danes. 

Kako  pa  je  bilo  z  nižjimi  šolami  po  reformacijski  dobi? 

Večkrat  se  čuje  trditev,  da  pri  nas  ni  bilo  nižjih  šol  tja  do  dobe 
Marije  Terezije.  Vendar  temu  ni  tako.  Že  veliko  število  dijakov,  ki 
so  obiskovali  srednje  šole,  priča,  da  so  morale  biti  v  deželi  tudi  nižje 
učilnice,  kjer  se  je  poučevalo  čitanje,  pisanje  in  računanje  kot  pri- 
prava za  višji  pouk.  Pripomniti  je  treba,  da  so  se  te  vrste  učilnice 
navadno  imenovale  „nemške  šole",  ker  jim  je  bil  namen  pouk  nem- 
ščine in  so  se  s  tem  ločile  od  ,,latinskih  šol",  kjer  se  je  mladina 
pripravljala  za  višje  poklice.  Oglejmo  si  najprej  nižje  šolstvo  v  Ljub- 
ljani. —  Stara  šenklavška  šola  se  je  vzlic  vsem  težavam  ohranila 
tudi  v  viharni  dobi  luteranstva,  dasiravno  proti  koncu  16.  stoletja  ni 
bila  posebno  dobro  obiskovana.  Ko  so  jezuiti  v  Ljubljani  otvorili 
svoj  kolegij,  so  poskrbeli  tudi  za  začetno  šolo,  kjer  so  prepustili 
pouk  svetnemu  učitelju.  Čez  nekaj  let  je  štela  že  do  60  ali  70  učencev. 

Vendar  med  tem  tudi  šenklavška  še  ni  prenehala,  ampak  se  dalje 
vzdržala  kot  izobraževališče  cerkvenih  pevcev,  kjer  so  pa  tudi  drugi 
otroci  dobivali  pouk.  Število  ljubljanskih  učnih  moči  se  je  pomnožilo 
1. 1608.,  ko  so  na  jezuitski  ljudski  šoli  nastavili  dva  učitelja,  pouk  deklic 
pa  se  je  poveril  učiteljici,  ki  je  pozneje  imela  dolgo  časa  svojo  šolo  na 
Starem  trgu.  L.  1621.  se  je  izvršila  v  ljubljanskem  šolstvu  izprememba, 
ker  so  jezuiti  opustili  svojo  začetno  šolo,  ki  se  je  preselila  k  stolnici. 
Kmalu  potem  pa  čitamo,  da  je  tudi  mestni  svet  v  meščanskem  špitalu  pri- 
redil stanovanje  in  šolsko  sobo,  katero  je  dajal  „nemškim  učiteljem" 


Ptuj  v  17.  stoletju. 


V  najem,  ali  pa  jim  jo  je  tudi  brezplačno  prepuščal.  Odslej  so  bile  redno 
v  Ljubljani  tri  začetne  šole,  ena  pri  sv.  Nikolaju,  druga  v  meščanskem 
špitalu,  tretja  na  Starem  trgu,  kjer  je  redno  poučevala  kaka  učiteljica 
deklice  pa  tudi  manjše  dečke  prvega  šolskega  leta.  Učitelje  je  na- 
stavljal mestni  magistrat,  oziroma  jim  dajal  dovoljenje  za  poučevanje, 
a  potrditi  jih  je  moral  ljubljanski  knezoškof,  kateremu  so  morali  iz- 
pričati pravovemost  in  izvrševanje  verskih  dolžnosti.  Poleg  rednih 
in  od  pristojnih  oblasti  potrjenih  učiteljev  so  bile  v  Ljubljani  še 
mnoge  zasebne  šole,  ki  so  imele  več  ali  manj  učencev,  kakor  je  bil 
učitelj  na  dobrem  ali  na  slabem  glasu.  Umevno  je,  da  so  se  javni 
učitelji  jezili  nad  temi  „šušmarji",  ki  so  jim  odjedali  kruh  in  jim  je 
še  vrhu  tega  manjkalo  potrebne  izobrazbe  za  učiteljski  poklic.  — 
Večkrat  se  omenjajo  v  Ljubljani  tudi  učitelji  jezikov,  ki  so  zbi- 
rali okoli  sebe  ukaželjne  učence  na  škodo  rednih  domačih  učiteljev. 
Tako  je  1.  1636.  neki  Primož  Felicijan  Honig,  ki  se  je  ponašal,  da 
zna  pet  jezikov,  prosil  magistrat,  da  bi  smel  otvoriti  šolo.  Dobil  je  do- 

voljenje  s  pridržkom,  če  bode  tudi  škof  z  njim  zadovoljen.  —  V  teh 
„nemških  šolah"  se  je  poučevalo  čitanje,  pisanje,  računanje  in  kate- 
kizem. Učni  načrt  za  šenklavško  šolo  iz  1.  1679.  nam  priča,  da  je 
tudi  slovenščina  imela  svoje  skromno  mesto.  Popoldne  po  večernicah 
je  moral  namreč  šenklavški  učitelj  narekovati  otrokom  kratke,  raz- 
umljive stavke  v  „ljudskem"  t.  j.  slovenskem  jeziku  (in  vulgi  sermone), 
da  so  se  učili  po  narekovanju  pisati.  Seveda  so  morale  biti  vaje  tudi 
v  slovenskem  čitanju,  ker  so  se  šolarji  učili  v  prvih  letih  katekizma 
v  tem  jeziku.  —  Za  dekliški  pouk  je  bila  izprva  ustanovljena  šola 
na  Starem  trgu,  katero  je  vodila  redno  učiteljica,  pozneje  so  deklice 
z  dečki  vred  hodile  v  špitalsko  in  šenklavško  šolo.  Ko  so  prišle 
1,  1703.  uršulinke  v  Ljubljano,  so  otvorile  notranjo  in  vnanjo  dekliško 
šolo,  ki  sta  se  kmalu  razširili  v  tri  razrede.  Poleg  veronauka,  čitanja, 
pisanja  in  računstva  so  se  tu  učile  deklice  tudi  raznih  ročnih  del. 

Izven  Ljubljane  nahajamo  šole  po  nekaterih  mestih  in  večjih 
krajih,  kjer  je  vnema  kakega  župnika  poskrbela  za  šolski  pouk. 

V  Kranju  je  bil  začetkom  17.  stoletja  Jurij  Krt  pevovodja  in 
učitelj  na  župni  šoli.  Ob  nedeljah  popoldne  je  vodil  šolsko  mladino 
v  župno  cerkev,  da  jo  je  duhovnik  izpraševal  iz  krščanskega  nauka. 
Krt  je  opravljal  svojo  službo  nad  trideset  let.  L.  1759.  sta  bila  v  Kranju 
dva  učitelja,  izmed  katerih  se  je  drugi  imenoval  podučitelj  (Unter- 
schulmeister).  V  Škof  j  i  Loki  se  šola  in  učitelj  večkrat  imenujeta, 
dasiravno  se  nam  ni  ohranilo  nobeno  ime.  Učitelj  je  dobival  svojo 
plačo  deloma  od  graščine  v  žitu,  deloma  od  raznih  bratovščin  v  de- 
narju. Tudi  je  spoznati  iz  starih  listin,  da  sta  bili  orgljavec  in  učitelj 
včasih  različni  osebi.  —  Kamnik  je  imel  svojo  šolo  že  izza  13.  sto- 
letja. Okoli  1.  1690.  je  bil  ondi  učitelj  in  organist  Matija  Oražen. 
Prosil  je  za  enako  službo  pri  ljubljanski  stolnici  in  se  pri  tem  skli- 
ceval, da  je  v  petju,  glasbi  dobro  izurjen  in  obljubljal,  da  hoče  tudi 
druge  šolske  predmete  marljivo  poučevati.  Zelo  je  povzdignil  kam- 
niško šolo  župnik  Maksimilijan  Leopold  baron  Rasp,  ki 
je  ondi  pastiroval  od  1.  1699.  Kupil  je  neko  zasebno  hišo  in  jo  pri- 
redil za  šolo.  Poleg  organista  je  poučeval  tudi  sam  s  svojimi  duhov- 
nimi pomočniki,  katerih  je  bilo  6 — 8.  V  šoli  so  se  učili  dečki  in 
deklice  ne  le  citati,  pisati,  računati  in  peti,  temveč  tudi  umnega  go- 
spodarstva. Bolj  nadarjene  učence  so  poučevali  v  latinščini  in  glasbi, 
ter  jih  pošiljali  v  daljnje  študije  v  Ljubljano  na  jezuitski  kolegij. 
Mnogo  Raspovih  učencev  je  bilo  duhovnikov  in  redovnikov,  drugi 
so  postali  orgljavci  in  učitelji  pri  župnih  cerkvah  in  so  kot  taki  po- 
učevali mladino  na  svojem  domu.  —  Rasp  si  je  pridobil  za  Kamnik 
mnogo  zaslug.  Staro  župno  cerkev  je  popolnoma  prenovil.  L.  1724. 
je  sezidal  nad  mestom  kapelico  sv.  Križa  s  postajami  križevega  pota 
in  priredU  naslednje  leto  pri  sv.  Jožefu  na  Žalah  prvi  ljudski  misijon. 
Umrl  je  1.  1762.  v  sluhu  svetosti. 

Iz  Raspove  šole  je  izšel  tudi  vneti  pospeševatelj  ljudske  omike^ 
Frančišek  Paglovec,  župnik  v  Spodnjem  Tuhinju  (1705  do 
1759)  in  slovenski  pisatelj.  V  svojem  župnišču  je  priredil  šolo,  kjer 
je  poučeval  s  svojim  kapelanom.  Da  so  mogli  tudi  iz  oddaljenih  krajev 
učenci  obiskovati  njegovo  učilnico,  je  sprejel  po  šest  dečkov  k  sebi 

na  stanovanje,  nekaj  jih  je  imel  kapelan,  drugi  so  stanovali  po 
zasebnih  hišah.  Paglovec  je  pošiljal  starejše  svoje  gojence  tudi  po 
vaseh,  da  so  učili  druge  citati  in  pisati.  Vzgojil  je  več  takih  poto- 
valnih učiteljev,  ki  so  se  razkropili  daleč  na  okoli;  nekateri  so  šli 
tudi  v  Savinjsko  dolino  na  Štajerskem.  Zadnji  njegov  učenec  je  bil 
zasebni  učitelj  Povh,  ki  je  umrl  1.  1820.  v  visoki  starosti.  —  Mnogo 
zaslug  si  je  Paglovec 
pridobil  tudi  s  tem,  da 
je  v  Tuhinju  in  v  Nev- 
Ijah  ustanovil  kapelanijo, 
v  Špitaliču  pa  vikarijat. 
Umrl  je  1.  1759.,  ko  je  že 
več  kot  pol  stoletja  delo- 
val med  svojimi  župljani 
v  Tuhinju.  —  Tretji  v 
vrsti  znamenitih  ljudskih 
prosvetiteljev  v  kamni- 
škem okraju  je  bil  Peter 
Pavel  Glavar.  O  njem 
smo  že  poročali,  da  je 
okoli  1.  1750.  v  Komendi 
sezidal  lepo  prostorno 
šolo  in  pozval  iz  Kam- 
nika za  učitelja  znanega 
glasbenika  Jakoba  Zu- 
pana. Šolo  in  učitelja  je 
vzdrževal  na  svoje  stro- 
ške. Dečki  so  tu  dobi- 
vali ne  le  pouk  v  čitanju, 
pisanju  in  petju,  temveč 
bili  so  tudi  preskrbljeni 
s  stanovanjem,  hrano  in* 
obleko. 

Ni  dvoma,  da  so  vsi 
trije  omenjeni  možje  v 
kamniškem  okraju  zelo 
budili  zanimanje  za  slo- 
vensko či tanje.  O  Paglov- 
čevi  šoli  si  ne  moremo 
drugače  misliti,  kakor  da 
je  bila  popolnoma  sloven- 
ska. Enako  je  Paglovec 
budil  veselje  za  sloven- 
ski jezik  tudi  s  svojimi  spisi.  Ko  je  izdal  kratek  katekizem  pod  na- 
slovom „Suesti  Tovarsh"  in  pozneje  „Tomasa  Kempensaria  bukve",  je 
pridejal  tudi  navodilo  za  slovensko  črkovanje  in  zlogovanje  pod  na- 
slovom „Tabla  teh  pushtabou  inu  visha  fe  navuzhiti  Crainsku  ali  Slo- 
vensku  brati".  Ako  čujemo,  da  so  okoli  1.  1820.  po  Gorenjskem  na 
kmetih  čitali  slovenske  knjige,  ne  da  bi  otroke  pošiljali  v  šolo,  mo- 

ramo  isto  trditi  tudi  za  17.  in  18.  stoletje.  Za  čitanko  jim  je  služila 
„Pratika",  „Kempensar"  ali  kaka  druga  nabožna  knjiga.  Zato  so  še 
do  najnovejšega  časa  imeli  v  kamniški  okolici  po  mnogih  hišah  stare 
slovenske  knjige  starejših  pisateljev  17.  in  18.  veka.  Dasiravno  je  imela 
slovenščina  v  tedanjih  šolah  odmerjen  le  skromen  prostor,  se  je  vendar 
zanimanje  za  slovenski  jezik  podedovalo  od  roda  do  roda. 

Na  Dolenjskem  nam  je  ohranjenih  nekaj  podatkov  le  o  šoli  v 
Novem  mestu.  Tu  je  kapitelj  vzdrževal  šolo  in  učitelja.  V  18. 
stoletju  je  bila  učiteljska  služba  ločena  od  orgljarske.  Učitelj  in  orgljavec 
sta  dobivala  vsak  po  100  gld.  plače.  Vrhu  tega  so  plačevali  še  otroci 
na  mesec  po  12 — 30  krajcarjev  šolnine.  Redno  sta  poučevala  na  šoli 
po  dva  učitelja,  eden  začetnike,  drugi  „gramatiste"  (slovničarje).  Tudi 
v  Stični  je  bila  samostanska  šola,  kjer  se  je  vzgajal  mladi  naraščaj 
za  latinske  šole.  Omenja  jo  že  patriarh  Barbaro  1.  1593.  Bila  je  tembolj 
potrebna,  ker  je  imel  samostan  vtelešenih  mnogo  župnij.  Razun  teh  se 
še  omenjata  šoli  v  Višnji  gori  in  v  Idriji. 

Ko  je  1.  1761.  zahtevala  dunajska  vlada  od  kranjskega  deželnega 
glavarstva  poročilo  o  šolstvu  na  Kranjskem,  je  dobila  odgovor,  da 
je  v  deželi  le  16  osnovnih  šol  (gemeine  oder  Trivialschulen),  a  še  te 
so  večinoma  borno  životarile,  ker  so  bile  brez  trdne  ustanove. 
Krščanski  nauk  so  poučevali  duhovniki  in  starši,  citati,  pisati  in 
računati  pa  se  ne  nauči  mladina  niti  v  nemškem  niti  v  „kranjskem" 
jeziku. 

Na  Štajerskem  za  ljudsko  izobrazbo  ni  bilo  nič  bolje  pre- 
skrbljeno. Šole,  ki  bi  zaslužile  to  ime,  so  bile  le  v  mestih,  v  Mariboru, 
Celju,  Gornjem  Gradu,  dalje  kot  pripravnica  za  gimnazijo  v  Rušah 
pri  Mariboru.  Ko  je  vlada  okoli  1.  1750.  poizvedovala  o  šolskih  raz- 
merah po  deželi,  je  dobila  iz  mariborskega  in  celjskega  okrožja  zelo 
neugodna  poročila.  „Šomaštre'^  (Schulmeister),  ki  so  oskrbovali  večji 
del  tudi  posel  cerkovnika  in  organista,  so  imeli  razen  že  imenovanih 
krajev  še  v  Slovenski  Bistrici,  Slivnici,  Starem  trgu  pri  Slovenjem 
Gradcu,  Teharjih,  Rogatcu,  Jarenini,  Brežicah,  Selnici,  Gradišču,  pri 
Št.  Juriju  na  Ščavnici,  Ormožu,  pri  Sv.  Križu  (pri  Slatini),  v  Ljutomeru 
in  še  na  nekaterih  drugih  krajih.  A  kakšno  je  bilo  šolsko  delovanje 
teh  mož?  V  Laškem  je  poučeval  učitelj  12,  v  Rogatcu  4 — 5  učencev, 
v  Središču  2.  Cerkovnik  v  Gomilskem  je  v  24  letih  poučeval  7 — 9 
dečkov,  a  tudi  te  včasih  le  po  5 — 6  tednov  v  letu.  V  Laškem  je 
poučeval  srenj ski  pisar  par  otrok,  tu  in  tam  duhovščina.  Otroci  iz 
„boljših"  rodbin  niso  hodili  v  javno  šolo,  ampak  so  raje  obiskovali 
zasebne  ali  zakotne  šole,  ali  pa  so  jih  doma  poučevali  dijaki  srednjih 
šol.  V  Rogatcu  je  poučeval  skoraj  30  let  neki  bivši  bogoslovec,  ki 
je  dobival  od  srenje  6  gld.  na  leto  in  poleg  tega  še  od  otrok  pičlo 
šolnino.  Med  kmečkim  ljudstvom  ni  bilo  zanimanja  za  šolo.  Tako 
poroča  na  pr.  župnik  v  Grižah:  „Ljudje  bi  ne  pošiljali  otrok  v  šolo, 
četudi  bi  jo  imeli.  Dvajset  let  sem  že  tukaj,  a  nikdo  me  še  ni  prosil, 
naj  poučujem  otroka."  Ravno  tako  piše  župnik  pri  sv.  Lovrencu: 
„Učitelj  bi  ne  dobil  tukaj  nič  učencev",  in  župnik  v  Pilštanju  trdi, 
j,da.  ne  dobiš  otrok  v  šolo,  pa  jih  poučuj  tudi  brezplačno."  Seveda 
je  bil  glavni  vzrok  odpora  proti  šolstvu  ta,  da  so  bile  vse  te  „šole" 

—  nemške.  Zato  poudarja  župnik  v  Lembachu,  da  so  njegovi 
župljani  izključno  slovenski,  zato  trdi  župnik  pri  sv.  Lovrencu,  „da 
je  v  tem  kraju  osnovanje  šole  zaradi  neznanja  nemščine  popolnoma 
nemogoča  stvar."  Pod  ostroviškim  gospostvom  „ne  zna  nikdo  nemški, 
posebno  ne  kmet,  slovenski  se  pa  nikjer  ne  poučuje;  zato  ni  tukaj 
nobene  zakotne,  še  manj  pa  redne  šole.  Kmet  nič  ne  ve,  kaj  je  sveto 
pismo  ali  kaka  druga  knjiga,  temveč  rabi  pri  molitvi  mesto  molitve- 
nika  le  sv.  rožni  venec." 

Tako  so  poročale  duhovne  in  svetne  oblasti.  Iz  teh  poročil  pa 
je  izvajal  okrožni  urad  v  Celju,  da  ni  rednih  šol,  ker  je  narod 
ubožen,  ker  nedostaja  pravih  in  razumnih  učiteljev,  kajti  nameščajo 
se  navadno  možje,  ki  „znajo  le  gosti  in  streči  v  cerkvi".  Smatral  je 
tudi  skoraj  vse  šole  celj- 
skega in  mariborskega 
okrožja  za  zakotnice,  iz- 
vzemši  celjsko  in  slove- 
nj ebistriško. 

Na  Koroškem  je 
imel  redno  šolo  Celovec, 
kjer  so  bili  do  1.  1768. 
trije  nemški  učitelji.  Za 
silo  je  bilo  preskrbljeno 
tudi  po  drugih  mestih  in 
trgih.  Na  slovenski  strani 
veliko vškega  okrožja  se 
omenjajo  šole  v  Pliberku, 
Guštanju,  Dobrlivasi  in 
v  Železni  Kapli.  V  Do- 
brlivasi so  imeli  jezuiti 
svojo  rezidenco,  kjer  je 
redno  bivalo  nekaj  slo- 
venskih patrov  in  bratov. 
Hodili  so  na  misij  one  v 
slovenske  kraje  tja  do 
Trsta  in  Reke.  Eden  iz- 
med patrov  je  oskrboval 
tudi  začetno  šolo  in  pri- 
pravljal mladino  te  „po- 
polnoma  slovenske  po- 
krajine" za  latinske  šole. 
Ko  je  bil  1. 1773.  jezuitski 
red  razpuščen,  je  vlada 
učitelja  v  Dobrlivasi  po- 
trdila   kot    beneficijata, 

češ  da  je  potreben,  „ker  prihaja  iz  onega  kraja  večina  slovenskih 
duhovnikov,  ki  so  zares  skoraj  vsi  dobri  možje."  Brez  tega  pouka  in 
hrane,  ki  jo  dobivajo  tam  revni  učenci,  „bi  ne  bilo  mogoče  preskrbeti 
na  Koroškem  prepotrebnih  dušnih  pastirjev."  V  Dobrlivasi  je  bila  torej 
neka  pripravnica  za  srednje  šole,  kakor  v  Ljubljani  pri  sv.  Nikolaju,  v 

Gornjemgradu  ali  v  Rušah.  —  V  Vetriiiju  ni  bilo  redne  javne 
šole,  vendar  je  že  od  nekdaj  domač  duhovnik  poučeval  v  samostanu 
nekaj  dečkov  v  čitanju,  pisanju,  računanju,  godbi  in  „drugih  krščanskih 
potrebnih  stvareh."  Učni  zavod  je  bil  menda  namenjen  predvsem 
domačemu  pevskemu  naraščaju.  —  V  Podkloštru  je  bila  stara 
samostanska  šola.  Vendar  o  njenem  delovanju  v  tej  dobi  nimamo 
nobenih  poročil.  Drugod  so  si  tu  in  tam  pomagali  s  cerkovniki,  ki 
so  nekaj  otrok  (5 — 10)  zbrali  okoli  sebe  in  jih  v  zimskem  času,  ko 
ni  bilo  poljskega  dela,  poučevali.  Vendar  jim  je  bilo  učiteljevanje 
le  postransko  opravilo  in  tudi  učni  uspehi  večinoma  zelo  slabi.  — 
Pouk  deklic  so  oskrbovale  uršulinke  v  Celovcu,  dominikanke  v 
Št,  Andražu  in  šolske  sestre  (tretjerednice)  v  Beljaku. 

Najslabše  so  bile  šolske  razmere  na  Primorskem.  Italijani 
so  poskrbeli  za  svoj  pouk  z  zasebnimi  šolami,  ki  so  se  osnovale  v 
Gorici,  Gradiški,  Korminu  in  še  nekaterih  drugih  krajih.  V  Gorici 
se  omenja  1.  1761.  tudi  „nemški"  učitelj,  ki  je  učil  nemški  jezik  s 
pomočjo  italijanščine.  Oglašalo  se  je  toliko  učencev,  da  ni  mogel 
vseh  sprejeti.  Zato  je  deželno  glavarstvo  predlagalo,  naj  se  dovoli 
plača  še  za  drugega  „nemškega  učitelja"  (maestro  ossive  schulmeister). 
Tudi  v  Trstu  je  bilo  več  nemških  zasebnih  šol.  Okoli  1.  1608.  se  je 
tja  preselil  učitelj  Ludovik  Mordax  iz  Ljubljane.  Sredi  18.  stoletja  so 
našteli  v  Trstu  celo  17  nemških  šol  s  514  učenci  —  Na  deželi  pa 
po  vsem  Primorju  o  kaki  redni  šoli  ni  bilo  sledu.  Okoli  1.  1750.  je 
umrl  na  Goriškem  neki  Boštjan  Liebenhaus  in  v  svoji  oporoki  volil 
nekaj  denarja  za  nameščenje  stalnega  učitelja  v  Batujah  ter  dostavil, 
da  veljaj  volilo  za  Černico,  ako  bi  se  v  Batujah  delale  ovire.  Glavni 
dedič  pa  ni  hotel  izpolniti  volje  pokojnikove,  temveč  je  ponudil  le 
600  goldinarjev  za  popravo  černiške  cerkve,  češ  da  bi  bila  šola  v 
Batujah  odveč,  ker  je  tam  samo  40  hiš,  v  katerih  stanujejo  kmetje. 
Ti  pa  rabijo  svoje  otroke  za  pastirje  in  bi  jih  nikdar  ne  pošiljali  v 
šolo.  Tudi  batujska  srenja  je  izjavila,  da  bi  ji  bila  ena  maša  na  teden 
za  rajne  sorodnike  ljubša  nego  šola.  Glavna  ovira  napredku  šolstva 
je  bila  tudi  tu,  ker  ljudje  niso  poznali  druge  šole  kakor  nemško, 
oziroma  italijansko.  Obe  pa  sta  se  jim  zdeli  za  navadno  kmečko 
ljudstvo  nepotrebni. 


Do  srede  18.  stoletja  je  veljala  šola  za  cerkveno  potrebo,  za 
katero  se  država  navadno  ni  brigala.  Le  skrb  za  pravovernost  učiteljev 
je  v  16.  stoletju  povzročila,  da  so  avstrijski  vladarji  izdali  nekaj 
odlokov,  ki  so  ukazali  obnovitev  katoliških  šol,  prepovedali  pouk 
luteranskim  učiteljem  ali  obisk  inozemskih  učilišč.  Šele  doba  „pro- 
svetljenega  absolutizma"  se  je  začela  zanimati  za  ljudsko  izobrazbo. 
Neštetokrat  se  izza  časov  Marije  Terezije  ponavlja  terjatev,  da  je 
treba  seznaniti  podanike  s  „pristnimi"  pojmi  o  njihovi  dolžnosti  do 
Boga  in  države,  pomagati  jim,  da  bodo  živeli  krepostneje,  da  bodo 
marljivejši  in  imovitejši,  in  tako  ložje  plačevali  davke.  Posebno  zadnji 
namen  je  značilen  za  tedanje  avstrijske  državnike,  ki  so  hoteli  z 
gmotno  in  duševno  povzdigo  ljudstva  pred  vsem  pomagati  državni 

blagajni.  Prvi  korak  v  novi  smeri  je  bil  ta,  da  je  vlada  poizvedovala, 
kje  so  šole,  kakšne  učitelje  imajo  in  kakšna  je  denarna  podlaga.  Ta 
prva  preiskovanja  so  se  pričela  že  okoli  1. 1750.  in  se  zaradi  sedemletne 
vojne  zategnila  celo  v  naslednje  desetletje.  Pomenljiva  so  zlasti 
zato,  ker  so  podala  vladi  pristno  sliko  tedanjega  šolstva.  Leta  1770. 
(28.  sept.)  je  potem  izdala  cesarica  Marija  Terezija  naredbo,  ki  naj 
bi  določila  razmerje  šolstva  in  učiteljstva  do  cerkve,  rekoč:  „Moja 
volja  je  bila  in  je  ta,  da  so  cerkovniki  in  učitelji,  ako  opravljajo  oba 
posla  hkrati,  kot  cerkovniki  edino  odvisni  od  duhovščine  in  njej  pod- 
ložni; šolstvo  pa  je  in  ostane  državna  stvar  (politicum)." 
S  tem  načelom  se  je  mahoma  podržavilo  vesoljno  šolstvo.  Država  je 
prevzela  skrb  za  ljudsko  vzgojo,  seveda  po  načelih  pros  vetij  enega 
absolutizma.  —  Dve  leti  pozneje  (1772)  je  izšel  odlok,  s  katerim  je 
pozvala  cesarica  notranjeavstrijski  gubernij,  naj  se  z  vso  vnemo  loti 
izboljšanja  šolstva  v  vseh  deželah.  Najprej  naj  ustanovi  „normalko" 
po  zgledu  dunajske  normalke,  potem  vzgoji  dobre  učitelje  in  pre- 
skrbi zadostni  šolski  zaklad.  —  Ta  odlok  potrebuje  nekaj  pojasnila. 
Vlada  se  ni  le  trudila,  da  bi  pomnožila  ljudske  šole,  ampak  tudi  iz- 
boljšala način  poučevanja,  ki  je  bil  dotlej  popolnoma  prepuščen 
samovoljnosti  raznih  „učiteljev",  pri  katerem  pa  je  bila  navadno 
palica  glavno  sredstvo.  Saganski  opat  Felbiger,  rodom  Nemec  iz 
Vratislave,  je  prav  takrat  v  svojih  šolah  uvedel  nov  način  poučevanja, 
katerega  so  vsled  tega  imenovali  „sagansko  metodo".  Bilo  je  to  po- 
učevanje po  „tabelah"  ali  „črkah".  Tabela  obsega  v  kratkih  stavkih 
to,  kar  uči  učitelj;  namesto  celih  besedi  se  smejo  rabiti  tudi  začetnice 
(črkovna  ali  literalna  metoda).  Mladina  se  nauči  tabele  na  pamet  in 
z  njo  vred  si  lahko  zapomni  vso  učno  snov,  ki  jo  je  učitelj  podal. 
Saganski  učni  način  je  našel  na  Nemškem  in  v  Avstriji^ obilo  pri- 
znanja. —  L.  1771.  so  uvedli  novo  metodo  v  šoli  pri  sv.  Štefanu  na 
Dunaju,  ki  se  je  od  tedaj  imenovala  „normalka",  to  je  vzorna  šola, 
uravnana  po  pravih  učnih  pravilih.  Dunajska  normalka  pa  ni  le  slu- 
žila pouku  otrok,  ampak  tudi  izobrazbi  učiteljev,  ki  so  imeli  priliko 
na  njej  seznaniti  se  z  novim  učnim  načinom  in  ga  tudi  praktično 
preizkusiti.  Enako  naj  bi  se  zdaj  godilo  po  vseh  avstrijskih  deželah. 

Kakšen  odmev  so  našle  naredbe  Marije  Terezije  po  Slovenskem? 

Na  Kranjskem  je  sprožil  šolsko  vprašanje  najprej  Blaž  Ku- 
merdej,  rojen  na  Bledu  1.  1738.  in  takrat  učitelj  orientalske  akade- 
mije na  Dunaju.  Videl  je  prve  uspehe  nove  dunajske  normalke  in 
splošno  zanimanje  za  šolstvo,  ki  je  zavladalo  po  avstrijskih  deželah. 
Želel  je  izboljšati  tudi  šolske  razmere  v  svoji  ožji  domovini  kranjski 
in  je  1.  1773.  predložil  nenaprošen  dunajski  vladi  „Domoljuben  načrt, 
kako  bi  se  dalo  kranjsko  prebivalstvo  najuspešneje  poučevati  v 
pisanju  in  čitanju". 

Kumerdej  poudarja  v  tej  spomenici,  da  ima  Kranjska  jako  ugodno 
lego  za  trgovino  in  obrt.  Ljudstvo  je  nadarjeno,  pa  zelo  siromašno. 
Kriva  temu  je  nevednost,  ker  zna  na  kmetih  komaj  sto  ljudi  pisati 
in  citati.  Treba  je  učiti  ljudi  citati  in  pisati  v  domačem  jeziku,  da 
preprosti  človek  ložje  in  bole  spozna  svoje  državljanske  in  krščanske 
dolžnosti.  Tudi  bi  se  cesarske  naredbe  natančneje  izvrševale,  ako  bi 

se  narodu  priobčevale  v  domačem  jeziku.  Kmetje  pa  naj  se  nauče 
poleg  materinščine  tudi  nemščine  in  nekaterih  najsorodnejših  narečij, 
na  pr.  hrvaščine,  dalmatinščine,  češčine  in  poljščine.  Vsled  večje  izo- 
brazbe bi  bili  ljudje  sposobnejši  za  vojno  službo,  marljiveje  bi  kme- 
tovali  in  tržili  ter  bi  tudi  davke  lože  plačevali  (!).  —  Kljub  temu,  da 
se  je  šola  proglasila  za  državno  zadevo  (politicum),  tudi  Kumerdej 
ne  ve  za  drugo  sredstvo,  kakor  da  prevzamejo  povsod  cerkovniki  po- 
učevanje. Duhovniki  pa 
naj  vnemajo  narod  za 
šolo  in  izobražujejo  cer- 
kovnike za  njih  šolski 
posel. 

Zanimiv  je  Kumer- 
dej e  v  načrt,  ker  odločno 
poudarja  potrebo,  da  se 
osnuje  Ijudskošolski  po- 
uk na  podlagi  materin- 
ščine, ako  naj  šola  v  slo- 
venskih deželah  prinaša 
kaj  sadov.  To  je  bila  prva 
izjava  proti  tedanjemu 
vladnemu  sistemu,  ki  je 
hotel  povsod  snovati  le 
nemške  šole.  Tudi  je 
Kumerdej  izviren  glede  na 
zahtevo,  „naj  vlada  spravi 
domači  jezik  v  sklad  s 
hrvaščino,  dalmatinščino 
in  drugimi  sorodnimi  je- 
ziki", naj  priredi  abe- 
cednik in  da  posloveniti 
dobre  knjige,  oziroma  po- 
spešuje izdavanje  dobrih 
izvirnih  slovenskih  knjig. 
Kaj  je  Kumerdej  s  tem 
nameraval,  o  tem  nas 
pouči  njegova  tiskana 
okrožnica,  s  katero  je 
vabil  1. 1793.  na  naročbo  svoje  slovanske  slovnice,  ki  pa  ni  zagledala 
belega  dne.  Hotel  je  na  podlagi  skupnih  slovniških  svojstev  iz  raznih 
slovanskih  narečij  ustvariti  jezik,  ki  bi  omogočil  občevanje  med  ne- 
posrednimi sosedi,  pa  tudi  med  južnimi  in  severnimi  Slovani. 

Kumerdejev  predlog  je  bil  tako  dobro  utemeljen,  da  ga  vlada  ni 
mogla  prezreti,  ampak  ga  je  izročila  deželnemu  glavarstvu  kranjskemu, 
okrožnim  glavarjem,  opatu  stiškemu,  kostanjeviškemu,  prelatu  bistri- 
škemu in  arhidiakonu  novomeškemu  v  presojo  z  nalogom,  naj  stavijo 
vsi  presojevalci  tudi  samostalne  nasvete,  kako  povzdigniti  šolstvo  na 
Kranjskem.  Izjave  teh  mož  so  bile  kaj  različne.  Misel  o  jugoslovan- 
skem občevalnem  jeziku  se  jim  je  zdela  neizvedljiva.  Nekateri  okrožni 

glavarji  so  poudarjali  potrebo  nemščine.  Novomeški  arhidiakon  in  dekan 
Jebačin  je  predložil  dolgovezno  izjavo,  v  kateri  si  je  deloma  sam  na- 
sprotoval in  slednjič  svetoval,  naj  se  ne  uvede  obvezni  pouk  za  vse 
otroke,  ampak  učitelji  in  organisti  naj  izberejo  po  6  do  12  nadarjenih 
dečkov,  po  9  do  15  let  starih,  iz  različnih  vasi  in  posebno  iz  takih 
hiš,  kjer  imajo  obilo  otrok,  in  te  naj  poučujejo.  V  večjih  župnijah  naj 
ob  nedeljah  in  praznikih  poučuje  kapelan.  Ako  bi  se  na  ta  način 
izšolalo  v  vsaki  župniji  le  6  dečkov  na  leto,  bi  na  Dolenjskem  čez 
10  let  že  3600  oseb  znalo  citati  in  pisati,  in  te  osebe  bi  potem  pouče- 
vale zopet  druge.  —  Na  podlagi  vseh  podanih  izjav  svetnih  in  duhov- 
skih  oblastnikov  je  potem  deželno  glavarstvo  kranjsko  odgovorilo 
dunajski  vladi,  da  so  nasveti  Blaža  Kumerdeja  večinoma  neizvedljivi. 
Hkrati  je  priznalo  vsaj  za  koristno,  če  bi  kmet  znal  citati  in  pisati. 
Največ,  kar  se  da  doseči,  je  to,  da  se  nastavljajo  kot  cerkovniki 
čitanja  in  pisanja  vešči  možje,  ki  se  naj  zavežejo,  da  bodo  učili 
mladino  pod  nadzorstvom  gosposke  in  duhovščine.  Kapelani  naj  pre- 
vzamejo šolski  pouk  po  zimi,  kakor  tudi  ob  nedeljah  in  praznikih. 
Najmarljivejšim  šolarjem  naj  se  da  kako  darilo,  najpridnejšim  učite- 
ljem nagrada. 

Na  Dunaju  s  skromnimi  predlogi  kranjskega  deželnega  glavar- 
stva niso  bili  zadovoljni.  Dvoma  kancelija  je  marveč  odredila  z 
odlokom  dne  12.  junija  1773,  naj  se  v  Ljubljani  sestavi  šolska  komi- 
sija in  osnuje  normalka.  Za  to  napravo  se  dovoli  prvo  leto  1000  do 
1500  gld.  državne  podpore,  Kumerdej  se  imenuje  za  ravnatelja  „zaradi 
razboritosti  in  vneme,  ki  jo  je  pokazal  v  tej  prevažni  stvari",  najprej 
pa  naj  obiskuje  dunajsko  normalko,  da  bo  uredba  teh  šol  enotna.  — 
Šolske  komisije,  ki  so  imele  odslej  skrbeti  za  napredek  šolstva,  so 
se  osnovale  po  avstrijskih  deželah  1.  1775.  V  Ljubljani  je  bil  na  čelu 
komisije  grof  Franc  Šal.  Gallenberg;  prisedniki  so  bili:  baron  Nikolaj 
Rudolf  Raab,  Jožef  Gabrijel  pl.  Buset,  duhovnika  Čoki  in  Pogačnik,  in 
slednjič  ravnatelj  normalke,  Kumerdej. 

V  jeseni  1.  1775.  so  otvorili  normalko.  Ko  je  magistrat  popisal 
vse  dečke,  stare  6 — 13  let,  se  je  začel  pouk  dne  2.  novembra  in  sicer 
v  vseh  štirih  razredih  naenkrat.  To  pa  je  imelo  slabe  posledice.  Učna 
tvarina  se  ni  prav  razdelila,  v  višje  razrede  so  sprejeli  učence,  ki  še 
nižjih  niso  dovršili.  Zlasti  pa  je  zakrivil  neuspeh  nove  šole  nemški 
učni  jezik,  ki  je  bil  večini  učencev  neznan.  Med  120  obiskovalci  nor- 
malke je  bilo  le  20  Nemcev  in  vendar  se  je  ves  pouk  vršil  v  nemškem 
jeziku.  Poleg  tega  so  se  pojavila  še  druga  nasprotja.  Med  ljudstvom 
je  bilo  mnogo  predsodkov  o  novi  šoli,  deželno  glavarstvo  ni  kazalo 
pravega  zanimanja  za  stvar.  Tudi  knezoškof  Herberstein  se  je  baje 
izjavil,  da  „o  normalkah  ne  želi  nič  več  slišati".  Vse  to  je  dalo  po- 
vod, da  je  cesarica  leta  1776.  poslala  na  Kranjsko  grofa  Emanuela 
Torresa,  goriškega  šolskega  poročevalca,  da  preišče  vzroke  neuspeha 
in  nas  vetu  je  pomoč.  Čez  pol  leta  je  Torres  dovršU  svoj  posel  in 
poročal  na  Dunaj,  kar  je  v  Ljubljani  videl  in  slišal.  Odkrito  je  grajal 
vse  dosedanje  delovanje  svetne  in  duhovske  oblasti,  kakor  tudi  po- 
stopanje ravnatelja  Kumerdeja.  Nasvetoval  je  potem  nekatere  izpre- 
membe  v  osnovi  normalke  in  zlasti  zahteval,  naj  se  za  učence,  ki  so 

nemščine  nezmožni,  ustanovi  osnovni  razred,  kjer  bi  se  na  podlagi 
materinščine  mogli  pripravljati  za  sprejem  v  nemško  normalko. 
Poročila  grofa  Torresa  so  izpodbodla  dunajsko  vlado  k  odločnim 
odredbam.  Deželni  glavar  je  bil  grajan  zaradi  svoje  vnemamosti  in 
naročeno  mu  je  bilo,  da  mora  vestno  nadzorovati  delovanje  ravna- 
telja in  učiteljev  na  normalki.  Posebno  pismo  je  dobil  tudi  knezoškof, 
kjer  mu  je  cesarica  stavila  pred  oči,  kaj  store  drugod  škofje  in  du- 
hovščina v  korist  šolstva,  in  izrazila  prepričanje,  da  škof  ne  bode 
zabranjeval,  kar  je  v  blagor  njegovi  čredi,  pač  pa  krepko  podpiral. 
Sicer  bi  ga  zadela  pravična  ne  volj  a  cesarice,  ki  kaznuje  vsako  pre- 
ziranje  zakonov  ne  glede  na  osebo.  Slednjič  je  bil  imenovan  za  šol- 
skega poročevalca  na  Kranjskem  grof  Ivan  Nepomuk  Edling,  stotnik 
in  oskrbnik  brižinskih  škofov  v  Loki,  ki  je  kazal  veliko  vnemo 
za  šolstvo. 

Edling  je  izkušal  predvsem  pridobiti  javno  mnenje  za  novo  šolo 
s  tem,  da  je  poslovenil  več  knjig,  ki  naj  bi  služile  učencem  in 
učiteljem.  L.  1778.  je  izdal  v  slovenskem  in  nemškem  jeziku:  „For- 
derungen  an  Schulmeister  und  Lehrer  der  Trivialschulen".  Izpodbudil 
je  tudi  vladnega  tajnika  pl.  Kappusa,  da  je  poslovenil  „Kem  des 
Methodenbuches"  pod  naslovom  „Sern  ali  Vonusetek  teh  Metodneh 
Buqui".  Skoraj  ob  istem  času  (1778)  je  izdal  Kumerdej:  „Vadenje  za 
brati  v  use  sorte  pissanji  za  šolarje  teh  deželskeh  šol  v  cesarskih 
kraljevih  deželah".  Edling  je  poslovenil  tudi  katekizem,  ki  je  bil  na- 
menjen začetnim  šolam  ali  trivijalkam.  Izšel  je  pod  naslovom  „Ta 
male  Katechismus  is  sprashuvanjem"  in  bil  v  začetku  leta  1779.  na- 
tisnjen v  Ljubljani.  Nekaj  mesecev  pozneje  pa  je  izdal  škof  Herberstein 
„Ta  velki  Catekismus  s  prashanjami  inu  odgovorami",  ki  ga  je  bil 
priredil  Jurij  Japelj.  Knjigo  je  škof  posvetil  sami  cesarici,  katero 
slavi  z  vzneseno  besedo.  Marija  Terezija  je  priznala  važnost  tega 
dela  in  podarila  Japlju  12  cekinov  težko  zlato  kolajno.  Ni  dvoma,  da  je 
slovenski  prevod  velikega  katekizma  veliko  pripomogel,  da  so  se 
počasi  odpravile  silne  zapreke,  ki  so  ovirale  razvoj  ljudskega  šolstva. 
Tudi  Edling  je  mogel  že  1.  1779.  poročati  cesarici,  da  so  prevodi 
najvažnejših  knjig  izdatno  ugladili  pot  novi  šoli  na  Kranjskem. 

Šlo  je  počasi  naprej.  Nekaj  zanimivih  podrobnosti  nam  nudi 
poročilo  deželnega  glavarstva  kranjskega  z  dne  13.  svečana  1778. 
Tam  čitamo:  Opat  stiski  je  poslal  v  pripravniški  tečaj  enega  učitelja 
in  enega  duhovnika,  tudi  frančiškani  enega.  Briksenski  škof  je  ob- 
ljubil na  blejskem  gospostvu  osnovati  dve  trivijalki,  velesalske  nune 
eno;  župnik  trebanjski  je  prepustil  za  šolo  eno  sobo,  kjer  sam  po- 
učuje, poleg  tega  pridno  nadzoruje  druge  šole,  isto  je  storil  župnik 
moravški,  med  tem  ko  mengeški  požrtvovalno  podpira  zgradbo  šol- 
skega poslopja.  Baron  Zois  je  poslal  dva  „ človeka"  v  pripravniški 
tečaj,  eden  je  sedaj  učitelj  na  Jesenicah,  drugi  v  Bohinju;  isto  je 
storil  Urbas  v  Planini.  Učitelji  v  Tržiču,  Kamniku,  Kranju  in  Radov- 
ljici imajo  dobre  dohodke,  zato  so  jih  pozvali  v  teku  treh  dni  v  pri- 
pravniški tečaj.  V  Idriji  in  v  Železnikih  se  snujejo  trivijalke. 

Vse  osnovane  šole  pa  niso  bile  stalne.  Mnogim  je  manjkalo  po- 
trebne denarne  podpore.  Leta  1781.  je  kranjsko  šolstvo  imelo  prilično 

sledeči  sestav:  Normalka  v  Ljubljani;  glavne  šole  s  tremi  ali 
štirimi  razredi  v  Škofji  Loki,  Novem  mestu  in  Idriji;  dekliške 
šole  v  Ljubljani  pri  uršulinkah  in  v  Loki  pri  klarisinjah;  ljudske 
šole  ali  trivijalke,  kjer  seje  poučeval  veronauk,  čitanje,  pisanje 
in  računanje:  Kamnik,  Poljane  nad  Škofjo  Loko,  Žiri,  Trebnje,  Krško, 
Kostanjevica,  Šmartno  pri  Litiji,  Višnja  Gora,  Trebnje,  Postojna.  Teh 
16  šol  je   obiskovalo   902   dečka   in   202   deklici.    Po   številu  torej 


Novo  mesto. 


ljudsko  šolstvo  ni  posebno  napredovalo,  pač  pa  po  smotrenem  delo- 
vanju in  učnih  uspehih. 

Tudi  na  Primorskem  se  ni  dala  ljudska  ali  „nemška  šola" 
tako  hitro  ustanoviti,  kakor  je  vlada  želela.  Nemščina  je  bila  tam 
še  manj  udomačena  kakor  na  Kranjskem;  izven  Trsta  in  Gorice  je 
bila  ljudstvu  popolnoma  neznana.  Sinovi  goriških  plemičev  so  se 
sicer  učili  nemški,  ker  so  hoteli  priti  v  državne  službe  in  zato  tudi 
radi  pospeševali  ustanovitev  „nemških  šol",  vsi  drugi  sloji  prebi- 
valstva so  govorili  le  slovenski  ali  pa  italijanski,  oziroma  furlanski. 
Šolska  komisija  goriška,  katere  poročevalec  je  bil  že  imenovani  grof 
Emanuel  Torres,  sama  toži  1.  1777.,  da  je  tekom  zadnjih  sto  let  nemščina 
z  Goriškega  izginila  in  se  rabi  le  še  deloma  pri  plemstvu,  pri  deželni 
vladi  in  olikani  družbi  Dunajska  vlada  pa  je  prezirala  naravne  jezi- 

kovne  razmere  in  hotela  osnovati  ljudsko  šolstvo  z  nemškim  učnim 
jezikom. 

Temelj  razvoju  nove  nemške  šole  je  bila  tudi  tu  normalka,  uči- 
teljišče in  vadnica  one  dobe.  L.  1772.  je  ukazala  vlada  ustanoviti  dve 
normalki,  v  Trstu  in  v  Gorici.  Toda  izvršitev  vladne  naredbe  seje  nekaj 
let  zakasnela,  menda  vsled  pomanjkanja  pripravnih  poslopij.  Slednjič  so 
otvorili  3.  novembra  1775  goriško  normalko  s  prvim  razredom.  Radi 
bi  bili  kakor  v  Ljubljani  tudi  tu  začeli  hkrati  z  vsemi  štirimi  razredi, 
a  ni  šlo,  „ker  so  le  malokateri  učenci  znali  citati  in  pisati;  večinoma  so 
bili  še  čisto  neuki,  ne  vštevši  tistih,  ki  niso  celo  nič  razumeli  nemški." 
Da  bi  slovenske  in  furlanske  otroke  vsaj  nekoliko  pripravili  za  nemško 
normalko,  je  nasvetoval  član  šolske  komisije  Morelli,  naj  se  osnuje 
elementarni  ali  začetni  razred  kot  pripravnica  za  normalko.  Dunajska 
dvorna  kancelija  je  predlog  odobrila  in  naslednje  leto  sta  bila  na- 
meščena dva  učitelja  za  elementarni  ali  začetni  razred,  Matej  Leban 
in  Portulussi,  prvi  menda  za  slovenske,  drugi  za  furlanske  dečke.  — 
Nič  bolje  ni  bilo  v  Trstu,  kjer  je  manjkalo  prave  vneme  celo  pri 
šolski  komisiji.  Deželni  glavar  grof  Lamberg  pa  je  počasne  priprave 
izkušal  pri  dunajski  vladi  opravičiti,  češ,  da  „se  nova  šola  ne  sme 
ljudem  zameriti  in  da  se  je  treba  v  svobodnem  pristanišču,  kakor  je 
Trst,  zdržati  vsake  strogosti  in  sile".  Cesarica  je  imenovala  grofa 
Torresa  1.  1776.  za  šolskega  komisarja  v  Trstu  in  njegovi  vnemi  se 
je  posrečilo  spraviti  podjetje  počasi  naprej. 

Mnogo  preglavice  je  napravilo  goriški  šolski  komisiji  snovanje 
prvih  trivijalk  ali  kmečkih  šol.  Tudi  v  tem  oziru  so  bile  ovire  mnogo- 
vrstne: ni  bilo  denarja,  ni  bilo  sposobnih  učiteljev,  ni  bilo  za  šolstvo 
vnetih  gosposk,  tudi  ljudstvo  ni  hotelo  razumeti  koristi  novega  šol- 
stva, ker  je  šolska  komisija  in  njej  na  čelu  grof  Torres  predvsem 
vsiljevala  nemščino.  V  svojem  poročilu  na  dunajsko  vlado  z  dne 
15.  julija  1776.  priznava  Torres,  da  je  na  Goriškem  narod  tem  šolam 
še  manj  prijazen  nego  drugod,  „kajti  tu  se  sodi,  da  je  nemščina  v 
trivijalkah  nepotrebna  in  nemogoča . .  .  Ljudje  poprašujejo,  čemu  naj 
se  kmet  uči  nemški  in  kaj  mu  bo  koristilo  čitanje  in  pisanje  pri 
kmetovanju."  Kljub  temu  se  ustroj  šolstva  ni  izpremenil.  Segli  so  le 
po  znanem  pripomočku  „elementarnih  razredov"  in  na  deželi  poleg 
trivijalk  osnovali  zanje  še  neke  pripravljalne  razrede. 

Torres  je  nasvetoval  najprej  osnovati  ljudsko  šolo  v  Bovcu, 
„kjer  ljudje  večinoma  nemški  govore"  in  je  bila  graščina  državna 
last.  To  je  obveljalo.  L.  1776.  so  poslali  tja  Lebana  iz  Gorice  za  uči- 
telja in  že  sledeče  leto  se  hvali  šolska  komisija  s  sijajnimi  uspehi 
bovške  šole.  „Dotlej  so  bili  Bovčani  bolj  podobni  divjakom  nego 
ljudem  (!);  prosveta  pa,  ki  jo  dobivajo  po  šoli,  jih  zenači  drugim 
omikanim  narodom."  Tudi  v  Gradiški  in  Korminu  so  takrat 
dobili  šole.  L.  1777.  so  ukazali  ustanoviti  šole  v  Tolminu,  Spodnjem 
Rifenberku,  Razdrtem,  Šent  Juriju  in  Gonarsu.  Pa  kako  tarna  Torres! 
Denarja  ni,  šolskih  poslopij  tudi  ne,  gosposke  niso  nič  prijazne  šoli, 
cerkovniki  in  učitelji  pa  nevedni.  Tolminsko  glavarstvo,  pod  katero 
je  spadalo  14.000  duš,  je  odklonilo  ustanovitev  šole.  Se  le  v  par 
desetletjih  so  imenovani  kraji  dobili  svoje  redne  učilnice. 

Tudi  na  Dunaju  so  vedno  bolj  izprevideli  nujnost  poučevanja 
v  materinem  jeziku  in  zahtevali  nabavo  potrebnih  učnih  knjig. 
Leta  1777.  je  dvoma  kancelija  nasvetovala  goriški  šolski  komisiji, 
naj  da  knjige  za  kmetiške  šole  (abecednik,  katekizem  in  čitanko) 
posloveniti  kranjskemu  ravnatelju  Kumerdeju.  Nadškof  goriški  je 
potem  naročil  novi  katekizem  v  slovenskem  jeziku  iz  Ljubljane, 
menda  Edlingov  prevod;  furlansko  izdajo  je  dal  sam  natisniti  Poleg 
tega  enotnega  katekizma 
so  izdali  še  manjšega  za 
trivijalke,  ki  gaje  menda 
dal  posloveniti  Torres. 
Čitanko  za  kmetiške  šole 
so  naročili  iz  Ljubljane. 
Tako  je  imela  uvedba 
„nemške  šole"  na  Go- 
riškem vendar  tudi  to 
dobro  posledico,  da  je 
ljudstvo  počasi  začelo 
slovensko  citati  in  pisati. 

Na  Štajerskem  je 
prišla  šolska  preosnova 
v  tir  1.  1774.,  ko  je  izšel 
odlok  cesarice  Marije 
Terezije,  naj  se  osnuje 
v  Gradcu  normalka  in 
normalno -šolska  komi- 
sija. Graška  normalka  je 
bila  učiteljišče  za  vso 
deželo.  Nameščati  so 
smeli  le  učitelje,  ki  so 
obiskovali  pripravniški 
tečaj  in  dobili  dobro  iz- 
pričevalo; že  nameščene 
učitelje  pa  so  pošiljali  v 
Gradec,  da  se  tam  priuče 
novi  metodi.  L.  1776.  je 
šolska  komisija  ukazala  ustanoviti  nekaj  glavnih  šol,  tako  v  Mariboru 
in  Celju,  vsako  s  tremi  učitelji  in  katehetom,  v  Radgoni,  Slov.  Bistrici 
in  Ptuju  z  dvema  učiteljema  in  katehetom,  po  vseh  drugih  krajih  naj 
bi  nastale  trivijalke  z  enim  učiteljem  in  katehetom.  Najraje  bi  bila 
vlada  izročila  vse  šole  redovnikom,  a  to  ni  šlo  zaradi  neugodne  lege 
večine  samostanov.  Na  Spodnjem  Štajerskem  so  najbolj  uporablje- 
vali  minorite,  katerim  so  izročili  glavni  šoli  v  Celju  in  Mariboru 
in  plačevali  vsakemu  patru  za  pouk  po  25  gld.  nagrade.  Pozneje  so 
namestili  minorite  tudi  na  glavni  šoli  v  Ptuju  in  na  Brežicah.  Kmalu  pa  je 
moral  minoritski  red  poročati  vladi,  da  ne  more  prevzeti  novih  bremen  za 
šolo,  ker  mu  primanjkuje  za  šolo  in  dušno  pastirstvo  sposobnih  članov. 

Kakor   drugod,    so   morali  tudi   na   Štajerskem   izkusiti,    da  je 
težko  orati  ledino  in  da  vsako  drevo  le  počasi  raste.    Vlada  se  je 


Grof  Karol  Herberstein,  knezoškof  ljubljanski. 


Zgodovina  slov.  naroda 


63 


986 

nadejala,  da  bodo  občinski  sveti  posebno  vneti  za  šolsko  preosnovo, 
pa  se  je  hudo  varala.  Vse  občine  so  odrekle  podporo  tako  za  uči- 
teljsko plačo,  kakor  za  zgradbo  novih,  oziroma  popravo  starih  šolskih 
poslopij.  In  ta  poslopja  so  bila  celo  v  občinah  Celje,  Ptuj,  Slovenji 
Gradec,  Ormož  v  zelo  slabem  stanju.  V  Žalcu  je  ustanovil  župnik 
Kissler  1.  1762.  šolo,  podarivši  srenji  glavnico  za  učiteljevo  plačo  in 
šolsko  hišo.  Skoraj  pa  so  občinski  gospodarji  začeli  rabiti  šolo  za 
druge  namene  in  mesto  večjega  krdela  domače  mladine  je  poučeval 
učitelj  na  svojem  domu  le  dva  učenca.  Še  le  vsled  posebnega  urad- 
nega ogleda  in  krepke  pomoči  župnika  grofa  Blagaja  so  to  šolo 
1.  1778.  zopet  obnovHi.  V  Ormožu  so  imeli  šolo  brez  strehe,  v  sobo  je 
deževalo,  dimnik  se  je  bil  podrl,  torej  ni  bilo  mogoče  po  zimi  kuriti 
sobe,  okna  so  bila  tako  majhna,  da  ni  bilo  mogoče  pisati  o  mračnem 
vremenu,  stolov  in  klopi  pa  sploh  ni  bilo.  Ker  je  bil  učitelj  Aspoch 
popolnoma  nezmožen,  so  pouk  izročili  frančiškanom,  ki  so  že  preje 
imeli  največ  ormoške  mladine  v  svoji  zasebni  šoli.  Ptujski  učitelji 
so  morali  do  1.  1781.  moledovati  za  plačo  in  primerno  šolsko  sobo; 
toda  vse  prošnje  pri  magistratu  so  bile  zaman.  Magistrat  se  je  šele 
uklonil,  ko  mu  je  okrožni  urad  naložil  12  tolarjev  globe. 

V  Ptuju  je  poleg  mestne  nemške  šole  ustanovil  slovensko  šolo 
znani  pesnik  Volkmer  in  s  pomočjo  Pohlinovega  abecednika  v  letih 
1769 — 1784  poučeval  mladino  v  branju  in  pisanju. 

Kako  je  bilo  z  jezikom  v  državnih  šolah?  Za  verski  pouk  so 
uvedli  1.  1753.  Parhammerjev  katekizem  v  slovenskem  prevodu.  Tega 
so  rabili  duhovniki,  ko  so  ljudstvo  v  cerkvi  ob  nedeljah  izpraševali 
iz  krščanskega  nauka.  Vendar  menda  niti  ta  katekizem  ni  bil  v  rabi 
v  šolah.  Ko  je  1. 1779.  grof  Edling  nadzoroval  štajerske  šole,  ni  našel 
nič  slovenskih  knjig.  Zato  je  pridejal  poročilu  na  vlado  svoje  slo- 
venske šolske  knjige  in  jih  priporočal  posebno  za  mariborsko  in 
celjsko  okrožje,  „kjer  prevladuje  slovenski  jezik".  Te  knjige  hvali 
Edling  kot  primerne  za  južno-štajerske  šole,  „ker  je  oni  jezik  kranj- 
skemu tako  tesno  soroden,  da  se  razlikujeta  le  v  narečju  in  izgovar- 
javi,  ki  je  sicer  tudi  v  vsakem  kranjskem  okraju  različna."  Toda 
vlada  ni  pristala  na  Edlingov  predlog  in  na  slovenskem  Štajerskem 
je  ostal  v  rabi  le  Parhammerjev  katekizem.  V  obče  pa  si  gospodje 
na  Štajerskem  niso  belili  glave,  kako  bi  uredili  ljudsko  šolo  v  jezi- 
kovnem oziru.  Po  enostavnem  vzorcu  „nemške  šole",  so  hoteli  urediti 
tudi  šolstvo  pri  Slovencih  med  Muro  in  Savo.  Celo  znanih  pripra- 
Ijalnic  ali  elementarnih  razredov  tukaj  ni  bilo.  Ko  je  1.  1776.  nasve- 
te val  grof  Torres,  naj  se  tudi  na  Štajerskem  osnujejo  za  Slovence 
začetni  razredi  s  slovensko  -  nemškim  učnim  jezikom,  je  odgovoril 
ravnatelj  graške  normalke,  Frick:  „V  štajerskih  mestih  in  večjih  trgih 
prevladuje  nemščina,  zato  bi  bilo  odveč,  ako  bi  hoteli  osnovati  na 
Štajerskem  elementarni  razred  po  Torresovem  nasvetu  . . .  Ako  se 
bode  normalna  metoda  hitro  razširjala  tudi  po  kmetih,  bom  smatral 
za  svojo  dolžnost  tudi  za  Slovence  izdelati  primeren  načrt."  Po  mnenju  šta- 
jerske šolske  komisije  je  bila  torej  nova  šola  v  prvi  vrsti  namenjena  me- 
ščanskim, nemškim  otrokom,  še  le  potem,  ko  bi  bili  ti  dobro  preskrbljeni, 
je  hotela  vlada  poskrbeti  tudi  za  izobrazbo  slovenskih,  kmečkih  sinov. 

Na  Koroškem  se  je  pričela  nova  šolska  naredba  jeseni  1. 1775. 
z  otvoritvijo  celovške  normalke,  kateri  je  bil  ravnatelj  neki 
Mossmann.  Semkaj  so  iz  vse  dežele  vabili  duhovnike,  učitelje  in  orga- 


General  Lavdon  s  svojim  spremstvom. 


niste,  da  so  jih  v  par  tednih  za  silo  poučili  o  novi  učni  metodi.  Precej 
so  izvežbali  tudi  domačih  učiteljev,  to  je  srednješolskih  dijakov,  na 
katere  pa  se  ni  bilo  zanašati  pri  pouku  na  deželi,  ker  so  navadno 
stremili  za  višjimi  poklici.  Do  1.  1779.  je  bilo  izvežbanih  197  učiteljev 
in  duhovnikov  v  novi  učni  metodi. 

Poleg  normalke  v  Celovcu  je  šolska  komisija  ustanovila  glavni 
šoli  v  Št.  Vidu   in  Beljaku,  kmalu  za  njima  pa  trivijalne  mestne  šole 

na  Krki,  Strassburgu,  Volšpergu.  Izmed  ostalih  nameravanih  šol  so 
otvorili  1.  1777.  velikovško  trivijalko,  ki  je  postala  dve  leti  potem 
glavna  šola.  Velike  zasluge  za  velikovško  šolo  si  je  pridobil  tamošnji 
mestni  župnik  Filip  Vedenik,  podarivši  1000  gld.  za  zboljšanje  uči- 
teljske plače.  Cesarica  Marija  Terezija  mu  je  za  ta  velikodušni  čin 
podarila  zlato  kolajno.  Na  deželi  je  izkušala  vlada  izvršiti  svoje  šolske 
načrte  s  pomočjo  samostanov  in  graščakov.  Redovnikom  je  kratko- 
malo  ukazala  ustanoviti  ljudske  šole  ali  v  samostanu  samem  ali  pa 
na  samostanskem  ozemlju.  Tako  so  nastale  šole  v  Podkloštru,  Ve- 
trinju  in  v  Mohličah.  Težje  je  bilo  z  graščaki,  katere  so  1.  1779.  vnovič 
pozvali,  naj  kaj  prispevajo  za  šolo.  Nekateri  se  niti  odzvali  niso,  drugi 
so  rekli,  da  nič  nimajo  in  zato  tudi  nič  ne  morejo  dati,  ali  pa  so 
obetali  le  kaj  malega,  na  pr.  šolsko  sobo  ali  les  za  zgradbo  šolskega 
poslopja  ali  nekaj  goldinarjev  na  leto  za  učitelja  in  šolske  knjige. 
Najradodarnejši  je  bil  še  grof  Vincenc  Rosenberg -  Orsini,  ki  je  imel 
obsežna  posestva  v  slovenskem  delu  Koroške.  Za  šolo  v  Hodišah  je 
dal  sobo  v  graščini  z  vso  opravo  in  obetal  za  učitelja  letni  pri- 
spevek 40  gld.  Nadzornik  Mossmann  je  zahteval  za  Hodiše  učitelja, 
ki  zna  slovenski  in  nemški.  Za  šolo  v  Grabštajnu  je  dal  grof  tudi 
opravljeno  sobo  in  za  učitelja  100  gld.  na  leto,  za  učitelja  na  Radišah 
30  gld.  Na  tem  kraju  je  podpiral  šolo  tudi  župnik,  ki  je  sam  izvežbal 
nekega  mladeniča  za  učiteljsko  službo.  Tega  učitelja  „iz  stare  šole" 
so  potem  pozvali  v  celovški  pripravniški  tečaj,  ker  je  znal  oba  jezika. 
Ko  so  potem  v  Radišah  ustanovili  šolo  po  novem  učnem  načinu,  ni 
prišlo  prvo  poletje  nič  otrok  k  pouku,  pozimi  pa  le  14.  —  Grot 
Goes  je  dajal  prispevke  za  šolo  v  Blatogradu,  kjer  je  poučeval  cer- 
kovnik. —  Poreče  ob  Vrbskem  jezeru  so  bile  last  jezuitskega  reda, 
ki  je  bil  pa  1.  1773.  že  razpuščen.  Gospostvo  je  potem  pripadlo  ko- 
roškemu šolskemu  zakladu,  čigar  upravitelji .  so  hoteli  na  svojem 
posestvu  ustanoviti  hkrati  župnijo  in  šolo.  Med  bivšimi  jezuiti  pa  ni 
bilo  najti  nobenega  za  obojni  posel  sposobnega  moža,  ker  so  bili 
nekateri  neobhodno  potrebni  na  drugih  mestih,  drugi  pa  niso  znali 
slovenskega  jezika,  ki  je  v  Porečah  potreben.  Zato  so  L  1779.  sprejeli 
duhovnika  Ivana  Novaka,  ki  je  v  Celovcu  dovršil  pripravniški  tečaj, 
naj  bi  opravljal  službo  župnika  in  učitelja.  Toda  Novak  je  kmalu 
odšel.  Nemške  šole  pa  so  se  branili  ljudje  in  celo  oskrbnik  šolskega 
zaklada,  češ,  „da  bi  se  morala  večina  otrok  najprej  nemški  naučiti, 
potem  bi  se  mogli  še  le  učiti  citati  in  pisati." 

Razun  imenovanih  so  bile  1.  1777.  na  slovenskem  Koroškem  še 
sledeče  šole:  V  Celovcu  so  imeli  poleg  normalke,  predmestno  šolo, 
uršulinsko  šolo  za  deklice  in  posebej  še  šolo  v  sirotišču.  Duhovniki 
so  poučevali  v  Dobrlivasi  (poleg  organista),  v  Grebinju  (samostanu), 
Rablju;  na  Osojah  so  imeli  učitelja;  orgljavci  pa  so  učili:  v  Guštanju, 
Železni  Kapi  i,  Pliberku,  Borovljah,  Podgorjanih,  v  Štebnu  na  Žili, 
na  Brdu;  v  Šmohorju  je  učil  tržni  pisar,   ki  je  bil   hkrati  orgljavec. 

Jezikovna  uredba  koroških  šol  seveda  ni  bila  drugačna  kakor 
drugod.  Bile  so  „nemške"  šole  po  vsem  svojem  značaju.  Zato  niso 
skrbeli  za  slovenske  šolske  knjige,  izvzemši  dunajski  katekizem,  ka- 
terega je  šolska  komisija  dala  posloveniti,    „da  olajša  trud  verouči- 

teljem  v  tistih  krajih  dežele,  ki  so  po  večini  slovenski".  Vse  druge 
knjige  začenši  s  „plateltafom"  (abecednikom)  so  bile  v  slovenskih 
šolah  iste  kakor  v  nemških.  Ako  še  pomislimo,  da  so  po  slovenskem 
Korotanu  nameščali  za  učitelje  tu  in  tam  trde  Nemce,  potem  se  ni 
čuditi  mnogim  tožbam  koroške  šolske  komisije,  ki  ni  mogla  razu- 
meti, zakaj  se  občine,  kmetje  in  celo  grajska  gospoda  kar  nič  ne 
vnamejo  za  novo  šolo. 

Ako  pregledamo  vse  šolsko  gibanje  pod  Marijo  Terezijo,  mo- 
ramo reči,  da  se  je  avstrijska  vlada  lotila  svoje  naloge  z  veliko 
vnemo  in  odločnostjo.  Izvrševala  je  vztrajno  svoje  šolske  načrte  ne 
glede  na  mnogoštevilne  zapreke  in  ovire,  ki  so  se  ji  stavile  nasproti. 
Ne  gre  ji  odrekati  uspeha,  da  je  spravila  v  tok  velevažno  vprašanje 
ljudske  izobrazbe.  Način,  kako  se  je  imelo  rešiti  to  vprašanje,  pa  je 
bil  prikrojen  po  onem  vzorcu,  ki  smo  ga  preko  Dunaja  prejeli  iz 
Nemčije,  in  ta  vzorec  je  bil:  nemška  šola  s  sagansko  učno  metodo. 
S  tem  šolskim  programom  so  hoteli  izobraziti  vse  avstrijske  narode. 
Da  se  mora  prava  ljudska  šola  opirati  na  materin  jezik  učencev, 
kot  temelj  vse  daljne  izobrazbe,  do  tega  razumevanja  pa  se  ni  mogel 
dvigniti  „prosvetljeni"  18.  vek. 


Znamenje  pri  Škofji  Loki. 

Grad  kneza  Porcije  v  Špitalu.    (Renesančni  ali  italijanski  slog.) 


8.  Jožef  II.  in  jožefinizem.  Vojna  s  Turki. 

Leopold  II. 

Prvorojeni  sin  Marije  Terezije  in  dedič  habsburškega  prestola, 
Jožef  II.,  je  bil  že  od  1.  1765.  njen  sovladar,  pa  se  je  omejil  do  ma- 
terine smrti  le  na  vodstvo  vojaških  potreb.  Ko  je  leta  1780.  prevzel 
vlado  avstrijskih  dežel,  je  bil  39  let  star,  mož  na  višku  moči  in  do- 
zorelega uma,  ki  je  prinesel  s  seboj  določene  načrte  za  svojo  vlado 
in  jih  izkušal  uveljaviti  z  nestrpno  naglico.  Zgodovina  pozna  malo 
vladarjev,  ki  bi  se  bili  bolj  trudili  za  blagor  države  z  raznimi  refor- 
mami na  političnem,  gospodarskem  in  cerkvenem  polju,  povsod 
imajoč  namen  dvigniti  ljudstvo  do  izobrazbe,  mu  podati  prave  pojme 
o  dolžnostih  do  Boga  in  države,  mu  pomagati  do  blagostanja  in  z 
ljudstvom  vred  storiti  tudi  državo  mogočno  in  ugledno.  V  svojih  na- 
zorih in  načrtih  je  bil  Jožef  II.  vseskozi  gojenec  „prosvetljene  dobe". 
Izkušal  je  omejiti  vpliv  cerkve  in  njeno  delovanje  popolnoma  podre- 
diti državnim  koristim.  Raznolike  avstrijske  dežele  in  narode  je  hotel 
združiti  v  mogočno  državo,  z  eno  ustavo,  enim  (nemškim)  jezikom  in 
skupnimi  zakoni,  ki  naj  bi  veljali  za  vse  podložnike.  Najvišji  državni 
smoter  mu  je  bil  javni  blagor,  kateremu  so  se  morale  umakniti  vse 
pravice  posameznikov,  kakor  tudi  privilegiji  raznih .  stanov  in  družb. 
o  kakem  sodelovanju  ljudstva  pri  zakonodaji  pa  Jožef  II.  ni  hotel 
nič  slišati.  Vsa  uprava  naj  bi  izhajala  iz  enega  središča  in  vsa  oblast 
naj  bi  se  združevala  v  osebi  cesarjevi.  Ako  sta  ji  bila  preje  glavni 

opori  plemstvo  in  duhovščina,  je  imelo  zdaj  na  njuno  mesto  stopiti 
poslušno  in  delavno  uradništvo.  Cesar  sam  se  je  imel  za  prvega  slu- 
žabnika in  upravitelja  države  ter  se  izkušal  na  mnogoterih  svojih 
potovanjih  osebno  prepričati  o  tem,  kaj  je  potrebno  njegovim  deželam 
in  prebivalstvu. 

Potoval  je  navadno  kot  zasebnik  in  se  izdajal  za  „grofa  Falken- 
steina".  Ob  njegovem  prihodu  ni  smelo  biti  nikjer  slavnostnih  spre- 
jemov, streljanja  ali  vojaške  parade.  Prenočil  je  v  kaki  gostilni,  po- 
slušal pritožbe,  sprejemal  prošnje  podložnikov,  si  ogledal  javne  naprave 
in  na  podlagi  dobljenih  vtiskov  potem  izdal  svoje  odredbe.  Na  ta  način 
se  je  večkrat  mudil  v  Gradcu,  Celju,  Ptuju,  Trstu,  Celovcu.  Ljubljano 
je  obiskal  dvakrat;  prvič  1.  1784.,  ko  se  je  vračal  iz  Rima,  in  zopet 
štiri  leta  pozneje.  Obakrat  je  prenočeval  in  obedoval  v  gostilni  pri 
„Divjem  možu",  si  ogledal  meščanski  špital,  vojaško  bolnico,  uršu- 
linsko  šolo,  stolnico,  cerkev  sv.  Jakoba,  frančiškanski  samostan  in 
potem  nadaljeval  svojo  pot.  Pri  svojem  prvem  obisku  je  že  iz  Ljub- 
ljane poslal  guvernerju  grofu  Khevenhiilerju  v  Gradec  spomenico,  v 
kateri  mu  očita  slabo  stanje  državne  ceste  med  Razdrtim  in  Postojno 
in  zahteva,  da  se  pospeši  osuševanje  ljubljanskega  barja.  Potem  daje 
odredbe,  kako  naj  se  porabijo  poslopja  nekaterih  odpravljenih  samo- 
stanov. V  kaznilnici  je  našel,  da  se  kaznjencem  predobro  godi.  „Imajo 
postelje,  kurjene  sobe,  dobro  hrano;  nalaga  se  jim  le,  da  predejo  in 
pometajo  ulice."  To  je  treba  izpremeniti.  Namesto  postelj  naj  imajo 
trda  ležišča  ob  kruhu  in  vodi;  tudi  naj  jih  ne  razvadijo  z  dobrim 
zaslužkom.  Iz  ubožnice  naj  odpuste  stare  ljudi,  ako  sami  to  prosijo, 
in  naj  jim  dajo  letno  podporo  v  denarju;  za  najdenčke  pa  je  treba 
bolje  skrbeti. 

Že  navedeni  zgled  dovolj  priča,  kako  je  izkušal  cesar  sam  do- 
biti vpogled  v  vse  stroke  javne  uprave  in  se  zanimal  za  podrobnosti, 
ki  se  navadno  odtegujejo  osebni  določbi  vladarjevi. 

V  državni  upravi  se  jasno  kažejo  centralistični  Jožef  o  vi  nameni. 
Leta  1783.  je  odpravil  deželna  glavarstva  in  osnoval  za  Štajersko, 
Koroško  in  Kranjsko  skupno  vlado  (gubernij)  v  Gradcu.  Goriško  je 
bilo  najprej  nekaj  časa  združeno  s  Kranjsko,  potem  pa  z  Gradiško 
in  Trstom  vred  podrejeno  c.  kr.  gubernij u  v  Trstu.  Posamezni  deželni 
zbori  so  sicer  še  ostali,  pa  stanovi  niso  imeli  skoraj  nobenega  vpliva 
na  vlado. 

Z  veliko  vnemo  se  je  lotil  cesar  Jožef  rešitve  kmečkega 
vprašanja.  Tu  je  hodil  po  potih,  ki  jih  je  bila  nastopila  že  njegova 
mati.  Vendar  moremo  o  njej  kvečjemu  reči,  da  je  s  svojimi  zakoni 
hotela  varovati  kmečki  stan,  med  tem  ko  je  Jožef  II.  nameraval  njega 
popolnoma  osvoboditi.  Še  mnogo  bolj  kakor  Marija  Terezija  je  bil 
cesar  Jožef  prepričan,  da  je  kmet  temelj  države.  Vnanji  izraz  njego- 
vega spoštovanja  do  kmečkega  stanu  je  bil  oni  dogodek  blizu  Brna 
na  Moravskem,  ko  je  cesar  zagledal  na  njivi  orjočega  kmetica,  stopil 
z  voza,  prijel  za  plug  in  ga  držal,  dokler  ni  kmet  zarezal  brazde  do 
konca  njive.  Kamenit  spomenik  stoji  sedaj  na  mestu,  kjer  je  Jožef  II. 
na  ta  način  počastil  kmečko  delo. 

Prvi  korak  k  osvoboditvi  kmečkega  stanu  je  bil  cesarski  odlok 
okaznovanju  podložnikov  (Unterthans-Strafpatent)  z  dne  1.  sep- 
tembra 1782  in  hkrati  objavljeno  navodilo,  kako  je  obravnavati  nji- 
hove pravne  spore.  Po  določbah  tega  patenta  se  je  smel  vsak  pod- 
ložnik  pritožiti  proti  odredbam  svoje  zemljiške  gospode,  ki  je  morala 
pritožbo  vzeti  na  znanje  in  redno  o  njej  obravnavati.  Za  prestopke 
podložnikov  je  bilo  najnižje  pristojno  sodišče  zemljiška  gosposka,  ki 
je  morala  najprej  kmeta  zaslišati  vpričo  župana  in  dveh  zanesljivih 
mož  in  o  tem  zaslišanju  napraviti  natančen  zapisnik.  Še  le  potem  se 
je  smela  izreči  sodba  in  določiti  kazen,  vendar  je  smel  podložnik 
proti  njej  vložiti  priziv  na  c.  kr.  okrožni  urad.  Kazni,  ki  so  jih  smele 
zemljiške  gosposke  naložiti  podložnikom,  so  bile  sledeče:  zapor  ob 
kruhu  in  vodi,  kazensko  delo  v  železju  in  odprava  z  zemljišča 
(Abstiftung).  Ako  je  bil  podložnik  obsojen  na  zapor,  ki  je  imel  tra- 
jati dalj  kakor  osem  dni,  ali  pa  mu  je  zemljiška  gosposka  hotela 
odvzeti  zemljišče,  je  bila  obsodba  veljavna  le  tedaj,  če  jo  je  potrdil 
okrožni  urad.  Pretepanje  podložnikov,  kakor  tudi  druge  telesne  in 
sramotilne  kazni  so  bile  prepovedane. 

S  patentom  dne  11.  junija  1782  je  cesar  Jožef  odpravil  robstvo 
ali  nevoljstvo,  to  je  vse  one  vezi,  ki  so  še  omejevale  osebno 
svobodo  podložnikov  in  jih  priklepale  na  grudo.  Robstvo  v  strogem 
pomenu  besede,  ko  se  je  človek  smel  kakor  mrtva  stvar  prodati, 
podariti  ali  zamenjati,  pri  nas  že  proti  koncu  srednjega  veka  ni  bilo 
več  v  navadi.  Vendar  še  kmet  ni  bil  popolnoma  prost.  Zemljišča  ni 
smel  zapustiti,  ne  da  bi  se  odkupil,  za  ženitev  je  potreboval  dovo- 
ljenja zemljiške  gosposke,  in  svojih  otrok  ni  smel  vzgojiti  za  druge 
poklice,  kakor  le  za  delo  na  polju,  ako  ni  njegov  gospod  drugače 
določil.  S  cesarskim  patentom  so  bile  vse  te  omejitve  osebne  svobode 
odpravljene. 

Tretja  važna  odredba  se  je  tikala  tlake.  Vlada  je  bila  prepri- 
čana, da  je  v  korist  zemljiškim  posestnikom,  kakor  tudi  podložnikom, 
ako  se  odkupi  tlaka  z  denarjem  ali  pa  poljskimi  pridelki.  Poizkusi 
te  vrste  so  se  zlasti  na  Češkem  dobro  obnesli.  Zato  je  cesar  ukazal 
z  dvomim  odlokom  dne  10.  februarja  1783  odrediti  odkupnino  za 
tlako  na  vseh  državnih  in  cesarskih  (kameralnih)  posestvih.  Seveda  so 
se  morala  vsled  tega  gosposka  zemljišča,  ki  so  jih  le  tlačani  obdelo- 
vali, razdeliti  med  kmete  proti  primerni  kupnini  ali  najemnini.  Meseca 
avgusta  istega  leta  je  potem  cesar  naročil  upravitelju  kameralnih 
posestev,  cesarskemu  svetniku  Jožefu  Hammerju,  da  se  na  isti  način 
pripravlja  odprava  tlake  po  vsem  Štajerskem,  Koroškem  in  Kranjskem. 
Vendar  so  pogajanja  med  kmeti  in  gospodo  le  počasi  napredovala, 
ker  so  zemljiški  gospodje  terjali  visoko  odkupnino,  podložniki  pa  niso 
hoteli  nič  plačati  v  nadi,  da  bode  cesar  tlako  itak  odpravil. 

Tu  in  tam  so  nastali  tudi  nemiri,  tako  na  Tolminskem  in  v  krški 
okolici,  kjer  je  Andrej  Domitrovič  1.  1790.  peljal  svoje  kmečke  trume 
pred  graščino  „Šrajbarski  turn"  (Thurn  am  Hart),  zahteval  popolno 
odpravo  tlake  in  davkov  v  žitu,  pa  je  bil  s  13  tovariši  vred  ustreljen. 
Še  umirajoč  je  rekel  kmetom:  „ Desetino  (cerkveno)  morate  plačevati, 
ker  jo  je  Bog  postavil,  za  odpravo  tlake  in  grajskih  davščin  pa  umrite 

z  menoj."  Našel  je  posnemavce  v  Loki  pri  Zidanem  mostu,  v  Sevnici 
in  Planinskem  trgu,  kjer  so  kmetje  zahtevali,  da  se  odpravi  vsa  tlaka, 
vse  žitne  davščine  in  vsa  desetina.  Po  vseh  cerkvah  ob  Savi  so  bili 
plat  zvona,  a  posadka  v  Planinskem  trgu  je  upornike  hitro  napadla 
in  razkropila.  V  kratkem  času  je  bil  zopet  mir. 


Cesar  Jožef  II. 

(Po  sliki  v  dunajskem  dvornem  muzeju.) 


Manj  sreče  je  imel  cesar  Jožef  z  davčno  preosnovo,  ki  jo 
je  bil  odredil  s  1.  novembrom  1789  in  je  imela  obdačiti  zemljišča  po 
njih  letnem  donesku,  ne  glede  na  posestnike,  pa  je  med  gospodo 
vzbudila  hudo  nevoljo. 

Z  veliko  skrbjo  je  gojil  Jožef  II.  tudi  šolstvo.  Vendar  je  z 
njim  le  preveč  zasledoval  suho  državno  korist  in  še  manj  upošteval 
dane  razmere  kakor  njegova  mati.  Glede  na  podrobnosti  Jožefove 
šolske  politike  naj  zadoščajo  sledeče  črtice:  Strože  nego  preje  seje 
vlada  izjavila  za  občno  šolsko  dolžnost  in  šestletno  šolanje  (od  6.  do 
12.  leta);  oproščati  sme  otroke  le  šolski  komisar  in  le  takrat,  ako  so 
ovire  res  nepremagljive.  Šolo  je  ustanoviti  v  vseh  krajih,  kjer  imajo 
svojega  duhovnika  in  krstno  knjigo,  pa  tudi  tam,  kjer  je  v  okrožju 
pol  ure  100  za  šolo  godnih  otrok.  Če  je  kraj  hribovit  ali  močviren, 
je  šola  potrebna  tudi  za  manjše  število  otrok.  Učitelj  ne  poučuj  več 
nego  sto  otrok;  ako  jih  je  več,  naj  se  še  imenuje  „pristav"  (pomožni 
učitelj);  za  200  otrok  je  treba  dveh  učiteljev.  —  Učiteljem  je  namenil 
cesar  100  do  150  goldinarjev  plače  (po  sedanji  denarni  vrednosti 
700 — 1100  K),  pa  so  morali  obiskovati  pripravniški  tečaj  in  oprav- 
ljati tudi  cerkovniška  opravila.  Značaj  šole  kot  državnega  zavoda  je 
vlada  strogo  varovala.  Šolsko  nadzorstvo  so  poverili  „okrožnim  šol- 
skim komisarjem",  katere  so  plačevali  iz  premoženja  cerkvenih  bra- 
tovščin. Med  najboljše  okrajne  šolske  komisarje  je  prištevati  znanega 
zgodovinarja  Antona  Linharta  in  Blaža  Kumerdeja,  ki  je  posloval  od 
1.  1787.  do  1792.  kot  nadzornik  v  Celju  in  se  potem  vrnil  v  isti  službi 
v  Ljubljano.  Duša  vsemu  avstrijskemu  ljudskemu  šolstvu  je  bil  za 
časa  Jožefa  II.  in  še  skozi  par  desetletij  pozneje  naš  rojak  Jožef 
Špendov,  rojen  1.  1739.  v  Mošnjah  na  Gorenjskem,  ki  je  s  svojim 
bistrim  umom  dosegel  čast  dunajskega  kanonika,  dvornega  svetnika 
in  prisednika  šolske  dvome  komisije.  Leta  1788  ga  je  cesar  imenoval 
za  vrhovnega  šolskega  nadzornika  v  Spodnji  Avstriji  in  kot  tak  je 
bil  vladni  svetovalec  v  šolskih  stvareh  za  vso  državo.  Največje  za- 
sluge si  je  pridobil  Špendov  ob  preosnovi  ljudskega  šolstva  1.  1804. 
Umrl  je  na  Dunaju  1.  1816.  kot  stolni  prost. 

Kako  je  napredovalo  ljudsko  šolstvo  za  cesarja  Jožefa? 

Na  Kranjskem  in  Primorskem  je  šlo  zelo  počasi.  Ljudje  se  niso 
mogli  z  novimi  šolami  sprijazniti.  Ljubljančani  so  tožili,  da  se  otroci 
nauče  več  slabega  kakor  dobrega  in  pozabijo  še  to,  kar  so  se  doma 
naučili.  Da  je  pouk  tako  pomanjkljiv,  prihaja  odtod,  ker  so  učitelji 
preslabo  plačani  in  se  zato  ukvarjajo  s  privatnim  poukom,  zanemar- 
jajo pa  svoj  redni  posel.  Tudi  šolski  prostori  niso  primerni.  —  Cesar 
je  želel,  naj  bi  duhovniki  v  pridigah  priporočali  novo  šolo  in  je  take 
govore  dal  natisnjene  širiti  med  ljudstvom.  Da  mora  biti  v  ljudski 
šoli  učni  jezik  materinščina,  od  tega  načela  se  je  Jožef  II.  še  bolj 
oddaljil,  kakor  njegova  mati.  Potem  so  pa  tožili,  da  po  slovenskih 
krajih  šolstvo  ne  napreduje,  kakor  na  pr.  dvorni  svetnik  Dorpfeld, 
ki  je  leta  1789.  poročal  vladi,  da  šola  v  Grebinju  „nič  noče  uspevati 
zaradi  slovenščine,  ki  tam  prevladuje".  Za  slovensko  „narodno"  šolo 
se  jim  je  zdelo  kvečjemu  to  potrebno,  da  je  moral  učitelj  poleg 
nemščine  znati  tudi  slovenski.  Kje  pa  dobiti  za  pičlo  plačo  takih 
učiteljev? 

L.  1789.  toži  tržaški  gubemij,  da  je  na  Primorskem  še  le  deset 
trivijalk  vštevši  nunske  šole  v  Trstu,  Gorici  in  Korminu.  Na  Kranj- 
skem je  ugotovil  Špendov  leta  1788.,  da  šolstvo  vzlic  mnogovrstnim 

oviram  vendar  napreduje,  kajti  našteli  so  58  šol  s  3154  učenci,  med 
tem  ko  je  imela  za  tretjino  manjša  Koroška  157  šol  z  8567  učenci. 
Štajerska  pa  celo  376  šol  in  20.576  učencev. 

Znamenit  zgled  slovenskega  šolnika  iz  tedanje  dobe  nam  je 
slovenski  pisatelj  Jurij  J  apel  j,  izza  leta  1787.  župnik  in  dekan  na 
Jezici  pri  Ljubljani.  V  svoji  župniji  se  je  lotil  prostovoljno  šolskega 
pouka  in  priredil  v  svoji  mali  hišici  šolsko  sobo,  kjer  je  učil  mla- 
dino citati,  pisati  in  računati.  V  lepih  dneh  jo  je  vodil  pod  milo  nebo, 
se  utaboril  s  svojimi  učenci  pod  kakim  drevesom  ali  na  senčni  rav- 
nici za  Savo  in  jim  drobil  koristne  nauke.  Ko  so  se  mlade  glavice 
utrudile,  so  se  začeli  igrati  in  petdesetletni  gospod  dekan  se  je  sam 
udeleževal  teh  nedolžnih  veselic.  Včasih  jih  je  vodil  tudi  na  polje, 
kjer  so  z  njiv  pobirali  kamenje.  To  delo  je  nadomeščalo  telovadbo. 
Da  je  ohranil  svoje  učence  pri  dobri  volji,  jih  je  zabaval  z  nedolž- 
nimi šalami  in  vmes  vpletal  lepe  nauke  za  življenje.  —  Japelj  je 
pozneje  postal  kanonik  v  Celovcu  in  šolski  nadzornik  za  Koroško. 
Umrl  je  nagle  smrti  1.  1807.  in  bil  pokopan  na  mestnem  pokopališču 
pri  sv.  Rupertu. 


Najgloblje  so  posegle  Jožefove  cerkvene  reforme.  S  svojimi 
ukazi  o  javnih  cerkvenih  stvareh  (in  publico-ecclesiasticis)  je  ustvaril 
vladni  sistem,  čigar  sledove  nahajamo  še  pol  stoletja  po  njegovi 
smrti  in  ki  ga  zaznamujemo  z  imenom  jožefinizem.  Kratko  lahko 
označimo  ta  sistem  kot  nadvlado  in  nadzorstvo  države  nad  vsemi 
strokami  cerkvenega  življenja  in  delovanja.  Cesar  Jožef  ni  priznal 
cerkve  za  samostojno  družbo,  ki  ima  svoj  nadnaravni  smoter  in  pri- 
memo temu  smotru  tudi  svoje  posebno  poslanstvo,  temveč  jo  je  hotel 
popolnoma  podrediti  državi.  Po  njegovem  mnenju  je  bila  glavna  na- 
loga cerkve,  da  pospešuje  državno  korist  ali  „javni  blagor".  Blagor 
države  pa  so  tedaj  iskali  v  mnogoštevilnem  prebivalstvu,  cvetoči  obrti, 
in  trgovini,  splošni  ljudski  izobrazbi.  Vsi  oni  pojavi  cerkvenega 
delovanja,  ki  niso  naravnost  pospeševali  teh  ciljev,  so  se  jim  zdeli 
nepotrebni,  da  celo  škodljivi.  Zato  je  zasnoval  Jožef  II.  celo  vrsto 
reform  (preosnov),  ki  so  vse  imele  namen  cerkev  vdinjati  državi  kot 
policijski  organ  in  hkrati  iz  nje  iztrebiti,  kar  se  je  zdelo  pros  vetij  enim 
jožefinskim  državnikom  nepotrebno  ali  škodljivo. 

Jožef  II.  bi  pa  ne  bil  mogel  izvršiti  svojih  reformnih  načrtov, 
da  ni  bilo  na  škofijskih  stolicah  mož,  ki  so  ga  podpirali  s  svojim 
velikim  vplivom  na  duhovščino  in  ljudstvo.  Med  prve  njegove  po- 
močnike te  vrste  moramo  prištevati  ljubljanskega  loiezoškofa,  grofa 
Karola  Herbersteina. 

Herbersteini  so  znana  štajerska  plemiška  rodbina.  Škofov  oče 
Ivan  Emest  je  bil  c.  kr.  komornik,  tajni  svetnik  in  deželni  upravitelj 
na  Štajerskem,  mati  Marija  Doroteja  pa  iz  rodu  grofov  Dietrichsteinov. 
Njun  sin  Karol  Jožef  je  bil  rojen  v  Gradcu  7.  julija  1.  1719.  in  se  je 
posvetil  duhovskemu  stanu.  Ko  je  bil  24  let  star,  je  že  dobil  kano- 
nikat  v  Tridentu.  Pozneje  je  prišel  kot  pomožni  škof  (koadjutor)  h 
grofu  Petazziju  v  Ljubljano  in  mu  po  njegovi  smrti  1.  1772.  sledil  na 

ljubljanski  škofijski  stolici.  Herberstein  je  bil  med  avstrijskimi  škofi 
najodločnejši  zastopnik  „prosvetljene"  smeri.  Škofovsko  oblast  je 
hotel  razširiti  na  račun  papeža  in  rimske  stolice,  vse  Jožefove  cer- 
kvene reforme  je  podpiral  s  toliko  vnemo,  da  si  je  pridobil  njegovo 
posebno  naklonjenost,  in  o  razmerju  katoličanov  do  drugo vercev  je 
imel  nazore,  ki  so  jih  v  Rimu  obsodili  kot  krivoverske.  Značilno  je, 
da  je  škof  Herberstein  že  1.  1780.  v  posebnem, pastirskem  listu  razodel 

načrt  za  one  preosnove 
in  odredbe,  ki  jih  je  cesar 
še  le  v  naslednjih  letih 
izvršil. 

Pismo  je  zanimivo 
dovolj,  da  tu  podamo  vsaj 
njega  glavne  misli.  Pri 
cerkveni  vladi,  pravi  škof, 
ureja  vnanje  cerkvene 
reči  katoliški  deželni 
knez,  med  tem  ko  so  no- 
tranje stvari,  to  kar  ime- 
nujemo vero  ali  religijo, 
poverjene  škofom  v  nji- 
hovih okrožjih.  Prvenstvo 
rimskega  papeža  ima  na- 
men, da  se  ohrani  edinost 
v  cerkvenih  stvareh  in 
verski  nauk  ne  pokvari. 
—  Redovništvo  je  člove- 
ška iznajdba,  ker  ga  Kri- 
stus ni  potrdil  ali  pripo- 
ročal (!).  Zato  samostani 
in  redovi  cerkvi  niso 
neizogibno  potrebni,  in 
tudi  če  bi  se  vsi  odpra- 
vili, bi  s  tem  cerkev  ne 
trpela  škode.  Tudi  je 
upravičeno,  da  domači 
redovniki  niso  pokorni 
inozemskim  predstojni- 
kom in  da  se  njih  zveza 
s  tujimi  redovnimi  gene- 
rali pretrga.  —  Škofje  imajo  sami  oblast  dajati  spregled  od  zakonskih 
zadržkov  in  ni  treba  v  ta  namen  papeževega  dovoljenja.  —  Vladar  sme 
tudi  nekatoliškim  prebivalcem  dovoliti  svobodno  bogoslužje,  ako  nji- 
hova vera  vzgaja  zveste  in  mirne  državljane  in  nima  presojati  o  tem, 
so  li  njihovi  nauki  pravi  ali  ne.  Vsakdo  ima  prirojeno  pravico,  da 
se  drži  tiste  verske  stranke,  ki  se  mu  zdi  po  njegovih  nazorih  in 
vestni  preiskavi  prava. 

Herbersteinovo  pastirsko  pismo  je  zbudilo  silno  zgledovanje  daleč 
preko   mej    ljubljanske  škofije  in  vsebuje  kratek  jožefinski  program 


Frančiškanski  samostan  v  Ljubljani. 

cerkvenih  preosnov.  V  Ljubljani  sta  izšli  proti  njemu  dve  knjižici.  Prvo 
je  menda  spisal  frančiškanski  provincial  p.  Kastulus  Weibl,  ki  škofovo 
pismo  stavek  za  stavkom  zavrača  in  po  pravici  sodi,  da  je  moralo  biti 
sestavljeno  v  pisarni  c.  kr.  duhovske  dvome  komisije.  V  drugi  brošuri, 
ki  je  enako  kakor  prva  spisana  v  nemškem  jeziku,  se  pisatelj  imenuje  že 
v  naslovu  z  besedami:  „Knezoškofu  ljubljanskemu  podana  javna  vero- 
izpoved Janeza  Mihaela  Verbeca,  meščana  deželnoknežjega  glavnega 
mesta  v  Kranj ski'*  (Dem  Fiirstbischof  von  Laibach  abgelegtes  offentliches 
Glaubensbekentniss  von  Hans  Michael  Vorwetz,  einer  landesfiirstlichen 
Hauptstadt  im  Herzogthum  Krain  Biirgers).  V  spisu  se  pisatelj  pred- 
stavlja kot  krojač,  ki  je  služil  več  let  cesarju  v  vojaški  službi,  zdaj 
pa  se  preživlja  s  šivanko.  Verbec  meni,  da  Herbersteinovo  pastirsko 
pismo  „ni  sad  z  njegovega  knežjega  vrta",  ampak  delo  dunajske 
prostozidarske  lože,  kamor  baje  škof  pogosto  zahaja,  kadar  biva  na 
Dunaju.  Pikro  potem  pripominja,  da  v  svoji  gorečnosti  izkuša  celo 
prehiteti  cesarjeve  načrte,  in  omenja,  da  ga  imajo  Ljubljančani  za 
napol-luterana.  Ob  sklepu  spisa  potem  v  19  odstavkih  izraža  svojo 
veroizpoved,  katere  naj  se  trdno  drže  tudi  njegovi  someščani.  —  Naj- 
odločneje je  zavrnila  Herbersteinove  nauke  rimska  stolica.  Papež 
Pij  VI.  je  izdal  apostolsko  pismo  (breve)  v  obsegu  debelega  zvezka, 
kjer  na  podlagi  spisov  cerkvenih  očetov  dokazuje,  da  so  škofovi 
nazori  zmotni.  Ko  je  cesar  hotel  Herbersteina  napraviti  za  nadškofa, 
se  je  Pij  VI.  stanovitno  branil  ga  potrditi,  dokler  ne  prekliče  svojih 
krivih  naukov.  —  Popolno  priznanje  pa  je  seveda  našel  škof  Herber- 
stein  pri  avstrijski  vladi  in  cesarju  Jožefu,  ki  ga  je  z  odlokom  dne 
27.  novembra  1781  vsem  škofom  v  cesarstvu  predstavil  za  zgled. 

Drugi  škofje  Notranje  Avstrije  sicer  niso  bili  v  vseh  rečeh  na 
stališču  Herbersteinovem,  vendar  so  več  ali  manj  pospeševali  cesarske 
cerkvene  reforme.  Krški  škof  grof  Anton  Auersperg  je  izdal  1.  1782. 
pouk  o  cerkvenih  bratovščinah  in  božjih  potih,  ki  je  pripravljal  na 
poznejše  slične  vladne  naredbe.  Sekovski  škof  grof  Arco  je  bil  po- 
seben ljubljenec  Jožefov.  Njegovo  pastirsko  pismo  o  bratovščinah, 
odpustkih  in  romanjih  je  vlada  poslala  drugim  škofom  v  posnemanje. 
O  lavantinskem  škofu,  grofu  Schrattenbachu,  in  grofu  Inzaghiju,  škofu 
tržaškem,  je  le  toliko  znano,  da  nista  nasprotovala  vladnim  naredbam, 
ampak  se  jim  brez  ugovora  pokorila.  Celo  pičenskega  škofa,  Antona 
pl.  Piccardi,  pastirja  najmanjše  avstrijske  vladikovine,  hvali  deželno 
glavarstvo  kranjsko,  češ  da  je  izmed  najgorečnejših  pospeševateljev 
„naj višjih  stremljenj". 

Le  en  cerkveni  knez  Notranje  Avstrije  je  bil  popolnoma  drugač- 
nega mišljenja  kakor  njegovi  tovariši  na  škofijskih  stolicah.  To  je 
bil  grof  Rudolf  Edling,  nadškof  goriški.  Ta  mož,  ki  je  kmalu 
postal  žrtev  jožeiSnizma,  je  bil  rojen  v  Gorici  1.  1723.  Najprej  se  je 
izobraževal  doma  in  v  goriških  šolah  pri  jezuitih.  Bogoslovno  na- 
obrazbo  je  dobil  v  „nemškem  kolegiju"  v  Rimu,  kjer  je  bil  leta  1746. 
posvečen  za  duhovnika.  Ko  se  je  vrnil  domov,  je  postal  kanonik  v 
Akvileji  in  pozneje  stolni  dekan  v  Gorici.  Odlikoval  se  je  po  svoji 
pobožnosti  in  gorečnosti  za  dušno  pastirstvo.  Nadškof  Attems  ga  je 
sam  priporočil  cesarici  Mariji  Tereziji  za  naslednika  na  goriški  stolici. 

Po  njegovi  smrti  1.  1774.  je  Edling  prevzel  vlado  goriške  škofije.  Bil 
je  neumoren  v  izvrševanju  svojih  škofijskih  opravil,  pridigal,  spo- 
vedoval  in  opravljal  vse  druge  posle  navadnih  duhovnikov.  Zaradi 
cerkvenih  reformnih  odlokov  je  prišel  v  ostro  nasprotje  z  avstrijsko 
vlado.  Bil  je  mnenja,  da  ima  v  cerkvenih  stvareh  odločevati  le  rimska 
stolica  in  zato  ni  hotel  cesarskih  odlokov  brez  papeževega  dovoljenja 
objaviti  duhovščini  in  ljudstvu.  Ko  ukaz  deželnega  glavarstva  gori- 
škega ni  nič  izdal,  ga  je  cesar  leta  1782.  pozval  na  Dunaj  in  mu  dal 
na  izbero,  da  se  ukloni  njegovim  ukazom  ali  pa  odpove  škofiji. 
Edling  je  storil  poslednje.  L.  1784.  je  šel  v  Rim  in  se  ondi  pred  pa- 
pežem odpovedal  goriški  nadškofiji,  vlado  pa  je  le  obvestil  o  svojem 
koraku.  Cesar  mu  je  dovolil  8000  goldinarjev  penzije.  Nekaj  let  je 
poslej  Edling  še  preživel  v  Rimu.  Ker  pa  je  bila  njegova  navzočnost 
avstrijskemu  poslaniku,  kardinalu  Hržanu,  neprijetna,  mu  je  avstrijska 
vlada  1.  1787.  odkazala  za  bivališče  Lombardijo.  Tu  je  slednjič  našel 
zaželjeni  pokoj  v  mestu  Lodi,  kjer  je  umrl  v  visoki  starosti  1.  1803. 

Ob  takih  razmerah  se  ni  čuditi,  da  cesar  Jožef  s  svojimi  cer- 
kvenimi reformami  ni  zadel  na  posebne  ovire.  Za  marsikatere  naredbe 
je  izšla  izpodbuda  naravnost  od  avstrijskih  škofov.  Le  duhovščina 
je  imela  težave,  ko  je  morala  potrebo  ali  korist  cesarskih  odlokov 
pred  ljudstvom  zagovarjati  in  opravičevati. 

Prva  versko-politična  odredba  cesarja  Jožefa  je  bil  tolerančni 
patent  iz  leta  1781.  V  njem  pravi,  da  se  je  odločil  privržencem  avgs- 
burške  (luteranske)  in  helvetiške  veroizpovedi  (kalvincem),  kakor  tudi 
razkolnim  Grkom  dovoliti  zasebno  bogoslužje.  Katoliška  cerkev  pa 
naj  ima  še  vedno  prednost  javnega  bogoslužja.  Po  določbah  tega 
zakona  so  smeli  nekatoličani  povsod,  kjer  je  bilo  par  ur  naokoli  sto 
družin  iste  veroizpovedi,  si  postaviti  molitvenico  in  šolo.  Vendar  mo- 
litvenice  niso  smele  imeti  stolpa  in  javnega  dohoda  s  ceste.  Tudi  je 
bilo  dovoljeno  nekatoličanom  pridobiti  hiše  in  zemljišča,  meščanske 
in  mojstrske  pravice,  akademiške  časti,  državne  službe. 

V  slovenskih  deželah  tolerančni  patent  ni  napravil  posebnih 
izprememb.  Na  Kranjskem  niti  poedinih  luteranov  ni  bUo,  prav  tako 
ne  na  Goriškem.  V  Trstu  sta  se  osnovali  1.  1786.  samostojni  občini 
za  luterane  in  kalvince.  Prvi  so  pridobili  katoliško  cerkev  sv.  Rožnega 
venca  za  svojo  božjo  službo,  drugi  pa  cerkev  sv.  Silvestra.  Na 
Zgornjem  Štajerskem  so  se  osnovale  nekatere  luteranske  občine  in  si 
postavile  molitvenice.  Na  Koroškem  je  nastala  slovenska  protestantska 
občina  Zagoriče  v  podklošterski  župniji.  Ljudje  so  bili  tukaj  skozi 
dve  stoletji  ohranili  stare  protestantske  slovenske  knjige  in  si  napra- 
vili neko  čudno  mešanico  iz  katoličanstva  in  luteranstva.  Enako  je 
bilo  na  Zgornjem  Koroškem,  kjer  se  je  osnovalo  več  nemških  lute- 
ranskih  občin.  —  Precej  številni  so  še  bili  protestanti  med  ogrskimi 
Slovenci,  kjer  so  komaj  50  let  preje  izgubili  svoje  cerkve.  Tu  so 
nastale  v  naslednjih  letih  luteranske  fare:  Pucinci,  Križevci,  Bodonci, 
Adrijanci  in  Hodoš. 

V  Rimu  so  vedeli,  da  cesar  namerava  velike  preosnove,  ki  se 
niso  strinjale  z  načelom  cerkvene  samostojnosti.  Herbersteinovo  pa- 
stirsko pismo  jih  je  moralo  poučiti,   da  meri  avstrijska  vlada  zlasti 

na  omejitev  papeške  oblasti  in  zastopa  načela,  ki  so  več  ali  manj 
vodila  v  razkol.  Pismeni  ugovori  so  bili  brezuspešni.  Zdaj  se  je  Pij  VI. 
odločil,  da  sam  potuje  na  Dunaj  in  se  osebno  razgovori  s  cesarjem. 
Kardinali  so  mu  to  potovanje  odsvetovali,  češ  da  mu  utegne  prinesti 
le  ponižanje,  toda  papež  je  ostal  pri  svojem  ukrepu.  Koncem  meseca 
februarja  1782   se  je  odpravil  na  pot  preko  Benečije  in  Goriškega. 

V  Nogaredu  na  goriški  meji  ga  je  sprejel  okrožni  glavar,  baron  Baselli, 
in  ga  spremil  v  Gorico. 

Cesar  Jožef  je  bil  dal  po- 
velje, naj  mu  izkažejo  vse 
tiste  časti,  kakor  kakemu 
drugemu  vladajočemu 
knezu.  Nadškof  Edling 
je  bil  prav  takrat  pozvan 
na  Dunaj,  kjer  so  od  njega 
zahtevali  odpoved,  in  se 
ni  mogel  preje  o  tem 
posvetovati  s  papežem. 
Pij  VI.  je  prenočeval  v 
hiši  barona  Lanthierija 
in  drugi  dan  potoval  čez 
Vipavo  v  Ljubljano.  V 
Postojni  se  mu  je  poklo- 
nil tržaški  škof  Inzaghi. 

V  Ljubljani  je  ostal  papež 
sedem  dni  in  bival  v  hiši 
nemškega  viteškega  reda. 
Razun  domačega  škofa 
sta  se  mu  tu  poklonila 
tudi  škofa  krški  in  lavan- 
tinski  ter  nadvojvodinja 
Marijana,  ki  je  stalno  bi- 
vala v  Celovcu.  Nepre- 
gledna množica  ljudi  je 
bila  vedno  zbrana  okoli 
hiše,  kjer  je  stanoval  pa- 
pež, in  čakala  njegovega 
blagoslova.  Dne  17.  marca 
je  nadaljeval  svojo  pot  in 
še  tisti  dan  prišel  v  Celje ; 
naslednji  večer  je  preno- 
čil v  Mariboru,  19.  marca 
pa  v  Gradcu.  Cesar  Jožef  je  prišel  papežu  naproti  do  kraja  Nova  cerkev 
in  se  z  njim  skupaj  v  vozu  peljal  na  Dunaj.  Povsod  so  skazovali 
Piju  VI.  velike  časti,  zlasti  Dunaj čani  so  bili  vzradoščeni  vsled  tega 
izrednega  obiska.  Toda  zaželjenih  uspehov  papež  ni  dosegel.  Vsemožni 
Jožefov  minister  Kaunitz  je  znal  vse  papeževe  namere  prekrižati.  Ko 
je  Pij  VI.  čez  mesec  dni  zapustil  Dunaj  in  se  čez  Monakovo  in  Tirole 
vrnil  domov,  je  šla  Jožefova  cerkvena  politika  po  prejšnjem  tiru  naprej. 


M.  Marija  Lukančič, 
prva  prednica  ljubljanskih  klarisaric. 

Hud  udarec  je  zadel  najprej  samostane. 

„Prosvetljena  doba"  splošno  ni  bila  prijazna  redovnemu  življenju. 
Zahtevala  je  „vidnega  dela"  za  javni  blagor,  kateremu  so  se  redov- 
niki baje  odtegovali.  Pa  naj  so  posamezni  samostani  (benediktinci, 
piaristi,  minoriti,  frančiškani)  še  toliko  storili  za  znanstvo,  vzgojo 
mladine  in  dušno  pastirstvo,  javno  mnenje  vendar  ni  priznavalo  nji- 
hovih zaslug.  —  Herberstein  je  imenoval  novomeško  frančiškansko 
gimnazijo  „zakotno  šolo",  ki  služi  le  za  vzgojo  redovnega  nara- 
ščaja, in  je  hotel  vse  redovnike  izločiti  iz  dušnega  pastirstva.  Jožefove 
ministre  so  posebno  bodla  v  oči  bogata  posestva  posameznih  opatij, 
ki  naj  bi  postala  državna  last.  Iz  državnega  sveta  je  tudi  izšel  predlog 
za  odpravo  samostanov.  Bližnji  povod  so  dali  nekateri  neredi  v 
kartuziji  Mauerbach.  Dne  29.  novembra  1.  1781.  je  ukazal  cesar  Jožef 
dvorni  kanceliji,  naj  sestavi  seznamek  vseh  moških  in  ženskih 
samostanov  v  avstrijskih  deželah,  „ki  se  ne  pečajo  niti  s  poukom 
mladine,  niti  z  oskrbovanjem  bolnikov,  niti  se  ne  odlikujejo  v  študijah." 
Na  tej  podlagi  je  potem  izšel  12.  januarja  naslednjega  leta  prvi  zakon 
o  razpustitvi  samostanov  in  redovnih  naselbin.  Vendar  ni  ostalo 
edinole  pri  tem  odloku.  Ako  so  1.  1782.  odpravili  samostane,  ki  so 
bili  za  „državni  blagor  brez  koristi",  so  pozneje  zatrli  druge,  „ki  niso 
bili  nujno  potrebni."  In  kmalu  je  pri  tem  delu  odločevala  le  gospo- 
darska korist  in  denarna  potreba  države,  ki  je  hotela  dobiti  potrebnih 
sredstev  za  nameravano  preureditev  škofij  in  župnij.  Vse  premoženje 
odpravljenih  samostanov  naj  bi  pripadlo  „ verskemu  zakladu".  —  Vsa 
naslednja  leta  so  zdaj  delovale  cesarske  komisije  in  zdaj  tej  zdaj 
oni  naselbini  naznanjale  usodno  vest,  da  ji  je  prekinjena  nit  življenja. 
Bivšim  redovnikom  in  redovnicam  so  odkazali  kake  hiše  ali  samostane, 
kjer  so  lahko  v  družbi  drugih  samostancev  ali  nun  živeli  do  svoje 
smrti,  ali  pa  so  jim  nakazali  penzijo,  če  so  hoteli  iti  med  svet. 

Tekom  vlade  cesarja  Jožefa  je  bilo  v  avstrijsko  ogrskih  deželah 
odpravljenih  okoli  738  samostanov.  Vendar  niso  bile  vse  dežele  enako 
prizadete. 

Na  Koroškem  so  1.  1782.  odpravili  le  19  „puščavnikov" 
(tretjerednikov),  ki  so  živeli  po  raznih  samotah  in  se  pečali  z 
vrtnarstvom,  ročnimi  deli  in  tudi  poučevali  mladino.  Taki  puščav- 
niki  so  bili  pri  Velikovcu,  Gospej  Sveti  in  na  malem  otoku  sredi 
Vrbskega  jezera.  Na  Kranjskem  nahajamo  sledove  o  njih  le  pod  vrhom 
Sv.  Jošta  in  na  blejskem  otoku.  Kmalu  potem  so  bili  razpuščeni: 
benediktinski  opatiji  v  Osojah  in  Podkloštru,  cistercijanski  samostan 
v  Vetrinju,  minoritska  in  kapucinska  naselbina  v  Beljaku,  premonstrati 
v  Grebinju,  dominikanke  v  Št.  Andražu,  benediktinke  v  Št.  Juriju  ob 
Jezeru  (Langsee)  in  karmeličanke  v  Sedlicah.  Edina  opatija  Št.  Pavel, 
ki  je  še  ostala  v  deželi,  je  1.  1787.  vsled  denarnih  težav  sama  prosila 
za  razpustitev  in  se  prostovoljno  razšla.  Šele  leta  1809.^  so  prazno 
samostansko  poslopje  na  novo  naselili  benediktinci  iz  Šent  Blaža 
v  Črnem  lesu  (Schwarzwald).  —  Večje  je  bilo  število  odpravljenih 
samostanov  na  Kranjskem,  kamor  je  pripadala  tudi  Istra.  Vsled 
dekreta  iz  1.  1782.  so  bili  tu  razpuščeni:  kartuzijani  v  Bistri,  klarisarice 
v   Ljubljani,   Škofji   Loki   in   Mekinjah,   dominikanke   v  Velesovem, 

pavlinci  pri  Št.  Petru  v  Gozdu  (Seive)  in  pri  Sv.  Mariji  ob  Jezeru. 
Pozneje  so  še  zapadli  cesarskim  odlokom:  cistercijani  v  Stični  in 
Kostanjevici,  obuti  in  bosonogi  avguštinci  („školcijati")  v  Ljubljani, 
kapucini  v  Kranju  in  Novem  mestu,  serviti  v  Devinu.  Ljubljanski 
kapucinski  samostan  ni  smel  več  sprejemati  novincev.  Naselbina 
je  bila  obsojena,  da  počasi  izmre.  —  Na  Goriškem  in  v 
tržaškem  ozemlju  so  bile  zatrte  sledeče  redovne  naselbine: 
klarisinje,  minoriti  inkar- 
meličani  v  Gorici,  do- 
minikani  in  „poverelle" 
(tretjerednice)  v  furlan- 
skem mestecu  Fara,  ple- 
miške benediktinke  v 
Akvileji,  frančiškani  v 
Solkanu  in  na  Sv.  Gori 
(so  se  preselili  v  prazni 
minoritski    samostan    v 

Gorico),  minoriti  v 
Grljanu,  kapucini  v  Gra- 
diški.  Trstu  in  Korminu. 
Slovenskemu  Sta- 
je rju  pripadajo  zatrti 
samostani:  kartuzija  v 
Žicah,  pavlinci  v  Olimju, 
dominikanke  v  Studeni- 
cah  in  Marenbergu,  kapu- 
cini v  Mariboru,  Ormožu, 
Ptuju,  Cmureku,  domini- 
kani  v  Ptuju  in  Novem 
kloštru,  avguštinci  na 
Muti  (Hohenmaut)  in  mi- 
noriti v  Slovenski  Bistrici. 
Komisarji,  ki  so  imeli 
izvrševati  cesarske  od- 
loke, so  dobili  navodilo, 
da  postopajo  „obzirno, 
skromno  in  potrpežljivo".  Seveda  je  bilo  to  popolnoma  odvisno  od 
njih  samih.  —  Ko  je  komisar  grof  Auersperg  v  Mekinjah  zbranim 
sestram  prečital  cesarski  odlok,  so  ga  jokaje  prosile,  naj  jih  puste 
umreti  v  samostanu,  in  obljubile,  da  se  bodo  pečale  s  poukom  mla- 
dine. Toda  obveljala  je  cesarska  naredba.  Klarisinje  iz  odpravljenih 
treh  kranjskih  samostanov  so  deloma  prestopile  v  novoustanovljeni 
uršulinski  samostan  v  Škofji  Loki,  deloma  šle  v  Gorico  ali  pa  v 
inozemstvo.  Velesovskim  nunam  so  dovolili,  da  žive  do  smrti  v 
samostanu.  —  Veliko  začudenje  je  vzbudilo,  da  vlada  niti  starodavni 
opatiji  stiski  ni  prizanesla.  Menihi  so  bili  z  vso  vnemo  podpirali 
ljudsko  šolstvo  in  celo  izdali  slovenski  katekizem.  Med  tem  ko  so 
po  drugih  deželah  pustili  nekatere  stare  in  zaslužne  opatije  (Admont, 
Klosterneuburg,  Melk,  Lilienfeld,  Kremsmiinster  itd.),  je  bila  Stična  z 


Baron  Iranc  Tauffrer,  opat  stiski. 


Zgodovina  slov.  naroda. 

dvornim  dekretom  6.  oktobra  1784  obsojena  na  smrt  Cesarski  komisar 
Buset  je  našel  v  samostanu  27  bratov.  Opat  je  bil  baron  Franc 
Taufifrer  iz  Višnje  Gore,  tudi  drugi  patri  večinoma  domačini.  Vsi  so 
izjavili,  da  hočejo  poslej  živeti  kot  svetni  duhovniki.  O  vsem  premak- 
ljivem in  nepremakljivem  samostanskem  premoženju  je  komisar 
napravil  natančen  zapisnik.  Spomin  na  ta  dogodek  ohranjuje  še  stara 
pesem  „od  gorvsdigneina  setiškega  kloštra".  Opat  je  dobil  2000  gld. 
pokojnine  in  živel  poslej  sam  zase  na  svojem  rodnem  gradu  Višnja, 
a  ni  preživel  dolgo  usode  svojega  samostana.  Umrl  je  1.  1789.  in  bil 
pokopan  v  višnjegorski  župni  cerkvi. 

Vse  premoženje  odpravljenih  samostanov  je  pripadlo  „verskemu 
zakladu",  iz  katerega  so  se  imeli  plačevati  stroški  za  nove  župnije. 
Toda  pričakovanih  velikih  vsot  država  ni  dobila.  Zemljišča  in  poslopja 
so  deloma  poprodali  za  nizko  ceno  ali  pa  izkušali  z  njimi  gospodariti 
na  svoje  stroške.  Večji  del  obsežnega  in  mogočnega  vetrinjskega 
samostana  z  velikim,  krasnim  vrtom  vred  je  kupil  neki  tovarnar  za 
6000  gld.  Tu  in  tam  so  porabili  samostanska  poslopja  za  bolnice, 
šole,  vojašnice.  Mnogo  pa  jih  je  ostalo  praznih  in  začelo  razpadati, 
tako  Št.  Pavel,  Podklošter,  Grebinj,  Osoje,  Velesovo,  Mekinje.  Ko  je 
„ verski  zaklad"  pričel  na  svoje  stroške  gospodariti  s  samostanskimi 
posestvi,  je  bilo  treba  vzdrževati  iz  dohodkov  celo  vrsto  upraviteljev, 
uradnikov,  pisarjev,  gozdarjev,  delavcev,  da  je  komaj  preostalo  še 
kaj  čistega  dobička. 

Dragocenosti  in  opravo  samostanskih  cerkva  so  porazdelili  med 
razne  župhe  cerkve.  Iz  knjižnic  so  najdragocenejša  dela  poslali  na 
Dunaj  v  dvorno  knjižnico.  Mnogo  drugih  knjig  je  šlo  na  Štajerskem 
v  Gradec,  na  Kranjskem  pa  v  Ljubljano,  kjer  so  osnovali  iz  samo- 
stanskih knjižnih  zakladov  sedanjo  c.kr.licejsko  ali  študijsko  knjižnico. 

Mnogo  cerkvenih  in  knjižnih  dragocenosti,  rokopisov  in  listin 
se  je  pa  razvleklo,  pogubilo  in  pokončalo.  Začetkom  1.  1787.  je  na- 
znanjal graški  vladni  list,  da  se  bodo  knjige  iz  odpravljenih  samostanov, 
„ki  niso  primerne,  da  goje  državljansko  srečo  in  krepost",  vsak  dan 
na  funte  in  na  cente  prepuščale  tovarnarjem  in  kramarjem.  „Prazno- 
veme"  knjige,  ki  so  jih  baje  mnogo  našli  v  ženskih  samostanih,  so 
bile  vse  sežgane.  Za  Kranjsko  je  značilno  poročilo  komisarja  Schella, 
ki  pravi,  da  je  ponujal  samostansko  knjižno  blago  bukvovezom,  ki 
ga  pa  ne  morejo  rabiti.  Pozneje  je  isto  ponudil  kramarjem,  ki  mu 
plačujejo  za  veliko  obliko  po  poldrugi  krajcar  in  za  knjige  v  četverki 
po  en  krajcar  za  funt,  knjig  v  osmerki  in  dvanajsterki  pa  sploh  nočejo 
sprejeti.  V  Osojah  na  Koroškem  so  kmetje  na  vozeh  iz  samostanske 
knjižnice  izvažali  knjige,  ki  so  bile  povezane  v  snope,  in  si  deloma 
lajšali  nepotrebno  breme  s  tem,  da  so  jih  pometali  v  jezero.  Arhiv 
stiškega  samostana,  ki  se  je  prišteval  med  najbogatejše  v  Avstriji,  so 
skoraj  vsega  raz  vlekli  in  uničili.  Mnogo  umetnin  in  dragocenih  knjig 
so  redovniki  sami  spravili  na  varno. 

Jožefinski  vihar  je  pri  nas  prebilo  le  malo  samostanov.  Razun 
minoritov  v  Ptuju,  ki  so  imeli  župnijo,  so  se  ohranile  male  kapucinske 
naselbine  v  Celovcu,  Volšpergu,  Ljubljani,  Gorici,  Loki,  Krškem  in 
frančiškani  s  štirimi  samostani  (Ljubljana,  Gorica,  Novo  mesto,  Kamnik), 

dasiravno  se  je  pod  škofom  Herbersteinom  prav  proti  njim  začela 
najhujša  gonja.  Od  ženskih  redov  so  se  ohranile  le  uršulinke  (v 
Ljubljani,  Loki,  Celovcu,  Gorici),  ker  so  poučevale  deklice,  in  eliza- 
betinke  v  Celovcu,  ki  so  se  pečale  z  bolniško  strežbo.  Pa  tudi  ti  sa- 
mostani niso  imeli  več  tistega  vpliva  na  vernike  kakor  preje,  ker  so 
bili  izpostavljeni  javnemu  preziranju.  Deloma  se  je  v  njih  samih  po- 
javil novi  časovni  duh,  ki  jih  je  gnal  med  svet  ter  jim  jemal  nara- 
ščaj, da  jih  je  več  moralo  v  naslednjih  desetletjih  prenehati. 


Samostan  bosih  avguštincev  (školcijatov)  v  Ljubljani. 


Hkrati  s  samostani  je  vlada  zatrla  vse  cerkvene  bratovščine. 
Njih  postanek  sega  daleč  nazaj  v  srednji  vek.  Posebno  so  se 
pomnožile  pod  vlado  pobožnega  cesarja  Leopolda.  Skoraj  vsak  stan 
je  imel  svojo  versko  družbo.  Bile  so  bratovščine  za  plemiče,  uradnike, 
duhovnike,  dijake,  rokodelce,  mornarje,  kmete,  žene  in  dekleta.  Druge 
so  sprejemale  člane  brez  ozira  na  stan  in  starost,  da  so  le  izpolnovali 
pravila.  Namen  jim  je  bil  povišanje  božje  službe,  pa  tudi  socialni 
smotri:  oskrba  bolnikov,  podpora  siromakov,  pouk  mladine  v  krščan- 
skem nauku,  skrb  za  krščanski  pogreb  itd.  Že  Marija  Terezija  je 
bratovščine  omejila  in  za  ustanovitev  novih  zahtevala  vladnega 
dovoljenja.  Uprava  bratovščinskega  premoženja  je  bila  podrejena 
državnemu  nadzorstvu.  Vendar  je  cesarica  še  sama  okoli  1.  1760. 
vpeljala  v  Avstriji  „vedno  češčenje  sv.  Rešnjega  telesa",  ki  se  je 
zlasti  po  Kranjskem  zelo  razširilo.  Pod  Jožefom  IL  je  začela  takoj 
briti  ostrejša  sapa.  Leta  1781.  je  izšel  cesarski  odlok,  ki  je  ukazoval, 
da  naj  vsi  letni  prebitki  bratovščin  pripadejo  šolskemu  zakladu. 

Duhovska  dvoma  komisija  je  zlasti  obsojala  „posebne  pobožnosti", 
ki  so  jih  bratovščine  prirejale,  Jožefovi  ministri  pa  so  vedno  govorili 
o  njihovih  milijonih,  ki  naj  bi  prišli  državi  v  korist.  Leta  1783.  so 
slednjič  vse  duhovne  bratovščine  s  tretjim  redom  vred  zatrli, 
njih  premoženje  je  pripadlo  verskemu  zakladu.  —  Za  Kranjsko  nam 
izkazuje  zapisnik  10  let  preje  396  bratovščin  s  skupnim  premoženjem 
v  znesku  90.650  gld.  48  kr.  Posebno  številne  so  bile  te  verske  družbe 
na  Goriškem,  kjer  jih  nahajamo  skoraj  pri  vsaki  cerkvi.  Tržaški 
mornarji  so  imeli  svojo  bratovščino  sv.  Nikolaja,  ki  je  1.  1783.  imela 
25.000  gld.  premoženja.  Iz  tega  denarja  je  vlada  napravila  „momarski 
zalog",  iz  katerega  še  sedaj  podpira  avstrijske  mornarje.  —  Cesar 
Jožef  je  vedel,  da  so  bratovščine  naravni  pojav  socialnega  nagona, 
ki  temelji  globoko  v  ljudski  duši.  Zato  jih  ni  hotel  popolnoma  pre- 
povedati, pač  pa  jih  po  svoje  preosnovati.  Namesto  odpravljenih 
verskih  družb  naj  bi  se  po  vseh  župnih  cerkvah  osnovala  „bratovščina 
dejanske  ljubezni  do  bližnjega"  ali  ubožni  zavod,  kateremu  je  bil 
glavni  namen  podpora  siromakov.  Člani  so  se  zavezali  po  svojih 
premoženjskih  razmerah  dajati  miloščino  v  skupno  blagajno,  iz  katere 
so  se  podpirali  siromaki.  Trikrat  na  leto,  na  dan  ustanovitve,  o  Božiču 
in  Veliki  noči  je  bil  bratovski  praznik  s  pridigo  o  njenih  namenih 
in  zahvalno  pesmijo.  Vendar  nova  verska  družba  na  razvalinah  starih 
bratovščin  ni  mogla  uspevati.  Zlasti  na  deželi  med  kmečkim  ljudstvom, 
kateremu  so  z  bratovščinami  vzeli  toliko  priljubljenih  pobožnosti  in 
navad,  se  ni  mogla  oživiti.  Kmalu  je  stala  nova  cesarska  verska 
družba  le  na  papirju  in  po  letu  1790.  se  komaj  še  omenja. 

S  samostani  in  bratovščinami  je  uničil  Jožef  II.  veHk  del  verskega 
življenja  in  s  silo  pretrgal  niti  tisočletnemu  razvoju.  Še  nevarnejše  je 
bilo  za  cerkev,  ko  je  posegel  tudi  v  vzgojo  in  izobrazbo  duhovščine. 
Da  ustvari  dobo,  ki  bi  bila  prešinjena  z  njegovimi  nazori,  je  hotel 
cesar  zlasti  mladino  zase  pridobiti  in  jo  tesneje  privezati  na  državo, 
čije  korist  naj  bi  pozneje  v  svojem  delovanju  pred  vsem  pospe- 
ševala. Zato  je  dvorni  dekret  z  dne  30.  marca  1783  ustvaril  generalna 
semenišča.  Še  tisto  leto  so  morale  prejenjati  vse  samostanske  in 
škofijske  bogoslovne  šole,  na  njih  mesto  pa  so  stopili  državni  učni 
zavodi  na  Dunaju,  v  Pragi,  Olomucu,  Požunu,  Pesti,  Lvovu,  Inomostu. 
Za  dežele  Notranje  Avstrije  z  Gorico  in  Trstom  vred  se  je  osnovalo 
generalno  semenišče  v  Gradcu,  katero  so  morali  obiskovati  vsi  svetni 
in  redovni  bogoslovci,  ako  so  hoteli  pozneje  v  Avstriji  opravljati 
službo  dušnega  pastirja.  Študije  naj  bi  po  prvotnem  načrtu  trajale 
šest  let,  pa  so  se  kmalu  skrčile  na  štiri  leta.  Ravnatelj  zavoda  je  bil 
najprej  duhovnik  Franc  Tomičič,  ki  je  že  leta  1765.  odložil  svoj 
posel;  za  njim  je  prišel  bivši  ravnatelj  goriškega  semenišča  Jurij 
Poljanec,  katerega  je  vlada  odstavila.  Slednjič  je  vodil  zavod  bivši 
podvodja  praškega  semenišča  Lunjaček,  ki  je  pozneje  zbolel  na  umu. 
V  generalnem  semenišču  so  pred  vsem  izkušali  bogoslovce  navdušiti 
za  cesarsko  reformno  delo  in  so  temu  namenu  primerno  prikrojili  tudi 
bogoslovne  nauke.  V  posebnih  zaupnih  predavanjih  je  ravnatelj  Lunja- 
ček razlagal  semeniščnikom  papeževo  oblast,  izvirni  greh,  odpustke, 
zadoščevanje,    cerkvene    zapovedi   po   načinu,    ki    se    ni    strinjal    s 

cerkvenim  naukom.  Značilno  je,  da  so  od  teh  predavanj  bili  izključeni 
slovenski  bogoslovci  iz  Kranjske  in  Goriške,  češ,  da  ne  znajo  dovolj 
nemško.  Kmalu  so  posamezni  škofje  izvedeli,  kakšni  krivi  nazori 
se  širijo  med  bogoslovci.  Škof  krški  je  uvedel  preiskavo,  in  sekovski 
škof  1.  1787.  nekaj  bogoslovcev  zadnjega  letnika  ni  hotel  posvetiti, 
ker  so  zagovarjali  napačne  nauke.  Prišlo  je  do  spora  med  škofi  in 
semeniškim  vodstvom,  ki  se  je  končal  po  smrti  cesarja  Jožefa  z 
razpustitvijo  graškega  generalnega  semenišča. 

Vedno  globlje  so  posegali  vladni  odloki  v  cerkveno  življenje. 
Celo  čas  in  način  božje  službe  sta  bila  podvržena  vladnim  policijskim 
odredbam.  Leta  1783.  je  ukazala  vlada,  naj  se  v  župnih  cerkvah  ob 
nedeljah  in  praznikih  opravlja  le  ena  maša  in  sicer  pri  velikem 
oltarju,  popoldanske  pobožnosti  (rožni  venec,  litanije)  naj  se  odpravijo. 
Sveto  Rešnje  Telo  se  ne  sme  izpostavljati  v  monštranci,  temveč  le  v 
ciboriju.  Slične  so  bile  naslednje  odredbe:  prepoved  božjih  grobov 
in  velikonočne  procesije,  svetniški  kipi  in  slike  naj  ne  bodo  oblečene 
in  okrašene  z  nakitjem;  na  oltarju  sme  goreti  le  šest  sveč,  ako  ni 
sv.  Rešnje  Telo  izpostavljeno;  pri  božji  službi  se  je  ogibati  vnanjega 
bleska;  mrliči  se  ne  smejo  pokopavati  v  lesenih  krstah,  ampak  v 
platnenih  vrečah,  katere  naj  pokrijejo  z  neugašenim  apnom.  Ob  hudi 
uri  zvoniti  in  streljati  je  prepovedano.  —  Vse  te  naredbe  so  zbudile 
med  ljudstvom  veliko  nevoljo.  Ko  so  bili  ob  istem  času  odpravljeni 
nekateri  prazniki,  je  ljudstvo  tudi  to  naredbo  pripisovalo  cesarju 
samemu,  ki  je  vrh  tega  še  razburil  ljudi,  ko  je  dal  zapreti 
mnogo  podružnic  in  kapel  ter  prepovedal  božja  pota.  Na  nekaterih 
krajih  po  Koroškem  so  ženske  prisilile  župnike  z  grožnjami,  da  so 
opravljali  božjo  službo  ob  odpravljenih  praznikih.  Iz  strahu  pred 
ljudstvom«  so  nekateri  dušni  pastirji  obhajali  tudi  bratovske  praznike 
po  stari  navadi.  Prepoved  zvonjenja  in  streljanja  ob  hudi  uri  je 
povzročila  že  posamezne  rabuke.  Ako  je  kje  pobila  toča,  so  kmetje 
takoj  rekli,  da  se  je  zgodilo  le  zato,  ker  duhovniki  niso  pustili  zvoniti 
ali  streljati  in  so  njim  naložili  odgovornost  za  škodo.  Župniki  so  se 
obrnili  za  pomoč  na  okrožne  urade,  ki  so  slednjič  odločili,  da  se 
zvonenje  in  streljanje  sicer  ne  sme  izrecno  dovoliti,  pa  tudi  ne 
zabraniti.  Večkrat  so  tožili  okrožni  uradi  o  „versko-zaslepljenih 
podložnikih",  ki  se  trdovratno  drže  starih  navad,  napravljajo  običajne 
procesije  brez  duhovnikov  in  izsiljujejo  od  župnikov  razne  pobožnosti. 
—  Sliko  Matere  Božje  s  Svete  Gore  je  dala  vlada  prenesti  v  Solkan; 
z  Višarij  so  jo  prenesli  v  Žabnice.  Nemiri  se  ob  tej  priliki  ne  poročajo, 
dasiravno  je  hudo  trpelo  prebivalstvo  v  Kanalski  dolini,  ki  je  večjidel 
živelo  od  višarskih  romarjev  in  vsled  tega  zelo  ubožalo.  Do  smrti 
Jožefa  II.  so  bile  Višarje  zaprte.  Njegov  naslednik  Leopold  II.  je  na 
prošnjo  Kanalcev  dovolil,  da  se  je  Marijina  podoba  zopet  prenesla 
iz  Žabnic  v  staro  romarsko  cerkev.  —  Javen  upor  je  povzročil  na 
spodnjem  Koroškem  vladni  dekret,  naj  se  svetniški  kipi  slečejo  in 
odpravijo  iz  cerkva  razne  votivne  tablice.  Gibanje  se  je  začelo  v 
Železni  Kapli,  kjer  je  bila  priljubljena  božja  pot  Marija  v  Trnju  z 
oblečenim  kipom  Matere  Božje,  ki  naj  bi  se  leta  1788.  odpravil.  Ko  je 
dal  župnik  cerkvena  vrata  zabiti,  so  kmetje  s  silo  vlomili  v  cerkev 

in  priredili  procesijo  okoli  nje.  V  varstvo  Marijinega  kipa  so  potem 
postavili  stalne  straže.  Kmalu  so  se  župljanom  iz  Kaple  pridružili 
tudi  oni  iz  Šmarjete  in  Bajtiš.  Vse  pomirjevanje  duhovnikov  je 
bilo  zaman.  Ko  sta  na  praznik  Vnebohoda  prišla  v  Kaplo  prost  iz 
Dobrlevasi  in  oskrbnik  grada  Žovnek,  da  privedeta  ljudstvo  k 
pokorščini,  so  kmetje  oskrbnika  pretepli,  proštu  pa  izsilili  svečano 
obljubo,  da  se  bode  božja  služba  v  Trnju  še  opravljala  in  Marijin 
kip  ostal  nedotaknjen.  Celovški  okrožni  glavar  je  hotel  zdaj  s  silo 
nastopiti  in  s  150  možmi  zasesti  Kaplo,  toda  na  Koroškem  takrat  ni 
bilo  nič  vojakov  in  zahteva  okrožnega  glavarja  na  vlado  je  bila 
brezuspešna.  Dvorna  pisarna  je  celo  obsojala  nastop  dobroljskega 
prosta  in  žovneškega  oskrbnika,  ki  je  povzročil  neprijetne  zapletaje. 
Kapelčani  so  zmagali.  Zdaj  so  tudi  občine  v  Škocijanu,  Črni  in  Kamnu 
zahtevale  odpravljene  Marijine  kipe  nazaj  in  jih  postavile  na  prejšnja 
mesta.  Duhovniki  so  se  morali  ukloniti,  sicer  bi  se  bili  izpostavili 
veliki  nevarnosti. 

Opisani  dogodki  dovolj  pričajo,  kako  občutljivo  je  cesar  Jožef 
s  svojimi  brezobzirnimi  preosnovami  zadel  ljudsko  dušo.  Še  mnogo 
večji  je  bil  odpor  drugod,  v  Belgiji  in  na  Ogrskem,  kjer  so  izbruhnili 
veliki  nemiri.  Pa  ozrimo  se  še  na  one  Jožefove  naprave,  ki  so  ohranile 
trajno  vrednost. 

V  to  vrsto  smemo  prištevati  nekatere  preuredbe,  ki  se  tičejo 
vnanje  cerkvene  organizacije,  pred  vsem  preosnovo  škofij  in 
župnij. 

Znano  je,  da  se  je  patriarhija  akvilejska  in  njena  naslednica 
goriška  nadškofi  j  a  raztezala  čez  štiri  dežele:  Goriško,  velik  del 
Kranjske,  Spodnje  Koroške  in  Štajerske  južno  od  Drave.  Škofija 
ljubljanska  je  imela  svoje  župnije  v  treh  deželah.  Onstran*  Drave  pa 
so  bile  škofije:  krška,  lavantinska  in  sekovska  le  majhni  otoki  sredi 
prostrane  solnograške  nadškofije.  Opetovano  so  obžalovali  škofje  v 
svojih  poročilih  na  rimsko  stolico  to  neprimerno  razdelitev,  ki  je  zelo 
obteževala  enotno  dušno  pastirstvo,  duhovnikom  in  ljudstvu  pa 
napravljala  mnogo  neprilik.  Pod  Jožefom  11.  je  ljubljanski  škof 
Herberstein  sprožil  vprašanje  o  preureditvi  škofijskih  mej  in  cesar  se 
je  stvari  z  vnemo  oprijel.  Pogajanja  z  posameznimi  škofi  in  rimsko 
stolico  so  tekla  tja  do  1.  1788.,  ko  se  je  vprašanje  končno  rešilo. 
Vodilno  načelo  pri  tem  delu  je  bilo  to,  da  bodi  deželna  meja  hkrati 
tudi  meja  škofiji  in  le  v  zelo  nujnih  slučajih  naj  se  napravi  izjema. 
Po  novi  uredbi  je  bila  Štajerska  razdeljena  v  tri  dele:  Za  okrožje 
Bruck  ob  Muri  in  Judenburg  se  je  osnovala  nova  škofija  v  Ljubnem 
(Leoben),  graško  in  mariborsko  okrožje  je  pripadlo  sekovski  škofiji, 
vse  druge  pokrajine  južno  od  Drave  so  spadale  pod  lavantinsko  škofijo, 
ki  je  obdržala  tudi  še  na  Koroškem  lavantinsko  dolino  in  jugovzhodni 
vogel  dežele.  Sedež  lavantinske  škofije  je  ostal  do  1. 1859.  v  Št.  Andražu. 
Vsa  druga  Koroška  je  zdaj  prišla  pod  oblast  škofa  krškega,  ki  je 
prestavil  svojo  rezidenco  s  Krke  v  Celovec,  kjer  mu  je  vlada  odkazala 
nekdanji  vetrinjski  dvorec  v  stanovanje. 

Še  večje  so  bile  izpremembe  v  južnih  deželah,  na  Kranjskem 
in  v  Primorju.    Tu  naj   bi  si  delila  cerkveno  oblast  novi  nadškof 


1007 


ljubljanski  in  škof  gradiščanski.  Ljubljanska  škofija  je  odstopila  svoje 
koroške  župnije  škofiji  krški,  svoje  štajerske  pa  lavantinski,  zato  se 
je  pa  znatno  povečala  proti  jugu  in  vzhodu,  kjer  je  dobila  celo 
Dolenjsko  in  Notranjsko  od  goriške  nadškofije  in  ji  je  morala  tudi 
tržaška  odstopiti  župnije  sedanjega  postojnskega  okraja  (Slavino, 
Hrenovice,  Košano,  Senožeče,  Trnovo).  Vrh  tega  je  še  hotel  cesar 
Jožef  iz  posebne  naklonjenosti  povzdigniti  škofa  Herbersteina  v 
nadškofa  in  mu  podre- 
diti primorski  škofiji 
senjskomodruško  in  gra- 
diščansko.  V  Rimu  sicer 
niso  imeli  nič  ugovarjati 
proti  povišanju  Ljubljane 
v  nadškofijsko  stolico. 
pač  pa  niso  hoteli  Her- 
bersteina nagraditi  s  to 
častjo.  Cesar  vendar  ni 
odjenjal.  Avstrijski  po- 
slanik kardinal  Hržan  je 
moral  opetovano  posre- 
dovati. Slednjič  je  celo 
vlada  pozvala  ljubljan- 
skega škofa,  naj  prekliče 
tiste  nauke  svojega  pa- 
stirskega pisma,  ki  so 
rimski  stolici  v  izpodtiko. 
Herberstein  je  res  podal 
neko  izjavo,  ki  se  pa 
papežu  ni  zdela  zadostna. 
Še  med  pogajanji  je  po- 
tem škof  umrl  (7.  oktobra 
1787).  Zdaj  je  bila  glavna 
ovira  odstranjena.  Z  apo- 
stolskim pismom  z  dne 
7.  marca  1. 1788.  je  Pij  VI. 
zatrl  nadškofijo  goriško 
in  ustanovil  metropolijo 
ljubljansko.  Novinadškof 
je  postal  baron  Michael 
Brigido,  iz  tržaške  pa- 
tricijske  rodbine,  ki  je 
imela  svoja  posestva  v 
Brezovici  in  Lupoglavi 
v   Istri.   Bil   je   prvi   in   edini  nadškof  ljubljanski. 

Med  tem,  ko  se  je  Ljubljani  smehljalo  solnce  cesarske  milosti, 
pa  je  Gorica  morala  občutiti  njegovo  nevoljo.  Z  nadškofom  Edlingom 
naj  bi  izginila  hkrati  tudi  nadškofija.  Niso  ji  odvzeli  le  njene  metropolit- 
ske  časti,  ampak  celo  sedež  nove  primorske  škofije  so  prestavili  v  malo 
neznatno  mestece  Gradiško.  Tu  je  imela  zdaj  biti  škofijska  stolica  za 


Mihael  Brigido,  nadškof  ljubljanski. 

Gorico,  Trst  in  Istro.  Škofiji  tržaška  in  pičenska  sta  prenehali,  tržaški 
škof  Inzaghi  pa  naj  bi  zasedel  novo  gradiščansko  stolico.  Toda 
pokazalo  se  je,  kako  so  se  prenaglili  s  to  naredbo.  Inzaghi  je  prišel 
v  Gradiško,  a  tu  je  manjkalo  pripravnega  stanovanja  za  škofa,  za 
kanonike  in  še  drugih  nujnih  stvari.  Imel  je  ondi  le  eno  sejo  svojega 
konzistorija  (duhovske  vlade),  pa  se  je  takoj  vrnil  v  Trst.  Po  Jožef  o  vi 
smrti  je  bil  sedež  škofije  1.  1791.  zopet  prestavljen  v  Gorico  z  naslovom 
škofija  goriško-gradiščanska. 

Ako  se  je  nova  preureditev  škofijskih  mej  dobro  strinjala  s 
cerkvenimi  koristimi,  pa  je  posebno  še  osnovanje  novih  župnij 
zelo  ustreglo  ljudski  potrebi.  Znano  je,  da  so  bile  stare  župnije  zelo 
obsežne,  in  da  so  morali  duhovniki  iz  župnijskega  sedeža  za  več 
dni  hoditi  h  kaki  podružnici,  kjer  so  opravljali  božjo  službo,  krščevali, 
poročali,  delili  sveto  popotnico  in  se  potem  zopet  vrnili  domov.  Ta 
način  pastirovanja  je  bil  zelo  težaven  in  tudi  ni  ustrezal  vsem  potrebam 
vernikov.  Ljudje,  ki  so  bili  po  več  ur  oddaljeni  od  župne  cerkve,  so 
ob  nedeljah  in  praznikih  le  težko  prihajali  k  božji  službi,  niso  nikdar 
dobili  pravega  verskega  pouka  in  so  pogosto  umirali  brez  zakramentov. 
Zato  so  že  v  17.  stoletju  osnovali  nekaj  novih  župnij.  Tako  so  v 
veliki  loški  župniji  ustanovili  vikariate  v  Poljanah,  Selcih  in  Železnikih. 
Pod  Marijo  Terezijo  so  za  oddaljene  kraje  na  Koroškem  osnovali 
misijonske  postaje,  kjer  so  posamezni  redovniki  in  duhovniki  začasno 
bivali  ter  opravljali  posle  dušnega  pastirstva.  Cesar  Jožef  se  je  lotil 
preosnove  župnij  z  lastno  mu  odločnostjo  in  vnemo.  Vodilna  načela 
so  bila  sledeča:  Ustanovitev  župnije  ali  lokalne  kapelanije  je  potrebna 
povsod,  kjer  župljane  ovira  voda  ali  visoko  gorovje,  zimski  sneg  in 
slaba  pot,  da  ne  morejo  priti  do  svoje  župne  cerkve,  dalje  v  slučaju, 
da  imajo  do  cerkve  nad  eno  uro  hoda  in  slednjič  kjerkoli  šteje 
občina  nad  700  duš.  Poseben  ozir  zaslužijo  kraji,  ki  že  imajo  cerkev 
ali  pa  so  že  kdaj  imeli  duhovnika.  Svetne  in  cerkvene  oblasti  so 
šle  takoj  na  delo  in  stavile  primerne  predloge.  Vendar  se  je  v  deželah 
Notranje  Avstrije  izvršitev  zavlekla  do  1.  1785.  in  še  dalje.  —  Trst 
je  imel  tedaj  dve  župniji,  za  staro  mesto  pri  cerkvi  Brezmadežnega 
spočetja,  za  novo  mesto  pri  sv.  Antonu.  Na  predlog  duhovske  dvorne 
komisije  se  je  tu  le  število  duhovnih  pomočnikov  pomnožilo.  Za 
slovensko  božjo  službo  sta  se  določili  cerkvi  Matere  božje  (Sta  Madonna 
del  Mare)  v  starem  mestu  in  Rožnega  venca  v  novem  mestu.  V 
tržaški  okolici  so  dobile  Barkovlje  svojega  lokalnega  kaplana.  — 
V  Gorici  je  bila  dotlej  le  stolna  župnija  sv.  Hilarija  in  Tacijana, 
pod  katero  je  spadalo  približno  10.000  ljudi.  Novo  župnijo  so  usta- 
novili pri  bivši  jezuitski  cerkvi  sv.  Ignacija  in  prepustili  piaristom. 
Predmestje  goriško  s  1900  prebivalci  je  dobilo  lokalijo  (podžupnijo) 
pri  cerkvi  sv.  Janeza  od  Boga.  Na  deželi  so  nastale  sledeče  nove 
duhovnije:  Sv.  Križ,  Rodik,  Kojsko,  Lom,  Slap,  Jagršče,  Sedlo,  Soča, 
Batuje,  Divača,  Avber,  Obloke,  Roče,  Borjana,  Idrija  pri  Bači,  Kožbana, 
Lokve,  Škrbina.  —  Kranjska  je  dobila  devetnajst  novih  župnij 
z  enim  duhovnim  pomočnikom  in  okoli  stoindeset  lokalij,  od  katerih 
pa  odpade  mali  del  na  sedanjo  Istro.  Lavantinska  škofija  je 
dobila  za  prirastek  sedem  novih  župnij   in  triinštirideset  lokalij  na 

Štajerskem,  5  župnij  ter  29  lokalij  pa  na  Koroškem.  Število  krških 
duhovni  j  se  je  pomnožilo  za  2  župniji  in  50  lokalij.  Novi  kurati 
so  bili  od  starih  župnikov  popolnoma  neodvisni  in  so  dobivali  svojo 
plačo  iz  verskega  zaklada,  iz  katerega  so  se  poravnali  tudi  vsi 
ustanovni  stroški. 

Veselje  ljudstva  nad   novimi   župnijami  je  pa   precej    zagrenil 
vladni  ukaz,   naj  se  zapro  nepotrebne  podružnice  in  kapele.    Res  je 


'    -        sajne-.,  '  -    .'v  '    '    -V  ,  i    j' 


Goričane  v  17.  stoletju. 


nastalo  po  naših  krajih  tekom  stoletij  mnogo  cerkva,  ki  so  se  zdele 
odveč,  težko  vzdrževale  in  bile  prepuščene  razpadu  ali  pa  so  prazne 
samevale.  Toda  med  njimi  je  bilo  mnogo  priljubljenih  svetišč,  od  ka- 
terih se  je  ljudstvo  le  težko  ločilo.  Večkrat  se  je  zgodilo,  da  so  ljudje 
s  silo  vdrli  v  tako  zaprto  cerkev  in  v  njej  opravljali  svoje  pobož- 
nosti.  Prvotno  je  hotel  cesar  odpraviti  vse  stranske  cerkve  in  kapele, 
ki  niso  v  zvezi  s  kako  župnijo,  cerkvijo  ali  s  kakim  samostanom. 
Dvorni  odlok  z  dne  30.  januarja  1785  je  pa  to  zapoved  nekoliko 
omilil,  češ,  da  sme  po  ena  cerkev  v  vsakem  kraju  ostati. 

Pa  tudi  v  tej  obliki  je  vladni  odlok  napravil  precej  razburjenja. 
Ljudstvo  se  je  z  vsem  srcem  oklepalo  teh  malih  cerkva,  katerih  patroni 
so  imeli  svoje  spominske  dneve,  ki  so  bili  zanje  pravi  prazniki.  —  Sicer 
pa  sta  bila  ljudstvo  in  duhovščina  cesarju  hvaležna  za  nove  župnije,  ki  so 
edine  preživele  Jožefove  cerkvene  osnove  in  še  danes  blagonosno  vplivajo. 

Zadnja  leta  svoje  vlade  je  bil  Jožef  II.  prisiljen  začeti  vojno 
s  Turki,  na  katero  se  je  že  dalj  časa  pripravljal.  Povod  prepirom 
je  dala  trgovina  na  Savi  in  Donavi,  kateri  je  turška  vlada  naprav- 
Ijala  raznotere  ovire.  Jožef  II.  je  hotel  dobiti  od  Turčije  desni  breg 
Save  in  del  Bosne.  Ko  s  pogajanji  ni  ničesar  opravil,  je  sklenil  zvezo 
z  rusko  carico  Katarino  II.,  ki  je  hotela  Turke  iz  Evrope  popolnoma 
izriniti.  L.  1787.  se  je  cesar  sam  v  Herzonu  dogovoril  s  carico,  kako 
izvršiti  „grški  projekt  (načrt)".  Na  Balkanu  naj  bi  se  osnovalo  grško 
cesarstvo,  čigar  krono  je  imel  dobiti  ruski  veliki  knez  Konstantin. 
Moldava,  Valahija  in  Besarabija  se  združijo  v  samostojno  državo 
„Dakijo".  Avstriji  pripadejo  vse  pokrajine  med  spodnjo  Savo  in  Ja- 
dranskim morjem.  Donava  bi  bila  odprta  trgovini  in  ob  njej  bi  dobil 
cesar  Jožef  vsa  mesta  do  Nikopolja.  V  ta  namen  se  zavežeta  obe 
državi,  da  skupno  napadeta  Turčijo,  oziroma  se  skupno  branita,  ako 
bi  sama  napovedala  vojno. 

Še  isto  leto  se  je  vnel  krvavi  boj.  Cesar  Jožef  je  opremil  sijajno 
armado,  kakršne  še  ni  bilo  videti  v  habsburških  deželah.  Na  svojo 
nesrečo  pa  ji  je  postavil  za  vojskovodja  na  čelo  starega  maršala 
Lacyja,  ki  je  mogočno  avstrijsko  armado  razvrstil  v  150  milj  dolgo 
bojno  vrsto,  segaj očo  od  reke  Dnjester  v  Bukovini  pa  do  Jadranskega 
morja.  Nesrečni  mož  se  je  držal  zastarelih  načel  vojne  šole,  a  ni 
pomislil,  da  s  tako  razvrstitvijo  vzame  svoji  armadi  možnost  zadati 
sovražniku  odločilne  udarce.  Vojna  se  je  razdelila  v  celo  vrsto  malo- 
pomembnih  bojev,  ki  so  stali  Avstrijce  mnogo  napora  in  krvi,  a  niso 
nikjer  privedli  do  odločitve. 

Čete  iz  naših  dežel  so  bile  pri  glavnem  armadnem  zboru  pod 
Lacyjem  v  Slavoniji;  na  desnem  krilu,  ob^Uni  in  Savi,  so  stali  Hrvati, 
katere  je  vodil  knez  Ivan  Lichtenstein.  Dva  bataljona  kranjskega 
polka  grof  Thurn  sta  se  udeležila  osvojitve  trdnjave  Šabac  (24.  aprila 
1.  1788.)  in  z  drugimi  četami  vred  naskočila  Zvomik,  tretji  bataljon 
je  kril  Primorje  pri  Trstu.  —  Cesar  je  razposlal  svoje  ljudi  po  Bosni, 
Srbiji  in  Hercegovini,  da  dvignejo  ljudstvo  na  boj  za  svobodo  in 
krščansko  vero.  Bilo  je  mnogo  navdušenja  in  vsi  so  pričakovali  si- 
jajnih uspehov.  Toda  pod  Lacjjevim  vodstvom  ni  šlo  naprej.  Cesarska 
armada  je  ležala  skoraj  celo  poletje  v  taborih,  kjer  je  vročina,  slaba 
voda  in  hrana  povzročila  mnoge  bolezni.  Le  v  Besarabiji  so  Av- 
strijci osvojili  Hotin,  in  Hrvati,  katerim  je  dal  cesar  za  poveljnika 
njihovega  ljubljenca,  generala  Lavdona,  so  v  Bosni  zavzeli  Dubice 
in  Novi.  Bolan  in  potrt  vsled  neuspehov  se  je  cesar  vrnil  koncem 
leta  na  Dunaj. 

Srečnejše  je  bilo  naslednje  leto  1789.,  ko  je  zmagonosni  maršal 
Gideon  Lavdon  prevzel  vrhovno  poveljstvo  vse  avstrijske  vojske. 
Pričel  je  boje  z  osvojitvijo  turške  trdnjave  Bribir,  katero  so  zavzeli 
Hrvati.  Meseca  avgusta  je  potem  udaril  Lavdon  na  glavno  turško 
trdnjavo  Bel  grad.  Z  manjšimi  bitkami  si  je  odprl  pot  do  mesta  po 
suhem,  na  Savi  in  Donavi  je  razbil  brodovje  Osman  paše  in  oklenil 
Bel  grad  z  vseh  strani.    Že  v  začetku  oktobra  je  bilo  mesto  v  nje- 

govih  rokah.  Padec  Belgrada  je  imel  sijajne  posledice.  Kmalu  potem 
se  je  moralo  podati  tudi  Smederevo,  in  vsa  Srbija  do  Timoka  je  bila 
v  avstrijski  oblasti.  Naskoka  na  Belgrad  sta  se  udeležila  tudi  kranjski 
regiment  grof  Thurn  in  koroški  regiment  d' Alton.  Največ  lavorik  pa 
si  je  pridobil  ob  tej  priliki  kranjski  plemič,  grof  Kajetan  Lichtenberg, 
ki  je  vodil  posamezne  cesarske  čete  na  naskok  s  toliko  drznostjo, 
da  je  bil  odlikovan  z  redom  Marije  Terezije. 


Avstrijci  osvoje  trdnjavo  Bribir  v  Bosni. 


Težko  je  popisati,  koliko  radost  je  vzbudila  osvojitev  Belgrada 
po  slovenskih  deželah.  Poročilo  o  zmagi  je  došlo  v  Ljubljano  18.  oktobra, 
kjer  jo  je  dal  poštni  nadupravitelj  pl.  Fischer  takoj  svečano  razglasiti. 
Meščani  so  razsvetlili  mesto  in  v  slovesnem  izprevodu  nesli  Lavdo- 
novo  sliko  iz  mestne  hiše  v  redutno  dvorano;  stanovi  so  mu  po- 
delili „v  spomin  večne  hvaležnosti"  kranjsko  stanovstvo.  Enako  so 
slavili  imenitnega  junaka  po  vseh  večjih  krajih.  Najtrajnejši  spomenik 
pa  mu  je  postavila  slovenska  narodna  pesem,  ki  se  je  popevala  po 
vseh  slovenskih  krajih  in  slavila  Lavdonovo  junaštvo: 


,0j  stojaj,  stojaj  Beli  grad! 
Za  gradom  teče  rdeča  kri, 
Za  gradom  teče  rdeča  kri, 
Da  bi  gnala  mlinske  kamne  tri. 


Tam  Lavdon  vojvoda  stoji, 
Krvavi  meč  v  rokah  drži. 
On  hoče  imeti  Beli  grad 
In  turško  vojsko  pokončat . 


Vzlic  sijajni  belgrajski  zmagi  vendar  sreča  cesarski  vojski  ni 
bila  vedno  mila.  Tekom  vojne  je  obolelo  za  raznimi  nalezljivimi  bo- 
leznimi 172.000,  a  od  njih  je  umrlo  33.000  mož;  v  bojih  je  poginilo 
12.000  vojakov.  Velike  vrzeli  je  bilo  treba  izpolniti  z  novimi  rekruti 

in  za  vojsko  preskrbeti  živila.  Novačenja  pa  so  zlasti  na  Ogrskem 
in  Hrvatskem  vzbudila  hudo  ne  volj  o,  ker  so  se  vršila  brez  ozira 
na  zakonite  ustavne  pravice  in  cesar  nikakor  ni  hotel  sklicati  držav- 
nega zbora.  Vrhutega  je  še  grozUa  vojna  s  Prusijo,  ki  je  v  začetku 
1.  1790.  sklenila  zvezo  s  Turki,  iz  Belgije  pa  so  dohajale  vesti,  da 
se  širi  krvav  upor,  ki  pomenja  za  habsburško  hišo  izgubo  te  dežele. 
Vsi  ti  dogodki  so  cesarja  Jožefa  hudo  potrli.  Prepozno  je  spoznal, 
da  je  s  svojimi  nepremišljenimi  reformami  brez  potrebe  žalil  ljudsko 
dušo  in  si  odtujil  podložne  narode.  Koncem  januarja  1.  1790.  je  pod- 
pisal odlok,  s  katerim  je  vrnil  Ogrom  njihove  ustavne  pravice  in 
ukazal  krono  sv.  Štefana  z  Dunaja  prepeljati  nazaj  v  Budo.  Ko  je  čul, 
da  so  tudi  Čehi  razburjeni  zaradi  njegovih  svojevoljnih  političnih 
preosnov,  je  bridko  vzdihnil:  „ Hočem  jim  dati  vse,  kar  zahtevajo, 
samo  da  me  puste  mirno  leči  v  grob."  Odpada  Belgije  pa  ni  mogel 
več  preprečiti.  Jožef  II.  je  umrl  20.  februarja  1. 1790.  v  49.  letu  življenja. 
Dobro  izraža  vsebino  njegovega  življenja  grobni  napis,  ki  si  ga  je 
sam  sestavil:  „Tukaj  počiva  vladar,  čigar  nameni  so  bili  čisti,  ki  je 
bil  pa  tako  nesrečen,  da  je  sam  videl  propadati  svoje  osnove."  — 
S  cesarjem  vred  so  bUi  pokopali  večino  njegovih  reformnih  odlokov, 
toda  jožefinizem  kot  vladni  sistem,  ki  je  cerkev  udinjal  državi,  se  je 
vzdržal  tudi  pod  njegovimi  nasledniki  tja  do  revolucije  1.  1848.,  ki  je 
končno  strla  okove  absolutizma. 

Jožefu  II.  je  sledil  njegov  brat  Leopold  II.  (1790—1792),  ki 
je  preje  25  let  vladal  veliko  vojvodstvo  Toskana.  Izkazal  se  je  mo- 
drega državnika,  ki  je  s  prijenljivostjo  izkušal  poravnati  notranja 
nasprotstva  v  avstrijskih  deželah  in  se  previdno  izogibal  zunanjim 
zapletajem.  —  S  Turki  je  sklenil  mir  v  Sistovi  (1791.),  kjer  jim  je 
vrnil  vse  osvojene  kraje  in  obdržal  le  Staro  Ršavo  z  nekaterimi  ma- 
limi pokrajinami  ob  Uni. 

Stanovi  Notranje  Avstrije  so  porabili  nastop  novega  vladarja, 
da  bi  si  zopet  pridobili  nekdanjo  politično  moč.  Na  Štajerskem  je  bU 
glavni  zagovornik  starih  stanovskih  pravic  grof  Ferdinand  Atems,  ki 
je  pa  hotel  vso  oblast  priboriti  le  plemstvu  in  duhovščini.  Zato  so 
štajerska  mesta  predložila  cesarju  posebno  spomenico,  v  kateri  so 
prosila,  naj  se  pomnoži  število  meščanskih  zastopnikov  v  deželnem 
zboru,  ki  so  doslej  imeli  le  enega  poslanca  (mestnega  maršala). 
Cesar  je  njihovim  zahtevam  ustregel  in  odredil,  naj  petero  štajerskih 
okrožij  pošlje  v  deželni  zbor  vsako  po  dva  meščanska  zastopnika, 
od  katerih  naj  bi  bil  eden  tudi  član  deželnega  odbora.  Cesar  je  bil 
izprva  celo  pripravljen  kmetom  dovoliti  zastopstvo  v  deželnem  zboru 
in  je  ukazal  stanovom,  naj  o  tem  razpravljajo.  Toda  večina  deželnega 
zbora  je  bila  takim  nameram  nasprotna,  češ,  da  je  pospeševanje 
meščanstva  in  kmečkega  stanu  le  posledica  načel  francoskih  revolu- 
cijonarjev,  ki  utegnejo  Avstriji  učiniti  veliko  škode.  Tega  mnenja 
je  bila  kmalu  tudi  cesarska  osrednja  vlada,  in  daljnji  poizkusi  prido- 
biti meščanom  in  kmetom  v  stanovskih  zborih  primerno  zastopstvo, 
so  kmalu  prenehali. 

Tudi  kranjski  stanovi  so  naslovili  27.  julija  1790  na  cesarja 
Leopolda  obširno  spomenico,   v  kateri  so  zahtevali  obnovitev  starih 

stanovskih  privilegijev  in  svoboščin  ter  odpravo  zakonov,  ki  so  se  bili 
pod  Marijo  Terezijo  in  Jožefom  II.  izdali  njim  v  škodo.  Značilno  je,  da 
se  pri  tem  stanovi  po  nauku  francoskega  filozofa  Rousseaua  (Rusoja) 
sklicujejo  na  pogodbo,  ki  so  jo  „v  imenu  naroda"  sklenili  z  deželnim 
knezom,  da  varuje  njihove  in  ljudske  pravice  in  katera  se  obnavlja 
z  novim  vladarjem  ob  vsaki  svečani  poklonitvi.  Imenoma  se  stanovi 
pritožujejo,  da  se  omejuje  njihovo  sodstvo,  jim  prikrajšujejo  davščine 
podložnikov,  ki  vendar  temelje  na  prosti  pogodbi,  in  da  so  državni 
davki  krivično  razdeljeni.  Deželno  glavarstvo  in  vpliv  stanov  na  de- 
želno upravo  naj  se  obnovi,  vse  vplivnejše  službe  podele  le  doma- 
činom, sodni  red  naj  se  izpremeni,  število  odvetnikov  zniža  od  25 
na  12  ali  8,  državljanski  zakonik  odpravi.  Trivialne  šole  na  deželi, 
ki  se  vzdržujejo  le  vsled  zakonite  obveznosti,  naj  prenehajo,  ker  po- 
trebam prebivalstva  zadostujejo  šole  po  mestih  in  trgih.  Še  mnogo 
drugih  želj  in  nasvetov  vsebuje  stanovska  spomenica,  ki  je  hotela 
deželno  upravo  in  vse  javne  potrebe  spraviti  v  položaj,  kakršen  je 
bil  v  Avstriji  pred  Marijo  Terezijo. 

Cesar  ni  ustregel  vsem  izraženim  željam.  Obnovil  je  sicer  sta- 
novsko zastopstvo,  kakršno  je  bilo  pod  Marijo  Terezijo,  pa  je  imelo 
le  posvetovalno  pravico  v  davčnih  in  gospodarskih  stvareh.  Tudi 
deželno  samoupravo  je  upošteval  toliko,  da  je  odpravil  gubemijo  za 
Notranjo  Avstrijo  v  Gradcu,  v  Ljubljani  in  Celovcu  obnovil  deželni 
glavarstvi  in  ustanovil  novo  za  Goriško.  Spričo  te  upravne  naredbe  je 
bilo  brez  pomena,  ako  je  Leopold  1.  1791.  povzdignil  Kočevje  v  Voj- 
vodino in  imenoval  ondi  gospodujočega  kneza  Karola  Turjaškega  za 
kočevskega  vojvoda.  Cesar  je  s  tem  naslovom  le  odškodoval  kneze 
Turjaške,  ki  so  morali  po  sedemletni  vojski  odstopiti  pruskemu  kralju 
svoji  šleski  Vojvodini  Miinsterberg  in  Frankenstein.  —  Tudi  od  Jožefa  II. 
uvedena  davčna  urbarska  preosnova  se  je  odpravila  in  obnovil 
stari  davčni  sistem.  Zmaga  grajske  gospode  v  tem  važnem  vprašanju 
je  pa  vzbudila  veliko  razdraženost  med  kmeti,  ki  so  po  mnogih 
krajih  s  silo  zahtevali  odpravo  vseh  graščinskih  in  cesarskih  davkov. 
Vlada  je  morala  proti  njim  odločno  nastopiti,  a  je  tudi  na  drugi 
strani  priporočila  gospodi,  naj  lepo  ravna  s  svojimi  podložniki. 

Mnogo  ostrin  je  odpravil  Leopold  iz  Jožefovih  cerkvenih  od- 
lokov. Generalna  semenišča  je  odpravil  in  vzgojo  duhovščine  zopet 
škofom  prepustil;  božjo  službo  je  oprostil  malenkostnih  predpisov; 
cerkvene  slovesnosti  velikega  tedna,  procesije  in  druge  pobož- 
nosti  so  se  smele  opravljati  po  stari  navadi,  ako  je  škof  v  ta  namen 
dobil  dovoljenje  deželne  vlade.  Samostani  se  niso  več  odpravljali. 
Vladnih  odlokov  ni  bilo  treba  oznanjevati  s  prižnice,  ampak  so  se 
lahko  razglašali  pred  cerkvijo.  Vendar  je  še  ostalo  strogo  državno 
nadzorstvo  nad  cerkvenim  premoženjem  in  še  mnogo  drugih  pred- 
pisov, ki  so  dušili  svobodni  razvoj  cerkvenega  življenja. 

Splošno  se  kaže  v  vseh  Leopoldovih  odredbah  duh  zmernosti, 
spravljivosti  in  prizanesljivosti,  ki  je  izkušal  ublažiti,  kar  je  s  stro- 
gostjo zagrešil  njegov  prednik  na  cesarskem  prestolu.  Vendar  osnovna 
načela  Jožefovega  vladnega  sistema  niso  bila  odpravljena,  ampak  so 
se  le  mileje  izvajala.  Jožefinizem  je  oba  vladarja  preživel. 

V  par  letih  svoje  vlade  je  Leopold  večkrat  potoval  po  svojih 
južnih  deželah.  Trikrat  je  bil  v  Ljubljani,  kjer  so  ga  vselej  sijajno 
sprejeli.  Vladni  list  „Laibacher  Zeitung",  ki  je  pod  tem  imenom  izhajal 
izza  leta  1784.,  z  veliko  natančnostjo  opisuje  slavnosti,  ki  so  se  vršile 
ob  navzočnosti  visokega  gosta.  Ob  prvem  obisku  Ljubljane  (24.  avgusta 

1790)  je  imel  cesar  tu  sestanek  z  neapeljsko  kraljevo  rodbino  in  se 
je  praznovala  zaroka  dveh  najstarejših  njegovih  sinov  z  neapeljskimi 
kraljičinami.  Tudi  drugemu  obisku  našega  glavnega  mesta  (17.  marca 

1791)  je  dal  povod  sestanek  z  neapeljskim  kraljem,  tretjič  pa  je  Leopold 
obiskal  Ljubljano  nekaj  mesecev  pozneje  (14.  julija),  ko  se  je  vračal 
iz  Italije. 

Priljubljenega  vladarja  je  nenadoma  ugrabila  nagla  smrt  (1.  marca 
1792).  Posrečilo  se  mu  je  pomiriti  avstrijske  narode  in  rešiti  monar- 
hijo iz  težavnega  zunanjega  položaja.  Toda  na  zapadnem  obnebju  se 
je  vedno  bolj  grozeče  svital  krvavi  žar  francoske  revolucije,  ki  je 
grozila  vse  evropske  prestole  zdrobiti  v  prah  in  je  združila  vladarje 
na  skupen  odpor. 


Cesar  Leopold  II. 

Tovorniki.  (Po  Valvasorju.) 


9.  Kulturne  razmere.  Plemstvo  in  meščan- 
stvo. Trgovina  in  obrt. 

Ob  velikem  preobratu  v  življenju  evropskih  narodov,  ki  se  pri- 
čenja s  francosko  revolucijo,  hočemo  prekiniti  vrsto  poUtičnih  dogodkov 
in  se  ozreti  nazaj  na  kulturne  razmere,  kakršne  so  se  razvile  tekom 
novega  veka  in  jih  še  nismo  mogli  doslej  dovolj  osvetliti. 

Vsa  politična  oblast  pri  deželni  in  državni  upravi  je  bila  še 
vedno  v  rokah  plemstva.  Tekom  16.  stoletja  je  plemstvo  nastopalo 
poleg  vladarja  kot  samostojna  korporacija  (skupščina),  ki  si  je  pri- 
svajala pri  vladi  odločilno  besedo  in  celo  vladarju  narekovala  svojo 
voljo.  Tej  stanovski  oblasti  pa  so  habsburški  nadvojvodi  s  protirefor- 
macijo  napravili  konec.  Odslej  je  bilo  plemstvo  strogo  podrejeno 
oblasti  vladarjevi  in  je  le  izvrševalo  njegove  zapovedi.  Neki  vnanji 
izraz  novega  razmerja  je  bila  navada,  da  vladar  pri  poklonitvi  deželnih 
stanov  ni  več  s  prisego  potrdil  njihovih  svoboščin  in  pravic,  ampak 
jih  le  „milostno"  potrdil  s  svojo  cesarsko  besedo. 

Na  obratu  16.  in  17.  veka  se  pojavi  v  sestavi  našega  plemstva 
tudi  neka  vnanja  izprememba.  Mnogo  starih  plemiških  rodbin,  ki  so 
živele  v  deželi  od  zgodnjega  srednjega  veka,  je  takrat  izmrlo,  druge 
so  se  za  časa  reformacije  izselile  v  inozemstvo.  Treba  je  bilo  nove 
rodbine  dvigniti  v  plemiški  stan,  tembolj  ker  so  bojeviti  časi  trideset- 
letne vojne  zahtevali  za  armado  pogumnih  voditeljev,  kar  je  veljalo 
že  od  nekdaj   za  posebno  pravico  plemičev.   Vsled  dolgoletne  vojne 

je  v  avstrijskih  deželah  zmanjkalo  denarja  in  je  bilo  treba  pritegniti 
tuj  kapital;  rudokopi,  fužine,  mnoga  obrtna  in  trgovska  podjetja  so 
prešla  v  tuje  roke.  S  podelitvijo  plemstva  odličnim  domačim  in  tujim 
rodbinam  pa  so  vladarji  pritegnili  nove  moči  v  službo  države  in  izpo- 
polnili nastale  vrzeli.  Odgovarjalo  je  tedanjemu  splošnemu  kulturnemu 
vplivu  sosednje  Italije,  ako  so  bile  nove  plemiške  rodbine  večinoma 
iz  Furlanije  ali  Benečije.  Priseljevanje  laških  rodbin  v  južne  avstrijske 
kraje,  ki  se  pojavlja  že  v  poznem  srednjem  veku,  je  v  16.  in  17.  sto- 
letju doseglo  svoj  višek  in  je  vplivalo  na  vse  naše  javno  življenje. 
Na  Goriškem  je  že  1.  1569.  trinajst  tujih  plemiških  družin  dobilo  do- 
movinsko pravico  (inkolat,  indigenat)  in  bilo  sprejetih  med  deželne 
stanove,  kar  se  pozneje  v  presledkih  po  25  let  redno  ponavlja  z 
drugimi  priseljenci.  Enako  se  je  godilo  po  drugih  deželah.  —  Novo 
plemstvo,  ki  so  ga  ustvarili  avstrijski  vladarji,  je  izšlo  torej  iz  ured- 
ništva, vojaštva,  iz  krogov  veletržcev,  veleindustrijcev  in  bankirjev. 
Značilen  zgled  le  vrste  je  znana  plemiška  rodbina  Valvasor, 
doma  iz  pokrajine  Bergamo  v  Gornji  Italiji.  Od  tam  je  prišel  Ivan 
Krstnik  Valvasor  sredi  16.  stoletja  kot  trgovec  z  majolikami  v 
Ljubljano,  se  kmalu  začel  pečati  z  večjimi  denarnimi  podjetji,  dobil 
v  zakup  gospostvo  Laško  in  si  pridobil  še  celo  vrsto  drugih  gra- 
dov: Kostanjevica,  Šrajbarski  Turn,  Medijo,  Konjice  itd.  Leta 
1571.  že  nahajamo  njegovo  ime  med  kranjskimi  deželnimi  stanovi. 
Na  sličen  način  so  se  udomačili  pri  nas  Moškoni  (Moscon),  ki 
so  imeli  v  posesti  Sevnico,  Rajhenburg,  Pišece,  Laško,  Ribnico; 
Coronini  so  si  polagoma  pridobili  na  Goriškem  Kojsko,  Sabotin, 
Prebačino,  Gradiškuto,  Tolmin.  Plemiška  rodbina  Porcia,  ki  je 
imela  svoj  rodni  grad  enakega  imena  blizu  Pordenone  na  Beneškem, 
si  je  na  Kranjskem  kupila  grad  Senožeče  in  vstopila  v  vrsto 
kranjskih  deželnih  stanov.  Na  višek  slave  je  rodbina  dospela  pod 
cesarjem  Leopoldom  L,  čigar  velmožni  predsednik  tajnega  sveta  je 
bil  grof  Ferdinand  Porcia.  Leopold  je  svojemu  ljubljencu  podelil  gro- 
fijo ortenburško  z  mestom  Špital  ob  Dravi  in  dostojanstvo  državnega 
kneza.  V  17.  stoletju  se  je  število  laških  priseljencev  neprimerno  po- 
množilo. Iz  dolge  vrste  imen,  ki  jih  navajajo  zapisniki,  naj  zadostujejo 
le  nekatera.  Na  Goriškem:  Panizoll,  Terzi,  Baselli,  Codelli,  Rosetti, 
Rabatta;  na  Koroškem:  grofi  Widmann-Rezzonico,  Orsini-Rosenberg, 
Grotta,  Beverelli,  NogaroUi,  Benaglio,  Canali,  Cavalchino,  Colalto, 
Miglio,  Morelli,  Thurn-Valsassina;  na  Kranjskem:  Benaglia,  Busset, 
Coppini,  Lazarini,  Rudolfi,  Berdarini,  Basio,  Carminelli,  Rigoni,  Tazzoli, 
Locatelli,  Bucceleni  in  drugi. 

Kakor  sta  se  izpremenila  tekom  stoletij  naloga  plemstva  in  njegov 
značaj,  tako  opažamo  tudi  veliko  izpremembo  pri  plemiških  bivališčih. 
Nekdaj  so  domovali  vitezi  najraje  na  strmih  vrhovih,  nedostopnih 
pečinah,  kjer  so  lahko  kljubovali  sovražnikom  po  cele  mesece  in  leta. 
Odkar  so  bili  iznajdeni  topovi,  pa  najtrdnejše  ozidje  ni  moglo  vzdr- 
žati sovražnih  napadov.  Tudi  so  s  časom  pojenjali  spori  in  boji  vitezov 
med  seboj,  v  deželo  se  je  vrnil  mir  in  le  vnanjega  sovražnika  je  bilo 
treba  odvrniti  od  njenih  mej.  Pa  tudi  ti  boji  so  se  izza  16.  stoletja 
večinoma  izvojevali  v  tujih  deželah.   Zato  je  plemstvo  zapustilo  gra- 

dove  na  strmih  vrhovih,  se  preselilo  v  ravnino  na  svoja  zemljišča  in  si 
postavilo  domove,  ki  so  predvsem  služili  gospodarskim  potrebam. 
Na  mesto  gradov  so  stopile  graščine. 

Tudi  pri  graščinah  obrambnega  namena  niso  popolnoma  prezrli. 
Bile  so  močna,  zidana,  četverokotna  poslopja,  s  prostornim  dvoriščem 
v  sredi.  Pročelje  je  imelo  glavni  vhod  s  hrastovimi  in  z  železno  ploče- 
vino obitimi  vrati.  Na  štirih  vogalih  poslopja  so  zgradili  naprej  stoječe 
okrogle  ali  četverokotne  stolpe  in  okna  zavarovali  z  železnim  omrežjem. 
Proti  dvorišču  so  imela  ta  poslopja  navadno  odprte  obokane  hodnike 
s  stebrišči  in  kamenitimi  ograjami.  Pri  mnogih  stavbah  je  prišla  tudi 
umetnost  do  veljave.  Sobe  so  bile  visoke,  okrašene  s  slikami  ali  štu- 
katurami,  pohištvo  je  bilo  dragoceno  in  izbrano  po  italijanskem  ali 
francoskem  okusu.  Umet- 
ni vrtovi  okoU  gradu  so 
še  povečali  vtisek  stavbe. 
—  Ako  prelistamo  Val- 
vasorjevo knjigo  gradov, 
kjer  nam  z  besedo  in 
slikami  predstavlja  teda- 
nje plemiške  domove, 
lahko  zapazimo,  da  je 
večina  novejših  stavb 
zidana  v  italijanskem  ali 
renesančnem  slogu;  med 
njimi:  Fužine  pri  Ljub- 
ljani, Rakovnik,  Brdo  pri 
Podpeči,  Goričane,  Kle- 
vevž,  Krumperk,  Šrajbar- 
skiTurn  (Thurn  am  Hart), 
Trebnje,  Wagensperg  itd. 
Za  najlepši  grad  na  Kranj- 
skem je  veljala  tedaj 
Soteska  pri  Novem 
mestu,  katero  naš  zgo- 
dopisec  obširno  popisuje 
Grajsko  poslopje  je  imelo 
obliko  dolgega  četvero- 
kota  s  stolpi  na  vogalih. 
Prostorno  dvorišče  so 
oklepala  visoka,  odprta 


Volk  Engelbert  Turjaški,  deželni  glavar  kranjski. 

•i-  1673. 


stebrišča.  Bilo  je  razdeljeno  v  dva  dela,  izmed  katerih  je  eden  služil 
za  cvetličnjak.  V  pritličju  je  velika  dvorana  (sala  terrena)  v  poletnem 
času  nudila  hladilo  in  oddih.  Krasile  so  jo  štukature  in  portreti  Gallen- 
bergov.  Tlak  je  bil  sestavljen  iz  belega  in  črnega  marmorja.  Iz  enakega 
likanega  kamna  je  bil  tudi  kamin  sredi  dvorane.  Na  eni  strani  je 
izklesan  delfin,  na  drugi  strani  krilat  konj  bruhal  vodo  iz  sebe.  Tudi 
v  krasnem  konjskem  hlevu  so  bile  kamenite  jasli.  Vrtovi  okoli  gradu 
pa  so  bili  polni  žlahtnega  sadja  in  dražestnih  tujih  rastlin.  —  Kako 
je  začel  pri  plemiških  stavbah  prevladovati  italijanski  okus,  nam  pri- 


Zgodovina  slov.  naroda. 

čajo  tudi:  Grad  pri  sv.  Duhu  (Ehrenau),  Goričane,  Rakovnik,  Fužine 
pri  Ljubljani.  Znamenit  je  bil  grad  Lesičje  (Gayrau)  zaradi  svojih 
mnogovrstnih  dragocenih  cvetic.  Lastnik  Lenart  Merherič  je  zbral  na 
svojem  vrtu  vse,  kar  so  imele  Italija,  Francija,  Angleška,  Holandija, 
Nizozemska  in  Nemčija  lepih,  izbranih  in  znamenitih  cvetic.  Celo  iz 
daljne  Indije  so  prihajale  dragocene  rastline  v  Lesičje.  Enako  je 
grajski  sadovnjak  s  svojimi  redkimi  in  žlahtnimi  sadnimi  drevesi 
vzbujal  začudenje  mnogoštevilnih  obiskovalcev.  Mogočni  minister 
cesarja  Leopolda  L,  Ivan  Vajkard  Auersperg,  je  tu  preživel  zadnja  leta 
svojega  življenja  in  sredi  čarobne  okolice  izkušal  preboleti  svoj  padec. 

O  življenju  plemstva  svoje  dobe  nam  naš  domači  zgodo- 
pisec  poroča  sledeče:  „Plemstvo  se  živi  od  dohodkov  svojih  zemljišč 
ali  pa,  če  nima  posestev,  od  meča,  katerega  suče  v  službi  vladarjevi. 
Vendar  imajo  plemiči  navado  v  svoji  mladosti  se  učiti  lepih  umetnosti 
in  se  vaditi  v  viteških  igrah.  Potem  potujejo  v  tuje  dežele,  zlasti  v 
Italijo  in  na  Francosko,  da  se  morejo  pozneje  po  vzpeti  do  vojaških 
časti,  odličnih  služb,  in  si  pridobiti  ugled  s  peresom  ali  mečem  .... 
Ko  so  svojo  mladost  tako  preživeli,  si  izkušajo  na  velikih  dvorih,  pri 
deželni  vladi  ali  v  vojski  pridobiti  vplivno  mesto.  K  temu  jih  izpod- 
buja  tudi  sosedstvo  sovražnika  Turka,  s  katerim  se  morajo  mnogokrat 
meriti.  —  Drugi  plemiči,  katerim  bolj  ugaja  zasebno  življenje,  uživajo 
radosti  viteškega  lova  in  dobrih  dohodkov,  ki  jih  dajejo  njih  posestva, 
ako  pa  so  pobožnega  in  miroljubnega  srca,  vstopijo  v  kak  odličen 
red,  zlasti  bernardinski  (cistercijanski)  aU  benediktinski." 

Ta  splošni  opis  plemiškega  življenja  nam  nudi  premalo  posamez- 
nosti, da  bi  mogli  dobiti  o  njem  pravo  sliko,  tem  manj,  ker  o  napakah 
svojih  stanovskih  tovarišev  Valvasor  skoraj  ničesar  ne  pove.  Kar  pri 
njih  odločno  graja,  je  le  strast  za  dvoboje.  „Najmanjši  povod  jim  je 
dovolj,  da  drug  drugemu  zlomijo  vrat  in  ga  pošljejo  gorkega  po  pošti 
k  vragu."  Po  sto  milj  daleč  se  zasledujejo,  namesto  da  bi  žalitev  ma- 
ščevali pred  sodiščem  ali  se  z  lepa  poravnali.  Kdor  ne  sprejme  dvo- 
boja, tega  zmerjajo  s  „kajonom",  svojo  čast  braniti  z  mečem  in  pištolo 
pa  velja  za  junaško  in  častno.  Stroge  prepovedi  cesarja  Leopolda  iz 
leta  1687.  so  sicer  dvoboje  nekoliko  omejile,  pa  jih  niso  mogle  popol- 
noma odpraviti.  Iz  drugih  virov  tudi  vemo,  da  je  bilo  med  plemstvom 
mnogo  razuzdanosti,  pijančevanja  in  nasilnosti.  Pustolovščine  goriškega 
grofa  Turna,  ki  smo  jih  omenili,  so  nam  priča  dovolj.  Izjemno  stališče 
glede  na  sodstvo  je  tako  samovoljnost  in  prešemost  še  pospeševalo.  — 
Dasiravno  je  plemstvo  pripadalo  k  izobraženstvu  svoje  dobe,  vendar 
je  najti  med  njimi  mnogo  praznoverja.  Mnogočislana  je  bila  alkimija 
ali  umetnost  s  „kamenom  modrijanov"  izpreminjati  razne  kovine  v 
zlato,  o  kateri  je  stermolski  graščak  Ivan  Friderik  pl.  Rain  napisal 
celo  knjigo.  Tudi  vera  v  čarovnice  in  razna  čarovniška  sredstva  je 
bila  med  njimi  globoko  ukoreninjena. 

V  koliko  je  bila  plemiška  družba  17.  in  18.  stoletja  še  slovenska? 

Valvasorjevi  zapisniki  navajajo  med  plemiči  mnogo  slovenskih 
imen.  Med  grofi  nahajamo  hrvatske  Krupe  in  Zrinjske,  med  baroni 
pl.  Gregorijance,  Kizle,  Lenkoyiče,  Pečaviče,  Vitovce,  ki  so  bili  za 
Valvasorja  že  izumrli.  Med  rodbinami,  ki  so  takrat  še  živele,  pa  so 

bili:  pl.  Jankoviči,  Juriči,  Kajzelji,  Čečekarji.  Med  vitezi,  ki  so  živeli 
v  deželi,  se  naštevajo:  Fabijaniči,  Grimšiči,  Gusiči,  Kačiči,  Kušlani, 
Kovačiči,  Lukančiči,  Semeniči,  Sonci,  Zupančiči.  Plemiči  domače  krvi 
so  bili:  Bernardiči,  Kordiči,  Bolničarji,  Dragovaniči,  Florjančiči,  Gla- 
diči,  Mahorčiči,  Mihačeviči,  Marko viči,  Muretiči,  Pipani,  Šege,  Smre-. 
karji,  Trojarji,  Vitniči,  Vihteliči,  Bizjaki,  Burjaki  itd. 

A  za  tedanjo  družbo  ni  bilo  odločilno  pokolenje,  pač  pa  sta- 
novske navade  in  izročila.  V  nasprotju  s  poznim  srednjim  vekom  in 
16.  stoletjem,  ko  je  med  plemstvom  tja  čez  furlansko  mejo  neomejeno 


Kkorisunilck-^ 

aKo  uniK. 


Rakovnik  pri  Ljubljani. 


gospodoval  nemški  vpliv,  se  je  v  naslednjih  stoletjih  pričela  med 
njim  širiti  romanska  (italijanska  in  francoska)  kultura.  Bila  je  to  po- 
sledica izobrazbe,  ki  so  jo  dobivali  naši  plemiči  na  italijanskih  vse- 
učiliščih, in  italijanskega  priseljevanja  v  deželo,  ki  je  obsegalo  vse 
sloje.  Valvasor  pravi:  ,,Plemstvo  govori  splošno  nemško,  tudi  kranjsko 
(slovensko)  in  italijansko."  Še  bolj  poudarja  rabo  italijanščine  med 
izobraženci  ljubljanski  škof,  ko  piše  leta  1631.:  „Preprosto  ljudstvo 
govori  kranjsko  narečje,  ki  je  sorodno  slovanskemu,  oblasti  rabijo 
nemški  jezik,  izobraženi  ljudje  pa  večinoma  italijanski."  —  Vendar 
je  bil  tudi  med  deželnimi  stanovi  izven  Kranjske  še  znaten  del  ple- 
mičev,  ki  so  govorili  le  slovensko.  To  nam  pričajo  še  ohranjeni  obrazci 
fevdnih  priseg,  ki  so  jih  morali  cesarski  vazali  govoriti  pred  deželnim 

knezom  ali  njegovim  namestnikom.  Ko  so  se  1.  1564.  goriški  stanovi 
poklonili  nadvojvodu  Karolu,  so  prisego  podali  v  nemškem,  italijanskem 
in  slovenskem  jeziku.  Na  Koroškem  so  še  1.  1637.,  ko  je  Ferdinand  III. 
nastopil  vlado,  1.  1658.,  ko  mu  je  sledil  Leopold,  in  za  časa  KarolaVI. 
slovenski  plemiči  v  slovenskem  jeziku  prisegali  svojemu  vojvodu. 
Enako  nam  dokazuje  rabo  slovenskega  jezika  pri  umeščanju  ple- 
miških vazalov  tudi  slovenska  fevdna  prisega  krškemu  škofu  iz  leta 
1653.  Isto  pričajo  slovenski  obrazci  v  prisežnih  knjigah  nekdanje 
notranjeavstrijske  vlade  v  Gradcu  (Juramentenbiicher).  Da  je  bila  na 
Kranjskem  pri  sličnih  prilikah  slovenščina  še  pogosteje  v  rabi,  je  pač 
umevno  samo  ob  sebi.  Vse  to  pa  nam  priča,  da  tudi  v  17.  in  18.  sto- 
letju slovensko  ljudstvo  ni  sestajalo  le  iz  podložnih  kmetov,  ampak 
tudi  iz  cesarskih  fevdnih  vazalov,  zastopnikov  gospoduj očega  dru- 
žabnega sloja,  odličnega  plemstva. 


Pogled  na  mesta  in  trge  in  njih  prebivalstvo  v  dobi  17.  in  18. 
stoletja  nam  kaže  velike  izpremembe,  ako  jih  primerjamo  s  položajem 
ob  koncu  srednjega  ali  ob  začetku  novega  veka.  Tisto  načelo,  da  so 
mesta  glavna  bramba  dežele  in  njenega  prebivalstva,  ni  več  izključno 
veljalo,  odkar  so  iznašli  topove  in  se  na  drugi  strani  ni  bilo  več  bati 
turških  vpadov.  Zato  je  pomen  tistih  mest,  ki  so  nastala  le  iz  obrambnih 
ozirov,  pa  niso  imela  pomena  za  narodno  gospodarstvo,  naravno  moral 
vedno  bolj  giniti.  V  to  vrsto  spadajo:  Lož,  Višnja  gora,  Kostanjevica 
in  še  nekatera  druga  mesta,  ki  so  za  cesarja  Friderika  IV.  dobila 
mestne  pravice,  da  so  se  ložje  zavarovala  z  varnim  ozidjera  in  nudila 
bližnjemu  kmetskemu  prebivalstu  zavetje  ob  času  nevarnosti.  Tudi 
trgovina,  ki  je  bila  meščanom  vir  vsega  blagostanja,  si  je  marsikje 
izbrala  nova  pota  in  pustila  v  osamelih  mestih  le  zapuščene  domove 
in  siromašne  prebivalce.  Le  kraji  ob  morju  ali  ob  važnih  prometnih 
progah  so  se  vzdržali  in  kažejo  krepak  razvoj. 

Med  nje  spadata  zlasti  Trst  in  Reka. 

V  Valvasorjevi  dobi  je  bil  Trst  malo  mesto  z  nekaj  tisoč  pre- 
bivalci, čigar  trgovina  se  je  po  stari  navadi  vršila  še  na  sejmih 
in  ki  je  imela  nekaj  pomena  le  za  južne  avstrijske  dežele.  Tu  sem 
je  hodilo  naše  ljudstvo  tržit  s  svojim  platnom,  suknom,  železnino  in 
žitom,  katero  je  zamenjavalo  za  olje,  vino,  sol  in  južne  sadeže.  Naj- 
večji semenj  je  bil  o  sv.  Lovrencu,  ki  so  ga  navadno  otvarjali  s 
slovesnim  streljanjem  in  raznimi  veselicami.  Trajal  je  preko  teden 
dni  in  bil  obiskan  od  trgovcev  in  kmetov  iz  Primorja,  Kranjske  in 
drugih  sosednjih  dežel.  Trgovsko  življenje  v  starem  mestu  nam  Val- 
vasor tako  opisuje:  „Ker  ima  Trst  dobro  pristanišče,  prihajajo  semkaj 
skoraj  vsaki  dan  iz  Benetk  in  drugih  krajev  vsakovrstne  ladje,  ki 
nalože  in  odpeljejo  razno  trgovsko  blago  ali  pa  je  semkaj  pripeljejo 
in  razlože.  Od  tega  blaga  gre  potem  mnogo  v  Ljubljano  in  od  tam 
naprej.  Okoli  mesta  raste  v  veliki  množini  najboljše  belo  in  rdeče 
vino,  ki  se  izvaža  v  oddaljene  dežele.  Tudi  pridelujejo  pri  tem  mestu 
silno  veliko  soli."  Z  besedo  in  sliko  nam  potem  predstavlja  Valvasor 

tržaški  način  pridelovanja  soli,  ki  se  je  s  tovori  izvažala  na  Kranjsko, 
Štajersko,  Ogrsko  in  druge  severne  dežele.  —  Novo  življenje  je  pri- 
nesla mestu  vlada  cesarja  Karola  VI.  Pod  njim  je  Trst  postal  splošno 
avstrijsko  pristanišče.  Karol  je  izkušal  dvigniti  pomorsko  trgovino 
po  Jadranskem  morju  in  iskal  tudi  trgovinske  zyQ.zQ  z  bližnjimi  bal- 
kanskimi in  azijskimi  pokrajinami.  V  ta  namen  je  vkljub  nasprotovanju 
Benečanov  ustanovil  na  Dunaju  „orijentalsko  kompanijo"  za  pospe- 
ševanje trgovine  proti  vzhodu.  L.  1718.  je  ukazal  popraviti  in  deloma 
prenarediti  staro  trgovsko  cesto  med  Dunajem  in  Trstom,  ki  je  dobila 
z  malimi  izjemami  svojo  sedanjo  smer.  Naslednje  leto  je  izšel  odlok, 
ki  je  proglasil  Trst  in  Reko  za  svobodni  luki,  kjer  so  imeli 
domači  in  tuji  trgovci  pravico  neovirano  tržiti  in  izmenjavati  svoje 
blago.  Zdaj  se  je  tržaška  trgovina  hitro  dvignila.  Stare  soline  so 
zasuli  in  na  njih  mestu  napravili  novo  ladjetesalnico  (,,škver").  Tudi 
tri  vojne  ladje  je  cesar  kupil  na  Napolitanskem  in  jih  pomnožil  z 
onimi,  ki  so  bile  izdelane  v  domači  ladjedelnici.  —  Marija  Terezija 
je  nadaljevala  in  izpopolnjevala,  kar  je  bil  njen  oče  začel.  Tuji  trgovci 
so  se  smeli  v  Trstu  naseljevati,  kolikor  jim  je  bilo  drago;  tudi  Grki 
in  Židje  so  smeli  svobodno  vršiti  svojo  božjo  službo.  Tako  se  je 
ljudstvo  hitro  množilo  in  mesto  znatno  razširilo.  Poleg  „starega  mesta" 
je  nastalo  „novo  mesto",  čigar  prebivalci  so  bili  večinoma  tujci,  ki 
so  se  priselili  od  vseh  strani  sveta,  zlasti  trgovci,  pa  tudi  obrtniki, 
delavci  in  težaki.  Na  tisoče  bogato  obloženih  ladij  vseh  narodov  je 
prijadralo  vsako  leto  v  Trst,  ki  je  hitro  naraščal,  tako  da  je  štel  ob 
nastopu  Jožefa  II.  že  17.000  prebivalcev. 

Tudi  Gorica  kaže  v  17.  in  18.  stoletju  vedno  naraščajoče  pre- 
bivalstvo. Druga  vojna  z  Benečijo  je  sicer  mestu  precej  škodila,  toda 
rane  so  se  hitro  zacelile.  V  deželo  in  mesto  se  je  priselilo  mnogo 
furlanskih  plemiških  rodbin,  trgovcev  in  obrtnikov.  Zaradi  živahne 
trgovine  s  Koroško  se  je  Gorica  razširjala  zlasti  proti  severu.  Leta 
1696,  so  odkazali  Judom  poseben  prostor  za  naselbino  in  jim  dali 
pravico,  da  so  ustanovili  neko  posojilnico,  ki  je  pa  terjala  zelo  visoke 
obresti  (po  15  do  20  odstotkov).  To  oderuštvo  je  bilo  vzrok,  da  je 
prvi  goriški  nadškof  grof  Attems  na  lastne  stroške  za  siromašne  ljudi 
osnoval  zastavljalnico  (mons  pietatis),  ki  še  danes  posluje.  V  18.  sto- 
letju je  Gorico  zelo  dvignila  sviloreja  in  izdelovanje  svilnatih  tkanin. 
L.  1726.  so  bile  v  mestu  štiri  tovarne  za  svilo,  kjer  je  bilo  zaposlenih 
več  sto  delavcev.  Nove  stavbe  cerkva,  samostanov,  plemičev  in  trgovcev 
so  dale  Gorici  vedno  lepše  mestno  lice  ter  so  število  prebivalstva  skoraj 
za  polovico  pomnožile. 

Na  Koroškem  se  je  vzdržal  Celovec,  ki  se  je  bil  v  16.  sto- 
letju pod  vlado  stanov  povzdignil  v  lepo  in  bogato  mesto,  tudi  naslednji 
dve  stoletji  kot  politično  in  duševno  središče  dežele.  Iz  stanovske 
oblasti  pa  je  prešel  v  last  vladarjevo  in  postal  deželno-knežje  mesto. 
Izmed  drugih  mest  je  cvetel  le  še  Beljak  kot  trgovski  posredovalec 
med  Benečijo  in  avstrijskimi  deželami.  Toda  v  18.  stoletju  se  je  tudi 
tu  zgodila  važna  izprememba.  Politični  in  trgovski  vpliv  beneške 
republike  je  vedno  bolj  propadal,  rastel  pa  je  Trst  s  svojim  prista- 
niščem. Trgovina  s  koroškimi   deželnimi  izdelki  se  je  zdaj  obrnila 

proti  avstrijskemu  jugu.  Mnogo  je  k  temu  pripomogla  popravljena 
in  razširjena  cesta  čez  Ljubelj,  ki  so  jo  slovesno  otvorili  leta  1728. 
ob  prihodu  Karola  VI.  na  Koroško  in  Kranjsko.  Predor  na  vrhuncu 
gore,  ki  se  je  že  sam  podiral  in  grozil  z  veliko  nesrečo,  so  razkopali 
in  napravili  v  skalnato  steno  globoko  zarezo,  ki  se  vidi  še  dandanes. 
Dvorna  kamora  je  dala  za  to  popravo  les  in  4220  goldinarjev.  Pomen 
ljubeljske  ceste  za  trgovino  označuje  napis  na  slavnostni  piramidi,  ki 
so  jo  takrat  postavili  deželni  stanovi  kranjski  in  ki  proslavlja  cesarja 
Karola,  „da  je  utemeljil  trgovino  z  inozemstvom,  dal  prodreti  pobočje 
gora,  skale  in  pečine,  z  velikimi  stroški  odprl  široko  cesto  k  avstrij- 
skemu Primorju  in  vzbudil  v  ljudstvu  upanje  na  srečnejšo  bodočnost". 
Trgovina  s  Trstom  je  zdaj  prešla  v  roke  kranjskih  trgovcev,  ki  so 
skupljevali  na  Koroškem  ovčjo  volno,  žimo,  prejo,  platno,  železnino, 
jo  spravljali  k  morju,  od  tam  pa  privažali  južne  pridelke.  Leta  1770. 
je  šlo  že  51.078  centov,  to  je  polovica  na  Koroškem  pridelanega 
železa  v  tržaško  pristanišče.  —  Druga  mesta  po  deželi  so  borno  živo- 
tarila. Stari  Št.  Vid  se  je  le  s  težavo  vzdrževal  s  svojim  rokodelstvom, 
med  tem  ko  so  Breze  popolnoma  propadle.  Že  leta  1592.  so  koroški 
stanovi  ugovarjali  proti  novim  denarnim  nakladam,  češ  „da  meščani 
po  mestih  in  trgih  s  svojim  rokodelstvom  vedno  bolj  ginejo,  tako  da 
se  tamkaj,  kjer  se  je  preje  hranilo  dvajset  in  še  več  oseb  z  ženami 
in  otroci,  komaj  za  silo  vzdržujejo  trije  ali  štirje".  V  naslednjem  sto- 
letju je  bilo  še  slabše.  Hudi  časi  tridesetletne  vojske  so  nakladali 
meščanom  velika  bremena  v  denarju  (kontribucije),  jim  prinesli  po- 
gosto nastanitev  vojakov,  zahtevali  od  njih,  da  sami  stražijo  in  bra- 
nijo mesto,  med  tem  ko  so  se  dohodki  od  obrti  in  trgovine  vedno 
bolj  krčili.  Zato  se  ni  čuditi,  ako  so  mnogi  meščani  zapustili  obzi- 
dano mesto  in  postali  poljedelci.  To  prikazen  zasledujemo  skozi  dve 
stoletji  pogosto  pri  naših  malih  mestih  in  trgih. 

Ljubljana  nam  kaže  pač  tudi  v  tej  dobi  trajen  razcvet  svojega 
mestnega  življenja  in  vedno  naraščajoče  prebivalstvo.  Valvasor  piše 
o  njej:  „V  mestu  prebiva  najodličnejše  plemstvo,  zlasti  pa  take  osebe, 
ki  so  v  deželni  službi,  kakor  deželni  glavar,  deželni  upravitelj,  vi- 
cedom,  deželni  odborniki,  uradniki,  doktorji  prava  in  zdravilstva, 
tajniki  in  slični  ljudje.  Ljubljana  je  kakih  50  let  sem  znatno  napre- 
dovala tako  po  lepoti  hiš,  kakor  tudi  po  številu  prebivalcev  in  vnanjem 
sijaju.  Če  si  namreč  ob  začetku  tega  (17.)  stoletja  videl  v  mestu  komaj 
štiri  kočije,  jih  lahko  zdaj  našteješ  čez  pedeset . . .  Poleg  visokega 
plemstva  in  deželnih  uradnikov  stanuje  v  Ljubljani  tudi  mnogo  me- 
ščanov in  obilo  preprostega  ljudstva,  tako  da  najdeš  večkrat  po  tri, 
štiri,  celo  pet  ali  šest  družin  v  ne  posebno  prostorni  hiši.  Vendar  je 
večina  meščanov  tujcev  in  redko  ostane  kaka  družina  v  mestu  do 
tretjega  rodu,  ker  se  preje  odpravijo  drugam,  nastopijo  višje  službe  ali 
pa  izmro.  Zato  najdeš  tu:  Kranjce,  Štajerce,  Korošce,  Hrvate,  Italijane, 
Tirolce,  Bavarce,  Saksonce,  Franke,  Švabe,  Šlezijane,  Moravče,  Čehe, 
celo  Dance,  Pomorce,  Holandce  in  Francoze,  tako  da  tretji  del  me- 
ščanstva sestoji  iz  tujcev.  Vendar  imajo  iste  običaje,  ki  se  strinjajo 
z  nemškimi.  —  Čuditi  se  je,  da  je  v  mestu,  ki  je  tako  bogato  na 
vinu,   najti  malo  prepira   in  razprtij,    kar  je   pripisovati   čuječnosti 

oblasti.  Sicer  število  (oboroženih)  meščanov  ne  znaša  več  ko  500  mož, 
vendar  se  v  slučaju  sile  lahko  oboroži  3000  do  4000  prebivalcev. 
Na  čelu  jim  je  stotnik,  ki  se  izvoli  iz  njih  srede,  in  je  navadno  kak 
zaslužni  vpokojeni  župan.  Pomagata  mu  dva  lajtnanta  in  trije  pra- 
porščaki, ki  zapovedujejo  trem  četam  meščanov,  izmed  katerih  mora 
biti  vsakdo  s  puško  oborožen."  Ako  ceni  potem  Valvasor  ljubljansko 
prebivalstvo  na  20.000  duš,  je  segel  pač  mnogo  previsoko,  ker 
celo  100  let  pozneje  uradni  zapiski  ne  izkazujejo  dosti  več  kot 
10.000  prebivalcev. 

O  prometu,  ki  je  bil  takrat  v  Ljubljani,  pravi  naš  zgodovino- 
pisec:  „Trgovina  je  zelo  živahna,  ker  stoji  mesto  v  središču  raznih 
dežel  in  pošilja  svoje  blago  na  tri  strani.  V  Italijo  pošilja  Ljubljana 
železo,  volno,  žito,  živino  in  dobiva  od  nje  svilo,  sukno,  sol,  dišave 
in  morske  ribe.  Na  Hrvatsko  izvaža  že  omenjeno  blago  in  dobiva 
zanje  kožuhovino,  živino,  med  in  drugo.  Na  Solnograško  in  Bavarsko 
pošilja  vsako  leto  mnogo  centov  medu  za  pripravljanje  medice.  Razun 
tega  pošilja  na  sever  tudi  italijansko  blago,  dragocena  vina,  živo 
srebro,  baker  in  dobiva  za  to  volno,  ustrojeno  usnje  in  druge  za 
domače  gospodarstvo  potrebne  stvari."  Ljubljanski  trgovini  je  precej 
škodovalo,  da  so  Turki  osvojili  Kandijo  (Kreto),  kamor  so  naši  klo- 
bučarji izvažali  svoje  izdelke,  enako  je  osvojitev  Kaniže  prekinila 
trgovinske  zv^zo,  z  Ogrsko.  Valvasor  tudi  pripoveduje,  da  je  imela 
Ljubljana  še  ne  davno  na  Poljanah  papirnico  in  „pred  Nemškimi 
vrati"  v  Trnovem  steklarno,  pa  sta  v  kratkem  času  obe  preminuli. 
Italijanski  trgovci  so  uvedli  izdelovanje  baržuna  (žameta),  svilenih 
izdelkov,  fine  tkanine  in  damasta;  tudi  so  izdelovali  v  Ljubljani  razno- 
vrstne čipke,  po  nizozemskem  in  beneškem  načinu,  in  jih  prodajali 
daleč  po  svetu.  Saditev  tobaka  pa  ni  prinesla  pričakovanega  dobička. 

„Drugi  meščani,  ki  niso  trgovci,"  pravi  Valvasor,  „se  žive  z 
delom  svojih  rok  in  takih  je  veliko  število.  Preprosto  ljudstvo  (der 
iibrige  Pofel)  pa  dela  za  dnino.  V  to  vrsto  spadajo  vozniki,  poga- 
njači,  posojevalci  konj,  brodarji,  ribiči,  drvarji,  težaki,  vrtnarji  in 
drugi  ljudje  . . .  Noša  Ljubljančanov  je  tako  dostojna,  čedna  in  snažna, 
da  kar  nič  ne  zaostajajo  za  meščani  kakega  imenitnega  mesta  v  Nemčiji. 
Plemiči  se  nosijo  po  nemški  ali  francoski  modi;  v  tem  jim  slede 
tudi  hčere  in  žene  odličnejših  meščanov . . .  Navadni  jezik  v  Ljub- 
ljani je  kranjski  (slovenski)  in  nemški,  pri  plemstvu  in  trgovcih  ita- 
lijanski. Piše  se  le  v  nemškem  jeziku." 

V  posebnem  poglavju  opisuje  potem  Valvasor  cerkve,  samo- 
stane in  druge  znamenite  stavbe  v  mestu.  Med  zasebnimi  poslopji  je 
bil  za  njegove  dobe  najznamenitejši  „knežji  dvorec"  (Fiirstenhof),  ka- 
terega je  dal  leta  1642.  sezidati  grof  Volk  Engelbert  Turjaški,  deželni 
glavar  kranjski.  Tu  se  je  shajalo  plemstvo  iz  vse  dežele.  Valvasor 
pravi  o  tem  poslopju,  da  je  bilo  zidano  v  čveterokot  s  prostornim 
dvoriščem  v  sredi.  Bilo  je  sicer  le  tri  nadstropja  visoko,  a  tako  ob- 
sežno, „da  bi  bilo  lahko  služilo  trem  knežjim  dvorom."  V  tej  ponosni 
hiši  si  je  visoko  izobraženi  gospodar  priredil  dragoceno  knjižnico  in 
zbirko  umetnin,  okoli  nje  pa  nasadil  vrtove  s  citronami  in  drugim 
južnim  drevjem;  vrtove  so  poživljali  umetniški  kipi,  vodometi  in  drugi 

okraski.  —  Ob  slavnostnih  prilikah  so  v  teh  razkošnih  vrtovih  prire- 
jali italijanske  operne  predstave  in  druge  dramatične  predstave.  — 
Šele  zadnji  veliki  potres  1. 1895.  je  to  najlepše  poslopje  stare  Ljubljane 
porušil  v  razvaline.  Vendar  za  Valvasorjeve  dobe  Ljubljana  še  ni  bila 
na  višku  umetnosti,  kar  tiče  stavbarstva,  slikarstva,  kiparstva.  Šele 
prva  desetletja  18.  veka  so  ustvarila  ono  vnanjo  sliko  Ljubljane,  ki  je 
še  današnjemu  modernemu  mestu  v  kras  in  ponos.  Sem  spada  nova 
stolnica  s  ponosno  ku- 
polo, mestna  hiša  z  vod- 
njakom mojstra  Robbe, 
avguštinska  (sedaj  fran- 
čiškanska) cerkev  s  svo- 
jim mogočnim  pročeljem, 
uršulinska  cerkev,  pravi 
biser  italijanskega  rene- 
sančnega sloga,  in  cer- 
kev nemškega  viteškega 
reda.  —  Sicer  pa  18.  sto- 
letje in  zlasti  njega  druga 
polovica  ne  pomeni  več 
za  Ljubljano  dobo  gmot- 
nega napredka.  Središče 
trgovine  so  postala  zdaj 
primorska  mesta:  Trst, 
Reka,  Senj,  in  Ljubljan- 
čanom je  preostalo  le  še 
posredovalno  trgovstvo 
(špedicija)  med  Dunajem 
in  Trstom  ali  Reko.  Pa 
tudi  vlada  je  bila  na- 
sprotna starim  trgovskim 
privilegijem,  ki  so  ome- 
jevali trgovino  na  gotova 
mesta,  predpisovali  do- 
ločene ceste,  dovoljevali 
in  zabranjevali  sejme  itd. 
Ko  so  padle  te  starodavne 
meje,  je  izgubila  tudi  Ljubljana  svoj  pomen  kot  trgovsko  mesto, 
katerega  je  preje  imela  več  kot  pol  tisočletja. 

Poleg  deželnega  glavnega  mesta  je  v  tej  dobi  le  še  Škof  j  a 
Loka  ohranila  svoj  pomen  kot  obrtno  in  trgovsko  mesto.  Imela  je 
svoje  rokodelce  združene  v  cehih;  imenujejo  se  čevljarji,  usnarji, 
barvarji,  peki,  tkalci.  Z  Italijo  in  Nemčijo  so  jo  družile  staro- 
davne trgovske  zstz^.  Valvasor  pravi  o  njih:  „Škofjeloški  prebivalci 
izvažajo  vsakovrstne  izdelke  na  Nemško  in  v  ItaUjo.  Zlasti  se  tu 
izdeluje  lepo  belo  platno  v  veliki  množini,  ki  se  z  belim  cvimom 
vred  razpošilja  v  druge  dežele.  Tudi  je  tukaj  dosti  trgovcev  z  živino, 
ki  prodajajo  konje  v  Italijo  in  z  drugimi  obrtnimi  izdelki  vred  pri- 
dobe mestu  mnogo  dobička."  L.  1639.  poroča  loški  glavar  brižinskemu 

škofu  o  loški  trgovini:  „Loški  premožnejši  usnjarji  in  tudi  drugi 
meščani  imajo  navado,  da  nakupijo  mnogo  kož  v  Gradcu,  v  Radgoni, 
v  Ptuju  in  po  drugih  krajih  ter  jih  potem  prodajajo  na  drobno  ubož- 
nejšim  usnjarjem  in  čevljarjem  po  Loki  in  njeni  okolici.  Posebno 
mnogo  kož  prodajo  ob  cerkvenih  sejmih.  Izdelano  usnje  razpečavajo 
večinoma  po  Vipavskem  ali  ga  pa  zamenjajo  za  vino  in  sukno."  Iz 
vsega  tega  spoznamo,  da  so  Ločani  ostali  enako  živahni  trgovci  in 
marljivi  obrtniki,  kakršni  se  nam  predstavljajo  že  ob  nastopu  novega 
veka.  Mestna  okolica,  kjer  je  cvetelo  platnarstvo  in  živinoreja,  je  to 
kupčijo  še  pospeševala. 

Druga  gorenjska  mesta  s  Škof  j  o  Loko  niso  mogla  tekmovati. 
O  Kranju  čitamo,  da  je  imel  mnogoobiskane  živinske  sejme  in  da 
je  zlasti  izvažal  sita,  ki  so  se  v  okolici  izdelovala,  vendar  je  propa- 
dalo meščansko  življenje.  Še  slabše  je  bilo  s  Kamnikom;  o  njem 
piše  Valvasor:  „Mesto  je  imelo  nekdaj  mnogo  bogatih  ljudi  in  se 
zelo  pečalo  s  trgovino,  kar  še  vedno  izpričujejo  z  rezanim  kamnom 
in  železnimi  vrati  okrašene  hiše.  Gotovo  so  nekdaj  samo  ti  rezani 
kamni  več  stali,  kakor  je  zdaj  vsa  hiša  vredna.  Plemstvo,  ki  ga  je 
turška  nevarnost  semkaj  prignala,  je  mesto  zelo  dvignilo  in  ga  tako 
napolnilo  z  ljudmi,  da  so  bili  vsi  prostori  napolnjeni  s  hišami.  Pred 
časom  pa  je  nekdaj  bogato  in  obljudeno  mesto  tako  propadlo,  da  je 
četrti  del  hiš  —  ako  ne  več  —  že»  razpadel.  Vse  trgovine,  razun  ene, 
so  zaprte  in  najlepša  hiša  se  dobi  za  dve  kroni  v  najem  za  celo  leto. 
Prebivalci  so  popolnoma  revni  ljudje."  Pol  stoletja  pozneje  poročila 
niso  nič  boljša.  Kamnik  je  veljal  za  zgled,  kako  propadajo  kranjska 
mesta.  Valvasor  meni,  da  je  bilo  temu  krivo,  ker  je  trgovina  s 
Hrvatsko  prenehala.  Preje  pa  je  iskati  vzroka  v  prenehanju  prometa 
s  sosednjo  Štajersko,  ^ki  zdaj  ni  več  šel  skozi  tuhinjsko  dolino,  ampak 
po  novi  cesti  skozi  Črni  graben  na  Trojano. 

Izredno  živahno  obrt  pa  je  tedaj  imel  neki  kraj  na  Gorenjskem, 
ki  sicer  ni  imel  mestnih  pravic,  ampak  je  bil  podložen  graščinama 
Stari  Gutenberg  in  Neuhaus.  To  je  bil  Tržič.  O  njem  piše  naš 
zgodopisec:  „Ves  trg  je  napolnjen  z  rokodelci,  ki  tu  izdelujejo  kor- 
dovan- usnje  v  rdeči  in  črni  barvi  in  ga  potem  izvažajo  daleč  v 
Italijo  in  rimsko  kraljestvo.  Poleg  tega  se  tu  izdelujejo  razne  vrste 
grobe  tkanine,  ki  jo  imenujejo  „mezlan",  da  ne  omenjam  bakrene 
in  železne  posode,  kakor  kotlov,  ponev  in  drugih  sličnih  stvari." 
Nova  cesta  čez  Ljubelj  je  v  18.  stoletju  tržiško  obrt  in  trgovino  še 
bolj  dvignila. 

Ako  že  pogled  na  gorenjska  mesta  ni  vesel,  vidimo  dolenjska 
v  polnem  razsulu.  S  starimi  papirnatimi  privilegiji,  na  katere  so  bili 
meščani  tako  ponosni,  se  tok  časa  ni  dal  ustaviti.  Na  Novo  mesto 
so  že  v  16.  stoletju  udarile  hude  nesreče.  Prva  je  zadela  njegovo 
trgovstvo,  ko  so  Turki  osvojili  Kanižo  in  s  tem  zaprli  ogrskim 
trgovcem,  ki  so  preje  v  velikem  številu  prihajali  v  Novo  mesto,  pot 
na  Dolenjsko.  Že  1.  1564.  tožijo  Novomeščani,  da  se  je  trgovina  za- 
čela nagibati  na  drugo  stran  in  se  pomikati  po  Savi  od  Ljubljane 
proti  Zagrebu,  Novo  mesto  pa  je  puščala  ob  strani.  Meščani  so  pri- 
siljeni   živiti    se    s    težkim    rokodelstvom.    Najhujši    udarec   je    bil 

za  mesto,  ko  je  dal  nadvojvoda  Karol  sezidati  Karlovec,  ki  je  po- 
tegnil nase  vse  dobrote,  ki  so  dotlej  pritekale  v  Novo  mesto.  Zbira- 
lišče deželnih  brambovcev  se  je  bilo  prestavilo  v  Karlovec,  ž  njim 
pa  tudi  vsa  skladišča,  kjer  so  se  shranjevale  vojaške  potrebščine. 
Za  skladišči  in  vojaki  je  odšla  iz  Novega  mesta  vsa  obilna  četa  ci- 
vilnih in  vojaških  uradnikov.  Nalašč  za  vojake  zidane  hiše  so  ostale 
po  požaru  1. 1576.  v  razvalinah,  rokodelci  so  odpustili  svoje  pomočnike, 
gostilničarji  so  se  zaman  ozirali  po  gostih,  trgovci  so  pa  zaprli  svoje 
prodaj alnice  in  se  oprijeli  poljedelstva,  skratka,  vse  blagostanje  je 
naenkrat  izginilo  iz  mesta.  Te  žalostne  razmere  so  trajale  skozi  celo 
sedemnajsto  in  še  polovico  osemnajstega  stoletja.  L.  1733.  so  bili  v 
Novem  mestu  le  še  trije  trgovci.  O  rokodelcih  pa  piše  domačin  Žiga 
pl.  Breckerfeld:  „Rokodel- 
stvo  je  tukaj  slabo.  Meščan, 
ki  si  prizadeva  sam  pride- 
lovati kruh  in  vino,  se  peča 
poleg  svojega  rokodelstva 
preveč  s  poljem  in  z  vino- 
gradi, zato  ni  dober  kmet, 
niti  dober  rokodelec.  Vsa- 
kemu je  njegovo  rokodel- 
stvo postranska  stvar.  .  .  . 
Vsa  dela  so  navadno  ne- 
rodna in  šušmarska.  Roko- 
delci rajši  popivajo,  kakor 
da  bi  delali."  Tudi  na  cesar- 
skem dvoru  so  spoznali,  da 
je  mesto  zabredlo  v  veliko 
revo,  a  niso  vedeli,  kako  bi 
mu  pomagali.  Marij  aTerezij  a 
je  slednjič  izkušala  prebi- 
valstvu pomagati  s  tem,  da 
je  v  Novem  mestu  ustano- 
vila —  gimnazijo. 

O  drugih  dolenjskih 
mestih  ni  da  bi  tu  obširno 
razpravljali.  V  nekaterih 
nahajamo  rokodelske  cehe 
in  meščansko  stražo  (gardo) 
kot  znamenja  meščanskega  življenja.  Volili  so  po  stari  navadi  svojega 
sodnika  in  mestni  svet,  a  bili  vendar  le  kmetje,  ki  so  živeli  od  svo- 
jega polja  in  vinogradov.  To  velja  o  Krškem,  Kostanjevici,  Ložu, 
Črnomlju  in  Metliki.  Največ  obrti  je  bilo  menda  še  v  Višnji  Gori, 
kjer  nahajamo  rokodelske  zadruge  kovačev,  čevljarjev,  usnjarjev  in 
krojačev.  Vendar  pravi  Valvasor  o  njej:  „To  mesto  je  bilo  nekdaj 
čedno,  snažno  in  imelo  veliko  lepih  stanovanj.  Sedaj  je  pa  popol- 
noma propalo  in  je  videti  v  njem  mnogo  zapuščenih  in  razpalih  hiš, 
ker  je  v  Višnji  Gori  tudi  ogenj  večkrat  hudo  gospodaril."  —  V  temnih 
barvah   je  naslikal  ljubljanski   župan   Kristijan  1.  1733.  graški  vladi 

položaj  kranjskih  mest,  rekoč:  „Mnogo  mest  se  je  sesulo,  mnogo  je 
zapuščenih.  V  Kamniku  se  ne  nahaja  niti  polovica  nekdanjih  hiš.  V 
Kranju,  ki  je  bilo  nekdaj  glavno  mesto  Kranjske  in  ki  ima  za  trgov- 
stvo  kaj  pripravno  lego,  je  praznih  200  hiš.  Lož  in  Kostanjevica  sta 
popolnoma  razpadla  in  meščani  ne  morejo  dobiti  branja  in  pisanja 
veščega  človeka,  da  bi  ga  naredili  za  sodnika.  Krško  je  šlo  popol- 
noma v  nič  (liegt  unter  dem  Ruin).  Višnja  Gora,  Metlika  in  Rudol- 
fovo,  ki  je  bilo  nekdaj  najbolj  cvetoče  mesto,  so  popolnoma  ubožala. 
Niso  le  meščani  pobegnili  iz  teh  krajev,  ampak  mesta  so  se  tudi 
posula  in  prebivalci  se  morajo  živi  ti  s  poljedelstvom."  Vzroki  so 
bili  isti,  kakor  smo  jih  že  omenili.  Na  eni  strani  rastoča  bremena 
meščanov,  na  drugi  strani  pa  zginjajoča  obrt  in  trgovina,  ki  se  ni 
dala  oživiti  z  nobenimi  privilegiji. 

Iste  pojave  zasledujemo  onstran  Save  na  Štajerskem.  Celje  je 
imelo  .ob  nastopu  novega  veka  cvetočo  obrt  in  trgovino.  Dobilo  je 
važen  privilegij,  da  mora  vsako  trgovsko  blago,  razun  žita  in  soli, 
ki  se  vozi  preko  Celja,  tu  ostati  čez  noč  in  biti  prebivalcem  na 
prodaj.  Dalje  so  se  morali  trgovci  držati  predpisane  ceste,  ki  je  vo- 
dila iz  Ptuja  čez  Slovensko  Bistrico,  Konjice,  Vojnik,  Celje,  Žalec, 
Vransko,  Kamnik  v  Ljubljano.  Ako  so  trgovci  ubrali  drugo  pot,  so 
jim  smeli  blago  zapleniti.  Da  se  je  mestnim  krčmarjem  varoval  do- 
biček, je  bilo  tudi  prepovedano  v  okolici  eno  miljo  daleč  krčmariti. 
Te  privilegije  so  potrdili  Celjanom  vsi  avstrijski  vladarji  tja  do  Jo- 
žefa II.  Vendar  je  vsled  kmečkega  upora,  pogoste  nastanitve  vojakov, 
velikih  davkov,  kuge  in  povodnji,  mesto  prišlo  na  rob  propada. 
L.  1658.  je  celjski  mestni  sodnik  predložil  cesarju  Leopoldu  pritožbe 
meščanov,  kjer  pravijo:  „Naši  predniki  so  ob  tedanjih  dobrih  časih 
plačevali  na  leto  polovico  manj  kontribucije.  Sedaj  pa  znaša  redni 
davek  404  goldinarje,  a  dvakrat  in  trikrat  toliko  je  treba  dati  za 
oskrbovanje  vojakov.  Kako  naj  se  potem  vzdrži  revno  mestece,  kjer 
je  najti  komaj  60  naseljenih  meščanskih  hiš.  Sedaj  ima  Celje  že 
7000  goldinarjev  dolga,  ki  ga  ne  more  plačati.  Polovica  mestnih  hiš 
je  praznih  in  tam,  kjer  so  nekdaj  prebivali  meščani,  raste  zdaj  trava, 
trnje  in  osat."  —  Ko  je  1.  1728.  Karol  VI.  prišel  v  Celje,  so  ga  me- 
ščani prosili,  naj  jim  dovoli  tretjino  dohodkov  od  mitnine  za  vzdrže- 
vanje mestnega  obzidja,  ker  je  mesto  zelo  obubožalo.  Obrt  se  je  v 
Celju  vendar  vzdržala,  ker  nahajamo  zadruge  kovačev,  kolarjev, 
pekov,  usnjarjev  in  čevljarjev,  mesarjev,  klobučarjev,  tkalcev.  V  drugi 
polovici  18.  stoletja  so  tudi  napočili  boljši  časi,  ko  je  Celje  postalo 
sedež  „kresije"  (Kreisamt)  in  s  tem  politično  središče  za  Spodnji 
Štajer. 

Bodi  dovolj  teh  krajevnih  opisov  in  primer,  ki  nam  povsod 
predstavljajo  isto  žalostno  sliko  naših  mest  in  trgov,  pa  tudi  nava- 
jajo iste  vzroke  propadanja.  Ne  smemo  pa  prezreti  nekega  drugega 
pojava,  namreč  priseljevanja  Italijanov. 

Kakor  pri  plemstvu,  tako  opažamo  tudi  pri  drugih  slojih  pre- 
bivalstva že  ob  koncu  16.  stoletja  vedno  bolj  naraščajoč  italijanski 
živelj.  Stroke,  ki  so  se  jih  tuji  gostje  z  juga  oprijeli,  so  bile  različne. 
Predvsem  so  bili  Italijani  odločujoči  v  umetnosti.  Pri  odličnih  stavbah, 

cerkvah,  gradovih  so  italijanski  stavbeniki  napravljali  načrte  in  itali- 
janski polirji  s  svojimi  delavci  izdelovali  stavbe.  Pa  tudi  obzidave 
trdnjav,  katerih  je  bilo  v  tedanjih  bojevitih  časih  mnogo,  so  prišle  veči- 
noma v  njih  roke.  S  svojim  kapitalom  so  se  Italijani  počasi  polastili 
tudi  veletrgovine  in  veleindustrije.  Rodbine  Bucceleni  in  Locatelli  so 
izčrpavale  gorenjske  in  koroške  rudnike.  V  Kanalski  dolini  so  se 
naselili  Grotti,  GiromeUi,  v  Beljaku  Kraigheri,  Morocutti,  Milesi;  v 
Rožni  dolini  baroni  Benaglio,  ki  so  bili  vsi  veliki  trgovski  podjet- 
niki in  so  vzdrževali  živahen  promet  s  svojimi  rojaki  v  Furlaniji  in 
Benetkah.  V  Ziljski  dolini  so  se  naselili  italijanski  lesotržci  in  izse- 


Tržič. 


kavali  tamošnje  bogate  gozde.  Enako  je  bilo  z  učenimi  poklici. 
Doktorji  zdravilstva,  „padarji",  lekarnarji,  doktorji  prava  so  bili  na- 
vadno Italijani.  To  morda  ne  velja  le  za  Trst  in  Gorico,  ampak  tudi 
za  Ljubljano,  Celje,  Gradec.  —  V  Ljubljani  se  je  naselilo  toliko 
Italijanov,  da  se  je  laški  jezik  v  mestu  popolnoma  udomačil  in  veljal 
za  jezik  ljubljanskega  razumništva.  Nahajamo  jih  kot  zdravnike,  de- 
želne uradnike,  pisarje,  trgovce,  krčmarje,  zlatarje,  lekarnarje.  Na 
njih  imena  naletimo  v  zapisnikih  mestnih  svetovalcev  in  nekateri  so 
celo  zasedli  župansko  stolico  (Aleksandrin,  Bernardini).  V  malih 
mestih  po  deželi  ni  bilo  drugače.  Kranj,  Kamnik,  Škofja  Loka,  Celje, 
Ptuj,  Radgona,  Slovenska  Bistrica  so  imeli  več  ali  manj  laških  pri- 
seljencev. Italijani  so  bili  tu  posestniki,  poštarji,  žgalci  opeke,  slikarji, 

stavbeniki,  trgovci  z  živino,  kamnoseki,  zidarji  itd.  Med  spodnješta- 
jerskimi  mesti  jih  je  imel  menda  največ  Ptuj,  kjer  so  bili  veliki 
sejmi  za  živino.  V  tem  malem  mestecu  je  bilo  nad  20  italijanskih 
trgovcev.  Med  njimi  se  imenujejo  Marenzi,  trije  Mosconi  in  štirje 
Lanthieri,  ki  jih  pozneje  nahajamo  v  najvišjih  družabnih  slojih.  To 
laško  priseljevanje  je  trajalo  tja  do  srede  18.  veka,  ko  je  pod  Marijo 
Terezijo  in  Jožefom  II.  začela  prevladovati  nemščina  v  javnem 
življenju,  italijanski  vpliv  pa  je  vedno  bolj  ginil. 


Ako  se  ozremo  še  na  način  trgovine,  moramo  reči,  da  je  bil 
do  začetka  18.  stoletja  precej  preprost.  Do  takrat  se  blago  večinoma 
še  ni  prevažalo  na  vozeh,  ampak  prenašalo  v  tovorih  s  konji,  osli 
in  mulami.  Manjkalo  je  dobrih  cest.  Šele  cesar  Karol  VI.  je  poskrbel 
za  nove  prometne  proge  in  popravil  stare.  Pod  njim  se  je  zvezal 
Dunaj  s  Trstom  in  Reko,  napravila  se  je  nova  cesta  iz  Maribora 
skozi  Dravsko  dolino  v  Celovec,  popravila  cesta  čez  Ljubelj  in  Reka 
zvezala  s  Karlovcem.  Za  časa  Valvasorja  pa  je  šla  še  vsa  trgovina 
po  ozkih  tovornih  potih  in  tovorjenje  je  bil  glavni  zaslužek  kranjskih 
kmetov.  Tovorili  so  Čiči  in  Notranjci  sol  na  kranjske  in  štajerske 
sejme,  Logačani  in  Vrhničani  so  naložili  blago,  kije  došlo  po  Ljubljanici, 
na  svoje  konje  in  mule  in  šli  z  njim  v  Gorico  ali  Trst.  Zlasti  pa  je 
cvetela  ta  kupčija  na  Gorenjskem.  Naš  zgodopisec  jo  opisuje  s 
sledečimi  besedami: 

„Na  Gorenjskem  se  živi  mnogo  ljudi  s  tovorjenjem,  to  je  na 
konjih  prenašajo  blago  proti  Gradcu,  Dunaju,  Solnogradu,  Trstu,  Gorici 
in  na  druge  kraje  in  sicer:  vino,  olje,  sol,  žito,  platno,  živo  srebro, 
železo,  jeklo  ali  druge  stvari.  Ker  v  deželi  ni  pravih  voznikov,  ki  bi 
prevažali  težka  bremena,  kakor  so  na  Nemškem,  zato  tako  blago,  ki 
ga  omenjeni  tovorniki  ne  spravijo  naprej,  prepeljejo  z  majhnimi 
vozički.  S  takimi  vozijo  železo  in  jeklo  po  dvakrat  na  teden  do 
Ljubljane,  kjer  nalože  žito  in  druga  živila  za  svoje  rudnike.  Mnogi, 
ki  tržijo  s  platnom,  ga  izvažajo  v  Italijo,  kamor  pošiljajo  tudi  konje. 
Velik  del  nosi  v  inozemstvo  neke  vrste  domače  blago,  ki  se  imenuje 
„mehalen"  (mezlan?)  in  se  izdeluje  v  veliki  množini  skoraj  v  vseh 
gorenjskih  vaseh.  Mnogoštevilni  so  tudi  trgovci  s  siti,  ki  jih  izdeljujejo 
na  Gorenjskem  in  izvažajo  v  Sinigaljo,  Avgusto  (v  srednji  Italiji),  v 
rimsko  pokrajino  in  čez  morje.  Drugi  izvažajo  volno  in  ovčji  sir,  ki 
je  tako  dober  in  okusen,  da  velja  na  Nemškem  kot  „parmesan-sir". 
Enako  živahna  je  tudi  trgovina  s  kordovan-usnjem.  Ker  se  rabi 
škorpijonovo  olje  proti  piku  strupenih  kač,  zato  se  živi  mnogo 
preprostih  ljudi  na  Kranjskem  s  tem,  da  prodajajo  škorpijone  v  tuje 
dežele;  nosijo  jih  celo  v  Holandijo,  na  Angleško  in  Francosko,  enako 
tudi  „polhoye  kože". 

Mnogo  blaga  se  je  takrat  prevažalo  tudi  po  rekah,  po  Savi, 
Dravi,  Savinji  in  Ljubljanici. 

Ljubljanski  čolnarji  so  bili  poseben  stan  z  mnogimi  pravicami 
in  svoboščinami.  V  sodnih  stvareh  niso  bili  podložni  mestnim  očetom. 

ampak  so  imeli  svojo  gosposko,  takozvanega  vodnega  mitničarja 
(Wasser-Mautner).  —  Plovba  po  Ljubljanici  je  bila  pravica  deželnega 
kneza,  ki  je  vzdrževal  na  njej  po  7 — 9  velikih  ladij  za  prevažanje 
blaga  in  jih  za  dogovorjeno  plačo  in  odškodnino  oddajal  ljubljanskim 
čolnarjem.  Veliki  čolnarji  so  bili  torej  nekaki  fevdniki  cesarjevi.  — 
Za  kratek  čas  je  dobil  plovbo  1.  1564.  v  roke  ljubljanski  mestni  ma- 
gistrat, ki  je  kupil  od  cesarja  Ferdinanda  plovno  pravico  z  devetimi 
ladjami  vred  za  devet  tisoč  goldinarjev,  kar  je  bilo  za  tedanje  čase 
izredno  velika  vsota  in  priča  o  živahni  trgovini,  ki  je  tedaj  šla  po 
tej  vodni  cesti.  Toda  ob  Valvasorjevem  času  so  bile  ladje  zopet  v 
cesarski^  lasti  in  čolnarji  zopet  podrejeni  cesarskemu  dacarskemu 
uradu.  Živahno  tedanjo  plovbo  nam  opisuje  tako  le:  „Ljubljanica  je 
polna  čolnov  in  nosi  vsakovrstno  blago,  tako,  ki  prihaja  iz  Italije  in 
tako,  ki  se  pošilja  tjakaj.  Brodari  se  vedno,  po  noči  in  po  dnevi,  v 
malih  in  velikih  ladjah.  Male  ladje  so  izdolbene  iz  enega  samega 
debla,  imajo  pa  lesene  strehe,  če  je  treba.  Po  noči  se  pod  njimi  prav 
dobro  spi,  —  zakaj  mali  čolni  vozijo  najrajši  po  noči  —  in  o  dežju 
si  pod  streho,  po  zimi  pa  v  zatišju  in  na  gorkem.  Velike  ladje  pa  so 
stesane  in  zgrajene  iz  obilih  tramov  in  nosijo  nad  300  centov.  — 
Ljubljanica  je  vedno  polna  ladij;  vozi  se  po  njej  ravno  tako  lahko  gori, 
kakor  doli,  ker  leze  tako  počasi,  da  skoraj  ni  opaziti,  ali  stoji  ali  teče. 
Vendar  je  3,  4,  5  in  celo  6  sežnjev  globoka.  Po  obeh  bregovih  stoje 
zelo  veliki  hrasti  in  zakrivajo  vodo  tako  prijazno,  da  se  po  leti  prav 
prijetno  v  senci  vozi.  O  povodnjih  nastane  med  Ljubljano  in  Vrhniko 
veliko  jezero,  ki  se  razteza  dve  ali  še  več  milj  na  dolgo  in  široko, 
tako,  da  ni  videti  drugega,  kakor  le  nekaj  dreves,  ki  mole  iz  njega. 
Ob  taki  priliki  brodarijo  zunaj  reke,  kar  preko  travnikov  in  barja 
navzgor  in  navzdol,  naravnost  in  po  najkrajši  poti."  —  Vseh  velikih 
čolnarjev  s  hlapci  vred  je  bilo  ob  Valvasorjevem  času  50.  Poleg  njih 
so  brodarili  mali  čolnarji  s  svojimi  izdolbenimi  debli  (Einbaumler). 
V  Ljubljani  jih  je  bilo  30,  na  Vrhniki  60,  na  Igu,  v  Loki  in  Podpeči 
pa  po  30.  V  vsakem  teh  krajev  so  imeli  tudi  svojo  zadrugo.  V  svojih 
malih  pa  umejših  čolnih  so  prevažali  lahko  blago  in  popotnike, 
ki  so  se  seveda  raje  vozili  po  vodi,  kakor  jezdili  po  slabih  potih.  — 
Ljubljanica  pa  ni  bUa  samo  imenitna  vozna  cesta,  ampak  za  Ljubljan- 
čane tudi  eno  naj  prijetnejših  zabavišč.  Ob  poletnih  večerih  so  se  vozili 
po  njej  za  veselje,  godli  in  prepevali.  Ob  Valvasorjevem  času  si 
Ljubljančani  skoraj  niso  mogli  misliti  večje  slovesnosti  brez  vožnje 
po  Ljubljanici.  —  Ko  so  pod  Karolom  VI.  začeli  1.  1720.  delati  veliko 
cesto  iz  Dunaja  v  Trst,  je  Ljubljanica  izgubila  pomen  prometne  proge. 
Čolnarski  cehi  so  se  za  silo  še  vzdržali,  dokler  jih  ni  cesar  Jožef  II. 
odpravil  1.  1788. 

Druga  in  sicer  mnogo  daljša  vodna  cesta  je  bila  Sava.  Za 
brodarjenje  pa  ni  bila  tako  ugodna  kakor  Ljubljanica,  zavoljo  svojega 
deročega  toka  in  neštevilnih  nevarnih  čeri  v  strugi.  Valvasorju  se 
je  zdela  Sava  nevarnejša  kakor  Donava,  Rena,  Leh,  in  nekje  piše: 
„Donava  ima  res  velike  nevarne  vrtince,  a  kaj  so  ti  proti  »Belemu 
Slapu«  med  Knežakom  in  Zidanim  mostom.  Od  Knežaka  do  Zidanega 
mosta  je  tri  milje  daleč,  a  najugodnejša  mesta  v  tej  daljavi  so  še 

vedno  nevarnejša  in  odurnejša  kakor  vsak  donavski  vrtinec."  Zato  se 
Valvasor  kar  prečuditi  ni  mogel  predrznim  čolnarjem,  ki  so  se  s 
svojimi  malimi  iz  ene  klade  izdolbenimi  čolniči,  ki  so  bili  še  z 
blagom  težko  obloženi,  spuščali  v  te  nevarnosti.  Kadar  so  dospeli  do 
„Belega  slapa",  so  polegli  v  čolnih  po  tleh  in  se  trdno  oprijeli  čolnovih 
sten,  da  se  niso  prekopicnili  v  vodo.  Čolnar  je  moral  znati  na  takem 
nevarnem  kraju  čoln  po  bliskovo  zasukati,  sicer  se  mu  je  zadel  ob 


Ribnica. 


skalovje  in  se  razbil.  Nahajali  so  se  celo  taki  predrzneži,  ki  so  se 
brez  čolnov  zaupali  Savi,  ter  se  vozili  na  Štajersko  in  Hrvatsko. 
Zvezali  so  nekaj  praznih  in  dobro  zabitih  sodov  trdno  skupaj,  sedli 
nanje  in  odrinili.  Navaden  drog,  s  katerim  so  vodili  svoj  plav,  je  bilo 
vse  njihovo  orodje.  Valvasor,  ki  je  v  svojem  delu  s  sliko  predstavil 
takega  jezdeca  na  sodu,  pravi  celo,  da  jih  je  bilo  na  Savi  veliko  šte- 
vilo. Pa  ne  samo  blago  so  prevažali  po  Savi,  celo  popotni  ljudje  so 
sedali  v  male  savske  čolne,  ter  prepuščali  sebe  in  svoje  življenje 
deroči  Savi  in  previdnosti  božji.  —  Še  več  blaga,  kakor  po  Savi  doli, 
se  je  zvozilo  po  Savi  gori,  posebno  s  Hrvaškega  in  Štajerskega. 
Dasiravno  to  čolnarjenje  ni  bilo  tako  nevarno,  kakor  po  reki  navzdol, 
je  bilo  pa  zato  tem  težavnejše.  Do  Valvasorjeve  dobe  in  tudi  pozneje 
še  dolgo  časa  so  čolnarji  rinili  z  dolgimi  drogovi  svoje  čolne  proti 
deroči  vodi.    Pri  slapovih  je  bilo  treba  blago  izložiti  in  ga  na  glavi 

ali  s  tovorno  živino  prenesti  okoli  nevarnih  čeri.  —  Za  plovbo  ugodna 
je  bila  Sava  še  le  od  Zidanega  mosta  dalje,  zato  pa  je  tod  kar  mr- 
golelo čolnov  in  večjih  ladij. 

Karol  VI.  je  okoli  leta  1730.  ukazal  uravnavati  Savo  za  trgovski 
promet,  trebiti  iz  njene  struge  skale  in  pečine  ter  na  desnem  bregu 
zasekati  v  skale  takozvane  „vlačilne  steze"  (Treppelwege),  po  katerih 
so  vlačili  ljudje  in  živina  ladje  po  reki  navzgor.  Pri  slapovih  so  na- 
pravili prekope.  Vsa  ta  regulačna  dela  so  se  završila  šele  pod  Marijo 
Terezijo.  Da  poravna  velike  stroške,  je  naložila  vlada  col  na  blago, 
ki  se  je  prevažalo  po  Savi,  pozneje  pa  še  mitnino  (Wag-  und  Schran- 
kengeld),  ki  je  bila  namenjena  za  vzdrževanje  brodarskih  naprav, 
obsavskih  mostov  in  cest.  Leta  1766.  so  osnovali  celo  posebno  zadrugo 
za  savske  brodarje.  Promet  je  bil  tako  živahen,  da  so  se  v^  Zalogu 
pri  Ljubljani  in  Litiji  skoraj  vsi  ljudje  živili  z  brodarstvom.  Šele  že- 
leznica je  sredi  19.  stoletja  napravila  konec  savskemu  brodarstvu. 

Obrtniki  so  bili  po  mestih  še  vedno  združeni  v  cehe  ali 
zadruge.  Navadni  rokodelci,  čevljarji,  krojači,  tkalci,  usnjarji  itd. 
so  imeli  v  vsakem  mestu  svojo  posebno  organizacijo,  imenitnejši  so 
imeU  skupno  deželno  zadrugo  na  pr.  padarji  in  ranocelniki,  katere  so 
do  cesarja  Jožefa  IL  prištevali  rokodelcem.  Milarji  („Seifensieder")  in 
medičarji  („Lebzelter")  so  imeli  svoje  zadružno  središče  v  Celovcu; 
kotlarji,  kleparji  in  dimnikarji  pa  v  Gradcu.  Nekatere  zadruge  so 
obsegale  le  nekaj  mest  na  pr.  lončarska,  h  kateri  so  pripadali  lončarji 
štiri  milje  okoli  Ljubljane,  ^lončarji  v  Loki,  v  Kranju,  Kamniku,  v 
Višnji  Gori,  na  Homcu  in  v  Št.  Martinu.  Do  konca  17.  stoletja  so  bile 
zadruge  precej  neodvisne  in  so  samostojno  urejevale  svoje  cehovske 
potrebe.  Potem  si  je  pa  začela  prisvajati  vlada  vedno  večji  vpliv. 
Cesarji  Maksimilijan  IL,  Ferdinand  II.  in  Ferdinand  III.  so  izdali  razne 
odredbe,  da  bi  iz  zadružnega  življenja  odpravili  napake  in  razvade, 
pa  se  večjidel  niso  izvršile.  Cesar  Leopold  je  objavil  1.  1689.  nov  obrtni 
red,  ki  je  dal  mestnim  oblastim  pravico,  da  morejo  število  mojstrov 
poljubno  pomnožiti  ali  pa  zmanjšati,  kakor  nanese  potreba,  ne  da  bi 
smele  zadruge  ugovarjati.  Vlada  je  hotela  zadruge  takrat  celo  popolnoma 
odpraviti,  pa  se  je  zbala  nemirov.  Cesar  Karol  VL  je  1.  1732.  ta  obrtni 
red  potrdil  in  ga  še  izpopolnil  z  nekaterimi  podrobnostmi,  ki  so  cehovsko 
samostojnost  skoraj  popolnoma  odpravile.  Pravica  ustanavljati  zadruge 
in  jim  dajati  pravila  je  bila  podvržena  vladarju.  Neposredno  dopiso- 
vanje med  zadrugami  preneha;  posreduje  naj  med  njimi  gosposka. 
Prepoveduje  se  mojstrom  med  seboj  določati  cene  izdelkom.  Odpravijo 
naj  se  dragocena  mojstrska  dela,  enako  tudi  smešni  običaji  pri 
oproščanju  vajencev  in  še  nekatere  druge  razvade.  Vnovič  je  posegla 
v  obrtno  zakonodaj stvo  cesarica  Marija  Terezija,  ki  je  ukazala  1. 1749. 
splošen  pregled  vseh  zadrug.  V  teku  treh  mesecev  naj  vse  zadruge 
izroče  gosposki  svoje  zadružne  pravice,  vlado  pa  naj  prosijo  potrditve 
in  predlože  izkaz  o  številu  članov,  dolgovih  in  imetju.  Splošno  pa  je 
tudi  za  njene  vlade  veljal  še  obrtni  red  iz  1.  1689.  in  zadruge  so  se 
vzlic  hudim  nasprotnikom  še  vedno  vzdržale. 

Poleg  mestne  obrti  je  v  17.  in  18.  stoletju  zelo  cvetela  po  vseh 
slovenskih  deželah  domača  kmečka  obrt,  s  katero  so  se  kmetje 

Zgodovina  slov.  naroda.  66 

pečali  po  zimi  in  ob  drugih  časih,  ko  ni  bilo  poljskega  dela.  Otroci 
so  se  je  navadili  od  svojih  staršev  in  tako  se  je  podedovala  od  roda 
do  roda.  Tu  in  tam  so  se  pod  pritiskom  vlade  tudi  kmečki  obrtniki 
združili  v  zadruge,  sicer  pa  so  največkrat  prosto  izvrševali  svoje 
rokodelstvo.  Izmed  posameznih  strok  je  bilo  zelo  razširjeno  lon- 
čarstvo. Ljubenčani  pri  Brezjah  so  nekdaj  zalagali  z  lončarskimi 
izdelki  vso  Gorenjsko,  pa  jih  tudi  pošiljali  izven  Kranjske.  V  kamniškem 
okraju  je  cvetela  lončarska  obrt  v  vaseh  Mlaka,  Gora,  Podboršt, 
Gmajnica  in  Križ,  kjer  se  je  ohranila  do  danes;  slično  po  nekaterih 
vaseh  krškega,  ribniškega  in  črnomeljskega  okraja.  Lesna  obrt 
je  bila  že  izza  srednjega  veka  razširjena  med  Ribničani  in  Kočevci, 
ki  so  krošnjarili  daleč  po  svetu  s  svojimi  rešeti,  skledami,  krožniki. 


Brodniki. 


žlicami  in  drugimi  izdelki.  —  Med  Loko  in  Kranjem  se  pojavi  prvič 
v  tej  dobi  sitarstvo.  Valvasor  pravi  o  njem:  „Bitnje  je  največja 
vas  na  Kranjskem.  V  njej  prebivajo  večinoma  sami  sitarji,  ki  izdelujejo 
sita  iz  konjske  žime."  Takrat  je  bilo  sitarstvo  popolnoma  v  rokah 
kmečkih  posestnikov,  ki  so  se  z  njim  pečali  po  zimi,  ko  ni  bilo  dela 
na  polju.  Danes  pa  nimajo  kmetje  s  sitarstvom  nič  opraviti.  Z  njim 
se  pečajo  le  kajžarji  in  gostači  v  vaseh  Stražišče,  Gorenja  Sava, 
Bitno  in  Šutna  pri  Žabnici.  Središče  sitarstva  je  Stražišče.  Ni  do- 
gnano,  odkod  je  bila  ta  domača  obrt  prišla  na  Kranjsko.  Verjetno 
je,  da  je  dala  temu  povod  živahna  konjereja,  ki  je  bila  na  desnem 

in  levem  bregu  Save  okoli  Kranja  in  Loke  zelo  razširjena.  Konje  so 
prodajali  na  Laško  in  morda  od  tam  dobili  pobudo,  kako  porabiti 
konjsko  žimo.  Tudi  sita  so  se  večinoma  izvažala  v  srednjo  Italijo. 
—  Najbolj  razširjena  domača  obrt  je  bilo  pridelovanje  platna  in 
grobega  sukna.  Valvasor  poroča,  da  skoro  v  vseh  gorenjskih 
vaseh  izdelujejo  „mezlan",  ki  je  bil  napol  iz  preje,  napol  iz  domače 
volne.  Posebno  je  bilo  na  glasu  fino  loško  platno  in  se  daleč  prodajalo. 
Na  Koroškem  so  je  izdelovali  v  spodnji  in  zgornji  Rožni  dolini,  v  Ziljski 
in  Junski  dolini.  Kupčija  z  domačim  platnom  in  suknom  je  bila  udo- 
mačena tudi  na  Spodnjem  Štajerskem.  Tu  in  tam  jo  nahajamo  tudi  na 
Goriškem.  —  Kmetu  je  bilo  neobhodno  potrebno  pečati  se  s  kako  do- 
mačo obrtjo,  ker  mu  borne  kmetije  večkrat  niso  dale  zaželjenega  kruha. 

Z  obrtjo  in  trgovino  je  bilo  tesno  združeno  rudarstvo. 
Domača  rudarska  podjetja  so  v  tej  dobi  večinoma  že  prešla  v  tuje 
roke.  Bohinjske  fužine  so  bile  okoli  1. 1680.  v  rokah  Jurija  in  Vincencija 
Locatelli,  njiju  sorodnik  Ivan  Locatelli  je  imel  v  posesti  plavž  na 
Jesenicah,  niže  ob  Savi  sta  bila  posestnika  brata  Bucceleni  in  na 
Javomiku  so  imeli  fužino  plemeniti  Meyerhofen.  Le  v  Kropi,  Kamni 
gorici  in  Železnikih  nahajamo  nekatere  domače  podjetnike:  Plaveč, 
Gašperin,  Kapus,  Šegan.  Seveda  je  bila  železna  obrt  tu  zelo  preprosta. 
Na  Savi,  Javorniku  in  Jesenicah  so  izdelovali  dragoceno  jeklo  za 
orožje  in  ga  izvažali  v  Italijo.  Okoli  Jelovice  pa  so  imeli  še  preproste 
stare  peči  „na  volka"  in  glavni  izdelek  so  bili  žreblji.  —  Na  Koroškem 
je  bila  živahna  železna  obrt  v  Borovljah.  Valvasor  jo  omenja 
rekoč:  „Pol  milje  od  Humberka  (HoUenburg)  navzdol  stoji  svetovno 
znani  trg  Borovlje,  kjer  prebivajo  sami  puškarji,  orožarji,  izdelovalci 
železne  žice  in  sličnih  stvari."  Največji  kranjski  rudnik  v  Idriji 
je  prešel  1.  1578.  v  posest  nadvojvoda  Karola  in  se  prišteval  poslej 
posestvom  deželnega  kneza.  Nadvojvoda  Karol  je  namreč  izprevidel, 
da  idrijski  rudnik  zato  ne  more  uspevati,  ker  je  bilo  pri  njem  ude- 
leženih preveč  rudarskih  podjetij,  ki  so  med  seboj  tekmovala,  pa  pri 
tem  zabredla  v  dolgove  in  niso  mogla  niti  redno  plačevati  delavcev, 
niti  davka  cesarju  ter  so  pogosto  morala  prositi  denarne  podpore.  Zato 
se  je  začel  pogajati  z  drugimi  podjetniki  za  nakup  njihovih  deležev 
in  jih  končno  odpravil  z  večjimi  ali  manjšimi  vsotami.  Od  tedaj  je 
ostal  rudnik  v  posesti  avstrijskih  vladarjev  do  današnjega  dne. 

Po  svojem  rudarskem  sodniku  Kiselnu  je  nadvojvoda  Karol 
preosnoval  upravo  rudnika  in  izdal  poseben  rudarski  red.  Po  tej 
preosnovi  ni  smel  nihče  kopati  živega  srebra  v  obsegu  nekdanjega 
grajščinskega  posestva,  kakor  le  rudniški  urad  v  Idriji.  Na  čelu  uprave 
sta  bila  poleg  rudniškega  sodnika  še  oskrbnik  in  knjigovodja.  —  S 
temi  uredbami  se  je  v  Idriji  marsikaj  izboljšalo;  med  delavci  sta  se 
utrdila  red  in  nravnost;  rudarstvo  se  je  dvignilo,  ko  so  začeli  rudo 
topiti  na  popolnejši  način  in  kopati  novo  „Barbarino  j^mo".  — 
Nadvojvoda  Karol  je  tudi  izločil  Idrijo  iz  tolminske  grofije,  h  kateri 
je  prej  pripadala,  vendar  je  še  ostala  v  kriminalnih  stvareh  podložna 
tolminskemu  sodišču.  Tolminci,  ki  so  že  ob  začetku  rudnika  dali  zanj 
znaten  del  delavcev,  so  še  obdržali  pravico  tovorjenja  živega  srebra. 
Tovorili  so  največ  po  „stari  cesti"  čez  Veherše  na  Vrhniko,  odkoder 

66« 


1036 


se  je  živo  srebro  po  vodi  prevažalo  v  Ljubljano.  —  Sredi  17.  stoletja 
je  bilo  zaposlenih  v  rudniku  okoli  280  delavcev,  ki  so  pridelali  na 
leto  230  do  260  tisoč  funtov  živega  srebra.  Izvažalo  se  je  v  Gorico, 
Ljubljano,  Loko  in  razna  nemška  mesta.  Vsled  bogatih  zemeljskih 
zakladov  se  je  rudnik  od  leta  do  leta  lepše  razcvital  in  donašal  vladi 
velik  dobiček. 

V  cerkvenem  oziru  bi  bilo  omeniti,  da  je  Idrija  do  začetka 
17.  stoletja  imela  le  malo  cerkvico  sv.  Duha  (sedaj  sv.  Trojice)  z  enim 
kapelanom  in  pripadala  župniji  v  Spodnji  Idriji.  L.  1628.  je  ljubljanski 
Škot  Hren  vložil  temeljni  kamen  cerkvi  sv.  Barbare,  ki  so  jo  v  na- 
slednjem desetletju  dovršili.  Goriški  nadškof  grof  Mihael  Attems  je 
potem  1.  1752.  povzdignil  idrijsko  kapelanijo  v  samostojno  župnijo.  — 
Poleg  domačih  duhovnikov  so  hodili  opravljat  božjo  službo  tudi  ka- 
pucini  od  Sv.  Križa  na  Vipavskem,  zlasti  v  adventu  in  v  postu,  Sedem- 
najstkrat  na  leto  so  priromali  čez  Črni  vrh  v  Idrijo,  za  kar  so  jim 
Idrijčani  dali  drv  iz  velikih  cesarskih  gozdov,  kolikor  so  potrebovali. 
—  Zelo  naklonjena  je  bila  Idriji  cesarica  Marija  Terezija,  ki  je  dala 
sezidati  gledališče,  ji  podelila  lastno  kriminalno  sodnijo  in  „ glavno 
šolo"  s  tremi  razredi.  Za  časa  francoskih  vojen  pa  sta  rudnik  in 
mesto  veliko  trpela. 


Sava  pri  Jesenicah. 

Naslovni  list  k  Valvasorjevi  IX.  knjigi. 


10.  Znanost  in  umetnost.  Valvasor.  Sloven- 
ščina v  besedi  in  pismu. 

Tja  do  srede  18.  stoletja  je  prevladovalo  načelo,  da  je  latinščina 
učenjaški  jezik,  ki  naj  služi  izobražencem  pri  osebnem  občevanju  in 
naj  premosti  jezikovne  razlike.  Zato  se  je  v  jezuitskih  šolah  gojila 
le  latinščina  in  v  njej  so  se  vršila  predavanja  tudi  po  vseučiliščih. 
V  nemščini  se  je  celo  na  nižjih  ali  „nemških"  šolah  poučevalo  le 
čitanje,  pisanje  in  krščanski  nauk.  In  preko  tega  za  vsakdanje  živ- 
ljenje potrebnega  znanja  se  tudi  pouk  nemščine  ni  povzpel.  Spričo 
tega  neomejenega  gospostva  latinščine  pri  tedanjem  razumništvu 
srednje  in  južne  Evrope  se  ni  čuditi,  ako  so  tudi  naši  znanstveni 
pisatelji  pri  svojih  spisih  uporabljali  večinoma  latinski  jezik.  Poleg 
tega  je  treba  še  upoštevati,  da  največ  takih  spisov  pripada  bogoslovni 
stroki  in  da  so  pisatelji  bili  redovniki  in  svetni  duhovniki,  ki  so  bili 
že  po  svojem  poklicu  navezani  na  latinski  jezik.  Od  tod  velika  mno- 
žica latinskih  del  iz  te  dobe.  Goriški  bamabit,  Janez  Marija  Žbogar, 
je  pisal  svoje  sloveče  bogoslovno  delo  „Theologia  radicalis"  ravno 
tako  latinsko,  kakor  jezuit  Martin  Bavčar  svoje  zgodovinske  spise, 
ali  zdravnik  dr.  Marko  Grbec  svoje  razprave  iz  zdravilstva.  „Aca- 
demia  operosorum"  nam  priča,  da  je  imela  pri  učenjaških  društvih 
le  latinščina  veljavo  in  ugled.  Tu  ne  bomo  naštevali  vseh  mnogo- 
številnih pisateljev,  ki  so  objavili  učena  dela  o  raznih  znanstvenih 

strokah  ali  pa  jih  zapustili  v  rokopisu,  ampak  omenili  le  nekatere, 
ki  so  večjega  kulturnega  pomena  za  naše  dežele. 

Med  nje  spada  Ivan  Ludovik  Schonleben,  čigar  oče  Ludovik 
je  prišel  1.  1617.  kot  mizarski  pomočnik  v  Ljubljano  in  se  tu  oženil 
s  Suzano  Akuš.  Iz  tega  zakona  se  je  narodil  en  sin,  že  imenovani 
Ivan  Ludovik,  in  tri  hčere.  Rodbina  je  postala  kmalu  zelo  imovita  in 
ugledna,  ker  nahajamo  očeta  v  najvišjih  častnih  meščanskih  službah. 
L.  1644.  in  1645.  je  opravljal  službo  mestnega  sodnika  in  večkrat  je 
zasedel  celo  župansko  stolico.  Najstarejši  otrok  Ivan  Ludovik  je  bil 
rojen  1.  1618.  in  se  je  šolal  najprej  v  Ljubljani  pri  jezuitih.  Vzgoja 
v  domači  hiši  je  bila  slovenska,  ker  Schonleben  v  svojih  delih  po- 
udarja, da  je  pisal  tudi  nemško,  „dasiravno  mu  ta  jezik  ni  prirojen". 
Ko  je  bil  17  let  star,  je  vstopil  v  jezuitski  red  in  nadaljeval  svoje  študije 
na  Dunaju,  kjer  je  opravljal  tudi  šest  let  pridigarsko  službo.  Jeseni  leta 
1650.  je  prišel  za  prefekta  na  ljubljanske  jezuitske  šole,  pa  že  naslednje 
leto  ga  najdemo  kot  pridigarja  in  profesorja  zopet  na  Dunaju.  Iz 
'neznanih  vzrokov  je  1.  1653.  dal  jezuitskemu  redu  slovo  in  se  odpravil 
na  vseučilišče  v  Padovo,  kjer  si  je  pridobil  naslov  doktorja  v  bogo- 
slovni vedi.  Naslednje  leto  je  postal  stolni  dekan  v  Ljubljani,  katero 
službo  je  imel  do  1.  1667.  V  nadi,  da  bode  imel  na  deželi  več  časa  za 
svoja  učena  dela  kakor  v  mestu,  se  je  omenjeno  leto  odpovedal  stolni 
dekaniji  ter  šel  za  župnika  in  naddijakona  v  Ribnico.  Tu  je  bival 
devet  let  in  spisal  večino  svojih  del:  pridig,  bogoslovnih  razprav  in 
zgodovinskih  spisov.  Pri  tem  je  bridko  občutil  potrebo  domače  tiskarne, 
katere  vzlic  Hrenovemu  in  Scarlichijevemu  prizadevanju  v  Ljubljani 
še  vedno  ni  bilo.  Zato  je  Schonleben  1.  1678.  vložil  prošnjo  na  deželne 
stanove,  naj  bi  smel  tiskar  Ivan  Krstnik  Mayr  iz  Solnograda  priti  v 
Ljubljano.  Stanovi  so  prošnji  ustregli  in  dovolili  tiskarju  200  goldi- 
narjev letne  plače.  Še  isto  leto  je  bila  nova  tiskarna  v  Ljubljani  urejena. 
—  Zadnja  leta  svojega  življenja  je  preživel  Schonleben  zopet  v  Ljub- 
ljani, kjer  ga  vidimo  pri  spisovanju  raznih  učenih  del,  dokler  mu  smrt 
ni  izvila  peresa  iz  rok  (1681).  Pokopali  so  ga  v  cerkvi  sv.  Jakoba. 

Razun  svojih  pridig  in  nekaterih  nabožnih  knjig,  ki  jih  je  bil 
Schonleben  izdal  v  nemškem  jeziku,  so  vsa  njegova  dela  spisana  v 
latinščini.  In  teh  latinskih  del  ni  malo.  Največje  zasluge  si  je  Schon- 
leben pridobil  za  domačo  zgodovino.  Razpravljal  je  o  izviru  habs- 
burške vladarske  hiše  (de  prima  origine  augustissimae  domus  Austriacae), 
dokazoval,  da  je  rimska  Emona  stala  tam,  kjer  je  sedaj  Ljubljana 
(„Aemona  vindicata"),  sestavil  rodovnike  za  plemiške  rodbine  Gallen- 
bergov,  Turjačanov,  grofov  Attems  in  Ursini-Blagaj  in  izdal  „Sveto 
leto"  (Annus  Sanctus),  kjer  opisuje  svetnike  in  svetnice,  ki  so  bili 
habsburškega  rodu  ali  pa  z  njim  v  sorodstvu.  Najznamenitejše  Schon- 
lebnovo  delo,  katerega  ni  mogel  več  dovršiti,  je  bila  njegova  „Camiola 
antiqua  et  nova"  (Stara  in  nova  Kranjska).  Prvi  zvezek  je  izšel  leta 
1681.  in  obsega  prvo  tisočletje;  za  drugi  zvezek  je  zbral  le  potrebno 
gradivo.  Po  načinu  starih  letopiscev  nam  tu  Schonleben  pripoveduje, 
kaj  se  je  leto  za  letom  na  Kranjskem  znamenitega  pripetilo.  Dasiravno 
delo  ni  popolno  in  zlasti  za  naše  čase  zastarelo,  vendar  je  bilo  za 
tedanjo  dobo  velepomenljivo.  Pisatelj  je  hotel  svetu  predstaviti  deželo 

Kranjsko,  „ki  je  bila  skoraj  neznana,  ker  je  nobeno  pero  prej  ni 
opisalo".  In  ta  svoj  namen  je  tudi  dosegel.  —  Schonleben  velja  torej 
po  pravici  za  utemeljitelja  našega  domovinoznanstva  in  je  v  tem  oziru 
plodonosno  vplival  na  svoje  naslednike,  zlasti  na  —  Valvasorja. 
Omenili  smo  že,  da  je  bil  Valvasor  iz  laške  rodbine,  ki  je  prišla 
sredi  16.  stoletja  iz  pokrajine  Bergamo  na  Kranjsko.  Njegov  ded 
Hieronim  Valvasor  je  podedoval  po  svojem  rojaku  enakega  imena 


Medija. 


grad  Medijo  (Gallenek)  z  10.000  goldinarji  in  bil  1.  1602.  sprejet  med 
kranjske  deželne  stanove.  Medija  je  ostala  zdaj  dalj  časa  v  posesti 
rodbine  in  tudi  naš  Ivan  Vajkard  je  ondi  preživel  svoja  mlada  leta. 
Rojstni  kraj  slavnega  zgodopisca  je  bila  pa  Ljubljana,  kjer  so  stariši, 
Jernej  Valvasor  in  Ana  Marija  rojena  Ravbar,  na  Starem  trgu  (sedaj 
št.  4)  imeli  svojo  hišo.  Tu  se  je  28.  maja  1641^  rodil  Ivan  Vajkard 
Valvasor  in  bil  krščen  v  stolni  cerkvi.  Šolal  se  je  najprej  pri 
ljubljanskih  jezuitih,  katerim  je  vse  svoje  življenje  ohranil  hvaležen 
spomin.  Po  navadi  plemiških  dijakov  se  je  potem  napotil  v  tujino  in 
sicer  na  Nemško.  Prva  pot  ga  je  vodila  1.  1659.  čez  Koroško  in  Solno- 
,  graško  na  Bavarsko,  kjer  je  obiskal  Monakovo,  Ingolstadt,  Niirnberg 
in  Augsburg.  Boji  s  Turki  v  Vojaški  krajini  so  ga  pozvali  zopet 
domov.  Kot  vojak  je  služil  najprej  v  Senju,  kjer  se  je  seznanil  s 
hrvatskim  plemičem  Pavlom  Vitezovičem,  ki  mu  je  bil  pozneje  pri 

njegovih  delih  marljiv  sotrudnik.  Pod  poveljstvom  grofa  Nikolaja 
Zrinjskega  se  je  udeležil  nekaterih  vojnih  podjetij  proti  Turkom.  Leta 
1666.  se  je  odpravil  iznova  na  pot,  ki  ga  je  imela  sedaj  privesti  tja  do 
libijske  puščave.  Najpreje  je  obiskal  avstrijsko  prestolnico,  kjer  se  je 
mudil  dalj  časa.  Z  Dunaja  je  šel  na  Nemško  v  Brunšvik,  potem  pa 
čez  Bavarsko  in  Benetke  v  Afriko.  Tu  je  obiskal  puščavo,  si  ogledal 
mesta,  ljudi  in  njih  življenje  ter  se  mudil  približno  pol  leta.  Naslednje 
leto  (1670)  se  je  vrnil  v  Lyon  na  Francosko,  kjer  se  je  pečal  skoraj 
dve  leti  z  zgodovinskimi  vedami,  starinoslovjem  in  prirodoslovjem. 
Po  šestih  letih  potovanja  v  tujini  se  je  vrnil  Valvasor  v  domačo  de- 
želo, bogat  na  pridobljenih  vtisih  in  izkušnjah.  Bil  je  takrat  31  let 
star.  Ker  je  njegov  rodni  grad  Medija  prešel  v  last  starejšega  brata 
Karola,  si  je  Ivan  Vajkard  kupil  blizu  Litije  grad  Wagensperg  s  so- 
sednjima gradičema  Črni  potok  (Schwarzenbach)  in  Lichtenberg. 
Hkrati  se  je  tudi  oženil  z  Ano  Rozino  Grafenweger  pl.  Grafenau  in 
si  tako  ustanovil  svoje  ognjišče.  Zdaj  se  je  tudi  pričelo  njegovo  plo- 
dovito  pisateljsko  delovanje  v  proslavo  ožje  kranjske  domovine. 

Na  svojih  potovanjih  se  je  Valvasor  prepričal,  da  je  Kranjska 
po  svetu  skoraj  popolnoma  neznana  in  da  je  o  njej  raširjeno  krivo 
mnenje,  „kakor  da  bi  ta  vse  hvale  vredna  Vojvodina  bila  le  majhen, 
neznaten  kot  evropske  zemlje  brez  lepih  mest  in  krasnih  gradov  in 
se  nikakor  ne  more  vzporejati  z  drugimi  deželami".  To  krivo  mnenje 
ga  je  potrdilo  v  sklepu,  da  hoče  svojo  drago  domovino  z  vsemi  nje- 
nimi znamenitostmi  v  besedi  in  sliki  predstaviti  najširšemu  občinstvu 
in  spisati  o  njej  knjigo,  ki  bi  nadkriljevala  vsa  slična  tedanja  dela. 
Kako  pa  je  prišel  Valvasor  na  tako  velikansko  misel,  ki  ga  je  stala 
ogromnega  truda  in  stroškov?  Gotovo  je  že  Schonleben,  oče  kranj- 
skega domovinoznanstva,  ki  je  bil  Valvasorju  v  mladosti  učitelj,  v 
zgodnjih  letih  nanj  vplival,  da  se  je  njegovo  stremljenje  razvilo  v 
tej  smeri.  Potovanja  v  tujini  so  mu  šele  odprla  oči  za  domače  vred- 
note, ker  glavna  pridobitev  v  tujini  je  vedno  ta,  da  začnemo  do- 
mače stvari  pravičneje  in  bolje  presojati.  Takrat,  ko  je  Valvasor 
doraščal  v  moža  in  ga  je  pot  tolikrat  vedla  v  Nemčijo,  je  po  vsej 
srednji  Evropi  slovelo  delo,  ki  sta  ga  izdajala  Matej  Merian  in  šta- 
jerski pisatelj  Martin  Zeiller.  To  delo  je  bilo:  topografija  (krajepis) 
srednje  Evrope.  Leta  1677.,  eno  leto  pred  ustanovitvijo  Valvasorjeve 
delavnice  na  Wagenspergu,  je  izšla  v  Merianovi  zbirki  tudi  „Topo- 
graphia  provinciarum  Austriacarum"  (krajepis  avstrijskih  dežel),  kjer 
je  pa  iz  vsake  dežele  komaj  par  krajev  opisanih  in  naslikanih.  Val- 
vasor sam  priznava,  da  je  to  delo  odločilno  nanj  vplivalo  in  ga  izpod- 
budilo,  da  pokaže  svetu  popolno  sliko  dežele  Kranjske. 

Pripravljal  se  je  na  to  svoje  veliko  delo  s  potovanji  po  do- 
movini, ker  je  hotel  sam  videti  in  preiskati,  kar  naj  bi  pozneje  opisal. 
V  spremstvu  svojega  sluge  in  psa  je  na  konju  neštetokrat  prejezdil 
vso  deželo,  pa  ne  le  Kranjsko,  tudi  sosedno  Štajersko,  Koroško,  Hr- 
vatsko in  Primorje.  In  kar  je  našel  v  mestih,  trgih,  vaseh,  gradovih, 
samostanih  in  cerkvah  znamenitega  in  zanimivega,  vse  to  si  je  skrbno 
zabeležil  in  prerisal.  Nič  manj  ni  opazoval  šege,  navade,  nošo  in  živ- 
ljenje kranjskega  prebivalstva,  kar  je  vse  opisal  v  svoji  knjigi  z 

redkim  razumom.  Sad  teh  potovanj  so  bile  najprej  bogate  zbirke 
rudnin,  matematičnih  inštrumentov,  novcev  in  knjig  na  gradu 
Wagenspergu,  ki  so  bile  že  same  za  svoj  čas  redka  zanimivost.  Tu  je 
nastal  tudi  prvi  kranjski  umetniški  zavod.  Ko  se  je  namreč  Valvasor 
odločil  za  tako  obsežno  delo,  kot  je  krajepis  dežele  Kranjske,  in  sicer 
v  slikah  izdelan,  ni  bilo  v  domači  deželi  tehničnega  zavoda,  ki  bi 
lahko  izvršil  tako  delo  in  ki  je  bil  za  to  nujno  potreben.  Zato  se  je 
odločil,  da  na  gradu  Wagenspergu  sam  ustanovi  bakroreznico  in 
tiskarno  za  bakroreze.  Okoli  sebe  pa  je  zbral  cel  krog  risarjev  in 
bakrorezcev,  ki  so  pod  njegovim  vodstvom  izdelovali  slike.  Njih  imena 
izvemo  največ  iz  del  samih,  kjer  so  se  podpisovali  s  celimi  imeni  in 
monogrami.  Kot  risarji  nastopijo:  Valvasor  sam,  Ivan  Koch,  Ivan 
Werex,  Bart.  Ramschissl,  A.  Bauer.  Kot  bakrorezce  pa  poznamo:  And- 
reja Trosta,  Matija  Greischerja,  Pavla  Vitezoviča  (Ritterja),  Petra 
Mungerstorfa,  Azelta. 

Ko  se  je  Valvasor  že  več  kot  šest  let  pripravljal  za  izdajo  svojih 
domoznanskih  del,  je  po  šegi  tedanjega  časa  in  lastnem  pobožnem 
srcu  otvoril  vrsto  s  „Pasijonsko  knjižico"  (Passionsbiichlein),  za  katero 
je  risar  Werex  izdelal  slike.  Malo  delce  nam  na  17  straneh  predstavlja 
najimenitnejše  prizore  iz  trpljenja  Z  veli  carjevega.  Posvečena  je  ljub- 
ljanskemu škofu  grofu  Jožefu  Rabatta.  —  Še  isto  leto  (1679)  je  izdal 
Valvasor  svoje  prvo  delo  o  Kranjski  pod  naslovom  „Topographia 
Carnioliae  modernae"  (Krajepis  nove  Kranjske),  kjer  je  podal  slike 
vseh  kranjskih  mest.  trgov,  gradov  in  samostanov.  Čez  dve  leti  mu 
je  sledila  „Topographia  Archiducatus  Carinthiae  modernae"  (Krajepis 
sedanjega  nad voj vodstva  Koroškega)  z  enakimi  prizori  koroških  mest, 
trgov  in  samostanov.  L.  1688.  je  izšlo  to  delo  v  pomnoženi  izdaji  kot: 
Topographia  archiducatus  Carinthiae  antiquae  et  modernae.  Zase  sta 
izšla  tudi  krajepisa  o  Lambergovih  gradovih  (Topographia  arcium 
Lambergianarum.  1679.)  in  solnograških  posestvih  na  Koroškem  (Topo- 
graphia Carinthiae  Salisburgensis.  1681.).  Zgolj  umetniškega  pomena 
je  zbirka  slik  k  Ovidovim  pesmim  (metamorfozam)  in  „smrtni  ples" 
(„theatrum  mortis  humanae"),  ki  poveličuje  njeno  moč  ob  času  kuge. 

Sredi  slovstvenega  dela  je  1.  1683.  doletel  našega  učenjaka  poziv 
na  vojno  proti  Turkom.  Vodil  je  pomožno  četo  kranjskih  stanov  (400 
mož)  na  vzhodno  Štajersko  proti  Radgoni,  da  varuje  mejo  proti  Batty- 
anijevim  madjarskim  upornikom  in  njihovim  turškim  zaveznikom.  Tu 
je  dokazal,  da  zna  enako  spretno  sukati  meč  in  pero.  Ko  se  je  Battjanv 
povrnil  k  pokorščini  in  priznal  Leopolda  I.  za  pravega  ogrskega  kralja, 
so  kranjski  stanovi  poklicali  svojo  četo  domov.  S  četo  se  je  povrnil 
tudi  njen  poveljnik  v  svoj  tihi  grad  "VVagensperg,  da  nadaljuje  zapo- 
četo'  zgodovinsko  delo.  Kmalu  potem  mu  je  umrla  žena  Ana  Rozina, 
zapusti vši  možu  tri  sinove  in  eno  hčerko  (1687).  Valvasor  ni  hotel 
biti  brez  opore  pri  svojem  velikem  gospodarstvu  in  si  je  še  isto  leto 
poiskal  drugo  zakonsko  tovarišico  na  Berhovem  pri  Kostanjevici 
(?>eihof),  baronico  Ano  Maksimilo  Čečkar  (Zetschger). 

Naslednja  leta  so  bila  posvečena  marljivemu  slovstvenemu  delu. 
Redko  odlikovanje  je  doletelo  Valvasorja,  ko  ga  je  imenovala  angleška 
„kraljeva  družba"  (Royal  Society)  za  svojega  pravega  člana.  Zaslužil 

si  je  to  čast  s  svojim  temeljitim  poročilom  o  Cirkniškem  jezeru,  ka- 
tero je  večkrat  sam  preiskal.  Slej  ko  prej  pa  so  veljale  vse  priprave, 
vse  delo  in  trud  veliki  knjigi  o  Vojvodini  Kranjski,  ki  mu  je  imela 
zlasti  v  domači  deželi  pridobiti  nesmrtno  slavo.  L.  1689.  je  ta  knjiga 
izšla  pri  tiskarju  Moricu  Endterju  v  Niirnbergu  v  štirih  delih  z  na- 
slovom „Ehre  des  Herzogtums  Krain"  („S]ava  Vojvodine  Kranjske"). 
Celo   delo  je  razdeljeno   v    15   glavnih   oddelkov   ali   „knjig",  vsaka 


Wagensperg. 


^knjiga"  v  poglavja.  Pod  naslovi  je  vedno  v  kratkih  stavkih  označena 
vsebina  poedinih  poglavij.  Vse  knjige  skupaj  štejejo  3320  strani  s 
533  slikami. 

Ne  da  bi  tu  podrobno  naštevali  bogato  vsebino  tega  ogromnega 
dela,  iz  katerega  smo  že  tu  in  tam  podali  posamezne  odlomke,  hočemo 
le  kratko  opisati  njega  pomen  za  slovensko  ljudstvo  in  njega  zgodovino. 

Valvasor  je  pisal  nemško,  ker  je  hotel  svetu,  v  prvi  vrsti 
Nemcem  predstaviti  do  tedaj  malo  znano  deželo  Kranjsko.  Morda  se 
nam  čudno  zdi,  zakaj  ni  izdal  svojega  dela  v  latinščini  po  zgledu 
Schonlebnovem  in  njegovih  vrstnikov?  Na  to  nam  odgovarja  vsa  smer 
Valvasorjeve  izobrazbe.  Dasiravno  je  bil  po  očetu  italijanskega  rodu, 
se  je  Valvasor  vendar  popolnoma  vživel  v  mišljenje  in  naziranje  na- 
šega plemstva,  kjer  se  je  vzlic  novi  vladni  smeri  še  vedno  ohranila 
neka  zveza  z  Nemčijo,  ki  je  preostala  kot  izročilo  izza  protestantske 
dobe  16.  stoletja.  Valvasor  ne  gre  najprvo  v  Italijo,  kjer  študira  več 

mladih  plemiče  v,  ampak  v  Nemčijo.  Nemška  znanstvena  in  umetniška 
dela  ga  izpodbude  k  velikemu  slovstvenemu  podjetju,  na  Nemškem 
si  poišče  sotrudnika  Erazma  Francisci,  da  popravlja  njegov  nemški 
slog,  in  v  Niirnbergu  je  tudi  izšla  njegova  knjiga  „Ehre  des  Herzog- 
tums  Krain".  Tako  se  nam  predstavlja  Valvasor  kot  zadnji  zastopnik 
one  domače  plemiške  izobrazbe,  ki  je  stala  pod  germanskim  vplivom, 
v  nasprotju  z  novo  dobo,  ki  je  bila  že  za  časa  Valvasorja  izraz  ro- 
manskega vpliva  na  naše  dežele. 

Dasiravno  je  Valvasor  pisal  nemško,  ima  njegovo  delo  velik 
pomen  tudi  za  Slovence.  Vse  karkoli  je  mogel  pisatelj  svoje  dni  po- 
iz vedeti  in  preiskati  o  rodu,  zgodovini,  jeziku  in  veri,  o  šegah  in  obi- 
čajih slovenskega  naroda,  je  sprejel  v  svojo  knjigo.  Pri  sestavljanju 
krajepisa  ni  pozabil  nemškim  imenom  krajev,  gora,  rek,  rastlin 
in  živali  dostaviti  njih  slovenskih  imen.  Slednjič  nam  je  s  svojim 
delom  ohranil  spomin  na  premnoge  za  rod  in  dom  zaslužne  može  in 
jim  za  vsa  poznejša  stoletja  priboril  zasluženo  čast. 

K  temu  nežnemu  pojmovanju  slovenske  ljudske  duše  je  privedlo 
blagega  pisatelja  zlasti  zaupno  občevanje  s  kmečkim  ljudstvom,  v 
čigar  sredini  je  bival  večji  del  svojega  življenja  in  čigar  navade  je 
pridno  proučeval. 

Največ  narodnega  blaga  je  objavil  Valvasor  v  VI.  knjigi.  Tu 
razpravlja  o  kranjskem  ali  slovenskem  jeziku  in  njemu  sorodnih 
slovanskih  narečjih,  o  najstarejših  glagolskih  pismenih,  ki  so  jih  rabili 
do  Trubarjevih  časov  tudi  Slovenci,  in  podaje  „Očenaš"  v  trinajstih 
slovanskih  jezikih.  Zelo  obžaluje  pisatelj,  da  se  je  v  njegovem  času 
slovenščina  vedno  bolj  pačila  s  primešavanjem  nemških  besedi,  zlasti 
v  Ljubljani  in  po  Gorenjskem  („dass  seit  wenigen  Jahren  her,  diese 
Sprache  sehr  corrupt  und  taglich  corrupter  geredet  werde,  wiewohl 
an  einem  Ort  mehr  als  am  andern,  fiihrnehmlich  aber  zu  Laibach  und 
dort  herum,  wie  auch  in  Oberkrain").  Obširno  opisuje  v  VIL  knjigi 
narodno  svečanost,  ki  se  je  vršila  ob  umeščenju  koroškega  vojvoda 
pri  Krnskem  gradu  in  piro vanje  kneza  Inga  ter  v  koroški  topografiji 
ne  pozabi  pripomniti,  da  se  tam  okoli  govori  slovenski  jezik  in  da 
tudi  vojvodski  prestol  stoji  „na  slovenskih  tleh".  Mnogo  zanimivosti 
najdemo  pri  Valvasorju  o  stari  poganski  veri  Slovanov,  ki  se  je  še 
deloma  ohranila  v  nekaterih  narodnih  običajih,  o  županskih  kmečkih 
sodbah,  o  krstnih,  ženitvovanjskih,  pogrebnih,  prazniških  navadah  in 
narodnih  nošah,  o  katerih  hočemo  še  na  drugem  mestu  podati  neka- 
tere podrobnosti.  Splošno  hvali  Valvasor  naše  kmete,  da  se  trdo  drže 
svojih  starih  običajev  in  navad  in  da  jih  je  od  tega  teže  ločiti  „kakor 
priraslo  gobo  od  debla".  Končno  navaja  naš  zgodopisec  z  veliko  na- 
tančnostjo vrsto  kranjskih  pisateljev  in  njihova  dela,  tudi  tiste,  ki  so 
pisali  v  slovenskem  jeziku,  in  stavi  na  prvo  mesto  sv.  Cirila  in  Metoda, 
češ  da  je  prvi  izumil  cirilske,  drugi  pa  glagolske  črke.  —  Valvasor- 
jevemu sotrudniku  Pavlu  Vitezoviču  se  imamo  zahvaliti,  da  je  zlasti 
oni  del  knjige,  ki  govori  o  Vojaški  krajini  in  o  turških  bojih,  teme- 
ljito izdelan. 

Knjiga  „Ehre  des  Herzogtums  Krain"  bode  za  vse  čase  sloven- 
skemu zemljepiscu,  kulturnemu  zgodovinarju  in  narodopiscu  najime- 

nitnejši  vir.  Stoletja,  ki  so  že  prešla,  odkar  je  to  delo  zagledalo  beli 
dan,  so  le  povečala  njegovo  vrednost.  V  polni  meri  so  se  uresničili 
nad  njim  verzi,  ki  mu  jih  je  dal  Zizenčeli  na  pot: 

„Bukve  tedaj  pojte, 
na  vsem  svetu  stojte, 
po  vseh  deželah  letite 
in  mojo  čast  nosite." 

Valvasorjeva  knjiga  je  romala  po  vsem  svetu,  v  vse  dežele,  po- 
vsod oznanjevala  njegovo  slavo  in  slavo  njegove  domovine. 

Izdaja  velikega  dela,  ki  je  donesla  Valvasorju  doma  in  v  tujini 
toliko  hvale,  pa  je  bila  zaradi  velikih  stroškov  zanj  zelo  usodna.  Po- 
vzročila je  skoraj  popolen  polom  njegovega  gospodarstva.  Že  1.  1690. 
je  bil  Valvasor  prisiljen  prodati  svojo  lepo  knjižnico  zagrebškemu 
škofu  Mikuliču.  Dve  leti  pozneje  je  prešel  v  tuje  roke  grad  Wagens- 
perg  z  vsemi  posestvi,  ki  so  bila  z  njim  združena,  in  Valvasor  je  moral 
prodati  tudi  svojo  hišo  v  Ljubljani.  Poiskal  si  je  zdaj  skromno  zavetišče 
v  Krškem,  kjer  je  z  ostanki  svojega  premoženja  kupil  preprosto  me- 
ščansko hišo  z  vrtom.  Tu  je  preživel  zadnja  leta  svojega  življenja,  ne 
ravno  v  siromaštvu,  pač  pa  v  skromnih  razmerah,  katerim  v  življenju 
ni  bil  privajen.  Umrl  je  nepričakovano  hitro  19.  septembra  1693  v 
52.  letu  svojega  življenja.  Truplo  so  prepeljali  v  Medij  o  in  ga  tam 
pokopali  v  rodbinski  rakvi. 


Za  dobe  Valvasorjeve  se  je  pojavljalo  živahno  znanstveno  in 
umetniško  stremljenje  v  snovanju  raznih  društev  ali  akademij,  ki  naj 
bi  med  člani  gojile  vnemo  za  umsko  izobrazbo  in  razne  stroke  lepih 
umetnosti.  Tudi  te  organizacije  so  bile  osnovane  po  italijanskih  vzorcih. 
V  17.  stoletju  je  imelo  skoraj  vsako  italijansko  mesto  svoje  učeno 
društvo  ali  akademijo.  V  Rimu  je  bila  „Academia  Arcadum",  pri 
kateri  sta  bila  člana  tudi  Gregor  in  Sigmund  Dolničar.  V  Bolonji  je 
delovala  od  leta  1588.  „Academia  Gelatorum",  v  katero  sta  se  vpi- 
sala Dolničar  in  Schonleben.  Gregor  Dolničar  je  bil  nadalje  še  član 
akademije  v  Forliju,  v  Benetkah  in  Folignu.  Iz  Italije  so  se  širile 
akademije  tudi  v  druge  dežele.  Na  Nemškem  je  bila  znana  „Academia 
Fructiferorum"  (akademija  sadonosnikov),  ustanovljena  1. 1617.  v  Fran- 
kobrodu  ob  Meni.  Imenitna  je  bila  tudi  „Accademia  naturae  curioso- 
rum"  (akademija  naravoslovcev),  ki  se  je  pričela  v  Vratislavi  in  na- 
daljevala v  Niirnbergu.  Ud  te  akademije  je  bil  naš  Marko  Grbec,  ki 
je  v  glasilo  akademije  vsako  leto  pošiljal  svoja  zdravniška  opazo- 
vanja. Gregor  Dolničar  je  v  njem  poročal  o  ljubljanskih  potresih. 

Akademije  z  raznimi  nameni  so  bile  torej  razširjene  po  vsem 
omikanem  svetu.  Nekateri  domačini,  ki  so  bili  udje  tujih  akademij, 
so  sprožili  misel,  naj  bi  se  tudi  v  Ljubljani  osnovalo  slično  društvo 
v  prospeh  vede  in  umetnosti,  in  kmalu  je  nastala  cela  vrsta  takih 
akademij. 

Prva  organizacija,  ki  se  je  zasnovala  na  tem  polju,  je  imela  le 
verske  in  nabožne  namene.  Bila  je  bratovščina  plemiče  v,  izobraženih 

in  odličnih  mož,  znana  pod  imenom  „Bratovščina  sv.  D  iz  m  a". 
Ustanovitelj  te  pobožne  družbe  je  bil  Volbenk  Sigmund  pl.  Kiinpach, 
upra\dtelj  idrijskega  rudnika.  Namen  ji  je  bil  povišanje  bogočastja  s 
češčenjem  sv.  Dizma,  spokorjenega  razbojnika,  da  bi  udje  dosegli 
srečno  smrt.  Kdor  je  hotel  biti  sprejet  v  bratovščino,  je  moral  biti 
plemič,  doktor  ali  pa  sicer  opravljati  kako  odlično  službo.  Bratovščina 
(Academia  Unitorum)  je  imela  v  stolnici  svoj  oltar  in  svoje  pobožnosti. 
Vsak  član  se  je  moral 
sam  zapisati  v  bratov- 
sko  knjigo  in  v  njej 
dati  narisati  svoj  grb  s 
simboličnim  znamenjem. 
Večino  teh  slik  je  na- 
pravil domači  slikar  Gra- 
hovar  iz  Tržiča, 

Istega  leta  ko  je 
Valvasor  umrl  (1693),  se 
je  od  tega  društva  odce- 
pila skupina  pod  imenom 
„Academia  operosorum'" 
(družba  delavnih  mož), 
ki  je  za  našo  umetniško 
izobrazbo  največjega  po- 
mena. Prva  leta  je  delo- 
vala bolj  tajno  in  svet  ni 
mnogo  zvedel  o  njej. 
L.  1701.  pa  je  nastopila 
s  prvim  sijajnim  občnim 
zborom,  ki  se  je  vršil  v 
knezoškofijski  dvorani. 
Iz  pravU  posnemamo,  da 
je  bil  akademiji  namen : 
vaja  in  napredek  v  knji- 
ževnosti. Za  simbol  je 
imela  čebelo,  ker  naj  bi 
udje  po  njenem  zgledu 
iz  cvetov  raznih  pisate- 
ljev zbirali  snov  in  jo 
pretvarjali  v  celoto.  Zato 
ima  tudi  vsak  ud  simbol 
ali  znamenje  nanašajoče 

se  na  čebelo  in  je  dobil  tudi  primerno  akademiško  ime.  Prvi  pred- 
sednik je  bil  stolni  prost  dr.  Janez  Prešern.  Pozneje  sta  več  let 
načelovala  društvu  Janez  Rudolf  Coraduzi,  baron  Halberstain  in 
kanonik  Jurij  Andrej  Gladič.  V  začetku  je  štelo  društvo  23  članov, 
med  njimi  šest  duhovnikov,  štiri  zdravnike  in  trinajst  pravnikov. 
—  Prvo,  za  kar  so  poskrbeli  „čebeličarji"  v  Ljubljani,  je  bila  javna 
knjižnica,  ki  je  dobila  svoj  prostor  v  novem  duhovskem  semenišču. 
Znanstvenih  knjig  društvo  samo  ni  izdajalo,  pač  pa  je  izpodbujalo 


List  iz  bratovske  knjige  „Sv.  Dizma". 

svoje  člane,  da  so  marljivo  obdelovali  vsak  svojo  stroko.  Bogoslovje 
sta  obdelovala  prost  dr.  Prešern  in  stolni  dekan  dr.  Janez  Anton 
Dolničar.  Prešern  in  Schilling  sta  bila  dobra  poznavatelja  cer- 
kvenega prava.  Med  zdravniki  sta  slovstveno  delovala  dr.  Andrej 
Coppini  in  dr.  Marko  Grbec,  ki  je  izdal  okoli  20  zdravniških  razprav. 
Kot  pravnika  sta  bila  na  glasu  Janez  Erber  pl.  Erberg  in  dr.  Florijančič, 
ki  je  ustanovil  1.  1698.  posebno   „Pravniško  društvo".    Eden  izmed 

najmarljivejših  članov 
akademije  je  bil  dr.  Jan. 
Gregor  Dolničar,  ki 
je  spisal  blizu  dvajset 
knjig,  nanašajočih  se  na 
domačo  zgodovino.  Ozi- 
ral se  je  na  vse  dobe 
domače  zemlje.  Najbolj 
je  slavil  v  svojih  spisih 
Ljubljano  in  popisal  v 
njej  vse,  kar  se  mu  je 
zdelo  le  količkaj  važno. 
Skrbno  je  zbiral  in  be- 
ležil rimske  napise.  Stare 
rimske  kamne  je  izkušal 
ohraniti  in  jih  dal  vzidati 
v  kako  javno  poslopje,  v 
stolnico  ali  v  semenišče, 
da  bi  jih  vsakdo  lahko 
videl.  Opisal  je  natančno 
zidanje  stolnice  in  seme- 
nišča in  sestavljal  kro- 
niko od  1.  1660.  do  1718. 
Sestavil  je  tudi  zbirko 
življenjepisov  znamenitih 
mož,  zlasti  pisateljev  in 
umetnikov  ter  otel  marsi- 
katero ime  pozabljivosti. 
Iz  akademije  „ope- 
rosov"  je  izšlo  več  znan- 
stvenih in  umetniških 
strokovnih  društev,  ven- 


Ivan  Gregor  Dolničar, 
zgodovinar,  član  akademije  „operosov". 


dar  njej  sami  ni  bUo  prisojeno  dolgo  delovanje.  Ko  je  1. 1717.  umrl 
Gregor  Dolničar,  je  začelo  navdušenje  pojemati.  Stari  člani  so  drug 
za  drugim  legli  v  grob,  mladina  pa  je  bila  že  vzgojena  v  drugem 
duhu.  Akademija  je  hirala  in  umirala,  dokler  ni  popolnoma  zamrla 
okoli  1. 1725.  Nekateri  zgodovinarji  mislijo,  da  je  morala  prenehati  vsled 
tega,  ker  so  ji  nasprotovali  jezuiti,  vendar  manjka  vsacega  dokaza  za 
tako  trditev.  —  L.  1781.  so  jo  nekateri  možje  poizkusili  prebuditi  k 
novemu  življenju.  Pri  prvem  shodu,  ki  se  je  vršil  5.  aprila,  so  bili  v 
načelstvo  izvoljeni :  Seifried  baron  Gušič,  Jan.  Nep.  grof  Edling,  Jurij 
Japelj,  baron  Inocencij  Tauferer,  Blaž  Kumerdej,  Jakob  Knauer,  pro- 

lesor  Naglic  in  Anton  Linhart.  Član  akademije  je  bil  tudi  p.  Marko 
Pohlin  z  imenom  „Novus".  Vendar  je  tem  akademikom  manjkalo  enot- 
nosti v  mišljenju  in  ciljih.  Zato  so  posamezni  izmed  njih  pač  mnogo 
delovali  na  slovstvenem  polju,  krepko  društveno  delovanje  pa  se  ni 
moglo  razcvesti.  —  Neke  vrste  akademija,  ali  bolje  podružnica  rimske 
akademije  (Academia  degli  Arcadi  Romano-Sonziaci),  se  je  v  18.  sto- 
letju ustanovila  tudi  v  Gorici,  toda  čez  par  let  se  je  že  preselila  v 
Trst  in  tam  kmalu  zamrla, 
ne  da  bi  zapustila  za  se-  lir 
boj  vidnih  sledov  svojega 
delovanja. 

S  svojimi  znanstve- 
nimi deli  si  ljubljanski 
akademiki,  izvzemši  zgo- 
dovinarjar)olničarja,niso 
pridobili  veko  vitih  zaslug, 
pač  pa  je  bil  njih  vpliv 
na  razvoj  umetnosti  silno 
velik.  Omenili  smo  že  pri- 
lično,  da  je  imela  roman- 
ska kultura,  ki  je  prišla 
po  vplivu  laških  vseuči- 
lišč v  južne  avstrijske 
dežele,  pred  vsem  este- 
tičen  značaj.  V  domovini 
lepih  umetnosti  so  se 
dijaki  vneli  za  nesmrtna 
dela  Rafaelova  in  Tizi- 
anova,  občudovali  so 
stavbe  Michelangela,  Bra- 
manteja,  Beminija,  in  to 
navdušenje  odnesli  iz 
solnčne  Italije  s  seboj  v 
domovino.  Zato  je  imelo 
delovanje  ljubljanskih 
umetnikov  največ  trajnih 
uspehov^  na  umetniškem 
polju.  Že  1.  1701.  se  je 
po  njihovem  prizadevanju  ustanovila  „Academia  incultorum"  (društvo 
risarjev).  Sprejemali  so  vse,  domačine  in  tujce,  ki  so  se  zanimali  za 
risanje  in  so  bili  za  to  sposobni.  Isto  leto  je  osnoval  Bertold  pl.  Hofifer 
glasbeno  društvo  (Academia  Philoharmonicorum),  ki  je  mnogokrat  z 
godbo  in  petjem  poveličevalo  slovesnosti.  Da  bi  bolje  pospeševali  obra- 
zovalne  umetnosti,  je  marljivi  Gregor  Bolničar  že  sestavil  pravila  za 
„  akademij  o  treh  umetnosti"  (slikarstva,  kiparstva  in  stavbarstva), 
kateri  naj  bi  pred  vsem  pripadali  izvršujoči  umetniki,  vendar  menda 
ni  prišlo  do  ustanovitve. 

Kaj   nam  je  ustvarila  doba  akademikov  na  umetniškem  polju? 
Ako  hočemo  njen  vpliv  prav  spoznati,  se  moramo  ozreti  na  razmere 


Kapela  sv.  Frančiška  Ksaverija 
v  šentjakobski  cerkvi  v  Ljubljani. 


Zgodovina  slov.  naroda. 

prejšnjega  stoletja.  Reformacija  ali  doba  luteranstva  za  umetnosti  ni 
imela  zmisla.  Nove  cerkve  se  niso  zidale,  stare  so  razpadale.  Luterani 
sami  niso  zidali  novih  stavb,  ali  vsaj  zelo  malo,  in  o  njih  obliki  ne 
vemo  ničesar,  izvzemši  morda  novo  cerkev  sv.  Trojice  v  Celovcu  in 
tempelj  v  Govčah  (Scharfenau)  pri  Celju,  katerega  je  postavil  neki 
laški  stavbenik.  Šele  škof  Hren  je  obudil  pri  nas  umetnosti  k  novemu 
življenju.  Pri  njem  so  imeU  vsi  obrazovalni  umetniki,  stavbarji,  kiparji 
in  slikarji  dosti  dela.  Prav  takrat  je  prišel  v  naše  dežele  iz  Italije  nov 
stavbeni  slog.  Za  vzor  je  veljala  velika  enotna  cerkvena  dvorana  s 
plitvimi  kapelicami  namesto  stranskih  ladij,  včasih  s  kupolo  nad  kri- 
žiščem in  prostornim  svetiščem,  v  katerem  kraljuje  mogočni  oltar,  ki 
zavzema  vso  vzhodno  steno.  Pozneje  dajo  oltarju  še  poseben  sijaj  z 
obilnim  nakitjem  polžkov,  vaz,  plamenov,  spletov  cvetlic,  sredi  katerih 
kraljuje  od  žarkov,  oblakov,  angeljcev  in  umetne  luči  obdan  sv.  Duh 
ali  cerkveni  patron.  Ta  način  cerkvenega  stavbarstva,  ki  je  pri  nas 

popolnoma  izpodrinil  got- 
ske oblike,  se  imenuje 
renesančni  ali  bolje 
baročni  slog.  Pri  nas 
so  ga  uvedli  jezuiti,  ki 
so  zidali  svoje  cerkve  po 
zgledu  „al  Gesu"  v  Rimu. 
Prva  velika  stavba  te  vr- 
ste je  bila  cerkev  sv.  Ja- 
koba vLjubljani;iste  vrste 
so  tudi  cerkev  sv.  Ignacija 
v  Gorici  in  jezuitska  cer- 
kev sv.  Petra  in  Pavla  v 
Celovcu.  Kmalu  je  segla 
nova  umetniška  struja 
tudi  na  deželo.  Gotske 
cerkve  po  deželi  so  bile 
večinoma  nizke,  majhne 
in  temne.  Splošno  so  pa 
hoteli  zdaj  imeti  visoke, 
prostorne  in  svetle  cer- 
kve, in  tem  zahtevam  je 
barok  najbolje  ustrezal. 
Kar  je  bilo  gotiškega,  je 
počasi  izginjalo.  Včasih 
starih  cerkva  niso  popol- 
noma zavrgli,  ampak  pri- 
držali vzhodno  steno,  po- 
sebno pogosto  svetišče 
ali  pa  vsaj  stara  gotska 
okna  v  njem,  med  tem 
ko  so  drugi  deli  cerkve 
in  njena  oprava  (oltarji) 
Mestna  hiša  v  Ljubljani.  dobili  baročno  obliko. 

Ljubljani  je  dalo.živahno  umetniško  gibanje  za  časa  akademije 
novo  lice.  Le  stavbna  doba,  ki  je  ^sledila  velikemu  potresu  1.  1895., 
se  ji  more  primerjati. 

Oglejmo  si  nekatere  umetnine,  ki  so  nastale  pod  vplivom  „ope- 
rosov".  Ko  je  napočilo  „sveto  leto"  1700,  so  se  zbrali  v  hiši  stolnega 
prosta  Prešerna  štirje  gospodi:  stolni  dekan  Bolničar,  kamniški  župnik 
Rasp,  kanonik  Pichi  in  pl.  Billichgraz,  da  se  posvetujejo,  kako  bi 
proslavili  ta  znameniti  čas.  Določili  so,  da  bodo  skrbeli,  naj  se  podere 
stara  stolnica  in  postavi 
nova  krasna  cerkev.  Ne- 
kaj časa  pozneje  je  o 
tem  sklepal  stolni  kapi- 
telj  in  pritrdil  tudi  knezo- 
škof.  Stroške  za  zidavo 
so  prevzele  vse  župne 
cerkve  in  podružnice 
ljubljanske  škofije,  pa 
tudi  knezoškof,  deželni 
stanovi,  kapitelj,  plem- 
stvo in  mesto  Ljubljana. 
Dne  5.  aprila  1.  1701.  so 
začeli  z  zidavo.  Načrt  je 
napravil  jezuit  Andrej 
Pozzo.  Stavba  napravlja 
ugoden  vtis,  ker  je  svetla 
in  so  vsi  deli  med  seboj 
v  lepem  razmerju.  Visoka 
kupola  se  je  postavila 
šele  v  19.  stoletju.  Za  sli- 
kanje so  pozvali  Julija 
Quaglio  iz  Furlanije,  ki 
je  bil  leto  prej  žel  splošno 
hvalo  za  svoje  freske  v 
župni  cerkvi  sv.  Hilarija 
v  Gorici.  Prišel  je  v 
Ljubljano  1. 1703.,  naredil 
pogodbo  s  stolnim  deka- 
nom Dolničarjem,  ki  je 
bil  duša  vsega  podjetja, 
in  se  takoj  lotil  dela.  Ko 

so  bile  slike  dovršene,  jih  je  vsa  Ljubljana  hitela  gledat.  Vsi  so  po- 
vzdigovali umetnika  in  se  čudili  njegovi  spretnosti.  Leta  1706.  je  bila 
nova  stavba  z  velikimi  slovesnostmi  posvečena.  —  V  istem  „svetem 
letu",  ko  se  je  pričela  graditi  stolnica,  pa  sta  se  završili  dve  drugi 
stavbi,  namreč  nova  cerkev  avguštincev  (sedaj  frančiškanov)  in  cerkev 
sv.  Jožefa  „pri  školcijatih"  na  „veliki  (dunajski)  cesti".  Avguštinci  so 
imeli  velikodušnega  dobrotnika,  barona  Ruessensteina,  ki  je  na  svoje 
stroške  sezidal  lepo  cerkev  in  za  njo  potrošil  nad  100.000  goldinarjev. 
Ta  cerkev  še  danes  mogočno  gospoduje  nad  drugimi  stavbami  s  svojim 

67* 


Notranjščina  bazilike  v  Gornjem  Gradu. 

vzvišenim  pročeljem,  h  kateremu  vodijo  trojne  stopnice.  Gregor  Bol- 
ničar je  zabeležil  v  svoj  dnevnik,  da  so  v  naslednjih  letih  hkrati 
zidali  v  Ljubljani  poleg  stolnice  še  sledeče  znamenitejše  stavbe: 
jezuitsko  cerkev,  ki  je  bila  povečana  in  prenovljena,  grad  „pod  Tur- 
nom"  (sedaj  Tivoli),  uršulinski  samostan  in  cerkev,  avguštinski  in 
„školcijatski"  samostan.  Tudi  frančiškani  so  prenovili  svoj  samostan 
in  cerkev.  Ob  istem  času  sta  imeli  „akademija  operosov"  ter  „glas- 
bena  akademija"  svoje  prve  nastope  in  se  je  zasnovala  prva  ljub- 
ljanska javna  knjižnica.  Dovolj  podjetij  v  tako  kratkem  času! 

Ko  je  bila  stolnica  dovršena,  je  marljivi  Bolničar  začel  zidati 
novo  semenišče.  Načrt  je  napravil  Karol  Martinuzzi;  dva  mogočna 
velikana  ob  vhodu  pa  je  izklesal  ljubljanski  kipar  Luka  Mislej.  Najlepši 
kras  tega  poslopja  je  knjižnica  s  prelepimi  slikami  Julija  Quaglie. 
V  isti  dobi  je  nastala  nova  mestna  hiša,  katero  so  začeli  zidati 
leta  1717.,  med  tem  ko  Robov  vodnjak  pred  njo  pripada  nekoliko 
poznejši  dobi.  —  Veliki  komtur  grof  Gvido  Starhemberg  je  dal  leta 
1714.  zidati  novo  križansko  cerkev  po  načrtu  stavbenika  Bo- 
minika  Rossija.  Njej  podobni  in  približno  istočasno  zidani  sta  cerkvi 
na  Bobrovi  in  Šmarni  gori.  —  Pravi  biser  baročnega  sloga  je  uršu- 
linska  cerkev  (1718 — 1726)  s  svojim  mogočnim  pročeljem,  visoko, 
svetlo  ladjo  in  lepo  razvrščenimi  polstebri.  Stavbi  sv.  Petra,  katero  so 
zidali  od  1.  1726.  do  1730.,  je  služila  za  vzor  cerkev  S.  Giorgio  maggiore 
v  Benetkah.  Za  vse  te  cerkve  je  bilo  treba  mnogo  umetnikov  in  de- 
lavcev. Kiparji  Mislej,  Cussa,  Robba  so  jih  okrasili  z  najlepšimi  oltarji. 
Menda  se  niso  nikdar  preje  delale  lepše  in  dragocenejše  stvari  v 
Ljubljani,  kakor  za  časa  „akademije  operosov".  Najlepše  umetnine, 
s  katerimi  se  more  danes  Ljubljana  ponašati,  pripisujemo  njih  okusu 
in  marljivosti.  Kar  med  starejšimi  umetninami  zasluži  pozornost  bodisi 
v  stavbarstvu,  bodisi  v  kiparstvu  ali  slikarstvu,  vse  je  iz  te  dobe.  — 
Vpliv  akademije  lahko  zasledujemo  tja  do  srede  18.  stoletja.  Zadnja 
veličastna  spomenika  te  umetniške  smeri  sta  cerkev  in  škofijska  palača 
v  Gornjem  Gradu  (1761),  ki  dostojno  završujeta  našo  baročno  dobo. 


Kako  je  bilo  s  slovenščino  v  17.  in  18.  veku? 

Že  Trubar  je  imenoval  slovenščino  jezik  „preprostega  ljudstva" 
in  jo  s  tem  ločil  od  jezika  plemičev  in  drugih  izobražencev,  ki  so 
takrat  govorili  večinoma  nemško.  V  poznejših  stoletjih  se  je  ta  ločitev 
vzdržala.  Poudarja  jo  zlasti  Valvasor,  ko  poroča,  da  je  nemščina  ve- 
činoma v  rabi  pri  plemstvu  in  izobražencih,  da  jo  rabijo  pri  sodišču 
za  spisovanje  listin  in  pisem,  slovensko  pa  govore  kmetje  na  deželi 
in  drugi  preprosti  ljudje.  V  17.  in  v  začetku  18.  stoletja  se  je  udoma- 
čila med  izobraženci  italijanščina  kot  občevalni  jezik.  Na  Goriškem 
je  izpodrinila  že  proti  koncu  16.  stoletja  nemščino  celo  pri  uradih,  in 
škof  Stobej,  namestnik  nadvojvoda  Ferdinanda,  se  je  zaman  trudil,  da 
bi  jej  pridobil  nekdanjo  veljavo.  Pa  tudi  v  Ljubljani  so  govorili  izobra- 
ženi meščani  večjidel  italijansko.  Bruge  priče  nam  pa  dokazujejo,  da 
so  se  na  Goriškem,  Koroškem,  Štajerskem  in  Kranjskem  plemiči  celo 

v  slovenskem  jeziku 
poklanjali  deželnemu 
knezu  in  govorili  pri- 
sego pred  svojim  fevd- 
nim gospodom.' 

Pri  sodiščih  je 
sicer  odlok  cesarja 
Ferdinanda  I.  iz  leta 
1555.  ukazal  rabo  nem- 
škega jezika  za  vse 
avstrijske  dežele,  ven- 
dar se  ni  strogo  izvr- 
ševal. Na  Goriškem 
nemščina  ni  mogla 
naprej  in  se  je  vkljub 
vladnemu  pritisku  udo- 
mačila italijanščina  pri 
uradih.  Glavni  vzrok 
je  bil  pač  ta,  ker  so 
pravniki  iz  Primorja 
hodili  študirat  na  laška 
vseučilišča,  zlasti  v 
Padovo  in  Bolonjo,  in 
vmivši  se  domov  kot 
notarji,  sodniki  in  ad- 
vokati niso  znali  nem- 
škega jezika.  V  nižjih 
instancah  so  se  tožbe 
po  mnogih  slovenskih 
krajih  še  vršile  po 
starodavnem  načinu  v 

slovenskem  jeziku. 
Sem  spadajopred  vsem 
gorski  zbori  ali 
pravde.  Mnogi  pre- 
pisi „gorskih  bukev" 
iz  17.  stoletja,  ki  so 
določevale,  kdaj  in 
kako  se  imajo  pravde 
vršiti,  nam  kažejo,  da 
je  v  vinorodnih  krajih 
menda  vsaka  zem- 
ljiška gosposka  imela 
svoje  sodne  zbore,  kjer 
so  odločevale  stare 
šege  in  navade,  ustno 

izročilo  narodnega 
prava.  Isto  velja  o  ta- 
kozvanih    kvatrnih 


Tintoretova  slika  sv.  Nikolaja  v  novomeški 
kapiteljski  cerkvi.    (Po  obnovitvi.) 

sodih,  ki  so  bili  redno  na  kvatmo  sredo.  Sodnik,  navadno  kak  župan 
ali  drug  odličen  mož,  ki  je  bil  pooblaščen  od  zemljiškega  gospoda,  je  tu 
z  dvanajstimi  prisedniki  razsojeval  male  sporne  reči  za  ves  sodnijski 
okoliš.  V  Beli  Krajini  in  Istri  so  se  do  tega  časa  ohranile  celo  neod- 
visne kmečke  sodbe  z  županom  na  čelu,  pri  katerih  je  še  starodavni 
rovaš  služil  mesto  sodnijskega  zapisnika.  —  Tudi  pri  mestni  upravi 
se  je  še  tu  in  tam  ohranila  slovenščina.  Metličani  so  1.  1589.  od  vice- 
doma  jim  predlaganega  mestnega  pisarja  zavrnili,  češ,  „da  ni  vešč 
slovenščine".  Kako  si  je  tudi  mesto  ljubljansko  pri  najvažnejših  opra- 
vilih vedelo  ohraniti  svoj  slovenski  značaj,  izpričuje  prisežna  knjiga 
ljubljanskega  mesta  iz  dobe  cesarja  Ferdinanda  II.,  ki  vsebuje  17  pri- 
sežnih  obrazcev  v  slovenskem  jeziku  in  sicer  za  meščane,  žitomerce, 
solomerce,  prekupce,  vinomerce,  vratarje,  gozdarske  hlapce,  čolnarje 
itd.  Za  časa  Marije  Terezije  so  se  začeli  objavljati  važni  zakoni,  ukazi 
in  vladni  razpisi  v  slovenskem  jeziku.  Taki  ukazi  so:  z  dne  4.  dec. 
1768  „0  splošni  razdelitvi  pašnikov";  10.  marca  1770  „popis  duš"  (kot 
podlaga  za  vojaške  nabore);  25.  maja  1770  „pravila  o  razbojnikih"; 
31.  maja  1770  „plačilo  o  vožnji  vina  po  Savi";  12.  dec.  1772  „patent 
o  desetini"  itd.  —  Glede  na  jezik  v  šolah  nimamo  do  Marije  Terezije 
nobenih  stalnih  določb.  Za  nižje  šole  so  pač  določili  učni  jezik  tisti, 
ki  so  jih  vzdrževali,  v  vseh  srednjih  in  višjih  šolah  pa  je  neomejeno 
gospodovala  latinščina.  O  ljubljanskih  ljudskih  šolah  vemo,  da  so  se 
otroci  učili  katekizem  na  nižji  stopinji  slovensko,  pozneje  pa  nemško. 
Vpeljane  so  bile  tudi  vaje  v  slovenskem  čitanju  in  pisanju.  Soditi 
smemo,  da  se  je  slično  vršil  pouk  tudi  po  drugih  mestih.  „Šolski 
red"  Marije  Terezije  iz  1.  1774.  je  ustanovil  nemško  šolo,  a  moral  je 
kmalu  priznati  za  pripravljalne  razrede  potrebo  pouka  v  maternem  jeziku. 

Primerno  skromnemu  stališču,  ki  ga  je  takrat  imela  slovenščina 
v  javnem  življenju,  je  tudi  tedanje  slovensko  slovstvo. 

Spisi  so  služili  v  tej  dobi  le  vsakdanjim  cerkvenim  potrebam. 
Njih  obseg  so  evangeliji,  katekizmi,  cerkvene  pesmarice,  nabožne 
knjige  in  pridige.  Ta  omejeni  krog  označuje  naše  slovstvo  tja  do 
srede  18.  veka. 

Kakor  za  časa  luteranstva,  tako  je  bila  tudi  v  naslednji  katoliški 
dobi  najvažnejša  knjiga  za  pouk  slovenskega  jezika  katekizem. 
Na  podlagi  slovenskega  „Malega  Kanizijevega  katekizma"  so  uredili 
jezuiti  v  Ljubljani  krščanski  nauk  v  šoli  in  cerkvi.  Isti  način  je  po- 
stal kmalu  odločilen  za  Kranj  in  soditi  smemo,  da  so  tudi  drugod 
vsaj  po  mestih  in  večjih  krajih  posnemali  zgled  glavnega  mesta  Ljub- 
ljane. Seveda  je  bilo  mnogo  prepuščeno  vnemi  in  delavnosti  posameznih 
duhovnikov.  O  tuhinjskem  župniku  Paglovcu  vemo,  da  ga  je  skrb 
za  pouk  mladine  v  krščanskem  nauku  celo  napotila,  da  je  osnoval 
v  svojem  župnišču  slovensko  šolo.  Sredi  18.  stoletja  je  zlasti  „Bratov- 
ščina  krščanskega  nauka"  močno  dvignila  vnemo  za  kateheze.  Takrat 
so  nastali  slovenski  prevodi  Kanizijevega  katekizma  na  Štajerskem 
(1758),  na  Koroškem  (1762)  in  na  Kranjskem  (1760).  Ker  na  deželi  ni 
bilo  šol,  kjer  bi  se  otroci  mogli  učiti  brati,  so  knjigam  pridejali  abe- 
cednik. Tako  je  delal  že  Paglovec  pri  svojih  knjigah,  isto  nahajamo 
tudi  pri  celovškem  katekizmu  in  drugod. 

Baročni  oltar  na  Suhi.  (Župnija  Predoslje  pri  Kranju.) 


Za  cerkveno  rabo  je  bila  neobhodno  potrebna  tudi  zbirka 
nedeljskih  in  prazniških  listov  z  evangeliji  vred.  Znano 
nam  je,  da  je  zanjo  poskrbel  že  škof  Hren,  izvršil  pa  je  delo  jezuit 
p.  Janez  Čandik  (1612).  Drugo  izdajo  je  oskrbel  Schonleben  (1672), 
tretjo  p.  Hipolit  (1730),  četrto  Paglovec  (1741),  vendar  se  je  knjiga 
še  večkrat  natisnila. 

S  Kanizijevimi  katekizmi  in  evangeliji  je  bUo  slovensko  slovstvo 
za  več  kot  pol  stoletja  odpravljeno.  Vemo,  da  je  imel  škof  Hren  še  več 
knjig  v  načrtu,  da  so  tudi  drugi  želeli  nabožnih  slovenskih  knjig,  toda 
ti  načrti  se  niso  izvršili.  —  Prvi,  ki  je  znatno  pomnožil  slovenski 
knjižni  zaklad,  je  bil  novomeški  kanonik  Matija  Kastelec.  Rojen 
je  bil  v  Kilovčah  blizu  Prema  na  Notranjskem,  pozneje  je  župnikoval 
v  Toplicah  pri  Novem  mestu,  potem  v  Št.  Jerneju  in  slednjič  je  prišel 
za  kanonika  in  beneficijata  bratovščine  sv.  rožnega  venca  v  Novo  mesto, 
kjer  je  umrl  1.  1688.  Njegov  grob  v  frančiškanski  cerkvi  krasi  še  sedaj 
kamenita  plošča  z  napisom,  katerega  si  je  bil  sam  napravil.  Kastelcu 
gre  zasluga,  da  je  prvi  začel  spisovati  slovenske  knjige  za  ljudstvo. 
Podal  je  svojim  rojakom  „Bratovske  bukvice  sv.  roženkranca"  z  mno- 
gimi pesmimi  in  dobrimi  nauki  za  bolnike  (1673).  Ne  manj  priljubljen 
je  bil  njegov  „Nebeški  cilj,  to  je  svetih  očakov  zvesto  premišljevanje 
o  namenu  človeškem  in  božji  ljubezni"  (1684).  Med  tem  ko  navaja 
pisatelj  v  teh  dveh  knjigah  ljudstvo  k  čednostnemu  življenju  in  bogo- 
Ijubnim  dejanjem,  se  ozira  njegov  „Nauk  kristjanski"  na  spise  prej- 
šnjega stoletja  in  razlaga  verske  razlike  med  katoličani  in  luterani. 
Valvasor  nam  našteva  še  mnogo  del,  katera  je  Kastelec  ali  tiskana 
izdal  ali  pa  ostavil  v  rokopisu.  Največjo  pozornost  zasluži  njegov 
prevod  sv.  pisma  stare  in  nove  zaveze,  ki  pa  žal  ni  zagledal  belega 
dne.  —  Kastelčeve  knjige  so  se  med  ljudstvom  zelo  razširile  in  do 
najnovejšega  časa  po  mnogih  kmetskih  hišah  hranile  kot  dragocen 
zaklad. 

Novomeški  pisatelj  zopet  dolgo  časa  ni  našel  posnemovalcev. 
Kapucina  p.  Ivan  Krstnik  od  sv.  Križa  in  p.  Rogerij  sta  s  svo- 
jimi zbirkami  pridig  hotela  ustreči  pred  vsem  slovenskim  duhovnikom. 
Namen  izraža  sam  p.  Ivan,  ko  piše  v  predgovoru:  „Nucnu  inu  po- 
trebnu  je  pisat  inu  drukat  v  slednem  jeziku  de  vsim  bo  pomaganu, 
katero  pomuČ  večkrat  tij  mašniki  so  želeli  inu  prosili,  de  bi  jim  moje 
slovenske  pridige  posodil  inu  prepisat  pustil;  zatorej  jest  hočem  le 
te  moje  prijatele  pohleunu  bugat  inu  tulikanj  jim  pomagat,  kuliknim 
premorem  . . .  Inu  gvišnu  bi  veliku  nucalu  inu  pomoglo,  kadar  bi  več 
pridig  v  slovenskim  jeziku  drukanih  bilu,  zlasti  taistim  mašnikom, 
kateri  nijmaju  časa  dolgu  študerat  ali  pak  imaio  malo  bukvi,  de  bi  si 
mogli  pomagat,  zakaj  sledne  bukve  nejso  pernaredne  za  naš  folk." 
Pridige  p.  Ivana  od  sv.  Križa  so  izšle  v  petih  zvezkih  od  1.  1691.  do 
1707.,  p.  Rogerija  v  dveh  delih  1.  1731.  in  1743.  Njima  se  pridružuje 
kot  tretji  jezuit  p.  Jernej  Bas  ar,  pridigar  v  ljubljanski  stolnici,  ki 
je  izdal  leta  1734.  „Pridige  iz  bukvic,  imenovanih  exercitia  s.  očeta 
Jgnacia".  —  Vendar  omenjene  zbirke  niso  bile  pomenljive  le  za  du- 
hovnike, ampak  so  našle  pot  tudi  med  ljudstvo,  ki  jih  je  z  veseljem 
prebiralo  in  zajemalo  iz  njih  pouka  in  tolažbe. 

Sicer  pa  je  tudi  v  prvi  polovici  18.  stoletja  na  slovenskem  slov- 
stvenem polju  vladala  velika  suša.  Od  leta  1700.  do  leta  1707.  ni  bilo 
na  dan  nobene  slovenske  knjige.  Po  sedmih  letih  je  izšel  naposled 
peti  zvezek  pridig  p.  Ivana  Krstnika  od  sv.  Križa.  Od  1.  1707.  pa  do 
1.  1740.  je  bilo  natisnjenih  le  18  slovenskih  knjig.  Za  ljudstvo  je  pisal 
v  tem  času  novomeški  kapucin  p.  Hi  poli  t,  ki  je  poslovenil  1.  1719. 

Celovška  slovenska  prisega  iz  17.  stoletja. 

Tomaža  Kempčana  („Buquice  od  slej  da  inu  nauuka  Christusa").  Na  Pri- 
morskem pa  je  izdal  Pavel  Fr.  KI  apše,  župnik  v  Tomaju  pri  Trstu,  „Zbrani 
krščanski  nauk"  kot  pomožno  knjigo  za  duhovnike  pri  veronauku. 

Slovstvo  posebne  vrste  se  nam  pojavlja  v  božjepotnih  knji- 
žicah, katere  so  navadno  jemali  romarji  za  spomin  s  seboj  domov 
(„Sv.  Lucie  andoht",  „0d  andohti  inu  bratovščine  sv.  Joshta"  itd.), 
kakor  tudi  v  raznih  praznovemih  knjigah,  ki  so  se  k  nam  zanesle 
iz  tujine.  V  poslednjo  vrsto  spadata  „Duhovna  bramba"  in  „Kolomonov 
žegen",  ki  sta  bila  oba  tiskana  v  Kolinu  ob  Reni. 

Proti  sredi  18.  veka  je  najmarljiveje  deloval  na  slovstvenem 
polju  Miha  Paglovec,  župnik  v  Spodnjem  Tuhinju.  Izmed  njego- 
vih del  so  najvažnejša:  „Tobijeve  bukve",  „Tomaža  Kempčana  bukve" 
in  „Sveta  Vojska"  (prevod  italijanske  Scupolijeve  knjige). 

Veliko  težav  je  napravljalo  pisateljem,  ker  se  niso  držali  nobenih 
slovniških  pravil,  ampak  si  je  vsak  jezik  po  svoje  krojil.  Bohoričeva 
slovnica  je  bila  popolnoma  pozabljena.  Hkrati  se  je  tudi  pojavila  po- 
treba slovarjev,  da  bi  omogočili  prevode  iz  latinščine  in  nemščine.  Prvi 
poizkus  v  tej  smeri  je  bil  laško -slovenski  slovar,  ki  ga  je  izdal  leta 
1607.  s  kratko  slovnico  vred  devinski  servit  Fra  Gregorio  Alasio  da 
Somaripa.  Namenjen  je  bil  laškim  duhovnikom,  ki  imajo  opraviti  s 
Slovenci.  Kranjskim  redovnikom  in  duhovnikom,  ki  so  cesto  zajemali 
snov  za  svoje  pridige  iz  latinskih  in  nemških  knjig,  je  hotel  poma- 
gati p.  Hipolit  s  svojim  trojnim  slovarjem  (Dictionarium  trilingue), 
latinsko-nemško-slovenskim.  Ko  je  marljivi  pisatelj  slovar  že  dokončal 
in  hotel  še  dodati  kratko  slovnico,  mu  je  prinesel  tiskar  že  natisnjeno 
Bohoričevo  slovnico,  katero  je  izdal  nekoliko  izpremenjeno  1.  1715. 
z  naslovom:  „Grammatica  latino -  germanico  - slovenica".  Osamljeno 
delovanje  očeta  Hipolita  ni  imelo  veliko  uspeha  in  ni  navdušilo  no- 
benega sovrstnika.  Ker  se  tedaj  na  Kranjskem  ni  mnogo  storilo  za 
nujne  slovniške  potrebe,  so  priredili  jezuiti  v  Celovcu  1.  1744.  drugi 
natis  Megiserjevega  slovarja  (Dictionarium  quattuor  linguarum  vide- 
licet  germanicae,  latinae,  illjricae,  quae  vulgo  sclavonica  appellatur 
et  italicae)  in  oskrbeli  tretjo  izdajo  Bohoričeve  slovnice  z  naslovom: 
Grammatica  oder  Windisches  Sprachbuch.  Pred  naslovom  ima  slovar 
sliko,  ki  predstavlja  umeščanje  koroškega  vojvoda  na  Gosposvetskem 
polju.  V  predgovoru  slovnice  pa  izdajatelji  dokazujejo,  da  je  znanje 
slovenskega  jezika  na  Koroškem  in  v  sosednjih  deželah  odličnim 
kakor  preprostim  ljudem  neizogibno  potrebno.  Ta  knjiga  nam  je  za- 
nimiv dokaz,  da  si  je  pridobival  naš  jezik  tudi  izven  Kranjske  vedno 
več  veljave  in  da  so  čedalje  bolj  čutili  potrebo  večje  jezikovne 
izobrazbe. 

Še  eno  slovstveno-glasbeno  stroko  moramo  tu  omeniti,  katero 
so  pisatelji  katoliške  dobe  obdelovali,  namreč  slovenske  cerkvene 
pesmi.  Že  Matija  Kastelec  je  svojim  „bratovskim  bukvicam"  pridejal 
16  cerkvenih  pesmi.  Za  njim  je  izdal  prvo  večjo  zbirko  1.  1729. 
Ahaci  j  Stržinar,  župnik  v  Gornjem  Gradu  na  Štajerskem 
(„Catholish  kershanskiga  vuka  peissme",  „Peissem  od  teh  velikih 
odpustkov  svete  krisheve  poti").  Za  namen  svoje  zbirke  označuje, 
„da  bi  te  druge  prasne,  nanucne,  falž  peissme  opustili;  namesti  taistih 
pak  te  svete  peissme  peli."  Za  njim  nastopijo  kot  duhovni  „pesniki" 
p.  Primož  Lavrenčič  (1748),  Filip  Jakob  Repež,  organist  v  Ložu 
(Nebeshku  blagu  leta  1764.;  Romarsku  drugu  blagu  leta  1770.  etc.)  in 
Maksimilijan  Redeskini  („Osem  inu  šestdeset  sveteh  pesm"  1.  1775.). 

Končno  še  ne  smemo  pozabiti  knjižice,  majhne  po  obsegu  in 
obliki,  ki  si  je  pa  med  ljudstvom  pridobila  velik  ugled  in  se  je  med 
vsemi  knjigami  najbolj  razširila,  to  je  bila  slovenska  pratika. 
Prvikrat  je  izšla  pratika  1.  1725.  z  naslovom  „Nova  Crainska  Pratica 
na  lejtu  MDCCXXVL".  Bila  je  natisnjena  v  Avgsburgu  v  šestnajsterki 

in  le  okoren  prevod  nemške  pratike.  Poslej  je  menda  izhajala  vsako 
leto.  To  neznatno  slovstveno  delce,  ki  je  podajalo  le  slabe  sličice 
svetnikov,  vremenska  znamenja,  solnčne  in  lunine  mrakove,  in  k 
večjemu  še  nekaj  pregovorov,  ugank  ali  kak  kratek  poučljiv  spis, 
se  je  priprostemu  narodu  tako  zelo  prikupilo,  da  je  nekatera  leta  kar 
v  30.000  izvodih  romalo  med  svet.  Zato  so  pozneje  mnogi  slovenski 
književniki  radi  pisali  za  pratiko,  tako  p.  Marko  Pohlin,  Vodnik, 
Bleiweis  in  drugi. 

V  drugi  polovici  18. 
stoletja  se  pojavi  v  naši 
slovstveni  zgodovini  ve- 
sel preobrat.  Preseneti 
nas  že  velika  plodovitost 
slovenskega  nabožnega 
slovstva.  Poleg  Kranjcev 
(Golmajer,  Bastjančič)  - 
nastopijo  kot  pisatelji 
Štajerci  (Hasl,  Gorjup, 
Rupnik)  in  Korošci  (Guts- 
mann).  A  z  reformami  Ma- 
rije Terezije  in  Jožefa  II., 
z  ustanovitvijo  ljudske 
šole  in  osvobojenjem 
kmečkega  stanu  je  bila 
dana  Slovencem  nova 
naloga,  da  zadoste  tudi 
šolskim  in  poljudno  po- 
učnim potrebam.  Te  po- 
trebe so  ustvarile  slo- 
vensko svetno  knji- 
ževnost. 

Na  Kranjskem  je 
bil  tedaj  najmarljivejši 
delavec  na  slovstvenem 
polju  bosonogi  avguštinec 
p.  Marko  Pohlin.  Rojen 
je  bil  v  Ljubljani  1.  1735. 
in  kot  dvanajstletni  deček 
vstopil  v  samostan  Maria- 
brunn  pri  Dunaju.  Po  do- 
vršenih bogoslovnih  na- 
ukih se  je  vrnil  v  Ljub- 
ljano in  tu  deloval  najprej 
kot  pridigar,  potem  po 

kratkem  bivanju  na  Dunaju  kot  predstojnik  (subprior)  samostana  svetega 
Jožefa.  L.  1791.  je  šel  zopet  na  Dunaj  in  potem  v  Mariabrunn,  kjer  je 
umrl.  —  Pohlin  je  bil  zelo  plodovit  pisatelj.  Izdal  je  v  nemškem,  latin- 
skem in  slovenskem  jeziku  do  dvajset  knjig  in  jih  zapustil  okoli  10 
v  rokopisu.  Njegova  dela  so  večjidel  merila  na  praktično  ljudsko 

P.  Marko  Pohlin. 

izobrazbo.  Izdal  je  nov  prevod  Kanizijevega  katekizma  (1.  1768.), 
napisal  abecednik  (1.  1765.),  računsko  knjižico  (1.  1781.),  skrbel  je  za 
ljudski  pouk  (Kmetam  za  potrebo  in  pomoč)  in  tudi  za  zabavo 
(Kratkočasne  uganke  1.  1788.).  Važnejša  kot  ti  spisi  je  njegova  slovnica 
„Kraynska  Grammatika",  ki  je  prvič  izšla  1.  1768.  in  potem  v  pomno- 
ženi izdaji  1.  1783.  V  predgovoru  pravi,  da  je  sicer  težko  spraviti 
kranjski  jezik  v  pravila,  pa  „ujunačil  se  je  storiti  vsaj  to,  česar 
doslej  še  ni  storil  noben  (?)  rojak."  Pohlinova  slovnica  je  pač  ponesrečen 
poizkus,  ker  mož  ni  poznal  narodove  govorice,  niti  slovanskih  narečij, 
niti  ni  imel  potrebne  slovniške  naobrazbe.  Vendar  je  njegova  slovnica 
doživela  dve  izdaji,  ki  sta  se  bili  obe  kmalu  razprodali.  Dobri  uspehi, 
ki  jih  je  dosegel  s  svojimi  knjigami,  so  vzpodbudili  Pohlina,  da  je 
izdal  tudi  slovar  („Tu  malu  besedishe  treh  jesikov"  1.  1782.),  kjer  je 
s  slovenščino  še  bolj  samovoljno  ravnal,  kakor  v  slovnici.  —  Pohlinov 
redovni  tovariš  p.  Janez  Damaščan  Dev  je  prvi  izdal  zbirko  umetnih 
slovenskih  pesmi,  takozvane  „Pisanice",  med  tem  ko  je  drug  avgu- 
štinec,  p.  Dizmas  Zakotnik,  zbiral  narodne  pesmi. 

Pohlinova  vrstnika  sta  bila  v  Ljubljani  Blaž  Kumerdej  in 
Jurij  Japelj.  Kumerdejeva  dela  so  večinoma  ostala  v  rokopisu, 
tako  poizkus  slovenskega  pravopisa,  slovanska  primerjalna  slovnica 
in  slovensko-nemški  slovar.  Od  Japlja,  ki  je  umrl  1.  1807.  kot  kanonik 
in  šolski  nadzornik  v  Celovcu,  pa  smo  dobili  molitvenik  in  cerkveno 
pesmarico.  Zlasti  pa  se  je  proslavil  kot  prevajalec  in  urednik  „Svetega 
pisma".  Novi  zakon  je  dovršil  s  Kumerdejem  že  v  letih  1784. — 1786.; 
celotno  delo,  pri  katerem  je  sodelovalo  več  duhovnikov,  je  izšlo  do 
1. 1804.  Znameniti  slavist  Kopitar  je  prevod  po  pravici  imenoval  vzgleden. 

Na  Koroškem  je  uspešno  začel  buditi  slovenščino  O  ž  b  a  1  d 
Gutsman.  Rojen  je  bil  v  Grabštajnu  1.  1724.  in  se  izobraževal  na 
jezuitskih  šolah  v  Celovcu.  Do  vrši  vsi  študije  je  stopil  v  jezuitski  red 
in  dobil  službo  slovenskega  pridigarja.  Ko  je  bil  red  razpuščen,  je 
deloval  Gutsman  na  Koroškem  še  dalje  kot  slovenski  misijonar. 
Prehodil  je  skoraj  vse  koroške  pokrajine  in  se  sam  prepričal,  česa 
je  treba  duhovnikom  in  ljudstvu.  Prvi  sad  njegovega  slovstvenega 
dela  je  bila  zbirka  premišljevanj  („Christianske  resnice")  za  uporabo 
duhovnikom  pri  pridigah.  Ta  knjiga,  ki  je  izšla  v  Celovcu  1.  1770., 
je  zato  pomenljiva,  ker  se  je  Gutsman  v  njej  odločno  uprl  jezikovnim 
spakam  p.  Marka  Pohlina.  Lastne  nazore  o  slovenskem  jeziku  je 
podal  potem  v  posebni  slovnici  („Windische  Sprachlehre"  Klagenfurt 
1777),  ki  je  doživela  šest  izdaj,  in  za  svoje  nemške  sodeželane  je 
spisal  nemško-sl  o  venski  slovar  („Deutsch-windisches  W6rterbuch" 
Klagenfurt  1789).  Gutsmanu  pripisujejo  še:  „Ta  veliki  Katekismus"  in 
„Evangelije  ino  Branje".  —  Pri  slovstvenem  delu  ga  je  podpiral 
gmotno  velikodušni  mecen  grof  Goes,  duševno  pa  duhovniki  po 
Rožni  dolini  in  na  Podjunskem.  Visoko  čislani  in  zaslužni  mož  je 
umrl  1.  1790.,  pa  se  ne  ve  kje. 

Tudi  na  ogrskih  planjavah  onstran  Mure  se  je  med  Slovenci  v 
18.  stoletju  pojavila  slovstvena  pomlad.  Prekmurski  Slovenci,  ki  so 
se  v  17.  stoletju  večinoma  poluteranili,  so  rabili  takrat  splošno  spise 
kranjskih   protestantskih   pisateljev:   Trubarja,   Dalmatina,   Krelja   in 

drugih.  Ko  so  te  knjige  sčasoma  pošle,  so  moi 
nadomestilo.  Značilno  pa  je,  da  niso  več  pisali 
.•_..-i--      .^  veka,  ampak  '  ' 


morali  sami  skrbeti  za 

v  jeziku   kranjskih 

stnem   narečju. 


—    ^ --  j_j   —  .  —    ^ J _    J 

pisateljev  16.  veka,  ampak  v  svojem  lastnem  narečju. 
Slovstvo  je  bilo  tudi  tu  omejeno  na  katekizme,  zgodbe  sv.  pisma, 
moUtvenike  in  pesmarice.  Med  protestanti  je  bil  najznamenitejši 
pisatelj   Štefan   Kiizmič,   pridigar  v  Šurdu,  ki  je  izdal  1.  1751. 


Jurij  Japelj. 

novi  zakon  sv.  pisma,  tri  leta  pozneje  pa  katekizem  (Vore  krsztsanszke 
kratki  navuk.  V  Halli  1754).  Katoliško  slovstvo  ogrskih  Slovencev 
se  pričenja  z  Miklošem  Kiizmičem,  župnikom  pri  Sv.  Benediktu,  ki  je 
bil  izredno  marljiv  pisatelj.  Skrbel  je  najprej  za  pouk  preprostega 
ljudstva  v  slovenščini  in  izdal  dva  abecednika  (ABC  za  Szlovencze 
na  Vogerszkem.  Szlovenszki  silabikar  1780).  Tema  učnima  knjigama 
so  sledile  v  kratkih  presledkih:  pesmarica,  sveti  evangeliji,  katekizem, 

zgodbe  sv.  pisma,  molitvenik  za  bolnike  in  splošni  molitvenik.  — 
Slovensko  ljudstvo  na  Ogrskem  je  ohranilo  zaslužnega  svojega 
dušnega  pastirja  trajno  v  hvaležnem  spominu. 


Končno  se  moramo  še  vprašati,  kolik  vpliv  je  imelo  slovstvo 
„katoliške  dobe"  na  slovensko  ljudstvo,  ko  vendar  ni  bilo  izven 
nekaterih  mest  nikjer  potrebnih  šol? 

Res  je,  da  se  pisateljem  17.  in  18.  veka  in  njihovim  slovstvenim 
proizvodom  da  marsikaj  prigovarjati.  Niso  poznali  skoraj  nikakih 
slovniških  pravil,  niti  pravopisa,  kvarili  so  slovenski  jezik  s  prime- 
ša vanj  em  tujih  besed  in  večinoma  pisali  vsak  v  svojem  narečju. 
Vendar  so  imele  njihove  knjige  na  ljudstvo  velik  vpliv.  Rabili  so  jih 
kot  molitvenike  ali  nedeljsko  čtivo,  jih  pogosto  čitali  in  si  posamezne 
odstavke  dobesedno  zapomnili.  Knjiga  je  potovala  iz  rok  v  roke  in 
se  podedovala  od  rodu  do  rodu.  Ljudem  se  je  tako  priljubila,  da  so 
se  v  domači  hiši  drug  od  drugega  učili  citati.  Poleg  Kastelčevih 
knjig  so  zelo  vplivali  na  razširjanje  slovenskega  čtiva  Paglovčevi 
spisi.  Njegovih  nabožnih,  s  preprostimi  navodili  za  čitanje  opremljenih 
knjig  se  je  ljudstvo  hlastno  oprijelo.  Po  mnogih  krajih  so  tudi  duhovniki 
z  vnemo  širili  slovenske  knjige.  Tako  poroča  Pohlin  o  Redeskiniju, 
da  je  bil  izredno  vnet  razširjevalec  Haslovih  in  drugih  slovenskih 
knjig  med  ljudstvom  (huius  editionis  et  carniolicarum  in  plebe  litte- 
rarum  promotor  praefervidus).  Zelo  velik  je  bil  tudi  vpliv  Pohlina 
samega,  o  katerem  piše  leta  1798.  Vodnik  v  „Lublanskih  Novicah": 
„Očetu  Marku  smo  hvaležni  za  več  reči.  On  je  spet  branje  med  ljudmi 
razširil.  Od  trideset  let  sem  se  je  skoro  vsaki  pastir  in  pastirica  brati 
naučila."  Še  dandanes  so  nekateri  okraji  prava  staroknjižna  najdišča, 
tako  loška  okolica,  žirovski  hribi,  nakelska,  predvorska  in  kamniška 
okolica.  Iz  tega  si  tudi  lahko  razlagamo  pojav,  da  so  v  začetku 
19.  stoletja  na  Slovenskem  po  kmetih  skoro  povsod  znali  citati,  dasi- 
ravno  še  ni  bilo  dovolj  šol.  —  Vse  to  nam  priča,  s  koliko  radostjo 
je  sprejelo  ljudstvo  domače  slovenske  knjige.  Cenili  so  jih  tem  bolj, 
čim  redkejše  so  bile.  S  spoštovanjem  so  jih  hranili  na  polici  blizu 
svetih  podob,  ki  so  druga  tik  druge  segale  tja  do  kota,  kjer  je  viselo 
sv.  razpelo.  Rod  za  rodom  je  prebiral  te  častite  stare  knjige,  zajemal 
iz  njih  pouka  in  ljubezni  do  slovenskega  jezika. 

Noša  Dolenjcev.    (Po  Valvasorju. 


11.  Iz  ljudskega  življenja.  Kužni  časi, 
čarovništvo,  razbojniki. 

Doba  17.  in  18.  stolelja  pomenja  za  naše  kraje  dobo  miru,  ko  so 
se  dežele  oddahnile  od  večnih  turških  napadov,  ko  se  tudi  druge 
vojne  niso  izvojevale  na  naših  tleh  in  se  je  ljudsko  življenje  enako- 
merno razodevalo  v  svojih  navadnih  oblikah.  Bila  je  splošno  doba  mir- 
nega in  tihega  življenja.  Edini  pravec  so  mu  bili  starodavni  običaji, 
od  katerih  se  slovenski  kmet  po  izreku  Valvasorjevem  teže  loči,  kakor 
goba  od  drevesa. 

Prav  v  tej  dobi  se  pojavljajo  pričetki  ljudske  umetnosti,  ki  jo 
še  lahko  zasledujemo  na  hišah  in  njih  opravi,  na  znamenjih  ob  potu, 
na  grobnih  spomenikih  in  celo  na  čebelnih  panjih. 

Kdor  gleda  stare  slovenske  kmečke  hiše,  bode  lahko  spo- 
znal, da  pri  zgradbi  niso  odločevale  le  potrebe  vsakdanjega  živ- 
ljenja, ampak  da  je  stavitelj  cesto  z  umetniškim  okusom  olepšal  svoj 
dom.  Ako  pravi  pesnik  o  naši  kmetski  hiši: 

„Mogočna  nisi,  ne  prostorna, 
In  stavil  te  umetnik  ni, 
Bolj  kot  bogata,  si  uboma, 
Preprosta  selška  hiša  ti!", 

so  njegove  besede   le  resnične,   ako  jo  primerjamo  z  novodobnimi 
mestnimi  stavbami.  Tudi  kmečka  hiša  ima  svojo  lepoto.  Podzidje  pri 

hiši  je  navadno  barvano,  enako  kameniti  okvir  pri  vratih  in  oknih.  Zunaj 
na  stenah  vidimo  slike  sv.  Krištofa,  sv.  Florijana,  sv.  Martina,  sv.  Jurija 
ali  kakega  drugega  svetnika.  Sleme  nosita  pri  vrhu  lesena  stebriča  in 
tudi  ograja  pri  hodniku  je  navadno  lepo  izrezljana.  —  Valvasor  pravi 
o  Gorenjcih,  da  imajo  lepe  hiše,  ki  so  na  mnogih  hrajih  zidane  in  krite 
z  deskami,  splošno  pa  vsaj  napravljene  iz  lesa  in  krite  s  slamo,  pa 
vendar  vedno  snažne.  Na  Dolenjskem  so  bile  za  njegovega  časa  skoraj 
izključno  lesene  hiše,  enake  tudi  v  Beli  Krajini,  na  Kočevskem  in  v 
gornji  dolini  Soče.  Na  Krasu,  na  Vipavskem  in  Goriškem  so  bile  v 
navadi  zidane  hiše  s  plitvimi  strehami  in  komini  mestu  peči.  Tu  je  že 
vplivala  bližnja  Italija. 

Isto  obliko  kmečke  hiše  zasledujemo  na  Štajerskem,  Koroškem  in 
Kranjskem  do  one  meje,  ko  se  pričenja  italijanski  vpliv.  —  S  ceste 
pridemo  čez  par  stopnic  do,  hišnih  vrat,  ki  vodijo  v  vežo.  Ta  prostor 
je  navadno  obokan  in  njega  zadnji  del  služi  za  kuhinjo.  Od  tu  se 
tudi  kuri  velika  peč,  kjer  se  peče  kruh  in  po  zimi  tudi  kuha.  Iz  veže 
se  pride  na  desno  v  glavni  prostor  ali  izbo.  Največ  prostora  je  za- 
segla v  njej  velika  zelena  peč  pri  durih,  poleg  katerih  je  bila  tudi 
dolbina  za  shranjevanje  stojala  in  tresk,  ki  so  zvečer  razsvetljevale 
prostor  (leva).  Okoli  peči  je  bila  napravljena  široka  klop,  nad  njo 
pa  po  več  drogov  za  obešanje  in  sušenje  perila.  V  drugem  kotu  med 
okni  je  bila  bela  javorjeva  miza,  ponos  hišne  gospodinje.  Okoli  mize 
so  bili  na  vseh  straneh  „stoli"  (klopi).  Nad  njo  pa  je  viselo  v  posve- 
čenem kotičku  sv.  razpelo,  ob  katerem  so  se  vrstile  na  steklo  slikane 
podobe.  Strop  ni  bil  ometan,  temveč  se  je  tramovje  neposredno  videlo 
iz  izbe.  Hišne  oprave  ni  -bilo  mnogo.  Najznačilnejša  je  bila  velika, 
prostorna  skrinja,  ki  je  bila  zunaj  vedno  poslikana  s  svetimi  podo- 
bami in  cvetličnimi  okraski.  Enako  barvana  in  z  rezbarijami  okrašena 
je  bila  tudi  postelja,  kateri  pa  je  bil  navadno  odkazan  prostor  v 
spalnici,  levo  od  kuhinje.  Tudi  drugo  hišno  opravo  je  okrasila  ljudska 
umetnost,  tako  kolovrate,  preslice,  žličnike. 

Kras  posebne  vrste  so  dobili  uljnjaki,  katerim  je  bil  odkazan 
prostor  na  vrtu,  namreč  poslikane  prednje  deske  čebelnih  panjev, 
katerim  pravijo  na  Kranjskem  končnice,  na  Koroškem  pa  „čelnice". 
Te  slike  so  bile  v  starejših  časih  skrbno  izdelane  in  nudijo  zanimiv 
vpogled  v  ljudsko  mišljenje.  Nahajajo  se  pa  le  na  Kranjskem  in  Koro- 
škem, a  proti  vzhodu  jenjajo  že  pri  Mariboru.  Vzhodnim  Štajercem 
in  ogrskim  Slovencem  so  popolnoma  neznane.  Med  slikami  nahajamo 
veliko  svetnikov  in  svetnic:  sv.  Joba,  patrona  čebelarjev,  sv.  Genovefo, 
sv.  Izidorja,  sv.  Antona,  sv.  Družino;  mnogo  je  prizorov  iz  Kristusovega 
življenja  in  trpljenja.  Druge  slike  imajo  zgodovinski  značaj:  bitka 
pri  Sisku,  Pegam  in  Lambergar,  kralj  Matjaž.  Mnogo  je  šaljivih  pri- 
zorov iz  vsakdanjega  življenja:  pivci  v  krčmi,  jezične  ženske  se  pre- 
pirajo, vrag  brusi  ženski  jezik  ali  lika  krilo;  večkrat  je  naslikan 
medved,  tica  „fena"  (feniks)  ali  lovcev  pogreb.  Dasiravno  se  te  slike 
ne  morejo  šteti  med  prave  umetnine,  so  vendar  značilen  pojav  naše 
ljudske  umetnosti  in  pričajo,  s  koliko  ljubeznijo  so  naši  predniki 
gojili  čebelorejo,  ki  se  je  podedovala  skozi  stoletja  od  očeta 
do  sina. 

Ljudska  noša  je 
bila  v  Valvasorjevem  času 
še  precej  ista,  kakor  jo 
posnamemo  iz  najstarej- 
ših opisov:   pri  moških 

širokokrajen  klobuk, 
krajša  ali  daljša  suknja, 
hlače  iz  domačega  sivega 
ali  temnega  blaga,  bar- 
vaste nogavice  in  nizki 
čevlji.  Tovorniki  so  ho- 
dUi  v  visokih  škornjih 
in  imeli  po  eno  ped  širok 
usnjen  pas  okoli  ledij. 
Poleti  so  se  oblačili  v 
belo  ali  črno  platneno 
obleko.  Kraševci  so  no- 
sili široke  hlače  iz  gro- 
bega sukna  (Pumphosen), 
kratke  jopiče  in  kape  iz 
klobučine.  Pri  Vipavcih 
opažamo  naložene,  zgu- 
bane  ovratnike,  ki  so  go- 
tovo došli  iz  bližnje  Italije. 
V  belo  platneno  obleko 
so  se  oblačili  Slovenci  na 
jezikovni  meji:  v  Sloven- 
skih goricah,  okoli  Or- 
moža in  Središča,  na 
Ogrskem,  v  Beli  krajini 

in  beneški   Slovenci.   Na  Koroškem  se  je  noša  v  Ziljski  in  Rožni 
dolini  precej  strinjala  s  kranjsko.  —  Tudi  ženska  noša  kaže  v  raznih 

krajih  le  malo  izpre- 
membe.  Starodavno  pečo 
so  nosile  ženske  ob  Val- 
vasorjevem času  še  ob 
praznikih  in  delavnikih. 
Seveda  ta  peča  še  ne  kaže 
tistega  nakitja  s  čipkami 
in  „rožo"  vrh  temena,  ki 
jo  vidimo  na  novejših 
slikah.  Takrat  je  bila  peča 
še  preprost  kos  platna, 
katerega  so  ženske  z 
večjo  ali  manjšo  umet- 
nostjo nagubale  in  pri- 
trdile na  glavi.  Prazniška 
peča  seje  po  finem  blagu 
Kmečka  hiša  pri  Šmohorju  v  Ziljski  doUni.  in  lepo  nabranih  gubah 


Kmečka  hiša  v  Bohinju. 


Zgodovina  slov.  naroda. 

ločila  od  delavniške.  Dekleta  so  nosila  na  glavi  široko  prevezo  z  raznimi 
vezeninami,  katero  so  na  Gorenjskem  imenovali  „šapelj",  na  Štajerskem 
in  v  Beli  Krajini  pa  „parta"  (portek).  —  Sredi  18.  stoletja  se  je  pojavila  v 
naših  deželah  „avba"  (die  Haube),  ki  že  s  svojim  imenom  kaže  nemški 
izvor.  Po  obliki  razločujemo  dve  vrsti  avb.  Velika  avba  z  okroglim  oglav- 
jem  in  bogato  vezenino  nad  čelom  je  služila  za  praznike,  mala  avba,  brez 
oglavja  in  preprosteje  napravljena  za  delavnike.  Vendar  se  je  v  mar- 
sikaterih krajih  le  druga  izmed  obeh  oblik  udomačila,  zato  pa  je 
dobila  bogatejši  nakit  v  sprednjem  delu.  Vse  kaže,  da  je  avba  prišla 
iz  Bavarskega  v  naše  dežele.  Najbolj  je  bila  v  navadi  po  Gorenjskem 
in  v  Savinjski  dolini,  kjer  so  ženske  nosile  obe  vrsti.  —  K  ženski 
noši  je  še  spadal  modre,  dolgo  krilo,  ki  se  je  pritrjevalo  s  štiri  prste 
širokim  barvastim,  suknenim  ali  platnenim  pasom,  nad  katerim  je  bil 
pri  praznični  obleki  še  kovinast  (srebrn  ali  meden)  pas  („sklepanec"), 
večkrat  zelo  dragocen,  in  bel,  na  rokavih  lepo  nabran  ošpetelj.  Vrat  in 
nedra  je  pokrivala  pisana  ruta,  ki  je  bila  cesto  iz  svile.  Vse  te  dele 
ženske  noše  opisuje  obširno  o.  Marko  Pohlin  v  svoji  „Kranjski  kroniki". 
Pri  Vodniku  pa  poje  „Zadovoljni  Kranjec": 

„Imam  oblačilo 
I)omač'ga  padVana, 
Ženica  pa  krilo 
Iz  prav'ga  mezlana. 
Se  sveti  na  lice 
Ko  pirh  moj  škrlat, 
Nje  šapelj,  jeglice, 
Nje  moderc  je  zlat." 

„Padvan",  ki  ga  pesnik  tu  omenja,  je  bilo  domače  grobo  sukno, 
iz  katerega  so  napravljali  moško  obleko,  „mezlan"  (italijansko  mezza- 
lana)  pa  je  bila  neka  tkanina,  pri  kateri  je  bila  osnova  preja,  za 
votek  pa  domača  volna. 

Za  Valvasorja  so  hodili  kmetje  še  oboroženi  s  sabljami.  Tu  in 
tam  so  imeli  namesto  dolgih  pušek  „čakane",  to  je  palice  z  železnimi 
kljukami  ali  pa  vsaj  drenove  gorjače.  Ni  bilo  zlepa  kakega  kmeta 
videti  brez  palice. 

O  ljudskih  običajih  ve  naš  Valvasor  mnogo  povedati  in  si 
je  s  temi  poročili  zaslužil  častno  mesto  med  narodopisci  za  vse  čase. 
Pred  vsem  poudarja  vernost  in  pobožnost  našega  ljudstva.  „Naj  je  kak 
praznik  še  tako  majhen,"  pravi  nekje,  „Kranjci  ga  slovesno  praznu- 
jejo in  nehali  ne  bodo  s  svojo  pobožnostjo,  ampak  s  svojim  delom. 
Vsak  posvečen  dan  se  oproste  svojih  domačih  opravil  ali  svojega 
dela,  kadar  le  znajo  za  svetnikovo  ime  . . .  Ako  se  jim  pove,  da  ta 
ali  oni  dan  ni  praznik,  dasiravno  nosi  ime  kakega  svetnika  in  da 
pride  na  vsak  dan  leta  spomin  kakega  svetnika,  vendar  jim  to 
neče  v  glavo  in  odgovarjajo:  Ta  svetnik  pride  vsako  leto  le  enkrat 
na  vrsto;  mi  ga  hočemo  praznovati  kot  svojega  velikega  patrona  in 
priprošnjika  pri  Bogu."  —  Zelo  pogosta  so  bila  romanja.  Bolničar 
našteva  na  Kranjskem  35  Marijinih  božjih  potov,  ki  so  jitf  ljudje 
mnogo  obiskovali.  Ako  bi  jim  prišteli  še  Marijine  romarske  kraje 
na  Spodnjem  Štajerskem,  Koroškem,  Primorskem,  bi  se  število  skoraj 

podvojilo.  Poleg  teh  pa  je  ljudstvo  obiskovalo  še  druge  sloveče  in 
priljubljene  kraje,  kakor  so  bili  Sv.  Lucija  v  Skaručini,  Sv.  Jošt  nad 
Kranjem,  Sv.  Kozma  in  Damijan  na  Krki,  Sv.  Rok  v  Dravljah  in  dr. 
V  začetku  18.  stoletja  so  začeli  jezuiti  širiti  češčenje  sv.  Frančiška 
Ksaverija.  Kmalu  sta  nastali  pri  nas  dve  novi  božji  poti  tega  svetnika, 
pri  Gornjem  Gradu  na  Štajerskem,  kjer  mu  je  1.  1721.  gornjegrajski 
dekan  Ahacij  Stržinar  začel  zidati  cerkev,  in  na  Veseli  gori  pri  Šent 
Rupertu  na  Dolenjskem,  kjer  je  novomeški  prost  Jurij  Marotti  leta 
1723.  položil  temeljni  kamen.  Celo  romanje  v  daljni  Kelmorajn  in 
C  ah  e  ni  prenehalo.  Škof  Tomaž  Hren  si  je  mnogo  prizadeval,  da  je 
obnovil  in  uredil  tamošnji  beneficij  sv.  Cirila  in  Metoda,  katerega  sta 


Stara  kmečka  peč. 

bili  ustanovili  ljubljanska  in  kranjska  občina.  Iz  ohranjenih  listin  tudi 
izvemo,  da  sta  se  občini  v  17.  veku  posluževali  svoje  patronske 
pravice  in  redno  predlagali  ahenskemu  kapiteljnu  kakega  duhovnika 
za  omenjeno  mesto.  L.  1734.  je  bil  slovenski  beneficij  s  češkim  vred 
zatrt.  Potovanja  vsako  sedmo  leto  v  Porenje  pa  so  trajala  naprej, 
dasiravno  se  jih  ni  udeleževalo  več  toliko  romarjev  kakor  nekdaj. 
Zapiski  mesta  Kolina  izkazujejo  za  1. 1741.  še  134  romarjev  iz  notranje- 
avstrijskih  dežel,  med  katerimi  je  bilo  največ  Slovencev.  Ob  zadnjem 
romanju  1.  1769.  je  prišlo  celo  265  oseb.  Voditelj  in  tolmač  slovenskih 
romarjev  je  bil  takrat  Vid  Fischer  s  Koroškega,  ki  naj  bi  dobil  za 
to  službo  novo  obleko  in  150  goldinarjev,  pa  se  mu  določena  vsota 
ni  izplačala.  Tedaj  se  je  začela  že  vlada  zanimati  za  ta  potovanja  in 

poizvedovati  o  njih  načinu.  Še  preden  so  se  naši  romarji  leta  1776. 
mogli  odpraviti  zopet  na  pot,  je  došla  prepoved  cesarske  dvorne 
kancelije.  Le  posamezniki  so  še  v  prvi  polovici  19.  stoletja  potovali 
v  Porenje,  ker  so  od  svojih  prednikov  dobili  sporočilo,  da  morajo 
vsaj  enkrat  v  življenju  v  Kelmorajn. 

Imenovana  svetišča  so  bUa  le  najznamenitejša  božja  pota.  Sicer 
pa  je  bila  navada,  da  so  ob  „žegnanju"  in  drugih  slovesnih  prilikah 
ljudje  od  blizu  in  daleč  prihajali  v  procesijah  s  svojimi  duhovniki  k 
cerkvam.  Opravilnik  župnije  Luče  v  Savinjski  dolini  navaja  16  takih 
procesij  k  bližnjim  in  daljnim  cerkvam  (Sv.  Primož  nad  Kamnikom, 
Gospa  Sveta  pri  Celovcu).  —  Med  znamenitostmi  omenja  Valvasor 
„polžjo  procesijo"  pri  sv.  Juriju  blizu  svojega  rodnega  gradu  Medija, 
kjer  sta  cerkovnik  in  voditelj  procesije  na  prostoru  pred  cerkvijo 
vodila  vernike  v  kroge  in  ovinke.  V  Komendi  pri  Kamniku  se  je 
vršila  procesija  sv.  Rešnjega  Telesa  na  konjih.  Dva  kmeta  z  banderi 
sta  jahala  naprej,  za  njima  župnik  z  Najsvetejšim,  potem  pa  drugi 
udeleženci  na  iskrih  konjičih. 

Naš  zgodopisec  je  slutil,  da  se  za  ljudskim  praznovanjem  marsi- 
katerih svetih  časov  skrivajo  še  spomini  iz  dobe  poganstva.  Tako 
piše  o  božičnih  navadah:  „Še  danes  so  na  Kranjskem  znani  prazno- 
verni  običaji,  ki  so  preostali  iz  poganske  dobe,  zlasti  ta,  da  o  božičnih 
praznikih  denejo  na  mizo  ne  le  kruh,  temveč  tudi  med,  orehe,  otrobe 
in  druge  slične  stvari,  in  sicer  trikrat:  prvič  na  Sveti  večer,  drugič 
na  večer  pred  Novim  letom  in  slednjič  na  večer  pred  praznikom 
Svetih  Treh  kraljev.  V  kranjskem  jeziku  se  imenujejo  ti  trije  dnevi 
„trije  božiči". 

Med  praznovemimi  navadami  na  božični  večer  omenja  Valvasor 
„panj",  katerega  kmetje  takrat  denejo  na  ogenj,  oblijejo  z  vinom,  ob- 
lože  z  raznimi  jedili  in  ognju  prigovarjajo,  naj  jih  použije.  Enako  je 
bilo  v  navadi  vsakovrstno  srečkanje  in  vedeževanje.  Dekleta  pa  so 
hodila  v  teh  skrivnostnih  večerih  k  vodnjaku  ali  potoku  gledat  svo- 
jega prihodnjega  ženina.  Pri  tej  priliki  se  je  nekemu  hlapcu  blizu 
Kamnika,  ki  je  zlezel  na  drevo  in  se  nagnil  nad  vodo,  da  bi  ženske 
v  njej  zagledale  njegov  obraz,  zgodila  nesreča,  da  se  je  odlomila  veja 
in  je  padel  v  vodo. 

Izmed  drugih  narodnih  običajev  opisuje  Valvasor  obširno  ženi- 
tvovanja,  ki  so  se  v  raznih  krajih  različno  vršila  in  celo  v  daljnem 
Kelmorajnu  vzbujala  pozornost  in  zanimanje.  Vzlic  krajevnim  razlikam 
se  dajo  vendar  izluščiti  skupne  navade,  kakršne  so:  vabilo  na  ženi- 
tvo vanje,  slovesen  izprevod  k  poroki  in  gostija,  pri  kateri  sta  bili  naj- 
odličnejši  osebi  „starešina"  in  „teta"  (kloča)  in  kjer  je  prišla  na  mizo 
znana  „ ženit vo vanj ska  pogača".  Jeseni  so  bili  veseli  večeri,  ko  se  je 
melo  proso,  in  pozimi,  ko  so  se  marljive  predice  zbrale  v  kaki  hiši 
„na  prejo".  Pri  vseh  teh  priložnostih  je  prišel  ples  do  veljave,  ki  je 
bil  tudi  ob  „žegnanjih"  v  navadi.  O  Gorenjcih  pravi  Valvasor,  „da 
jim  noge  skoraj  celo  leto  ne  mirujejo".  Pa  takrat  so  ljudske  veselice 
večjidel  že  izgubile  svoj  otroško-preprosti  značaj,  kakršnega  so  imele 
v  srednjem  veku.  Narodni  „raji"  okoli  vaške  lipe  so  bili  še  tu  in 
tam  običajni,  na  pr.  pri  Begunjah  na  Gorenjskem  in  v  Ziljski  doUni 

na  Koroškem  („visoki  raji").  V  smledniški  okolici  in  v  Beli  Krajini 
omenja  Valvasor  neki  ples  z  meči.  Sicer  pa  je  bil  skedenj  glavno 
zabavišče  vaške  mladine.  Naš  zgodopisec  obširno  opisuje,  kolikim 
nerodnostim,  pretepom  in  pobojem  dajo  ti  plesi  povod  in  kako  se 
trudita  duhovska  in  svetna  gosposka,  da  bi  jih  odpravila.  Včasih  so 
se  občine  s  posebno  obljubo  zavezale,  da  ob  „žegnanju"  ne  prirede 
takih  veselic  in  svojo  obljubo  ovekovečile  s  posebnimi  slikami.  Taka 
slika  se  je  na  pr.  še  ohranila  v  božjepotni  cerkvi  na  Bregu  pri  Kranju. 
V  živo  so  zadeli  ljudsko  življenje  vladni  odloki  cesarice  Marije 
Terezije  in  Jožefa  II.  Za  vlade  Marije  Terezije  so  bile  prepovedane 


Vraže  na  Sveti  večer,  (iz  Valvasorja.) 


pogrebne  gostije  ali  „sedmine",  streljanje  pri  ženitvanjskih  izprevodih, 
popevanje  kolednikov  o  Božiču  in  plesi  na  javnih  krajih.  Njen  na- 
slednik Jožef  II.  je  odpravil  priljubljene  bratovščine  in  njih  pobožnosti, 
prepovedal  romanja  in  ukazal  zapreti  mnogo  cerkva.  Tudi  število 
praznikov  se  je  takrat  skrčilo  in  shodi  ob  takih  dneh  so  bili  prepo- 
vedani. Mnogo  narodnih  običajev  je  takrat  prejenjalo,  ki  jih  poznejši 
časi  niso  mogli  več  oživiti. 

Valvasor  hvali  telesno  čvrstost  in  zdravje  slovenskega  kmečkega 
ljudstva  ter  navaja  za  zgled  nekega  kmeta  iz  Medvod,  ki  je  umrl 
1.  1444.  in  dosegel  starost  137  let.  „Sicer  pa  na  Kranjskem  ni  posebno 
redko,  da  kdo  vzame  stoto  leto  s  seboj  v  grob.  Pri  tem  pa  prav 

redki  popolnoma  osive,  temveč  ohranijo  postavo,  kakor  da  bi  šele 
dosegli  50.  ali  60.  leto.  —  Kranjski  kmet  tudi  zdravniku  ne  da  mnogo 
zaslužiti  in  ga  ne  bo  poklical,  dasiravno  inu  že  smrt  sedi  na  ustnicah. 
Kmetje  se  večjidel  sami  zdravijo  in  sicer  večkrat  uspešno,  ker  dobro 
poznajo  zdravilna  zelišča  in  koreninice.  Mnogoteri  izmed  njih  so  tudi 
dobri  ranocelniki  ter  izvrstno  lečijo  vsakovrstne  zlomljene  ude  in  sicer 
le  s  staro  tolščo,  smolo  in  nekaterimi  svežimi  koreninami,  katere 
skupaj  stolčejo  in  z  njimi  ovijejo  zlomljeno  nogo  ali  roko." 


Pa  ozrimo  se  tudi  na  nekatere  manj  vesele  prikazni  ljudskega 
življenja,  ki  jih  smemo  prištevati  splošnim  tedanjim  nadlogam  ali 
šibam.  V  to  vrsto  spada  pred  vsem  kuga. 

Dandanes  si  težko  predstavljamo,  kako  strašna  morilka  je  bila 
nekdaj  kuga  ali  črna  smrt  in  kako  so  ljudje  zatrepetali  ter  obledeli, 
ko  so  zaslišali  to  besedo.  Lahko  rečemo,  da  je  kužna  kosa  spravila 
po  Slovenskem  veliko  več  ljudi  pod  zemljo  kakor  sovražni  meč.  Ne 
stoji  zaman  v  litanijah  prošnja:  Kuge  —  reši  nas  o  Gospod! 

Z  imenom  kuga  pa  so  nekdaj  zaznamovali  celo  vrsto  nalezljivih 
bolezni,  ki  jih  danes  strogo  ločimo,  na  pr.  črne  koze,  legar  (tifus), 
razne  vrste  mrzlice  in  drugo.  Vendar  so  se  ljudje  najbolj  bali  one 
kuge  z  oteklinami  (buboni),  ki  jo  še  dandanes  nazivamo  s  tem  imenom 
in  kateri  so  nekdaj  zaradi  črnih  peg  na  koži  rekli  tudi  „črna  smrt". 
Prikazovala  se  je  pod  raznimi  znamenji.  Navadni  začetek  je  bil,  da 
je  bolnika  začela  boleti  glava,  v  prsih  in  trebuhu  pa  žgati,  kakor 
ogenj.  Vnele  so  se  mu  oči,  jezik  in  grlo,  in  marsikdo  je  besnel  od 
žeje.  Bolnik  je  postal  ves  pobit,  ne  le  od  strahu  pred  grozno  smrtjo, 
ampak  tudi,  ker  se  je  vse  kuhalo  po  njem,  kakor  bi  gorele  čutnice. 
Kmalu  so  se  izpustile  pod  pazduhama,  za  ušesi,  na  vratu,  pod 
kolenoma  podolgaste,  temnovišnjeve  in  zelo  boleče  otekline,  iz  katerih 
so  se  razvnele  velike  bule  (buboni),  ki  so  se  navadno  po  smrti  odprle. 
Drugi  bolniki  so  bili  naenkrat  po  celem  životu  obsuti  z  belimi  mozolji, 
ki  so  v  kratkem  počrneli  in  žgali  kot  žareče  oglje.  —  Kuga  pa  je 
napravljala  še  drugačne  učinke.  Eden  se  je  dolgo  krvavo  potil,  drugi 
se  je  zgrudil  kakor  od  strele  zadet  in  umrl  na  poti,  zopet  drugi  je 
izdihnil  dušo,  ko  je  hudo  kihnil,  in  odtod  je  navada,  da  še  zdaj  pra- 
vimo pri  kihanju:  „Bog  pomagaj!"  Primerilo  se  je  tudi,  da  so  komu 
noge  otekle  in  odgnile.  —  Pa  naj  so  bila  znamenja  še  tako  različna, 
nasledek  je  bil  skoraj  vedno  isti,  namreč  gotova  smrt,  ki  je  prišla 
čez  nekaj  dni  ali  pa  celo  v  malo  urah  po  neznanskih  mukah  za  ubo- 
gega bolnika.  Prebolel  je  le  malokdo,  če  so  se  mu  kužne  bule  za 
časa  srečno  pregnojile. 

Kužen  mrlič  je  bil  strašen  videti.  „Čma  smrt"  mu  je  pustila 
ostudne  črne  maroge  na  truplu  in  ga  vsega  izpremenila.  Iz  nosnic 
in  ust  mu  je  vrela  črna  kri  in  iz  odprtih  bul  se  mu  je  cedila  smrd- 
ljiva sokrvica.  Kmalu  je  začelo  meso  kipeti  kakor  kvas  in  razširjati 
tako  grozen  smrad,  da  živa  duša  ni  mogla  ostati  blizu.  Domači  so 
brž  najeli  kakega  pogumnega  moža  za  pogrebca,  ki  je  prišel  z  dolgim 

železnim  kavljem  na  drogu,  z  njim  potegnil  mrliča  iz  hiše  in  ga  vlekel 
do  jame,  katero  so  izkopali  na  vrtu  za  hišo  ali  na  bližnjem  polju 
zunaj  vasi.  Mrliča  je  potresel  z  živim  apnom  in  zagrebel.  Včasih  pa 
celo  za  drag  denar  ni  bilo  dobiti  človeka,  ki  bi  pokopal  smrdljive 
mrliče.  Bolezen  je  bila  tako  nalezljiva,  da  je  neredko  za  enim 
mrličem  izmrla  vsa  hiša.  Zato  so  kužna  trupla  večkrat  ležala  nepo- 
kopana  na  polju  in  po  goščah,  da  so  jih  trgali  psi  in  divje  zveri,  ali 


Čelnice  čebelnih  panjev. 


pa  so  gnila  tedne  in  mesece  po  zapuščenih  hišah.  Včasih  so  take 
izmrle  koče  s  človeškimi  trupli  vred  kratkomalo  zažgali,  da  je  vse 
skupaj  zgorelo. 

O  vzrokih  kuge  so  imeli  zdravniki,  zvezdoslovci,  modroslovci 
in  tudi  navadni  ljudje  zelo  različna  mnenja.  Vsi,  ki  so  o  njih  raz- 
pravljali, pa  so  navadno  na  čelu  svojih  razprav  izjavili  prepričanje, 
da  je  kuga,  kakor  tudi  lakota  in  vojna,  pred  vsem  strašna  šiba,  ki 
jo  Bog  pošilja,  da  kaznuje  trdovratnost  grešnikov  in  jih  prisili  k 
pokori  in  poboljšanju.  Isto  tudi  navadno  čitamo  v  vladnih  odlokih. 
„Kužni  red",  ki  ga  je  izdal  nadvojvoda  Karol  11. 1.  1584.,  se  na  primer 
pričenja  z  besedami:  „Kuga  je  očitna  kazen,  katero  nam  vsemogočni 
Bog  pošilja  v  svoji  pravični  jezi  zaradi  naših  neprestanih  pregreh. 
Najboljše  zdravilo  bi  bilo  torej,  ako  bi  s  spokornim  življenjem  od- 
vrnili šibo  božjo."  Zelo  razširjeno  je  bilo  tudi  mnenje,  da  je  kužne 
bolezni  pripisovati  čarovnicam,  ki  z  vragovo  pomočjo  povzročajo 
pomor  pri  ljudeh  in  živini.  O  začetku  kuge  pri  Cmureku  na  Štajer- 
skem (1500)  pripovedujejo  sledeče:  Nekoč  je  prišla  stara,  revna  ženica 
v  vas  Gosdorf  in  prosila  prenočišča,  pa  je  nikjer  niso  hoteli  sprejeti. 

Hodila  je  od  hiše  do  hiše,  dokler  ni  prišla  do  zadnjega  kmeta  v  go- 
renjem delu  vasi,  kateremu  so  navadno  rekli  „Gracar",  Ta  ji  je  dovolil 
prenočišče.  Drugi  dan  je  izbruhnila  kuga,^  ki  je  pobrala  200  ljudi. 
Le  pri  Gracarju  ni  bilo  nobenega  bolnika.  Še  bolj  čuden  je  dogodek, 
ki  se  je  baje  zgodil  1.  1691.  nekje  na  Spodnjem  Štajerskem  in  o  kate- 
rem je  poročal  štajerski  zdravnik  Dr.  Lebenwaldt  dunajski  cesarski 
akademiji.  Po  nekem  hudem  nalivu  so  ljudje  naenkrat  opazili  na  dre- 
vesnih listih  vtisnjeno  podobo  kače.  Kmalu  potem  so  zaprli  nekega 
čarovnika,  ki  je  priznal,  da  je  z  vragovo  pomočjo  napravil  dež  in 
hotel  po  vsej  okolici  zanetiti  kugo,  hudo  kakor  kačji  pik.  Bog  je  sicer 
preprečil  te  nakane,  čarovnik  pa  je  bil  vendar  obsojen  na  grmado. 
Zdravnik  je  priložil  svojemu  poročilu  slike  treh  listov  z  vtisnjeno 
kačjo  podobo.  Nadzemeljskemu,  dasiravno  ne  nadnaravnemu  vplivu 
so  pripisovali  kugo  tisti,  ki  so  učili,  da  jo  povzročajo  zvezde.  Tega 
mnenja  je  bila  večina  učenih  mož,  zlasti  zvez doslovce v.  Zato  so  razni 
koledarji  in  pratike  vedno  že  ob  začetku  leta  iz  sestave  zvezd  napo- 
vedovali slabo  ali  dobro  letino,  vojno,  bolezni  in  kugo.  Med  planeti  je 
bil  zlasti  Saturn  na  slabem  glasu  zaradi  svoje  blede  svetlobe,  češ  da 
izhlapeva  škodljivo  soparo.  Še  nevarnejše  je  bilo,  kadar  se  je  Saturn 
združil  z  Martom,  ki  je  učinjal  gorke,  škodljive  vetrove,  grmenje, 
točo,  vročinske  bolezni  in  kugo.  Nad  vse  pa  so  bili  ljudje  prestrašeni, 
kadar  se  je  na  nebu  prikazala  zvezda  repatica  z  dolgim  repom,  in 
sicer  ne  le  preprosti  ljudje,  ampak  tudi  izobraženci  in  učenjaki.  O 
repaticah  so  trdili,  da  s  svojim  repom  zastrupljajo  zrak,  da  se  tudi 
od  drugih  zvezd  navzamejo  škodljivih  plinov  in  jih  potem  izžarjevajo 
na  zemljo.  Tako  je  veliki  pomor  1.  1349.  pariško  vseučilišče  pripiso- 
valo vplivu  zvezd.  Enako  je  bilo  tudi  pozneje  mnogokrat.  L.  1599.  je 
napovedal  graški  astronom  Kepler  iz  kvarljive  z\q,zq  planetov  Saturna 
in  Jupitra  kužne  bolezni,  ki  so  bile  v  imenovanem  letu  pri  nas  res 
zelo  razširjene.  Tudi  veliko  kugo  1.  1680.  je  napovedal  preje  velik 
komet.  —  Mnogo  zdravnikov,  ki  niso  iskali  nadzemeljskih  vzrokov, 
je  pripisovalo  kužne  bolezni  sk varjenemu  zraku,  ki  se  napravi  vsled 
človeške  in  živalske  gnilobe,  slabega  in  nezdravega  vremena,  pod- 
zemeljskih soparov,  stoječih  voda,  močvirij  in  drugih  sličnih  reči. 

Po  teh  splošnih  besedah  o  učinkih  in  vzrokih  kuge  preidimo 
zdaj  k  posameznim  kužnim  dobam,  kakor  so  nam  jih  zabeležili  stari 
zgodopisci  in  arhivske  listine. 

Ako  bi  bilo  verjeti  Valvasorju,  je  prvič  nastopila  kuga  v  naših 
deželah  že  leta  792.  Potem  je  zopet  strašila  1.  883.  in  1.  1006.  ugrabila 
v  Ljubljani  okoli  12.000  prebivalcev.  Toda  vsa  ta  poročila  so  nezanes- 
ljiva, kar  priča  že  veliko  število  prebivalcev,  ki  se  pripisuje  Ljubljani, 
pa  jih  mesto  takrat  gotovo  ni  imelo. 

Leta  1195.  so  priletele  na  Kranjsko,  Koroško  in  Štajersko  velike 
trume  kobilic.  Počepale  so  v  vodo,  ki  je  vrgla  mrtve  na  suho. 
Začele  so  gniti,  delale  grozen  smrad  in  zasejale  kugo. 

Štirinajsto  stoletje  je  postalo  znamenito  za  vse  prihodnje  čase 
vsled  strašnega  pomora  1.  1348.,  ki  so  ga  nazivali  „čma  smrt".  Bila 
je  prava  kuga  z  oteklinami,  ki  se  je  silno  naglo  širila.  Furlanijo  je 
skoraj  izpraznila,  po  Kranjskem,  Koroškem  in  Štajerskem  pa  je  po- 

brala  več  ko  polovico  ljudi  (Prim.  stran  238.)  —  Iz  15.  stoletja  nimamo 
o  kugi  zanesljivih  poročil;  vemo  le,  da  se  je  večkrat  oglašala  tudi  pri 
nas.  Celjska  kronika  jo  omenja  1.  1449.  —  Natančnejše  so  vesti  o  njej 
iz  naslednjih  stoletij. 

Po  velikem  potresu  1.  1511.  se  je  kuga  prikazala  na  Kranjskem 
in  je  najbrž  prišla  v  goste  tudi  1.  1529.,  ko  je  razsajala'  po  bližnjem 
Štajerskem.  Takrat  je  hotelo  ljudstvo  v  Loki  pri  Radečah  postaviti 
cerkev  v  čast  sv.  Roku  in  sv.  Boštjanu,  priprošnjikoma  zoper  to  strašno 
šibo,  pa  je  zadelo  na  hud  odpor  svojega  tedanjega  dušnega  pastirja 
—  Primoža  Trubarja,  ki  je  ostro  obsojal  tako  „malikovanje".  Ko  je 
Trubar  kmalu  potem  odšel  v  Ljubljano,  so  cerkev  vendar  sezidali. 
L.  1532.  je  obiskala  grozna  morilka  Tolminsko,  in  deset  let  pozneje  je 

pravični  Bog,  kakor  pravi  Valvasor,  zopet  spustil  dvojno  orožje  svoje 
jeze  nad  Kranjsko:  lakoto  in  kugo.  Priletela  je  neizmerna  jata  kobilic, 
ki  so  pozobale  vse,  kar  je  bilo  zelenega.  Obrale  so  vso  deželo.  Spra- 
vile so  se  potem  na  kupe,  začele  gniti  in  smrdeti.  Ker  ni  ničesar 
zraslo,  so  ljudje  trpeli  lakoto  in  kobiličji  smrad  je  povzročil  kugo,  ki 
je  davila  še  leta  1543.  Na  Goriškem  so  je  bili  že  prosti  in  zato  so 
dobro  zavarovali  mejo  proti  Kranjskemu.  Pričela  pa  je  vnovič  svojo 
košnjo  1.  1533.  v  Kranju  in  jo  nadaljevala  po  Krasu.  Ljudje  so  cepaU, 
kakor  bilke  pod  koso. 

Vnovič  se  je  priselila  z  Goriškega  na  Kranjsko  leta  1563.  in  je 
hudo  morila  po  Ljubljani.  Gosposke  so  pobegnile  v  Kamnik.  Naslednje 
leto  so  jo  imeli  na  raznih  krajih  po  Dolenjskem.  L.  1567.  se  je  pri- 
kazala v  Ptuju  in  v  naslednjem  desetletju  (1570 — 1580)  je  zopet  več- 
krat morila  po  vsem  Kranjskem.  Škof  j  a  Loka  je  imela  svoje  kužno 
leto  1582.  Leto  pozneje  se  je  zopet  oglasila  v  Ljubljani,  kjer  je  po 
zimi  opravljala  svoje  žalostne  obiske.  Spomladi  istega  leta  (1586)  se 

je  začela  širiti  po  Spodnjem  Štajerskem,  zlasti  po  Dravskem  polju  in 
v  Mariboru.  Mnogi  ljudje  so  zbežali  v  svoje  zidanice  ali  vinske  hra- 
move  in  jo  tako  zanesli  v  vinske  gorice.  Vlada  je  izdala  stroge  od- 
redbe. Vsi  semnji  so  bili  na  Štajerskem  prepovedani. 

L.  1598.  se  je  kuga  najprej  pojavila  na  Koroškem,  od  koder  jo 
je  neki  dijak  zanesel  v  Ljubljano.  Drugo  leto  so  jo  imeli  ne  le  v  glavnem 
mestu,  kjer  je  pobrala  350  ljudi,  ampak  tudi  drugod  po  Kranjskem, 
Goriškem  in  mnogih  krajih  Štajerske.  Tudi  naslednja  leta  so  bila 
kužna.  Na  Koroškem  je  zlasti  trpel  Velikovec.  V  Ljubljani  je  pobrala 
več  mestnih  očetov,  med  njimi  tudi  mestnega  sodnika  Ivana  Albina 
in  njegovo  soprogo.  Še  hujše  rane  je  zadala  tačas  Novemu  mestu, 
kjer  je  prebivalstvo  skoraj  čisto  iztrebila.  Podavila  je  800  ljudi,  med 
njimi  149  gospodarjev.  Po  velikem  trgu  je  za  njo  rastla  trava  in  za- 
puščenih je  ostalo  dokaj  hiš.  V  Gornjem  Gradu  je  dal  škof  Hren  v 
teh  kužnih  časih  vliti  veliki  zvon  z  napisom:  „Spomni  se  o  Gospod 
svoje  svete  obljube  in  reci  morilnemu  angelu:  Zadosti  je.  Zadrži  svojo 
roko,  da  ne  bo  opustošena  zemlja."  (1603.) 

Poslej  so  imeli  naši  kraji  par  desetletij  mir.  L.  1624.  so  jo  za- 
nesli z  Ogrskega  in  Varaždina  v  Ptuj,  Kamnik,  v  Šmartin  pri  Kranju 
in  Bitinje.  Nastopno  leto  je  sicer  na  Gorenjskem  ponehala,  a  klatila 
se  je  še  dve  leti  po  Dolenjskem  in  okoli  Celja.  V  Ptuju  je  tako  strašno 
gospodarila,  da  se  tri  leta  nihče  ni  upal  v  mesto.  Tudi  Novo  mesto 
je  veliko  trpelo.  Upihnila  je  življenje  322  prebivalcem,  med  njimi  15 
gospodarjem,  katerih  otroci  so  bili  prisiljeni  prijeti  za  beraško  palico. 
Leta  1631.  so  imeli  kugo  okoli  Loža,  tri  leta  pozneje  pa  v  Idriji  in 
po  Vipavskem,  od  koder  je  šla  na  Goriško. 

Najljuteje  je  napadla  strašna  morilka  slovenske  pokrajine  okoli 
leta  1645.  Vse  avstrijske  dežele  južno  od  Donave  so  takrat  izgubile 
mnogo  prebivalstva,  tako  Ogrsko,  Hrvatsko,  Goriško,  Kranjsko,  Koroško 
in  Štajersko.  Na  Štajerskem  je  samo  v  celjski  okolici  spravila  okoli 
10.000  ljudi  pod  zemljo.  Hudo  je  davila  tudi  v  Ptuju,  kjer  je  Janez 
Rajavec,  župnik  na  Hajdini,  z  nabranimi  milodari  dal  na  griču  izven 
mesta  postaviti  kapelo  v  čast  sv.  Roku.  V  avgustu  imenovanega  leta 
je  bilo  v  Ptuju  že  17  hiš  zaprtih;  vsak  dan  je  umrlo  7  do  9  oseb. 
Minoritski  samostan  je  sam  izgubil  7  redovnikov.  Iz  Ptuja  so  zanesli 
kugo  v  Haloze  in  v  Šmarje  pri  Jelšah,  kjer  so  prebivalci  na  gori 
Kalvariji  pomočniku  zoper  kugo,  sv.  Roku,  postavili  leseno  kapelico. 
Iz  Štajerske  je  velika  morilka  hitro  prišla  na  Kranjsko.  Po  Dolenjskem 
se  je  niso  čisto  iznebili  do  1.  1650.  Nikjer  pa  ni  divjala  huje,  kakor 
v  Dravljah  pri  Ljubljani.  Malo  je  manjkalo,  da  ni  vsa  vas  izmrla.  En 
sam  dan  so  našteli  ondi  80  mrličev.  Ljubljanski  kanonik  Marko  Dolinar, 
ki  je  pozneje  postal  prost,  se  je  sam  ponudil,  da  hoče  iti  v  Dravlje 
med  okužence  opravljat  dušno  pastirstvo.  Stanoval  je  s  svojim  duhov- 
nim pomočnikom  Andrejem  Žlebnikom  v  neki  kmečki  hiši.  Ko  je 
morilka  že  tretji  mesec  z  nezlomljeno  silo  pobirala  svoje  žrtve,  je 
sklenil  Dolinar  sezidati  v  Dravljah  cerkev  na  čast  sv.  Roku.  To  obljubo 
so  potrdili  tudi  Ljubljančani  in  druge  sosednje  srenje.  Valvasor  pravi, 
da  je  po  mnenju  ljudi  priprošnja  sv.  Roka  morilki  iztrgala  iz  roke 
meč  in  ga  zdrobila.  L.  1646.  so  začeli  zidati  novo  cerkev.  Na  praznik 

sv.  Roka  je  šla  potem  vsako  leto  slovesna  procesija  iz  Ljubljane  v 
Dravlje,  katere  se  je  udeležila  najvišja  gospoda  in  na  tisoče  ljudstva. 
Pod  cesarjem  Jožefom  II.  je  bil  ta  sprevod  odpravljen.  Mnogo  ljudi 
pa  še  dandanes  privre  ob  godu  sv.  Roka  od  vseh  strani  v  Dravlje, 
ne  da  bi  vedeli,  kaj  je  dalo  povod  shodom. 

Po  veliki  kugi  1.  1645.  je  vzela  ta  strašna  šiba  božja  od  Kranjske 
takorekoč  slovo,  pač  pa  je  še  divjala  po  sosednjih  deželah.  Z  veliko 
Ijutostjo  je  nastopila  v  letih  1679.  in  1680.  na  Štajerskem.  Iz  Gradca 
se  je  zanesla  na  Dravsko  polje,  v  radgonsko  okolico  in  v  Savinjsko 
dolino.  V  Celju  je  umrlo  od  19.  septembra  do  2.  decembra  74  oseb. 
Tu  je  bolezen  tudi  prezimila  in  se  z  novo  silo  pojavila  spomladi  na- 
slednjega leta.  Obiskala  je  potem  vas  za  vasjo  in  že  v  aprilu  1680 

je  prišla  v  Ptuj.  Do  konca  novembra  je  bilo  v  Ptuju  že  54  hiš  zaprtih  in 
zaznamovanih  z  velikimi  belimi  križi.  Premožnejši  meščani  so  zbežali 
k  vinogradom  deloma  v  Haloze,  deloma  v  Slovenske  gorice.  V  tej 
hudi  stiski  so  Ptujčani  v  mestni  cerkvi  sv.  Jurija  storili  slovesno 
obljubo,  da  hočejo  slovesno  praznovati  god  sv.  Jožefa  in  sv.  Ruperta 
s  procesijo  in  obdarovanjem  siromakov  in  posebej  še  sv.  Jožefu  zunaj 
mesta  postaviti  cerkev.  Ze  naslednje  leto  so  obljubo  izpolnili.  Tudi 
Celju  je  ostala  cerkev  sv.  Jožefa  za  spomin  na  usodno  kužno  leto 
1679.  Dne  11.  novembra  so  meščani  bosi  romali  na  hrib,  kjer  stoji 
zdaj  cerkev,  vlekli  s  seboj  težek  lesen  križ  in  ga  postavili  vpričo 
mesta  z  obljubo,  da  hočejo  na  istem  mestu  sezidati  cerkev,  ako  bi 
jenjala  kuga.  Ljubljančani  so  v  zahvalo,  da  je  kuga  Kranjski  prizanesla, 
v  zunanjo  steno  božjepotne  cerkve  na  Dobrovi  dali  vzidati  spominsko 
ploščo,  ki  pa  danes  ni  več  ohranjena;  1.  1693.  pa  je  dal  v  isti  namen 
postaviti  knez  Vajkard  Auersperg  pred  samostanom  bosonogih  avgu- 

štincev  spominski  steber  sv.  Trojice,  ki  še  danes  stoji  na  križišču 
Dunajske  in  Marije  Terezije  ceste. 

Zanimiv  je  bil  pojav  kuge  na  Goriškem  1.  1682.,  ker  je  izpričano, 
da  je  ena  oseba  okužila  mesto  in  deželo.  Neki  hrvatski  trgovec  z 
živino  je  prišel  iz  Vidma  v  Šempas  in  ondi  umrl  nagle  smrti,  ne  da 
bi  se  bila  ugotovila  bolezen.  Ko  je  par  dni  pozneje  neki  Goričan  pre- 
nočil v  isti  postelji,  je  naenkrat  zbolel  in  kmalu  potem  v  Gorici  umrl. 
Krčmarjeva  rodbina,  ki  je  bila  prvega  popotnika  sprejela,  je  skoraj 
vsa  izmrla,  in  domača  hči  je  zanesla  kugo  v  Prvačino.  Kmalu  so 
opetovani  slučaji  bolezni  in  smrti  pokazali,  da  je  tudi  Gorica  okužena. 
Najhuje  je  morila  kuga  meseca  julija  in  avgusta.  S  strogimi  odred- 
bami pa  so  jo  proti  koncu  leta  popolnoma  zatrli. 

V  18.  stoletju  se  je  kuga  pojavila  le  mimogrede  v  posameznih 
krajih  izven  Kranjske,  tako  1.  1712.  v  Slovenskih  goricah,  Halozah  in 
Ptuju,  in  tri  leta  pozneje  na  Koroškem  okoli  Brez,  Pliberka  in  Veli- 
kovca,  pa  se  ni  toliko  razširila  kakor  preje  in  je  kmalu  popolnoma 
zamrla.  Pač  pa  so  za  vlade  Marije  Terezije  hudo  gospodarile  osep- 
nice  in  legar. 

Po  tem  kratkem  pregledu  kužnih  časov  naj  še  navedemo,  kakšna 
zdravila  so  ljudje  rabili  proti  tej  strašni  bolezni.  Dasiravno  jih  je  ža- 
lostna izkušnja  vedno  iznova  poučila,  da  proti  kugi  ne  izda  nobeno 
sredstvo,  so  se  vendar  oprijeli  raznih  zdravil,  izmed  katerih  so  neka- 
tera celo  dobila  velik  sloves,  ki  pa  nam  tudi  kažejo,  na  kako  nizki 
stopinji  je  bila  tedaj  zdravilska  veda.  —  Za  bule  so  rabili  razUčne 
obliže  in  priporočali  piti  terjakov  ali  podleskov  čaj.  V  neki  zdravniški 
knjigi  16.  stoletja  pa  najdemo  celo  zapisane  sledeče  pripomočke:  Na 
tešče  pij  svojo  vodo,  ker  to  prežene  iz  želodca  gnilobo  in  odpre  jetra 
in  čreva.  Ako  Čutiš,  da  je  zrak  okoli  tebe  okužen,  drgni  se  pogosto 
ob  kozla,  ki  hudo  smrdi,  ali  pa  pojdi  duhat  zrak  na  stranišče.  Zelo 
čislano  zdravilo  je  bilo  „zlato  jajce"  ali  „kraljevo  jajce"  imenovano, 
ki  se  je  napravljalo  iz  rumenjaka,  terjakovega  čaja  in  žafrana.  Nekaj 
časa  so  kot  najboljše  sredstvo  zoper  kugo  slovele  krastače  ali  krote. 
Zdravniki  in  drugi  ljudje  so  jih  lovili  med  šmarnimi  mašami,  češ  da 
ta  žival  posebno  dobro  vleče  nase  kužni  strup.  Natikali  so  jih  na 
količke,  posušili  na  solncu,  potem  pa  drobno  stolkli.  Prah  stolčenih 
krastač  so  gospoda  in  kmetje  nosili  v  svilnatih  mešičkih  na  srčni 
jamici.  Nekateri  so  si  obesili  tudi  cele  krote  okoli  vratu.  Drugi  so 
jih  kuhali  na  mleku  ali  kisu  in  vse  skupaj  pojedli  ali  pa  na  obližih 
namazane  devali  na  kužne  rane. 

Zaradi  hude  nalezljivosti  kužnih  bolezni  pa  je  veljalo  ob  času 
kuge  glavno  pravilo:  Ogni  se  prej  ko  mogoče  okuženca  in  beži  iz 
okužene  hiše.  Vsled  tega  je  nastal  med  ljudstvom  pregovor:  Če  kuga 
pride  v  deželo,  kupi  si  par  novih  čevljev  in  beži  tako  daleč,  da  se 
ti  strgajo  podplati.  Plemiči  so  jo  res  brž  potegnili  iz  mest  in  se  po- 
zaprli  na  svojih  gradovih,  kamor  niso  zlepa  pustili  tujca.  Če  se  je 
gradu  približal  berač  prosit  milodara,  so  ga  s  streli  prepodili.  — 
Kadar  se  je  prikazala  kuga  v  mestu  ali  vasi,  je  prišla  naglo  straža 
in  nihče  ni  smel  več  stopiti  iz  okuženega  kraja  in  nikdo  čez  prag 
hiše,  kjer  je  bil  na  vratih  narejen  z  apnom  bel  križ,  znamenje,  da 

notri  že  roji  morilka.  Zaprii  so  vsakega,  kdor  je  le  količkaj  prekršil 
„kužni  red".  Po  sobah  in  ulicah  so  ukazali  pridno  snažiti.  Hiše  so 
prekajali  z  brinjem  in  na  dvoriščih  so  kurili  grmade.  Za  verne  kmete 
je  bilo  najbolj  žalostno,  da  so  bili  ločeni  od  župne  cerkve,  če  se  je 
kuga  lotila  vasi.  Take  okužene  soseske  so  dobile  včasih  svoje  dušne 
pastirje,  ki  so  kontumacovanim  pri  kaki  podružnici  ali  pa  kar  na 
prostem  opravljali  sv.  daritev  in  delili  sv.  zakramente. 

Ko  se  je  leta  1599. 
pojavila  kuga  v  ljub- 
ljanskem šentpeterskem 
predmestju,  so  ogradili 
ves  njegov  gornji  del 
od  špitalskega  mostu  do 
vhoda  v  „Kravjo  dolino" 
z  močno  leseno  steno. 
Preje  so  pa  ljudem  na- 
znanili, da  sme  vsakdo 
oditi  drugam,  preden  se 
zapora  dovrši.  Vendar  se 
zdi,  da  se  jih  je  le  malo 
poslužilo  te  pravice,  pač 
pa  so  zaporo  zelo  težko 
prenašali.  Večinoma  so 
namreč  v  šentpeterskem 
predmestju  prebivali  me- 
sarji in  usnjarji,  katerim 
je  bil  dohod  k  Ljubljanici 
odrezan.  Celo  k  trem  mli- 
nom, ki  so  bili  pod  špi- 
talskim  mostom  za  ško- 
fijo, niso  mogli  donašati 
svojega  žita.  Zato  so 
Šentpeterčani  že  med  po- 
stavljanjem plota  odločno 
ugovarjali  pri  mestnem 
magistratu.  Pa  njihovi 
ugovori  so  bili  zaman. 
In  kaj  se  zgodi?  Raz- 
srjeni  mesarji  in  usnjarji 
že  prvi  dan  zapore  izru- 
jejo  kole,  podero  komaj 
napravljeni    plot    in    se 

tako  sami  rešijo  iz  neprijetnega  položaja.  Kazen  za  ta  upor  pa  ni 
izostala.  Pet  kolovodij  je  bilo  obsojenih  v  ječo  ^in  dvajset  drugih 
Šentpeterčanov  kaznovanih  z  denamimi7globami.  Šentpetersko  pred- 
mestje pa  so  iznova  „zaplankali". 

Deželne  meje  so  ob  času  kuge  zastražili  z  vojaki.  Strogo  je  bilo 
prepovedano  prestopiti  mejo  po  malih  gorskih  stezah.  Zato  so  taka 
pota  zasekali  ali  sploh  napravili  nehodna.  Vse  ladje  na  Savi,  Savinji 


Kužno  znamenje  pri  Ljubljani. 


1078 

in  Kolpi,  ki  niso  bile  pod  nadzorstvom,  so  vedno  ležale  na  suhem. 
Posebno  pazno  so  stražili  vojaki  pri  jezovih,  da  niso  ljudje  uhajali. 
Vsak  tujec  je  torej  moral  priti  po  glavni  cesti.  Pri  njegovem  prihodu 
na  mejo  so  najprej  zakurili  ogenj,  da  je  plamen  švigal  med  njim  in 
med  stražo.  Od  daleč  so  se  potem  oboji  z  glasnim  vpitjem  menili, 
kaj  da  hočejo.  Bolne  popotnike  in  take,  ki  so  prišli  iz  okuženega 
kraja,  so  zavrnili.  Zdravi  so  se  morali  izkazati  z  izpričevalom  ali 
„fede",  da  so  nesumljivi.  Potem  so  šli  po  šest  tednov  v  kolibo  za 
kontumac,  preden  so  smeh  iti  dalje.  Kadar  je  prišla  pošta  iz  Celovca 
ali  Beljaka  vrh  Ljubelja,  je  morala  obesiti  vsa  pisma  na  dolg  drog 
in  jih  tako  pomoliti  čez  mejo  kranjski  deželni  straži.  Ta  je  pisma 
odprla  in  jih  dobro  prekadila  nad  brinjevim  plamenom  ali  pa  nad 
jesihovim  soparom,  da  je  zadušila  v  njih  kužnino;  potem  jih  je  sama 
zapečatila  in  odposlala.  Tudi  razno  blago  so  na  ta  način  razkuževali. 
Platno  so  na  meji  preprali  in  posušili.  Suhe  sadeže,  kavo,  riž  itd.  so 
presipavali  po  šest  tednov;  zavoje  so  oprali  ali  pa  sežgali  in  naredili 
nove.  Prepovedano  je  bilo  prevažati  kože,  kožuhovino  in  odeje.  Ko- 
vinasti  denar  so  zdrgnili  z  milom  in  soljo,  češ,  da  je  najbolj  nevarna 
stvar,  kroži  med  ljudmi  in  se  ga  od  potnih  rok  najlože  prime  kuga. 
Še  celo  zaboje  boroveljskih  pušk,  ki  so  bile  namenjene  na  Kranjsko, 
so  na  meji  odprli  in  s  puškami  streljali,  da  so  razkužili  cevi. 

Umevno  je,  da  so  morale  vse  te  varnostne  odredbe  trgovski 
promet  zelo  ovirati.  Zato  je  kuga  vselej  občutljivo  oškodovala  gospo- 
darsko življenje  in  razdružila  vse  socialne  vezi. 

Ob  kužnih  časih  je  zlasti  manjkalo  strežnikov  in  zdravnikov. 
Večkrat  so  izpuščali  jetnike,  da  so  kužnim  stregli.  O  kranjskih  zdrav- 
nikih se  do  polovice  16.  stoletja  komaj  sme  govoriti,  ker  je  do  tačas 
samo  Ljubljana  imela  enega,  ki  pa  je  imel  na  vratu  vso  deželo.  Novo 
mesto  je  dobilo  1.  1569.  svojega  prvega  zdravnika.  Navadne  ljudi  so 
zdravili  mazači  in  brivci  z  domačimi  sredstvi.  Za  obiske  pri  kužnih 
bolnikih  so  imeli  posebno  opravo.  Nosili  so  dolgo  haljo  iz  povoščenega 
sukna  ali  platna  in  velike  jirhaste  rokavice.  Obraz  so  si  zagrinjali  z 
obrazino  (larfo),  ki  je  imela  všito  veliko  nosnico  in  steklena  očala. 
V  nosnico  so  nadevali  različnih  močnih  dišav:  limone,  melise,  mete, 
pelina.  Okužencev  se  nikdar  niso  dotikali  z  roko,  ampak  jih  tipali  s 
palico  in  dajali  ukaze.  Slično  je  bil  opravljen  tudi  duhovnik,  ko  je 
oskrboval  kužne  bolnike. 

Najhujša  je  bila  zavest  popolne  onemoglosti  nasproti  strašni  mo- 
rilki. Sredstvo,  ki  je  na  videz  v  eni  kužni  dobi  pomagalo,  se  je  gotovo 
izkazalo  drugič  brez  moči.  Zato  je  ljudem  v  teh  strašnih  stiskah  pre- 
ostalo le  zaupanje  v  božjo  pomoč.  Za  kužne  patrone  so  si  izbrali 
Marijo  Devico,  sv.  Roka,  sv.  Boštjana,  sv.  Rozalijo,  sv.  Barbaro,  sv.  Jo- 
žefa, sv.  Frančiška  Ksaverija  in  še  mnoge  druge.  Po  raznih  krajih  so 
postavljali  tem  svetnikom  na  čast  oltarje  in  nove  cerkve.  Na  Kranj- 
skem so  se  postavile  na  čast  sv.  Roku  razun  cerkve  v  Dravljah  še 
druge  v  šentviški  fari  na  Dolenjskem,  na  Tolstem  vrhu  v  fari  šent- 
jernejski,  v  Ravniku  (fara  Bloke),  Gorenji  Planini  in  drugod.  Na  Spod- 
njem Štajerskem  ima  sv.  Rok  dve  župni  cerkvi  (Šele,  za  Sotlo)  in 
pet  podružnic. 

V  16.  stoletju  so  pričeli  pri  nas  častiti  sv.  Rozalijo  kot  varuhinjo 
proti  kugi.  V  sedanji  lavantinski  škofiji  sta  ji  posvečeni  dve  podruž- 
nici, v  župniji  sv.  Jurija  ob  Južni  železnici  in  v  Kostrivnici.  Prebivalci 
Junske  doline  so  ji  v  zahvalo,  da  so  bili  v  kužnem  letu  1650.  obvaro- 
vani bolezni,  na  gori  sv.  Heme  pri  Dobrlivasi  najprej  v  skalni  duplini 
položili  ležeč  kamenit  kip,  1.  1681.  pa  sezidali  kapelo.  Lično  cerkvico 
sv.  Rozalije  je  imela  nekdaj  tudi  Ljubljana  tik  pod  gradom,  nad  cerkvijo 
sv.  Florijana.  Temeljni  kamen  za  to  stavbo  je  1. 1708.  z  veliko  slovesnostjo 
vložil  škof  Ferdinand  Kiinburg.  Ob  velikem  požaru  1.  1774.  je  cerkev 
pogorela  in  potem  je  niso  več  obnovili.  Izven  Ljubljane  imamo  na 
Kranjskem  še  cerkvici  sv.  Rozalije  pri  Krškem  in  pri  Trebelnem.  Cesar 
Leopold  je  uvedel  ob  veliki  kugi  leta  1680.  na  Dunaju  in  v  Gradcu 
češčenje  sv.  Trojice  kot 
poseben  pripomoček  zo- 
per kugo.  Verjetno  je,  da 
so  pod  tem  vplivom  v 
Ljubljani  posvetili  novo 
uršulinsko  cerkev  presv. 
Trojici.  Gotovo  pa  je,  da 
izvirajo  iz  te  dobe  stebri 
sv.  Trojice,  ki  so  jih  po- 
stavili v  Gradcu,  Celovcu, 
Ljubljani  in  po  drugih 
mestih. 

Kadar  je  pretila 
kuga,  sta  odredili  du- 
hovska  in  svetna  gospo- 
ska razne  pobožnosti. 
Ko  se  je  po  petindvajset- 
letnem odmoru  1.  1624. 
zopet  zanesla  kuga  v 
ljubljansko  škofijo,  je 
zapovedal  škof  Hren  mo- 
litve, sprevode  in  opoldne 
zvonenje  po  vseh  cerkvah 
z  vsemi  zvonovi  po  en 
četrt  ure.  Od  starčka  do 
dojenčka,  pravi  škof,  naj 
vsi  pokleknejo,  kadar 
zaslišijo  zvonenje  in  mo- 
lijo predpisane  molitve. 
Ukaz  vseh  avstrijskih 
škofov  iz  1.  1713.  se  je 
glasil:  „Po  četrt  ure  naj  se  vsak  dan  zvoni  z  vsemi  zvonovi  zjutraj 
ob  devetih  in  zvečer  [ob  osmih.  Verniki  naj  molijo  takrat  po  pet 
očenašev  in  pet  češčenamarij,  da  bi  Bog  umaknil  pretečo  šibo.  Po 
jutranjem  zvonenju  naj  se  opravi  sv.  maša  pred  izpostavljenim  svetim 
Rešnjim  Telesom.  Po  maši  naj  se  opravi  še  sv.  rožni  venec,  litanije 
in  molitve  za  odvmitev  kuge.  Tri  dni  naj  bo  post  in  duhovni  pastirji 

naj  v  pridigah  opominjajo  ljudstvo  k  poboljšanju.  Leto  pozneje  je 
ljubljanski  škof  zapovedal  prestaviti  zvonenje  od  devete  ure  na  sedmo 
zjutraj.  Še  dandanes  zvoni  ob  sedmih  zjutraj  z  velikim  zvonom  pri 
vseh  cerkvah  na  Kranjskem. 

Mnogokrat  so  postavljali  ljudje  v  spomin  na  grozno  šibo  božjo 
na  grobišča  kužnih  žrtev  one  kamenite  križe  ali  stebrasta  znamenja, 
ki  jih  še  danes  vidimo  semtertje  stati  sredi  samotnega  polja.  Razliku- 
jejo se  od  navadnih  znamenj  po  svoji  zgradbi.  Na  okroglem  ali  ogla- 
tem stebru  čepi  mala  štirioglata  kapelica  s  slikami  kužnih  patronov. 
Na  vrhu  ima  navadno  križ  sv.  Benedikta  z  dvema  prečnima  tramovoma, 
kakršnega  so  ljudje  nosili  tudi  okoli  vratu.  Vdolbena  letnica  nam  včasih 
razodene  oni  strašni  čas,  ko  je  na  kraju  nastalo  grobišče.  Videti  so 
še  taka  znamenja  pri  Ljubljani,  pri  Srednji  vasi  blizu  Kranja,  ob  poti 
med  Rodico  in  Mengšem  ter  na  neštevilnih  drugih  krajih  po  Sloven- 
skem. Leta  so  že  izbrisala  med  ljudmi  vsako  sled  na  njih  postanek, 
vendar  so  nam  častiti  spomeniki  na  nekdanje  hude  čase. 


Že  parkrat  smo  omenili  neko  blodnjo  človeškega  razuma,  ki  je 
v  16.  in  17.  stoletju  splošno  gospodovala  po  Evropi  in  se  pojavila  tudi 
pri  nas,  to  je  praznoverje  in  čarovništvo. 

V  bistvu  sta  praznoverje  in  čarovništvo  ostanek  starega  pogan- 
stva, ki  se  je  ohranilo  vzlic  naporom  katoliške  cerkve  v  obliki  obramb- 
nih „žegnov",  zagovorov,  rotenj,  bojev  proti  zlim  duhovom  ali  z^tz^ 
z  njimi  do  najnovejšega  časa.  Zlasti  je  imel  vrag  na  ljudsko  domiš- 
ljijo velik  vpliv.  Valvasor  nam  pripoveduje,  da  se  je  na  Pivki  ob 
gotovih  časih  prikazovalo  obilo  strahov,  katere  so  domačini  imenovali 
„vedavce"  (vedomce)  in  ki  neki  ljudem  tako  dolgo  pijejo  kri,  da  umro. 
Tem  duhovom  se  ustavljajo  „šentjanževci",  ki  se  bojujejo  z  „vedavci". 

O  praznovernih  razvadah  med  ljudstvom  na  Goriškem  poroča 
pomožni  škof  Pavel  Bizancij  leta  1583.  akvilejskemu  patriarhu:  „Naj 
omenim,  da  tukaj  ljudje  ponoči  pred  sv.  Ivanom  in  Vseh  svetih,  pred 
dnevom  vernih  duš,  ne  delajo  drugega,  kot  da  celo  noč  zvone,  in  sicer 
zato,  da  bi  zbudili  mrtvece  ter  se  obvarovali  neviht  in  drugih  nesreč. 
Naj  poročam  tudi  Vaši  prevzvišenosti  za  kratek  čas  o  nekaterih  vra- 
žarskih  ženskah,  ki  lečijo  ljudi  in  živali  od  vsake  bolezni  s  tem,  da 
rišejo  gotove  kroge,  jih  premerjajo  s  čarovniško  mero  in  govore 
molitve,  od  katerih  pošiljam  prepis.  In  kakšno  je  tisto  čudno  zdra- 
vilo, ki  ga  uče  te  ženske?  Če  kako  žival  boli  noga,  tedaj  ukažejo, 
naj  jo  peljejo  na  križpot  in  tam  prično  zagovor.  Bolečo  nogo  obdajo 
s  krogom,  pod  njo  izkopljejo  prst  s  travo  vred  in  oboje  polože  na 
enega  izmed  križev  rekoč:  „Tako  naj  se  posuši  bolezen  na  nogi  te 
živine,  kakor  se  bode  posušila  prst  in  trava  na  tem  križu  položena." 
Če  ta  zagovor  ne  pomaga,  peljejo  živinče  h  kaki  cerkvi,  katero  po- 
sebno časte,  in  da  bi  odpravili  bolezen,  puste,  da  hodi  živinče  tam 
okoli  v  veliko  pohujšanje  dobrih  in  pobožnih  ljudi,  ki  vidijo  te  ne- 
umnosti. Ako  bi  Vaša  pre vzvišenost  videla  veliko  množico  ljudi,  ki 
se  zbira  okoli  teh  nesramnic,  bi  se  čudila.  Bog  je  hotel,  da  sem  hitro 

odpravil  te  razvade,  ki  so  se  bile  zelo  razširile.  Eni  teh  nesramnic, 
ki  je  zelo  slovela  v  svojem  poslu,  sem  ukazal,  da  mora  za  kazen 
skozi  en  mesec  vsak 
praznik  stati  pred  cer- 
kvijo z  gorečo  svečo  v 
roki  in  morala  je  tudi  pri- 
seči, da  ne  bode  več  poče- 
njala takih  čudnih  reči," 
Zagovori,  kakor  jih 
tu  opisuje  škof  Bizancij, 
so  bili  med  ljudstvom 
zelo  navadni  in  so  se 
deloma  pisani  ali  tiskani 
med  njim  razširjali.  Bili 
so  zagovori  zoper  kugo, 
izpahnjeno  roko  ali  nogo, 
rano,  zoper  točo  in  hudo 
uro,  zoper  črve,  gliste 
otrok,  mrzlico,  garje  na 
živini  itd.  Iz  18.  stoletja 
se  nam  je  ohranila  zbirk; 
takih  zagovorov,  znana 
pod  imenom  „Duhovna 
bramba",  ki  je  bila  ti- 
skana v  Kelmorajnu  leta 
1740.  V  isto  vrsto  spada 
tudi  „Kolomonov  žegen", 
ki  poleg  zagovorov  in 
drugih  obrambnih  sred- 
stev daje  tudi  navodila, 
kako  se  kličejo  duhovi, 
vzdigujejo  zakladi  in  dobi 
denar  od  raznih  duhov. 
Navedeno  poročilo 
nam   tudi   dokazuje,    da 

so  se  pečale  s  praznovernim  rotenjem  in  zagovarjanjem  zlasti  žen- 
ske, ki  so  bile  pri  ljudeh  zelo  v  čislih  in  so  jih  zato  imenovali  „pre- 
rokinje"  ali  celo  „boginje".  Umevno  pa  je,  da  so  ljudje  njihovi  skriv- 
nostni moči  pripisovali  tudi  nadloge  ali  uime,  ki  so  jih  zadele,  in  se  v 
takih  slučajih  nad  njimi  maščevali.  Prišle  so  v  sloves,  da  so  zlobne 
čarovnice,  ki  ljudem  delajo  škodo. 

Vera  v  čarovnice  je  bila  tja  do  konca  18.  stoletja  zelo  razširjena 
med  protestanti  kakor  med  katoličani,  med  izobraženci  in  med  pre- 
prostim ljudstvom.  Dokaz  za  to  nam  je  Valvasor,  ki  na  mnogih  mestih 
govori  o  čarovnicah,  njih  delih  in  o  zvezi,  ki  jo  imajo  z  vragom. 
Čarovnicam  so  očitali,  da  z  vragovo  pomočjo  napravljajo  neurje,  točo, 
hude  nalive,  slano,  bolezni  pri  ljudeh  in  pri  živini,  ali  da  jim  škodu- 
jejo na  drug  način.  Tudi  dobe  od  vraga  veliko  denarja,  pa  mu  morajo 
zapisati  svojo  dušo,  zatajiti  presveto  Trojico  in  se  udeleževati  shodov 


Marko  Gerbec, 

na  čarovniških  gorah,  kamor  jahajo  na  metlah  ali  burkljah.  Take  gore 
so  bile  na  Štajerskem  Donačka  gora  pri  Rogatcu  in  Pohorje,  Slivniški 
vrh  pri  Cerkniškem  jezeru  ter  Klek  pri  Ogulinu.  Na  teh  gorah  so 
imele  čarovnice  z  vragi  gostije  in  plese. 

Čarovništvo  je  bilo  po  tedanjih  državnih  zakonih  zločin,  ki  se 
je  kaznoval  s  smrtjo  na  grmadi.  Še  leta  1656.  določa  neki  odlok  ce- 
sarja Ferdinanda  IIL:  „Pravo  čarovništvo,  naj  se  že  izvršuje  v  očitni 
ali  skrivni  zvezi  s  hudobnim  duhom,  s  katerim  se  ljudem  napravlja 
škoda,  pa  tudi  pri  tistih,  ki  zataje  krščansko  vero  in  se  vdajo  vragu, 
dasiravno  nikomur  ne  škodujejo,  se  kaznuje  s  smrtjo,  ki  naj  se  iz 
važnih  vzrokov  in  če  škoda  ni  velika,  pri  spokornih  ljudeh  omili  na 
ta  način,  da  se  preje  obglavijo."  Čarovnice  so  torej  žive  sežigali  ali 
pa  jih  iz  posebne  milosti  preje  obglavili,  oziroma  obesili,  in  jih  potem 
sežgali.  —  Prva  stopnja  pri  tožbah  proti  čarovnicam  je  bilo  „pri- 
jazno  izpraševanje"  („giitliche  Ausfrag").  Ako  obtoženka  ni  priznala 
namišljene  krivde,  so  jo  deli  na  tezalnico  in  jo  mučili  toliko  časa, 
da  je  izpovedala  najstrašnejše  reči,  ki  so  jih  hoteli  sodniki  vedeti. 
Še  vedno  nam  je  nerazrešena  uganka,  kako  so  mogle  ženske  priznati 
dejanja,  ki  jih  nikdar  niso  storile,  in  celo  navajale  vse  posameznosti, 
na  pr.  kraj  in  čas  shodov  z  vragom,  način,  kako  so  uganjale  čarov- 
nije itd.  Nekateri  menijo,  da  so  tedaj  cigani  razširjali  neke  omamljive 
pripravke  (preparate)  iz  kristavca  (Stechapfel),  ki  so  povzročali  bujne 
sanje  in  da  so  obtoženke  izpovedale,  kar  se  jim  je  zdelo  v  teh  sanjah, 
za  resnične  dogodke.  Tudi  Valvasor  priznava,  da  se  na  pr.  ježa  na  metli 
ali  burkljah  pri  marsikateri  čarovnici  zgodi  le  v,  domišljiji,  vendar 
pristavlja:  „Imamo  pa  druge  neovržne  dokaze,  da  se  omenjeni  izhod 
res  zgodi." 

Najstarejša  tožba  zoper  čarovnice,  ki  nam  je  v  aktih  ohranjena, 
se  je  vršila  leta  1546.  pred  mariborskim  sodnikom  Jurijem  Krejačem. 
Obtoženih  je  bilo  šest  žensk  iz  mestne  okolice  (iz  Št.  Petra,  Sv.  Marjete 
ob  Pesnici  in  Gornje  sv.  Kungote),  da  delajo  točo,  uničujejo  žito,  jem- 
ljejo živini  mleko,  da  so  povzročile  sušo,  da  se  s  pomočjo  čarovni- 
škega  mazila  dvignejo  v  zrak  in  se  potem  shajajo  z  vragi.  Imajo  jih 
tudi  pri  sebi  v  podobi  mačka  ali  psa  in  jih  zapirajo  celo  v  steklenice. 
Iz  zaslišavanja  pa  posnamemo,  da  so  poleg  teh  namišljenih  zločinov 
zakrivile  obtoženke  tudi  tatvine,  požige,  zastrupljenja.  Zato  kazen 
grmade,  ki  jih  je  menda  zadela,  ni  bila  nezaslužena. 

V  17.  stoletju  so  se  čarovniški  procesi  zelo  namnožili.  Neki 
sodnik  v  ljutomerski  okolici  se  je  1.  1683.  ponašal,  da  je  v  dveh  letih 
dal  41  čarovnic  sežgati.  Ta  krvoločni  preganjavec  čarovnic  pa  je 
pozneje  sam  bil  osumljen,  da  je  vdan  čarovništvu,  in  je  le  s  hitrim 
begom  ušel  smrti.  Tudi  po  Slovenskih  goricah  doli  do  medjimurske 
meje  se  je  močno  ugnezdila  praznovernost.  V  zvezi  z  njo  je  veliko 
število  nesrečnih  žrtev,  ki  so  bile  po  groznem  mučenju  obsojene  na 
smrt  pri  mariborski,  hrastovški,  radgonski,  vurberški  in  ormoški  sod- 
niji.  —  Iz  Šalovec  pri  ^Središču  je  znana  čarovnica  Taj carica,  katero 
so  sežgali  v  Koračici.  Še  dandanes  kažejo  pri  Šalovcih  kraj,  imenovan 
„Grmača",  kjer  so  svoje  dni  sežgali  Tajčarico.  Kdor  gre  mimo,  vrže 
kako  suhljad  na  to  grmado,  in  ko  je  kup  že  večji,  ga  zažgo.  —  Na 

Kranjskem  je  bila  Cerknica  zaradi  čarovnic  na  slabem  glasu.  Ko 
Valvasor  opisuje  cerkniško  okolico  in  zlasti  Slivniški  vrh,  kjer  imajo 
čarovnice  svoje  shode,  dostavlja:  „Sploh  je  vsa  okolica  s  čarovnicami 
precej  naseljena.  Zato  jih  mnogo  sežgo  in  jih  tam  več  umrje  eno  leto 
na  grmadi,  kakor  v  celi  deželi  od  pamtiveka."  —  Drugje  omenja  vas 
Božiče  pri  Cerkniškem  jezeru,  kjer  so  bile  v  skalovju  tri  globoke 
luknje  in  na  njihovem   dnu  voda,   po  katero  so  kmetje  hodili.   O  tej 

Razbojniški  napad  na  Gorenje  \'riipolje  pri  Šent  Jerneju. 
(Po  sliki  v  kranjskem  deželnem  muzeju.) 


vasi  pravi:  „Pred  nekaj  leti  je  bila  tu  stroga  preiskava  proti  čarov- 
nicam in  so  skoraj  vsi  ljudje  (!)  iz  te  vasi  bili  sežgani,  ker  so  bili 
vragovo  orodje  in  njegovi  zavezniki.  Vendar  je  redkokatera  čarovnica 
priznala,  da  je  bila  od  drugih  zapeljana.  Ljudje  so  rekli,  če  so  šli  ob 
gotovih  dnevih  k  luknjam,  jih  je  vrag  sam  k  čarovništvu  zapeljal." 
Vendar  k  sreči  ta  strašna  blodnja  po  drugih  krajih  ni  toliko  hudega 
učinila.  Leta  1696.  je  bila  v  Mehovem  pri  Novem  mestu  tožba  zoper 
čarovnico  Nežo  Jeršetko,  „ki  je  ob  gotovih  dneh  nabirala  po  trav- 
nikih roso  in  imela  kačo,  s  katero  je  kravam  in  ovcam  odjemala 
mleko".  Na  tezalnici  je  priznala,  da  jo  je  zapeljala  k  čarovništvu  pred 
sedmimi  leti  neka  Bandra,  s  katero  sta  hodili  k  čarovniškim  shodom 
na  goro  Šmerjak  in  pozneje  tudi  na  Klek.  Imela  je  vraga  z  imenom 

Jakec.  Za  čarovniško  mazilo  je  rabila  človeško  mast,  srce  in  posve- 
čene hostije;  točo  pa  je  napravljala  iz  pepela,  peska  in  rose.  Nesrečna 
žrtev  je  bila  obsojena  v  smrt  na  vešalih.  Pozneje  še  čujemo,  da  je 
bila  1.  1701.  v  Ribnici  zaradi  čarovništva  na  smrt  obsojena  neka  Marija 
Češark  (Šušarkin),  potem  pa  izginejo  te  žalostne  priče  človeške  za- 
slepljenosti. 

Pred  sumnjo  čarovništva  ni  bil  varen  noben  stan  in  nobena 
starost.  Tudi  duhovnike  je  ljudstvo  večkrat  osumilo,  ako  je  po  okolici 
pobila  toča,  in  Valvasor  pripoveduje,  da  je  moral  neki  župnik  v  Mirni 
peči  bežati  pred  razjarjenim  ljudstvom,  ki  je  napadlo  župnišče,  češ 
da  je  kriv  neurja. 


Huda  deželna  nadloga  so  bili  v  preteklih  stoletjih  roparji.  Že 
koncem  16.  stoletja  so  se  pojavili  na  Goriškem  mnogi  pobegli  zločinci 
iz  Benečije,  ki  so  z  drznimi  napadi  vznemirjali  meščane  in  kmete. 
Deželni  glavar  Porcia  je  zaradi  pogostih  umorov  predlagal  dunajski 
vladi,  naj  prepove  ljudem  nositi  orožje,  naj  ustanovi  deželno  stražo 
in  naj  vse  tuje  zločince  izžene  iz  dežele.  Prepovedi  so  sicer  izšle,  pa 
se  niso  izvršile.  Dežela  je  bila  še  vedno  polna  nevarnih  tujcev  in 
plemstvo  jih  je  rado  jemalo  v  svojo  službo.  Kolikor  več  oboroženih 
slug  (bravi)  je  kdo  imel,  toliko  imenitnejši  je  bil.  Posledica  je  bila, 
da  je  propadala  javna  nravnost,  da  javne  oblasti  niso  imele  nobene 
veljave  in  se  sodniki  niso  upali  izvrševati  svoje  dolžnosti.  Cesar  Fer- 
dinand je  1.  1652.  pisal  Goričanom:  „Nasilstva  in  umori  so  pri  vas  po- 
stali tako  pogosti,  da  mirni  ljudje  ne  najdejo  zavetja  niti  v  svoji  hiši 
in  celo  v  cerkvi  ne."  Krvavi  spopadi  in  umori  so  bili  tako  pogosti, 
da  je  deželni  glavar  Lanthieri  moral  o  njih  predlagati  mesečne  izkaze. 
V  18.  stoletju  je  bilo  sicer  nekoliko  bolje,  vendar  še  čujemo  o  bene- 
ških roparjih  leta  1787.,  ko  so  vznemirjali  kranjsko  okolico,  jemali 
staršem  sinove  in  hčere  in  jih  dajali  nazaj  le  proti  visoki  odkupnini. 
Pri  Dobravi  so  jih  napadli  kmetje,  pa  se  jim  je  posrečilo  uiti  proti 
Loki.  Ob  istem  Času  so  se  pri  Postojni  pojavili  tolovaji  iz  beneške 
Istre  v  družbi  s  Ciči,  ki  so  1.  1790.  napadli  vas  Zaboče  pri  Borovnici  in 
tudi  radi  plenili  po  župniščih  ter  premožnejših  kmečkih  domovih. 

Sploh  je  imel  vsak  del  Kranjske  svoje  nadležne  goste.  Na  No- 
tranjskem so  bili  istrski  in  čiški  roparji,  na  Gorenjskem  rokovnjači, 
ki  so  bili  večinoma  domačini,  na  Dolenjskem  pa  Uskoki. 

Zlasti  po  tridesetletni  vojni  se  je  varnost  v  deželi  zelo  zmanjšala. 
Odpuščeni  vojaki,  ki  so  bili  že  navajeni  izžemati  ljudi,  so  se  združili 
v  roparske  trume  ter  napadali  hiše  in  potnike.  Valvasor  poroča,  da 
je  v  Šneperškem  gozdu,  ki  se  je  raztezal  do  hrvatske  meje,  vedno 
bilo  kaj  tolovajev:  Valonov,  Morlakov,  Martolozov,  Turkov  in  drugih 
takih  ljudi.  Zaradi  varnosti  so  na  marsikaterih  krajih  vzdrževali  ob- 
orožene ljudi,  katere  so  imenovali  „stražce".  Imeli  so  nalogo  potnike 
spremljati  skozi  gozd  in  biti  vedno  pripravljeni  na  napad.  Tudi  bliž- 
nje zemljiške  gosposke  so  včasih  napravile  gonjo  proti  njim,  pa  jih 
niso  mogle  do  cela  iztrebiti. 

Na  Gorenjskem  se  je  proslavil  ob  koncu  17.  stoletja  z  drznimi 
čini  in  napadi  glasoviti  „Hudi  Kljukec".  Njegovo  pravo  ime  je  bilo 
Janez  Košir.  Izgubil  je  starše  že  v  zgodnjih  detinskih  letih,  zato  je 
vzrastel  brez  vzgoje  in  nadzorstva.  Par  let  je  služil  pri  nekem  krč- 
marju  in  se  šel  potem  učit  k  nekemu  „padarju"  zdravilstva.  Tu  je 
ostal  tri  leta  in  si  pridobil  veliko  spretnost  v  ranocelništvu.  Pa  tudi 
ta  obrt  mu  ni  ugajala.  Zato  jo  je  potegnil  k  ciganom,  ki  so  se  kla- 
tili po  Gorenjskem,  in  je  pri  njih  kmalu  dosegel  vodilno  mesto.  Zbral 
je  okoli  sebe  drzno  roparsko  bando,  sestavljeno  iz  ciganov,  pokvar- 
jenih dijakov  in  drugih  zanikarnih  liudi,  ter  z  njo  goljufal,  kradel  in 
ropal  po  Kranjskem,  Koroškem  in  Štajerskem.  O  njegovi  drznosti  in 
prebrisanosti  so  med  ljudstvom  nastale  cele  pravljice  in  razun  Turkov 


Uskoki.    (Po  Valvasorju.) 


se  kmetje  nikogar  niso  bolj  bali  kakor  ,,Hudega  Kljukca''.  Oblasti 
so  ga  zaman  zasledovale,  vedno  jim  je  znal  uiti.  Slednjič  se  je  spri 
s  svojimi  tovariši  in  je  dva  izmed  njih,  nekega  cigana  in  nekega 
študenta,  ustrelil.  Zdaj  je  obljubil  oblastem,  da  se  hoče  poboljšati,  ako 
mu  zagotove  popolno  odpuščanje.  Dovolili  so  mu,  da  se  je  vrnil  na 
Kranjsko  in  ostal  brez  kazni.  Naselil  se  je  v  vasi  Jama  za  Savo 
(sedaj  župnija  Mavčiče  pri  Kranju),  kjer  je  odprl  krčmo  in  začel  tudi 
ljudi  zdraviti.  L.  1680.  se  je  oženil  z  neko  kmetiško  hčerjo  iz  Smlednika. 
Kot  ranocelnik  si  je  zdaj  „Hudi  Kljukec"  pridobil  še  večji  sloves  po 
deželi  kakor  nekdaj  s  svojimi  lopovstvi.  Še  zdaj  njegov  spomin  med 
ljudstvom  ni  zamrl. 

Dolenjska  nadloga  so  bili  do  najnovejšega  časa  Uskoki. 

Ko  so  v  17.  stoletju  pojenjali  napadi  turških  čet  (martolozov), 
je  bilo  tudi  konec  večnih  obmejnih  bojev  in  uskoške  slave.  Bojaželjno 
ljudstvo  po  Žumberku  in  okoli  Kostela  pa  se  ni  moglo  privaditi  mir- 
nemu, delavnemu  življenju,  in  ker  niso  mogli  več  napravljati  roparskih 

pohodov  v  turške  pokrajine,  so  postali  prava  nadloga  domači  deželi. 
Osnovale  so  se  roparske  trume,  ki  so  se  shajale  v  žumberških,  po- 
ljanskih in  šneperških  gozdih  in  prav  po  načrtu  opravljale  svoje  delo. 
Navadno  so  jih  imenovali  hajduke  in  njihovega  poglavarja  harambašo. 
Ta  je  imel  neomejeno  oblast  nad  udi  svoje  družbe.  Brezpogojno  so 
se  mu  pokoravali;  kazen  za  vsak  upor  in  vsak  prestopek  je  bila  smrtna, 
le  redkokdaj  samo  izključitev  od  deleža  pri  plenu.  Harambaša  ali  voj- 
voda je  sprejemal  v  družbo  nove  ude,  določeval  čas  in  kraj  sestanka, 
čas  in  kraj  roparskega  napada.  Njegovi  zaupniki  so  po  noči  trkali 
na  okna  samotnih  hiš  in  klicah:  „Ajdmo  na  hajduštvo!"  Pogosto 
celo  domači  niso  vedeli,  kaj  pomeni  ta  klic.  Izginil  je  iz  te  ali  one 
družine  gospodar  za  par  dni,  nihče  ni  slutil  kam.  Med  tem,  ko  so 
mislili,  da  hodi  po  sejmih  in  kupčijah,  je  hajdukoval. 

Po  vaseh  in  trgih  so  imeli  hajduki  podkupljene  vohune:  berače, 
posle,  kmete,  krčmarje.  Njihova  naloga  je  bila  poizvedeti,  kod  bi  se 
splačalo  ropati  in  kje  preti  nevarnost.  Vse  so  morali  naglo  poročati 
harambaši.  Pri  nočnih  vlomih  so  bili  preoblečeni  in  našemljeni  vohuni 
za  vodnike  po  skrivnih  in  neznanih  potih.  Ni  čuda,  če  sosed  sosedu 
ni  zaupal,  boječ  se,  da  ni  morda  zaveznik  hajdukov.  In  če  je  kdo  tudi 
spoznal  pri  vlomu  domačina,  se  ga  ni  upal  ovaditi,  boječ  se,  da  mu 
ne  upihne  luči  življenja  ali  postavi  na  streho  rdečega  petelina. 

Po  končanem  ropanju  so  hajduki  delili  ugrabljeni  plen.  Delil  je 
vojvoda;  brez  pritožbe  se  je  moral  vsak  zadovoljiti  z  odločenim  de- 
ležem. V  ta  namen  so  se  shajali  najrajši  v  cerkvah  na  samotnih  krajih. 
Zunaj  je  stala  straža,  notri  so  med  tem  kurili,  pekli,  jedli,  pili  in  veselo 
popevali,  kakor  junaki  po  dobljeni  zmagi.  Poljanska  banda  hajdukov 
je  zahajala  v  cerkev  sv.  Duha  na  hribcu  Porga.  To  cerkev  so  oropali, 
onečastili  in  tako  razdejali,  da  se  služba  božja  ni  več  v  njej  opravljala. 
Šele  1.  1861.,  ko  se  ni  bilo  več  bati  roparjev,  so  jo  Dolenjeložani  zopet 
popravili.  Žumberški  hajduki  so  zahajali  v  cerkev  sv.  Nikolaja  v  šent- 
jernejski  župniji.  Valvasor  pripoveduje,  da  so  Okoličani  iz  strahu  pred 
roparji  sneli  zvonove  iz  stolpov,  vzeli  iz  omar  masno  obleko  in  vse 
skupaj  odpeljali  v  Št.  Jernej.  Kadar  je  imel  duhovnik  gori  sv.  opravilo, 
so  peljali  z  njim  zvonove  in  obleko,  po  končanem  opravilu  pa  vsako- 
krat vse  zopet  spravili  na  varno.  Ko  so  pozneje  začeli  hajduki  zaganjati 
v  to  cerkev  konje,,  ugrabljeno  govedo  in  ovce,  se  v  njej  ni  več  opravljala 
božja  služba.  Se  huje  kakor  tej  cerkvi  se  je  godilo  sv.  Jederti  na 
Gorjancih.  To  so  hajduki  skoraj  popolnoma  porušili.  Enaka  usoda  je 
menda  zadela  cerkvico  na  Plešivici  v  adlešički  župniji.  Hrvatski  hajduki 
so  imeli  svoje  shode  pred  hajdukovanjem  in  po  njem  v  cerkvi  na 
Lipovici. 

V  17.  in  18.  stoletju  je  bilo  hajduštvo  v  cvetju.  Hajduški  napadi 
so  veljali  grajščakom,  župniščem,  cerkvam,  trgom,  vasem,  celo  mestom. 
Vlomili  so  povsod,  kjer  so  slutili  kaj  plena,  dasiravno  se  jim  ni  vsak 
napad  posrečil.  Valvasor  omenja  zlasti  napade  na  gradove,  ki  so  bili 
pred  njimi  najbolj  zavarovani,  pa  se  jih  vendar  niso  mogli  vselej 
ubraniti.  —  Meseca  junija  leta  1665.  so  hajduki  naskočili  „Gracarjev 
turn",  vdrli  skozi  okno  v  obednico,  premagali  stražo  in  pobrali  vse, 
kar  jim  je  prišlo  pod  roko.  —  Iz  strahu  pred  hajduki  je  postavil 

graščak  na  Berhovem  (Freyhof)  dnevno  in  nočno  stražo.  Ta  varnostna 
odredba  je  imela  vsaj  ta  uspeh,  da  se  roparji  gradu  niso  lotili;  toliko 
več  pa  je  trpela  pred  njimi  okolica,  po  kateri  so  se  potikali,  čakajoč 
ugodne  prilike,  da  vlomijo  v  grad.  Na  Ostriškem  gradu  (Hochstrass) 
je  cula  noč  in  dan  straža;  a  kar  se  hajdukom  ni  posrečilo  na  Ber- 
hovem s  silo,  se  jim  je  tu  po  zvijači.  Zbudili  so  po  noči  grajsko 
hišino  in  jo  z  neko  pretvezo  preslepili,  da  jim  je  odprla.  Vdrli  so  v 
grad,  umorili  graščaka  Severina  Schweitzer  in  grad  popolnoma  oropali. 
Na  Krasincu  v  podzemeljski  župniji  je  stal  ob  Valvasorjevem  času 
trden  grad  Burgstallov.  Močna  straža  okoli  grada  je  vselej  odgnala 
napadalce,  parkrat  jih  je  precejšnje  število  obležalo  pod  grajskim 
ozidjem.  Ker  se  hajduki  nad  zavarovanim  gradom  niso  mogli  znositi, 
so  dvakrat  oplenili  bližnjo  grajsko  pristavo.  Odgnali  so  vse  konje, 
vso  govejo  živino  in  pristavo  zažgali. 

Kostanj eviška  samostanska  kronika  silno  toži  o  škodi,  ki  so  jo 
napravili  roparski  napadi  Uskokov  1.  1684.  Meščani  in  kmetje  so  bili 
prisiljeni  vsako  leto  žito  pred  časom  požeti.  Komaj  je  bilo  vino  v 
zidanicah,  je  že  tudi  izginilo.  Pokradli  so  ga  Uskoki.  Na  izvoz  pri- 
delka ni  bilo  misliti,  nihče  se  ni  upal  z  obloženim  vozom  na  cesto. 
Pota  so  bila  nevarna,  trgovci  se  niso  upali  na  semnje,  vsa  kupčija  je 
bila  ustavljena.  Delavci  so  se  vračali  pred  solnčnim  zahodom,  da  bi 
jih  Uskoki  ne  oropali  in  umorili.  —  Zadnji  veliki  roparski  napad  na 
samostan  se  je  zgodil  1.  1736.  Dne  29.  julija  ga  je  napadla  v  večernem 
mraku  tolpa  žumberških  hajdukov,  ki  je  štela  40 — 50  mož.  Vodil  jih 
je  turški  vlah  Hasan  Bišič.  Poročilo  pravi,  da  tudi  samostanski  ljudje 
niso  rok  križem  držali,  ampak  se  roparjem  krepko  postavili  v  bran. 
V  boju  so  bili  umorjeni  štirje  samostanci,  dvanajst  drugih  oseb  je 
bilo  smrtno  ranjenih,  mnogo  drugih  več  ali  manj  poškodovanih.  Sa- 
mostanskemu lovcu  se  je  posrečilo  ustreliti  dva  roparja.  Ko  je  bil 
odpor  redovnikov  zlomljen,  so  hajduki  vlomili  v  sobe,  omare,  skrinje 
in  po  svoji  navadi  nagrabili,  kar  se  je  dalo  odnesti.  Česar  niso  mogli 
ugrabiti,  so  razbili;  tudi  cerkvi  niso  prizanesli.  Ob  dveh  po  polnoči 
so  svoje  delo  dovršili.  Poleg  nagrablj enega  blaga  so  odnesli  s  seboj 
dva  tu  usmrtena  tovariša.  Pri  Bihaču  so  se  ustavili  in  razdelili  plen. 
Njihov  vodnik  Hasan  Bišič  je  bil  leto  pozneje  umorjen  od  lastnih 
tovarišev.  —  Leto  pozneje  so  iznova  poskušali  z  zvijačo  priti  v  ko- 
stanjeviški  samostan,  pa  jim  je  izpodletelo.  Nato  so  jo  udrli  proti 
Šent  Jerneju,  kjer  so  nameravali  obiskati  župnišče.  O  pravem  času 
so  jih  Šentjernej čani  zapazili  in  začeli  biti  plat  zvona.  Ko  so 
roparji  začuli  zvonenje,  so  se  obrnili  proti  Pleterjam,  pa  tudi 
tu  niso  nič  opravili.  Pregnani  izpred  Pleterij  so  napadli  vas  Javo- 
rovico  in  se  od  tam  odpravili  mimo  cerkve  sv.  Jederti  nazaj  v  svoja 
domovja. 

Največ  je  pretrpela  od  hajdukov  Bela  Krajina,  kjer  so  bili  redni 
gostje,  napadali  posamezne  ljudi,  cele  vasi  in  trge.  Žalostno  sliko 
njihove  surovosti  nam  kaže  dogodek,  čigar  pozorišče  je  bilo  župnišče 
v  Semiču  1.  1720.  Ob  belem  dnevu  je  tu  napadlo  kakih  40  roparjev 
tabor,  kjer  so  imeli  Semičani  svoje  žitne  shrambe.  Potem  so  vdrli  v 
župnišče,  ga  popolnoma  oropali  in  župnika  Stariha  s  strašnimi  mukami 

umorili.  Mrtvaška  knjiga  na  Vinici  poroča,  da  je  bil  11.  septembra 
1775  pokopan  vikar  Jurij  Kočevar,  ki  je  padel  kot  nesrečna  žrtev 
hajdukov.  Tudi  tu  se  je  zgodil  napad  podnevi.  Viničani  se  niso  upali 
napasti  roparjev  deloma  iz  strahu,  da  se  ne  bi  nad  njimi  maščevali, 
deloma  zato,  ker  so  bili  prepričani,  da  je  med  roparji  precej  našem- 
ljenih vaščanov.  Nemoteni  so  opravili  svoje  delo  v  župnišču  in  odšli 
bogvekam. 

Leta  1776.  so  hajduki  napadli  Kočevje.  Mesto  so  oropali  in 
ustrelili  soprogo  mestnega  glavarja.  Skrajna  predrznost,  da  so  si  upali 
napasti  mesto,  je  vzdrarnUa  gospodo  v  Ljubljani.  Poslali  so  v  Kočevje 
vojake,  da  bi  preiskali  goste  šume  po  okolici.  Z  veliko  vnemo  so  jim 
pomagali  meščani  in  kmetje,  pa  ves  trud  je  bil  zaman.  Hajduške  čete 
so  tudi  še  pozneje  večkrat  vznemirjale  kočevsko  okolico. 

Tudi  v  19.  stoletju  hajduški  roparski  pohodi  niso  prenehali.  Žup- 
nijske kronike  imajo  zabeležene  pogoste  napade.  Poleg  domačih  haj- 
dukov so  ropali  Včasih  tudi  hrvatski  in  turški.  L.  1829.  so  se  klatili 
po  šentjernejski  okolici  in  prišli  na  Gorenje  Vrhpolje.  Neki  Belokranjec 
jim  je  moral  kazati  pot.  Po  vaseh  so  ropali  in  odnesli  vse,  kar  so 
dosegli.  Napovedali  so  svoj  prihod  tudi  na  Krškem,  pa  jih  tja  ni  bilo. 
Pač  pa  so  napadli  in  oropali  mnogo  graščin.  Spomin  na  ta  roparski 
napad  še  ohranjuje  neka  slika,  ki  je  zdaj  v  kranjskem  deželnem  muzeju. 
—  Še  sredi  19.  stoletja  se  je  klatilo  po  Belokranjskem  vse  polno 
roparskih  trum.  Ko  so  1.  1850.  prišli  na  Kranjsko  orožniki,  so  začeli 
neumorno  gonjo  zoper  roparsko  zalego  in  posrečilo  se  jim  je,  da  so 
jo  v  kratkem  času  zatrli. 


(Iz  Valvasorja.) 

